
1 Musa 


Panompaon ni Naibata bani Langit 
pakon Tanoh ampa Haganup Isini 


1 1 Bani mula ni mulani itompa Naibata ma langit 
pakon tanoh. 

2 Tapi seng marrumang anjaha lumei do tanoh 
on; hagolapan do manrongkob luhung ai, anjaha 
mayap-ayap do Tonduy ni Naibata i atas bah ai. 

3 Dob ai marsahap ma Naibata, “Jadi ma ho na 
lihar!” Gabe lihar ma tongon. 

4 lidah Naibata ma na dob dear na lihar ai: isirang 
Naibata ma na lihar ai humbani na golap ai. 

> Jadi igoran Naibata ma na lihar ai arian, anjaha na 
golap ai igoran borngin. Bod ma ari, siang ma ari 
use, ai ma ari na parlobei. 

6Dob ai marsahap ma Naibata, “Jadi ma ho 
hajangkajang iparsitongahan ni sagala bah, bahen 
parsirangan ni bah humbani bah!” 

7Ibahen Naibata ma hajangkajang ai gabe 
parsirangan ni bah na i toruh ni hajangkajang ai 
humbani bah na atas hajangkajang ai. Anjaha jadi 
ma sonai. 

8 Igoran Naibata ma hajangkajang ai langit. Bod ma 
ari, siang ma ari use, ai ma ari na paduahon. 

3 Marsahap ma use Naibata, “Martumpu ma sagala 
bah na i toruh ni langit in hubani sada ianan, ase 
taridah na horah.” Anjaha jadi ma sonai. 

10 'goran Naibata ma na horah ai tanoh, anjaha 
partumpuan ni bah ai igoran laut. lidah Naibata ma, 
domma dear ai. 

11 Marsahap ma use Naibata, “Ipantubuhkon tanoh 
in ma poyon-poyon, suan-suanan na marbatu, 
ampa hayu na marbuahkon buah na marbatu, 
marsiboan masamni i tanoh on.” Anjaha jadi ma 
sonai. 

12 Ipantubuhkon tanoh in ma poyon-poyon, suan- 
suanan na marbatu marsiboan masamni ampa 
hayu na marbuahkon buah na marbatu marsiboan 
masamni. lidah Naibata ma, na dob dear ai. 

13Bod ma ari, siang ma ari use, ai ma ari na 
patoluhon. 

14 Marsahap ma use Naibata, “Jadi ma panondang i 
hajangkajang ni langit in, bahen parsirangan ni arian 
pakon borngin, bahen tanda pakon titi ni panorang, 
ari pakon tahun, 

15 bahen panondangi hajangkajang ni langit in, laho 
manondangi tanoh on!” Anjaha jadi ma sonai. 

16 Jadi itompa Naibata ma dua panondang 
bolon: panondang sibanggalan ai manrajai arian, 
panondang sietekan ai manrajai borngin. Itompa 
do homa bintang-bintang. 

17 Inahkon Naibata ma sidea hu hajangkajang ni 
langit ai laho manondangi tanoh on, 

18]aho manrajai arian pakon borngin ampa 
manirang na lihar humbani na golap. lidah Naibata 
ma, domma dear ai. 

19 Bod ma ari, siang ma ari use, ai ma ari na 
paompatkon. 

20Marsahap ma Naibata use, “Manjuluri ma 
ibagas bah in na tinompa na manggoluh, anjaha 
marhabangan ma manuk-manuk i atas ni tanoh, 
ibagas hajangkajang ni langit in!” 

21 Jadi itompa Naibata ma binatang laut na banggal- 
banggal pakon sagala na tinompa na marhosah na 
manggoluh ibagas bah, marsiboan masamni, ampa 
sagala manuk-manuk na marhabong, marsiboan 
masamni. lidah Naibata ma, domma dear ai. 
22|pasu-pasu Naibata ma ganupan ai, nini ma, 
“Manggompari anjaha lambin gargar ma hanima, 
goki hanima ma bah ni laut in,” lambin bueini ma 
homa manuk-manuk i atas tanoh on. 

23 Bod ma ari, siang ma ari use, ai ma ari na 
palimahon. 

24 Marsahap ma use Naibata, “Ipantubuhkon tanoh 
in ma na tinompa na manggoluh, marsiboan 
masamni, pinahan, binatang na manjulur pakon 
binatang na i talun marsiboan masamni.” Anjaha 
jadi ma sonai. 

25 Jadi itompa Naibata ma binatang-binatang 
marsiboan masamni, pakon pinahan marsiboan 
masamni, ampa sagala binatang na manjulur i atas 
tanoh on, marsiboan masamni. lidah Naibata ma, 
domma dear ai. 


Panompaon ni Naibata bani Jolma 


26 Marsahap ma use Naibata, “Tompa Hita ma jolma 
songon rupan-Ta, pakon songon parlahouta, ase 
irajai sidea dengke na i laut, manuk-manuk na i 
awang-awang, pinahan, pakon ganup tanoh on, 
ampa sagala binatang na manjulur i atas tanoh on.” 
27 Jadi itompa Naibata ma jolma in songon rupa- 
Ni, songon rupa ni Naibata do itompa sidea, dalahi 
pakon naboru do sidea itompa. 

28 Dob ai ipasu-pasu Naibata ma sidea, nini ma 
dompak sidea, “Manggompari anjaha lambin 
manggargar ma hanima, goki hanima ma tanoh on 
anjaha patunduk ma in, rajai hanima ma dengke 
na i laut, manuk-manuk na i awang-awang, pakon 
sagala binatang na manjulur i atas tanoh on.” 

29 Marsahap ma use Naibata, “Hubere ma bennima 
sagala suan-suanan na marbatu bani sab tanoh 
on, ampa sagala hayu na marbuahkon buah na 
marbatu, ai ma gabe sipanganonnima. 

30 Tapi bani haganup binatang na iatas tanoh on, 
haganup manuk-manuk na i awang-awang ampa 
haganup na manjulur i atas tanoh on, sagala na 

marhosah, poyon pakon naporon na maratah ma 
Hubere panganon ni sidea.” Anjaha jadi ma sonai. 
31 Jadi iidah Naibata ma sagala na tinompa-Ni ai, 
domma dear tumang. Bod ma ari, siang ma ari use, 
ai ma ari na paonomkon. 


Ari Sabat 


1 Sonai ma pardob ni langit ai, tanoh in ampa 
haganup isini. 
2 Jadi dob idobkon Naibata horja na hinorjahon-Ni 
ai bani ari papituhon, marsaran ma la bani ari na 
papituhon ai humbani sagala horja na hinorjahon- 
Ni ai. 
3 Ipasu-pasu anjaha ipapansing Naibata ma ari 
papituhon ai, halani bani ari ai do la marsaran 
humbani sagala horja panompaon-Ni ai. 
4Sonin ma parjadi ni langit pakon tanoh on, 
sanggah panompaon ai. 


Pohon Eden 


3 Sanggah na itompa Naibata Jahowa langit pakon 
tanoh on, seng dong ope hayu i talun, seng dong 
ope suan-suanan itongah juma, halani seng ope 
iparoh Naibata udan hu tanoh on, anjaha seng dong 
ope jolma na mangkorjahon tanoh in, 

6 tapi dong do sabun naik hun tanoh on mangarbahi 
ganup sisik ni tanoh on; 

7 bani panorang ia ma itompa Naibata Jahowa jolma 
humbani orbuk ni tanoh on, anjaha isompulhon 
hosah hagoluhan hubagas ruang ni igungni. Jadi 
sonai ma martonduy na manggoluh jolma ai. 

8 Dob ai ipungkah Naibata Jahowa ma sada pohon 
i Eden, hampit hapoltakan, hujai ma inahkon jolma 
na tinompa-Ni ai. 

9 Ipantubuhkon Jahowa ma marmasam-masam 
hayu hun tanoh in, na jenges idahon anjaha 
na mantin panganon, pakon hayu hagoluhan 
iparsitongahan ni pohon ai, ampa hayu 
pambotohan ni na madear ampa na masambor. 

10 Dong do sada bah, tubuh i Eden laho mangarbahi 
pohon ai, hunjai mardangkah do ai gabe ompat bah 
bolon: 

11 Goran ni na parlobei Pison, na mangarbahi ganup 
tanoh Hawila, pambuatan ni omas ai, 

12 jenges do omas na hun nagori ai. Adong do homa 
ijai damar Bedolah pakon batu intan Soham. 

13 Goran ni bah na paduahon Gihon, na mangarbahi 
ganup tanoh Kus. 

14 Goran ni bah na patoluhon Hidekel, ai ma na 
mabaor hampit hapoltakan ni Assur. Anjaha bah na 
paompatkon ai ma Eprat. 

15 Jadi iarahkon Naibata Jahowa ma jolma ai, 
inahkon ma ia hu pohon Eden laho manlahoi ampa 
manramotkon ai. 

Titah ni Naibata 


16 Dob ai ititahkon Naibata Jahowa bani jolma ai, 
nini ma, “Boi do panganonmu humbani ganup hayu 
nai pohon on, 

17 tapi anggo humbani hayu pambotohan ni 
na madear ampa na masambor in, seng bulih 
panganonmu, halani ijin ipangan ho hunjai, 
maningon matei do ho.” 


Panompaon ni Naibata bani si Hawa. 
Mula ni Partongahjabuan 


18 Dob ai nini Naibata Jahowa ma, “Seng dear jolma 
in punjung, Hubahen ma bani sada pangurupi, gabe 
parangguanni.” 

19 Dob ai ijadihon Naibata ma humbani tanoh in 
sagala binatang na i darat pakon sagala manuk- 
manuk na i awang-awang. Iboan ma ganupan 
ai hubani si Adam laho mangidah, atap sonaha 
bahenonni goran ni ai, anjaha ia in ibahen si Adam 
goran ni haganup na marhosah ai, lanjar ai do 
goranni. 

20 Jadi ibahen si Adam ma goran ni sagala pinahan- 
pinahan ai, pakon sagala manuk-manuk na i awang- 
awang ai, ampa sagala binatang na i darat, tapi 
bani jolma ai, seng dong jumpahsi pangurupi, gabe 
parangguan bani. 

21Dob ai renges ma modom si Adam ibahen 
Naibata Jahowa. Jadi ibuat Naibata ma rusukni 
sada, dob ai itutupkon ma daging hubani ianan ai. 
22 'jadihon Naibata Jahowa ma sada naboru 
humbani rusuk na humbani si Adam, dob ai itogu 
ma ia hubani si Adam. 

23 Jadi nini si Adam ma, “On ma da holi-holi 
humbani holi-holingku anjaha daging humbani 
dagingku. Naboru ma ia goranon, halani humbani 
dalahi do ia ibuat.” 

24 Halani ai tadingkonon ni dalahi do bapa pakon 
inangni laho mangkasomani parinangonni, gabe 
sada daging ma sidea. 

25 la sidea na dua ai, si Adam pakon parinangonni 
ai, talanjang do, tapi seng marsihailaan. 


Mula ni Dousa 


1Ulog do sipandeinan marimbang sagala 
binatang na i talun, na tinompa ni Naibata 
Jahowa. Jadi nini ulog ai ma bani naboru ai, “Adong 
do nani ihatahon Naibata, na so bulih panganon 
nasiam humbani sagala buah ni hayu na i pohon 
on?” 
2 Jadi nini naboru ai ma dompak ulog ai, “Bulih do 
panganonnami humbani buah ni hayu na i pohon 
on, 
3 tapi anggo pasal buah ni hayu na i parsitongahan 
ni pohon on, ihatahon Naibata do, “Ulang pangan 

hanima hunjai anjaha ulang jamah, ase ulang matei 
hanima.” 

4 Jadi nini ulog ai ma bani naboru ai, “Seng tongon 
matei nasiam, 

5 tapi ibotoh Naibata do, anggo ipangan nasiam 
hunjai, gabe buha ma mata nasiam, doskon Naibata 
ma nasiam mambotoh na madear pakon na 
masambor.” 

SInonoi naboru ai ma, dear do buah ni 
hayu ai panganon, jenges idahon  anjaha 
siharosuhkononkon, halani boi papentarhon: jadi 
ibuat ma buahni, ipangan ma, ibere ma homa 
paramangonni na rap pakonsi ai, gabe ipangan ma. 
7 Gabe buha ma mata ni sidea haduasi, ibotoh ma 
na talanjang sidea. Jadi isomot ma bulung ni hayu 
ara bahen bobat ni sidea. 


Papa-papa ampa Bagah-bagah ni Naibata 


8 Dob ai ibogei sidea ma sora ni Naibata Jahowa, 
na mardalan-dalan i pohon ai bani parrohni logou 
malele bod. Jadi marponop ma si Adam pakon 
parinangonni ai humbani bohi ni Naibata Jahowa i 
holangkolang ni hayu na i pohon ai. 

3 Pio-pio ma Naibata Jahowa bani si Adam, nini ma 
hu bani, “Ija do ho?” 

10 Nini mambalosi, “Hubogei do sora-Mui pohonin, 
tapi mabiar do ahu, halani talanjang do ahu, ai do 
ase marponop ahu.” 

11 Nini ma, “Ise patugahkon bam na talanjang ho? 
Ai dong ipangan ho buah ni hayu na Hularang in 
panganonmu?” 

12 Nini si Adam ma, “Naboru na binere-Mu ai gabe 
hasomanku, ia do na mambere buah ni hayu in 
bangku, gabe hupangan.” 

13 Nini Naibata Jahowa ma hubani naboru ai, “Ai 
aha do na binahenmon?” Nini naboru ai ma, “Na 
ipaoto-oto ulog in do ahu, gabe hupangan.” 

14Dob ai nini Naibata Jahowa ma bani ulog ai, 
“Halani ibahen ho sonai, hona papa ma ho i 
lobei ni sagala pinahan pakon binatang harangan: 
marhitei boltokmu ma ho manjulur, anjaha orbuk 
ma panganonmu sadokah manggoluh ho. 

15 Anjaha bahenon-Ku ma partinggilanmu pakon 
naboru on, ginomparmu hubani ginomparni. 
Lisatkonon ni ginomparni ma ulumu, tapi 
pagutonmu do tambihulni.” 

16 Nini ma hubani naboru ai, “Pabueion-Ku ma 
sitarononmu sanggah boratan rumah ho; borit 
ma ahapkononmu manubuhkon niombahmu! 
Paramangonmu ma hasiholanmu na manrajai ho!” 
17 Anjaha hubani si Adam ihatahon ma, “Halani 
na binalosanmu hata ni parinangonmu, anjaha 
ipangan ho humbani hayu na Hutitahkon in 
bam, “Ulang pangan hunjai', hona papa ma 
tanoh on halani ho. Ngalutan ma ho mansarihon 
sipanganonmu sadokah manggoluh ho. 

18 Pantubuhkonon ni tanoh in ma bam duri pakon 
suga-suga, anjaha suan-suanan na i tanoh in ma 
sipanganonmu. 

19Turak-turak hadogas ma ho mansarihon 
sipanganonmu, paima mulak ho gabe tanoh, 
ai hunjai do ho ibuat, orbuk do ho, halani ai 
maningon mulak do ho gabe orbuk.” 

20 fbahen si Adam ma goran ni parinangonni ai si 
Hawa, halani ia do inang ni sagala na manggoluh. 
21 Dob ai ipauli Naibata Jahowa ma bobak bahen 
hiou ni si Adam pakon parinangonni ai, iabitkon ma 
ai bani sidea. 


Hona usir hun Pohon Eden 


22 Dob ai nini Naibata Jahowa ma, “Tonggor ma, 
domma doskon sada hun bennami si Adam, 
mambotoh na madear pakon na masambor, ai pe, 
jagaon do ase ulang idurdurhon tanganni, anjaha 
iputikkon humbani hayu hagoluhan ai anjaha 
ipangan, gabe manggoluh sadokah ni dokahni.” 

23 Jadi iusir Naibata Jahowa ma ia hun pohon Eden 
ai, ase ihorjai tanoh pambuatanni ai. 

24 lusir ma si Adam, inahkon ma herubim hampit 
hapoltakan ni pohon Eden ai marhasoman podang 
na marjimburjimbur na mawas-awas, laho 
manjagai dalan hu hayu hagoluhan ai. 

Si Kain pakon si Abel 


4 1 Jadi marsaor ma si Adam pakon si Hawa 
parinangonni ai, boratan rumah ma ia, anjaha 
itubuhkon ma si Kain. Dob ai nini ma, “Domma 
dapot ahu sada anak dalahi marhitei pangurupion 
ni Jahowa.” 

2 itubuhkon ma use si Abel, anggini ai. Parmahan 
biribiri do anggo si Abel, tapi parjuma-juma do ia 
si Kain. 

3 Bani dokah-dokah ni ari, ibuat si Kain ma humbani 
limbuah ni jumani bahen galangan hubani Jahowa. 
4Si Abel pe iboan ma humbani bunga tubuh 
ni pinahanni ampa humbani taboh-tabohni. Jadi 
rosuh ma uhur ni Jahowa mangidah si Abel ampa 
galanganni ai, 

“tapi anggo si Kain ampa galanganni ai seng 
iharosuhkon. Jadi milas tumang ma uhur ni si Kain 
anjaha migar ma bohini. 

6 Nini Jahowa ma bani si Kain, “Mase milas tumang 
uhurmu anjaha migar bohimu? 

7 Ai lang dirgak do bohimu, anggo ihorjahon ho na 
madear? Tapi anggo lang ihorjahon ho na madear, 
monggop ma dousa in i lobei ni labah in, anjaha 
hubam do ihasiholhon, tapi ho do patut manrajaisi.” 
8 Dob ai nini si Kain ma bani anggini si Abel ai, “Eta, 
laho hita hu juma! Dob das sidea i juma, jongjong 
ma si Kain mandorab anggini ai, lanjar ibunuh.” 

9 Jadi nini Jahowa ma bani si Kain, “Ija do si 
Abel anggimin?” Nini ma, “Seng hubotoh, ai ahu 
siparorot-rorot anggingku?” 

10 Tapi nini ma, “Aha do na binahenmin? Tangar ma 
doruh-doruh do daroh ni anggimin hu Bangku hun 
tanoh in. 

11 On pe, hona papa ma ho, honausir huntanoh in, 
na pangangang babahni manjalo daroh ni anggimin, 
humbagas tanganmin. 

12 Anggo ihorjahon ho tanoh in, seng be bereonni 
gok gogohni hubam: mawat-awat anjaha kahou- 
kahou mando ho i tanoh on.” 

13 Nini si Kain ma bani Jahowa, “Banggal do uhum 
na bangku in, lobih humbani na tarporsan ahu. 

14 lusir Ham do ahu sadari on hun tanoh on anjaha 
maningon marponop do ahu humbani bohi-Mu: 
mawat-awat anjaha kahou-kahou mando ahu i 
tanoh on, anjaha bunuhon ni sagala na jumpahan 
ahu ma ahu.” 

15 Tapi nini Jahowa ma hu bani, “Lang sonai. Barang 
ise na mambunuh si Kain, maningon pitu lompit do 
abulonni.” Dob ai ibahen Jahowa ma tanda bani si 
Kain, ase ulang ibunuh atap ise peia, na marjumpah 
pakonsi. 

Ginompar ni si Kain 
16 Dob ai laho ma si Kain hun lobei ni Jahowa, anjaha 
marianan ma ia i tanoh Nod, hampit hapoltakan ni 
Eden. 
17 Marsaor ma si Kain ampa parinangonni, boratan 
rumah ma ia anjaha itubuhkon ma si Hanok. 
Itombei ma sada huta ibahen ma goranni Hanok, 
mangihutkon goran ni anakni, si Hanok ai. 
18 Dob ai itubuhkon si Hanok ma si Irad, si 
Irad manubuhkon si Mahujael: si Mahujael 
manubuhkon si Lamek. 
19 Dua do ibuat si Lamek parinangonni, goranni na 
sada si Ada, goran ni na sada nari si Silla. 
20 Dob ai itubuhkon si Ada masi Jabal: ia do ompung 
ni halak siiankon tenda ampa sipahan pinahan. 
21|a goran ni anggini si Jubal do: ia do ompung ni 
sagala halak siparhusapi ampa siparsarunei. 
22 |tubuhkon si Silla ma homa si Tubalkain: ia do 
ompung ni sagala halak tukang tombaga pakon 
bosi; si Naema do botou ni si Tubalkain. 
23 Nini si Lamek ma hubani parinangonni na dua ai, 
“Ale Ada pakon ho Silla bogei ma sorangku: hanima 
parinangon ni si Lamek, tangar ma na huhatahon 
on! Hubunuh do sada amang-amang halani ugahku, 
sada parana halani lonsing-lonsing na hu bangku. 
24 Anggo pitu hali lompit iabul si Kain, si Lamek 
maningon pitu puluh pitu hali lompit do.” 

Si Set pakon si Enos; Pambalosion na 
Parlobei bani Naibata 


25 Marsaor ma use si Adam pakon parinangonni jadi 
itubuhkon ma sada anak, anjaha ibahen ma goranni 
si Set, ai nini do, “Ibere Naibata do bangku anak na 
legan gantih ni si Abel, halani ibunuh si Kain ia.” 

26 Tubuh ma homa bani si Set sada anak, ibahen 
ma goranni si Enos. Ijia ma ipungkah halak mandilo 
goran ni Jahowa. 


Ginompar ni si Adam 


1On do tarombo ni ginompar ni si Adam. 
Sanggah na tinompa ni Naibata si Adam, itompa 
do ia mangusihi rupa ni Naibata, 
2 dalahi pakon naboru do sidea itompa. Jadi ipasu- 
pasu ma sidea, ibahen ma goran ni sidea jolma, bani 
ari panompaon ni sidea ai. 
3 Dob saratus tolu puluh tahun umur ni si Adam, 
tubuh ma anakni, usih hubani rupani, usih hubani 
tompani: ibahen ma goranni si Set. 
4 Dob itubuhkon si Adam si Set, manggoluh ope ia 
ualuh ratus tahun nari, anjaha itubuhkon do anak 
pakon boru. 
> Siah ratus tolu puluh tahun ma ganup umur ni si 
Adam manggoluh: dob ai matei ma ia. 
6 Dob saratus lima tahun umur ni si Set, itubuhkon 
ma si Enos. 

7la dokah ni si Set manggoluh dob itubuhkon si 
Enos, ualuh ratus pitu tahun do, anjaha itubuhkon 
do anak pakon boru. 

8 Siah ratus sapuluh dua tahun ma ganup umur ni si 
Set, dob ai matei ma ia. 

9 Dob siah puluh tahun umur ni si Enos, itubuhkon 
ma si Kenan. 

10 fa dokah ni si Enos manggoluh dob itubuhkon si 
Kenan, ualuh ratus sapuluh lima tahun do, anjaha 
itubuhkon do anak pakon boru. 

11 Siah ratus lima tahun ma ganup umur ni si Enos, 
dob ai matei ma ia. 

12Dob pitu puluh tahun dokah ni si Kenan 
manggoluh, itubuhkon ma si Mahalaleel. 

13 la dokah ni si Kenan manggoluh, dob itubuhkon 
si Mahalaleel, ualuh ratus ompat puluh tahun do; 
anjaha itubuhkon do anak pakon boru. 

14 Siah ratus sapuluh tahun do ganup umur ni si 
Kenan, dob ai matei ma ia. 

15Dob onom puluh lima tahun dokah ni si 
Mahalaleel manggoluh, itubuhkon ma si Jared. 
lela dokah ni si Mahalaleel manggoluh dob 
itubuhkon si Jared, ualuh ratus tolu puluh tahun 
do, anjaha itubuhkon do anak pakon boru. 

17 Ualuh ratus siah puluh lima tahun do ganup umur 
ni si Mahalaleel, dob ai matei ma ia. 

18 Dob saratus onom puluh dua tahun dokah ni si 
Jared manggoluh, itubuhkon ma si Henok. 

19 la dokah ni si Jared manggoluh, dob itubuhkon si 
Henok, ualuh ratus tahun do, anjaha itubuhkon do 
anak pakon boru. 

20 Siah ratus onom puluh dua tahun do ganup umur 
ni si Jared: dob ai matei ma ia. 

21 Dob onom puluh lima tahun umur ni si Henok, 
itubuhkon ma si Metusala. 

22 Marparlahou marhasomankon Naibata do si 
Henok ai; dob itubuhkon si Metusala, manggoluh 
ope ia tolu ratus tahun nari: anjaha itubuhkon do 
anak pakon boru. 

23 Jadi tolu ratus onom puluh lima tahun ma ganup 
umur ni si Henok. 

24 Sai marparlahou marhasomankon Naibata do si 
Henok; dob ai seng ijin be ia, ai ibuat Naibata do ia. 
25 Dob saratus ualuh puluh pitu tahun umur ni si 
Metusala, itubuhkon ma si Lamek. 

26 Dob itubuhkon si Metusala si Lamek, manggoluh 
ope ia pitu ratus ualuh puluh dua tahun nari; anjaha 
itubuhkon do anak pakon boru. 

27 Siah ratus onom puluh siah tahun ma ganup umur 
ni si Metusala, dob ai matei ma ia. 

28 Dob saratus ualuh puluh dua tahun umur ni si 
Lamek, itubuhkon ma sada anak: 

29 ibahen ma goranni si Noak, ai nini do, “On ma 
na mangapoh hita bani horjanta ampa halojaon ni 
tanganta bani tanoh, na pinapaan ni Jahowa.” 

30 Dob itubuhkon si Lamek si Noak, manggoluh ope 
ia lima ratus siah puluh lima tahun nari: anjaha 
itubuhkon do anak pakon boru. 

31 Pitu ratus pitu puluh pitu tahun do ganup umur 
ni si Lamek, dob ai matei ma ia. 

32 Dob lima ratus tahun umur ni si Noak, itubuhkon 
ma si Sem, si Ham pakon si Japet. 


Hajahaton ni Jolma 


1 Jadi dob mamungkah buei jolma i tanoh on, 
6 anjaha tubuhan boru sidea, 

2 jidah anak ni Naibata ma na jenges do boru ni 
jolma in, gabe ibuat ma sidea bahen parinangon ni 
sidea, barang ise na hinarosuhkon ni sidea. 

3 Nini Jahowa ma, “Lang be janan ni Tonduy-Hu 
jolma in sadokah ni dokahni, ai paruhur daging do 
ia; saratus dua puluh tahun on mando umurni. 

4 Adong do bani panorang ia jolma raksasa i tanoh 
on, sonai homa i pudini ai, ai ma sanggah na 
pinarayak ni anak ni Naibata boru ni jolma in, gabe 
itubuhkon anak bani sidea, sidea ma halak na gogoh 
bani panorang na basaia, halak na tarambilan 
goranni. 

3Dob iidah Jahowa, na lambin roh banggalni 
hajahaton pakon pingkiran ni uhurni tongtong, 

6 isolsoli Jahowa ma uhur-Ni, halani na tinompa-Ni 
ai jolma i tanoh on, pusok do uhur-Ni halani ai. 

7 Nini Jahowa ma, “Sasapon-Ku ma hun tanoh on 
jolma na dob Hutompa in, jolma age pinahan, sonai 
homa binatang na manjulur ampa manuk-manuk 
na i awang-awang in, ai domma Husolsoli uhur-Hu, 
halani na Hutompa ai.” 

8 Tapi dapotan idop ni uhur do si Noak i lobei ni 
Naibata. 


Lumba-lumba Pasal Bah na Sumbang 


9On ma barita ni si Noak: Halak na bonar anjaha 
na daulat do si Noak i tongah-tongah ni halak 
na sansundut pakonsi, marhasoman Naibata do ia 
manggoluh. 

10 Tolu do anak ni si Noak: Si Sem, si Ham pakon si 
Japet. 

11 ig tanoh in domma butak i lobei ni Naibata, 
anjaha gok hajahaton do tanoh in. 

12 lidah Naibata ma tanoh in, tonggor ma, 
domma sambor, ai sagala na manggoluh pabutak 
parlahouni i tanoh in. 

13Nini Naibata ma bani si Noak, “Domma 
Huputuskon paujungkon goluh ni sagala na 
manggoluh, halani domma igoki hajahaton ni sidea 
tanoh on. On pe masapkonon-Ku ma sidea rap 
pakon tanoh on. 

14 Pauli ma bam sada parau humbani hayu goper: 
bahen ma markamar-kamar paraumu, rohat ma 
humbagas pakon hun darat. 

15 Sonon ma parpaulimu bani parau in: Ganjangni 
tolu ratus asta, bolakni lima puluh asta, anjaha 
gijangni tolu puluh asta. 

16 Bahen ma tingkap bani parau in, anjaha pauli 
ma ai saasta hun datas, bahen ma labahni hampit 
lambungni, anjaha martingkat partoruh, partongah 
ampa pardatas ma bahen parau in. 

17 Ai parohon-Ku ma hu tanoh on bah na sumbang, 
laho manripaskon sagala na manggoluh pakon na 
marhosah na i toruh ni langit: maningon rotap do 
hosah ni sagala na adong i tanoh on. 

18Tapi pajongjongon-Ku do padan-Ku pakon ho, 
masukanmu ma parau in, ho pakon anakmu, 
parinangonmu ampa parinangon ni anakmu na rap 
pakon ho in. 

19 Pamasuk ma hubagas parau in saparangguan bei 
humbani sagala na manggoluh, humbani sagala na 
mardaging, ase bansah rap pakon ho; tunggal pakon 
boru-boru pamasuk. 

20Humbani ganup masam ni manuk-manuk, 
humbani ganup masam ni pinahan-pinahan ampa 
humbani ganup masam ni na manjulur i tanoh in, 
saparangguan, humbani ganupan ai maningon roh 
do bam, ase bansah. 

21 Byat ma bam humbani sagala sipanganon na boi 
panganon, patumpu ma ai bahen bohalmu pakon 
bohal ni sidea.” 

22 Jadi ibahen si Noak ma sonai: haganup songon na 
tinonahkon ni Naibata hubani sonai do ihorjahon. 


Parmasuk ni si Noak hubagas Parau 


1Dob ai nini Jahowa ma hubani si Noak, 
“Masuk ma ho hubagas parau in pakon ganup 
sinrumahmu, ai ho do Huidah na bonar i lobeihu 
humbani halak na sansundut on. 
2 Humbani pinahan na panti panganon buat ma 
bam pitu parangguan, tunggal pakon boru-boruni, 
tapi saparangguan ma humbani pinahan na so panti 
panganon, tunggal pakon boru-boruni:, 
3 sonai homa humbani manuk-manuk na i awang- 
awang pitu parangguan, tunggal pakon boru-boru, 
laho pagoluhkon bonihni bani sab tanoh on. 
4 Halani pitu ari nari parohon-Ku ma udan hu atas 
tanoh on ompat puluh ari ompat puluh borngin 
dokahni, anjaha ripaskonon-Ku ma sagala na dong 
na hutompa in, hun tanoh on.” 
= Jadi ibahen si Noak ma ganup, songon na 
hinatahon ni Jahowa hu bani. 
6 Onom ratus tahun ma umur ni si Noak, sanggah na 
roh ai bah na sumbang hu atas tanoh on. 
7 Masuk ma si Noak hu parau ai rap pakon anakni, 
parinangonni ampa parinangon ni anakni ai, halani 
bah na sumbang ai. 
8Humbani pinahan na panti panganon pakon 
humbani pinahan na so panti panganon, humbani 

manuk-manuk pakon humbani haganup na 
manjulur i atas tanoh on, 

3 roh mar sasaparangguan hubani si Noak hubagas 
parau ai, tunggal pakon boru-boru, songon na 
hinatahon ni Naibata hubani si Noak. 

10 Dob salpu na pitu ari ai, roh ma bah na sumbang 
hu atas tanoh on. 


Parroh ni Bah na Sumbang 


11 Bani paonomratus-tahunkon goluh ni si Noak, 
bani bulan dua ari sapuluh pitu, bani na sadari ai 
ma pultak bah ni luhung bolon anjaha mungkab ma 
ganup labah ni bah na langit. 

12 Jadi manalosou ma roh udan hu tanoh on ompat 
puluh ari ompat puluh borngin dokahni. 

13 Bani na sadari ai ma masuk si Noak hubagas 
parau ai rap pakon anakni si Sem, si Ham, si Japet, 
pakon parinangonni ampa parinangon ni anakni na 
tolu halak ai, 

14sidea pakon sagala binatang marsiboan 
masamni, pakon sagala pinahan marsiboan 
masamni, pakon sagala binatang na manjulur 
i atas tanoh on, marsiboan masamni, ampa 
sagala manuk-manuk  marsiboan  masamni, 
sagala manuk-manuk na marambulu pakon na 
marhabong: 

15 roh ma sidea sagala na manggoluh ampa na 
marhosah, marparangguan-parangguan hubani si 
Noak hubagas parau ai. 

lela na masuk ai, ai ma tunggal pakon boru- 
boru humbani sagala na manggoluh, songon na 
hinatahon ni Naibata hubani: dob ai itutup Jahowa 
ma irik i pudini. 

17 Ompat puluh ari do dokahni roh bah na sumbang 
ai hu tanoh on, naik ma bah ai, iangkat ma parau ai, 
daoh hu babou ni tanoh on. 

18 Dob lambin martambah-tambah bah ai, anjaha 
lambin sumbang tumang i atas tanoh on, jadi 
mumbang-umbang ma parau aii atas ni bah ai. 

19 Lambin manraja tumang ma bah ai i atas tanoh 
on, gabe irongkob ma sagala dolog na gijang na i 
toruh ni langit. 

20 Sapuluh lima asta manraja bah ai hu atas, gabe 
tarrongkob ma sagala dolog-dolog. 

21 Jadi rotap ma hosah ni sagala na mardaging, 
na manggoluh i atas tanoh on, manuk-manuk, 
pinahan-pinahan, binatang-binatang pakon sagala 
binatang na manjulur, na manjuluri i atas tanoh on, 
ampa jolma haganupan. 

22 Matei ma haganup na marhosah hagoluhan 
ibagas igungni, haganup na adong bani tanoh na 
mahorah. 

23 Jadi sasap ma haganup na adongi atas tanoh on, 
jolma sonai homa pinahan, binatang na manjulur 

ampa manuk-manuk na i awang-awang, haganupan 
ai sasap do hun tanoh on. Pitah si Noak mando na 
tading manggoluh ampa haganup na rap pakonsi 
ibagas parau ai. 

24 Saratus lima puluh ari do dokah ni bah ai manrajai 
tanoh on. 


Parsurut ni Bah na Sumbang 


1Dob ai idingat Naibata ma si Noak pakon 
haganup binatang ampa haganup pinahan, na 
rap pakonsi ibagas parau ai. Ipabontaskon Naibata 
ma logou hu tanoh ai, ase surut bah ai. 
2Tartutup ma bah tubuh ni luhung bolon ai 
ampa labah ni bah na i langit. Mangadi ma udan 
manalosou na hun langit, 
3 gabe lambin surut ma bah ai hun tanoh on: sonai 
ma parsurut ni bah ai, dob salpu saratus lima puluh 
ari. 
4 Bani bulan pitu, ari sapuluh pitu, sangkot ma parau 
ai i atas pakpak ni Dolog Ararat. 
3 Lambin surut ma bah ai das bani bulan sapuluh: 
bani bulan sapuluh, ari sada taridah ma pakpak ni 
dolog-dolog. 
6 Dob salpu ompat puluh ari, iungkab si Noak ma 
jandela ni parau na pinaulini ai. 
7 Ipaluah si Noak ma sada kawak: jadi habang ma ai 
hujai-hujon, paima horah bah ai hun tanoh on. 

8 Dob ai ipaluah ma sada asas, laho mangidah atap 
na dob surut do bah ai hun tanoh on. 

9 Tapi seng jumpah asas ai tangkolan ni naheini, jadi 
mulak ma ia hubani si Noak hubagas parau ai, ai bah 
ope i atas ni ganup sisik ni tanoh on. Ipadurdur si 
Noak ma tanganni, itangkap ma asas ai, itarik ma 
hubagas parau ai. 

10 ipaima ma pitu ari nari, dob ai ipaluah ma use 
asas ai hun parau ai. 

11 Malele bod ari mulak ma asas ai hubani si Noak, 
anjaha tonggor ma, adong do sada bulung ni hayu 
jetun na ratah bani pagutni. Ibotoh si Noak ma na 
dob surut bah ai hun tanoh on. 

12 Ipaima ma use pitu ari nari, dob ai ipaluah ma 
asas ai; tapi seng mulak be ai hu bani. 

13 paonomratussada-tahunkon, bani ari sada bulan 
sada, domma horah bah ai hun tanoh on. lungkab 
si Noak ma tayub ni parau ai, gabe iidah ma na dob 
horah sisik ni tanoh on. 

14 Bani ari dua puluh pitu bulan dua, horah ma 
tanoh ai. 


Galangan Tarima Kasih ni si 
Noak. Bagah-bagah ni Naibata 


15 Dob ai nini Naibata ma bani si Noak, 

16“luar ma ho hun parau in, ho pakon 
parinangonmu, anakmu pakon parinangon ni 
anakmu na rap pakon ho. 

17 Sagala binatang na rap pakon ho, sagala na 
manggoluh: manuk-manuk, pinahan pakon sagala 
binatang na manjulur, na manjulur i atas tanoh in, 
suruh ma kaluar rap pakon ho, ase gumayom sidea 
i atas tanoh in, manggargar anjaha martambah- 
tambah i atas tanoh in.” 

18 Jadi luar ma si Noak rap pakon anakni, 
parinangonni ampa parinangon ni anakni ai. 

19 Sagala binatang liar, sagala na manjulur, sagala 
manuk-manuk ampa sagala na manggulmit i atas 
tanoh in, marsiboan masamni, luar ma homa hun 
parau ai. 

20 Dob ai ipauli si Noak ma sada anjapanjap bani 
Jahowa, ibuat ma humbani ganup pinahan na panti 
pakon humbani ganup manuk-manuk na panti, 
jadi igalangkon ma galangan situtungon i atas 
anjapanjap ai. 

21 Dob ianggoh Naibata uap na misbou ai, nini 
ma ibagas uhur-Ni, “Lang be papaan-Ku tanoh in 
halani jolma, ai na jahat do pingkiran ni uhur ni 
jolma in humbani sietek-etekonni: anjaha seng be 
ripaskonon-Ku sagala na manggoluh, songon na 
dob Hubahen in. 

22 Sadokah adong tanoh on, seng anjai maronti 
tidahon pakon pariama, ari borgoh pakon ari milas, 
logou ni ari pakon musim udan, arian pakon 
borngin.” 

Titah bani Dunia Baru 


1 Jadi ipasu-pasu Naibata ma si Noak pakon 
9 anakni ai, nini ma bani sidea, “Gargar anjaha 
lambin mabuei ma hanima, goki hanima ma tanoh 
on. 

2 Mabiar anjaha bajoraon ma mangidah hanima 
sagala binatang na i tanoh on sagala manuk- 
manuk na i awang-awang, sagala na manjulur i atas 
tanoh on, ampa dengke na ibagas laut: ondos bani 
tangannima ma ganupan in. 

3 Sagala na manggulmit anjaha na manggoluh, 
bahen sipanganonnima ma in. Ganupan in Hubere 
bannima sonai homa suan-suanan simaratah. 

4 Tapi gulei, na ibagas ope hosahni, ai ma darohni, 
ulang pangan hanima. 

> Anjaha tongon do, sai tungguon-Ku do darohnima, 
ai ma hosahnima, sai tungguon-Ku do in humbani 
sagala binatang pakon humbani jolma, humbani 
dalahi, saninani ai tungguon-Ku hosah ni jolma in. 
6Barang ise na manduruskon daroh ni jolma, 
duruskonon nijolma ma darohni, ai usih bani rupani 
do jolma in itompa Naibata. 

7la hanima, sai gargar lambin bueini ampa roh 
raratni ma i atas tanoh on, sai lambin gargar ma 
hanima ijin.” 

Padan ni Naibata ampa Tanda 
ni Padan-Ni ai bani Jolma 


8Dob ai marsahap ma Naibata hubani si Noak 
pakon hubani anakni na rap pakonsi ai, nini ma, 

3 “Tonggor ma, pajongjongon-Ku ma padan-Ku 
pakon hanima ampa ginomparnima i pudinima. 

10 Pakon sagala na tinompa na manggoluh na 
rap pakon hanima: manuk-manuk, pinahan pakon 
binatang liar na i tanoh on, na rap pakon hanima, 
sagala na luar hun parau in, sagala binatang na i 
tanoh on. 

11 Pajongjongon-Ku ma padan-Ku pakon hanima, 
paboa lang be ripaskonon ni bah na sumbang 
sagala na mardaging, anjaha lang be masa bah na 
sumbang mansedahon tanoh on.” 

12 Nini Naibata ma, “On ma tanda ni padan na 
Hubahen in bannima pakon hubani sagala na 
tinompa na manggoluh, na rap pakon hanima 
marsundut-sundut, sadokah ni dokahni. 

13 Halibitongan-Kai, na Hubahen bani hombun ai, ai 
ma tanda ni padan-Ku pakon tanoh on. 

14Anggo Huparoh hombun hu atas tanoh on, 
anjaha taridah halibitongan ai bani hombun, 
15jadi ingaton-Ku ma padan-Ku na hubahen 
bannima, pakon Hubani sagala na tinompa na 
manggoluh, sagala na marhosah, anjaha seng be 

mangulaki sumbang bah in laho manripaskon 
sagala na manggoluh. 

16 Anggo dong halibitongan ai bani hombun, 
kawahkonon-Ku ma ai, anjaha ingaton-Ku ma 
padan sisadokah ni dokahni na binahen ni Naibata 
hubani sagala na tinompa na manggoluh, sagala na 
marhosah, na i atas tanoh on.” 

17 Nini Naibata ma hubani si Noak, “On ma tanda ni 
padan na Hubahen ai hubani sagala na manggoluh 
itanoh on.” 


Papa-papa pakon Pasu-pasu ni si Noak bani Anakni 


18 la anak ni si Noak na luar hun parau ai, ai ma: Si 
Sem, si Ham pakon si Japet. Si Ham ai ma bapani si 
Kanaan. 

19 Na tolu on do anak ni si Noak, anjaha humbani 
sidea do rarat jolma hu sab tanoh on. 

20 [pungkah si Noak ma marjuma-juma, itombei ma 
sada pohon anggur, 

21 iinum ma humbani anggur ai, gabe mabuk ma ia, 
anjaha tibal lang marhiou ibagas lampolamponi. 

22 lidah si Ham, bapa ni si Kanaan ma bapani na 
talanjang ai, jadi ipatugah ma bani saninani sidua 
halak ai, nai darat ai. 

23 Dob ai ibuat si Sem pakon si Japet ma hiou, 
itampeihon ma ai bani abara ni sidea, jadi mardalan 
tundal ma sidea, laho manrungkub hatalanjangon 

ni bapani sidea, bohi ni sidea pe tundal do, ase 
ulang iidah sidea hatalanjangon ni bapa ni sidea ai. 
24 Dob tarjolma si Noak humbani parmabukonni ai, 
anjaha ibotoh na binahen ni anakni sianggian ai 
bani, 

23 nini ma, “Hona papa ma si Kanaan, jabolon ni 
jabolon ma ia bani abangni.” 

26 Ambah ni ai nini ma, “Napuji ma Jahowa, Naibata 
ni si Sem, jabolonni ma anggo si Kanaan.” 
2/|pabolag Naibata ma janan bani si Japet, 
marianan ma ia ibagas lampolampo ni si Sem: 
jabolonni ma anggo si Kanaan. 

28 Manggoluh ope si Noak tolu ratus lima puluh 
tahun nari ipudi ni bah na sumbang ai. 

29 Siah ratus lima puluh tahun ma ganup umur ni si 
Noak: dob ai matei ma ia. 


Tarombo ni Bangsa-bangsa; Ginompar ni si 
Sem, si Ham pakon si Japet 


10 1 On ma ginompar ni anak ni si Noak: Si Sem, 
si Ham pakon si Japet; tubuhan anak ma 
sidea dob salpu bah na sumbang ai. 

2 Anak ni si Japet, ai ma si Gomar, si Magog, si Madai 
si Japan, si Tubal, si Mesek pakon si Tiras. 

3 Anak ni si Gomar, ai ma si Askenas, si Rifat pakon 
si Togama. 

4 Anakni si Japan, ai ma si Elisa, si Tarsis, halak Kittim 
pakon halak Dodanim. 

5 Humbani sidea do merap bangsa-bangsa nai topi 
laut. Ai ma anak ni si Japet mangihutkon tanoh ni 
sidea, sahap ni sidea pakon bangsa ni sidea. 

6 Anak ni si Ham, ai ma si Kus, si Misraim, si Put 
pakon si Kanaan. 

7 Anak ni si Kus, ai ma si Seba, si Hewila, si Sapta, si 
Raema pakon si Sapteka. Anak ni si Raema, ai masi 
Seba, pakon si Dedan. 

8 Itubuhkon si Kus ma si Nimrod; ia ma na parlobei 
halak siparkuasa i tanoh on. 

9 Parburu na borani do ia ilobei ni Jahowa: halani ai 
do ase ihatahon halak, “Parburu na borani ilobei ni 
Jahowa songon si Nimrod.” 

10|3 parmulaan ni harajaonni, ai ma Babel, Erek, 
Akad pakon Kalne i tanoh Sinear. 

11 Misir ma ia hun nagori ai hu Assur, ipungkah ma 
huta Ninive, Rehobot-Ir, Kalah, 

12 pakon Resen i holangkolang ni Nineve pakon 
Kalah, ai ma huta na banggal ai. 

13 Itubuhkon si Misraim ma halak Lud, Anam, Lehab, 
Naftu, 

14 Patrus, Kasluh harohan ni halak Palistim, pakon 
halak Kaptor. 

15 Ja si Kanaan itubuhkon ma si Sidon, anak bunga 
tubuhni ai pakon si Het, 

16 pakon halak Jebusi, Amori, Girgasi, 

17 Hewi, Arki, Sini, 

18 Arwadi, Semari, pakon Hamati: use marserak do 
marga ni halak Kanaan. 

19 ja tanoh ni halak Kanaan, ai ma hun Sidon nari 
dompak Gernar das hu Gasa, dompak Sodom, 
Gumora, Adama pakon Zeboim das hu Lasa. 

20 Ai ma anak ni si Ham mangihutkon marga ni 
sidea, sahap ni sidea, tanoh ni sidea pakon bangsa 
ni sidea. 

21 Tubuhan anak ma homa si Sem, bapa ni haganup 
anak ni si Heber, abang ni si Japet. 

22 Anak ni si Sem, ai ma si Elam, si Assur, si Arpaksad, 
si Lud pakon si Aram. 

23 Anak ni si Aram, ai ma si Uz, si Hul, si Geter pakon 
si Mas. 

24 itubuhkon si Arpaksad ma si Sela, anjaha si Sela 
manubuhkon si Heber. 

25 Tubuh ma dua anak ni si Heber; goran ni na sada 
si Peleg halani bani panorangni ma merap jolma, 
anjaha goran ni anggini si Joktan. 

26 [tubuhkon si Joktan ma si Almodad, si Salef, si 
Hasarmafet, si Jirah, 

27 sj Hadoram, si Usal, si Dikla, 

28 si Hobal, si Abimael, si Seba, 

29 si Ofir, si Hewila pakon si Joab: sidea ma ganup 
anak ni si Joktan. 

30 Ja janan ni sidea singgan Mesa do das hu Sefar, ai 
ma parbalogan na i hapoltakan. 

31 Ai ma anak ni si Sem, mangihutkon marga ni sidea 
pakon bangsa ni sidea. 

32 hi ma haganup ginompar ni si Noak, 
mangihutkon marga ni sidea pakon bangsa ni 
sidea: humbani sidea ma merap sagala bangsa i 
tanoh on ipudi ni bah na sumbang ai. 


Manara na i Babel. Pargeor ni Sahap 


11 1Samasam hinan do hata i sab tanoh on 
anjaha sada do parsahapan. 

2Sanggah na bungkas sidea hun habinsaran, 
jumpah sidea ma sada pamah i nagori Sinear, jadi 
marianan ma sidea ijai. 

3 Nini sidea ma samah sidea, “Topa hita ma batu 
merah anjaha tutung hita ma dear-dear. Tanoh 
na tinutung ai ma ipakei sidea jadi batu anjaha 
samasam hirtah ipakei jadi panrohat.” 

4 Nini sidea ma, “Pungkah hita ma sada huta ampa 
sada menara banta, na das hu langit pakpakni 
anjaha bahen hita ma banta sada goran, ase ulang 
merap hita hu sab tanoh on.” 

> Jadi turun ma Jahowa laho mangidah huta ampa 
manara, na pinauli ni jolma ai, 

6 dob ai nini ma, “Tonggor ma, sada bangsa anjaha 
sada sahap do sidea ganup. Pamungkah ni na 
sihol sibahenon ni sidea ope on; anjaha aha pe 
lang humbani na dob sinurahon ni sidea, na so 
tarjadihon sidea. 

7 Eta, turun ma Hita, geori Hita ma sahap ni sidea 
ijai, ase ulang marsiarusan sahap be sidea.” 

8Sonai ma sidea ipaerap Naibata hunjai hu sab 
dunia on, jadi maronti ma sidea na pauli huta ai. 

9 Halani ai ibahen ma goran ni huta ai Babel, halani 
ijai do igeori Jahowa sahap ni ganup dunia on, 
hunjai ma ipaerap Jahowa sidea hu sab dunia on. 


Ginompar ni si Sem 


10 On ma ginompar ni si Sem. Dob marumur si Sem 
saratus tahun, itubuhkon ma si Arpaksad, dua tahun 
dob salpu bah na sumbang ai. 

11 Manggoluh ope si Sem lima ratus tahun nari, dob 
itubuhkon si Arpaksad, anjaha itubuhkon do anak 
pakon boru. 

12 Dob marumur si Arpaksad tolu puluh lima tahun, 
itubuhkon ma si Selah. 

13Manggoluh ope si Arpaksad ompat ratus 
tolu tahun nari dob itubuhkon si Selah, anjaha 
itubuhkon do anak pakon boru. 

14Dob marumur si Selah tolu puluh tahun, 
itubuhkon ma si Heber. 

15 Manggoluh ope si Selah ompat ratus tolu tahun, 
dob itubuhkon si Heber, anjaha itubuhkon do anak 
pakon boru. 

16 Dob marumur si Heber tolu puluh ompat tahun, 
itubuhkon ma si Peleg. 

17Manggoluh ope si Heber ompat ratus tolu 
puluh tahun nari dob itubuhkon si Peleg, anjaha 
itubuhkon do anak pakon boru. 

18Dob marumur si Peleg tolu puluh tahun, 
itubuhkon ma si Rehu. 

19 Manggoluh ope si Peleg dua ratus siah tahun nari, 
dob itubuhkon si Rehu, anjaha itubuhkon do anak 
pakon boru. 

20 Dob marumur tolu puluh dua tahun si Rehu, 
itubuhkon ma si Serug. 

21 Manggoluh ope si Rehu dua ratus pitu tahun nari, 
dob itubuhkon si Serug, anjaha itubuhkon do anak 
pakon boru. 

22Dob marumur si Serug tolu puluh tahun, 
itubuhkon ma si Nahor. 

23 Manggoluh ope si Serug dua ratus tahun nari, 
dob itubuhkon si Nahor, anjaha itubuhkon do anak 
pakon boru. 

24Dob marumur si Nahor dua puluh siah tahun, 
itubuhkon ma si Terah. 

25Manggoluh ope si Nahor saratus sapuluh 
siah tahun nari, dob itubuhkon si Terah, anjaha 
itubuhkon do anak pakon boru. 

26 Dob marumur si Terah pitu puluh tahun, 
itubuhkon ma si Abram, si Nahor pakon si Haran. 
27 On ma ginompar ni si Terah. Itubuhkon si Terah 
ma si Abram, si Nahor, pakon si Haran, anjaha 
itubuhkon si Haran ma si Lot. 

28 Sanggah manggoluh ope bapani, matei ma si 
Haran i tanoh hatubuhanni, i Ur, i tanoh Kasdim. 

29 Mambuat boru ma si Abram pakon si Nahor; 
goran ni parinangon ni si Abram si Sarai, goran ni 
parinangon ni si Nahor si Milka, boru ni si Haran, 
bapa ni si Milka pakon si Jiska. 

30 Tapi lambang do si Sarai, seng dong tubuhan tuah 
ia. 

31 Dob ai iarahkon si Terah ma si Abram anakni ai, 
pakon si Lot anak ni si Haran pahompuni ai, ampa si 
Sarai parumaenni ai, parinangon ni si Abram, anak 
ni ai, jadi bungkas ma sidea hun Ur, na i tanoh 
Kasdim, sihol misir hu tanoh Kanaan: das ma sidea 
hu Haran, lanjar marianan ijai. 

32 Jadi dob dua ratus lima tahun umur ni si Terah, 
matei ma ia i Haran. 


Idilo Naibata si Abram 


12 1 Dob ai nini Jahowa ma hubani si Abram, 
“Bungkas ma ho hun tanoh hagodanganmu, 
humbani diha-dihamu ampa hun rumah ni bapamu 
hu tanoh sipatuduhon-Ku hu bam. 

2 Hubahen pe ho gabe sada bangsa na banggal: 
Hupasu-pasu pe ho anjaha Hupabanggal goranmu, 
ase gabe pasu-pasu ho. 

3 Pasu-pasuon-Ku do na mamasu-masu ho, anjaha 
papaan-Ku na mamapai ho; dapotan pasu-pasu ma 
marhitei ho haganup bangsa na i tanoh on.” 

4 Jadi bungkas ma si Abram, songon na hinatahon ni 
Jahowa bani: bungkas ma homa si Lot rap pakonsi. 
Marumur pitu puluh lima tahun do si Abram, 
sanggah na bungkas ai ia hun Haran. 

3 Iboan si Abram masi Sarai parinangonni ai, pakon 
si Lot anak ni saninani ai, ampa sagala arta-arta na 
sinarini, ronsi halak na nibolini i Haran, jadi misir 
ma sidea hu tanoh Kanaan. Dob das sidea i tanoh 
Kanaan, 

6 jbontas si Abram ma tanoh ai das hu ianan Sikem, 
das ronsi tombak More. Bani panorang ia domma 
marianan halak Kanaan i tanoh ai. 

7 Dob ai ipatalar Jahowa ma diri-Ni bani si Abram, 
nini ma, “Hubani ginomparmu ma bereon-Ku 
tanoh on.” Jadi ipajongjong si Abram ma ijai sada 
anjapanjap bani Jahowa na patalar diri-Ni hu bani. 
8 Hunjai bungkas ma ia hu pardologan hampit 
hapoltakan ni Betel ampa hapoltakan ni huta ai: 
ipauli ma ijai sada anjapanjap bani Jahowa, anjaha 
ipadilo-dilo ma goran ni Jahowa. 

3 Dob ai bungkas ma use si Abram laho dompak 
dangsina. 


Si Abram i Tanoh Masir 


10 Masa ma lohei i tanoh ai, jadi tuad ma si Abram 
hu tanoh Masir, sihol manginsolat ijai, halani lohei 
maningting do i tanoh ai. 

11 Marayak das ia hu tanoh Masir, nini ma bani si 
Sarai parinangonni ai, “Hubotoh do, puang-puang 
sijenges rupa do ho. 

12 Anggo iidah halak Masir ho, hatahonon ni sidea 
ma, 'Parinangonni do on, gabe bunuhon ni sidea 
ma ahu, tapi anggo ho pagoluhonni do. 

13 Mahua hatahon ma, botouhu do ho, ase sonang 
ahu ibahen sidea halani ho, anjaha manggoluh 
hosahku marhalanihon ni ho.” 

14 Dob das si Abram i tanoh Masir, iidah halak Masir 
ai ma, na jenges tumang do puang-puang ai. 

15 Dob iidah gamot-gamot ni Parao ia, ipapuji-puji 
ma ia hubani Parao, jadi iboan ma puang-puang ai 
hu rumah ni Parao. 

15|padear ma pambahenni hubani si Abram, 
marhalanihon ni puang-puang ai, gabe dapotsi 
ma biribiri, lombu, halode, jabolon dalahi pakon 
jabolon naboru ampa unta. 

17 Jadi ihonahon Jahowa ma sitaronon bolon hubani 
Parao pakon hasomanni sarumah, halani si Sarai, 
parinangon ni si Abram ai. 

18 Idilo Parao ma si Abram, nini ma, “Aha do na 
binahenmon bangku? Mase ma lang ipatugah ho hu 
bangku, parinangonmu do ia hape? 

19Mase ma ihatahon ho, botouhu do ia? Sihol 
buatonku ma ia gabe parinangonku. On pe, na ma 
parinangonmon, buat ma, dob ai laho ma ho!” 

20 Anjaha iparentahkon Parao ma juakjuakni bahen 
hasomanni pataruhkonsi ampa parinangonni ai 
ampa haganup na dong bani. 


Parsirangan ni si Abram humbani si Lot 


13 1 Jadi tangkog ma si Abram hun Masir hu 
tanoh Dangsina, ia pakon parinangonni, 
pakon ganup na adong bani, ampa si Lot rap 
pakonsi. 

2 Bayak tumang do si Abram, buei do pinahan, pirak 
pakon omasni. 

3 nunuti ma dalanni hun Dangsina das hu Betel, 
ronsi das bani ianan hajongjongan ni lampolamponi 
hinan, i holangkolang ni Betel pakon Ai, 

4 hu ianan ni anjapanjap na pinaulini ai hinan ijai: 
ipadilo-dilo si Abram ma ijai goran ni Jahowa. 

>Si Lot pe homa, na dihut rap pakon si Abram, 
marbiribiri, marlombu ampa marlampolampo do. 

6 Jadi lang tarsarihon tanoh ai be sidea, anggo rap 
marianan, ai buei tumang do arta ni sidea, seng boi 
be rap sidea marianan. 

7 Halani ai masa ma paringoran i tongah-tongah ni 
parmahan ni si Abram ampa parmahan ni si Lot. 
Halak Kanaan pakon halak Perisi do ijia marianan i 
tanoh in. 

8 Nini si Abram ma bani si Lot, “Ulang ma adong 
partinggilan i tongah-tongahmu pakon i tongah- 
tongahku, ai na marsanina do hita. 

9 Ai lang i lobeimu do ganup tanoh in? Sirang ma 
ho humbangku! Anggo hu sambilou ho, hu siamun 
ahu, anggo hu siamun ho, hu sambilou ahu.” 

10 Jadi itatap si Lot ma, iidah ma jenges do haganup 
parmarbah ni pamah Jordan ai. Sanggah lape 
iripaskon Jahowa Sodom pakon Gomora, songon 
pohon ni Jahowa, songon tanoh Masir do pamah ai 
das hu Zoar. 

11 pilih si Lot ma haganup bani, haganup pamah 
Jordan ai; laho ma si Lot hampit Purba, jadi 
marsirang ma sidea. 

12 Marianan i tanoh Kanaan do si Abram, tapi si 
Lot marianan do i huta-huta na i pamah ai, anjaha 
mosor-osor do ia marlampolampo ronsi das hu 
Sodom. 

13 Tapi halak na jahat anjaha pardousa banggal do 
pangisi ni Sodom ai i lobei ni Jahowa. 


Iparatah Naibata Bagah-bagah-Ni 


14 Jadi nini Jahowa ma dompak si Abram dob na 
sirang ai si Lot humbani, “Tatap ma humbani ianan 
hajongjonganmin dompak utara pakon dangsina, 
dompak hapoltakan pakon hasundutan. 

15Tongon, haganup tanoh na tinatapmin, 
berehonon-Ku do in hubam, pakon hubani 
ginomparmu ronsi sadokah ni dokahni. 

16 Anjaha bahenon-Ku do ginomparmu songon 
orbuk ni tanoh bueini, anjaha anggo tarhira jolma 
orbuk ni tanoh, tarhirai ma homa ginomparmu. 

17 Misir ma ho, siar ma tanoh in mangihutkon 
ganjang ampa bolagni, ai hubam do in berehonon- 
Ku.” 

18 Dob ai iosor si Abram ma lampolamponi, laho ma 
ia marianan hu tombak Mamre na i Hebron, anjaha 
ipajongjong ma ijai sada anjapanjap bani Jahowa. 


Hamonangan ni si Abram Mangimbang 
Raja-raja na hun Hapoltakan 


14 panorang sanggah si Amrapel raja 
ni Sinear, si Ariok raja ni Ellasar, si Kedor- 


Laomer raja ni Elam pakon si Tideal, raja ni bangsa- 
bangsa, 

2 ipungkah sidea ma hamunsuhon hubani si Bera, 
raja ni Sodom, si Birsa, raja ni Gomora, si Sinab, raja 
ni Adama, si Semeber, raja ni Seboim, pakon hubani 
raja na hun Bela, ai ma Zoar. 

3 Marsada ma sidea ganup i pamah Siddim, ai ma 
Laut Garam ai. 

4 Sapuluh dua tahun dokahni tunduk sidea hubani 
si Kedorlaomer, tapi pasapuluhtolu-tahunkon 
manlawan ma sidea. 

5 Pasapuluhompat-tahunkon roh ma si 
Kedorlaomer pakon ganup raja hasomanni 

ai, italuhon ma halak Refaim i Astarot-Karnaim, 
halak Susim i Ham, halak Emin i pamah Kiriataim, 

6 pakon halak Hor, bani pardologan Seir das ronsi El- 
parah, na i topi ni halimisan ai. 

7Dob ai marhusor ma sidea, das ma sidea hu En- 
Mispat, ai ma Kades, italuhon ma ganup tanoh ni 
halak Amalek sonai halak Amori, na marianan i 
Haseson-Tamar. 

8 luar ma raja ni Sodom, raja ni Gumora, raja 
ni Adama, raja ni Seboim pakon raja ni Bela, ai 
ma Zoar, marsada ma sidea marmunsuh i pamah 
Siddim, 

9 dompak si Kedorlaomer, raja ni Elam, si Tideal raja 
ni bangsa-bangsa ai, si Amrapel raja ni Sinear, pakon 
si Ariok, raja ni Ellasar, ompat raja imbang ni na lima 
ai. 

10 Buei tumang do unong-unong aspal i pamah 
Siddim ai. Sanggah na maporus raja ni Sodom pakon 
Gumora mardabuhan ma sidea hu bagas, anjaha 
sagala na tading lintun ma hu dolog. 

11 buat sidea ma ganup ugas-ugas ni Sodom pakon 
Gumora ampa haganup sipanganon ni sidea, dob ai 
laho ma sidea. 

12 Iboan sidea ma pakon si Lot, anak ni sanina ni si 
Abram, na marianan i Sodom ronsi ugas-ugasni, jadi 
laho ma sidea. 

Ipaluah si Abram si Lot 


13 Dob ai roh ma sada halak na maporus ai, ipatugah 
ma na masa ai hubani si Abram, halak Heber ai, na 
marianan i tombak Mamre, ai ma halak Amori ai, 
sanina ni si Eskol pakon si Aner: hasoman sapadan 
ni si Abram do sidea. 

14 Dob ibogei si Abram barita ai, na dob tartaban 
anakni ai, iparsinjatai ma jabolonni na dob bajar ai, 
sagala na tubuh i rumahni, tolu ratus sapuluh ualuh 
halak bueini, anjaha iayak ma munsuh ai das hu 
Dan. 

15 Jadi bodari marbagi ma sidea, ia pakon jabolonni 
ai, mandorab munsuh ai; italuhon ma sidea, anjaha 
ipardakdak das hu Hoba, na i Utara ni Damaskus. 
16 iboan ma mulak haganup ugas-ugas ai: si Lot 
pe, anak ni saninani ai, ampa haganup ugas-ugasni 
iboan do mulak, sonai homa puang-puang ampa 
bangsa ai. 


Ipasu-pasu si Melkisedek si Abram 


17Dob mulak si Abram humbani na manaluhon 
si Kedorlaomer pakon raja-raja hasomanni ai, jadi 
laho ma raja ni Sodom mangalo-alosi hu pamah 
Sawe, ai ma pamah raja ai. 

18 Anjaha si Melkisedek pe raja ni Salem luar do 
mamboan ruti pakon anggur; malim ni Naibata 
sigijangan ai do ia. 

19 Ipasu-pasu ma si Abram, nini ma, “Ipasu-pasu 
Naibata Sigijangan in, Sitompa langit ampa tanoh 
on ma si Abram. 

20 Anjaha na puji ma Naibata Sigijangan in, na 
mangondoskon munsuhmu hu tanganmu. Jadi 
ibere si Abram ma bani saparsapuluh humbani 
haganup. 

21 Nini raja Sodom ai ma hubani si Abram, “Bere ma 
hu bangku halak in, tapi anggo ugas-ugas in buat ma 
bam.” 

22 Tapi nini si Abram ma hubani raja ni Sodom, 
“Domma pala marbija ahu hubani Jahowa, Naibata 
Sigijangan in, Sitompa langit pakon tanoh on, 

23na so buatonku atap aha pe humbani sagala 
na dong bamu, sangkamata bonang atap sada tali 
sipatu pe lang, ase ulang ihatahon ham holi, “Ahu 
do mambahen si Abram bayak.” 

24 Anggo ahu, aha pe lang pala. Pitah na dob 
pinangan ni garama-garama on ma, ambah ni ai 
parbagianan bani si Aner, si Eskol pakon si Mamre, 
na mangkasomani ahu, palopas ham ma sidea 
mambuat bagianni bei.” 


Ibagah-bagahkon Naibata Anak bani si 
Abram -- Haporsayaon ni si Abram 


1 1 Ipudi ni na masa on, roh ma hata ni Jahowa 
5 hubani si Abram ibagas sada panonggoran, 

nini ma, “Ulang ho mabiar, ale Abram, Ahu do 
gantarmu, banggal tumang do upahmu.” 

2 Tapi nini si Abram ma, “Ham Tuhan Jahowa, aha 
ma bereon-Mu bangku, ai na popor do ahu, si 
Elieser, na hun Damaskus mando sitean rumahku.” 
3 Nini si Abram ope, “Seng dong ginompar ibere 
Ham bangku: jabolon na tubuh i rumahku ma sitean 
ahu.” 

4Dob ai roh ma hata ni Jahowa hu bani, “Seng ia 
manean ho, tapi anakmu sandiri do manean ho.” 

3 Iboan ma ia hu darat, anjaha nini ma, “Torih ma 
hu langit ai, bilangi ma bintang ai, atap tarbilangi 
ho do ai.” Ihatahon ma use hu bani, “Sonai ma 
ginomparmu holi.” 

6 Porsaya ma si Abram bani Jahowa, anjaha ai ma 
ihira Jahowa gabe hapintoronni. 


Padan ni Naibata ampa si Abram 


7I]hatahon ma hu bani, “Ahu do Jahowa na 
padaratkon ho hun Ur-Kasdim, laho mamberehon 
tanoh on bam jadi siteanonmu.” 

8 Nini si Abram ma, “Ham Tuhan Jahowa, hunja ma 
botohonku, ahu sihol sitean ai?” 

3 Nini ma hu bani, “Buat ma Bangku sada lombu na 
marumur tolu tahun, sada hambing na marumur 
tolu tahun, sada biribiri tunggal na marumur tolu 
tahun, sada kuhui pakon sada anak ni asas.” 

10 Ibuat ma ganupan ai bani Tuhan, ipardostongah 
ma ai anjaha ibatur, tapi anggo manuk-manuk ai 
seng ibolah. 

11 Marsogopan ma manuk-manuk panoroh hubani 
gulei na ginalangkon ai, jadi iosiki si Abram ma ai. 
12 Sanggah na laho sundut mata ni ari, tarpodom 
ma si Abram, sinok tumang, jadi sogop ma bani 
hasonggotan pakon hagolapon bolon. 

13 Dob ai nini Jahowa ma hubani si Abram, “Ulang 
lang ibotoh ho manginsolat do magira ginomparmu 
bani na so tanohni: parjabolonon anjaha arsikon ni 
halak ma sidea ompat ratus tahun dokahni. 

14 Tapi bangsa na marjabolonkon sidea pe uhumon- 
Ku do, dob ai kaluar ma sidea mararta na mabuei. 
15 Anggo ho parayakonmu ma ompungmu 
mardamei-damei, dob  sayurmatua pe ho 
tanomon.” 

16 Paompat sundutkon mulak ma sidea, ai lang ope 
gok hajahaton ni halak Amori. 

17 Dob sundut mata ni ari anjaha golap marimpot- 
impot, tonggor ma sada pamurunan na martimus 
ampa sada sipu-sipu na gara montas i holangkolang 
ni gulei na tinoktokan ai. 

18 Bani ari ai ma marpadan Jahowa pakon si Abram, 
nini ma, “Hubani ginomparmu do bereon-Ku tanoh 
on, singgan ni bah Masir das ronsi bah bolon ai, ai 
ma bah Eprat, 

19 tanoh na niianan ni halak Keni, halak Kenisi pakon 
halak Kadmoni, 

20 halak Het, halak Peresi, halak Refaim, 

21 halak Amori, halak Kanaani, halak Girgasi pakon 
halak Jebusi.” 


Si Hagar pakon si Ismael 


16 tla si Sarai, parinangon ni si Abram, seng 
dong tubuhan tuah. Tapi dong do sada 
jabolonni naboru, halak Masir, na margoran si 
Hagar. 

2 Nini si Sarai ma hubani si Abram, “Ibotoh ham 
do, ilanglangi Jahowa do tubuhan tuah ahu, dear 
do parayakonmu jabolonkai, andohar dapotan tuah 
ahu humbani.” Itangihon si Abram ma hata ni si 
Sarai ai. 

3 Jadi ibuat si Sarai, parinangon ni si Abram ai masi 
Hagar, jabolonni boru Masir ai, ibere ma ia hubani 
si Abram, paramangonni ai, ai ma dob marianan si 
Abram i tanoh Kanaan sapuluh tahun dokahni. 

4 Iparayak si Abram ma si Hagar, jadi boratan rumah 
ma ia. Dob iahapkon domma boratan rumah ia, pis 
ma matani mangidah si Sarai. 

“Nini si Sarai ma hubani si Abram, “Marsapata 
hu bamu do ahu; hubere do jabolonku hu bamu, 
hape dob ibotoh na dob boratan rumah ia, gabe 
pis matani mangidah ahu; Jahowa ma panguhum 
banta.” 

6 Nini si Abram ma hubani si Sarai, “Gok bam ma 
jabolonmin, bahen ma rosuh ni uhurmu hu bani.” 
Jadi iarsik si Sarai ma jabolonni ai, gabe laho ma ia 
lintun hun lobeini. 


Parlintun pakon Parmulak 
ni si Hagar. Partubuh ni si Ismael 


7 Tapi jumpah malekat ni Jahowa ma ia i lambung ni 
sada bah tubuhi halimisan, ai ma i lambung ni bah 
tubuh bani dalan laho hu Sur. 

8 Nini ma, “Roh hunja anjaha laho huja do ho Hagar, 
jabolon ni si Sarai?” Balosni, “Na lintun do ahu hun 
lobei ni si Sarai tondokankin.” 

3 Nini malekat ni Jahowa ma hu bani, “Mulak ma ho 
hubani tondokanmai, paunduk ma dirimu hu toruh 
ni kuasani!” 

10 Ambah ni ai nini malekat ni Jahowa ma hu bani, 
“Buei tumang do bahenonku ginomparmu, gabe 
seng tarhira halani bueini.” 

11 Nini malekat ni Jahowa ma use hu bani, “Tonggor 
ma, domma boratan rumah ho, tubuhan anak ma 
ho, bahen ma goranni si Ismael, ai itangihon Jahowa 
do hasombuhonmu. 

12 Sada jolma na songon halode liar do ia magira. 
Tanganni mangimbang ganup jolma, anjaha tangan 
ni ganup jolma mangimbangsi, anjaha marianan ma 
ia patontang ampa haganup saninani.” 


1 Musa 16-17 49 


13 Jadi ibahen si Hagar ma goran ni Jahowa na 
mansahapkonsi ai, “Ham do Naibata Sipanatap.” Ai 
nini do: Tongon, ijon do huidah la, si Tatap ahu. 

14 Halani ai igoran ma parigi ai: Parigi Lachai-Roi, ai 
ma na i holangkolang ni Kades pakon Bered. 

15 Dob ai itubuhkon si Hagar ma sada anak bani si 
Abram, jadi ibahen si Abram ma goran ni anakni, na 
tinubuhkon ni si Hagar ai, si Ismael. 

16 Marumur ualuh puluh onom tahun do si Abram, 
sanggah na tinubuhkon ni si Hagar si Ismael bani. 


Parmubah ni Goran ni si Abram Jadi si Abraham 


17 1 Jadi dob marumur si Abram siah puluh siah 
tahun, ipatalar Jahowa ma diri-Ni hu bani, 
nini ma hu bani, “Ahu do Naibata pargogoh na so 
tarimbang, sai mardalan i lobei-Hu ma ho, anjaha 
daulat ma uhurmu. 

2 Patotapon-Ku ma padan-Ku pakon ho anjaha 
bahenon-Ku ma ho manggargar tumang.” 

3 Jadi manrogop ma si Abram, anjaha marsahap ma 
Naibata hu bani, nini ma, 

4 “Anggo Ahu, tonggor ma, on do padan-Ku pakon 
ho: Paboa bapa ni buei bangsa ma ho. 

3 Seng be si Abram goranmu, tapi si Abraham ma, ai 
domma Hupabangkit ho gabe bapa ni buei bangsa. 
6Bahenon-Ku do ho manggompari tumang, 
pabangkiton-Ku do ho gabe ompung parsadaan 

ni buei bangsa, anjaha humbam do harohan ni 
raja-raja. 

7 Patotapon-Ku do padan-Ku pakon ho pakon 
hubani ginomparmu marsundut-sundut, ai ma 
padan sisadokah ni dokahni, paboa Ahu do 
Naibatamu pakon Naibata ni ginomparmu. 

8 Anjaha bereon-Ku do hubani ginomparmu magira 
tanoh panginsolatanmu, ai ma ganup tanoh Kanaan 
bahen rupeimu sadokah ni dokahni, anjaha Ahu ma 
gabe Naibata bani sidea.” 

9 Ambah ni ai nini Naibata ma hubani si Abraham, 
“Ho pe, sai jolom ma padan-Kin, ho pakon 
ginomparmu marsundut-sundut.” 


Parsunaton Tanda ni Padan 


10 On do padan-Kin sidingatonnima, na Hubahen 
hubam pakon hubani ginomparmu, “Maningon 
sunaton do sagala dalahi na i tongah-tongahnima. 
11Maningon sunatonnima do sibur-siburnima 
bahen tanda ni padan-Ku pakon hanima. 

12 Ganup anak dalahi maningon do sunaton anggo 
marumur ualuh ari, ai ma sagala dalahi humbani 
ginomparnima, age jabolon na tubuh i rumahmu 
atap na binoli ni duit humbani halak na legan, na 
so humbani ginomparmu. 

13 Maningon sunaton do ai, na tubuh i rumahmu 
pakon na binoli ni duitmu. Ai ma padan-Ku bani 
angkulanima, padan sisadokah ni dokahni. 

14Tapi dalahi na so isunat, na so binuat sibur- 
siburni, maningon ripaskonon do ia humbani 
bangsani, halani iosei padan-Ku.” 


Parmubah ni Goran ni si Sarai 


15Dob ai ihatahon Naibata ma use hubani si 
Abraham, “Seng be si Sarai diloon goran ni 
parinangonmu, si Sarah ma goranni. 

16 Ai pasu-pasuon-Ku do ia, anjaha bereon-Ku ma 
homa bam sada anak humbani: pasu-pasuon-Ku 
ma ia, ase gabe inang ni bangsa-bangsa ia, anjaha 
marharorohan humbani do magira raja ni bangsa- 
bangsa.” 

17 Jadi manrogop ma si Abraham anjaha tartawa, 
nini ma ibagas uhurni, “Mintor tubuhan anak ma 
jolma sisaratus tahun, anjaha tubuhan tuah ma 
tumaram si Sarah na dob marumur siah puluh 
tahun?” 

18 Nini si Abraham ma hubani Naibata, “Sai 
manggoluh ma si Ismael i lobeimu!” 

19 Jadi nini Naibata ma, “Tongon do, maningon 
tubuhkonon ni si Sarah, parinangonmu do bam 
sada anak, anjaha bahen ma goranni si Isak. 
Pajongjongon-Ku do padan-Ku pakonsi, padan 
sisadokah ni dokahni, ampa bani ginomparni i 
pudini. 

20 Pasal si Ismael pe, Hutangihon do ho. Tonggor 
ma, pasu-pasuon-Ku do ia, tumpakon-Ku do ia 

gabe anjaha buei tumang. Sapuluh dua raja do 
tubuhkononni, anjaha gabe bangsa na banggal do 
ia bahenon-Ku. 

21 Tapi pajongjongon-Ku do padan-Ku pakon si Isak, 
ai ma na itubuhkon si Sarah bam, songon on tahun 
in.” 

22 Jadi dobkonsi parsahapan ni Naibata pakonsi, 
manaik ma la humbani si Abraham. 


Parsunaton 


23 Dob ai ibuat si Abraham ma si Ismael anakni ai, 
ampa ganup anak na dob tubuh i rumahni, sonai 
homa ganup halak na binoli ni duitni, ai ma sagala 
dalahi pangisi ni rumahni, jadi isunat ma sibur-sibur 
ni sidea bani na sadari ai, songon na hinatahon ni 
Naibata hu bani. 

24 Marumur siah puluh siah tahun do si Abraham, 
sanggah na tarsunat ai ia. 

25 Anjaha si Ismael anak ni ai, marumur sapuluh tolu 
tahun ma sanggah na isunat sibur-siburni ai. 

26 Lanjar bani ari na sasada ai do tarsunat si 
Abraham pakon si Ismael anakni ai, 

27ampa haganup dalahi pangisi ni rumahni ai, 
na dob tubuh i rumahni pakon na binoli ni duit 
humbani halak na legan; tarsunat do sidea rap 
pakonsi. 

Partamueion ni si Abraham 


1 Dob ai ipataridahkon Jahowa ma diri-Ni 
18 bani i tombak More, sanggah hundul ia bani 
labah ni lampolamponi, bani pardeteng ni ari. 
2Mangkawah ma ia, gabe ididah ma tolu halak 
jongjong i lobeini: dob iidah sidea marlintun ma ia 
humbani labah ni lampolampo ai, manjumpahkon 
sidea lanjar manrogop ma ia. 

3 Nini ma, “Ham Tuhanku, anggo dapotan idop ni 
uhur do ahu i lobeimu, sai ulang ma laosi ham 
jabolonmu on. 

4Mahua ma nabuat bah otik, ase iburihi nasiam 
nahei nasiam, dob ai marsaran ma nasiam i toruh 
ni hayu on, 

3 ase hualop roti otik, gabe margogoh nasiam use: 
dob ai toruskon nasiam ma pardalanan nasiam. Ai 
lang halani in do ase roh nasiam hubani jabolon 
nasiam on?” Ihatahon sidea ma, “Bahen ma songon 
na hinatahonmin!” 

6Dob ai tarolos ma si Abraham laho hu 
lampolamponi, hubani si Sarah, nini ma, “Buat ma 
podas tolu tumba nitak, agu ma ai anjaha masak 
ma ruti!” 

7 Marlintun ma si Abraham marayak lombuni, ibuat 
ma sada anak ni lombu na mombur anjaha na 
jenges ibere ma ai hubani jabolonni, jadi podas ma 
ai ipauli sidea. 

8 Ibuat si Abraham ma dadih na nialhotan pakon 
dadih na matah sonai homa anak ni lombu na dob 
pinauli ai, jadi iidangkon ma ai i lobei ni sidea: 
jongjong do anggo ia i lambung ni sidea, i toruh ni 
hayu ai, sanggah na mangan ai sidea. 

9Dob ai nini sidea ma hu bani, “Ija do si Sarah 
parinangonmu ai?” Balosni, “Ibagas lampolampo 
an do ia.” 

10 Jadi nini ma, “Roh do use Ahu marayak ho sonon 
tahun in: jadi adong ma sada anak bani si Sarah 
parinangonmin.” Dihut do si Sarah mambogei ai 
humbani labah ni lampolampo na i pudini ai. 

11 Tapi domma sayur matua ia si Abraham pakon 
si Sarah, domma pala maronti bani si Sarah 
hasomalan ni puang-puang hinan. 

12 Jadi tartawa ma si Sarah ibagas uhurni, nini 
ma, “Dob matua pe ahu hape, ase dong bangku 
sipamalas uhur. Tuanku pe homa domma matua.” 
13 Jadi nini Jahowa ma hubani si Abraham, “Mase 
ma tartawa si Sarah anjaha marsahap, 'Tongon do 
nani tubuhan anak ahu, dob matua ahu?’ 

14 Adong do gatni na so tarpajadi Jahowa? Sonon 
tahun in, mulak ma Ahu marayak ho, jadi adong ma 
anak bani si Sarah.” 

15 Nini si Sarah ma mamorsou, “Seng tartawa ahu!” 
Ai mabiar do ia. Tapi nini Jahowa ma, “Lang, tongon 
do ho tartawa.” 

Pangapiti ni si Abraham bani Huta Sodom 


16 Dob ai misir ma hunjai dalahi-dalahi ai, laho 
dompak Sodom; dihut do si Abraham laho 
manaruhkon sidea. 

17 Jadi nini Jahowa ma, “Tor ponopkonon-Ku ma 
hubani si Abraham na sihol bahenon-Ku? 

18 Ai lang si Abraham do gabe bangsa na banggal 
anjaha na sangap, anjaha marhiteihonsi dapotan 
pasu-pasu sagala bangsa na i tanoh on? 

19 Ai Ahu do mamilihsi, ase itonahkon hubani 
anakni pakon hubani ginomparni i pudini, ase 
totap sidea mangirikkon dalan ni Jahowa, ase 
ihorjahon hapintoron pakon uhum, ase ipasaud 
Jahowa hubani si Abraham, na dob hinatahonni 
bani.” 

20 Jadi nini Jahowa ma, “Banggal tumang do doruh- 
doruh dompak Sodom pakon Gumora anjaha borat 
tumang do dousa ni sidea. 

21Susur do Ahu ase huidah atap na tongon do 
ganup na hinorjahon ni sidea ai, romban hubani 
doruh-doruh na das ai hu Bangku, atap lang, sihol 
do botohon-Ku ai.” 

22 Dob ai manirpang ma hunjai dalahi na dua ai, laho 
ma sidea dompak Sodom; tapi anggo si Abraham 
jongjong ope i lobei ni Jahowa. 

23|padohor si Abraham ma, nini ma, “Mintor 
ripaskononmu ma parpintor rap pakon parjahat? 

24 Anggo dong lima puluh halak parpintor 
ibagas huta ai, mintor ripaskononmu do ai, 
lang hargaanmu do huta ai halani silima puluh 
parpintor, na ibagas ai? 

25Daoh ma in humbamu, mambahen sisonin, 
mamunuh parpintor rap pakon parjahat, gabe 
doskon halak parjahat halak parpintor! Daoh ma 
in humbamu. Mintor lang ma pintor Panguhum, 
siuhumi ganup dunia on?” 

26 Jadi nini Jahowa ma, “Anggo jumpah Ahu 
ibagas huta Sodom lima puluh halak parpintor, sai 
hargaan-Ku do na sanagori ai halani sidea.” 

27 balosi si Abraham ma, nini ma, “Tonggor 
Ham ma, domma hubaranihon marsahap hubani 
Tuhanku age pe orbuk ampa abuan ahu. 

28 Ra hurang do lima halak humbani si lima puluh ai 
parpintor, mintor ripaskonon-Mu ma ganup huta ai 
halani na lima ai?” Nini ma, “Lang ripaskonon-Ku ai 
anggo adong do jumpah Ahu ijai ompat puluh lima 
halak.” 

29 Dob ai iulaki si Abraham ope use mangkatahon 
hatani hu bani, nini ma, “Ra ompat puluh halak 
hansa jumpah ijai.” Nini ma, “Lang kahuaon-Ku 
sidea halani na ompat puluh halak ai.” 

30 Nini si Abraham ma, “Ulang ma manringis Tuhan, 
halani hununut marsahap. Ra pitah tolu puluh halak 
hansa jumpah ijai.” Nini ma, “Lang kahuaon-Ku 
sidea anggo dapot Ahu tolu puluh halak ijai.” 


1 Musa 18-19 57 


31Nini ma, “Tonggor ma, domma hubaranihon 
marsahap hubani Tuhanku: ra pitah dua puluh halak 
hansa dapot ijai.” Nini ma, “Lang ripaskonon-Ku 
sidea halani na dua puluh halak ai.” 

32 Ulang Ham manringis Tuhan halani marsahap 
ope ahu pitah sahali nari. Ra pitah sapuluh halak 
hansa jumpah ijai. Nini ma, “Lang ripaskonon-Ku 
sidea halani na sapuluh halak ai.” 

33 Jadi laho ma Jahowa, dob salpu Ia marsahap 
pakon si Abraham: mulak ma homa si Abraham hu 
iananni. 


Hajahaton ni Halak Sodom 


1 Jadi das ma malekat na dua ai hu Sodom 
19 bodarini ai: ia si Lot hundul-hundul do i 
horbangan ni Sodom ai. Dob iidah si Lot sidea, 
jongjong ma ia mangalo-alo sidea, lanjar manrogop, 
2 hini ma, “Mahua tului ma nasiam tuanku hu 
rumah ni jabolon nasiam on, marborngin ma 
nasiam anjaha burihi nasiam ma nahei nasiam, 
patar pe toruskon nasiam pardalanan nasiam.” Tapi 
nini sidea ma, “Lang, marborngin i alaman on ma 
hanami.” 
3 Tapi sai ielek-elek si Lot ma sidea: jadi tului ma 
sidea hu bani, imasuki ma rumahni. Dob ai ipauli 
ma sipanganon bani sidea, imasak ma ruti na so 
niigaran, jadi mangan ma sidea. 

4Tapi marayak modom sidea, domma iinggoti 
dalahi-dalahi ni huta ai, halak Sodom ai rumahni, na 
maposo ampa na matua, haganup halak parhuta ai, 
sada pe lang na tading. 

> Dilo-dilo do sidea hubani si Lot, “Ija do dalahi in, 
na tondok bam saborngin on? Arahkon sidea hu 
bennami, ase itandai hanami sidea!” 

6 Laho masi Lot hu darat marayak sidea hu lobei ni 
labah, tapi itutup do labah ai i pudini, 

7 nini ma, “Nasiam saninangku, ulang ma bahen 
nasiam na jahat! 

8Tonggor ma, adong do dua borungku, na so 
haliaban ope, sidea ma huboban hu darat hubani 
nasiam: bahen nasiam ma hubani sidea harosuh ni 
uhur nasiam, asal ma ulang ibahen nasiam atap aha 
hubani halak on, ai na roh do sidea marlinggom hu 
rumahku.” 

9 Jadi nini sidea ma, “Laho ma ho!” Nini sidea ope, 
“Sahalaksi do roh manginsolat hujon, gabe ia sihol 
manguhumi? On pe parahan do bahenonnami bam, 
ase bani sidea!” Jadi ionjar sidea ma dalahi ai, ai ma 
si Lot, ipadohor sidea ma, sihol parseda labah ai. 
10 Jadi isurdukkon halak ai ma tanganni, itarik ma si 
Lot masuk hu rumah, lanjar itutup ma labah ai. 

11 'papitung sidea ma mata ni halak na i lobei ni 
labah ai, dakdanak ampa na magodang, gabe soya 
ma halojaon ni sidea ai, mangindahi labah ai. 

Maluah si Lot 


12 Jadi nini halak ai ma hubani si Lot, “Ise ope ijon 
sindohormu? Hela, anak atap borumu, ampa na 
dohor bam i huta on, arahkon ma sidea kaluar hun 
ianan on. 

13 Ai sihol ripaskononnami ma huta on, halani 
banggal ni doruh-doruh dompak sidea ilobei ni 
Jahowa, halani ai do ase isuruh Jahowa hanami 
manripaskon huta on.” 

14 |aho ma si Lot marsahapkon sonduk helani sidua 
halak ai, na sihol mambuat boruni ai, nini ma, “Misir 
ma hun huta on, ai ripaskononni Jahowa ma huta 
on.” Tapi na marhuria-huria do ia, ninuhur ni sonduk 
helani ai. 

15 Sanggah na marlangat-langat ari, ijuljul malekat 
ai ma si Lot, nini ma, “Jongjong ma, boan ma 
parinangonmu pakon borumu sidua halak in, 
na adong ijon, ase ulang dihut ho rasei halani 
hajahaton ni huta on.” 

16 Halani ipadokah-dokah, itangkap na dua halak 
ai ma tanganni pakon tangan ni parinangon pakon 
tangan ni boruni na dua ai, halani sihol paluahon ni 
Jahowa do ia; iarahkon sidea ma ia anjaha ipasaran 
i darat ni huta ai. 

17Dob das hudarat sidea itogu, marsahap ma 
sahalak, “Paluah dirimu! Ulang kawahkon dompak 

pudi, ulang ho marsaran barang ija pe i pamah on, 
hu dolog ma ho maporus, ase ulang bois ho.” 

18 Nini si Lot ma hubani sidea, “Ulang ma sonai, 
Tuannami! 

19Tonggor ma, domma pala dapotan idop ni 
uhur jabolonmu on i lobeimu, anjaha domma 
ipatuduh ham bangku halayakon banggal marhitei 
na ipagoluh ham hosahku. Tapi seng tarbahen ahu 
maporus hu dolog an, ra tarayak hamagouan ai do 
ahu, gabe matei ahu holi. 

20 Tonggor ma, dohor do huta ai, boi do hujai ahu 
maporus, etek do homa huta ai. Mahua hujai ma 
ahu lintun. Ai lang etek do huta ai? Anggo sonai 
manggoluh ma ahu.” 

21 Jadi nini ma mambalosi, “Dear, pasal on pe 
tatapon-Ku do. Seng parsedaon-Ku be huta na 
hinatahonmai. 

22 Ne ma, papodas ma lintun hujai, ai seng tarbahen 
Ahu mambahen atap aha pe, paima das ho hujai.” 
Ai do halani ase Zoar huta ai igoran halak. 

23 Domma pala poltak mata ni ari i tanoh on, 
sanggah na das ai si Lot i Zoar. 


Parseda ni Huta Sodom 


24 Dob ai iparoh Jahowa ma udan hirtah pakon apuy 
hu Sodom pakon Gumora, ai ma humbani Jahowa, 
hun nagori atas. 

25 Iboiskon ma huta-huta ampa haganup pamah ai, 
ronsi haganup pangisi ni huta-huta ai, ampa suan- 
suanan na itanoh ai. 

26 Tapi mangkawah ma parinangon ni si Lot, na 
mardalan i pudini ai, dompak pudi, gabe salih ma 
ia gabe batu garam. 

27 Misir ma si Abraham sogod patarni ai hubani 
ianan hajongjonganni hinan i lobei ni Jahowa. 

28 Dob ai itatap ma dompak Sodom pakon Gumora 
pakon haganup tanoh na i pamah ai; jadi idah ma 
martimpul timus hun tanoh ai, songon timus ni 
pamurunan. 

29 Sanggah na laho manraseihon huta-huta na i 
pamah ai Naibata, idingat Naibata ma si Abraham, 
jadi iarahkon ma si Lot hun tongah-tongah ni 
halonglongan ai sanggah na ilonglongkon huta na 
niiankon ni si Lot hinan. 


Dousa ni Boru ni si Lot 


30 Dob ai tangkog ma si Lot hun Zoar, jadi marianan 
ma ia rap pakon boruni na dua ai i dolog, halani 
mabiar do ia tading i Zoar, gabe iiankon ma sada 
liang, ia rap pakon boruni na dua ai. 

31 Dob ai nini sikahanan ai ma dompak sianggian 
ai, “Domma matua bapanta, anjaha seng dong 
be dalahi i tanoh on na roh hubanta, songon 
hasomalan i sab dunia on. 

32 Bere hita ma minum anggur bapanta, anjaha 
hasomani hita ma ia modom, ase pagoluh hita 
ginompar humbani bapanta.” 

33 Jadi ipainumkon sidea ma anggur hubani bapa 
ni sidea ai bani na saborngin ai. Dob ai laho ma 
sikahanan ai mangkasomani bapani ai modom; lang 
ibotoh bapani ai sandihari boruni ai modom anjaha 
sadihari puho. 

34 Patar ni ai nini sikahanan ai ma bani sianggian ai, 
“Tonggor ma, domma huhasomani na bodari bapa 
modom. Bere hita ma homa borngin on anggur 
inumonni, ase laho ho mangkasomanisi modom, 
ase pagoluh hita ginompar humbani bapanta.” 

35 Jadi ibere sidea ma bani na saborngin ai anggur 
inumon ni bapa ni sidea ai. Jadi laho ma sianggian 
ai mangkasomanisi modom, anjaha lang ibotoh 
sadihari boru ni ai modom anjaha sadihari puho. 
36 Jadi boratan rumah ma boru ni si Lot ai haduasi 
humbani bapa ni sidea ai. 

37 Dob ai itubuhkon sikahanan ai ma anak sada, 
ibahen ma goranni si Moab: ia do ompung ni halak 
Moab ronsi sadari on. 

38 Dihut do sianggian ai manubuhkon sada anak, 
ibahen do goranni si Ben-Ammi, ia do ompung ni 
halak Amon ronsi sadari on. 

Si Abraham pakon si Abimelek Raja ni Gerar 


20,” ai bungkas ma si Abraham hunjai 
hu tanoh dangsina, laho marianan 
i holangkolang ni Kades pakon Sur, gabe 
manginsolat ma ia i Gerar. 

2 Jadi nini si Abraham ma pasal si Sarah 
parinangonni ai, “Botouhu do ia.” Jadi isuruh si 
Abimelek, raja ni Gerar ai ma na mangalop si Sarah. 
3 Tapi roh ma Naibata ibagas nipi hubani si Abimelek 
borngin ni ai, nini ma hu bani, “Marutang hosah 
ma ho, halani puang-puang na binuatmin, ai na dob 
marpuang do ia.” 

4 Tapi seng ongga ope dohor si Abimelek hu bani, 
jadi nini ma, “Ham Tuhan, mintor bunuhonmu ma 
bangsa na pintor? 

> Ai lang ia do mangkatahon bangku, “Botouhu do 
ia? Puang-puang in pe ihatahon do, 'Botouhu do 
ia.” Ase ia hubahen pe sonin, halani bonar ni uhurhu 
pakon borsih ni tanganku do. 

6Dob ai nini Naibata ma hubani ibagas nipi, 
“Ahu pe, Hubotoh do humbani bonar ni uhurmu 
do ibahen ho sonin, mambahen hulanglangi ho 
mardousa dompak Ahu; halani ai do ase lang 
Hulopas ho manjamahsi. 

7 Sonari pe paulak ma parinangon ni halak ai, ai nabi 
do ia, tonggohononni do ho ase manggoluh ho. Tapi 

anggo seng ipaulak ho, botoh ma, sai matei do ho 
pakon ganup na rapkon ho.” 

8 Jadi girah ma puho si Abimelek patarni ai, idilo ma 
ganup juakjuakni, ipajojor ma ganup hata ondi bani 
sidea, jadi mabiar tumang ma sidea. 

9 Dob ai idilo si Abimelek ma si Abraham, nini ma 
hu bani, “Aha do na binahenmu bennami, anjaha 
aha do dousangku hubam, mambahen iparoh ho 
dousa bolon hu bangku pakon hubani harajaonku? 
Pambahenan na so malo bahenon, ai do ibahen ho 
hu bangku.” 

10 Ambah ni ai nini si Abimelek ma use hubani si 
Abraham, “Aha do na niidahmu, ase ibahen ho 
sonin?” 

11 Jadi nini si Abraham ma, “Nini uhurhu, ra seng 
dong na mangkabiari Naibata bani ianan on, tontu 
bunuhon ni sidea ma ahu halani parinangonku. 

12 Anjaha botul botouhu do tongon ia, boru ni 
bapa, tapi lang tinubuhkon ni inang, ase boi do 
parinangonku ia. 

13 Tapi dob ihatahon Naibata ahu bungkas hun 
rumah ni bapa, jadi huhatahon ma hu bani, “On 
ma tanda ni holong ni uhurmu, sibahenonmu hu 
bangku, atap huja pe hita das, hatahon ma pasal 
ahu, “Botouhu do ia.” 

14 Jadi ibuat si Abimelek ma biribiri pakon lombu, 
jabolon dalahi pakon jabolon naboru, ibere ma 

ai bani si Abraham, ipaulak ma hubani si Sarah, 
parinangonni ai. 

15 Dob ai nini si Abimelek ma, “Tonggor ma, tanohkulf 
na i lobeimin, iankon ma ija rosuh ni uhurmu!” 
16Tapi bani si Sarah nini do, “Tonggor ma, 
domma hubere bani botoumu saribu pirak, bahen 
pardearan bam pakon hubani ganup na rapkon ho, 
ase pintor ho lobei ni ganup halak.” 

17Dob ai martonggo ma si Abraham hubani 
Naibata. Jadi ipamalum Naibata ma si Abimelek, 
parinangon ampa jabolonni puang-puang, gabe 
tubuhan tuah ma sidea. 

18 Ai domma itutup Naibata ganup parnaibataan na 
i rumah ni si Abimelek, halani si Sarah parinangon 
ni si Abraham ai. 


Partubuh ni si Isak 


2 1 1 Dob ai itatap Jahowa ma si Sarah, songon 
na hinatahon-Ni ai, anjaha ibahen Jahowa 

ma hubani songon na pinarbagah-bagah-Ni ai. 

2 Ai boratan rumah ma si Sarah, anjaha itubuhkon 

ma sada anak bani si Abraham, bani panorang 

hatuaonni, domu hubani panorang na dob 

hinatahon ni Naibata hu bani. 

3 Dob ai ibahen si Abraham ma goran ni anakni, na 

tubuh bani, humbani si Sarah ai, si Isak. 

4 Jadi isunat si Abraham ma si Isak, anakni ai, bani 
ari paualuhkon, songon na tinonahkon ni Naibata 
hu bani. 

> Marumur saratus tahun do si Abraham, bani 
partubuh ni si Isak, anak ni ai. 

6 Jadi nini si Sarah ma, “Domma ibahen Naibata 
tartawa ahu; ganup na mambogei, tartawa ma 
halani ahu.” 

7 Ambah ni ai ihatahon do, “Ise ma adong hinan na 
mangkatahon bani si Abraham, pabagodkon anak 
si Sarah? Hutubuhkon do anak sada bani, sanggah 
panorang hatuaonni.” 

8 Dob ai lambin banggal ma dakdanak ai, anjaha 
sirang minum: jadi marpesta banggal ma si 
Abraham, bani ari na sirang minum ai si Isak. 

? Dob ai iidah si Sarah ma mangapasi anak ni 
si Hagar, boru Masir ai, na tinubuhkonni bani si 
Abraham. 

10 Jadi nini ma hubani si Abraham, “Usir ma boru 
jabolon ai rap pakon anakni ai, halani lang boi rap 
panean anak ni boru jabolon ai rap pakon si Isak 
anakkin.” 

11 Tapi sogam tumang do uhur ni si Abraham pasal 
hata ai, halani anakni ai. 

12 Tapi nini Naibata ma dompak si Abraham, 
“Ulang sogam uhurmu pasal dakdanak in pakon 
jabolonmin. Tangihon ma ganup na hinatahon ni si 

Sarah bam, pitah marhitei si Isak do targoran bam 
ginompar. 

13 Sonai homa anak ni jabolonmin, bahenon-Ku do 
gabe sada bangsa, halani ginomparmu do ia.” 

14 Jadi ipagirah si Abraham ma patarni ai puho, 
ibuat ma ruti pakon bah satatabu, ibere ma ai 
bani si Hagar, ipahadangkon ma ai bani abarani 
ampa bani dakdanak ai, dob ai ipaingkat ma ia 
pakon dakdanak ai. Laho ma ia, hape kahou ma ia i 
halimisan Berseba. 

15 Jadi dob bois bah na i tatabu ai, itibalhon ma 
dakdanak ai hu toruh ni sada hayu na etek-etek, 

16 anjaha laho ma ia, hundul mandaoh-daoh hunjai, 
patontang hira-hira sampanah daohni, ai nini, 
“Seng tarpaidah-idah ahu dakdanak in laho matei.” 
Jadi hundul ma ia patontang hunjai, ipagogoh ma 
sorani anjaha tangis. 

17 Jadi itangihon Naibata ma sora ni dakdanak ai, 
anjaha dilo-dilo ma malekat ni Naibata hun nagori 
atas hubani si Hagar, nini ma, “Mahua ho Hagar? 
Ulang ma ho mabiar, ai domma itangihon Naibata 
sora ni dakdanak ai humbani hatibalan ni ai. 

18 Jongjong ma ho, angkat ma dakdanak ai anjaha 
abing ma, ai bahenonku do ia gabe sada bangsa na 
banggal.” 

19 Dob ai iungkab Naibata ma mata ni si Hagar, gabe 
iidah ma sada bah tubuh. Laho ma ia mannahi bah 

hubagas tatabuni ai, anjaha ipainum ma dakdanak 
ai. 

20 Anjaha ihasomani Naibata do dakdanak ai, jadi 
lambin magodang ma ia, i halimisan do ia marianan, 
anjaha iguruhon do pamanahon. 

21 Jadi marianan ma ia i halimisan Paran, anjaha 
ibuat inangni ma bani sada boru Masir bahen 
parinangonni. 


Parpadanan ni si Abraham pakon si Abimelek 


22 Dob ai roh ma ijia hata ni si Abimelek pakon si 
Pihol, puanglima ni balani hubani si Abraham, nini 
ma, “Sai ihasomani Naibata do ho bani haganup 
horjamu. 

23 On pe, bijahon ma bangku i lobei ni Naibata, na 
so martahi-tahi ho bangku, barang hubani anakku 
ronsi ginomparhu, tapi songon na dob hubahen 
bam na madear, sonai ma bahen hu bangku pakon 
hu tanoh panginsolatanmu.” 

24 Jadi nini si Abraham ma, “Hubijahon pe.” 

25 Tapi ihutuk si Abraham do si Abimelek, halani 
parigi na nirampok ni jabolon ni si Abimelek ai. 

26 Nini si Abimelek ma, “Seng hubotoh barang ise 
na mambahen ai, ho pe homa seng ipatugah ho 
hu bangku, anjaha seng dong hubogei pasal ai das 
hubani sadari on.” 

27 Jadi ibuat si Abraham ma biribiri pakon lombu, 
ibere ma bani si Abimelek, jadi marbulawan ma 
sidea na dua. 

28 Dob ai ipapulig si Abraham ma pitu anak ni 
biribiri. 

29 Jadi nini si Abimelek ma hubani si Abraham, 
“Huja do anak ni biribiri na pitu, na pinapuligmon?” 
30 Balosni, “Jalo ham ma na pitu anak ni biribiri on 
hun tanganku, bahen hasaksian bangku, paboa ahu 
sihurak parigi on.” 

31 Halani ai do ase Berseba goran ni ianan ai, ai ijai 
do sidea na dua marbulawan. 

32 Ase marpadan ma sidea i Berseba. Dob ai misir 
ma si Abimelek pakon si Pihol, puanglima ni balani 
ai, mulak hu tanoh ni halak Palistim. 

33 Dob ai isuan si Abraham ma sada hayu Tamariska 
i Berseba, anjaha ipadilo-dilo ma ijai goran ni 
Jahowa, Naibata sisadokah ni dokahni. 

34 Dokah do si Abraham manginsolat i tanoh ni 
halak Palistim. 


Ilajou Naibata Haporsayaon ni si Abraham 


1 Jadi dob salpu na masa ai, ilajou Naibata 
22 ma si Abraham, nini ma dompaksi, 
“Abraham!” Nini ma mambalosi, “Ijon do ahu.” 
2 Dob ai nini ma, “Buat ma anakmu na sasada 
in, haholongan ni uhurmu, si Isak in, arahkon 
ma ia hu tanoh Moria, anjaha galangkon ma ia 

ijai bahen galangan situtungon bani sada dolog, 
sipatuduhkonon-Ku bam.” 

3 Jadi ipagirah si Abraham ma puho patarni ai, 
ipalana ma halodeni, iarahkon ma dua halak 
jabolonni rap pakon si Isak, anakni ai, itaha ma 
soban ni galangan situtungon ai, dob ai misir ma ia 
hu ianan, na hinatahon ni Naibata hu bani. 

4 Patolu-arihon mangkawah ma si Abraham, jadi 
idah ma ianan ai humbani na daoh. 

3 Dob ai nini si Abraham ma bani jabolonni ai, “Ijon 
ma hanima tading rap pakon halode in; anggo ahu 
pakon ambia on, laho do hanami hujai, anjaha dob 
martonggo hanami, mulak ma hanami bennima.” 
6Jadi ibuat si Abraham ma soban ni galangan 
situtungon ai, itampeihon ma bani si Isak anakni ai: 
ia sandiri mamboban apuy pakon raot sada, jadi rap 
mardalan ma sidea na dua ai. 

7 Dob ai marsahap ma si Isak dompak si Abraham 
bapani ai, nini ma, “Bapa!” Nini ma mambalosi, 
“Ijon do ahu anaha. Tonggor ma, ijon do apuy pakon 
soban, tapi ija do biribiri bahen galangan situtungon 
ai?” 

8 Nini si Abraham ma, “Sai pasirsiron ni Naibata 
do bani sada biribiri bahen galangan situtungon, 
ambia.” Jadi rap mardalan ma sidea na dua ai. 

9 Dob das sidea bani ianan, ai ma na hinatahon ni 
Naibata hu bani, ipauli si Abraham ma ijai sada 
anjapanjap, iatur ma soban ai, dob ai isangkut ma 

si Isak anak ni ai, itampeihon ma ia hu atas ni 
anjapanjap, hu atas ni soban ai. 

10 Dob ai itangkap si Abraham ma tanganni, ibuat 
ma pisou laho manayat anakni ai. 

11 Tapi dilo-dilo ma bani malekat ni Jahowa hun 
nagori atas, nini ma, “Abraham, Abraham! Ijon do 
ahu,” nini. 

12 Jadi nini ma, “Ulang mardas tangan ho bani 
dakdanak in, anjaha ulang bahen barang aha hu 
bani, ai domma Hubotoh na i habiari ho do Naibata, 
anjaha lang mangengkar ho mambere anakmu 
sisada-sada in Bangku.” 

13 Jadi mangkawah ma si Abraham, iidah ma sada 
biribiri tunggal i pudini, sangkot tandukni bani sada 
hayu etek. Laho ma si Abraham hujai, ibuat ma 
biribiri tunggal ai, anjaha igalangkon ma ai bahen 
galangan situtungon gantih ni anakni ai. 

14 Dob ai ibahen si Abraham ma goran ni ianan ai, 
“Jahowa Pasirsirhon:” halani ai ihatahon halak do 
ronsi sadari on, “I dolog ni Jahowa pasirsiron-Ni.” 
15 Dob ai idilo malekat ni Jahowa ma si Abraham 
paduahalihon hun nagori atas, 

16 nini ma, “Domma pala Hubijahon bani diring-Ku,” 
nini Jahowa, “halani ibahen ho sonin, anjaha seng 
iengkar ho mamberehon anakmu sisada-sada in, 
17 tongon pasu-pasuon-Ku ma ho, anjaha gargar 
tumang bahenon-Ku ginomparmu, songon bintang 

na i langit, songon horsik na i topi ni laut, anjaha 
teanon ni ginomparmu do huta ni munsuhni. 

18 Anjaha dapotan pasu-pasu marhitei ginomparmu 
sagala bangsa na i tanoh on, halani itangihon ho do 
sorang-Ku.” 

19 Dob ai mulak ma si Abraham hubani jabolonni ai: 
misir ma sidea, rap laho hu Berseba, ai marianan i 
Berseba do si Abraham. 


Ginompar ni si Nahor 


20 Jadi dob salpu na masa ai, adong ma na 
patugahkon bani si Abraham, “Tonggor ma, si Milka 
pe itubuhkon do anak bani si Nahor anggimu ai, 
21si Ur ai ma bunga tubuhni, si Bus anggini, si 
Kemuel, bapa ni si Aram, 

22 si Heset, si Haso, si Pildas, si Jidlap pakon si 
Betuel.” 

23 Si Betuel do na manubuhkon si Rebekka. Na 
ualuh halak ai do itubuhkon si Milka bani si Nahor, 
anggi ni si Abraham ai. 

24 Dihut do jabolonni, na margoran si Reuma, na 
pinarjolmani ai tubuhan tuah, ai ma si Tebah, si 
Gaham, si Tahas pakon si Maaka. 


Parmatei ni si Sarah pakon Partanomni 


23 1Saratus dua puluh pitu tahun do umur 
ni si Sarah, ansa ai do dokah ni si Sarah 
manggoluh. 

2 Dob ai matei ma si Sarah i Kiriat-Arba, ai ma 
Hebron, na i tanoh Kanaan. Jadi roh ma si Abraham 
mandoraki ampa manangisisi. 

3 Dob ai jongjong ma si Abraham laho humbani na 
mateini ai, iparsahapkon ma halak Het, nini ma, 
4“Halak roh anjaha halak panginsolat do 
ahu i tongah-tongah nasiam: bere nasiam 
ma  panimbunan parsandirianku bangku i 
tongah-tongah nasiam, ase hutanom na mateihai.” 
5 Ibalosi halak Het do si Abraham, nini sidea ma, 
6“Tangihon ma hanami, tuannami. Raja na 
pinabangkit ni Naibata do ham i tongah- 
tongahnami on, tanom ma na mateimu hu 
panimbunannami, tinodoh ni uhurmu. Seng dong 
hun bennami on na mamandang ham mananom 
na mateimu hu tanomannami.” 

7Dob ai jongjong ma si Abraham, isombah ma 
parnagori ai, ai ma halak Het, 

8 nini ma dompak sidea, “Anggo dear ma uhur 
nasiam, tanomonku na mateihai, tangihon nasiam 
ma ahu, anjaha parmaloi nasiam ma ahu hubani si 
Epron, anak ni si Sohar, 

9 ase ibere hu bangku liang Makpela, bagianni ai na 
i duru ni jumani ai. Sai ibere ma hu bangku ai atap 
sadiha pe hargani, bahen panimbunan parsandirian 
bangku i tongah-tongah nasiam.” 

10 Aj marianan i tongah-tongah ni halak Het do 
si Epron. Jadi marbalos ma si Epron, marga Het 

ai hubani si Abraham, ibogei haganup halak Het, 
ganup halak na masuk hun horbangan ni hutani ai, 
nini ma, 

11 “Lang tuannami, tangihon ham ma ahu! Hubere 
ma juma ai bamu ampa liang na ibagas ai, i lobei 
ni hasoman sabangsangku ma hubere ai hubamu, 
tanom ham ma na mateimu ai.” 

12 Jadi isombah si Abraham ma parnagori ai. 

13 Anjaha marsahap ma ia dompak si Epron ibogei 
parnagori ai, nini ma, “Tongon, anggo ra do ham 
manangihon ahu hubere ma bamu boli ni juma 
ai; jalo ham ma ai humbangku, ase hutanom na 
mateihai.” 

14 Nini si Epron ma mambalosi si Abraham, 

15 “Eak tuanku, tangihon ham ma ahu! Sanlambar 
juma, marharga ompat ratus sekel pirak, sadiha ma 
ai. Tanom ham ma gelah na mateimu ai.” 

16 Ibalosi si Abraham ma si Epron, itimbang ma duit 
ai nasa buei ni na hinatahon ni si Epron ai i lobei ni 
ganup halak Het, ompat ratus sekel pirak, duit na 
laho bani partiga-tiga. 

17 Jadi saud ma juma ni si Epron, na i Makpela, 
tontang ni Mamre ai, juma ai pakon liang na ibagas 
ai, ganup hayu na i juma ai, ampa ganup na inggot 
hujai, 

18 sabe parbagianan ni si Abraham, i lobei ni ganup 
halak Het, ganup halak na masuk hun horbangan ni 
hutani ai. 


1 Musa 23-24 75 


19Dob ai itanom si Abraham ma si Sarah, 
parinangonni ai, hu liang juma Makpela, tontang ni 
Mamre, ai ma Hebron, na i tanoh Kanaan. 

20 Ase ondos ma bani si Abraham juma pakon liang 
na ibagas ai, bahen tanoman parsandirian bani 
humbani halak Het. 


Parmompo ni si Isak 


24 tla si Abraham domma ubanon, domma 
sayur matua, anjaha ipasu-pasu Jahowa do 
ia bani haganup. 

2 Dob ai ihatahon si Abraham ma bani jabolonni, 
situanan i rumahni, na manramotkon ganup na 
dong bani, “Mahua nahkon ma tanganmu i toruh ni 
binongeihu, 

3 3se hupabija ho hubani Jahowa, Naibata ni nagori 
atas pakon tanoh on, paboa na so bulih buatonmu 
humbani boru ni halak Kanaan, panginsolatankin, 
bahen parinangon ni anakkin, 

4 tapi maningon laho do ho hu tanoh hagodanganku 
pakon hubani hade-hadengku, laho manririd bahen 
parinangon ni anakkin, si Isak.” 

= Jadi nini jabolonni ai ma dompaksi, “Naha, porini 
lang marosuh puang-puang ai mangirikkon ahu hu 
nagori on, boi do boanonku anakmu in mulak hu 
tanoh habingkatanmu ai?” 

6 Nini si Abraham ma dompaksi, Jaga ma, ase ulang 
iarahkon ho mulak anakkin hujai! 

7 Jahowa, Naibata ni nagori atas, na mambobahon 
ahu kaluar hun rumah ni bapa pakon hun tanoh 
ni hade-hadengku, na mangkatahon ampa na 
mambijahon bangku sonon, “Hubani ginomparmu 
do berehononku tanoh on. la ma na marsuruh 
malekatni mardalan i lobeimu, laho mambuat boru 
bani anakku hunjai.” 

8 Tapi anggo lang ra puang-puang ai mangirikkon 
ho, maluah ma ho humbani bija na hu bangku in, 
asal ulang iarahkon ho anakkin mulak hujai.” 

3 Jadi inahkon jabolonni ai ma tanganni hu toruh ni 
binongei ni si Abraham, tuanni ai, anjaha ibijahon 
ma pasal ai hu bani. 

10 buat jabolon ai ma sapuluh unta humbani unta 
ni tuanni ai, ampa bagei ni ugas-ugas na maharga ni 
tuanni, dob ai bingkat ma ia, laho hu Mesopotamia, 
hu huta ni si Nahor. 

11 Dob ai ipasaran ma unta ai i darat ni huta ai, 
i lambung ni sada parigi marayak bod ari, bani 
panorang parroh ni halak parbah. 

12 Jadi nini ma, “Ham Jahowa, Naibata ni si Abraham 
tuankai, patongon Ham ma langkahku sadari on, sai 
patuduhkon ma idop ni uhur-Mu bani si Abraham, 
tuankai. 

13 Tonggor ma, jongjong do ahu i lambung ni parigi 
on, anjaha laho kaluar ma boru ni sinkuta on sihol 
manahui bah. 

14 On pe, anggo huhatahon bani sada halak sidea, 
“Mahua pateleng ham hudonmu in ase minum 
ahu, gabe ibalosi, inum ham ma, hupabosur pe 
ampa untamu, ai ma namin na tinontuhonmu bani 
jabolonmu si Isak, ase hubotoh marhitei ai, na dob 
ibahen ham idop ni uhurmu bani tuankai.”” 

15 Jadi lape ope torus hatani ai ihatahon, tonggor 
ma, domma kaluar si Rebekka, boru ni si Betuel, 
anak ni si Milka, parinangon ni si Nahor, abang ni 
si Abraham, mangabarai hudonni. 

16 Jenges tumang do rupani, sada anak boru, na so 
ongga ope manandai dalahi: tuad ma ia hu parigi ai, 
igoki ma hudonni, dob ai tangkog ma ia. 

17 Jadi marlintun ma jabolon ai marayaksi, nini 
ma, “Mahua bere ham ma bah in otik inumonku 
humbani hudonmu in.” 

18 Nini ma mambalosi, “Minum ma ham tuan!” Jadi 
tarolos ma ia patoruhkon hudonni ai hu tanganni, 
lanjar ibere ma ia minum. 

19 Dob salpu ia ibere minum, nini ma, “Hutahui pe 
bah age bani untamu ronsi sombuh horahni ganup.” 
20 Dob ai tarolos ma ia manguseihon hudonni ai 
hu palangka, iulaki ma marlintun hu parigi ai laho 
manahui bah, jadi itahui ma bah bani ganup untani 
ai. 

21|ongang ma dalahi ai mangidahsi, sai sip do 
ia mardiateihon atap na itumpak Jahowa do 
langkahni, atap lang. 


1 Musa 24 78 


22 Jadi dob bosur minum unta ai, ibuat dalahi ai ma 
sada anting-anting omas, satongah sekel boratni, 
pakon saparangguan golang, sapuluh sekel omas 
boratni. 

23 Dob ai nini ma, “Atene, boru ni ise do ham? 
Mahua patugah ham ma bangku! Adong do gatni 
ianan parbornginan i rumah ni bapanta bennami?” 
24 Nini ma mambalosi, “Boru ni si Betuel do ahu, 
anak ni si Milka, na tinubuhkonni bani si Nahor.” 

25 Ambah ni ai ihatahon naboru ai ma, “Anggala 
ni omei ampa gagaton pe, buei do bennami, 
parbornginan pe adong do.” 

26 Jadi ipaunduk dalahi ai ma dirini marsombah 
hubani Jahowa, 

27 pini ma, “Pinuji ma Jahowa, Naibata ni 
si Abraham, lang alang idop ni uhur pakon 
habujuronni hubani tuanku.” 

28 Dob ai marlintun ma naboru ai laho patugahkon 
hata ai hu rumah ni inangni. 

23 Adong do sada botou ni si Rebekka, si Laban 
goranni. Jadi marlintun ma si Laban hu darat 
manjumpahkon dalahi ai hu parigi nongkan ai. 

30 Jadi dob iidah anting-anting ai pakon golang na 
i tangan ni botouni ai, anjaha dob ibogei hata ni 
si Rebekka, botouni ai, na mangkatahon, “Sonon- 
sonon do hata ni halak ai bangku,” mintor laho ma 
ia marayak dalahi ai, anjaha tonggor ma, jongjong 
ope ia i lambung ni untani, dohorhon parigi ai. 

31Dob ai ihatahon ma, “Eta hita laho, ham na 
pinasu-pasu ni Jahowa! Mase ma sai jongjong ham 
i darat on? Domma pala huatur rumah, sonai homa 
ianan ni unta in.” 

32 Jadi iarahkon ma dalahi ai hu rumah, itanggali ma 
palana ni unta ai, ibere ma anggala ampa gagaton 
bani unta ai, sonai bah pamurihi ni naheini pakon 
nahei ni hasomanni ai: 

33 Job ai inahkon ma sipanganon hu lobeini. Tapi 
nini ma, “Seng mangan ope ahu, anggo lape 
husahapkon hatangkon. Anggo sonai, hatahon ma!” 
nini. 

34 Jadi nini ma, “Jabolon ni si Abraham do ahu. 

35 Tongon ipasu-pasu Jahowa do tuankai, jadi gabe 
bayak do ia: ibere Naibata do bani biribiri pakon 
lombu, pirak pakon omas, jabolon dalahi ampa 
jabolon naboru, unta pakon halode. 

36 Ambah ni ai, itubuhkon si Sarah parinangon ni 
tuankai do sada anak bani tuanku, bani panorang 
hatuaonni: bani do iberehon ganup na dong ni 
tuankai. 

37Dob ai ipabija tuankai ma ahu, nini, “Lang 
bulih buatonmu humbani boru ni halak Kanaan, 
panginsolatankin, bahen parinangon ni anakkin, 
38tapi laho ma ho hu rumah ni bapa, parayak 
ma hasomanku samarga, mambuat parinangon ni 
anakkin.” 

39 Ningku ma bani tuanku, “Sonaha ma, anggo lang 
ra puang-puang ai mangirikkon ahu?” 

40 Nini ma dompak ahu, Jahowa na hubalosi, Ia 
do marsuruh malekatni mangkasomani ho ampa 
manumpak langkahmu, laho mambuat boru bani 
anakkin humbani hasomanku samarga hun rumah 
ni bapa. 

41 Maluah ma ho humbani bijamu hu bangku anggo 
domma das ho hubani hasomanku samarga; anggo 
lang ibere sidea puang-puang ai bam, maluah ma 
ho humbani bijamu hu bangku.” 

42 Jadi dob das ahu sadari on hu parigi ai, ningku 
ma: Ham Jahowa, Naibata ni si Abraham, tuankai, 
sai tumpak Ham ma langkah na hulangkahkon on. 
43 Tonggor ma, jongjong do ahu i lambung ni parigi 
on: Anggo adong sada anak boru, na kaluar laho 
manahui bah, jadi huhatahon bani, “Bere ham 
bangku otik bah humbani hudonmu in,' 

44jadi ihatahon bangku, “inum ma, pakon bani 
untamu hutahui pe bah, ai ma puang-puang, na dob 
tinontuhon ni Jahowa bani anak ni tuankai.' 

45 Lang ope salpu huhatahon hata ai ibagas uhurhu, 
tonggor ma, kaluar ma si Rebekka mangabarai sada 
hudon, turun ma ia hu parigi ai manahui bah. Jadi 
huhatahon ma bani, ‘Mahua bere ham ma ahu 
minum.’ 

46 Jadi tarolos ma ia patoruhkon hudonni humbani 
abarani, nini ma, ‘Minum ma ham, hupasobur pe 

pakon untamu on.” Ase minum ma ahu, anjaha 
ipasobur ma homa unta ai. 

41 Dob ai husungkun ma ia, ningku ma, “Boru ni ise 
do ham?” Balosni, ‘Boru ni si Betuel do, anak ni si 
Nahor, tinubuhkon ni si Milka bani.” Dob ai hubahen 
ma sada tintin hu igungni pakon golang hu tanganni. 
48 Dob ai mangunduk ma ahu marsombah hubani 
Jahowa, hupuji ma Jahowa, Naibata ni si Abraham, 
tuankai, na patongonkon langkahku laho mambuat 
boru ni abang ni tuanku, bani anakni ai. 

49 Sonari pe, anggo ra do nasiam patuduhkon idop 
pakon bujur ni uhur bani tuankai, patugah nasiam 
ma bangku, anggo lang, patugah nasiam homa 
bangku, ase hubotoh mandompakkon hu siamun 
atap hu sambilou.” 

50 Jadi nini si Laban pakon si Betuel ma mambalosi, 
“Na roh humbani Jahowa do hata in: seng 
tarhatahon hanami bam, na bajan atap na madear. 
51 Tonggor ma, i lobeimu do si Rebekka, buat ma ia 
anjaha langkahkon ma, ase gabe parinangon ni anak 
ni tuanmai ia, songon na hinatahon ni Jahowa.” 

52 Jadi dob ibogei jabolon ni si Abraham hata ni 
sidea ai, marsombah ma ia bani Jahowa. 

53 Dob ai ipadarat jabolon ai ma ugas pirak, ugas 
omas ampa hiou, lanjar ibere ma ai bani si Rebekka; 
sonai homa bani botouni ampa inangni ibere do 
ugas maharga. 

54 Dob ai mangan ampa minum ma sidea, ia pakon 
hasomanni saodoran, lanjar marborngin ma sidea 
ijai. Patarni puho ma sidea, jadi nini ma, “Palopas 
nasiam ma hanami mulak bani tuanku.” 

55 Tapi nini botou pakon inangni ai ma, “Paturut ma 
siboru ai tading ijon hira-hira sapuluh borngin nari, 
ai pe ase laho ho.” 

59Dob ai nini ma hubani sidea, “Ulang jolomi 
nasiam ahu, halani Jahowa do na manumpak 
langkahku. Palopas nasiam ma ahu laho mulak 
hubani tuanku.” 

37 Jadi nini sidea ma, “Anggo sonai, idilo hanami ma 
siboru ai, ase nasungkun hatani.” 

58 Idilo sidea ma si Rebekka, ihatahon ma hu bani, 
“Atene, ra do ho bingkat ampa dalahi on?” Ibalosi 
ma, “Eak, ra do ahu.” 

59 Jadi ipaingkat sidea ma si Rebekka, botou ni sidea 
ai, pakon parorotni rap pakon jabolon ni si Abraham 
ai ampa hasomanni saodoran. 

60 |pasu-pasu sidea ma si Rebekka, anjaha ihatahon 
ma hu bani, “Gabe ma ham botou, marribu-ribu 
laksa, anjaha ginomparmu ma simada horbangan ni 
munsuhni.” 

61 Dob ai marugas ma si Rebekka pakon parorotni, 
manaik ma sidea hu atas unta, anjaha iirikkon ma 
dalahi ai. 

62 Tapi na roh do si Isak hun parigi Lachai-Roi, ai i 
Tanoh Dangsina do ia marianan. 

63Marayak bod ari laho do si Isak hu juma 
martonggo, jadi mangkawah ma ia, gabe iidah ma 
roh unta. 

64 Mangkawah ma homasi Rebekka, jadi iidah masi 
Isak, gabe turun ma ia hun unta ai. 

65 Nini ma hubani jabolon ai, “Ise do dalahi ai, na 
mardalan i juma ai, na roh manjumpahkon hita?” 
Nini jabolon ai ma, “Ai ma da tuanku.” Jadi ibuat ma 
tudung-tudung na manrungkub bohini ai. 

66 Dob ai ipajojor jabolon ai ma hubani si Isak ganup 
na hinorjahonni ai. 

67 Jadi iarahkon si Isak ma si Rebekka hu 
lampolampo ni si Sarah, inangni ai; ibuat ma si 
Rebekka bahen parinangonni, anjaha holong do 
uhurni mangidahsi. Jadi tarapoh ma uhur ni si Isak 
bani panading ni inangni ai. 


Ginompar ni si Abraham na humbani si Ketura 


25 1 Dob ai iulakkon si Abraham ma mambuat 
boru, na margoran si Ketura. 

2 Jadi itubuhkon ma bani si Simran pakon si Joksan, 
si Medan pakon si Midian, si Jisbak pakon si Suah. 
3 Si Joksan do na manubuhkon si Seba pakon si 
Dedan. la ginompar ni si Dedan, ai ma halak Assur, 
halak Letus pakon halak Leum. 

4 Anak ni si Midian ai ma si Epa, si Eper, si Hanok, 
si Abida pakon si Elda. Ai ma ganup ginompar ni si 
Ketura. 


1 Musa 25 84 


> Dob ai ibere si Abraham ma ganup na dong bani ai 
hubani si Isak. 

6 Tapi anggo bani anak ni parinangonni, panggantihi 
ai, sibere-bere do ibere si Abraham, dob ai ipajae 
ma sidea humbani si Isak anakni ai hu tanoh na 
hampit hapoltakan, sanggah bani goluhni ope. 


Parmatei ni si Abram pakon Partanomni 


7 Ia dokah ni umur ni si Abraham manggoluh saratus 
pitu puluh lima tahun do. 

8 Dob ai matei sayurmatua ma si Abraham, dob 
sombuh uhurni bani hagoluhan on, jadi ipatumpu 
ma ia hubani ompungni. 

3 Dob ai itanom si Isak pakon si Ismael anakni ai ma 
ia, hu liang Makpela, hu juma ni si Epron, anak ni si 
Zohar, marga Het, na hampit hapoltakan ni Mamre, 
10 hu juma, na binoli ni si Abraham humbani anak ni 
si Het: hujai do itanom si Abraham pakon si Sarah 
parinangonni ai. 

11 Jadi dob matei si Abraham, ipasu-pasu Naibata 
ma si Isak, anakni ai, ilambung ni parigi Lachai-Roi 
do marianan si Isak. 


Ginompar ni si Ismael 


12 On do ginompar ni si Ismael, anak ni si Abraham, 
tinubuhkon ni si Hagar boru Masir, jabolon ni si Sara 
ai. 

13 On do goran ni anak ni si Ismael mangihutkon 
partubuh ni sidea: Si Nebayot, bunga tubuh ni si 
Ismael, dob ai si Kedar, si Abdeel, si Mibsam, 

14 si Misna, si Duma, si Masa, 

15gj Hadad, si Tema, si Jetur, si Napis pakon si 
Kedma. 

16Ai ma anak ni si Ismael, anjaha ai ma 
goran ni sidea mangihutkon hutani pakon 
parbarung-barungan ni sidea bei, sapuluh dua raja 
mangihutkon marga ni sidea. 

17la dokah ni si Ismael manggoluh saratus tolu 
puluh pitu tahun do, dob ai matei ma ia anjaha 
ipatumpu ma ia hubani ompungni. 

18 Marianan do sidea olat ni Hewila das hu Sur, ai 
ma hampit hapoltakan ni Masir dompak Assur. Sai 
marsilawanan do sidea ampa sanina ni sidea. 


Si Esau pakon si Jakob 


19 On do ginompar ni si Isak, anak ni si Abraham. Si 
Abraham marniombahkon si Isak. 

20 Marumur ompat puluh tahun do si Isak sanggah 
na binuatni ai si Rebekka, boru ni si Betuel, halak 
Aram ai, botou ni si Laban halak Aram ai, bahen 
parinangonni. 

2! Dob ai igogohkon si Isak ma manonggohon 
parinangonni ai bani Jahowa, ai na lambang do ia, 
jadi itangihon Jahowa ma tonggoni, boratan rumah 
ma si Rebekka parinangonni ai. 

22 Dob ai marsionjaran ma dakdanak ai ibagas 
parnaibataan. Nini si Rebekka ma, “Anggo sonin 
do hape, mase pala sonon ahu?” Jadi laho ma ia 
manungkunkonsi bani Jahowa. 

23 Nini Jahowa ma hu bani, “Dua do bangsa ibagas 
parnaibataanmu, anjaha dua do marga mandarat 
hun boltokmu: anjaha gogohan do bangsa na 
sada humbani na sada nari, anjaha marguru bani 
sianggian do sikahanan.” 

24 Jadi dob jumpah panorangni tubuhan tuah, 
tonggor ma, sirindu-rindu do na iboltokni ai. 

25 Jadi kaluar ma na parlobei ai, gerger do rupani, 
haganup angkulani songon hiou na marambulu, jadi 
ibahen ma goranni si Esau. 

26 Dob ai kaluar ma anggini, ijolom do tambihul ni 
si Esau: jadi ibahen ma goranni si Jakob. Marumur 
onom puluh tahun do si Isak bani na tubuh ai sidea. 
27 Jadi lambin banggal ma dakdanak ai: gabe 
sahalak parburu na pandei ma si Esau, sahalak 
na marosuh marianan i talun, tapi anggo si Jakob 
sahalak parlamlam do, na marosuh marianan i 
barung-barung. 

28 Kasian ni si Isak do si Esau, halani marosuh ia 
mangankon na binuru; tapi kasian ni si Rebekka do 
anggo si Jakob. 

Ijual si Esau hak Sikahananni 


29 Dob ai manlompah sipanganon ma sahali si 
Jakob, jadi roh ma si Esau hun talun, anjaha loja 
tumang do ia. 

30 Nini si Esau ma hubani si Jakob, “Mahua bere ma 
ahu mangankon sipanganon na gerger in, ai domma 
loja tumang ahu.” Halani ai do ase margoran si 
Edom ia. 

31 Tapi nini si Jakob ma, “Jual ma bangku lobei hak 
hasikahanonmu!” 

32 Nini si Esau ma, “Tonggor ma, na laho matei do 
ahu; bahen aha ma bangku hak hasikahanon in?” 
33 Nini si Jakob ma, “Anggo sonai, bijahon ma 
bangku sadari on.” Jadi ibijahon ma bani, anjaha 
ijual ma hak hasikahanonni ai hubani si Jakob. 

34 Dob ai ibere si Jakob ma hubani si Esau sagu- 
sagu pakon dali na nilompahni ai, jadi mangan ma 
ia anjaha minum, dob ai jongjong ma ia laho misir. 
Sonin ma hampung ni uhur ni si Esau bani hak 
hasikahanonni ai. 


Si Isak i Gerar. Bagah-bagah ni Naibata hu Bani 


26 1 Dob ai masa ma use lohei i tanoh ai, sobali 
lohei na parlobei ai, na masa sanggah bani 
goluh ni si Abraham: jadi bungkas ma si Isak hu 
Gerar, marayak si Abimelek, raja ni halak Palistim. 

2 Dob ai ipataridahkon Jahowa ma diri-Ni hu bani, 
nini ma, “Ulang ma ho tuad hu tanoh Masir, tapi iani 
ma tanoh sipatugahonku ope hubam. 

3 Manginsolat ma ho i tanoh on, ase Huhasomani 
ho, anjaha Hupasu-pasu ho: ai hubam pakon hubani 
ginomparmu do berehonon-Ku ganup tanoh on, 
anjaha patotapon-Ku do bija, na Hubijahon hubani 
si Abraham, bapamu ai. 

4 Anjaha pabueion-Ku do ginomparmu, songon 
bintang na i langit, anjaha hubani ginomparmu do 
berehonon-Ku ganup tanoh on. Ai dapotan pasu- 
pasu do magira ganup bangsa ni tanoh on marhitei 
ginomparmu, 

> halani itangihon si Abraham do sorang-Ku anjaha 
ihorjahon uhum-Hu, tonah-Ku, podah-Ku pakon 
titah-Ku.” 

6 Ase marianani Gerar ma si Isak. 


Maluah si Rebekka humbani si Abimelek 


' Tapi anggo sungkun-sungkun halak parnagori 
ai pasal parinangonni ai, gabe ihatahon ma, 
“Botouhu do ia.” Ai mabiar do ia mangkatahon, 
“Parinangonku do ia,” ase ulang ibunuh parnagori 
ai ia ninuhurni, halani si Rebekka ai, ai jenges do 
rupani. 

8 Hape dob hun dokah ia ijai, itungkir si Abimelek, 
raja ni halak Palistim ai ma hun jandela, gabe 

idah ma marguro-guro si Isak pakon si Rebekka 
parinangonni ai. 

9 Jadi idilo si Abimelek masi Isak, nini ma, “Tonggor 
ma, parinangonmu do ia hape. Mase ihatahon ho, 
“Botouhu do ia?” Jadi ibalosi si Isak ma, “Ase ulang 
matei ahu holi marhiteihonsi, nini uhurhu.” 

10 Nini si Abimelek ma, “Mase ma sonin ibahen ho 
bennami? Otik nari mando, ase sihol hasomanan ni 
sahalak humbani bangsa on parinangonmin, gabe 
iparoh ho dousa bennami.” 

11Dob ai iparentahkon si Abimelek ma hubani 
haganup bangsa ai, nini ma, “Barang ise na 
manggeori dalahi on atap parinangonni maningon 
marutang hosah do ia.” 


Habayakon ni si Isak ampa Parlawananni 


12Dob ai mardang ma si Isak i nagori ai, jadi 
jumpahsi ma bani satahun ai saratus hali lompit, ai 
ipasu-pasu Jahowa do ia. 

13 Jadi halak na bayak ma ia: lambin dokahni lambin 
bayak, bayak tumang ma ia. 

14 Bahat do biribirini pakon lombuni, buei do pakon 
jabolonni. Jadi subil ma halak Palistim mangidahsi. 
15 Haganup parigi, na hinurak ni jabolon ni bapani 
bani goluh ni si Abraham, itambusi halak Palistim 
ma anjaha igoki bani tanoh. 

16 Jadi ihatahon si Abimelek ma hubani si Isak, 
“Laho ma ho hun tongah-tongahnami on, ai daoh 
do markuasaan ho hun bennami.” 

17 Jadi bungkas ma si Isak hunjai, ipajongjong ma 
barung-barungni i Habungan Gerar, lanjar ijai ma ia 
marianan. 

18Dob ai iulaki si Isak ma mangkurak parigi, na 
hinurak sanggah bani goluh ni si Abraham, bapani 
ondi, na dob tinambusan ni halak Palistim, dob 
matei si Abraham, anjaha ibahen ma goranni 
mangihutkon goran na binahen ni bapani ondi 
hinan. 

19 Jadi sanggah na mangkurak ai jabolon ni si Isak i 
habungan ai, gabe jumpah sidea ma ijai sada parigi 
na manggoluh. 

20Tapi itinggili parmahan na hun Gerar ma 
parmahan ni si Isak, nini sidea ma, “Hanami do 
simada bah on.” Jadi ibahen si Isak ma goran ni 
parigi ai Esek (partinggilan), halani itinggili sidea ia 
ijai. 

21 Dob ai ihurak sidea ma use sada sumur na legan, 
ai pe iparsurai sidea do; jadi ibahen si Isak ma goran 
ni parigi ai Sitna (parsuraian). 

22 Jadi bungkas ma ia hunjai, ihurak ma use sada 
parigi na legan, tapi lang be maringor sidea halani 
ai, halani ai ibahen ma goran ni ai Rehobot (ianan na 
lumbang), ai nini: Ai ipalumbang Jahowa do banta, 
anjaha gargar hita itumpak i tanoh on. 

23 Dob ai tangkog ma ia hunjai hu Berseba. 

24 Borngin ni ai roh ma Jahowa marayaksi, nini ma, 
“Ahu do Naibata ni bapamu si Abraham. Ulang ho 
mabiar, ai Ahu do hasomanmu, pasu-pasuon-Ku do 
ho anjaha pabueion-Ku do ginomparmu halani si 
Abraham jabolon-Kin.” 

25 Jadi ipauli si Isak ma ijai sada anjapanjap, anjaha 
ipadilo-dilo goran ni Jahowa. Ipajongjong ma ijai 
barung-barungni, lanjar ihurak jabolonni ma ijai 
parigi. 


Marpadan si Abimelek pakon si Isak 


26 Dob ai iparayak si Abimelek ma ia hun Gerar, 
rap pakon si Ahusat hasomanni ai, ampa si Pihol 
puanglima ni balani. 

27 Nini si Isak ma hubani sidea, “Mase ma roh 
nasiam marayak ahu? Ai lang sogam do uhur 
nasiam bangku, anjaha domma ipalaho nasiam ahu 
hun tanoh nasiam?” 

28 Nini sidea ma mambalosi, “Tangkas do iidah 
hanami, na ihasomani Jahowa do ho. Halani 
ai ninuhurnami do, ‘Mahua nabahen ma 
parbulawanan i tongah-tongahta, hanami pakon 
ho, anjaha mambahen padan ma hanami pakon 
ho, 

23 paboa na so bahenonmu na masambor 
bennami, songon hanami na so mangkahua ho, 
na pitah mambahen na madear hansa, anjaha na 

palopaskon ho hinan misir ibagas damei. Sonari na 
pinasu-pasu ni Jahowa do ho.” 

30 Dob ai ipasirsir si Isak ma sipanganon bani sidea, 
jadi mangan anjaha minum ma sidea. 

31 Patarni ai girah ma sidea puho, anjaha 
marbulawan ma sidea. Dob ai ipaingkat si Isak ma 
sidea ibagas damei. 

32 Bani ari ai roh ma jabolon ni si Isak patugahkon 
hubani pasal parigi na dob hinurak ni sidea, anjaha 
nini ma hu bani: Domma jumpahan bah hanami. 
33 Jadi ibahen ma goran ni parigi ai Seba. Halani ai 
Berseba do goran ni huta ai ronsi sadari on. 


Mambuat boru si Esau 


34 Dob marumur si Esau ompat puluh tahun, ibuat 
ma si Judit, boru ni si Beri, marga Het, pakon 
si Basmat, boru ni si Elon, marga Het, bahen 
parinangonni. 

35 Tapi pusok tumang do uhur ni si Isak pakon si 
Rebekka ibahen sidea. 


Si Jakob Ipasu-pasu si Isak songon Anak Sikahanan 


27 1 Jadi dob matua si Isak, anjaha rambon 
matani gabe lang marpangidah, jadi idilo ma 
si Esau, anakni sikahanan ai, nini ma dompaksi, “Ale 
anakku! Ijon do ahu,” nini mambalosi. 

2 Nini ma, “Tonggor ma, domma matua ahu, tapi 
lang hubotoh ari parmateihu. 

3On pe, buat ma parugasmu, parlingkitan pakon 
siormu, laho ma ho hu talun, buru ma bangku sada 
binatang harangan. 

4 Jadi pasirsir ma bangku sipanganon songon na 
huharosuhkon, dob ai boan ma hu bangku ase 
hupangan, ase ipasu-pasu tonduyhu ho, paima lape 
matei ahu.” 

“Tapi ibogei si Rebekka do hata ni si Isak ai, 
na hubani si Esau anakni ai. Dob misir si Esau 
hu harangan laho marburu binatang harangan 
siboanonni ai, 

6hnini si Rebekka ma hubani si Jakob anakni 
ai, “Tonggor ma, hubogei do bapamu marsahap 
hubani abangmu si Esau, 

1 'Boan ma hu bangku sada binatang harangan, 
anjaha pasirsir ma bangku sipanganon na mantin 
ase hupangan, ase hupasu-pasu hoi lobei ni Jahowa 
paima lape matei ahu.” 

8 On pe, anakku, tangihon ma hatangku, songon na 
huparentahkon bam. 

9 Laho ma ho hu sampalan ni biribirinta, buat ma 
hunjai dua anak ni hambing tunggal na jenges, ase 
hupasirsir bahen sipanganon ni bapamu, songon na 
hinarosuhkonni. 

10 Jadi boan ma in hubani bapamu, ase ipangan, ase 
ipasu-pasu ho, sanggah lape matei ia.” 

11 Nini si Jakob ma hubani si Rebekka, inangni ai, 
“Tonggor ma, na jabuton do si Esau abangkin, tapi 
anggo ahu lemes do. 

12 Ra ijamah bapa do holi ahu, jadi songon na paoto- 
otohon ma ahu ninuhurni, gabe na parohkon papa 
do ahu hu bangku sedo pasu-pasu.” 

13 Tapi nini inangni ai ma dompaksi, “Hu bangku 
pe papa na hubam ai, anakku, tangihon ma gelah 
hatangku, laho ma ho anjaha alop ma bangku 
hambing ai.” 

14 Jadi laho ma ia mangalop hambing ai, iboan 
ma hubani inangni. Dob ai ipasirsir inangni ai ma 
sipanganon, songon na hinarosuhkon ni bapani ai. 
15 Dob ai ibuat si Rebekka ma hiou sijengesan ni si 
Esau, anakni sikahanan ai, na sinimpanni i rumah, 
jadi isorungkon ma ai hubani si Jakob, anakni 
sianggian ai. 

16 Hubani tanganni pakon borgokni na lemes ai, 
ilangkobkon ma bobak ni anak ni hambing tunggal 
ai. 

17 Dob ai ibere ma sipanganon na mantin pakon ruti 
na dob pinasirsir ni ai, hubani si Jakob anakni ai. 

18 Sonai ma iparayak bapani ai, nini ma, “Ham 
bapa!” Balosni, “Ijon do ahu. Ise do ho, anakku?” 
19 Nini si Jakob ma hubani bapani ai, “Si Esau do 
ahu, anak sikahananmu: domma hubahen songon 
na hinatahonmu hu bangku. Puho ma ham anjaha 

hundul ma, pangan ham ma humbanina huburuon, 
ase ipasu-pasu tonduymu ahu.” 

20 Tapi nini si Isak ma hubani anakni ai, “Anakku, 
sonaha ma ase sonai podasni dapotan ho?” Ibalosi 
ma, “Jahowa Naibatamu do mambahen dapotan 
ahu.” 

21 Nini si Isak ma hubani si Jakob, “Padohor ma 
hujon, anakku, ase hujamah ho, barang na tongon 
do ho anakku si Esau, atap lang.” 

22 Ipadohor si Jakob ma hubani si Isak, bapani ai. 
Dob ijamah ia, ihatahon ma, “Anggo sorani, sora ni 
si Jakob do, tapi anggo tanganni, tangan ni si Esau 
do.” 

23 Lanjar do seng itanda ia, ai jabuton do tanganni 
songon tangan ni si Esau, abangni ai. Jadi ipasu- 
pasu ma ia. 

24 Dob ai nini ma, “Ho do tongon anakku si Esau? 
Ahu do tongon,” nini. 

25 Dob ai nini ma, “Boan ma hujon, ase hupangan 
humbani na binurumin, anakku, ase ipasu-pasu 
tonduyhu ho.” Jadi iboan ma hu lambungni 
sipanganon ai, gabe mangan ma ia: iboan ma 
pakon anggur hu bani, lanjar iinum ma. 

26 Dob ai nini si Isak, bapani ai ma dompaksi, 
“Mahua padohor ma, anjaha summah ma ahu, 
anakku.” 

27 Jadi ipadohor ma, anjaha isummah ma bapani ai. 
langgoh si Isak ma bau ni hiouni ai, ipasu-pasu ma 

ia, nini ma, “Tonggor ma, usih bani bau ni sampalan 
na pinasu-pasu ni Jahowa ma bau ni anakku. 

28 Sai ibere Naibata ma hubam namur hun nagori 
atas, pakon tanoh na marminak, ampa gandum 
pakon anggur buei. 

29 Maningon balosan ni sagala bangsa do ho, anjaha 
sombahon ni sagala marga. Ho ma raja ni saninamu, 
anjaha marsombah ma hubam ganup anak ni 
inangmu. Hona papa ma sagala na mamapai ho, 
anjaha dapotan pasu-pasu ma sagala na mamasu- 
masu ho.” 

30 Jadi dob salpu ipasu-pasu si Isak si Jakob, anjaha 
ai pe kaluar ia hun lambung ni si Isak, bapani ai, roh 
ma siluk si Esau abangni ai hun parburuan. 

31|a pe domma ipasirsir sipanganon na mantin, 
anjaha iboan ma ai hubani bapani. Nini ma 
dompaksi, “Hundul ma ham bapa, anjaha pangan 
ham ma humbani na binuru ni anakmu on, ase 
ipasu-pasu tonduymu ahu.” 

32 Tapi nini si Isak, bapani ai ma dompaksi, “Ise 
do ho?” Nini ma, “Si Esau do ahu, anak bunga 
tubuhmu.” 

33 Jadi tarsonggot tumang ma si Isak, nini ma, 
“Anggo sonai, ise do parburu ai, na mamboan 
binuruni ai hu bangku? Domma hupangan hunjai, 
sanggah lape roh ho, anjaha domma hupasu-pasu 
ia, anjaha domma totap hubani pasu-pasu ai.” 

34 Dob ibogei si Esau hata ni bapani ai, ipagogoh ma 
sorani mandoraki, anjaha pusok tumang do uhurni, 
nini ma dompak bapani ai, “Pasu-pasu ham ma age 
ahu bapa!” 

35 Tapi nini bapani ai ma, “Domma roh anggimu, 
akal-akal do ibahen mambuat pasu-pasu na 
hubam.” 

36 Dob ai nini ma, “Patut ma ibahen goranni si Jakob, 
ai domma dua hali ahu iakal-akali. Domma ibuat 
hinan hak sikahanan humbangku, anjaha sonari 
ibuat use pasu-pasu na hu bangku. Nini ma, 'Seng 
dong be pasu-pasu itebai ham bangku?” 

37 Nini si Isak ma mambalosi si Esau, “Domma 
hupabangkit ia gabe rajamu, anjaha domma 
huberehon ganup saninani gabe jabolonni: domma 
hutumpakkon bani gandum pakon anggur, aha ma 
tarbahen ahu nuan hubam, anakku?” 

38 Dob ai nini si Esau ma dompak bapani ai, “Ai pitah 
na sada ai do hansa pasu-pasumu, bapa? Sai pasu- 
pasu ma pakon ahu, bapa!” Jadi ipagogoh si Esau 
ma sorani tangis-tangis. 

39 Dob ai nini si Isak, bapani ai ma mambalosisi, 
“Tonggor ma, tanoh na so marminak ma iananmu, 
anjaha na so dapotan namur hun nagori atas. 

40 Podangmin ma hagoluhanmu, anjaha marguru 
hubani anggimu ma ho. Tapi anggo sai maruntol 
ho, sai na tajahononmu do pasanganni humbani 
borgokmu.” 

Sihol Bunuhon ni si Esau si Jakob 


41Dob ai sogam tumang ma uhur ni si Esau 
mangidah si Jakob, halani pasu-pasu, na dob 
pinasu-pasuhon ni bapani ai hu bani, nini ma ibagas 
uhurni, “Dohor mando ari partangisan ni bapa, ai 
bunuhonku ma anggingku si Jakob ai.” 

42Hape tarbotoh si Rebekka ma hata ni si 
Esau, anakni sikahanan ai, jadi isuruh ma na 
mandilo si Jakob, anakni sianggian ai, nini ma 
hu bani, “Tonggor ma, domma iuhurhon si Esau 
mambalaskon pambahenanmin, sihol bunuhonni 
do ho. 

43 Sonai pe, anakku, tangihon ma hatangkon, 
“Marugas ma ho, lintun ma ho hubani botouhu, si 
Laban, hu Haran. 

44 Tondok bani ma ho piga-piga dokah on, paima 
mahombun sogam ni uhur ni abangmu, 

45 paima mahombun ringisni hubam  anjaha 
ihalupahon na binahenmin hu bani, dob ai husuruh 
pe na mangalopi ho hujai. Mase ma maningon 
magouan dua sinuan tunas (anak) ahu bani na 
sadari?” 

46 Nini si Rebekka ma dompak si Isak, “Domma 
soganan ahu i hagoluhan on, halani boru Het in. 
Anggo dihut do use si Jakob mambuat boru Het, 
songon boru Het in, humbani boru ni parnagori on, 
bahen aha be manggoluh ahu?” 

Parporus ni si Jakob hu Haran 


1 Dob ai idilo si Isak ma si Jakob, ipasu-pasu 
28 ma ia, anjaha nini ma marsahap bani, “Ulang 
buat humbani boru Kanaan parinangonmu. 
2 Marugas ma ho, misir ma ho hu Padang Aram, hu 
rumah ni si Betuel, bapa ni inangmu, hunjai ma buat 
parinangonmu, humbani boru ni si Laban, botou ni 
inangmu. 
3Sai ipasu-pasu Naibata Pargogoh na so 
halompouan in ma ho, marginompari anjaha 
ipabuei ma ho, ase buei bangsa marompung 
hubam. 
4Sai ibere ma hubam pasu-pasu na hubani si 
Abraham, hubam pakon hubani ginomparmu rap 
pakon ho, ase ho manean tanoh panginsolatanmin, 
na binere ni Naibata hubani si Abraham.” 
5 Jadi ipaingkat si Isak ma si Jakob, laho hu Padang 
Aram, hubani si Laban, anak ni si Betuel, halak Aram 
ai, botou ni si Rebekka, inang ni si Jakob pakon si 
Esau. 


Ibuat si Esau Boru ni si Ismael bahen Parinangonni 


6 Jadi dob iidah si Esau, na dob ipasu-pasu si Isak 
si Jakob anjaha ipaingkat ia hu Padang Aram, laho 
mambuat boru bani hunjai, anjaha pinandangni 
ai ia sanggah na ipasu-pasu ia, “Ulang buat 
parinangonmu humbani boru Kanaan,” 

7 anjaha na dob itangihon si Jakob hata ni bapani 
pakon inangni ai anjaha laho ia hu Padang Aram, 

8 anjaha dob iidah si Esau, na sogam do uhur ni si 
Isak bapani ai, mangidah boru Kanaan ai, 

9 laho ma ia marayak si Ismael, ibuat ma si Mahalat, 
boru ni si Ismael, anak ni si Abraham, botou 
ni si Nebayot bahen parinangonni, tambah ni 
parinangonni hinan. 


Nipi ni si Jakob i Betel 


10 Jadi misir ma si Jakob hun Berseba laho hu Haran. 
11 Das ma ia hubani sada ianan, jadi marborngin 
ma ia ijai, halani na dob sundut mata ni ari. Ibuat 
ma sada batu na ijai ai bahen halang uluni, lanjar 
ipapodom ma ijai. 

12 Dob ai marnipi ma ia, iidah ma sada andar na 
pinajongjong hu tanoh anjaha ujungni das ronsi 
langit; jadi tonggor ma, marhuatas hu toruh do 
malekat ni Naibata ijai. 

13 Jongjong do Jahowa i babouni, anjaha nini 
ma, “Ahu do Jahowa, Naibata ni ompungmu si 
Abraham pakon Naibata ni si Isak: ia tanoh na 
pinodomanmon, berehonon-Ku do in hubam pakon 
hubani ginomparmu. 

14 Anjaha doskon orbuk ni tanoh on do magira 
buei ni ginomparmu, anjaha manrarat ma ho 
hu hasundutan pakon hu hapoltakan, hu utara 
pakon hu dangsina, anjaha dapotan pasu-pasu do 

sagala marga na i tanoh on marhitei ho pakon 
ginomparmu. 

15 Tonggor ma, sai hasomanan-Ku anjaha ramotan- 
Ku do ho barang huja pe ho laho, anjaha bahenon- 
Ku do ho mulak hu tanoh on, tonggor, seng anjai 
tadingkonon-Ku ho, anggo seng ope Hupasaud na 
Hubagahkon bam.” 

16 Dob ai tarpuho ma si Jakob humbani na modom 
ai, jadi nini ma, “Tongon tumang, bani ianan on do 
Jahowa, tapi seng hubotoh hinan.” 

17 Jadi mabiar ma ia, nini ma, “Na jombut tumang 
do ianan on, seng anjai lang rumah ni Naibata do 
on, anjaha horbangan ni nagori atas do on.” 

18 Dob ai girah sogod puho ma si Jakob, ibuat ma 
batu na pinarbantalni ai, ipajongjong ma ai bahen 
tanda, anjaha iuseihon ma minak hu atasni. 

19 Ibahen ma goran ni ianan ai Betel; Lus do goran 
ni huta ai na sain dokah. 

20 Marbagah-bagah ma si Jakob, nini ma, “Anggo 
ihasomani anjaha iramoti Naibata do ahu bani 
dalan sidalananku, anjaha ibere bangku ruti 
sipanganon ampa hiou sipakeion, 

2lanjaha mardamei-damei ahu mulak ibobahon 
hu rumah ni bapa, jadi Jahowa ma Naibatangku 
bahenonku. 

22 Anjaha batu na hupajongjong on bahen tanda, 
gabe rumah ni Naibata ma on, anjaha haganup na 

binere-Mu hu bangku, parsapuluhonku ma in Bamu 
tongon-tongon.” 


Si Jakob i Rumah ni si Laban 


29 1 Dob ai misir ma si Jakob hunjai, laho ma ia 
hu tanoh ni halak parhapoltakan. 

2 Sanggah na manatap-natap ia, iidah ma sada 
parigi i sampalan, anjaha dong do tolu hulanan 
biribiri manggompang i lambungni, ai humbani 
parigi ai do ipasobur halak biribiri ai. Batu bolon do 
tutup ni parigi ai, 

3anjaha anggo martumpu ma biribiri ijai, 
igulangkon parmahan ai ma batu ai humbani 
babah ni parigi ai, ipasibur sidea ma biribiri ai, 
anjaha inahkon ma use batu ai bani iananni, hu 
atas ni babah ni parigi ai. 

4 Nini si Jakob ma hubani sidea, “Nasiam hasoman, 
hunja do nasiam?” Nini sidea ma, “Hun Haran do 
hanami.” 

3 Nini ma hubani sidea, “Itandai nasiam do si Laban 
anak ni si Nahor?” Balos ni sidea, “Itandai hanami 
do ia.” 

6 Nini ma hubani sidea, “Jorgit-jorgit do ia?” Balos ni 
sidea, “Jorgit-jorgit do, anjaha tonggor ma, si Rahel, 
boruni ai, roh mangalai biribirini.” 

7 Nini si Jakob ma, “Tonggor ma, gijang ope ari, 
seng jumpah ope panorang patumpuhon pinahan: 

pasibur nasiam ma biribiri in, dob ai laho ma nasiam 
pagagatkonsi.” 

8 Tapi nini sidea ma, “Seng tarbahen hanami anggo 
seng ope martumpu haganup biribiri: dob ai pe ase 
igulingkon hanami batu in hun babah ni parigi in, 
anjaha ipasibur hanami biribiri in.” 

3 Sanggah na marsahap ai ope ia pakon sidea, roh 
ma si Rahel rap pakon biribiri ni bapani, ai ia do na 
marmahan ai. 

10 Jadi dob iidah si Jakob si Rahel, boru ni si Laban, 
botou ni inangni ai pakon biribiri ni si Laban tulangni 
ai, ipadohor si Jakob ma anjaha igulingkon ma batu 
ai hun babah ni parigi ai, anjaha ipasibur ma biribiri 
ni si Laban, botou ni inangpi ai. 

11Dob ai isummah si Jakob ma si Rahel, anjaha 
tangis gogoh-gogoh. 

12 Ipatugah si Jakob ma hubani si Rahel, panogolan 
ni bapani do ia, anak ni si Rebekka, jadi marlintun 
ma si Rahel patugahkon hubani bapani. 

13 Ase dob ibogei si Laban barita ni si Jakob, anak 
ni botouni ai, marlintun ma ia manjumpahkonsi, 
idahop ma ia anjaha isummah, anjaha iboan hu 
rumahni. Jadi ipatugah si Jakob ma hubani si Laban 
ganup na masa ai. 

14 Nini si Laban ma hu bani, “Tongon, holi-holingku 
ampa dagingku do ho hape!” Jadi i lambungni ma ia 
sabulan dokahni. 

15Dob ai nini si Laban ma hubani si Jakob, 
“Halani panogolanku do ho, ra do ho horja raja i 
lambungku? Patugah ma bangku, aha upahmu!” 

16 Dua do boruni si Laban: goran ni sikahanan si Lea, 
goran ni si anggian si Rahel. 

17 Biri-birion do mata ni si Lea, tapi jenges do rupa 
pakon bohi ni si Rahel. 

18 Holong do uhur ni si Jakob mangidah si Rahel, jadi 
nini ma, “Marhorja raja ma ahu bamu pitu tahun 
laho mambuat si Rahel, borumu sianggian ai.” 

19 Nini si Laban ma, “Rahanan ma hubam ia hubere, 
ase hubani halak na legan; i lambungku ma ho.” 

20 Ase marhorja raja ma si Jakob pitu tahun laho 
mambuat si Rahel, anjaha hira piga-piga ari do bani 
uhurni ai, halani holong ni uhurni mangidahsi. 

21 Dob ai nini si Jakob ma hubani si Laban, “Bere 
ham ma hu bangku parinangonkai ase huparayak ia, 
ai domma jumpah padanta.” 

22 Jadi ipatumpu si Laban ma ganup halak na bani 
janan ai, anjaha ibahen ma sada pesta. 

23 Tapi dob bodari, ibuat ma boruni si Lea, iboan ma 
ia hubani si Jakob: jadi ia ma iparayak. 

24 Ibere si Laban ma si Silpa, jabolonni naboru ai, 
hubani si Lea, boruni ai, bahen jabolonni. 

25 Tapi patarni ai, tonggor ma, si Lea do hape: 
jadi nini si Jakob ma hubani si Laban, “Aha do na 
binahenmu on bangku? Ai lang si Rahel do na sihol 

buatonku ase marhorja raja ahu bamu? Mase ma 
ioto-otoi ham ahu?” 

26 Nini si Laban ma, “Seng sonin adat i tanohnami 
on, parlobei palahoon sianggian humbani 
sikahanan. 

27 lankon ma ia pitu borngin on, ase hubere bam 
pakon sianggian ai, anggo marhorja raja ho bangku 
pitu tahun nari.” 

28 Jadi ibahen si Jakob ma sonai, iiankon ma ia pitu 
borngin. Dob ai ibere si Laban ma hubani boruni si 
Rahel ai bahen parinangonni. 

29 Ibere si Laban ma si Bilha, jabolonni naboru ai, 
hubani si Rahel boruni ai, bahen jabolonni. 

30 Jadi iparayak si Jakob ma homa si Rahel, anjaha 
holongan do uhurni mangidah si Rahel ase si Lea, 
marhorja raja ma ia pitu tahun nari bani si Laban. 


Anak ni si Jakob 


31 Tapi dob iidah Jahowa na so ihargahon si Lea, 
jumpahan tuah ma ia ibahen, tapi lambang do 
anggo si Rahel. 

32 Jadi boratan rumah ma si Lea, itubuhkon ma sada 
anak, anjaha ibahen ma goranni si Ruben, ai nini do, 
“Tongon, itatap Jahowa do hasombuhonku, tontu 
holong ma uhur ni paramangonku bangku.” 
33Boratan rumah ma ia use anjaha tubuhan 
anak, jadi nini ma, “Halani itangar Naibata na so 

hinaholongan ahu, gabe ibere do hu bangku pakon 
anak on,” jadi ibahen ma goranni si Simeon. 

34 Boratan rumah ma ia use, anjaha tubuhan anak, 
jadi nini ma, “Parapaton ni paramangonku ma dirini 
hu bangku sahali on, halani domma hutubuhkon 
tolu anak bani.” Halani ai do ase ibahen goranni si 
Levi. 

35 Boratan rumah ma ia use anjaha tubuhan anak, 
jadi nini ma, “Pujionku ma Jahowa sahali on.” Halani 
ai ibahen ma goranni si Juda. Dob ai maronti ma ia 
tubuhan tuah. 


Anak ni si Jakob na Legan 


1 Dob iidah si Rahel, na lang manubuhkon 
30 anak ia bani si Jakob, marsimburu ma ia 
hubani kakani ai, ihatahon ma hubani si Jakob: Bere 
bangku anak, anggo lang matei ma ahu. 

2 Manringis tumang ma si Jakob mangidah si Rahel, 
nini ma, “Ai ahu gatni gantih ni Naibata, na 
manjolom boras ni boltokmu?” 

3 Tapi nini ma, “Andon si Bilha, jabolonku naboru, 
parayak ma ia, ase ia manubuhkon anak bani 
abinganku, anjaha jongjong homa ginompar 
bangku marhiteihonsi.” 

4 Jadi ibere ma hubani si Bilha, jabolonni ai bahen 
parinangonni: gabe iparayak si Jakob ma ia. 

> Jadi boratan rumah ma si Bilha, anjaha itubuhkon 
anak sada bani si Jakob. 

6Dob ai nini si Rahel ma, “Domma dapotan 
hasintongan ahu humbani Naibata, itangihon do 
pangindoanku, ai ibere do bangku sada anak.” 
Halani ai ibahen ma goranni si Dan. 

7 Boratan rumah ma use si Bilha, jabolon naboru ni 
si Rahel ai, anjaha itubuhkon ma anak paduahon 
bani si Jakob. 

8 Jadi nini si Rahel ma, “Pargumpulon ni Naibata do 
hupargumpulhon dompak kakakkin, gabe monang 
do ahu.” Halani ai ibahen ma goranni si Naftali. 

9 Dob iidah si Lea na dob maronti ia tubuhan tuah, 
ibuat ma si Silpa, jabolon naboruni, ibere ma ia 
hubani si Jakob bahen parinangonni. 

10 Ase itubuhkon si Silpa, jabolon naboru ni si Lea 
ma sada anak bani si Jakob. 

11 Nini si Lea ma, “Domma roh tuah! Jadi ibahen ma 
goranni si Gad.” 

12 Dob ai itubuhkonsi Silpa, jabolon naboru ni si Lea 
ma anak paduahon bani si Jakob. 

13Nini si Lea ma, “Na martuah do ahu! Ai 
parhatuahon ni sagala puang-puang ma ahu.” Jadi 
ibahen ma goranni si Asser. 

14 Sanggah na laho si Ruben bani musim pariama hu 
juma, jumpahsi ma dudaim i tongah ni juma, jadi 
ibere ma ai hubani si Lea inangni ai. Nini si Rahel 
ma hubani si Lea, “Mahua bere ma bangku deba 
dudaim ni anakmin.” 

15 Nini si Lea ma dompaksi, “Hurang ope gatni, na 
binuatmin uhur ni pargotongkin? Sihol buatonmu 
ope dudaim ni anakkin?” Jadi nini si Rahel ma, 
“Anggo sonai i lambungmu ma ia modom saborngin 
on, gantih ni dudaim ni anakmin.” 

16 Sanggah na mulak si Jakob hun juma bodarini 
ai, ialo-alo si Lea ma ia, nini ma, “Maningon hu 
bangku do ho roh, ai domma huboli ho marhitei 
dudaim ni anakku.” Jadi rap modom ma sidea bani 
na saborngin ai. 

17 itangihon Naibata ma si Lea, boratan rumah ma 
ia, anjaha itubuhkon ma anak palimahon bani si 
Jakob. 

18 Nini si Lea ma, “Domma ibere Naibata upahku, 
halani domma hubere jabolonku naboru hubani 
pargotongkin.” Jadi ibahen ma goranni si Issasar. 
19 Boratan rumah ma use si Lea, anjaha itubuhkon 
ma anak paonomkon bani si Jakob. 

20 Nini si Lea ma, “Domma isiluahkon Naibata siluah 
na laingan bangku. lankonon ni pargotongku ma 
ahu sahali on, ai domma hutubuhkon bani onom 
anak.” Jadi ibahen ma goranni si Zebulon. 

21 Dob ai itubuhkon ma boru sada, jadi ibahen ma 
goranni si Dina. 

22Tapi idingat Naibata ma use si Rahel; 
ibalosi Naibata ma pangindoanni, ibuka ma 
parnaibataanni. 

23 Boratan rumah ma ia, itubuhkon ma sada anak, 
jadi nini ma, “Domma ibuat Naibata hadorunonku.” 
24 ibahen ma goranni si Josep, nini ma, “Sai 
itambahi Jahowa ma bangku anak sada nari.” 


Habayakon ni si Jakob 


25 Jadi dob itubuhkon si Rahel si Josep, nini si 
Jakob ma hubani si Laban, “Paingkat ham ma ahu, 
ase laho ahu marayak ianan hatubuhanku pakon 
tanohku. 

26Bere ham ma bangku parinangonkin pakon 
niombahkin, ai ma upahku marhorja bamu, ase 
mulak ahu, ai ibotoh ham do sonaha parhorjangku 
bamu.” 

27 Nini si Laban ma dompaksi, “Sai dapotan idop ni 
uhur ma ahu i lobeimu. Ai torang do iidah uhurhu, 
na ipasu-pasu Jahowa do ahu marhitei ho. 

28 Hatahon ma sadiha upahmu sibereonku,” nini. 
29 Nini si Jakob ma dompaksi, “Ham pe, ibotoh 
ham do parhorjangku bamu, pakon parjadi ni 
pinahanmu marhitei panjagaanku. 

30 Ai otik do adong bamu paima roh ahu, tapi 
nuan domma martambah, buei tumang, anjaha 
ipasu-pasu Jahowa do ham marhitei langkahku. On 
pe, antigan pe pangkorjahononku na porlu bani 
rumahku?” 

31 Jadi nini si Laban ma, “Anggo sonai, aha ma 
berehononku bam?” Nini si Jakob ma, “Seng 

pala barang aha berehononmu bangku, anggo 
ibalosi ham hatangkon na hu bamu, ulakanku ma 
marmahan biribirimu pakon manjagaisi. 

32 Bontasonku ma sadari on hulanan ni biribirimu, 
laho papuligkon hunjai ganup pinahan na marrintik 
pakon na marjolang, sagala sibirong humbani 
biribiri pakon na marrintik ampa na marjolang 
humbani hambing, ai ma upahku. 

33 Ase hapintoronku ma na manaksihon ahu, 
ase anggo roh ham manorih upahku, sagala na 
so marrintik atap marjolang i tongah-tongah ni 
hambing, ampa na so birong i tongah-tongah 
ni biribiri, na tinangko ma ai, anggo jumpah ai 
bangku.” 

34 Nini si Laban ma, “Dear, songon na hinatahonmai 
ma tongon.” 

35 Dob ai ipapulig ma bani na sadari ai hambing 
tunggal, na marrintik-rintik ampa na marjolang- 
jolang, sonai homa haganup hambing boru-boru na 
marrintik-rintik ampa na marjolang-jolang, sagala 
na adong rupa silopak bani badanni, ampa ganup 
biribiri na birong: jadi iondoskon ma ganupan ai 
hubani anakni ase ijaga. 

36 Dob ai ibahen si Laban ma holangkolangni 
dalanan tolu ari humbani si Jakob. Ase iparmahan 
si Jakob ma biribiri ni si Laban na tading ai. 

37 Jadi ibuat si Jakob ma dangkah ni hayu mayang, 
anturmangun pakon sindulpak, ihuliti ma ai 

marjolang-jolang gabe taridah ma silopak ni hayu 
ai. 

38 Ipantibalhon ma dangkah na hinulitanni ai 
hubagas palangka paniburan ni biribiri ai. Ia biribiri 
rosuh do marboru-boru sanggah panorang minum. 
33 Anggo domma  marboru-boru biribiri ai 
dohorhon dangkah-dangkah ai, gabe itubuhkon ma 
anak na marjolang-jolang, na marrintik-rintik ampa 
na marjolang-jolang. 

40 Dob ai ipapulig si Jakob ma biribiri ai, idompakkon 
ma ulu ni biribiri ai hubani na marrintik ampa 
na birong humbani pinahan ni si Laban. Pulig ma 
ibahen ianan ni pinahan ni ai, lang iparup ampa 
pinahan ni si Laban. 

41 Anggo marboru-boru biribiri sibanggalan ai, 
ipantibalhon si Jakob ma dangkah-dangkah ai 
hubagas palangka i lobei ni biribiri ai, ase marboru- 
boru dohorhon dangkah-dangkah ai. 

42 Tapi anggo marpengpeng do biribiri ai, lang 
ibahen dangkah-dangkah ai hubagas. Jadi bani si 
Laban ma sagala na marpengpeng, tapi sagala na 
banggal bani si Jakob do. 

43 Jadi bayak nornor ma si Jakob, buei ma biribiri 
bani, jabolon naboru, jabolon dalahi, unta pakon 
halode. 

Lintun si Jakob humbani si Laban 


3 1 1 Dob ai tarbogei si Jakob ma sahap-sahap ni 
anak ni si Laban, na mangkatahon, “Domma 

ibuat si Jakob ganup arta ni bapanta: marharorohan 

humbani haadongan ni bapanta do habayakonni ai 

ganup. 

2 Ambah ni ai iidah si Jakob do humbani bohi ni si 

Laban, seng be songon na saindokah ia hubani si 

Laban. 

3 Jadi marsahap ma Jahowa hubani si Jakob, “Mulak 

ma ho hu tanoh ni ompungmu pakon hu tanoh ni 

hade-hademu, Huhasomani pe ho. 

4 Isuruh si Jakob ma mandilo si Rahel pakon si Lea 

roh hu sampalan hu ianan ni biribirini.” 

> Nini ma dompak sidea, “Domma huidah humbani 

bohi ni bapanta, seng be songon na saindokah ia hu 

bangku, tapi ihasomani Naibata ni bapa do ahu. 

6 Ibotoh nasiam do, humbani bois ni gogohku do 

ahu mangkorja bani bapanta. 

' Tapi sai iguak-guaki bapanta ai do ahu anjaha 

sapuluh hali ma jubah upahku: tapi seng ilopas 

Naibata ia mangagou ahu. 

8 Anggo ihatahon na marrintik ma upahmu, jadi 

marrintik ma ipantubuhkon ganup biribiri ai. Tapi 

anggo ihatahon, 'Sijolang ma upahmu, jadi sijolang 

ma ipantubuhkon ganup biribiri ai. 

9Ase Naibata do mambuat pinahan ni bapanta, 
anjaha ibere ai hu bangku. 

10 Bani na sahali sanggah panorang hagarangon ni 
biribiri ai, mangkawah ma ahu gabe huidah ma 
bani nipingku tunggal na marrintik, sijolang pakon 
siganding marboru-borui biribiri ai. 

11 ihatahon malekat ni Naibata ma hu bangku 
ibagas nipi ai, Jakob!” Balosku, jon do ahu.’ 

12 Jadi nini ma, “Mangkawah ma ho, anjaha tonggor 
ma, na marrintik, sijolang ampa siganding do sagala 
tunggal na marboru-borui biribiri ai, ai domma 
Huidah ganup na binahen ni si Laban bam. 

13 Ahu do Naibata na i Betel ondi sanggah na 
mininakanmu ijai batu, anjaha na marbagah-bagah 
ho Bangku. On pe, misir ma ho, bungkas hun tanoh 
on, mulak hu tanoh ni hade-hademu.” 

14 Dob ai nini si Rahel pakon si Lea ma mambalosisi, 
“Ai adong ope rupei atap siteanon bennami i rumah 
ni bapanami? 

15 hi lang halak na legan marga mando hanami 
parhiraanni? Ai domma ijual hanami, anjaha 
domma bois ipangan bolinami. 

16 Anjaha sagala habayakon na binuat ni Naibata 
humbani bapanami, hita pakon anakta hinan do 
simadasi. On pe, sagala na hinatahon ni Naibata 
hubam, bahen ma.” 

17 Jadi marugas ma si Jakob, ipahundul ma anakni 
pakon parinangonni hu atas unta. 

18 Iboban ma pakon pinahanni ganup ronsi sagala 
ugas-ugasni, na niombouni ai, ampa pinahan 
parbagiananni, na jumpahsi i Padang Aram, laho 
mangayaki si Isak, bapani ai, hu tanoh Kanaan. 

19 a si Laban domma laho manggusting imbulu ni 
biribirini: jadi itangko si Rahel ma tarapim ni bapani 
ai. 

20 Ase jakal-akali si Jakob do si Laban, halak Aram ai, 
ai seng ipatugah hubani na laho lintun ai ia. 

21 Sonin ma lintun ia ampa haganup na dong bani. 
Misir ma ia mandipari bah Eprat, laho mardalan 
dompak Dolog Gilead. 


Pardamean ni si Jakob pakon si Laban 


22 Patolu-arihon tarbotoh si Laban ma, na dob 
lintun si Jakob ai. 

23 larahkon si Laban ma sanina-saninani 
mangayakisi, papitu-ariankon pe ase jumpahsi ia i 
Dolog Gilead. 

24Tapi roh ma Naibata bornginni ai ibagas nipi 
hubani si Laban, halak Aram ai, nini ma hu bani, 
“Jaga ho, ulang das igilai ho si Jakob ai atap marhitei 
hata aha pe.” 

25 Jadi jumpah si Laban ma si Jakob. la si Jakob 
domma ipajongjong barung-barungni i dolog 
ai; si Laban pe ampa sanina-saninani domma 
ipajongjong barung-barungni i Dolog Gilead. 

26 Nini si Laban ma hubani si Jakob, “Aha do 
na binahenmu, ase iakal-akali ho ahu, anjaha 
iluahon ho borungku songon taban-taban na dapot 
podang? 

27 Mase ma marponop-ponop ho lintun anjaha 
iakal-akali ho ahu? Mase ma lang ipatugah ho hu 
bangku, ase hupaingkat honamin marhitei malas ni 
uhur ampa doding-doding, marhitei gonrang ampa 
husapi? 

28 Ambahni ai seng ipalopas ho ahu manummah 
pahompungku ampa borungku. Ase na lepak do 
pambahenanmin. 

29Markuasa do namin ahu mambahen na 
masambor bam, tapi domma marsahap hu bangku 
Naibata ni bapamu na bodari, nini, Jaga ho, ulang 
das igilai ho si Jakob atap marhitei hata aha pe.” 
30On pe, ia sihol laho ho namin, halani siholan 
ho hu rumah ni bapamu, mase ma itangko ho 
naibatangku?” 

31Dob ai ibalosi si Jakob ma si Laban, nini ma, 
“Halani na mabiar do ahu, ai ninuhurhu, atap na 
rampasonmu do nasiborumu in humbangku. 

32 Tapi bani ise jumpah naibatamu in, marutang 
hosah ma ia. Pareksa ham ma i lobei ni hasomanta 
on ganup ugasmu na dong bangku, anjaha buat 
ham ma in.” Tapi lang ibotoh si Jakob na dob itangko 
si Rahel do ai hape. 

33 Jadi masuk ma si Laban hu barung-barung ni si 
Jakob, hu barung-barung ni si Lea, ampa hu barung- 
barung ni jabolon puang-puang na dua ai, tapi seng 
dong jumpahsi. Kaluar ma ia hun barung-barung ni 
si Lea, laho masuk hu barung-barung ni si Rahel. 
34Tapi domma ibuat si Rahel hinan terapim ai, 
anjaha ibahen hu toruh ni palana ni unta, anjaha 
ihunduli. lugei si Laban ma barung-barung ai ganup, 
hape seng dong jumpahsi. 

35 Nini si Rahel ma hubani bapani ai, “Ulang ma 
manringis tuanku, halani na so tarbahen ahu 
jongjong i lobeimu, ai masa do bangku hasomalan 
ni puang-puang.” Ase age pe ipindahi, lanjar do 
seng jumpahsi terapim ai. 

36 Jadi manringis ma si Jakob, igilai ma si Laban, nini 
ma mambalosi si Laban, “Aha ma panlanggaronku, 
aha ma dousangku, ase ipardakdak ham ahu? 

37 Domma iugei ham ugas-ugasku ganup, aha ma 
jumpah ham humbani ugas-ugas ni rumahmu? 
Tibalhon ham ma ai i lobei ni hasomanku ampa 
hasomanmu, ase sidea manguhumi hita na dua. 

38 Na dua puluh tahun on rap pakon ham do ahu: 
seng ongga tarposo biribirimu, anjaha seng ongga 
hupangan tunggal ni biribirimu. 

39 Seng ongga hutaruhkon bamu na sinoroh ni 
binatang, sai hugantihi do ai, sai itunggu ham do 
humbangku na tinangko ni halak arian atap borngin. 

40Sonon do pangahapanku, arian milas ni ari 
mangankon ahu, borngin borgoh ni ari, anjaha 
dokahan lang modom do ahu. 

41Na dua puluh tahun on i rumahmu do ahu; 
sapuluh ompat tahun hupangkorjahon ham halani 
borumu na dua in, onom tahun halani pinahanmu, 
anjaha sapuluh hali ma iubah ham upahku. 

42 Ambit lang ihasomani Naibata ni bapa, Naibata 
ni si Abraham anjaha na hinabiaran ni si Isak ahu, 
ra sonin tumang do palahoonmu ahu; tapi itatap 
Naibata do hasombuhonku ampa hangaluton ni 
tanganku, gabe ipaingat ham nabodari.” 

43 Jadi nini si Laban ma mambalosi si Jakob, 
“Borungku do boru in, anakku do anak in, 
pinahanku do pinahan in anjaha ganup na 
niidahmin, ahu do simadasi: mintor kahuaonku 
ma sadari on borungkon atap anak ni sidea na 
tinubuhkon ni sidea in? 

44 On pe, bahen hita ma padan, ahu pakon ho, ase 
in ma jadi saksi i tongah-tongahta.” 

45 Ibuat si Jakob ma sada batu, ipajongjong ma 
bahen tanda. 

46 Dob ai nini si Jakob ma hubani hasomanni ai, 
“Patumpu hanima ma batu!” Ipambuat sidea ma 
batu, lanjar ipagugun, lanjar mangan ma sidea i 
lambung ni gugunan ai. 

47 Ibahen si Laban ma goran ni ai Jegar-Sahaduta: 
tapi Galed do ibahen si Jakob goranni. 

48 Nini si Laban ma, “Gugunan batu on ma jadi 
saksinta sadari on.” Ai ma halani ase ibahen goran 
ni gugunan ai Galed 

49 ampa Mispa, ai nini do, “Jahowa ma na manatap 
hita anggo sirang bei ma hita. 

50 Anggo iarsik ho borungkin, barang mambuat 
boru use ho tambah ni borungkin, ingat ma, age 
pe seng dong halak i lambungta, tapi Naibata do na 
gabe saksi banta.” 

51 Ambah ni ai ihatahon si Laban ope hubani 
si Jakob, “Tonggor ma gugunan pakon tanda na 
hupajongjong on banta, 

52 gugunan on ma jadi saksi, ampa tanda on ma 
jadi saksi banta paboa na so bulih lopusanku 
gugunan on marayak ho, ho pe, seng malo 
lopusanmu gugunan pakon tanda on marayak ahu 
laho mangagou. 

53 Naibata ni si Abraham pakon Naibata ni si Nahor, 
Naibata ni bapa ni sidea ma na gabe panguhum 
i tongah-tongahta. Jadi marbulawan ma si Jakob 
hubani Na hinabiaran ni bapa ni si Isak.” 

54 Dob ai igalangkon si Jakob ma sada galangan i 
dolog ai, idilo ma hasomanni mangan sagu-sagu. 
Mangan ma sidea, lanjar marbongin i dolog ai. 

55 Patarni ai ipagirah si Laban ma puho, isummah 
ma pahompuni pakon boruni ai, anjaha ipasu-pasu 
ma sidea: dob ai misir ma ia mulak hu iananni hinan. 

Parjumpahan ni si Jakob pakon Malekat ni Naibata 


3 2 1 Si Jakob pe itoruskon ma pardalananni, jadi 
ijumpahkon malekat ni Naibata ma ia. 

2 Dob iidah si Jakob sidea, nini ma, “Bala ni Naibata 

do on!” Jadi ibahen ma goran ni ianan ai Mahanaim. 


Biar ni si Jakob Pajumpah ampa si Esau; Tonggoni 


3Dob ai isuruh si Jakob ma suruhanni parlobei 
marayak si Esau, abangni ai hu tanoh Seir, hu nagori 
Edom. 

4lhatahon ma bani sidea, nini ma, “Sonon 
ma hatahon hanima hubani tuanku, hubani si 
Esau. Sonon do hata ni jabolonmu si Jakob, “Na 
manginsolat do ahu i lambung ni si Laban na 
saindokah. 

5Marlombu do ahu, marhalode, marbiribiri, 
marjabolon dalahi ampa naboru, husuruh do 
patugahkon ai hubani tuanku, ase idop uhurmu 
mangidah ahu.” 

6 Mulak ma suruhan ai hubani si Jakob, nini ma, 
“Domma das hanami hubani abangmu, hubani si 
Esau, anjaha ia pe domma roh manjumpahkon ham 
rap ampa ompat ratus halak hasomanni. 

7Mabiar tumang ma ia anjaha sosak: ibagi ma 
hasomanni na rapkonsi, biribiri, lombu pakon 
untani gabe dua tumpuan. 

8 Ai ninuhurni: Anggo roh si Esau hubani tumpuan 
na sada anjaha ibunuhi, ase maluah tumpuan na 
tading ai.” 

2Dob ai nini si Jakob ma, “Ham Naibata ni 
ompungku si Abraham, Naibata ni bapangku si Isak, 
Ham Jahowa, na mangkatahon hu bangku, “Mulak 
ma ho hu tanoh ni hade-hademu, hubahen pe na 
madear bam.” 

10 Maetektu do namin ahu manjalo ganup idop 
ni uhur pakon habujuron na binahen-Mu hubani 
jabolon-Mu on, ai marhasoman tungkotkon 
hudipari Bah Jordan na ijia, hape nuan domma 
gabe dua tumpuan. 

11Sai paluah Ham ma ahu humbani tangan ni 
abang, humbani tangan ni si Esau, ai mabiar do ahu 
bani, atap na roh do ia laho mambogbog ahu ase 
matei, sonai homa inangnami in pakon dakdanakni. 
12 Ai Ham do mangkatahon, 'Sai bahenon-Ku do na 
madear bam, anjaha bahenon-Ku do ginomparmu 
songon horsik na i laut, na so tarbilangi halani 
bueini.” 


Ipaingkat Suruhanni Mamboan 
Siluah hubani si Esau 


13 Lanjar ijai do ia marborngin bornginni ai. Dob ai 
ibuat ma humbani na adong bani, bahen siluah bani 
si Esau, abangni ai, 

14ai ma dua ratus hambing boru-boru ampa dua 
puluh hambing tunggal, dua ratus biribiri boru-boru 
ampa dua puluh biribiri tunggal, 

15 tolu puluh unta na pabagodkon rap pakon anakni, 
ompat puluh lombu boru-boru ampa sapuluh 
lombu tunggal, dua puluh halode boru-boru ampa 
sapuluh halode tunggal. 

16 jondoskon ma ai hubani tangan ni jabolonni, 
pulig bei satumpuan, lanjar nini ma hubani 
jabolonni ai, “Parlobei ma hanima mandipar, 
anjaha marholangkolang ma bahen hanima 
tumpuan in.” 

17 Ihatahon ma bani na parlobei ai, nini ma, “Anggo 
pajumpah ho ampa abang, si Esau anjaha isungkun 
ho, Jabolon ni ise do ho? Na laho huja do ho? 
Anjaha ise do simada on na i lobeimon?" 

18 Jadi balosi ma, 'Si Jakob, jabolonmu in do simada 
in, sibere-bereni do in, na tinongosni hubani tuanku 
si Esau, anjaha irik do ia hun pudinami.” 

19Sonai do homa iparentahkon hubani na 
paduahon, na patoluhon ampa na mangihutkon 
tumpuan ni pinahan ai, nini ma, “Songon hatangku 
nongkan ma hatahon hanima hubani si Esau, anggo 
pajumpah hanima pakonsi, 

20anjaha hatahon hanima homa, “Jabolonmu 
si Jakob hun pudinami ope.” Halani ninuhurni, 
“Padearonku do lobei uhurni marhitei sibere-bere 

na pinaingkat parlobei, dob ai pe ase idahonku 
bohini, andohar ra ia manjalo ahu.” 

21 Jadi ipaingkat ma sibere-bere ai parlobei, tapi 
ia sandiri marborngin do bornginni ai i parbarung- 
barunganni ai. 


Pargumpulon ni si Jakob pakon 
Naibata: Parmubah ni Goranni 


22Puho ma ia bornginni ai, iarahkon ma 
parinangonni na dua ai, jabolonni naboru na dua ai 
pakon anakni na sapuluh sada ai, laho mandipari 
pandiparan Jabok. 

23 Jarahkon ma sidea anjaha ipadipar bani bah ai, 
sonai homa sagala na dong bani. 

24Tading ma pitah si Jakob tumang: jadi roh ma 
sada dalahi margumpul pakonsi das bani na siang 
ari. 

25 Tapi dob iidah lang tolap ia manaluhon si Jakob, 
ijamah ma popatni gabe ngendul ma popat ni si 
Jakob sanggah pargumpulanni ai. 

26 Dob ai nini ma, “Paluah ma ahu, ai domma 
laho siang ari.” Tapi nini si Jakob ma, “Seng anjai 
paluahonku Ham, anggo lang lobei ipasu-pasu Ham 
ahu.” 

27 Nini ma hu bani, “Ise do goranmu?” Ibalosi ma, Si 
Jakob. 

28 Jadi nini ma, “Seng be si Jakob diloon goranmu, 
si Israel ma, ai iimbang ho do Naibata pakon jolma, 
anjaha monang do ho.” 

29 Isungkun si Jakob ma, “Mahua patugah Ham ma 
goranmu.” Tapi nini ma, “Mase ma sungkunonmu 
goranku?” Dob ai ipasu-pasu ma ia ijai. 

30 Jadi ibahen si Jakob ma goran ni ianan ai Peniel, 
ai nini, “Ai domma huidah Naibata padumpar bohi, 
anjaha ipaluah do hosahku.” 

31 Sanggah na nilopusanni Peniel ai, poltak ma mata 
ni ari, tapi mengkat-engkat do ia halani popatni ai. 
32 Halani ai do ase lang ipangan halak Israel urat 
na manutup popat ronsi nuan, halani na dob hona 
jamah ai pardomuan ni popat ni si Jakob. 


Mardear si Jakob pakon si Esau 


1 Dob ai manatap-natap ma si Jakob, jadi 
33 idah ma roh si Esau rap pakonsi ompat ratus 
halak hasomanni. Jadi ibagihon ma anakni ai hubani 
si Lea, si Rahel pakon jabolon naboru na dua halak 
ai. 

2 Parlobei ma ibahen jabolon naboru na dua ai rap 
pakon anak ni sidea, ipudi ni sidea si Lea pakon 
anakni, anjaha si Rahel pakon si Josep parpudi 
sahalian. 

3 Anjaha ia sandiri mardalan i lobei ni sidea, jadi 
mangunduk ma ia pitu hali das hu tanoh paima das 
ia hubani abangni ai. 

4Tapi marlingkat ma si Esau manjumpahkonsi, 
idahop ma ia, irohop ma borgokni, anjaha isummah 
ma ia, anjaha tangis bei ma sidea. 

3 Dob ai mangkawah ma si Esau, iidah ma puang- 
puang pakon dakdanak ai, jadi nini ma, “Ise do 
halak na rapkon ho on?” Balos ni si Jakob, “In 
ma dakdanak na nilayakkon ni Naibata hubani 
jabolonmu on.” 

6 Dob ai roh ma hundohor jabolon naboru na dua 
ai rap pakon anak ni sidea, lanjar manombah ma 
sidea. 

7 Si Lea pakon anakni pe roh ma hundohor, lanjar 
manombah ma homa sidea. Dob ai parpudi sahali 
roh ma hundohor si Josep pakon si Rahel, lanjar 
manombah ma homa sidea. 

8 Nini si Esau ma: Aha do sura-suramu marhitei 
haganup tumpuan na dob manjumpahkon ahu 
nongkan? Balosni: Ase dapotan idop ni uhur ahu i 
lobei ni tuanku. 

9 Tapi nini si Esau ma: Sungkup do bangku, ambia, 
bam na dong bam hinan. 

10 Nini si Jakob ma: Ulang ma sonai, anggo maidop 
do uhurmu mangidah ahu, jalo ham ma sibere- 
berengkon hun tanganku, ai songon na mangidah 
bohi ni Naibata do ahu mangidah bohimu, anjaha 
layak do ham hu bangku. 

11 Jalo ham ma siluahku na binoan in bamu, ai 
layak do Naibata bangku anjaha sungkup do ganup 
bangku. Sai ielek-elek ma ia, gabe ijalo ma. 

12 Dob ai nini si Esau ma: Eta ma hita misir, ahu pe i 
lobeimu. 

13 Tapi nini si Jakob ma dompaksi: Ibotoh tuanku do 
na hurang gogoh ope dakdanak on anjaha dong ope 
biribiri pakon lombu na pabagodkon rapkon ahu, 
anjaha sadari gelah naolos-olos, matei ma haganup 
pinahan in. 

14 Dear ma parlobei tuanku humbangku, jabolonmu 
on, ai mangiring-iring do ahu, marguru hubani 
panlangkah ni pinahan na i lobeihu, marguru 
hubani panlangkah ni dakdanak on, das banina roh 
ahu marayak tuanku hu Seir. 

15 Jadi nini si Esau ma: Anggo sonai hutadingkon ma 
deba humbani hasomankon bahen hasomanmu.” 
Tapi nini ma, Aha ma porluni ai? Asal ma dapotan 
idop ni uhur ahu i lobei ni tuanku. 

16 Jadi mulak ma si Esau bani na sadari ai hu Seir. 
17 Tapi laho ma anggo si Jakob hu Sukot, ipauli ma 
rumahni sada, anjaha ibahen harang ni pinahan, 
halani ai do ase Sukot goran ni ianan ai. 

18 Jadi das ma si Jakob mardamei-damei hu huta 
Sikem na i tanoh Kanaan, bani pardalananni hun 
Padang Aram; ipajongjong ma barung-barungni i 
lobei ni huta ai. 

19 |boli ma sanlambar juma hajongjongan ni 
barung-barungni ai, marharga saratus rupiah, 
humbani anak ni si Hemor, bapa ni si Sikem. 

20 [pajongjong ma ijai anjapanjap sada, ibahen ma 
goranni: Naibata do Naibata ni si Israel. 


Si Dina pakon si Sikem 


34”! laho ma si Dina, boru ni si Lea na 
tinubuhkonni bani si Jakob, martandang 
hubani boru ni parnagori ai. 

2 lidah si Sikem, anak ni si Hemor, halak Hewi, raja ni 
nagori ai ma ia, iluahon ma ia, modom ma ia pakonsi 
lanjar iparseda. 

3 Rosuh tumang do uhurni hubani si Dina, boru ni si 
Jakob ai, holong tumang do uhurni mangidah anak 
boru ai, gabe ihatahon ma hatani mambuat uhurni. 
4Nini si Sikem ma hubani si Hemor bapani ai, 
“Buat ham ma bangku anak boru on bahen 
parinangonku.” 

3 Tarbogei si Jakob ma na dob iparseda si Sikem 
do boruni, si Dina ai: tapi halani i talun do anakni 
manjaga pinahanni, ipasip si Jakob do ai paima roh 
sidea. 

6 Jadi laho ma si Hemor bapa ni si Sikem ai marayak 
si Jakob sihol marsahap pakonsi. 

7 Mulak ma anak ni si Jakob hun talun, dob ibogei 
sidea na masa ai, borit anjaha marah tumang do 
uhur ni halak ai, halani na ibahen si Sikem na 

masambor i tongah-tongah ni Israel marhitei na 
pabutakkon boru ni si Jakob, ai seng bulih bahenon 
sonai. 

8 Marsahap ma si Hemor hubani sidea, nini ma, 
“Rosuh do uhur ni anakku si Sikem hubani boru 
nasiam: mahua bere nasiam ma ia hubani bahen 
parinangonni. 

9 Marsitondong-tondongan ma hita: bere nasiam 
ma boru nasiam bennami, borunami pe buat 
nasiam ma bani nasiam. 

10 Rapkon hanami ma nasiam marianan: ungkab do 
tanoh on bani nasiam, iani anjaha mardalani ma 
nasiam ijin, anjaha totap ma nasiam ijin.” 

11 Nini si Sikem ma homa bani bapa ni si Dina ampa 
hubani botouni, “Idop ma uhur nasiam bangku, 
hubere pe bani nasiam atap aha na pinindo nasiam. 
12Humbuei pe ipangindo nasiam bolini pakon 
sibere-bere, sai bereonku do ai romban hubani hata 
nasiam, asal ibere nasiam boru ai bangku bahen 
parinangonku.” 

13 Jadi akal ma ibahen anak ni si Jakob mambalosi 
si Sikem pakon si Hemor bapani ai, halani na 
binutakanni ai si Dina, botou ni sidea ai. 

14 Nini sidea ma hubani na dua halak ai, “Seng 
tarbalosi hanami hata ai, laho mamberehon 
botounami hubani halak na so marsunat, ai 
habadoron do ai bennami. 

15 Pitah ibagas pahara on ra hanami mambalosi 
pangindoan nasiam, anggo ra nasiam dos pakon 
hanami, marhitei na marsunat ganup dalahi bani 
nasiam. 

16 Ai pe ase ra hanami mambere borunami bani 
nasiam anjaha mambuat boru nasiam, marianan 
ma hanami rap pakon nasiam, gabe sada bangsa ma 
hita. 

17 Tapi anggo lang ra nasiam mambalosi hanami ase 
isunat nasiam, buatonnami ma borunami, dob ai 
bungkas ma hanami.” 

18 Jadi rosuh ma uhur ni si Hemor pakon si Sikem 
anakni ai mambogei hata ni sidea ai. 

19|ang pala mardokah-dokah anak parana ai 
pasaudkon hata ai, halani rosuh ni uhurni bani boru 
ni si Jakob ai. la do sisangapan humbani ginompar 
ni bapani. 

20 Jadi laho ma si Hemor pakon si Sikem anakni ai hu 
horbangan ni huta ni sidea, marsahap ma ia hubani 
dalahi na i huta ni sidea ai, nini ma, 

21 “Sihol do halak ai marhuan-kuan pakon hita: 
palopas hita ma sidea marianan i tanoh on, anjaha 
marhujai-hujon ijon, ai sungkup do lumbang ni 
tanoh on bahen ianan ni sidea. Boi do buatonta 
boru ni sidea bahen parinangonta, anjaha boi do 
bereonta borunta bani sidea. 

22 Pitah ibagas pahara on do ase ra halak ai 
marianan i lambungta anjaha jadi sada bangsa 

pakon hita, anggo ganup dalahi na i tongah- 
tongahta isunat songon sidea na marsunat ai. 

23 Pinahan ni sidea, arta ni sidea pakon ganup na 
adong bani sidea, ai lang hita ma simada ai? Sai 
balosi hita ma pangindoan ni sidea ai, ase marianan 
sidea rap pakon hita.” 

24 Jadi ibalosi sidea ma si Hemor pakon si Sikem, 
anakni ai, ai ma sagala na roh marrapot hu 
horbangan ni hutani ai; isunat ma ganup dalahi, 
sagala na roh marrapot hu horbangan ni hutani ai. 
25 Bani ari patoluhon, sanggah na borit ai iahap 
sidea, marsiboan podangni ma dua anak ni si Jakob, 
ai ma si Simeon pakon si Levi, botou ni si Dina ai, 
idorab ma huta ai na so panagaman anjaha ibunuhi 
ma sagala dalahi. 

26 [bunuh sidea ma homa si Hemor pakon si Sikem, 
anakni ai, marhitei podang: iboan sidea ma si Dina 
hun rumah ni si Sikem, jadi laho ma sidea. 

27 |dorab anak ni si Jakob ma na tarbunuh ai, itaban 
ma huta ai, halani na binutakanni ai botou ni sidea 
ai. 

28 [buat sidea ma biribiri, lombu pakon halode ni 
sidea ronsi haganup na ibagas huta pakon nai darat: 
29haganup ugas-ugas ni sidea pakon dakdanak 
ampa parinangon ni sidea, haganup na ibagas 
rumah ni sidea itaban anjaha idayok sidea ma. 

30 Dob ai nini si Jakob ma hubani si Simeon pakon si 
Levi, “Domma iparoh hanima hasunsahan bangku 

marhitei na pasamborhon goranku hubani isi ni 
nagori on, hubani halak Kanaan pakon halak Peris: 
otik do bilanganku, ase anggo marsada ni riah sidea 
mangimbang ahu, tontu talu ma ahu bahenon ni 
sidea, gabe pusa ma ahu pakon na hugompar.” 

31 Tapi nini sidea ma, “Talup ma doskon boru jalang 
bahenonni botounami?” 


Si Jakob i Betel 


35 1Dob ai nini Naibata ma hubani si Jakob, 
“Marugas ma ho, laho ma hu Betel, iankon 
ma ijai, anjaha pauli ma ijai sada anjapanjap hubani 
Naibata na patalarhon diri-Ni hubam, sanggah na 
lintun ai ho humbani si Esau, abangmu.” 

2Jadi nini si Jakob ma hubani hasomanni 
sarumah pakon hubani haganup na rapkonsi, 
“Pangambukkon hanima ma naibata na legan na 
adong i tongah-tongahnima, manguras ma hanima 
anjaha gantih hanima ma hiounima. 

3 Marugas ma hita tangkog hu Betel, ase hupauli 
ijai sada anjapanjap hubani Naibata, na mambalosi 
ahu bani panorang hasosakanku anjaha na 
mangkasomani ahu barang huja pe ahu laho.” 

4 Jadi ibere sidea ma hubani si Jakob sagala naibata 
na legan na adong bani sidea, ronsi anting-anting na 
bani pinggol ni sidea; dob ai iponopkon si Jakob ma 
ai hu toruh ni hayu ara na i lambung ni Sikem. 

3Dob ai laho ma sidea: jadi sogop ma biar na 
humbani Naibata bani haganup huta-huta na inggot 
sidea ai, gabe lang be iayak sidea anak ni si Jakob ai. 
6 Jadi das ma si Jakob hu Lus nai tanoh Kanaan, ai 
ma Betel, ia pakon ganup hasomanni saodoran. 

7 Ipauli ma ijai sada anjapanjap, ibahen ma goran ni 
ianan ai El-Betel, halani ijai do ipatalar Naibata dirini 
hu bani, sanggah na lintun ai ia humbani abangni. 
8 Matei ma si Debora, parorot ni si Rebekka, jadi 
itanom ma ia i toruh ni hayu ara hampit kehen 
ni Betel: gabe ibahen ma goran ni hayu ara ai 
partangisan. 

9 Dob ai iulaki Naibata ma patalarhon diri-Ni hubani 
si Jakob, dob roh ia hun Padang Aram, anjaha ipasu- 
pasu ma ia. 

10 ihatahon Naibata ma dompaksi, “Si Jakob do 
goranmu, seng be si Jakob diloon-Ku goranmu, tapi 
si Israel ma.” Gabe margoran si Israel mando ia. 

11 Ambah ni ai ihatahon Naibata ma bani, “Ahu do 
Naibata, pargogoh na so tarimbang. Manggompari 
ma ho anjaha manggargar, sada bangsa anjaha sada 
hulanan ni bangsa-bangsa marharorohan humbam, 
anjaha raja-raja mandarat humbani binongeimu. 
12 Anjaha tanoh na dob Hubere hubani si Abraham 
pakon hubani si Isak, berehonon-Ku do in hubam, 
anjaha berehonon-Ku do in hubani ginomparmu i 
pudimu.” 

13 Dob ai manaik ma Naibata hun lambungni, 
humbani ianan parsahapanni ai pakon si Jakob. 

14 Ipajongjong si Jakob ma sada batu bani ianan 
parsahap-sahapanni ai pakon Naibata, iuseihon ma 
hu atasni galangan siinumon, anjaha iminaki ma ai. 
15 Jadi ibahen si Jakob ma goran ni ianan parsahap- 
sahapanni ai pakon Naibata Betel. 


Parmatei ni si Rahel 


16 Dob ai misir ma sidea hun Betel: jadi sanggah na 
lang sadiha daoh be sidea hun Eprata, tubuhan tuah 
ma si Rahel, anjaha payah do ia mangintubuh. 

17 Bani na payah ai ia mangintubuh, nini sibaso ai 
ma dompaksi: Ulang ma ham mabiar, halani sahali 
on pe anak do jumpah ham. 

18 Tapi bani na laho rotap hosahni, ai matei do ia, 
ibahen ma goranni: Ben-Oni, tapi si Benjamin do 
ibahen bapani goranni. 

19 Ase matei ma si Rahel, itanom ma ia i lambung 
dalan laho hu Eprata, ai ma Betlehem. 

20 Anjaha ipajongjong si Jakob ma sada batu i atas 
tanomanni ai: ai ma tanda tanoman ni si Rahel ronsi 
nuan. 

21 Dob ai misir ma si Israel, ipajongjong ma barung- 
barungni i dipar ni Migdal-Eder. 

Anak ni si Jakob 


22 Sanggah na marianan si Jakob i tanoh ai, laho 
ma si Ruben mangkasomani modom si Bilha, 
parinangon ni bapani ai, anjaha tarbogei do ai bani 
si Jakob. Sapuluh dua do anak ni si Jakob. 

23 Anak ni si Lea ai ma: Si Ruben, anak sikahanan ni 
si Jakob, si Simeon, si Levi, si Juda, si Isasar pakon si 
Sebulon. 

24 Anak ni si Rahel ai ma: Si Josep pakon si Benjamin. 
25 Anak ni si Bilha, jabolon naboru ni si Rahel ai ma: 
Si Dan pakon si Naptali. 

26 Anak ni si Silpa, jabolon naboru ni si Lea ai ma: Si 
Gad pakon si Asser. Ai ma anak ni si Jakob, na tubuh 
bani i Padang Aram. 

27 Das ma si Jakob hubani si Isak bapani ai i Mamre, 
atap Kiriat-Arba, ai ma Hebron, panginsolatan ni si 
Abraham pakon si Isak. 

28 la umur ni si Isak saratus ualuh puluh tahun do. 
29 Dob ai rotap ma hosah ni si Isak, matei ma ia, jadi 
ipatumpu ma ia hubani ompungni, dob sayur matua 
anjaha sobalan bani hagoluhan on, anjaha si Esau 
pakon si Jakob anakni ai do mananomsi. 


Ginompar ni si Esau 


36 1 On ma ginompar ni si Esau, ai ma si Edom. 
2 Ibuat si Esau ma parinangonni humbani 
boru Kanaan: Si Ada boru ni si Elon, marga Het 

pakon si Oholibama, boru ni si Ana, anak ni si Zibeon 
marga Hewi, 

3 pakon si Basmat, boru ni si Ismael, botou ni si 
Nebayot. 

4 Dob ai itubuhkon si Ada ma bani si Esau si Elipas: 
si Basmat manubuhkon si Rehuel: 

3 anjaha si Oholibama manubuhkon si Jehus, si 
Jaelam pakon si Korah. Ai ma anak ni si Esau, na 
tubuh bani i tanoh Kanaan. 

6 Dob ai iboan si Esau ma parinangonni, anakni, 
boruni, ampa haganup halak na adong i rumahni, 
pinahanni ronsi haganup artani, na pinaidukni i 
tanoh Kanaan, jadi bungkas ma ia hu sada tanoh, 
daoh humbani si Jakob, anggini ai. 

7 hi mabueitu do arta ni sidea anggo rap 
sidea marianan, seng boi tarparmudu tanoh 
panginsolatan ni ai sidea, halani hinabuei ni 
pinahan ni sidea. 

8 Jadi marianan i pardologan Seir ma si Esau, ai ma 
si Edom. 

3 On ma ginompar ni si Esau, ompung ni halak Edom 
i pardologan Seir. 

10 On ma goran ni anak ni si Esau: Si Elipas anak ni 
si Ada, parinangon ni si Esau, si Rehuel anak ni si 
Basmat, parinangon ni si Esau. 

11 Anak ni si Elipas ai ma: Si Teman, si Omar, si Zefo, 
si Gaetam pakon si Kenas. 

12 Dihut do si Timna iparjolma si Elipas, anak ni si 
Esau ai: itubuhkon ma si Amalek bani si Elipas. Ai 
ma ginompar ni si Ada, parinangon ni si Esau. 

13 On do anak ni si Rehuel: Si Nahat, si Zera, si 
Samma pakon si Misa. Ai ma pahompu ni si Basmat, 
parinangon ni si Esau. 

14 On do anak ni si Oholibama, boru ni si Ana, anak 
ni si Zibeon, parinangon ni si Esau; itubuhkon ma 
bani si Esau, si Jehus, si Jaelam pakon si Korah. 

15 On do kopala-kopala ni anak ni si Esau. Humbani 
si Elipas, anak sikahanan ni si Esau: Kopala Teman, 
kopala Omar, kopala Zefo, kopala Kemas, 

16 kopala Korah, kopala Gaetam pakon kopala 
Amalek; ai ma kopala-kopala humbani si Elipas i 
tanoh Edom: sidea ma anak ni si Ida. 

17 Anjaha on ma anak ni si Rehuel, anak ni si 
Esau: Kopala Nahat, kopala Zera, kopala Samma 
pakon kopala Misa, ai ma kopala-kopala humbani 
si Rehuel i tanoh Edom; sidea ma anak ni si Basmat, 
parinangon ni si Esau. 

180n ma anak ni si Oholibama, parinangon ni si 
Esau: Kopala Jehus, kopala Jaelam pakon kopala 
Korah; ai ma kopala-kopala humbani si Oholibama, 
boru ni si Ana, parinangon ni si Esau. 

19 On ma anak ni si Esau, ai ma si Edom, anjaha ai 
ma kopala-kopala ni sidea. 

20 Onma anak ni si Seir, halak Hori, isi ni tanoh ai: Si 
Lotan, si Sobal, si Zibeon, si Aha, 

21gj Dison, si Ezer pakon si Disan; on ma kopala- 
kopala ni halak Hori, sagala anak ni si Seir i tanoh 
Edom. 

22 Anak ni si Lotan ai ma: Si Hori pakon si Heman: 
botou ni si Lotan ai ma si Timna. 

23 Anjaha on ma anak ni si Sobal: Si Alwan, si 
Manahan, si Ebal, si Sefo pakon si Onam. 

24 Ia anak ni si Zibeon ai ma: Si Aja pakon si Ana. 
Si Ana on ma na jumpahan bah milas i halimisan, 
sanggah na marmahan halode ni bapani ia. 

25 Anak ni si Ana ai ma si Dison: anjaha si Oholibama 
ai ma boru ni si Ana. 

26 Anak ni si Dison ai ma: Si Hemdan, si Esban, si 
Jitran pakon si Keran. 

27 Anak ni si Ezer ai ma: Si Bilhan, si Zawan pakon si 
Akan. 

28 Anak ni si Disan ai ma: Si Uz pakon si Aran. 

29 On ma ganup kopala ni halak Hori: Kopala Lotan, 
kopala Sobal, kopala Zibeon, kopala Ana, 

30 kopala Dison, kopala Eser pakon kopala Disan. 
Ai ma kopala ni halak Hori, mangihutkon marga ni 
sidea i tanoh Seir. 

310n do raja-raja, na manrajai i tanoh Edom, 
sanggah seng dong ope raja na manggomgom halak 
Israel: 

32 Si Bela, anak ni si Beor, manggomgom Edom; ia 
goran ni hutani Dinhaba do. 

33 Matei ma si Bela, jadi si Jobab anak ni si Zerah na 
hun Bosra ma, gantihni manrajai. 

34 Matei ma si Jobab, jadi si Husam na hun tanoh ni 
halak Teman ma gantihni manrajai. 

35 Matei ma si Husam, jadi si Hadad anak ni si Bedad 
ma gantihni manrajai, na manaluhon si Midian i 
talun ni halak Moab; Awit do goran ni hutani. 

36 Matei ma si Hadad, jadi si Samla na hun Masreka 
ma gantihni manrajai. 

37 Matei ma si Samla, jadi si Saul na hun Rehobot, 
na i topi ni bah banggal ai ma gantihni manrajai. 

38 Matei ma si Saul, jadi si Baal-Hanan anak ni si 
Akbor ma gantihni manrajai. 

39 Matei ma si Baal-Hanan anak ni si Akbor ai, jadi si 
Hadar ma gantihni manrajai: Pau do goran ni hutani 
anjaha goran ni parinangonni si Mehetabel, boru ni 
si Matred, na tinubuhkon ni si Mesahab. 

40 On ma goran-goran ni kopala-kopala humbani si 
Esau, mangihutkon sundut, ianan pakon goran ni 
sidea: Kopala Timna, Alwa, Jetet, 

41 Oholibama, Ela, Pinon, 

42 Kenas, Teman, Mibsar, 

43Makdiel pakon Iram. Ai ma kopala-kopala ni 
halak Edom mangihutkon ianan ni sidea i tanoh 
ginomgoman ni sidea, ai ma si Esau ompung ni 
halak Edom. 

Nipi ni si Josep 

37 1 Tapi anggo si Jakob marianan do i tanoh 

panginsolatan ni bapani hinan, i tanoh 
Kanaan. 
2On ma barita ni ginompar ni si Jakob. Dob 
marumur sapuluh pitu tahun si Josep, ase poso ope 
ia, marmahan pinahan ma ia rap pakon abangni, 
anak ni si Bilha pakon si Zilpa, parinangon ni bapa ni 
sidua halak ai. Sai ipadas si Josep do barita ni sidea 
na bajan bani bapa ni sidea. 
3 Tapi holongan do uhur ni si Israel mangidah si 
Josep humbani ganup anakni ai, halani ia ma anakni 
na tubuh bani, sanggah matua ia, jadi ipadear ma 
bani sada baju ganjang na jenges tumang. 
4 Dob iidah abangni ai, na holongan do uhur ni bapa 
ni sidea bani humbani ganup abangni ai, jadi sogam 
ma uhur ni sidea mangidahsi, anjaha seng be basar 
parsahap ni sidea bani. 
3 Marnipi ma si Josep, anjaha ipatugah ma nipini ai 
hubani abangni ai; jadi lambin sogam ma uhur ni 
sidea mangidahsi. 
6 Nini ma dompak sidea: Tangar nasiam ma nipi na 
hunipi on. 
7Tonggor ma, manrahuti radean do hita i tongah 
juma; dirgak ma jongjong radeanku, jadi roh 
ma maringgot radean nasiam marsombah hubani 
radeanku. 

8 Jadi nini abangni ai ma hu bani: Mintor ho ma 
manrajai hanami? Anjaha mintor ho ma markuasa 
hu bennami? Jadi lambin sogamni ma uhur ni sidea 
mangidahsi halani nipi ampa hatani ai. 

9 Dob ai marnipi ma ia use, ipatugah ma ai hubani 
abangni, nini ma, “Tonggor ma, marnipi do ahu 
use, mata ni ari, bulan ampa sapuluh sada bintang 
marsombah hu bangku.” 

10 Dob ipatugah ai hubani bapani pakon hubani 
saninani, hona hata ni bapani ma ia, nini ma 
dompaksi: Nipi aha ma nipimai, mintor ahu, 
pakon inangmu ampa abangmu ma roh manrogop, 
marsombah hubam? 

11 Jadi subil ma uhur ni abangni ai mangidahsi, tapi 
isimpan bapani ai do hata ai ibagas uhurni. 


Tarjual si Josep hu Tanoh Masir 


12 Bani na sahali laho ma abangni marmahan biribiri 
ni bapani dohorhon Sikem. 

13 Nini si Israel ma hubani si Josep, “Ai lang 
dohorhon Sikem do abangmu marmahan? Roh ma 
ho, ase husuruh ho marayak sidea.” Jadi nini si Josep 
ma, “Ijon do ahu.” 

14 Ihatahon ma hu bani, “Laho ma ho manorih atap 
na horas do abangmu ampa pinahan ai: dob ai 
mulak ma ho hu bangku mamboan barita.” Jadi 
isuruh ma si Josep hun habungan Hebron, das ma 
ia hu Sikem. 

15Jumpah sada dalahi ma ia kahou i talun 
ai: isungkun halak ai ma ia, “Aha do na 
pinindahanmu?” 

16 Nini ma, “Abang do na hupindahi. Tolong ham ma 
patugahkon bangku atap ija do sidea marmahan.” 
17 Jadi nini dalahi ai ma, “Domma laho sidea hunjon, 
ai hubogei do sidea marsahap, 'Laho ma hita hu 
Dotan.” Gabe iirikkon si Josep ma abangni ai, 
jumpahsi ma sidea i Dotan. 

18 lidah sidea ma ia humbani na daoh, jadi paima 
das ia hubani sidea, manriah ma sidea laho 
mamunuhsi. 

19 Marsahap ma sidea samah sidea, “Tonggor ma, 
domma roh siparnipi ai! 

200n pe, eta ma, bunuh hita ma ia, anjaha 
dabuhkon hita ma ia hubagas sada humbani godung 
ai; jadi hatahon hita ma, na dob ipangan binatang 
panoroh do ia, ase naidah, atap sonaha do holi arti 
ni nipini ai.” 

21 Dob ibogei si Ruben ai, sihol ma paluahonni ia 
humbani tangan ni sidea, nini ma, “Ulang ma bunuh 
hita ia.” 

22 Nini si Ruben ope bani sidea, “Ulang ma duruskon 
hanima daroh: dabuh hanima ma ia hubagas 
godung na i halimisan in, tapi ulang mangonai 
tangan hanima hu bani,” ai sihol do paluahonni ia 
humbani tangan ni sidea, laho mamboansi mulak 
hubani bapani. 

23 Jadi dob das si Josep bani abangni ai, itanggali 
sidea ma bajuni, baju ganjang na jenges tumang, na 
pinakeini ai. 

24 |tangkap sidea ma ia, anjaha idabuhkon hubagas 
sada godung, tapi lumei do godung ai, seng marisi 
bah. 

25 Dob ai hundul ma sidea laho mangan. Sanggah 
na manatap-natap sidea, gabe iidah sidea ma sada 
kafilah ni halak Ismael roh hun Gilead rap pakon 
unta ni sidea, na mamboan na misbou-misbou, 
minak morum pakon hamonan bani pardalanan ni 
sidea mamboan barang-barang ai hu tanoh Masir. 
26 Jadi nini si Juda ma hubani saninani ai, “Aha 
ma untungta anggo ibunuh hita angginta ai anjaha 
iponopkon hita darohni? 

27 Eta, jual hita ma ia hubani halak Ismael an, ase 
ulang mangonai tangan hita hu bani, ai angginta 
anjaha dagingta do ia.” Jadi itangihon saninani ai ma 
ia. 

28 Sanggah na mamontas partiga-tiga, halak Midian 
ai, itarik sidea ma si Josep hun godung ai hu atas, 
dob ai ijual sidea ma ia hubani halak Ismael ai, harga 
dua puluh rupiah: jadi iboan sidea ma si Josep hu 
tanoh Masir. 

29 Mulak ma si Ruben hu godung ai hape lang be i 
godung ai si Josep jumpahsi, jadi irigati ma bajuni. 
30 Mulak ma ia hubani saninani, nini ma, “Lang be 
ijai ambia ai, huja ma laho ahu?” 

Pusok ni Uhur ni si Jakob 


31 Jadi ibuat sidea ma baju ni si Josep ai, isayat sidea 
ma sada hambing tunggal, dob ai iguluhon ma baju 
ai hu daroh ai. 

32|tongoskon sidea ma baju ganjang na jenges 
tumang ai hubani bapa ni sidea, anjaha martonah: 
Na jumpah hanami do on, tandai ma, atap baju ni 
anakmu do on, atap lang. 

33 |tandai si Jakob ma ai, jadi nini ma, “Baju ni 
anakku do on, domma ipangan binatang panoroh 
ia, domma tongon isoroh si Josep.” 

34 Dob ai irigati si Jakob ma hiouni, inahkon ma hiou 
guni hu binongeini, anjaha dokah ma ia marhoru, 
halani anakni si Josep ai. 

35 Jadi laho ma anakni pakon boruni mangapohisi, 
tapi seng ra ia apohon ni sidea nini ma, “Lang, na 
laho ma ahu marayak anakku hu nagori toruh halani 
pusok ni uhurhu.” Jadi sai itangisi bapani ma si Josep 
ai. 

36 Tapi ijual halak Midian ai ma si Josep hu tanoh 
Masir, hubani si Potipar, pagawai istana ni Parao, 
kopala pangawal ni raja. 


Dousa ni si Juda 


38 Bani panorang ia tuad ma si Juda 
manadingkon saninani, tondok ma ia 
hubani sahalak Adullam, na margoran si Hira. 

2 lidah ma ijai sada boru ni halak Kanaan, na 
margoran si Sua, ibuat ma ia bahen parinangonni 
anjaha iparayak ma. 

3 Boratan rumah ma ia, anjaha itubuhkon ma sada 
anak, ibahen ma goranni si Er. 

4 Dob ai boratan rumah ma ia use, anjaha itubuhkon 
ma sada anak, ibahen ma goranni si Onan. 

> Itubuhkon puang-puang ai ma use sada anak, 
ibahen ma goranni si Sela. Tapi i huta Kesib do si 
Juda, sanggah tubuh dakdanak ai. 

6 Ibuat si Juda ma sada naboru bahen parinangon ni 
si Er, anak bunga-tubuhni ai, si Tamar do goranni. 

7 Tapi ia si Er, bunga-tubuh ni si Juda ai, jahat do ia 
bani pangidah ni Naibata, jadi ipamatei Jahowa ma 
ia. 

8Nini si Juda ma dompak si Onan, “Parayak 
ma parinangon ni abangmu, anjaha pagodang, 
pajongjong ginompar bani abangmu.” 

9Tapi ibotoh si Onan ma na sedo ia simada 
ginompar holi, halani ai ganup hali iparayak 
parinangon ni abangni ai, iambungkon ma hu 
tanoh gogoh ni dagingni, ase ulang jongjong ibahen 
ginompar bani abangni. 

10 Tapi jahat do pambahenanni ai iidah Naibata, jadi 
ipamatei ma homa ia. 

11Dob ai nini si Juda ma hubani si Tamar, 
parumaenni ai, “Songon sahalak na mabalu ma 
ham lobei marianan i rumah ni bapanta, paima 

magodang anakku si Sela ai.” Halani ninuhurni, 
atap matei homa holi ia songon abangni ai. Laho 
ma si Tamar marianan i rumah ni bapani. 

12 Bani labang-labang ni ari, matei ma boru ni si Sua 
parinangon ni si Juda. Jadi dob tarapoh uhur ni si 
Juda, tangkog ma ia marayak sigunting ambulu ni 
biribiri hu Timna, ia rap pakon huan-kuanni si Hira 
na hun Adullam. 

13 [baritahon halak ma hubani si Tamar, “Tonggor 
ma, na laho do simatuamu dalahi tangkog hu Timna 
sihol manggusting ambulu ni biribirini.” 

14Dob ai itanggali puang-puang ai ma hiou 
habaluonni ai, martudung anjaha marsabing bolag 
ma ia, jadi laho ma ia hundul hu horbangan ni huta 
Enaim na bani dalan hu Timna: halani domma iidah 
banggal si Sela, tapi lalab lang ibere ia hubani si 
Sela bahen parinangonni. 

15 Dob iidah si Juda ia, iagan ma boru jalang ia, 
halani itudung-tudungi bohini. 

16 |parayak ma puang-puang ai hu biding ni dalan 
ai, nini ma, “Mahua palopas ma ahu roh hubam.” 
Ai lang ibotoh, parumaenni do hape ia. Nini naboru 
ai ma, “Aha ma bereonmu bangku, anggo roh ho hu 
bangku?” 

17 Balosni, “Hutongos pe hubam sada anak ni 
hambing humbani hambingkai.” Nini puang-puang 
ai ma, “Ra do ho mambere borotni, paima itongos 
ho ai?” 

18 Nini ma, “Aha ma borotni bereonku bam?” 
Ibalosi ma, “Tintin sap pakon horung-korung ampa 
tungkotmu na i tanganmin ma. Dob ai ibere ma 
bani ganupan ai, iparayak ma ia, jadi boratan rumah 
ma ia humbani. 

19 Jongjong ma puang-puang ai, laho ma ia, 
itanggali ma tudung-tudungni ai, anjaha ipakei ma 
hiou habaluonni ai. 

20 Dob ai itongoskon si Juda ma anak ni hambing 
ai marhitei huan-kuanni, halak Adullam ai, laho 
manobus borot ai humbani tangan ni puang-puang 
ai, tapi lang jumpahsi be ia ijai. 

21 Jadi isungkun ma parnagori ai, nini ma, “Ija do 
boru jalang na hundul-hundul i Enaim i biding dalan 
ai?” Ibalosi sidea ma “Seng dong ijon boru jalang.” 
22Mulak ma ia hubani si Juda, nini ma, “Seng 
jumpah ahu ia,” sonai homa parnagori ai 
mangkatahon, “Seng dong boru jalang ijon.” 

23 Nini si Juda ma, “Paturut ma bani ugas-ugas ai, 
ase ulang jadi habadoronta ai, domma hutongos 
anak ni hambing on, tapi lang jumpah ho naboru 
ai.” 

24Dob dong hira-hira tolu bulan, dong ma na 
patugahkon hubani si Juda sonon, “Marboru jalang 
do si Tamar parumaenmu ai, anjaha domma 
boratan rumah homa ia ibahen parriah-riahonni ai.” 
Ihatahon si Juda ma, “Boan ma ia hu darat, ase 
itutung.” 

25 Sanggah na binoban ai ia hu darat, marsuruhan 
ma ia marayak simatuani dalahi mangkatahon, 
“Humbani dalahi simada ugas on do ahu boratan 
rumah.” Nini ope homa, “Tandai ma pangkei, ise 
do simada tintin sap, horung-korung pakon tungkot 
on?” 

26 Jadi itandai si Juda ma ugasni ai, nini ma, 
“Pintoran do ia ase ahu, halani lang tongon hubere 
ia hubani si Sela, anakkai.” Tapi lang iparayak si Juda 
be ia. 

27Bani partoras ni omeini, tarbotoh ma adong 
sirindu-rindu ibagas parnaibataan. 

28 Sanggah na manubuhkon ai ia, surduk ma sada 
tangan, ijolom sibaso ai ma ai, isangkut ma pakon 
bonang sigerger, nini ma, “On do na parlobei 
kaluar.” 

29 Hape dob itarik tanganni mulak, kaluar ma 
anggini; jadi nini sibaso ai ma, “Gogohni in 
parruntasmu hu darat!” Jadi ibahen ma goranni si 
Peres. 

30 Dob ai kaluar ma anggini na marsangkut bonang 
sigerger ai tanganni, jadi ibahen ma goranni si 
Zerah. 


Si Josep Bangkit Siramotkon Rumah ni si Potipar 


39 1 Tapi anggo si Josep iboban ma ia tuad hu 
Masir: jadi iboli si Potipar, sada halak Masir, 

pagawai istana ni Parao, kepala pangawal ni raja ma 
ia humbani halak Ismael, na mamboan ia tuad hujai. 
2 Sai ihasomani Naibata do si Josep ai, gabe jadi ma 
tongtong na hinorjahonni: jadi sai i rumah ni tuanni, 
halak Masir ai do ia. 

3 Jadi dob iidah tuanni, na hinasomanan ni Jahowa 
do ia, anjaha na itumpak Jahowa do ganup na 
hinorjahon ni tanganni, 

4 jumpahan idop ni uhur ma ia i lobei ni tuanni, boi 
ma ia gabe siparugas i lobeini, iangkat ma ia gabe 
siramotkon rumahni, anjaha ganup na dong bani 
iondoskon ma hu tangan ni si Josep. 

5Dob na pinabangkitni ai ia gabe siramotkon 
rumahni ronsi haganup na dong bani, ipasu-pasu 
Jahowa ma rumah ni halak Masir ai marhalanihon si 
Josep: pasu-pasu ni Jahowa do na sogop bani ganup 
na dong bani, i rumah pakon i juma. 

6 Sabonar haganup na dong bani iondoskon do hu 
tangan ni si Josep, anjaha marhasomankon si Josep, 
aha pe lang na ipabotoh-botoh uhurni, sobali ruti na 
pinanganni ai. Tapi jenges do rupa pakon bohi ni si 
Josep ai. 


Monang si Josep ibagas Parlajouan 


7 Jadi masa ma dob ai, rosuh ma uhur ni parinangon 
ni tuanni ai mangidah si Josep, ihatahon ma: 
Hasomani ma ahu modom! 

8Tapi manjua do si Josep, ihatahon ma bani 
parinangon ni tuanni ai: Tonggor ma, seng dong 
ipabotoh-botoh tuanku sobali ahu i rumah on, 
anjaha ganup na dong bani iondoskon do hu 
tanganku. 

9 Seng dong sibanggalan kuasani i rumah on sobali 
ahu, anjaha aha pe lang na so iondoskon hu bangku 
sobali ham, halani parinangonni ham. Sonaha ma 
tarbahen ahu mangkorjahon hajahaton na sonin 
banggalni anjaha mardousa dompak Naibata? 

10 Tapi age pe sai sonai hatani hubani si Josep ari-ari, 
seng itangihon si Josep ia, sihol modom i lambungni 
atap marsaor pakonsi. 

11Tapi bani na sadari, laho ma si Josep hu rumah 
manlahoi lahoanni, anjaha sahalak pe lang dong na 
i rumah. 

12 Jadi isoroh puang-puang ai ma hiouni, nini ma, 
“Hasomani ma ahu modom!” Tapi itadingkon si 
Josep ma hiouni ai i tanganni, lanjar lintun ma ia hu 
darat. 

13 Dob iidah na dob itadingkon si Josep ai hiouni i 
tanganni lanjar lintun ia hu darat, 

14 sabe dilo-dilo ma ia bani parhorja na i rumahni, 
nini ma hubani sidea, “Tonggor ma, iboan do hujon 
sada halak Heber, laho mambahen habadoron 
banta. Roh do ia hu bangku, sihol rap modom pakon 
ahu, gabe hupagogoh ma sorangku dilo-dilo. 

15 Tapi dob ibogei hupagogoh sorangku dilo-dilo, 
itadingkon ma hiouni i lambungku, lanjar lintun ma 
ia hu darat.” 

16 Dob ai ipaturut ma hiou ni si Josep ai i lambungni, 
paima mulak tuanni hu rumah. 

17 [patugah ma songon hata ni ondi hu bani, nini ma, 
“Roh do nongkan hu bangku jabolon halak Heber ai, 
na binoanmu hujon laho mambahen habadoron hu 
bangku. 

18Tapi dob hupagogoh sorangku  dilo-dilo, 
itadingkon ma hiouni i lambungku, lanjar lintun ma 
ia hu darat.” 


Tartutup si Josep 


19 Jadi dob ibogei si Potipar hata ni parinangonni ai, 
na hinatahonni ai hu bani, “Sonon-sonon do ibahen 
jabolonmai hu bangku, gabe manringis tumang ma 
ia.” 

20 (tangkap tuanni ai ma si Josep, iondoskon ma ia 
hu tutupan ni halak na tinutup ni raja ai. Ase ijai ma 
si Josep tartutup. 

21 Tapi ihasomani Jahowa do si Josep, idop do uhur- 
Ni mangidahsi, anjaha ibahen do dear uhur ni sijaga 
tutupan ai mangidahsi. 

22 '(ondoskon sijaga tutupan ai ma ganup na 
tartutup ibagas tutupan ai hu tangan ni si Josep, 
ronsi haganupan silahoan ijai, ia do manlahoi. 

23 Seng pala be ipaanu-anu sijaga tutupan ai atap 
aha pe horja na dob niondoskonni hubani si Josep, 
halani ihasomani Jahowa do ia, anjaha aha na 
hinorjahonni itumpaki Jahowa do. 


Nipi ni Juakjuak ni Raja Parao 
Sidua Halak na Tartutup ai 


1Seng sadiha dokah dob ai, marsalah ma 
40 sitahu anggur ni raja Masir ampa simasak 
rutini dompak tuan ni sidea, raja Masir ai. 
2 Jadi manringis tumang ma Parao hubani pagawai 
istanani sidua halak ai, hubani kopala ni sitahu 
anggur pakon hubani kopala ni simasak ruti ai. 
3 Ipatahankon ma sidea i rumah ni kopala pangawal 
ni raja, ibagas tutupan, ianan ni si Josep tartutup. 
4Ipajagahon kopala pangawal ni raja ai ma sidea 
hubani si Josep, ase iidangi sidea, sonai ma piga- 
piga dokah tartahan sidea. 
“Bani na saborngin marnipi ma sidea haduasi, 
sitahu anggur pakon simasak ruti ni raja Masir na 
tartutup ai, ganup sidea marnipi anjaha mararti bei 
do nipi ni sidea ai. 
6 Sanggah na iparayak si Josep sidea sogod, iidah ma 
marhoru sidea. 
7 Isungkun si Josep ma pegawai istana ai, na rap 
pakonsi tartutup i rumah ni tuanni ai, nini ma, 
“Mase songon na marhoru nasiam sadari on?” 

8 Nini sidea ma dompaksi: Marnipi do hanami, tapi 
seng dong na boi manorhaisi. Jadi nini si Josep 
ma dompak sidea: Ai lang humbani Naibata do 
panorhaion? Patugah ma bangku nipi nasiam ai! 


Nipi ni Sitahu Anggur 


9 Dob ai ibaritahon kopala ni sitahu anggur ai ma 
nipini ai hubani si Josep, nini ma dompaksi: Huidah 
do ibagas nipingku sada hayu anggur i lobeihu. 

10 Adong do tolu ranting ni hayu anggur ai, ai 
pe martunasi hayu ai, mintor mangerbang ma 
bungani, gok buah na matoras ma tandanni. 

11 tanganku do panginuman ni Parao, hubuati ma 
buah ai anjaha huporohi hubagas panginuman ni 
Parao, dob ai hubere ma panginuman ai hu tangan 
ni Parao. 

12 Nini si Josep ma dompaksi: On do arti ni ai: na 
tolu ranting ai, tolu ari do ai: 

13 ibagas na tolu ari on angkaton ni Parao ma ulumu, 
pasuangonni ma ham hubani jabatanmu, anjaha 
bereonmu ma use panginuman ai hu tangan ni 
Parao songon na somal, sanggah sitahu anggurni 
ham. 

14Tapi ingat ham ma ahu, anggo domma sonang 
holi ham, anjaha idop ma uhurmu hu bangku, 
tarsingatkon ham ma ahu hubani Parao, ase 
ipadarat ahu hun rumah on. 

15 Ai tarpangus do ahu hun tanoh ni halak Heber, 
anjaha ijon pe, seng dong atap aha na hubahen, 
mambahen inahkon sidea ahu hu liang ni tutupan 
on. 

16 Dob iidah kopala ni simasak ruti ai, dear do 
panorhaini ai, nini ma dompak si Josep: Ahu 
pe marnipi do: adong do hujujung tolu raga na 
martindih-tindih, na marisi ruti i atas ulungku. 

17 Anjaha raga pardatas ai marisi bagei-bagei 
sipanganon ni Parao, na pinauli ni tukang ruti. Dob 
ai roh ma manuk-manuk mamangani ai humbani 
raga nai atas ulungku. 

18 Jadi nini si Josep ma mambalosi: On do artini ai: 
na tolu raga ai, tolu ari do ai. 

19 [bagas na tolu ari on, angkaton ni Parao ma ulumu 
humbamu, gantungkononni ma ham bani hayu, 
gabe panganon ni manuk-manuk ma dagingmu. 


Sintong ni Panorhaion ai 


20 Bani ari patoluhon, ai ma ari partubuh ni Parao, 
ibahen ma pesta bani ganup juakjuakni. Jadi iangkat 
ma ulu ni kopala ni sitahu anggur pakon ulu ni 
simasak ruti ai i tongah-tongah ni juakjuakni. 

21 Jadi ipasuang ma kopala ni sitahu anggur ai hu 
jabatanni hinan, laho mambere panginuman ai use 
hu tangan ni Parao. 

22 Tapi anggo kopala ni sipauli ruti ai, igantung do, 
songon panorhai ni si Josep bani sidea. 

23 Tapi seng idingat kopala ni sitahu anggur ai si 
Josep, ihalupahon do ia. 


Nipi ni Parao 


41 1 Jadi dob salpu girtip dua tahun, marnipi ma 
Parao, jongjong ma ia i topi ni Bah Nil. 

2 Taridah ma tangkog hun Bah Nil ai pitu lombu 
na jenges-jenges janah na mombur-mombur, jadi 
manggagati ma sidea bani arung-arung ai. 

3 Dob ai soluk, tangkog ma pitu lombu na legan 
hun Bah Nil ai, na bajan-bajan anjaha na merung- 
merung, jongjong i lambung ni lombu na i topi ni 
bah ai. 

4 Jadi ipampangani lombu na bajan-bajan ampa 
na merung-merung ai ma lombu na jenges-jenges 
ampa na mombur-mombur ai. Dob ai tarpuho ma 
Parao. 

5Tarpodom ma ia use, anjaha marnipi ma 
paduahalihon: taridah ma kaluar humbani 
sangkambona pitu kambuyur gandum na porngis 
anjaha na jenges. 

6 Dob ai taridah homa ma tubuh pitu kambuyur 
gandum na merung anjaha na melus ibahen logou 
na hun hapoltakan. 

7 Jadi ibonduti buyur na merung ai ma na pitu 
kambuyur na porngis anjaha na jenges ai. Jadi 
tarpuho ma Parao, tonggor ma, nipi do hape. 

8 Patar ni ai susah tumang ma uhurni. Isuruh ma na 
mangalopi haganup partondung pakon na pentar 
na i tanoh Masir. Ipajojor Parao ma nipini ai hubani 
sidea, tapi sahalak pe lang na boi patorangkon ai 
hubani Parao. 

9 Jadi ihatahon kopala ni sitahu anggur ai ma hubani 
Parao: Huingat do salahku sadari on. 

10 Sanggah na manringis Parao hubani jabolonta, 
gabe iondoskon ahu pakon kopala ni simasak ruti 
ondi hu tutupan, na i rumah ni kopala pangawal, 

11 jadi marnipi ma hanami bani na saborngin, ahu 
pakon ia, legan bei do arti ni nipinami ai. 

12Adong do ijai sada garama, halak Heber 
hasomannami, jabolon ni kopala pangawal ai, 
ipatugah hanami ma nipinami ai hu bani, gabe 
itorhai ma ai bennami, marguru hubani nipinami 
do itorhai. 

13 Anjaha songon tinorhaanni ai bennami, sonai 
do homa tarjadi; mulak do ahu hu jabatanku, 
targantung do anggo ia. 


Itorhai si Josep Nipi ni Parao 


14 suruh Parao ma na mangalopi si Josep: jadi 
podas ma ipaluah sidea ia hun tutupan ai, isuhur 
ma gumisni anjaha igantihi ma hiouni, dob ai laho 
ma ia mangadap Parao. 

15 Nini Parao ma dompak si Josep, “Na marnipi 
do ahu, hape sahalak pe lang na boi manorhaisi. 

Tapi hubogei do baritamu, nini halak: anggo adong 
ibogei ho nipi, mintor ibotoh ho do manorhaisi.” 

16 Nini si Josep ma mambalosi Parao, “Sedo ahu, 
Naibata do na patugahkon hasonangan hubani 
Parao.” 

17 Dob ai nini Parao ma dompak si Josep, “Marnipi 
do ahu, jongjong do ahu i pasir ni Bah Nil: 

18 dob ai kaluar ma pitu lombu na mombur anjaha 
na jenges rupani humbani Bah Nil ai, anjaha laho 
manggagati arung-arung ai. 

19 Dob ai siluk ma kaluar pitu lombu na legan, 
merung anjaha bajan tumang rupani, seng ongga 
ope huidah na sonai bajanni i sab tanoh Masir. 

20 [pampangani lombu na merung ampa na bajan ai 
ma hapitusi lombu na mombur na parlobei ai. 
21Das ma ganupan ai hu boltokni ibonduti, tapi 
lanjar do lang adong tanda, na dob i boltokni ai, ai 
lanjar bajan do rupa ni sidea, songon na bani mulani 
ai. Jadi tarpuho ma ahu. 

22 Huidah ma use ibagas nipingku kaluar hun 
sangkambona pitu kambuyur gandum na porngis 
anjaha na dear. 

23 Dob ai tubuh ma use pitu kambuyur na legan, 
horah, merung anjaha melus ibahen logou na hun 
hapoltakan. 

24 Jadi ibonduti buyur na merung ai ma hapitusi 
buyur na jenges ai. Domma namin hupatugah 

ganupan ai hubani partondung, tapi sahalak pe lang 
na boi patorangkonsi hu bangku.” 

25 Dob ai nini si Josep ma dompak Parao, “Sada do 
arti ni nipi ni Parao ai. Ipatugah Naibata do hubani 
Parao, na sihol pamasaon-Ni. 

26 Na pitu lombu na dear ai, pitu tahun do ai, anjaha 
na pitu kambuyur na dear ai, pitu tahun do homa ai: 
sada do arti ni nipi ai. 

27 Na pitu lombu na merung anjaha na bajan ai, na 
soluk kaluar use, pitu tahun do ai: na pitu kambuyur 
na lapungon anjaha na melus ai ibahen logou na 
hun hapoltakan, lohei sipitu tahun do ai. 

28Ai ma na dob huhatahon hubani Parao; 
ipataridahkon Naibata do hubani Parao na sihol 
pamasaon-Ni. 

29 Tonggor ma masa ma pitu tahun pariama bolon i 
sab tanoh Masir. 

30 rik hujai masa ma use pitu tahun lohei: gabe 
halupahonon ni halak ma ganup pariama bolon ai 
i tanoh Masir, halani bois ma tanoh in bahenon ni 
lohei ai. 

31|ang be botohon ni halak pariama bolon na i 
tanoh in bahenon ni lohei na soluk ai, ai sabonar 
bajan tumang do ai. 

32 Anjaha mambahen na pala dua hali marnipi 
Parao, artini ai: domma itotapkon Naibata na masa 
ai, anjaha podas ma pamasaon-Ni. 

33 On pe, ipindahi Parao ma sada halak na pantas 
anjaha na pentar maruhur sipabangkitonni 
patorsahon tanoh Masir. 

34 lhatahon Parao ma pabangkitkon kopala-kopala i 
nagori on, laho patumpuhon saparlima ni gogoh ni 
tanoh Masir ibagas na pitu tahun pariama bolon ai. 
35 Ipatumpu sidea ma sagala sipanganon ibagas 
tahun pariama bolon na roh on, anjaha ipagugun 
hinan ma gandum sikuasaan ni Parao bahen 
sipanganon i kota-kota, anjaha isimpan ma ai. 

36 Jadi bohal ma ai i tanoh on bani lohei sipitu tahun 
na sihol masa ai i tanoh Masir, ase ulang maseda 
tanoh on halani lohei ai.” 


Parbangkit ni si Josep 


37 Dear tumang do ojur ai bani uhur ni Parao pakon 
juakjuakni ganupan. 

38 Jadi nini Parao ma hubani juakjuakni ai, “Boi ma 
jumpah hita sada halak na songonsi, na niiankon ni 
Tonduy ni Naibata?” 

39 Nini Parao ma dompak si Josep, “Halani domma 
ipabotohkon Naibata haganupan on bam, seng 
dong be halak na pantas anjaha na pentar maruhur 
na songon ho. 

40 Ondos hubam ma rumahku, anjaha balosan ni 
bangsangku ma parentahmu; pitah paratas on ma 
hasurunganku humbam.” 

41 Ambah ni ai nini Parao ma dompak si Josep, 
“Tonggor ma, domma hupabangkit ho manguasai 
ganup tanoh Masir.” 

42 Dob ai itanggali Parao ma tintinni humbani 
tanganni, inahkon ma ai hubani tangan ni si Josep: 
isorungkon ma hubani pakean humbani kaen na 
alus, anjaha ibahen ma horung-korung omas hu 
borgokni. 

43 Ipanaik ma ia hu garetani paidua, anjaha 
martingting ma sidea i lobeini, “Manrogop 
ma nasiam! Ase sonai ma ia ipabangkit Parao, 
markuasa i sab tanoh Masir.” 

44 Ambah ni ai nini Parao ma hubani si Josep, “Ahu 
do Parao, tapi anggo lang ibagas botohmu, sahalak 
pe lang na boi mangangkat tangan atap naheini i sab 
tanoh Masir.” 

45Ibahen Parao ma goran ni si Josep: Zafenat 
Paneah, anjaha ibere ma hubani si Asnat, boru ni si 
Potifera, malim i huta On, bahen parinangonni. Dob 
ai misir ma si Josep manginggoti tanoh Masir. 


Si Josep Raja Paidua i Tanoh Masir 


46 Tolu puluh tahun ma umur ni si Josep sanggah na 
jongjong ai ia ilobei ni Parao, raja ni Masir. Misir hun 
lobei ni Parao ma si Josep, laho manginggoti ganup 
tanoh Masir. 

47 Ibere tanoh ai ma gogohni marjunjun ibagas na 
pitu tahun pariama bolon ai. 

48 Dob ai ipatumpu si Josep ma haganup 
sipanganon ibagas sipitu tahun ai, na adong i tanoh 
Masir, isimpan ma ai i kota-kota: gogoh ni juma 
inggot ni ganup kota, inahkon ma ai hubagas kota 
ai. 

49 Jadi songon horsik na i topi ni laut ma hinabuei ni 
omei na pinajunjun ni si Josep ai, pala iparontihon 
use manuhati, halani lang be tarsuhati. 

50 Dob ai tubuh ma dua anak bani si Josep, sanggah 
lang roh ope tahun lohei ai, ai ma na tinubuhkon ni 
si Asnat, boru ni si Potifera, malim i huta On. 

>l ibahen si Josep ma goran ni bunga-tubuhni 
ai si Manase, halani nini, “Lupa do ahu ibahen 
Naibata bani haganup hasombuhonkin ronsi rumah 
ni bapa.” 

52 Goran ni na paduahon ai ibahen si Efraim, halani 
nini, “Ai gabe do ahu itumpak Naibata i tanoh 
hadoyukonkin.” 

33 Dob salpu na pitu tahun pariama bolon ai i tanoh 
Masir, 

54 mulai ma roh lohei sipitu tahun na ipatugah si 
Josep hinan. Masa ma lohei bani haganup nagori, 
tapi i sab tanoh Masir adong do sipanganon. 
>>Dob loheian haganup tanoh Masir, anjaha 
mandoraki rayat haganupan mangindo sipanganon 
hubani Parao, nini Parao ma hubani haganup halak 
Masir ai, “Laho ma hanima hubani si Josep, bahen 
ma aha na hinatahonni bennima!” 

56 Ase dob masa lohei bani sab dunia on, iungkab 
si Josep ma sagala tuangan anjaha ijual ma gandum 
hubani halak Masir, halani parah tumang do lohei ai 
i tanoh Masir. 

57 Roh ma homa hun sab dunia on halak hu tanoh 
Masir laho mamboli gandum humbani si Josep, 
halani parah tumang do lohei ai i sab dunia on. 


Parbingkat ni Abang ni si 
Josep Mula-mula hu Tanoh Masir 


1 Dob itangar si Jakob, adong do gandum 
42. tanoh Masir, nini ma hubani anakni ai, 
“Mase ma sai marsinonoan hanima?” 

2 Ambah ni ai nini ma, “Adong do hubogei gandum 
i tanoh Masir, tuad ma hanima hujai, anjaha boli 
ma ijai gandum banta, ase manggoluh, ulang matei 
hita.” 

3 Jadi tuad ma sapuluh halak sanina ni si Josep laho 
mamboli gandum hun tanoh Masir. 

4Tapi anggo si Benjamin, anggi ni si Josep ai, 
lang ipabingkat si Jakob rap pakon abangni ai, ai 
ninuhurni: Atap marmara holi ia. 

> Dob ai das ma anak ni si Israel na mangaldung ai 
rap pakon pangaldung na legan, ai i tanoh Kanaan 
pe domma masa lohei. 

6 Tapi si Josep do manrajai i nagori ai, ia do sijual 
gandum hubani ganup rayat ni nagori ai. Daskonsi 

sanina ni si Josep ai, manrogop ma sidea i lobeini, 
pala das bohi ni sidea hu tanoh. 

7 Dob iidah si Josep abangni ai, itanda ma sidea, tapi 
ipakulah do ia songon halak na legan dompak sidea, 
anjaha koras do parsahapni dompak sidea, nini ma, 
“Roh hunja do hanima?” Nini sidea ma, “Hun tanoh 
Kanaan do, laho mamboli sipanganon.” 

8 Ase itanda si Josep do abangni ai, tapi anggo ia 
seng itanda sidea. 

3 Jadi idingat si Josep ma nipi, na niipini pasal sidea: 
nini ma dompak sidea, “Parkahap do hanima, na 
roh do hanima sihol mangidah partoguh na buruk.” 
10 Nini sidea ma dompaksi, “Lang tuannami! Pitah 
na sihol mamboli sipanganon do ase roh jabolon- 
jabolonmu on. 

11 Anak ni sada halak do hanami ganup: na bujur do 
hanami, seng ongga parkahap hanami jabolonmu 
on.” 

12 Nini si Josep ma dompak sidea, “Lang, sihol 
mangidah partoguh na buruk do hanima ase roh.” 
13 Nini sidea ma mambalosi, “Sapuluh dua do 
hanami jabolonmu on marsanina, anak ni sada 
halak i tanoh Kanaan; tading i lambung ni bapanami 
do nuan sianggian ai, tapi anggo na sada seng ijin 
be.” 

14 Dob ai nini si Josep ma dompak sidea, “Songon na 
dob huhatahon in bannima, parkahap do hanima. 

150n ma parsubaan bannima. Songon sintongni 
manggoluh Parao, seng boi laho hanima hunjon, 
anggo seng roh angginima sianggian ai hujon. 
16Suruh hanima ma sahalak hun bannima, 
mangalop angginima ai, patutupkonon ma anggo 
hanima, ase boi ujion hatanima, atap na bujur 
do hanima; tapi anggo lang, songon sintongni 
manggoluh Parao, parkahap do hanima.” 

17 Jadi ipamasuk ma sidea hu tutupan tolu ari 
dokahni. 

18 Patolu-arihon nini si Josep ma hubani sidea, 
“Sonon ma bahen hanima ase manggoluh hanima, 
ai huhabiari do Naibata. 

19 Anggo halak na bujur do hanima, tading ma 
sahalak hun bannima na marsanina i tutupan on, 
laho ma anggo hanima, boban ma gandum, bahen 
panganon ni rumah tangganima bei. 

20 Tapi boan hanima ma angginima sianggian ai, 
ase tarhaporsayai hatanima anjaha ulang matei 
hanima.” Jadi ibahen sidea ma sonai. 

21Tapi marsisolsolan ma sidea, “Tongon do, 
pardousa do hita dompak angginta ondi, ai iidah 
hita do pusok ni uhurni, sanggah na ielek-elek hita, 
hape lang ibalosi hita; halani ai do roh hubanta 
hasosakan on.” 

22 Jadi nini si Ruben ma mambalosi sidea, “Ai 
lang huhatahon hinan do hubannima, ulang 
mardousa hanima hubani ambia ai, tapi lang 


1 Musa 42 163 


itangar hanima hatangku, ase sapata ni darohni ai 
do na manginsonoh hubanta.” 

23 Tapi lang ibotoh sidea na iarusi si Josep do hata 
ni sidea ai, halani marjurubahasa do sidea. 

24 Surut ma si Josep humbani sidea lanjar tangis: 
dob ai mulak ma ia use marsahap-sahap pakon 
sidea. Itangkap ma si Simeon hun tongah-tongah ni 
sidea, anjaha isangkut ma ia i lobei ni sidea. 

25 Ihatahon si Josep ma na mannahi gandum hu 
sumpit ni sidea, paulakkon duit ni sidea hu sumpitni 
bei, ampa mamberehon bohal i dalan hubani sidea. 
Jadi ibahen ma sonai hubani sidea. 

26 Dob ai inahkon sidea ma gandum ai bani halode 
ni sidea, jadi misir ma sidea hunjai. 

27 Sanggah iungkab sahalak humbani sidea 
sumpitni laho mambere gagaton hubani halodeini 
i parbornginan, iidah ma duitni tampei i babah ni 
sumpitni. 

28 Nini ma hubani saninani ai, “Mulak do duitku, 
andon ibagas sumpitkon.” Jadi malitonduy ma 
sidea, rusak bei ma sidea marsinonoan, nini sidea 
ma, “Aha do on, na binahen ni Naibata hubanta?” 


Pardas ni Sidea hu Huta ni Sidea 


29 Dob das sidea hu tanoh Kanaan, hubani si Jakob 
bapa ni sidea ai, ibaritahon sidea ma hubani ganup 
na masa ai bani sidea, nini ma, 

30 “Gomos do parsahap ni halak ai, ai ma raja ni 
nagori ai hu bennami, anjaha ihatahon do hanami 
parkahap, na mangkahapi tanoh ai. 

31 Nini hanami ma hu bani, “Na bujur do hanami, 
seng parkahap hanami. 

32 Sapuluh dua do hanami jabolonmu on 
marsanina, anak ni sada halak i tanoh Kanaan: 
tading i lambung ni bapanami do nuan sianggian 
ai, tapi anggo na sada seng ijin be.” 

33 Jadi ihatahon halak ai ma, ai ma raja ni nagori ai 
hu bennami, “Hunjon ma botohon na bujur hanima. 
Tading ma sada humbennima i lambungku, boban 
hanima ma gandum bahen panganon ni rumah 
tangganima, misir ma hanima. 

34 Dob ai boban hanima ma angginima sianggian ai 
hu bangku, ase hubotoh seng parkahap, na bujur do 
hanima hape. Paulakonku ma bannima saninanima 
ai, anjaha boi ma nunutonnima mangaldung hu 
tanoh on.” 

35 Sanggah na palumeihon sumpitni bei sidea, iidah 
ma parduitanni ibagas sumpitni bei. Dob iidah sidea 
pakon bapa ni sidea parduitan ni sidea ai, mabiar 
ma sidea. 

36 Dob ai nini si Jakob, bapa ni sidea ai ma hubani 
sidea, “Na laho popor mando ahu bahenonnima. 
Lang ijin be si Josep, lang ijin be si Simeon, 
si Benjamin pe sihol buatonnima. Ganupan in 
martumpu hu bangku.” 

37 Nini si Ruben ma hubani bapani ai, “Anakku 
na dua in ma bunuh ham, anggo lang mulak ia 
huboban bamu; ondoskon ham ma ia hu tanganku, 
sai na mulak do ia boanonku hubamu.” 

38 Nini ma, “Seng bulih tuad anakkin pakon hanima, 
ai domma matei abangni, sahalaksi mando na 
tading, atap sonaha dong parmaraan mangonai 
hubani bani dalan sibontasonnima ai, jadi hu nagori 
toruh mando ahu na ubanon on taruhkononnima, 
halani pusok ni uhur.” 


Parbingkat ni Anak ni si Jakob Paduahalihon hu 
Tanoh Masir Rap pakon si Benjamin 


43 1 Lambin parahni ma lohei ai i nagori ai. 

2 Jadi dob bois ipangan sidea gandum na 
binoban ni sidea ai hun tanoh Masir, nini bapa 
ni sidea ma hubani sidea, “Ulaki hanima ma 
mangaldung banta otik sipanganon.” 

3 Dob ai nini si Juda ma mambalosisi, “Gomos do 
hata ni halak ai hu bennami, “Seng anjai idahonnima 
be bohingku, anggo lang odor hanima rap pakon 
angginima ai. 

4Anggo ipabingkat ham angginami in rap pakon 
hanami, tuad pe hanami mangaldung sipanganon 
bamu. 

"Tapi anggo lang ipabingkat ham ia, seng tuad 
hanami, ai domma pala ihatahon halak ai hu 

bennami, “Seng anjai idahonnima be bohingku 
anggo lang odor hanima rap pakon angginima ai.” 
6 Nini si Israel ma, “Mase ma bahenonnima na 
masambor hu bangku marhitei na patugahkon 
hubani halak ai, na adong ope angginima in?” 

7 Nini sidea ma mambalosi, “Sai na isungkuni 
halak ai do pasal hanami ampa pasal gomparanta, 
nini do, “Manggoluh ope bapanima? Adong 
ope angginima?” Jadi ipatugah hanami ma hu 
bani haganup sonaha na sabotulni. Sonaha ma 
pambotohnami, na sihol hatahononni, “Boan 
hanima ma tuad angginima ai?” 

8 Nini si Juda ma hubani si Israel, bapani ai, “Palopas 
ham ma ambia on misir rap pakon ahu, ase laho 
hanami, ase manggoluh hita, ulang matei, age 
hanami, age ham, sonai homa anaknami. 

3 Ahu ma  manjamini, hun tanganku ma 
tungguonmu ia, anggo lang huboban ia bamu, 
anjaha hupajongjong ia i lobeimu, marsapata hu 
bangku ma ham lalab. 

10 Ai ambit lang marabat hanami, domma pala dua 
hali hanami mulak.” 

11Dob ai nini si Israel, bapa ni sidea ai ma 
hubani sidea, “Anggo na maningon do sonai, 
bahen hanima ma sonon: Boan hanima ma buah 
siharganan ni tanoh on ibagas sumpitnima bahen 
siluahnima hubani halak ai, otik minak na morum, 

otik manisan, gotah pakon hamonan, pakon buah 
na legan. 

12 Dua lompit ma boban hanima duit: boan hanima 
ma mulak duit na pinaulak hubagas babah ni 
sumpitnima, ra na lepak do ai. 

13 Boban hanima ma homa angginima in, misir ma 
hanima mangulaki marayak halak ai. 

14Naibata pargogoh na so tarimbang in ma 
mangidopi hanima i lobei ni halak ai, ase ilopas 
mulak saninanima na tading ai ampa si Benjamin. 
Tapi anggo ahu, songon halak na popor mando 
ahu.” 


Mangulaki Marhoru Anak ni si Jakob 


15 Ase iboan sidea ma siluah ondi pakon duit lompit 
dua ampa si Benjamin, dob ai misir ma sidea tuad 
hu Masir, jadi das ma sidea hu lobei ni si Josep. 

16 Jadi dob iidah si Josep odor do sidea pakon 
si Benjamin, nini ma hubani siramotkon rumahni, 
“Arahkon ma halak ai hu rumah, sayat ma sada 
pinahan anjaha hoseihon, ai maningon mangan 
halak ai rap pakon ahu tongah ari on.” 

17 Ibahen juakjuak ai ma songon na hinatahon ni si 
Josep, iarahkon ma halak ai hu rumah ni si Josep. 
18 Mabiar tumang ma halak ai, halani na binoban 
ai sidea hu rumah ni si Josep. Nini sidea, “Halani 
duit, na tarihut hubani siboanonta ondi do gatni, 
mambahen na iarahkon hita hu rumah on, ase 

adong hitei bani mangimbang ampa mandorab 
hita, mambahen hita gabe jabolon ampa mambuat 
halodenta ai.” 

19 |dohori sidea ma siramotkon rumah ni si Josep ai, 
iparsahapkon sidea ma ia i labah ni rumah ai, 

20 nini sidea ma, “Santabi, tuannami, na roh do 
hanami na baruon mangaldung sipanganon. 
21Dob das hanami hu parbornginan, iungkab 
hanami ma sumpitnami, tonggor ma, ijai do ganup 
duitnami tampei ibabah ni sumpitni bei. Jadi iboban 
hanami ma ai mulak, 

22 anjaha iboan hanami do homa duit na legan, laho 
mamboli sipanganon. Lang ibotoh hanami atap ise 
do na mannahkon ai hu siboanonnami.” 

23 Nini ma mambalosi, “Tenger ma uhur nasiam, 
ulang nasiam mabiar! Naibata nasiam ampa 
Naibata ni bapa nasiam do na mannahkon arta 
na ponop hubagas sumpit nasiam: domma hujalo 
ia duit nasiam ai.” Dob ai ipadarat ma si Simeon 
anjaha iboban hubani sidea. 

24 larahkon ma sidea hu rumah ni si Josep, ibere ma 
bah, ase iburihi sidea nahei ni sidea, ibere ma homa 
gagaton hubani halode ni sidea. 

25 Ipasirsir sidea ma sibere-bere ai managam parroh 
ni si Josep tongah ari, ai domma ibogei sidea na 
mangan ai sidea ijai. 

Hasortaon ni si Josep bani sidea 


26 Jadi dob roh si Josep hu rumah, iboan sidea ma 
hubagas, hubani si Josep, sibere-bere naitangan ni 
sidea ai, lanjar manrogop ma sidea hu bani, pala das 
hu tanoh. 

27 Dob ai isungkun si Josep ma atap na jorgit-jorgit 
do sidea, nini ope, “Jorgit ope bapanima na matua, 
na tinarsingatannima ai? Manggoluh ope ia?” 

28 Nini sidea ma, “Jorgit ope jabolonmu, bapanami 
ai, manggoluh ope ia.” Dob ai manrogop ma sidea 
hu bani. 

29 Mangkawah ma si Josep, iidah ma si Benjamin, 
anggini ai, hasomanni sainang, nini ma, “On do 
angginima sianggian ia na tinarsingatannima hu 
bangku?” Nini ma use, “Idop ma uhur ni Naibata 
bam, ambia!” 

30 Dob ai tarolos ma si Josep laho, halani sihol ni 
uhurni mangidah anggini ai, ipindahi ma iananni 
tangis: masuk ma ia hu kamarni, tangis ma ia ijai. 
31 Dob ai isuhapi ma bohini, kaluar ma ia use, 
iodohkon ma uhurni, nini ma, “Idangkon hanima ma 
sipanganon in!” 

32 Jadi iidangkon sidea ma sipanganon ai, pulig 
hubani si Josep, pulig hubani saninani, anjaha pulig 
hubani halak Masir na rap mangan pakonsi, halani 
seng malo halak Masir rap mangan pakon halak 
Heber, ai pantang do ai bani halak Masir. 

33 Hundul ma sidea i lobei ni si Josep, sikahanan 
mangihutkon hasikahanonni, sianggian 
mangihutkon hasianggianonni, gabe longang 
bei ma sidea marsinonoan. 

34 angkat siparugas ma sipanganon berean hun 
lobei ni si Josep, anjaha ibere ma ai hubani sidea, 
tapi lima hali nasa rupei ni ganup sidea ai do rupei ni 
si Benjamin. Jadi minum ma sidea anjaha marmalas 
ni uhur pakonsi. 


Pangujian bani Sanina ni si Josep 


44 1 Dob ai iparentahkon ma hubani siramotkon 
rumahni, nini ma, “Nahi ma sumpit ni halak 
on pakon gandum, sadiha na tarboban sidea, 
anjaha bahen ma duit ni sidea bei, hu babah ni 
sumpit ni sidea. 

2 Nahkon ma panginumanku, panginuman perak in, 
hu babah ni sumpit ni sianggian ai, ampa duit boli 
ni gandum ai.” Jadi ibahen ma songon na hinatahon 
ni si Josep ai. 

3 Patarni siangkonsi ari, ipabingkat ma sidea rap 
pakon halode ni sidea. 

4Tapi kaluarhonsi sidea hun kota ai, seng sadiha 
daohni ope, nini si Josep ma hubani siramotkon 
rumahni, “Misir ma ho, ayaki ma halak ondi, anjaha 
anggo dob jumpah ho sidea, hatahon ma hubani 
sidea, “Mase ma ibahen hanima na jahat balos ni 

na madear? Mase ma itangko hanima panginuman 
perak ai? 

3 Ai lang on do panginuman ni tuanku, anjaha 
marhitei ai ia manjahai? Na sambor do na 
binahennima in?” 

6 Daskonsi ia hubani sidea, ihatahon ma hata 
nongkan hubani sidea. 

7 Nini sidea ma mambalosisi, “Mase ma sonai 
parsahapmu, tuannami? Daoh ma hun bennami 
jabolonmu mangkorjahon na sonai. 

8Tonggor ham, duit na jumpah hanami i babah 
ni sumpitnami iboban hanami do mulak bamu 
hun tanoh Kanaan. Sonaha ma panangkonami bani 
perak pakon omas hun rumah ni tuanta ai? 

9Bani ise hun bennami jabolonmu on jumpah 
panginuman ai, maningon matei ma ia, hanami pe 
homa gabe jabolon ni tuanta ai ma.” 

10 Nini ma mambalosi, “Songon na hinatahon ni 
nasiam ai ma tongon. Bani ise jumpah ai, ia ma gabe 
jabolonku, tapi maluah do anggo nasiam.” 

11 lolos sidea ma patoruhkon sumpitni bei hu tanoh, 
anjaha iungkab bei ma sumpitni ai. 

12 Dob ai ipareksa ma, mulai humbani sikahanan 
marujung bani sianggian, jadi jumpah ma 
panginuman ai bani si Benjamin. 

13 |parrigat sidea ma hiouni, ipantampeihon sidea 
ma sumpitni hu halodeni, jadi mulak ma sidea hu 
kota. 

14 Dob das si Juda pakon saninani ai hu rumah ni si 
Josep, ijai ope ia, jadi manrogop ma sidea hu tanoh 
i lobeini. 

15 Nini si Josep ma dompak sidea, “Aha do na 
binahennima on? Ai lang ibotoh hanima na pandei 
manjahai do jolma na songon ahu on?” 

16 Jadi nini si Juda ma, “Aha ma hatahononnami 
hubani tuannami, aha ma balosnami, anjaha 
sonaha ma pamintorinami bani dirinami? Domma 
ipatalar Naibata hajahaton ni jabolonmu on. 
Jabolon ni tuannami ma hanami ampa halak na 
jumpah bani panginuman ai.” 

17 Nini ma mambalosi, “Daoh ma ai humbangku, 
mangkorjahon na sonai. Bani ise jumpah 
panginuman ai, ia do na gabe jabolonku, tapi anggo 
hanima, tangkog ma hanima mardamei-damei 
hubani bapanima.” 

18Dob ai ipadohor si Juda ma hu lambungni, 
nini ma, “Sombahku bamu, tuannami, lopas ma 
jabolonmu on mangkatahon sangkababah hata 
hu pinggol ni tuannami, sai ulang ma mintor 
gajak ringismu bangku jabolonmu, ai doskon Parao 
sandiri do ham. 

19Tuannami do manungkun hubani jabolonmu, 
sonon, “Adong ope bapa atap angginima?' 

20 Jadi ihatahon hanami ma tongon hubani 
tuannami, “Adong ope bapanami na dob matua, 
anjaha sada anak sianggianni, tubuh bani panorang 

hatuaonni, ia abangni domma matei, ia mando 
tading na sainang, anjaha haholongan ni bapani do 
ia.” 

21 Ham do mangkatahon hubani jabolonmu, “Boban 
hanima ma ia tuad hu bangku, ase iidah matangku 
ia.” 

22 Ihatahon hanami do namin bani tuannami, “Lang 
tartadingkon dakdanak ai bapani, halani anggo 
itadingkon bapani, tontu matei ma ia.” 

23 Jadi nimu do hubani jabolonmu, “Anggo seng 
tuad angginima sianggian ai rap pakon hanima seng 
malo be idahonnima bohingku.' 

24 Dob mulak hanami hubani jabolonmu bapanami, 
ipatugah hanami ma hubani hata ni tuannami. 

25 Dob ai nini bapanami ma, “Ulaki hanima ma 
mangaldung otik sipanganon banta.” 

26 Tapi ihatahon hanami ma, “Seng tarbahen 
hanami tuad. Anggo dihut angginami sianggian 
in hasomannami, tuad pe hanami, ai lang malo 
idahonnami bohi ni raja ai, anggo lang angginami 
sianggian in hasomannami. 

27 Jadi nini jabolonmu bapanami ai ma hu bennami, 
'Ibotoh hanima do, dua do anak bangku itubuhkon 
parinangonku, 

28 ha sada domma misir humbangku, anjaha 
domma huhatahon: Tontu domma isoroh binatang 
panoroh ia, anjaha ronsi nuan, seng huidah ia. 

29 Anggo ibuat hanima homa dakdanak on hun 
lobeihu anjaha hona mara ia, tontu hu nagori toruh 
mando ahu taruhononnima, halani pusok ni uhur. 
30On pe, anggo das ma ahu hubani jabolonmu, 
bapanami, hape lang dihut rap pakon hanami 
dakdanak in, na dob sangkut hubani tonduy ni 
bapani, 

31 tontu matei ma ia anggo iidah lang ijin dakdanak 
in; anjaha hanami jabolonmu ma na patuadkon 
jabolonmu, bapanami na ubanon ai, hu nagori 
toruh halani pusok ni uhur. 

32Tapi ahu, jabolonmu on do, na manjamin 
dakdanak in hubani bapanami, ningku do, “Anggo 
lang hupaulak ia hubamu, ahu ma mardousa 
hubani bapa sadokah manggoluh ahu.” 

33 On pe, ahu jabolonmu on ma, na tading ijon gabe 
jabolon ni tuannami gantih ni dakdanak in. Janah 
paturut ma ia mulak rap pakon sanina-saninani. 
34S0onaha ma tarbahen ahu tangkog hubani 
bapanami anggo lang odor rap pakon dakdanak in? 
Seng tarnonoi ahu hinamagou na sogop hubani 
bapangku.” 


Ipatandahon si Josep Dirini hubani Saninani 


45 1 Jadi lang tartahan si Josep be sihol ni 
uhurni i lobei ni ganup halak na jongjong i 
lambungni, gabe idilohon ma, “Suruh hanima ma 
hu darat haganup halak hun lambungkon.” Ase seng 

dong halak na jongjong i lambungni, sanggah na 
pinatandahon ni si Josep dirini hubani saninani ai. 
2 Dob ai tangis ma ia gogoh, pala tarbogei hubani 
halak Masir pakon hubani sinrumah ni Parao. 

3 Nini si Josep ma dompak saninani ai, “Ahu do si 
Josep, manggoluh ope bapanta? Tapi lang tarbalosi 
saninani ai ia, halani gobir ni sidea i lobeini.” 

4Dob ai nini si Josep ma dompak saninani ai, 
“Padohor nasiim ma hu lambungkon!” Jadi 
ipadohor sidea ma. Nini ma, “Ahu do si Josep, 
anggi nasiam, na jinual nasiam hu tanoh Masir. 
>On pe, ulang ma sunsah anjaha pusok uhur 
nasiam, halani na jinual nasiam ahu hujon, ai 
pasirsir hagoluhan nasiam do ase isuruh Naibata 
ahu parlobei nasiam. 

6 Ai padua tahun on ope masa lohei i tanoh on, 
tapi lima tahun nari ope lang adong tidahan atap 
pariama pe. 

7 Tapi isuruh Naibata do ahu parlobei nasiam, laho 
pajonamkon ginompar nasiam i tanoh on, laho 
paluahkon ampa pagoluhkon buei humbani nasiam. 
8On pe, sedo nasiam na marsuruh ahu hujon, 
Naibata do. la do pabangkit ahu gabe bapa 
bani Parao, gabe kopala ni ganup rumahni, ampa 
panrajai i sab tanoh Masir. 

3 Ase papodas nasiam ma tangkog hubani bapa, 
patugah nasiam ma hu bani, ‘Sonon do hata ni 
anakmu si Josep, domma ipabangkit Naibata ahu 

gabe raja ni ganup tanoh Masir, tuad ma ham 
marayak ahu, ulang be ipadokah-dokah. 
10Marianan i tanoh Gosen ma ham, ase 
dohor i lambungku ham pakon anakmu, ampa 
pahompumu, ronsi biribiri pakon lombumu ampa 
haganup na dong bamu. 

11 Ahu do mansarihon ham jjai, ai lima tahun nari 
ope lohei on, ase ulang gabe masombuh ham pakon 
isi ni rumahmu, ronsi ganup na adong bamu. 

12 hi mata nasiam pakon mata ni anggingku si 
Benjamin in do mangidahsi, paboa pamanganku do 
na manonahkon hata in bani nasiam.' 

13 Patugah nasiam ma hubani bapa pasal haganup 
hasangaponku i tanoh Masir on, ampa haganup na 
niidah nasiam, dob ai papodas nasiam ma tuad 
hujon rap pakon bapa.” 

14 Dob ai irohop ma borgok ni si Benjamin anggini ai, 
janah tangis: si Benjamin pe sai tangis do manrohop 
borgokni. 

15 Isummahi si Josep ma ganup abangni ai anjaha 
inunut tangis: dob ai pe ase marsahap-sahap 
saninani ai pakonsi. 


Ipataridahkon Parao Hasortaonni Manjalo Sidea 


16 Dob tarbogei barita ai hu rumah ni Parao, paboa 
na dob roh sanina ni si Josep ai, jadi malas ma uhur 
ni Parao pakon juakjuakni pasal ai. 

17 Jadi nini Parao ma dompak si Josep, “Hatahon 
ma hubani saninamu, 'Sonon ma bahen, muati 
ma ganup pinahanmu anjaha laho ma hu tanoh 
Kanaan, 

18alop hanima ma bapanima pakon rumah 
tangganima, boban hanima ma hu bangku, ase 
hubere bannima bagian sidearan i tanoh Masir, 
ase ipangan hanima gogoh ni tanoh on.” 

19 Hatahon ope hubani sidea, “Sonon bahen, boan 
hanima ma gareta hun tanoh Masir hundulan ni 
anak pakon parinangonnima anjaha boan hanima 
ma pakon bapanima roh hujon. 

20 Anjaha ulang ma pusok uhurnima mangidah 
ugas-ugasnima, ai hanima do simada atap aha 
sidearan in sab tanoh Masir on.” 

21 Jadi ibahen anak ni si Israel ma sonai. Ibere si 
Josep ma hubani sidea gareta songon na hinatahon 
ni Parao, ibere ma pakon bohal bani sidea i dalan. 
22 Ibere ma hubani ganup sidea sapasang pakean 
pesta, tapi hubani si Benjamin tolu ratus rupiah 
pakon lima pasang pakean pesta do iberehon. 

23 Ambah ni ai itongos ma hubani bapani sapuluh 
halode tunggal, na mamboan barang sidearan na 
adong i Masir, pakon sapuluh halode boru-boru na 
mamboan gandum ruti pakon sipanganon hubani 
bapani ai i tongah dalan. 

24 Dob ai ipabingkat ma saninani ai, anjaha sanggah 
na laho ai sidea, nini ma dompak sidea, “Ulang ma 
maringori nasiam i tongah dalan.” 

25 Jadi tangkog ma sidea hun tanoh Masir, das ma 
sidea hu tanoh Kanaan, hubani si Jakob bapa ni 
sidea ai. 

26|baritahon sidea ma hu bani, nini ma, 
“Manggoluh ope si Josep, anjaha ia do na 
manggomgomi ganup tanoh Masir.” Tapi labuh do 
hata ai bani uhur ni si Jakob, ai lang ihaporsayai 
sidea. 

27 Tapi dob ihatahon sidea hubani haganup hata ni 
si Josep, na tinonahkonni ai hubani sidea, anjaha 
iidah pakon gareta, na tinongos ni si Josep laho 
mambobansi, gabe malas ma tonduy ni si Jakob, 
bapa ni sidea ai. 

28 Jadi nini si Israel ma, “Dear ma ai, manggoluh ope 
hape si Josep anakkai! Misir ma ahu ase huidah ia, 
paima matei ahu.” 


Parbungkas ni si Jakob hu Tanoh Masir 


46. misir ma si Israel pakon ganup na 
adong bani. Das ma ia hu Berseba, jadi 
igalangkon ma galangan hubani Naibata ni bapani, 
si Isak. 

2Dob ai ihatahon Naibata ma hubani si Israel 
marhitei panonggoran sanggah borngin, nini ma, 
“Jakob, Jakob! Ijon do ahu, nini mambalosi.” 

3Dob ai nini ma, “Ahu do Naibata, Naibata ni 
bapamu:” ulang ma ho mabiar tuad hu tanoh Masir, 
ai gabe bangsa na bolon do ho tumpakonku ijai. 
4Huhasomani pe ho tuad hu tanoh Masir, anjaha 
arahkonon-Ku do ho tangkog magira, anjaha si 
Josep do na manutup matamu holi. 

3 Dob ai misir ma si Jakob hun Berseba: anjaha anak 
ni si Israel do mamboban si Jakob, bapa ni sidea 
ai, ampa anak ni sidea ronsi parinangon ni sidea, 
ibagas gareta, na tinongos ni Parao mangalop sidea. 
6 Iboban sidea ma homa pinahan ronsi ugas-ugas 
ni sidea, na sinari ni sidea i tanoh Kanaan, jadi das 
ma sidea hu tanoh Masir, si Jakob ampa ganup 
ginomparni ai. 

7 Anak pakon pahompuni dalahi ampa boru pakon 
pahompuni naboru, haganup ginomparni iboban 
hu tanoh Masir. 


Ginompar ni si Jakob 


8 On ma goran ni anak ni si Israel na das hu tanoh 
Masir, ai ma si Jakob pakon anakni ai. Bunga tubuh 
ni si Jakob ai ma si Ruben. 

3 Anak ni si Ruben ai ma si Henok, si Palu, si Hesron 
pakon si Karmi. 

10 Anak ni si Simeon ai ma si Jemuel, si Jamin, si 
Ohad, si Jakin, si Zohar pakon si Saul, anak ni boru 
Kanaan ai. 

11 Anak ni si Levi ai ma si Gersom, si Kehat pakon si 
Merari. 

12 Anak ni si Juda ai ma si Er, si Onan, si Sela, si Peres 
pakon si Zerah, tapi si Er pakon si Onan domma 
matei i tanoh Kanaan. Anak ni si Peres ai ma si 
Hesron pakon si Hamul. 

13 Anak ni si Isasar ai ma si Tola, si Pua, si Job pakon 
si Simron. 

14 Anak ni si Sebulon ai ma si Sered, si Elon, pakon 
si Jahleel. 

15 Ai ma anak ni si Lea, na tinubuhkon bani si Jakob i 
Padang Aram, ampa si Dina, boruni ai. Ganup sidea, 
anakni pakon boruni, tolu puluh tolu halak do. 

16 Anak ni si Gad ai ma si Zifion, si Haggi, si Suni, si 
Esbon, si Eri, si Arodi pakon si Areli. 

17 Anak ni si Asser ai ma si Jimna, si Jiswa, si Jiswi 
pakon si Beria, ampa si Sera, botou ni sidea: anjaha 
anak ni si Beria ai ma si Heber pakon si Malkiel. 

18 Ai ma anak ni si Zilpa, na binere ni si Laban hubani 
si Lea, boruni ai, na sapuluh onom halak ai do na 
tinubuhkonni hubani si Jakob. 

19 Anak ni si Rahel, parinangon ni si Jakob, ai ma si 
Josep pakon si Benjamin. 

20 Tubuh do bani si Josep i tanoh Masir si Manase 
pakon si Efraim, na tubuh bani humbani si Asnat, 
boru ni si Potifera, malim i huta On. 

21 Anak ni si Benjamin ai ma si Bela, si Beker, si 
Asbel, si Gera, si Naaman, si Ehi, si Ros, si Mupim, si 
Hupim pakon si Ared. 

22 Ai ma ginompar ni si Rahel, na tinubuhkonni bani 
si Jakob, sapuluh ompat halak ganupan. 

23 Anak ni si Dan ai ma si Husim. 

24 Anak ni si Naftali ai ma si Jahzeel, si Guni, si Jezer 
pakon si Syilem. 

25 Ai ma ginompar ni si Bilha, na binere ni si Laban 
hubani si Rahel, boruni ai, anjaha pitu halak do 
ganup na tinubuhkonni bani si Jakob. 

26 Haganup halak na das hu tanoh Masir rap pakon 
si Jakob, ai ma ginomparni sandiri, seng ipadihut 
parinangon ni anakni, haganup onom puluh onom 
halak. 

27 Anak ni si Josep na tubuh bani i tanoh Masir dua 
halak do. Ase pitu puluh halak ma tumpu ginompar 
ni si Jakob na das i tanoh Masir. 


Panjalo ni si Josep bani si Jakob 


28 Dob ai isuruh si Jakob ma si Juda parlobei 
marayak si Josep, ase roh si Josep hu Gosen 
manjumpahkon bapani. Jadi das ma sidea hu tanoh 
Gosen. 

29 Jadi ipasang si Josep ma garetani, laho ma ia hu 
Gosen manjumpahkon si Israel, bapani ai. Dob iidah 
ia, mintor idahop ma borgok ni bapani ai, anjaha 
inunut tangis. 

30 Nini si Israel ma dompak si Josep: Age matei ahu 
sonari, ai domma huidah bohimu, domma hubotoh 
manggoluh ope ho hape. 

31 Nini si Josep ma dompak saninani pakon dompak 
isi ni rumah ni bapani: Tangkog ma ahu patugahkon 
hubani Parao, hatahononku ma hu bani: Domma 
roh saninangku pakon isi ni rumah ni bapangku, na 
i tanoh Kanaan hinan, marayak ahu. 

32Halak parmahan biribiri do sidea, ai 
parpinahanon do hagoluhan ni sidea: iboan 
sidea do biribiri, lombu ronsi ganup na adong bani 
sidea. 

33 On pe, anggo ipio Parao nasiam anjaha isungkun: 
Aha do parhorjaan nasiam? 

34 Balosi nasiam ma: Halak parpinahan do 
jabolonmu on humbani sietek-etekonnami nari 
ronsi nuan, sonai hanami age ompungnami, ase 
andohar boi nasiam marianan i tanoh Gosen, 
halani magigi do halak Masir mangidah halak 
siparmahan biribiri. 


Ipatandahon si Josep Saninani 
ampa Bapani hubani Parao 


47 1 Dob ai laho ma si Josep patugahkon hubani 
Parao, nini ma, “Domma roh bapa pakon 
saninangku, biribiri pakon lombu ni sidea ampa 
haganup na dong bani sidea hun tanoh Kanaan; 
domma das sidea i tanoh Gosen.” 

2 larahkon si Josep do lima halak humbani saninani 
ai mangadap Parao. 

3 Isungkun Parao ma sanina ni si Josep ai, “Aha do 
horjanima?” Nini sidea ma mambalosi, “Parmahan 
biribiri do jabolonmu on, sonai hanami age 
ompungnami.” 

4 Ambah ni ai nini sidea ma dompak Parao, “Ase 
roh pe hanami, na sihol manginsolat do hanami i 
tanoh on, ai lang adong be sampalan ni biribiri ni 
jabolonmu on, halani parah ni lohei i tanoh Kanaan. 
Onpe, sai lopas ham ma jabolonmu on marianan i 
tanoh Gosen.” 

5 Jadi nini Parao ma hubani si Josep, “Domma roh 
hape bapa ampa saninamu marayak ho. 

6 | lobeimu do tanoh Masir; bani tanoh sidearan in 
ma pajonam bapa pakon saninamu, i tanoh Gosen 
ma sidea marianan. Anggo dong ibotoh ho halak 
na pantas humbani sidea, pabangkit ma sidea gabe 
kopala ni siramotkon pinahanku ganupan.” 

7 larahkon si Josep ma homa si Jakob, bapani ai, 
mangadap Parao, jadi ipasu-pasu si Jakob ma Parao. 
8 Nini Parao ma manungkun si Jakob, “Piga tahun 
ma dokahmu manggoluh?” 

3 Nini si Jakob ma dompak Parao, “Saratus tolu 
puluh tahun ma dokah ni panginsolatonku. Otik 
anjaha borat do tahun ni goluhku, anjaha lang 
iayak buei ni tahun ni goluh ni ompung bani 
panginsolatan ni sidea.” 

10 Ipasu-pasu si Jakob ma Parao, dob ai luar ma ia 
hun lobei ni Parao. 

11 Dob ai ipatotap si Josep ma ianan ni bapani pakon 
saninani ai, ibere ma tanoh parbagianan ni sidea i 
tanoh Masir, bani ianan sidearan i nagori Ramses, 
songon na tinonahkon ni Parao. 

12 Iparmudu si Josep ma bapani, saninani pakon isi 
ni rumah ni bapani ai, marguru hubani buei ni anak 
ni sidea. 


Harentaon na Binahen ni si Josep Sanggah Lohei ai 


13 Tapi seng dong sipanganoni sab tanoh ai, ai parah 
tumang do lohei ai, gabe galek ma partanoh Masir 
pakon partanoh Kanaan ibahen lohei ai. 

14 Ase ipatumpu si Josep ma ganup duit na dapot 
i tanoh Masir pakon i tanoh Kanaan, ai ma boli ni 
gandum na binoli ni sidea; dob ai itaruhkon si Josep 
ma duit ai hu rumah ni Parao. 

15Jadi dob bois duit hun tanoh Masir pakon 
hun tanoh Kanaan, marrohan ma ganup partanoh 
Masir mangadap si Josep, nini ma, “Bere ham ma 
sipanganon bennami! Mase ma matei hanami i 
lobeimu, halani na dob bois duitnami?” 

16 Nini si Josep ma, “Boan nasiam ma pinahan 
nasiam hujon, ase hubere hubani nasiam gandum 
gantih ni pinahan nasiam ai, anggo na dob bois ma 
duit nasiam.” 

17 Jadi ipamboan sidea ma pinahan ni sidea hubani 
si Josep, gabe ibere ma hubani sidea sipanganon 
gantih ni huda, biribiri, lombu pakon halode. 
Iparmudu ma sidea ibagas na satahun ai, gantih ni 
haganup pinahan ni sidea ai. 

18 Dob salpu na satahun ai, roh ma sidea hubani 
padua-tahunkon, nini ma dompaksi, “Lang 
tarporsou hanami hu bamu ale tuannami, na dob 
bois duitnami, pinahannami pe domma ondos 
hubani tuannami ganupan: seng adong be na 
tading, na boi ondoskononnami hubani tuannami 
sobali badan pakon tanohnami. 

19 Mase ma maningon matei hanami i lobeimu, 
sonai hanami age tanohnami? Boli ham ma hanami 
pakon tanohnami gantih ni sipanganon, ase gabe 
jabolon ni Parao hanami pakon tanohnami. Bere 
ham ma bonih, ase manggoluh hanami, ulang 
matei, anjaha ulang tarulang tanoh in.” 

20 Jadi iboli si Josep ma ganup tanoh Masir bani 
Parao, ai ijuali halak Masir do jumani bei, halani 
parah ni lohei ai, gabe Parao ma simada tanoh ai. 
21|a bangsa ai, iparodihon ma sidea i tanoh Masir 
humbani ujung na sada hubani ujung na sada nari. 
22 Pitah juma ni malim do na so binolini: ai adong 
do parbagianan bani malim humbani Parao, anjaha 
humbani parbagianan na binere ni Parao ai do 
sidea manggoluh, ai ma halani ase lang ijual sidea 
tanohni. 

23 Nini si Josep ma dompak bangsa ai, “Domma 
huboli nasiam pakon tanoh nasiam sadari on bani 
Parao: on ma bonih bani nasiam, suani nasiam ma 
tanoh in. 

24 Tapi humbani gogohni bere nasiam ma saparlima 
hubani Parao, anjaha na ompat bagian nari, bahen 
bonih ni juma nasiam ma, bahen panganon nasiam 
pakon isi ni rumah nasiam, ampa bahen panganon 
ni anak nasiam.” 

25 Nini sidea ma, “Ham do na pagoluhkon hanami: 
anggo na idop do uhur ni tuannami bennami, sai 
jabolon ni Parao ma hanami.” 

26 Jadi sada aturan ma ai pasal tanoh ibahen si Josep 
i tanoh Masir das hubani sadari on, saparlima ni 
gogohni bani Parao; pitah tanoh ni malim tumang 
do na so Parao simadasi. 


Tonah ni si Jakob ase hu Tanoh Kanaan ia Itanom 


27 Ase marianan i tanoh Masir ma Israel, i tanoh 
Gosen, anjaha totap ma sidea ijai, marginompari 
anjaha roh bueini ma sidea. 

28 Anjaha manggoluh ope sapuluh pitu tahun nari si 
Jakob i tanoh Masir, ase saratus ompat puluh pitu 
tahun ma umur ni si Jakob. 

29 Bani na laho jumpah ajal ni si Israel, idilo ma 
anakni si Josep, nini ma dompaksi, “Anggo na idop 
do uhurmu bangku, tampeihon ma tanganmu i 
toruh ni popatkon, paboa na ra do ho mambahen 

idop ni uhur pakon habujuron hu bangku. Ulang ma 
tanom ahu i tanoh Masir, 

30 aj sihol do rap modom ahu pakon ompung. Halani 
ai maningon boanonmu do ahu hun tanoh Masir on, 
anjaha tanomonmu ahu i panimbunan ni sidea.” 

31 Nini si Jakob ma, “Bulawankon ma hu bangku! 
Jadi ibulawankon ma hu bani.” Dob ai manombah 
ma si Israel dompak luluan ni podomanni. 


Ipasu-pasu si Jakob si Manase pakon si Efraim 


18 1Dob salpu na masa on, adong ma na 
patugahkon hubani si Josep, “Boritan do 
bapanta!” Jadi iarahkon ma anakni na dua ai, si 
Manase pakon si Efraim. 

2 Adong ma na patugahkon hubani si Jakob, “Roh 
do anakmu si Josep bamu,” gabe iparpala-palai ma 
hundul i podomanni. 

3Nini si Jakob ma dompak si Josep, “Domma 
ipatalar Naibata Pargogoh na so tarimbang in diri-Ni 
hu bangku i huta Lus, i tanoh Kanaan, anjaha ipasu- 
pasu do ahu. 

4 Nini do hu bangku, “Tonggor ma, Hutumpak pe ho 
marginompar anjaha Hupabuei pe ho, Hubahen pe 
ho gabe hulanan ni bangsa-bangsa anjaha Hubere 
pe tanoh on hubani ginomparmu gabe rupei ni 
sidea sadokah ni dokahni.' 

>On pe, haduasi anakmin, na tubuh bam i tanoh 
Masir, sanggah lape roh ahu marayak ho hu tanoh 


1 Musa 48 188 


Masir on, ahu do simadasi: ahu do simada si Efraim 
pakon si Manase usih songon si Ruben pakon si 
Simeon. 

6 Tapi ginompar na dob tubuh bam dob sidea, 
ho ma simadasi, goran ni abang ni sidea in ma 
panggoranonkon ni sidea bani parbagianan ni 
sidea. 

7 Ai sanggah na roh ahu hun Padang Aram, matei do 
si Rahel i tanoh Kanaan, i tongah dalan dohorhon 
huta Eprata, lanjar ijai do ia hutanom, bani dalan 
laho hu Eprata, ai ma Betlehem.” 

8 Sanggah iidah si Israel anak ni si Josep ai, nini ma, 
“Ise do on?” 

3 Nini si Josep ma dompak bapani ai, “Pahompumu 
do sidea, na binere ni Naibata hu bangku ijon.” Dob 
ai nini ma, “Togu ma sidea hu lambungkon, ase 
hupasu-pasu sidea.” 

10 Ja mata ni si Israel domma rambon halani tuani, 
lang be torang ia marpangidah. Jadi ipadohor si 
Josep ma sidea hubani bapani, gabe isummah ma 
sidea anjaha idahop. 

11Nini si Israel ma dompak si Josep, “Domma 
huidah bohimu, lang pangarapan ni uhurhu, anjaha 
tonggor ma, dihut do ginomparmu ipataridahkon 
Naibata hu bangku.” 

12 Dob ai itogu si Josep ma sidea hun abinganni, jadi 
manrogop ma ia hu tanohi lobeini. 

13 Dob ai ijolom si Josep ma sidea haduasi, si Efraim 
i siamunni tontang sambilou ni si Israel, anjaha si 
Manase i sambilouni, tontang siamun ni si Israel, 
jadi ipadohor ma sidea hu bani. 

14Tapi ipagostong si Israel ma tangan siamunni 
anjaha inahkon bani ulu ni si Efraim, age pe ia 
sianggian, anjaha sambilouni bani ulu ni si Manase, 
ase marsilang do tanganni, age pe si Manase 
sikahanan. 

15 Dob ai ipasu-pasu si Israel ma si Josep, nini ma, 
“Naibata, na hinabiaran ni ompung, si Abraham 
pakon si Isak, Naibata na marmahan ahu sadokah 
ahu adong ronsi nuan, 

16 Malekat na paluah ahu humbani sagala 
parmaraan, la ma na mamasu-masu dakdanak na 
dua on; sai tarambilan ma goranku ampa goran ni 
ompung si Abraham pakon si Isak marhitei sidea; 
sai manggargar anjaha lambin bueini ma sidea i 
tanoh on.” 

17 Tapi dob iidah si Josep, na tinampeihon ni bapani 
ai tangan siamunni ai hubani ulu ni si Efraim, sogam 
ma uhurni mangidahsi, gabe ijolom ma tangan 
ni bapani ai paosorhon humbani ulu ni si Efraim 
hubani ulu ni si Manase. 

18 Nini si Josep ma dompak bapani, “Lang sonin 
bapa, ai on do sikahanan, tampeihon ham ma 
tanganmu siamun hubani uluni.” 

19 Tapi manjua do bapani ai, nini ma, “Hubotoh 
do, anakku, hubotoh do, ia pe gabe sada bangsa 
do, anjaha banggal do age ia: age pe sonai, sai 
na banggalan do anggini magira ase ia, anjaha 
ginomparni gabe hulanan ni bangsa-bangsa.” 

20 Jadi ipasu-pasu ma sidea bani na sadari ai, 
nini ma, “Ibagas gorannima do mamasu-masu 
halak Israel, marhitei na mangkatahon: Ibahen 
Naibata ma ho songon si Efraim pakon si Manase! 
Ase parlobei ma si Efraim ipasu-pasu humbani si 
Manase.” 

21 Dob ai nini si Israel ma dompak si Josep, “Tonggor 
ma, na laho matei mando ahu, tapi Naibata do 
mangkasomani hanima, anjaha bobahonon-Ni do 
hanima mulak hu tanoh ni ompungnima. 

22 Anjaha domma  hubere sada  raboyon, 
hasurunganmu humbani saninamu, na hubuat 
humbani halak Amori marhitei podang pakon 
panahku.” 


Pasu-pasu ni si Jakob hubani Anakni 


1 Dob ai idilo si Jakob ma anakni ai, nini 
49 ma, “Martumpu ma hanima, ase hupatugah 
bennima aha na masa bennima magira. 
2 Martumpu ma hanima anjaha tangar ma, alo 
anak ni si Jakob! Tangar hanima ma si Israel, 
bapanima. 

3 Alo Ruben, ho do bunga tubuhku, gogohku 
pakon parmulaan ni kuasangku, sisurungan 
bani hamuliaon sisurungan bani hagogohon, 

4 anjaha na marjullak-jullak songon bah: seng be 
ho sisurungan, ai inaiki ho do podoman ni 
bapamu: ibutaki ho do ai, ipanangkih ho do 
podomanku. 

> Na martinodohon do si Simeon pakon si Levi: 
sinjata hakorason do podang ni sidea. 

6 Sai ulang ma saor tonduyhu bani parriahan 
ni sidea, sai ulang ma marsada uhurhu 
pakon partumpuan ni sidea; ai ibagas ringis 
ni sidea ibunuhi do halak, anjaha ibagas 
hajungkaton ni sidea itagili do lombu. 

7 Bursik ma ringis ni sidea, ai parah do ai, 
ampa gila ni sidea, ai bajan do ai. Bagi- 
bagihononku do sidea itongah-tongah ni 
ginompar ni si Jakob, anjaha eraponku do 
sidea itongah-tongah ni Israel. 

8 Alo Juda, sipujion ni saninamu do ho: odoh 
bani tangkuhuk ni munsuhmu do magira 
tanganmu, marsombah hu bam do anak ni 
bapamu. 

9 Anak ni singa do Juda; domma manaek 
ho, anakku, marhitei panorohon. 
Manggompang, modom-modom do 
ia songon singa tunggal, songon singa 
boru-boru: ise ma na pag mamuhoisi? 

10 Seng na meret tungkot harajaon humbani si 
Juda, barang tampuk ni pamarentahan hun 
holangkolang ni naheini, paima roh si Silo, 
anjaha la do siirikkonon ni sagala bangsa. 

11 Tambatonni ma halodeni hu bona ni hayu 
anggur pakon anak ni halodeni boru-boru 
hubona ni hayu anggur na pinilih; 
taptaponni ma hiouni bani anggur anjaha 
bajuni bani gotah ni hayu anggur. 

12 Gerger ma matani halani anggur, saksak ma 
iponni halani dadih. 

13 Marianan i topi ni laut do si Sebulon, i labuhan 
ni kapal, sabalog pakon Sidon. 

14 Halode simapir holi-holi do si Isasar, na 
manggompang i holangkolang ni harang: 

15 anggo iidah jenges do parsaranan ai anjaha 
lambut do tanoh ai, ipaunduk ma abarani 
laho mamorsan, gabe halak parrodi ma ia. 

16 Uhumon ni si Dan do bangsani songon sada 
marga ni Israel. 

17 Songon ulog i biding ni dalan na bolon do 
si Dan magira, sada ulog darih i biding ni 
dalan, na mamagut tambirik ni huda, gabe 
madabuh hu pudi na mangajaksi. 

18 Hatuahonmu in do na huhasiholhon ale 
Jahowa! 

19 Sosakon ni sipanosak do si Gad, tapi sosakonni 
do sidea use. 

20 Mantin do sipanganon ni si Asser: ia do 
siidangkon sipanganon hasoloan ni raja. 

21 Ursa boru-boru na maluah do si Naftali, 
siluarhon hata na jenges-jenges. 

22 Hayu na marbuah na poso do si Josep, hayu 
na marbuah na poso bani bah tubuh, 
dangkahni manlangkahi dingding. 

23 Ipasoru-soru parsior do ia, itembak anjaha 
iparburu-buru, 

24 tapi totap do siorni, anjaha gogoh do botohon 
ni tanganni, marhitei tangan ni puanglima 
ni si Jakob, marhitei goran ni Siparmahan, 
Batu gingging ni si Israel. 

25 Marhitei Naibata ni bapamu, na mangurupi ho, 
marhitei Naibata pargogoh na so tarimbang, 
na mamasu-masuhon bam pasu-pasu na 
hun langit na i atas, pasu-pasu na hun 
luhung na i toruh, pasu-pasu na hun bagod 
panusuan ampa parnaibataan. 

26 Surungan do pasu-pasu ni bapamu humbani 
pasu-pasu ni dolog na sadokah ni dokahni, 
humbani buntu-buntu na sadokah ni 
dokahni: sai sogop ma in hu ulu ni si Josep, 
hu sitabolan ni na tarpilih i tongah-tongah ni 
saninani. 

27 Gipul sipanoroh do si Benjamin, na mangankon 
sorohan sogod, anjaha na marbagi 
taban-taban bodari. 

28 Ai ma haganup marga ni Israel na sapuluh dua in: 
anjaha ai ma na ipatugah bapa ni sidea hubani sidea 
laho mamasu-masu sidea: ipasu-pasu ma sidea 
marhitei pasu-pasu na romban hubani ganup sidea. 


Tonah ni si Jakob na Parpudi pakon Parmateini 


29 Dob ai martonah ma ia nini ma dompak sidea: 
Sipatumpuon hubani bangsangku do ahu; tanom 
hanima ma ahu i lambung ni ompungku, i liang na i 
juma ni si Epron, marga Het ai, 

30 j liang na i juma Makpela, tontang ni Mamre, na 
i tanoh Kanaan, na binoli ni si Abraham rap pakon 
juma humbani si Epron marga Het ai, gabe tanoman 
parsandirian. 

31 Hujai do itanom si Abraham pakon si Sarah, 
parinangonni ai: hujai do itanom sidea si Isak pakon 
si Rebekka, parinangonni ai, anjaha ijai do hutanom 
si Lea. 

32 Juma ai pakon liang na ibagas ai, na binoli do ai 
humbani halak Het. 

33 Jadi dob salpu si Jakob na martonah ai hubani 
anakni ai, itarik ma naheini hu atas podomanni: 
rotap ma hosahni, jadi ipatumpu ma ia hubani 
hasomanni sabangsa. 

Sangap ni Pananomon ni si Jakob 


50 1 Dob ai ijombahon si Josep ma dirini hubani 
bohi ni bapani ai, itangisi anjaha isummahi 
ma ia. 

2 Ihatahon si Josep ma juakjuakni, ai ma doktor- 
doktor, mangkapuri bapani ai: jadi ihapuri doktor- 
doktor ai ma si Israel. 

3 Ompat puluh ari do ai ihorjahon sidea, ai nasai do 
dokahni porlu mangkapuri. Jadi itangisi halak Masir 
ma ia pitu puluh ari dokahni. 

4 Dob salpu panorang na manangisi ai, nini si Josep 
ma dompak isi ni rumah ni Parao. Anggo na idop 
do uhur nasiam mangidah ahu, hatahon nasiam ma 
hubani Parao, sonon, 

5 “Domma ipabija bapa ahu, nini, “Tonggor ma, 
na laho matei mando ahu; maningon i tanoman, 
na huhurak bangku i tanoh Kanaan, ijai do ahu 
tanomonmu. On pe, lopas nasiam ma ahu tangkog 
ase hutanom bapa, dob ai pe ase mulak ahu.” 

6 Dob ai nini Parao ma, “Laho ma ho, tanom ma 
bapanta in, songon na dob ibijahon ho.” 

7 Jadi tangkog ma si Josep laho mananom bapani 
ai: tangkog ma rap pakonsi ganup juakjuak ni 
Parao, pangintuai-pangintuaini, rumahni pakon 
ganup pangintuai ni tanoh Masir, 

8 ronsi ganup isi ni rumah ni si Josep pakon saninani 
ampa isi ni rumah ni bapani ai, pitah anak, biribiri 
pakon lombu ni sidea do tading itanoh Gosen. 

9 Tangkog do homa rap pakonsi gareta pakon siajak 
huda, gabe ganjang tumang do odoran ai. 

10 Dob das sidea hu pardogeian Atad, na i dipar 
ni Jordan igogohi sidea ma ijai tangis-tangis, 
iadongkon si Josep ma partangison bolon pitu ari 
dokahni hubani bapani ai. 

11 Jadi dob iidah isi ni tanoh ai, ai ma halak Kanaan, 
partangison na i pardogeian Atad ai, nini sidea ma: 
Partangison bolon do on bani halak Masir. Halani ai 
do ase ibahen halak goran ni ianan ai Abel-Masir, ai 
ma na i dipar ni Jordan. 

12 Dob ai ibahen anak ni si Jakob ma hu bani, songon 
na tinonahkonni hubani sidea. 

13 jusung anakni ai ma ia hu tanoh Kanaan, itanom 
ma ia i liang ni juma Makpela, tontang ni Mamre, na 
binoli ni si Abraham rap pakon juma ai humbani si 
Epron, halak Het ai, bahen tanoman parsandirian. 
14 Ase dob itanom sidea bapani sidea ia, mulak ma 
si Josep hu tanoh Masir, ia pakon saninani, pakon 
ganup na rap tangkog pakonsi mananom bapani ai. 


Ipatenger si Josep uhur ni saninani ai 


15 Dob iidah sanina ni si Josep ai na dob matei 
bapani sidea ai, nini sidea ma: Atap na sogam do 
uhur ni si Josep mangidah hita, anjaha balaskononni 

do banta sagala na masambor na binahenta bani 
sanggah lape matei ia. 

16 Jadi martonah ma sidea hubani si Josep, 
mangkatahon: Nini bapanta sanggah lape matei ia: 
17 Sonon ma hatahon hanima hubani si Josep, 
“Marpangulaki ma uhurmu mardingat hajahaton ni 
saninamu pakon dousa ni sidea, ai na sambor do na 
binahen ni sidea bam. On pe, sasap ma hajahaton 
ni jabolon ni Naibata ni bapanta ai!” Jadi tangis ma 
si Josep, dob ihatahon sidea sonai hu bani. 

18 Roh ma homa saninani ai, manrogop ma sidea i 
lobeini, anjaha nini ma, “Tonggor ma, jabolonmu 
ma hanami.” 

19 Tapi nini si Josep ma dompak sidea, “Ulang ma 
nasiam mabiar, ai lang tunduk bani Naibata do age 
ahu? 

20 Na sambor do tongon tahi ni uhur nasiam hu 
bangku, tapi na madear do hadobanni ibahen 
Naibata, laho pasaudkon songon na niidah nasiam 
sadari on, ai ma pagoluhkon sada bangsa na bolon. 
210n pe ulang ma mabiar nasiam. Ahu pe na 
marmudu-muduhon nasiam pakon anak nasiam.” 
Dob ai iapoh ma sidea pasabouhon uhur ni sidea. 
22 Jadi marianan i tanoh Masir ma si Josep, ia pakon 
isi ni rumah ni bapani, anjaha saratus sapuluh tahun 
do si Josep manggoluh. 

23 Sompat do iidah si Josep ginompar ni si Efraim 
ronsi sundut patoluhon, niombah ni si Makir pe, 
anak ni si Manase, tubuh i abingan ni si Josep do. 
24 Dob ai nini si Josep ma dompak saninani ai, “Na 
matei mando ahu, tapi sai tatapon ni Naibata do 
nasiam magira, anjaha arahkonon-Ni do nasiam 
luar hun tanoh on hu tanoh na dob binulawankon- 
Ni hubani si Abraham, si Isak pakon si Jakob.” 

25 Dob ai ipabija si Josep ma anak ni si Israel, nini 
ma, “Sai tatapon ni Naibata do nasiam magira, 
jadi maningon boanon nasiam do holi-holingku 
hunjon.” 

26 Jadi matei ma si Josep, marumur saratus sapuluh 
tahun, ihapuri sidea ma bangkeini anjaha ipamasuk 
hubagas batang i tanoh Masir. 


2 Musa 


Panggargar ni Halak Israel pakon Hamarsikonni 


1 On ma goran-goran ni anak ni si Israel, na roh 
hu tanoh Masir rap pakon si Jakob, ganup rap 
pakon hasomanni satangga: 
2 Si Ruben, Simeon, Levi pakon Juda, 
3 Isasar, Sebulon pakon Benjamin, 
4Dan pakon Naftali, Gad pakon Asser. 
> Haganup ginompar ni si Jakob pitu puluh halak do: 
tapi anggo si Josep domma i tanoh Masir hinan. 
6 Dob ai matei ma si Josep pakon haganup saninani 
ampa haganup na sansundut ai. 
1Dob ai lambin gargar ma halak Israel, 
manggompari ma sidea, lambin buei anjaha lambin 
margogoh tumang, pala gok tanoh ai ibahen sidea. 
8 Tapi bangkit ma sada raja na baru manggomgom 
Masir, na so mananda si Josep. 
9 Nini ma hubani bangsani, “Tonggor ma, domma 
gabe sada bangsa halak Israel, bueinan anjaha 
gogohan hun banta. 
10 Eta, akal ma bahen hita, ase ulang lambin 
ganda sidea: lang tarsibar tubuh hamunsuhon, 
jadi ihasomani sidea munsuhta mangimbang hita 
anjaha kaluar sidea hun tanoh on.” 

11 Jadi ipabangkit ma mandur manrodi sidea, laho 
mangarsik-arsik sidea marhitei horja na borat: ipauli 
sidea ma huta parbohalan bani Parao, ai ma Pitkom 
pakon Raemses. 

12 Tapi lambin iarsik-arsik sidea, lambin buei anjaha 
lambin manggargari do, gabe mabiar ma halak 
Masir mangidah sidea. 

13 Jadi marhasoman gogoh ma ibahen halak Masir 
marjabolonkon halak Israel, 

14 jarsik sidea ma goluh ni sidea marhitei horja na 
borat, pauli simin pakon batu merah, pakon bagei- 
bagei ni horja i juma; ibagas ganup horja ni sidea ai 
ipaksa do sidea mangkorjahon ai. 

15 Dob ai ititahkon raja ni Masir ma hubani sibasoh 
ni halak Heber, goran ni na sada si Sipra, goran ni na 
sada nari si Pua, 

16 hini ma, “Anggo iurupi hanima boru Heber 
sanggah tubuhan tuah, pardiateihon hanima ma 
dakdanak ai: anggo dalahi do ai bunuh ma ia, tapi 
anggo naboru paturut ma manggoluh.” 

17 Tapi mabiar do sibasoh ai mangidah Naibata, 
lang ibahen sidea songon na hinatahon ni raja ni 
Masir hubani sidea, tapi ipagoluh sidea do sagala 
dakdanak dalahi. 

18 Jadi idilo raja ni Masir ma sibasoh ai, nini ma 
hubani sidea, “Mase ma sonon pambahennima, 
ipagoluh hanima do sagala dakdanak dalahi?” 

19 Nini sibasoh ai ma hubani Parao, “Seng songon 
boru Masir boru Heber: togap-togap do sidea, lape 
roh sibasoh marayak sidea, domma hinsah sidea.” 
20 Halani ai itumpak Naibata ma sibasoh ai: lambin 
tambah ma bangsa ai anjaha lambin gogoh tumang. 
21 Halani ihabiari sibasoh ai Naibata, ilayak-layakkon 
Naibata ma hubani sidea pasu-pasu rumah tangga. 
22 Jadi iparentahkon Parao ma hubani rayatni, 
“Sagala na etek-etek dalahi panggijigkon hanima 
ma hu Bah Nil in, tapi sagala na etek-etek naboru 
paturut hanima ma manggoluh.” 


Partubuh ni si Musa pakon 
Haluahonni Marhitei Boru ni Parao 


2 1 Adong ma sada halak humbani ginompar ni 
si Levi na mambuat sada boru Levi bahen 
parinangonni. 

2Boratan rumah ma puang-puang ai anjaha 
itubuhkon ma sada anak. Dob ididah, jenges do 
dakdanak ai, iponopkon ma ia tolu bulan dokahni. 
3 Tapi dob lang tarponopkonsi be ia, ibuat ma sada 
poti humbani arung-arung, irohat ma ai bani aspal 
ampa damar, inahkon ma dakdanak ai hubagas poti 
ai, anjaha itibalhon ma ai hubagas arung-arung nai 
topi ni Bah Nil ai. 

4Tapi jongjong do botouni hun daoh manatap- 
natap ase ibotoh atap aha do ibahen hu bani. 

3 Jadi tuad ma boru ni Parao laho maridi hu bah ai, 
anjaha mardalan-dalan do jabolonni naboru i topi 
ni Bah Nil ai; ididah ma poti ai i tongah-tongah ni 
arung-arung, gabe isuruh ma jabolonni mambuat 
ai. 

6 Dob iungkap, ididah ma dakdanak ai, anjaha 
tonggor ma, sai tangis-tangis do dakdanak ai. Idop 
ma uhurni mangidahsi, anjaha nini ma, “Humbani 
dakdanak ni halak Heber do on.” 

7 Dob ai nini botouni ai ma dompak boru ni Parao 
ai, “Mahua laho ahu mandilo sada puang-puang 
pangasuh humbani puang-puang ni halak Heber, 
ase ipainum dakdanak on bamu.” 

8 Nini boru ni Parao ai ma dompaksi, “Anggo sonai 
laho ma ho!” Jadi laho ma anak boru ai, idilo ma 
inang ni dakdanak ai. 

9 Nini boru ni Parao ai ma, “Boban ma dakdanak on, 
anjaha pauli-uli ma bangku, hubere pe upahmu.” 
Jadi iboban puang-puang ai ma dakdanak ai anjaha 
ipauli-uli ma. 

10 Dob magodang dakdanak ai, itaruhkon ma ia 
hubani boru ni Parao, anjaha iain ma ia bahen 
anakni: ibahen ma goranni si Musa, halani nini, “Ai 
humbani bah do ia hudokdok.” 


Pamunuhon ni si Musa pakon Parporusni 


11 Bani panorang ia, dob magodang si Musa, laho 
ma ia sahali marayak saninani, gabe ididah ma 

hamarsikon ni sidea. ididah ma sada halak Masir 
na mangonai tangan bani sada halak Heber, sada 
humbani saninani. 

12 itonggor ma hujai-hujon, dob ididah seng adong 
jolma ijai, ibunuh ma halak Masir ai, anjaha 
iponopkon ma ia ibagas horsik. 

13 Luar ma ia patarni ai, tonggor ma, dua halak 
Heber Martinggili. Nini ma hubani parsalah ai, 
“Mase ma ibogbogi ho hasomanmu?” 

14Nini ma mambalosi, “Ise pabangkit ho 
gabe kopala ampa panguhum bennami? Sihol 
bunuhonmu gatni ahu, songon na dob binunuhmu 
halak Masir ai?” Mabiar ma si Musa, nini ma, 
“Tongon do, domma sar hata ai.” 

15 Dob ibogei Parao hata ai, ipindahi ma dalan laho 
mamunuhsi. Tapi maporus ma si Musa hun lobei 
ni Parao, marsaran ma ia i tanoh Midian, hundul i 
lambung ni sada parigi. 

16 Pitu do boru ni malim na i Midian ai: roh do sidea 
manahui bah, igoki sidea ma ganup palangka laho 
pasiburhon biribiri ni bapa ni sidea. 

17 Jadi roh ma parmahan, iusir ma sidea: jongjong 
ma si Musa, iurupi ma sidea pasiburhon biribiri ni 
sidea ai. 

18 Dob das sidea hubani si Reguel, bapa ni sidea ai, 
nini ma, “Mase ma sonon podasni hanima sadari 
on?” 


2 Musa 2 204 


19 Nini sidea ma, “Adong do sada halak Masir na 
paluahkon hanami humbani tangan ni parmahan 
ai, na manahui bah homa bennami, anjaha na 
pasiburhon biribiri ai.” 

20 Nini ma dompak boruni ai, “Ija do ia? Mase 
itadingkon hanima dalahi ai? Dilo ma ia, ase 
mangan.” 

21 Marosuh do si Musa tading i lambung ni halak 
ai, anjaha ibere ma boruni si Zippora bahen 
parinangon ni si Musa. 

22 |tubuhkon ma sada anak, jadi ibahen ma goranni 
si Gersom, ai nini, “Panginsolat do ahu i tanoh na 
legan.” 


Itangar Naibata Doruh-doruh ni Halak Israel 


23 Dob ai bani labang-labang ni ari matei ma raja 
ni Masir. Tapi morong-orong do halak Israel ibagas 
parjabolonan ni sidea ai anjaha mandoruhi, jadi das 
ma doruh-doruh ni sidea halani parjabolonan ai hu 
lobei ni Naibata. 

24 itangar Naibata ma doruh-doruh ni sidea ai, 
anjaha idingat ma padan-Ni na hubani si Abraham, 
si Isak pakon si Jakob. 

25 tatap Naibata ma halak Israel, anjaha 
ipatandahon Naibata ma diri-Ni bani sidea. 

Pardilo ni Naibata bani si Musa 


1Tapi si Musa do na marmahan biribiri ni si 
Jetro, tulangni ai, malim ni halak Midian. Bani 
na sahali ialai ma biribiri ai salpu halimisan ai, das 
ma ia hu Dolog ni Naibata, hu Horeb. 
2 Jadi taridah ma bani malekat ni Jahowa, ibagas 
gajag ni apuy, hun tongah-tongah ni naporon. Dob 
ai itorih ma, ididah ma apuy gajag ibagas naporon 
ai, tapi seng mosog naporon ai. 
3 Nini si Musa ma, “Laho ma ahu hujai mangidah 
halongangan bolon ai, mase ma tongon lang mosog 
naporon ai?” 
4Tapi dob ididah Jahowa ia sihol roh mangidah, 
dilo-dilo ma Naibata hubani hun tongah-tongah ni 
naporon ai, nini ma, “Musa, Musa!” nini ma, “Ijon 
do ahu.” 
3 Dob ai nini ma, “Ulang dohori hujon: tanggali ma 
sipatumin humbani naheimin, ai tanoh na pansing 
do hajongjonganmon.” 
6 Nini ope, “Ahu do Naibata ni bapamu, Naibata 
ni si Abraham, Naibata ni si Isak pakon Naibata ni 
si Jakob.” Jadi irongkob si Musa ma bohini, halani 
biarni mangidah Naibata. 
7 Dob ai nini Jahowa ma, “Domma tangkas Huidah 
sahit ni panaronon ni bangsang-Ku na i tanoh 
Masir, anjaha domma Hutangar doruh-doruh ni 


2 Musa 3 206 


sidea halani pambahen ni na mangarsik-arsik sidea, 
domma Hubotoh sitaronon ni sidea. 

8 Halani ai do ase tuad Ahu paluahkon sidea hun 
tangan ni halak Masir, anjaha paluarhon sidea hun 
tanoh on hu tanoh na madear anjaha na lumbang, 
hu tanoh habaoran ni dadih pakon manisan, hu 
tanoh ianan ni halak Kanaan, Het, Amori, Peresi, 
Hewi pakon Jebus. 

3 On pe, tonggor ma, domma das doruh-doruh 
ni halak Israel hu Bangku, anjaha domma Huidah 
homa pangarsikon ni halak Masir hubani sidea. 
10On pe, laho ma ho, Husuruh ma ho marayak 
Parao, ase ipadarat ho bangsang-Ku, halak Israel 
hun tanoh Masir.” 

11 Tapi nini si Musa ma dompak Naibata, “Ise 
ma ahu, ase ahu laho marayak Parao, anjaha 
padaratkon halak Israel hun Masir?” 

12 Nini ma, “Huhasomani pe ho: on ma tandani bam 
paboa Ahu do na marsuruh ho: ia dob ipadarat ho 
bangsa ai hun tanoh Masir, pasangaponnima ma 
Naibata i atas dolog on.” 

13 Dobai nini si Musa ma dompak Naibata, “Tonggorl 
ma, anggo das ma ahu hubani halak Israel anjaha 
huhatahon dompak sidea, “Naibata ni ompung 
nasiam do marsuruh ahu hubani nasiam, gabe 
ihatahon sidea holi hu bangku, “Ise ma goran-Ni? 
Aha ma balosku dompak sidea?”” 

14 Nini Naibata ma dompak si Musa, “Ahu Adong 
na Ahu Adong,” Nini ope, “Sonon do hatahononmu 
hubani halak Israel, “Ahu Adong do na marsuruh 
ahu hubani nasiam.”” 

15 Nini Naibata ope dompak si Musa, “Sonon do 
hatahononmu hubani halak Israel, Jahowa Naibata 
ni ompung nasiam, Naibata ni si Abraham, Naibata 
ni si Isak pakon Naibata ni si Jakob marsuruh 
ahu hubani nasiam.' Ai ma goran-Ku sadokah 
ni dokahni, anjaha sonai ma goran-Ku diloon 
marsundut-sundut. 

16 [aho ma ho, patumpu ma sagala partua-partua 
ni Israel, hatahon ma dompak sidea, Jahowa, 
Naibata ni ompung nasiam, na dob taridah bangku, 
Naibata ni si Abraham, si Isak pakon si Jakob do 
na mangkatahon, ‘Domma itatap uhur-Hu nasiam 
sonai age na ibahen hubani nasiam i tanoh Masir. 
17 Domma Huhatahon sai padaraton-Ku do hanima 
humbani hamarsikon ni Masir hu tanoh ni halak 
Kanaan, Het, Amori, Peresi, Hewi pakon Jebus, hu 
tanoh habaoran ni dadih pakon manisan. 

18 Sai balosan ni sidea do soramu: laho ma ho pakon 
partua-partua ni Israel mangadap raja ni Masir, 
anjaha hatahon hanima ma dompaksi. Jahowa, 
Naibata ni halak Heber marjumpahkon hanami, on 
pe, lopas ham ma hanami laho hu halimisan tolu 
ari mardalan daohni, ase igalangi hanami Jahowa 
Naibatanami. 

19 Tapi domma Hubotoh hinan, seng anjai lopason 
ni raja ni Masir hanima laho, age marhitei tangan 
na gogoh. 

20Tapi pagostongon-Ku ma tangan-Ku laho 
mambogbogi Masir marhitei buei halongangan, na 
sihol bahenon-Ku i tongah-tongah ni sidea, dob ai 
palopasonni ma hanima laho. 

21 Dapotan idop ni uhur pe bangsa on humbani 
halak Masir bahenon-Ku, ase anggo mandarat holi 
hanima, lang mandarat lumei tumang. 

22 Tapi pindoon ni ganup puang-puang ma humbani 
hombar rumahni pakon humbani tondokanni ugas 
pirak, ugas omas pakon hiou, sipakeihononnima 
ma ai hubani anak pakon borunima, sonai ma 
ayobonnima halak Masir.” 


Hata Sidalian ni si Musa 
Mangengkar Parsuruh ni Naibata 


Tanda Halongangan Sibahenonni 
Marhatongonkon Parsuruh ni Naibata 


1Dob ai nini si Musa ma mambalosi, “Tapi 
tonggor Ham ma, seng haporsayaan ni sidea 
ahu anjaha seng tangihonon ni sidea sorangku, 
tapi hatahonon ni sidea do, “Seng taridah Jahowa 
bam!” 
2 Nini Jahowa ma dompaksi, “Aha do na i 
tanganmin?” Balosni, “Tungkot.” 

3 Dob ai nini ma, “Gijigkon ma in hu tanoh!” Jadi 
igijigkon ma ai hu tanoh, lanjar gabe ulog ma, pala 
lintun si Musa hun lobeini. 

4 Tapi nini Jahowa ma dompak si Musa, “Surdukkon 
ma tanganmu anjaha tangkap ma ihurni.” Jadi 
isurdukkon ma tanganni, itangkap ma anjaha gabe 
tungkot ma ai i tanganni, 

3ase porsaya sidea na dob taridah bam Jahowa 
Naibata ni ompung ni sidea, Naibata ni si Abraham, 
Naibata ni si Isak pakon Naibata ni si Jakob. 

6 Ambah ni ai nini Jahowa ope dompaksi, “Surukkon 
ma tanganmu hubagas bajumin.” Jadi isurukkon ma 
tanganni hubagas bajuni: sanggah itarik ai, tonggor 
ma, domma gadamon tanganni ai, malopak songon 
salju. 

7 Dob ai nini ma use, “Ulaki ma surukkon tanganmin 
hubagas bajumin. Jadi iulakkon ma manurukkon 
tanganni ai hubagas bajuni: sanggah itarik ai, 
tonggor ma, domma mulak dear songon dagingni 
hinan. 

8“Anggo lang porsaya sidea bam, anjaha lang 
itangihon sora ni tanda na parlobei in, sai na 
porsaya do sidea bahenon ni sora ni tanda na 
paduahon in. 

3 Tapi anggo lang itangihon age tanda na dua on, 
anjaha lang itangihon soramu, buat ma bah hun Nil 
ai, anjaha useihon ma ai hu tanoh na horah, jadi 

gabe daroh ma bah na binuatmai hun Bah Nil ai i 
tanoh na horah ai.” 

10 Tapi nini si Musa ma dompak Jahowa, “Ham 
Tuhanku, seng halak parsahap-sahap ahu, age 
i lobei ni on, age olat ni na dob marsahap 
Ham dompak ahu jabolonmu on, ai borat do 
pamanganku pakon dilahku.” 

11Dob ai nini Jahowa ma dompaksi, “Ise do 
na mambahen pamangan ni jolma? Ise do na 
mambahen ia longah, nengel, marpangidah atap 
pitung? Ai lang Ahu, Jahowa do? 

12On pe, laho ma ho, Ahu pe mangkasomani 
pamanganmu anjaha mangajari ho atap aha 
sihatahononmu.” 

13 Tapi nini ma, “Ham Tuhan, suruh Ham ma atap ise 
na legan.” 

14 Jadi manringis tumang ma Jahowa dompak si 
Musa, nini ma, “Ai lang saninamu do si Aron, halak 
Levi ai? Hubotoh na pandei doia marsahap: tonggor 
ma homa, domma roh ia marjumpahkon ho, anjaha 
malas ma uhurni ibagas anggo ididah ho. 

15 Parsahapkon ma ia anjaha nahkon ma ganup hata 
ai hu pamanganni: Huhasomani pe pamanganmu 
ampa pamanganni anjaha Huajari pe hanima atap 
aha sibahenonnima. 

16 la pe gantihmu marsahap hubani bangsa ai, ia ma 
songon pamangan bam anjaha ho songon Naibata 
bani. 

17Boan ma tungkot in ibagas tanganmu, 
parhiteianmu mambahen sagala tanda ai.” 


Parmulak ni si Musa hu Tanoh Masir 


18 Dob ai laho ma si Musa mulak hubani si Jetro, 
tulangni ai, nini ma hu bani, “Mahua lopas ham ma 
ahu laho mulak hubani saninangku na i tanoh Masir, 
ase huidah atap na manggoluh ope sidea.” nini si 
Jetro ma, “Laho ma ho ibagas damei.” 

19 Dob ai nini Jahowa ma dompak si Musa i Midian, 
“Laho ma ho mulak hu Masir, ai domma matei 
ganup halak na mantahihon hosahmu.” 

20 Dob ai iboan si Musa ma parinangonni pakon 
anakni, ipahundul ma sidea hubani sada halode, 
jadi mulak ma ia hu tanoh Masir. Iboan do homa 
tungkot ni Naibata ai ibagas tanganni. 

21 Nini Jahowa ma dompak si Musa, “Anggo mulak 
ho hu tanoh Masir, ingat ma mambahen ganup 
halongangan na Huondoskon in hubagas tanganmu 
i lobei ni Parao. Tapi pahengkengon-Ku do uhurni 
ase ulang ilopas bangsa ai laho. 

22 Anjaha hatahon ma dompak Parao, Sonon do 
hata ni Jahowa, “Anak-Ku sikahanan do Israel, 

23 halani ai Huhatahon ma bam, lopas ma anak- 
Ku laho ase ipasangap Ahu. Anggo mangengkar ho 
palopaskonsi laho, tonggor ma, bunuhon-Ku ma 
bunga tubuhmu.” 

24 Tapi i tongah dalan sanggah ibagas sada rumah 
parbornginan ia, ijumpahkon Jahowa ma ia sihol 
mambunuhsi. 

25 Jadi ibuat si Zippora ma sada batu na marot, 
isunat ma sibur-sibur ni anakni, igiut ma nahei ni si 
Musa marhitei ai anjaha nini ma, “Siparunjuk daroh 
do ho bangku.” 

26 Jadi ipaluah Jahowa ma ia. Ihatahon pe ijia 
“Siparunjuk daroh”, halani parsunaton ai do. 

27 Dob ai nini Jahowa ma dompak si Aron, “Laho ma 
ho manjumpahkon si Musa hu halimisan.” Jadi laho 
ma ia, gabe jumpahsi ma ia i Dolog ni Jahowa anjaha 
isummah ma ia. 

28 |patugah si Musa ma hubani si Aron haganup hata 
ni Jahowa na hinatahonni, pakon haganup tanda na 
tinonahkon-Ni bani. 

29 Dob ai laho ma si Musa pakon si Aron, ipatumpu 
sidea ma ganup partua-partua ni halak Israel. 

30 Ipatugah si Aron ma haganup hata ai, na 
hinatahon ni Jahowa dompak si Musa, anjaha 
ibahen ma ganup tanda aii lobei ni bangsa ai. 

31 Jadi porsaya ma bangsa ai: anjaha dob ibogei 
sidea, na dob iparayak Jahowa halak Israel anjaha 
itatap hamarsikonni, mangunduk bei ma sidea 
anjaha manrogop. 

lapasi Parao si Musa 


1Dob ai laho ma si Musa pakon si Aron 
mangadap Parao, nini sidea ma, “Sonon do 
hata ni Jahowa Naibata ni Israel, ‘Lopas ma laho 
bangsang-Kin, ase ibahen sidea pesta Bangku i 
halimisan.”” 
2Nini Parao ma mambalosi, “Ise do Jahowa, ase 
maningon tangihononku sora-Ni palopaskon laho 
Israel? Seng hupabotoh-botoh Jahowa anjaha halak 
Israel pe seng hulopas laho.” 
3 Nini sidea ma, “Na marjumpah do Naibata ni 
halak Heber pakon hanami, lopas ham ma hanami 
laho tolu ari mardalan daohni hu halimisan, ase 
manggalang hanami hubani Jahowa Naibatanami, 
ase ulang ihonahon bennami sampar atap podang 
pe.” 
4 Tapi nini raja ni Masir ma dompak sidea, “Ho Musa 
pakon ho Aron, mase ma langlangannima bangsa 
in bani horjani? Laho ma hanima mangkorjahon 
rodinima.” 
3 Ambah ni ai nini Parao ma, “Tonggor ma, domma 
sonin buei ni bangsa in i tanoh on, gabe sihol ope 
pasaranonnima sidea humbani rodini sidea?” 


Ipaborat Parao Sibobanon ni Halak Israel 


6 Lanjar bani ari ai iparentahkon Parao ma hubani 
mandur pakon partua-partua ni bangsa ai, nini ma, 

7 “Ulang be bere hanima anggala hubani bangsa 
in laho mambahen batu merah songon na somal: 
sidea sandiri ma patumpuhon anggala bani. 

8 Tapi anggo buei ni batu merah sibahenon ni sidea 
songon na somal, tong do pabobankononnima 
hubani sidea, seng bulih oruannima ai, ai parrayoh 
do sidea. Halani ai do ase dilo-dilo sidea, 'Laho ma 
hita manggalang hubani Naibatanta!” 

9Maningon patorikon do horja hubani halak ai 
silahoan ni sidea, ase ulang ipatangi-tangi hata 
guak.” 

10 Jadi luar ma mandur pakon partua-partua ni 
bangsa ai, nini sidea ma hubani bangsa ai, “Sonon 
do hata ni Parao, 'Seng ra be ahu mambere anggala 
hu bennima. 

11 Yaho ma hanima, pindahi hanima ma bannima 
anggala atap ija boi jumpah hanima ai, tapi anggo 
horjanima otik pe lang boi hurang.” 

12 Jadi mampar ma bangsa ai hu sab tanoh Masir 
laho patumpuhon panabian gantih ni anggala. 

13 Sai isosak-sosak mandur ai do sidea, anjaha 
ihatahon: “Dobkon hanima horjanima siap arian 
songon na somal sanggah adong ope anggala.” 

14 Jadi hona balbal ma partua ni halak Israel, na 
niangkat ni mandur ni Parao manjaga sidea, nini 
ma, “Mase ma lang idobkon hanima sadari on nasa 
bilangan ni batu merah na dob tinontuhon songon 
na sain dokah?” 

15 Halani ai laho ma partua ni halak Israel dorak- 
dorak hubani Parao, nini sidea ma, “Mase ma sonin 
ibahen ham hubani jabolonmu? 

16 Seng dong be anggala ibere hubani jabolonmu, 
hape sai ihatahon sidea do bennami, “Bahen batu 
merah!” Tonggor ma, hona bogbog do jabolonmu: 
tapi bangsamu do parsalah.” 

17 Tapi nini ma, “Sabonar parrayoh do hanima. 
Halani ai do ase ihatahon hanima, 'Laho ma hita 
manggalang hubani Jahowa.' 

18 |aho ma hanima marhorja! Seng be bereon 
bannima anggala, tapi maningon bereonnima do 
atap sadiha bilangan ni batu merah ai.” 

19 Jadi ididah partua ni halak Israel ma hamagouan 
ni sidea ai, halani hata ai, “Seng bulih hurangannima 
bilangan ni batu merah sipaulionnima ai siap arian.” 
20 Dob ai jumpah sidea ma si Musa pakon si Aron 
jongjong paimahon sidea sanggah na luar ai sidea 
hun lobei ni Parao, 

21 nini sidea ma dompak sidea, “Jahowa ma na 
mangidah pakon na manguhum hanima, ai ibahen 
hanima do hanami gabe hagigi ni Parao pakon 
juakjuakni, anjaha mambere podang hu tangan ni 
sidea laho mamunuh hanami.” 

22 Jadi idompakkon si Musa ma use Jahowa, nini 
ma, “Ham Tuhan, mase ma ibahen Ham na 
masambor hubani bangsa on? Mase ma isuruh Ham 
ahu hujon? 

23 Ai olat ni dob laho ahu mangadap Parao 
marsahap marhitei goran-Mu, roh jahatni do 
pambahenni hubani bangsa on, anjaha seng 
ipaluah Ham bangsa-Mu.” 

1Jadi nini Jahowa ma dompak si Musa, 
6 “Idahonmu ma sonari na sihol bahenon-Ku 
hubani Parao, ai marhitei tangan na gogoh 
lopasonni ma sidea laho, anjaha marhitei tangan 
na gogoh juaronni ma sidea hun tanohni.” 


Iparatah Naibata Bagah-bagah-Ni 
pakon Pardilo-Ni bani si Musa 


2 Marsahap ma use Naibata dompak si Musa, nini 
ma dompaksi, “Ahu do Jahowa. 

3 Domma Hupatalar diring-Ku hubani si Abraham, 
si Isak pakon si Jakob songon Naibata Pargogoh 
Na So Tarimbang, tapi goran-Ku Jahowa seng ope 
Hupatalar hubani sidea. 

4Domma homa Hupajongjong padan-Ku pakon 
sidea sihol mamberehon tanoh Kanaan hubani 
sidea, ai ma tanoh panginsolatan ni sidea. 

> Domma homa Hutangihon dorak-dorak ni halak 
Israel na pinarjabolon ni halak Masir, anjaha 
domma Huingat padan-Ku. 

6 Halani ai hatahon ma hubani halak Israel, “Ahu 
do Jahowa, padaraton-Ku do hanima humbani 
horja rodi ni halak Masir, paluahon-Ku do hanima 
humbani parjabolonan ni sidea, anjaha tobuson- 

Ku do hanima marhitei tangan na gostong pakon 
marhitei uhum banggal. 

7 Jaloon-Ku do hanima gabe bangsang-Ku, anjaha 
Ahu ma gabe Naibatanima: botohonnima ma Ahu 
do Jahowa Naibatanima na padaratkon hanima 
humbani horja rodi ni Masir. 

8 Anjaha arahkonon-Ku ma hanima hu tanoh na dob 
Hubulawankon berehonon-Ku hubani si Abraham, 
si Isak pakon si Jakob. Berehonon-Ku ma ai bahen 
bagiannima. Ahu do Jahowa.” 

9 Dob ai ipatugah si Musa ma sonai hubani halak 
Israel, tapi lang itangihon sidea si Musa halani sosak 
ni uhur pakon borat ni parjabolonan ai. 

10 Jadi marsahap ma Jahowa dompak si Musa, nini 
ma, 

11 “Laho ma, hatahon ma hubani Parao, raja ni 
Masir, ase ipalopas halak Israel mandarat hun 
tanohni.” 

12 Tapi nini si Musa ma i lobei ni Jahowa, “Tonggor 
Ham ma, seng anjai itangihon halak Israel ahu, 
sonaha ma tangihonon ni Parao ahu, ai seng pandei 
ahu marsahap.” 

13 Jadi marsahap ma Naibata dompak si Musa ampa 
si Aron, anjaha ibere ma hubani sidea parentah 
sihatahonon ni sidea hubani halak Israel pakon 
hubani Parao, raja ni Masir, ase ipadarat halak Israel 
hun tanoh Masir. 

Tarombo ni Musa pakon si Aron 


14 On ma pangku ni sidea mar sasaompung: Anak 
ni si Ruben, bunga tubuh ni si Israel: Si Henok, si 
Palu, si Hezron pakon si Karmi; ai ma ginompar ni si 
Ruben. 

15 Anak ni si Simeon: Si Jemuel, si Jamin, si Ohad, 
si Jakin, si Zohar pakon si Saul, tinubuhkon ni boru 
Kanaan; ai ma ginompar ni si Simeon. 

16On ma goran ni anak ni si Levi mangihutkon 
partubuh ni sidea, Si Gerson, si Kahat pakon si 
Marari. Anggo umur ni si Levi saratus tolu puluh pitu 
tahun do. 

17 Anak ni si Gerson: Si Libni pakon si Simei 
mangihutkon partubuh ni sidea. 

18 Anak ni si Kahat: Si Amram, si Izhar, si Hebron 
pakon si Usiel. Anggo umur ni si Kahat saratus tolu 
puluh tolu tahun do. 

19 Anak ni si Merari: Si Mahli pakon si Musi. On ma 
ginompar ni si Levi mangihutkon partubuh ni sidea. 
20 Jadi ibuat si Amram ma si Jokebed, namboruni 
ai, bahen parinangonni, gabe itubuhkon ma si Musa 
pakon si Aron. Anggo umur ni si Amram saratus tolu 
puluh pitu tahun do. 

21 Anak ni si Izhar: Si Korah, si Nefeg pakon si Zichri. 
22 Anak ni si Usiel: Si Misael, si Elsapan pakon si Sitri. 
23 Jadi ibuat si Aron ma Eliseba, boru ni si Aminadab, 
botou ni si Nahason bahen parinangonni, gabe 

itubuhkon ma si Nadab, si Abihu, si Eleasar pakon 
si Itamar. 

24 Anak ni si Korah: Si Asir, si Elkana, si Abiasap: on 
ma ompung ni halak Korah. 

25 Jadi ibuat si Eleasar, anak ni si Aron ma sada 
humbani boru ni si Putiel bahen parinangonni, gabe 
itubuhkon ma si Pinehas, ai ma pangku ni halak Levi 
sasaompung mangihutkon marga ni sidea bei. 

26 Ai ma si Aron pakon si Musa na pinarsahapkon ni 
Jahowa, na mangkatahon dompak sidea, “Arahkon 
ma mandarat halak Israel hun tanoh Masir, iatur 
bala ni sidea bei. 

27 Sidea ma na mangkatahon hubani Parao, raja 
ni Masir, ase iarahkon halak Israel mandarat hun 
Masir, ai ma si Musa pakon si Aron.” 

28 Jadi bani panorang na marsahap Jahowa hubani 
si Musa i tanoh Masir, 

29 hini Jahowa ma dompak si Musa, “Ahu do 
Jahowa: padas ma hubani Parao, raja ni Masir, 
haganup na Huhatahon bam.” 

30 Tapi nini si Musa ma dompak Jahowa, “Tonggor 
Ham ma, seng pandei ahu marsahap, sonaha ma ra 
tangihonon ni Parao ahu?” 


Tanda Halongangan na Binahen ni si 
Musa pakon si Aron i Lobei ni Parao 


7 nini Jahowa ma dompak si Musa, 
“Tonggor ma, domma Hupabangkit ho gabe 

Naibata ni Parao anjaha si Aron abangmin gabe 
nabimu. 

2 Hatahon ma haganup na dob Huparentahkon in 
bam; anjaha abangmu si Aron ma padaskon ai 
hubani Parao, ase ipalopas laho halak Israel hun 
tanohni. 

3 Tapi pahengkengon-Ku ma uhur ni Parao, anjaha 
age pe Hupabuei tanda pakon halongangan-Ku i 
tanoh Masir, 

4seng tangihonon ni Parao hanima; jadi 
honahonon-Ku ma tangan-Ku hu Masir anjaha 
padaraton-Ku ma balang-Ku, bangsang-Ku halak 
Israel hun tanoh Masir marhitei uhum banggal. 

5 Jadi botohon ni halak Masir ma Ahu do Jahowa, 
anggo Hupagostong tangan-Ku dompak Masir 
anjaha Hupadarat halak Israel hun tongah-tongah 
ni sidea.” 

6 Jadi ibahen si Musa pakon si Aron ma songon na 
pinarentahkon ni Jahowa hubani sidea: sonai do 
ibahen sidea. 

7 Ualuh puluh tahun ma umur ni si Musa anjaha 
umur ni si Aron ualuh puluh tolu tahun, sanggah na 
marsahap ai sidea pakon Parao. 

8 Dob ai nini Jahowa ma dompak si Musa pakon si 
Aron, 

9 “Anggo ihatahon Parao bannima, “Patuduhkon 
hanima ma marhitei sada tanda halongangan, jadi 

hatahon ma hubani si Aron, “Buat ma tungkotmin, 
gijigkon ma in hu lobei ni Parao, ase gabe ulog in.” 
10 Dob ai iparayak si Musa pakon si Aron ma 
Parao, ibahen sidea ma songon na pinarentahkon 
ni Jahowa. Igijigkon si Aron ma tungkotni ai hu lobei 
ni Parao pakon hu lobei ni juakjuakni, jadi gabe ulog 
ma ai. 

11 Dob ai idilo Parao ma halak paruhur pakon datu. 
Jadi sidea pe, datu ni Masir, ibahen ma sonai 
marhitei tabas ni sidea. 

12 Ipanggijigkon sidea bei ma tungkotni, jadi gabe 
ulog ma ai; tapi ibondut tungkot ni si Aron ma 
tungkot ni sidea ai. 

13 Gabe hengkeng ma uhur ni Parao, seng itangihon 
sidea songon na dob hinatahon ni Jahowa hinan. 


Uhum na Parlobei: Bah Gabe Daroh 


14Dob ai nini Jahowa ma dompak si Musa, 
“Na hengkeng do uhur ni Parao, manjua do ia 
palahohon bangsa in. 

15 Laho ma ho girah sogod hubani Parao, sanggah 
laho ia hu bah, jumpahkon ma ia hu topi ni bah ai, 
anjaha jolom ma ibagas tanganmu tungkot na dob 
gabe ulog ai. 

16 Hatahon ma hu bani, Jahowa, Naibata ni halak 
Heber do na marsuruh ahu hu bamu mangkatahon: 
Lopas ma bangsang-Ku laho, ase iidangi Ahu i 

halimisan: hape tonggor ma, seng itangihon ho 
ronsi nuan.’ 

17 Sonon do nini Jahowa, 'Botohonmu ma marhitei 
tanda on, Ahu do Jahowa:, tonggor ma, libaskonon- 
Ku ma tungkot na ibagas tangankon hu bah nai Bah 
Nil in, jadi mubah ma in gabe daroh, 

18 jadi matei ma nidurung na ibagas Bah Nil in, gabe 
marbau ma Bah Nil in anjaha gigian halak Masir 
manginum bah hun Bah Nil in.” 

19Dob ai nini Jahowa ma dompak si Musa, 
“Hatahon ma bani si Aron, Buat ma tungkotmin, 
pagostong ma tanganmin hu atas ni ganup bah 
na i tanoh Masir, hu atas ni bah banggal ni sidea, 
bah angkatan ni sidea, bongbongan ni sidea, bah 
na ipatumpu sidea, ase gabe daroh haganup,' 
ase daroh ma jumpah i sab tanoh Masir, ibagas 
ansubah ampa ibagas gusi.” 

20 Jadi ibahen si Musa pakon si Aron ma songon na 
tinitahkon ni Jahowa, iangkat ma tungkot ai hu atas, 
ilibas ma bah na i Bah Nil ai i lobei ni Parao pakon i 
lobei ni juakjuakni, jadi salih ma ganup bah na i Bah 
Nil ai gabe daroh. 

21 Matei ma dengke na i Bah Nil, anjaha marbau ma 
Bah Nil ai, gabe lang tarinum halak Masir be bah 
hun Bah Nil: anjaha sab do daroh ai bani haganup 
tanoh Masir. 

22 Tapi ibahen datu ni Masir do homa sonai marhitei 
tabas ni sidea, gabe lanjar hengkeng ma uhur ni 

Parao, seng itangihon sidea, songon na hinatahon 
ni Jahowa hinan. 

23 Marhusor ma Parao laho mulak hu rumahni, 
anjaha seng homa iparuhurhon ai. 

24 Jadi inggot Bah Nil ma ihurak ganup halak Masir 
bah bahen inumon, ai seng tarinum sidea bah hun 
Bah Nil. 

23 Pala do gok pitu ari dokahni ai, dob na ilibas 
Jahowa bah Nil ai. 


Uhum na Paduahon: Tohuk (tiktikan) 


1 Dob ai nini Jahowa ma dompak si Musa, “Laho 
ma ho mangadap Parao anjaha hatahon ma 
hu bani, 'Sonon do hata ni Jahowa, lopas ma laho 
bangsang-Kin, ase isombah sidea Ahu. 
2 Tapi anggo mangengkar ho manlopas sidea laho, 
tonggor ma, arsikon-Ku ma ganup gomgomanmu 
marhitei tohuk: 
3 gumayon ma Bah Nil in ibahen tohuk, manangkihi 
anjaha masuk ma hu rumahmu, hu kamar podoman 
pakon hu podomanmu, hu rumah ni juakjuak pakon 
bangsamu, hu tataring pakon hudonmu, 
4tangkihon ni tohuk ai ma ho, bangsamu pakon 
juakjuakmu.” 
3 Dob ai nini Jahowa ma dompak si Musa, “Hatahon 
ma bani si Aron, 'Pagostong ma tanganmu 
rap pakon tungkotmu hu babou ni sagala bah 

banggal, bah angkatan pakon bongbongan, anjaha 
patangkog ma tohuk ai hu tanoh Masir.” 

6 Jadi ipagostong si Aron ma tanganni hu babou ni 
bah i tanoh Masir, gabe tangkog ma tohuk ai anjaha 
irongkob ma tanoh Masir. 

7 Dob ai ibahen datu ai ma homa sonai marhitei 
tabas ni sidea, ipatangkog sidea ma tohuk ai hu 
tanoh Masir. 

8 Idilo Parao ma si Musa pakon si Aron, nini 
ma, “Martonggo ma hanima hubani Jahowa 
ase ipadaoh tohuk in hum bangku pakon 
hun bangsangku, hulopas pe bangsa in laho 
manggalang hubani Jahowa.” 

9 Nini si Musa ma dompak Parao, “Uhurmu ma 
mangkatahon antigan ma tonggohononku ham, 
juakjuakmu pakon bangsamu, ase ipadaoh tohuk 
ai hun bamu pakon hun rumahmu, pitah i Bah Nil 
tumang ma tading.” 

10 Nini ma, “Patar ma.” nini si Musa ma, “Songon na 
hinatahonmu ai ma, ase ibotoh ham, paboa seng 
dong barang ise na songon Jahowa Naibatanami. 
11 Maningon misir ma tohuk ai hun bamu, hun 
rumahmu, humbani juakjuak pakon bangsamu: 
pitah ibagas Bah Nil mando tading.” 

12 Kaluar ma si Musa pakon si Aron hun lobei ni 
Parao, jadi dilo-dilo ma si Musa hubani Jahowa 
halani tohuk, na pinaroh-Ni ai hubani Parao. 

13 Jadi ibahen Jahowa ma songon na hinatahon ni 
si Musa, marmateian ma tohuk ai hun rumah, hun 
alaman pakon hun juma. 

14 Ipatumpu sidea ma ai margugun-gugun, gabe 
bau ma tanoh ai. 

15 Jadi dob ididah Parao domma hun lunggar, gabe 
ipahengkeng ma uhurni, seng ra be ia manangihon 
sidea songon na hinatahon ni Jahowa hinan. 


Uhum na Patoluhon: Siranggang 


16Dob ai nini Jahowa ma dompak si Musa, 
“Hatahon ma hubani si Aron, 'Pagostong ma 
tungkotmin, pukul ma orbuk ni tanoh in, ase gabe 
siranggang main i sab tanoh Masir.” 

17 Ibahen sidea ma sonai, ipagostong si Aron ma 
tanganni pakon tungkotni ai, ipukul ma orbuk ni 
tanoh ai, gabe marrohan ma siranggang hubani 
jolma pakon pinahan, ganup orbuk ni tanoh ai gabe 
siranggang ma i sab tanoh Masir. 

18|[bahen datu ai ma sonai marhitei tabas ni 
sidea laho parohkon siranggang namin, tapi seng 
tarpajadi sidea. Jadi isogopi siranggang ai ma jolma 
pakon pinahan. 

19 Nini datu ai ma dompak Parao, “Jadi-jadian ni 
Naibata do in.” Tapi lanjar hengkeng do uhur ni 
Parao, seng itangihon hata ni sidea, songon na 
hinatahon ni Jahowa hinan. 

Uhum na Paompatkon: Rongit 


20 Dob ai nini Jahowa ma dompak si Musa, “Pagirah 
ma girah sogod puho laho jongjong i lobei ni Parao, 
sanggah na laho ia hu bah, anjaha hatahon ma 
hu bani, 'Sonon do hata ni Jahowa, Lopas ma 
bangsang-Ku laho, ase isombah sidea Ahu. 

21Tapi anggo seng ilopas ho bangsang-Ku 
laho, tonggor ma, parohon-Ku ma hubam, hu 
juakjuakmu, hu bangsamu pakon hu rumahmu 
rongit, ase gok rongit rumah ni halak Masir pakon 
tanoh ianan ni sidea. 

22 Marhasurungan ma bahenon-Ku bani ari ai tanoh 
Gosen janan ni bangsang-Ku, seng anjai dong ijai 
rongit, ase itanda ho Ahu do Jahowa i tongah- 
tongah ni tanoh in. 

23 Pajongjongon-Ku ma parbalogan i holangkolang 
ni bangsang-Ku pakon bangsamu. Patar ma masa 
tanda ai.” 

24 Jadi ibahen Jahowa ma sonai: roh ma marhulan- 
hulan rongit, hu rumah ni Parao, hu rumah ni 
juakjuak ronsi hu sab tanoh Masir; bois tumang do 
tanoh ai ibahen rongit ai. 

25 Dob ai idilo Parao ma si Musa pakon si Aron, 
ihatahon ma, “Ne, galangi hanima ma Naibatanima 
itanoh on.” 

26 Tapi nini si Musa ma, “Lang malo sonai bahenon, 
ai pantang ni halak Masir do sigalangkononnami 

hubani Jahowa Naibatanami: tonggor ma, anggo 
igalangkon hanami pantang ni halak Masir i lobei 
ni sidea, ai lang pargijigon ni sidea ma hanami bani 
batu? 

27 Sihol do hanami laho hu halimisan tolu ari 
pardalanan daohni, laho manggalang bani 
Jahowa Naibatanami, songon na hinatahon-Ni hu 
bennami.” 

28 Jadi nini Parao ma, “Hulopas pe hanima laho hu 
halimisan manggalang bani Jahowa Naibatanima, 
asal ulang madaohtu hanima laho, anjaha 
tonggohon hanima ahu.” 

29 Dob ai nini si Musa ma, “Tonggor ma, luar ma ahu 
hun lobeimu on, anjaha hutonggohon ma hubani 
Jahowa, ase ipadaoh rongit in patar humbani Parao, 
humbani juakjuak pakon humbani bangsani, asal 
ulang be iguak-guaki Parao hanami, marhitei na 
lang manlopas bangsa in laho manggalang bani 
Jahowa.” 

30 Luar ma si Musa hun lobei ni Parao, anjaha 
martonggo ma ia hubani Jahowa. 

31 Jadi ibahen Jahowa ma songon na hinatahon ni si 
Musa, ipadaoh ma rongit ai humbani Parao, ididah 
juakjuak pakon humbani bangsani, sada pe lang na 
tading. 

32Tapi ipahengkeng Parao do homa uhurni age 
sahali on, seng ipalopas laho bangsa ai. 

Uhum Palimahon: Bunrung ni Pinahan 


1 Dob ai nini Jahowa ma dompak si Musa, “Laho 
ma ho marayak Parao, hatahon ma hu bani, 
'Sonon do hata ni Jahowa Naibata ni halak Heber: 
Lopas ma laho bangsang-Ku, ase isombah sidea 
Ahu. 
2 hi anggo mangengkar ho manlopas sidea laho 
anjaha ijolomi ho ope sidea, 
3tonggor ma, mangonai ma tangan ni Jahowa 
hubani pinahanmu na i sampalan, hubani huda, 
halode, unta, lombu pakon biribiri, hona bunrung 
na parah tumang. 
4Tapi papuligon ni Jahowa do pinahan ni halak 
Israel ididah pinahan ni halak Masir, gabe seng dong 
matei ididah pinahan ni Israel age sada.” 
> Dob ai ibuhul Jahowa ma panorangni, nini ma, 
“Patar ma bahenon ni Jahowa na hinatahon-Ni ai i 
tanoh in. 
6Jadi patarni ai, ibahen Jahowa ma sonai: 
marmateian ma ganup pinahan ni halak Masir, tapi 
ididah pinahan ni halak Israel seng dong na matei 
age sada. 
7]suruh Parao ma na manorih, tonggor ma, seng 
dong na matei age sada ididah pinahan ni Israel. 
Tapi lanjar hengkeng do uhur ni Parao, seng ilopas 
laho bangsa ai.” 


2 Musa 9 229 


Uhum na Paonomkon: Sanggul na Birong 


8 Dob ai nini Jahowa ma dompak si Musa pakon 
si Aron, “Buat hanima ma sirabun hun tataring 
gok tangannima, anjaha isaburhon si Musa ma ai 
dompak langit i lobei ni Parao. 

9 Gabe orbuk na alus ma ai i sab tanoh Masir, gabe 
sanggul na birong bani jolma pakon pinahan, gabe 
bayoh na mapultak bani sab tanoh Masir.” 

10 Jadi ibuat sidea ma sirabun hun tataring, laho ma 
sidea hu lobei ni Parao, isaburhon si Musa ma ai 
dompak langit, jadi gabe bayoh na mapultak ampa 
sanggul na birong ma ai bani jolma pakon pinahan. 
11 Lang tarbahen datu ai be jongjong i lobei ni si 
Musa, halani bayoh ai, ai hona bayoh do datu ai 
pakon ganup halak Masir. 

12 Tapi ipahengkeng Jahowa do uhur ni Parao, 
gabe seng itangihon sidea, songon na hinatahon ni 
Jahowa hinan hubani si Musa. 


Uhum na Papituhon: Udan Sira-sira 


13 Dob ai nini Jahowa ma dompak si Musa, “Pagirah 
ma girah sogod puho laho jongjong i lobei ni Parao, 
hatahon ma hu bani, Sonon do hata ni Jahowa 
Naibata ni halak Heber: Lopas ma bangsang-Ku 
laho, ase isombah sidea Ahu. 

14 Anggo sahali on, parohon-Ku ma ganup uhum- 
Ku hubagas uhurmu, hubani juakjuak pakon hubani 

bangsamu, ase itanda ho, na so adong songon Ahu 
i sab tanoh on. 

15 Sonari pe boi do pagostongon-Ku tangan-Ku laho 
mangkonahon hubam pakon hubani bangsamu 
sampar ase bois ho hun tanoh on, 

16 tapi halani on do ase Hupajongjong ho, ase 
Hupataridahkon hubam gogoh-Ku, anjaha ase 
tarambilan goran-Ku hu sab tanoh on. 

17 Sai inunut ho ope mangimbang bangsang-Kin, 
seng ilopas ho sidea laho. 

18 Tonggor ma, sonon patar parohon-Ku ma udan 
sira-sira na doras tumang, songon na seng ongga 
masa i tanoh Masir, olat ni ari parjonamni ronsi 
nuan. 

19 On pe suruh ma na patumpuhon pinahanmu, 
haganup na dong bam i sampalan halani haganup 
jolma pakon pinahan na jumpah i sampalan, na so 
ipatumpu hu rumah, buaton ni udan sira-sira ma ai, 
gabe matei. 

20Barang ise ididah juakjuak ni Parao na 
mangkabiari hata ni Jahowa, isuruh ma lintun 
jabolonni pakon pinahanni hu rumah. 

21Tapi barang ise na so mardiateihon hata ni 
Jahowa, ipaturut ma jabolonni pakon pinahanni i 
sampalan.” 

22Dob ai nini Jahowa ma dompak si Musa, 
“Pagostong ma tanganmu dompak langit, ase roh 
udan sira-sira hu sab tanoh Masir, hubani jolma, 

pinahan pakon hubani ganup suan-suanan i tanoh 
Masir.” 

23 Jadi ipagostong si Musa ma tungkotni dompak 
langit, gabe iparoh Jahowa ma longgur pakon udan 
sira-sira, anjaha roh ma homa apuy hu tanoh on. 
Dob ai iparoh Jahowa ma udan sira-sira hu tanoh 
Masir, 

24 masa ma udan sira-sira, anjaha apuy pe gara do 
i tongah-tongah ni udan sira-sira ai, jangin tumang, 
seng ongga ope sonai masa i sab tanoh Masir, olat 
ni na dob sada bangsa Masir. 

25 basbas udan sira-sira ai ma haganup na i talun 
i sab tanoh Masir, jolma pakon pinahan, sonai 
homa ibasbas udan sira-sira ai do sagala suan- 
suanan na i juma, anjaha sagala hayu na i harangan 
mangkarumbak do. 

26 Pitah i tanoh Gosen, na niianan ni halak Israel, 
seng masa udan sira-sira. 

27 Dob ai isuruh Parao ma na mandilo si Musa pakon 
si Aron, nini ma dompak sidea, “Domma mardousa 
ahu sahali on; na pintor do Jahowa, tapi anggo ahu 
pakon bangsangku parpipot do. 

28Mlartonggo ma hanima hubani Jahowa, 
maparahtu do longgur ni Jahowa pakon udan 
sira-sira in. Hulopas pe hanima laho, ulang tading 
ijon be hanima.” 

29 Nini si Musa ma dompaksi, “Mandaratkonsi ahu 
hun huta in, paherbangonku ma tanganku dompak 

Jahowa, maronti ma sora ni longgur anjaha udan 
sira-sira in pe seng roh be, ase itanda ham gok bani 
Jahowa do tanoh on. 

30Tapi anggo ham pakon juakjuakmu hubotoh 
hinan do na so mabiar nasiam mangidah Naibata 
Jahowa. 

31|a kapas pakon omei ripas do, ai runsang ope 
omei, anjaha marbunga kapas. 

32 Tapi seng ripas anggo gandum pakon dali, halani 
pudian do ai.” 

33 Dob ai luar ma si Musa hun lobei ni Parao hu 
darat ni huta ai, ipaherbang ma tanganni dompak 
Jahowa, gabe maronti ma sora ni longgur pakon 
udan sira-sira ai, anjaha udan pe seng roh be use 
hu tanoh ai. 

34Tapi dob ididah Parao, na dob maronti udan, 
sira-sira pakon longgur ai, inunuti ma mardousa, 
ipahengkeng ma uhurni, sonai homa juakjuakni. 

35 Lanjar hengkeng do uhur ni Parao, seng ilopas 
laho halak Israel songon na hinatahon ni Jahowa 
hinan marhitei si Musa. 


Uhum na Paualuhkon: Balang 


10 1 Dob ai nini Jahowa ma dompak si Musa, 
“Laho ma ho marayak Parao, ai domma 
Hupahengkeng uhurni pakon uhur ni juakjuakni ase 
boi Hubahen sagala tandangkon i tongah-tongah ni 
sidea, 

2 anjaha ase boi pajojoronmu hubani anak pakon 
pahompumu magira na Hubahen in hubani halak 
Masir pakon tandang-Ku na Hupajongjong in i 
tongah-tongah ni sidea, ase ibotoh hanima, Ahu do 
Jahowa.” 

3 Jadi laho ma si Musa pakon si Aron marayak 
Parao, nini sidea ma dompaksi, “Sonon do hata ni 
Jahowa, Naibata ni halak Heber, “Sadiha dokah on 
engkaronmu patoruhkon dirimu i lobei-Hu? Palopas 
ma laho bangsang-Ku ase isombah sidea Ahu. 
4Tapi anggo mangengkar ho manlopas bangsang- 
Ku laho, tonggor ma, parohon-Ku ma patar balang 
hu gomgomanmu, 

3 rungkubonni ma sisik ni tanoh in, gabe seng boi 
idahon tanoh in; panganonni ma teba-teba ni udan 
sira-sira in bannima, anjaha gagatonni ma sagala 
hayunima na dong tubuh i juma, 

6 gokanni ma rumahmu, rumah ni juakjuakmu 
pakon rumah ni ganup halak Masir, songon na so 
ongga ididah bapa pakon ompungnima olat ni na 
dob adong sidea i tanoh on ronsi nuan.” Dob ai 
marhusor ma si Musa lanjar luar hun lobei ni Parao. 
7 Nini juakjuak ni Parao ma dompaksi, “Sadiha 
dokah nari gabe siding halak on banta? Lopas 
ham ma laho halak in, ase isombah sidea Jahowa, 
Naibata ni sidea in: seng ope iahap ham na dob seda 
tanoh Masir?” 

8 Iboan sidea ma si Musa pakon si Aron hu lobei ni 
Parao. Nini ma dompak sidea, “Laho ma hanima, 
sombah hanima ma Jahowa, Naibatanima, tapi ise 
do nani deba na laho in?” 

3 Nini si Musa ma, “Haganup do hanami sihol laho, 
na maposo pakon na matua, odor rap pakon anak 
ampa borunami, biribiri pakon lombunami, halani 
pesta ni Jahowa do sipestahononnami ai.” 

10 Nini ma dompak sidea, “Jahowa ma tongon 
mangkasomani hanima, anggo hulopas hanima rap 
pakon dakdanaknima laho. Tonggor ma, atap na 
jahat do sura-suranima? 

11 jang sonai, hanima bagian dalahi ma laho 
marsombah hubani Jahowa, halani sonai do 
pangindoannima hinan.” Jadi ipalaho ma sidea hun 
lobei ni Parao. 

12Dob ai nini Jahowa ma dompak si Musa, 
“Pagostong ma tanganmu hu babou ni tanoh Masir 
parohkon balang, ase naik sidea hu tanoh Masir, 
anjaha igagati sagala suan-suanan ni tanoh in, 
sagala teba-teba ni udan sira-sira ondi.” 

13 Jadi ipagostong si Musa ma tungkotni hu babou 
ni tanoh Masir, gabe iparoh Jahowa ma logou hun 
hapoltakan hu tanoh ai layur sadari saborngin: 
patar ni ai iboban logou na hun hapoltakan ai ma 
balang ai. 

14 Jadi naik ma balang ai hu sab tanoh Masir anjaha 
sogop hu ganup gomgoman ni Masir, buei tumang, 

seng ongga ope masa balang na sonai i lobei ni ai, 
anjaha i pudi ni ai pe seng masa be sonai ai. 

15 hi irongkob sidea do sisik ni ganup tanoh ai, pala 
golap tanoh ai ibahen, anjaha ipangan ma ganup 
suan-suanan ni tanoh ampa ganup buah ni hayu, 
sagala teba-teba ni udan sira-sira ondi; seng dong 
be na ratah tading bani hayu atap bani suan-suanan 
i sab tanoh Masir. 

16 Jadi tarolos ma Parao mandilo si Musa pakon 
si Aron, nini ma, “Domma mardousa ahu dompak 
Jahowa, Naibatanima pakon dompak hanima. 

17Ai pe, sasap ma dousangkin age sahali on, 
anjaha martonggo ma hanima hubani Jahowa, 
Naibatanima, ase ipadaoh humbangku pitah 
hamatean on gelah.” 

18 Jadi luar ma si Musa hun lobei ni Parao, 
martonggo ma ia hubani Jahowa. 

19 Jadi iparoh Jahowa ma logou hun hasundutan 
doras tumang gabe iluahon ma balang ai anjaha 
isampakkon hu Laut Sigerger: sada balang pe lang 
tading bani sab gomgoman ni Masir. 

20 Tapi ipahengkeng Jahowa do uhur ni Parao gabe 
seng ipalopas laho halak Israel ai. 


Uhum na Pasiahkon: Golap Marimpot-impot 


21Dob ai nini Jahowa ma dompak si Musa, 
“Pagostong ma tanganmu dompak langit, ase masa 

na golap marimpot-impot bani tanoh Masir, ase 
dadap-dadap halak ibahen na golap ai.” 

22 Jadi ipagostong si Musa ma tanganni dompak 
langit, gabe sogop ma na golap marimpot-impot hu 
sab tanoh Masir tolu ari dokahni. 

23 Seng ididah atap ise hasomanni anjaha seng dong 
atap ise na mosor humbani iananni na tolu ari ai: 
tapi bani ganup halak Israel lihar do bani ianan ni 
sidea. 

24 Jadi idilo Parao ma si Musa, nini ma, “Laho 
ma hanima, sombah hanima ma Jahowa, pitah 
biribiri pakon lombunima ma na tading, tapi anggo 
anaknima boi do homa laho rap pakon hanima.” 
25Tapi nini si Musa ma, “Ham pe maningon 
bereonmu do homa hu tangannami galangan 
sisayaton pakon galangan situtungon, 
sigalangkononnami hubani Jahowa, Naibatanami. 
26 Pinahannami pe maningon laho do rap pakon 
hanami, sada tambirik pe lang tading, ai hunjai do 
buatonnami sisombahkononnami hubani Jahowa, 
Naibatanami, anjaha seng ibotoh hanami barang 
aha sombahkononnami hubani Jahowa paima das 
hanami hujai.” 

27 Tapi ipahengkeng Jahowa do uhur ni Parao, gabe 
seng ilopas sidea laho. 

28 Dob ai nini Parao ma dompaksi, “Laho ma ho 
hun lambungkon, jaga ho, seng boi idahonmu be 

bohingku, ai sadari ididah ho bohingku maningon 
matei ma ho.” 

29 Nini si Musa ma, “Songon na hinatahonmu ai ma, 
seng idahonku be bohimu.” 


Lumba-lumba Pasal Uhum na Pasapuluhkon 


1 1 1 Dob ai nini Jahowa ma dompak si Musa, 
“Sada nari ope parohon-Ku uhum hubani 
Parao pakon hu Masir, dob ai palopasonni ma 
hanima laho hunjon, sanggah na pinalopasni ai 
hanima laho, juljulonni do hanima hunjon. 
2 Hatahon hanima ma hu pinggol ni bangsa in, ase 
ganup dalahi pakon naboru mangindo humbani 
huan-kuanni ugas pirak pakon ugas omas.” 
3 Domma iojur Jahowa hinan, ase maidop uhur ni 
halak Masir bani bangsa ai. Si Musa pe halak na 
sangap tumang do i tanoh Masir ididah juakjuak ni 
Parao pakon ididah bangsa ai. 
4 Dob ai nini si Musa ma, “Sonon do hata ni Jahowa, 
“Hira-hira tongah borngin bontason-Ku ma tongah- 
tongah ni Masir. 
5 Jadi matei ma ganup bunga tubuh i tanoh Masir, 
humbani bunga tubuh ni Parao, na hundul i 
paratasni, das hubani bunga tubuh ni jabolon 
naboru, na i pudi ni pandudaan pakon ganup bunga 
tubuh ni pinahan.” 

6 Jadi masa ma doruh banggal i sab tanoh Masir, 
na so ongga masa sonai, anjaha seng anjai masa be 
sonai. 

7 Tapi anggo bani haganup halak Israel seng mahua 
baliang, age sada, sonai jolma pakon pinahan, ase 
itanda ho naha parpalegan ni Jahowa bani halak 
Israel humbani halak Masir. 

8 Anjaha tuad ma ganup juakjuakmu marayak ahu, 
sombahon ni sidea ma ahu, hatahonon ni sidea 
ma, “Luar ma ham pakon ganup bangsa in na 
mangirikkon ham.” Dob salpu sonai luar ma ahu. 
Dob ai luar ma ia hun lobei ni Parao manringis 
tumang. 

9 Dob ai nini Jahowa ma dompak si Musa, “Seng 
anjai tangihonon ni Parao hanima, ase lambin buei 
halongangan sibahenon-Ku i tanoh Masir.” 

10 Domma ibahen si Musa pakon si Aron ganup 
halongangan ai i lobei ni Parao; tapi ipahengkeng 
Jahowa do uhur ni Parao, gabe seng ilopas halak 
Israel laho hun tanohni. 


Parjadi ni Paskahh 


1 Dob ai nini Jahowa ma dompak si Musa 
12 pakon si Aron i tanoh Masir, 

2 “Bulan on ma gabe parmulaan ni bulan bannima, 
bulan sada ni tahun ma in bannima. 

3 Hatahon hanima ma hubani ganup tumpuan ni 
Israel sonon, “Bani ari sapuluh bulan on ganup ma 

hanima mambuat sada anak ni biribiri, marguru 
hubani buei ni tangga ni sidea mar sasaompung, 
sada biribiri ganup tangga. 

4Tapi anggo maotiktu sada tangga, gabe seng 
tarboiskonsi sada anak ni biribiri, ibuat ma ai 
rap pakon halak romban rumahni marguru hubani 
buei ni jolma; marguru na tarboiskon ganup ma 
agakonmu anak ni biribiri ai. 

3 Seng martikas, tunggal anjaha marumur satahun 
do anak ni biribiri ai; maningon humbani biribiri 
atap humbani hambing do buatonnima ai. 

6 Anjaha maningon pasirsironnima ma ai das bani 
ari sapuluh ompat bulan on, dob ai sayaton ni ganup 
tumpuan ni Israel ma ai malele bod.’ 

7 Dob ai maningon buaton ni sidea ma humbani 
daroh ai, anjaha daiskononni ma ai hubani 
pasihon na dua ai pakon hubani tohang ni rumah 
parmanganan ni sidea ai. 

8 Anjaha maningon panganon ni sidea ma bornginni 
ai na pinanggang hubani apuy, maningon panganon 
ni sidea ma ai rap pakon ruti na so niigaran ampa 
lowoh na mapaet. 

9 Lang bulih matah panganonnima ai atap ilompah 
ibagas bah, tapi maningon panggangon do hubani 
apuy, uluni, hae-haeni pakon bituhani. 

10lang bulih teba hunjai das hubani patarni. 
Porini dong na tading hunjai das hubani patarni, 
maningon rasogon do hubagas apuy. 

11Sonon ma sibahenonnima laho mangankon 
ai: Margondit ma binongeinima, naheinima 
marsipatu, tungkotnima ibagas tangannima: 
mangolos ma hanima mangankon ai, ai Paskah ni 
Jahowa do ai. 

12 Ai bontason-Ku ma bani na saborngin ai tanoh 
Masir, anjaha Bunuhon-Ku ma ganup bunga 
tubuh ni tanoh Masir, humbani jolma das hubani 
pinahan: anjaha dabuhon-Ku ma uhum hubani 
ganup naibata ni Masir: Ahu do Jahowa. 

13 Daroh ai ma partandaan bannima i rumah na 
niiankonnima, anggo Huidah daroh ai laosan-Ku ma 
hanima, seng sogop be bannima uhum hamagouan, 
sanggah na Hubogbogi ai Masir. 

14 Ari pardingatan ma ari on bannima, bosarhon 
hanima ma on bani Jahowa, gabe tonah 
sisadokah-dokahni ma on bani ginomparnima, 
sibosarhononnima. 

15 Maningon panganonnima do ruti na so niigaran 
layur pitu aris bani ari na parlobei maningon 
ambukkononnima do na migar hun rumahnima, 
halani maningon raseionkon do atap ise na 
mangankon na niigaran humbani ari na parlobei 
das hubani ari na papituhon. 

16Bahenonnima ma bani ari na parlobei 
partumpuan na pansing anjaha bani ari papituhon 
pe bahenon do partumpuan na pansing, aha pe 

lang bulih horjaonkon ijai, pitah sipanganonni bei 
bulih hoseihononnima. 

17 Maningon dalankononnima do pesta ruti na so 
niigaran ai, ai bani ari na sasada ai do Hubobahon 
balanima luar hun tanoh Masir. Halani ai maningon 
ramotkononnima do ari na sasada on torus hubani 
ginomparnima, songon tonah sisadokah ni dokahni. 
18 Bani bulan sada, ari sapuluh ompat bodari, 
panganonnima ma ruti na so niigaran ai das bani ari 
dua puluh sada bodari. 

19 Manipat pitu ari seng bulih jumpah na migar i 
rumahnima, ai raseionkon do humbani tumpuan ni 
Israel atap ise na mangankon na niigaran, barang 
panginsolat barang pangisi ni tanoh ai pe ia. 

20 Seng bulih panganonnima na niigaran: pangan 
hanima ma bani ganup ianannima ruti na so 
niigaran.” 

21 Dob ai idilo si Musa ma ganup sintua ni Israel, 
ihatahon ma hubani sidea, “Pilih anjaha buat 
nasiam ma anak ni biribiri bani nasiam marguru 
hubani buei ni nasiam satangga, anjaha sayat 
nasiam ma Paskah in. 

22 Buat nasiam ma sarahutan hisop, sornobkon 
nasiam ma in hubagas daroh na i pinggan, anjaha 
daiskon nasiam ma daroh na i pinggan ai hubani 
tohang pakon hubani pasihon na dua ai, anjaha 
ulang ma luar nasiam hun labah ni rumah nasiam 
paima siang ari. 


2 Musa 12 242 


23 Ai mamontas do Jahowa, laho mambogbog 
Masir: anggo iidah Jahowa daroh na i tohang pakon 
na i pasihon na dua ai, gabe laosan ni Jahowa ma 
labah ai, seng lopason-Ni pangagou ai masuk hu 
rumah nasiam laho mangagou nasiam. 

24 Maningon ramotkonon nasiam ma tonah ai, gabe 
titah ma ai bani nasiam pakon bani anak nasiam 
sadokah ni dokahni. 

25 Anjaha ia dob das nasiam hu tanoh sibereon ni 
Jahowa hubani nasiam, songon na hinatahon-Ni ai, 
maningon dalankonon nasiam do horja on. 

26 Anjaha anggo ihatahon anak nasiam bani nasiam, 
“Horja ugama aha do on bani nasiam?” 

27 Hatahon nasiam ma, “Galangan Paskah do in 
hubani Jahowa, halani ilaosi do rumah ni halak 
Israel i Masir, sanggah binogbogan-Ni ai Masir, tapi 
ipaluah do anggo rumahta. Jadi unduk ma bangsa 
ai anjaha marsombah.” 

28 Dob ai laho ma halak Israel anjaha ibahen sidea 
ma songon na tinonahkon ni Jahowa hubani si Musa 
pakon si Aron, sonai ma ibahen sidea. 


Uhum na Pasapuluhkon: Parmatei ni 
Bunga Tubuh ni Halak Masir. 


Pardarat ni Israel 


23 Jadi tongah borngin ibunuh Jahowa ma ganup 
bunga tubuh i tanoh Masir, humbani bunga tubuh 

ni Parao nari, na hundul i paratasni ronsi bunga 
tubuh ni na tartutup, na ibagas tutupan pakon 
sagala bunga tubuh ni pinahan. 

30 Jadi puho ma Parao borngin ni ai, ia pakon ganup 
juakjuakni ronsi ganup halak Masir; masa ma doruh 
bolon i Masir, ai seng dong rumah na so dong na 
matei ijai. 

31 Jadi idilo ma si Musa pakon si Aron borngin ni 
ai, nini ma, “Bingkat ma hanima misir hun tongah- 
tongah ni bangsangku, age hanima age halak Israel: 
laho ma hanima, sombah hanima ma Jahowa, 
songon na hinatahonnima in. 

32Boan hanima ma homa biribiri pakon 
lombunima, songon na hinatahonnima in, laho ma 
hanima anjaha pasu-pasu hanima ma homa ahu.” 
33 Jadi ijuljul halak Masir ma bangsa ai ase iolos luar 
hun tanoh ai, ai nini sidea do, “Matei holi hanami 
ganup.” 

34 Jadi iboban bangsa ai ma nitakni, sanggah lape 
iigari ope rap pakon balanga panggorenganni ibaluti 
i atas abarani. 

35 Jadi ibahen halak Israel ma songon na hinatahon 
ni si Musa, ipindo sidea ma humbani halak Masir 
ugas-ugas pirak, ugas-ugas omas pakon hiou. 

36 Ai domma iojur Jahowa halak Masir, ase maidop 
ni uhur sidea hubani bangsa ai, gabe ibere sidea ma 
pangindoan ni sidea ai. Sonai ma pangayob ni sidea 
humbani halak Masir. 

37 Ase misir ma halak Israel hun Raemses hu Sukot, 
hira-hira onom ratus ribu dalahi bueini na mardalan 
nahei, legan ni naboru pakon dakdanak. 

38 Buei do homa halak na legan tangkog rap pakon 
sidea, sonai homa biribiri, lombu pakon pinahan, 
buei tumang. 

39 Jadi ilompah sidea ma nitak, na binoban ni sidea 
hun Masir bahen ruti na so niigaran, halani seng 
ligari hinan ai, ai na nijuljul do sidea hun Masir gabe 
seng sompat nanggei sidea, anjaha seng dong homa 
bohal na legan ipasirsir sidea hinan bani sidea. 

40 la dokah ni halak Israel marianan i Masir ompat 
ratus tolu puluh tahun do. 

41 Jadi dob salpu na ompat ratus tolu puluh tahun ai, 
bani ari na sasada ai, luar ma ganup bala ni Jahowa 
hun tanoh Masir. 

42Sada borngin na marjaga-jaga do on bani 
Jahowa laho paluar sidea hun tanoh Masir: jadi 
borngin marjaga-jaga ma on bani halak Israel ronsi 
ginompar ni sidea bahen pardingatan bani Jahowa. 


Aturan-aturan na Legan Pasal Paskah 


43 Nini Jahowa ma dompak si Musa pakon si 
Aron, “On ma aturan pasal Paskah in: Seng bulih 
panganon ni halak na legan hunjin: 

44tapi sagala jabolon, na binoli ni duit, boi do 
panganonni hunjin dob isunat hanima ia. 

45 Halak panginsolat atap halak upahan seng bulih 
panganonni hunjin. 

46 Ibagas rumah ma in ipangan, seng bulih 
bobanonmu humbani gulei in hu darat ni rumah, 
anjaha seng bulih ponggolhononnima holi-holini 
age sada. 

47 Maningon ganup tumpuan ni Israel mambahen 
sonai. 

48 Tapi anggo adong halak na legan tondok bam, 
anjaha sihol horjahononni Paskah ai bani Jahowa, 
maningon sunaton lobei sagala dalahi na rapkonsi: 
dob ai pe ase bulih dohor ia laho mangkorjahon ai, 
ase gabe doskon pangisi ni tanoh in ia. Tapi sagala 
na so marsunat seng bulih mangankon hunjai. 

49 Sada ma titah hubani pangisi ni tanoh in pakon 
hubani halak na legan, na manginsolat i tongah- 
tongahnima.” 

50 Jadi ibahen haganup halak Israel ma songon na 
tinonahkon ni Jahowa hubani si Musa pakon si 
Aron, sonai do ibahen sidea. 

51 Ase bani ari na sasada ai ma iarahkon Jahowa 
halak Israel luar hun tanoh Masir romban hubani 
bala ni sidea. 


Parpapansing bani Ganup Bunga Tubuh 


13 1 Dob ai nini Jahowa ma dompak si Musa 
sonon, 

2 “Papansing ma Bangku ganup bunga tubuh na 
parlobei luar hun parnaibataan i tongah-tongah 
ni halak Israel, humbani jolma pakon humbani 
pinahan, Ahu do simada ai.” 

3 Jadi nini si Musa ma dompak bangsa ai, “Ingat 
nasiam ma ari on, parluar nasiam hun Masir, hun 
rumah parjabolonan, ai marhitei tangan na gogoh 
do ipaluar Jahowa nasiam hunjai, ulang ipangan 
nasiam na niigaran. 

4 Sadari on do nasiam luar bani bulan Abib. 

> Anjaha ia dob das nasiam ibobahon Jahowa hu 
tanoh ni halak Kanaan, Heti, Amori, Hewi pakon 
Jebusi, na dob binulawankon-Ni hubani ompung 
nasiam, mamberehon bani nasiam tanoh habaoran 
ni dadih pakon manisan, sai horjahon nasiam ma 
horja on bani bulan on. 

6 Pitu ari ma panganon nasiam ruti na so niigaran, 
anjaha bani ari papituhon ma pesta bani Jahowa. 

7 Ruti na so niigaran ma panganon bani na pitu ari 
ai, seng bulih idahon bani nasiam ruti na niigaran, 
anjaha seng bulih idahon bani nasiam na migar bani 
sab gomgoman nasiam. 

8 Patugah ma hubani anakmu bani ari ai sonon, 
“Halani na binahen ni Jahowa do on bangku sanggah 
parluarhu hun Masir. 

9 Gabe partandaan ma in bam i tanganmu anjaha 
gabe pardingatan i holangkolang ni matamu, ase 
ibagas pamanganmu titah ni Jahowa, ai Jahowa do 

mambobahon ho luar hun tanoh Masir marhitei 
tangan na gogoh. 

10 Maningon horjahononmu ma titah on bani 
parjumpah ni panorangni ganup tahun.” 

llja dob das ho iboban Jahowa hu tanoh ni 
halak Kanaan songon na dob binulawankon-Ni bam 
pakon hubani ompungmu, anjaha iberehon ai bam, 
12 maningon ondoskononmu ma hubani Jahowa 
sagala anak na parlobei luar hun partapaan, sagala 
tunggal bunga tubuh ni pinahanmu Jahowa do 
homa simadasi. 

13Tapi sagala bunga tubuh ni halode maningon 
tobusonmu do marhitei anak ni biribiri, atap anggo 
seng tobusonmu ai, maningon ponggolhononmu 
do borgokni. Sagala bunga tubuh ni jolma i tongah- 
tongah ni anakmu maningon tobusonmu do. 

14 Anjaha anggo isungkun anakmu ho magira, “Aha 
do on? Jadi hatahon ma bani: Marhitei tangan na 
gogoh ibobahon Jahowa do hanami luar hun Masir, 
hun rumah parjabolonan. 

15 hi sanggah na manendel Parao palopas hanami 
laho, jadi ibunuh Jahowa ma sagala bunga tubuh 
i tanoh Masir, humbani bunga tubuh ni jolma nari 
das hubani bunga tubuh ni pinahan. Halani ai do ase 
hugalangkon sagala bunga tubuh tunggal hubani 
Jahowa, tapi sagala bunga tubuh i tongah-tongah ni 
anakku hutobus do. 

16 Bahen partandaan ma in ibagas tanganmu anjaha 
bahen pardingatan i holangkolang ni matamu, ai 
marhitei tangan na gogoh do Jahowa paluarhon 
hanami hun Masir.” 


Pardalan i Halimisan das Ronsi Laut Sigerger. 


Hombun pakon Apuy na Jongjong 


17 Dob ilopas Parao bangsa ai laho, seng ibobai 
Jahowa sidea hun dalan na hun tanoh ni halak 
Palistim age pe dohoran do ai: ai nini Naibata 
do, “Atap manosal holi bangsa in anggo ididah 
hamunsuhon, gabe mulak sidea holi hu tanoh 
Masir.” 

18 Halani ai maringgot ma bangsa ai ibobahon 
Jahowa hun dalan na hu halimisan dompak Laut 
Sigerger, anjaha marsinjata bei do halak Israel 
tangkog hun tanoh Masir. 

19 boban si Musa do homa holiholi ni si Josep, 
ai ipabija hinan do halak Israel, nini do, “Sai na 
parayakon ni Naibata do nasiam, jadi boban nasiam 
ma holiholingku hunjon.” 

20 Jadi misir ma sidea hun Sukot, anjaha marsaran 
ma sidea i Etkam bani topi ni halimisan ai. 

21 Anjaha Jahowa do mardalan i lobei ni sidea, arian 
marhitei hombun na jongjong mambobahon sidea 
i dalan ai, ia borngin marhitei apuy na jongjong 

bahen suluh bani sidea, ase boi sidea mardalan 
arian pakon borngin. 

22 Seng ongga meret hombun na jongjong ai arian, 
pakon apuy na jongjong ai borngin humbani bangsa 
ai. 


Tarsosak Halak Israel 


1 Dob ai nini Jahowa ma dompak si Musa, 
14 2 “Hatahon ma hubani halak Israel, ase 
marhusor sidea mulak anjaha marsaran tontang ni 
Pi-Hahirot, i holangkolang ni Migdol pakon laut, 
tontang ni Baal-Zefon, tontang ni ai ma hanima 
marsaran, dohorhon laut. 
3 Ai hatahonon ni Parao ma pasal halak Israel, 
“Domma kahou sidea i tanoh ai, domma ihapit 
halimisan ai sidea.' 
4 Jadi pahengkengon-Ku ma uhur ni Parao, anjaha 
pardakdakonni ma sidea, gabe marmulia ma Ahu 
bani Parao pakon bani ganup balani, tandaon ni 
Masir ma, Ahu do Jahowa.” Jadi ibahen sidea ma 
sonai. 
> Dob tarbotoh bani raja ni Masir na dob lintun 
bangsa ai, mubah ma uhur ni Parao pakon 
juakjuakni dompak bangsa ai, nini sidea ma, “Aha 
do na binahenta on, ilopas hita do laho halak Israel 
maluah humbani parjabolonanta?” 
6 |pasang ma gareta porangni anjaha jarah ma 
bangsani bingkat rapkonsi. 

7 Iboban ma onom ratus gareta porang na pinilih 
pakon sagala gareta porang na legan na adong i 
Masir rap pakon tolu halak bei parmunsuh i atas ni 
ai ganup. 

8 Ai ipahengkeng Jahowa do uhur ni Parao, raja 
ni Masir ai, ase ipardakdak halak Israel, age pe 
domma luar halak Israel binobahon ni sada tangan 
na gogoh. 

9 layak halak Masir ma sidea, marhitei sagala huda 
pakon gareta ni Parao rap pakon na mangkundulisi 
ampa balani, gabe jumpah sidea ma sidea marsaran 
dohorhon laut i lambung ni Pi-Hahirot tontang ni 
Baal-Zefon. 

10 Dob hun dohor Parao, mangkawah ma halak 
Israel, jadi tonggor ma, halak Masir roh mardakdak 
sidea, gabe mabiar tumang ma sidea. Jadi 
mandoruhi ma halak Israel hubani Jahowa, 

11 anjaha nini sidea ma dompak si Musa, “Binahen 
ni na so dong tanoman i Masir gakni, mambahen 
na iarahkon ho hanami laho matei i halimisan on? 
Mase ma sonai pambahenmu bennami, iarahkon 
ho hanami luar hun tanoh Masir? 

12 hi lang ihatahon hanami hinan do hubam i tanoh 
Masir Sonon, “Paturut ma hanami iparjabolon halak 
Masir, ai dearan do hanami iparjabolon halak Masir, 
humbani na matei i halimisan.” 

13 Jadi nini si Musa ma hubani bangsa ai, “Ulang 
nasiam mabiar, totap ma uhur nasiam, anjaha 

tonggor nasiam ma haluahon ni Jahowa sibahenon- 
Ni hubani nasiam sadari on: ai halak Masir na niidah 
nasiam sadari on, seng be idahon nasiam sidea 
sadokah ni dokahni. 

14 Jahowa do marporang mangkopkop nasiam, 
anjaha siplah nasiam.” 

15 Dob ai nini Jahowa ma dompak si Musa, “Mase 
ma doruh-doruh ho hu Bangku? Hatahon ma 
bingkat halak Israel! 

16 Tapi anggo ho angkat ma tungkotmin, pagostong 
ma tanganmu hu babou ni laut in, laho manirang 
bahni, ase boi bontason ni halak Israel laut in 
mardalan bani na horah. 

17 Tapi anggo Ahu, tonggor ma, pahengkengon-Ku 
ma uhur ni halak Masir, ase ipardakdak sidea halak 
Israel gabe marmulia Ahu humbani Parao pakon 
humbani ganup balani, humbani gareta porangni 
pakon humbani siajak hudani. 

18 Ase ibotoh halak Masir, Ahu do Jahowa, ia dob 
marmulia Ahu humbani Parao, humbani gareta 
porangni pakon humbani siajak hudani.” 


Parbois ni halak Masir i Laut Sigerger 


19Dob ai minsah ma malekat ni Naibata na 
mardalan i lobei ni bala ni Israel, laho ma ia hu pudi 
ni sidea; minsah ma pakon hombun na jongjong ai 
hun lobei ni sidea anjaha jongjong hu pudi ni sidea, 


2 Musa 14 252 


20 roh hu holangkolang ni bala ni Masir pakon bala 
ni Israel. la hombun ai golap do salopah anjaha 
na salopah nari manorangi borngin ai, gabe seng 
marsidohoran sidea manipat na saborngin ai. 

21 Jadi ipagostong si Musa ma tanganni hu babou 
ni laut ai; anjaha surut ma laut ai ibahen Jahowa 
marhitei logou hapoltakan na doras manipat 
saborngin ai, gabe horah ma laut ai anjaha bolah 
bah ai. 

22 Masuk ma halak Israel hu tongah-tongah ni laut, 
hubani na horah ai, anjaha hira dingding ma bah ai 
i siamun pakon i sambilou ni sidea. 

23 Dob ai iayak halak Masir ma sidea, masuk hun 
pudi ni sidea, haganup huda ni Parao, gareta 
porangni pakon siajak hudani hu tongah-tongah ni 
laut ai. 

24 Jadi bani runda marayak siang ari, ikawahkon 
Jahowa ma bala ni Masir humbani apuy pakon 
hombun na jongjong ai, anjaha igeori ma bala ni 
halak Masir ai. 

25|togong ma galapang ni gareta ni sidea, gabe 
mogot-ogot ma sidea. Jadi nini halak Masir ma, 
“Maporus ma hita hun lobei ni Israel, ai Jahowa do 
marporang i tongah-tongah ni sidea mangimbang 
halak Masir.” 

26Dob ai nini Jahowa ma dompak si Musa, 
“Pagostong ma tanganmu hu babou ni laut in, 
ase mulak suang bah ai langkob hubani halak 

Masir, hubani gareta porangni pakon hubani siajak 
hudani.” 

27 Jadi ipagostong si Musa ma tanganni hu babou ni 
laut ai, gabe mulak suang ma laut ai malele siang ari 
hubani dalanni hinan, gabe maporus hubagas bah ai 
ma halak Masir: sonai ma isampakkon Jahowa halak 
Masir hu tongah-tongah ni laut ai. 

28Mulak suang ma bah ai anjaha irongkob ma 
gareta porang, siajak huda pakon ganup bala ni 
Parao, sagala na mangirikkon halak Israel hubagas 
laut ai, sahalak pe lang tading humbani sidea. 
29Tapi anggo halak Israel mardalan do bani na 
horah i tongah-tongah ni laut ai, anjaha gabe 
dingding bani sidea bah ai i siamun pakon i sambilou 
ni sidea. 

30 Sonai ma halak Israel ipaluah Jahowa bani na 
sadari ai humbani tangan ni halak Masir, gabe 
ididah halak Israel ma halak Masir matei i topi ni 
laut ai. 

31 Jadi ididah halak Israel ma pambahenan banggal 
na binahen ni Jahowa hubani halak Masir, gabe 
mabiar ma bangsa ai bani Jahowa: porsaya ma sidea 
bani Jahowa pakon bani si Musa juakjuak-Ni ai. 


Doding Puji-pujian ni Israel 


1 1 Jadi ijia idodingkon si Musa pakon halak 
5 Israel ma doding on bani Jahowa, nini sidea 
ma, “Mandoding ma ahu bani Jahowa, ai 

marmulia tumang do la: huda pakon na 
mangajaksi isampakkon do hubagas laut. 

2 Jahowa do hagogohonku pakon dodingku, 
anjaha la do hatuahon bangku, la do 
Naibatangku, pasangaponku ma la, Naibata 
ni bapangkin, patimbulonku ma la. 

3 Pyanglima do Jahowa, Jahowa do goran-Ni. 

4 Isampakkon do gareta porang ni Parao pakon 
balani hubagas laut: anjaha mogap do 
puanglima pilihanni ibagas Laut Sigerger. 

3 Isangkobi bah do sidea: mogap do sidea songon 
batu hu toruh. 

6 Marmulia marhitei hagogohon do tangan 
siamun-Mu, Ham Jahowa, tangan siamun- 
Mu in do, Ham Jahowa, manropuki munsuh 
in. 

7 Marhitei hatimbulon ni hasangapon-Mu 
iraseihon Ham do na manlawan Ham: 
ipadalan Ham do ringis-Mu mamboiskon 
sidea songon anggala. 

8 Marhitei hosah ni igung-Mu bongbong bah 
in, jongjong gilumbang songon dingding, 
himpang sagala bah luhung i tongah-tongah 
ni laut. 

9 Nini munsuh ai, “Huayak, hutangkap ma: 
bagionku ma taban, sombuh uhurhu 
mangidah sidea, sintakonku ma podangku, 
boiskonon ni tanganku ma sidea.' 

10 Jombuskon Ham hosah-Mu, gabe ilangkobi 
laut sidea: mogap sidea songon simbora 
hubagas bah na majangin. 

11 Ise ma songon Ham, ale Jahowa, i tongah- 
tongah ni sagala naibata? Ise ma na songon 
Ham, marmulia ibagas hapansingon, jombut 
ibagas pambahenan sipujion, na mambahen 
halongangan? 

12 Dob ipagostong Ham tangan-Mu siamun, 
ibondut tanoh in ma sidea. 

13 fbobahon Ham do marhitei habujuron-Mu 
bangsa na tinobus-Mu, itogu-togu Ham 
do sidea marhitei hagogohon-Mu hubagas 
ianan hapansingon-Mu. 

14 Ibogei sagala bangsa ma in, gabe gobir sidea: 
godor ma pangisi ni tanoh Palistim. 

15 Tarsonggot ma ijia sagala raja ni Edom, 
hitir-hitir parkuasa ni Moab; mabiar ganup 
pangisi ni Kanaan. 

16 Madabuh ma hubani sidea songgot-songgot 
pakon biar: halani hinatimbul ni tangan-Mu, 
jonong sidea songon batu, paima mandipar 
bangsa-Mu ale Jahowa, paima mandipar 
bangsa na tinobus-Mu. 

17 [pamasuk Ham do sidea anjaha isuan Ham do 
sidea hu dolog Parbagianan-Mu, ianan na 
pinauli-Mu Jahowa, bahen hundulan-Mu, 

ianan hapansingon na ipasuk tangan-Mu, 
ale Tuhan. 
18 Jahowa do na manrajai ronsi sadokah ni 
dokahni.” 
19 Ai sanggah na bongkot huda ni Parao rap pakon 
gareta porangni ampa na mangajaksi hubagas laut 
ai, ipasuang Jahowa ma bah ni laut ai, manlangkobi 
sidea; tapi mardalan bani na horah do halak Israel i 
tongah-tongah ni laut ai. 
20 Dob ai roh ma si Miryam sada nabi puang- 
puang, botou ni si Aron, ibuat ma sada husapi 
bani tanganni: anjaha luar ma ganup puang-puang 
mangirikonsi marsijolom husapini anjaha manortor. 
21 Jadi mandoding ma si Miryam marsibalos- 
balosan pakon sidea, “Mandoding ma 
nasiam bani Jahowa, ai marmulia tumang 
do la: isampakkon do huda pakon na 
mangajaksi hubagas laut.” 


Mara pakon Elim 


22 Dob ai ihatahon si Musa ma halak Israel bingkat 
hun Laut Sigerger, jadi laho ma sidea hu halimisan 
Sur: tolu ari ma sidea mardalan i halimisan, anjaha 
seng jumpahan bah sidea. 

23 Dob ai das ma sidea hu Mara, tapi seng tarinum 
sidea bah hun Mara, mapaet do ai; halani ai do ase 
igoran ia Mara. 

24 Jadi marungut-ungut ma bangsa ai dompak si 
Musa, nini ma, “Aha ma siinumonnami?” 

25 Dob ai doruh-doruh ma ia hubani Jahowa, gabe 
ipatuduh ma bani sada hayu; igijigkon ma ai 
hubagas bah ai, gabe matobu ma bah ai. Ijai ma 
ibere bani sidea sada titah pakon aturan, anjaha ijai 
ma sidea ilajou, 

26 hini ma, “Anggo bujur itangihon ho hata ni 
Jahowa Naibatamu, anjaha ihorjahon ho na pintor 
bani uhur-Ni, iparimbagaskon ho titah-Ni, anjaha 
ilahoi ho sagala aturan-Ni, seng pamasaon-Ku bam 
age sada naborit, na Hupamasa ai bani Masir, ai Ahu 
do Jahowa panambarimu.” 

27 Dob ai das ma sidea hu Elim; adong do ijai 
bah tubuh sapuluh dua ampa pitu puluh kambona 
kurma: jadi marsaran ma sidea ijaii lambung ni bah 
ai. 


Manna pakon Ari Sabat 


16 1 Dob ai bingkat ma sidea hun Elim, gabe 
das ma ganup tumpuan ni halak Israel hu 
halimisan Sin, na i holangkolang ni Elim pakon Sinai, 
bani ari sapuluh lima, bani bulan dua, dob luar sidea 
hun tanoh Masir. 

2 Jadi marungut-ungut ma ganup tumpuan ni halak 
Israel dompak si Musa pakon si Aron i halimisan, 

3 nini ma dompak sidea, “Ambit matei ma namin 
hanami ibunuh tangan ni Jahowa i tanoh Masir, 

sanggah na hundul hanami i lambung ni hudon na 
marisi gulei, sanggah na bosur hanami mangan ruti; 
ai iarahkon hanima do hanami luar hu halimisan on 
laho mamunuh ganup tumpuan on marhitei lohei.” 
4 Dob ai nini Jahowa ma dompak si Musa, “Tonggor 
ma, parohon-Ku ma udan ruti bannima hun nagori 
atas, maningon ma luar bangsa in anjaha ipatumpu 
ma bohal sungkup-sungkup sadari, ase Hulajou 
sidea atap irikkonon ni sidea do titah-Ku atap lang.” 
"Bani ari paonomkon, sanggah na paulihon na 
binoban ni sidea ai sidea, gabe lompit dua ma ai 
marimbang na ipatumpu sidea ari-ari. 

6 Dob ai nini si Musa pakon si Aron ma dompak 
ganup halak Israel, “Bodari ma botohon nasiam 
paboa Jahowa do na paluarhon nasiam hun tanoh 
Masir, 

7 anjaha girah sogod idahon nasiam ma hasangapon 
ni Jahowa, ai domma ibogei parungut-unguton 
nasiam dompak Jahowa. Ai ise ma hanami 
mambahen pala nasiam marungut-ungut dompak 
hanami?” 

8 Anjaha nini si Musa ma, “Anggo ibere Jahowa 
gulei panganon nasiam bodari anjaha sogod 
bosur mangan ruti, halani domma ibogei Jahowa 
ungut-ungut nasiam, na marungut-ungut ai nasiam 
dompak-Si -- Ise ma anggo hanami? Seng dompak 
hanami nasiam na marungut-ungut ai, dompak 
Jahowa do.” 


2 Musa 16 259 


9 Dob ai nini si Musa ma dompak si Aron, “Hatahon 
ma hubani ganup tumpuan ni Israel, “Padohor 
nasiam ma hu lobei ni Jahowa, ai domma ibogei 
parungut-unguton nasiam in.” 

10 Jadi sanggah na marsahap si Aron hubani 
ganup tumpuan ni Israel, idompakkon sidea ma 
dompak halimisan, anjaha tonggor ma, taridah ma 
hasangapon ni Jahowa ibagas hombun ai. 

11 Anjaha nini Jahowa ma dompak si Musa, 

12 “Domma Hubogei parungut-unguton ni halak 
Israel, hatahon ma hubani sidea, “Bodari mangan 
gulei ma hanima, anjaha sogod bosuran ma hanima 
mangan ruti, ase ibotoh hanima, Ahu do Jahowa 
Naibatanima.”” 

13Bodari ni ai roh ma marhulan-hulan leto 
anjaha irongkob ma parbarung-barungan ai, 
anjaha patarni ai marrageian ma namur inggot 
parbarung-barungan ai. 

14 Anjaha sanggah manaik namur na marrageian ai, 
tonggor ma, adong ma marrageian bani halimisan ai 
songon batu ni ambotik na matah paretekni pakon 
parhibulni. 

15 Dob ididah halak Israel ai, nini sidea ma samah 
sidea, “Man Hu” (Aha do on?), ai seng ibotoh sidea 
atap aha ai. Jadi nini si Musa ma dompak sidea, “On 
ma ruti na binere ni Jahowa hubani nasiam bahen 
sipanganon. 

16 On ma hata na tinonahkon ni Jahowa, “Patumpu 
nasiam ma hunjin ganup marguru hubani na 
sungkup panganonni, satumba sahalak boi buaton 
nasiam hubani hasomanni salampolampo, marguru 
hubani buei ni bilangan nasiam.”” 

17 Jadi ibahen halak Israel ma sonai, ipatumpu sidea 
ma, deba buei deba otik. 

18Tapi dob isuhat, gabe seng lobihan na 
patumpuhon na buei ai anjaha seng hurangan 
na patumpuhon na otik ai, ganup patumpuhon 
marguru hubani na boi panganonni. 

19 Dob ai nini si Musa ma dompak sidea, “Ulang ma 
itebai atap ise hunjin das hubani patar.” 

20 Tapi seng itangihon sidea si Musa: adong do deba 
manebai hunjai das hubani patarni, gabe gilokon 
ma ai anjaha marbau, jadi manringis ma si Musa 
dompak sidea. 

21 Ipatumpu sidea ma hunjai siap sogod, marguru 
hubani na sungkup panganonni bei: tapi anggo 
milas ma ari, malala ma ai. 

22 Bani ari paonomkon dua lompit ma ipatumpu 
sidea ruti ai, dua tumba sahalak: anjaha dob roh 
partua-partua ni bangsa ai patugahkon ai hubani si 
Musa, 

23 hini ma dompak sidea, “On do itonahkon 
Jahowa, 'Patar ari parsaranan, Sabat na pansing 
do bani Jahowa, pamasak nasiam hinan ma 
sipamasakon nasiam anjaha lompah nasiam hinan 

ma silompahon nasiam; tapi sagala na lobih, 
simpan nasiam ma ai bahen sipanganon nasiam 
patar.” 

24 Jadi isimpan sidea ma ai das hubani patarni, 
songon na tinonahkon ni si Musa, gabe seng ra 
masik ai atap gilokon ibagas. 

25 Nini si Musa ma, “Pangan nasiam ma in sadari on, 
ari parsaranan ni Jahowa do sadari on, seng jumpah 
nasiam in sadari on i ladang. 

26 Onom ari patumpuon nasiam in, tapi bani ari 
papituhon, ari Sabat in, seng dong jumpah ijai.” 

27 Bani ari papituhon adong do deba humbani 
bangsa ai na laho patumpuhon, tapi seng dong 
jumpahsi. 

28 Jadi nini Jahowa ma dompak si Musa, “Sadia 
dokah on engkaronnima mangkorjahon tonah-Ku 
pakon titah-Ku? 

29 Tonggor ma, domma ibere Jahowa hu bennima 
ari Sabat, halani ai ibere do bannima bani ari 
paonomkon ruti haporluan dua ari; ganup hanima 
tading ma bani iananni bei, ulang adong halak na 
luar humbani iananni bani ari na papituhon ai.” 

30 Jadi marsaran ma bangsa ai bani ari papituhon ai. 
31 Manna ma ibahen halak Israel goranni ai: songon 
batu ni hatumbar do rumangni, lopak rupani anjaha 
daini songon ruti na tinanggulian. 

32Dob ai nini si Musa ma, “On do hata na 
tinonahkon ni Jahowa, “Goki hanima ma satumba 

hunjai sisimpanon bani ginomparnima, ase ididah 
sidea ruti na Hupapangankon bannima i halimisan 
sanggah na Hupaluar in hanima hun tanoh Masir.” 
33 Jadi nini si Musa ma dompak si Aron, “Buat 
ma sada tapongan, nahkon ma hujai manna gok 
satumba anjaha pajongjong ma ai hu lobei ni 
Jahowa, sisimpanon hubani ginompar nasiam.” 

34 Songon na tinonahkon ni Jahowa hubani si Musa, 
ipajongjong si Aron ma ai i lobei ni poti parpadanan 
ai bahen pardingatan. 

35 Ompat puluh tahun do dokahni ipangan halak 
Israel manna ai, paima das sidea hu tanoh 
siianonkon ni sidea ai, sai manna ai do ipangan 
sidea paima das sidea hu parbalogan ni tanoh 
Kanaan. 

36 Ja satumba (homer) saparsapuluh ni satapongan 
(Efa) ma ai. 


Massa pakon Meriba 


1 Dob ai bingkat ma haganup tumpuan ni 

17 halak Israel hun halimisan Sin, marguru 
hubani pangkatahon ni Jahowa pardalan ni sidea ai, 
gabe marsaran ma sidea i Papidim: tapi seng dong 
bah siinumon ni bangsa ai ijai. 
2 Jadi itinggili bangsa ai ma si Musa, nini sidea, “Bere 
bennami bah inumonnami!” Nini ma dompak sidea, 
“Mase ma tinggilan nasiam ahu? Mase ma lajouon 
nasiam Jahowa?” 

3Tapi horahan bani bah do bangsa ai ijai, gabe 
marungut-ungut sidea hubani si Musa, nini, “Mase 
ma patangkogonmu hanami hun Masir, laho 
mamunuh hanami, anaknami pakon pinahannami 
marhitei horah?” 

4 Jadi doruh-doruh ma si Musa hubani Jahowa, nini 
ma, “Aha ma bahenonku hubani bangsa on? Narus 
ma pargijigon ni sidea ahu bani batu.” 

> Nini Jahowa ma dompak si Musa, “Mamontas 
ma ho hun lobei ni bangsa in, arahkon ma deba 
humbani partua ni halak Israel bahen hasomanmu, 
jolom ma tungkot na nilibaskonmu hu Bah Nil ondi 
anjaha laho ma ho. 

6 Tonggor ma, jongjong pe Ahu ijai i lobeimu i atas 
ni sada batu gingging i Horeb; anjaha libas ma 
batu gingging ai, ase luar hunjai bah siinumon bani 
bangsa in.” Jadi ibahen si Musa ma sonai i lobei ni 
partua ni Israel. 

7Jadi ibahen ma goran ni janan ai Massa 
(parlajouan) pakon Meriba (partinggilan), halani 
partinggilan ni halak Israel ampa halani na ilajou 
sidea ai Jahowa marhitei na mangkatahon, “I 
tongah-tongahta do nani Jahowa atap lang?” 


Hamonangan Marimbang Halak Amalek 


8 Dob ai roh ma Amalek marmunsuh dompak Israel 
i Papidim. 

9 Dob ai nini si Musa ma dompak si Josua, “Pilih 
ma banta dalahi anjaha misir ma ho mamorang 
Amalek; patar jongjong ma ahu i pakpak ni dolog- 
dolog ai manjolom tungkot ni Jahowa ibagas 
tanganku.” 

10 Jadi ibahen si Josua ma songon na hinatahon ni 
si Musa hubani: tapi tangkog ma anggo si Musa, si 
Aron pakon si Hur hu pakpak ni dolog-dolog ai. 

11 Sadokah ipaherbang si Musa tanganni hu babou 
monang ma Israel, tapi anggo lenduk ma tanganni, 
monang ma Amalek. 

12 Tapi ngayotan ma tangan ni si Musa: jadi ibuat 
sidea ma sada batu, inahkon ma hu toruhni, gabe 
hundul ma ia hujai; roh ma si Aron pakon si Hur 
manungkol tanganni salopah bei, gabe hot ma 
tanganni paima sundut mata ni ari. 

13 Jadi ipatunduk si Josua ma Amalek pakon 
bangsani marhitei mata ni podang. 

14Dob ai nini Jahowa ma dompak si Musa, 
“Suratkon ma in bani sada buku bahen 
pardingatan, anjaha paingat ma in hubani pinggol 
ni si Josua; ai sai na sasapon-Ku do barita ni Amalek 
hun toruh ni langit.” 

15 Ipauli si Musa ma sada anjapanjap anjaha ibahen 
ma goranni: Jahowa do alatan bangku. 

16 Ai nini do, “Jolom paratas ni Jahowa! Porangon ni 
Jahowa ma Amalek marsundut-sundut.” 

Panohuon ni si Jetro hubani si Musa 


1 Jadi dob ibogei si Jetro, malim ni Midian, 
18 tuang ni si Musa, haganup na binahen ni 
Naibata bani si Musa pakon hubani Israel bangsani 
ai, ai ma na pinaluar ni Jahowa halak Israel hun 
Masir, 
2 iboan si Jetro, tulang ni si Musa ma si Zippora, 
parinangon ni si Musa, na dob sinuruhni ai mulak, 
3 rap pakon anakni na dua ai: goran ni na sada si 
Gersom, ai nini do, “Panginsolat do ahu i tanoh na 
legan,” 
4 anjaha goran ni na sada nari si Elieser, “Ai Naibata 
ni bapa do pangurupingku anjaha ipaluah do ahu 
humbani podang ni Parao.” 
? Jadi das ma si Jetro, tulang ni si Musa rap pakon 
anakni ampa parinangonni ai hubani si Musa i 
halimisan, hu parsarananni i lambung Dolog ni 
Naibata. 
6 jtonahkon ma hubani si Musa, “Domma roh ahu, 
tulangmu, si Jetro, marayak ho odor rap pakon 
parinangonmu ampa anakmu na dua in.” 
7 Jadi luar ma si Musa manjumpahkon simatuani 
ai, manrogop ma ia anjaha isummah ma ia, dob 
marsisungkunan sidea pasal hahorason ni sidea bei 
masuk ma sidea hu lampolampo ai. 
8 Ipajojor si Musa ma hubani simatuani ai ganup 
na binahen ni Jahowa hubani Parao pakon hubani 

halak Masir, halani halak Israel, ronsi ganup 
hasunsahan na mangonai hubani sidea i tongah 
dalan pakon na pinaluah ni Jahowa sidea. 

3 Jadi malas ma uhur ni si Jetro halani haganup 
na madear, na binahen ni Jahowa bani Israel, na 
pinaluah-Ni ai sidea hun tangan ni halak Masir. 

10 Nini si Jetro ma, “Pinuji ma Jahowa, na paluahkon 
nasiam hun tangan ni halak Masir pakon hun 
tangan ni Parao, na paluahkon bangsa on humbani 
pandondon ni tangan ni halak Masir. 

11 Sonari ma hubotoh na banggalan do Jahowa 
humbani haganup naibata, ai hata jungkat ni sidea 
ihonahon do hubani sidea.” 

12 Jadi igalangkon si Jetro, tulang ni si Musa ma 
sada galangan situtungon pakon galangan sisayaton 
hubani Naibata. Jadi roh ma si Aron pakon haganup 
partua ni Israel laho mangan ruti rap pakon tulang 
ni si Musa i lobei ni Naibata. 


Podah ni si Jetro Pahampung Horja ni si Musa 


13 Patarni ai hundul ma si Musa laho manguhum 
bangsa ai, gabe jongjong ma bangsa ai i lambung 
ni si Musa humbani sogod ronsi bod. 

14Tapi dob ididah tulang ni si Musa haganup na 
binahenni ai hubani bangsa ai, nini ma, “Aha 
do na binahenmon hubani bangsa in? Mase ho 
tumang hundul anjaha ganup bangsa in jongjong i 
lambungmu humbani sogod ronsi bod?” 

15 Jadi nini si Musa ma dompak tulangni ai, “Na 
roh do bangsa in hu bangku laho manungkun uhum 
humbani Naibata. 

16 Anggo dong parkara ni sidea, roh ma sidea 
hu bangku, gabe huuhumi ma sidea anjaha 
hupabotohkon ma paraturan ni Naibata pakon 
titah-Ni.” 

17 Jadi nini tulang ni si Musa ma dompaksi, “Seng 
dear na binahenmin. 

18 Mandatei holi ho, age bangsa on na rap pakon ho, 
ai maborattu do horja on bam, seng tarhorjahon ho 
tumang on. 

19 On pe tangihon ma hatangkon, hupodahi ma ho 
anjaha ihasomani Naibata ma ho. Ho ma siholang ni 
bangsa in i lobei ni Naibata, anjaha na mamboban 
parkara ni sidea hubani Naibata: 

20 Singatkon ma hubani sidea paraturan pakon 
titah, anjaha pabotohkon ma hubani sidea dalan 
sidalanan ni sidea ampa horja sihorjahonon ni 
sidea. 

21Tapi pindahi ma humbani ganup bangsa in 
dalahi na pantas maruhur, sihabiari Naibata, dalahi 
hatengeran ni uhur, na mangkagigihon sisip; ai ma 
pabangkit bahen pangintuai, manggomgom sidea 
mar sasaribu, mar sasaratus, marlima-lima puluh 
ampa mar sasapuluh. 

22 Anjaha sidea matongtong manguhumi bangsa in: 
sagala parkara na borat, hubam ma iboban sidea, 

tapi sagala parkara na etek, sidea ma manguhumi, 
gabe roh hampungni ma horjamu, anggo dihut 
sidea hasomanmu mamorsan. 

23 Anggo ibahen ho sonai, anjaha iparentahkon 
Naibata bam sonai, jadi tahan ma ho mandalankon 
ai, mardamei-damei ma homa ganup bangsa in 
mulak hu iananni bei.” 

24 Jadi itangihon si Musa ma hata ni tulangni ai 
anjaha ibahen ma ganup na hinatahonni ai. 

25 Anjaha ipilih si Musa ma dalahi na pantas 
humbani ganup Israel, ipabangkit ma sidea gabe 
pangintuai ni bangsa ai, manggomgom mar 
sasaribu, mar sasaratus, marlima-lima puluh ampa 
mar sasapuluh. 

26Sidea ma tongtong manguhumi bangsa ai; 
parkara na borat iboban sidea ma hubani si Musa, 
tapi parkara na hampung sidea do manguhumi. 

27 Dob ai ilopas si Musa ma tulangni ai laho, gabe 
mulak ma ia hu tanohni. 


Das Halak Israel hu Dolog Sinai 


1 Patolubulankon dob luar halak Israel hun 
19 aron Masir, bani ari ai das ma sidea hu 
halimisan Sinai. 
2 Dob misir sidea hun Papidim anjaha das hu 
halimisan Sinai, marsaran ma sidea i halimisan ai: 
ijai do marsaran Israel tontang ni dolog ai. 

3Dob ai tangkog ma si Musa marayak Naibata. 
Idilohon Jahowa ma hubani hun dolog ai, nini ma, 
“Sonon ma hatahononmu hubani ginompar ni si 
Jakob anjaha patugahonmu hubani halak Israel, 
4“Domma ididah hanima na Hubahen in hubani 
halak Masir, ampa na Hubobahon in hanima 
songon i atas ni habong ni manuk-manuk 
nanggordaha das hu Bangku. 

3 Ai pe anggo itangihon hanima hatang-Ku, anjaha 
ihorjahon hanima padan-Kin, gabe Ahu ma simada 
hanima humbani sagala bangsa, ai gok Bangku do 
ganup dunia on. 

6 Gabe harajaon malim-malim ma hanima Bangku 
anjaha sada bangsa na pansing.” On ma hata 
sihatahononmu hubani halak Israel.” 

7 Jadi roh ma si Musa, idilo ma pangintuai ni bangsa 
ai, anjaha ipadas ma hubani sidea haganup hata 
ondi, na tinonahkon ni Jahowa hu bani. 

8 Anjaha sahata do ganup bangsa ai mambalosi, nini 
sidea ma, “Haganup na hinatahon ni Jahowa ibahen 
hanami pe.” Jadi mulak ma si Musa padaskon hata 
ni bangsa ai hubani Jahowa. 

9 Dob ai nini Jahowa ma dompak si Musa, “Tonggor 
ma, na roh ma Ahu marayak ho ibagas hombun na 
hapal, ase ibogei bangsa ai anggo marsahap Ahu 
pakon ho, ase porsaya sidea age bam sadokah ni 
dokahni.” Jadi ipatugah si Musa ma hata ni bangsa 
ai bani Jahowa. 

10 Dob ai nini Jahowa ma dompak si Musa, “Laho 
ma ho marayak bangsa ai, uras ma sidea sadari on 
pakon patar, anjaha suruh ma itaptapi sidea hiou ni 
sidea. 

11 Anjaha sirsir ma sidea bani ari patoluhon: ai tuad 
ma Jahowa bani ari patoluhon i lobei ni ganup 
bangsa ai hu atas ni Dolog Sinai. 

12 Anjaha bahen ma bolat-bolat bani bangsa ai 
inggot, hatahon ma, “Jaga hanima ase ulang 
itangkogi hanima dolog in atap ijamah bonani. 
Sagala na manjamah dolog in maningon matei do; 
13 seng bulih dais tangan ni atap ise hujin, maningon 
gijigon barang panahon ia matei, age pinahan, age 
jolma seng bulih pagoluhon. Tapi anggo marhata 
ma tarompit, bulih ma sidea tangkog hu dolog in.” 
14Dob ai tuad ma si Musa hubani bangsa ai, anjaha 
juras ma bangsa ai; sidea pe itaptapi ma hiouni. 

15 Nini ma dompak bangsa ai, “Sirsir ma nasiam 
managam ari patoluhon ai: ulang ma idohori atap 
ise parinangon.” 


Tunggung ni Partuad ni Jahowa hu Dolog Sinai 


16 Bani ari patoluhon, siangkonsi ari, masa ma 
longgur, hilap pakon hombun hapal i atas dolog ai 
ampa sora ni tarompit na gogoh tumang, gabe gobir 
ma ganup bangsa nai parsaranan ai. 

17 Dob ai ibobahon si Musa ma bangsa ai luar hun 
parsaranan ai laho manjumpahkon Naibata, jadi 
jongjong ma sidea i bona ni dolog ai. 

18 Jadi gok timus ganup Dolog Sinai ai, ai ibagas apuy 
do tuad Jahowa hu atasni, manaik ma timusni ai 
songon timus ni pamurunan, anjaha ganup dolog ai 
dugur tumang. 

19 Jadi dob lambin gogohni sora ni tarompit ai, 
marsahap ma si Musa, gabe ibalosi Naibata ma ia 
marhitei longgur. 

20 Tuad ma Jahowa hu Dolog Sinai, hu pakpak ni 
dolog ai, idilo Jahowa ma si Musa hu pakpak ni 
dolog ai, gabe tangkog ma si Musa. 

21 Dob ai nini Jahowa ma dompak si Musa, “Tuad 
ma ho anjaha palumba ma bangsa ai, ase ulang 
majomba sidea marayak Jahowa sihol mangidah, 
gabe matei sidea buei. 

22 Sonai homa malim na roh mandohori Jahowa, 
juras ma dirini, ase ulang idorab Jahowa sidea.” 

23 Dob ai nini si Musa ma dompak Jahowa, “Seng 
tarbahen bangsa in tangkog hu Dolog Sinai, ai 
domma ipalumba Ham hanami, 'Hondor dolog in 
anjaha papansing ma in.” 

24 Nini Jahowa ma dompaksi, “Laho ma ho tuad, 
tangkog ma ho use rap pakon si Aron, tapi sagala 
malim pakon bangsa in, ulang ma ijomba hondor ai 
laho marayak Jahowa, ase ulang hona dorab sidea.” 

25 Jadi tuad ma si Musa marayak bangsa ai, anjaha 
ipatugah ma ai hubani sidea. 


Titah na Sapuluh in 


1 Dob ai ihatahon Naibata ma ganup hata on, 
20 nini ma, 

2 “Ahu do Jahowa Naibatamu, na paluarhon ho hun 
tanoh Masir, hun rumah parjabolonanmu. 

3ang malo ho marnaibata na legan i lobei ni 
bohing-Ku. 

4 Lang malo bahenonmu bam gana-gana, barang 
suman-suman aha pe na i babou i nagori atas, age 
na i toruh ibagas tanoh ronsi na ibagas bah i toruh 
ni tanoh. 

3 Lang malo sombahonmu in atap balosanmu, ai 
Ahu do Jahowa Naibatamu. Naibata parsimburu, 
na mambalaskon hajahaton ni bapa hubani anakni 
ronsi sundut patoluhon pakon paompatkon, sagala 
na marsogam ni uhur Bangku. 

6 Tapi maidop do uhur-Hu bani na marribu-ribu, na 
mangkaholongi Ahu, na mangkorjahon titah-Kin. 
7Lang malo sobutonmu goran ni Jahowa 
Naibatamu ibagas hampung ni uhur, ai seng apitan 
ni Jahowa barang ise na manobut goran-Ni ibagas 
hampung ni uhur. 

8 Ingat ma papansingkon ari Sabat (parsaranan) in. 
9 Onom ari ma ho marhorja anjaha mangkorjahon 
sagala horjamu, 

10 tapi anggo ari papituhon in ari parsaranan ni 
Jahowa Naibatamu do in. Lang malo bahenonmu 
ijin age horja aha pe, ho atap anakmu, atap borumu, 
atap jabolonmu dalahi, atap jabolonmu naboru, 
ronsi pinahanmu atap halak na legan na ibagas 
hutamu. 

11 Ai ibagas na onom ari do itompa Jahowa langit 
pakon tanoh pakon laut ampa haganup isini, dob ai 
marsaran ma la bani ari papituhon ai. Halani ai do 
ase ipasu-pasu Jahowa ari parsaranan-Ni ai anjaha 
ipapansing. 

12 Maningon pasangaponmu do namatorasmu, ase 
dokah ho manggoluh i tanoh na binerehon ni 
Jahowa bam. 

13 Ulang ho mamunuh. 

14 Ulang ho marbangkis. 

15 Ulang ho manangko. 

16Ulang ho ra manaksihon ladung dompak 
hasomanmu. 

17Lang malo uhur-uhuranmu rumah ni 
hasomanmu, lang malo uhur-uhuranmu urang 
rumah ni hasomanmu, barang jabolonni dalahi 
barang jabolonni naboru, barang lombuni, barang 
halodeni atap aha pe ugas ni hasomanmu.” 


Biar ni Bangsa ai 


18 Jadi dob ididah bangsa ai longgur, hilap, sora 
ni tarompit pakon dolog na martimus ai, mabiar 

anjaha gobir ma bangsa ai, gabe mandaoh-daoh ma 
sidea jongjong. 

19 Nini sidea ma dompak si Musa, “Ham ma 
hasomannami marsahap, itangihon hanami pe, tapi 
ulang ma Naibata marsahap dompak hanami, ase 
ulang matei hanami.” 

20 Tapi nini si Musa ma dompak bangsa ai, “Ulang 
nasiam mabiar, ai na manlajou nasiam do ase 
roh Naibata, ase marhabiaran nasiam hu Bani, ase 
ulang mardousa nasiam.” 

21 Jadi mandaoh-daoh ma bangsa ai jongjong: tapi 
anggo si Musa iparayak do na golap ai, ijai do 
Naibata. 


Titah Pasal Anjapanjap 


22 Dob ai nini Jahowa ma dompak si Musa, “Sonon 
ma hatahon hubani halak Israel, ‘Domma ididah 
hanima na Huparsahapkon in hanima hun nagori 
atas. 

23 | ang malo bahenonmu angkup-Ku, naibata pirak 
atap naibata omas, lang malo bahenonmu in 
bannima. 

24 Bahen ma Bangku sada anjapanjap humbani 
tanoh, anjaha ijai ma galangkononmu galangan 
situtungonmu, galangan pardameianmu, biribirimu 
pakon lombumu, bani sagala ianan na Hupasuk 
bahen pardingatan bani goran-Ku, hujai do 
parayakon-Ku ho anjaha pasu-pasuon-Ku ho. 

25Tapi anggo sihol bahenonmu Bangku sada 
anjapanjap humbani batu, ulang humbani batu na 
binarbar pauli, ai anggo mangonai bosimu hujai 
gabe butak ma ai. 

26 Anjaha ulang ho marandar naik hu anjapanjap- 
Kin, ase ulang taridah niabitanmu i atasni.” 


Titah Pasal Jabolon Dalahi pakon Jabolon Naboru 


21 1 “Anjaha on ma paraturan siaturhononmu 
hu lobei ni sidea. 

2 Anggo iboli ho sada jabolon halak Heber, onom 
tahun ma dokahni mangkorja ia bam, tapi bani 
tahun papituhon maningon maluah sonin ma ia. 

3 Anggo sahalak ia roh, sahalak ia ma laho: 
anggo marrumah tangga ia roh, jadi rap pakon 
parinangonni ma ia laho. 

4 Anggo marrumah tangga ia ibahen tuanni, gabe 
itubuhkon bani anak atap boru, tuanni ai ma simada 
parinangon ai pakon dakdanak ai, pitah ia tumang 
do na maluah. 

> Tapi anggo gomos hata ni jabolon ai mangkatahon: 
Holong do uhur hubani tuanku, bani parinangonku 
ampa bani dakdanakku, seng bangku maluah, 
6arahkonon ni tuanni ai ma ia hubani Naibata, 
arahkononni ma ia hu labah atap hu tiang, anjaha 
turaon ni tuanni ai ma ia pakon tura-tura, gabe 
jabolonni ma ia lalab. 

7 Tapi anggo ijual atap ise boruni bahen jabolon, 
seng bulih maluah ia songon parluah ni jabolon 
dalahi. 

8 Anggo seng iharosuhkon tuanni ai ia, dobkonsi 
ibahen ia parsondukni, maningon lopasonni do ia 
tobuson, seng bulih jualhononni ia hubani bangsa 
na legan, halani na dob mangosei ia. 

3 Tapi anggo ipatunangankon ia hubani anakni, adat 
parboruon ma bahenonni hu bani. 

10 Anggo ibuat naboru na legan bani sandiri, 
seng bulih oruanni sipanganonni, hiouni atap hak 
parrumahtanggaonni. 

11Tapi anggo seng ibahen uhum na tolu ondi 
hu bani, maluah sonin ma ia, seng pala marduit 
panobus. 


Titah Pasal Pamunuhon pakon Naborit na 
Binahen hubani Hasoman 


1? Atap ise na mambogbog halak, gabe matei ia, 
maningon marutang hosah ia. 

13 Tapi anggo seng na ginompanganni ia, tapi na 
pinatongon ni Naibata do ia hu tanganni, Ahu pe 
patuduhkon ianan haporusanni bam. 

14Tapi anggo sangaja atap ise mamunuh 
hasomanni marhitei akal-akal, saradonmu ma ia 
hun anjapanjap-Ku laho mamunuhsi. 

15 Atap ise na mambogbog bapani atap inangni, 
maningon marutang hosah ia. 

16 Atap ise na mamangus jolma anjaha ijual, barang 
jumpah i tanganni, maningon marutang hosah ia. 
17 Atap ise na mamurai bapani atap inangni 
maningon marutang hosah ia. 

18 Anggo maringor dalahi, anjaha ibogbogi na sada 
imbangni ai bani batu atap itenju ia, tapi seng pala 
matei ia, tibal hansa bani podomanni, 

19 jadi anggo boi ma ia jongjong use anjaha 
mardalani martungkot-tungkot i darat, gabe borsih 
ma na mambogbogsi ai; pitah halojaonni ma igalar 
ampa partambarni ronsi malum tumang. 

20 Atap ise na mambogbog jabolonni dalahi atap 
jabolonni naboru bani hayu anjaha matei ibagas 
tanganni, maningon abulon do ia. 

21 Tapi anggo manggoluh do sadari atap dua ari nari, 
seng pala abulonni, ai duitni mando ai. 

22 Anggo maringor dalahi, gabe tarbogbogsi sada 
naboru na boratan rumah, pala saburan rudang, 
tapi seng mahua hosahni, maningon dondaon ia, 
marguru hubani pangkatahon ni paramangon ni 
naboru ai hu bani, anjaha maningon galaronni 
songon na dob tinontuhon ni panguhum. 

23 Tapi anggo tarmara do, maningon hosah do abul 
ni hosah. 

24 Mata abul ni mata, ipon abul ni ipon, tangan abul 
ni tangan, nahei abul ni nahei, 

25 ha matutung abul ni na matutung, ugah abul ni 
ugah, na marbulistang abul ni na marbulistang. 

26 Anggo ilonsing atap ise mata ni jabolonni dalahi 
atap jabolonni naboru, pala seda matani, maningon 
sonai tumang paluahonni ia, abul ni matani ai. 

27 Anjaha anggo iropangkon ipon ni jabolonni dalahi 
atap jabolonni naboru, maningon sonai tumang 
paluahonni ia, abul ni ipon ai.” 


Titah Pasal Naborit na Binahen ni 
Pinahan hubani Jolma 


28 “Anggo idugu lombu jonggi sada dalahi atap 
naboru, pala matei ia, maningon matei gijigon 
lombu jonggi ai bani batu, anjaha seng bulih 
panganon guleini, tapi borsih do simada lombu 
jonggi ai. 

29Tapi anggo pandugu hinan do lombu jonggi 
ai nasain dokahni, anjaha domma pinalumba 
hinan simadasi ai hape lang iramotkon, gabe 
ibunuh lombu jonggi ai sahalak dalahi atap naboru, 
maningon matei gijigon lombu jonggi ai bani batu, 
sonai homa simadasi ai maningon bunuhon. 

30 Anggo domma ipaporsankon uhum pardearan 
bani, maningon bereonni do partobus ni hosahni ai 
ansa na dob pinaporsankon hu bani. 

31 Atap anak idugu atap boru, uhum nongkan ai ma 
sibahenon hu bani. 

32 Tapi anggo jabolon dalahi atap jabolon naboru 
idugu lombu jonggi ai, tolu puluh sekel pirak ma 

bereon ni simadasi ai hubani tondokanni ai, anjaha 
maningon matei gijigon bani batu lombu jonggi ai. 
33 Anggo dong barang ise na patanggak godung, 
atap anggo dong barang ise na mangkurak godung 
hape lang irungkup, gabe madabuh hujai sada 
lombu atap halode, 

34 maningon bahenon ni simada godung ai ma 
pardearan, duit ma paulakonni hubani ompungni 
ai, tapi anggo bangkeini ai bani ma ai. 

35 Anggo idugu lombu jonggi ni sada halak lombu 
jonggi ni hasomanni, pala matei, jualon ni sidea ma 
lombu jonggi na manggoluh ai anjaha ibagi bolini ai: 
lombu jonggi na matei ai pe ibagi sidea ma. 

36 Tapi anggo domma binotoh hinan pandugu do 
lombu jonggi ai nasain dokah, hape seng iramotkon 
simadasi ai, maningon abulonni do, lombu jonggi 
abul ni lombu jonggi, bani ma anggo na matei ai.” 


Titah pasal Tinangko pakon 
Pambahenan na Bajan na Legan 


22 Makasi itangko barang ise sada lombu 
jonggi atap biribiri, lanjar isayat atap ijual, 
maningon galaronni lima lombu jonggi abul ni sada 
lombu jonggi anjaha ompat biribiri abul ni sada 
biribiri. 

2 Anggo tardapot panangko mambongkar, gabe 
tarbogbog pala matei, seng siabulon darohni ai. 

3 Tapi anggo domma sompat hasiangan ia, siabulon 
ma darohni. Maningon bereonni dangdang; anggo 
seng dong bani, jualon ma ia halani tinangkoni ai. 
4Anggo dapot manggoluh ibagas tanganni na 
tinangkoni ai, lompit dua ma galaronni ai, atap 
lombu jonggi, halode barang biribiri pe ai. 

3 Anggo ipagagatkon barang ise pinahanni hu juma 
atap hu pohon anggur ni halak na legan marhitei 
na paluahkon pinahanni hujai, maningon bereonni 
dangdang humbani sijengesan ni jumani pakon 
humbani sijengesan ni pohon anggurni. 

6 Anggo rarat apuy, pala igagat hondor, gabe 
matutung radean barang gandum na jongjong 
ope barang juma ai, maningon dangdangan ni 
sipanutung ai ma ai. 

7 Anggo ipaalimihon barang ise duitni atap ugas- 
ugasni hubani hasomanni, gabe hona tangko hun 
rumah ni halak ai, maningon dua lompit ma galaron 
ni panangko ai, anggo tardapot ia. 

8 Tapi anggo seng dapot panangko ai, maningon 
dohoran ni simada rumah ai ma Naibata, atap ia 
do atap lang na paganjang tanganni hubani ugas ni 
hasomanni ai. 

9 Sagala parkara partinggilan mangonai lombu 
jonggi, halode, biribiri, hiou, atap aha pe na 
magou, gabe ihatahon na mangkatahon: On ma ia, 
hu lobei ni Naibata ma boanon parkara ni sidea na 

dua ai, anjaha dua lompit ma dangdangan ni na 
sinalahkon ni Naibata hubani hasomanni ai. 

10 Anggo ipaalimihon barang ise bani hasomanni 
halode barang lombu jonggi barang atap pinahan 
aha pe, gabe matei barang ugahan barang itangko 
halak ai, seng dong na mangidahsi, 

11 bija i lobei ni Naibata ma manontuhon i tongah- 
tongah ni sidea atap na so tanganni do laho hu ugas 
ni hasomanni ai: iharosuhkon simadasi ai ma ai, tapi 
seng pala mandangdangi na legan ai. 

12 Tapi anggo itangko panangko hun bani, maningon 
galaronni do ai hubani simadasi. 

13 Anggo na iparsilbak binatang do ai, iboan 
ma ai bahen tanda, seng pala dangdanganni na 
pinarsilbak ai. 

14 Anggo ipinjam sada halak humbani hasomanni 
atap aha pe gabe ugahan atap matei, anjaha seng 
ijai dihut simadasi, maningon dangdanganni do. 
15Tapi anggo ijai do dihut simadasi seng pala 
dangdanganni, anggo na niongkos do ai, ongkosni 
ai ma dangdangni. 

16 Anggo idormai barang ise sada anak boru, na 
so martunangan ope anjaha ihasomani modom, 
maningon bereonni bolini mintor, anjaha buatonni 
ia bahen parinangonni. 

17 Tapi anggo mangengkar tumang do bapani ai 
mambere boruni ai hu bani, maningon galaronni ma 
duit ansa buei ni boli ni sada anak boru. 

Titah Pasal Dousa na Masambor 


18 Seng bulih pagoluhon puang-puang partondung. 
19 Maningon bunuhon do barang ise na pasaor 
dirini modom hubani pinahan. 

20 Barang ise na manggalang naibata na legan, 
sobali hubani Jahowa tumang, maningon 
ripasonkon do.” 


Titah Pasal Halak na Porlu Siurupan 


21 “Seng bulih arsikonmu atap sosakanmu halak 
pardagang, ai halak pardagang hinan do hanima i 
tanoh Masir. 

22 Seng bulih arsikon puang-puang na mabalu atap 
anak na tading maetek. 

23 Anggo sai iarsik ho sidea, anjaha doruh-doruh 
sidea hu Bangku, sai na tangihonon-Ku do doruh- 
doruh ni sidea ai. 

24 Jadi gajag ma ringis-Ku anjaha bunuhon- 
Ku hanima bani podang, gabe mabalu ma 
parinangonnima anjaha gabe seng marbapa 
anaknima. 

25 Anggo ipapinjamkon ho duit hubani bangsang- 
Ku, hubani halak na miskin na i lambungmu, ulang 
ho songon sipabungahon duit hu bani, ulang bahen 
marbunga duitmu hu bani. 

26 Anggo ijalo ho hiou ni hasomanmu bahen borot, 
maningon paulakonmu ai hubani paima sundut 
mata ni ari, 

27 ai pitah ai do na manrongkobsi, ai do hiou hubani 
hulingkulingni, bani aha ma ia modom? Anggo sai 
doruh-doruh ia hu Bangku, sai tangihonon-Ku do ia, 
ai paridop ni uhur do Ahu. 

28 Seng bulih buraanmu Naibata, anjaha seng bulih 
pasambor-samboronmu pangintuai ni bangsamu. 
23 Seng bulih jolomanmu humbani lobih ni gandum 
ampa anggurmu. Maningon bereonmu hu Bangku 
bunga tubuhmu. 

30Sonai ma bahen hubani lombumu pakon 
biribirimu. Pitu ari dokahni rap pakon indungni, 
bani ari paualuhkon bere ma hu Bangku. 
31Maningon halak na pansing hanima Bangku, 
halani ai seng bulih panganonnima gulei na 
pinarsilbak ni binatang i ladang, maningon hubani 
baliang do gijigkononkon ai.” 


Titah Pasal Parsaoran hubani Hasoman Jolma 


23 1 “Seng bulih pararatonmu barita ladung: 
anjaha seng bulih urupanmu parsalah gabe 
saksi hagedukon. 

2 Seng bulih irikkononmu tahi ni halak simbuei laho 
manjahati, anjaha seng bulih manaksii ho bani 
sada paringoran, taruyun bani halak simbuei, laho 
papeolhon uhum. 

3Na miskin pe seng bulih apitanmu bani 
paringoranni. 

4Anggo jumpah ho lombu ni munsuhmu atap 
halodeni kahou, maningon mulak toguonmu ai hu 
bani. 

> Anggo ididah ho halode ni halak na 
mangkagigihon ho tibal halani sibobanonni, 
seng bulih paturutonmu tibal, maningon 
pajongjongonmu do in rap pakon sibobanonni. 
6Seng bulih papeolonmu uhum bani halak na 
miskin na i tongah-tongahmu ibagas parkarani. 

7 Paholang dirimu hun hata ladung, anjaha ulang 
bunuh halak na bujur pakon parpintor, ai seng ra 
Ahu mamintori halak parjahat. 

8Seng bulih jaloonmu sisip, ai papitung na 
marpangidah do sisip, anjaha papeol parkara ni 
halak parpintor. 

9 Seng bulih hilangonmu halak dagang, ai ibotoh 
hanima do uhur ni halak dagang, ai halak dagang 
do hanima hinan i tanoh Masir. 


Paraturan Pasal Sabat pakon Pesta-pesta 


10 Onom tahun dodot tidahanmu tanohmu, anjaha 
patumpuonmu gogohni, 

11 tapi papitu-tahunkon maningon pahalongonmu 
anjaha patalunonmu, ase boi panganon ni na miskin 
ni bangsamu hunjai, anjaha na tinebahon ni sidea 
boi panganon ni binatang na i ladang. Sonai ma 

homa bahen hu pohon anggurmu pakon hubani 
hayu jetunmu. 
12 ibagas na onom ari ma horjahon horjamu, tapi 
bani ari papituhon maningon marsaran ho, ase 
boi manggompang lombumu pakon halodemu, 
anjaha pahosahkon anak ni jabolonmu pakon halak 
dagang. 
13 Parimbagaskon hanima ma haganup na 
hupatugah bannima. Seng bulih ingat-ingatonnima 
goran ni naibata na legan, anjaha seng bulih 
bogeion na sonai ai hun pamangannima. 

(ay. 14-19: bd. 34:18-26, 3 Mus. 23: 5 Mus. 16) 
14 Tolu hali ibagas satahun maningon marpesta ho 
Bangku. 
15Maningon dalankononmu do pesta ruti na so 
niigaran, pitu ari dokahni panganonmu ruti na so 
niigaran, songon na dob hutonahkon bam, bani 
panorang na dob tinontuhon bani bulan Abib, ai 
bani bulan ai do ho luar hun tanoh Masir. Ise pe 
lang bulih mangidah bohing-Ku anggo lumei do 
tanganni. 
16Sonai homa pesta pariama, limbuah ni na 
hinorjahonmu, na tinidahkonmu hu juma, ampa 
pesta patumpuhon gogoh ni juma bani ujung ni 
tahun, dob ipatumpu ho na hinorjahonmu hun 
juma. 
17 Tolu hali ibagas satahun maningon taridah sagala 
dalahi i lobei ni Jahowa. 

18 Seng bulih galangkononmu daroh ni galangan-Ku 
rap pakon ruti na so niigaran, anjaha seng bulih 
tebaan taboh-taboh ni pestang-Ku ronsi patarni. 

19 Maningon boanonmu do limbuah ni tanohmu 
hu rumah ni Jahowa Naibatamu. Seng bulih 
lompahonmu anak ni hambing ibagas dadih ni 
indungni. 


Bagah-bagah Pasal Pangondingi ni Naibata i 
Tongah Dalan Laho hu Tanoh Kanaan 


20 “Tonggor ma, sai suruhon-Ku do malekat sada 
i lobeimu, ase iparorot ho i tongah dalan, anjaha 
ibobahon ho das hu ianan na dob Hupasirsir bam. 
21Sai jaga ma dirimu i lobeini, anjaha tangihon 
sorani, ulang lawan ia, ai seng marpangulaki uhurni 
bani panlanggaronnima, ai ibagas dirini do goran- 
Ku. 

22 Tapi anggo pongkut itangihon ho sorani anjaha 
ihorjahon ho ganup na huhatahon, jadi Ahu ma 
gabe munsuh ni munsuhmu ampa imbang ni 
imbangmu, 

23ai mardalan ma malekat-Kin i lobeimu anjaha 
ibobahon ho masuk hu tanoh ni halak Amori, 
Heti, Peresi, Kanaan, Hewi pakon Jebusi, anjaha 
ripaskonon-Ku ma sidea. 

24Sabonar ulang ma ho marsombah hubani 
naibata ni sidea, atap ibalosi ho sidea, atap ibahen 
ho romban hubani horja ni sidea, tapi maningon 

sasapkononmu do sidea anjaha maningon 
ropukanmu do gana-gana na pinasuk ni sidea. 

25 Maningon balosannima do Jahowa Naibatanima, 
jadi pasu-pasuonni ma rutimu pakon bahmu 
anjaha padaohon-Ku ma naborit-naborit hun 
tongah-tongahnima. 

26 Ulang ma adong na saburan rudang barang na 
lambang i tanohmu, sai na gokan-Ku do bilangan ni 
ari-arimu. 

27Sai na suruhon-Ku do panonggoting-Ku i 
lobeimu, anjaha palutuon-Ku sagala bangsa 
siparayakonnima, anjaha bahenon-Ku do maporus 
sagala munsuhmu humbam. 

28 Anjaha suruhon-Ku ma uhum hamagouan i 
lobeimu, ase ipabali halak Hewi, Kanaan pakon Heti 
hun lobeimu. 

29Seng ibagas satahun pabalion-Ku sidea hun 
lobeimu, ase ulang gabe halimisan tanoh in, anjaha 
manggargar binatang harangan manunsahi ho. 

30 Marnunut pe pabalion-Ku sidea hun lobeimu, 
paima manggompari ho anjaha bagionmu tanoh 
on. 

31 Anjaha bahenon-Ku ma parbalogan ni tanohmu 
hun Laut Sigerger das hu laut ni halak Palistim, 
anjaha hun halimisan das hu bah Eprat; ai 
ondoskonon-Ku do pangisi ni tanoh ai hu 
tanganmu, ase ipabali ho sidea hun lobeimu. 

32 Seng bulih pajongjong padan ho pakon sidea 
barang naibata ni sidea. 

33 Seng bulih marianan sidea i tanohmu, ase ulang 
mardousa ho dompak Ahu ibahen sidea, ai anggo 
ibalosi ho naibata ni sidea, sai na gabe tirangkap ma 
ai bam.” 


Parpadanan ni Jahowa hubani Israel 


24 1 Dob ai nini ma dompak si Musa, “Tangkog 
ma hanima hubani Jahowa, ho pakon si 
Aron, si Nadab pakon si Abihu, ampa sipitupuluh 
halak pangituai ni Israel, anjaha mandaoh-daoh ma 
hanima marsombah hu Bangku. 

2 Si Musa tumang boi mandohori Jahowa, tapi na 
legan in ulang ma idohori, anjaha bangsa in pe seng 
bulih tangkog rap pakonsi.” 

3Dob ai roh ma si Musa, ipajojor ma hubani 
bangsa ai ganup hata ni Jahowa pakon ganup 
paraturan-paraturan ai. Jadi sahata ma ganup 
bangsa ai mambalosi, nini sidea ma, “Ganup hata 
na pinatugah ni Jahowa sai na bahenonnami do.” 

4 Jadi isuratkon si Musa ma ganup hata ni Jahowa. 
Girah ma ia puho patarni ai, ipauli ma sada 
anjapanjap i bona ni dolog ai pakon sapuluh dua 
tugu mangihutkon marga ni Israel na sapuluh dua 
ai. 

3 Dob ai isuruh ma garama humbani halak Israel, ase 
igalangkon sidea galangan situtungon pakon lombu 
bahen galangan pardearan bani Jahowa. 

6 Ibuat si Musa ma satongah daroh ai, ibahen 
ma ai hubagas batil, anjaha na satongah nari hu 
anjapanjap ai do ipispiskon. 

7 Dob ai ibuat ma pustaha parpadanan ai, ibasahon 
ma ai i lobei ni bangsa ai, jadi nini sidea ma, “Ganup 
na hinatahon ni Jahowa, sai na bahenonnami 
anjaha tangihononnami do.” 

8 Ibuat si Musa ma daroh ai, ipispiskon ma hu 
bangsa ai, anjaha nini ma, “Tonggor ma, on ma 
daroh parpadanan na pinatotap ni Jahowa hubani 
nasiam romban hubani haganup hata nongkan.” 

9 Dob ai tangkog ma si Musa pakon si Aron, si Nadab 
pakon si Abihu ampa pangintuai ni halak Israel na 
pitu puluh halak ai, 

10 gabe ididah sidea ma Naibata ni Israel: adong do 
i toruh ni Nahei-Ni songon batu intan Sapir tompani 
anjaha songon langit na lihar rupani. 

1 Anjaha seng isurdukkon tangan-Ni hubani 
pangintuai ni halak Israel. Ikawahkon sidea ma 
Naibata, dob ai mangan anjaha minum ma sidea. 


lulaki si Musa Tangkog hu Dolog 


12 Dob ai nini Jahowa ma hubani si Musa, “Tangkog 
ma ho hu Bangku, hu atas dolog on, paima ma ijin, 
ase Hubere bam batu panuratan na marisi titah 

pakon paraturan na dob Husurati, sipodahkononmu 
bani sidea.” 

13 Jadi marugas ma si Musa pakon si Josua 
juakjuakni ai, gabe tangkog ma si Musa hu Dolog ni 
Naibata. 

14 Nini ma dompak pangintuai ai, “Tading ma 
nasiam ijon paima mulak hanami bani nasiam: 
anjaha tonggor ma, rap pakon nasiam do si Aron 
pakon si Hur: barang ise na marparkara, hubani 
sidea ma ia laho.” 

15 Jadi tangkog ma si Musa hu dolog ai, anjaha 
irungkub hombun ai ma dolog ai. 

16 Sogop ma hamuliaon ni Jahowa hu atas Dolog 
Sinai, anjaha irungkub hombun ma dolog ai onom 
ari dokahni: bani ari papituhon idilo ma si Musa 
humbagas hombun ai. 

17 Songon apuy na marjimbur do rupa ni hamuliaon 
ni Jahowa i pakpak ni dolog ai ididah halak Israel. 
18 Jadi masuk ma si Musa hubagas hombun ai laho 
tangkog hu dolog ai. | dolog ai ma si Musa ompat 
puluh ari ompat puluh borngin dokahni. 


Guguan Padearhon Sada Rumah na Pansing 


25 1 Nini Jahowa ma dompak si Musa, 

2 “Hatahon ma hubani Israel ase iboban 
sidea Bangku tumpak bahen galangan, humbani 
ganup halak niojur ni uhurni jaloonnima tumpak ai 
Bangku. 

3 Anjaha on ma tumpak sijaloonnima humbani 
sidea: Omas, pirak, tombaga, 

4bonang na mahonda, sigerger ampa na gerger 
tumang, kain linnen alus na niangkup, ambulu ni 
hambing, 

3 bobak ni biribiri tunggal na tinubar, bobak ni 
hambing, hayu nangka, 

6 minak bani lampu, rompah-rompah pakeion 
mamminaki pakon manutung dahupa, 

7 mata intan unam pakon mata intan sitatahkonon 
hubani baju epod pakon tutup tonton. 

8 Anjaha maningon bahenon ni sidea Bangku sada 
ianan na pansing, ase marianan Ahu i tongah- 
tongah ni sidea. 

9Romban hubani haganup na Hupatuduhkon 
in bam, rumang ni rumah ai pakon parugasni 
haganup, maningon sonai do bahenonnima.” 


Poti Parpadanan 
(ay. 10-22: pausih 37:1-9) 


10 “Maningon paulion ni sidea ma sada poti 
humbani hayu nangka, tongah tolu asta ganjangni, 
tongah dua asta bolagni anjaha dua asta gijangni. 
11 Maningon lampisonmu do ai pakon omas pitah, 
humbagas pakon hun darat lampisonmu ai, anjaha 
maningon bahenonmu do bibirni marlais-lais omas 
inggot. 

12 Maningon tuangonmu do hujin ompat pinggol- 
pinggol omas, sibahenonmu hubani suhi-ni na 
ompat ai, dua pinggol-pinggol hu na salopah, dua 
pinggol-pinggol hubani na salopah nari. 

13 Pauli ma lanja-lanja humbani hayu nangka, 
anjaha lampis ma ai bani omas. 

14 Anjaha surukkon ma lanja-lanja ai hubagas 
pinggol-pinggol na longkot bani poti ai laho 
mangusung poti ai. 

15 Tapi maningon paturutonmu do lanja-lanja ai 
ibagas pinggol-pinggol ni poti ai, seng bulih buaton 
hunjai. 

16 Anjaha maningon pamasukonmu do hubagas 
poti ai surat hasaksian na sihol berehonon-Ku bam. 
17 Maningon paulionmu homa sada langkob 
pardearan humbani omas pitah: tongah tolu asta 
ganjangni anjaha tongah dua asta bolagni. 

18 Anjaha maningon paulionmu dua herub humbani 
omas, humbani omas na tinopa paulionmu ai, 
hubani na dua tampakan ni langkob pardearan ai. 
19Nahkon ma sada herub hu tampakan na 
sada anjaha sada herub hu tampakan na sada 
nari; marsada rap pakon langkob pardearan ai 
paulionmu herub ai bani tampakan na dua ai. 

20 Paherbangon ni herub ai ma habongni dompak 
datas laho manrongkob langkob pardearan ai 
marhitei habong ni sidea, anjaha padompak sidea: 

maningon dompak langkob pardearan ai bohi ni 
herub ai. 

21 Anjaha nahkononmu ma langkob pardearan ai hu 
atas ni poti ai, anjaha pamasuk ma hubagas poti ai 
surat hasaksian siberehonon-Ku bam. 

22 |jai ma parayakon-Ku ho, anjaha marsahap Ahu 
pakon ho hun datas ni langkob pardearan ai, hun 
holangkolang ni herub na dua ai, na i babou ni 
poti parpadanan ai, pasal haganup sitonahkonon- 
Ku hubam, sipatugahonmu hubani halak Israel.” 


Meja Hatibalan ni Ruti 
(ay 23-29: pausih bd. 39:10-16) 


23 “Maningon paulionmu do sada meja humbani 
hayu nangka, dua asta ganjangni, saasta bolagni 
anjaha tongah dua asta gijangni. 

24|ampisonmu ma ai pakon omas pitah, anjaha 
bahenonmu martopi omas inggot. 

25 Anjaha bahen ma topini santopap bolagni inggot, 
ampa laisni humbani omas inggot. 

26Tuang ma ompat pinggol-pinggol omas, 
sibahenonmu hubani suhini na ompat ai, na bani 
naheini na ompat ai. 

27 Maningon dohor i toruh ni lais ai bahenonmu 
pinggol-pinggol ai bahen panurukan ni lanja-lanja 
laho mangusung meja ai. 


2 Musa 25 294 


28Humbani hayu nangka ma lanja-lanja ai 
paulionmu anjaha lampis ma ai pakon omas anjaha 
ai ma ipakei mangusung meja ai. 

29 Anjaha bahen ma pinggan bolakni, pingganni, 
batilni pakon mangkukni bahen panguseian ni 
galangan siinumon: maningon humbani omas pitah 
do paulionmu ai. 

30 Anjaha maningon nahkononmu tongtong i lobei- 
Hu bani meja ai ruti sigalangonkon. 


Parsuluhan 
(ay. 31-39: pausih bd. 37:17-24) 


31 “Anjaha maningon paulionmu sada parsuluhan 
humbani omas pitah: sangkimpal parsuluhan ai 
topaonmu ampa badanni, dangkahni, boltokni, 
tungkulni pakon bungani. 

32 Maningon onom dangkahni luar hun lambungni, 
tolu dangkah hun salopah ni parsuluhan ai, anjaha 
tolu dangkah humbani na salopah nari: 

33 martolu boltok songon bunga ni buah pala 
ganup dangkahni ai bahenonmu martungkul 
anjaha marbunga, anjaha martolu boltok 
songon bunga ni buah pala ganup dangkah ai 
bahenonmu, martungkul anjaha marbunga: sonai 
ma bahenonmu dangkah na onom ai na luar hun 
parsuluhan ai. 


2 Musa 25-26 295 


34Tapi bani parsuluhan ai maningon ompat do 
bahenonmu boltokni, songon bunga ni buah pala 
marhasoman tungkul pakon bunga, 

35 anjaha santungkul i toruh ni dua dangkah na luar 
hunjai, santungkul use i toruh ni dua dangkah na 
luar hunjai anjaha santungkul nari use i toruh ni dua 
dangkah na luar hunjai: ase bani na onom dangkah, 
na luar hunjai ai. 

36 Ai maningon luar hunjai do tungkulni pakon 
dangkahni: ganupan ai ipauli humbani sangkimpal 
omas pitah. 

37 Anjaha bahenonmu do pitu suluhni, sibahenon 
hu atasni ase marsinalsal ai dompak lobeini. 

38 Panurturini pakon pangintopini maningon 
humbani omas pitah do. 

39 Humbani satalenta omas pitah do paulionmu 
ganupan ai, ronsi parugasni ganup. 

40 Anjaha ingat ma mambahensi usih hubani usihan 
na nididahmu i dolog ai.” 


Lampolampo na Pansing 
(ay. 1-14: pausih bd. 36:8-19) 


1 “a lampolampo ai maningon bahenonmu 
26 do humbani sapuluh tirei, humbani hiou 
silopak na alus, na niangkup pakon humbani 
bonang na mahonda, na gerger ampa na gerger 
sahalian: bahen ma ai margombaran herub na 
tinonunkon. 

2 Ganjangni sada tirei dua puluh ualuh asta, bolagni 
ompat asta; sisada sibaran do ganup tirei ai. 

3 Lima tirei ai ipadomu ma na sada hubani na sada 
nari, na lima nari use ipadomu na sada hubani na 
sada nari. 

4Anjaha bahenonmu do tali panangkutan na 
mahonda hu bibir ni tirei na parlobei ai bani 
pardomuanni, lanjar sonai do bahenonmu bibir ni 
tirei na paduahon ai bani pardomuanni. 

“Lima puluh tali panangkut bahenonmu bani 
tirei na sada, anjaha lima puluh tali panangkut 
bahenonmu bani ujung ni tirei ai bani pardomuanni 
na paduahon ai: patontang ma tali panangkut ai, na 
sada hubani na sada nari. 

6 Anjaha maningon bahenonmu do lima puluh hait- 
kait omas laho padomuhon tirei na sada hubani 
hasomanni marhitei hait-kait ai, gabe jadi sada 
lampolampo ma ai. 

7 Bahen ma homa tirei humbani ambulu ni hambing 
sinahkonon i atas ni lampolampo ai; sapuluh sada 
tirei sisonai bahenonmu. 

8 Ganjang ni sada tirei tolu puluh asta, bolagni 
ompat asta, sisada sibaran do tirei na sapuluh sada 
ai. 

9 Anjaha padomuonmu do pulig lima tirei, pulig na 
onom tirei nari, anjaha maningon lompitonmu do 
tirei na paonomkon sangkan i lobei ni lampolampo 
ai. 

10 Maningon bahenonmu do lima puluh tali 
panangkutan bani bibir ni tirei na parujung bani 
pardomuanni, anjaha lima puluh tali panangkutan 
bani bibir ni tirei na sada nari, bani pardomuanni 
na paduahon. 

11 Maningon bahenonmu do lima puluh hait-kait 
tombaga, anjaha haitkononmu ma hait-kait ai 
hubani tali panangkutan ai laho padomuhon 
lampolampo ai gabe sada. 

12 Anjaha bagian na teba humbani tirei ni 
lampolampo ai, sisatongah ni tirei na teba ai, 
gantung i pudi ni lampolampo ai ma ai. 

13 Anjaha saasta bani na salopah, saasta bani na 
salopah nari humbani na teba bani ganjang ni 
tirei ni lampolampo ai maningon gantung ma ai 
i lambung ni lampolampo ai; bani na salopah on 
ampa na salopah nari, laho manutup ai. 

14 Pauli ma sada tutup ni lampolampo ai humbani 
bobak ni biribiri na pinagerger anjaha i atas ni ai 
tutup humbani bobak ni hambing. 


Papan ni Lampolampo 
(ay. 15-25: pausih bd. 36:20-30) 


15 Pauli ma papan ni lampolampo ai humbani hayu 
nangka, jongjong. 

16 Sapuluh asta ganjang ni papan ai, anjaha tongah 
dua asta bolag ni sada papan. 


2 Musa 26 298 


17 Maningon mardua pasi ganup papan ai, ase 
boi parapaton na sada hubani na sada nari: 
maningon sonai ma ganup papan ni lampolampo ai 
bahenonmu. 

18 Pauli ma papan bani lampolampo ai: dua puluh 
papan hampit dangsina. 

19 Bahen ma ompat puluh onjolan pirak i toruh ni 
na dua puluh papan ai, dua onjolan i toruh ni sada 
papan bani pasini na dua ai: pakon dua onjolan i 
toruh ni papan na legan bani pasini na dua ai: 

20 anjaha bani na salopah nari na hampit utara dua 
puluh papan, 

21 rap pakon onjolan pirak na ompat puluh ai, dua 
onjolan bei i toruh ni sada papan. 

22 Hubani pudi-pudi ni lampolampo ai hampit 
hasundutan bahen ma onom papan. 

23 Dua papan maningon bahenonmu hu suhi-suhi ni 
lampolampo ai hampit pudi. 

24Maningon dua lapis ma ai hun toruh, tapi 
mardomu i atas marhitei sada langgu, sonai ma 
haduasi bani na dua suhi-suhi ai. 

25 Ase maningon adong ualuh papan rap pakon 
onjolan pirakni, sapuluh onom bueini: dua onjolan 
bei i toruh ni sada papan. 

Ransang ni Lampolampo 
(ay. 26-30: pausih bd. 36:31-34) 


26 Anjaha maningon bahenonmu do ransangni 
humbani hayu nangka, lima hubani papan na 
salopah ni lampolampo ai, 

27lima hubani papan na salopah nari ni 
lampolampo ai, anjaha lima hubani papan bani 
pudi-pudi ni lampolampo ai hampit hasundutan. 
28 Ransang partongah-tongah, na bani 
parsitongahan ni papan ai, maningon torus 
hun suhi-suhi na sada hu suhi-suhi na sada nari. 
29Maningon lapisonmu do papan ai pakon 
omas, pinggol-pinggolni pe humbani omas do 
bahenonmu ase hujai ipamasuk ransang ai: 
ransang ai pe maningon lapisonmu do pakon omas. 
30 Maningon pajongjongonmu do lampolampo ai 
usih hu bani tiruan na nididahmu i dolog ai.” 


Tirei ni Lampolampo 
(ay. 31-37: pausih bd. 36:35-38) 


31 “Dob ai maningon bahenonmu do sada tirei 
humbani bonang na mahonda, na gerger pakon na 
gerger sahalian pakon humbani hiou silopak, na 
alus na niangkup: margombaran herub bahenonmu 
ai, na tinonunkon jenges hujai. 

32 Maningon bahenonmu do ompat tiangni 
humbani hayu nangka na nilapis pakon omas, 

marhait-kait omas, anjaha ipajongjong i atas ni 
ompat onjolan pirak. 

33 Maningon gantungkononmu do tirei ai hampit 
toruh bani hait-kait ai, anjaha pamasuk ma hujai, 
hubagas tirei ai, poti parpadanan ai; anjaha tirei 
ai ma parholangan bennima i holangkolang ni na 
pansing pakon ianan sipansingan ai. 

34 Anjaha nahkon ma langkob pardearan ai hu atas 
ni poti parpadanan ai ibagas ianan sipansingan ai. 
35Tapi anggo meja ai i darat ni tirei ai do 
bahenonmu, anjaha parsuluhan ai bani lopah ni 
lampolampo ai hampit dangsina tontang ni meja ai: 
ase hampit utara ma bahenonmu meja ai. 

36 Anjaha maningon bahenonmu do homa tirei 
bahen tutup ni labah ni lampolampo ai humbani 
bonang na mahonda, na gerger, na gerger sahalian 
pakon humbani kain linnen alus na niangkup, na 
tinonunkon. 

37 Anjaha maningon bahenonmu do lima tiang 
humbani hayu nangka hubani tirei ai anjaha 
lapisonmu pakon omas; hait-kaitni omas, anjaha 
tuang ma lima onjolanni humbani tombaga.” 


Anjapanjap ni Galangan Situtungon 
(ay. 1-8: pausih bd. 38:1-7) 


27 1“Bahen ma sada anjapanjap humbani 
hayu nangka, lima asta ganjangni, lima asta 

bolagni; maningon marompat suhi anjapanjap ai 
anjaha tolu asta gijangni. 

2 Bahen ma tandukni bani suhi-suhi na ompat ai: 
sada ma ai pakon tandukni ai, anjaha lapisonmu do 
ai bani tombaga. 

3Bahen ma parabuanami,  suyuk-suyukni, 
mangkukni, garpuni pakon parapuyanni, humbani 
tombaga ma ganup pauli parugasni ai. 

4Bahen ma homa hondor-hondorni humbani 
tombaga na iangit, anjaha bahen ma hubani jala ai 
ompat pinggol-pinggol tombaga hubani suhi-suhi 
na ompat ai. 

5Bahen ma hondor-hondor ai i toruh ni topi 
ni anjapanjap ai, das hubani parsitongahan ni 
anjapanjap ai. 

6 Anjaha maningon bahenonmu do lanja-lanja bani 
anjapanjap ai, lanja-lanja humbani hayu nangka, 
anjaha lapisonmu do ai bani tombaga. 
7Pamasukon ma lanja-lanja ai hubagas pinggol- 
pinggol ai, ase marlanja-lanja ma angkup 
anjapanjap ai, sanggah mangusung. 

8 Pauli ma ai marruang, marpapan: songon na dob 
pinatuduhkon bam i dolog ai, sonai ma bahen.” 


Alaman ni Lampolampo 
(ay. 9-19: pausih bd. 38:9-20) 


9Bahen ma alaman ni lampolampo ai: martirei 
humbani hiou silopak na alus, na niangkup ma 

bahen alaman ai hampit dangsina, saratus asta 
ganjangni bani na salopah, 

10 dua puluh tiangni anjaha ondolanni dua puluh, 
humbani tombaga, tapi hait-kait ni tiang ai ampa 
ransang-ransangni pirak do. 

11 Sonai homa mangihutkon ganjangni hampit utara 
maningon martirei do, saratus asta ganjangni, 
tiangni dua puluh anjaha onjolanni dua puluh, 
humbani tombaga, tapi hait-kait ni tiangni ampa 
ransang-ransangni pirak do. 

12 Anggo buha ni alaman ai hampit hasundutan 
maningon martirei do, lima puluh asta ganjangni, 
sapuluh tiangni anjaha sapuluh onjolanni. 

13 Buha ni alaman ai hampit hapoltakan lima puluh 
asta do. 

14 Anjaha sapuluh lima asta ganjang ni tirei ai bani 
salopah hampit horbangan ai, tolu tiangni anjaha 
tolu onjolanni. 

15 Banina salopah nari pe sapuluh lima asta ganjang 
ni tireini, tolu tiangni anjaha tolu onjolanni. 

16| lobei ni horbangan ni alaman ai maningon 
adong do tirei dua puluh asta ganjangni humbani 
bonang na mahonda, na gerger pakon na gerger 
sahalian pakon humbani hiou silopak na alus, na 
niangkup anjaha na tinonunkon, tiangni ompat 
anjaha onjolanni ompat. 

17 Ganup tiang ni alaman ai inggot maningon 
mardomu marhitei ransang-ransang pirak pakon 
hait-kait pirak anjaha onjolanni tombaga do. 

18 Ganjang ni alaman ai saratus asta, bolagni lima 
puluh asta, anjaha gijangni lima asta, martirei 
humbani bonang na niangkup, tapi onjolanni 
tombaga do. 


Parugas na Pansing pakon Minak ni Parsuluhan 


19 Ganup parugas na pinakei bani lampolampo ai 
laho mandalankon horja na marbagei-bagei ai, 
ronsi haganup pakuni pakon ganup paku ni alaman 
ai maningon humbani tombaga do. 

20 Parentahkon ma hubani halak Israel, ase 
iboban sidea hubam minak jetun pitah na niduda, 
bahen minak ni parsuluhan ai, ase tongtong gara 
parsuluhan ai, 

21 bagas lampolampo partumpuan ai, i darat ni 
tirei ai, na i lobei ni poti parpadanan ai, maningon 
nahitan ni si Aron pakon anakni parsuluhan ai, olat 
ni bodari ronsi patarni ai i lobei ni Jahowa. Ai ma 
aturan na totap sadokahni-dokahni bani halak Israel 
ronsi ginompar ni sidea.” 


Aturan Pasal Pakeian ni Malim 


28 1 “Anjaha hatahon ma si Aron abangmin roh 
hubam, rap pakon sagala anakni ai luar hun 
tongah-tongah ni halak Israel, laho mambalosi Ahu 

gabe malim Bangku, ai ma si Aron pakon anakni si 
Nadab, si Abihu, si Eleasar pakon si Itamar. 
2Bahen ma pakean na pansing hubani si Aron 
abangmin bahen hamuliaon pakon bahen jagar- 
jagar. 
3 Hatahon ma hubani haganup halak na pentar 
maruhur, sagala na dob Hugoki uhurni bani tonduy 
hapentaran, ase sidea padearhon pakean bani 
si Aron laho papansingkonsi, ase ia gabe malim 
Bangku. 

(ay. 4-30: pausih bd. 39:1-21) 
40n ma pakean sipadearon ni sidea: Sada tutup 
tonton, sada baju epod, sada baju pardarat, sada 
baju parbagas na sinulam, sada gotong pakon sada 
gondit, maningon sidea do paulihon pakean na 
pansing bani si Aron abangmin pakon bani anakni 
in, ase ia gabe malim Bangku. 
5Buaton ni sidea ma hujai omas, bonang na 
mahonda, na gerger anjaha na gerger sahalian 
pakon hiou silopak na alus na niangkup. 


Pakeian Jabatan ni Sintua ni Malim 


6 Anjaha maningon padearon ni sidea do baju epod 
ai humbani omas, humbani bonang na mahonda, 
na gerger pakon na gerger sahalian pakon humbani 
hiou silopak na alus na niangkup. 

7 Maningon adong dua tutup abara ni epod ai, na 
mardomu hubani ujungni na dua ai, ase gabe sada. 

8Gondit ni epod na i atas ni ai pe, na gabe 
panangkut ni ai, maningon sarupa pulunganni 
anjaha mardomu hujai, humbani omas, humbani 
bonang na mahonda, na gerger, na gerger sahalian 
pakon humbani hiou silopak na alus na niangkup. 
9Maningon buatonmu do dua mata intan 
Kerisopras anjaha uhirhononmu hujai goran-goran 
ni anak ni Israel na sapuluh dua ai, 

10 onom goran ni sidea ai bani mata intan na sada, 
anjaha goran na onom nari hubani mata intan na 
sada nari, mangihutkon partubuh ni sidea. 

11 Songon tuhang uhir na manguhir tintin tokan, 
sonai ma uhironmu goran ni anak ni Israel hubani 
batu na dua ai, anjaha marhait-kait omas bahen 
inggot. 

12 Dob ai bahen ma na dua mata intan ai hubani na 
dua tutup abara ni epod ai bahen batu pardingatan 
hubani halak Israel: anjaha maningon bobanon ni si 
Aron i atas ni abarani na dua ai goran-goran ni sidea 
i lobei ni Jahowa bahen pardingatan. 

13 Maningon bahenonmu do hait-kaitni humbani 
omas, 

143ampa dua rantei humbani omas pitah, na 
niangkup songon tali, anjaha haitkon ma rantei na 
niangkup ai hubani hait-kait ai. 

15Anjaha bahenonmu do sada tutup tonton 
panguhumion, na pinauli jenges; dos songon 
padearhon epod bahenonmu ai, humbani bonang 

na mahonda, na gerger ampa na gerger sahalian, 
pakon humbani hiou silopak na niangkup. 

16 Maningon marompat suhi do ai anjaha dua lapis, 
sanjongkal ganjangni anjaha sanjongkal bolagni. 

17 Maningon tatahkononmu do hujai ompat ristei 
batu intan. Bani ristei parlobei, batu intan sardis, 
topasion pakon samarah, 

18 bani ristei na paduahon, batu intan rubin, sapir 
pakon diamant; 

19 bani ristei na patoluhon, batu intan opal, achat 
pakon ametis; 

20 bani ristei na paompatkon, batu intan korisolit, 
unam, pakon jaspis, maningon marpanangkutan 
omas bahenon batu intan na tinanahkonni ai. 

21 Maningon adong sapuluh dua batu margoran bei 
mangihutkon goran-goran ni anak ni Israel: songon 
tintin tokan ma ai bani na sapuluh dua marga ai, 
goran ni sidea bei iuhirhon hujai. 

22 Anjaha maningon bahenonmu hubani tutup 
tonton ai rantei songon tali na niangkup humbani 
omas pitah, 

23 anjaha bahenonmu do hubani tutup tonton ai 
dua tintin omas, anjaha nahkon ma na dua tintin ai 
hubani na dua tampakan ni tutup tonton ai. 

24 Anjaha maningon nahkononmu do na dua rantei 
omas ai hubagas na dua tintin na bani ujung ni tutup 
tonton ai: 

25 haduasi ujung ni na dua rantei ai maningon 
haitkononmu do ai hubani na dua hait-kait ai, 
anjaha nahkononmu do ai hubani tutup abara ni 
baju epod ai hampit lobei. 

26 Maningon bahenonmu do dua tintin omas anjaha 
nahkon ma ai bani na dua ujung ni tutup tonton 
ai, bani topini hampit bagas padompak pakon baju 
epod ai. 

27 Ambah ni ai maningon bahenonmu ope dua 
tintin omas sinahkononkon hubani na dua tutup 
abara ni baju epod ai, hampit toruh, dompak lobei, 
tongon bani pardomuanni, i atas ni gondit ni baju 
epod ai. 

28 Anjaha maningon sangkutkonon ni sidea do 
tutup tonton ai rap pakon tintinni ai hubani tintin 
ni baju epod ai marhitei bonang na mahonda, ase 
longkot ai i atas ni gondit ni baju epod ai anjaha ase 
ulang boi sirang tutup tonton ai humbani baju epod 
ai. 

23 Jadi sonai ma bahenon ni si Aron goran-goran 
ni Israel i atas ni pusu-pusu ibagas tutup tonton 
panguhumion ai, anggo laho ia masuk hubagas 
ianan na pansing ai, bahen pardingatan tongtong i 
lobei ni Jahowa. 

30 Anjaha maningon bahenonmu do hubagas 
tutup tonton panguhumion ai Urim pakon Tumim, 
maningon i atas ni pusu-pusu ni si Aron do ai anggo 
masuk ia hu lobei ni Jahowa, sonin ma tongtong 

boanon ni si Aron panguhumion ni halak Israel i 
atas ni pusu-pusu i lobei ni Jahowa.” 


Baju Pardarat ni Epod 
(ay. 31-35: pausih bd. 39:22-26) 


31 “Anjaha maningon bahenonmu do baju pardarat 
ni epod ai, humbani bonang na mahonda ganup. 
32 | tongah-tongahni ma parborgokanni, martopi na 
tinonun inggot songon topi ni baju partohonan, ase 
ulang ra marigat. 

33 Maningon bahenonmu hu rambuni ai inggot, 
buah ni dalima humbani bonang na mahonda, na 
gerger anjaha na gerger sahalian pakon giring-giring 
omas i tongah-tongahni ai inggot, 

34 siring-giring omas sada, dob ai buah ni dalima, 
giring-giring omas sada, dob ai buah ni dalima, 
sonai ma inggot bani rambu ni baju pardarat ai. 

35 Maningon sorungkonon ni si Aron baju-baju ai 
anggo marugas ia, ase tarbogei sora ni giring-giring 
ai sanggah masuk ia hu lobei ni Jahowa, hubagas 
ianan na pansing ai ampa sanggah luar ia, ase ulang 
matei ia. 


Tutup Pardompakan 
(ay. 36-38: pausih bd. 39:30-31) 


36Maningon paulionmu homa sada tutup 
pardompakan humbani omas pitah, anjaha 

uhirhononmu hujai songon panguhiron bani tintin 
tokan: Pinapansing bani Jahowa. 
37 Anjaha maningon longkotkononmu do ai 
marhitei bonang na mahonda hubani gotong ai, 
maningon i lobei ni gotong ai do ai. 
38 Maningon bani pardompakan ni si Aron ma 
ai, ase boi si Aron mamorsan hahurangan ni 
ganup galangan na pansing, na dob pinapansing 
ni halak Israel gabe sibere-bere na pansing ni 
sidea, maningon totap ma ai i pardompakanni ase 
dapotan idop ni uhur halak Israel i lobei ni Jahowa. 
(ay. 39-42: pausih bd. 39:27-29) 
39 Maningon paulionmu do baju parbagas ai 
humbani hiou silopak na alus, anjaha sada gotong 
humbani hiou silopak na alus bahenonmu, tapi 
anggo gonditni maningon humbani na tinonun do 
bahenonmu. 


Pakeian ni Malim Ari-ari 


40 Bani anak ni si Aron pe maningon paulionmu do 
baju-baju parbagas, gondit pakon tangkuluk bahen 
hamuliaon pakon pajagarhon. 

41 Maningon sorungkononmu do ai hubani si Aron 
abangmin pakon hubani sagala anakni na rapkonsi, 
anjaha maningon minakanmu do sidea, gokanmu 
tangan ni sidea anjaha papansingonmu sidea ase 
sidea gabe malim Bangku. 


2 Musa 28-29 310 


42 Anjaha bahenonmu do bani sidea saluar 
humbani hiou silopak na alus manrongkob daging 
ni sidea na talar olat ni ulu ni towod ronsi binongei 
ganjangni. 

43 Maningon pakeion ni si Aron pakon anakni ai 
do ai laho masuk sidea hubagas lampolampo 
partumpuan ai atap laho dohoran ni sidea 
anjapanjap ai sihol marugas bani ianan na pansing 
ai, ase ulang marsalah sidea gabe matei sidea. Ai 
ma aturan na hot sadokah ni dokahni bani halak 
Israel ronsi ginompar ni sidea i pudini.” 


Aturan Mangondoskon Jabatan hubani Malim 
(ay. 1-35: pausih 3 Mus. 8:1-32) 


29 1“Anjaha on ma partureini bahenonmu 
hubani sidea laho papansingkon sidea gabe 
malim Bangku: buat ma sada anak ni lombu pakon 
dua biribiri tunggal na so martikas: 

2 pakon ruti na so niigaran, ruti gemong na so 
niigaran na niagu pakon minak pakon lopat na so 
niigaran na marlapu minak. Maningon humbani itak 
na alus paulionmu in. 

3 Nahkon ma ai hubagas sada raga anjaha ibagas 
raga ai ma ai galangkon rap pakon anak ni lombu 
pakon biribiri na dua ai. 

4Boan ma si Aron pakon anakni ai dohor hu labah ni 
lampolampo partumpuan ai, anjaha paridi ma sidea 
bani bah. 

3 Anjaha buat ma pakean ai, sorungkon ma ai 
hubani si Aron, baju-baju parbagas, baju-baju 
pardarat, baju epod pakon tutup tonton ai, anjaha 
gonditkon ma bani gondit ni baju epod ai. 
6Nahkon ma gotong ai hu atas ni uluni anjaha 
longkotkon ma sortali hapansingon ai hubani 
gotong ai. 

7 Buat ma minak siminakkonon ai anjaha useihon 
ma ai hubani uluni laho mamminakisi. 

8 Hatahon ma homa anakni ai roh hun dohor anjaha 
sorungkon ma baju parbagas ai hubani sidea: 

9 gonditkon ma gondit ai hubani sidea, hubani si 
Aron pakon hubani anakni ai, anjaha tangkuluk 
ai longkotkon ma hubani ulu ni sidea: jadi ondos 
ma hamalimon ai hubani sidea marhitei aturan 
sisadokah ni dokahni. Sonin ma parpabangkitmu 
bani si Aron pakon anakni ai. 

10 Dob ai boban ma lombu jonggi ai hu lobei ni 
lampolampo partumpuan ai. Itampeihon si Aron 
pakon anakni ai ma tanganni hu atas ni ulu ni lombu 
jonggi ai. 

11 Anjaha bunuhon ma lombu jonggi ai i lobei ni 
Jahowa, bani labah ni lampolampo partumpuan ai. 
12 Buat ma deba humbani daroh ni lombu jonggi 
ai, daiskon ma ai hubani tanduk ni anjapanjap ai 
marhitei jari-jarimu: tapi duruskon ma daroh na 
teba ai bani nahei ni anjapanjap ai. 

13 Byat ma ganup taboh-taboh panutup ni bituha 
pakon harambuyan na tampei hubani atei-atei 
pakon hubani piah-piah na dua ai ronsi taboh- 
taboh na longkot hujai anjaha tutung ma ai i atas 
anjapanjap ai. 

14Tapi anggo daging ni lombu jonggi ai, 
hulingkulingni. pakon 8 ginagatni. maningon 
tutungonmu do ai pakon apuy i darat ni parsaranan 
ai; ai ma na gabe galangan pardousaon. 

15Dob ai buat ma biribiri tunggal na sada ai, 
hatahon ma si Aron pakon anakni manampeihon 
tangan ni sidea hu atas ulu ni biribiri tunggal ai. 

16 Dob ai sayat ma biribiri tunggal ai, buat ma 
darohni anjaha pispiskon ma ai hubani anjapanjap 
ai inggot. 

17 Dob ai toktoki ma biribiri tunggal ai, burihi ma 
bituhani pakon naheini anjaha nahkon ma ai bani 
gorini pakon hubani uluni, 

18 anjaha tutung ma ganup biribiri tunggal ai i atas 
ni anjapanjap ai, galangan situtungon ma ai bani 
Jahowa, uap na misbou, galangan marhitei apuy 
hubani Jahowa. 

19Dob ai buat ma biribiri tunggal na sada nari, 
anjaha itampeihon si Aron pakon anakni ai ma 
tangan ni sidea hubani ulu ni biribiri tunggal ai. 
20Sayat ma biribiri tunggal ai, buat ma deba 
darohni, anjaha daiskon ma ai hu pinggol siamun 
ni si Aron pakon hu pinggol siamun ni anakni 

ai, hubani ompuompu ni tangan siamun pakon 
hubani ompuompu ni nahei siamun ni sidea, dob ai 
pispiskon ma daroh ai hubani anjapanjap ai inggot. 
21 Dob ai buat ma deba humbani daroh na i atas ni 
anjapanjap ai pakon humbani minak siminakkonon 
ai anjaha pispiskon ma ai hubani si Aron pakon 
hubani pakeanni, hubani anakni ampa hubani 
pakean ni anakni ai, ase pansing si Aron pakon 
pakeanni ai, pansing pakon anakni ronsi pakean ni 
anakni ai na rap pakonsi. 

22 Anjaha maningon buatonmu do homa taboh- 
taboh ni biribiri tunggal ai, taboh-taboh ni ihurni, 
taboh-taboh panutup ni bituhani, harambuyan na 
tampei hubani atei-ateini pakon piah-piah na dua ai 
ampa taboh-taboh na longkot hujai, ronsi hae-hae 
lobei hampit siamun, ai biribiri tunggal paondoskon 
jabatan do ai, 

23 sada ruti, sada ruti gemong na maragu minak, 
sada lopat humbagas raga isian ni ruti na so niigaran 
na i lobei ni Jahowa, 

24 nahkon ma ganupan ai hu tangan ni si Aron pakon 
hu tangan ni anakni ai, anjaha itatang ma ai bahen 
galangan tatangan i lobei ni Jahowa. 

25 Dob ai buat ma ai hun tangan ni sidea, anjaha 
tutung ma ai bahen dahupa i atas anjapanjap 
ai tambah ni galangan situtungon bahen uap na 
misbou i lobei ni Jahowa, galangan marhitei apuy 
ma ai bani Jahowa. 

26 Dob ai buat ma tonton ni biribiri tunggal 
paondoskon jabatan hubani si Aron anjaha tatang 
ma ai bahen galangan bani Jahowa, ai ma na gabe 
rupeimu. 

27 Sonin ma urasonmu tonton galangan tatangan 
pakon hae-hae lobei bahen galangan tatangan 
na tinatang anjaha na niangkat humbani biribiri 
tunggal paondoskon jabatan hubani si Aron pakon 
hubani anakni ai. 

28 Maningon gabe aturan na hot ma ai hubani 
halak Israel, bani si Aron pakon bani anakni ronsi 
sadokah ni dokahni, ai parbagianan ni malim do 
ai sigalangkonon ni halak Israel humbani galangan 
pardameian ni sidea, galangan ni sidea do ai bani 
Jahowa. 

29 Ia pakean ni si Aron na pansing ai, ondos bani 
anakni ma ai use, sipakeion sanggah mamminaki 
ampa mangondoskon jabatan hubani sidea. 

30 Maningon pitu ari dokahni pakeionni pakean 
ai, atap ise humbani anakni si Aron na gabe 
malim gantihni, anggo sihol masuk ia hubagas 
lampolampo partumpuan ai laho marugas ibagas 
ianan na pansing ai. 

31Maningon buatonmu ma biribiri tunggal 
paondoskon jabatan ai, anjaha lompah ma 
dagingni ibagas ianan na mapansing ai. 

32 Anjaha maningon panganon ni si Aron pakon 
anakni ai ma juhut ni biribiri tunggal ai rap pakon 

ruti na ibagas raga ai, bani labah ni lampolampo 
partumpuan ai. 

33Maningon panganon ni sidea do galangan, 
na mangadongkon pardearan, laho paondoskon 
jabatan ai bani sidea pakon papansingkon sidea: 
tapi anggo halak parluar seng bulih panganonni ai, 
ai na pansing do ai. 

34 Anggo adong na teba humbani juhut paondoskon 
jabatan ai, barang humbani ruti das ronsi patarni, 
maningon tutungonmu do na teba ai bois ibagas 
apuy, seng bulih panganon ai, ai na pansing do ai. 
35 Sonin ma sibahenonmu hubani si Aron pakon 
anakni ai, songon na dob hutonahkon ai bam: pitu 
ari dokahni mangondoskon jabatan ai bani sidea.” 


Pasal Galangan Ari-ari 


36 “Anjaha ganup ari maningon sayatonmu do 
sada lombu bahen galangan pardousaon laho 
pajongjong pardearan. Maningon urasonmu do 
homa anjapanjap ai marhitei galangan pardearan 
sigalangkononmu i atasni, anjaha maningon 
minakanmu do ai laho papansingkonsi: sagala na 
manjolom anjapanjap ai gabe pansing ma. 

37 Pitu ari dokahni bahenonmu galangan pardearan 
i atas anjapanjap ai. Maningon papansingonmu ai 
ase gabe pansing sahalian ai. 

38 On do na maningon galangkononmu i atas ni 
anjapanjap ai: Dua anak ni biribiri na marumur 
satahun ganup ari torus. 

39Sada biribiri galangkononmu sogod, anjaha 
biribiri na sada nari galangkononmu malele bod. 
40 Anjaha hasoman ni biribiri na parlobei ai 
maningon bahenonmu satumba nitak marsaor 
minak na giniling saparompat hin, ambah ni 
saparompat hin anggur bahen galangan siinumon. 
41 Ja anak ni biribiri na sada nari sigalangkononmu 
malele bod, songon panggalangkonmu bani 
galangan sipanganon pakon galangan siinumon 
sogod ma panggalangkononmu ijai bahen uap na 
misbou ampa galangan situtungon bani Jahowa. 
42 hi ma galangan situtungon na tongtong 
bani ginomparnima bani labah ni lampolampo 
partumpuan ai i lobei ni Jahowa, hujai do 
jumpahkonon-Ku hanima ase marsahap Ahu pakon 
ho ijai. 


Bagah-bagah ni Naibata 


43 jai ma Ahu sihol marjumpah ampa halak Israel, 
jadi gabe pansing ma ianan ai marhitei hamuliaon- 
Ku. 

44 Papansingon-Ku ma lampolampo partumpuan ai 
pakon anjapanjap ai: papansingon-Ku ma homa si 
Aron pakon sagala anakni gabe malim Bangku. 

45 | tongah-tongah ni halak Israel do Ahu marianan, 
ase Ahu gabe Naibata ni sidea. 

46 Ase ibotoh sidea Ahu do Naibata ni sidea na 
mambobahon sidea luar hun tanoh Masir, ase 
marianan Ahu i tongah-tongah ni sidea, Ahu do 
Jahowa, Naibata ni sidea.” 


Anjapanjap Pardahupaan 
(ay. 1-5: pausih bd. 37:25-28) 


1“Anjaha pauli ma sada  anjapanjap 
30 panutungan ni dahupa, maningon humbani 
hayu nangka do paulionmu ai. 
2Saasta ganjangni, saasta bolagni: maningon 
marompat suhi ai, anjaha dua asta gijangni: 
tandukni pe luar hunjai ma. 
3 Lampis ma ai pakon omas pitah, sonai homa 
tutupni, dingdingni inggot pakon  tandukni: 
maningon bahenonmu homa marlampis omas 
pitah inggot. 
4Bahen ma dua pinggol-pinggol omas i toruh 
ni laisni ai, maningon bahenonmu do ai bani 
lambungni na dua ai angkup, bahen panurukan ni 
lanja-lanja ase boi marhitei ai usungon. 
3 Bahen ma lanja-lanja ai humbani hayu nangka, 
anjaha lampis ma ai bani omas. 
6 Pajongjong ma anjapanjap ai i lobei ni tirei ai, 
na mangondingi poti hasaksian ai, i lobei ni tutup 

pardearan ai, na i babou ni hasaksian ai, hujai ma 
jumpahkononku ho. 

7Maningon manutung dahupa na misbou ma si 
Aron i atasni, ganup sogod sanggah na padearhon 
lampu ai ia, maningon manutung dahupa ia. 

8 Sonai homa anggo sihol nahitan ni si Aron lampu ai 
sanggah bod ari, maningon tongtong ia manutung 
dahupa i lobei ni Jahowa torus marsundut-sundut. 
9 Seng bulih galangkononnima i atasni dahupa na 
legan, sonai homa galangan situtungon, galangan 
sipanganon barang manguseihon galangan 
siinumon hujai. 

10 Maningon si Aron mambahen pardearan i atas 
tandukni sahali satahun; marhitei daroh ni galangan 
pardearan maningon bahenonni pardearan sahali 
satahun torus marsundut-sundut, ai na pansing 
sahalian do ai bani Jahowa. 


Galangan hubani Lampolampo na Pansing 


11 Ambah ni ai nini Jahowa ma dompak si Musa: 

12 Anggo ibilangi ho buei ni halak Israel 
mangihutkon bilangan ni sidea, maningon ganup 
sidea mambere partobus ni hosahni bani Jahowa 
sanggah binilanganmin, ase ulang hona papa sidea 
sanggah na binilanganmin sidea. 

130n do na maningon sibereon ni ganup na 
tarbilang ai: Satongah sekel mangihutkon sekel bani 

ianan na pansing ai (sasekel mararga dua puluh 
gera): satongah sekel gabe galangan bani Jahowa. 
14 Ganup na dob tarbilang ai olat ni na marumur dua 
puluh tahun hu atas maningon mambere galangan 
bani Jahowa. 

15 Halak na bayak seng bulih gandaanni, anjaha 
halak na miskin seng bulih oruanni mambere 
sisatongah sekel ai bahen galangan bani Jahowa 
pajongjong pardearan bani hosahnima. 

16 Maningon buatonmu duit partobus ai humbani 
halak Israel anjaha pakeionmu ai bani horja i 
lampolampo partumpuan ai: ai ma pardingatan i 
lobei ni Jahowa laho mardingat halak Israel, gabe 
pardearan bani hosahnima.” 


Tong Parburihan 


17 Nini Jahowa ma use dompak si Musa, 
18 “Bahen ma homa sada tong tombaga ampa 
onjolanni humbani tombaga bahen parburihan. 


Bahen ma ai i holangkolang ni lampolampo 
partumpuan pakon anjapanjap ai, anjaha nahi ma 
bah hujai. 


19Bah ai ma buaton ni si Aron pakon anakni 
mamurihi tangan pakon nahei ni sidea. 

20 Anggo masuk sidea hubagas lampolampo 
partumpuan ai, maningon lobei marburih sidea, 
ase ulang matei sidea, sonai homa anggo idohori 
sidea anjapanjap ai sihol marugas, manutung 

galangan situtungon bahen dahupa hubani 
Jahowa, 

21 maningon lobei burihan ni sidea tangan pakon 
nahei ni sidea, ase ulang matei sidea. Ai ma gabe 
aturan na totap bani sadokah ni dokahni ronsi bani 
ginomparni marsundut-sundut.” 


Minak Pamminaki 


22 Ambah ni ai nini Jahowa ma dompak si Musa, 

23 “Tapi anggo ho, buat ma bam rompah-rompah 
sijengesan: Hamonan na manjalir lima ratus sekel, 
kulit manis satongahni, ai ma dua ratus lima puluh 
sekel pakon hasowor ampa halawas dua ratus lima 
puluh sekel, 

24 anjaha jarangou lima ratus sekel mangihutkon 
sekel na bani ianan na pansing ai, ampa minak jetun 
sahin. 

2> Masak ma hujai minak na pansing, manambahi 
minak pulung-pulungan na sinaor mangihutkon 
hapandeian ni tuhang pulung, minak pamminaki na 
pansing ma ai. 

26Maningon  minakanmu ma marhitei ai 
lampolampo partumpuan ai, poti parpadanan ai, 
27 meja ai ampa ganup parugasni, parpalitaan ai 
ampa parugasni, anjapanjap pardahupaan ai, 

28 anjapanjap panggalangan ni galangan situtungon 
ai ampa ganup parugasni, tong parburihan ai ronsi 
onjolanni. 

29Maningon papansingonmu do ai ase gabe 
pansing sahalian: ganup na manjamah ai sai na 
gabe pansing do. 

30 Maningon minakanmu do si Aron pakon ganup 
anakni ai, anjaha urasonmu do sidea gabe malim 
Bangku. 

31Hatahon ma hubani halak Israel sonon, “On 
ma minak pamminaki na pansing Bangku torus 
marsundut-sundut.” 

32 Seng bulih useihononkon ai bani angkula ni atap 
ise jolma, anjaha seng bulih bahenonmu minak na 
legan na sonon parmasakni, ai na pansing do ai, 
anjaha maningon pansing do ai bannima. 

33 Barang ise na mambahen minak na sonin 
parmasakni, atap na manguseihon ai hubani 
halak na legan, maningon siapkonon ia humbani 
bangsani.” 


Dahupa na Mapansing 


34Dob ai nini Jahowa ma use dompak si Musa, 
“Buat ma bam rompah-rompah na misbou, gotah 
ni hamonan, banei batu, mangemange, rompah- 
rompah pakon dahupa na pitah, dos bei bueini. 
35Masak ma ai bahen dahupa, na sinampur 
mangihutkon hapandeian ni tuhang pulung, 
ginaraman, pitah anjaha pansing. 

36 Giling ma ai deba lumat sahalian, anjaha nahkon 
ma deba hunjai hu lobei ni hasaksian ai ibagas 


2 Musa 30-31 322 


lampolampo partumpuan ai, ase roh Ahu marayak 
ho hujai, na pansing sahalian ma ai bannima. 

37la dahupa simasakonmai, seng bulih 
bahenonnima  sonai parmasakni  bannima, 
maningon pansing do ai bam i lobei ni Jahowa. 

38 Barang ise na mambahen sonai, bahen rium- 
riumanni, maningon rotaponkon ia humbani 
bangsani.” 


Ipabangkit Naibata Tukang-Ni: 


Si Besaleel pakon si Ahaliab 
(ay. 1-6: pausih bd. 35:30-35, ay 7-11: pausih bd. 35:11-19) 


3 1 1 Dob ai nini Jahowa ma dompak si Musa, 

2 “Tonggor ma, domma Hudilo sahalak na 
margoran si Besaleel, anak ni si Uri, ai ma anak ni 
si Hur humbani marga Juda. 
3Domma pala Hugoki uhurni bani Tonduy ni 
Naibata, pakon hapentaran, torus ni uhur ampa 
habotohon bani haganup horja ai, 
4laho mamingkiri hatukangon na  laingan, 
manukangi omas, pirak pakon tombaga, 
3homa manguhir anjaha mamijor batu intan, 
manukangi hubani situkangon na marbagei-bagei 
ai. 

6 Anjaha tonggor ma, domma Hupabangkit 
hasomanni, ai ma si Ahaliab, anak ni Ahisamak 
humbani marga Dan, domma Hubere homa 

hapentaran hubagas uhur ni ganup halak na pentar 
laho mangkorjahon haganup na dob Hutonahkon 
ai bam, 

7 lampolampo partumpuan, poti parpadanan ampa 
tutup pardearan na i atasni ai, pakon haganup 
parugas ni lampolampo ai, 

8 meja ai ampa parugasni, parsuluhan na humbani 
omas pitah ai ampa ganup parugasni, pakon 
anjapanjap pardahupaan ai. 

9 Sonai homa anjapanjap panggalangan ni galangan 
situtungon ampa parugasni haganup, pakon tong 
parburihan ampa onjolanni, 

10 pakean tohonan pakon pakean na pansing 
bani Malim Aron ampa pakean ni anakni laho 
mangkorjahon hamalimon ai, 

11 ronsi minak pamminaki pakon dahupa na misbou 
hubani ianan na pansing ai; hombar hubani ganup 
na huhatahon ai hubam, sibahenon ni sidea ai.” 


Iparatah Use Titah Pasal Ari Sabat 


12 Dob ai nini Jahowa ma dompak si Musa, 

13 “Hatahon ma hubani halak Israel, “Maningon 
papansingonnima do Sabat-Ku, ai ai do tanda ni 
parpadanan Bangku pakon bannima ronsi bani 
ginomparnima, ase ibotoh hanima, Ahu do Jahowa 
na papansingkon hanima. 

14 Maningon papansingonnima do Sabat ai, ai na 
pansing do ai bannima, ganup na pabutakkon 

ai, maningon marutang hosah ia; barang ise na 
mangkorjahon horja ijai maningon rotaponkon do 
hosahni hun tongah-tongah ni bangsani. 

15 Onom ari do horjaonkon horja, tapi ari papituhon 
ai, ari parsaranan na pansing ma ai bani Jahowa, 
barang ise na marhorja bani ari Sabat ai, maningon 
marutang hosah ia. 

16 Halani ai maningon papansingon ni halak Israel 
do ari Sabat ai anjaha papansingon ni sidea torus 
marsundut-sundut, gabe padan na totap sadokah ni 
dokahni. 

17 Gabe tanda ma ari Sabat ai Bangku pakon bani 
halak Israel sadokah ni dokahni, ai ibagas na onom 
ari do itompa Jahowa langit pakon tanoh on, 
tapi bani ari papituhon ai marsaran ma la anjaha 
pahosahkon.”” 


Ijalo si Musa Dua Batu Panuratan 


18 Jadi dobkonsi Jahowa marsahap pakon si Musa i 
atas Dolog Sinai, ibere ma bani dua batu panuratan 
ni hasaksian ai, na sinurat marhitei jari-jari ni 
Naibata. 


Marnaibata na Legan Halak Israel 


1Dob ididah bangsa ai na madokahtu si 
32 Musa ase tuad hun dolog ai, martumpu ma 
bangsa ai marayak si Aron, nini ma dompaksi, “Eta 
bahen ma bennami naibata sibobahon hanami, 

halani seng ibotoh hanami atap na mahua do si 
Musa, halak ai, na mambobahon hanami luar hun 
tanoh Masir.” 

2 Nini si Aron ma dompak sidea, “Tanggali nasiam 
ma anting-anting omas bani pinggol ni parinangon 
nasiam, anak nasiam pakon boru nasiam anjaha 
boban ma ai bangku.” 

3 Jadi itanggali ganup bangsa ai ma anting-anting 
omas na bani pinggol ni parinangon ni sidea, anak 
ni sidea pakon boru ni sidea anjaha iboban ma ai 
bangku. 

Aljalo ma ai hun tangan ni sidea, ibahen ma 
rumangni marhitei panurat, anjaha ai ma iusihi 
mambahen sada lombu tuangan: jadi nini sidea ma, 
“On ma naibatamu, ale Israel, na mambobahon ho 
tangkog hun tanoh Masir.” 

5Dob ididah si Aron ai, ipajongjong ma sada 
anjapanjap i lobeini, jadi martingting ma ia, nini ma, 
“Patar ma ari raya bani Jahowa.” 

6 Jadi ipagirah sidea ma patarni ai puho, igalangkon 
ma galangan hatarimakasihon: dob ai hundul ma 
bangsa ai mangan minum anjaha jongjong ma sidea 
marguro-guroi. 


Pangapiti ni si Musa bani Halak Israel 


7 Dob ai nini Jahowa ma dompak si Musa, “Tuad 
ma ho, ai domma maruhur magou bangsamin, na 
binobahonmin tangkog hun tanoh Masir. 

8 Podas ni ai manimbil sidea humbani dalan na 
dob hupatuduhkon bani sidea. Domma ibahen 
sidea bani sidea lombu tuangan, domma pala 
marsombah anjaha manggalang sidea hujai, anjaha 
ihatahon, 'On ma naibatamu, ale Israel, na dob 
mambobahon ho tangkog hun tanoh Masir.” 

9 Nini Jahowa ma use dompak si Musa, “Domma 
huidah bangsa on, bangsa na hengkeng maruhur do 
on. 

10 On pe palopas ma gajag ringis-Ku bani sidea laho 
mansiapkon sidea, tapi Hubahen pe ho sada bangsa 
na banggal.” 

11 Tapi ielek-elek si Musa ma Jahowa, Naibatani, 
nini ma, “Mase ma gajag ringis-Mu, ale Jahowa 
mangidah bangsa-Mu, na dob Binobahon-Mu luar 
hun tanoh Masir, marhitei kuasa bolon pakon 
marhitei tangan na marhagogohon? 

12 Mase ma maningon hatahonon ni halak Masir 
sonon, 'Laho mangagou sidea do ase ibobahon 
sidea luar, laho mamunuh sidea i atas ni dolog 
anjaha manripaskon sidea hun atas tanoh on?" 
Pahombun Ham ma ringis-Mu na banggal in, 
marpangulaki ma uhur-Mu pasal hamagouan na 
sihol pasogopon-Mu hubani bangsa-Mu. 

13 [ngat Ham ma si Abraham, si Isak pakon si Israel 
jabolon-Mu in, na dob pala marbulawan Ham bani 
diri-Mu mangkatahon bani sidea, “Sai pabueion- 
Ku do ginomparnima songon bintang na i langit, 

anjaha ganup tanoh on na dob Huparbagah ai 
sai berehonon-Ku do hubani ginomparmu, bahen 
siteanon ni sidea sadokah ni dokahni.”” 

14 Jadi marpangulaki ma uhur ni Jahowa pasal 
hamagouan na dob Nilumbahon-Ni sibahenon-Ni 
hubani bangsa-Ni. 


Ringis ni si Musa Mangkopkop Goran ni Jahowa 


15 Dob ai marhusor ma si Musa anjaha tuad hun 
dolog ai rap pakon na dua batu panuratan hasaksian 
ai bani tanganni, na marsurat hadualopahsi, na 
salopah on pakon na salopah nari marsurat do. 

16 Na binahen ni Naibata do batu panuratan ai, 
anjaha surat ai pe surat ni Naibata do, na niuhirhon- 
Ni hubani batu panuratan ai. 

17 Dob ibogei si Josua sora ni bangsa ai marsurak- 
surak, nini ma dompak si Musa, “Adong songon sora 
ni na marporang ibagas parsaranan ai.” 

18 Tapi nini si Musa ma, “Sedo sora ni surak-surak 
hamonangan ai, atap sora ni doruh-doruh hataluan, 
tapi sora ni doding na marsibalos-balosan do ai.” 
19 Jadi dob dohor ia hubani parsaranan ai anjaha 
ididah lombu ai pakon tortor ai, gajag ma ringis 
ni si Musa, igijigkon ma humbani tanganni batu 
panuratan ai, gabe mabolah i toruh ni dolog ai. 

20 Dob ai ibuat ma lombu na dob pinauli ni sidea ai: 
itutung ma ibagas apuy, iduda ma lumat tumang, 

itirtirhon ma hu atas bah anjaha ipainumkon ma ai 
bani halak Israel. 

21 Nini si Musa ma dompak si Aron, “Aha gakni 
ibahen bangsa on bam, ase iparoh ho dousa na 
sonai banggalni bani sidea?” 

22 Nini si Aron ma, “Ulang ma gajag ringis ni tuanku: 
ai itanda ham do bangsa on, na bajan do paruhur ni 
sidea. 

23 Nini sidea do hu bangku, “Pauli bennami 
naibata, na mambobahon hanami, ai seng ibotoh 
hanami atap na mahua do si Musa, halak ai, na 
mangarahkon hanami tangkog hun tanoh Masir.’ 
24 Jadi ningku ma tongon, “Barang ise na maromas, 
itanggali ma anjaha ibere ma ai hu bangku, 
hugijigkon ma ai hubagas apuy, gabe luar ma lombu 
on.” 

25 Dob ididah si Musa na so marrantei be bangsa 
ai, ai domma ipalopas si Aron gabe habadoron i 
tongah-tongah ni imbang ni sidea, 

26 jadi jongjong ma si Musa i horbangan ni 
parsaranan ai, anjaha nini ma, “Ise hampit Jahowa? 
Roh ma hu bangku!” Jadi martumpu ma humbani 
ganup halak Levi. 

27 Dob ai nini ma dompak sidea, “Sonon do 
hata ni Jahowa, Naibata ni Israel, “Ganup ma 
mambahen podangni hu binongeini, mulak-ulak 
ma nasiam hun horbangan on hu horbangan ai 

ibagas parsaranan in, anjaha ganup ma mambunuh 
saninani, hasomanni pakon sindohorni.”” 

28 Jadi ibahen halak Levi ma hombar hubani na 
hinatahon ni si Musa, gabe rasei ma bani na sadari 
ai hira-hira tolu ribu halak. 

29 Nini si Musa ma, “Domma iuras nasiam diri 
nasiam sadari on bani Jahowa, ai ganup do 
manlawan anakni pakon saninani, gabe boi ibere 
pasu-pasu bani nasiam sadari on.” 


lulaki si Musa Mangapiti Bangsani 


30 patarni ai nini si Musa ma dompak bangsa ai, 
“Banggal tumang do dousa na binahen nasiam ai. 
Tangkog ma ahu sonari marayak Jahowa, andohar 
jumpah ahu pardearan pasal dousa nasiam ai.” 

31 Jadi dob mulak si Musa hubani Jahowa, nini 
ma, “Ah, banggal tumang do dousa na binahen 
ni bangsa on, ibahen sidea do bani sidea naibata 
humbani omas. 

32 On pe, sai marpangulaki ma uhur-Mu bani dousa 
ni sidea ai, anggo lang sasap Ham ma goranku gelah 
humbani pustaha na dob sinurat-Mu ai.” 

33 Tapi nini Jahowa ma dompak si Musa, “Ise na 
mardousa dompak Ahu, goranni ai do sasapon-Ku 
humbani pustahang-Ku. 

340n pe, laho ma ho, arahkon ma bangsa in 
hu tanoh na dob Huhatahon bam. Tonggor ma, 
malekat-Kin do mardalan i lobeimu, tapi bani ari 

pambalason-Ku, balaskonon-Ku do hubani sidea 
dousa ni sidea ai.” 

35 Jadi iajar Jahowa ma bangsa ai, halani isombah 
sidea lombu na pinauli ni si Aron ai. 


Pusok ni Uhur ni Bangsa ai 


1 Nini Jahowa ma dompak si Musa, “Laho ma 
3 ho tangkog hunjon, ho pakon bangsa na dob 
niarahkonmin luar hu tanoh na dob Hubulawankon 
hubani si Abraham, si Isak pakon si Jakob, sanggah 
na Huhatahon: Hubani ginomparmu do bereon-Ku 
in. 
2Husuruh pe sada malekat mambobahon ho, 
anjaha Huusir pe halak Kanaan, Amori, Heti, Peresi, 
Hewi pakon Jebusi. 
3la ma mambobahon ho hu tanoh habaoran ni 
dadih pakon manisan ni huramah, ai seng tarbahen 
Ahu tangkog rap pakon hanima, ai bangsa na 
hengkeng maruhur do hanima, ase ulang siap holi 
hanima Hubahen i tongah dalan.” 
4 Jadi dob ibogei bangsa ai hata na koras ai pusok 
ma uhur ni sidea, sada pe lang na mamahei ugasni. 
3 Ai domma ihatahon Jahowa hinan hata-Ni hubani 
si Musa, “Hatahon ma hubani halak Israel: Bangsa 
na hengkeng maruhur do hanima, ambit tongkin 
gelah Ahu tangkog pakon hanima, maningon siap 
do hanima bahenon-Ku. On pe itanggal bei ma 

ugas-ugasni humbani dirini, ase Hubotoh aha 
sibahenon-Ku bannima.” 

6 Jadi itanggali halak Israel ma ugas-ugas ni sidea bei 
humbani Dolog Horeb nari. 


Si Musa Marsahap Dumpar Bohi ampa 
Naibata Ibagas Lampolampo 


7 Jadi ibuat si Musa ma lampolampo ai, ipajongjong 
ma ai i darat ni parsaranan ai, daoh hun parsaranan 
ai; ibahen ma goranni Lampolampo Partumpuan. 
Barang ise na sihol mangindahi Jahowa, maningon 
luar ia laho hu Lampolampo Partumpuan ai, na i 
darat ni parsaranan ai. 

8 Anggo luar si Musa laho hu lampolampo ai, 
jongjong bei ma haganup bangsa ai, jongjong ganup 
i labah ni lampolamponi bei anjaha ituludkon ma si 
Musa, paima masuk ia hubagas lampolampo ai. 

3 Anggo masuk ma si Musa hubagas lampolampo ai, 
turun ma hombun na jongjong ai, lanjar jongjong 
bani labah ni lampolampo ai, jadi marsahap ma 
Naibata pakon si Musa. 

10 Ase anggo ididah ganup bangsa ai ma hombun na 
jongjong ai, jongjong bani labah ni lampolampo ai, 
jongjong ma ganup bangsa ai anjaha marsombah, 
ganup bani labah ni lampolamponi. 

11 Jadi marsahap ma Jahowa pakon si Musa dumpar 
bohi songon sada halak na marsahap hubani 
hasomanni: dob ai mulak ma use si Musa hu 

parsaranan ai. Tapi anggo si Josua, juakjuakni, anak 
ni si Nun, anak garama ai, seng meret ia hun tongah- 
tongah ni lampolampo ai. 

12 Dob ai nini si Musa ma dompak Jahow, “Tonggor 
ma, domma ihatahon Ham hu bangku: Arahkon 
ma bangsa on tangkog, tapi seng ipatugah Ham 
hu bangku, atap ise suruhon-Mu hasomanku, age 
pe domma ihatahon Ham: Hutanda do ho pakon 
goranmu, anjaha domma jumpahan idop ni uhur ho 
i lobei-Hu. 

13 Sonari pe, anggo tongon ma na dob jumpahan 
idop ni uhur ahu i lobei-Mu, pabotohkon Ham ma 
hu bangku jabolon-Mu, ase hutandai Ham, paboa 
na dob jumpahan idop ni uhur ahu i lobei-Mu: 
anjaha tonggor ma, rayat-Mu do bangsa on.” 

14 Jadi nini m, “Bohing-Ku ma hasomanmu 
mardalan anjaha arahkonon-Ku ma ho hu 
hasonangan.” 

15 Nini si Musa ma dompak Jahowa, “Anggo seng 
bohi-Mu mambobahon hanami, ulang ma arahkon 
Ham hanami tangkog hunjon. 

16 Ai marhitei aha ma boi botohon, na dob dapotan 
idop ni uhur ahu i lobei-Mu, ahu pakon bangsa- 
Mu? Ai lang marhitei humbani na hinasomanan-Mu 
hanami mardalan, gabe marhasurungan ahu pakon 
rayat-Mu humbani ganup bangsa na i atas tanoh 
on?” 

17 Dob ai nini Jahowa ma dompak si Musa, “Age 
hata na hinatahonmondi bahenon-Ku do in, halani 
na dob jumpahan idop ni uhur ho i lobei-Hu anjaha 
Hutanda ho pakon goranmu.” 

18 Nini si Musa ma, “Pataridahkon Ham ma bangku 
hamuliaon-Mu.” 

19 Jadi nini Jahowa ma, “Pabontaskonon-Ku ma 
ganup hatunggungon-Ku hun lobei ni bohimu, 
anjaha dilohonon-Ku goran ni Jahowa i lobeimu: 
maridop ni uhur do Ahu hubani siidopan-Ku anjaha 
marontou ni uhur do Ahu hubani siontouan-Ku.” 
20 Tapi nini ope, “Sengtarbahen ho anggo mangidah 
bohing-Ku, ai seng dong jolma na mangidah Ahu 
lanjar manggoluh.” 

21 Nini Jahowa ma, “Tonggor ma, adong do sada 
ianan i Lambung-Ku, hajongjonganmu i atas dolog 
batu ai, 

22 anjaha sanggah mamontas hamuliaon-ku, 
nahkonon-Ku ma ho hubagas rigat ni dolog batu 
ai, anjaha rongkobon-Ku ho bani tangan-Ku, paima 
lopus Ahu, 

23 Job ai Hutarik ma tangan-Ku gabe idahonmu ma 
Ahu hun pudi; tapi bohing-Ku seng boi idahon.” 


Si Musa Mangidah Hamuliaon 
ni Jahowa i Atas Dolog 


34 1 Dob ai nini Jahowa ma dompak si Musa, 
“Barbar ma bam dua batu panuratan usih 

hubani na parlobei ai, ase Husuratkon hubani batu 
panuratan ai ganup hata na dob tarsurat bani batu 
panuratan na parlobei na dob binolahkonmondi. 

2 Sirsir ma ho girah sogod, ase sogod ma ho tangkog 
hu Dolog Sinai, laho jongjong ijai i lobei-Hu i pakpak 
ni dolog ai. 

3Sahalak pe lang bulih tangkog rap pakon ho, 
anjaha sahalak pe lang boi homa taridah i atas 
ganup dolog in: age biribiri age lombu seng bulih 
manggagat dohorhon dolog in.” 

4Dob ai ibarbar si Musa ma dua panuratan batu 
usih hubani na parlobei ai: ipagirah ma sogodni 
ai puho laho tangkog hu Dolog Sinai, songon na 
tinonahkon ni Jahowa hu bani, lanjar iboban ma i 
tanganni panuratan na dua ai. 

3 Jadi tuad ma Jahowa ibagas sada hombun, lanjar 
jongjong ma la ijai i lambungni, anjaha idilohon ma 
goran ni Jahowa. 

6 Mamontas ma Jahowa hun lobei ni si Musa lanjar 
dilo-dilo, “Jahowa, Jahowa do Naibata pardear 
layak anjaha paridop ni uhur, nanget marringis, 
anjaha gok holong ni uhur-Ni pakon habonaran-Ni, 
7na pahotkon holong ni uhur-Ni hubani halak 
marribu-ribu, anjaha na manasap hajahaton, 
panlanggaron pakon dousa, tapi sabonar lang 
ra paluahkon sonin tumang parsalah, anjaha na 
mambalaskon hajahaton ni ganup bapa hubani 

anakni pakon pahompuni ronsi sundut patoluhon 
pakon paompatkon.” 

8 Jadi tarolos ma si Musa manrogop hu tanoh lanjar 
marsombah. 

9 Anjaha nini ma, “Anggo domma dapotan idop ni 
uhur ahu i lobei-Mu, ale Tuhan, mahua mardalan 
ma Tuhan i tongah-tongahnami, age pe bangsa 
na hengkeng maruhur bangsa on, anjaha sasap 
Ham ma hajahatonnami pakon dousanami, anjaha 
bahen Ham ma hanami rupei-Mu.” 


Iparatah Jahowa Padan-Ni hubani Halak Israel 


10 Dob ai nini Jahowa ma, “Tonggor ma, Ahu 
mambahen padan: | lobei ni bangsamu, bahenon- 
Ku ma halongangan na so ongga masa i sab tanoh 
on ampa i tongah-tongah ni sagala bangsa parbegu: 
anjaha ganup bangsa na mangkasomani ho in, 
mangidah horja ni Jahowa, ai na majangin tumang 
do na sihol bahenon-Ku marhitei ho. 

11 Parimbagaskon ma ibagas uhurmu na Huhatahon 
in bam sadari on. Tonggor ma, usiron-Ku do hun 
lobeimu halak Amori, Kanani, Heti, Peresi, Hewi 
pakon Jebusi. 

12 Jaga ma dirimu ase ulang mambahen padan ho 
pakon pangisi ni tanoh sisolukonmin, ase ulang 
gabe tirangkap sidea i tongah-tongahmu. 

13 Maningon parreongonmu do anjapanjap ni sidea 
anjaha bolahanmu gana-gana ni sidea anjaha 
robohonmu sisombahon ni sidea. 
14 hi seng bulih sombahonmu naibata na legan, 
ai Jahowa, na margoran Parsimburu, Naibata 
parsimburu do. 
15 Seng bulih mambahen padan ho pakon pangisi 
ni tanoh in, ai anggo marbangkis sidea mangirikkon 
naibata ni sidea, barang manggalang sidea hubani 
naibata ni sidea gabe idilo ho anjaha ipangan ho 
humbani na ginalangkonni in, 
16 anjaha anggo ibuat ho humbani boru ni sidea 
ai bahen parinangon ni anakmu, marbangkis ma 
boru ni sidea in mangirikkon naibata ni sidea, gabe 
dihut ma anakmu marbangkis mangihutkon naibata 
ni sidea ai. 
17 Seng bulih bahenonmu naibata tuangan bam. 
(ay. 18-26: pausih bd. 23:14-19; 3 Mus. 23; 5 Mus. 16) 
18 Maningon tongtong ho marari raya sagu-sagu na 
so niigaran. Pitu ari dokahni panganonmu sagu- 
sagu na s0 niigaran, songon na dob hutonahkon in 
bam bani panorang na dob tinontuhon bani bulan 
Abib, ai bani bulan Abib do ho luar hun Masir. 
19 Sagala bunga tubuh Ahu do simadasi pakon 
sagala tunggal humbani pinahanmu, ai ma bunga 
tubuh humbani lombu pakon biribiri. 
20 Maningon tobusonmu do bunga tubuh ni halode 
marhitei biribiri, tapi anggo seng sihol tobusonmu 

ai, maningon ponggolhononmu do borgokni. 
Maningon tobusonmu do sagala bunga tubuh 
ni anakmu. Seng bulih atap ise roh hu lobei-Hu 
marhasoman tangan na lumei. 

210nom ari ma ho marhorja, tapi anggo ari 
papituhon in maningon marsaran ho; bani 
musim paninggalaon ampa pariama pe maningon 
marsaran ho. 

22 Pesta sipitu ari in pe maningon ingatonmu do, ai 
ma pesta limbuah ni pariama gandum, pakon pesta 
patumpuhon buah bani ujung ni tahun. 

23 Tolu hali ibagas na satahun maningon roh sagala 
paramangon na i tongah-tongahnima hu lobei ni 
Tuhan Jahowa, Naibata ni Israel. 

24 la dob Huusir bangsa sipajuh begu-begu hun 
lobeimu, anjaha Hupalumbang tanoh iananmu, 
sahalak pe lang na manguhur-uhuri tanohmu 
sadokah tangkog ho sihol mangidah bohi ni Jahowa 
Naibatamu, sitolu hali in ibagas na satahun. 

25 Seng bulih galangkononmu daroh ni galangan 
Bangku rap pakon sagu-sagu na niigaran, anjaha 
seng bulih marborngin paturuton galangan pesta 
Paskah das ronsi patar. 

26 Maningon boanonmu do limbuah ni tanohmu 
hu rumah ni Jahowa Naibatamu. Seng bulih 
lompahonmu anak ni hambing ibagas dadih ni 
inangni.” 

27 Dob ai nini Jahowa ma hubani si Musa, “Suratkon 
ma hata on, ai marguru hubani hata on do padan na 
hubahen in bam pakon hubani Israel.” 

28 Jadi sai ijai ma si Musa rap pakon Jahowa 
ompat puluh ari ompat puluh borngin dokahni, 
seng mangan ruti anjaha minum bah. Isuratkon ma 
ganup hata ni padan ai, titah na sapuluh ai hu batu 
panuratan ai. 


Marsinalsal Bohi ni si Musa 


29 Sanggah tuad si Musa hun Dolog Sinai ai, anjaha 
ijolom i tanganni na dua batu panuratan hasaksian 
ai sanggah tuad ia, seng ibotoh si Musa na 
dob marsinalsal do sisik ni bohini, halani na dob 
marsahapi ai ia pakon Jahowa. 

30 Jadi ididah si Aron pakon ganup halak Israel ma si 
Musa, hape tonggor ma, domma marsinalsal sisik 
ni bohini, gabe mabiar ma sidea roh hun dohor hu 
bani. 

31 Tapi idilo si Musa ma sidea, gabe mulak ma 
sidea hu bani, si Aron pakon ganup pangintuai ni 
tumpuan ai, lanjar marsahap ma si Musa hubani 
sidea. 

32 Jadi dob sonai roh ma hun dohor ganup halak 
Israel, gabe ipadas si Musa ma hubani sidea ganup 
hata na ipatugah Jahowa hubani i atas Dolog Sinai. 
33 Dob salpu si Musa marsahap pakon sidea, ibahen 
ma sada tudung-tudung hubani bohini, 

34 tapi anggo masuk use si Musa hu lobei ni Jahowa 
sihol marsahap pakon-Si, ibuat ma tudung-tudung 
ai paima luar ia use; anjaha anggo luar ma ia, 
ihatahon ma hubani halak Israel hata na tinonahkon 
hu bani. 

35 Jadi anggo ididah halak Israel bohi ni si Musa 
anjaha marsinalsal sisik ni bohini, gabe ipasuang si 
Musa ma tudung-tudung ai hu bohini paima masuk 
ia use laho marsahap pakon Jahowa. 


Sipaingat Pasal Ari Sabat 


3G. ai ipatumpu si Musa ma ganup 
tumpuan ni halak Israel anjaha nini ma 


hubani sidea, “On do hata na tinonahkon ni Jahowa 
sihorjahononnima. 

2 Onom ari ma horjahon hanima horjanima, tapi 
anggo ari papituhon in ari Sabat na pansing do in 
bennima, sipapansingon bani Jahowa, barang ise na 
marhorja bani ari in, maningon marutang hosah ia. 
3Seng bulih pagara apuy hanima ibagas ganup 
rumahnima bani ari Sabat in.” 


Galangan hubani Lampolampo Partumpuan 


4Dob ai ihatahon si Musa ma hubani ganup 
tumpuan ni halak Israel, “On do hata na tinonahkon 
ni Jahowa, 

3 'Patumpu hanima ma hun bennima galangan 
hubani Jahowa, barang ise na rosuh uhurni, 

iboban ma galangan hubani Jahowa: Omas, pirak, 
tombaga, 
6hiou simahonda pakon sigerger, hiou hasumba, 
kaen linnen silopak pakon ambulu ni hambing, 
7 bobak ni biribiri tunggal na tinubar pakon bobak 
ni hambing, hayu nangka, 
8 minak hubani parpalitaan in pakon minak na 
morum sipakeion mamminaki pakon manutung 
dahupa, 
9 batu intan Kerisopras pakon batu intan na tinatah 
sinahkonon hu baju epod pakon hubani tutup 
tonton. 
10 Barang ise na pantas maruhur i tongah- 
tongahnima roh bei ma mangkorjahon ganup na 
tinonahkon ni Jahowa; 

(11-19: pausih bd. 31:7-11) 
11in ma ianan na pansing in, tendani pakon langit- 
langitni, hait-kaitni, papanni, ransang-ransangni, 
tiangni pakon onjolanni, 
12 poti parpadanan in rap pakon lanja-lanjani, 
langkob pardearan in pakon tireini, 
13meja in pakon lanja-lanjani ampa ganup 
parugasni ronsi ruti, 
14parpalitaan in bahen panondangi ronsi 
parugasni, palitani pakon minak hubani parpalitaan 
in, 
15 anjapanjap pardahupaan in rap pakon lanja- 
lanjani, minak pamminaki pakon rium-riuman 

bahen dahupa na misbou, ampa tirei tutup ni labah 
bani labah ni ianan na pansing in, 

16 anjapanjap panggalangan ni galangan situtungon 
rap pakon hondor-hondorni humbani tombaga, 
lanja-lanjani pakon ganup parugasni, tong 
parburihan pakon onjolanni, 

17 tirei ni alaman in rap pakon tiangni ampa 
onjolanni, tirei tutup ni horbangan ni alaman in, 

18 paku hubani ianan na susi in pakon hubani 
alaman in ampa hubani talini, 

19 pakean tohonan laho marugas ibagas ianan 
na pansing in, pakean na pansing bani Malim 
Aron pakon pakean ni anakni laho mangkorjahon 
hamalimon in. 

20 Dob ai luar ma ganup tumpuan ni halak Israel hun 
lobei ni si Musa. 

21 Jadi roh bei ma ganup halak na tarojur uhurni 
pakon ganup na hia-hia tonduyni, iboban bei ma 
galangan bani Jahowa, ai ma sipakeion paulihon 
lampolampo partumpuan ai pakon hubani ganup 
horja ijai ampa hubani pakean na susi ai. 

22 Roh bei ma sidea paramangon age parinangon, 
ganup na marosuh uhur, marsiboban golangni, 
anting-antingni, tintinni, horung-horungni, ugas- 
ugas omas marbagei-bagei, ganup manggalangkon 
omas hubani Jahowa. 

23 Anjaha ganup halak na marnah kaen simahonda 
pakon sigerger, hasumba, kaen linnen silopak, 

ambulu ni hambing, bobak ni biribiri tunggal na 
tinubar atap bobak ni biribiri, ipamboan ma ai. 

24 Ganup na boi manggugui pirak pakon tombaga 
iboban bei ma ai bahen galanganni hubani Jahowa, 
anjaha ganup na marnah hayu nangka itaruhkon 
bei ma ai sipakeion hubani ganup horja tohonan na 
marbagei-bagei ai. 

25 Anjaha sagala parinangon na pentar maruhur 
manorha bei do pakon tanganni, anjaha iboban bei 
ma na pinorhani ai, hiou simahonda pakon sigerger, 
hiou hasumba pakon hiou linnen silopak. 

26 Sagala puang-puang na puho uhurni anjaha na 
marhapentaran manorha imbulu ni hambing. 

27 Tapi sagala pangintuai iboban bei ma batu intan 
unam pakon batu intan na tinatah sinahkonon hu 
baju epod pakon hu tutup tonton ai, 

28 pakon rium-riuman pakon minak hu parpalitaan 
pakon minak na morum sipakeion laho mamminaki 
pakon manutung dahupa. 

29 Sagala paramangon pakon parinangon, na tarojur 
uhurni mamboban sibere-bere hubani sagala horja 
na tinonahkon ni Jahowa sibahenon marhitei si 
Musa, iboban halak Israel ma ai songon galangan 
niojur ni uhurni bei hubani Jahowa.”” 

Parbangkit ni si Besaleel pakon si Aholiab 
Manukangi lanan na Pansing pakon Parugasni 


(ay. 30-35: pausih bd. 31:1-6) 


30 Dob ai nini si Musa ma hubani halak Israel, 
“Tonggor ma, domma idilo Jahowa sahalak na 
margoran si Besaleel, anak ni si Uri, in ma anak ni 
si Hur humbani marga Juda. 

31Domma igoki ia marhitei Tonduy ni Naibata, 
marhitei hapentaran, torus ni uhur pakon 
hapandeian ibagas ganup horja ai, 

32 laho mamingkiri hapandeian na tarsulur, laho 
manukangi omas, pirak pakon tombaga, 

33 manguhir pakon mamijor batu intan, manukangi 
hayu pakon mangkorjahon horja na marbagei in. 
34 Anjaha domma iberehon Jahowa hubani 
hapentaran laho mangajari, ia pakon si Aholiab, 
anak ni si Ahisamak humbani marga Dan. 

35 Domma igoki uhur ni sidea bani hapentaran laho 
mambahen ganup horja sihorjahonon ni tuhang, 
horja ni kopala tuhang, horja ni sibahen hiou 
simahonda pakon sigerger, hiou hasumba pakon 
hiou silopak na alus ampa horja ni sipartonun, ai 
ma mangkorjahon bagei ni horja pakon mambahen 
ranggian.” 

Si Besaleel pakon si Aholiab 
Mamungkah Horja ni Sidea 


1 Jadi ibahen si Besaleel pakon si Aholiab 
36 ma ampa haganup paramangon, na pentar 
maruhur, na dob manjalo uhur hapentaran 
pakon hapandeian humbani Jahowa, ase ibotoh 
mangkorjahon haganup horja pajongjong ianan na 
pansing ai, romban hubani haganup na tinonahkon 
ni Jahowa. 

2 Ai domma idilo si Musa hinan si Besaleel pakon si 
Aholiab ampa haganup dalahi na pentar maruhur 
na dob manjalo uhur hapentaran humbani 
Jahowa pakon haganup na tarojur uhurni roh 
mangkorjahon horja ai. 

3 Jadi ijalo sidea ma humbani si Musa haganup 
galangan ai, na binoban ni halak Israel laho 
manumpaki horja bani ianan na pansing ai, tapi sai 
inunut sidea ope ganup sogod mamboban guguan 
rosuh ni uhurni. 

4 Jadi roh bei ma haganup halak na pentar laho 
mangkorjahon haganup horja bani ianan na pansing 
in, ganup humbani horja na nihorjahon ni sidea bei. 
5 Nini sidea ma hubani si Musa, “Mabahattu do 
guguan na binoban ni bangsa in, lobih humbani na 
porlu pakean hubani horja na tinonahkon ni Jahowa 
sibahenon in.” 

6 Jadi ihatahon si Musa ma martingting i parsaranan 
ai, “Ulang be sai inunut hita Paramangon age 
parinangon mambere guguan hubani ianan 
na pansing in! Jadi iparontihon bangsa ai ma 
mamboban, 

7ai domma sungkup parugas bani haganup horja 
sihorjaonkon ai, pala lobih.” 


Ipajongjong Lampolampo na Pansing 
(ay. 8-19: pausih bd. 26:1-14) 


8 Jadi ipauli sagala halak na pentar maruhur 
humbani sihorjahon horja ai ma lampolampo ai 
humbani sapuluh tirei, na binahen humbani hiou 
silopak na alus na niangkup pakon humbani bonang 
simahonda, sigerger anjaha na gerger sahalian, 
margambaran herub na tinonun, humbani kaen na 
jenges do ipauli ai: 

3 ganjang ni ganup tirei ai dua puluh ualuh asta, 
anjaha bolagni ompat asta, sisada sibaran do ganup 
tirei ai. 

10 Anjaha ipadomu ma lima tirei ai, na sada hubani 
na sada nari, anjaha na lima nari use ipadomu na 
sada hubani na sada nari. 

11 Anjaha ibahen ma tali panangkutan na mahonda 
hu bibir ni tirei na parlobei ai bani pardomuanni, 
lanjar sonai do ibahen bani bibir ni tirei na 
paduahon ai bani pardomuanni. 

12 Lima puluh tali panangkutan ibahen bani tirei 
na sada, anjaha lima puluh tali panangkutan 
ibahen bani ujung ni tirei ai bani pardomuanni na 
paduahon ai; patontang do tali panangkutan ai na 
sada hubani na sada nari. 
13 ibahen ma lima puluh hait-kait omas, anjaha 
ipadomu ma tirei na sada hubani na sada nari 
marhitei hait-kait ai, gabe sada lampolampo ma ai. 
14Ibahen ma homa tirei humbani ambulu ni 
hambing bahen langit-langit i atas ni lampolampo 
ai, sapuluh sada tirei sisonai ibahen. 
15 Ganjang ni ganup tirei tolu puluh asta, anjaha 
bolag ni ganup tirei ompat asta, sisada sibaran do 
tirei na sapuluh sada ai. 
16 Ipadomu ma pulig lima tirei, anjaha pulig tirei na 
onom nari. 
17 Ibahen ma lima puluh tali panangkutan bani bibir 
ni tirei na parujung bani pardomuanni, anjaha lima 
puluh tali panangkutan bani bibir ni tirei na sada 
nari, bani pardomuanni na paduahon. 
18 ibahen ma lima puluh hait-kait tombaga, laho 
padomuhon lampolampo ai gabe sada. 
19 ibahen ma use tutup bani lampolampo ai 
humbani bobak ni biribiri tunggal na sinolop, i atas 
ni ai use bobak ni hambing. 

(ay. 20-30: pausih bd. 26:15-25) 
20 ibahen ma papan ni lampolampo ai humbani 
hayu nangka, jongjong ibahen. 

21 Sapuluh asta ganjang ni papan ai anjaha tongah 
dua asta bolag ni sada papan. 

22 Ganup papan mardua pasi, ase boi parapaton na 
sada hubani na sada nari, sonai ma ganup papan ni 
lampolampo ai ibahen. 

23 Sonon ma ibahen papan bani lampolampo ai. 
Dua puluh papan hampit dangsina. 

24 Ibahen do ompat puluh onjolan pirak i toruh ni 
na dua puluh papan ai, dua bei onjolan i toruh ni 
sada papan bani pasini na dua ai, pakon dua onjolan 
i toruh ni papan na legan bani pasini na dua ai. 

25 Bani na salopah nari hampit utara ibahen ma dua 
puluh papan, 

26 rap pakon onjolan pirak na ompat puluh ai, dua 
onjolan bei i toruh ni sada papan. 

27 Hubani pudi-pudi ni lampolampo ai hampit 
hasundutan ibahen do onom papan. 

28 ibahen ma dua papan hu suhi-suhi ni 
lampolampo ai hampit pudi. 

29 Jadi dua lapis ma ai hun toruh mardomu i atas 
pinadomu ni sada langgu: sonai ma ibahen haduasi 
bani na dua suhi-suhi ai. 

30 Ase ualuh papan ma ijai rap pakon onjolan 
pirakni: sapuluh onom bueini, dua bei i toruh ni 
sada papan. 

3libahen ma ransang-ransang humbani hayu 
nangka, lima hubani papan na salopah ni 
lampolampo ai, 
32 lima ransang-ransang hubani papan na salopah 
nari ni lampolampo ai, anjaha lima ransang- 
ransang hubani papan ni lampolampo ai hampit 
hasundutan. 
3 ibahen ma ransang partongah-tongah bani 
partongahan ni papan ai, torus hun suhi-suhi na 
sada hu suhi-suhi na sada nari. 
34 jlampis ma papan ai bani omas, pinggol-pinggolni 
pe omas do ibahen bahen panjolom ni ransang- 
ransang ai, anjaha ilampis do ransang-ransang ai 
bani omas. 

(ay. 35-38: pausih bd. 26:31-37) 
85 Ipauli ma sada tirei humbani bonang na 
mahonda, na gerger pakon na gerger sahalian 
pakon humbani hiou silopak na alus na niangkup: 
margombaran herub do ibahen ai, na tinonunkon 
jenges hujai. 
36 Ibahen ma ompat tiangni humbani hayu nangka 
na nilapis pakon omas, hait-kaitni omas, anjaha 
ituang ma ompat onjolanni humbani pirak. 
37 Ibahen ma homa tirei bahen tutup ni labah ni 
lampolampo ai humbani bonang na mahonda, na 
gerger, na gerger sahalian pakon humbani hiou 
silopak na alus na niangkup, tonunan sampurborna, 

38 pakon tiangni na lima ai ampa hait-kaitni: ilapis 
ma uluni pakon ransang-ransangni bani omas, tapi 
onjolanni na lima ai humbani tombaga do. 


Ipauli Poti Parpadanan 
(ay. 1-9: pausih bd. 25:10-22) 


37 1Dob ai ipauli si Besaleel ma poti 
parpadanan humbani hayu nangka, tongah 
tolu asta ganjangni, tongah dua asta bolagni anjaha 
tongah dua asta gijangni. 

2 |lampis ma ai pakon omas pitah humbagas pakon 
hun darat anjaha ibahen ma marlais-lais omas 
inggot. 

3 tuang ma ompat pinggol-pinggol humbani omas 
hubani suhini na ompat ai, dua pinggol-pinggol 
hubani na salopah anjaha dua hubani na salopah 
nari. 

4Ibahen ma lanja-lanjani humbani hayu nangka 
anjaha ilapis ma ai bani omas. 

5 Isurukkon ma lanja-lanja ai hubagas pinggol- 
pinggol na longkot bani poti ai laho mangusung poti 
ai. 

6 Ibahen ma sada langkob pardearan humbani omas 
pitah, tongah tolu asta ganjangni anjaha tongah dua 
asta bolagni. 

7 Ibahen ma dua herub humbani omas na tinopa: 
ibahen ma ai hubani na dua tampakan ni langkob 
pardearan ai. 

8Sada herub hubani tampakan na sada, anjaha 
herub na sada nari, hubani tampakan na sada nari: 
marsada rap pakon langkob pardearan ai ipauli 
herub ai bani tampakanni na dua ai. 

9 Ipaherbang herub ai ma habongni dompak datas 
laho manrongkob langkob pardearan ai marhitei 
habong ni sidea, anjaha padompak bohi ni sidea: 
dompak langkob pardearan ai do bohi ni herub ai. 


Parpauli bani Meja 
(ay. 10-16: pausih bd. 25:23-39) 


10 [pauli ma meja ai humbani hayu nangka, dua asta 
ganjangni, saasta bolagni anjaha tongah dua asta 
gijangni. 

11 jlampis ma ai bani omas pitah, anjaha ibahen 
martopi omas inggot. 

12 ibahen ma topini santopap bolagni inggot, anjaha 
ibahen ma homa laisni humbani omas. 

13 tuang ma pinggol-pinggolni ompat humbani 
omas, anjaha ibahen ma ai hubani suhi-suhini na 
ompat ai, na bani naheini na ompat ai. 

14Dohor i toruh ni lais ai do pinggol-pinggol ai 
bahen panurukan ni lanja-lanja ai laho mangusung 
meja ai. 

15 Ibahen ma lanja-lanja ai humbani hayu nangka, 
anjaha ilapis ma ai bani omas, ai ma ipakei 
mangusung meja ai. 

19|pauli ma parugas sipakeion i atas meja 
ai: Pinggan bolagni, pingganni, batilni pakon 
mangkukni bahen panguseian ni galangan 
siinumon, ipauli ma ai humbani omas pitah. 


Parpauli bani Parsuluhan 
(ay. 17-22: pausih bd. 25:31-39) 


17 Ipauli ma parsuluhan ai humbani omas pitah, 
sangkimpal parsuluhan ai itopa, ronsi badanni, 
dangkahni, boltokni, tungkulni pakon bungani. 
180nom dangkahni luar hun lambungni, tolu 
dangkah hun salopah ni parsuluhan ai anjaha tolu 
dangkah hun na salopah nari. 

19Martolu boltok, songon bunga ni buah pala 
ganup dangkahni ai marhasoman tungkul pakon 
bunga, martolu boltok songon bunga ni buah pala 
ganup dangkahni ai marhasoman tungkul pakon 
bunga, sonai ma ibahen hubani sangkah na onom 
ai, na luar hun parsuluhan ai. 

20 Tapi ompat do boltok ni parsuluhan ai, songon 
bunga ni buah pala marhasoman tungkul pakon 
bunga, 

21 anjaha sada tungkul i toruh ni dua dangkah na 
luar hunjai, sada tungkul use i toruh ni dua dangkah 
na luar hunjai, anjaha sada tungkul nari use i toruh 
ni dua dangkah na luar hunjai, ase bani na onom 
dangkah na luar hunjai ai. 

22 Hunjai do luar tungkul pakon dangkahni, 
ganupan ai ipauli humbani sangkimpal omas pitah. 
23 Anjaha ipauli ma suluhni na pitu ai, panurturini 
pakon pangintopini humbani omas pitah. 

24 Humbani satalenta omas pitah do parsuluhan ai 
ipauli ronsi parugasni ganupan. 


Parpauli bani Anjapanjap Pardahupaan, bani 
Minak Pamminaki pakon Dahupa 


(ay. 25-28: pausih bd. 30:1-5) 


25 pauli ma anjapanjap pardahupaan ai humbani 
hayu nangka, saasta ganjangni, saasta bolagni, ase 
marompat suhi, anjaha dua asta gijangni: luar 
hunjai do homa tandukni ai. 

26 ilampis ma ai bani omas pitah, sonai homa 
tutupni, dingdingni inggot pakon tandukni: ibahen 
do homa marlais inggot humbani omas pitah, 

27 anjaha ibahen do dua pinggol-pinggol omas i 
toruh ni laisni ai bani lambungni na dua ai angkup, 
bahen panurukan ni lanja-lanja, ase boi marhitei ai 
usungon. 

28 Humbani hayu nangka do lanja-lanja ai ipauli, 
anjaha ilampis bani omas. 

29 Imasak ma homa minak pamminaki na pansing 
ai pakon dahupa na misbou na so sinampur, 
mangihutkon hapandeian ni tuhang pulung. 


2 Musa 38 353 


Ipauli Anjapanjap Panggalangan pakon Parugasni 
(ay. 1-7: pausih bd. 27:1-8) 


38 lipauli ma  anjapanjap panggalangan 
ni galangan situtungon humbani hayu 
nangka, lima asta ganjangni, lima asta bolagni, ase 
marompat suhi do, anjaha tolu asta gijangni. 

2 Ibahen ma ompat tandukni bani suhi-suhini na 
ompat ai, sada do ai pakon tandukni ai, anjaha 
ilampis do ai pakon tombaga. 

3Anjaha ipauli ma ganup parugas na porlu 
bani anjapanjap ai: Parabuanni, suyuk-suyukni, 
mangkukni, garpuni pakon parapuyanni, humbani 
tombaga do ganup ipauli parugasni ai. 

4Ibahen ma bani anjapanjap ai sada hondor- 
hondor humbani jala-jala tombaga na iangit, i toruh 
ni topini das hubani parsitongahan ni anjapanjap ai. 
> Ituang ma ompat pinggol-pinggol hubani suhini na 
ompat ai mardomu hu hondor-hondor tombaga ai 
bahen panurukan ni lanja-lanja ai. 

6 Ipauli ma lanja-lanja ai humbani hayu nangka 
anjaha ilapis do ai bani tombaga. 

7Anjaha ipamasuk ma lanja-lanja ai hubagas 
pinggol-pinggol na i lambung ni anjapanjap ai, 
ase boi usungon ai marhitei ai; marruang do 
anjapanjap ai ipauli humbani papan. 

Parpauli bani Tong Parburihan 


8 Ipauli ma tong parburihan ai humbani tombaga, 
onjolanni pe humbani tombaga do, ai ma humbani 
sormin ni puang-puang parugas, na marugas bani 
labah ni lampolampo partumpuan ai. 


Parpauli bani Alaman pakon Tireini 
(ay. 9-20: pausih bd. 27:9-19) 


9 Ipadear ma alamanni, bani lopah pardangsina, 
“Tirei ni alaman ai saratus asta ganjangni humbani 
hiou silopak na alus na niangkup, 

10 dua puluh tiangni anjaha onjolanni dua puluh 
humbani tombaga, tapi hait-kait ni tiangni ampa 
ransang-ransangni pirak do.” 

11 Bani lopah parutara, “Saratus asta ganjang ni tirei 
ai, tiangni dua puluh, onjolanni dua puluh, humbani 
tombaga, tapi hait-kait ni tiangni ampa ransang- 
ransangni pirak do.” 

12 Bani lopah parhasundutan, “Lima puluh asta 
ganjang ni tireini, tiangni sapuluh, anjaha onjolanni 
sapuluh, tapi anggo hait-kait ni tiangni ampa 
ransang-ransangni pirak do.” 

13 Lima puluh asta do bolag ni alaman ai hampit 
hapoltakan. 

14 Sapuluh lima asta ganjang ni tireini bani salopah 
ni horbangan ai, tolu tiangni anjaha tolu onjolanni. 

15 Bani na salopah nari pe sonai do, “Bani hadua 
lopah ni horbangan ai dong do tirei sapuluh lima 
asta ganjangni, tolu tiangni anjaha tolu onjolanni 
16 Ganup tirei ni alaman ai inggot humbani hiou 
silopak na alus na niangkup do. 

17 Tombaga do onjolan ni tiang ai, tapi anggo hait- 
kaitni pakon ransang-ransangni pirak do, marlapis 
pirak do uluni, anjaha marransang-ransang pirak do 
ganup tiang ni alaman ai. 

18 Tapi anggo tirei ni labah ni horbangan ai tonunan 
sampurborna do, humbani bonang na mahonda, 
na gerger, na gerger sahalian pakon humbani 
hiou silopak na alus na niangkup: ganjangni dua 
puluh asta, gijangni pakon bolagni lima asta do 
mangihutkon sibaran ni tirei ni alaman ai. 

19 Humbani tombaga do tiangni na ompat ai pakon 
onjolanni na ompat ai; hait-kaitni, lampis ni uluni 
pakon ransang-ransangni pirak do. 

20 Ganup paku hubani ianan na pansing ai pakon 
hubani alaman ai inggot humbani tombaga do.” 


Buei ni Guguan 


210n ma buei ni na pinalaho hubani ianan na 
pansing ai, lampolampo partumpuan ai, na binilang 
mangihutkon parentah ni si Musa hubani horja ni 
halak Levi, binobahon ni si Itamar, anak ni Malim 
Aron. 

22 Si Besaleel, anak ni si Uri, ai ma anak ni si Hur, 
marga Juda, mangkorjahon haganup na tinonahkon 
ni Jahowa hubani si Musa 

23 Hasomanni ai ma si Aholiab, anak ni si Ahisamak, 
marga Dan, sada tuhang anjaha sipartonun hiou na 
mahonda, na gerger, na gerger sahalian pakon hiou 
silopak na alus na niangkup do ia. 

24 Haganup omas na pinakei hubani horja laho 
paulihon ianan na pansing ai, ai ma omas humbani 
galangan ai, dua puluh siah talenta pakon pitu ratus 
tolu puluh sekel do, mangihutkon sekel bani ianan 
na pansing ai. 

25 Anjaha pirak na roh humbani kuria ai, humbani 
sagala na tarbilang saratus talenta pakon saribu pitu 
ratus pitu puluh lima sekel do mangihutkon sekel 
bani ianan na pansing ai. 

26Sabeka ganup halak, ai ma satongah sekel 
mangihutkon sekel bani ianan na pansing ai, 
humbani ganup halak na masuk bilangan, olat ni na 
marumur dua puluh tahun hu atas, tumpu onom 
ratus tolu ribu lima ratus lima puluh halak bueini. 
27 Bois do saratus talenta pirak ituang bahen 
onjolan ni ianan na pansing ai pakon onjolan ni tirei 
ai, saratus talenta hubani na saratus onjolan ai, ase 
sada talenta bani sada onjolan. 

28 Tapi humbani sisaribu pitu ratus pitu puluh lima 
sekel pirak ai ipauli ma hait-kait bani tiang ai, ilampis 
ma uluni pakon ransang-ransangni. 

29 Anjaha buei ni guguan tombaga ai pitu puluh 
talenta dua ribu ompat ratus sekel do. 

30 [pauli ma hunjai onjolan ni labah ni lampolampo 
partumpuan ai, anjapanjap tombaga ai pakon 
hondor-hondor tombagani ampa haganup parugas 
ni anjapanjap ai. 

31 Sonai homa onjolan ni alaman ai inggot pakon 
onjolan ni horbangan ni alaman ai ronsi haganup 
pasuk-pasuk ni ianan na pansing ai pakon haganup 
pasuk-pasuk ni alaman ai inggot. 


Ipauli Pakeian Tohonan 
(ay. 1-21: pausih bd. 28:4-30) 


1 [pauli sidea ma pakean tohonan, sipakeion 
39 marugas bani ianan na pansing ai humbani 
bonang na mahonda, na gerger pakon na gerger 
sahalian, ipauli homa ma pakean na pansing 
sipakeion ni si Aron songon na tinonahkon ni 
Jahowa hubani si Musa. 
2 Anjaha ipauli ma baju epod ai humbani omas 
pakon humbani bonang na mahonda, na gerger 
anjaha na gerger sahalian pakon humbani hiou 
silopak na alus na niangkup. 
3 Itopa sidea ma omas ai marlambar-lambar na 
nipis, iiris ma ai gabe purada, sitonunonkon saor 
ni bonang na mahonda, na gerger ampa na gerger 
sahalian ai, pakon saor ni hiou silopak na alus na 
niangkup ai, sada tonunan na alus. 

4 Ibahen sidea ma hubani baju epod ai dua tutup 
abara, na pinadomu bani tampakanni na dua ai. 

> Gondit ni epod na i atas ni ai pe, na gabe 
panangkut ni ai, dos do pulunganni pakon 
pardearni, humbani omas, humbani bonang na 
mahonda, na gerger, na gerger sahalian pakon 
humbani hiou silopak na alus na niangkup, songon 
na tinonahkon ni Jahowa hubani si Musa. 

6 Itukangi ma batu intan unam ai, ililit ma bani 
tali omas anjaha iuhirhon ma hujai, goran-goran 
ni anak ni Israel na sapuluh dua ai, songon na 
manguhir tintin tokan. 

7 Inahkon ma ai hubani na dua tutup abara ni baju 
epod ai, gabe batu pardingatan bani anak ni Israel, 
songon na tinonahkon ni Jahowa hubani si Musa. 

8 Ipauli ma tutup tonton ai, ai ma sada horja na alus, 
dos songon na padearhon baju epod ai, humbani 
bonang na mahonda, na gerger, na gerger sahalian 
pakon hiou silopak na alus na niangkup. 

9 Marompat suhi do ai ibahen anjaha dua lapis, 
sanjongkal ganjangni anjaha sanjongkal bolagni, 
dua lapis ibahen. 

10 Anjaha itatahkon sidea ma hujai ompat ristei batu 
intan. Bani ristei na parlobei: Batu intan sardis, 
topasion pakon samarah; 

11 bani ristei na paduahon: batu intan rubin, sapir 
pakon diamant, 

12 bani ristei na patoluhon: batu intan opal, achat 
pakon ametis; 

13 bani ristei na paompatkon: batu intan korisolit, 
unam pakon jaspis; anjaha marlilit omas ibahen 
ristei na tinatahkon ai inggot. 

14 Adong do ijai sapuluh dua batu margoran bei 
mangihutkon goran-goran ni anak ni Israel, songon 
tintin tokan ma ai bani Israel na sapuluh dua marga 
ai, goran ni sidea bei iuhirhon hujai. 

15 Anjaha ibahen sidea ma hubani tutup tonton ai 
rantei songon tali na niangkup humbani omas pitah; 
16 ibahen sidea ma homa dua rantei-rantei omas 
pakon dua tintin omas, anjaha inahkon sidea ma 
na dua tintin ai hubani na dua tampakan ni tutup 
tonton ai. 

17 Anjaha inahkon sidea do na dua tali omas ai 
hubagas tintin na dua ai, na i tampakan ni tutup 
tonton ai. 

18 Tapi haduasi ujung ni tali omas na dua ai ihaitkon 
sidea do hubani rantei-rantei na dua ai, anjaha 
inahkon ma ai hubani tutup abara ni baju epod ai 
hampit lobei. 

19 Ibahen sidea ma use dua tintin omas, inahkon ma 
ai bani na dua tampakan ni tutup tonton ai bani 
topini hampit bagas na padompak pakon baju epod 
ai. 

20 Ibahen use ope dua tintin omas, anjaha inahkon 
ma ai hubani na dua tutup abara ni baju epod ai, 

hampit toruh dompak lobei, sangkan pardomuanni, 
i atas ni gondit ni baju epod ai. 
21 Anjaha isangkutkon sidea ma tutup tonton ai rap 
pakon tintinni hubani tintin ni baju epod ai marhitei 
bonang na mahonda, ase longkot ai i atas ni gondit 
ni baju epod ai, songon na tinonahkon ni Jahowa 
hubani si Musa. 

(ay. 22-26: pausih bd. 28:31-35) 
22 Ipauli ma homa baju pardarat ni epod ai, 
humbani bonang na mahonda do ganupan ai 
itonun. 
23 | tongah-tongahni do parborgokanni, martopi na 
tinonun inggot songon topi ni baju partohonan, ase 
ulang marigat. 
24 Ibahen sidea do hubani rambu ni baju pardarat 
ai buah ni dalima humbani bonang na mahonda, 
na gerger, na gerger sahalian pakon humbani hiou 
silopak na alus na niangkup. 
23 Ibahen sidea ope homa giring-giring humbani 
omas pitah, inahkon ma ai hu holangkolang ni buah 
ni dalima ai inggot bani rambu ni baju pardarat ai: 
26 giring-giring omas sada dob ai buah dalima, 
giring-giring omas sada dob ai buah dalima, sonai 
ma inggot bani rambu ni baju pardarat ai, sipakeion 
marugas songon na tinonahkon ni Jahowa hubani si 
Musa. 

27 Ibahen sidea ma homa baju parbagas, itonun 
humbani hiou silopak na alus, hubani si Aron pakon 
anakni ai, 

(ay. 27-29: pausih bd. 28:39-42) 
28 pakon tangkuluk humbani hiou silopak na alus, 
pakon gotong-gotong humbani hiou silopak na alus, 
pakon saluar humbani hiou silopak na alus na 
niangkup, 
29 pakon gondit humbani hiou silopak na alus na 
niangkup, ampa humbani bonang na mahonda, na 
gerger pakon na gerger sahalian, sada tonunan 
sampurborna songon na tinonahkon ni Jahowa 
hubani si Musa. 

(ay. 30, 31: pausih bd. 28:36-38) 
30 Ibahen sidea do homa sada tutup pardompakan 
na pansing humbani omas pitah, anjaha iuhirhon 
hujai songon panguhiron bani tintin tokan: 
Pinapansing bani Jahowa. 
81jlongkotkon sidea ma hujai tali bonang na 
mahonda, laho padomuhon ai bani tangkuluk ai i 
babou, songon na tinonahkon ni Jahowa hubani si 
Musa. 


Pardob ni Horja ai 


32 Sonai ma pardob ni ganup horja paulihon ianan 
na pansing, lampolampo partumpuan ai; ibahen 
halak Israel do ganup hombar hubani na hinatahon 
ni Jahowa hubani si Musa, sonai do ibahen sidea. 

33 |boban sidea ma ianan na pansing ai hubani si 
Musa, lampolampo ai pakon ganup parugasni, hait- 
kaitni, papanni, ransang-ransangni, tiangni pakon 
onjolanni, 

34 langit-langitni na humbani bobak ni biribiri 
tunggal na sinolop, langit-langitni humbani bobak 
ni hambing ampa tirei panutupni, 

35 poti hasaksian ai pakon lanja-lanjani ampa 
langkob pardearan ai, 

36 meja ai rap pakon haganup parugasni ampa ruti 
sigalangonkon: 

37 parsuluhan na humbani omas pitah ai pakon 
suluhni rap pakon tampeianni ronsi haganup 
parugasni ampa minak hubani parsuluhan ai, 

38 anjapanjap omas ai, minak pamminaki ai, 
dahupa na misbou ai pakon tirei tutup ni labah ni 
lampolampo ai, 

39 anjapanjap tombaga ai pakon hondor-hondor 
tombagani, lanja-lanjani rap pakon ganup 
parugasni, tong parburihan ai rap pakon onjolanni, 
40 tirei ni horbangan ni alaman ai, talini pakon 
pakuni, ampa haganup parugas sipakeion bani 
haganup horja ibagas ianan na pansing ai, ai ma 
lampolampo partumpuan ai: 

4lpakean tohonan marugas ibagas ianan na 
pansing ai, pakean na pansing bani Malim Aron 
pakon pakean bani anakni ai laho mangkorjahon 
hamalimon ai. 

42 Hombar hubani na tinonahkon ni Jahowa hubani 
si Musa, sonai do idobkon halak Israel haganup 
horja ai. 

43 Jadi itorih si Musa ma haganup horja ai, anjaha 
tonggor ma, domma dob ibahen sidea: songon na 
tinonahkon ni Jahowa hubani si Musa, lanjar sonai 
do ibahen sidea. Dob ai ipasu-pasu si Musa ma 
sidea. 


Ipajongjong si Musa Lampolampo Partumpuan 
(ay. 1-33: pausih bd. 25-31) 


1 Dob ai nini Jahowa ma dompak si Musa, 
40 2“Bani ari sada bulan sada maningon 
pajongjongonmu do ianan na pansing, lampolampo 
partumpuan ai. 
3 Maningon nahkononmu do hujai poti hasaksian ai, 
anjaha lingodkononmu poti ai bani tirei ai. 
4 Maningon boanonmu do meja ai hubagas, anjaha 
aturonmu siaturonkon i atasni, anjaha maningon 
boanonmu do parsuluhan ai hubagas anjaha 
pannahkononmu suluh ai hujai. 
5Maningon pajongjongonmu do anjapanjap 
pardahupaan omas ai i lobei ni poti hasaksian ai, 
anjaha tirei ai maningon gantungkononmu do i 
lobei ni labah ni ianan na pansing ai. 
6Maningon pajongjoangonmu do anjapanjap 
panggalangan ni galangan situtungon ai i lobei 

ni labah ni ianan na pansing, lampolampo 
partumpuan ai. 

7 Maningon pajongjongonmu do tong parburihan 
ai i holangkolang ni lampolampo partumpuan 
ai pakon anjapanjap ai, anjaha nahkon ma bah 


hubagas. 

8 Maningon paulionmu do alaman ai inggot, anjaha 
gantungkononmu tirei i lobei ni horbangan ni 
alaman ai. 


9 Dob ai buat ma minak pamminaki ai, minaki ma 
ianan na pansing ai pakon ganup na adong ibagas, 
anjaha urasi ma ai pakon haganup parugasni, ase 
gabe pansing ma ai. 

10Maningon — minakanmu do anjapanjap 
panggalangan ni galangan situtungon ai pakon 
haganup parugasni, maningon urasonmu do 
anjapanjap ai, ase gabe pansing sahalian 
anjapanjap ai. 

11 Maningon minakanmu do tong parburihan ai 
pakon onjolanni, maningon urasonmu do ai. 

12 Dob ai boan ma si Aron pakon anakni ai roh 
hun dohor hu labah ni lampolampo partumpuan ai, 
anjaha burihi ma sidea bani bah: 

13 sorungkon ma hubani si Aron pakean na pansing 
ai, minaki ma ia anjaha urasi ma ia, ase ia 
mangkorjahon hamalimon Bangku. 

14Boan ma homa anakni ai hun dohor, anjaha 
sorungkon ma hubani sidea baju parbagas ai, 

15 anjaha minaki ma sidea songon na mininakanmu 
bapa ni sidea, ase sidea mangkorjahon hamalimon 
Bangku: ia pamminakion na bani sidea ai gabe 
tanda hamalimon do ai bani sidea sadokah ni 
dokahni torus marsundut-sundut.” 

16 Jadi ipasaud si Musa ma ganup songon na 
tinonahkon ni Jahowa hu bani, sonai do ibahen. 

17 Anjaha bani bulan sada, tahun paduahon, bani 
ari parlobei ni bulan ai, ipajongjong ma ianan na 
pansing ai. 

18 |pajongjong si Musa ma ianan ai: ibahen ma 
onjolanni, ipamasuk papanni, ibahen ransang- 
ransangni anjaha ipajongjong tiangni. 

19 'paherbang ma tenda ni lampolampo ai hu atas 
ni ianan na pansing ai, anjaha inahkon ma tutup ni 
lampolampo ai hu atasni, songon na tinonahkon ni 
Jahowa hubani si Musa. 

20 buat ma hasaksian ai anjaha inahkon hubagas 
poti ai, isurukkon ma lanja-lanja ai hubani poti ai 
anjaha inahkon langkob pardearan ai hu atas ni poti 
ai. 

2! Dob ai iboban ma poti ai hubagas ianan na 
pansing ai, anjaha igantungkon ma tirei ai bahen 
tutup ni poti hasaksian ai, songon na tinonahkon ni 
Jahowa hubani si Musa. 

22 |pajongjong ma meja ai hubagas lampolampo 
partumpuan ai hampit lopah parutara ni ianan na 
pansing ai i darat ni tirei ai, 

23 anjaha iatur ma ruti i atasni i lobei ni Jahowa, 
songon na tinonahkon ni Jahowa hubani si Musa. 
24 Ipajongjong ma homa parsuluhan ai ibagas ianan 
na pansing ai tontang ni meja ai hampit lopah 
pardangsina ni ianan na pansing ai. 

25 Inahkon ma suluh ai i atasni i lobei ni Jahowa, 
songon na tinonahkon ni Jahowa hubani si Musa. 
26ihahkon ma anjapanjap omas ai ibagas 
lampolampo partumpuan ai i lobei ni tirei ai, 

27 anjaha itutung ma dahupa na misbou i atasni 
songon na tinonahkon ni Jahowa hinan hubani si 
Musa. 

28 Igantungkon ma pakon tirei ai i lobei ni labah ni 
ianan na pansing ai. 

29 Tapi anggo anjapanjap panggalangan ni galangan 
situtungon ai ipajongjong do bani labah ni ianan 
na mapansing, lampolampo partumpuan ai, anjaha 
igalangkon ma i atasni galangan situtungon pakon 
galangan sipanganon songon na tinonahkon ni 
Jahowa hinan hubani si Musa. 

30 ipajongjong ma tong parburihan ai i 
holangkolang ni lampolampo partumpuan ai 
pakon anjapanjap ai, anjaha ibahen ma bah hujai 
bahen parburihan: 

381 bani bah ai ma iburihi si Musa, si Aron pakon 
anakni ai tangan pakon nahei ni sidea. 

32 Anggo masuk sidea hubagas lampolampo 
partumpuan ai, anjaha anggo roh sidea hun dohor 

bani anjapanjap ai, maningon marburih sidea, 
songon na tinonahkon ni Jahowa hinan hubani si 
Musa. 

33 [pauli ma alaman ai inggot ianan na mapansing 
ai pakon anjapanjap ai, anjaha igantungkon ma tirei 
ni horbangan ni alaman ai. Jadi sonai ma pardob ni 
ganup horja ai ibahen si Musa. 


Hamuliaon ni Jahowa 
Manggoki lanan na Mapansing 


34Dob ai roh ma hombun ai manrungkub 
lampolampo partumpuan ai, anjaha  igoki 
hamuliaon ni Jahowa ma ianan na mapansing ai, 
35 gabe seng tarbahen si Musa masuk hubagas 
lampolampo partumpuan ai, ai sorap do i atasni 
hombun ai, anjaha hamuliaon ni Jahowa manggoki 
ianan na mapansing ai. 

36 Layur ibagas pardalanan ni sidea ai, anggo 
manaik ma hombun ai hun datas ni ianan na 
pansing ai, bingkat ma halak Israel mardalan, 

37 tapi anggo seng manaik hombun ai, seng bingkat 
sidea, das ronsi ari parnaikni ai. 

38 Ai sai i atas ni ianan na mapansing ai do hombun 
ni Jahowa ai ia arian, anjaha apuy do i atasni anggo 
borngin, ipaidah-idah ganup ginompar ni Israel, 
sadokah pardalanan ni sidea ai. 


3 Musa 


Pasal Galangan Situtungon 


1 Dob ai idilo Jahowa ma si Musa anjaha nini ma 
dompaksi humbani lampolampo partumpuan 
ai, 
2 “Patugah ma hubani halak Israel anjaha 
hatahon ma hubani sidea, anggo adong atap ise 
humbennima na sihol manggalangkon galangan 
hubani Jahowa, maningon humbani pinahan 
do, humbani lombu barang humbani biribiri do 
galangkononnima galangannima ai. 
3 Anggo humbani lombu do galangan situtungon na 
sihol galangkononni ai, maningon jonggi na lang 
martikas do galangkononni, maningon boanonni do 
ai bani labah ni lampolampo partumpuan ai, ase 
jumpahan idop ni uhur ia i lobei ni Jahowa. 
4Dob ai tampeihononni ma tanganni hu ulu ni 
galangan situtungon ai, jadi jaloon ma ai halani ia, 
bahen pardearan bani. 
3 Dob ai maningon sayatonni ma jonggi ai i lobei 
ni Jahowa: anjaha maningon bobanon ni anak 
ni si Aron, malim-malim ai ma daroh ai anjaha 
pispiskononni ma daroh ai hu anjapanjap ai inggot, 
ai ma na i lobei ni labah ni lampolampo ai. 

5Dob ai maningon bobakonni ma galangan 
situtungon ai anjaha toktokanni ma ai martoktok- 
toktok. 

7Anjaha pagaraon ni anak ni si Aron, malim- 
malim ai ma apuy i atas ni anjapanjap ai, anjaha 
nahkononni ma soban hu atas ni apuy ai. 

8 Baturon ni anak ni si Aron, malim-malim ai ma 
sagala tinoktokni, uluni pakon taboh-tabohni ai hu 
atas ni soban pakon apuy nai atas ni anjapanjap ai. 
9Tapi anggo bituha-bituhani pakon hae-haeni 
maningon burihanni do ai bani bah, dob ai itutung 
malim ai ma ganupan ai i atas ni anjapanjap ai: 
galangan situtungon ma ai, galangan apuy, gabe 
uap na misbou bani Jahowa. 

10 Anggo humbani pinahan etek do galangan 
situtungon na sihol galangkononni ai, humbani 
biribiri atap hambing, maningon tunggal na so 
martikas do galangkononni. 

11 Maningon sayatonni do ai i lobei ni Jahowa, i 
lambung ni anjapanjap ai hampit utara, anjaha 
maningon pispiskonon ni anak ni si Aron, malim- 
malim ai ma darohni ai hubani anjapanjap ai inggot. 
12 Dob ai toktokanni ma ai martoktok-toktok, pakon 
uluni ampa tabohni, anjaha maningon baturonni 
ma ai hu atas ni soban pakon apuy na i atas ni 
anjapanjap ai. 

13 Anggo  bituha-bituhani pakon  hae-haeni 
maningon burihanni ai bani bah, dob ai maningon 

galangkonon ni malim ai ma haganup ai anjaha 
tutungonni i atas ni anjapanjap ai, galangan 
situtungon ma ai, galangan apuy, gabe uap na 
misbou bani Jahowa. 

14 Anggo humbani manuk-manuk do galangan 
situtungon sigalangkononni ai hubani Jahowa, 
maningon galangkononni do ai humbani kuhuy 
barang humbani anak ni asas. 

15Maningon bobanon ni malim ai ma ai hu 
anjapanjap ai, puloskononni ma uluni anjaha 
tutungonni ma ai i atas ni anjapanjap ai, anjaha 
darohni ai patirisonni ma hu lambung ni anjapanjap 
ai. 

16Maningon padaohonni do buluranni pakon 
imputni anjaha sampakkonnonni ma ai hu lambung 
ni anjapanjap ai hampit hapoltakan hubani ianan 
ni abuan. 

17 Dob ai bolahanni ma ai bani parhabonganni, tapi 
seng bulih sirangonni, jadi tutungon ni malim ai ma 
ai i atas ni anjapanjap ai bani soban na bani apuy ai: 
galangan situtungon ma ai, galangan apuy, uap na 
misbou bani Jahowa.” 


Pasal Galangan Sipanganon 


1“Barang ise 'manggalangkon galangan 
D bani Jahowa, maningon itak na 
lumat do galanganni ai; useihononni ma hujai 
minak anjaha nahkononni hu atasni hamonan: 

2 dob ai boanonni ma ai hubani anak ni si Aron, 
malim ai. Buatonni ma hunjai sampohul itak na 
lumat pakon minak ai ampa ganup hamonan 
ai: tutungon ni malim ai ma ai bahen galangan 
pardingatan i atas ni anjapanjap ai, gabe galangan 
apuy, Uap na misbou bani Jahowa. 

3 Tapi na teba humbani galangan sipanganon ai, 
rupei ni si Aron pakon sagala anakni ai ma ai; ai ma 
parbagianan na pansing sahalian humbani galangan 
apuy bani Jahowa. 

4 Anggo sihol galangkononmu galangan sipanganon 
na dob ipatongka i tataring, maningon humbani 
itak na lumat do ai, pakon humbani kue na so 
niigaran marhasoman minak pakon humbani ruti na 
so niigaran na marlapu minak ma ai. 

> Anggo galangan sipanganon na ginoreng i balanga 
do galanganmai, maningon humbani itak na lumat, 
na so niigaran do ai anjaha marlapu bani minak. 
6Maningon topikanmu do ai etek-etek, anjaha 
useihononmu hujai minak; galangan sipanganon 
ma ai. 

7 Anggo galangan sipanganon na ilompa ibagas 
hudon do galanganmai, maningon humbani itak na 
lumat, marsaor minak do bahenonmu ai. 
8Maningon boanonmu do galangan sipanganon 
na ipaturei humbani pulungan on hubani Jahowa, 
maningon boanon do ai bani malim ase ia use 
mamboan hu anjapanjap. 

9Maningon buaton ni malim ai do galangan 
pardingatan  humbani galangan sipanganon 
ai, anjaha maningon tutungonni do ai i atas 
anjapanjap ai; ai ma galangan apuy, uap na misbou 
bani Jahowa. 

10 Tapi na teba humbani galangan sipanganon ai, 
rupei ni si Aron pakon anakni ma ai, ai ma 
parbagianan na pansing sahalian humbani galangan 
apuy bani Jahowa. 

11 Sagala galangan  sipanganon na sihol 
galangkononmu bani Jahowa, seng bulih 
marnamigar bahenonmu, ai sagala na migar 
barang manisan seng bulih tutungonmu bahen 
galangan apuy bani Jahowa. 

12 Bahen galangan limbuah boi do boanonmu ai 
bani Jahowa, tapi seng bulih galangkonon ai bani 
anjapanjap bahen uap na misbou. 

13Maningon garamonmu do ganup galangan 
sipanganonmu, seng bulih tartading bahenonmu 
garam parpadanan ni Naibatamu bani galangan 
sipanganonmu, maningon marhasoman garam do 
ganup galangkononmu galanganmu. 

14 Anggo igalangkon ho galangan sipanganon 
humbani limbuah hubani Jahowa, maningon 
boanonmu do buyur ni omei na nirondang ibagas 
apuy anjaha na niduda bahen galangan sipanganon 
humbani limbuah. 

15 Maningon bahenonmu minak hu atasni, anjaha 
maningon nahkononmu homa hamonan hu atasni: 
galangan sipanganon ma ai. 

16Dob ai maningon tutungon ni malim ai ma 
galangan pardingatan humbani omei na niduda 
pakon humbani minak ampa haganup hamonan ai 
bahen galangan apuy bani Jahowa.” 


Pasal Galangan Pardameian 


1 “Anggo galangan pardameian galangan ni sada 

halak, anjaha sihol galangkononni ai humbani 
lombu tunggal atap boru-boru, seng bulih martikas 
galangkononni ai hu lobei ni Jahowa. 
2 Maningon tampeihononni do tanganni hu ulu ni 
galanganni ai anjaha sayatonni ma ai i lobei ni labah 
ni lampolampo partumpuan ai; anjaha maningon 
pispiskonon ni anak ni si Aron, malim-malim ai ma 
darohni ai hu anjapanjap ai inggot. 
3Anjaha humbani galangan pardameian ai, 
maningon galangkononni do bahen galangan 
apuy bani Jahowa,” taboh-taboh na manrongkob 
bituhani ronsi ganup taboh-taboh na i atas ni 
bituha ai: 
4 sonai homa na dua piah-piah ampa taboh-taboh 
na longkot hujai, na bani binongei ai, sonai homa 
bongbong daroh na dalngop bani atei-atei, rap 
pakon piah-piah ma buatonni ai. 

3 Anjaha maningon tutungon ni anak ni si Aron ma 
ai i atas ni anjapanjap, i atas ni soban pakon apuy, 
bahen galangan situtungon, galangan apuy ma ai, 
uap na misbou bani Jahowa. 

6 Anggo humbani pinahan etek do galanganni ai 
bahen galangan pardameian bani Jahowa, tunggal 
atap boru-boru, maningon na so martikas do 
galangkononni ai. 

7 Anggo anak ni biribiri do na sihol galangkonnonni 
ai, maningon boanonni do ai hu lobei ni Jahowa. 
8Tampeihononni ma tangannni hu ulu ni 
galanganni ai, anjaha sayatonni ma ai i lobei ni 
lampolampo partumpuan ai: tapi anggo daroh ni ai 
maningon pispiskonon ni anak ni si Aron ma ai hu 
anjapanjap ai inggot. 

9Humbani galangan pardameian ai maningon 
galangkononni do bahen galangan apuy bani 
Jahowa, “Taboh-taboh, ihurni ganup sirotapon 
dohor bani hayu tanggurungni, taboh-taboh na 
manrongkob bituhani ronsi haganup taboh-taboh 
na i atas ni bituhani ai: 

10 sonai homa dua piah-piah ampa taboh-taboh 
na longkot hujai na bani binongei ai, sonai homa 
bongbong daroh na dalngop bani atei-atei ai, rap 
pakon piah-piah ma buatonni ai. 

11 Maningon tutungon ni malim ma ai i atas ni 
anjapanjap bahen sipanganon ni galangan apuy 
bani Jahowa. 

12 Anggo hambing galanganni, maningon boanonni 
do ai hu lobei ni Jahowa. 

13Tampeihononni ma tanganni hu uluni anjaha 
sayatonni ma ai i lobei ni lampolampo partumpuan 
ai; tapi anggo darohni ai maningon pispiskonon ni 
anak ni si Aron ma ai hu anjapanjap ai inggot. 

14 Maningon buatonni do deba hunjai galanganni 
bahen galangan apuy bani Jahowa, ai ma taboh- 
taboh na manrongkob bituhani ronsi haganup 
taboh-taboh nai atas ni bituha ai: 

15 sonai homa na dua piah-piah ampa taboh-taboh 
na longkot hujai na bani binongei ai, sonai homa 
bongbong daroh na dalngop bani atei-atei ai, rap 
pakon piah-piah ma buatonni ai. 

16 Maningon tutungon ni malim ma ai i atas ni 
anjapanjap bahen sipanganon ni galangan apuy 
gabe uap na misbou bani Jahowa, sagala taboh- 
taboh Jahowa do simadasi. 

17 Aturan na totap ma on sadokah ni dokahni ronsi 
ginomparnima bani ganup ianannima, sabonar 
seng boi do panganonnima taboh-taboh barang 
daroh.” 


Galangan Pardousaon 


4 1 Dob ai nini Jahowa ma hubani si Musa, 
2 “Hatahon ma hubani halak Israel, anggo adong 
barang ise na mardousa ibagas na so tinuntunni 

dompak sada titah ni Jahowa, gabe ihorjahon 
barang aha na so bulih horjaonkonni namin: 

3 Anggo malim na dob mininakan do na mardousa 
ai, gabe iparroh hasalahan hubani bangsa ai, 
maningon galangkononni do halani dousani na dob 
hinorjahonni ai sada anak ni lombu na so martikas 
hubani Jahowa bahen galangan pardousaon. 
4Maningon boanonni ma lombu ai hu labah ni 
lampolampo partumpuan ai, hu lobei ni Jahowa, 
anjaha tampeihononni ma tanganni hu ulu ni lombu 
ai, anjaha sayatonni ma lombu ai i lobei ni Jahowa. 
> Dob ai buaton ni malim na dob mininakan ai ma 
humbani daroh ni lombu ai anjaha iboan ma ai 
hubagas lampolampo partumpuan ai. 

6 Sornobkonon ni malim ai ma jari-jarini hubagas 
daroh ai, anjaha pispiskononni ma humbani daroh 
ai pitu hali i lobei ni Jahowa i lobei ni tirei ni ianan 
na mapansing ai. 

7 Maningon lapuhonon ni malim ai homa humbani 
daroh ai hubani tanduk ni anjapanjap panutungan 
ni dahupa na misbou ai i lobei ni Jahowa, na ibagas 
lampolampo partumpuan ai, dob ai ganup daroh na 
teba ai humbani lombu ai, maningon useihononni 
do ai hu dasor ni anjapanjap panggalangan ni 
galangan situtungon na i labah ni lampolampo 
partumpuan ai. 

8Maningon buatonni do ganup taboh-taboh ni 
lombu galangan pardousaon ai, sonai age taboh- 

taboh na manrongkob bituhani ronsi ganup taboh- 
taboh nai atas ni bituhani ai: 

9 sonai homa piah-piahni na dua ai pakon taboh- 
taboh na longkot hujai na bani binongeini, sonai 
homa bongbong daroh na dalngop bani atei-atei ai, 
rap pakon piah-piah ma buatonni ai, 

10 dos songon na binuatni ai humbani lombu 
galangan pardameian, anjaha maningon 
galangkonon ni malim ma ai i atas ni anjapanjap 
panggalangan ni galangan situtungon. 

11 Tapi anggo bobak ni lombu ai rap pakon ganup 
dagingni, uluni, naheini, bituhani pakon ginagatni, 
12 ganup lombu ai tene maningon boanonni hu 
darat ni parsaranan ai, hubani sada ianan na 
pansing, hubani pandurusan ni abuan, anjaha 
maningon tutungonni do ai i atas soban ibagas 
apuy, maningon i atas pandurusan ni abuan do 
tutungonni ai. 

13 Anggo ganup tumpuan ni Israel do na mardousa 
ai halani na so tinuntunni, anjaha ponop ai humbani 
pangidah ni tumpuan ai, gabe ihorjahon sidea na 
manlanggar dompak sada titah ni Jahowa, na so 
bulih namin horjahononkon, gabe salah sidea, 
14hape talar use hubani tumpuan ai dousa na 
hinorjahon ni sidea ai, maningon galangonkon ni 
tumpuan ai do sada anak ni lombu bahen galangan 
pardousaon, anjaha maningon boanonni do ai hu 
lobei ni lampolampo partumpuan ai. 

15 Tampeihonon ni pangintuai ni tumpuan ai ma 
tangan ni sidea bani ulu ni lombu ai i lobei ni 
Jahowa, anjaha sayatonni ma lombu ai i lobei ni 
Jahowa. 

16 Dob ai boanon ni malim na dob mininakan ai ma 
deba humbani daroh ni lombu ai hu lampolampo 
partumpuan ai, 

17 anjaha sornobkonon ni malim ai ma jari-jarini 
hubagas daroh ai, anjaha pispiskononni ma ai pitu 
hali i lobei ni Jahowa hampit lobei ni tirei ai. 

18 Maningon lapuhononni homa humbani daroh ai 
hubani tanduk ni anjapanjap, na i lobei ni Jahowa, 
na ibagas lampolampo partumpuan ai, anjaha 
ganup daroh na teba ai maningon useihononni do 
ai hu dasor ni anjapanjap panggalangan ni galangan 
situtungon, na i labah ni lampolampo partumpuan 
ai. 

19 Tapi ganup taboh-taboh ai maningon buatonni do 
hunjai anjaha tutungonni i atas ni anjapanjap ai. 

20 Maningon bahenonni do hubani lombu ai, usih 
songon na binahenni hubani lombu pardousaon 
ai, maningon sonai do bahenonni ai. Sonai ma 
bahenon ni malim ai pardearan bani sidea, gabe 
dapotan hasasapan ni dousa sidea. 

21 Anjaha maningon boanonni do lombu ai hu darat 
ni parsaranan ai, anjaha tutungonni ma ai songon 
na dob tinutungni lombu na parlobei ai, ai ma gabe 
galangan pardousaon bani tumpuan ai. 

22 Anggo mardousa sada raja humbani na so 
tinuntunni gabe ihorjahon na so bulih namin 
horjaonkonni, mangihutkon titah ni Jahowa 
Naibatani, gabe marsalah ia marhitei ai, 

23 anggo domma talar bani dousani na hinorjahonni 
ai, maningon boanonni do sada hambing tunggal na 
so martikas bahen galanganni. 

24Tampeihononni ma tanganni hubani ulu ni 
hambing tunggal ai, lanjar sayatonni ma ai bani 
janan panayatan ni galangan situtungon i lobei ni 
Jahowa, ai ma gabe galangan pardousaon. 

25 Dob ai buaton ni malim ai ma deba humbani 
daroh ni galangan pardousaon ai marhitei jari- 
jarini, anjaha lapuhononni ma ai hubani tanduk ni 
anjapanjap panggalangan ni galangan situtungon 
ai: ia daroh na teba ai useihononni ma ai hu dasor 
ni anjapanjap panggalangan ni galangan situtungon 
ai. 

26 Tapi anggo taboh-tabohni ai ganup, maningon 
tutungonni do ai bani anjapanjap, usih songon 
taboh-taboh ni galangan pardameian. Sonai ma 
pardearan halani dousani bahenon ni malim ai, 
gabe dapotan hasasapan ni dousa ma ia. 

27 Anggo mardousa sahalak simbuei pangisi ni 
nagori in halani na so tinuntunni, marhiteihon na 
manlanggar sada humbani titah ni Jahowa, gabe 
marsalah ia: 

28jadi anggo domma talar bani dousani na 
hinorjahonni ai, maningon boanonni sada hambing 
boru-boru na so martikas bahen galangan halani 
dousani na dob hinorjahonni ai. 

29 Tampeihononni ma tanganni bani ulu ni galangan 
pardousaon ai, lanjar sayatonni ma ai bani ianan ni 
galangan situtungon. 

30Dob ai buaton ni malim ma deba humbani 
darohni ai marhitei jari-jarini, anjaha lapuhononni 
ma ai bani tanduk ni anjapanjap panggalangan ni 
galangan situtungon ai, anjaha darohni na teba ai 
useihononni ma hu dasor ni anjapanjap ai. 

31 Tapi ganup taboh-tabohni ai maningon buatonni 
do ai, songon pambuatni bani taboh-taboh ni 
galangan pardameian, anjaha tutungon ni malim ai 
ma ai bani anjapanjap ai, bahen uap na misbou bani 
Jahowa. Sonai ma pardearan bahenon ni malim ai 
bani, jadi dapotan hasasapan ni dousa ma ia. 

32 Anggo anak ni biribiri iboban bahen galangan 
pardousaonni maningon boru-boru na so martikas 
do boanonni. 

33 Anjaha tampeihononni ma tanganni bani ulu ni 
galangan pardousaon ai, lanjar sayatonni ma ai 
bahen galangan pardousaon bani ianan panayatan 
ni galangan situtungon ai. 

34Dob ai buaton ni malim ma deba humbani 
darohni ai marhitei jari-jarini, anjaha lapuhononni 
ma ai bani tanduk ni anjapanjap panggalangan ni 

galangan situtungon ai, anjaha darohni na teba ai 
useihononni ma hu dasor ni anjapanjap ai. 

35 Tapi taboh-tabohni ai ganup maningon do ai, 
songon pambuatni bani taboh-taboh ni anak ni 
biribiri humbani galangan pardameian, anjaha 
maningon tutungon ni malim ma ai bani anjapanjap 
ai bahen galangan apuy bani Jahowa. Sonai ma 
pardearan bahenon ni malim ai bani halani dousa 
na hinorjahonni ai, jadi dapotan hasasapan ni dousa 
ma ia.” 


Aturan Deba Nari Pasal Galangan Pardousaon 


1“Anggo mardousa sada halak, marhitei na 
mambogei hata pamuraion, anjaha ia saksi, 
atap ia sandiri na mambogei ai atap adong na 
pabotohkon bani, hape seng ipatugah, mangonai 
ma salah ai bani. 
2 Atap anggo ijamah sada halak sada barang na 
mabutak, ai ma bangkei ni binatang na mabutak, 
atap bangkei ni pinahan na mabutak, atap bangkei 
ni gilok-gilok na mabutak, age seng ibagas botohni, 
butak do ia halani ai anjaha marsalah. 
3 Atap anggo tarjamahsi habutakon ni jolma, atap 
habutakon na ijahanin pe ai, gabe butak do ia 
bahenonni ai; age seng ibagas botohni ai lobei, gabe 
ibotoh use, parsalah ma ia ijai. 
4Atap anggo adong sada halak, na tarlanjur 
bibirni mangkatahon bija laho mangkorjahon na 

masambor atap na madear, pasal haganup tene na 
tarlanjur ibijahon jolma, age seng ibagas botohni ai 
lobei, gabe ibotoh use, parsalah ma ia ibagas ai. 

3 Anggo marsalah sada halak ibagas ai, maningon 
sopotkononni do na dob mardousa ia ibagas ai, 
6anjaha boanonni ma galangan pardousaonni 
hubani Jahowa halani salah na binahenni ai, sada 
boru-boru humbani pinahan etek, sada anak ni 
biribiri atap sada hambing, anjaha malim ai do 
mambahen pardearan bani halani dousani ai. 

1 Tapi anggo seng sungkup gogohni patukkon sada 
biribiri, maningon boanonni bahen galanganni 
hubani Jahowa, halani dousa na binahenni ai, 
dua kuhuy barang dua anak ni asas, sada bahen 
galangan pardousaon, na sada nari bahen galangan 
situtungon. 

8 Anjaha maningon boanonni do ai hubani malim 
ai, ase igalangkon na parlobei ai bahen galangan 
pardousaon, maningon puloskononni do uluni 
hampit tangkuhukni, tapi seng bulih rotap ai. 

3 Dob ai pispiskononni ma deba humbani daroh ni 
galangan pardousaon ai hu dingding ni anjapanjap 
ai, tapi daroh na teba ai, tiriskononni ma hu dasor 
ni anjapanjap ai, ai ma galangan pardousaon. 

10 Dob ai maningon galangkononni do na paduahon 
ai bahen galangan situtungon, mangihutkon aturan, 
anjaha malim ai ma mambahen bani pardearan 

halani dousa na binahenni ai, jadi dapotan 
hasasapan ni dousa ma ia. 

11Tapi anggo seng sungkup gogohni patukkon 
dua kuhuy barang dua anak ni asas, maningon 
boanonni do bahen galanganni halani dousa 
na hinorjahonni ai, saparsapuluh efa itak na 
lumat bahen galangan pardousaon, seng bulih 
nahkononni minak hujai, barang bahenonni 
hamonan huatasni, halani galangan pardousaon 
do ai. 

12 Maningon boanonni ma ai hubani malim, anjaha 
buaton ni malim ai ma sampohul hunjai bahen 
rupei pardingatan, anjaha tutungonni ma ai i atas 
ni anjapanjap bahen galangan apuy bani Jahowa, ai 
ma galangan pardousaon. 

13 Sonai ma bahenon ni malim ai pardearan bani 
halani dousa na hinorjahonni ibagas sada pahara 
ondi, ase dapotan hasasapan ni dousa ia, na 
lobih ai, rupei ni malim do ai, songon galangan 
sipanganon ai.” 


Galangan Parsalahan 


14 Dob ai nini Jahowa ma hubani si Musa, 

15 “Anggo adong sada halak na mangorui anjaha na 
mardousa, dompak na ijahanin pe na pinapansing 
ni Jahowa, tapi seng ituntun, maningon boanonni 
do bahen galangan parsalahanni hubani Jahowa, 
sada biribiri tunggal na so martikas humbani 

pinahan etek, ansa taksiranmu domu bani sekel 
pirak, mangihutkon sekel bani ianan na pansing in, 
ai ma galangan parsalahan. 

16 Anjaha barang sadiha na nioruanni marhiteihon 
ni dousani humbani ugas na pansing ai maningon 
pasuangonni do, anjaha maningon tambahanni 
saparlima hunjai anjaha bereonni ai hubani malim, 
jadi malim ai ma mambahen pardearan bani, gabe 
dapotan hasasapan ni dousa ma ia. 

17 Anggo mardousa sada halak gabe ihorjahon na 
so bulih bahenonni namin mangihutkon titah ni 
Jahowa, age seng ibotoh ai, parsalah do ia ibagas 
ai, jadi maningon mangonai papa hu bani, 

18 gabe maningon boanonni ma hubani malim 
humbani pinahan etek, sada biribiri tunggal na 
so martikas domu hubani taksiranmu bahen 
galangan parsalahan, anjaha malim ai ma 
mambahen pardearan bani halani hakahouon na 
so niutuskonni ai, anjaha dapotan hasasapan ni 
dousa ma ia. 

19|n ma galangan parsalahan, halani na dob 
marsalah ia bani Jahowa.” 


Pasal Galangan Situtungon 


1 (5-20) Dob ai nini Jahowa ma hubani si Musa, 
6 > (5.21 “Anggo mardousa sada halak gabe 
manlanggar ia dompak parentah ni Jahowa 
marhitei na mangoto-otoi hasomanni marhitei 

barang na pinasimpankon atap na pinalimihon hu 
bani, atap marhitei na manrampok, atap marhitei 
na manamun hasomanni, 

3 (5-22) atap dong jumpahsi na magou gabe iporsou 
ai, anjaha salah parbijani marhitei atap aha pe gabe 
boi mardousa ia halani ai, 

4(5-23) anggo mardousa ia sonai gabe marsalah, 
maningon pasuangoni do ugas na dob 
nirampokni ai, atap na sinamunni ai, atap na dob 
pinasimpankon ai bani, atap ugas na magou na dob 
jumpahsi ai, 

5 (5-24) atap aha pe tene na dob binijahonni ibagas 
sipaoto-oto, maningon pasuangonni do ai ganup 
anjaha tambahanni saparlima ni hunjai, anjaha 
berehononni ma ai hubani simadasi hinan, bani ari 
panggalangkononni bani galangan parsalahanni ai. 
6 (5-25) Anjaha maningon do boanonni hubani 
malim ai bahen galangan parsalahanni bani Jahowa 
sada biribiri tunggal na so martikas humbani 
pinahan etek, domu hubani taksiranmu bahen 
galangan parsalahan. 

7 (5-26) Jadi malim ai ma mambahen pardearan 
bani ilobei ni Jahowa, gabe dapotan hasasapan ni 
dousa ma ia pasal haganup na hinorjahonni na 
parohkon salah bani.” 

8 (6-1) Dob ai nini Jahowa ma hubani si Musa, 

9 (6-2) “Hatahon ma hubani si Aron pakon hubani 
anakni ai sonon, on do titah pasal galangan 

situtungon. la galangan situtungon ai maningon 
tibal do i panggalangan ai layur saborngin das 
hubani patarni, anjaha maningon gara do torus 
apuy ai i atas ni anjapanjap ai. 

10 (6-3) Maningon sorungkonon ni malim ai ma baju 
hiou silopakni, sonai homa saluar hiou silopakni 
hubani badanni, anjaha maningon buatonni do 
abuan ni galangan situtungon ai, dob bois ipangan 
apuyi atas anjapanjap ai, anjaha useihononni ma ai 
i lambung ni anjapanjap ai. 

11 (6-4) Dob ai maningon tanggalanni do use 
pakeanni ai anjaha sorungkononni pakean na legan; 
dob ai boanonni ma abuan ai hu darat ni parsaranan 
ai hubani sada ianan na pansing. 

12 (6-5) Anjaha apuy na i anjapanjap ai maningon 
gara tongtong, seng bulih mintop: maningon 
pagaraon ni malim do soban ganup sogod i atasni 
anjaha baturonni i atasni galangan situtungon 
anjaha tutungonni i atasni taboh-taboh ni galangan 
pardameian. 

13 (6-6) Maningon tong-tong gara apuy i atas ni 
anjapanjap ai, seng bulih mintop. 


Pasal Galangan Sipanganon 


14 (6-7) Anjaha on ma aturan pasal galangan 
sipanganon: Maningon anak ni si Aron do 
mangondoskonsi i lobei ni Jahowa hu lobei ni 
anjapanjap ai. 

15 (6-8) Dob ai buatonni ma hunjai sampohul 
humbani itak ni galangan sipanganon ai, pakon 
humbani minakni pakon humbani dahupani na i 
atas ni galangan sipanganon ai, anjaha maningon 
tutungonni ma ai i atas ni anjapanjap ai bahen uap 
na misbou, rupei pardingatan bani Jahowa. 

16 (6-9) Tapi teba-tebani ai panganon ni si 
Aron pakon anak-ni ma ai; ipangan ma ai seng 
marnamigar bani janan na susi; i alaman ni 
lampolampo na pansing ai ma panganon ni sidea 
ai. 

17 (6-10) Seng bulih patongkaon ai marhasoman na 
migar: rupei ni sidea ma ai na hubere humbani 
galangan apuy na hu bangku: pansingtumang do ai, 
usih songon galangan pardousaon ampa galangan 
parsalahan ai. 

18 (6-11) Sagala dalahi na i tongah-tongah ni 
ginompar ni si Aron bulih do mangankon hunjai, in 
ma aturan sadokah ni dokahni ronsi ginomparnima 
pasal galangan apuy na bani Jahowa: barang ise na 
manjamah ai, gabe pansing ma ia.” 

19 (6-12) Nini Jahowa ma hubani si Musa, 

20 (6-13) “On ma galangan ni si Aron pakon 
anakni ai hubani Jahowa bani ari pamminakionni, 
saparsapuluh efa itak na lumat bahen galangan 
sipanganon ari-ari, satongahni sogod anjaha na 
satongah nari bodari. 

21 (6-14) Ibagas balanga marhasoman minak 
do ai paulion: anjaha maningon agu botul do 
ai boanonmu bahen galangan sipanganon, mar 
sasantopik ma ai galangkononmu bahen uap na 
misbou bani Jahowa. 

22 (6-15) Malim na dob niminakan, ai ma gantihni 
humbani anakni, ia do sibahen ai gabe aturan 
sisadokah ni dokahni ma ai, maningon ganup do ai 
tutungon bani Jahowa. 

23 (6-16) sagala galangan sipanganon na 
ginalangkon ni malim, maningon bois do ai 
tutungon, seng bulih ai panganon.” 

24 (6-17) Nini Jahowa ma hubani si Musa, 

25 (6-18) “Hatahon ma hubani si Aron pakon hubani 
anakni ai, on do titah pasal galangan pardousaon. 
Bani ianan panayatan ni galangan situtungon ai do 
sayaton galangan pardousaon ai i lobei ni Jahowa, 
pansing sahalian do ai. 

26 (6-19) Malim na manggalangkon galangan 
pardousaon ai, ia do na mangankon ai: bani ianan 
na pansing do panganon ai, i alaman lampolampo 
partumpuan ai. 

27 (6-20) Barang ise na manjamah daging ni 
galangan ai maningon pansing do, anjaha anggo 
mistak humbani daroh ai hubani sada pakean, 
maningon burihanmu do na hona mistak ai bani 
sada ianan na pansing. 

28 (6-21) Anjaha hudon tanoh panlompahanni ai, 
maningon bolahonkon do; tapi anggo ibagas hudon 
tombaga do ai ilompah, maningon tangkas do ai 
usahon anjaha burihan ibagas bah. 

29 (6-22) Sagala dalahi na i tongah-tongah ni malim 
ai boi do mangankon ai: pansing sahalian do ai. 
30(6-23) Tapi sagala galangan pardousaon anggo 
domma pala tarboan humbani darohni ai hubagas 
lampolampo partumpuan bahen pardearan bani 
ianan na pansing ai, seng bulih panganon ai, 
maningon tutungon do ai ibagas apuy.” 


Pasal Galangan Parsalahan 


7 1 “Anjaha on do titah pasal galangan parsalahan, 
pansing sahalian do ai. 

2Maningon bani ianan panayatan ni galangan 
situtungon ai do sayaton ni sidea galangan 
parsalahan ai, anjaha daroh ni ai pispiskononkon 
bani anjapanjap ai inggot. 

3Anjaha  ganup  taboh-tabohni  maningon 
galangkonon do, taboh-taboh ni ihurni pakon 
taboh-taboh na manrongkob bituhani, 

4 piah-piah na dua ai ampa taboh-taboh na longkot 
hujai na bani binongei ai, sonai homa bongbong 
daroh na dalngop bani atei-atei maningon rap 
pakon piah-piah buatonni ai. 

3 Maningon tutungon ni malim ma ai i atas ni 
anjapanjap bahen galangan apuy bani Jahowa, ai 
ma galangan parsalahan. 

6 Sagala dalahi i tongah-tongah ni malim bulih do 
mangan hunjai, bani ianan na pansing do panganon 
ai, pansing sahalian do ai. 

7 Songon galangan pardousaon ai do galangan 
parsalahan ai, sisada titah do na dua ai; malim na 
mambahen pardearan marhitei ai, ia do simada ai. 
8Anjaha malim na manggalangkon galangan 
situtungon ni atap ise pe, ia do simada bobak ni 
galangan situtungon na ginalangkonni ai. 

9 Anjaha ganup galangan sipanganon na pinamasak 
i atas ni tataring, anjaha sagala na ipaturei 
ibagas balanga atap bani panggangan, malim na 
manggalangkon ai do simada ai. 

10 Sonai homa ganup galangan sipanganon, na 
maragu minak atap horah, anak si Aron do ganup 
simada ai, ganup sidea dos bei.” 


Galangan Pardameian 


11 “Anjaha on do titah ni galangan pardameian na 
ginalangkon ni halak bani Jahowa. 

12 Anggo igalangkon ai bahen galangan puji-pujian, 
maningon galangkononni do hasoman ni galangan 
puji-pujian ai kuei na lang niigaran maragu minak, 
ruti na lang niigaran na nilapuan bani minak, pakon 

buei humbani itak na lumat na maragu botul pakon 
minak. 

13Rap pakon kuei humbani itak na niigaran 
maningon galangkononni galanganni, tambah 
ni galangan pardameian ai bahen galangan 
puji-pujian. 

14 Anjaha sabagian humbani ganup galangan ai 
maningon galangkononni do bahen galangan 
sitatangon bani Jahowa, malim na mamispiskon 
daroh ni galangan pardameian ai do simada ai. 

15 Anjaha juhut ni galangan pardameianni, na 
bahen galangan puji-pujianni, maningon bois do 
panganon bani ari panggalangkononni ai, seng bulih 
tading hunjai das bani patarni. 

16 Anggo galangan bagah-bagah atap galangan 
rosuh ni uhur do galangan na ginalangkonni ai, bani 
ari panggalangkononni ai ma ipangan ai, anjaha na 
teba hunjai patarni ma ipangan, 

17/ tapi na tading humbani juhut ni galangan ai 
bani ari patoluhon maningon tutungon do hubagas 
apuy. 

18 Anggo dong na mangankon humbani juhut ni 
galangan pardameianni bani ari patoluhon, seng 
tarharosuhkon na manggalangkon ai, seng dapotan 
ulih ia hunjai: na gabe hagigian do ai, anjaha barang 
ise na mangankon hunjai, maningon hona papa do. 
19 Anjaha gulei na dob dais bani atap aha na butak, 
seng bulih panganon, maningon tutungon do ai 

hubagas apuy, tapi anggo pasal gulei ai, boi do 
panganon ni sagala na dob manguras. 

20 Tapi barang ise na mangankon juhut ni galangan 
pardameian na bani Jahowa, hape butak ope 
ia, maningon rotaponkon do hosahni humbani 
bangsani. 

21 Anggo adong atap ise na manjamah barang 
na butak atap jolma na butak, atap pinahan 
na butak atap aha pe na legan na butak, 
sihagigihononkon, anjaha ipangan humbani juhut 
ni galangan pardameian na bani Jahowa, maningon 
rotaponkon do jolma ai humbani bangsani.” 


Larangan Pasal Mangankon 
Taboh-taboh pakon Daroh 


22 Nini Jahowa ma hubani si Musa, 

23 “Hatahon ma hubani halak Israel, seng bulih 
panganonnima taboh-taboh ni lombu, biribiri atap 
hambing pe. 

24Taboh-taboh ni bangkei ni pinahan atap taboh- 
taboh ni pinahan na pinarsilbak ni binatang boi do 
pargunahononkon ai, tapi sabonar seng boi anggo 
panganonnima ai. 

25 Ai atap ise na mangankon taboh-taboh humbani 
pinahan na ginalangkon bahen galangan apuy bani 
Jahowa, maningon rotaponkon do hosahni hun 
tongah-tongah ni bangsani. 


3 Musa 7 393 


26 Sonai homa seng bulih panganonnima daroh ni 
atap aha pe bani ganup ianannima, age daroh ni 
manuk-manuk atap daroh ni pinahan pe. 

27 Barang ise na mangankon daroh, maningon 
raseionkon ia hun tongah-tongah ni bangsani.” 


Parbagianan ni Malim humbani 
Galangan Pardameian 


28 Nini Jahowa ma hubani si Musa, 

29 “Hatahon ma hubani halak Israel, barang ise 
na manggalangkon galangan pardameianni bani 
Jahowa, maningon ia sandiri do na mamboan 
galanganni ai bani Jahowa humbani galangan 
pardameianni. 

30 Maningon tanganni sandiri do mamboan 
galangan apuy bani Jahowa, taboh-taboh rap 
pakon tontonni do siboanonni, ase tontonni ai 
gabe galangan sitatangon, sitatangon i lobei ni 
Jahowa. 

31Tutungon ni malim ai ma taboh-taboh ai bani 
anjapanjap ai, tapi tontonni ai rupei ni si Aron pakon 
anakni ma ai. 

32 Age hae-hae siamun na parlobei maningon 
bereonnima do bani malim bahen galangan 
sitatangon humbani galangan pardameiannima. 

33 Barang ise humbani anak ni si Aron na 
manggalangkon daroh ni galangan pardameian rap 

pakon taboh-tabohni, maningon hae-hae siamun 
parlobei rupeini. 

34 Ai domma Hubuat tonton galangan sitatangon 
ai, pakon hae-hae parlobei sitatangon ai humbani 
halak Israel, humbani galangan pardameian ni 
sidea, anjaha domma hubere ai hubani malim Aron 
pakon hubani anakni ai, gabe aturan na totap 
sadokah ni dokahni bani halak Israel. 

35 On do rupei na pansing bani si Aron pakon bani 
anakni ai humbani galangan apuy bani Jahowa, bani 
ari parbangkit ni sidea gabe malim bani Jahowa. 

36 Jahowa do mangkatahon, bereonkon ni halak 
Israel ai bani sidea bani ari pamminakion ni sidea: 
gabe aturan na totap ma ai sadokah ni dokahni bani 
ginompar ni sidea. 

37 hi ma titah galangan situtungon, galangan 
sipanganon, galangan pardousaon, galangan 
parsalahan, galangan pangondosonkon ni tohonan 
pakon galangan pardameian, 

38ha tinonahkon ni Jahowa hubani si Aron i 
Dolog Sinai, bani ari na hinatahonni ai halak Israel 
manggalangkon galangan ni sidea bani Jahowa i 
halimisan dohorhon Sinai.” 

Parpabangkit bani Malim 
(Pausih 2 Musa 29:1-35) 


1 Dob ai nini Jahowa ma hubani si Musa, 
8 2 “Boan ma si Aron rap pakon anakni ai, pakon 
pakean ai, pakon minak pamminaki ai, pakon lombu 
galangan pardousaon ai, pakon biribiri tunggal na 
dua ai ampa raga na marisi ruti na so niigaran ai, 
3 anjaha patumpu ma ganup tumpuan ai hu lobei ni 
labah ni lampolampo partumpuan ai.” 
4 Jadi ibahen si Musa ma songon na hinatahon ni 
Jahowa hu bani, ipatumpu ma tumpuan ai hu lobei 
ni labah ni lampolampo partumpuan ai. 
3 Nini si Musa ma hubani tumpuan ai, “On do hata 
na tinonahkon ni Jahowa sibahenonta.” 
6 Dob ai ihatahon si Musa ma roh hun dohor si Aron 
pakon anakni ai, anjaha iparidi ma sidea ibagas bah. 
7 Dob ai isorungkon ma bani baju parbagas ai anjaha 
igonditkon bani gondit ai, isorungkon use ma bani 
baju pardarat ai anjaha inahkon i atasni baju epod 
ai, lanjar igonditi ma ia bani gondit ni baju epod ai, 
anjaha isangkutkon ma ai bani. 
8 Dob ai inahkon ma hu atasni tutup tonton ai, 
anjaha hubagas tutup tonton ai ibahen ma Urim 
pakon Tumim ai. 
9Inahkon ma gotong-gotong ai hu uluni, anjaha 
ilongkotkon ma hu gotong-gotong ai, hampit lobei, 
tutup pardompakan omas, sortali na pansing ai, 


3 Musa 8 396 


songon na pinarentahkon ni Jahowa hubani si 
Musa. 

10 buat si Musa ma minak pamminaki ai, anjaha 
iminaki ma ianan na pansing ai ampa haganup na 
dong ibagas, anjaha ipapansing ma ai. 

11 Ipispiskon ma deba hunjai bani anjapanjap ai pitu 
hali, anjaha iminaki ma anjapanjap ai ampa ganup 
parugasni, tong parburihan ai ampa onjolanni laho 
papansingkonsi. 

12 Dob ai iuseihon ma deba minak pamminaki 
ai bani ulu ni si Aron mamminakisi laho 
papansingkonsi. 

13 jhatahon si Musa ma roh hun dohor anak ni si 
Aron, jadi isorungkon ma bani sidea baju parbagas 
ai, igonditkon ma gondit ai bani sidea, anjaha 
inahkon ma tangkuluk ai bani sidea, songon na 
tinonahkon ni Jahowa bani si Musa. 

14 Dob ai ihatahon ma hun dohor boanon lombu 
galangan pardousaon ai: jadi itampeihon si Aron 
pakon anakni ai ma tangan ni sidea bani ulu ni 
lombu galangan pardousaon ai. 

15 Isayat si Musa ma ai, ibuat ma daroh ni ai anjaha 
idaiskon ma ai marhitei jari-jarini bani tanduk ni 
anjapanjap ai inggot laho manguras anjapanjap 
ai; daroh na teba ai iuseihon ma hu dasor ni 
anjapanjap ai laho papansingkonsi mambahen 
pardearan i atasni. 

16 buat ma ganup taboh-taboh na i atas ni bituha 
ai, pakon hirei-hirei na bani atei-atei ai, pakon piah- 
piah na dua ai ronsi taboh-taboh na longkot hujai, 
lanjar itutung si Musa ma ai bani anjapanjap ai. 

17 Tapi anggo lombu ai ronsi hulingkulingni juhutni 
pakon ginagatni, itutung ma ai bani apuy idarat 
ni parsaranan ai, songon na tinonahkon ni Jahowa 
hubani si Musa. 

18 Dob ai iboan ma hun dohor biribiri tunggal ai 
bahen galangan situtungon: jadi itampeihon si Aron 
pakon anakni ai ma tangan ni sidea bani ulu ni 
biribiri tunggal ai. 

19 |sayat si Musa ma ai, anjaha ipispiskon ma 
darohni ai bani anjapanjap ai inggot. 

20 toktoki ma biribiri ai, dob ai itutung si Musa ma 
uluni, toktokni pakon taboh-tabohni ai. 

21 Iburihi ma bituhani ai ampa naheini ibagas bah, 
dob ai itutung si Musa ma ganup biribiri ai i atas 
ni anjapanjap ai: ai ma galangan situtungon bahen 
uap na misbou, sada galangan apuy bani Jahowa, 
songon na tinonahkon ni Jahowa hubani si Musa. 
22 ihatahon use ma boanon hun dohor biribiri 
tunggal na sada nari, ai ma biribiri tunggal 
paondoskon tohonan, jadi itampeihon si Aron 
pakon anakni ai ma tangan ni sidea bani ulu ni 
biribiri tunggal ai. 

23 |sayat si Musa ma ai, dob ai ibuat si Musa ma 
deba humbani daroh ai anjaha idaiskon ma ai 

hubani pinggol siamun ni si Aron pakon hubani 
ompu-ompu ni tanganni siamun ampa hubani 
ompu-ompu ni naheini siamun. 

24 Ihatahon use ma roh hun dohor anak ni si Aron, 
jadi inahkon ma deba humbani daroh ai hubani 
pinggol siamun ni sidea, pakon hubani ompu-ompu 
ni tangan siamun ni sidea ampa hubani ompu-ompu 
ni nahei siamun ni sidea, anjaha ipispiskon si Musa 
ma daroh na teba ai bani anjapanjap ai inggot. 

25 Dob ai ibuat ma taboh-tabohni pakon taboh- 
taboh ni ihurni, pakon ganup taboh-taboh na bani 
bituhani, pakon bongbong daroh na longkot bani 
atei-atei, pakon piah-piah na dua ai ronsi taboh- 
taboh na longkot hujai pakon hae-hae siamun na 
parlobei: 

26 ibuat ma humbani raga janan ni ruti na so 
niigaran nai lobei ni Jahowa sada kuei na so niigaran 
na i lobei ni Jahowa sada kuei na so niigaran, pakon 
sada kuei na marsaor minak, pakon sada ruti, jadi 
itampeihon ma ai hu atas ni sagala taboh-tabohni 
ampa hu atas ni hae-hae siamun na parlobei. 
27|nahkon ma ganupan ai hu tangan ni si Aron 
pakon hu tangan ni anakni ai, anjaha itatang ma ai 
bahen galangan sitatangon i lobei ni Jahowa. 

28 Dob ai ibuat si Aron ma ai humbani tangan ni 
sidea, anjaha itutung ma ai i atas ni anjapanjap 
ai i atas ni galangan situtungon ai, galangan 

mangondoskon tohonan ma ai, uap na misbou, 
galangan apuy bani Jahowa. 

29 buat si Musa ma tonton ni biribiri tunggal 
pangondoskon ni tohonan ai, anjaha itatang ma ai 
bahen galangan sitatangon i lobei ni Jahowa, ai ma 
rupei ni si Musa, songon na tinonahkon ni Jahowa 
hubani si Musa. 

30 Dob ai ibuat si Musa ma deba humbani minak 
pamminaki ai pakon humbani daroh na i atas ni 
anjapanjap ai, ipispiskon ma ai hubani si Aron ampa 
hubani pakeanni, sonai homa hubani anakni ampa 
hubani pakean ni anakni ai, sonai ma ipapansing si 
Aron ampa pakeanni, pakon anakni ampa pakeanni 
sidea. 

31 Dob ai nini si Musa ma hubani si Aron pakon 
anakni ai, “Lompah nasiam ma gulei in bani labah ni 
lampolampo partumpuan in, anjaha ijai ma pangan 
nasiam gulei in ampa ruti na ibagas raga ianan ni 
galangan pangondosonkon ni tohonan songon na 
dob itonahkon hu bangku: Si Aron pakon anakni do 
sipangan in. 

32 Anjaha na teba in humbani gulei pakon humbani 
ruti in maningon tutungon nasiam do in ibagas 
apuy. 

33 Anjaha seng bulih luar nasiam hun labah ni 
lampolampo partumpuan in ibagas pitu ari, 
das bani ari hagogok ni pangondosonkon ni 

tohonan bani nasiam, ai pitu ari do dokahni 
pangondosonkon ni tohonan in bani nasiam. 
34Songon na dob binahen sadari on, sonai do 
itonahkon Jahowa bahenon hu lobeian on laho 
mambahen pardearan bani nasiam. 

35Maningon tading nasiam i lobei ni labah ni 
lampolampo partumpuan in arian pakon borngin 
pitu ari layur, mangkorjahon tonah ni Jahowa, 
ase ulang matei nasiam, sonai do iparentahkon 
bangku.” 

36 Jadi ibahen si Aron pakon anakni ai ma haganup 
songon na tinonahkon ni Jahowa hinan marhitei si 
Musa 


Galangan ni si Aron na Parlobei 


1 Anjaha bani ari paualuhkon idilo si Musa ma si 

Aron ampa anakni ai ampa pangintuai ni Israel, 
2 anjaha nini ma hubani si Aron, “Buat ham ma sada 
anak ni lombu bahen galangan pardousaon ampa 
sada biribiri tunggal bahen galangan situtungon, 
haduasi ulang martikas, anjaha boan ma ai hu lobei 
ni Jahowa. 
3 Anjaha hatahon ma bani halak Israel, buat 
nasiam ma sada hambing tunggal bahen galangan 
pardousaon, ampa sada anak ni lombu ampa sada 
anak ni biribiri, haduasi ai ganup marumur satahun 
anjaha seng martikas, bahen galangan situtungon, 

4ambah ni ai sada lombu jonggi ampa sada 
biribiri tunggal bahen galangan pardameian, 
sigalangonkon i lobei ni Jahowa, ambah ni ai use 
galangan sipanganon, na niagu bani minak, ai 
sadari on do talar Jahowa bani nasiam.” 

5 Jadi iboan sidea ma na hinatahon ni si Musa ai, 
hu lobei ni lampolampo partumpuan ai, anjaha roh 
bei ma homa hun dohor ganup humpulan ai, lanjar 
jongjong i lobei ni Jahowa. 

6 Anjaha marsahap ma si Musa, “On ma sibahenon 
nasiam iparentahkon Jahowa, ase talar bani nasiam 
hasangapon ni Jahowa.” 

7 Jadi marsahap ma si Musa bani si Aron, “Padohor 
ma bani anjapanjap in, anjaha hoseihon ma bam 
galangan pardousaon ampa galangan situtungon, 
laho pajongjong pardearan bam ampa bani 
rumahmu. Dob ai boan ma galangan ni bangsa in, 
laho mambahen pardearan bani sidea, songon na 
pinarentahkon ni Jahowa.” 

8 Jadi ipadohor si Aron ma hubani anjapanjap 
ai, anjaha isayat ma anak ni lombu galangan 
pardousaon ai, ai ma bani dirini sandiri. 

9 Dob ai iboan anak ni si Aron ai ma daroh ai hu bani, 
isornopkon ma jari-jarini hubagas daroh ai, anjaha 
inahkon ma ai bani tanduk ni anjapanjap ai: ia daroh 
na teba ai iuseihon do ai bani dasor ni anjapanjap 
ai. 

10 Tapi anggo taboh-taboh ni galangan pardousaon 
ai ampa piah-piah ampa taboh-taboh na i lambung 
ni atei-atei ai, itutung ma ai i atas ni anjapanjap ai, 
songon na pinarentahkon ni Jahowa bani si Musa. 
11 fa juhutni ai ampa hulingkuling ai itutung do ai i 
darat ni parsaranan ai. 

12 Dob ai isayat ma galangan situtungon ai: iboan 
anak ni si Aron ai ma daroh ai bani, anjaha 
ipispiskon ma ai bani anjapanjap ai inggot. 

13 iboan sidea ma homa galangan situtungon ai 
hubani marponggol-ponggol ampa uluni ai: anjaha 
itutung ma ai bani anjapanjap ai. 

14 [burihi ma bituha-bituhani ai ampa nahei-naheini 
ai, dob ai itutung ma ai rap pakon galangan 
situtungon ai bani anjapanjap ai. 

15 Dob ai igalangkon ma homa galangan ni halak 
na mabuei ai, ibuat ma hambing tunggal ai, na 
bahen galangan pardousaon ai bani bangsa ai, 
isayat ma ai, anjaha igalangkon ma ai gabe galangan 
pardousaon, songon na parlobei ai. 

16 Anjaha igalangkon ma homa galangan situtungon 
ai, domu hubani paraturanni hinan. 

17 Dob ai igalangkon ma galangan sipanganon ai: 
ibuat ma sanggolom hunjai, anjaha igalangkon ma 
ai bani anjapanjap ai, sobali galangan situtungon 
sisogod-sogod ai. 

18 'sayat ma homa lombu jonggi ai ampa biribiri 
tunggal ai, gabe galangan pardameian bani bangsa 

ai; iboan anak ni si Aron ai ma daroh ai bani, anjaha 
ipispiskon ma ai bani anjapanjap ai inggot. 

19 Tapi anggo taboh-taboh ni lombu jonggi ampa 
hambing tunggal ai, taboh-taboh ni ihurni ai, 
ampa taboh-taboh na manrongkob bituha-bituha 
ai, ampa piah-piah ai, ampa taboh-taboh na i 
lambung ni atei-atei ai, 

20 haganupan taboh-taboh ai itampeihon sidea ma 
huatas ni tonton ai, anjaha itutung sidea ma taboh- 
taboh ai i atas ni anjapanjap ai. 

21Tapi anggo tonton ai ampa hae-hae lobei 
parsiamun ai, itatang si Aron ma ai gabe 
galangan sitatangon i lobei ni Jahowa, songon na 
pinarentahkon ni si Musa. 

22 Dob ai ipaherbang si Aron ma tanganni hubani 
bangsa ai anjaha ipasu-pasu ma sidea, anjaha 
dob igalangkon galangan pardousaon ai, galangan 
situtungon ai ampa galangan pardameian ai, tuad 
ma ia. 

23 Dob ai masuk ma si Musa ampa si Aron 
hu lampolampo partumpuan ai, anjaha luarhonsi 
sidea, ipasu-pasu sidea ma bangsa ai, anjaha talar 
ma hamuliaon ni Jahowa bani haganup bangsa ai. 
24 Ai luar do apuy hun lobei ni Jahowa, iboiskon ma 
galangan situtungon ai ampa taboh-taboh na bani 
anjapanjap ai. Jadi dob ididah bangsa ai ai, marolob- 
olob ma sidea, lanjar marrogop. 

Marujung Goluh ni Anak ni si Aron Dua Halak 


1 Ja si Nadab ampa si Abihu, anak ni si Aron 
10 ai, ibuat sidea ma pardahupaan ni sidea, 
inahkon sidea ma apuy hubagas ai, ibahen homa 
dahupa hu atas ni ai, anjaha igalangkon sidea 
ma apuy sileban i lobei ni Jahowa, na so ongga 
pinarentahkonni bani sidea. 
2 Jadi luar ma apuy hun lobei ni Jahowa, lanjar 
iboiskon ma sidea, gabe matei ma sidea i lobei ni 
Jahowa. 
3Nini si Musa ma hubani si Aron, “On ma da 
na hinatahon ni Jahowa hinan, bani halak na 
mandohori Ahu patalaron-Ku do hapansingon-Ku, 
anjaha bani sagala bangsa in pasangapon-Ku do 
goran-Ku.” Jadi sip ma si Aron. 
4 Idilo si Musa ma si Misael ampa si Elsapan anak 
ni si Usiel, amang anggi ni si Aron, nini ma hubani 
sidea, “Padohor hanima ma hujon, usung hanima 
ma saninanima in humbani ianan na pansing in, hu 
darat ni parsaranan in.” 
5 Jadi ipadohor sidea ma, lanjar iusung ma sidea 
marpakean hu darat ni parsaranan ai, songon na 
pinarentahkon ni si Musa. 
6 Nini si Musa ma hubani si Aron pakon hubani si 
Eleasar ampasi Itamar, anakni ai, “Ulang ma janggai 
ulunima, anjaha ulang ma parrigat pakeannima, ase 
ulang matei hanima anjaha ulang sogop ringisni 

bani ganup kuria in; tapi anggo saninanima, ai ma 
haganup halak Israel, boi do sidea tangis halani 
apuy na dob pinagara ni Jahowa. 

7 Anjaha ulang ma luar hanima hun labah ni 
lampolampo partumpuan in, ase ulang matei 
hanima, ai bannima do minak paminakion ni 
Jahowa.” Jadi ibahen sidea ma songon na hinatahon 
ni si Musa ai. 

8 Jadi nini Jahowa ma hubani si Aron, 

9 “Ulang ma inum hanima anggur atap siinumon na 
koras pe, ho ampa anakmu na rap pakon ho ai, 
sanggah na masuk hanima hubagas lampolampo 
partumpuan in, ase ulang matei hanima; gabe 
aturan na totap ma in bennima marsundut-sundut. 
10 Maningon botohonnima do mambotoh manirang 
na mapansing humbani na so pansing, na butak 
humbani na so butak, 

11 anjaha maningon ajarhononnima do bani halak 
Israel sagala paraturan na hinatahon ni Jahowa bani 
sidea marhitei si Musa.” 

12 Dob ai nini si Musa ma hubani si Aron ampa 
hubani si Eleasar pakon si Itamar, anakni na tading, 
“Buat hanima ma galangan sipanganon in, na 
tading humbani galangan apuy bani Jahowa, anjaha 
pangan hanima ma in lang marantup na migar i 
lambung ni anjapanjap ai, ai na pansing tumang do 
in. 

13 Pangan hanima ma ai bani ianan na mapansing, 
ai parbagiananmu ampa parbagianan ni anakmu do 
in, humbani galangan apuy bani Jahowa, ai sonai do 
iparentahkon bangku. 

14 Tapi tonton ai, na tinatang ai ampa hae-hae lobei 
ni galangan sitatangon ai, bani ianan na susi ma 
pangan hanima ai, ho rap pakon anakmu, ampa 
borumu, ai ibere do ai gabe parbagianan bam ampa 
bani anakmu, humbani galangan pardameian ni 
bangsa Israel. 

15 Ja hae-hae na ginalangkon ai ampa tonton na 
tinatang ai maningon boanon do ai rap pakon 
taboh-taboh ni galangan apuy ai, laho manatang 
ai songon galangan sitatangon i lobei ni Jahowa, 
anjaha gabe parbagianan ma ai bam ampa anakmu 
tongtong, songon na pinarentahkon ni Jahowa 
bangku.” 

16 Sanggah na pindah-pindah ai si Musa bani 
hambing tunggal galangan pardousaon ai, tonggor 
ma, domma mosog ai. Jadi manggila ma ia bani 
si Eleasar ampa bani si Itamar, anak ni si Aron na 
tading ai, nini ma, 

17 “Mase ma lang ipangan hanima galangan 
pardousaon in bani ianan na mapansing in, ai na 
mapansing tumang do in, anjaha domma iberehon 
bennima, laho mambuat hajahaton ni kuria in, laho 
mambahen pardearan bani sidea i lobei ni Jahowa? 

18 Tonggor ma, seng saud iboan darohni ai hubagas 
ianan na mapansing ai. Maningon ibagas ianan na 
mapansing ai do ai patut panganonnima, songon na 
huparentahkon ai.” 

19 Jadi nini si Aron ma hubani si Musa, “Tonggor 
ma, domma igalangkon sidea sadari on galangan 
pardousaon ampa galangan situtungon ni sidea i 
lobei ni Jahowa, anjaha domma mangonai bangku 
na sonai ai. Anggo porini hupangan humbani 
galangan pardousaon ai sadari on, marosuh do 
Jahowa nani pasal ai?” 

20 Jadi dob ibogei si Musa hata ai, sonang ma 
uhurni. 


Pasal Binatang na Mapansing ampa na So Pansing 
(Pausih 5 Mus. 14:1-22) 


11 1 Dob ai nini Jahowa ma hubani si Musa 
ampa hubani si Aron, 

2 “Hatahon hanima ma hubani halak Israel, on do 
pinahan na boi panganonnima, humbani pinahan 
nai atas tanoh on. 

3 Sagala pinahan na martambirik anjaha bolah dua 
tambirikni ai, anjaha marngayoh-ngayoh homa, boi 
do panganonnima ai. 

4Tapi seng bulih panganonnima humbani na 
marngayoh-ngayoh tumang atap na marbolah dua 
tumang tambirikni, umpamani unta, ai marngayoh- 

ngayoh do ia namin, tapi seng marbolah anggo 
tambirikni, maningon butak do ai bennima. 

> Sonai homa paes, marngayoh-ngayoh do ai namin, 
tapi seng marbolah tambirikni, maningon butak do 
ai bennima. 

6 Sonai homa ampodi, ai marngayoh-ngayoh do ai 
namin, tapi seng marbolah tambirikni, maningon 
butak do ai bennima. 

7Sonai homa babuy, ai marbolah do namin 
tambirikni, tapi. seng  marngayoh-ngayoh: 
maningon butak do ai bennima. 

8Seng bulih panganonnima humbani juhutni, 
bangkeini pe seng bulih jamahonnima, maningon 
butak do ai bennima. 

9 On do bulih panganonnima humbani haganup na 
adong ibagas bah: Sagala na maripis anjaha na 
marsisik na adong ibagas bah, ibagas laut atap 
ibagas bah banggal, bulih do panganonnima ai. 

10 Tapi sagala na so maripis ampa na so marsisik 
ibagas laut atap ibagas bah banggal pe, ai ma 
sagala na manggulmit ibagas bah atap sagala na 
manggoluh ibagas bah, maningon hagigi do ai 
bennima. 

11Tongon, maningon hagigi do ai bennima: seng 
bulih panganonnima sibukni, anjaha bangkeini ai 
maningon hagigi do ai bennima. 

12 sagala na ibagas bah, na so maripis ampa na so 
marsisik, maningon hagigi do ai bennima. 

13 Anjaha on do humbani manuk-manuk na 
gabe hagigi bennima, seng bulih panganon 
ai, sihagigihononkon do ai: manuk-manuk 
nanggordaha, tapi garo-garo pakon lali, 

14haluhuy silopak, haluhuy sibirong ampa na 
samasam hujai, 

15 sagala kawak ampa na samasam hujai, 

16 burung unta, langkupa, undan, haluhuy sipiuan 
ampa na samasam hujai, 

17 sipauk, bongkik pakon boluk, 

18 silogou-logou, onggang ampa kiung laut, 

19 sitanda ulog, siboru tasik ampa na samasam 
hujai, lingkaboh ampa anrip-anrip. 

20 Sagala binatang etek siparhabong, na mardalan 
marompat nahei, maningon hagigi do ai bennima. 
21Tapi humbani binatang etek siparhabong, na 
mardalan marompat nahei, na boi panganonnima 
pitah siparhae-hae i atas ni naheini, na pinakeini 
manlumpat-lumpat i atas tanoh. 

22 Hunjai boi do panganonnima on: Masam-masam 
ni balang habu, masam-masam ni balang horas, 
balang sahua ampa balang bangkuya. 

23 Tapi sagala binatang etek siparhabong na legan, 
siompat nahei, maningon hagigi do ai bennima. 

24 Anjaha marhitei on gabe butak do hanima, 
“Barang ise na manjamah bangkeini, maningon 
butak do ai ronsi bodari, 

23 anjaha barang ise na mangusung bangkei ni 
sisonai ai, maningon burihanni do pakeanni, anjaha 
maningon butak do ia ronsi bodari.” 

26 Halani ai sagala pinahan na marbolah tambirikni, 
tapi lang bolah dua tambirikni ai anjaha lang 
marngayoh-ngayoh, maningon butak do ia 
bennima, barang ise na manjamah ai maningon 
butak do ia. 

27 Anjaha sagala na mangonjolhon tanganni 
mardalan humbani binatang na  mardalan 
marompat nahei, maningon butak do ai bennima, 
barang ise na manjamah bangkeini ai, maningon 
butak do ai ronsi bodari, 

28 anjaha barang ise na mangusung bangkei ni ai, 
maningon burihanni do hiouni, anjaha butak ronsi 
bodari; maningon butak do ai bennima. 

23 Anjaha on pe, humbani binatang sipanjulur i atas 
tanoh in, maningon butak do in bennima, “buyut, 
ubag, boraspati ampa masam-masamni, 

30 bindoran, lobar, ilik, polang ampa lahuy. 

31 Ai ma na mabutak bennima, humbani haganup 
sipanjulur, barang ise na manjamah ai, anggo 
domma matei ai, maningon butak do ai ronsi 
bodari. 

32 Anjaha sagala na nidabuhan ni ai, anggo domma 
matei ai, maningon butak do ai, atap parugas 
hayu pe ai atap hiou atap hulingkuling atap 
ranjut, haganup parugas tene na pinakei, maningon 

ronjamon do ai hubagas bah, anjaha maningon 
butak do ai ronsi bodari, dob ai pe ase borsih ai. 

33 Anjaha anggo adong madabuh sisonai hubagas 
parugas na pinauli humbani tanoh, sagala isini ai 
butak do ai, anjaha maningon rosakkononnima do 
ai. 

34 Sipanganon aha pe ibagas ai, na boi sipanganon, 
na dob saor hujai bah, maningon butak do ai, 
anjaha siinumon, na boi inumon humbani parugas 
ai, maningon butak do ai. 

35 Anjaha sagala na nidabuhan ni bangkei ni sisonai 
ai, maningon butak do ai: atap parmasakan pe ai 
atap tataring, maningon rosakkonon do ai, butak do 
ai, anjaha maningon butak do ai bennima. 

36 Tapi anggo bah tubuh atap parigi pe, na marisi 
bah, pansing do ai: tapi ise na manjamah bangkei 
na ijai ai, gabe butak do ia. 

37 Anggo madabuh bangkei ni sisonai ai bani bonih 
aha pe, na sihol sisaburhononkon, pansing do ai. 
38 Tapi anggo isiramkon bah bani bonih ai, anjaha 
madabuh bangkei sisonai ai hunjai, gabe butak ma 
ai bennima. 

39 Anggo matei pinahan, na boi sipanganonnima, 
ise na manjamah bangkeini ai maningon butak do 
ai ronsi bodari, 

40 anjaha barang ise na mangankon bangkeini ai, 
maningon burihanni do pakeanni, anjaha maningon 
butak do ia ronsi bodari; sonai homa barang ise na 

mangusung bangkeini ai, maningon burihanni do 
pakeanni anjaha butak do ia ronsi bodari. 

41 Sagala sipanjulur na manjulur i atas tanoh in, 
hagigi do ai, seng bulih panganon ai. 

42 Sagala na manjulur bani boltokni, sagala siompat 
nahei na manjulur, atap sibuei nahei, sagala 
sipanjulur na manjulur i atas tanoh in, seng bulih 
panganonnima, ai hagigi do ai. 

43 Seng bulih gabe hagigi dirinima bahenonnima 
marhitei sagala gilok-gilok sipanjulur, seng bulih 
pabutakonnima dirinima marhitei ai, ase ulang 
gabe butak hanima. 

44 hi Ahu do Jahowa Naibatanima, halani ai 
papansing hanima ma dirinima, ase gabe pansing 
hanima, ai na pansing do Ahu. Seng bulih 
pabutakonnima dirinima marhitei atap aha pe 
sipanjulur, na manjulur i atas tanoh in. 

45 Ai Ahu do Jahowa, na mamboan hanima tangkog 
hun tanoh Masir, ase Ahu gabe Naibatanima, halani 
ai maningon pansing do hanima, ai na pansing do 
Ahu. 

46 On ma titah pasal pinahan, pasal manuk-manuk 
ampa pasal haganup na manggoluh, na manggulmit 
ibagas bah, ampa haganup binatang-binatang, na 
manjulur i atas tanoh in, 

47 ase ibotoh hanima parleganan ni na mabutak 
humbani na mapansing, ampa parleganan ni 

pinahan na bulih panganon humbani pinahan na 
so bulih panganon.” 


Titah bani Puang-puang na Mantubuhkon 


12 1 Dob ai nini Jahowa ma hubani si Musa, 

2 “Hatahon ma hubani halak Israel, anggo 
boratan rumah sada anak boru anjaha itubuhkon 
sada anak dalahi, maningon butak do ia pitu ari 
dokahni, songon bani panorang parroh ni pantang 
ni hiouni, sonai do ia butak. 

3 Bani ari paualuhkon maningon sunaton do sibur- 
sibur ni dakdanak ai. 

4Tapi anggo naboru ai maningon tading ope i 
rumah tolu puluh tolu ari nari dokahni pasalpuhon 
panorang pangurasion ai hun bani; seng bulih 
jamahonni barang aha na mapansing, anjaha seng 
bulih masuk ia hubagas ianan na mapansing ai, 
paima gok panorang pangurasion ai. 

3 Tapi anggo naboru tinubuhkonni ai, maningon dua 
minggu do ia butak, songon bani panorang parroh 
ni pantang ni hiouni, anjaha onom puluh onom 
ari ope ia tading i rumah pasalpuhon panorang 
pangurasion ai. 

ela dob salpu panorang pangurasion ai, halani 
anak atap boru, maningon boanonni hubani malim 
na bani labah ni lampolampo partumpuan ai, 
sada anak ni biribiri na marumur satahun, bahen 
galangan situtungon ampa sada anak ni asas 

atap sada anak ni anduhur ginti bahen galangan 
pardousaon, 

7 ase igalangkon malim ai i lobei ni Jahowa, laho 
mambahen pardearan bani, ase borsih ia humbani 
darohni na madurus ai. On ma pasal titah bani 
puang-puang, na manubuhkon anak atap boru. 
8Tapi anggo seng tarpasirsirsi sada biribiri, ibuat 
ma dua anak ni anduhur ginti atap dua anak ni 
asas, sada gabe galangan situtungon anjaha na sada 
nari gabe galangan pardousaon: malim ai do na 
mambahen pardearan bani, ase borsih ia.” 


Paraturan Pasal Gadam 


13 1 Dob ai nini Jahowa ma hubani si Musa 
ampa si Aron, 

2 “Anggo adong bani hulingkuling ni sada halak 
bayoh, puru barang hurap, anjaha salih ai gabe 
naborit gadam bani hulingkuling ni angkulani ai, 
maningon boanon do ia hubani si Aron, malim 
ai, barang hubani sahalak humbani anakni, malim- 
malim ai. 

3 Anggo domma ipareksa malim ai naborit na 
bani angkulani ai, anjaha domma pala mamontar 
ambulu bani ianan naboritan ai, anjaha holbapan 
na boritan ai marimbang hulingkuling na legan ai, 
jadi naborit gadam ma ai: anggo domma ididah 
malim ai sonai, patugahonni ma na dob butak do 
ia. 

4Tapi age pe mamontar ai bani hulingkuling ni 
badanni ai, tapi seng holnohan ai marimbang 
hulingkuling na legan ai, anjaha ambulu na ijai ai 
seng marubah gabe lopak, maningon hurungkonon 
ni malim ai ma ia pitu ari dokahni. 

3 Papitu-arihon maningon pareksaon ni malim ai do 
ia, anjaha anggo tong do ididah naborit ai, seng 
pala rarat naborit ai bani hulingkuling ai, maningon 
hurungkonon ni malim ai do ia pitu ari nari dokahni. 
6 Anggo domma iulaki malim mamareksasi 
paduahalihon bani ari papituhon, anjaha dapotsi 
lambin surut do ipos-iposni ai, seng lambin 
manrarat ai bani hulingkuling ai, jadi patugahon ni 
malim ai ma na borsih do ia, ai bayoh tumang do 
ai; tapi maningon susionni do pakeanni, jadi gabe 
pansing ma ia. 

7 Tapi anggo lambin manrarat do bayoh ai bani 
hulingkuling ai, dob roh ia patidak dirini bani malim 
ai laho mangidah atap na borsih do ia, maningon 
patidakonni do dirini paduahalihon bani malim ai: 
8 bahenon ni malim ai ma pamareksaan, anjaha 
anggo lambin manrarat do bayoh ai bani 
hulingkuling ai, jadi patugahon ni malim ai ma na 
butak do ia, gadam do ai. 

9 Anggo taridah tanda ni gadam bani sada jolma, 
maningon boanon do ia bani malim. 

10 Pareksaon ni malim ai ma ia, anjaha anggo adong 
do bayoh na malopak bani hulingkuling ai, pala gabe 

lopak ambulu ai ibahen, anjaha tubuh daging na so 
madear bani bayoh ai, 

11 gadam na parah do na bani hulingkuling ni 
dagingni ai, anjaha patugahon ni malim ai ma paboa 
na butak do ia, seng pala be ihurungkon ia, ai 
domma butak ia. 

12 Tapi anggo sonon do pangonai ni gadam ai bani 
hulingkuling ai, itutup gadam ai do huling kuling 
ni halak na gadamon ai haganup, hun ulu das hu 
nahei, huja pe ikawahkon malim ai, 

13 jadi bahenon ni malim ai ma pamareksaan, 
anjaha anggo haganup do angkulani ai itutup 
gadam ai, patugahonni ma paboa borsih do ia 
humbani naborit ai, ai lopak do ai haganup, ase na 
borsih do ia ai. 

14 Tapi anggo taridah do sibuk na so dear bani, na 
butak do ia ai. 

15 Anggo domma ididah malim ai sibuk na so dear 
ai, patugahonni ma paboa butak do ia, ai butak do 
sibuk na so dear ai, ai gadam do ai. 

16 Tapi anggo tapu do sibuk na dear ai, anjaha gabe 
lopak use ai, maningon roh do ia bani malim ai. 
17Pareksaon ni malim ai ma ia, anjaha anggo 
domma gabe lopak ipos-ipos ai, patugahon ni 
malim ai ma, na borsih do halak na boritan ai, ai 
borsih do ia tongon. 

18 Anggo tubuh bayoh bani hulingkuling ni sada 
halak, dob ai malum use, 

19 hape tubuh use bani ipos-iposni ai bayoh na 
lopak, atap hurap na malopak magerger, maningon 
patidakonni do ai bani malim ai. 

20 Pareksaon ni malim ai ma ai, anjaha anggo 
taridah holnohan do ai humbani hulingkuling 
ai, anjaha domma gabe lopak ambuluni ai, jadi 
patugahon ni malim ai ma na butak do ia: naborit 
gadam do ai, na dob tubuh ibagas bayoh ai. 

21 Tapi anggo domma ipareksa malim ai ia, anjaha 
jumpahsi ambulu na ijai ai seng lopak anjaha seng 
holnohan humbani hulingkuling na legan ai, tapi 
lambin surut do, jadi hurungkonon ni malim ai ma 
ia pitu ari dokahni, 

22 anjaha anggo manrarat do ai bani hulingkuling ai, 
jadi patugahon ni malim ai ma na butak do ia, ai 
tanda ni gadam do ai. 

23Tapi anggo totap do hurap ai, lang lambin 
manrarat, ipos-ipos ni bayoh do ai; patugahon ni 
malim ai ma na borsih do ia. 

24 Atap anggo ugahan hulingkuling ni sada halak 
halani matutung, anjaha sibuk na so dear na bani 
na matutung ai gabe magerger malopak atap lopak, 
25 maningon pareksaon ni malim ma ai, anjaha 
anggo mubah do ambulu na ijai gabe lopak, anjaha 
taridah holnohan do ai marimbang hulingkuling na 
legan ai, jadi gadam ma ai tongon, na dob tubuh 
bani ugah na matutung ai, anjaha patugahon ni 
malim ai ma na butak do ia: naborit gadam do ai. 

26 Tapi anggo domma ipareksa malim ai ia, anjaha 
ia ambulu na bani ianan ai seng lopak anjaha 
seng holnohan ai taridah marimbang hulingkuling 
na legan ai, anjaha lambin surut do ai, maningon 
hurungkonon ni malim ai do ia pitu ari dokahni. 

27 Bani ari papituhon pareksaon ni malim ai ma 
ia, anggo lambin manrarat do ai bani hulingkuling 
ai, jadi patugahon ni malim ai ma na butak do ia; 
naborit gadam do ai. 

28 Tapi anggo totap do hurap ai, seng lambin 
manrarat bani hulingkuling ai, anjaha lambin surut 
do ai, ugah halani matutung ai do ai, anjaha 
patugahon ni malim ai ma na pansing do ia, ipos- 
ipos ni na matutung ai do hansa ai. 

29 Anggo adong rutu bani sada dalahi atap naboru, 
bani uluni atap bani gumisni, 

30 maningon pareksaon ni malim ma rutu ai, 
anjaha anggo holnohan do taridah ai marimbang 
hulingkuling na legan ai, anjaha ambulu na ijai 
ai magorsing anjaha ranggang-ranggang, jadi 
patugahon ni malim ai ma na butak do ia; ai gadam 
do ai, gadam bani ulu atap bani gumis. 

31Tapi anggo domma ipareksa malim ai rutu 
ai, anjaha taridah seng holnohan ai humbani 
hulingkuling na legan ai, anjaha seng dong ambulu 
na birong ijai, jadi hurungon ni malim ai ma ia, halak 
na rutuon ai pitu ari dokahni. 

32 Papitu-arihon pareksaon ni malim ai ma rutu ai, 
anggo seng manrarat rutu ai, anjaha seng dong 
ambulu na gorsing ibagas ai, anjaha seng holnohan 
rutu ai marimbang hulingkuling na legan ai, 

33 maningon suhuronni ma uluni, tapi anggo rutu 
ai seng bulih suhuronni, maningon hurungkonon ni 
malim ai ma halak na rutuon ai pitu ari nari dokahni. 
34 Anggo domma ipareksa malim ai rutu ai papitu- 
arihon, anjaha jumpahsi seng lambin manrarat rutu 
ai bani hulingkuling ai, anjaha seng holnohan ai 
marimbang hulingkuling na legan ai, jadi patugahon 
ni malim ai ma na borsih do ia: iburihi ma pakeanni, 
jadi borsih ma ia. 

35 Tapi anggo manrarat do rutu ai bani hulingkuling 
ai, dob ipatugah malim ai na borsih do ia, 

36 jadi pareksaon ni malim ai ma ia, anjaha anggo 
manrarat do rutu ai bani hulingkuling ai, seng 
pala pindahan ni malim ai be atap na gorsing do 
jambulanni, ai na butak do ia ai. 

37 Tapi anggo totap do rutu ai ididah matani, anjaha 
tubuh do jambulan na birong ijai, na dob malum do 
rutu ai, borsih ma ia: patugahon ni malim ai ma na 
dob borsih ia. 

38 Anggo hurapon hulingkuling ni sada dalahi atap 
naboru, lopak idahon, 

39 pareksaon ni malim ai ma ai, anjaha anggo seng 
sai lopak hurap na bani hulingkuling ni daging ai, 

hurap tumang do na dob tubuh bani hulingkuling 
ai, borsih ma ia. 

40 Anggo marurus jambulan ni sada dalahi pala 
palpalon, borsih do ia ai. 

41 Anggo marurus jambulanni hampit bohini, gabe 
salagsagon ia, borsih do ia ai. 

42 Tapi anggo dong tubuh bani palpalni ai atap 
salagsagni ai rutu malopak magerger, gadam do na 
dob tubuh bani palpalni ai atap na bani salagsagni 
ai. 

43 Jadi pareksaon ni malim ai ma ia, anjaha anggo 
magerger malopak do rutu na bani palpalni atap na 
bani salagsagni ai, usih songon rupa ni gadam na 
bani hulingkuling ni daging, 

44 ha gadamon do ia ai, ase butak do ia: patugahon 
ni malim ai ma na butak do ia, bani uluni ai do 
naborit ai. 

45Halak na gadamon, na marnaborit gadam 
ai, maningon mamakei baju rigat-rigat do ia, 
jambulanni jangga-jangga, gumisni maningon 
tutuponni anjaha dilohononni, “Na butak, na 
butak!' 

46 Sadokah adong bani naborit ai butak do ia, butak 
do ia ai tongon, anjaha maningon punjung do ia 
marianan i darat ni parsaranan ai. 

41 Anggo adong tanda-tanda ni naborit gadam 
jumpah bani hiou, pakean wol pe ai atap pakean 
linnen, 

48 atap bani parugas na tinonun atap na pinauli, 
humbani linnen pe ai atap humbani wol, atap bani 
hulingkuling atap bani parugas-parugas na pinauli 
humbani hulingkuling, 

49 anggo tar maratah atap magerger do na bani 
hiou ai, na bani parugas-parugas na tinonun atap 
na pinauli ai, na bani hulingkuling ai atap na 
bani parugas-parugas na humbani hulingkuling ai, 
naborit gadam do ai, anjaha maningon patidakon 
do ai hubani malim ai. 

50 Pareksaon ni malim ma naborit ai, anjaha 
maningon simpanon do ugas-ugas na hona ai pitu 
ari dokahni, anjaha maningon pareksaonni ma 
naborit ai bani ari papituhon. 

51 Anggo ididah bani ari papituhon lambin manrarat 
do naborit ai bani pakean ai, atap bani parugas na 
tinonun atap na pinauli ai, atap bani hulingkuling ai, 
bani sagala na pinauli humbani hulingkuling tene, 
jadi naborit gadam na bajan do ai, butak do ai. 

52 Maningon tutungonni do pakean ai, atap pe 
parugas na tinonun atap na pinauli ai, humbani 
wol pe ai atap humbani linnen, atap pe haganup 
parugas na humbani hulingkuling ai, na dob hona 
naborit ai, ai naborit gadam na parah do ai: 
maningon tutungon do ai. 

53 Tapi anggo ididah malim ai, hape seng manrarat 
naborit ai bani pakean ai, atap bani parugas na 

tinonun atap na pinauli ai, atap bani parugas- 
parugas na humbani hulingkuling ai, 

34 jadi suruhon ni malim ai ma na mamurihi ugas- 
ugas na ihonai naborit ai, anjaha papuligonni ma ai 
use pitu ari dokahni. 

>> Pareksaon ni malim ai ma ugas-ugas na ihonai 
naborit ai dob iburihi ai. Anggo seng mubah rupani 
ididah, age pe seng lambin manrarat naborit ai, 
butak ma ai: maningon tutungonmu do ai, atap 
hampit pudi atap hampit lobei pe na ihonai naborit 
ai. 

56 Tapi anggo ididah malim ai, dob iburihi na ihonai 
naborit ai, lambin surut do naborit ai, maningon 
rigatkononni do na hona naborit ai humbani pakean 
ai, atap humbani parugas na tinonun atap na pinauli 
ai. 

57 Jadi anggo tong ope taridah ai bani pakean ai, 
atap bani parugas na tinonun atap na pinauli ai, 
atap bani ugas-ugas na humbani hulingkuling ai, 
gadam na manrarat do ai, maningon tutungonmu 
do haganup, na ihonai naborit ai. 

58 Tapi anggo magou do naborit ai dob hona burihan 
ai humbani pakean ai, atap humbani parugas na 
tinonun atap na pinauli ai, atap humbani ugas-ugas 
hulingkuling ai, maningon ulakan do mamurihi ai, 
jadi borsih ma ai. 

59 On ma titah pasal naborit gadam na adong bani 
pakean wol atap linnen pe, atap bani parugas na 

tinonun atap na pinauli, atap bani ugas-ugas na 
pinauli humbani hulingkuling, laho manontuhon 
atap na borsih do ai atap na butak.” 


Aturan Pangurasion Pasal Naborit Gadam 


1 Dob ai nini Jahowa ma hubani si Musa, 
14 2 “On do titah pasal halak na gadamon bani 
ari pangurasionni: Maningon boanon do ia bani 
malim ai: 
3 ja malim ai maningon luar do ia hu darat ni 
parsaranan ai. Jadi dob ididah malim ai, na dob 
malum do gadam ai humbani na gadamon ai, 
4jadi hatahon ni malim ai ma halak siurason ai 
mambuat bani dua manuk-manuk na manggoluh 
anjaha na borsih, ampa hayu ares, bonang sigerger 
ampa isop. 
> Ihatahon malim ai ma na manayat sada humbani 
manuk-manuk ai i atas ni sada hudon tanoh, i atas 
ni bah mardalan. 
6 Dob ai ibuat ma manuk-manuk na manggoluh ai 
rap pakon hayu ares, bonang sigerger ampa isop 
ai, isornobkon ma ai rap pakon manuk-manuk na 
manggoluh ai hubagas daroh ni manuk-manuk, na 
sinayat i atas ni bah mardalan ai, 
7 ipispiskon ma ai pitu hali bani jolma siurason ai 
humbani gadam ai, sonai ma pangurasion bani: 
dob ai ipaluah ma manuk-manuk na manggoluh ai 
habang hu talun. 

8Tapi halak siurason ai, maningon susionni do 
pakeanni, suhuronni ganup jambulanni anjaha 
maridi ia ibagas bah, ai pe ase borsih ia. Dob ai 
boi ma ia masuk hu parsaranan ai; tapi maningon 
tading ope ia pitu ari nari dokahni i darat ni 
lampolamponi. 

9 Bani ari papituhon maningon suhuronni do ganup 
jambulanni, jambulan na bani uluni, gumisni, 
ampa salibonni, haganup jambulan na adong bani 
maningon suhuronni do. Dob ai maningon susionni 
do pakeanni anjaha maridi ia ibagas bah: jadi 
pansing ma ia. 

10 Bani ari paualuhkon buatonni ma dua anak 
ni biribiri tunggal na so marsining, sada biribiri 
sisatahun na so marsining ambahni ai tolu 
parsapuluh efa itak lumat, niagu pakon minak 
bahen galangan sipanganon ampa satangkar 
minak. 

11 Anjaha malim, sidalankon pangurasion ai, 
boanonni ma jolma siurason ai rap pakon galangan 
ai hu lobei ni Jahowa, hu lobei ni labah ni 
lampolampo partumpuan ai. 

12 [buat malim ai ma sada humbani anak ni biribiri 
tunggal ai, igalangkon ma ai, igalangkon ma ai 
bahen galangan parsalahan, rap pakon minak na 
satangkar ai, anjaha itatang ma ai haduasi bahen 
galangan sitatangon bani Jahowa. 

133 anak ni biribiri ai maningon sayaton do ai 
bani panayatan ni galangan pardousaon, ampa 
galangan situtungon ai, bani ianan na mapansing ai: 
ai songon galangan pardousaon ai, malim do homa 
simada galangan parsalahan ai: pansing do ai. 

14 buat malim ai ma humbani daroh ni galangan 
parsalahan ai, inahkon malim ai ma ai bani bulung 
ni pinggol parsiamun ni halak siurason ai, ampa bani 
ompu-ompu ni tanganni siamun, ampa bani ompu- 
ompu ni naheini siamun. 

15 buat malim ai ma deba humbani minak na 
satangkar ai, anjaha iuseihon ma ai hubagas tangan 
sambilouni sandiri: 

16 'sornobkon malim ai ma jari-jari ni tanganni 
siamun hubagas minak na ibagas tangan sambilouni 
ai, anjaha ipispiskon ma deba minak ai marhitei jari- 
jarini pitu hali i lobei ni Jahowa. 

17 Anjaha deba humbani minak na tading ibagas 
tanganni ai, inahkon malim ai ma ai bani bulung 
ni pinggol parsiamun ni halak siurason ai, ampa 
hubani ompu-ompu ni tanganni siamun ampa 
hubani ompu-ompu ni naheini siamun, i atas ni 
daroh parsalahan ai. 

18 la minak na tading ai ope ibagas tangan ni malim 
ai, inahkon ma ai bani ulu ni halak siurason ai: ase 
sonai ma malim ai mambahen pardearan bani i 
lobei ni Jahowa. 

19 Dob ai boanon ni malim ai ma use galangan 
pardousaon, laho mambahen pardearan bani 
halak na pauraskon dirini ai humbani habutakonni, 
anjaha dob salpu ai sayatonni ma galangan 
situtungon ai. 

20 Galangkonon ni malim ai ma galangan situtungon 
ai ampa galangan sipanganon aii atas anjapanjap ai, 
laho mambahen pardearan bani, jadi borsih ma ia. 
21 Anggo miskin do ia, gabe seng sungkup 
sibahenonni, ibuat ma anak ni biribiri tunggal 
sada gabe galangan parsalahan bahen sitatangon 
laho mambahen pardearan bani, ambahni ai 
saparsapuluh efa itak lumat na niagu ampa minak 
bahen galangan sipanganon ampa satangkar 
minak: 

22 Sonai homa dua anduhur ginti ampa dua anak 
ni asas, domu hubani na tarbahensi, sada gabe 
galangan pardousaon anjaha na sada nari gabe 
galangan situtungon. 

23 Boanonni ma ai paualuh-arihon bahen 
pangurasionni hubani malim ai, hu lobei ni labah 
ni lampolampo partumpuan ai, hu lobei ni Jahowa, 
24 ibuat malim ai ma anak ni biribiri galangan 
parsalahan ai, ampa minak na satangkar ai, anjaha 
itatang malim ai ma ai gabe galangan sitatangon i 
lobei ni Jahowa, 

25dob ai isayat ma anak ni biribiri galangan 
pardousaon ai: ibuat malim ai ma deba humbani 

daroh ni galangan parsalahan ai, anjaha inahkon ma 
ai bani bulung ni pinggolni parsiamun, ampa hubani 
ompu-ompu ni tanganni siamun ampa hubani 
ompu-ompu ni nahei siamun ni halak siurason ai. 
26 Anjaha iuseihon malim ai ma deba humbani 
minak ai hubagas tangan sambilouni sandiri, 

27 anjaha ipispiskon ma deba humbani minak ai, 
na bani tanganni sambilou ai, pitu hali i lobei ni 
Jahowa. 

28 Inahkon malim ai ma deba humbani minak na 
bani tangan siamun ai humbani bulung ni pinggol 
parsiamun ni halak siurason ai, ampa hubani ompu- 
ompu ni tanganni siamun, ampa hubani ompu- 
ompu ni naheini siamun, i atas ni pardarohan ni 
galangan parsalahan ai, 

29 anjaha teba-teba ni minak ai, na bani tangan 
ni malim ai, inahkon ma ai hu atas ulu ni halak 
siurason ai, laho mambahen pardearan bani i lobei 
ni Jahowa. 

30 Dob ai galangkononni ma anduhur ginti ai ampa 
anak ni asas ai, ansa na boi pinasirsirni ai, 

31 sada gabe galangan pardousaon anjaha na sada 
nari gabe galangan situtungon, rap pakon galangan 
sipanganon, sonai ma pajongjongon ni malim ai 
pardearan i lobei ni Jahowa bani halak siurason ai. 
32 |n ma titah bani halak na marnaborit gadam, na 
so tuk pasirsirhon galangan pangurasionni.” 

33 Dob ai nini Jahowa ma hubani si Musa ampa si 
Aron, 

34 “Anggo das ma hanima hu tanoh Kanaan, 
sibereon-Kai bennima gabe parbagianan, anjaha 
Hupalopas tubuh naborit gadam bani sada rumah 
i tanoh parbagianannima ai, 

35 jadi maningon roh do halak simada rumah ai 
laho patuduhkon ai bani malim anjaha hatahononni 
ma, “Adong do tanda-tanda ni gadam taridah bani 
rumahku.’ 

36 Paima roh malim ai hujai laho mamareksa rumah 
ai, ihatahon ma lobei na palumeihon rumah ai, ase 
ulang gabe butak haganup na adong ibagas rumah 
ai; dob ai pe ase masuk malim ai, laho mamareksa 
rumah ai. 

37 Anjaha sanggah na mamareksa ai, anggo 
jumpahsi tanda-tanda na maratah atap na 
magerger bani dingding ni rumah ai, na holnohan 
idahon ase dingding na legan ai, 

38 jadi luar ma malim ai humbagas rumah ai hulabah 
ni rumah ai, anjaha itutup ma rumah ai pitu ari 
dokahni. 

39 Papitu-arihon roh ma use malim ai laho 
mamareksa, anjaha anggo lambin manrarat do 
naborit ai bani dingding ni rumah ai, 

40 jadi hatahonon ni malim ai ma na padaratkon 
batu ai, ianan ni naborit ai, anjaha igijigkon ma ai 
hu darat ni huta ai bani sada ianan na butak. 

41 Anjaha rumah ai kiskison ma ai hampit 
bagas inggot, anjaha orbuk pangkiskisan ai 
ambukkononkon ma ai hu darat ni huta ai, bani 
janan na butak. 

42 Ibuat ma batu na legan panggantih ni batu na dob 
binuat ai, ampa hapur na legan laho mangkapuri 
rumah ai use. 

43 Tapi anggo mangulaki do roh naborit ai hu rumah 
ai, dob ipadarat batu ai hunjai, dob ikiskis rumah ai 
anjaha ikapur use ai, 

44 maningon laho do malim ai use laho mamareksa 
ai; anjaha anggo lambin manrarat do naborit ai i 
rumah ai, naborit gadam na bajan ma ai bani rumah 
ai: butak ma ai. 

45 Jadi parsedaon ma rumah ai, batuni ai, parhayuni 
ampa hapur na bani rumah ai, anjaha maningon 
padaraton do ai hu darat ni huta ai bani sada ianan 
na butak. 

46 Anjaha barang ise halak na masuk hu rumah 
ai, sadokah tutup ai, maningon butak do ia ronsi 
bodari. 

41 Barang ise na modom i rumah ai, maningon 
burihanni do pakeanni, anjaha barang ise na 
mangan i rumah ai maningon burihanni do 
pakeanni. 

48 Tapi anggo roh malim ai laho mamareksa rumah 
ai, tapi seng be lambin manrarat naborit ai i rumah 
ai, dob ihapuri ai, jadi patugahon ni malim ai ma na 

borsih do rumah ai: tongon domma malum naborit 
ai. 

49 Anjaha laho mangurus rumah ai, ibuat malim ai 
ma dua manuk-manuk, hayu ares, bonang sigerger 
ampa isop. 

50 Sada humbani manuk-manuk ai isayat ma ai i 
atas ni sada ni sada hudon tanoh, i babou ni bah 
mardalan. 

51 Dob ai ibuat ma hayu ares, isop, bonang sigerger 
ampa manuk-manuk na manggoluh ai, isornopkon 
ma ai hubagas daroh ni manuk-manuk na dob 
sinayat ai, ampa hubagas bah na mardalan ai: 
ipispiskon ma ai pitu hali hubani rumah ai. 

52 Sonai ma pangurasionni bani rumah ai, marhitei 
daroh ni manuk-manuk ai, marhitei bah mardalan 
ai, marhitei manuk-manuk na manggoluh ai, 
marhitei hayu ares ai, isop ampa bonang sigerger 
ai. 

53 Dob ai ipaluah ma manuk-manuk na manggoluh 
ai hu darat ni huta ai, hu tongah talun, laho 
mambahen pardearan bani rumah, jadi borsih ma 
ai. 

54 In ma titah pasal naborit-naborit gadam, pasal na 
marutu-rutu, 

55 pasal gadam na bani pakean ampa rumah, 

56 pasal bayoh, puru ampa hurap, 

37 laho patorangkon sadihari butak atap borsih ai. In 
ma titah pasal naborit gadam.” 

Aturan Pasal Habutakon na Masa bani Jolma 


15 1 Dob ai nini Jahowa ma hubani si Musa 
ampa si Aron, 

2 “Marsahap ma ho pakon halak Israel hatahon ma 
hubani sidea, anggo marnunut roh bonih bani sada 
dalahi, gabe butak do ia marhitei partiris ni bonihni 
ai. 

3 Sonon do parbutakni ai marhitei partiris ni bonihni 
ai, atap marnunut pe roh bonihni ai, atap na dob 
maronti pe ai, anggo ia butak ma. 

4 Sagala podoman na pinodoman ni halak na tirisan 
bonih ai maningon butak do, anjaha sagala ugas- 
ugas na hinundulanni maningon butak do. 

> Barang ise na manjamah podomanni maningon 
susionni do pakeanni, anjaha paridionni dirini 
ibagas bah anjaha maningon butak do ia ronsi 
bodari. 

6 Barang ise na hundul bani ugas na hinundulan 
ni halak na tirisan bonih ai, maningon susionni 
do pakeanni anjaha paridionni dirini ibagas bah, 
anjaha maningon butak do ia ronsi bodari. 

7 Barang ise na manjamah angkula ni halak na 
tirisan bonih ai, maningon susionni do pakeanni 
anjaha paridionni dirini ibagas bah, anjaha 
maningon butak do ia ronsi bodari. 

8 Anggo dais tijur ni halak na tirisan bonih bani 
sada halak na borsih, maningon susionni do 

pakeanni anjaha paridionni dirini ibagas bah, 
anjaha maningon butak do ia ronsi bodari. 

3 Anjaha ganup palana na hinundulan ni halak na 
tirisan bonih ai maningon butak do. 

10 Barang ise na manjamah na dob ongga 
tinibalanni, maningon butak do ronsi bodari. 

11 Anjaha barang ise na jinamah ni halak na tirisan 
bonih, seng parlobei iburihi tanganni ibagas bah, 
maningon susionni do pakeanni anjaha iparidi dirini 
ibagas bah, anjaha maningon butak do ia ronsi 
bodari. 

12 parugas dapur na humbani tanoh, na jinamah ni 
halak tirisan bonih ai, maningon bolahkonon do; 
tapi parugas dapur na humbani hayu maningon 
burihan do ia ibagas bah. 

13 Anggo malum ma halak na tirisan bonih ai 
humbani naboritni ai, maningon hiraonni do bani 
pitu ari bahen pangurasionni: maningon susionni 
do pakeanni anjaha paridionni dirini ibagas bah 
mardalan, dob ai pe ase borsih ia. 

14 Bani ari paualuhkon maningon buatonni do dua 
anduhur ginti barang dua anak ni asas, anjaha 
maningon roh do ia hu lobei ni Jahowa, hu labah ni 
lampolampo partumpuan ai, anjaha iberehon ma ai 
bani malim ai. 

15Galangkonon ni malim ai ma ai, sada gabe 
galangan pardousaon, na sada nari gabe galangan 

situtungon: ibahen malim ai ma pardearan bani i 
lobei ni Jahowa, halani partiris ni bonihni. 

16 Anggo sabur bonih ni sada dalahi, maningon 
paridionni do dirini ibagas bah, anjaha maningon 
butak do ia ronsi bodari. 

17 Anjaha sagala hiou atap bobak pe na ihonai 
bonihni ai, maningon burihanni do ai marhitei bah, 
anjaha maningon butak do ia ronsi bodari. 

18 Anggo modom sada dalahi rap pakon sada 
naboru anjaha sabur bonihni, haduasi sidea 
maningon paridionni do dirini ibagas bah anjaha 
maningon butak do sidea ronsi bodari. 

19 Anggo roh pantang ni hiou ni sada naboru 
siganup bulan, maningon butak do ia ibagas pitu ari, 
anjaha barang ise na manjamahsi, maningon butak 
do ia ronsi bodari. 

20 Anjaha sagala pinodomanni sadokah na butak 
ai ia maningon butak do ai; anjaha sagala na 
hinundulanni homa maningon butak do ai. 

21 Barang ise na manjamah podomanni maningon 
susionni do pakeanni, anjaha paridionni dirini 
ibagas bah, anjaha maningon butak do ia ronsi 
bodari. 

22 Barang ise na manjamah ugas na dob ongga 
hinundulanni, maningon susionni do hiouni anjaha 
maningon paridionni dirini ibagas bah, anjaha 
maningon butak do ia ronsi bodari. 

23 Anjaha barang ise na manjamah barang aha na 
tibal i atas podomanni atap bani na dob ongga 
hinundulanni, maningon butak do ia ronsi bodari. 
24 Anggo modom sada dalahi rap pakonsi, gabe dais 
habutakonni ai bani dalahi ai, maningon butak do 
ia pitu ari dokahni, anjaha ganup podomanni na 
pinodomanni ai butak do. 

25 Anggo dokah roh pantang ni hiou ni sada naboru, 
seng pitah bani parroh ni pantang ni hiouni hinan, 
barang hundokah ai marimbang parroh ni pantang 
ni hiouni hinan, maningon butak do ia sadokah 
parroh ni pantang ni hiouni ai; maningon butak do 
ia usih songon bani panorang habutakon na somal. 
26Ganup podoman, na pinodomanni sadokah 
parroh ni darohni ai, maningon songon podoman 
habutakon ni ai do ai bani, anjaha sagala na 
hinundulanni maningon butak do, songon sanggah 
panorang habutakonni ai. 

27 Barang ise na manjamah ai maningon butak do, 
anjaha maningon susionni do pakeanni, anjaha 
paridionni dirini ibagas bah, anjaha maningon 
butak do ia ronsi bodari. 

28 Tapi anggo borsih ma ia humbani darohni na sai 
roh ai, hiraonni ma bani pitu ari dokahni, anjaha 
dob ai gabe borsih ma ia. 

29 Bani ari paualuhkon maningon buatonni ma dua 
anduhur ginti barang dua anak ni asas, anjaha iboan 

ma ai hubani malim ai, hu labah ni lampolampo 
partumpuan ai. 

30 Igalangkon malim ai ma ai, sada gabe galangan 
pardousaon anjaha pardearan bani i lobei ni 
Jahowa halani habutakon ni pantang ni houni na 
roh ai. 

31Sonai ma paluahonmu halak Israel humbani 
habutakon ni sidea, ase ulang matei sidea ibagas 
habutakon ni sidea ai, marhitei na pinabutak ni 
sidea ianan-Ku, na i tongah-tongah ni sidea ai. 

32 Ai ma titah bani halak na tirisan bonih ampa bani 
halak na sabur bonihni, gabe butak marhiteihon ni 
ai, 

33 ampa bani naboru na marnaboritkon pantang ni 
hiouni, ampa bani halak, dalahi atap naboru na 
sabur bonihni, ampa bani sada dalahi, na modom 
i lambung ni naboru na mabutak.” 


Ari Pardearan na Banggal 
(Pausih bd. 23:26-32: 4 Mus. 29:7-11, Heb. 9:6-14) 


1 Dob ai marsahap ma Jahowa hubani si 
16 Musa, dob matei anak ni si Aron na dua 
ai, sanggah na roh ai sidea hun dohor hu lobei ni 
Jahowa gabe matei, 

2 nini Jahowa ma hubani si Musa, “Hatahon ma 
hubani si Aron, abangmai, ase ulang tongtong ia 
masuk hubagas ianan na mapansing in, hubagas 
hirei-hirei ni langkop pardearan in, na i atas ni poti 

in, ase ulang matei ia: ai ibagas hombun in do Ahu 
talar i atas ni langkop pardearan in. 

3 Tapi sonon ma parmasuk ni si Aron hubagas ianan 
na mapansing in, “Marhitei sada anak ni lombu 
bahen galangan pardearan ampa marhitei sada 
anak ni biribiri tunggal bahen galangan situtungon.' 
4 Maningon pakeionni do baju-baju linnen parbagas 
na mapansing ai, anjaha saluar linnen ai ma na 
marrungkub hatalanjangonni ai: margondit ma ia 
marhitei gondit linnen ai, anjaha ipargotong ma 
gotong linnen ai: pakean na mapansingdo ai, 
maningon parlobei maridi do ia ase boi pakeionni 
ai. 

3 Dob ai maningon buatonni do humbani tumpuan 
ni halak Israel dua hambing tunggal bahen galangan 
pardousaon ampa sada biribiri tunggal bahen 
galangan situtungon. 

6 Igalangkon si Aron ma lombu ai bahen galangan 
halani dousani sandiri, laho mambahen pardearan 
bani dirini sandiri ampa bani parrumahni. 

7 Dob ai ibuat ma hambing tunggal na dua ai, anjaha 
ipajongjong ma ai i lobei ni Jahowa, bani labah ni 
lampolampo partumpuan ai. 

8 Idabuh si Aron ma ruji-ruji pasal hambing tunggal 
na dua ai, sada ruji-ruji bani Jahowa anjaha ruji- 
ruji na sada nari bani Asasel (tonduy na jahat i 
halimisan). 

3 Igalangkon si Aron ma hambing tunggal na 
hona ruji-ruji ai bani Jahowa, bahen galangan 
pardousaon, 

10 tapi anggo hambing tunggal na hona ruji-ruji ni 
Asasel ai, maningon manggoluh do pajongjongon 
ai i lobei ni Jahowa laho mambahen pardearan 
marhitei ai, dob ai paluahon ma ai hubani Asasel, 
na i halimisan. 

11|galangkon si Aron ma galangan lombu 
pardousaon na bani ai, laho mambahen pardearan 
bani sandiri ampa bani parrumahni: maningon 
sayatonni do galangan lombu pardousaon na bani 
ai. 

12 Dob ai ibuat ma sada batil pardahupaan gok 
narnar na gara humbani anjapanjap ai na i lobei ni 
Jahowa, ampa dua nangging dahupa na misbou, na 
lumat niduda, anjaha iboan ma ai hubagas, hu pudi 
ni hirei-hirei ai: 

13 inahkon ma dahupa ai bani apuy ai i lobei ni 
Jahowa, ase irungkub timus ni dahupa ai langkob 
pardearan ai, na i atas ni hasaksian ai, ase ulang 
matei ia. 

14Ibuat ma deba daroh ni lombu ai anjaha 
ipispiskon ma ai marhitei jari-jarini bani lobei-lobei 
ni langkob pardearan ai, anjaha pitu hali do 
pispiskononni daroh ai marhitei jari-jarini, bani 
lobei-lobei ni langkob pardearan ai. 

15 Dob ai isayat ma galangan hambing pardousaon 
ai, na bani bangsa ai, anjaha iboan ma darohni 
ai hubagas hirei-hirei ai, anjaha ibahen ma bani 
darohni ai, songon na binahenni ai bani daroh 
ni lombu ai; ipispiskon ma ai hubani langkob 
pardearan ai ampa i lobei ni langkob pardearan ai. 
16 Sonai ma bahenonni pardearan bani ianan na 
mapansing ai, halani habutakon ni halak Israel, 
halani panlanggaron ni sidea ampa haganup dousa 
ni sidea; anjaha sonai ma homa bahenonni hubani 
lampolampo partumpuan ai, na marianan rap 
pakon sidea, i tongah-tongah ni habutakon ni sidea 
ai. 

17 Sahalak pe seng bulih adong ibagas lampolampo 
partumpuan ai, sanggah na masuk ai ia laho 
mambahen pardearan ibagas ianan na mapansing 
ai ronsi na luar ia use. Sonai ma pajongjongonni 
pardearan bani dirini ampa bani parrumahni ampa 
bani haganup tumpuan ni halak Israel. 

18 Anjaha maningon luar do ia hu anjapanjap ai, 
na i lobei ni Jahowa, maningon bahenonni do 
homa pardearan pasal ai: ibuat ma deba humbani 
daroh ni lombu ai ampa humbani daroh ni hambing 
tunggal ai, anjaha ilapuhon ma ai hu tanduk ni 
anjapanjap ai inggot. 

19 Ipispiskon ma deba hujai humbani daroh ai 
marhitei jari-jarini pitu hali, laho manguras ampa 
papansingkon ai humbani habutakon ni halak Israel. 

20 Anjaha anggo domma salosei ibahen pardearan 
bani ianan na mapansing ai ampa bani lampolampo 
partumpuan ai ampa bani anjapanjap ai, ihatahon 
ma na mamboan hambing tunggal ai hu lobeini, 

21 anjaha itampeihon si Aron ma tanganni haduasi 
bani ulu ni hambing tunggal na manggoluh ai, 
laho paporsankon hubani haganup hajahaton 
ni halak Israel, ampa haganup panlanggaron ni 
sidea, haganup tene dousa ni sidea, maningon 
nahkononni do ai bani ulu ni hambing tunggal ai, 
anjaha isuruh ma sada halak na dob sirsir hinan 
manogu hambing tunggal ai hu halimisan. 

22 Hambing tunggal ai ma na mamorsan hajahaton 
ni sidea hu tanoh na malungun, dob ai ipaluah ma 
hambing tunggal ai i halimisan. 

23Dob ai masuk ma si Aron hu lampolampo 
partumpuan ai, itanggali ma pakean linnen ai, 
na pinakeini sanggah masuk ia bani ianan na 
mapansing ai, lanjar itadingkon ma ijai, 

24 dob ai paridionni ma dirini ibagas bah bani 
ianan na mapansing, anjaha ipakei ma pakeanni 
ari-ari, anjaha dob luar ia, igalangkon ma galangan 
situtungon bani dirini sandiri ampa galangan 
situtungon bani bangsa ai, laho mambahen 
pardearan bani sandiri ampa bani bangsa ai. 

25|a taboh-taboh ni galangan pardousaon ai 
maningon tutungonni do ai i atas ni anjapanjap ai. 

26 Halak sitogu hambing tunggal ai hu Asasel, 
maningon susionni do pakeanni anjaha iparidi dirini 
ibagas bah, anjaha dob ai pe ase bulih masuk ia 
hubagas parsaranan ai. 

27 Ia lombu galangan pardousaon ai ampa hambing 
galangan pardousaon ai, na dob binoan ai darohni 
ai hubagas, laho mambahen pardearan ibagas 
ianan na mapansing ai, maningon boanon do ai hu 
darat ni parsaranan ai, anjaha hulingkuling ampa 
juhutni ampa kotoranni ai maningon bois do ai 
tutungon ibagas apuy. 

28 Anjaha halak na manutung ai, maningon susionni 
do pakeanni anjaha paridionni dirini ibagas bah, 
anjaha dob ai boi ma ia masuk hubagas parsaranan 
ai. 

29 Anjaha gabe paraturan ma on bennima ronsi 
sadokah ni dokahni. Bulan pitu ari sapuluh 
maningon do marpuasa hanima, anjaha seng 
bulih horjahononnima atap horja aha pe, age 
pangisi ni tanoh in hinan, atap halak dagang pe na 
manginsolat i tongah-tongahnima, 

30 ai bani ari ai do ibahen pardearan bennima laho 
manguras hanima, maningon taruras do hanima 
humbani haganup dousanima i lobei ni Jahowa. 

31 Gabe ari Sabat na mapansing tumang ma in 
bennima, anjaha maningon marpuasa do hanima: 
gabe paraturan ma in sadokah ni dokahni. 

32 Ja sidalankon pardearan na sonai ai, ai ma malim 
na dob niminakan anjaha na dob pinabangkit 
gabe malim manggantih bapani, anjaha maningon 
pakeionni do pakean linnen na mapansing ai. 

3314 do mambahen pardearan bani janan na 
mapansing ai, maningon bahenonni do homa 
pardearan bani lampolampo na mapansing ai ampa 
bani anjapanjap ai, anjaha sonai homa bani malim- 
malim ai ampa haganup bangsa na i kuria ai. 

34On ma gabe paraturan bennima ronsi sadokah 
dokahni, ai ma mambahen pardearan bani bangsa 
Israel sahali ibagas satahun. Jadi ibahen si Aron 
ma, songon na pinarentahkon ni Jahowa hubani si 
Musa.” 


Seng Bulih Manggalang Atap Ija pe 
Sobali bani lanan Na Mapansing Ai 


17 1Dob ai marsahap ma Jahowa hubani si 
Musa, nini ma, 

2 “Hatahon ma hubani si Aron ampa anakni ai, 
ampa hubani haganup halak Israel, on do na 
pinarentahkon ni Jahowa, 

3Barang ise humbani ginompar ni Israel, na 
manayat lombu jonggi atap biribiri atap hambing 
ibagas parsaranan ai, atap i darat ni parsaranan ai 
pe, 

4tapi seng humbani ai hu labah ni lampolampo 
partumpuan ai, laho manggalangkon ai gabe 

galangan bani Jahowa i lobei ni rumah ni 
Jahowa, maningon marsapata do ai bani halak ai: 
juseihon do daroh, jadi jolma sisonai ai maningon 
siapkononkon do hun tongah-tongah ni bangsani. 
5 Halani ai maningon boanon ni halak Israel do 
galangan ni sidea, na sihol galangkonon ni sidea 
i tongah dalan, hu lobei ni Jahowa, hu lobei 
ni lampolampo partumpuan ai, hubani malim ai, 
anjaha isayat ma ai gabe galangan pardameian bani 
Jahowa. 

6Anjaha darohni ai ipispiskon malim ai ma ai 
hu anjapanjap ni Jahowa, i lobei ni labah ni 
lampolampo partumpuan ai, anjaha tabohni ai 
itutung ma ai bahen uap na misbou bani Jahowa. 

7 Seng bulih be galangkonon ni sidea galangan ni 
sidea bani begu-begu na niirikkon ni sidea marhitei 
na marsombah hujai. Gabe paraturan na totap ma 
in bani sidea marsundut-sundut. 

8 Maningon hatahononmu do hubani sidea, “Atap 
ise pe humbani ginompar ni Israel barang humbani 
halak dagang, na manginsolat i tongah-tongah ni 
sidea, na manggalangkon galangan situtungon atap 
galangan sisayaton pe, 

3na so mamboan ai hu lobei ni lampolampo 
partumpuan ai, laho manggalangkon ai bani 
Jahowa, halak na sonai ai maningon siapkononkon 
do hun tongah-tongah ni bangsani.” 

Seng Bulih Panganon Daroh 


10 Anggo adong humbani ginompar ni Israel atap 
humbani halak dagang, na manginsolat i tongah- 
tongah ni sidea, na mangankon daroh, bohing-Ku 
do tujuhonon-Ku laho mangimbang halak sipangan 
daroh ai, anjaha siapkonon-Ku do ia hun tongah- 
tongah ni bangsani. 

11 hi ibagas daroh ai do goluh ni daging ai, anjaha 
Hubere do ai bennima bani anjapanjap ai laho 
mambahen pardearan bani tonduynima: ai daroh ai 
do mambahen pardearan, marhitei goluh na ibagas 
ai. 

12 Halani ai do ase Huhatahon hubani halak Israel, 
ise pe lang humbennima bulih mangankon daroh, 
sonai halak dagang na manginsolat i tongah- 
tongahnima seng bulih panganonni daroh. 

13 Sonai homa ganup halak Israel, age halak dagang 
na manginsolat i tongah-tongah ni sidea, na 
dapotan buruan sanggah marburu atap manuk- 
manuk na bulih panganon, maningon iduruskon do 
darohni ai anjaha irungkub ai bani tanoh, 

14 ai daroh ai do goluh ni sagala daging. Halani ai 
do ase Huhatahon hubani halak Israel, “Seng bulih 
panganonnima daroh ni atap aha pe, ai daroh ai 
do goluh ni sagala na mardaging: barang ise na 
mangankon ai, maningon siapkonon-Ku do ai.” 

15 Anjaha barang ise na mangankon na matei-matei 
barang na sinoroh ni binatang, atap halak parnagori 
ai pe ia atap panginsolat pe, maningon butak do ia 
ronsi bodari: dob ai pe ase borsih ia. 

16 Tapi anggo seng isusi pakeanni barang iparidi 
angkulani, mangonai hubani ma hajahatonni ai.” 


Seng Bulih Mambuat Sindohor Gabe Jolmani 


1 Dob ai marsahap ma Jahowa hubani si 
18 Musa, nini ma, 

2 “Hatahon ma hubani halak Israel, “Ahu do Jahowa 
Naibatanima.” 

3 Seng bulih bahenonnima, songon na binahen ni 
halak i tanoh Masir, tanoh panginsolatannima ai 
hinan, anjaha seng bulih bahenonnima songon na 
binahen ni halak i tanoh Kanaan hadasannima ai 
holi bahenon-Ku, seng bulih hanima marparlahou 
domu hubani hasomalan ni sidea. 

4 Maningon horjahononnima do titah-Ku 
anjaha ramotkononnima paraturan-Ku anjaha 
marparlahou hanima ibagas ai, ai Ahu do Jahowa 
Naibatanima. 

Halani ai maningon ramotkononnima do 
paraturan-Ku ampa  titah-Ku. Halak na 
mangkorjahon ai, manggoluh do marhitei ai, 
Ahu do Jahowa. 

else pe lang humbennima bulih mandohori 
sindohorni na sangkan laho mangkasomanisi 
modom, Ahu do Jahowa. 

7 Bapamu atap inangmu seng bulih hasomananmu 
modom; inangmu do ia, seng bulih hasomananmu 
modom. 

8Seng bulih hasomananmu modom jolma ni 
bapamu: ai na pabador bapamu do ho marhitei ai. 
9 Seng bulih ompoanmu botoumu, boru ni bapamu 
atap boru ni inangmu pe ai, tubuh i rumah atap i 
darat pe ai, seng bulih hasomananmu ia modom. 
10 Seng bulih ompoanmu pahompumu, na humbani 
anakmu atap pe na humbani borumu, ai na pabador 
dirimu do ho marhitei ai. 

11 Seng bulih ompoanmu boru ni jolma ni bapamu, 
na dob tubuh humbani bapamu, ai botoumu do ia, 
seng bulih hasomananmu ia modom. 

12 Seng bulih ompoanmu namborumu, ai sisada 
daroh do ia ampa bapamu. 

13 Seng bulih ompoanmu sanina ni inangmu, ai 
sisada daroh do ia ampa inangmu. 

14 Seng bulih butakanmu podoman ni sanina ni 
bapamu, marhitei na mandohori jolmani modom, 
ai inangmu do ia. 

15 Seng bulih ompoanmu parumaenmu, ai jolma ni 
anakmu do ia, seng bulih hasomananmu ia modom. 

16 Seng bulih hasomananmu modom jolma ni 
saninamu, ai na pabador saninamu do ho marhitei 
ai. 

17 seng bulih ompoanmu sada naboru rap pakon 
boruni; anjaha seng bulih buatonmu boru ni anakni 
ai atap boru ni boruni ai bahen jolmamu, ai sisada 
daroh do hanima; habadoron banggal do ai. 

18 Seng bulih buatonmu gabe jolmamu sanina ni na 
binuatmu, laho mangkasomanisi modom, sadokah 
manggoluh ope ia. 


Lumba-lumba Pasal Dousa Pardagingon 


19Seng bulih dohoranmu sada naboru, laho 
mangkasomanisi modom, sanggah roh pantang ni 
hiouni. 

20 Seng bulih hasomananmu modom jolma ni 
hasomanmu, gabe butak ho marhiteihonsi. 

21 Seng bulih ondoskononmu age sahalak humbani 
ginomparmu, laho manggalangkon ai bani 
Molok, ase ulang gabe butak ibahen ho goran ni 
Naibatamu, Ahu do Jahowa 

22 Seng bulih parjolmaonmu dalahi songon naboru, 
ai hagigi do ai. 

23 Seng bulih ho saor hubani pinahan aha pe ai, 
gabe butak do ho marhitei ai. Anjaha naboru 
pe seng bulih bereonni dirini bani pinahan laho 
marsaor pakon ai; hagigi do ai. 

24Seng bulih butakonnima dirinima marhitei 
haganupan ai, ai marhitei na sonai ai do ipabutak 
bangsa sipajuh begu-begu dirini, ai ma siusironkai i 
lobeinima. 

25Marhitei ai gabe butak ma tanoh ai, jadi 
mangonai uhum ma Ahu halani hajahatonni ai, ase 
jutahkon tanoh ai pangisini ai. 

26 Halani ai ramotkon hanima ma paraturan-Ku 
ampa titah-Ku anjaha ulang ma ihorjahon hanima 
age aha pe humbani hagigi ondi, pangisi ni tanoh 
ai pe, age halak dagang na marianan i tongah- 
tongahnima, 

27 ai haganup hagigi ondi, domma ihorjahon pangisi 
ni tanoh ai hinan, ai ma na parlobei humbennima, 
gabe butak tanoh ai ibahen. 

28 Ase ulang dihut hanima iutahkon tanoh ai, 
halani dihut hanima mambutaki tanoh ai, songon 
na dob niutahkonni bangsa parbegu na parlobei 
humbennima. 

29 Ai barang ise na mangkorjahon sada gelah 
humbani hagigi ondi, maningon siapkononkon do 
hosahni hun tongah-tongah ni bangsani. 

30 Halani ai ramotkon hanima ma paraturan-Ku, ai 
ma na so bulih horjahononnima humbani adat na 
masambor ai, ai ma na dob hinorjahon hinan i 
lobeinima, gabe butak hanima halani ai, Ahu do 
Jahowa Naibatanima.” 

Paraturan domu hubani Goluh Siap Ari 


19 1 Dob ai marsahap ma Jahowa hubani si 
Musa, nini ma, 

2 Hatahon ma hubani ganup tumpuan ni halak 
Israel, “Maningon pansing do hanima, ai pansing do 
Ahu, Jahowa, Naibatanima. 

3Ganup hanima maningon mabiar do bani 
inangni ampa bani bapani anjaha maningon 
ramotkononnima do ari Sabat-Ku, ai Ahu do 
Jahowa, Naibatanima. 

4 Seng bulih dompakkononnima gana-gana anjaha 
seng bulih paulionnima bennima naibata tuangan, 
ai Ahu do Jahowa, Naibatanima. 

3 Anjaha anggo igalangkon hanima galangan 
pardameian bani Jahowa, maningon sintong do 
panggalangkononnima ijai, ase gabe harosuh 
hanima. 

6 Maningon panganonnima do ai bani ari ai sanggah 
igalangkon hanima ai ampa patarni ai, anjaha sagala 
na tading ronsi ari patoluhon maningon tutungon 
do ai ibagas apuy. 

7 Anggo ipangan ope hunjai bani ari patoluhon, 
hagigi do ai, seng tarharosuhkon ai. 

8 Barang ise na mangankon hunjai, mangonai ma 
bani hajahatonni ai, halani na binutakanni ai na 
pinapansing ai bani Jahowa, anjaha maningon 

rotapkonon do hosahni hun tongah-tongah ni 
bangsani. 

9 Anggo ipariamai hanima ladangnima, ulang ma 
bois ipariamai hanima jumanima das hu duruni, 
anjaha ulang be ituriangi hanima panabiannima ai. 
10 Anjaha pohon anggurnima pe ulang ma bois-bois 
ibuat hanima, anjaha ulang ma tangtangi hanima 
pohon anggurnima, paturut hanima ma ai bani 
halak na miskin ampa bani halak panginsolat, Ahu 
do Jahowa, Naibatanima. 

11Seng bulih hanima  manangko, barang 
marladung, barang marsioto-otoan. 

12 Seng bulih hanima mambijahon na so tongon 
marhitei goran-Ku, gabe butak ibahen hanima 
marhitei ai goran ni Naibatanima ai Ahu do Jahowa. 
13 Seng bulih odoh-odohonmu barang 
rampokonmu  hasomanmu. Upah ni halak 
siparombou seng bulih tahan-tahanonmu ronsi 
patarni. 

14 Seng bulih buraanmu halak na nengel anjaha 
seng bulih nahkononmu parjombaan i lobei ni 
halak na mapitung, tapi maningon habiaranmu do 
Naibatamu, ai Ahu do Jahowa. 

15 Seng bulih papeolonnima uhum i paruhuman: 
seng bulih martonggor jumbak, halak na 
masombuh idoruni, ia halak na sangap iapiti, 
maningon pintor do  panguhummu bani 
hasomanmu. 


3 Musa 19 450 


16 Seng bulih ho manukas-nukasi i tongah-tongah ni 
bangsamu, anjaha seng bulih ho jongjong marsaksi 
dompak daroh ni hasomanmu, ai Ahu do Jahowa. 
17Seng bulih ho mardomdom bani hasomanmu 
ibagas uhurmu, maningon pasingatonmu do 
hasomanmu, ase ulang mardousa ho halani ia. 
18Seng bulih balaskononmu na jahat, barang 
mardomdom ho bani anak ni hasomanmu 
sabangsa, tapi maningon haholonganmu do 
hasomanmu jolma doskon dirimu, ai Ahu do 
Jahowa. 

19 Maningon ramotkononnima do paraturan-Ku: 
Seng bulih paturutonmu pinahanmu marboru-boru 
pakon pinahan na legan masam: seng bulih mardua 
masam bonih saburhononmu bani jumamu, anjaha 
seng bulih pakeionmu pakean na pinauli humbani 
dua masam bonangni. 

20 Anggo ihasomani sada dalahi modom sada 
naboru, jabolon ope ia ai, anjaha domma 
martunangan bani dalahi na legan, tapi lape hona 
tobus barang ipaluah ia, maningon uhumon do 
sidea: tapi seng marutang hosah sidea, halani na 
so maluah ai ope ia. 

21 Maningon boanon ni dalahi ai do sada biribiri 
tunggal bani Jahowa hu lobei ni lampolampo 
partumpuan ai, bahen galangan parsalahan, 

22 anjaha malim ai na mambahen pardearan bani i 
lobei ni Jahowa marhitei biribiri tunggal, galangan 

parsalahan ai, halani dousa na binahenni ai, jadi 
sasap ma dousa na hinorjahonni ai. 

23 la dob masuk hanima hu tanoh ai, anjaha isuan 
hanima ijai bagei-bagei ni hayu marbuah na boi 
sipanganon, bahen hanima ma bani buahni songon 
na bani sibur-sibur; tolu tahun dokahni songon 
na marsibur-sibur ma ai hira hanima, seng bulih 
panganonnima ai. 

24 Bani tahun paompatkon pansing ma sagala 
buahni ai, gabe galangan puji-pujian ma ai bani 
Jahowa. 

25 Tapi palima-tahunkon bulih ma panganonnima 
buahni ai, ase lambin tambah buahni bennima. Ahu 
do Jahowa Naibatanima. 

26 Seng bulih panganonnima atap aha pe na dob 
marsaor pakon daroh. Seng bulih horjahononnima 
partondungon atap panjahaion. 

27 Seng bulih suhuronnima ulunima lepong inggot, 
anjaha seng bulih ritiponnima ujung ni gumisnima. 
28Seng bulih raokannima angkulanima halani 
mateian, atap ibahen hanima tanda-tanda bani 
badannima: Ahu do Jahowa. 

29Seng bulih butakanmu borumu marhitei na 
mangojursi gabe boru jalang, ase ulang gok parriah- 
riahon tanoh in, anjaha gabe gok hajahaton tanoh 
in. 

30Maningon ramotkononnima do ari Sabat-Ku, 
anjaha marhabiaran hanima bani ianan-Ku na 
mapansing in: Ahu do Jahowa. 

31 Seng bulih dompakkononnima dirinima hubani 
paniaran barang hubani halak sipartondung, 
seng bulih sungkunonnima sidea, gabe butak holi 
hanima marhalanihon ni sidea: Ahu do Jahowa, 
Naibatanima. 

32 Maningon jongjong do ho i lobei ni halak 
na ubanon, anjaha maningon pasangaponmu do 
halak na matua, anjaha maningon habiaranmu do 
Naibata: Ahu do Jahowa. 

33 Anggo manginsolat sada halak dagang i 
lambungnima, i tanohnima, seng bulih odoh- 
odohonnima ia. 

34S0ngon sada halak parnagori in i tongah- 
tongahnima, maningon sonai do age halak 
panginsolat i tongah-tongahnima, maningon 
haholonganmu do ia songon dirimu, ai halak 
dagang do age hanima hinan i tanoh Masir; Ahu 
Jahowa Naibatanima. 

35Seng bulih geduk pandalankonnima bani 
panguhumion, bani ukuran sibar-sibar, timbangan 
atap suhat-suhat pe. 

36Maningon timbangan na sintong, batu 
timbangan na sintong, efa na sintong ampa hin 
na sintong do pakeionnima, Ahu do Jahowa, 

Naibatanima, na mambobai hanima luar hun tanoh 
Masir. 

37 Halani ai ramotkon hanima ma ganup parentah- 
Ku ampa paraturan-Ku anjaha horjahon hanima ma 
domu hujai, Ahu do Jahowa.” 


Lumba-lumba Dompak na Marnaibata na 
Legan ampa Goluh na So Porman 


(Pausih bd. 18) 


20,222 ai marsahap ma Jahowa hubani si 
Musa, nini ma, 

2“Hatahon ma hubani halak Israel, barang ise 
humbani halak Israel atap humbani halak dagang 
pe, na marianan i Israel, na mangondoskon 
sada humbani anakni hubani Molok, maningon 
marutang hosah do ia: maningon dangguran ni 
parnagori in do ia bani batu. 

3 Ahu sandiri mandompakkon bohing-Ku manlawan 
halak ai, anjaha siapkonon-Ku do ia hun tongah- 
tongah ni bangsani, halani na binereni ai sada 
humbani anakni hubani Molok, gabe ipabutak 
ianan-Ku na mapansing in anjaha ipahiri goran-Ku 
na mapansing in. 

4 Anggo ipakulah bangsa parnagori in lang ididah 
halak ai, sanggah na iondoskon ai sada humbani 
anakni hubani Molok, anjaha seng ipamatei ia, 
“jadi dompakkonon-Ku ma bohing-Ku dompak 
halak na sonai ai ampa dompak sindohorni, anjaha 

siapkonon-Ku do sidea hun tongah-tongah ni 
bangsani, ia ampa haganup halak na mangirikkonsi, 
na marbangkis bani Molok. 

6 Anggo adong halak na laho marsungkun hubani 
halak paniaran atap hubani halak sipartondung, 
marondos ia bani sidea, dompakkonon-Ku do 
bohing-Ku dompak halak ai, anjaha siapkonon-Ku 
do ia hun tongah-tongah ni bangsani. 

7 Halani ai manguras ma hanima anjaha pansing 
ma, ai Ahu do Jahowa Naibatanima. 

8 Ramotkon hanima ma titah-Ku, anjaha horjahon 
hanima ma ai: Ahu do Jahowa, na papansingkon 
hanima. 

9 Ai ganup halak, na mamapai bapani atap inangni 
maningon pamateon do, bapani ampa inangni do 
na pinapaanni, marsapata hu bani ma darohni. 

10 Anggo marbangkis sada dalahi ampa parinangon 
ni halak na legan, maningon haduasi do bunuhon, 
siparbangkis ai ampa na binangkisan ai. 

11 Anggo adong halak na mangkasomani na binuat 
ni bapani modom, na manalangi bapani do ia ai, 
maningon bunuhon do sidea haduasi, marsapata 
hubani sidea ma darohni. 

12 Anggo ihasomani sada halak parumaenni 
modom, haduasi sidea maningon bunuhon do, 
habadoron do na nidalankon ni sidea ai, marsapata 
hubani sidea ma daroh ni sidea. 

13 Anggo adong sada dalahi na marjolmahon dalahi, 
hagigi do na hinorjahon ni sidea na dua ai, 
maningon bunuhon do sidea, marsapata hubani 
sidea ma daroh ni sidea. 

14Anggo ibuat sada dalahi sada naboru ampa 
inangni ai homa, hajahaton do ai; maningon 
tutungon ia ampa naboru na dua ai ibagas apuy, 
ase ulang masa pambahenan hasamboroni tongah- 
tongahnima. 

15 Anggo adong sada dalahi na marsaor ampa sada 
pinahan, maningon bunuhon do ia anjaha pinahan 
ai maningon siapkononnima do. 

16 Anggo adong sada naboru na mandohori 
pinahan, laho pasaorhon dirini hujai, maningon 
bunuhonmu do naboru ai rap pakon pinahan ai: 
maningon bunuhon do sidea, marsapata hubani 
sidea ma darohni. 

17 Anggo adong na mambuat botouni, ai ma boru 
ni bapani atap boru ni inangni, gabe marsaor sidea, 
habadoron do ai, anjaha maningon bunuhon do 
sidea i lobei ni ginompar ni bangsani: marsaor do ia 
ampa botouni, ia ma na manaronkon hajahatonni 
ai. 

18 Anggo rap modom sada halak ampa sada naboru, 
sanggah parroh ni pantang ni hiouni siganup 
bulan, anjaha marsaor ia pakonsi, gabe ipatalag na 
niabitanni ai anjaha naboru ai pe ra pasalangon 

ia, maningon haduasi do sidea siapkononkon hun 
tongah-tongah ni bangsani. 

19 seng bulih ho marsaor ampa sanina ni inangmu, 
atap ampa namborumu ai na mansalangi na 
saboltok do ai; maningon mangonai do bani sidea 
hajahaton ni sidea. 

20 Anggo adong sada dalahi na marsaor ampa jolma 
ni sanina ni bapani, na pabutakkon podoman ni 
bapani ai do ia ai; mangonai do bani sidea dousa 
ni sidea ai, maningon matei popor do sidea. 

21 Anggo adong sada halak na mambuat jolma 
ni saninani, habadoron do ai, saninani do na 
pinabadorni ijai, seng anjai adong dakdanak bani 
sidea. 

22 Halani ai maningon ramotkononnima do titah- 
Ku ampa paraturan-Ku, anjaha dalankononnima do 
ai; ase ulang hona utahkon hanima ibahen tanoh 
sipadasonkai bennima, gabe ianan bennima. 

23 Anjaha ulang ma marparlahou hanima domu 
hubani hasomalan ni bangsa parbegu, siusiron-Kai 
hun lobei-lobeinima, ai ai do haganup ihorjahon 
sidea, ase magigi Ahu mangidah sidea. 

24 Tapi hu bennima Ningku do, “Hanima do sitean 
tanoh ni sidea ai; Ahu do na manlayak-layakkon 
ai bennima, gabe siteanon bennima, ai ma tanoh 
habaoran ni dadih ampa manisan ni huramah. Ahu 
do Jahowa, Naibatanima, na papuligkon hanima 
humbani bangsa-bangsa.” 

25 Halani ai maningon bahenonnima do parleganan 
ni pinahan na pansing humbani na butak, ampa 
manuk-manuk na pansing humbani na butak, ase 
ulang butak dirinima marhitei pinahan, manuk- 
manuk atap marhitei haganup na manjulur i atas 
tanoh in, na dob hupapulig paboa butak do ai 
bennima. 

26 Maningon pansing do hanima Bangku, ai na 
pansing do Ahu Jahowa, anjaha Ahu do na papulig 
hanima humbani bangsa-bangsa, ase Ahu simada 
hanima. 

27 Sada dalahi atap sada naboru, na gabe paniaran 
atap sipartondung, maningon bunuhon do sidea. 
Maningon matei pargijigon do sidea bani batu, 
marsapata bani sidea ma daroh ni sidea.” 


Aturan Sidingaton ni Malim-malim 


21 1 Dob ai nini Jahowa ma hubani si Musa, 
“Hatahon ma hubani malim-malim, anak ni 
si Aron, anjaha patugah ma hubani sidea, seng bulih 
butakan ni malim dirini bani halak na dob matei i 
tongah-tongah ni bangsani, 

2 sobali bani diha-dihani na sangkan: bani inangni, 
bapani, anakni, boruni, saninani, 

3 bani botouni na so laho ope, halani sangkan do 
bani: bani on boi do butakonni dirini. 

4Bani botou na dob marhajabuan seng bulih 
pabutakonni dirini, gabe butak holi ia marhitei ai. 

3 Seng bulih lepongon ni malim uluni, atap iritip 
ujung ni gumisni, atap irariki angkulani. 

6 Maningon pansing do sidea bani Naibatani, anjaha 
seng bulih butak bahenon ni sidea goran ni Naibata 
ni sidea, ai sidea do sigalangkon galangan marhitei 
apuy bani Jahowa, sipanganon ni Naibata ni sidea; 
halani ai maningon pansing do sidea. 

7 Seng bulih sidea marjolmahon boru jalang atap 
naboru na dob binutakan, sonai homa naboru na 
dob pinaulak ni dalahini seng bulih buaton ni sidea, 
ai pansing do malim bani Naibatani. 

8 Halani ai maningon papansingonnima do ia, ai 
ia do sigalangkon sipanganon bani Naibatanima, 
maningon pansing do ia bennima, ai na pansing do 
Ahu Jahowa, na papansingkon hanima. 

3 Anggo ipabutak sada boru ni malim dirini 
marhitei parriah-riahon, na pabador bapani do ia 
ai, maningon matei do ia tutungon ibagas apuy.” 


Aturan Mangankon na Ginalangkon 


10Tapi anggo sintua ni malim, ai ma kopala 
i tongah-tongah ni saninani, na dob iuseihon 
minak pamminakion ai bani uluni, na dob niuras 
laho mamakei pakean na mapansing ai, seng 
bulih jangga-jangga bahenonni uluni atap rigatanni 
pakeanni. 

11 Seng bulih dohoranni bangkei ni atap ise pe, age 
bani bapani atap inangni pe seng bulih pabutakonni 
dirini. 

12 Seng bulih luar ia humbani ianan na mapansing 
in, ase ulang gabe butak ibahen ianan na mapansing 
ni Naibatani, ai domma bani minak pamminakion ni 
Naibatani: Ahu do Jahowa. 

13 Maningon anak boru do sibuatonni gabe jolmani. 
14Naboru na mabalu, atap na dob sinirangkon, 
atap na dob binutakan atap boru jalang, seng bulih 
buatonni ai, tapi anak boru, na humbani bangsani 
do boi buatonni bahen jolmani, 

15ase ulang gabe butak ginomparni ibahen i 
tongah-tongah ni bangsani, ai Ahu do Jahowa, na 
papansingkonsi.” 

16 Dob ai nini Jahowa ma hubani si Musa, 

17 “Hatahon ma hubani si Aron, ise pe lang 
humbani  ginomparmu na martikas, torus 
marsundut-sundut, na boi roh hun dohor laho 
manggalangkon sipanganon bani Naibata. 

18 Ise pe lang na martikas na boi roh hun dohor: 
dalahi na pitung atap na repat, parbohi na penek 
atap parnahei na marsiganjangi: 

19 dalahi na maponggol naheini atap tanganni pe, 
20 dalahi na gundung atap na pengpeng, na palouon 
matani, na huluson, na hurapon atap na hona kasih. 
21 Sagala dalahi na martikas humbani ginompar 
ni si Aron, malim ai, seng bulih roh hun dohor 

laho manggalangkon galangan marhitei apuy bani 
Jahowa. Martikas do ia, halani ai seng bulih roh ia 
hun dohor, laho manggalangkon sipanganon bani 
Naibatani. 

22Bulih do ia mangan humbani sipanganon ni 
Naibatani, humbani na tang mapansing ai ampa na 
pansing ai, 

23 tapi seng bulih ia masuk hubagas hirei-hirei ai 
atap dohoranni anjapanjap ai, ai martikas do ia, ase 
ulang gabe mabutak ibahen ianan-Ku na pansing in, 
ai Ahu do Jahowa na papansingkon sidea.” 

24 Sonai ma ihatahon si Musa hubani si Aron, hubani 
anakni ai ampa hubani haganup bangsa Israel. 


Na Boi Mangankon Galangan na Mapansing 


22 1 Dob ai nini Jahowa ma hubani si Musa, 

2 “Hatahon ma hubani si Aron ampa hubani 
anakni ai, ase pangkei sidea pasal sibere-bere na 
mapansing, na pinapulig ni sidea ai Bangku, ase 
ulang gabe mabutak ibahen sidea goran-Ku, Ahu do 
Jahowa. 

3Hatahon ma hubani sidea, sidingaton ma 
ai marsundut-sundut: Anggo adong humbani 
ginomparnima, na roh mandohori sibere-bere 
na mapansing ai, na pinapulig ni halak Israel 
hubani Jahowa, tudu sanggah butak ia, maningon 
siapkononkon do halak na sonai ai hun lobei-Hu, 
Ahu do Jahowa. 

4Barang ise humbani ginompar ni si Aron, na 
gadamon atap na tirisan bonih, seng bulih 
mangankon sibere-bere na mapansing ai, sadokah 
seng borsih ope ia. Barang ise na manjamah atap 
aha pe, na dob butak halani dais ai bani bangkei 
atap bani halak na sabur bonihni, 

atap barang ise na manjamah binatang na 
manjulur, gabe butak ia halani ai, atap sada halak, 
na mambahen dalit bani habutakonni ai, halani 
habutakon aha pe ai na longkot bani halak ai, 

6 halak na manjamah sisonai ai, maningon butak 
do ronsi bodari anjaha seng bulih panganonni 
humbani sibere-bere na mapansing ai, anggo seng 
ope iparidi angkulani ibagas bah. 

7 la dob sundut mata ni ari, borsih ma ia: dob ai 
bulih ma panganonni sibere-bere na mapansing ai, 
ai sipanganonni do ai. 

8 Pinahan na matei-matei sonin atap na hona soroh, 
seng bulih panganonni, ai butak do dirini marhitei 
ai; Ahu do Jahowa. 

3 Maningon do irikkonon ni sidea paraturan-Ku, ase 
ulang mardousa sidea marhitei ai, anjaha matei 
sidea marhalanihon ni ai, halani ibutaki sidea ai: 
Ahu do Jahowa, na papansingkon sidea. 

10Halak na legan seng bulih panganonni na 
pinapansing ai: halak na manumpang bani malim 
ai atap gajianni pe seng bulih mangankon na 
pinapansing ai. 

11Tapi anggo iboli sada malim sada jabolon 
marhitei duit, bulih do jabolon ai mangankon ai, 
sonai jabolon na dob tubuh i rumahni, bulih do 
mangankon sipanganonni. 

12 Anggo laho boru ni sada malim bani halak na 
legan, seng bulih be panganonni humbani galangan 
tatangan na dob pinapansing ai. 

13 Tapi anggo mabalu boru ni sada malim atap hona 
sirangkon, anjaha seng mardakdanak ia, anjaha 
domma mulak ia hu rumah ni bapani, bulih do 
panganonni sipanganon ni bapani, songon bani 
haposoonni, tapi anggo halak na legan seng bulih 
mangan hunjai. 

14Tapi anggo adong halak na mangankon na 
pinapansing ai humbani na so binotohni, maningon 
tambahonni saparlima ni hargani ai hujai, anjaha 
ipaulak ma ai rap pakon na pinapansing ai bani 
malim ai. 

15 Ja malim-malim ai, seng bulih mabutak bahenon 
ni sidea sibere-bere na mapansing ni Israel, 
sitatangon ni sidea ai bani Jahowa, 

16 anjaha ulang ma iparroh sidea hasalahan ampa 
uhum bani halak Israel, marhitei na ipangan sidea 
sibere-bere na mapansing ai, ai Ahu do Jahowa, na 
papansingkon sidea.” 


Pinahan na Talup Gabe Galangan bani Jahowa 


17 Dob ai nini Jahowa ma hubani si Musa, 


3 Musa 22 4163 


18 “Hatahon ma hubani si Aron ampa anakni 
ai ampa bani haganup halak Israel, barang ise 
humbani halak Israel atap humbani halak dagang 
i Israel, na mamboan galanganni, galangan bagah- 
bagah pe ai atap sibere-bere nionjar ni uhurni 
sihol galangkononni bani Jahowa songon galangan 
situtungon: 

19 ase gabe harosuh hanima marhitei ai, maningon 
tunggal na so martikas do galangkononnima 
humbani lombu, biribiri atap hambing pe. 

20 Sagala na martikas seng bulih galangkononnima, 
ai seng jumpahan idop ni uhur hanima marhitei ai. 
21 Anggo adong sada halak na mamboan bani 
Jahowa galangan pardameian humbani lombu atap 
biribiri, laho manggalari bagah-bagah atap bahen 
galangan nionjar ni uhur, ulang ma na martikas ai, 
ase tarharosuhkon ai; seng bulih martikas ai. 

22 Anggo pitung do ai atap maponggol holiholini, 
ugahan atap darangon, hurapon atap baroon, 
pinahan na sonai seng bulih galangkononnima bani 
Jahowa atap bahenon ai gabe galangan apuy bani 
anjapanjap ni Jahowa. 

23 Sada lombu atap biribiri, na maganjangtu atap 
mapondoktu pagorini, bulih do boanonnima gabe 
galangan nionjar ni uhur, tapi anggo gabe galangan 
bagah-bagah seng tarjalo ia. 

24Pinahan na dob tarkasih marhitei na 
tarlisat, na ipisat, irotap atap isayat, seng 

bulih galangkononmu ai bani Jahowa. Seng 
bulih sonai martikas bahenonnima pinahan i 
tongah-tongahnima, 

23 3tap bolionnima na sonai humbani halak 
na legan, laho manggalangkon na sonai gabe 
sipanganon bani Naibatanima, ai dong do sedani, 
adong do tikasni, seng tarharosuhkon hanima 
halani ai.” 

26 Dob ai marsahap ma Jahowa hubani si Musa, nini 
ma, 

27 “Anggo tubuh sada anak ni lombu barang 
anak ni sada biribiri barang anak ni sada 
hambing, maningon pitu ari dokahni rap ai pakon 
indungni: humbani paualuh-arihon pe hu atas ase 
tarharosuhkon ai gabe galangan apuy bani Jahowa. 
28 Seng bulih rap sayaton lombu atap biribiri pakon 
anakni ibagas na sadari. 

29 Anggo sihol galangkononnima galangan puji- 
pujian bani Jahowa, galangkon hanima ma ai 
songon na sapatutni, ase gabe harosuh ma hanima 
marhitei ai. 

30 | anjar bani ari ai do panganonnima ai, seng bulih 
adong na teba bahenonnima ronsi patar: Ahu do 
Jahowa. 

31 Halani ai ramotkon hanima ma titah-Ku, anjaha 
horjahon ma domu hujai, Ahu do Jahowa. 

32 Anjaha ulang ma mahiri bahen hanima goran- 
Ku na pansing in, ase pansing Ahu i tongah-tongah 

ni halak Israel: Ahu do Jahowa, na papansingkon 
hanima, 
33 anjaha na mambahen hanima luar hun tanoh 
Masir, ase Ahu gabe Naibata bennima: Ahu do 
Jahowa.” 


Aturan Pasal Pesta-pesta 


1 Dob ai nini Jahowa ma hubani si Musa, 
23 2“Marsahap ma ho pakon halak Israel, 
hatahon ma hubani sidea, 'On ma panorang 
pesta bani Jahowa, sitingtingkononnima, gabe 
partumpuan na mapansing, on ma panorang pesta 
Bangku: 
3 Ibagas na onom ari ma ihorjahon sagala horja, tapi 
anggo ari papituhon ai ari Sabat siparsaranonkon 
ma ai, ari partumpuan na mapansing, horja aha 
pe lang boi horjahononnima ijai bani haganup 
ianannima, ai ari Sabat do ai bani Jahowa.' 
40n do ari raya bani Jahowa, ari partumpuan na 
mapansing in, sitingtingkononkon bani panorang na 
dob tinontuhon hinan. 
5Bani bulan sada, ari sapuluh ompat, marayak 
bodari, ijai ma pesta Paskah bani Jahowa. 
6 Anjaha bani ari sapuluh lima bulan ai, ai ma pesta 
ruti na so niigaran bani Jahowa, pitu ari dokahni, 
maningon ruti na so niigaran do panganonnima. 

7 Ari na parlobei ari partumpuan na mapansing 
do ai bennima, horja ari-ari aha pe lang bulih 
horjahononnima bani ari ai. 

8Maningon  galangkononnima do galangan 
bani Jahowa pitu ari torus; ari papituhon ai ari 
partumpuan na mapansing do homa ai bennima, 
horja ari-ari aha pe lang bulih horjahononnima 
ijai.” 

9 Dob ai roh ma hata ni Jahowa hubani si Musa, 

10 “Marsahap ma ho hubani halak Israel, hatahon 
ma hubani sidea, “Anggo das ma hanima hu 
tanoh ai, na sihol bereonkon-Kai bennima, anjaha 
marpariama hanima ijai, maningon boanonnima do 
radeannima na parlobei bani malim, 

11 anjaha ia ma na manatang radean ai i lobei ni 
Jahowa, ase gabe harosuh hanima marhitei ai, bani 
ari dob ari Sabat do tatangan ni malim ai.” 

12 Anjaha bani ari panatangonnima bani radean 
ai, maningon galangkononnima do sada anak ni 
biribiri na so martikas, na marumur satahun bahen 
galangan situtungon bani Jahowa, 

13 rap pakon galangan sipanganon hasomanni ai: 
dua parsapuluh efa itak na lumat, na niagu pakon 
minak bahen galangan situtungon, uap na misbou 
bani Jahowa, anjaha galangan siinumon hasomanni 
ai, ai ma anggur saparompat hin. 

14 Anjaha seng bulih panganonnima ruti atap 
pinahpah, atap niitak pe das bani ari ai, das bani na 

iboan hanima galangannima ai bani Naibatanima, 
aturan na totap ma ai, torus marsundut-sundut 
bani haganup ianannima. 

15 Dob ai maningon hiraonnima do olat ni ari dob 
Sabat ai, olat ni ari dob iboan hanima radean 
tatangan ai; maningon gok do ai pitu minggu. 

16 Das bani ari dob ari Sabat na papituhon ai 
lima puluh ari ma ai hiraonnima, jadi maningon 
galangkononnima do galangan sipanganon na baru 
bani Jahowa. 

17 Maningon boanonnima do humbani ianannima 
dua ruti sitatangon, dua parsapuluh efa itak lumat 
ma ai, imasak marhasoman na migar, gabe limbuah 
bani Jahowa. 

18 Anjaha maningon galangkononnima do hasoman 
ni ruti ai, pitu anak ni biribiri na so martikas, na 
marumur satahun, ampa sada anak ni lombu ampa 
dua biribiri tunggal: gabe galangan situtungon ma ai 
bani Jahowa, rap pakon galangan sipanganon ampa 
galangan siinumon pangkasomani ai, sada galangan 
situtungon uap na misbou bani Jahowa. 

19 Ambahni ai maningon galangkononnima do sada 
hambing tunggal bahen galangan pardousaon 
ampa dua anak ni biribiri na marumur satahun 
bahen galangan pardameian. 

20 Anjaha maningon tatangon ni malim ai ma ai rap 
pakon ruti limbuah ai bahen galangan sitatangon i 
lobei ni Jahowa rap pakon anak ni biribiri na dua ai; 

maningon papansingon do ai bani Jahowa, anjaha 
gabe rupei ni malim do ai. 

21 Maningon sitingtingkononnima do ari na sasada 
ai, maningon mambahen ari partumpuan na 
mapansing do hanima, horja ari-ari aha pe lang 
bulih bahenonnima ijai; aturan na totap ma ai lalap 
bani haganup ianannima torus marsundut-sundut. 
22 Anggo ipariamai hanima jumanima, ulang ma 
pariamai hanima jumanima ai das ronsi duruni, 
anjaha ulang ma turiangi hanima panabiannima, 
maningon tadingkonon do ai bani na miskin ampa 
bani halak dagang, Ahu do Jahowa Naibatanima.” 
23 Dob ai nini Jahowa ma hubani si Musa, 

24 “Hatahon ma hubani halak Israel, bani bulan pitu, 
bani ari parlobei ni bulan ai, maningon marpesta do 
hanima ijai, sada pardingatan marhasoman sora ni 
tarompit, sada ari partumpuan na mapansing. 

25 Seng bulih horjaonkon barang horja aha ari-ari 
ijai, anjaha galangonkon do galangan situtungon 
bani Jahowa ijai.” 

26 Dob ai roh ma hata ni Jahowa hubani si Musa, 

27 “Bani ari sapuluh bulan pitu ai do ari pardearan, 
ari partumpuan na mapansing ma ai bennima, 
anjaha maningon unduk do hanima anjaha 
maningon  galangkononnima do galangan 
situtungon bani Jahowa. 

28 Horja aha pe lang bulih horjahononnima bani 
ari ai, ai ari pardearan do ai, laho mambahen 
pardearan bennima i lobei ni Jahowa, Naibatanima. 
29 Tongon, ise na so paundukkon dirini bani ari ai, 
maningon siapkononkon do ia hun tongah-tongah 
ni bangsani. 

30 Anjaha barang ise na mangkorjahon horja aha pe 
bani na sadari ai, agouhonon-Ku do ia hun tongah- 
tongah ni bangsani. 

31 Horja aha pe seng bulih horjahononnima. Aturan 
na totap ma in bennima torus marsundut-sundut 
bani haganup ianannima. 

32 Ari Sabat parsaranan na mapansing ma in 
bennima, anjaha maningon paundukonnima do 
uhurnima, bani ari pasiahkon bani bulan ai, mulai 
humbani marayak bodari das hubani bodari patarni 
ai, ijai ma marari Sabat hanima.” 

33 Dob ai roh ma hata ni Jahowa hubani si Musa, 
34 “Hatahon ma hubani halak Israel, bani ari sapuluh 
lima bulan pitu, ijai ma pesta parlampolampoan 
bani Jahowa, pitu ari dokahni. 

35 Bani ari parlobei, ai ma pesta partumpuan 
na mapansing, horja ari-ari aha pe lang bulih 
horjahononnima ijai. 

36 Pitu ari padodot maningon galangkononnima 
galangan situtungon bani Jahowa, ari paualuhkon 
pesta partumpuan na mapansing do ai bennima, 
anjaha maningon galangkononnima do galangan 

situtungon bani Jahowa. Partumpuan na 
majombut do ai, aha pe lang horja ari-ari bulih 
horjahononnima ijai. 

37In ma mata ni pesta bani Jahowa, 
sitingtingkononnima gabe ari partumpuan 
na mapansing laho manggalangkon bani Jahowa, 
galangan apuy, galangan situtungon ampa 
galangan sipanganon, galangan sisayaton ampa 
galangan siinumon, ganup bani panorangni bei, 

38 sobali ari Sabat bani Jahowa, anjaha sobali 
sibere-berenima ampa nionjar ni uhurnima, na 
binerenima bani Jahowa. 

39 Halani ai bani ari sapuluh lima bulan pitu, 
anggo domma ipatumpu hanima gogoh ni tanoh 
in, maningon bahenonnima do pesta bani Jahowa, 
pitu ari dokahni, ari parlobei ari parsaranan na 
majombut do ai, ari paualuhkon pe ari parsaranan 
na majombut do ai. 

40 Bani ari parlobei maningon buatonnima do buah 
ni hayu na madear, ranting ni palem, dangkah ni 
hayu na tabun ampa baringin, anjaha marmalas ni 
uhur ma hanima i lobei ni Jahowa pitu ari dokahni. 
41 Maningon pestahononnima do ai bani Jahowa 
pitu ari ibagas satahun; aturan na totap ma ai bani 
ginomparnima torus marsundut-sundut, anjaha 
bani bulan pitu do pestahononnima ai. 

42Pitu ari dokahni marianan hanima ibagas 
lampolampo, sagala partanoh Israel maningon do 
marianan ibagas lampolampo, 

43 ase ibotoh ginomparnima, na dob hubahen halak 
Israel marianan ibagas lampolampo, sanggah na 
hupadarat sidea hun tanoh Masir, Ahu do Jahowa 
Naibatanima.” 

44 Jadi ipatugah si Musa ma hubani halak Israel 
pasal panorang pesta ni Jahowa ai. 


Pasal Palita na Pinapansing 
ampa Ruti Sigalangonkon 


1 Dob ai nini Jahowa ma hubani si Musa, 
24 2“Hatahon ma hubani halak Israel, ase 
iboan bam minak na pitah humbani buah ni jetun 
na giniling bani panggilingan, ase tarbahen torus 
manorus gara palita ai. 
3 | darat ni hirei-hirei ni poti parpadanan ai, ibagas 
lampolampo na mapansing ai, ijai ma hoseihonon 
ni si Aron palita ai i lobei ni Jahowa humbani bodari 
das bani sogod, aturan na totap ma on torus bani 
ginomparnima. 
41 atas parpalitaan omas na pitah ma tongtong 
hoseihononni palita ai i lobei ni Jahowa. 
> Maningon buatonmu do itak na lumat, anjaha 
masakonmu hunjai sapuluh dua ruti, ganup ruti dua 
parsapuluh efa do. 

6Maningon tibalhononmu do ai dua gugunan, 
onom ruti sagugunan, i atas ni meja omas pitah aii 
lobei ni Jahowa. 

7 Anjaha maningon nahkononmu do dahupa na 
pitah bani ganup gugunan, ase ai songon uap ni ruti 
ai gabe galangan apuy bani Jahowa. 

8 Ganup ari Sabat do hoseihononni ai tongtong i 
lobei ni Jahowa halani bangsa Israel, bahen padan 
sadokah ni dokahni. 

3 Gabe rupei ni si Aron ampa anakni do ai, anjaha 
bani ianan na mapansing do ai panganon ni sidea, 
halani parbagianan na mapansing tumang do ai 
bani humbani galangan apuy na bani Jahowa: 
aturan na totap do ai.” 


Uhum Halani Pangapasion Bani Jahowa 
ampa Panlanggaron na Legan-legan 


10 Bani na sahali luar do anak ni sada boru Israel, 
tapi halak Masir do anggo bapani, hu tongah- 
tongah ni halak Israel: jadi martinggil ma anak ni 
boru Israel ai ampa sada halak Israel i parsaranan 
ai. 

11 lapasi anak ni boru Israel ai do goran ni Jahowa 
anjaha iburai. Jadi iboan sidea ma ia hubani si Musa. 
la goran ni inangni si Selomit do, boru ni si Dibri, 
humbani marga Dan. 

12 Jadi ihurungkon sidea ma ia, paima talar bani 
sidea rosuh ni Jahowa. 

13 Jadi nini Jahowa ma hubani si Musa, 

14 “Boan ma sipamurai ai hu darat ni parsaranan 
in, anjaha sagala halak na manangarsi itampeihon 
ma tanganni bani uluni, anjaha paturut ma matei ia 
ipargijig ganup kuria in. 

15 Anjaha hatahon ma hubani halak Israel, “Barang 
ise na mamurai Naibatani maningon porsanonni do 
dousani ai.” 

16 Barang ise na mangapasi goran ni Jahowa 
maningon mateihononkon do, haganup do kuria 
in mampargijigsi: halak panginsolat atap parnagori 
in pe, anggo irisai goran ni Jahowa, maningon 
bunuhon do. 

17 Barang ise na mamunuh sada halak, maningon 
pamateon do ia. 

18 Barang ise na mamunuh sada pinahan, maningon 
gantihonni do ai, pinahan gantih ni pinahan. 

19 Barang ise na mambahen hasedaon bani 
hasomanni, maningon sonai do bahenon hu bani, 
20 ygah abul ni ugah, mata abul ni mata, ipon abul 
ni ipon, hasedaon na binahenni bani halak na legan 
ai do honahononkon bani. 

21Barang ise na mamunuh pinahan maningon 
abulonni do ai, tapi barang ise na mamunuh sada 
jolma, maningon marutang hosah do ia. 

22 Sada do uhum bennima, bani halak dagang age 
bani parnagori in, ai Ahu do Jahowa Naibatanima. 

23 Sonai ma ihatahon si Musa hubani halak Israel: 
iboan sidea ma panrisai ai luar hu darat ni 
parsaranan ai, jadi ipargijig sidea ma ia matei 
bani batu. Ase ibahen halak Israel ma songon na 
tinonahkon ni Jahowa hubani si Musa.” 


Pasal Tahun Sabat ampa Tahun Parolob-oloban 


1 Nini Jahowa ma hubani si Musa i atas ni 
25 Dolog Sinai, 

2 “Hatahon ma hubani halak Israel, anggo masuk 
ma hanima hu tanoh sibereon-Kai bennima, 
maningon marparsaranan Sabat do tanoh ai bani 
Jahowa. 

3 Ibagas onom tahun boi do tidahanmu jumamu, 
anjaha ibagas onom tahun boi do paborsihonmu 
ranting ni hayu anggurmu, anjaha ipatumpu 
buahni, 

4tapi papitu-tahunkon maningon marparsaranan 
Sabat do tanoh ai, ai ma Sabat bani Jahowa: 
seng bulih tidahanmu jumamu atap paborsihonmu 
ranting ni hayu anggurmu. 

> Ia sagak ni pariamamu seng bulih pariamaonmu, 
anjaha buah ni hayu anggur na so pinaborsihmu pe, 
seng bulih patumpuonmu, tahun parsaranan Sabat 
do in bani tanoh in. 

ela gogoh ni tanoh in sadokah tahun parsaranan 
Sabat ai, gabe sipanganon ma ai bennima, bam 
ampa bani jabolonmu dalahi ampa bani jabolonmu 

naboru, sonai homa bani halak gajianmu ampa bani 
halak dagang na marianan i lambungmu, 

7 dihut do pinahanmu ampa binatang na adong i 
tanohmu gabe sipangan gogoh ni tanoh in. 

8 Anjaha maningon hiraonmu do bam pitu tahun 
Sabat, ai ma pitu hali pitu tahun: ase dokah ni na 
pitu tahun Sabat ai, ai ma ompat puluh siah tahun. 
9 Jadi pahataonmu ma tarompit partingting ai, bani 
ari sapuluh bulan pitu; bani ari pardearan do 
pahataonmu tarompit ai bani sab tanohmu. 

10 Maningon papansingonmu do tahun 
palimapuluhkon ai, anjaha tingtingkononkon 
haluahon i tanoh in, bani haganup na marianan ijin, 
maningon tahun parolob-oloban do in bennima. 
Mulak ma ijai hanima ganup hu parbagiananni 
anjaha ganup hanima hubani sindohorni. 

11 Tahun parolob-oloban do tahun palimapuluhkon 
ai bennima: bani panorang ai seng bulih hanima 
manabur sonai homa mamariamai sagak-sagakni, 
atap mambuat buah anggur humbani hayu anggur 
na so pinauli-uli ai. 

12 Ai tahun parolob-oloban do ai, maningon pansing 
do ai bennima. la sipanganonnima, ai ma gogoh ni 
ladang na sonin-sonin tubuh. 

13 Bani tahun parolob-oloban ai, maningon mulak 
do hanima ganup hu parbagiananni bei. 

14 Anggo ijual ho atap aha bani hasomanmu atap 
iboli ho atap aha humbani hasomanmu, ulang ma 
adong na marsisedaan bennima. 

15Marguru hubani bilangan ni tahun dob salpu 
tahun parolob-oloban ai do ho mamboli sibolionmu 
humbani hasomanmu, anjaha marguru hubani 
bilangan ni pariama do jualonni ai bam. 

16 Anggo buei ope tahunni maningon pabanggalon 
do bolini, tapi anggo otik mando tahunni maningon 
paotikon do bolini, ai marguru hubani buei ni 
pariama do jualonni ai bam. 

17 Seng bulih marsisedaan hanima, tapi maningon 
marhabiaran do hanima bani Jahowa: ai Ahu do 
Jahowa Naibatanima. 

18 Halani ai horjahon hanima ma titah-Ku, anjaha 
ramotkon hanima ma paraturan-Ku anjaha 
dalankon domu hujai, gabe sonang ma hanima 
marianan itanoh in. 

19Bereon ni tanoh in ma buahni, gabe bosur 
hanima, anjaha marsonang-sonang hanima 
marianan ijai. 

20 Ra ninuhurnima, “Aha ma panganonnami bani 
tahun papituhon ai? Ai seng bulih manabur hanami, 
anjaha seng bulih patumpuonnami gogohni.' 

21 Pasogopon-Ku do pasu-pasung-Ku bennima bani 
tahun paonomkon ai, ase ibere ai gogohni sungkup 
tolu tahun. 

22 Anggo manabur hanima bani tahun paualuhkon 
panganonnima ope omei usang, das bani tahun 
pasiahkon, paima roh omei bayu, panganonnima do 
usangni ai. 

23 Seng bulih jualon tanoh ai sipatei-patei, ai Ahu 
do simada tanoh ai, ia hanima halak dagang anjaha 
panginsolat do hanima i lambung-Ku. 

24Bani haganup tanoh parbagianannima ai, 
maningon palopasonnima do tobuson tanoh. 

25 Anggo gabe miskin hasomanmu sabangsa, gabe 
ijual sabagian humbani parbagiananni, jadi na 
dohor hu bani ma roh manobus na dob jinual ni 
saninani ai. 

26Tapi anggo dong sada halak, na so adong 
sipanobus ai bani, hape lambin marpansarian do ia 
gabe jumpahsi partobusni ai, 

27jadi parkirahononni ma tahun-tahun dob 
panjualan ai, anjaha teba-teba ni ai ipaulak ma 
hubani halak panjualanni ai, ase mulak use ai gabe 
parbagiananni. 

28 Tapi anggo seng sungkup jumpahsi na sabuei ni 
partobusni ai, jadi tading ibagas tangan ni sipamboli 
ai ma na jinualni ai das bani tahun parolob-oloban 
ai; bani tahun parolob-oloban ai maluah ma ai, 
mulak hubani simada ai hinan. 

29 Anggo ijual sada halak rumahni ibagas sada 
huta sipartembok, bulih do tobusonni ai ibagas na 

satahun ai dob ijual ai: ibagas na satahun ai do 
marhak ia manobus ai. 

30 Anggo seng itobus ai bani na satahun ai, patei 
ma rumah na ibagas huta sipartembok ai bani 
sipamboli ai torus ronsi bani ginomparni: age bani 
tahun parolob-oloban ai, seng mulak ai. 

31Tapi anggo rumah-rumah na ibagas huta, na so 
martembok ope inggotni ai, hiraon do ai masuk 
bani ladang ni nagori ai, boi do tobuson ai, anjaha 
maningon mulak do ai bani tahun parolob-oloban. 
32Tapi anggo pasal huta-huta ni halak Levi, ai 
ma rumah-rumah na ibagas huta parbagianan ni 
sidea ai, bulih do tobuson ni malim ai bani sagala 
panorang. 

33 Anggo adong sada halak Levi na so mandalankon 
panobusion ai, jadi rumah na ibagas huta 
parbagiananni, na dob jinualni ai, mulak do ai bani 
tahun parolob-oloban, ai rumah-rumah na ibagas 
huta ni halak Levi, parbagianan ni sidea do ai i 
tongah-tongah ni halak Israel. 

34 Tapi anggo sampalan, na masuk hubani huta ni 
sidea ai, seng bulih jualon ai, ai parbagianan ni sidea 
do ai lalab. 

35 Anggo lambin miskin hasomanmu sabangsa i 
lambungmu, anjaha seng tarsarihonsi be dirini 
i lambungmu, maningon tolonganmu do ia, ase 
age pe halak dagang ia atap panginsolat pe, boi 
manggoluh i lambungmu. 

36 Seng bulih buatonmu humbani bunga ni 
duit atap untung na banggal, tapi maningon 
marhabiaran do ho bani Naibatamu, ase boi 
manggoluh hasomanmu i lambungmu. 

37 Seng bulih papinjamkononmu duitmu marbunga 
hu bani, barang pahudungkononmu bani omeimu 
laho mambuat untung hunjai. 

38 Ai Ahu do Jahowa, Naibatanima, na dob 
mambobahon hanima luar hun tanoh Masir, laho 
mamberehon bennima tanoh Kanaan, ase Ahu 
gabe Naibatanima. 

39 Anggo lambin miskin hasomanmu sabangsa i 
lambungmu, pala ijualhon dirini bam, seng bulih 
songon jabolon ia pahorjahononmu, 

40 maningon songon halak sipangan gaji atap 
panginsolat do ia i lambungmu. Das bani tahun 
parolob-oloban ai do ia pambalosi bam, 

41dob ai maningon maluah sonin do ia laho 
humbam, ia rap pakon dakdanakni, mulak 
hubani sindohorni, mulak hubani parbagianan ni 
ompungni. 

42 hi sidea pe juakjuak do, na dob Huboan luar 
hun tanoh Masir; seng bulih jualon sidea songon 
jabolon. 

43 Seng bulih maborattu panrajaionmu bani, tapi 
maningon habiaranmu do Naibatamu. 

44 Anggo sihol do marjabolon dalahi atap 
marjabolon naboru, bulih do bolionmu sidea 
humbani parbegu na marianan inggot hanima. 
45Bulih do homa bolionnima humbani halak 
panginsolat, na manginsolat i tongah-tongahnima, 
humbani ginompar ni sidea na marianan i 
tongah-tongahnima, na dob tubuh i tanohnima: 
sidea ai bulih do hanima simadasi. 

46 Bulih do sidea pateankononnima bani anaknima 
i pudinima, bulih do parjabolononnima sidea 
tongtong. Tapi samah-samah saninanima, halak 
Israel, seng bulih makorastu hanima marsirajaan. 
47 Anggo lambin bayak sada halak dagang atap 
panginsolat i lambungmu, hape anggo saninamu 
lambin miskinni do i lambungni, gabe ijualhon 
dirini bani halak dagang atap panginsolat na i 
lambungmai, barang hubani ginompar ni halak 
dagang ai, 

48 bulih do ia tobuson dob jinualhonni ai dirini. 
Sahalak humbani saninani bulih do manobussi, 

49 barang parbapaonkonni barang 
parsaninaonkonni bulih do  tobusonni ia, 
atap sindohor na legan humbani pangkuni, bulih 
do tobusonni ia; atap anggo lambin bayak ia, bulih 
do tobusonni dirini. 

50 Tapi maningon bahenonni do parkiraan hubani 
na mambolisi ai, humbani tahun dob ijualhon 
dirini hu bani das hu tahun parolob-oloban ai, 

anjaha partobusni ai maningon domu do ai hubani 
bilangan ni tahun ai, maningon songon sipangan 
gaji do parkirahononkon dokahni ai i lambungni. 

51 Anggo buei ope tahunni, maningon domu hujai 
paulakonni partobusni humbani bolini ai hinan. 

52 Tapi anggo otik mando tahunni paima jumpah 
tahun parolob-oloban ai, maningon bahenonni do 
age parhiraanni ai pakonsi, domu hubani horjani 
ibagas tahun pangkorjaonkonni ai do paulakonni 
partobusni. 

53 Maningon songon halak gajian do ia i lambungni 
tahun hu tahun, seng bulih makorastu panrajaionni 
bani i lobeinima. 

54 Tapi anggo seng hona tobus ia marhitei dalan na 
sonai, maningon maluah do ia rap pakon anakni 
bani tahun parolob-oloban ai. 

55 Ai juakjuak do Bangku halak Israel: juakjuak do 
sidea, na dob Hubobahon luar hun tanoh Masir: 
Ahu do Jahowa Naibatanima.” 


Pasal Pasu-pasu ampa Papa 
(Pausih 5 Mus. 28) 


76." bulih paulionnima naibata-naibata 
bennima, anjaha gana-gana ampa tugu 
batu seng bulih paulionnima bennima, sonai 
homa batu na margambar-gambar seng bulih 
pajongjongonnima i tanohnima laho marsombah 
hujai, ai Ahu do Jahowa, Naibatanima. 

2Maningon ramotkononnima do ari Sabat-Ku, 
anjaha mulia ma bennima ianan-Ku na mapansing 
in: Ahu do Jahowa. 

3 Anggo marparlahou hanima ibagas paraturan-Ku 
anjaha ijolom hanima titah-Ku anjaha domu hujai 
ihorjahon hanima, 

4jadi bereon-Ku ma bennima udan bani 
panorangni, anjaha bereon ni tanoh in ma gogohni, 
anjaha hayu na i ladang pe bereonni do buahni. 

= Jadi das ma panorang mardogei bennima hubani 
panorang mambuat buah anggur, anjaha na 
mambuat anggur das hubani na manabur, bosur 
ma hanima mangankon sipanganonnima, anjaha 
sonang marianan i tanohnima. 

6 Bahenon-Ku do mardamei-damei tanoh in, anjaha 
sonang ma hanima modom, sahalak pe seng dong 
panonggoti bennima, siapkonon-Ku do binatang 
panoroh hun tanoh in, anjaha podang pe seng 
montas hun tanohnima. 

7Pabalionnima do munsuhnima, anjaha rasei do 
sidea bahenon ni podang i lobeinima. 

8lima halak humbennima mardakdak saratus 
halak, anjaha saratus halak 5 shumbennima 
mardakdak saloksa, radag do munsuhnima 
bahenon ni podang i lobeinima. 

3 Marpanatap do Ahu bennima tumpakon-Ku do 
hanima mabuei anjaha patotapon-Ku do padan-Ku 
bennima. 

10 Mangan omei usang do hanima, anjaha 
paluaronnima do lobei na usang ai ase adong ianan 
ni omei bayu. 

11 Pajongjongon-Ku do ianan-Ku i tongah- 
tongahnima, anjaha seng magigi Ahu mangidah 
hanima. 

12 Mardalani do Ahu i tongah-tongahnima, anjaha 
Ahu do Naibata bennima, anjaha hanima gabe 
bangsang-Ku. 

13 Ahu do Jahowa, Naibatanima, na dob 
mambobahon hanima luar hun tanoh Masir, ase 
ulang be jabolon ni sidea hanima. Huponggolhon 
do hayu ni pasangannima anjaha Ahu do 
mambahen totap langkahnima. 

14 Tapi anggo seng ibalosi hanima Ahu anjaha seng 
ra hanima mandalankon haganup titah in, 

15 anjaha anggo teos do uhurnima bani paraturan- 
Ku anjaha magigi hanima mangidah uhum-Ku, 
gabe seng ijolom hanima haganup titah-Ku, anjaha 
marhitei ai iosei hanima padan na Hubahen ai, 

16 Ahu pe bahenon-Ku ma sonon bennima, 
“Pasogopon-Ku ma na mabajan bennima, Tirahap 
ampa pane-pane, na mambahen miloh matanima 
anjaha melus goluhnima. Sisoya-soya do manabur 
hanima, ai munsuhnima do na mangankon ai. 

17 Dompakkonon-Ku do bohing-Ku manlawan 
hanima, ase italuhkon munsuhnima hanima, halak 
na mangkagigihon hanima do na manrajai hanima, 

anjaha maporus do hanima, age pe seng dong na 
mardakdak hanima. 

18 Anjaha age pe sonai lanjar do seng itangihon 
hanima Ahu, gabe nunuton-Ku ope mangajar 
hanima, pitu hali lompit, halani dousanima ai. 

19 Ropukon-Ku do na nienjengkonnima ai, anjaha 
bahenon-Ku do langitnima songon bosi, anjaha 
tanohnima in songon tombaga. 

20 Soya do halojaon ampa hinorjahonnima, seng 
bereon ni tanohnima in gogohni, anjaha seng 
marbuah hayu na i ladang in. 

21 Anjaha anggo manlawan ope hanima Bangku, 
anjaha seng ra hanima mambalosi Ahu, jadi 
nunuton-Ku ope mamukul hanima, pitu hali lompit, 
domu hubani dousanima ai. 

22 Suruhon-Ku do binatang panoroh manlawan 
hanima, sorohonni do dakdanaknima anjaha 
parsedaonni pinahannima anjaha paotikonni do 
bilangannima, gabe malungun ma dalannima. 

23 Anjaha anggo seng tunduk ope hanima bani 
pangajaran-Ku, tapi ilawan hanima ope tong Ahu, 
24jadi Ahu pe imbangon-Ku do hanima anjaha 
bogbogan-Ku do hanima, pitu hali, halani 
dousanima. 

25 Parohon-Ku do podang bennima, na manluluhon 
padan na Hubahen ai, anjaha anggo maporus 
hanima hubagas hutanima, tongoson-Ku do sampar 

hu tongah-tongahnima, anjaha ondoskonon-Ku do 
hanima hubagas tangan ni munsuh. 

26 Anggo Huropukkon ma parbohalannima ai, jadi 
masakon ni sapuluh naboru ma rutinima ibagas 
sada parmasakan ruti, anjaha iboan mulak ruti ai 
bennima martimbangan, seng boi bosur hanima 
mangan. 

27 Anjaha anggo seng ope homa itangihon hanima 
Ahu, tapi ilawan ope Ahu, 

28 jadi Ahu pe manringis do manlawan hanima 
anjaha ajaron-Ku do hanima, pitu hali lompit, halani 
dousanima. 

29 Maningon panganonnima do daging ni anaknima 
ampa borunima. 

30Anjaha  parsedaon-Ku do buntu-buntu 
parsombahannima anjaha rumbakkonon-Ku do 
tiang sinombahnima, anjaha sampakkonon-Ku 
bangkeinima bani ropuk-ropuk ni  naibata- 
naibatanima, anjaha magigi do Ahu mangidah 
hanima. 

31parreongon-Ku do huta-hutanima 7 anjaha 
parsedaon-Ku ianan na mapansing na bennima, 
anjaha seng ra be Ahu manganggoh misbou ni 
galangannima. 

32 Tongon, Ahu sandiri mambahen tarulang tanoh 
in, ase tarsonggot munsuhnima, na roh marianan 
hujai mangidah ai. 

33Tapi anggo hanima erapkonon-Ku do hu 
tongah-tongah ni bangsa parbegu, anjaha Ahu 
mangondamkon podang hun pudinima, ase gabe 
halimisan tanohnima anjaha mareong ia hutanima. 
34 Jadi hamalaskonon ni tanoh in ma tahun-tahun 
Sabatni ai, sadokah panorang tarulang ai, anjaha i 
tanoh ni munsuhnima ia hanima, jadi marsaran ma 
tanoh in, anjaha ihamalaskon Sabatni ai. 

35 Sadokah panorang na tarulang ai, marsaran do 
tanoh ai, ai ma parsaranan, na so tarpasarankonsi 
bani panorang marsaran ai, na maningon 
sidalankononnima namin, sanggah marianan 
hanima ijai. 

36 Anjaha halak na tading hun bennima bahenon- 
Ku do marhabiaran uhur ni sidea i tanoh ni 
munsuhnima, gabe maporus do sidea halani 
pardaras ni bulung-bulung na masak, anjaha 
maporus do sidea songon na niayak ni podang, 
anjaha mardabuhan sidea age pe seng dong na 
mangayak. 

37Marsijombaan do sidea, songon sanggah 
maporus iayak podang, age pe seng dong na 
mardakdak. Seng manahan hanima manlawan 
munsuhnima, 

38 anjaha maningon magou do hanima i tongah- 
tongah ni bangsa parbegu, anjaha bois hanima 
panganon ni tanoh ni munsuhnima. 


3 Musa 26 487 


39Tapi halak na tading hun bennima, maningon 
mandatei do halani hajahaton ni sidea i tanoh 
ni munsuhnima: sonai homa halani hasalahan ni 
ompungnima na mangonai bani sidea, mambahen 
mandatei sidea. 

40 Tapi anggo iundukkon sidea do hajahaton ni sidea 
ampa hajahaton ni ompung ni sidea ai, ai ma 
na mangeluk ai sidea hun Bangku, anjaha homa 
manlawan sidea hu Bangku, 

41 halani ai do ase Hulawan sidea anjaha Huboan 
sidea hu tanoh ni munsuh ni sidea anggo ipaunduk 
sidea do uhur ni sidea na so marsunat ai, anjaha 
mubah sidea humbani hajahaton ni sidea ai, 

42 jadi mardingat ma Ahu bani padan na Hubahen 
bani si Jakob, si Isak ampa si Abraham, anjaha tanoh 
ai pe dingaton-Ku do. 

43Tapi anggo tanoh ai maningon tadingkonon ni 
sidea do lobei, ase ihamalaskon tanoh ai Sabatni 
ai sadokah na tarulang ai anjaha sidea seng ijai 
marianan, sidea sandiri do na maningon mamorsan 
hajahaton ni sidea, halani na iambukkon sidea ai 
paraturan-Ku anjaha magigi sidea bani titah-Ku. 
44Tapi age pe i tanoh ni munsuhni ai sidea, 
seng ambukkonon-Ku anjaha hagigihonon-Ku sidea 
anjaha seng gabe magou tumang Hubahen sidea, 
marhitei na Humasabkon padan-Ku na hubani sidea 
ai, ai Ahu do Jahowa, Naibata ni sidea. 

45 Ingaton-Ku do, halani sidea, padan na Hubahen ai 
bani ompung ni sidea, na dob Hubobahon luar hun 
Masir, ibagas pangidah ni bangsa parbegu, ase gabe 
Naibata ni sidea Ahu: Ahu do Jahowa.” 

4bin ma paraturan uhum ampa titah na 
niadongkon ni Jahowa hubani halak Israel i Dolog 
Sinai marhitei si Musa. 


Pasal Bagah-bagah ampa Parsapuluhan 


27 1 Dob ai roh ma hata ni Jahowa hubani si 
Musa, 

2 “Hatahon ma hubani halak Israel, anggo adong 
sada halak na mambagahkon jolma bani Jahowa, 
maronjolan hubani pangasammu, 

3jadi asam ma sada dalahi na marumur dua 
puluh tahun das hu onom puluh tahun lima puluh 
sekel pirak, domu hubani sekel na bani ianan na 
mapansing in. 

4Tapi anggo naboru do ai, tolu puluh sekel ma 
pangasammu bani. 

5 Anggo marumur halak ai lima tahun das hubani 
dua puluh tahun, asam ma sada dalahi dua puluh 
sekel anjaha naboru sapuluh sekel. 

6 Anggo marumur halak ai sabulan das hubani lima 
tahun, asam ma ia lima sekel pirak anggo dalahi, 
tapi anggo naboru do tolu sekel pirak ma. 

7 Anggo marumur halak ai onom puluh tahun 
barang i atas ni ai, asam ma ia sapuluh lima sekel 

pirak anggo dalahi, tapi anggo naboru do sapuluh 
sekel pirak ma. 

8 Tapi anggo miskintu do sada halak laho manggalar 
domu hubani pangasammu, jadi iboan ma halak na 
binagahkon ai hu lobei ni malim, ase malim ai ma 
mambahen asam bani: hubani na boi bahenon ni 
siparbagah-bagah ai do asamon ni malim ai ia. 

3 Anggo pinahan do ai, na targalangkon halak ai bani 
Jahowa, haganup na ginalangkon ni halak ai bani 
Jahowa pansing do. 

10 Seng bulih gantihonni atap pasamboronni ai, 
na madear gantih ni na bajan, barang na bajan 
gantih ni na madear, tapi anggo sihol do tukaronni 
pinahan hubani pinahan, jadi haduasi ma ai gabe 
papansingon bani Jahowa. 

11Tapi anggo pinahan na butak do ai, na so bulih 
galangonkon bani Jahowa, maningon boanonni do 
ai hu lobei ni malim, 

12 anjaha malim ai ma mangasam ai, domu hubani 
dearni ampa na hurangni, pangasam ni malim ai do 
na saud. 

13Tapi anggo sihol tobusonni ai, maningon 
tambahkononni do hujai saparlima ni pangasamon 
ai. 

14 Anggo ipapansing sada halak rumahni bani 
Jahowa, jadi asamon ni malim ma ai domu hubani 
dearni atap hurangni: sonin pangasam ni malim ai, 
sonai ma totap. 

15 Tapi anggo sihol tobuson ni halak na mapansing 
ai do rumahni ai, maningon tambahkononni do 
hujai saparlima ni pangasamon ai, dob ai ia ma use 
simada ai. 

16 Anggo ipapansing sada halak sabagian humbani 
tanoh parbagiananni bani Jahowa, jadi domu 
hubani bonihni do asamonmu ai: anggo sada homer 
bonihni, jadi lima puluh sekel pirak ma ai. 

17 Anggo humbani tahun parolob-oloban nari do 
ia papansingkon ladangni ai, jadi totap ma songon 
pangasammu. 

18 Tapi anggo dob tahun parolob-oloban do ia 
papansingkon ladangni ai, jadi itimbang malim ai 
ma argani domu hubani bilangan ni tahun na 
tading ai das hu tahun parolob-oloban ai, anjaha 
oruan ma domu hujai humbani pangasamon na dob 
binahenmai. 

19Tapi anggo sihol tobuson ni halak na 
papansingkon ai ladang ai, maningon 
tambahkononni do hujai saparlima ni pangasammu 
hinan, ase bani use ai. 

20 Tapi anggo seng sihol be uhurni manobus ai, 
lambin ijual tene ladang ai bani halak na legan, seng 
bulih be tobusonni ai. 

213 ladang ai, anggo maluah ma ai bani tahun 
parolob-oloban, pansing bani Jahowa ma ai, songon 
ladang na hona haram: gabe parbagianan ni malim 
ma ai. 

22 Anggo ipapansing sada halak bani Jahowa sada 
ladang na binolini, ase sedo parbagiananni ai, 

23 jadi paretongkonon ni malim ai hubani nasa buei 
ni pangasamon das hu tahun parolob-oloban ai, 
anjaha maningon bereon ni halak ai do bani ari 
ansa buei ni pangasamon ai songon sibere-bere na 
mapansing bani Jahowa. 

24 Bani tahun parolob-oloban maningon mulak do 
juma ai hubani halak pambolianni ai, bani halak 
siparhak ijai mangihutkon parbagianan hinan. 

25 Ganup pangasamon ai maningon domu do ai 
hubani sekel na bani ianan na mapansing ai, dua 
puluh gera sada sekel. 

26 Tapi bunga tubuh ni pinahan, na dob Jahowa 
simadasi halani parlobei tubuh, ise pe lang bulih 
marbagah-bagahkon ai, atap lombu atap biribiri pe 
ai, Jahowa do simada ai. 

27 Anggo pinahan na butak do ai, maningon 
tobusonni do ai marguru hubani pangasammu, 
anjaha tambahkononni do saparlimani, anggo 
seng itobus, jadi ijual ma ai domu hubani harga 
pangasamon ai. 

28 Tapi haganup na dob hona haram, na pinapansing 
ni halak bani Jahowa marhitei na mangkaramkon 
ai, humbani ugasni, atap jolma pe ai, atap pinahan 
atap juma humbani parbagiananni, seng bulih 
jualon atap tobuson be ai: ai sagala na dob 
hinaramkon pansing tumang do ai bani Jahowa. 

29 Anggo adong sada jolma, na dob pinapansing 
marhitei na mangkaramkon ai, seng bulih tobuson 
ia, maningon pamateon do ia. 

30 Haganup parsapuluhan ni tanoh in, humbani 
gogoh ni tanoh atap humbani buah ni hayu pe, 
Jahowa do simada ai, na dob pinapansing do ai bani 
Jahowa. 

31Tapi barang ise na  sihol manobus 
parsapuluhanni, maningon tambahkononni 
do hujai saparlima ni hargani. 

32 Sagala parsapuluhan ni lombu atap biribiri, sagala 
parsapuluhan ni pinahan, na montas hun toruh ni 
simambu ni parmahan, na pinapansing do ai bani 
Jahowa. 

33 Seng pala pareksaon ai atap na jenges do atap na 
bajan, anjaha homa seng bulih tukaron ai. Anggo 
adong halak na manukar ai, gabe haduasi ma 
pinahan ai papansingon, seng bulih tobuson ai.” 

34 Ai ma titah, na binere ni Jahowa hubani si Musa i 
atas ni Dolog Sinai. 


4 Musa 


Bilangan ni Siimbang Munsuh i Israel 


1Dob ai marsahap ma Jahowa hubani si 
Musa i halimisan Sinai, ibagas lampolampo 
partumpuan ai, bani ari sada bulan dua, padua- 
tahunkon dob luar sidea hun tanoh Masir, nini 
ma, 
2 “Suratkon ma bilangan ni ganup tumpuan ni halak 
Israel, marmarga-marga, mar sasaompung, domu 
hubani buei ni goran-goran, sagala dalahi, mar 
sasahalak: 
3 singgan na marumur dua puluh tahun pakon lobih 
hunjai, sagala na boi laho hu parporangan i Israel, 
maningon bilanganmu do sidea, ho pakon si Aron 
marguru hubani hulanan ni sidea. 
4 Anjaha maningon dong hasomanmu sahalak 
humbani ganup marga, ai ma gabe pambobai ni 
sidea na samarga. 
3 Anjaha on ma goran-goran ni sagala na 
mangkasomani hanima, Humbani Ruben, si Elisur, 
anak ni si Sedeur; 
6 humbani Simeon, si Selumiel, anak ni si Surisadai: 
7 humbani Juda, si Nahason, anak ni si Aminadab: 
8 humbani Isasar, si Natanael, anak ni si Zuar: 

9 humbani Zebulon, si Eliab, anak ni si Helon; 

10 humbani anak ni si Josep: humbani Efraim, si 
Elisama, anak ni si Amihud: humbani Manase, si 
Gamaliel, anak ni si Pedasur: 

11 humbani Benjamin, si Abidan, anak ni si Gideoni: 
12 humbani Dan, si Ahieser, anak ni si Amisadai: 

13 humbani Asser, si Pagiel, anak ni si Okran: 

14 humbani Gad, si Eliasap, anak ni si Deguel, 

15 humbani Naftali, si Ahira, anak ni si Enan. 

15|n ma halak na tardilo humbani tumpuan ai, 
pambobai ni marga-marga ni ompung ni sidea, 
kopala ni mar sasaribu halak do sidea i Israel.” 

17 Dob ai ipapulig si Musa pakon si Aron ma sagala 
dalahi na dob ginoranan ai, 

18 anjaha bani ari sada bulan dua, martumpu ma 
ganup tumpuan ai, laho manuratkon dirini mar 
samarga, mar sasaompung, romban hubani buei 
ni goran-goran, singgan ni na marumur dua puluh 
tahun pakon i atasni ai, mar sasahalak, 

19 songon tinonahkon ni Jahowa hubani si Musa. 
Jadi ibilangi ma sidea i halimisan dohorhon Sinai. 
20 Anak ni si Ruben, bunga tubuh ni si Israel, 
ginompar ni sidea mangihutkon partubuh ni sidea 
mar sasamarga, mar sasaompung, romban hubani 
buei ni goran-goran, mar sasahalak, sagala dalahi na 
marumur dua puluh tahun pakon i atasni ai, sagala 
na boi marporang: 

21 na tarbilang humbani marga Ruben ompat puluh 
onom ribu lima ratus halak. 

22 Humbani anak ni si Simeon, ginompar ni sidea, 
mangihutkon partubuh ni sidea, mar sasamarga, 
mar sasaompung, romban hubani buei ni goran- 
goran, mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang: 

23 ha tarbilang humbani marga Simeon, lima puluh 
siah ribu tolu ratus halak. 

24 Humbani anak ni si Gad, ginompar ni sidea 
mangihutkon partubuh ni sidea, mar sasamarga, 
mar sasaompung, romban hubani buei ni goran- 
goran, mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang, 

25 na tarbilang humbani marga Gad, ompat puluh 
lima ribu onom ratus lima puluh halak. 

26 Humbani anak ni si Juda, ginompar ni sidea 
mangihutkon partubuh ni sidea mar sasamarga, 
mar sasaompung, romban hubani buei ni goran- 
goran, mar sasahalak sagala dalahi na marumur 
dua puluh tahun pakon i atasni ai, sagala na boi 
marporang: 

27 ha tarbilang humbani marga Juda, pitu puluh 
ompat ribu onom ratus halak. 

28 Humbani anak ni si Isasar, ginompar ni sidea 
mangihutkon partubuh ni sidea, mar sasamarga, 

mar sasaompung, romban hubani buei ni goran- 
goran mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang: 

29 na tarbilang humbani marga Isasar, lima puluh 
ompat ribu ompat ratus halak. 

30 Humbani anak ni si Zebulon, ginompar ni sidea 
mangihutkon partubuh ni sidea, mar sasamarga, 
mar sasaompung, romban hubani buei ni goran- 
goran, mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang, 

31 ha tarbilang humbani marga Zebulon, lima puluh 
pitu ribu ompat ratus halak. 

32 Humbani anak ni si Josep: Humbani anak ni si 
Efraim, ginompar ni sidea mangihutkon partubuh 
ni sidea, mar sasamarga, mar sasaompung, romban 
hubani buei ni goran-goran, mar sasahalak, sagala 
dalahi na marumur dua puluh tahun pakon i atasni 
ai, sagala na boi marporang, 

33 na tarbilang humbani marga Efraim ompat puluh 
ribu lima ratus halak. 

34 Humbani anak ni si Manase, ginompar ni sidea, 
mangihutkon partubuh ni sidea, mar sasaompung, 
romban hubani buei ni goran-goran, mar sasahalak, 
sagala dalahi na marumur dua puluh tahun pakon i 
atasni ai, sagala na boi marporang, 


4 Musa 1 497 


35 ha tarbilang humbani marga Manase, tolu puluh 
dua ribu dua ratus halak. 

36 Humbani anak ni si Benjamin, ginompar ni sidea 
mangihutkon partubuh ni sidea, mar sasamarga, 
mar sasaompung romban hubani buei ni goran- 
goran, mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang, 

37na tarbilang humbani marga Benjamin, tolu 
puluh lima ribu ompat ratus halak. 

38 Humbani anak ni si Dan, ginompar ni sidea, 
mangihutkon partubuh ni sidea, mar sasamarga, 
mar sasaompung, romban hubani buei ni goran- 
goran, mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang, 

39 ha tarbilang humbani marga Dan, onom puluh 
dua ribu pitu ratus halak. 

40Humbani anak ni si Asser, ginompar ni sidea 
mangihutkon partubuh ni sidea, mar sasamarga, 
mar sasaompung, romban hubani buei ni goran- 
goran, mar sasahalak, sagala dalahi na marumur 
dua puluh tahun pakon i atasni ai, sagala na boi 
marporang, 

41 ha tarbilang humbani marga Asser, ompat puluh 
sada ribu lima ratus halak. 

42 Humbani anak ni si Naftali, ginompar ni sidea, 
mangihutkon partubuh ni sidea, mar sasaompung, 

romban hubani bilangan ni goran-goran, mar 
sasahalak, sagala dalahi na marumur dua puluh 
tahun pakon i atasni ai, sagala na boi marporang, 
43 ha tarbilang humbani marga Naftali, lima puluh 
tolu ribu ompat ratus halak. 

44 Ai ma ganup jolma na tarbilang, na binilang ni si 
Musa pakonsi Aron, rap pakon kopala ni halak Israel 
na sapuluh dua halak ai, ganup sidea ihutan bani 
sidea na saompung. 

45 Ase haganup na tarbilang humbani halak Israel, 
mar sasaompung, singgan ni na marumur dua puluh 
tahun pakon i atas ni ai, sagala dalahi na boi 
marporang i Israel, 

46 sagala na tarbilang ai, onom ratus tolu ribu lima 
ratus lima puluh halak. 


Lahoan ni Halak Levi 


47 Tapi anggo halak Levi, sidea na samarga, mar 
sasaompung, seng masuk bani bilangan ni sidea ai. 
48 Ai domma ihatahon Jahowa hubani si Musa, 

49 “Pitah marga Levi seng bulih bilanganmu, anjaha 
seng bulih patumpuon buei ni sidea i tongah- 
tongah ni halak Israel, 

50 tapi pabangkit ma halak Levi paturei-turei rumah 
panumbahan hasaksian ai ronsi ganup parugasni 
pakon sagala na masuk hujai; maningon sidea do na 
mangusung lampolampo ai ronsi ganup parugasni, 

anjaha sidea do na marugas ijai, anjaha marianan 
inggot ni lampolampo ai. 

51[aho bingkat lampolampo ai, maningon halak 
Levi do na mandayok ai; anggo pajongjongon 
ma lampolampo ai, halak Levi do na pajongjong 
ai: anggo adong halak na legan mandohori ai, 
maningon marutang hosah do ia. 

32 Maningon mar saran halak Israel ganup bani 
parsarananni bei, anjaha ganup dohorhon mandera 
ni sidea bei. 

53Tapi anggo halak Levi maningon inggot ni 
lampolampo hasaksian ai do sidea mar saran, ase 
ulang mangonai ringis hubani tumpuan ni halak 
Israel: ase maningon horjahonon ni halak Levi do 
sihorjahononni bani lampolampo hasaksian ai.” 

34 Jadi ibahen halak Israel ma romban hubani 
haganup na tinonahkon ni Jahowa hubani si Musa, 
sonai do ibahen sidea. 


Paratur ni lanan ni Halak Israel bani Parsaranan 


1 Dob ai nini Jahowa ma hubani si Musa pakon 
hubani si Aron, 
2“Maningon marsaran halak Israel ganup 
dohorhon manderani ai, dohorhon partinandaan 
ni sidea mar sasaompung, anjaha maningon 
marsaran sidea mandompakkon lampolampo 
partumpuan ai inggot. 

3 Hampit lobei, hampit hapoltakan ni mata ni 
ari ma marsaran Juda dohorhon manderani rap 
pakon balani: si Nahason, anak ni si Aminadab do 
pambobai ni halak Juda ai. 

4 Anjaha balani na tarbilang ai pitu puluh ompat 
ribu onom ratus halak do bueini. 

3 | lambungni marsaran do marga Isasar, anjaha si 
Natanael, anak ni si Zuar do pambobai ni halak 
Isasar ai. 

6 Anjaha balani na dob tarbilang ai, lima puluh 
ompat ribu ompat ratus halak do bueini. 

7 Dob ai marga Sebulon, anjaha si Eliab, anak ni si 
Helon do pambobai ni halak Sebulon ai. 

8 Anjaha balani na dob tarbilang ai, lima puluh pitu 
ribu ompat ratus halak do bueini. 

9 Bahat ni na tarbilang humbani parsaranan Juda 
saratus ualuh puluh onom ribu ompat ratus halak 
do bueini, marbanjei-banjei. Sidea do na maningon 
mardalan parlobei. 

10 Hampit dangsina do mandera ni marga Ruben rap 
pakon balani, anjaha si Elisur, anak ni si Sedeur do 
pambobai ni halak Ruben ai. 

11 Anjaha balani na tarbilang ai ompat puluh onom 
ribu lima ratus halak do bueini. 

12 Anjaha i lambungni marsaran do marga Simeon, 
anjaha si Selumiel, anak ni si Surisadai do pambobai 
ni halak Simeon ai. 

13 Anjaha balani na dob tarbilang ai, lima puluh siah 
ribu tolu ratus halak do bueini. 

14 Dob ai marga Gad, anjaha si Eliasab, anak ni si 
Rehuel do pambobai ni halak Gad ai. 

15 Anjaha balani na dob tarbilang ai, ompat puluh 
lima ribu onom ratus lima puluh halak do bueini. 
16 Ganup na tarbilang ai humbani parsaranan 
Ruben, saratus lima puluh sada ribu ompat ratus 
lima puluh halak do bueini marbanjei-banjei. Sidea 
do na maningon bingkat paidua. 

17 Dob ai bingkat ma lampolampo partumpuan ai 
rap pakon tumpuan ni halak Levi i tongah-tongah ni 
tumpuan na legan ai; domu hubani partibal ni sidea 
na marsaran ai, lanjar sonai do sidea bingkat ganup 
bani iananni bei mangihutkon manderani bei. 

18 Hampit hasundutan do mandera ni marga Efraim 
rap pakon balani, anjaha si Elisama, anak ni si 
Amihud do pambobai ni halak Efraim ai. 

19 Anjaha balani na tarbilang ai ompat puluh ribu 
lima ratus halak do bueini. 

20 Anjaha i lambungni marsaran do marga Manase, 
anjaha si Gamaliel, anak ni si Pedasur do pambobai 
ni halak Manase ai. 

21 Anjaha balani na dob tarbilang ai tolu puluh dua 
ribu dua ratus halak do bueini. 

22 Dob ai marga Benjamin, anjaha si Abidan, anak ni 
si Gideon do pambobai ni halak Benjamin ai. 


4 Musa 2 502 


23 Anjaha balani na dob tarbilang ai, tolu puluh lima 
ribu ompat ratus halak do bueini. 

24Ganup na tarbilang ai humbani parsaranan 
Efraim, saratus ualuh ribu saratus halak do bueini 
marbanjei-banjei. Sidea do na maningon bingkat 
paitolu. 

25 Hampit utara do mandera ni marga Dan rap 
pakon balani, anjaha si Ahieser, anak ni si Amisadai 
do pambobai ni halak Dan ai. 

26 Anjaha balani na dob tarbilang ai, onom puluh 
dua ribu pitu ratus halak do bueini. 

27 Anjaha i lambungni marsaran do marga Asser, 
anjaha si Pagiel, anak ni si Okran do pambobai ni 
halak Asser. 

28 Anjaha balani na dob tarbilang ai ompat puluh 
sada ribu lima ratus halak do bueini. 

29 Dob ai marga Naftali, anjaha si Ahira, anak ni si 
Enan do pambobai ni halak Naftali. 

30 Anjaha balani na dob tarbilang ai, lima puluh tolu 
ribu ompat ratus halak do bueini. 

31Ganup na tarbilang ai humbani parsaranan 
Dan, saratus lima puluh pitu ribu onom ratus 
halak: anjaha parpudi do sidea bingkat rap pakon 
manderani. 

32Ai ma ganup na tarbilang humbani halak 
Israel mar sasaompung: ganup na tarbilang 
ibagas parsaranan ai mangihutkon balani na 

marbanjei-banjei ai onom ratus tolu ribu lima ratus 
lima puluh halak do bueini. 

33 Tapi anggo halak Levi seng ibilangi i tongah- 
tongah ni halak Israel songon na tinonahkon ni 
Jahowa hinan hubani si Musa.” 

34 Jadi ibahen halak Israel ma haganup songon na 
tinonahkon ni Jahowa hubani si Musa: marsaran 
ma sidea domu hubani manderani bei: sonai 
homa bingkat ma sidea mar sasamarga pakon mar 
sasaompung. 


Horja ni Anak ni si Aron 


1 On do ginompar ni si Aron pakon si Musa bani 
3 panorang sanggah na marsahap Jahowa hubani 
si Musa i Dolog Sinai. 
2 On do goran ni anak ni si Aron: Si Nadab bunga 
tubuhni, si Abihu, si Eleasar pakon si Itamar. 
3 Ai ma goran-goran ni anak ni si Aron, na niminakan 
gabe malim, na dob pinabangkit mangkorjahon 
hamalimon. 
4Tapi domma matei popor anggo si Nadab pakon 
si Abihu i lobei ni Jahowa sanggah na binoban ni 
sidea apuy na legan hu lobei ni Jahowa i halimisan 
dohorhon Sinai, jadi si Eleasar pakon si Itamar ma 
mangkorjahon hamalimon ai i lobei ni si Aron bapa 
ni sidea ai. 

Horja ni Halak Levi 


3 Dob ai nini Jahowa ma hubani si Musa, 

6 “Hatahon ma roh hun dohor marga Levi, anjaha 
pajongjong ma sidea i lobei ni Malim Aron, ase 
marugas sidea bani, 

Tase ihorjahon sidea horja na bani si Aron 
pakon horja na bani ganup tumpuan ai i lobei ni 
lampolampo ai, sanggah na marugas ai sidea bani 
lampolampo ai: 

8 lanjar sidea do na paturei-tureihon sagala parugas 
ni lampolampo partumpuan ai pakon mandalankon 
horja na porlu bani halak Israel, sanggah na 
marugas ai sidea bani lampolampo ai. 

9 Maningon ondoskononmu do halak Levi in hubani 
si Aron pakon hubani anakni ai: sidea do na dob 
niondoskon bani hun tongah-tongah ni halak Israel. 
10 Tapi anggo si Aron pakon anakni ai maningon 
pabangkitonmu do mangkorjahon hamalimon ni 
sidea ai, tapi anggo roh hundohor halak na legan, 
maningon marutang hosah do ia.” 

11 Dob ai nini Jahowa ma hubani si Musa, 

12 “Tonggor ma, domma Hutodoh halak Levi hun 
tongah-tongah ni halak Israel bahen gantih ni sagala 
bunga tubuh humbani halak Israel, ai ma gantihni, 
na parlobei luar hun partapaan, ase Ahu simada 
halak Levi: 

13 ai Ahu do simada sagala bunga tubuh. Singgan ni 
ari dob Hubunuh sagala bunga tubuh i tanoh Masir, 
domma Hupapansing Bangku sagala bunga tubuh i 
Israel humbani jolma ronsi pinahan: maningon Ahu 
do simadasi, Ahu do Jahowa.” 


Marga-marga ni Halak Levi 


14 Dob ai nini Jahowa ma hubani si Musa i halimisan 
dohorhon Sinai, 

15 “Bilangi ma halak Levi mar sasaompung pakon 
mar sasamarga, sagala dalahi na marumur sabulan 
pakon lobih hunjai maningon bilanganmu do sidea.” 
16 Jadi ibilangi si Musa ma sidea romban hubani 
hata ni Jahowa songon na dob tinonahkon-Ni ai. 

17 Anjaha on ma goran ni anak ni si Levi: Si Gerson, 
si Kahat pakon si Merari. 

18 On do goran ni anak ni si Gerson mangihutkon 
marga ni sidea ai: Si Libni pakon si Simei. 

19 Anak ni si Kahat mangihutkon marga ni sidea, “si 
Amram, si Jizhar, si Hebron pakon si Usiel.” 

20 Anjaha anak ni si Merari mangihutkon marga ni 
sidea, “si Mahli pakon si Musi. Ai ma marga ni halak 
Levi mar sasaompung. 

21Humbani si Gerson roh marga ni halak Libni 
pakon marga ni halak Simei: ai ma marga humbani 
ginompar ni si Gerson. 

22 Buei ni bilangan ni sidea, sagala dalahi singgan na 
marumur sabulan pakon lobih hunjai pitu ribu lima 
ratus halak do. 

23 Ginompar ni si Gerson, maningon marsaran i pudi 
ni lampolampo ai hampit hasundutan, 

24 anjaha si Eliasap, anak ni si Lael do pambobai ni 
ginompar ni si Gerson. 

25Anak ni si Gerson ai do haondosan ni 
lampolampo partumpuan, poti parpadanan, tirei 
ampa langit-langitni pakon tirei ni labah harorohan 
hu lampolampo partumpuan ai, 

26 sonai homa tirei ni alaman pakon tirei ni labah 
harorohan hu alaman inggot ni lampolampo ai 
pakon inggot ni anjapanjap ai ampa tali-talini 
ambahni ai sagala horja na mardomu hujai. 

27 Humbani si Kahat do roh marga ni halak Amram, 
marga ni halak Jizhar, marga ni halak Hebron 
pakon marga ni halak Usiel: ai ma marga humbani 
ginompar ni si Kahat. 

28 la bilangan ni sagala dalahi singgan ni marumur 
sabulan pakon i atasni ai ualuh ribu onom ratus 
halak do, sagala na marugas ibagas ianan na 
pansing ai. 

29 Ia ginompar ni si Kahat maningon marsaran do i 
lambung ni lampolampo ai hampit dangsina, 

30 anjaha si Elisapan, anak ni si Usiel do pambobai 
ni ginompar ni si Kahat. 


4 Musa 3 507 


31 Sidea do haondosan ni poti, meja, parpalitaan, 
anjapanjap pakon parugas na pansing ai, na pinakei 
sanggah marugas, sonai homa tirei ai rap pakon 
ganup parugasni, ambahni ai sagala horja na 
mardomu hujai. 

32 Kopala ni pambobai ni halak Levi ai masi Eleasar, 
anak ni Malim Aron, ia do haondosan ni halak, 
sagala na marugas bani ianan na pansing ai. 

33 Humbani si Merari do roh marga ni halak Mahli 
pakon marga ni halak Musi, ai ma marga humbani 
ginompar ni si Merari. 

34 la buei ni bilangan ni sidea, sagala dalahi na 
marumur sabulan pakon i atasni ai onom ribu dua 
ratus halak do. 

35 Anjaha si Zuriel, anak ni si Abihail do pambobai ni 
ginompar ni si Merari, anjaha maningon marsaran 
do sidea i lambung ni lampolampo ai hampit utara. 
36Maningon anak ni si Merari do haondosan 
ni papan ni lampolampo ai, ransang-ransangni, 
tiangni, nahei ni tiang ai pakon ganup parugasni, 
ambahni ai sagala horja na mardomu hujai; 
37ambah ni ai tiang ni alaman ai inggot pakon 
naheini, pakuni pakon talini. 

38Halak na marsaran i lobei ni lampolampo 
partumpuan ai dompak hapoltakan ni mata ni 
ari, ai ma si Musa, si Aron pakon anakni ai: sidea 
do na mandalankon horja bani ianan na pansing 
ai, laho mangugaskon horja haporluan ni halak 

Israel. Barang ise halak na legan na roh hun dohor 
maningon marutang hosah do ia.” 

39 Sagala na tarbilang humbani halak Levi, sagala na 
binilang ni si Musa pakon si Aron, romban hubani na 
tinonahkon ni Jahowa, mangihutkon margani bei, 
sagala dalahi na marumur sabulan pakon i atasni ai, 
dua puluh dua ribu halak do bueini. 

40 Dob ai nini Jahowa ma hubani si Musa, “Bilangi 
ma sagala bunga tubuh i tongah-tongah ni halak 
Israel, singgan na marumur sabulan pakon i atasni 
ai, anjaha buat ma homa bilangan ni goran-goran ni 
sidea. 

41 Papulig ma halak Levi Bangku -- Ahu do Jahowa -- 
gantih ni sagala dalahi bunga tubuh i tongah-tongah 
ni halak Israel, pakon pinahan ni halak Levi, gantih 
ni sagala bunga tubuh i tongah-tongah ni pinahan 
ni halak Israel.” 

42 Jadi ibilangi si Musa ma sagala bunga tubuh 
i tongah-tongah ni halak Israel, songon na 
tinonahkon ni Jahowa hu bani. 

43 Anjaha sagala bunga tubuh dalahi na tarbilang ai, 
mangihutkon bilangan ni goran-goran, singgan ni na 
marumur sabulan pakon i atasni ai, dua puluh dua 
ribu dua ratus pitu puluh tolu halak do bueini. 

44 Dob ai nini Jahowa ma hubani si Musa, 

45 “Buat ma halak Levi gantih ni sagala bunga tubuh 
i tongah-tongah ni halak Israel, pakon pinahan ni 

halak Levi gantih ni pinahan ni sidea, ase Ahu 
simada halak Levi, Ahu do Jahowa. 

46 Bahen partobus ni sidua ratus pitu puluh tolu 
halak bunga tubuh ni halak Israel, na lobih humbani 
bilangan ni halak Levi, 

47 maningon buatonmu do lima sekel pirak tobus ni 
ganup halak, mangihutkon sekel na bani ianan na 
pansing ai do buatonmu ai, ai ma dua puluh gera 
sasekel. 

48 Maningon bereonmu do pirak partobus ni halak 
na ganda ai hubani si Aron pakon hubani anakni ai.” 
49 Jadi ibuat si Musa ma pirak partobus ai humbani 
halak na ganda, sagala na tinobus ni halak Levi ai. 
50 Humbani bunga tubuh ni halak Israel do ibuat 
pirak ai, saribu tolu ratus onom puluh lima sekel, 
marguru hubani sekel bani ianan na pansing ai. 

51 Dob ai ibere si Musa ma pirak partobus ai hubani 
si Aron pakon hubani anakni ai, romban hubani hata 
ni Jahowa, songon na tinonahkon ni Jahowa hubani 
si Musa. 


Horja ni Halak Levi Laho Bingkat Bangsa ai 


1 Dob ai nini Jahowa ma hubani si Musa pakon 
4 si Aron, 

2 “Buat ma bilangan ni anak ni si Kahat hun tongah- 
tongah ni anak ni si levi, mar sasamarga pakon mar 
sasaompung, 

3 singgan ni na marumur tolu puluh tahun pakon i 
atasni ai das bani na marumur lima puluh tahun, 
sagala na boi masuk bani horja, ase idalankon horja 
bani lampolampo partumpuan ai. 

4 On ma horja ni anak ni si Kahat ibagas lampolampo 
partumpuan, na pansing sahalian ai. 

> Anggo laho bingkat ma tumpuan ai, masuk ma 
si Aron pakon anakni ai laho paturunkon tirei 
parholangan ai, anjaha ibalutkon ma poti hasaksian 
ai hujai. 

6 Dob ai inahkon sidea ma hu atasni sada tutup 
humbani bobak ni hambing, anjaha paherbangonni 
ma i atasni ai sada hiou na mahonda sahalian, 
anjaha inahkon ma lanja-lanjani ai hujai. 

7 Anjaha maningon paherbangon ni sidea ma i 
atasni meja hatibalan ni ruti sigalangonkon ai 
sada hiou na mahonda, anjaha i atasni ai inahkon 
ma pinggan batil, mangkuk, pakon serek galangan 
siinumon, i atasni ai homa ruti sigalangkonon ari- 
ari, 

8j atasni ai maningon paherbangon ni sidea do 
sada hiou na magerger, anjaha itutupi ma ai bani 
sada tutup na humbani bobak ni hambing, dob ai 
inahkon ma hujai lanja-lanjani. 

3 Anjaha buaton ni sidea ma sada hiou na 
mahonda, bahen pambaluti ni parpalitaan ai rap 
pakon palitani pakon panurturini, pangintopini 

ronsi ganup parminakanni, ai ma parugas na 
patorsahon parpalitaan ai. 

10 Nahkonon ni sidea ma ai rap pakon ganup 
parugasni hubagas sada tutup na humbani bobak 
ni hambing, anjaha inahkon ma hu atasni sada 
pangusungan. 

11 Anjaha hu atas ni anjapanjap omas ai pe 
maningon paherbangon ni sidea do sada hiou na 
mahonda, anjaha itutup ma ai bani tutup humbani 
bobak ni hambing, anjaha inahkon ma hujai lanja- 
lanjani. 

12Buaton ni sidea ma homa ganup parugas 
tohonan, na pinakei ni sidea ibagas ianan na 
pansing ai, anjaha ibaluti ma ai bani hiou na 
mahonda, anjaha itutupi ma ai bani tutup humbani 
bobak ni hambing, anjaha inahkon ma ai bani sada 
pangusungan. 

13 Buaton ni sidea ma abuan ai humbani anjapanjap 
ai, anjaha ipaherbang ma hu atasni sada hiou na 
tinubar. 

14Inahkon ma hu atasni ganup parugas ni 
anjapanjap ai, na pinakei marugas ijai: Parapuyan, 
garpu, suyuk-suyuk ampa mangkuk pamispisan, 
haganup tene parugas ni anjapanjap ai, anjaha 
ipaherbang ma i atasni sada tutup humbani bobak 
ni hambing, anjaha inahkon ma hujai lanja-lanjani. 
15|a dob ibaluti si Aron pakon anakni ai parugas 
ni ianan na pansing ai, sanggah na laho bingkat 

tumpuan ai, masuk ma anak ni si Kahat laho 
mangusung ai. Ai ma siusungon ni anak ni si Kahat 
humbani lampolampo partumpuan ai. 

16 Anjaha si Eleasar, anak ni Malim Aron, ia 
ma haondosan ni minak na bani parpalitaan 
ai, na misbou-misbou ai, galangan sipanganon 
ari-ari pakon minak pamminakion, sonai homa 
tohonan paturei-turei ganup lampolampo ai ronsi 
ganup isini, age ianan na pansing ia ronsi ganup 
parugasni.” 

17 Dob ai nini Jahowa ma hubani si Musa pakon 
hubani si Aron, 

18 “Ulang ma lopas hanima bois marga ni ginompar 
ni si Kahat hun tongah-tongah ni halak Levi, 

19 tapi sonon ma bahen hanima hubani sidea, ase 
manggoluh sidea anjaha ulang matei, sanggah na 
roh sidea hun dohor bani parugas na pansing ai: 
Si Aron pakon anakni ai ma masuk hubagas laho 
patuduhon bani sidea horjani pakon siusungon ni 
sidea. 

20Tapi seng bulih masuk sidea hubagas laho 
mangidah ugas-ugas na pansing ai, age tongkin 
gelah, ase ulang matei sidea.” 

21 Dob ai nini Jahowa ma hubani si Musa, 

22 “Buat ma homa bilangan ni anak ni si Gerson mar 
sasaompung pakon mar sasamarga, 

23 singgan ni na marumur tolu puluh tahun pakon 
i atasni ai ronsi na marumur lima puluh tahun 

bilangonmu sidea, sagala na boi masuk bani horja 
ibagas lampolampo partumpuan ai. 

24 On do tene horja ni ginompar ni si Gerson, ai ma 
sihorjahonon pakon siusungon ni sidea, 

25 Sidea do na maningon mangusung parmadani ni 
lampolampo ai pakon lampolampo partumpuan ai 
rap pakon langit-langitni pakon tutupni na humbani 
labah harohan hu lampolampo partumpuan ai, 

26 pakon tirei ni alaman, pakon tirei tutup ni 
labah laho hu alaman inggot ni lampolampo ampa 
anjapanjap ai, ronsi ganup talini, pakon ganup 
parugas ni tohonan ni sidea; ganup na porlu 
sibahenon ijai, maningon sidea do mangkorjahon. 
27 Maningon romban hubani hata ni si Aron 
pakon anakni ai horjahonon ni anak ni si Gerson 
ganup horja ai, pasal ganup siusungon ni sidea 
pakon pasal ganup sihorjahonon ni sidea; anjaha 
maningon hanima do mangondoskon bani sidea 
sagala siusungon ni sidea. 

28 Ai ma horja ni ginompar ni anak ni si Gerson 
ibagas lampolampo partumpuan ai, anjaha 
maningon marguru bani si Itamar, anak ni Malim 
Aron do horjahonon ni sidea ai. 

29 Anak ni si Merari pe, maningon bilangonmu do, 
mar sasamarga pakon mar sasaompung, 

30 singgan na marumur tolu puluh tahun pakon 
i atasni ai das ronsi marumur lima puluh tahun 
bilangonmu sidea, sagala na boi masuk marhorja, 

laho mangkorjahon horja ibagas lampolampo 
partumpuan ai. 

31 Anjaha on do siondoskonon siusungon ni sidea, 
na gabe sihorjahonon ni sidea ganup ibagas 
lampolampo partumpuan ai: Papan ni lampolampo 
ai, ransang-ransangni, tiangni pakon onjolanni, 

32 tiang ni alaman ai inggot pakon onjolanni, 
pakuni ampa talini, ronsi ganup parugasni ampa 
ganup sihorjahonon ijai: mangihutkon goranni 
ondoskononnima parugas ai, laho padaskon bani 
ganup sidea siusungonni bei. 

33 Ai ma horja ni ginompar ni si Merari pasal 
haganup sihorjahonon ni sidea ibagas lampolampo 
partumpuan ai, marguru hubani si Itamar, anak ni 
Malim Aron.” 

34 Jadi ibilangi si Musa, si Aron pakon pambobai 
ni tumpuan ai ma anak ni si Kahat mar sasamarga 
pakon mar sasaompung, 

35 singgan ni na marumur tolu puluh tahun pakon i 
atasni ai ronsi na marumur lima puluh tahun, sagala 
na boi masuk marhorja laho mangkorjahon horja 
ibagas lampolampo partumpuan ai: 

36 anjaha bilangan ni sidea mar sasamarga dua ribu 
pitu ratus lima puluh halak do. 

37 Ai ma bilangan ni ginompar ni si Kahat, sagala 
na marugas ibagas lampolampo partumpuan ai, na 
dob binilang ni si Musa pakon si Aron, romban 
hubani hata ni Jahowa marhitei si Musa. 

38 Bilangan niginompar ni si Gerson, mar sasamarga 
pakon mar sasaompung, 

39 singgan na marumur tolu puluh tahun pakon i 
atasni ai ronsi na marumur lima puluh tahun, sagala 
na boi masuk marhorja, laho mandalankon horja 
ibagas lampolampo partumpuan ai: 

40 bilangan ni sidea mar sasamarga pakon mar 
sasaompung dua ribu onom ratus tolu puluh halak 
do bueini. 

41 Ai ma bilangan ni ginompar ni si Gerson, sagala 
na marugas ibagas lampolampo partumpuan ai, 
na dob binilang ni si Musa pakon si Aron romban 
hubani hata ni Jahowa. 

42 Bilangan ni ginompar ni si Merari mar sasamarga 
pakon mar sasaompung, 

43 singgan ni na marumur tolu puluh tahun pakon i 
atasni ai, das ronsi na marumur lima puluh tahun, 
sagala na boi masuk marhorja, laho mandalankon 
horja ibagas lampolampo partumpuan ai, 

44 bilangan ni sidea mar sasamarga pakon mar 
sasaompung tolu ribu dua ratus halak do bueini. 

45 Ai ma halak na tarbilang humbani ginompar ni si 
Merari, na dob binilang ni si Musa pakon si Aron, 
romban hubani hata ni Jahowa marhitei si Musa. 
46 Sagala na tarbilang ai, na dob binilang ni si Musa 
pakon si Aron ampa pambobai ni halak Israel, mar 
sasamarga pakon mar sasaompung, 

47 singgan ni na marumur tolu puluh tahun pakon i 
atasni ai das ronsi na marumur lima puluh tahun, 
sagala na boi masuk mandalankon horja parugason 
pakon horja mangusung ibagas lampolampo 
partumpuan ai, 

48 sidea na tarbilang ai ualuh ribu lima ratus ualuh 
puluh halak do bueini. 

49 Romban hubani hata ni Jahowa marhitei si Musa, 
ipatongon ma bani sidea siugaskononni pakon 
siusungon ni sidea bei: sonai ma ipatongon bani 
sidea, songon na tinonahkon ni Jahowa bani si 
Musa. 


Parpabali bani Halak na Mabutak 


1 Dob ai nini Jahowa ma hubani si Musa, 
5 2 “Hatahon ma hubani halak Israel, ase ipabali 
sidea hun parsaranan ai sagala halak na gadamon 
pakon na somal marnipi-nipi ampa haganup halak 
na butak halani bangkei: 
3 age dalahi age naboru, maningon pabalionnima 
do hu darat ni parsaranan ai, ase ulang ipabutak 
sidea parsaranannima ai, halani Ahu do marianan 
i tongah-tongahnima.” 
4 Jadi ibahen halak Israel ma sonai, ipabali ma halak 
ai hu darat ni parsaranan ai, ibahen halak Israel ma, 
romban hubani hata ni Jahowa hubani si Musa. 

Parpasuang bani na Binuat 
humbani na So Tiba Dalanni 


3 Dob ai nini Jahowa ma hubani si Musa, 

6 “Patugah ma hubani halak Israel, anggo dong sada 
halak dalahi atap naboru na mangkorjahon dousa 
aha pe na hinorjahon ni jolma, ai ma manjahati 
dompak Jahowa, gabe iparroh sapata bani dirini, 

7 maningon sopotkononni dousani na binahenni 
ai, dob ai maningon pasuangonni na binuatni 
ai, anjaha tambahonni saparlima hujai, anjaha 
galaronni ai hubani parutanganni ai. 

8Tapi anggo seng dong sindohor ni halak ai 
parpaulakan ni utang ai, hubani Jahowa ma 
padason utang ai, bahen rupei ni malim, ambah 
ni biribiri tunggal pardearan ai, na mambahen 
pardearan bani. 

3 Anjaha ganup galangan tatangan, sagala na 
pinapansing ni halak Israel, na binoan ni sidea 
hubani malim, maningon malim ai do simadasi. 

10 Atap aha na pinapansing ni sada halak, malim ai 
do simadasi, atap aha na binere ni sada halak bani 
malim, malim ai do simadasi.” 

11 Dob ai nini Jahowa ma hubani si Musa, 

12 “Marsahap ma ho hubani halak Israel anjaha 
hatahon ma hubani sidea, anggo marriah-riah 
parinangon ni sada halak, gabe lang hatengeran ia 
bani paramangonni, 

13 anjaha pala saor dalahi na legan bani, tapi ponop 
do na pinabutakni ai dirini, anjaha seng dong na 
manaksihon dompaksi barang tardapot ia, 

14 gabe sogop hubani uhur parsimburuon, gabe 
simburu ia mangidah parinangonni ai, halani na 
dob pinabutakni ai dirini: atap anggo sogop hubani 
uhur parsimburuon, gabe simburu ia mangidah 
parinangonni, age pe lang hape ipabutak dirini, 

15 jadi boanon ni dalahi ai ma parinangonni ai 
hubani malim, anjaha iboan galangan marhalanisi, 
ai ma saparsapuluh efa itak gandum, tapi seng bulih 
tiriskononni minak hu atasni ai anjaha seng bulih 
bahenonni dahupa hujai, ai galangan sipanganon 
parsimburuon do ai, galangan sipanganon 
pardingatan laho pasingatkon hajahaton. 

16 Jadi boanon ni malim ai ma ia hun dohor, anjaha 
ipajongjong i lobei ni Jahowa. 

17 Dob ai buaton ni malim ai ma bah na mapansing 
ibagas guri-guri tanoh, ibuat ma homa orbuk 
humbani dasor ni lampolampo ai, anjaha ibahen ma 
ai hubagas bah ai. 

18 Pajongjongon ni malim ai ma naboru ai i 
lobei ni Jahowa, anjaha janggaanni ma ulu 
ni naboru ai, anjaha nahkononni hu tanganni 
galangan sipanganon pardingatan, ai ma galangan 
sipanganon parsimburuon. Anjaha ibagas tanganni 
jolomon ni malim ai ma bah na mapaet na 
parohkon papa. 

19 Dob ai pabijaon ni malim ai ma puang-puang 
ai, anjaha ihatahon bani, “Anggo seng dong barang 
ise marsaor pakon ho, anjaha anggo seng tongon 
tardogei pinggol ni dalan ho gabe butak, ho na i 
toruh ni kuasa ni paramangonmu ope, maluah ma 
ho humbani papa hinorhon ni bah na paet on.” 

20 Tapi anggo tongon do ho tardogei pinggol ni 
dalan, age pe i toruh kuasa ni paramangonmu ope 
ho, gabe ipabutak ho dirimu, anjaha saor ho hubani 
dalahi na legan, sobali paramangonmu, 

21 jadi, pabijaon ni malim ai ma puang-puang ai 
marhitei bija bura-bura on, anjaha hatahonon ni 
malim ai ma hubani puang-puang ai, “Sai ibahen 
Jahowa ma ho gabe panginsonohan ni bura pakon 
papa i tongah-tongah ni bangsamu, ase puhung 
binongeimu bahenon ni Jahowa, anjaha busungon 
ia boltokmu, 

22 aj masuk ma bah on paparahkon papa hubagas 
boltokmu, ase busungon boltokmu ibahen anjaha 
puhung binongeimu.” Anjaha hatahonon ni puang- 
puang ai ma, Nai ma, nai ma tongon.' 

23 Dob ai suraton ni malim ai ma bura ai hubagas 
sada buku, anjaha apusanni use bani bah na paet 
ai, 

24 painumkononni ma use hubani puang-puang ai 
bah na mapaet ai na parohkon papa ai, ase masuk 
hubagas boltokni bah na parohkon papa ai gabe 
hapaeton. 

25Dob ai buaton ni malim ai ma hun tangan 
ni. puang-puang ai galangan sipanganon 
parsimburuon ai, anjaha tatang-tatangonni ma 
galangan sipanganon ai i lobei ni Jahowa, lanjar 
galangkononni ma ai i atasni anjapanjap ai. 

26 Buaton ni malim ai ma sampohul humbani 
galangan sipanganon ai bahen pardingatan, 
anjaha itutung ma ai i atas anjapanjap ai, dob 
ai painumkononni ma anggo bah ai hubani 
puang-puang ai. 

27 la dob ipainumkon bah ai bani, anjaha anggo 
tongon domma ipabutak dirini, anjaha ipahiri 
paramangonni, masuk ma bah na parohkon papa 
ai hubani gabe hapaeton, gabe busungon ma 
boltokni anjaha puhung binongeini, anjaha gabe 
panginsonohan ni bura ma puang-puang ai i 
tongah-tongah ni bangsani. 

28 Tapi anggo seng ipabutak puang-puang ai dirini 
anjaha pansing do ia, jadi maluah ma ia anjaha boi 
boratan rumah. 

29 Ai ma titah pasal parsimburuon, anggo 
tardogei pinggol ni dalan sada puang-puang na 
marparamangon, gabe butak, 

30 harang anggo sogop tonduy parsimburuon bani 
sada dalahi, gabe marsimburu ia bani parinangonni, 
jadi pajongjongonni ma puang-puang ai i lobei 
ni Jahowa, anjaha bahenon ni malim ai ma bani 
haganup romban hubani titah on. 

31 Maluah ma anggo dalahi ai humbani hajahaton, 
tapi manginsonoh do hajahaton ai bani puang- 
puang ai.” 


Titah Sidingaton ni Halak Nasir 


1 Dob ai nini Jahowa ma hubani si Musa, 
6 2 “Hatahon ma hubani halak Israel, anggo dong 
sada dalahi atap naboru na marbagah-bagah, ai ma 
bagah-bagah ni halak Nasir. Sihol mangondoskon 
dirini bani Jahowa, 
3 maningon paholanganni dirini humbani anggur 
pakon siinumon na koras, seng bulih inumonni 
anggur na marraru pakon siinumon na marraru, 
anjaha seng bulih inumonni buah ni anggur atap 
panganonni buah ni anggur na baru binuat atap na 
dob pinahorah. 
4Sadokah panorang hanasironni, seng bulih 
panganonni age aha na pinauli humbani hayu 
anggur, age na humbani batuni, age na humbani 
pusukni. 
> Sadokah panorang bagah-bagah hanasironni ai, 
seng bulih dais pisou parsuhur hubani uluni, paima 
gok panorang ni hanasironni ai bani Jahowa, 
maningon pansing do ia, maningon paturutonni do 
ganjang jambulan ni uluni. 
6 Sadokah panorang ni bagah-bagah ni hanasironni 
ai, seng bulih dohoranni halak na matei. 

7Age halani bapani barang inangni, anggini 
barang botouni pe, anggo matei sidea, seng bulih 
butakanni dirini, ai bagah-bagah hanasiron bani 
Naibatani do i atas uluni. 

8 Sadokah panorang ni hanasironni ai, pansing do ia 
bani Jahowa. 

9Anjaha anggo matei sompong atap ise i 
lambungni, gabe butak ibahen ulu hanasironni 
ai, jadi maningon suhuronni do uluni: bani ari 
pangurasion, bani ari papituhon ma suhuronni ai. 
10 Bani ari paualuhkon maningon boanonni dua 
kuhuy barang dua anak ni asas hubani malim, hu 
labah ni lampolampo partumpuan ai. 

11 Hoseihononni malim ai ma sada bahen galangan 
situtungon, bahen pardearanni, halani na dob 
mardousa ia binahen ni bangkei ai. Anjaha 
maningon papansingonni do uluni bani ari na 
sasada ai. 

12 Hoseihononni ma use panorang hanasironni ai 
bani Jahowa, anjaha boanonni ma homa sada anak 
ni biribiri na marumur satahun bahen galangan 
pardousaon. Tapi seng be hiraon anggo panorang 
na parlobei ai, halani na dob butak hanasironni ai. 
13 Anjaha on do titah bani halak Nasir, “Anggo gok 
ma panorang hanasironni ai, boanon ma ia hu labah 
ni lampolampo partumpuan ai: 

14 maningon boanonni do galangan hubani Jahowa, 
sada anak ni biribiri tunggal na marumur satahun 

na so martikas bahen galangan situtungon, sada 
anak ni biribiri boru-boru na marumur satahun na 
so martikas bahen galangan pardousaon, pakon 
sada biribiri tunggal na so martikas bahen galangan 
pardameian, 

15 pakon sada raga ruti na so niigaran, kuei humbani 
itak na lumat na marlapu minak, pakon pahpah na 
so niigaran, na marlapu minak, ambah ni galangan 
sipanganon ampa galangan siinumon na mardomu 
hujai. 

16 Dob ai boanon ni malim ai ma ai hun dohor 
hu lobei ni Jahowa anjaha hoseihononni ma ai 
bahen galangan pardousaonni pakon galangan 
situtungonni, 

17 anjaha galangkononni ma biribiri tunggal ai 
bahen galangan pardameian hubani Jahowa, rap 
pakon raga na marisi ruti na so niigaran ai: 
maningon galangkonon ni malim ai do homa 
galangan sipanganon ai pakon galangan siinumon 
ai. 

18Dob ai maningon suhuron ni halak Nasir ai 
ma ulu hanasironni ai bani labah ni lampolampo 
partumpuan ai, anjaha buatonni ma jambulan ni 
ulu hanasironni ai, anjaha inahkon ma ai hubani 
apuy na i toruh ni galangan pardameian ai. 

19 Anjaha buaton ni malim ai ma hae-hae lobei ni 
biribiri tunggal ai, anggo domma ilompah, ambahni 
ai sada kuei na so niigaran, anjaha inahkon ma ai 


4 Musa 6 524 


hu tangan ni halak Nasir ai haduasi, dob isuhur 
jambulan hanasironni ai. 

20Dob ai tatangon ni malim ai ma ai bahen 
galangan sitatangon i lobei ni Jahowa, parbagianan 
na pansing ma ai bani malim, rap pakon tonton ni 
galangan sitatangon ai pakon hae-hae lobei ni na 
ginalangkon ai: dob salpu ai bulih ma minum anggur 
halak Nasir ai.” 

21 Ai ma titah bani halak Nasir na dob mambahen 
bagah-bagah: maningon domu hubani hanasironni 
galanganni ai bani, ambah ni na legan na boi ope 
galangkononni: romban hubani bagah-bagah na 
dob binagahkonni, maningon sonai do bahenonni, 
romban hubani titah ni hanasironni ai.” 


Pasu-pasu Hamalimon 


22 Dob ai nini Jahowa ma hubani si Musa, 

23 “Hatahon ma hubani si Aron pakon anakni ai, 
sonon ma pamasu-masunima bani halak Israel, 
hatahon hanima ma bani sidea, 

24 “Sai ipasu-pasu anjaha iramoti Jahowa ma ham.” 
2> Isondangkon Jahowa ma bohi-Ni bamu, anjaha 
maidop ma uhurni mangidah ham. 

26 idompakkon Jahowa ma bohi-Ni bamu, anjaha 
ibere ma damei bamu.’ 

27 Sonai ma ampeihonon ni sidea goran-Ku bani 
halak Israel, anjaha pasu-pasuon-Ku ma sidea.” 

Sibere-bere ni Kopala ni Halak Israel Sanggah na 
Mangondoskon Anjapanjap bani Jahowa 


7 1 Dob siap ipajongjong si Musa lampolampo ai, 
anjaha dob iminaki anjaha ipapansing ganup 
parugasni ai, anjaha dob iminaki anjaha ipapansing 
anjapanjap ai pakon ganup parugasni ai, 

2 iboan pambobai ni halak Israel, kopala ni mar 
sasaompung, kopala ni mar sasamarga, sagala na 
mambobahon halak na dob binilanganni ai, 

3 iboan sidea ma galangan ni sidea hu lobei ni 
Jahowa: onom gareta na martutup pakon sapuluh 
dua lombu; dua kopala sada gareta anjaha sada 
lombu bei ganup kopala, iboan sidea ma ai hu lobei 
ni lampolampo ai. 

4Dob ai nini Jahowa ma hubani si Musa, 

5 “Jalo ma ganupan ai humbani sidea, ase boi 
pakeion ai, anjaha ondoskon ma ai bani halak Levi, 
romban hubani horja ni sidea bei.” 

6 Jadi ijalo si Musa ma gareta pakon lombu ai, 
anjaha iondoskon ma ai bani ganup halak Levi. 

7 Dua gareta pakon ompat lombu iondoskon bani 
anak ni si Gerson, romban hubani horja ni sidea ai. 
3 Ompat gareta pakon ualuh lombu iondoskon bani 
anak ni si Merari romban hubani horja ni sidea, 
marguru hubani horja ni sidea, na binobahon ni si 
Itamar, anak ni Malim Aron. 

9 Tapi anggo bani anak ni si Kahat, seng dong age 
aha ibere, halani sidea do haondosan ni parugas na 
pansing ai, ai ma siusungon ni abara. 

10 Jadi igalangkon sagala kopala ai ma galanganni 
bei, laho mangondoskon anjapanjap ai bani ari 
pamminakionni, anjaha igalangkon sagala kopala ai 
ma galanganni i lobei ni anjapanjap ai. 

11 Nini Jahowa do hubani si Musa, “Maningon mar 
sasahalak kopala ai bani panorangni beimambahen 
galanganni laho mangondoskon anjapanjap ai.” 
12Na manggalangkon galanganni bani ari na 
parlobei, ai ma si Nahason, anak ni si Aminadab, 
humbani marga Juda. 

13 la galanganni, ai ma sada pinggan pirak, saratus 
tolu puluh sekel boratni, sada mangkuk humbani 
pirak, pitu puluh sekel boratni, domu hubani sekel 
na bani ianan na pansing ai, haduasi gok bani itak 
na lumat, na niagu pakon minak bahen galangan 
sipanganon, 

14 sada pinggan humbani omas, sapuluh sekel 
boratni, gok dahupa, 

15 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

lesada hambing tunggal bahen galangan 
pardousaon, 

17 anjaha bahen galangan pardameian, dua lombu, 
lima biribiri tunggal, lima hambing tunggal pakon 

lima anak ni biribiri tunggal na marumur satahun. 
Ai ma galangan ni si Nahason, anak ni si Aminadab. 
18 Bani ari paduahon iboban si Natanael, anak ni si 
Zuar, pambobai ni halak Isasar ma galangan ai. 

19 lboan ma bahen galanganni sada pinggan pirak, 
saratus tolu puluh sekel boratni, sada mangkuk 
humbani pirak, pitu puluh sekel boratni, domu 
hubani sekel na bani ianan na pansing ai, haduasi 
gok bani itak na lumat, na niagu pakon minak bahen 
galangan sipanganon, 

20 sada pinggan humbani omas, sapuluh sekel 
boratni, gok dahupa; 

21 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

22sada hambing tunggal bahen galangan 
pardousaon, 

23 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri tunggal na marumur satahun. 
Ai ma galangan ni si Natanael, anak ni si Zuar. 

24 Bani ari patoluhon si Eliab, anak ni si Helon, 
pambobai ni halak Sebulon; 

25 Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, domu hubani sekel na 
bani ianan na pansing ai; haduasi gok bani itak 

na lumat, na niagu pakon minak bahen galangan 
sigalangonkon: 

26 sada pinggan humbani omas, sapuluh sekel 
boratni, gok dahupa; 

27 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon; 

28cada hambing tunggal bahen galangan 
pardousaon, 

29 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri tunggal na marumur satahun. 
Ai ma galangan ni si Eliab, anak ni si Helon. 

30 Bani ari paompatkon si Elisur, anak ni si Sedeur, 
pambobai ni halak Ruben. 

31 Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, domu hubani sekel na bani 
janan na pansing ai; haduasi gok bani itak na lumat, 
na niagu pakon minak bahen galangan sipanganon, 
32 sada pinggan humbani omas, sapuluh sekel 
boratni, gok dahupa; 

33 Sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

34sada hambing tunggal bahen galangan 
pardousaon, 

35 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri na marumur satahun. In ma 
galangan ni si Elisur, anak ni si Sedeur. 

36 Bani ari palimahon si Salumiel, anak ni si 
Surisadai, pambobai ni halak Simeon. 

37 Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, domu hubani sekel na bani 
ianan na pansing ai; haduasi gok bani itak na lumat, 
na niagu pakon minak bahen galangan sipanganon, 
38 sada pinggan humbani omas, sapuluh sekel 
boratni, gok dahupa; 

39 sada anak ni lombu, sada biribiri tunggal, sada 
anak ni biribiri na marumur satahun, bahen 
galangan situtungon, 

4“0sada hambing tunggal bahen galangan 
pardousaon, 

41 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri tunggal na marumur satahun. 
Ai ma galangan ni si Surisadai. 

42 Bani ari paonomkon si Eliasap, anak ni si Deguel 
pambobai ni halak Gad. 

43 Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, domu hubani sekel na bani 

ianan na pansing ai; haduasi gok bani itak na lumat, 
na niagu pakon minak bahen galangan sipanganon, 
44sada pinggan humbani omas, sapuluh sekel 
boratni, gok dahupa; 

45 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

46sada hambing tunggal bahen galangan 
pardousaon, 

47 anjaha bahen galangan pardameian, dua lombu, 
lima biribiri tunggal, pakon lima anak ni biribiri 
tunggal na marumur satahun. Ai ma galangan ni si 
Eliasap, anak ni si Deguel. 

48 Bani ari papituhon si Elisama, anak ni si Amihud, 
pambobai ni halak Efraim. 

49 Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, domu hubani sekel na bani 
janan na pansing ai; haduasi gok bani itak na lumat, 
na niagu pakon minak bahen galangan sipanganon, 
50 sada pinggan humbani omas, sapuluh sekel 
boratni, gok dahupa, 

51 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

52sada hambing tunggal bahen galangan 
pardousaon, 


4 Musa 7 531 


53 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri tunggal na marumur satahun. 
Ai ma galangan ni si Elisama, anak ni si Amihud. 
54Bani ari paualuhkon si Gamaliel, anak ni si 
Pedasur, pambobai ni halak Manase. 

>> Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, mardomu hubani sekel 
na adong bani ianan na pansing ai, haduasi gok 
bani itak na lumat, na niagu pakon minak bahen 
galangan sipanganon, 

56 sada pinggan humbani omas, sapuluh sekel 
boratni, gok dahupa, 

37 sada anak ni lombu, sada biribiri tunggal, sada 
anak ni biribiri tunggal na marumur satahun, bahen 
galangan situtungon, 

>3 sada hambing tunggal bahen galangan 
pardousaon, 

59 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri tunggal na marumur satahun. 
Ai ma galangan ni si Gamaliel, anak ni si Pedasur. 
60 Bani ari pasiahkon, si Abidan, anak ni si Gideoni, 
pambobai ni halak Benjamin. 

61Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, domu hubani sekel na bani 

janan na pansing ai, haduasi gok bani itak, na niagu 
pakon minak bahen galangan sipanganon, 

62 sada pinggan humbani omas, sapuluh sekel 
boratni, gok dahupa, 

63 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

64scada hambing tunggal bahen galangan 
pardousaon, 

65 anjaha bahen galangan pardameian, dua lombu, 
lima biribiri tunggal, lima hambing tunggal pakon 
lima anak ni biribiri tunggal na marumur satahun. 
Ai ma galangan ni si Abidan, anak ni si Gideoni. 

66 Bani ari pasapuluhkon si Ahieser, anak ni si 
Amisadai, pambobai ni halak Dan. 

67Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, mardomu hubani sekel na 
bani ianan na pansing ai. Haduasi ai gok bani itak, na 
niagu pakon minak, bahen galangan sipanganon, 
68 sada pinggan humbani omas, sapuluh sekel 
boratni, gok dahupa; 

69 sada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon; 

70sada hambing tunggal bahen galangan 
pardousaon; 

71 anjaha bahen galangan pardameian, dua lombu, 
lima biribiri tunggal, lima hambing tunggal, pakon 
lima anak ni biribiri tunggal na marumur satahun. 
Ai ma galangan ni si Ahieser, anak ni si Amisadai. 
72 Bani ari pasapuluhsadahon si Pagiel, anak ni si 
Okran, pambobai ni halak Asser. 

73 Galanganni sada pinggan pirak, saratus tolu 
puluh sekel boratni, sada mangkuk humbani pirak, 
pitu puluh sekel boratni, mardomu hubani sekel 
na bani ianan na pansing ai: haduasi gok bani itak 
na lumat, na niagu pakon minak, bahen galangan 
sipanganon, 

74 Sada pinggan humbani omas, sapuluh sekel 
boratni, gok dahupa; 

75 sada anak ni lombu, sada biribiri tunggal, sada 
anak ni biribiri tunggal na marumur satahun, bahen 
galangan situtungon, 

78sada hambing tunggal bahen galangan 
pardousaon, 

77 anjaha bahen galangan pardameian, dua lombu, 
lima anak ni biribiri tunggal pakon lima anak 
ni biribiri tunggal na marumur satahun. Ai ma 
galangan ni si Pagiel, anak ni si Okran. 

78 Bani ari pasapuluhduahon si Ahira anak ni si 
Enan, pambobai ni halak Naftali. 

79Galanganni sada pinggan pirak, saratus tolu 
puluh sekel boratni, sada mangkuk humbani pirak 
pitu puluh sekel boratni, domu hubani sekel na bani 

ianan na pansing ai; haduasi gok bani itak na lumat, 
na niagu pakon minak bahen galangan sipanganon, 
80 sada pinggan humbani omas, sapuluh sekel 
boratni, gok dahupa, 

81 gada anak ni lombu, sada biribiri tunggal, sada 
anak ni biribiri tunggal na marumur satahun bahen 
galangan situtungon, 

82sada hambing tunggal bahen galangan 
pardousaon, 

83 anjaha bahen galangan pardameian, dua anak 
ni lombu, lima biribiri tunggal, pakon lima anak 
ni biribiri tunggal na marumur satahun. Ai ma 
galangan ni si Ahira, anak ni si Enan. 

84 Ai ma galangan laho mangondoskon anjapanjap 
ai, bani ari pamminakion ai humbani pambobai ni 
halak Israel, sapuluh dua pinggan pirak, sapuluh 
dua mangkuk humbani pirak, sapuluh dua pinggan 
omas. 

85 Saratus tolu puluh sekel borat ni pinggan ai sada- 
sada, anjaha pitu puluh sekel borat ni mangkuk ai 
sada-sada, ase boratni ganup parugas ai dua ribu 
ompat ratus sekel do, domu hubani sekel na bani 
ianan na pansing ai. 

86 Sapuluh dua pinggan omas, gok dahupa, sapuluh 
sekel boratni sada-sada, domu hubani sekel na bani 
janan na pansing ai, ase borat ni omas ganup hubani 
pinggan ai saratus dua puluh sekel. 

87 Haganup pinahan bahen galangan situtungon, 
sapuluh dua lombu, sapuluh dua biribiri tunggal, 
sapuluh dua anak ni biribiri tunggal na marumur 
satahun, rap pakon galangan sipanganon: anjaha 
sapuluh dua hambing tunggal bahen galangan 
pardousaon. 

88 Buei ni pinahan bahen galangan pardameian, dua 
puluh ompat anak ni lombu, onom puluh biribiri 
tunggal, onom puluh hambing tunggal, onom puluh 
anak ni biribiri tunggal na marumur satahun. Ai ma 
galangan laho mangondoskon anjapanjap ai, dob 
siap iminaki. 

89 Anjaha sanggah na masuk ai si Musa hubagas 
lampolampo partumpuan ai, sihol marsahap pakon 
Jahowa, ibogei do sora ni Jahowa marsahap 
pakonsi, humbani langkob ni pardearan ai, na i 
atasni poti hasaksian ai, humbani holangkolang 
ni herub na dua ai: anjaha marsahap do Jahowa 
pakonsi. 


Pasal Parpalitaan Omas 


1 Dob ai nini Jahowa ma hubani si Musa, 
& 2 Marsahap ma ho hubani si Aron anjaha 
hatahon ma hu bani, anggo ipagara ho palita ai, 
maningon hu lobei ni parpalitaan ai marsinalsal 
palita na pitu ai.” 


4 Musa 8 536 


3 Jadi ibahen si Aron ma sonai: hampit lobei ni 
parpalitaan ai do ipagara palitani, romban hubani 
tonah ni Jahowa hubani si Musa. 

4 Sonon do parpaulini bani parpalitaan ai: Itopa do 
ai humbani omas pitah, age naheini sonai homa 
bungani, romban hubani tiruan na pinatuduhkon ni 
Jahowa hubani si Musa, sonai do ipauli parpalitaan 
ai. 


Pamasu-masuon ni Halak Levi 


3 Dob ai nini Jahowa ma hubani si Musa, 

6 “Arahkon ma halak Levi hun tongah-tongah ni 
halak Israel, anjaha urasi ma sidea. 

7 Anjaha sonon do bahenonmu hubani sidea laho 
mangurasi sidea, Pispiskon ma hubani sidea bah 
pangurasion hubani dousa, dob ai suhuron ni sidea 
ma ganup badan ni sidea, anjaha susionni pakeanni 
ase borsih sidea. 

8 Dob ai buaton ni sidea ma sada anak ni lombu 
rap pakon itak na lumat, na niagu pakon minak 
bahen galangan sipanganon iringanni ai, dob ai 
buatonmu ma sada nari anak ni lombu bahen 
galangan pardousaon. 

9Dob ai hatahon ma halak Levi roh hun dohor 
hu lobei ni lampolampo partumpuan ai, anjaha 
patumpu ma ganup tumpuan ni halak Israel. 

10 Anggo domma ipatumpu ho halak Israel hu lobei 
ni Jahowa, tampeihonon ni halak Israel ma tangan 
ni sidea hubani halak Levi. 

11 Anjaha toguon ni si Aron ma halak Levi ai hu 
lobei ni Jahowa, songon sada galangan sitatangon 
humbani halak Israel, ase talup sidea mangkorjahon 
horja ni Jahowa. 

12 Dob ai nahkonon ni halak Levi ma tangan ni sidea 
hubani ulu ni lombu ai, anjaha galangkononmu ma 
na sada bahen galangan pardousaon anjaha na 
sada nari bahen galangan situtungon bani Jahowa, 
mambahen pardearan bani halak Levi. 

13Dob ai maningon pajongjongonmu halak 
Levi i lobei ni si Aron pakon anakni ai, laho 
mangondoskon sidea songon galangan sitatangon 
bani Jahowa. 

14 Sonai ma papuligonmu halak Levi hun tongah- 
tongah ni halak Israel, ase Ahu simada halak Levi. 
15Dob ai masuk ma halak Levi ai, ase marugas 
sidea ibagas lampolampo partumpuan ai, dobkonsi 
jurasi anjaha iondoskon ho sidea songon galangan 
sitatangon. 

16 Ai sibere-bere Bangku do sidea hun tongah- 
tongah ni halak Israel, ai gantih ni na parlobei 
hun partapaan, sagala bunga tubuh humbani halak 
Israel do sidea Hubuat Bangku. 

17 Ai Ahu do simada ganup bunga tubuh i tongah- 
tongah ni halak Israel, age na humbani jolma, age 

na humbani pinahan, singgan ni ari dob Hubunuh 
bunga tubuh i tanoh Masir, domma Hupapansing 
sidea Bangku, 

18 anjaha domma Hubuat halak Levi gantih ni sagala 
bunga tubuh i tongah-tongah ni halak Israel. 
19Domma Hulayak-layakkon halak Levi bahen 
hasoman ni si Aron pakon anakni ai hun 
tongah-tongah ni halak Israel laho marugas bani 
lampolampo partumpuan ai, anjaha mambahen 
pardearan bani halak Israel, ase ulang masa papa i 
tongah-tongah ni halak Israel, anggo roh sidea hun 
dohor bani ianan na pansing ai.” 

20 Dob ai ibahen si Musa pakon si Aron ampa 
haganup tumpuan ni halak Israel ma sonai hubani 
halak Levi romban hubani haganup na tinonahkon 
ni Jahowa hubani si Musa pasal halak Levi ai, sonai 
do ibahen halak Israel hubani sidea. 

21 Dob ai iurasi halak Levi ma dirini bei humbani 
dousa, anjaha isusi bei ma pakeanni, anjaha 
iondoskon si Aron ma sidea songon galangan 
sitatangon i lobei ni Jahowa, anjaha si Aron 
do mambahen pardearan bani sidea laho 
papansingkon sidea, 

22 Dob ai masuk ma halak Levi, laho mandalankon 
horja ni sidea ibagas lampolampo partumpuan ai 
i lobei ni si Aron pakon anakni ai; songon na 
tinonahkon ni Jahowa hubani si Musa pasal halak 
Levi ai, sonai do ibahen hubani sidea. 

Panorang Parugason ni Halak Levi 


23 Dob ai nini Jahowa ma hubani si Musa, 

24 “On do na mardomu hubani halak Levi: Singgan 
ni na marumur dua puluh lima tahun pakon i atasni 
ai, maningon masuk sidea laho mangkorjahon horja 
ibagas lampolampo partumpuan ai, 

25 tapi dob marumur lima puluh tahun, maluah ma 
sidea humbani horja parugason, seng be marhorja 
sidea. 

26 Boi do namin urupan ni sidea anggini marhorja 
i lampolampo partumpuan ai, laho mangkorjahon 
sihorjahononkon, tapi seng be bulih sidea 
marjabatan. Sonai ma bahenonmu hubani halak 
Levi, pasal sihorjahonon ni sidea.” 


Marpesta Paskah Halak Israel 


! Dob ai nini Jahowa ma hubani si Musa, i 
halimisan dohorhon Sinai, padua-tahunkon dob 
luar sidea hun tanoh Masir, bani bulan sada, 
2 “Maningon marpesta Paskah halak Israel bani 
panorang na dob binuhul hinan. 
3 Bani ari sapuluh ompat bulan on malele bodari, 
maningon hoseihononnima do in bani panorang na 
dob binuhul hinan, maningon romban bani aturanni 
pakon titahni do ia hoseihononnima.” 
4 Dob ai ihatahon si Musa ma halak Israel marpesta 
Paskah. 

“Jadi saud ma sidea marpesta Paskah bani ari 
sapuluh ompat bulan sada malele bodari i halimisan 
dohorhon Sinai: romban hubani na tinonahkon ni 
Jahowa hubani si Musa, sonai do ibahen halak 
Israel. 


Aturan hubani Jolma na Marabat Marpesta Paskah 


6 Tapi adong do dalahi na butak halani bangkei ni 
jolma, jadi seng be tarbahen sidea marpesta Paskah 
bani ari ai. Roh ma sidea hu lobei ni si Musa pakon 
si Aron bani ari na sasada ai: 

7 ihatahon sidea ma hu bani, “Na butak do hanami 
binahen ni bangkei ni jolma. Mase ma tarlarang 
hanami mamboan galangan bani Jahowa bani 
panorang na dob binuhul i tongah-tongah ni halak 
Israel?” 

8 Dob ai ihatahon si Musa ma hubani sidea, “Paima 
nasiam ijon, ase hutangar lobei barang aha do 
hatahonon ni Jahowa pasal nasiam.” 

9 Nini Jahowa ma hubani si Musa, 

10 “Hatahon ma hubani halak Israel: Anggo 
adong na butak barang ise bannima barang bani 
ginomparnima halani bangkei, atap sanggah 
pardalanan na madaoh, tarbahensi do marpesta 
Paskah bani Jahowa. 

11 Bani bulan dua ari sapuluh ompat malele bodari 
ma sidea marpesta Paskah: maningon panganon ni 

sidea ma ai marhasoman ruti na so niigaran pakon 
lowoh na mapaet. 

12 Seng bulih tebaan ni sidea hunjai ronsi patarni, 
anjaha seng bulih ponggolhononkon holiholini age 
sada, maningon romban hubani ganup aturan ni 
Paskah do pestahonon ni sidea ai. 

13Tapi barang ise na pansing anjaha seng 
ipardalanan ia, hape langlang ia marpesta Paskah, 
maningon siapkononkon ia hun tongah-tongah 
ni bangsani, halani na so binoanni galangan bani 
Jahowa bani panorang na dob binuhul hinan: 
maningon manginsonoh hubani dousani ai. 

14 Anggo adong panginsolat manginsolat i 
tongah-tongahnima, na sihol marpesta Paskah 
hubani Jahowa, maningon dalankononni do ai, 
romban hubani aturan pakon titah ni Paskah hinan; 
maningon sada do aturan bennima, bani halak 
dagang pakon bani pangisi ni tanoh in.” 


Hombun pakon Apuy na Jongjong 


15 Dob ai bani ari parjongjong ni lampolampo ai 
irongkob hombun ai ma lampolampo hasaksian ai, 
anjaha humbani bodari das ronsi patarni ai, sai 
ibabou ni lampolampo ai do ai songon rupa ni apuy 
idahon. 

16 Sonai ma tongtong hombun ai manrongkob ia 
arian, anjaha bodari songon rupa ni apuy idahon. 

17 Anjaha anggo manaik ma hombun ai hun 
babou ni lampolampo ai, bingkat ma halak Israel 
mardalan, anjaha ija marsaran hombun ai, lanjar 
ijai ma marsaran halak Israel. 

18 Ase marguru hubani hata ni Jahowa do bingkat 
halak Israel, anjaha marguru hubani hata ni Jahowa 
do sidea marsaran: sadokah marsaran hombun ai i 
atasni lampolampo ai, marsaran ma sidea. 

19 Anggo dokah marsaran hombun ai i atasni 
lampolampo ai, sai ihorjahon halak Israel do 
parentah ni Jahowa, seng bingkat. 

20 Sipata piga-piga ari do hansa hombun ai i atasni 
lampolampo ai; jadi marsaran ma sidea mardomu 
hubani hata ni Jahowa, anjaha domu hubani hata 
ni Jahowa do sidea bingkat use. 

21Sipata humbani bodari das ronsi sogod do 
marsaran hombun ai; anggo manaik ma hombun 
ai sogod, bingkat ma sidea. Atap arian atap bodari 
anggo manaik ma hombun ai, bingkat ma sidea. 

22 Anggo dua ari barang sabulan barang lobih 
hunjai, marsaran hombun aii atasni lampolampo ai, 
marsaran ma halak Israel, lang bingkat sidea: tapi 
manaikkonsi hombun ai, bingkat ma sidea. 
23Romban hubani hata ni Jahowa do sidea 
marsaran anjaha romban hubani hata ni Jahowa 
do sidea bingkat use: idalankon sidea do na 
pinarentahkon ni Jahowa, romban hubani hata ni 
Jahowa marhiteihon si Musa. 


4 Musa 10 543 


Pamakeion bani Tarompit 


1 Dob ai nini Jahowa ma hubani si Musa, 
1078270. ma bam dua tarompit humbani 
pirak, topa ma ai humbani sangkimpal pirak, anjaha 
pakei ma ai laho patumpuhon kuria ai ampa laho 
pabingkatkon tumpuan ai. 

3 Anggo haduasi tarompit ai ipahata, maningon 
martumpu ma ganup tumpuan ai hu lambungmu i 
lobei ni labah ni lampolampo partumpuan ai. 
4Tapi anggo sada do ipahata, martumpu ma hu 
lobeimu sagala kopala, pambobai ni halak Israel 
marribu-ribu. 

> Anggo marsora mareta-eta tarompit ai, bingkat 
ma tumpuan na marsaran hampit hapoltakan. 

6 Anggo marsora mareta-eta tarompit ai 
paduahalihon, bingkat ma tumpuan na marsaran 
hampit dangsina, maningon marsora mareta-eta 
lobei tarompit ai, ase bulih sidea bingkat. 

1Tapi anggo sihol patumpuhon tumpuan ai, 
maningon bulus do marsora tarompit ai, ulang 
marsora mareta-eta. 

8 Anjaha anak ni si Aron, malim-malim ai do na 
manompul tarompit ai: aturan na totap ma on 
bennima marsundut-sundut. 

3 Anggo bingkat hanima hu parporangan i 
tanohnima  mangimbang  munsuhnima na 
manosak-nosak hanima, mareta-eta ma 

pahataonnima tarompit ai, laho mantarsingatkon 
hanima i lobei ni Jahowa, Naibatanima, anjaha 
paluahon-Ni ma hanima humbani munsuhnima. 

10 Anjaha sonai homa bani ari malas ni uhurnima, 
bani pestanima na dob binuhul pakon bani poltak ni 
bulan, maningon pahataonnima do tarompit ai laho 
mangondoskon galangan situtungonnima pakon 
galangan pardameiannima, ase idingat Jahowa 
hanima, Ahu do Jahowa, Naibatanima.” 


Parbingkat ni Halak Israel hun Sinai 


11 Jadi padua-tahunkon, bani bulan dua ari dua 
puluh, manaik ma hombun ai hun datas ni 
lampolampo hasaksian ai. 

12 Dob ai bingkat ma halak Israel mangihutkon 
barisan ni sidea mardalan hun halimisan dohorhon 
Sinai, anjaha marsaran ma use hombun ai i 
halimisan Paran. 

13 Ai ma na parlobei sahali sidea bingkat domu 
hubani hata ni Jahowa marhitei si Musa. 

14 Bingkat ma parlobei mandera ni tumpuan ni 
halak Juda rap pakon bala ni sidea, anjaha si 
Nahason, anak ni si Aminadab do pambobai ni bala 
ni sidea. 

15 Pambobai ni bala ni marga ni halak Isasar, ai ma 
si Natanael, anak ni si Zuar: 

16 pambobai ni bala ni marga ni halak Zebulon, ai 
ma si Eliab, anak ni si Helon. 

17 Dob irangrang lampolampo ai, bingkat ma anak 
ni si Gerson pakon anak ni si Merari, ai ma siusung 
lampolampo ai. 

18 Dob ai bingkat ma mandera ni tumpuan ni halak 
Ruben rap pakon bala ni sidea, anjaha si Elisur, anak 
ni si Sedeur do pambobai ni bala ni sidea. 

19 Anjaha pambobai ni bala ni marga ni halak 
Simeon, ai ma si Selumiel, anak ni si Zurisadai. 

20 Anjaha pambobai ni bala ni marga ni halak Gad, 
ai ma si Eliasap, anak ni si Deguel. 

21 Dob ai bingkat ma halak Kahat mangusung ugas- 
ugas na mapansing ai, anjaha ipajongjong ma 
lampolampo ai paima roh sidea. 

22 Dob ai bingkat ma mandera ni tumpuan ni halak 
Efraim, rap pakon bala ni sidea, anjaha si Elisama, 
anak ni si Amihud do pambobai ni sidea. 

23 Anjaha pambobai ni bala ni marga ni halak 
Manase, ai ma si Gamaliel, anak ni si Pedasur: 

24 pambobai ni bala ni marga ni halak Benjamin, ai 
ma si Abidan, anak ni si Gideoni. 

25 Dob ai bingkat ma mandera ni tumpuan ni halak 
Dan, rap pakon bala ni sidea, ai ma na parpudi 
humbani ganup tumpuan ai, anjaha si Ahieser, anak 
ni si Amisadai do pambobai ni bala ni sidea, 

26 pambobai ni bala ni marga ni halak Asser, ai ma 
si Pagiel, anak ni si Okran: 

27 pambobai ni bala ni halak Naftali, ai ma si Ahira 
si anak ni, Enan. 


4 Musa 10 546 


28 Ai ma parhorja bani parbingkat ni halak Israel rap 
pakon bala ni sidea, anggo bingkat sidea. 


Ipataruh si Hobab Sidea i Halimisan 


29 Dob ai nini si Musa ma hubani si Hobab, anak ni si 
Reguel, halak Midian ai, simatua ni si Musa, “Laho 
bingkat ma hanami hu ianan na dob binagahkon 
ni Jahowa hinan, “Ahu mamberehon ai bennima.' 
Rap ma hita laho, marrupei na dear pe ho ibahen 
hanami, ai domma iparbagah Jahowa na madear 
hubani halak Israel.” 

30 Tapi nini ma mambalosisi, “Seng dihut ahu laho, 
mulak hu tanohku pakon hubani saninangku do 
ahu.” 

31Dob ai nini. ma, “Ulang  tadingkon 
hanami, ai tangkas do ibotoh ho barang ija 
parsarankononnami i halimisan, maningon ho ma 
namin na songon gabe matanami. 

32 Anggo bingkat ho rap pakon hanami, atap aha pe 
na madear na sihol bahenon ni Jahowa bennami, ai 
do homa sihol bahenonnami hubam.” 

33 Jadi bingkat ma sidea hun dolog ni Jahowa 
tolu ari mardalan daohni, anjaha poti parpadanan 
ni Jahowa do mardalan i lobei ni sidea sanggah 
sitolu ari pardalanan ai, laho mangindahi ianan 
parsaranan bani sidea. 

34 Anjaha hombun ni Jahowa do i babou arian, 
anggo bingkat sidea hun parsaranan ai. 

Tonggo ni si Musa Laho Bingkat 
pakon Laho Marsaran 


35 Anggo sihol bingkat ma poti ai, nini si Musa ma, 
“Jongjong ma Ham ale Jahowa, ase mambur merap 
munsuh-Mu anjaha maporus na mangkagigihon 
Ham i lobei-Mu. 

36 Anjaha anggo marsaran ma poti ai, nini ma, 
“Sai mulak ma Ham Jahowa hubani halak Israel na 
marribu-ribu laksa on.” 


Apuy ni Jahowa 


1 1 1 Dob ai marungut-ungut ma bangsa ai, pala 
ibogei Jahowa pasal hasosakan ni sidea. Jadi 
dob ibogei Jahowa ai, nahit ma ringis-Ni, anjaha 
gara ma apuy ni Jahowa i tongah-tongah ni sidea, 
pala mosog deba bagian pardarat ni parsaranan ai. 
2 Jadi mandoruhi ma bangsa ai hubani si Musa, 
anjaha martonggo ma si Musa hubani Jahowa, gabe 
mintop ma apuy ai. 
3 Ibahen ma goran ni ianan ai Tabera, halani na dob 
gara ai apuy ni Jahowa i tongah-tongah ni sidea. 


Hisap ni Bangsa Israel 


4Dob ai manomboh ma hisap ni halak na jahil na i 
tongah-tongah ni sidea, anjaha dihut do halak Israel 
tangis-tangis use anjaha nini sidea ma, “Ise ma na 
mambere gulei panganonnami? 

> Idingat hanami do dengke na pinangannami i 
tanoh Masir, lang pala marboli, sonai age ansimun, 
hondi, lowoh, bawang sigerger pakon hosaya- 
hosaya, 

6 tapi anggo nuan horah do pangahapnami, seng 
dong ididah matanami sobali manna. 

7 la manna ai songon batu ni hatumbar do, anjaha 
rupani songon bedellion.” 

8Dob ai mulak-ulak ma bangsa ai mardalan 
patumpuhon manna, anjaha iduda ma ai ibagas 
losung atap igiling ibagas panggilingan, anjaha 
ilompah ma ai ibagas hudon laho mambaen kuei 
hunjai, anjaha daini songon dai ni kuei ginoreng 
bani minak do. 

3 Anggo madabuh namur borngin hu parontian ai, 
madabuh ma pakon manna ai hu atasni. 

10 ibogei si Musa ma tangis bangsa ai mar 
sasaompung, ganup i lobei ni lampolampo: gabe 
gajag ma ringis ni Naibata, anjaha sogam uhur ni si 
Musa. 

11 Nini si Musa ma hubani Jahowa, “Mase ma bajan 
pambahenan-Mu bani jabolon-Mu? Anjaha mase 
ma lang jumpahan idop ni uhur ahu i lobei-Mu, 
mambahen iampeihon Ham siusungon ni ganup 
bangsa on bangku? 

12 Ai solat hu bangku do ganup bangsa on? Ai ahu 
do manubuhkon sidea, mambahen hatahonon-Mu 
bangku, 'Bahen ma sidea bani tontonmu, songon 

pangombah ni parorot bani na etek-etek, das hu 
tanoh na dob binijahon-Mu hubani ompung ni 
sidea?” 

13Hunja ma buatonku gulei siberehononku 
bani ganup bangsa on? Tangis-tangis do sidea i 
lobeihu anjaha ihatahon, “Bere bennami gulei 
panganonnami!” 

14 Seng tarusung ahu sandiri be ganup bangsa on, 
maborattu do in bangku. 

15 Anggo sonai do bahenon-Mu bangku, rahanan 
ma ahu bunuh Ham, anggo jumpahan idop ni uhur 
do ahu i lobei-Mu, ase ulang be hupaidah-idah 
hadoyukonku.” 


Pangintuai Sipitupuluh Halak 


16 Dob ai nini Jahowa ma hubani si Musa, “Patumpu 
ma Bangku pitu puluh halak humbani pangintuai 
ni halak Israel na tangkas tinandamu, paboa 
pangintuai anjaha panuturi ni bangsa ai do sidea, hu 
lampolampo partumpuan ai, anjaha pajongjongon 
ma sidea ijai rap pakon ho. 

17 Jadi tuad ma Ahu anjaha marsahap pakon ho 
ijai, anjaha buaton-Ku ma deba humbani tonduy 
na sogop bam, anjaha nahkonon-Ku ma ai bani 
sidea: sidea ma hasomanmu mangusung siusungon 
ni bangsa in, ase ulang pitah ho sandiri mangusung 
ai. 

18 Anjaha hatahon ma bani bangsa in, “Manguras 
ma nasiam hubani patar, ase mangan gulei 
nasiam: ai domma das doruh-doruh nasiam ai 
bani panangar ni Jahowa, na mangkatahon: Ise ma 
na mambere gulei panganonnami? Marsonang- 
sonang hinan do hanami i tanoh Masir. Halani ai 
bereon ni Jahowa ma bani nasiam gulei, anjaha 
mangan ma nasiam.' 

19 Seng pitah sadari mangan nasiam hunjai, barang 
dua ari, barang lima ari, barang sapuluh ari, barang 
dua puluh ari, 

20 tapi girtip sabulan dokahni, das hubani na luar 
ai humbani igung nasiam, anjaha sobalan nasiam, 
halani na dob mahiri ibahen nasiam Jahowa, na 
i tongah-tongah nasiam, anjaha pala tangis-tangis 
nasiam i lobei ni, mangkatahon, “Mase ma luar hita 
hun tanoh Masir?” 

21Tapi nini si Musa ma, “Pala do onom ratus 
ribu halak na mardalan nahei buei ni bangsa na i 
lambungkon, anjaha ihatahon Ham, 'Bereonku ma 
gulei bani sidea, anjaha sungkup panganon ni sidea 
girtip sabulan dokahni.' 

22Mlaningon sayaton ma ganup biribiri pakon 
lombu, ase sungkup bani sidea? Barang maningon 
patumpuon ma ganup dengke hun laut, ase 
sungkup bani sidea?” 

23 Jadi nini Jahowa ma hubani si Musa, “Na 
pondoktu do, nini uhurmu, tangan ni Jahowa? 

Idahonmu do sonari barang na tongon hatang-Ku 
bam barang lang.” 

24Dob ai luar ma si Musa, anjaha ipadas ma 
hubani bangsa ai hata ni Jahowa, ipatumpu ma 
pitu puluh humbani pangintuani ni bangsa ai anjaha 
ipajongjong ma sidea inggot lampolampo ai. 

25 Dob ai tuad ma Jahowa ibagas hombun ai, 
anjaha marsahap ma la hu bani, anjaha ibuat 
ma deba humbani Tonduy na sogop bani, anjaha 
ibere hubani pangintuai na pitu puluh halak ai: 
sogopkonsi Tonduy ai bani sidea, manjahai ma 
sidea, tapi dob ai lang be. 

26Tapi tading do dua halak humbani sidea i 
parsaranan ai, goran ni na sada si Eldad anjaha 
goran ni na sada nari si Medad; jadi marsaran 
ma homa Tonduy ai i atasni sidea ai, masuk do 
sidea hubani na tarsurat ai, tapi seng dihut sidea 
hu lampolampo ai, jadi i parsaranan ai do sidea 
manjahai. 

27 Marlintun ma sada garama anjaha nini ma hubani 
si Musa, “Manjahai do si Eldad pakon si Medad 
ibagas parsaranan ai.” 

28 Dob ai roh ma balos ni si Josua, anak ni si Nun, 
juakjuak ni si Musa, humbani haposoonni nari, nini 
ma, “Ham tuannami Musa, pandang ma sidea!' 

29 Tapi nini si Musa ma hu bani, “Mintor simburu 
ma ho halani ahu? Gabe nabi ma namin ganup 

bangsa ni Naibata, anjaha ilayak-layakkon Jahowa 
ma Tonduy-Ni sogop hubani sidea.” 

30 Dob ai mulak ma si Musa pakon pangintuai ni 
halak Israel, hu parsaranan ai. 


Parroh ni Leto na Marhulan-hulan. 
Tanoman ni na Hisapon 


31 Dob ai roh ma logou ibahen Jahowa, mamboban 
leto hun laut, anjaha ipandabuhkon ma hu 
parsaranan ai, hira-hira sadari mardalan daohni 
hunjon anjaha sadari mardalan daohni hujai, 
inggot parsaranan ai, hira-hira dua asta gijangni 
hun tanoh. 

32 Jadi laho ma bangsa ai patumpuhon leto ai, layur 
sadarini ai ampa layur sadari patarni ai; siotikanni 
humbani sidea patumpuhon sapuluh homer, jadi 
ijomur sidea ma ai inggot parsaranan ai. 

33 Hape sanggah ihilhili sidea ope gulei ai, sanggah 
lape ope ibonduti, gajak ma ringis ni Jahowa hubani 
bangsa ai, ibogbog Jahowa ma sidea marhitei 
panaronon na parah. 

34 Jadi ibahen sidea ma goran ni ianan ai Kibrot- 
Hattaawa (tanoman ni na hisapan), halani ijai do 
itanom sidea simbuei na hisapon ai. 

35Hun Kibrot-Hattaawa laho ma bangsa ai hu 
Haserot, jadi marsaran ma sidea i Haserot. 

Gadamon si Miryam 


12 1Dob ai marungut-ungut ma si Miryam 
pakon si Aron dompak si Musa, halani 
parinangonni, halak Kus na binuatni ai, ai boru Kus 
do na binuatni ai bahen parinangonni. 

2 Anjaha nini sidea ma, “Ai pitah marhitei si Musa do 
gakni Jahowa mangkatahon hata-Ni? Ai lang dihut 
do la marhitei hanami mangkatahon hata-Ni?” Jadi 
ibogei Jahowa ma ai. 

3 Tapi jolma na lamlam tumang do si Musa lobih 
humbani sagala jolma na i atas tanoh on. 

4Dob ai sompong ma marsahap Jahowa hubani si 
Musa, si Aron pakon si Miryam, “Luar ma hanima 
na tolu hu lampolampo partumpuan in!” Jadi luar 
ma sidea hatolusi. 

5Dob ai tuad ma Jahowa ibagas hombun na 
jongjong, lanjar jongjong i labah ni lampolampo ai 
anjaha idilo ma si Aron pakon si Miryam; jadi luar 
ma sidea na dua. 

6Jadi nini ma, “Tangar ma hatangkon, anggo 
dong nabi i tongah-tongahnima, Ahu, Jahowa 
do  patalarhon  diring-Ku hubani 8 marhitei 
pangungkabon, Ahu marsahap bani marhitei nipi. 
7 Seng sonai anggo juakjuak-Ku si Musa: hatengeran 
do ia ibagas ganup rumah-Ku. 

8Pamangan hu pamangan do Ahu marsahap 
pakonsi, dompak bohi bei, seng ibagas hutinta, 

sabonar rupa ni Jahowa sandiri do na nididahni. 
Mase ma lang mabiar hanima marhata ungut-ungut 
dompak juakjuak-Ku si Musa?” 

9 Nahit ma ringis ni Jahowa hubani sidea, lanjar laho 
ma la. 

10 Dob surut hombun ai hun atas ni lampolampo 
ai, tonggor ma, domma gadamon si Miryam, 
lopak songon salju, marhusor ma si Aron 
mandompakkonsi, tonggor ma, domma gadamon 
si Miryam. 

11 Dob ai nini si Aron ma dompak si Musa, “Ham 
tuannami, ulang ma uhum ham hanami marhitei 
dousa na binahennami ibagas haotoonnami. 

12 Ulang ma ia songon sada halak na matei, na dob 
satongah masik angkulani bani parluarni humbani 
boltok ni inangni.” 

13 Dob ai mandoruhi ma si Musa hubani Jahowa, 
“Ham Naibata, sai pamalum Ham ma ia!” 

14Tapi nini Jahowa ma hubani si Musa, “Anggo 
porini itijuri bapani bohini, ai lang maningon bador 
ia pitu ari dokahni? Maningon tartutup ia pitu ari 
dokahni i darat ni parsaranan ai, dob ai pe ase bulih 
ia jaloon use.” 

15 Jadi tartutup ma si Miryam pitu ari dokahnii darat 
ni parsaranan ai, sundat pala bangsa ai mardalan, 
paima tarjalo use si Miryam. 

16 Dob ai bingkat ma use bangsa ai hun Hasarot, 
anjaha marsaran ma sidea i halimisan Paran. 


4 Musa 13 555 


Parkahap na Sapuluh Dua Halak 


1 Dob ai nini Jahowa ma hubani si Musa, 
13 2 “Suruh ma dalahi mangkahapi tanoh 
Kanaan, na sihol layak-layakonon-Ku hubani halak 
Israel, humbani ganup marga mar sasaompung 
suruhonmu sahalak, ganup ai kopala do i 
tongah-tongah ni sidea.” 
3 Dob ai isuruh si Musa ma sidea hun halimisan 
Paran, romban hubani hata ni Jahowa, ganupan 
sidea kopala do i tongah-tongah ni halak Israel. 
4 Anjaha on ma goran ni sidea, “Si Sammua, anak ni 
si Sakkur humbani marga Ruben, 
> si Safat, anak ni si Hori humbani marga Simeon; 
6 si Kaleb, anak ni si Jepunne humbani marga Juda: 
7 si Igeal, anak ni si Josep humbani marga Isasar: 
8 si Hosea, anak ni si Nun humbani marga Efraim: 
9 si Palti, anak ni si Rafu humbani marga Benjamin: 
10 si Gadiel, anak ni si Sodi humbani marga Sebulon; 
11 si Gadi, anak ni si Susi humbani marga Josep, ai 
ma humbani marga Manase; 
12 si Ammiel, anak ni si Gemali humbani marga Dan: 
13 si Setur, anak ni si Mikael, humbani marga Asser: 
14 si Nahbi, anak ni si Wafsi, humbani marga Naftali: 
15 si Gehuel, anak ni si Mahi, humbani marga Gad. 
16 Ai ma goran-goran ni dalahi, na sinuruh ni si Musa 
mangkahapi tanoh ai, tapi anggo si Hosea anak ni si 
Nun, igoran si Musa do ia si Josua. 

17 Jadi sanggah na sinuruh ni si Musa sidea laho 
mangkahapi tanoh Kanaan ai, nini ma hubani sidea, 
“Tangkog ma nasiam hu tanoh na hampit dangsina 
ai, tangkog ma nasiam homa hu tanoh pardologan. 
18 Papangkei nasiam ma atap sonaha do tanoh ai 
ronsi bangsa na marianan ijai, barang na gogoh do 
atap na galek, barang na otik do atap na buei; 

19 anjaha atap sonaha do tanoh na niianan ni sidea 
ai, barang na dear do atap na bajan, anjaha atap 
sonaha do huta na niianan ni sidea ai, barang 
lampolampo do ai barang huta na marbatar-batar: 
20 barang na lambutan do tanoh ai barang dorging, 
barang tubuhan hayu atap lang. Tenger ma uhur 
nasiam, anjaha boan nasiam ma humbani buah ni 
tanoh ai. Tudu do ijai panorang mambuat limbuah 
ni hayu anggur.” 

21 Dob ai tangkog ma sidea anjaha ikahapi ma tanoh 
ai singgan ni halimisan Sin das hu Rehob, das hu 
dalan na laho hu Hamat. 

22 Tangkog do sidea homa dompak tanoh dangsina, 
anjaha das sidea hu Hebron: ijai do si Ahiman, si 
Sesai pakon si Talmai, anak ni si Enak jumpah sidea. 
la Hebron pitu tahun do parlobei itombei humbani 
Zoan na i tanoh Masir. 

23 Dob ai das ma sidea hu habungan Eskol, anjaha 
itagil sidea ma ijai saraungan buah ni anggur, anjaha 
ipausungkon ma ai hubani dua halak na marlanja- 

lanja: iboan sidea ope buah ni dalima pakon hayu 
ara. 

24 lanjar targoran do ianan ai habungan Eskol, 
halani buah ni anggur na saraungan ai, na tinagil ni 
halak Israel ijai. 


Parmulak ni Parkahap 


25 Jadi dob salpu ompat puluh ari mulak ma sidea 
humbani na mangkahapi tanoh ai. 

26 Mulak ma sidea hubani si Musa pakon si Aron 
pakon hubani ganup tumpuan ni halak Israel, hu 
halimisan Paran, hu Kades: iboan sidea do barita 
hubani sidea pakon hubani ganup tumpuan ai, 
anjaha ipatuduh ma hubani sidea buah ni tanoh ai. 
27 Ibaritahon sidea ma hubani si Musa, “Domma 
das hanami hu tanoh, sinuruhmu sikahapannami, 
tanoh habaoran ni dadih pakon manisan ni lobah, 
anjaha on ma buahni ai. 

28 Tapi na gogoh tumang do bangsa na marianan 
i tanoh ai, hutani pe marbatar-batar do anjaha 
bolon-bolon, anjaha ididah hanami do homa anak 
ni si Enak ijai. 

29 Halak Amalek marianan hampit dangsina, anjaha 
halak Het, Jebusi pakon Amori marianan i dolog, 
anjaha halak Kanaan marianan i topi laut ampa 
dohorhon Jordan.” 

30 Tapi ipatenger si Kaleb do uhur ni bangsa aii lobei 
ni si Musa, nini ma, “Tangkog ma hita torus anjaha 

soluk hita matanoh ai; ai tolap do hita patundukkon 
ai. 

31Tapi nini dalahi na rap tangkog pakonsi ma, 
“Seng tarbahen hita tangkog mandorab bangsa ai, 
ai gogohan do sidea hun banta.” 

32 Dob ai ipararat sidea ma barita na masambor 
pasal tanoh na kinahapan ni sidea ai, nini ma, 
“Tanoh na binontas, na kinahapan ai, ai ma tanoh 
na mansundutkon pangisini, anjaha bangsa na 
nididahnami ijai, dalahi na ganjang tumang do. 

33 ididah hanami do homa ijai raksasa, anak ni si 
Enak, ai ma ginompar ni raksasa, hira balang do 
hanami ninuhurnami, sonai do homa ninuhur ni 
sidea.” 


Hona Uhum Bangsa na Marungut-ungut 


1Dob ai ipagogoh bangsa ai ma sorani: 
14 mandoruhi ma bangsa ai bornginni ai. 
2 Marungut-ungut ma ganup halak Israel dompak si 
Musa ampa dompaksi Aron, nini ganup tumpuan ai 
ma hubani sidea, “Ambit matei ma namin hanami 
i tanoh Masir. Ambit matei ma namin hanami i 
halimisan on. 
3Mase ma iarahkon Jahowa hanami hu tanoh 
on, ase matei hanami bahenon ni podang, ase 
parinangonnami pakon dakdanaknami gabe taban- 
taban? Ai lang dearan hanami mulak hu Masir? 

4 Nini sidea ma samah sidea, “Angkat hita ma sada 
pambobai, ase mulak hita hu Masir!” 

3 Dob ai marrogop ma si Musa pakon si Aron hu 
tanoh i lobei ni ganup tumpuan ni halak Israel. 

6 Tapi anggo si Josua, anak ni si Nun pakon si Kaleb, 
anak ni si Jepunne, na dihut mangkahapi tanoh ai, 
irigati sidea ma hiou ni sidea bei. 

7 Nini sidea ma hubani ganup tumpuan ni halak 
Israel, “Ia tanoh na dob ibontas, anjaha na ikahapi 
hanami ai, tanoh na dear tumang do ai. 

8 Anggo marosuh Jahowa mangidah hita, boanon- 
Ni do hita masuk hu tanoh ai, anjaha bereon-Ni 
do ai hu banta, tanoh habaoran ni dadih pakon 
manisan ni lobah ai. 

Tapi seng bulih manrusuhi nasiam dompak 
Jahowa, anjaha seng bulih gobir mangidah bangsa 
na i nagori ai, ai hira ruti do sidea bondutonta, 
domma surut pangondingi humbani sidea, tapi 
Jahowa do hasomanta, ulang ma habiari nasiam 
sidea.” 

10 Jadi sahata ma ganup tumpuan ai margijig sidea 
bani batu. Tapi marsinalsal ma hamuliaon ni Jahowa 
ibagas lampolampo partumpuan ai hubani ganup 
halak Israel. 

11 Nini Jahowa ma hubani si Musa, “Sadia dokah on 
apasan ni bangsa on Ahu? Sadia dokah on seng ra 
sidea porsaya Bangku age pe domma buei tanda 
Hubahen i tongah-tongah ni sidea? 

12 Papaan-Ku ma sidea marhitei sampar anjaha 
siapkonon-Ku ma sidea, tapi Hubahen pe ho gabe 
sada bangsa banggalan anjaha gogohan humbani 
sidea.” 

13 Dob ai nini si Musa ma hubani Jahowa, “Bogeion 
ni halak Masir ma barita ai. Domma iarahkon Ham 
bangsa on luar hun tongah-tongah ni sidea marhitei 
hagogohon-Mu. 

14 Patugahon ni sidea ma hata ai hubani pangisi ni 
tanoh on, na dob mambogei homa, Ham i tongah- 
tongah ni bangsa on, domma pala dumpar bohi bei, 
ididah ale Jahowa, anjaha hombun-Mu jongjong i 
babou ni sidea, anjaha Ham mardalan i lobei ni 
sidea marhitei hombun na jongjong ai arian, anjaha 
marhitei apuy na jongjong ia borngin. 

15 Anggo ibunuh Ham sonari bangsa on, songon 
na mambunuh sahalak jolma, jadi hatahonon ni 
bangsa na mambogei ai ma, 

16ʻHalani na so tuk do gogoh ni Jahowa 
mangarahkon bangsa on hu tanoh na dob 
binulawankon-Ni berehonon-Ni hubani sidea, 
mambahen na isiapkon sidea i halimisan.' 

17 Sonari pe, sai marmulia ma gogoh ni Tuhan in 
songon na dob binagahkon-Mu, ai nimu do, 

18 Lumbang do uhur ni Jahowa anjaha paridop 
ni uhur banggal, marpangulaki do uhur-Ni 
mangidah hajahaton pakon panlanggaron, tapi 
seng palopason-Ni maluah humbani uhum anggo 

halak parsalah, sai balaskonon-Ni do hajahaton ni 
sagala bapa hubani anakni ronsi sundut patoluhon 
pakon paompatkon.' 

19 Marpangulaki ma uhur-Mu mangidah hajahaton 
ni bangsa on, romban hubani hinabuei ni idop ni 
uhur-Mu, anjaha romban hubani parontou ni uhur- 
Mu mangidah bangsa on singgan Masir nari ronsi 
nuan.” 

20 Dob ai nini Jahowa ma, “Domma marpangulaki 
uhur-Hu halani pangindoanmai. 

2! Tapi tene, songon sintongni manggoluh Ahu, 
maningon gok hamuliaon ni Jahowa magira sab 
dunia on, 

22 ise pe lang humbani dalahi in, na dob mangidah 
hamuliaon-Ku pakon tanda na Hubahen i Masir 
pakon i halimisan, hape domma pala sapuluh 
hali ilajou sidea Ahu, anjaha lang itangihon sidea 
sorang-Ku, 

23seng bulih mangidah tanoh, na dob 
Hubulawankon  hubani ompung ni sidea, 
ganup tene na dob mangapasi Ahu, seng bulih 
mangidah tanoh ai. 

24 Tapi anggo juakjuak-Ku si Kaleb, halani maruhur 
na legan ia anjaha gok uhurni mangirikkon Ahu, 
boanon-Ku do ia masuk hu tanoh na dob niebatanni 
ai, anjaha ginomparni manean ai.” 

25 Tapi anggo halak Amalek pakon halak Kanaan 
marianan do i habungan ai: halani ai bingkat ma 

hanima patar, mulak hu halimisan bani dalan laho 
hu Laut Sigerger. 

26 Dob ai nini Jahowa ma hubani si Musa pakon si 
Aron, 

27 “Sadia dokah on sai marungut-unguti bangsa na 
jahat on dompak Ahu? Domma Hubogei ungut- 
ungut ni bangsa Israel, sagala na niungut-ungutkon 
ni sidea dompak Ahu. 

28 Hatahon ma hubani sidea, “Songon sintongni 
manggoluh Ahu,” nini Jahowa, “Maningon bahenon- 
Ku do bennima songon na hinatahonnima ibogei 
pinggol-Hu. 

29Maningon martibalan do bangkeinima i 
halimisan on, anjaha haganup hanima na dob 
tarbilang ai, marguru hubani haganup bilanganni 
ai, singgan ni na marumur dua puluh tahun pakon i 
atas ni ai, sagala na marungut-ungut dompak Ahu, 
30 seng bulih age sada humbennima masuk hu 
tanoh na dob Hubulawankon, na gabe ianannima 
namin, sobali si Kaleb, anak ni si Jepunne pakon si 
Josua, anak ni si Nun. 

31 Tapi anggo dakdanaknima, na hinatahonnima, 
sitabanon ma in, arahkonon-Ku do sidea masuk, ase 
itanda sidea tanoh na tineoskon ni uhurnima.' 

32 Tapi anggo bangkeinima sandiri, maningon 
martibalan do i halimisan on. 

33 Anjaha anaknima maningon gabe parmahan do 
i halimisan on ompat puluh tahun dokahni, ase 

marsapata hubani sidea pangelukonnima in, paima 
bois martibalan bangkeinima i halimisan on. 

34 Domu hubani bilangan ni ari pangkahapinima 
bani tanoh ai, ai ma ompat puluh ari, na sadari 
gabe satahun, maningon ompat puluh tahun ma 
manginsonoh hajahatonnima ai bennima, ase iahap 
hanima sogam ni uhur-Hu. 

35Ahu Jahowa tene na dob mangkatahon in, 
maningon sonin bahenon-Ku hubani ganup 
tumpuan na jahat on, na martumpu mangimbang 
Ahu: maningon i halimisan on bois sidea, anjaha 
ijon sidea marmateian.” 

36 Jadi dalahi na sinuruh ni si Musa mangkahapi 
tanoh ai, anjaha na mulak use, na mambahen 
marungut-ungut ganup tumpuan ai hu bani, 
marhitei na pararat barita na bajan pasal tanoh ai, 
37 marmateian ma tongon dalahi ai, na pararatkon 
barita na bajan ai pasal tanoh ai, hona papa i lobei 
ni Jahowa. 

38 Tapi anggo si Josua, anak ni si Nun pakonsi Kaleb, 
anak ni si Jepunne manggoluh do tading humbani 
dalahi na laho mangkahapi tanoh ai. 


Talu Bangsa Israel Ibahen Munsuhni 


39 Dob ai ipadas si Musa ma hata ai hubani ganup 
halak Israel, gabe pusok tumang ma uhur ni bangsa 
ai. 


4 Musa 14-15 564 


40Dob ai ipagirah sidea ma sogod laho anjaha 
tangkog ma sidea hu pakpak ni dolog ai, nini ma, 
“Tonggor ma, ijon do hanami sihol tangkog hu ianan 
na dob binagahkon ni Jahowa hinan, ai domma 
mardousa hanami.” 

41Tapi nini si Musa ma, “Mase ma sonin 
panlaosinima bani parentah ni Jahowa? Seng anjai 
monang nasiam. 

42 Ulang ma nasiam tangkog, ai lang i tongah- 
tongah nasiam Jahowa, ase ulang talu nasiam i lobei 
ni munsuh nasiam. 

43 Ai halak Amalek pakon halak Kanaan do ijai i lobei 
nasiam, gabe marrageian holi nasiam bahenon ni 
podang, ai halani na dob itundali nasiam Jahowa, 
seng anjai hasomanan ni Jahowa nasiam.” 

44Tapi iutuskon sidea do tangkog hu pakpak ni 
dolog ai halani hengkeng ni uhurni, age pe lang 
meret poti parpadanan ni Jahowa pakon si Musa 
hun tongah-tongah ni parsaranan ai. 

45 Jadi tuad ma halak Amalek pakon halak Kanan, 
na marianan i atas dolog ai, lanjar italuhon anjaha 
ipardakdak ma sidea das hu Horma. 


Galangan Sipanganon pakon Siinumon 


1 Dob ai nini Jahowa ma dompak si Musa, 
15 2 “Hatahon ma hubani halak Israel, anggo 
das ma hanima hu tanoh siianonnima ai, na sihol 
layak-layakkonon-Ku bennima, 

3 anjaha sihol galangkononnima humbani lombu 
barang biribiri, sada galangan apuy atap galangan 
situtungon atap galangan sisayaton laho manggoki 
bagah-bagah barang galangan niojur ni uhur bani 
ari rayanima, laho mambahen uap na misbou 
hubani Jahowa, 

4 jadi barang ise na sihol manggalangkon galanganni 
hubani Jahowa, maningon boanonni do bahen 
galangan sipanganon saparsapuluh efa itak na 
lumat, na niagu pakon saparompat hin minak, 

3 anjaha maningon boanonmu homa anggur bahen 
galangan siinumon saparompat hin hasoman ni 
galangan situtungon barang galangan sisayaton 
hasoman ni ganup anak ni biribiri. 

6 Atap bani sada biribiri tunggal, maningon 
pasirsironmu do bahen galangan sipanganon dua 
parsapuluh efa itak na lumat, na niagu pakon 
minak sapartolu hin; 

7 anjaha bahen galangan siinumon ai maningon 
galangkononmu do sapartolu hin anggur, bahen 
uap na misbou bani Jahowa; 

8 anjaha anggo sihol galangkononmu sada anak ni 
lombu bahen galangan situtungon barang galangan 
sisayaton, laho manggoki bagah-bagah barang 
galangan pardameian hubani Jahowa, 

3maningon boanonmu do hasoman ni anak 
ni lombu ai bahen galangan sipanganon tolu 

parsapuluh itak na lumat, na niagu pakon minak 
satongah hin: 

10 anjaha maningon galangkononmu homa anggur 
bahen galangan siinumon satongah hin, songon 
galangan apuy, uap na misbou bani Jahowa. 

11 Maningon sonai bahenon bani ganup lombu 
barang biribiri tunggal, bani ganup biribiri boru- 
boru barang hambing. 

12Romban  hubani bilangan ni  pinahan 


sigalangkononnima ai, maningon sonai 
bahenonnima bani ganup galangan mangihutkon 
bilanganni. 


13 Sagala halak pangisi ni tanoh ai maningon sonai 
bahenonni laho manggalangkon galangan apuy 
bahen uap na misbou bani Jahowa. 

14 Anjaha anggo manginsolat sada halak dagang 
rap pakon hanima barang marianan ia i tongah- 
tongahnima  marsundut-sundut, anjaha sihol 
galangkononni galangan apuy bahen uap na 
misbou bani Jahowa, maningon bahenonni do 
songon na binahennima ai. 

15Sada do aturan bani tumpuan in, bennima 
pakon bani halak na manginsolat, aturan na totap 
do in bani ginomparnima marsundut-sundut: usih 
songon hanima, maningon sonai do halak dagang i 
lobei ni Jahowa. 

16 Maningon sisada titah pakon sisada aturan do 
hanima pakon halak dagang na manginsolat i 
tongah-tongahnima.” 


Galangan Limbuah 


17 Dob ai nini Jahowa ma hubani si Musa, 

18 “Hatahon ma hubani halak Israel, anggo das ma 
hanima, hu tanoh na sihol arahkonon-Ku hanima, 
19 anjaha anggo ipangan hanima ma ruti gogoh ni 
tanoh ai, maningon galangkononnima do galangan 
sitatangon bani Jahowa. 

20 Humbani limbuah ni itak ni gandum, maningon 
galangkononmu do sada kuei bahen galangan 
sitatangon, usih songon galangan sitatangon 
na humbani pardogeian maningon sonai do ia 
tatangonmu. 

21Maningon bereonnima do hubani Jahowa 
humbani limbuah ni itak ni gandumnima bahen 
galangan sitatangon, torus marsundut-sundut.” 


Pasal Dousa na So Tinuntun 


22 Tapi anggo kahou hanima, gabe seng ihorjahon 
hanima ganup tonah on, na ipatugah Jahowa 
hubani si Musa, 

23 Sagala na tinonahkon ni Jahowa bannima 
marhitei si Musa, singgan ni ari dob martonah 
Jahowa pakon hu lobeian on torus marsundut- 
sundut, 

24 jadi anggo ponop bani pangidah ni tumpuan ai 
tarjadi hakahouon ai, maningon galangkonon ni 
ganup tumpuan ai do sada anak ni lombu bahen 
galangan situtungon, gabe uap na misbou bani 
Jahowa, rap pakon galangan sipanganonni pakon 
galangan siinumonni romban hubani aturan ai: 
sonai homa sada hambing tunggal bahen galangan 
pardousaon. 

25 Maningon bahenon ni malim ai ma pardearan 
bani ganup tumpuan ni halak Israel, ase sasap 
dousa ni sidea ai, ai na so tinuntun do ai; maningon 
sidea do mamboan galangan ni sidea bahen 
galangan pardousaon ni sidea, ai ma galangan apuy 
bani Jahowa ampa galangan pardousaon ni sidea 
ilobei ni Jahowa halani hakahouon ni sidea ai. 

26 Jadi salosei ma dousa ni ganup tumpuan ni halak 
Israel, age dousa ni halak dagang na manginsolat 
i tongah-tongah ni sidea, ai kahahouon do ai bani 
haganup bangsa ai. 

27 Anjaha anggo mardousa sada halak halani 
hakahouonni, maningon boanonni do sada 
hambing boru-boru na marumur satahun bahen 
galangan pardousaon. 

28 Maningon bahenon ni malim ai do pardearan 
bani halak na kahou ai, na mardousa i lobei 
ni Jahowa ibagas na so tinuntun, mambahen 
pardearan bani, jadi salosei ma dousani. 

29 Maningon sada do titah bennima, age bani halak 
Israel pangisi ni tanoh in, age bani halak dagang na 
manginsolat i tongah-tongahnima, anggo marsalah 
ia halani hakahouonni. 

30 Anjaha anggo adong sahalak na mardousa halani 
jungkatni, age pangisi ni tanoh ai ia, age halak 
dagang na manginsolat i tongah-tongahnima, na 
mangapasi Jahowa do ia ai, halani ai maningon 
siapkonon do halak sisonai ai hun tongah-tongah ni 
bangsani. 

31 Halani mahiri ibahen hata ni Jahowa, anjaha iosei 
tonah-Ni, maningon siapkononkon do jolma sisonai 
ai, maningon manginsonoh hubani do hajahatonni. 


Uhum bani Sada Halak na 
So Papansingkon Ari Sabat 


32 Jadi sanggah i halimisan halak Israel, jumpah 
sidea ma sada dalahi na marsoban-soban bani ari 
Sabat. 

33 Jadi iboban halak na mangidahsi ai ma ia hubani 
si Musa, si Aron pakon hubani ganup tumpuan ai. 
34 Dob ai ipatutupkon sidea ma ia hubagas tutupan, 
ai seng ope tangkas ibotoh sidea uhum sidabuhon 
hu bani. 

35 Nini Jahowa ma hubani si Musa, “Maningon 
marutang hosah do dalahi ai; maningon ganup 
tumpuan ai manggijigsi bani batu i darat ni 
tumpuan ai.” 

36 Jadi ganup ma tumpuan ai mangarahkonsi luar 
hu darat ni partumpuan ai, lanjar igijigi sidea ma ia 
matei bani batu, songon na tinonahkon ni Jahowa 
hubani si Musa. 


Rambu Pardingatan bani Pakeian 


37 Dob ai nini Jahowa ma hubani si Musa, 

38 “Hatahon ma hubani halak Israel, ase ibahen 
sidea rambu bani suhi ni pakean ni sidea torus 
marsundut-sundut, anjaha maningon bahenon ni 
sidea do bani rambu ni ganup suhi sada tali bonang 
na mahonda. 

39 Gabe rambu pardingatan ma ai bennima: anggo 
ididah hanima ai, maningon dingatonnima ma titah 
ni Jahowa anjaha horjahononnima ai, ase ulang 
iirikkon hanima ojur-ojur ni uhur barang matanima, 
gabe madabuh hubagas parbangkison halani ai, 

40 ase idingat anjaha ihorjahon hanima ganup 
tonah-Ku, gabe pansing hanima bani Naibatanima. 
41 Ahu do Jahowa, Naibatanima, na mangarahkon 
hanima luar hun Masir, ase Ahu gabe Naibatanima, 
Ahu do Jahowa Naibatanima.” 


Panggeori ni si Kora, si Datan pakon si Abiram 


1 Dob ai martahi-tahi ma si Kora, anak ni si 
16 Izhar, anak ni si Kahat, anak ni si Levi rap 
pakon si Datan pakon si Abiram, anak ni si Eliab 
pakon si On, anak ni si Pelet, anak ni si Ruben. 

2 Jongjong ma sidea manggeori dompak si Musa 
rap pakon dua ratus lima puluh dahali humbani 
halak Israel, kopala-kopala ni tumpuan ai, halak na 
tarpilih hu parrapotan anjaha na tarbarita. 

3 Jadi martumpu ma sidea mangimbang si Musa 
pakon si Aron, nini ma dompak sidea, “Na ma 
lobihtu do pambahennima. Na pansing do ganup 
tumpuan in, sidea ganup, anjaha i tongah-tongah ni 
sidea do Jahowa, mase ma pagijang-gijangonnima 
dirinima manggomgom kuria ni Jahowa?” 

4 Jadi dob ibogei si Musa hata ai, marrogop ma ia hu 
tanoh. 

>Dob ai nini ma hubani si Kora pakon hubani 
haganup hasomanni sapartahian, “Patar ma 
patugahon ni Jahowa barang ise jujungan na 
pinabangkit-Ni, anjaha ise na pansing, na bulih 
dohor hu Bani: anjaha ise na pinilih ni Jahowa, ai 
ma na bulih dohor hu Bani. 

6On ma bahen hanima, si Kora pakon ganup 
hasoman  sapartahianni: Buat. ma batil 
pardahupaan, 

1 hahkon ma apuy hubagas, anjaha bahen ma 
dahupa hu atasni i lobei ni Jahowa patar, jadi 
barang ise na pinilih ni Jahowa, ai ma na pansing. 
Pambahenannima do na malobihtu, hanima 
ginompar ni si Levi.” 

8 Nini si Musa ma hubani si Kora, “Tangihon ma 
hatangkon hanima ginompar ni si Levi. 

9 Maotiktu ope ninuhurnima, na dob pinapulig ni 
Naibata ni Israel hanima hun tumpuan ni Israel, 
ase bulih hanima roh hun dohor hu bani, laho 
mangkoseihon horja bani ianan ni Jahowa, anjaha 
jongjong i lobei ni tumpuan in, marugas bani sidea? 
10 Domma ilopas ho roh hun dohor, rap pakon 
saninamu halak Levi, sihol buatonnima ope 
hamalimon in? 

11Halani ai, ho pakon ganup hasomanmu 
sapartahian, na mangimbang Jahowa do hanima 
in. Ai ise ma si Aron, ase marungut-ungut hanima 
hubani?” 

12 Dob ai isuruh si Musa ma na mardilo si Datan 
pakon si Abiram, anak ni si Eliab, tapi nini sidea ma, 
“Seng ra hanami tangkog hujai. 

13Maotiktu ope gakni ninuhurmu, na dob 
niarahkonmu in hanami luar hun tanoh 
habaoran ni dadih pakon manisan ni lobah, laho 
mambunuh hanami i halimisan on? Sihol gakni use 
pabangkitonmu dirimu gabe raja bennami? 

14 Seng dong iboban ho hanami hu tanoh habaoran 
ni dadih pakon manisan ni lobah, anjaha seng 
dong ibere ho juma pakon pohon anggur bahen 
parbagianannami. Sihol use pakon mata ni dalahi 
pulsitkononmu? Seng ra hanami tangkog hujin. 

15 Jadi nahit ma ringis ni si Musa, anjaha nini ma 
hubani Jahowa, “Sai ulang ma marpanatap Ham 
bani galangan sipanganon ni sidea. Seng ongga 

age sada halode hubuat humbani sidea, anjaha 
seng ongga hubahen na masambor hubani atap ise 
humbani sidea.” 

16 Dob ai nini si Musa ma hubani si Kora, “Patar 
maningon roh do ho rap pakon hasomanmu 
sapartahian hu lobei ni Jahowa, ho, sidea pakon si 
Aron. 

17Dob ai ganup hanima ibuat bei ma batil 
panutungan ni dahupani anjaha inahkon ma hu 
atasni dahupa, dob ai ganup ma mamboan hun 
dohor batil pardahupaanni hu lobei ni Jahowa, 
ganup dua ratus lima puluh batil pardahupaan, ho 
pe pakon si Aron iboan bei ma pardahupaanni.” 

18 Jadi ganup ma mambuat batil pardahupaanni, 
inahkon ma apuy hu atasni, anjaha ibahen ma 
dahupa hu atasni ai, dob ai jongjong ma sidea bani 
labah ni lampolampo ai rap pakon si Musa ampa si 
Aron. 

19Domma ipatumpu si Kora hinan haganup 
tumpuan ai hulabah ni lampolampo partumpuan ai 
mangimbang sidea. Dob ai taridah ma hamuliaon 
ni Jahowa bani ganup tumpuan ai. 

20 Dob ai nini Jahowa ma hubani si Musa pakon si 
Aron, 

21 “Paholang hanima ma dirinima humbani 
tumpuan in, ase Husiapkon sidea ibagas na 
tongkin.” 

22 Dob ai marrogop ma si Musa pakon si Aron, 
anjaha nini sidea ma, “Ham Naibata, Naibata ni 
tonduy ni sagala angkula, anggo mardousa sahalak, 
mintor ringisan-Mu ma ganup tumpuan in?” 

23 Nini Jahowa ma hubani si Musa, 

24“Hatahon ma hubani tumpuan in, 'Laho ma 
hanima hun lambung ni lampolampo ni si Kora, si 
Datan pakon si Abiram.”” 

25 Dob ai laho ma si Musa mangayaki si Datan pakon 
si Abiram, anjaha iirikkon pangintuai ni halak Israel 
do ia. 

26 Anjaha nini ma hubani tumpuan ai, “Laho ma 
nasiam hun lampolampo ni parjahat on, anjaha 
ulang ma ijamah nasiam barang aha pe ugas ni 
sidea, ase ulang dihut nasiam siap halani dousa ni 
sidea ai.” 

27 Dob ai surut bei ma sidea hun lambung ni 
lampolampo ni si Kora, si Datan pakon si Abiram. 
Jadi luar ma si Datan pakon si Abiram, lanjar 
jongjong i labah ni lampolampo ni sidea rap pakon 
parinangon ni sidea, anak ni sidea pakon dakdanak 
ni sidea. 

28 Dob ai nini si Musa ma, “Hunjon ma botohon 
nasiam, paboa Jahowa do na marsuruh ahu 
mangkorjahon horja on, anjaha sedo humbani 
uhur-uhurhu sandiri. 

29 Anggo songon parmatei na somal do parmatei ni 
halak on, atap anggo songon hinamagou na somal 

do mangonai hubani halak on, na so sinuruh ni 
Jahowa ma ahu tongon. 

30 Tapi anggo ijadihon Jahowa na so ongga tarjadi, 
gabe ipangangang tanoh in babahni anjaha 
ibondut sidea rap pakon na adong bani sidea, gabe 
manggoluh sidea tuad hu nagori toruh, jadi botoh 
nasiam ma, na dob iapasi halak on do Jahowa.” 

31 Jadi dob siap ihatahon hata ondi, marigat ma 
tanoh ai i toruh ni sidea. 

32 Ipangangang tanoh ai ma babahni lanjar ibondut 
ma sidea, rumah ni sidea pakon haganup halak na 
mangirikkon si Kora sonai ganup ugas-ugas ni sidea. 
33 Jadi sonai ma manggoluh tuad sidea hu nagori 
toruh ronsi ganup ugas-ugas ni sidea, lanjar 
irongkob tanoh ai ma sidea. Jadi magou ma sidea 
hun tongah-tongah ni tumpuan ai. 

34 Anjaha haganup halak Israel, na inggot bani 
sidea, lintun bei ma mambogei doruh-doruh ni 
sidea ai, ai nini sidea do, 'Ase ulang dihut hita 
ibondut tanoh in.” 

35 Luar ma homa apuy humbani Jahowa, gabe bois 
ipangan dalahi sidua ratus lima puluh halak ai, na 
manggalangkon dahupa ai. 


Pasal Pardahupaan ni na Dob Matei 
36 (17-1) Dob ai nini Jahowa ma hubani si Musa, 

37 (17-2) “Hatahon ma si Eleasar, anak ni Malim 
Aron, mambuat pardahupaan ai humbagas gajag ni 
apuy ai, tapi apuy ai daoh ma iambukkon ai. 

38 (17-3) Ai na pansing do pardahupaan ni halak 
ai, na matei halani dousa ni sidea: halani ai 
topaon do ai gabe pamaluti, silampiskononkon bani 
anjapanjap: domma pala igalangkon sidea ai hu 
lobei ni Jahowa, halani ai na pansing do ai. Ase gabe 
tanda ma ai bani halak Israel.” 

39 (17-4) Jadi ibuat Malim Eleasar ma pardahupaan 
tombaga ai, sagala na dob ginalangkon ni halak na 
dob pinangan ni apuy ai, lanjar itopa ma ai bahen 
pamaluti ni anjapanjap: 

40 (17-5) gabe singat-singat ma ai bani halak Israel, 
ase ulang roh be hun dohor halak na legan, na 
so humbani ginompar ni si Aron, sihol manutung 
dahupa i lobei ni Jahowa, ase ulang magou ia 
songon si Kora pakon hasoman sapartahianni, 
songon na dob nilumbahonni hinan bani marhitei 
si Musa. 


Marungut-ungut Bangsa ai 
Uhum pakon Pardearan 


41(17-6) Patarni ai marungut-ungut ma use 
tumpuan ni halak Israel hubani si Musa pakon si 
Aron, nini sidea ma, “Nasiam do na mamunuh 
bangsa ni Jahowa.” 

42(17-7) Jadi dob martumpu tumpuan ai hu 
lambung ni si Musa pakon si Aron, marhusor ma 
sidea dompak lampolampo partumpuan ai, jadi 
tonggor ma, irongkob hombun ma lampolampo ai, 
anjaha taridah ma hamuliaon ni Jahowa. 

43 (17-8) Roh ma si Musa pakon si Aron hu lobei ni 
lampolampo partumpuan ai. 

44 (17-9) Nini Jahowa ma hubani si Musa, 

45 (17-10) “Laho ma hanima hun tongah-tongah 
ni tumpuan on, ase Huboiskon sidea ibagas na 
satongkin.” Jadi marrogop ma sidea na dua. 

46 (17-11) Nini si Musa ma hubani si Aron, “Buat 
ma pardahupaan in, bahen ma hubagas apuy na 
hun anjapanjap in, nahkon ma dahupa hu atasni 
anjaha podas ma ho laho marayak tumpuan in laho 
mambahen pardearan bani sidea, ai domma pala 
luar rimas hun lobei ni Jahowa, anjaha domma pala 
mamungkah masa papa ai.” 

47 (17-12) Dob ai ibuat si Aron ma pardahupaan ai, 
songon na hinatahon ni si Musa, jaha marlintun ma 
ia hu tongah-tongah ni tumpuan ai, hape tonggor 
ma, domma pala mamungkah masa papa ai i 
tongah-tongah ni bangsa ai: itutung ma dahupa ai 
laho mambahen pardearan hubani bangsa ai. 

48 (17-13) Jongjong ma ia i tongah-tongah ni na 
matei pakon na manggoluh ai, gabe maronti ma 
papa ai. 

49 (17-14) la buei ni halak na matei binahen ni papa 
ai sapuluh ompat ribu pitu ratus halak do, sobali na 
matei na mangirikkon si Kora. 

50(17-15) Mulak ma si Aron hubani si Musa hu 
lampolampo partumpuan ai, dob maronti papa ai. 


Tungkot ni si Musa na Marbunga 


17 1(17-16) Dob ai nini Jahowa ma hubani si 
Musa, 

2(17-17) “Hatahon ma hubani halak Israel, anjaha 
buat ma humbani sidea sada tungkot humbani 
ganup marga, humbani pambobai ni sidea mar 
sasaompung gabe sapuluh dua tungkot. Suratkon 
ma goran ni ganup hubani tungkotni bei, 

3 (17-18) tapi anggo goran ni si Aron suratkon ma ai 
hubani tungkot ni si Levi, ai sada do tungkot bani 
kopala ni marga ni sidea. 

4(17-19) Anjaha patibalon ma ai hubagas 
lampolampo partumpuan ai i lobei ni poti 
hasaksian ai, hujai do Ahu somal marayak hanima. 
5(17-20) Anjaha tungkot ni halak na Hupilih ai, 
marbunga ma ai, sonai ma parontihonon-Ku 
parungut-unguton ni halak Israel, na marungut- 
ungut dompak hanima.” 

6(17-21) Ipadas si Musa ma hata ai hubani halak 
Israel, jadi ibere haganup pangintuai ni sidea ma 
ai, ganup sapuluh dua tungkot, anjaha tungkot ni si 
Aron do i tongah-tongah ni tungkot ni sidea ai. 

7 (17-22) Dob ai itibalhon si Musa ma tungkot ai i 
lobei ni Jahowa, ibagas lampolampo hasaksian ai. 
8 (17-23) Anjaha patarni ai, sanggah na masuk si 
Musa hubagas lampolampo hasaksian ai, tonggor 
ma, domma marbunga tungkot ni si Aron na 
humbani marga Levi, domma tongon martumbor 
anjaha marbunga na mangerbang anjaha marbuah 
na matoras. 

9 (17-24) Iboan si Musa ma ganup tungkot ai luar 
hun lobei ni Jahowa hu lobei ni ganup halak Israel: 
ididah sidea ma ai, anjaha ibuat sidea bei ma ganup 
tungkotni bei. 

10 (17-25) Dob ai nini Jahowa ma hubani si Musa, 
“Paulak ma tungkot ni si Aron ai hu lobei ni poti 
hasaksian ai, sisimpanon ijai bahen tanda bani halak 
sipanggeori, ase maronti bahenonmu parungut- 
unguton ni sidea ai dompak Ahu, ase ulang matei 
sidea.” 

11 (17-26) Dob ai ibahen si Musa ma sonai: songon 
na tinonahkon ni Jahowa hubani sonai do ibahen. 
12 (17-27) Dob ai nini halak Israel ma hubani si 
Musa, “Tonggor ma, na laho rotap ma hosahnami, 
na laho magou ma hanami, na laho magou mando 
hanami ganup. 

13 (17-28) Barang ise na pag roh hun dohor, hu 
lampolampo ni Jahowa, matei ma ia. Ai maningon 
haganup do rotap hosahnami nani?” 

Jabatan ni Malim pakon Halak Levi 


18 1 Dob ai nini Jahowa ma hubani si Aron, 
“Maningon ho pakon anakmu ampa 
ginompar ni bapamu, na rap pakon ho do 
mamorsan hasalahan, na mardomu hubani ianan 
bani na mapansing ai; ho ampa anakmu na rap 
pakon ho do mamorsan na mardomu hubani 
hamalimon. 

2Age saninamu humbani marga Levi, marga ni 
bapamu, maningon boanonmu do hun dohor rap 
pakon ho, ase sidea mangkasomani ho anjaha 
marugas bam, sanggah i lobei ni lampolampo 
hasaksian ai ho rap pakon anakmu. 

3 Maningon horjahonon ni sidea do horjamu, pakon 
horja ni sidea, na mardomu hubani lampolampo ai, 
tapi seng bulih sidea hun dohor bani parugas na 
pansing ai barang hu anjapanjap ai, ase ulang matei 
sidea age hanima. 

4 Ho do sihasomanan ni sidea mandalankon horja 
bani lampolampo partumpuan ai, bani haganup 
horja tene bani lampolampo ai; tapi anggo halak na 
legan seng bulih hun dohor bennima. 

3 Maningon hanima do mangkorjahon 
sihorjahonon bani ianan na pansing ai, pakon 
sihorjahonon bani anjapanjap ai, ase ulang be 
mangonai ringis bani halak Israel. 

6Tonggor ma domma Hubuat halak Levi, 
saninanima in hun tongah-tongah ni halak Israel, 
silayak-layak bennima do sidea, na binere hubani 
Jahowa, ase ihorjahon sidea horja sihorjahonon 
bani lampolampo in. 

' Tapi anggo ho pakon haganup anakmu na rap 
pakon ho, maningon horjahononnima do horja 
hamalimonnima, na mardomu hubani haganup 
horja na bani anjapanjap ai pakon na i pudi ni 
tirei ai, maningon dalankononnima do horja ai, ai 
silayak-layak na Hulayakkon do bennima jabatan 
hamalimon in, tapi barang ise halak na legan na roh 
hun dohor, maningon marutang hosah do.” 


Rupei ni Malim humbani Galangan pakon Limbuah 


8 Dob ai nini Jahowa ma hubani si Aron, “Tonggor 
ma, domma Hubere hubam humbani galangan 
na hu Bangku, ai ma na boi sitebaan, humbani 
haganup tene na pinapansing ni halak Israel, 
domma Hubere rupeimu ampa anakmu; gabe 
aturan na totap main ronsi sadokah ni dokahni. 

3 On ma rupeimu humbani na pansing sahalian ai, 
na so mosog ibahen apuy: Ganup galangan ni sidea, 
ai ma ganup galangan sipanganon, ganup galangan 
pardousaon, ampa ganup galangan parsalahan ni 
sidea, sagala na kinahulhon ni sidea hu Bangku, 
gabe na pansing sahalian ma ai bam bani anakmu. 

10 Maningon bani ianan na pansing sahalian do ai 
panganonnima:, sagala dalahi bulih do panganonni 
ai, maningon pansing do ai bam. 

110n pe rupeimu do, Humbani sibere-bere ni 
sidea na legan, humbani ganup galangan sitatangon 
ni halak Israel, domma Hubere ai bam, hubani 
anakmu pakon hubani borumu na rap pakon 
ho: gabe aturan na totap ma ai sadokah ni 
dokahni: sagala na niuras ibagas rumahmu, bulih do 
mangankon hunjai. 

12 Sagala minak sidearan, sagala anggur sijengesan 
ronsi omei, limbuah na binere ni sidea hubani 
Jahowa, domma Hubere bam. 

13 Sagala limbuah ni na adong bani tanoh ni sidea, 
na binoan ni sidea hubani Jahowa, maningon ho do 
simadasi, barang ise na dob niuras ibagas rumahmu 
bulih do mangankon hunjai. 

14 Sagala na hona haram i Israel, maningon ho do 
simadasi. 

15 Sagala bunga tubuh na manggoluh, na binoan ni 
sidea hubani Jahowa, humbani jolma atap humbani 
pinahan, maningon ho do simadasi, tapi tene 
maningon tobusonmu do anggo bunga tubuh ni 
jolma, anjaha maningon tobusonmu do bunga 
tubuhni pinahan na butak. 

16 Anggo pasal partubuhni, maningon marumur 
lobei sabulan ase boi tobusonmu, romban hubani 
pangasammu, ai ma harga lima sekel pirak, domu 

hubani sekel na bani ianan na pansing ai, ai ma dua 
puluh gera. 

17 Tapi anggo bunga tubuh ni lombu barang biribiri 
barang hambing seng bulih tobusonmu, ai na 
pansing do ai, anjaha daroh ni ai maningon 
pispiskononmu ai bani anjapanjap, anjaha tabohni 
ai maningon tutungonmu ai bahen galangan apuy, 
gabe uap na misbou bani Jahowa. 

18Tapi anggo sibukni maningon ho do simadasi, 
usih songon tonton ni galangan sitatangon ai ampa 
songon hae-hae siamun parlobei ai: maningon ho 
do simadasi. 

19 Haganup galangan na mapansing, na binere ni 
halak Israel bani Jahowa, domma Hubere bam, 
hubani anakmu pakon hubani borumu na rap pakon 
ho: gabe aturan na totap ma ai sadokah ni dokahni: 
sada parpadanan garam (padan na so tarosei) na 
sadokah ni dokahni ma ai bam, i lobei ni Jahowa 
pakon bani ginomparmu na rap pakon ho.” 

20 Dob ai nini Jahowa ma hubani si Aron, “Seng bulih 
dapotan tean-teanan ho i tanoh ni sidea, barang 
marbagian ho i tongah-tongah ni sidea, ai Ahu 
do parbagiananmu pakon tean-teananmu i tongah- 
tongah ni halak Israel.” 


Parbagianan ni Halak Levi 


21 Tapi anggo bani halak Levi, tonggor ma, domma 
Hubere ganup parsapuluhan i Israel bahen tean- 

teanni bahen parbagiananni, upah ni horja ni 
sidea, na hinorjahon ni sidea bani lampolampo 
partumpuan ai. 

22 Halani ai seng bulih be roh hun dohor halak 
Israel, hu lampolampo partumpuan ai, ase ulang 
mardousa sidea anjaha matei. 

23Maningon halak Levi do tene mandalankon 
horja bani lampolampo partumpuan ai: maningon 
mangonai hubani sidea do hajahaton ni sidea, 
aturan na totap ma in sadokah ni dokahni, seng 
bulih dapotan tean-teanan sidea i tongah-tongah ni 
halak Israel. 

24 hi parsapuluhan ni halak Israel, na binere ni sidea 
hubani Jahowa bahen galangan, domma Hubere 
hubani halak Levi bahen tean-teanan: halani ai do 
ase Huhatahon hubani sidea, “Seng bulih dapotan 
tean-teanan sidea i tongah-tongah ni halak Israel.” 
25 Dob ai nini Jahowa ma hubani si Musa, 
26“Maningon hatahononmu ope hubani halak 
Levi, anggo ibuat hanima humbani halak Israel 
parsapuluhan, na dob Hubere bennima humbani 
sidea bahen tean-teannima, jadi maningon 
bereonnima do hunjai galangan hubani Jahowa, 
parsapuluhan ni parsapuluhan. 

27 Anjaha hiraon do bennima galangannima ai, 
songon omei hun pardogeian anjaha songon 
anggur na marlobih-lobih hun pangilangan. 

28Sonai homa  maningon bereonnima do 
galangannima bani Jahowa humbani ganup 
parsapuluhannima, na binuatnima  humbani 
halak Israel, anjaha galangan ai na bani Jahowa, 
maningon bereonnima do ai hubani Malim Aron. 
29 Humbani sagala sibere-bere bennima maningon 
bereonnima do galangannima bani Jahowa: 
humbani sagala sidearan hunjai, ai ma na patut 
maningon sipapansingon hunjai. 

30 Halani ai maningon hatahononmu do hubani 
sidea, “Anggo ibere hanima sidearan hunjai, 
maningon hiraon do na tading ai bani halak Levi, 
usih songon buah na dapot hun pardogeian pakon 
songon buah na dapot hun pangilangan.' 

31 Bulih do homa panganonnima hunjai bani ganup 
ianan, hanima pakon sinrumahnima, ai upahnima 
do in halani horjanima ibagas lampolampo 
partumpuan in. 

32 Anjaha seng mardousa hanima halani in, asal 
ibere hanima hunjai sidearan bahen galangan. 
Sonai ma bahen hanima, ase ulang butak sibere- 
bere ni Israel na pansing in, ase ulang matei 
hanima.” 


Pangurasion Marhitei Abuan ni Lombu Sigerger 


19 1 Dob ai nini Jahowa ma hubani si Musa 
pakon hubani si Aron, 

2 “On ma aturan ni titah na tinonahkon ni Jahowa, 
hatahon ma halak Israel, ase itogu sidea bam sada 
lombu boru-boru sigerger na so marbutak barang 
marsining, anjaha na so ongga ampei pasangan 
bani. 

3 Anjaha maningon ondoskononmu ma ai hubani 
Malim Eleasar, itogu ma ai hu darat ni parsaranan 
ai, anjaha isayat i lobei ni. 

4Buaton ni Malim Eleasar ai ma deba humbani 
darohni ai marhitei jari-jarini, anjaha ipispiskon 
ma deba humbani daroh ai dompak lampolampo 
partumpuan ai pitu hali. 

> Itutung ma lombu ai i lobei ni: bobakni, sibukni, 
pakon darohni rap pakon ginagatni maningon 
tutungon do, 

6 dob ai buaton ni malim ai ma hayu ares pakon 
hisop ampa bonang sigerger anjaha igijigkon ma ai 
hu tongah-tongah ni panutungan ni lombu ai. 

7 Dob ai taptapan ni malim ai ma pakeanni anjaha 
paridionni angkulani ibagas bah, dob ai bulih ma ia 
masuk hu parsaranan ai, tapi maningon butak do ia 
ronsi bodari. 

8Halak na manutung lombu ai pe, maningon 
taptaponni do pakeanni bani bah, anjaha paridionni 
angkulani ibagas bah, anjaha maningon butak do ia 
ronsi bodari. 

9 Anjaha ipatumpu sada dalahi na dob niuras ma 
abuan ni lombu ai, anjaha inahkon ma ai hu darat 

ni parsaranan ai bani sada ianan na pansing, anjaha 
isimpan ma ai ijai bani halak Israel bahen pulungan 
ni bah pangurasion, ai galangan pardousaon do ai. 
10 Anjaha dalahi na dob patumpuhon abuan ni 
lombu ai maningon taptaponni ma pakeanni anjaha 
butak ma ia ronsi bodari, anjaha gabe aturan na 
totap ma ai bani halak Israel ampa bani halak 
panginsolat, na manginsolat i tongah-tongah ni 
sidea. 

11 Barang ise na manjamah bangkei ni halak na dob 
matei, maningon butak ia pitu ari dokahni, 

12 maningon urasonni dirini bani bah ai bani ari 
patoluhon pakon bani ari papituhon, ase pansing 
ia; tapi anggo seng iurasi dirini bani ari patoluhon 
pakon bani ari papituhon, seng anjai borsih ia. 

13 Barang ise na manjamah halak na dob matei, 
bangkei ni sada halak na dob matei, anjaha seng 
jurasi dirini, na pabutak janan ni Jahowa do ia 
ai, anjaha maningon siapkononkon jolma sisonai 
ai hun tongah-tongah ni halak Israel, halani na so 
pinispiskon ai bah pangurasion ai bani: gabe butak 
do tong ia, longkot ope tong habutakon ai bani. 
140n ma aturan anggo matei sada halak 
ibagas lampolampo, “Ganup na masuk hubagas 
lampolampo ai, anjaha ganup na ibagas 
lampolampo ai, maningon butak do pitu ari 
dokahni. 

15Anjaha sagala gusi, na so marlangkob na 
sinangkut, butak do ai. 

16 Anjaha barang ise na manjamah i ladang sada 
halak na matei binahen ni podang barang bangkei 
ni sada jolma barang holiholi ni sada jolma barang 
sada tanoman, maningon butak ia pitu ari dokahni. 
17 Maningon buaton ni sidea do bani jolma na butak 
ai humbani abuan ni galangan pardousaon na dob 
tinutung ai, anjaha tambahkononkon hujai sada 
guri-guri bah na mardalan. 

18 Dob ai buaton ni sada dalahi na pansing ma hisop 
anjaha isornopkon ma ai hubagas bah ai, anjaha 
ipispiskon ma ai hubani lampolampo ai pakon bani 
ganup parugas ampa jolma na ibagas ai, pakon 
hubani jolma na manjamah holiholi ni na matei 
barang halak na binunuh, barang bangkei barang 
tanoman, 

19 maningon pispison ni halak na susi ai do halak 
na butak ai bani ari patoluhon pakon papituhon, 
anjaha bani ari papituhon maningon urasonni do ia 
humbani dousani, anjaha taptaponni ma pakeanni 
anjaha maridi ia ibagas bah, gabe pansing ma ia 
bodari. 

20Tapi barang ise halak na butak, hape lang 
ra ia manguras dirini humbani dousa, maningon 
siapkononkon do ia hun tongah-tongah ni kuria in, 
ai ianan hapansingon ni Jahowa do binutakann  ijai: 

halani na so pinispiskon ai bah pangurasion ai bani, 
butak do ia. 

21 Anjaha aturan na totap ma in sadokah ni dokahni 
bannima: jolma na mamispiskon bah pangurasion 
ai pe, maningon taptaponni do pakeanni: anjaha 
barang ise na manjamah bah pangurasion ai, 
maningon butak ia ronsi bodari. 

22 Anjaha barang aha pe na jinamah ni halak na 
butak ai, maningon butak do ai, anjaha barang ise 
na manjamah na butak ai, maningon butak do ia 
ronsi bodari.” 


Parmatei ni si Miryam 


1 Dob ai das ma halak Israel, ganup tumpuan 
20 ai tene hu halimisan Sin bani bulan sada, 
anjaha marsaran ma bangsa ai i Kades, matei ma si 
Miryam ijai, lanjar itanom ijai. 


Dousa ni si Musa pakon si Aron 


2 Dob ai hurangan bah ma tumpuan ai, jadi rongom 
ma sidea roh marayak si Musa pakon si Aron. 

3 Ipungkah bangsa ai ma partinggilan dompak si 
Musa, nini sidea ma, “Ambit rotap ma namin 
hosahnami sanggah na matei saninanami i lobei ni 
Jahowa. 

4Mase ma arah-arahonnima kuria ni Jahowa hu 
halimisan on, ase matei hanami ijon rap pakon 
pinahannami? 

3 Anjaha mase ma arahkononnima hanami tangkog 
hun Masir, laho mamboan hanami bani ianan na 
masambor on? Seng dong ijon gandum, hayu ara 
barang hayu anggur barang hayu dalima; gari bah 
inumon seng dong jumpah.” 

6 Dob ai laho ma si Musa pakon si Aron hun lobei 
ni kuria ai, hu labah ni lampolampo partumpuan 
ai, anjaha marrogop ma sidea. Dob ai taridah ma 
hamuliaon ni Jahowa bani sidea. 

7 Dob ai nini Jahowa ma hubani si Musa, 

8“Buat ma tungkot ai, patumpu ma kuria in, 
ho pakon abangmu si Aron, dob ai parsahapkon 
hanima ma dolog batu ai, i lobei ni mata ni sidea, 
ase ibere bahni; sonai ma paluaronmu bah hun 
dolog batu ai hubani sidea; sonai ma bereonmu 
minum kuria in pakon pinahanni.” 

9 Dob ai ibuat si Musa ma tungkot ai hun lobei ni 
Jahowa, songon na tinonahkonni ai hu bani. 

10 [patumpu si Musa pakon si Aron ma kuria in hu 
lobei ni dolog batu ai, anjaha nini ma hubani sidea, 
“Bogei ma, nasiam sipanggeori! Tarpaluar do bah 
bani nasiam hun dolog batu on?” 

11 Dob ai ipagostong si Musa ma tanganni anjaha 
ibogbog ma dolog batu ai marhitei tungkotni ai dua 
hali: jadi luar ma bah buei tumang, gabe minum ma 
kuria ai ampa pinahanni. 

12 Dob ai nini Jahowa ma hubani si Musa pakon 
hubani si Aron, “Halani na so porsaya ai hanima 

Bangku, laho papansingkon Ahu namin i lobei ni 
halak Israel, halani ai seng be hanima mangarahkon 
kuria on das hu tanoh, na dob Hulayak-layakkon 
bani sidea namin.” 

13 Ai ma Bah Meriba, halani ijai itinggili halak Israel 
Jahowa, anjaha la papansing diri-Ni i tongah-tongah 
ni sidea. 


Lang Ilopas Halak Edom Sidea 
Mamontas hun Tanoh ni Sidea 


14 Dob ai isuruh si Musa ma suruhanni hun Kades 
marayak raja ni halak Edom, “Sonon do hata 
ni anggimu halak Israel, Ibotoh ham do ganup 
sitaronon na idagei hanami: 

15gonaha ompungnami tuad hu tanoh Masir, 
anjaha hanami dokah marianan i tanoh Masir, 
anjaha bajan do pangarsik-arsik ni halak Masir 
bennami pakon bani ompungnami.” 

16 Jadi doruh-doruh ma hanami bani Jahowa, gabe 
itangar ma soranami, anjaha isuruh sada malekat, 
anjaha iarahkon ma hanami luar hun Masir; anjaha 
tonggor ma, domma i Kades hanami nuan, sada 
huta bani parbalogan ni tanohmu. 

17 Mahua palopas ham ma hanami mamontas hun 
nagorimu. Lang pe hanami mardalan hun ladang 
barang pohon anggurmu, anjaha lang pe iinum 
hanami bah hun parigi; dalan na bolon in pe idalani 
hanami, lang pe manirpang hanami hu siamun 

barang hu sambilou, paima salpu ibontas hanami 
nagorimu.” 

18Tapi nini raja ni Edom ma hu bani, “Seng 
bulih bontasonmu nagoringku, ase ulang luar ahu 
mangimbang ho marhasoman podang.” 

19 Dob ai nini halak Israel ma hu bani, “Dalan 
na bolon in pe dalanannami, anjaha anggo 
inum hanami humbani bahmu, hanami pakon 
pinahannami, igalar hanami pe in: pitah mamontas, 
mardalan nahei do hanami, seng dong na legan.” 
20 Tapi nini ma, “Seng bulih bontasonmu!” Anjaha 
luar ma raja ni Edom mangolat sidea rap pakon buei 
balani ni gopas marsinjata. 

21 Ase sonai ma pangengkar ni raja ni Edom 
palopas halak Israel mamontas hun nagorini, jadi 
manlembang ma halak Israel manlembangisi. 


Parmatei ni si Aron 


22 Dob ai bingkat ma sidea hun Kades, gabe das ma 
ganup kuria ni halak Israel hu Dolog Hor. 

23 Dob ai nini Jahowa ma hubani si Musa pakon 
hubani si Aron, i bona ni Dolog Hor, bani parbalogan 
ni tanoh Edom, 

24 “Patumpuon ma anggo si Aron hubani bangsani, 
seng bulih ia masuk hu tanoh, na dob Hubere bani 
halak Israel, halani na ilanggar hanima hatang-Ku i 
lambung ni Bah Meriba. 


4 Musa 20-21 593 


25 Arahkon ma si Aron pakon si Eleasar, anakni ai, 
anjaha bobanon ma sidea tangkog hu Dolog Hor: 
26 tanggali ma pakeanni ai humbani si Aron, anjaha 
sorungkon ma ai hubani si Eleasar, anakni ai: 
patumpuon ma si Aron hubani bangsani anjaha 
matei ijai.” 

27 Jadi ibahen si Musa ma songon na tinonahkon ni 
Jahowa, tangkog ma sidea hu Dolog Hor, ituludkon 
ganup na sakuria ai. 

28 Dob ai itanggali si Musa ma pakean ai humbani 
si Aron, anjaha isorungkon ma ai hubani si Eleasar, 
anakni ai, jadi matei ijai ma si Aron i pakpak ni dolog 
ai. Dob ai tuad ma si Musa pakon si Eleasar hun 
dolog ai. 

29 Jadi dob ididah ganup kuria ai na dob matei do 
hape si Aron, gabe itangisi ganup ginompar ni halak 
Israel ma si Aron, tolu puluh ari dokahni. 


Parporangan Dohorhon Horma 


2 1 1 Jadi dob ibogei si Arad, raja ni halak 
Kanaan, na marianan i tanoh dangsina, na 
dob roh halak Israel hun dalan na hun Atarim, gabe 
iporang ma halak Israel, pala itaban deba humbani 
sidea. 
2 Dob ai marbagah-bagah ma halak Israel hubani 
Jahowa, “Anggo iondoskon Ham bangsa on 
hubagas tanganku, sai siapkononku do sagala huta 
ni sidea ai.” 

3 Jadi ibalosi Jahowa ma sora ni halak Israel, 
iondoskon ma halak Kanaan ai hubani sidea, gabe 
isiapkon halak Israel ma sidea, ronsi huta ni sidea, 
anjaha ibaen ma goran ni huta ai Horma. 


Ulog Tombaga 


4 Jadi bingkat ma sidea hun Dolog Hor, laho dompak 
Laut Sigerger, sihol manginggoti nagori ni halak 
Edom, gabe lang sabar be bangsa ai i tongah dalan. 
5Dob ai marungut-ungut ma bangsa ai hubani 
Naibata pakon hubani si Musa, “Mase ma 
arahkonon-Mu hanami tangkog hun Masir, ase 
matei hanami i halimisan on? Ai seng dong ruti 
barang bah ijon, ai domma maginei-ginei uhurnami 
mangidah ruti na magoyak-goyak on.” 

6 Dob ai isuruh Jahowa ma hu tongah-tongah ni 
bangsa ai ulog darih, na mamaguti bangsa ai, gabe 
marmateian ma buei humbani halak Israel. 

7 Dob ai roh bei ma bangsa ai marayak si Musa 
anjaha nini ma, “Domma mardousa hanami 
dompak Jahowa pakon bamu, martonggo ma ham 
hubani Jahowa, ase ipadaoh hun bennami ulog 
darih on.” Jadi martonggo ma si Musa mangapiti 
bangsa ai. 

3 Dob ai nini Jahowa ma hubani si Musa, “Pauli ma 
sada ulog darih, anjaha nahkon ma ai bani sada 
tiang, jadi anggo adong barang ise na pinagut ni 

ulog ai anjaha mangkawah hujai, jadi manggoluh 
ma ia.” 

? Dob ai ipauli si Musa ma sada ulog humbani 
tombaga, anjaha inahkon ma ai hubani sada tiang, 
jadi anggo adong barang ise na pinagut ni ulog 
ai, anjaha itonggor dompak ulog tombaga ai, jadi 
manggoluh ma ia. 


Pardalanan Das hu Ladang ni Moab 


10 Dob ai bingkat ma halak Israel hunjai anjaha 
marsaran ma sidea i Obot. 

11 Dob ai bingkat ma use sidea hun Obot anjaha 
marsaran i Iye Abarim, i halimisan tontang ni Moab, 
hampit hapoltakan. 

12 Bingkat ma use sidea hunjai, anjaha marsaran ma 
sidea i habungan Sared. 

13 Bingkat ma use sidea hunjai anjaha marsaran ma 
i dipar ni Bah Arnon, na i halimisan, na marsumbul i 
nagori ni halak Amori, na gabe parbalogan ni Moab 
pakon Amori. 

14 Halani ai do ase tarsurat ibagas buku porang ni 
Jahowa, “Wahab i Supa pakon habungan ni Arnon, 
15 pakon raboyon ni habungan, na ampar ronsi 
janan ni Ar, anjaha mangunsandei bani parbalogan 
ni Moab.” 

16 Bingkat ma use sidea hunjai hu Beer, ai ma parigi 
na hinatahon ni Jahowa hubani si Musa, “Patumpu 

ma bangsa in, ase Hubere bah inumon hubani 
sidea. 

17 jia ma idodingkon halak Israel doding on, “Sirnip 
ma ho, alo parigi! Dodingkon ma in marsibalos- 
balosan!' 

18 Parigi na hinurak ni sagala kopala, na pinungkor 
ni na sangap ni bangsa in marhitei tungkot ni sidea. 
Dob ai bingkat ma use sidea hun halimisan ai hu 
Matana, 

19 hun Matana hu Nahaliel, hun Nahaliel hu Bamot, 
20 hun Bamot hu habungan na i ladang ni Moab, 
na patontang pakon pakpak ni Pisga, panatapan 
hampit halimisan.” 


Hamonangan Maralohon Raja Sihon 


21 Dob ai isuruh Israel ma suruhanni marayak si 
Sihon, raja ni halak Amori, nini ma, 

22 “Mahua palopas ham ma ahu mamontas hun 
tanohmu, lang pe manlembang hanami hu ladang 
barang hu pohon anggur; lang pe iinum hanami bah 
ni parigi, dalan na bolon in pe idalani hanami paima 
salpu ibontas hanami nagorimu.” 

23 Tapi seng ipalopas si Sihon halak Israel mamontas 
hun nagori ni sidea. Ipatumpu ma ganup bangsani, 
anjaha luar ma mangimbang Israel hu halimisan, 
anjaha dob das hu Jahas, iporang ma halak Israel. 
24Tapi italuhon Israel do ia marhitei mata ni 
podang, anjaha isoluk ma nagorini singgan ni Arnon 

ronsi Jabok, das hubani halak Amon, ai toguh do 
parbalogan ni halak Amon. 

25|taluhon Israel ma ganup huta ai, anjaha 
marianan ma Israel i huta ni halak Amori, i Hesbon 
pakon ganup dusunni inggot. 

26 Ai Hesbon do huta ni si Sihon, raja ni halak Amori, 
na dob mamorang raja ni halak Moab, anjaha na 
dob mangayob ganup tanohni hun tanganni das hu 
Arnon. 

27 Halani ai do ase ihatahon pandoding parumpasa, 
“Roh ma hu Hesbon, gabe pinauli anjaha pinatoguh 
ma huta ni si Sihon. 

28 Ai apuy do luar hun Hesbon, dilah ni apuy hun 
huta ni si Sihon. Ai ma na mamboiskon Ar i Moab, 
pangisi ni tanoh Dolog Arnon na i topini. 

29 Hona papa ma ho Moab! Magou ma ho, alo halak 
Kamos! Domma ibahen anakni gabe sidakdakan ni 
munsuh, anjaha boruni taban-taban bani si Sihon, 
raja ni halak Amori. 

30Domma itembaki hanami sidea, magou do 
Hesbon das hu Dibon: domma iparseda hanami ai 
das hu Noya, pala ronsi Medeba marhitei apuy.” 


Hamonangan Marimbang si Og, Raja ni Basan 


31 Jadi marianan ma halak Israel i tanoh ni halak 
Amori. 

32 Dob ai isuruh si Musa ma na mangkahapi Jaeser: 
ipatunduk sidea ma ai ampa sagala dusunni, anjaha 
jusir ma halak Amori na marianan ijai. 

33Dob ai marhusor ma sidea anjaha tangkog 
mardalan hu Basan; jadi luar ma si Og, raja ni 
Basan, manjumpahkon sidea, mambobahon ganup 
bangsani laho marporang i Edrei. 

34 Nini Jahowa ma hubani si Musa, “Ulang ho 
mabiar mangidahsi, ai domma Huondoskon ia 
hubagas tanganmu pakon bangsani ronsi nagorini: 
bahen ma bani songon na dob binahenmu hubani si 
Sihon, raja ni halak Amori, na marianan i Hesbon.” 
35 Jadi ipatunduk sidea ma ia pakon anakni ampa 
ganup bangsani, sahalak pe lang dong tading bani, 
anjaha isoluk sidea ma tanoh ni ai. 


Mangengkar si Bileam Mangirikkon 
Suruhan ni Raja Balak 


22 1Dob ai bingkat ma halak Israel anjaha 
marsaran ma sidea bani pamah ni Moab, i 
dipar ni Jordan, tontang ni Jeriko. 

2 Jadi dob ididah si Balak, anak ni si Zippor, haganup 
na dob binahen ni halak Israel hubani halak Amori, 
3 gobir tumang ma Moab dompak bangsa ai, halani 
buei ni sidea: mabiar ma Moab halani halak Israel 
ai. 

4Dob ai nini Moab ma hubani pangintuai ni Midian, 
“Bois ma dilaton ni tumpuan ai haganup na inggot 

banta, songon pandilat ni lombu jonggi bani poyon- 
poyon na i ladang. Si Balak, anak ni si Zippor do ijia 
raja i Moab.” 

> Dob ai isuruh ma suruhanni marayak si Bileam, 
anak ni si Beor, hu Petor, na bani Bah Eprat, hu 
tanoh ni anak ni bangsani, laho mandilosi, nini ma, 
“Tonggor ma, domma luar sada bangsa hun Masir: 
domma irongkob ganup tanoh in, domma marsaran 
sidea patontang pakon ahu. 

6 On pe, roh ma ho, papai ma bangku bangsa on, 
ai gogohan do sidea ase ahu; ra tartaluhon ahu do 
bangsa in anjaha tarusir ahu sidea hun tanoh on, ai 
hubotoh do barang ise na pinasu-pasumu dapotan 
pasu-pasu do, anjaha barang ise na pinapaanmu 
hona papa do.” 

7Jadi laho ma kopala ni Moab pakon kopala 
ni Midian rap pakon upah partondungon ibagas 
tangan ni sidea, das ma sidea hubani huta ni si 
Bileam, anjaha ipadas sidea ma bani hata ni si Balak. 
8 Dob ai nini ma hubani sidea, “Marborngin ma 
nasiam ijon saborngin on, ase hubere balos hubani 
nasiam, marguru hubani na hinatahon ni Jahowa 
bangku: jadi tading ma kopala ni Moab rap pakon 
si Bileam.” 

3 Dob ai roh ma Naibata marayak si Bileam, nini ma, 
“Ise do halak on na rap pakon ho?” 

10 Nini si Bileam ma hubani Naibata, “Si Balak, anak 
ni si Zippor, raja ni Moab, na marsuruh ai bangku, 
mangkatahon, 

11 Tonggor ma, domma luar sada bangsa hun tanoh 
Masir anjaha irongkob ganup tanoh in: on pe 
roh ma, papai ma sidea bangku, ra tolap do ahu 
mamorang sidea ampa mangusir sidea.” 

12 Tapi nini Naibata ma hubani si Bileam, “Seng 
bulih laho ho rap pakon sidea anjaha seng bulih 
papaanmu bangsa in, ai na pinasu-pasu do sidea.” 
13 Dob ai girah ma si Bileam puho patarni ai, anjaha 
nini ma hubani raja paidua ni si Balak, “Mulak ma 
nasiam hu tanoh nasiam, ai manjua do Jahowa 
manlopas ahu laho rap pakon nasiam.” 

14 Dob ai bingkat ma kopala-kopala ni Moab, anjaha 
das ma sidea hubani si Balak, nini ma, “Manjua do 
si Bileam mardalan odor pakon hanami.” 

15 Julaki si Balak ma use marsuruh kopala-kopala 
bueinan anjaha sangapan ase na parlobei ai. 

16 Jadi dob das sidea hubani si Bileam, nini sidea ma 
bani, “Sonon do hata ni si Balak, anak ni si Zippor, 
“Sai ulang ma ho ra langlangan mardalan marayak 
ahu, 

17 ai sai na marsangap tumang do ho bahenonku, 
anjaha barang aha pe sihatahononmu hu bangku, 
sai bahenonku do in. Antong, sai roh ma ho, anjaha 
papai ma bangku bangsa on.” 

18 Tapi nini si Bileam ma mambalosi juakjuak ni si 
Balak, “Porini pe gok rumahni pirak pakon omas 
ibere si Balak bangku, seng tarlanggar ahu hata ni 
Jahowa, Naibatangku, laho mangkorjahon pahara 
na etek barang na banggal. 

19On pe, ijon ma nasiam saborngin on, ase 
hubotoh, atap aha pe hata ni Jahowa bangku.” 

20 Dob ai roh ma Naibata bornginni ai marayak si 
Bileam, anjaha nini ma hu bani, “Halani na dob roh 
halak in marayak ho, laho ma ho mardalan odor 
pakon sidea, tapi pitah na Huhatahon bam, ai do na 
bulih bahenonmu.” 


Si Bileam Laho Marayak si Balak 


21 Patarni ai puho ma si Bileam, anjaha ipalanai ma 
halode boru-boruni, anjaha laho ma ia rap pakon 
kopala-kopala ni Moab. 

22 Tapi gajak ma ringis ni Jahowa halani na laho 
ai ia; anjaha jongjong ma malekat ni Jahowa 
i tongah dalan sihol mangolatsi. Tapi ajak do 
ia bani halodeni, anjaha dua halak jabolonni 
mangkasomanisi. 

23 Dob ai ididah halode ai ma malekat ni Jahowa 
jongjong i tongah dalan pakon podang na sintak 
ibagas tanganni, jadi manlembang ma halode ai hun 
dalan laho hu ladang, tapi ilonsingi si Bileam ma 
halode ai paulakkon hu dalan ai namin. 

24 Dob ai jongjong ma malekat ni Jahowa bani dalan 
na i holangkolang ni pohon anggur ai, anjaha parik 
do angkup. 

25 Jadi dob ididah halode ai malekat ni Jahowa, 
ihapitkon ma ia hu parik ai, gabe magusgus ma 
nahei ni si Bileam hu parik ai: jadi inunut ma 
manlonsingi halode ai. 

26 Dob ai mardalan ma malekat ni Jahowa hu 
lobeihon laho jongjong bani ianan na sompit 
tumang, seng dong dalan parhusoranni hu siamun 
barang hu sambilou. 

27Dob ididah halode ai malekat ni Jahowa, 
gompang ma ia i toruh ni si Bileam; jadi roh ma 
ringis ni si Bileam, gabe ilonsingi ma halode ai bani 
tungkotni. 

28 Ibuha Jahowa ma babah ni halode ai, gabe nini 
ma hubani si Bileam, “Aha hubahen bamu, ase 
ilonsingi ham ahu domma pala tolu hali?” 

29 Dob ai nini si Bileam ma hubani halode ai, “Halani 
na iparguro-gurohonmin ahu; ambit adong podang 
i tanganku, maningon bunuhonku do ho sonari.” 

30 Nini halode ai ma mambalosi si Bileam, “Ai lang 
ahu do namin halodemu, na dob niajakmu sadokah 
ham manggoluh ronsi sadari on? Ai somal do ahu 
mambahen sonin bamu?” nini si Bileam ma, “Lang 
namin.” 

31 Dob ai ipatonggor Jahowa ma mata ni si Bileam, 
jadi ididah ma malekat ni Jahowa jongjong i 


4 Musa 22 603 


tongah dalan manjolom podang na sinintak ibagas 
tanganni, jadi ipaunduk si Bileam ma uluni, lanjar 
marrogop ma ia marsombah. 

32 Nini malekat ni Jahowa ai ma bani, “Mase ma 
ilonsingi ho halodemin, domma pala tolu hali? 
Tonggor ma, Ahu do na luar mangimbang ho, ai 
salah do na nilangkahkonmin, 

33 ididah halode in do Ahu, gabe manlembang hun 
lobei-Hu pala tolu hali. Ambit lang manimbil ia hun 
lobei-Hu, domma Hubunuh ho, tapi anggo halode 
ai pagoluhon-Ku do.” 

34 Dob ai nini si Bileam ma hubani malekat ni 
Jahowa, “Domma mardousa ahu, ai lang na 
hubotoh ham jongjong i tongah dalan sihol 
mangolat ahu. On pe, anggo na bajan do on 
ninuhurmu, age mulak ahu.” 

35 Dob ai nini malekat ni Jahowa ma hubani si 
Bileam, “Laho ma ho rap pakon ganup dalahi in; tapi 
pitah hata na huhatahon bam, ai do hatahononmu.” 
Jadi laho ma si Bileam rap pakon gamot-gamot ni si 
Balak 


Panjalo ni Raja Balak bani si Bileam 


36 Jadi dob ibogei si Balak na dob roh si Bileam, luar 
ma ia mangalo-alosi das hu Ir-Moab, na martopihon 
Arnon, bani parbalogan ni tanohni. 

37 Dob ai nini si Balak ma hubani si Bileam, “Ai 
lang domma husuruh suruhanku marayak ham 

laho mangalopi ham namin? Mase ma lang mintor 
roh ham hu bangku? Na so tolap do gakni ahu 
pasangapkon ham?” 

38 Dob ai nini si Bileam ma mambalosi si Balak, 
“Tonggor ma, domma roh ahu marayak ham! On pe, 
mintor tarbahen ahu ma mangkatahon barang aha? 
Hata na ninahkon ni Naibata hubagas pamanganku, 
ai do na maningon hatahononku.” 

39 Dob ai laho masi Bileam rap pakon si Balak, gabe 
das ma sidea hu Kiriat-Huzot. 

40Dob ai igalangkon si Balak ma lombu pakon 
biribiri, anjaha itongoskon ma hunjai parbagianan 
ni si Bileam pakon kopala-kopala na rap pakonsi. 

41 Jadi patarni ai, iarahkon si Balak ma si Bileam 
tangkog hu Bamot-Baal, anjaha hunjai ma itatap 
deba humbani bangsa ai. 


Panjahaion ni si Bileam na Parlobei Pasal Israel 


23 1Dob ai nini si Bileam ma hubani si 
Balak, “Pajongjong ma bangku ijon pitu 
anjapanjap, anjaha pasirsir ma bangku ijon pitu 
lombu pakon pitu biribiri tunggal.” 

2 Jadi ibahen si Balak ma romban hubani hata ni 
si Bileam; jadi igalangkon si Balak pakon si Bileam 
ma sada lombu pakon sada biribiri tunggal i atasni 
ganup anjapanjap ai. 

3 Dob ai nini si Bileam ma hubani si Balak, “Padohor 
ma jongjong hulambung ni galangan situtungon in, 

ase laho ahu, andohar ialo-alo Jahowa ahu; anjaha 
hata na ija pinatalar-Ni bangku, ai do patugahonku 
bamu.” Dob ai laho ma ia hu sada buntu-buntu na 
leseng. 

4 Dob ai pajumpah ma Naibata pakon si Bileam, jadi 
nini si Bileam ma, “Domma pala hupajongjong pitu 
anjapanjap anjaha hugalangkon sada lombu pakon 
sada biribiri tunggal bani ganup anjapanjap ai.” 
5Dob ai inahkon Jahowa ma sada hata hu 
pamangan ni si Bileam, anjaha nini ma, “Mulak 
ma ho hubani si Balak, anjaha sonon do 
hatahononmu.” 

6 Jadi dob mulak ia hubani raja ai, tonggor ma, 
jongjong ope ia i lambung ni galangan situtungon 
ai rap pakon ganup kopala-kopala ni Moab. 

7 Dob ai ipungkah si Bileam ma marsahap, nini 
ma, “Hun Aram ialopi si Balak, raja ni Moab ahu, 
humbani dolog na hampit hapoltakan, “Roh ma 
ham, burai ma si Jakob bangku, roh ma ham, papai 
ma Israel!” 

8 Naha ma tarbuari ahu na so binuraan ni Naibata? 
Naha ma tarpapai ahu na so pinapaan ni Naibata? 
P Ai hun pakpak ni dolog huidah ia, hun buntu- 
buntu hutatap ia. Tonggor ma, sada bangsa na 
pulou marianan, anjaha na so masuk bilangan i 
tongah-tongah ni bangsa sipajuh begu-begu. 

10 se ma na boi mamilangi orbuk ni Jakob, barang 
na marribu-ribu humbani Israel? Songon parmatei 

ni parpintor ma namin parmateihu, anjaha ajalhu 
songon ajalni ai ma namin.” 

11 Dob ai nini si Balak ma hubani si Bileam, “Ai 
aha do na binahenmu on bangku? Laho mamurai 
munsuhku do mambahen na husuruh mangalopi 
ham, hape tonggor ma, sai inunut ham do mamasu- 
masu sidea.” 

12 Nini si Bileam ma mambalosi, “Ai lang maningon 
dingaton ni uhurhu do hata na ninahkon ni Jahowa 
hubagas pamanganku laho mangkatahon?” 


Panjahaionni na Paduahon 


13 Dob ai nini si Balak ma hu bani, “Eta ma hita 
laho bani ianan na legan, ase boi tataponmu sidea 
hunjai, pitah sidohoranni ope humbani sidea na 
nididahmu ai, seng ganup sidea ope na nididahmu 
ai: jadi burai ham ma sidea bangku hunjai.” 

14Dob ai iarahkon ma ia hu ladang Zofrim, hu 
pakpak ni Pisga, anjaha ipajongjong ma use pitu 
anjapanjap, anjaha igalangkon sada lombu pakon 
sada biribiri tunggal bani ganup anjapanjap ai. 

15 Nini si Bileam ma hubani si Balak, “Padohor 
ham ma jongjong hujon, hu lambung ni galangan 
situtungon on, laho ma anggo ahu hujai mangalo- 
alo Jahowa.” 

16 Dob ai pajumpah ma Jahowa pakon si Bileam, 
anjaha inahkon ma hata-Ni hubagas pamanganni, 

anjaha nini ma, “Mulak ma ho hubani si Balak 
anjaha sonon do hatahononmu.” 

17 Dob ai mulak ma ia hu bani, anjaha tonggor ma, 
jongjong ope ia i lambung ni galangan situtungonni 
ai rap pakon kopala-kopala ni Moab. Nini si Balak 
ma hu bani, “Aha do na hinatahon ni Jahowa?” 

18 Dob ai ipungkah ma mangkatahon hatani, nini 
ma, Jongjong ma ham, alo Balak, anjaha tonggor 
ma, patarei ma pinggolmu bangku, ham alo anak ni 
si Zippor. 

19 Anggo Naibata sedo jolma na ra marladung, 
barang anak ni jolma na ra manolsoli dirini. Mintor 
hatahonon-Ni ma, lang bahenon-Ni sonai? 

20 Tonggor ma, domma iparentahkon ahu mamasu- 
masu, mintor naha ma tarbahen ahu manlanglangi, 
anggo domma la mamasu-masu? 

21 Seng dong ididah hajahaton bani Jakob, anjaha 
seng dong hangaluton ididah bani Israel. Jahowa 
Naibatani do hasomanni, anjaha surak-surak ni sada 
raja do i tongah-tongahni. 

22 Domma iarahkon Naibata sidea luar hun Masir, 
anjaha songon tanduk ni badak do in bani sidea. 

23 Ai seng marguna partabason mangimbang 
Jakob, anjaha lang marguna partondungon 
mangimbang Israel. Hatahononkon do bani 
panorangni hubani Jakob pakon hubani Israel, 
“Banggal ni in pambahenan ni Naibata.' 

24 Tonggor ma, jongjong do bangsa ai songon singa 
boru-boru, anjaha padirgakonni dirini songon singa 
tunggal. Seng anjai manggompang ia, anggo lang 
lobei mangankon sorohan, anjaha isobur daroh ni 
na binunuhni.” 

25 Dob ai nini si Balak ma hubani si Bileam, “Anggo 
na so tarbahen ham do mamurai sidea, ulang ma sai 
nunut mamasu-masu sidea.” 

26 Nini si Bileam ma mambalosi si Balak, “Ai lang 
domma huhatahon bamu: Sagala na hinatahon ni 
Naibata, ai do sibahenonku.” 

27 Dob ai nini si Balak ma hubani si Bileam, “Eta 
ma, ase hubobahon ham bani ianan na legan, 
ra marosuh do Naibata buraanmu sidea bangku 
hunjai.” 

28 Jadi iarahkon si Balak ma si Bileam hu pakpak ni 
Peor, ai ma panatapan halimisan. 

29Dob ai nini si Bileam ma hubani si Balak, 
“Pajongjong ma bangku ijon pitu anjapanjap anjaha 
pasirsir pitu lombu pakon pitu biribiri tunggal.” 

30 Jadi ibahen si Balak ma romban hubani hata ni si 
Bileam, gabe igalangkon ma sada lombu pakon sada 
biribiri tunggal bani ganup anjapanjap ai. 


Panjahaion ni si Bileam Patoluhalihon Pasal Israel 


24 1 Jadi dob ididah si Bileam, rosuh do uhur 
ni Jahowa mamasu-masu Israel, seng laho 
be ia, songon bani panorang na i lobei ni on, 

mangindahi partanda, tapi idompakkon ma bohini 
hu halimisan. 

2 Dob ai mangkawah ma si Bileam, gabe ididah ma 
Israel marlampolampo mar sasamarga. Jadi sogop 
ma Tonduy ni Naibata hu bani, 

3 anjaha ipungkah ma parsahapanni, nini ma, “On 
ma pangungkabon humbani si Bileam, anak ni 
si Beor, pangungkabon ni dalahi na dob tonggor 
matani, 

4 pangungkabon ni jolma na dob somal mambogei 
hata ni Naibata, na dob mangidah panonggoran 
humbani Pargogoh Na So Tarimbang, jolma na 
madabuh tangkob, tapi gabe marbuha matani. 

5 Jengesni in lampolampomu in, alo Jakob, sagala 
iananmu, alo Israel! 

6 Songon habungan na daoh mangampar, songon 
pohon i topi ni bah banggal, songon haloe na sinuan 
ni Naibata, songon hayu ares i topi ni bah. 

7 Sai tong do mambaor bah hun tahu-tahuni, na 
tinidahkonni marsulei-sulei bani bah: timbulan do 
rajani humbani si Agag, anjaha marmulia tumang 
harajaonni. 

8 Naibata do na mambobahonsi luar hun Masir, 
anjaha songon tanduk ni badak do in bani. Bois do 
panganonni bangsa sipajuh-begu-begu, imbangni 
ai, anjaha ropukonni holiholi ni sidea, anjaha 
tolpusonni sidea marhitei panahni. 

9 Marrogop anjaha manggompang do ia songon 
singa tunggal anjaha songon singa boru-boru: ise na 
pag mamuhoisi? Dapotan pasu-pasu ma barang ise 
na mamasu-masu ho, anjaha hona papa ma barang 
ise na mamapai ho.” 


Panjahaion na Legan 


10 Jadi nahit ma ringis ni si Balak dompak si Bileam, 
pala ipatopap-topap tanganni: nini si Balak ma 
hubani si Bileam, “Laho mamurai munsuhku do 
ham namin ase hudilo, hape tonggor ma, sai inunut 
ham do mamasu-masu sidea, domma pala tolu hali. 
110n pe podas ma ham maporus mulak bani 
iananmu hinan. Domma huhatahon, “Sai marmulia 
tumang do bahenonku ham, tapi domma iolat 
Jahowa hamuliaon hun bamu.”” 

12 Jadi nini si Bileam ma hubani si Balak, “Ai lang 
domma huhatahon hinan age hubani suruhanmu, 
na sinuruhmu hu bangku: 

13 Age pe gok rumahni pirak pakon omas ibere 
si Balak hu bangku, seng tarlanggar ahu hata 
ni Jahowa, laho mambahen na madear atap na 
masambor humbani uhur-uhurhu sandiri, barang 
aha na hinatahon ni Jahowa, maningon ai do 
hatahononku. 

140n pe, tonggor ma, na laho ma ahu mulak 
hubani bangsangku, halani ai, patugahonku ma 

bamu pasal aha na sihol bahenon ni bangsa on 
hubani bangsamu bani panorang na sihol roh.” 

15 Dob ai ipungkah ma mangkatahon parsahapanni, 
nini ma, “On ma pangungkabon ni si Bileam, anak ni 
si Beor, pangungkabon ni na dob tonggor matani, 
16 pangungkabon ni jolma na dob somal mambogei 
hata ni Naibata, anjaha na mambotoh pingkiran 
ni Sitimbulan, na mangidah panonggoran humbani 
Pargogoh Na So Tarimbang, jolma na dob dabuh 
tangkob, tapi gabe marbuha matani. 

17 Sai idahonku do la, tapi lang ope anggo nuan sai 
tataponku do la, tapi lang ope anggo dohor. Poltak 
do sada bintang humbani si Jakob anjaha timbul do 
sada tungkot harajaon humbani Israel: rosakkonon- 
Ni do pardompakan ni Moab, anjaha ropukon-Ni do 
ganup ginompar ni si Set. 

18 Solukon-Ni ma Edom, anjaha Seir pe, munsuh- 
Ni ai, solukon-Ni do, anjaha lambin markuasa ma 
anggo Israel. 

19 Marhitei humbani si Jakob do dalankononkon 
panrajaion, anjaha siapkononkon na maporus 
humbani huta-huta.” 

20 Jadi dob ikawahkon halak Amalek, ipungkah ma 
parsahapanni, nini ma, “Parlobei i tongah-tongah ni 
bangsa sipajuh begu-begu do namin Amalek, tapi 
dobni magou do ia.” 

21 Jadi dob ikawahkon halak Keni, ipungkah ma 
parsahapanni, nini ma, “Toguh do namin iananmu 
anjaha ipajonam asarmu i atasni dolog batu, 

22 tapi maningon siapkonon do Keni. Sadiha dokah 
nari ase boanon ni Assur ho hu habuangan?” 

23 Dob ai ipungkah ma parsahapanni, nini ma, “Aih, 
ise ma na tarbahen manggoluh, anggo ipamasa 
Naibata na sonai?” 

24 Tapi na roh ma kapal hun pasir ni Kittim, anjaha 
patundukon-Ni ma Assur pakon Heber, tapi ai pe 
maningon magou do. 

25 Dob ai bingkat ma si Bileam, mulak hubani 
jananni hinan; si Balak pe idalani ma dalanni. 


Hona Uhum Halak Israel Halani 
Parnaibata Sileganon ni Sidea 


25 1 Sanggah na marianan halak Israel i Sittim, 
ipungkah bangsa ai ma marriah-riah pakon 
boru ni halak Moab, 

2 ai ma na mangontang bangsa ai hu panggalangan 
ni naibata ni sidea, jadi mangan ma bangsa ai 
anjaha marsombah hubani naibata ni sidea. 

3 Ase mararihan ma halak Israel bani Baal-Peor, 
gabe gajag ma ringis ni Jahowa mangidah halak 
Israel. 

4Nini Jahowa ma hubani si Musa, “Tangkap ma 
ganup kopala ni bangsa in, anjaha gantungkon ma 

sidea bani na talar i lobei ni Jahowa, ase andohar 
mahombun ringis ni Jahowa hubani Israel.” 

3 Dob ai nini si Musa ma hubani panguhum ni Israel, 
“Ganup ma nasiam mamunuh halak na mararihan 
hubani Baal-Peor. 

6 Anjaha tonggor ma, roh ma sahalak humbani 
halak Israel, mamboan hubani saninani, sada boru 
Midian, ibagas pangidah ni si Musa pakon ibagas 
pangidah ni ganup kuria ni halak Israel, sanggah na 
tangis-tangis sidea i lobei ni labah ni lampolampo 
partumpuan ai.” 

' Tapi dob ididah si Pinehas anak ni si Eleasar, 
anak ni Malim Aron ai, jongjong ma ia anjaha laho 
hun tongah-tongah ni kuria ai manjolom sada tanja 
ibagas tanganni. 

8 lirikkon ma halak Israel ai masuk hubagas kamar 
podoman anjaha itobak ma sidea haduasi, dalahi 
halak Israel ai pakon puang-puang ai, sangkan bani 
boltok ni sidea. Jadi tongkin ni ai maronti ma 
sampar ai humbani halak Israel. 

9 Anjaha buei ni na matei binahen ni sampar ai dua 
puluh ompat ribu halak do. 

10 Dob ai nini Jahowa ma hubani si Musa, 

11 “Ia si Pinehas, anak ni si Eleasar, anak ni Malim 
Aron, domma ipahombun ringis-Hu mangidah 
halak Israel, halani na sinimburuhonni simburung- 
Ku i tongah-tongah ni sidea, mambahen lang siap 
hubahen halak Israel ibagas ringis-Hu. 

12 Halani ai hatahon ma, 'Tonggor ma, bereon-Ku 
ma bani padan hadameion-Ku.' 

13Maningon ia do ampa ginomparni i pudini 
jujungan ni padan hamalimon sadokah ni dokahni, 
halani na sinimburuhonni parkara ni Naibatani, 
anjaha ibahen pardearan bani halak Israel. 

14 la goran ni dalahi hun Israel, na binunuhni ai rap 
pakon boru Midian ai, ai ma si Simri, anak ni si Salu, 
sada kopala ni marga Simeon. 

15 Anjaha goran ni boru Midian ai, na matei binunuh 
ai, ai ma si Kosbi, boru ni si Zur, sada pambobai ni 
sada marga ni halak Midian.” 


Pambalason ni Israel bani Halak Midian 


16 Dob ai nini Jahowa ma hubani si Musa, 

17 “Porang hanima ma halak Midian anjaha taluhon 
ma sidea, 

18 ai domma imunsuhi sidea hanima marhitei akal- 
akal ni sidea, bani na niakalan ni sidea hanima pasal 
Peor pakon pasal si Kosbi, botou ni sidea ai, boru ni 
pambobai ni halak Midian ai, na binunuh bani ari 
parragat ni sampar marhalanihon ni Peor ai.” 


Pamilangon Paduahalihon bani Halak Israel 


26.” maronti sampar ai, marsahap ma 
Jahowa hubani si Musa pakon hubani si 
Eleasar, anak ni Malim Aron, nini ma, 

2 “Suratkon ma bilangan ni ganup tumpuan ni halak 
Israel, singgan ni na marumur dua puluh tahun 
pakon lobih hunjai mar sasaompung, ganup dalahi 
na boi mangimbang munsuh.” 

3 Dob ai marsahap ma si Musa pakon Malim Eleasar 
hubani sidea bani pamah Moab, i topi ni Jordan, 
tontang ni Jeriko, nini ma, 

4 “Singgan ni na marumur dua puluh tahun pakon 
lobih hunjai, maningon bilangan do songon na 
tinonahkon ni Jahowa hubani si Musa. Halak Israel 
na dob luar hun tanoh Masir, ai ma: 

3 Si Ruben, bunga tubuh ni Israel. Anak ni si Ruben, 
ai ma: Si Henok, marharorohan humbani do halak 
Henoki: si Palu, harorohan ni halak Palui: 

6 si Herson, harorohan ni halak Hersoni: si Karmi 
harorohan ni halak Karmi. 

7 Ai ma ginompar ni halak Ruben, anjaha bilangan 
ni sidea ompat puluh tolu ribu pitu ratus tolu puluh 
halak do bueini. 

8 Ia anak ni si Palu, ai masi Eliab. 

9 Anak ni si Eliab ai ma: Si Nemuel, si Datan pakon si 
Abiram. Ai ma si Datan pakon si Abiram, na tardilo 
humbani kuria ai, na mambahen partinggilan 
dompak si Musa pakon si Aron i tongah-tongah ni 
halak na sapartahian pakon si Kora, sanggah na 
manjahati sidea dompak Jahowa. 

10 Jadi ipangangang tanoh ai ma babahni, lanjar 
ibondut ma sidea rap pakon si Kora, sanggah na bois 

ipangan apuy na dua ratus lima puluh halak ai, ase 
gabe panjoraan ma sidea. 

11 Tapi seng matei anggo anak ni si Kora. 

12 Anak ni si Simeon mar sasaompung: Si Nemuel, 
harorohan ni halak Nemueli: si Jamin, harorohan ni 
halak Jamini: si Jakim, harorohan ni halak Jakini: 

13 si Serah, harorohan ni halak Serahi: si Saul, 
harorohan ni halak Sauli. 

14 hi ma ginompar ni halak Simeon, dua puluh dua 
ribu dua ratus halak bueini. 

15Anak ni si Gad mar sasaompung: Si Zefon, 
harorohan ni halak Zefoni, si Haggi, harorohan ni 
halak Haggi: si Suni, harorohan ni halak Suni; 

16 si Osni, harorohan ni halak Osni; si Eri, harorohan 
ni halak Eri: 

17si Arod, harorohan ni halak Arodi: si Areli, 
harorohan ni halak Areli. 

18 Ai ma ginompar ni halak Gad mangihutkon 
bilangan ni sidea, ompat puluh ribu lima ratus halak 
bueini. 

19 la anak ni si Juda, ai ma: Si Er pakon si Onan; tapi 
matei do si Er pakon si Onan i tanoh Kanaan. 

20 Anak ni si Juda mar sasaompung: Si Sela, 
harorohan ni halak Selani: si Peres, harorohan ni 
halak Peresi: si Serah, harorohan ni halak Serahi. 
21 la anak ni si Peres: Si Hesron, harorohan ni halak 
Hesroni: si Hamul, harorohan ni halak Hamuli. 

22 Ai ma ginompar ni halak Juda mangihutkon 
bilangan ni sidea, pitu puluh onom ribu lima ratus 
halak bueini. 

23 Anak ni si Isasar mar sasaompung: Si Tola, 
harorohan ni halak Tolai: si Pua, harorohan ni halak 
Puai: 

24 si Jasub, harorohan ni halak Jasub: si Simron, 
harorohan ni halak Simroni. 

25 Ai ma ginompar ni halak Isasar mangihutkon 
bilangan ni sidea, onom puluh ompat ribu tolu ratus 
halak bueini. 

26 Anak ni si Sebulon mar sasaompung: Si Sered, 
harorohan ni halak Seredi: si Elon, harorohan ni 
halak Eloni: si Jahleel, harorohan ni halak Jahleeli. 
27 Ai ma ginompar ni halak Sebulon mangihutkon 
bilangan ni sidea, onom puluh ribu lima ratus halak 
bueini. 

28 Anak ni si Josep mar saompung: Si Manase pakon 
si Efraim. 

29 Anak ni si Manase: Si Mahir, harorohan ni halak 
Mahiri, si Mahir do homa bapa ni si Gilead, 
harorohan ni halak Gileadi. 

30 On do anak ni si Gilead: Si Jeser, harorohan ni 
halak Jeseri: si Helek, harorohan ni halak Heleki: 
31sj Asriel, harorohan ni halak Asrieli: si Sikem, 
harorohan ni halak Sikemi: 

32 sj Semida, harorohan ni halak Semidai: si Hefer, 
harorohan ni halak Heferi. 

33 Tapi anggo si Zelefad, anak ni si Hefer, lang dong 
tubuhan anak, pitah boru do hansa, anjaha goranni 
boru ai, ai ma: Si Mahala, si Noah, si Hogla, si Milka 
pakon si Tirsa. 

34 Ai ma ginompar ni si Manase; anjaha bilangan ni 
sidea lima puluh dua ribu pitu ratus halak do bueini. 
35 On do ginompar ni si Efraim mar sasaompung: 
Si Sutelah, harorohan ni halak Sutelahi: si Beker, 
harorohan ni halak Bekeri: si Tahan, harorohan ni 
halak Tahani. 

36 On do anak ni si Sutelah: Si Eran, harorohan ni 
halak Erani. 

37 Ai ma ginompar ni halak Efraim mangihutkon 
bilangan ni sidea, tolu puluh dua ribu lima 
ratus halak bueini. Ai ma anak ni si Josep mar 
sasaompung. 

38 Anak ni si Benjamin mangihutkon ginompar ni 
sidea: Si Bela, harorohan ni halak Belai: si Asbel, 
harorohan ni halak Asbeli, si Ahiram, harorohan ni 
halak Ahirami: 

395i Sefufam, harorohan ni halak Sefufami: si 
Hufam, harorohan ni halak Hufami. 

40 la anak ni si Bela, ai ma: Si Ard pakon si Naeman, 
harorohan ni halak Ardi pakon halak Naemani. 
A1Ai ma ginompar ni si Benjamin mangihutkon 
ginompar ni sidea, anjaha bilangan ni sidea ompat 
puluh lima ribu onom ratus halak do bueini. 

42 Anak ni si Dan mangihutkon ginompar ni sidea: Si 
Suham, harorohan ni halak Suhami. Ai ma ginompar 
ni si Dan mangihutkon ginompar ni sidea. 

43 Bilangan ni ganup halak Suhami onom puluh 
ompat ribu ompat ratus halak do bueini. 

44 Anak ni si Asser mangihutkon ginompar ni sidea: 
Si Jimma, harorohan ni halak Jimmai: si Jiswi, 
harorohan ni halak Jiswii: si Beria, harorohan ni 
halak Berii. 

45 Anak ni si Beria: Si Heber, harorohan ni halak 
Heberi: si Malkiel, harorohan ni halak Malkieli. 

46 Ja goran ni boru ni si Asser, ai ma si Serah. 

47 Ai ma ginompar ni halak Asser mangihutkon 
bilangan ni sidea, lima puluh tolu ribu ompat ratus 
halak bueini. 

48 Anak ni si Naftali mangihutkon ginompar ni sidea: 
Si Jahzeel, harorohan ni halak Jahzeeli: si Guni, 
harorohan ni halak Gunii: 

49si Jezer, harorohan ni halak Jezeri: si Sillem, 
harorohan ni halak Sillemi. 

50 Ai ma ginompar ni halak Naftali mangihutkon 
ginompar ni sidea, anjaha bilangan ni sidea ompat 
puluh lima ribu ompat ratus halak do bueini. 

51 Ai ma ganup bilangan ni halak Israel, onom ratus 
sada ribu pitu ratus tolu puluh halak bueini.” 


Pasal Parbagi ni Tanoh 


52 Dob ai nini Jahowa ma hubani si Musa, 

53 “Maningon hubani halak on do bagion tanoh 
ai bahen parbagiananni mangihutkon bilangan ni 
goran-goran. 

54Hubani na buei maningon pagandaonmu 
do parbagiananni, hubani na otik maningon 
paotikonmu do parbagiananni, ganup marguru 
hubani bilanganni bereon parbagiananni. 

>> Tapi maningon manjomput na sinurat bagion 
tanoh ai, maningon marguru hubani goran-goran 
ni marga mar sasaompung sidea dapotan 
parbagianan. 

56Maningon manjomput na sinurat bagihonon 
parbagiananni bei, hubani na buei bilanganni pakon 
hubani na otik bilanganni.” 


Bilangan ni Halak Levi 


37 Anjaha on do bilangan ni halak Levi mangihutkon 
ginompar ni sidea, “Si Gerson, harorohan ni halak 
Gersoni: si Kahat, harorohan ni halak Kahati: si 
Merari, harorohan ni halak Merarii. 

>8 On do ginompar ni si Levi: Halak Libni, halak 
Hebroni, halak Maheli, halak Musi, halak Korahi. 
Tapi si Kahat do bapa ni si Amram. 

59 Ja goran ni parinangon ni si Amram, ai ma si 
Jokebed, boru ni si Levi, na tinubuhkon ni si Levi 
i tanoh Masir; anjaha ia use manubuhkon bani si 
Amram: Si Aron, si Musa pakon si Miryam, botou 
ni sidea ai. 

60 Anjaha anak ni si Aron, ai ma: Si Nadab, si Abihu, 
si Eleasar pakon si Itamar. 

61 Tapi girah do matei si Nadab pakon si Abihu, 
sanggah na binoban ni sidea apuy na legan hu lobei 
ni Jahowa. 

62 la buei ni bilangan ni sidea: dua puluh tolu ribu 
ganup dalahi, singgan ni na marumur sabulan 
pakon lobih hunjai: lang dihut sidea tarbilang 
rap pakon halak Israel, halani lang dapotan 
parbagianan sidea i tongah-tongah ni halak Israel. 
63 On do bilangan ni halak Israel, na binilang ni si 
Musa pakon Malim Eleasar i sampalan ni Moab i 
lambung ni Jordan, tontang ni Jeriko. 

64 Anjaha i tongah-tongah ni halak on sahalak pe 
lang dong be humbani na binilang ni si Musa pakon 
Malim Aron na ijia, sanggah na binilang ni sidea 
halak Israel i halimisan Sinai. 

65 Ai domma ihatahon Jahowa hinan bani sidea, 
“Maningon matei sidea i halimisan. Sada pe lang 
dong na teba humbani sidea age sahalak, sobali si 
Kaleb, anak ni Jepunne, pakon si Josua, anak ni si 
Nun.” 


Hak ni Boru Pasal Tean-teanan 


1 Dob ai roh ma hun dohor boruni si Zelofat, 
21 anak ni si Hefer, anak ni si Gilead, anak ni si 
Makir, anak ni si Manase, humbani marga Manase, 
anakni si Josep. Anjaha on do goran-goran ni boruni 

ai: Si Mahala, si Noah, si Hogla, si Milka pakon si 
Tirza. 

2 Lanjar jongjong ma sidea i lobei ni si Musa pakon 
i lobei ni Malim Eleasar pakon i lobei ni sagala 
pambobai ampa ganup kuria ai, i lobei ni labah ni 
lampolampo partumpuan ai, nini ma, 

3 “Domma matei bapanami i halimisan, tapi seng 
dihut ia i tongah-tongah ni halak na sapartahian 
ondi, na manjahati dompak Jahowa, sagala na 
mangirikkon riah ni si Kora, tapi halani dousani do 
ia matei, lang martinading anak. 

4 Mase ma maningon sasap goran ni bapanami hun 
tongah-tongah ni bangsani, halani lang martinading 
anak ia? Bere nasiam ma bennami parbagianan i 
tongah-tongah ni sanina ni bapanami!” 

3 Dob ai iboan si Musa ma parhara ni sidea ai hu 
lobei ni Jahowa. 

6 Jadi nini Jahowa ma hubani si Musa, 

7 “Sintong do pangindoan ni boru ni si Zelofat 
in, maningon bereonmu do hubani sidea bagian 
siteanon i tongah-tongah ni sanina ni bapa ni 
sidea, maningon ondos do bani sidea bereonmu 
parbagianan ni bapa ni sidea. 

8 Anjaha maningon hatahononmu do hubani halak 
Israel, “Anggo adong barang ise na matei lang 
martinading anak maningon hubani boruni do 
ondoskononni tean-teananni ai.’ 

9Tapi anggo seng dong boruni, maningon 
berehononni do tean-teanan ni ai hubani saninani. 
10 Anjaha anggo seng dong saninani, maningon 
bereon do tean-teananni ai hubani sanina ni 
bapani. 

11 Anjaha anggo seng dong sanina ni bapani, 
maningon bereon do tean-teananni ai hubani hade- 
hadeni sidohoran humbani sidea na samarga, ase 
ia manean ai. Anjaha gabe aturan ma ai bani halak 
Israel, songon na tinonahkon ni Jahowa hubani si 
Musa.” 


Si Josua Tarangkat Gabe Panggantih ni si Musa 


12 Dob ai nini Jahowa ma hubani si Musa, “Tangkog 
ma ho hu atas Dolog Abarim on, anjaha tatap ma 
tanoh ai, na dob Hubere hubani halak Israel. 

13 Anjaha anggo domma ididah ho ai, patumpuon 
ma homa ho hubani bangsamu, songon abangmu 
si Aron na dob ipatumpu, 

14 halani na nilanggarnima hatang-Ku i halimisan 
Sin, sanggah na manlawan kuria in, sanggah na 
maningon papansingonnima namin Ahu marhitei 
humbani bah ai i lobei ni mata ni sidea. Ai ma Bah 
Meriba na i Kades, i halimisan Sin. 

15 Nini si Musa ma hubani Jahowa, 

16 "Maningon pabangkiton ni Jahowa, Naibata ni 
tonduy ni sagala daging ma namin sada halak bani 
sidea, 

17 ha luar i lobei ni sidea anjaha na masuk i lobei 
ni sidea, na mambobahon sidea luar pakon masuk, 
ase ulang songon biribiri na so marparmahan 
tumpuan ni Jahowa.' 

18 Dob ai nini Jahowa ma hubani si Musa, “Arahkon 
ma bahen hasomanmu si Josua, anak ni si Nun, sada 
halak na iiankon ni Tonduy, anjaha tampeihon ma 
tanganmu hu bani.” 

19 Dob ai pajongjong ma ia i lobei ni Malim Eleasar 
pakon i lobei ni kuria in, anjaha ondoskon ma bani 
sagala parentahmu i lobei ni mata ni sidea, 

20 anjaha bere ma hubani humbani jumbalangmu, 
ase ganup kuria ni halak Israel mambalosi. 

21 Anjaha maningon jongjong ia i lobei ni Malim 
Eleasar, na manungkun i lobeini pasalsi marhitei 
uhum ni Urim; maningon marguru hubani hatani 
sidea luar, anjaha marguru hubani hatani sidea 
masuk, ia pakon ganup halak Israel ronsi ganup 
kuria in.” 

22 Dob ai ibahen si Musa ma songon na hinatahon 
ni Jahowa hu bani, iarahkon ma si Josua anjaha 
ipajongjong ia i lobei ni Malim Eleasar pakon i lobei 
ni kuria ai. 

23 Jadi itampeihon ma tanganni hu bani anjaha 
itonahi ma ia, songon na ipatugah Jahowa marhitei 
si Musa. 

Titah Pasal Galangan 


1. Pasal Galangan Ari-ari 


1 Dob ai nini Jahowa ma hubani si Musa, 
26 2 padas ma tonah-Ku bani halak Israel, 
anjaha hatahon ma hubani sidea, “la galangan 
Bangku, songon sipanganon Bangku, ai ma 
galangan apuy, uap na misbou Bangku, maningon 
paruhurhononmu do in, ase igalangkon Bangku 
bani panorang na dob binuhul hinan.’ 
3 Anjaha hatahon ma hubani sidea, “On do galangan 
apuy na maningon galangonkon bani Jahowa: 
Dua anak ni biribiri na marumur satahun na so 
martikas, ganup ari, bahen galangan situtungon na 
manongtong. 
4 Biribiri na sada maningon sogod galangkononmu, 
anjaha biribiri na sada nari maningon bodari 
galangkononmu, 
3sonai homa saparsapuluh efa itak na lumat 
bahen galangan sipanganon, na niagu pakon minak 
saparompat hin, na giniling humbani buah ni jetun. 
6 In ma galangan situtungon na manongtong, na 
dob tinaktakkon i Dolog Sinai bahen galangan apuy, 
uap na misbou bani Jahowa. 
7 Anjaha galangan siinumon na mardomu 
hujai, saparompat hin bani ganup anak ni 
biribiri; maningon bani ianan na pansing ai do 

useihononmu galangan siinumon humbani anggur 
bani Jahowa. 

8 Anggo anak ni biribiri na sada nari ai, maningon 
galangkononmu do ai malele bod ari; songon 
galangan sipanganon sogod rap pakon galangan 
siinumonni maningon galangkononmu do ai songon 
galangan apuy, uap na misbou bani Jahowa.” 


2. Galangan Ari Sabat pakon 
Galangan bani Poltak ni Bulan 


9Tapi anggo bani ari Sabat maningon dua anak 
ni biribiri na marumur satahun anjaha na so 
martikas, pakon dua parsapuluh itak na lumat 
bahen galangan sipanganon, na niagu pakon minak 
pakon galangan siinumonni. 

10 In ma galangan situtungon bani ganup ari Sabat, 
tambah ni galangan situtungon na manongtong 
pakon galangan siinumonni. 

11 Anjaha bani bona ni ganup bulan, maningon 
galangkononmu do sada galangan situtungon bani 
Jahowa: Dua anak ni lombu, sada biribiri tunggal, 
pitu anak ni biribiri na marumur satahun, na so 
martikas: 

12sonai homa tolu parsapuluh itak na lumat 
bahen galangan sipanganon, na niagu pakon minak, 
hasoman ni ganup anak ni lombu ai; anjaha 
dua parsapuluh itak na lumat bahen galangan 

sipanganon, na niagu pakon minak, hasoman ni 
ganup biribiri tunggal: 

13anjaha saparsapuluh itak na lumat bahen 
galangan sipanganon, na niagu pakon minak, 
antup ni ganup anak ni biribiri ai, bahen galangan 
situtungon, uap na misbou, sada galangan apuy 
bani Jahowa. 

14 Galangan siinumonni ai ma satongah hin anggur 
antup ni ganup anak ni lombu, anjaha sapartolu hin 
antup ni ganup biribiri tunggal, anjaha saparompat 
hin antup ni ganup biribiri. Ai ma galangan 
situtungon bani ganup poltak ni bulan manipat 
satahun. 

15Ambah ni ai galangonkon do sada hambing 
tunggal bahen galangan pardousaon bani Jahowa 
sobali galangan situtungon na manongtong, rap 
pakon galangan siinumonni. 


3. Galangan Sanggah Paskah 


16 Tapi bani ari sapuluh ompat bulan sada, ijai ma 
pamasaon Paskah bani Jahowa. 

17 Anjaha bani ari sapuluh lima bulan ai masa ma 
ari raya; pitu ari dokahni maningon panganon ruti 
na s0 niigaran. 

18 Bani ari na parlobei ma pamasaon partumpuan 
na mapansing, seng bulih horjahononnima barang 
aha horja ari-ari ijai, 

19 tapi maningon galangkononnima do galangan 
apuy bahen galangan situtungon bani Jahowa: Dua 
anak ni lombu, sada biribiri tunggal pakon pitu 
anak ni biribiri na marumur satahun, sagala na so 
martikas: 

20 rap pakon galangan sipanganonni humbani 
itak na lumat, na niagu pakon minak; maningon 
galangkononmu tolu parsapuluh efa antup ni 
ganup anak ni lombu ai, anjaha dua parsapuluh 
antup ni ganup biribiri tunggal: 

21 Saparsapuluh galangkononmu antup ni ganup 
anak ni biribiri na pitu ai, 

22 sonai homa sada hambing tunggal bahen 
galangan pardousaon mambahen pardearan 
bennima. 

23Maningon galangkononnima do ai sobali 
galangan situtungon sogod: galangan situtungon 
na manongtong do ai. 

24 Romban hujai maningon galangkononnima ari- 
ari, ibagas na pitu ari ai, ruti bahen galangan apuy, 
uap na misbou bani Jahowa, tambah ni galangan na 
manongtong rap pakon galangan siinumonni. 
25Anggo bani ari papituhon ai, maningon 
pamasaonnima do tumpuan na mapansing 
bennima, seng bulih horjahononnima barang aha 
horja ari-ari ijai. 

4. Galangan Sanggah Pentakosta 


26 Sonai homa bani ari limbuah, anggo igalangkon 
hanima galangan sipanganon na bayu bani Jahowa, 
bani pesta minggunima, maningon pamasaonnima 
do sada tumpuan na mapansing bannima, seng 
bulih horjahononnima barang aha horja ari-ari ijai. 
27 Maningon galangkononnima do ijai dua anak ni 
lombu, sada biribiri tunggal, pitu anak ni biribiri na 
marumur satahun bahen galangan situtungon, uap 
na misbou bani Jahowa, 

28 sonai homa itak na lumat, na niagu pakon minak 
bahen galangan sipanganon, tolu parsapuluh efa 
antup ni ganup anak ni lombu, dua parsapuluh 
antup ni ganup biribiri tunggal, 

2? anjaha saparsapuluh antup ni ganup anak ni 
biribiri na pitu ai, 

30 rap pakon sada hambing tunggal bahen 
pardearan bennima. 

31Maningon galangkononnima do ganupan ai 
sobali galangan situtungon na manongtong pakon 
galangan sipanganonni, maningon na so martikas 
do ai rap pakon galangan siinumonni.” 


5. Galangan bani Ari Raya Partarompitan 


29 1Bani ari sada bulan pitu maningon 
pamasaonnima do bennima sada tumpuan 

na mapansing, seng bulih horjahononnima ijai age 
aha horja ari-ari, ari partarompitan do ai bennima. 
2 Maningon galangkononnima do ijai sada anak ni 
lombu, sada biribiri tunggal, pitu anak ni biribiri 
na marumur satahun, sagala na so martikas, bahen 
galangan situtungon, uap na misbou bani Jahowa: 

3 sonai homa itak na lumat, na niagu pakon minak 
bahen galangan sipanganon, tolu parsapuluh efa 
antup ni lombu ai, dua parsapuluh antup ni biribiri 


tunggal ai; 
4 anjaha saparsapuluh antup ni ganup biribiri na 
pitu ai, 


3 rap pakon hambing tunggal sada bahen galangan 
pardousaon, mambahen pardearan bennima, 

6 sobali galangan situtungon bani poltak ni bulan 
rap pakon galangan sipanganonni, tambah ni 
galangan situtungon na manongtong rap pakon 
galangan sipanganonni ampa galangan siinumonni, 
romban hubani aturanni, bahen uap na misbou, 
galangan apuy bani Jahowa. 


6. Galangan bani Ari Raya Pardearan 


7Bani ari sapuluh bani bulan pitu maningon 
pamasaonnima do bennima sada tumpuan na 
mapansing, anjaha maningon paundukonnima 
do uhurnima ijai, horja aha pe lang boi 
horjahononnima ijai. 

8 Maningon galangkononnima do ijai sada anak ni 
lombu, sada biribiri tunggal, pitu anak ni biribiri 
na marumur satahun, sagala na so martikas, bahen 
galangan situtungon, uap na misbou bani Jahowa, 
9 rap pakon itak na lumat, na niagu pakon minak, 
bahen galangan sipanganon, tolu parsapuluh efa 
antup ni lombu ai, dua parsapuluh antup ni biribiri 
tunggal ai, 

10 anjaha saparsapuluh antup ni ganup anak ni 
biribiri na pitu ai, 

11sonai homa sada hambing tunggal bahen 
galangan pardousaon sibahen pardearan ai, 
tambah ni galangan situtungon na manongtong 
rap pakon galangan sipanganonni, ampa galangan 
siinumonni. 


7. Galangan bani Ari Parlampolampoan 


12Bani ari sapuluh lima bulan pitu maningon 
pamasaonnima do bennima sada tumpuan na 
mapansing, age sada horja ari-ari seng bulih 
horjahononnima ijai, maningon 8 marari-raya 
hanima bani Jahowa pitu ari dokahni, 

13 anjaha maningon galangkononnima do sapuluh 
tolu anak ni lombu, dua biribiri tunggal, sapuluh 
ompat anak ni biribiri na marumur satahun, sagala 
na so martikas, bahen galangan situtungon, sada 
galangan apuy, uap na misbou bani Jahowa, 

14 rap pakon itak na lumat, na niagu pakon minak, 
bahen galangan sipanganon tolu parsapuluh efa 
antup ni ganup anak ni lombu na sapuluh tolu ai, 
dua parsapuluh bani ganup biribiri tunggal na dua 
ai, 

15 anjaha saparsapuluh antup ni ganup anak ni 
biribiri na sapuluh ompat ai; 

16sonai homa sada hambing tunggal bahen 
galangan pardousaon tambah ni galangan 
situtungon na manongtong rap pakon galangan 
sipanganonni ampa galangan siinumonni. 

17 Anjaha bani ari paduahon: Sapuluh dua anak ni 
lombu, dua biribiri tunggal sapuluh ompat anak ni 
biribiri na marumur satahun, na so martikas, 

18 rap pakon galangan sipanganonni pakon 
galangan siinumonni antup ni anak ni lombu ai, 
antup ni biribiri tunggal pakon antup ni biribiri ai, 
marguru hubani bilanganni bei, romban hubani 
aturanni: 

19 Sonai homa hambing tunggal bahen galangan 
pardousaon, tambah ni galangan situtungon na 
manongtong rap pakon galangan sipanganonni 
ampa galangan siinumonni. 

20 Anjaha bani ari patoluhon: Sapuluh sada anak ni 
lombu, dua biribiri tunggal, sapuluh ompat anak ni 
biribiri na marumur satahun, na so martikas, 

21 rap pakon galangan sipanganonni pakon 
galangan siinumonni, antup ni lombu ai, antup ni 

hambing tunggal pakon anak ni biribiri ai, marguru 
hubani bilanganni bei, romban hubani aturanni, 

22 sonai homa sada hambing tunggal bahen 
galangan pardousaon, tambah ni galangan 
situtungon na manongtong rap pakon galangan 
sipanganonni pakon galangan siinumonni. 

23 Anjaha bani ari paompatkon: Sapuluh anak ni 
lombu, dua biribiri tunggal, sapuluh ompat anak ni 
biribiri na marumur satahun, na so martikas, 

24 rap pakon galangan sipanganonni pakon 
galangan siinumonni, antup ni lombu ai, antup ni 
biribiri tunggal pakon antup ni anak ni biribiri ai, 
marguru hubani bilanganni bei, romban hubani 
aturanni: 

23sonai homa sada hambing tunggal bahen 
galangan pardousaon, tambah ni galangan 
situtungon na manongtong rap pakon galangan 
sipanganonni pakon galangan siinumonni. 

26 Anjaha bani ari palimahon: Siah anak ni lombu, 
dua biribiri tunggal, sapuluh ompat anak ni biribiri 
na marumur satahun, na so martikas, 

27 rap pakon galangan sipanganonni pakon 
galangan siinumonni, antup ni anak ni lombu ai, 
antup ni biribiri tunggal pakon antup ni anak ni 
biribiri ai, marguru hubani bilanganni bei, romban 
hubani aturanni: 

28 gonai homa sada hambing tunggal bahen 
galangan pardousaon, tambah ni galangan 

situtungon na manongtong rap pakon galangan 
sipanganonni ampa galangan siinumonni. 

29 Anjaha bani ari paonomkon: Ualuh anak ni 
lombu, dua biribiri tunggal, sapuluh ompat anak ni 
biribiri na marumur satahun, na so martikas, 

30 rap pakon galangan sipanganonni pakon 
galangan siinumonni, antup ni anak ni lombu ai, 
antup ni biribiri tunggal pakon antup ni anak ni 
biribiri ai, marguru hubani bilanganni bei, romban 
hubani aturanni: 

3lsonai homa sada hambing tunggal bahen 
galangan pardousaon, tambah ni galangan 
sipanganonni na manongtong rap pakon galangan 
sipanganonni ampa galangan siinumonni. 

32 Anjaha bani ari papituhon: Pitu anak ni lombu, 
dua biribiri tunggal, sapuluh ompat anak ni biribiri 
na marumur satahun, na so martikas, 

33 rap pakon galangan sipanganonni pakon 
galangan siinumonni, antup ni anak ni lombu ai, 
antup ni biribiri tunggal pakon antup ni anak ni 
biribiri ai, marguru hubani bilanganni bei, romban 
hubani aturanni: 

34sonai homa sada hambing tunggal bahen 
galangan pardousaon, tambah ni galangan 
situtungon na manongtong rap pakon galangan 
sipanganonni ampa galangan siinumonni. 

35 Anjaha bani ari paualuhkon, ijai ma pamasaon 
partumpuan ai, age sada horja ari-ari seng bulih 
horjahononnima ijai, 

36 tapi maningon galangkononnima do sada anak ni 
lombu, sada biribiri tunggal, pitu anak ni biribiri na 
marumur satahun, na so martikas, bahen galangan 
situtungon, galangan apuy, uap na misbou bani 
Jahowa, 

37 rap pakon galangan sipanganonni ampa galangan 
siinumonni, antup ni lombu ai, antup ni biribiri 
tunggal pakon antup ni anak ni biribiri ai, marguru 
hubani bilanganni bei, romban hubani aturanni: 

38 sonai homa sada hambing tunggal bahen 
galangan pardousaon, legan ni galangan 
situtungon na manongtong rap pakon galangan 
sipanganonni pakon galangan siinumonni. 

33 On ma galangan sigalangkononnima bani Jahowa 
bani ari rayanima, tambah ni bagah-bagahnima 
pakon sibere-bere niojur ni uhurnima, bahen 
galangan  situtungon, galangan sipanganon, 
galangan siinumon pakon galangan pardameian 
bennima. 

40 Dob ai ipadas si Musa ma hubani halak Israel 
haganup na dob tinonahkon ni Jahowa hubani si 
Musa. 

8. Pasal Galangan Bagah-bagah 
humbani Sada Dalahi 


1 Dob ai nini si Musa ma hubani kopala ni 
30 halak Israel mar sasamarga, “On do hata na 
tinonahkon ni Jahowa, 

2 ‘Anggo domma marbagah-bagah sada dalahi 
bani Jahowa barang marpadan marhitei bija, 
paboa maningon oromon ni uhurni atap aha, seng 
bulih ubahonni hatani, maningon romban hubani 
haganup hata na luar hun pamanganni bahenonni.' 


9. Pasal Galangan humbani 
Sada Anak boru Barang Parinangon 


3Barang anggo marbagah-bagah sada naboru 
hubani Jahowa, barang marpadan, paboa 
maningon oromon ni uhurni barang aha, sanggah i 
rumah ni bapani, sanggah haposoonni, 

4anjaha ibogei bapani do bagah-bagah barang 
padanni ai pasal sioromon ni uhurni ai, tapi ipasip 
bapani do ai, maningon totap do sagala bagah- 
bagahni, anjaha ganup padan pasal sioromon ni 
uhurni ai maningon totap do. 

3 Tapi anggo mintor iulangi bapani ai do ai, bani ari 
na binogeini sagala bagah-bagah ai, barang padanni 
ai, ai ma pasal sioromon ni uhurni ai, seng asi be 
bagah-bagah ai, anjaha marpangulaki do uhur ni 
Jahowa bani, halani na niulangan ni bapani ai do ia. 

6Tapi anggo domma  marparamangon ia, 
hape marutang bagah-bagah ia barang tarsor 
pamanganni marpadan pasal sioromon ni uhurni, 
7 anjaha ibogei paramangonni do ai namin, tapi 
ipasipkon do ai bani ari binogeini ai: halani ai 
maningon totap do padanni ai, anjaha padan pasal 
sioromonni ai maningon asi do. 

8 Tapi anggo iulangi paramangonni ai do ia bani ari 
na binogeini ai, gabe seng asi be bagah-bagahni ai 
barang padan na dob tarsor luar hun pamanganni 
pasal sioromon ni uhurni ai: jadi marpangulaki ma 
uhur ni Jahowa mangidahsi. 

9 (Tapi anggo bagah-bagah ni sada puang-puang 
na dob mabalu barang na dob binuangkon do, 
sagala padan na dob pinadankonni pasal sioromon 
ni uhurni ai, maningon asi do) 

10 Tapi anggo ibagas rumah ni paramangonni ia 
marbagah-bagah barang marpadan marhitei bija 
pasal sioromon ni uhurni, 

11 anjaha ibogei paramangonni do ai namin, tapi 
ipasipkon do ai lang iulangi ia, maningon asi do 
sagala bagah-bagahni ai anjaha sagala padan pasal 
sioromonni ai maningon asi do. 

12 Tapi anggo iparnalang paramangonni do ai bani 
ari na binogeini ai, jadi sagala na dob luar 
hun pamanganni, bagah-bagahni barang padanni 
pasal sioromon ni uhurni, seng asi be ai, halani 

na dob iparnalang paramangonni do ai anjaha 
marpangulaki ma uhur ni Jahowa mangidahsi. 

13 Sagala bagah-bagah pakon bija pasal sioromon 
laho paundukkon uhur, tarbahen paramangonni 
do patotapkon, tarbahen paramangonni do homa 
marnalangkon. 

14 Tapi anggo sip do paramangonni das bani ari na 
legan, jadi na patotapkon do ia ai bani haganup 
bagah-bagahni pakon bani ganup padanni pasal 
sioromonni ai, jadi asi ma ai, halani na sip ai do ia 
bani ari na binogeini ai. 

15 Tapi anggo iparnalang ai dob hundokah ai ibogei, 
maningon manginsonoh do ai bani. 

16 Ai ma aturan na tinonahkon ni Jahowa hubani 
si Musa pasal pardomuan ni sada dalahi hubani 
parinangonni, pakon pardomuan ni sada bapa 
hubani boruni sanggah haposoonni i rumah ni 
bapani.” 


Pambalason ni Halak Israel bani Halak Midian 


3 1 1 Dob ai nini Jahowa ma hubani si Musa, 

2 “Maningon balaskononmu do 
pambahenan ni halak Midian hubani halak 
Israel, dob ai patumpuon ma ho hubani 
bangsamu.” 

3 Jadi nini si Musa ma hubani bangsa ai, “Pilih 
nasiam ma humbani nasiam dalahi na laho 
marporang 'mandorab halak Midian, laho 

mandalankon pambalason ni Jahowa hubani halak 
Midian. 

4 Saribu halak humbani ganup marga ni halak Israel 
tene pabingkaton nasiam laho marporang.” 

> Jadi iarahkon ma humbani halak Israel na marribu- 
ribu ai, saribu humbani ganup marga, gabe sapuluh 
dua ribu halak ma na laho marporang ai. 

6 Ipabangkit si Musa ma sidea saribu halak humbani 
ganup marga hu parporangan rap pakon si Pinehas, 
anak ni Malim Eleasar, mamboban parugas na 
mapansing ampa tarompit na marsora mareta-eta. 
7 Jadi iporang sidea ma halak Midian, songon na 
tinonahkon ni Jahowa hubani si Musa, anjaha 
ibunuh sidea ma sagala dalahi. 

8 Ambah ni halak na marradagan ai, ibunuh sidea 
do homa raja-raja ni halak Midian, ai ma: Si Ewi, si 
Rekem, si Zur, si Hur pakon si Reba, na lima raja ni 
halak Midian ai: ibunuh sidea do age si Bileam, anak 
ni si Beor marhitei podang. 

3 Dob ai iboan halak Israel ma puang-puang ni halak 
Midian pakon dakdanak ni sidea: iayob ma homa 
ganup pinahan ni sidea, ugas-ugas ni sidea ampa 
arta ni sidea haganup. 

10 Haganup huta ni sidea ronsi ganup ianan ni sidea 
ampa lampolampo ni sidea bois do isurbuy bani 
apuy. 

11 iboan sidea ma haganup taban-taban ampa 
rampasan ai marrupa jolma pakon pinahan, 

12 iboan sidea ma ai hubani si Musa, hubani Malim 
Eleasar pakon hubani kuria ni halak Israel, ai ma 
sagala na tartangkap ai pakon ugas rampasan ampa 
taban-taban ai, hu parsaranan na i pamah Moab, na 
i topi ni Jordan, tontang ni Jeriko. 

13 Luar ma si Musa, Malim Eleasar pakon ganup 
kopala ni kuria ai mangalo-alo sidea hu darat ni 
parsaranan ai. 

14Dob ai marringis ma si Musa hubani pambobai 
ni bala ai, hubani kopala ni sisaribu halak pakon 
hubani kopala ni sisaratus halak, sagala na roh 
mulak hun parporangan. 

15Nini si Musa ma hubani sidea, “Mase ma 
pagoluhonnima ganup puang-puang ni sidea in? 
16Tonggor ma, sidea do sigiutini mambahen 
marbalik halak Israel humbani Jahowa laho 
mangirikkon Peor, niajaran ni si Bileam, gabe masa 
sampar ondi hu kuria ni Jahowa. 

17 Halani ai, bunuh hanima ma sagala dakdanak 
dalahi, pakon sagala puang-puang na dob ongga 
saor pakon sada dalahi. 

18 Tapi sagala dakdanak naboru, sagala na so ongga 
saor hubani sada dalahi, pagoluh hanima ma 
bennima. 

19 Tapi anggo hanima, maningon mar saran do 
hanima i darat ni parsaranan ai pitu ari dokahni: 
barang ise na dob mambunuh jolma anjaha barang 
ise na dob manjamah jolma na binunuh ai, 


4 Musa 31 641 


maningon urasonnima do dirinima rap pakon halak 
tangkapannima in bani ari patoluhon pakon bani ari 
papituhon. 

20 Anjaha sagala pakean, sagala parugas humbani 
hulingkuling, sagala na pinauli humbani imbulu ni 
hambing pakon sagala ugas-ugas humbani hayu, 
maningon urasonnima do.” 

21Dob ai nini Malim Eleasar ma hubani halak 
parporang ai, sagala na dob mulak humbani 
parporangan. On do aturan ni titah na dob 
tinonahkon ni Jahowa hubani si Musa, 

22 “lą omas, pirak, tombaga, bosi, seng pakon 
simbora, 

23sagala na tahan ibagas apuy, maningon 
pabontasonkon do hubagas apuy, ase pitah ai: 
tapi maningon urason do homa ai marhitei bah 
pangurasion, anjaha sagala na so tahan ibagas 
apuy maningon pabontasonkon nasiam do ai 
humbagas bah. 

24Maningon taptapan nasiam do homa pakean 
nasiam bani ari papituhon, ase pansing nasiam, dob 
ai bulih ma nasiam masuk hu parsaranan ai.” 


Parbagi bani Taban-taban 


25 Dob ai nini Jahowa ma hubani si Musa, 
26 “Suratkon ma buei ni taban-taban pakon 
rampasan humbani jolma pakon pinahan, ho pakon 

Malim Eleasar ronsi sagala kopala ni kuria in mar 
sasaompung. 

27 Dob ai bagi dua ma taban-taban ai, satongah bani 
halak parporang, sagala na bingkat hu parporangan, 
na satongah nari bani ganup kuria in. 

28 Dob ai maningon papuligonnima ma guguan bani 
Jahowa humbani halak parporang ai, sagala na 
bingkat hu parporangan, sada humbani lima ratus 
humbani jolma, lombu, halode pakon biribiri ai: 

29 buat ma humbani na satongah parbagianan ni 
parporang ai anjaha bere ma ai bani Malim Eleasar 
bahen galangan bani Jahowa. 

30 Tapi anggo humbani na satongah parbagianan ni 
halak Israel, maningon buatonmu sada humbani na 
lima puluh, humbani jolma, lombu, halode pakon 
biribiri, na humbani sagala pinahan, anjaha bere ma 
ai hubani halak Levi, na mangkorjahon horja bani 
lampolampo ni Jahowa.” 

31 Jadi ibahen si Musa pakon Malim Eleasar ma, 
songon na tinonahkon ni Jahowa hubani si Musa. 
32 Ja buei ni taban-taban ai na teba humbani sagala 
na tinaban ni parporang ai, ai ma onom ratus pitu 
puluh lima ribu biribiri, 

33 pitu puluh dua ribu lombu, 

34 onom puluh sada ribu halode. 

35 Ja buei ni naboru, na so ongga marsaor hubani 
dalahi, tolu puluh dua ribu halak do bueini. 

36 Ja bilangan ni na satongah, parbagianan ni halak 
na bingkat hu parporangan ai, ai ma tolu ratus tolu 
puluh pitu ribu lima ratus biribiri, 

37 anjaha guguan hubani Jahowa humbani biribiri 
ai, onom ratus pitu puluh lima biribiri do: 

38 lombu tolu puluh onom ribu, anjaha guguan 
hubani Jahowa hunjai pitu puluh dua. 

39 Halode tolu puluh ribu lima ratus, anjaha guguan 
hubani Jahowa onom puluh sada. 

40 Jolma na manggoluh sapuluh onom ribu, anjaha 
guguan bani Jahowa tolu puluh dua halak. 

41Dob ai ipadas si Musa ma guguan ai bahen 
galangan, parbagianan ni Jahowa hubani Malim 
Eleasar, songon na tinonahkon ni Jahowa hubani si 
Musa. 

42 Anjaha na satongah nari, na binuat ni si Musa 
humbani halak parporang ai, anjaha na binerehonni 
hubani halak Israel, 

43 na satongah nari ai, ai ma parbagianan ni kuria ai, 
tolu ratus tolu puluh pitu ribu lima ratus biribiri, 

44 tolu puluh onom ribu lombu, 

45 tolu puluh ribu lima ratus halode 

46 pakon sapuluh onom ribu jolma. 

47 Dob ai ibuat si Musa ma humbani na satongah 
parbagianan ni halak Israel ai, sada humbani lima 
puluh, na humbani jolma age na humbani pinahan, 
ibere ma ai hubani halak Levi, na mangkorjahon 

horja bani lampolampo ni Jahowa, songon na 
tinonahkon ni Jahowa hubani si Musa. 


Sibere-bere ni Sagala Kopala hubani Jahowa 


48 Dob ai roh ma hun dohor hubani si Musa sagala 
pambobai ni na marribu-ribu, kopala ni sisaribu 
halak pakon kopala ni sisaratus halak, 

49 hini sidea ma hubani si Musa, “Domma ibilangi 
juakjuakmu sagala halak parporang na i toruh ni 
parentahnami, anjaha sahalak pe lang na magou 
hun bennami. 

30 Anjaha iboan hanami do nuan galangan hubani 
Jahowa, ganup humbani na dapotsi, ugas-ugas 
omas, golang bani nahei, golang bani pargolangan, 
tintin sap, anting-anting ampa sinongkok, laho 
mambahen pardearannami i lobei ni Jahowa.” 

51 Dob ai ijalo si Musa pakon Malim Eleasar ma 
omas ai humbani sidea, sagala ugas-ugas na pinauli. 
52 Anjaha ganup omas galangan, na binoan ni sidea 
ai hubani Jahowa, sapuluh onom ribu pitu ratus 
lima puluh sekel do boratni, ai ma humbani kopala 
ni sisaribu halak pakon kopala ni sisaratus halak. 

53 Sagala halak parporang pe adong do ibuat 
bagianni bei. 

54 Dob ai ijalo si Musa pakon Malim Eleasar ma 
omas ai humbani kopala ni sisaribu halak pakon 
sisaratus halak, anjaha iboan sidea ma ai hu 

lampolampo partumpuan ai bahen pardingatan 
bani halak Israel i lobei ni Jahowa. 


Marga Ruben pakon Gad Mangindo Tanoh 
Parbagianan i Hapoltakan ni Bah Jordan 


lla ginompar ni si Ruben pakon si Gad 
32 parpinahan na buei tumang do; ididah sidea 
ma tanoh Jaeser pakon tanoh Gilead, anjaha 
tonggor ma, ianan na dear do ai bani halak 
parpinahan. 
2 Dob ai roh ma ginompar ni si Gad pakon si Ruben, 
nini sidea ma hubani si Musa, hubani Malim Eleasar 
pakon hubani kopala ni kuria ai, 
3 “Ia Atarot, Dibon, Jaeser, Nimra, Hesbon, Eleale, 
Sebam, Nebo pakon Beon, 
4ai ma tanoh, na dob ipatunduk Jahowa i lobei 
ni kuria Israel, tanoh na dear do ai bani halak 
parpinahan, anjaha parpinahan do jabolonmu. 
3 Ambah ni ai nini sidea ma, Anggo dapotan idop ni 
uhur do hanami i lobeimu, nabere ma namin tanoh 
on bani jabolonmu bahen parbagiananni: ulang ma 
pala mandipar hanami hu dipar ni Bah Jordan.” 
6Tapi nini si Musa ma hubani ginompar ni si 
Gad pakon hubani ginompar ni si Ruben, “Mintor 
talup ma sanina nasiam laho hu parporangan, tapi 
nasiam tading ijon marsonang-sonang? 

7 Mase ma pasangsi-sangsion nasiam uhur ni halak 
Israel, laho mandipar hu tanoh na dob binere ni 
Jahowa hubani sidea? 

8Usih sonai do pambahen ni bapa nasiam, 
sanggah na husuruh sidea hu Kades-Barnea laho 
mangkahapi tanoh ai.” 

P Ai dob tangkog sidea das hu habungan Eskol 
anjaha ikahapi tanoh ai, gabe ipasangsi-sangsi sidea 
do uhur ni halak Israel, laho masuk hu tanoh, na dob 
binere ni Jahowa hubani sidea. 

10 pala gajag ringis ni Jahowa bani ari na sasada ai, 
anjaha nini marbija, 

11 “Seng bulih be dalahi sagala na hubobahon 
tangkog hun tanoh Masir singgan ni na marumur 
dua puluh tahun pakon lobih hunjai mangidah 
tanoh na dob hubijahon hubani si Abraham, si 
Isak pakon si Jakob, ai lang marsijoloman sidea 
mangirikkon Ahu: 

12 sada pe lang sobali si Kaleb, anak ni si Jepunne, 
halak Kenisi ai, pakon si Josua, anak ni si Nun, 
halani marsijoloman do uhur ni sidea mangirikkon 
Jahowa.” 

13 Jadi gajag ma ringis ni Jahowa mangidah Israel, 
gabe mawat-awat sidea ibahen i halimisan ompat 
puluh tahun dokahni paima bois ganup na sasundut 
ai, na mangkorjahon hajahaton i lobei ni Jahowa. 
14 Anjaha tonggor ma, nasiam do use bangkit gantih 
ni bapa nasiam, sada tumpuan ni ginompar ni 

pardousa, laho mangambahi pargajag ni ringis ni 
Jahowa mangidah halak Israel. 

15 Anggo marbalik use nasiam hun bani, hundokah 
ope bangsa on paturutonni i halimisan on, anjaha 
magou ma bangsa on ganup bahenon nasiam. 

16 Dob ai ipadohor sidea ma hu bani, anjaha nini 
ma, “Sihol pajongjong sopo-sopo do hanami bani 
pinahannami pakon huta bani anaknami, 

17 tapi gopas pe hanami mambobahon halak Israel 
paima das sidea iboan hanami hubani iananni, tapi 
maningon marianan do anaknami ibagas huta na 
marbatar-batar dompak pangisi ni tanoh on hinan. 
18 Seng sihol mulak hanami hu rumahnami, anggo 
lape isoluk halak Israel ganup parbagiananni bei. 
19 Ai seng sihol saparbagianan hanami pakon sidea 
i dipar ni Bah Jordan pakon hujainkonni ai, anggo 
domma ondos parbagianannami i dipar ni Jordan 
on hampit hapoltakan.” 

20 Dob ai nini si Musa ma hubani sidea, “Anggo 
ibahen nasiam sonai, anjaha gopas nasiam i lobei 
ni Jahowa laho hu parporangan, 

2lanjaha ganupan nasiam na gopas marsinjata, 
mandipari Jordan i lobei ni Jahowa paima iusir 
munsuhni hun lobeini, 

22 anjaha dob tunduk tanoh ai i lobei ni Jahowa, 
ai pe ase mulak nasiam, gabe lang marpipot be 
nasiam i lobei ni Jahowa pakon Israel: anjaha gabe 
parbagianan nasiam ma tanoh on i lobei ni Jahowa. 

23 Tapi anggo lang ibahen nasiam sonai, tonggor 
ma, mardousa ma nasiam dompak Jahowa, anjaha 
botoh nasiam ma, maningon manginsonoh hubani 
nasiam do dousa nasiam ai. 

24 Antong pungkah nasiam ma huta bani anak 
nasiam pakon sopo-sopo bani biribiri nasiam:, tapi 
bahen nasiam homa na binagahkon nasiam ai.” 

25 Dob ai nini ginompar ni si Gad pakon ginompar ni 
si Ruben ma hubani si Musa, “Maningon bahenonni 
jabolonmu on do songon na hinatahon ni tuannami 
in. 

26 Anaknami, parinangonnami,  ugas-ugasnami 
pakon pinahannami maningon tading do ijon 
ibagas huta ni Gilead: 

27 tąpi anggo hanami jabolonmu maningon 
mandipar do sagala na gopas marsinjata hu 
parporangan i lobei ni Jahowa, songon na dob 
hinatahon ni tuannami.” 

28 Jadi roh ma tonah ni si Musa pasal sidea hubani 
Malim Eleasar pakon hubani si Josua, anak ni si 
Nun, pakon hubani ganup kopala ni halak Israel mar 
sasamarga. 

29 Nini si Musa ma hubani sidea, “Anggo mandipar 
ginompar ni si Gad pakon ginompar ni si Ruben rap 
pakon nasiam hu dipar ni Jordan, sagala na gopas hu 
parporangan i lobei ni Jahowa, anjaha tunduk tanoh 
ai bani nasiam, maningon bereon nasiam do hubani 
sidea tanoh Gilead bahen parbagianan ni sidea. 

30Tapi anggo lang mandipar halak na gopas 
marsinjata rap pakon nasiam, maningon i 
tongah-tongah nasiam sidea marbagian i tanoh 
Kanaan. 

31 Jadi roh ma balos ni ginompar ni si Gad pakon 
ginompar ni si Ruben mangkatahon, “Barang aha 
na hinatahon ni Jahowa hubani jabolonmu on, 
maningon sonai do bahenonnami. 

32 Maningon gopas bei hanami marsinjata 
mandipar i lobei ni Jahowa hu tanoh Kanaan, 
anjaha totap bennami parbagianannami i dipar ni 
Jordan.” 

33 Jadi ibere si Musa ma hubani ginompar ni si 
Gad, hubani ginompar ni si Ruben pakon hubani 
satongah marga Manase, anak ni si Josep, harajaon 
ni si Sihon, raja ni halak Amori, pakon harajaon ni 
si Og, raja ni Basan, tanoh ai ampa huta-hutani rap 
pakon talunni inggot. 

34 Dob ai ipauli ginompar ni si Gad ma huta Dibon, 
Atarot pakon Aroer, 

35 Aterot-Sofan, Jaeser, Jogbeha, 

36 Bet-Nimra pakon Bet-Haran, sagala huta na 
marbatar-batar pakon sopo-sopo ni biribiri. 

37 Anjaha ginompar ni si Ruben paulihon Hesbon, 
Eleale, Kiriataim, 

38 Nebo pakon Baal-Meon, na pinaubah goranni 
ampa Sibmah, anjaha ipaubah sidea ma goran ni 
huta sagala na pinaulini ai. 

39 Dob ai laho ma anak ni si Makir, anak ni si Manase 
hu Gilead, lanjar ipatunduk ma ai, anjaha iusir halak 
Amori na ijai ai. 

40 Ibere si Musa ma Gilead hubani si Makir, anak ni 
si Manase, lanjar marianan ma ia ijai. 

41 Tapi anggo si Jair, anak ni si Manase, laho ma ia 
patundukkon dusun-dusun ni sidea, lanjar ibahen 
ma goranni dusun ni si Jair. 

42 [aho ma homa si Nobah, anjaha ipatunduk ma 
Kenat rap pakon sagala dusun-dusunni, anjaha 
igoran ma ai Nobah mangihutkon goranni. 


Goran-goran ni Parsaranan 
ni Halak Israel i Halimisan 


1 On do parsaranan ni halak Israel, sanggah 
33 na luar sidea hun tanoh Masir rap pakon bala 
ni sidea, na binobahon ni si Musa pakon si Aron. 
2 Dob ai isuratkon si Musa ma parbingkatan ni sidea 
pakon parsaranan ni sidea romban hubani hata ni 
Jahowa, anjaha on do parsaranan ni sidea, dob luar 
sidea. 
3 Bingkat do sidea hun Raemses bani bulan sada, ari 
sapuluh lima bulan sada: patarni dob salpu Paskah 
ai bingkat ma halak Israel marhitei tangan na gogoh 
i lobei ni haganup halak Masir, 
4 sanggah na mananom sagala bunga tubuhni halak 
Masir ai, na dob binunuh ni Jahowa hun tongah- 

tongah ni sidea: mangonai uhum do homa Jahowa 
hubani sagala naibata ni sidea. 

> Jadi bingkat ma halak Israel hun Raemses, anjaha 
marsaran ma sidea i Sukkot. 

6 Bingkat ma sidea hun Sukkot, anjaha marsaran ma 
sidea i Etam, ai ma na i topi ni halimisan. 

7Bingkat ma sidea hun Etam, dob ai marhusor 
dompak Pi-Hahirot tontang ni Baal-Zefon, anjaha 
marsaran ma sidea ilobei ni Migdol. 

8 Bingkat ma sidea hun Pi-Hahirot, anjaha mandipar 
ma sidea hun tongah-tongah ni laut hu halimisan, 
anjaha mardalan ma sidea tolu ari pardalanan 
daohni i halimisan Etam, dob ai marsaran ma sidea 
i Mara. 

3 Bingkat ma sidea hun Mara anjaha das ma hu Elim: 
i Elim adong do sapuluh dua bah tubuh pakon pitu 
puluh kambona kurma, anjaha marsaran ma sidea 
ijai. 

10 Bingkat ma sidea hun Elim anjaha marsaran ma i 
topi ni Laut Sigerger. 

11 Bingkat ma sidea hun Laut Sigerger anjaha 
marsaran ma i halimisan Sin. 

12 Bingkat ma sidea hun halimisan Sin anjaha 
marsaran ma i Dofka. 

13 Bingkat ma sidea hun Dofka, anjaha marsaran ma 
i Alus. 

14 Bingkat ma sidea hun Alus anjaha marsaran ma i 
Papidim: seng dong bah bahen inumon ni bangsa ai 
jai. 

15 Bingkat ma sidea hun Papidim, anjaha marsaran 
ma sidea i halimisan dohorhon Sinai. 

16 Bingkat ma sidea hun halimisan dohorhon Sinai, 
anjaha marsaran ma sidea i Kibrot-Hattaawa. 

17 Bingkat ma sidea hun Kibrot-Hattaawa, anjaha 
marsaran ma sidea i Haserot. 

18 Bingkat ma sidea hun Haserot, anjaha marsaran 
ma i Ritma. 

19 Bingkat ma sidea hun Ritma anjaha marsaran ma 
i Rimon-Peres. 

20 Bingkat ma sidea hun Rimon-Peres anjaha 
marsaran ma i Libna. 

21 Bingkat ma sidea hun Libna anjaha marsaran ma 
i Risa. 

22 Bingkat ma sidea hun Risa anjaha marsaran ma i 
Kehelat. 

23 Bingkat ma sidea hun Kehelat anjaha marsaran 
ma i Har-Safer. 

24 Bingkat ma sidea hun Har-Safer anjaha marsaran 
ma i Harada. 

25 Bingkat ma sidea hun Harada anjaha marsaran 
ma i Makhelot. 

26 Bingkat ma sidea hun Makhelot anjaha marsaran 
ma i Tahat. 

27 Bingkat ma sidea hun Tahat anjaha marsaran ma 
i Tarah. 

28 Bingkat ma sidea hun Tarah anjaha marsaran ma 
i Mitka. 

29 Bingkat ma sidea hun Mitka anjaha marsaran ma 
i Hasmona. 

30 Bingkat ma sidea hun Hasmona anjaha marsaran 
ma i Moserot. 

31 Bingkat ma sidea hun Moserot anjaha marsaran 
ma i Bene-Jaakan. 

32 Bingkat ma sidea hun Bene-Jaakan anjaha 
marsaran ma i Hor-Gidgad. 

33 Bingkat ma sidea hun Hor-Gidgad anjaha 
marsaran ma sidea i Jotbata. 

34 Bingkat ma sidea hun Jotbata anjaha marsaran 
ma i Aberona. 

35 Bingkat ma sidea hun Aberona anjaha marsaran 
ma i Ezion-Geber. 

36 Bingkat ma sidea hun Ezion-Geber anjaha 
marsaran ma i halimisan Sin, ai ma Kades. 

37 Bingkat ma sidea hun Kades anjaha marsaran ma 
i bona ni Dolog Hor, i parbalogan ni Edom. 

38 Dob ai tangkog ma Malim Aron hu atas ni Dolog 
Hor, hinatahon ni Jahowa, anjaha matei ijai, bani 
tahun paompatpuluhon, dob luar halak Israel hun 
Masir, bani ari sada bulan lima. 

39 Marumur saratus dua puluh tolu tahun do si 
Aron, sanggah na matei ia i Dolog Hor. 

40 jia ma ibogei halak Kanaan, Raja Arad, na 
marianan i tanoh Kanaan hampit dangsina, na roh 
ai halak Israel. 

41 Bingkat ma sidea hun Dolog Hor anjaha marsaran 
ma i Zalmona. 

42 Bingkat ma sidea hun Zalmona anjaha marsaran 
ma i Punon. 

43 Bingkat ma sidea hun Punon anjaha marsaran ma 
i Obot. 

44 Bingkat ma sidea hun Obot anjaha marsaran ma 
i Iye-Abarim i parbalogan ni Moab. 

45Bingkat ma sidea hun Iye-Abarim anjaha 
marsaran ma i Dibon-Gad. 

46Bingkat ma sidea hun Dibon-Gad anjaha 
marsaran ma i Almon-Diblataim. 

47 Bingkat ma sidea hun Almon-Diblataim anjaha 
marsaran ma bani Dolog Abarim i lobei ni Nebo. 

48 Bingkat ma sidea hun Dolog Abarim anjaha 
marsaran ma i pamah Moab na bani topi ni Jordan, 
tontang ni Jeriko. 

49 Marsaran ma sidea bani topi ni Jordan singgan ni 
Bet-Jesimot das hu Abel-Sittim i pamah Moab. 


Iparentahkon Jahowa Patundukkon Tanoh Kanaan 
anjaha Mangusir Pangisi ni Tanoh ai Hinan 


50 Dob ai nini Jahowa ma hubani si Musa i pamah 
Moab, na i topi ni Jordan, tontang ni Jeriko. 

51 “Hatahon ma hubani halak Israel, ia dob idipari 
hanima Jordan masuk hu tanoh Kanaan, 

52 maningon usironnima do ganup pangisi ni 
tanoh ai hun lobeinima, anjaha maningon 
parbolahonnima do ganup gana-gana batu ni sidea, 
anjaha maningon parsedaonnima do gana-gana 
tinuang ni sidea, anjaha sagala buntu-buntu 
panggalangan ni sidea maningon parreongonnima 
do. 

33 Anjaha maningon hanima do na manean tanoh 
ai anjaha marianan ijai, ai domma Hubere tanoh ai 
bennima, ase hanima simada ai. 

34 Anjaha maningon bagionnima do tanoh ai 
bennima mar sasamarga marhitei na manjomput 
na sinurat; anggo buei halakni maningon 
pagandaonmu  parbagiananni, anggo otik, 
paotikonmu ma parbagiananni; barang na ija na 
tinuduh ni na sinurat ai, ai ma parbagiananni; 
marguru hubani marganima mar sasaompung 
dapotan parbagianan hanima. 

>> Tapi anggo seng iusir hanima pangisi ni tanoh 
ai hun lobeinima, jadi simasima ni sidea na 
tinebahonnima ai, gabe duri ma ai ibagas matanima 
anjaha gabe suga ibagas binongeinima, anjaha 
sosakonni ma hanima i tanoh na niianannima. 

56 Anjaha usih songon na husurahon bahenon-Ku 
hubani sidea, bahenon-Ku bennima.” 


4 Musa 34 656 


Parbalogan ni Tanoh Kanaan 


1 Dob ai nini Jahowa ma hubani si Musa, 
34 2“Marsahap ma ho hubani halak Israel 
anjaha hatahon ma hubani sidea, anggo masuk 
ma hanima hu tanoh Kanaan, (on ma tanoh ia, 
na gabe parbagianannima, tanoh Kanaan ronsi 
parbaloganni) 
3bagiannima hampit dangsina singgan ni 
halimisan Sin mangihut-ihut tanoh Edom; ase 
parbalogannima hampit dangsina, ai ma singgan ni 
ujung ni Laut Garam hampit hapoltakan: 
4 anjaha marlegot ma parbalogan ai hun dangsina 
ni raboyon Akrabim, mandipar hu Sin, anjaha 
marujung i dangsina ni Kades-Barnea, dob ai luar 
ma hunjai hu Hazar-Adar, anjaha laho use hu 
Asmon. 
> Marlegot use, parbaloganni ai hun Asmon hu Bah 
Masir, anjaha marujung i laut. 
6 Parbalogannima hampit hasundutan, ai ma laut na 
bolon ai pakon topini ai, ai ma parbalogan hampit 
hasundutan. 
7On ma parbalogan hampit utara, Hun laut na 
bolon ai pagistangonnima ma ai hu Dolog Hor, 
8 anjaha hun Dolog Hor pagistangonnima ma ai das 
hu dalan na hu Hamat, anjaha ujung ni parbalogan 
ai, ai mai Zedad. 

9 Dob ai gistang ma parbalogan ai hunjai das hu 
Zifron, anjaha ujungni, ai ma i Hasar Enan; ai ma 
parbalogannima hampit utara. 

10 Anjaha parbalogannima hampit hapoltakan, 
gistang do ai hun Hasar-Enan das hu Sefam, 

1lhun Sefam tuad ma parbalogan ai hu Ribla, 
hampit hapoltakan ni Ain, dob ai tuad use ma 
parbalogan ai anjaha gistang manopi-nopi Tao 
Kinneret hampit hapoltakan. 

12 Dob ai tuad ma parbalogan ai hu Jordan, anjaha 
ujungni bani laut Garam. Ai ma gabe tanohnima 
pakon parbaloganni inggot.” 


Parbagi ni Tanoh Kanaan 


13 Dob ai nini si Musa ma hubani halak Israel, “On 
ma tanoh ia, sibagionnima marhitei ruji-ruji, na 
hinatahon ni Jahowa sibereon hubani na siah marga 
nari pakon hubani na satongah marga Manase. 

14 Ai domma dapotan parbagianan marga ni Ruben 
mar sasaompung pakon marga ni halak Gad mar 
sasaompung pakon satongah marga Manase; 

15 ha dua marga pakon na satongah marga nari, 
domma dapotan parbagianan idipar ni Jordan, 
tontang ni Jeriko hampit hapoltakan.” 

16 Dob ai nini Jahowa ma hubani si Musa, 

17 “On do goran-goran ni dalahi na marbagi tanoh 
in bennima, Malim Eleasar pakon si Josua, anak ni 
si Nun. 

18 Ambah ni ai maningon buatonnima do sada 
kopala humbani ganup marga laho marbagi tanoh 
ai. 

19 Anjaha on do goran-goran ni dalahi ai: Humbani 
marga Juda, si Kaleb, anak ni si Jepunne: 

20 humbani marga Simeon, si Samuel, anak ni si 
Amihud: 

21 humbani marga Benjamin, si Elidad, anak ni si 
Kislon: 

22 humbani marga Dan, sada kopala, si Buki, anak ni 
si Jogli: 

23 humbani anak ni si Josep, si Haniel, anak ni si 
Epod, sada kopala humbani marga Manase, 

24 humbani marga Efraim, sada kopala, si Kemuel, 
anak ni si Siftan: 

25 humbani marga Sebulon, sada kopala, si Elisapan, 
anak ni si Parnah: 

26 humbani marga Isasar, sada kopala, si Paltiel, 
anak ni si Assan: 

27 humbani marga Asser, sada kopala, si Ahihud, 
anak ni si Selomi: 

28 humbani marga Naftali, sada kopala, si Pedahel, 
anak ni si Amihud. 

29 Ai ma dalahi, sagala na tinonahkon ni Jahowa 
mambagihon tanoh Kanaan bani halak Israel.” 

Huta ni Halak Levi 


1 Dob ai nini Jahowa ma hubani si Musa bani 
35 pamah Moab, dohorhon Jordan, tontang ni 
Jeriko. 
2 “Hatahon ma hubani halak Israel, ase ibere sidea 
huta humbani bagian siteanon ni sidea ai hubani 
halak Levi bahen ianan ni sidea, anjaha maningon 
bereonmu do sampalan hubani halak Levi inggot ni 
huta ai ganup. 
3 Bani sidea ma sagala huta ai bahen ianan ni sidea, 
anjaha sampalanni ai bani pinahan ni sidea ampa 
bani pinahan ni sidea na marbagei-bagei ai. 
4 Sampalan ni huta sibereonnima hubani halak Levi 
ai maningon sibaron do humbani darat ni dingding 
ni huta ai saribu asta inggot. 
3 Anjaha maningon sibaronnima darat ni huta ai, 
hampit hapoltakan dua ribu asta, hampit dangsina 
dua ribu asta, hampit hasundutan dua ribu asta 
pakon hampit utara dua ribu asta, ase huta ai do 
i parsitongahanni, ai ma gabe sampalan ni huta ai 
bani sidea. 
6 Ja huta sibereonnima hubani halak Levi, ai ma huta 
haporusan na onom ai, ai ma sibereonnima bahen 
haporusan ni sibunuh jolma; ambah ni ai maningon 
bereonnima ope hubani sidea ompat puluh dua 
huta. 

7 Jadi buei ni ganup huta sibereonnima hubani 
halak Levi ai ma ompat puluh ualuh huta rap pakon 
sampalanni. 

8 la pasal huta sibereonnima humbani parbagianan 
ni Israel, bueinan ma ai buat humbani marga na 
buei parbagiananni, anjaha otikan humbani na 
otik parbagiananni, ganup marga marguru hubani 
parbagianan na jinaloni, bereonni humbani hutani 
hubani halak Levi.” 


Huta Haporusan bani Sibunuh Jolma 


9 Dob ai nini Jahowa ma hubani si Musa, 

10 “Hatahon ma hubani halak Israel, anggo domma 
idipari hanima Jordan masuk hu tanoh Kanaan, 

11 maningon papuligonnima ma bennima huta 
bahen huta haporusan bennima, ase tarbahen 
maporus hujai halak na mambunuh jolma, na so 
jutuskon, 

12 ase haporusan ma huta ai bennima dompak 
jolma siparlulu, ase ulang matei halak sibunuh 
jolma ai anggo lape jongjong ia i lobei ni tumpuan 
ase iuhumi. 

13 Anja4ha humbani huta na binerenima ai, 
maningon onom ma ai gabe huta haporusan 
bennima. 

14 Maningon tolu huta ai bereonnima i dipar Bah 
Jordan, tolu huta nari bereonnima i tanoh Kanaan, 
bahen huta haporusan. 

15Na onom huta ai gabe haporusan ma ai bani 
halak Israel, age bani halak silopah horbou, age bani 
halak dagang na i tongah-tongahnima, ase tarbahen 
maporus hujai barang ise na mamunuh jolma na so 
niutuskonni.” 


Uhum hubani Sibunuh Jolma 


16 Tapi anggo ibunuh ia marhitei parugas bosi, pala 
matei, sibunuh jolma ma ia tongon, maningon 
marutang hosah do pamunuh ai. 

17 Anjaha anggo ibogbog ia marhitei batu na i 
tanganni, na boi mambahen matei, gabe matei ia, 
sibunuh jolma ma ia tongon, maningon marutang 
hosah do pamunuh ai. 

18Barang anggo ibogbog ia marhitei palu-palu 
hayu, na boi mambahen matei, gabe matei ia, 
sibunuh jolma ma ia tongon, maningon marutang 
hosah do pamunuh ai. 

19 Maningon jolma siparlulu ai sandiri mamunuh 
halak pamunuh ai; anggo jumpahsi ia, bulih do 
bunuhonni ia. 

20 Barang anggo itenju ia halani domdom ni uhurni, 
barang iutuskon manggijigsi gabe matei ia, 

21 harang itompas ia sanggah ibagas partinggilan, 
pala matei ia, maningon marutang hosah 
panompas ai, ai sibunuh jolma do ia, maningon 
jolma siparlulu ai mamunuh halak pamunuh ai, 
anggo jumpahsi ia. 

22Tapi anggo sompong itenju ia seng halani 
partinggilan, barang igijigkon atap aha bani, na so 
niutuskonni, 

23 barang igijigkon batu, na boi mambahen matei, 
anjaha idabuhkon ai bani, tapi lang ididah ia, 
gabe matei ia, tapi seng dong partinggilanni hinan 
pakonsi anjaha seng isurahon hinan hamagouanni 
ai, 

24 maningon kuria in ma na manguhumi jolma 
pamunuh ai pakon jolma siparlulu ai, romban 
hubani uhum nongkan: 

25 maningon kuria in paluahkon jolma pamunuh ai 
hun tangan ni jolma siparlulu ai, maningon kuria in 
mangarahkonsi mulak hu huta haporusanni hinan; 
maningon ijai ma ia marianan, paima matei sintua 
ni malim, na dob niminakan marhitei minak na 
mapansing. 

26 Tapi anggo luar jolma pamunuh ai salpu hun 
parbalogan ni huta haporusanni ai hinan, 

27 anjaha jumpah jolma siparlulu ai ia i darat ni 
parbalogan ni huta haporusanni ai, gabe ibunuh 
siparlulu ai halak sipamunuh ai, seng marutang 
daroh ia ijai. 

28 Ai maningon tading ia ibagas huta haporusanni 
ai, paima matei sintua ni malim ai, tapi dob matei 
sintua ni malim ai, bulih ma jolma pamunuh ai 
mulak hu tanoh parbagiananni hinan. 

29 Ganupan in maningon gabe titah pakon aturan 
ma bennima marsundut-sundut bani ganup huta 
ijanannima. 

30 Barang ise na mamunuh jolma, maningon 
bunuhon do pamunuh ai, dob nabogei hata ni 
na manaksihon, tapi anggo pitah sahalak do na 
manaksii, seng bulih marutang hosah sada halak 
uhumon. 

31 Seng bulih jaloonnima duit partobus ni hosah ni 
halak sibunuh jolma, na maningon marutang hosah 
hinan maningon bunuhon do ia. 

32 Anjaha seng bulih jaloonnima duit partobus 
humbani jolma na dob maporus hu huta 
haporusanni, laho palopaskonsi mulak marianan 
hu tanohni hinan, i lobei ni parmatei ni sintua ni 
malim ai. 

33 Ulang ma butaki hanima tanoh na iiankonnima in: 
ai daroh do na pabutakkon tanoh in, anjaha lang 
jumpah pardearan tanoh in, halani daroh na dob 
niduruskon ijai, sobali marhitei daroh ni jolma na 
manduruskon ai. 

34Halani ai ulang ma butaki hanima tanoh na 
niianannima in, ai Ahu do na marianan i tongah- 
tongah ni ai, ai Ahu, Jahowa do na marianan i 
tongah-tongah ni halak Israel. 

Aturan Partongahjabuan ni Boru Panean 


1 Dob ai roh ma hun dohor kopala ni mar 
36 sasaompung humbani ginompar ni halak 
Gilead, anak ni si Makir, anak ni si Manase, ai ma 
humbani ginompar ni si Josep, anjaha marsahap ma 
sidea i lobei ni si Musa pakon i lobei ni sagala kopala 
pambobai ni halak Israel mar sasaompung, 

2 nini sidea ma, “Domma martonah Jahowa hubani 
tuannami, ase iberehon tanoh in hubani halak 
Israel pakon parbagianan marhitei ruji-ruji, anjaha 
domma itonahkon Jahowa hinan hubani tuannami, 
ase iberehon parbagianan ni si Zelofat, saninanami 
ondi hubani boruni. 

3 Tapi anggo laho sidea hubani sada halak humbani 
marga ni halak Israel na legan ai, gabe habuatan 
ma parbagianan ni sidea humbani parbagianan 
ni ompungnami, anjaha itambahkon hubani 
parbagianan ni marga halahoanni ai, gabe moru 
ma parbagianannami mangirikkon ruji-ruji hinan. 

4 Anjaha anggo masa ma tahun parolob-oloban 
bani halak Israel, jadi tambahonkonni ma 
parbagianan ni sidea hubani marga halahoan ni 
sidea ai, jadi moru ma humbani parbagianan ni 
marga ni ompungnami parbagianan ni sidea.” 

5 Dob ai nini si Musa ma hubani halak Israel, romban 
hubani hata ni Jahowa, “Sintong do hata ni halak 
marga Josep ai. 

6 On do hata na tinonahkon ni Jahowa pasal boru ni 
si Zelofehad, “Bulih do sidea laho hubani ise harosuh 
ni uhurni, tapi maningon hubani hasoman samarga 
ni bapa ni sidea do sidea laho, 

7 ase ulang habuatan parbagianan ni halak Israel 
humbani marga na sada hubani marga na legan; 
ai ganup halak Israel maningon bani do longkot 
parbagianan ni marga ni ompungni.' 

8 Ase ganup boru na manean parbagianan humbani 
marga ni halak Israel, maningon laho do ia hubani 
sada halak humbani ginompar ni bapa ni sidea, 
ase ganup halak Israel boi manean parbagianan ni 
bapani, 

9 ase seng habuatan parbagianan ni marga na sada 
hubani marga na legan; maningon ganup do halak 
Israel longkot bani parbagiananni bei. 

10 Romban hubani na tinonahkon ni Jahowa hubani 
si Musa, sonai do ibahen boru ni si Zelofehat, 

11 ai laho do si Mahala, si Tirsa, si Hogla, si Milka 
pakon si Noah, boru ni si Zelofehat ai hubani anak 
ni bapanggi ni sidea. 

12 Laho do sidea tongon hubani ginompar ni si 
Manase, anak ni si Josep, jadi totap ma parbagianan 
ni sidea ai bani ginompar ni bapani.” 

13 Ai ma ganup tonah pakon aturan, na tinonahkon 
ni Jahowa marhitei si Musa hubani halak Israel 
i pamah Moab, i lambung ni Jordan, tontang ni 
Jeriko. 


5 Musa 


Musa Paingatkon hubani Halak Israel Pasal 
Pardalanan ni Sidea das hu Kades 


1 On do hata, na ipatugah si Musa hubani ganup 
Israel i dipar ni Jordan i halimisan, bani pamah 
tontang ni Suf, i holangkolang ni Paran, Tofel, Laban, 
Haserot pakon Disahab. 
2Sapuluh sada ari mardalan daohni hun Horeb 
mangirik-irik Dolog Seir das hu Kades-Barnea. 
3 Jadi bani tahun paompatpuluhkon, ari sada, bulan 
sapuluh sada, marsahap ma si Musa hubani halak 
Israel, romban hubani ganup na tinonahkon ni 
Jahowa hu bani, sipadasonni hubani sidea, 
4 dob tinaluhon ni si Sihon, raja ni halak Amori, na 
marianan i Hesbon, pakon si Og, raja ni Basan, na 
marianan i Astarot dohorhon Ederei. 
5 | dipar ni Jordan, i tanoh Moab ipungkah si Musa 
pajojorhon titah on, nini ma, 
6Roh do hata ni Jahowa Naibatanta in hu banta 
sanggah i Dolog Horeb, nini do, “Domma sungkup 
panorangnima marianan i lambung dolog on, 
7 bingkat ma hanima mardalan, ase das hanima hu 
tanoh dolog ni halak Amori pakon hubani haganup 
halak simbalogni i pamah ai, i atas dolog pakon 

i habungan, pakon i tanoh dangsina, pakon i topi 
laut, hu tanoh ni halak Kanaan pakon Libanon, das 
hu bah bolon ai, ai ma Bah Eprat. 

8Tonggor ma, domma Hulayak-layakkon tanoh in 
i lobeinima, ase masukan anjaha solukonnima, 
tanoh na dob binulawankon ni Jahowa hinan 
hubani ompungnima, hubani si Abraham, si Isak 
pakon si Jakob, laho mamberehon ai hubani sidea 
pakon hubani ginompar ni sidea.” 

3 Jadi ningku ma hubani nasiam ijia, “Seng tarbahen 
sasada ahu mangusung nasiam, 

103i domma ipabuei Jahowa, Naibata nasiam in 
nasiam, domma songon bintang na i langit buei 
nasiam sadari on. 

11 Sai itambahi Jahowa Naibata ni ompung nasiam 
in ma bilangan nasiam marribu hali bueinan 
humbani sonari, anjaha sai ipasu-pasu ma nasiam, 
songon na pinarbagah-bagah-Ni hinan bani nasiam. 
12Sonaha ma pangusungku sahalak ahu bani 
halojaon, siporsanon pakon partinggilan nasiam? 
13 Pilih nasiam ma bani nasiam dalahi na 
pentar anjaha na pantas maruhur pakon na 
marpangalaman humbani ganup marga nasiam, 
ase hupabangkit sidea gabe kopala nasiam.” 

14 Jadi nini nasiam ma mambalosi ahu, “Dear do 
pasadaonmu hata na hinatahonmu ai.” 

15Dob ai hubuat ma humbani kopala nasiam 
mar sasamarga, halak na pentar anjaha na 


5 Musa 1 668 


marpangalaman, lanjar hupabangkit ma sidea 
bahen kopala bani nasiam, kopala ni sisaribu halak, 
kopala ni sisaratus halak, kopala ni silima puluh 
halak pakon kopala ni sisapuluh halak, anjaha 
songon gamot bani ganup marga nasiam. 

16 Anjaha huparentahkon do hubani panguhum 
nasiam ijia, “Tangkas ma tangi nasiam bani parhara 
ni sanina nasiam, anjaha uhum hasintongan ma 
dabuh nasiam hubani ganup na marsanina pakon 
hubani halak dagang. 

17 Ulang ma sitonggor jumbak nasiam ibagas 
paruhuman: maningon dos panangihon nasiam 
bani halak na banggal pakon bani halak na etek, 
seng bulih nasiam mabiar mangidah atap ise, ai 
Naibata do simada paruhuman, tapi parhara na 
maholtu bani nasiam, boan nasiam hu bangku, ase 
ahu mamareksasi.” 

18 Anjaha hutonahkon do ijia bani nasiam sagala 
parhara, na patut bahenon nasiam. 

19 Dob ai bingkat ma hita hun Horeb, anjaha mawat- 
awat ma hita i halimisan na bolon anjaha na 
majangin ai, ai ma na dob nididah nasiam, bani 
dalan laho hu Dolog Amori, songon na tinonahkon 
ni Jahowa, Naibatanta in hu banta, gabe das ma hita 
hu Kades-Barnea. 

20 Dob ai ningku ma bani nasiam, “Domma das 
nasiam hu Dolog Amori, na sihol bereon ni Jahowa, 
Naibatanta in hu banta. 

21Tonggor ma, domma ibere Jahowa, Naibatamu, 
tanoh in i lobeimu, halani ai bingkat ma ham, tean 
ma tanoh in, songon na dob pinarbagah ni Jahowa, 
Naibata ni ompungmu hinan, ulang mabiar anjaha 
ulang ham gobir. 

22 Dob ai roh ma nasiam ganup hun dohor hu 
bangku anjaha nini nasiam, “Suruh hita ma dalahi 
parlobeita, ase ikahapi sidea tanoh ai banta, lanjar 
iboan barita hu banta pasal dalan sibontasonta 
pakon pasal huta simasukanta.' 

23 Jadi dear do hata ai huahap, lanjar hubuat 
ma humbani nasiam sapuluh dua halak, sahalak 
humbani ganup marga. 

24 Dob ai bingkat ma sidea tangkog hu dolog, anjaha 
das ma sidea hu habungan Eskol, lanjar ikahapi ma 
ai. 

23 Iboan sidea ma ibagas tangan ni sidea humbani 
gogoh ni tanoh ai, anjaha ibere ma ai hu banta, 
anjaha iboan sidea homa barita banta, nini do, “Na 
jenges tumang do tanoh, na nilayak-layakkon ni 
Jahowa, Naibatanta in banta,' 

26 tapi seng ra nasiam tangkog, lambin manggeori 
do nasiam dompak hata ni Jahowa, Naibata nasiam, 
27 anjaha marungut-ungut do nasiam ibagas 
lampolampo nasiam, anjaha ihatahon nasiam, 
“Halani sogam ni uhur-Ni do hape mambahen 
na iarahkon Jahowa hita luar hun Masir laho 


5 Musa 1 670 


mangondoskon hita hubagas tangan ni halak Amori 
ase isiapkon hita. 

28 Huja ma hita tangkog? Ai domma madotei atei- 
ateita ibahen saninanta halani barita ai. Banggalan 
anjaha timbulan do bangsa ai ase hita; huta ni sidea 
pe banggal anjaha ipatoguh ronsi langit, adong do 
homa ididah hanami ijai halak Enak.’ 

29 Jadi ningku do ijia hubani nasiam, “Ulang nasiam 
gobir, anjaha ulang mabiar nasiam mangidah sidea. 
30 Ai Jahowa, Naibata nasiam do mardalan i lobei 
nasiam, la sandiri do marporang mangkopkop 
nasiam, sabonar songon na binahen-Ni ai bani 
nasiam i Masir i lobei ni panonggor nasiam, 

31 Sonai i halimisan, na dob ididah nasiam do, na 
dob iombah Jahowa, Naibatamu do ham, songon 
pangombah ni paramangon bani anakni, bani 
ganup dalan nidalanan nasiam in, domma pala das 
nasiam hu ianan on. 

32 Tapi age pe sonai hatangku, tong do lang porsaya 
nasiam bani Jahowa, Naibata nasiam in, 

33 ha mardalan i lobei nasiam, mangindahi ianan 
bani nasiam bahen parsaranan nasiam, borngin 
ibagas apuy, laho patuduhkon bani nasiam dalan 
sidalanan nasiam, anjaha arian ibagas hombun.' 

34 Tapi dob ibogei Jahowa sora ni hata-hata nasiam 
ai, gajag ma ringis-Ni, pala marbulawan la, 

35 “Seng anjai idahon ni age sahalak humbani halak 
na sasundut na jahat on tanoh na dear ai, na 

dob pala Hubulawankon mamberehon ai hubani 
ompungnima, 

36 gobali si Kaleb, anak ni si Jepunne: maningon 
idahonni do ai, hubani pakon hubani ginomparni 
do berehonon-Ku tanoh na dob nidogeini ai, halani 
marsijoloman do uhurni mangirikkon Jahowa.' 

37 Mangidah ahu pe manringis do Jahowa halani 
nasiam, pala nini, “Ho pe lang bulih masuk hujai, 

38 tapi anggo si Josua, anak ni si Nun, na marugas i 
lobeimu, maningon masuk do ia hujai; patenger ma 
uhurni, ai ia do mambobahon Israel manean tanoh 
ai. 

39 Ambah ni ai, anak nasiam, na hinatahon nasiam, 
siayoban mando in, pakon anak nasiam, na so 
mambotoh ope sadari on na madear pakon na 
masambor, sidea ma masuk hujai, anjaha hubani 
sidea do ai berehonon-Ku bahen siteanon ni sidea.' 
40Tapi bingkat ma nasiam marhusor dompak 
halimisan dompak Laut Sigerger. 

41 Dob ai nini nasiam ma mambalosi ahu, 'Domma 
mardousa hanami dompak Jahowa, tapi na sihol 
tangkog ma hanami marporang romban hubani 
haganup na dob tinonahkon ni Jahowa, Naibatanta 
in hu banta. Anjaha ganup nasiam mangkadang 
sinjata porangni, anjaha gopas nasiam sihol tangkog 
hu dolog ai.” 

42 Dob ai roh ma hata ni Jahowa hu bangku, 
“Hatahon ma hubani sidea, ulang ma hanima 

tangkog, anjaha ulang ma hanima marporang, ai 
lang i tongah-tongahnima do Ahu, ase ulang talu 
hanima ibahen munsuhnima.' 

43 Jadi hupadas ma hata ai bani nasiam, hape lang 
itangihon nasiam, lambin manggeori do nasiam 
dompak hata ni Jahowa anjaha manjahati, lanjar 
tangkog nasiam hu dolog ai. 

44 Dob ai luar ma halak Amori na marianan i dolog 
ai manjumpahkon nasiam lanjar iparleteng nasiam, 
songon pardakdak ni harinoan, lanjar italuhon 
nasiam i Seir ronsi Horma. 

45 Jadi dob mulak nasiam anjaha tangis-tangis i 
lobei ni Jahowa, seng ra Jahowa manangihon sora 
nasiam, anjaha lang ipaeleng pinggol-Ni hubani 
nasiam. 

46 Jadi hundokah ma nasiam tading i Kades, usih 
songon partading nasiam ondi ijai.” 


Pardalanan i Halimisan das Ronsi 
Hamonangan Maralohon si Sihon 


1 Dob ai marhusor ma hita anjaha mardalan 

hu halimisan mandompakkon Laut Sigerger, 
songon na dob ipatugah Jahowa hu bangku, gabe 
hundokah iinggoti hita pardologan Seir. 
2 Dob ai roh ma hata ni Jahowa hu bangku sonon, 
3 “Domma sungkup dokahni hanima manginggoti 
pardologan on, marhusor ma hanima dompak 
utara. 

4Anjaha patugah ma hubani bangsa on, 
bontasonnima ma nuan parbalogan ni abangnima, 
ai ma ginompar ni si Esau, na marianan i Seir; 
jadi mabiar ma sidea mangidah hanima, halani ai 
ramotkon hanima ma dirinima, 

“seng bulih mambahen sindir hanima laho 
marmunsuh pakon sidea, ai anggo humbani tanoh 
ni sidea ai seng anjai bereon-Ku bennima age 
santopap, ai domma Hubere pardologan Seir 
hubani ginompar ni si Esau bahen parbagiananni. 
6Maningon bolionnima do sipanganon humbani 
sidea, ase bulih hanima mangan: bah pe maningon 
bolionnima do humbani sidea ase bulih hanima 
minum. 

7 Ai domma ipasu-pasu Jahowa Naibatamu ham 
bani haganup horja ni tanganmu. la do manarihon 
ham sadokah mardalan i halimisan na bolag 
on, domma pala ompat puluh tahun dokahni, 
sai ihasomani Jahowa Naibatamu do ham, seng 
hurangan ham age bani aha.” 

8 Jadi dob salpu ibontas hita tanoh ni saninanta ai, 
ai ma ginompar ni si Esau, na marianan i Seir, bani 
dalan na manadingkon Arabah, Elat pakon Ezion- 
Geber, mangegot ma use hita mandompakkon 
halimisan Moab. 

9Dob ai roh ma hata ni Jahowa hu bangku, 
“Seng bulih sosakonmu Moab, anjaha seng bulih 
mambahen sigiuti hanima laho marporang dompak 

sidea, ai anggo humbani tanohni ai seng adong 
bereon-Ku bahen parbagianan bennima, ai domma 
Hubere Ar hubani ginompar ni si Lot bahen 
parbagiananni.” 

10 Bani na basaia halak Emi do marianan ijai, ai ma 
sada bangsa na bolon, na buei anjaha na ganjang 
songon halak Enak. 

11 Tarhira sidea homa hubani halak Refaim, usih 
songon halak Enak, jadi igoran halak Moab do sidea 
halak Emi. 

12| Seir marianan do na ijia halak Hori, gabe roh 
ginompar ni si Esau manoluk tanoh ai, anjaha siap 
sidea ibahen, lanjar marianan ijai gantih ni sidea, 
usih songon na binahen ni halak Israel hu tanoh 
parbagiananni, na binere ni Jahowa hubani sidea. 
13 “Sonari pe bingkat ma nasiam anjaha dipari 
nasiam ma Bah Sared.” Jadi idipari hita ma Bah 
Sared ai. 

14Tapi anggo dokahni hita mardalan hun 
Kades-Barnea das ronsi na mandipari Bah Sared 
hita, tolu puluh ualuh tahun do, paima bois 
ganup sundut parmunsuh hun tongah-tongah ni 
parlampolampoan in, songon na dob binulawankon 
ni Naibata hinan hubani sidea. 

15 Ai tangan ni Jahowa do na mangimbang sidea, 
laho maniapkon sidea hun tongah-tongah ni 
parsaranan in, paima bois sidea haganup. 

16 Jadi dob bois ganup halak parmunsuh, matei hun 
tongah-tongah ni bangsa in, 

17 hini Jahowa ma hu bangku, 

18 “Maningon bontasonmu sadari on parbalogan ni 
Moab dohorhon Ar: 

19 dob ai padohor ma ho pakon halak Amon. Seng 
bulih sosakonmu sidea, ai anggo humbani tanoh 
ni halak Amon seng dong bereon-Ku bam bahen 
parbagiananmuj: ai domma Hubere tanoh ai hubani 
ginompar ni si Lot bahen parbagiananni.” 

20 Age nagori ai tarhira do ai hubani halak Refaim, 
halani halak Refaim marianan ijai na ijia, jadi igoran 
halak Amon ma sidea halak Samsumi, 

215i ma sada bangsa na bolon, na buei anjaha 
na ganjang usih songon halak Enak, tapi isasapkon 
Jahowa do sidea i lobei ni sidea, jadi isoluk halak 
Amon ma tanoh ni sidea ai, lanjar sidea marianan 
ijai gantih ni sidea, 

22ysih songon na binahen ni Jahowa hubani 
ginompar ni si Esau, na marianan i Seir, sanggah 
na siniapkon-Ni halak Hori ai i lobei ni sidea, ase 
sidea manoluk tanoh ai, anjaha marianan ijai gantih 
ni sidea das ronsi sadari on. 

23 Sonai homa halak Awi, na marianan i dusun- 
dusun das hu Gaza, gabe roh halak Kaftor 
maniapkon sidea, anjaha lanjar marianan ijai 
gantih ni sidea. 

24 “Bingkat ma hanima, mardalan ma, anjaha dipari 
hanima ma Bah Arnon. Tonggor ma, domma 
Huondoskon hubagas tanganmu si Sihon, raja 
hun Hesbon, halak Amori ai, rap pakon tanohni, 
pungkah hanima ma manoluk tanoh ai anjaha 
marmunsuh dompaksi. 

25 Bani na sadari on ma Ahu mamungkah mambere 
uhur hagobiron pakon biar mangidah ho, hubani 
bangsa na i toruh ni ganup langit, ase hitir anjaha 
gobir mangidah ho, anggo ibogei sidea baritamu.” 

26Dob ai husuruh ma suruhan hun halimisan 
Kedemot marayak si Sihon, raja hun Hesbon, 
mangkatahon hata hadameion sonon, 

27 “Lopas ma ahu mamontas hun tanohmu, dalan 
na bolon in pe irik-irikonku, lang pe manirpang ahu 
hu siamun barang hu sambilou. 

28 Sipanganon maningon marboli do ai jualonmu 
bangku ase boi hanami mangan, bah pe sonai 
do maningon marboli do bereonmu hu bangku 
ase adong inumonnami, pitah lopas ham ma ahu 
mardalan nahei hun tanohmu, 

29 ysih songon na binahen ni ginompar ni si Esau 
bangku, ai ma na marianan i Seir, age halak Moab 
na marianan i Ar, paima salpu hudipari Bah Jordan 
das hu tanoh na dob nilayak-layakkon ni Jahowa 
Naibatanami bennami.” 

30 Tapi lang ra si Sihon, raja hun Hesbon, manlopas 
hita mamontas hun tanohni ai, ai domma ipatendel 

Jahowa Naibatamu tonduyni anjaha ipahengkeng 
uhurni, halani sihol ondoskonon-Ni do ia hubagas 
tanganmu, songon na dob talar masa sadari on. 

31 Dob ai roh ma hata ni Jahowa hu bangku, 
“Tonggor ma, domma Hupungkah mangondoskon 
si Sihon rap pakon tanohni ai i lobeimu, halani 
ai pungkah hanima ma manoluk tanohni ai bahen 
parbagianannima.” 

32 Dob ai luar ma si Sihon manjumpahkon hita hu 
Jahas, ia pakon ganup bangsani, sihol marmunsuh. 
33 Tapi iondoskon Jahowa, Naibatanta in ma i 
lobeita, gabe italuhon hita ma ia, pakon anakni 
ampa haganup bangsani. 

34 Jadi tunduk ma ibahen hita ijia ganup hutani, 
anjaha siap ibahen hita ganup huta, dalahi, naboru 
pakon dakdanak, sada pe lang ilopas hita tading, 
35 pitah pinahan ai iayob hita banta ronsi taban- 
taban hun huta na ipatundukta ai. 

36 Singgan ni Aroer na i topi ni Bah Arnon, pakon 
singgan ni huta, na i topi ni bah ai das hu 
Gilead, seng dong huta na so tunduk ibahen 
hita, haganup do iondoskon Jahowa Naibatanta in 
hubagas tanganta. 

37 Pitah hu tanoh ni halak Amon seng idohori 
ham, ai ma, hu topi ni Bah Jabok, hu huta na 
i pardologan ronsi ganup na dob pinandang ni 
Jahowa, Naibatanta in hinan. 

Hamonangan Maralohon si Og, Raja ni Basan 


1 Dob ai marhusor ma hita anjaha tangkog laho 
hu Basan, jadi luar ma si Og, raja hun Basan 
manjumpahkon hita, ia rap pakon ganup bangsani, 
sihol marmunsuh i Edrei. 
2 Dob ai roh ma hata ni Jahowa hu bangku, “Ulang 
ho mabiar mangidahsi, ai domma Huondoskon 
ia hubagas tanganmu rap pakon ganup bangsani 
pakon tanohni: maningon bahenonmu do hu bani, 
songon na dob binahenmu hubani si Sihon, raja ni 
Amori, na marianan i Hesbon.” 
3 Jadi iondoskon Jahowa, Naibatanta in ma tongon 
age si Og, raja hun Basan rap pakon bangsani 
hubagas tanganta, gabe saud ma rasei ia ibahen 
hita, sahalak pe lang dong na tading hun bani. 
4 Anjaha ipatunduk hita ma ganup hutani ijia, seng 
dong age sada huta na so tarrampas humbani 
sidea, onom puluh huta, haganup nagori Argob, 
gomgoman ni si Og i Basan. 
3Ganupan ai huta na marbenteng anjaha na 
martembok na gijang do, marhorbangan anjaha 
marpating-pating, sobali huta na so martembok 
buei tumang. 
6]siapkon hita do ganupan ai usih songon na 
binahenta hubani si Sihon, raja hun Hesbon, ai ma 
marhitei na maniapkon sagala huta, dalahi, naboru 
pakon dakdanak. 

7 Tapi sagala pinahan pakon taban-taban humbani 
huta ai iayob hita do banta. 

8 Jadi ibuat hita do ijia tanoh na idipar ni Jordan hun 
tangan ni dua raja ni Amori, singgan ni Bah Arnon 
das hu Dolog Hermon. 

9 Halak Sidon manggorani Hermon ai Sirion, anjaha 
halak Amori manggoran ai Senir: 

10 haganup huta na i pamah ai, sonai homa Gilead 
pakon ganup Basan das hu Salha pakon Edrei, huta 
na masuk hu gomgoman ni si Og i Basan. 

11 Pitah si Og, raja hun Basan do na tading humbani 
simasima ni halak Refaim; tonggor ma, anggo 
podomanni, podoman bosi do, ai lang i Rabba huta 
ni halak Amon do ai? Siah asta ganjangni anjaha 
ompat asta bolagni mangihutkon asta na somal. 


Parbagi bani Tanoh na i Hapoltakan ni Bah Jordan 


12 In ma tanohin na sinolukta ijia: singgan ni Aroer, 
na i topi ni Bah Arnon pakon satongah pardologan 
ni Gilead ampa huta-hutani domma hubere hinan 
hubani halak Ruben pakon halak Gad. 

13 Tapi lobih-lobih ni tanoh Gilead pakon haganup 
Basan, gomgoman ni si Og ondi, ai ma haganup 
nagori Argob, domma hubere hubani satongah 
marga Manase. (Haganup nagori Basan ai igoran 
do tanoh ni halak Refaim). 

14 Si Jair, anak ni si Manase mambuat ganup nagori 
Argob ai das hu parbalogan ni halak Gesur pakon 

Maaka, anjaha igoran do Basan ai “dusun ni si Jair” 
mangihutkon goranni sandiri ronsi sadari on. 

15 Hubani si Makir hubere do Gilead, 

16 anjaha hubani halak Ruben pakon Gad hubere do 
tanoh ai singgan ni Gilead das hu Bah Arnon, pakon 
parsitongahan ni bah ai gabe parbalogan, das use 
hu Bah Jabok parbalogan ni halak Amon; 

17 ambah ni ai pamah ai pakon Jordan ampa nagori 
na masuk hujai, singgan ni Kinneret das hu laut na i 
pamah ai, ai ma laut garam na i toruh ni raboyon ni 
Pisga hampit hapoltakan. 

18 Dob ai huhatahon ma ijia hubani nasiam sonon, 
“Domma ibere Jahowa Naibata nasiam in tanoh on 
hubani nasiam bahen parbagianan nasiam: sagala 
nasiam siimbang munsuh maningon mandipar do, 
gopas marsinjata mambobahon sanina nasiam 
halak Israel in. 

19 Pitah parinangon nasiam, dakdanak nasiam 
pakon pinahan nasiam (hubotoh parpinahan na 
buei do nasiam) bulih tading i huta-huta na hu 
berehon ai bani nasiam, 

20 paima marhasonangan ibahen Jahowa sanina 
nasiam, usih songon nasiam, ase dihut sidea 
manoluk tanoh, sibereon ni Jahowa, Naibata 
nasiam in hubani sidea i dipar ni Jordan: dob ai 
bulih ma mulak ganup hu parbagiananni, na dob 
huberehon bani nasiam.” 

21 Huhatahon do homa ijia hubani si Josua sonon, 
“ididah panonggormu do haganup na binahen ni 
Jahowa, Naibata nasiam in hubani na dua raja on, 
sonai do homa bahenon ni Jahowa hubani haganup 
harajaon siparayakonmin. 

22 Ulang nasiam mabiar mangidah sidea, ai Jahowa 
Naibata nasiam do marporang mangkopkop 
nasiam.” 


Seng Bulih si Musa Masuk hu Tanoh Kanaan 


23 Jadi huelek-elek ma ijia Jahowa, 

24 “Ale Tuhan Jahowa, domma ipungkah Ham 
patuduhkon bani jabolon-Mu  hatimbulan-Mu 
pakon tangan-Mu na gogoh in, ai naibata na 
ijahanin ma i nagori atas barang i tanoh on 
tarbahensi mambahen songon jadi-jadian-Mu in 
pakon songon hagogohon-Mu in? 

25 Sai lopas Ham ma mandipar ahu, ase huidah 
tanoh na dear ai i dipar ni Jordan, tanoh pardologan 
na dear ai rap pakon Libanon.” 

26 Tapi manringis do Jahowa mangidah ahu, halani 
nasiam gabe seng itangihon ahu; jadi nini Jahowa 
ma hu bangku, “Sungkup ma ai, ulang be nunuti 
hatamu Bangku pasal hata on. 

27 Tangkog ma ho hu atas ni Dolog Pisga 
anjaha tatap ma tanoh ai dompak hasundutan, 
dompak utara, dompak dangsina pakon dompak 
hapoltakan, anjaha tatap ma ai marhitei 

panonggormu: tapi seng bulih diparanmu Jordan 
on. 

28 Tapi martonah ma ho hubani si Josua, patenger 
ma uhurni anjaha pargogohi ma ia, ai mandipar 
do anggo ia mambobahon bangsa on, anjaha ia do 
na mambagihon tanoh na dob nididahmin bahen 
parbagianan ni sidea.” 

29 Jadi tading ma hita i pamah, na patontang pakon 
Bet-Peor. 


Ipaingat si Musa Bangsa ai 
Mangkorjahon Titah ni Jahowa 


1 Sonari pe, alo Israel, sai tangihon ma aturan 
7a pakon uhum, sagala na hupodahkon in bani 
nasiam, anjaha horjahon nasiam ma in, ase 
manggoluh nasiam anjaha masuk nasiam hu tanoh 
siteanon nasiam in, na binere ni Jahowa, Naibata 
ni ompung nasiam hubani nasiam. 

2 Seng bulih tambahan nasiam hubani hata na 
dob hutonahkon in bani nasiam, anjaha seng 
bulih oruan nasiam hunjin, maningon ramotkonon 
nasiam do tonah ni Jahowa, Naibata nasiam in, na 
dob hutonahkon bani nasiam. 

3 Mata nasiam do mangidah na binahen ni Jahowa 
hu Baal-Peor: iraseihon Jahowa, Naibata nasiam in 
do sagala halak, na mangirikkon Baal-Peor, 

4tapi nasiam, na marsijoloman hubani Jahowa, 
Naibata nasiam manggoluh do haganup sadari on. 

> Tonggor ma, domma hupodahkon bani nasiam 
sagala aturan pakon uhum, songon na tinonahkon 
ni Jahowa, Naibatangku hu bangku, ase bahenon 
nasiam sonai i tanoh simasukan nasiam ai bahen 
parbagianan nasiam. 

6 Antong ramotkon anjaha horjahon nasiam ma in, 
ai in do hapentaran pakon hapantason nasiam i 
lobei ni sagala bangsa, ase ia dob ibogei sidea ganup 
aturan on, gabe ihatahon sidea, “Tongon do, bangsa 
na pentar anjaha na pantas maruhur do bangsa na 
bolon on.” 

7Ai bangsa na bolon na ija ma na sonin dohor 
ni naibatani bani, songon Jahowa, Naibatanta in 
banta, atap sadihari pe idilo hita la? 

8 Ai bani bangsa na bolon ja ma adong aturan pakon 
uhum na pintor, songon ganup titah on, na hubere 
i lobei nasiam sadari on? 

3 Antong jaga ma dirimu anjaha hargahon ma 
tonduymu, ase ulang lupa ham bani sagala na 
dob nididah ni matamu, anjaha ase ulang hallus 
humbani uhurmu sadokah ham manggoluh, anjaha 
maningon pabotohkononmu do in hubani anakmu 
pakon pahompumu, 

10 haha bani ari parjongjongan i lobei ni Jahowa, 
Naibatamu, i Horeb, ihatahon Jahowa hu 
bangku, “Patumpu ma bangsa in Bangku, ase 
Hupabogeihon bani sidea hatang-Ku, ase iguruhon 
sidea marhabiaran hu Bangku sadokah manggoluh 

sidea i tanoh on, anjaha iajarhon sidea sonai 
hubani anak ni sidea.” 

11 Jadi roh ma nasiam hun dohor anjaha jongjong i 
bona ni dolog ai, anjaha marjimbur-jimbur do apuy 
i dolog ai das hu parsitongahan ni langit, masa 
hombun na manorap pakon golap na marimpot- 
impot. 

12 Dob ai roh ma hata ni Jahowa hubani nasiam hun 
tongah-tongah ni apuy ai: ibogei nasiam do namin 
anggo sora ni hata ai, tapi seng dong ididah nasiam 
anggo rupa, pitah sora ai do. 

13 Dob ai ibaritahon ma hubani nasiam padan 
binahen-Ni ai, na dob tinonahkon-Ni hubani nasiam 
bahen sihorjahonon nasiam, ai ma titah na sapuluh 
in, lanjar isuratkon do in bani dua batu panuratan. 
14 Anjaha iparentahkon Jahowa do hu bangku ijia, 
mangajarhon hubani nasiam aturan pakon titah, 
sihorjahonon nasiam i tanoh sidiparan nasiam ai 
bahen parbagianan nasiam. 

15 Antong pangkei tumang ma jaga nasiam uhur 
nasiam. Halani na so adong ididah nasiam rupa bani 
ari ai, sanggah marsahap Jahowa hubani nasiam i 
Dolog Horeb hun tongah-tongah ni apuy ai, 

l6jaga nasiam ma, ase ulang iagou nasiam diri 
nasiam marhitei na mambahen bani nasiam gana- 
gana na niuhir, sipauman ni dalahi atap naboru, 

17 sipauman ni sagala pinahan na i tanoh on, 
sipauman ni sagala manuk-manuk na marhabong, 
na habang i toruh ni langit, 

18 sipauman ni sagala na manjulur i atas tanoh, 
sipauman ni sagala dengke, na ibagas bah, na i 
toruh ni tanoh. 

19 Anjaha seng bulih mangkawah matamu dompak 
langit patonggor-tonggor mata ni ari, bulan pakon 
bintang ronsi ganup bala ni langit, gabe ipadari-dari 
ham marsombah hujai laho mambalosisi, ai ma na 
dob tinaktakkon ni Jahowa Naibatamu bahen rupei 
ni haganup bangsa, na i toruh ni langit. 

20Tapi Jahowa do mambuat anjaha mangarahkon 
nasiam luar hun liang bosi, hun Masir, ase nasiam 
gabe bangsa parbagianan-Ni, songon na talar sadari 
on. 

21 Tapi na manringis tumang do Jahowa mangidah 
ahu halani hata-hata nasiam, pala marbija la, na 
so bulih diparanku Jordan, anjaha na so bulih 
masukanku tanoh na dear in, ai ma na sihol 
bereon ni Jahowa Naibatamu hu bamu bahen 
parbagiananmu. 

22 Maningon matei ahu tene i nagori on, seng bulih 
ahu mandipari Jordan, tapi anggo nasiam maningon 
diparan nasiam do in anjaha solukon nasiam tanoh 
na dear ai. 

23 Antong pangkei ma ramotkon nasiam diri nasiam, 
ase ulang ihalupahon nasiam padan, na binahen 

ni Jahowa, Naibata nasiam in bani nasiam, anjaha 
ibahen nasiam gana-gana, sipauman ni barang aha 
pe, songon na pinandang ni Jahowa, Naibatamu 
ham. 

24 hi apuy na mangankon do Jahowa, Naibata 
parsimburu. 

25 Anggo tubuhan anak anjaha marpahompu 
nasiam, anjaha matua nasiam i tanoh ai, hape 
maruhur magou nasiam marhitei na mambahen 
gana-gana sipauman ni barang aha, anjaha 
ihorjahon nasiam sogam ni uhur ni Jahowa, 
Naibatamu, laho parroh ringis-Ni, 

26 diloonku ma sadarion langit pakon tanoh gabe 
saksi mangimbang nasiam, ase podas tumang 
nasiam magou hun tanoh, na sihol solukon nasiam 
nuan bahen parbagiananmu, dob idipari nasiam 
Jordan in: seng tumaram sadiha dokah nasiam 
marianan ijai, ai maningon siap tumang do nasiam. 
27 Jadi marserak ma nasiam i tongah-tongah ni 
sagala bangsa bahenon ni Jahowa, gabe otik mando 
bilangan ni jolma tading humbani nasiam i tongah- 
tongah ni bangsa sipajuh begu-begu, atap huja 
nasiam sihol usiron ni Jahowa. 

28 Jadi balosan nasiam ma ijai naibata na legan, 
na pinauli ni tangan ni jolma, hayu pakon batu, 
na so marpangidah, barang marpambogei, barang 
mangan, barang marpanganggoh pe. 

29Tapi maningon pindahanmu do ijai Jahowa, 
Naibatamu, anjaha jumpah ham do la, anggo 
ipindahi ham la humbani ganup uhurmu pakon 
ganup tonduymu. 

30 Anggo tarsosak ham anjaha manginsonoh bamu 
ganup pahara on bani panorang na roh, mulak ma 
ham bani Jahowa, Naibatamu, anjaha tangihon ma 
sora-Ni, 

313i Naibata paridop ni uhur do Jahowa, 
Naibatamu, seng anjai tadingkonon-Ni ham, 
atap agouon-Ni ham, atap halupahonon-Ni 
padan na binahen-Ni hubani ompungmu, na dob 
binulawankon-Ni hubani sidea. 

32 Mahua sungkun ma ari na basaia, ai ma na 
parlobei hun bamu, singgan ni ari dob itompa 
Naibata jolma i atas tanoh on, humbani ujung ni 
langit na sada hu ujung na sada nari, barang ongga 
do masa pahara na sonon banggalni, barang ongga 
tarbogei na sonai. 

33 Ongga do sada bangsa mambogei sora ni Naibata 
marsahap hun tongah-tongah ni apuy, songon na 
dob binogei nasiam, hape tong ope manggoluh? 
34 Barang ongga do isuba sada naibata roh laho 
mambuat bani sada bangsa hun tongah-tongah 
ni bangsa na legan, marhitei parlajouan marhitei 
tanda, marhitei halongangan pakon marhitei 
parporangan, marhitei tanda na gogoh pakon 
botohon na toltol, ampa marhitei hajanginon 

bolon romban hubani haganup, na binahen ni 
Jahowa, Naibata nasiam in hubani nasiam i Masir i 
lobei ni mata nasiam? 

35 Ipatuduhkon do bani nasiam, ase ibotoh nasiam, 
Jahowa do Naibata, seng dong na legan sobali-Si. 
36 Ipabogeihon do sora-Ni bamu hun nagori atas, 
sihol palumbahon ham; anjaha ipataridahkon do 
bamu apuy-Ni na banggal in itanoh on, anjaha hata- 
Ni pe domma ibogei ham hun tongah-tongah ni 
apuy. 

37 Halani na dob hinaholongan-Ni ai ompungmu 
anjaha pinilih-Ni ai ginomparni i pudi ni sidea, 
anjaha binobahon-Ni ai ham luar hun Masir 
marhitei la sandiri, marhitei gogoh-Ni na banggal in, 
38laho mangusir bangsa sibolonan anjaha 
sigogohan hun bamu i lobeimu, laho pamasukkon 
ham hujai, laho mamberehon tanoh ni sidea ai hu 
bamu, songon na talar masa sadari on. 

39 Halani ai maningon botohonmu sadari on, anjaha 
pangkei parimbagaskononmu, paboa Jahowa do 
Naibata i langit na i babou pakon i tanoh na i toruh 
on, seng dong na legan. 

40 Halani ai maningon ramotkononmu do sagala 
aturan-Ni pakon tonah-Ni, ai ma na hutonahkon 
in bamu sadari on, ase marhasonangan ham 
pakon anakmu i pudimu, anjaha ase dokah ham 
manggoluh i tanoh, na binere ni Jahowa Naibatamu 
bamu, sadokah manggoluh ham. 

Huta Haporusan na i Dipar ni Jordan 


41 Dob ai ipapulig si Musa ma tolu huta i dipar ni 
Jordan hampit hapoltakan, 

42 ase tarbahen maporus hujai halak sibunuh jolma, 
na mamunuh hasomanni na so niutuskonni, anjaha 
seng sogam uhurni bani hinan, ase marhitei 
na maporus ia hubani sada humbani huta ai 
manggoluh hosahni: 

43 ai ma, Beser i halimisan, i tanoh hanopan, bani 
halak Ruben, Ramot i Gilead, bani halak Gad, pakon 
Golan i Basan, bani halak Manase. 


Parlobei ni Panratahion bani Titah 


44 On ma titah, na dob niaturhon ni si Musa i lobei 
ni halak Israel. 

45 On ma hasaksian pakon aturan pakon uhum, na 
hinatahon ni si Musa hubani halak Israel, dob luar 
sidea hun Masir, 

46i dipar ni Jordan, i pamah tontang ni Bet-Peor, i 
tanoh ni si Sihon, raja ni halak Amori, na marianan 
i Hesbon, na dob tinaluhon ni si Musa pakon halak 
Israel, sanggah na luar sidea hun Masir. 

47 Lanjar isoluk sidea ma tanohni pakon tanoh ni si 
Og, raja hun Basan, haduasi raja ni halak Amori, na 
i dipar ni Jordan hampit hapoltakan, 

48 singgan ni Aroer, na itopi ni Bah Arnon, das hu 
Dolog Sirion, ai ma Hermon, 

49 pakon haganup pamah na i dipar ni Jordan, 
hampit hapoltakan das hu laut na i pamah ai, i bona 
ni Dolog Pisga. 


Panratahion bani Panaktakkon ni 
Naibata bani Titah na Sapuluh in 


1 Dob ai ipatumpu si Musa ma haganup halak 

Israel, nini ma dompak sidea, “Tangihon ma alo 
Israel, aturan pakon uhum, sihatahononku hubani 
pinggol nasiam sadari on, ase iguruhon nasiam ma 
in anjaha iparimbagaskon, laho mangkorjahonsi. 
2Domma ibahen Jahowa, Naibatanta in padan hu 
banta i Dolog Horeb. 
3 Seng hubani bapanta Jahowa mambahen padan 
on, tapi hu banta do, hu banta on, na manggoluh 
ganup nuan ijon. 
4 Padumpar bohi do Jahowa, mangkatahon hata-Ni 
hu banta i atas ni dolog, hun tongah-tongah ni apuy. 
“Ahu do ijia jongjong i tongah-tongah, laho 
patugahkon bani nasiam hata ni Jahowa; mabiar 
do nasiam mangidah apuy ai, anjaha seng tangkog 
nasiam hu atas dolog ai, jadi nini ma, 

(ay. 6-28; pausih 2 Mus. 20) 

6 Ahu do Jahowa, Naibatamu, na paluarhon ho hun 
tanoh Masir, hun rumah parjabolonanmu. 
7 Lang malo ho marnaibata na legan i lobei ni 
bohing-Ku. 

8 Lang malo bahenonmu bam gana-gana barang 
suman-suman ni atap aha pe na i babou i nagori 
atas, age na i toruh ibagas tanoh on, ronsi na ibagas 
bah i toruh ni tanoh. 

9 Lang malo sombahonmu in atap balosanmu, ai 
Ahu do Jahowa Naibatamu, Naibata parsimburu, 
na mambalaskon hajahaton ni bapa hubani anakni 
ronsi sundut patoluhon pakon paompatkon, sagala 
na marsogam ni uhur Bangku. 

10 Tapi maidop do uhur-Hu bani na maribu-ribu, na 
mangkaholongi Ahu, na manramotkon sagala titah- 
Ku. 

1ljang malo sobutonmu goran ni Jahowa 
Naibatamu ibagas hampung ni uhur, ai seng apitan 
ni Jahowa barang ise na manobut goran-Ni ibagas 
hampung ni uhur. 

12 Ramotkon ma ari Sabat in laho papansingkonsi, 
songon na tinonahkon ni Jahowa Naibatamu bam. 
13 Onom ari ma ho marhorja anjaha mangkorjahon 
sagala horjamu, 

14tapi anggo ari papituhon in ari parsaranan ni 
Jahowa Naibatamu do in: Lang malo bahenonmu 
ijin age horja aha pe, ho atap anakmu atap borumu 
atap jabolonmu dalahi atap jabolonmu naboru 
atap lombumu atap halodemu atap pinahanmu 
na ijahanin pe atap na tondok ibagas hutamu, 
ase marsaran jabolonmu dalahi pakon jabolonmu 
naboru usih songon ho. 

15 Maningon ingatonmu do, jabolon do ho na ijia 
i tanoh Masir, gabe iarahkon Jahowa Naibatamu 
ho luar hunjai marhitei tangan na gogoh pakon 
botokon na toltol, halani ai do ase iparentahkon 
Jahowa Naibatamu ho papansingkon ari Sabat in. 
16 Maningon pasangaponmu ma bapamu pakon 
inangmu songon na tinonahkon ni Jahowa 
Naibatamu bam, ase dokah ho manggoluh anjaha 
marhasonangan ho i tanoh, na binere ni Jahowa 
Naibatamu bam. 

17 Ulang ho mamunuh. 

18 Ulang ho marbangkis. 

19 Ulang ho manangko. 

20 lang ho ra manaksihon ladung dompak 
hasomanmu. 

21Lang malo  uhur-uhuranmu rumah ni 
hasomanmu, anjaha lang malo uhur-uhuranmu 
urang rumah ni hasomanmu, jumani barang 
jabolonni dalahi barang jabolonni naboru barang 
lombuni barang halodeni atap aha pe ugas ni 
hasomanmu.” 

22 In ma hata in, na hinahaton ni Jahowa bani 
ganup tumpuan nasiam i atas dolog hun tongah- 
tongah ni apuy, hombun pakon na golap marimpot- 
impot marhasoman sora na gogoh, anjaha seng 
itambahi be. Anjaha isuratkon ma ai bani dua batu 
panuratan, anjaha ibere ma in bangku. 

23 Tapi dob ibogei nasiam sora hun tongah-tongah 
ni hagolapan ai, anjaha gara dolog ai ibagas apuy, 
roh ma nasiam hun dohor hu bangku, ganup kopala 
nasiam mar sasamarga pakon sintua nasiam, 

24 anjaha ihatahon nasiam, “Tonggor ma, domma 
ipataridahkon Jahowa, Naibatanta in, hu banta 
hamuliaon-Ni pakon  hatimbulon-Ni, anjaha 
ipabogeihon hu banta sora-Ni hun tongah-tongah 
ni apuy, anjaha domma ididah hanami sadari on, 
Naibata marsahap pakon jolma, hape tong do 
manggoluh. 

25 Sonari pe, mase ma rahanan maningon matei 
hanami? Ai siap ma hanami panganon ni apuy na 
bolon on: anggo ipabogei-bogei hanami ope sora ni 
Jahowa, Naibatanta in, maningon matei do hanami. 
26 Ai ise ma humbani sagala na manggoluh, na 
mambogei hata ni Jahowa, marsahap hun tongah- 
tongah ni apuy, songon hita na mambogei ai, anjaha 
tong manggoluh? 

27 Ham ma laho hun dohor, anjaha bogei ham ma 
ganup, na sihol hatahonon ni Jahowa, Naibatanta 
in, anjaha patugah ham ma bennami ganup na 
hinatahon ni Jahowa Naibatanta in bamu: sai 
tangihononnami anjaha horjahononnami do in.” 

28 Jadi dob ibogei sora ni hata nasiam ai, na 
hinatahon nasiam ai bangku, gabe ihatahon Jahowa 
ma hu bangku, “Domma hubogei hata ni bangsa on, 


5 Musa 5-6 694 


ai ma na hinatahon ni sidea bam, dear do ganup na 
hinatahon ni sidea ai. 

29 Ambit sonin ma tong paruhuron ni sidea, 
marhabiaran hu Bangku anjaha iramotkon ganup 
tonah-Ku, sadokah manggoluh sidea, gabe 
marhasonangan ma sidea pakon ginompar ni sidea 
ronsi sadokah ni dokahni. 

30 [aho ma ho, patugah ma hubani sidea, ‘Mulak ma 
hanima hu lampolamponima bei!” 

31Tapi anggo ho, jongjong ma ho ijon, i 
lambungkon, ase Hupatugah bam ganup tonah, 
aturan pakon uhum, sagala sipodahkonon-Ku bani 
sidea, ase ibahen sidea ai i tanoh sibereon-Ku bani 
sidea bahen parbagiananni. 

32 Antong haporluhon nasiam ma mangkorjahon, 
songon na tinonahkon ni Jahowa, Naibata nasiam in 
bani nasiam, ulang manlembang nasiam hu siamun 
barang hu sambilou. 

33 Marparlahou ma nasiam ibagas haganup dalan, 
na dob tinonahkon ni Jahowa, Naibata nasiam 
in bani nasiam, ase manggoluh nasiam, anjaha 
marhasonangan nasiam, anjaha dokah nasiam 
manggoluh i tanoh siteanon nasiam in.” 


Holong bani Naibata do Indung 
ni Sagala Hapintoron 


6.” on do tonah, aturan pakon uhum, 
na tinonahkon ni Jahowa, Naibata nasiam 

in bangku, sipodahkononku bani nasiam, ase 
horjahonon nasiam in, i tanoh sisolukon nasiam ai, 
dob mandipar nasiam hujai, 

2 ase marhabiaran ham bani Jahowa, Naibatamu, 
anjaha iramotkon ham ganup aturan-Ni pakon 
tonah-Ni, sagala na dob hutonahkon bamu, ham 
pakon anakmu age pahompumu, sadokah ham 
manggoluh ase lambin ganjang umurmu. 

3 Antong tangihon ma alo Israel anjaha haporluhon 
ma mangkorjahon in, ase marhasonangan ham, 
anjaha ase lambin buei tumang nasiam, songon na 
dob pinarbagah ni Jahowa Naibata ni ompungmu 
bamu, i tanoh habaoran ni dadih pakon manisan ni 
huramah. 

4Tangihon ma alo Israel, anggo Jahowa Naibatanta 
in, sadasi do Jahowa, 

3 Anjaha maningon haholonganmu do Jahowa 
Naibatamu humbani sagala uhurmu pakon 
humbani sagala tonduymu pakon humbani sagala 
gogohmu. 

6Maningon parimbagaskonon nasiam do ganup 
hata on, sagala na hutonahkon bamu sadari on, 

7 anjaha maningon gogohanmu do mangajarhon 
in hubani anakmu, anjaha sahapkononmu do in, 
sanggah hundul-hundul ham ibagas rumahmu, 
barang sanggah i pardalanan ham, barang sanggah 
laho modom ham, barang dob puho ham. 

8 Anjaha maningon sangkutkononmu do in bahen 
partinandaan i atas tanganmu, anjaha bahen 
pardingatan i holangkolang ni matamu. 

3 Anjaha maningon suratkononmu do in bani 
tohang ni rumahmu pakon bani horbanganmu. 

10 Anjaha anggo domma das nasiam iboan Jahowa, 
Naibatamu, hu tanoh na binulawankon-Ni hubani 
ompungmu, bani si Abraham, si Isak pakon si Jakob, 
lahomamberehon hu bamu huta na bolon pakon na 
dear, sagala na so pinungkahmu, 

11 pakon rumah na gok marisi sagala ugas-ugas na 
dear, na so niisimu, pakon parigi na hinurak, na so 
hinurakmu, sonai pakon anggur pakon hayu jetun, 
na so sinuanmu, anjaha anggo domma ipangan 
ham ai anjaha bosur ham, 

12 jadi jaga ham ma dirimu, ase ulang lupa ham bani 
Jahowa, na dob mangarahkon ham luar hun tanoh 
Masir, hun rumah parjabolonanmu. 

13 Maningon habiaranmu do Jahowa, Naibatamu: 
maningon balosanmu do la, anjaha marbulawan 
ham marhitei goran-Ni. 

14 Seng bulih irikkonon nasiam naibata na legan, 
humbani naibata ni bangsa na inggot bani nasiam, 
15 ai Naibata parsimburu do Jahowa Naibata nasiam 
i tongah-tongah nasiam, ase ulang gajag ringis ni 
Jahowa, Naibatamu, mangidah ham, gabe isiapkon 
ham hun sisik ni tanoh on. 

16Seng bulih lajouon nasiam Jahowa Naibata 
nasiam, songon na dob nilajou nasiam la i Massa. 
17 Maningon bujur nasiam manramotkon tonah ni 
Jahowa, Naibata nasiam in, pakon hasaksian-Ni 
pakon aturan-Ni, sagala na dob tinonahkon-Ni in. 
18 Anjaha maningon horjahononmu do na pintor, 
na madear i lobei ni Jahowa, ase marhasonangan 
ham, anjaha masuk ham manean tanoh na 
dear in, na dob binulawankon ni Jahowa hubani 
ompungmu. 

19 la do mardakdak ganup munsuhmu hun lobeimu, 
songon na dob pinarbagah ni Jahowa hinan. 

20 Anggo isungkun anakmu ham bani panorang na 
sihol roh, “Aha do arti ni hasaksian, aturan pakon 
uhum, na tinonahkon ni Jahowa, Naibatanta in bani 
nasiam?” 

21 Jadi hatahononmu ma hubani anakmu, “Jabolon 
ni Parao do hanami na ijia i Masir, gabe iarahkon 
Jahowa hanami luar hun Masir marhitei tangan na 
gogoh, 

22 anjaha ibahen Jahowa do tanda halongangan na 
bolon pakon na majangin i Masir hubani Parao 
pakon hubani ganup pangisi ni rumahni i lobeinami. 
23Tapi anggo hanami iarahkon do luar hunjai, 
laho pamasukkon hanami anjaha mamberehon 
bennami, na dob hbinagahkon-Ni  hubani 
ompungnami. 

24 Anjaha iparentahkon Jahowa do hanami 
mangkorjahon ganup uhum on, marhabiaran 
hubani Jahowa, Naibatanami in, ase 
marhasonangan  hanami  tongtong, 8 anjaha 
ipagoluh hanami songon sadari on. 

25 Anjaha gabe hapintoron do on bennami, anggo 
ihaporluhon hanami, mangkorjahon ganup uhum 
on i lobei ni Jahowa, Naibatanta in, songon na dob 
pinarentahkon-Ni ai bennami.” 


Parjongjong dompak Pangisi ni Tanoh Kanaan 


1 Anggo domma iboan Jahowa Naibatamu 

ham masuk hu tanoh simasukonmu bahen 
parbagiananmu, anjaha buei bangsa sipajuh 
begu-begu ipabali hun lobeimu, ai ma halak Heti, 
Girgasi, Amori, Kanan, Peresi, Hewi pakon Jebusi, 
pitu bangsa bueian anjaha gogohan hun bamu, 
2 anjaha anggo domma iondoskon Jahowa, 
Naibatamu sidea hu bamu, anjaha italuhon ham 
sidea, jadi maningon siapkononmu do sidea; seng 
bulih ham marpadan pakon sidea, anjaha seng 
bulih idopanmu sidea. 
3 Anjaha seng bulih ham marsibuatan pakon sidea; 
seng bulih bereonmu borumu bani anak ni sidea, 
anjaha seng bulih buatonmu boruni bani anakmu. 
4Ai padari-darioni do anakmu marbalik 
humbangku, ase balosanni naibata na legan, jadi 

gajak ma ringis ni Jahowa mangidah nasiam, 
anjaha podas ma nasiam agouon-Ni. 

3 Tapi maningon sonon do bahenonmu bani sidea: 
maningon parreongon nasiam do anjapanjap ni 
sidea, anjaha bolahan nasiam tiang sisombahon ni 
sidea, anjaha robohon nasiam sinumbah ni sidea, 
anjaha tutungon nasiam gana-gana ni sidea bani 
apuy. 

6 Ai bangsa na pansing do nasiam bani Jahowa, 
Naibata nasiam: domma ipilih Jahowa Naibatamu 
ham humbani bangsa na i tanoh on bahen bangsa- 
Ni sandiri. 

7 Sedo halani bueinan nasiam humbani bangsa na 
legan, ase ihaholongi Jahowa nasiam anjaha ipilih 
nasiam, ai nasiam do namin sietekan humbani 
sagala bangsa, 

8 tapi halani holong ni uhur ni Jahowa do mangidah 
nasiam, anjaha laho patotapkon bulawan-Ni, na 
dob binulawankon-Ni hubani ompung nasiam, 
ase iarahkon Jahowa nasiam luar marhitei 
tangan na gogoh, anjaha itobus ham hun rumah 
parjabolonan, humbani Parao, raja ni Masir. 
9Halani ai botoh nasiam ma, Jahowa do 
Naibatamu, Naibata na sintong anjaha na bonar, 
na manramotkon padan pakon idop ni uhur bani 
halak na mangkaholongisi, pakon na manramotkon 
tonah-Ni, ronsi marribu-ribu sundut. 

10Tapi na mambalaskon hubani haganup na 
mangkagigihonsi marhitei. na. mangagouhon 
sidea: seng maralang-alang uhur-Ni mambalaskon 
jalo-jalo hajahaton ni halak na mangkagigihonsi. 

11 Halani ai maningon ramotkononmu do tonah, 
aturan pakon uhum, sagala na hutonahkon 
sibahenonmu sadari on. 

12 Jadi halani itangihon nasiam do uhum on, anjaha 
iramotkon pakon ihorjahon nasiam do in, jadi 
ramotkonon ni Jahowa ma bamu padan pakon idop 
ni uhur, na dob binulawankon-Ni bani ompungmu, 
13 haholongan-Ni ma ham, anjaha pasu-pasuon-Ni, 
anjaha pabueion-Ni: pasu-pasuon-Ni do age buah 
ni boltokmu pakon buah ni tanohmu, gandummu, 
anggurmu, minakmu, rindih ni lombumu pakon 
biribiri, i tanoh na dob binulawankon-Ni hubani 
ompungmu, sibereon-Ni hu bamu. 

14 Dapotan pasu-pasu ma ham lobih humbani 
haganup sagala bangsa: seng dong i tongah-tongah 
nasiam age sahalak dalahi barang naboru na 
lambang, age bani pinahan nasiam. 

15 Anjaha padaohon ni Jahowa ma hun bamu sagala 
naborit, anjaha seng lopason-Ni sampar ni Masir 
na tinanda nasiam ai mangonai hubani nasiam, tapi 
hubani na mangkagigihon nasiam do ai mangonai 
bahenon-Ni. 

16 Maningon bois siapkononmu haganup bangsa, 
na niondoskon ni Jahowa Naibatamu bamu, anjaha 

ulang ma malang-malang uhurmu mangidah sidea, 
anjaha seng bulih balosanmu naibata ni sidea, ai 
gabe tirangkap do ai bani nasiam. 

17 Anggo nimu ibagas uhurmu, “Bueinan do bangsa 
sipajuh begu-begu on humbangku, sonaha ma 
pangusir hubani sidea?” 

18 Ulang ham gobir mangidah sidea, tapi sai ingat 
ham ma na binahen ni Jahowa Naibata nasiam 
hubani Parao pakon hubani haganup halak Masir, 
19 parlajouan na bolon, na nididah ni matamu 
sandiri, sagala tanda pakon halongangan, tangan 
na gogoh pakon botokon na toltol, na pinamasa 
ni Jahowa Naibatamu, laho paluarhon ham, sonai 
ma bahenon ni Jahowa, Naibatamu, hubani sagala 
bangsa na hinabiaranmu. 

20Tongoson ni Jahowa Naibatamu ope uhum 
hamagouan hu tongah-tongah ni sidea, paima siap 
ganup na tading ai ope pakon na marponop hun 
lobeimu. 

21 Ulang ma gobir ham mangidah sidea, ai Jahowa 
Naibatamu do i tongah-tongahmu, la do na timbul 
anjaha na jombut. 

22 Jahowa Naibatamu do na maniapkon otik-otik 
sagala bangsa sipajuh begu-begu i lobeimu: seng 
bulih sidea sahali siap bahenonmu, ase ulang 
lambin ganda binatang harangan pasari-sarionmu. 

23 Tapi Jahowa Naibatamu do mangondoskon sidea 
i lobeimu, marhabiaran tumang do sidea bahenon- 
Ni paima siap tumang sidea. 

24 Raja ni sidea pe ondoskonon-Ni do hubagas 
tanganmu, ase sasap goran ni sidea bahenonmu 
hun toruh ni langit, seng dong age sahalak na tahan 
i lobeimu, paima siap sidea bahenonmu. 

25 Maningon bois do tutungonmu bani apuy gana- 
gana ni naibata ni sidea, seng bulih oji uhurmu bani 
pirak atap omas na longkot ijai, barang buatonmu 
ai bamu, ase ulang hona tirangkap ham bahenon ni 
ai, ai hagigian ni Jahowa Naibatamu do ai. 

26 Halani ai seng bulih boanonmu ugas hagigian hu 
rumahmu, ase ulang hona papa ham usih songon 
ugas ai, maningon hasogamkononmu anjaha 
hagigihononmu do ugas na sonai, barang na dob 
hona papa do ai. 


Golpa-golpa Hatarimakasihon ni Uhur 
bani Jahowa Pardear Layak in 


1Sagala titah, na huparentahkon bamu 
8 sadar on, maningon porluhon nasiam do 
mangkorjahon ai, ase manggoluh nasiam anjaha 
lambin ganda, anjaha masuk nasiam hu tanoh 
siteanon nasiam ai, na dob binulawankon ni 
Jahowa hubani ompung nasiam. 
2 Anjaha maningon ingatonmu do ganup panogu- 
noguon ni Jahowa Naibatamu bamu ibagas na 

ompat puluh tahun on bani dalan na i halimisan, ase 
la patoruh uhurmu, manlanjou ham, laho mananda 
na ibagas uhurmu barang na ramotanmu do tonah- 
Ni, barang lang. 

3 Anjaha Ia do patoruh uhurmu, la do paturut 
ham loheian, anjaha Ia use mambere ham mangan 
manna, na so tinandamu hinan, barang tinanda ni 
ompungmu, ase la pabotohkon bamu, sedo pitah 
sagu-sagu hagoluhan ni jolma, tapi manggoluh do 
jolma tene marhitei atap aha pe na luar hun 
pamangan ni Jahowa. 

4Pakeianmu pe seng ra buruk bani angkulamu 
anjaha naheimu pe seng ra marpura-pura na ompat 
puluh tahun ai. 

3 Tandai ma ai ibagas uhurmu, na niajaran ni Jahowa 
Naibatamu do ham, songon bapa mangajari anakni. 
6 Halani ai maningon ramotkononmu do titah ni 
Jahowa Naibatamu, marhitei na mardalan bani 
dalanni anjaha na marhabiaran Bani. 

7 Ai Jahowa Naibatamu do na mangarahkon ham hu 
tanoh na dear, hu tanoh na marbah bolon, marbah 
tubuh pakon martao, na mabaor i habungan pakon 
i dolog, 

8 hu tanoh hatubuhan ni gandum pakon jagul, hayu 
anggur, hayu ara pakon dalima, tanoh na marhayu 
jetun anjaha na marmanisan ni huramah: 

9tanoh na so pala marhangaluton panganonmu 
rutimu ijai, anjaha lang hurangan ham atap bani aha 

pe, tanoh, na marbosi batuni, anjaha hun dolog- 
dologni boi do ongkalonmu tombaga. 

10 fa dob mangan ham anjaha bosuran, maningon 
pujionmu do Jahowa Naibatamu halani tanoh na 
madear, na dob binere-Ni ai bamu. 

11 Jaga ma dirimu, ase ulang lupa uhurmu 
bani Jahowa Naibatamu, gabe lang iramotkon 
ham tonah-Ni, uhum-Ni pakon aturan-Ni, na 
hutonahkon in bamu sadari on, 

12 ase ulang ia dob mangan ham anjaha bosuran, 
anjaha ipauli ham rumah na jenges, anjaha 
marianan ijai, 

13 sonai homa lombumu pakon biribirimu lambin 
manggargar, anjaha pirak pakon omas lambin 
bueini bamu, lambin ganda haganup na dong bamu, 
14 gabe gijang uhurmu, anjaha ihalupahon ham 
Jahowa Naibatamu, na mangarahkon ham luar hun 
tanoh Masir, hun rumah parjabolonan, 

15ha manogu-nogu ham i halimisan na bolak 
anjaha na majangin, ianan ni ulog darih pakon 
gansip golang, tanoh dorging na so marisi bah, 
na paluarhon bamu bah hun dolog batu na mapir 
sahalian, 

16 na mambere ham mangan manna i halimisan, 
na so tinanda ni ompungmu, laho patoruhkon 
uhurmu, pakon manlajou ham, laho mambahen 
marhasonangan ham bani ujungni. 

17 Ulang ma hatahon ham ibagas uhurmu, 
“Gogohku pakon kuasa ni tanganku do na 
mambere bangku habayakon on.” 

18Maningon ingaton ni uhurmu do Jahowa 
Naibatamu, ai la do na mambere gogoh bamu 
mansari arta, ase ipahot padan-ni, na dob 
binulawankon-Ni hubani ompungmu, songon 
sadari on. 

19Tapi anggo ilupahon uhurmu do Jahowa, 
Naibatamu, anjaha iirikkon ham naibata na legan, 
anjaha ibalosi ampa isombah ham ai, hupalumba 
hinan ma nasiam sadari on, maningon magou 
tumang ma nasiam. 

20 Songon bangsa sipajuh begu-begu, na dob niagou 
ni Jahowa hun lobei nasiam, usih sonai ma nasiam 
magou halani na so tinangihon nasiam sora ni 
Jahowa Naibata nasiam in. 


Golpa-golpa Pasal Hapintoron Sandiri 


1 Tangihon ma alo Israel! Diparanmu ma sadari 
9 on Jordan laho masuk anjaha patundukkon 
bangsa, na bolonan anjaha gogohan hun bamu, 
pakon huta na bolon, na marbatar-batar ronsi 
langit, 
2 sada bangsa na bolon anjaha na gijang, ai ma halak 
Enak, na dob tinandamu anjaha binogeimu baritani 
sonon: Ise ma na manahan jongjong i lobei ni halak 
Enak? 

3 Botoh ma sadari on, Jahowa Naibatamu sandiri 
do na mardalan i lobeimu, songon apuy na 
mangankon, la do maniapkon sidea anjaha la do na 
patundukkon sidea i lobeimu, jadi pabalionmu ma 
sidea, anjaha podas ma agouonmu sidea, songon 
na binagahkon ni Jahowa hinan bamu. 

Ala dob ionjar Jahowa, Naibatamu sidea hun 
lobeimu, ulang ma hatahon ibagas uhurmu, 
“Halani hapintoronku do ase iarahkon Jahowa 
ahu masuk laho manean tanoh on, hape namin 
halani hajahaton ni bangsa sipajuh begu-begu ai 
do mambahen ionjar Jahowa sidea hun lobeimu.” 
3Sedo halani hapintoronmu barang binahen ni 
bujur ni uhurmu, mambahen masuk ham laho 
manean tanoh ni sidea, tapi halani hajahaton 
ni bangsa sipajuh begu-begu ai do, ase ionjar 
Jahowa Naibatamu sidea hun lobeimu, anjaha laho 
patotapkon hata na dob binulawankon ni Jahowa 
hubani ompungmu, hubani si Abraham, si Isak 
pakon si Jakob. 

6Halani ai botoh ham ma, sedo halani 
hapintoronmu ase ibere Jahowa Naibatamu 
bamu tanoh na dear on bahen parbagiananmu ai 
bangsa na hengkeng maruhur do ham. 

7Ingat ma anjaha ulang ma halupahon, na 
pinarohmu in ringis ni Jahowa Naibatamu i 
halimisan, olat ni ari dob luar ham hun tanoh 

Masir, das hubani na roh nasiam hu ianan on, sai 
manggeori do nasiam. 

8 | Dolog Horeb ope domma iparoh nasiam ringis ni 
Jahowa, sonin ma ringis niJahowa bani nasiam, pala 
sihol agouon-Ni nasiam. 

3 Sanggah na naik ai ahu hu atas dolog ai, laho 
manjalo panuratan batu na dua ai, panuratan 
parpadanan na binahen ni Jahowa hubani nasiam, 
tading do ahu ompat puluh borngin i dolog ai, seng 
mangan ruti barang minum bah ahu. 

10 Jadi ibere Jahowa ma bangku na dua panuratan 
batu ai, na sinuratkon marhitei jari-jari ni Naibata: 
anjaha i atasni do tarsurat sagala hata, na dob 
hinatahon ni Jahowa hubani nasiam i atas dolog 
hun tongah-tongah ni apuy sanggah bani ari 
partumpuan ai, 

11 Dob salpu na ompat puluh ari ompat puluh 
borngin ai, ibere Jahowa ma hu bangku na dua 
panuratan batu ai, ai ma panuratan parpadanan ai. 
12 Dob ai nini Jahowa ma hu bangku, “Jongjong ma 
ho, podas ma ho tuad hunjon, ai domma maruhur 
magou bangsamu, na dob niarahkonmu luar hun 
Masir. Podas ni in sidea manlembang hun dalan 
na dob Hutonahkon in bani sidea: domma ibahen 
sidea bani sidea sada gana-gana na tinuang.” 

13 Ambah ni ai ihatahon Jahowa ma hu bangku, 
“Domma Huidah parlahou ni bangsa on, anjaha 
tonggor ma, bangsa na hengkeng maruhur do on. 

14 Palopas ma Ahu, ase Husiapkon sidea, ase sasap 
goran ni sidea hun toruh ni langit; anjaha Hubahen 
pe ho gabe sada bangsa, gogohan anjaha bolonan 
humbani bangsa on.” 

15 Jadi marhusor ma ahu anjaha tuad hun dolog 
ai, na gajag ibagas apuy, anjaha na dua panuratan 
parpadanan ai ibagas haduasi tanganku. 

16 Jadi hutorih ma, anjaha tonggor ma, domma 
mardousa nasiam dompak Jahowa Naibata nasiam, 
ibahen nasiam do bani nasiam sada lombu, podasni 
in tongon nasiam manlembang hun dalan na 
tinonahkon ni Jahowa hubani nasiam. 

17 Jadi hutangkap ma na dua panuratan batu ai, 
hugijigkon ma ai hun tanganku na dua on, anjaha 
hubolahi i lobei nasiam. 

18 Dob ai manrogop ma ahu i lobei ni Jahowa, 
songon na parlobei ai, ompat puluh ari ompat puluh 
borngin dokahni, lang mangan ruti barang minum 
bah ahu, halani ganup dousa nasiam, na binahen 
nasiam ai, marhitei na mambahen na masambor i 
lobei ni Jahowa laho paroh ringis-Ni. 

19 Ai mabiar do ahu mangidah ringis pakon gila na 
niringiskon ni Jahowa hubani nasiam, gabe sihol 
agouhonon-Ni nasiam. Tapi itangihon Jahowa do 
ahu age sahali ai. 

20Mangidah si Aron pe manringis tumang do 
Jahowa, sihol agouon-Ni do ia, tapi ahu do 
martonggo ijia mangapiti si Aron. 

21 Jadi hubuat ma barang na mambahen nasiam 
mardousa ai, ai ma anak ni lombu na binahen 
nasiam ai, anjaha hututung ma ai ibagas apuy lanjar 
hubolahi ma ai, anjaha hududa lumat das ronsi 
songon orbuk, dob ai hutirtirhon ma orbuk ai hu 
bah na roh hun dolog ai. 

22 Gajag use ringis ni Jahowa ibahen nasiam 
sanggah i Tabera, i Massa pakon i Kibrot-Hattaawa. 
23 Anjaha sanggah na sinuruh ni Jahowa nasiam hun 
Kades-Barnea, nini do, “Tangkog ma nasiam anjaha 
soluk nasiam ma tanoh ai, na dob Hubere hubani 
nasiam, hape ilawan nasiam do hata ni Jahowa, 
Naibata nasiam, anjaha lang porsaya nasiam Bani, 
anjaha lang itangihon nasiam sora-Ni. 

24 Sai manlawan do nasiam dompak Jahowa olat ni 
ari dob Hutanda nasiam.” 

25 Jadi manrogop ma ahu i lobei ni Jahowa ompat 
puluh ari ompat puluh borngin dokahni, sai 
manrogop do ahu, halani na dob hinatahon ni 
Jahowa sihol agouhonon-Ni nasiam. 

26 Dob ai martonggo ma ahu hubani Jahowa, 
“Ham alo Tuhan Jahowa, ulang ma agou bangsa- 
Mu pakon parbagianan-Mu, na dob tinobus-Mu 
marhitei hatimbulon-Mu, na dob niarahkon-Mu 
luar hun tanoh Masir marhitei tangan na gogoh. 

27 Ingat Ham pakon si Jakob, ulang ma Ham 
manatap dompak hahengkengon ni bangsa on, 
dompak hajahatonni pakon dousani, 

28 3se ulang ihatahon halak pangisi ni tanoh, 
hunja hanami iarahkon Ham. Halani na so boi do 
Jahowa mangarahkon sidea masuk hu tanoh na dob 
pinarbagah-Ni ai bani sidea, anjaha halani gigi ni 
uhur-Ni do mangidah sidea ase iarahkon sidea luar, 
laho mamunuh sidea i halimisan. 

29 Sidea do bangsa-Mu pakon parbagianan-Mu, na 
dob niarahkon-Mu luar marhitei hagogohon-Mu na 
banggal in pakon marhitei botohon-Mu na gostong 
in.” 

Na Dua Batu na Baru Panuratan ni Titah 
ai. Parpulig ni Marga Levi 


10 1 ljia nini Jahowa ma hu bangku, “Lala ma 
bam panuratan batu songon na parlobei ai, 
anjaha tangkog ma ho marayak Ahu hu atas dolog 
on, ambah ni ai bahen ma bam sada poti-poti 
humbani hayu, 

2 ase Husuratkon hubani panuratan batu ai hata 
na bani panuratan batu na parlobei ai, na dob 
binolahkonmai, dob ai nahkon ma ai hubagas poti- 
poti ai.” 

3 Jadi hubahen ma sada poti humbani hayu maranti 
anjaha hulala ma dua panuratan batu songon na 
parlobei ai, dob ai tangkog ma ahu hu dolog ai: 
anjaha panuratan batu na dua ai ibagas tanganku. 
4Dob ai isuratkon ma hubani panuratan ai, songon 
panuratkonni bani na parlobei ai, titah na sapuluh 

in, na hinatahon ni Jahowa hubani nasiam i atas 
dolog ai hun tongah-tongah ni apuy, sanggah ari 
partumpuan ondi, dob ai ibere Jahowa ma ai 
bangku. 

> Dob ai marhusor ma ahu anjaha tuad hun dolog 
ai, anjaha hunahkon ma panuratan ai hubagas poti 
na dob hupauli ai; anjaha lanjar ijai ma ai, songon 
na pinarentahkon ni Jahowa bangku. 

6 Bingkat ma halak Israel hun Beerot-Bene-Jaakan 
hu Mosera, ijai do matei si Aron, lanjar tartanom 
ijai, jadi anakni, si Eleasar ma bangkit malim 
gantihni. 

7 Bingkat ma use sidea hunjai hu Gudgodah, anjaha 
hun Gudgodah hu Jobata, ai ma tanoh na marbah 
bolon. 

8 jia ma ipapulig Jahowa marga Levi, gabe siusung 
poti parpadanan ni Jahowa, anjaha jongjong i lobei 
ni Jahowa, marugas Bani, pakon mamasu-masu 
marhitei goran-Ni, ronsi sadari on. 

9 Halani ai seng dapotan parbagianan barang tean- 
teanan halak Levi rap pakon saninani, Jahowa 
do tean-teananni songon na hinatahon ni Jahowa 
Naibatamu hu bani. 

10 Jongjong ma ahu i atas dolog ai, songon na 
bani ari parlobei ai, ompat puluh ari ompat puluh 
borngin dokahni, anjaha itangihon Jahowa do ahu 
age sahali on; seng marosuh la magou ham. 

11 Anjaha nini Jahowa ma hu bangku, “Jongjong ma 
ho, bingkat ma mambobahon bangsa in, ase masuk 
sidea anjaha isoluk tanoh ai, na dob Hubulawankon 
hinan hubani ompung ni sidea, laho mamberehon 
ai bani sidea.” 


Sipaingat Mangkatahon Maruhur 
Biar Mangidah Naibata 


12 Sonari pe, alo Israel, aha do na pinindo ni Jahowa 
Naibatamu hun bamu, ai lang ase marhabiaran ham 
bani Jahowa Naibatamu, mardalan ham bani ganup 
dalanni, haholonganmu la, balosanmu Jahowa 
Naibatamu humbani ganup uhurmu pakon ganup 
hosahmu, 

13anjaha ramotanmu tonah pakon aturan ni 
Jahowa, na hutonahkon bamu sadari on bahen 
hasonanganmu? 

14Tonggor ma, guru bani Jahowa Naibatamu do 
langit ni langitan, tanoh pakon ganup isini. 

15Hape pitah hubani ompungmu do Jahowa 
marosuh ni uhur, ihaholongi do sidea anjaha ipilih 
do ginompar ni sidea i pudi ni sidea, ai ma nasiam 
humbani sagala bangsa, songon sadari on. 

16 Antong sunat nasiam ma sibur-sibur ni uhur 
nasiam, anjaha ulang be hengkeng uhur nasiam. 

17 Ai Jahowa Naibata nasiam, la do Naibata ni sagala 
naibata, anjaha Tuhan ni sagala tuan, Naibata na 

timbul, na gogoh anjaha na jombut, na so sitonggor 
jumbak anjaha na so ra manjalo sisip. 

18 la do pasintong uhum hubani na tading maetek 
pakon hubani puang-puang na mabalu, holong do 
uhur-Ni bani halak dagang, anjaha ibere do ia 
sipanganon pakon parhiouon. 

19 Halani ai haholongi nasiam ma halak dagang, ai 
halak dagang do age nasiam na ijia i tanoh Masir. 
2?Maningon marhabiaran do ham bani Jahowa 
Naibatamu, maningon la do balosanmu, anjaha 
marsijoloman uhurmu Bani, anjaha hubani goran- 
Ni ham marbija. 

21la do puji-pujionmu, anjaha la do Naibatamu 
na dob mambahen bamu habanggalon pakon 
halongangan on, na dob nididah ni matamu. 

22 Pitu puluh do ompungmu tuad hu Masir, hape 
nuan domma itumpak Jahowa Naibatamu ham, 
songon bintang na i langit bueini. 


Pasu-pasu na Roh humbani Pambalosion, 
Papa na Roh humbani Pangengkaron 


1 Halani ai maningon haholonganmu do 
11 Jahowa Naibatamu, anjaha ramotkononmu 
pambalosion Bani, age aturan-Ni, uhum-Ni pakon 
tonah-Ni sadokah ham manggoluh. 

2 Anjaha maningon tandaonmu do sadari on 
(ai sedo hubani anak nasiam na so sampang 
mananda barang mangidah on ahu marsahap 

pasal pangajarion ni Jahowa Naibata nasiam) 
hatimbulon-Ni, tangan-Ni na gogoh in pakon 
botokon-Ni na gostong in, 

3 tanda halongangan pakon pambahenan-Ni, sagala 
na binahen-Ni i Masir hubani Parao raja ni Masir 
pakon hubani ganup tanohni: 

4 pakon na binahen-Ni hubani bala ni Masir, hubani 
hudani pakon garetani, sonaha pambahenan-Ni 
bah ni Laut Sigerger manlangkobi sidea, sanggah na 
iayak-ayak sidea nasiam, gabe magou sidea ibahen 
Jahowa ronsi sadari on: 

3 pakon na binahen-Ni hubani nasiam i halimisan, 
paima das nasiam hubani ianan on: 

6 pakon na binahen-Ni hubani si Datan pakon si 
Abiram, anak ni si Eliab, ginompar ni si Ruben, 
naha parpangangang ni tanoh ai bani babahni 
laho mambondut sidea, rap pakon rumah ni sidea, 
lampolamponi, pakon sagala na manggoluh na 
mangirikkon sidea, i tongah-tongah ni ganup Israel: 
Tai mata nasiam sandiri do mangidah ganup 
pambahenan ni Jahowa na bolon in, sagala na 
binahen-Ni ai. 

8 Halani ai sai ramotkon nasiam ma sagala tonah, 
na hutonahkon in bamu sadari on, ase margogoh 
nasiam anjaha masuk nasiam hu tanoh siteanon 
nasiam ai, simasukan nasiam ma ai laho maneansi, 
3 anjaha ase dokah nasiam manggoluh i tanoh 
na dob binulawankon ni Jahowa hubani ompung 

nasiam, laho mamberehon hubani sidea pakon 
hubani ginompar ni sidea, sada tanoh habaoran ni 
dadih pakon manisan ni huramah. 

10]3 tanoh simasukan anjaha siteanon nasiam 
ai, seng songon tanoh Masir, pandaratan nasiam 
ai; ia dob isaburhon ham bonihmu hujai, gabe 
naheimu ibahen ham mangarbahi ai, songon pohon 
parlowohon, 

11 tapi tanoh simasukan anjaha siteanon nasiam 
ai, tanoh dolog anjaha na marhabungan do ai, 
mangonsop bah udan na hun langit, 

12 Sada tanoh na sinarihon ni Jahowa Naibatamu 
do ai: tongtong do mangkawahi mata ni Jahowa 
Naibatamu hujai humbani mula ni tanoh on ronsi 
ujungni. 

13 Anjaha anggo tangi nasiam bani tonahku, na 
hutonahkon in bani nasiam sadari on, gabe holong 
uhur nasiam bani Jahowa, Naibata nasiam, anjaha 
ibalosi nasiam la humbani ganup uhurmu pakon 
ganup hosahmu, 

14bereon-Ni ma udan bani tanoh nasiam 
bani panorangni, udan partidahonkon pakon 
udan parpariamaonkon, ase tarpatumpu ham 
gandummu, anggurmu pakon minakmu. 

15|3 homa patubuhkon poyon-poyon i ladangmu 
hagoluhan ni pinahanmu ase mangan ham anjaha 
bosuran. 

16 Jaga nasiam ma diri nasiam, ase ulang 
tarpadari-dari uhur nasiam, gabe marbalik nasiam 
mangirikkon naibata na legan, anjaha marsombah 
hujai; 

17 jadi gajag holi ringis ni Jahowa mangidah nasiam, 
gabe itutup langit ase ulang roh udan, tanoh in pe 
lang ibere gogohni, gabe podas nasiam magou hun 
tanoh na dear, na binere ni Jahowa bani nasiam. 

18 Antong sai parimbagaskon nasiam ma hatangkon 
anjaha pamasuk nasiam ma in hubagas uhur 
nasiam, anjaha sangkutkon nasiam ma in bahen 
partinandaan i atas tangan nasiam, anjaha bahen 
pardingatan i holangkolang ni mata nasiam. 

19 Anjaha ajarhon nasiam ma in bani anak nasiam, 
sahapkon nasiam ma in sanggah hundul-hundul 
nasiam i rumah nasiam, barang sanggah i 
pardalanan ham, barang laho modom pe ham, 
barang dob puho use. 

20 Anjaha maningon suratkononmu do in hubani 
tohang ni rumahmu barang hubani horbanganmu, 
21 ase lambin ganda ari-ari ni goluhmu pakon ari- 
ari ni goluh ni ginompar nasiam i tanoh, na dob 
binulawankon ni Jahowa hubani ompung nasiam, 
laho mamberehon ai bani sidea, songon dokah ni 
langit i babou ni tanoh on. 

22 Anggo botul-botul iramotkon nasiam ganup 
titah on, na hutonahkon in bani nasiam laho 
mangkorjahon ai, ihaholongi nasiam Jahowa, 

Naibata nasiam, mardalan nasiam bani ganup 
dalan-Ni, anjaha marsijoloman nasiam hu Bani, 

23 maningon pabalion ni Jahowa do haganup 
bangsa sipajuh begu-begu hun lobei nasiam, ase 
isoluk nasiam bangsa sibolonan anjaha sigogohan 
humbani nasiam. 

24 Sagala tanoh na dob nidogei ni tapak-tapak ni 
nahei nasiam, maningon nasiam simadasi, olat ni 
halimisan ai pakon Libanon, olat ni bah ai, ai ma 
Eprat, das hu laut hampit hasundutan, ai ma tanoh 
nasiam. 

25 Ise pe lang na manahan jongjong i lobeimu: 
bereon ni Jahowa Naibata nasiam ma uhur 
hagobiron pakon biar mangidah nasiam bani 
ganup tanoh, na sihol dogeion nasiam, songon na 
binagahkon-Ni bani nasiam. 

26 Tonggor ma, ahu papilihkon bani nasiam sadari 
on pasu-pasu pakon papa-papa: 

27 pasu-pasu tene, anggo itangihon nasiam tonah ni 
Jahowa Naibata nasiam, sagala na hutonahkon in 
bani nasiam sadari on: 

28tapi papa-papa. anggo lang itangihon 
nasiam tonah ni Jahowa Naibata nasiam, gabe 
manlembang nasiam hun dalan, na hutonahkon in 
bani nasiam sadari on, laho mangirikkon naibata 
na legan, na so tinanda nasiam. 

29 Anggo domma das ham iarahkon Jahowa 
Naibatamu masuk hu tanoh siparayakonmu ai 

bahen parbagiananmu, maningon hatahononmu 
do pasu-pasu on i Dolog Garisim, anjaha papa on i 
Dolog Ebal 

30 Aj lang haduasi do ai i dipar ni Jordan, i pudi 
ni dalan na hampit hasundutan, i tanoh ni halak 
Kanaan, na marianan i pamah ai, tontang ni Gilgal, 
dohorhon baringin na i More? 

31 Ai diparan nasiam ma Jordan, laho masuk 
manean tanoh, na dob binere ni Jahowa Naibata 
nasiam bani nasiam, teanon nasiam ma ai anjaha 
marianan ma nasiam ijai. 

32 Halani ai sai haporluhon mnasiam ma 
manramotkon ganup aturan pakon uhum, 
na dob hutonahkon in bani nasiam sadari on. 


Maningon Sada lanan do 
Panggalangan bani Naibata 


1On do aturan pakon uhum, na patut 
12 siporluhonon  nasiim mangkorjahonsi 
i tanoh, na binerehon ni Jahowa Naibata ni 
ompungmu bamu, bahen parbagiananmu, 
sadokah nasiam manggoluh i atas tanoh on. 
2Maningon parsedaon nasiam do sagala ianan 
panggalangan bani naibata na legan na bani bangsa 
sipajuh begu-begu na sihol solukon nasiam ai, na i 
atas dolog barang i atas raboyon, barang i toruh ni 
sagala hayu na ratah. 

3Maningon parreongon nasiam do sagala 
anjapanjap ni sidea, anjaha bolahon nasiam tiang 
ni sidea, anjaha bois tutungon nasiam sisombahon 
ni sidea bani apuy: maningon robohon nasiam do 
gana-gana ni naibata ni sidea, anjaha sasapkonon 
nasiam goran ni sidea hun tanoh ai. 

4 Seng bulih sonai bahenon nasiam hubani Jahowa, 
Naibata nasiam. 

5 Tapi ianan, na pinilih ni Jahowa Naibata nasiam 
humbani ganup marga nasiam laho pajonamkon 
goran-Ni hujai, anjaha marianan ijai, maningon ai 
do sipindahan nasiam, anjaha maningon hujai do 
nasiam laho. 

6Maningon hujai do boanon nasiam galangan 
situtungon nasiam pakon galangan sisayaton 
nasiam, parsapuluhan nasiam pakon galangan 
sitatangon ni tanganmu, galangan bagah-bagahmu 
pakon galangan rosuh ni uhurmu, bunga tubuh ni 
lombumu pakon biribirimu. 

7 Maningon hujai do homa nasiam mangan i lobei 
ni Jahowa Naibata nasiam, anjaha marmalas ni 
uhur nasiam, ham pakon pangisi ni rumah nasiam, 
mangidah haganup jinolom ni tanganmu, sagala na 
pinasu-pasu ni Jahowa Naibatamu bamu. 

8 Seng bulih bahenon nasiam ijai romban hubani 
haganup na binahenta ijon sadari on, ganup 
mambahen na pintor bani uhurni bei, 

9 ai seng das ope nasiam ronsi nuan hu parsaranan, 
barang hu parbagianan, sibereon ni Jahowa 
Naibatamu bamu. 

10 Tapi anggo diparan nasiam ma Bah Jordan 
ai, anjaha marianan nasiam i tanoh na nilayak- 
layakkon ni Jahowa Naibata nasiam bahen 
parbagianan nasiam, anjaha marhasonangan 
nasiam ibahen humbani haganup munsuh nasiam 
inggot, gabe marsonang-sonang nasiam marianan, 
11 jadi maningon hubani ianan, na sihol pilihan ni 
Jahowa, laho pajonamkon goran-Ni ijai, maningon 
hujai do boanon nasiam sagala na huparentahkon 
bamu. Galangan situtungon nasiam pakon galangan 
sisayaton nasiam, parsapuluhan nasiam pakon 
galangan sitatangon nasiam pakon ganup galangan 
bagah-bagah nasiam, sagala na binagah-bagahkon 
nasiam hubani Jahowa. 

12 Maningon marmalas ni uhur do nasiam i lobei 
ni Jahowa Naibata nasiam, nasiam pakon anak 
nasiam pakon boru nasiam, jabolon nasiam dalahi 
pakon jabolon nasiam naboru ronsi halak Levi na 
marianan ibagas huta nasiam, ai seng dapotan 
parbagianan barang tean-teanan sidea. 

13 Jaga ma dirimu, ase ulang igalangkon ham 
galangan situtungon nasiam bani ganup ianan na 
dear ninuhurmu: 

14 tapi bani ianan na sihol pilihon ni Jahowa 
i tongah-tongah ni sada humbani margamu, 

maningon ijai do galangkononmu galangan 
situtungonmu,  anjaha maningon ijai do 
bahenonmu sagala na hutonahkon in bamu. 
15Tapi bulih do sayatonmu anjaha panganonmu 
gulei ibagas hutamu, marguru hubani sir ni 
uhurmu, romban hubani pasu-pasu ni Jahowa 
Naibatamu, na binerehon-Ni in bamu ibagas 
haganup iananmu: halak na butak pakon na borsih, 
bulih do mangankon hunjai, songon balua barang 
ursa. 

16 Pitah daroh ni ai tene seng bulih panganon 
nasiam, maningon hu tanoh do ai useihononkon 
songon bah. 

17Seng bulih panganon nasiam ibagas huta 
nasiam parsapuluhan humbani gandummu, barang 
humbani anggurmu, barang humbani minakmu, 
barang bunga tubuh humbani lombumu barang 
humbani biribirimu, barang atap aha pe humbani 
galangan bagah-bagahmu na dob binagahkonmu, 
barang galangan rosuh ni uhurmu pakon sitatangon 
humbani tanganmu. 

18Maningon i lobei ni Jahowa Naibatamu do 
panganonmu ai, bani ianan na sihol pilihon ni 
Jahowa Naibatamu, ham pakon anakmu ampa 
borumu, jabolonmu dalahi pakon jabolonmu 
naboru pakon halak Levi na marianan ibagas 
hutamu: maningon marmalas ni uhur do ham i 

lobei ni Jahowa Naibatamu ibagas haganup na 
hinorjahonmu. 

19 Jaga dirimu ase ulang lang isarihon nasiam halak 
Levi, sadokah manggoluh ham i atas tanohmu. 

20 Anggo ipabolag Jahowa Naibatamu tanohmu, 
songon na dob pinarbagah-Ni hinan bamu, gabe 
nimu, “Sihol mangan gulei ahu,” halani sir uhurhu 
sihol mangan gulei, bulih do panganonmu gulei 
marguru hubani gok ni uhurmu. 

21 Anggo madaohtu ham humbani ianan, na sihol 
pilihon ni Jahowa Naibatamu, laho pajonamkon 
goran-Ni ijai, bulih do sayatonmu humbani lombu 
barang biribirimu, sagala na binere ni Jahowa 
bamu, songon na dob hutonahkon in bamu; anjaha 
bulih do ham mangan ibagas hutamu marguru 
hubani gok ni uhurmu. 

22 Tongon tene songon na pinangan ni halak balua 
pakon ursa, bulih do panganonmu ai, halak na 
borsih pakon na butak bulih do panganonni ai. 

23 Tapi jaga dirimu, ase ulang ipangan ham daroh 
ai, ai daroh ai do hosah, halani ai seng bulih 
panganonmu hosah ai rap pakon dagingni. 

24 Seng bulih panganonmu daroh ai, maningon hu 
tanoh do ai useihononmu songon bah. 

25 Seng bulih panganonmu ai, ase marhasonangan 
ham pakon ginomparmu i pudimu, anggo ihorjahon 
ham na pintor bani panonggor ni Jahowa. 

26 Tapi galanganmu na pansing, na maningon 
sigalangkononmu, pakon galangan  bagah- 
bagahmu, maningon buatonmu anjaha boanonmu 
do ai bani ianan na dob pinilih ni Jahowa, 

27 anjaha maningon galangkononmu do galangan 
situtungonmu, dagingni pakon darohni, i atas 
anjapanjap ni Jahowa Naibatamu; daroh ni 
galangan sisayatonmu maningon useihononkon do 
ai hu atas ni anjapanjap ni Jahowa Naibatamu, tapi 
anggo dagingni bulih do ai panganonmu. 

28 Ramotkon anjaha tangihon ham ma ganup 
hata on, sagala na hutonahkon on bamu, ase 
marhasonangan ham pakon ginomparmu i pudimu 
ronsi sadokah ni dokahni, anggo ihorjahon ham 
na dear pakon na pintor bani uhur ni Jahowa 
Naibatamu. 

29 Anggo domma isiapkon Jahowa Naibatamu 
i lobeimu bangsa sipajuh begu-begu, na sihol 
parayakon nasiam laho manoluk sidea, anjaha 
anggo domma isoluk ham sidea, lanjar marianan 
ham i tanoh ni sidea ai, 

30 jaga ham ma dirimu, ase ulang hona tirangkap 
ham laho mangirikkon sidea, dob hona siapkon 
sidea i lobeimu, anjaha ulang sungkun-sungkun 
ham pasal naibata ni sidea gabe nimu, “Sonaha 
pambalosi ni bangsa sipajuh begu-begu on 
mambalosi naibatani, sonai ma homa sihol 
bahenonku. 

31 Seng bulih bahenon nasiam sonai bani Jahowa 
Naibata nasiam, ai sagala pahara na masambor na 
hinagigihon ni Jahowa, ai do ibahen sidea hubani 
naibatani, ai gari anak ni sidea pakon boru ni sidea 
bois do itutung sidea ibagas apuy laho manggalang 
naibata ni sidea. 

32 (13-1) Sagala hata na hutonahkon bani nasiam 
maningon haporluhonon nasiam do mangkorjahon 
ai, seng bulih tambahanmu ai, anjaha seng bulih 
oruanmu hunjai. 


Uhum bani Nabi Parladung 


1317 Anggo jongjong i tongah-tongah 
nasiam sada nabi barang halak siparnipi, 
anjaha ibere bamu sada tanda barang halongangan, 
2 (13-3) anjaha mangasi do tanda barang 
halongangan, na dob pinatugahni ai hinan bamu, 
anjaha anggo ihatahon, “Eta ma, irikkon hita ma 
naibata na legan, na so tinanda nasiam hinan, 
anjaha marsombah ma hita hujai!” 

3 (13-4) Ulang ma tangihon nasiam hata-hata ni 
nabi na sonai, ai na manlajou nasiam do Jahowa 
Naibata nasiam, sihol botohon-Ni barang na tongon 
do nasiam mangkaholongi Jahowa Naibata nasiam 
humbani ganup uhurmu pakon ganup hosahmu. 
4(13-5)  Maningon Jahowa Naibata nasiam 
irikkonon nasiam, anjaha la habiaran nasiam, 
maningon ramotkonon nasiam tonah-Ni anjaha 

tangihonon nasiam sora-Ni, maningon balosan 
nasiam la anjaha marsijoloman nasiam Bani. 
(13-6) Tapi anggo nabi barang halak siparnipi 
na sonai maningon pamateon do halani iajarhon 
parbalikon humbani Jahowa Naibata nasiam, na 
dob mangarahkon nasiam luar hun Masir, anjaha 
na dob manobus ham hun rumah parjabolonan, 
mambahen manlembang ham humbani dalan, 
na tinonahkon ni Jahowa Naibatamu bamu, 
sidalananmu. Ase maningon paholangonmu do 
hajahaton ai hun tongah-tongahmu. 


Uhum bani na Mangojur Halak 
Manggalang bani Naibata na Legan 


6(13-7) Anggo iojur-ojur saninamu ham, 
hasomanmu sainang, barang anakmu, barang 
borumu, barang parinangonmu sandiri, barang 
huan-kuanmu haudungan ni uhurmu, nini, “Eta ma 
hita mambalosi naibata na legan, na so tinandamu 
barang na so tinanda ni ompungmu, 

7(13-8) ai ma naibata ni bangsa na inggot nasiam, 
na dohor bamu barang na daoh humbamu, 
humbani ujungni tanoh na sada, das hu ujungni 
tanoh na sada nari.” 

8(13-9) Seng bulih balosanmu ia, anjaha seng 
bulih tangihononmu ia, seng bulih maidop 
uhurmu mangidahsi, barang piaraonmu ia, barang 
ponopkononmu ia, 

9(13-10) tapi maningon bunuhonmu do ia, 
tanganmu sandiri patut parlobei mangonai laho 
mamunuhsi, dob ai pe ase ganup tangan ni bangsa 
in. 

10(13-11) Maningon matei ia pargijigonmu bani 
batu, halani iojur ham marbalik humbani Jahowa 
Naibatamu, na mangarahkon ham luar hun tanoh 
Masir, hun rumah parjabolonan. 

11(13-12) Jadi ganup ma Israel mambogeisi, gabe 
mabiar, gabe lang be inunut mambahen hajahaton 
na sonai i tongah-tongah nasiam. 


Uhum bani Huta na Manombah bani Begu-begu 


12 (13-13) Anggo ibogei ham ibagas sada huta, na 
binere ni Jahowa Naibatamu bamu bahen iananmu, 
nini ijai, 

13 (13-14) “Domma luar deba dalahi paruhur 
jahat hun tongah-tongahmu, anjaha iajar-ajari do 
marbalik pangisi ni huta ni sidea, nini do, “Eta hita, 
ase sombah hita naibata na legan, na so tinanda 
nasiam.” 

14(13-15) Jadi — maningon — sungkunonmu, 
pareksaonmu anjaha tulimatonmu ai: anjaha 
tonggor ma, anggo sintong do ai, anjaha tongon do 
masa sihagigihonon ai i tongah-tongah nasiam, 

15 (13-16) maningon bunuhon nasiam do pangisi 
ni huta ai marhitei mata ni podang, maningon 


5 Musa 13-14 727 


siapkonon nasiam do ai, sagala na ibagas huta ai 
pakon pinahanni marhitei mata ni podang, 

16 (13-17) Maningon patumpuon nasiam do ganup 
taban-taban ai hu tongah-tongah ni alaman bolag, 
jadi maningon tutungonmu ma huta ai pakon 
taban-taban ai bani apuy, gabe galangan situtungon 
bani Jahowa Naibatamu, ase gabe timbunan batu 
sadokah ni dokahni; seng boi paulion huta ai. 

17 (13-18) Seng bulih age aha longkot bani 
tanganmu  humbani sisiapkonon ai; sai 
marpangulaki ma uhur ni Jahowa humbani 
pargajag ni ringis-Ni, anjaha ibere bamu idop ni 
uhur, anjaha holong atei-Ni mangidah ham, anjaha 
ipabuei ham songon na binulawankon-Ni bani 
ompungmu. 

18 (13-19) anggo itangihon ham sora ni Jahowa 
Naibatamu, anjaha iramotkon ham ganup tonah- 
Ni, sagala na hutonahkon in bamu sadari on laho 
mangkorjahon na pintor bani pangidah ni Jahowa 
Naibatamu. 


Larangan Mangkorjahon Hasomalan ni 
Sipajuh Begu-begu sanggah Mateian 
1 Anak ni Jahowa Naibata nasiam do nasiam. 
14 Halani sahalak na matei, seng bulih rarikan 
nasiam daging nasiam, anjaha seng bulih suhuron 
nasiam salibon ni mata nasiam. 

2Ai bangsa na pansing do ham bani Jahowa 
Naibatamu, anjaha domma ipilih Jahowa ham, ase 
ham gabe bangsa-Ni sandiri humbani ganup bangsa 
na i atas tanoh on. 


Pasal Binatang na Pansing pakon na So Pansing 


3 Seng bulih panganonmu sagala sihagigihononkon. 
40n ma pinahan na bulih panganon nasiam: 
Lombu, biribiri pakon hambing, 

5 yrsa, balua, horbou, bedar, badak, 

6 ganup binatang na martambirik anjaha bolah 
dua tambirikni ai, pakon na marbituha ulak-ulak i 
tongah-tongah ni pinahan, bulih do panganonmu. 
1Tapi seng bulih panganon nasiam humbani 
pinahan na marbituha ulak-ulak tumang pakon 
humbani na marbolah tambirikni tumang, songon: 
Unta, ampodi pakon sorigala, ai marbituha 
ulak-ulak do ai namin, tapi lang marbolah anggo 
tambirikni, halani ai maningon butak do ai bani 
nasiam. 

8 Sonai ma homa babuy, ai marbolah do namin 
tambirikni, tapi lang marbituha ulak-ulak, halani ai 
maningon butak do ai bani nasiam. Juhutni pe seng 
bulih panganon nasiam, anjaha bangkeini pe seng 
bulih jamahon nasiam. 

9 On do na bulih panganon nasiam humbani ganup 
na ibagas bah: Sagala na maripis anjaha marsisik, ai 
ma na bulih panganon nasiam. 

10 Tapi sagala na so maripis anjaha marsisik, seng 
bulih panganon nasiam: maningon butak do ai bani 
nasiam. 

11 Sagala manuk-manuk na panti bulih do panganon 
nasiam. 

12 Tapi seng bulih panganon nasiam anggo on: 
Manuk-manuk nanggordaha, haluhuy bolon pakon 
lali, 

13haluhuy silopak, haluhuy sibirong, haluhuy 
borngin ronsi masam-masam ni, 

14 kawak ronsi masam-masamni, 

15 manuk-manuk unta, langkupa, undan, haluhuy 
sipiuan ronsi masam-masamni, 

16 sipauk, bongkik, pakon boluk, 

17 onggang, silogou-logou, pakon kiung laut, 

18tapi garo-garo, sitanda ulog ronsi masam- 
masamni, sonai lingkaboh pakon anrip-anrip. 

19 Sonai homa sagala na manjulur humbani na 
marhabong maningon butak do ai bani nasiam, 
seng bulih panganon nasiam ai. 

20 Sagala manuk-manuk na panti bulih do panganon 
nasiam. 

21Seng bulih panganon nasiam sagala na matei 
sandiri, hubani halak dagang na marianan ibagas 
hutamu, bulih do bereonmu, ase boi panganonni 
ai barang jualonni hubani halak na legan ai bangsa 
na pansing do ham bani Jahowa Naibatamu. Seng 

bulih lompahonmu anak ni hambing ibagas dadih 
ni inangni. 


Pasal Parsapuluhan 


22 Maningon parsapuluhonmu do gogoh ni bonih 
na sinaburhonmu, sagala na dong tubuh i tanohmu 
ganup tahun. 

23 Anjaha i lobei ni Jahowa Naibatamu, bani ianan 
na pinilih-Ni bahen ianan ni goran-Ni ijai, maningon 
ijai do panganonmu parsapuluhan ni gandummu, 
anggurmu, minakmu pakon bunga tubuh ni 
lombumu pakon bunga tubuh ni biribirimu, ase 
marlajar ham tongtong marhabiaran bani Jahowa 
Naibatamu. 

24Tapi anggo madaohtu dalan ai bamu, pala 
seng tarboban ham sibobanonmu halani madaohtu 
ianan ai, na dob pinilih ni Jahowa Naibatamu bahen 
onjolan ni goran-Ni ijai, anggo ipasu-pasu Jahowa 
Naibatamu ham, 

25 jadi boi do duitkononmu ai, anjaha balutanmu 
duit ai ibagas tanganmu, anjaha laho ham hu ianan, 
na dob pinilih ni Jahowa ai, 

26 anjaha pakeionmu duit ai bani atap aha sir ni 
uhurmu, lombu, barang biribiri barang anggur atap 
siinumon na koras, atap aha tene sir ni uhurmu: 
maningon mangan ham ijai, i lobei ni Jahowa 
Naibatamu, anjaha marmalas ni uhur ham rap 
pakon hasomanmu sarumah. 

27 Anjaha ulang ma lang isarihon uhurmu halak 
Levi, na marianan ibagas hutamu, ai seng dapotan 
parbagianan barang tean-teanan ia rap pakon ham. 
28Dob  salpu  tolu-tolu tahun  maningon 
padaratonmu sagala parsapuluhan ni gogoh ni 
tanohmu bani na satahun ai, anjaha patumpu ham 
ma ai ibagas hutamu. 

29 Jadi roh ma halak Levi, halani lang dapotan 
parbagianan barang tean-teanan ia, halak 
dagang, dakdanak na tading maetek, pakon 
puang-puang na mabalu, ibagas hutamu, ase 
mangan anjaha bosuran sidea, ase ipasu-pasu 
Jahowa Naibatamu ham ibagas sagala horja ni 
tanganmu na binahenmu. 


Tahun Sabat 


15 -” ujung ni ganup pitu-pitu tahun 
maningon bahenonmu do haluahon. 

2 Anjaha on do rumang ni haluahon ai: Ganup 
halak parutangan na mambere pinjaman hubani 
hasomanni, maningon saloseihononni ai humbani, 
seng bulih tungguonni utang ni hasomanni barang 
saninani, ai domma itingtingkon halak tahun 
haluahon bani Jahowa. 

3Anggo humbani halak dagang bulih do 
tungguonmu: tapi barang aha idoumu bani 
saninamu, maningon saloseihonon ni tanganmu 
do ai. 

4Tapi ulang ma adong halak na musil i tongah- 
tongah nasiam, ai sabonar pasu-pasuon ni Jahowa 
do ham i tanoh na binere ni Jahowa Naibatamu 
bamu, bahen parbagianan siteanonmu, 

5pitah, asal ma itangihon ham sora ni 
Jahowa Naibatamu, anjaha ihaporluhon 
ham mangkorjahon haganup tonah on, sagala na 
hutonahkon bamu sadari on. 

6 Ai pasu-pasuon ni Jahowa Naibatamu do ham, 
songon na dob pinarbagah-Ni hinan bamu, jadi 
painjamkon ma ham bani buei bangsa sipajuh begu- 
begu, tapi seng manginjam anggo ham; anjaha 
gomgomanmu ma buei bangsa sipajuh begu-begu, 
tapi seng rajaanni anggo ham. 

7 Anggo dong i tongah-tongahmu sahalak na 
musil humbani saninamu, ibagas hutamu, i tanoh 
sibereon ni Jahowa Naibatamu bamu, seng 
bulih pamapironmu uhurmu anjaha tutuponmu 
tanganmu dompak hasomanmu na musil ai, 

8 tapi maningon bukaonmu do tanganmu bani, 
anjaha unjah ham papinjamkon bani marguru 
hubani sadiha na hurang bani. 

9 Jaga ham ma dirimu, ase ulang tubuh pingkiran 
na jahat ibagas uhurmu, mangkatahon, “Domma 
dohor tahun papituhon, tahun haluahon, gabe 
sogam panonggormu bani hasomanmu na musil ai, 
anjaha aha pe lang ibere ham ibagas ai.” 

10 Maningon unjah ham mambere bani, ulang gok 
gila uhurmu sanggah ma mamberehon ai ham bani, 
ai halani ai pasu-pasuon ni Jahowa Naibatamu ma 
ham bani haganup horjamu pakon bani haganup na 
jinamah ni tanganmu. 

11 Ai seng tumaram maronti adong halak na musil i 
tanoh in: halani ai do ase hutonahkon bamu sonon, 
“Maningon ringgas do ham mambuha tanganmu 
hubani saninamu, hubani halak na masombuh 
pakon halak na musil i tanohmu.” 


Parluah ni Jabolon 


12 Anggo tarjual bamu hasomanmu, halak Heber, 
dalahi atap naboru, maningon onom tahun 
dokahni ia mangkorja bamu, tapi papitu-tahunkon 
maningon paluahonmu ia. 

13 Anjaha anggo ipaluah ham ia hun lambungmu, 
seng bulih paluahonmu ia marambung tangan: 

14 maningon unjah pamberemu bani humbani 
biribirimu, humbani pardogeianmu, humbani 
pangilangan anggurmu: songon na dob pinasu- 
pasu ni Jahowa Naibatamu ham, maningon sonai 
bereonmu bani. 

15 Maningon ingatonmu do jabolon do ham na ijia i 
tanoh Masir, gabe itobus Jahowa Naibatamu ham; 
halani ai do ase hutonahkon hata on bamu sadari 
on. 

16 Tapi anggo ihatahon bamu, Seng sihol ahu laho 
humbamu, halani holong ni uhurni mangidah ham 
pakon mangidah parrumahmu, ai sonang do ia i 
lambungmu, 

17 jadi buat ma sada partusuk, anjaha tusuk ma 
pinggolni bani labah, jadi gabe jabolonmu ma 
ia lalab. Anjaha jabolonmu naboru pe sonai do 
bahenonmu. 

18 Ulang ma borat uhurmu, halani paluahonmu ma 
ia hun lambungmu, ai dua lompit humbani gaji ni 
sipangan gaji, hinorjahonni bamu na onom tahun 
ai. Jadi pasu-pasuon ni Jahowa Naibatamu ma ham 
bani ganup na hinorjahonmu.” 


Parpapansing bani Bunga Tubuh ni Pinahan 


19 Sagala bunga tubuh tunggal, humbani lombu 
pakon  biribirimu  maningon  papansingonmu 
do ai bani Jahowa Naibatamu, seng bulih 
pahorjahononmu bunga tubuh ni lombumu, 
anjaha seng bulih rasiponmu ambulu ni bunga 
tubuh ni biribirimu. 

20 Maningon panganonmu do juhutni ganup tahun 
i lobei ni Jahowa, Naibatamu, bani ianan na pinilih 
ni Jahowa, ham pakon parrumahmu. 

21Tapi anggo dong do tikasni, mengkat barang 
pitung, barang tikas aha pe na bajan, seng bulih 
galangkononmu ai bani Jahowa Naibatamu. 

22 Maningon panganonmu do ai ibagas hutamu: 
halak na butak barang halak na pansing bulih do 
panganonni ai, songon na mangankon balua barang 
ursa. 

23 Pitah darohni do na so bulih panganonmu: 
maningon useihononmu do ai hu tanoh, songon 
bah. 


Pesta Paskah 


1 6 1 Ramotkon ma bulan Abib, anjaha marpesta 
paska ma ham bani Jahowa Naibatamu, 
ai bani bulan Abib do ham iarahkon Jahowa 
Naibatamu luar hun Masir, borngin-borngin. 
2 Maningon sayatonmu do bani pesta Paskah lombu 
pakon biribiri bani Jahowa Naibatamu, bani ianan 
sipilihon ni Jahowa bahen ianan ni goran-Ni ijai. 
3Seng bulih panganonmu ruti na niigaran bani 
pesta Paskah ai, maningon pitu ari dokahni 
panganon nasiam ruti na so niigaran, ruti 
hasombuhon, ai tarolos do ham luar hun tanoh 
Masir: ase ipaingat-ingat uhurmu sadokah ham 
manggoluh ari pardaratmu hun tanoh Masir. 
4Halani ai seng bulih taridah bamu na migar bani 
sab nagorimu pitu ari dokahni, anjaha seng bulih 
marborngin humbani pinahan na sinayatmu bani 
bodari ni ari parlobei ronsi patarni ai. 
3 Seng bulih sayatonmu Paskah ai ibagas sada huta, 
na sihol bereon ni Jahowa Naibatamu bamu. 

6 Maningon bani ianan, na sihol pilihon ni Jahowa 
Naibatamu, bahen ianan ni goranni ijai, sayatonmu 
Paskah ai, bodari marayak manabad mata ni ari, 
bani panorang parluarmu hun tanoh Masir. 

7 Maningon lompahonmu anjaha panganonmu 
do ai bani ianan, na sihol pilihon ni Jahowa 
Naibatamu Bani, patarni ai bulih do ham mulak hu 
lampolampomu hinan. 

8 Maningon onom ari dokahni panganonmu ruti na 
so niigaran: anjaha bani ari papituhon partumpuan 
na majombut ma ai bani Jahowa Naibatamu, seng 
bulih horjahononmu barang aha pe ijai. 


Pesta Pentakosta 


3 Maningon bilangonmu pitu minggu, pungkah ma 
mamilang na pitu minggu ai olat ni dob mamungkah 
madabuh sasabi hubani gandum. 

10Dob ai marpesta minggu ma ham bani 
Jahowa Naibatamu, marguru hubani sibere-bere, 
sibereonmu humbani rosuh ni uhurmu, romban 
hubani pasu-pasu ni Jahowa Naibatamu bamu. 

11 Maningon marmalas ni uhur ma ham i lobei ni 
Jahowa Naibatamu, ham pakon anakmu pakon 
borumu, jabolonmu dalahi pakon jabolonmu 
naboru, halak Levi na ibagas hutamu, halak 
dagang, na tading maetek, pakon na mabalu na i 
tongah-tongahmu, bani ianan sipilihon ni Jahowa 
Naibatamu, bahen ianan ni goran-Ni ijai. 

12Maningon ingatonmu, jabolon do ham na 
ijia i Masir, maningon ramotanmu anjaha 
horjahononmu do aturan on. 


Pesta Lampolampo 


13 Maningon marpesta lampolampo ham pitu ari 
dokahni, anggo domma ipatumpu ham buah ni 
pardogeianmu pakon pangilanganmu. 

14 Maningon marmalas ni uhur ham bani pestamu 
ai, ham pakon anakmu pakon borumu, jabolonmu 
dalahi pakon jabolonmu naboru, halak Levi, halak 
dagang, na tading maetek, pakon na mabalu i 
tongah-tongahmu. 

15 Maningon pitu ari dokahni ham marpesta bani 
Jahowa Naibatamu bani ianan sipilihon ni Jahowa: 
ai pasu-pasuon ni Jahowa Naibatamu ma ham bani 
haganup gogoh ni tanohmu, pakon bani haganup 
horja ni tanganmu, ase marmalas ni uhur tumang 
ma ham. 

16 Maningon tolu hali ibagas satahun roh sagala 
dalahi na i tongah-tongah nasiam hu lobei ni 
Jahowa Naibatamu, bani ianan sipilihon ni Jahowa, 
ai ma bani pesta ruti na so niigaran, bani Pesta 
Minggu, pakon bani Pesta Parlampolampoan. Seng 
bulih marambung tangan roh barang ise hu lobei ni 
Jahowa, 

17 ganup tene mambere marguru hubani na tarbere 
tanganni, romban hubani pasu-pasu, na binere ni 
Jahowa Naibatamu bamu. 


Pasal Panguhumion na Pintor 


18 Maningon pabangkitonmu do panguhum pakon 
panuturi bani haganup hutamu, na binere ni 
Jahowa Naibatamu bamu, mangihutkon margamu: 
sidea ma na manguhumi bangsa in ibagas 
hasintongan. 

19 Seng bulih papeolonmu uhum: seng bulih ham 
martonggor jumbak, seng bulih jaloonmu sisip, ai 
sisip do papitung mata ni paruhur anjaha mamutor 
hata ni halak parpintor. 

20 Mlaningon hapintoron, pitah hapintoron do 
parayakonmu, ase manggoluh ham anjaha 
teanonmu tanoh, na sihol bereon ni Jahowa 
Naibatamu bamu. 

21Seng bulih suanonmu tiang sisombahon atap 
hayu aha pe, usihan ni sisombahon Asera, dohor 
hu anjapanjap ni Jahowa Naibatamu, na sihol 
sipaulionmu ai. 

22 Seng bulih homa pajongjongonmu bamu tugu 
sisombahon, na hinagigihon ni Jahowa Naibatamu. 


Uhum halani Parnaibataon na Legan 


17 1Seng bulih galangkononmu bani Jahowa 
Naibatamu lombu barang biribiri na 

martikas barang na boritan: ai hagigian do ai bani 
Jahowa Naibatamu. 

2 Anggo adong jumpah i tongah-tongahmu 
ibagas sada huta, na sihol bereon ni Jahowa 
Naibatamu bamu, sada dalahi barang sada naboru, 
na mangkorjahon sogam ni uhur ni Jahowa 
Naibatamu, marhitei na mangosei padan, na 
binahen-Ni ai, 

3 gabe laho ma ia mambalosi naibata na legan 
anjaha marsombah hujai, hu mata ni ari barang hu 
bulan, barang hubani ganup bala ni langit, na so 
hutonahkon in, 

4 anjaha tarbortik ai bamu anjaha ibogei pinggolmu: 
jadi maningon pangkei do pareksaonmu ai anjaha 
tonggor ma, anggo tongon do masa pahara 
sihagigihononkon ai i Israel, 

3 jadi maningon boanonmu do luar dalahi barang 
naboru, na mambahen hajahaton na sonai ai, hu 
darat ni horbanganmu, anjaha maningon sigijigon 
do dalahi barang naboru na sonai ai bani batu, ase 
matei. 

6 Maronjolan hubani hasaksian ni dua barang tolu 
halak, maningon bunuhon do na dob pinutuskon 
marutang hosah; tapi anggo maronjolan hubani 
hatorangan ni sada halak tumang do, seng bulih 
bunuhon ia. 

7 Maningon tangan ni saksi ai lobei mangonai laho 
mamunuhsi, dob ai use tangan ni ganup bangsa ai. 

Sonai ma bahenonmu maniapkon hajahaton ai hun 
tongah-tongahmu. 


Paruhuman Sigijangan i Lobei ni Rumah ni Naibata 


8 Anggo mapayahtu pareksaonmu sada pahara bani 
paruhuman pasal na marsibunuhan hosah, barang 
na marsurei, barang na marsiugahan, atap pahara 
na ijahanin pe ibagas hutamu, maningon laho ma 
ham tangkog hu ianan, na sihol pilihon ni Jahowa 
Naibatamu, 

9laho ma ham hubani malim, halak Levi ai, 
pakon hubani panguhum bani panorang ai, laho 
manungkun uhum bani sidea, jadi patugahon ni 
sidea ma bamu haputusan ai. 

10 Jadi maningon bahenonmu do romban hubani 
na ipatugah sidea bamu, humbani ianan na 
sihol pilihon ni Jahowa: anjaha maningon 
haporluhononmu do mangkorjahon ganup romban 
hubani na pinodahkon ni sidea bamu, 

1lromban hubani podah, na pinodahkon ni 
sidea bamu, anjaha romban hubani haputusan, 
na ipatugah sidea bamu, maningon sonai do 
bahenonmu, seng bulih ham  manlembang 
humbani haputusan, na ipatugah sidea bamu, hu 
siamun barang hu sambilou. 

12 Anjaha dalahi na marhajungkaton ai, marhitei na 
lang ra ia mambalosi malim na jongjong marugas 
ijai i lobei ni Jahowa Naibatamu, barang panguhum 

pe, maningon marutang hosah ma dalahi ai; sonai 
ma siapkononmu hajahaton ai hun Israel. 

13 Maningon ganup bangsa ai mambogei ai, ase 
mabiar sidea anjaha ulang be ihorjahon sidea 
hajungkaton. 


Titah Siingaton ni Raja 


14 Anggo masuk ham hu tanoh sibereon ni Jahowa 
Naibatamu bamu, anjaha anggo isoluk ham ai 
anjaha marianan ijai, anjaha gabe roh hatamu 
mangkatahon, “Sihol pabangkitonku do sada raja 
manggomgom ahu, usih hubani haganup bangsa 
sipajuh begu-begu na inggot hu bangku.” 

15 Bulih do tongon pabangkitonmu manggomgom 
ham sada raja, na pinilih ni Jahowa Naibatamu, 
maningon hun tongah-tongah ni saninamu 
pabangkitonmu raja manggomgom ham, seng 
bulih pabangkitonmu manggomgom ham halak na 
legan, na so saninamu. 

16 Pitah, seng bulih pabueion ni raja ai huda bani, 
anjaha seng bulih arahkononni bangsa ai mulak 
hu Masir, laho pabueihon huda bani, ai domma 
pala ihatahon Jahowa bani nasiam, 'Seng bulih be 
nasiam mulak hubani dalan on.” 

17 Anjaha seng bulih pabueionni parinangonni, ase 
ulang manlembang uhurni: sonai homa seng bulih 
pajunjunonni bani pirak pakon omas. 

18 Anjaha anggo hundul ma ia bani paratas ni 
harajaonni, maningon salinonni ma bani hata ni 
titah on hubani sada buku i lobei ni malim pakon 
halak Levi. 

19 Maningon titah ai tongtong i lambungni, anjaha 
pabasa-basaonni ai sadokah manggoluh ia, ase 
marlajar ia marhabiaran bani Jahowa Naibatani, ase 
ramotanni ganup hata ni titah pakon aturan laho 
mandalankon ai: 

20 ase ulang ipagijang uhurni i lobei ni saninani, 
anjaha ase ulang manlembang ia humbani titah ai, 
barang hu siamun barang hu sambilou, ase dokah 
ia manggoluh manjujung harajaonni ai, ia pakon 
ganup anakni i tongah-tongah ni Israel. 


Hagoluhan ni Malim pakon Halak Levi 


18 tla malim, halak Levi ai pakon haganup 
marga Levi, seng bulih dapotan parbagianan 
barang siteanon rap pakon Israel: sagala galangan 
apuy bani Jahowa pakon parbagiananni hinan, ai do 
panganon ni sidea. 

2 Seng dong parbagianan ni sidea i tongah-tongah 
ni sanina ni sidea: Jahowa do parbagianan ni sidea, 
songon na dob pinarbagah-bagahni bani sidea. 

3 Anjaha on do hak ni malim bani bangsa in, bani 
halak na manggalangkon galangan, barang lombu 
barang biribiri pe ai, maningon bereonni do hubani 

malim hae-hae lobei, osangni na dua ai pakon 
bituha bolon. 

4 Limbuah humbani gandummu, minakmu pakon 
limbuah humbani ambulu ni biribirimu maningon 
bereonmu do hu bani. 

3 Ai domma ipilih Jahowa Naibatamu ia humbani 
haganup margamu, ase ia jongjong marugas 
marhitei goran ni Jahowa, ia pakon anakni sadokah 
maggoluh. 

6 Anjaha anggo roh halak Levi humbani sada huta, 
panginsolatanni ai, humbani ganup Israel, anjaha 
roh ia humbani gok ni uhurni hu ianan na sihol 
pilihon ni Jahowa, 

7 jadi bulih do ia marugas ibagas goran ni Jahowa 
Naibatani, songon haganup saninani, ai ma halak 
Levi ai, na jongjong marugas ijai i lobei ni Jahowa. 
8 Maningon dos do bagian sipanganon bani sidea, 
sobali na jinaloni humbani panjualon ni ugas-ugas 
ni ompungni. 


Titah Larangan Pasal Parnaibataon na 
Legan pakon Partondungon 


9 la dob masuk ham hu tanoh sibereon ni Jahowa 
Naibatamu bamu, seng bulih guruhononmu 
mangkorjahon sihagigihononkon, na hinorjahon ni 
bangsa sipajuh begu-begu. 

10Seng bulih jumpah i tongah-tongah nasiam 
sada halak, na pabontaskon anakni barang boruni 

humbani apuy, barang halak partondung, barang 
sijujur ari, barang sipartabas, barang parsibalik 
mata, 

1lbarang sibahen uti-utian, barang sibahen 
pangidahan, barang siparsungkun bani begu-begu, 
barang siparbegu ganjang. 

12 hi magigi tumang do uhur ni Jahowa mangidah 
haganup halak na mangkorjahon na sonai, anjaha 
halani pambahenan hagigian ai usiron ni Jahowa 
Naibatamu do sidea hun lobeimu. 

13 Maningon gokan dear do ham i lobei ni Jahowa 
Naibatamu. 

14|a bangsa sipajuh begu-begu sisolukonmu ai, 
somal do sidea patangi-tangi hata-hata ni sijujur ari 
pakon partondung, tapi anggo nasiam, seng ilopas 
Naibata nasiam mambahen na sonai. 


Bagah-bagah Pasal Nabi na Banggal in 


15 Nabi sada songon ahu on pajongjongon ni 
Jahowa Naibatamu hun tongah-tongahmu, 
humbani saninamu: la talup tangihonon nasiam, 

16 romban hubani na pinangindomu hubani Jahowa 
Naibatamu i Horeb, sanggah ari partumpuan ondi, 
nimu do, “Seng be tarpabogei-bogei ahu sora ni 
Jahowa Naibatangku, anjaha lang be tarpaidah- 
idah ahu apuy na bolon on, ase ulang matei ahu.” 
17 Dob ai roh ma hata ni Jahowa hu bangku, “Dear 
do hata na hinatahon ni sidea ai. 

18 Ahu ma pajongjongkon bani sidea sada Nabi 
hun tongah-tongah ni sanina ni sidea, songon ho, 
anjaha Ahu ma mamberehon hatang-Ku hubagas 
pamanganni, gabe hatahononni ma hubani sidea 
sagala na Hutonahkon ai bani. 

19 Jadi barang ise na so ra manangihon hatang-Kai, 
sagala sihatahononni ibagas goran-Ku, tuntuton-Ku 
do ai humbani. 

20 Tapi anggo dong sada nabi na pagijang uhurni 
mangkatahon sada hata ibagas goran-Ku, na so 
Huparentahkon hatahononni, barang na marsahap 
ibagas goran ni naibata na legan, maningon 
marutang hosah nabi na sonai ai.” 

21 Anjaha anggo nini ham ibagas uhurmu, “Hunja 
ma botohonnami hata, na so hinatahon ni 
Jahowa?” 

22 Anggo marsahap sada nabi ibagas goran ni 
Jahowa, hape langjadi hata ai anjaha lang roh, ai ma 
hata na so hinatahon ni Jahowa, mangunsagahkon 
hajungkaton do nabi sisonai ai mangkatahon ai, 
ulang pala mabiar ham mangidahsi. 


Huta Haporusan 


19 1 Anggo domma rasei ibahen Jahowa 
Naibatamu bangsa sipajuh begu-begu 
simada tanoh sibereon ni Jahowa Naibata bamu, 
gabe isoluk ham tanoh ni sidea ai, anjaha iiani ham 
huta pakon rumah ni sidea, 

2 maningon papuligonmu do bamu tolu huta i 
tanohmu, na sihol bereon ni Jahowa Naibatamu 
bahen parbagiananmu. 

3Maningon pasirsironmu do dalan hujai, anjaha 
bagi tolu bahenonmu parbalogan ni tanohmu, 
sibereon ni Jahowa Naibatamu bamu bahen 
parbagiananmu, ase boi maporus hujai sibunuh 
jolma. 

40n do uhum bani sibunuh jolma, na maporus 
hujai ase manggoluh ia: Anggo ibunuh sada halak 
hasomanni, tapi seng niutuskonni, anjaha seng 
dong sogam ni uhurni hinan hu bani, 

> (limbagani, laho ma sada halak rap pakon 
hasomanni hu harangan laho manroboh hayu, 
iambungkon ma hapakni laho manroboh hayu 
ai, hape mistak ma mata ni hapak ai humbani 
songkirni, ihonai ma hasomanni ai lanjar matei), 
jadi boi ma ia maporus hu sada humbani huta ai, 
ase manggoluh ia, 

6 ase ulang iayak sipambalas ai jolma pamunuh ai 
ibagas milas ni uhurni, gabe jumpahsi halani daoh ni 
dalan ai, anjaha ibunuh ia, age pe namin seng patut 
ope uhum hamatean mangonai bani, halani na so 
sogam hinan uhurni bani. 

7 Halani ai do ase huhatahon hu bamu, maningon 
papuligonmu do bamu tolu huta. 

8 Anjaha anggo lambin ipabolag Jahowa Naibatamu 
parbaloganmu, songon na dob binulawankon-Ni 

hubani ompungmu, anjaha saud ibere bamu ganup 
tanoh, na dob pinarbagah-bagah-Ni bereon-Ni 
hubani ompungmu, 

J3anggo ihaporluhon ham do mangkorjahon 
haganup tonah on, na hutonahkon bamu sadari 
on, laho mangkaholongi Jahowa Naibatamu 
pakon marparlahou bani dalanni sadokah ham 
manggoluh, maningon tambahonmu ope tolu nari 
huta ambah ni na tolu huta ondi, 

10 ase ulang durus daroh ni na so marpipot i tongah- 
tongah ni tanohmu, na sihol bereon ni Jahowa 
Naibatamu bamu bahen parbagianan, ase ulang 
marsapata bamu daroh ai. 

11Tapi anggo sogam uhur ni sada halak mangidah 
hasomanni, gabe ionggopi ia anjaha idorab, anjaha 
ihonai ia pala matei, dob ai lintun halak ai hu sada 
humbani huta ai, 

12 maningon suruhon ni pangintuai ni huta 
ai ma suruhanni mangalopisi hunjai, anjaha 
ondoskononni ia hu tangan ni sipambalas ai, ase 
matei ia ibunuh. 

13Seng bulih malang uhurmu mangidahsi, 
maningon purpurhononmu do sapata ni daroh na 
so marpipot hun Israel, ase marhasonangan ham. 

Pasal na Paosor-osorhon 
Parbalogan pakon Saksi Ladung 


14Seng bulih paosor-osoronmu parbalogan ni 
hasomanmu, na pinasuk ni ompung na lobei 
ibagas parbagiananmu, na sihol teanonmu i tanoh 
sibereon ni Jahowa Naibatamu bamu bahen 
parbagiananmu. 

15 Seng asi sahalak saksi jongjong mangimbang sada 
halak pasal parkara hajahaton barang dousa, atap 
na ijahanin pe, na dob hinorjahonni, maningon na 
sinaksihon ni dua barang tolu saksi do ase sah hata 
ai. 

16 Anggo jongjong sada saksi parladung 
mangimbang sada halak laho mangaduhonsi pasal 
sada panlanggaron, 

17 maningon jongjong ma dua halak na marsalisih ai 
i lobei ni Jahowa, i lobei ni malim pakon panguhum 
na marhorja bani panorang ai. 

18 Dob ai tangkas ma pareksaon ni panguhum ai 
parkara ai, anjaha tonggor ma, anggo sisaksihon 
ladung do saksi ai, anjaha lepak do pangaduanni ai 
dompak hasomanni ai, 

19 jadi maningon bahenon nasiam ma bani usih 
songon na sinurahon ni uhurni sihol bahenonni bani 
hasomanni ai, sonai ma purpurhononmu hajahaton 
ai hun tongah-tongahmu, 

20 ase ibogei halak na legan ai, gabe mabiar sidea, 
anjaha lang be inunut mangkorjahon hajahaton na 
sonai ai i tongah-tongahmu. 

21Seng bulih malang uhurmu mangidahsi, 
maningon hosah do abul ni hosah, mata abul ni 
mata, ipon abul ni ipon, tangan abul ni tangan, 
nahei abul ni nahei. 


Pasal Undang-undang Porang 


20 1 Anggo laho ham hu  parporangan 
mangimbang munsuhmu, gabe ididah ham 


huda pakon gareta pakon bala bueinan hun bamu, 
ulang ma ham mabiar mangidah sidea, ai Jahowa 
Naibatamu do hasomanmu, la do mangarahkon 
ham tangkog hun Masir. 

“la dob lambin roh dohorni nasiam hu 
parporangan, maningon roh ma hun dohor malim 
ai anjaha marsahap ma ia hubani bangsa ai, 

3 nini ma dompak sidea, “Tangihon ma alo Israel! 
Na barah ma nasiam marporang mangimbang 
munsuh nasiam, ulang ma gobir uhur nasiam, ulang 
ma nasiam mabiar, ulang ma songgotan anjaha 
bajoraon nasiam mangidah sidea, 

4 ai Jahowa Naibata nasiam do mardalan rap pakon 
nasiam laho marporang mangimbang munsuh 
mangkopkop nasiam, laho mambere hamonangan 
bani nasiam.” 

3 Anjaha sipanuturi ai pe hatahononni ma hubani 
bangsa ai sonon, “Barang ise pajongjong rumah na 
baru, tapi lape ibongkot ai, bulih do ai mulak hu 
rumahni, ase ulang matei ia i parporangan, gabe 
halak na legan holi mangingani rumah ai. 

6 Anjaha barang ise na dob mamungkah sada pohon 
anggur, hape seng sompat ope ia mangankon 
buahni, bulih do ia mulak hu rumahni, ase ulang 
matei ia i parporangan, gabe halak na legan 
mangankon buahni. 

7 Anjaha barang ise na dob martunangan pakon 
sada naboru, tapi seng ialop ope ia hu rumahni, 
bulih do ia mulak hu rumahni, ase ulang matei ia 
i parporangan, gabe halak na legan mambuatsi.” 

8 Anjaha maningon tambahan ni sipanuturi ai ope 
mangkatahon hatani hubani bangsa ai, “Barang ise 
na mabiar anjaha gobir uhurni, bulih do ia mulak 
hu rumahni, ase ulang madotei uhur ni hasomanni 
ibahen, songon uhurni ai.” 

3la dob siap sipanuturi ai mangkatahon hatani 
hubani bangsa ai, hatahononni ma pambobai ni 
bala mambobahon bangsa ai. 

10 Anggo dohor ma ham bani sada huta laho 
mamorang ai, maningon usulhononmu do 
pardameian hujai. 

11 Anjaha anggo damei do balosni bamu, anjaha 
iungkab horbanganni bamu, jadi ganup bangsa isi 

ni huta ai maningon mambalosi rodimu anjaha gabe 
jabolonmu. 

12 Anjaha anggo seng ra sidea mardamei pakon 
ham, tapi sihol imbangonni ham marporang, 
maningon hubuon nasiam do huta ai. 

13 Anggo domma iondoskon Jahowa Naibatamu 
huta ai hubagas tanganmu, maningon matei 
tampulonmu ganup dalahi parhuta ai bani podang, 
14 tapi anggo naboru barang dakdanak, pinahan 
ronsi atap aha pe na ibagas huta ai, ganup taban- 
tabanni, bulih do ayobonmu bamu; anjaha bulih do 
panganonmu taban-taban humbani munsuhmu, na 
dob binere ni Jahowa Naibatamu bamu. 

15 Maningon sonai do bahenonmu bani ganup huta 
na daoh tumang hun bamu, sagala na so masuk bani 
huta ni bangsa sipajuh begu-begu na ijon on. 

16 Tapi anggo humbani pangisi ni huta ni bangsa 
sipajuh begu-begu do ai, na sihol bereon ni 
Jahowa Naibatamu bahen parbagiananmu, seng 
bulih pagoluhonmu age sada halak na marhosah, 
17 maningon siap do sidea bahenonmu, halak Het, 
Amori, Kanaan, Peresi, Hewi pakon Jebusi, songon 
na tinonahkon ni Jahowa Naibatamu bamu; 

183se ulang iajarhon sidea bani nasiam 
mangkorjahon sagala horja hagigi, na binahen 
ni sidea pasangap naibata ni sidea, ase ulang 
mardousa nasiam bani Jahowa Naibata nasiam. 

19 Anggo dokah ham mangkubu sada huta, laho 
mamorang ai ase tunduk, seng bulih parsedaonmu 
hayu na ijai marhitei na managilhon hapakmu hujai; 
bulih do panganonmu buahni, tapi lang bulih anggo 
robohonmu. Ai jolma do hayu na i ladang ai, ase 
maningon dihut singgur ai bani pangkubuonmu ai? 
20 Pitah hayu, na dob binotohmu hinan seng 
sipanganon buahni, bulih parsedaonmu anjaha 
robohonmu anjaha pakeionmu bahen pangkubu 
dompak huta, na marmunsuh pakon ham, paima 
tunduk huta ai ibahen ham. 


Galangan Pardearan hubani Naibata halani 
Pamunuhon na So Binotoh humbani Sada Halak 


2 1 1 Anggo jumpah sada halak na matei 
hona bogbog i tanoh sibereon ni Jahowa 
Naibatamu bamu bahen parbagiananmu, toltol i 
ladang, seng na botoh barang ise na mamunuhsi, 
2 maningon luar ma pangintuai pakon 
panguhummu, laho manibar sadiha daohni 
halak na matei hona bogbog ai hun huta na inggot 
hujai. 
3 Jadi barang huta ja sidohoran hubani na matei ai, 
maningon buaton ni pangintuai ni huta ai ma sada 
anak ni lombu, na so ongga ope pinakei maninggala, 
anjaha na so ongga ope hatampean ni pasangan. 
4Dob ai maningon boanon ni pangituai ni 
huta ai ma anak ni lombu ai tuad hu sada 

habungan na tongtong marnah bah, na so ongga 
hinorjahon barang nitidahan, anjaha maningon 
ponggolhononkon ma ijai, i habungan ai, borgok ni 
anak ni lombu ai. 

5Dob ai maningon roh ma hun dohor malim 
ginompar ni halak Levi, ai domma ipilih Jahowa 
Naibatamu sidea gabe siparugas Bani, pakon 
mamasu-masu marhitei goran ni Jahowa, anjaha 
marguru hubani pangkatahon ni sidea do 
marhaujungan sagala parsalisihan pakon sagala na 
marsitobakan. 

6 Anjaha sagala pangintuai ni huta ai, sidohoran 
hubani halak na binunuh ai, maningon burihan 
ni sidea do tangan ni sidea i atas ni lombu, na 
pinonggolhon ai borgokni i habungan ia, 

7 anjaha maningon saksihonon ni sidea do, “Seng 
tangannami manduruskon daroh on, anjaha seng 
ididah matanami on.” 

8 Gabe pardearan ma on, bani bangsamu halak 
Israel, na dob tinobusmu alo Jahowa! Sai ulang ma 
marsapata daroh na so marpipot in i tongah-tongah 
ni bangsamu halak Israel! Jadi dapotan pardearan 
ma sidea marhalanihon ni daroh ai. 

9 Sonai ma pamurpurhonmu bani sapata ni daroh, 
na so marpipot ai hun tongah-tongahmu, anggo 
ihorjahon ham na sintong i lobei ni Jahowa. 

Pasal Naboru na Tartangkap i Parporangan 


10 Anggo bingkat ham laho marporang dompak 
munsuhmu, anjaha iondoskon Jahowa Naibatamu 
sidea hubagas tanganmu, gabe adong tarboan 
humbani sidea ibahen ham, 

11 jadi ididah ham i tongah-tongah ni na tarboan 
ai sada naboru, na jenges rupa gabe marosuh 
ham mangidahsi, anjaha sihol buatonmu ia gabe 
parinangonmu, 

12 jadi maningon boanonmu ia masuk hu 
rumahmu, maningon suhuronni uluni anjaha 
buatonni sisilonni, 

13 maningon tanggalonni hiou na pinakeini sanggah 
na tarboan ai ia, anjaha marianan ma ia i rumahmu, 
anjaha tangisanni ma bapani pakon inangni sabulan 
dokahni, dob ai bulih ma parayakonmu ia, gabe 
paramangonni, anjaha ia gabe parinangonmu. 
14Tapi anggo seng be marosuh uhurmu 
mangidahsi, maningon palahoonmu do ia huja 
rosuh ni uhurni, seng bulih jualonmu ia barang 
parjabolononmu ia, halani na dob marsaor ham hu 
bani. 


Pasal Hak Sikahanan 


15Anggo mardua binuat sada halak, na sada 
ihaholongi anjaha na sada nari ihagigihon, gabe 
tubuhan tuah ia humbani sidea na dua ai, na 

hinaholongan pakon hinagigihonni ai, anjaha na 
hinagigihon ai do tudu simada anak bunga tubuh ai, 
16 jadi bani ari pamberehononni bani tean-teanan 
tinadingkonni ai bani anakni ai, seng bulih 
pabangkitonni gabe bunga tubuhni anak ni na 
hinaholonganni ai gantih ni anak bunga tubuh ni 
na hinagigihonni ai, 

17 maningon akuonni do anak bunga tubuh ni na 
hinagigihonni ai anak bunga tubuhni, marhitei na 
mamberehon bani dua bagian humbani ganup na 
dong bani, ai ia do limbuah ni hagogohonni, ia do 
simada hak sikahanan. 


Uhum bani Anak na So Mambalosi Ajar 


18 Anggo adong bani sada halak anak na jungkat 
anjaha na tarboan-boan uhurni, na so manangihon 
sora ni bapani barang sora ni inangni, anjaha iajari 
sidea pe ia, lanjar seng itangihon sidea, 

19 maningon tangkapon ni bapani pakon inangni 
ma ia, anjaha boanonni ma ia luar hu lobei ni 
pangintuai ni huta ai, bani horbangan ni huta 
iananni ai, 

20 anjaha nini ma dompak pangintuai ni huta 
ai, “Anaknami on jungkat, anjaha tarboan-boan 
uhurni, seng itangihon hatanami, sipapangan 
magou anjaha siparinum.” 

21 Jadi maningon pargijigon ni sagala dalahi parhuta 
ai ma ia bani batu ase matei; maningon sonai 

siapkononmu hajahaton ai hun tongah-tongahmu, 
jadi ganup ma halak Israel mambogei ai, gabe 
mabiar. 


Pananomon bani Halak na luhum Matei 


22 Anggo mardousa sada halak, anjaha patut ia 
marutang hosah, gabe saud ia ibunuh, anjaha 
igantungkon ham ia bani sada hayu, 

23 seng bulih marborngin bangkei ni ai i atas hayu 
ai, maningon tanomonmu do ia bani na sadari ai, 
ai na hona papa ni Naibata do halak na targantung, 
seng bulih pabutakonmu tanoh na binere ni Jahowa 
Naibatamu bamu bahen parbagiananmu. 


Aturan Hahormaton na Marbagei-bagei 
dompak Hasoman Jolma 


1 Anggo ididah ham lombu barang biribiri ni 
22 hasomanmu kahoy, seng bulih paturutonmu 
sonai: maningon toguonmu do ai mulak bani 
hasomanmu ai. 
2 Anggo seng dohor ia hun bamu, barang anggo 
lang itandai ham ia, maningon boanonmu do ai hu 
rumahmu, anjaha i lambungmu ma ai paima roh 
pindah-pindah hasomanmu ai: dob ai maningon 
paulakonmu do ai bani. 
3 Maningon sonai do bahenonmu pasal halodeni, 
lanjar sonai do bahenonmu pasal hiouni, lanjar 
sonai do bahenonmu pasal ganup ugas na magou 

humbani hasomanmu, anjaha na jumpah ham, 
seng bulih paturutonmu ai. 

4Anggo ididah ham halode barang lombu 
ni hasomanmu tompas i dalan, seng bulih 
paturutonmu ai, maningon urupanmu do ia 
pajongjongkon ai. 

3 Seng bulih marpakean dalahi naboru, anjaha seng 
bulih marpakean naboru ia dalahi, ai barang ise na 
mangkorjahon ai hagigi ni Jahowa Naibatamu do ai. 
6 Anggo jumpah ham asar ni manuk-manuk i 
tongah dalan barang i atas tanoh, maranak poso 
barang marisi tolur, anjaha indungni ai manrongkob 
anakni barang mamodomkon tolurni ai, seng bulih 
buatonmu indungni ai rap pakon anakni ai: 

7 maningon paluahonmu do indungni ai, tapi anggo 
anakni ai bulih do buatonmu, ase marhasonangan 
ham anjaha dokah ham manggoluh. 

8 Anggo pajongjong rumah na bayu ham, maningon 
bahenonmu do hondor-hondor inggot rumahmu 
ai, ase ulang iampeihon ham utang daroh bani 
rumahmu, anggo adong halak na madabuh hunjai. 
3 Seng bulih mardua bagei bonih saburhononmu hu 
pohon anggurmu, ase ulang magou buah ni bonih, 
na sinaburhonmu ai rap pakon buah ni hayu anggur 
ai. 

10 Seng bulih bahenonmu sapasang maninggala 
lombu pakon halode. 

11Seng bulih pakeionmu hiou na mardua bagei 
bonangni, ambulu ni biribiri pakon bonang silopak 
na alus. 

12 Maningon bahenonmu do bamu rambu hubani 
haompatsi suhi-suhi ni sabingmu, na pinakeimu 
manrongkob angkulamu. 


Titah Parrumahtanggaon 


13 Anggo adong sada dalahi mambuat boru, 
hape dob marsaor ia pakonsi gabe magigi uhurni 
mangidahsi, 

14 dob ai ipatubuh-tubuh ma hasamboronni anjaha 
ipabajan-bajan goranni, nini, “Domma namin 
hubuat boru on bahen parinangonku, hape dob 
huparayak ia, seng dong jumpah ahu be bani tanda 
ni haanak boruonni.” 

15 Jadi maningon boanon ni bapa pakon inang ni 
naboru ai ma boruni ai rap pakon tanda ni haanak 
boruonni hu lobei ni pangintuai ni huta ai, hu 
horbangan. 

16 Dob ai hatahonon ni bapa ni naboru ai ma hubani 
pangintuai ai, Domma hupalaho namin borungkon 
hubani dalahi on bahen parinangonni, hape magigi 
ia mangidahsi, 

17 anjaha tonggor ma, ipatubuh-tubuh do 
hasamboron bani, nini, “Seng dong jumpah ahu 
bani borumu on tanda ni haanak boruonni,” tapi 
“ijon do tanda ni haanak boruon ni borungkon.” 


5 Musa 22 759 


Dob ai maningon paherbangon ni sidea ma hiou ai 
i lobei ni pangintuai ni huta ai. 

18 Dob ai maningon tangkapon ni pangintuai ni huta 
ai ma dalahi ai, lanjar bogbogon ni sidea ma ia: 

19 dondaon ni sidea ma ia saratus sekel pirak, 
anjaha bereon ni sidea ma ai hubani bapa ni puang- 
puang ai, halani na pinasambor-samborni ai goran 
ni anak boru ni Israel: anjaha maningon totap do ia 
parinangonni, seng bulih ambukkononni ia sadokah 
manggoluh. 

20 Tapi anggo tongon do ai, seng dong jumpah tanda 
ni haanak boruonni bani naboru ai, 

21 jadi maningon toguon ni sidea do luar naboru ai 
hu labah ni rumah ni bapani, dob ai pargijigon ni 
hasomanni sahuta ma ia bani batu ase matei, halani 
na dob mambahen hasamboron ia i Israel marhitei 
na marriah-riah ia ibagas rumah ni bapani, sonai ma 
siapkononmu hajahaton ai hun tongah-tongahmu. 
22 Anggo tardapot sada dalahi mangkorjahon na 
masambor pakon sada parinangon ni halak na 
legan, maningon matei sidea haduasi, dalahi na 
marsaor hubani naboru ai pakon naboru ai, sonai 
ma siapkononmu hajahaton ai hun tongah-tongah 
ni Israel. 

23 Anggo adong sada anak boru na dob 
martunangan, anjaha pajumpah ma ia pakon sada 
dalahi na legan i huta ai, lanjar marsaor sidea, 

24 maningon haduasi sidea toguon hu darat ni 
horbangan ni huta ai, anjaha maningon pargijigon 
sidea bani batu ase matei, naboru ai, halani na 
so mandoruhi ia age pe ibagas huta, dalahi ai, 
halani na binutakanni ai parinangon ni hasomanni: 
sonai ma siapkononmu hajahaton ai hun tongah- 
tongahmu. 

25 Tapi anggo i ladang do jumpah dalahi ai naboru, 
na dob martunangan ai, gabe itangkap ia anjaha 
marsaor pakonsi, jadi pitah dalahi na marsaor 
pakonsi ai do na maningon matei. 

26 Tapi seng bulih kahuaonmu naboru ai, ai seng 
dong bani naboru ai dousa, na boi mambahen 
matei ia, halani paharani ai usih do ai hubani 
sada halak, na mandorab anjaha na mamunuh 
hasomanni: 

27 ai i ladang do naboru ai jumpahsi, anjaha age pe 
mandoruhi naboru na dob martunangan ai, seng 
dong age sahalak na tarbahen mangurupisi. 

28 Anggo jumpah sada halak sada anak boru, na so 
martunangan ope, gabe itangkap ia anjaha marsaor 
ia pakonsi, anjaha tardapot sidea, 

29jadi maningon bereon ni dalahi, na marsaor 
pakon naboru ai ma lima puluh sekel pirak hubani 
bapa ni naboru ai, anjaha gabe parinangonni ma 
ia halani na dob binutakanni ai ia, seng bulih 
ambukkononni ia sadokah manggoluh ia. 

30 Seng bulih pagodangon ni sada halak parinangon 
ni bapani, halani na dob marsaor bapani hu bani. 


Halak na So Bulih Masuk hu Kuria ni Jahowa 


23 1 Halak na kinasih barang na pinaborsih, 
seng bulih masuk hu kuria ni Jahowa. 

2 Seng bulih anak salong-salongan masuk hu kuria 
ni Jahowa, age bani sundut na pasapuluhkon seng 
bulih ginomparni masuk hu kuria ni Jahowa. 

3 Seng bulih halak Amon pakon halak Moab masuk 
hu kuria ni Jahowa, age sundut na pasapuluhkon 
seng bulih masuk humbani sidea hu kuria ni Jahowa 
ronsi sadokah ni dokahni, 

4halani lang ialo-alo sidea nasiam marhitei ruti 
pakon bah bani dalan, sanggah luar nasiam hun 
Masir, pakon halani na iupahi sidea mangimbang 
nasiam si Bileam, anak ni si Beor, na hun Petor i 
Padang Aram laho mamurai nasiam. 

3 Age pe sonai seng ra Jahowa Naibatamu 
mambalosi hata ni si Bileam; tapi ipahusor Jahowa 
Naibatamu do papa ai gabe pasu-pasu bamu, 
halani holong ni uhur ni Jahowa, Naibatamu 
mangidah ham. 

6Seng bulih pindahanmu hadameion ni sidea 
barang hasonangan ni sidea sadokah ham 
manggoluh ronsi sadokah ni dokahni. 

7 Seng bulih magigi uhurmu mangidah halak Edom, 
ai saninamu do ia, seng bulih magigi uhurmu 

mangidah halak Masir, ai halak dagang do ham na 
ijia i tanohni. 

8 Dakdanak na itubuhkon bani sidea bani sundut 
patoluhon, bulih do masuk hubagas kuria ni 
Jahowa. 


Pasal Hapansingon ni Parsaranan 


3 Anggo bingkat ham hu parporangan laho 
mangimbang munsuhmu, maningon ramotanmu 
do dirimu dompak sagala hajahaton. 

10 Anggo adong i tongah-tongah nasiam sahalak na 
butak, halani mambur bonihni borngin, maningon 
luar ia hu darat ni parsaranan ai, seng bulih masuk 
ia hubagas parsaranan ai: 

11 tapi marayak golap ari paridionni ma angkulani 
ibagas bah, anjaha anggo domma sundut mata ni 
ari, boi ma ia masuk hu parsaranan ai, 

12 Maningon adong bamu i darat ni parsaranan ai 
sada ianan, anjaha hujai ma ham hu duru. 

13 Ambah ni sinjatamu maningon dong bamu 
sada tajak-tajak, ase anggo laho ham hu duru, 
hurakonmu ma sada lubang, anjaha rungkubonmu 
ma ginagatmu ai. 

14 hi Jahowa Naibatamu do mardalan-dalan i 
tongah-tongah ni parsarananmu laho paluahkon 
ham pakon mangondoskon munsuhmu bamu. 
Halani ai maningon pansing do parsarananmu, 

ase ulang adong ldahon-Ni na so patut i 
tongah-tongahmu, ase ulang surut la Hun bamu. 


Aturan bani Jabolon na Lintun 
pakon Parriah-riahon 


15 Seng bulih ondoskononmu sada jabolon mulak 
hubani tuanni, na dob lintun humbani tuanni hu 
bamu: 

16 maningon i lambungmu, i tongah-tongahmu do 
ia marianan, bani ianan na pinilihni ibagas sada 
humbani hutamu, barang ija sidearan ninuhurni, 
seng bulih odaronmu ia. 

17 Seng bulih dong humbani boru ni halak Israel, na 
mangondoskon dirini bani ugama parriah-riahon, 
anjaha seng bulih dong humbani anak ni halak 
Israel, na mangondoskon dirini bani ugama parriah- 
riahon. 

18Seng bulih boanonmu upah parriah-riahon 
barang duit boli ni baliang hu rumah ni Jahowa 
Naibatamu, laho manggalar atap ija utang 
bagah-bagahmu, ai magigi do uhur ni Jahowa 
Naibatamu mangidah haduasi ai. 


Pasal na Pabungahon Duit, Pasal 
Bagah-bagah pakon na Mambuat 
Suan-suanan ni Halak na Legan 


19Seng bulih jaloonmu bunga humbani 
hasomanmu, barang bunga ni duit, barang bunga 

ni sipanganon, barang bunga ni atap aha pe na 
marbunga ipapinjamkon halak. 

20Humbani halak na legan bulih do jaloonmu 
bunga, tapi anggo hubani hasomanmu seng bulih 
pabungahononmu atap aha pe, ase ipasu-pasu 
Jahowa Naibata sagala na jinamah ni tanganmu, 
bani tanoh simasukanmu bahen parbagiananmu. 
21 Anggo marbagah-bagah ham hubani Jahowa 
Naibatamu, ulang ma ipananget-nanget ham laho 
manggalari ai, sai tungguon ni Jahowa Naibatamu 
do ai hun bamu, anjaha gabe dousa do ai bamu. 

22 Tapi ambit lang marbagah-bagah ham seng dousa 
ai bamu. 

23 Maningon ramotkononmu anjaha pasaudonmu 
do sagala na dob puas humbani pamanganmu, ai na 
dob binagah-bagahkonmu do ai humbani rosuh ni 
uhurmu hubani Jahowa Naibatamu, sagala na dob 
niluarhonmu marhitei pamanganmu. 

24 Anggo masuk ham hubagas pohon anggur ni 
hasomanmu, bulih do panganonmu humbani 
buah ni anggur ai age sadiha rosuh ni uhurmu, 
sabosur-bosurmu, tapi sada pe lang bulih 
balbahulhononmu. 

25 Anggo masuk ham hu sisabion ni hasomanmu, 
bulih do buatonmu buyur ni ai bani tanganmu, tapi 
seng bulih sabihononmu sasabimu hubani juma ni 
hasomanmu. 

Titah Pasal Parsirang-sirangon 


1 Anggo ibuat sada dalahi sada naboru 
24 bahen parinangonni, hape sogam use uhurni 
mangidahsi, halani adong jumpahsi bani sada tikas, 
maningon suratkononni bani sada surat sirang 
anjaha bereonni ma ai bani, dob ai usironni ma ia 
hun rumahni: 

2 anjaha anggo domma luar ia hun rumahni ai, 
anjaha laho gabe parinangon ni halak na legan, 
3hape magigi homa paramangon na legan ai 
mangidahsi, gabe isuratkon bani sada surat sirang 
anjaha ibere ai bani anjaha iusir ia hun rumahni, 
barang anggo matei dalahi na legan ai, na dob 
mambuatsi bahen parinangonni, 

4jadi seng bulih paramangonni na parlobei ai, 
na dob marsuruhsi mulak, mambuatsi use gabe 
parinangonni, dob na binutakan ai ia; ai hagigi do 
ai i lobei ni Jahowa, anjaha seng bulih mardousa 
bahenonmu tanoh, na dob binere ni Jahowa 
Naibatamu bamu bahen parbagiananmu. 

3 Anggo baru mambuat boru sada dalahi, seng bulih 
bingkat ia hu parporangan barang dais ia bani 
sada horja rodi; maningon maluah ia patorsa-torsa 
rumahni satahun dokahni, ase marmalas ni uhur ia 
pakon parinangonni, na binuatni ai. 

Titah Panatapan bani Halak na Masombuh 


6 Seng bulih jaloon bahen gadeian batu pandudaan 
partoruh barang pardatas, ai hosah do jinaloni ijai 
bahen gadeian. 

7 Anggo adong jumpah sada halak, na mamangus 
sahalak humbani saninani, halak Israel, anjaha 
iparjabolon ia barang ijual, maningon marutang 
hosah pamangus ai: sonai ma bahenonmu 
maniapkon hajahaton ai hun tongah-tongahmu. 
8Ramotkon ham ma dirimu dompak naborit 
gadam, pangkei-pangkei ma horjahon ham ganup 
na pinodahkon ni malim, halak Levi ai bamu: 
songon na hutonahkon ai bani sidea, maningon 
sonai do porluhonon nasiam mangkorjahon ai. 
9Sai ingat ham ma na binahen ni Jahowa 
Naibatamu hubani si Mirjam i tongah dalan, 
sanggah na luar ai nasiam hun Masir. 

10 Anggo ipapinjamkon ham barang aha hubani 
hasomanmu, seng bulih masukanmu rumahni laho 
manjalo gadeian hun bani. 

11 Maningon i darat do ham jongjong, anjaha dalahi 
sipanginjam ai luar ma marayak ham, mamboan 
gadeian ai hu darat. 

12 Tapi anggo halak na musil do ia, seng bulih ham 
modom rap pakon gadeianni ai, 

13 maningon paulakonmu hubani gadeianni ai 
sundutkonsi mata ni ari, ase boi modom ia marhiou 

anjaha ipasu-pasu ham, anjaha gabe hapintoronmu 
do ai i lobei ni Jahowa Naibatamu. 

14 Seng bulih odaronmu halak na marombou, na 
masombuh ampa na musil, barang na humbani 
saninamu barang na humbani halak dagang, na 
marianan i tanohmu ibagas hutamu. 

15 Maningon jalo-jalo ganup ari bereonmu upahni 
paima sundut mata ni ari, ai na madoyuk do ia 
anjaha upahni ai do niarapkon ni uhurni, ase ulang 
dilo-dilo ia hubani Jahowa laho mangaduhon ham, 
anjaha gabe dousa ai bamu. 

16 Seng bulih marutang hosah bapa halani anakni, 
anjaha anak pe seng bulih marutang hosah halani 
bapani, maningon ganup halani dousani bei matei. 
17Seng bulih papeolonmu uhum hubani halak 
dagang barang hubani dakdanak na tading maetek, 
anjaha seng bulih buatonmu hiou ni puang-puang 
na mabalu bahen gadeian. 

18 Maningon ingatonmu jabolon do ham ijia i tanoh 
Masir, hape domma itobus Jahowa Naibatamu 
ham hunjai, halani ai do ase huparentahkon ham 
mangkorjahon na sonai. 

19 Anggo ipariamai ham sipariamaonmu i jumamu, 
hape lupa ham bani sada radean i jumamu, seng 
bulih ham mulak mangalop ai, maningon halak 
dagang, dakdanak na tading maetek pakon puang- 
puang na mabalu simada ai, ase pasu-pasuon 

ni Jahowa Naibatamu ham bani ganup horja ni 
tanganmu. 

20 Anggo domma iutip ham buah ni hayu jetunmu, 
seng bulih ulakonmu mangulaki dangkah ni ai: bani 
halak dagang, dakdanak na tading maetek pakon 
puang-puang na mabalu ma ai. 

21 Anggo domma iutip ham buah ni hayu anggurmu, 
seng bulih ulakanmu mambuat ai: bani halak 
dagang, dakdanak na tading maetek pakon puang- 
puang na mabalu ma ai. 

22 Mlaningon ingatonmu, jabolon do ham ijia i 
tanoh Masir: halani ai do ase huhatahon ham 
mangkorjahon on. 


Aturan ni Uhum Lonsing-lonsing 


25 1 Anggo martinggil dua halak, anjaha laho 
sidea hu paruhuman anjaha i dabuh bani 
sidea uhum, gabe papintoron ma halak parpintor 
anjaha salahkonon halak parsalah. 

2 Anjaha anggo patut do silonsingon parsalah 
ai, maningon hatahonon ni panguhum ai ma ia 
manowod, anjaha lonsingon i lobeini, romban 
hubani hajahatonni bueini. 

3Ompat puluh hali do ia bulih lonsingon, ulang 
lobih: ase ulang mahiri saninamu i lobeimu anggo 
ilonsingi ia lobih hunjai. 

4 Seng bulih huntamonmu babah ni lombu sanggah 
mardogei. 

Pasal na Pagodang Puang-puang na Mabalu 


> Anggo rap marianan halak na marsanina, hape 
matei sahalak humbani sidea seng tubuhan anak, 
seng bulih palahoon puang-puang, parinangon ni 
halak na matei ai bahen parinangon ni halak na 
legan, maningon anggini ai do marayaksi bahen 
parinangonni pajongjong ginompar bani abangni ai. 
6 Anjaha anak bunga tubuh, na tinubuhkonni ai, 
maningon marpanggorankon goran ni bapani na 
matei ai do, ase ulang sasap goranni hun Israel. 
1Tapi anggo seng marosuh uhur ni dalahi ai 
paganjangkon parinangon ni abangni ai, maningon 
laho ma parinangon ni abangni ai tangkog 
hu horbangan ni huta ai marayak pangintuai- 
pangintuai lanjar hatahononni ma, “Mangengkar 
do anggingku pajongjong goran ni abangni i Israel, 
seng ra ia paganjang ahu.” 

8Dob ai diloon ni pangintuai ni huta ai ma 
ia laho marsahapkonsi: hape anggo tong do 
martahan ia mangkatahon, “Seng marosuh uhurhu 
paganjangkonsi.” 

3 Jadi laho ma parinangon ni abangni ai hu 
lambungni i lobei ni pangintuai ai, itanggali naboru 
ai ma sipatuni humbani naheini anjaha itijuri 
bohini, lanjar nini ma mambalosi, “Maningon 
sonin do bahenon hu dalahi, na so ra pajongjong 
ginompar hubani abangni.” 

10 Anjaha maningon goranon ni halak ma goranni 
i Israel, “Rumah ni halak, na dob tinanggalan 
sipatuni.” 


Pasal Parlahou na So Patut 


11 Anggo martinggil dua dalahi samah sidea, 
gabe roh parinangon ni na sada sihol paluahkon 
paramangonni hun tangan ni na mambogbogisi, 
gabe isurdukkon tanganni anjaha isontap hailaonni, 
12 jadi maningon rotaponmu do tangan ni puang- 
puang ai, seng bulih maralang-alang uhurmu. 


Pasal Suhat-suhat pakon Timbangan na Sintong 


13 Seng bulih dong dua batu timbangan ibagas 
ranjutmu, sada na banggal anjaha sada na etek. 
14Seng bulih mardua tapongan ham ibagas 
rumahmu, sada na banggal anjaha sada na etek. 

15 Maningon marbatu timbangan na botul anjaha 
na sintong ham, maningon martapongan na botul 
anjaha na sintong ham, ase dokah ham manggoluh 
i tanoh sibereon ni Jahowa Naibatamu bamu. 

16 Ai marbursik-bursik do Jahowa Naibatamu 
mangidah ganup jolma na mangkorjahon na sonai, 
mangidah ganup jolma tene na mangkorjahon 
hagedukon. 

Maningon Siapkononkon do Halak Amalek 


17 Ingat ma na binahen ni halak Amalek bamu i 
tongah dalan, sanggah na luar nasiam hun Masir, 
18 haha pangadangni bamu i tongah dalan, sanggah 
na galek anjaha loja ham, anjaha ibunuh sagala 
na galek na roh mangihut hun pudi, anjaha seng 
ihabiari Naibata. 

19 Halani ai anggo domma marhasonangan ham 
ibahen Jahowa Naibatamu humbani sagala 
munsuhmu inggot i tanoh sibereon ni Jahowa 
Naibatamu bamu bahen  parbagiananmu, 
maningon siapkononmu ma pardingatan ni 
halak Amalek hun toruh ni langit: seng bulih 
halupahononmu ia. 


Pasal na Mamboan Limbuah ni na Hinorjahon 


26 1 Anggo domma masuk ham hu tanoh 
sibereon ni Jahowa Naibatamu bamu bahen 
parbagiananmu, dob isoluk ham tanoh ai anjaha 
marianan ham ijai, 

2 maningon buatonmu ma humbani limbuah ni 
ganup gogoh ni tanoh ai, na jumpah humbani 
tanohmu ai, na dob binere ni Jahowa Naibatamu 
bamu, anjaha pamasuk ham ma ai hubagas sada 
tapongan, anjaha boan ham ma ai hubani ianan 
sipilihon ni Jahowa Naibatamu bahen ianan ni 
goran-Ni. 

3Dob ai maningon parayakonmu ma malim, na 
marhorin bani ari ai, anjaha hatahon ham ma hu 
bani, “Na pabotohkon ma ahu sadari on i lobei 
ni Jahowa Naibatamu, paboa na dob masuk ahu 
hu tanoh, na dob binulawankon ni Jahowa hinan 
hubani ompungnami, bereon-Ni hu bennami.” 
4Jadi buaton ni malim ai ma tapongan ai hun 
tanganmu, anjaha ipeakkon ma ai i lobei ni 
anjapanjap ni Jahowa Naibatamu. 

5 Dob ai hatahononmu mai lobei ni Jahowa, “Halak 
Aram na madou-adou do anggo bapa; dob ai tuad 
ma ia hu Masir lanjar manginsolat ijai, otik do 
bilanganni, hape jadi gabe bangsa na bolon, na 
gogoh anjaha na buei. 

6 Tapi roh ma halak Masir mambahen na so uhum 
bennami, iarsik anjaha iampeihon do bennami 
horja jabolon na borat. 

7 Jadi mandoruhi ma hanami bani Jahowa 
Naibata ni ompungnami, gabe itangihon Jahowa 
do soranami anjaha marpanatap uhurni bani 
hasombuhon, hangaluton pakon hasosakan na 
idagei hanami. 

8 Dob ai iarahkon Jahowa ma hanami luar hun Masir 
marhitei tangan na gogoh, pakon botohon na toltol, 
marhitei songgot-songgot bolon, marhitei tanda 
pakon halongangan, 

3 anjaha iboan ma hanami das hu ianan in, anjaha 
ilayak-layakkon ma bennami tanoh on, tanoh 
habaoran ni dadih pakon manisan ni huramah. 

10 Sonari pe, tonggor ma, huboan do limbuah ni 
gogoh ni tanoh, na binere-Mu in hu bangku, alo 
Jahowa!” Anjaha tibalhon ma tapongan ai i lobei 
ni Jahowa Naibatamu anjaha marsombah ma ham i 
lobei ni Jahowa Naibatamu: 

11 anjaha marmalas ni uhur ma ham mangidah 
haganup na madear, na dob binere ni Jahowa 
Naibatamu bamu pakon hubani sinrumahmu, ham, 
pakon halak Levi, pakon halak dagang na i tongah- 
tongahmu. 


Pasal Parsapuluhan 


12 Anggo domma siap ipatumpu ham ganup 
parsapuluhan ni gogoh ni tanohmu bani tahun 
patoluhon, ai ma tahun parsapuluhan, jadi 
maningon bereonmu ma ai bani halak Levi, halak 
dagang, dakdanak na tading maetek, puang-puang 
na mabalu, ase mangan sidea ibagas hutamu 
anjaha bosuran. 

13 Anjaha hatahononmu ma i lobei ni Jahowa 
Naibatamu, 'Domma hubuat ugas na pansing in hun 
rumah, ambah ni ai domma hubere in hubani halak 
Levi, halak dagang, dakdanak na tading maetek 
pakon puang-puang na mabalu, romban hubani 
ganup tonahmu, na dob tinonahkon-Mu hu bangku, 


5 Musa 26 774 


seng dong huengkar age sada humbani tonah-Mu 
anjaha seng huhalupahon. 

14 Seng dong hupangan hunjin sanggah pusok ni 
uhurhu, barang hubuat hunjin sanggah butak ahu, 
barang hupaingkat hunjin bahen boanon ni na 
matei; hutangihon do sora ni Jahowa Naibatangku, 
hubahen do ganup romban hubani na tinonahkon- 
Mu hu bangku. 

15 Sai manatap ma ham humbani ianan-Mu na 
pansing in, hun nagori atas, anjaha pasu-pasu Ham 
ma bangsa-Mu halak Israel pakon tanoh na dob 
binere-Mu bennami, songon na dob binulawankon- 
Mu bani ompungnami, tanoh habaoran ni dadih 
pakon manisan ni huramah.' 


Sipaingat Pangujungi 


16 Sadari on ma Jahowa Naibatamu manonahkon 
bamu mangkorjahon aturan pakon uhum on: 
maningon ramotkonon anjaha horjahononmu do in 
humbani sagala uhurmu pakon sagala tonduymu. 

17Domma iparbagah ham sadari on, paboa 
maningon Jahowa do  Naibatamu, anjaha 
marparlahou ham bani dalan-Ni, 8 anjaha 
ramotkononmu  aturan-Ni,  tonah-Ni pakon 
uhum-Ni, anjaha maningon tangihononmu sora-Ni. 
18 Jahowa pe ihatahon do ham marbagah-bagah 
sadari on, paboa ham do bangsa-Ni sandiri, songon 


5 Musa 26-27 775 


na dob pinarbagah-bagah-Ni hinan bamu, anjaha 
ramotkononmu do ganup tonah-Ni, 

19 ase la mambahen ham timbul humbani ganup 
bangsa sipajuh begu-begu, na dob jinadihon-Ni 
bahen puji-pujian pakon ambilan ampa hamuliaon, 
anjaha ase ham gabe bangsa na pansing bani 
Jahowa Naibatamu songon na dob hinatahon-Ni 
hinan. 


Batu Pardingatan pakon 
Anjapanjap na i Dolog Ebal 


27 1Dob ai iparentahkon si Musa pakon 
pangintuai ni bangsa ai ma hubani bangsa 
ai, Ramotkon nasiam ma ganup tonah, na dob 
hutonahkon in bamu sadari on. 

2 Anggo domma idipari nasiam Jordan, das nasiam 
hu tanoh sibereon ni Jahowa Naibatamu bamu, 
maningon pajongjongonmu ma bamu batu na 
bolon, anjaha lapuonmu ma ai bani hapur, 

3 anjaha uhirhononmu ma hujai ganup hata ni 
titah on, anggo domma mandipar ham masuk hu 
tanoh sibereon ni Jahowa Naibatamu bamu, tanoh 
habaoran ni dadih pakon manisan ni huramah, 
songon na dob pinarbagah-bagah ni Jahowa 
Naibata ni ompungmu hinan bamu. 

4Anjaha anggo domma idipari nasiam Jordan, 
maningon pajongjongon nasiam ma batu on 
songon na dob hutonahkon in bani nasiam sadari 

on, i atas ni Dolog Ebal, anjaha lapuon nasiam ma 
in bani hapur. 

> Maningon pajongjongonmu homa ijai sada 
anjapanjap bani Jahowa  Naibatamu, sada 
anjapanjap humbani batu: seng bulih dais hujai 
parugas bosi. 

6Maningon humbani batu na so binarbar 
pajongjongonmu  anjapanjap bani  Jahowa 
Naibatamu: anjaha maningon galangkononmu 
do i atasni galangan situtungon bani Jahowa 
Naibatamu, 

7 anjaha maningon galangkononmu homa galangan 
pardameian, anjaha panganonmu ijai, lanjar 
marmalas ni uhur ma ham i lobei ni Jahowa 
Naibatamu. 

8Anjaha  maningon torang tumang do 
uhirhononmu hubani batu ai hata ni titah 
on. 

? Dob ai nini si Musa pakon malim na humbani 
marga Levi ma dompak ganup Israel, Pasonang 
anjaha tangihon ma alo Israel, sadari on ma nasiam 
gabe bangsa ni Jahowa Naibatamu. 

10 Halani ai sai tangihon ma sora ni Jahowa 
Naibatamu, anjaha horjahon ganup tonah-Ni pakon 
aturan-Ni, sagala na hutonahkon in bamu sadari on. 

Pasu-pasu hun Dolog Garisim, 
Papa hun Dolog Ebal 


11 Dob ai iparentahkon si Musa ma hubani bangsa 
ai bani ari ai, 

12 “Anggo domma idipari nasiam Jordan, maningon 
jongjong ma i atas ni Dolog Garisim manaurhon 
pasu-pasu hubani bangsa in: Morga Simeon, Levi, 
Juda, Isasar, Josep pakon Benjamin. 

13 Anjaha marga on ma na maningon jongjong i atas 
Dolog Ebal mangkonahon papa: Morga Ruben, Gad, 
Asser, Sebulon, Dan pakon Naftali. 

14 Dob ai pagogohon ni halak Levi ma sora ni sidea 
manaurhon hubani ganup bangsa Israel, 

15 Hona papa ma barang ise na mambahen gana- 
gana, na niuhir barang na tinuang, hagigian ni 
Jahowa, jadi-jadian ni tangan ni halak na pandei, 
anjaha ipajongjong ai bani ianan na ponop. Dob ai 
balosan ni ganup bangsa ai ma. “Amen!” 

16Hona papa ma barang ise, na marpis ni 
uhur mangidah bapani barang inangni. Dob ai, 
hatahonon ni ganup bangsa ai ma. “Amen!” 

17 Hona papa ma barang ise na paosor parbalogan 
ni hasomanni. Dob ai balosan ni ganup bangsa ai 
ma. “Amen!” 

18 Hona papa ma barang ise na pakahouhon halak 
na mapitung i tongah dalan. Dob ai hatahonon ni 
ganup bangsa ai ma. “Amen!” 

19 Hona papa ma barang ise na papeol uhum bani 
halak dagang, dakdanak na tading maetek pakon 
puang-puang na mabalu. Dob ai hatahonon ni 
ganup bangsa ai ma. “Amen!” 

20Hona papa ma barang ise na paganjang 
parinangon ni bapani, halani na dob marsaor 
bapani pakonsi. Dob ai hatahonon ni ganup bangsa 
ai ma. “Amen!” 

21Hona papa ma barang ise na marsaor pakon 
pinahan aha pe. Dob ai hatahonon ni ganup bangsa 
ai ma. “Amen!” 

22 Hona papa ma barang ise na marsaor pakon 
botouni, na sada bapa barang na sada inang 
pakonsi. Dob ai hatahonon ni ganup bangsa ai ma. 
“Amen! 

23 Hona papa ma barang ise na marsaor pakon 
simatuani naboru. Dob ai hatahonon ni ganup 
bangsa ai ma. “Amen!” 

24Hona papa ma barang ise na mamunuh 
hasomanni ibagas na ponop. Dob ai hatahonon ni 
ganup bangsa ai ma. “Amen!” 

25 Hona papa ma barang ise manjalo sisip, laho 
mamunuh sada halak, anjaha na manduruskon 
darohni na so marpipot. Dob ai hatahonon ni ganup 
bangsa ai ma. “Amen!” 

26 Hona papa ma barang ise na so pajonamkon hata 
ni titah on marhitei na mangkorjahon ai. Dob ai 
hatahonon ni ganup bangsa ai ma. “Amen!” 

Pasu-pasu pakon Papa 


1 Anggo tangi tumang ham bani hata ni 
26 panon: Naibatamu, iharinggaskon uhurmu 
mangkorjahon ganup titah-Ni, na hutonahkon in 
bamu sadari on, jadi pabangkiton ni Jahowa 
Naibatamu ma ham timbulan humbani sagala 
bangsa nai atas tanoh on. 
2Sogop ma bamu ganup pasu-pasu on anjaha 
ondos bamu, anggo itangihon ham sora ni Jahowa 
Naibatamu. 
3 Pasu-pasuon-Ni ma ham ibagas huta, anjaha pasu- 
pasuon-Ni ma ham i ladang. 
4Pasu-pasuonni ma boras ni boltokmu pakon 
gogoh ni tanohmu, pasu-pasuon-Ni ma manggargar 
pinahanmu, lombu pakon biribirimu. 
3 Pasu-pasuon-Ni ma tapongan pakon 
pangaguanmu. 
6 Pasu-pasuon-Ni ma ham laho masuk, anjaha pasu- 
pasuon-Ni ma ham laho luar. 
7Ondoskonon ni Jahowa ma munsuhmu na roh 
manlawan han,, ase rasei sidea i lobeimu: marhitei 
humbani sada dalan sidea bingkat mandorab ham, 
maningon marhitei pitu dalan sidea maporus i 
lobeimu. 
8Hatahonon ni  Jahowa ma pasu-pasu 
mangkasomani ham ibagas sopoumu pakon 
bani ganup jinamah ni tanganmu, anjaha pasu- 

pasuon-Ni ma ham i tanoh, na binere ni Jahowa 
Naibatamu bamu. 

9 Pajonamon ni Jahowa ma ham gabe sada bangsa 
na pansing bani, songon na dob binulawankon-Ni 
hinan bamu, anggo iramotkon ham tonah ni Jahowa 
Naibatamu, anjaha marparlahou ham ibagas dalan- 
Ni. 

10 Anjaha ganup bangsa na i tanoh on mangidah, 
paboa na dob targoran do ham bani goran ni 
Jahowa, gabe mabiar sidea mangidah ham. 

11 Anjaha tumpakan ni Jahowa ma ham marlobih- 
lobih bani na madear, bani boras ni boltokmu, bani 
panggargar ni pinahanmu, bani gogoh ni tanohmu, 
bani tanoh na dob binulawankon ni Jahowa hinan 
hubani ompungmu berehonon-Ni hu bamu. 

12 Buhaan ni Jahowa ma bamu parartaan-Ni na 
madear, ai ma langit ai, laho mambere udan 
bani tanohmu bani panorang hadearanni, anjaha 
pasu-pasuon-Ni ma ganup na hinorjahon ni 
tanganmu, gabe panginjaman ni buei bangsa 
sipajuh begu-begu ma ham, tapi anggo ham seng 
anjai manginjam. 

13 Anjaha pabangkiton ni Jahowa ma ham gabe 
ulu, lang be ihur; lambin naikni mando ham, seng 
anjai turun, anggo itangihon ham titah ni Jahowa 
Naibatamu, sagala na hutonahkon in bamu sadari 
on, siramotkonon anjaha sihorjahononmu, 


5 Musa 28 781 


14 anjaha anggo seng manlembang ham hu siamun 
barang hu sambilou humbani ganup hata, na dob 
hutonahkon in bamu sadari on, laho mangirikkon 
naibata na legan anjaha marsombah hujai. 

15 Tapi anggo seng itangihon ham sora ni Jahowa 
Naibatamu, anjaha anggo seng iramotkon anjaha 
ihorjahon ham sagala uhum-Ni pakon aturan-Ni, 
sagala na hutonahkon in bamu sadari on, sogop ma 
bamu sagala papa on anjaha mangonai bamu. 

16 Hona papa ma ham ibagas huta anjaha hona 
papa ma ham i ladang. 

17 Hona papa ma  taponganmu pakon 
pangaguanmu. 

18 Hona papa ma boras ni boltokmu pakon gogoh ni 
tanohmu, anak ni lombumu pakon biribirimu. 

19 Hona papa ma ham laho masuk, anjaha hona 
papa ma ham laho luar. 

20 Tongoson ni Jahowa ma hu tongah-tongahmu 
papa-papa, hageoron pakon hinamagou bani 
haganup na hinorjahon ni tanganmu, paima siap 
anjaha magou ham podas, halani hinabajan ni 
pambahenmu, halani na tinadingkonmu in Ahu. 
21Sai mardondon do i tongah-tongahmu sampar 
bahenon ni Jahowa, paima siap ham hun tanoh 
siparayakonmu bahen parbagiananmu. 

22 Papaan ni Jahowa ma ham marhitei naborit 
tirahap, pane-pane, rojan, arun, logou ni ari, 

hameluson pakon antinganou, sai pardakdakon-Ni 
do ham paima magou ham. 

23 Anjaha gabe tombaga ma langit na i babou ni 
ulumu, anjaha gabe bosi tanoh na i toruhmu. 

24 Bereon ni Jahowa ma horsik pakon orbuk gantih 
ni udan hu tanohmu, mangkadabuh ma in bamu 
hun langit paima magou ham. 

25 Bahenon ni Jahowa ma ham marrageian i lobeini 
munsuhmu: marhitei humbani sada dalan ham 
bingkat mandorab munsuhmu, hape marhitei 
humbani pitu dalan ham maporus i lobeini 
munsuhmu, anjaha gabe hagigian ma ham bani 
ganup harajaon na i tanoh on. 

26 Gabe sipanganon ni sagala manuk-manuk na i 
awang-awang in pakon binatang na i tanoh on ma 
bangkeimu: sahalak pe lang na ra mangosiki ai. 

27 Papaan ni Jahowa ma ham marhitei puru 
Masir, marhitei bayoh, hurap pakon hulus na so 
hatambaran. 

28 Papaan ni Jahowa ma ham marhitei podou, 
hapitungon pakon ratou, 

29 gabe dadap-dadap ma ham tongah arian, songon 
na mapitung dadap-dadap ibagas hagolapan, 
anjaha seng mardohar ham bani sagala dalanmu; 
pitah siayakon pakon sirampokan ma ham 
tongtong, anjaha seng dong na paluahkon ham age 
sahalak. 

30 Mambuat boru ham, tapi halak na legan do 
marjolmahonsi: pajongjong rumah ham, tapi seng 
ham marianan ibagas, mamungkah pohon anggur 
ham, hape seng ham mangankon buahni. 

31 Sayaton ni halak ma lombumu i lobeini matamu, 
tapi seng bulih panganonmu ai: rampason ni 
halak ma halodemu hun lobeimu, anjaha seng 
paulakonni ai bamu; ondosonkon ma biribirimu 
hubani munsuhmu, anjaha sahalak pe lang dong na 
mangurupi ham. 

32 Ondosonkon ma anakmu pakon borumu hubani 
bangsa na legan ipaidah-idah matamu, anjaha 
siholan ma ham layur-layur ari hubani sidea, tapi 
aha pe lang boi bahenonmu. 

33 Anjaha bois ma gogoh ni tanohmu in pakon na 
hinangalutkonmu in panganon ni bangsa na so 
tinandamu, pitah siodaron pakon sidogei-dogeian 
ma ham layur, 

34 ase podouan ma ham halani haganup sitaronon 
na nididah ni matamu ai. 

35 Papaan ni Jahowa ma ham marhitei puru na 
jahat bani towodmu pakon bani hae-haemu, na 
so hatambaran olat ni jampal ni naheimu das hu 
pakpak ni ulumu. 

36 Pabalion ni Jahowa ma ham rap pakon rajamu, 
na pinabangkitmu manggomgom ham, hubani sada 
bangsa sipajuh begu-begu, na so tinandamu anjaha 

na so tinanda ni ompungmu, jadi balosanmu ma ijai 
naibata na legan humbani hayu pakon batu. 

37 Anjaha gabe hagigian, umpama ni halak pakon 
sipahiri-hirion ma ham i tongah-tongah ni ganup 
bangsa atap huja ham sihol pabalion ni Jahowa. 

38 Buei do namin boanonmu bonih hu jumamu, tapi 
otik do ai patumpuonmu: ai bois do ai gagaton ni 
balang. 

39 Pungkahonmu do namin pohon anggur anjaha 
pauli-ulionmu ai, tapi seng anjai inumonmu anggur 
ai barang patumpuonmu buahni, ai bois do ai 
panganon ni gilok-gilok. 

40 Martubuhan do namin hayu jetun bani ganup 
tanohmu inggot, tapi seng anjai minakanmu 
angkulamu bani minak, ai marurus sonin do buah 
ni hayu jetunmu. 

41 Tubuhan anak pakon boru do namin ham, tapi 
seng anjai dong tading i lambungmu, ai maningon 
laho do sidea hu habuangan. 

42 Sagala hayumu pakon buah ni tanohmu ai 
maningon tamponok do simadasi. 

43 Ia halak dagang na i tongah-tongahmu in lambin 
dokahni lambin naikni do mangatasi ham, tapi 
anggo ham lambin dokahni lambin surutni do. 
44la ma  papinjamkon bamu, seng ham 
papinjamkon bani: ia ma gabe ulu, anjaha ham 
gabe ihur. 

45Sai na sogop do bamu ganup papa-papa on, 
anjaha pardakdakonni do ham anjaha honaanni 
paima siap ham, halani na so tinangihonmu sora 
ni Jahowa Naibatamu, laho manramotkon ganup 
titah-Ni pakon aturan-Ni, sagala na tinonahkon-Ni 
ai bamu. 

46 Maningon gabe tanda pakon halongangan ma in 
bamu pakon bani ginomparmu sadokah ni dokahni. 
47Halani na so binalosanmu Jahowa Naibatamu 
marhasoman malas ni uhur pakon dear ni uhur, 
hinorhon ni hinabuei ni ganup na jinalomu ai, 

48 maningon pambalosi ma ham bani munsuhmu, 
na sinuruh ni Jahowa mangimbang ham, manaron 
lohei pakon horah, partalanjangon pakon 
hahurangan na marbagei-bagei: anjaha nahkonon 
ni Jahowa ma pasangan bosi hubani borgokmu 
paima magou ham bahenon-Ni. 

49 Boanon ni Jahowa ma sada bangsa sipajuh begu- 
begu humbani na daoh, humbani ujung ni tanoh 
on manlawan ham, songon parhabang ni manuk- 
manuk nanggordaha pardorasni, sada bangsa na so 
niarusanmu parsahapni, 

50 sada bangsa na reteng bohini, na so maralang- 
alang mangidah na matua, anjaha na so maridop ni 
uhur mangidah na maposo, 

51 anjaha bois do panganonni anak ni pinahanmu 
pakon gogoh ni tanohmu paima siap ham, seng 
tebaanni bamu gandum, anggur, minak, anak 

ni lombu pakon biribirimu, paima siap ham 
bahenonni. 

52 Anjaha sosakonni ma ham ibagas ganup hutamu, 
paima marongrong bahenonni tembokmu na gijang 
anjaha na toguh ai, na hinatengeran ni uhurmu 
namin bani sab tanohmu: maningon sosakanni do 
ham bani haganup hutamui sab tanohmu, sibereon 
ni Jahowa Naibatamu bamu. 

53panganonmu do boras ni boltokmu sandiri, 
daging ni anakmu pakon borumu, sagala na 
dob binere ni Jahowa Naibatamu bamu, ibagas 
pangkubu pakon hasosakan na binahen ni 
munsuhmu bamu. 

54 Dalahi siunjahan anjaha siminggalan i tongah- 
tongahmu, serleng do panonggorni marsimburu 
mangidah saninani pakon mangidah parinangon 
haudungan ni uhurni pakon mangidah niombahni 
na tading manggoluh ope pakonsi, 

33 gabe seng ibere hubani sidea humbani daging ni 
anakni sandiri na pinanganni, halani na so adong 
ai teba age aha bani marhitei pangkubu pakon 
hasosakan, na binahen ni munsuhmu bamu ibagas 
hutamu. 

56 Puang-puang siunjahan anjaha siminggalan 
i tongah-tongahmu, na so pag manondolhon 
tapak-tapak ni naheini hu tanoh halani jengesni 
pakon minggalni, serleng do matani marsimburu 


5 Musa 28 787 


mangidah paramangonni sandiri, mangidah anakni 
pakon boruni, 

37 gabe seng ibere hubani sidea humbani anggi- 
anggi ni na etek-etek, na luar hun partapaan, 
barang humbani na etek-etek na dob tinubuhkonni, 
ai sihol do panganonni ai marponop-ponop, halani 
hurangan ia bani haganup marhitei pangkubu 
pakon hasosakan, na binahen ni munsuhmu bamu 
ibagas hutamu. 

38 Anggo seng iramotkon ham anjaha ihorjahon 
ham haganup hata ni titah on, na tarsurat ibagas 
buku on, ase marhabiaran ham bani goran na 
marmulia anjaha na majombut on, ai ma Jahowa 
Naibatamu, 

59 sabe marhasurungan ma papahonon ni Jahowa 
bamu pakon bani ginomparmu, papa na bolon 
pakon na manongtong, pakon naborit na parah 
anjaha mardondon. 

60 Anjaha tonahkonon-Ni ma use bamu ganup 
naborit na masa i Masir, na hinabiaranmu ai, ai ma 
mangonai bamu. 

61 Sagala naborit pakon papa na so tarsurat ibagas 
buku titah on, honahonon ni Jahowa ma bamu, 
paima siap ham. 

62 Jadi otik naman na tading humbani nasiam, age 
pe usih hubani bintang na i langit hinan hinabuei 
nasiam, halani na so itangihon nasiam sora ni 
Jahowa Naibatamu. 

63 Anjaha ia sonin hinan malas ni uhur ni Jahowa 
mangidah nasiam, laho mambahen na madear 
hubani nasiam pakon pabueihon nasiam, usih sonai 
ma malas ni uhur ni Jahowa laho mangagou pakon 
maniapkon nasiam, anjaha orbaton-Ni ma nasiam 
hun tanoh simasukan nasiam bahen parbagianan 
nasiam. 

64 Anjaha pamerapon ni Jahowa ma ham hu tongah- 
tongah ni sagala bangsa, hun ujung ni tanoh na sada 
hu ujung ni na sada nari, anjaha balosanmu ma ijai 
naibata na legan humbani hayu pakon batu, sagala 
na so tinandamu barang ompungmu hinan. 

65 Anjaha seng anjai marhasonangan ham i tongah- 
tongah ni bangsa ai, anjaha seng dong parsaranan 
bani tapak-tapak ni naheimu, ai bereon ni Jahowa 
ma bamu uhur na gobir tongtong, pakon mata na 
motei-otei, pakon tonduy na marpandoleian. 

66 Gantung mando goluhmu songon bani jambulan 
i lobeimu: marhabiaran ma ham arian pakon 
borngin, anjaha seng be tenger uhurmu bani 
goluhmu. 

67 Sogod hatahononmu ma, “Ambit golap ma namin 
ari” anjaha borngin hatahononmu ma, ‘Ambit siang 
ma namin ari!” Halani biar na mambibiari uhurmu 
pakon hinamagou na nididah ni matamu. 

68 Dob ai boanon ni Jahowa ma ham mulak hu Masir 
ibagas parau, hubani dalan na dob hupatugah hinan 
bamu, “Seng anjai idahonmu be in anjaha jualon 

ma nasiam ijai hubani munsuhmu bahen jabolon 
dalahi pakon jabolon naboru, hape seng dong na ra 
mamboli.” 


Parpabayu bani Parpadanan pakon Naibata 


1 On ma hata ni parpadanan na hinatahon ni 
29 Jahowa hubani si Musa sibahenonni hubani 
halak Israel i tanoh Moab, sobali parpadanan na 
dob binahenni ai bani sidea i Horeb. 
2 Dob ai ipatumpu si Musa ma haganup halak Israel 
anjaha nini ma dompak sidea, “Domma ididah 
nasiam haganup na dob binahen ni Jahowa i lobeini 
mata nasiam i tanoh Masir, hubani Parao pakon 
hubani ganup juakjuakni ampa hubani sab tanohni, 
3 “Ai ma parlajouan bolon, na dob nididah ni mata 
nasiam, sagala tanda pakon halongangan na bolon 
in. 
4Hape lanjar ope seng ibere Jahowa hubani 
nasiam uhur na marimbagaskonsi, barang mata 
na marpangidah, barang pinggol na marpambogei 
ronsi sadari on. 
3 Anjaha Ahu do mangiring-iring nasiam ompat 
puluh tahun dokahni i halimisan, seng buruk hiou 
nasiam bani angkula nasiam, anjaha seng buruk 
sipatu bani naheimu, 
6 seng mangan ruti nasiam, anjaha seng minum 
anggur barang siinumon na koras nasiam, ase 
ibotoh nasiam, Ahu do Jahowa Naibata nasiam.' 

7 Anjaha dob das nasiam hu ianan on, luar ma si 
Sihon raja ni Hesbon, pakon si Og raja ni Basan sihol 
manjumpahkon hita laho marmunsuh, tapi talu do 
sidea ibahen hita: 

8 ibuat hita do tanoh ni sidea ai, anjaha ibere hita 
do ai bani halak Ruben, Gad pakon hubani satongah 
marga Manase bahen parbagiananni. 

9 Antong ramotkon nasiam ma hata parpadanan 
in, anjaha horjahon nasiam ma in, ase maruntung 
nasiam bani haganup sihorjahonon nasiam. 

10 Jongjong do nasiam ganup sadari on i lobeini 
Jahowa Naibata nasiam, pambobai nasiam, kopala 
ni marga nasiam, sintua nasiam pakon ganup dalahi 
hun Israel: 

11 Jakdanak nasiam, parinangon nasiam, pakon 
halak dagang na i tongah-tongah ni parsarananmu, 
sonai homa sitaha soban pakon sitahu bahmu, 

12 se masuk ham hubagas parpadanan, na 
binahen ni Jahowa Naibatamu, pakon hubagas 
parbulawanan, na binahen ni Jahowa Naibatamu 
bamu sadari on: 

13 ase la pajonamkon ham sadari on gabe bangsa- 
Ni, anjaha la ma gabe Naibatamu, songon na dob 
pinarbagah-Ni hinan bamu, anjaha songon na dob 
binulawankon-Ni hubani ompungmu, si Abraham, 
si Isak pakon si Jakob. 

14Seng pitah hubani nasiam ahu mambahen 
parpadanan pakon parbulawanan on, 

15 tapi hubani haganup do tene, na jongjong pakon 
hita i lobei ni Jahowa Naibatanta, pakon bani 
haganup na so ijon sadari on rap pakon hita. 

16 Ai ibotoh nasiam do naha pariananta ijia i tanoh 
Masir, anjaha naha pamontasta hun tongah-tongah 
ni bangsa sipajuh begu-begu na binontas nasiam in. 
17 Anjaha domma ididah nasiam hagigian, na dob 
hinorjahon ni sidea ai, pakon gana-gana ni sidea na 
humbani hayu pakon batu, humbani pirak pakon 
omas na adong bani sidea. 

18 Halani ai sai ulang ma adong i tongah-tongah 
nasiam dalahi barang naboru, halak na saompung 
barang na samarga, na marbalik uhurni sadari 
on humbani Jahowa Naibatanta, sihol mambalosi 
naibata ni sipajuh begu-begu ai: ase ulang adong i 
tongah-tongah nasiam urat na mantunaskon buah 
na marrasun pakon na mapaet. 

19 Sai ulang ma adong sada halak, age pe domma 
ibogei hata ni parbulawanan on, iparhatuah ope 
dirini ibagas uhurni, mangkatahon, “Maningon 
marhasonangan do ahu, age mardalan ahu 
ibagas hahengkengon ni uhurhu: na mamboan 
hamagouan do ia ai hubani tanoh na marbah 
pakon na horah.” 

20Seng tumaram marpangulaki uhur ni Jahowa 
mangidahsi, tapi gajak do ringis-Ni pakon 
parsimburuon-Ni mangidah dalahi na sonai, anjaha 
maningon manginsonoh do bani haganup papa 

na tarsurat ibagas buku on, anjaha siapkonon ni 
Jahowa do goranni hun toruh ni langit. 

21 Anjaha maningon papuligon ni Jahowa do homa 
ia humbani ganup marga ni Israel laho mambahen 
marhinamagou, romban hubani haganup papa- 
papa ni parpadanan, sagala na tarsurat ibagas buku 
titah on. 

22 Anjaha sundut na roh, anak nasiam na jongjong 
i pudi nasiam, pakon halak na legan, na roh hun 
tanoh na madaoh hatahononni ma, anggo ididah 
sidea papa pakon naborit, na hinonahon ni Jahowa 
hu tanoh on: 

23 Domma gabe hirtah pakon garam, matutung 
ganup tanohni, seng tartidahi, anjaha seng tubuhan 
aha be, poyon pe seng tubuh, marongrong tene 
songon Sodom, Gumora, Adama pakon Zeboim, na 
dob marongrong ibahen Jahowa ibagas ringis-Ni 
pakon ibagas pargajag ni gila-Ni, 

24 hatahonon ni ganup bangsa sipajuh begu-begu 
ma tene, “Mase ma sonai ibahen Jahowa hu tanoh 
on? Aha do arti ni pargajag ni ringis na bolon on?” 
25 Jadi hatahonon ni halak ma mambalosi, “Halani 
na tinadingkon ni sidea do parpadanan ni Jahowa 
Naibata ni ompung ni sidea, na binahen-Ni hubani 
sidea, sanggah iarahkon sidea luar hun tanoh 
Masir.' 

26 Hape laho do sidea use mambalosi naibata na 
legan anjaha marsombah hujai, naibata na so 

tinanda ni sidea, anjaha na so niaturhon hubani 
sidea. 

27 Halani ai gajag do ringis ni Jahowa mangidah 
tanoh on, gabe manginsonoh hujai haganup papa, 
sagala na tarsurat ibagas buku on. 

28 Jadi isiapkon Jahowa ma sidea hun tanoh ni sidea 
ibagas gila-Ni pakon pargajag ni ringis-Ni na bolon 
in, anjaha iambukkon sidea hu tanoh na legan, 
songon na torang masa sadari on. 

29 Sagala rusia na ponop, Jahowa Naibata do 
simadasi, tapi pangungkabon na pinatalar-Ni ai, hita 
do simadasi pakon anakta ronsi sadokah ni dokahni, 
laho mangkorjahon ganup hata ni titah on.” 


Parmulak ni Uhur ni Jahowa Mangidah 
Bangsa-Ni na Mangundukkon Dousani 


1 Anjaha anggo domma sogop bamu magira 
30 haganup hata on, pasu-pasu barang papa, na 
hunahkon i lobeimu, hape ipaulak ham use uhurmu 
hubagas i tongah-tongah ni ganup bangsa sipajuh 
begu-begu, pambuangan ni Jahowa Naibatamu 
bamu, 
2 anjaha mulak ham pakon anakmu hubani Jahowa 
Naibatamu, anjaha itangihon ham sora-Ni, romban 
hubani na hutonahkon in bamu sadari on, humbani 
ganup uhurmu pakon humbani ganup tonduymu, 
3 jadi marpangulaki ma uhur ni Jahowa mangidah 
habuanganmu, anjaha idop ma uhur-Ni mangidah 

ham, anjaha patumpuon-Ni ma ham humbani 
ganup bangsa, pangerapan ni Jahowa Naibatamu 
bamu. 

4Porini pe mallok ham hu ujung ni langit, sai 
patumpuon ni Jahowa Naibatamu do ham hunjai, 
anjaha alopon-Ni do ham hunjai, 

3 anjaha boanon ni Jahowa Naibatamu ma ham 
mulak hu tanoh na dob tinean ni ompungmu hinan, 
ase teanonmu ai use, anjaha tumpakon-Ni ma ham, 
mardoharan anjaha bueinan humbani ompungmu. 
6 Dob ai sunaton ni Jahowa Naibatamu ma uhurmu 
pakon uhur ni ginomparmu laho mangkaholongi 
Jahowa Naibatamu humbani sagala uhurmu pakon 
sagala tonduymu, ase manggoluh ham. 

7Tapi honahonon ni Jahowa Naibatamu ma 
haganup papa-papa on hubani munsuhmu pakon 
imbangmu, sagala na mangayak-ayak ham. 

8 Dob ai mulak ma use ham anjaha tangihononmu 
ma sora ni Jahowa, anjaha horjahononmu ma 
ganup tonah-Ni, sagala na hutonahkon in bamu 
sadari on. 

9 Jadi marlobih-lobih ma ham tumpakon ni Jahowa 
Naibatamu bani haganup horja ni tanganmu, bani 
boras ni boltokmu, bani panggargar ni pinahanmu 
pakon bani gogoh ni tanohmu, ai mangulaki 
ma marmalas ni uhur Jahowa manumpakkon na 
madear hu bamu, usih songon malas ni uhur-Ni na 
ijia mangidah ompungmu, 

10 anggo itangihon ham sora ni Jahowa Naibatamu, 
laho manramotkon titah-Ni pakon aturan-Ni, sagala 
na tarsurat ibagas buku titah on, anggo mulak 
uhurmu hubani Jahowa Naibatamu humbani sagala 
uhurmu pakon sagala tonduymu. 


Dohor do Hata ai 


11 Ai titah, na hutonahkon on bamu sadari on seng 
mapayahtu in bamu anjaha seng madaohtu. 
12Seng i nagori atas in, mambahen pala 
hatahononmu, ‘Ise ma gantihnami naik hu nagori 
atas laho mangalop in bennami, ase ibogei hanami 
in anjaha ihorjahon hanami in?” 

13 Anjaha seng idipar ni laut hata in, mambahen 
maningon pala hatahononmu, ‘Ise ma gantihnami 
mandipar laut laho mangalop in bennami, ase 
ibogei hanami in anjaha ihorjahon hanami in?” 

14 hi dohor tumang do hata in bamu; ibagas 
pamanganmu anjaha ibagas uhurmu do in ase boi 
horjahononmu in. 


Pamilihon na Manontuhon 


15 Tonggor ma, domma hupatuduhkon bamu sadari 
on hagoluhan pakon hatuahon, hamatean pakon 
hamagouan, 

16 marhitei na huhatahon ham sadari on 
mangkaholongi Jahowa Naibatamu, marhitei 
na marparlahou ham ibagas dalan-Ni anjaha 

iramotkon ham titah-Ni, aturan-Ni pakon uhum-Ni, 
ase manggoluh ham anjaha lambin bueini, anjaha 
pasu-pasuon ni Jahowa Naibatamu ham i tanoh 
siparayakonmu nuan bahen parbagiananmu. 

17 Tapi anggo marbalik uhurmu, anjaha seng ra ham 
manangihon, tapi ra ham ajar-ajaranni marsombah 
hubani naibata na legan anjaha mambalosi ai, 

18 na pabotohkon hinan ma bani nasiam sadari on, 
maningon magou tumang ma nasiam, seng anjai 
dokah nasiam manggoluh i tanoh siparayakonmu 
marhitei na mandipari Bah Jordan laho mambuat ai 
bahen parbagianan. 

19 Diloonku ma sadari on langit pakon tanoh 
gabe saksingku dompak nasiam, paboa na dob 
hupatuduhkon bamu hagoluhan pakon hamatean, 
pasu-pasu pakon papa-papa: halani ai pilih 
ma hagoluhan, ase manggoluh ham pakon 
ginomparmu, 

20 marhitei na mangkaholongi Jahowa Naibatamu, 
manangihon sorani, anjaha marsijoloman hu bani, 
ai hagoluhan do ai bamu anjaha haganjangon ni 
umur, manggoluh i tanoh na dob binulawankon ni 
Jahowa hubani ompungmu, hubani si Abraham, si 
Isak pakon si Jakob, laho mamberehon ai bani sidea. 


Si Josua Panggantih ni si Musa 


31 1 Dob ai inunut si Musa ma mangkatahon 
hata on hubani ganup Israel, 

2 hini ma dompak sidea, “Saratus dua puluh tahun 
ma umurhu sadari on; seng tarbahen ahu be luar 
pakon masuk. Domma ihatahon Jahowa hu bangku, 
“Seng bulih diparanmu Bah Jordan on.” 

3Jahowa Naibatamu sandiri do mandipar i 
lobeimu: la do maniapkon bangsa ai i lobeimu, 
ase solukonmu sidea: anjaha si Josua do mandipar 
mambobahon ham, songon na dob hinatahon ni 
Jahowa hinan, 

4 Jadi bahenon ni Jahowa ma bani sidea, songon 
na dob hubani si Sihon pakon hubani si Og, raja ni 
halak Amori, pakon hubani tanoh ni sidea, na dob 
siniapkon-Ni ai.” 

5 Ondoskonon ni Jahowa ma sidea hubani nasiam, 
anjaha maningon bahenon nasiam ma hubani sidea 
romban hubani tonah, na dob hutonahkon ai 
hubani nasiam. 

6 Tenger ma uhur nasiam anjaha marsijoloman, 
ulang ma mabiar anjaha gobir mangidah sidea, ai 
Jahowa Naibatamu do hasomanmu mardalan: seng 
anjai paturuton-Ni anjaha tadingkonon-Ni ham.” 

7 Dob ai idilo si Musa ma si Josua, anjaha nini 
ma dompaksi i lobei ni haganup Israel, “Tenger 
ma uhurmu anjaha marsijoloman, ai das ma ham 
rap pakon bangsa on masuk hu tanoh, na dob 
binulawankon ni Jahowa hubani ompung ni sidea, 
sihol mamberehon ai hubani sidea, anjaha ham ma 
mambagihon ai hubani sidea bahen parbagiananni. 

8 Ai Jahowa sandiri do na mardalan i lobeimu, Ia 
do mangkasomani ham, seng anjai paturuton-Ni 
anjaha tadingkonon-Ni ham, ulang ma ham mabiar 
anjaha ulang ma ham gobir.” 


Pambasaon bani Buku Titah Sahali 
Pitu Tahun i Lobei ni Israel 


9Dob ai isuratkon si Musa ma titah on, anjaha 
iondoskon ma ai hubani malim, ginompar ni si Levi, 
siusung poti parpadanan ni Jahowa, pakon hubani 
ganup pangintuai ni Israel. 

10 Dob ai nini si Musa ma dompak sidea, “Bani ujung 
ni ganup pitu tahun, tudu bani tahun haluahon, 
bani pesta parlampolampoan, 

11 sanggah na roh haganup Israel hulobei ni Jahowa 
Naibatamu, bani ianan sipilihon-Ni ai, maningon 
basaon ma titah on i lobei ni haganup Israel, 
bogeion ni pinggol ni sidea. 

12Patumpu ma bangsa in, sagala paramangon, 
puang-puang pakon dakdanak pakon halak dagang 
na ibagas huta nasiam, ase itangar sidea anjaha 
iguruhon marhabiaran hubani Jahowa Naibata 
nasiam, anjaha iporluhon mangkorjahon ganup 
hata ni titah on, 

13 anjaha anak ni sidea, na so mambotoh ope, boi 
mambogei in anjaha mangguruhon marhabiaran 
hubani Jahowa Naibata nasiam, sadokah nasiam 

manggoluh itanoh siparayakon nasiam, marhitei na 
mandipari Bah Jordan, bahen parbagiananmu.” 


Ilumbahon Parbalikon ni Israel 


14 Dob ai nini Jahowa ma dompak si Musa, “Tonggor 
ma, domma dohor jumpah ajalmu, na matei mando 
ho, antong dilo ma si Josua, anjaha jongjong ma 
hanima ibagas lampolampo partumpuan ai, ase 
martonah Ahu hu bani.” Jadi laho ma si Musa rap 
pakon si Josua, anjaha jongjong ma sidea ibagas 
lampolampo partumpuan ai. 

15 Jadi taridah ma Jahowa ibagas lampolampo ai, 
marhitei hombun na jongjong; anjaha i lambung ni 
labah ni lampolampo ai do jongjong hombun ai. 
16Dob ai nini Jahowa ma dompak si Musa, 
“Tonggor ma, na laho modom ma anggo ho rap 
pakon ompungmu: jadi jongjong ma bangsa on 
anjaha manriah-riah mangirikkon naibata na legan 
i tongah-tongah ni bangsa simasukan ni sidea ai, 
tadingkonon ni sidea ma Ahu, anjaha oseion ni 
sidea ma padan-Ku na Hubahen ai hubani sidea. 

17 Jadi gajag ma ringis-Hu bani ari na sasada ai 
mangidah sidea, tadingkonon-Ku ma sidea, anjaha 
ponopkonon-Ku ma bohing-Ku humbani sidea ase 
bois sidea magou, anjaha mangonai hubani sidea 
hamagouan pakon hasosakan na marbagei-bagei. 
Jadi hatahonon ni sidea ma bani ari na sasada ai: 

Ai lang mangonai do hamagouan on banta, halani 
na so i tongah-tongahta Naibatanta?” 

18 Anjaha ponopkonon-Ku ma bohing-Ku bani ari na 
sasada ai, halani haganup hajahaton, na binahen ni 
sidea ai, halani na dob marbalik sidea bani naibata 
na legan. 

19 On pe suratkon hanima ma bennima doding on, 
anjaha ajarhon ma in bani halak Israel, mamahkon 
ma ai bani pamangan ni sidea, ase doding on saksi 
Bangku dompak bangsa on. 

20 Halani anggo domma das sidea Huboan masuk 
hu tanoh, na dob Hubulawankon hinan hubani 
ompung ni sidea, hu tanoh habaoran ni dadih pakon 
manisan ni huramah, anjaha mangan sidea, bosur 
anjaha mombur, marbalik ma sidea hubani naibata 
na legan anjaha balosan ni sidea ma ai, mapas ma 
sidea mangidah Ahu anjaha oseionni ma padan-Ku. 
21 Jadi anggo mangonai ma bani sidea buei 
hamagouan pakon hasosakan, doding on ma 
manaksihon bani sidea, ai seng bulih lupa ai 
humbani pamangan ni ginompar ni sidea, ai 
domma torang hinan Hutanda sura-sura, na 
piningkiran ni uhur ni sidea sadari on, sanggah lape 
das sidea Huboan hu tanoh, na dob Hubulawankon 
in.” 

22 Jadi isuratkon si Musa ma doding on bani na 
sadari ai, anjaha iajarhon ma ai bani halak Israel. 

23 Dob ai nini Jahowa ma dompak si Josua, anak ni 
si Nun, “Tenger ma uhurmu anjaha marsijoloman 
ma, ai maningon ho do mambobahon halak Israel 
masuk hu tanoh, na dob Hubulawankon hubani 
sidea, anjaha Ahu do mangkasomani ho.” 

24 Jadi dobkonsi isuratkon si Musa hata ni titah on 
hubagas sada buku, 

23 nini si Musa ma dompak halak Levi, na 
mangusung poti parpadanan ni Jahowa, 

26 “Buat nasiam ma buku titah on, anjaha nahkon 
nasiam ma in hu lambung ni poti parpadanan ni 
Jahowa Naibata nasiam, ase gabe hasaksian ai ijai 
dompak ham. 

27 Ai domma hubotoh panlawanonmu pakon 
hahengkengonmu; tonggor ma, gari sanggah 
manggoluh ope ahu sonari i tongah-tongah 
nasiam, domma manggeori nasiam dompak 
Jahowa, ai lang lambin parahni ma anggo domma 
matei ahu? 

28 Patumpu nasiam ma hu lambungkon haganup 
pangintuai nasiam mar sasamarga, pakon panuturi 
nasiam, ase boi husahapkon hata on bani pinggol 
ni sidea, anjaha hudilo langit pakon tanoh on gabe 
saksingku dompak sidea. 

29 Ai domma torang hinan hubotoh, anggo 
domma matei ahu, maningon maruhur magou 
nasiam, anjaha manlembang hun dalan, na 
hutonahkon in bani nasiam, halani ai mangonai 

ma hamagouan bani nasiam bani ari na laho roh, 
halani na hinorjahon nasiam ai sogam ni uhur ni 
Jahowa anjaha ipapuho nasiam ringis-Ni marhitei 
pambahenan ni tangan nasiam.” 

30 Jadi ihatahon si Musa ma ibogei pinggol ni ganup 
kuria ni halak Israel hata ni doding on das hubani 
ujungni. 


Doding ni si Musa 


1 “Tangar ma, nasiam sagala langit ase 


32 marsahap ahu; anjaha tangihon ma ale 
tanoh hata ni pamanganku. 

2 Sai songon udan ma madabuh pangajarionku, 
manektek songon namur hatangku, songon 
pangonai ni udan paris-paris hubani 
poyon-poyon, anjaha songon pangonai ni 
simbur hubani suan-suanan. 

3 Ai sihol ambilankononku do goran ni Jahowa: 
bere nasiam ma hatimbulon bani 
Naibatanta. 

4 Batu gingging in, laing do pambahen-Ni, ai 
pintor do ganup dalan-Ni: sada Naibata 
hatengeran ni uhur anjaha seng dong 
hagedukan-Ni, pintor anjaha bonar do la. 

5 Jahat do pambahenan ni sidea Bani, seng be 
anak-Ni sidea halani habutakon ni sidea ai: 
sada sundut na jahat anjaha na geduk do 
sidea. 

6 Mintor sonai ma pambalasmu bani Jahowa, ham 
alo bangsa na oto anjaha na so maruhur? Ai 
lang la do Bapamu, na manompa ham, na 
manjadihon anjaha na paulihon ham? 

7 Ingat ma ari na basaia, pardiateihon tahun na 
basaia marsundut-sundut: sungkun ma bapamu, 
ase ipatuduh bamu, partua nasiam ase ipatugah 
bani nasiam. 

8 Sanggah na ibagihon Sitimbulan in bani bangsa 
sipajuh begu-begu parbagianan ni sidea, sanggah 
na sinirangni ai anak ni jolma in, ijai ma ipajonam 
parbalogan ni bangsa-bangsa romban hubani 
bilangan ni Israel. 

P Ai Jahowa do simada bangsa-Ni, si Jakob do 
parbagianan ni tinean-Ni in. 

10 Jumpahsi do ia i tanoh dorging-dorging, i tanoh 
paraum-aumon i halimisan, Ia do manjagasi anjaha 
manarihon, iramotkon do ia songon anak ni matani. 
1lSongon  panramotkon ni manuk-manuk 
nanggordaha bani asarni, na mayap-ayap i babou 
ni anakni, na paherbang habongni, na mambuat 
sidea, anjaha iusung i atas ni habongni, 

12 Sonai ma ibobahon Jahowa sidea, anjaha seng 
dong naibata na legan hasomanni. 

13 la do mambahen sidea margareta bani ianan na 
gijang i tanoh in, anjaha ipangan gogoh ni tanoh 
in, ibahen do ia manirup manisan ni huramah hun 
dolog batu pakon minak humbani batu na mapir. 

14 Mantega humbani lombu, pakon dadih humbani 
biribiri, rap pakon taboh-taboh ni anak ni biribiri, 
pakon biribiri tunggal hun Basan ampa hambing 
tunggal, rap pakon gandum simantinan, anjaha 
daroh ni buah anggur na pitah iinum ham. 

15 Tapi momburhonsi Jesurun, mamistik ma ia, 
domma mombur ham, bolon anjaha tambos, jadi 
itadingkon ma Jahowa na manjadihonsi, anjaha 
teos ia bani dolog batu hatuahonni in. 

16 Sai ipuhoi sidea do la marsimburu marhitei 
naibata na legan; anjaha ipuhoi do ringis-Ni 
marhitei horja hagigian. 

17 Manggalang do sidea hubani begu-begu, sedo 
hubani Naibata, hubani naibata na so tinanda ni 
sidea, hubani naibata na baru jinadihon, na so 
hinabiaran ni ompung nasiam. 

18Dolog batu, na manjadihon ham, itadingkon 
ham, anjaha itadingkon ham do Naibata na 
marhangaluton manubuhkon ham. 

19Dob ididah Jahowa ai, iambukkon ma sidea, 
halani ringis na pinuhoan ni anakni pakon boruni ai. 
20 Dob ai nini ma, “Ponopkonon-Ku ma bohing-Ku 
humbani sidea, sihol do Ahu mangidah sonaha 
hadoban ni sidea use: ai sada sundut na marbalik do 
sidea, dakdanak na so dong habujuron bani sidea. 
21 |puhoi sidea do Ahu marsimburu mangidah na so 
naibata, ipuhoi sidea do ringis-Hu marhitei gana- 
gana ni sidea. Ahu pe papuhoon-Ku ma sidea 

marsimburu mangidah na so bangsa in: puhoon-Ku 
ma ringis ni sidea marhitei bangsa na oto. 

22 Ai gajak ma apuy marhiteihon ni ringis-Hu, anjaha 
manogsogi das hu nagori toruh: bois do ipangan 
tanoh in pakon gogohni, anjaha gara bahenonni 
onjolan ni dolog-dolog. 

23 Pagugunon-Ku ma hamagouan banisidea: anjaha 
siorhonon-Ku sagala lingkit-Hu hubani sidea. 
24Maningon madotei ma sidea ibahen lohei, 
anjaha bois ibahen pane-pane pakon sampar; Ahu 
manongoskon sait ni binatang mangimbang sidea, 
rap pakon bisa ni na manjulur bani orbuk. 

25| darat podang mamunuh sidea, anjaha ibagas 
kamar masa hasonggoton, maniapkon anak garama 
pakon anak boru, na etek-etek rap pakon na dob 
ubanon. 

26 Sihol hatahonon-Ku namin, “Purpurhonon-Ku ma 
sidea, ase magou sidea hun pardingatan ni jolma.' 
27 Ambit lang apas ni munsuh na huhabiari, ase 
ulang salah pangarusion ni munsuh ni sidea, ase 
ulang ihatahon sidea, “Timbul do tangannami, sedo 
Jahowa na mambahen ai haganup.' 

28 Ai bangsa paruhur na so margagan do sidea, 
anjaha seng marisi panimbangion uhur ni sidea. 

29 Ambit maruhur sidea, arusan ni sidea do on, 
paruhurhonon ni sidea do ujung ni langkahni. 

30 Sonaha ma pardakdak ni na sahalak bani na 
saribu, anjaha dua halak mambahen maporus 

saloksa, ambit lang dolog batu ni sidea na dob 
manjual sidea, anjaha Jahowa mangondoskon 
sidea? 

31 Ai seng songon dolog batunta dolog batu ni sidea, 
gari munsuhta sandiri marhatongonkon ai. 

32 Ai humbani hayu anggur ni Sodom do hayu 
anggur ni sidea, anjaha hun ladang ni Gumora do; 
buah anggur ni sidea buah anggur na so marrasun 
do, mapaet do turdunanni. 

33 Bisa ni ulog do anggur ni sidea, anjaha bisa ni ulog 
darih na bisa tumang. 

34 Ai lang domma tarsimpan ganupan ai i lambung- 
Ku, tartokan ibagas parugasan-Ku? 

35 Bangku do pambalason pakon panguhumon bani 
panorang sanggah tarlandit nahei ni sidea, ai dohor 
mando ari hamagouan ni sidea, anjaha podas ma 
roh pangandungan na tinaktakkon hinan bani sidea 
36 Ai pintoran ni Jahowa ma bangsa-Ni anjaha 
marpangulaki uhur-Ni mangidah jabolon-Ni, halani 
ididah bois ma gogoh ni sidea, anjaha sada pe lang 
na tading, paruhur pakon na so maruhur, 

37 jadi hatahonon-Ni ma, “Ija do naibata ni sidea, 
dolog batu parlingodan ni sidea ai, 

38na mangankon taboh-taboh ni galangan 
sipotongan ni sidea, pakon na manginum anggur 
galangan siinumon ni sidea? Palopas ma sidea 
jongjong laho mangurupi nasiam, sidea ma gabe 
parlingodan nasiam.' 

39 Sonari pe tonggor ma, Ahu, Ahu do la, seng dong 
Naibata sobali Ahu; Ahu do na mamunuh anjaha 
Ahu do na pagoluhkon: Ahu do na mangugahi 
anjaha Ahu do na pamalumkon, anjaha seng dong 
barang ise na tolap paluahkon humbani tangan-Ku. 
40 Ai Ahu do na pagostong tangan-Ku dompak 
langit, anjaha mangkatahon, 'Songon sintong ni 
manggoluh Ahu sadokah ni dokahni. 

41 Anggo huasah ma podang-Ku na marhilap, 
anjaha tangan-Ku mandalankon panguhumon, 
jadi Ahu ma mambahen pambalason hubani 
munsuh-Ku, anjaha Ahu mambaloskon bani halak 
na mangkagigihon Ahu. 

42 Bahenon-Ku ma panah-Ku mabuk ibahen daroh, 
anjaha podang-Ku mangankon daging pakon daroh 
ni halak na tartikam pakon na tartangkap, humbani 
ulu ni raja-raja ni munsuh. 

43 Puji ma bangsa-Ni, nasiam bangsa sipajuh begu- 
begu, ai ibaloskon do daroh ni jabolon-Ni, anjaha la 
mambahen pambalason hubani munsuh-Ni, anjaha 
i bahen pardearan hubani tanoh ni bangsa-Ni.” 


Dohor ma Ajal ni si Musa 


44 Dob ai roh ma si Musa, anjaha ipajojor ma ganup 
hata ni doding on, ipabogei-bogei pinggol ni bangsa 
ai, ia pakon si Josua anak ni si Nun. 

45 Jadi dob ihatahon si Musa ganup hata on hubani 
ganup Israel, 

46 nini ma dompak sidea, “Parimbagaskon nasiam 
ma ganup hata on, na husaksihon in bani nasiam 
sadari on, anjaha parentahkon nasiam ma hubani 
anak nasiam, ase ihaporluhon mangkorjahon ganup 
hata ni titah on. 

47 Ai seng hata na lumei tumang in bani nasiam, 
tapi hagoluhan nasiam do on, anjaha hata on do 
paganjang ari-ari nasiam i tanoh sisolukon nasiam 
ai, dob idipari nasiam Bah Jordan.” 

48 Dob ai nini Jahowa ma dompak si Musa, lanjar 
bani ari na sasada ai, 

49 “Tangkog ma ho hu Dolog Abarimon, Dolog Nebo, 
na i Tanoh Moab, tontang ni Jeriko, anjaha tatap 
ma hunjai tanoh Kanaan, sibereon-Ku hubani halak 
Israel bahen parbagiananni. 

50 Anjaha matei ma hoi atas dolog sitangkoganmai, 
ase ipatumpu ho hubani bangsamu, usih songon si 
Aron abangmai, na dob matei i atas ni Dolog Hor, 
anjaha ipatumpu hubani bangsani, 

51halani na dob lang hatengeran hanima Bangku 
i tongah-tongah ni halak Israel, i lambung ni 
Bah Meriba-Kades i halimisan Sin, anjaha seng 
ipapansing hanima Ahu i tongah-tongah ni halak 
Israel. 

52 Ai bulih do namin tataponmu tanoh in i lobeimu, 
tapi seng bulih ho anggo masuk hu tanoh, na sihol 
bereon-Ku hubani halak Israel.” 

Pasu-pasu ni si Musa 


1 On ma pasu-pasu, na pinasu-pasuhon ni si 
33 Musa, halak ni Naibata, hubani halak Israel, 
i lobei ni parmateini. 
2 Nini ma, “Roh do Jahowa hun Sinai, anjaha poltak 
hun Seir bani sidea, marsinalsal do la hun Dolog 
Paran, anjaha roh do la hun tongah-tongah ni halak 
na mapansing marribu-ribu, rap pakon apuy na 
gajak bani tangan-Ni siamun. 
3Tongon, holong do uhur-Ni mangidah sagala 
bangsa, sagala na mapansing-Ni ibagas tangan-Ni 
do, hundul do sidea i lambung ni nahei-Mu, anjaha 
jumpahan podah humbani hata-Mu. 
4 Si Musa do manonahkon banta titah, gabe rupei ni 
kuria ni si Jakob. 
> Gabe raja do la i Jerusalem, sanggah martumpu 
pangintuai ni bangsa in, rap pakon sagala marga ni 
Israel. 
6 Sai manggoluh ma si Ruben, ulang ma matei, tapi 
otik ma bilangan ni jolma bani. 
7 Anjaha sonon do nini pasal si Juda, “Tangihon ma 
alo Jahowa sora ni si Juda, anjaha boan ma ia mulak 
hubani bangsani. Marhitei tangan-Mu itinggilhon 
Ham ma partinggilanni, anjaha hasomanan-Mu do 
sidea mangimbang munsuhni.” 
8 Anjaha pasal si Levi, nini do, ‘Tummim pakon 
Urim-Mu ma bani dalahi haudungan ni uhur-Mu, na 

dob nilajou-Mu i Massa, na dob pinartinggilhon-Mu 
bani Bah Meriba.’ 

9Na mangkatahon pasal bapani pakon inangni 
seng parduli ahu bani sidea. Seng ipatanda-tanda 
saninani anjaha seng ipabotoh-botoh anakni. Ai 
sidea do na mandalankon hata-Mu, anjaha na 
manramotkon padan-Mu. 

10 Maningon sidea do mangajarhon uhum-Mu bani 
si Jakob, pakon titah-Mu bani Israel, sidea do 
na manutung dahupa sianggohon ni igung-Mu, 
anjaha mangampeihon galangan situtungon bani 
anjapanjap-Mu. 

11 Pasu-pasu ma, ale Jahowa, gogohni, anjaha 
harosuhkon ma horja ni tanganni, ponggolhon 
ma binongei ni na mangimbangsi, age halak na 
mangkagigihonsi, ase ulang boi sidea jongjong. 

12 Pasal si Benjamin, nini do, “Haudungon ni 
Jahowa, marianan do marsonang-sonang i 
lambung-Ni: sai lingodan-Ni do ia siap arian, anjaha 
marianan do ia i holangkolang ni raboyon-Ni.” 

13 Anjaha pasal si Josep, nini do, 'Sai jumpahan 
pasu-pasu ma tanohni humbani Jahowa, binahen 
ni sulur ni sibere-bere na hun langit, binahen ni 
namur, pakon binahen ni bah, na marburak-burak 
i toruh: 

14pakon binahen ni surung ni sibere-bere na 
humbani mata ni ari, ampa buah na matoras, 
majenges humbani bulan: 


5 Musa 33 811 


15 humbani dolog-dolog na basaia na gijang, ampa 
humbani buntu-buntu sadokah ni dokahni: 

16 binahen ni surung ni panumpak ni tanohni pakon 
hinagokni, pakon idop ni uhur nina marianan ibagas 
naporon.” Sai sogop ma ai bani ulu ni si Josep, pakon 
bani ulu ni na tarpilih humbani saninani! 

17 Marmulia do bunga tubuh ni lombuni anjaha 
tandukni songon tanduk ni horbou, duguonni ma 
marhitei ai buei bangsa, ganup sidea, das hu ujung 
ni tanoh on: in ma halak na marlaksa-laksa humbani 
Efraim, in ma halak na marribu-ribu humbani 
Manase. 

18 Anjaha pasal Sebulon, nini do, “Marmalas ni uhur 
ma ham, ale Sebulon, bani parbingkatmu, pakon 
ham, ale Isasar ibagas lampolampomu.” 

19 Diloon ni sidea do buei bangsa hu dolog ni sidea, 
galangkonon ni sidea do ijai galangan hapintoron, ai 
onsopan ni sidea do habayakon ni laut, pakon arta 
na ponop ibagas horsik. 

20 Anjaha pasal si Gad, nini do, “Pinuji ma la, na 
pabolag ianan bani si Gad. Manggompang do si Gad 
songon singa boru-boru, iparsilbak do tangan pakon 
sarib-sarib ni ulu.” 

21 [pilih do sijengesan humbani tanoh ai bani, ai ijai 
do ponop bagian ni puanglima: dob ai roh ma ia 
hubani pambobai ni bangsa ai, anjaha idalankon 
ma hapintoron ni Jahowa pakon uhumni rap pakon 
Israel. 


5 Musa 33 812 


22 Anjaha pasal si Dan, nini do, “Singa na poso do si 
Dan, na roh luar hun Basan.” 

23 Anjaha pasal si Naftali, nini do, “Bosuran do 
si Naftali bani rosuh ni uhur, anjaha gok pasu- 
pasu ni Jahowa bani, tao pakon tanoh dangsina ia 
simadasi.” 

24 Anjaha pasal si Asser, nini do, “Pinasu-pasu do si 
Asser i tongah-tongah ni anak dalahi, sai harosuh ni 
saninani ma ia, anjaha sornopkononni ma naheini 
hubagas minak. 

25 Bosi pakon tombaga ma ransang-ransangmu: 
anjaha songon ari-arimu, sonai ma hagogohonmu.” 
26 Seng dong na songon Naibata, alo Jesurun, na 
margareta i langit laho mangurupi ham, anjaha 
ibagas habanggalonni i atas ni hombun na gijang. 
27 Naibata sisadokah ni dokahni do haporusan 
bamu, anjaha i tongah-tongahmu do tangan-Ni na 
manongtong in. la do na mangusir munsuhmu hun 
lobeimu, anjaha nini do, “Siapkon!” 

28 Jadi marsonang-sonang ma Israel marianan, 
anjaha parigi ni si Jakob seng hona parseda, bani 
tanoh na gok omei pakon anggur, anjaha langitni 
mambere namur. 

29Tuahmu in alo Israel! Ise ma na songon ham, 
sada bangsa na pinaluah ni Jahowa, gantar ni 
haluahonmu, pakon podang ni hatimbulonmu. 
Maningon mangunduk bamu munsuhmu, anjaha 

dogeihononmu naheimu bani ianan-Ni na gijang 
in. 


Parmatei ni si Musa 


1 Dob ai tangkog ma si Musa hun pamah 
34 Moab hu Dolog Nebo, hu pakpak ni Pisga, 
tontang ni Jeriko. Dob ai ipatuduhkon Jahowa ma 
hubani ganup tanoh ai, olat ni Gilead das hu Dan, 

2 ganup Naftali, tanoh Efraim pakon Manase, ganup 
tanoh Juda das ronsi laut hampit hasundutan, 

3 tanoh Dangsina pakon tanoh na i pamah Jeriko, 
huta parkurmaan das hu Zoar. 

4Dob ai nini Jahowa ma hu bani, “On ma tanoh, 
na dob Hubulawankon hubani si Abraham, si Isak 
pakon si Jakob, ningku Do, “Hubani ginomparmu 
do bereon-Ku on.” Domma Hupatuduhkon on bam, 
ididah matamu, tapi seng bulih ho mandipar masuk 
hujai.” 

“Jadi matei ma ijai si Musa, juakjuak ni Jahowa i 
tanoh Moab, songon na dob hinatahon ni Jahowa, 
6 anjaha Jahowa do mananomsi i habungan ai, i 
tanoh Moab, tontang ni Bet-Peor, anjaha seng dong 
na mambotoh tanomanni ai ronsi sadari on. 

7 Anjaha marumur saratus dua puluh tahun ma si 
Musa bani parmateini ai, seng gombur ope matani 
anjaha seng surut gogohni. 

8 Dob ai itangisi halak ma si Musa i pamah Moab 
tolu puluh ari dokahni: dob ai marujung ma 
panangision pakon parhoruon bani si Musa. 

9 Dob ai gok tonduy hapentaran ma uhur ni si Josua, 
anak ni si Nun, ai domma itampeihon si Musa hinan 
tanganni bani: jadi itangihon halak Israel ma ia, 
anjaha ihorjahon romban hubani na tinonahkon ni 
Jahowa hinan hubani si Musa. 

10 Anjaha seng dong be jongjong i tongah-tongah ni 
halak Israel sada nabi songon si Musa, na tinanda ni 
Jahowa dumpar bohi, 

11 jbagas haganup tanda pakon halongangan, na 
sinuruh ni Jahowa bahenonni i tanoh Masir, hubani 
Parao, hubani ganup juakjuakni pakon bani ganup 
tanohni, 

12 pakon ibagas haganup tangan na gogoh in pakon 
ibagas haganup hasonggotan bolon, na binahen ni 
si Musa i lobei ni ganup Israel. 


Josua 


Parentah ni Naibata hubani si Josua 
Laho Patunduk Tanoh Kanaan 


1 1 Jadi dob matei si Musa, juakjuak ni Jahowa, 
nini Jahowa ma dompak si Josua, anak ni si Nun, 
suruh-suruhan ni si Musa, 

2 “Domma matei si Musa, juakjuak-Kin, on pe 
bingkat ma ho, dipari ma Jordan on, ho pakon 
haganup bangsa on, hu tanoh siberehonon-Ku 
hubani sidea, hubani halak Israel. 

3 Ganup ianan sidogeian ni tapak ni naheinima, 
domma  Hubere bannima, songon na dob 
Huhatahon hubani si Musa hinan. 

4 Humbani halimisan ai pakon Libanon das hu bah 
bolon ai, ai ma Bah Eprat, haganup tanoh ni halak 
Het das hu laut na bolag ai hampit hasundutan, ai 
ma parbalogannima. 

> Seng dong barang ise na tahan jongjong i lobeimu 
sadokah ho manggoluh: songon pangkasomaning- 
Ku bani si Musa, hasomanan-Ku do ho, seng anjai 
paturuton-Ku barang tadingkonon-Ku ho. 

6 Pir ma tonduymu anjaha totap uhurmu, ai 
maningon ho do marbagi tanoh on bahen 
parbagianan ni bangsa on, na dob Hubulawankon 

hubani ompung ni sidea, laho mamberehon ai bani 
sidea. 

7 Asal ma pir tonduymu anjaha totap tumang 
uhurmu manramotkon anjaha mangkorjahon 
romban hubani ganup titah in, na dob tinonahkon 
ni si Musa, juakjuak-Kin, bam. Ulang ho 
manlembang hunjai, hu siamun atap hu sambilou, 
ase martuah ho barang huja pe ho laho. 

8Ulang ma mosor buku ni titah on hun 
pamanganmu, sai pingkir-pingkiri ma in arian 
pakon borngin, ase iramotkon anjaha ihorjahon ho 
romban hubani na tarsurat ibagas in, jadi marulih 
ma ho bani sagala dalanmu anjaha mardohar ma 
ho. 

9 Ai lang domma Huhatahon bam, ‘Pir ma 
tonduymu anjaha totap uhurmu, ulang gobir 
anjaha mabiar, ai Jahowa Naibatamu do 
hasomanmu, barang huja pe ho laho?” 

10Dob ai iparentahkon si Josua ma hubani 
pambobai ni bangsa ai, 

11 “Bontas nasiam ma tongah-tongah ni parsaranan 
in, anjaha hatahon nasiam ma hubani bangsa in, 
“Pasirsir nasiam ma bohal nasiam, ai ibagas tolu ari 
on ope diparan nasiam ma Jordan on, ase imasuki 
anjaha isoluk nasiam tanoh sibereon ni Jahowa 
Naibata nasiam in bani nasiam, bahen parbagianan 
nasiam.” 

12 Jaha hubani halak Ruben, Gad pakon satongah 
marga Manase nini si Josua ma, 

13 “Ingat nasiam ma hata na tinonahkon ni si Musa, 
juakjuak ni Jahowa bani nasiam, na mangkatahon, 
“Domma sonang nasiam ibahen Jahowa Naibata 
nasiam, anjaha ibere bani nasiam tanoh on. 
14Tading ma parinangon nasiam, anak nasiam 
pakon pinahan nasiam i tanoh, na dob binere 
ni si Musa bani nasiam i dipar ni Jordan, tapi 
sagala siimbang munsuh i tongah-tongah nasiam 
maningon mandipar ma marsinjata bei i lobei ni 
sanina nasiam, laho mangurupi sidea, 

15paima sonang ibahen Jahowa sanina nasiam 
songon nasiam, anjaha dihut sidea manoluk tanoh, 
sibereon ni Jahowa Naibata nasiam bani sidea: dob 
ai mulak ma nasiam hu tanoh parbagianan nasiam, 
ase nasiam simada ai, ai ma tanoh na binere ni si 
Musa, juakjuak ni Jahowa, hubani nasiam i dipar ni 
Bah Jordan hampit hapoltakan.” 

16 Dob ai nini sidea ma mambalosi si Josua, “Ganup 
na pinarentahkonmu bennami sai bahenonnami 
do, anjaha barang huja pe hanami suruhonmu, 
parayakonnami do. 

17 Songon panangihonnami bani si Musa, sonai 
do tangihononnami ham, asal ihasomani Jahowa 
Naibatamu ham, songon na hinasomanan-Ni si 
Musa. 

18 Barang ise na mangimbang parentahmu, 
anjaha seng itangihon hatamu, sagala na 
pinarentahkonmu bennami, maningon marutang 
hosah ia; pir ma tonduymu anjaha totap uhurmu.” 


Parkahap hu Huta Jeriko 


1 Dob ai isuruh si Josua, anak ni si Nun ma dua 
halak parkahap hun Sittim, nini ma, “Laho ma 
nasiam, kahapi nasiam ma tanoh ai pakon Jeriko.” 
Jadi laho ma sidea, imasuki sidea ma rumah ni sada 
boru jalang, na margoran si Rahap, lanjar modom 
ma sidea ijai. 
2 Anjaha dong ma halak na mangkatahon hubani 
raja ni Jeriko, “Tonggor ma, adong do roh borngin 
on hujon dalahi humbani halak Israel mangkahapi 
tanoh on.” 
3 Jadi isuruh raja ni Jeriko ai ma halak hubani si 
Rahap, nini ma, “Boan ma hu darat dalahi na roh 
hubam, na masuk hu rumahmu; ai na mangkahapi 
ganup tanoh on do ase roh sidea.” 
4Tapi domma iboan naboru ai hinan dalahi sidua 
halak ai anjaha iponopkon sidea, jadi nini ma, 
“Tongon, dong do dalahi roh hu bangku, tapi lang 
hubotoh barang hunja sidea roh: 
5 tapi marayak laho mangoruk horbangan, dob 
golap ari, luar ma dalahi ai, seng hubotoh barang 
huja laho dalahi ai: podas ma ayaki nasiam sidea, 
sai jumpah nasiam do sidea.” 

6 Tapi domma ihatahon naboru ai hinan sidea naik 
hu tayub, anjaha iponopkon sidea hu toruh ni hori, 
na jinomurni i atas tayub ai. 

7 Jadi iayak dalahi ai ma sidea bani dalan na laho 
hu Jordan, das hu pandiparan ai; anjaha ioruk ma 
horbangan ai dob luar na mangayaki ai. 

8 Anjaha paima modom sidea, naik ma naboru ai hu 
tayub marayak sidea. 

9 Jadi nini ma dompak dalahi ai, “Domma hubotoh, 
na dob ibere Jahowa do tanoh on bani nasiam, 
anjaha domma sogop bennami biar mangidah 
nasiam, anjaha gobir pangisi ni tanoh on i lobei 
nasiam. 

10Anjaha domma  ibogei  hanami naha 
pangkorahkon ni Jahowa bani bah ni Laut 
Sigerger i lobei nasiam, sanggah na luar ai nasiam 
hun tanoh Masir, pakon na binahen nasiam bani 
raja ni halak Amori na i dipar ni Jordan, bani raja 
Sihon pakon bani raja Og, ai ma na binoiskon 
nasiam ai. 

11 Jadi dob ibogei hanami ai, madotei ma atei- 
ateinami, anjaha seng pag be uhur ni barang ise, 
halani biarni mangidah nasiam, ai Jahowa Naibata 
nasiam, la do Naibata i nagori atas pakon i nagori 
tongah on. 

120n pe, bijahon nasiam ma bangku marhitei 
Jahowa, paboa songon pangidopingku bani nasiam, 
sonai ma pangidopi nasiam bani pangisi ni rumah ni 

bapa, anjaha bere nasiam ma bangku sada tanda ni 
habujuron, 

13 paboa pagoluhon nasiam do bapa, inang, 
botouhu pakon saninangku ronsi ganup na bani 
sidea, anjaha paluahon nasiam do hosahnami 
humbani hamatean. 

14 Jadi nini dalahi ai ma bani, “Hosahnami gantih 
nasiam hu hamatean! Anggo seng ipatugah-tugah 
nasiam hatanta on, anjaha anggo ibere Jahowa ma 
tanoh on bennami, sai bahenonnami do bamu idop 
ni uhur pakon habujuron.” 

15 Jadi itantan ma sidea marhitei tali humbani 
jandela, ai bani tembok ni huta ai do ipajongjong 
rumahni ai, ai marianan i atas ni tembok ai do ia. 
16 Dob ai nini ma dompak sidea, “Dompak dolog ma 
nasiam laho, ase ulang pajumpah nasiam pakon na 
mangayak-ayak ai, marponop ma nasiam ijai tolu ari 
dokahni, paima mulak na mangayak-ayak ai, dob ai 
nunuti nasiam ma dalan nasiam.” 

17 Dob ai nini dalahi ai ma hu bani, “Maluah ma 
hanami humbani bulawanmu on, na sinuruhmu 
bulawankononnami. 

18 Tonggor ma, anggo masuk ma hanami hu tanoh 
on, maningon sangkutkononmu ma tali na gerger 
on bani jandela panantananmu bennami: anjaha 
patumpu ma hu rumahmu bapamu, inangmu, 
saninamu pakon sagala pangisi ni rumahmu. 

19 Anjaha barang ise na luar hun labah ni rumahmu 
hu darat, marsapata hu bani ma darohni, maluah do 
anggo hanami, tapi barang ise na rap pakon ham 
i rumah on, marsapata hu bennami ma darohni, 
anggo ikahua tangan ni barang ise ia. 

20Tapi anggo ipatugah-tugah ham hatanta on, 
maluah ma hanami humbani bulawanmu on, na 
sinuruhmu bulawankononnami.” 

21 Jadi nini ma, “Songon na hinatahon nasiam ai ma 
tongon.” Dob ai ipalaho ma sidea, gabe bingkat ma 
sidea. Jadi isangkutkon ma tali na gerger ai hubani 
jandela ai. 

22 Jadi laho ma sidea, gabe das ma sidea hu dolog 
ai, lanjar ijai ma sidea tolu ari dokahni, paima mulak 
na mangayak-ayak ai; sai iburu pangayak-ayak ai do 
namin sidea bani jojor dalan ai, tapi seng jumpah 
sidea. 

23 Dob ai mulak ma dalahi na dua halak ai, tuad hun 
dolog ai, mandipar ma sidea, gabe das ma sidea 
hubani si Josua, anak ni si Nun, anjaha ipajojor sidea 
ma hubani haganup na masa bani sidea. 

24 Nini sidea ma dompak si Josua, “Domma ondos 
hu tanganta ibere Jahowa ganup tanoh ai, anjaha 
domma mangunduk ganup pangisi ni tanoh ai 
ibahen biarni mangidah hita.” 

Idipari Sidea Jordan 


1 Dob ai ipagirah si Josua ma patarni ai puho, 
3 jadi bingkat ma sidea hun Sittim das hu Jordan, 
ia pakon ganup halak Israel, lanjar marborngin ma 
sidea ijai, sanggah seng ope mandipar sidea. 
2 Jadi dob salpu tolu ari, ibontas pambobai ai ma 
tongah-tongah ni parsaranan ai, 
3 anjaha iparentahkon ma bani sidea, “Anggo iidah 
nasiam poti parpadanan ni Jahowa Naibata nasiam, 
iusung malim, halak Levi ai, bingkat ma nasiam 
humbani ianan nasiam laho mangirikkon ai. 
4Tapi maningon dong hira-hira dua ribu asta 
holang-holang nasiam hunjai. Seng bulih nasiam 
hundohor hunjai, ase ibotoh nasiam dalan sidalan 
nasiam, ai seng ongga ope ibontas nasiam dalan ai 
na saindokahni.” 
5Dob ai nini si Josua ma dompak bangsa ai, 
“Manguras ma nasiam, ai patar ma bahenon ni 
Jahowa halongangan i tongah-tongah nasiam.” 
6 Anjaha nini si Josua ma dompak malim ai, “Usung 
nasiam ma poti parpadanan in, anjaha mandipar 
ma nasiam mambobahon bangsa in.” Jadi iusung 
sidea ma poti parpadanan in i lobei ni bangsa ai. 
7 Dob ai nini Jahowa ma dompak si Josua, “Sadari 
on pungkahon-Ku ma patimbul ho i lobei ni ganup 
Israel, ase ibotoh sidea, ia sonin pangkasomaning- 

Ku bani si Musa, lanjar sonai do pangkasomaning- 
Ku bam. 

8Anjaha parentahkon ma hubani malim na 
mangusung poti parpadanan ai, sonon, “Anggo 
das ma hanima hu topi ni Bah Jordan ai, soh ma 
hanima jongjong i Jordan ai.” 

3 Dob ai nini si Josua ma dompak halak Israel, 
“Padohor nasiam ma hujon, anjaha tangihon 
nasiam ma hata ni Jahowa Naibata nasiam.” 

10 Ambahni ai nini si Josua ma, “Hunjon ma botohon 
nasiam, paboa Naibata na manggoluh in do i 
tongah-tongah nasiam, paboa na usiron-Ni do hun 
lobei nasiam halak Kanaan, Het, Hewi, Peresi, 
Girgasi, Amori pakon Jebusi. 

11 Tonggor ma, poti parpadanan ni Tuhan ni sagala 
tanoh on mandipar i Jordan mambobahon nasiam. 
12 On pe buat nasiam ma bani nasiam sapuluh dua 
halak humbani marga Israel, sahalak bei humbani 
ganup marga. 

13 Anjaha anggo marsaran ma tapak-tapak ni nahei 
ni malim siusung poti ni Jahowa, Tuhan ni sagala 
tanoh on, ibagas Bah Jordan ai, suntong ma bah ni 
Jordan ai, anjaha bah na mabaor hun huluan soh 
ma gabe songon sada tembok.” 

14Jadi sanggah na bingkat bangsa ai hun 
lampolampo ni sidea laho mandipari Jordan, rap 
pakon malim siusung poti parpadanan ai i lobei ni 
bangsa ai, 


Josua 3-4 824 


15 anjaha dob das siusung poti parpadanan ai hu 
Jordan, anjaha dob dais nahei ni malim siusung poti 
ai hubani bah ai -- tapi sampur do pasir ni Jordan ai 
sadokah musim pariama -- 

l6jadi soh ma bah ai, na mabaor hun huluan, 
naik gabe sada timbunan, daoh tumang ronsi huta 
Adam, na i lambung ni Sartan; tapi anggo bah na 
mabaor hu laut Arabah, laut Garam ai, lambin horah 
ma. Jadi mandipar ma bangsa ai tontang ni Jeriko. 
17 Jadi sanggah na mandipar ai ganup halak Israel 
bani na horah ai, jongjong ma malim siusung 
poti parpadanan ni Jahowa bani na horah i 
parsitongahan ni Jordan ai, paima salpu idipari 
ganup bangsa ai Jordan. 


Batu Pardingatan na i Gilgal 


1 Dob salpu idipari ganup bangsa ai Jordan, nini 
Jahowa ma dompak si Josua, 
2 “Buat hanima ma bannima humbani bangsa in 
sapuluh dua halak, sahalak bei humbani ganup 
marga, 
3anjaha parentahkon ma hubani sidea, “Buat 
hanima ma hunjon, hun tongah-tongah ni Jordan 
on, humbani hajongjongan ni nahei ni malim, 
sapuluh dua batu, anjaha boan hanima ma ai 
hu dipar ai anjaha tibalhon hanima ma ai bani 
parbornginannima saborngin on.” 

4 Dob ai idilo si Josua ma na sapuluh dua halak ai, na 
pinilihni humbani halak Israel, sahalak bei humbani 
ganup marga, 

3 anjaha nini si Josua ma dompak sidea, “Mandipar 
ma nasiam i lobei ni poti ni Jahowa Naibata nasiam 
hu tongah-tongah ni Jordan an, iporsan bei ma bani 
abarani sada batu mangihutkon bilangan ni marga 
ni halak Israel, 

Case gabe sada tanda ma in i tongah-tongah 
nasiam. Anggo isungkun anak nasiam magira, “Aha 
do arti ni batu on bani nasiam?" 

7 Jadi hatahonon nasiam ma bani sidea, na rotap 
do bah ni Jordan i lobei ni poti parpadanan ni 
Jahowa. Sanggah na mandipar poti parpadanan ai, 
rotap ma bah ni Jordan, anjaha batu on ma bahen 
pardingatan bani halak Israel sadokah ni dokahni.” 

8 Jadi ibahen halak Israel ma songon na hinatahon 
ni si Josua hubani sidea. langkat sidea ma sapuluh 
dua batu hun parsitongahan ni Jordan, songon na 
hinatahon ni Jahowa hubani si Josua, mangihutkon 
bilangan ni marga ni Israel: iporsan sidea ma ai hu 
parbornginan ni sidea, anjaha ipajongjong ma ijai. 

9 Ipajongjong si Josua ma homa sapuluh dua batu i 
parsitongahan ni Jordan, bani ianan hajongjongan 
ni nahei ni malim siusung poti parpadanan ai, 
anjaha lanjar ijai ope ronsi sadari on. 

10Tapi anggo malim na mangusung poti 
parpadanan ai, jongjong do i parsitongahan ni 

Jordan ai, paima saud haganup tonah ni Jahowa 
hubani si Josua, sihatahonon-Ni hubani bangsa ai, 
romban hubani na tinonahkon ni si Musa hubani si 
Josua. Jadi tarolos ma bangsa ai mandipar. 

11 Jadi dob salpu ganup mandipar bangsa ai, 
mandipar ma poti ni Jahowa pakon malim ai inonoi 
bangsa ai. 

12Mandipar ma pakon halak Ruben, halak Gad 
pakon satongah marga Manase marsinjata bei 
mambobahon halak Israel, songon na hinatahon ni 
si Musa hinan hubani sidea, 

13 hira-hira ompat puluh ribu siimbang munsuh 
mandipar i lobei ni Jahowa hu parporangan i pamah 
Jeriko. 

14 Bani ari ai ipatimbul Jahowa ma si Josua i lobei 
ni ganup Israel, gabe mabiar ma sidea mangidahsi, 
songon pangkabiari ni sidea bani si Musa sadokah 
manggoluh ia. 

15 Dob ai nini Jahowa ma dompak si Josua, 

16 “Hatahon ma malim, na mangusung poti 
hasaksian ai, ase manaik sidea hun Jordan.” 

17 Jadi nini si Josua ma dompak malim ai, “Manaik 
ma nasiam hun Jordan in.” 

18 Anjaha dob manaik malim, na mangusung poti 
parpadanan ni Jahowa hun parsitongahan ni Jordan 
ai, dob ionjolhon malim ai tapak-tapak ni nahei ni 
sidea bani na horah, suang ma bah ni Jordan ai bani 
jananni hinan, sampur bani ganup pasirni. 

19Tangkog ma bangsa ai hun Jordan bani ari 
sapuluh bulan sada, anjaha marsaran ma sidea i 
Gilgal, bani parbalogan hampit hapoltakan ni Jeriko. 
20 Anjaha batu na sapuluh dua na binoan ni sidea 
hun Jordan ai, ipajongjong si Josua ma ai i Gilgal. 
21 Jadi nini ma dompak halak Israel, “Anggo 
isungkun anak nasiam magira bapa ni sidea, “Aha 
do arti ni batu on?” 

22 Jadi patugah nasiam ma bani anak nasiam, 
“Mardalan bani na horah do Israel mandipari 
Jordan, 

23 halani ipahorah Jahowa Naibata nasiam do bah 
ni Jordan i lobei nasiam, paima mandipar nasiam, 
songon na binahen ni Jahowa Naibata nasiam bani 
Laut Sigerger, na pinahorah-Ni i lobeita, paima 
mandipar hita, 

24 ase haganup bangsa ni tanoh on mananda tangan 
ni Jahowa na gogoh in, ase tongtong nasiam mabiar 
mangidah Jahowa Naibata nasiam.'” 


Parsunaton pakon Paskah i Gilgal 


5 1 Jadi dob ibogei haganup raja ni halak Amori, 
sagala na i dipar ni Jordan, hampit hasundutan, 
pakon haganup raja ni halak Kanaan, sagala na i topi 
ni laut, na dob pinahorah ni Jahowa bah ni Jordan 
i lobei ni halak Israel, paima mandipar sidea, gabe 
madotei ma atei-atei ni sidea, anjaha malitonduy 
ma sidea, i lobei ni halak Israel. 

2 jia ma ihatahon Jahowa hubani si Josua, “Bahen 
ma bam raot humbani batu, anjaha ulaki ma 
manunat halak Israel paduhalihon.” 

3 Jadi ibahen si Josua ma bani raot humbani batu, 
anjaha isunat ma halak Israel i atas ni buntu-buntu 
sibur-sibur. 

4 Anjaha on do halani ase isunat si Josua sidea: 
Ganup bangsa ai, na luar hun Masir, ai ma dalahi 
sagala siimbang munsuh, domma marmateian i 
halimisan, i tongah dalan, dob luar sidea hun Masir. 
3 Ai tarsunat do ganup halak na luar ai, tapi sagala 
halak na itubuhkon i halimisan, i tongah dalan, dob 
luar sidea hun Masir, seng marsunat. 

6 Ai ompat puluh tahun dokahni mawat-awat halak 
Israel i halimisan, paima siap sagala bangsa, dalahi 
siimbang munsuh, na luar hun Masir, halani na 
so tinangihon ni sidea sora ni Jahowa: mambahen 
marbulawan Jahowa hubani sidea, paboa na so 
bulih idahon ni sidea tanoh, na dob nibulawankon 
ni Jahowa hubani ompung ni sidea siberehonon-Ni 
hu banta, tanoh habaoran ni dadih pakon manisan 
ni huramah. 

7 Jadi anak ni sidea ma ipajongjong gantih ni sidea, 
na sinunat ni si Josua, ai marsibur-sibur do sidea, 
halani na so isunat sidea i tongah dalan. 

8 Jadi dob salpu ganup bangsa ai marsunat, tading 
ma sidea bani ianan ni sidea i parsaranan ai, paima 
malum iahap sidea. 

9 Dob ai nini Jahowa ma dompaksi Josua, “Sadari on 
gulangkonon-Ku ma habadoron ni Masir humbani 
nasiam.” Anjaha sonai ma targoran ianan ai, Gilgal 
ronsi sadari on. 

10 Jadi sanggah na marsaran ai halak Israel i Gilgal, 
marhorja Paskah ma sidea bani ari sapuluh ompat 
bulan ai, bodari-bodari, i pamah Jeriko. 

11 Jadi patarni, dob marhorja Paskah ai, bani ari na 
sasada ai ipangan sidea ma gogoh nitanoh ai, ai ma 
ruti na so niigaran pakon gandum na pinahpah. 

12 Jadi marsaran ma roh manna patarni ai, dob 
ipangan sidea gogoh ni tanoh ai: seng dong be 
manna bani halak Israel, gabe ipangan sidea ma 
gogoh ni tanoh bani na satahun ai. 

13 Sanggah partalar ni Naibata bani si Josua, dohor 
do si Josua hu huta Jeriko; mangkawah ma ia 
manatap inggot, gabe iidah ma sada halak jongjong 
i lobeini, pajolom-jolom podang na sinintak ibagas 
tanganni. Jadi iparayak si Josua ma ia, nini ma 
dompaksi, “Hasoman do Ham barang imbang?” 

14 Nini ma dompaksi, “Lang, pambobai ni bala ni 
Jahowa do Ahu, ai pe ahu roh.” Jadi manrogop masi 
Josua hu tanoh anjaha marsombah, anjaha nini ma 
dompaksi, “Aha do na sihol hatahonon ni Tuhanku 
bani juakjuak-Ni? 

15Jadi nini pambobai ni bala ni Jahowa ai 
ma dompak si Josua, “Tanggali ma sipatumu 

humbani naheimu, ai na pansing do janan 
hajongjonganmon.” Jadi ibahen si Josua ma sonai. 


Partalu ni Jeriko 


1Tapi tutup tumang do Jeriko jumpah halak 

Israel: seng dong na luar anjaha seng dong 
barang ise na masuk. 
2 Dob ai nini Jahowa ma dompak si Josua, “Tonggor 
ma, domma Huondoskon hubagas tanganmu huta 
Jeriko, rajani pakon sagala siimbang munsuh. 
3Maningon inggotannima do huta ai, sagala 
siimbang munsuh manginggoti huta ai sahali. Sonai 
ma bahen hanima ibagas na onom ari. 
4 Anjaha usungon ni pitu malim ma pitu tarompit 
tanduk ni biribiri tunggal i lobei ni poti ai, tapi 
papitu-arihon maningon pitu hali inggotannima 
huta ai, anjaha sompulon ni malim ma tarompit ai. 
> Jadi anggo dokah panompul ni sidea bani tarompit 
tanduk ni biribiri tunggal ai, ibogei hanima honsi 
sora ni tarompit ai, jadi gogoh ma marsurak ganup 
bangsa ai, jadi marumbak ma tembok ni huta ai, 
anjaha manaik ma bangsa ai, ganup mandorab hu 
lobeini bei. 
6 Jadi idilo si Josua, anak ni si Nun ma malim-malim, 
anjaha nini ma dompak sidea, “Usung nasiam ma 
poti parpadanan in, anjaha suruh nasiam ma pitu 
malim, mangusung pitu tarompit tanduk ni biribiri 
tunggal i lobei ni poti ni Jahowa.” 

7 Anjaha nini ma dompak bangsa ai, “Laho ma 
nasiam, inggoti nasiam ma huta ai, anjaha suruh 
nasiam ma parsinjata mardalan i lobei ni poti ni 
Jahowa.” 

8 Jadi dob ihatahon si Josua sonai hubani bangsa 
ai, mardalan ma na pitu malim, na mangusung na 
pitu tarompit tanduk ni biribiri tunggal ai i lobei 
ni Jahowa, lanjar manompul tarompit: anjaha poti 
parpadanan ni Jahowa mangihut hun pudi ni sidea. 
9 Anjaha mardalan ma parsinjata ai i lobei ni malim 
na manompul tarompit ai, anjaha mangihut hubani 
poti ai ma parjaga na hun pudi ai, anjaha tarompit 
ai marsora torus. 

10 Tapi domma iparentahkon si Josua hinan hubani 
bangsa ai, “Ulang ma marsurak-surak nasiam, 
anjaha ulang ma tarbogei sora nasiam, anjaha 
seng bulih luar age sada hata humbani pamangan 
nasiam, paima jumpah arini, ahu mangkatahon 
nasiam marsurak-surak: dob ai pe ase marsurak 
nasiam.” 

11 Jadi iinggoti poti ni Jahowa ma huta ai, sahali 
maringgot. Dob ai das ma sidea hu parsaranan ai 
anjaha marborngin i parsaranan ai. 

12 Dob ai ipagirah si Josua ma puho patarni ai, 
anjaha iusung malim ma poti ni Jahowa. 

13 Anjaha na pitu malim, na mangusung na pitu 
tarompit tanduk ni biribiri tunggal ai, mardalan do i 
lobei ni poti ni Jahowa, torus manompul tarompit, 

anjaha parsinjata ai mardalan i lobei ni sidea. Tapi 
parjaga na hun pudi ai mardalan i pudi ni poti ni 
Jahowa, anjaha tarompit ai marsora torus. 

14 Padua-arihon pe iinggoti sidea do huta ai sahali, 
dob ai mulak ma sidea hu parsaranan. Sonai ma 
ibahen sidea ibagas na onom ari. 

15 Tapi bani ari papituhon ipagirah sidea ma puho, 
bani parnaik ni sibalikkuning, anjaha iinggoti sidea 
ma huta ai songon na somal pitu hali; pitah bani ari 
ai do pitu hali iinggoti sidea huta ai. 

16 Bani na papituhalihon, sanggah na sinompul ni 
malim ai tarompit ai, nini si Josua ma dompak 
bangsa ai, “Marsurak ma nasiam, ai domma ibere 
Jahowa huta in bani nasiam. 

17 Tapi maningon siaponkon do huta in ronsi ganup 
na ibagas halani Jahowa: pitah si Rahab boru jalang 
ai do pagoluhon, ia rap pakon haganup na rap 
pakonsi i rumah, ai iponopkon do suruhan na 
sinuruhta. 

18 Tapi ramotkon nasiam ma diri nasiam dompak 
ugas-ugas sisiapkonon ai, ase ulang siap nasiam, ase 
ulang ibuat nasiam humbani ugas-ugas sisiapkonon 
ai, gabe siap holi parsaranan ni Israel ibahen 
nasiam, anjaha iparoh nasiam hamagouan hujai. 
19Tapi sagala pirak pakon omas, ronsi parugas 
tombaga pakon bosi, papansingon ma ai bani 
Jahowa, pamasukon ma ai hu kamar parugasan ni 
Jahowa.” 

20 Jadi marsurak-surak ma bangsa ai anjaha isompul 
ma tarompit ai. Jadi dob ibogei bangsa ai sora 
ni tarompit ai, ipagogoh sidea ma marsurak-surak 
gabe marumbak ma tembok ai, anjaha ipanaik 
bangsa ai ma huta ai, ganup mandorab hu lobeini, 
gabe itaban sidea ma huta ai. 

21 Jadi isiapkon sidea ma sagala na i huta ai, dalahi 
age naboru, dakdanak pakon na ubanon, ronsi 
lombu, biribiri pakon halode itampuli bani podang. 
22 Tapi hubani na dua halak, na mangkahapi tanoh 
ai ihatahon si Josua ma, “Masuki nasiam ma rumah 
ni puang-puang, boru jalang ai, arahkon nasiam ma 
luar naboru ai pakon ganup na rap pakonsi, songon 
na binulawankon nasiam bani. 

23 Jadi masuk ma garama parkahap na dua ai, 
anjaha iarahkon ma luar si Rahab, bapani, inangni, 
sagala botouni, pakon sagala na rap pakonsi ronsi 
ganup ginompar ni ompungni, anjaha ipatuduh ma 
bani sidea sada ianan i darat ni parsaranan ni Israel. 
24 Tapi itutung sidea ma huta ai bani apuy pakon 
ganup na ibagas ai, pitah pirak pakon omas, ronsi 
parugas tombaga pakon bosi inahkon sidea hu 
kamar parugasan ni rumah ni Jahowa. 

25Tapi anggo si Rahab, boru jalang ai, pakon 
ginompar ni bapani, ronsi sagala na rap pakonsi 
ipagoluh si Josua do; anjaha marianan i tongah- 
tongah ni Israel do ia ronsi sadari on, halani 

na pinonopkonni suruhan, na sinuruh ni si Josua 
mangkahapi Jeriko. 

26 Jadi marbulawan ma si Josua ijia nini ma, 
“Maningon hona papa ma magira i lobei ni Jahowa, 
dalahi na jongjong pauli huta Jeriko on. Bunga 
tubuhni ma gantih ni onjolanni, anjaha sianggianni 
gantih ni horbangan na pinajongjongni ai.” 

27 Jadi sai ihasomani Jahowa do si Josua, anjaha 
tarmurmur ia i sab tanoh ai. 


Dousa ni si Akhan pakon Uhum halani 
ai; Talu Sidea i lambung ni Huta Ai 


7 1Tapi ilanggar halak Israel do parentah pasal 
ugas sisiapkonon ai, ai ibuat si Akhan, anak ni 
si Karmi, tinubuhkon ni si Sabdi, anak ni si Sera 
humbani marga Juda do ugas sisiapkonon ai. Jadi 
gajag ma ringis ni Jahowa bani halak Israel. 

2 Dob ai isuruh si Josua ma dalahi hun Jeriko hu 
Ai dohorhon Bet-Awen hampit hapoltakan ni Betel, 
anjaha nini ma dompak sidea, “Tangkog ma nasiam, 
anjaha kahapi nasiam ma tanoh ai.” Jadi tangkog ma 
dalahi ai, anjaha ikahapi sidea ma huta Ai. 

3 Jadi mulak ma sidea hubani si Josua, nini sidea 
ma dompaksi, “Ulang ma pala ganup bangsa in 
tangkog, tapi dear ma dua atap tolu ribu halak 
tangkog, laho manaluhon huta Ai, ulang pala ganup 
bangsa in loja hujai, ai otik do sidea.” 

4 Jadi tangkog ma hira-hira tolu ribu halak hujai, 
hape maporus do sidea ibahen parhuta Ai ai. 

3 Jadi ibunuh pangisi ni huta Ai ma hira-hira tolu 
puluh onom halak humbani sidea, anjaha iayak ma 
sidea singgan horbangan ni huta Ai das hu Sebarim, 
anjaha ibunuhi sidea bani raboyon ai. Jadi madotei 
ma atei-atei ni bangsa ai gabe songon bah. 

6 Dob ai irigati si Josua ma hiouni anjaha manrogop 
ma ia i lobei ni poti ni Jahowa ronsi bodari, ia pakon 
pangintuai ni Israel, anjaha inahkon bei ma tanoh 
bani uluni. 

7 Dob ai nini si Josua ma, “Ham Tuhan Jahowa, mase 
ma padiparon-Mu bangsa on hun Jordan ai, laho 
mangondoskon hanami hu tangan ni halak Amori, 
ase magou hanami bahenonni? Ambit tading ma 
namin hanami i dipar ni Jordan ai. 

8Ham Tuhan, aha ma hatahononku, dob lintun 
halak Israel ibahen munsuhni? 

9 Bogeion ni halak Kanaan pakon ganup pangisi ni 
tanoh on ma ai, jadi inggotan ni sidea ma hanami, 
anjaha siapkononni gorannami hun tanoh on: jadi 
aha ma bahenon-Mu mangkopkop goran-Mu na 
timbul in?” 

10Dob ai nini Jahowa ma dompak si Josua, 
“Jongjong ma ho, mase ma sai manrogop ho? 

11 Domma mardousa Israel, ilanggar sidea do 
padan-Ku, na Huparentahkon ai bani sidea, ibuat 
sidea do deba humbani ugas sisiapkonon ai, 

manangko do sidea anjaha marladung, anjaha 
inahkon sidea ai hu tongah-tongah ni parugas ni 
sidea. 

12 Halani ai seng tarbahen halak Israel be martahan 
ilobei ni munsuh ni sidea, sai na maporus mando 
sidea i lobei ni munsuh ni sidea, ai sisiapkononkon 
do sidea. Seng be hasomanan-Ku hanima, anggo 
seng iboiskon hanima sisiapkonon ai hun tongah- 
tongahnima. 

13 Jongjong ma ho, urasi ma bangsa on, anjaha 
hatahon ma: Urasi hanima ma dirinima bei patar; ai 
sonon do ihatahon Jahowa, Naibata ni Israel: Adong 
do sisiapkononkon i tongah-tongahmu ale Israel, 
seng tarbahen martahan ho i lobei ni munsuhmu, 
paima ipadaoh hanima sisiapkononkon ai hun 
tongah-tongahnima. 

14Roh ma hanima patar mangihutkon margani: 
anjaha marga, na tinuduh ni Jahowa, roh bei ma 
mar sasabapa, anjaha na sabapa, na tinuduh ni 
Jahowa, roh bei ma mar sasahalak. 

15Anjaha halak, na tinuduh sisiapkonon ai, 
tutungon ma ia ibagas apuy, ronsi ganup na adong 
bani, halani na nilanggarni ai padan ni Jahowa, 
anjaha halani na binahenni ai habadoron bani 
Israel.” 

16 Jadi ipagirah si Josua ma puho patarni ai, anjaha 
ihatahon ma roh bei halak Israel mar sasamarga, 
anjaha tartuduh ma marga Juda. 

17 Dob ai ihatahon ma roh bei ganup ompung ni 
Juda, gabe tartuduh ma ompung Serah, dob ai 
ihatahon ma roh bei ginompar ni ompung Serah 
mar sasabapa, gabe tartuduh ma si Sabdi. 

18 Dob ai ihatahon ma roh bei ginompar ni mar 
sasahalak, gabe tartuduh ma si Akhan, anak ni si 
Karmi, anak ni si Sabdi, anak ni si Serah humbani 
marga Juda. 

19Dob ai nini si Josua ma dompak si Akhan, 
“Ale ambia, sai pasangap ma Jahowa, Naibata ni 
Israel, anjaha bere ma puji-pujian Bani: patugah 
ma bangku aha na binahenmai, ulang porsou hu 
bangku.” 

20 Jadi nini si Akhan ma mambalosi si Josua, 
“Tongon do, domma mardousa ahu hubani Jahowa, 
Naibata ni Israel, anjaha sonon do na hubahen ai: 
21 Huidah i tongah-tongah ni taban-taban ai sada 
baju Babilon na jenges pakon dua ratus sekel pirak 
pakon sangkibul omas lima puluh sekel boratni: 
gabe impol ma matangku mangidah ai, lanjar 
hubuat, anjaha tonggor ma, tartanom do ai ibagas 
tanoh i tongah-tongah ni lampolampongku, anjaha 
pirak ai i toruhni.” 

22 Dob ai isuruh si Josua ma suruhanni, marlintun 
ma sidea hu lampolampo ai: tonggor ma, tartanom 
do ai ibagas tanoh bani lampolampo ai, anjaha pirak 
ai i toruhni. 

23 Dob ai ibuat sidea ma ai humbagas lampolampo 
ai, anjaha iboan ma hubani si Josua hubani ganup 
halak Israel anjaha itibalhon ma ai i lobei ni Jahowa. 
24 Jadi iboan si Josua ma si Akhan, anak ni si Serah 
ai, pakon pirak, baju ampa omas na sangkibul 
ai, ronsi anakni pakon boruni, lombuni, halodeni 
pakon biribirini, lampolamponi pakon sagala na 
dong bani, anjaha ganup halak Israel hasomanni 
mangodorhon sidea tangkog hu habungan Ahor. 

25 Dob ai nini si Josua ma, “Mase ma iagou ho 
hanami? Agouon ni Jahowa ma ho sadari on.” Jadi 
ipargijig ganup halak Israel ma ia bani batu, itutung 
ma sidea bani apuy, anjaha ipargijig bani batu. 

26 Jadi ipajongjong sidea ma i atasni sada timbunan 
batu na bolon, na adong ope ronsi sadari on. Jadi 
marpangulaki ma uhur ni Jahowa humbani pargajag 
ni ringisni. Halani ai targoran do ianan ai habungan 
Ahor ronsi sadari on. 


Partalu ni Huta Ai 


1Dob ai nini Jahowa ma dompak si Josua, 

“Ulang ma ho mabiar anjaha bobor! Arahkon 
ma ganup siimbang munsuh, anjaha bingkat ma 
ho, tangkog dompak Ai! Tonggor ma, domma 
Huondoskon hu tanganmu raja ni Ai pakon 
bangsani, hutani pakon tanohni! 
2 Anjaha bahen ma hu huta Ai pakon hubani rajani, 
songon na binahenmu hubani Jeriko pakon hubani 

rajani, pitah taban-tabanni pakon pinahanni do 
na bulih bagionnima bennima: bahen ma sada 
paronggopan i pudi ni huta ai.” 

3 Jadi bingkat ma si Josua pakon ganup siimbang 
munsuh laho tangkog hu huta Ai, ipilih si Josua ma 
tolu puluh ribu halak na borani marmunsuh, anjaha 
isuruh ma sidea bornginni ai. 

4 Anjaha iparentahkon ma hubani sidea, “Monggop 
ma nasiam hu pudi ni huta ai; tapi ulang madaohtu 
nasiam hun huta ai, anjaha tagam ma nasiam 
ganup. 

3 Tapi anggo ahu pakon ganup bangsa na rap pakon 
ahu, dohorannami ma huta ai. Jadi anggo luar ma 
sidea manjumpahkon hanami songon na parlobei 
ondi, maporus ma hanami i lobei ni sidea, 

6jadi luar ma sidea mangayaki hanami, paima 
isirang hanami sidea hun huta ai; jadi hatahonon 
ni sidea ma, “Maporus do sidea i lobeita songon 
na parlobei ondi.’ Anjaha sanggah na maporus ai 
hanami i lobei ni sidea, 

7 luar ma nasiam hun paronggopan ai, anjaha soluk 
nasiam ma huta ai: ai bereon ni Jahowa Naibata 
nasiam ma huta ai hubagas tangan nasiam. 

8 Anjaha anggo domma itaban nasiam huta ai, 
tutung nasiam ma huta ai bani apuy, bahen nasiam 
ma songon na hinatahon ni Jahowa. Tonggor ma, 
ahu do mangkatahon in bani nasiam.” 

9 Jadi isuruh si Josua ma sidea, laho ma sidea 

hu paronggopan ai, anjaha monggop ma sidea i 

holangkolang ni Betel pakon Ai, hampit hasundutan 

ni Ai; tapi marborngin ma anggo si Josua bani na 

saborngin ai i tongah-tongah ni bangsa ai. 

10 Dob ai patarni ai ipagirah si Josua ma puho 
pasirsirhon balani ai, anjaha tangkog ma ia rap 
pakon pangituai ni Israel i lobei ni bangsa ai hu huta 

Ai. 

11 Anjaha ganup siimbang munsuh na rap pakonsi 
tangkog ma anjaha das hulobei ni huta ai, anjaha 

marsaran ma sidea hampit utara ni huta Ai: 
habungan ai do holangkolang ni sidea hun huta Ai. 

12 Anjaha ipapulig ma hira-hira lima ribu halak, 
anjaha ihatahon ma monggop i holangkolang ni 
Betel pakon Ai, hampit hasundutan ni huta ai. 

13 Jadi ipabaris sidea ma bala, na marsaran hampit 
utara ni huta ai, pakon na monggop ai hampit 
hasundutan ni huta ai. Tapi i habungan ai do si Josua 

bani na saborngin ai. 

14 Jadi dob iidah raja ni huta Ai ai, tarolos ma sidea, 
ipagirah dalahi ni huta ai ma luar manjumpahkon 
Israel laho marporang, raja ai pakon ganup bangsanil 
bani raboyon ai i lobei ni Arabah, tapi lang ibotoh, 
na dob adong na monggop i pudi ni huta ai. 

15 Jadi ipahulah si Josua pakon ganup Israel ma 
talu ilobei ni sidea, anjaha maporus sidea dompak 
halimisan. 

16 Dob ai itingtingkon ma bani ganup parhuta ai, ase 
rap sidea mangayak-ayak, jadi iayak-ayak sidea ma 
si Josua, gabe sirang ma sidea humbani huta ai. 

17 Sahalak pe lang adong na tading i huta Ai pakon i 
Betel, na so luar mangayak Israel, ngangang do huta 
ai itadingkon sidea laho mangayaki Israel. 

18Dob ai nini Jahowa ma dompak si Josua, 
“Pagostong ma tanja na i tanganmin dompak huta 
Ai, ai domma Huondoskon huta ai hu tanganmu.” 
Jadi ipagostong si Josua ma tanja na ibagas 
tanganni ai dompak huta ai. 

19 Jadi tarolos ma na monggop ai jongjong humbani 
jananni, anjaha dob na pinagostongni ai tanganni, 
marpojong ma sidea masuk hubagas huta ai lanjar 
itaban, anjaha ioloskon sidea ma manutung huta ai. 
20 Jadi sanggah na mangkawah dalahi na hun Ai 
dompak pudi, tonggor ma, domma martimpul 
timus ni huta ai dompak langit, seng dong be gogoh 
ni sidea maporus barang dompak ja pe, ai bangsa na 
maporus dompak halimisan ai pe domma marhusor 
use mangimbang sidea na mangayak-ayak ai. 

21 Dob iidah si Josua pakon ganup Israel, na dob 
itaban na monggop ai huta ai, anjaha na dob 
martimpul timus ni huta ai, jadi marhusor ma sidea, 
anjaha ibunuh sidea ma ganup dalahi na hun Ai. 
22|uar ma pakon na legan ai hun huta ai 
manjumpahkon sidea, gabe tarhapit ma sidea 
ibahen Israel, jadi roh ma sidea hadualopahsi 

mamunuhi sidea ronsi seng dong be na tading 
humbani sidea age sahalak, na maporus barang na 
maluah. 

23 Tapi itangkap sidea ma raja ni Ai manggoluh, 
anjaha iboan ma ia hubani si Josua. 

24Dob bois ibunuhi Israel ganup pangisi ni Ai 
bani pamah na i halimisan ai, bani iananni sidea 
mangayak-ayak ai, anjaha bois tumang sidea 
itampuli bani podang, jadi mulak ma ganup Israel 
hu huta Ai, anjaha itampuli ma pangisi ni ai bani 
mata ni podang. 

25 Ja haganup na rasei bani na sadari ai, dalahi 
pakon naboru, sapuluh dua ribu halak do haganup 
pangisi ni huta Ai. 

26 Ai seng ipasuang si Josua ope tanganni, na 
pagostong tanja ai, paima siap tumang pangisi ni 
huta Ai. 

27 Pitah pinahan pakon taban-taban na hun huta ai 
ibagi halak Israel bani sidea, romban hubani hata ni 
Jahowa na tinonahkon-Ni hubani si Josua. 

28 Jadi isurbuy si Josua ma huta Ai, anjaha ibahen 
ma ai gabe timbunan batu sadokah ni dokahni, ronsi 
sadari on. 

29 Anggo raja ni huta Ai ai igantung do bani hayu 
ronsi bodari, anjaha laho sundutkonsi mata ni 
ari, ihatahon si Josua ma pasusuron bangkeini ai 
humbani hayu ai, anjaha igijigkon sidea ma ai hu 
babah ni horbangan ni huta ai, anjaha ibahen i atas 

ni ai sada timbunan batu na bolon, na adong ijai 
ronsi sadari on. 


Anjapanjap na i Dolog Ebal; Panjahaon bani Titah 


30 Ijia ipajongjong si Josua ma sada anjapanjap bani 
Jahowa, Naibata ni Israel, i Dolok Ebal, 

31 songon na pinarentahkon ni si Musa, juakjuak 
ni Jahowa hubani halak Israel, songon na tarsurat 
ibagas buku titah ni si Musa, sada anjapanjap 
humbani batu na so binarbar, na so hona parugas 
bosi: jadi igalangkon sidea ma i atasni galangan 
situtungon bani Jahowa, anjaha igalangkon 
galangan pardameian. 

32 Dob ai isuratkon ma ijai hubani batu ai, i lobei ni 
halak Israel, salinan ni titah ni si Musa, na sinuratni 
ai. 

33 Anjaha ganup Israel rap pakon pangintuaini, 
pambobaini pakon panguhumni jongjong angkup 
i lambung ni poti ai i lobei ni malim marga Levi, 
na mangusung poti parpadanan ni Jahowa, halak 
dagang age partanoh ai hinan, satongah i raboyon 
ni Dolog Garisim, na satongah nari i raboyon ni 
Dolog Ebal, songon na tinonahkon ni si Musa, 
juakjuak ni Jahowa, laho mamasu-masu bangsa 
Israel ijia. 

34 Dob ai ibasa ma ganup hata ni titah ai, pasu-pasu 
pakon papa-papa ai, haganup songon na tarsurat 
ibagas buku titah ai. 

35 Seng dong age sada hata humbani haganup hata, 
na tinonahkon ni si Musa, na so binasa ni si Josua 
i lobei ni ganup tumpuan ni Israel, pakon puang- 
puang pakon dakdanak ampa halak dagang, na 
manginsolat i tongah-tongah ni sidea. 


Akal ni Halak Gibeon 


1 Dob sar barita ai ibogei ganup raja, na i dipar 
9 ni Jordan, na i dolog pakon na i hondot das 
hu Libanon, sagala na i pasir ni Laut Bolag ai, ai 
ma halak Het, Amori, Kanaan, Peresi, Hewi pakon 
Jebusi, 
2 jadi martumpu ma sidea, sauhur laho marporang 
dompak si Josua pakon Israel. 
3 Tapi dob ibogei pangisi ni Gibeon, na binahen ni si 
Josua hubani Jeriko pakon huta Ai, 
4 dihut ma sidea mambahen akal, laho ma sidea 
pasirsir bohal, ibuat sidea ma guni na buruk-buruk 
sitampeihonon bani halode ni sidea, pakon gusi 
hulingkuling, ianan ni anggur na dob buruk, marigat 
anjaha idungkap, 
3 ampa sipatu na buruk anjaha na nidungkap bani 
nahei ni sidea: hiou na buruk bahen hiou, anjaha 
ganup bohal ni sidea mapir anjaha lapukon. 
6Dob ai laho ma sidea marayak si Josua hu 
parsaranan nai Gilgal, anjaha nini ma hubani pakon 
dompak halak Israel, “Na roh hun tanoh na daoh 

do hanami, on pe bahen nasiam ma parpadanan 
bennami.” 

7Nini halak Israel ma dompak halak Hewi ai, 
“Ra i tongah-tongahnami do nasiam marianan: 
jadi sonaha ma pambahennami parpadanan pakon 
nasiam?” 

8 Jadi nini sidea ma dompak si Josua, “Jabolonmu 
ma hanami.” Nini si Josua ma dompak sidea, “Ai ise 
do nasiam, anjaha hunja do roh nasiam?” 

3 Nini sidea ma hu bani, “Na roh hun tanoh na 
madaoh tumang do hanami jabolonmu on, halani 
barita ni Jahowa Naibata nasiam, ai ibogei hanami 
do barita-Ni pakon haganup na binahen-Ni i tanoh 
Masir, 

10 sonai homa haganup na binahen-Ni hubani na 
dua raja ni halak Amori, na i dipar ni Jordan, hubani 
si Sihon raja ni Hesbon, pakon hubani si Og raja ni 
Basan, na marianan i Astarot. 

11 Jadi ihatahon pangintuainami pakon sagala 
pangisi ni tanohnami ma bennami, 'Boan nasiam 
ma bani nasiam bohal i dalan, laho ma nasiam 
manjumpahkon sidea anjaha hatahon nasiam ma 
hubani sidea, “Jabolon nasiam do hanami, on pe 
pungkah nasiam ma parpadanan pakon hanami.” 
12 Rutinami on, milas ope iboan hanami hun 
rumahnami bahen bohalnami bani parbingkatnami 
hubani nasiam on, tapi anggo nuan domma pala 
mapir anjaha lapukon. 

13 Anjaha parnahan ni anggur on bayu ope, sanggah 
iisi hanami on, hape tonggor ma, domma pala 
marigat, anjaha ha hiounami pakon sipatunami on, 
domma pala buruk ibahen pardalanan na daoh 
tumang.” 

14 Jadi ijalo halak ai ma humbani bohal ni sidea ai, 
tapi seng pala marpanungkun sidea hubani Jahowa. 
15 Ibahen si Josua ma pardameian hubani sidea, 
anjaha ipungkah ma parpadanan bani sidea, laho 
pagoluhkon sidea, pala marbulawan kopala ni 
tumpuan ai pasal sidea. 

16 Tapi dob salpu tolu ari, dob ibahen parpadanan ai 
bani sidea, ibogei sidea ma, dohor do hape sidea i 
lambung ni sidea, anjaha marianan i tongah-tongah 
ni sidea. 

17 Jadi bingkat ma halak Israel, gabe das ma sidea 
hu huta ni sidea patolu-arihon. Huta ni sidea, ai ma: 
Gibeon, Kafira, Beerot pakon Kiriat-Jearim. 

18Tapi seng ibunuh halak Israel sidea, halani 
na dob marbulawan ai kopala ni tumpuan ai 
hubani Jahowa, Naibata ni Israel pasal sidea. Jadi 
marungut-ungut ma ganup tumpuan ai dompak 
kopala ai. 

19 Nini sagala kopala ai ma hubani ganup tumpuan 
ai, “Domma pala marbulawan hanami pasal sidea 
hubani Jahowa Naibata ni Israel, halani ai seng bulih 
bunuhonta sidea. 

20 On ma bahen hita hubani sidea, napagoluh ma 
sidea, ase ulang mangonai banta ringis, halani 
bulawan ai, na dob binulawankonta bani sidea.” 

21 Nini kopala-kopala ai ma dompak sidea, “Paturut 
ma sidea manggoluh.” Gabe siparsoban pakon 
sialop bah ma sidea bani ganup tumpuan in, songon 
na dob hinatahon ni kopala-kopala ai bani sidea. 

22 Jadi idilo si Josua ma sidea, anjaha nini ma 
dompak sidea, “Mase ma ioto-otoi nasiam 
hanami, wmarhitei na mangkatahon, “Daoh 
tumang do hanami humbani nasiam' hape i 
tongah-tongahnami do nasiam marianan? 

23 On pe, hona papa ma nasiam, seng be maronti 
bani nasiam na gabe jabolon, parsoban pakon 
sialop bah i rumah ni Naibatangku.” 

24 Nini sidea ma mambalosi si Josua, “Domma 
das barita bennami jabolonmu, na tinonahkon ni 
Jahowa Naibatamu hubani juakjuak-Ni si Musa, 
sihol berehonon-Ni bani nasiam ganup tanoh on, 
anjaha siapkononmu ganup pangisi ni tanoh on hun 
lobei nasiam: jadi mabiar tumang ma hanami pasal 
hosahnami i lobei nasiam, gabe ibahen hanami 
sonon. 

25On pe, tonggor ma, ibagas tanganmu do 
hanami: bahen ham ma na dear, anjaha na pintor 
ninuhurmu sibahenonmu bennami.” 

26 Jadi ibahen ma sonai hubani sidea, ipaluah ma 
sidea hun tangan ni halak Israel, ase ulang ibunuh 
sidea. 

27 |totapkon si Josua ma sidea humbani ari ai nari 
gabe parsoban pakon sialop bah bani tumpuan ai 
pakon bani anjapanjap ni Jahowa ronsi sadari on 
bani ianan sipilihonni ai. 


Talu Raja ni Halak Amori na Lima ai 


10 1Dob ibogei si Adoni-Zedek, raja hun 
Jerusalem, na dob itaban si Josua huta Ai 
anjaha isiapkon -- anjaha songon pambahenni 
hubani Jeriko pakon hubani rajani, lanjar sonai 
do ibahen hubani huta Ai pakon hubani rajani -- 
anjaha na dob mardamei pangisi ni Gibeon hubani 
Israel anjaha lanjar marianan i tongah-tongah ni 
sidea, 

2 jadi mabiar tumang ma sidea: ai huta na bolon 
do Gibeon ai, songon sada huta pamatang, anjaha 
banggalan ope ai hun huta Ai, anjaha na garang 
marporang do ganup dalahi ni huta ai. 

3 Dob ai ipadas si Adoni-Zedek, raja hun Jerusalem 
ma tonah on hubani si Hoham, raja hun Hebron, 
hubani si Piram raja hun Jarmut, hubani si Jafia raja 
hun Lakis, pakon hubani si Debir raja hun Eglon, nini 
ma, 

4 “Tangkog ma nasiam marayak ahu, urupi nasiam 
ma ahu manaluhon Gibeon, ai domma sidea 

mardamei hubani si Josua pakon hubani halak 
Israel.” 

3 Jadi martumpu anjaha tangkog ma na lima raja 
ni halak Amori ai, ai ma raja hun Jerusalem, raja 
hun Hebron, raja hun Jarmut, raja hun Lakis, raja 
hun Eglon, sidea pakon haganup bala ni sidea, ihubu 
sidea ma Gibeon anjaha iporang sidea ma huta ai. 
6 Dob ai isuruh dalahi na hun Gibeon ma suruhanni 
hubani si Josua, hu parsaranan na i Gilgal, nini sidea 
ma, “Ulang ma talluskon tanganmu hun bennami 
jabolonmu, podas ma nasiam tangkog marayak 
hanami, paluah anjaha urupi ma hanami, ai domma 
martumpu mangimbang hanami ganup raja ni halak 
Amori, sagala na marianan i dolog.” 

7 Jadi tangkog ma si Josua hun Gilgal, ia pakon 
haganup siimbang munsuh hasomanni, ronsi sagala 
na borani marmunsuh. 

8 Nini Jahowa ma dompak si Josua, “Ulang ma 
ho mabiar mangidah sidea, ai domma huberehon 
sidea hubagas tanganmu, seng dong humbani sidea 
na martahan jongjong i lobei-lobeimu.” 

3 Jadi sompong ma idorab si Josua sidea: layur 
sabornginni ai mardalan nahei sidea hun Gilgal. 

10 Anjaha isonggoti Jahowa masideai lobei ni Israel, 
talu tumang ma sidea ibahen i Gibeon, anjaha iayak 
ma sidea bani dalan na i raboyon ni Bet-Horon, 
italuhon das hu Aseka pakon hu Makeda. 

11 Jadi sanggah na maporus ai sidea i lobei ni halak 
Israel, sanggah na i tuadan na i Bet-Horon ai sidea, 
gabe ipandabuhkon Jahowa ma bani sidea batu 
na banggal hun nagori atas das hu Aseka, gabe 
marmateian ma sidea: bueinan do sidea matei, 
ibahen udan sira-sira ai, ase na matei ibahen 
podang ni halak Israel. 

12 (jia ma ihatahon si Josua hubani Jahowa, bani ari 
sanggah iberehon Jahowa halak Amori hubani halak 
Israel, nini ma i lobei ni halak Israel, “Soh ma ho 
mata ni ari i atas ni Gibeon, anjaha ho bulan i atas 
ni habungan Ayalon!” 

13 Jadi soh ma mata ni ari ai, anjaha bulan ai 
pe maronti ma paima sombuh iahap bangsa ai 
mambalas bani munsuhni ai. Ai lang tarsurat do ai 
ibagas buku ni halak parpintor? Jadi soh ma mata 
ni ari ai i parsitongahan ni langit, seng tarudu laho 
sundut, hira layur sadari. 

14 Seng ongga masa songon ari ai, na dob in pakon 
i pudini, itangihon Naibata sora ni sada halak, ai 
Jahowa do marporang mangkopkop Israel. 

15Dob ai mulak ma si Josua pakon ganup Israel 
hasomanni ai hu parsaranan na i Gilgal. 

16 Tapi domma maporus anggo raja na lima ai, 
anjaha marponop sidea hubagas liang i Makeda. 

17 Jadi adong ma halak na patugahkon hubani si 
Josua, nini ma, “Domma dapot raja na lima ai, 
marponop ibagas liang i Makeda.” 

18 Jadi nini si Josua ma, “Gulang nasiam ma batu 
bolon hu babah ni liang ai, anjaha hatahon nasiam 
ma dalahi hujai manjaga sidea. 

19 Tapi ulang ma sohsoh nasiam, ayaki nasiam ma 
munsuh nasiam, bunuh nasiam ma parjagani na 
hun pudi, ulang palopas nasiam sidea masuk hu 
huta ni sidea, ai domma iondoskon Jahowa Naibata 
nasiam sidea hu tangan nasiam.” 

20 Jadi dob talu ibahen si Josua rap pakon halak 
Israel sidea, bois tumang sidea ibunuhi -- deba 
hansa humbani sidea maluah anjaha sampang 
masuk hubagas huta na marbatar-batar -- 

21 jadi mulak ma ganup bangsa ai hu parsaranan, 
hubani si Josua i Makeda mardamei-damei, sada pe 
lang na pag paganjang unsumni hubani halak Israel. 
22 Dob ai nini si Josua ma, “Ungkap nasiam ma 
babah ni liang ai: padarat anjaha boan nasiam ma 
hu bangku raja na lima ai.” 

23 Jadi ibahen sidea ma sonai, iarahkon sidea ma 
luar hun liang ai hubani si Josua raja na lima ai: Raja 
hun Jerusalem, raja hun Hebron, raja hun Jarmut, 
raja hun Lakis pakon raja hun Eglon. 

24 Jadi dob iboan sidea luar raja ai hubani si 
Josua, ipatumpu si Josua ma ganup dalahi ni Israel, 
ihatahon ma hubani puanglima ni bala, na bingkat 
rap pakonsi, “Roh ma nasiam, nahkon nasiam ma 
nahei nasiam hubani tangkuhuk ni raja-raja in!” Roh 

bei ma sidea, anjaha inahkon ma naheini hubani 
tangkuhuk ni sidea. 

25 Dob ai nini si Josua ma dompak sidea, “Ulang 
ma nasiam mabiar, anjaha ulang ma bobor, pir ma 
tonduy nasiam anjaha totap ma uhur nasiam, ai 
sonin do bahenon ni Jahowa hubani ganup munsuh 
nasiam, na mamunsuhi nasiam.” 

26Dob ai ibunuh si Josua ma sidea, anjaha 
igantungkon sidea hubani lima hayu, anjaha lanjar 
gantung do sidea bani hayu ai ronsi bodari. 

27 Tapi marayak laho matei mata ni ari, ihatahon si 
Josua ma patoruhon sidea humbani hayu ai, anjaha 
manggijigkon sidea hubagas liang, parponopan ni 
sidea hinan. Dob ai inahkon sidea ma batu banggal 
hu babah ni liang ai, anjaha ijai ope ronsi sadari on. 


Italuhon Halak Israel Tanoh na Hampit Dangsina 


28 Makeda pe dapot si Josua do bani ari ai, italuhon 
marhitei podang; isiapkon ma ganup rajani ronsi 
sagala na manggoluh ibagas huta ai, sahalak pe lang 
ipalopas maluah, anjaha ibahen do hubani rajani, 
songon na binahenni hubani raja ni Jeriko. 

29 Dob ai bingkat ma si Josua rap pakon halak Israel 
hun Makeda hu Libna, laho marporang dompak 
Libna. 

30Huta ai pe ibere Jahowa do hubani tangan 
ni Israel pakon rajani; anjaha itampuli ganup na 
marhosah na ibagas huta ai marhitei mata ni 

podang, seng dong na maluah age sahalak; anjaha 
ibahen do hubani rajani, songon na binahenni 
hubani raja ni Jeriko. 

31 Dob ai bingkat ma si Josua rap pakon ganup Israel 
hun Libna hu Lakis, marsaran ma sidea ijai, anjaha 
iporang ma huta ai. 

32 Ibere Jahowa ma homa age Lakis hu tangan 
ni Israel, gabe itaban ma huta ai padua-arihon: 
anjaha itampuli sidea ma ganup marhitei podang, 
sagala na manggoluh ibagas huta ai, usih songon na 
binahenni hu Libna. 

33 |jia ma tangkog si Horam, raja hun Geser, laho 
mangurupi Lakis, tapi italuhon si Josua ma ia rap 
pakon bangsani, ronsi sahalak pe lang dong na 
tading. 

34 Dob ai bingkat ma si Josua rap pakon ganup Israel 
hun Lakis hu Eglon: marsaran ma sidea ijai, anjaha 
iporang ma huta ai. 

35 Jadi itaban sidea ma huta ai bani ari ai, anjaha 
itampuli ma bani podang sagala na manggoluh 
ibagas huta ai, isiapkon ma bani ari ai, usih songon 
na binahenni hu Lakis. 

36 Dob ai bingkat ma si Josua rap pakon Israel hun 
Eglon hu Hebron, anjaha iporang ma huta ai. 

37 Jadi itaban sidea ma huta ai, italuhon ma ai 
marhitei mata ni podang, rajani pakon sagala 
dusunni pakon sagala na manggoluh na ibagas ai, 
sahalak pe lang ipalopas maluah, usih songon na 

binahenni hu Eglon. Isiapkon ma huta ai rap pakon 
sagala na marhosah na ibagas ai. 

38 Dob ai mulak ma si Josua rap pakon Israel hu 
Debir, anjaha iporang ma huta ai. 

39 |taban sidea ma huta ai ronsi rajani pakon sagala 
dusunni, ibunuh ma sidea marhitei mata ni podang, 
anjaha isiapkon ganup sagala na marhosah na 
ibagas ai, sahalak pe lang ipalopas maluah: songon 
na binahenni hu Hebron pakon hu Libna ampa 
rajani, sonai do ibahen hu Debir pakon hubani 
rajani. 

40 Sonai ma panaluhon ni si Josua bani haganup 
tanoh ai, tanoh dolog, tanoh dangsina, tanoh 
hondot pakon raboyon-raboyon ampa sagala rajani: 
sahalak pe lang ipalopas maluah, tapi isiapkon 
do haganup sagala na marhosah, songon na 
pinarentahkon ni Jahowa, Naibata ni Israel. 
41|taluhon si Josua ma sidea, hun Kades-Barnea 
nari das hu Gasa, pakon ganup tanoh Gosen das hu 
Gibeon. 

42 Ganup raja-raja ai pakon tanohni itaban si Josua, 
sahali marporang tumang, ai Jahowa Naibata ni 
Israel do marporang mangkopkop Israel. 

43 Dob ai mulak ma si Josua rap pakon ganup Israel 
hu parsaranan na i Gilgal. 

Hamonangan dompak si Jabin, na hun Hazor 


11 1 Tapi dob ibogei si Jabin, raja hun Hazor, 
pasal ai, martonah ma ia hubani si Jobab, 
raja hun Madon, pakon hubani raja hun Simron 
pakon hubani raja hun Aksap, 

2sonai homa hubani raja-raja na i tanoh dolog 
parutara, pakon na i Arabah i dangsina ni Kinnerot, 
i tanoh hondot ampa tanoh Dolog Dor martopihon 
laut, 

3 hubani halak Kanaan na hun hapoltakan pakon 
hasundutan, hubani halak Amori, Het, Peresi, Jebusi 
na i dolog pakon halak Hewi na i bornoh ni Hermon 
i tanoh Mispa. 

4Jadi luar ma sidea rap pakon ganup balani, 
sada bangsa na bolon, songon horsik na i topi ni 
laut bueini, sonai homa huda pakon gareta buei 
tumang. 

3 Martumpu ma ganup raja ondi, bingkat ma 
sidea anjaha marsaran dohorhon bah Merom, laho 
marmunsuh dompak Israel. 

6 Jadi nini Jahowa ma dompak si Josua, “Ulang 
ma ho mabiar mangidah sidea, ai patar sonon 
ondoskononmu ma sidea ganup rasei i lobei ni 
Israel: tagili ma nahei ni hudani anjaha tutung 
gareta ni sidea bani apuy.” 

7 Jadi sompong ma roh si Josua rap pakon balani 
ganup dompak sidea hu bah Merom, anjaha idorab 
ma sidea. 

8 Iberehon Jahowa ma sidea hubagas tangan ni 
Israel, italuhon anjaha iayak ma sidea das hu Sidon 
na bolon, das hu Misrepot-Maim, anjaha das hu 
habungan Mispa hampit hapoltakan: ibunuhi ma 
sidea, ronsi sahalak pe lang dong na tading humbani 
sidea. 

9 Jadi ihatahon si Josua ma hubani sidea songon na 
hinatahon ni Jahowa hu bani, itagili ma nahei ni 
huda ni sidea anjaha itutung gareta ni sidea bani 
apuy. 

10 Dob ai mulak ma si Josua ijia, italuhon ma huta 
Hazor, anjaha ibunuhi rajani bani podang; ai Hazor 
do na saindokah huta pamatang ni ganup harajaon 
ai. 

11 Anjaha ibunuh ma ganup na manggoluh ibagas 
huta ai bani podang, siap tumang ibahen sidea, 
seng dong na tading age sada na marhosah, anjaha 
isurbuy ma huta Hazor bani apuy. 

12 itaban si Josua ma ganup huta ni raja-raja ondi 
pakon ganup raja ni sidea, ibunuhi ma sidea bani 
podang, siap tumang ibahen sidea, songon na dob 
tinonahkon ni si Musa, juakjuak ni Jahowa. 

13 Pitah sagala huta na i atas buntu-buntu do na so 
sinurbuy ni halak Israel, sobali Hazor; pitah ai do na 
sinurbuy ni si Josua. 

14 Sagala taban-taban ni huta ai pakon pinahan- 
pinahan, ibuat halak Israel ma bani sidea; pitah 
jolma ai do haganup ibunuhi sidea bani podang, 
paima siap tumang sidea, seng dong na tading na 
marhosah age sahalak. 

15 Songon na hinatahon ni Jahowa hubani si Musa, 
juakjuakni ai, sonai do ihatahon si Musa hubani si 
Josua, anjaha sonai do ibahen si Josua; sada pe lang 
dong na tading ibahen humbani na hinatahon ni 
Jahowa hubani si Musa. 

16 Jadi isoluk si Josua ma ganup tanoh ai, tanoh 
dolog ai pakon ganup tanoh dangsina, ganup tanoh 
Gosen pakon tanoh nai suahni, tanoh Arabah pakon 
tanoh dolog ni Israel ampa tanoh na i suahni, 

17 hun dolog na sae-sae ai nari, na dompak Seir, das 
hu Baal-Gad, i habungan ni Libanon i bona ni Dolog 
Hermon. Ganup do rajani itangkap anjaha ibunuh. 
18 Dokah do si Josua marmunsuh pakon raja-raja ai. 
19 Seng dong age sada huta na ra mardamei pakon 
halak Israel, sobali halak Hewi na marianan i 
Gibeon: haganup huta ai italuhon sidea marhitei 
podang. 

20 Ai Jahowa do na pahengkeng uhur ni sidea laho 
marmunsuh dompak halak Israel, ase siap sidea, 
ase ulang jumpahan idop ni uhur sidea, ase bois 
tumang sidea, songon na tinonahkon ni Jahowa 
hubani si Musa. 

21 |jja ma homa roh si Josua maniapkon halak Enak 
hun tanoh parbalogan, hun Hebron, hun Debir, 
hun Anab, humbani ganup dolog Juda pakon ganup 
dolog Israel: siap tumang do sidea ibahen si Josua; 
rap pakon huta ni sidea. 

22 Seng dong tading halak Enak i tanoh ni halak 
Israel, pitah i Gaza, i Gad pakon i Asdod adong ope 
na tading. 

23 Ase italuhon si Josua ma ganup tanoh ai, songon 
na hinatahon ni Jahowa hubani si Musa: ibere si 
Josua ma tanoh ai hubani halak Israel bahen rupei 
ni sidea, mangihutkon parbagianan ni sidea mar 
sasamarga. Dob ai maronti ma hamunsuhon hun 
tanoh ai. 


Goran ni Raja-raja na Talu ai 


D- do raja-raja ni tanoh ai, sagala na 
tinaluhon ni halak Israel, na manoluk tanoh 
ni sidea i dipar ni Jordan, hampit hapoltakan, hun 
bah Arnon nari das hu Dolog Hermon, pakon ganup 
tanoh hondot na hampit hapoltakan. 

2 Si Sihon, raja ni halak Amori, na marianan i 
Hesbon, na manggomgomi hun Aroer nari i topi 
ni habungan Arnon, das hu parsitongahan ni 
habungan ai, ronsi satongah ni Gilead das hu Bah 
Jabok, parbalogan ni tanoh ni halak Amon, 

3 pakon Arabah das hu Tao Kinnerot hampit 
hapoltakan, anjaha das hu laut ni Arabah, ai ma 

laut Garam hampit hapoltakan, bani dalan dompak 
Bet-Jesimot, anjaha i dangsina i bona ni tuadan 
Pisga. 

4 Ambahni ai tanoh ni si Og, raja ni Basan, ai ma 
tading-tadingan ni halak Refaim, na marianan i 
Astarot pakon Edrei, 

"na manggomgom Dolog Hermon pakon Salka 
pakon ganup Basan das hu parbalogan ni halak 
Gesuri pakon halak Maakati pakon satongah ni 
Gilead das hu parbalogan ni si Sihon, raja hun 
Hesbon. 

6 Si Musa, juakjuak ni Jahowa rap pakon halak Israel 
do na manaluhon sidea, lanjar si Musa, juakjuak ni 
Jahowa do mambere tanoh ai bahen parbagianan ni 
halak Ruben, Gad pakon satongah marga Manase. 

7 Tapi on ma raja-raja ni tanoh ai, na tinaluhon ni si 
Josua rap pakon halak Israel i dipar ni Bah Jordan 
hampit hasundutan, hun Baal-Gad, na i habungan 
ni Libanon nari, das hu dolog na sae-sae, na tangkog 
dompak Seir. Jadi ibere si Josua ma tanoh ai bahen 
rupei ni marga ni Israel, mangihutkon parbagianan 
ni bei, 

8na i dolog, na i habungan, na i Arabah, na i 
raboyon, na i halimisan pakon na i tanoh Dangsina, 
tanoh ni halak Het, Amori, Kanani, Peresi, Hewi 
pakon Jebusi: 

9 Raja hun Jeriko, sada: raja hun Ai, na i lambung ni 
Betel, sada; 

10 raja hun Jerusalem, sada: raja hun Hebron, sada: 
11 raja hun Jarmut, sada: raja hun Lakis, sada: 

12 raja hun Eglon, sada: raja hun Geser, sada: 

13 raja hun Debir, sada: raja hun Geder, sada: 

14 raja hun Jorma, sada: raja hun Arad, sada: 

15 raja hun Libna, sada: raja hun Adullam, sada: 

16 raja hun Makeda, sada: raja hun Betel sada: 

17 raja hun Tapuah, sada: raja hun Heper, sada: 

18 raja hun Apek, sada: raja hun Lasaron, sada: 

19 raja hun Madon, sada: raja hun Hazor, sada: 

20 raja hun Simron-Meron, sada: raja hun Aksap, 
sada: 

21 raja hun Taanak, sada: raja hun Megiddo, sada: 
22 raja hun Kedes, sada: raja hun Jokneam, na i 
Karmel, sada: 

23 raja hun Dor, na i nagori Dor, sada: raja ni Goyim, 
na i Galilea, sada: 

24 raja ni Tirsa, sada: ganup tolu puluh sada raja- 
raja. 


Tanoh na So Italuhon ope 


13 1 Jadi dob sayur matua si Josua, nini Jahowa 
ma hu bani, “Domma sayur matua ho, 
anjaha buei tumang ope tanoh in sipatundukon. 

2 On do tanoh, na tading ai ope: Ganup nagori ni 
halak Palistim pakon ganup tanoh Gesuri, 

3 hun bah Sihor nari, na i hapoltakan ni Masir, das 
hu parbalogan ni Ekron na hampit utara -- masuk 

hubani halak Kanaan do hiraon ai --, na lima raja ni 
halak Palistim ai ma raja hun Gaza, Asdod, Askalon, 
Gad pakon na hun Ekron; ambah ni ai halak Awi, 
4na i Dangsina, ganup tanoh ni halak Kanani, pakon 
Meara. Na masuk hubani halak Sidon, das hu Apek, 
hu parbalogan ni halak Amori, 

“ambah ni ai tanoh ni halak Gibli, pakon ganup 
Libanon, dompak hapoltakan, hun Baal-Gad na i 
bona ni Dolog Hermon nari, das hu Hamat, 

6 sanup pangisi ni tanoh dolog, hun Libanon nari 
das hu Misrepot-Maim, ganup halak Sidon. Ahu pe 
mangusir sidea i lobei ni halak Israel. Ruji-rujihon 
tumang ma in bahen parbagianan ni Israel, songon 
na dob huhatahon bam. 

7 On pe bagihon ma tanoh on bahen parbagianan 
bani na siah marga pakon bani na satongah marga 
Manase.” 


Parbagianan ni na Tongah 
Tolu Marga i Dipar ni Jordan 


8Rap pakon marga Manase na satongah 
nari, domma ijalo marga Ruben pakon Gad 
parbagiananni bei, na binere ni si Musa hubani 
sidea i dipar ni Jordan hampit hapoltakan, songon 
na binere ni si Musa, juakjuak ni Jahowa hubani 
sidea, 

9 Hun Aroer, na i topi ni habungan ni bah Arnon, 
pakon huta na i tongah-tongah ni habungan ai, 
pakon haganup pamah Medeba das hu Dibon, 

10 pakon ganup huta ni si Sihon, raja ni halak Amori, 
na manggomgomi Hesbon das hu parbalogan ni 
halak Amon: 

11 pakon Gilead ampa tanoh ni halak Gesuri pakon 
Maakati, pakon ganup Dolog Hermon ampa ganup 
Basan das hu Salka; 

12ganup gomgoman ni si Og i Basan, na 
manggomgomi i Astarot pakon i Ederei, ia ma na 
tading humbani tading-tadingan ni ginompar ni si 
Refaim, na tinaluhon anjaha na niusir ni si Musa. 
13 Tapi seng iusir halak Israel anggo halak Gesuri 
pakon halak Maakati; marianan i tongah-tongah ni 
halak Israel do halak Gesuri pakon Maakati ronsi 
sadari on. 

14Pitah hubani marga Levi do na so ibere 
parbagianan, galangan situtungon bani Jahowa, 
Naibata ni Israel do parbagianan-Ni, songon na 
hinatahon-Ni hinan bani sidea. 

15 Ase domma ibere si Musa hinan parbagianan 
hubani marga Ruben mar sasapangku! 

16 la tanoh ni sidea, ai ma hun Aroer na i topi ni 
habungan ni bah Arnon pakon huta na i tongah- 
tongah ni habungan ai, pakon ganup na i lambung 
ni Medeba, 

17 Hesbon pakon ganup huta na i pamah ai, Dibon 
pakon Bamot-Baal ampa Bet-Baal-Meon, 

18 Jahas, Kedemot pakon Mefaat, 

19 Kiriataim, Sibma, Zeretsahar na i dolog ni 
habungan ai, 

20 Bet-Peor, raboyon ni Pisga pakon Bet-Jesimot, 
21ai ma ganup huta na i pamah ai, pakon ganup 
harajaon ni si Sihon, raja ni halak Amori, na manrajai 
i Hesbon, na tinaluhon ni si Musa, ia pakon kopala- 
kopala ni Midian, ai ma si Ewi, Rekem, Sur, Hur 
pakon Reba, raja wakil ni si Sihon, marianan i tanoh 
ai. 

22Sonai homa si Bileam, anak ni si Beor, 
partondung ai, ibunuh halak Israel do marhitei 
podang, rap pakon hasomanni na tarbunuh ai. 

23 Jadi parbalogan ni tanoh ni halak Ruben, ai ma 
Bah Jordan pakon topi-topini ai. Ai ma parbagianan 
ni halak Ruben mar sasapangku, huta pakon dusun. 
24 Anjaha domma ibere si Musa parbagiananni 
hubani halak Gad, hubani ginompar ni si Gad mar 
sasapangku. 

25 Tanoh ni sidea, ai ma: Jaeser pakon ganup huta 
na i Gilead, pakon satongah ni tanoh ni halak Amon, 
das hu Aroer patontang pakon Rabba, 

26 anjaha hun Hesbon das hu Ramot-Mispa pakon 
Betonim anjaha hun Mahanaim das hu parbalogan 
ni Debir, 

27 anjaha i pamah ai Bet-Haram, Bet-Nimra, Sukkot 
pakon Zafon, teba-teba hun harajaon ni si Sihon, 
raja hun Hesbon, Jordan pakon topi-topini, das hu 
ujung ni Tao Kinneret i dipar ni Jordan hampit 
hapoltakan. 

28 Ai ma parbagianan ni halak Gad mar sasapangku, 
huta pakon dusun. 

29Domma ibere si Musa parbagianan hubani 
satongah marga Manase, on ma parbagianan ni na 
satongah marga Manase ai mar sasapangku. 

30 Tanoh ni sidea ai mulai hun Mahanaim: ganup 
Basan, ganup harajaon ni si Og, raja hun Basan, 
pakon ganup huta ni si Jair na i Basan, onom puluh 
huta bueini, 

31 pakon satongah ni Gilead, Astarot, Ederei, huta- 
huta ni harajaon ni si Og, na i Basan; ibere ma ai 
hubani si Makir, anak ni si Manase, hubani satongah 
anak ni si Makir mar sasapangku. 

32 Ai ma na binagihon ni si Musa i pamah Moab i 
dipar ni Jordan, hampit hapoltakan ni Jeriko. 

33 Tapi hu marga Levi, seng dong ibere si Musa 
parbagianan, Jahowa Naibata ni Israel do 
parbagianan ni sidea, songon na hinatahon-Ni 
hubani sidea. 


Parbagianan ni si Kaleb 


14 1 On do parbagianan na jinalo ni halak Israel 
i tanoh Kanaan, na binagihon ni Malim 

Eleasar pakon si Josua, anak ni si Nun pakon kopala 
ni halak Israel mar sasamarga. 

2Marhitei ruji-ruji do ibagihon bani sidea 
parbagianan ni sidea ai, songon na tinonahkon ni 
Jahowa marhiteihon ni si Musa, bereon hubani na 
siah pakon na satongah marga ai. 

3 Ai domma ibere si Musa parbagianan ni na dua 
pakon na satongah marga ai i dipar i Jordan, tapi 
hubani halak Levi seng dong ibere parbagianan i 
tongah-tongah ni sidea. 

4 Ai gabe dua marga do anak ni si Josep, ai ma si 
Manase pakon si Efraim; halani ai seng ibere sidea 
parbagianan bani halak Levi i tanoh ai, pitah huta 
do bahen ianan pakon sampalan bahen ianan ni 
pinahan ni sidea ampa ugas-ugas ni sidea. 

3 Songon na tinonahkon ni Jahowa hubani si Musa, 
sonai do ibahen halak Israel, anjaha ibagi sidea ma 
tanoh ai. 

6 Dob ai roh ma halak Juda marayak si Josua i Gilgal, 
gabe nini si Kaleb, anak ni si Jepunne, halak Kenas ai 
ma hu bani, “Ibotoh ham do hata, na hinatahon ni 
Jahowa hubani si Musa, juakjuak ni Jahowa, pasal 
ahu pakon pasal ham i Kades Barnea. 

7 Marumur ompat puluh tahun ma ahu, sanggah na 
sinuruh ni si Musa, juakjuak ni Jahowa, ahu hun 
Kades-Barnea, laho mangkahapi tanoh ai; anjaha 
mulak ma ahu mamboan barita bani songon na 
domu ibagas uhurhu. 

8Tapi hasomanku, na rap tangkog pakon ahu 
mangganggui uhur ni bangsa in, tapi anggo 
ahu totap do marsijoloman hubani Jahowa 
Naibatangku. 

9 Jadi marbulawan ma si Musa bani ari ai, nini 
ma, “Tanoh, na nidalanan ni naheimu, bam ma 
ai bahen parbagianan bam pakon bani anakmu 
sadokah ni dokahni, halani totap ni uhurmu bani 
Jahowa Naibatangku. 

10On pe, tonggor ma, ipagoluh Jahowa do ahu 
songon na hinatahon-Ni ai, sonari domma ompat 
puluh lima tahun, dob ihatahon Jahowa hata ondi 
bani si Musa, sadokah mardalan halak Israel i 
halimisan. On pe, tonggor ma, ualuh puluh lima 
tahun ma ahu sadari on. 

11Tong ope gogohku sadari on, songon sanggah 
bani parsuruh ni si Musa bangku, songon 
gogohku ijia, lanjar sonai ope gogohku sonari laho 
marporang, laho luar pakon masuk. 

12 Halani ai, bere ma bangku dolog on, songon 
pangkatahon ni Jahowa bani ari ai, ai ibogei ham 
sandiri do bani ari ai, halak Enak do ijai, anjaha huta 
na banggal anjaha na toguh do ai. Ra ihasomani 
Jahowa do ahu, ase tarusir ahu sidea, songon na 
hinatahon ni Jahowa.” 

13 Jadi ipasu-pasu si Josua ma ia, anjaha ibere 
Hebron hubani si Kaleb, anak ni si Jepunne, bahen 
parbagiananni 

14 Sonai ma Hebron gabe parbagianan ni si Kaleb, 
anak ni si Jepunne, halak Kenas ai, ronsi sadari on, 
halani totap ni uhurni bani Jahowa Naibata ni Israel. 
15 la goran ni Hebron sapari Kiriat-Arba do: si Arba, 
ai dojolma sibolonan i tongah-tongah ni halak Enak. 
Jadi sonang ma tanoh ai humbani hamunsuhon. 


Parbagianan ni Marga Juda 


15 1On do parbagiainhan  mangihutkon 
ruji-ruji bani marga ni anak ni si Juda 
mar sasapangku, das hu parbalogan ni tanoh 
Edom, halimisan Sin dompak Dangsina, i ujung 
pardangsina. 

2 Anjaha parbalogan ni sidea hampit dangsina ai 
ma: Hun ujung ni Laut Garam, hun teluk na anjur 
dompak dangsina, 

3hunjai laho hu dangsina ni raboyon Akrabim, 
mandipar hu Sin, tangkog i dangsina ni Kades- 
Barnea, mandipar use hu Hezron, das hu Adar, 
marlegot use hu Karka; 

4 dob ai mandipar hu Asmon, luar i lambung ni bah 
Masir, anjaha marujung i laut. Ai ma parbalogan 
nasiam hampit dangsina. 

3 Parbaloganni hampit hapoltakan: Laut Garam das 
bani ujung ni Jordan. Anjaha parbaloganni hampit 
utara: Mulai hun tuktuk ni laut bani babah ni 
Jordan, 

6 tangkog ma parbalogan ai hu Bet-Hogla, anjaha 
mamontas hun utara ni Bet-Araba, dob ai tangkog 
ma parbalogan ai hu batu ni si Bohan, anak ni si 
Ruben: 

7 anjaha tangkog ma parbalogan ai hu Debir, hun 
habungan Akor, torus hu utara, marlegot dompak 
Gilgal, tontang ni raboyon Adumim, ai ma na hampit 
dangsina ni bah ai; dob ai mandipar ma parbalogan 
ai hu bah En-Semes, anjaha marujung i En-Rogel. 

8 Dob ai tangkog ma parbalogan ai hu habungan 
ni anak ni si Hinnom, hampit dangsina ni raboyon 
ni halak Jebusi, ai ma Jerusalem: dob ai tangkog 
ma parbalogan ai hu pakpak ni dolog, tontang 
ni habungan Hinnom hampit laut, na i ujung ni 
habungan Refaim hampit utara, 

9 dob ai marlegot ma parbalogan ai hun pakpak ni 
dolog ai hu sombul ni Bah Neptoa anjaha luar ma 
hu huta ni Dolog Epron; dob ai marlegot hu Baala, 
ai ma Kiriat-Jearim. 

10 Dob ai marlegot ma parbalogan ai hun Baala 
dompak hasundutan hu Dolog Seir, dob ai 
mandipar hu urung ni Dolog Jearim parutara, ai 
ma Kesalon, dob ai tuad hu Bet-Semes, anjaha 
mandipar hu Timna. 

11 yar ma parbalogan ai hu urung ni dolog hampit 
utara ni Ekron, dob ai marlegot ma parbalogan ai hu 
Sikron, anjaha mandipar hu Dolog Baala, dob ai luar 
hu Jabneel, anjaha marujung i laut. 

12 Anjaha parbaloganni hampit laut, ai ma laut na 
bolon ai pakon pasirni. Ai ma parbalogan ni anak ni 
si Juda mar sasapangku. 

(ay. 13-19: pausih Panguh. 1:10-15) 
13 Tapi bani si Kaleb, anak ni si Jepunne, ibere ma 
sabagian i tongah-tongah ni anak ni si Juda, ai ma 
Kiriat-Arba, romban hubani hata ni Jahowa hubani 
si Josua, ai ma huta ni si Arba, bapa ni si Enak, ai ma 
Hebron. 
14 Dob ai iusir si Kaleb ma hunjai na tolu halak Enak 
ai, ai ma si Sesai, si Ahimon pakon si Talmai, anak ni 
si Enak. 
15 Dob ai tangkog ma ia hunjai hu pangisi ni Debir, 
ia goran ni Debir sapari ai ma Kiriat-Seper. 
16 Jadi ihatahon si Kaleb ma, “Barang ise na 
manaluhon anjaha na manaban Kiriat-Seper, 
bereonku ma hubani borungku, si Aksa bahen 
parinangonni.” 
17 Dob ai itaban si Otniel, anak ni si Kenas anggi ni 
si Kaleb ma huta ai, gabe ibere ma hubani si Aksa 
bahen parinangonni. 
18 Jadi sanggah na masuk puang-puang ai ielek-elek 
ma ia mangindo juma sanlambar humbani bapani, 
lanjar susur ma ia hun halodeni, anjaha nini si Kaleb 
ma hu bani, “Aha bam?” 
19 Gabe nini ma, “Bere ham bangku pasu-pasu sada: 
halani domma inahkon ham ahu hu tanoh dangsina, 

maningon bereonmu do bangku bah tubuh.” Jadi 
ibere ma bani bah tubuh i huluan pakon i kehen. 
20 On ma parbagianan ni marga ni anak ni si Juda 
mar sasapangku. 

21 Huta na masuk hubani marga Juda i tanoh 
dangsina, i parbalogan hampit Edom, ai ma: 
Kabseel, Eder, Jagur, 

22 Kina, Dimona, Adada, 

23 Kedes, Hazor, Jitnan, 

24 Sip, Telem, Bealot, 

25 Hazor-Hadata, Kiriot-Hezron ai ma Hazor, 

26 Amam, Sema, Molada, 

27 Hazor-Gadda, Hesmon, Bet-Pelet, 

28 Hasar-Sual, Beerseba pakon dusunni, 

29 Baala, Iyim, Esem, 

30 Fl-Tolad, Kesil, Horma, 

31 Siklag, Matmana, Sansana, 

32 Lebaot, Silhim, Ain pakon Rimon. Haganup huta 
ai dua puluh siah rap pakon dusunni. 

33 | tanoh hondot: Estaol, Sorea, Asna, 

34 Sanoa, En-Ganim, Tapuah, Enam, 

35 Jarmut, Adullam, Soko, Aseka, 

36 Saaraim, Aditaim, Gedera ampa Gederotaim: 
sapuluh ompat huta ma ai pakon dusunni. 

37 Senam, Hadasa, Migdal-Gad, 

38 Dilan, Mispa, Joktel, 

39 Lakis, Boskat, Eglon, 

40 Kabbon, Lakmas, Kitlis, 

41Gederot, Bet-Dagon, Naama, Makeda; sapuluh 
onom huta ma ai pakon dusunni. 

42 Libna, Eter, Asan, 

43 Jipta, Asna, Nesib, 

44 Kegilam Aksib, Meresa; siah huta ma ai pakon 
dusunni. 

45 Ekron pakon hutani ampa dusunni, 

46 hun Ekron das hu laut, ganup na i lambung ni 
Asdod pakon dusunni. 

47 Asdod pakon hutani ampa dusunni, Gaza pakon 
hutani ampa dusunni, das hu bah Masir anjaha laut 
na bolon parbaloganni. 

48 | atas dolog: Samir, Jatir, Soko, 

49 Dana, Kiriat-Sana, ai ma Debir, 

50 Anab, Estemoa, Anim, 

51 Gosen, Holon, Gilo; sapuluh sada huta ma ai 
pakon dusunni. 

52 Arab, Duma, Esean, 

53 Janum, Bet-Tapuah, Apeka, 

54 Humta, Kiriat-Arba, ai ma Hebron ampa siah huta 
ma ai pakon dusunni. 

55 Maon, Karmel, Sip, Juta, 

56 Jesreel, Jokdeam, Sanoa, 

37 Kain, Gibea, Timna, sapuluh huta ma ai pakon 
dusunni. 

58 Halhul, Bet-Sur, Gedor, 

59 Maarat, Bet-Anot, Eltekon; onom huta ma ai 
pakon dusunni. 

60 Kiriat-Baal, ai ma Kiriat-Jearim, pakon Rabba: dua 
huta ma ai pakon dusunni. 

61 | halimisan: Bet-Araba, Midin, Sekaka, 

62 Nibsan, Ir, Hamela pakon En-Gedi: onom huta ma 
ai pakon dusunni. 

63 Tapi anggo halak Jebusi na marianan i Jerusalem 
seng tarusir halak Juda: gabe marianan ma halak 
Jebusi rap pakon halak Juda i Jerusalem ronsi sadari 
on. 


Parbagianan ni si Manase pakon si Efraim 


6G ni anak ni si Josep 
mangihutkon ruji-ruji, ai ma: Hun Jordan 


na i lambung ni Jeriko, hampit hapoltakan ni Bah 
Jeriko, laho hu halimisan, tangkog hu Jeriko, laho 
hu dolog dompak Betel. 

2 Hun Betel laho hu Lus, dob ai mandipar hu tanoh 
ni halak Arki hu Atarot, 

3anjaha tuad dompak hasundutan hu tanoh ni 
halak Japleti, das hu tanoh ni Bet-Horon parkehen, 
dob ai hu Gezer, anjaha marujung i laut. 

4 Ijalo anak ni si Josep ma parbagiananni, ai ma si 
Manase pakon si Efraim. 

“Ia tanoh ni anak ni si Efraim mar sasapangku, ai 
ma: Parbalogan ni parbagianan ni sidea hampit 
hapoltakan: Atarot-Adar das hu Bet-Horon 
parhuluan, 

6dob ai laho ma parbalogan ai hu laut: hampit 
utara ai ma Mikmetat, dob ai hampit hapoltakan 
marlegot ma parbalogan ai hu Taamat-Silo, anjaha 
mandipar hunjai hampit hapoltakan hu Janoah, 
7dob ai hun Janoah tuad hu Atarot pakon hu 
Naarat, dob ai ihonai Jeriko, anjaha marujung i 
Jordan. 

8Hun Tapuah laho ma parbalogan ai dompak 
hasundutan hu Bah Kana anjaha marujung i laut. Ai 
ma parbalogan ni marga Efraim mar sasapangku. 

3 Ambah ni ai huta na pinapulig bani halak Efraim, 
i tongah-tongah ni parbagianan i halak Manase, 
haganup huta-huta rap pakon dusunni. 

10 Tapi seng iusir sidea halak Kansan na marianan 
i Geser. Jadi marianan ma halak Kanaan i tongah- 
tongah ni Efraim das ronsi sadari on, tapi hona rodi 
do sidea. 


Parbagianan ni Marga Manase Parhasundutan 


17 1On ma parbagianan bani marga Manase 
mangihutkon ruji-ruji, -- ai ia do bunga tubuh 
ni si Josep: -- Bani si Makir, bunga tubuh ni si 
Manase, bapa ni si Gilead, ibere Gilead pakon 
Basan, halani dalahi siimbang munsuh ia. 

2 Anak ni si Manase na legan pe dapotan do mar 
sasapangku, ai ma anak ni si Abieser, anak ni si 
Helek, anak ni Asriel, anak ni si Sekam, anak ni si 

Heper pakon anak ni si Semida. Ai ma anak ni si 
Manase, anak ni si Josep, mar sasapangku. 

3Tapi anggo si Zelofehad anak ni si Heper, anak ni 
si Gilead, anak ni si Makir, anak ni si Manase, seng 
dong bani anak, tapi pitah boru do; anjaha on ma 
goran ni boruni: Si Mahla, Noa, Hogla, Milka pakon 
Tirza. 

4 Dob ai laho ma sidea mangadap hu lobei ni Malim 
Eleasar, pakon hu lobei ni si Josua, anak ni si Nun, 
pakon hu lobei ni sagala kopala, nini ma, “Itonahkon 
Jahowa do hubani si Musa, bereon-Ni bennami 
parbagianan i tongah-tongah ni botounami.” Jadi 
ibere ma hubani sidea sada parbagianan i tongah- 
tongah ni sanina ni bapa ni sidea, romban hubani 
hata ni Jahowa. 

“Tapi anggo si Manase dapotan sapuluh 
parbagianan, sobali tanoh Gilead pakon Basan, na i 
dipar ni Jordan, 

6 halani dapotan parbagianan do boru ni si Manase 
i tongah-tongah ni anakni, anggo tanoh Gilead bani 
anak ni si Manase na legan do ibere. 

7 Ia parbalogan ni si Manase ai ma hun Asser das hu 
Mikmetat, na i hapoltakan ni Sikem: dob ai laho ma 
parbalogan ai dompak dangsina hu pangisi ni En- 
Tapuah. 

8 Masuk hubani si Manase do tanoh Tapuah, tapi 
anggo Tapuah na bani parbalogan ni Manase masuk 
bagian ni anak ni si Efraim do. 

9 Dob ai tuad ma parbalogan ai hu bah Kana, hampit 
dangsina ni bah ai. Huta-huta na ijai ai, na i tongah- 
tongah ni huta ni si Manase, masuk hubani Efraim 
do. Tapi parbalogan ni si Manase mamontas hampit 
utara ni bah ai anjaha marujung i laut. 

10 Tanoh na hampit dangsina masuk hubani Efraim, 
anjaha na hampit utara masuk hubani Manase, 
anjaha laut ai parbaloganni, das hu Asser i utara 
anjaha hu Isasar i hapoltakan. 

11 Masuk hubani si Manase do homa Isasar pakon 
i Asser: Bet-Sean pakon dusunni, Jibleam pakon 
dusunni, pangisi ni Dor pakon dusunni, pangisi 
ni Endor pakon dusunni, pangisi ni Taanak pakon 
dusunni, pangisi ni Megiddo pakon dusunni: na 
patoluhon ai tanoh dolog do ai. 

12 Tapi seng tarsoluk halak Manase huta-huta ai, 
gabe boi torus marianan halak Kanaan i tanoh ai. 
13Tapi dob lambin markuasa halak Israel, gabe 
siparrodi ma ibahen halak Kanaan ai, tapi lang iusir 
sidea. 

14Dob ai nini ginompar ni si Josep ma dompak 
si Josua, “Mase ma pitah sada parbagianan 
mangihutkon ruji-ruji bereonmu bennami bahen 
rupeinami, age pe sada bangsa na buei ahu, ai 
ipasu-pasu Jahowa do hanami ronsi nuan?” 

15 Nini si Josua ma, “Anggo bangsa na buei do 
nasiam tangkog ma nasiam hu harangan, imas ma 

bani nasiam ijai, i tanoh ni halak Peresi pakon Refai, 
anggo masompittu bani nasiam Dolog Efraim.” 

16 Jadi nini ginompar ni si Josep ma, “Seng sungkup 
tanoh dolog ai bennami, tapi margareta bosi 
do haganup halak Kanaan, na marianan i tanoh 
hornop, ai ma na i Bet-Sean pakon dusunni age na i 
pamah Jesreel.” 

17 Nini si Josua ma dompak ginompar ni si Josep, 
hubani Efraim pakon Manase, “Bangsa na buei do 
ham, anjaha na banggal do kuasamu, seng dapotan 
sada parbagianan tumang ham, 

18 tapi dolog ai ma bamu, ai age pe harangan ai, 
maningon imasonmu do ai, anjaha bamu ma ai 
das hu pispis sidaohanni. Ai maningon usironmu do 
sidea, age pe margareta bosi sidea anjaha gogoh.” 


Lampolampo ni Naibata i Silo, 
Parbagi ni Tanoh na Tading ai ijai 


18 1 Dob ai martumpu ma ganup kuria ni halak 
Israel hu Silo, anjaha ipajongjong sidea ma 
ijai lampolampo partumpuan ai, dob tunduk tanoh 
ai i lobei ni sidea. 

2 Tapi adong ope pitu marga nari na tading i Israel 
na so ibagihon ope parbagianan ni sidea. 

3 Jadi nini si Josua ma dompak halak Israel, “Sadia 
dokah on marlansei nasiam laho manoluk tanoh in, 
na binere ni Jahowa, Naibata ni ompung nasiam, 
bani nasiam? 

4Buat nasiam ma humbani ganup marga tolu 
halak, ase husuruh sidea manlioti tanoh on, anjaha 
manurati mangihutkon parbagianan ni sidea bei, 
dob ai pe ase mulak sidea hu bangku. 

5Maningon bagion ni sidea in gabe pitu bagian. 
Totap do si Juda bani tanohni hampit dangsina, 
anjaha ginompar ni si Josep totap bani tanohni 
hampit utara. 

6Tapi surati nasiam ma tanoh in gabe pitu 
bagian, dob ai boan nasiam ma hu bangku, ase 
hutibalhon ruji-ruji bani nasiam ijon i lobei ni 
Jahowa Naibatanta. 

7 Tapi lang marparbagianan halak Levi i tongah- 
tongah nasiam, ai hamalimon ni Jahowa do 
parbagianan ni sidea. la Gad, Ruben pakon 
satongah marga Manase domma  dapotan 
parbagianan i dipar ni Jordan hampit hapoltakan, 
na binere ni si Musa, juakjuak ni Jahowa bani 
sidea.” 

8 Jadi bingkat ma dalahi ai, anjaha ihatahon si Josua 
ma hubani na laho manurati tanoh ai, nini ma, 
“Laho ma nasiam manlioti tanoh in, surati nasiam 
ma, dob ai mulak ma nasiam hu bangku, ase 
hudabuh ruji-ruji bani nasiam ijon, i lobei ni Jahowa 
i Silo.” 

9 Dob ai laho ma dalahi ai, ilioti sidea ma tanoh 
ai, anjaha isurati mangihutkon huta-huta, gabe pitu 

bagian hubagas buku; dob ai mulak ma sidea hubani 
si Josua, hu parsaranan i Silo. 

10 Ase idabuh si Josua ma bani sidea ruji-ruji i Silo 
i lobei ni Jahowa, ase ijai do ibagi si Josua tanoh ai 
bani halak Israel mangihutkon parbagianan ni sidea 
bei. 


Parbagianan ni Marga Benjamin 


11 Jadi luar ma ruji-ruji ni marga Benjamin mar 
sasapangku anjaha tanoh mangihutkon ruji-ruji 
bani sidea, ai ma i holangkolang ni anak ni si Juda 
pakon si Josep. 

12 Parbalogan ni sidea hampit utara mulai hun 
Jordan, dob ai tangkog ma parbalogan ai hu urung- 
urung na i utara ni Jeriko, anjaha tangkog hu dolog 
dompak hasundutan, anjaha marujung i halimisan 
Bet-Awen. 

13 Hunjai mandipar ma parbalogan ai hu Lus, 
dompak dangsina hu urung-urung ni Lus, ai ma Bet- 
El; tuad use ma parbalogan ai hu Aterot-Adar, na i 
dolog, na i dangsina ni Bet-Horon parkehen. 
14Dob ai marlegot ma parbalogan ai, anjaha 
marhusor i hasundutan dompak dangsina ni dolog 
ai, na i dangsina ni Bet-Horon, anjaha marujung i 
Kiriat-Baal, ai ma Kiriat-Jearim, sada huta ni anak ni 
si Juda, ai ma pispisni hampit hasundutan. 

15 Anjaha pispisni hampit dangsina mulai hun ujung 
ni Kiriat-Jearim, hunjai laho ma parbalogan ai hu 
Epron, hu sumbul ni Bah Nepton, 

16dob ai tuad ma parbalogan ai hu ujung ni 
dolog, na i lobei ni habungan Ben-Hinnom, na i 
habungan ni halak Refaim, hampit utara, tuad use 
hu habungan Hinnom, i dangsina ni urung-urung 
Jebusi, dob ai tuad use hu En-Rogel, 

17 dob ai marlegot dompak utara laho hu En-Semes, 
hunjai laho hu Geliot, ai ma tontang ni tangkogan 
Adumim; dob ai tuad hu batu ni si Bohan, anak ni si 
Ruben: 

18 anjaha mandipar hu utara ni urung-urung ni Bet- 
Araba, dob ai tuad hu Araba. 

19 Dob ai mandipar ma parbalogan ai hu utara ni 
urung-urung Bet-Hogla, marujung ma parbalogan 
ai i uruk parutara ni laut Garam, ai ma i ujung 
pardangsina ni Jordan, ai ma parbalogan 
pardangsina. 

20Tapi anggo hampit hapoltakan Jordan ai do 
balogni. Ai ma parbagianan ni halak Benjamin, 
mangihutkon pangku ni sidea, mangihutkon 
parbalogan ni sidea inggot. 

21 Ja huta ni marga Benjamin mar sasapangku ai ma: 
Jeriko, Bet-Hogla, Emek-Kesis, 

22 Bet-Araba, Semaraim, Bet-El, 

23 Awim, Para, Opra, 

24 Kapar-Amonai, Ofni pakon Geba. Sapuluh dua 
huta ma ai pakon dusunni. 

25 Gibeon, Rama, Beerot, 

26 Mizpa, Kefira, Mosa, 

27 Rekem, Jirpeel, Tarala, 

28 Sela, Elep pakon Jebus -- ai ma Jerusalem - 
-, Gibeat pakon Kiriat. Sapuluh ompat huta ma 
ai pakon dusunni. Ai ma parbagianan ni halak 
Benjamin mar sasapangku. 


Parbagianan ni Marga Simeon 


1 Dob ai luar ma ruji-ruji paduahon bani si 
19 Simeon, bani marga ni anak ni si Simeon mar 
sasapangku, anjaha i tongah-tongah ni parbagianan 
ni si Juda do parbagianan ni sidea ai. 
2Na gabe parbagianan ni sidea, ai ma: Berseba, 
Seba, Malada, 
3 Hazar-Sual, Bala, Esem, 
4 Eltolad, Betul, Horma, 
> Ziklag, Bet-Hammarkabot, Hazar-Susa, 
6 Bet-Lebaot pakon Saruhen. Sapuluh tolu huta ma 
ai pakon dusunni. 
7 Ain, Rimon, Eter pakon Asan, ompat huta ma ai 
pakon dusunni: 
8 ambah ni ai haganup dusun inggot ni huta-huta 
ai das hu Baalat-Beer, Rama i Tanoh Dangsina. In 
ma parbagianan ni marga ni anak ni si Simeon mar 
sasapangku. 

9Humbani parbagianan ni anak ni si Juda do 
parbagianan ni anak ni si Simeon, ai mabolagtu 
do parbagianan ni anak ni si Juda, jadi dapotan 
parbagianan ma anak ni si Simeon i tongah-tongah 
ni parbagianan ni sidea. 


Parbagianan ni Marga Sebulon 


10 Dob ai luar ma ruji-ruji patoluhon bani anak ni 
si Sebulon mar sasapangku, anjaha das hu Sarid 
parbalogan ni parbagianan ni sidea ai. 

11Dob ai tangkog ma parbalogan ai dompak 
hasundutan, anjaha torus hu Marala, gabe ihonai 
Dabeset, dob ai bah tontang ni Jokneam: 

12 hun Sarid laho ma ai dompak hapoltakan das 
hu parbalogan ni Kislot-Tabor, anjaha luar use hu 
Daberat, dob ai tangkog use hu Japia. 

13 Hunjai mandipar dompak hapoltakan hu Gad- 
Heper, pakon hu Et-Kasim, luar use hu Rimon anjaha 
marlegot hu Nea; 

14 dob ai marlegot ma parbalogan ai hampit utara 
hu Hanaton, anjaha marujung i habungan Jipta-El: 
15dob ai Katat, Nahalal, Simron, Jidala pakon 
Betlehem. Sapuluh dua huta ma ai pakon dusunni. 
16 Ai ma parbagianan ni anak ni si Sebulon mar 
sasapangku, huta-hutani ai pakon dusunni. 

Parbagianan ni Marga Isasar 


17 Ruji-ruji paompatkon luar hubani anak ni si Isasar 
mar sasapangku. 

18 hamkam tanoh ni sidea ai do: Jesreel, Kesulot, 
Sunem, 

19 Hafaraim, Sion, Anaharat, 

20 Rabbit, Kisjon, Ebez, 

21 Remet, En-Ganim, En-Hadda pakon Bet-Pases: 
22 torus do parbalogan ai hu Tabor Sahazimah, Bet- 
Semes: anjaha marujung ma parbalogan ai i Jordan. 
Sapuluh onom huta ma ai pakon dusunni. 

23 Ih ma parbagianan ni anak ni si Isasar mar 
sasapangku, hutani pakon dusunni. 


Parbagianan ni Marga Asser 


24 Dob ai luar ma ruji-ruji palimahon bani marga ni 
anak ni si Asser mar sasapangku. 

25 Ihamkam tanoh ni sidea ai do: Helkat, Hali, Beten, 
Ahsap, 

26 Alamelek, Amad pakon Misal: i hasundutan 
ihonai do Karmel pakon Sihor-Libnat, 

27 dob ai marlegot ma dompak hapoltakan hu Bet- 
Dagon, ihonai ma Sebulon pakon habungan Jipta-El 
hampit utara, Bet-Emek pakon Negiel: dob ai torus 
hampit utara hu Kabul, 

28 Fbron, Rehob, Hammon, Kana, das hu Sidon na 
bolon ai: 

29 ob ai marlegot use ma parbalogan ai hu Rama 
das hu huta Tirus na toguh ai, dob ai marlegot use 
ma parbalogan ai dompak Hosa anjaha marujung i 
laut: Aksib, 

30 Umma, Afek pakon Rehob: dua puluh dua huta 
ma ai pakon dusunni. 

31 Ai ma parbagianan ni marga anak ni si Asser mar 
sasapangku, huta-hutani pakon dusunni. 


Parbagianan ni Marga Naftali 


32 Dob ai luar ma ruji-ruji paonomkon bani anak ni 
si Naftali mar sasapangku. 

33 Anjaha parbaloganni ai ma hun Helep, hun jabi- 
jabi na i Zaanim manlopusi Adami, Nekob pakon 
Jabneel das hu Lakum anjaha marujung i Jordan, 
34dob ai marlegot ma parbalogan ai dompak 
hasundutan hu Asnot-Tabor, anjaha luar hunjai hu 
Hukok, ihonai ma Sebulon hampit dangsina pakon 
Asser hampit hasundutan, pakon Juda hampit 
hapoltakan bani Jordan. 

35|a huta na toguh ai, ai ma: Zidim Zer, Hamat, 
Rakat, Kinneret, 

36 Adama, Rama, Hazer, 

37 Kedes, Edrei, En-Hazor, 

38 Jiron, Migdal-El, Horem, Bet-Anat pakon Bet- 
Semes: sapuluh siah huta ma ai pakon dusunni. 

39 Ai ma parbagianan ni marga anak ni si Naftali mar 
sasapangku, huta-hutani pakon dusunni. 

Parbagianan ni Marga Dan 


40 Dob ai luar ma ruji-ruji papituhon bani marga 
anak ni si Dan mar sasapangku. 

41 lhamkam tanoh ni sidea ai do: Zora, Estaol, Ir- 
Semes, 

42 Salabin, Ayalon, Jitla, 

43 Flon, Timnata, Ekron, 

44 Elteke, Gibeton, Baalat, 

45 Jihud, Bene-Barak, Gat-Rimon, 

46 Me-Jarkon, Rakon pakon tanoh tontang ni Japo. 

47 Tapi masompittu do tanohni ai bani halak Dan: 
halani ai tangkog ma sidea marporang dompak 
Lesem itaban anjaha italuhon sidea ma ai bani 
podang, isoluk sidea ma huta ai anjaha iiani, anjaha 
gantih ni Lesem, Dan ma goran ni huta ai ibahen 
sidea, mangihutkon goran si Dan ompung ni sidea. 
48Ai ma parbagianan ni marga Dan mar 
sasapangku, huta-hutani pakon dusunni. 


Parbagianan ni si Josua 


49Jadi dobkonsi sidea marbagi tanoh ai 
mangihutkon parbagiananni bei, ibere halak Israel 
ma parbagianan ni si Josua, anak ni si Nun, i 
tongah-tongah ni sidea. 

50 Mangihutkon pangkatahon ni Jahowa ibere sidea 
ma bani huta na pinindoni, ai ma Timnat-Sera, 

na i Dolog Efraim. Jadi ipauli ma huta ai anjaha 
marianan ijai. 

51Ai ma parbagianan, na binagihon ni malim 
Eleasar pakon si Josua, anak ni si Nun, pakon kopala 
ni marga ni halak Israel mar sasaompung marhitei 
ruji-ruji i Silo, i lobei ni Jahowa, dohorhon labah ni 
lampolampo partumpuan ai. Sonai ma pandobkon 
ni sidea bani parbagi ni tanoh ai. 


Huta Haporusan 


1 Dob ai nini Jahowa ma dompak si Josua, 
202s ipatugah hubani halak Israel sonon, 
“Papulig hanima ma bannima huta haporusan, 
songon na Hutonahkon hinan hubani si Musa. 

3 Ase hujai maporus sibunuh jolma, na so tinuntun 
barang na so binotoh; gabe huta haporusan ma ai 
bani nasiam dompak sibalaskon daroh. 

4 Barang ise na maporus hubani sada humbani 
huta ai, maningon jongjong ma ia bani babah ni 
horbangan ni huta ai, mangadu-aduhon parharani 
hubani pinggol ni pangintuai ni huta ai; dob ai 
jaloon ni sidea ma ia hu huta ai, anjaha bereonni 
ianan bani, ase boi ia marianan i lambung ni sidea. 
> Anggo ipardakdak sibalaskon daroh ai ia hun pudi, 
seng bulih ondoskonon ni sidea jolma sipamunuh 
ai hubagas tanganni, halani na so tinuntunni do 
mamunuh hasomanni ai, anjaha lang marmunsuh 
hinan ia hu bani. 

6 Maningon marianan i huta ai ma ia lobei, paima 
jongjong ia i lobei ni rapot paruhuman, paima matei 
sintua ni malim na marhorja bani panorang ai. Dob 
ai boi ma mulak sibunuh jolma ai hu hutani pakon 
hu rumahni, hu huta tinadingkonni ai hinan.” 

7 Jadi iuras sidea ma Kedes i Galilea, i Dolog Naftali, 
pakon Sikem i Dolog Efraim, pakon Kiriat-Arba, ai 
ma Hebron i dolog Juda. 

8 Anjaha i dipar ni Jordan, dohorhon Jeriko hampit 
hapoltakan, ipapulig sidea ma Beser i halimisan, 
bani tanoh na hornop, humbani marga Ruben, 
pakon Ramot i Gilead humbani marga Gad, pakon 
Golan i Basan, humbani marga Manase. 

9 Ai ma huta, na pinapulig bani ganup halak Israel 
pakon bani halak dagang, na manginsolat i tongah- 
tongah ni sidea, ase boi maporus hujai sagala 
sibunuh jolma na so tinuntunni, ase ulang matei ia 
ibahen sibalaskon daroh paima jongjong ia i lobei ni 
rapot paruhuman. 


Parbagianan ni Halak Levi 


1 Dob ai roh ma kopala ni halak Levi mar 
2 1 sasaompung marayak malim Eleasar pakon 
si Josua, anak ni si Nun, pakon hampit kopala ni 
halak Israel mar sasamarga, 
2 anjaha nini ma dompak sidea i Silo, i tanoh 
Kanaan, “Domma martonah hinan Jahowa marhitei 

si Musa, bereon bennami huta bahen ianan pakon 
sampalanni hubani pinahannami. 
3 Jadi ibere halak Israel ma hubani halak Levi 
humbani parbagianan ni sidea, romban hubani 
tonah ni Jahowa, ai ma huta-huta pakon 
sampalanni. 

(ay. 4-42 pausih 6:39-66) 
4 Dob ai luar ma ruji-ruji bani ginompar ni si Kahat, 
gabe dapotan ma halak Levi, ginompar ni si Aron 
malim ai, marhitei ruji-ruji humbani marga Juda, 
Simeon pakon Benjamin, sapuluh tolu huta. 
> Ginompar ni si Kahat na legan ai dapotan marhitei 
ruji-ruji, humbani ginompar ni marga Efraim, Dan 
pakon satongah marga Manase, sapuluh huta. 
6 Ginompar ni si Gerson dapotan marhitei ruji-ruji 
humbani ginompar ni marga Isasar, Asser, Naftali 
pakon satongah Manase i Basan, sapuluh tolu huta. 
7 Ginompar ni si Merari mar sasapangku dapotan 
humbani marga Ruben, Gad pakon Sebulon, 
sapuluh dua huta. 
8 Sonai ma pambere ni halak Israel bani halak Levi 
huta pakon sampalanni marhitei ruji-ruji, romban 
hubani na tinonahkon ni Jahowa hubani si Musa. 
9 Jadi ibere sidea ma humbani marga Juda pakon 
humbani marga Simeon huta-huta on, na ginoranan 
ni sidea. 

10 Hubani ginompar ni si Aron, ginompar ni si Kahat 
mar sasapangku, hun tongah-tongah ni halak Levi -- 
ai hubani sidea do madabuh ruji-ruji na parlobei -- 
11 ibere sidea ma huta ni si Arba, bapa ni si Enak, ai 
ma Hebron, i dolog Juda pakon sampalanni inggot. 
12 Tapi anggo ladang ni huta ai pakon dusunni 
hubani si Kaleb, anak ni si Jepunne do ibere bahen 
parbagiananni. 

13 Hubani ginompar ni Malim Aron ibere sidea do 
Hebron, huta haporusan ni sibunuh jolma ampa 
sampalanni, Libna ampa sampalanni, 

14 Jatir pakon sampalanni, Estemoa ampa 
sampalanni, 

15Holon pakon  sampalanni, Debir ampa 
sampalanni, 

16 Ain ampa sampalanni, Juta ampa sampalanni, 
pakon Bet-Semes ampa sampalanni; siah huta do ai 
humbani marga na dua ai. 

17 Humbani marga Benjamin: Gibeon ampa 
sampalanni, Geba ampa sampalanni, 

18 Anatot ampa sampalanni pakon Almon ampa 
sampalanni, ompat huta do ai. 

19 Ganupan huta ni malim, ai ma ginompar ni si 
Aron, sapuluh tolu huta do ampa sampalanni. 

20 Ginompar ni si Kahat mar sasapangku, ai ma 
halak Levi na tading ai humbani ginompar ni si 
Kahat dapotan huta mangihutkon ruji-ruji humbani 
marga Efraim. 

21 Ibere do hubani sidea Sikem, huta haporusan ni 
sibunuh jolma pakon sampalanni i Dolog Efraim, 
Geser ampa sampalanni, 

22 Kibsaim ampa sampalanni pakon Bet-Horon 
ampa sampalanni: ompat huta. 

23 Humbani marga Dan: Elteke ampa sampalanni, 
Gibeton ampa sampalanni, 

24 Ajalon ampa sampalanni, Gat-Rimon ampa 
sampalanni, ompat huta. 

25 Humbani na satongah marga Manase: Taanak 
ampa sampalanni, Jibleam ampa sampalanni, dua 
huta. 

26 Ganup huta ai na bani ginompar ni si Kahat na 
tading ai, sapuluh do ampa sampalanni. 

27 Ginompar ni si Gerson humbani halak Levi 
mar sasapangku dapotan humbani satongah marga 
Manase huta haporusan ni sibunuh jolma, ai ma 
Golan i Basan ampa sampalanni, pakon Beestera 
ampa sampalanni, dua huta. 

28 Humbani marga Isasar: Kisjon ampa sampalanni, 
Daberat ampa sampalanni. 

29 Jarmut ampa sampalanni, En-Ganim ampa 
sampalanni, ompat huta. 

30 Humbani marga Asser: Misal ampa sampalanni, 
Abdon ampa sampalanni, 

31 Helkat ampa sampalanni, pakon Rehob ampa 
sampalanni, ompat huta. 

32Humbani marga Naftali huta haporusan ni 
sibunuh jolma, ai ma Kedes i Galilea ampa 
sampalanni, Hamot-Dor ampa sampalanni, pakon 
Kartan ampa sampalanni: tolu huta. 

33 Ganup huta ai bani ginompar ni si Gersom mar 
sasapangku sapuluh tolu huta do ampa sampalanni. 
34 Ginompar ni si Merari mar sasapangku, halak 
Levi na tading ai, dapotan humbani marga 
Sebulon: Jokneam ampa sampalanni, Karta ampa 
sampalanni, 

35 Dimna ampa sampalanni pakon Nahalal ampa 
sampalanni, ompat huta. 

36 Humbani marga Ruben: Beser ampa sampalanni, 
Jahas ampa sampalanni, 

37 Kedemot ampa sampalanni, pakon Mefaat ampa 
sampalanni, ompat huta. 

38 Humbani marga Gad huta haporusan ni sibunuh 
jolma: Ramot i Gilead ampa sampalanni, Mahanaim 
ampa sampalanni, 

39 Hesbon ampa sampalanni, Jaeser ampa 
sampalanni; ganup huta ai ompat. 

40 Ganup huta ai na bani ginompar ni si Merari 
mar sasapangku, na tading humbani halak Levi mar 
sasapangku, sapuluh dua huta do mangihutkon ruji- 
ruji ni sidea. 

41 Jadi ganup huta ni halak Levi i tongah-tongah 
ni parbagianan ni halak Israel, ompat puluh ualuh 
huta do ampa sampalanni. 

42 Ganup huta-huta ai adong sampalanni inggot: 
sonai do bani ganup huta ai. 


Parsaud ni Ganup Bagah-bagah 


43 Jadi ibere Jahowa ma hubani halak Israel ganup 
tanoh, na binulawankon-Ni bereon-Ni hubani 
ompung ni sidea: ase dob italuhon sidea tanoh ai, 
marianan ma sidea ijai. 

44Ipasonang Jahowa ma sidea inggot, romban 
hubani ganup na binulawankon-Ni hubani ompung 
ni sidea, anjaha seng tahan munsuh ni sidea age 
sada i lobei ni sidea: iondoskon Jahowa do ganup 
munsuh ni sidea ai hubagas tangan ni sidea. 

45 Seng dong na tartading age sada humbani ganup 
hata na madear, na ipatugah Jahowa hubani 
ginompar ni Israel: haganup do saud. 


Parmulak ni na Tongah Tolu 
Marga na hampit Hapoltakan ai 


1 jia idio si Josua ma halak Ruben, Gad pakon 
22 satongah marga Manase, 

2 anjaha nini ma dompak sidea, “Domma ihorjahon 
nasiam haganup na tinonahkon ni si Musa, juakjuak 
ni Jahowa hubani nasiam, anjaha itangihon nasiam 
do ganup sorangku pasal ganup na huhatahon ai 
bani nasiam. 

3 Seng itadingkon nasiam sanina nasiam, domma 
pala na sain dokahni ronsi sadari on, tapi bujur do 

iramotkon nasiam ganup tonah ni Jahowa, Naibata 
nasiam. 

4Domma marhasonangan nuan sanina nasiam 
ibahen Jahowa Naibata nasiam, romban hubani 
bagah-bagah-Ni hubani sidea, on pe mulak 
ma nasiam hu lampolampo nasiam, hu tanoh 
parbagianan nasiam, na binere ni si Musa, juakjuak 
ni Jahowa hubani nasiam i dipar ni Bah Jordan. 

> Bujur tumang ma nasiam manramotkon sagala 
parentah pakon titah, na tinonahkon ni si 
Musa, juakjuak ni Jahowa hubani nasiam, ai 
ma mangkaholongi Jahowa Naibata nasiam, 
pakon marparlahou bani ganup dalan-Ni anjaha 
manramotkon tonah-Ni, pakon marsijoloman hu 
Bani anjaha mambalosi Si humbani gok ni uhur 
ampa gok ni tonduy nasiam.” 

6 Dob ai ipasu-pasu si Josua ma sidea, isuruh ma 
sidea laho marayak lampolampo ni sidea. 

7 Tapi anggo hubani na satongah marga Manase, 
domma ibere si Musa parbagianan i Basan, anjaha 
hubani na satongah nari ibere si Josua rap pakon 
saninani i hasundutan ni Jordan, hampit laut. Jadi 
sanggah na sinuruh ni si Josua sidea laho, anjaha 
ipasu-pasu sidea, 

8 hini ma dompak sidea, “Mulak ma nasiam hu 
rumah nasiam mararta na buei, marpinahan na 
bahat tumang, marpirak, maromas, martombaga, 
marbosi pakon marhiou na buei tumang: bagi 

nasiam ma taban-taban humbani munsuh nasiam 
rap pakon sanina nasiam.” 


Anjapanjap na i Lambung ni Jordan 


9 Dob ai mulak ma ginompar ni si Ruben, Gad pakon 
satongah marga Manase, manadingkon halak Israel 
hun Silo, na i tanoh Kanaan, laho hu tanoh Gilead, 
marayak tanoh parbagianan ni sidea, na dob ondos 
bani sidea hinan, romban hubani hata ni Jahowa 
marhitei si Musa. 

10 Jadi dob das sidea hu nagori dohorhon Jordan 
na i tanoh Kanaan, ipauli ginompar ni si Ruben, si 
Gad pakon satongah marga Manase ma ijai sada 
anjapanjap i topi ni Jordan: banggal tumang. 

11 Dob ai tarbogei ma hubani halak Israel, “Tonggor 
ma, domma ipauli ginompar ni si Ruben, si Gad 
pakon satongah marga Manase sada anjapanjap 
tontang ni tanoh Kanaan i nagori dohorhon Jordan, 
hampit dipar parbagianan ni halak Israel.” 

12 Jadi dob ibogei halak Israel ai, martumpu ma 
ganup kuria ni halak Israel hu Silo, laho marporang 
dompak sidea. 

13 Dob ai isuruh halak Israel ma marayak ginompar 
ni si Ruben, si Gad pakon satongah marga Manase 
hu tanoh Gilead, si Pinehas, anak ni Malim Eleasar, 
14 pakon sapuluh kopala hasomanni, sada kopala 
humbani ganup marga Israel mar sasaompung, 

ganup sidea kopala ni sada marga i tongah-tongah 
ni halak Israel marribu-ribu. 

15 Jadi dob das sidea bani ginompar ni si Ruben, Gad 
pakon satongah marga Manase i tanoh Gilead, nini 
sidea ma dompak sidea: 

16Sonon do hata ni ganup kuria ni Jahowa, 
“Pangoseion aha do in, na binahen nasiam 
dompak Naibata ni Israel, ai ma na marbalik 
nasiam sadari on humbani Jahowa, marhitei na 
pinajongjong nasiam bani nasiam sada anjapanjap 
laho manggeori dompak Jahowa? 

17 Maotiktu ope gatni banta hajahaton na i Peor, 
na so taruras ope hita hunjai ronsi sadari on, gabe 
masa sampar bani kuria ni Jahowa? 

18 Anjaha sihol marbalik ope nasiam sadari on 
humbani Jahowa? Anggo manggeori nasiam sadari 
on dompak Jahowa, manringis ma la patar bani 
ganup kuria ni Israel. 

19 Tapi anggo butak tanoh parbagianan nasiam in, 
roh ma nasiam mandipar hu tanoh parbagianan ni 
Jahowa, hajongjongan ni lampolampo ni Jahowa, 
ase dapotan parbagianan nasiam i tongah-tongah 
hami, tapi ulang ma manggeori nasiam dompak 
Jahowa, sonai homa dompak hanami, marhitei na 
ipauli nasiam bani nasiam sada anjapanjap, legan 
humbani anjapanjap ni Jahowa Naibatanta in. 

20 hi lang mangosei do si Akhan anak ni si Sera 
marhitei ugas sisiaponkon, gabe sogop ringis-Ni 

bani ganup kuria ni Israel? Anjaha seng pitahsi 
matei halani hajahatonni ai.” 

21 Jadi nini ginompar ni si Ruben, si Gad pakon 
satongah marga Manase ma mambalosi kopala ni 
Israel marribu-ribu, 

22 “Naibata, Naibata do Jahowa! Naibata, Naibata 
do Jahowa! Ibotoh do, anjaha Israel pe botohonni 
do! Anggo na laho manggeori do hanami dompak 
Jahowa, barang sihol marbalik, ulang ma iurupi 
Jahowa hanami sadari on. 

23 Anggo na sihol marbalik humbani Jahowa do, 
ase ipauli hanami sada anjapanjap bennami, 
barang anggo na sihol manggalangkon galangan 
situtungon barang galangan sipanganon barang 
galangan pardameian hanami i atasni, Jahowa ma 
na mambalaskon ai bennami. 

24 | ang, tapi ibahen hanami do on halani biar bani 
panorang na sihol roh. Ra hatahonon ni ginompar 
nasiam do bani ginompar nami, “Aha do parsaoran 
nasiam bani Jahowa Naibata ni Israel? 

25Bah Jordan on do parbalogan na binahen 
ni Jahowa parholangannami bani nasiam, alo 
ginompar ni Ruben pakon Gad, seng parrupei 
anggo nasiam bani Jahowa.' Gabe langlangan ni 
ginompar nasiam ma ginomparnami marhabiaran 
bani Jahowa. 

26 Halani ai ihatahon hanami ma: Pauli hita ma 
banta sada anjapanjap, seng bahen panggalangan 
ni galangan situtungon, barang galangan sisayaton, 
27 tapi bahen saksi i tongah-tongah nami pakon 
nasiam, pakon i tongah-tongah ni ginomparta 
magira, paboa na masuk hanami marhorja i lobei 
ni Jahowa marhitei galangan situtungon, sisayaton 
pakon hatarimakasihon nami, ase ulang ihatahon 
ginompar nasiam magira hubani ginomparnami, 
“Seng parrupei nasiam bani Jahowa! 

28 Anjaha ipingkiri hanami ma, anggo sonai 
ihatahon sidea magira bennami pakon bani 
ginomparnami, 8 gabe  hatahononnami ma, 
'Tonggor nasiam ma usihan ni anjapanjap ni 
Jahowa na dob binahen ni ompungnami, sedo 
bahen panggalangan ni galangan situtungon 
barang galangan sisayaton, tapi bahen saksi do i 
tongah-tongahta.” 

29 Daoh ma in hun bennami, anggo manggeori 
hanami dompak Jahowa, barang marbalik humbani 
Jahowa sadari on, marhitei na paulihon sada 
anjapanjap bahen panggalangan ni galangan 
situtungon, galangan sipanganon barang sisayaton 
pe, legan humbani anjapanjap ni Jahowa, 
Naibatanta in, na jongjong i lobei ni lampolampo 
ni ai.” 

30 Jadi dob ibogei malim Pinehas pakon kopala ni 
kuria ai pakon kopala ni Israel marribu-ribu na rap 

pakonsi, hata na hinatahon ni ginompar ni si Ruben, 
Gad pakon Manase ai, gabe dear ma uhur ni sidea 
mambogeisi. 

31 Dob ai nini si Pinehas, anak ni malim Eleasar ma 
dompak ginompar ni si Ruben, Gad pakon Manase, 
“Sadari on ma ibotoh hita, paboa i tongah-tongahta 
do Jahowa, halani seng sihol mosei nasiam dompak 
Jahowa marhitei humbani pambahenan on. Nasiam 
do na paluahkon halak Israel sadari on humbani 
tangan ni Jahowa.” 

32 Dob ai mulak ma si Pinehas, anak ni si Eleasar 
pakon kopala-kopala ai humbani ginompar ni si 
Ruben pakon si Gad, mulak hun tanoh Gilead, hu 
tanoh Kanaan, marayak halak Israel, laho mamboan 
barita ai bani sidea. 

33 Jadi malas tumang ma uhur ni halak Israel 
mambogei barita ai, ipuji halak Israel ma Naibata, 
anjaha seng be isura uhur ni sidea laho tangkog 
mamorang sidea, laho mangagou tanoh, na niianan 
ni ginompar ni si Ruben pakon si Gad. 

34Dob ai ibahen ginompar ni si Ruben pakon si 
Gad ma goran ni anjapanjap ai: Saksi: ai nini sidea 
do, “Gabe saksi ma on i tongah-tongahta, paboa 
Jahowa do Naibata.” 

Ipatumpu si Josua Bangsa ai, laho 
Marhata Partadingan hubani Sidea 


1Dob ai bani labanglabang ni ari, dob 
23 marhasonangan halak Israel ibahen Jahowa 
dompak ganup munsuh ni sidea inggot, anjaha dob 
sayur matua si Josua, 
2 jadi idilo si Josua ma ganup Israel, pangintuaini 
pakon  kopala-kopalani, panguhumni pakon 
gamotni, nini ma dompak sidea, “Domma sayur 
matua ahu, 
3 anjaha domma iidah nasiam sagala na binahen 
ni Jahowa Naibata nasiam hubani ganup bangsa 
on mangkopkop nasiam, ai Jahowa Naibata nasiam 
sandiri do marporang mangkopkop nasiam. 
4Tonggor ma, domma hubagihon bani nasiam 
bangsa na teba ai bahen parbagianan ni Israel mar 
sasamarga, hun Jordan nari -- rap pakon haganup 
bangsa na dob husiapkon -- das hu laut na bolag ai 
i hasundutan. 
3 Anjaha Jahowa Naibata nasiam do sihol 
mardakdak sidea i lobei nasiam, anjaha la do 
na sihol mangusir hun lobei nasiam, ase nasiam 
manean tanoh ni sidea, romban hubani baga-bagah 
ni Jahowa Naibata nasiam hubani nasiam. 
6Antong totap tumang ma uhur nasiam 
manramotkon anjaha mangkorjahon haganup 
na tarsurat ibagas buku titah ni si Musa, ase 

ulang manlembang nasiam hu siamun barang hu 
sambilou, 

7ase ulang saor nasiam bani bangsa na tading 
i tongah-tongah nasiam, barang padilo-diloon 
nasiam goran ni naibata ni sidea, barang marbija 
marhiteihon ai, barang balosan nasiam ai, barang 
marsombah nasiam hujai: 

8 tapi marsijoloman hubani Jahowa Naibata nasiam 
ma nasiam, songon na binahen nasiam das hubani 
sadari on. 

3 Ai domma iusir Jahowa hun lobei nasiam bangsa 
na bolon anjaha na markuasa, anjaha sahalak pe 
lang na tahan jongjong i lobei nasiam das hubani 
sadari on. 

10 Sahalak tumang humbani nasiam mardakdak na 
saribu halak, ai Jahowa Naibata nasiam sandiri do 
marporang mangkopkop nasiam, songon na dob 
pinarbagah-Ni hinan. 

11 Jaga tumang ma nasiam bani diri nasiam laho 
mangkaholongi Jahowa Naibata nasiam: 

12 ai anggo marbalik nasiam, anjaha longkot uhur 
nasiam bani tading-tadingan ni bangsa, na tading 
i tongah-tongah nasiam, anjaha marsibuatan boru 
nasiam, anjaha marsaor nasiam pakon sidea anjaha 
sidea pakon nasiam, 

13 botoh nasiam ma, seng be nunuton ni Jahowa 
Naibata nasiam mangusir bangsa on hun lobei 
nasiam: tapi sidea ma gabe siding ampa tirangkap, 

gabe lonsing-lonsing i lambung nasiam, gabe duri 
ibagas mata nasiam, paima siap nasiam hun tanoh 
na madear on, na dob binere ni Jahowa Naibata 
nasiam bani nasiam. 

14Tonggor ma, na laho ma ahu marayak dalan 
parsadaan ni ganup tanoh on, anjaha botoh nasiam 
ma humbani sagala uhur pakon tonduy nasiam, na 
so adong tading age sada hata humbani haganup 
hata na madear in, na pinarbagah ni Jahowa 
Naibata nasiam bani nasiam, haganup do saud bani 
nasiam, seng dong tading age sada hata hunjai. 
15Tapi songon na sogop bani nasiam haganup 
hata na madear, na pinarbagah ni Jahowa Naibata 
nasiam bani nasiam, sonai ma pasogopon ni 
Jahowa bani nasiam haganupan hamagouan, paima 
siap tumang nasiam bahenon-Ni hun tanoh na 
madear on, na dob binere ni Jahowa Naibata 
nasiam bani nasiam, 

16 anggo ilaosi nasiam padan ni Jahowa Naibata 
nasiam, na dob tinonahkon-Ni bani nasiam, 
gabe laho nasiam mambalosi naibata na legan, 
anjaha marsombah nasiam hujai, jadi gajag ma 
ringis ni Jahowa bani nasiam, anjaha podas ma 
nasiam agouon-Ni hun tanoh na madear, na dob 
binerehon-Ni bani nasiam.” 

Parpadanan na Pinabayu i Sikem 


24 1 Jadi ipatumpu si Josua ma ganup marga ni 
Israel hu Sikem, anjaha idilo ma pangintuaini 
Israel, kopalani, panguhumni pakon gamotni. Dob 
jongjong sidea i lobei ni Naibata, 

2 hini si Josua ma dompak ganup bangsa ai, “Sonon 
do hata ni Jahowa Naibata ni Israel: I dipar ni Bah 
Eprat do na ijia marianan ompungnima, si Tara 
bapa ni si Abraham pakon bapa ni si Nahor, anjaha 
mambalosi naibata na legan do sidea. 

3 Jadi Hubuat ma ompungnima si Abraham hun 
dipar ni bah ai, ase mardalani ia i sab tanoh Kanaan, 
anjaha Hupabuei ginomparni. Hubere do bani si 
Isak, 

4 anjaha hubani si Isak Hubere do si Jakob pakon si 
Esau. Anjaha hubani si Esau Hubere do Dolok Seir 
bahen parbagiananni: tapi tuad hu Masir do anggo 
si Jakob pakon anakni. 

3Dob ai Husuruh ma si Musa pakon si Aron 
mamapai Masir songon na dob Hubahen ai i 
tongah-tongahni, dob ai Hupaluar ma hanima. 

6 Jadi Hupaluar ma ompungnima hun Masir: anjaha 
das ma hanima hu laut: ipardakdak halak Masir ma 
ompungnima marhitei gareta pakon siajak huda das 
hu laut Sigerger. 

7 Anjaha dob mandoraki sidea hubani Jahowa, gabe 
ibahen ma hagolapan i holangkolangnima pakon 

halak Masir; iparoh ma laut ai hubani sidea anjaha 
ilangkopi ma sidea, anjaha iidah matanima do na 
Hubahen ai hubani halak Masir: dob ai hundokah 
do hanima marianan i halimisan. 

8Dob ai Huboan ma hanima hu tanoh ni halak 
Amori, na marianan i dipar ni Jordan: anjaha 
dob iporang sidea hanima, Huondoskon ma sidea 
hubagas tangannima, isoluk hanima ma tanoh ni 
sidea, anjaha Husiapkon ma sidea i lobeinima. 
9Dob ai roh ma si Balak anak ni si Zippor, raja 
hun Moab marporang dompak Israel, isuruh ma 
suruhanni mandilo si Bileam, anak ni si Beor laho 
mamapai hanima, 

10 tapi seng ra Ahu patangi-tangi si Bileam: halani 
ai hanima ma ipasu-pasu anjaha Ahu paluahkon 
hanima hun tanganni. 

11 Jadi dob idipari hanima Jordan, anjaha das 
hanima hu Jeriko, gabe marmunsuh ma dompak 
hanima pangisi ni Jeriko, halak Amori, Peresi: 
Kanaan, Het, Girgasi, Hewi pakon Jebusi; jadi 
Huondoskon ma sidea hubagas tangannima. 
12Dob ai Hutongos ma ualtong i lobeinima 
mangusir sidea i lobeinima, na dua raja ni halak 
Amori ai sedo marhitei podang barang panah. 
13Hubere ma bannima sada tanoh, na so 
hinangalutkonnima, pakon huta na so pinaulinima, 
ase hanima marianan ijai, anjaha ipangan hanima 

do humbani pohon anggur pakon hayu jetun na so 
sinuannima. 

140n pe sai habiari nasiam ma Jahowa, anjaha 
totap ma uhur nasiam mambalosi-Si ibagas putih 
ni uhur pakon hasintongan: paholang nasiam ma 
naibata na legan, na binalosan ni ompung nasiam 
i dipar ni Eprat pakon i Masir, anjaha balosi nasiam 
ma Jahowa. 

15 Tapi anggo seng marosuh nasiam mambalosi 
Jahowa, pilih nasiam ma sadari on barang ise 
sibalosan nasiam, barang naibata na legan na 
binalosan ni ompung nasiam i dipar ni Bah Eprat, 
barang naibata ni halak Amori, simada tanoh, 
na niianan ni nasiam. Tapi anggo ahu pakon 
hasomanku sarumah, Jahowa do sibalosannami. 

16 Dob ai nini bangsa ai ma mambalosi, “Daoh ma 
ai hun bennami, anggo mintor tadingkonon nami 
Jahowa, laho mambalosi naibata na legan: 

17 ai Jahowa Naibatanta do na mangarahkon hita 
pakon ompungta luar hun tanoh Masir, hun rumah 
parjabolonan, anjaha na mambahen i lobeita tanda 
na bolon in, anjaha na manramotkon hita bani 
ganup dalan na idalani hita, pakon i tongah-tongah 
ni ganup bangsa na binontasta ai, 

18 anjaha iusir Jahowa do ganup bangsa pakon halak 
Amori na marianan i tanoh in hun lobeita: halani ai 
hanami pe Jahowa do sihol balosannami, ai la do 
Naibatanta.” 

19 Dob ai nini si Josua ma dompak bangsa ai, “Seng 
tarbahen nasiam mambalosi Jahowa, ai Naibata 
na pansing do la, Naibata parsimburu, seng 
marpangulaki uhur-Ni mangidah panlanggaron 
nasiam pakon mangidah nasiam. 

20 Anggo itadingkon nasiam Jahowa anjaha ibalosi 
nasiam naibata na legan, gabe jadi marbalik ma 
la mamapai nasiam, siap tumang nasiam ibahen, 
romban hubani na madear na binahe-Ni bani 
nasiam. 

21 Dob ai nini bangsa ai ma dompak si Josua, “Lang! 
Jahowa do sibalosannami.” 

22 Dob ai nini si Josua ma dompak bangsa ai, 
“Nasiam sandiri do saksi dompak nasiam, paboa na 
dob ipilih nasiam Jahowa sibalosan nasiam.” Jadi 
nini sidea ma, “Hanami ma tongon saksi.” 

23 On pe ambungkon nasiam ma naibata na legan 
na i tongah-tongah nasiam, anjaha paunduk nasiam 
ma uhur nasiam bani Jahowa Naibata ni Israel. 

24 Jadi nini bangsa ia ma dompak si Josua, “Jahowa 
Naibatanta do sihol balosannami, anjaha sorani do 
sihol tangihononnami.” 

25 Dob ai ibahen si Josua ma sadarini ai parpadanan 
bani bangsa ai, anjaha ipatotap ma ai bahen titah 
pakon aturan i Sikem. 

26 Dob ai isuratkon si Josua ma hata ai hubagas 
buku titah ni Naibata: ibuat ma sada batu na bolon, 

anjaha ipajongjong ma ijai, i toruh ni hayu ara, na i 
lambung ni ianan na susi bani Jahowa. 

27 Dob ai nini si Josua ma dompak ganup bangsa 
ai, “Tonggor ma, batu on ma gabe saksi banta, 
ai domma ibogei ganup hata ni Jahowa, na 
pinatugahni banta; gabe saksi ma in dompak 
nasiam, ase ulang iparnalang nasiam Naibata 
nasiam.” 

28 Dob ai isuruh si Josua ma bangsa ai mulak bani 
ganup parbagiananni bei. 


Parmatei ni si Josua pakon si Eleasar 
Itanom Holi-holi ni si Josep 


29 Dob salpu ganupan ai, matei ma si Josua, anak 
ni si Nun, juakjuak ni Jahowa, marumur saratus 
sapuluh tahun. 

30 jtanom sidea ma ia ibagas parbagiananni sandiri, 
i Timnat-Sera, na i Dolog Efraim, hampit utara ni 
Dolog Gaas. 

31Sai ibalosi halak Israel do Jahowa sadokah 
manggoluh si Josua pakon sadokah manggoluh 
pangintuai, na dokah manggoluh ope i pudi ni si 
Josua, sagala na mambotoh haganup pambahenan 
ni Jahowa, na binahe-Ni hubani Israel. 

32 Ia holi-holi ni si Josep, na binoan ni halak Israel 
hun Masir, itanom sidea ma ai i Sikem, bani tanoh 
parbagianan, na binoli ni si Jakob humbani anak ni 
si Hemor, bapa ni si Sikem, mararga saratus Kesita: 

anjaha gabe parbagianan ni ginompar ni si Josep ma 
ai. 

33 Si Eleasar, anak ni si Aron pe matei ma, anjaha 
itanom sidea ma ia i Gibea, i huta ni si Pinehas, 
anakni ai, na binereni bani i Dolog Efraim. 


Panguhum 


Hamonangan ni Marga Juda pakon 
Simeon Mangimbang Halak Kanaan 


1 Jadi dob matei si Josua, isungkun halak Israel 
ma Jahowa, “Ise ma hun bennami parlobei 
tangkog marporang dompak halak Kanaan?” 
2 Jadi nini Jahowa ma, “Halak Juda ma tangkog: 
tonggor ma, domma Hubere tanoh in hubagas 
tanganni.” 
3Dob ai nini si Juda ma dompak si Simeon, 
abangni ai, “Tangkog ma ho rapkon ahu hu tanoh 
parbagiananku, ase marporang hita dompak halak 
Kanaan, ase huhasomani homa ho laho hu tanoh 
parbagiananmu.” Jadi laho ma si Simeon rap 
pakonsi. 
4Dob ai tangkog ma halak Juda; jadi iondoskon 
Jahowa ma halak Kanaan pakon Peresi hubagas 
tangan ni sidea, gabe iraseihon sidea ma sapuluh 
ribu halak i Besek. 
3 Jumpah sidea ma si Adoni-Besek i Besek, jadi 
iporang sidea ma ia, anjaha italuhon ma halak 
Kanaan pakon Peresi. 

6 Maporus ma si Adoni-Besek: ipardakdak sidea ma 
ia anjaha jumpah, gabe irotap ma ompu-ompu ni 
tanganni pakon ompu-ompu ni naheini. 
7 Jadi nini si Adoni-Besek ma, “Pitu puluh raja, na 
dob nirotap ompu-ompu ni tanganni pakon ompu- 
ompu ni naheini manjomputi na maperper i toruh 
ni mejangku, songon na hubahen ai, sonai do 
ibalaskon Jahowa hu bangku. Iboan sidea ma ia hu 
Jerusalem anjaha matei ijai.” 
8 Dob ai marporang ma Juda dompak Jerusalem, 
italuhon ma ai anjaha iraseihon marhitei podang, 
anjaha isurbuy ma huta ai. 
9Dob ai tuad ma halak Juda, laho marporang 
dompak halak Kanaan, na marianan i dolog, itanoh 
dangsina pakon i tanoh bornoh. 

(ay. 10-15 pausih Jos. 15:13-19) 
10 Dob ai bingkat ma halak Juda dompak halak 
Kanaan, na marianan i Hebron (Kiriat-Arba do goran 
ni Hebron ai sapari), gabe italuhon sidea ma si Sesai, 
si Ahiman pakon si Talmai. 
11 Hunjai bingkat ma sidea hu pangisi ni Debir: ia 
goran ni Debir sapari Kiriat-Seper do. 
12 Jadi nini si Kaleb ma, “Barang ise na manaluhon 
Kiriat-Seper anjaha itaban, hubere ma hubani si 
Aksa, borungkai bahen parinangonni.” 
13 Jadi itaban si Otniel, anak ni si Kenas, anggi ni 
si Kaleb ma huta ai, gabe ibere ma hubani si Aksa 
boruni ai bahen parinangonni. 

14Sanggah na masuk ai ia, ielek-elek ma ia 
mangindo juma sanlambar humbani bapani; turun 
ma ia hun halodeni, jadi nini si Kaleb ma, “Aha 
bam?” 

15 Jadi nini ma bani, “Bere ham ma bangku pasu- 
pasu sada: domma ibere ham bangku tanoh 
dorging, bere ham ma homa bangku bah tubuh.” 
Jadi ibere si Kaleb ma bani bah tubuh i huluan pakon 
i kehen. 

16 Dob ai tangkog ma anak ni si Keni, tulang ni si 
Musa, hun huta parkurmaan rap pakon ginompar 
ni si Juda hu halimisan Juda, na i tanoh dangsina 
i lambung ni Arad; bungkas ma sidea, lanjar 
marianan i tongah-tongah ni bangsani ai. 

17 Dob ai bingkat ma Juda rap pakon si Simeon 
abangni ai, gabe italuhon sidea ma halak Kanaan, 
na marianan i Zefat, siap tumang do sidea ibahen. 
Jadi ibahen ma goran ni huta ai Horma. 

18|taban Juda do homa Gaza ampa nagorini, 
Askalon ampa nagorini, pakon Ekron ampa 
nagorini. 

19 Sai ihasomani Jahowa do Juda, gabe italuhon ma 
tanoh dolog ai, tapi seng tarusirsi na marianan i 
tanoh hornop, ai margareta bosi do sidea. 

20 Ibere sidea ma Hebron hubani si Kaleb, songon 
na tinonahkon ni si Musa hinan; jadi iusir ma hunjai 
anak ni si Enak na tolu ai. 

21Tapi seng iusir ginompar ni si Benjamin halak 
Jebusi, na marianan i Jerusalem, jadi marianan i 
Jerusalem do halak Jebusi ai rap pakon ginompar ni 
si Benjamin ronsi sadari on. 


Ginompar ni si Josep Manaluhon Betel 


22 Tangkog homa do ginompar ni si Josep dompak 
Betel, anjaha Jahowa do hasoman ni sidea. 

23Dob ai ihatahon ginompar ni si Josep ma 
mangkahapi Betel. Lus do goran ni huta ai sapari. 
24 Jadi ididah parkahap ai ma sada halak luar hun 
huta ai, gabe ihatahon sidea ma hu bani, “Mahua 
patuduhkon ma bennami dalan hu huta in, mardear 
layak pe hanami bamu.” 

25 Jadi ipatuduhkon ma bani sidea dalan hu huta ai, 
gabe isiapkon sidea ma huta ai marhitei podang, 
tapi anggo dalahi ai pakon hasomanni saompung 
ipaluah do ganup. 

26 Bungkas ma dalahi ai hu tanoh ni halak Heti: 
ipungkah ma sada huta, anjaha ibahen ma goranni 
Lus, lanjar ai do goranni ronsi sadari on. 


Huta ni Halak Kanaan na So Ipatunduk 


27 Tapi seng ibuhar si Manase anggo par Betsean 
ampa dusunni, Taanak pakon dusunni, Dor ampa 
dusunni, Jibleam ampa dusunni pakon Megiddo 
ampa dusunni, ai ipahobal halak Kanaan do uhurni 
marianan i tanoh ai. 

28 Tapi dob lambin markuasa Israel, ibahen ma 
halak Kanaan ai marrodi, seng ongga homa buhar 
sidea. 

29 Efraim pe seng ibuhar halak Kanaan, na marianan 
i Geser, lanjar marianan i tongah-tongah ni sidea do 
halak Kanaan ai, i Geser. 

30 Sebulon pe seng ibuhar par Kitron pakon par 
Nahalol, lanjar marianan i tongah-tongah ni sidea 
do halak Kanaan ai, tapi marrodi. 

31 Asser pe seng ibuhar par Akko, Sidon, Ahlab, 
Aksib, Helba, Apik pakon Rehob: 

32 lanjar marianan do halak Asser i tongah-tongah 
ni halak Kanaan, ai ma partanoh ai hinan, ai seng 
hona buhar sidea. 

33 Naftali pe seng ibuhar par Bet-Semes pakon par 
Bet-Anak, lanjar marianan do i tongah-tongahni 
halak Kanaan, ai ma partanoh ai hinan, tapi manrodi 
do par Bet-Semes pakon par Bet-Anak ai bani sidea. 
34 Jonjar-onjar halak Amori do ginompar ni si Dan hu 
dolog, seng ipalopas sidea tuad hu tanoh hanopan. 
35 Igogohkon halak Amori ma marianan i Dolog 
Heres, i Ayalon pakon Salabin, tapi gogoh do tong 
tangan ni ginompar ni si Josep mangodohkon sidea, 
gabe hona rodi sidea ibahen. 

36la parbalogan ni halak Amori, ai ma hun 
tangkogan Akrabim das hu Sela torus hu huluan. 

Pinsang-pinsang ni Malekat ni Jahowa 


1 Dob ai tangkog ma malekat ni Jahowa hun 
Gilgal hu Bokim. Nini ma, “Domma Huarahkon 
nasiam luar hun Masir, anjaha domma Hupadas 
nasiam hu tanoh, na Hubulawankon bani ompung 
nasiam. Anjaha Huhatahon, “Seng anjai ubahon-Ku 
padan na Hubahen ai pakon nasiam ronsi sadokah 
ni dokahni, 
2 anjaha nasiam pe, seng bulih mambahen padan 
pakon parnagori on, maningon parsedaon nasiam 
do anjapanjap ni sidea.' Tapi seng itangihon nasiam 
parentah-Ku. Aha do na binahen nasiam on? 
3 Halani ai Huhatahon ma bani nasiam, 'Seng 
usiron-Ku sidea hun lobei nasiam, gabe imbang ma 
sidea bani nasiam, anjaha naibata ni sidea ai gabe 
tirangkap ma bani nasiam.”” 
4 Jadi dob ihatahon malekat ni Jahowa hata ai bani 
ganup halak Israel, ipagogoh bangsa ai ma sorani 
tangis-tangis. 
> Dob ai ibahen sidea ma goran ni ianan ai Bokim, 
anjaha manggalang ma sidea bani Naibata ijai. 


Haadongon ni Israel Sadokah 
Panorang ni Panguhum 


6 Dob ai isuruh si Josua ma mulak bangsa ai, gabe 
laho ma halak Israel ganup hu parbagiananni bei, 
laho manean tanoh ai. 

7Sai ibalosi bangsa ai do Jahowa sadokah 
manggoluh si Josua, anjaha sadokah manggoluh 
pangintuai-pangintuai ai i pudi ni si Josua, na 
sampang mangidah haganup horja habanggalon ni 
Jahowa, na binahen-Ni hubani Israel. 

8 Dob ai matei ma si Josua, anak ni si Nun, juakjuak 
ni Jahowa, marumur saratus sapuluh tahun. 

9 Jadi itanom sidea ma ia i tanoh parbagiananni, i 
Timnat-Heres, i Dolog Efraim, hampit utara ni Dolog 
Gaas. 

10 Tapi dob martumpu ganup jolma na sasundut ai 
hubani ompung ni sidea, jongjong ma i pudi ni sidea 
sundut na legan, na so mananda Jahowa, barang 
pambahenan-Ni ai bani halak Israel. 

11 Dob ai ibahen halak Israel ma sogam ni uhur ni 
Jahowa, anjaha marsombah sidea bani Baal: 

12 itadingkon sidea ma Jahowa, Naibata ni ompung 
ni sidea, na paluar sidea hun tanoh Masir, iirikkon 
sidea ma naibata na legan, ai ma naibata ni bangsa 
na marianan inggot ni sidea, anjaha marsombah 
hujai mangalop ringis ni Jahowa. 

13 Halani na tinadingkon ni sidea ai Jahowa, gabe 
marsombah sidea hu Baal pakon Astarot, 

14 jadi gajag ma ringis ni Jahowa dompak Israel, 
iondoskon ma sidea hu tangan ni panamun, na 
manamuni sidea, anjaha ijualhon ma sidea hu 
tangan ni munsuh ni sidea inggot, gabe lang 

martahan be sidea jongjong i lobei ni munsuh ni 
sidea. 

15Barang huja pe sidea bingkat, sai tangan ni 
Jahowa do imbang ni sidea hu hamagouan, songon 
na hinatahon ni Jahowa hinan, anjaha songon na 
binulawankon ni Jahowa hubani sidea: jadi tarsosak 
tumang ma sidea. 

16 Dob ai ipabangkit Jahowa ma panguhum, na 
paluahkon sidea hun tangan ni na manamun sidea. 
17 Age pe sonai seng itangihon sidea panguhum ni 
sidea ai, ai ibalosi sidea do naibata na legan, anjaha 
marsombah hujai: podas do sidea manlembang 
humbani dalan na nidalanan ni ompung ni sidea, 
na mambalosi titah ni Jahowa, seng ibahen sidea 
sonai. 

18 Anggo ipabangkit Naibata panguhum bani sidea, 
ihasomani Naibata do panguhum ai, anjaha ipaluah 
do sidea hun tangan ni imbang ni sidea sadokah 
goluh ni panguhum ai: ai marpangulaki do uhur ni 
Jahowa halani doruh-doruh ni sidea pambahen ni 
na mangarsik pakon na manosak sidea. 

19 Tapi mateihonsi panguhum ai, marbalik ma 
use sidea marparlahou na sambor, samboran 
humbani ompung ni sidea, mangirikkon naibata 
na legan, mambalosi anjaha marsombah hujai: 
seng iparontihon sidea pambahenanni sidea pakon 
parlahou hahengkengon ni sidea ai. 

20 Jadi gajag ma ringis ni Jahowa dompak Israel, 
anjaha nini Ma, “Halani na nilaosan ni bangsa on 
padan-Ku, na dob Hutonahkon hubani ompung ni 
sidea, anjaha seng i tangihon sidea sorang-Ku, 

21 Ahu pe seng be nunutan-Ku mangusir hun lobei ni 
sidea, bangsa sipajuh begu-begu, na tading ibahen 
si Josua bani parmateini ai, 

22 ase marhitei sidea Hulajou Israel, barang na ra do 
sidea bujur mardalan bani dalan ni Jahowa, songon 
na binahen ni ompung ni sidea, atap lang.” 

23 Jadi ipaturut Jahowa ma bangsa sipajuh begu- 
begu ai, seng mintor iusir sidea, seng ipadas sidea 
hubagas tangan ni si Josua. 


Bangsa Sipajuh Begu-begu 
na Tading i Tanoh Kanaan 


1Tapi on do bangsa sipajuh begu-begu na 
3 ipaturut Jahowa, laho manlajou Israel marhitei 
sidea, ai ma sagala na so mambotoh pasal 
parporangon i tanoh Kanaan, 
2 ase marpambotoh marga ni halak Israel pasal 
parporangon, ase tarajarhonsi parporangon bani 
sidea, sagala na so marpambotoh pasal ai hinan, 
3 ai ma lima raja ni halak Palistim, haganup halak 
Kanaan, halak Sidon pakon Hewi, na marianan i 
Dolog Libanon, singgan ni Dolog Baal-Hermon das 
hu Hamat. 

4Sidea ma na manlajou Israel, laho mangidah, 
barang tangihonon ni sidea do titah ni Jahowa, na 
tinonahkon-Ni bani ompung ni sidea marhitei si 
Musa. 


Panguhum Otniel 


= Jadi dob marianan halak Israel i tongah-tongah 
ni halak Kanaan, Heti, Amori, Peresi, Hewi pakon 
Jebusi, 

6 sabe ibuat ma boru ni sidea bahen parinangon ni 
sidea, anjaha ibere boru ni sidea bani anak ni sidea, 
anjaha isombah naibata ni sidea. 

7 Dob ai ihorjahon halak Israel ma sogam ni uhur 
ni Jahowa, ihalupahon Jahowa, Naibata ni sidea ai, 
anjaha ibalosi sidea Baal pakon Aserot. 

8 Jadi gajag ma ringis ni Jahowa dompak Israel, 
gabe ijualhon ma sidea hu tangan ni si Kusan- 
Risataim, raja hun Mesopotamia; gabe pambalosi 
ma halak Israel hubani si Kusan-Risataim ualuh 
tahun dokahni. 

9 Dob ai doruh-doruh ma halak Israel bani Jahowa, 
gabe ipabangkit Jahowa ma sada sipaluah bani 
Israel, laho paluahkon sidea, ai ma si Otniel, anak 
ni si Kenas, anggi ni si Kaleb. 

10 Jadi sogop ma bani Tonduy ni Jahowa, gabe 
juhumi ma halak Israel, bingkat ma ia marporang, 
jadi iondoskon Jahowa ma hu tangami si 

Kusan-Risataim, raja ni Mesopotamia ai; ipatunduk 
tanganni ma si Kusan-Risataim ai. 

11 Jadi marhasonangan ma tanoh ai ompat puluh 
tahun dokahni. Dob ai matei ma si Otniel, anak ni 
si Kenas ai. 


Panguhum Ehud 


12 Tapi iulaki halak Israel ma use mambahen sogam 
ni uhur ni Jahowa: jadi ipargogohi Jahowa ma 
si Eglon, raja ni Moab mangimbang halak Israel, 
halani na hinorjahon ni sidea ai sogam ni uhur ni 
Jahowa. 

13 larahkon ma halak Amon pakon Amalek, bingkat 
ma ia, ipatunduk ma Israel anjaha isoluk huta 
parkurmaan. 

14 Jadi maningon balosan ni halak Israel ma si Eglon, 
raja ni Moab ai, sapuluh ualuh tahun dokahni. 

15 Jadi doruh-doruh ma halak Israel bani Jahowa, 
gabe ipabangkit Jahowa ma bani sidea sada 
sipaluah, ai ma si Ehud, anak ni si Gera, marga 
Benjamin, matei lopah do tanganni siamun, isuruh 
halak Israel ma ia mamboan utang sombah hubani 
si Eglon, raja ni Moab. 

16 Dob ai ipauli si Ehud ma bani sada podang sidua 
mata, saasta ganjangni: jadi igonditkon ma ai bani 
binongeini hampit siamun i toruh ni hiouni. 

17 Jadi itaruhkon ma utang sombah ai hubani si 
Eglon, raja ni Moab; jolma na mombur tumang do 
si Eglon ai. 

18 Jadi dob ondos isombahon utang sombah ai, 
isuruh ma mulak siboan utang sombah ai. 

19 Mulak ma anggo ia hun gana-gana na i Gilgal, 
anjaha nini Ma, “Adong do hata ponopanku bamu, 
alo rajanami.” Jadi iparentahkon Ma, “Sip.” Dob ai 
luar ma sagala na jongjong i lambungni. 

20 Dob ai iparayak si Ehud ma ia, sanggah hundul 
ia tumang i kamar pardatas ni panatap-natapanni. 
Nini si Ehud ma, “Adong do bangku tonah ni Naibata 
bamu.” Jadi jongjong ma raja ai humbani karosini. 
21 |pagostong si Ehud ma tanganni sambilou, 
lumpat ma podangni humbani binongeini, 

22 iikamkon ma ai hu boltokni, gabe masuk ma 
mata ni podang ai rap pakon suhulni: lanjar 
irongkop taboh-taboh ai do mata ni podang ai, 
halani lang iumpat podang ai humbani boltokni, 
kaluar do ginagatni. 

23 Dob ai luar ma si Ehud hu surambih: ioruk ma 
labah ni kamar par datas ai lanjar ikunsi. 

24 Kaluarhonsi ia, roh ma juakjuak ni raja ai 
manorih, tapi oruk do labah ai jumpah sidea. Nini 
sidea ma, “Tontu na hu duru do ia i kamar panatap- 
natapanni ai.” 

25 Jadi ipaima-ima sidea ma pala bulinsah, tapi 
lanjar seng ibuha raja ai labah ni kamar pardatas 

ai. Dob ai ibuat sidea ma anakkunsi, ibuha sidea ma 
labah ai, jadi tonggor ma, domma tibal tuan ni sidea 
ai i dasor, matei. 

26 Sanggah na paima-imahon ai sidea, domma 
maporus si Ehud, domma pala ilopusi gana-gana ai, 
anjaha maluah hu Seira. 

27 Dob das ia hujai, isompul ma tarompit i Dolog 
Efraim, jadi tuad ma halak Israel rap pakonsi hun 
dolog ai, ia mambobahon sidea. 

28 Nini ma dompak sidea, “Irikkon nasiam ma 
ahu, ai domma iondoskon Jahowa halak Moab 
munsuh nasiam ai hubagas tangan nasiam.” Jadi 
tuad ma sidea mangirikkonsi, gabe dapot sidea ma 
pandiparan ni Jordan, tontang ni Moab, anjaha lang 
ilopas mandipar age sahalak. 

29 bunuh sidea ma bani panorang ia, hira-hira 
sapuluh ribu halak Moab, haganup halak na gogoh 
anjaha halak parmunsuh, sahalak pe lang na 
maluah. 

30 Sonai ma Moab bani ari ai ipatunduk hu toruh 
ni kuasa ni halak Israel, anjaha sonang ma tanoh ai 
ualuh puluh tahun dokahni. 


Si Samgar 


31 Dob ia, bingkat ma si Samgar, anak ni si Anat, na 
mamunuh halak Palistim pakon simambu ni lombu 
onom ratus halak, dihut do ia paluahkon Israel. 

Si Debora pakon si Barak 


1Dob matei si Ehud, iulaki halak Israel ma 

mambahen sogam ni uhur ni Jahowa. 
2 Halani ai ijualhon Jahowa ma sidea hu tangan ni si 
Jabin, raja ni tanoh Kanaan, na marrajai i Hazor. la 
puanglima ni balani, ai ma si Sisera, na marianan i 
Haroset-Hagoyim. 
3 Dob ai doruh-doruh ma halak Israel bani Jahowa: 
ai adong do siah ratus gareta bosi bani si Sisera 
anjaha parah tumang do halak Israel iarsik dua 
puluh tahun dokahni. 
4Si Debora, sada nabi naboru, parinangon ni si 
Lapidot do na gabe panguhum bani halak Israel bani 
panorang ia. 
3Somal do ia hundul i toruh ni kurma Debora, 
i holangkolang ni Rama pakon Betel i Dolog 
Efraim; anjaha mangadap ma halak Israel bani laho 
mangindo uhum. 
6 suruh ma na mandilo si Barak, anak ni si Abinoam 
hun Kedes na i Naftali, nini ma hu bani: Ai lang 
Jahowa, Naibata ni Israel do na mamarentahkon 
sonon: Bingkat ma ho, laho hu Dolog Tabor, anjaha 
bobahon ma sapuluh ribu halak humbani ginompar 
ni Naftali pakon Sebulon, 
7 anjaha juljulonku ma manjumpahkon ho, hu 
lambung ni Bah Kison, si Sisera, puanglima ni bala 

ni si Jabin rap pakon garetani ampa balani, anjaha 
Ahu mangondoskonsi hubagas tanganmu? 

8 Nini si Barak ma hu bani: Anggo ihasomani ham 
ahu, ahu pe laho do, tapi anggo seng ihasomani 
ham ahu, seng laho ahu. 

9 Nini si Debora ma: Huhasomani pe ham: tapi seng 
na maningon dapotan puji-pujian bani dalan na 
nidalananmu on, ai hu tangan ni sada naboru do 
ondoskonon ni Jahowa si Sisera. Jadi bingkat ma si 
Debora pakon si Barak hu Kedes. 

10 larahkon si Barak ma halak Sebulon pakon 
Naftali hu Kedes, jadi sapuluh ribu halak tangkog 
mangirikkonsi, sonai pakon si Debora rap pakonsi. 
11Tapi anggo si Heber, halak Keni ai, domma 
marsirang humbani halak Keni, ginompar ni 
si Hobab, tulang ni si Musa, anjaha domma 
ipajongjong lampolamponi das hu hayu ara i 
Saanim dohorhon Kedes. 

12 Dob ipatugah halak bani si Sisera, na dob tangkog 
do si Barak, anak ni si Abinoam hu Dolog Tabor, 

13 jadi ipatumpu si Sisera ma ganup garetani, siah 
ratus gareta bosi, pakon sagala parporang na rap 
pakonsi, hun Haroset-Hagoyim hu Bah Kison. 

14 Jadi nini si Debora ma dompak si Barak: Marugas 
ma, ai ari on ma Jahowa mangondoskon si 
Sisera hubagas tanganmu. Ai lang Jahowa do 
na bingkat mambobahon ham? Jadi tuad ma si 

Barak hun Dolog Tabor anjaha sapuluh ribu halak 
mangirikkonsi: 

15 anjaha igeori Jahowa ma si Sisera pakon garetani 
ampa ganup balani marhitei podang i lobei ni si 
Barak, jadi tuad ma si Sisera hun garetani anjaha 
maporus mardalan nahei. 

16 Ipardakdak si Barak ma gareta ai pakon ganup 
balani ai das hu Haroset-Hagoyim, jadi rasei ma 
ganup bala ni si Sisera ibahen podang, sahalak pe 
lang dong na tading. 

17 Tapi maporus do si Sisera mardalan nahei hu 
lampolampo ni si Jael, parinangon ni si Heber, halak 
Keni ai, ai mardear do si Jabin, raja ni Hazor pakon 
ginompar ni si Heber, halak Keni ai. 

18 Luar ma si Jael ai manjumpahkon si Sisera, anjaha 
nini ma dompaksi: Tului ma ham, ale rajanami, tului 
ma ham hu rumah, ulang ham mabiar. Jadi tului 
ma ia hu lampolampo ni naboru ai, anjaha irongkob 
naboru ai ma ia bani salimut. 

19 Dob ai nini ma dompak puang-puang ai: Bere ma 
bangku bah otik inumon, ai horahan do ahu. Jadi 
iungkab naboru ai ma parnahan ni dadih, ibere ma 
ia minum anjaha isalimuti homa. 

20 Nini ope dompak naboru ai: Jongjong ma ham 
i lobei ni labah ni lampolampo on, anjaha anggo 
adong halak na roh anjaha na manungkun bamu: 
Adong jolma ijon? hatahon ham ma: Seng dong. 

21 Tapi ibuat si Jael, parinangon ni si Heber, marga 
Keni ai ma pasuk-pasuk ni lampolampo ai sada, 
ibuat homa parpalu, idohori ma sipsip, dob ai 
ipakuhon ma pasuk-pasuk ai hu parsuntinganni 
tolpus hu tanoh, ai domma sinok tumang ia halani 
lojani, jadi matei ma ia. 

22 Sanggah na roh si Barak mandakdaki si Sisera, 
luar ma si Jael manjumpahkonsi, anjaha nini ma hu 
bani: Roh ma ham, ase hupatuduhkon bamu dalahi 
na pinindahanmu ai. Jadi masuk ma ia hubagas 
lampolampo ai gabe ididah masi Sisera tibal matei, 
anjaha pasuk-pasuk ai bani parsuntinganni. 

23 Sonai ma ipatunduk Naibata si Jabin, raja hun 
Kanaan bani ari na sasada ai, i lobei ni halak Israel. 
24 Jadi lambin gogohni ma tangan ni halak Israel 
mangodohkon si Jabin, raja ni tanoh Kanaan, paima 
siap si Jabin, raja ni tanoh Kanaan ai ibahen sidea. 


Doding ni si Debora 


1 Jadi mandoding ma si Debora pakon si Barak, 
5 anak ni si Abinoam bani ari na sasada ai. 

2 Halani adong pambobai na mambobai 
Israel, halani rosuh uhur ni bangsa in 
manggalangkon dirini; puji ma Jahowa! 

3 Tangar ma, nasiam raja-raja! Tarehon 
ma pinggolmu, nasiam siparkuasa! 
Sihol mandoding ahu bani Jahowa, 

mandodingkon psalm bani Jahowa, Naibata 
ni Israel. 

4 Ale Jahowa, sanggah luar Ham hun Seir, 
sanggah roh Ham hun tanoh ni Edom, 
dugur do tanoh, burus langit, hombun pe 
manektekkon bahni. 

> Dugur do dolog i lobei ni Jahowa ai ma Dolog 
Sinai i lobei ni Jahowa, Naibata ni Israel. 

6 Bani panorang ni si Samgar, anak ni si Anat, 
bani panorang ni si Jael, lungun pasar na 
bolon, anjaha halak na maningon mardalan, 
mardalan humbani dalan na maringgot. 

7 Seng dong pambobai i Israel, seng dong tongon 
paima bangkit ham, Debora, bangkit songon 
inang i Israel. 

8 Dob ipilih Israel naibata na legan, masa ma 
porang i horbangan. Seng dong be taridah 
gantar age tanja i tongah-tongah ni ompat 
puluh ribu halak i Israel. 

9 Laho do uhurhu hubani puanglima ni Israel, 
hubani sidea na mamberehon dirini, 
humbani rosuhni i tongah-tongah ni bangsa 
in. Puji ma Jahowa. 

10 Nasiam na mangajak halode silopak, nasiam 
na hundul i atas ni parmadani, nasiam na 
mardalan i dalan, baritahon nasiam ma in. 

11 Mangihutkon sora ni sipamursik bani ianan 
pambuatan bah, idodingkon halak do ijai, 

dear layak ni Jahowa, dear layak-Ni bani 
pambobai ni Israel. Tuad ma ijia bangsa ni 
Jahowa hu horbangan. 

12 Jongjong ma, jongjong ma, Debora! Jongjong 
ma, jongjong ma, dodingkon ma sada 
doding! Jongjong ma, Barak! arahkon ma na 
tinabanmu in, ham anak ni si Abinoam! 

13 Jadi tuad ma tading-tadingan ni partuanan, 
tuad ma bangsa ni Jahowa hubani 
parporangan na borani. 

14 Humbani halak Efraim tuad sidea hu habungan, 
mangirikkon ham, halak Benjamin: pakon 
balamu: humbani halak Makir tuad 
puanglima, anjaha humbani halak Sebulon 
siboban tungkot harajaon. 

15 Sonai homa pambobai ni halak Isasar 
mangkasomani si Debora, anjaha si Isasar 
bujur bani si Barak: mardalan nahei 
mangirikkonsi idorab ma hu habungan ai. 
| tongah-tongah ni ginompar ni si Ruben, 
buei do partimbangan. 

16 Mase sohsoh ham i holangkolang ni harang 
ni biribiri, laho manangihon parsulim i 
lambung hulanan ni pinahan? I tongah- 
tongah ni ginompar ni si Ruben buei do 
partimbangan! 

17 Tading i dipar ni Jordan do halak Gilead: anjaha 
halak Dan, mase sohsoh sidea i lambung ni 

kapal-kapal? Halak Asser hundul i topi ni 
laut, sohsoh i juruk-jurukni. 

18 Tapi halak Sebulon ai ma bangsa na ra 
mamberehon hosahni hu hamatean, sonai 
homa Naftali, bani ianan na gijang i ladang. 

19 Roh ma raja-raja marporang: bani ari ai 
marporang ma raja-raja ni tanoh Kanaan, i 
Taanak, dohorhon Bah Megiddo; sada duit 
pirak pe lang dong rampason ni sidea. 

20 Hun langit marporang bintang-bintang, 
humbani dalan ni sidea iporangi sidea si 
Sisera. 

21 Bah nabasaia do Bah Kison mangayubkon sidea, 
bah nabasaia do Bah Kison. Langkahkon ma, 
ale tonduyhu, marhagogohon. 

22 Bani panorang ai marolob-olob ma tambirik ni 
huda, halani pamosik ni puanglimani. 

23 Papai ma Meroz, nini malekat ni Jahowa, 
sabonar papai ma pangisini, halani seng 
roh sidea mangurupi Jahowa, mangurupi 
Jahowa mangkasomani parporang na 
borani. 

24 Pinasu-pasu ma si Jael, parinangon ni si Heber, 
halak Keni ai, lobih humbani sagala naboru, 
pinasu-pasu ma ia, lobih humbani sagala 
naboru na ibagas lampolampo. 

25 Bah do ipindo, dadih ibere, ibagas mangkuk na 
maharga ibere bani dadih. 

26 |durdurhon ma tanganni mambuat pasuk- 
pasuk, tanganni siamun mambuat parpalu. 
Ipalu ma si Sisera, ipuntarhon uluni, iropuki 
anjaha itolpus ma parsuntinganni. 

27 Pugul ma ia dabuh i holangkolang ni naheini, 
matei anjaha tibal ijai; i holangkolang ni 
naheni dabuh halak ai anjaha matei, bani 
hadabuhanni ai, ijai ma ia tibal ibogbogi. 

28 Humbani tingkap manungkir inang ni si Sisera, 
anjaha mardilo humbani jandela: Mase hun 
dokah roh garetani? Mase ma hun dokah 
tarbogei sora ni garetani? 

29 Sipentaran i tongah-tongah ni nasipuang 
mambalosisi, ia sandiri marbalos bani: 

30 Ai lang mandapot taban-taban do sidea anjaha 
marbagi-bagi ai? Sada barang dua anak boru 
bani ganup halak, hiou tinubar, na tinaban 
bani si Sisera, hiou tinubar na sinulam, 
saparangguan hiou tinubar, na sinulam, bani 
borgokku songon taban-taban. 

31 Sonin ma siap ganup munsuhmu, ale Jahowa. 
Tapi anggo na mangkaholongi Ham, songon 
mata ni ari na poltak bani hagogohonni do. 
Dob ai sonang ma tanoh ai ompat puluh 
tahun dokahni. 

Parbangkit ni si Gideon Gabe Panguhum 


1 Dob ai ihorjahon halak Israel ma sogam ni uhur 
6 ni Jahowa, gabe iondoskon Jahowa ma sidea hu 
tangan ni halak Midian, pitu tahun dokahni. 
2 Halani parah ni pangodoh ni tangan ni halak 
Midian bani halak Israel, gabe ibahen sidea ma bani 
sidea parlingodan i dolog, i liang pakon i huta na 
marbatar-batar dompak halak Midian. 
3 Ai martidahkonsi halak Israel mintor roh do halak 
Midian, Amalek pakon halak na hun hapoltakan 
manosak sidea. 
4 Ibahen ma parlampolampoanni i tongah-tongah 
ni sidea, anjaha iagou gogoh ni tanoh ai das hu 
Gaza, anjaha seng dong itebai sipanganon bani 
halak Israel, age biribiri, lombu atap halode pe. 
3 Ai roh do sidea tangkog rap pakon pinahanni ampa 
lampolamponi, anjaha parrohni ai marbuei-buei do 
songon balang: seng tarhira buei ni sidea pakon 
unta ni sidea: roh do sidea laho mansedahon. 
6 Jadi musil tumang ma halak Israel halani halak 
Midian ai. Jadi doruh-doruh ma halak Israel hubani 
Jahowa. 
7 Dobkonsi doruh-doruh halak Israel bani Jahowa 
halani halak Midian ai, 
8 jadi isuruh Jahowa ma sahalak nabi marayak halak 
Israel, nini ma dompak sidea, “Sonon do hata ni 
Jahowa, Naibata ni Israel, “Ahu do na patangkog 

hanima hun tanoh Masir, anjaha na paluarhon 
hanima hun rumah parjabolonan, 

3 Ahu do na paluahkon hanima hun tangan ni 
halak Masir pakon hun tangan ni ganup halak na 
mangkilang hanima, Huusir do sidea hun lobei- 
lobeinima, anjaha Huberehon tanoh ni sidea hu 
bennima.' 

10 Anjaha domma Huhatahon bennima, “Ahu do 
Jahowa, Naibatanima, ulang ma sombah hanima 
naibata ni halak Amori, simada tanoh niianannima, 
tapi seng itangihon hanima sorang-Ku.'” 

11Dob ai roh ma malekat ni Jahowa, anjaha 
hundul i toruh ni baringin na i Ofra, rupei ni si 
Joas, halak Abieser, sanggah mardogei gandum si 
Gideon, anakni ai bani pangilangan anggur, laho 
mamonopkon ai i lobei ni halak Midian. 

12 Jadi ipatalar malekat ni Jahowa ma dirini hu bani, 
anjaha nini ma dompaksi, “Ihasomani Jahowa do 
ham, ale puanglima na gogoh! 

13 Nini si Gideon ma hu bani, 'Santabi, tuannami, 
anggo ihasomani Jahowa do hanami, mase ma 
mangonai ganupan on bennami?' Ija do sagala 
halongangan, na binaritahon ni ompungnami hu 
bennami, sanggah na hinatahon ni sidea, “Ai lang 
Jahowa do na patangkog hita hun Masir? Tapi 
sonari domma ibuangkon Jahowa hanami anjaha 
iondoskon do hanami hu tangan ni halak Midian. 

14Dob ai idompakkon Jahowa ma ia, anjaha 
ihatahon, 'Laho ma ho ibagas hagogohonmon, 
paluah ma halak Israel hun tangan ni halak Midian.” 
Ai lang Ahu do na marsuruh ho? 

15 Nini ma hu bani, 'Santabi, tuannami, marhitei 
aha ma ahu paluahkon halak Israel?” Tonggor ma, 
hanami na saompung do sietekan bani marga 
Manase, anjaha ahu do sianggian i rumah ni bapa. 
16 Nini Jahowa ma hu bani, “Ahu do mangkasomani 
ho, halani ai maningon taluhononmu do halak 
Midian, songon na manaluhon sada halak tumang." 
17 Jadi nini ma hu bani, “Anggo tongon do dapotan 
idop ni uhur ahu i lobei-Mu, patuduhkon Ham ma 
bangku sada tanda, paboa Ham do na marsahap 
pakon ahu.” 

18 Ulang ma misir Ham hunjon, paima mulak ahu 
Bamu, mamboan galangan sigalangkononku i lobei- 
Mu. Jadi nini ma, “jon pe Ahu paima mulak ho.” 
19 Dob ai masuk ma si Gideon, anjaha ihoseihon 
ma anak ni hambing sada pakon ruti na so niigaran 
humbani saefa nitak, inahkon ma gulei ai hubagas 
tapongan anjaha kuahni ai hubagas mangkuk, dob 
ai iboan ma ai hu bani, hu toruh ni baringin ai, 
anjaha iidangkon. 

20 Nini malekat ni Naibata ai ma hu bani, “Buat ma 
gulei in pakon ruti na so niigaran in, nahkon ma in 
hu atas ni batu on, anjaha useihon ma kuahni ai hu 
atasni.” Jadi ibahen ma sonai. 

21 Dob ai ituldukkon malekat ni Jahowa ma tungkot 
na ibagas tanganni ai, anjaha isinggur ma gulei 
pakon ruti na so niigaran ai bani ujung ni tungkot ai: 
kaluar ma apuy hun batu ai mangankon gulei pakon 
ruti na so niigaran ai: dob ai lingod ma malekat ni 
Jahowa humbani panonggorni. 

22 Jadi ibotoh si Gideon ma, malekat ni Jahowa do 
hape, gabe nini ma, “Ham Tuhan Jahowa! Domma 
huidah hape malekat ni Jahowa padumpar bohi. 

23 Tapi nini Jahowa ma hu bani, 'Damei ma bam! 
Ulang ho mabiar, seng matei ho.” 

24Dob ai ipajongjong si Gideon ma ijai sada 
anjapanjap bani Jahowa, anjaha ibahen ma goranni: 
Jahowa do haluahon. Adong ope anjapanjap ai 
ronsi sadari on i Ofra, rupei ni halak Abieser ai. 

25 Bornginni ai nini Jahowa ma hu bani, “Buat 
ma sada lombu tunggal ni bapamu pakon lombu 
tunggal paduahon na marumur pitu tahun, 
parreong ma anjapanjap ni Baal ni bapamu anjaha 
roboh ma tiang sisombahon na i lambungni ai. 

26 Dob ai pajongjong ma sada anjapanjap bani 
Jahowa, Naibatamu i atas ni hubuan ai anjaha 
atur dear-dear, dob ai buat ma lombu tunggal 
na paduahon ai anjaha galangkon ma galangan 
situtungon, sobanni ai ma hayu ni tiang sisombahon 
sirobohonmai.” 

27 Dob ai iarahkon si Gideon ma sapuluh halak 
jabolonni anjaha ibahen ma songon na hinatahon 

ni Jahowa hu bani. Tapi halani mabiar ia hubani 
ginompar ni bapani pakon hubani parhuta ai 
mandalankon ai arian, gabe borngin ma ibahen. 

28 Dob puho parhuta ai girah sogod, tonggor ma, 
domma mareong anjapanjap ni Baal ai, domma 
iroboh tiang sisombahon na i lambungni ai anjaha 
domma igalangkon lombu tunggal na paduahon i 
atas ni anjapanjap na pinajongjong ai. 

29 Dob ai nini sidea ma samah sidea, “Ise do na 
mambahen on? Dob ipareksa anjaha isungkun, 
gabe dong ma halak na mangkatahon, 'Si Gideon, 
anak ni si Joas do na mambahen in.' 

30 Jadi nini parhuta ai ma bani si Joas, “Boan ma 
anakmin hudarat, maningon matei ia bunuhon, 
halani na pinarreongni ai anjapanjap ni Baal, anjaha 
halani na nirobohni ai tiang sisombahon na i 
lambungni ai.” 

31Tapi nini si Joas ma dompak sagala halak na 
manginggotisi ai, 'Nasiam ma gakni manlawan 
mangkopkop Baal? Barang  sihol 78 nasiam 
manolongsi? Barang ise na manlawan mangkopkop 
Baal, maningon matei sogod on. Anggo naibata do 
ia, ia ma manlawan mangkopkop dirini, dompak 
halak na marreongkon anjapanjapni.' 

32 Jadi bani ari na sada ai, igoran halak ma ia 
si Jerubbaal, halani nini halak, 'Paturut ma Baal 
manlawansi, halani na nireongkonni ai anjapanjap 


,. 

33 Haganup halak Midian, pakon halak Amalek 
ampa halak parhapoltakan roh ma sidea rap, idipari 
sidea ma Jordan anjaha marsaran ma sidea i 
habungan Jesreel. 

34 Jadi isorapi Tonduy ni Jahowa ma si Gideon: 
isompul ma tarompit mangarahkon halak Abieser 
mangirikkonsi. 

35 Isuruh ma homa suruhanni bani ganup marga 
Manase laho mangarahkon sidea mangirikkonsi. 
Sonai homa isuruh ma suruhanni hubani halak 
Asser, Sebulon pakon Naftali, anjaha sidea pe roh 
ma mangirikkonsi. 

36 Dob ai nini si Gideon ma dompak Naibata, “Anggo 
Ham ma tongon na sihol paluahkon halak Israel 
marhitei tanganku, songon na hinatahon-Mu ai, 
37tonggor ma, huherbangkon ma bobak ni 
biribiri on i pardogeian on. Anggo pitah bobak 
on do marnamur anjaha horah ganup tanoh na 
inggot, jadi hubotoh ma, Ham ma tongon na sihol 
paluahkon halak Israel marhitei tanganku, songon 
na hinatahon-Mu ai.” 

38 Jadi jumpah ma sonai, ai dob puho ia patarni ai, 
iporoh ma bobak ai, gabe dapotsi ma namur gok 
sada batil. 

39 Dob ai nini si Gideon ma dompak Naibata, “Ulang 
ma marringis Ham mangidah ahu, anggo marsahap 
ahu sahali nari gelah: palopas Ham ma ahu, pitah 
sahali nari mando, mambahen parlajouan pakon 

bobak ni biribiri on: pitah bani bobak on ma horah, 
tapi i atas ni ganup tanoh ai inggot, marnamur.” 

40 Jadi ibahen Naibata ma sonai bornginni ai: ai 
pitah bani bobak ai do horah, tapi bani ganup tanoh 
ai marnamur do. 


Si Gideon Mangusir Munsuhni 


7 1 Dob ai puho ma si Jerubbaal, ai ma si Gideon 
girah sogod, rap pakon hasomanni ai, jadi 
marsaran ma sidea i lambung ni bah tubuh Harod: 
anjaha bala ni Midian marsaran do i utarani, i 
lambung ni buntu-buntu More, i habungan 

2Dob ai nini Jahowa ma dompak si Gideon, 
“Mabueitu do halak hasomanmin, parhiteian-Ku 
mamberehon halak Midian hubagas tangan ni 
sidea, ase ulang ipuji halak Israel dirini dompak Ahu, 
mangkatahon, “Tanganku sandiri do na paluahkon 
ahu.” 

3 On pe tingtingkon ma ase ibogei halak ganupan, 
“Barang ise na mabiar anjaha gobir, mulak ma ia hun 
Dolog Gilead.” Jadi mulak ma dua puluh dua ribu 
halak, tading ma sapuluh ribu. 

4Dob ai nini Jahowa ma dompak si Gideon, 
“Mabueitu ope halak ai, arahkon ma sidea tuad 
hu bah ai, ase Hulajou sidea ijai, jadi barang ise 
na huhatahon bam: On ma hasomanmu bingkat, 
jadi ia ma hasomanmu bingkat, tapi barang ise na 

Huhatahon bam: Halak on seng bulih hasomanmu 
bingkat, jadi ulang ma bingkat ai.” 

= Jadi iarahkon ma halak ai tuad minum hu bah ai. 
Nini Jahowa ma dompak si Gideon, “Barang ise na 
manirup bah in marhitei dilahni, songon pandilati 
ni baliang, papulig ma ai, sonai homa na manowod 
minum.” 

ela bilangan ni na manirup ai tolu ratus halak do, 
anjaha haganup na legan ai manowod do laho 
minum bah marhitei tanganni. 

1Dob ai nini Jahowa ma dompak si Gideon, 
“Marhitei sitolu ratus halak ai, na manirup ai, 
Ahu paluahkon hanima anjaha mamberehon halak 
Midian hu tangannima: tapi sagala halak na legan ai 
bulih do mulak, ganup hu iananni bei.” 

8 Ibuat ma bohal ni halak ai pakon tarompitni: 
anjaha isuruh ma haganup halak Israel mulak, 
ganup hu lampolamponi bei, tapi na tolu ratus ai 
ijolomi do. la parlampolampoan ni halak Midian i 
bornohni do, i habungan. 

? Lanjar bornginni ai ihatahon Jahowa ma hu 
bani, Jongjong ma ho, tuad ma ho mandorab 
parlampolampoan ai, ai domma Huondoskon ai 
hubagas tanganmu. 

10 Tapi anggo mabiar ho tuad, tuad ma ho lobei 
pakon si Pura, juakjuakmin hu parlampolampoan ai: 

11 jadi bogeionmu ma barang aha sahap-sahap 
ni sidea, dob ai dapotan gogoh ma tanganmu 
mandorab parlampolampoan ai.” 

12la halak Midian pakon halak Amalek ampa 
haganup halak parhapoltakan ai martibalan do i 
habungan ai, songon balang bueini, anjaha unta ni 
sidea songon horsik nai pasir ni laut, seng tarbilangi 
halani bueini. 

13Daskonsi si Gideon hujai, adong ma sada 
halak patugahkon nipini hubani hasomanni, 
nini, “Tonggor ma, na marnipi do ahu, magulang 
sada ruti masuk hu parlampolampoan ni halak 
Midian: daskonsi hu lampolampo on, idorab ma 
lampolampo on, gabe marumbak anjaha balik: 
sonai ma reong lampolampo ai. 

14 Dob ai nini hasomanni ai ma mambalosi, “Seng 
bulih lang podang ni si Gideon, anak ni si Joas 
halak Israel ai do ai: domma iondoskon Naibata 
halak Midian pakon ganup lampolampo on hubagas 
tanganni.” 

15 Jadi dob ibogei si Gideon hata ni nipi ai pakon 
artini, marrogop ma ia marsombah. Dob ai mulak 
ma ia hu parlampolampoan ni halak Israel, anjaha 
nini ma, “Jongjong ma, ai domma iondoskon 
Jahowa parlampolampoan ni halak Midian hu 
tangan nasiam.” 

16 Dob ai ibagi si Gideon ma na tolu ratus halak ai 
gabe tolu hulanan, anjaha ibere ma tarompit sada 

bei hubagas ganup tangan ni sidea ampa hudon na 
lumei sada bei, na marisi suluh damar. 

17 Anjaha nini ma dompak sidea, “Pardiateihon 
nasiam ma ahu anjaha bahen nasiam ma songon 
na hubahen. Anggo das ma ahu hu ujung ni 
parlampolampoan ai, bahen nasiam ma songon na 
hubahen ai. 

18 Anggo husompul tarompit, ahu ampa ganup 
halak na rap pakon ahu, sompul nasiam ma homa 
tarompit inggot ni ganup parlampolampoan ai, 
anjaha marsurak ma, 'Bani Jahowa pakon bani si 
Gideon.” 

19 Jadi dob das si Gideon rap pakon halak sisaratus 
hasomanni ai hu ujung ni parlampolampoan ai, 
bani pamungkah ni runda tongah borngin, sanggah 
ai pe mulai marjaga sidea, jadi isompul sidea ma 
tarompit anjaha ibolahkon ma hudon na tangan ni 
sidea ai. 

20 Jadi rap manompul tarompitni bei ma na tolu 
hulanan ai anjaha ibolahkon ma hudon ai, ijolom 
bei ma suluh i tangan sambilouni anjaha tarompit 
sisompulon ai i tangan siamunni, lanjar marsurak, 
“Podang halani Jahowa pakon halani si Gideon!” 
21 | anjar jongjong bei ma sidea, ganup bani iananni, 
inggot parlampolampoan ai; gabe lutu ma ganup 
bala ai, mandoraki anjaha maporus. 

22 Sanggah na sinompul ni sitolu ratus halak ai 
tarompit ai, jadi ipatongon Jahowa ma podang ni 

na sada hubani na sada nari i parlampolampoan 
ai, gabe maporus ma bala ai das hu Bet-Sita, 
dompak Zesera das hu parbalogan ni Abel-Mehola 
dohorhon Tabat. 

23 Dob ai iarahkon ma halak Israel hun marga 
Naftali, hun marga Asser pakon humbani ganup 
marga Manase, jadi iayak sidea ma halak Midian. 
24 Isuruh si Gideon ma homa suruhan hu ganup 
Dolog Efraim mangkatahon, “Tuad ma nasiam 
mandorab halak Midian, anjaha soluk nasiam ma 
hampit bah ai mangimbang sidea das hu Bet-Bara 
pakon Bah Jordan.” Jadi iarahkon ma ganup halak 
Efraim, gabe isoluk sidea ma bah ai das hu Bet-Bara, 
sonai homa Jordan. 

25 Itaban sidea ma dua raja ni halak Midian, ai 
ma si Oreb pakon si Zeeb. Ibunuh sidea ma si 
Oreb i Dolog batu Oreb anjaha si Zeeb ibunuh 
ibagas pangilangan anggur Zeeb. Ipardakdak sidea 
ma halak Midian, iboan sidea ma ulu ni si Oreb 
pakon ulu ni si Zeeb hubani si Gideon i dipar ni 
Jordan. 


Parungut-ungutan ni Halak Efraim 


1 Dob ai nini halak Efraim ma hu bani, “Mase ma 
8 sonai pambahenmu bennami, ai lang iarahkon 
ham hanami marmunsuh dompak halak Midian? 
Banggal tumang do hutuk ni sidea bani. 

2 Tapi nini ma dompak sidea, “Aha ma na hubahen 
in anggo na partimbangkon hubani na binahen 
nasiam?” Ai lang dearan do parturiangan ni halak 
Efraim humbani pariama buah anggur ni halak 
Abieser? 

3 Hubagas tangan nasiam do iondoskon Naibata 
raja ni halak Midian, ai ma si Oreb pakon si Zeeb, 
aha ma na hubahen anggo ipartimbangkon hubani 
nasiam?” Jadi dob ihatahon sonai, mahombun ma 
ringis ni sidea dompaksi. 


Talu Halak Midian, Tarbunuh Raja-rajani 


4 Jadi dob das si Gideon hu Bah Jordan, mandipar 
ma ia rap pakon hasomanni na tolu ratus halak ai, 
domma loja, tapi sai inunut do mangayak-ayak. 

3 Nini ma dompak parhuta Sukot, “Tolong nasiam 
ma mambere otik roti bani halak na mangirikkon 
ahu on, ai domma latih sidea, anjaha na mangayak- 
ayak si Zeba pakon si Salmuna raja ni halak Midian 
do hanami. 

6 Tapi nini pangintuai ni huta Sukot ma, ‘Domma 
ondos gakni tangan ni si Zeba pakon si Salmuna 
hubagas tanganmu, ase bereonnami ruti hubani 
balamu?” 

7 Dob ai nini si Gideon ma, “Anggo sonai, ia dob 
ibere Jahowa si Zeba pakon si Salmuna hubagas 
tanganku, bogboganku ma angkula nasiam bani 
duri ampa tatada na hun halimisan.” 

8 Dob ai tangkog ma ia hunjai hu Penuel, anjaha 
ihatahon ma sonai hubani sidea, tapi ibalosi par 
Penuel ma ia songon parbalos ni par Sukot ai. 
9Dob ai nini ma homa dompak par Penuel ai, 
“Anggo mulak ahu horas-horas, parreongonku ma 
manara on.” 

10 Tapi anggo si Zeba pakon si Salmuna i Karkor do 
rap pakon bala ni sidea, hira-hira sapuluh lima ribu 
halak bueini, ai ma sagala na tading ope humbani 
ganup bala ni halak parhapoltakan: ai domma rasei 
saratus dua puluh ribu halak na marsinjatahon 
podang. 

11 fa si Gideon, tangkog do ia hun dalan ni halak 
siiani lampolampo hampit hapoltakan ni Nobah 
pakon Jogbeha, anjaha idorab ma bala ai, na so 
panagaman ni sidea. 

12Maporus ma si Zeba pakon si Salmuna, tapi 
ipardakdak si Gideon ma sidea anjaha dapotsi do 
na dua raja ni Midian ai, si Zeba pakon si Salmuna, 
anjaha mambur merap do ganup bala ai ibahen. 

13 Dob ai mulak ma si Gideon, anak ni si Joas hun 
parporangan hun tangkogan Heres, 

14 itangkap sidea ma sahalak garama parhuta Sukot 
ai, isungkuni sidea ma ia, jadi isurati ma goran- 
goran ni pambobai pakon pangintuai-pangintuai ni 
Sukot bani si Gideon, pitu puluh pitu halak bueini. 
15 Dob ai laho ma ia hubani parhuta Sukot anjaha 
nini ma, “Andon ma si Zeba pakon si Salmuna, 

marhalanihon ni sidea domma iapasi nasiam 
ahu, pala ihatahon nasiam, ‘Domma gakni ondos 
hu tanganmu si Zeba pakon si Salmuna, ase 
bereonnami ruti hubani balamu na loja in?” 

16 Dob ai itangkapi ma pangintuai ni huta ai, ibuat 
ma pakon duri ampa tatada na hun halimisan, ijora 
ma sidea marhitei ai. 

17 Tapi iparreong do manara ni Penuel anjaha 
ibunuhi parhuta ai. 

18 Dob ai nini ma dompak si Zeba pakon si Salmuna, 
“Ija do halak na dob binunuh nasiam i Tabor? Balos 
ni sidea, “Usih do sidea hu bamu, ganup songon 
rupa ni anak ni raja-raja. 

19 Dob ai nini si Gideon ma, “Saninangku do sidea, 
anak ni inangku. Songon sintongni manggoluh 
Jahowa, ambit na ipagoluh nasiam sidea, seng 
bunuhonku nasiam.' 

20 Jadi ihatahon ma hubani si Jeter bunga tubuhni 
ai, Bunuh ma sidea!' Tapi seng ra garama ai 
manintak podangni, halani mabiar ia, ai poso ope 
ia. 

21 Nini si Zeba pakon si Salmuna ma, “Ham sandiri 
ma jongjong mamunuh hanami, ai sonin halak, 
sonai do gogohni. Jadi jongjong ma si Gideon, 
ibunuh ma si Zeba pakon si Salmuna, anjaha ibuat 
ma jagar-jagar na bani borgok ni unta ni sidea.” 

Seng Ra si Gideon Pabangkiton Gabe Raja, 
Pambahenanni na Legan ampa Parmateini 


22 Dob ai nini halak Israel ma dompak si Gideon, 
“Rajai ma hanami, age ham, age anakmu, age 
pahompumu, ai ham do na paluahkon hanami hun 
tangan ni halak Midian. 

23 Nini si Gideon ma mambalosi sidea, “Seng ahu 
marrajai nasiam, anjaha seng anakku marrajai 
nasiam, Jahowa do na marrajai nasiam.' 

24 Ambah ni ai nini si Gideon ma, 'Sada do na 
hupindo humbani nasiam: Ganup ma nasiam 
mambere bangku anting-anting omas taban- 
tabanni bei. Ai maranting-anting omas do sidea, ai 
halak Ismael do sidea.' 

25 Nini sidea ma mambalosi, “Ra do hanami 
mamberehon ai’ Jadi dob ipaherbang sada 
hiou, ganup ma sidea mannahkon anting-anting 
taban-tabanni ai hujai.” 

26 la borat ni anting-anting omas na pinindoni ai 
saribu pitu ratus sekel omas do, legan ni ugas- 
ugas na songon bulan sasabi, ugas na i pinggol 
pakon hiou hasumba na pinakei ni raja-raja ni halak 
Midian, legan ni horungkorung na i borgok ni unta 
ni sidea. 

27 Dob ai ibahen si Gideon ma ai gabe baju efod, 
ipajongjong ma ai i hutani i Ofra. Ganup halak Israel 

marsombah ma hujai, anjaha gabe tirangkap ma ai 
bani si Gideon pakon ginomparni. 

28 Sonai ma partunduk ni halak Midian ibahen halak 
Israel, seng boi padurgak uluni bei: jadi marsonang- 
sonang ma tanoh ai ompat puluh tahun dokahni 
bani panorang ni si Gideon. 

29 Mulak ma homa si Jerubbaal, anak ni si Joas, 
lanjar marianan i rumahni. 

30 Adong do anak bani si Gideon pitu puluh halak, 
na pinupusni, ai buei do parinangonni, 

3lsonai homa siampar apeini i huta Sikem 
itubuhkon do sada anak bani, anjaha ibahen ma 
goranni si Abimelek. 

32 Dob ai matei sayurmatua ma si Gideon anak ni si 
Joas, anjaha itanom ma i tanoman ni si Joas, bapani 
ai, i Ofra, tanoh ni halak Abieser. 

33 Dob matei si Gideon, marbalik ma halak Israel, 
isombah ma Baal, anjaha ibahen ma Baal-Berit gabe 
naibata ni sidea. 

34 Seng idingat halak Israel be Jahowa, Naibata ni 
sidea, na paluahkon sidea humbani munsuh ni sidea 
inggot. 

35 Seng homa ipataridahkon sidea tarima kasih ni 
uhurni bani ginompar ni si Jerubbaal, ai ma si 
Gideon, balos ni ganup na madear, na binahenni 
hubani halak Israel. 

Si Abimelek Irajahon 


1laho ma si Abimelek, anak ni si Jerubbaal, 
hu Sikon hu bani botou ni inangni, anjaha nini 
ma dompak sidea pakon dompak ganup marga, 
ginompar ni na hampit inangni: 
2 Hatahon nasiam ma hubani ganup parhuta Sikem, 
“Na ija ma sidearan bani nasiam, pitu puluh halak 
anak ni si Jerubbaal, marrajai nasiam, atap sahalak 
marrajai? Anjaha ingat nasiam homa, holi-holi 
anjaha daroh nasiam do ahu.” 
3 Jadi ipatugah botou ni inangni ai ma ganup hata 
ai hubani parhuta Sikem, gabe muyun ma uhur ni 
sidea mangihutkon si Abimelek, ai nini sidea do, 
“Angginta do ia.” 
4Dob ai ibere sidea ma pitu puluh duit pirak hun 
rumah panumbahan ni Baal-Berit, jadi iupahi si 
Abimelek ma halak na hampung anjaha na jungkat 
maruhur mangirikkonsi. 
3 Laho ma ia hu rumah ni bapani i Ofra, ibunuh 
ma sanina-saninani ai, anak ni si Jerubbaal, pitu 
puluh halak bueini, i atas ni sada batu, tapi anggo 
si Jotam, anak sianggian ni si Jerubbaal tading do, 
halani marponop ia. 
6 Dob ai martumpu ma ganup par Sikem pakon 
ganup par Bet-Milo, anjaha laho ma sidea 
pabangkitkon si Abimelek gabe raja, i lambung ni 
baringin, na bani batu pardingatan na i Sikem. 

Limbaga ni si Jotam 


7 Dob tarbogei barita ai hubani si Jotam, laho ma 
ia jongjong hu pakpak ni Dolog Garisim, anjaha 
ipagogoh ma sorani dilo-dilo, nini ma dompak 
sidea, “Tangihon nasiam ma ahu alo parhuta Sikem, 
ase itangihon Naibata nasiam.” 

8 Laho ma sahali hayu pabangkit raja bani sidea, nini 
sidea ma dompak hayu jetun, “Ham ma rajanami!” 
? Tapi nini hayu jetun ai ma mambalosi, “Mintor 
tadingkononku ma minak na bangku, na mambahen 
ahu tarpuji bani Naibata pakon jolma, ase laho ahu 
mayap-ayap i atas ni sagala hayu?” 

10 Dob ai nini hayu ai ma dompak hayu ara, “Roh ma 
ham, rajai ham, rajai ham ma hanami! 

11 Nini hayu ara ai ma mambalosi sidea, “Mintor 
tadingkononku ma tobu-tobungku pakon buahku 
na madear, ase laho ahu mayap-ayap i atas ni sagala 
hayu?” 

12 Dob ai nini sagala hayu ai ma dompak hayu 
anggur, “Roh ma ham, rajai ham ma hanami!” 

13 Nini hayu anggur ai ma mambalosi sidea, “Mintor 
tadingkononku ma buah anggurhu, na pamalaskon 
uhur ni Naibata pakon jolma, ase laho ahu mayap- 
ayap i atas ni sagala hayu?” 

14Dob ai nini sagala hayu ai ma dompak tatada, 
“Roh ma ham, rajai ham ma hanami!” 

15 Nini tatada ai ma mambalosi sagala hayu ai, 
“Anggo tongon-tongon do nasiam sihol pabangkit 
ahu gabe raja nasiam, roh ma nasiam marlinggom 
i toruh ni linggomku, tapi anggo lang, luar ma apuy 
hun tatada laho mangankon hayu ares nai Libanon.’ 
16 On pe, anggo ibagas hasintongan pakon putih ni 
uhur do nasiam pabangkit si Abimelek jadi raja, 
anjaha anggo na madear do na binahen nasiam 
hubani si Jerubbaal pakon hubani ginomparni, 
anjaha ibahen nasiam sonai hubani tembal ni 
pambahenan ni tanganni, 

lai lang bapangku do marporang mangkopkop 
nasiam, anjaha iparnalang hosahni laho paluahkon 
nasiam hun tangan ni halak Midian, 

18 hape manlawan do nasiam sadari on dompak 
ginompar ni bapangku, anjaha ibunuh nasiam do 
anakni pitu puluh halak bueini i atas ni sada batu, 
anjaha ipabangkit nasiam do si Abimelek, anak ni 
jabolon naboru ni bapa, gabe raja ni parhuta Sikem, 
halani sanina nasiam ia. 

19 Anggo ibagas hasintongan pakon putih ni uhur do 
pambahenan nasiam sadari on hubani si Jerubbaal 
pakon hu bani ginomparni, marmalas ni uhur ma 
nasiam mangidah si Abimelek, anjaha marmalas ni 
uhur ma age ia bani nasiam. 

20Tapi anggo lang, sai roh ma apuy humbani si 
Abimelek laho mangankon parhuta Sikem sonai 
homa par Bet-Milo, anjaha sai roh ma apuy hun 

parhuta Sikem sonai homa hun par Bet-Milo laho 
mangankon si Abimelek.” 

21 Dob ai lintun ma si Jotam, maporus hu Beer, 
anjaha tading ijai ma ia, halani biarni hubani si 
Abimelek sanina ai. 


Parmatei ni si Abimelek 


22 Jadi dob iparentah si Abimelek halak Israel tolu 
tahun dokahni, 

23 gabe ipapuho Naibata ma uhur na jahat i 
tongah-tongah ni si Abimelek pakon parhuta Sikem, 
gabe martahi-tahi ma parhuta Sikem dompak si 
Abimelek. 

24laho mambalaskon hubani si Abimelek 
hajahaton, na binahenni hubani sipitu puluh halak 
anak ni si Jerubbaal pakon marsapatahon daroh ni 
sidea hubani si Abimelek, sanina ni sidea ai, na dob 
mambunuh sidea, pakon hubani parhuta Sikem na 
mangurupisi mambunuh sanina-saninani ai. 

25 Ai domma isuruh parhuta Sikem halak na 
manggompangisi i atas ni dolog, anjaha irampok 
sidea sagala na montas humbani sidea i dalan 
ai. Dong ma halak na patugahkon ai hubani si 
Abimelek. 

26Sanggah sonai, roh ma si Gaal anak ni si 
Ebed pakon sanina-saninani pindah hu huta Sikem. 
Porsaya do parhuta Sikem bani. 

27 Laho ma sidea hu juma, laho mamutik buah ni 
hayu anggur ni sidea, iporohi ma, marpesta ma 
sidea, masuk ma sidea hu rumah ni naibata ni sidea, 
mangan minum ma sidea anjaha iburai sidea ma si 
Abimelek. 

28 Jadi nini si Gaal, anak ni si Ebed ai ma, “Ise 
do si Abimelek, anjaha ise do hita par Sikem, ase 
jabolonni hita? Ai lang anak ni si Jerubbaal pakon 
si Zebul, wakilni pe pambalosi do hubani halak 
Hemor, bapa ni si Sikem? Mase ma gabe jabolonni 
hita? 

29 Ambit ibagas kuasangku ma namin halak na 
ibagas huta on, maningon usironku do si Abimelek.” 
Tapi anggo dompak si Abimelek sonon do nini, 
“Pabuei ma balamu, anjaha luar ma ham!” 

30 Dob ibogei si Zebul, pangulu ni huta ai hata ni si 
Gaal, anak ni si Ebed ai, manggila ma ia. 

31 suruh ma suruhanni hubani si Abimelek i Aruma 
mangkatahon, “Tonggor ma, domma roh si Gaal, 
anak ni si Ebed, pakon saninani hu huta Sikem, 
anjaha iojur-ojur sidea do parhuta in manlawan 
ham. 

32 On pe, bingkat ma ham borngin, ham pakon halak 
na rap pakon ham, anjaha monggop ma nasiam i 
ladang. 

33 Patar, girah sogod, sanggah parpoltak ni mata ni 
ari, girah ma ham puho anjaha dorab ham ma huta 
ai: jadi anggo luar ma ia pakon halak na rap pakonsi 


“| 

mangimbang ham, gabe boi ma bahenonmu bani 
sidea songon na isura uhurmu.” 

34 Halani ai bingkat ma si Abimelek borngin rap 
pakon halak na rap pakonsi, jadi monggop ma sidea 
gabe ompat hulanan laho mangimbang huta Sikem. 
35 Dob ai luar ma si Gaal, anak ni si Ebed, anjaha 
jongjong i lobei ni horbangan ni huta ai: jadi luar 
ma si Abimelek rap pakon halak hasomanni ai hun 
paronggopan. 

36 Dob ididah si Gaal halak ai, nini ma dompak si 
Zebul, “Tonggor ma, buei ni halak na tuad hun 
pakpak ni dolog ai. Nini si Zebul ma hu bani, 
“Halinoh ni dolog do na nididahmu ai songon jolma.' 
37 Tapi nini si Gaal ma use, “Tonggor ma, tuad do 
buei halak hun tongah-tongah ni tanoh in, anjaha 
sada hulanan hun dalan baringin ni partondung.' 
38 Nini si Zebul ma mambalosi, “ja do babahmu 
na mangkatahon: Ise do si Abimelek ase 
gabe jabolonni hita? Ai lang on do halak na 
nidorunanmin? Luar ma ho sonari marporang 
pakon sidea.' 

39 Kaluar ma si Gaal mambobahon parhuta Sikem 
laho marporang mangimbang si Abimelek.” 

40 Tapi iayak si Abimelek ma ia, gabe lintun ia hun 
lobeini, anjaha buei ma halak na rasei das hu labah 
ni horbangan ai. 

41 Dob ai mulak ma si Abimelek hu Aruma: tapi iusir 
si Zebul ma si Gaal pakon sanina-saninani ai, gabe 
seng dong be sidea marianan i Sikem. 

42 Patarni ai laho ma parhuta ai hu juma, anjaha 
adong ma na patugahkon ai hubani si Abimelek. 

43 Dob ai iarahkon ma rayatni, ibagi ma gabe tolu 
hulanan, jadi monggop ma sidea i ladang. Dob 
ididah luar parhuta ai hun huta ai, luar ma ia 
mandorab sidea anjaha ibunuhi ma sidea. 

445i Abimelek pakon hulanan na rap pakonsi 
mandorab anjaha mangkunduli labah ni horbangan 
ni huta ai, anjaha na dua hulanan na legan ai 
mandorab anjaha marraseihon sagala halak na i 
juma. 

45 Layur sadari ni ai marporang do si Abimelek 
mangimbang ai, itaban ma huta ai anjaha iraseihon 
halak na ibagas ai, dob ai iparseda ma huta ai anjaha 
isaburi garam hujai. 

46 Dob ibogei parmanara Sikem ai, masuk ma sidea 
hubagas liang i toruh ni rumah panumbahan El- 
Berit. 

41 Dong ma na patugahkon hubani si Abimelek, na 
dob martumpu parmanara Sikem ijai. 

48Tangkog ma si Abimelek, ia pakon rayat na 
rap pakonsi hu Dolog Salmon, ibuat si Abimelek 
ma tangkei, itagili ma dangkah-dangkah ni hayu, 
iangkat anjaha inahkon ma ai hu abarani anjaha 
nini ma dompak rayatni na rap pakonsi, “Aha ididah 

nasiam hubahen, mintor bahen nasiam ma songon 
na hubahen ai.” 

49 Jadi ganup ma rayat ai managili dangkah- 
dangkah, anjaha iirikkon ma si Abimelek, inahkon 
sidea ma ai i atas ni liang ai: anjaha itutung sidea 
ma liang ai i babou ni ulu ni sidea, gabe matei 
ma homa parmanara Sikem hira-hira saribu halak 
dalahi pakon naboru. 

50 Dob ai laho ma si Abimelek hu Tebes: ihubu ma 
Tebes anjaha itaban. 

51 Adong ma sada manara na toguh i tongah-tongah 
ni huta ai, jadi maporus ma hujai sagala dalahi 
pakon naboru ampa ganup parhuta ai, itutup sidea 
ma labah, jadi laho ma sidea hu tayub ni manara ai. 
52 Jadi das ma si Abimelek hu manara ai, anjaha 
iporang ma sidea. Tapi sanggah na das ia hu labah 
ni manara ai laho manutung ai, 

53 jadi idabuhkon sada puang-puang ma hu atas ulu 
ni si Abimelek sada batu pandudaan, gabe marosak 
ma pakpak ni uluni. 

54Dob ai mintor idilo si Abimelek ma garama 
siboban sinjatani anjaha nini ma hu bani, “Sintak 
ma podangmu anjaha bunuh ma ahu, ase 
ulang ihatahon halak pasal ahu, “Naboru do na 
mambunuhsi.” Itikam juakjuakni ai ma ia, lanjar 
matei.” 

>> Dob ididah halak Israel na dob matei si Abimelek, 
laho ma sidea, ganup hubani iananni bei. 

56Sonai ma pambalaskon ni Naibata bani 
hajahaton, na binahen ni si Abimelek hubani 
bapani, marhitei na mambunuh sipitu puluh halak 
saninani ai: 

57 sonai homa ganup hajahaton ni halak Sikem 
ipasuang Naibata hubani ulu ni sidea, gabe 
manginsonoh hubani sidea papa ni si Jotam, anak 
ni si Jerubbaal ai. 


Panguhum Tola pakon Jair 


10 1 Dob si Abimelek bangkit ma si Tola, anak 
ni si Pua, anak ni si Dodo, sada halak 
Isasar, paluahkon halak Israel, anjaha i Samir do ia 
marianan, i Dolog Efraim. 

2 Anjaha dua puluh tolu tahun do iuhumi halak 
Israel: dob ai matei ma ia, anjaha itanom i Samir. 

3 Dobkonsi ia, bangkit ma si Jair, sada halak Gilead, 
anjaha iuhumi ma halak Israel dua puluh dua tahun 
dokahni. 

4 Adong do tolu puluh anakni dalahi na mangajak 
tolu puluh halode, anjaha adong do huta ni sidea 
tolu puluh i tanoh Gilead na margoran Hawot-Jair 
ronsi sonari. 

> Matei ma si Jair anjaha itanom ma i Kamon. 


Hasosakan humbani Halak Amon 


6 Dob ai iulaki halak Israel ma mambahen sogam 
ni uhur ni Jahowa: marsombah ma sidea hubani 

Baal pakon Astarot, hubani naibata ni halak Aram, 
naibata ni halak Sidon, naibata ni halak Moab, 
naibata ni halak Amon, pakon naibata ni halak 
Palistim, tapi itadingkon sidea do Jahowa anjaha 
seng ibalosi sidea la. 

7 Jadi gajag ma ringis ni Jahowa mangidah Israel, 
anjaha ijualhon ma sidea hu tangan ni halak Palistim 
pakon halak Amon. 

8 Jadi idorun anjaha idogei-dogei sidea ma halak 
Israel, mulai humbani panorang ai girtip sapuluh 
ualuh tahun dokahni, haganup halak Israel na idipar 
ni Jordan, i tanoh ni halak Amori, na marianan i 
Gilead. 

3 Ambahni ai idipari halak Amon do Jordan 
laho marporang mangimbang halak Juda, halak 
Benjamin pakon ginompar ni si Efraim homa, gabe 
tarsosak tumang ma halak Israel. 

10 Jadi doruh-doruh ma halak Israel bani Jahowa, 
nini ma, “Domma mardousa hanami dompak Ham, 
halani na itadingkon hanami Naibatanami, anjaha 
marsombah hanami hubani Baal. 

11 Tapi nini Jahowa ma dompak halak Israel, “Ai lang 
Ahu do, na paluahkon hanima humbani halak Masir, 
halak Amori, halak Amon pakon halak Palistim?” 

12 Halak Sidon, halak Amalek pakon halak Midian 
pe iodoh-odoh do hanima, jadi doruh-doruh ma 
hanima hu Bangku, gabe Hupaluah hanima use hun 
tangan ni sidea. 

13 Tapi domma itadingkon hanima Ahu anjaha 
marsombah hanima hubani naibata na legan, halani 
ai seng ra be Ahu paluahkon hanima. 

14 laho ma hanima doruh-doruh hubani naibata na 
dob pinilihnima ai: sidea ma na paluahkon hanima 
bani panorang hasosakannima in. 

15 Nini halak Israel ma dompak Jahowa, ‘Domma 
mardousa hanami. Bahen Ham ma bennami, 
romban hubani ganup rosuh ni uhur-Mu, tapi urupi 
Ham ma hanami sadari on.” 

16 Jadi ipadaoh sidea ma naibata na legan ai hun 
tongah-tongah ni sidea, anjaha marsombah sidea 
bani Jahowa, gabe itostos ma uhur-Ni mangidah 
hasombuhan ni Israel. 

17 Dob ai iarah ma halak Amon hu parporangan, 
anjaha pajongjong lampolampo ma sidea i Gilead: 
martumpu ma halak Israel, anjaha pajongjong 
lampolampo i Mispa. 

18Dob ai manriah ma pangulu-pangulu ni 
Gilead, “Barang ise na mammulai parporangan 
mangimbang halak Amon, ia ma gabe pangintuai 
ni ganup partanoh Gilead.” 


Si Jepta Tardilo Gabe Panguhum 


1 1 1 Ja si Jepta, halak Gilead ai, sada puanglima 

na borani do ia, tapi anak ni sada puang- 
puang boru jalang do ia: bapa ni si Jepta ai ma si 
Gilead. 


Panguhum 11 955 


2 Sonai homa itubuhkon parinangon ni si Gilead do 
anak dalahi bani. Dob ganjang anak ni parinangonni 
ai, iusir sidea ma si Jepta, nini ma hu bani, “Seng 
panean ho i rumah ni bapanami, ai anak ni naboru 
na legan do ho.” 

3 Jadi maporus ma si Jepta humbani saninani ai, 
lanjar marianan i tanoh Tob. Dob ai martumpu ma 
hubani si Jepta halak na hampung maruhur, na laho 
manamun odor pakonsi. 

4Bani dokah-dokah ni ari marmunsuh ma halak 
Amon mangimbang halak Israel. 

3 Jadi dob marmunsuh halak Amon pakon halak 
Israel, laho ma pangintuai-pangintuai ni Gilead 
mangalopi si Jepta hun tanoh Tob. 

6 Nini ma dompak si Jepta, “Roh ma ham, ham ma 
pambobainami ase porang hita halak Amon. 

7 Nini si Jepta ma dompak pangintuai-pangintuai ni 
Gilead ai, “Ai lang nasiam sandiri do na marsogamni 
uhur mangidah ahu, anjaha na mangusir ahu hun 
rumah ni bapa? Mase ma roh nasiam sonari hu 
bangku sanggah tarsosak nasiam?" 

8 Dob ai nini pangintuai-pangintuai ni Gilead ma 
dompak si Jepta, 'Sasintongni, roh do hanami 
use marayak ham, ase ihasomani ham hanami 
marmunsuh dompak halak Amon, anjaha ase ham 
gabe pambobai bennami, haganup pangisi ni tanoh 
Gilead.” 

9 Nini si Jepta ma dompak pangintuai-pangintuai ni 
Gilead, Jadi anggo mulak ma ahu, ialopi nasiam 
laho marporang dompak halak Amon, anjaha 
iberehon Jahowa sidea hu bangku, jadi ahu ma 
tongon gabe pambobai bani nasiam?' 

10 Jadi nini pangintuai-pangintuai ni Gilead ma 
dompak si Jepta, Jahowa do saksi, na mambogei 
hita, anggo lang ibahen hanami songon na 
hinatahonmu ai.” 

11 Jadi iirikkon si Jepta ma pangintuai-pangintuai ni 
Gilead ai, gabe ipabangkit bangsa ai ma ia gabe 
pambobai ampa puanglima ni sidea. Ihatahon si 
Jepta ma ganup hatani ai i lobei ni Jahowa i Mispa.” 


Parsahapan ni si Jepta pakon Halak Amon 


12 Dob ai isuruh si Jepta ma suruhanni hubani raja 
ni halak Amon, mangkatahon, “Ai dihamu dong 
bangku, ase roh ham hu bangku laho mamorang 
tanohku? 

13 Nini raja ni halak Amon ma dompak suruhanni si 
Jepta, 'Halani na binuat ni halak Israel do tanohku 
sanggah partangkogni ai hun Masir, hun Bah Arnon 
nari das hu Bah Jabok anjaha das hu Bah Jordan.’ 
On pe paulak ma ganupan ai ibagas damei.” 

14 Dob ai isuruh si Jepta ma use suruhanni hubani 
raja ni halak Amon, 

15 nini ma hu bani, “Sonon do hata ni si Jepta, “Seng 
dong ibuat halak Israel tanoh ni halak Moab age 
tanoh ni halak Amon.” 

16 hi sanggah partangkog ni sidea hun Masir, 
mardalan do halak Israel i halimisan das hu Laut 
Sigerger, anjaha das ma sidea hu Kades. 

17 Jadi isuruh halak Israel ma suruhanni hubani raja 
ni Edom mangkatahon, “Palopas ham ma hanami 
mamontas hun tanohmu.” Tapi seng itangihon raja 
ni Edom. Isuruh sidea ma use halak hu bani raja ni 
tanoh Moab, tapi seng ibalosi. Jadi tading ma Israel 
i Kades. 

18 Dob ai misir ma sidea mamontas halimisan, 
manginggoti tanoh Edom pakon tanoh Moab, gabe 
das ma sidea hampit hapoltakan ni tanoh Moab, 
anjaha marsaran ma sidea i dipar ni Bah Arnon; tapi 
seng imasuki sidea tanoh ni Moab, ai Bah Arnon do 
parbalogan ni tanoh Moab. 

19 Dob ai isuruh halak Israel ma suruhanni hubani 
si Sihon, raja ni halak Amori, raja i Hesbon; 
ihatahon halak Israel ma hu bani, “Palopas ham ma 
hanami mamontas tanohmu on das hu bani ianan 
siparayakonnami.” 

20 Tapi seng tenger uhur ni si Sihon manlopas halak 
Israel mamontas hun tanohni, jadi ipatumpu si 
Sihon ma ganup rayatni, marsaran ma ia i Jahas, 
lanjar marporang mangimbang halak Israel. 

21 Tapi iondoskon Jahowa, Naibata ni Israel do si 
Sihon pakon ganup rayatni hu tangan ni halak Israel, 
lanjar italuhon do sidea; gabe isoluk halak Israel ma 
ganup tanoh ni halak Amori, na marianan i nagori 
ai. 

22 Sonai ma panoluk ni sidea bani tanoh ni halak 
Amori, hun Bah Arnon nari das hu Bah Jabok, 
anjaha hun halimisan nari das hu Bah Jordan. 

23 On pe domma isoluk Jahowa Naibata ni halak 
Israel halak Amori, halani bangsani halak Israel, 
hape sihol solukonmu use tanoh in? 

24 hi lang ham do simada atap aha pe na binere ni 
Kamos, naibatamu ai? Sonai ma, hanami do simada 
haganup, na sinoluk ni Jahowa Naibatanami. 

250n pe, mintor bujuran ma ham ninuhurmu 
humbani si Balas, anak ni si Zippor, raja ni Moab? 
Ongga ma ia maringor ampa halak Israel, barang 
ongga ma ia marporang dompak sidea? 

26 Sanggah na marianan halak Israel i Hesbon ampa 
i dusun-dusunni, i Aroer ampa i dusun-dusunni 
pakon bani ganup huta na martopihon Bah Arnon 
tolu ratus tahun dokahni, mase ma lang irampas 
nasiam huta ai ijia? 

27 Jadi seng marsalah ahu dompak ham, tapi ham 
do na mambahen na jahat dompak ahu, marhitei 
na mamorang ahu. Jahowa, Panguhum in, la do na 
manguhum halak Israel pakon halak Amon sadari 
on. 

28 Tapi seng itangihon raja ni halak Amon hata, na 
tinonahkon ni si Jepta hu bani. 


Bagah-bagah ni si Jepta 


29 Dob ai sogop ma Tonduy ni Jahowa hubani si 
Jepta, gabe misir ma ia mamontas hun tanoh Gilead 
pakon tanoh Manase, dob ai hun Mispa nai Gilead, 
anjaha hun Mispa na i Gilead mardalan ma ia torus 
hu tanoh ni halak Amon. 

30 Dob ai marbagah-bagah ma si Jepta hubani 
Jahowa, nini ma, “Anggo iondoskon Ham halak 
Amon hubagas tanganku, 

31jadi barang aha na luar parlobei hun labah ni 
rumahku manjumpahkon ahu, sanggah na mulak 
ahu horas-horas humbani halak Amon, maningon 
Jahowa ma simada ai, anjaha galangkononku ma ai 
gabe galangan situtungon.” 

32 Dob ai mandipar ma si Jepta dompak halak Amon 
laho marporang dompak sidea, gabe iondoskon 
Jahowa ma sidea hu tanganni. 

33 Jadi italuhon ma sidea marhitei hataluon na 
banggal tumang, hun Aroer nari das hu Minit dua 
puluh huta bueini anjaha das hu Abel Keramin, gabe 
tunduk ma halak Amon ai i lobei ni halak Israel. 

34 Sanggah na mulak si Jepta hun Mispa hu rumahni, 
tonggor ma, luar ma boruni manjumpahkonsi 
mararbap anjaha manortor-nortor, sasada ai do 

boruni, sobali ai seng dong anakni dalahi atap 
naboru bani. 

35 Dob ididah boruni ai, iparrigat ma bajuni, lanjar 
nini ma, “Aih borungku, ham do na mambahen 
madotei uhurhu anjaha ham do na mambahen 
maseda ahu; domma hubuha pamanganku 
marbagah-bagah hubani Jahowa, anjaha seng be 
tartarik ahu bagah-bagahkai. 

36 Tapi nini ma hu bani, “Bapa, anggo domma 
ibuha ham pamanganmu marbagah-bagah hubani 
Jahowa, bahen ham ma bangku romban hu bani 
na dob iluarhon ham, ai domma ibahen Jahowa 
bamu pambalason dompak munsuhmu, ai ma halak 
Amon. 

37 Ambahni ai nini ma dompak bapani, “Balosi ham 
ma na hupindohon on, palopas ham ma ahu dua 
bulan dokahni, ase laho ahu mawat-awat hu dolog, 
manangisi haanakboruonku rap pakon hasoman- 
hasomanku.' 

38 Nini si Jepta ma mambalosi, “Laho ma ho! 
Ipalopas ma ia laho dua bulan dokahni. Jadi laho 
ma ia rap pakon hasoman-hasomanni manangisi 
haanakboruonni i atas dolog.” 

39 Jadi dob salpu na dua bulan ai, mulak ma ia 
hubani bapani, anjaha ibahen bapani ma hubani 
romban hubani na dob binagahkonni ai, gabe seng 
ongga itanda naboru ai dalahi. Gabe adat ma ai bani 
halak Israel: 

40Ganup tahun laho ma boru ni halak Israel 
manangisi boru ni si Jepta, halak Gilead ai, ompat- 
ompat ari dokahni. 


Hamonangan ni si Jepta dompak Halak Efraim 


12 1 Hona arah ma halak Efraim: bingkat ma 
sidea dompak Zafon anjaha nini sidea ma 
dompak si Jepta, “Mase ma laho ham marporang 
mangimbang halak Amon, hape lang iarahkon ham 
hanami dihut pakon Ham? Halani ai tutungonnami 
ma rumahmu i atasmu pakon apuy. 

2 Dob ai nini si Jepta ma dompak sidea, ‘Jobu 
tumang do ahu marimbang pakon bangsangku 
dompak halak Amon; huarahkon do nasiam, tapi 
seng roh nasiam paluahkon ahu hun tangan ni 
sidea.' 

3 Jadi dob huidah, na seng roh nasiam paluahkon 
ahu, huasamkon ma hosahku, jadi bingkat ma ahu 
dompak halak Amon, gabe iondoskon Jahowa ma 
sidea hubagas tanganku. Mase ma tangkog nasiam 
sadari on laho marmunsuh dompak ahu?” 

4Dob ai ipatumpu si Jepta ma ganup halak 
Gilead, laho marmunsuh dompak halak Efraim. Jadi 
italuhon halak Gilead ma halak Efraim, halani na 
hinatahon ni sidea, “Halak na maporus hun Efraim 
do nasiam!” | tongah-tongah ni halak Efraim pakon 
halak Manase do halak Gilead ai. 

3 Jadi iiankon halak Gilead ma pandiparan ni Bah 
Jordan laho mangimbang halak Efraim. Anggo 
adong halak na maporus humbani halak Efraim na 
mangkatahon, “Palopas ma mandipar ahu, jadi nini 
halak Gilead ma hu bani, ‘Halak Efraim do ham?’ 
Anggo ihatahon “Lang!” 

Snini sidea ma hu bani: “Hatahon ma lobei: 
Syibolet”. Anggo ihatahon: “sibolet”, jadi seng 
sintong pangkatahonni, itangkap sidea ma ia anjaha 
isayat dohorhon ni pandiparan Bah Jordan ai. 
Adong do na matei bani panorang ia humbani halak 
Efraim ompat puluh dua ribu halak.” 

7 Dong do onom tahun si Jepta manguhumi halak 
Israel. Dob ai matei ma si Jepta, halak Gilead ai, 
lanjar itanom bani sada huta i tanoh Gilead. 


Panguhum Ebsan, Elon pakon Abdon 


8 Dobkonsi ia, jadi si Ebsan, na hun Betlehem ma na 
manguhumi halak Israel. 

3 Adong do tolu puluh niombahni dalahi. Tolu puluh 
boruni ipalaho bani halak luar, anjaha tolu puluh 
naboru ialop humbani halak luar bani anakni. 
luhumi ma halak Israel pitu tahun dokahni. 

10 Dob ai matei ma si Ebsan, lanjar itanom ma i 
Betlehem. 

11Dobkonsi ia, si Elon halak Sebulon ma na 
manguhumi halak Israel, anjaha iuhumi do halak 
Israel sapuluh tahun dokahni. 


Panguhum 12-13 963 


12 Dob ai matei ma si Elon halak Sebulon ai, lanjar 
itanom i Ayalon, tanoh Sebulon. 

13 Dobkonsi ia, si Abdon anak ni si Hillel, halak 
Piraton ma na manguhumi halak Israel. 

14 Adong do ompat puluh niombahni dalahi anjaha 
tolu puluh pahompuni dalahi, na mangajak pitu 
puluh halode. luhumi do halak Israel ualuh tahun 
dokahni. 

15 Dob ai matei ma si Abdon, anak ni si Hillel, halak 
Piraton ai, lanjar itanom i Piraton, i tanoh Efraim i 
dolog ni halak Amalek 


Partubuh ni si Simson 


13 1Dob ai iulaki halak Israel ma use 
mambahen sogam ni uhur ni Jahowa, halani 
ai iondoskon Jahowa ma sidea hu tangan ni halak 
Palistim, ompat puluh tahun dokahni. 

2 Jadi adong ma sada halak hun Zora, humbani 
marga Dan, na margoran si Manoah; lambang do 
parinangonni, seng tubuhan tuah. 

3 Dob ai ipataridahkon malekat ni Jahowa ma dirini 
hu bani naboru ai, anjaha nini ma hu bani, “Tonggor 
ma, na lambang do ham, seng tubuhan tuah; tapi 
boratan rumah ma ham anjaha manubuhkon anak 
sada. 

4 On pe, jaga ma dirimu ulang inum ham anggur 
barang siinumon na pamabukkon, anjaha ulang ma 
pangan ham barang aha pena so panti, 

Jai tonggor ma, boratan rumah ma ham anjaha 
manubuhkon anak sada. Seng bulih dais pisou 
parsuhur bani uluni, ai gabe halak nasir do ia 
bani Naibata humbani parnaibataan nari, ai 
pungkahonni ma paluahkon halak Israel hun 
tangan ni halak Palistim.” 

6 Dob ai roh ma puang-puang ai mangadu-aduhon 
ai hu bani paramangonni, “Roh do sada halak ni 
Naibata bangku, ia rupani songon rupa ni malekat 
ni Naibata do, jombut tumang, seng husungkun 
barang hunja do ia, goranni pe seng ipatugah hu 
bangku. 

7 Tapi nini do hu bangku, 'Boratan rumah ma ham 
anjaha manubuhkon sada anak, on pe ulang ma 
inum ham anggur barang siinumon na mambahen 
mabuk anjaha ulang ma pangan ham barang aha 
pe na so panti, ai gabe halak nasir do bani Naibata 
dakdanak ai humbani partubuhni das hubani ari 
parmateini.” 

8 Dob ai martonggo ma si Manoah hubani Jahowa, 
nini ma, “Ham Tuhanku, sai roh ma namin sahali 
nari halak ni Naibata, na dob sinuruh-Mu ai 
bennami, ase iajarhon bennami barang aha do 
sibahenonnami hubani dakdanak na sihol tubuh 
in.” 

9 Jadi itangihon Naibata ma pangindoan ni si 
Manoah ai, gabe roh ma use malekat ni Naibata 
ai hubani naboru ai, sanggah hundul ia i juma, 

sanggah seng rap pakonsi si Manoah paramangonni 
ai. 

10 Dob ai tarolos ma naboru ai patugahkon ai hu 
bani paramangonni, nini ma hu bani, “Tonggor ma, 
domma ipataridahkon halak na roh nabaruon ondi 
use dirini hu bangku.” 

11 Jadi jongjong ma si Manoah, iirikkon ma 
parinangonni ai, anjaha dob das sidea hubani halak 
ai, nini ma hu bani, “Ham do tongon na dob ongga 
marsahap pakon naboru on? Balosni, “Ahu ma da.” 
12 Dob ai nini si Manoah ma, “On pe, anggo 
saud ma holi songon hata-Mu ai, sonaha ma 
talup pargoluhon ni dakdanak ai, anjaha aha ma 
sibahenonnami?' 

13 Jadi nini malekat ni Jahowa ai ma dompak si 
Manoah, “Ganup na dob Hupatugah hubani naboru 
on maningon pardiateihononni do.” 

14Seng bulih panganonni sagala na luar 
humbani hayu anggur: anggur atap siinumon 
na pamabukkon seng bulih inumonni, anjaha 
seng bulih panganonni atap aha pe na so panti. 
Maningon ramotkononni do sagala na dob 
Huparentahkon hu bani. 

15 Nini si Manoah ma dompak malekat ni Jahowa ai, 
“Sai ra ma Hamjolomannami, ase ihoseihon hanami 
Bamu anak ni hambing sada." 

16 Jadi nini malekat ni Jahowa ma dompak si 
Manoah, “Age pe ijolomi ham Ahu, seng anjai 


Panguhum 13 966 


panganon-Ku humbani sipanganonmu ai. Tapi 
anggo sihol galangkononmu sada galangan 
situtungon, hubani Jahowa ma galangkon ham ai.” 
Halani seng ibotoh si Manoah, malekat ni Jahowa 
do ia hape. 

17 Dob ai nini si Manoah ma dompak malekat ni 
Jahowa ai, ‘Ise do goran-Mu, ase ipasangap hanami 
Ham, anggo saud ma holi hata-Mu ai?” 

18 Tapi nini malekat ni Jahowa ai ma hu bani, “Mase 
ma sungkunonmu goran-Ku?” Halongangan do ai.” 
19 Dob ai ibuat si Manoah ma sada anak ni hambing 
rap pakon galangan sipanganon, lanjar igalangkon 
ma ai bani Jahowa i atas ni batu. Ibahen malekat 
ai ma sada halongangan ididah si Manoah pakon 
parinangonni ai. 

20 Ai sanggah na naik dilah ni apuy ai hun 
anjapanjap ai hu atas, naik ma homa malekat 
ni Jahowa ai ibagas dilah ni apuy na humbani 
anjapanjap ai, ididah si Manoah pakon 
parinangonni ai, jadi marrogop ma sidea. 

21 Dobkonsi ai seng ongga be ipataridahkon malekat 
ni Jahowa ai dirini hubani si Manoah pakon 
parinangonni ai. Jadi ibotoh si Manoah ma, malekat 
ni Jahowa do la hape. 

22 Nini si Manoah ma dompak parinangonni ai, 
“Maningon matei mando hita, halani na dob 
nididahta ai Naibata. 

23Tapi nini parinangonni ai ma hu bani, “Porini 
sihol bunuhon ni Jahowa hita, seng anjai 
jaloon-Ni galangan situtungon pakon galangan 
sipanganon ai hun tanganta, anjaha seng anjai 
patalaron-Ni ganupan ai hu banta, anjaha seng 
anjai pabogeihonon-Ni na sonai ai hubanta nuan.” 
24 Dob ai itubuhkon naboru ai ma sada anak anjaha 
ibahen ma goranni si Simson. Lambin banggal ma 
dakdanak ai, anjaha ipasu-pasu Jahowa do ia. 

23 Anjaha ipungkah Tonduy ni Jahowa ma 
manggorakkonsi i Mahane-Dan, na i holangkolang 
ni Zora pakon Estaol. 


Parrumahtanggaon ni si Simson pakon Hutintani 


14 1 Tuad ma sahali si Simson hu Timna, gabe 
ididah ma sada naboru i Timna, boru 
Palistim. 

2 Dob ai tangkog ma ia, ipatugah ma hubani bapani 
pakon inangni, “Adong do huidah sada naboru i 
Timna, boru Palistim: on pe buat nasiam ma ia gabe 
parinangonku. 

3Tapi nini bapani pakon inangni ma hu bani, 
“Seng dong gakni boru ni i tongah-tongah ni 
boru saninamu barang i tongah-tongah ni ganup 
bangsanta, mambahen laho ho mambuat boru 
humbani halak Palistim, na so marsunat ai?” Tapi 
nini si Simson ma dompak bapani ai, 'Maningon ia 
do buatonmu bangku, ai ia do na huharosuhkon.” 

4Tapi seng ibotoh bapa pakon inangni, na roh 
humbani Naibata do ai, ai na mangindahi siguiti do 
ia dompak halak Palistim. Ai halak Palistim do na 
manggomgom halak Israel bani panorang ia. 

> Dob ai tuad ma si Simson rap pakon namatorasni, 
bapani ampa inangni, hu Timna. Jadi dob das sidea 
hu pohon anggur ni Timna, tonggor ma, roh ma 
anak ni singa sada maraum manjumpahkonsi. 

6 Jadi sogop ma hubani Tonduy ni Jahowa, gabe 
iparsirak ma singa ai songon halak na marsirak 
anak ni hambing, anjaha aha pe seng dong ibagas 
tanganni. Tapi seng ipatugah hubani namatorasni 
na binahenni ai. 

7 Dob ai tuad ma ia lanjar marsahap-sahap pakon 
naboru ai, ai rosuh do uhurni mangidah naboru ai. 
8 Dob salpu piga-piga ari mulak ma ia hujai laho 
mangalop naboru ai: anjaha sanggah na manirpang 
ia laho mangidah bangkei ni singa ai, tonggor ma, 
adong do sahulanan ranggiting bani tangkurak ni 
singa ai, sonai homa manisan. 

9 Ihoruk ma ai hubagas tanganni, anjaha ipangan 
ma turut-turut mardalan: das ma ia hubani 
namatorasni, ibere ma deba hu bani sidea, lanjar 
ipangan sidea ma. Tapi seng ipatugah hubani sidea, 
paboa na humbani tangkurak ni singa do ai ibuat. 
10 Jadi dob das bapa ni si Simson hubani naboru ai, 
ibahen si Simson ma horja-horja ijai, ai somal do 
sonai ibahen anak garama. 

11 Jadi dob ididah sidea ia, ibuat sidea ma tolu puluh 
halak bahen pangkasomanini. 

12 Nini si Simson ma dompak sidea, “Adong sada 
hutintangku bani nasiam, anggo tarpatugah nasiam 
bangku aha ai, ibagas mata ni pesta sipitu ari on, 
anjaha dapot nasiam artini ai, bereonku ma bani 
nasiam tolu puluh pakean parbagas pakon tolu 
puluh pakean pardarat. 

13 Tapi anggo seng boi ibere nasiam balosni hu 
bangku, jadi nasiam ma mambere hu bangku tolu 
puluh pakean parbagas ampa tolu puluh pakean 
pardarat. Nini sidea ma hu bani, 'Patugah ma 
hutintamu ai, ase ibogei hanami.' 

14Nini ma dompak sidea, “Luar sipanganon 
humbani siparpangan, anjaha luar na matobu 
humbani na gogoh.' Anjaha seng tarpatugah sidea 
arti ni hutinta ai ibagas tolu ari.” 

15Bani ari papituhon nini sidea ma dompak 
parinangon ni si Simson, “Elek-elek ma 
paramangonmai, ase ipatugah bennami arti ni 
hutinta ai, ase ulang itutung hanami ho, age pangisi 
ni rumah ni bapamu bani apuy. Ai lang na sihol 
mambuat artanami do ho ase iontang hanami?” 

16 Jadi sai tangis-tangis ma parinangon ni si Simson 
ai i lobeini, nini ma, “Magigi do ham hape 
mangidah ahu, lang holong uhurmu mangidah ahu, 
marhutinta do ham hubani hasomanku sabangsa, 
tapi seng ipatugah ham artini hu bangku. Nini ma 

mambalosisi, “Gari hubani bapa pakon inang seng 
hupatugah, lambin bam ma patugahonku?” 

17 Tapi sai tangis do parinangonni ai i lobeini, 
sadokah na pitu ari ai sidea marpesta: jadi bani ari 
papituhon, ipatugah ma bani, halani na motei-otei 
ai ia, lanjar ipatugah naboru ai ma arti ni nipi ai 
hubani hasomanni sabangsa. 

18Dob ai ari papituhon, sanggah lape ope sundut 
mata ni ari, nini dalahi parhuta ai ma hu bani, 
“Aha do tobunan ase manisan? Aha do gogohan, 
ase singa? Nini ma dompak sidea, “Ambit lang 
maninggala nasiam pakon anak ni lombungku, seng 
anjai dapot nasiam arti ni hutintangkai.” 

19 Sogop ma Tonduy ni Jahowa hu bani, dob ai 
laho ma ia hu Askelon, ibunuh ma humbani sidea 
tolu puluh halak ijai; ibuat ma pakean ni sidea, 
anjaha ibere ma ai hubani sidea na mandapot arti 
ni hutinta ai: tapi gajag tumang do ringisni, lanjar 
mulak ma ia hu rumah ni bapani. 

20 Tapi anggo parinangon ni si Simson ai hu bani 
pangkasomanini, na mangkasomanisi do iberehon. 


Ilawan si Simson Halak Palistim 


15.” bani labang-labang ni ari, sanggah 
musim ni pariama, iparayak si Simson ma 
use parinangonni ai, iboan do anak ni hambing 
sada, anjaha nini ma, “Sihol hu kamar do ahu 

marayak parinangonku.” Tapi seng ipalopas bapa ni 
naboru ai ia masuk. 

2 Nini bapani ai ma, “Huagan ma na dob magigi ho 
bani, jadi domma hupalaho ia hubani hasomanmu. 
Ai lang jengesan do anggini ai hun bani, ia ma bam 
gantihni. 

3 Dob ai nini si Simson ma dompak sidea, “Anggo 
sahali on, seng marsalah ahu dompak halak 
Palistim, anggo huparroh hamagouan hubani 
sidea.” 

4 Dob ai laho ma si Simson, itangkap ma tolu ratus 
sorigala, ibuat ma tunam, isangkut ma ihur bani 
ihur, anjaha inahkon ma tunam sada i holangkolang 
ni na dua sorigala ai. 

> Dob ai inahiti ma tunam ai, anjaha ipaluah ma 
sorigala ai hu juma gandum ni halak Palistim, na 
so ipariamai ope, gabe matutung ma radean pakon 
gandum, na so ipariamai ope, sonai homa kobun 
anggur pakon kobun jetun. 

6 Nini halak Palistim ma, “Ise do na mambahen on? 
Nini halak ma mambalosi, “Si Simson do, hela ni 
halak Timna ai, ai ibuat do parinangon ni si Simson 
anjaha iberehon hubani hasomanni.' Dob ai laho 
ma halak Palistim hujai anjaha itutung ma naboru 
ai pakon bapani.” 

7Dob ai nini si Simson ma dompak sidea, “Anggo 
sonai ibahen nasiam, seng anjai maronti ope ahu, 
anggo seng hubalaskon ope ai bani nasiam.” 

8 Jadi ibogbogi, irosaki ma holi-holi ni sidea, parah 
pambogbogini ai. Dob ai laho ma ia anjaha 
marianan ibagas sada liang i Dolog batu Etam. 
9Dob ai bingkat ma halak Palistim, marsaran ma 
sidea i Juda anjaha merap das hu Lehi. 

10 Nini halak Juda ma, “Mase ma tangkog nasiam 
dompak hanami? Nini sidea ma mambalosi, 'Laho 
manangkut si Simson do ase tangkog hanami, 
anjaha mambahen hubani songon na binahenni hu 
bennami.” 

11 Dob ai tuad ma tolu ribu halak humbani halak 
Juda hu liang na i Dolog batu Etam, anjaha nini 
sidea ma dompak si Simson, “Ai lang ibotoh ho, 
na ginomgom ni halak Palistim do hita? Ai aha do 
na binahenmon bennami? Tapi nini ma mambalosi 
sidea, ‘Songon na binahen ni sidea hu bangku, sonai 
do hubahen bani sidea.' 

12 Nini sidea ma hu bani, “Ase roh pe hanami hujon 
na laho manangkut anjaha mangondoskon ho do 
hubagas tangan ni halak Palistim.' Jadi nini si Simson 
ma mambalosi sidea, “Marbulawan ma nasiam 
bangku, paboa na so nasiam sandiri mandorab 
ahu.” 

13Dob ai nini sidea ma hu bani, “Lang, pitah 
manangkut ho do hansa hanami, dob ai 
mangondoskon ho hubagas tangan ni sidea, tapi 
seng anjai bunuhonnami ho.' Dob ai isangkut sidea 

ma ia marhitei dua tali na baru anjaha iboan ma ia 
hun dolog batu ai.” 

14 Dob das ia hu Lehi, anjaha marsurak-surak halak 
Palistim manjumpahkonsi, jadi sorap ma Tonduy ni 
Jahowa hu bani, anjaha tali na i pargolanganni ai 
gabe songon bonang na tinutung ma anjaha sagala 
panangkutni ai tanggal hun tanganni. 

15Dob ai jumpahsi ma sada osang-osang ni 
halode na baru ope, idurdurhon ma tanganni laho 
manjomput ai, dob ai ipambogbogkon ma ai gabe 
matei ma saribu halak. 

16 Nini si Simson ma, “Marhitei osang-osang ni 
halode hubogbogi sidea bois, marhitei osang-osang 
ni halode saribu halak hubunuh.” 

17 Jadi dob ihatahon sonai, igijigkon ma osang- 
osang ai hun tanganni, halani ai igoran do ianan ai 
Ramat-Lehi. 

18 Tapi horahan tumang ma ia, gabe idilo ma 
Jahowa, nini ma, “Domma ibere Ham haluahon na 
banggal marhitei ahu jabolon-Mu on, mintor matei 
horahan ma ahu sonari anjaha madabuh hu tangan 
ni halak na so marsunat on?” 

19 Jadi ibolah Naibata ma dolog batu na i Lehi, gabe 
luar ma hunjai bah: jadi dob minum ia mulak ma 
hosahni anjaha margogoh ma ia. Halani ai igoran 
ma bah tubuh ai: “Bah tubuh ni halak na dilo-dilo,” 
na adong i Lehi ronsi sadari on. 

20 Jadi adong do dua puluh tahun si Simson 
manguhumi halak Israel bani panorang ni halak 
Palistim. 


Si Simson i Huta Gasa 


16 1 Bani na sahali laho ma si Simson hu huta 
Gasa, ididah ma ijai sada boru jalang, lanjar 
iparayak ma. 

2 Dong ma na patugahkon hubani halak parhuta 
Gasa: Roh do si Simson hubagas huta on, jadi 
linggoti anjaha ionggopi sidea ma ia i lambung 
horbangan ni huta ai layur sabornginni ai, tapi sip 
do sidea sabornginni ai, ai ninuhur ni sidea, “Patar 
marayak siang ari ma bunuh hita ia.” 

3 Tapi modom do si Simson ronsi tongah borngin: 
Tongah borngin honsi puho ma ia, ijolom ma 
haduasi labah ni horbangan ni huta ai, pakon tiangni 
na dua ai, lanjar idokdok ma rap pakon pating- 
patingni: itampeihon ma ai hu abarani anjaha 
iusung ma ai hu pakpak ni dolog na i lobei ni 
Hebron. 


Si Simson pakon si Delila 


4Dob ai rosuh ma uhurni mangidah sada naboru i 
habungan Sorek, goranni si Delila. 

“Jadi roh ma raja-raja ni halak Palistim hubani 
anjaha nini ma, “Sai elek-elek anjaha tulimati ma 
ia, atap halani aha do hagogohonni na banggal ai, 

anjaha marhitei aha do tartaluhon hanami ia ampa 
manangkutsi laho patundukkonsi: ganup pe hanami 
mamberehon bam saribu saratus duit pirak. 

6 Jadi nini si Delila ma dompak si Simson, “Patugah 
ma bangku, halani aha do hagogohonmu na 
banggal in, anjaha marhitei aha do ham sangkuton 
laho patundukkon ham?” 

7 Nini si Simson ma mambalosi, “Anggo isangkut ahu 
bani pitu tali panah na baru, na so horah ope, gabe 
galek ma ahu, gabe songon jolma na legan.” 

8 Dob ai iboan raja-raja ni Palistim ma hubani pitu 
tali panah na baru na so horah ope, jadi isangkut 
naboru ai ma ia bani tali ai. 

3 Tapi adong do halak na monggop isuruh ibagas 
kamar, dob ai idilohon naboru ai ma, “Halak 
Palistim mandorab ham, Simson!” Tapi irotapkon 
ma tali panah ai songon tali rami na rotap binahen 
ni apuy. Jadi seng tarbotoh rusia ni hagogohonni ai. 
10Dob ai nini si Delila ma dompak si Simson, 
“Tonggor ma, ioto-otoi ham do hape ahu anjaha 
iladungi ham, on pe patugah ham ma bangku, 
barang marhitei aha do ham boi sangkuton. 

11 Nini ma mambalosisi, 'Anggo isangkut ahu bani 
tali na baru, na so ongga pinakei ope atap bani horja 
aha pe, gabe galek ma ahu, gabe songon halak na 
legan.” 

12 Dob ai ibuat si Delila ma tali na baru, isangkut 
ma ia bani tali ai, anjaha idilohon ma, “Halak 

Palistim mandorab ham, Simson!” Anjaha halak na 
monggop ai ibagas kamar do. Tapi irotapkon ma tali 
ai hun tanganni songon bonang tumang. 

13 Dob ai nini si Delila ma dompak si Simson, “Ronsi 
nuan ioto-otoi ham do ahu anjaha iladungi ham: 
patugah ma bangku naha do manangkut ham. Nini 
ma hu bani, “Anggo idandan ho na pitu pusuk buhit 
ni ulungku rap pakon tali pasa, dob ai ipakuhon ai 
hu bani dingding, gabe galek ma ahu, gabe songon 
halak na legan.” 

14 Jadi sanggah na modom ia, ibuat si Delila ma na 
pitu pusuk buhit ai, anjaha idandan ma ai marhitei 
tali pasa ai, dob ai ipakuhon ma hu dingding. Dob 
ai idilohon ma, “Halak Palistim mandorab ham, 
Simson!” Tapi puho ma ia humbani na modom ai, 
irotapkon ma paku pakon tali pasa ai. 

15 Nini naboru ai ma hu bani, “Mase ma ihatahon 
ham, Holong do uhurhu bam, hape seng hu bangku 
uhurmu?' Domma tolu hali ahu ioto-otoi ham, 
anjaha lalap seng ipatugah ham hu bangku, ija do 
tibal ni gogohmu na banggal in.” 

16 Tapi dob sai ielek-elek naboru ai ia siap arian, 
anjaha isosak-sosak, gabe mandolei ma ia anjaha 
sihol matei. 

17 Dob ai ipatugah ma hubani ganup ponopan ni 
uhurni, nini ma hu bani, “Seng ongga dais pisou 
parsuhur hubani ulungku, ai halak nasir do ahu bani 
Naibata humbani parnaibataan nari. Porini isuhur 

ahu, surut ma gogohku humbangku, gabe galek ma 
ahu, gabe songon jolma na legan.” 

18 Jadi dob ididah si Delila, na dob pinatugah 
bani ganupan ponopan ni uhurni ai, isuruh ma 
na mandilo raja-raja ni halak Palistim, nini ma 
dompak idea, “Roh ma nasiam sahali on, ai domma 
ipatugah bangku ganup ponopan ni uhurni.” Dob ai 
tangkog ma raja-raja ni halak Palistim ai bani, lanjar 
iboan ma duit ai. 

19 Jadi dob sinok mata ni si Simson i abingan ni si 
Delila, idilo ma sada dalahi, ase isuhur na pitu pusuk 
buhit ni uluni ai. Dob ai mulai ma galek ia, anjaha 
surut ma gogohni hun bani. 

20 Nini si Delila ma mandilohon, “Halak Palistim 
mandorab ham, Simson!” Jadi tarpuho ma ia 
humbani na modom ai, anjaha nini ma, “Luar ma 
ahu songon na somal, marrunta ma ahu. Seng 
ibotoh na dob itadingkon Jahowa do ia hape.” 

21 Dob ai itangkap halak Palistim ma ia, anjaha 
ipulsitkon ma matani, dob ai iboan ma ia hu Gasa, 
anjaha irantei bani dua rantei tombaga: ibahen ma 
ia manduda ibagas tutupan. 

22 Tapi mangulaki tubuh ma jambulan ni uluni, dob 
na isuhur ai. 


Parmatei ni si Simson 


23 Dob ai martumpu ma ganup raja-raja ni halak 
Palistim, sihol manggalangkon sada galangan na 

banggal hubani Dagon, naibata ni sidea ai, anjaha 
marmalas ni uhur, ai nini sidea do, “Domma 
iondoskon naibatanta hubagas tanganta si Simson 
munsuhta in.” 

24 Jadi dob ididah halak simbuei ai ia, ipapuji-puji 
sidea ma naibata ni sidea, nini sidea ma, “Domma 
iondoskon naibatanta hubagas tanganta munsuhta, 
na parseda tanohta, anjaha na mambunuh buei 
hasomanta.” 

25 Jadi sanggah na marmalas ni uhur ai sidea, nini 
sidea ma, “Dilo ma si Simson, ase mariah hita 
ibahen.” Jadi idilo sidea ma si Simson hun rumah 
tutupan, gabe manortori ma ia i lobei ni sidea, 
dob ai ipajongjong ma ia i holangkolang ni tiang 
partunggul ai. 

26 Nini si Simson ma hubani dakdanak na manogu- 
nogu tanganni, “Lopas ma ahu ase hujamah 
tiang partunggul ai, onjolan ni rumah ai, ase 
mangunsandei ahu hujai.” 

27 Tapi gok do dalahi ampa naboru i rumah ai: ijai do 
homa ganup raja-raja ni halak Palistim, anjaha i atas 
tayub ni rumah ai adong do hira-hira tolu ribu halak 
dalahi pakon naboru, na manonggor si Simson na 
manortori ai. 

28 Dob ai dilo-dilo ma si Simson hubani Jahowa, 
nini ma, “Ham Tuhan Jahowa, ingat Ham ma 
ahu, pargogohi Ham ma ahu pala sahali nari, 

Ham Naibata, ase hubalaskon pala sada humbani 
matangkon hubani halak Palistim.” 

29Dob ai idahop si Simson ma na dua tiang 
partunggul partongah-tongah ai, onjolan ni rumah 
ai, lanjar iaitkon, sada bani siamunni, anjaha na 
sada nari bani sambilouni. 

30 Nini si Simson ma, “Age matei ahu rap pakon 
halak Palistim on.” Jadi unduk ma ia sagogoh- 
gogohni, gabe marumbak ma rumah ai, anjaha 
itipa ma raja-raja ampa haganup na ibagas ai, gabe 
bueinan ma na binunuhni bani parmateini ai, ase na 
binunuhni sanggah bani goluhni. 

31 Dob ai tuad ma saninani pakon ganup ginompar 
ni bapani, ibuat sidea ma ia, iboban ma tangkog 
anjaha itanom ma i holangkolang ni Zora pakon 
Estaol ibagas tanoman ni si Manoah bapani ai. 
Adong do dua puluh tahun ia manguhumi halak 
Israel. 


Parsombahon ni si Mika bani Gana-gana 


17 1 Adong ma sada dalahi hun Dolog Efraim, na 
margoran si Mika. 

2 Nini ma hubani inangni, “Sisaribu saratus pirak 
ai, na binuat ni halak hun bamu pala mamurai 
ham halani ai, anjaha hubogei do homa ai ihatahon 
ham, tonggor ma, bangku do duit ai, ai ahu do 
mambuatsi. Jadi nini inangni ai ma, “Sai ipasu-pasu 
Jahowa ma ho anakku.” 

3 Dob ai ipaulak ma duit pirak sisaribu saratus ai 
hu bani inangni. Tapi nini inangni ai ma, 'Domma 
hupapansing hinan duit on bani Jahowa marhitei 
tanganku bani anakku, ase ipauli hunjin sada gana- 
gana na niuhir pakon sada gana-gana na tinuang, on 
pe hupaulak ma in bam.” 

4Dob ai ipaulak ma duit ai hubani inangni: ibuat 
naboru ai ma dua ratus duit pirak anjaha ibere 
ma ai hubani tukang pirak, gabe ipauli ma hunjai 
sada gana-gana na niuhir pakon sada gana-gana na 
tinuang: lanjar i rumah ni si Mika do ai inahkon. 

3 Adong do rumah panumbahan ni naibata na legan 
bani si Mika, ipauli ma sada baju efod pakon 
terapim anjaha ipabangkit ma sada humbani anakni 
gabe malimni. 

6 Bani panorang ia seng dong raja bani halak Israel, 
ganup do marsisombah rosuh ni uhurni bei. 

7 Adong ma sada parana hun Betlehem na i Juda, 
humbani marga Juda, sada halak Levi do ia anjaha 
na manginsolat do ia ijai. 

8 Jadi laho ma halak ai hun huta Betlehem na i Juda, 
laho manginsolat atap ija ia holi boi sangkot, bani 
pardalananni ai das ma ia hu Dolog Efraim hu rumah 
ni si Mika. 

3 Isungkun si Mika ma ia, “Roh hunja do ham? Nini 
ma mambalosi “Halak Levi do ahu hun Betlehem na 
i Juda, anjaha na laho manginsolat do ahu, atap ija 
holi ahu boi sangkot." 

10Dob ai nini si Mika ma hu bani, “Tading i 
lambungku ma ham, gabe bapa pakon malim 
bangku: hubere pe bamu sapuluh duit pirak 
satahun, sapasang pakean pakon bohalmu.' Jadi 
ibalosi halak Levi ai ma rap pakonsi.” 

11Rosuh do uhur ni halak Levi ai marianan i 
lambung ni dalahi ai, anjaha usih hubani anakni 
sandiri do ibahen hubani anak parana ai. 

12 pabangkit si Mika ma halak Levi ai: gabe malimni 
ma anak parana ai anjaha marianan i rumah ni si 
Mika. 

13 Jadi nini si Mika ma, “Sonari hubotoh ma, sai 
tumpakon ni Jahowa do ahu, halani na dob dong 
halak Levi gabe malim bangku.” 


Irampok Halak Dan Gana-gana 
Sisombahon ni si Mika ai 


18." panorang ai seng dong raja bani 
halak Israel: anjaha bani ari ai mangindahi 
parbagiananni do halak Dan bahen iananni, ai das 
hubani ari ai seng dapotan parbagianan ope sidea i 
tongah-tongah ni halak Israel. 

2 Dob ai ipabangkit halak Dan ma lima halak na 
bisang humbani haganup tumpuan ni sidea, na 
marasal hun Zora pakon Estaol, laho mangkahapi 
tanoh ai pakon mantulimatisi, anjaha nini ma 
dompak sidea, “Laho ma nasiam mamareksai tanoh 

in!” Jadi dob das sidea hu Dolog Efraim, hu rumah 
ni si Mika, marborngin ma sidea ijai. 

3 Dohorhonsi sidea hu rumah ni si Mika ai, itanda 
sidea ma sora ni halak Levi na maposo ai, lanjar 
tuluy ma sidea hujai anjaha nini hu bani, “Ise do na 
mamboan ham hujon? Aha do horjamu ijon anjaha 
mangaha do ham hujon? 

4 Nini ma dompak sidea, “Sonon-sonon do ibahen si 
Mika hu bangku: iupahi do ahu gabe malim bani.” 
> Dob ai nini sidea ma hu bani, ‘Mahua sungkun 
ma hubani Naibata, ase ibotoh hanami barang na 
manjadi do na idalankon hanami on?" 

6 Nini malim ai ma dompak sidea, “Laho ma nasiam 
ibagas damei!' Dear do dalan na nilangkahkon 
nasiam on bani pangidah ni Jahowa.” 

7 Dob ai laho ma na lima halak ai, gabe das ma sidea 
hu Lais. ididah sidea ma mardamei-damei do rayat 
na marianan ijai ai, mangirikkon adat ni halak Sidon, 
sonang anjaha damei, seng hurangan atap bani aha 
pe na adong i tanoh on, bayak tumang do sidea, 
daoh do sidea humbani halak Sidon, anjaha seng 
dong parsaoran ni sidea pakon halak na legan. 

8 Jadi dob mulak na lima halak ai hubani sanina 
ni sidea i Zora pakon i Estaol, nini saninani ai ma 
dompak sidea, “Aha do barita nasiam? 

3 Nini sidea ma mambalosi, “Bingkat ma hita 
mandorab sidea, ai domma ididah hanami tanoh ai, 
anjaha tonggor ma, dear tumang do tanoh ai. Sai 

soh soh ope nasiam? Ulang ma marlambat-lambat 
nasiam manoluk tanoh ai bahen parbagianan 
nasiam.' 

10 Anggo das ma nasiam hujai, jumpah nasiam ma 
ijai sada bangsa na marsonang-sonang. Lumbang 
do tanoh ai hu siamun sambilou, tongon, domma 
ibere Naibata tanoh ai hubagas tangan nasiam, ai 
ma sada tanoh na so hurangan pasal aha pe na 
adong i tanoh on.” 

11 Jadi bingkat ma hunjai, hun Zora pakon Estaol, 
onom ratus halak humbani halak Dan, na marsinjata 
bei laho hu parporangan. 

12 Dob ai tangkog ma sidea lanjar marsaran i Kiriat- 
Jearim i Juda; halani ai do ase margoran ianan 
ai parsaranan Dan ronsi sadari on, tibalni hampit 
hasundutan ni Kiriat-Jearim. 

13 Hunjai mardalan ma sidea torus hu Dolog Efraim, 
gabe das ma sidea hu rumah ni si Mika. 

14 Dob ai nini silima halak na dob mangkahapi tanoh 
ai ma dompak sanina-sanina ni sidea ai ma, “Ibotoh 
nasiam do, paboa na adong do i rumah on baju 
efod, terapim, gana-gana na niuhir pakon gana- 
gana na tinuang? On pe timbang nasiam ma barang 
aha do sibahenon nasiam.” 

15 Jadi tuluy ma sidea hujai, gabe das ma sidea hu 
rumah ni halak Levi na maposo ai, hu rumah ni si 
Mika, anjaha isungkun sidea ma barang na sonang 
do ia. 

16 la sionom ratus halak na humbani halak Dan ai, 
na marsinjata porang ai, jongjong do i lambung ni 
horbangan. 

17 Tapi silima halak, na dob mangkahapi tanoh ai, 
masuk ma hubagas, ipambuat ma gana-gana na 
niuhir, baju efod, terapim pakon gana-gana na 
tinuang ai. Jongjong do anggo malim ai i horbangan 
rap pakon sionom ratus halak, na marsinjata porang 
ai. 

18 Jadi dob masuk sidea hu rumah ni si Mika, anjaha 
dob ibuat gana-gana na niuhir, baju efod, terapim 
pakon gana-gana na tinuang ai nini malim ai ma 
dompak sidea, “Aha do na binahen nasiam in? 

19 Jadi nini sidea ma hu bani, ‘Sip ham, songom ham 
pamanganmu, irikkon ham ma hanami, ham ma jadi 
bapa pakon malim bennami: ija do dearan bamu, 
gabe malim i rumah ni sada halak, barang malim 
ham bani sada pangku ampa marga ni Israel?” 

20 Jadi malas ma uhur ni malim ai, ibuat ma baju 
efod, terapim pakon gana-gana na niuhir ai, lanjar 
laho ma ia hu tongah-tongah ni na mabuei ai. 

21 Dob ai marhusor ma sidea lanjar bingkat, ibahen 
sidea ma hu lobei ni sidea sagala dakdanak, pinahan 
pakon ugas-ugas na maharga. 

22 Dobkonsi tardaoh sidea hun rumah ni si Mika, 
martumpu ma dalahi parlambung rumah ni si Mika, 
lanjar iayaki sidea ma halak Dan ai. 

23 |diloi sidea ma halak Dan ai. Marhusor ma halak 
Dan ai, lanjar nini ma dompak si Mika, “Aha sihol 
bam, ase iarahkon ho halak in? 

24 Nini. ma mambalosi, ʻIbuat nasiam do 
naibatangku, na hupadear in rap pakon malim 
in, lanjar bingkat nasiam. Aha mando na tading 
bangku? Aha do homa na hinatahon nasiam 
bangku: Aha sihol bam?” 

25 Nini halak Dan ai ma mambalosi, “Ulang be 
tarbogei soramu bennami, holi adong halak na 
mandorab ho halani borit ni uhurni, gabe rotap 
hosahmu pakon hosah ni parrumahmu.”” 

26 Jadi, dob ai itoruskon halak Dan ma pardalanan 
ni sidea. Jadi dob ididah si Mika gogohan do sidea 
hun bani, marhusor ma ia lanjar mulak hu rumahni. 
27 Ia halak Dan, na mamboan ugas-ugas, na pinauli 
ni si Mika ai, sonai homa malimni, irohi sidea ma 
Lais, ai ma bangsa na marsonang-sonang anjaha 
na mardamei ai, lanjar italuhon ma sidea marhitei 
podang anjaha itutung sidea ma hutani. 

28 Seng dong na paluahkon sidea, ai holang do huta 
ai hun Sidon, anjaha seng dong parsaoran ni sidea 
pakon halak na legan, ambahni ai bani habungan 
do huta ai dohorhon Bet-Rehob. Ipauli sidea ma use 
huta ai lanjar marianan ijai. 

29 Anjaha ibahen sidea ma goran ni huta ai Dan, 
mangihutkon goran ni si Dan, ompung ni sidea ai, 
anak ni si Israel: Lais do goran ni huta ai sapari. 

30 [pajongjong halak Dan ai ma gana-gana na niuhir 
ai bani sidea, anjaha si Jonatan, anak ni si Gersom, 
anak ni si Musa, ia do gabe malim bani marga 
Dan pakon bani ginomparni, ronsi ari na tarbuang 
pangisi ni nagori ai. 

31 Jadi ipajongjong sidea ma i tongah-tongah ni 
sidea gana-gana na binahen ni si Mika ai, anjaha 
ijai do gana-gana ai sadokah adong lampolampo ni 
Naibata i Silo. 


Pambahenan Hasamboron ni Halak 
Benjamin pakon Uhum Halani ai 


19 1 Bani panorang ai, sanggah lang dong raja 
i Israel, adong ma sada halak Levi na 
mardagang-dagang i bona ni Dolog Efraim, ibuat ma 
sada naboru na legan bahen inang ni anakni hun 
Betlehem-Juda. 

2 Tapi marbangkis ma naboru ai, lanjar laho 
hun lambungni mulak hu rumah ni bapani, hu 
Betlehem-Juda, anjaha ijai ma ia hira-hira ompat 
bulan. 

3 Dob ai bingkat ma paramangonni ai mangirikkonsi, 
laho mangelek-eleksi, ase iboan mulak; juakjuakni 
pakon saparangguan halode do iboan rap pakonsi. 
larahkon naboru ai ma ia hu rumah ni bapani, 
anjaha dob ididah bapa ni naboru ai ia, malas ma 
uhurni manjumpahkonsi. 

4 Jadi ijolomi tulangni ai, bapa ni naboru ai ma ia, 
gabe tading ma ia tolu ari i lambungni, rap mangan, 
minum pakon marborngin ijai. 

= Jadi paompat-arihon, ipagirah sidea ma sogod 
ni ai puho, sihol bingkat namin, tapi nini bapa 
ni naboru ai ma dompak helani ai, “Paulak lobei 
gogohmu marhitei ruti sansayat, dob ai pe ase 
bingkat nasiam.” 

6 Dob ai hundul ma sidea, rap mangan minum ma 
sidea haduasi. Dob ai nini bapa ni naboru ai ma 
dompak dalahi ai, “Mahua balosi ma marborngin 
anjaha pamalas ma uhurmu.” 

7 Tapi jongjong ma dalahi ai laho bingkat namin, jadi 
ielek-elek tulangni ai ma ia, gabe marborngin ma ia 
use ijai. 

8 Jadi palima-arihon ipagirah ma puho sogod laho 
bingkat namin, gabe ihatahon bapa ni naboru ai ma 
use, “Pasonang ma lobei uhurmu, anjaha tading ma 
lobei tongkin nari, paima guling ari. Lanjar mangan 
ma sidea haduasi.” 

9Dob ai puho ma dalahi ai sihol bingkat namin, 
ia pakon parinangonni ampa juakjuakni ai, tapi 
nini tulangni, bapa ni naboru ai ma, “Tonggor ma 
domma guling ari, laho bod ma ari, marborngin ma 
ho ijon anjaha pasonang uhurmu, patar girah ma 
nasiam puho, laho mandalani dalan nasiam, laho 
mulak hu rumahmu.” 

10 Tapi seng ra dalahi ai marborngin, marugas ma 
ia lanjar bingkat, gabe das ma ia tontang ni Jebus, 
ai ma Jerusalem: odor pakonsi do halode, na 
marpalana na sapasang ai sonai homa inang ni 
anakni ai. 

11 Sanggah dohor sidea hu Jebus anjaha sanggah 
laho sundut nari mando mata ni ari, jadi nini 
juakjuakni ai ma dompak tuanni ai, “Mahua tuluy 
ma hita hu huta ni halak Jebus an, anjaha 
marborngin ijai? 

12 Tapi nini tuanni ai ma mambalosi, Seng dear hita 
tuluy hu huta na legan, na so huta ni halak Israel, 
tapi mardalan ma hita torus das hu Gibea.’ 

13 Ambahni ai nini ope dompak juakjuakni ai, ‘Laita 
mardalan, das bani sada humbani huta ai, ase 
marborngin i Gibea ma hita barang i Rama.” 
14lanjar mardalan ma sidea manoruskon 
pardalanan ni sidea, anjaha sundut ma mata ni ari, 
dohorhonsi sidea hu Gibea, ai ma huta ni halak 
Benjamin. 

15Dob ai manirpang ma sidea hu Gibea, lanjar 
masuk ma sidea sihol marborngin ijai. Daskonsi 
sidea hu huta ai, hundul-hundul ma sidea i alaman 
ni huta ai, tapi seng dong na mangarahkon sidea 
marborngin hu rumahni. 

16 Tapi tonggor ma, roh ma sada halak na matua 
hun parhorjaanni, hun juma bodarini ai. Hun Dolog 

Efraim do asalni, anjaha na manginsolat do ia i 
Gibea; halak Benjamin do anggo parhuta ai. 

17 Mangkawah ma ia, gabe ididah ma halak na 
mardalan ai i alaman ni huta ai, lanjar nini halak na 
matua ai ma, “Laho huja do ham? Anjaha roh hunja 
do ham? 

18 Nini ma mambalosi, “Na bani pardalanan do 
hanami hun Betlehem Juda laho hu dipar ni Dolog 
Efraim, hunjai do asalhu. Na laho do ahu baru hu 
Betlehem Juda, anjaha sonari na mardalan do ahu 
mulak hu rumah, tapi seng dong na mangarahkon 
ahu hu rumahni. 

19 Adong do namin anggala pakon gagatan bani 
halodenami, sonai homa ruti pakon anggur bangku 
pakon bani jabolonmu naboru ampa bani juakjuak 
na rapkon ahu, jabolonmu on, aha pe seng dong 
hahurangannami. 

20 Dob ai nini halak na matua ai ma, “Damei ma 
bamu! Sagala hahuranganmu ahu pe na manarihon, 
asal ulang i alaman on ham marborngin.” 

21 Jadi iarahkon ma ia masuk hu rumahni, ibere ma 
gagaton bani halodeni, iburihi sidea ma naheini, 
dob ai mangan anjaha minum ma sidea. 

22 Tapi sanggah na marmalas ni uhur ai sidea, roh 
ma parhuta ai, halak parjahat, manginggoti rumah 
ai. Sanggah na ihartuki sidea labah ai nini sidea ma 
hubani partua simada rumah ai, “Boan ma hu darat 
halak na roh hu rumahmu in, ase itandai hanami ia. 

23 Jadi luar ma marayak sidea dalahi simada 
rumah ai, anjaha nini ma dompak sidea, “Ulang, 
saninangku, ulang ma bahen nasiam na jahat, 
halani domma masuk halak on hu rumahku, ulang 
ma bahen nasiam hasamboron.' 

24Tonggor ma, borungku anak boru ai pakon 
parinangon ni halak ai ma huarahkon luar: sidea ma 
parguro-gurohon nasiam, bahen nasiam ma bani 
sidea aha na dear ninuhur nasiam, tapi ulang ma 
bahen nasiam pambahenan hasamboron hubani 
halak on.” 

25Tapi seng ra halak ai manangihon hatani ai. 
Itangkap dalahi ai ma parinangonni ai, iarahkon ma 
ia hu darat hubani sidea, gabe iparseda sidea ma 
naboru ai, anjaha ibangkisi layur sabornginni ai das 
ronsi patarni, dobkonsi siang pe ari, ase ipaluah 
sidea naboru ai. 

26 Marayak siang ari mulak ma naboru ai, tapi dabuh 
ma ia i lobei ni labah ni rumah ni halak ai tondokan 
ni tuanni ai; lanjar tibal do ia ijai paima siang ari. 

27 Girah do puho tuanni ai, ibuka ma labah sihol hu 
darat laho manoruskon pardalananni, tapi tonggor 
ma, tibal do parinangonni ai i lambung labah ni 
rumah ai, anjaha tampei do tanganni haduasi bani 
molmolan. 

28 Nini ma dompak naboru ai, “Jongjong ho, laho ma 
hita! Tapi seng marbalos ia.” langkat ma ia hu atas 
ni halode ai, bingkat ma ia mulak marayak iananni. 


Panguhum 19-20 991 


29 Daskonsi i rumah, ibuat ma pisou, itangkap 
ma parinangonni ai, itoktok ma holi-holini gabe 
sapuluh dua ponggol, lanjar ipantongoskon ma ai 
bani ganup tanoh ni halak Israel. 

30 Jadi nini sagala na mangidah ai ma, “Seng ongga 
masa anjaha seng ongga naidah na masa sonon, 
dob bingkat halak Israel hun Masir ronsi sadari 
on. Parimbagaskon ma in, timbang ma, anjaha 
sahapkon ma.” 


Parporangan ni Halak Israel 
Mangimbang Halak Benjamin 


20,22 ai luar ma ganup halak Israel, hun 
Dan das hu Barseba sonai homa hun tanoh 
Gilead, martumpu ma tumpuan ai, songon sada 
halak hu lobei ni Jahowa i Mispa. 

2 Jadi jongjong ma kopala ni ganup bangsa Israel 
mar sasamarga mambobahon kuria ni bangsa 
ni Naibata, ompat ratus ribu halak bilanganni, 
mardalan nahei, na marsinjatahon podang. 

3 Ibogei halak Benjamin ma, paboa na dob tangkog 
halak Israel hu Mispa. Nini halak Israel ma, “Patugah 
ma sonaha parjadi ni hajahaton ai. 

4 Nini halak Levi, paramangon ni puang-puang na 
tarbunuh ai ma mambalosi, 'Das ma ahu pakon 
parinangonku hu Gibea, huta ni halak Benjamin, 
sihol marborngin ijai namin.” 

3 Dob ai jongjong bei ma par Gibea dompak ahu, 
anjaha iinggoti sidea ma rumah ai borngin laho 
mandorab ahu: itahihon uhur ni sidea do sihol 
mambunuh ahu, anjaha iparseda do parinangonku 
pala matei. 

6 Hubuat ma parinangonkai, hutoktoki ma ia anjaha 
hupantongoskon ma hu ganup tanoh parbagianan 
ni halak Israel, halani na so adat pakon hasamboron 
do na binahen ni halak ai i tongah-tongah ni halak 
Israel. 

7Tonggor ma, haganup nasiam halak Israel ijon do 
nuan. Bere nasiam ma partimbangan nasiam pakon 
sipasingat nasiam.” 

8 Jadi jongjong ma ganup bangsa ai, hira sada halak 
mangkatahon, “Seng bulih barang ise hun banta 
laho hu lampolamponi, sahalak pe lang bulih mulak 
hu rumahni. 

3 On pe, pasal sibahenonta hubani Gibea, marruji- 
ruji ma hita laho mamorang sidea. 

10 Buat hita ma sapuluh halak humbani na saratus 
humbani ganup marga ni Israel, anjaha saratus 
humbani na saribu, anjaha saribu humbani na 
salaksa, laho pasirsir bohal hubani na mabuei on, 
ase rohkonsi sidea bahenon ma hubani Gibea- 
Benjamin romban hu bani hasamboron, na binahen 
ni sidea ai i tongah-tongah ni halak Israel.” 


Panguhum 20 993 


11lSonai ma martumpu ganup halak Israel 
mangimbang huta ai, martumpu songon sada 
halak. 

12Dob ai isuruh marga-marga ni Israel ma 
suruhanni hubani marga Benjamin mangkatahon, 
“Hajahaton aha do na masa i tongah-tongah 
nasiam in? 

130n pe, ondoskon nasiam ma dalahi, paruhur 
na jahat na i Gibea in, ase ibunuh hanami sidea, 
laho mamurpurhon sapata ni hajahaton in hun 
tongah-tongah ni Israel.” Tapi seng itangihon halak 
Benjamin hata ni sanina-saninani, halak Israel ai. 
14 Lambin martumpu tene halak Benjamin hun huta 
na legan hu Gibea, laho marporang dompak halak 
Israel. 

15 Tarbilang halak Benjamin sadarini ai hun huta 
na legan ai: dua puluh onom ribu halak, na 
marsinjatahon podang, seng ipadihut parhuta 
Gibea, na tarbilang pitu ratus dalahi na pinilih. 

16 Humbani ganup na mabuei ai adong pitu ratus 
dalahi na tarpilih, halak parjaluk: ganup do sidea 
pandei mangumbalangkon batu na so ongga pilit 
ronsi sada jambulan pe. 

17 Tapi halak Israel, seng ipadihut halak Benjamin, 
ompat ratus ribu halak do bilanganni, na 
marsinjatahon podang, haganupan ai halak 
parporang do. 

18 Bingkat ma halak Israel laho hu Betel, laho 
manungkun Naibata, nini ma, “Ise do hun bennami 
mambobahon laho marporang dompak halak 
Benjamin? Balos ni Jahowa, “Halak Juda do na 
parlobei.” 

19 Jadi girah sogod bingkat ma halak Israel, anjaha 
marsaran ma sidea mangkubu Gibea.” 

20 Dob ai luar ma halak Israel laho marporang 
dompak halak Benjamin: iatur halak Israel ma 
barisan ni bala ni sidea mangimbang sidea 
dohorhon Gibea. 

21 Luar homa ma halak Benjamin hun Gibea, gabe 
radag ma sadarini ai dua puluh dua ribu halak Israel 
ibunuh sidea. 

22 Tapi patumpu gogoh ma use bala ni Israel, lanjar 
iatur sidea ma use barisan ni bala ni sidea bani ianan 
ni sidea hinan. 

23 Dob ai tangkog ma halak Israel, jadi doruh- 
doruh ma sidea i lobei ni Jahowa das ronsi bodari: 
isungkun sidea ma Jahowa, “Bulih ope ulakonnami 
marporang dompak halak Benjamin, angginami ai? 
Balos ni Jahowa, 'Tangkog ma hanima mandorab 
sidea.” 

24 Jadi patarni ai idohori halak Israel ma halak 
Benjamin.” 

25|uar homa ma halak Benjamin hun Gibea 
manjumpahkon sidea bani ari na paduahon ai: 
radag use ma halak Israel sapuluh ualuh ribu halak 

ibunuhi halak Benjamin: haganupan ai halak na 
marsinjatahon podang do. 

26 Dob ai tangkog use ma halak Israel rap pakon 
ganup bangsa ai hu Betel anjaha doruh-doruh, 
hundul ma sidea ijai i lobei ni Jahowa, anjaha 
marpuasa sadarini ai das ronsi bod ari, lanjar 
manggalangkon galangan  situtungon pakon 
galangan pardameian i lobei ni Jahowa. 

27 Isungkun halak Israel ma Jahowa bani panorang 
ia, ijai do poti parpadanan ni Naibata, 

28 anjaha si Pinehas anak ni si Eleasar, anak ni si 
Aron do na gabe malim ijai -- nini sidea ma, “Bulih 
ope ulakonnami bingkat marmunsuh dompak halak 
Benjamin, angginami ai, barang parontihononnami 
ma? Nini Jahowa ma mambalosi sidea, “Tangkog ma 
hanima, patar ondoskonon-Ku ma sidea hubagas 
tanganmu.” 

29 Dob ai isuruh halak Israel ma halak monggop 
inggot Gibea.” 

30 Jadi tangkog ma halak Israel patolu-ariankon 
dompak halak Benjamin, anjaha iatur ma barisanni 
dompak Gibea songon na dob salpu. 

31 Luar ma halak Benjamin manjumpahkon bangsa 
ai: hona pinah ma sidea hun huta ai hu dalan 
na bolon, na laho dompak Betel sada, na sada 
nari dompak Gibea, anjaha ipungkah sidea ma 
mambunuh halak Israel songon na dob salpu hira- 
hira tolu puluh halak bani ladang ai. 

32 Jadi nini halak Benjamin ma, “Domma radag 
sidea i lobeita songon bani mungkahni ai.” Tapi 
domma manriah hinan halak Israel: Lintun ma hita 
laho maminah sidea hu dalan na bolon. 

33 Dob ai jongjong ma ganup halak Israel hun 
iananni, anjaha iatur ma barisanni i Baal-Tamar, 
luar ma homa halak Israel pangonggopi ai humbani 
iananni hu ianan na lumbang dohorhon Geba 
hampit hasundutan ni Gibea. 

34 Anjaha bingkat ma sapuluh ribu jolma pilihan 
humbani halak Israel mandorab Gibea, gabe jobu 
tumang ma parporangan ai, tapi lang ibotoh halak 
Benjamin na dohor ma hamagouan mangonai 
sidea. 

35 Jadi italuhon Jahowa ma halak Benjamin na 
mangimbang halak Israel, gabe radag ma sadarini 
ai humbani halak Benjamin dua puluh lima ribu 
saratus halak, ganupan halak na marsinjatahon 
podang. 

36 jdidah halak Benjamin ma na dob talu sidea. 
Maporus ma halak Israel i lobei ni halak Benjamin, 
ai domma marhatengeran sidea bani halak 
panggompangi, na sinuruh ni sidea laho mandorab 
Gibea. 

37Dob ai ioloskon na manggompangi ai ma 
mandorab Gibea, maju ma sidea, anjaha itampuli 
ma parhuta ai bani podang. 

38 Tanda na dob niriahkon ni halak Israel pakon 
halak panggompangi ai, ai ma, anggo domma 
maripul timus na banggal ibahen sidea hun huta ai, 
39 maningon marhusor ma sidea marporang. 
Domma ipungkah halak Benjamin mangonjar halak 
Israel, anjaha ibunuhi hira-hira tolu puluh halak 
humbani halak Israel, nini sidea ma, “Domma talu 
tumang sidea use marimbang hita songon bani 
parporangan na parlobei ai.” 

40Tapi dob mamungkah maripul hu atas tanda 
timus ai hun huta ai, mangkawah ma halak 
Benjamin hu pudi; tonggor ma, domma matutung 
ganup huta ai anjaha apuyni martimpul hu atas. 
41Dob ai marhusor ma halak Israel, gobir ma 
halak Benjamin, ai domma ididah sidea dohor ma 
hamagouan bani sidea. 

42 Jadi maporus ma sidea hun lobei ni halak Israel 
dompak halimisan: tapi seng tarlembangi sidea 
parporangan ai, anjaha halak na roh hun huta ai 
marraseihon sidea, sagala na i tongah-tongah ni 
sidea. 

43 linggoti sidea ma halak Benjamin, ipardakdak ma 
sidea anjaha iluntak-luntak das ronsi tontang ni 
Gibea hampit hapoltakan. 

44 Jadi radag ma humbani halak Benjamin sapuluh 
ualuh ribu halak, ganupan halak na bisang. 

45Dob ai marhusor ma sidea, maporus dompak 
halimisan hu Dolog batu Rimon, lima ribu halak 

humbani sidea rasei i dalan na bolon ai, anjaha 
ipardakdak do sidea das hu Gideon, anjaha ibunuh 
do humbani sidea dua ribu halak. 

46 Ase ganup jolma na rasei humbani halak 
Benjamin sadarini ai dua puluh lima ribu halak do, 
na marsinjatahon podang, anjaha ganupan ai halak 
na bisang do. 

47 Tapi onom ratus halak do na marhusor anjaha na 
maporus hu halimisan das hu Dolog batu Rimon, 
lanjar marianan i Dolog batu Rimon ompat bulan 
dokahni. 

48 Dob ai mulak ma halak Israel hubani halak 
Benjamin, anjaha itampuli ma sidea bani podang, 
jolma pakon pinahan pakon sagala na jumpah sidea. 
Anjaha sagala huta na dapot sidea itutung sidea do. 


Manambat Ginompar ni Halak Benjamin 


1Tapi domma marbulawan halak Israel i 
21 Mispa sonon, “Sahalak pe lang hun banta 
bulih mambere boruni bahen parinangon ni halak 
Benjamin.” 
2 Jadi das ma bangsa ai hu Betel, lanjar tading ma 
sidea ijai ronsi bodari i lobei ni Naibata, anjaha 
ipagogoh bei ma sorani doruh-doruh, 
3 hini sidea ma, “Mase ma, ale Jahowa, Naibata ni 
Israel, masa na sonin i tongah-tongah ni halak Israel, 
pala moru sadari on sada marga hun tongah-tongah 
ni halak Israel?” 

4Dob ai patarni ai ipagirah bangsa ai ma puho, 
ipauli sidea ma ijai sada anjapanjap, anjaha 
igalangkon ma galangan situtungon pakon 
galangan hatarimakasihon. 

5Dob ai nini halak Israel ma, “Ise do humbani 
ganup marga ni halak Israel, na so roh tangkog 
hu partumpuan on hu lobei ni Jahowa? Ai domma 
marbulawan sidea pangkei-pangkei, barang ise na 
so marayak Jahowa hu Mispa, maningon marutang 
hosah do ia. 

6 Maidop ma uhur ni halak Israel mangidah halak 
Benjamin, saninani ai, nini sidea ma, 'Siap do hape 
sada marga sadari on humbani halak Israel.” 

7 Aha do sibahenonta hubani na tading ai, ase dong 
parinangon ni sidea bei, ai domma marbulawan 
hita hubani Jahowa, na so bulih bereonta humbani 
borunta bahen parinangon ni sidea? 

8Halani ai do ase ihatahon sidea, “Adong do 
humbani marga ni halak Israel, na so tangkog hu 
Mispa hubani Jahowa?" Jadi tonggor ma, seng dong 
hape barang ise na tangkog hu parsaranan ai, hun 
Jabes-Gilead, marayak tumpuan ai.” 

3 Ai sanggah na binilang bangsa ai, tonggor ma, 
sahalak pe lang adong dalahi ijai humbani par 
Jabes-Gilead. 

10 Jadi ipabangkit humpulan ai ma hujai sapuluh 
dua ribu halak sagala na bisang marmunsuh. 
Iparentahkon ma hubani sidea: Laho ma nasiam, 

raseihon nasiam ma par Jabes Gilead bani podang, 
ronsi puang-puang pakon naetek-etek. 

11 On ma sibahenon nasiam: Sagala dalahi pakon 
puang-puang, na dob hinasomanan ni dalahi 
modom, maningon siapkononkon do. 

12 Jadi jumpah sidea ma humbani par Jabes Gilead 
ompat ratus anak boru, na so ongga hinasomanan 
ni dalahi modom, anjaha iboan sidea ma ai hu 
parsaranan ai hu Silo, na i tanoh Kanaan. 

13 Dob ai isuruh ganup humpulan ai ma suruhanni 
padaskon hata hubani halak Benjamin, na i Dolog 
batu Rimon, maningtingkon damei hubani sidea. 
14 Jadi mulak ma ijia halak Benjamin, ibere ma 
hubani sidea naboru, na pinagoluh humbani 
naboru ni par Jabes Gilead, tapi seng sungkup 
hubani sidea. 

15|dop do uhur ni bangsa ai mangidah marga 
Benjamin, halani na dob binahen ni Jahowa rikah 
bani marga ni halak Israel. 

16 Dob ai nini sintua ni humpulan ai ma, “Aha ma 
bahenonta hubani halak na tading ai, ase dong 
parinangon ni sidea, halani na dob siap ai naboru 
humbani halak Benjamin? 

17 Nini sidea ma, 'Sagala na maluah, ai ma simada 
parbagianan ni halak Benjamin, ase ulang lanjar 
sasap sada marga humbani halak Israel.” 

18 Tapi anggo hita seng bulih bereonta borunta 
bahen parinangon ni sidea. Ai domma marbulawan 

halak Israel: Hona papa ma barang ise, na 
mamberehon boru hubani halak Benjamin. 

19 Jadi nini sidea ma, 'Masa do ganup tahun pesta 
bani Jahowa i Silo, na i utara ni Betel, na i 
hapoltakan ni dalan na bolon, na tangkog hun Betel 
laho hu Sikem pakon dangsina ni Lebona.' 

20 hatahon sidea ma hubani halak Benjamin, “Laho 
ma nasiam monggop i pohon anggur, 

21 pardiateihon nasiam ma anggo luar ma boru ni 
par Silo laho manortor-nortor marodor-odor, jadi 
luar ma nasiam hun pohon anggur ai, anjaha ganup 
nasiam manluahon sada humbani boru ni par Silo 
bahen parinangonni, lanjar boan nasiam ma hu 
tanoh Benjamin.” 

22Dob ai anggo roh bapa ni sidea barang 
botou ni sidea laho mangaduhon ai bennami, 
hatahononnami ma hubani sidea, “Bere nasiam 
ma sidea bennami. Ai seng ibuat hanami bani 
ganup halak na gabe parinangonni marhitei 
humbani porang: sedo homa nasiam sandiri na 
mamberehon sidea bani sidea: halani ai seng na 
marsalah nasiam ibagas ai.” 

23 Jadi ibahen halak Benjamin ma sonai, ipambuat 
bei ma boru marguru hubani bilangan ni sidea 
humbani panortor ai, ai ma na nirampas ni sidea, 
dob ai laho ma sidea mulak hubani parbagianan ni 
sidea, ipauli sidea ma use hutani lanjar marianan 
ijai.” 

24 aho ma homa halak Israel hunjai bani panorang 
ai, mulak bei hubani margani pakon bangsani, 
mulak ma sidea hunjai ganup hu parbagiananni bei. 
25 Bani panorang ai seng adong raja i Israel: ganup 
do marsibahen na pintor domu bani uhurni bei. 


Rut 


Si Rut, Boru Moab ai, Roh hu Betlehem 


1 1Sanggah na manggomgomi panguhum- 
panguhum ai, masa ma sahali lohei i tanoh ai. 
Dob ai bungkas ma sada halak hun Betlehem, Juda 
rap pakon parinangonni ampa anakni dua halak, 
laho manginsolat hu tanoh Moab. 

2Goran ni dalahi ai si Elimelek do, goran ni 
parinangonni si Naomi, anjaha goran ni anakni na 
dua ai si Malon pakon si Kilion. Halak Eprata do 
sidea hun Betlehem Juda: das ma sidea i tanoh 
Moab, lanjar marianan ijai. 

3 Matei ma si Elimelek, paramangon ni si Naomi ai, 
gabe tading ma ia pakon anakni na dua ai. 

4 Ibuat sidea ma boru Moab bahen parinangon ni 
sidea, goran ni na sada si Orpa, goran ni na sada 
nari si Rut. Dong ma sidea hira-hira sapuluh tahun 
marianan ijai. 

> Matei ma homa sidea haduasi, si Malon pakon si 
Kilion, gabe punjung ma puang-puang ai dob matei 
anakni na dua ai pakon paramangonni ai. 

6Dob ai bingkat ma puang-puang ai rap pakon 
parumaenni na dua ai, mulak hun tanoh Moab, ai 
domma ibogei i Tanoh Moab, na dob marpangulaki 

uhur ni Jahowa mangidah bangsa-Ni anjaha ibere 
sipanganon bani sidea. 

7 Jadi itadingkon sidea ma ianan panginsolatanni 
ai, rap pakon parumaenni na dua halak ai, laho 
mardalan mulak hu tanoh Juda. 

8 Dob ai nini si Naomi ma hubani parumaenni na 
dua halak ai, “Laho ma nasiam mulak hu rumah 
ni inang nasiam bei. Sai idop ma uhur ni Jahowa 
mangidah nasiam, romban hubani na binahen 
nasiam hubani na matei ondi pakon hu bangku. 

9 Sai ilayak-layakkon Jahowa ma bani nasiam, ianan 
hasonangan ganup i rumah ni paramangonni bei!” 
Dob ai isummah ma sidea, anjaha ipagogoh bei 
sorani tangis-tangis. 

10 Nini sidea ma dompak simatuani ai, “Lang, 
maningon odor do hita mulak bani bangsamu.” 

11 Tapi nini si Naomi ma, “Mulak ma nasiam, inang! 
Mase ma sihol uhur nasiam bingkat rap pakon ahu? 
Seng anjai tubuh be anakku bahen paramangon 
nasiam. 

12 Mulak ma nasiam, inang, ai domma matuatu 
ahu anggo marparamangon ahu use. Porini pe 
huhatahon, “Adong ope pangarapan bangku, 
anjaha borngin on marparamangon ahu, anjaha 
tubuhan anak ahu, 

13tor tarpaima nasiam ma sidea paima ma 
godang?” Tor tarlanglang ma nasiam marrumah 
tangga? Ulang ma sonai inang, ai paet do na 

hudagei halani nasiam, na mangonai ai tangan ni 
Jahowa hu bangku.” 

14 Ipagogoh sidea ma use sorani anjaha marompot 
tangis-tangis: isummah si Orpa ma simatuani ai, 
tapi anggo si Rut irohop do ia. 

15 Nini si Naomi ma, “Tonggor ma, domma mulak 
abangmu hubani bangsani pakon hubani naibatani: 
mulak ma ho, irikkon ma abangmai.” 

16 Tapi nini si Rut ma, “Ulang ma sai ajar-ajari 
ham ahu manadingkon ham, barang sirang hun 
bamu; ia huja ham laho, hujai do ahu laho, 
ia huja ham marianan, hujai do ahu marianan: 
bangsamu mando bangsangku, anjaha Naibatamu 
mando Naibatangku, 

17ija ham matei, ijai ma ahu matei, ijai ma ahu 
tanomon. Sai sonai ma ibahen Jahowa hu bangku, 
anjaha porini lobih ope, pitah hamatean mando, na 
boi manirang ahu hun bamu.” 

18 Jadi dob ididah si Naomi, na dob putus uhurni 
mangirikkonsi, seng inunut be marsahap. 

19 Dob ai inunut sidea na dua ai ma mardalan, 
paima das sidea hu Betlehem. Dob das sidea hu 
Betlehem, guntar ma parhuta ai halani sidea; nini 
naboru-naboru ai ma, “Ai on do si Naomi ondi?” 

20 Tapi nini ma dompak sidea, “Ulang be goran 
nasiam ahu si Naomi, goran nasiam ma ahusi Mara, 
ai paet tumang do pambahenan ni Pargogoh Na So 
Tarimbang in hu bangku. 

21Bayak do ahu bingkat hunjon, tapi sombuh do 
ahu mulak ibahen Jahowa. Mase igoran nasiam 
ahu si Naomi, ai domma isalahkon Jahowa ahu 
anjaha marhinamagou ahu ibahen Pargogoh Na So 
Tarimbang in.” 

22 Ase sonai ma parmulak ni si Naomi rap pakon si 
Rut, boru Moab, parumaenni ai, hun tanoh Moab. 
Das ma sidea hu Betlehem sanggah mungkah ni 
pariama. 


Si Rut i Juma ni si Boas 


1Tapi adong ma bani si Naomi sada hade- 
hade mangihutkon paramangonni hinan, na 
bayak tumang, hasoman samarga ni si Elimelek, na 
margoran si Boas. 
2Nini si Rut, boru Moab ai ma dompak si 
Naomi, “Mahua lopas ham ma ahu laho hu juma 
manjomputi buyur ni gandum mangirik-irik halak 
na maridop ni uhur mangidah ahu.” Nini si Naomi 
ma, “Laho ma ham, inang.” 
3 Dob ai laho ma ia manjomputi buyur ni gandum 
i juma mangirik-irik sipanabi, anjaha tudu do ia hu 
juma parbagianan ni si Boas, hasoman samarga ni 
si Elimelek. 
4Tonggor ma, tudu do roh si Boas hun Betlehem, 
anjaha nini ma dompak sipanabi ai, “Sai ihasomani 
Jahowa ma nasiam!” Ibalosi sidea ma, “Sai ipasu- 
pasu Jahowa ma ham!” 

> Dob ai nini si Boas ma dompak juakjuakni, na 
mammanduri sipanabi ai, “Boru ni ise do ai?” 

6 Nini juakjuak na mammanduri sipanabi ai ma, 
mambalosi, “Ai ma boru Moab, na mulak rap pakon 
si Naomi hun tanoh Moab. 

“Nini nongkan, ‘Mahua lopas ham ma ahu 
manjomputi i holangkolang ni radean mangirik-irik 
sipanabi in! Roh ma ia tongon, jadi sai inunut do 
humbani na sogod nari ronsi sonari, tongkin pe 
seng marsaran ia.” 

8 Dob ai nini si Boas ma dompak si Rut, “Tangar 
ham ma hatangkon botou, ulang ma ham laho 
manjomputi bani ladang na legan, ulang ma laho 
ham hunjon, tapi sai i lambung ni jabolonku naboru 
in ma ham! 

9 Sai pardiateihon ham ma juma na sinabi ni sidea, 
anjaha irikkon ham ma sidea. Domma huhatahon 
hubani juakjuakku, ase ulang igeori sidea ham. 
Anggo horahan ham laho ma ham hu gusi ai, inum 
ham ma humbani na tinahuan ni juakjuak ai.” 

10 Jadi isombah si Rut ma ia, pala dais bohini hu 
tanoh, lanjar nini ma hu bani, “Aha do dalanni, ase 
dapotan idop ni uhur ahu i lobeimu, gabe isarihon 
uhurmu ahu, ahu halak dagang on?” 

11Nini si Boas ma mambalosisi, “Domma 
hubogei haganup, sagala na binahenmu hubani 
simatuamu, dobkonsi matei paramangonmu, naha 
panadingkonmu bani namatorasmu pakon tanoh 

hatubuhanmu, gabe laho ham marayak bangsa na 
so tinandamu. 

12 Sai Naibata ma mambalaskon hu bamu sagala na 
madear na binahenmu ai, anjaha upah na gok ma 
bagianmu humbani Jahowa, Naibata ni Israel, na 
pinarayakmu laho maronding-onding hu toruh ni 
habong-Ni.” 

13 Dob ai nini ma, “Banggal do idop ni uhurmu 
mangidah ahu, ham tuanku! lapohi ham do ahu, 
anjaha basar do ham hu bangku jabolonmu naboru 
on, age pe seng jabolonmu naboru ahu namin.” 

14 Bani panorang mangan, nini si Boas ma hu bani, 
“Roh ma ham, mangan ruti otik, sosahkon ham ma 
rutimu hubagas na migar in.” Jadi hundul ma si Rut i 
lambung ni panabi ai, ibere si Boas ma homa hubani 
gandum na pinahpah, gabe bosur ma ia mangan 
pala marlobih-lobih. 

15 Jongjongkonsi ia laho manjomputi, nini si Boas 
ma dompak juakjuakni, “Paturut nasiam ma ia 
manjomputi i holangkolang ni radean ai, ulang ma 
gapgapi nasiam ia. 

16 Pampeperhon nasiam homa deba bani humbani 
radean ai, anjaha tadingkon nasiam, ase ijomputi, 
anjaha ulang hatai nasiam ia.” 

17 Jadi sai inunut ma manjomputi i juma ai ronsi bod 
ari; dob ai idogei ma na jinomputanni ai, adong hira- 
hira satapongan bueini. 

18 Dob ai ijujung ma ai laho mulak hu hutani, 
ipatuduh ma hubani simatuani na jinomputanni 
ai; ipadarat ma anjaha ibere ma teba-teba ni 
sipanganonni ai hu bani. 

19 Nini simatuani ai ma hu bani, “Ija do ho 
manjomputi sadari on? Anjaha ija do ho 
marombou? Pinasu-pasu ma dalahi na marpanatap 
bam.” Jadi ipatugah ma bani simatuani ai barang i 
ladang ni ise do ia na marhorja ai, nini ma, “Si Boas 
do goran ni dalahi simada juma panjomputankai 
sadari on.” 

20 Jadi nini si Naomi ma dompak parumaenni ai, “Sai 
ipasu-pasu Jahowa ma ia. Ai seng ialang Jahowa 
holong ni uhur-Ni bani halak na manggoluh pakon 
na dob matei.” Ambahni ai nini si Naomi ma hu bani, 
“Dalahi ai do sidohoran banta, ia do tama sitobus 
hita.” 

21 Nini si Rut, boru Moab ai ope, “Ambah ni ai 
ihatahon ope hu bangku, “Maningon juakjuakku 
romban-rombananmu, paima dob isabi sidea 
ganup jumangkai.” 

22Dob ai nini si Naomi ma dompak si Rut, 
parumaenni ai, “Dear do ai, inang, anggo rap pakon 
juakjuakni naboru ai ho laho, ase ulang igeori halak 
ho i juma ni halak na legan.” 

23 Jadi sai i lambung jabolon naboru ni si Boas ma si 
Rut manjomputi paima dob pariama limbuah pakon 

pariama bolon: jadi tading rap pakon simatuani ma 
ia. 


Dalan-dalan ase Marhatotapan Si Rut 


! Dob ai nini si Naomi, simatuani ai ma hu 
bani, “Ale inang, mintor lang ma pindahanku 
hatotapanmu, ase marhasonangan ham? 
2 On pe, ai lang si Boas do simada juakjuak naboru, 
na hinasomananmu, sidohoran banta? Tonggor ma, 
na mamurpur omei do ia saborngin on i pardogeian. 
3 Halani ai maridi ma ho anjaha maranggir, anjaha 
sorungkon ma pakeanmu sidearan, anjaha tuad ma 
ho hu pardogeian: tapi ulang lobei patandahon 
dirimu hu bani, paima dob ia mangan pakon 
minum. 
4 Tapi dob modom ia, papangkei ma ija ia modom; 
dob ai laho ma ho, papansing ma salimut hampit 
naheini, lanjar patibal dirimu, jadi patugahonni ma 
bam barang aha sibahenonmu.” 
3 Nini ma mambalosi, “Sagala na ipatugah ham ai, 
sai bahenonku do.” 
6 Dob ai tuad ma ia hu pardogeian ai, anjaha ibahen 
ma songon na hinatahon ni simatuani ai bani. 
7 Jadi dobkonsi mangan pakon minum si Boas, 
anjaha marmalas ni uhur ia, laho ma ia modom hu 
lambung ni gugunan ni omei ai: jadi roh ma si Rut 
sesep-sesep, ipapansing ma salimut hun naheini, 
lanjar ipatibal ma bani. 

8Dob tongah borngin tarsonggot ma dalahi ai, 
idadap ma inggot, hape tonggor ma, sada naboru 
modom i lambung naheini. 

9 Nini ma, “Ise do ham?” Jadi nini ma mambalosi, 
“Si Rut do ahu, juakjuakmu naboru; sai paherbang 
ma habongmu hubani juakjuakmu on, ai ham do 
sitobus ahu.” 

10 Nini ma mambalosi, “Sai ipasu-pasu Jahowa ma 
ham, inang! Ai dearan ope holong ni uhurmu na 
parpudi on humbani na parlobei in, marhitei na lang 
ipairik-irik ham anak garama, barang halak na musil 
barang halak na bayak pe. 

11 On pe, ale inang, ulang ma ham mabiar, sai na 
bahenonku do barang aha pe na pinangindomu, ai 
ganup parhuta on hasomanku samarga mambotoh, 
naboru na jenges marparlahou do ham. 

12 Tongon, ahu do sitobus ham, tapi adong ope 
sidohoran humbangku. 

13 jon ma ham saborngin on pakon patar; anggo 
ra do ia manobus ham, dear, age ia manobus, 
tapi anggo seng marosuh ia manobus ham, songon 
sintongni manggoluh Jahowa, ahu ma manobus 
ham.” 

14 Jadi modom ma ia i lambung naheini ai: ninuhur 
ni si Boas do, “Sai ulang ma ibotoh halak adong 
naboru roh hu pardogeian on.” 

15Nini ma, “Boan hujon mandar na pinakeimu 
in, anjaha tarehon.” Itarehon ma ai, anjaha 

isuhati ma onom tumba gandum hubagas, anjaha 
ipajujungkon ma ai bani, dob ai laho ma ia hu huta. 
16 Jadi dob das ia hu simatuani ai, nini ma, “Sonaha 
do jadini, inang?” Jadi ipajojor ma hubani haganup 
na binahen ni halak ai bani. 

17 Ambahni ai nini ope, “Gandum na onom tumba 
on ibere do hu bangku, ai nini do hu bangku, “Seng 
bulih marambung tangan tumang mulak ham hu 
simatuamu.” 

18 Nini si Naomi ma mambalosi, “Pasonang ma 
uhurmu, inang, paima ibotoh ham naha do 
hadoban ni hata ai, ai lang tarpasip si Boas ai, 
anggo lape marhadoban sadari on hata ai.” 


Ibuat si Boas si Rut Gabe Parinangonni 


1 Dob ai laho ma si Boas hu horbangan ai anjaha 
hundul ma ia ijai; jadi tonggor ma, mamontas 
ma sipartobus, na hinatahon ni si Boas ai. Nini si 
Boas ma, “Roh ma ho lobei ambia, hundul hujon.” 
Jadi roh ma ia, lanjar hundul. 
2 Jadi iarahkon si Boas ma sapuluh halak humbani 
pangintuai ni huta ai, nini ma, “Hundul ma nasiam 
hujon.” Jadi hundul ma sidea. 
3 Jadi nini ma dompak sipartobus ai, “Sihol jualon 
ni si Naomi, na mulak hun tanoh Moab ai do, tanoh 
parbagianan ni si Elimelek, saninanta ondi. 
4 Jadi hupingkir, maningon patugahonku do hubam 
hata ai. Tobus ma ai i lobei ni halak parhuta on 

pakon i lobei ni pangintuai ni bangsanta. Anggo 
sihol tobusonmu ai, tobus ma, tapi anggo seng sihol 
tobusonmu, patugah ma bangku, ai seng dong be 
sobali ni ho, na patut manobus ai, dob ho ahu 
mando.” Jadi nini ma, “Ahu ma na manobus.” 

5 Dob ai nini si Boas ma, “Sadihari itobus ho tanoh ai 
humbani si Naomi, pagodangonmu ma homa si Rut, 
boru Moab ai, na mangkabaluhon na matei ondi, 
laho patotapkon goran ni na matei ondi bani tanoh 
parbagiananni.” 

6Jadi nini sipartobus ai ma, “Anggo sonai do, 
seng tarbahen ahu manobus ai, ase ulang seda 
parbagiananku sandiri hubahen. Tobus ma bam, na 
patut sitobusankai, ai seng tarbahen ahu manobus 
ai.” 

7Sonai do adat bani halak Israel sapari, anggo 
adong halak na manobus barang na palibeihonsi, 
ase totap hata ai, maningon tanggalon ni na salopah 
ma sipatuni, laho mamberehon ai bani hasomanni: 
ai ma adat mansahkon i Israel. 

8 Ase sanggah na hinatahon ni sipartobus ai hubani 
si Boas, “Tobus ma ai bam, anjaha tanggali ma 
sipatuni ai.” 

9 Dob ai nini si Boas ma dompak pangintuai pakon 
hubani halak simbuei ai, “Nasiam ma saksi sadari 
on, paboa na dob hutobus humbani tangan ni si 
Naomi haganup na tinadingkon ni si Elimelek ondi 
ronsi haganup na bani si Malon ampa si Kilion. 

10 Ambahni ai pagodangonku ma si Rut, boru Moab 
ai, parinangon ni si Malon ondi, laho patotapkon 
goran ni na matei ondi bani parbagiananni, ase 
ulang sasap goran ni na matei ondi hun tongah- 
tongah ni hasomanni pakon hun horbangan ni 
hutani: nasiam do saksi ni ai sadari on.” 

11 Dob ai nini halak simbuei na i horbangan ai 
ma pakon pangintuai-pangintuai ai, “Hanami ma 
tongon saksi. Sai ibahen Jahowa ma naboru on, 
na masuk hu rumahmu songon si Rahel pakon si 
Lea, sidea na dua, na pajongjongkon ginompar ni si 
Israel. Sai lambin markuasa ma ham i Eprata, anjaha 
tarambilan ma goranmu i Betlehem. 

12 Ginomparmu pe sai songon ginompar ni si Peres 
ma, na tinubuhkon ni si Tamar bani si Juda, marhitei 
ginompar na sihol layak-layakkonon ni Jahowa 
bamu humbani naboru na poso on.” 

13 Jadi ibuat si Boas ma si Rut bahen parinangonni. 
Jadi dob iparayak si Boas ia, boratan rumah ma ia 
itumpak Jahowa, anjaha itubuhkon ma sada anak. 
14 Dob ai nini naboru-naboru ai ma hubani si Naomi, 
“Pinuji ma Jahowa, na patuduhkon bamu sadari on 
sada sipartobus, sai tarambilan ma goran-Ni i Israel. 
15 Ia ma sipasabou uhurmu pakon na manarihon 
ham bani panorang hatuaonmuj, ai parumaenmu, 
na marholong uhur in bamu, na harganan bamu 
humbani pitu anak, ia do na manubuhkonsi bamu.” 

16 Dob ai ibuat si Naomi ma na etek-etek ai, 
laho mangabingsi i abinganni, anjaha ia ma gabe 
parorotni. 

17 Dob ai roh ma naboru parlambung ni rumahni 
mambahen goranni, nini ma, “Domma tubuh sada 
anak bani si Naomi, gabe ibahen ma goranni si 
Obed, ai ma bapa ni si Isai, bapa ni si Daud.” 


Na Lobei ni si Daud 


180n ma ginompar ni si Peres: Si Peres 
manubuhkon si Hezron, 

19 si Hezron manubuhkon si Ram, na manubuhkon 
si Aminadab: 

20sj Aminadab manubuhkon si Nahason, na 
manubuhkon si Salma: 

21 si Salma manubuhkon si Boas, na manubuhkon si 
Obed: 

22anjaha si Obed manubuhkon si Isai, na 
manubuhkon si Daud. 


1 Samuel 


Partubuh ni si Samuel 


1 Adong ma sada halak hun Ramataim-Zofim, 
hun Dolog Efraim, na margoran si Elkana, anak 
ni si Jeroham, anak ni si Elihu, anak ni si Tohu, anak 
ni si Zuf, halak Efrata. 
2 Dua do parinangonni, goran ni na sada si Hanna, 
goran ni na sada nari si Peninna. Tubuhan tuah do 
si Peninna, tapi anggo si Hanna seng tubuhan tuah. 
3 Sai tangkog do halak ai ganup tahun hun hutani 
laho marsombah pakon manggalang hu bani 
Jahowa Zebaot i Silo; ijai do anak ni si Eli na dua ai, 
si Hopni pakon si Pinehas, malim bani Jahowa. 
4 Bani ari panggalangonkon ni si Elkana, ibere ma 
hu bani si Peninna, parinangonni ai pakon hu bani 
ganup anakni ampa boruni rupeini bei; 
“tapi anggo hu bani si Hanna lompit do ibere 
rupeini, ai haholonganni do ia, age pe lambang ia 
ibahen Jahowa. 
6 Seda do uhurni ibahen imbangni ai marhitei hata 
salig-salig, halani na lambang ai ia ibahen Jahowa. 
7 Sai sonai do masa ganup tahun: barang piga hali ia 
tangkog hu Rumah ni Jahowa, sai isalig-salig do ia, 
gabe sai tangis ma ia anjaha seng ra mangan. 

8 Jadi nini si Elkana, paramangonni ai ma hu bani, 
“Alo Hanna! Mase sai tangis ham? Anjaha mase 
lang ra ham mangan? Mase sai horu uhurmu? Ai 
lang harganan do ahu iahap ham hun bani sapuluh 
anak?” 

9 Bani na sahali, dob salpu mangan ampa minum 
halak i Silo, jongjong ma si Hanna, hundul do anggo 
Malim Eli bani hundulanni i lambung ni tiang ni 
Rumah ni Jahowa, 

10 ibagas pusok ni uhurni martonggo ma ia bani 
Jahowa anjaha tangis-tangis. 

11 Dob ai marbagah-bagah ma ia, nini ma, “Ham 
Jahowa Zebaot, anggo itatap Ham do hasombuhan 
ni jabolon-Mu naboru on, anjaha idingat Ham 
do ahu, anjaha seng ihalupahon Ham jabolon-Mu 
naboru on, tapi ra Ham mambere bani jabolon-Mu 
naboru on sada anak, jadi bereonku ma ia hu bani 
Jahowa, sadokah manggoluh ia anjaha seng anjai 
dais pisou parsuhur bani uluni.” 

12 Sanggah sai na inunut ai martonggo i lobei ni 
Jahowa, sai ipardiatei si Eli do pamanganni. 

13 Martonggo ibagas uhurni do si Hanna: pitah 
bibirni do na mubit-ubit, anjaha sorani seng 
tarbogei: halani ai iagan si Eli do na mabuk ia. 

14 Jadi nini si Eli ma hu bani, “Sadiha dokah on 
do ham mabuk? Padaoh ma hamabukon in hun 
bamu!” 

15Tapi nini si Hanna ma mambalosi, “Lang 
tuannami, naboru na marpusok ni uhur do ahu, 
seng na minum anggur barang siinumon na koras 
ahu on, uhurhu do na huuseihon i lobei ni Jahowa. 
16 Ulang ma iagan ham naboru na jahat jabolonmu 
naboru on, ai hun bani gok pakon pusok ni uhur na 
banggal in do ahu marsahap ronsi nuan.” 

17 Nini si Eli ma mambalosi, “Laho ma ham ibagas 
damei, sai na bereon ni Naibata ni Israel do bamu 
na pinindomu in hun Bani.” 

18 Jadi nini si Hanna ma, “Sai dapotan idop ni uhur 
ma tongon jabolonmu naboru on i lobeimu.” Dob 
ai laho ma naboru ai mannunuti dalanni anjaha 
mangan, seng be marposi bohini. 

19 Patarni ai girah ma ia puho laho marsombah i 
lobei ni Jahowa, dob ai mulak ma sidea hu rumah 
ni sidea i Rama. Iparayak si Elkana ma si Hanna 
parinangonni ai, jadi idingat Jahowa ma ia, 

20 gabe boratan rumah ma ia, anjaha itubuhkon 
sada anak, anjaha ibahen ma goran ni si Samuel, ai 
nini do, “Hun bani Jahowa do ia hupindo.” 
21Tangkog ma use si Elkana rap pakon ganup 
parrumahni, laho manggalangkon bani Jahowa 
galangan tahunan pakon bagah-bagahni. 

22Tapi seng tangkog anggo si Hanna, nini ma 
dompak paramangonni ai, “Dob pe sirang minum 
dakdanak on, ase boanonku ia, ase mangadap ia hu 
lobei ni Jahowa, anjaha tading ia ijai tongtong.” 


1 Samuel 1-2 1019 


23 Nini si Elkana paramangonni ai ma hu bani, 
“Bahen ma na ija sidearan nini uhurmu, paima ma, 
ronsi sirang minum ia, sai ipasaud Jahowa ma hata- 
Ni.” Jadi tading ma naboru ai painumkon anakni ai 
paima sirang minum ia. 

24 Ase dob sirang minum ia, iboan ma ia rap pakon 
sada anak ni lombu na marumur tolu tahun, sada 
efa nitak pakon sahadingan anggur, iboan ma ia hu 
Rumah ni Jahowa i Silo, tapi poso ope dakdanak ai. 
25 Isayat sidea ma anak ni lombu ai, anjaha iboan 
ma dakdanak ai hu bani si Eli. 

26 Nini ma, “Santabi, tuannami! Songon sintongni 
manggoluh ham, tuannami, ahu do naboru na 
jongjong ijon ijia i lobeimu, martonggo hu bani 
Jahowa. 

27 Dakdanak on do, na hutonggohon ijia, gabe 
ilayak-layakkon Jahowa hu bangku na pinindo ni 
uhurhu hun Bani. 

28 Halani ai ondoskononku ma ia bani Jahowa. Sai 
ondos bani Jahowa ma ia, sadokah ia manggoluh.” 
Jadi lanjar manombah ma sidea bani Jahowa ijai. 


Doding Puji-pujian ni si Hanna 


2 1 Nini si Hanna ma bani tonggoni, 
“Marolob-olob do uhurhu ibagas Jahowa, 
timbul do tandukku ibagas Jahowa. 
Itartawai pamanganku do munsuhku, 

halani marmegah ni uhur ahu ibagas 
pangurupionmu. 

2 Seng dong na pansing usih songon Jahowa, seng 
dong sobali Ham, seng dong batu gingging 
songon Naibatanta. 

3 Ulang be sai mangenjeng marsahap, ulang be 
luar hata jungkat hun pamangan nasiam, 
ai Jahowa ai ma Naibata sibotoh haganup, 
anjaha la do sitimbang sagala pambahenan. 

4 Ropukan-Ni do sior ni puanglima, tapi igonditi 
do bani hagogohon halak na sihol jomba. 

5 Halak na bosur hinan gabe siparombou, 
tapi halak na lohean hinan, seng hurang 
be sipanganonni. Halak na lambang 
mantubuhkon pitu anak, tapi halak na 
ramos gabe punjung. 

6 Jahowa do na mamunuh anjaha Ia do na 
pagoluhkon: la do na manampakkon hu 
tanoman anjaha na patangkogkon use. 

7 Jahowa do sibahen na musil pakon sibahen 
na bayak, la do na patoruhkon, la do na 
pagijangkon. 

8 Ia na papuhohon na musil hun orbuk: la 
patimbulhon na masombuh hun hubang, 
laho pahundulhon sidea rap pakon raja-raja, 
anjaha mamberehon bani sidea paratas 
hamuliaon. Ai Jahowa do simada tiang ni 

tanoh on, anjaha ipajonam i atas ni tanoh 
on. 

9 Ia do manramotkon nahei ni halak na daulat 
bani, tapi siapkonon-Ni do ibagas hagolapan 
anggo halak parjahat, ai seng marhitei 
hagogohonni monang halak. 

10 Sai na ropukkononkon do na mangimbang 
Jahowa, ipahata longgur-Ni dompak sidea 
i nagori atas: Jahowa do na manguhum 
ujung ni dunia on, ibere do hagogohon 
bani raja-Ni, anjaha ipagijang tanduk ni na 
niminakan-Ni.” 


Hajahaton ni Anak ni si Eli 


11 Dob ai mulak ma si Elkana hu rumahni i Rama, 
tapi marugas bani Jahowa do dakdanak ai i lobei ni 
Malim Eli. 

12 Tapi halak na jahat do anak ni si Eli ai, seng parduli 
sidea bani Jahowa, 

13 sonai homa parbagianan ni malim hun bani 
bangsa ai. Siap roh halak mamboan galanganni, roh 
ma juakjuak ni malim ai, sanggah manlompah gulei 
ai, mamboan garpu sitolu jari ibagas tanganni, 

14 jtobakkon ma ai hubagas hudon barang serek 
barang balanga barang hudon banggal, sagala na 
longkot hu garpu ai ibuat malim ai ma ai bani. Sonai 
do ibahen sidea hu bani ganup halak Israel, sagala 
na roh hu Silo manggalang. 


1 Samuel 2 1022 


15 Gari sanggah lape ope itutung taboh-taboh ai, 
domma roh juakjuak ni malim ai, anjaha nini ma 
dompak dalahi na manggalang ai, “Bere ma gulei in 
sigorengon ni malim ai, ai seng ra ia manjalo gulei 
na nilompah hun bamu, maningon na matah do.” 
16 Anggo ihatahon halak ai bani, “Paturut lobei 
itutung taboh-taboh ai, dob ai buat ham ma bamu 
aha sir ni uhurmu.” Gabe ihatahon ma, “Lang, 
sonari do bereonmu. Anggo lang, marhitei paksa do 
buatonku in.” 

17 Halani ai banggal tumang do dousa ni anak 
garama ai i lobei ni Jahowa, ai lambin hiri do 
galangan sipanganon bani Jahowa ibahen sidea. 

18 Marugas i lobei ni Jahowa do anggo si Samuel, 
anjaha margonditkon epod hun bani hiou silopak 
do dakdanak ai. 

19 |bahen inangni do homa bani sada baju na 
etek-etek, na binoanni bani siap tahun, sanggah 
na tangkog ia rap pakon paramangonni laho 
manggalangkon galangan tahunan. 

20 Jadi ipasu-pasu si Eli do si Elkana pakon 
parinangonni ai, nini ma, “Sai ibere Jahowa ma 
ginompar bamu hun bani parinangonmu on, gantih 
ni na dob niondoskonni bani Jahowa.” Dob ai 
mulak ma sidea hu iananni. 

21 Jadi itumpak Jahowa ma si Hanna use, gabe 
boratan rumah ma ia, anjaha itubuhkon ope tolu 

anak pakon dua boru, tapi magodang i lobei ni 
Jahowa do anggo si Samuel. 

22 Tapi domma matua tumang anggo si Eli, anjaha 
ibogei do ganup na binahen ni anakni ai hu bani 
ganup halak Israel, pakon na hinasomanan ni sidea 
ai naboru modom, na marugas i lambung labah ni 
lampolampo partumpuan ai. 

23 Jadi nini ma dompak sidea, “Mase sonin ibahen 
hanima? Ai hubogei do pambahenannima na jahat 
in hun bani ganup bangsa in. 

24 Ulang sonai anakku! Ai seng barita na madear na 
hubogei ai, ierap-erapkon bangsa ni Naibata i darat- 
darat in. 

25 Anggo mardousa jolma hu bani hasomanni, 
Naibata do pangadu-aduanni: tapi anggo 
dompak Jahowa jolma in mardousa, tor ise ma 
pangaduanni?” Tapi seng itangihon sidea sora ni 
bapa ni sidea ai: ai sihol bunuhon ni Jahowa do 
sidea. 

26Tapi anggo si Samuel na poso ai, lambin 
magodang ma, marosuh do uhur ni Jahowa pakon 
jolma mangidahsi. 

27 Dob ai roh ma sada halak ni Naibata hu bani si Eli, 
anjaha nini ma hu bani, “Sonon do hata ni Jahowa, 
“Ai lang Hupatalar do diring-Ku hu bani ginompar 
ni ompungmu, sanggah i Masir ope sidea, ibagas 
rumah ni Parao, 

28 anjaha Hupilih ia Bangku hun bani ganup marga 
ni halak Israel gabe malim laho manggalang bani 
anjapanjap-Ku, manutung dahupa, mamahei epod 
i lobei-Hu, anjaha Hubere do hu bani ginompar ni 
ompungmu haganup galangan situtungon ni halak 
Israel.” 

29 Mase ma hiri ibahen hanima galangan sisayaton 
pakon galangan sipanganon-Kai, na Huparentahkon 
ai, anjaha sangapan anakmu hun Bangku ibahen ho, 
marhitei na pamomburhon dirinima marhitei gori 
sidearan hun bani ganup galangan, na ginalangkon 
ni bangsang-Ku halak Israel? 

30Halani ai sonon do hata ni Jahowa, Naibata 
ni Israel, “Domma Huhatahon hinan ginomparmu 
pakon ginompar ni bapamu marugas i lobei-Hu 
ronsi sadokah ni dokahni,” tapi sonari, nini Jahowa 
do, 'Daoh ma in hun Bangku. Tapi barang ise na 
pasangap Ahu marsangap bahenon-Ku, na pahiri 
Ahu, mahiri bahenon-Ku.” 

31Tonggor ma, na roh ma panorangni, rotapon- 
Ku ma tanganmu pakon tangan ni ginompar ni 
bapamu, ase ulang adong be na sayur matua ibagas 
rumahmu. 

32 Jadi subil ma uhurmu mangidah ganup na 
madear, na Hubahen hu bani halak Israel: anjaha 
seng dong na sayur matuai rumahmu ronsi sadokah 
ni dokahni. 

33 Anjaha sahalak hansa hunbam, na so Hurotapkon 
hun bani anjapanjap-Ku, ase bosol matamu anjaha 
mandolei uhurmu ibahen, tapi ganup ginomparmu 
na legan ai, maningon matei do bahenon ni podang 
ni halak. 

34 Anjaha on do na sihol masa hu bani anakmu na 
dua ai, si Hopni pakon si Pinehas, maningon matei 
sidea ibagas na sadari. 

35 Tapi pajongjongon-Ku ma Bangku sada malim 
hatengeran, na mangkorjahon na romban ibagas 
uhur-Hu pakon na ibagas tonduy-Hu, anjaha 
pajongjongon-Ku ma bani sada rumah na totap, 
ase marugas ia i lobei ni halak, na dob Huminaki 
sadokah ni dokahni. 

36 Anjaha sagala na tading hun bani ginomparmu, 
maningon roh marsombah hu bani laho mangindo 
duit barang ruti sangkibul, anjaha nini ma, 
“Pabangkit ma ahu hu bani horja hamalimon, ase 
boi panganonku sansayat ruti.” 


Ipatalar Naibata Diri-Ni hu bani si Samuel 


1 Sanggah si Samuel, parana ai marugas bani 
Jahowa i lobei ni si Eli, majarang do hata ni 
Jahowa, anjaha seng sadiha pangungkabon. 
2 Bani panorang ai modom-modom ma si Eli bani 
iananni: matani domma rambon anjaha seng be 
tarbahensi mangidah. 

3 Seng ope mintop palita ni Naibata, anjaha domma 
modom si Samuel ibagas Rumah ni Jahowa, 
hajongjongan ni Poti Parpadanan ni Naibata. 

4 Jadi dilo-dilo ma Jahowa bani si Samuel, gabe 
ibalosi ma, “Eak, ijon do ahu!” 

5Dob ai marlintun ma ia hu bani si Eli, anjaha 
nini ma, “Tonggor ma, ijon do ahu, idilo ham do 
ahu. Tapi ihatahon si Eli ma, “Seng dong hudilo ho, 
mulak ma ho, modom use.” Jadi mulak ma ia anjaha 
modom. 

6 Dob ai iulaki Jahowa ma mardilo, “Samuel!” Jadi 
jongjong ma si Samuel anjaha laho ma ia hu bani si 
Eli, anjaha nini ma, “Tonggor ma, ijon do ahu, idilo 
ham do ahu.” Tapi nini ma, “Seng dong hudilo ho 
anaha, mulak ma ho, modom use.” 

7 Tapi seng itanda si Samuel ope Jahowa, anjaha 
seng ope ipatalar bani hata ni Jahowa. 

8Dob ai iulaki Jahowa ma mardilo si Samuel 
patoluhalihon, jadi jongjong ma ia laho marayak si 
Eli, anjaha nini ma, “Tonggor ma, ijon do ahu, idilo 
ham do ahu.” Jadi mambotoh ma uhur ni si Eli, 
Jahowa do hape na mandilo anak parana ai. 

9 Jadi nini si Eli ma hu bani si Samuel, “Laho ma 
ho, ulaki ma modom, anggo adong use na dilo-dilo 
bam, hatahon ma, “Marsahap ma Ham ale Jahowa, 
manangi-nangi do jabolon-Mu on!” Jadi laho ma si 
Samuel, iulaki ma modom bani iananni. 

10 Dob ai roh ma use Jahowa, jongjong ijai anjaha 
dilo-dilo songon nongkan ai, “O Samuel, Samuel!” 
Jadi nini si Samuel ma, “Marsahap ma Ham, 
manangi-nangi do jabolon-Mu on!” 

11 Nini Jahowa dompak si Samuel, “Tonggor ma, 
pamasaon-Ku ma sada uhum i Israel, sabonar 
marnginging do pinggol ni ganup na mambogei ai 
haduasi. 

12 Bani ari na sasada ai parrohon-Ku ma hu bani si Eli 
haganup, na dob Huhatahon pasal ginomparni hun 
bani mungkahni das hu bani ujungni. 

13 Ai domma Hulumbahon hinan bani, paboa na 
uhumon-Ku do ginomparni sadokah ni dokahni, 
halani ibotoh do pangapasi ni anakni ai bani 
Naibata, hape seng iajar sidea. 

14Halani ai domma pala marbija Ahu pasal 
ginompar ni si Eli: Sabonar na so tarungkab be 
hajahaton ni ginompar ni si Eli marhitei galangan 
sisayaton barang galangan sipanganon ronsi 
sadokah ni dokahni.” 

15 Dob ai modom ma si Samuel ronsi siang ari: dob 
ai iungkab ma labah ni Rumah ni Naibata. Tapi 
mabiar do si Samuel patugahkon pangungkabon ai 
bani si Eli. 

16 Jadi idilo si Eli ma si Samuel, nini ma, “Alo Samuel, 
anakku!” Nini ma mambalosi, “Ijon do ahu.” 

17 Nini si Eli ma, “Aha do hata na pinatugah-Ni 
ai bam? Ulang ma porsou hu bangku! Sonai ma 


1 Samuel 3-4 1028 


bahenon ni Naibata bam, anjaha lobih ni ai ope, 
anggo iporsou ho hu bangku age sada hata hun bani 
haganup hata na pinatugah-Ni ai hubam.” 

18 Jadi ipatugah si Samuel ma hu bani ganup hata 
ai, anjaha aha pe lang iporsou bani. Dob ai nini ma, 
“Jahowa do la, ibahen ma barang aha na madear 
nini uhur-Ni.” 

19 Dob ai lambin magodang ma si Samuel, anjaha 
ihasomani Jahowa do ia, anjaha seng dong hun bani 
ganup hatani na so saud. 

20 Anjaha ganup do halak Israel, hun Dan nari das 
hu Berseba marhatongonkon si Samuel, Nabi ni 
Jahowa. 

21 Dob ai ipagati Jahowa ma patalarhon diri-Ni i Silo, 
ai ipatalar Jahowa do diri-Ni hu bani si Samuel i Silo. 


Itaban Halak Palistim Poti Parpadanan 


1 Sogop ma hata ni si Samuel bani ganup halak 

Israel. Bingkat ma halak Israel manjumpahkon 
halak Palistim laho marporang, marsaran ma sidea 
i Eben-Eser, anjaha halak Palistim marsaran i Afek. 
2Dob ipatitir halak Palistim bala ni sidea 
mangimbang halak Israel, marsiporangan ma 
sidea, talu ma halak Israel ibahen halak Palistim: 
hona bunuh do ibahen sidea halak Israel ompat 
ribu halak i parmunsuhan ai. 
3 Jadi dob mulak bangsa ai hu parsaranan, nini 
pangintuai ni halak Israel ma, “Mase ma ipaturut 

Jahowa hita sadari on talu ibahen halak Palistim? 
Alop hita ma hun Silo Poti Parpadanan ni Jahowa, 
ase roh la hu tongah-tongahta, ase ipaluah hita hun 
bani tangan ni munsuhta.” 

4Dob ai isuruh bangsa ai ma hu Silo na mangalop 
Poti Parpadanan ni Jahowa Zebaot hunjai, na 
marparatas bani herubim: anjaha ijai do anak ni si 
Eli na dua ai, si Hopni pakon si Pinehas, rap pakon 
Poti Parpadanan ni Naibata. 

“Jadi dob das Poti Parpadanan ni Jahowa hu 
parsaranan ai, marsurak ma gogoh halak Israel, pala 
dugur tanoh ai ibahen. 

6 Jadi dob ibogei halak Palistim sora surak-surak ai, 
nini sidea ma, “Sora surak-surak bolon aha do na 
i parsaranan ni halak Heber ai?” Jadi dob ibotoh 
sidea, poti ni Jahowa do hape roh hu parsaranan ai, 
7mabiar tumang ma sidea, ai nini sidea do, 
“Domma roh Naibata hu parsaranan ni sidea ai.” 
Ambahni ai nini sidea ma, “Magou ma hita, ai seng 
ongga ope masa sonon i lobei ni on. 

8 Magou ma hita! Ise ma na boi paluahkon hita hun 
tangan ni Naibata na marmulia on? In ma Naibata, 
na mamunuh halak Masir marhitei bagei-bagei ni 
sampar i halimisan. 

9 Tenger ma uhur nasiam, anjaha patuduh nasiam 
ma hadalahion nasiam alo halak Palistim, ase 
ulang iparjabolon sidea nasiam, songon nasiam na 

marjabolon sidea hinan. Patuduh ma hadalahion 
nasiam anjaha marporang ma!” 

10 Jadi jobu ma halak Palistim marmunsuh, gabe 
talu ma halak Israel, anjaha maporus sidea ganup 
hu lampolamponi bei. Hataluan banggal do ai, ai 
radag do hun bani halak Israel tolu puluh ribu halak 
bala pardalan nahei. 

11 Dapot do homa pakon Poti ni Jahowa: anjaha na 
dua anakni si Eli ai, si Hopni pakon si Pinehas matei 
do. 

12Marlintun ma sada halak Benjamin hun 
parmunsuhan ai, anjaha das ma ia hu Silo sadari 
ni ai, marpaheian na nirigatan anjaha tanoh i atas 
uluni. 

13 Jadi dob das ia, tonggor ma, hundul bani 
hundulanni do si Eli i lambung dalan manatap- 
natap, ai ihoruhon uhurni do Poti ni Naibata. Anjaha 
dob das halak ai hu huta ai patugahkon barita ai, 
mandoraki ma ganup parhuta ai. 

14 Jadi dob ibogei si Eli sora ni doruh-doruh ai, nini 
ma, “Sora ni hagaoron aha do in?” Mangolos ma 
halak ai roh patugahkon hu bani si Eli. 

15 Marumur siah puluh ualuh tahun ma si Eli ijia, 
anjaha domma rambon matani, seng marpangidah 
be. 

16 Nini halak ai ma dompak si Eli, “Na roh hun 
parmunsuhan do ahu anjaha na maporus hun 

parmunsuhan do ahu sadari on.” Jadi nini si Eli ma, 
“Aha do na masa, alo anakku?” 

17 Jadi nini siboan barita ai ma mambalosi, “Domma 
maporus halak Israel ibahen halak Palistim, talu 
tumang do bangsa in, si Hopni pakon si Pinehas 
matei do, anjaha tarboan do poti ni Naibata.” 

18 Jadi dob itaringati poti ni Naibata ai, tinggalak 
ma si Eli hu pudi hun bani hundulanni i lambung 
ni horbangan ai: simpok ma borgokni lanjar matei, 
ai domma matua ia anjaha mombur homa, ompat 
puluh tahun do halak Israel iuhumi. 

19 la parumaenni, ai ma parinangon ni si Pinehas, 
boratan rumah do ijia, barah ma toras ni omeini. 
Jadi dob ibogei na dob iboan poti ni Naibata, 
anjaha na dob matei simatuani dalahi pakon 
paramangonni, tompas ma ia lanjar mangintubuh: 
ai sompong do maborit iahap. 

20 Marayak laho matei ia, nini naboru na jongjong i 
lambung ni ai ma hu bani, “Ulang mabiar, ai anak do 
na tinubuhkonmin!” Tapi seng ibalosi, anjaha seng 
parduli ia ijai. 

21 Jadi igoran ma dakdanak ai si Ikabod, arti ni 
hata ai - Domma masab hamuliaon hun bani 
Israel -- halani na dob tartaban poti ni Naibata, 
pakon halani domma matei simatuani dalahi pakon 
paramangonni. 

22 Ai nini do, “Domma masab hamuliaon hun bani 
Israel, ai domma tartaban poti ni Naibata.” 

Poti Parpadanan i Tanoh ni Halak Palistim 


5 1 Tapi ibuat halak Palistim ma poti ni Naibata ai, 
anjaha iboan ma hun Eben-Eser hu Asdod. 

2 Ase ibuat halak Palistim ma poti ni Naibata anjaha 
iboan ma ai hu rumah ni Dagon: inahkon sidea ma 
ai i lambung ni Dagon. 

3 Tapi sanggah na pinagirah ni halak Asdod puho 
patarni ai, tonggor ma, domma tungkap Dagon 
ai hu tanoh i lobei ni poti ni Jahowa. Jadi ibuat 
sidea ma Dagon ai, anjaha ipasuang ma ai hu bani 
iananni. 

4Tapi dob ipagirah sidea use puho patarni ai, 
tonggor ma, domma tungkap use hu Tanoh Dagon 
ai i lobei ni Poti ni Jahowa, anjaha tipul do ulu ni 
Dagon ai anjaha tanganni haduasi tibal i molmolan, 
pitah badan ni Dagon ai mando na tading. 

5Halani ai do ase seng bulih dogeion ni sagala 
malim ni Dagon ronsi haganup na masuk hu rumah 
ni Dagon ai molmolan ni rumah ni Dagon na i Asdod 
ronsi sadari on. 

6 Tapi borat do pangodohkon ni tangan ni Jahowa 
hu bani halak Asdod; ihirjati do uhur ni sidea anjaha 
ipatubuh do bayoh bani parhuta Asdod pakon 
gomgomanni. 

7 Jadi dob iidah halak Asdod sonai do na masa ai, 
nini sidea ma, “Seng bulih tading i lambungta Poti 

ni Naibata ni halak Israel, ai parah do pangonai ni 
tangan-Ni hu banta pakon hu Dagon, naibatanta in.” 
8 Dob ai isuruh sidea ma patumpuhon ganup raja 
ni halak Palistim, anjaha nini sidea ma, “Aha ma 
sibahenonta hu bani Poti ni Naibata ni halak Israel?” 
Nini sidea ma mambalosi, “Hu huta Gad ma na osor 
poti ni Naibata ni halak Israel ai.” 

3 Jadi dob ipaosor sidea ai hujai, mangonai ma 
tangan ni Jahowa hu huta ai, gabe rusak ma sidea, 
hona papa ma parhuta ai, na ganjang na etek, tubuh 
do bayoh bani sidea. 

10 Dob ai itongos sidea ma poti ni Naibata ai hu 
Ekron. Tapi dob das poti ni Naibata hu Ekron, 
mandoruhi ma parhuta Ekron, nini sidea ma, “Iboan 
sidea do Poti ni Naibata ni halak Israel hubennami, 
sihol mamunuh hanami pakon bangsanami.” 

11 Dob ai isuruh sidea ma patumpuhon ganup raja 
ni halak Palistim, nini sidea ma, “Tongos nasiam 
ma Poti ni Naibata ni halak Israel mulak bani 
iananni hinan, ase ulang ibunuh hanami pakon 
bangsanami.” Ai masa do harusakon bolon i sab 
huta ai. Parah tumang do pangonai ni tangan ni 
Jahowa ijai. 

12 Halak na so matei, hona bayoh do, anjaha manaik 
do ronsi langit doruh-doruh ni huta ai. 

Parmulak ni Poti ai 


1 Pitu bulan do dokahni poti ni Jahowa i tanoh 
6 ni halak Palistim. 

2Dob ai ipatumpu halak Palistim ma sagala 
malim pakon partondung, nini sidea ma, “Aha 
do sibahenonnami pasal poti ni Jahowa? 
Patugah nasiam ma bennami marhitei aha 
tongoskononnami ai hu iananni.” 

3 Jadi ihatahon sidea ma, “Anggo sihol tongoskonon 
nasiam poti ni Naibata ni halak Israel, ulang 
lumei tumang tongoskon nasiam, tapi maningon 
padihuton nasiam do sada galangan parsalahan 
hujai. Jadi malum ma ahapkonon nasiam anjaha 
torang ma botohon nasiam, barang aha halani 
mambahen lang surut tanganni hun bani nasiam.” 
4 Jadi nini sidea ma, “Aha ma galangan parsalahan 
sipadihutonnami hujai?” Nini sidea ma mambalosi, 
“Lima bayoh omas pakon lima ubag omas romban 
hu bani bilangan ni raja ni halak Palistim, ai sada 
uhum doin, na mangonai bani nasiam ganup pakon 
bani raja nasiam. 

3 Maningon bahenon nasiam usihan ni bayoh ampa 
usihan ni ubag, na mansedahon tanoh in, anjaha 
bere nasiam ma hasangapon hu bani Naibata ni 
halak Israel, andohar ipaganggang tangan-Ni hun 
bani nasiam pakon hun bani tanoh nasiam. 

6 Mase ma pahengkengon nasiam uhur nasiam 
songon halak Masir pakon Parao na pahengkengkon 
uhur ni sidea? Ai lang sonon do? Dob ipapai Jahowa 
sidea ipalopas sidea ma bangsa ai laho, dob ai 
bingkat ma sidea. 

7On pe, ugaskon nasiam ma pauli sada gareta 
na baru, anjaha buat nasiam dua lombu na 
pabagodkon ope, na so ongga ope hona pasangan: 
pasang nasiam ma lombu ai hu bani gareta ai, tapi 
boan nasiam ma anakni ai mulak hu rumah. 

8 Dob ai buat nasiam ma poti ni Jahowa, pajongjong 
nasiam ma ai hu gareta ai; dob ai ugas omas ai 
siberehonon nasiam bahen galangan parsalahan, 
nahkon nasiam ma ai hubagas poti-poti i 
lambungni. Dob ai palopas nasiam ma laho 
manuruti dalanni. 

3 Dob ai pardiateihon nasiam ma, anggo tangkog 
do ia hun dalan na laho hu tanohni hinan, hu Bet- 
Semes, torang ma, la do mambahen hamagouan 
banggal on banta, tapi anggo lang, botoh hita ma, 
sedo tangan-Ni na mangonai ai hu banta, purini 
hinan do ai masa banta.” 

10 Jadi ibahen halak ai ma sonai, ibuat sidea ma dua 
lombu na pabagodkon, anjaha ipasang ma ai hu 
bani gareta ai: tapi ihurungkon sidea do anakni ai 
i rumah. 

11 Anjaha inahkon sidea ma Poti ni Jahowa ai hu 
gareta ai ampa poti-poti ai isianni ubag omas pakon 
usih-usihan ni bayoh ni sidea ai. 

12 Jadi laho ma lombu ai torus mangirikkon dalan na 
laho hu Bet-Semes: sai dalan na bolon ai do idalani 
lanjar marumboh-umboh anjaha seng manirpang 
hu siamun barang hu sambilou, sai raja ni halak 
Palistim ai do hun pudini das hu parbalogan ni Bet- 
Semes. 

13 Tapi ragat ni halak mambuat omei do par Bet- 
Semes i habungan ai: mangkawah ma sidea jadi 
iidah sidea ma poti ai, gabe malas ma uhur ni sidea 
mangidahsi. 

14 Dob ai das ma gareta ai hu juma ni si Josua, par 
Bet-Semes, anjaha maronti ma ijai. Adong do ijai 
sada batu na banggal: itahai sidea ma hayu ni gareta 
ai, anjaha igalangkon sidea ma lombu ai songon 
galangan situtungon hu bani Jahowa. 

15 Dob ai ipaturun halak Levi ma Poti ni Jahowa 
ai pakon poti-poti isian ni ugas-ugas omas na | 
lambung ni ai, anjaha itibalhon ma ai hu bani 
batu na bolon ai; lanjar igalangkon par Bet-Semes 
ma sadarini ai hu bani Jahowa galangan sisayaton 
pakon galangan situtungon. 

16 Jadi dob iidah raja ni halak Palistim na lima ai ai, 
mulak ma sidea sadari ni ai hu Ekron. 

17 Anjaha on do bayoh omas na pinaingkat ni 
halak Palistim bahen galangan parsalahan hu bani 

Jahowa: Hun Asdod sada, hun Gaza sada, hun 
Askelon sada, hun Gad sada pakon hun Ekron sada. 
18 Ambah ni ai ubag omas, marguru hu bani 
bilangan ni ganup huta ni halak Palistim, ginomgom 
ni raja na lima ai, hun bani huta na marbatar-batar 
pakon huta na so marparik. Batu banggal, ianan 
panampeian ni sidea bani poti ni Jahowa, i lambung 
ni juma ni si Josua, par Bet-Semes ai, ai do hasaksian 
ni ai ronsi sadari on. 
19 Tapi ibunuh Jahowa ma deba hun bani par Bet- 
Semes, halani itungkir sidea poti ai, ibunuh ma 
pitu puluh halak hun bani sidea. Jadi marhoru ma 
bangsa ai, halani buei hun bani sidea, na hona 
bunuh ibahen Jahowa. 
20 Jadi nini par Bet-Semes ma, “Ise ma na tahan 
jongjong i lobei ni Jahowa, Naibata na pansing 
in? Anjaha ise ma haondosanni dob laho hun 
lambungta?” 
21 Dob ai isuruh sidea ma suruhanni hu bani par 
Kirjat-Jearim, nini sidea ma, “Domma mulak poti ni 
Jahowa itaruhkon halak Palistim: tuad ma nasiam 
anjaha alop nasiam ma bani nasiam.” 

1 Dob ai roh ma par Kirjat-Jearim, mamboan 

Poti ni Jahowa tangkog hu rumah ni si Abinadab 
na i atas ni raboyon, iuras sidea ma si Eleasar, 
anakni ai manramotkon poti ni Jahowa. 
2 Anjaha singgan ni partading ni poti ai i Kirjat- 
Jearim, hundokah do, adong do hira-hira dua puluh 

tahun, sai dompak Jahowa do uhur ni ganup halak 
Israel. 


Hamonangan ni Halak Israel 
Mangimbang Halak Palistim 


3 Jadi nini si Samuel ma hu bani ganup halak Israel, 
“Anggo mulak nasiam hu bani Jahowa hun bani gok 
ni uhur nasiam, padaoh nasiam ma hun tongah- 
tongah nasiam naibata na legan pakon Astarot, 
anjaha marsijoloman ma uhur nasiam bani Jahowa, 
anjaha pitah-Si ma balosi nasiam, ase ipaluah 
nasiam hun tangan ni halak Palistim.” 

4 Jadi ipadaoh halak Israel ma Baal pakon Astarot, 
anjaha pitah Jahowa mando ibalosi sidea. 

3 Dob ai nini si Samuel ma, “Patumpu ma haganup 
halak Israel hu Mispa, ase martonggo ahu hu bani 
Jahowa halani nasiam.” 

6 Jadi martumpu ma sidea i Mispa, itahui sidea 
ma bah anjaha iuseihon sidea ma ai i lobei ni 
Jahowa, anjaha marpuasa ma sidea bani ari ai, 
anjaha nini sidea ma, “Domma mardousa hanami 
bani Jahowa.” Anjaha maruhum ma si Samuel bani 
sidea i Mispa. 

7 Tapi dob ibogei halak Palistim, na dob martumpu 
halak Israel i Mispa, tangkog ma ganup raja ni halak 
Palistim dompak halak Israel. Jadi dob ibogei halak 
Israel ai, mabiar tumang ma sidea mangidah halak 
Palistim. 

8 Jadi nini halak Israel ma hu bani si Samuel, 
“Ulang ma ham maronti dilo-dilo hu bani Jahowa 
Naibatanta halani hanami, ase ipaluah hanami hun 
bani tangan ni halak Palistim.” 

9 Jadi ibuat si Samuel ma sada biri-biri na inuman 
anjaha igalangkon ma ai songon galangan 
situtungon bani Jahowa, anjaha dilo-dilo ma si 
Samuel hu bani Jahowa laho mangapiti halak Israel, 
gabe ibalosi Jahowa ma ia. 

10 Sanggah na manggalangkon galangan situtungon 
ai si Samuel, manrongoman ma roh halak Palistim 
laho mamorang halak Israel, tapi marsora ma 
ponggei ibahen Jahowa gogoh-gogoh sadari ni ai 
laho mangimbang halak Palistim, gabe geor ma 
sidea: jadi talu ma sidea mangimbang halak Israel. 
11 Jadi luar ma halak Israel hun Mispa, lanjar 
ipardakdak ma halak Palistim ai, anjaha italuhon ma 
sidea das hu kehen ni Bet-Kar. 

12 [buat si Samuel ma sada batu, ipajongjong ma 
ai i holangkolang ni Mispa pakon Jesanah anjaha 
ibahen ma goranni: Eben-Eser, ai nini do, “Ronsi 
sonari iurupi Jahowa do hita.” 

13 Jadi talu ma halak Palistim, anjaha seng roh be 
sidea hu tanoh ni halak Israel, anjaha sai iodohkon 
tangan ni Jahowa do halak Palistim sadokah goluh 
ni si Samuel. 

14 Anjaha mulak ma hu bani halak Israel sagala huta, 
na binuat ni halak Palistim hun bani halak Israel, 

singgan ni Ekron das hu Gat; sonai homa tanoh ni 
sidea ibuat halak Israel ma hun bani tangan ni halak 
Palistim. Mardamei ma homa halak Israel pakon 
halak Amori. 


Panguhum Samuel 


15 Si Samuel do manguhum halak Israel sadokah 
manggoluh ia. 

16 Jadi ganup tahun do ia maringgot laho hu Betel, 
hu Gilgal pakon hu Mispa anjaha iuhumi ma halak 
Israel bani ganup ianan ai. 

17 Dob ai mulak ma ia hu Rama, ai ijai do rumahni: 
anjaha ijai pe idalankon do panguhumion bani halak 
Israel. Anjaha ipauli ma ijai sada anjapanjap bani 
Jahowa. 


Mangindo Raja Halak Israel 


1 Jadi dob sayur matua si Samuel, ipabangkit ma 
8 anakni ai manguhumi halak Israel. 

2 Ia goran ni anak sikahananni si Joel do, anjaha 
goranni na paduahon ai si Abia do, i Berseba do 
sidea panguhum. 

3 Tapi seng iirikkon anakni ai dalan ni bapani, tapi 
impolan do sidea bani pirak: ra do sidea manjalo 
sisip laho papeolhon uhum. 

4Jadi martumpu ma ganup pangintuai ni halak 
Israel hu bani si Samuel i Rama, 

5 nini sidea ma hu bani, “Tonggor ma, domma sayur 
matua ham, tapi anggo anakmu seng dong iirikkon 
sidea dalanmu; on pe pabangkit ham ma bennami 
sada raja, ase ia manrajai hanami songon na bani 
ganup bangsa sipajuh begu-begu.” 

6 Tapi sogam do uhur ni si Samuel bani hata na 
hinatahon ni sidea ai, “Bere ham ma bennami raja, 
ase ia manrajai hanami.” Jadi martonggo ma si 
Samuel hu bani Jahowa. 

7 Jadi nini Jahowa ma dompak si Samuel, “Tangihon 
ma sora ni bangsa in pasal haganup na hinatahonni 
ai bam, ai sedo ho, Ahu do na niambungkon ni sidea 
ijai, ase ulang Ahu be raja bani sidea. 

8Romban hu bani haganup pambahenan na 
binahen ni sidea singgan ni na Huarahkon sidea 
luar hun tanoh Masir ronsi sadari on, itangihon 
sidea do Ahu laho mambalosi naibata na legan, 
sonai do homa ibahen sidea hubam. 

90On pe tangihon ma sora ni sidea ai, asal ma 
pangkei isaksihon anjaha ipasingatkon ho uhum ni 
raja na sihol manggomgomi sidea.” 

10 Jadi ipadas si Samuel ma ganup hata ni Jahowa 
hu bani bangsa ai, na mangindo raja hun bani. 
11Nini ma, “On ma uhum ni raja na sihol 
manggomgomi nasiam: Buatonni do anak nasiam 
anjaha bahenonni ma sidea gabe pargareta pakon 
parhudani, ase marlintun sidea i lobei ni garetani. 

12Anjaha bahenonni ma sidea kopala ni 
marsasaribu, pakon kopala ni marlima-lima puluh, 
anjaha deba maninggala jumani pakon manabi 
sisabionni, manukangi parugas hu parporangan 
ampa parugas ni garetani. 

13 Buatonni ma pakon boru nasiam laho manggiling 
minak na morum, barang pardahan barang 
parmasak. 

14 Buatonni ma juma nasiam pakon anggur nasiam 
ampa hayu jetun nasiam, sagala sidearan, anjaha 
berehononni ma ai hu bani juakjuakni. 

15 Buatonni ma parsapuluhan ni gandum nasiam 
pakon pohon anggur nasiam, anjaha berehononni 
ma ai hu bani juakjuakni pakon suruh-suruhanni. 
16 Buatonni ma homa jabolon nasiam dalahi pakon 
jabolon nasiam naboru, sonai homa lombu pakon 
halode nasiam, sagala sidearan laho mamakei ai 
bani horjani. 

17 Buatonni ma parsapuluhan ni biri-biri nasiam, 
anjaha gabe jabolonni ma nasiam. 

18 Jadi bani ari ai mandoruhi ma nasiam halani raja 
nasiam ai, na pinilih nasiam bani nasiam: tapi seng 
balosan ni Jahowa nasiam bani ari ai.” 

19 Tapi manjua do bangsa ai manangihon sora ni si 
Samuel, nini sidea ma, “Lang! Maningon adong do 
sada raja bennami, 

203se dos hanami songon haganup bangsa 
sipajuh-begu-begu, ase rajanami ai ma, na 

maruhum bennami anjaha mambobahon hanami 
hu parmunsuhan.” 

21 Ase dob ibogei si Samuel ganup hata ni bangsa ai, 
ipatugah ma ai hu bani Jahowa. 

22 Jadi nini Jahowa ma dompak si Samuel, 
“Tangihon ma sora ni sidea ai, anjaha pabangkit 
ma bani sidea sada raja.” Dob ai nini si Samuel ma 
dompak halak Israel, “Laho ma nasiam ganup hu 
hutani bei.” 


Si Samuel Maminaki si Saul gabe Raja 


1 Adong ma sada halak hun Benjamin na 
margoran si Kis, anak ni si Abiel, anak ni si 
Zeror, anak ni si Bekorat, anak ni si Afiah, sada halak 
Benjamin, pararta na buei. 
2 Adong do sada anakni, na margoran si Saul, 
ganjang bolon anjaha jenges do ia. Seng dong dalahi 
sijengesan hun bani i tongah-tongah ni halak Israel, 
singgan abarani hu atas do hasurunganni hun bani 
ganup halak Israel. 
3 Magou do piga-piga halode boru-boru ni si Kis, 
bapa ni si Saul ai. Nini si Kis ma dompak si 
Saul anakni ai, “Arahkon ma sada juakjuak in 
hasomanmu, jadi bingkat ma ho, anjaha laho ma ho 
mintor mangindahi halode boru-boru ai.” 
4 Isiari sidea ma Dolog Efraim, sonai age Tanoh 
Salisa, hape seng jumpahsi: isiar sidea ma use tanoh 

Saalim, tapi seng dong ijai. Isiari sidea ma use Tanoh 
Benjamin, hape seng jumpahsi. 

3 Dob das sidea hu tanoh Sup, ihatahon si Saul ma 
hu bani juakjuakni, na mangkasomanisi ai, “Eta ma 
hita mulak, atap na dob rusakan do uhur ni bapa 
mangidah hita ase mangidah halode boru-boru ai.” 
6 Tapi nini ma mambalosi, “Tonggor ma, adong do 
sada halak ni Naibata i huta on, anjaha sada halak 
na sangap do ia, sagala na hinatahonni tongon do. 
Laho ma hita hujai, ra boi do patugahonni banta 
pasal dalan sidalananta.” 

7 Nini si Saul ma dompak juakjuakni ai, “Tonggor 
ma, porini laho hita, aha ma siboanonta hu bani 
halak ai? Ai domma bois ruti ibagas ranjutta, anjaha 
seng dong siluah siboanonta hu bani halak ni 
Naibata ai. Aha ma dong banta?” 

8 Dob ai nini juakjuak ai ma use dompak si Saul, 
“Tonggor ma, adong do bangku saparompat sekel 
pirak, ai ma hubere hu bani halak ni Naibata ai, ase 
ipatugah banta dalan sidalananta.” 

9Sapari i tanoh Israel, anggo laho sada halak 
manungkun  Naibata, ihatahon ma, “Laita 
marayak halak na marpanonggoran, ai halak na 
marpanonggoran do igoran sapari nabi sisonai.” 

10 Nini si Saul ma dompak juakjuakni ai, “Dear do 
hatamai, eta ma.” Jadi laho ma sidea hu huta, ianan 
ni halak ni Naibata ai. 

11 Sanggah na tangkog sidea bani tangkogan na 
laho hu huta ai, jumpah sidea ma anak boru 
na mangalop bah, na laho luar manahui bah, 
anjaha nini ma dompak sidea, “Ai ijon do halak na 
marpanonggoran ai?” 

12 Jadi nini sidea ma mambalosi, “Ijon do, tonggor 
ma, na i lobeimu an do ia. Oloskon ham, in pe roh 
ia hu huta on, ai sihol manggalang do halak simbuei 
sadari on i buntu-buntu ai. 

13 Masukkonsi nasiam hu huta ai, jumpah nasiam 
ma ia sanggah seng ope tangkog ia hu buntu-buntu 
ai mangan, ai seng tumaram mangan jolma simbuei 
ai paima roh ia, halani maningon ia do na mamasu- 
masu galangan ai: dob ai mangan ma sagala na 
nidilo. On pe tangkog ma nasiam, mintor jumpah 
nasiam ma ia.” 

14 Jadi tangkog ma sidea hu huta ai. Sanggah na 
masuk sidea hu huta ai, iidah sidea ma si Samuel 
manjumpahkon sidea sanggah laho tangkog ia hu 
buntu-buntu ai. 

15 Tapi domma iungkab Jahowa hinan hu bani si 
Samuel, sadari i lobei ni parroh ni si Saul, 

16 “Sonon patar suruhon-Ku ma bam sada halak 
hun Tanoh Benjamin, ase minakanmu ia gabe 
pambobai ni bangsang-Ku halak Israel, ase ipaluah 
bangsang-Ku hun tangan ni halak Palistim, ai 
domma marpanatap uhur-Hu bani bangsang-ku, ai 
domma das Bangku doruh-doruh ni sidea.” 


1 Samuel 9 1046 


17 Dob iidah si Samuel si Saul ai, nini Jahowa ma hu 
bani, “On ma halak ia, na dob Hupatugah bam! Ia 
ma na sihol manggomgom bangsang-Ku.” 

18 Dob ai idohori si Saul ma si Samuel i horbangan 
ai, anjaha nini ma, “Patugah ham ma bangku, ija do 
rumah ni halak na marpanonggoran ai?” 

19 Jadi nini si Samuel ma mambalosi si Saul, “Ahu 
do halak na marpanonggoran ai: palobei nasiam ma 
hu buntu-buntu ai, ase rap mangan nasiam sadari 
on pakon ahu; patar pe pabingkatonku ham, anjaha 
haganup na ibagas uhurmu ai, hupatugah pe bamu. 
20 Anggo pasal halode boru-borumu ai do, na 
magou tolu ari na salpu, ulang pala pusok uhurmu 
pasal ai, ai domma jumpah. Ai bani ise do jumpah 
na pinarsinta ni ganup halak Israel? Ai lang bamu do 
pakon bani ganup ginompar ni bapamu?” 

21 Nini si Saul ma mambalosi, “Ai lang halak 
Benjamin do ahu, marga sietekan i tongah-tongah 
ni halak Israel? Ai lang pangkungku do sietekan hun 
bani ganup pangku ni marga Benjamin? Mase ma 
sonai hatahononmu hu bangku?” 

22 Dob ai iarahkon si Samuel ma si Saul pakon 
juakjuakni ai, iarahkon ma sidea hu kamar bolag, 
anjaha ibahen sidea hundul hampit luluan ni ganup 
na nidilo ai, tar tolu puluh halak bueini. 

23 Dob ai nini si Samuel ma hu bani sipargulei, “Boan 
ma hujon lompah na dob hubere bam, na dob 
huhatahon bam, 'Papulig on.” 

24 Dob ai iboan sipargulei ai ma hae bona pakon 
na longkot hujai, anjaha itibalhon ma ai i lobei ni 
si Saul: jadi nini si Samuel ma, “Tonggor ma, na 
pinapulig do in bamu, antong pangan ham ma! 
Na pinapulig hinan do in bamu, paima jumpah 
panorangni, boi ham mangan pakon na nidilo on.” 
Jadi mangan ma si Saul rap pakon si Samuel sadari 
ni ai. 

25 Dob tuad sidea hun buntu-buntu ai laho hu huta, 
ipadear ma podoman bani si Saul i kamar pardatas, 
dob ai modom ma ia. 

26 Dob ai sanggah na naik simarikkuning idilo si 
Samuel ma si Saul hu kamar pardatas, nini ma, 
“Puho ma ham, ase hupataruh ham.” Jongjong ma 
si Saul, rap luar ma sidea haduasi hu dalan, ia pakon 
si Samuel. 

27 Sanggah na tuad ai sidea das hu parbalogan 
ni huta ai, nini si Samuel ma dompak si Saul, 
“Hatahon ma juakjuak ai ase ipalobei, anjaha anggo 
domma hun lobei ia, soh ma ham ijon tongkin, ase 
hupatugah bamu hata ni Naibata.” 


Iminaki si Samuel si Saul gabe Raja 


1 Dob ai ibuat si Samuel ma sada guri-guri 
10 na marisi minak, iuseihon ma ai hu bani 
uluni, isummah ma ia anjaha ihatahon, “Jahowa do 
na mamminaki ham gabe pambobai ni bangsa-Ni, 
halak Israel. Ham ma na manggomgom bangsa ni 

Jahowa, anjaha ham ma na paluahkon sidea hun 
tangan ni munsuh ni sidea inggot. On ma tanda 
bamu, paboa Jahowa do na mamminaki ham gabe 
pambobai ni bangsa na niain-Ni ai. 

2 Anggo domma laho ham holi hun lambungku, 
jumpah ham ma dua dalahi dohorhon tanomannisi 
Rahel, i tanoh Benjamin, i Selsa, anjaha hatahonon 
ni sidea ma bamu, ‘Domma jumpah halode boru- 
boru na pinindahanmu ai, anjaha tonggor ma, seng 
be iuhurhon bapanta halode in’, tapi rusak do 
ia pasal nasiam, nini, “Aha ma bahenonku pasal 
anakkai?” 

3 Dob ai toruskon ham ma dalanmu hunjai gabe das 
ma ham hu baringin Tabor, jumpah ham ma ijai 
tolu halak, na tangkog marayak Naibata hu Betel, 
sahalak mamboan tolu anak ni hambing, na sada 
nari mamboan tolu kibul ruti, anjaha na patoluhon 
mamboan gusi hulingkuling, na marisi anggur. 

4 Jadi tabion ni sidea ma ham anjaha bereonni ma 
bamu dua kibul ruti, anjaha jalo ham ma ai hun 
tangan ni sidea. 

5Dob ai das ma ham hu Gibea-Elohim, ianan 
ni tangsi ni halak Palistim, anjaha dob das ham 
hubagas huta ai, pajumpah ma ham pakon 
satumpuan nabi, na tuad hun buntu-buntu ai 
mararbab, marsarune, martulila pakon marhusapi, 
anjaha manjahai ma sidea. 

6 Jadi sogopan ni Tonduy ni Jahowa ma ham, gabe 
manjahai ma ham rup pakon sidea, jadi mubah ma 
ham gabe jolma na legan. 

7 Jadi anggo domma masa tanda ai bamu, bahen 
ham ma barang aha na jumpah tanganmu, ai 
hasomanan ni Jahowa ma ham. 

8 Dob ai palobei ham ma tuad hu Gilgal, anjaha 
tonggor ma, tuad pe ahu manjumpahkon ham 
laho manggalangkon galangan situtungon pakon 
galangan pardameian. Maningon pitu ari dokahni 
paimaonmu ahu paima roh ahu bamu, ase 
hupatuduhkon bamu sibahenonmu.” 

3 Jadi dob tundal ia, laho hun bani si Samuel, gabe 
ibere Naibata ma bani uhur na legan; anjaha masa 
ma ganup tanda ai sadari ni ai. 

10 Dob das sidea hu Gibea, tonggor ma, roh ma 
satumpuan nabi manjumpahkonsi, anjaha sogop 
ma Tonduy ni Naibata hu bani, lanjar manjahai ma 
ia i tongah-tongah ni sidea. 

11 Anjaha dob iidah sagala na mananda si hinan ia 
manjahai rap pakon nabi-nabi, nini sidea ma samah 
sidea, “Aha do na masa hu bani anak ni si Kis? Dihut 
do homa si Saul masuk bani nabi-nabi?” 

12 Jadi nini sahalak na hunjai ai ma, “Ai na sonaha do 
ge bapa ni sidea?” Halani ai do ase gabe umpama ia, 
“Dihut do homa si Saul masuk bani nabi?” 

13 Dob maronti ia na manjahai ai das ma ia hu Gibea. 

14 Dob ai nini tulang ni si Saul ma hu bani pakon hu 
bani juakjuakni ai, “Ai laho huja do hanima?” Nini 
ma mambalosi, “Laho mangindahi halode boru- 
boru namin.” Jadi dob itonggori hanami hape seng 
jumpah, gabe laho ma hanami hu bani si Samuel. 
15 Dob ai nini tulang ni si Saul ma, “Mahua patugah 
ma hu bangku barang aha do na hinatahon ni si 
Samuel ai bennima.” 

16 Jadi nini si Saul ma dompak tulangni ai, “Torang 
do ipatugah bennami, na dob jumpah do halode 
ai. Tapi anggo pasal harajaon ai, na hinatahon ni si 
Samuel ai, seng dong ipatugah hu bani.” 


Si Saul Bangkit jadi Raja Marhitei 
na Manjomput na Sinurat 


17 Dob ai idilo si Samuel ma bangsa ai roh marayak 
Jahowa hu Mispa. 

18 Jadi nini ma dompak halak Israel, “Sonon 
do hata ni Jahowa, Naibata ni Israel, “Ahu do 
na mangarahkon halak Israel luar hun tanoh 
Masir, anjaha Ahu do, na paluahkon hanima hun 
tangan ni halak Masir ampa sagala harajaon, na 
mangodohkon hanima. 

19Tapi domma iambungkon nasiam sadari on 
Naibata nasiam, na paluahkon nasiam hun bani 
hamagouan pakon hasosakan nasiam, ai nini 
nasiam do, 'Lang! Pabangkit ma bennami sada 

raja.” On pe, jongjong ma nasiam i lobei ni Jahowa 
marsasamarga pakon marsasaribu.” 

20 Dob ai ihatahon si Samuel ma roh hundohor 
haganup marga ni halak Israel, gabe hona ma marga 
Benjamin. 

21 Dob ai ihatahon ma use roh hundohor haganup 
marga Benjamin marsasapangku, gabe hona ma 
pangku Matri, anjaha dob ihatahon roh hundohor 
pangku Matri, marsasahalak, gabe hona ma si Saul, 
anak ni si Kis. Jadi ipindahi sidea ma ia hape seng 
jumpah. 

22 Jadi iulaki sidea ma use manungkun Jahowa, “Ai 
roh do ia hujon?” Nini Jahowa ma mambalosi, 
“Tonggor ma, marponop do ia i tongah-tongah ni 
parugasan.” 

23 Jadi marlintun ma sidea mangalopisi hunjai. Jadi 
dob jongjong ia i tongah-tongah ni bangsa ai, 
taridah ma ganjangan do ia hun bani ganup bangsa 
ai, singgan ni abarani hu atas. 

24Dob ai nini si Samuel ma dompak ganup bangsa 
ai, “Domma iidah nasiam ia, ia ma ai na dob 
pinilih ni Jahowa. Seng dong na songonsi i tongah- 
tongah ni ganup bangsa in.” Jadi marsurak ma 
ganup bangsa ai, anjaha nini sidea ma, “Sai sayur 
ma manggoluh raja in!” 

25 Dob ai ipatugah si Samuel ma hu bani bangsa 
ai uhum ni harajaon ai: isuratkon ma ai hubagas 
sada buku, anjaha itibalhon i lobei ni Jahowa. Dob 

ai isuruh si Samuel ma ganup bangsa ai hu rumahni 
bei. 

26 Sonai homa si Saul mulak ma hu rumahni hu 
Gibea, itaruhkon bala, na dob pinuhoan ni Naibata 
paruhuran ni sidea. 

27 Tapi adong do halak parjahat na mangkatahon, 
“Sonaha ma parpaluah ni halak on banta?” Mapas 
do uhur ni sidea mangidahsi, seng ra sidea 
mamboan siluah bani. Tapi ipakulah si Saul do 
songon na so ibogei hata ai. 


Ipaluah si Saul Huta Jabes 


1 1 1 Dob ai tangkog ma si Nahas, halak Ammon 
ai, anjaha ihubu ma huta Jabes na i Gilead, 
jadi nini sagala dalahi na i Jabes ma dompak 
si Nahas, “Bahen ma parpadanan bennami, ase 
ibalosi hanami rodimu.” 
2 Jadi nini si Nahas, halak Ammon ai ma hu bani 
sidea, “Ra pe ahu mambahen parpadanan bani 
nasiam, asal ma palobei hupulsitkon haganup mata 
siamun ni nasiam, ase hiri ganup halak Israel.” 
3 Nini pangintuai ni Jabes ma hu bani, “Lopas ma 
hanami marpingkir pitu ari on, ase isuruh hanami 
suruhannami hu ganup nagori ni halak Israel. Jadi 
anggo seng dong na roh paluahkon hanami, luar pe 
hanami marayak ham.” 

4Dob das suruhan ai hu Gibea, huta ni si Saul, 
ipatugah sidea ma hata ai hupinggol ni bangsa ai. 
Jadi ipagogoh sidea ma sorani doruh-doruh. 
3Tonggor ma, roh do tudu si Saul hun ladang 
mangalai lombu, jadi nini si Saul ma, “Aha do na 
masa bani bangsa in ase doruh-doruh sidea?” Jadi 
ituri-turihon sidea ma hu bani hata-hata ni halak 
Jabes ai. 

6 Jadi dob ibogei si Saul hata ai, sogop ma Tonduy ni 
Naibata bani, gajag tumang ma ringisni. 

7 Ibuat ma sapasang lombu, itoktoki ma ai, anjaha 
ipantongoskon hu bani ganup tanoh ni Israel 
marhitei tangan ni suruhanni, anjaha nini ma, 
“Barang ise na so bingkat mangirikkon si Saul pakon 
si Samuel, maningon sonin ma bahenon hu bani 
lombuni!” Jadi sogop ma bajora hun bani Jahowa 
hu bani bangsa ai, gabe luar ma sidea songon sada 
halak. 

8 Sanggah na binilang sidea i Bezek, adong do halak 
Israel tolu ratus ribu halak anjaha halak Juda tolu 
puluh ribu halak. 

9Dob ai ihatahon sidea ma hu bani suruhan na 
roh ai, “Sonon ma hatahon nasiam hu bani halak 
Jabes na i Gilead, ‘Patar bani pardeteng ni mata 
ni ari dapotan pangurupion ma nasiam.”” Dob roh 
suruhan ai anjaha ipatugah ai bani halak Jabes, jadi 
malas ma uhur ni sidea. 

10 Halani ai nini halak Jabes ma, “Patar ma hanami 
luar marayak nasiam, jadi bahen nasiam ma 
bannami romban hu bani rosuh ni uhur nasiam.” 
11 Patarni ai, ibagi si Saul ma bangsa ai gabe tolu 
bagian: dob ai, sanggah runda sogod-sogod, idorab 
sidea ma tongah-tongah ni parsaranan ai, gabe 
italuhon ma halak Ammon marayak deteng ni ari. 
Merap ma na tading ai, seng dong age dua halak 
saodoran. 

12 Dob ai nini bangsa ai ma hu bani si Samuel, “Ise 
do na mangkatahon, 'Mintor si Saul ma na manrajai 
hita?” Boan ma hujon halak ai, ase ibunuh hanami 
sidea.” 

13 Tapi nini si Saul ma, “Seng bulih matei barang 
ise sadari on, ai sadari on do Jahowa mambahen 
haluahon bolon bani halak Israel.” 

14Dob ai nini si Samuel ma hu bani bangsa ai, 
“Barah, laho ma hita hu Gilgal, ase na paratah ijai 
harajaon in.” 

15Jadi laho ma ganup bangsa ai hu Gilgal 
pabangkitkon si Saul ijai gabe raja i lobei ni 
Jahowa i Gilgal. Igalangkon sidea ma ijai galangan 
pardameian i lobei ni Jahowa, jadi marmalas ni 
uhur banggal ma ijai si Saul pakon haganup dalahi 
hun bani halak Israel. 

Hata Parsirangan ni si Samuel hun bani Bangsa ai 


1Dob ai nini si Samuel ma dompak 
12 ganup halak Israel, “Tonggor ma, domma 
hutangihon sora nasiam pasal haganup na 
hinatahon nasiam hu bangku, anjaha domma 
hupabangkit sada raja bani nasiam. 
2On pe, tonggor ma, raja in ma mambobahon 
nasiam: domma sayur matua ahu anjaha ubanon, 
anjaha tonggor ma, i tongah-tongah nasiam do 
anakku: anjaha ahu do na mambobahon nasiam 
hun bani haetek-etekonku nari ronsi sadari on. 
3 Tonggor ma, ijon do ahu; marbalos ma nasiam 
dompak ahu i lobei ni Jahowa pakon i lobei ni 
na mininakan-Ni. Lombu ni ise ma ongga hubuat? 
Halode ni ise ma ongga hubuat? Ise ma na 
ongga huodoh-odoh? Hun bani tangan ni ise ma 
ongga ahu manjalo sisip laho manutup matangku? 
Patugah nasiam ma ase hupaulak.” 
4Dob ai nini sidea ma mambalosi, “Seng ongga 
ihilang ham hanami, seng ongga isunsahi ham 
hanami barang ibuat ham atap aha hun bani atap 
ise pe.” 
3 Jadi nini ma dompak sidea, “Jahowa do saksi bani 
nasiam, anjaha na mininakan-Ni ai do saksi sadari 
on, paboa na so adong jumpah nasiam age aha 
ibagas tanganku.” Nini sidea ma, “Ia ma saksi.” 

6 Dob ai nini si Samuel ma dompak bangsa ai, 
“Jahowa do saksi, na pabangkit si Musa pakon si 
Aron anjaha na mangarahkon bapa nasiam tangkog 
hun tanoh Masir. 

7TOn pe, roh ma nasiam hujon jongjong, ase 
hupasingat bani nasiam i lobei ni Jahowa, pasal 
haganup dear layak ni Jahowa, sagala na binahen- 
Ni bani nasiam pakon bani ompung nasiam. 

8 Dob das si Jakob hu tanoh Masir, doruh-doruh 
ma ompung nasiam bani Jahowa, gabe isuruh 
Jahowa ma si Musa pakon si Aron, ase iarahkon 
sidea ompung nasiam luar hun tanoh Masir, anjaha 
ipahundul sidea bani ianan on. 

3Tapi ihalupahon sidea ma Jahowa, Naibata ni 
sidea, gabe ijualhon ma sidea hu tangan ni si Sisera, 
pambobai bani bala ni si Jabin, raja ni Hazor, pakon 
hu tangan ni halak Palistim pakon hu tangan ni raja 
Moab; ai ma na mamorang sidea. 

10 Jadi doruh-doruh ma sidea hu bani Jahowa, 
anjaha nini ma, 'Domma mardousa hanami, halani 
itadingkon hanami Jahowa, anjaha ibalosi hanami 
Baal pakon Astarot; on pe paluah Ham ma hanami 
hun bani tangan ni munsuhnami, ase ibalosi hanami 
Ham.” 

11 Jadi isuruh Jahowa ma si Jerub-Baal, si Barak, 
si Jepta ampa si Samuel, ase ipaluah nasiam hun 
tangan ni munsuh nasiam inggot, gabe sonang 
nasiam marianan. 

12 Tapi dob iidah nasiam si Nahas, raja ni halak 
Ammon roh mangimbang nasiam, gabe ihatahon 
nasiam hu bangku, “Lang, maningon adong do raja, 
na manggomgom hanami, hape Jahowa Naibata 
nasiam do namin raja nasiam.' 

130n pe, andin ma raja in, na pinilih nasiam 
in, na pinarsinta nasiam in, tonggor ma, domma 
ipabangkit Jahowa sada raja bani nasiam. 

14 Anggo ihabiari nasiam Jahowa, anjaha ibalosi 
nasiam la, anjaha itangihon nasiam sora-Ni, anjaha 
seng ilawan nasiam hata ni Jahowa, anjaha rap 
nasiam pakon raja nasiam, na marrajai nasiam 
mangirikkon Jahowa Naibata nasiam, jadi dear ma 
haganup. 

15 Tapi anggo seng ibalosi nasiam hata ni Jahowa, 
ilawan nasiam tene hata ni Jahowa, jadi mangonai 
ma tangan ni Jahowa bani nasiam ampa bani raja 
nasiam. 

16On pe padohor nasiam ma jongjong hujon, 
anjaha idah nasiam ma parsahapan na bolon on, na 
binahen ni Jahowa i lobei nasiam. 

17 hi lang marpariama gandum do nuan on? Dilo- 
dilo ma ahu holi bani Jahowa, gabe parrohon-Ni 
ma longgur pakon udan, ase itandai anjaha iidah 
nasiam buei ni hajahaton nasiam, na dob ibahen 
nasiam i lobei ni Jahowa, marhitei na pinindo 
nasiam bani nasiam sada raja.” 

18 Jadi dilo-dilo ma si Samuel hu bani Jahowa, gabe 
iparroh Jahowa ma longgur pakon udan bani ari ai. 
Jadi mabiar tumang ma ganup bangsa ai mangidah 
Jahowa pakon si Samuel. 

19Dob ai nini ganup bangsa ai ma dompak si 
Samuel, “Tonggohon ma hanami jabolonmu hu 
bani Jahowa Naibatamu, ase ulang matei hanami: 
ai itambahi hanami ope hajahaton on hu bani 
dousanami na buei in, ai ma marhitei na mangindo 
sada raja bennami.” 

20 Jadi nini si Samuel ma dompak bangsa ai, “Ulang 
nasiam mabiar, domma ibahen nasiam sagala 
hajahaton on, tapi ulang ma manlembang nasiam 
hun bani na mangirikkon Jahowa, tapi balosi nasiam 
ma Jahowa hun bani gok ni uhur nasiam. 

21 Anjaha ulang ma nasiim  manlembang 
mangirikkon naibata na so margagan, na so 
tarbahen mangurupi barang paluahkon nasiam, 
halani seng dong kuasani. 

22 Halani seng tumaram tadingkonon ni Jahowa 
bangsa-Ni halani goran-Ni na timbul in, ai domma 
iharosuhkon Jahowa mambahen nasiam gabe 
bangsa-Ni. 

23Ahu pe, sai daoh ma in hun bangku 
mambahen dousa i lobei ni Jahowa marhitei 
na maronti martonggo mangkopkop nasiam, sai 
podahkononku do bani nasiam dalan na dear 
anjaha na pintor. 

24 Tapi sai habiari nasiam ma Jahowa, anjaha balosi 
nasiam ma la ibagas hasintongan hun bani gok ni 
uhur nasiam, pardiateihon nasiam ma hinabueini 
na binahen-Ni hu bani nasiam. 

25 Tapi anggo sai inunut nasiam do mambahen 
na jahat, masabkonon-Ni ma nasiam pakon raja 
nasiam.” 


Porang dompak Halak Palistim 


13 1 Dob paduatahunkon si Saul manrajai halak 
Israel, 

2 ipilih ma bani tolu ribu halak hun bani halak Israel: 
dua ribu hunjai rap pakon si Saul i Mikmas pakon i 
tanoh Dolog Betel, anjaha saribu halak rap pakon si 
Jonatan i Gibea-Benjamin: isuruh do anggo bangsa 
na tading ai mulak hu lampolamponi bei. 
3|taluhon si Jonatan ma bala ni halak Palistim, 
na adong i Geba, ibogei halak Palistim ma ai, na 
maningtingkon: Domma marbalik halak Heber. Tapi 
isuruh si Saul ma na manompul tarompet i sab 
tanoh on. 

4 Jadi ibogei ganup halak Israel ma, na dob italuhon 
si Saul bala ni halak Palistim, anjaha na dob bador 
halak Palistim ibahen halak Israel. Jadi ihara ma 
bangsa ai mangirikkon si Saul hu Gilgal. 

5 Martumpu ma halak Palistim laho marporang 
dompak halak Israel, tolu puluh ribu gareta pakon 
onom ribu siajak huda anjaha bala songon horsik 

na i topi ni laut bueini: tangkog ma sidea anjaha 
marsaran ma sidea i Mikmas, hampit hapoltakan ni 
Bet-Aven. 

6 Jadi dob iidah halak Israel, na dob tarsosak sidea, 
ai parah do sidea hona asak, marponop ma bangsa 
ai hubagas liang, hubagas luhung pakon hubagas 
parigi, 

7 tapi na legan ai idipari ma Bah Jordan laho hu 
tanoh Gad pakon Gilead. Tapi i Gilgal ope si Saul, 
anjaha ganup bangsa ai hitir bei do mangirikkonsi. 

8 Anjaha ipaima ma pitu ari, das bani panorang na 
tinonahkon ni si Samuel, tapi lanjar do seng roh si 
Samuel hu Gilgal, jadi merap ma halak simbuei ai 
hun lambungni. 

3 Nini si Saul ma, “Boan ma galangan situtungon 
pakon galangan pardameian bangku.” Jadi 
igalangkon ma galangan situtungon ai. 

10 Dobkonsi igalangkon galangan situtungon ai, 
tonggor ma, roh ma si Samuel, jadi luar ma si Saul 
manjumpahkonsi anjaha itabi ma ia. 

11 Nini si Samuel ma, “Aha do na binahenmu in?” 
Jadi nini si Saul ma, “Dob huidah merap bangsa in 
hun bangku, anjaha seng roh ham ibagas ari na dob 
tinotapkon, anjaha na dob martumpu halak Palistim 
i Mikmas. 

12 Ningku ma, tuad ma holi halak Palistim mandorab 
ahu i Gilgal, anjaha seng ope hupindo idop ni uhur 

ni Naibata, jadi hupatenger ma uhurhu, anjaha 
hugalangkon ma galangan situtungon on.” 

13 Jadi nini si Samuel ma dompak si Saul, “Haotoon 
do na binahenmu in; seng ibalosi ham parentah 
ni Jahowa, Naibatamu, na pinarentahkon-Ni bamu: 
ai sihol do patotapon ni Jahowa harajaonmu, laho 
manggomgom halak Israel sadokah ni dokahni. 

14 Tapi nuan seng be totap harajaonmu in, domma 
ipindahi Jahowa sada halak na umbuk bani uhur- 
Ni; anjaha Jahowa do na pabangkitkonsi gabe 
pambobai ni bangsa-Ni, ai lang ibalosi ham na 
pinarentahkon ni Jahowa bamu.” 

15 Dob ai bingkat ma si Samuel lanjar tangkog hun 
Gilgal hu Gibea-Benjamin. Ibilang si Saul ma halak 
na rap ope pakonsi, hira-hira onom ratus halak 
bueini. 

16 Anggo si Saul pakon si Jonatan anakni ai ampa 
bala na rap pakon sidea ai, i Gibea-Benjamin do 
marianan, tapi i Mikmas do anggo halak Palistim 
marsaran. 

17 Dob ai luar ma tolu hulanan panamun hun 
parsaranan ni halak Palistim ai, sada aroan laho 
dompak Opra, hu tanoh Sual: 

18 hulanan na sada nari laho dompak Bet-Horon: 
aroan na sada nari use laho dompak parbalogan, 
panatapan dompak habungan Seboim, hampit 
halimisan. 

19 Tapi seng dong jumpah age sada tukang bosi i 
tanoh Israel, ai nini uhur ni halak Palistim, “Ase 
ulang itopa halak Heber bani podang barang tanja.” 
20 Halani ai maningon tuad do ganup halak Israel 
marayak halak Palistim laho pamarotkon mata ni 
tinggalani, hapakni barang sasabini: 

21 anjaha upah tuhangni dua partolu sekel hu bani 
mata ni tinggala pakon parang, anjaha sapartolu 
sekel pamarotkon tangkei barang paulihon tobak- 
tobak. 

22 Ase seng dong jumpah bani ari parporangan ai 
podang barang tanja bani na mangirikkon si Saul 
pakon si Jonatan, tapi bani si Saul pakon si Jonatan 
anakni ai adong do. 

23 Anjaha sada hulanan hun bani halak Palistim laho 
do hu baluran ni Mikmas. 


Hamonangan ni si Jonatan 
Mangimbang Halak Palistim 


14 1 Bani na sadari ai, nini si Jonatan, anak ni si 
Saul ma dompak juakjuak siusung sinjatani, 
“Eta ma hita mandipar hu parsaranan ni halak 
Palistim na i dipar ai.” Tapi otik pe lang ipatugah 
pasal ai hu bani bapani. 

2 Tapi hundul-hundul do anggo si Saul i parbalogan 
ni Gibea i toruh ni dalima na i Migron, anjaha bala 
na rap pakonsi adong do hira-hira onom ratus halak. 

3 Anggo si Ahia, anak ni si Ahitub, abang ni si Ikabot, 
anak ni si Pinehas, anak ni si Eli, malim ni Jahowa i 
Silo marpakeian epod do; tapi seng ibotoh bala ai, 
na dob laho si Jonatan. 

4Tapi i holangkolang ni pandiparan ni si Jonatan 
laho mandipar hu parsaranan ni halak Palistim ai 
adong do dua dolog batu padipar-dipar, goran ni na 
sada Bozes, goran ni na sada nari Sene. 

5 Dolog batu na sada jongjong hampit utara tontang 
ni Mikmas, na sada nari i dangsina tontang ni Gibea. 
6 Jadi nini si Jonatan ma dompak juakjuak siboban 
sinjatani, “Eta ma hita mandipar hu parsaranan ni 
halak na so marsunat ai, andohar iurupi Jahowa 
hita, ai seng payah bani Jahowa mangurupi marhitei 
na buei atap na otik.” 

7 Jadi nini siboban sinjatani ai ma hu bani, “Bahen 
ma ganup na dear nini uhurmu: tonggor ma, i 
lambungmu do ahu, songon uhurmu ai do uhurhu.” 
8 Dob ai nini si Jonatan ma, “Tonggor ma, mandipar 
ma hita hu bani halak ai, pataridahkon dirinta hu 
bani sidea. 

9 Anggo sonon ihatahon sidea banta, 'Paima nasiam 
ma hanami Ijin, jadi soh ma hita i hajongjonganta, 
anjaha ulang ma hita tangkog marayak sidea. 

10 Tapi anggo ihatahon sidea, “Tangkog ma nasiam 
bennami!' Jadi tangkog ma hita, ai domma 
iondoskon Jahowa sidea hubagas tanganta, ai ma 
gabe partanda banta.” 


1 Samuel 14 1064 


11 Jadi dob ipataridahkon sidea na dua dirini hu 
parsaranan ni halak Palistim ai, nini halak Palistim 
ai ma, “Tonggor ma, domma luar halak Heber hun 
bani liang parponopan ni sidea na sain dokah.” 

12 Dob ai idilohon halak na i parsaranan ai ma 
hu bani si Jonatan pakon siboan sinjatani ai, 
nini ma, “Tangkog ma nasiam bennami, adong 
sipatugahonnami otik bani nasiam!” Jadi nini si 
Jonatan ma hu bani siboan sinjatani ai, “Irikkon ma 
ahu tangkog: ai domma iondoskon Jahowa sidea hu 
tangan ni Israel.” 

13Dob ai manggawang ma si Jonatan tangkog hu 
atas, anjaha siboban sinjatani ai irik hun pudi. Jadi 
iribas si Jonatan ma sidea, anjaha siboan sinjatani 
ai pamateihon hun pudi. Satongah lambar juma do 
parmateian ni sidea ai. 

14 Anjaha pamunuhan na parlobei na binahen ni si 
Jonatan ampa siboban sinjatani ai ma tar dua puluh 
halak, ibagas satongah lambar juma do pardiharan 
ni sidea ai. 

15 Jadi sogop ma hagobiron bani parsaranan ai, i 
ladang pakon i tongah-tongah ni bala ai ganup: 
sonai homa halak parjaga pakon panamun ai. Dugur 
ma homa tanoh ai: panonggot hun bani Naibata do 
ai. 

16 Anjaha halak parkahap ni si Saul i Gibea- 
Benjamin manatap-natap do, gabe iidah sidea ma 
marhujai-hujon halak simbuei ai. 

17 Jadi nini si Saul ma hu bani bala na rap pakonsi, 
“Bilang anjaha patae barang ise hun banta na laho.” 
Jadi ibilang sidea ma, gabe tonggor ma, seng ijai si 
Jonatan pakon siboban sinjatani. 

18 Dob ai nini si Saul ma dompak si Ahia, “Boan 
hujon Poti ni Naibata. Ai i tongah-tongah ni halak 
Israel do ijia poti ni Naibata.” 

19 Jadi sanggah na marsahap ai ope si Saul pakon 
malim ai, lambin gandani ma hageoron ai i 
parsaranan ni halak Palistim, gabe nini si Saul ma 
hu bani malim ai, “Seng pala be.” 

20 Dob ai mareta-eta ma si Saul rap pakon bala na 
rap pakonsi ai, gabe das ma sidea hu parporangan: 
hape na dob marsitagilan do sidea ijai, geor 
tumang. 

21 Halak Heber pe, na dob dokah hasoman ni halak 
Palistim, na tangkog rap pakon sidea marporang, 
sidea pe domma gabe hasoman ni halak Israel, 
iirikkon ma si Saul pakon si Jonatan. 

22 Anjaha ganup halak Israel, na marponop i Dolog 
Efraim, dob ibogei na dob maporus halak Palistim, 
sidea pe ipardakdak ma munsuh aii parporangan ai. 
23 Sonai ma panumpak ni Jahowa bani halak Israel 
sadari ni ai: anjaha das do porang ai hu Bet-Aven. 
24 Latih do halak Israel sadari ni ai, ai ipabija si 
Saul do bangsa ai, nini, “Hona papa ma barang 
ise na mangan sipanganon das ronsi bodari, ase 

mambahen pambalason ahu bani munsuhku!” 
Halani ai otik pe seng mangan bangsa ai. 

25 Jadi das ma ganup bangsa ai hu sada 
parhuramahan anjaha radag do manisan ni 
huramah i talun ai. 

26 Sanggah na masuk ai bangsa ai hu parhuramahan 
ai, tonggor ma, mabaor do manisan ai, tapi sahalak 
pe lang adong na pag mambahen tanganni hu 
pamanganni: ai mabiar tumang do bangsa ai bani 
bija ai. 

27 Tapi seng ibogei si Jonatan bapani pabijahon 
bangsa ai, gabe idurdurhon ma ujung ni tungkot 
na ibagas tanganni ai hubagas asar ni huramah ai, 
anjaha inahkon ma tanganni hubagas pamanganni, 
gabe lihar ma pangkawahni. 

28 Dob ai nini sahalak hun bani bangsa ai ma, 
“Gogoh tumang do bapanta pabijahon bangsa in, 
nini do, “Hona papa ma barang ise na mangankon 
sipanganon sadari on.” Jadi latih ma bangsa ai.” 
29Dob ai nini si Jonatan ma, “Bapangku do 
mambahen magou tanoh in: tonggor ma, naha 
lihar ni pangkawahku, dob hudai otik manisan ni 
huramah on. 

30 Ai lang daoh dearan ambit ipangan bangsa in 
namin sadari on hun bani taban-taban na dapot 
sidea hun bani munsuh ni sidea?” Gabe halani ai 
seng sadiha banggal hataluan i tongah-tongah ni 
halak Palistim. 

31 Jadi italuhon sidea ma sadari ni ai halak Palistim 
singgan ni Mikmas das hu Ajalon, anjaha latih 
tumang do bangsa ai. 

32 Dob ai ipindahi halak simbuei ai ma taban-taban, 
ibuat sidea ma biri-biri, lombu pakon anak ni lombu, 
anjaha isayat ma ai i tanoh ai, anjaha ipangan 
bangsa ai ma ai rap pakon darohni. 

33 Dob ai ipatugah sidea ma ai hu bani si Saul, 
“Tonggor ma, domma mardousa bangsa ai dompak 
Jahowa, halani ipangan sidea gulei marhasoman 
daroh.” Jadi nini ma, “Domma mardousa nasiam: 
guling nasiam ma hujon sada batu bolon bangku.” 
34 Ambah ni ai nini si Saul ma, “Marserak ma nasiam 
hu tongah-tongah ni bangsa in, anjaha hatahon 
ma hu bani sidea, “Ganup ma mamboan lombuni 
barang biri-birini anjaha isayat ma ai ijon, dob ai 
ipangan ma, anjaha ulang ma nasiam mardousa 
dompak Jahowa, marhitei na mangankon gulei 
rap pakon darohni.” Jadi ganup ma bangsa ai 
marsiboan lombuni bornginni ai, anjaha isayat ma 
ijai. 

35 Dob ai ipajongjong si Saul ma sada anjapanjap 
bani Jahowa, ai ma anjapanjap na parlobei na 
pinajongjongni bani Jahowa. 


Si Jonatan Narus Tarbunuh 


36Dob ai nini si Saul ma, “Eta ma hita tuad 
mardakdak halak Palistim borngin on, anjaha 

rampasi hita ma barangni ronsi torang ari; anjaha 
sahalak pe lang hun bani sidea tebahon hita.” Jadi 
nini sidea ma, “Bahen ham ma atap aha na dear nini 
uhurmu.” Tapi nini malim ai ma, “Padohor hita ma 
hujon bani Naibata.” 

37 Jadi isungkun si Saul ma Naibata, “Bulih do ahu 
tuad mardakdak halak Palistim? Ondoskononmu do 
sidea hu tangan ni halak Israel?” Tapi seng ibalosi 
Naibata ia sadari ni ai. 

38 Dob ai nini si Saul ma, “Roh ma hujon ganup 
pangintuai ni bangsa in: papangkei anjaha idah 
nasiam ma barang sonaha do ase masa dousa in 
sadari on. 

39 Ai songon sintongni manggoluh Jahowa, na 
manumpak monang halak Israel, age pe bani 
si Jonatan anakkin jumpah dousa ai, maningon 
marutang hosah do ia. Ise pe lang hun bani bangsa 
in na mambalosi.” 

40Dob ai nini ma dompak ganup halak Israel, 
“Jongjong ma nasiam hampit jin, ahu pakon si 
Jonatan anakkin hampit jon.” Nini bangsa ai ma 
mambalosisi, “Bahen ham ma barang aha na dear 
nini uhurmu.” 

41 Jadi nini si Saul ma dompak Jahowa, “Ham 
Jahowa, Naibata ni Israel, mase ma lang ibalosi Ham 
jabolonmu sadari on? Anggo ahu do na marsalah 
barang si Jonatan anakkin, Ham Jahowa, Naibata ni 
halak Israel, patugah ham ma marhitei Urim: tapi 

anggo halak Israel do na marsalah, patugah Ham ma 
marhitei Tummim.” Jadi hona ma si Jonatan pakon 
si Saul, tapi maluah ma bangsa ai. 

42 Dob ai nini si Saul ma, “Dabuh nasiam ma ruji- 
ruji pasal ahu pakon pasal si Jonatan anakkin!” Jadi 
hona ma si Jonatan. 

43Dob ai nini si Saul ma dompak si Jonatan, 
“Patugah ma bangku barang aha do na 
binahenmin!” Dob ai ipatugah si Jonatan ma bani, 
“Hudai do otik manisan marhitei ujung ni tungkot 
na bani tanganku: ijon do ahu, sirsir do ahu matei.” 
44 Jadi nini si Saul ma, “Sonin do bahenon ni Jahowa 
bangku, anjaha tambahkonon-Ni ope; maningon 
matei do ho, Jonatan.” 

45Dob ai nini bangsa ai ma dompak si Saul, 
“Mintor matei ma si Jonatan, na mambahen 
hamonangan na sonin banggalni i Israel? Daoh ma 
in! Songon sintongni manggoluh Jahowa, seng bulih 
marurus jambulan ni uluni age sada hu tanoh, ai 
marhasomankon Naibata do ia na mangkorjahon ai 
sadari on.” Jadi bangsa ai mando na paluahkon si 
Jonatan mambahen lang matei ia. 

46 Dob ai tangkog ma si Saul hun bani na mardakdak 
halak Palistim: mulak ma homa halak Palistim hu 
iananni bei. 

Hamonangan ni Pangku ni si Saul 


47 Jadi dob si Saul manjujung harajaon i Israel, sai 
marmunsuh do ia dompak haganup munsuhni 
inggot, dompak Moab pakon halak Ammon, 
dompak Edom pakon raja na hun Zoba, pakon 
dompak halak Palistim; barang dompak ja pe 
idompakkon, sai monang do ia. 

48 Ibahen do horja habanggalon, italuhon do halak 
Amalek, anjaha ipaluah do halak Israel hun bani 
tangan ni halak na manrampas sidea na sain dokah. 
49 Ia anak ni si Saul on do: Si Jonatan, si Iswi pakon 
si Malkisua: goran ni boruni na dua ai on do: Goran 
ni sikahanan si Merab, anjaha goran ni sianggian si 
Mikal. 

50 lą goran ni parinangon ni si Saul si Ahinoam do, 
boru ni si Ahimas, goran ni pambobai ni balani si 
Abner do, anak ni si Ner, bapanggi ni si Saul. 

51 ja si Kis, bapa ni si Saul, pakon si Ner, bapa ni si 
Abner, ai ma anak ni si Abiel. 

52 Sai jobu do tong porang dompak halak Palistim 
sadokah goluh ni si Saul, halani ai ipatumpu si Saul 
ma hu lambungni sagala halak na garang pakon 
puanglima, sagala na niidahni. 

Hamonangan ni si Saul dompak Halak 
Amalek Parmabuk ni si Saul 


15 1 Dob ai nini si Samuel ma dompak si Saul, 
“Jahowa do marsuruh ahu maminaki ham 
gabe raja manggomgom bangsa-Ni halak Israel, on 
pe tangihon ham ma hata ni Jahowa. 

2 Sonon do hata ni Jahowa Zebaot, “Balaskonon- 
Ku ma na binahen ni halak Amalek hu bani halak 
Israel, ai ma na iolat sidea i tongah dalan sanggah 
na tangkog sidea luar hun Masir.’ 

3 Onpe, lahoma ham, anjaha taluhon ham ma halak 
Amalek, anjaha siapkon ham ma sidea ampa na 
adong bani sidea, ulang ma hargahon ham sidea, 
tapi bunuh ham ma dalahi age naboru, dakdanak 
age na etek-etek, lombu age biri-biri, unta ronsi 
halode.” 

4Dob ai idilo si Saul ma bangsa ai, anjaha ibilang 
ma sidea i Telaim, dua ratus ribu halak sipardalan, 
anjaha sapuluh ribu halak hun Juda. 

5Dob ai das ma si Saul hu huta ni halak Amalek, 
anjaha ibahen ma paronggopan i habungan ai. 

6 Jadi nini si Saul ma dompak halak Keni, “Laho ma, 
paholang ma, tuad ma nasiam hun tongah-tongah 
ni halak Amalek, ase ulang husiapkon nasiam rap 
pakon sidea: ai mardear layak do nasiam bani 
halak Israel, sanggah tangkog sidea luar hun tanoh 

Masir.” Jadi ipaholang halak Keni ai ma dirini hun 
tongah-tongah ni halak Amalek. 

7 Jadi italuhon si Saul ma halak Amalek ai, singgan 
ni Havilla das hu Sur, na hampit hapoltakan ni tanoh 
Masir. 

8 Dob ai itangkap ma si Agag, raja ni halak Amalek ai, 
manggoluh, tapi ganup do bangsa ai isiapkon bani 
podang. 

ə? Tapi ilaosi si Saul pakon bangsa ai do si Agag, 
biri-biri sijengesan ampa lombu, pinahan-pinahan 
na pinamombur ampa biri-biri, seng ra sidea 
mansiapkon ai: tapi sagala na bajan anjaha na so 
marharga isiapkon sidea do. 

10 Dob ai roh ma hata ni Jahowa hu bani si Samuel, 
11 “Husolsoli do diring-Ku pabangkitkon si Saul gabe 
raja, ai domma marbalik ia hun Bangku, anjaha seng 
iramotkon hatang-Ku.” Jadi borit manringis tumang 
ma uhur ni si Samuel, anjaha dilo-dilo ma ia hu bani 
Jahowa layur sabornginni ai. 

12Dob ai ipagirah si Samuel ma puho laho 
manjumpahkon si Saul girah sogod; anjaha adong 
do halak na patugahkon hu bani si Samuel, 
“Domma das si Saul hu Karmel, anjaha tonggor ma, 
ipajongjong do bani sada tanda pardingatan: dob 
ai mulak ma ia, mandipar laho tuad hu Gilgal.” 

13 Jadi dob das si Samuel hu bani si Saul, nini si 
Saul ma hu bani, “Sai ipasu-pasu Jahowa ma ham, 
domma hupasaud hata ni Jahowa.” 

14 Tapi nini si Samuel ma, “Sora ni biri-biri na mahua 
do ai gatni na das hu pinggolhon, anjaha parumboh 
ni lombu na mahua do na hubogei ai?” 

15 Nini si Saul ma, “Na binoan ni sidea do ai hun bani 
halak Amalek, ai ipilih bangsa in do biri-biri pakon 
lombu sidearan bahen sigalangkonon bani Jahowa 
Naibatamu, na legan ai isiapkon hanami do.” 

16 Dob ai nini si Samuel ma dompak si Saul, 
“Sungkup ma in! Sihol do patugahonku bamu na 
hinatahon ni Jahowa bangku na borngin.” Jadi nini 
ma mambalosi, “Hatahon ham ma!” 

17 Dob ai nini si Samuel ma, “Ai lang sonon do, 
sanggah etek ham nini uhurmu, ijai do ham gabe 
pambobai ni marga ni halak Israel? Iminaki Jahowa 
do ham gabe raja, manggomgom halak Israel. 

18 Anjaha isuruh Jahowa do ham bingkat, nini, “Laho 
ma ho, siapkon ma halak pardousa, halak Amalek 
ai, anjaha porang ma sidea, ronsi bois sidea ibahen 
ho.” 

19 Mase ma lang itangihon ham hata ni Jahowa, 
tapi rahanan ham mangayob taban-taban, anjaha 
ibahen ham sogam ni uhur ni Jahowa?” 

20Dob ai nini si Saul ma dompak si Samuel, 
“Hubalosi do sora ni Jahowa. Hudalankon do 
parentah na niondoskon ni Jahowa bangku. Huboan 
do hujon si Agag, raja ni halak Amalek ai, anjaha 
husiapkon do halak Amalek ai. 

21 Anggo ibuat bangsa in pe hun bani taban- 
taban ai, biri-biri pakon lombu sidearan hun bani 
sisiapkonon ai hinan, bahen galangan bani Jahowa 
Naibatamu do ai i Gilgal.” 

22 Dob ai nini si Samuel ma, “Mintor tumaram 
ma rosuhan uhur ni Jahowa mangidah galangan 
situtungon pakon galangan sipanganon, hun bani 
na manangihon sora ni Jahowa? Tonggor ma, 
dearan do na mambalosi hun bani galangan, pakon 
na marimbagaskon hun bani taboh-taboh ni biri-biri 
tunggal. 

23 Ai. usih bani dousa partondungon do 
pangengkaron, anjaha hahengkengon usih bani 
dousa parsombahon bani naibata na legan. 
Halani na niambukkonmu in hata ni Jahowa, 
ambukkonon-Ni ma ham hun bani harajaonmu.” 
24 Dob ai nini si Saul ma dompak si Samuel, “Domma 
mardousa ahu, halani hulanggar hata ni Jahowa 
pakon hatamu; ai mabiar do ahu mangidah bangsa 
in, gabe hubalosi sora ni sidea. 

25 On pe, sai marpangulaki ma uhurmu mangidah 
dousangkin, anjaha rap mulak ma hita, ase 
marsombah ahu bani Jahowa.” 

26 Tapi nini si Samuel ma dompak si Saul, “Seng ra 
mulak ahu rap pakon ham, ai domma iambukkon 
ham hata ni Jahowa, anjaha domma iambukkon 
Jahowa ham hun bani na manggomgom halak 
Israel.” 

27 Dob ai marhusor ma si Samuel sihol misir namin, 
tapi ijolom si Saul ma suhi-suhi ni bajuni, pala 
marigat. 

28 Jadi nini si Samuel ma hu bani, “Domma 
irotapkon Jahowa Harajaon Israel hun bamu sadari 
on, anjaha ibere do ai hu bani hasomanmu na 
dearan paruhuranni hun bamu. 

29 Ambah ni ai seng anjai marladung anjaha 
manosal la, hatengeran ni Israel, ai seng jolma la, 
gabe ra manosal.” 

30 Dob ai nini si Saul ma, “Domma mardousa ahu, 
tapi pasangap ham ma ahu i lobei ni pangintuai 
ni bangsangkin pakon i lobei ni halak Israel. Rap 
mulak ma hita, ase marsombah ahu bani Jahowa 
Naibatamu.” 

31 Jadi mulak ma si Samuel mangirikkon si Saul, 
gabe marsombah ma si Saul bani Jahowa. 

32 Dob ai nini si Samuel ma, “Boan nasiam ma hujon 
si Agag, raja ni halak Amalek in.” Jadi roh ma si 
Agag hu bani ibagas hinsah ni uhur. Nini si Agag 
ma, “Tongon domma mandaoh hun bangku paet ni 
hamateian!” 

33 Dob ai nini si Samuel ma, “Songon podangmu 
mambahen punu puang-puang, sonin do punu 
bahenonku inangmu i tongah-tongah ni sagala 
puang-puang.” Dob ai itoktoki si Samuel ma si Agag 
i lobei ni Jahowa i Gilgal. 

34 Dob ai laho ma si Samuel hu Rama: anjaha si Saul 
pe laho ma hu rumahni hu Gibea huta ni si Saul. 

35 Jadi seng be marsiidahan si Samuel pakon 
si Saul das hu bani ari parmateini, tapi pusok 
do uhur ni si Samuel mangidah si Saul, anjaha 
manosal do Jahowa, halani ipabangkit ia gabe raja 
manggomgom halak Israel. 


Iminaki si Samuel si Daud gabe Raja 


16 1 Nini Jahowa ma dompak si Samuel, “Sadia 
dokah on marhoru ho pasal si Saul, halani 
Huambukkon ia, ase ulang be ia raja manggomgom 
halak Israel? Isi ma tandukmu bani minak, anjaha 
laho ma ho, sihol suruhon-Ku do ho marayak si Isai, 
par-Betlehem ai; ai domma Hupilih Bangku sada 
hun bani anakni ai gabe raja.” 

2Dob ai nini si Samuel ma, “Sonaha ma 
parlangkahku hujai? Anggo ibogei si Saul ai, 
bunuhonni ma ahu.” Dob ai nini Jahowa ma hu 
bani, “Buat ma anak ni lombu sada, anjaha hatahon 
ma, ‘Na laho manggalang bani Jahowa do ahu, ase 
roh.” 

3Anjaha dilo ma si Isai hu panggalangan ai, 
dob ai patugahon-Ku bam barang aha na sihol 
sibahenonmu, maningon minakanmu do Bangku 
barang ise, na sihol patugahon-Ku bam.” 

4 Dob ai ibahen si Samuel ma songon na hinatahon 
ni Jahowa bani, anjaha das ma ia hu Betlehem. Jadi 

hirjatan ma pangituai ni huta ai manjumpahkonsi, 
anjaha nini ma, “Damei do, na hinarohkonmu on?” 
3 Jadi nini ma, “Damei do: na sihol manggalang 
bani Jahowa do, ase roh ahu: manguras ma 
nasiam, anjaha roh ma nasiam mangkasomani ahu 
hu panggalangan an.” Dob ai iuras ma si Isai 
pakon ganup anakni ai, lanjar idilo ma sidea hu 
panggalangan ai. 

6 Sanggah na masuk ai sidea, iidah ma si Eliab, 
gabe nini ma ibagas uhurni, ‘Tontu on ma gakni 
siminakan i lobei ni Jahowa.' 

7 Tapi nini Jahowa ma dompak si Samuel, “Ulang 
ma tonggor rupani barang togap ni badanni, ai seng 
ia sipilihon-Ku, ai seng songon pangidah ni jolma 
pangidah ni Jahowa; anggo jolma rupa do iidah, tapi 
anggo Jahowa uhur na ibagas ai do iidah.” 

8Dob ai idilo si Isai ma si Abinadab, anjaha 
ipabontaskon ma ia hun lobei ni si Samuel. Jadi nini 
ma, “la pe seng ipilih Jahowa.” 

3 Dob ai ipabontaskon si Isai ma si Samma. Tapi nini 
si Samuel ma, “la pe seng ipilih Jahowa.” 

10 Dob ai ipabontaskon si Isai ma anakni na pitu ai i 
lobei ni si Samuel. Tapi nini si Samuel ma dompak si 
Isai, “Seng dong hun bani sidea na ipilih Jahowa.” 
11 Dob ai nini si Samuel ma dompak si Isai, “Pitah 
on do anakmu ganupan?” Jadi nini ma, “Tading ope 
sietekan, anjaha tonggor ma, marmahan biri-biri do 
ia.” Dob ai nini si Samuel ma dompak si Isai, “Suruh 

ma na mangalopisi: ai seng anjai mangan ope hita, 
anggo seng ope roh ia hujon.” 

12 Jadi isuruh ma na mangalopisi. Tapi magerger do 
huyumni anjaha jenges do rupani pakon potongan 
ni angkulani. Nini Jahowa ma, “Jongjongkon ma, 
minaki ma ia, ai in ma ia.” 

13 Dob ai ibuat si Samuel ma tanduk parminakanni 
ai, anjaha iminaki ma ia, i tongah-tongah ni saninani 
ai. Jadi sogop ma Tonduy ni Jahowa bani si Daud 
singgan ni na sadari ai nari. Dob ai laho ma si Samuel 
mulak hu Rama. 

14Tapi surut ma Tonduy ni Jahowa hun bani si 
Saul, anjaha marulah ma sada tonduy na jahat, na 
sinuruh ni Jahowa bani. 

15Dob ai nini juakjuak ni si Saul ma dompaksi, 
“Tonggor ma, marulah do sada tonduy na jahat, na 
sinuruh ni Naibata bamu. 

16 Mahua parentahkon ham ma, ale rajanami, hu 
bani jabolonmu na i lobeimu, mangindahi sada 
halak na pandei marhusapi, ase anggo marulah 
tonduy na jahat na hun bani Naibata ai bamu, jadi 
igiut ma husapi ai, andohar malum iahap ham.” 

17 Jadi nini si Saul ma dompak jabolonni ai, “Pindahi 
nasiam ma bangku sada halak na pandei manggiut 
husapi, anjaha boban ma ia hu bangku.” 

18 Jadi nini sada halak hun bani anak parana 
ai ma mambalosi, “Tonggor ma, hutanda do 
sada halak, anak ni si Isai, par-Betlehem, na 

mambotoh marhusapi, sada halak na borani anjaha 
na garang, na pandei marsahap-sahap, anjaha 
ihasomani Jahowa do ia.” 

19 Jadi isuruh si Saul ma suruhanni hu bani si Isai, 
nini ma, “Suruh ma hu bangku anakmu si Daud, 
siparmahan biri-biri ai.” 

20 Dob ai ibuat si Isai ma sada halode na mangusung 
ruti, pakon sada gusi hulingkuling, na marisi anggur 
ampa sada hambing tunggal, anjaha itongoskon ma 
ai marhitei si Daud anakni ai hu bani si Saul. 

21 Jadi das ma si Daud hu bani si Saul anjaha 
marhorja ma ia i lobeini: holong tumang do uhur 
ni raja ai mangidahsi, anjaha ipabangkit ma ia gabe 
siboan sinjata. 

22 Jadi isuruh ma suruhanni hu bani si Isai 
mangkatahon, “Mahua lopas ham ma si Daud 
marhorja i lobeihu, ai holong do uhurhu 
mangidahsi.” 

23 Jadi anggo siar ma tonduy na jahat na sinuruh 
ni Naibata ai bani si Saul, mintor ibuat si Daud 
ma husapi ai, igiut ma ai: jadi ganggang ma iahap 
anjaha sonang ma uhurni, anjaha laho ma tonduy 
na jahat ai hun bani. 


Si Daud pakon si Goliat 


17 1 Jadi ipatumpu halak Palistim ma balani 
sihol marporang, anjaha martumpu ma 
sidea i Soko, na i tanoh Juda, anjaha marsaran 

ma sidea i holangkolang ni Soko pakon Aseka, 
dohorhon Epes-Damim. 

25i Saul pe pakon halak Israel martumpu ma, 
anjaha marsaran ma sidea i habungan Ela, marugas 
ma sidea marporang laho manjumpahkon halak 
Palistim. 

3 Jongjong do halak Palistim bani dolog na salopah 
anjaha halak Israel jongjong bani dolog na salopah 
nari, habungan do holangkolangni. 

4Dob ai luar ma hun bani parsaranan ai sada 
puanglima, na margoran si Goliat, hun huta Gat, 
onom asta santopap do ganjangni. 

> Adong do tangkuluk tombaga i atas uluni, bajuni 
baju marsisik: borat ni bajuni lima ribu sekel 
tombaga do. 

6 Panutup ni naheini tombaga do, anjaha adong do 
tanja tombagani i holangkolang ni sasapni. 

7 Suhul ni podangni nasa basikah: borat ni mata ni 
tanjani onom ratus sekel do, anjaha siboban gantar- 
gantarni mardalan i lobeini. 

8 Jongjong ma ia ijai, anjaha dilo-dilo ma ia hu bani 
bala ni halak Israel, nini ma dompak sidea, “Mase 
ma luar nasiam marugas laho marporang? Ai lang 
halak Palistim do ahu, anjaha nasiam juakjuak ni si 
Saul? Pilih nasiam ma sada halak, anjaha suruh ma 
ia tuad hu bangku. 

9Anggo mangasup ia marsilawanan pakon ahu 
anjaha talu ahu ibahen, jadi jabolon nasiam ma 

hanami, tapi anggo talu ia hubahen anjaha matei 
ia hubunuh, jadi jabolonnami ma nasiam, anjaha 
pambalosi ma nasiam bennami. 

10 Ambahni ai nini halak Palistim ai do, domma 
huapasi sadari on bala ni halak Israel: suruh nasiam 
ma sada halak bangku, ase marsilajouan hanami.” 
11 Jadi dob ibogei si Saul pakon ganup halak Israel 
hata-hata ni halak Palistim ai, gabe gobir ma sidea 
anjaha mabiar tumang. 

12 Anggo si Daud ai ma anak ni sada halak Efrata, na 
i Betlehem-Juda, na margoran si Isai anjaha ualuh 
do anakni. Domma sayur matua ia bani goluh ni si 
Saul. 

13 [aho do anak ni si Isai, hatolusi sibanggalan ai hu 
parporangan mangirikkon si Saul: ia goran ni anak 
na tolu ai, na laho hu parporangan ai, on do: Si Eliab, 
bunga tubuhni, paidua si Abinadab, anjaha paitolu 
si Samma. 

14 Sianggian do anggo si Daud: jadi dob laho na tolu 
halak sibanggalan ai mangirikkon si Saul, 

15 mulak do sipata si Daud hun rumah ni si Saul laho 
marmahan biri-biri ni bapani i Betlehem. 

lela halak Palistim ai, sai roh do ia ganup sogod 
pakon bodari jongjong mangapasi, ompat puluh ari 
dokahni. 

17 Nini si Isai ma dompak si Daud anakni ai, “Buat 
ma bani abangmu saefa hun bani gandum na 

pinahpah on pakon ruti na sapuluh on, anjaha boan 
ma ai podas hu bani abangmu hu parsaranan ai. 

18 Boan ma homa keju na sapuluh kibul on bani 
pambobai ni sisaribu. Torih ma barang na jorgit- 
jorgit do abangmai, anjaha boan ma hun bani sidea 
sada tanda.” 

19 Tapi anggo si Saul pakon sidea ampa ganup halak 
Israel i habungan Elah do marporang dompak halak 
Palistim. 

20 |pagirah si Daud ma patarni ai bingkat, anjaha 
iondoskon ma biri-biri ai hu bani sada halak 
siparjaga: ibuat ma siboanonni ai, dob ai laho ma 
ia, songon na hinatahon ni si Isai hu bani: jadi das 
ma ia hu parsaranan ai, tudu sanggah luar bala ai 
marbaris anjaha mansurakkon surak porang. 

21 Jadi marsiatur balani bei ma halak Israel pakon 
halak Palistim banjei-banjei, padompak-dompak. 
22 Dob ai iondoskon si Daud ma barang na binoanni 
ai bani halak sijaga ugas-ugas, anjaha marlintun ma 
ia huianan ni bala ai: daskonsi ia hujai, isungkun ma 
saninani pasal hajorgiton ni sidea. 

23 Sanggah na marsahap ai ia pakon sidea, tonggor 
ma, tangkog ma puanglima ai, halak Palistim na 
hun huta Gat ai, na margoran si Goliat, hun 
tongah-tongah ni bala ni halak Palistim, anjaha 
ipangkatahon ma hata songon na sain dokah, 
anjaha ibogei si Daud do ai. 

24 Ganup halak Israel, dobkonsi iidah sidea dalahi ai, 
maporus bei do hun lobeini anjaha mabiar tumang. 
25 Dob ai nini dalahi-dalahi ni halak Israel ma, “lidah 
ham do halak na tangkog ai? Na sihol mangapasi 
halak Israel do ia ase tangkog. Barang ise na 
mamunuhsi, bayak tumang ma ia bahenon ni raja 
in, anjaha bereonni ma boruni hu bani anjaha 
paluahonni ma ginompar ni bapani hun bani rodi i 
tongah-tongah ni halak Israel.” 

26 Nini si Daud ma dompak dalahi-dalahi na 
jongjong i lambungni ai, “Aha do bahenon hu bani 
halak na mamunuh halak Palistim ai, anjaha na 
padaohkon habadoron ai hun bani halak Israel? 
Ai ise ma halak Palistim na so marsunat ai, ase 
apasanni bala ni Naibata na manggoluh in?” 

27 Dob ai nini halak na mabuei ai ma hu bani songon 
hata nongkan, “Sonai ma bahenon hu bani halak na 
mamunuhsi.” 

28 Jadi ibogei si Eliab abangni ai ma parsahapanni ai 
pakon halak ai, gabe manringis tumang ma si Eliab 
dompak si Daud, nini ma hu bani, “Mangaha ho 
roh hujon, anjaha hu bani ise do iondoskon ho biri- 
biri na otik ai i halimisan? Hubotoh do hatoalonmu 
pakon hinajahat ni uhurmu, ai sihol mangidah na 
marporang in do ase roh ho.” 

29 Nini si Daud ma mambalosi, “Ai aha dong na 
hubahen on? Ai lang bulih diri marsahap pala 
sangkababah?” 


1 Samuel 17 1084 


30 Dob ai marhusor ma ia hun bani laho hu bani na 
legan, lanjar sonai do isungkun, jadi ibalosi halak na 
buei ai ma songon nongkan ai. 

31 Jadi dob ibogei sidea hata na hinatahon ni si Daud 
ai, ipadas sidea ma ai hu bani si Saul, gabe isuruh ma 
na mangalopisi. 

32 Nini si Daud ma dompak si Saul, “Ulang ma pala 
gobir uhur ni atap ise halani halak ai; laho pe 
jabolonmu on manlawan halak Palistim ai.” 

33Tapi nini si Saul ma dompak si Daud, “Seng 
mangasup ho mandorab halak Palistim ai laho 
mangimbangsi, ai parana ope ho, tapi anggo ia 
halak na somal marporang do hun bani sietek- 
etekonni.” 

34 Dob ai nini si Daud ma dompak si Saul, “Somal do 
jabolonmu on marmahan biri-biri ni bapani: anggo 
roh singa barang gipul mambuat biri-biri hun bani 
hulanan ai, 

35 huayak ma ia anjaha hubogbog, anjaha hupaluah 
ma biri-biri ai hun babahni, jadi anggo sihol 
jongjong ia mandorab ahu, hutangkap ma gumisni 
anjaha hubunuh ma ia. 

36 Age singa ai barang gipul ai ibunuh jabolonmu 
on do; maningon sonai do bahenon hu bani halak 
Palistim na somarsunat ai, halani na dob niapasanni 
bala ni Naibata na manggoluh in.” 

37 Ambahni ai nini si Daud ope, “Jahowa na dob 
paluahkon ahu hun bani sisilon ni singa ampa 

gipul, paluahon-Ni do ahu hun bani tangan ni halak 
Palistim ai.” Dob ai nini si Saul ma dompak si Daud, 
“Laho ma ho, sai ihasomani Jahowa ma ho!” 

38 Dob ai isorungkon si Saul ma pakeianni hu bani 
si Daud, inahkon ma tangkuluk tombaga hu atas ni 
uluni, anjaha ibahen ma ia marbaju partahanan. 

39 Isolotkon si Daud ma podangni hu bani pakeianni 
ai, anjaha ilajou ma mardalan, ai seng ongga ope 
ilajou sonai. Dob ai nini si Daud ma dompak si Saul, 
“Seng tarbahen ahu mardalan mamakei na sonon, 
ai seng ongga ope hulajou.” Jadi itanggali si Daud 
ma ai hun bani. 

40 Dob ai ibuat ma tungkotni, anjaha ipilih ma lima 
batu na landit hun bani bah banggal ai, anjaha 
inahkon ma ai hubagas hadang-hadanganni: ibuat 
ma umbalangni, anjaha idohori ma halak Palistim 
ai. 

41Roh ma halak Palistim ai mandohori si Daud, 
anjaha halak na mamboan gantar-gantarni ai i lobei 
ni. 

42 Jadi sanggah na mangkawah halak Palistim 
ai, iidah ma si Daud, gabe mapas ma uhurni 
mangidahsi, ai parana ope ia, magerger do huyumni 
anjaha jenges rupani. 

43 Dob ai nini halak Palistim ai ma dompak si Daud, 
“Ai baliang do gatni ahu, ase roh ho mamboan 
tungkot hu bangku?” Dob ai iapasi halak Palistim ai 
ma si Daud marhitei naibatani. 

44 Nini halak Palistim ai do hu bani si Daud, “Roh 
ma ho hu bangku, ase hubere dagingmin hu bani 
manuk-manuk na i awang-awang pakon hu bani 
binatang na i ladang.” 

45 Tapi nini si Daud ma dompak halak Palistim ai, 
“Ia ho da, roh do ho hu bangku mangunsagahkon 
podang pakon tanja ampa gantar-gantar: tapi anggo 
ahu roh do hubam mangunsagahkon goran ni 
Jahowa Zebaot, Naibata ni bala ni halak Israel, na 
niapasanmin. 

46 Ondoskonon ni Jahowa ma ho sadari on hubagas 
tanganku, ase hubunuh ho, anjaha husirang ulumin 
hunbam, anjaha bereonku do bangkei ni bala ni 
halak Palistim sadari on hu bani manuk-manuk na 
i awang-awang pakon hu bani binatang na i ladang, 
ase ibotoh ganup tanoh on adong do Naibata ni 
Israel, 

47ase ganup tumpuan on mananda, na so 
pala marhitei podang barang tanja Jahowa 
pamonangkon, ai Jahowa do simada parporangan, 
anjaha ondoskonon-Ni do hanima hubagas 
tangannami.” 

48 Jadi hoseihonsi halak Palistim ai, anjaha miut 
laho manjumpahkon si Daud namin, mintor 
mangolos ma si Daud hu ianan pardoraban ai 
manjumpahkon halak Palistim ai. 

49 Ipoluk si Daud hadang-hadanganni ai, ibuat ma 
sada batu hunjai, anjaha iumbalangkon ma ai, gabe 

ihonai ma pardompakan ni halak Palistim ai: masuk 
ma batu ai hubagas pardompakanni, jadi tompas 
ma ia dabuh hu tanoh. 

50Sonai ma italuhon si Daud halak Palistim ai 
marhitei umbalang pakon batu, ihonai do halak 
Palistim ai, gabe matei ma ia, age pe seng dong 
podang ibagas tangan ni si Daud. 

51 Dob ai marlintun ma si Daud anjaha jongjong ma 
ia i atas ni halak Palistim ai; ibuat ma podangni, 
anjaha iumpat ma ai hun bani sarungni, ibunuh ma 
ia anjaha itampul ma uluni. Jadi dob iidah halak 
Palistim, na dob matei do puanglima ni sidea ai, 
maporus bei ma sidea. 

52 Mintor roh ma halak Israel pakon Juda lanjar 
marsurak-surak, anjaha iayak sidea ma halak 
Palistim ai das hu Gat pakon hu horbangan ni 
Ekron, gabe radag ma bangkei ni halak Palistim ai i 
dalan laho hu Saaraim das hu Gat pakon Ekron. 

53 Mulak ma halak Israel hun bani na mardakdak 
halak Palistim ai, anjaha itaban sidea ma 
parsaranan ni sidea ai. 

54 Dob ai ibuat si Daud ma ulu ni halak Palistim 
ai, anjaha iboan ma ai hu Jerusalem, tapi anggo 
sinjatani ai itibalhon ma ibagas lampolamponi. 

>> Sanggah iidah si Saul si Daud luar manjumpahkon 
halak Palistim ai, nini ma dompak si Abner 
pambobai ni bala ai, “Anak ni ise do anak garama 
ai, ambia Abner?” Nini si Abner ma mambalosi, 

“Songon sintongni mangggoluh ham, rajanami, 
seng hubotoh.” 

56 Dob ai nini raja ai ma, “Papangkei ma barang anak 
ni ise do anak garama ai.” 

57 Jadi dob mulak si Daud hun bani na mamunuh 
halak Palistim ai, iarahkon si Abner ma ia hulobei 
ni si Saul, anjaha ibagas tanganni do ulu ni halak 
Palistim ai. 

58 Nini si Saul ma hu bani, “Anak ni ise do ho, anak 
parana?” Jadi nini si Daud ma mambalosi, “Anak ni 
jabolonmu, si Isai, par Betlehem ai do ahu.” 


Parhuan-huanon ni si Jonatan pakon si Daud 


Sogam ni Uhur ni si Saul Mangidah si Daud 


18 1 Jadi dob salpu si Daud marsahap pakon si 
Saul, tarsangkut ma uhur ni si Jonatan bani 
si Daud, anjaha ihaholongi si Jonatan ma ia songon 
dirini sandiri. 

2 Lanjar ijalo si Saul ma ia sadari ni ai, anjaha seng 
ilopas be ia mulak hu rumah ni bapani. 

3 Jadi ibahen si Jonatan ma parpadanan bani si 
Daud, halani holong do uhurni mangidahsi songon 
dirini sandiri. 

4 Itanggali si Jonatan ma bajuni anjaha iberehon 
ma ai hu bani si Daud, pakon baju porangni ampa 
podangni, panahni pakon gonditni. 

3 Anjaha huja pe laho si Daud marporang isuruh si 
Saul sai monang do ia; gabe ipabangkit si Saul ma 
ia gabe puanglima. Anjaha rosuh do uhur ni ganup 
bangsa ai mangidahsi, sonai homa age juakjuak ni 
si Saul. 

6 Sahali sanggah na mulak sidea, sanggah na mulak 
si Daud hun bani na manaluhon halak Palistim, 
roh ma naboru-naboru hun bani ganup huta ni 
halak Israel mandoding anjaha manortor-nortor 
mangalo-alo Raja Saul marhasoman tambur, surak- 
surak pakon parugas musik. 

7 Jadi mandoding ma naboru ai marsibalos-balosan, 
nini ma, “Marribu-ribu do italuhon si Saul, tapi 
marlaksa-laksa do anggo si Daud.” 

8 Jadi marah tumang ma si Saul, anjaha seng 
marosuh ia mambogei hata ai, nini ma, “Hu 
bani si Daud ihatahon sidea marlaksa-laksa, hape 
hu bangku marribu-ribu hansa; pitah harajaon in 
mando hape na so bani?” 

9 Jadi hun bani ari ai nari subil ma uhur ni si Saul 
mangidah si Daud. 

10 Patarni ai siar ma tonduy na jahat ai, na sinuruh 
ni Naibata hu bani si Saul, gabe ratou ma ia ibagas 
rumahni: tapi marhusapi do si Daud songon na 
sain dokah, anjaha pajolom-jolom tanja do anggo 
si Saul. 

11 Dob ai ipantomkon si Saul ma tanjani ai, ai nini 
uhurni, “Hupantom ma si Daud hu dingding ai!” Tapi 
idiharhon si Daud do, pala dua hali. 

12 Jadi mabiar ma si Saul mangidah si Daud, ai 
ihasomani Jahowa do ia, tapi minsah do la anggo 
hun bani si Saul. 

13 Halani ai ipadaoh si Saul ma si Daud ai hun 
lambungni, anjaha ipabangkit ma ia gabe pambobai 
ni sisaribu, luar masuk do ia i lobei ni bangsa ai. 
14Sai monang do ia bani sagala dalanni, ai 
ihasomani Jahowa do ia. 

15 Jadi dob iidah si Saul sai marhamonangan do ia, 
gabe lambin mabiar ma ia mangidahsi. 

16 Tapi holong do uhur ni ganup halak Israel pakon 
Juda mangidah si Daud, ai luar masuk do ia i lobei 
ni sidea. 


Si Daud gabe Hela ni si Saul 


17 Dob ai nini si Saul ma dompak si Daud, “Tonggor 
ma, ijon do borungku sikahanan, si Merab; hubere 
pe ia bahen parinangonmy, tapi gabe halak na 
garang ma ho bangku anjaha porangkon ma porang 
ni Jahowa.” Ai nini uhur ni si Saul, “Ulang ma 
tanganku sandiri mangonai hu bani, tapi tangan ni 
halak Palistim ma patundukkonsi.' 

18 Jadi nini si Daud ma dompak si Saul, “Ise ma 
ahu, anjaha aha ma pangkungku pakon ginompar 

ni bapa i Israel, ase maningon gabe hela ni raja in 
ahu?” 

19 Tapi dob jumpah panorangni, bereon si Merab, 
boru ni si Saul ai hu bani si Daud, gabe hu bani 
si Adriel par-Mehola ai do ia iberehon bahen 
parinangonni. 

20 Tapi holong do uhur ni si Mikal, boru ni si Saul ai 
mangidah si Daud: jadi adong ma na patugahkon ai 
hu bani si Saul, gabe rosuh ma ia mambogei hata ai. 
21 Ai nini uhur ni si Saul do, “Hubere ma ia hu bani, 
ase gabe tirangkap ia bani, anjaha halak Palistim 
patundukkonsi.' Halani ai nini si Saul ma dompak si 
Daud paduahalihon, “Gabe helangku ma ho sadari 
on.” 

22 Jadi ihatahon si Saul ma hu bani juakjuakni, 
“Marsahap ma nasiam hu bani si Daud marponop- 
ponop, hatahon nasiam ma, 'Tonggor ma, rosuh 
do uhur ni raja in mangidah ho, anjaha ganup 
juakjuakni mangkaholongi ho: on pe balosi ma gabe 
hela ni raja in.” 

23 Jadi ipatugah juakjuak ni si Saul ma hata ai hu 
bani si Daud. Tapi nini si Daud ma, “Na urah do gakni 
nini uhur nasiam gabe hela ni raja diri? Ai halak na 
musil anjaha na dorun do ahu.” 

24 Jadi ipatugah juakjuak ni si Saul ma hata ai hu 
bani, “Sonon do hata ni si Daud.” 

25 Dob ai nini si Saul ma, “Sonon do sihatahonon 
nasiam hu bani si Daud, 'Seng mangindo boli raja in, 

pitah saratus sibur-sibur ni halak Palistim do, bahen 
pambalason hu bani munsuh ni raja in.” Ai nini 
uhur ni si Saul, ase matei si Daud marhitei tangan 
ni halak Palistim. 

26 Jadi dob ipatugah juakjuak ni si Saul hata ai hu 
bani si Daud, marosuh ma uhurni gabe hela ni raja 
ai. Tapi taram nape jumpah padan, 

27 bingkat ma si Daud rap pakon balani, lanjar 
ibunuh ma dua ratus halak Palistim. Iboan si Daud 
ma sibur-sibur ni sidea ai, anjaha iberehon ma hu 
bani raja ai. Jadi ibere si Saul ma boruni, si Mikal 
gabe parinangonni. 

28 Jadi dob iidah anjaha iahap si Saul, na ihasomani 
Jahowa do si Daud ai, anjaha halak Israel pe ganup 
mangkaholongisi, 

29 lambin tambah ma biarni dompak si Daud. Ase 
munsuh ni si Saul do si Daud sadokah manggoluh 
ia. 

30 Sadihari pe luar halak Palistim marporang, 
banggalan do tong hamonangan ni si Daud 
marimbang haganup juakjuak ni si Saul, gabe 
tarmurmur tumang ma goranni. 


Maporus si Daud hun lobei ni si Saul 


19.” ai ihatahon si Saul ma hu bani si 
Jonatan anakni ai pakon hu bani juakjuakni, 
ase ibunuh sidea si Daud, tapi rosuh tumang do 

uhur ni si Jonatan anak ni si Saul ai mangidah si 
Daud. 

2 Jadi ipatugah si Jonatan ma ai hu bani si Daud, nini 
ma, “Ipindahi uhur ni bapangku si Saul, ase sihol 
mamunuh ho, halani aijaga ma ho bani dirimu patar 
girah sogod, marponop ma ho, ulang taridah. 

3 Tapi anggo ahu luar ma ahu anjaha jongjong i 
lambung ni bapa i ladang parponopanmai, anjaha 
barang aha na hu idah ijai, hupatugah pe ai bam.” 
4 Dob ai itarsingatkon si Jonatan ma gabei ni si Daud 
na madear ai hu bani si Saul bapani ai, nini ma hu 
bani, “Ulang ma mardousa raja in halani si Daud, ai 
seng adong dousani bamu, tapi jenges sahalian do 
pambahenanni bamu. 

5lasamkon do hosahni laho mamunuh halak 
Palistim ondi, anjaha hatuahon bolon do ibahen 
Jahowa hu bani ganup halak Israel. lidah ham 
do ai, anjaha marmalas ni uhur ham: mase ma 
sihol mardousa ham bani daroh, na so marpipot 
marhitei na mamunuh si Daud, seng marhala?” 
6Jadi itangihon si Saul ma sora ni si Jonatan 
ai, marbija ma ia, “Songon sintongni manggoluh 
Jahowa, seng bulih bunuhon ia.” 

7 Jadi idilo si Jonatan ma si Daud, anjaha ipatugah 
ma hu bani ganup hata ondi. Dob ai iarahkon si 
Jonatan ma si Daud hu bani si Saul, anjaha i lobei 
ni ma ia songon na sain dokah. 

8 Tapi masa ma use parporangan: bingkat ma si 
Daud laho mamorang halak Palistim, gabe talu 
tumang ma sidea ibahen, lanjar maporus ma sidea 
ibahen. 

9Dob ai roh ma use tonduy na jahat hun bani 
Jahowa hu bani si Saul, sanggah hundul ia i rumahni 
pajolom-jolom tanja ibagas tanganni:, marhusapi do 
anggo si Daud. 

10 'suba si Saul ma mamantom si Daud hu bani 
dingding marhitei tanjani, tapi idiharhon si Daud 
do, gabe pantik ma tanja ai hu dingding. Maporus 
ma si Daud, gabe maluah ma ia. 

11 Bornginni ai isuruh si Saul ma suruhanni hu 
rumah ni si Daud laho marjaga, ase boi bunuhon 
ia patarni ai. Tapi roh ma si Mikal, parinangonni 
ai patugahkon hu bani, “Anggo seng ipaluah ham 
hosahmu borngin on, maningon bunuhon ma ham 
patar.” 

12 Dob ai itantan si Mikal ma si Daud hun jandela hu 
toruh: maporus ma ia gabe maluah. 

13 buat si Mikal ma gana-gana terapim, anjaha 
irageihon ma ai hu podomanni, halanguluni bobak 
ni hambing ibahen, anjaha isabingi ma ai bani hiou. 
14 Dob ai isuruh si Saul ma suruhanni mangalop si 
Daud. Tapi nini si Mikal ma, “Boritan do ia.” 

15 Dob ai isuruh si Saul ma use suruhanni manorih 
si Daud, nini ma, “Boan ma ia hu bangku i atas ni 
podomanni, ase hubunuh ia.” 

16 Jadi dob roh suruhan ai, tonggor ma gana-gana 
terapim do hape i podomanni, anjaha bobak ni 
hambing tunggal halang uluni. 

17 Nini si Saul ma dompak si Mikal, “Mase ma 
sonin pangoto-otoimu bangku, anjaha ipalopas ho 
munsuhku laho, gabe maluah ia?” Jadi nini si Mikal 
ma dompak si Saul, “Nini hu bangku, “Lopas ahu 
laho, mase ma rahanan bunuhonku ho?” 

18 Tapi maporus do anggo si Daud gabe maluah ia, 
anjaha das ma ia hu bani si Samuel i Rama, anjaha 
ipatugah ma bani haganup, na binahen ni si Saul 
hu bani. Jadi laho ma ia pakon si Samuel, gabe 
marianan ma sidea i Nayot. 

19 Jadi adong ma na patugahkon hu bani si Saul, 
“Tonggor ma, i Nayot na i Rama do si Daud 
marianan.” 

20 Jadi isuruh si Saul ma suruhanni mangalopi si 
Daud, gabe iidah sidea ma tumpuan ni nabi na 
manjahai, anjaha si Samuel do kopala ni sidea. Jadi 
sogop ma Tonduy ni Naibata hu bani suruhan ni si 
Saul, gabe manjahai ma age sidea. 

21 Dob ipatugah na masa ai hu bani si Saul, gabe 
isuruh ma suruhanni na legan, gabe manjahai ma 
age sidea, dob ai isuruh si Saul ma suruhanni 
patoluhalihon, tapi sidea pe manjahai do. 

22 Dob ai ia sandiri pe laho ma hu Rama, gabe das 
ma ia hu parigi bolon na i Seku: sungkun-sungkun 

ma ia, “Ija do si Samuel pakon si Daud?” Nini halak 
ma, “Tonggor ma, i Nayot, na i Rama do ia.” 

23 Dob ai laho maia hujai, hu Nayot, nai Rama, gabe 
sogop ma age hu bani Tonduy ni Naibata, anjaha 
sanggah na mardalan ai ia, manjahai ma ia, ronsi 
das ia hu Nayot na i Rama. 

24|a pe itanggali ma pakeianni, anjaha manjahai 
ma ia i lobei ni si Samuel, anjaha tibal ia salang- 
salang layur sadari sabornginni ai. Halani ai do ase 
ihatahon halak, “Dihut do homa si Saul i tongah- 
tongah ni nabi-nabi?” 


Parbulawanan ni si Jonatan pakon si Daud 


20 1 Dob ai lintun ma si Daud hun Nayot na i 
Rama. Dob das ia hu bani si Jonatan, nini 
ma, “Aha dong na hubahen? Aha salahku? Aha 
do salahku i lobei ni bapanta, ase sihol bunuhonni 
ahu?” 

2 Tapi nini si Jonatan ma, “Daoh ma in! Seng dong 
ibahen bapa atap aha pe, na banggal age na 
etek, anggo lang ope ipatugah hu bangku. Mase 
ma ponopkonon ni bapa ia on hun bangku? Seng 
tongon sonai.” 

3Dob ai nini si Daud ma mambalosi, “Torang 
do ibotoh bapanta, na dob jumpahan idop ni 
uhur do ahu i lobeimu.” Gabe nini uhurni, “Seng 
bulih botohon ni si Jonatan hata on, ase ulang 
pusok uhurni. Tapi tongon do, songon sintongni 

manggoluh Jahowa, anjaha manggoluh pakon ho, 
pitah sanlangkah mando holangkolangku hun bani 
hamateian.' 

4 Dob ai nini si Jonatan ma dompak si Daud, “Aha 
gakni pinindo ni uhurmu, si bahenonku bam?” 

5 Nini si Daud ma dompak si Jonatan, “Tonggor 
ma, patar ma poltak ni bulan, somalni rap pakon 
rajanta do ahu mangan, tapi palopas ma ahu 
laho, ase marponop ahu i ladang das ronsi patolu 
bornginkon. 

6 Porini sungkun-sungkun bapanta pasal ahu, jadi 
hatahon ma, (Gomos do ipindo si Daud hun bangku, 
ase podas ia laho hu Betlehem, hutani ai: ai adong 
do parsombahon tahunan ijai rap pakon pangkuni 
ganup.' 

7 Anggo ihatahon, “Dear!” Artini tanda na dear ma 
ai. Tapi anggo manggila do ia, botoh ma, na dob 
putus do uhurni mambahen na jahat. 

8On pe patidak ma idop ni uhurmu hu bani 
jabolonmon, ai domma pala mambahen padan ho 
hu bani jabolonmon i lobei ni Jahowa. Tapi anggo 
adong salahku, ho ma rahanan mamunuh ahu; 
mase ma pala boanonmu ahu hu bani bapanta?” 

? Dob ai nini si Jonatan ma, “Daoh ma in hun 
bangku! Anggo hubotoh, na dob putus do uhur ni 
bapa mambahen na jahat bam, mintor lang ma 
patugahonku ai bam?” 

10 Jadi nini si Daud ma dompak si Jonatan, “Ise ma 
patugahkon hu bangku, anggo manggila bapanta 
marbalos hubam?” 

11 Dob ai nini si Jonatan ma dompak si Daud, “Eta 
hita laho hu ladang!” Jadi laho ma sidea hu ladang. 
12 Nini si Jonatan ma dompak si Daud, “Jahowa, 
Naibata ni halak Israel ma saksi! Anggo domma 
hupapangkei bapa patar barang haduan, tonggor 
ma, anggo dear do uhurni hu bani si Daud, mintor 
suruhonku ma na patugahkon ai bam. 

13 Tapi anggo sihol uhur ni bapa mambahen na 
masambor bam sonai ma bahenon ni Jahowa 
hu bani si Jonatan, lobih ope tene, anggo 
seng hupatugah ai bam, ase boi sonang ho 
laho. Sai ihasomani Jahowa ma ho songon na 
hinasomananni bapa na sain dokah. 

14 Sanggah manggoluh ope ahu, patuduhkon ma hu 
bangku idop ni uhur ni Jahowa, ase ulang matei ahu, 
15 anjaha ulang ma rotapkon idop ni uhurmu hun 
bani ginomparhu ronsi sadokah ni dokahni. Anggo 
isiapkon Jahowa ma ganup munsuh ni si Daud hun 
bani sab tanoh on, 

16 Ulang ma siap goran ni si Jonatan hun rumah ni 
si Daud, anjaha Jahowa ma na manluluhon munsuh 
ni si Daud.” 

17 Dob ai iulaki si Jonatan ma pabijahon si Daud 
halani holong ni uhurni mangidahsi, ai holong do 
uhurni bani songon holong ni uhurni bani dirini. 

18 Dob ai nini si Jonatan ma hu bani, “Patar ma 
poltak ni bulan: jadi sungkunon ni halak ma pasal 
ho, ai lumei do hundulanmu. 

19 Haduan ope sipalgeinan na so ijai ho: jadi laho ma 
ho hu bani ianan parponopanmu hinan, sanggah 
sihol bunuhonni ho; anjaha hundul ma hoilambung 
ni batu na gugun na jjai ai. 

20 Panahkononku ma tolu lingkit hu lambungni 
ai, songon na manembak sada alatan ahu 
pakulahonku. 

21 Dob ai suruhonku ma sada anak garama, ningku 
ma, 'Laho ma ho ne, mangidah lingkit ai.” Anggo 
huhatahon hu bani anak garama ai, Tonggor ma, 
hampit jon do lingkit ai, buat ma!' Jadi roh ma ho, 
ai songon sintongni manggoluh Jahowa, damei do 
bam, seng dong mara. 

22 Tapi anggo huhatahon hu bani anak garama ai, 
'Tonggor ma, hampit jadui do lingkit ai!” Anggo 
sonai, mintor laho ma gelah ho, halani Jahowa do 
na marsuruh ho. 

23 Tapi anggo pasal na sinahapkonta on, ho pakon 
ahu, pasal on Jahowa do saksi i tongah-tongahta 
ronsi sadokah ni dokahni.” 

Si Jonatan Narus Ibunuh bapani 


Sirang si Jonatan hun bani si Daud 


24 Dob ai marponop masi Daud tongah ladang. Jadi 
dob jumpah poltak ni bulan, hundul ma raja ai sihol 
mangan. 

25 Hundul ma raja ai bani hundulanni songon na 
sain dokah, bani hundulan i lambung ni dingding, 
si Jonatan hundul patontang pakonsi, si Abner i 
lambung ni si Saul: tapi lumei do anggo ianan ni si 
Daud. 

26 Seng dong isahapkon si Saul bani sadari ni ai, 
ai dapot uhurni, “Adong do na masa bani: seng 
pansing ia, ai seng manguras ope ia.’ 

27 Tapi patarni ai, paduaarihon dob poltak bulan, 
lanjar lumei doianan ni si Daud. Jadi nini si Saul ma 
dompak si Jonatan anakni ai, “Mase ma lang roh 
si Daud, anak ni si Isai ai mangan nantuari barang 
sadari on?” 

28 Nini si Jonatan ma mambalosi, “Gomos do ielek- 
elek ahu, ase laho ia hu Betlehem. 

29 Nini, “Palopas ma ahu laho, ai manggalang 
do hanami na saompung ibagas huta ai, anjaha 
abang sandiri do na manonahkon ahu; on pe 
anggo dapotan idop ni uhur do ahu, laho ma ahu 
mangidah na si abang: halani ai do ase seng roh ia 
mangan rap pakon raja in.” 

30 Jadi gajag ma ringis ni si Saul mangidah si Jonatan, 
nini ma hu bani, “Anak magou, na so siat hata do 
ho! Ai lang hubotoh do na dob ipilih ho do anak ni 
si Isai mambahen hadorunonmu pakon hadorunon 
ni inangmu na manubuhkon ho? 

31 Ai sadokah manggoluh anak ni si Isai ai i tanoh 
on, seng anjai totap ho barang harajaonmu. On 
pe suruh ma na mangalopisi hu bangku, ai anak 
sibunuhon do ia.” 

32 Nini si Jonatan ma mambalosi bapani ai, “Mase 
ma maningon bunuhon ia? Aha salahni?” 

33 Jadi ipantomkon si Saul ma tanja ai hu bani sihol 
mamunuhsi. Hunjai ibotoh si Jonatan ma na dob 
putus uhur ni bapani ai sihol mamunuh si Daud. 

34 Dob ai laho ma si Jonatan hun bani na mangan- 
mangan ai, manringis tumang ia, seng mangan 
ia paduaarihon dob poltak bulan ai, ai pusok do 
uhurni halani si Daud, marhiteihon na dob pinahiri 
ni bapani ai ia. 

35 Patarni ai laho ma si Jonatan hu ladang bani 
panorang na dob pinadankonni ai hu bani si Daud, 
sada dakdanak na etek-etek do hasomanni. 

36 Nini ma dompak juakjuakni ai, “Marlintun ma ho, 
pindahi ma lingkit sisiorhononku.” Dob ai marlintun 
ma juakjuakni ai, gabe isiorhon ma sada lingkit 
humbabouni. 

37 Dob das juakjuak ai bani ianan ni lingkit na 
siniorhon ni si Jonatan ai, dilo-dilo ma si Jonatan 

hun pudi ni juakjuakni ai, nini ma, “Ai lang hampit 
jadui do lingkit ai?” 

38 Jadi idilohon si Jonatan ma hu bani juakjuak ai, 
“Podas, ulang ho mantadi-mantadi!” Ibuat juakjuak 
ni si Jonatan ai ma lingkit ai, lanjar iboan ma ai 
mulak hu bani tuanni. 

39 Tapi anggo juakjuak ai seng ibotoh ai: pitah si 
Jonatan ampa si Daud do na marsibotohan pasal 
hata ai. 

40jondoskon si Jonatan ma sinjatani ai hu bani 
juakjuak hasomanni ai, anjaha nini ma hu bani, 
“Laho ma ho, boan ma in hu huta.” 

41 Jadi dob laho juakjuak ai, roh ma si Daud hun 
lambung ni gugunan batu ai, manrogop ma ia pala 
dais bohini hu tanoh, anjaha isombah ma ia tolu 
hali: dob ai marsisummahan ma sidea lanjar tangis 
bei, marompot tumang. 

42 Dob ai nini si Jonatan ma dompak si Daud, “Laho 
ma ho mardamei-damei. Pasal na pinadankonta 
padua-dua, marhitei bija ibagas goran ni Jahowa, 
Jahowa do saksi i tongah-tongahta, i tongah-tongah 
ni ginomparhu pakon ginomparmu sadokah ni 
dokahni.” (20-43) Dob ai bingkat ma si Daud: si 
Jonatan pe mulak ma hu hutani. 


Si Daud i Huta Nob 


31.” ai das ma si Daud hu Nob, hu 
bani Malim Ahimelek. Tapi songgotan ma 

si Ahimelek manjumpahkon si Daud, jadi nini ma 
hu bani, “Mase punjung sahalak ham, seng dong 
hasomanmu age sahalak?” 

2 Dob ai nini si Daud ma dompak malim Ahimelek, 
“Itonahkon rajanta do sada hata hu bangku, 
anjaha nini do hu bangku, “Seng bulih botohon 
ni atap ise pasal hata na hutonahkon in bam. 
Domma hutotapkon ianan parjumpahan hu bani 
hasomanku.' 

3 On pe, aha do na dong bamu? Bere ham ma 
bangku lima ruti, atap aha pe na dong ijon.” 

4 Nini malim ai ma mambalosi si Daud, “Seng dong 
ruti na somal bangku, pitah ruti na mapansing 
hansa, asal ma tarpadaoh halak dirini hun bani 
naboru.” 

“Jadi nini si Daud ma mambalosi malim ai, 
“Tongon tumang, domma dua ari daoh do naboru 
hunbennami, sanggah bingkat ahu; pansing do tong 
badan ni halak ai, age pe pardalanan na somal, ai 
lang daoh mapansingan badan ni sidea sadari on?” 
6 Dob ai ibere malim ai ma hu bani ruti na pansing 
ai, ai seng dong ruti ijai sobali ni ruti sigalangkonon 
ai, ai ma ruti na binuat hun lobei ni Jahowa, laho 
manggantihon ai marhitei ruti na milas bani ari 
ibuat ruti ai. 

7 Tapi adong do ijai sadari ni ai sahalak hun bani 
jabolon ni si Saul, na tartutup i lobei ni Jahowa, si 

Doeg do goranni, halak Edom, kopala ni parmahan 
ni si Saul. 

8Dob ai nini si Daud ma dompak si Ahimelek, 
“Atap adong do iponopkon ham ijon tanja barang 
podang? Ai seng sampang huboan podangku 
barang sinjatangku, halani mangolos mandalankon 
hata ni raja ai.” 

3 Nini malim ai ma mambalosi, “Podang ni Goliat, 
halak Palistim ai, na binunuhmu i habungan Elah, 
tonggor ma, ijon do ibaluti ibagas hiou, i pudi ni baju 
epod; anggo sihol buatonmu ai, buat ma, ai seng 
dong na legan sobali ai ijon.” Nini si Daud ma, “Seng 
dong na usih hujai, bere ham ma in bangku.” 


Si Daud Rap pakon Raja Akis 


10 Dob ai bingkat ma si Daud, maporus sadari ni ai 
hun lobei ni si Saul, anjaha laho ma ia hu bani si Akis 
raja ni Gat. 

11 Tapi nini juakjuak ni si Akis ma hu bani, “Ai lang 
on do si Daud, raja ni nagori ai? Ai lang pasal ia do 
mandoding marsibalos-balosan sidea sanggah na 
manortor ai: Marribu-ribu do italuhon si Saul, tapi 
marlaksa-laksa do italuhon si Daud.” 

12 Iparuhurhon si Daud do hata ai, gabe mabiar 
tumang ma ia bani si Akis, raja ni huta Gat ai. 

13 Jadi ipalegan ma parlahouni i lobei ni sidea, 
anjaha ipapodou-podou ma dirini, margonrang- 

gonrang ma ia bani labah ni horbangan ai, anjaha 
dehdehan tijurni hu bani gumisni ibahen. 

14Dob ai nini si Akis ma hu bani juakjuakni ai, 
“Tonggor ma, podouan do halak in: mase ma 
ibobahon hanima ia bangku? 

15 Ai hurangan gakni ahu bani halak na podouan, 
ase iboan hanima halak in, laho patuduhkon 
podouni ai bangku? Tor halak sisonon ma masuk hu 
rumahku?” 


Si Daud i Adullam 


22 1Dob ai laho ma si Daud hunjai, anjaha 
maporus ma ia hu liang Adullam. Jadi dob 
ibogei abangni pakon ganup ginompar ni bapani ai, 
gabe tuad ma sidea manjumpahkonsi hujai. 

2 Dob ai martumpu ma hu bani sagala halak na 
tarsosak, sagala halak siparutang pakon sagala 
halak na marborit ni uhur, gabe ia ma gabe 
pambobai bani sidea. Adong do ompat ratus halak 
hasomanni ai. 

3 Dob ai laho ma si Daud hunjai hu Mispa na i 
tanoh Moab, anjaha nini ma hu bani raja ni halak 
Moab ai, “Palopas ma bapa pakon inang marianan i 
tongah-tongah nasiam, paima hubotoh barang aha 
sibahenon ni Naibata hu bangku.” 

4 Jadi iarahkon ma sidea hu lobei ni raja ni halak 
Moab, anjaha marianan ma sidea i lambungni 
sadokah si Daud marbatar-batar i atas dolog. 

3 Dob ai nini nabi Gat ma dompak si Daud, “Ulang 
be ham marbatar-batar i dolog, laho ma ham hu 
tanoh Juda.” Jadi laho ma si Daud, gabe das ma ia 
hu harangan Heret. 


Hona Bunuh Malim-malim na i Nob 


6 Dob ai tarbogei ma hu bani si Saul barita pasal 
si Daud pakon pasal halak hasomanni ai. I Gibea 
do hundul-hundul si Saul ijia, i toruh ni hayu 
jabi-jabi na i atas ni buntu-buntu, anjaha tanjani 
ibagas tanganni, haganup juakjuakni jongjong do i 
lambungni. 

7 Dob ai nini si Saul ma dompak juakjuakni na 
jongjong i lambungni, “Tangar nasiam ma, nasiam 
halak Benjamin: mintor tumaram ma bereon ni 
anak ni si Isai ai bani ganup nasiam juma barang 
pohon anggur? Mintor tumaram ma pabangkitonni 
ganup nasiam bahen kopala ni sisaribu barang 
kopala ni sisaratus? 

8 Mase ma martahi-tahi nasiam ganup mangimbang 
ahu? Sada pe lang dong na patugahkon bangku 
sanggah na mambahen parpadanan anakku pakon 
anak ni si Isai ai, sada pe lang dong na marpusok ni 
uhur nasiam pasal ahu, anjaha sada pe lang nasiam 
patugahkon hu bangku na dob ipajabu anakku 
juakjuakku mangimbang ahu, anjaha ionggopi ahu, 
songon na dob talar sadari on.” 

9 Dob ai nini si Doeg halak Edom ai ma, na jongjong 
ijai rap pakon juakjuak ni si Saul, “Huidah do anak 
ni si Isai ai roh hu Nob, hu bani si Ahimelek, anak ni 
si Ahitub.” 

10 sungkun do hu bani Jahowa pasal langkahni, 
ibere do bohal bani, anjaha ibere do bani podang 
ni si Goliat halak Palistim ai. 

11 Dob ai isuruh raja ai ma na mandilo Malim 
Ahimelek, anak ni si Ahitub pakon ganup ginompar 
ni bapani, na adong i Nob: jadi roh ma sidea ganup 
hu bani raja ai. 

12 Nini si Saul ma, “Tangihon ma, ale anak ni si 
Ahitub!” Ibalosi ma, “Tonggor ma, ijon do ahu, 
tuannami.” 

13 Dob ai nini si Saul ma hu bani, “Mase ma martahi- 
tahi hanima mangimbang ahu, ho pakon anak ni si 
Isai, tandani ibere ho do bani ruti pakon podang, 
anjaha isungkun ho Jahowa pasalsi, gabe iimbang 
ahu, anjaha ionggopi ahu, songon na torang taridah 
sonari?” 

14 Dob ai ibalosi si Ahimelek ma raja ai, “Ise ma hun 
bani ganup juakjuakmu hatengeran songon si Daud, 
ai ma hela ni rajanami, kopala ni pangawalmu, 
anjaha marsangap i rumahmu? 

15 hi sahali on pe nani ahu parlobei sahali 
manungkun Naibata pasal langkahni? Sabonar 
lang! Ulang ma ihonahon rajanami hata ai bangku 

pakon bani ganup ginompar ni bapa; ai ganup hata 
on, otik pe lang ibotoh juakjuakmu.” 

16Tapi nini raja ai ma, “Maningon matei ho, 
Ahimelek, ho pakon ganup ginompar ni bapamu.” 
17 Dob ai nini raja ai ma dompak pangawal na 
jongjong i lambungni, “Padohor hujon, bunuh ma 
Malim ni Jahowa in! Ai dihut do tangan ni sidea 
mangurupi si Daud, anjaha ibotoh sidea do na 
maporus ia, hape seng ipatugah ai bangku.” Tapi 
seng ra juakjuak ni raja ai manlaluhon tanganni, 
laho manikam malim ni Jahowa. 

18 Dob ai nini raja ai ma dompak si Doeg, “Roh ho 
hujon, tikam ma malim-malim in.” Dob ai marhusor 
ma si Doeg, halak Edom ai, anjaha itikam ma 
malim-malim ai. Ibunuh ma bani na sadari ai ualuh 
puluh lima dalahi, siparbaju epod na hun bani hiou 
silopak. 

19 bunuh do homa parhuta Nob, huta janan ni 
sagala malim ai, marhitei podang, dalahi pakon 
naboru, dakdanak pakon na etek-etek, lombu, 
halode pakon biri-biri, ibunuh do ganupan ai 
marhitei podang. 

20 Tapi maluah do sada anak ni si Ahimelek, anak ni 
si Ahitub, si Abyatar do goranni: jadi maporus ma ia 
hu bani si Daud. 

21 Jadi dob ibaritahon si Abyatar hu bani si Daud, na 
dob ibunuh si Saul malim ni Jahowa, 

22 nini si Daud ma dompak si Abyatar, “Domma 
hubotoh namin bani ari ai, na ijai do si Doeg, halak 
Edom ai, anjaha na maningon patugahonni do ai hu 
bani si Saul. Marsapata hu bangku do ganup hosah 
ni ginompar ni bapamu. 

23 | lambungku ma ho, ulang ho mabiar, ai barang 
ise na manahihon hosahmu, tahinononni do homa 
hosahku, sonang do ho i lambungku.” 


Si Daud i Kegila pakon i Halimisan Sip 


1 Dong ma na patugahkon hu bani si Daud, 
23 “Tonggor ma, iporang halak Palistim do 
Kegila, anjaha iayob sidea do sagala pardogeian.” 
2 Jadi isungkun si Daud ma Jahowa, “Bulih do 
ahu laho manaluhon halak Palistim?” Dob ai nini 
Jahowa ma hu bani si Daud, “Laho ma ho, taluhon 
ma halak Palistim anjaha paluah ma Kegila.” 
3 Tapi nini hasoman-hasoman ni si Daud ai ma hu 
bani, “Tonggor ma, gari ijon, i tanoh Juda, mabiar 
do hita, lambin naha ma anggo laho hita hu Kegila 
laho mandorab bala ni halak Palistim?” 
4 Jadi iulaki si Daud ma sahali nari manungkun 
Jahowa, gabe ibalosi Jahowa ma ia, nini ma, “Misir 
ma ho laho hu Kegila, ai Ahu sandiri do na 
mangondoskon halak Palistim hubagas tanganmu.” 
> Dob ai laho ma si Daud pakon hasomanni ai hu 
Kegila, iporang sidea ma halak Palistim ai, anjaha 
iboan ma pinahan ni sidea; talu tumang do sidea 

ibahen, gabe maluah ma par-Kegila ai ibahen si 
Daud. 

6Sanggah na maporus si Abyatar, anak ni si 
Ahimelek marayak si Daud hu Kegila, iboan do baju 
epod ai ibagas tanganni. 

7 Dob ai tarbogei ma hu bani si Saul na roh ai si Daud 
hu Kegila. Jadi nini si Saul ma, “Domma iondoskon 
Jahowa ia hubagas tanganku, ai domma ihurungkon 
dirini marhitei na masuk ia hubagas sada huta na 
marhorbangan anjaha na marpating-pating.” 

8 Jadi idilo si Saul ma ganup bangsa ai laho 
marporang, tuad hu Kegila, laho mangkubu si Daud 
pakon hasomanni ai. 

3 Tapi dob ibotoh si Daud, na dob isura-surahon si 
Saul mambahen na so madear bani, jadi nini ma 
dompak Malim Abyatar: “Boan hujon baju epodin!” 
10 Dob ai nini si Daud ma, “Ham Jahowa, Naibata ni 
Israel: Domma torang ibogei jabolonmu, sihol roh si 
Saul hu Kegila, laho parsedahon huta in halani ahu. 
11 Tumaram do ondoskonon ni par-Kegila ahu hu 
tanganni? Tumaram do si Saul tuad, songon na dob 
binogei ni jabolon-Mu on? Ham Jahowa, Naibata ni 
Israel, patugah Ham ma hu bani jabolon-Mu on.” 
Jadi nini Jahowa ma, “Roh do ia!” 

12 Dob ai nini si Daud ma use, “Tumaram do 
ondoskonon ni par-Kegila ahu pakon hasomankin 
hubagas tangan ni si Saul?” Jadi nini Jahowa ma, 
“Ondoskonon ni sidea do!” 

13 Dob ai misir ma si Daud rap pakon hasomanni 
sionom ratus halak ai, itadingkon ma Kegila, anjaha 
lajang ma ia hujai-hujon. Dob ipatugah halak hu 
bani si Saul, domma maluah si Daud hun Kegila, 
seng be saud ia laho. 

14 Jadi tading i parbatar-bataran ma si Daud i 
halimisan, i pardologan ni halimisan Sip. Ipindahi 
si Saul do ia ganup ari, tapi seng ibere Naibata ia 
hubagas tanganni. 

15 Tapi mabiar do si Daud, halani na dob bingkat si 
Saul sihol mamunuhsi. la si Daud i halimisan Sip do, 
i Hores. 

16 Tapi bingkat ma si Jonatan, anak ni si Saul, laho 
ma ia marayak si Daud hu Hores, anjaha ipatotap 
ma uhurni ibagas Naibata. 

17 Nini ma hu bani, “Ulang ma ho mabiar, ai seng 
tumaram jumpah tangan ni bapa, si Saul in ho, 
maningon ho do bangkit gabe raja manggomgom 
halak Israel, anjaha ahu raja paduahon: bapa, si Saul 
pe torang do in ibotoh.” 

18 Jadi marpadan ma sidea na dua i lobei ni Jahowa: 
tading i Hores do anggo si Daud, tapi mulak do si 
Jonatan hu rumahni. 

19 Dob ai tangkog ma halak Sip marayak si Saul 
hu Gibea, nini ma, “Ai lang marponop do si Daud 
i lambungnami i atas dolog, i Hores, bani buntu- 
buntu Hakila, na hampit dangsina ni Jesimon? 

200On pe, anggo marosuh do uhurmu, ham 
rajanami, sai tuad ma ham, ase iondoskon hanami 
ia hubagas tangan ni raja in.” 

21 Nini si Saul ma, “Sai ipasu-pasu Jahowa ma 
nasiam, halani holong do uhur nasiam mangidah 
ahu. 

22|aho ma nasiam, papangkei nasiam ma 
use, ase ibotoh anjaha iidah nasiam torang 
ianan parsaranan ni naheini, anjaha ise na dob 
mangidahsi ijai: ai adong do na patugahkon bangku 
halak siparakal do ia. 

23Pindahi anjaha papangkei nasiam ma sagala 
ianan parponopan, atap ija ia marponop, anjaha 
mulak ma nasiam hu bangku, anggo domma tontu, 
ase huirikkon nasiam. Anjaha anggo i nagori ai do 
ia, sai na jumpah ahu do ia i tongah-tongah ni na 
marribu-ribu i Juda.” 

24 Dob ai misir ma sidea, i lobei sidea ma si Saul 
hu Sip. Tapi anggo si Daud ampa hasomanni ai i 
halimisan Maon do, bani tanoh hanopan hampit 
dangsina ni Jesimon. 

25 Dob ai bingkat ma si Saul pakon balani ai 
mangindahisi. Adong ma na patugahkon ai bani 
si Daud: halani ai laho ma ia hu dolog batu na i 
halimisan Maon ai. Dob ibogei si Saul ai, iayaki ma 
si Daud hu halimisan Maon. 

26 Mardalan ma si Saul bani salopah ni dolog ai 
anjaha si Daud ampa hasomanni bani na salopah 

nari ni dolog ai. Mangolos do namin si Daud 
maporus hun lobei ni si Saul, hape roh ma si Saul 
ampa balani ai manghubu si Daud ampa hasomanni 
ai sihol manangkapsi. 

27 Tapi roh ma sada suruhan marayak si Saul, nini 
ma, “Podas ma ham roh, ai domma masuk halak 
Palistim hu tanohta.” 

28 Dob ai mulak ma si Saul hun bani na mardakdak 
si Daud ai, bingkat ma ia mamorang halak Palistim 
ai. Halani ai do ase isobut halak goran ni ianan ai: 
Dolog batu parbansahan. 

29 (24-1) Dob ai tangkog ma si Daud hunjai, lanjar 
marianan i dolog-dolog ni Enggedi. 


Panramotkon ni si Daud bani si Saul i Enggedi 


24 1 (24-2) Jadi dob mulak si Saul hun bani na 
mardakdak halak Palistim ai, ipatugah halak 
ma hu bani, “Tonggor ma, i halimisan Enggedi do si 
Daud.” 

2 (24-3) Dob ai iarahkon si Saul ma tolu ribu halak 
pilihan hun bani ganup halak Israel, jadi laho ma ia 
mangindahi si Daud pakon hasomanni ai i lambung 
ni dolog batu parbedaran. 

3 (24-4) Das ma ia hu harang ni biri-biri i lambung 
ni dalan ai, adong do ijai sada liang; masuk ma 
si Saul hubagas, uhurni sihol hu duru tongkin ijai. 
Tapi hundul do si Daud pakon hasomanni ai bani 
pamurnangan ni liang ai. 

4(24-5) Jadi nini hasoman ni si Daud ai ma 
hu bani, “Domma jumpah ari, na hinatahon ni 
Jahowa bamu, 'Tonggor ma, Ahu do mangondoskon 
munsuhmu hubagas tanganmu, anjaha bahen ma 
bani romban hu bani rosuh ni uhurmu.” Dob ai 
jongjong ma si Daud, anjaha isayat ma asok-asok 
suhi-suhi ni mantel ni si Saul ai. 

3 (24-6) Dob ai dosak-dosak ma taroktok ni si Daud, 
halani na dob sinayatni ai suhi-suhi ni mantel ni si 
Saul ai. 

6 (24-7) Nini ma dompak hasomanni ai, “Daoh ma 
ai hun bangku ibahen Jahowa, mambahen na sonai 
hu bani tuanku na dob mininakan ni Jahowa, anjaha 
mangonai tangan hu bani, ai na dob mininakan ni 
Jahowa do ia.” 

7 (24-8) lulangi si Daud ma hasoman ai marhitei 
hata ai, seng ibere sidea mardas tangan hu bani si 
Saul. Dob ai ijongjongkon si Saul ma, itadingkon ma 
liang ai laho mannunuti dalanni. 

8 (24-9) Dob ai ijongjongkon si Daud ma homa laho 
luar hun bagas liang ai, anjaha dilo-dilo ma ia hun 
pudi ni si Saul, “Ham Raja, tuannami!” Jadi dob 
mangkawah si Saul dompak pudi, manrogop ma si 
Daud marsombah hu bani raja ai, bohini das hu 
tanoh. 

9 (24-10) Nini ma hu bani si Saul, “Mase ma 
itangihon ham hata bolah-bolah ni halak na 

mangkatahon, “Tonggor ma, manguhurhon na 
masambor do si Daud hu bamu? 

10(24-11) Tonggor ma, panonggormu sandiri 
mangidah sadari on, na dob niondoskon ni Jahowa 
ham sadari on hubagas tanganku ibagas liang ai: 
adong do deba namin mangkatahon ahu mamunuh 
ham, tapi huramotkon do ham, ai nini uhurhu, 
“Seng bulih mangonai tangan ahu hu bani tuanku, 
ai na dob mininakan ni Jahowa do ia.’ 

11 (24-12) Tapi, ham bapa! Tonggor ham ma suhi- 
suhi ni bajumu ibagas tanganku: marhitei na 
husayat suhi-suhi ni bajumu, tapi lang hubunuh 
ham, boi do botohon anjaha idahonmu, na so 
adong hajahaton barang na ilat ibagas uhurhu: seng 
dong dousangku dompak ham. Tapi ham do na 
mandarami ahu sihol mamunuh ahu. 

12 (24-13) Jahowa do na manguhumi hita, anjaha 
Jahowa ma na mambalaskon ahu bamu: tapi na so 
bulih do anggo tanganku mangonai bamu. 

13 (24-14) Songon na hinatahon ni umpasa ni 
na matua sapari, 'Hun bani halak parjahat roh 
hajahaton, tapi anggo tanganku seng bulih 
mangonai bamu. 

14 (24-15) Mangayak-ayak ise do ase luar raja ni 
Israel? Ise do na pinardakdakmu? Baliang na matei- 
matei do, barang hutu ni baliang sangkamata? 

15 (24-16) Halani ai Jahowa ma Panguhum, la ma 
na manguhumi hita, la ma na mangidah on, la ma 

na mantinggilhon partinggilanku, anjaha la ma na 
paluahkon ahu hun bani tanganmu.” 

16 (24-17) Jadi dobkonsi ihatahon si Daud hata ai 
hu bani si Saul, gabe nini si Saul ma, “Soramu do 
in, Daud, anakku?” Jadi ipagogoh si Saul ma sorani 
doruh-doruh. 

17 (24-18) Nini ma dompak si Daud, “Pintoran do ho 
hun bangku, na dear do ibahen ho hu bangku, tapi 
anggo ahu na jahat do hubalaskon hubam. 

18 (24-19) Domma ipatalar ho sadari on dear ni 
pambahenanmu bangku, ai ma marhitei na so 
binunuhmin ahu, sanggah na niondoskon ni Jahowa 
ahu hubagas tanganmu. 

19 (24-20) Ai porini jumpah halak munsuhni, mintor 
tumaram ma palopasonni ia laho marsonang- 
sonang? Sai ibalaskon Jahowa ma na madear 
hubam, balas ni na binahenmin hu bangku sadari 
on. 

20(24-21) On pe, tonggor ma, torang do hubotoh 
na maningon gabe raja do ho, anjaha na maningon 
totap do harajaon Israel ibagas tanganmu. 

21 (24-22) Halani ai bulawankon ma marhitei goran 
ni Jahowa, paboa na so siapkononmu ginomparhu i 
pudingku hun rumah ni bapa.” 

22 (24-23) Jadi ibulawankon si Daud ma ai hu bani 
si Saul. Dob ai laho ma si Saul hu rumahni: tapi 
anggo si Daud pakon hasomanni ai tangkog ma hu 
parbatar-bataran na i dolog ai. 

Si Nabal pakon si Abigail 


25 1 Matei ma si Samuel, jadi martumpu ma 
ganup halak Israel, itangisi sidea ma ia, 
anjaha itanom ma ia dohorhon rumahni i Rama. 
Tapi misir ma anggo si Daud, tuad hu halimisan 
Paran. 

2 Adong ma sada halak Maon, na marparusahaan 
i Karmel. Halak na bayak tumang do ia: adong do 
tolu ribu biri-biri anjaha saribu hambingni. Sanggah 
manrasip biri-biri do ia i Karmel. 

3 'a goran ni dalahi ai si Nabal do, anjaha goran 
ni parinangonni si Abigail. Na pentar do naboru 
ai anjaha jenges, tapi anggo dalahi ai na jungkat 
anjaha na jahat do paruhuranni: ginompar ni si 
Kaleb do ia. 

4 Ibogei si Daud ma i halimisan, na manrasip biri-biri 
do si Nabal ai. 

> Jadi isuruh si Daud ma sapuluh anak garama, nini 
ma dompak anak garama ai, “Tangkog ma hanima 
hu Karmel marayak si Nabal, padas hanima ma 
tabingku bani. 

6Sonon ma hatahon hanima bani, ‘Damei ma 
bamu, damei ma bani rumahmu anjaha damei ma 
bani ganup na dong bamu. 

7 Hubogei do na manrasip biri-biri do ham: na 
rap pakon hanami do parmahanmu, seng ongga 

isunsahi hanami sidea, anjaha seng ongga magouan 
atap aha pe sidea, sadokah sidea i Karmel. 

8 Sungkun ham ge parhorjamu, patugahon ni sidea 
do pasal ai bamu. On pe holong ma uhurmu 
mangidah anak garama on, ai tudu sanggah ari na 
madear do hanami roh. Mahua bere ham ma hu 
bani jabolonmu on pakon hu bani anakmu si Daud 
na adong tudu ibagas tanganmu.” 

9Dob das hasoman ni si Daud ai hujai, ipatugah 
sidea ma ganupan ai hu bani si Nabal marhitei goran 
ni si Daud: jadi ipaima sidea ma. 

10 Nini si Nabal ma mambalosi hasoman ni si Daud 
ai, “Ise do si Daud? Ise do anak ni si Isai? Buei do 
sonari jabolon na lintun hun bani tuanni. 

11 Mintor buatonku ma rutingku pakon bahku ampa 
pinahanku na dob husayat bani panrasipanku laho 
mamberehon ai bani halak na so hubotoh hunja 
rohni?” 

12 Dob ai marhusor ma hasoman ni si Daud sihol 
mulak, anjaha dob das sidea, ipatugah ma ganupan 
hata ai hu bani si Daud. 

13 Nini si Daud ma dompak hasomanni ai, “Ganup 
ma marsigonditkon podangni bei!” Jadi ganup 
ma sidea marsigonditkon gonditni: si Daud pe 
igonditkon ma podangni, dob ai iirikkon sidea ma si 
Daud, ompat ratus halak bueini, tapi tading do dua 
ratus halak manjaga ugas-ugas. 

14 Tapi ipatugah sahalak siparhorjani ma hu bani si 
Abigail, parinangon ni si Nabal ai, nini ma, “Isuruh 
si Daud do suruhanni hun halimisan, laho padaskon 
hata harosuhni hu bani tuanta, tapi isorgangi do 
sidea. 

15Na dear tumang do pambahenan ni halak ai 
bennami, seng ongga ikahua hanami, anjaha seng 
ongga magouan atap aha pe hanami sadokah rap 
hanami pakon sidea marmahan i sampalan. 

16 Songon tembok do sidea bennami borngin pakon 
arian sadokah hanami marmahan i lambung ni 
sidea. 

17 Halani ai paruhurhon ham anjaha timbang ham 
ma, barang aha sibahenonmu: ai domma iputuskon 
uhum hamagouan dompak tuanta pakon ganup isi 
ni rumahni ganupan: paruhur na jahat do tuanta, 
seng tarparsahapkon age ise ia.” 

18 Dob ai tarolos ma si Abigail, ibuat ma dua ratus 
ruti pakon dua gusi hulingkuling anggur, lima biri- 
biri na dob pinamasak, lima tumba gandum na 
dob pinahpah, saratus kue na maragu buah kurma; 
inahkon ma ganupan ai hu atas ni halode. 

19 Dob ai ihatahon ma hu bani jabolonni, “Parlobei 
ma hanima laho, mintor roh pe ahu hun pudinima.” 
Tapi seng ipatugah ai hu bani paramangonni si 
Nabal. 

20 Jadi sanggah na mangajak halode ai ia tuad, 
lingod ibahen dolog-dolog ai, sompong tuad ma 

si Daud pakon hasomanni mandompakkonsi: jadi 
pajumpah ma ia pakon sidea. 

21 Tapi domma ihatahon si Daud hinan, “Soya-soya 
do hape na hujaga ganup na dong bani ai i halimisan 
gabe seng magouan atap aha ia; tapi ibalaskon do 
na jahat bangku balos ni na madear. 

22 Sonai ma ibahen Naibata hu bani si Daud, 
lobihni ai ope, anggo adong na manggoluh tading 
palopasonku hun bani ganup na adong bani paima 
siang ari, sahalak dalahi pe lang.” 

23 Tapi dob iidah si Abigail si Daud ai, tarolos ma ia 
turun hun datas halode ai, anjaha manrogop ma ia 
i lobei ni si Daud anjaha isombah ma ia. 

24 |dabuhkon ma dirini i lobei ni nahei ni si Daud 
anjaha nini ma, “Ahu do tuannami, na marsalah ai: 
lopas ham ma jabolonmu naboru on mangkatahon 
hata i lobeimu, anjaha tangar ham ma hata ni 
jabolonmu naboru on. 

25 Ulang ma iparuhurhon tuanku parlahou ni si 
Nabal na jahat ai, ai songon goranni ai do ia, 
si Nabal do goranni, anjaha gok haotoon do ia. 
Tapi anggo ahu, jabolonmu naboru on, seng dong 
huidah hasoman ni tuanku na sinuruhmu ai. 

26 On pe, tuannami, songon sintongni manggoluh 
Jahowa, anjaha manggoluh homa pakon ham, 
na dob niolatan ni Jahowa madabuh hubagas 
utang daroh, anjaha mangurupi dirimu marhitei 
tanganmu sandiri: Sai songon si Nabal ma 

munsuhmu pakon halak na mansura-surahon 
hamagouan hu bani tuannami. 

27On pe, sibere-bere na binoan ni jabolonmu 
naboru hu bani tuannami, mahua nabere ma in bani 
halak na saodoran pakon tuannami. 

28 Sai marpangulaki ma uhurmu mangidah salah 
ni jabolonmu naboru on, ai sai na pajonamon ni 
Jahowa do bani tuannami rumah na totap, halani 
parporangan ni Jahowa na nidalankonmu, anjaha 
sadokah ham manggoluh, seng dong jumpah na 
masambor ibagas ham. 

29 Anggo adong halak na jongjong marburu ham 
barang mantahihon hosahmu, sai simpan ma namin 
hosah ni tuannami ibagas balut-balutan ni halak, na 
manggoluh i lambung ni Jahowa, Naibatamu. 

30 Anjaha anggo domma ibahen Jahowa hu bani 
tuannami haganup na madear na hinatahon-Ni hu 
bamu, anjaha ipabangkit ham gabe pambobai ni 
halak Israel, 

31sai ulang ma gabe urat ni pusok ni uhur 
barang panosalan ni uhur ai bamu, halani na 
manduruskon daroh ham seng pala marhala, 
anjaha na niurupanmu dirimu marhitei tanganku 
sandiri. Anjaha anggo domma ibahen Jahowa 
na madear hu bani tuannami, sai ingat ham ma 
jabolonmu naboru on.” 

32 Dob ai nini si Daud ma dompak si Abigail, “Pinuji 
ma Jahowa, Naibata ni Israel, na marsuruh ham 
sadari on manjumpahkon ahu. 

33 Pinuji ma homa hapantasonmu, sonai homa 
ham, halani na niolatmu ai ahu sadari on madabuh 
hubagas utang daroh pakon mangurupi diringku 
marhitei tanganku sandiri. 

34Tapi songon sintongni manggoluh Jahowa, 
Naibata ni Israel, na mangolat ahu mambahen na 
masambor bamu, ai ambit lang podas ham roh 
manjumpahkon ahu, seng dong be dalahi na tading 
bani si Nabal paima siang ari.” 

35 Jadi ijalo si Daud ma siluah na binoanni ai, 
anjaha nini ma hu bani, “Mulak ma ham ibagas 
damei hu rumahmu. Tonggor ma, domma hubalosi 
pangindoanmu, anjaha domma marpangulaki 
uhurhu mangidah ham.” 

36 Jadi dob das si Abigail hu bani si Nabal, mangan 
minum do ia i rumahni songon sada raja, marmalas 
ni uhur do ia anjaha mabuk tumang. Halani ai aha 
pe lang ipadas hu bani, age hata sangkababah, 
paima siang ari. 

37 Patarni dobkonsi malum mabuk ni si Nabal ai, 
ipatugah parinangonni ai ma bani ganup hata ai. 
Jadi mintor soh ma mardalan pusu-pusuni ibagas 
angkulani, gabe songon batu ma ia. 

38 Anjaha pala ope sapuluh ari nari ase itompas 
Jahowa si Nabal, jadi matei ma ia. 

39 Jadi dob ibogei si Daud na dob matei si Nabal, 
nini ma, “Pinuji ma Jahowa na mambalaskon 
hu bani si Nabal pangapasion na bangku anjaha 
na mangolat ahu hun bani na mangkorjahon 
hajahaton. Domma ibalikkon Jahowa hu bani uluni 
hajahaton ni si Nabal.” Dob ai isuruh si Daud ma 
suruhanni mangkatahon hatani hu bani si Abigail, 
sihol mambuatsi bahen parinangonni. 

40 Dob das suruhan ni si Daud ai hu bani si Abigail 
i Karmel, marsahap ma sidea pakonsi, nini ma, 
“Isuruh si Daud do hanami bamu, laho mangalopi 
ham bahen parinangonni.” 

41 Dob ai jongjong ma ia, manrogop ma ia, bohini 
das hu tanoh, anjaha nini ma, “Tonggor ma, ra 
do ahu jabolonmu naboru on gabe jabolon, laho 
mamurihi nahei ni juakjuak ni tuannami.” 

42 Dob ai mangolos ma si Abigail marugas, iajak ma 
halodeni, anjaha naboru suruh-suruhanni na lima ai 
do mangkasomanisi: iirikkon sidea ma suruhan ni si 
Daud ai, jadi gabe parinangonni ma ia. 

43 Tapi domma ibuat si Daud homa si Ahinoam na 
hun Jesreel, jadi duasi ma sidea gabe parinangonni. 
44 Tapi domma iberehon si Saul si Mikal, boruni ai, 
parinangon ni si Daud ai, hu bani si Paltiel, anak ni 
si Lais na hun Gallim. 

Iramotkon si Daud si Saul Paduahalihon 


26 1Roh ma halak Sip marayak si Saul hu 
Gibea, nini sidea ma, “Ai lang i buntu-buntu 
Hakila do si Daud marponop, hampit hapoltakan ni 
Jesimon?” 

2 Dob ai bingkat ma si Saul tuad hu halimisan Sip 
odor rap pakon tolu ribu halak, na pinilih hun bani 
halak Israel, laho mangindahi si Daud i halimisan 
Sip. 

3 Jadi marsaran ma si Saul i buntu-buntu Hakila, 
i lambung dalan hampit hapoltakan ni halimisan, 
tapi anggo si Daud marianan doi halimisan. Jadi dob 
iidah na dob roh si Saul mangirikkonsi hu halimisan, 
4isuruh si Daud ma parkahap, gabe torang ma 
ibotoh, na dob roh si Saul ai. 

“Jadi misir ma si Daud anjaha das ma ia hu 
parsaranan ni si Saul: iidah si Daud ma ianan 
parpodoman ni si Saul rap pakon si Abner, anak 
ni si Ner, pambobai ni balani ai. Modom i tongah- 
tongah ni parsaranan ai do anggo si Saul anjaha 
halak simbuei ai marsaran manginggotisi. 

6 Dob ai nini si Daud ma hu bani si Ahimelek, halak 
Het ai, pakon hu bani si Abisai, anak ni si Seruja, 
anggi ni si Joab, “Ise do na ra hasomanku tuad hu 
parsaranan ni si Saul?” Jadi nini si Abisai ma, “Ahu 
ma tuad hasomanmu.” 

7 Jadi das ma si Daud pakon si Abisai hu ianan ai 
borngin-borngin: modom do ijai si Saul i tongah- 
tongah ni parsaranan ai, anjaha pantik do tanjani hu 
tanoh i lambung uluni; anjaha modom do si Abner 
pakon halak ai ganupan manginggotisi. 

8 Dob ai nini si Abisai ma dompak si Daud, “Domma 
iondoskon Naibata imbangmu hubagas tanganmu 
sadari on, halani ai lopas ham ma ase hupantom ia 
bani tanjangkon hu tanoh, sahali mamantom seng 
pala mardua hali.” 

? Tapi nini si Daud ma dompak si Abisai, “Ulang 
bunuh ia! Ise ma na mamunuh na mininakan ni 
Jahowa, gabe lang hona uhum ia?” 

10 Nini si Daud ma, “Songon sintongni manggoluh 
Jahowa, Jahowa ma na mamunuhsi, barang 
roh ajalni gabe matei, barang bingkat ma ia hu 
parporangan gabe matei. 

11 Daoh ma in hun bangku, halani Jahowa, anggo 
mintor ahu mangonai tangan hu bani na mininakan 
ni Jahowa, on pe buat ma tanjani, na i lambung ni 
uluni ai, pakon gusi ai ase laho hita.” 

12 Dob ai ibuat si Daud ma tanjani pakon gusi na i 
lambung ni uluni si Saul ai: jadi laho ma sidea. Sada 
pe lang na mangidah ai, barang na mambotoh ai, 
barang na tarpuho, ai tarpodom do sidea ganup, 
halani sinok do sidea haganup ibahen Jahowa. 

13 Dob ai mandipar ma si Daud hu lopah ai, jongjong 
ma ia i pakpak ni dolog ai mandaoh-daoh, tar daoh 
do parholangan ni sidea ai. 

14Dob ai dilo-dilo ma si Daud hu bani bala ai 
pakon hu bani si Abner anak ni si Ner, nini ma, 
“Ai lang balosanmu ahu Abner?” Nini si Abner ma 
mambalosi, “Ai ise do ho na dilo-dilo hu bani raja 
in?” 

15 Nini si Daud ma dompak si Abner, “Ai lang dalahi 
do ham? Ise ma na songon ham i Israel? Mase ma 
lang ijaga ham tuanmu, raja in? Ai roh do sahalak 
hun bani bala in sihol mangagou raja in, tuanmu in. 
16 Seng dear in na binahenmu in. Songon sintongni 
manggoluh Jahowa, talup do ham matei, ai lang 
iramotkon ham tuanmu, na mininakan ni Jahowa. 
On pe tonggor ma, ija do tanja pakon gusi ianan ni 
bah na i lambung ni uluni ai?” 

17 Jadi itanda si Saul ma sora ni si Daud ai, lanjar nini 
ma, “Soramu do in, alo Daud anakku?” Nini si Daud 
ma, “Sorangku ma da, rajanami.” 

18 Nini ma, “Mase ma ipardakdak tuanku jabolonni? 
Ai aha dong na hubahen? Anjaha hajahaton aha 
adong ihorjahon tanganku? 

190n pe, tangar ham ma, rajanami hata ni 
jabolonmu, “Anggo Jahowa do, na mangojur ham 
mangimbang ahu, sai ijalo ma sada galangan: 
tapi anggo jolma do: Sai hona papa ma ia i lobei 
ni Jahowa, halani na niusirni ai ahu sadari on, 

ase ulang dapotan ahu hun bani parbagianan ni 
Jahowa,' anjaha nini, 'Laho ho, marsombah hu 
bani naibata na legan.” 

20On pe, ulang ma namin durus darohku daoh 
hun lobei ni Jahowa, ai luar do raja ni halak 
Israel mangindahi hosahku songon sada halak, na 
marburu dayok rimba i atas dolog.” 

21 Dob ai nini si Saul ma, “Domma mardousa ahu; 
mulak ma ho, Daud anakku, seng be bahenonku 
na masambor bam, ai harga do hosahku iahap ho 
sadari on: tonggor ma, haotoon do na hubahen 
anjaha kahou tumang do ahu.” 

22 Nini si Daud ma mambalosi, “Tonggor ma, ijon do 
tanja ni raja in, isuruh ma sada halak hun bani anak 
garama in mangalop. 

23 Jahowa ma na mambalaskon bani ganup hita 
romban hu bani hapintoran-Ni pakon habonaran- 
Ni: domma namin iondoskon Jahowa ham sadari on 
hubagas tanganku, tapi seng ra ahu mardas tangan 
hu bani na mininakan ni Jahowa. 

24 Ai songon harga ni hosahmu in bangku sadari 
on, sai sonin ma harga ni hosahku i lobei ni 
Jahowa, anjaha sai ipaluah ma ahu hun bani sagala 
hasosakan.” 

25 Dob ai nini si Saul ma dompak si Daud, “Sai 
dapotan pasu-pasu ma ho, Daud, anakku! Sai na 
saud do in bahenonmu anjaha jadi do.” Dob ai 

inunuti si Daud ma dalanni, anjaha si Saul pe mulak 
ma hu bani iananni. 


Si Daud i Tongah-tongah ni Halak Palistim 


27 1 Jadi nini si Daud ma ibagas uhurni, “Sai na 
matei do ahu barang antigan bahenon ni si 
Saul: dearan ma nini uhurhu maporus ahu hu tanoh 
ni halak Palistim, tontu anggo sonai maronti ma si 
Saul mangindahi ahui tanoh Israel, gabe maluah ma 
ahu hun bani tanganni.” 

2 Dob ai bingkat ma si Daud, laho ma ia pakon 
hasomanni sionom ratus halak ai hu bani si Akis, 
anak ni si Maoh, raja ni Gat. 

3 Jadi marianan ma si Daud rap pakon si Akis i 
Gat, ia pakon hasomanni, ganup rap pakon rumah 
tanggani, anjaha si Daud rap pakon parinangonni na 
dua ai, si Ahinoam na hun Jesreel, pakon si Abigail, 
parinangon ni si Nabal hinan, halak Karmel ondi. 

4 Jadi dob ibotoh si Saul, na dob maporus si Daud 
hu Gat, gabe seng be inunut mangindahisi. 

3 Sahali nini si Daud ma dompak si Akis, “Sapala 
domma jumpahan idop ni uhur ahu i lobeimu, 
mahua bere ham ma sada huta bangku, ase ijai 
marianan ahu; mase ma pala marianan juakjuakmu 
rap pakon ham i huta pamatang?” 

6 Jadi ibere si Akis ma bani sadari ni ai huta Ziklag. 
Halani ai ronsi sadari on raja hun Juda do simada 
huta Ziklag. 

7la dokah ni si Daud marianan i tanoh ni halak 
Palistim satahun ompat bulan do. 

8Dob ai tangkog ma si Daud ampa hasoman- 
hasomanni, idorab sidea ma halak Gesur, Girsi 
pakon halak Amalek, ai sidea do siiani tanoh ai hun 
bani sapari nari, hun Sur das hu tanoh Masir. 

9 Jadi italuhon si Daud ma tanoh ai, seng ipalopas 
age sahalak pe na manggoluh, dalahi age naboru, 
tapi itaban do biri-biri, lombu, halode, unta pakon 
hiou, dob ai mulak ma ia hu bani si Akis. 

10 |sungkun si Akis ma ia, “Hunja nasiam martaban 
sadari on?” Nini si Daud ma mambalosi, “Hun 
dangsina ni tanoh Juda, atap: Hun dangsina ni tanoh 
ni halak Jeremeli, atap: Hun dangsina ni tanoh ni 
halak Keni.” 

11 Tapi lang ipalopas si Daud manggoluh dalahi 
atap naboru boanon hu Gat, ai nini uhurni, “Ase 
ulang iparpatugah sidea pasal hanami, 'Sonon 
do pambahenan ni si Daud.” Ase sonai ma 
pambahenan ni si Daud sadokah marianan ia i 
tanoh ni halak Palistim. 

12 Tenger do uhur ni si Akis bani si Daud, ai nini 
uhurni, “Domma magigi uhur ni bangsa ni halak 
Israel mangidahsi, halani ai gabe juakjuakku ma ia 
lalab.” 

Si Saul pakon Paniaran Naboru na i Endor 


28 1 Bani panorang ai ipatumpu halak Palistim 
ma balani laho marporang dompak halak 
Israel. Jadi nini si Akis ma dompak si Daud, “Botoh 
ma, ham do hasomanku bingkat laho marporang, 
ham rap pakon hasomanmu.” 

2 Nini si Daud ma mambalosi si Akis, “Dear, ase 
ibotoh ham naha gogoh ni juakjuakmu on.” Jadi 
nini si Akis ma dompak si Daud, “Antong ham ma 
pangawalhu sadokah manggoluh ahu.” 

3 Tapi domma matei anggo si Samuel, domma 
itangisi ganup halak Israel ia, anjaha itanom i Rama, 
i hutani. Domma ipalaho si Saul paniaran pakon 
partondung hun tanohni ai. 

4Domma martumpu halak Palistim, anjaha 
marsaran sidea i Sunem, si Saul pe domma 
ipatumpu ganup halak Israel, anjaha marsaran i 
Gilboa. 

“Jadi dob iidah si Saul bala ni halak Palistim ai 
mabiar ma ia, gobir tumang uhurni. 

6Isungkun si Saul ma Jahowa, tapi seng ibalosi 
Jahowa ia, barang marhitei nipi barang marhitei 
urim, barang marhitei nabi pe. 

7 Dob ai nini si Saul ma dompak juakjuakni, “Pindahi 
nasiam ma bangku paniaran naboru, ase laho ahu 
hu bani laho manungkunsi.” Nini juakjuakni ai ma 

mambalosi, “Tonggor ma, andai i Endor adong do 
sada halak paniaran naboru.” 

8Dob ai ilagei ma rupani, ipakei ma hiou na 
legan: laho ma ia rap pakon hasomanni dua halak, 
mangindahisi, das ma sidea borngin-borngin hu 
bani naboru ai. Jadi nini ma, “Patugah ma na 
sasintongni bangku marhitei na siar bamu, anjaha 
pahuta ham ma bangku halak na sihol patugahonku 
bamu.” 

3 Nini naboru ai ma hu bani, “Tonggor ma, ibotoh 
ham do na binahen ni si Saul, ai ma sonaha 
paniapkonni bani halak paniaran pakon partondung 
hun nagori on. Mase ma sihol sidingonmu ahu, ase 
matei ahu?” 

10 Mintor marbija ma si Saul marhitei goran ni 
Jahowa, nini ma, “Songon sintongni manggoluh 
Jahowa, seng marsalah ham ibagas pahara on!” 

11 Dob ai nini naboru ai ma, “Ise ma pahutaonku 
bamu?” Nini ma, “Pahuta ma si Samuel bangku!” 
12 Dob ibogei naboru ai goran Samuel ai, gogoh ma 
ia mandoruh anjaha nini naboru ai ma hu bani si 
Saul, “Mase ma paoto-otoonmu ahu? Si Saul do 
hape ham.” 

13 Nini raja ai ma hu bani, “Ulang ham mabiar! Aha 
dong iidah ham?” Nini naboru ai ma dompak si Saul, 
“Huidah sada tonduy tangkog hun tanoh.” 

14 Nini si Saul ma hu bani, “Sonaha rupani?” Nini 
naboru ai ma, “Adong sada halak na matua tangkog 

hu atas, marbaju-baju mantel do ia.” Jadi ibotoh si 
Saul ma, si Samuel do ai. Mintor marsombah ma ia, 
bohini das hu tanoh. 

15Nini si Samuel ma dompak si Saul, “Mase 
ma isunsahi ham ahu, marhitei na ipahuta ham 
ahu?” Nini si Saul ma mambalosi, “Sosak tumang 
do ahu; iporang halak Palistim do ahu, anjaha 
itadingkon Naibata do ahu, seng be ibalosi ahu 
barang marhitei nabi atap nipi pe, halani ai do ase 
hudilo ham, ase ipabotohkon ham bangku atap aha 
do sibahenonku.” 

16 Dob ai nini si Samuel ma, “Tapi mase ma ahu 
sungkunonmu, anggo Jahowa pe domma sirang 
hun bamu anjaha gabe imbangmu? 

17 Domma ibahen Jahowa bamu songon na dob 
hinatahon-Ni marhitei ahu: domma ibuat Jahowa 
hun bamu harajaon ai, anjaha iberehon hu bani 
halak na legan, hu bani si Daud. 

18 Halani na so itangihon ham hata ni Jahowa, 
anjaha seng idaskon ham hu bani halak Amalek 
pargajag ni uhur-Ni, ai ma halani ase sonin 
pambahenan ni Jahowa bamu sadari on. 

19 Ambahni ai ondoskonon ni Jahowa ma halak 
Israel pakon ham hu tangan ni halak Palistim: patar 
ma parayakonmu ahu pakon anakmu. Bala ni halak 
Israel pe ondoskonon ni Jahowa ma hubagas tangan 
ni halak Palistim.” 

20 Jadi mintor tompas ma si Saul langkop hu tanoh, 
mabiar tumang ia halani hata ni si Samuel ai: anjaha 
seng margogoh ia, halani seng mangan ia layur 
sadari saborngin. 

21 Mintor roh ma naboru ai hu bani si Saul, anjaha 
idah ma rusak tumang ia: nini ma hu bani, 
“Tonggor ma, ibalosi jabolonmu naboru on do 
ham, huasamkon do hosahku, anjaha hubalosi do 
hatamu na hinatahonmu bangku. 

22 Halani ai tangihon ham ma hata ni jabolonmu 
naboru on: hupasirsir ma otik ruti bamu; pangan 
ham ma, ase adong gogohmu laho mannunuti 
dalanmu.” 

23 Tapi manjua do ia, nini ma, “Seng sir uhurhu 
mangan!” Tapi halani sai ielek-elek juakjuakni 
pakon naboru ai ia, gabe ibalosi ma sidea. Jongjong 
ma ia dob ai hundul ma ia hu podom-podoman. 

24 Adong do bani naboru ai sada anak ni lombu na 
pinamombur i rumahni, podas ma isayat ai: ibuat 
ma nitak, iagu ma ai anjaha imasak ma ruti na so 
niigaran hunjai. 

25 Dob ai iidangkon ma ai hulobei ni si Saul pakon 
juakjuakni ai: jadi mangan ma sidea. Dob ai bingkat 
ma sidea mardalan bani na saborngin ai. 

Seng Saud Dihut si Daud 
Marporang dompak Halak Israel 


29 lipatumpu halak Palistim ma balani 
haganup i Apek: anjaha halak Israel 
marsaran do i lambung bah tubuh na i Jesreel. 
2Sanggah na mamontas puanglima ni halak 
Palistim mambobahon balani marsasaratus pakon 
marsasaribu, anjaha si Daud pe pakon hasomanni 
mardalan do hampit pudi rap pakon si Akis, 

3 jadi nini raja-raja ni halak Palistim ai ma, “Aha do 
horja ni halak Heber on ijon?” Jadi nini si Akis ma 
dompak raja-raja ni halak Palistim ai, “Andai do si 
Daud, juakjuak ni si Saul, raja ni halak Israel: domma 
hira-hira dua tahun ia i lambungku, anjaha seng 
dong salah jumpah bani sadokah ia rap pakon ahu 
ronsi sadari on.” 

4Tapi manggila ma raja-raja ni halak Palistim bani, 
nini sidea ma bani, “Suruh ham ma halak ai mulak, 
ase mulak ia bani ianan na dob tinuduhkonmu bani. 
Ulang ma dihut ia rap pakon hita marporang, ase 
ulang ia jadi imbang sanggah masa porang. Halani 
marhitei aha ia boi mardear pakon tuanni, anggo 
lang marhitei ulu ni halak na rap pakon hita on? 

> Ai lang si Daud do na pinuji ni halak marhitei 
doding-doding, “Marribu-ribu do italuhon si Saul, 
tapi marlaksa-laksa do italuhon si Daud!” 

6 Dob ai idilo si Akis ma si Daud, nini ma hu bani, 
“Songon sintongni manggoluh Jahowa, na bonar 
maruhur do ho, anjaha dear do huahap anggo dihut 
ho rap pakon bala on, halani seng dong jumpah ahu 
na lang bujur ibagas ho, singgan ni parrohmu hu 
bangku ronsi sadari on. Tapi seng dear uhur ni raja- 
raja ni halak Palistim mangidah ho. 

7 Halani ai mulak ma ho, mulak ma ho mardamei- 
damei, ase ulang seda uhur ni raja-raja ni halak 
Palistim ibahen ho.” 

8 Nini si Daud ma dompak si Akis, “Aha dong 
na hubahen? Aha dong na salah iidah ham bani 
juakjuakmu, singgan ni dob roh ahu hu lobeimu 
ronsi sadari on, mambahen na so bulih dihut ahu 
marporang dompak munsuh ni tuanku?” 

9 Jadi nini si Akis ma mambalosi si Daud, “Hubotoh 
do, na bujur do ho bangku, songon malekat 
ni Naibata. Tapi domma ihatahon raja-raja ni 
halak Palistim, 'Seng bulih ia rapkon hita dihut 
marporang.' 

10 Halani ai patar girah ma ho laho pakon rayat 
ni tuanmu, na dihut rap pakon ho hujon, patar 
siangkonsi ari, laho ma hanima.” 

11 Jadi patarni ai girah sogod, bingkat ma si Daud rap 
pakon hasomanni, mulak hu tanoh ni halak Palistim. 
Tapi halak Palistim laho ma dompak Jesreel. 

Parporangan ni si Daud dompak Halak Amalek 


1 Jadi bani ari patoluhon, sanggah das si 
30 Daud pakon hasomanni hu Ziklag, domma 
hape imasuki halak Amalek tanoh Dangsina pakon 
Ziklag. Domma italuhon sidea Ziklag anjaha domma 
mosog ibahen ai. 

2 itaban sidea do naboru ganup, ganup na ibagas 
huta ai, na etek pakon na banggal: ise pe lang na 
ibunuh, tapi iluahon do sidea, anjaha inunuti sidea 
ma dalanni. 

3 Daskonsi si Daud pakon hasomanni ai hu huta ai, 
domma mosog hapeni ganup anjaha parinangon 
pakon anak ampa boru ni sidea domma iboan halak. 
4 Jadi ipagogoh si Daud pakon hasomanni ai ma 
sorani tangis-tangis, pala seng dong be gogoh ni 
sidea tangis. 

5 Parinangon ni si Daud sidua halak ai pe iboan do, 
ai ma si Ahinoam na hun Jesreel pakon si Abigail, 
parinangon ni si Nabal na hun Karmel hinan. 

6 Susah tumang do uhur ni si Daud, halani domma 
adong sahap ni halak laho manggijikisi bani batu, 
halani borit ni uhur ni halak ganup, marhitei na 
tarboan ai anakni pakon boruni. Tapi ipatenger si 
Daud ma uhurni bani Jahowa, Naibatani ai. 

7 Nini si Daud ma dompak Malim Abyatar, anak ni 
si Ahimelek ai, “Boan ma baju epod in bangku!” 


1 Samuel 30 1137 


Mintor iboan si Abyatar ma baju epod ai hu bani si 
Daud. 

8 Jadi isungkun si Daud ma Jahowa, nini ma, “Dear 
do pardakdakonku panamun ai? Jumpah ahu ope 
sidea?” Nini Jahowa ma mambalosisi, “Pardakdak 
ma, sai jumpah ho ope anjaha tarpaluah ho ope 
halak ai.” 

9 Mintor bingkat ma si Daud rap pakon sionom ratus 
halak hasomanni ai, das ma sidea i Bah Besor. 
Tading ma deba ijai, dua ratus halak. 

10 Rap pakon siompat ratus halak ai iayak si Daud 
ma panamun ai: tapi sidua ratus halak ai, na dob 
lojatu laho mandipari bah Besor ai, tading ma. 

11 Dob ai jumpah ma sada halak Masir i ladang, 
lanjar iboan sidea ma ia hu bani si Daud. Ibere sidea 
ma bani ruti panganonni pakon bah inumonni, 

12 3mbahni ai sansayat ruti na maragu buah ara 
pakon dua kibul anggur. Jadi dob mangan ia, mulak 
ma gogohni, ai seng mangan ruti pakon minum bah 
ia tolu ari tolu borngin dokahni. 

13 Dob ai nini si Daud ma hu bani, “Ise do tuanmu? 
Anjaha parja do ho?” Nini ma mambalosi, “Halak 
Masir do ahu, jabolon ni sada halak Amalek. 
Itadingkon tuanku do ahu, halani boritan ahu tolu 
ari na salpu. 

14Na manrampas do hanami hu tanoh ni halak 
Kereti hampit Dangsina, sonai homa tanoh Juda 

pakon tanoh ni si Kaleb hampit Dangsina, anjaha 
isurbuy hanami do huta Ziklag.” 

15 Dob ai nini si Daud ma hu bani, “Ra do ho 
mangarahkon hanami hu bani panamun ai?” Nini 
ma mambalosi, “Anggo ra ham marbija marhitei 
goran ni Naibata, paboa na so bunuhonmu ahu, 
anjaha na so ondoskononmu ahu bani tuanku, ra do 
ahu manaruhkon ham hu bani panamun ai.” 

16 Jadi iarahkon ma ia hujai: domma hape merap 
sidea haganup bani ianan ai, mangan minum 
anjaha manortori, halani taban-taban na buei ai, na 
nirampas ni sidea hun tanoh ni halak Palistim pakon 
tanoh Juda. 

17 Dob ai idorab si Daud ma sidea mulai siangkonsi 
ari das ronsi bodari; sahalak pe lang dong na maluah 
hun bani sidea sobali ni ompat ratus halak anak 
garama na mangajak unta laho maporus. 

18 [paluah si Daud ma haganup na binuat ni halak 
Amalek ai; ipaluah ma homa parinangonni na dua 
ai. 

19 Seng dong na magou hun bani sidea, na etek 
barang na magodang, anak barang boru, taban- 
taban barang atap aha pe, na binuat ni munsuh ai, 
haganup do mulak iboan si Daud. 

20 Dob ai ibuat si Daud ma biri-biri pakon lombu 
haganup, ialai-alai sidea ma ai i lobeini, anjaha nini 
ma, “On ma taban-taban ni si Daud.” 

21 Jadi das ma si Daud hu bani sidua ratus halak 
na malojatu ondi mangirikkon si Daud, na tading i 
Bah Besor, jadi luar ma sidea laho manjumpahkon 
si Daud pakon hasomanni na rap pakonsi ai. Dob 
dohor si Daud hu bani halak ai, isungkun ma sidea 
atap na horas-horas do sidea. 

22 Dob ai nini halak na so margagan ampa halak na 
jahat na dihut mangirikkon si Daud ai ma, “Halani na 
so dihut ai sidea pakon hita, seng bulih bereon bani 
sidea hun bani taban-taban na binuatta in, sobali 
ni parinangonni pakon anakni, bulih do buaton ni 
sidea ai, anjaha laho sidea mannunut dalanni.” 

23 Dob ai nini si Daud ma, “Ulang ma sonai bahen 
nasiam, o saninangku, pasal ugas-ugas ai na dob 
binere ni Jahowa hu banta. la do na manramotkon 
hita, anjaha iondoskon do panamun ai hubagas 
tanganta, na roh mangimbang hita. 

24 Ise ma na ra manangihon nasiam ibagas parhara 
on? Songon rupei ni halak na tuad hu parporangan, 
maningon sonai do rupei ni halak na tading manjaga 
parugas, maningon dos do bagian ni ganup.” 

25 Jadi olat ni ari ai nari hu atas gabe uhum pakon 
aturan ma ai itotapkon bani halak Israel ronsi sadari 
on. 

26 Dob das si Daud i Ziklag, ipantongoskon ma hun 
bani taban-taban ai hu bani pangintuai-pangintuai 
na i tanoh Juda, na marhuan-huan pakonsi, nini ma, 

“On ma sibere-bere bani nasiam hun bani taban- 
taban, na dapot hun bani munsuh ni Jahowa.” 

27 Ai ma na i Betel, na i Ramat hampit dangsina, na 
| Jatir, 

28 hai Aroer, na i Sipmot, na i Estemos, 

29 na i Karmel, na i huta ni halak Jerameli, na i huta 
ni halak Keni, 

30 na i Horma, na i Bor-Asan, na i Atak, 

3lna i Hebron pakon na bani ganup janan, na 
binontas ni si Daud rap pakon hasomanni ai. 


Parmatei ni si Saul 


31 1 Jadi marporang ma halak Palistim pakon 
halak Israel: maporus ma halak Israel hun 
lobei-lobei ni halak Palistim, anjaha radag ma sidea 
i atas ni Dolog Gilboa. 

2 lasak halak Palistim ma si Saul pakon anakni ai, 
anjaha ibunuh sidea ma si Jonatan, si Abinadab 
pakon si Malkisua, anak ni si Saul ai. 

3Jobu tumang do parporangan ai inggot ni si 
Saul, anjaha domma torang ia taridah bani halak 
siparpanah, jadi luha parah ma ia ibahen parpanah 
ai. 

4 Jadi nini si Saul ma dompak na mamboansinjatani, 
“Sintak ma podangmu, tobak ma ahu, ase ulang roh 
halak na so marsunat ai manobak anjaha pahirihon 
ahu.” Tapi seng ra na mamboan sinjatani ai, halani 
mabiar tumang do ia. Dob ai ibuat si Saul ma 

podangni ai, anjaha ijombahon ma dirini hu bani 
podang ai. 

3 Dob iidah siboan sinjatani ai na dob matei si Saul 
ai, ia pe idabuhkon ma dirini hu bani podangni ai, 
jadi matei ma ia pakonsi. 

6 Sonai ma parmatei ni si Saul pakon anakni na 
tolu ai pakon juakjuakni siboan sinjatani ai ampa 
haganup hasomanni bani na sadari ai. 

7 Jadi dob iidah halak Israel, na marianan i dipar 
ni habungan ai pakon na i dipar ni Jordan, na 
dob maporus halak Israel, anjaha na dob matei si 
Saul pakon anakni ai, itadingkon sidea ma huta ni 
sidea laho maporus. Dob ai roh ma halak Palistim 
marianan ijai. 

8 Patarni ai, sanggah na roh halak Palistim ai 
mangayob ugas-ugas ni na matei ai, jumpah sidea 
ma si Saul pakon anakni na tolu ai ragei i atas ni 
Dolog Gilboa. 

3 Ibuat sidea ma uluni, anjaha itanggali ma sinjatani, 
dob ai isuruh sidea ma halak hu sab Tanoh Palistim, 
laho mambaritahon hamonangan ai hu Rumah ni 
Naibata ni sidea pakon hu bani bangsani haganup. 
10 jtibalhon sidea ma sinjatani ibagas rumah ni 
Astarot; tapi anggo bangkeini igantungkon sidea ma 
bani tembok ni huta Betsan. 

11 Tapi dob ibogei parhuta Jabes na i Gilead barita 
pasal na binahen ni halak Palistim ai hu bani si Saul, 

12 mintor bingkat ma ganup halak na garang, 
mardalan ma sidea layur sabornginni ai, anjaha 
ipaturun sidea ma bangkei ni si Saul pakon bangkei 
ni anakni ai hun tembok ni huta Betsan: dob ai 
mulak ma sidea hu Jabes anjaha irasog ma ijai. 

13 Dob ai ibuat sidea ma holi-holini, itanom ma ai 
i toruh ni jabi-jabi na i Jabes, anjaha marpuasa ma 
sidea pitu ari dokahni. 


2 Samuel 


Ijalo si Daud Barita Pasal Parmatei 
ni si Saul ampa si Jonatan 


1 Jadi dob matei si Saul, anjaha si Daud pe 
domma mulak hun bani na mantaluhon halak 
Amalek, anjaha dua ari ma ia i Ziklag, 
2 jadi bani ari patoluhon, tonggor ma, roh ma sada 
halak hun bani parsaranan ni si Saul, marigat hiouni 
anjaha tanoh i atas ni uluni. Daskonsi ia hu bani si 
Daud, manrogop ma ia anjaha marsombah. 
3Nini si Daud ma hu bani, “Na roh hunja do 
ho?” Nini ma hu bani, “Na maporus do ahu hun 
parsaranan ni halak Israel.” 
4 Dob ai nini si Daud ma hu bani, “Aha do na masa? 
Patugah ma bangku.” Nini halak ai ma, “Domma 
maporus bangsa ai hun parporangan, buei do hun 
bani bangsa ai na matei, anjaha si Saul pakon anakni 
si Jonatan domma matei.” 
3 Nini si Daud ma hu bani anak parana, na mamboan 
barita ai hu bani, “Sonaha pambotohmu, na dob 
matei si Saul pakon anakni si Jonatan?” 
6 Jadi nini anak garama, siboan barita ai ma hu bani, 
“Tudu ahu i Dolog Gilboa; mangunsandei do si Saul 

bani tanjani, anjaha manrohan gareta porang pakon 
siparhuda mangasaksi. 

7 Marhusor ma ia, iidah ma ahu, dob ai idilo ma ahu. 
Ningku ma mambalosi, “jon do ahu!” 

8 Nini ma hu bangku, “Ai ise do ho?” Ningku ma bani, 
“Halak Amalek do ahu.” 

9 Dob ai nini ma hu bangku, “Roh ma ho hujon, tobak 
ma ahu, ai domma margonggong namin huahap, 
tapi ibagas ope hosahku.' 

10 Jadi hupadohor ma hu bani, anjaha hubunuh 
ma ia, halani tangkas do hubotoh, seng anjai 
manggoluh be ia anggo domma pala runggang: dob 
ai hubuat ma sortali na i uluni ai pakon golang- 
golang na bani tanganni, anjaha huboan do ai nuan 
bani tuannami.” 

11 Dob ai ijolom si Daud ma bajuni, lanjar irigati ma 
ai, sonai do homa ibahen halak na rap pakonsi ai. 
12 Dob ai tangis-tangis ma sidea, anjaha marpuasa 
ronsi bodari, halani si Saul pakon si Jonatan, anakni 
ai, pakon halani bangsa ni Jahowa ampa halak Israel 
na radag ibahen podang. 

13 Dob ai nini si Daud ma hu bani anak parana na 
mamboan barita ai bani, “Hunja do ho?” Nini ma 
mambalosi, “Anak ni sada halak panginsolat do ahu, 
halak Amalek.” 

14Nini si Daud ma hu bani, “Mase ma lang 
mabiar ho mardas tangan hu bani na mininakan ni 
Jahowa?” 

15Dob ai idilo si Daud ma sada hun bani anak 
garama, nini ma, “Roh ma ho, bunuh ma ia!” Jadi 
ibunuh ma ia. 

16 Tapi nini si Daud do hu bani, “Marsapata hubam 
ma darohmu, pamanganmu do gabe saksi dompak 
ho, ai nim do, “Ahu do mamunuh na mininakan ni 
Jahowa.” 


Tangis-tangis ni si Daud halani si 
Saul pakon si Jonatan 


17 Dob ai itangiskon si Daud ma tangis-tangis on 
pasal si Saul pakon si Jonatan, anakni ai, 

18 anjaha ihatahon maningon ajarhononkon do ai 
hu bani halak Juda, tonggor ma, tarsurat do ai 
ibagas buku ni halak na bonar. 

19 Domma matei tarpantom hamuliaonmu, 

o Israel, tarpantom i atas buntu-buntu. 
Sonaha do parmatei ni halak na borani ai? 

20 Jlang patugah in i Gat, ulang mungmungkon 
in bani dalan-dalan i Askalon, ase ulang 
marmegah-megah boru ni halak Palistim, 
ase ulang marsurak-surak boru ni halak na 
so marsunat ai. 

21 Nasiam Dolog-dolog Gilboa! Ulang be namin 
turun namur barang udan bani nasiam, 
nasiam juma panggalangan. Ai ijin do 
mambuk gantar ni puanglima, gantar ni si 
Saul, sinjata ni halak na mininakan. 

22 Na so ongga mulak do namin panah ni si 
Jonatan hun bani daroh ni halak na timbul, 
hun bani taboh-taboh ni puanglima, anjaha 
podang ni Saul pe namin seng mulak, anggo 
lang dapotan. 

23 Ham Saul ampa Jonatan, na hinaholongan 
anjaha haudungan ni uhur! Sanggah 
manggoluh barang matei seng marsirang 
sidea, dorasan do sidea hun bani manuk- 
manuk nanggordaha, anjaha gogohan do 
sidea hun bani singa. 

24 Nasiam boru Israel tangisi nasiam ma si Saul, 
na mangkioui nasiam jenges bani sitora 
sigerger, na mambahen pakeian nasiam 
marjagar-jagar hun bani omas. 

25Sonaha do parmatei ni puanglima i tongah- 
tongah ni parporangan! Si Jonatan matei tarpantom 
i atas buntu-buntu. 

26 Pusok do uhurhu halani ham, o Jonatan 
saninangku, holong tumang do ham bangku. 
Tobunan do holong ni uhurmu bangku hun 
bani holong ni naboru. 

27 Sonaha do parmatei ni puanglima pakon 
parmasab ni sinjata porang! 


Si Daud gabe Raja ni Halak Juda 


2 1 Jadi dob salpu ai, isungkun si Daud ma Jahowa, 
nini ma, “Bulih do ahu tangkog bani sada huta 

i Juda?” Dob ai nini Jahowa ma hu bani, “Laho ma 
ho!” Nini si Daud ma, “Hu huta ja do ahu laho?” Nini 
ma mambalosi, “Hu Hebron.” 

2 Jadi tangkog ma si Daud hujai rap pakon 
parinangonni na dua halak ai, si Ahinoam na hun 
Jesreel, pakon si Abigail, parinangon ni si Nabal 
hinan, na hun Karmel. 

3 Iboan si Daud ma homa hasomanni na rap pakonsi 
ai, ganup rap pakon rumah tanggani bei, jadi 
marianan ma sidea i dusun-dusun ni Hebron. 

4 Dob ai roh ma halak Juda, iminaki sidea ma jjai si 
Daud gabe raja ni marga Juda. Dob ipatugah sidea 
hu bani si Daud, “Halak Jabes na i Gilead do na 
mananom si Saul.” 

3 Isuruh si Daud ma suruhanni hu bani halak Jabes 
na i Gilead, mangkatahon hu bani sidea, “Sai 
dapotan pasu-pasu ma nasiam halani idop ni uhur, 
na dob binahen nasiam hu bani si Saul, tuan nasiam, 
anjaha itanom nasiam ia. 

6Sai ibere Jahowa ma idop ni uhur-Ni pakon 
habonaron-Ni bani nasiam, anjaha ahu pe 
bahenonku do na madear bani nasiam, halani 
pambahenan nasiam ai. 

7 Antong patotap nasiam ma uhur nasiam, anjaha 
patuduhkon nasiam ma haboranion nasiam; ia si 
Saul raja nasiam ai domma matei, anjaha domma 
iminaki halak Juda ahu gabe raja ni sidea.” 

Si Daud pakon si Isboset Marsiporangan 


8 Tapi roh ma si Abner, anak ni si Ner, pambobai ni 
bala ni si Saul, ibuat ma si Isboset, anak ni si Saul, 
anjaha iboan ma ia hu Mahanaim; 

?anjaha irajahon ma ia manggomgomi Jesreel, 
Efraim, Benjamin pakon ganup Israel. 

10 Ompat puluh tahun do umur ni si Isboset, anak 
ni si Saul ai, sanggah na bangkit ai ia manggomgom 
Israel, anjaha dua tahun do ia manrajai: pitah marga 
Juda do na mangirikkon si Daud. 

11 a dokah ni si Daud raja i Hebron manggomgom 
marga Juda pitu tahun onom bulan do. 

12 Bingkat ma si Abner, anak ni si Ner rap pakon 
juakjuak ni si Isboset, hun Mahanaim laho hu 
Gibeon. 

13 Bingkat ma homa si Joab, anak ni si Seruya rap 
pakon juakjuak ni si Daud, gabe pajumpah ma sidea 
i bongbongan Gibeon; jadi marsaran ma sidea, na 
sada hampit lopah on na sada nari hampit lopah na 
sada nari ni bongbongan ai. 

14 Nini si Abner ma dompak si Joab, “Mahua ma 
jongjong bei anak parana in anjaha marsilajouan 
sidea i lobeita!” Nini si Joab ma, “Dear 
15 Dob ai jongjong bei ma sidea, bilanganni sapuluh 
dua halak Benjamin hun bani si Isboset, anak ni si 
Saul, anjaha sapuluh dua halak hun bani si Daud. 


|” 

16 Dob ai ganup ma marsitangkap ulu ni imbangni, 
anjaha marsitobakkon podangni hu bani tonton ni 
imbangni: jadi rap matei dabuh ma sidea. Halani 
ai do ase igoran ianan ai, na dohor hu Gibeon ai, 
Helkat-Hasurim (ladang pisou). 

17 Jobu tumang do parporangan ai sadari ni ai: jadi 
talu ma si Abner pakon halak Israel ibahen juakjuak 
ni si Daud. 

18 Adong do tolu anak ni si Seruya ijai, ai ma si 
Joab, si Abisai pakon si Asahel, na lingkat mardalan 
songon balua na i ladang. 

19 Jadi sai ipardakdak si Asahel ai do si Abner, seng 
ra ia manilah hu siamun barang hu sambilou, sai 
torus do ipardakdak si Abner. 

20 Mangkawah ma si Abner dompak pudi, dob ai 
nini ma, “Ai lang ham do in Asahel?” Nini ma 
mambalosi, “Ahu ma da!” 

21 Dob ai nini si Abner ma hu bani, “Manilah ma 
ham hu siamun barang hu sambilou anjaha tangkap 
ma sada hun bani anak parana in, anjaha buat ma 
sinjatani ai!” Tapi seng ra si Asahel manlembang 
hun pudi ni. 

22 lulaki si Abner ma use marsahap hu bani si 
Asahel, “Manlembang ma ham hun pudingku! 
Mase ma maningon bunuhonku ham tompas hu 
tanoh? Sonaha pangkawahkonku bani si Joab 
saninamu ai?” 

23 Tapi manjua do ia laho manlembang, halani 
ai itobakkon si Abner ma ujung ni tanjani ai hu 
boltokni, pala tolpus: jomba ma ia ijai, lanjar matei. 
Anjaha ganup halak na das bani parjombaan pakon 
parmateian ni si Asahel ai marsaran ma. 

24Tapi sai inunut si Joab pakon si Abisai do 
mangayak si Abner ai: anjaha sanggah na laho 
sundut mata ni ari, das ma sidea hu buntu-buntu 
Amma, na patontang pakon Gia, bani dalan na laho 
hu halimisan Gibeon. 

25Dob ai martumpu ma halak Benjamin 
mangirikkon si Abner, gabe sada hulanan, anjaha 
jongjong ma sidea bani sada buntu-buntu. 

26 Dob ai nini si Abner ma dompak si Joab, “Sai 
nunuton ni podang in ope manraseihon? Ai lang 
ibotoh ham paet do hadobanni in? Sadia dokah 
nari, ase parentahkononmu bani bangsa in maronti 
hun bani na mardakdak saninani?” 

27 Dob ai nini si Joab ma, “Songon sintongni 
manggoluh Jahowa, ambit lang ihatahon ham 
sonai, das ronsi patar seng maronti halak na mabuei 
in hun bani na mardakdak saninani.” 

28 Jadi isompul si Joab ma tarompet, gabe maronti 
ma bangsa ai ganupan, seng be ipardakdak halak 
Israel, seng iporang be. 

29|a si Abner pakon hasomanni ai mardalan ma 
sidea torus sabornginni ai manlopusi hanopan ai, 

idipari sidea ma Bah Jordan, ibontas ma habungan 
Biteron, dob ai das ma sidea hu Mahanaim. 
30 Mulak ma si Joab hun bani na mardakdak si 
Abner: dob ipatumpu bangsa ai ganup, moru ma 
hun bani juakjuak ni si Daud sapuluh siah halak 
ambah ni si Asahel. 
31Tapi adong do tolu ratus onom puluh halak 
ibunuh juakjuak ni si Daud hun bani halak Benjamin 
pakon hasoman ni si Abner. 
32 |ysung sidea ma si Asahel anjaha itanom ma ia 
i tanoman ni bapani i Betlehem. Dob ai mardalan 
ma si Joab pakon hasomanni ai torus sabornginni 
ai; siangkonsi ari das ma sidea i Hebron. 

1 Dokah do marnunut porang ai i tongah-tongah 
3 ni ginompar ni si Saul pakon ginompar ni si 
Daud, lambin dokah lambin gogohni ma si Daud, 
tapi lambin galekni do anggo ginompar ni si Saul. 


Anak ni si Daud 


2 Sanggah i Hebron si Daud, tubuh ma piga-piga 
anak bani: Bunga tubuhni si Ammon, na pinupus ni 
si Ahinoam, na hun Jesreel: 

3 anakni paduahon si Kileab, na pinupus ni si Abigail, 
parinangon ni si Nabal hinan, na hun Karmel, na 
patoluhon si Absalom, na pinupus ni si Maaka, boru 
ni si Talmai, raja hun Gesur: 

4anakni paompatkon si Adonia, na pinupus ni si 
Hagit: anakni na palimahon si Sepatya, na pinupus 
ni si Abital: 

3 anakni na paonomkon si Jitream, na pinupus ni 
si Egla, parinangon ni si Daud. Ai ma anak, na 
itubuhkon bani si Daud i Hebron. 


Partinggilan ni si Abner pakon si Isboset 


6Sadokah masa porang i tongah-tongah ni 
ginompar ni si Saul pakon ginompar ni si Daud, 
lambin markuasa ma si Abner i rumah ni si Saul. 

7 Adong ma sada parinangon ni si Saul, na margoran 
si Rispa, boru ni si Aya. Sahali nini si Isboset ma 
dompak si Abner, “Mase iparayak ham parinangon 
ni bapa?” 

8 Jadi manringis tumang ma uhur ni Abner halani 
hata ni si Isboset ai, nini ma, “Ulu ni baliang 
ni Juda do ahu? Das bani sadari on bujur do 
pambahenku hu rumah ni si Saul, bapamu ondi, hu 
bani saninani pakon hu bani huan-huanni, anjaha 
seng huondoskon ham hu tangan ni si Daud, hape 
pag do ham sadari on manalahkon ahu halani 
panlangkahku dompak naboru ai?” 

9 Sonon ma bahenon ni Naibata hu bani si Abner, 
age lobih tene ibahen hu bani, anggo seng hubahen 
songon na binulawankon ni Jahowa hu bani si Daud, 
10 aji ma paminsahkon harajaon ai hun bani rumah 
ni si Saul, anjaha pajonamkon hotak harajaon ni 

si Daud i Israel pakon i Juda, singgan ni Dan ronsi 
Berseba. 

11 Sangkababah hata pe lang ibalosi si Isboset ai si 
Abner, halani biar ni uhurni mangidahsi. 

12 Dob ai isuruh si Abner ma suruhanni marayak si 
Daud, mangkatahon bani, “Ise do simada tanoh in? 
Marpadan ma ham pakon ahu, sai na hasomanan 
ni tanganku do ham laho mangarahkon ganup Israel 
bamu.” 

13 Jadi nini ma, “Dear! Ra do ahu marpadan pakon 
ham, tapi dong sada na huparsinta hun bamu, ai ma 
na so bulih idahonmu bohingku, anggo seng iboan 
ham lobei si Mikal, boru ni si Saul ondi, anggo sihol 
ham roh mangidah bohingku.” 

14 Ambahni ai isuruh si Daud ma suruhanni marayak 
si Isboset, anak ni si Saul ondi, mangkatahon bani, 
“Bere ma hu bangku parinangonku si Mikal in, na 
hubuat bahen parinangonku marhitei saratus sibur- 
sibur ni halak Palistim.” 

15 Dob ai isuruh si Isboset ma na mangalop naboru 
ai hun bani paramangonni, ai ma si Paltiel, anak ni 
si Lais. 

16 Lanjar itaruhkon paramangonni ai do ia, anjaha 
inunut tangis i pudi ni das hu Bahurim. Dob ainini si 
Abner ma hu bani, “Laho ma ho mulak!” Jadi mulak 
ma ia. 

17 Dob ai manriah ma si Abner pakon pangintuai- 
pangintuai ni halak Israel, nini ma, “Domma dokah 
iparsinta nasiam si Daud gabe raja nasiam. 

18 Antong pasaud nasiam ma ai sonari, ai domma 
ihatahon Jahowa hu bani si Daud, 'Maningon 
marhitei tangan ni si Daud, jabolon-Kin, paluahon- 
Ku bangsang-Ku halak Israel hun tangan ni halak 
Palistim pakon hu tangan ni ganup munsuh ni 
sidea.”” 

19 Sonai homa do ihatahon si Abner hu bani halak 
Benjamin. Dob ai laho ma si Abner hu bani si Daud 
i Hebron, laho mangkatahon hu bani barang aha 
na dob pinutuskon ni halak Israel pakon ganup 
ginompar ni si Benjamin. 

20 Jadi dob das si Abner hulobei ni si Daud i Hebron 
odor pakon dua puluh halak hasomanni, ibahen si 
Daud ma ambangan ni si Abner pakon hasomanni 
ai. 

2! Dob ai nini si Abner ma dompak si Daud, 
“Laho ma ahu sihol patumpuhon bani tuanku, 
raja in, haganup halak Israel, ase marpadan sidea 
pakon tuanku, ase ham ma manggomgom haganup 
romban hu bani rosuh ni uhurmu.” Jadi ihatahon 
si Daud ma laho si Abner, gabe laho ma ia ibagas 
damei. 

Ibunuh si Joab si Abner 


22 Tudu ijia roh ma juakjuak ni si Daud pakon si Joab 
hun partabanan, anjaha buei do iboan sidea taban- 
taban. Tapi lang bei lambung ni si Daud i Hebron 
si Abner ai, ai domma ihatahon si Daud ia mulak 
mardamei-damei. 

23 Jadi dob das si Joab rap pakon ganup bala 
hasomanni ai, dong ma na patugahkon hu bani 
si Joab sonon, “Roh do si Abner, anak ni si Ner, 
mangadap raja in anjaha ibere do ia use laho ibagas 
damei.” 

24 Dob ai iparayak si Joab ma raja ai, nini ma, “Aha 
do na binahenmu in? Tonggor ma, roh do hape si 
Abner hu lobeimu: mase ma ipaturut ham ia laho 
ibagas damei? 

25 Ai lang ibotoh ham do paruhuron ni si Abner, 
anak ni si Ner ai; ase roh pe ia na sihol mangoto-otoi 
ham do, sihol mambotoh sagala pambahenanmu 
do?” 

26 Dob ai luar ma si Joab, itadingkon ma raja ai: 
isuruh ma suruhanni mangayaki si Abner, gabe 
iboan sidea ma ia mulak hun parigi na i Sira: tapi 
seng ibagas botoh ni si Daud ai. 

27 Jadi dob mulak si Abner hu Hebron, iarahkon 
si Joab ma ia manirpang hu tongah-tongah ni 
horbangan ai, ipakulah sihol dong husipkononni 
padua-dua hape itobak ma ia ijai, hona boltokni, 

lanjar matei, laho mambalaskon daroh ni si Asahel 
saninani ai. 

28 Jadi dob ibogei si Daud na masa ai, nini ma, “Seng 
marsalah ahu pakon harajaonkin i lobei ni Jahowa 
sadokah ni dokahni pasal daroh ni si Abner, anak ni 
si Ner ai. 

29 Sai marsapata hu bani ulu ni si Joab ma ai 
pakon hu bani ganup ginompar ni bapani, ulang 
ma maronti namin hun bani ginompar ni si Joab 
na rojanon, na gadamon, na tempang martungkot- 
tungkot, na matei ibuat podang pakon na hurangan 
sipanganon.” 

30 Ase ibunuh si Joab pakon si Abisai, anggini ai pe 
si Abner, halani na binunuhni ai do si Asahel, anggi 
ni sidea ai, i Gibeon sanggah marporang. 

31 Dob ai nini si Daud ma hu bani si Joab pakon hu 
bani haganup na rap pakonsi ai, “Rigati nasiam ma 
hiou nasiam bei, anjaha sorungkon nasiam ma hiou 
guni, anjaha tangis ma nasiam mardalan i lobei ni si 
Abner!” Raja Daud sandiri pe mardalan do hun pudi 
ni na mangusung ai. 

32 Jadi laho mananom si Abner ai sidea i Hebron, 
ipagogoh raja ai ma sorani tangis i lambung ni 
tanoman ni si Abner: tangis do homa halak simbuei 
ai. 

33 |tangisi raja ai ma si Abner, nini ma, “Mintor 
songon parmatei ni halak na oto ma parmatei ni si 
Abner? 

34 Seng hona sangkut tanganmu, seng hona bayang 
naheimu, songon halak na matei ibunuh panamun, 
sonai do hape parmateimu.” Dob ai tangis ma use 
simbuei ai halanisi. 

35 Dob ai roh ma halak simbuei ai mangelek-elek 
si Daud ase mangan namin, sanggah siang ope ari, 
tapi nini si Daud ma marbija, “Sai ibahen Naibata 
ma sonai hu bangku, age itambahi ope, anggo 
hupangan ruti barang aha na legan, anggo lape 
sundut mata ni ari.” 

36 Jadi dob iidah halak simbuei ai, dear ma uhur ni 
sidea pasal ai, rosuh do uhur ni ganup na mabuei ai 
mangidah ganup na binahen ni raja ai. 

37 Jadi mangahap ma haganup halak Israel sadari ni 
ai, na so ibagas botoh ni raja ai hona bunuh si Abner, 
anak ni si Ner ai. 

38 Dob ai nini raja ai ma hu bani juakjuakni, “Ai 
lang ibotoh nasiam sada halak pamimpin, na bolon 
matei sadari on i Israel? 

39 Tapi anggo ahu magalektu ope, age pe domma 
iminaki gabe raja, tapi halak on, anak ni si Seruya, 
gogohan do sidea hun bangku. Sai ibalaskon Jahowa 
do hu bani sibahen hajahaton, romban hu bani 
hajahatonni.” 

Matei Tarbunuh si Isboset 


1 Dob ibogei si Isboset, anak ni si Saul ai, na dob 
matei si Abner i Hebron, miloh ma hinsah ni 
uhurni, anjaha tarsonggot ganup halak Israel. 
2 Tapi adong do dua halak hasoman ni anak ni si Saul 
ai, ai ma pambobai ni balani, goran ni na sada si 
Baana, anjaha goran ni na sada nari si Rekab, anak ni 
si Rimmon, halak Beerot, hun bani marga Benjamin. 
Masuk hu Benjamin do ihira Beerot ai; 
3 na maporus do halak Beerot ai hu Gitaim, lanjar 
manginsolat sidea ronsi sadari on. 
4 Ambahni ai adong do bani si Jonatan, anak ni si 
Saul ai, sada anak, na repat naheini duasi. Lima 
tahun do umurni sanggah roh barita pasal si Saul 
ampa si Jonatan ai hun Jesreel. Jadi iangkat na 
marorotsi ma ia laho maporus, gabe madabuh ma 
ia lanjar repat. la goranni si Mepiboset do. 
3 Dob ai laho ma na dua anak ni si Rimmon, halak 
Beerot ai, si Rekab pakon si Baana, gabe masuk ma 
sidea hira-hira tongah arian hu rumah ni si Isboset, 
tudu sanggah modom arian ia. 
6 Jadi masuk ma sidea hu parsitongahan ni rumah 
ai, ipakulah songon na mangalop gandum. Tonggor 
ma, adong do sada naboru ijai na mangkoseihon 
gandum, gabe itobak sidea ma boltokni, gabe boi 
ma si Rekab pakon si Baana anggini ai masuk torus 
hu rumah ai. 

7 Sanggah na masuk ai sidea hubagas rumah ai, 
tudu modom ia bani podomanni ibagas kamar 
podomanni, gabe ibunuh sidea ma ia anjaha 
itampul sidea ma uluni. Iboan sidea ma uluni ai, 
dob ai laho ma sidea mandalani hanopan ai torus 
sabornginni ai, 

8 iboan sidea ma ulu ni si Isboset ai hu bani si 
Daud i Hebron. Nini sidea ma dompak raja ai, 
“Andon ma ulu ni si Isboset, anak ni si Saul, imbang- 
imbangmu ai, na mangindahi hosahmu, Jahowa do 
na mambalaskon tuannami, raja in sadari on hu 
bani si Saul pakon hu bani ginomparni.” 

9 Tapi nini si Daud ma mambalosi si Rekab pakon 
si Baana anggini ai, anak ni si Rimmon halak 
Beerot ai, “Songon sintongni manggoluh Jahowa, 
na paluahkon tonduyhu hun bani ganup hasosakan: 
10 halak na mamboan barita bangku, ‘Domma matei 
si Saul!” Na mangagan siboan barita na madear ia, 
hutangkap do ia anjaha hubunuh i Ziklag, ai ma 
upah na hubere bani halani baritani ai. 

11 Samintolah halak parjahat ma, na mamunuh 
sada halak na bonar i rumahni, mintor lang 
ma tungguonku darohni hun tangannima, anjaha 
siapkononni hanima hun tanoh on?” 

12Dob ai ihatahon si Daud ma juakjuakni 
mambunuh sidea, itampul ma tangan ni sidea 
pakon nahei ni sidea anjaha igantungkon ma sidea 
dohorhon bongbongan na i Hebron. Ibuat sidea ma 

homa ulu ni Isboset, anjaha itanom ma ai ibagas 
tanoman ni si Abner i Hebron. 


Si Daud gabe Raja ni Ganup Halak Israel 
(ay. 1-10: pausih 1 Kron. 11:1-9) 


1 Dob ai roh ma ganup marga ni halak Israel 
hu Hebron marayak si Daud, nini ma hu bani, 
“Tonggor ma holi-holimu anjaha dagingmu do 
hanami. 
2 Domma dokah, sanggah manggoluh ope si Saul 
manggomgom hanami, ham do na mangarahkon 
hanami luar pakon masuk; anjaha domma ihatahon 
Jahowa bamu, “Ho do na maningon gabe parmahan 
ni bangsang-Ku halak Israel, anjaha maningon gabe 
pambobai ni halak Israel.” 
3 Sonai homa roh do ganup pangintuai-pangintuai 
ni halak Israel, hu bani raja ai hu Hebron; jadi 
marpadan ma Raja Daud pakon sidea i Hebron i 
lobei ni Jahowa, anjaha iminaki sidea ma si Daud 
gabe raja manggomgom halak Israel. 
4 Marumur tolu puluh tahun do si Daud, sanggah na 
bangkit gabe raja ia, anjaha ompat puluh tahun do 
ia manrajai. 
> Pitu tahun onom bulan do ia manrajai Juda i 
Hebron, anjaha tolu puluh tolu tahun ia manrajai 
Israel pakon Juda i Jerusalem. 

Itaban si Daud Huta Jerusalem anjaha 
ibahen ai gabe Huta Pamatang 


6 Sanggah na laho raja ai pakon balani hu Jerusalem, 
uhurni sihol mamorang halak Jebus, na mangingani 
tanoh ai, nini sidea ma hu bani, “Seng bulih ham 
masuk, tapi maningon usiron ni halak na mapitung 
pakon halak na tempang do ham, artini: Seng bulih 
masuk si Daud hujon!” 
7 Tapi italuhon si Daud ma benteng Sion, ai ma huta 
ni si Daud sisonari. 
8 Bani ari na sasada ai ihatahon si Daud do, “Barang 
ise na sihol manaluhon halak Jebusi ai, maningon 
hun lubang ni bah ai ma ia masuk.” Magigi tumang 
do si Daud mangidah halak na tempang ampa na 
mapitung, halani ai do ase ihatahon halak, “Halak 
na mapitung pakon halak na tempang seng bulih 
masuk hu rumah.” 
9 Jadi marianan ma si Daud ibagas benteng ai, 
anjaha igoran ma ai huta ni si Daud: dob ai ipauli 
si Daud ma batar-batar inggot, singgan ni Milo 
dompak bagas. 
10 Dob ai lambin timbul ma si Daud, ai ihasomani 
Jahowa, Naibata Zebaot do ia. 

(ay. 11-25: pausih 1 Kron. 14:1-16) 
ll suruh si Hiram raja hun Tirus ma suruhanni 
marayak si Daud, mamboan hayu ares pakon 

tuhang hayu ampa tuhang batu laho manuhangi 
rumah ni si Daud. 

12 Jadi mangahap ma si Daud, na dob pinatotap 
ni Jahowa do ia gabe raja i Israel, anjaha na dob 
pinatimbul-Ni do harajaonni halani bangsa-Ni halak 
Israel. 

13 Dob ai itambahi si Daud ope naboru i Jerusalem 
bahen parinangonni dob roh ia hun Hebron: jadi 
tubuh ope bani si Daud anak pakon boru. 
14Anjaha on do goran-goran ni anakni, na 
itubuhkon i Jerusalem: Si Samua, si Sobab, si 
Natan, si Salomo, 

15 si Jibhar, si Elisua, si Nepeg, si Japia, 

16 si Flisama, si Eliada pakon si Elipelet. 


Hamonangan ni si Daud dompak Halak Palistim 


17 Tapi dob ibogei halak Palistim, na dob iminaki si 
Daud gabe raja manggomgom Israel, tangkog ma 
ganup halak Palistim sihol marburu si Daud. Jadi 
dob ibogei si Daud barita ai, tuad ma ia hu benteng 
ai. 

18 Manrohan ma halak Palistim, anjaha merap ma 
sidea i habungan Refaim. 

19Dob ai isungkun si Daud ma Jahowa, nini 
ma, “Bulih do ahu tangkog mangimbang halak 
Palistim, anjaha ondoskonon-Mu do sidea hubagas 
tanganku?” Jadi ihatahon Jahowa ma hu bani si 

Daud, “Tangkog ma ho, ai sai na ondoskonon-Ku do 
halak Palistim hubagas tanganmu.” 

20 Dob ai das ma si Daud hu Baal-Perasim, anjaha 
italuhon si Daud ma sidea ijai, nini ma, “Domma 
ipaerap Jahowa munsuhku i lobeihu songon 
parmerap ni bah marbanggal.” Halani ai do ase 
igoran ianan ai Baal-Perasim, artini Tuhan na 
pamerapkon. 

21 |pantadingkon halak Palistim ma ijai gana-gana ni 
sidea, jadi ibuat si Daud ampa balani ai ma ai. 
22|ylaki halak Palistim ma use tangkog, anjaha 
merap ma sidea i habungan Refaim. 

23 Dob isungkun si Daud use Jahowa, nini ma 
mambalosi, “Seng bulih ho tangkog manjumpahkon 
sidea, tapi hun pudi ma sidea dorab, anjaha hun 
hayu baka ai ma ho roh mangimbang sidea. 

24 Anggo ibogei ho ma gurojob ni halak mardalan 
i ujung ni hayu baka ai, jomba ma sidea, ai 
sanggah ai ma luar Jahowa mardalan i lobeimu laho 
manaluhon bala ni halak Palistim.” 

25 Jadi ibahen si Daud ma sonai romban hu bani 
tonah ni Jahowa hu bani; gabe italuhon ma halak 
Palistim singgan ni Geba nari das hu Geser. 

Poti Parpadanan Iboban hu Jerusalem 
(ay. 1-11: pausih 1 Kron. 13) 


1 Dob ai iulaki si Daud ma use patumpuhon 
6 ganup na pinilih i Israel, tolu puluh ribu halak 
bueini. 

2 Dob ai bingkat ma si Daud rap pakon hasomanni 
ai hu Baale-Juda, laho mamboan tangkog hunjai 
Poti Parpadanan ni Jahowa, na ginoran romban hu 
bani goran ni Jahowa Zebaot, na marparataskon 
herubim. 

(ay. 3-16: pausih 4 Mus. 4:4-15) 
3 Dob ai iangkat sidea ma Poti ni Naibata ai huatas ni 
sada gareta na baru, anjaha iboan sidea ma ai hun 
rumah ni si Abinadab, na i atas ni buntu-buntu ai: si 
Usa pakon si Ahio, anak ni si Abinadab ai do manogu 
gareta na baru ai. 
4 Si Usa mardalan romban hu bani Poti Parpadanan 
ni Jahowa ai, anjaha si Ahio mardalan i lobei ni. 
> Ia si Daud pakon ganup ginompar ni halak Israel 
manortori do i lobei ni Jahowa hun bani sagala 
gogohni, marhasoman doding pakon na pahatahon 
arbab, sordam, tambur, ogung pakon mungmung. 
6Jadi dob das sidea hu pardogeian Nakon, 
isurdukkon si Usa ma tanganni hu Poti ni Jahowa ai 
anjaha itagangi ma ai, halani sihol tompas lombu 
ai. 

7 Jadi manringis tumang ma Jahowa mangidah si 
Usa, ibunuh Jahowa ma ia ijai i lambung Poti ni 
Naibata halani lanseini. 
8 Seda tumang do uhur ni si Daud halani parsirangan 
na binahen ni Jahowa ai bani si Usa, jadi ibahen ma 
goran ni ianan ai Peres-Usa (panontapkon bani si 
Usa), ronsi sadari on. 
9 Jadi mabiar ma si Daud mangidah Jahowa bani na 
sadari ai, nini ma, “Sonaha ma pamboan bani Poti 
ni Jahowa das bani iananku?” 
10 Halani ai seng be ra si Daud mamboan Poti ni 
Jahowa ai hu huta ni si Daud, tapi ihatahon si Daud 
ma na manaruhkon poti ai hu rumah ni si Obed- 
Edom, halak Gat ai. 
11 Tading i rumah ni si Obed-Edom, halak Gat ai 
ma Poti ni Jahowa tolu bulan dokahni: jadi ipasu- 
pasu Jahowa ma si Obed-Edom pakon ganup isi ni 
rumahni. 

(ay. 12-16: pausih 1 Kron. 15) 
12 Adong ma halak na patugahkon hu bani si Daud, 
“Ipasu-pasu Jahowa do rumah ni si Obed-Edom 
ampa haganup na dong bani halani Poti ni Naibata.” 
Jadi laho ma si Daud mamboan Poti ni Naibata 
tangkog hun rumah ni si Obed-Edom hu huta ni si 
Daud marhasoman malas ni uhur. 
13 Jadi dob manlangkah halak siusung Poti ni 
Jahowa onom langkah daohni igalangkon ma sada 

lombu jonggi pakon sada anak ni lombu na 
pinamombur. 
14 Tapi manortori do si Daud hun bani gogohni i 
lobei ni Jahowa, margonditkon baju epod do si 
Daud ai. 
15 Sonai ma pamboan ni si Daud pakon ganup halak 
Israel bani Poti ni Jahowa marhasoman olob-olob 
pakon sora ni tarompet. 
16 Jadi dob das Poti ni Jahowa ai hu huta ni si 
Daud, manungkir ma si Mikal, boru ni si Saul ondi 
hun jandela, jadi iidah ma Raja Daud marinjak-injak 
anjaha manortori i lobei ni Jahowa, gabe mapas ma 
uhurni mangidahsi. 

(ay. 17-19: pausih 1 Kron. 16) 
17Dob iboan masuk Poti ni Jahowa, inahkon ma 
ai bani iananni, i tongah-tongah ni lampo-lampo, 
na dob pinajongjong ni si Daud hinan, dob ai 
igalangkon si Daud ma galangan situtungon pakon 
galangan pardameian i lobei ni Jahowa. 
18 Jadi dobkonsi igalangkon si Daud galangan 
situtungon ai pakon galangan pardameian ai, 
ipasu-pasu si Daud ma bangsa ai marhitei goran ni 
Jahowa Zebaot, 
19 anjaha isuruh ma na mamberehon hu bani ganup 
bangsa ai, hu bani ganup halak Israel, dalahi age 
naboru, ganup sada be i ruti, santoktok gulei ampa 
kuei na maragu buah anggur. Dob ai mulak ma 
ganup bangsa ai hu rumahni bei. 

20 Tapi sanggah mulak si Daud sihol mamasu-masu 
isi ni rumahni namin, luar ma si Mikal boru ni si Saul 
ondi manjumpahkon si Daud, nini ma, “Tunggungni 
ai pangulah ni raja ni Israel sadari on, na patoruh 
dirini sadari on i lobei ni boru ni juakjuakni, songon 
sada halak na so mambotoh maila, ijanggai dirini!” 
21Tapi nini si Daud ma mambalosi si Mikal ai, 
“Napuji ma Jahowa, na mamilih ahu bahen gantih ni 
bapamu pakon ginomparni, na pabangkit ahu gabe 
pambobai ni bangsa ni Jahowa, halak Israel, i lobei 
ni Jahowa do ahu sihol manortori: 

22 lobih hunjai ope patoruhonku diringku, anjaha 
sihol ope lambin etekni diringku bahenonku i lobei- 
Ni; tapi bani naboru-naboru na hinatahonmai, 
lambin marmulia do ahu bahenon ni sidea.” 

23 Tapi anggo si Mikal, boru ni si Saul ondi, lanjar do 
seng tubuhan tuah das bani parmateini. 


Sura-sura ni si Daud Sihol 
Pajongjong Rumah Panumbahan 


1 Jadi dob marianan raja ai ibagas rumahni, 

7 anjaha marhasonangan ia ibahen Jahowa hun 
bani sagala munsuhni inggot, 
2 nini raja ai ma dompak Nabi Natan, “Tonggor ma, 
marianan i rumah na hun bani hayu ares do ahu, 
tapi Poti ni Jahowa marianan ibagas lampo-lampo 
do.” 

3 Dob ai nini si Natan ma dompak raja ai, “Laho 
ma ham, mambahen sagala na ibagas uhurmu, ai 
Jahowa do hasomanmu.” 


Jahowa Mambagahkon Totap ni Harajaonni 


4 Tapi bornginni ai roh ma hata ni Jahowa hu bani si 
Natan, 

3 Laho ma ho, patugah ma hu bani juakjuak- 
Ku si Daud. Sonon do hata ni Jahowa, 'Sihol 
pajongjongonmu Bangku sada rumah bahen ianan- 
Ku? 

6 Seng ongga marianan Ahu ibagas rumah singgan 
ni ari dob Huboan halak Israel tangkog hun Masir 
ronsi sadari on, tongtong do Ahu minsah-insah bani 
lampo-lampo siianan-Ku. 

7Sadokah Ahu mardalan rap pakon halak Israel, 
ongga ma Ahu mangkatahon sangkababah hata 
hu bani sada panguhum ni halak Israel, na 
Huparentahkon marmahan bangsang-Ku, halak 
Israel, sonon, “Mase ma lang ipauli hanima Bangku 
sada rumah hun bani hayu ares?” 

8 On pe, sonon ma hatahon hu bani juakjuak-Ku si 
Daud ai. Sonon do hata ni Jahowa Zebaot, “Ahu 
do na mambuat ho hun bani parmahanan, hun 
bani na mangirikkon biri-biri, ase ho gabe raja 
manggomgom bangsang-Ku halak Israel: 

9 anjaha Ahu do na mangkasomani ho barang huja 
pe ho laho, anjaha Husiapkon do ganup munsuhmu 

i lobeimu: bahenon-Ku do goranmu tarambilan 
tumang songon goran ni halak na bolon i tanoh on. 
10 Anjaha pasirsiron-Ku do sada janan bani 
bangsang-Ku halak Israel, anjaha suanon-Ku do 
sidea hujai, ase marianan sidea ijai, anjaha seng 
hona geor be; anjaha seng be nunuton ni halak 
sibahen gogoh mangkilang sidea songon na dob in, 
llolat ni na dob Hupabangkit panguhum 
mamarentah bangsang-Ku halak Israel, Ahu do 
na mambere hasonangan bam i lobei ni sagala 
munsuhmu. Ambahni ai ibagahkon Jahowa do 
bamu, patotapon ni Jahowa do ginomparmu 
magira. 

12 Anggo domma jumpah ajalmu,  anjaha 
martumpu ho hu bani ompungmu, pajongjongon- 
Ku ma ginomparmu, anak na pinupusmu, anjaha 
patotapon-Ku ma harajaonni. 

13 Maningon ia do na pajongjongkon sada rumah 
ibagas goran-Ku, anjaha pajonamon-Ku do paratas 
ni harajaonni ronsi sadokah ni dokahni. 

14 Ahu do gabe Bapa bani, anjaha ia gabe anak 
Bangku. Anggo mardousa ia, lonsingon-Ku ma ia 
marhitei lonsing-longsing ni jolma, 

15 tapi seng minsahkonon-Ku hun bani idop ni uhur- 
Hu songon na dob Hupaminsah hun bani si Saul, na 
dob Huusir ai hun lobeimu. 

16Maningon totap do ginomparmu pakon 
harajaonmu ronsi sadokah ni dokahni i lobei-Hu: 
paratasmu pe totap do ronsi sadokah ni dokahni.” 


Tonggo Hatarimakasihon ni si Daud 


17 Romban hu bani haganup hata ai, romban hu 
bani haganup pangungkabon ai, ihatahon si Natan 
ma sonai hu bani si Daud. 

18 Dob ai masuk ma Raja Daud, hundul ma ia i lobei 
ni Jahowa, jadi nini ma, “Ise ma ahu, Ham Tuhan 
Jahowa, anjaha ise ma ginomparhu, ase iboan Ham 
ahu das hujon? 

19 Anjaha maotiktu ope ai nini uhur-Mu, Ham Tuhan 
Jahowa, halani ai marbagah-bagah do homa Ham 
hu bani ginompar ni juakjuak-Mu pasal na sihol 
masa magira, anjaha ipatuduhkon Ham do bangku 
sundut na sihol roh, Ham Tuhan Jahowa. 

20 Anjaha aha ope tambahni ai boi hatahonon ni 
si Daud bamu? Ai itandai Ham do juakjuak-Mu on, 
Ham Tuhan Jahowa. 

21 Halani hata-Mu, anjaha romban hu bani uhur- 
Mu ibahen Ham haganup habanggalon on, laho 
pabotohkon in hu bani juakjuak-Mu. 

22 Halani ai timbul do Ham. Ham Tuhan Jahowa: 
ai seng dong na songon Ham, anjaha seng dong 
Naibata sobali Ham, romban hu bani haganup na 
binogei ni pinggolnami. 

23 Anjaha bangsa na leganja ma songon bangsa-Mu 
halak Israel adong i tanoh on, Naibata sandiri 
manlangkah laho manobussi bahen bangsa-Ni, laho 
mambahen tarambilan goran-Ni, na mambahen 
bani sidea habanggalon pakon hajombuton 
marhitei na mangusir sada bangsa pakon naibatani 
hun lobei ni bangsa-Ni. 

24 Anjaha domma ipajonam Ham Bamu bangsa-Mu 
halak Israel, bahen bangsa-Mu ronsi sadokah ni 
dokahni, anjaha Ham, alo Jahowa gabe Naibata ni 
sidea. 

25 Antong, Ham Naibata Jahowa, patotap Ham ma 
hata na dob pinarbagah-bagah-Mu pasal juakjuak- 
Mu pakon ginomparni ronsi sadokah ni dokahni, 
anjaha bahen Ham ma romban hu bani bagah- 
bagah-Mu: 

26 3se timbul goran-Mu ronsi sadokah ni dokahni, 
marhitei na mangkatahon, 'Jahowa Zebaot do 
Naibata ni halak Isrel; anjaha ginompar ni juakjuak- 
Mu si Daud jonam i lobei-Mu.' 

2/Ham do alo Jahowa Zebaot, Naibata ni 
halak Israel, na patalarhon bani juakjuak-Mu: 
Pajongjongon-Ku do sada rumah bam; halani ai do 
ase pag juakjuak-Mu on manggogohkon tonggo on 
Bamu. 

28 Halani ai, Ham Tuhan Jahowa, Ham do Naibata, 
anjaha sintong do hata-Mu, anjaha domma 

ibagahkon Ham hu bani juakjuak-Mu on hata na 
madear on. 

29On pe, sai pasu-pasu Ham ma ginompar ni 
juakjuak-Mu on, ase totap sidea i lobei-Mu ronsi 
sadokah ni dokahni: ai Ham do na marbagah- 
bagahkon ai, anjaha marhitei pasu-pasu-Mu 
dapotan pasu-pasu ginompar ni juakjuak-Mu on 
ronsi sadokah ni dokahni.” 


Parporangan ni si Daud pakon Bangsa Simbalog 
(Pausih 1 Kron. 18) 


1 Jadi dob salpu ai, italuhon si Daud ma halak 

Palistim, anjaha tunduk sidea ibahen, ibuat do 
panggomgomion hun bani tangan ni halak Palistim. 
2 italuhon do homa halak Moab, anjaha isibar sidea 
bani tali: ihatahon do sidea manlangkob hu tanoh: 
dua tali isibarhon hu bani sidea na laho sibunuhon, 
sada tali bani halak sipagoluhon. Ase gabe jabolon 
ma halak Moab bani si Daud anjaha manggalar 
sohei. 
3 [taluhon si Daud do homa si Hadadezer, anak ni 
si Rehob, raja hun Soba, sanggah na laho ia use 
pajongjongkon kuasani i Eufrat. 
4 Ibuat si Daud do hun bani saribu pitu ratus halak 
siajak huda pakon dua puluh ribu balani sipardalan 
nahei, irimpongi si Daud do ganup huda sitarik 
gareta, pitah saratus tumang itebai. 

> Anjaha sanggah roh halak Aram hun Damaskus 
sihol mangurupi si Hadadezer, raja ni Soba ai, 
ibunuh si Daud ma dua puluh dua ribu hun bani 
halak Aram ai. 

6 Dob ai ipajongjong si Daud ma bentengni i tanoh 
Aram inggot ni Damaskus, gabe jabolon ma sidea 
bani si Daud anjaha manggalar sohei. Sai itumpaki 
Jahowa do si Daud, barang huja pe ia manlangkah. 
7 Dob ai ibuat si Daud ma gantar-gantar omas, na 
pinaboan-boan ni juakjuak ni si Hadadezer, anjaha 
iboan ma ai hu Jerusalem. 

8Hun Tebah ampa hun Berotai, ai ma huta ni 
si Hadadezer, ibuat Raja Daud do buei tumang 
tombaga. 

9 Dob ibogei si Tou, raja ni Hamat, na dob italuhon 
si Daud ganup bala ni si Hadadezer, 

10 suruh si Tou ma anak ni si Joram marayak Raja 
Daud, laho manungkun pasalsi anjaha mamasu- 
masusi, halani na dob pinorangni si Hadadezer, 
anjaha italuhon ia, ai munsuh ni si Tou do si 
Hadadezer; iboan ma siluahni ugas-ugas pirak, 
omas pakon tombaga. 

11 Aj pe ikahulhon Raja Daud do hu bani Jahowa rap 
pakon pirak ampa omas na dapotsi hun bani ganup 
bangsa sipajuh begu-begu, na dob tinaluhonni ai, 
12 hun Aram, hun Moab, hun bani halak Ammon, 
halak Palistim, halak Amalek pakon hun bani taban- 

taban, na dapot hun bani si Hadadezer, anak ni si 
Rehob, raja hun Soba. 

13 Jadi lambin tarambilan ma goran ni si Daud. 
Sanggah na mulak ai ia, italuhon ma sapuluh ualuh 
ribu halak Edom i habungan Garam. 

14 Ipabangkit ma wakilni i Edom; bani haganup 
Edom ipabangkit do wakilni, jadi gabe jabolon bani 
si Daud ma ganup halak Edom. Sai itumpaki Jahowa 
do barang huja pe laho si Daud. 

15 Ase si Daud do na manggomgom Israel ganup, 
anjaha idalankon si Daud do uhum pakon 
hapintoron hu bani ganup bangsa ai. 

16 Si Joab, anak ni si Seruya do pambobai ni bala, 
anjaha si Josafat anak ni si Ahilud do wakil ni raja. 
17 Si Sadok, anak ni si Ahitub, pakon si Abiatar anak 
ni si Ahimelek, sidea do malim: si Seruya juru tulis, 
18si Benaya, anak ni si Joyada, pambobai ni 
pangawal, anjaha anak ni si Daud gabe malim. 


Si Daud pakon si Mepiboset 


1 Nini si Daud ma manungkun, “Adong ope nani 

tading-tadingan ni Raja Saul, ase hupatuduhkon 
bani idop ni uhur, halani si Jonatan?” 
2 Jadi adong ma sada juakjuak i rumah ni si Saul 
hinan, na margoran si Siba, gabe tardilo ma ia 
hulobei ni si Daud. Dob ai nini raja ai ma hu 
bani, “Atene, ho do na margoran si Siba?” Nini ma 
mambalosi, “Ahu ma da, jabolonmu!” 

3 Nini raja ai ma, “Atene, adong ope tading-tadingan 
ni si Saul, ase hubahen bani idop ni uhur na hun bani 
Naibata?” Nini si Siba ma mambalosi raja ai, “Adong 
ope sada anakni si Jonatan, repat do naheini duasi.” 
4Dob ai nini raja ai ma hu bani, “Ija do ia?” Nini si 
Siba mambalosi raja ai, “Tonggor ma, i Lodebar do 
ia, tondok bani si Makir, anak ni si Ammiel.” 

3Dob ai isuruh Raja Daud ma suruhanni laho 
mangalopi hun rumah ni si Makir, anak ni si Ammiel 
na hun Lodebar. 

6Jadi dob das si Mepiboset anak ni si Jonatan, 
anak ni si Saul hu bani si Daud, manrogop ma ia 
manombahsi. Tapi nini si Daud ma, “Mepiboset!” 
Nini ma mambalosisi, “Ijon do ahu, jabolonmu!” 

7 Nini si Daud ma hu bani, “Ulang ma ho mabiar, 
ai sihol bahenonku do bam idop ni uhur, halani si 
Jonatan bapamu ondi, anjaha sihol paulakonku do 
bam ganup tanoh ni si Saul ompungmu ondi, anjaha 
rapkon ahu ma ho tongtong mangan.” 

8 Jadi marsombah ma ia, lanjar nini ma, “Ise ma 
ahu jabolonmu on, ase pala ma dompakkononmu 
baliang na matei songon ahu on?” 

9 Dob ai idilo raja ai ma si Siba, juakjuak ni si Saul, 
anjaha nini ma hu bani, “Sagala na bani si Saul 
pakon na bani rumahni hinan domma hubere hu 
bani anak ni tuanmu. 

10 Halani ai maningon horjahononmu do tanoh ai 
bani, ho pakon anakmu ampa jabolonmu, anjaha 

patumpu ma gogohni, ase adong hagoluhon ni 
anak ni tuanmu. la si Mepiboset, anak ni tuanmu, 
maningon rapkon ahu ma ia tongtong mangan. 
Adong do bani si Siba sapuluh lima anak pakon dua 
puluh jabolon.” 

11 Dob ai nini si Siba ma dompak raja ai, “Songon na 
pinarentahkon ni tuanku, raja in hu bani jabolonni, 
maningon sonai do bahenon ni jabolonmu on.” Ase 
rap mangan ma si Mepiboset ampa si Daud, songon 
sada hun bani anak ni raja ai. 

12 Adong do bani si Mepiboset sada anak na etek- 
etek, na margoran si Mika. Tapi ganup na marianan 
i rumah ni si Siba jabolon ni si Mepiboset do. 

13 Ase marianan i Jerusalem ma si Mepiboset ai 
tongtong do ia rap mangan pakon raja ai; tapi repat 
do naheini. 


Parporangan ni si Daud dompak Halak 
Ammon ampa Halak Aram 


10 1 Dob sonai, matei ma raja ni halak Ammon, 
jadi si Hanun, anakni ai ma bangkit raja 
gantihni. 

2 Nini si Daud ma, “Dear do patuduhkononku 
habasaron ni uhurhu hu bani si Hanun, anak ni 
si Nahas, songon bapani ondi na basar bangku.” 
Jadi isuruh si Daud ma suruhanni laho mangapohisi 
halani panading ni bapani ai. Tapi dob das juakjuak 
ni si Daud ai hu tanoh ni halak Ammon, 


2 Samuel 10 1177 


3hini raja-raja ni halak Ammon ma dompak 
tuanni, si Hanun, “Sihol pasangapkon bapamu ma 
tumaram si Daud, nini uhurmu, ase isuruh bamu 
na mangapoh? Ai lang halani na laho mardiateihon 
huta on do pakon mangkahapisi ampa sihol 
mansedahonsi do, ase isuruh si Daud juakjuakni 
marayak ham?” 

4 Dob ai itangkap si Hanun ma juakjuak ni si Daud 
ai, anjaha ihatahon ma suhuron gumis ni sidea 
salopah, anjaha ihorot ma hiou ni sidea das hu bani 
hundulan ni sidea, dob ai ipalaho ma sidea. 

3 Dob tarbogei ai bani si Daud, isuruh ma suruhanni 
manjumpahkon sidea, ai bador tumang do dalahi- 
dalahi ai. Nini raja ai ma dompak sidea, “Tading 
ma nasiam lobei i Jeriko paima ganjang use gumis 
nasiam, dob ai pe ase mulak nasiam.” 

6Tapi dob iidah halak Ammon na dob hagigi 
sidea bani si Daud, jadi isuruh halak Ammon ma 
suruhanni laho manggaji halak Aram na hun Bet- 
Rehob pakon halak Aram na hun Soba, dua puluh 
ribu halak tentara na mardalan nahei, anjaha hun 
bani Raja Maacha saribu halak, pakon sapuluh dua 
ribu halak hun Tob. 

7 Dob ibogei si Daud ai, jadi isuruh ma si Joab pakon 
ganup balani na garang ai. 

8 Jadi luar ma halak Ammon, ipatitir ma balani i 
lobei ni horbangan ni huta ai, tapi halak Aram na 


2 Samuel 10 1178 


roh hun Soba ampa na hun Rehob, halak na hun Tob 
ampa na hun Maacha, pulig do jongjong bei i talun. 
9 Jadi dob iidah si Joab sai ia do isosak munsuh ai 
hun lobei pakon hun pudi, ipapulig ma deba hun 
bani halak pilihan na i Israel, anjaha iatur ma sidea 
mangimbang halak Aram ai, 

10 anjaha balani na tading ai iondoskon ma ai hu 
bani anggini si Abisai anjaha iatur ma ai marimbang 
dompak halak Ammon ai. 

11 Anjaha nini ma, “Anggo gogohan halak Aram, 
gabe seng tarimbang ahu sidea, roh ma ho 
mangurupi ahu, anggo gogohan halak Ammon, 
gabe lang tarimbang ho sidea, roh ma ahu 
mangurupi ho. 

12Tenger ma uhurmu, imbang hita ma sidea 
mangkopkop bangsanta pakon mangkopkop huta 
ni Naibatanta, anjaha ipasaud Jahowa ma rosuh ni 
uhur-Ni.” 

13 Dob ai laho ma si Joab pakon bala hasomanni ai 
mandorab halak Aram, gabe maporus ma sidea i 
lobei ni. 

14 Jadi dob iidah halak Ammon, na dob maporus 
halak Aram ai, maporus ma pakon sidea hun lobei 
ni si Abisai, anjaha masuk hubagas huta ai. Dob ai 
mulak ma si Joab hun bani na mangimbang halak 
Ammon ai, anjaha das ma ia hu Jerusalem. 

15 Tapi dob iidah halak Aram na dob talu sidea 
ibahen halak Israel, martumpu ma sidea ganup. 

16 Dob ai ihatahon si Hadadezer ma luar halak Aram, 
na i dipar ni Bah Eufrat gabe das ma sidea hu Helam, 
anjaha si Sobah, pambobai ni bala ni si Hadadezer 
do na mambobahon sidea. 

17 Dob tarbotoh ai bani si Daud, gabe ipatumpu ma 
ganup halak Israel: idipari sidea ma Bah Jordan, 
gabe das ma sidea hu Helam. Halak Aram pe iatur 
ma balani laho marporang manjumpahkon si Daud. 
18 Tapi maporus ma halak Aram marimbang halak 
Israel: ibunuh si Daud ma hun bani halak Aram pitu 
ratus tentara pargareta, ompat puluh ribu siajak 
huda, sonai homa si Sobah ugahan lanjar matei do 
ijai. 

19 Jadi dob iidah ganup raja, na unduk na saindokah 
hu bani si Hadadezer, na dob talu sidea ibahen 
halak Israel, mardamei ma sidea hu bani halak Israel 
anjaha tunduk bani sidea. Jadi mabiar ma halak 
Aram laho mangurupi halak Ammon use. 


Parbangkison ni Raja Daud hu bani si Batseba 


1 1 1Bani tahun na irik hujai, bani panorang 
hasomalan ni raja-raja bingkat marporang, 
isuruh si Daud ma si Joab pakon balani na rapkonsi, 
ampa haganup halak Israel: jadi isiapkon sidea ma 
halak Ammon anjaha ihubu do huta Rabba. Tapi 
tading i Jerusalem do anggo si Daud. 
2 Dob ai bani na sahali malele bod ari, jongjong ma 
si Daud hun podomanni, anjaha mardalan-dalan ma 


2 Samuel 11 1180 


ia i atas ni tayub ni rumah ni raja ai, gabe iidah ma 
hun datas ni tayub ai sada naboru na maridi; jenges 
tumang do naboru ai. 

3 Dob ai isuruh si Daud ma na manungkun pasal 
naboru ai, gabe ipatugah ma bani, “Ai lang si 
Batseba do ai, boru ni si Eliam, parinangon ni si Uria, 
halak Heti ai?” 

4 Jadi isuruh si Daud ma suruhanni mangalopisi: 
jadi dob das ia hu lobei ni; gabe ihasomani ma 
ia modom; baru manguras dirini ope ia hun bani 
habutakonni, dob ai mulak ma ia hu rumahni. 

5 Boratan rumah ma naboru ai: dob ai isuruh ma na 
patugahkon ai hu bani si Daud, nini ma, “Domma 
boratan rumah ahu.” 

6 Dob ai isuruh si Daud ma suruhanni mamboan 
tonahni hu bani si Joab, “Suruh hu bangku si Uria 
marga Heti in.” Jadi isuruh si Joab ma si Uria 
marayak si Daud. 

7 Jadi dob das si Uria hu bani, isungkuni si Daud ma 
ia pasal si Joab, pasal sonaha do balani ai, anjaha 
sonaha do pardalanan ni parporangan ai. 

8 Dob ai nini si Daud ma hu bani si Uria, “Tuad ma 
ho hu rumahmu anjaha burihi ma lobei naheimu!” 
Jadi dob luar si Uria hun rumah ni raja ai, irik ma roh 
hun pudi ni sibere-bere ni raja ai. 

9 Hape modom do si Uria i lambung labah ni rumah 
ni raja ai rap pakon ganup juakjuak ni tuanni ai, seng 
tuad ia laho hu rumahni. 

10 Jadi adong ma na patugahkon hu bani si Daud, 
seng tuad si Uria laho hu rumahni. Dob ai nini si 
Daud ma dompak si Uria, “Ai lang baru ope ho roh 
hun pardalanan? Mase ma lang tuad ho laho hu 
rumahmu?” 

11 Tapi nini si Uria ma dompak si Daud, “Poti 
Parpadanan ai, halak Israel pakon halak Juda 
marianan ibagas lampo-lampo do, anjaha tuanku 
si Joab marlampo-lampo sonin i ladang: tor ra ma 
ahu masuk hu rumahku laho mangan, minum pakon 
modom rap pakon parinangonku? Songon sintongni 
manggoluh ham, manggoluh pakon tonduymu, 
seng ra ahu mambahen na sonai.” 

12 Dob ai nini si Daud ma dompak si Uria, “Tading 
ijon ma ho lobei sadari on, patar pe ho husuruh 
mulak.” Jadi tading ma si Uria i Jerusalem bani na 
sadari ai pakon patarni. 

13 Dob ai iontang si Daud ma ia, ase mangan ia i 
lobei ni anjaha minum, pala mabuk ia ibahen. Tapi 
bodarini ai luar ma ia laho modom hu podomanni 
rap pakon juakjuak ni tuanni, seng tuad ia laho hu 
rumahni. 

14 Jadi patarni ai isurat si Daud ma sada surat hu 
bani si Joab, anjaha si Uria do ibahen panongosanni. 
15 Isurat do ibagas suratni ai, “Nahkon ma si Uria 
bani parporangan sijobuanni, dob ai surut ma 
nasiam hun pudi ni, ase hona ia anjaha matei.” 

16 Jadi sanggah na laho mangkubu huta ai si Joab 
ipatuduh ma si Uria bani ianan na dob binotohni 
hinan adong halak na garang ijai. 

17Dob ai luar ma dalahi ni huta ai laho 
marsiporangan pakon si Joab. Matei ma deba hun 
bani juakjuak ni si Daud, matei do homa si Uria, 
halak Heti ai. 

18 Dob ai isuruh si Joab ma suruhanni patugahkon 
hu bani si Daud pasal haganup pardalanan ni 
parporangan ai. 

19 Ihatahon ma homa hu bani suruhanni ai, “Anggo 
domma salpu ipatugah ho pardalan ni parporangan 
ai hu bani raja ai, 

20 anjaha anggo manggila raja ai, gabe hatahon ma 
bani, “Mase ma sonai dohorni nasiam hu huta ai 
marporang? Ai lang ibotoh nasiam na maningon 
mamodili do sidea hun tembok ai?” 

21 se do na mamunuh si Abimelek, anak ni si 
Jerubbaal sapari? Ai lang sada naboru do na 
mandabuhkon losung bani hundatas tembok ai ase 
matei ia i Tebes? Mase ma sonai dohorni laho 
nasiam hu tembok ai?” Jadi hatahon ma, “Domma 
matei homa juakjuakmu si Uria, halak Heti ai.” 

22 Jadi laho ma suruhan ai, das ma sidea anjaha 
ipatugah ma hu bani si Daud haganup na 
tinonahkon ni si Joab hu bani. 

23 Nini suruhan ai ma hu bani si Daud, “Gogohan 
do halak ai ase hanami, gabe iayak hanami das hu 

ladang; tapi iusir hanami ma sidea mulak das hu 
labah ni horbangan ai. 

24 Jadi ipanahi parpanah ai ma juakjuakmu hun 
tembok ai, gabe matei ma hun bani juakjuak ni raja 
in, matei do pakon juakjuakmu si Uria.” 

25 Dob ai nini si Daud ma bani suruhan ai, “Sonon 
ma sihatahononmu hu bani si Joab, “Ulang ma 
mandolei ho halani na masa ai: ai biakni do 
sonin sonai parpangan ni podang; gogohi nasiam 
ma mamorang huta in, anjaha parseda nasiam!' 
Patenger ma uhurni!” 

26 Jadi dob ibogei parinangon ni si Uria, na 
dob matei paramangonni ai, gabe itangisi ma 
sinondukni ai. 

27 Dob salpu panorang pusok ni uhurni ai, isuruh si 
Daud ma suruhanni mangalopisi hu rumahni, gabe 
parinangonni ma ia anjaha itubuhkon ma bani sada 
anak. Tapi sogam do uhur ni Jahowa mangidah 
pambahenan ni si Daud ai. 


Isuruh Naibata do Nabi Natan Manguhum si Daud 


12 1 Dob ai isuruh Jahowa ma si Natan hu bani 
si Daud. Dob das ia, nini ma hu bani, “Adong 
ma dua halak bani sada huta, na sada bayak, na 
sada nari masombuh. 

2 Buei tumang do biri-biri pakon lombu ni na bayak 
ai. 

3 Tapi na masombuh ai seng dong bani sobali sada 
anak ni biri-biri na binolini, ipainum do ai, jadi gabe 
banggal ma ai rapkon anakni, somal do ai mangan 
hun pangananni, minum hun panginumanni anjaha 
modom i abinganni, usih songon boruni do ai 
ibahen. 

4Dob ai roh ma sada halak hu bani na bayak ai. 
Halani rugi iahap na bayak ai mambuat sada hun 
bani biri-birini barang lombuni ai bahen ambangan 
ni halak pardalan-dalan na roh marayaksi ai, gabe 
ibuat ma anak ni biri-biri ni halak na masombuh ai, 
anjaha ihoseihon ma ai bani halak na roh marayaksi 
ai.” 

= Jadi gajag tumang ma ringis ni si Daud mangidah 
dalahi ai, nini ma dompak si Natan, “Songon 
sintongni manggoluh Jahowa maningon marutang 
hosah do dalahi, na mangkorjahon na sonai ai: 
6anjaha maningon ompat hali lompit do 
pasuangonni biri-biri ai, halani sonai pambahenni, 
anjaha halani seng dong idop ni uhurni.” 

7Dob ai nini si Natan ma dompak si Daud, “Ham 
do halak ai! Sonon do hata ni Jahowa, Naibata 
ni halak Israel, “Ahu do na mamminaki ho gabe 
raja manggomgom halak Israel, anjaha Ahu do na 
paluahkon ho hun bani tangan ni si Saul, 

8 domma Hubere bam rumah ni tuanmu, pakon 
parinangon ni tuanmu hubagas abinganmu, anjaha 
domma Huberehon bam ginompar ni Israel pakon 

Juda: anjaha anggo porini maotiktu do ai, sihol 
tambahan-Ku ope namin bam barang sadiha nari. 
9Mase ma mapas uhurmu bani hata ni Jahowa, 
laho mangkorjahon sogam ni uhur-Ni? Ibunuh ho 
do si Uria, halak Heti ai marhitei podang, ibuat ho 
do parinangonni ai bahen parinangonmu, anjaha 
ibunuh ho do ia marhitei podang ni halak Ammon. 
10On pe seng be mosor podang hun rumahmu 
sadokah ni dokahni, halani na dob niapasanmai 
Ahu, anjaha ibuat ho parinangon ni si Uria, halak 
Heti ai bahen parinangonmu.' 

11Sonon do hata ni Jahowa, “Tonggor ma, Ahu 
sandiri parrohkon bam hamagouan hun bani 
ginomparmu  sandiri, anjaha buaton-Ku do 
parinangonmu hun lobei ni matamu, anjaha 
Hubere hu bani halak na legan, ase ihasomani 
parinangonmai modom i lobei ni mata ni ari. 

12 Ai na hinorjahonmai bani na ponop, patalaron-Ku 
ma ia i lobei ni ganup halak Israel pakon i lobei ni 
mata ni ari.” 

13 Dob ai nini si Daud ma dompak si Natan, “Domma 
mardousa ahu hu bani Jahowa!” Jadi nini si Natan 
ma dompak si Daud, “Antong, domma isasap 
Jahowa dousamu ai, seng be matei anggo ham. 
14Tapi tene, halani na dob manrisai munsuh ni 
Jahowa marhitei pambahenanmu on, maningon 
matei do anak na sihol tubuh bamu ai.” 

15Dob ai mulak ma si Natan hu rumahni. Tapi 
ilonsing Jahowa ma na etek-etek ai, na tinubuhkon 
ni parinangon ni si Uria bani si Daud, gabe boritan 
ma ia. 

16 Dob ai iparayak si Daud ma Naibata halani 
dakdanak ai; marpuasa ma ia, mulakkonsi ia, 
marbaju guni ma ia lanjar tibal bani tanoh layur 
bornginni ai. 

17Dob ai roh ma pangintuai ni rumahni ai 
marayaksi, ielek-elek ma ia ase jongjong hun tanoh 
ai, tapi seng ra ia, anjaha seng ra ia mangan rap 
pakon sidea. 

18 Papituarihon matei ma dakdanak ai, tapi mabiar 
do juakjuak ni si Daud patugahkon na dob matei na 
etek-etek ai, ai nini uhur ni sidea do, “Tonggor ma, 
sanggah manggoluh ope dakdanak ai, iparsahapkon 
hanami do ia, hape seng itangihon soranami: ai 
lang bahenonni ma ra na masambor bani anggo na 
hatahon bani, domma matei na etek-etek ai?” 

19 Jadi dob iidah si Daud marsihusipan juakjuakni ai, 
ibotoh ma na dob matei na etek-etek ai, gabe nini 
si Daud ma dompak juakjuak ai, “Atene, domma 
matei na etek-etek ai?” Nini sidea na mambalosi, 
“Domma matei tongon.” 

20 Dob ai jongjong ma si Daud hun tanoh ai, 
marsuhap anjaha iminaki ma dirini, igantihi ma 
pakeianni, dob ai masuk ma ia hu Rumah ni Jahowa 
laho martonggo: jadi dob mulak ia hu rumahni, 

ihatahon ma na pasirsirhon sipanganon bani, lanjar 
mangan ma ia. 

21 Jadi nini juakjuakni ai ma hu bani, “Aha do na 
binahenmu on? Sanggah manggoluh ope na etek- 
etek ai, marpuasa do ham anjaha tangis, tapi dob 
matei na etek-etek ai jongjong do ham anjaha 
mangan.” 

22 Nini ma mambalosi, “Sanggah manggoluh ope 
na etek-etek ai, marpuasa do ahu anjaha tangis, ai 
nini uhurhu, ise mambotoh atap marpangulaki uhur 
ni Jahowa mangidah ahu, andohar manggoluh na 
etek-etek ai. 

23 Tapi nuan domma matei ia, mase marpuasa ope 
ahu? Ai tarbahen ahu be paulakkonsi? Ahu mando 
marayaksi, tapi anggo ia seng tumaram be mulak hu 
bangku.” 

24 Jadi dob iapohi si Daud uhur ni si Batseba 
parinangonni ai, iparayak ma ia, anjaha modom rap 
pakonsi. Jadi tubuhan anak ma ia, anjaha ibahen 
ma goran ni si Salomo. Holong do uhur ni Jahowa 
mangidahsi. 

25 Jondoskon ma ia bani Nabi Natan: igoran ma 
ia si Jedidia (artini na hinaholongan ni Jahowa) 
marhalanihon ni Jahowa. 

Hamonangan ni si Daud 
Mangimbang Halak Ammon 


(ay. 26-31: pausih 1 Kron. 20:1-3) 


26Sai iporangi si Joab do Rabba huta ni halak 
Ammon, gabe dapotsi ma huta pamatang ai. 

27 Dob ai isuruh si Joab ma suruhanni hu bani si 
Daud, nini ma, “Domma huporang Rabba anjaha 
domma hutaban homa huta na bani bah ai. 

28 Antong patumpu ma teba-teba ni bala in, anjaha 
hubu ham ma huta ai lanjar taluhon ham, ase ulang 
ahu manaban ai anjaha goranku tarambilan ijai.” 
29 Dob ai ipatumpu si Daud ma ganup bala ai anjaha 
bingkat ma ia hu Rabba mamorang huta ai lanjar 
ipatunduk. 

30 buat ma sortali ni raja ni sidea hun bani uluni; ia 
boratni sada talenta omas do, anjaha adong do sada 
mata intan ijai, anjaha inahkon ma ai bani ulu ni si 
Daud. Iboan do homa taban-taban buei hun huta ai. 
31Tapi iboan ma halak simbuei na ibagas huta 
ai, ipahorjahon ma sidea manjolom gargaji, 
pangongkal bosi, baliung, pakon manuang batu: 
sonai ma ibahen hu bani haganup huta ni halak 
Ammon. Dob ai mulak ma si Daud pakon ganup 
bala ai hu huta Jerusalem. 

Si Amnon pakon si Tamar, Botou ni si Absalom 


tla si Absalom anak ni si Daud ai, adong 
13 do sada botouni na jenges, na margoran si 
Tamar. Rosuh do uhur ni si Amnon, anak ni si Daud 
ai mangidahsi. 
2 Halani oji ni uhurni hu bani botouni si Tamar ai, 
gabe boritan ma ia, ai anak boru ope ia, anjaha lang 
tarbahen iahap si Amnon mandohorisi. 
3 Tapi adong ma sada huan-huan ni si Amnon, na 
margoran si Jonadab, anak ni si Simea, abang ni si 
Daud, halak na pentar tumang do si Jonadab ai. 
4Dob ai nini ma hu bani, “Mahua han, ase lambin 
tambah ari lambin merungni ham, alo anak ni 
rajanami! Ai lang tarpatugah ham do aha halani hu 
bangku?” Nini si Amnon ma hu bani, “Holong do 
uhurhu bani si Tamar, botou ni si Absalom ai.” 
5 Jadi nini si Jonadab ma hu bani, “Modom ma ham 
hu podomanmu, anjaha pakulah ham ma boritan. 
Anggo roh bapanta manorih ham, hatahon ma 
hu bani, “Mahua suruh ham ma namin si Tamar 
botouhu ai mambere ahu mangan ruti, anjaha i 
lobeihu ma namin ihoseihon ai, ase hupaidah-idah 
anjaha hupangan ai hun bani tanganni.” 
6 Dob ai modom ma si Amnon, ipakulah ma boritan. 
Jadi dob roh raja ai manorihsi, nini si Amnon ma 
dompak raja ai, “Ambit roh ma namin si Tamar 

botouhai ase ipaturei dua ruti i lobeihu, anjaha 
mangan ahu hun bani tanganni.” 

7 Dob ai isuruh si Daud ma na mangalopi si Tamar 
hu rumah, nini ma, “Mahua laho ma ho hu rumah 
ni si Amnon, botoumai, anjaha paturei ma bani 
sipanganon.” 

8 Dob ai laho ma si Tamar hu rumah ni si Amnon 
botouni ai, anjaha tibal do ia bani podomanni 
jumpahsi: ibuat ma nitak, iagu ma ai, anjaha 
ipaturei ma ruti i lobei ni, dob ai imasak ma. 

9 Dob ai iangkat ma balanga ai anjaha ipalumei i 
lobei ni, tapi manjua do ia mangan. Dob ai nini 
si Amnon ma, “Hatahon ma luar haganup halak ai 
hun lambungkon!” Jadi luar ma ganup sidea hun 
lambungni. 

10 Dob ai nini si Amnon ma dompak si Tamar, “Boan 
ma sipanganon in hu kamar ase mangan ahu hun 
tanganmu!” Jadi ibuat si Tamar ma ruti na pinaulini 
ai, anjaha iboan ma hu bani si Amnon, botouni ai, 
hubagas kamar. 

11 Tapi dob iboan ai hundohor hu lambungni, ase 
mangan ia, itangkap ma ia, anjaha nini ma hu bani, 
“Roh ma ho botou, modom hu lambungkon.” 

12 Tapi nini ma hu bani, “Ulang ma sonai botou! 
Ulang ma dohori ahu, ai seng bulih horjahonon 
sonin i Israel. Ulang ma bahen habadoron na sonin! 
13 Anjaha ahu, huja ma boanonku habadoronku? 
Anjaha ho pe gabe songon sada halak na oto ma i 

Israel. Mahua parsahapkon rahanan raja in, ai seng 
tumaram juaonni mamberehon ahu bam.” 

14 Tapi seng ra ia manangihon ia: halani gogohan 
ia hun bani, ipaksa ma ia anjaha ihasomani ma ia 
modom. 

15 Dob ai magigi tumang ma si Amnon mangidahsi, 
banggalan gigini mangidahsi, ase holongni hinan hu 
bani. Dob ai nini si Amnon ma hu bani, “Jongjong 
ho, ne laho!” 

16Tapi nini ma hu bani, “Lang sonai botou: 
banggalan ope hasalahan on, anggo mintor sonari 
ipalaho ho ahu, hun bani na legan na binahenmai 
hu bangku.” Tapi seng ra ia mambalosisi. 

17 Idilo ma anak parana juakjuakni ai, nini ma, “Usir 
ma naboru on hun lambungkon hu darat, anjaha 
oruk labah in i pudi ni!” 

18 Tapi baju ganjang do bajuni: ai sonai do pamahei 
ni boru ni raja sadokah anak boru hun bani sapari 
nari. Jadi ionjar juakjuakni ai ma ia hu darat, anjaha 
ioruk ma labah ai i pudi ni. 

19 Inahkon si Tamar ma abuan hu bani uluni, irigati 
ma baju ganjang na pinaheini ai; inahkon ma 
tanganni hu atas uluni, laho ma ia, anjaha tangis 
gogoh-gogoh. 

20 Dob ai nini si Absalom botouni ai ma hu bani, 
“Ai adong na masambor ibahen si Amnon botoumai 
bam? Sip ma ho botou; botoumu do ia, ulang ma 
parimbagaskon in!” Jadi marianan i rumah ni si 

Absalom ma si Tamar, punjung anjaha marpusok ni 
uhur. 

21 Jadi dob ibogei Raja Daud na masa ai ganup, 
marah tumang ma ia. Tapi seng ra ia mangkahua 
anakni si Amnon ai, halani anak sikahananni ia. 
22Tapi seng marsihataan si Absalom pakon si 
Amnon pasal hata na bajan atap na madear pe; ai 
sogam do uhur ni si Absalom bani si Amnon, halani 
na pinarsedani ai si Tamar, botouni ai. 


Pambalason ni si Absalom bani si Amnon 


23 Dob salpu dua tahun adong ma horja manrasip 
biri-biri i Baal-Hazor dohor hu Efraim, jadi idilo si 
Absalom ma ganup anak ni raja ai. 

24 Iparayak si Absalom ma raja ai, nini ma, “Tonggor 
ma, adong do horja manrasip biri-biri bani 
juakjuakmu on, mahua ra ma namin raja in pakon 
juakjuakni roh hujai mangkasomani juakjuakmu 
on.” 

25 Tapi nini raja ai ma dompak si Absalom, “Lang 
anakku, ulang ma pala laho hanami haganup, ase 
ulang susah ho ibahen hanami.” Sai ielek-elek do 
namin ia, tapi lanjar do seng ra raja ai laho, tapi 
ipasu-pasu do ia. 

26 Dob ai nini si Absalom ma, “Anggo lang, mahua 
lopas ham ma si Amnon, abang ai laho rap pakon 
hanami.” Nini raja ai ma hu bani, “Mase ma pala 
dihut ia laho rap pakon ho?” 

27 Tapi sai inunut si Absalom do mangelek-eleksi ase 
ilopas si Amnon laho rap pakon sagala anak ni raja 
ai. 

28 Dob ai iparentahkon si Absalom ma hu bani 
juakjuakni, “Ingat, anggo mamungkah malas ma 
uhur ni si Amnon ibahen anggur, anjaha huhatahon 
bennima, “Bunuh hanima ma si Amnon, maningon 
bunuhonnima do ia.” Ulang hanima mabiar, ai ahu 
do na mangkatahon hanima. Totap anjaha tenger 
ma uhurnima!” 

23 Jadi ibahen juakjuak ni si Absalom ma hu bani si 
Amnon songon na hinatahon ni si Absalom ai. Jadi 
jongjong bei ma ganup anak ni raja ai, iajak bei ma 
ganup halodeni laho maporus. 

30 Sanggah i tongah dalan ope sidea, das ma barita 
ai hu bani si Daud, “Domma ibunuh si Absalom 
ganup anak ni raja in, seng dong na tading age sada 
hun bani sidea.” 

31 Dob ai jongjong ma raja ai, irigati ma paheianni, 
anjaha ilangkobkon ma dirini hu tanoh:, haganup 
juakjuakni jongjong manginggotisi marpaheian na 
nirigatan. 

32 Dob ai nini si Jonadab, anak ni si Simea, abang 
ni si Daud ai ma, “Ulang ma nini uhur ni tuannami, 
na dob matei ganup anak parana, anak ni raja in, 
sahalak si Amnon do na matei: hun bani ari ai nari, 
sanggah na pinaksa ni si Amnon si Tamar, botou ni 
si Absalom, sonai do sura-surani. 

33 On pe ulang ma pala mintor nini uhur ni raja in 
na dob matei ganup anak ni raja in. Lang, pitah si 
Amnon do hansa na matei.” 

34 Tapi maporus do anggo si Absalom. Jadi sanggah 
manatap-natap parana parjaga, gabe iidah ma 
buei halak roh manginsuah hun dalan na laho hu 
Horonaim. 

35 Dob ai nini si Jonadab ma dompak raja ai, 
“Tonggor ma, domma roh anak ni raja in: songon 
na hinatahon ni juakjuakmu on, sonai do tongon.” 
36 Jadi salpuhonsi ia na marsahap ai, tonggor ma, 
domma roh anak ni raja ai, ipagogoh bei ma sorani 
tangis-tangis: raja ai pe pakon ganup juakjuakni 
manggogoh bei do tangis-tangis. 

37 Tapi anggo si Absalom domma maporus laho 
marayak si Talmai, anak ni si Amihut, raja hun 
Gesur. Tapi sai tong do pusok uhur ni si Daud 
paingat-ingat anakni ai. 

38 Ase maporus hu Gesur do si Absalom, anjaha 
tading ma ia ijai tolu tahun dokahni. 

39 Dob ai masihol ma uhur ni Raja Daud hu bani 
si Absalom, ai domma sabou uhurni mardingat si 
Amnon na dob matei ai. 


Parmulak ni si Absalom 


14 1 Jadi dob ibotoh si Joab, anak ni si Seruya 
na dob masihol uhur ni raja ai mangidah si 
Absalom, 

2 jadi isuruh si Joab ma hu Tekoa mangalopi sada 
puang-puang na pantas maruhur hunjai, anjaha nini 
ma dompaksi, “Pakulah ma pusok uhurmu, anjaha 
pahei ham ma paheian pusok ni uhur, ulang ma 
marminak ham, tapi pakulah ham ma songon sada 
naboru na dob dokah manangisi na mateini. 

3Dob ai laho ma ham marayak raja ai, anjaha 
hatahon ham ma hu bani romban hu bani hata on.” 
lajari si Joab ma ia pasal hata sihatahononni. 

4Dob das naboru na hun Tekoa ai hu bani raja 
ai, manrogop ma ia anjaha marsombah, nini ma, 
“Urupi ham ma, rajanami!” 

3 Nini raja ai ma hu bani, “Aha gatni bam?” Jadi nini 
ma, “Sada naboru na dob mabalu do ahu, domma 
matei paramangonku. 

6 Adong do bani jabolonmu naboru on dua 
anak, jadi martinggil ma sidea na dua i ladang, 
anjaha sahalak pe lang dong na manolahi sidea, 
marsibunuhan ma sidea gabe matei ma sahalak. 
7Dob ai roh ma ganup hade-hade mangimbang 
jabolonmu naboru on, nini sidea ma, “Boan hujon 
halak sibunuh anggini ai, ase ibunuh hanami 
ia bahen abul ni anggini na binunuhni ai: sonai 
ma sihol bunuhon ni sidea homa sipanean 
ai. Sihol sasapkononkon ni sidea do mata ni 
aringku na tading ai, ase ulang adong teba bani 
paramangonkon goran barang sima-sima i atas 
tanoh on.” 

8 Dob ai nini raja ai ma dompak naboru ai, “Laho ma 
ham mulak hu rumahmu, hubere pe parentah pasal 
ham.” 

9 Nini naboru na hun Tekoa ai ma dompak raja ai, 
“Tuan, rajanami, manginsonoh hu bangku pakon hu 
bani ginompar ni bapa ma hajahaton ai, tapi borsih 
ma raja in pakon paratasni.” 

10 Dob ai nini raja ai ma, “Anggo adong barang ise na 
mangkatahon na sonaha ope bamu, boan ham ia hu 
lobeihu, ase ulang be inunut manunsahi ham.” 
11Dob ai nini ma, “Sai mardingat ma raja in 
bani Jahowa, Naibatamu, ase ulang be idalankon 
sipambalas ai be pamunuhon, anjaha anakkai ulang 
isiapkon.” Nini raja ai ma mambalosi, “Songon 
sintongni manggoluh Jahowa, seng anjai marurus 
sada jambulan ni anakmu ai hu tanoh.” 

12 Dob ai nini naboru ai ma, “Santabi rajanami, 
lopas ham ma jabolonmu naboru on mangkatahon 
hata sangkababah hu bani tuanku.” Nini ma, 
“Hatahon ma!” 

13 Nini naboru ai ma, “Mase ma sonai paruhuranmu 
dompak bangsa ni Jahowa? Marhitei haputusan ni 
raja in, domma iuhum ham dirimu, halani seng 
ipalopas raja in mulak halak na pinabalini. 

14 Tongon maningon matei do hita ganup, anjaha 
usih do hita bani bah na durus hu tanoh, na so 
tarpatumpu be: tapi lang mintor ibuat Naibata 
hosah ni sada halak, tapi ipingkiri do dalan-dalan 

ase ulang lanjar bali hun bani halak na dob bali 
hinan. 

15 On pe, ase roh pe ahu mangkatahon hatangku hu 
bani raja in, halani ipambiarbiari halak do ahu; jadi 
nini uhur ni jabolonmu naboru on ma, 'Marsahap 
ma ahu hu bani raja in, atap ra raja in mandalankon 
pangindoan ni jabolonni naboru on.' 

16 Tontu ra do raja in manangihon anjaha paluahkon 
jabolonni naboru on hun bani tangan ni halak na 
sihol mangagou ahu rap pakon anakku hun bani 
parbagianan ni Naibata. 

17 Ambahni ai nini uhur ni jabolonmu naboru on 
do, “Andohar hata ni tuanku, raja in, pasonang 
uhurhu, ai songon malekat ni Naibata do tuanku, na 
mambotoh aha na madear atap na masambor: sai 
ihasomani Jahowa Naibata ma ham.” 

18Dob ai nini raja ai ma mambalosi naboru 
ai, “Ulang ma porsou bangku hata na sihol 
sungkunonku bam.” Nini naboru ai ma, “Antong, 
marsahap ma hita, rajanami.” 

19Dob ai nini raja ai ma, “Ai lang si Joab do 
na manranggi haganupan in?” Nini naboru ai ma 
mambalosi, “Songon sintongni manggoluh ham, 
tuannami anjaha rajanami, seng dong manlembang 
hu siamun barang hu sambilou hun bani na 
hinatahon ni tuanku; juakjuakmu si Joab do na 
mangkatahon ahu, ia do na mangaturhon ganup 
hata ai hubagas pamangan ni jabolonmu naboru on. 

20 Mambahen marlimbaga pe parsahapan ai lanjar 
binahen ni juakjuakmu si Joab do, tapi na pantas 
maruhur do tuannami songon pantas ni uhur ni 
sada malekat ni Naibata, na mabotoh haganup na 
masa i tanoh on.” 

21 Dob ai nini raja ai ma dompak si Joab, “Tonggor 
ma, domma hubahen romban hu bani hatamon: 
antong, laho ma ho, boan ma mulak garama ai, si 
Absalom ai.” 

22 Jadi manrogop ma si Joab anjaha marsombah, 
ipasu-pasu ma raja ai, anjaha nini ma, “Sadari on 
ma hubotoh, na dob dapotan idop ni uhur do ahu, 
juakjuakmu i lobeimu, alo rajanami, halani ibahen 
raja in romban hu bani pangindoan ni juakjuakni.” 
23 Dob ai laho masi Joab hu Gesur, anjaha iboan ma 
si Absalom hu Jerusalem. 

24Tapi nini raja ai ma, “Mulak ma lobei ia hu 
rumahni, seng bulih ope idahonni bohingku.” Jadi 
mulak ma si Absalom hu rumahni, tapi anggo bohi 
ni raja ai seng boi ope idahonni. 

25Tapi seng dong bani sab Israel na sonai 
tarmurmurni halani jengesni songon si Absalom: 
hun bani jampal ni naheini das hu pakpak ni uluni, 
seng dong tikasni. 

26 Anjaha sanggah iparasipkon jambulan ni uluni (ai 
somal do ai iparasipkon bani ujung ni ganup tahun, 
anggo maborattu ma ai bani, iparasipkon ma ai), 

itimbang do jambulan ni uluni ai, dua ratus sekel 
boratni bani timbangan ni raja ai. 

27 Dob ai tubuh ma bani si Absalom tolu anak, 
anjaha sada boru na margoran si Tamar, sada 
naboru sijenges rupa do ia. 

28 Dua tahun ma si Absalom marianan i Jerusalem, 
tapi lanjar seng ongga dong iidah bohi ni raja ai. 

23 Jadi isuruh si Absalom ma na mangalopi si Joab, 
laho marsuruhsi hu bani raja ai, tapi seng ra roh si 
Joab hu bani. Dob ai isuruh ma use paduahalihon, 
tapi lanjar do seng ra ia roh. 

30 Dob ai nini ma dompak juakjuakni, “Tonggor 
nasiam ma, i lambung ni jumangku do juma ni si 
Joab, anjaha margandum do ia ijai; laho ma nasiam 
anjaha surbuy nasiam ma juma ai.” Jadi isurbuy 
juakjuak ni si Absalom ma juma ai. 

31 Jadi laho ma si Joab marayak si Absalom hu 
rumahni, nini ma hu bani, “Mase ma isurbuy 
juakjuakmu jumangkai?” 

32 Dob ai nini si Absalom ma dompak si Joab, 
“Tonggor ma, domma husuruh na mangalopi ham, 
mangkatahon, “Roh ma ham hujon, ase husuruh 
ham marayak raja in, laho manungkunsi.' Mase ma 
roh ahu hun Gesur? Rahanan do bangku, ijai ope 
ahu sonari. On pe sihol do idahonku bohi ni raja 
in, anggo marsalah ope ahu, ibunuh raja in ma lah 
ahu.” 

33 Dob ai laho ma si Joab marayak raja ai, anjaha 
ipatugah ma ai bani: jadi idilo ma si Absalom. 
Daskonsi ia hu bani raja ai, manrogop ma ia 
marsombah i lobei ni raja ai; jadi isummah raja ai 
ma si Absalom. 


Panggeori ni si Absalom 


Maporus Raja Daud 


15.” salpu ai ihatahon si Absalom ma 
pasirsirhon bani gareta pakon huda, ambah 
ni ai lima puluh halak na mardalan i lobei ni. 
2Somal do si Absalom puho girah sogod: anjaha 
jongjong ma ia i lambung dalan i horbangan ai: 
anjaha anggo adong halak na marparkara roh 
marayak raja ai mangindo uhum, iparsahapkon si 
Absalom ma ia, nini ma, “Hun huta ja do ham?” 
Anjaha anggo Ihatahon, “Na roh hun marga na 
sonon do jabolonmu i Israel.” 

3 Jadi nini si Absalom ma hu bani, “Torih ma, dear 
anjaha sintong do namin parkara in, tapi seng 
tumaram adongi lambung ni raja in na manangihon 
ham.” 

4 Ambahni ai nini si Absalom ope, “Ambit ahu ma 
namin panguhum, ipabangkit halak i nagori on! 
Jadi ganup na marsalisih barang na marparkara hu 
bangku ma roh, gabe papintoronku ma uhum hu 
bani.” 

3 Anjaha anggo adong halak na roh hundohor laho 
marsombah hu bani, isurdukkon ma tanganni laho 
manogusi, anjaha isummah ma ia. 

6 Sonai ma ibahen si Absalom hu bani ganup halak 
Israel, na roh hu bani raja ai mangindo uhum: sonai 
ma ibahen si Absalom laho mambuat uhur ni halak 
Israel. 

7 Dob salpu ompat tahun, nini si Absalom ma hu 
bani raja ai, “Mahua lopas ham ma ahu laho 
hu Hebron ase hugalar bagah-bagahku na dob 
hubagahkon hu bani Jahowa. 

8 Ai domma marbagah-bagah hinan juakjuakmu on, 
sanggah marianan ope ahu i Gesur, i tanoh Aram, 
ningku do, “Anggo sonang do ahu mulak iarahkon 
Jahowa hu Jerusalem, boanonku do sada galangan 
bani Jahowa.”” 

3 Dob ai nini raja ai ma hu bani, “Antong laho ma ho 
ibagas damei.” Jadi bingkat ma ia laho hu Hebron. 
10Tapi isuruh si Absalom ma parkahap hu ganup 
marga ni halak Israel mangkatahon, “Anggo ibogei 
nasiam sora ni tarompit, hatahon nasiam ma, 
‘Domma bangkit raja si Absalom i Hebron!” 
1ljaho do dua ratus halak na niontang hun 
Jerusalem rap pakon si Absalom, saluju do sidea na 
laho ai, aha pe lang ipabotoh-botoh sidea pasal na 
masa ai. 

12 Sanggah na manggalang ai ia, ihatahon si 
Absalom ma si Ahitopel, halak Gilo ai, panuturi ni 

si Daud, roh hun hutani ai ma Gilo. Jadi lambin 
gomosni ma parbulawanan ai, anjaha halak 
simbuei pe lambin bueini do na hampit si Absalom. 
13 Dob ai roh ma sada halak siboan barita hu bani si 
Daud, nini ma, “Domma hampit si Absalom ganup 
uhur ni halak Israel!” 

14 Jadi nini si Daud ma dompak ganup juakjuakni, 
na rap pakonsi i Jerusalem, “Eta, laho ma hita 
maporus, ai seng dong tumaram haluahon banta 
hun bani si Absalom. Podas ma hita laho ulang 
sompat jumpahsi hita, gabe iagou hita anjaha 
ibunuhi pangisi ni huta on marhitei podang.” 

15 Nini juakjuak ni raja ai ma mambalosisi, “Barang 
aha na pinangindo ni uhur ni raja in, si bahenon ni 
juakjuakmu on do.” 

16 Dob ai bingkat ma raja ai odor rap pakon ganup 
pangisi ni rumahni. Tapi itadingkon raja ai do 
sapuluh nasipuang manjagai rumahni. 

17 Jadi dob luar raja ai rap pakon halak simbuei ai na 
mardalan nahei mangirikkonsi, marsaran ma sidea 
dohorhon rumah pangampis. 

18 Dob ai mamontas ma ganup juakjuakni ai hun 
lambungni: sonai homa ganup halak Kereti pakon 
Peleti (ai ma pangawal) pakon ganup halak Gat, 
sionom ratus tentara ai. 

19 Dob ai nini raja ai ma dompak si Itai, halak Gat 
ai, “Mase ma pala bingkat ham rap pakon hanami? 
Mulak ma ham anjaha tading ma ham rapkon raja 

ai; ai bangsa na legan do ham, ambahni ai, na 
binuang hun nagorimu. 

20 Nantuari ope ham roh, mintor patut ma 
arahkononku ham sadari on mawat-awat rap 
pakon hanami, ai na laho ma ahu anjaha lang 
hubotoh atap dompak ja. Mulak ma ham, anjaha 
arahkon ma saninamu. Sai ipatuduhkon Jahowa 
ma bamu idop ni uhur-Ni pakon habonaron-Ni.” 
21Nini si Itai ma mambalosi, “Songon sintongni 
manggoluh Jahowa, anjaha manggoluh homa 
tuanku anjaha rajanami, barang ija ham rajanami, 
manggoluh barang matei, maningon ijai do pakon 
juakjuakmu on.” 

22 Dob ai nini si Daud ma dompak si Itai, “Antong, 
palobei ma!” Jadi dihut ma si Itai, halak Gat ai 
laho rap pakon hasomanni ampa dakdanak na rap 
pakonsi. 

23 Anjaha tangis bei do gogoh-gogoh ganup pangisi 
ni nagori ai, sanggah na mamontas ai ganup 
na mabuei ai, idipari raja ai ma Bah Kidron, 
anjaha halak na mabuei ai pe haganup, inunut ma 
mardalan dompak halimisan. 

24 Tonggor ma, si Sadok pakon si Abyatar pe roh 
do rap pakon halak Levi, na mangusung Poti 
Parpadanan ni Naibata: ipatibal sidea ma poti ni 
Naibata, paima luar ganup halak simbuei ai hun 
huta ai. 

25Tapi nini raja ai ma dompak si Sadok, “Boan 
ma mulak poti ni Naibata in hu huta! Anggo 
jumpahan idop ni uhur do ahu i lobei ni 
Jahowa, sai arahkonon-Ni do ahu mulak, anjaha 
pataridahkonon-Ni do on pakon ianan-Ni use 
bangku. 

26Tapi anggo ihatahon, “Seng marosuh Ahu 
mangidah ho,” tonggor ma, ijon do Ahu, ibahen ma 
hu bangku domu hu bani rosuh ni uhur-Ni.” 

27 Dob ai nini raja ai ma dompak Malim Sadok, 
“Mulak ma ham pakon si Abyatar ibagas damei hu 
huta ai, rap pakon anak nasiam na dua ai, si Ahimas 
anakmu, pakon si Jonatan, anak ni si Abyatar. 

28 Tonggor ma, hupaima pe bani pandiparan na laho 
hu halimisan, paima roh barita bangku hun bani 
nasiam.” 

29 Jadi iboan si Sadok pakon si Abyatar ma poti ni 
Naibata mulak hu Jerusalem, anjaha tading ijai ma 
sidea. 

30Dob ai itangkogi si Daud ma tangkogan ni 
Dolog Jetun ai, tangis turut-turut mardalan, lang 
marsipatu anjaha irongkob uluni: anjaha ganup 
halak na mabuei ai na rap pakonsi irongkob bei do 
uluni, tangkog ma sidea anjaha tangis turut-turut 
mardalan. 

31 Anjaha adong ma na patugahkon hu bani si Daud, 
dihut do si Ahitopel na marbulawan ai pakon si 

Absalom. Jadi nini si Daud ma, “Ham Jahowa, sai 
sundati Ham ma tahi ni si Ahitopel.” 

32 Jadi dob das si Daud hu pakpak ni dolog ai, 
ija somal halak manombah Naibata, tonggor ma, 
roh ma si Husai, halak Arki ai manjumpahkonsi, 
marpaheian na marigat anjaha tanoh i atas uluni. 
33 Nini si Daud ma hu bani, “Na pasusahkon ahu do 
ho, anggo ahu do iirikkon ho. 

34 Tapi anggo mulak ho hu huta ai, anjaha ihatahon 
ho hu bani si Absalom, Juakjuakmu ma ahu ale 
rajanami:, juakjuak ni bapamu do ahu na saindokah, 
tapi anggo nuan juakjuakmu ma ahu, jadi boi ma 
sundatanmu tahi-tahi ni si Ahitopel dompak ahu. 
35Ambahni ai, Malim Sadok pakon Abyatar 
do hasomanmu ijai, anjaha haganup hata na 
binogeimu i rumah ni raja ai, patugah ma ai hu 
bani Malim Sadok pakon Abyatar. 

36 Tonggor ma, ijai do rap pakon sidea anak ni 
sidea na dua ai: si Ahimas, anak ni si Sadok pakon 
si Jonatan, anak ni si Abyatar: marhitei sidea boi 
do patugahon nasiam bangku sagala na binogei 
nasiam.” 

37 Jadi das ma si Husai, huan-huan ni si Daud ai hu 
huta ai: si Absalom pe masuk ma hu Jerusalem. 


Raja Daud Iladungi si Siba 


16 1 Jadi tuadkonsi otik si Daud hun pakpak 
ni dolog ai, tonggor ma, roh ma si Siba, 

juakjuak ni si Mepiboset, manjumpahkonsi rap 
pakon saparangguan halode na marpalana, na 
mamboan dua ratus ruti, saratus turdun anggur 
na pinahorah, saratus kamata buah-buahan pakon 
anggur sada gusi hulingkuling. 

2 Nini raja ai ma dompak si Siba, “Bahen ahamu 
do in?” Jadi nini si Siba ma, “Halode in bahen 
ajakan ni nasipuang, ruti in pakon buah-buahan in 
sipanganon ni parana-parana in, anjaha anggur in 
bahen inumon ni na latih i halimisan.” 

3 Dob ai nini raja ai ma, “Ija do anak ni tuanmu?” 
Jadi nini si Siba, “Tonggor ma, tading do ia i 
Jerusalem, ai nini uhurni do, “Sadari on ma paulakon 
ni halak Israel bangku harajaon ni ompungku.”” 
4Dob ai nini raja ai ma dompak si Siba, “Tonggor 
ma, ho ma simada haganup na bani si Mepiboset 
ai.” Dob ai nini si Siba ma, “Manombah ma ahu 
bamu, sai dapotan idop ni uhur ma ahu i lobeimu, 
alo rajanami!” 


Si Simei Mamurai Raja Daud 


5 Dob das raja ai hu Bahurim, tonggor ma, luar ma 
hunjai sada halak hun bani pangku ni si Saul, na 
margoran si Simei, anak ni si Gere; sanggah na roh 
ia hundohor inunut ma mamurai. 

6 Igijigi ma si Daud bani batu, sonai homa ganup 
juakjuak ni si Daud, age pe ganup halak simbuei 

ai pakon ganup halak, pauanglima-puanglima 
mardalan i siamun pakon i sambilou ni raja ai. 

7 Nini si Simei do bani bura-burani ai, “Laho, laho 
ma ho, alo dalahi sisibur daroh, ho dalahi na so 
margagan! 

8Domma ibalaskon Jahowa bam ganup daroh 
ni ginompar ni si Saul, na sinolukmu manrajai, 
anjaha domma ibere Jahowa harajaon in hu 
tangan ni si Absalom anakmai. Tongor ma, domma 
manginsonoh bam pambahenanmu, ai dalahi 
sisibur daroh do ho.” 

9 Dob ai nini si Abisai, anak ni si Seruya ma dompak 
raja ai, “Mase ma buraan ni baliang na mateian 
tuannami? Palopas ham ma ahu mandipar, ase 
hutampulhon uluni ai.” 

10 Tapi nini raja ai ma, “Ai aha partalianku bani 
nasiam, alo anak ni si Seruya? Ase mamurai pe ia, 
halani na hinatahon ni Jahowa do hu bani, ‘Burai 
ma si Daud!” Halani ai, ise ma na pag mangkatahon, 
“Mase ma bahenonmu sonai?” 

11 Ambahni ai nini si Daud ma dompak si Abisai 
pakon dompak juakjuakni, “Tonggor ma, gari 
anakku, na hupupus sandiri mantahihon hosahku, 
samintolah anak ni halak Benjamin on ma lang? 
Paturut ma ia mamurai! Na hinatahon ni Jahowa 
doia ai. 

12 Andohar marpangulaki uhur ni Jahowa mangidah 
salahku, anjaha ibalaskon bangku na madear gantih 
ni papani on sadari on.” 

13 Jadi inunut si Daud pakon hasomanni ai ma 
dalanni, anjaha si Simei ai inunut ma homa 
mardalan bani raboyon na padipar-dipar pakonsi 
anjaha lang maronti ia mamurai, manggijigi bani 
batu pakon manampakkon orbuk hu bani. 

14 Dob ai das ma raja ai hu Bah Jordan rap pakon 
ganup simbuei ai na rap pakonsi, latih tumang. Ijai 
marsaran ma ia, pahosahkon. 


Si Absalom i Jerusalem 


15 Ja si Absalom pakon ganup halak simbuei ai, halak 
Israel, das ma hu Jerusalem anjaha si Ahitopel rap 
pakon sidea. 

16 Anjaha dob das si Husai, halak Arki, huan-huan ni 
si Daud ai, hu bani si Absalom, nini si Husai ma hu 
bani, “Sai horas ma raja in! Sai horas ma raja in!” 
17 Nini si Absalom ma dompak si Husai, “Sonin do 
parholong ni ateimu hu bani huan-huanmu? Mase 
ma lang laho ho rap pakon hasomanmu?” 

18 Nini si Husai ma mambalosi si Absalom, “Lang, 
in na pinilih ni Jahowa pakon halak simbuei ampa 
ganup halak Israel, ia do simada ahu, anjaha 
rapkonsi do ahu. 

19Ambahni ai hu bani ise do ahu patut 
pambalosi? Ai lang hu bani anak ni raja in? 


2 Samuel 16-17 1209 


Songon pambalosingku bani bapamu, sonai do 
pambalosingku bamu.” 

20 Dob ai nini si Absalom ma dompak si Ahitopel, 
“Patugah pingkiranmu, aha do sibahenonta?” 

21 Nini si Ahitopel ma dompak si Absalom, “Parayak 
ma parinangon ni bapamu, na tinadingkon ni 
bapamu, manramotkon rumah in, jadi bogeion ni 
ganup halak Israel ma, na dob butak ham bani 
bapamu, gabe lambin gogohni ma uhur ni halak na 
rap pakon ham.” 

22 Dob ai ipajongjong sidea ma sada lampo-lampo 
bani si Absalom i atas ni tayub ai: jadi iparayak si 
Absalom ma parinangon ni bapani ai, ipaidah-idah 
ganup halak Israel. 

2319 aturan, na niaturhon ni si Ahitopel 
bani panorang ai, usih do ai, songon na dob 
sinungkunkon hu bani Jahowa, sonai do ganup 
aturan ni si Ahitopel bani pangahap ni si Daud, 
ampa si Absalom. 


Pingkiran ni si Ahitopel Isundati si Husai 


17 1Dob ai nini si Ahitopel ma dompak si 
Absalom, “Palopas ma ahu mamilih sapuluh 
dua ribu halak, ase bingkat ahu mardakdak si Daud 
borngin on, 

2 ase hudorab ia, sanggah loja anjaha dayuk-dayuk 
ope tanganni, ase bajoraon ia hubahen, gabe 

maporus ganup halak simbuei na rap pakonsi ai. 
Raja ai tumang pe hubunuh, 

3dob ai huboan ma ganup bangsa ai mulak 
bamu, songon tunangan na roh hu rumah hu bani 
paramangonni. Ai sahalak do hansa sibunuhonmu, 
tapi seng sikahuaon anggo halak na mabuei ai 
ganup.” 

4 Jadi rosuh ma si Absalom bani hata ai, sonai homa 
uhur ni ganup pangintuai ni halak Israel. 

“Tapi nini si Absalom ma, “Dilo ma homa si 
Husia, halak Arki ai, ase tangar hita atap naha do 
pangkatahonni pasal ai.” 

6 Dob roh si Husai hu bani si Absalom, nini si 
Absalom ma hu bani, “Sonon do hata ni si Ahitopel, 
dear do bahenonta songon na hinatahonni ai? 
Anggo lang, naha ma hatamu?” 

7 Jadi nini si Husai ma dompak si Absalom, “Seng 
dear aturan na niaturhon ni si Ahitopel anggo sahali 
on.” 

3 Ambah ni ai nini si Husai ma, “Itanda ham do 
bapamu pakon hasoman-hasomanni, puanglima do 
sidea, gilani songon gipul na i ladang na magouan 
anak. Anjaha halak na somal marporang do 
bapamu, halani ai seng tumaram rap marborngin 
ia pakon halak simbuei ai. 

3 Tonggor ma, tontu marponop do ia nuan bani sada 
liang barang bani sada ianan na legan. Anjaha anggo 
mintor bani mula ni on matei deba na hun banta, 

mintor hatahonon ni na mambogeisi ma, 'Domma 
talu halak na mangirikkon si Absalom!” 

10 Gabe mintor gobir holi halak na garang, na barani 
songon singa: ai ganup do halak Israel mambotoh 
puanglima do bapanta anjaha halak na borani do 
hasomanni ai. 

11 Halani ai anggo ahu marpandapot, maningon 
patumpuon do lobei hu lambungmu, ganup halak 
Israel olat ni Dan das hu Berseba, songon horsik na 
i topi ni laut bueini, anjaha maningon ham sandiri 
mambobahon sidea. 

12 Anggo jumpah hita ma ia bani sada ianan, barang 
ija pe jumpah hita ia, mintor dorab hita ma ia, 
songon pardabuh ni namur hu tanoh, anjaha tontu 
sahalak pe lang na manggoluh be, ia age halak na 
rapkonsi ai pe. 

13 Tapi porini surut ia hu bani sada huta, nahkonon 
ni haganup halak Israel ma tali hu huta ai, anjaha 
rintak hita ma ai das hu habungan, ronsi sada batu 
etek-etek pe lang jumpah ijai.” 

14 Dob ai nini si Absalom pakon ganup halak Israel 
ma, “Dearan do pandapot ni si Husai, halak Arki 
ai, ase pandapot ni si Ahitopel. Tapi Jahowa do 
na mangatur ai, laho manundati tahi ni si Ahitopel 
sidearan ai, ase tarparroh Jahowa hamagouan hu 
bani si Absalom.” 

15 Dob ai nini si Husai ma dompak Malim Sadok 
pakon dompak Malim Abyatar, “Sonon, sonon do 

iaturhon si Ahitopel hu bani si Absalom pakon 
hu bani pangintuai ni halak Israel, tapi sonon do 
huaturhon. 

16On pe podas ma suruh nasiam halak laho 
patugahkon hu bani si Daud, “Ulang ham 
marborngin bani pandiparan i halimisan, tapi 
podas ma ham mandipar, ase ulang hona bondut 
raja in pakon halak simbuei ai na rap pakonsi.”” 

17 Tapi anggo si Jonatan pakon si Ahimas, jongjong 
do i lambung ni parigi Rogel paimahon. Dob ai laho 
ma sada jabolon naboru patugahkon ai bani sidea, 
ase sidea laho patugahkon ai hu bani Raja Daud, ai 
seng bulih taridah sidea masuk hu huta ai. 

18 Hape iidah sada na maposo do sidea ai, anjaha 
ipatugah ma ai hu bani si Absalom: dob ai podas ma 
sidea na dua ai laho, gabe das ma sidea hu rumah 
ni sada halak paramangon i Bahurim, adong do sada 
bani parigi i alamanni, jadi tuad ma sidea hubagas. 
19 Dob ai ibuat anjaha iherbangkon naboru ai ma 
apei i atas ni parigi ai, lanjar itirtirhon gandum ijai 
gabe seng dong be na mambotoh ai. 

20 Dob das juakjuak ni si Absalom hu bani naboru 
ai i rumah, nini sidea ma, “Ija do si Ahimas pakon 
si Jonatan?” Jadi nini naboru ai ma hu bani sidea, 
“Domma idipari sidea bah ai.” Jadi dob ipindahi 
sidea, hape lanjar seng jumpah, mulak ma sidea hu 
Jerusalem. 

21 Dob laho halak ai manaik ma sidea hun parigi 
ai, lanjar laho mamboan barita ai hu bani Raja 
Daud. Nini sidea ma hu bani Raja Daud, “Bingkat ma 
nasiam, podas ma dipari nasiam bah in, ai sonon do 
iaturhon si Ahitopel mangimbang nasiam.” 

22 Jadi bingkat ma si Daud pakon ganup halak 
simbuei na rap pakonsi ai, anjaha idipari sidea ma 
Bah Jordan ai: siangkonsi ari sahalak pe lang dong 
be na tading na so mandipari Bah Jordan ai. 

23 Tapi dob iidah si Ahitopel na so idalankon aturan 
ai, ipalanai ma halodeni, lanjar bingkat ma ia mulak 
hu rumahni, hu hutani. Dob ipatorsa ganup pasal 
rumahni ai, idoloskon ma dirini, matei ma ia anjaha 
itanom bani tanoman ni bapani. 


Si Daud i Mahanaim 


24 Dob ai das ma si Daud hu Mahanaim. Si Absalom 
pe idipari ma Bah Jordan rap pakon ganup halak 
Israel. 

25Si Amasa do ipabangkit si Absalom gabe 
pambobai ni bala ai, gantih ni si Joab. la si Amasa, 
ai ma anak ni sada paramangon, na margoran si 
Jitera, halak Ismael, na mambuat si Abigal, boru ni 
si Nahas, anggi ni si Seruya, inang ni si Joab. 

26 Dob ai marsaran ma halak Israel pakon si Absalom 
i tanoh Gilead. 

27 Jadi dob das si Daud hu Mahanaim, roh ma si 
Sobi, anak ni si Nahas, hun Rabba, huta ni halak 

Ammon pakon si Mahir, anak ni si Amiel hun 
Lodebar, ampasi Barsillai halak Gilead hun Rogelim, 
28 iboan sidea ma podoman, hudon pakon pinggan, 
gandum, omei, nitak, pinahpah, hasang, dali, 

29 manisan ni huramah, mantega, biri-biri pakon 
keju ni lombu bahen panganon ni si Daud pakon 
hasomanni ai, ai nini uhur ni sidea, Tontu domma 
loheian, latih anjaha horahan halak simbuei ai i 
halimisan.' 


Parmatei ni si Absalom 


18 1 Dob ai ipabaris si Daud ma simbuei ai rap 
pakonsi, anjaha ipabangkit ma bani sidea 
kopala ni sisaribu pakon kopala ni sisaratus. 

2 Dob ai ipabangkit si Daud ma bala ai, sapartolu 
binobahon ni si Joab, sapartolu binobahon ni si 
Abisai, anak ni si Seruya, anggi ni si Joab, anjaha 
sapartolu nari binobahon ni si Itai, halak Gat ai. Nini 
si Daud ma hu bani simbuei ai, “Maningon dihut do 
ahu rap pakon nasiam.” 

3 Tapi nini simbuei ai ma, “Seng bulih ham bingkat. 
Porini pe maporus hanami, seng parduli sidea 
bennami: age matei pe satongah hunbannami, seng 
parduli sidea bannami, tapi dos do hargamu pakon 
sapuluh ribu na songon hanami on. Rahanan ma 
hun huta ham roh mangurupi hanami.” 

4 Nini raja ai ma hu bani sidea, “Barang aha sidearan 
nini uhur nasiam, ai do bahenonku.” Jadi jongjong 

ma raja ai i lambung ni horbangan ai, anjaha luar 
ma bala ai mar sasaratus pakon mar sasaribu. 
3Dob ai martonah ma raja ai hu bani si Joab, 
si Abisai pakon si Itai, “Harga ma bahen nasiam 
anaha ai, si Absalom.” Anjaha ganup do simbuei ai 
mambogeisi sanggah na martonah ai raja ai hu bani 
kopala-kopala ai pasal si Absalom. 

6 Ase luar ma bala ai hu ladang manjumpahkon 
halak Israel, jadi marsiporangan ma sidea i 
harangan Efraim. 

7 Jadi talu ma ijai halak Israel ibahen hasoman ni 
si Daud: anjaha banggal tumang do hataluan ai ijai 
sadari ni ai, pala matei dua puluh ribu halak. 

8 Rarat do parporangan ai bani sab talun ai, anjaha 
daoh do bueinan bala ai ibondut harangan ai sadari 
ni ai ase ipangan podang. 

3 Tudu pajumpah ma si Absalom pakon juakjuak ni 
si Daud. Mangajak halode do ia, anjaha mamontas 
ma halode ai hun toruh ni dangkah ni sada jabi-jabi 
na banggal, jadi alit ma jambulanni bani jabi-jabi na 
banggal ai, jadi gayung-gayung ma ia i holangkolang 
ni langit pakon tanoh, ai torus do lintun halode nai 
toruh ni ai. 

10 Adong ma sahalak na mangidah ai gabe ipatugah 
ma ai hu bani si Joab, nini ma, “Huidah do si 
Absalom gayung-gayung bani sada jabi-jabi.” 

11 Nini si Joab ma hu bani halak na patugahkon 
ai bani, “Aha, iidah ho ia? Mase ma lang mintor 

ibunuh ho ia ijai ase manlabab hu tanoh? Mintor 
bereonku ma namin bam sapuluh sekel pirak pakon 
sada gondit.” 

12 Tapi nini halak ai ma hu bani si Joab, “Porini pe 
itimbang hubagas tanganku saribu sekel pirak seng 
anjai mangonai tangan ahu hu bani anak ni raja ai: 
ai itangar hanami do martonah raja ai bamu, bani si 
Abisai pakon bani si Itai, “Harga ma bahen nasiam, 
anaha ai, si Absalom!” 

13 Porini martahi-tahi ahu mambuat hosahni, seng 
tumaram ponop ai hun bani raja ai, anjaha ham pe 
ra do marlopas diri.” 

14Dob ai nini si Joab ma, “Anggo sonai do, 
seng tarpaima-ima ahu ho.” Ibuat ma tolu tanja, 
ipantomkon ma ai hu pusu-pusu ni si Absalom, 
sanggah manggoluh ope ia gayung-gayung bani 
jabi-jabi ai. 

15 Roh ma sapuluh garama siboan sinjata ni si Joab, 
linggoti sidea ma si Absalom, itampul ma ia lanjar 
matei. 

16 sompul si Joab ma tarompet, jadi mulakan ma 
bala ai hun bani na mardakdak halak Israel: ai 
domma iparentahkon si Joab bani sidea ase ulang 
inunut be. 

17 Dob ai ibuat sidea ma si Absalom, idabuhkon 
sidea ma ia hubagas sada godung ibagas harangan 
ai, anjaha ipagugun sidea ma batu, gijang tumang i 

atas ni. Tapi ganup halak Israel ai domma maporus 
hu rumahni bei. 

18jag si Absalom sanggah manggoluh ope ia, 
domma ibuat anjaha ipajongjong bani sada tugu, 
ai ma i habungan Raja, ai nini do, “Seng dong 
anakku, na manjujung goranku.” Igoran do tugu ai 
mangihutkon goranni, lanjar margoran do ai ronsi 
sadari on: Tugu ni si Absalom. 

19 Dob ai nini si Ahimas, anak ni si Sadok ma, 
“Palopas ham ma ahu marlintun, laho mamboan 
barita ai hu bani raja ai, ai ma na dob ipintori Jahowa 
do ia marimbang munsuhni.” 

20 Nini si Joab ma hu bani, “Seng dear ho siboan 
barita sadari on: santorap nari ma ho mamboan 
barita, tapi sadari on seng bulih siboan barita ho, 
halani matei anak ni raja in.” 

21 Dob ai nini si Joab ma hu bani halak Kus ai, 
“Laho ma ho, patugah ma hu bani raja in, aha na 
niidahmu!” Mintor isombah halak Kus ai ma si Joab 
lanjar laho ma ia. 

22 Tapi iulaki si Ahimas, anak ni si Sadok ai ma, 
marsahap hu bani si Joab, “Barang sonaha pe, 
palopas ham ma homa ahu marpojong mangirikkon 
halak Kus ai.” Nini si Joab ma, “Mase sihol marlintun 
ho ambia, ai seng tumaram dapotan upah ho halani 
barita on? 

23 Barang sonaha pe, nini, sihol do laho ahu.” Jadi 
nini si Joab ma hu bani, “Antong, pojong ma!” 

Jadi marlintun ma si Ahimas, hun dalan na bani 
habungan ni Bah Jordan ai, gabe i lobei ma halak 
Kus ai. 

24 Tapi hundul-hundul do si Daud i holangkolang 
ni horbangan na dua ai: tapi mardalan-dalan do 
parjaga ai i atas tayub ni horbangan ai dohor hu 
tembok. Sanggah mangkawah ia, iidah ma sada 
halak marlintun. 

25 Jadi idilohon parjaga ai ma laho patugahkon ai hu 
bani raja ai, nini raja ai ma, “Anggo sahalaksi do, 
tontu barita na madear do na binoanni.” Sanggah 
na lambin dohorni ia roh, 

26 jidah parjaga ai ma roh sada halak na legan 
marlintun, gabe dilo-dilo ma parjaga ai dompak 
horbangan ai, nini ma, “Tonggor ma, roh marlintun 
use sada halak na legan, sahalaksi hansa.” Nini raja 
ai ma, “la pe siboan barita na madear do.” 

27 Dob ai nini parjaga ai ma, “Songon parlintun ni si 
Ahimas, anak ni si Sadok do huidah parlintun ni na 
parlobei ai.” Nini raja ai ma, “Halak na bujur do ia 
anjaha barita na madear do na binoanni ai.” 

28 Dob ai dilo-dilo ma si Ahimas hu bani raja ai, 
nini ma, “Domma jorei!” Lanjar manrogop ma ia 
manombah hu bani raja ai, anjaha nini ma, “Pinuji 
ma Jahowa, Naibatamu, na maniapkon halak na 
manggeori dompak tuannami.” 

29 Dob ai nini raja ai ma, “Naha, horas do anaha ai, si 
Absalom?” Nini si Ahimas ma mambalosi, “Sanggah 

na sinuruh ni si Joab ahu, lutu do huidah, tapi seng 
hubotoh na masa ai.” 

30 Dob ai nini raja ai ma, “Surut ho otik, jongjong ma 
ijai.” Jadi surut ma ia otik lanjar jongjong ijai. 
31Tonggor ma roh ma halak Kus ai, jadi nini ma, 
“Barita na madear do huboan, alo rajanami! Ai 
ipaluah Jahowa do ham sadari on hun bani tangan 
ni halak na manggeori dompak ham.” 

32 Nini raja ai ma hu bani halak Kus ai, “Naha, horas 
do anaha ai, si Absalom?” Nini halak Kus ai ma 
mambalosi, “Sai songon na hu bani parana ai ma 
namin, sogop hu bani sagala munsuh ni tuannami 
pakon hu bani sagala na jongjong mangimbang 
ham, na sihol mangagou ham.” 

33 Jadi seda tumang ma uhur ni raja ai, laho ma 
ia hu atas, hu kamar, na ibabou ni horbangan 
ai, anjaha tangis ma ia, sanggah na laho ai ia 
hujai nini ma, “Alo ambia Absalom, ambia, ambia, 
Absalom! Dearan ma namin ahu matei, gantihmu 
ambia Absalom! Ambia! Ambia!” 


Hona Hata Raja Daud Ibahen si Joab, halani 
Mapusoktu Uhurni Mangidah si Absalom 


19 1 Adong ma na patugahkon hu bani si Joab, 
“Tonggor ma, sai tangis anjaha mandoruhi 
do raja ai halani si Absalom. 

2 Ase gabe pusok ni uhur do hamonangan bani na 
sadari ai bani ganup bangsa ai; ai sar do ibogei 

bangsa ai bani na sadari ai: Pusok do uhur ni raja 
ai halani anakni ai.” 

3 Ase marponop-ponop ma halak na mabuei ai bani 
na sadari ai masuk hu huta, songon parmasuk ni 
halak na maila, na maporus hun parporangan. 

4 Pala do irongkob raja ai bohini anjaha ipagogoh 
sorani tangis-tangis, “Alo ambia Absalom! 
Absalom! Anakku! Anakku!” 

> Dob ai laho ma si Joab marayak raja ai hu rumahni, 
nini ma, “Bador do ibahen ham sadari on bohi ni 
juakjuakmu, na paluahkon hosahmu pakon hosah 
ni anakmu, borumu, pakon hosah ni nasipuang. 

6 halani na hinaholonganmu  jolma na 
mangkagigihon ham, anjaha ihagigihon ham 
halak na mangkaholongi ham. Ai ipatidak ham do 
sadari on, na so parduli do ham bani sipambobai 
pakon bani juakjuak; ai torang do huidah sadari 
on, asal manggoluh si Absalom, age matei hanami 
ganup sadari on, malas do uhurmu. 

TOn pe, jongjongkon ham ma, luar ma ham, 
anjaha marsahap ma ham otik pamalas uhur ni 
juakjuakmu: ai hubijahon ma hu bani Jahowa, 
anggo seng luar ham, sahalak pe lang tumaram na 
ra tading mangkasomani ham saborngin on, jadi 
hasedaon banggal ma in bamu, parahan hun bani 
hasedaon na dob mangonai bamu hun bani sietek- 
etekonmu nari das hu bani sonari.” 

8 Jadi ijongjongkon raja ai ma laho hundul hu 
horbangan. Dob ai tarbogei ma hu bani ganup 
simbuei ai, “Tonggor ma, hundul do raja | 
horbangan.” Jadi roh ma ganup simbuei ai hu bani 
raja ai. Tapi maporus do halak Israel ganup hu 
rumahni bei. 


Parmulak ni si Daud 


3 Dob ai marsisolsolan ma ganup halak simbuei ai i 
tongah-tongah ni ganup marga ni halak Israel, nini 
sidea ma, “Raja ai do na paluahkon hita hun bani 
munsuhta, anjaha ia do na paluahkon hita hun bani 
tangan ni halak Palistim, hape maningon maporus 
ja nuan hun tanohta on halani si Absalom. 

10 la si Absalom, na dob iminaki hita manggomgomi 
hita, domma matei i parporangan. Ai pe mase ma 
malang-malang hita mangkatahon ase mulak raja 
ai?” Das ma sahap-sahap ni ganup halak Israel ai 
bani raja ai. 

11 Dob aai isuruh Raja Daud ma suruhanni marayak si 
Sadok pakon si Abyatar malim ai, mangkatahon hu 
bani sidea, “Hatahon nasiam ma hu bani pangintuai 
ni halak Juda, “Mase ma parpudi nasiam laho 
mangalop raja in mulak hu rumah? 

12 Saninangku do nasiam, sisada holi-holi pakon 
sisada daging do hita. Antong mase ma nasiam 
parpudi mangalopi raja in mulak?” 

13 Hu bani si Amasa pe hatahon nasiam ma, “Ai lang 
sisada holi-holi pakon sisada daging do ho pakon 
ahu?” Maningon sonai do bahenon ni Naibata hu 
bangku, tambah ope hunjai tene, anggo seng ho 
pambobai ni balangku hu lobeian on gantih ni si 
Joab.” 

14 Jadi hona ma uhur ni ganup halak Juda, sauhur 
ma sidea marsuruh na mangkatahon hu bani raja 
ai, “Mulak ma ham pakon ganup juakjuakmu.” 

15 Mulak ma raja ai, anjaha das ma ia hu Bah Jordan: 
anjaha halak Juda pe laho ma hu Gilgal mangalo-alo 
raja ai, laho padiparhon raja ai bani Bah Jordan. 

16 Sonai homa si Simei, anak ni si Gera, halak 
Benjamin ai, na hun Bahurim, juakjuak ni ginompar 
ni si Saul, rap pakon anakni sapuluh lima halak 
pakon jabolonni dua puluh halak, gabe das ma sidea 
hu Bah Jordan ai, i lobei ni raja ai: tarolos ma ia tuad 
rap pakon halak Juda ai manjumpahkon raja ai. 

17 Adong do saribu halak Benjamin hasomanni, 
ambah ni ai si Siba. 

18 |dipari sidea ma pandiparan ai, laho padiparhon 
sinrumah ni raja ai, laho mambuat uhurni. Dob ai 
roh ma si Simei, anak ni si Gera, manrogop hulobei 
ni raja ai, sanggah na laho mandipari Bah Jordan ai 
ia, 

19 anjaha nini ma hu bani raja ai, “Sai ulang ma 
ihira tuannami hajahaton ai atap ipaingat ham 
hasalahan na binahen ni jabolonmu on, sanggah 

na luar tuannami hun Jerusalem, anjaha ulang ma 
iparimbagaskon raja in hata ai ibagas uhurni. 

20 Ai domma torang iahap jabolonmu on, na dob 
mardousa ahu ijai: halani ai, tonggor ma, ahu do 
na parlobei roh tuad sadari on hun bani ganup 
ginompar ni si Josep, laho mangalo-alo tuannami.” 
2! Dob ai nini si Abisai, anak ni si Seruya ma 
mambalosi, “Mintor lang ma talup marutang hosah 
si Simei halani on, ai domma pala iburai na 
mininakan ni Jahowa?” 

22 Tapi nini si Daud ma, “Ai aha do partalianku 
bani nasiam, alo anak ni si Seruya, ase gabe sibolis 
nasiam bangku sadari on? Tor bulih ma matei sada 
halak Israel sadari on? Ai hubotoh, sabonar sadari 
on do ahu bangkit jadi raja manggomgom Israel.” 
23 Dob ai nini raja ai ma hu bani si Simei, “Seng bulih 
ho matei!” Pala marbija raja ai bani. 

24 Si Mepiboset pe, pahompu ni si Saul, tuad do 
mangalo-alo raja ai, seng iburihi naheini, seng 
isuhur gumisni anjaha seng itaptapi paheianni olat 
ni parporus ni raja ai, das hu bani parmulakni 
mardamei-damei. 

25 Sanggah roh ia hu Jerusalem laho 
manjumpahkon raja ai, jadi nini raja ai ma 
hu bani, “Mase ma lang dihut ho laho rapkon ahu 
alo Mepiboset?” 

26 Nini ma mambalosi, “Ham tuannami anjaha 
rajanami, ioto-otoi juakjuakku do ahu; ai ningku do 

namin hu bani, “Palanai ma sada halode in bahen 
ajakanku, ase laho ahu rap pakon raja ai.” Ai na repat 
do jabolonmu on, 

27 tapi domma ipasambor-sambor homa 
jabolonmu on i lobei ni tuannami anjaha rajanami. 
Tapi usih songon malekat ni Naibata do tuannami: 
halani ai bahen ham ma aha na dear, nini uhurmu. 
28 Ai jolma na patut marutang hosah do namin 
ganup ginompar ni bapa i lobei ni tuannami, raja 
in, hape ibahen ham do jabolonmu on hu tongah- 
tongah ni halak na sapanganan pakon ham. Aha 
be dong hak bangku padas pangindoanku bani raja 
in?” 

29 Dob ai nini raja ai ma hu bani, “Mase sonin sahap- 
sahapmu ope? Domma huputuskon, ho pakon si 
Siba marbagi tanoh ai.” 

30 Nini si Mepiboset ma hu bani raja ai, “Age 
pe ibuat ganupan ai, asal ma mulak tuannami 
mardamei-damei hu rumahni.” 

31Si Barsilai ai pe, halak Gilead ai, tuad do hun 
Rogelim: laho do ia pakon raja ai hu Jordan, laho 
manaruhkonsi hu dipar ni Bah Jordan ai, lanjar 
marsirang ijai. 

32Halak na dob matua tumang do si Barsilai 
ai, ualuh puluh tahun ma umurni, ia do na 
marmuduhon raja ai, sadokah marianan ia i 
Mahanaim, ai halak na bayak tumang do ia. 

33 Nini raja ai ma hu bani si Barsilai, “Maningon ham 
do hasomanku laho, ase huparmudu-mudu ham i 
lambungku i Jerusalem.” 

34 Nini si Barsilai ma hu bani raja ai, “Sadiha dokah 
nari tumaram manggoluh ahu, ase pala tangkog ahu 
rap pakon raja in hu Jerusalem? 

35 Marumur ualuh puluh tahun ma ahu sadari on: 
sonaha ma pambahenku manirang na madear 
hun bani na masambor? Sonaha be tarbahen 
juakjuakmu on mandai na pinanganni barang 
na niinumni? Tor tarpatangi-tangi ahu be sora 
ni pandoding dalahi barang pandoding naboru? 
Ambahni ai mase ma gabe siporsanon ope 
jabolonmu on bani tuannami, raja in? 

36 Sihol do taruhkonon ni juakjuakmu otik raja in hu 
dipar ni Bah Jordan. Mase ma pala sonai pambalas 
ni raja in hu bangku? 

37 Palopas ham ma mulak juakjuakmu on, ase 
matei ahu ibagas hutangku, i lambung tanoman ni 
bapa pakon inang. Tapi tene, tonggor ma, ijon do 
juakjuakmu si Kimham, ia ma rahanan mandipar 
rap pakon tuannami, anjaha bahen ham ma bani 
barang aha rosuh ni uhurmu.” 

38 Jadi nini raja ai ma, “Antong si Kimham ma 
hasomanku mandipar, ase hubahen bani barang 
aha na pinarsinta ni uhurmu, anjaha sagala 
na pinangindo ni uhurmu hun bangku, sai na 
bahenonku do bamu.” 

39 Jadi idipari halak simbuei ai ma Bah Jordan. 
Anjaha dob mandipar homa raja ai, isummah ma si 
Barsilai anjaha ipasu-pasu, dob ai mulak ma ia hu 
hutani. 

40 Raja ai pe inunut ma dalanni hu Gilgal, anjaha 
si Kimham do hasomanni: ganup halak Juda pakon 
satongah halak Israel dihut manaruhkon raja ai. 

41 Dob ai roh ma ganup halak Israel hu bani raja 
ai, nini ma hu bani, “Mase ma ra ham tangkoon ni 
saninanami halak Juda anjaha ipadipar raja in pakon 
parrumahni ampa ganupan juakjuakni hu dipar ni 
Bah Jordan?” 

42 Jadi nini ganupan halak Juda ma mambalosi halak 
Israel, “Halani dohoran raja in bennami. Mase ma 
manggila nasiam halani ai? Ongga ipangan hanami 
atap aha hun bani raja in? Atap adong sibere-bereni 
bannami?” 

43 Tapi nini halak Israel ma mambalosi halak Juda, 
“Sapuluh hali bueinan haknami bani raja in, hanami 
do sikahanan, mase ma mapas uhur nasiam 
mangidah hanami? Ai lang hanami do parlobei 
mansahapkon ase mulak naboan rajanta? Tapi 
korasan do halak Juda marsahap hun bani halak 
Israel.” 


Si Seba Manlawan Raja Daud 


20,22 ai adong ma ijai sada halak na so 
margagan na margoran si Seba, anak ni si 

Bikri, halak Benjamin: isompul ma tarompet, anjaha 
nini ma, “Seng dong parrupei hita bani si Daud, 
anjaha seng dong siteanonta hun bani si Daud, 
anak ni si Isai ai! Mulak ma ganup halak hu lampo- 
lamponi bei, o Israel!” 

2 Jadi marbalik ma ganup halak Israel hun bani si 
Daud laho mangirikkon si Seba, anak ni si Bikri. Tapi 
anggo halak Juda totap do sidea mangirikkon raja ni 
sidea, olat ni Jordan das hu Jerusalem. 

3 Jadi dob das si Daud i rumahni i Jerusalem, ibuat 
raja ai ma naboru sisapuluh ai, na tinadingkonni 
hinan manramotkon rumah, ipajagahon ma sidea 
ibagas sada rumah anjaha iparmudu do sidea, tapi 
lang iparayak be sidea. Jadi tarhurung ma sidea ijai 
das bani ari parmatei ni sidea, songon halak na 
mabalu. 

4Dob ai nini Raja Daud ma hu bani si Amasa, 
“Tingtingkon ma ase martumpu halak Juda hu 
lambungku ibagas na tolu ari on, anjaha ho pe roh 
ma hujon.” 

> Jadi laho ma si Amasa marhara patumpuhon Juda. 
Tapi dob salpu panorang na dob tinonahkon bani, 
6 nini si Daud ma hu bani si Abisai, “Ra bueinan 
do mara hu banta bahenon ni si Seba, anak ni si 
Bikri, hun bani na binahen ni si Absalom. Antong 
laho ma ho mambobahon juakjuak ni tuanmu, 
pardakdak ma ia, ase ulang sompat jumpahsi 

huta na marbatar-batar gabe buei hasunsahan holi 
ibahen banta.” 

7 Jadi luar ma mangirikkon si Abisai: si Joab, halak 
Kreti pakon Peleti ampa halak na borani-borani, 
bingkat ma sidea ganup hun Jerusalem mardakdak 
si Seba, anak ni si Bikri ai. 


Parmatei ni si Amasa 


8 Tapi dob das sidea hu batu na bolon ai, dohorhon 
Gibeon, roh ma si Amasa manjumpahkon sidea. la 
si Joab marpaheian baju porang do, anjaha i atas ni 
ai adong do sada gondit rap pakon podang ibagas 
sarungni, na sinangkutkon hu binongeini, hape peut 
ma anjaha madabuh hu tanoh. 

3 Dob ai nini si Joab ma hu bani si Amasa, “Naha, 
horas-horas do ho, ambia?” Anjaha itangkap si Joab 
ma si Amasa bani gumisni marhitei tangan siamunni 
laho manummahsi. 

10 Tapi lang marjaga si Amasa bani podang na bani 
tangan sambilou ni si Joab; itobakkon si Joab ma 
ai bani badanni, gabe usei ma bituhani hu tanoh, 
seng pala ipaduahali manobaksi; jadi matei ma ia. 
Dob ai inunut si Joab pakon si Abisai anggini ai ma 
mardakdak si Seba, anak ni si Bikri ai. 

11 Tapi sahalak hun bani juakjuak ni si Joab jongjong 
do i lambung ni si Amasa, dob ai nini ma, “Barang ise 
na hampit si Joab anjaha na mangirikkon si Daud, 
iihutkon ma si Joab!” 

12 Tapi tibal margulu-gulu darohni do si Amasa i 
dalan na bolon ai. Anjaha ganup na mamontas, 
na mangidahsi sonto ma; jadi dob iidah halak ai, 
maronti ma ganup halak simbuei ai ijai, isarad ma 
si Amasa hun dalan na bolon ai hu ladang anjaha 
irongkobkon ma sada hiou bani. 

13 Jadi dob ipaholang ia hun dalan na bolon ai, 
itoruskon halak na mabuei ai ma mangirikkon si 
Joab, laho mardakdak si Seba, anak ni si Bikri. 


Partalu ni si Seba 


14 la si Seba ibontas do ganup marga ni halak Israel 
das hu Abel-Bet-Mahaka, anjaha ganup na hampitsi 
domma martumpu anjaha iirikkon ia. 

15 Jadi roh ma ganup halak na rap pakon si Joab, 
anjaha ihubu ma ia i Abel-Bet-Mahaka, ipagugun 
sidea ma tanoh das hu tembok ni huta ai, jadi ganup 
ma sidea parsedahon tembok ai ase marosou ai. 

16 Jadi dilo-dilo ma sada puang-puang na pantas 
hun huta ai, “Tangar! Tangar nasiam ma! Patugah 
nasiam ma hu bani si Joab, Padohor ma hujon, 
adong hatahononku bamu!” 

17 Jadi ipadohor ma hu bani, lanjar nini naboru ai 
ma, “Ham do in Joab?” Balosni, “Eak.” Dob ai nini 
ma hu bani, “Tangar ma sora ni jabolonmu naboru 
on!” Jadi nini ma mambalosi, “Hutangar do.” 

18 Dob ai nini naboru ai ma, “Somal do nabasaia 
ihatahon halak sonon, 'Maningon marpanungkun 
lobei hu Abel,” jadi jorei ma ganup. 

19 Hanami do sidameinan anjaha sibujuran i Israel: 
hapeni isura-surahon ham do mamunuh sada 
huta ampa sada inang i Israel: mase ma sihol 
bondutonmu parbagianan ni Jahowa?” 

20 Dob ai nini si Joab ma mambalosi, “Palis, palis, 
ahu mintor sihol mamondut barang mangagou. 

21 Seng sintong sonai. Adong do sada halak hun 
Dolog Efraim, na margoran si Seba, anak ni si Bikri, 
na manggeori dompak Raja Daud. Bere nasiam ia 
gelah bangku, ase surut ahu hun huta on.” Jadi 
nini naboru ai ma hu bani si Joab, “Tonggor ma, 
sampakkononkon do holi uluni bamu hu lopah ni 
tembok on.” 

22 Dob ai laho ma naboru ai hu bani halak simbuei ai 
patugahkon hapentaronni ai. Itampul sidea ma ulu 
ni si Seba, anak ni si Bikri ai, anjaha igijigkon sidea 
ma ai hu bani si Joab. Jadi isompul ma tarompet, 
gabe merap ma sidea hun huta ai, ganup mulak 
hu lampo-lamponi bei. Mulak ma homa si Joab hu 
Jerusalem marayak raja ai. 


Gamot-gamot ni Raja Daud 


23 Si Joab do pambobai ni ganup bala ni Israel, 
anjaha si Benaya, anak ni si Joyada, pambobai ni 
halak Kreti pakon Peleti. 


2 Samuel 20-21 1231 


24 Si Adoram kopala ni halak siparrodi, anjaha si 
Josafat, anak ni si Ahilud, wakil ni raja ai. 

25 Si Seya jurutulis, anjaha si Sadok pakon si Abyatar 
malim. 

26 Anjaha si Ira, halak Jair ai pe, malim do homa bani 
si Daud. 


Pambalason ni Halak Gibeon 
bani Ginompar ni si Saul 


2 1 1 Dob ai masa ma lohei sanggah bani goluh 
ni si Daud tolu tahun dokahni. Ipindahi si 
Daud ma bohi ni Jahowa, gabe nini Jahowa ma, 
“Halani sapata ni daroh na bani si Saul pakon na 
bani ginomparni do ai, ai ma halani na binunuhni 
halak Gibeon.” 
2 Jadi idilo raja ai ma halak Gibeon. la halak Gibeon 
ai seng hun bani ginompar ni halak Israel, tapi 
sima-sima ni halak Amori do sidea, age pe domma 
ibulawankon halak Israel pagoluhkon sidea, tapi 
isurahon si Saul do sihol maniapkon sidea, halani 
pongut ni uhurni bani halak Israel pakon Juda. 
3 Jadi nini si Daud ma hu bani halak Gibeon, 
“Aha ma bahenonku bani nasiam? Anjaha aha ma 
bahenonku pardearan, ase ra nasiam mamasu- 
masu rupei ni Jahowa? 
4Dob ai nini halak Gibeon ma hu bani, “Seng 
pahara pirak barang omas paharanami pakon si 
Saul barang ginomparni, anjaha seng ipangindo 

uhurnami bunuhon barang ise i Israel.” Jadi nini 
ma, “Aha do nini uhur nasiam bahenonku bani 
nasiam?” 

“Jadi nini sidea ma hu bani raja ai, “Halak 
na mamboiskon hanami anjaha na mansurahon 
maniapkon hanami, ase ulang adong be ianannami 
i sab tanoh Israel, 

6bere ham ma pitu hun bani anakni, ase 
igantungkon hanami sidea i lobei ni Jahowa, i 
Gibeon bani dolog ni Jahowa.” Jadi nini raja ai ma, 
“Hubere pe sidea.” 

7 Tapi ihaholongi raja ai do si Mepiboset, anak ni 
si Jonatan, pahompu ni si Saul, halani bulawanni 
bani Jahowa, na binulawankon ni si Daud hu bani 
si Jonatan, anak ni si Saul. 

8 Ibuat raja ai ma haduasi anak ni si Rispa, boru ni si 
Aya, na tinubuhkonni bani si Saul, ai ma si Armoni 
pakon si Mepiboset: ambahni ai na lima anak ni 
si Merab, boru ni si Saul na tinubuhkonni bani si 
Adriel, anak ni si Barsilai, halak Mehola: 

3 anjaha ibere ma sidea hu tangan ni halak Gibeon 
anjaha igantungkon ma sidea i atas dolog i lobei 
ni Jahowa, anjaha rap matei do sidea na pitu 
ai. Tarbunuh do sidea ai sanggah parmulaan ni 
pariama, sanggah parmulaan ni pariama gandum. 

10 Dob ai ibuat si Rispa, boru ni si Aya ma hiou guni, 
ihembangkon ma ai bahen apeini i dolog batu ai, 
hun parmulaan ni pariama das bani na roh udan 

bani sidea hun langit, seng ipalopas roh manuk- 
manuk na i awang-awang bani sidea arian, atap 
binatang harangan pe borngin. 

11 Dob dong na patugahkon hu bani si Daud, na 
binahen ni si Rispa, boru ni si Aya, parinangon ni si 
Saul ai, 

12 laho ma si Daud anjaha ibuat ma holi-holi ni 
si Saul pakon holi-holi ni anakni si Jonatan, hun 
bani halak na i Jabes-Gilead, na tinangko ni sidea 
hun alaman bolag ni Betsan, ai ijai do igantungkon 
halak Palistim sidea sanggah na tinaluhon ni halak 
Palistim si Saul i Dolog Gilboa. 

13 Iboan ma hujai holi-holi ni si Saul pakon holi-holi 
ni si Jonatan anakni ai. Dob ai ipatumpu sidea ma 
holi-holi ni na targantung ai, 

14 anjaha rap itanom ma ai rap pakon holi-holi ni si 
Saul ampa si Jonatan anakni ai, i tanoh Benjamin 
i Sela, ibagas tanoman ni si Kis bapani ai: ibahen 
sidea ma haganup na hinatahon ni raja ai. Dob ai 
marpangulaki ma use uhur ni Naibata mangidah 
tanoh ai. 


Porang dompak Halak Palistim 


15 Dob ai marporang ma use halak Palistim dompak 
halak Israel, tuad ma si Daud rap pakon juakjuakni, 
jadi marsiporangan ma sidea pakon halak Palistim 
ai, pala loja si Daud. 

16 Jadi roh ma si Jisbi-Benob, sada hun bani 
ginompar ni halak na ganjang bolon ai, borat ni 
tanjani tolu ratus sekel tombaga, anjaha dong do 
igonditkon sada podang na baru, sihol mambunuh 
Raja Daud nini uhurni. 

17Tapi roh ma si Abisai, anak ni si Seruya 
mangurupisi, idorab anjaha ibunuh ma halak 
Palistim ai. Pala do ibijahon juakjuak ni si Daud 
ijia hu bani, “Seng bulih be ham bingkat odor rap 
pakon hanami hu parporangan, ase ulang mintop 
ibahen ham palita ni Israel.” 

18 Dob salpu ai adong ma use hamunsuhon i Gob 
dompak halak Palistim, ijia ibunuh si Sibekai, halak 
Husat ai ma si Sap, ginompar ni halak na ganjang 
bolon ai do homa ia. 

19 Dob salpu ai adong ma use hamunsuhon i Gob 
dompak halak Palistim, gabe ibunuh si Elkana, anak 
ni si Jaare-Oregim, parhuta Betlehem ai ma si Goliat 
parhuta Gat ai, ia suhul ni tanjani na sabasikah do. 
20 Dob salpu ai adong ma use hamunsuhon i Gat, 
adong ma ijai sada dalahi na ganjang, onom bei 
do jari-jari ni tanganni pakon naheini, gabe dua 
puluh ompat bilanganni, ia pe ginompar ni halak na 
ganjang bolon ai do. 

21Sai iapas-apasi do halak Israel, gabe ibunuh si 
Jonatan, anak ni si Simei, abang ni si Daud ma ia 

22 Na ompat halak ai ma ginompar ni halak na 
ganjang bolon na i Gat, matei do sidea ibahen si 
Daud pakon juakjuakni ai. 


Doding Puji-pujian ni si Daud 
(ay. 1-51: pausih Ps. 18) 


22 1 Dob ai ihatahon si Daud ma hu bani 

Jahowa hata ni doding on, bani ari sanggah 
na pinaluah ni Jahowa ia hun bani tangan ni 
ganup munsuhni pakon hun bani tangan ni 
si Saul. 

2 Nini ma, “Jahowa do batu gingging bangku, 
batar-batarhu pakon na paluahkon ahu. 

3 Naibatangku, batu ginggingku, hatengeran ni uhur 
bangku, gantarhu pakon tanduk ni haluahonku, 
paronding-ondinganku pakon haporusanku, 
pangurupi bangku, na mangurupi ahu hun bani 
odoh-odoh. 

4 Sai dilo-dilo do ahu bani Jahowa, na talup 
sipujion in, gabe maluah ma ahu hun bani 
munsuhku. 

> linggoti gilumbang ni hamateian do ahu, 
isonggoti bah hajahaton. 

6 Isangkut rantei ni nagori toruh do ahu, siding 
hamateian tagang dompak ahu. 

7 Hudilo ma Jahowa bani hasosakankai: Naibata 
do hudilo. Gabe itangihon do sorangku 

hun rumah-Ni, anjaha das do doruhku hu 
pinggol-Ni. 

8 Jadi dugur ma tanoh on, onjolan ni langit pe 
hitir, anjaha murdug do halani marah-Ni. 

9 Luar ma timus hun igung-Ni, pakon apuy na 
mangankon hun bani pamangan-Ni, narnar 
na gara marjimbur hun bani. 

10 londun ma langit, tuad ma la: golap 
marimpot-impot do i toruh ni nahei-Ni. 

11 Mangajak herub do la, anjaha habang 
mayab-ayab bani habong ni logou. 

12 ibahen do hagolapan bahen lampo-lampo-Ni 
inggot Bani, bah na mamirong pakon 
hombun na mahapal. 

13 Marjimbur do gara ni apuy hun bani haliharon 
na i lobei-Ni. 

14 Ipahata Jahowa do longgur hun langit, anjaha 
ipabogeihon sigijangan ai do sora-Ni. 

15 Ipanahkon do panah-Ni ase mambur merap 
sidea, ibahen do mardejeb-dejeb hilap 
mardakdak sidea. 

16 Gabe taridah ma holbung ni laut, anjaha talag 
onjolan ni dunia on, halani pangasupi ni 
Jahowa, halani pangunsong ni hosah ni 
igung-Ni. 

17 |durdurhon do tangan-Ni hun datas laho 
manangkap ahu, irintak do ahu hun bah 
marbanggal. 

18 Ipaluah do ahu hun bani munsuhku na gogoh, 
hun bani na marsogam ni uhur bangku, na 
gogohan hun bangku. 

19 |dorab sidea do ahu bani ari hasunsahanku: 
tapi Jahowa do arihanku. 

20 Itogu do ahu bani janan na lumbang; ipaluah 
do ahu, halani rosuh do uhur-Ni mangidah 
ahu. 

21 Ibalaskon Jahowa do hu bangku romban 
hu bani hapintoranku, romban hu bani 
haborsihon ni tanganku ipasuang bangku. 

22 Ai huirikkon do dalan ni Jahowa, anjaha lang 
manjahati ahu, marbalik hun bani Naibata. 

23 Ai tongtong do i lobeihu sagala uhum-Ni, 
anjaha titah-Ni seng hupadaoh hun bangku. 

24 Bujur do ahu i lobei-Ni, anjaha hujaga do 
diringku dompak hajahaton. 

25 Jadi ibalaskon Jahowa ma hu bangku romban 
hu bani hapintoranku, romban hu bani 
hapansingonku, niidah-Ni ai. 

26 Bani halak na bonar, bonar do Ham: bani halak 
na bujur, bujur do Ham. 

27 Ipatuduhkon Ham do hapansingon-Mu bani 
halak na pansing, tapi gila do uhur-Mu bani 
halak pargeduk. 

28 Ipaluah Ham do bangsa na toruh maruhur, tapi 
ipatoruh Ham do paruhur na gijang. 

29 Ai Ham do alo Jahowa, palita bangku, anjaha 
ipalihar Ham do hagolapanku. 

30 Ai marhasomankon Ham tardorab ahu do 
bala ni munsuh, anjaha mangunsagahkon 
Naibatangku tarlumpati ahu tembok. 

31 Gokan dear do dalan ni Naibatangku, pitah do 
hata ni Jahowa, la do gantar ni ganup halak, 
na martenger ni uhur Bani. 

32 Ai ise ma Naibata, sobali Jahowa? Anjaha ise 
ma batar-batar sobali Naibatanta? 

33 Naibata do haporusanku na toguh, anjaha 
ipajorei do dalanku. 

34 Ja do mambahen naheihu songon nahei ni ursa 
tini, anjaha ipajongjong do ahu jorgit i atas 
buntu-buntu. 

35 la do mangajari tanganku marmunsuh gabe 
pandei tanganku manintak panah tombaga. 

36 Ibere Ham do bangku gantar ni haluahon-Mu, 
anjaha halayakon-Mu do patimbulhon ahu. 

37 Ipalumbang Ham do ianan panlangkahanku, 
anjaha seng tarlandit naheihu. 

38 Sai hupardakdak do munsuhku anjaha siap 
sidea hubahen, anjaha seng mulak ahu, 
paima rasei sidea. 

39 Huropuki anjaha husiapkon do sidea, radag do 
sidea i toruh ni naheihu. 

40 Igonditkon Ham do bangku hagogohon 
mangkorjahon hamunsuhon, ipaunduk Ham 
do munsuhku bangku i toruhku. 

41 Ipamundur Ham do munsuhku i lobeihu, gabe 
siap hubahen na marsogam ni uhur bangku. 

42 Sai mangkawah do sidea, tapi seng dong na 
paluahkon: doruh-doruh do sidea bani 
Jahowa, tapi seng itangihon sidea. 

43 Jadi hulumati ma sidea songon orbuk ni tanoh, 
hulotloti sidea songon hubang i alaman. 

44 Domma ipaluah Ham ahu hun bani partinggilan 
dompak bangsangku, ipabangkit Ham 
do ahu gabe kopala ni bangsa sipajuh 
begu-begu: bangsa na so hutanda pe ibalosi 
do ahu. 

45 Roh do bangsa na legan marsombah bangku: 
ijin ibogei sidea pasal ahu, mintor ibalosi 
sidea do ahu. 

46 Mandatei do iahap bangsa na legan, gobir do 
sidea luar hun batar-batarni. 

47 Manggoluh do Jahowa: sai tarpuji ma 
batu ginggingkin, anjaha sai timbul ma 
Naibatangku, batu gingging ni hatuahonku. 

48 Naibata do na mambere pambalason bangku, 
anjaha na patundukkon bangsa-bangsa 
bangku, 

49 Ham do na paluahkon ahu hun bani munsuhku: 
Ham do tongon na patimbulhon ahu 

mangimbang sipanlawan dompak ahu, 
Ham do na paluahkon ahu hun bani jolma 
sibahen gogoh. 

50 Halani ai pujionku ma Ham, alo Jahowa, i 
tongah-tongah ni bangsa sipajuh begu-begu, 
anjaha dodingkononku ma goran-Mu. 

51 Ja do sibere hatuahon hu bani raja-Ni, anjaha 
ipatuduhkon do idop ni uhur-Ni hu bani na 
mininakan-Ni, hu bani si Daud pakon hu 
bani ginomparni ronsi sadokah ni dokahni.” 


Hata Parpudi hun bani si Daud 


1On ma hata na parpudi hun bani si Daud, 
23 “Nini si Daud anak ni si Isai ma, ai ma 
halak na pinatimbul daoh hu atas, ai ma halak na 
mininakan ni Naibata ni si Jakob, halak parpsalm, 
haudungan i Israel: 
2 Tonduy ni Jahowa do marsahap ibagas ahu, anjaha 
ibagas pamanganku do hata-Ni. 
3 Domma marsahap Naibata ni si Jakob, nini Batu 
Gingging ni Israel do hu bangku, “Barang ise na 
sintong panrajaionni bani jolma, na manrajai ibagas 
biar mangidah Jahowa, 
4marsinalsal ma ia songon sindar sogod-sogod, 
songon mata ni ari bani langit na so marhombun, 
na mambahen martumbor poyon-poyon hun tanoh 
dob salpu udan.' 

3 Ai lang sonai do tene parjongjong ni ginomparhu 
i lobei ni Jahowa? Ai domma ibahen padan 
sisadokah ni dokahni bangku, iatur ibagas haganup 
anjaha iramotkon. Halani ai mintor lang ma 
tumpakan-Ni haganup, bahen haluahon pakon 
siharosuhkononkon bangku? 

6 Tapi anggo halak na so margagan, songon suga- 
suga na niambungkon do sidea haganup, seng dong 
halak na ra manjamah, 

7 nai ma, seng dong na ra manjamah sidea, anggo 
seng mamakei bosi pakon pordah ni tanja, anjaha 
bois sidea imosogi ibagas apuy. 


Puanglima ni si Daud 
(ay. 8-39: pausih 1 Kron. 11:10-41) 


8On do goran-goran ni puanglima ni si Daud: 
Si Isbaal, halak Hakmoni, kopala ni tolu halak 
pambobai, idiharhon do tanjani dompak ualuh 
ratus halak na binunuhni santorap. 

3 Dob ia, ai ma si Eleasar, anak ni si Dodo, halak 
Ahohi, sada hun bani pambobai sitolu halak ai do 
ia. Rap pakon si Daud do ia i Pas-Dammim, sanggah 
na roh halak Palistim, na roh martumpu hujai laho 
marporang, sanggah na mundur ai halak Israel, 

10 martahan do anggo ia, anjaha itampuli ma halak 
Palistim das bani na loja tanganni, das bani na 
longkot tanganni ai bani podang ai; hamonangan 
banggal do na binahen ni Jahowa sadarini ai. Dob 

ai marmulakan ma halak simbuei ai mangirikkonsi, 
mambuati ugas-ugas ni na binunuh ai mando. 

11 Dob ai si Samma, anak ni si Age, halak Harar. Bani 
na sahali martumpu ma halak Palistim i Lehi, adong 
do ijai sanlambar juma gok dali. Sanggah na mundur 
ai halak simbuei hun lobei ni halak Palistim, 

12 gabe roh ma ia jongjong hu tongah-tongah 
ni juma ai martahankon ai, anjaha ibunuhi ma 
halak Palistim ai: sonai ma ibere Jahowa sada 
hamonangan bolon. 

13 Sahali roh ma tolu halak hun bani na tolu puluh 
halak kopala-kopala ai marayak si Daud hu liang 
Adullam, sanggah parmulaan ni pariama, anjaha 
tudu do marsaran bala ni halak Palistim i hondot 
Refaim. 

14 Bani parbatar-bataran do ijia si Daud, anjaha bala 
ni halak Palistim i Betlehem do ijia. 

15 Tubuh ma sir ni uhur ni si Daud, jadi nini ma, “Ise 
ma na ra mambere bah inumonku hun parigi na i 
Betlehem, na i lambung ni horbangan ai?” 

15Dob ai ilondas na tolu puanglima ai ma 
parsaranan ni halak Palistim ai, anjaha itahui ma 
bah hun parigi na i Betlehem dohorhon horbangan 
ai, anjaha iboan ma ai das hu bani si Daud; tapi 
seng ra ia manginum ai, iuseihon do ai bahen 
galangan bani Jahowa, 

17 anjaha nini ma, “Daoh ma in hun bangku, ham 
Jahowa, mambahen na sonin. Mintor inumonku 

ma daroh ni halak na laho mangasamkon hosahni? 
Halani ai seng ra ia manginum ai. Ai ma na binahen 
ni na tolu puanglima ai.” 

18 Ig si Abisai, anggi ni si Joab, anak ni si Seruya, 
kopala ni sitolu puluh halak pambobai ai do ia: 
idiharhon do tanjani dompak tolu ratus halak laho 
mambunuh sidea, gabe tarambilan ma ia i tongah- 
tongah ni na tolu puluh halak ai. 

19 la do simurmuran hun bani na tolu puluh halak ai, 
halani ai ia do gabe kopala ni sidea: tapi seng ope 
songon sitolu halak ai ia. 

20Si Benaya pe, anak ni si Joyada, sahalak na 
pangkar anjaha sibuei pambahenan do ia, parhuta 
Kabsel. Ibunuh do dua puanglima ni Moab; tuad 
do ia bani sada godung laho mamunuh sada singa 
sanggah musim salju. 

21|3 do homa na mamunuh sada halak Masir, na 
ganjang bolon. Adong do tanja bani tangan ni halak 
Masir ai: tapi tuad ma si Benaya manjumpahkonsi 
mamboan sada tungkot, irampas ma tanja ai hun 
tanganni, anjaha ibunuh ma ia marhitei tanjani ai 
sandiri. 

22 Ai ma na binahen ni si Benaya, anak ni si Joyada, 
mambahen sangap ia i tongah-tongah ni puanglima 
na tolu puluh halak ai. 

23 Sangap do ia i tongah-tongah ni na tolu puluh 
halak ai, tapi seng ope anggo songon sitolu halak ai. 
Jadi ibahen si Daud ma ia gabe kopala ni pangawal. 

24 Masuk hu bani na tolu puluh halak ai do si Asahel, 
anggi ni si Joab: si Elkanan anak ni si Dodo, hun 
Betlehem: 

25 sj Sama hun Harod; si Elika, hun Harod; 

26si Heles, hun Pelet: si Ira, anak ni si Ikes, hun 
Tekoa: 

27 si Abieser, hun Anatot: si Sibikai, hun Husa: 

28 si Salmon, hun Ahoah: si Maharai, hun Netopa: 
29 si Heleb, anak ni si Baana, hun Netopa: si Ittai, 
anak ni si Ribai, hun Gibea-Benyamin: 

30 si Benaya, hun Piraton: si Hidai hun habungan 
Gaas: 

315j Abialbon, hun Bet-Araba: si Asmawet, hun 
Bahurim: 

32 sj Elyaba hun Saalbon: si Jasen halak Gun: si 
Jonatan, 

33 anak ni si Samma, hun Harar; si Ahiam anak ni si 
Sarar, hun Harar: 

34 si Flifeled, anak ni si Ahasbai, hun Mahaka: si 
Eliam, anak ni si Ahitopel hun Gilo; 

35 si Hesro, hun Karmel; si Parai, hun Arab: 

36 si Yigal anak ni si Natan, hun Soba; si Bani, hun 
Gad: 

37 si Selek, halak Ammon: si Naharai hun Beerot, 
siusung sinjata ni si Joab, anak ni si Seruya: 

38 sj Ira, hun Jattir, si Gareb hun Jattir, 

39 sj Uria, halak Het: tolu puluh pitu halak ganupan. 

Si Daud Mamilangi Halak 
Israel: Uhum bani Halani Dousani ai 


24 1 Dob ai mangulaki ma use Jahowa marringis 
mangidah halak Israel, gabe iojur ma si Daud 
mangimbang sidea, nini ma, “Laho ma ho, bilangi 
ma halak Israel pakon halak Juda!” 

2 Jadi nini raja ai ma hu bani si Joab, pambobai ni 
bala na rap pakonsi ai, “Siari ma ganup marga ni 
halak Israel, olat ni Dan das hu Berseba, anjaha 
bilangi ma halak simbuei in, ase hubotoh bilangan 
ni bangsa ai.” 

3 Tapi nini si Joab ma hu bani raja ai, “Sai itambahi 
Jahowa Naibatamu ma bangsa on saratus lompit 
nari hun bani na adong nuan, anjaha sai sampang 
ma iidah panonggor ni tuanku ai; tapi mase ma 
ipangindo uhur ni tuanku mambahen na sonon?” 

4 Tapi parhata sada do raja ai dompak si Joab pakon 
kopala-kopala ni bala ai. Jadi laho ma si Joab pakon 
kopala-kopala ni bala ai hun lobei ni raja ai, laho 
mamilangi halak Israel. 

> Idipari sidea ma Bah Jordan, ipungkah ma hun 
Aroer pakon hun huta na iparsitongahan ni pamah 
ai, dompak Gad pakon Jaeser. 

6 Dob ai das ma sidea hu Gilead pakon hu Kades, na 
i tanoh ni halak Het, dob ai das ma sidea hu Dan, 
anjaha hun Dan maringgot ma sidea laho hu Sidon; 

7 dob ai das ma sidea hu benteng Tirus pakon bani 
ganup huta-huta ni halak Hewi ampa halak Kanaan, 
dob ai laho ma sidea hu tanoh Dangsina ni tanoh 
Juda, hu Berseba. 

8 Sonai ma isiari sidea sab tanoh ai, anjaha dob 
salpu siah bulan dua puluh ari, mulak ma sidea use 
hu Jerusalem. 

9 Ibere si Joab ma bilangan ni bangsa na binilangan 
ai hu bani raja ai, “| Israel adong do ualuh ratus 
ribu halak, iJuda lima ratus ribu halak na mangasup 
manintak podang.” 

10Tapi bukbak ma taroktok ni si Daud dob 
ibilangi bangsa ai. Jadi nini si Daud ma hu bani 
Jahowa, “Banggal tumang do dousangku marhitei 
pambahenankai. On pe, Ham Jahowa, sasap 
Ham ma hajahaton ni jabolon-Mu on; ai haotoon 
banggal do na hubahen on.” 

11 Jadi dob puho si Daud patarni ai, roh ma 
hata ni Jahowa hu bani Nabi Gad, halak na 
marpanonggoran ai bani si Daud, nini ma, 

12 “|aho ma ho, hatahon ma hu bani si Daud, ‘Sonon 
do hata ni Jahowa, tolu marbagei sipatuduhkonon- 
Ku bam; pilih ma sada hunjai sibahenon-Ku hu 
bam.” 

13 Jadi laho ma si Gad marayak si Daud patugahkon 
hata ai hu bani, nini ma, “Iparsinta uhurmu roh lohei 
maningting tolu tahun hu tanohmu, atap maningon 
maporus ham ayak-ayakon ni munsuhmu tolu bulan 

i tanohmu, atap masa tolu ari sampar i tanohmu? 
On pe pingkir anjaha putuskon ham ma, aha balos 
siboanonku bani Jahowa na marsuruh ahu.” 

14 Dob ai nini si Daud ma hu bani si Gad, “Rusak 
tumang do uhurhu, dearan ma hanami madabuh hu 
tangan ni Jahowa, ai banggal do idop ni uhur-Ni: tapi 
ulang ma madabuh ahu hu tangan ni jolma.” 

15 Jadi ipamasa Jahowa ma sampar hu bani halak 
Israel hun bani sogod ai nari das hu bani panorang 
na dob binuhul: gabe matei ma hun bani bangsa ai, 
olat ni Dan das hu Berseba pitu puluh ribu halak. 
16 Tapi dob ipagostong malekat ai tanganni hu 
Jerusalem laho mangagou huta ai, marulang hape 
namin ma Jahowa pasal hamagouan ai, anjaha nini 
ma hu bani malekat, na parrohkon hamagouan ai, 
“Sae ma in! Parontihon ma tanganmin! Tudu do 
malekat ai ijia i lambung ni pardogeian ni si Arapna, 
halak Jebusi ai.” 

17 Jadi dob iidah si Daud malekat na mamunuh 
bangsa ai, nini ma hu bani Jahowa, “Tonggor ma, 
ahu do na mardousa, anjaha ahu do na mambahen 
hajahaton on, tapi biri-biri on, aha ma adong ibahen 
sidea? Mangonai bangku ma namin tangan-Mu 
pakon bani ginompar ni bapa.” 

18 Dob ai roh ma si Gad marayak si Daud bani na 
sadari ai, nini ma hu bani, “Tangkog ma ham, pasuk 
ham ma sada anjap-anjap hu bani Jahowa bani 
pardogeian ni si Arapna, halak Jebusi ai.” 

19 Jadi tangkog ma si Daud, songon na hinatahon ni 
si Gad, domu hu bani na pinarentahkon ni Jahowa. 
20 Sanggah na manatap-natap si Arapna iidah ma 
roh raja ai pakon juakjuakni marayaksi: si Arapna 
pe luar ma, anjaha marrogop ma ia marsombah hu 
bani raja ai. 

21 Jadi nini si Arapna ma, “Halani aha do ase roh 
tuannami anjaha rajanami hu bani jabolonmu?” 
Nini si Daud ma, “Sihol mamboli pardogeian in 
hunbam, laho pajongjong sada anjap-anjap bani 
Jahowa, ase andohar laho sampar on hun bani 
bangsa on.” 

22 Dob ai nini si Arapna ma hu bani si Daud, 
“Ibuat tuanku ma in, anjaha igalangkon ham 
ma ijin barang aha harosuh ni uhurmu: andon 
lombu bahen galangan situtungon, pakon parugas 
mardogei ampa pasangan ni lombu bahen soban. 
23 Ganupan on, rajanami, sihol sombahkonon ni 
juakjuakmu hu bani raja in. Lanjar ihatahon si 
Arapna ma hu bani raja ai, 'Sai idop ma uhur ni 
Jahowa Naibatamu bamu.” 

24 Tapi nini raja ai ma hu bani si Arapna, “Lang, 
maningon gok do harga ni ai bolionku hunbam, 
ai seng sihol ahu manggalangkon bani Jahowa 
Naibatangku, na so marboli bangku.” Jadi iboli si 
Daud ma pardogeian ai pakon lombu ai marharga 
lima puluh sekel pirak 

25 Dob ai ipajongjong si Daud ma sada anjap-anjap 
bani Jahowa ijai, anjaha igalangkon ma galangan 
situtungon pakon galangan pardameian i atas ni. 
Jadi marpangulaki ma uhur ni Jahowa mangidah 
pangisi ni tanoh in, anjaha ipadaoh ma sampar ai 
hun Israel. 


1 Raja-raja 


Si Adonia Marsura-sura jadi Raja 


1 1 Jadi sayur matua ma Raja Daud: anjaha age pe 
isabingi ia bani hiou, seng ra malas angkulani. 

2 Jadi nini juakjuakni ma hu bani, “Dear ma 
pinindahan bani tuannami sada anak boru, na 
jongjong i lobei ni raja in marugas, anjaha bahen 
ham ma ia modom i abinganmu, ase malas iahap 
tuannami.” 

3 Jadi ipindahi sidea ma sada anak boru na jenges i 
sab tanoh Israel, gabe jumpah sidea ma si Abisag na 
hun Sunem, anjaha iboan ma naboru ai hu bani raja 
ai. 

4 Jenges tumang do naboru ai: ia ma gabe siparugas 
bani raja ai laho patorsa-torsahonsi, tapi seng 
iparayak raja ai ia. 

5 Jadi roh ma si Adonia, anak ni si Hagit, pagijang- 
gijang dirini, nini ma, “Ahu do patut gabe raja!” 
Halani ai ipasirsir ma bani gareta pakon huda ampa 
lima puluh halak na mardalan i lobeini. 

6Seng ongga ipinsang bapani ai ia marhitei na 
mangkatahon, “Mase sonin ibahen ho?” Ambah ni 
ai sada halak sijenges rupa do ia, anjaha tinodohkon 
ni si Absalom do ia. 

7 Manriah ma ia pakon si Joab, anak ni si Seruya 
pakon Malim Abyatar, jadi iirikkon sidea ma si 
Adonia anjaha iurupi do ia. 

8 Tapi anggo Malim Sadok, si Benaya anak ni si 
Joyada, Nabi Natan, si Simei, si Rei pakon ganup 
pangawal ni si Daud seng hampit si Adonia. 

9Dob ai igalangkon si Adonia ma biribiri, lombu 
pakon pinahan na pinamombur i lambung ni Batu 
Sohelet, dohorhon ni Parigi Rogel, anjaha idilo do 
haganup anggi ni anak ni raja ai pakon halak Juda, 
gamot-gamot bani raja ai; 

10 tapi anggo Nabi Natan, si Benaya, sagala 
puanglima pakon si Salomo anggini ai, seng idilo. 


Si Salomo Bangkit gabe Raja 


11 Dob ai nini si Natan ma bani si Batseba, inang ni si 
Salomo, “Atene, ai lang ibotoh ham, na dob bangkit 
raja do si Adonia, anak ni si Hagit, anjaha tuanta si 
Daud seng dong ibagas botohni ai? 

12 Halani ai hupasingat ma ham, ase maluah 
hosahmu pakon hosah ni anakmu si Salomo. 
13|aho ma ham marayak Raja Daud, anjaha 
hatahon ham ma bani, “Ai lang domma pala 
ibijahon ham hu bani juakjuakmu naboru on, 
nimu, “Maningon si Salomo, anakmin do gabe 
raja gantihku, anjaha maningon ia hundul bani 
paratashu? Mase ma si Adonia nuan bangkit raja?" 

14 Tonggor ma, sanggah na marsahap ai holi ham 
pakon raja ai, roh pe ahu masuk hun pudimu 
pasahkon hatamu ai.” 

15 Jadi masuk ma si Batseba marayak raja ai hu 
kamar. Tapi domma matua tumang raja ai, anjaha 
si Abisag na hun Sunem do marugas i lobeini. 

16 Mangunduk ma si Batseba marsombah hu bani 
raja ai, gabe nini raja ai ma, “Aha sihol bam?” 

17 Jadi nini ma hu bani, “Tuannami, domma ibijahon 
ham bani jabolonmu naboru on i lobei ni Jahowa, 
Naibatamu, nimu, “Maningon si Salomo, anakmin 
do gabe raja gantihku, anjaha maningon ia do 
hundul bani paratashu.' 

18 Hape nuan, tonggor ma, si Adonia do bangkit 
raja, age pe seng ibagas botoh ni tuannami anjaha 
rajanami in. 

19 Domma igalangkon buei lombu, pinahan na 
pinamombur pakon biri-biri, anjaha idilo do 
haganup anak ni raja in, Malim Abyatar pakon si 
Joab, pambobai ni bala in: tapi anggo si Salomo, 
juakjuakmu, seng idilo. 

20 Mangkawah hu bamu do, alo rajanami, mata 
ni ganup halak Israel, ase ipabotohkon ham bani 
sidea, barang ise do na hundul bani paratasmu i 
pudimu. 

21 Anggo lang sonai, ra, anggo modom ma holi 
tuannami, raja in rap pakon ompungta, gabe tarhira 
ma holi ahu pakon anakku si Salomo sipanlawan.” 

22 Jadi sanggah na marsahap ai ope ia pakon raja ai, 
roh ma masuk Nabi Natan. 

23 Ipatugah sidea ma ai bani raja ai, “Ijon do Nabi 
Natan.” Jadi dob das ia hu lobei ni raja ai, manrogop 
ma ia i lobei ni raja ai. 

24 Nini si Natan ma, “Ham rajanami, adong do 
ihatahon ham, 'Maningon si Adonia do gabe raja 
gantihku, anjaha maningon ia do hundul bani 
paratashu?" 

25 Ai domma pala tuad ia sadari on, anjaha domma 
igalangkon lombu, pinahan na pinamombur pakon 
biri-biri buei tumang, anjaha idilo do ganup anak ni 
raja in, si Joab, pambobai ni bala in, pakon Malim 
Abyatar: tonggor ma, mangan minum do sidea i 
lobeini, anjaha nini sidea do, “Sai horas, horas ma 
Raja Adonia! 

26 Tapi anggo ahu juakjuakmu on, Malim Sadok, 
si Benaya anak ni si Joyada, pakon juakjuakmu si 
Salomo, seng dong idilo. 

27 Ai ham do na mangaturhon ai, tuannami anjaha 
rajanami? Tapi tene, seng dong ope ipabotohkon 
ham hu bani jabolonmu on, barang ise do na 
maningon hundul bani paratas ni tuannami anjaha 
rajanami bahen gantihmu.” 

28 Dob ai nini Raja Daud ma mambalosi, “Dilo ma 
si Batseba roh hu bangku.” Jadi roh ma ia, anjaha 
jongjong ma ia i lobei ni raja ai. 

29 Jadi marbija ma raja ai, nini ma, “Songon 
sintongni manggoluh Jahowa, na paluahkon 
hosahku hun bani ganup hasosakan, 

30 maningon romban hu bani na dob hubijahon bam 
i lobei ni Jahowa, Naibata ni halak Israel, “Maningon 
si Salomo, anakmin do manrajai gantihku, anjaha 
maningon ia do hundul bani paratashu manggantih 
ahu; maningon sonai do bahenonku sadari on.” 

31 Jadi manrogop ma si Batseba lanjar isombah ma 
raja ai, nini ma, “Sai manggoluh ma tuannami Raja 
Daud sadokah ni dokahni.” 

32 Dob ai nini Raja Daud ma, “Dilo nasiam ma hu 
bangku Malim Sadok, Nabi Natan pakon si Benaya, 
anak ni si Joyada.” Jadi roh ma sidea hu lobei ni raja 
ai. 

33 Nini raja ai ma hu bani sidea, “Arahkon nasiam ma 
juakjuak ni tuan nasiam, anjaha pahundul nasiam 
ma anakku si Salomo hu bani halodengku, anjaha 
boban nasiam ma ia hu Gihon: 

34 anjaha iminaki Malim Sadok pakon Nabi Natan 
ma ia ijai gabe raja manggomgomi halak Israel: dob 
ai sompul nasiam ma tarompet, anjaha olobkon 
nasiam ma, Sai dokah ma manggoluh Raja Salomo! 
35 Dob ai roh ma nasiam use tangkog mangirikkonsi, 
ase roh ia anjaha hundul bani paratashu, ai 
maningon ia do gabe raja gantihku, ai domma 
ia hutodoh gabe panggomgomi bani Israel pakon 
Juda.” 

36 Dob ai nini si Benaya anak ni si Joyada ma 
mambalosi raja ai, “Amen! Sai sonai ma homa 
pangkatahon ni Jahowa, Naibata ni tuannami. 

37 Songon na hinasomanan ni Jahowa tuannami na 
saindokah, sai sonai ma pangkasomani-Ni bani si 
Salomo, anjaha sai ibahen ma paratasni ai timbulan 
ase paratas ni tuannami, Raja Daud.” 

38 Jadi tuad ma Malim Sadok, Nabi Natan, si 
Benaya anak ni si Joyada, halak Kereti pakon Peleti, 
ipahundul sidea ma si Salomo bani halode ni Raja 
Daud, laho mangarahkonsi hu Gihon. 

39 Dob ai ibuat Malim Sadok ma tanduk parminakan 
hun bani lampolampo na ijai ai, anjaha iminaki 
sidea ma si Salomo. Dob ai isompul sidea 
ma tarompet, anjaha ganup ma bangsa ai 
mangkatahon, “Sai dokah ma manggoluh Raja 
Salomo!” 

40 Lanjar tangkog ma ganup halak simbuei 
ai mangirikkonsi, manompul sarunei anjaha 
marmalas uhur banggal, pala marigat tanoh ai 
ibahen sora ni sidea. 

41 Jadi ibogei si Adonia pakon ganup na nidiloni ai 
ma ai, topat dobkonsi sidea mangan. Dob ibogei si 
Joab sora ni tarompet ai, nini ma, “Aha do arti ni na 
gosou ai i huta ai?” 

42 Sanggah na marsahap ai ope sidea, tonggor 
ma, roh ma si Jonatan, anak ni Malim Abyatar: 
nini si Adonia ma, “Masuk ma ho, ai jolma 

hatengeran ni uhur do ho, tontu barita na madear 
do sihatahononmu.” 

43 Nini si Jonatan ma mambalosi si Adonia, “Lang, 
domma ipabangkit tuanta, Raja Daud si Salomo 
gabe raja. 

44 Domma isuruh raja ai mangkasomanisi, Malim 
Sadok, Nabi Natan, si Benaya anak ni si Joyada, 
halak Kereti pakon Peleti, domma ipahundul sidea 
ia bani halode ni raja ai: 

45 domma iminaki Malim Sadok pakon Nabi Natan 
ia i Gihon: marmalas ni uhur do sidea tangkog 
hunjai, gabe lutu pala huta ai. In ma sora ni surak- 
surak na binogeimu ai. 

46 Hundul do si Salomo bani paratas harajaon ai. 
47 Ambah ni ai marrohan do juakjuak ni raja 
ai mangkorasi Raja Daud tuanta ai, nini, “Sai 
ibahen Naibata ma goran ni si Salomo murmuran 
ase goranmu, anjaha paratasni timbulan ase 
paratasmu.” Anjaha raja ai pe manrogop do bani 
podomanni, 

48 anjaha nini do homa, “Pinuji ma Jahowa, Naibata 
ni halak Israel, na manlayak-layakkon sahalak hun 
bani ginomparhu hundul sadari on bani paratashu, 
anjaha sampang ope matangku mangidahsi.” 

49 Jadi gobir ma ganup halak na nidilo ni si Adonia, 
jongjong bei ma sidea, anjaha laho ganup marayak 
dalanni bei. 


1 Raja-raja 1-2 1257 


50Mabiar tumang do si Adonia bani si Salomo: 
jongjong ma ia anjaha laho, idahop ma tanduk ni 
anjapanjap ai. 

51 Adong ma na patugahkon hu bani si Salomo, 
“Tonggor ma, mabiar do si Adonia bani raja in: 
halani ai idahop do tanduk ni langgatan ai, anjaha 
nini do, “Sai ra ma namin Raja Salomo marbija 
hu bangku sadari on, paboa na so bunuhonni ahu 
jabolonni marhitei podang.” 

>2 Dob ai nini si Salomo ma, “Anggo halak 
hatengeran do ia naidah, seng anjai marurus 
jambulanni age sada hu tanoh, tapi anggo tardapot 
hajahaton bani, maningon matei do ia.” 

53 Dob ai isuruh Raja Salomo ma na mangalopisi hun 
anjapanjap ai. Jadi roh ma ia manrogop hu lobei ni 
Raja Salomo, anjaha nini ma hu bani, “Laho ma ho 
mulak hu rumahmu!” 


Parmatei ni Raja Daud 


1 Jadi dob lambin dohorni ajal ni si Daud, 
martonah ma ia hu bani anakni si Salomo, nini 
ma, 
2 “Na laho mando ahu marayak dalan ni haganup 
jolma nai atas tanoh on. Tenger ma uhurmu anjaha 
margogoh ma ho, 
3 anjaha jolom ma paraturan ni Jahowa Naibatamu, 
mardalan ma ho bani dalan-Ni, ramotkon titah-Ni, 
uhum-Ni pakon hasaksian-Ni, songon na tarsurat 

bani titah ni si Musa, ase maruntung ho bani ganup 
silahoanmu pakon bani ganup sidalananmu: 

4 ase ipatotap Jahowa hata-Ni, na dob pinarbagah- 
bagah-Ni hu bangku, “Anggo iramotkon anakmu do 
dalan ni sidea, marhitei na marparlahou sidea i 
lobei-Hu ibagas hasingtongan hun bani gok ni uhur 
ni sidea pakon hun bani gok ni tonduy ni sidea, seng 
anjai rotap hunbam dalahi, na hundul bani paratas 
ni Israel.” 

> Ambah ni ai ibotoh ho do na binahen ni si Joab, 
anak ni si Seruya hu bangku, naha pambahenni hu 
bani dua halak pambobai ni bala ni Israel, ai ma hu 
bani si Abner, anak ni si Ner pakon si Amasa, anak ni 
si Jeter, ai ma na binunuhni, ibalaskon do sanggah 
damei daroh ni halak, na dob madurus sanggah 
porang, anjaha ilapuhon daroh na so marpipot bani 
gondit na i binongeihu, pakon bani sipatu na bani 
naheihu. 

6 Antong bahen ma romban hu bani hapentaranmu, 
tapi ulang ma palopas uluni na ubanon ai 
marsonang-sonang tuad hu nagori toruh. 

' Tapi maridop ni uhur ma ho hu bani anak ni si 
Bersillai, halak Gilead ai, lopas ma sidea saor hu 
bani halak na rap mangan pakon ho, ai sonai do 
pangalo-alo ni sidea bangku, sanggah na maporus 
ahu i lobei ni si Absalom abangmondi. 

8 Anjaha tonggor ma, i lambungmu do homa 
si Simei, anak ni si Gera, halak Benyamin na 

hun Bahurim, na mamurai ahu parah bani ari 
parporushu hu Mahanaim; tapi sanggah tuad ia 
manjumpahkon ahu hu Bah Jordan, hubijahon do 
bani marhitei goran ni Jahowa, ningku do, “Seng 
anjai bunuhonku ho marhitei podang!' 

3Tapi ulang ma lang hona uhum ia ipaturut ho, 
ai halak na maruhur do ho, ibotoh ho do, aha 
sibahenonmu bani, maningon marabul daroh do 
bahenonmu uluni na ubanon ai tuad hu nagori 
toruh.” 

10 Dob ai modom ma si Daud rap pakon ompung- 
ompungni, anjaha itanom ma ia i huta ni si Daud. 
11la dokah ni si Daud manggomgom halak Israel 
ompat puluh tahun do, pitu tahun dokahni ia 
manrajai i Hebron, anjaha tolu puluh tolu tahun i 
Jerusalem. 

12 Ase si Salomo ma na hundul bani paratas ni 
si Daud, bapani ai, anjaha lambin jonamni do 
harajaonni ai. 


Hona Bunuh si Adonia 


13 Dob ai roh ma si Adonia, anak ni si Hagit, marayak 
si Batseba, inang ni si Salomo. Jadi nini ma, “Damei 
do na hinarohkonmon?” Balosni, “Damei do.” 

14 Dob ai nini ma use, “Adong do sihatahononku 
bamu.” Nini si Batseba, “Hatahon ma!” 

15 Nini ma, “Ibotoh ham do, ahu do simada harajaon 
in, anjaha ganup halak Israel mangarap, ahu do 

gabe raja, tapi nuan domma minsah harajaon in 
bani anggingku, halani Jahowa do na patuduhkon 
ai bani. 

16 On pe adong do sada pangindoanku bamu, ulang 
paila ham ahu.” Nini ma hu bani, “Patugah ma!” 

17 Dob ai nini si Adonia ma, “Mahua parsahapkon 
ham ma lobei Raja Salomo, ai seng anjai juaonni 
ham, ase ibere bangku si Abisag na hun Sunem ai 
bahen parinangonku.” 

18 Jadi nini si Batseba ma, “Dear, huparsahapkon pe 
raja ai, pasal ai.” 

19 Dob ai laho ma si Batseba marayak Raja Salomo, 
sihol marsahap pakonsi pasal si Adonia. Jadi 
jongjong ma raja ai manjumpahkonsi anjaha 
mangunduk ma ia bani; dob ai hundul ma ia 
bani paratasni, anjaha isuruh raja ai ma homa na 
mambuat hundulan bani inangni, jadi hundul ma 
ia bani siamunni. 

20 Dob ai nini ma, “Adong do otik sipangindoanku 
bam, ulang ma tulak ahu.” Dob ai nini raja ai ma 
hu bani, “Patugah ham ma pangindoanmu ai inang, 
seng anjai tulakonku ham.” 

21 Nini ma, “Mahua bere ma si Abisag, na hun 
Sunem bahen parinangon ni si Adonia saninamai!” 
22 Nini si Salomo ma mambalosi inangni ai, “Mase 
ma pitah si Abisag na hun Sunem ipangindo ham? 
Pangindo ham ma homa harajaon in bani: ai ia do 

abangku, anjaha hapitsi do Malim Abyatar pakon si 
Joab, anak ni si Seruya.” 

23 Dob ai ibijahon si Salomo ma ibagas goran ni 
Jahowa, “Sai ibahen Jahowa ma hu bangku sonai, 
anjaha lobih ope tene, anggo seng matei si Adonia 
halani on. 

240n pe, songon sintongni manggoluh Jahowa, 
na patotapkon ahu anjaha na pahundul ahu bani 
paratas ni bapa, si Daud, anjaha na pajongjong 
bangku sada rumah, songon na pinarbagah-bagah- 
Ni ai: Maningon sadari on do matei si Adonia.” 

25 Dob ai isuruh si Salomo ma si Benaya anak ni si 
Joyada, itikam ma ia, lanjar matei. 

26 Tapi anggo hu bani Malim Abyatar, nini raja ai 
ma, “Laho ma ho hu Anatot, hu ladangmu: patut 
do namin marutang hosah ho. Tapi seng bunuhonku 
ope ho sadari on, halani na niusungmu Poti ni Tuhan 
Jahowai lobei ni bapa, si Daud, anjaha halani na rap 
marsitaronon do ho pakon bapa na ijia.” 

27 Jadi ibuangkon si Salomo ma si Abyatar, ase 
ulang be malim ni Jahowa ia, gabe saud ma hata 
ni Jahowa, na dob nilumbahon-Ni hinan pasal 
ginompar ni si Eli i Silo. 


Hona Bunuh si Joab 


28 Dob das barita ai hu bani si Joab (ai domma 
marbalik si Joab mangirikkon si Adonia, tapi seng 
marbalik ia mangihutkon si Absalom), mintor 

maporus ma ia hu lampolampo ni Jahowa, irohop 
ma tanduk ni anjapanjap ai. 

29Dob ipatugah halak hu bani Raja Salomo, 
“Domma maporus si Joab hu lampolampo 
ni Jahowa, anjaha tonggor ma, i lambung ni 
anjapanjap ai do ia.” Gabe isuruh si Salomo ma si 
Benaya, anak ni si Joyada, nini ma, “Laho ma ho, 
tobak ma ia!” 

30 Jadi dob das si Benaya hu lampolampo ni Jahowa, 
nini ma hu bani, “Sonon do hata ni raja in, “Luar ma 
ho!” Tapi nini ma, “Lang, ijon ma ahu matei.” Jadi 
ipatugah si Benaya ma use hata ai hu bani raja ai, 
“Sonon do hata ni si Joab, anjaha sonon do balosni 
hu bangku.” 

31 Nini raja ai ma mambalosi, “Bahen ma songon 
na hinatahonni ai, tobak ma ia anjaha tanom, ase 
mapurpur hun bangku pakon hun bani ginompar ni 
bapa sapata ni daroh na so marpipot, na niduruskon 
ni si Joab, age pe seng marhala. 

32 Jahowa ma mambalaskon hu bani pambahenanni 
na masambor ai, ai ma na tinobakni ai dua halak 
na ubanon, na daoh dearan marparuhuran hun 
bani, anjaha ibunuh do sidea marhitei podang seng 
ibagas botoh ni bapa, si Daud, ai ma si Abner anak 
ni si Ner, pambobai ni bala ni Israel pakon si Amasa, 
anak ni si Jeter, pambobai ni bala ni Juda.” 

33 Ase marsapata ma daroh ni sidea hu bani 
ulu ni si Joab pakon hu bani ginomparni ronsi 

sadokah ni dokahni, tapi anggo hu bani si Daud, 
pakon ginomparni ronsi pangisi ni rumahni pakon 
paratasni, sai jumpahan damei ma hun bani Jahowa 
ronsi sadokah ni dokahni. 

34 Jadi tangkog ma si Benaya, anak ni si Joyada, 
itobak ma ia lanjar matei; gabe itanom ma ia ibagas 
rumahni i halimisan. 

35 Dob ai ipabangkit raja ai ma si Benaya anak ni si 
Joyada gabe gantihni, mambobahon bala ai, homa 
ipabangkit raja ai ma Malim Sadok gantih ni si 
Abyatar. 


Hona Bunuh si Simei 


36 Dob ai isuruh raja ai ma na mangalopi si Simei, 
nini ma hu bani, “Pajongjong ma bam sada rumah i 
Jerusalem, ase ijai ho marianan, anjaha seng bulih 
ho luar hunjai barang huja pe. 

37 Anjaha botoh ma, sadihari ho luar mandipari Bah 
Kidron ai, maningon matei do ho: marsapata hubam 
ma darohmu.” 

38 Nini si Simei ma hu bani raja ai, “Dear do na 
hinatahonmu ai, songon hinatahon ni tuannami, 
sonai do bahenon ni jabolonmu on.” Jadi marianan 
i Jerusalem ma si Simei, hundokah do. 

39 Hape dob salpu tolu tahun, lintun ma dua halak 
jabolon ni si Simei hu bani si Akis, anak ni si Maaka, 
raja ni Gat. Jadi adong ma na patugahkon hu bani si 
Simei, “Tonggor ma, i Gat do jabolonmu ai.” 

40 Jadi laho ma si Simei, ipalanai ma halodeni, 
sihol bingkat hu Gat marayak si Akis mangindahi 
jabolonni ai. Jadi dob das si Simei, iboan ma 
jabolonni ai mulak hun Gat. 

41 Jadi adong ma na patugahkon hu bani si Salomo, 
na dob laho si Simei hun Jerusalem hu Gat, anjaha 
mulak use. 

42 Dob ai isuruh raja ai ma na mangalopi si Simei, 
anjaha nini ma hu bani, “Ai lang domma pala 
hupabija ho bani Jahowa, anjaha husaksihon bam 
sonon, 'Sadihari ho luar anjaha laho barang huja, 
botoh hinan ma, maningon matei do ho?” Anjaha 
ihatahon ho do bangku ijia, “Dear do hatamu ai, 
domma hubogei.' 

43 Mase ma lang idingat ho bulawanmu bani 
Jahowa pakon na huparentahkon ai bam?” 

44 Ambahni ai, nini raja ai ma hu bani si Simei, “Ho 
pe, ibotoh ho do ibagas uhurmu sagala hajahaton, 
na binahenmu hu bani bapa, si Daud. Halani ai 
Jahowa ma na mambalaskon hajahatonmai bam.” 
45 Tapi dapotan pasu-pasu ma Raja Salomo, anjaha 
jonam ma paratas ni si Daud i lobei ni Jahowa ronsi 
sadokah ni dokahni. 

46 Dob ai ihatahon raja ai ma si Benaya. Anak ni si 
Joyada, luar laho manobaksi, gabe matei ma ia. Jadi 
totap ma harajaon ai ibagas tangan ni si Salomo. 

Si Salomo Mambuat Boru ni Raja Parao, 
Panggalangonni bani Buntu-buntu 


1 Dob ai martondong ma si Salomo hu bani 

Parao, raja ni Masir, ai ibuat do boru ni Parao 
bahen parinangonni, anjaha iboan hu huta ni si 
Daud, paima idobkon pajongjong rumahni, rumah 
ni Jahowa pakon tembok ni huta Jerusalem inggot. 
2Manggalang bani buntu-buntu ope halak na 
mabuei ai, halani seng dong ope ipajongjong rumah 
bani goran ni Jahowa das bani panorang ai. 
3 Holong do uhur ni si Salomo mangidah Jahowa, 
anjaha marparlahou do ia bani aturan ni bapa ni si 
Daud: tapi i buntu-buntu ope ia manggalang pakon 
manutung dahupa. 


Si Salomo Manggalang i Gibeon pakon Nipini 
(ay. 4-5: pausih 2 Kron. 1:7-12) 


4 Sahali laho ma raja ai hu Gibeon laho manggalang 
ijai, ai buntu-buntu bolon do ijai. Saribu galangan 
situtungon igalangkon si Salomo bani anjapanjap ai. 
3 | Gibeon ma talar Jahowa hu bani si Salomo ibagas 
nipi borngin-borngin. Nini Naibata ma, “Pangindo 
ma, barang aha do sihol bereon-Ku bam.” 

6 Dob ai nini si Salomo ma, “Domma ipatidak Ham 
idop ni uhur banggal hu bani juakjuak-Mu, bapa, 
si Daud, halani marparlahou ia i lobei-Mu ibagas 
hasintongan, hapintoron pakon bonar ni paruhuran 

dompak Ham; anjaha domma ipatotap Ham bani 
idop ni uhur na banggal on, anjaha ibere Ham do 
bani sada anak na hundul bani paratasni sadari on. 
7On pe, Ham Jahowa, Naibatangku, domma 
ipabangkit Ham jabolon-Mu on gabe raja gantih 
ni bapa, Raja Daud, tapi danak ope ahu, seng 
hubotoh ope ruhut ni na i darat barang na ibagas 
huta pe. 

8 | tongah-tongah ni bangsa-Mu do jabolon-Mu on, 
ai ma na pinilih-Mu, sada bangsa na bolon, na so 
tarhira barang tarbilangi halani bueini. 

9 Halani ai, bere Ham ma hu bani jabolon-Mu 
on uhur na pantas laho manggomgom bangsa- 
Mu in, ase hubotoh manirang na madear hun 
bani na masambor: ai mintor ise ma mangasup 
manggomgom bangsa-Mu na banggal on?” 

10 Jadi rosuh ma uhur ni Jahowa, halani sonai 
pangindoan ni si Salomo. 

11 Jadi nini Naibata ma hu bani, “Halani in do 
ipangindo ho, seng ipangindo ho ganjang ni umur, 
barang habayakon, barang hosah ni munsuhmu, 
tapi uhur do ipangindo ho laho mangarusi uhum, 
12 tonggor ma, bahenon-Ku ma romban hu bani 
hatamai. Bereon-Ku ma bam uhur na pentar anjaha 
na pantas, ase ulang adong na songon ho i lobeimu 
barang na sihol tubuh ope i pudimu. 

13 Ambah ni ai, na so pinangindomai pe, bereon- 
Ku do bam, ai ma habayakon pakon hasangapon, 

ase ulang adong be na songon ho raja, sadokah ho 
manggoluh. 

14 Anjaha anggo sai tong do ho marparlahou bani 
dalan-Ku, iramotkon ho titah-Ku pakon parentah- 
Ku, songon parlahou ni bapamu si Daud, jadi 
tumpakon-Ku ma ho sayur matua.” 

15 Dob ai puho ma si Salamo, tonggor ma, nipi do 
hape. Jadi dob das ia hu Jerusalem, jongjong maia i 
lobei ni Poti Parpadanan ni Jahowa, igalangkon ma 
galangan situtungon pakon galangan pardameian, 
anjaha ibere mangan ganup juakjuakni. 


Hapentaran ni si Salomo Manguhum 


16 Ijia roh ma dua halak boru jalang hu lobei ni raja 
ai, jongjong ma sidea i lobei ni. 

17 Nini sahalak hun bani naboru ai ma, “Santabi 
tuannami! la ahu pakon naboru on marianan do 
ibagas sada rumah: jadi tubuhan tuah ma ahu i 
lambung ni i rumah ai. 

18Dob ai patoluarihon dob tubuhan tuah ahu, 
tubuhan tuah ma homa naboru on: hanami na dua 
hansa, seng dong halak na legan i rumah ai, sobali 
hanami na dua. 

19 Matei ma anak ni naboru on borngin, halani 
tardondonisi. 

20 Jadi puho ma ia tongah borngin, iangkat 
ma anakku hun lambungku, sanggah modom 

jabolonmu naboru on, anjaha iabing ma ai, anakni 
na matei ai inahkon ma hu abinganku. 

21 Jadi sanggah puho ahu sogod-sogod laho 
painumkon anakkai, gabe tonggor ma, domma 
matei ia. Tapi dob hupapangkei sogod, tonggor ma, 
seng anakku na hutubuhkon ai hape ai.” 

22 Tapi nini naboru na legan ai ma, “Lang, anakku do 
na manggoluh in, tapi anakmu do na matei in.” Nini 
na parlobei ai ma, “Lang, anakmu do na matei in, 
tapi anakku do na manggoluh in.” Sonai ma sidea 
marsurai i lobei ni raja ai. 

23 Dob ai nini raja ai ma, “Na sada on mangkatahon, 
'On do anakku na manggoluh on, anakmu do na 
matei in. Tapi na sada on mangkatahon, 'Lang, 
anakmu do na matei in, anakku do na manggoluh 
on.” 

24 Nini raja ai ma, “Buat nasiam bangku sada 
podang!” Jadi ibuat sidea ma sada podang bani raja 
ai. 

25 Dob ai nini raja ai ma, “Ponggol dua nasiam ma 
dakdanak na manggoluh in, anjaha bere nasiam 
ma, samponggol hu bani na sada on, anjaha na 
samponggol nari hu bani na sada an.” 

26 Jadi nini naboru paranak na manggoluh ai ma 
hu bani raja ai, ai holong tumang do uhurni ibagas 
mangidah anakni ai, “Sombahku bamu, tuannami, 
bere ma bani dakdanak na manggoluh in, sabonar 
ulang ma ibunuh ham ia.” Tapi nini naboru na 

sadanari ai ma, “Ulang bam, ulang bangku, iponggol 
ma in!” 

27 Dob ai nini raja ai ma mambalosi, “Bere nasiam 
ma dakdanak na manggoluh in bani naboru on, 
ulang bunuh nasiam ai, on do inangni.” 

28 Sar ma panguhumionni raja ai hu sab Israel, gabe 
mabiar ma sidea mangidah raja ai, ai iidah sidea 
hapentaran ni Naibata do ibagas panguhumion na 
dong bani ai. 


Gamot-gamot ni si Salomo 


1 Jadi Raja Salomo ma manggomgom haganup 
Israel. 
2 Anjaha on ma juakjuak bolonni: Si Asarya, anak ni 
si Sadok, malim: 
3 sj Elihorep pakon si Ahia, anak ni si Sisa, juru 
tulisni: si Josafat, anak ni si Ahilud, panuturuni: 
4 si Benaya, anak ni si Joyada, pambobai ni bala: si 
Sadok pakon si Abyatar, malim: 
> si Asarya, anak ni si Natan, kopala ni gamot-gamot: 
si Sabud, anak ni si Natan, malim anjaha huan-huan 
ni raja ai: 
6 si Ahisar, pangintuai ni rumah bolon: si Adoniram, 
anak ni si Abda, kopala ni panrodi. 
7 Ambahni ai ipabangkit si Salomo do sapuluh dua 
halak juakjuakni na mangatur ganup halak Israel, 
laho pasirsirhon sipanganon hu bani raja ai pakon 

hu bani pangisi ni rumahni: ganup sidea marhorin 
pasirsirhon haporluan sabulan ibagas satahun. 

8 On ma goran-goran ni sidea: Anak ni si Hur i Dolog 
Efraim: 

9 anak ni si Deker, i Makas, i Saalbim, i Betsemes, i 
Elon pakon i Bethanan, 

10 anak ni si Hesed i Arubod, masuk hu bani do 
homa Soko pakon ganup tanoh Heper: 

11 anak ni si Aminadab, bani ganup tanoh buntu Dor, 
si Tapat, boru ni si salomo do parinangonni: 

12 si Baana, anak ni si Ahilud i Taanak, Megiddo 
pakon ganup Betsean, ai ma dohorhon Sartan i 
kehen ni Jesreel, hun Betsean, das hu Abelmehola, 
das hu dipar ni Jokmeam: 

13 anak ni si Geber, i Ramot na i Gilead: masuk hu 
bani do huta ni si Jair, anak ni si Manasse nai Gilead: 
masuk hu bani do homa nagori Argob, na i Basan, 
onom puluh huta, martembok anjaha manransang- 
ransang tombaga: 

14 si Ahinadab, anak ni si Iddo i Mahanaim; 

15 si Ahimaas, i Naftali; ibuat do si Basmat boru ni si 
Salomo bahen parinangonmni, 

16 si Baana, anak ni si Husni, i Asser pakon i Bealot: 
17 si Josafat, anak ni si Parua, i Isasar: 

18 si Simei anak ni si Ela, i Benjamin: 

19 si Geber, anak ni si Uri i Gilead, tanoh ni si Sihon, 
raja ni halak Amori pakon si Og, raja ni Basan, 
sahalak do na mamarentah tanoh ai. 

20 Buei tumang do halak Juda pakon Israel, songon 
horsik na i topi ni laut hinabueini; mangan minum 
anjaha marmalas ni uhur do sidea. 


Habanggalon ni si Salomo 


21 (5-1) Si Salomo do na manggomgom ganup 
harajaon singgan ni Bah Eufrat das hu tanoh ni halak 
Palistim, das hu parbalogan ni tanoh Mesir, iboan 
sidea do sohei anjaha pambalosi do sidea bani si 
Salomo sadokah goluhni. 

22 (5-2) Bohal na porlu bani si Salomo ibagas sadari, 
ai ma tolu puluh kor nitak na lumat pakon onom 
puluh kor nitak na somal, 

23 (5-3) sapuluh lombu na pinamombur, dua puluh 
lombu na hun sampalan, saratus biri-biri, legan ni 
ursa, bedar, balua pakon pinahan marbagei-bagei 
na pinamombur. 

24 (5-4) Ai igomgomi do ganup tanoh na hampit 
dipar ni Bah Eufrat, singgan ni Tipsa das hu Gasa, 
igomgomi do haganup raja na hampit dipar ni bah 
ai; mardamei do ia ampa na inggotsi ganup. 

25 (5-5) Jadi marhasonangan ma Juda pakon Israel 
marianan, ganup i toruh ni hayu anggurni bei pakon 
itoruh ni hayu arani, singgan ni Dan das hu Berseba, 
sadokah manggoluh Raja Salomo. 

26 (5-6) Ambah ni ai adong do ompat puluh ribu 
huda sitarik gareta pakon sapuluh dua ribu bala 
parhuda. 

27 (5-7) Anjaha juakjuakni sipangatur ondi 
pasirsirhon bohal bani Raja Salomo pakon bani 
haganup halak na roh mangan ampa raja Salomo, 
ganup sabulan bei, seng dong na hurang. 

28 (5-8) Sonai homa gandum pakon gagaton bani 
huda sitarik gareta pakon huda ajakan, iboan 
sidea do bani ianan na mangkaporluhon ai, ganup 
romban hu bani na dob pinarentahkon bani. 

29 (5-9) Anjaha ilayak-layakkon Naibata do hu bani 
si Salomo hapentaran pakon pangarusion na bagas 
tumang pakon buei pambotoh, usih songon horsik 
na i topi ni laut bueini, 

30 (5-10) gabe i atasi hapentaran ni si Salomo ma 
hapentaran ni sagala halak parhapoltakan pakon 
hapentaran ni halak Masir. 

31 (5-11) Pentaran ia tene hun bani ganup jolma, 
pentaran hun bani si Etan halak Esrahi, pakon si 
Heman, si Kalkol ampa si Darda anak ni si Mahol, 
gabe tarmurmur ma ia bani ganup bangsa sipajuh 
begu-begu inggot. 

32 (5-12) Adong do tolu ribu umpamani, anjaha 
saribu lima do buei ni dodingni. 

33 (5-13) Ibotoh do mansahapkon pasal hayu, hun 
bani hayu ares nai Libanon das hu bani isop na dong 
tubuh bani tembok: ibotoh do homa mansahapkon 
pasal pinahan-pinahan, manuk-manuk, gilok-gilok 
pakon dengke. 

34 (5-14) Jadi marrohan ma halak hun bani ganup 
bangsa sihol mambogei hapentaran ni si Salomo, 
hun bani ganup raja na i tanoh on, na mambogei 
barita ni hapentaranni ai. 


Parpadanan ni si Salomo pakon Raja Hiram 
Pasal Parhayu ni Rumah Panumbahan 


(ay. 15-36: pausih 2 Kron. 2) 


5 1 (5-15) Dob ai isuruh si Hiram, raja ni Tirus ma 
juakjuakni marayak si Salomo, dob ibogei, na 
dob iminaki ia gabe raja gantih ni bapani: ai holong 
do uhur ni si Hiram mangidah si Daud sadokah 
manggoluh ia. 

2(5-16) Jadi martonah ma si Salomo hu bani si 
Hiram, nini ma, 

3 (5-17) “Ibotoh ham do, na so tarbahen bapangku 
si Daud pajongjong sada rumah bani goran ni 
Jahowa, Naibatani, halani hamunsuhon hun bani 
munsuhni inggot, paima mangunduk sidea ganup 
ibahen Jahowa hu toruh ni jampal ni naheini. 
4(5-18) Tapi anggo nuan domma marhasonangan 
ahu inggot ibahen Jahowa Naibatangku, seng dong 
be imbang barang hasunsahan. 

3 (5-19) Halani ai marsura-sura do ahu pajongjong 
sada rumah bani goran ni Jahowa Naibatangku, 
songon na pinarbagah ni Jahowa hu bani bapa, si 
Daud, sanggah na hinatahon-Ni, “Anakmu, na sihol 
pahundulon-Ku bani paratasmu bahen gantihmu, 

maningon ia do pajongjong sada rumah bani goran- 
Ku. 

6(5-20) Antong, hatahon ham ma halak na 
manroboh bangku hayu ares hun Libanon, husuruh 
pe juakjuakku mangkasomani  juakjuakmu, 
anjaha hubere pe upah ni juakjuakmu songon 
na hinatahonmu, ai ibotoh ham do, seng dong 
i tongah-tongahnami na mambotoh manroboh 
hayu, songon halak Sidon.” 

7 (5-21) Jadi dob ibogei si Hiram hata ni si Salomo 
ai, malas tumang ma uhurni, nini ma, “Pinuji ma 
Jahowa sadari on, halani na dob binereni hu bani 
si Daud sada anak na pentar, manggomgom bangsa 
na bolon on.” 

8 (5-22) Dob ai isuruh si Hiram ma suruhanni 
marayak si Salomo, mangkatahon, “Domma 
hubogei tonah na pinadasmu, sirsir do ahu 
mambahen ganup sura-sura ni uhurmu, ai ma 
pasal hayu ares pakon hayu ingul ai. 

9 (5-23) Juakjuakku pe patuadkon hayu ai hun 
Libanon hu laut: dob ai husuruh pe na manrakitkon 
ai i laut das bani ianan na sihol hatahononmu 
bangku, ase ijai ipadarat ai anjaha ijalo ham; tapi 
maningon bahenonmu do na pinangindo ni uhurhu, 
ai ma mambere bohal bani pangisi ni rumahku.” 

10 (5-24) Jadi ibere si Hiram ma hu bani si Salomo 
hayu ares pakon hayu ingul ansa pinindoni ai, 

11 (5-25) anjaha si Salomo pe ibere ma hu bani si 
Hiram dua puluh ribu kor gandum anjaha dua puluh 
bat minak na pinoroh. Sonai ma ibere si Salomo 
ganup tahun hu bani si Hiram. 

12 (5-26) Ilayak-layakkon Jahowa do hapentaran hu 
bani Raja Salomo, songon na pinarbagah-Ni hinan 
hu bani: anjaha mardamei do si Salomo pakon si 
Hiram, mambahen parpadanan do sidea na dua. 

13 (5-27) Dob ai iharah Raja Salomo ma parrodi hun 
ganup Israel, buei ni parrodi ai tolu puluh ribu halak 
do. 

14 (5-28) Jadi isuruh raja ai ma sidea margantih- 
gantih hu Libanon, sapuluh ribu ibagas sabulan; 
sabulan ma sidea i Libanon dob ai dua bulan i 
rumahni bei; si Adoniram do kopala ni parrodi ai. 
15 (5-29) Ambahni ai adong do bani si Salomo pitu 
puluh ribu halak siparlanja anjaha ualuh puluh ribu 
halak sibarbar batu i dolog: 

16 (5-30) sobalini ai adong ope mandur na 
pinabangkit ni Raja Salomo mangatur horja ai, tolu 
ribu tolu ratus halak, na mardiateihon halak na 
marhorja ai. 

17 (5-31) Isuruh raja ai do homa sidea mangkurak 
batu na banggal anjaha na maharga, sibarbaron 
bahen onjolan ni rumah panumbahan ai. 

18 (5-32) Jadi rap marhorja ma tukang ni Raja 
Salomo rap pakon tukang ni Raja Hiram ampa 

halak Gebal mambarbar hayu pakon batu bahen 
haporluan ni rumah panumbahan ai. 


Parjongjong ni Rumah Panumbahan 
(Pausih 2 Kron. 3:1-13) 


1 Bani tahun paompatratus-ualuhpuluhkon dob 

luar halak Israel hun tanoh Masir, anjaha 
paompattahunkon dob si Salomo manggomgom 
halak Israel, bani bulan Siw, ai ma bulan paduahon, 
ipungkah raja ai ma pajongjong Rumah ni Jahowa. 
2 Ia rumah na pinajongjong ni Raja Salomo ai hu 
bani Jahowa onom puluh asta do ganjangni, tolu 
puluh asta bolagni anjaha tolu puluh asta gijangni. 
3 Anggo surambih na i lobei ni rumah panumbahan 
ai, dua puluh asta do ganjangni mangihutkon 
bolag ni rumah ai, anjaha bolagni sapuluh asta 
mangihutkon ganjang ni rumah ai. 
4Anjaha ibahen do jendela bani rumah ai na 
marjaring-jaring na sosot. 
3Sonai homa ipadear do bani tembok ni 
rumah ai surambih, inggot rumah ai, inggot ni 
pamurnanganni ai pakon pudi-pudini ai, ibahen do 
kamarni inggot. 
6Surambih partoruh ai lima asta do bolagni, 
partongah-tongah ai, onom asta do bolagni, anjaha 
na patoluhon ai pitu asta do bolagni, ibahen do 
rumah panumbahan ai martangga hambing inggot, 

ase ulang pala tiang-tiangni ai inahkon hu tembok 
ni rumah ai. 

7 Sanggah na pajongjongkon rumah ai, batu na dob 
binarbar i pangkurakan ai do ipasang, ase ulang 
tarbogei be sora ni parpalu, tangkei, barang parugas 
bosi na legan, sanggah na pajongjongkon ai. 

8la labah laho hu surambih partoruh ai hampit 
dangsina ni rumah ai do halani ai maningon 
marandar do halak laho hu surambih partongah- 
tongah, anjaha hun surambih partongah-tongah hu 
na patoluhon. 

3 Dob siap ipajongjong rumah ai, ipadear ma langit- 
langitni hun bani tiang pakon papan hayu ares. 
10|3 surambih na pinauli ai inggot ni rumah ai 
ganup, lima asta do gijangni anjaha hayu ares do 
ipakei padomuhon ai hu rumah ai. 

11 Dob ai roh ma hata ni Jahowa hu bani si Salomo 
sonon, 

12 “Ja pasal rumah na pinajongjongmon, anggo 
marparlahou ho ibagas sagala titah-Ku, ibalosi 
ho uhum-Hu, iramotkon ho sagala parentah-Ku 
anjaha marparlahou ho ibagas ai, patotapon-Ku ma 
bam bagah-bagah-Ku, na dob Huparbagah hu bani 
bapamu, si Daud. 

13 Jadi marianan ma Ahu i tongah-tongah ni halak 
Israel, anjaha seng tadingkonon-Ku bangsang-Ku 
halak Israel.” 

14 Ase dob siap ipajongjong si Salomo rumah ai, 

15 jlampis ma dingding ni rumah ai hunbagas bani 
hayu ares, hun dasor ni rumah ai das hu gulang- 
gulang ni langit-langit ai, ilampis ma ai bani hayu 
hunbagas, anjaha dasor ni rumah ai ilampis ma ai 
bani hayu ingul. 

16 Ja sidua puluh asta na i pudi ni rumah ai ilampis 
do ai bani papan hayu ares hun dasorni nari das hu 
bani gulang-gulangni, anjaha ipadear ma ai hampit 
bagas gabe kamar pudi-pudi, gabe ianan na tang ma 
pansing. 

17 la janan na ma pansing nai lobei ni janan na tang 
ma pansing ai, ompat puluh asta do ganjangni. 

18 la hayu ares na hampit bagas ni rumah ai, maruhir 
mutik-mutik pakon bunga-bunga na mangerbang 
do, ganupan ai hun bani hayu ares do, seng dong 
taridah age sada batu. 

19|padear do ianan na tang ma pansing ai i 
parsitongahan ni rumah ai, bahen hajongjongan ni 
Poti Parpadanan ni Jahowa. 

20 la janan na tang ma pansing ai dua puluh asta do 
ganjangni, dua puluh asta bolagni anjaha dua puluh 
asta gijangni, anjaha ilampis do ai bani omas pitah. 
Sonai homa, ibahen do sada anjapanjap hun bani 
hayu ares, 

21j lobei ni ianan na tang ma pansing ai, anjaha 
ilampis do ai bani omas. 

22 lampis do ganup rumah panumbahan ai bani 
omas, haganup rumah ai. 

23 Ibahen ma bani ianan na tang ma pansing ai dua 
herub hun bani hayu jetun, sapuluh asta gijangni. 
24 Lima asta do ganjang ni habong ni herub na sada, 
anjaha lima asta ganjang ni habongni na sada nari, 
ase sapuluh asta ma hun bani ujung ni habong ni na 
sada hu bani na sada nari. 

25 Lanjar sapuluh asta do homa herub na legan ai: 
sisada ukuran pakon sisada turpa do herub na dua 
ai. 

26 Sapuluh asta do gijang ni herub na sada, sonai do 
homa herub na legan ai. 

27 Inahkon ma herub ai hu bani janan na tang 
parbagas ai: herbang do habong ni herub ai, gabe 
ihonai habong ni na sada ma dingding na salopah, 
anjaha habong ni na sada nari mangonai bani 
habong ni salopah nari, marsihonaan do habong ni 
sidea na legan ai iparsitongahan ni rumah ai. 

28 Anjaha ilampis do herub ai bani omas. 

29 luhirhon do bani dingding ni rumah ai inggot 
gombaran ni herub, palem pakon bunga-bunga na 
mangerbang, bani kamar parbagas pakon pardarat. 
30 lampis do dasor ni rumah ai bani omas bani 
kamar parbagas pakon pardarat. 

31 Ibahen do labah hamasukan hu bani ianan na 
tang ma pansing ai hun bani hayu jetun, tohang 
pakon pasihonni ai manjadihon silima suhi. 
32Haduasi bulung ni labah ai iuhir do bani 
gombaran ni herub, palem pakon bunga-bunga na 

mangerbang, anjaha ilampis do ai bani omas, sonai 
homa herub pakon palem ai ilampis do bani omas. 
33 Sonai homa ibahen do bani hamasukan hu ianan 
na susi ai, tiang hun bani hayu jetun marompat suhi. 
34 Anjaha dua bulung ni labahni hun bani hayu 
ingul: bulung ni na sada tarjadi hun bani dua papan 
na boi marputor, anjaha bulung ni na sada nari pe 
dua papan na boi marputor do. 

35 Juhir doi atas ni Herubim, palem pakon bunga na 
mangerbang, anjaha ilampis ma ai bani omas, tipis 
ibahen bani uhiran ai. 

36 Ibahen do alaman parbagas ai mardingding hun 
bani tolu ristei batu na binarbar pakon sanristei 
tiang hun bani hayu ares na ihotam. 

37 Paompattahunkon bani bulan Siw ipamasuk ma 
onjolan ni rumah ni Jahowa ai, 

38 anjaha pasapuluh-sadatahunkon bani bulan Bul, 
ai ma bulan paualuhkon, siap ma rumah ai bani 
haganup bagianni romban hu bani ranggianni 
hinan; ase pala do pitu tahun ia na paulihon ai. 


Rumah ni Raja Salomo 


1Tapi sapuluh tolu tahun do dokahni Raja 
Salomo pajongjongkon rumahni, ai pe ase siap 
ibahen ganup. 
2 Ipajongjong do homa rumah harangan Libanon, 
ganjangni saratus asta, bolagni lima puluh asta, 
anjaha gijangni tolu puluh asta; ipajongjong do ai 

bani tolu ristei tiang na hun bani hayu ares, anjaha 
i atas ni tohang na hun bani hayu ares. 

3 Anjaha itutup do ai bani hayu ares i babou ni 
kamar na i atas ni tiang na ompat puluh lima ai, 
sapuluh lima sanristei. 

4 Ambahni ai adong do jendela patitir, tolu ristei, 
patontang bei. 

3 Ganup labah ai pakon jendela ai marompat suhi 
do, marjaring-jaring, anjaha patontang do labah ai, 
tolu ristei. 

6 Ipadear do homa sada surambih na martiang, 
lima puluh asta ganjangni, tolu puluh asta bolagni; 
anjaha i lobei ni ai adong ope surambihni martiang 
anjaha marandar. 

7 Ambahni ai ipaturei do sada kamar bolag paratas, 
iananni manguhum, ai ma paruhuman: ilampis do 
dasorni das hu bani langit-langitni bani hayu ares. 
8 Rumahni pe, na niiananni ai, bani alaman na legan 
ipudi ni kamar ai, sonai do parpaulini. Ipaturei si 
Salomo do homa sada rumah bani boru ni Parao, 
na binuatni bahen parinangonni, sonai do homa 
parpaulini. 

9 Ganupan ai ipaturei hun bani batu na maharga, 
na binarbar mangihutkon ukuranni, na ginargaji 
hunbagas pakon hun darat, hun dasorni nari das hu 
tayub, hun bani alaman ni Rumah ni Jahowa das hu 
alaman bolag. 

101a onjolanni ai batu na maharga do, batu na 
banggal, batu siualuh asta pakon sisapuluh asta, 

11 anjaha i atas ni ai batu na maharga, na binarbar 
marukuran, pakon hayu ares. 

12|3 alaman bolag ai adong do tembokni inggot 
hun bani tolu ristei batu na binarbar pakon sanristei 
tiang hun bani hayu ares; sonai do homa alaman 
parbagas ni Rumah ni Jahowa pakon surambih ni 
rumah ai. 


Tiang Tombaga 
(ay. 15-21: pausih 2 Kron. 3:15-17) 


13 Dob ai isuruh Raja Salomo ma na mangalopi si 
Hiram hun Tirus. 

14 Anak ni sada na mabalu do ia hun marga 
Naftali, tapi anggo bapani halak Tirus do, tuhang 
tombaga, gok hapentaran, pambotoh anjaha na 
pandei maruhur do ia manukangi parugas hun bani 
tombaga. Roh ma ia hu bani Raja Salomo laho 
mangkorjahon ganup silahouanni ai. 

15 [tuang ma dua tiang tombaga. Sapuluh ualuh asta 
do gijang ni tiang na sada, anjaha sapuluh dua asta 
do gijang ni tali ukuran ni lilitni ai, ompat jari do 
hapalni anjaha marruang do ai, tiang na paduahon 
ai pe sonai do. 

16 Ipaturei do homa dua uluni, na tinuang hun bani 
tombaga, anjaha inahkon ma ai hu atas ni tiang ai; 
lima asta do gijang ni ganup uluni. 

17 Dob ai ipaturei ma dua bayu-bayuan pakon 
rantei-rantei hu ulu ni tiang ai, sada bani ulu na 
sada, anjaha sada bani ulu na sada nari. 

18 fbahen ma homa buah ni dalima, dua ristei inggot 
bani bayu-bayuan ai bahen parrongkob ni uluni na 
i atas ni tiang ai: sonai do homa parpaturei bani na 
paduahon ai. 

19 la ulu na i atas ni tiang ai, usih do ai bani bunga 
pansur na mangerbang, ompat asta gijangan hun 
bani surambih ai. 

20 | atas ni tiang na dua ai do ulu ai anjaha i babou 
ni na gemong ai, na i lambung ni bayu-bayuan ai: 
adong do dua ratus buah ni dalima ijai, dua ristei 
inggot, sonai do homa pakon ulu na legan ai. 

21 Dob ai ipajongjong ma tiang ai bani surambih 
ni rumah panumbahan ai, tiang na pinajongjong 
hampit siamun ai, ibahen ma goran ni Jakin, anjaha 
tiang na pinajongjong hampit sambilou ai, ibahen 
ma goran ni Boas. 

22 Sonai ma pardob ni horja bani tiang ai. 


Bongbongan Tuangan 
(ay. 23-26: pausih 2 Kron. 4:2-5) 


23 Dob ai ipaturei ma sada bongbongan tuangan, 
sapuluh asta hun topi na sada hu topi na sada nari, 
bongkou poupouni, lima asta gijangni anjaha tolu 
puluh asta lilitni inggot. 

24 Anjaha inggot ni bongbongan ai, i toruh ni topini 
ai, adong do jagar-jagar hun bani mutik ni bunga- 
bunga, tolu puluh asta lilitni inggot. Dua ristei 
do mutik ni bunga-bunga ai, anjaha rap pakon 
bongbongan ai do ituang. 

25 Jonam do ai i atas ni sapuluh dua lombu, tolu 
dompak utara, tolu dompak pastima, tolu dompak 
dangsina, tolu dompak hapoltakan, anjaha i atas ni 
sidea do bongbongan ai: dompak bagas do anggo 
ihur ni sidea. 

26 la hapalni santopak do: bibirni songon bibir ni 
panginuman, songon bunga ni bunga pansur, siat 
dua ribu bat. 


Tong Parburihan 
(ay. 27-39: pausih 2 Kron. 4:6, 10) 


27 Ipadear ma homa sapuluh tong parburihan hun 
bani tombaga, ganup parburihan ai ompat asta do 
ganjangni, ompat asta bolagni anjaha tolu asta do 
gijangni. 

28Sonon do parpadearni bani parburihan ai: 
Marlais do ai inggot, anjaha marpetak-petak do 
laisni ai. 

29 Anjaha bani petak-petak ni lais ai adong do 
gombaran ni singa, lombu pakon herub, sonai homa 
bani lais ai. Hampit datas pakon hampit toruh ni 
singa pakon lombu ai adong do jagar-jagar. 

30 Ambahni ai ganup parburihan ai adong do ompat 
galapangni hun bani tombaga anjaha asni pe 
tombaga do, marabara do suhi-suhini na ompat ai; 
na tinuang do ai, anjaha ganup ai marjagar-jagar do. 
31 Hampit bagas ni laisni ai do babahni, anjaha 
saasta hu atas: bongkou do babahni ai, usih bani 
tonjolan ni tiang ibahen, tongah dua asta bagasni. 
Maruhiran do babahni ai: marompat suhi do petak- 
petak ai, lang bongkou. 

32| toruh ni petak-petakni ai do galapangni na 
ompat ai; mardomu do as ni galapang ai hu bani 
parburihan ai; anjaha tongah dua asta do gijangni 
ganup galapang ai. 

33 Songon galapang ni gareta do ipadear galapang 
ai; asni, lingkarni, jari-jarini, kopala kambingni, 
ituang do ganupan ai. 

34 Adong do ompat abara bani haompatsi suhi- 
suhi ni parburihan ai: marsada do abara ai bani 
parburihan ai. 

35Bongkou do hampit ulu ni parburihan ai, 
satongah asta gijangni: bani ulu ni parburihan ai do 
sijolomanni, anjaha sada do ai hu bani petak-petak 
na i laisni ai. 

36 Anjaha iuhirhon do bani sijolomanni pakon hu 
bani petak-petak ni laisni ai gombaran ni herub, 
singa pakon palem marguru hu bani parsiatni ijai, 
anjaha marjagar-jagar do ai inggot. 

37Sonai ma parpadearni bani na sapuluh 
parburihan ai, dos tuanganni, sada sibaranni pakon 
sada turpani. 

38 Ambahni ai ipadear ma sapuluh hudon hun bani 
tombaga, siat ompat puluh bat sada hudon: ompat 
asta do tahar ni ganup hudon ai anjaha i atas ni 
ganup parburihan na sapuluh ai adong do hudon 
sada. 

39 Dob ai inahkon ma parburihan ai, lima hampit 
siamun ni rumah ai, na lima nari hampit sambilouni: 
tapi anggo bongbongan ai inahkon ma hampit 
siamun ni rumah ai, hampit anggonini. 


Parugas ni Rumah Panumbahan 
(ay. 40-47: pausih 2 Kron. 4:11-18) 


40 Ipadear si Hiram ma homa hudon, suyuk-suyuk 
pakon mangkuk. Ase siap ma horja ni si Hiram, na 
hinorjahonni bani Raja Salomo i Rumah ni Jahowa, 
41 ha dua tiang ai, na dua ulu nai atas ni tiang ai, 
na dua bayu-bayuan panrongkob ni ulu na dua nai 
atas ni tiang ai, 

42 sonai homa na ompat ratus buah ni dalima ai, na 
longkot hu bani bayu-bayuan ai, dua ristei buah ni 
dalima bani sada bayu-bayuan bahen panrongkob 
ni na dua ulu nai atas ni tiang na dua ai, 

43 na sapuluh parburihan pakon na sapuluh hudon 
na i atas ni parburihan ai, 

44 bongbongan ai pakon na sapuluh dua lombu na i 
toruh ni bongbongan ai: 

45 hudon, suyuk-suyuk pakon mangkuk ai. Ganup 
parugas ai, na pinauli ni si Hiram bani Raja Salomo i 
Rumah ni Jahowa, hun bani tombaga na pinolas do 
ipauli. 

46 Bani pamah ni Bah Jordan, i holangkolang ni 
Sukot pakon Sartan do ipatuangkon Raja Salomo 
ganupan ai, ibagas tuangan na hun bani tanoh 
halampung. 

47 Ipaturut Raja Salomo do ganup ugas ai lang 
itimbang, halani bueini; ase seng na botoh sadiha 
borat ni tombaga ai. 


Parugas Omas na ibagas Rumah Panumbahan 
(ay. 48-51: pausih 2 Kron. 4:19--5:1) 


48 Ihatahon Raja Salomo ma homa na paulihon 
sagala parugas, na ipakei ibagas Rumah ni Jahowa: 
Ai ma anjapanjap omas pakon meja omas hatibalan 
ni ruti sigalangonkon, 

49 parpalitaan omas, lima hampit siamun anjaha 
lima hampit sambilou, i lobei ni ianan na tang 
ma pansing ai, hun bani omas pitah: jagar-jagarni, 
palitani pakon guntingni hun bani omas, 

50 mangkuk, pisou, batil, balanga pakon 
pardahupaan hun bani omas pitah, engsel ni labah 
ni ianan na tang ma pansing ai pakon engsel ni 
labah ni janan na ma pansing ai hun bani omas do. 

51 Ase sahei ma ganup horja ni Raja Salomo bani 
Rumah ni Jahowa. Jadi ibahen si Salomo ma 
hubagas rumah ai sagala na dob niuras ni bapani 
si Daud, ai ma pirak, omas pakon parugas-parugas, 
inahkon ma ai i kamar parartaan ni Rumah ni 
Jahowa. 


Iboan Poti Parpadanan ai hu Rumah Panumbahan 
(ay. 1-11: pausih 2 Kron. 5) 


1 Dob ai ipatumpu Raja Salomo ma pangintuai 
8 ni halak Israel pakon ganup pambobai ni halak 
Israel mar sasamarga pakon mar sasaompung roh 
hu lobei ni Raja Salomo i Jerusalem, laho mamboan 
Poti Parpadanan ni Jahowa tangkog hun huta ni si 
Daud, ai ma Sion. 
2 Jadi martumpu ma hu lobei ni Raja Salomo 
haganup dalahi i Israel bani pesta ai, bani bulan 
Etanim, ai ma bulan papituhon. 
3 Jadi dob martumpu haganup pangintuai ni halak 
Israel, iangkat malim ai ma poti ai. 
4Dob ai iboan sidea ma tangkog poti ni Jahowa, 
lampolampo partumpuan pakon ganup parugas na 
ma pansing, na ibagas lampolampo ai hinan, jadi 
iboan malim pakon halak Levi ai ma ai tangkog. 
= Jadi jongjong ma Raja Salomo rap pakon ganup 
tumpuan ni halak Israel, na roh martumpu hu 
lobeini, i lobei ni poti ai, anjaha igalangkon ma 

biri-biri pakon lombu, sonai ma bueini, gabe seng 
tarbilang barang taretong sidea. 

6 Jadi das ma iboan malim ai Poti Parpadanan ni 
Jahowa hu bani iananni, hu ianan na tang ma 
pansing, i toruh ni habong ni herub na dua ai. 

7 Ai ipaherbang herub ai do habongni i babou ni 
ianan ni poti ai, gabe rungkub ma poti ai pakon 
lanja-lanjani ai ibahen herub ai. 

8 Sonai do parganjang ni lanja-lanja ai, gabe taridah 
ma ujung ni lanja-lanja ai hun ianan na ma pansing 
na i lobei ni ianan na tang ma pansing ai, tapi seng 
taridah ai hun darat, anjaha ijai do ai das ronsi 
sadari on. 

3 Seng dong atap aha ibagas poti ai, sobali na dua 
batu panuratan ai, na ninahkon ni si Musa hujai 
sanggah i Horeb, sanggah na binahen ni Jahowa 
parpadanan bani halak Israel, bani na luar sidea hun 
Tanoh Masir. 

10 Jadi dob luar malim ai hun bani ianan na ma 
pansing ai, roh ma hombun manggoki rumah ni 
Jahowa, 

11 pala seng tahan malim ai jongjong marugas 
halani hombun ai, ai hamuliaon ni Jahowa do 
manggoki Rumah ni Jahowa. 

Sipaingat ni Raja Salomo 
(ay. 12-53: pausih 2 Kron. 6:1-40) 


12 Nini si Salomo ma ijia, Jahowa do na mannahkon 
mata ni ari i langit, tapi domma ihatahon, sihol 
marianan do la ibagas na golap. 

13 Domma hupajongjong sada rumah Bamu, bahen 
ianan-Mu, sada ianan Bamu marparatas ronsi 
sadokah ni dokahni.” 

14 Dob ai marhusor ma raja ai idompakkon ma 
ganup tumpuan ni halak Israel anjaha ipasu-pasu, 
anjaha jongjong bei do ganup tumpuan ni halak 
Israel ai. 

15 Nini raja ai ma, “Pinuji ma Jahowa, Naibata ni 
halak Israel, na dob pasaudkon marhitei tangan-Ni 
na binagahkon-Ni marhitei pamangan-Ni hu bani 
bapa si Daud, sanggah na hinatahon-Ni, 

16 “Singgan ni ari dob Huarahkon luar bangsang-Ku 
halak Israel hun tanoh Masir, seng ongga Hutodoh 
sada huta bani ganup marga ni halak Israel laho 
pajongjongkon sada rumah ijai: tapi domma Hupilih 
si Daud laho manggomgomi bangsang-Ku halak 
Israel.” 

17 Tapi domma namin isura-surahon uhur ni bapa si 
Daud sihol pajongjongkon sada rumah bani goran 
ni Jahowa, Naibata ni halak Israel. 

18 Tapi nini Jahowa do hu bani bapa, si Daud, “Halani 
domma isura-surahon uhurmu sihol pajongjong 

sada rumah bani goran-Ku, dear do namin sura-sura 
ni uhurmai: 

19 tapi seng bulih anggo ho pajongjong rumah ai, 
maningon anakmu na pinupusmai do pajongjong 
sada rumah bani goran-Ku.' 

20 Domma ipasaud Jahowa bagah-bagah na dob 
hinatahon-Ni ai; ai domma ahu ipabangkit gantih ni 
bapa, si Daud, anjaha hundul bani paratas ni Israel, 
songon na pinarbagah ni Jahowa hinan, anjaha 
domma hupajongjong sada rumah bani goran ni 
Jahowa, Naibata ni Israel. 

21 Anjaha domma hupajongjong ijon sada ianan 
bani poti in, ianan ni titah parpadanan in, na 
binahen-Ni hu bani ompungta, sanggah iarahkon 
sidea luar hun tanoh Masir.” 


Tonggo ni Raja Salomo 


22 Dob ai jongjong ma Raja Salomo i lobei ni 
anjapanjap ni Jahowa mandompakkon ganup 
tumpuan ni halak Israel, anjaha ipaherbang ma 
tanganni dompak langit. 

23 Nini ma, “Ham Jahowa Naibata ni halak Israel! 
Seng dong Naibata na songon Ham i nagori atas 
barang i nagori tongah, na mambahen parpadanan 
anjaha na maridop ni uhur bani jabolon-Mu, na 
marparlahou i lobei-Mu hun bani gok ni uhurni, 

24 ha pasaudkon hu bani bapa, si Daud, hata na dob 
pinarbagah-bagah-Mu hu bani jabolon-Mu: Ham 

do na mangkatahon ai, anjaha marhitei tangan-Mu 
ipasaud Ham ai sadari on. 

25 On pe, Ham Jahowa, Naibata ni Israel, pasaud 
Ham ma hu bani jabolon-Mu si Daud, bapa ondi 
na dob pinarbagah-bagah-Mu hu bani, sanggah 
na hinatahon-Mu, “Seng anjai rotap hunbam 
sada halak i lobei-Hu, na hundul bani paratas ni 
Israel, asal ma iramotkon anakmu parlahouni, 
marparlahou sidea i lobei-Hu songon ho, na dob 
marpalahou i lobei-Hu.' 

26 On pe, Ham Naibata ni Israel, pasaud Ham ma 
hata-Mu, songon na dob pinarbagah-Mu hu bani 
jabolon-Mu si Daud, bapa ondi. 

27 Tapi tene, tor ra ma Naibata marianan i atas 
tanoh on? Tonggor ma, gari langit ni langitan 
seng tarhamkamsi Ham, samintolah ma rumah na 
hupajongjong on? 

28 Tapi sai manatap ma Ham hu bani tonggo ni 
jabolon-Mu on pakon hu bani elek-elekni, Ham 
Jahowa Naibatangku, sai tangihon Ham ma dilo- 
dilo pakon tonggo na tinonggohon ni jabolon-Mu i 
lobei-Mu sadari on: 

29 sai tonggor ma panonggor-Mu arian pakon 
borngin hu bani rumah on, ianan na dob hinatahon- 
Mu, 'Maningon ijai do marianan goran-Ku' sai 
tangihon Ham ma tonggo na tinonggohon ni 
jabolon-Mu on bani ianan on. 

30 Sai tangihon Ham ma elek-elek ni jabolon-Mu on 
pakon bangsa-Mu halak Israel, anggo martonggo 
sidea bani ianan on; sai tangihon Ham ma in bani 
ijanan-Mu marparatas, i nagori atas, sai tangihon 
Ham ma, anjaha marpangulaki ma uhur-Mu. 

31 Anggo mardousa sada halak bani hasomanni, 
pala ipabija ia halani ai, anjaha saud ia roh 
marbija hu lobei ni anjapanjap-Mu on, i rumah 
panumbahan on, 

32 jadi tangihon Ham ma ai i nagori atas, anjaha 
bahen Ham ma na madear hu bani jabolon- 
Mu, tapi uhum Ham ma na marsalah, marhitei 
mambalaskon pambahenanni bani, anjaha pintori 
Ham ma parpintor, marhitei na mambalaskon bani 
romban hu bani hapintoranni. 

33 Tapi anggo talu bangsa-Mu halak Israel ibahen 
munsuhni halani mardousa sidea Bamu, anggo 
mulak sidea use Bamu anjaha isaksihon goran-Mu, 
martonggo anjaha mangelek-elek sidea use ibagas 
rumah panumbahan on: 

34 Sai tangihon Ham ma ai i nagori atas, anjaha 
sasap Ham ma dousa ni bangsa-Mu halak Israel, 
anjaha boan Ham ma sidea use bani tanoh na 
binere-Mu hu bani ompung ni sidea. 

35 Anggo tartutup langit anjaha seng roh udan 
halani mardousa sidea Bamu, anggo martonggo 
sidea bani ianan on, anjaha isaksihon sidea goran- 

Mu, anjaha mulak sidea hun bani dousa ni sidea, 
halani domma ipatunduk Ham sidea, 

36 sai tangihon Ham ma ai i nagori atas, anjaha 
sasap Ham ma salah ni jabolon-Mu halak Israel (ai 
Ham do siajarhon bani sidea dalan-Mu na dear 
in, na talup sidalanan ni sidea) anjaha bere Ham 
ma udan bani tanoh-Mu, na dob binere-Mu bani 
bangsa-Mu, bahen siteanon ni sidea. 

37 Anggo masa lohei i tanoh in, sonai homa 
sampar, borou, antinganou, balang barang gilok- 
gilok: anggo ihubu munsuh sidea ibagas huta ni 
sidea, barang sitaronon ampa naborit na ijahanin in 
pe masa, 

38 Sagala tonggo pakon pangindoan, na binahen 
ni marsasahalak barang ganup bangsa-Mu halak 
Israel, halani na dob mananda bei bani sambor ni 
hauhuronni, gabe roh sidea paherbang tanganni 
dompak rumah panumbahan on, 

39 sai tangihon Ham ma i nagori atas, bani paratas- 
Mu in, anjaha marpangulaki ma uhur-Mu, bahen 
anjaha balaskon Ham ma bani ganup romban hu 
bani dalanni bei, marguru hu bani pananda-Mu 
bani hauhuron ni ganup sidea, ai pitah Ham do na 
mananda hauhuron ni jolma manisia, 

40 ase marhabiaran sidea sadokah manggoluh sidea 
bani tanoh na binere-Mu bani ompung ni sidea. 

41Sonai homa age halak na legan, na so hun 
bani bangsa-Mu halak Israel, na roh hun tanoh na 
madaoh halani goran-Mu, 

42 ai bogeion ni sidea do goran-Mu na banggal in, 
pakon tangan-Mu na gogoh anjaha na gostong in: 
anggo roh ia anjaha martonggo ibagas rumah on, 
43 sai tangihon Ham ma i nagori atas, bani paratas- 
Mu in anjaha bahen Ham ma romban hu bani 
haganup na pinangindo ni halak na legan ai Bamu, 
ase ibotoh haganup bangsa na i tanoh on goran- 
Mu anjaha ihabiari Ham songon bangsa-Mu halak 
Israel, anjaha ase ibotoh sidea, na marpanggoranan 
Bamu do rumah na hupajongjong on. 

44 Anggo luar bangsa-Mu laho marporang dompak 
munsuh ni sidea, barang sonaha pe parsuruh- 
Mu bani sidea, anjaha roh sidea martonggo bani 
Jahowa hu huta na dob pinilih-Mu pakon hu rumah 
na dob hupajongjong bani goran-Mu, 

45 sai tangihon Ham ma tonggo pakon pangindoan 
ni sidea i nagori atas, anjaha pasintong Ham ma 
uhum bani sidea. 

46 Anggo mardousa sidea ai, seng dong jolma na 
so mardousa, anjaha manringis Ham bani sidea, 
anjaha iondoskon Ham sidea bani munsuh, gabe 
tarbuang sidea hu tanoh ni munsuhni daoh barang 
dohor, 

47 dob ai ipaulak sidea uhur ni sidea hubagas i 
tanoh habuangan ni sidea, anjaha ipaubah sidea 

uhur ni sidea, anjaha martonggo sidea Bamu 
i tanoh habuangan ni sidea ai, nini, “Domma 
mardousa hanami, domma marsalah hanami, 
anjaha hajahaton do horjanami' 

48 anggo mulak sidea Bamu hun bani gok ni uhur ni 
sidea pakon hun bani gok ni tonduy ni sidea i tanoh 
ni munsuh ni sidea, na mambuangkon sidea, anjaha 
martonggo sidea Bamu, dompak tanoh ni sidea, na 
binere-Mu hu bani ompung ni sidea, dompak huta 
na pinilih-Mu, pakon dompak rumah, na hupauli 
bani goran-Mu, 

49 Sai tangihon Ham ma i nagori atas, bani paratas- 
Mu in, tonggo pakon pangindoan ni sidea, anjaha 
pasintong Ham ma uhum bani sidea, 

50 anjaha sasap Ham ma dousa ni bangsa-Mu, 
na mardousa dompak Ham, sonai homa ganup 
panlanggaron ni sidea, na binahen ni sidea Bamu: 
anjaha bahen Ham ma, ase dapotan idop ni uhur 
sidea i lobei ni halak na mambuangkon sidea, 
anjaha iidopi sidea, 

51 ai bangsa-Mu pakon parbagianan-Mu do sidea, 
na dob niarahkon-Mu luar hun tanoh Masir, 
hunbagas panlalaan bosi. 

52 Sai tonggor ma panonggor-Mu manatap elek- 
elek ni jabolon-Mu pakon elek-elek ni bangsa-Mu 
halak Israel, sai tangihon Ham ma sidea pasal 
haganup na pinangindo ni sidea Bamu. 

53 Ai domma pala ipapulig Ham sidea hun tongah- 
tongah ni ganup bangsa na i tanoh on, bahen 
parbagianan-Mu, songon na dob pinarbagah-Mu 
marhitei juakjuak-Mu si Musa, sanggah na 
niarahkon-Mu ompungnami luar hun tanoh Masir, 
Ham Tuhan Jahowa.” 


Pasu-pasu ni si Salomo 


54 Jadi dobkonsi itonggohon Raja Salomo bani 
Jahowa haganup tonggo pakon pangindoan ondi, 
jongjong ma ia hun lobei ni anjapanjap ni Jahowa, 
ai ijai do ia manrogop anjaha paherbang tanganni 
dompak langit, 

55 jadi jongjong ma ia, anjaha ipasu-pasu ma ganup 
tumpuan ni halak Israel marhitei sora na gogoh, nini 
ma, 

56 “Pinuji ma Jahowa, na mambere hasonangan hu 
bani bangsa-Ni halak Israel, romban hu bani ganup 
na pinarbagah-Ni ai: seng dong na labuh hun bani 
haganup hata na madear, na dob pinarbagah-Ni ai 
marhitei si Musa juakjuak-Ni ai. 

57 Sai ihasomani Jahowa, Naibatanta in ma hita, 
songon na dob hinatahon ni ompungta, sai ulang 
ma itadingkon barang iambungkon hita: 

58 sai itarik ma uhurta hu Bani, ase marparlahou hita 
bani ganup dalan-Ni, anjaha iramotkon hita tonah- 
Ni, titah-Ni pakon uhum-Ni, na dob tinonahkon-Ni 
hu bani ompungta. 

59Anjaha ganup hata pangindoan, na dob 
husombahkon on hu bani Jahowa, sai tong ma 
in namin i lobei ni Jahowa arian pakon borngin, 
anjaha ipasintong ma uhum bani jabolon-Ni pakon 
bani bangsa-Ni halak Israel, songon na talup ganup 
ari, 

603se ganup bangsa ni tanoh on mambotoh, 
Jahowa do Naibata, anjaha sobali-Si seng dong. 

61 Halani ai sai gok bani Naibata Jahowa in ma 
ganup uhur nasiam, marparlahou ma nasiam 
ibagas titah-Ni, anjaha ramotkon nasiam ma ganup 
parentah-Ni, songon sadari on.” 


Ujung ni Pamongkotan ai 
(ay. 62-66: pausih 2 Kron. 7:4-10) 


62 Dob ai igalangkon raja ai rap pakon bangsa ai ma 
galangan i lobei ni Jahowa. 

63 Igalangkon si Salomo ma galangan pardameian 
hu bani Jahowa, dua puluh dua ribu lombu 
pakon saratus dua puluh ribu biri-biri. Sonai ma 
pangondoskon ni si Salomo pakon ganup bangsa ai 
bani rumah panumbahan ai bani Jahowa. 

64Bani ari na sasada ai ma iuras raja ai 
parsitongahan ni alaman na i lobei ni Rumah ni 
Jahowa, ai ijai do igalangkon galangan situtungon 
pakon galangan sipanganon pakon taboh-taboh 
ni galangan pardameian, halani maetektu do 
anjapanjap tombaga na i lobei ni Jahowa, bahen 

panggalangan ni galangan situtungon, pakon 
galangan sipanganon pakon taboh-taboh ni 
galangan pardameian. 

65 Sonai ma pamestahon ni Raja Salomo bani pesta 
ai ijia, rap pakon ganup halak Israel, sada tumpuan 
bolon, na roh hun Hamat nari das hu Bah Masir, hu 
lobei ni Jahowa Naibatanta, pitu ari dokahni. 

66 Bani ari paualuhkon isuruh ma mulak halak 
simbuei ai: ipasu-pasu sidea ma raja ai, lanjar mulak 
ma sidea hu rumah ni bei ibagas malas pakon 
sonang ni uhur halani haganup na madear, na 
binahen ni Jahowa hu bani Raja Daud, juakjuak-Ni 
ai, pakon hu bani halak Israel, bangsa-Ni ai. 


Bagah-bagah pakon Lumba-lumba ni Naibata 
(ay. 1-9: pausih 2 Kron. 7:11-22) 


1Dob ipajongjong Raja Salomo Rumah ni 
Jahowa pakon rumah bolon ai ampa haganup 
na legan, na pinarsintani paulionni, 
2 'pataridahkon Jahowa ma diri-Ni hu bani Raja 
Salomo paduahalihon, songon na dob pinatalarni 
diri-Ni bani i Gibeon. 
3Dob ai nini Jahowa ma hu bani, “Domma 
Hutangihon tonggo pakon pangindoanmu, na 
sinombahkonmu Bangku: domma Hupapansing 
rumah on, na pinajongjongmon, bahen ianan ni 
goran-Ku ronsi sadokah ni dokahni, sai dompak jai 
do mata pakon uhur-Hu tongtong. 

40n pe, anggo marparlahou do ho i lobei-Hu, 
songon parlahou ni bapamu, si Daud, hun bani 
gok pakon pintor ni uhurmu, ihorjahon ho romban 
hu bani na Hutitahkon bam, anjaha iramotkon ho 
aturan-Ku pakon uhum-Hu, 

“jadi pajonamon-Ku ma paratas ni harajaonmu 
manggomgom halak Israel sadokah ni dokahni, 
songon na dob Hubagahkon hu bani bapamu si 
Daud, ningku, 'Seng anjai rotap hunbam sada halak 
i lobei-Hu, na hundul bani paratas ni Israel.” 

6Tapi anggo marbalik hanima hun bani na 
mangirikkon Ahu, ho pakon ginomparmu, anjaha 
seng iramotkon hanima titah-Ku pakon aturan-Ku, 
na dob Hupajongjong i lobeinima, tapi laho hanima 
mambalosi naibata na legan anjaha marsombah 
hujai, 

7 jadi siapkonon-Ku ma Israel hun tanoh, na dob 
Huberehon bani sidea, anjaha rumah, na dob 
Hupapansing bani goran-Ku, padaohon-Ku ma in 
hun lobei ni bohing-Ku, gabe umpama pakon salig- 
salig ma Israel i tongah-tongah ni sagala bangsa. 

8 Gabe gugunan batu ma rumah on: ganup halak 
na mamontas hunjin gabe longang ma anjaha 
manrisai, nini sidea ma, “Mase ma sonon ibahen 
Jahowa hu bani tanoh on pakon hu rumah on?” 

3 Dob ai nini ma, ‘Halani na tinadingkon ni sidea 
do Jahowa, Naibata ni sidea ai, na mangarahkon 
ompung ni sidea luar hun Tanoh Masir, gabe 

marpangunsandeian sidea bani naibata na legan, 
marsombah sidea hujai anjaha ibalosi: halani ai do 
ase iparoh Jahowa ganupan on hu bani sidea.” 


Sibere-bere ni si Salomo hu bani Raja Hiram 
(ay. 10-28: pausih 2 Kron. 8) 


10 Jadi dob salpu na dua puluh tahun ai sadokah ai 
ma ipajongjong Raja Salomo rumah na dua ai, ai ma 
Rumah ni Jahowa pakon rumah bolon ai, 

llanjaha si Hiram, raja hun Tirus do na 
mamberehon hu bani Raja Salomo hayu ares pakon 
ingul ampa omas, barang sadiha nini uhurni ijia ma 
ibere Raja Salomo hu bani Raja Hiram dua puluh 
huta i Nagori Galilea. 

12 Dob ai bingkat ma Raja Hiram hun Tirus laho 
manorih huta ai, na dob binere ni Raja Salomo hu 
bani, hape lang ipangan uhurni ai. 

13 Jadi nini ma, “Huta aha ma, na dob bineremu on 
bangku, saninangku?” Halani ai igoran ma ai nagori 
Kabul ronsi sadari on. 

14 Anjaha itongoskon Raja Hiram ma bani Raja 
Salomo saratus dua puluh talenta omas. 


Horja Rodi na Binahen ni si Salomo 


15 Sonon do ruhut ni panrodion, na tinampeihon 
ni Raja Salomo, laho paulihon Rumah ni Jahowa, 
rumah bolon, Milo, tembok ni Jerusalem pakon na 
patoguhkon Hazor, Megiddo pakon Geser. 

16Ai tangkog do sapari Parao, raja ni Masir 
manaluhon Geser, lanjar isurbuy bani apuy: ibunuhi 
do halak Kanaan, na marianan i huta ai, ibere 
ma huta ai bahen parpaingkatni bani boruni, 
parinangon ni Raja Salomo. 

17 Dob ai ipajongjong Raja Salomo ma use huta 
Geser pakon Bet-Horon parbornoh. 

18 Baalat pakon Tamar i halimisan na i tanoh Juda, 
19 ambahni ai sagala huta panimpanan, na adong 
bani si Salomo, huta partumpuan ni gareta porang 
pakon huta ni bala siparhuda, pakon sagala na 
hinarosuhkon ni Raja Salomo sipajongjongon ni i 
Jerusalem, i Libanon pakon bani haganup tanoh, na 
ginomgomanni ai. 

20 Sagala halak na tading hun bani halak Amori, 
Heti, Peresi, Hewi, pakon Jebusi, na so hun bani 
halak Israel, 

21 pakon ginompar ni sidea, simasima ni sidea i 
tanoh in, na so siap hinan ibahen halak Israel, hu 
bani sidea ma itampeihon Raja Salomo horja rodi 
ronsi sadari on. 

22Tapi anggo hu bani halak Israel seng dong 
itampeihon raja Salomo horja rodi, gabe tentara 
do sidea, gabe gamot-gamot, kopala, puanglima, 
kopala ni bala pargareta pakon bala siparhuda. 
23On ma kopala, na mambobahon horja na 
hinatahon ni raja Salomo: lima ratus lima 

puluh halak, na mangonjapkon halak simbuei ai 
mangkorjahon horjani bei. 

24 Jadi dob tangkog boru ni Raja Parao hun huta ni 
Raja Daud, masuk hu rumahni, na dob pinajongjong 
ni raja ai bani, mintor ipajongjong Raja Salomo ma 
Milo. 

25 Tolu hali ibagas satahun igalangkon Raja Salomo 
galangan situtungon pakon galangan pardameian i 
atas ni anjapanjap, na dob pinajongjongni ai bani 
Jahowa, anjaha manutung dahupa do homa ia i 
lobei ni Jahowa. Sonai ma pandobkonni bani rumah 
panumbahan ai. 


Parkapalon ni Si Salomo 


26 |suruh Raja Salomo do homa na paturei kapal i 
Ezion-Geber, dohor hu Elat, i topi laut ni Sigerger, i 
tanoh Edom. 

27 Dob ai isuruh Raja Hiram ma juakjuakni 
siparhorja i kapal, halak na somal i laut, 
mangkasomani juakjuak ni si Salomo: 

28 jadi laho ma sidea hu Opir, anjaha iboan sidea ma 
hunjai omas ompat ratus dua puluh talenta, ipadas 
sidea ma ai bani Raja Salomo. 


Parroh ni Raja Naboru na hun Seba 


10 1 Jadi dob ibogei raja naboru na hun Seba 
barita ni raja Salomo ampa goran ni Jahowa, 

roh ma ia laho mangujisi marhitei sungkun-sungkun 
na bagas. 

2 Jadi das ma ia hu Jerusalem rap pakon bala buei 
tumang, sonai homa unta na mamboban na misbou 
marbagei-bagei, omas buei tumang pakon mata 
intan na maharga. Dob das ia hu bani si Salomo, 
ipatugah ma hu bani ganup na ibagas uhurni. 

3 Jadi ibalosi Raja Salomo ma ganup sungkun- 
sungkunni ai, seng dong na ponop bani raja ai, na 
so boi patorangonni bani. 

4Jadi dob iidah raja naboru na hun Seba ai 
ganup hapentaran ni Raja Salomo pakon rumah na 
pinajongjongni ai, 

3sipanganon na bani mejani, parhundul ni 
juakjuakni, pangidangi ni siparugas pakon 
pakeian ni sidea, sitahu anggurni, pakon galangan 
situtungon na ginalangkon bani Rumah ni Jahowa, 
jadi mali tonduy ma ia. 

6 Jadi nini ma hu bani raja ai, “Sintong do hape 
barita ai, na hubogei i tanohku pasal ham pakon 
hapentaranmu, 

7 tapi seng iparhatongon uhurhu lobei barita ai 
paima roh ahu hujon, anjaha matangku sandiri 
mangidah ai, hape, tonggor ma, satongahni pe 
lang na binaritahon ni halak ai bangku; i atasi 
hapentaranmu pakon artamu do hape barita na 
hubogei ai. 

8 Martuah ma na sipuang, martuah ma juakjuakmu 
on, na jongjong tongtong i lobeimu pabogei-bogei 
hapentaranmu. 

9 Pinuji ma Jahowa Naibatamu, na mardear ni 
uhur mangidah ham, na pabangkitkon ham bani 
paratas ni harajaon ni Israel! Halani holong ni 
uhur ni Jahowa mangidah halak Israel sadokah ni 
dokahni, ai do ase ipabangkit ham gabe raja, laho 
mandalankon uhum pakon hapintoran.” 

10 Jadi ibere ma hu bani raja ai saratus dua puluh 
talenta omas, na misbou-misbou buei tumang 
pakon mata intan na maharga, seng ongga be roh na 
misbou-misbou na sonai bueini, songon na binere 
ni raja naboru na hun Seba hu bani Raja Salomo. 
11 Sonai homa kapal ni Raja Hiram, na mamboan 
omas hun Opir, iboan do homa hun Opir hayu jati 
buei tumang pakon mata intan. 

12 Dob ai isuruh raja ai ma patureihon hun bani hayu 
jati ai parugas i rumah panumbahan pakon rumah 
ni raja ai, sonai homa husapi pakon sordam bani 
sipandoding, seng ongga roh barang taridah hayu 
na sonai, ronsi sadari on. 

13 Raja Salomo pe ibere do bani raja naboru na hun 
Seba ai ganup na hinarosuhkon ni uhurni pakon 
pangindoanni, sobali sibere-bere ni raja ai sandiri 
hu bani. Dob ai mulak ma ia hu tanoh ni sandiri rap 
pakon juakjuakni. 

Hasangapon pakon Habayakon ni Raja Salomo 
(ay. 26-29: pausih 2 Kron. 1:14-17) 


14|a borat ni omas na roh hu bani Raja Salomo 
ibagas satahun onom ratus onom puluh onom 
talenta omas do, 

15 gobali omas, na dapotsi hun bani partiga-tiga 
pakon sohei ni boniaga ni partiga-tiga, pakon hun 
bani haganup raja ni Tanoh Arab ampa hun bani 
wakil na i nagori ai. 

16 'suruh Raja Salomo ma na patureihon dua ratus 
gantar hun bani omas pitah, pala do onom ratus 
sekel omas ilampiskon bani sada gantar. 

17 Ipaturei do homa tolu ratus gantar-gantar na etek 
hun bani omas pitah, tolu kati omas do ilampiskon 
bani sada gantar-gantar: ipannahkon Raja Salomo 
ma ai bani rumah harangan Libanon. 

18 Ipaturei raja ai ma homa sada paratas bolon hun 
bani gading, anjaha ilampis do ai bani omas pitah, 
19 onom do talkah ni paratas ai, anjaha gepong do 
ulu ni paratas ai hampit pudi; bani siamun sambilou 
ni hundulan ai adong do tampeian ni tangan, anjaha 
adong do dua usihan ni singa jongjong i lambung ni 
tampeian ni tangan ai. 

20 Adong do homa sapuluh dua usihan ni singa i 
atas ni na onom talkah ai i siamun sambilou. Seng 
ongga ope ibahen halak na sonai ai bani harajaon 
na ijahanin pe. 

21 Haganup panginuman ni Raja Salomo hun bani 
omas do, anjaha haganup parugas ni rumah ibagas 
harangan Libanon hun bani omas pitah do: seng 
dong na hun bani pirak, ai songon na so maharga 
do pirak sanggah panorang ni Raja Salomo. 

22 Ai adong do kapal hun Tarsis bani raja ai i laut rap 
pakon kapal ni Raja Hiram, sahali tolu tahun roh do 
kapal Tarsis mamboan omas, pirak, gading, bodat 
pakon uou. 

23 Ase timbulan do Raja Salomo hun bani 
haganup raja ni tanoh on pasal habayakon pakon 
hapentaran. 

24 Haganup pangisi ni tanoh on marsura-sura sihol 
mangidah bohi ni Raja Salomo anjaha mambogei 
hapentaranni, na binere ni Naibata hubagas uhurni. 
25 Ganup sidea mamboan siluahni, parugas pirak 
pakon omas, pakeian, sinjata na marbagei-bagei, na 
misbou, huda pakon halode, ganup tahun. 

26 Anjaha ipatumpu-tumpu Raja Salomo ma gareta 
pakon bala siajak huda, adong do bani saribu ompat 
ratus gareta pakon sapuluh dua ribu bala siparhuda, 
na ninahkonni bani huta ianan ni gareta porang 
pakon i Jerusalem i lambung ni raja ai. 

27 Ipabuei raja ai ma pirak i Jerusalem songon batu 
bueini pakon hayu ares songon jambu na dong 
tubuh i tanoh hondot bueini. 

28|a harohan ni huda na bani raja ai hun tanoh 
Masir pakon hun Koa do; ialop saudagar ni raja ai 
do ai hunjai, igalar kontan. 

29 Marharga onom ratus sekel pirak do sada gareta 
iboli hun Masir, anjaha saratus lima puluh sekel 
harga ni sada huda: anjaha marhitei saudagar ni raja 
ai ijual ma ai hu bani raja-raja ni halak Het pakon 
halak Aram. 


Marnaibata na Legan Raja Salomo 


1 1 1 Buei do naboru hun bani bangsa na legan 
na iharosuhkon Raja Salomo sobali boru ni 
Parao ai ma boru Moab, Ammon, Edom, Sidon 
pakon Het. 
2 Ai ma hun bani bangsa sipajuh begu-begu: pasal ai 
domma ihatahon Jahowa hinan hu bani halak Israel, 
“Seng bulih hanima marayak sidea, anjaha sidea pe 
seng bulih hu tongah-tongahnima, ai sai dari-darion 
ni sidea do uhurnima mangirikkon naibata ni sidea: 
hape hu bani naboru-naboru na sonai do longkot 
uhur ni si Salomo.” 
3 Adong do bani raja ai pitu ratus parinangon, 
ai ma panak boru-panak boru pakon tolu ratus 
siparorotni, jadi taruyun ma uhurni ibahen 
parinangonni ai. 
4Jadi dob sayur matua Raja Salomo, itarik 
parinangonni ai ma uhurni mangirikkon naibata na 

legan, gabe seng be gok dear ni uhurni bani Jahowa 
Naibatani, songon paruhuran ni si Daud bapani ai. 
> lirikkon si Salomo do marsombah hu bani naibata 
ni halak Sidon, na margoran Astarte pakon Milkom, 
gana-gana ni halak Ammon. 

6 Ihorjahon si Salomo do sogam ni uhur ni Jahowa, 
seng longkot be uhurni mangirikkon Jahowa, 
songon si Daud, bapani ai. 

7 Ipadear si Salomo ma ijia sada ianan panggalangan 
bani Kamos, gana-gana ni halak Moab, i atas dolog 
hampit hapoltakan ni Jeruslem, ampa bani Molok, 
gana-gana ni halak Ammon. 

8 Sonai do ibahen bani ganup parinangonni na hun 
bani bangsa na legan, na manutung dahupa pakon 
na manggalang bani naibata ni sidea bei. 

9 Jadi manringis ma Jahowa hu bani Raja Salomo, 
halani marbalik uhurni hun bani Jahowa, Naibata ni 
halak Israel, na dob patalarhon diri-Ni hu bani, pala 
dua hali. 

10 Domma pala ilumbahon bani pasal ai, na s0 bulih 
irikkononni naibata na legan; tapi seng iramotkon 
tonah ni Jahowa. 

11 Halani ai nini Jahowa ma hu bani si Salomo, 
“Halani sonin pambahenanmu, seng iramotkon 
ho padan na Hubahen in, pakon titah-Ku, na 
Hutonahkon in bam, maningon rampason-Ku 
do harajaon in hunbam, anjaha bereon-Ku bani 
juakjuakmu. 

12 Tapi seng bahenon-Ku ope ai sanggah goluhmu, 
halani si Daud bapamondi, hun bani tangan ni 
anakmu pe rampason-Ku ai. 

13Seng haganup harajaon ai rampason-Ku: 
berehonon-Ku do sada marga hu bani anakmu, 
halani juakjuak-Ku si Daud pakon halani Jerusalem, 
na Hupilih in.” 


Imbang-imbang ni si Salomo 
(ay. 41-43: pausih 2 Kron. 9:29-31) 


14 Dob ai ipapuho Jahowa ma sada halak imbang ni 
Raja Salomo, ai ma si Hadad, halak Edom, hun bani 
ginompar ni Raja Edom do ia. 

15 hi sanggah marporang Raja Daud i Edom, anjaha 
si Joab, pambobai ni bala ai tangkog laho mananom 
halak na matei marporang, ibunuh do haganup 
dalahi na i Edom. 

16 Onom bulan do ijai marianan si Joab rap pakon 
ganup halak Israel paima isiapkon ganup dalahi na i 
Edom. 

17 Tapi maporus do ijia si Hadad hu tanoh Masir, 
ia rap pakon deba halak Edom, juakjuak ni bapani: 
etek ope ijia si Hadad. 

18 Bingkat ma sidea hun Midian, anjaha das ma 
sidea hu Paran, iarahkon sidea ma piga-piga halak 
hun Paran bahen hasoman ni sidea, gabe das ma 
sidea hu tanoh Masir hu bani Parao, raja ni Masir, na 

mamberehon bani sada rumah, bohal pakon tanoh 
sihorjaonkonni. 

19 Jumpahan idop ni uhur banggal do si Hadad hun 
bani Parao, pala ibere anggi ni parinangonni sandiri 
bani, ai ma anggi ni si Tahpenes, raja naboru ai. 

20 Dob ai itubuhkon anggi ni si Tahpenes ma bani 
sada anak, na margoran si Genubat, na pinagodang- 
godangni i rumah ni Parao. Marianan i rumah ni 
Parao ma si Genubat rap pakon anak ni Parao. 

21 Jadi dob ibogei si Hadad i tanoh Masir, na dob 
modom si Daud rap pakon ompungni, na dob matei 
homa si Joab, pambobai ni bala ai, gabe nini si 
Hadad ma hu bani Parao, “Lopas ham ma ahu mulak 
hu tanohku.” 

22 Nini Parao ma hu bani, “Aha dong na hurang 
bam i lambungku, ase isura uhurmu sihol mulak hu 
tanohmu?” Jadi nini ma, “Seng dong namin, tapi 
age sonai sai lopas ham ma ahu laho.” 

23 Ambahni ai ipapuho Jahowa ma use sahalak nari 
imbangni, ai ma si Reson, anak ni si Eliada, na 
maporus sapari hun bani tuanni, ai ma si Hadad- 
Eser, raja ni Soba. 

24 Ipatumpu-tumpu ma halak hu lambungni, anjaha 
ia do pambobai ni gerombolan ai, sanggah na 
ibunuhi Raja Daud pangisi ni Soba; jadi laho ma 
sidea hu Damaskus, lanjar marianan ijai, anjaha 
bangkit raja ma ia i Damaskus. 

23 Imbang ni halak Israel do ia sadokah goluh ni 
Raja Salomo, sambor do pambahenanni songon si 
Hadad, magigi do uhurni masuk hu gomgoman ni 
Israel, gabe ia ma manrajai Aram. 

26 Sonai homa si Jerobeam, anak ni si Nebat, marga 
Efraim hun Sareda, gamot ni Raja Salomo, inangni 
sada naboru, na dob mabalu, na margoran si Serua, 
ia pe manggeori do dompak raja ai. 

27 Anjaha on do halani, ase manggeori ia dompak 
raja ai: Ipajongjong Raja Salomo do ijia milo, anjaha 
itambusi lombang ni huta ni si Daud, bapani ai. 

28 Sada halak na magogoh dosi Jerobeam ai, anjaha 
dob iidah si Salomo ringgas ni anak garama ai 
marhorja, ipabangkit ma ia gabe kopala ni parrodi 
na hun bani ginompar ni si Josep. 

29 jia sanggah luar sahali si Jerobeam hun 
Jerusalem, jumpah Nabi Ahia na hun Silo ma ia i 
tongah dalan. Marmantel na baru do ia, anjaha 
sidea na dua ai doi ladang ai. 

30 Jadi ijolom si Ahia ma mantel na baru, na 
pinaheini ai, iribakkon ma ai gabe sapuluh dua 
ribak. 

31 Dob ai nini ma hu bani si Jerobeam, “Buat ma 
bamu sapuluh ribak, ai sonon do hata ni Jahowa, 
Naibata ni Israel, “Tonggor ma, buaton-Ku ma 
harajaon in hun bani tangan ni si Salomo, anjaha 
bereon-Ku ma bam sapuluh marga. 

32 Pitah samarga mando tading bani, halani 
juakjuak-Ku si Daud, pakon halani huta Jerusalem, 
na dob Hupilih ai hun tongah-tongah ni ganup 
marga ni halak Israel, 

33halani na dob tinadingkonni ai Ahu, gabe 
marsombah ia bani Astarte, naibata ni halak Sidon, 
bani Kamos naibata ni halak Moab, pakon bani 
Milkom, naibata ni halak Ammon, anjaha seng 
marparlahou ia bani dalan-Ku, seng ihorjahon na 
pintor bani matang-Ku, anjaha seng iramotkon 
titah-Ku pakon uhum-Hu, songon si Daud, bapani 
ai. 

34Tapi seng buaton-Ku ganup harajaon ai hun 
bani: paturuton-Ku do ia raja sadokah goluhni, 
halani si Daud juakjuak-Ku, na dob Hupilih ai, na 
manramotkon parentah-Ku pakon titah-Ku na dobni 
in, 

35 tapi buaton-Ku do harajaon ai hun tangan ni 
anakni, anjaha berehonon-Ku ma bam sapuluh 
marga. 

36 Tapi bereon-Ku ma hu bani anakni sada marga, 
ase tongtong adong sada palita bani si Daud 
juakjuak-Kai, i lobei ni bohing-Ku i Jerusalem, huta 
na dob Hupilih Bangku, bahen hajongjongan ni 
goran-Ku. 

37Antong Ahu do na pabangkitkon ho, ase 
rajaanmu ganup romban hu bani harosuh ni 

uhurmu, anjaha ho ma gabe raja manggomgom 
halak Israel. 

38 Anjaha anggo itangihon ho ganup, na Hutitahkon 
in bam, anjaha marparlahou ho bani dalan-Ku, 
anjaha ihorjahon ho na pintor bani matang- 
Ku marhitei na manramotkon parentah-Ku pakon 
titah-Ku, songon na binahen ni juakjuak-Ku si Daud, 
jadi hasoman-Ku ma ho anjaha pajongjongon-Ku 
ma bam sada rumah na jonam tongtong, songon na 
dob Hubahen hu bani si Daud, anjaha ondoskonon- 
Ku ma bam Israel. 

39 Jadi paetekon-Ku ma ginompar ni si Daud 
marhalanihon ni ai, tapi seng lalab.” 

40 Halani ai ipindahi Raja Salomo ma sihol 
mambunuh si Jerobeam; jadi maporus ma ia hu 
Masir, hu bani si Sisak, raja ni Masir, anjaha i Masir 
ma ia paima matei Raja Salomo. 

41 Barita ni si Salomo na legan ai, pakon ganup na 
binahenni ampa hapentaranni, ai lang tarsurat do 
ai bani buku Barita ni si Salomo? 

42 la dokah ni Raja Salomo gabe raja i Jerusalem 
manggomgom ganup halak Israel ompat puluh 
tahun do. 

43Dob ai modom ma Raja Salomo rap pakon 
ompungni, anjaha itanom ma ia i huta ni si Daud, 
bapani ai; jadi si Rehabeam, anakni ai ma gabe raja 
gantihni. 

Bolah Dua Harajaon ai 
(ay. 12-19: pausih 2 Kron. 10; ay. 21-24 pausih: 2 Kron. 11:1-4) 


1 Laho ma si Rehabeam hu Sikem, ai domma 
12 roh ganup halak Israel hu Sikem laho 
manrajahonsi. 
2 Dob ibogei si Jerobeam, anak ni si Nebat, barita 
ai (ai i tanoh Masir ope ia, ai hujai do ia maporus 
marhalanihon ni si Salomo), jadi mulak ma ia hun 
tanoh Masir. 
3 Ai domma isuruh sidea hinan na mangalopsi, jadi 
roh ma si Jerobeam pakon ganup tumpuan ni halak 
Israel, nini sidea ma hu bani si Rehabeam, 
4 “Borat do pasangannami ibahen bapanta ondi. On 
pe pahampung ham ma rodi, na pinaporsankon 
ni bapanta ondi pakon pasangan na borat, na 
tinampeihonni bennami, ase ibalosi hanami ham.” 
“Nini ma hu bani sidea, “Mulak bei ma lobei 
nasiam, dob ai tolu ari nari roh ma nasiam hu 
bangku.” Jadi laho ma bangsa ai. 
6 Jadi ipanriahkon Raja Rehabeam ma partua- 
partua, hasoman sapanriah ni Raja Salomo, bapani 
ondi, sanggah manggoluh ia, nini ma, “Naha do 
balosku nini uhur nasiam bani bangsa on?” 
7 Nini sidea ma mambalosisi, “Anggo ra ham 
martoruh ni uhur sadari on hu bani bangsa on, 
anjaha itangihon ham sidea, anjaha marsahap na 

lamlam laho mambalosi sidea, jadi ra ma sidea 
mambalosi ham tongtong.” 

8 Tapi iambukkon raja ai do pingkiran, na hinatahon 
ni partua-partua ai bani, jadi manriah ma ia 
pakon halak siposonan, hasomanni magodang, na 
marhorja i lobeini. 

3 Nini ma hu bani sidea, “Sonaha do balos iahap 
nasiam hu bani bangsa on, na mangkatahon hu 
bangku sonon, 'Sai pahampung ham ma pasangan, 
na pinaporsankon ni bapanta ondi bennami?” 

10 Jadi nini halak na maposo, na rapkonsi magodang 
ai ma hu bani, “Maningon sonon do hatahononmu 
hu bani bangsa on, na mangkatahon bamu, “Borat 
do pasangannami ibahen bapanta ondi, tapi anggo 
ham pahampung ham ma ai, sonon ma hatahon 
ham hu bani sidea, “Banggalan do didihilhu hun bani 
hae-hae ni bapa.” 

11 On pe, borat pe pasangan, na pinaporsankon ni 
bapa ondi bani nasiam, tapi anggo ahu paboratonku 
ope pasangan nasiam ai: anggo bapa ondi lonsing- 
lonsing do ibahen mangajari nasiam, tapi anggo ahu 
gansip golang do bahenonku mangajari nasiam.” 
12 Jadi patoluarihon roh ma si Jerobeam pakon 
ganup bangsa ai marayak si Rehabeam, songon na 
dob pinadankon ni raja ai, “Roh ma nasiam hu 
bangku use patoluarihon.” 

13 Koras do balos ni raja ai bani bangsa ai, ai 
iambukkon do pingkiran, na binere ni partua-partua 
ai bani. 

14 Jadi nini raja ai ma hu bani sidea romban hu 
bani pangajari ni halak na maposo ai, “Borat 
pe pasangan, na pinaporsankon ni bapa ondi 
bani nasiam, ia bapa, lonsing-lonsing do ibahen 
mangajari nasiam, tapi boratan ope pasangan, na 
sihol paporsanonku bani nasiam, tapi anggo ahu 
gansip golang do bahenonku mangajari nasiam.” 

15 Ase seng ibalosi raja ai pangindoan ni bangsa ai, 
ai Jahowa do na mangaturhon ai, ase saud hata- 
Ni, na dob nilumbahon ni Jahowa hinan marhitei 
si Ahia na hun Silo hu bani si Jerobeam, anak ni si 
Nebat ai. 

16 Jadi dob iidah ganup halak Israel, na so itangihon 
raja ai pangindoan ni sidea ai, nini sidea mambalosi 
raja ai, “Aha ma parbagiananta bani si Daud? Seng 
dong siteanonta hun bani anak ni si Isai. Mulak bei 
ma hu rumahni, o Israel! Rumahmu ma pasari-sari, 
Daud!” Jadi mulak bei ma halak Israel hu rumahni 
bei. 

17 Tapi si Rehabeam do na manrajai halak Israel, na 
marianan i huta-huta ni Juda. 

18Dob ai isuruh Raja Rehabeam ma si Adoram, 
kopala ni sipanrodi, hape ipargijig ganup halak Israel 
ma ia bani batu pala matei. Jadi tarolos ma Raja 

Rehabeam manaik hu garetani laho maporus hu 
Jerusalem. 

19 Jadi marbalik ma halak Israel hun bani ginompar 
ni si Daud ronsi sadari on. 

20 Jadi dob tarbogei hu bani ganup halak Israel, na 
dob mulak si Jerobeam, isuruh sidea ma suruhanni 
mangalopsi hu tumpuan ai, ipabangkit sidea ma ia 
gabe raja manggomgom ganup Israel. Seng dong na 
mangirikkon ginompar ni si Daud, sobali marga Juda 
tumang. 

21 Dob das si Rehabeam i Jerusalem, ipatumpu ma 
ganup ginompar ni Juda pakon marga Benjamin, 
saratus ualuh puluh ribu halak parmunsuh na 
pinilih, laho marmunsuh dompak ginompar ni 
Israel, sihol pasuangkon harajaon ai namin hu bani 
si Rehabeam, anak ni si Salomo. 

22 Tapi roh ma hata ni Naibata hu bani si Semaya, 
halak ni Naibata, sonon, 

23 “Hatahon ma hu bani si Rehabeam, anak ni si 
Salomo, raja hun Juda, hu bani ganup ginompar ni 
Juda ampa Benjamin ampa hu bani teba-teba ni 
bangsa ai. 

24 Sonon do hata ni Jahowa, “Seng bulih nasiam 
tangkog anjaha seng bulih nasiam marporang 
dompak sanina nasiam, ai ma halak Israel. 
Mulak ma nasiam ganup hu rumahni bei, ai na 
marharorohan hun Bangku do na masa on.” Jadi 

itangihon sidea ma hata ni Jahowa, laho ma sidea 
mulak romban hu bani hata ni Jahowa. 


Ipauli si Jerobeam Anak ni 
Lombu Bahen Sisombahon 


25 Dob ai ipatoguh si Jerobeam ma huta Sikem i 
Dolog Efraim, lanjar marianan ijai, bingkat ma ia 
hunjai anjaha ipatoguh ma huta Penuel. 

26 Tapi nini si Jerobeam ma ibagas uhurni, “Tontu 
mulak do holi use harajaon ai hu bani ginompar ni 
si Daud. 

27 Anggo sai tangkog do bangsa on mamboan 
galangan hu Rumah ni Jahowa i Jerusalem, tontu 
mulak do holi uhur ni sidea bani tuan ni sidea hinan, 
ai ma hu bani si Rehabeam, raja hun Juda, anjaha 
bunuhon ni sidea ma ahu, ase boi mulak sidea hu 
bani si Rehabeam, raja hun Juda.” 

28 Dob ai manriah ma raja ai anjaha ibahen sidea ma 
dua lombu omas, anjaha ihatahon ma hu bani halak 
simbuei ai, “Sahei ma in, nasiam na tangkog in hu 
Jerusalem. Tonggor ma Naibata nasiam on, o Israel, 
na mangarahkon nasiam tangkog hun tanoh Masir.” 
29 Ipajongjong ma ai sada i Betel, anjaha na sada 
nari inahkon ma i Dan. 

30 Jadi gabe parbingkasan ni dousa ma ai, ai laho do 
bangsa ai hu bani gana-gana na i Betel sonai homa 
das hu bani na sada nari na i Dan. 

31 Ipauli do homa panumbahan i buntu-buntu, 
anjaha ipabangkit do homa malim hun tongah- 
tongah ni ganup bangsa ai, na so hun bani halak 
Levi. 

32 Anjaha iadongkon si Jerobeam do homa pesta 
bani bulan ualuh ari sapuluh lima mangusihi pesta 
na adong i Juda, anjaha igalangkon do galangan 
bani anjapanjap ai; sonai do homa ibahen i Betel, 
manggalang do ia bani lombu na pinadearni ai. 
Anjaha ipahorjahon ma i Betel malim-malim, na 
pinabangkitni ai, bani rumah panumbahan na i 
buntu-buntu. 

33 Jadi manggalang ma ia i atas ni anjapanjap, na 
binahenni ai i Betel, bani ari sapuluh lima bulan 
ualuh, bani bulan, na dob pinilihni ai romban hu 
bani rosuh ni uhurni, anjaha ibahen do sada pesta 
bani halak Israel, lanjar ia do manggalang bani 
anjapanjap ai ampa manutung dahupa. 


Ilumbahon Sada Nabi Uhum 
bani Anjapanjap na i Betel 


Panlanggaronni pakon Parmateini 


13 1 Tonggor ma, roh ma sada halak ni Naibata 
hun Juda hu Betel ihatahon Jahowa, 
tudu sanggah jongjong si Jerobeam i lambung ni 
anjapanjap ai manutung dahupa. 

2 Dob ai dilo-dilo ma nabi ai dompak anjapanjap 
ai padas hata ni Jahowa, nini ma, “O anjapanjap, 
anjapanjap, sonon do hata ni Jahowa, 'Tonggor ma 
tubuh do magira sada anak bani ginompar ni si 
Daud, na margoran si Josia; galangkononni do i 
atasmu malim-malim ni rumah panumbahan na i 
atas buntu-buntu, na manutung dahupa i atasmu, 
anjaha tutungonni do holi-holi ni jolma i atasmu.”” 
3 Anjaha ibahen do sada tanda halongangan bani 
na sadari ai, nini do, “On ma partinandaanni paboa 
Jahowa do na mangkatahon hata on, “Tonggor ma, 
mabolah ma anjapanjap on, anjaha sabur ma abuan 
na i atas ni.” 

4Dob ibogei raja ai hata ni halak ni Naibata ai, 
na dilo-dilo dompak anjapanjap na i Betel ai, 
ituldukkon si Jerobeam ma tanganni hun datas 
anjapanjap ai, lanjar nini ma, “Tangkap nasiam ia!” 
Hape mintor jorgong ma tanganni, na tinuldukkonni 
ai dompaksi, seng tartariksi be. 

> Mabolah ma homa anjapanjap ai lanjar sabur 
ma abuan ai hun anjapanjap ai, romban hu bani 
partinandaan na dob hinatahon ni halak ni Naibata 
ai marhitei hata ni Jahowa. 

6 Dob ai nini raja ai ma mambalosi halak ni Naibata 
ai, “Martonggo ma ham marsombah hu bani 
Jahowa, Naibatamu, mangapiti ahu, ase suang use 
tangankon.” Jadi martonggo ma halak ni Naibata ai 

bani Jahowa, gabe suang ma tanganni ai songon na 
saindokah. 

7 Nini raja ai ma hu bani halak ni Naibata ai, 
“Laho ma hita hu rumah pahosahkon tongkin, sihol 
bereonku do bamu homa sibere-bere.” 

8 Tapi nini halak ni Naibata ai ma hu bani raja ai, 
“Porini pe ibere ham bangku satongah ni rumahmu, 
seng ra ahu laho rap pakon ham, anjaha seng ra ahu 
mangan ruti barang minum bah bani ianan on: 

Jai sonon do iparentahkon Jahowa hu bangku, 
“Seng bulih panganonmu ruti barang inumonmu 
bah, barang mulak ho hu bani dalan, na dob 
nidalananmu.” 

10 Jadi mulak ma ia hun bani dalan na legan, seng 
be hun bani dalanni hinan marayak huta Betel. 

11 Tapi adong do sada nabi na matua marianan i 
Betel. Jadi roh ma anakni patugahkon bani pasal 
ganup na binahen ni halak ni Naibata ai bani na 
sadari ni aii Betel, sonai homa hata, na hinatahonni 
ai bani raja ai, ipatugah sidea do hu bani bapani ai. 
12 Nini bapa ni sidea ai ma hu bani sidea, “Hun dalan 
jaia mardalan?” Jadi ipatuduhkon anakni ai ma bani 
dalan na nidalanan ni halak ni Naibata, na roh hun 
Juda ai. 

13 Jadi nini ma hu bani anakni ai, “Palanai nasiam 
ma halode in bangku!” Dobkonsi ipalanai sidea 
halode ai bani, iajak ma ai. 

14 lirikkon ma halak ni Naibata ai, gabe jumpahsi ma 
ia mangunsandei i bona ni jabi-jabi, anjaha nini ma 
hu bani, “Atene, ham do halak ni Naibata na roh hun 
Juda ai? Nini, “Ai ma da.” 

15 Dob ai nini ma hu bani, “Laho ma hita hu rumah 
mangan ruti.” 

16 Tapi nini ma, “Seng tarbahen ahu mulak pakon 
ham barang masuk hu rumahmu rap pakon ham, 
sonai homa seng bulih ahu mangan ruti barang 
minum bah rap pakon ham bani ianan on: 

17 ai domma roh hata ni Jahowa mangkatahon hu 
bangku, “Seng bulih panganonmu ruti ijai barang 
inumonmu bah, barang mulak ho hun bani dalanmu 
hinan.” 

18 Jadi nini ma hu bani, “Ahu pe nabi do songon 
ham, anjaha domma roh hata ni sada malekat 
bangku marhitei hata ni Jahowa mangkatahon, 
“Arahkon ma ia mulak hu rumahmu, ase mangan 
ruti ia pakon minum bah.” Tapi marladung do ia ai 
bani. 

19 Jadi mulak ma ia rap pakonsi, anjaha mangan ruti 
ma ia i rumahni pakon minum bah. 

20 Sanggah hundul sidea bani meja, roh ma hata ni 
Jahowa bani nabi, na mangarahkonsi mulak; 

21 jadi idilohon ma hu bani halak ni Naibata, na roh 
hun Juda ai, nini ma, “Sonon do hata ni Jahowa, 
halani na so tinangihonmai hata ni Jahowa, anjaha 

seng iramotkon ho tonah, na tinonahkon ni Jahowa 
Naibatamu, 

22 tapi mulak do ho anjaha mangan ruti pakon 
minum bah bani ianan, na dob hinatahonni bam, 
“Seng bulih ho mangan ruti barang minum bah ijai’, 
halani ai, seng bulih das bangkeimu hu tanoman ni 
ompungmu.” 

23 Jadi dob mangan ruti pakon minum ia, ipalanai 
ma halode bani nabi, na niarahkonni ai mulak. 

24 Jadi bingkat ma ia, gabe pajumpah ma ia pakon 
singa i tongah dalan, gabe ibunuh ma ia. Tibal do 
bangkeini ai i dalan ai, anjaha halodeni ai jongjong 
i lambungni, singa ai pe jongjong do i lambung ni 
bangkei ai. 

25 Tonggor ma, roh ma halak mamontas, gabe iidah 
sidea ma bangkei ai tibal i tongah dalan, anjaha 
singa ai jongjong i lambung ni bangkei ai. Roh ma 
sidea patugahkon na masa ai hu huta, na niianan ni 
nabi na matua ai. 

26 Dob ibogei nabi, na mangarahkonsi ai mulak hun 
dalan pasal na masa ai, nini ma, “Halak ni Naibata 
do ia, na seng manangihon hata ni Jahowa, halani 
ai do ase iondoskon Jahowa ia hu bani singa, na 
manoroh anjaha na mamunuhsi, romban hu bani 
hata ni Jahowa, na dob nilumbahon-Ni hinan hu 
bani.” 

27 Dob ai nini ma hu bani anakni ai, “Palanai hanima 
ma bangku halode in!” Jadi ipalanai sidea ma ai. 

28 Jadi laho ma ia anjaha jumpahsi ma bangkeini 
ai tibal i dalan, anjaha halode ai pakon singa ai 
jongjong i lambung ni bangkei ai. Seng ipangan 
singa ai bangkei ai anjaha seng isoroh halode ai. 

29 Dob ai iangkat nabi ai ma bangkei ni halak ni 
Naibata ai, anjaha itampeihon ma ai hu halode ai, 
lanjar iboan ma ai mulak hu huta ai, laho manangisi 
pakon mananomsi. 

30 Inahkon ma bangkei ai hu tanomanni sandiri: 
itangisi ma ia, nini ma, “Ai, saninangku!” 

31 Jadi dob itanom sidea ia, nini nabi ai ma hu bani 
anakni ai, “Anggo matei ahu, tanom hanima ma ahu 
bani tanoman ni halak ni Naibata ai: tibalhon ma 
holi-holingku i lambung ni holi-holini. 

32 Ai maningon saud do hata na nidilohonni 
marhitei hata ni Jahowa dompak anjapanjap na 
i Betel, dompak ganup rumah panumbahan na i 
buntu-buntu, na ibagas huta-huta ni Samaria.” 

33 Dob salpu na masa ai, lanjar seng mulak do 
si Jerobeam hun bani dalanni na masambor 
ai, tapi iulaki do use pabangkitkon halak hun 
tongah-tongah ni ganup bangsa ai: barang ise 
na ra, ipabangkit ma ai gabe malim bani rumah 
panumbahan na i buntu-buntu. 

34 Gabe parbingkasan ni dousa ma ai bani ginompar 
ni si Jerobeam, ase siap sidea anjaha malobur hun 
tanoh on. 

Ilumbahon Nabi Ahia Uhum bani Si Jerobeam 


14 1 Bani panorang ai boritan ma si Abia, anak 
ni si Jerobeam. 

2 Dob ai nini si Jerobeam ma hu bani parinangonni, 
“Bingkat ma ho, pasamak hioumu, ase ulang ibotoh 
halak, parinangon ni si Jerobeam do ho, anjaha laho 
ma ho hu Silo: tonggor ma, ijai do Nabi Ahia, na 
mangkatahon hinan bangku, paboa ahu do gabe 
raja manggomgom bangsa on. 

3 lanjar boan ma sapuluh ruti, kuei pakon sada 
gusi manisan ni huramah laho marayaksi, ase ia 
patugahkon bam pasal hosah ni dakdanak on.” 

4 Jadi ibahen parinangon ni si Jerobeam ma sonai; 
bingkat ma ia laho hu Silo, anjaha masuk hu 
rumah ni si Ahia. Tapi anggo si Ahia ai seng be 
marpangidah, ai domma rambon matani halani 
tuani. 

> Tapi nini Jahowa ma hu bani si Ahia, “Tonggor 
ma, na roh do parinangon ni si Jerobeam laho 
manungkun hunbam pasal anakni, ai boritan do ia.” 
Sonon ma hatahon hu bani. Sanggah na masuk ai ia, 
hiouni domma ipasamak, 

Gnini si Ahia ma sanggah na binogeini ai 
panlangkahni ai roh hun labah, “Masuk ma ho, 
alo parinangon ni si Jerobeam! Mase ipasamak ho 
rupamu? Domma isuruh ahu mangkatahon hata na 
koras bam. 

7 Laho ma ho, patugah ma hu bani si Jerobeam, 
sonon do hata ni Jahowa, Naibata ni Israel, “Halani 
na dob Hupatimbul do ho hun tongah-tongah ni 
bangsa in, anjaha Hupabangkit ho gabe pambobai 
ni bangsang-Ku halak Israel, 

8 pala Hubuat harajaon in hun bani ginompar ni si 
Daud, anjaha Hubere in hubam, hape seng songon 
paruhuran ni juakjuak-Ku si Daud paruhuranmu, 
na manramotkon sagala titah-Ku anjaha na 
mangirikkon Ahu hun bani gok ni uhurni, pitah na 
pintor ibagas uhur-Hu do ihorjahon, 

9tapi jahat do pambahenanmu, lobih hun bani 
sagala raja na parlobei hunbam: ibahen ho do bam 
naibata na legan pakon gana-gana na tinuang, laho 
mamuhoi ringis-Hu, anjaha iambukkon ho do Ahu 
hu pudi ni gurungmu. 

10 Halani ai, tonggor ma, parohon-Ku ma 
hamagouan hu bani ginompar ni si Jerobeam, 
anjaha siapkonon-Ku do hun bani si Jerobeam 
sagala dalahi, na etek pakon na banggal i Israel, 
anjaha masap tumang do bahenon-Ku ginompar 
ni si Jerobeam, songon halak na mamuruni 
tompoh-tompoh, paima masap tumang ia. 

11 Barang ise na matei hun bani si Jerobeam ibagas 
huta, maningon bois panganon ni baliang: anjaha 
barang ise na matei i ladang, maningon bois 
paguton ni manuk-manuk na i awang-awang; ai 
Jahowa do mangkatahon ai. 

12 Halani ai bingkat ma ho laho hu rumahmu: 
daskonsi naheimu hubagas huta ai, matei ma 
dakdanak ai. 

13Tangisan ni ganup halak Israel do ia, anjaha 
tanomonni, pitah ia do hun bani si Jerobeam na 
dear tanomon, halani adong ope jumpah bani, na 
hinarosuhkon ni Jahowa, Naibata ni Israel, i rumah 
ni si Jerobeam. 

14 Tapi pajongjongon ni Jahowa ma bani sada raja 
na manggomgom Israel, na mansiapkon ginompar 
ni si Jerobeam. 

15 Anjaha bogbogan ni Jahwoa ma Israel, gabe 
guling-guling songon arung-arung na meol-eol 
ibagas bah, anjaha painsahon-Ni Israel hun tanoh 
na madear on, na dob binere-Ni hu bani ompung 
ni sidea hu dipar ni Bah Eufrat, halani Asera na 
binahen ni sidea, gabe ipuhoi ringis ni Jahowa. 

16 Anjaha ondoskonon-Ni ma Israel halani dousa na 
binahen ni si Jerobeam, pakon halani na tinoguni ai 
halak Israel mambahen dousa.” 

17 Dob ai bingkat ma parinangon ni si Jerobeam 
laho hu Tirsa. Daskonsi ia hu molmolan ni rumahni, 
matei ma dakdanak ai. 

18 [tanom sidea ma ia, anjaha ganup halak Israel 
manangisi, romban hu bani hata ni Jahowa, na dob 
pinatugah hinan marhitei Nabi Ahia, juakjuak-Ni ai. 
19Barita na legan pasal si Jerobeam, naha 
parporangonni anjaha naha panrajaionni, tonggor 

ma, tarsurat do ai ibagas buku barita ni raja-raja ni 
Israel. 

20 la dokah ni si Jerobeam manrajai dua puluh tahun 
do. Dob ai modom ma ia pakon ompungni, anjaha 
si Nadab anakni ai ma raja manggantihsi. 


Panrajaion ni si Rehabeam 
(ay. 21-31: pausih 2 Kron. 12) 


21Tapi si Rehabeam, anak ni Raja Salomo do 
marrajai i Juda. Ompat puluh sada tahun do 
umur ni si Rehabeam sanggah na bangkit raja ia, 
anjaha sapuluh pitu tahun do dokahni manrajai i 
Jerusalem, huta na pinilih ni Jahowa hun bani ganup 
marga ni Israel bahen ianan ni goranni. Goran ni 
inangni si Naama do, boru Ammon. 

22 Dob ai ihorjahon halak Juda ma sogam ni uhur 
ni Jahowa, ipuhoi ma simburu-Ni marhitei dousa, 
na binahen ni sidea ai, lobih hun bani ganup na 
binahen ni ompung ni sidea. 

23 Ai dihut do sidea padearhon bani sidea rumah 
panumbahan i buntu-buntu gana-gana pakon Asera 
i atas ni sagala buntu-buntu na gijang, pakon i toruh 
ni sagala hayu na tabun, 

24 anjaha adong do homa na marjolmahon dalahi 
i tanoh ai: ibahen sidea do romban hu bani 
hajahaton, na hinorjahon ni bangsa sipajuh begu- 
begu, na dob pinabali ni Jahowa i lobei ni halak 
Israel. 

25 Bani tahun palimahon dob raja si Rehabeam, 
tangkog ma si Sisak, raja hun Masir mandorab 
Jerusalem. 

26 Jayob do ugas-ugas hun rumah ni Jahowa pakon 
hun rumah ni raja ai, sabonar iayob do haganup: 
iayob do homa ganup gantar omas, na pinauli ni 
Raja Salomo. 

27 Dob ai ipauli Raja Rehabeam ma gantih ni ai 
gantar hun bani tombaga, anjaha iondoskon ma 
ai hu tangan ni pambobai ni bala, na marjaga i 
lambung ni labah ni rumah ni raja ai. 

28 Barang piga hali pe raja ai masuk hu Rumah ni 
Jahowa, sai iusung parjaga ai do ai, dob ai iboan ma 
mulak hu kamar jaga. 

29 Barita na legan ai pasal si Rehabeam pakon ganup 
na binahenni, ai lang tarsurat do ai ibagas buku 
Barita ni Raja-raja Juda? 

30 Anjaha sai adong do tong porang i tongah- 
tongah ni si Rehabeam pakon si Jerobeam sadokah 
manggoluh sidea. 

31Dob ai modom ma si Rehabeam rap pakon 
ompungni, anjaha itanom ma ia ibagas huta ni si 
Daud. la goran ni inang ni Naama do, boru Ammon. 
Jadi si Abia, anakni ai ma bangkit raja manggantihsi. 

Panrajaion ni si Abia 
(ay. 1-8: pausih 2 Kron. 13) 


15 1 Pasapuluh-ualuhtahunkon dob raja si 
Jerobeam, anak ni si Nebat, bangkit raja ma 
si Abia i Juda. 

2 Tolu tahun do ia manrajai i Jerusalem: si Maaka do 
goran ni inangni, boru ni si Absalom. 

3 Anjaha ihorjahon do ganup dousa, sagala na 
hinorjahon ni bapani na i lobei ni; seng gok daulat 
ni uhurni bani Jahowa Naibatani, songon uhur ni 
ompung ni si Daud. 

4Tapi halani si Daud do, ase ibere Jahowa, Naibatani 
ai, bani sada palita i Jerusalem, ai ma marhitei na 
pabangkitkon anakni manggantihsi, anjaha totap 
Jerusalem ibahen: 

> halani ihorjahon si Daud do na pintor ibagas uhur 
ni Jahowa, anjaha seng manlembang ia hun bani 
ganup na tinonahkon-Ni bani sadokah manggoluh 
ia, sobali pasal si Uria, halak Heti ai. 

6 Tapi sai tong do adong porang i tongah-tongahni si 
Rehabeam pakon si Jerobeam sadokah manggoluh 
bei sidea. 

7 Barita na legan ai pasal si Abia pakon ganup na 
binahenni ai, ai lang tarsurat do ai ibagas buku 
Barita ni Raja-raja ni Juda? Anjaha sai tong do 
adong porang i tongah-tongah ni si Abia pakon si 
Jerobeam. 

8 Dob ai modom ma si Abia rap pakon ompungni, 
anjaha itanom ma ia i huta ni si Daud. Jadi si Asa, 
anakni ai ma manggantihsi. 


Hadaulaton ni si Asa. 
Parpadananni pakon si Benhadad 


(ay. 11-15: pausih 2 Kron. 14:1-4; 15:16-18, ay. 
16-24: pausih 2 Kron. 16:1-6, 11:14) 


9 Paduapuluhtahunkon dob raja i Israel si Jerobeam, 
bangkit raja ma si Asa manggomgom Juda. 

10 Ompat puluh sada tahun do dokahni manrajai i 
Jerusalem. Goran ni ompung ni si Maaka do, boru 
ni si Absalom. 

11 thorjahon si Asa do na pintor bani uhur ni Jahowa, 
songon si Daud ompungni ai. 

12 hi ipalaho do sagala dalahi, na marjolmahon 
dalahi hun tanoh ai, anjaha ipadaoh do sagala gana- 
gana, na pinadear ni ompungni. 

13 [paturun do homa ompung ni si Maaka hun bani 
pangkat harajaon, halani ipadear sada gana-gana 
bani sisombahon Ashera: irumbakkon si Asa ma 
gana-gana ai anjaha itutung ma ai i topi ni Bah 
Kidron. 

14 Tapi seng ipadaoh anggo rumah panumbahan na 
i buntu-buntu. Sai tong do anggo uhur ni si Asa 
marsijoloman hu bani Jahowa sadokah manggoluh 
ia. 

15Sonai homa iboan do pirak, omas pakon 
parugas, na dob pinapansing ni bapani pakon na 
pinapansingni sandiri hu Rumah ni Jahowa. 

16 Sai tong do adong porang i tongah-tongah ni 
si Asa pakon si Baesa raja hun Israel, sadokah 
manggoluh bei sidea. 

17 Ai tangkog do si Baesa, raja ni Israel, mandorab 
Juda, anjaha ibatar-batari do Rama, ase ulang 
tarbahen atap ise luar barang masuk marayak si 
Asa, raja ni Juda. 

18 Dob ai ibuat si Asa ma ganup pirak pakon omas 
na tading ai ope hun bani arta na i Rumah ni 
Jahowa, sonai homa arta nai rumah ni raja ai, jadi 
iondoskon ma ai hu bani juakjuakni: dob ai isuruh 
si Asa ma sidea marayak si Benhadad, anak ni si 
Taberimon, tinubuhkon ni si Hesion, raja hun Aram, 
na marianan i Damaskus, nini ma, 

19“Marpadan ma hita, songon bapanta na 
marpadan samah sidea, Tonggor ma, hutongos do 
bamu siluah pirak pakon omas, on pe rotapkon 
ham ma padanmu pakon si Baesa, raja hun Israel, 
ase surut ia hun bangku.” 

20 Dob ai itangihon si Benhadad ma hata ni Raja Asa, 
gabe isuruh ma pambobai ni balani mandorab huta- 
huta ni Israel, italuhon ma huta Iyon, Dan, Abel-Bet- 
Maahat, ganup tanoh Kinerot pakon ganup tanoh 
Naftali. 

21 Dob ibogei si Baesa na masa ai, maronti ma ia 
mambatar-batari Rama, gabe mulak ma ia hu Tirsa. 
22 Dob ai iharah Raja Asa ma ganup Juda, sahalak 
pe lang na halaosan, jadi iusung sidea ma batu ni 
Ramah pakon parhayuni, na dob pinakei ni si Baesa 
ai, anjaha ipadear ma huta Geba-Benyamin pakon 
Mispa marhitei ai. 

23 Barita na legan ai pasal si Asa, kuasani haganup 
pakon ganup na binahenni ampa huta na 
pinajongjongni, ai lang tarsurat do ai ibagas buku 
Barita ni Raja-raja Juda? Tapi dob matua ia maborit 
do naheini. 

24 Dob ai modom ma si Asa rap pakon ompungni, 
anjaha itanom ma ia rap pakon ompungni i huta ni 
si Daud, ompungni ai. Jadi si Josafat, anakni ai ma 
manrajai gantihni. 


Panrajaion ni si Nadab pakon si Baesa 


25 Tapi si Nadab, anak ni si Jerobeam do bangkit 
raja i Israel, paduatahunkon dob raja si Asa i Juda, 
anjaha dua tahun do ia manrajai i Israel. 

26 Anjaha ihorjahon do sogam ni uhur ni Jahowa, 
anjaha songon parlahou ni bapani do parlahouni 
pakon pardousaonni, na mambahen Israel 
mardousa. 

27 Dob ai martahi-tahi ma dompaksi si Baesa, anak 
ni si Ahia, hun bani ginompar ni si Isasar, anjaha 
ibunuh si Baesa ma ia i Gibeton, ai ma huta 

na masuk hu bani halak Palistim; tudu sanggah 
mangkubu huta Gibeton ai si Nadab pakon ganup 
halak Israel. 

28 [bunuh si Baesa do ia, patolutahunkon dob si 
Asa raja i Juda, anjaha si Baesa ma bangkit raja 
manggantihsi. 

29 Dob bangkit raja ai, isiapkon ma ganup ginompar 
ni si Jerobeam; seng dong tading age sahalak na 
marhosah hun bani si Jerobeam ipaturut, sabonar 
isiapkon do ganup, romban hu bani hata ni Jahowa, 
na dob nilumbahon-Ni hinan marhitei juakjuak-Ni si 
Ahia, na hun Silo, 

30 halani dousa ni si Jerobeam na hinorjahonni 
ai, pakon halani na pinadari-darini ai halak Israel 
mambahen dousa, pakon halani na pinuhoanni ai 
ringis ni Jahowa, Naibata ni Israel. 

31 Barita na legan ai pasal si Nadab pakon ganup 
binahenni ai, ai lang tarsurat do ai ibagas buku 
Barita ni Raja-raja ni Israel? 

32 Sai tong do adong porang i tongah-tongah ni 
si Asa pakon si Baesa, raja hun Israel, sadokah 
manggoluh bei sidea. 

33 Patolutahunkon dob raja si Asa i Juda, bangkit 
raja ma si Baesa, anak ni si Ahia, manggomgom 
ganup Israel i Tirsa dua puluh ompat tahun dokahni. 
34 Ihorjahon do sogam ni uhur ni Jahowa, anjaha 
songon parlahou ni si Jerobeam do parlahouni 

pakon pardousaonni, na mambahen Israel 
mardousa. 


Nabi Jehu Manlumbahon Uhum bani Si Baesa 


16 1 Jadi roh ma hata ni Jahowa hu bani si Jehu, 
anak ni si Hanani, palumbahon si Baesa, nini 
ma 

2 “Halani domma Hupatimbul ho hun bani 
orbuk, anjaha Hupabangkit ho gabe pambobai 
ni bangsang-Ku halak Israel, hape iirikkon ho do 
dalan ni si Jerobeam, anjaha iojur-ojur ho do 
bangsang-Ku halak Israel mardousa, laho papuho 
ringis-Ku marhitei hun bani dousa ni sidea, 

3 tonggor ma, siap tumang do bahenon-Ku si Baesa 
pakon ginomparni, usih hu bani ginompar ni si 
Jerobeam, anak ni si Nebat. 

4 Barang ise na matei hun bani si Baesa ibagas huta, 
maningon bois do panganon ni baliang, anjaha 
barang ise na matei i ladang, maningon bois do 
paguton ni manuk-manuk na i awang-awang.” 

5 Barita na legan ai ope pasal si Baesa, na binahenni 
pakon kuasani, ai lang tarsurat do ai ibagas buku 
Barita ni Raja-raja Israel? 

6 Dob ai modom ma si Baesa rap pakon ompungni, 
anjaha itanom ma ia i Tirsa, gabe si Ela, anakni ai ma 
bangkit raja manggantihsi. 

7 Ambah ni ai roh do hata ni Jahowa marhitei Nabi 
Jehu, anak ni si Hanani dompak si Baesa pakon 

ginomparni ai, ai ma halani haganup hajahaton, na 
hinorjahonni dompak Jahowa, ibagas na usih ai ia 
songon ginompar ni si Jerobeam, anjaha halani na 
siniapkonni ai ginompar ni si Jerobeam. 


Si Ela Ibunuh si Simri 


8 Paduapuluh-onomtahunkon dob raja si Asa i 
Juda, bangkit raja ma si Ela, anak ni si Baesa 
manggomgom halak Israel i Tirsa, dua tahun 
dokahni. 

9 Tapi martahi-tahi do juakjuak ni si Simri, kopala 
ni na satongah gareta porangni mangimbangsi. 
Sanggah na marmabuk-mabuk ia minum anggur i 
rumah ni si Arsa, siramotkon rumah ni raja ai i Tirsa, 
10 masuk ma si Simri anjaha ibunuh ma ia matei 
paduapuluh-pitutahunkon dob raja si Asa i Juda, 
anjaha ia ma bangkit raja manggantihsi. 

11 Dob bangkit raja ia, dobkonsi hundul ia bani 
paratasni ai, ibunuh ma ganup ginompar ni si Baesa; 
seng dong tading ibahen age sada dalahi hun bani 
hade-hadeni barang huan-huanni. 

12 Sabonar siap do ibahen si Simri ganup ginompar 
ni si Baesa, romban hu bani hata ni Jahowa, na 
nilumbahon-Ni hinan hu bani si Baesa marhitei Nabi 
Jehu, 

13 halani haganup dousa ni si Baesa pakon halani 
dousa ni si Ela, anakni ai, na hinorjahon ni sidea 
ai, anjaha na niojur-ojur ni sidea halak Israel 

mardousa, gabe ipuhoi ringis ni Jahowa, Naibata ni 
Israel, marhitei gana-gana ni sidea ai. 

14 Barita na legan ai pasal si Ela pakon ganup na 
binahenni ai, ai lang tarsurat do ai bani buku Barita 
ni Raja-raja Israel? 


Panrajaion ni si Simri 
15 Paduapuluh-pitutahunkon dob raja si Asa i Juda, 
bangkit raja ma si Simri pitu ari dokahni i Tirsa: tapi 
anggo bala ai sanggah mangkubu huta Gibeton do, 
ai ma na masuk hu bani halak Palistim. 
16 Jadi dob ibogei bala na i parsaranan ai hata na 
mangkatahon, “Martahi-tahi do si Simri, anjaha 
domma ibunuh raja ai, jadi ipabangkit ganup bala 
ni Israel ma si Omri, pambobai ni bala ai, gabe raja 
manggomgom Israel bani parsaranan ai.” 
17 Dob ai tangkog ma si Omri pakon ganup halak 
Israel hun Gibeton, gabe ihubu sidea ma Tirsa. 
18 Tapi dob iidah si Simri, na dob talu huta ai, masuk 
ma ia hu parbatar-bataran ni rumah ni raja ai, 
itutung ma rumah ni raja ai i babouni, gabe matei 
ma ia, 
19 halani dousani, na hinorjahonni ai, marhitei 
na mambahen sogam ni uhur ni Jahowa, pakon 
na mangirikkon dalan ni si Jerobeam ampa 
mangkorjahon dousa songon na hinorjahonni ai, 
gabe mardousa Israel ibahen. 

20 Barita na legan ai pasal si Simri pakon partahi- 
tahian na binahenni ai, ai lang tarsurat do ai ibagas 
buku barita ni Raja-raja Israel? 


Panrajaion ni si Omri 


21 Marbolah dua do bangsa Israel ijia: satongah 
bangsa ai mangirikkon si Tibni, anak ni si Ginat, 
laho pabangkitkonsi gabe raja, na satongah nari 
mangirikkon si Omri. 

22 Tapi italuhon bangsa na mangirikkon si Omri do 
bangsa na mangirikkon si Tibni, anak ni si Ginat, jadi 
dob matei si Tibni, gabe si Omri ma bangkit raja. 

23 Patolupuluh-sadatahunkon dob raja si Asa i Juda, 
bangkit raja ma si Omri manggomgom Israel, 
sapuluh dua tahun dokahni: onom tahun do ia 
manrajai i Tirsa. 

24 Dob ai iboli ma Dolog Samaria hun bani si Semer 
marharga dua talenta pirak; ipajongjong ma sada 
huta i atas dolog ai, anjaha ibahen ma goran ni huta, 
na pinajongjongni ai, Samaria, mangirikkon goran ni 
si Semer, simada dolog ai hinan. 

23 Ihorjahon si Omri do sogam ni uhur ni Jahowa, 
anjaha jahatan do ia hun bani ganup jolma nai lobei 
ni. 

26 Ai mardalan do ia bani ganup dalan ni si 
Jerobeam, anak ni si Nebat, pakon bani ganup 
dousani ai, gabe mardousa halak Israel ibahen 

hinorhonni ai, anjaha ipapuho ringis ni Jahowa, 
Naibata ni Israel, marhitei gana-gana ni sidea ai. 

27 Barita na legan ai pasal si Omri, na binahenni 
pakon hagogohon na binahenni, ai lang tarsurat do 
ai bani buku barita ni Raja-raja Israel? 

28 Dob ai modom ma si Omri rap pakon ompungni, 
anjaha itanom ma ia i Samaria: jadi si Ahab, anakni 
ai ma gabe raja manggantihsi. 


Panrajaion ni si Ahab. Mungkah 
ni Pambalosion bani Baal 


29 Patolupuluh-ualuhtahunkon dob raja si Asa i 
Juda, bangkit raja ma si Ahab, anak ni si Omri, 
manggomgom Israel i Samaria, dua puluh dua 
tahun dokahni. 

30 ihorjahon si Ahab, anak ni si Omri ai do sogam ni 
uhur ni Jahowa, bueinan hun bani ganup jolma na i 
lobei ni. 

31 Maotiktu ope nini uhurni na mardalan bani dousa 
ni si Jerobeam, anak ni si Nebat ai. Ibuat ma si 
Isebel, boru ni si Et-Baal, raja ni halak Sidon bahen 
parinangonni, laho do ia homa mambalosi baal, 
anjaha marsombah hujai. 

32 |pajongjong do sada anjapanjap bani baal, i 
rumah panumbahan ni baal, na pinaulini i Samaria. 
33 Ipadear si Ahab do homa sada sisombahon 
Ashera. Lobihan ope si Ahab mamuhoi ringis ni 

Jahowa, Naibata ni Israel, marimbang hun bani 
haganup raja ni Israel, na i lobei ni. 

34Sanggah panorangni ipajongjong si Hiel na 
hun Betel do huta Jeriko. Matei ma si Abiram, 
bunga tubuhni, sanggah na mambahen onjolanni: 
matei ma si Segub, anakni sianggian, sanggah na 
padearhon horbanganni romban hu bani hata ni 
Jahowa, na hinatahon-Ni hinan marhitei si Josua, 
anak ni si Nun. 


Si Elias i Bah Karit 


17 1 Dob ai nini si Elias, halak Tisbi, na hun Tisbi, 
na i tanoh Gilead ai ma hu bani si Ahab, 
“Songon sintongni manggoluh Jahowa, Naibata ni 
Israel anjaha ahu jongjong i lobei-Ni, seng anjai 
roh namur barang udan ibagas piga-piga tahun on, 
anggo seng palobei ahu mangkatahon.” 

2 Dob ai roh ma hata ni Jahowa hu bani, 

3 “laho ma ho hunjon dompak hapoltakan, 
marponop ma ho i lambung ni Bah Karit, na hampit 
hapoltakan ni Bah Jordan. 

4Hun bani bah ai ma ho minum, anjaha domma 
Huhatahon kawak marmuduhon ho ijai.” 

3 Dob ai laho ma ia anjaha ibahen ma romban hu 
bani hata ni Jahowa: laho ma ia anjaha marianan 
ma ia i lambung ni Bah Karit, na hampit hapoltakan 
ni Bah Jordan. 

6 Jadi manrohan ma bani kawak mamboan ruti 
pakon gulei sogod-sogod, sonai homa bodari, 
anjaha hun bani bah ai do ia minum. 


Si Elias i Huta Sarpat 


7 Dob piga-piga dokah horah ma bah ai, halani seng 
roh be udan itanoh ai. 

8 Jadi nini Jahowa ma hu bani, 

9“Bingkat ma ho laho hu Sarpat, na i Tanoh 
Sidon, anjaha ijai ma ho marianan: tonggor ma, 
domma Huhatahon sada naboru na mabalu jjai 
marmuduhon ho.” 

10 Jadi bingkat ma ia laho hu Sarpat: daskonsi ia hu 
horbangan ni huta ai, tonggor ma, adong ma sada 
ijai naboru na mabalu marsoban-soban. Idilohon 
ma hu bani mangkatahon, “Mahua alop ham ma 
bangku bah otik ibagas tatabu on, ase minum ahu.” 
11 Sanggah na laho ai ia mangalop bah ai, idilohon 
ma use hu bani mangkatahon, “Mahua boan ham 
ma homa bangku santopik ruti.” 

12 Jadi nini ma, “Songon sintongni manggoluh 
Jahowa, Naibatamu, seng dong ruti bangku 
age sada, sobalitak sampohul ibagas hudon on, 
ambahni ai minak otik ibagas guri-guri on: tonggor 
ham ma, na marsoban-soban do ahu, ase laho ahu 
patureihon nitak ai bangku pakon bani anakku, ase 
mangan hanami, dob ai matei.” 

13Tapi nini si Elias ma hu bani, “Ulang ham 
rusak, laho ma ham, bahen ham ma songon na 
hinatahonmu ai: tapi paturei ham lobei bangku 
sada ruti na etek, anjaha boan ham ma ai bangku, 
dob ai paturei ham ma bamu pakon bani anakmu.” 
14 Ai sonon do hata ni Jahowa, Naibata ni Israel, 
“Nitak na ibagas hudon ai seng anjai bois, anjaha 
minak na ibagas guri-guri ai seng anjai hurang, das 
bani ari parohon ni Jahowa udan hu atas tanoh on.” 
15 Dob ai laho ma naboru ai, ibahen ma songon na 
hinatahon ni si Elias, gabe adong ma sipanganon 
bani, bani si Elias pakon bani dakdanak ai ganup ari. 
16 la itak na ibagas hudon ai seng ra bois, anjaha 
minak na ibagas guri-guri ai seng ra hurang, romban 
hu bani hata ni Jahowa, na hinatahon-Ni marhitei si 
Elias. 


Ipagoluh si Elias Anak ni na Mabalu 


17 Dob salpu na masa ai, boritan ma anak ni naboru, 
tondokanni ai: parah tumang do naboritni ai lanjar 
rotap ma hosahni. 

18 Nini naboru ai ma hu bani si Elias, “Aha do 
na binahenmu bangku, ham halak ni Naibata? Na 
roh do ham hape hu bangku laho pasingatkon 
dousangku pakon mamunuh anakku?” 

19Dob ai nini si Elias ma hu bani, “Boan ham 
ma bangku anakmu in.” Dob ai ibuat si Elias ma 
anakni ai hun bani abinganni, lanjar iboan ma ia 

hu babou, hu kamar iananni, anjaha itibalhon ma 
ia bani podomanni. 

20 Dob ai dilo-dilo ma ia hu bani Jahowa, nini ma, 
“Ham Jahowa, Naibatangku! Dihut do hape naboru, 
tondokankon marhinamagou ibahen Ham marhitei 
na mamunuh anakni?” 

21 Dob ai ipapodom ma dirini tolu hali i atas ni 
dakdanak ai lanjar dilo-dilo bani Jahowa, nini ma, 
“Mahua paulak Ham ma hosah ni dakdanak on hu 
bani.” 

22 Jadi itangihon Jahowa ma sora ni si Elias, gabe 
mulak ma hosah ni dakdanak ai hu bani, lanjar 
manggoluh ma ia. 

23 Dob ai ibuat si Elias ma dakdanak ai, anjaha iboan 
ma hun kamar pardatas hu toruh, anjaha ibere ma 
ia hu bani inangni, lanjar nini si Elias ma, “Tonggor 
ma, domma manggoluh anakmu on.” 

24 Nini naboru ai ma hu bani si Elias, “Sonari pe 
hubotoh, halak ni Naibata do ham, anjaha sintong 
do hata ni Jahowa, na luar hun pamanganmu.” 


Si Obaja, Juakjuak ni 
si Ahab, Pajumpah pakon si Elias 


18 2” ai bani labang-labang ni ari roh 
ma use hata ni Jahowa hu bani si Elias, 
ai ma patolutahunkon, nini ma, “Laho ma ho, 
pataridahkon ma dirimu hu bani si Ahab, ai sihol 
tongosonku ma udan hu tanoh in.” 

2 Dob ai laho ma si Elias pataridahkon dirini hu 
bani si Ahab, tapi masa do ijia lohei maningting i 
Samaria. 

3Dob ai idilo si Ahab ma si Obaja, siramotkon 
rumahni. Tapi marhabiaran tumang do si Obaja 
mangidah Jahowa, 

4ai sanggah na siniapkon ni si Isebel nabi ni 
Jahowa, ibuat si Obaja do saratus halak nabi, anjaha 
iponopkon ma sidea lima-lima puluh halak ibagas 
sada liang, anjaha ipasirsir do ruti pakon bah bani 
sidea. 

“Nini si Ahab ma hu bani si Obaja, “Siari hita 
ma tanoh on mangindahi bah tubuh pakon bah 
anak-anak andohar jumpah hita poyon-poyon, ase 
manggoluh huda pakon halode on, ase ulang 
tarpaksa siap deba hun bani pinahan in.” 

6 Jadi ibagi sidea ma tanoh ai sisiaranni: sahalak si 
Ahab mardalan bani dalan na sada, anjaha sahalak 
si Obaja mardalan bani dalan na sada nari. 

7 Jadi sanggah i tongah dalan si Obaja, tonggor ma, 
pajumpah ma ia pakon si Elias: dob itanda si Obaja 
ia manrogop ma ia, anjaha nini ma, “Ham do in 
hape, ham tuannami Elias?” 

8 Ibalosima ia, “Ahu ma da. Laho ma ho, patugah ma 
bani tuanmu, “Tonggor ma, domma ijon si Elias.” 

9 Jadi nini ma, “Aha gakni dousangku, ase 
ondoskononmu jabolonmu on hu tangan ni si 
Ahab, laho mamunuh ahu? 

10Songon — sintongni. manggoluh  Jahowa, 
Naibatamu, seng dong bangsa barang harajaon, 
na so tinongos ni tuanku suruhanni hujai laho 
mangindahi ham, anggo ihatahon sidea, 'Seng ijon 
ia” gabe ipabija raja ai ma harajaon barang bangsa 
ai, paboa na so jumpah sidea ham. 

11 Hape sonari ihatahon ham, “Laho ma ho, patugah 
ma hu bani tuanmu: Tonggor ma, ijon do si Elias.” 
12[ ahohonsi holi ahu hun bamu, ra usungon ni 
Tonduy ni Jahowa ma ham barang huja lang 
hubotoh: jadi anggo domma hupatugah hu bani si 
Ahab, hape lang jumpahsi ham, tontu bunuhonni 
ma ahu, age pe sai marhabiaran do ahu jabolonmu 
on mangidah Jahowa hun bani hadakdanakonku 
nari. 

13 Ai lang dong do na patugahkon hu bani tuannami, 
na hubahen sanggah na binunuh ni si Isebel nabi ni 
Jahowa, ai ma na huponopkon ai nabi ni Jahowa, 
saratus halak, lima-lima puluh halak ibagas sada 
liang, anjaha hupasirsir bani sidea ruti pakon bah? 
14 Hape sonari ihatahon ham, 'Laho ma ho patugah 
bani tuanmu: Tonggor ma, ijon do si Elias', 
maningon bunuhonni do ahu.” 

15Dob ai nini si Elias ma, “Songon sintongni 
manggoluh Jahowa Zebaot, anjaha ahu jongjong i 
lobei-Ni, maningon patalaronku do diringku hu bani 
sadari on.” 


1 Raja-raja 18 1347 


16 Dob ai laho ma si Obaja manjumpahkon si Ahab, 
anjaha ipatugah ma barita ai hu bani; jadi laho ma 
si Ahab manjumpahkonsi. 


Si Elias Pajumpah pakon si Ahab 


17 Jadi dob pajumpah si Ahab pakon si Elias, nini si 
Ahab ma hu bani, “Domma ijon hape ham siagou 
Israel?” 

18 Nini ma mambalosi, “Seng ahu na mangagou 
Israel, ham do pakon ginompar ni bapamu, 
marhitei na tinadingkon nasiam titah ni Jahowa 
laho mangirikkon baal. 

19 On pe, suruh ham ma na patumpuhon ganup 
halak Israel marayak ahu, hu Dolog Karmel rap 
pakon ganup nabi ni Baal, na ompat ratus lima 
puluh halak ai, pakon nabi ni sombahon Ashera, na 
ompat ratus halak ai, na mangan bani meja ni si 
Isebel.” 


Si Elias i Dolog Karmel 


20 Dob ai isuruh si Ahab ma na maningtingkon ai hu 
bani ganup halak Israel, anjaha ipatumpu ma homa 
ganup nabi ai hu Dolog Karmel. 

21 Dob ai ipadohor si Elias ma hu bani ganup bangsa 
ai, nini ma, “Sadia dokah nari sai mengkat-engkat 
nasiam angkup bei? Anggo Jahowa do Naibata, la 
ma irikkon nasiam: tapi anggo baal do, ia ma irikkon 

nasiam.” Tapi sangkababah hata pe lang ibalosi 
bangsa ai ia. 

22 Dob ai nini si Elias ma hu bani bangsa ai, “Sahalak 
ahu mando na tading nabi ni Jahowa, tapi nabi ni 
baal ompat ratus lima puluh halak nari. 

23 Bere nasiam ma bennami dua lombu jonggi, 
paturut ma ipilih sidea sada lombu jonggi bani 
sidea, itoktoki ma ai lanjar itampeihon bani soban 
ai, tapi ulang inahkon apuy hujai: tapi ahu ma 
na patorsatorsahon lombu jonggi na sada nari ai, 
anjaha manampeihon ai bani soban ai, anjaha lang 
pe hunahkon apuy hujai. 

24 Dob ai dilo nasiam ma goran ni naibata nasiam, 
ahu pe hudilo ma goran ni Jahowa. Anjaha Naibata 
na marbalos marhitei apuy, ai ma Naibata na 
sintong.” Dob ai sahata ma ganup bangsa ai 
mambalosi, “Dear ma ai!” 

25 Dob ai nini si Elias ma hu bani nabi ni baal ai, 
“Pilih nasiam ma bani nasiam sada lombu jonggi, 
anjaha parlobei ma nasiam patureihon ai, ai buei 
do nasiam, anjaha dilo nasiam ma goran ni naibata 
nasiam, tapi ulang nahkon nasiam apuy hujai.” 

26 [buat sidea ma lombu jonggi, na binere bani sidea 
ai, ipaturei sidea ma ai, anjaha ipadilo-dilo sidea 
ma goran ni baal hun bani sogod nari das tongah 
arian, sai nini sidea do, “Ham baal, balosi hanami!” 
Tapi seng dong sora, barang na mambalosi. Jadi 

marinjaki ma sidea inggot ni anjapanjap, na pinauli 
ni sidea ai. 

27 Jadi dob tongah ari ipahiri-hiri si Elias ma sidea, 
nini ma, “Pagogoh nasiam ma sora nasiam dilo- 
dilo, ai naibata do ia, ra sanggah marpingkir-pingkir 
do ia, barang paholangkon diri barang mardalani, 
barang na sanggah modom do ia, ase puho ia.” 

28 Dob ai ipagogoh sidea ma sora ni sidea dilo-dilo, 
anjaha irariki ma angkulani marhitei podang pakon 
tanja mardingat hasomalan ni sidea, pala sab daroh 
angkula ni sidea. 

29 Jadi dob salpu tongah ari, gabe siaran ma 
sidea das bani panorang panggalangonkon bani 
galangan sipanganon, tapi seng dong sora barang 
na mambalosi barang na manangihon. 

30 Dob ai nini si Elias ma hu bani ganup bangsa ai, 
“Padohor nasiam ma hu bangku!” Jadi ipadohor 
ganup bangsa ai ma hu bani, anjaha ipadear si Elias 
ma anjapanjap ni Jahowa, na dob majomba ai. 

31 Ibuat si Elias ma sapuluh dua batu, mangihutkon 
bilangan ni marga ni anak ni si Jakob, haondosan 
ni hata ni Jahowa na ijia, sanggah na hinatahon-Ni, 
“Maningon si Israel do goranmu.” 

32 Ipaturei ma sada anjapanjap bani goran ni 
Jahowa hun bani batu ai, anjaha ihurak ma sada 
bondar inggot anjapanjap ai, hira-hira dua tumba 
bonih bolagni. 

33 latur ma soban ai, itoktoki ma lombu jonggi ai, 
anjaha itampeihon ma ai bani soban ai. 

34 Dob ai nini ma, “Goki nasiam ma ompat gusi 
bah, anjaha useihon nasiam ma ai bani galangan 
situtungon ai pakon bani soban ai.” Jadi ibahen 
ma sonai. Nini ma use, “Bahen nasiam ma sonari 
paduahalihon.” Jadi ipaduahali sidea ma. Ihatahon 
use ma, “Bahen nasiam ma sonari patoluhalihon.” 
Jadi ipatoluhali sidea ma. 

35 Pala mardalan bah ai inggot anjapanjap ai, 
bondar ai pe gok bah do. 

36 Jadi dob jumpah panorang panggalangonkon 
bani galangan sipanganon, ipadohor Nabi Elias 
ma, anjaha nini ma, “Ham Jahowa, Naibata ni si 
Abraham, si Isak pakon si Israel, sai pabotohkon 
Ham ma sadari on, paboa Ham do Naibata i Israel, 
anjaha ahu do juakjuak-Mu, anjaha marhitei hata- 
Mu do hubahen ganupan on. 

37 Sai balosi Ham ma ahu, Ham Jahowa, balosi Ham 
ma ahu, ase ibotoh bangsa on, Ham do Naibata, alo 
Jahowa, anjaha sai pasuang Ham ma uhurni sidea.” 
38 Dob ai madabuh ma apuy ni Jahowa, anjaha 
bois ma ipangan galangan situtungon, soban, batu 
pakon tanoh ai, anjaha idilat do homa pakon bah na 
ibagas bondar ai. 

39 Jadi dob iidah ganup bangsa ai ai, manrogop ma 
sidea, nini ma, “Jahowa do Naibata na sintong, 
Jahowa do Naibata na sintong!” 

40 Dob ai nini si Elias ma hu bani sidea, “Tangkapi 
nasiam ma nabi ni baal in, ulang adong na maluah 
hun bani sidea age sahalak!” Jadi itangkapi ma 
sidea. Dob ai itogu si Elias ma sidea tuad hu Bah 
Kison, lanjar itampuli ma sidea ijai. 

41 Dob ai nini si Elias ma hu bani si Ahab, “Tangkog 
ma ham mangan anjaha minum, ai domma hubogei 
sora ni udan na doras.” 

42 Jadi dob tangkog si Ahab laho mangan pakon 
minum, tangkog masi Elias hu atas ni Dolog Karmel: 
manrogop ma ia hu tanoh, anjaha ibahen ma bohini 
hu holangkolang ni towodhi. 

43 Dob ai nini ma hu bani suruhanni, “Tangkog ma 
ho, tatap ma dompak laut.” Jadi tangkog ma ia 
manatap, anjaha nini ma, “Seng dong age aha.” Dob 
ai ihatahon si Elias ma use, “Laho ma ho use!” Jadi 
laho ma suruhan ai, pitu hali sonai. 

44 Papituhalihon nini ma, “Tonggor ma, sada 
hombun na etek-etek songon tangan ni jolma 
manaik hun laut.” Dob ai nini si Elias ma, “Tangkog 
ma ho, hatahon ma hu bani si Ahab, 'Pasang ma 
garetamu anjaha tuad ma han, ase ulang haolatan 
ham ibahen udan.” 

45Dob ai seng sadiha dokah nari mamirong ma 
langit ai ibahen hombun pakon haba-haba, gabe 
roh ma udan, doras tumang. Ipasang si Ahab ma 
garetani anjaha laho ma hu Jesreel. 

46 Jadi roh ma tangan ni Jahowa manogu si Elias: 
igonditi ma binongeini anjaha marpojong ma ia i 
lobei ni si Ahab das hu Jesreel. 


Si Elias Maporus hu Dolog Horeb 


19.” ai ipatugah si Ahab ma ganup na 
binahen ni si Elias pakon naha pamunuhni 
bani ganup nabi ai marhitei podang. 

2 Dob ai isuruh si Isebel ma suruhanni marayak 
si Elias mangkatahon hu bani, “Sai sonin ma 
ibahen Naibata bangku, lobih ope tene, anggo 
seng hubahen hosahmu patar, usih songon na 
binahenmu hu bani hosah ni ganup sidea ai.” 

3 Jadi mabiar ma ia, gabe bingkat ma ia mardalan 
paluahkon hosahni. Daskonsi ia i Berseba, naitanoh 
Juda, itadingkon ma juakjuakni ijai. 

4Tapi laho ma ia hu halimisan, sadari mardalan 
daohni: dob das ia hujai, hundul ma ia marlinggom i 
toruh ni sada hayu tatada, anjaha ipangindo uhurni 
ma sihol matei, nini ma, “Sungkup ma in Ham 
Jahowa, buat Ham ma hosahku, ai seng dearan 
paruhuranku hun bani ompungku.” 

3 Dob ai ipatibal ma bani lanjar modom i toruh ni 
sada hayu tatada, tapi tonggor ma, roh ma sada 
malekat manggiutsi, anjaha nini ma hu bani, “Puho 
ma ham, mangan ma!” 

6 Jadi mangkawah ma ia, gabe iidah ma tibal hampit 
uluni sada ruti na ginoreng pakon sada gusi marisi 

bah. Dob mangan pakon minum ia iulaki ma use 
modom. 

7 Dob ai roh ma malekat ni Jahowa manggiutsi 
paduahalihon, anjaha nini ma, “Puho ma ham, 
mangan ma, ase ulang madaohtu iahap ham 
sidalananmu ai.” 

8 Dob ai puho ma ia, mangan ma ia anjaha minum, 
lanjar mardalan ma pinargogohan ni sipanganon ai 
ompat puluh ari ompat puluh borngin dokahni das 
hu Horeb, Dolog ni Naibata. 


Ipatalar Naibata Diri-Ni i Horeb 


ə Masuk ma ia ijai hubagas sada liang, lanjar 
marborngin ma ia ijai; dob ai tonggor ma, roh ma 
hata ni Jahowa hu bani, nini ma, “Aha do horjamu 
ijon, Elias?” 

10 Nini ma, “Na manringis do ahu mangkopkop 
horja ni Jahowa, Naibata Zebaot, ai domma 
itadingkon halak Israel parpadanan-Mu, domma 
irumbakkon sidea anjapanjap-Mu, anjaha domma 
ibunuhi sidea nabi-Mu marhitei podang, sahalak 
ahu mando na tading, anjaha ipindahi sidea do 
hosahku sihol mambuat ai.” 

11 Dob ai nini Jahowa ma, “Luar ma ho, anjaha 
jongjong ma ho bani dolog in i lobei ni Jahowa. 
Tonggor ma, mamontas ma Jahowa, anjaha 
torbanon ni ampilaos ma dolog-dolog in, anjaha 
bolahonni ma dolog batu i lobei ni Jahowa, tapi 

seng Jahowa ope ibagas ampilaos ai: dob salpu 
ampilaos ai roh ma lalou, tapi seng Jahowa ope 
ibagas lalou ai: 

12 dob salpu lalou ai roh ma apuy, tapi seng Jahowa 
ope ibagas apuy ai: dob salpu apuy ai roh ma logou 
na anget-anget.” 

13 Dob ibogei si Elias ai, irungkub ma bohini bani 
mantelni, luar ma ia lanjar jongjong i babah ni 
liang ai. Dob ai tonggor ma, roh ma sada sora 
mangkatahon hu bani, “Aha do horjamu ijon, 
Elias?” 

14 Nini ma, “Na manringis do ahu mangkopkop 
horja ni Jahowa, Naibata Zebaot; ai domma 
itadingkon halak Israel parpadanan-Mu, domma 
irumbakkon sidea anjapanjap-Mu, anjaha domma 
ibunuhi sidea nabi-Mu marhitei podang, sahalak 
ahu mando na tading, anjaha ipindahi sidea do 
hosahku sihol mambuat ai.” 

15 Tapi nini Jahowa ma hu bani, “Mulak ma ho 
hun bani dalanmu hinan hu halimisan Damaskus. 
Daskonsi ho, minaki ma si Hasael gabe raja 
manggomgom Aram: 

16 minaki ma pakon si Jehu, anak ni si Nimsi gabe 
raja manggomgom Israel: minaki ma homa si Elisa, 
anak ni si Safat, hun Abel-Mehola, gabe nabi 
manggantih ho. 

17 Jadi barang ise na maluah hun bani podang ni si 
Hasael, bunuhon ni si Jehu ma ai, anjaha barang ise 

na maluah hun bani podang ni si Jehu, bunuhon ni 
si Elisa ma ai. 

18 Ambah ni ai tading ope Hubahen i Israel pitu ribu 
halak, na so manowod, marsombah hu baal anjaha 
na seng ongga manummahsi.” 


Tardilo si Elisa 


19 Dob ai bingkat ma si Elias hunjai, gabe jumpahsi 
ma si Elisa, anak ni si Safat, tudu sanggah 
maninggala ia rap pakon sapuluh dua pasang 
lombu i lobei ni, ia do manjolom pasangan na 
pasapuluhduahon. Mamontas ma si Elias hun 
lambungni lanjar isabeihon ma mantelni ai hu bani. 
20 Mintor itadingkon si Elisa ma lombu ai, anjaha 
marlintun ma ia mangirikkon si Elias, anjaha nini 
ma, “Mahua lopas ham ma ahu lobei manummah 
bapa pakon inang, ase huirikkon ham!” Dob ai nini 
si Elias ma hu bani, “Laho ma, tapi mulak da; ingat 
na hubahen ai bam!” 

21 Dob ai laho ma ia, ibuat ma lombu na sapasang 
ai anjaha isayat ma ai, lanjar pasangan ni lombu 
ai do ibahen malompah gulei ai; ibere ma gulei ai 
panganon ni halak na ijai ai. Dob ai bingkat ma ia 
mangirikkon si Elias gabe juakjuakni. 

Parporangan ni si Ahab pakon Raja 
Benhadad, na hun Damaskus 


1 Tapi ipatumpu si Benhadad, Raja Aram 
20 ma ganup balani, tolu puluh dua raja do 
hasomanni, sonai homa huda pakon gareta porang: 
jadi tangkog ma ia, ihubu ma Samaria anjaha 
iporang. 

2 Dob ai isuruh ma suruhanni marayak si Ahab raja 
ni Israel hu huta ai, 

3 anjaha nini ma hu bani, “Sonon do hata ni 
si Benhadad, “Perakmu pakon omasmu ahu 
do simadasi: parinangonmu sijengesan pakon 
dakdanakmu ahu do homa simadasi.” 

4Nini raja Israel ma mambalosisi, “Songon na 
hinatahonmu ai ma tongon tuannami anjaha 
rajanami, ham do simada ahu pakon ganup na 
adong bangku.” 

3 Dob ai iulaki suruhan ai ma roh use, nini sidea 
ma, “Sonon do hata ni si Benhadad, ‘Domma 
husuruh namin mangkatahon bamu, Bere ma hu 
bangku perakmu, omasmu, parinangonmu pakon 
dakdanakmu' 

6tapi patar sonon suruhonku ma juakjuakku 
marayak ham, ase irungkapi sidea rumahmu pakon 
rumah ni juakjuakmu, anjaha sagala ugas, na 
hinarosuhkon ni sidea, buaton anjaha boanon ni 
sidea ma ai.” 

7Dob ai idilo raja ni Israel ma ganup pangintuai 
ni nagori ai, ihatahon ma, “Botoh anjaha tonggor 
nasiam ma, habadoronta do hape, na pinindahan 
ni halak on; halani isuruh do suruhanni hu bangku 
mangindo parinangonku, dakdanakku, pirakku 
pakon omasku, anjaha seng hujua mamberehon ai 
bani.” 

8 Dob ai nini ganup pangintuai ai pakon bangsa ai 
ma hu bani, “Ulang ma patangar-tangar ham ai, 
anjaha ulang ma hadearhon ham!” 

9 Jadi nini raja ai ma hubani suruhan ni si Benhadad, 
“Hatahon nasiam ma hu bani tuannami, raja in, 
'Haganup na pinindomu na parlobei hun bani 
juakjuakmu, sai na bahenonku do in, tapi anggo 
pasal on, seng tarbalosi ahu in.” Dob ai mulak ma 
suruhan ai padaskon balos ai. 

10julaki si Benhadad ma use  suruhanni 
mangkatahon hu bani, “Sai sonai ma ibahen 
Naibata bangku, lobih ope tene, anggo sungkup 
do orbuk ni huta Samaria on manggoki tangan ni 
ganup bangsa, na mangirikkon ahu.” 

11 Dob ai nini raja Israel ma mambalosi, “Hatahon 
ma bani, 'Halak na mangkalhal podangni, ulang ma 
manganjang, songon na dob patibal podangni.” 

12 Jadi dob ibogei Raja Benhadad hata ai, tudu 
sanggah minum anggur ia pakon raja-raja ai ibagas 
lampolamponi, nini ma hu bani juakjuakni, “Inggoti 

nasiam ma huta in!” Jadi mintor iinggoti sidea ma 
huta ai. 

13 Dob ai tonggor ma, roh ma sada nabi marayak 
si Ahab, raja ni Israel, nini ma, “Sonon do hata 
ni Jahowa, 'Domma iidah ho munsuhmu na buei 
on? Tonggor ma, ondoskonon-Ku ma in sadari 
on hubagas tanganmu, ase ibotoh ho, Ahu do 
Jahowa.” 

14 Dob ai nini si Ahab ma, “Marhitei ise?” Nini nabi 
ai ma, “Sonon do hata ni Jahowa, “Marhitei juakjuak 
ni raja-raja urung.” Nini raja ai ma use, “Ise na 
parlobei bingkat?” Nini nabi ai ma, “Ham do.” 

15 Dob ai ibilang raja ai ma juakjuak ni raja-raja 
urung ai, duaratus tolu puluh dua halak bueini, dob 
ai ibilang ma homa ganup bangsa Israel, pitu ribu 
halak. 

16 Dob ai luar ma sidea tongah arian, sanggah na 
minum-minum si Benhadad i lampolamponi rap 
pakon raja-raja na tolu puluh dua halak ai, na 
hinarahni ai. 

17 Dob ai luar ma parlobei juakjuak ni raja-raja 
urung ai. Isuruh si Benhadad ma suruhanni 
mangipa-ipa, jadi nini sidea ma hu bani, “Adong do 
halak na roh hun Samaria.” 

18 Nini raja ai ma, “Barang na sihol mardamei sidea 
ase luar, barang sihol marporang, tangkapi nasiam 
ma sidea manggoluh.” 

19 Jadi luar ma sidea hun huta ai, ai ma juakjuak ni 
raja-raja urung ai pakon bala ai hun pudi ni sidea. 
20 [bunuh sidea bei ma imbangni, gabe maporus ma 
halak Aram ai; ipardakdak halak Israel ma sidea, tapi 
maluah do si Benhadad na marhuda ai rap pakon 
deba halak siajak huda. 

21 Jadi luar ma homa raja ni Israel, anjaha iayob ma 
huda pakon gareta porang, anjaha buei tumang do 
halak Aram na rasei ibahen. 

22 Dob ai roh ma nabi ai marayak raja ni Israel, nini 
ma hu bani, “Laita! Marjaga ma ham, pingkir ham 
ma barang aha sibahenonmu, halani tahun na roh 
on, roh do raja ni Aram mamorang ham.” 

23 Nini juakjuak ni Raja Aram do hu bani raja ai, 
“Naibata dolog-dolog do naibata ni sidea ai, ai do 
ase gogohan sidea ase hita: tapi porang hita ma 
sidea i tanoh hondot, tontu talu ma sidea ibahen 
hita. 

24 Halani ai sonon ma bahen ham, “Paturun ham 
ma raja-raja ai, ganup hun jabatanni hinan, anjaha 
bahen ham ma puanglima gantih ni sidea: 

25 tapi patumpu ham ma bamu bala songon balamu 
na dob rasei ai, sonai homa huda pakon gareta: 
jadi porang hita ma sidea i tanoh hondot, anjaha 
tongon, sai na monang do hita.” Itangihon si 
Benhadad do hata ni sidea, anjaha ibahen ma sonai. 

26 Dob salpu na satahun ai, iharah si Benhadad ma 
halak Aram, anjaha tangkog ma ia hu Afek, laho 
marporang dompak Israel. 

27 Anjaha halak Israel pe iharah ma anjaha 
iparbohali, jadi bingkat ma sidea manjumpahkon 
halak Aram: marsaran ma halak Israel patontang 
pakon sidea songon dua hulanan hambing na 
etek-etek, tapi igoki halak Aram do tanoh ai. 

28 Jadi roh ma sada halak ni Naibata marayak raja ni 
Israel, nini ma dompaksi, “Sonon do hata ni Jahowa, 
“Halani ihatahon halak Aram, Naibata ni dolog- 
dolog do Jahowa, sedo Naibata ni tanoh hondot, 
halani ai ondoskonon-Ku ma hubagas tanganmu 
halak na mabuei on, ase itanda nasiam, Ahu do 
Jahowa.” 

29 Jadi marsaran ma sidea patontang-tontang pitu 
ari dokahni. Papitu arihon marsiporangan ma sidea, 
gabe ibunuh halak Israel ma saratus ribu halak 
Aram, bala pardalan nahei ibagas sadari. 

30 Maporus ma na tading ai hu huta Afek, tapi 
idabuhi tembok ni huta ai ma dua puluh ribu halak 
hun bani na tading ai. Si Benhadad pe maporus do, 
imasuki ma huta ai hun rumah na sada hurumah na 
sada nari. 

31 Marsahap ma juakjuakni hu bani, “Tonggor ma, 
ibogei hanami do barita ni raja ni Israel, raja paridop 
ni uhur do sidea: palopas ham ma hanami marbaju 

guni pakon margotongkon tali laho luar marayak 
raja ni Israel andohar ipalopas ham manggoluh.” 
32 Dob ai luar ma sidea marhiou guni, anjaha 
margotong-gotong tali, marayak raja ni Israel, 
anjaha nini sidea ma, “Nini juakjuakmu si 
Benhadad; mahua palopas ham ma ahu 
manggoluh.” Jadi nini raja ai ma, “Manggoluh ope 
ia? Saninangku do ia.” 

33 lahap sidea tugah-tugah na madear do ai, mintor 
itangkap sidea ma hatani ai, “Anggimu ma tongon 
si Benhadad!” Dob ai nini ma, “Laho ma nasiam, 
boan nasiam ma ia hujon.” Jadi luar ma si Benhadad 
marayak raja ai, lanjar ihatahon raja ai ma ia naik hu 
gareta. 

34Dob ai nini si Benhadad ma hu bani raja ai, 
“Hupaulak ma bamu huta, na nirampas ni bapa 
ondi hun bani bapanta, anjaha pajongjong ham 
ma bamu rumah partiga-tigaan i Damaskus, songon 
na binahen ni bapa i Samaria. Tapi anggo ahu, 
paluah ham ma ahu maronjolan bani padan on.” 
Jadi marpadan ma sidea, dob ai ilopas ma ia laho. 


Uhum hu bani si Ahab, Halani na 
Pinaluahni ai si Benhadad 


35 Dob ai roh ma sada halak hun bani nabi-nabi ai, 
mangkatahon hu bani hasomanni marhitei hata ni 
Jahowa, “Mahua lonsingi ma ahu!” Tapi manjua do 
halak ai manlonsingisi. 

36 Dob ai nini nabi ai ma hu bani, “Halani na so 
tinangihonmai sora ni Jahowa, tonggor ma, anggo 
laho holi ho, hun lambungku, sorohon ni singa ma 
ho.” Jadi lahohonsi ia hun lambungni, pajumpah ma 
ia pakon singa, anjaha isoroh ma ia. 

37 Dob ai jumpahsi ma sada halak na legan, jadi nini 
ma hu bani, “Mahua lonsingi ma ahu!” Jadi ilonsingi 
halak ai ma ia, pala ugahan ia. 

38Dob ai laho ma nabi ai mangambat raja ai hu 
tongah dalan, anjaha ipalegan ma rupani marhitei 
na mambahen pambalut bani matani. 

39 Jadi sanggah mamontas raja ai, doruh-doruh ma 
ia hu bani raja ai, nini ma, “Bingkat do jabolonmu 
on hu parporangan: jadi tonggor ma, roh ma sada 
halak, iboan ma bangku sada halak na tartaban 
anjaha nini ma, Jaga halak on, anggo lintun ia, 
maningon hosahmu gantih ni hosahni, barang 
maningon galaronmu pirak sada talenta.' 

40Hape sanggah na porlu tumang horja ni 
jabolonmu on, sompong seng ijin be ia.” Dob ai nini 
raja ai ma hu bani, “Sonai ma uhum bam: songon 
putusanmai ma!” 

41 Dob ai mangolos ma ia mananggali pambalutni 
hun bani matani, gabe itanda raja ai ma ia, ai ma 
sada hun bani nabi-nabi ai. 

42 Dob ai nini nabi ai ma hu bani, “Sonon do 
hata ni Jahowa, “Halani na pinaluahmu ai hun 
bani tanganmu halak ai, na sihol siapkonon-Kai, 

maningon hosahmu gantih ni hosahni, anjaha 
bangsamu gantih ni bangsani.” 

43 Dob ai mulak ma raja ni Israel hu rumahni, hu 
Samaria, ibagas gila pakon pusok ni uhur. 


Pambunuhon ni si Ahab bani si Nabot, Laho 
Mambangkuhon Pohon Anggurni 


21 1 Dobkonsi na masa ai, tarjadi ma sonon: 
Adong do pohon anggur bani si Nabot, halak 
Jesreel ai, i lambung rumah ni si Ahab, Raja Israel. 
2 Dob ai nini si Ahab ma hu bani si Nabot, “Mahua 
bere ma bangku pohon anggurmai, ase adong 
panuan-nuanan ni lowohnami, halani dohorni ai hu 
rumahku, hubere pe bam pohon anggur sidearan 
gantihni ai, barang pirak nasa arga ni pohonmai, 
anggo ai do dearan nini uhurmu.” 

3 Tapi nini si Nabot ma hu bani si Ahab, “Ipandang 
Jahowa do bereonku bamu tading-tadingan ni 
bapa.” 

4Jadi mulak ma si Ahab hu rumahni, mandolei 
anjaha gok ringis, halani hata ni si Nabot, na hun 
Jesreel ai, hu bani, ai nini do, “Seng ra ahu mambere 
bamu tading-tadingan ni bapa.” Ipatibal raja ai ma 
bani i podoman, anjaha bohini dompak dingding, 
anjaha seng ra ia mangan. 

5 Dob ai roh ma si Isebel, parinangonni ai hu bani, 
nini ma hu bani, “Mase ma sonin pusok ni uhurmu, 
anjaha seng ra ham mangan?” 

6 Jadi nini ma hu bani, “Marsahap do ahu pakon si 
Nabot halak Jesreel ai, ningku do hu bani, “Mahua 
bere ma pohon anggurmin bolionku, barang, anggo 
rosuhan uhurmu, hubere pe pohon anggur na legan 
gantihni” jadi nini ma mambalosi, “Seng ra ahu 
mambere bamu pohon anggurhai.” 

7 Dob ai nini si Isebel parinangonni ai ma hu bani, 
“Ai lang ham do nuan na manrajai Israel? Hundul ma 
ham, mangan ma ham, anjaha tenger ma uhurmu, 
hubere pe bamu pohon anggur ni si Nabot, halak 
Jesreel ai.” 

8 Dob ai ibahen ma surat ibagas goran ni si Ahab, 
anjaha itokan ma ai marhitei tokanni, anjaha 
itongoskon ma surat ai hu bani pangintuai- 
pangintuai pakon halak na sangap-sangap, 
hasoman ni si Nabot ai. 

9 Anjaha sonon do hata ni suratni ai, “Tingtingkon 
nasiam ma sada ari puasa, anjaha hatahon nasiam 
ma si Nabot hundul i luluan ni tumpuan ai, 

10 anjaha pahundul nasiam ma homa dua halak 
paruhur jahat padompak-dompak pakonsi, ase 
sidea marsaksihon dompaksi, ‘Domma iapasi ho 
Naibata pakon raja in.” Dob ai togu nasiam ma ia 
hudarat, anjaha pargijig nasiam ma ia bani batu, ase 
matei ia.” 

11 Jadi roh ma halak nai huta ai, ai ma partua-partua 
pakon halak na sangap-sangap ai, na marianan 
rapkonsi ibagas huta ai, mandalankon songon na 

hinatahon ni si Isebel ibagas surat, na tinongosni ai 
bani sidea. 

12 itingtingkon sidea ma sada ari puasa, anjaha 
ihatahon ma si Nabot hundul i luluan ni tumpuan 
ai. 

13 Dob ai roh ma na dua halak paruhur na jahat 
ai, jadi hundul ma ia padompak-dompak pakonsi, 
dob ai marsaksihon ma halak paruhur na jahat ai 
dompak si Nabot i lobei ni bangsa ai, nini ma, 
“Domma iapasi si Nabot on Naibata pakon raja in.” 
Dob ai iarahkon sidea ma ia hu darat ni huta ai, 
anjaha ipargijig sidea ma ia bani batu lanjar matei. 
14 Isuruh sidea ma na patugahkon hu bani si Isebel, 
“Domma matei si Nabot ipargijig.” 

15 Jadi dob ibogei si Isebel, na dob matei si Nabot 
hona pargijig bani batu, nini si Isebel ma hu bani 
si Ahab, “Jongjong ma ham, buat ma bamu pohon 
anggur ni si Nabot, halak Jesreel ai, na jinuani 
mamberehon bolionmu ai, ai lang manggoluh be si 
Nabot, domma matei ia.” 

16 Jadi dob ibogei si Ahab, na dob matei si Nabot, 
jongjong ma ia, sihol laho hu pohon anggur ni si 
Nabot, halak Jesreel ai, laho mambangkuhon ai. 


Ilumbahon si Elias Papa ni Naibata hu bani si Ahab 


17 Tapi roh ma hata ni Jahowa hu bani si Elias, halak 
Tisbi ai, nini ma, 

18 “Jongjongkon ma anjaha tuad ma ho marayak si 
Ahab, raja Israel, na marianan i Samaria. Tonggor 
ma, ibagas pohon anggur ni si Nabot do ia nuan, ai 
domma tuad ia hujai laho mambangkuhon ai. 

19 Hatahon ma hu bani, ‘Sonon do hata ni Jahowa: 
Ai lang domma mambunuh ho, anjaha manrampas 
homa? Ambahni ai hatahon ma hu bani, “la ijin 
idilati baliang daroh ni si Nabot, maningon ijai do 
dilaton ni baliang darohmu.” 

20 Nini si Ahab ma hu bani si Elias, “Domma 
tardapot ahu ibahen ham, o munsuhku!” Nini si 
Elias ma mambalosi, “Domma tardapot ahu tongon, 
ai domma ibahen ho dirimu, laho mangkorjahon 
sogam ni uhur ni Jahowa. 

21 Tonggor ma, parohon-Ku ma bam hamagouan: 
siapkonon-Ku ma ginomparmu, siapkonon-Ku ma 
hun bani si Ahab sagala dalahi na poso barang na 
dob matua i Israel, 

22 anjaha bahenon-Ku ma ginomparmu songon 
ginompar ni si Jerobeam, anak ni si Nebat, pakon 
ginompar ni si Baesa, anak ni si Ahia, halani na 
pinapuhomai ringis-Ku, anjaha halani na niojurmai 
halak Israel mambahen dousa. 

23 Anjaha hu bani si Isebel sonon do hata ni Jahowa, 
“Maningon bois holi panganon ni baliang si Isebel i 
lambung tembok ni Jesreel.” 

24 Barang ise na matei hun bani si Ahab ibagas huta, 
maningon bois panganon ni baliang, anjaha barang 

ise na matei i ladang, maningon bois panganon ni 
manuk-manuk na i awang-awang. 

23 hi seng dong jolma songon si Ahab, na 
mamberehon dirini laho mangkorjahon sogam 
ni uhur ni Jahowa, na pinaojur-ojur ni si Isebel, 
parinangonni ai. 

26 Ai jahat tumang do pambahenanni marhitei na 
niirikkonni ai naibata na legan, songon na binahen 
ni halak Amori hinan, ai ma na dob pinabali ni 
Jahowa hinan hun lobei ni halak Israel.” 

27 Tapi dob ibogei si Ahab hata ondi, irigati ma 
hiouni, anjaha isorungkon ma hiou guni, anjaha 
marunduk ni uhur ia mardalan. 

28 Dob ai roh ma hata ni Jahowa hu bani si Elias, 
halak Tisbi ai, nini ma, 

29 “Domma iidah ho, na pinaunduk ni si Ahab ai 
dirini i lobei-Hu? Halani na pinaundukni ai dirini 
i lobei-Hu, seng be parohon-Ku hamagouan ai 
sanggah manggoluh ia, sanggah goluh ni anakni pe 
parohon-Ku hamagouan ai bani ginomparni.” 


Si Ahab pakon si Josafat Marsada Riah 
Mangimbang Halak Aram 
(ay. 2-35: pausih 2 Kron. 18:2-34) 


22 1 Dob ai marsonang-sonang ma sidea tolu 
tahun dokahni, seng dong porang i tongah- 
tongah ni Aram pakon Israel. 

2 Tapi patolutahunkon tuad ma si Josafat, raja ni 
Juda, marayak raja ni Israel. 

3 Nini raja ni Israel ma hu bani juakjuakni, “Ai lang 
ibotoh nasiam, hita do simada Ramot-Gilead? Hape 
sai soh do hita, mase ma lang irampas hita in hun 
tangan ni raja ni Aram?” 

4 Dob ai nini raja ai ma hu bani, “Atene, ra do ham 
harahonku marmunsuh dompak Ramot-Gilead?” 
Nini si Josafat ma hu bani raja ni Israel, “Ia sonin 
ham, sonai do ahu, sonin bangsamu, sonai do 
bangsangku, anjaha sonai hudamu, sonai do homa 
hudangku.” 

> Ambahni ai nini si Josafat ma hu bani raja ni Israel, 
“Mahua sungkun ham ma lobei Jahowa!” 

6 Jadi ipatumpu raja Israel ma nabi-nabi, hira-hira 
ompat ratus halak bueini, anjaha nini ma hu bani 
sidea, “Atene, bulih do ahu tangkog hu Ramot- 
Gilead marporang, barang lang?” Nini sidea ma, 
“Bulih do, sai na ondoskonon ni Tuhan in do sidea 
hubagas tangan ni raja in.” 

7 Tapi nini si Josafat ma, “Ai seng adong be ijon age 
sahalak nabi ni Jahowa, ase marsungkun hita hu 
bani?” 

8 Nini raja ni Israel ma hu bani si Josafat, “Adong 
do namin ijon sahalak, tarsungkun hita do namin 
Jahowa marhiteihonsi, ai ma si Mika, anak ni si 
Jimla; tapi sogam do uhurhu bani, ai seng ongga 
na madear panjahaionni pasal ahu, sai hamagouan 

do.” Tapi nini si Josafat ma, “Ulang ma sonai hata ni 
raja in.” 

9 Idilo raja ni Israel ma sahalak hun bani juakjuakni, 
nini ma bani, “Alop podas si Mika, anak ni si Jimla.” 
10 Tapi hundul bani paratasni do raja ni Israel pakon 
si Josafat, raja ni Juda, mamahei baju harajaon 
i horbangan ni Samaria: anjaha ganup nabi ai 
manjahai i lobei ni sidea. 

11 ja si Sedekia, anak ni si Kenana, domma ibahen 
hinan bani tanduk bosi, anjaha nini ma, “Sonon do 
hata ni Jahowa, 'Marhitei on duguonmu ma halak 
Aram, ronsi siap sidea bahenonmu. 

12 Haganup nabi-nabi ai sonai do panjahaion ni 
sidea, nini sidea do, “Tangkog ma ham hu Ramot- 
Gilead, sai monang do ham, anjaha ondoskonon ni 
Jahowa do sidea hubagas tangan ni raja in.” 

13 la suruhan, na mangalopi si Mika ai, ihatahon do 
hu bani sonon, “Tonggor ma, sahata do nabi-nabi 
ai mangkatahon na madear hu bani raja in; halani 
ai hatamu pe, sai songon hata ni sidea ai ma, sai 
hatahon ham ma na madear.” 

14 Tapi nini si Mika, “Songon sintongni manggoluh 
Jahowa, barang aha na pinatugah ni Jahowa hu 
bangku, ai do hatahononku.” 


Panjahaion ni si Mika 


15 Jadi dob das ia hulobei ni raja ai, nini raja ai 
ma hu bani, “Atene Mika, bulih do hanami laho 

hu Ramot-Gilead marporang barang lang?” Nini ma 
mambalosi, “Bulih do ham tangkog, anjaha monang 
do ham, ai ondoskonon ni Jahowa do sidea hubagas 
tangan ni raja in.” 

16 Dob ai nini raja ai ma hu bani, “Singgan piga 
hali do pabijaonku ham, paboa na so hatahononmu 
bangku, sobali hasintongan marhitei goran ni 
Jahowa?” 

17 Dob ai nini si Mika ma, “Domma hutatap ganup 
Israel merap i atas dolog, songon biri-biri, na so 
adong parmahanni.” Jadi nini Jahowa ma, “Seng 
dong tuan ni sidea:, ganup ma mulak hu rumahni 
ibagas damei.” 

18 Nini raja ni Israel ma hu bani si Josafat, “Ai lang 
domma huhatahon bamu, seng anjai tumaram dear 
panjahaionni pasal ahu, sobali hamagouan?” 

19 Jadi nini si Mika ma, “Halani ai tangihon ham 
ma hata ni Jahowa, “Huidah do Jahowa hundul 
i atas ni paratas-Ni, anjaha ganup bala ni nagori 
atas jongjong i lambung-Ni, hampit siamun pakon 
hampit sambilou-Ni.” 

20 Jadi nini Jahowa ma, “Ise do na ra pakahouhon 
si Ahab, ase tangkog ia gabe dabuh ia dohorhon 
Ramot-Gilead?” Dob ai marsiluarhon hatani bei ma 
sidea. 

21 Dob ai luar ma sada tonduy, lanjar jongjong i lobei 
ni Jahowa, anjaha nini ma, “Ahu ma pakahouhonsi.” 
Nini Jahowa ma hu bani, “Marhitei aha?” 

22 Nini ma mambalosi, “Luar ma ahu gabe tonduy 
sipaoto-oto ibagas pamangan ni ganup nabini.” 
Nini Jahowa ma hu bani, “Pakahou ma ia, anjaha 
maningon monang do ho, laho ma ho, anjaha 
bahen ma sonai. 

23 On pe, tonggor ma, domma ibere Jahowa tonduy 
sipaoto-oto hubagas pamangan ni ganup nabi on: 
domma ilumbahon Jahowa roh hamagouan bamu.” 
24 Dob ai roh ma hundohor si Sedekia, anak ni 
si Kenana, itompas ma huyum ni si Mika, lanjar 
ihatahon, “Sonaha, domma minsah Tonduy ni 
Jahowa hun bangku, laho marsahap marhitei ho?” 
25 Nini si Mika ma mambalosi, “Idahonmu do ai bani 
ari parporusmu hun bani kamar na sada hu bani 
kamar na sada nari sihol marponop namin.” 

26 Dob ai nini raja ni Israel ma, “Tangkap masi Mika, 
anjaha boan ma ia mulak hu bani si Amon, kopala ni 
huta ai pakon hu bani si Joas, anak ni raja ai: 

27 anjaha hatahon ma, 'Sonon do hata ni raja in: 
Nahkon nasiam ma halak on hu tutupan, anjaha 
bere nasiam ma ia mangan ruti pakon minum otik- 
otik, paima mulak ahu mardamei-damei.”” 

28 Dob ai nini si Mika ma, “Anggo mulak ham 
marsonang-sonang, na so tongon ma Jahowa 
marsahap marhitei ahu.” Anjaha nini ope, “Tangar 
ma, nasiam ganup bangsa!” 

29 Dob ai tangkog ma raja ni Israel pakon si Josafat, 
raja ni Juda hu Ramot-Gilead. 

30 Jadi nini raja ni Israel ma hu bani si Josafat, 
“Hupalegan ma rupangku laho hu parporangan, 
tapi anggo ham lanjar pakei ham ma pakeianmu.” 
Jadi palegan rupa ma raja ni Israel laho hu 
parporangan. 

31 Tapi domma iparentahkon raja ni Aram hinan hu 
bani kopala ni gareta porangni sitolu puluh dua 
halak ai, “Ulang ma porang nasiam halak na etek 
barang halak na banggal, pitah raja ni Israel hansa.” 
32 Jadi dob iidah kopala-kopala ni gareta porang ai 
si Josafat, nini uhur ni sidea ma, “Tontu ia do raja 
Israel!” Jadi marhusor ma sidea laho mamorangsi,: 
tapi mandoruhi ma si Josafat. 

33 Jadi dob iidah kopala-kopala ni gareta porang ai, 
na so ia do hape raja ni Israel, surut ma sidea hun 
bani na mardakdaksi. 

34Tapi adong ma sada halak, na manembakkon 
panahni gijig-gijig borngin, gabe hona ma raja ni 
Israel i holangkolang ni gonditni pakon bajuni. Jadi 
nini ma hu bani sais ni garetani, “Pahusor gareta on, 
anjaha boan ma ahu luar hun parporangan on, ai 
domma ugahan ahu.” 

35 Tapi halani lambin jobuni do porang ai bani na 
sadari ai, jadi itaronkon raja ai ma jongjong ibagas 
garetani mandompakkon halak Aram ai, paima 
matei ia bodarini ai: mabaor do daroh ni ugah ni raja 
ai bani dasor ni gareta ai. 

36 Anjaha marayak sundut mata ni ari tarbogei ma 
sora tingting i parsaranan ai, sonon, “Mulak bei ma, 
ganup hu hutani pakon tanohni bei, 

373i domma matei raja in.” Das ma sidea hu 
Samaria, anjaha i tanom sidea ma ia i Samaria. 

38 Anjaha sanggah iburihi sidea gareta ai i lambung 
ni bongbongan, na i Samaria, roh ma baliang 
mandilati darohni, anjaha roh do pakon boru jalang 
maridi hujai, romban hu bani hata ni Jahowa, na 
dob nilumbahon-Ni hinan. 

39 Barita na legan ai pasal si Ahab pakon ganup 
na binahenni pakon rumah na pinadearni hun bani 
gading, sonai homa ganup huta na pinungkahni ai, 
ai lang tarsurat do ai ibagas buku barita ni raja-raja 
Israel? 

40 Ase modom ma si Ahab rap pakon ompungni, 
anjaha si Ahasya, anakni ai ma bangkit raja gantihni. 


Pasal si Josafat pakon si Ahasya na hun Israel 
(ay. 41-54: pausih 2 Kron. 20:31--21:1) 


41 la si Josafat, anak ni si Asa, bangkit raja do ia i 
Juda, paompattahunkon, dob raja si Ahab i Israel. 
42Marumur tolu puluh lima tahun do si Josafat 
sanggah bangkit raja ia, anjaha dua puluh lima 
tahun do dokahni manrajai ia i Jerusalem. Ia goran 
ni inangni, ai ma si Asuba, boru ni si Silhi. 

43 Sai marparlahou do ia bani ganup dalan ni si 
Asa, bapani ai, seng manlembang ia hunjai, ibahen 

do na pintor bani uhur ni Jahowa. (22-44) Tapi 
seng iparseda ope ianan panumbahan na i buntu- 
buntu, sai manggalang anjaha manutung dahupa 
ope halak na mabuei ai bani ianan panumbahan na 
i buntu-buntu. 

44 (22-45) Anjaha mardear do si Josafat pakon raja 
ni Israel. 

45 (22-46) Barita na tading ai ope pasal si Josafat 
pakon kuasani, na nidalankonni ai, pakon naha 
parporanganni, ai lang tarsurat do ai ibagas buku 
Barita ni Raja-raja Juda? 

46 (22-47) Sonai homa simasima ni halak na 
marjolmahon dalahi, na tading ope sanggah goluh 
ni si Asa, bapani ai, isiapkon do hun tanoh in. 

41 (22-48) Seng dong raja ijia i Edom, wakil do 
manrajai ijai. 

48 (22-49) Isuruh si Josafat do na paulihon kapal 
Tarsis, sipabangkiton hu Opir mangalop omas 
namin: tapi seng saud laho sidea, ai mangkaseda do 
kapal ai i Ezyon-Geber. 

49 (22-50) Ijia ma ihatahon si Ahasya, anak ni si Ahab 
hu bani si Josafat, “Mahua lopas ham ma juakjuakku 
rap pakon juakjuakmu marlayar bani kapal in” tapi 
seng ra si Josafat. 

50 (22-51) Dob ai modom ma si Josafat rap pakon 
ompungni, anjaha i tanom ma ia i lambung ni 
ompungni i huta ni si Daud, ompungni ai: anjaha si 
Joram, anakni ai ma bangkit raja manggantihsi. 

51 (22-52) Ia si Ahasya, anak ni si Ahab, bangkit raja 
do ia manggomgom Israel i Samaria, pasapuluh- 
pitutahunkon dob raja si Josafat i Juda, anjaha dua 
tahun do ia manrajai Israel. 

52 (22-53) Ihorjahon do sogam ni uhur ni Jahowa, sai 
mardalan do ia bani dalan ni bapani pakon inangni 
pakon dalan ni si Jerobeam, anak ni si Nebat, na 
mambahen Israel mangkorjahon dousa. 

53 (22-54) Ibalosi do homa baal, anjaha marsombah 
do ia hujai, gabe ipuhoi ringis ni Jahowa, Naibata ni 
Israel, usih tumang songon na binahen ni bapani ai. 


2 Raja-raja 


Ilumbahon si Elias Parmatei ni si Ahasya 


1 Jadi dob matei si Ahab, marbalik ma halak 

Moab hun bani halak Israel. 
2 Bani na sahali madabuh ma si Ahasya hun jaring- 
jaring ni kamarni pardatas i Samaria, pala boritan 
ia. Dob ai isuruh ma suruhanni, nini ma hu bani 
sidea, “Laho ma nasiam manungkun Baal-Sebub, 
naibata ni Ekron, atap na malum do ahu hun bani 
naboritkon.” 
3 Tapi domma marsahap hinan malekat ni Jahowa 
hu bani si Elias, halak Tisbi ai, “Bingkat ma ho 
manjumpahkon suruhan ni raja ai, na hun Samaria, 
anjaha hatahon ma hu bani sidea, “Seng dong gakni 
Naibata i Israel, ase laho nasiam manungkun Baal- 
Sebub, naibata ni Ekron?' 
4 Halani ai, sonon do hata ni Jahowa, “Seng bulih 
turun be ho hun bani podoman hatibalanmin, tapi 
maningon matei ma ho.” Dob ai laho ma si Elias. 
3 Jadi dob mulak suruhan ai hu bani raja ai, nini ma 
hu bani sidea, “Mase mulak nasiam?” 
6 Nini sidea ma mambalosisi, “Adong do sada 
halak na manjumpahkon hanami, anjaha nini do 
hu bannami, Mulak ma nasiam hu bani raja na 

marsuruh nasiam, hatahon nasiam ma hu bani: 
Sonon do hata ni Jahowa, Seng dong gak ni Naibata 
i Israel, ase isuruh ho na manungkun Baal-Sebub, 
naibata ni Ekron? Halani ai seng bulih be ho turun 
hun podoman hatibalanmin, tapi maningon matei 
ma ho.” 

7Dob ai nini ma hu bani sidea, “Sonaha do rupa 
ni halak na manjumpahkon nasiam ai pakon na 
patugahkon hata on bani nasiam?” 

8Nini sidea ma mabalosisi “Marhiou na 
marambulu do halak ai, anjaha margondit 
hulingkuling do ia bani binongeini.” Jadi nini ma, 
“Si Elias, halak Tisbis ai do ai.” 

9 Dob ai isuruh raja ai ma hu bani pambobai ni silima 
puluh halak rap pakon balani silima puluh halak 
ai. Jadi tangkog ma ia hu bani si Elias, na hundul- 
hundul i atas ni sada buntu-buntu, nini ma hu bani, 
“Ham halak ni Naibata, ihatahon raja in, Turun ma 
ham!” 

10 Tapi nini si Elias ma mambalosi pambobai ni 
silima puluh halak ai, “Anggo halak ni Naibata do 
ahu, sai madabuh ma apuy hun nagori atas, anjaha 
ipangan ma ho pakon balamu silima puluh halak 
in.” Jadi madabuh ma apuy hun nagori atas, anjaha 
ipangan ma ia pakon balani silima puluh halak ai. 
11 Dob ai isuruh raja ai ma use pambobai ni silima 
puluh halak rap pakon balani lima puluh halak. 
Tangkog ma ia, anjaha nini ma hu bani, “Ham halak 

ni Naibata, sonon do parentah ni raja in, “Podas ma 
ham tuad!” 

12 Tapi nini si Elias ma mambalosi sidea, “Anggo 
halak ni Naibata do ahu, sai madabuh ma apuy hun 
nagori atas, anjaha ipangan ma ho pakon balamin 
silima puluh halak in!” Jadi madabuh ma apuy hun 
nagori atas, anjaha ipangan ma ia pakon balani 
silima puluh halak ai. 

13 Dob ai iulaki raja ai ma use marsuruh pambobai 
ni silima puluh halak rap pakon balani lima puluh 
halak. Dob das pambobai ni silima puluh halak ai i 
atas, marrogop ma ia marsombah i lobei ni si Elias, 
anjaha ielek-elek ma ia, “Ham halak ni Naibata, 
harga ma bahen ham hosahku pakon hosah ni 
jabolonmu, silima puluh halak on. 

14 Tonggor ma, madabuh do apuy hun nagori atas, 
anjaha ipangan haduasi pambobai ni silima puluh 
halak ai, on pe harga ma bahen ham hosahkon.” 

15 Dob ai nini malekat ni Jahowa ma hu bani si Elias, 
“Tuad ma ham rap pakonsi, ulang ma ham mabiar 
mangidahsi.” Jadi bingkat ma ia tuad rap pakon 
pambobai ai marayak raja ai, 

16 anjaha nini ma hu bani, “Sonon do hata ni 
Jahowa, Halani isuruh ho suruhanmu manungkun 
hu bani Baal-Sebub, naibata ni Ekron ai, seng dong 
be gak ni Naibata i Israel, na boi panungkunan? 
Halani ai seng boi be ho turun hun bani podoman 
hatibalanmin, maningon matei ma ho.” 

17 Jadi matei ma ia, romban hu bani hata ni Jahowa, 
na dob nilumbahon ni si Elias hinan. Jadi bangkit 
raja ma anggini si Joram manggantihsi, halani seng 
dong anak ni si Ahasya. Ai masa padua tahunkon 
dob gabe raja si Joram anak ni si Josafat i Juda. 
18Barita na legan ai pasal si Ahasya pakon na 
binahenni, ai lang tarsurat do ai ibagas buku Barita 
ni Raja-raja Israel? 


Tarangkat si Elias hu Nagori Atas 


1 Sanggah na sihol alopon ni Jahowa si Elias hu 
2 nagori atas marhitei halisungsung, bingkat ma 
si Elias pakon si Elisa hu Gilgal. 
2 Dob ai nini si Elias ma hu bani si Elisa, “Tading ma 
ho ijon, ai isuruh Jahowa do ahu laho hu Betel.” 
Tapi nini si Elisa ma, “Songon sintongni manggoluh 
Jahowa, anjaha manggoluh homa han, seng anjai 
tadingkononku ham.” Jadi tuad ma sidea hu Betel. 
3 Dob ai luar ma susian ni nabi na i Betel marayak si 
Elisa, nini sidea ma hu bani, “Domma ibotoh ham na 
sihol angkaton ni Jahowa ma tuanmu sadari on hun 
lambungmu?” Jadi nini ma, “Eak, domma hubotoh, 
sip ma nasiam!” 
4 Nini si Elias ma use hu bani, “Mahua tading ma 
ho ijon Elisa, ai isuruh Jahowa do ahu hu Jeriko.” 
Tapi nini si Elisa ma, “Songon sintongni manggoluh 
Jahowa, anjaha manggoluh homa han, seng anjai 
tadingkononku ham.” Jadi das ma sidea hu Jeriko. 

> Dob ai roh ma susian ni nabi na i Jeriko marayak si 
Elisa, nini sidea ma hu bani, “Domma ibotoh ham, 
na sihol angkaton ni Jahowa ma tuanmu sadari 
on hun lambungmu?” Jadi nini ma, “Eak, domma 
hubotoh, sip ma nasiam!” 

6 Nini si Elias ma use hu bani, “Mahua tading ma ho 
ijon, ai isuruh Jahowa do ahu hu Jordan.” Tapi nini 
ma, “Songon sintongni manggoluh Jahowa, anjaha 
manggoluh homa ham, seng anjai tadingkononku 
ham.” Jadi rap mardalan ma sidea na dua ai. 

7 Dihut do homa lima puluh halak hun bani susian ni 
nabi ai laho, tapi mandaoh-daoh do sidea jongjong 
hun bani sidea, sanggah na das ai na dua nabi ai i 
topi ni Bah Jordan. 

8 Dob ai ibuat si Elias ma mantelni, isorpih ma ai, 
dob ai ibogbogkon ma hu bah ai, gabe manilah ma 
bah ai hu bornoh pakon hu buntu, jadi boi ma sidea 
na dua mandipar bani na horah. 

9 Jadi dob mandipar sidea, nini si Elias ma hu bani 
si Elisa, “Pangindo ma hu bangku barang aha do 
sibahenonku bam, paima tarangkat ahu hunbam.” 
Nini si Elisa ma, “Dua lompit ma namin hun bani 
tonduymu sogop hu bangku.” 

10 Nini si Elias ma mambalosisi, “Na borat tumang 
do na pinindomai, ai pe anggo iidah ho do tarboan 
ahu hun lambungmu, sai dapot ho ma ai, tapi anggo 
seng iidah ho ahu, seng dapot ho ai.” 

11 Jadi sanggah na mardalan ai sidea anjaha 
marsahapi, tonggor ma, roh ma sada gareta apuy 
pakon huda apuy, manirang sidea na dua. Jadi naik 
ma si Elias hu nagori atas marhitei halisungsung. 

12 Dob iidah si Elisa ai, dilo-dilo ma ia, “Bapa! bapa! 
Gareta ni Israel pakon siajak hudani!” Dob ai seng 
iidah be ia. Dob ai ibuat ma hiouni anjaha iribaki ma 
ai bolah dua. 

13 buat ma mantel ni si Elias na madabuh ai hu bani: 
mulak ma ia, anjaha jongjong ma ia i topi ni Bah 
Jordan. 

14Dob ai ibuat ma mantel ni si Elias na dob 
madabuh ai, ilibaskon ma ai hu bani bah ai, anjaha 
nini ma, “Ija do nani Jahowa, Naibata ni si Elias?” 
Jadi dob ilibas bah ai manilah ma bah ai hu bornoh 
pakon hu buntu: jadi mandipar ma si Elisa. 

15 Jadi dob iidah susian ni nabi na i Jeriko hun dipar 
bah ai na masa ai, nini sidea ma, “Domma sogop 
tonduy ni si Elias hu bani si Elisa.” Dob ai ialo- 
alo sidea ma ia, anjaha manrogop hu tanoh laho 
manombahsi. 

16 Dob ai nini sidea ma hu bani si Elisa, “Tonggor ma, 
adong do na mangkasomani juakjuakmu on lima 
puluh halak na gogoh; mahua ma na suruh sidea 
mangindahi tuanmu, ra iboan Tonduy ni Jahowa do 
ia, anjaha idabuhkon ia use i atas ni sada dolog atap 
bani sada habungan.” Tapi nini si Elisa ma, “Ulang 
suruh nasiam sidea.” 

17 Tapi halani sai iompot sidea mangelek-eleksi, jadi 
nini ma, “Suruh nasiam ma sidea!” Jadi isuruh sidea 
ma lima puluh halak mangindahi tolu ari dokahni, 
tapi seng jumpah sidea ia. 

18 Jadi sanggah na mulak ai sidea hu bani, si Elisa i 
Jeriko ope ia ijia tading, nini ma hu bani sidea, “Ai 
lang domma huhatahon hinan bani nasiam, “Ulang 
suruh nasiam sidea laho?” 


Halongangan na Masa bani Bah na i Jeriko 


19 Dob ai nini dalahi na i huta ai ma bani si Elisa, 
“Tonggor ma, dear do namin parianan ni huta on, 
songon na boi idahon ni tuannami: tapi lang dear 
bah, anjaha seng lambut tanoh on.” 

20 Nini ma, “Boan nasiam ma hu bangku sada 
pinggan na bayu, nahkon nasiam ma hubagas 
garam.” Jadi iboan sidea ma hu bani pinggan ai. 

21 Dob ai laho ma ia hu sumbul ni bah ai, anjaha 
juseihon ma garam ai hujai, lanjar nini ma, “Sonon 
do hata ni Jahowa, domma dear bah on Hubahen: 
seng roh be hamateian barang na saburan rudang 
hunjon.” 

22 Jadi dear ma bah ai inumon ronsi sadari on, 
romban hu bani hata na hinatahon ni si Elisa. 


Dakdanak na Jungkat i Betel 


23 Dob ai tangkog ma si Elisa hunjai laho hu Betel: 
jadi sanggah na tangkog ai ia hu huta ai, luar ma 

dakdanak hun huta ai manreheisi, nini sidea ma, 
“Tangkog ma ho, alo palpal ulu! Tangkog ma ho, alo 
palpal ulu!” 

24 Dob ai marhusor masi Elisa: jadi dob iidah sidea, 
ipapai ma sidea marhitei goran ni Jahowa. Dob ai 
luar ma dua gipul hun harangan ai, anjaha iparsilbak 
ma ompat puluh dua halak hun bani dakdanak ai. 
25 Hunjai laho ma ia hu Dolog Karmel, anjaha hunjai 
mulak ma ia hu Samaria. 


Raja Joram Marporang dompak Halak Moab 


1 la si Joram, anak ni si Ahab, bangkit ma gabe 
3 raja manggomgom Israel i Samaria pasapuluh- 
ualuhtahunkon dob gabe raja si Josafat i Juda, 
anjaha sapuluh dua tahun do ia manrajai. 
2 ihorjahon do sogam ni uhur ni Jahowa, tapi seng 
songon bapani barang inangni: ai ipadaoh do gana- 
gana Baal, na pinauli ni bapani hinan. 
3Tapi longkot do uhurni hu bani dousa ni si 
Jerobeam, anak ni si Nebat, na mambahen Israel 
mardousa, seng surut ia hunjai. 
Ala si Mesa, raja ni Moab, sipiara biri-biri do: 
maningon galaronni do utang sombah hu bani raja 
ni Israel ibagas satahun saratus ribu anak ni biri-biri 
pakon ambulu ni saratus ribu biri-biri tunggal. 
5 Tapi dob matei si Ahab marbalik ma raja ni halak 
Moab hun bani raja ni halak Israel. 

6 Halani ai luar ma ijia Raja Joram hun Samaria, jadi 
iharah ma ganup halak Israel. 

7 Anjaha isuruh ma suruhanni marayak si Josafat, 
raja ni Juda, nini ma hu bani, “Domma marbalik 
raja ni Moab hun bangku: ra do ham laho pakon 
ahu mamorang Moab?” Jadi nini ma, “Ra do ahu, 
ia sonin bangsamu sonai do bangsangku, ia sonin 
hudamu sonai do homa hudangku.” 

8 Dob ai nini ma, “Hun dalan ja do hita tangkog?” 
Balos ni si Joram, “Hun dalan na i halimisan Edom.” 
9 Jadi bingkat ma raja ni Israel, pakon raja ni Juda 
ampa raja ni Edom. Jadi dob pitu ari sidea mardalan 
na maringgot ai, hurangan bah ma bala ai pakon 
pinahan na mangirikkon sidea ai. 

10 Dob ai nini raja ni Israel ma, “Domma idilo Jahowa 
hape raja na tolu on hujon laho mangondoskon 
sidea hubagas tangan ni halak Moab.” 

11 Jadi nini si Josafat ma, “Ai seng dong nabi 
ni Jahowa ijon, ase sungkun hita Jahowa 
marhiteihonsi?” Jadi ibalosi sahalak juakjuak ni 
Raja Israel ma ia, “Ijon do si Elisa, anak ni si Safat, 
siuseihon bah hu bani tangan ni si Elias.” 

12 Nini si Josafat ma, “Bani do tongon hata ni 
Jahowa.” Jadi rap tuad ma raja ni Israel, si Josafat 
pakon raja ni Edom marayaksi. 

13 Jadi nini si Elisa ma hu bani raja ni Israel, “Aha 
pardomuanku bam? Laho ma ham marayak nabi ni 
amangmu pakon inangmu.” Tapi nini raja ni Israel 

ma hu bani, “Ulang sonai, ai Jahowa do na mandilo 
raja na tolu on laho mangondoskon sidea hubagas 
tangan ni Moab.” 

14Dob ai nini si Elisa ma, “Songon sintongni 
manggoluh Jahowa Zebaot, anjaha ahu jongjong 
marugas i lobei-Ni, ambit ulang si Josafat, raja 
ni Juda na hutatap, seng tataponku barang na 
kawahkononku ham. 

15On pe, boan nasiam ma bangku sahalak 
parhusapi.” Jadi sanggah na marhusapi ai 
parhusapi ai, sogop ma tangan ni Jahowa hu bani. 
16 Jadi nini ma, “Sonon do hata ni Jahowa, “Hurak 
nasiam ma lubang i habungan on! 

17 Ai sonon do hata ni Jahowa, Seng idahon nasiam 
roh udan barang logou, tapi maningon gok bah 
do habungan on, ase minum nasiam pakon bala 
nasiam ampa pinahan nasiam. 

18Maotiktu ope ai, nini uhur ni Jahowa: 
ondoskonon-Ni ope halak Moab ai hubagas tangan 
nasiam. 

19 Maningon patundukon nasiam sagala huta na 
pinatoguh anjaha maningon robohon nasiam do 
sagala hayu na marbuah: maningon tambusan 
nasiam do haganup bah tubuh, anjaha tarulang 
bahen nasiam ganup juma na lambutan marhitei 
batu. 

20 Patarni ai, hira-hira panorang panggalangonkon 
bani galangan sipanganon, tonggor ma, roh ma bah 
hun Edom, gabe gok bah matanoh ai.” 

21 Dob ibogei ganup halak Moab barita ai, na dob 
tangkog raja-raja ai laho marporang dompak sidea, 
mintor iharah ma sagala na dob boi mamboan 
sinjata, hun bani siposonan das hu bani sitorasan, 
anjaha ipaodor ma sidea jongjong i parbalogan. 

22 Jadi sanggah puho sidea girah sogod, anjaha 
marsinalsal mata ni ari bani bah ai, iidah halak 
Moab ma bah i lobei ni sidea, gerger songon daroh. 
23 Jadi nini sidea ma, “Daroh do ai: tontu 
na wmarsiporangan do raja-raja ai, anjaha 
marsibunuhan. Halani ai, alo halak Moab, ayob ma 
taban-taban ai!” 

24 Tapi daskonsi sidea hu parsaranan ni halak Israel, 
luar ma halak Israel anjaha idorab ma sidea, gabe 
maporus ma sidea, anjaha inunut mambunuhi 
halak Moab ai. 

23 Iparseda sidea ma huta-huta, anjaha hu bani 
sagala juma na lambutan ipanggijigkon sidea bei 
ma batu, ronsi rungkub ai: itambusi sidea do 
sagala bah tubuh, anjaha iroboh sagala hayu 
na marbuah, pitah huta Kir-Hereset mando na 
tading martembok. Roh ma hujai parumbalang 
manginggoti lanjar manaluhon ai. 

26 Jadi dob iidah raja ni Moab, na so boi be ia 
monang, iharah ma pitu ratus halak siparpodang 
mandorab raja ni halak Edom, tapi seng tolap. 

27 Jadi ibuat ma anak bunga tubuhni, sirajahonon 
holi manggantihsi, gabe igalangkon ma ia bahen 
galangan situtungon i atas ni tembok ai. Jadi sogop 
ma songgot banggal bani Israel: surut ma sidea hun 
bani, anjaha mulak hu tanohni. 


Minak ni Puang-puang na Mabalu 


1Dob ai roh ma sada naboru, parinangon 
4 ni sada susian ni nabi-nabi mangadu-adu 
hu bani si Elisa, “Domma matei juakjuakmu, 
paramangonku,  anjaha  ibotoh ham do, 
marhabiaran do juakjuakmu ondi bani Jahowa. 
Hape roh ma siparidou ai laho mambuat anakku na 
dua ai gabe jabolonni.” 
2 Jadi nini si Elisa ma hu bani, “Aha ma bahenonku 
bamu? Patugah ham ma bangku, atap aha 
dong bamu i rumah!” Nini ma, “Seng dong bani 
jabolonmu naboru on i rumah, sobali sada gusi na 
marisi minak otik.” 
3 Dob ai nini si Elisa ma, “Laho ma ham mangindo 
hudon na lumei hun bani hasoman na dohorhon 
rumahmu, tapi ulang maetektu. 
4 Masuk ma ham hu rumahmu rap pakon anakmu, 
anjaha tutup ham ma labah ai i pudimu, dob ai 

useihon ham ma minak ai hubagas ganup hudon ai, 
dob gok sada, palambung ham ma ai.” 

3 Dob ai laho ma naboru ai hun bani, anjaha ioruk 
ma labah ai i pudi ni pakon i pudi ni anakni ai; ia do 
mangisi hudon ai anjaha anakni ai mamberei hudon 
ai. 

6 Jadi dob gok hudon ai ganup, nini ma hu bani 
anakni ai, “Boan hujon sada nari hudon in! Tapi nini 
ma hu bani, “Seng dong be hudon na legan.' Jadi 
maronti ma minak ai manjalir.” 

7 Dob ai laho ma naboru ai patugahkon ai hu bani 
halak ni Naibata ai, jadi nini ma, “Laho ma ham, jual 
ma minak ai, anjaha galar ma utangmu ai, na lobih 
ai bahen hagoluhanmu pakon hagoluhan ni anakmu 
ma ai.” 


Naboru na hun Sunem pakon Anakni 


8Bani na sadari laho ma si Elisa hu Sunem: 
adong do ijai marianan sada naboru na bayak, na 
mangarahkonsi mangan. Barang piga hali montas ia 
hunjai, sai tuluy do ia hunjai laho mangan. 

9 Jadi nini ma hu bani paramangonni, “Tonggor ma, 
huahap halak na ma pansing ni Naibata do halak ai, 
na tongtong tuluy hu banta. 

10 Bahen hita ma bani sada kamar pardatas, na etek- 
etek, na mardingding papan, anjaha nahkon hita ma 
bani ijai sada podoman, meja, kursi ampa lampu, 
ase anggo tuluy ia hu banta, boi ia marianan ijai.” 

11 Bani na sadari roh ma ia hujai: masuk ma ia hu 
kamar pardatas ai, anjaha ipatibal ma bani laho 
pahosahkon. 

12 Nini ma hu bani si Gehasi, suruh suruhanni ai, 
“Dilo ma naboru par-Sunem ai!” Jadi dob idilo 
jongjong ma ia i lobei ni. 

13 Ai domma ihatahon hinan hu bani si Gehasi, 
“Hatahon ma bani, tonggor ma, domma pala sonin 
pangkalojahonmu bannami, aha ma boi bahenonku 
balosni ai bamu? Adong do siapitan pasal ham i 
lobei ni raja in atap i lobei ni pambobai ni balani?” 
Jadi nini ma mambalosisi, “Sonang do marianan i 
tongah-tongah ni bangsangku ahu.” 

14 Dob ai nini ma, “Aha do na talup bahenon bani?” 
Jadi nini si Gehasi ma, “Seng dong anakni, anjaha 
domma matua paramangonni.” 

15 Nini ma, “Dilo ma ia!” Jadi dob idilo ia, jongjong 
ma ia i labah. 

16Dob ai nini si Elisa ma, “Sonon tahun in, 
adong ma anak siurdo-urdohononmu.” Jadi nini ma 
mambalosi, “Ham tuan, halak ni Naibata, ulang ma 
ladungi jabolonmu naboru on!” 

17 Dob ai boratan rumah ma naboru ai, anjaha 
itubuhkon ma sada anak bani panorangni bani 
tahun na mangihut hujai, songon na dob hinatahon 
ni si Elisa hinan hu bani. 

18 Dob magodang dakdanak ai, laho ma ia bani na 
sadari marayak bapani hu parpariamaan. 

19 Jadi nini ma hu bani bapani, “Ulungku! Ulungku!” 
Nini bapani ai ma hu bani sada suruh-suruhanni, 
“Boan ma ia bani inangni.” 

20 Jadi iombah ma ia mamboansi hu bani inangni: 
hundul ma ia bani abingan ni inangni ronsi tongah 
ari, dob ai matei ma ia. 

21 Dob ai iboan ma ia hu atas, anjaha itibalhon ma ia 
bani podoman ni halak ni Naibata ai, ioruk ma labah 
ai, dob ai luar ma ia. 

22|dilo ma paramangonni, anjaha nini ma, “Suruh 
ham ma bangku sahalak suruhan, ambahni ai sada 
halode boru-boru, ase podas ahu laho marayak 
halak ni Naibata, dob ai mulak use.” 

23 Nini paramangonni ai ma, “Mase ma laho ham 
marayaksi sadari on? Ai seng poltak ni bulan barang 
ari Sabat sadari on.” Nini ma mambalosi, “Tenger 
ma uhurmu!” 

24Dob ai ipasang ma palana ni halode boru- 
boru ai, anjaha nini ma hu bani suruh-suruhanni, 
“Bosik ma, ulang marsaran-saran, anggo seng ahu 
mangkatahon bam.” 

25 Jadi bingkat ma sidea, anjaha das hu bani halak 
ni Naibata ai i Dolog Karmel. Jadi dob iidah halak ni 
Naibata ai ia roh, nini ma hu bani si Gehasi, suruh- 
suruhanni ai, “Tonggor ma, andai ma roh naboru 
par-Sunem ai. 

250n pe, marlintun ma ho manjumpahkonsi, 
anjaha hatahon ma hu bani, ‘Horas do ham? Horas 

do paramangonmu? Horas do dakdanak ai?” Jadi 
nini ma mambalosi, “Horas do.” 

27 Jadi dob das ia hu dolog ai hu bani halak 
ni Naibata, idahop ma naheini, tapi roh ma si 
Gehasi manjuarhonsi. Jadi nini halak ni Naibata 
ai ma, “Paturut ma ia, ai pusok tumang do 
uhurni, iponopkon Naibata do ai hun bangku, seng 
martugah-tugah la pasal ai bangku.” 

28 Dob ai nini naboru ai ma, “Ai adong hupangindo 
anak hun bani tuannami? Ai lang huhatahon hinan 
do, “Ulang ma oto-otoi ham ahu!” 

29 Nini ma hu bani si Gehasi, “Gonditkon ma 
gonditmu, jolom ma tungkotku ibagas tanganmu, 
anjaha laho ma ho hujai. Anggo pajumpah ho 
pakon halak ulang balosi, anjaha tampeihon ma 
tungkotkon bani bohi ni dakdanak ai!” 

30 Tapi nini inang ni dakdanak ai ma, “Songon 
sintongni manggoluh Jahowa, anjaha manggoluh 
pakon hosahmu, seng anjai tadingkononku ham.” 
Jadi bingkat ma si Elisa mangirikkonsi. 

311 lobei si Gehasi ma sidea, anjaha itampeihon 
ma tungkot ai bani bohi ni dakdanak ai, tapi seng 
dong sora barang tanda paboa na manggoluh ia. 
Jadi mulak ma ia manjumpahkon si Elisa laho 
patugahkon ai bani, nini ma, “Seng bodak dakdanak 
ai!” 

32Dob masuk si Elisa hu rumah ai, iidah ma 
dakdanak ai tibal matei i podomanni. 

33 Masuk ma ia, anjaha ioruk ma labah i pudi ni 
sidea na dua, anjaha martonggo ma ia hu bani 
Jahowa. 

34 Dob ai ipapodom ma dirini i atas ni dakdanak 
ai, ibahen ma pamanganni hu atas pamangan ni 
dakdanak ai, matani hu atas matani, tanganni hu 
atas ni tanganni, jadi sanggah na ipapodom dirini 
hu atasni gabe mamungkah malas ma angkula ni 
dakdanak ai. 

35 Dob ai jongjong ma ia, anjaha mardalan hujai 
hujon i rumah ai, dob tangkog ia use hu atas 
ipaunduk ma dirini bani, marbarsi ma dakdanak ai 
pitu hali lanjar ipabodak ma matani. 

36 Idilo si Elisa ma si Gehasi, anjaha nini ma hu bani, 
“Dilo ma naboru par Sunem in!” Jadi idilo ma ia. 
Daskonsi ia hu bani nini ma, “Na, togu ham ma 
anakmu on.” 

37 Roh ma ia, manrogop ma ia bai naheini unduk das 
hu tanoh: dob ai itogu ma dakdanak ai, anjaha laho 
ma ia hu darat. 


Lowoh na So Sipanganon gabe Tarpangan 


38 Dob ai mulak ma use si Elisa hu Gilgal, tudu 
sanggah masa lohei i nagori ai. Jadi sanggah na 
hundul-hundul ai susian ni nabi ai i lobei ni, nini ma 
hu bani suruh-suruhanni ai, “Hodohon ma hudon 
na banggal ai bani apuy ai, anjaha lompah ma lowoh 
bani susian ni nabi on.” 

39 Dob ai laho ma sada halak hu juma manalong 
lowoh gabe jumpahsi ma andor ni ansimun 
harangan, jadi iputiki ma hunjai ansimun harangan, 
gok hiouni: dob mulak ia, iirisi ma ai hubagas 
hudon panlompahan ai. 

40 Jadi isonduki ma ai bahen panganon ni halak ai. 
Tapi sanggah mangankon na nilompah ai sidea, 
nini ma doruh-doruh, “Ham halak ni Naibata, 
hamateian do hape ibagas hudon on! Seng 
tarpangan sidea ai.” 

41 Tapi nini si Elisa ma, “Boan nasiam ma hujon 
nitak!” Itirtirhon ma ai hubagas hudon ai, anjaha 
nini ma, “Sonduki ma ai hu bani halak ai, ase 
mangan sidea!” Anjaha seng dong be mara ibagas 
hudon ai. 


Itamuei Saratus Halak 


42 Adong ma sada halak na roh hun Baal-Salisa, 
mamboan bani halak ni Naibata ai ruti limbuah, 
dua puluh hibul ruti topung gandum pakon buah 
gandum na pinalumat ibagas sumpit. Dob ai nini si 
Elisa ma, “Bere ma in bani halak na mabuei in, ase 
mangan sidea.” 

43 Nini suruh-suruhanni ai ma mambalosi, “Naha 
ma parpangidangku on bani saratus halak?” Tapi 
nini ma, “Bere ma in hu bani sidea, ase mangan 
sidea, ai sonon do hata ni Jahowa, “Maningon 
mangan do sidea, anjaha adong ope teba.” 

44 lidangkon ma ai hu bani sidea. Mangan ma sidea 
anjaha adong ope teba, romban hu bani hata ni 
Jahowa. 


Parmalum ni si Naeman na Gadamon ai 


1 la si Naeman, pambobai ni bala ni raja ni halak 

Aram, halak na sangap do ia i lobei ni tuanni 
anjaha marmulia tumang, ai itumpakkon Jahowa do 
hamonangan bani halak Aram, marhiteihonsi. Sada 
puanglima na tarmurmur do ia, tapi gadamon do ia. 
2 Sahali sanggah laho halak Aram manrampas, 
iboan sidea ma sahalak naboru na etek-etek hun 
tanoh Israel, gabe ibahen ma ia suruh-suruhan ni 
parinangon ni si Naeman. 
3 Nini naboru ai ma hu bani parinangon ni tuanni ai, 
“Ambit i lambung ni nabi na i Samaria ai tuannami, 
sai na malum do bahenonni gadam ai.” 
4 Dob ai roh ma si Naeman patugahkon barita ai hu 
bani tuanni, nini ma, “Sonon do hata ni naboru na 
hun tanoh Israel ai.” 
3 Jadi nini raja Aram ai ma, “Antong bingkat ma 
ham, hutongos pe sada surat hu bani Raja Israel.” 
Dob ai bingkat ma ia, iboan ma sapuluh talenta 
pirak pakon onom ribu sekel omas ampa sapuluh 
baju na marharga. 
6Dob ai ipadas ma surat ai bani Raja Israel, 
sonon do hatani, “Anggo das ma surat on bamu, 
botoh ham ma, na husuruh do marayak ham si 

Naeman juakjuakkon, ase pamalumonmu ia hun 
bani gadamni.” 

7 Jadi dob ibasa Raja Israel surat ai, irigati ma 
pakeianni anjaha nini ma, “Ai Naibata ahu, na boi 
pamateihon atap pagoluhkon, ase ihatahon raja 
ai ahu pamalumkon halak on hun bani gadamni? 
Halani ai botoh anjaha tonggor nasiam ma, na 
mangindahi paringoran do ia hun bangku.” 

8 Tapi dob ibogei si Elisa, halak ni Naibata, na dob 
irigati raja ni Israel pakeianni, isuruh ma suruhanni 
hu bani raja ai mangkatahon, “Mase irigati ham 
pakeanmu? Mahua roh ma namin ia hu bangku, ase 
ibotoh na adong do sada nabi i Israel.” 

9 Jadi roh ma si Naeman rap pakon hudani ampa 
garetani, anjaha marsaran ma ia i lobei ni labah ni 
si Elisa. 

10 Dob ai isuruh si Elisa ma suruhanni mangkatahon 
hu bani, “Laho ma ham maridi pitu hali i Bah Jordan, 
ase suang dagingmu anjaha pansing ham.” 

11 Jadi manringis ma si Naeman, misir ma ia 
anjaha nini ma, “Tonggor ma, huagan do luar ia 
manjumpahkon ahu anjaha jongjong lanjar idilo 
goran ni Jahowa Naibatani, anjaha iawas-awaskon 
tanganni bani naborit on gabe malum gadam on. 
12 Ai lang dearan do Bah Abana pakon Parpar na 
i Damaskus ase haganup bah na i Israel? Ai lang 
tarbahen ahu maridi ijai ase pansing ahu?” Jadi 
marhusor ma ia lanjar laho ibagas ringis. 

13 Roh ma juakjuakni mandohorisi anjaha nini ma, 
“Bapa, ambit ihatahon nabi ai ham mangkorjahon 
atap aha na borat, ai seng bahenonmu ai? 
Samintolah ma na hinatahonni ai bamu, “Maridi 
ma ham, ase pansing ham!” 

14 Jadi tuad ma ia, anjaha isornobkon ma dirini 
pitu hali hubagas Jordan, romban hu bani hata ni 
halak ni Naibata ai, gabe suang ma dagingni songon 
daging ni dakdanak na etek-etek, anjaha pansing 
ma ia. 

15 Dob ai mulak ma ia hu bani halak ni Naibata ai, 
pakon ganup juakjuakni, daskonsi ia jongjong ma ia 
i lobei ni, anjaha nini ma, “Tonggor ma, sonari ma 
hubotoh, na so adong naibata i sab tanoh on, sobali 
i Israel. On pe, jalo ham ma sibere-bere on hun bani 
juakjuakmu on.” 

16 Tapi nini ma, “Songon sintongni manggoluh 
Jahowa, anjaha ahu jongjong marugas i lobei-Ni, 
seng ra ahu manjalo atap aha pe.” lelek-elek ma ia 
ase ijalo ai, tapi manjua do ia. 

17 Dob ai nini si Naeman ma, “Anggo lang, mahua 
na bere ma bani juakjuakmu on tanoh boratan dua 
halode, ai seng ra be jabolonmu on hulobeian on 
manggalangkon galangan sisayaton hu bani naibata 
na legan, sobali hu bani Jahowa. 

18 Pitah ibagas pahara on, sai marpangulaki ma 
uhur ni Jahowa mangidah juakjuakmu on. Anggo 
masuk tuanku hu rumah ni Rimon laho marsombah 

ijai, anjaha ipatatangkon dirini hu bani tanganku, 
anjaha manrogop pakon ahu i rumah ni Rimon, 
sai marpangulaki ma uhur ni Jahowa mangidah 
juakjuakmu on ibagas pahara on.” 

19 Dob ai nini si Elisa ma hu bani, “Laho ma ham 
ibagas damei!” Tapi dob misir ia, tar daoh otik, 

20 nini si Gehasi, suruh-suruhan ni si Elisa, halak 
ni Naibata ai ma ibagas uhurni, “Tonggor ma, 
ihaholongi tuanku si Elisa do si Naeman halak Aram 
ai, marhitei na so jinaloni ai hun bani aha na 
binoanni ai. Songon sintong ni manggoluh Jahowa, 
huayaki ma ia, ase hujalo hun bani otik.” 

21 Jadi iayaki si Gehasi ma si Naeman. Dob iidah 
si Naeman halak na mangayakisi ai, turun ma ia 
hun bani garetani manjumpahkonsi, lanjar nini ma, 
“Naha damei do?” 

22 Nini ma mambalosi, “Damei do! Na isuruh tuanku 
do ahu mangkatahon bamu, 'Tonggor ma, na roh do 
tongkin on hu bangku dua anak garama, susian ni 
nabi hun Dolog Efraim: mahua bere ham ma bani 
sidea sada talenta pirak pakon dua lambar pakeian 
na marharga.” 

23 Nini si Naeman ma, “Anggo dear uhurmu, na ma 
dua talenta.” Sai ielek-elek do ia: dob ai inahkon ma 
dua talenta pirak hubagas dua ranjut-ranjut pakon 
dua lambar pakeian na marharga, anjaha ibere ma 
ai boanon ni dua juakjuakni, jadi iusung sidea ma ai 
i lobei ni si Gehasi. 

24 Jadi dob das ia hu buntu-buntu ai, ibuat ma ai 
hun bani sidea, anjaha inahkon ma ai hubagas sada 
rumah, isuruh ma halak ai mulak, jadi laho ma 
sidea. 

25 Dob ai masuk ma si Gehasi, anjaha jongjong i 
lobei ni tuanni, jadi nini si Elisa ma hu bani, “Roh 
hunja ho Gehasi?” Nini ma mambalosi, “Roh hunja 
pe lang.” 

26 Tapi nini ma hu bani, “Ai lang rap pakon ho do 
ahu ibagas tonduy sanggah tuad halak ai hun bani 
garetani laho manjumpahkon ho? Ari panjaloonkon 
duit pakon hiou ma on gakni, nini uhurmu, laho 
mamboli pohon jetun, pohon anggur atap biri-biri, 
lombu atap jabolon dalahi ampa jabolon naboru? 
27 Halani ai longkot hubam pakon hu bani 
ginomparmu ma gadam ni si Naeman ronsi 
sadokah ni dokahni.” Dob ai luar ma si Gehasi hun 
lobei ni, domma gadamon lopak songon salju. 


Tangkei na Mumbang 


1 Dob ai nini susian ni nabi-nabi ai ma hu bani si 
Elisa, “Tonggor ma, ianannami na i lobeimu on, 
mapisottu do in bannami. 
2 Lopas ham ma hanami laho hu Bah Jordan sihol 
mangalop tiang sada bei hunjai, anjaha lopas ham 
ma hanami padearhon ianan bannami. Jadi nini ma 
mambalosi, “Laho ma nasiam!” 

3Dob ai nini sada halak ma, “Mahua dihut ma 
ham laho rap pakon juakjuakmu on.” Nini ma 
mambalosi, “Dihut pe ahu.” 

4 Jadi laho ma ia rap pakon sidea. Daskonsi sidea hu 
Jordan, iroboh sidea ma hayu. 

> Sanggah manroboh hayu sahalak hun bani sidea, 
madabuh ma mata ni tangkei ai hubagas bah, gabe 
mandoruhi ma ia, nini ma, “Ham tuannami! Na 
pininjam do ai.” 

6Tapi nini halak ni Naibata ai ma, “Huja do ai 
madabuh?” Dob ai ipatuduhkon ma ianan ai bani, 
iponggol ma sada hayu anjaha igijingkon ma ai hujai 
gabe mumbang ma bosi ai. 

7 Dob ai nini ma, “Buat ma ai!” Jadi idurdurhon ma 
tanganni laho mambuat ai. 


Pambahenan ni si Elisa Mangimbang Halak Aram 


8Bani na sahali sanggah marporang raja ni 
halak Aram pakon Israel, manriah ma ia pakon 
juakjuakni, nini ma, “Bani ianan na ijai ai ma 
nasiam manggompangi sidea.” 

9 Tapi isuruh halak ni Naibata ai ma na palumbahon 
raja ni Israel, nini ma, “Jaga ulang montas ham hun 
bani ianan ai, ai ijai do halak Aram manggompangi.” 
10 Dob ai isuruh raja ni Israel ma balani bani ianan, 
na nilumbahon ni halak ni Naibata ai bani. Sonai ma 
parlumbani bani, gabe maluah ia, seng pitah sahali 
barang dua hali tumang. 


2 Raja-raja 6 1400 


11 Jadi manggila ma raja ni Aram halani ai; idilo ma 
juakjuakni anjaha nini ma hu bani sidea, “Seng ra 
nasiam patugahkon hu bangku, atap ise hun banta 
on na hampit Raja Israel?” 

12 Dob ai nini sahalak hun bani juakjuakni ai ma 
mambalosi, “Seng dong tuannami anjaha rajanami: 
tapi si Elisa, nabi na i Israel ai do na patugahkon 
hu bani raja ni Israel ganup hata na hinatahonmu 
ibagas kamar podomanmu.” 

13 Nini raja ai ma, “Laho anjaha pindahi nasiam 
ma, barang ija do ia, ase husuruh halak na 
manangkapsi.” Dong ma halak na patugahkon bani, 
“Tonggor ma, i Dotan do ia.” 

14Dob ai ipabingkat raja ai ma hujai huda, gareta 
pakon buei bala. Daskonsi sidea bornginni ai, 
linggoti sidea ma huta ai. 

15 Jadi sanggah na puho girah sogod parhorja ni 
halak ni Naibata ai laho hu darat namin, tonggor 
ma, iinggoti buei bala marhasoman huda pakon 
gareta do huta ai. Nini juakjuakni ai ma hu bani, 
“Ham tuannami, aha ma sibahenonnami?” 

16 Tapi nini ma, “Ulang ho mabiar, ai bueinan do 
na mangkasomani hita hun bani na mangkasomani 
sidea.” 

17 Dob ai martonggo ma si Elisa, nini ma, “Ham 
Jahowa, sai patonggor ma mata ni juakjuakkon, ase 
torang marpangidah.” Jadi ipatonggor Jahowa ma 

mata ni juakjuak ai, gabe iidah ma, gok do dolog ai 
bani huda ampa gareta apuy inggot si Elisa. 

18 Jadi sanggah tuad sidea manjumpahkonsi, 
martonggo ma si Elisa hu bani Jahowa, nini ma, 
“Bahen Ham ma pitung mata ni bangsa on!” Jadi 
pitung ma mata ni sidea ibahen Jahowa, romban 
hu bani hata ni si Elisa. 

19 Dob ai nini si Elisa ma hu bani sidea, “Seng on 
dalan ai, anjaha seng in huta ai, irikkon nasiam 
ma ahu, ase huarahkon nasiam hu bani halak na 
pinindahan nasiam ai.” Jadi iarahkon ma sidea hu 
huta Samaria. 

20 Dob das sidea hu Samaria, nini si Elisa ma, “Ham 
Jahowa, buha Ham ma mata ni halak on, ase 
marpangidah sidea, anjaha tonggor ma, i tongah- 
tongah ni Samaria do sidea.” 

21 Dob iidah raja ni Israel sidea, nini ma hu bani si 
Elisa, “Hubunuh ma sidea, bapa?” 

22 Nini ma mambalosi, “Seng bulih bunuhonmu 
sidea. Mintor bunuhonmu ma halak na tinabanmu 
marhitei podangmu barang panahmu? Pasirsir ham 
ma ruti pakon bah bani sidea, ase mangan anjaha 
minum sidea, ase mulak sidea hu bani tuan ni 
sidea.” 

23 Dob ai ipasirsir raja ai ma bani sidea parpanganon 
banggal: anjaha dob mangan pakon minum sidea, 
isuruh ma sidea mulak hu bani tuan ni sidea. Olat 

ni ai seng roh be halak Aram manrampok hu tanoh 
Israel. 


Hona Ondam si Elisa Sihol Bunuhon ni Raja ai 


24 | pudi ni na masa ai ipatumpu si Benhadad, raja ni 
Aram ma ganup balani: tangkog ma ia, anjaha ihubu 
ma Samaria. 

2 Jadi masa ma lohei maningting i Samaria, 
sanggah pangkubuon ai, gabe marharga ma sada 
ulu ni halode ualuh puluh sekel pirak, anjaha 
saparompat tumba indahan ni kuhuy lima puluh 
sekel pirak. 

26 Jadi sanggah mardalan-dalan sahali raja ni Israel 
i atas tembok, doruh-doruh ma sahalak naboru hu 
bani raja ai, nini ma, “Urupi ham ma ahu, rajanami.” 
27 Tapi nini ma mambalosi, “Anggo seng Jahowa 
mangurupi ham, hunja ma tarbahen ahu 
mangurupi ham? Hun pardogeian barang hun 
pangilangan anggur?” 

28 Ambahni ai isungkun raja ai ma ia, “Aha bamu?” 
Nini ma mambalosi, “Nini naboru ai do bangku, 
'Bere ma anakmin, ase rap pangan hita sadari on, 
patar pangan hita pe anakku.” 

29 Halani ai ilompah hanami ma anakku, anjaha 
ipangan hanami ma ia. Patarni ai ningku ma hu 
bani, “Bere ma anakmin, ase pangan hita!” Tapi 
iponopkon do anakni ai.” 

30 Jadi dob ibogei raja ai hata ni naboru ai, irigati 
ma pakeianni, sanggah na mardalan-dalan ia i atas 
tembok ai. lidah bangsa ai ma, adong do hape 
pakeian guni bani angkulani hampit bagas. 

31 Anjaha nini ma, “Maningon sonai ma bahenon ni 
Naibata hu bangku anjaha lobih ope, anggo totap 
ope ulu ni si Elisa, anak ni si Safat, bani abarani 
sadari on.” 

32 Tapi hundul-hundul do si Elisa ibagas rumahni, 
anjaha partua-partua ai hundul i lambungni. Jadi 
isuruh raja ai ma sada halak hun lambungni 
marayaksi. Tapi sanggah seng das ope suruhan ai hu 
bani si Elisa, domma ihatahon hinan hu bani partua- 
partua ai, “Seng ibotoh nasiam, na dob sinuruh ni 
pamunuh ai do suruhanni laho manampul ulungku? 
On pe anggo roh suruhan ai, oruk nasiam ma labah 
in, anjaha onjar nasiam ma ia mulak bani labah in. 
Ai lang domma tarbogei gurojob ni nahei ni tuanni 
hun pudini?” 

33 Sanggah na marsahapi ai ope suruhan ai pakon 
sidea, tonggor ma, roh ma homa raja ai tuad hu 
bani, anjaha nini ma, “Tonggor ma, marharorohan 
hun bani Jahowa do hamagouan on! Benaha be 
marnalom ni uhur ahu bani Jahowa?” 


Ilumbahon si Elisa Urah Sibolion 


7 1 Tapi nini si Elisa ma, “Tangar nasiam ma hata 
ni Jahowa! Sonon do hata ni Jahowa, 'Sonon 

patar, marharga sasekel ma satapongan topung, 
anjaha dua tapongan andolei sada sekel homa i 
horbangan ni Samaria.” 

2 Dob ai nini puanglima sipanrabin raja ai ma hu 
bani halak ni Naibata ai, “Tonggor ma, porini pe 
ibahen Jahowa jandela i langit, naha ma bulih 
jadi ai?” Tapi nini ma, “Idahonmu do ai marhitei 
panonggormu, tapi seng dihut ho mangankon ai.” 


Maporus Halak Aram 


3 Adong ma ompat halak na gadamon i lambung 
horbangan ni huta ai. Nini sidea ma samah sidea, 
“Aha ma gunani ijon hita ronsi matei hita? 

4 Porini masuk pe hita hu huta, lohei do masa i huta 
in, matei do holi hita ijai, anjaha porini soh hita 
ijon, matei do hita homa. Halani ai laho ma hita hu 
parsaranan ni halak Aram, anggo ipaturut sidea hita 
manggoluh, jadi manggoluh ma hita; anggo ibunuh 
sidea hita, matei pe dear.” 

> Samun ari bingkat ma sidea hu parsaranan ni halak 
Aram, tapi daskonsi sidea hu topi ni parsaranan ni 
halak Aram ai, tonggor ma, sahalak pe lang dong 
ijai. 

6 Ai domma ipabogeihon Tuhan in hu bani bala ni 
halak Aram sora ni gareta pakon huda, sora ni buei 
bala, gabe nini sidea ma samah sidea, “Tonggor ma, 
domma iupahi Raja Israel mangimbang hita raja- 

raja ni halak Het pakon raja-raja ni halak Masir laho 
mandorab hita.” 

7 Halani ai laho ma sidea maporus sanggah samun 
ari, anjaha itadingkon sidea do lampolampo ni 
sidea, hudani, halodeni pakon parsaranan ai 
songon haadongonni hinan, maporus ma sidea 
marsipaluah hosahni bei. 

8 Jadi dob masuk na gadamon ai hu topi ni 
parsaranan ai, imasuki sidea ma sada lampolampo 
ai, mangan ma sidea anjaha minum, ibuat sidea 
ma pirak, omas pakon pakeian, anjaha laho ma 
sidea mamonopkon ai: dob ai mulak ma sidea, 
imasuki sidea ma lampolampo na legan, ibuat 
sidea ma ugas-ugas hunjai, dob ai laho ma sidea 
mamonopkon ai. 

9 Dob sonai nini sidea ma samah sidea, “Seng patut 
sonin pambahenta. Ari ni barita na madear do ari 
on. Anggo sip hita ronsi patar, tontu marsalah ma 
hita ijai, halani ai laho ma hita mamboan barita ai 
hu rumah ni raja ai.” 

10 Jadi dob das sidea hu huta ai, dilo-dilo ma 
sidea hu bani sijaga horbangan ni huta ai, anjaha 
ibaritahon sidea ma hu bani, nini ma, “Domma das 
hanami hu parsaranan ni halak Aram, hape tonggor 
ma, seng dong sahalak jolma taridah, barang sora 
ni jolma tarbogei ijai, huda ampa halode tambat do 
ijai, anjaha lampolampo ai pe songon haadonganni 
hinan.” 

11 Dob ai idilohon sijaga horbangan ai ma barita ai, 
anjaha adong ma na patugahkon ai hu rumah ni raja 
ai. 

12 Jadi puho ma raja ai bornginni ai, anjaha nini ma 
hu bani juakjuakni, “Pabotohkononku ma hu bani 
nasiam, na sihol bahenon ni halak Aram hu banta. 
Ibotoh sidea do, masa lohei banta, halani ai do 
ase luar sidea hun parsaranan ni sidea marponop i 
ladang, ai nini uhur ni sidea do, “Anggo luar sidea 
hun huta ai, tangkap hita ma sidea manggoluh, 
anjaha masuki hita ma huta ai.” 

13 Jadi marbalos ma sahalak hun bani juakjuakni, 
“Mahua na buat ma piga-piga huda na tading ai, 
ai adong ope piga-piga nari na tading (atap masa 
bani sidea songon na bani halak Israel na tading on 
ijon, atap masa bani sidea songon na bani ganup 
halak Israel, na dob rasei ai): sidea ma na suruh laho 
papangkeihon!” 

14 Jadi ibuat sidea ma dua gareta pakon huda, lanjar 
isuruh raja ai ma sidea marayak bala ni halak Aram, 
nini ma, “Laho ma nasiam papangkeihon!” 

15 Jadi iayaki sidea ma bala ai ronsi Jordan: tonggor 
ma, gok do ganup dalan ai bani pakeian ampa 
parugas, ai ma na pinangambukkon ni halak Aram 
ai sanggah na maporus ai sidea. Dob ai mulak ma 
suruhan ai, patugahkon barita ai hu bani raja ai. 

16 Jadi luar ma bangsa ai, irampas sidea ma 
parsaranan ni halak Aram, jadi saud ma satapongan 

topung marharga sada sekel, anjaha dua tapongan 
andolei sada sekel do homa hargani, songon na dob 
hinatahon ni Jahowa. 


Parmatei ni Juakjuak ni Raja ai 


17 Tapi domma isuruh raja ai hinan puanglima 
sipanrabinsi ai, manjaga horbangan ai, tapi idogei 
halak ma ia i horbangan ai gabe matei, romban hu 
bani hata ni halak ni Naibata, na dob nilumbahonni 
hinan, sanggah tuad raja ai marayaksi. 

18 Halani sanggah na hinatahon ni halak ni Naibata 
ai hu bani raja ai, “Marharga ma dua tapongan 
andolei sada sekel ampa sada tapongan topung 
sada sekel sonon patar i horbangan ni Samaria.” 

19 Gabe nini puanglima ai do mambalosi halak ni 
Naibata ai, “Tonggor ma, porini pe ibahen Jahowa 
jandela i langit, sonaha ma boi jadi ai?” Tapi nini 
do, “Tonggor ma, idahonmu do ai namin marhitei 
panonggormu, tapi seng dihut ho mangankon ai.” 
20 Jadi sonai ma masa hu bani, ai idogei halak do ia 
i horbangan ai, gabe matei ma ia. 


Boru Sunem ai Sanggah Masa Lohei 


1Tapi domma marsahap hinan si Elisa hu bani 
8 naboru, paranak na dob pinagoluhni ai, sonon, 
“Bingkat ma ham, bungkas rap pakon parrumahmu, 
manginsolat atap ija marosuh ham, ai domma 

ihatahon Jahowa roh lohei, anjaha tongon do masa 
i nagori ai, pitu tahun dokahni.” 

2 Jadi bingkat ma naboru ai anjaha ibahen ma 
romban hu bani hata ni halak ni Naibata ai, 
gabe bingkat ma ia pakon parrumahni, anjaha 
manginsolat ma i tanoh ni halak Palistim pitu tahun 
dokahni. 

3 Tapi dob salpu na pitu tahun ai, mulak ma naboru 
ai hun tanoh ni halak Palistim: anjaha laho ma ia 
mangadu-adu hu bani raja ai laho mangindo mulak 
rumahni pakon jumani. 

4 Tudu sangah marsahapi do raja ai pakon si Gehasi, 
juakjuak ni halak ni Naibata ai, nini, “Pajojor ma hu 
bangku ganup horja habanggalon na binahen ni si 
Elisa!” 

> Anjaha sanggah na binaritahonni ai hu bani raja 
ai, na pinagoluhni ai na dob matei, roh ma naboru 
simada anak na dob pinagoluh ai mangadu-adu hu 
bani raja ai laho mangindo mulak rumahni pakon 
jumani. Jadi nini si Gehasi ma, “Tuannami anjaha 
rajanami! On ma naboru ai, anjaha on ma anakni 
na pinagoluh ni si Elisa.” 

6 Anjaha ipatae raja ai ma ia, gabe ipajojor naboru 
ai ma pasal ai bani. Dob sonai isuruh raja ai ma sada 
halak pangulu pakonsi, nini ma, “Paulak ma hu bani 
haganup rupeini hinan, sonai homa ulih ni tanohni 
singgan ni parbungkasni hinan hun nagori on ronsi 
sonari.” 

Si Elisa i Damaskus 


7 Sanggah das si Elisa hu Damaskus, tudu do si 
Benhadad, raja ni Aram boritan. Dob adong na 
patugahkon bani, “Roh do halak ni Naibata ai hu 
huta on!” 

8 Nini raja ai ma hu bani si Hasael, “Buat ma siluah, 
laho ma ham manjumpahkon halak ni Naibata ai 
anjaha sungkun ma Jahowa marhiteihonsi sonon, 
“Malum ope gakni huahap hun bani naborit on?” 
9 Dob ai laho ma si Hasael manjumpahkonsi, iboan 
ma hu bani sagala ugas na maharga na adong i 
Damaskus, boratan ompat puluh unta. Dob das ia 
hu lobei ni si Elisa, nini ma, “Isuruh anakmu si 
Benhadad, raja ni Aram do ahu bamu manungkun, 
“Malum ope gakni huahap hun bani naborit on?” 
10 Dob ai ihatahon si Elisa ma hu bani, “Laho ma 
ham, patugah ma hu bani, 'Maningon malum do 
ahapkononmu! Tapi tene domma ipatalar Jahowa 
bangku, maningon matei do ia.” 

11Dob ai kawah ma si Elisa dompaksi, pala 
songgotan ia. Salpu ai tangis ma halak ni Naibata 
ai. 

12 Jadi nini si Hasael ma, “Mase tangis tuan nami?” 
Nini ma mambalosi, “Halani domma hubotoh 
hamagouan na sihol bahenonmu hu bani halak 
Israel: surbuyonmu do bani apuy huta ni sidea na 
marbatar-batar ai, bunuhonmu do anak garama ni 

sidea marhitei podang, ropukonmu do na etek-etek 
ni sidea anjaha lapahonmu do naboru ni sidea na 
boratan rumah.” 

13 Dob ai nini si Hasael ma, “Ise ma ahu juakjuakmu 
on, baliang on, ase bahenonni ma pahara na sonin 
banggalni?” Nini si Elisa ma mambalosi, “Domma 
ipataridahkon Jahowa hu bangku paboa ham do 
bangkit raja manggomgom Aram.” 

14 Dob ai misir ma ia hun bani si Elisa, anjaha das ma 
ia hu bani tuanni, na mangkatahon hu bani, “Aha do 
ihatahon si Elisa bamu?” Jadi nini ma mambalosi, 
“Ihatahon do hu bangku, paboa maningon malum 
do ahapkononmu.” 

15Tapi patarni ai ibuat ma salimut, isornobkon 
ma ai hubagas bah anjaha irungkubkon ma ai hu 
bohini, gabe matei ma ia. Jadi si Hasael ma bangkit 
manggantihsi. 


Si Joram Raja ni Juda 
(ay. 16-22: pausih 2 Kron. 21:2, 5-10) 


16 Palimatahunkon dob manrajai si Joram, anak si 
Ahab, raja ni Israel bangkit raja ma si Joram, anak 
ni si Josafat, raja ni Juda. 

17 Marumur tolu puluh dua tahun do ia bangkit 
raja ai, anjaha ualuh tahun do dokahni manrajai i 
Jerusalem. 

18 Anjaha dalan ni Raja-raja Israel do iirikkon, 
songon na binahen ni ginompar ni si Ahab, ai boru 

ni si Ahab do parinangonni. Ihorjahon do sogam ni 
uhur ni Jahowa. 

19 Tapi seng ra Jahowa mangagou Juda halani si 
Daud juakjuak-Ni ai, songon na pinarbagah-Ni ai 
hinan bani, paboa bereon-Ni do sada suluh bani 
pakon hu bani anakni tongtong. 

20 Bani panorangni marbalik do Edom hun bani 
panggomgomion ni Juda, anjaha ipabangkit sidea 
do sada raja bani sidea. 

21 Jadi bingkat ma si Joram hu Zair rap pakon ganup 
garetani, borngin-borngin laho ma ia pakon kopala- 
kopala ni gareta porang mandorab halak Edom, na 
manginggoti sidea ai, gabe maporus ma bangsa ai 
hu lampolamponi bei. 

22 Tapi age pe sonai lanjar marbalik do Edom hun 
bani panggomgomion ni Juda das hu bani sadari on. 
Dob ai marbalik ma homa Libna bani panorang ai. 
23 Barita na legan pasal si Joram pakon ganup na 
binahenni, ai lang tarsurat do ai ibagas buku Barita 
ni Raja-raja Juda. 

24 Dob ai modom ma si Joram pakon ompungni, 
anjaha tartanom ma ia i lambung ni ompungni, i 
huta ni si Daud, jadi si Ahasya, anakni ai ma bangkit 
raja manggantihsi. 

Si Ahasya, Raja ni Juda 


25 Pasapuluh-duatahunkon dob manrajai si Joram, 
anak ni si Ahab, raja ni Israel, bangkit raja ma si 
Ahasya, anak ni si Joram, manggomgom Juda. 

26 Marumur dua puluh dua tahun do si Ahasya, 
sanggah na bangkit ai ia gabe raja, anjaha satahun 
do ia manrajai i Jerusalem. la goran ni inangni, si 
Atalya do, pahompu ni si Omri, raja ni Israel. 

27 la pe iirikkon do dalan ni ginompar ni si Ahab, 
ihorjahon do sogam ni uhur ni Jahowa, songon 
ginompar ni si Ahab, ai hela ni ginompar ni si Ahab 
do ia. 

28 Bingkat do ia pakon si Joram, anak ni si Ahab, 
marporang dompak si Hasael, raja ni Aram i Ramot- 
Gilead, ija si Joram luha ibahen halak Aram. 

29 Dob ai mulak ma Raja Joram hu Jesreel, laho 
patambarhon luhani, na binahen ni halak Aram ai 
i Ramot, sanggah marporang ia dompak si Hasael, 
raja ni Aram. Jadi tuad ma si Ahasya, anak ni si 
Joram, raja ni Juda, sihol manungkir si Joram, anak 
ni si Ahab, i Jesreel, ai boritan do ia. 


Si Jehu gabe Raja ni Israel 


9 t Dob ai idilo si Elisa ma sahalak hun bani 
susian ni nabi, nini ma hu bani, “Gonditi ma 
binongeimu, anjaha boan ma guri-gurimu na marisi 

minak ibagas tanganmu, anjaha laho ma ho hu 
Ramot-Gilead. 

2 Anggo das ma ho hujai pindahi ma ijai si Jehu, 
anak ni si Josafat, anak ni si Nimsi: masuk ma ho 
anjaha hatahon ma ia jongjong hun tongah-tongah 
ni hasomanni, anjaha arahkon ma ia hu kamar 
partongah-tongah. 

3 Dob ai buat ma guri-guri na marisi minak, anjaha 
useihon ma hu uluni, anjaha hatahon ma, sonon 
do hata ni Jahowa, “Huminaki ma ham gabe raja 
manggomgom Israel!” Dob ai ungkab ma labah ai, 
anjaha maporus ma ho, ulang marsaran-saran.” 
4Dob ai laho ma anak garama, susian ni nabi ai, hu 
Ramot-Gilead. 

3 Jadi dob das ia, tonggor ma, hundul-hundul ma 
jumpahsi pambobai-pambobai ni bala ijai, anjaha 
nini ma, “Adong do hata sihatahononku bamu, ham 
puanglimanami!” Dob ai nini si Jehu ma, “Hu bani 
ise hun bannami on?” Jadi nini ma, “Hu bamu, ham 
puanglimanami!” 

6 Jadi jongjong ma ia anjaha masuk hu rumah ai. 
Dob ai iuseihon anak garama ai ma minak ai hu 
bani uluni, anjaha nini ma hu bani, “Sonon do hata 
ni Jahowa, Naibata ni Israel, “Ahu do maminaki ho 
gabe raja manggomgom bangsang-ku, ai ma Israel. 
7Maningon siap do bahenonmu ginompar ni si 
Ahab, tuanmu ai, ase Hubalaskon hu bani si Isebel 

daroh ni jabolon-Ku, ai ma nabi-nabi, pakon daroh 
ni haganup jabolon ni Jahowa. 

8 Maningon siap do ganup ginompar ni si Ahab: 
sasapkonon-Ku do hun bani si Ahab sagala dalahi, 
na poso pakon na magodang i Israel. 

3 Maningon siap do bahenon-Ku ginompar ni si 
Ahab, usih songon ginompar ni si Jerobeam, anak ni 
si Nebat, anjaha songon ginompar ni si Baesa, anak 
ni si Ahia. 

10 Anjaha maningon bois do si Isebel panganon ni 
baliang i ladang ni Jesreel, anjaha ise pe lang na 
mananomsi.” Dob ai iungkab ma labah ai lanjar 
maporus ma ia. 

11 Dob luar si Jehu hu bani juakjuakni, nini sidea ma 
hu bani, “Damei do? Mase roh halak na podouan 
in bamu?” Jadi nini ma mambalosi sidea, “Itandai 
nasiam do dalahi ai pakon hasahaponni?” 

12 Nini sidea ma, “Seng tongon ai: patugah ham 
ma bannami!” Jadi nini ma, “Sonon do hatani hu 
bangku, ‘Sonon do hata ni Jahowa: Huminaki do ho 
gabe raja ni Israel.” 

13 Jadi tarolos ma sidea ganup mambuat pakeianni 
bei, anjaha ipaherbang ma ai i toruh ni bahen 
tutup ni talkah ni andar ai, isompul sidea ma 
tarompet anjaha isurakkon ma, “Domma bangkit 
raja si Jehu!” 

14 Jadi ibahen si Jehu, anak ni si Josafat, anak ni si 
Nimsi ai ma partahi-tahian mangimbang si Joram. 

Tapi anggo si Joram pakon haganup halak Israel 
marjaga-jaga do i Ramot-Gilead dompak si Hasael, 
raja ni Aram. 

15 Anjaha domma mulak hinan Raja Joram laho 
patambarhon dirini hun bani ugah, na binahen ni 
halak Aram bani, sanggah na marporang ia dompak 
si Hasael raja ni Aram. Dob ai nini si Jehu ma, 
“Anggo sonai ma uhur nasiam, ulang ma lopas 
nasiam age sahalak laho hun huta on patugahkon 
na masa on hu Jesreel.” 


Parmatei ni si Joram pakon si Ahasya 


16 Dob ai inaiki si Jehu ma garetani, anjaha laho 
ma ia hu Jesreel, ai ijai do tibal si Joram. Anjaha si 
Ahasya pe, raja ni Juda, domma tuad manonggor si 
Joram. 

17 Tapi jongjong ma parjaga ai i atas manara i 
Jesreel, anjaha dob iidah roh bala ni si Jehu, nini ma, 
“Huidah do roh sada hulanan ni bala!” Dob ai nini si 
Joram ma, “Buat ma sada parhuda anjaha suruh ma 
ia manjumpahkon sidea lanjar manungkun, ‘Damei 
do?” 

18 Jadi bingkat ma  sahalak siajak huda 
manjumpahkonsi, anjaha nini ma, “Sonon 
do hata ni raja in, ‘Damei do?” Jadi nini si Jehu ma, 
“Aha porluni bam damei atap lang? Husor hudamu, 
irikkon ahu!” Dob ai marsahap ma sipanjaga ai, nini 

ma, “Domma das namin suruhan ai bani sidea, tapi 
seng mulak ia.” 

19Dob ai isuruh ma siajak huda na legan, na 
mangkatahon bani sidea, dob das ia, “Sonon do 
hata ni raja ai, ‘Damei do?” Jadi nini si Jehu ma, 
“Aha porluni bam damei atap lang? Husor hudamu 
irikkon ahu!” 

20 Dob ai ipatugah siparjaga ai ma use, nini ma, “Das 
do namin suruhan ai bani sidea, tapi seng mulak ia. 
Songon pangajak ni halak na mabuk do pangajakni.” 
21 Nini si Joram ma, “Pasang gareta!” Ipasang ma 
garetani, dob ai bingkat ma si Joram, Raja Israel, 
rap pakon si Ahasya, Raja Juda, ganup bani garetani 
bei, luar ma sidea manjumpahkon si Jehu, gabe 
pajumpah ma sidea pakonsi i ladang ni si Nabot, 
halak Jesreel ai. 

22 Jadi dob iidah si Joram si Jehu, nini ma, 
“Damei do Jehu?” Nini ma mambalosi, “Sonaha 
ma pardameini, sadokah inunut inangmu si Isebel 
mangkorjahon parbangkison pakon ujar-ujaran?” 
23 Dob ai ipahusor si Joram ma hudani sihol 
maporus, anjaha nini ma hu bani si Ahasya, 
“Partahi-tahion do hape Ahasya!” 

24Tapi isintak si Jehu ma panahni, ipanah ma 
si Joram gabe hona ma holangkolang ni sasapni 
anjaha itolpus lingkitni ai ma pusu-pusuni, gabe 
tompas ma ia ibagas garetani ai. 

25 Nini si Jehu ma hu bani si Bidekar, juakjuakni 
ai, “Angkat nasiam ma ia anjaha gijigkon ma ia hu 
ladang ni si Nabot, halak Jesreel ai, halani ingat 
ma, sanggah na margareta ondi hita rap, i pudi ni 
si Ahab, bapani ondi, sanggah na nilumbahon ni 
Jahowa hata on pasalsi, 

26 “Tongon, halani domma Huidah nantuari daroh 
ni si Nabot pakon anakni, nini Jahowa, maningon 
balaskonon-Ku do in bam i ladang on.’ Halani ai buat 
ma ia, gijigkon ma ia hu ladang ai, romban hu bani 
hata ni Jahowa.” 

27 Dob iidah si Ahasya, Raja Juda ai, maporus ma 
ia dompak Bet-Hagan. Tapi iayak si Jehu ma ia, 
anjaha nini ma, “la pe maningon bunuhon do!” 
Ipanah sidea ma ia i atas garetani i tangkogan Gur, 
dohorhon Jibleam. Maporus ma raja ai hu Megiddo, 
gabe matei ijai. 

28 Dob ai igaretahon juakjuakni ma ia hu Jerusalem, 
anjaha itanom ma ia bani tanomanni rap pakon 
ompungni i huta ni si Daud. 

29 Pasapuluh-sadatahunkon dob raja si Joram, anak 
ni si Ahab, ijai ma mulai si Ahasya manggomgom 
Juda. 


Parmatei ni si Isebel 


30 Jadi das ma si Jehu hu Jesreel. Dob ibogei si Isebel 
ai, ipajenges ma matani, iugasi ma jambulanni, 
anjaha manungkir-nungkir ma ia hun jandela. 

31 Jadi dob imasuki si Jehu horbangan ai, nini si 
Isebel ma, “Damei do, Simri, sibunuh tuanni?” 

32 Dob ai mangkawah ma ia dompak jandela ai, 
anjaha nini ma, “Ise do hampit ahu? Ise do?” Jadi 
dob mangkawah dua tolu halak juakjuak ni raja ai 
dompaksi, 

33 hini ma, “Dabuhkon nasiam ma ia hunjin hu 
toruh!” Jadi idabuhkon sidea ma ia hu toruh, gabe 
marbirsak ma deba hun bani darohni ai hu tembok 
pakon hu bani huda ai, gabe idogei-dogei huda ai 
ma ia. 

34 Dob sonai laho ma ia hu rumah mangan minum, 
dob ai nini ma, “Torih nasiam ma lobei naboru 
pinapaan ni Naibata ai, anjaha tanom nasiam ma ia, 
ai boru ni raja do ia.” 

35Tapi dob laho sidea sihol mananomsi namin, 
hape seng dong jumpah sidea be sobali tangkurakni 
pakon tapak-tapak ni naheini ampa tanganni. 

36 Dob mulak sidea patugahkon ai bani si Jehu, 
gabe ibalosi ma, “Sonai do hata ni Jahowa, na 
dob nilumbahon-Ni hinan marhitei juakjuak-Ni si 
Elias, halak Tisbi ondi, sanggah na hinatahon-Ni, 
“Maningon i ladang ni Jesreel bois panganon ni 
baliang daging ni si Isebel, 

37 anjaha bangkei ni si Isebel ai, maningon gabe 
hubang ma ai i Jesreel, gabe seng tarhatahon halak 
be: On do si Isebel.” 

Isiapkon si Jehu Ganup Ginompar ni si Ahab 


1 Tapi adong do pitu puluh anak ni si Ahab i 
10 Samaria. Jadi isurat si Jehu ma surat, anjaha 
itongos ma ai hu Samaria, hu bani pangintuai- 
pangintuai pakon hu bani siramotkon anak ni si 
Ahab, nini, 
2 “Ia dob das surat on bani nasiam, mangidah halani 
pakon nasiam do anak ni tuan nasiam, anjaha 
adong do bani nasiam gareta pakon huda, sonai 
homa huta na marbatar-batar pakon sinjata, 
3 pilih nasiam ma sidearan pakon sitalupan hun bani 
anak ni tuan nasiam, anjaha pahundul nasiam ma 
ia bani paratas ni bapani, anjaha marporang ma 
nasiam mangkopkop ginompar ni tuan nasiam.” 
4 Tapi mabiar tumang ma sidea, nini ma, “Tonggor 
ma, gari na dua raja ai seng tahan i lobei ni, lambin 
sonaha ma partahanta?” 
3Dob ai isuruh kopala ni rumah bolon pakon 
kopala ni huta rap pakon pangintuai-pangintuai 
ampa siparramotkon ai ma suruhanni hu bani si 
Jehu, nini ma, “Juakjuakmu do hanami, anjaha 
sagala sihatahononmu bannami, sai bahenonnami 
do. Seng ra hanami pabangkitkon atap ise gabe 
raja, bahen ham ma barang aha na madear nini 
uhurmu.” 
6Dob ai itongos ma hu bani sidea surat na 
paduahon, nini ma, “Anggo hampit ahu do nasiam, 

anjaha anggo ra do nasiam mambalosi ahu, buat 
nasiam ma ulu ni anak ni tuan nasiam, anjaha roh 
ma nasiam hu bangku hu Jesreel sonon patar. Ia 
anak ni raja na pitu puluh halak ai, rap pakon halak 
na marsangap ni huta ai do, ai do na pagodang- 
godangkon sidea.” 

7 Jadi dob das surat ai bani sidea, itangkap sidea ma 
anak ni raja ai, ibunuh ma sidea na pitu puluh halak 
ai, inahkon ma ulu ni sidea hubagas raga anjaha 
itongos ma ai hu bani si Jehu i Jesreel. 

8Dob das suruhan ai anjaha ipatugah bani, 
“Domma iboan sidea ulu ni anak ni raja ai, nini 
ma, 'Nahkon nasiam ma ai gabe dua gugunan i 
lambung ni labah ni horbangan ai ronsi patar.” 
9Dob ai patarni ai, sanggah na luar ia, jongjong 
ma ia, anjaha nini ma hu bani ganup halak simbuei 
ai, “Seng marsalah nasiam. Ahu do na martahi-tahi 
dompak tuanku, anjaha na mambunuhsi, tapi ise do 
na mambunuh haganup on? 

10 Botoh nasiam ma, na so adong labuh hun bani 
hata ni Jahowa, na hinatahon ni Jahowa pasal 
ginompar ni si Ahab, ai ipasaud Jahowa do, na dob 
hinatahon ni juakjuak-Ni si Elias.” 

11 Jadi ibunuh si Jehu ma ganup na tading hun 
bani ginompar ni si Ahab i Jesreel, sonai homa 
ganup halak na pinasangapni, huan-huanni pakon 
malimni, sahalak pe lang tading ibahen. 

12Dob ai bingkat ma ia laho hu Samaria. | 
tongah dalan, sanggah das ia hu Bet-Eked ianan ni 
parmahan, 

13 bajumpah ma si Jehu pakon sanina ni si Ahasya, 
raja ni Juda, jadi nini ma, “Ise do ham?” Nini sidea 
ma mambalosi, “Sanina ni si Ahasya do hanami, 
anjaha tuad do hanami laho marayak anak ni raja 
in pakon anak ni inangni.” 

14 Nini si Jehu ma, “Tangkap ma sidea manggoluh.” 
Jadi itangkap ma sidea manggoluh, lanjar ibunuh, 
dob ai isampakkon ma sidea hubagas parigi na i Bet- 
Eked, ompat puluh dua halak, anjaha sahalak pe 
lang dong na maluah hun bani sidea. 

15 Jadi dob bingkat ia hunjai, pajumpah ma ia 
pakon si Jonadab, anak ni si Rehab, na roh 
manjumpahkonsi: jadi itabi ma ia anjaha nini ma hu 
bani, “Bonar do uhurmu hu bangku, songon bonar 
ni uhurhu bamu?” Nini si Jonadab ma mambalosi, 
“Eak!” Nini si Jehu ma, “Anggo sonai do, bere ma 
tanganmin bangku!” Jadi isurdukkon ma tanganni. 
Itarik si Jehu ma ia hu atas, rap pakonsi hu atas 
gareta ai. 

16 Anjaha nini ma, “Rap ma hita laho, ase iidah 
ham ringisku halani Jahowa.” Jadi rap ma sidea laho 
margareta. 

17 Jadi dob das ia hu Samaria, ibunuh ma haganup 
simasima ni si Ahab i Samaria, siap tumang do 

sidea ibahen, romban hu bani hata ni Jahowa, na 
hinatahon-Ni hu bani si Elias. 


Isiapkon si Jehu Malim-malim ni Baal 


18 Dob ai ipatumpu si Jehu ma bangsa ai, anjaha nini 
ma hu bani sidea, “Hurang do pambalosi ni si Ahab 
bani Baal, tapi bujuran do si Jehu mambalosi. 

19 Halani ai dilo nasiam ma hu lambungku sagala 
nabi ni baal, sagala na marugas bani pakon sagala 
malim-malim, sahalak pe lang bulih tading, ai sihol 
bahenonku do panggalangan bolon hu bani Baal; 
barang ise na so dihut, maningon marutang hosah 
do ia.” Tapi akal-akal ni si Jehu do ai ase ibahen 
sonai, ase boi siapkononni sagala sisumbah baal ai. 
20 Dob ai iparentahkon si Jehu ma, “Tingtingkon 
nasiam ma sada tumpuan na majombut bani baal!” 
Jadi itingtingkon sidea ma ai. 

21 Anjaha isuruh si Jehu ma suruhanni hu sab Israel, 
jadi roh ma ganup siparugas bani baal, sahalak pe 
lang dong na tading, na so roh hujai. Imasuki sidea 
ma rumah ni baal ai, gabe gok tumang ma rumah ni 
baal ai. 

22 Nini ma hu bani sijaga rumah pakeian, “Boan ma 
hudarat pakeian bani haganup siparugas bani baal 
ai!” Jadi ipadarat ma pakeian ai bani sidea. 

23 Jadi masuk ma si Jehu rap pakon si Jonadab, anak 
ni si Rehab, hu rumah ni baal ai, “Pangkei ma nasiam 

ase ulang adong juakjuak ni Jahowa ijon i tongah- 
tongah nasiam, tapi pitah sibalosi Baal hansa!” 

24 Jadi masuk ma ia manggalangkon galangan pakon 
galangan situtungon. Tapi domma iatur si Jehu 
hinan ualuh puluh halak i darat, anjaha domma 
iparentahkon, “Barang ise na palopaskon maluah 
hun bani sidea, na dob huondoskon ai hubagas 
tangan nasiam, maningon hosahni do dangdang ni 
hosahni ai.” 

25 Jadi siapkonsi ia na manggalangkon galangan 
situtungon ai, nini si Jehu ma hu bani bala ai 
pakon pambobaini, “Masuk ma nasiam anjaha 
bunuhi ma sidea, sahalak pe lang bulih maluah!” 
Jadi dob itampuli sidea haganup marhitei podang, 
ipanggijigkon bala pakon pambobai ai ma sidea hu 
darat, dob ai masuk ma sidea hu kamar parbagas ni 
rumah ni baal ai, 

26 sabe ipadarat sidea ma Ashera na ibagas rumah 
ni baal ai, anjaha itutung sidea ma ia. 

27 Iropuki sidea ma gana-gana baal ai, iropuki sidea 
ma rumah ni baal ai, anjaha ibahen ma ai gabe 
ianan ni tompoh ronsi sadari on. 

28 Ase sonai ma paniapkon ni si Jehu bani baal hun 
Israel. 

29 Tapi seng itundalhon si Jehu anggo dousa ni si 
Jerobeam, anak ni si Nebat, na mambahen Israel 
mardousa, ai ma lombu omas nai Betel pakon i Dan. 

30Dob ai nini Jahowa ma hu bani si Jehu, 
“Halani dear pambahenanmu, ai ma marhitei na 
mandalankon na pintor bani pangidah-Ku, anjaha 
ibahen ho do hu bani ginompar ni si Ahab romban 
hu bani haganup na ibagas uhur-Hu, maningon 
anakmu do ronsi sundut na paompatkon hundul 
bani paratas ni Israel.” 

31Tapi seng marsijoloman uhurni si Jehu 
manramotkon titah ni Jahowa, Naibata ni Israel, 
hun bani gok ni uhurni, seng itundalhon dousa ni si 
Jerobeam, na mambahen Israel mardousa. 

32 Bani ari ai ipungkah Jahowa ma paetekkon Israel. 
Italuhon si Hasael ma sidea bani ganup tanoh 
parbalogan ni Israel: 

33 hampit hapoltakan ni Bah Jordan ganup tanoh 
Gilead, tanoh ni halak Gad, Ruben pakon Manasse, 
singgan ni Aroer na i lambung ni habungan Arnon, 
ai ma Gilead pakon Basan. 

34 Barita ni si Jehu na tading ai pakon ganup na 
binahenni ampa haganup hagarangonni, ai lang 
tarsurat do ai ibagas buku barita ni Raja-raja Israel? 
35 Dob ai modom ma si Jehu rap pakon ompungni, 
gabe itanom sidea ma ia i Samaria. Jadi si Joahas, 
anakni ai ma bangkit raja manggantihsi. 

36 Ja dokah ni si Jehu manrajai Israel i Samaria dua 
puluh ualuh tahun do. 

Hona Bunuh si Atalya 


Si Joas Bangkit Raja 


1 1 1 Jadi dob iidah si Atalya, inang ni si Ahasya, 
na dob matei anakni ai, marhosei ma ia 
anjaha ibunuh ma ganup ginompar ni raja ai. 
2 Tapi ibuat si Joseba, boru ni Raja Joram, botou ni si 
Ahasya ma si Joas, anak ni si Ahasya, anjaha iluahon 
ma ia hun tongah-tongah ni anak ni raja ai, sagala 
sibunuhon hinan, anjaha inahkon ma ia hu kamar 
podoman rap pakon parorotni. Sonai ma iponopkon 
ia hun bani si Atalya, gabe seng saud hona bunuh ia. 
3Jadi rapkonsi ma ia marponop i rumah 
panumbahan ai, onom tahun dokahni, anjaha si 
Atalya do manrajai i tanoh ai. 
4Tapi papitutahunkon isuruh si Joyada ma na 
mangalopi pambobai ni bala, kopala ni sisaratus 
halak pakon kopala ni tentara pangawal, ihatahon 
ma sidea masuk hu Rumah ni Jahowa marayaksi, 
marpadan ma ia pakon sidea, anjaha ipabija ma 
sidea ibagas Rumah ni Jahowa, anjaha ipatuduhkon 
ma bani sidea anak ni raja ai. 
3 Iparentahkon ma hu bani sidea, “On ma sibahenon 
nasiam, 'Sapartolu hun bani nasiam, siparjaga bani 
ari Sabat, maningon marjaga ibagas rumah ni raja 
in, 

6anjaha na sapartolu nari marjaga i lambung ni 
horbangan Sur, anjaha na sapartolu nari use, ai 
ma na i lambung ni horbangan ipudi ni tentara 
pangawal, sidea ma na marjaga i lambung ni rumah 
panumbahan, margantih-gantih, 

7 rap pakon na dua bagian nari hun bani nasiam, 
ai ma na so martugas bani ari Sabat, maningon 
marjaga sidea i Rumah ni Jahowa, i lambung ni raja 
ai, 

8 maningon inggotan nasiam do raja ai, ganup 
marsinjata ibagas tanganni bei, anjaha barang ise 
na manosak odoran ai, maningon marutang hosah. 
Maningon hasomanan nasiam do raja ai anggo luar 
barang masuk ia.” 

9 Jadi ibahen pambobai ni sisaratus halak ma 
romban hu bani na pinarentahkon ni Malim Joyada, 
iarahkon bei ma hasomanni siparjaga bani ari Sabat 
rap pakon na so martugas bani ari Sabat, anjaha roh 
ma sidea marayak Malim Joyada. 

10 Anjaha ipambere malim ai ma hu bani pambobai 
ni sisaratus halak tanja pakon gantar, na adong bani 
Raja Daud hinan, na sinimpan i Rumah ni Jahowa. 
11 Anjaha jongjong ma pangawal ai, ganup pajolom- 
jolom sinjatani ibagas tanganni, hampit siamun ni 
rumah panumbahan ai ronsi hampit sambilou ni 
rumah panumbahan ai, i lambung ni anjapanjap ai 
pakon i lambung ni rumah ai, inggot raja ai. 

12 Dob ai iarahkon ma anak ni raja ai hu darat, 
inahkon ma sortali ai hu atas ni uluni, anjaha ibere 
ma bani buku hasaksian ai. Sonai ma parpabangkit 
ni sidea bani gabe raja: iminaki sidea ma ia, 
martopap ma sidea anjaha mangolobkon bei, 
“Horas ma raja in!” 

13 Jadi dob ibogei si Atalya sora olob-olob ni 
pangawal pakon halak simbuei ai, laho ma ia hu 
Rumah ni Jahowa, hu bani halak simbuei ai: 

14 anjaha dob ipapangkei, tonggor ma, jongjong do 
raja ai i lambung ni tiang ai, domu bani hasomalan 
hinan anjaha pambobai ai pakon partarompet ai 
i lambung ni raja ai, anjaha ganup parnagori ai 
marmalas ni uhur, anjaha pahata tarompet. Jadi 
irigati si Atalya ma pakeianni anjaha dilo-dilo, “Tahi- 
tahi!” 

15 Dob ai iparentahkon Malim Joyada ma hu bani 
pambobai ni sisaratus halak, pambobai ni bala 
ai, nini ma hu bani sidea, “Arahkon ma ia luar 
hun holangkolang ni odoran in, anjaha bunuh bani 
podang barang ise na mangirikkonsi! Ai domma 
ihatahon malim ai hinan, 'Seng bulih matei ia i 
Rumah ni Jahowa.'” 

16 Jadi mangonai tangan ma sidea bani, sanggah 
mardalan ia hun dalan hamasukan ni huda hu 
rumah ni raja ai, ijai ma ia ibunuh. 

17 Dob ai ibahen si Joyada ma sada padan i tongah- 
tongah ni Jahowa pakon raja ampa halak simbuei 

ai, paboa maningon bangsa ni Jahowa do sidea, 
sonai homa i tongah-tongah ni raja ai pakon halak 
simbuei. 

18 Dob ai masuk ma ganup halak simbuei parnagori 
in hu rumah ni baal, anjaha iparreong sidea ma ai, 
iropuki sidea ma anjapanjapni pakon gana-ganani, 
anjaha ibunuh sidea ma si Mattan, malim ni baal ai, 
i lobei ni anjapanjap ai. Dob ai isuruh malim ai ma 
na manjaga i lobei ni Rumah ni Jahowa. 

19 Dob ai iarahkon ma pambobai ni sisaratus halak, 
pangawal pakon ganup halak simbuei na i nagori 
in; ibobahon sidea ma raja ai tuad hun Rumah 
ni Jahowa, mardalan manlopusi horbangan ni 
sipangawal, laho hu rumah ni raja ai, anjaha hundul 
ma ia bani paratas harajaon. 

20 Jadi marmalas ni uhur ma ganup bangsa 
parnagori in: anjaha sonang do huta ai, dob matei 
tarbunuh si Atalya marhitei podang ibagas rumah 
ni raja ai. 

21(12-1) Marumur pitu tahun do si Joas, sanggah na 
bangkit raja ia. 


Raja Joas Pajengeskon Rumah Panumbahan 


1 2 1 (12-2) Papitutahunkon dob jadi raja si Jehu, 

ijai ma bangkit raja si Joas, anjaha ompat 
puluh tahun do ia manrajai i Jerusalem, si Sibia do 
goran ni inangni, hun Berseba. 

2 (12-3) Ihorjahon si Joas do rosuh ni Jahowa 
sadokah manggoluh ia, ai Malim Joyada do 
mangajarisi. 

3(12-4) Tapi seng iparseda anggo ianan 
parsumbahan na i atas buntu-buntu, sai 
manggalang anjaha manutung dahupa ope 
halak simbuei i atas ianan parsumbahan na i 
buntu-buntu. 

4(12-5) Nini si Joas ma hu bani malim-malim ai, 
“Sagala duit, na binoan hu Rumah ni Jahowa songon 
sibere-bere na pinapansing, ai ma duit, na binere ni 
halak bahen guguanni, sonai homa sagala duit, na 
binoan ni sada halak hun bani niojur ni uhurni hu 
Rumah ni Jahowa, 

> (12-6) bulih do jaloon ni malim ai, ganup malim 
hun bani na tinandani, anjaha ipakei ma ai 
padearhon rumah ai, atap ija na porlu sipadearon.” 
6 (12-7) Ai domma pala dua puluh tolu tahun dob 
raja si Joas, tapi seng dong ope hun bani na maseda 
ipadear malim ai i rumah ai. 

7 (12-8) Jadi idilo Raja Joas ma Malim Joyada pakon 
malim-malim na legan, nini ma hu bani sidea, 
“Mase ma seng ipadear nasiam ope na maseda i 
rumah ai? Halani ai seng bulih simpanon nasiam 
duit na ijalo nasiam hun bani na tinanda nasiam, 
maningon berehon nasiam do ai, laho padearhon 
na maseda i rumah ai.” 

8 (12-9) Jadi ibalosi malim ai ma hata ai, na so jaloon 
ni sidea be duit hun bani halak simbuei ai, anjaha 
seng be sidea padearhon na maseda ai bani rumah 
ai. 

9 (12-10) Dob ai ibuat Malim Joyada ma sada poti, 
anjaha ituhak ma tutupni ai, inahkon ma poti ai 
i lambung ni anjapanjap ai hampit siamun laho 
masuk halak hu Rumah ni Jahowa, anjaha inahkon 
malim na marjaga i lambung ni molmolan ai ma 
hujai ganup duit na binoan hu Rumah ni Jahowa. 
10 (12-11) Dob iidah sidea na dob buei ma duit 
ibagas poti ai, roh ma jurutulis ni raja ai rap 
pakon sintua ni malim ai, ibilang anjaha ibaluti 
sidea ma ibagas parduitan duit na dapot i rumah 
panumbahan ai. 

11 (12-12) londoskon sidea ma duit na dob 
tinimbang ai hu bani kopala ni sibobahon horja 
ai, na niangkat mardimata Rumah ni Jahowa, ase 
sidea ma na mambere gaji hu bani tuhang, na 
marhorja i Rumah ni Jahowa, 

12 (12-13) pakon hu bani tuhang batu pakon 
sibarbar batu, sonai homa mamboli parhayu pakon 
batu na dob binarbar laho padearhon na maseda i 
Rumah ni Jahowa, haganup tene harugian na porlu, 
laho padearhon Rumah ni Jahowa. 

13 (12-14) Tapi seng ipauli sidea bani Rumah ni 
Jahowa pinggan pirak, pisou, mangkuk parburihan, 

tarompet, barang parugas omas atap pirak pe hun 
bani duit na binoan hu Rumah ni Jahowa, 

14 (12-15) tapi ibere do ai bani halak parhorja hansa 
na padearhon Rumah ni Jahowa. 

15 (12-16) Anjaha seng pala mambahen parhiraan 
sidea pakon halak haondosan ni duit ai, na 
padaskon ai hu bani parhorja, ai martenger ni uhur 
do sidea samah sidea. 

16 (12-17) Tapi anggo duit hun bani galangan 
parsalahan pakon hun bani galangan pardousaon, 
seng iboan ai hu Rumah ni Jahowa, ai bani malim 
do ai. 


Parporangan ni si Joas pakon si 
Hasael: Matei Tarbunuh Ia 


17 (12-18) Tangkog ma ijia si Hasael, raja hun Aram, 
laho marporang dompak Gat, anjaha talu do ai 
ibahen. Dob ai idompakkon si Hasael ma bohini laho 
tangkog hu Jerusalem, 

18 (12-19) jadi ibuat si Joas, raja hun Juda ma sagala 
sibere-bere, na pinapansing ni ompung ni si Josafat, 
si Joram pakon si Ahasya, raja-raja ni Juda pakon 
sibere-bere pinapansing ni sandiri ampa omas na 
jumpah i parartaan ni Rumah ni Jahowa pakon na i 
rumah ni raja ai, anjaha itongoskon ma ai hu bani 
si Hasael, raja ni Aram, gabe mundur ma ia hun 
Jerusalem. 

19 (12-20) Barita na tading ai ope pasal si Joas pakon 
ganup na hinorjahonni, ai lang tarsurat do ai ibagas 
buku barita ni Raja-raja ni Juda? 

20 (12-21) Jadi mambahen partahi-tahian ma 
juakjuakni mangimbangsi, anjaha ibunuh sidea ma 
si Joas i rumah Milo. 

21 (12-22) Juakjuak ni si Josahar, anak ni si 
Simeat, pakon si Josabad, anak ni si Somer do na 
mambunuhsi, anjaha itanom sidea ma ia i lambung 
ni ompungni, i huta ni si Daud, anjaha si Amasia, 
anakni ai ma bangkit raja manggantihsi. 


Si Joahas Raja ni Israel 


13 1 Paduapuluh-tolutahunkon dob manrajai si 
Joas, anak ni si Ahasya i Juda, bangkit raja 
ma si Joahas, anak ni si Jehu, manggomgom Israel i 
Samaria, sapuluh pitu tahun dokahni. 

2 Ihorjahon do sogam ni uhur ni Jahowa, ai iirikkon 
do dousa ni si Jerobeam, anak ni si Nebat, na 
mambahen Israel mardousa, seng ipasurut dirini 
mangkorjahon ai. 

3 Halani ai gajag ma ringis ni Jahowa mangidah 
Israel, anjaha iondoskon ma sidea hubagas tangan 
ni si Hasael, raja hun Aram, pakon hubagas tangan 
ni si Benhadad, anak ni si Hasael, sadokah panorang 
ai. 

4 Jadi ielek-elek si Joahas ma idop ni uhur ni Jahowa, 
anjaha itangihon Jahowa ma ia, ai itatap uhur-Ni do 

harajaon ni Israel, naha pangarsik-arsik ni Raja Aram 
bani sidea. 

3 Halani ai ibere Jahowa ma sada sipaluah hu bani 
Israel, gabe maluah ma sidea hun bani tangan ni 
halak Aram, gabe marianan ma halak Israel ibagas 
lampolamponi bei songon na saindokah. 

6 Tapi age pe sonai, seng surut sidea hun bani dousa 
ni ginompar ni si Jerobeam, mardalan ibagas ai 
do sidea: sonai homa sisumbahon Ashera ipaturut 
sidea do jongjong i Samaria. 

7 Ai seng dong be bala ni si Joahas itebai Jahowa 
bani, sobali ni lima puluh halak bala siparhuda, 
sapuluh gareta porang, pakon sapuluh ribu bala na 
mardalan nahei, ai domma siap sidea ibahen raja ni 
Aram, anjaha domma iluntak-luntak sidea songon 
orbuk. 

8 Barita na legan ai ope pasal si Joahas pakon ganup 
na binahenni ampa hagarangonni, ai lang tarsurat 
do ai ibagas buku barita ni Raja-raja ni Israel? 

9 Dob ai modom ma si Joahas rap pakon ompungni, 
anjaha itanom sidea ma ia i Samaria, anjaha si Joas, 
anak ni ai ma bangkit raja manggantihsi. 


Si Joas Raja ni Israel 


10 patolupuluh-pitutahunkon dob manrajai si Joas 
i Juda, bangkit raja ma si Joas, anak ni si Joahas 
manggomgom Israel, i Samaria, sapuluh onom 
tahun dokahni. 

11 horjahon do homa sogam ni uhur ni Jahowa: 
seng ipasurut dirini hun bani ganup dousa ni si 
Jerobeam, anak ni si Nebat, na mambahen Israel 
mardousa, sai mardalan do ia ibagas ai. 

12 Barita na legan ai pasal si Joas, ronsi haganup 
horjani ampa hagarangonni sanggah na marporang 
ai ia dompak si Amasia, raja ni Juda, ai lang tarsurat 
do ai ibagas buku barita ni Raja-raja ni Israel? 

13 Jadi modom ma si Joas rap pakon ompungni, 
anjaha si Jerobeam ma hundul bani paratas ni, 
anjaha itanom ma si Joas i Samaria i lambung ni 
raja-raja ni Israel. 


Panjahaion ni si Elisa Sanggah Laho Matei Ia 


Halongangan na Masa bani Tanomanni 


14Sanggah boritan si Elisa, ai ma naborit na 
mamboansi matei, roh ma si Joas raja ni si Israel, 
manonggorsi, anjaha tangis ma ia i lobei ni, nini ma, 
“O bapa, bapa! Gareta porang pakon bala ni Israel!” 
15 Nini si Elisa ma hu bani, “Buat ma sada panah 
pakon lingkit!” Jadi ibuat ma sada panah pakon 
lingkit. 

16 Dob ai nini si Elisa ma hu bani raja ni Israel, “Tarik 
ma panah in!” Gabe itarik ma ai. Dob ai itampeihon 
si Elisa ma tanganni hu atas ni tangan ni raja ai. 

17 Anjaha nini ma, “Buha ma jandela hampit 
hapoltakan!” Jadi ibuha ma ai. Dob ai nini ma, 

“Panahkon ma!” Jadi ipanahkon ma. Dob ai nini 
si Elisa ma, “In ma panah hamonangan hun bani 
Jahowa pakon panah hamonangan dompak halak 
Aram! Ai taluhononmu do halak Aram i Afek, anjaha 
siap do sidea bahenonmu.” 

18 Dob ai nini ma use, “Buat ma lingkit in!” Dob ai 
ibuat ma ai. Nini ma hu bani raja ni Israel, “Libaskon 
ma in hu tanoh!” Jadi ilibaskon ma ai tolu hali, dob 
ai maronti ma ia. 

19Dob ai manringis ma halak ni Naibata 
mangidahsi, nini ma, “Lima barang onom hali 
namin, ilibaskon ham ai, ase bois namin italuhon 
ham halak Aram. Tapi sonari tolu hali hansa 
taluhononmu halak Aram.” 

20 Dob ai matei ma si Elisa anjaha itanom ma ia. Jadi 
roh ma garambolan ni halak Moab hu nagori ai siap 
bona ni tahun. 

21 Sanggah mananom sada halak na matei sidea, 
tonggor ma, iidah sidea ma roh garambolan, gabe 
tarolos ma sidea mandanggurhon na matei ai 
hubagas tanoman ni si Elisa, hape dob dais halak 
ai bani holi-holi ni si Elisa, mulak manggoluh ma ia 
lanjar jongjong ma. 


Hamonangan ni si Joas Mangimbang Halak Aram 


22 Sai isosak-sosak si Hasael, raja ni Aram do halak 
Israel sadokah manggoluh si Joahas. 

23 Tapi marpangulaki ma uhur ni Jahowa mangidah 
sidea, anjaha idop do uhur-Ni mangidah sidea, 
marpanatap do uhur-Ni mangidah sidea, halani 
padan na binahen-Ni ai hu bani si Abraham, si Isak 
pakon si Jakob, anjaha seng marosuh la mangidah 
hamagouan ni sidea, barang mangambukkon sidea 
hun lobei-lobei ni ronsi panorang ai. 

24 Dob ai matei ma si Hasael, raja ni Aram, gabe si 
Benhadad, anakni ai ma bangkit raja manggantihsi. 
25 Jadi irampas si Joas, anak ni si Joahas ma use 
hun bani si Benhadad, anak ni si Hasael, sagala huta 
na binuatni ai hinan hun bani si Joahas, bapani ai 
marhitei porang; pala tolu hali italuhon si Joas ia, 
gabe mulak ma huta ai hu bani Israel ibahen. 


Si Amasia, Raja ni Juda 


Ta Un dob manrajai i Israel si 
Joas, anak ni si Joahas, bangkit raja ma si 
Amasia, anak ni si Joas manggomgom Juda. 

2 Marumur dua puluh lima tahun do ia sanggah na 
bangkit raja ai, anjaha dua puluh siah tahun do ia 
dokahni manrajai i Jerusalem, ia goran ni inangni, si 
Joaddin do, hun Jerusalem. 

3lhorjahon do na pintor bani uhur ni Jahowa, 
tapi seng songon si Daud ompungni ai; usih 
songon pambahen ni si Joas, bapani ai do ganup 
pambahenanni. 

4Tapi seng iparseda panumbahan na i atas buntu- 
buntu: sai manggalang anjaha manutung dahupa 
ope halak simbuei i atas ni panumbahan na i atas 
buntu-buntu. 

5 Dob lambin totap harajaonni ai ibagas tanganni, 
ibunuh ma juakjuakni, na mambunuh raja ondi, ai 
ma bapani. 

6Tapi seng ibunuh anggo anak ni sipamunuh ai, 
romban hu bani parentah ni Jahowa, na tarsurat 
ibagas buku titah ni si Musa, na mangkatahon, “Seng 
bulih matei bunuhon bapa halani anakni, barang 
anak bunuhon halani bapani: tapi ganup halak 
maningon bunuhon do halani dousani sandiri.' 

7 Isiapkon do halak Edom i habungan garam, salaksa 
bueini, idorab anjaha isoluk do Sela, anjaha ibahen 
ma goranni Joktel, sonai do goranni ronsi sadari on. 


Italuhon si Joas si Amasia 


8 Isuruh si Amasia ma ijia suruhanni marayak si Joas, 
anak ni si Joahas, anak ni si Jehu, raja ni Israel, nini 
ma hu bani, “Barah, marsiujian ma hita!” 

ə Tapi isuruh si Joas, raja ni Israel ma suruhanni 
marayak si Amasia, raja ni Juda, nini ma, “Isuruh 
hayu na marsuga nai Libanon ma sipanririt marayak 
hayu ares na i Libanon, nini ma, “Mahua bere 
ma borumu bahen parinangon ni anakku, hape 
mamontas ma binatang na i Libanon gabe idogei- 
dogei ma hayu na marsuga ai.” 

19Domma tongon italuhon ham halak Edom, 
gabe ipagijang ham uhurmu. Hamalaskon ham 
ma hamurmuronmu! Mase ma jombaonmu 
hamagouan, gabe dabuh ham rap pakon halak 
Juda?” 

11Tapi seng ra si Amasia manangihon ai. Jadi 
tangkog ma si Joas raja ni Israel, jadi marsiujian ma 
sidea, ia pakon si Amasia, raja ni Juda i lambung ni 
Betsemes na i tanoh Juda. 

12 Tapi talu ma Juda ibahen Israel, gabe maporus ma 
sidea ganup hu rumahni bei. 

13 Homa tartangkap do i Bet-Semes si Amasia, raja 
ni Juda, anak ni si Joas, anak ni si Ahasya ibahen si 
Joas, raja ni Israel, anjaha iboan ma ia hu Jerusalem. 
Dob ai iparreong ma tembok ni Jerusalem singgan 
ni horbangan parsuhi Efraim das hu horbangan 
parsuhi-suhi, ompat ratus asta ganjangni. 

14 Anjaha ibuat ma ganup omas pakon pirak ronsi 
ganup parugas na jumpah ibagas Rumah ni Jahowa 
pakon na ibagas kamar parartaan, na i rumah ni raja 
ai, sonai homa jolma gabe jaminan, dob ai mulak 
ma ia hu Samaria. 

15Barita na legan ai ope pasal si Joas, pakon 
haganup na binahenni ampa hagarangonni sanggah 
marmunsuh ia dompak si Amasia, raja hun Juda, ai 
lang tarsurat do ai ibagas buku barita ni raja-raja ni 
Israel? 

16 Dob ai modom ma si Joas rap pakon ompungni, 
anjaha tartanom ma ia i Samaria rap pakon raja-raja 
ni Israel. Jadi si Jerobeam anakni ai ma bangkit raja 
manggantihsi. 

17 Tapi anggo si Amasia, anak ni si Joas, raja ni Juda, 
manggoluh ope sapuluh lima tahun nari dob matei 
si Joas, anak ni si Joahas, raja ni Israel. 

18 Barita na legan ai ope pasal si Amasia, ai lang 
tarsurat do ai ibagas buku Barita ni Raja-raja ni 
Juda? 

19Dob ai ibahen halak ma partahi-tahian 
mangimbangsi i Jerusalem, gabe maporus ma ia hu 
Lakis. Tapi isuruh sidea ma halak na mangirikkonsi 
hu Lakis, anjaha ibunuh sidea ma ia ijai. 

20 Dob ai iboan sidea ma ia i atas ni huda, gabe 
itanom ma ia i Jerusalem, i lambung ni ompungni, i 
huta ni si Daud. 

21 Dob ai ibuat halak Juda ma si Asarya, na marumur 
sapuluh onom tahun ope, jadi ipabangkit ma ia 
gabe raja gantih ni si Amasia bapani ai. 

22 Ia do na patoguhkon Elat, anjaha na pasuangkon 
ai mulak hu bani Juda, dob modom raja ai pakon 
ompungni. 


Jerobeam na Paduahon na hun Israel 


23 Pasapuluh-limatahunkon dob bangkit raja i Juda 
si Amasia, anak ni si Joas, bangkit raja ma si 

Jerobeam, anak ni si Joas, manggomgom Israel i 
Samaria, ompat puluh sada tahun dokahni. 

24 Tapi ihorjahon do sogam ni uhur ni Jahowa, seng 
ipadaoh uhurni hun bani dousa ni si Jerobeam, anak 
ni si Nebat, na mambahen Israel mardousa. 

25 Ipasuang do parbalogan ni Israel, singgan ni 
Hamat das hu Laut Araba, romban hu bani hata 
ni Jahowa, Naibata ni Israel, na dob pinarbagah-Ni 
hinan marhitei hun bani juakjuak-Ni si Jona, anak ni 
si Amitai, ai ma nabi na hun huta Gad-Hefer. 

26 Ai domma itatap Jahowa hasombuhan ni Israel 
na parngit sahalian ai, ai domma siap na maposo 
sonai homa na magodang, anjaha seng dong be 
sipangurupi bani Israel. 

27 Tapi seng ongga ilumbahon Jahowa, paboa sihol 
siapkonon-Ni do goran ni Israel hun toruh ni langit, 
halani ai iurupi do sidea marhitei tangan ni si 
Jerobeam, anak ni si Joas ai. 

28 Barita na tading ope pasal si Jerobeam pakon 
haganup na hinorjahonni ampa hagarangonni, 
naha parporangonni, naha pambahenni laho 
pasuangkon bani Israel huta Damaskus pakon 
Hamat, na masuk hu Juda hinan, ai lang tarsurat do 
ai ibagas buku barita ni raja-raja ni Israel? 

29Dob ai modom ma si Jerobeam rap pakon 
ompungni, raja-raja ni Israel, jadi si Sakarya, anak 
ni ai ma bangkit raja manggantihsi. 

Si Asarya (si Usia) Raja ni Juda 


1 Paduapuluh-pitutahunkon dob gabe raja i 
15 Israel si Jerobeam, bangkit raja ma i Juda, si 
Asarya anak ni si Amasia. 
2Marumur sapuluh onom tahun do ia sanggah 
bangkit raja ia, anjaha lima puluh dua tahun do ia 
manrajai i Jerusalem, goran ni inangni, si Jekolyah 
do, hun Jerusalem. 
3 fhorjahon do rosuh ni uhur ni Jahowa, songon na 
binahen ni si Amasia, bapani ai. 
4Pitah panumbahan na i atas buntu-buntu 
do na so iparreong: sai tong ope manggalang 
anjaha manutung dahupa halak simbuei i atas ni 
panumbahan, na i atas ni buntu-buntu. 
3 Jadi ibogbog Jahowa ma raja ai, gabe gadamon 
ma ia das ronsi parmateini, gabe punjung ma ia 
marianan ibagas sada rumah, gabe si Jotam anak 
ni raja ai ma manrajai rumahni ampa manguhum 
bangsa parnagori in. 
6 Barita na legan ope pasal si Asarya pakon haganup 
na binahenni, ai lang tarsurat do ai ibagas buku 
Barita ni Raja-raja ni Juda? 
7 Dob ai modom ma si Asarya rap pakon ompungni, 
gabe itanom sidea ma ia i lambung ni ompungni, 
i huta ni si Daud, anjaha si Jotam anakni ai ma 
manrajai manggantihsi. 

Si Sakarya Raja ni Israel 


8 Patolupuluh-ualuhtahunkon dob raja i Juda si 
Asarya, bangkit raja ma si Sakarya, anak ni si 
Jerobeam, manggomgom Israel i Samaria, onom 
bulan dokahni. 

3 Jhorjahon do sogam ni uhur ni Jahowa usih songon 
na binahen ni ompungni. Seng ipadaoh uhurni hun 
bani dousa ni si Jerobeam, anak ni si Nebat, na 
mambahen Israel mardousa. 

10 Martahi-tahi ma si Sallum, anak ni si Jabes 
dompaksi, lanjar ibunuh ma raja ai i Jibleam, gabe 
ia ma bangkit raja manggantihsi. 

11 Barita na legan ope pasal si Sakarya, tonggor ma, 
tarsurat do ai ibagas buku Barita ni Raja-raja ni 
Israel. 

12 On do hata, na binagahkon ni Jahowa hinan hu 
bani si Jehu, “Maningon anakmu do ronsi sundut 
paompatkon hundul i atas paratas ni Israel.” Jadi 
saud ma sonai. 


Si Sallum Raja ni Israel 


13 Patolupuluh-siahtahunkon dob gabe raja i Juda 
si Usia, bangkit raja ma si Sallum, anak ni si 
Jabes, anjaha pitah sabulan do dokahni manrajai i 
Samaria. 

14 Ai tangkog do si Menahem, anak ni si Gadi hun 
Tirsah, anjaha das ma ia hu Samaria, ibunuh ma 

si Sallum, anak ni si Jabes i Samaria, gabe ia ma 
bangkit raja manggantihsi. 

15 Barita na legan ai ope pasal si Sallum pakon 
partahi-tahian na binahenni ai, tonggor ma, 
tarsurat do ai ibagas buku barita ni Raja-raja ni 
Israel. 

16|jai ma iparseda si Menahem huta Tapuah, 
anjaha ibunuhi ganup pangisini pakon nagori na 
masuk hujai, singgan ni Tirsa, halani seng ra sidea 
mangungkab horbanganni. Ibunuhi do sidea anjaha 
ilapah do ganup naboru na boratan rumah. 


Si Menahem Raja ni Israel 


17 Patolupuluh-siahtahunkon dob gabe raja i Juda 
si Asarya, bangkit raja ma si Menahem, anak ni si 
Gadi, manggomgom Israel i Samaria, sapuluh tahun 
dokahni. 

18 horjahon do sogam ni uhur ni Jahowa: seng 
ipadaoh uhurni sadokah manggoluh ia hun bani 
dousa ni si Jerobeam, anak ni si Nebat, na 
mambahen Israel mardousa. 

19 Roh do si Pul, raja ni Assur, mamorang tanoh ai, 
jadi ibere si Menahem ma saribu talenta pirak hu 
bani si Pul, ase iurupi ia pajonamkon harajaon ai 
bani. 

20 Halak Israel do ihatahon si Menahem manggugui 
duit ai, ai ma lima puluh sekel pirak sahalak, 

siberehonon hu bani raja ni Assur. Dob ai mulak ma 
Raja Assur, seng tading ia i nagori ai. 

21 Barita na legan ai ope pasal si Menahem rap 
pakon ganup na hinorjahonni, ai lang tarsurat do ai 
ibagas buku barita ni Raja-raja ni Israel? 

22 Dob ai modom ma si Menahem rap pakon 
ompungni, gabe si Pekaya, anakni ai ma bangkit raja 
manggantihsi. 


Si Pekaya Raja ni Israel 


23 Palimapuluhtahunkon dob gabe raja i Juda si 
Asarya, bangkit raja ma si Pekaya, anak ni si 
Menahem, manggomgom Israel i Samaria, dua 
tahun dokahni. 

24 horjahon do sogam ni uhur ni Jahowa: seng 
ipadaoh uhurni hun bani dousa ni si Jerobeam, anak 
ni si Nebat, na mambahen Israel mardousa. 

25Dob ai martahi-tahi ma si Peka, anak ni si 
Remalya, puanglima ai mangimbangsi, rap pakon 
lima puluh halak hun Gilead hasomanni, ibunuh ma 
ia i Samaria, ibagas benteng rumah ni raja ai, sonai 
homa si Argob pakon si Arye: dob ibunuh, ia ma raja 
manggantihsi. 

26 Barita na legan ai ope pasal si Pekaya pakon 
ganup na binahenni, tonggor ma, tarsurat do ai 
ibagas buku barita ni Raja-raja Israel. 

Si Peka Raja ni Israel 


27 Palimapuluh-duatahunkon dob gabe raja i Juda si 
Asarya, bangkit raja ma si Peka, anak ni si Remalya, 
manggomgom Israel i Samaria, dua puluh tahun 
dokahni. 

28 horjahon do sogam ni uhur ni Jahowa: seng 
ipadaoh uhurni hun bani dousa ni si Jerobeam, anak 
ni si Nebat, na mambahen Israel mardousa. 

29 Sanggah panorangni si Peka, raja ni Israel, roh ma 
si Tiglat-Pileser raja ni Assur, itaban ma Iyon, Abel- 
Bet-Maahat, Janoa, Kedes, Hazor, Gilead, Galilea 
pakon ganup tanoh Naftali, anjaha ibuang ma 
pangisini ai hu Assur. 

30 Dob ai martahi-tahi ma si Hosea, anak ni si Ela 
mangimbang si Peka, anak ni si Remalya, ibunuh 
ma ia, gabe ia ma bangkit raja manggantihsi, 
paduapuluhtahunkon dob raja si Jotam, anak ni si 
Usia. 

31 Barita na legan ai ope pasal si Peka pakon ganup 
na binahenni, tonggor ma, tarsurat do ai ibagas 
buku barita ni Raja-raja Israel. 


Si Jotam Raja i Juda 
(ay. 32-36, 38: pausih 2 Kron 27) 


32 Paduatahunkon dob gabe raja i Israel si Peka, 
anak ni si Remalya, bangkit raja ma i Juda si Jotam, 
anak ni si Usia. 

33 Marumur dua puluh lima tahun do ia sanggah na 
bangkit raja ai, anjaha sapuluh onom tahun do ia 
marrajai i Jerusalem. Goran ni inang ni si Jerusa do, 
boru ni si Sadok. 

34 Ihorjahon do rosuh ni uhur ni Jahowa, romban hu 
bani na binahen ni si Usia bapani ai. 

35 Pitah panumbahan na i atas buntu-buntu seng 
iparreong, sai manggalang anjaha manutung 
dahupa ope halak simbuei i atas panumbahan na i 
atas buntu-buntu. la do na padearhon horbangan 
parhuluan bani Rumah ni Jahowa. 

36 Barita na legan ai ope pasal si Jotam pakon 
ganupan na hinorjahonni, ai lang tarsurat do ai 
ibagas buku barita ni Raja-raja ni Juda? 

37 Bani panorang ai ma ipungkah Jahowa marsuruh 
si Resin, raja ni Aram pakon si Peka, anak ni si 
Remalya mangimbang Juda. 

38 Dob ai modom ma si Jotam rap pakon ompungni, 
anjaha itanom ma ia i lambung ni ompungni, i huta 
ni si Daud, ompungni ai. Jadi si Ahas, anakni ai ma 
bangkit raja manggantihsi. 


Si Ahas Raja ni Juda 


16 1 Pasapuluhpitutahunkon dob gabe raja si 
Peka, anak ni si Remalya, bangkit raja ma i 
Juda si Ahas, anak ni si Jotam. 

2 Marumur dua puluh tahun do si Ahas sanggah na 
bangkit raja ai ia, anjaha sapuluh onom tahun do 

dokahni manrajai i Jerusalem, seng dong ihorjahon 
rosuh ni Jahowa, Naibatani, songon ompungni si 
Daud, 

3 tapi sai mardalan do ia bani dalan ni raja-raja 
ni Israel. Ia pe itutung do anakni bahen galangan 
romban hu bani adat hagigian ni bangsa-bangsa, na 
pinabali ni Jahowa i lobei ni halak Israel. 

4 Ambahni ai manggalang anjaha manutung dahupa 
do ia bani ianan panumbahan, na i atas buntu- 
buntu, i atas dolog pakon i toruh ni ganup hayu na 
ratah. 

“Ijia ma tangkog si Resin, raja ni Aram, pakon 
si Peka, anak ni si Remalya, raja ni Israel, laho 
marporang dompak Jerusalem, gabe ihubu sidea 
ma si Ahas, tapi seng tartaluhon sidea ia. 

6 Bani panorang ia ipasuang raja ni Edom ma Elat 
mulak hu bani Edom, anjaha ipabali halak Juda hun 
Elat; roh ma halak Edom hu Elat, lanjar marianan ijai 
ronsi sadari on. 

7 Tapi isuruh si Ahas ma suruhanni marayak Tiglat- 
Pileser, raja hun Assur, nini ma hu bani, Jabolonmu 
anjaha anakmu do ahu. Tangkog ma ham, anjaha 
paluah ham ma ahu hun bani tangan ni Raja Aram, 
pakon hun bani tangan ni Raja Israel, na roh tangkog 
mangimbang ahu.” 

8 Ibuat si Ahas ma pirak pakon omas na jumpah 
ibagas Rumah ni Jahowa pakon ibagas kamar 

parartaan ni rumah ni raja ai, anjaha itongoskon ma 
ai bahen siluah hu bani raja ni Assur. 

3 Jadi ibalosi raja ni Assur ma pangindoanni 
ai; tangkog ma Raja Assur marporang dompak 
Damaskus lanjar italuhon, anjaha pangisini ai 
ibuangkon ma hu Kir, anjaha ibunuh do anggo si 
Resin. 


Parubahan na Binahen ni si 
Ahas i Rumah Panumbahan 


10 Dob ai laho ma si Ahas manjumpahkon Tiglat- 
Pileser, raja ni Assur hu Damaskus. Jadi dob iidah 
sada anjapanjap i Damaskus, itongoskon Raja Ahas 
ma sibaran pakon usihan ni anjapanjap ai palgei- 
palgei hu bani Malim Uria. 

11 Jadi ipauli Malim Uria ma sada anjapanjap 
romban hu bani haganup na tinongos ni Raja Ahas 
hun Damaskus, sonai do ipauli Malim Uria, taram 
lape roh Raja Ahas hun Damaskus. 

12 Dob roh raja ai hun Damaskus, anjaha iidah 
anjapanjap ai, gabe ipadohor ma hu bani 
anjapanjap ai, lanjar naik ma ia hu atas. 

13 Dob ai itutung ma galangan situtungonni pakon 
galangan sipanganonni, iuseihon ma galangan 
siinumonni, anjaha ipispiskon ma daroh ni galangan 
hatarimakasihonni hu bani anjapanjap ai. 

14 Anjaha anjapanjap tombaga, na i lobei ni Jahowa, 
iosor ma ai hun lobei ni rumah ai, hun bani ianan 

na i holangkolang ni anjapanjap na baru ai pakon 
Rumah ni Jahowa, anjaha inahkon ma ai hampit 
utara ni anjapanjap ai. 

15 Dob ai iparentahkon Raja Ahas ma hu bani Malim 
Uria, “Maningon i atas ni anjapanjap na bolon in 
do tutungonmu galangan situtungon sogod pakon 
galangan sipanganon bodari, galangan situtungon 
ni ganup bangsa pangisi ni tanoh in pakon ganup 
galangan sipanganon ampa galangan siinumon ni 
sidea; anjaha maningon pispiskononmu do hu atas 
ni ganup daroh ni galangan situtungon pakon 
galangan sisayaton, tapi pasal anjapanjap tombaga 
ai marpingkir ope ahu.” 

16 Jadi ibahen Malim Uria ma ganup romban hu bani 
na hinatahon ni Raja Ahas. 

17 suruh Raja Ahas ma homa na manrampingkon 
lais-lais ni hajongjongan ni parburihan ai, anjaha 
iosor ma parburihan ai hun datas ni, ipatoruh ma 
homa bongbongan ai hun datas ni lombu tombaga 
ai, na i toruh ni ai, anjaha ibahen ma dasor batu 
hajongjonganni. 

18 Sonai homa surambih ari Sabat, na pinauli i 
rumah panumbahan pakon labah hamasukan ni 
raja hun darat laho hu Rumah ni Jahowa, ipaubah 
do ai laho mambuat uhur ni Raja Assur. 

19 Barita na legan ai ope pasal si Ahas pakon ganup 
na hinorjahonni, ai lang tarsurat do ai ibagas buku 
Barita ni Raja-raja Juda? 

20 Dob ai modom ma si Ahas rap pakon ompungni, 
anjaha itanom rap pakon ompungni i huta ni si 
Daud, jadi si Hiskia anakni ai ma bangkit raja 
manggantihsi. 


Si Hosea Raja ni Israel 


17 1 Pasapuluh-duatahunkon dob gabe raja i 
Juda si Ahas, bangkit raja ma si Hosea, anak 
ni si Ela manggomgom Israel i Samaria, siah tahun 
dokahni. 

2 Ihorjahon do sogam ni uhur ni Jahowa, tapi seng 
songon raja-raja ni Israel na parlobei hun bani. 
3Tangkog ma si Salmanasar, raja ni Assur 
mangimbangsi,: tapi ipaunduk ma  dirini 
mambalosisi anjaha igalar ma bani sohei. 

4Tapi dob tardapot Raja Assur si Hosea mambahen 
partahi-tahian (ai isuruh do suruhanni marayak 
Raja So, raja ni Masir, anjaha seng be ibere sohei 
hu bani Raja Assur, songon na somal ganup tahun 
ibahen), isuruh ma na manangkapsi, anjaha irantei 
ma ia ibagas tutupan. 

> Dob ai iporang Raja Assur ma ganup tanoh ai, 
anjaha das ma ia hu Samaria, anjaha ihubu ma huta 
ai tolu tahun dokahni. 

6 Pasiahtahunkon dob raja si Hosea, italuhon Raja 
Assur ma Samaria, anjaha ibuangkon ma halak 
Israel hu Assur: ihatahon ma sidea marianan i Halah 

pakon i topi ni Bah Habor, ai ma bah na i tanoh 
Gosan ampa i huta-huta ni halak Madai. 


Sababni ase Magou Harajaon ni Israel 


7Masa pe sonai, halani na dob mardousa do 
halak Israel dompak Jahowa, Naibata ni sidea, 
na mangarahkon sidea tangkog hun tanoh Masir, 
hun bani kuasa ni Parao, raja ni Masir, anjaha 
marsombah sidea hu bani naibata na legan, 

8 anjaha iirikkon sidea do adat ni halak sipajuh 
begu-begu, na dob pinabali ni Jahowa hun lobei ni 
halak Israel, pakon hasomalan na tinombei ni raja- 
raja ni Israel. 

9 Marponop-ponop do halak Israel mambahen na 
so talup i lobei ni Jahowa, Naibata ni sidea. Ipauli 
sidea do panumbahan i atas buntu-buntu, ibagas 
ganup huta ni sidea, singgan ni manara parjagaan 
ronsi huta na binatar-bataran. 

10 Ipajongjong sidea do bani sidea tiang sisombah- 
sombahon pakon Ashera bani ganup buntu-buntu 
na gijang pakon i toruh ni ganup hayu na tabun. 

11 Manutung dahupa do sidea ijai i atas ni ganup 
buntu-buntu, usih songon pambahenan ni bangsa 
sipajuh begu-begu, na dob pinabali ni Jahowa hun 
lobei ni sidea. Ihorjahon sidea do horja hajahaton, 
laho mamuhoi ringis ni Jahowa, 

12 marsombah do sidea hu bani gana-gana, age 
domma ilumbahon Jahowa pasal ai bani sidea, 
“Seng bulih horjahononnima na sonin!” 

13 Domma ipalumba Jahowa homa Israel pakon 
Juda marhitei sagala nabi-Ni pakon sagala halak 
na marpanonggoran, nini, “Paubah hanima 
ma uhurnima hun bani dalannima na bajan in, 
anjaha ramotkon hanima ma tonah-Ku romban 
hu bani ganup titah, na dob Hutitahkon hu 
bani ompungnima, anjaha na dob Hutongoskon 
bannima marhitei hun bani juakjuak-Ku, nabi-nabi 
in. 

14Tapi seng ra sidea manangihon, lambin 
ipahengkeng sidea do uhurni usih songon 
hengkeng ni uhur ni ompung ni sidea, na so 
porsaya bani Jahowa Naibata ni sidea. 

15 Anjaha iteoskon uhur ni sidea do titah-Ni pakon 
padan na binahen-Ni ai hu bani ompung ni sidea, 
pakon lumba-lumba na nilumbahon-Ni hu bani 
sidea. lirikkon sidea do gana-gana na so margagan, 
gabe ihorjahon homa na so margagan, anjaha itiru 
sidea do homa parlahou ni bangsa inggot ni sidea, 
age pe domma iparentahkon Jahowa hu bani sidea, 
ase ulang songon sidea marparlahou sidea. 

16 Tapi itadingkon uhur ni sidea do ganup tonah ni 
Jahowa, Naibata ni sidea, anjaha ibahen sidea do 
bani sidea dua gana-gana lombu na tinuang, ipauli 
sidea do sada Ashera, anjaha isombah sidea do 

ganup bala na i langit, sonai homa ibalosi sidea do 
baal. 

17 |tutung sidea do anakni pakon boru ni sidea 
bahen galangan, ihorjahon sidea do panjahaion 
pakon partondungon, anjaha ijualhon sidea do 
dirini mangkorjahon sogam ni uhur ni Jahowa, laho 
mamuhoi ringis ni Jahowa. 

18 Jadi manringis tumang ma Jahowa mangidah 
Israel, gabe ipadaoh ma sidea hun lobei-Ni: seng 
dong na tading sobali marga Juda tumang. 

19 Halak Juda pe homa seng iramotkon sidea tonah 
ni Jahowa Naibata ni sidea, tapi iirikkon sidea do 
hasomalan na tinombei ni halak Israel sandiri. 

20 Halani ai iambukkon Jahowa ma ganup ginompar 
ni Israel, ipatoruh ma sidea anjaha iondoskon 
hubagas tangan ni panrampok, paima iambukkon 
sidea ganup hun lobei ni. 

21 Ai dob isirangkon Israel dirini hun bani ginompar 
ni si Daud, anjaha irajahon sidea si Jerobeam, 
anak ni si Nebat, gabe marbalik ma Israel hun 
bani Jahowa ibahen si Jerobeam, anjaha iojur sidea 
mambahen dousa banggal. 

22 Jadi ihorjahon halak Israel ma ganup dousa ni si 
Jerobeam, na binahenni ai, anjaha seng ipasurut 
sidea dirini hunjai, 

23 paima ipadaoh Jahowa Israel hun lobei ni, songon 
na dob nilumbahon-Ni marhitei juakjuak-Ni, ai ma 

nabi-nabi-Ni. Sonai ma parbuang ni halak Israel hun 
tanohni hu Assur ronsi sadari on. 


Halak Samaria 


24 Dob ai iboan Raja Assur ma halak hun Babel, 
Kutah, Awa, Hamat, pakon Separwaim, gabe 
ihatahon ma sidea marianan i huta Samaria gantih 
ni halak Israel, isoluk sidea ma Samaria anjaha 
marianan ibagas huta-huta ai. 

25 Tapi bani mungkahni marianan ma sidea ijai, 
seng marhabiaran sidea, bani Jahowa, gabe itongos 
Jahowa ma singa hu tongah-tongah ni sidea, na 
mambunuhi deba hun bani sidea. 

26 Dobainini sidea ma hu bani raja ni Assur, “Bangsa 
sipajuh begu-begu, na binoan anjaha nisolukkonmu 
in marianan ibagas huta na i Samaria, seng ibotoh 
sidea titah ni Naibata ni tanoh ia, halani ai itongos 
do singa hu tongah-tongah ni sidea, anjaha tonggor 
ma, domma ibunuhi sidea, halani na so binotoh ni 
sidea titah ni Naibata ni tanoh in.” 

27 Dob ai iparentahkon raja ni Assur ma, “Arahkon 
nasiam ma hujai sada halak hun bani malim, na dob 
binuangkon nasiam hunjai, ase laho ia marianan 
hujai, anjaha iajarhon titah ni Naibata ni tanoh ai.” 
28 Jadi roh ma sada halak hun bani malim na 
binuangkon ai hun Samaria, anjaha marianan ma 
ia i Betel, anjaha iajarhon ma bani sidea naha 
marhabiaran hu bani Jahowa. 

29Tapi ganup bangsa ai marsibahen naibatani, 
anjaha ipannahkon ma ai hubagas rumah 
panumbahan na i atas buntu-buntu, na pinauli 
ni halak Samaria, ganup bangsa ibagas huta na 
niianan ni sidea bei. 

30 Halak Babel paulihon Sukot-Benot, halak Kut 
paulihon Nergal, halak Hamat paulihon Asima, 

31 halak Awa paulihon Nibhas pakon Tartak: anjaha 
halak Separwaim manutungi anakni ibagas apuy hu 
bani Adrammelek pakon hu bani Anamelek, ai ma 
naibata ni halak Separwaim. 

32 Ihabiari sidea do homa Jahowa, gabe ipabangkit 
sidea ma hun tongah-tongah ni sidea sahalak 
gabe malim bani rumah panumbahan na i atas ni 
buntu-buntu, na manggalang bani sidea i rumah 
panumbahan na i atas buntu-buntu ai. 

33 Marhabiaran do sidea bani Jahowa, tapi ibalosi 
sidea do homa naibata ni sidea, romban hu bani 
hasomalan ni ganup bangsa sipajuh begu-begu, 
harorohan ni sidea ai. 

34 Ronsi sadari on ibahen sidea romban hu bani 
hasomalan ni sidea sapari. Seng marhabiaran sidea 
hu bani Jahowa, anjaha seng iirikkon sidea ruhut 
barang aturan barang titah atap parentah, na 
pinarentahkon ni Jahowa hu bani ginompar ni si 
Jakob, na ginoranan-Ni Israel. 

35 Ibahen Jahowa do padan bani sidea, anjaha 
iparentahkon bani sidea, “Seng bulih marhabiaran 

hanima bani naibata na legan, barang marsombah 
hanima hujai barang balosannima ai barang 
manggalang hanima hujai, 

36 tapi maningon marhabiaran do hanima bani 
Jahowa, na mangarahkon hanima luar hun tanoh 
Masir marhitei hagogohon bolon pakon tangan na 
gostong, maningon hu bani do hanima manggalang. 
37 Anjaha aturan-Ni pakon uhum-Ni pakon 
titah-Ni ampa parentah-Ni, na sinuratkon-Ni 
bannima, maningon tulimat do hanima tongtong 
mangkorjahon ai. Seng bulih hanima marhabiaran 
bani naibata na legan, 

38 anjaha seng bulih halupahononnima padan 
na Hubahen in bannima. Seng bulih hanima 
marhabiaran bani naibata na legan, 

39 tapi maningon habiarannima do Jahowa 
Naibatanima, ase la paluahkon hanima hun bani 
tangan ni ganup munsuhnima.” 

40 Tapi age pe sonai, seng ra sidea manangihon, sai 
ihorjahon sidea do romban hu bani hasomalan ni 
sidea sapari. 

41 Ase marhabiaran do bangsa on bani Jahowa, 
tapi isombah sidea do homa gana-gana ni sidea, 
sonai homa anak ni sidea pakon pahompu ni sidea, 
songon na binahen ni bapani sidea, sonai doibahen 
sidea ronsi sadari on. 


2 Raja-raja 18 1457 


Si Hiskia, Raja ni Juda 


18 1 Patolutahunkon dob gabe raja i Israel si 
Hosea, anak ni si Ela, bangkit raja ma i Juda 
si Hiskia, anak ni si Ahas. 

2 Marumur dua puluh lima tahun do ia sanggah na 
bangkit raja ai, anjaha dua puluh siah tahun do ia 
manrajai i Jerusalem, ia goran ni inangni si Abi do, 
boru ni si Sakarya. 

3 Ihorjahon do rosuh ni uhur ni Jahowa, usih songon 
na binahen ni si Daud ompungni ondi. 

4la do na parseda panumbahan na i atas buntu- 
buntu, na mambolahi gana-gana, na manroboh 
Ashera pakon na manrosaki ulog tombaga, na 
pinauli ni si Musa, ai ronsi panorang ai, sai 
manutung dahupa do halak Israel hujai, anjaha 
igoran do ai Nehustan. 

5 Marhatengeran do ia hu bani Jahowa, Naibata ni 
Israel, anjaha seng dong songonsi raja hun bani raja- 
raja ni Juda na i pudi ni, barang raja na parlobei hun 
bani. 

6 Sai marsijoloman do uhurni hu bani Jahowa, seng 
ipadaoh uhurni hun Bani, anjaha iramotkon do 
tonah-Ni, na binerehon ni Jahowa hu bani si Musa. 
7 Halani ai sai ihasomani Jahowa do ia: barang huja 
pe ia manlangkah sai manjadi do. Ilawan do raja ni 
Assur, seng ra ia mambalosisi. 

8 Italuhon do halak Palistim das ronsi Gasa pakon 
nagorini, singgan ni manara panjagaan das hu huta 
na binatar-bataran. 

9 Paompattahunkon dob gabe raja si Hiskia, ai ma 
papitutahunkon dob gabe raja i Israel si Hosea, anak 
ni si Ela, tangkog ma si Salmanasar raja ni Assur 
marporang dompak Samaria, anjaha ihubu ma ia, 
10anjaha dob salpu tolu tahun itaban ma ai. 
Paonomtahunkon dob raja si Hiskia, ai ma 
pasiahtahunkon dob raja si Hosea, raja ni Israel, ijai 
ma tartaban Samaria. 

11 'buangkon Raja Assur ma halak Israel hu Assur, 
anjaha ibahen ma sidea marianani Hala, pakon bani 
Bah Habor, bani bah ni tanoh Gosan pakon i huta- 
huta ni halak Madai, 

12 halani na so tinangihon ni sidea sora ni Jahowa, 
Naibata ni sidea, tapi ilanggar do padan-Ni pakon 
ganup na tinonahkon ni si Musa juakjuak ni Jahowa, 
seng itangihon anjaha ibalosi sidea ai. 


Si Sanherib Mamorang Juda. Maluah 
Jerusalem Marhitei Dalan Halongangan 


(ay. 13-37: pausih 2 Kron. 32:1-19, Jes. 36) 
13 Pasapuluhompattahunkon dob gabe raja si 
Hiskia, tangkog ma si Sanherib, raja ni Assur, 
marporang dompak ganup huta ni Juda na 
marbatar-batar, anjaha italuhon ma ai. 

14 Dob ai isuruh si Hiskia, raja ni Juda ma suruhanni 
hu Lakis marayak raja ni Assur, nini ma hu 
bani, “Domma mardousa ahu, surut ma ham hun 
bangku: barang aha na pinabobankonmu bangku, 
sai galaronku do ai.” Jadi ipabobankon raja ni Assur 
ma hu bani si Hiskia raja ni Juda tolu ratus talenta 
pirak pakon tolu puluh talenta omas. 

15 Jadi ibere si Hiskia ma ganup pirak na jumpah 
ibagas Rumah ni Jahowa pakon na ibagas kamar 
parartaan ni rumah ni raja ai. 

16 Bani panorang ia ma ilikliki si Hiskia raja ni Juda 
sagala omas hun labah ni Rumah ni Jahowa pakon 
hun bani tiang na nilampisni sandiri, anjaha ibere 
ma ai hu bani raja ni Assur. 

17 Tapi isuruh Raja Assur ma Tartam, Rabsaris pakon 
Rabsake rap pakon buei bala hun Lakis hu Jerusalem 
marayak Raja Hiskia. Jadi tangkog ma sidea, anjaha 
das ma sidea dohorhon bondar ni bongbongan 
parhuluan ai, i lambung ni dalan na bolon hu ladang 
pamurihan. 

18 Dob dilo-dilo sidea hu bani raja ai, mintor luar 
ma marayak sidea si Eliakim, anak ni si Hilkia, 
siramotkon rumah ai, pakon si Sebna, jurutulis ai, 
ampa si Joah, anak ni si Asap panuturi ai. 

19 Nini Rabsake ai ma hu bani sidea, “Hatahon 
nasiam ma hu bani si Hiskia, sonon do hata ni raja 
na bolonin, raja ni Assur, “Ai aha do hatengeran, na 
pinangunsagahkonmin? 

20 Nini uhurmu gakni sungkup ma hata ni bibir 
tumang gabe haputusan ampa kuasa hamunsuhon? 
On pe, hu bani ise do ho marhatengeran, ase pag ho 
marbalik hun bangku? 

21Tonggor ma, marhatengeran do ho hu bani 
tungkot tolong na marosak, ai ma Masir, na 
manolpusi tangan ni jolma na martungkotkonsi. 
Sonai do pambahen ni Parao, raja ni Masir, hu bani 
haganup halak na marhatengeran hu bani.” 

22 Tapi anggo  ihatahon ho hu bangku, 
'Marhatengeran hu bani Jahowa Naibatanami 
do hanami, ai lang la do ai, na dob iparseda si 
Hiskia panombahanni na i buntu-buntu, sonai 
anjapanjapni, anjaha na mangkatahon hu bani 
Juda pakon hu Jerusalem, “Maningon i lobei ni 
anjapanjap on do nasiam marsombah i Jerusalem?” 
23 On pe, martaruh ma ho pakon tuanku Raja Assur, 
hubere ma bam dua ribu huda, naha sungkup do 
tarbere ho halak na mangajak ai? 

24Naha ma panahanmu mangimbang sahalak 
gelah hun bani juakjuak ni tuanku sietekan? 
Marhatengeran hu Masir do ho tene, halani gareta 
pakon bala siajak hudani? 

25 Ambahni ai, na so marhasoman Jahowa gakni 
ahu laho tangkog hu tanoh on, laho maniapkon on? 
Jahowa do mangkatahon hu bangku, “Tangkog ma 
ho hu tanoh on, anjaha siapkon ma in!” 

26 Dob ai nini si Eliakim, anak ni si Hilkia pakon si 
Sebna ampa si Joah ma hu bani Rabsake ai, “Mahua 
hata Aram ma hatahon ham hu bani juakjuakmu on, 
ai iarusi hanami do in, ulang ma hatahon ham hata 
Jahudi bannami i lobei ni halak na mabuei, na i atas 
tembok in.” 

27 Tapi nini Rabsake ai ma hu bani sidea, “Ai hu 
bani tuanmu gakni pakon hubam ahu isuruh tuanku 
mangkatahon hata on, ai lang dihut do hu bani 
dalahi na i atas tembok in, na maningon mangankon 
ginagatni anjaha na manginum bah niinumni rap 
pakon hanima?” 

28 Dob ai jongjong ma Rabsake ai ipagogoh ma 
sorani mangkatahon ibagas hata Jahudi, “Tangihon 
nasiam ma hata ni raja na bolon on, raja ni Assur!” 
29 Sonon do hata ni raja ai, “Ulang ma ra nasiam 
paoto-otoon ni si Hiskia, ai lang tolapsi paluahkon 
nasiam hunbagas tanganku. 

30 Anjaha ulang ma ra nasiam ojur-ojuron ni si 
Hiskia marhatengeran bani Jahowa, marhitei na 
mangkatahon, “Sai paluahon ni Jahowa do hita, 
seng anjai ondoskonon-Ni huta on hubagas tangan 
ni Raja Assur.’ 

31 Ulang ma tangihon nasiam hata ni si Hiskia, ai 
sonon do hata ni Raja Assur, Mardamei ma nasiam 
pakon ahu, anjaha luar ma nasiam manjumpahkon 
ahu, ase ganup nasiam bulih mangan hun bani hayu 

anggurni pakon hun bani jambuni, anjaha ganup 
nasiam bulih minum hun bani parigini, 

32 paima roh ahu mangalop nasiam hu tanoh na 
songon Tanoh nasiam on, hu tanoh hatubuhan ni 
gandum pakon anggur, hu tanoh na lobihan bani 
ruti pakon pohon anggur, bani hayu jetun pakon 
manisan ni huramah, ase manggoluh nasiam, ulang 
matei. Sai ulang ma tangihon nasiam si Hiskia, ai 
paoto-otohon nasiam do ia anggo ihatahon, “Sai 
paluahon ni Jahowa do hita!” 

33 Naha, mintor tarpaluah naibata ni bangsa sipajuh 
begu-begu ma nagori ni sidea bei hun tangan ni Raja 
Assur? 

34jja do naibata ni Hamat pakon Arpad? Ija 
do naibata ni Separwaim, Hena pakon Iwa? Ai 
tarpaluah sidea do Samaria hun tanganku? 

35Ise ma hun bani naibata ni nagori ondi na 
tolap paluahkon tanoh ni sidea hun tanganku? 
Mintor tarpaluah Jahowa ma Jerusalem hun bani 
tanganku?” 

36 Jadi sip bei ma halak na mabuei ai, anjaha 
sakkababah hata pe lang ibalosi sidea ia, ai domma 
iparentahkon raja ai, “Ulang balosi nasiam ia!” 
37Dob ai roh ma si Eliakim, anak ni si Hilkia, 
haondosan ni rumah ai, pakon si Sebna jurutulis ai 
ampa si Joah, anak ni si Asap, panuturi ai, marayak 
si Hiskia marhiou na marigat, laho patugahkon hu 
bani haganup hata ni Rabsake ai. 

Ipatenger Nabi Jesayas Uhur ni si Hiskia 
(Pausih Jes. 37: 2 Kron. 32:20-23) 


19 1 Jadi dob ibogei Raja Hiskia hata ai, irigati 
ma hiouni, isorungkon ma hiou guni, dob ai 
laho ma ia hu Rumah ni Jahowa. 

2 Dob ai isuruh ma si Eliakim, siramotkon rumahni 
ai, pakon si Sebna, jurutulisni ai rap pakon malim 
situaan, marhiou guni marayak Nabi Jesayas, anak 
ni si Amos. 

3 Nini sidea ma hu bani, “Sonon do hata ni si Hiskia, 
“Ari hasosakan, paminsangon pakon habadoron do 
ari on; jumpah ma namin panorangni tubuh na 
etek-etek, tapi seng dong gogoh laho manubuhkon. 
4Ra ibogei Jahowa Naibatamu do ganup hata 
ni Rabsake ai, na sinuruh ni tuanni, Raja Assur, 
laho mangapasi Naibata na manggoluh in, andohar 
ibalaskon hata na hinatahonni ai, na dob binogei 
ni Jahowa Naibatamu: antong martonggo ma ham 
mangapiti simasima na manggoluh in ope.” 

5 Jadi dob das juakjuak ni Raja Hiskia hu bani si 
Jesayas, 

6 hini si Jesayas ma hu bani sidea, “Sonon ma 
hatahon nasiam hu bani tuan nasiam, sonon do 
hata ni Jahowa, (Ulang ho mabiar pasal hata na dob 
binogeimu, na dob niapaskon ni juakjuak ni Raja 
Assur hu Bangku. 

7Tonggor ma, Ahu do na mamberehon bani sada 
tonduy, ase ibogei barita, gabe mulak hu tanohni, 
ase Ahu mambahen rasei ia marhitei podang ibagas 
tanohni sandiri.” 


lulaki Sanherib Marsahap bani si 
Hiskia, ase Mangunduk la 


8Mulak ma Rabsake, anjaha jumpahsi ma Raja 
Assur marporang dompak Libna; ai domma ibogei 
hinan, na dob misir raja ai hun Lakis. 

9 Anjaha dob i bogei si Sanherib pasal si Tirhaka, 
raja ni Etiopia, “Tonggor ma, domma bingkat ia laho 
marmunsuh dompak ham, isuruh ma use suruhanni 
hu bani si Hiskia mangkatahon, 

10Sonon ma hatahon nasiam hu bani si Hiskia 
raja ni Juda, “Ulang ma ra ho paoto-otoon ni 
Naibatamu, na pinangunsagahkonmin marhitei na 
mambagahkon, na so ondoskononkon Jerusalem 
hubagas tangan ni Raja Assur.’ 

11 Tonggor ma, domma ibogei ho na binahen ni Raja 
Assur hu bani ganup nagori, naha paniapkonni bani 
ai ganup. Mintor tumaram ma maluah ia ho? 

12 Tarpaluah naibata ni bangsa-bangsa ai do sidea, 
ai ma bangsa-bangsa, na siniapkon ni ompungku: 
Gosan, Haran, Resep, pakon ginompar ni si Eden na 
marianan i Tilasar? 

13 Ija do raja ni Hamat, raja ni Arpad, raja hun huta 
Separwain, raja hun Hena pakon raja hun Iwa?” 

Tonggo ni si Hiskia 


14 Jadi ijalo si Hiskia ma surat ai hun tangan ni 
suruhan ai, anjaha ibasa ma ai: dob ai tangkog ma 
ia hu Rumah ni Jahowa, anjaha ipaherbang raja ai 
ma surat ai i lobei ni Jahowa, 

15 anjaha martonggo ma ia hu bani Jahowa, nini 
ma, “Ham Jahowa, Naibata ni Israel, na marparatas 
bani herubin, sahalak Ham do Naibata ni haganup 
harajaon na i atas tanoh on, Ham do na manompa 
langit pakon tanoh on! 

16 Paeleng Ham ma Jahowa pinggol-Mu, anjaha 
tangar ma! Ungkap Ham ma panonggor-Mu, anjaha 
tonggor ma! Tangar Ham ma hata ni Sanherib ai, 
na sinuruh hujon, laho mangapasi Ham, Naibata na 
manggoluh in. 

17 Tongon do, Ham Jahowa, domma isiapkon raja 
ni Assur ganup bangsa sipajuh begu-begu pakon 
tanoh ni sidea. 

18 Anjaha domma igijigkon hubagas apuy naibata 
ni sidea ai, ai seng tongon naibata ai, tapi bahen- 
bahenan ni tangan ni jolma do, hayu pakon batu, 
halani ai do ase isiapkon ai. 

19On pe, Ham Jahowa, Naibatanami, sai paluah 
Ham ma hanami hun tanganni, ase itanda haganup 
harajaon na i atas tanoh on, paboa Ham tumang 
hansa Naibata, Ham Jahowa.” 

Lumba-lumba Paduahalihon 
Pasal Haluahon ni Jerusalem 


20 Dob ai isuruh si Jesayas, anak ni si Amos ma na 
mangkatahon hu bani si Hiskia, “Sonon do hata 
ni Jahowa, Naibata ni Israel, Domma Hutangihon 
tonggomu na hu Bangku pasal Sanherib, raja ni 
Assur. 

21 On do hata na tinonahkon ni Jahowa pasalsi, ‘Pis 
do uhur-Ni mangidah ho, i apasi anak boru, boru 
Sion in do ho; iupir-upirhon boru ni Jerusalem do 
uluni i pudimu. 

22 se do na nirehean pakon na niapasanmin? 
Dompak ise do na pinamalingmin soramu, anjaha 
ipatingkal ho matamu? Dompak na Pansing ni Israel 
do! 

23 Marhitei suruhanmu iapasi ho do Jahowa, anjaha 
ihatahon ho, “Rap pakon garetangku na buei in, 
laho do ahu naik hu atas ni dolog, daoh masuk hu 
Libanon: huroboh do hayu aresni sigijangan pakon 
hayu marantini sijengesan. Humasuki do das ronsi 
suhi-suhini sidaohan, hu tombakni sipotpotan. 

24 Huhurak do parigi anjaha huinum do bah na 
legan, anjaha huarsik do marhitei tapak-tapak ni 
naheihu ganup bah ni Masir.’ 

25 Seng ope i bogei ho, na dob sonai hutotapkon hun 
bani ari nabasaia, sipamasaonku sonari, ai ma ase i 

siapkon ho huta na marbatar-batar gabe tambusan 
batu, 

26 anjaha pangisini ai, na so margogoh ai, gabe 
tarsonggot anjaha gaor, gabe songon suan-suanan 
na i ladang anjaha songon poyon-poyon na galek, 
songon poyon i atas rumah, anjaha songon gandum 
na horahan. 

27 Tapi hubotoh do parjongjongmu pakon 
parhundulmu, pardaratmu pakon parmasukmu 
ampa pangoga-ogamu dompak Ahu. 

28 Halani mangoga ho dompak Ahu anjaha das 
hu pinggol-Hu  hajungkatonmu,  bahenon-Ku 
ma halihir-Hu hu igungmu pakon kokang-Ku hu 
pamanganmu, anjaha paulakon-Ku ho hun dalan 
harorohanmu. 

29 Anjaha on ma partinandaan bamu alo Hiskia: 
Panganonmu ma tahun on omei sagak pakon bani 
tahun na paduahon: tapi patolutahunkon martidah 
ma hanima anjaha marpariama, manuan hayu 
anggur anjaha mangankon buahni. 

30 Anjaha simasima na maluah hun bani ginompar 
ni Juda, marurat ma use hu toruh anjaha marbuah 
dompak datas; 

31 aj hun Jerusalem do luar sada simasima, anjaha 
hun Dolog Sion sada hulanan na pinaluah. Ringis ni 
Jahowa Zebaot do sijadihon ai. 

32 Halani ai sonon do hata ni Jahowa pasal raja ni 
Assur. Seng anjai masuk ia hubagas huta on, barang 

panahkononni sada lingkit hujon, barang roh ia 
hulobei ni huta on margantar, barang bahenonni 
hubuan inggot huta on. 

33Maningon hun bani dalan harorohanni ai ia 
mulak, tapi seng anjai masuk ia hubagas huta on, 
nini Jahowa. 

34 Ai sihol ondingan-Ku do huta on laho paluahkon 
on, halani Ahu sandiri pakon halani juakjuak-Ku si 
Daud.” 


Parluah ni Jerusalem 


33 Anjaha bani bornginni ai, luar ma malekat ni 
Jahowa, gabe ibunuh ma i parsaranan ni Raja Assur 
saratus ualuh puluh lima ribu halak. Jadi dob puho 
sidea girah patarni ai, tonggor ma, haganupan ai 
domma gabe bangkei. 

36 Dob ai bingkat ma Sanherib, raja ni Assur mulak 
hu hutani, anjaha marianan ma ia i Ninive. 

37 Jadi sanggah na manumbah ia ibagas rumah ni 
Nisrok, naibatani ai, ibunuh anak ni si Adramelek 
pakon si Sareser ma ia bani podang, dob ai, 
maporus ma sidea hu tanoh Ararat. Jadi si 
Asarhaddon, anak ni ai ma gabe raja manggantihsi. 


Naborit ni si Hiskia ampa Parmalumni 
(bd. 20: pausih Jes. 38: 39: 2 Kron. 32:24-33) 


JO." ma si Hiskia bani panorang ia, 
narus-narus matei. Jadi roh ma marayaksi 

Nabi Jesayas, anak ni si Amos, anjaha nini ma hu 
bani, “Sonon do nini Jahowa, “Paturei ma rumahmu, 
ai matei ma ho, seng anjai manggoluh be ho.” 

2 Jadi ipagoling si Hiskia ma bohini dompak 
dingding, martonggo ma ia hu bani Naibata, nini 
ma, 

3 “Dingat Ham ma Ham Jahowa, naha ahu 
marparlahou i lobei-Mu ibagas hasintongan pakon 
gok ni paruhuran, huhorjahon do aha na madear i 
lobei ni bohi-Mu.” Anjaha gogoh-gogoh do tangis 
si Hiskia ai. 

4Tapi paima luar si Jesayas hun alaman partongah- 
tongah ai, roh ma hata ni Jahowa hu bani, 

3 “Mulak ma ho, anjaha hatahon ma hu bani 
si Hiskia, pambobai ni bangsang-Kin, sonon do 
hata ni Jahowa, Naibata ni si Daud, ompungmai, 
“Domma Hutangar tonggomai, domma Huidah 
iluhmai, tonggor ma, pamalumon-Ku ma ho, 
patoluarianhon tarbahen ho ma tangkog hu Rumah 
ni Jahowa. 

6 Tambahon-Ku ma sapuluh lima tahun nari ari-ari 
ni goluhmu. Paluahon-Ku ma ho pakon huta on 
hunbagas tangan ni Assur, anjaha ondingan-Ku do 
huta on halani Ahu pakon halani juakjuak-Ku si 
Daud.” 

7 Dob ai nini si Jesayas ma, “Boan hujon jambu na 
nilintok.” Jadi dob iboan ai, anjaha inahkon bani 
bayoh ni raja ai, gabe malum ma iahap. 


2 Raja-raja 20 1470 


8 Nini si Hiskia ma hu bani si Jesayas, “Aha ma 
tandani, paboa na pamalumon ni Jahowa do ahu, 
anjaha na maningon tangkog ma ahu patoluarihon 
hu Rumah ni Jahowa?” 

9 Jadi nini si Jesayas ma, “On ma tanda hun bani 
Jahowa bamu, paboa na maningon bahenon ni 
Jahowa bamu, aha na dob binagahkon-Ni: Hu lobei 
ma laho halinoh ai sapuluh garis barang dompak 
pudi sapuluh garis?” 

10 Nini si Hiskia ma mambalosi, “Pahara na urah 
do ai laho halinoh ai sapuluh garis hu lobei. Lang, 
maningon dompak pudi do laho halinoh ai sapuluh 
garis.” 

11 Jadi dilo-dilo ma Nabi Jesayas hu bani Jahowa, 
gabe ipaulak Jahowa ma halinoh ai sapuluh garis 
dompak pudi bani jam mata ni ari ni si Ahas. 


Suruhan na hun Babel 


12 Bani panorang ai isuruh si Merodak-Baladan, 
anak ni si Baladan, raja hun Babel ma suruhanni 
mamboan surat pakon siluah hu bani si Hiskia, ai 
ibogei do na boritan si Hiskia. 

13 Jadi malas tumang do uhur ni si Hiskia mangidah 
sidea, gabe ipatuduhkon ma bani sidea ganup 
rumah parartaanni, pirak, omas, morum-moruman, 
minak na misbou, parsinjataanni, sagala na jumpah 
ibagas rumah parartaanni:, seng dong na ibagas 


2 Raja-raja 20 1471 


rumahni barang ibagas ganup harajaonni ai, na so 
ipatuduhkon si Hiskia hu bani sidea. 

14 Dob ai roh ma Nabi Jesayas marayak Raja Hiskia, 
jadi nini ma hu bani, “Aha do na hinatahon ni halak 
in? Anjaha hunja do sidea roh marayak ham?” Nini 
si Hiskia ma mambalosi, “Hun tanoh na daoh do 
sidea na roh in, hun Babel.” 

15 Nini ma, “Aha do na ni idah ni sideai rumahmu?” 
Nini si Hiskia ma mambalosi, “I idah sidea do 
ganup na ibagas rumahku, seng dong ibagas rumah 
parartaanku, na so hupatuduh hu bani sidea.” 

16 Dob ai nini si Jesayas ma hu bani si Hiskia, “Tangar 
ma hata ni Jahowa! 

17 Tonggor ma, na roh ma panorangni, tarboan 
ma ijai hu Babel sagala na ibagas rumahmu pakon 
sagala na pinatumpu ni ompungmu ronsi sadari on: 
seng dong na tading,' nini Jahowa. 

18 Anjaha deba hun bani anakmu sandiri, na dob 
tubuh bamu, tarboan do; anjaha gabe sisuruh- 
suruhon ma sidea ibagas rumah ni raja Babel.” 

19 Dob ai nini si Hiskia ma hu bani si Jesayas, “Dear 
do hata ni Jahowa na hinatahonmu ai.” Ai nini 
uhurni do, “Asal mardamei anjaha marhatotapon 
ahu sadokah manggoluh!” 

20 Barita na legan ai ope pasal pambahenanni pakon 
ganup kuasani pakon parpaulini bani bongbongan 
ampa bondar gabe masuk bah hubagas huta ai, ai 

lang tarsurat do ai ibagas buku Barita ni Raja-raja 
Juda? 

21 Dob ai modom ma si Hiskia rap pakon ompungni, 
anjaha si Manasse anakni ai ma gabe raja 
manggatihsi. 


Si Manasse Raja ni Juda 


2 1 1 Sapuluh dua tahun do umur ni si Manasse 
sanggah na bangkit raja ai ia, anjaha lima 
puluh lima tahun do ia manrajai i Jerusalem. Si 
Hepsiba do goran ni inangni. 
2 ihorjahon do sogam ni uhur ni Jahowa, romban hu 
bani pambahenan hagigian ni bangsa sipajuh begu- 
begu na pinabali ni Jahowa hun lobei ni Israel. 
3 Ai iulaki raja ai do paulihon panumbahan na i atas 
buntu-buntu, na dob pinarseda ni si Hiskia, bapani 
ai; anjaha ipajongjong do anjapanjap bani baal, i 
bahen do sada Ashera, songon na binahen ni si 
Ahab, raja ni Israel, isombah do ganup bala ni langit 
anjaha ibalosi do ai. 
4 Ipajongjong do anjapanjap sisonai ai ibagas rumah 
ni Jahowa, pasal ai domma ihatahon Jahowa hinan, 
“| Jerusalem do pajonamon-Ku goran-Ku.' 
3 Ipajongjong do anjapanjap bani ganup bala ni 
langit bani alaman ni Rumah ni Jahowa na dua ai. 
6 Itutung do anakni bahen galangan, ihorjahon do 
hadatuon pakon partondungon, anjaha ipiara do 

halak paniaran pakon sipanjahai. Buei do sogam ni 
uhur ni Jahowa ihorjahon, laho mamuhoi ringis-Ni. 
7Anjaha ipauli do gana-gana Ashera, anjaha 
inahkon ma ai i Rumah ni Jahowa; pasal ai domma 
ihatahon Jahowa hinan hu bani si Daud pakon 
hu bani si Salomo anakni ai, “Pajonamon-Ku do 
goran-Ku sadokah ni dokahni ibagas rumah on 
pakon i Jerusalem na dob hupilih in hun bani ganup 
marga ni Israel: 

8 anjaha seng be paosoron-Ku nahei ni Israel hun 
tanoh na dob Hulayak-layakkon hu bani ompung ni 
sidea, asal ma ihaporluhon mangkorjahon romban 
hu bani na dob Hutonahkon hu bani sidea, pakon 
romban hu bani haganup titah na dob tinonahkon 
ni juakjuak-Ku si Musa hu bani sidea.' 

9 Tapi seng itangihon sidea hata ai, ai kahou do sidea 
ibahen si Manasse, gabe bueinan do ihorjahon 
sidea hajahaton ase bangsa na dob niraseihon ni 
Jahowa ilobei ni halak Israel. 

10 Ai do ase ilumbahon Jahowa marhitei nabi-nabi, 
juakjuak-Ni ai, nini, 

11 “Halani ihorjahon si Manasse, raja ni Juda, 
sagala hagigian on, anjaha ihorjahon do hajahaton 
bueinan hun bani ganup halak Amori na parlobei 
hun bani, anjaha ibahen homa Juda mardousa 
marhitei gana-ganani ai, 

12 halani ai sonon do hata ni Jahowa, Naibata ni 
Israel, Tonggor ma, parohon-Ku ma hamagouan hu 

Jerusalem pakon hu Juda, pala marnginging pinggol 
ni ganup halak na mambogei ai haduasi. 

13 Anjaha pagistangon-Ku do hu atas ni Jerusalem 
tali sibar-sibar na hu Samaria hinan pakon batu 
sibar-sibar na hu bani rumah ni si Ahab, anjaha 
apusan-Ku do Jerusalem songon pangapus ni halak 
bani pinggan, dob iapus gabe ipalangkob. 
14Anjaha buangkonon-Ku do simasima ni 
parbagianan-Ku, anjaha ondoskonon-Ku do sidea 
hubagas tangan ni munsuh ni sidea, gabe taban 
pakon sirampason ni ganup munsuh ni sidea, 

15 halani na binahen ni sidea ai sogam ni uhur-Hu, 
anjaha pinuhoanni ai ringis-Ku, singgan ni parluar 
ni ompung ni sidea hun Masir ronsi sadari on. 

16 Ambahni ai buei do daroh ni halak na so marpipot 
iduruskon si Manasse, pala gok Jerusalem ibahen 
hun ujung na sada hu ujung na sada nari, sobali 
dousa ni na mambahen Juda mardousa, gabe 
ihorjahon sidea sogam ni uhur ni Jahowa.” 

17 Barita na legan ai pasal pambahenan ni si 
Manasse pakon ganup na hinorjahonni, ai lang 
tarsurat do ai ibagas buku Barita ni Raja-raja Juda? 
18Dob ai modom ma si Manasse rap pakon 
ompungni, gabe itanom ibagas pohon ni rumah ni 
ai, ibagas pohon ni si Usa, gabe si Amon, anakni ai 
ma gabe raja manggattihsi. 

Si Amon Raja ni Juda 


19 Dua puluh dua tahun do umur ni si Amon sanggah 
na bangkit ai ia gabe raja, anjaha dua tahun do 
ia manrajai i Jerusalem. Si Mesulemet do goran ni 
inangni, boru ni si Harus, hun Jotba. 

20 fhorjahon do sogam ni uhur ni Jahowa, songon na 
binahen ni si Manasse, bapani ai. 

21 lirikkon do ganup dalan na nidalanan ni bapani, 
ibalosi do naibata na legan na binalosan ni bapani, 
marsombah do ia hujai: 

22itadingkon do Jahowa, Naibata ni ompungni, 
anjaha seng mardalan ia ibagas dalan ni Jahowa. 
23 Jadi mambahen partahi-tahian ma juakjuak ni 
si Amon dompaksi, gabe ibunuh sidea ma raja ai 
ibagas rumahni. 

24 Tapi ibunuh bangsa parnagori in ma haganup 
halak na martahi-tahi ai dompak Raja Amon. Jadi 
ipabangkit bangsa parnagori in ma si Josia, anakni 
ai gabe raja manggantihsi. 

25 Barita na legan ai ope pasal si Amon ampa ganup 
nahinorjahonni, ai lang tarsurat do ai ibagas buku 
Barita ni Raja-raja Juda? 

26 Jadi itanom ma ia ibagas tanomanni, ibagas 
pohonni si Usa, anjaha si Josia, anakni ai ma bangkit 
raja manggantihsi. 

Si Josia Raja ni Juda 


Parjumpah ni Buku Titah 
(Pausih 2 Kron. 34:1-28) 


22 1 Ualuh tahun do umur ni si Josia sanggah 
na bangkit ai ia gabe raja, anjaha tolu puluh 
sada tahun do ia gabe raja i Jerusalem. Si Jedida do 
goran ni inangni, boru ni si Adaya hun Boskat. 

2 horjahon do rosuh ni uhur ni Jahowa, anjaha i 
irikkon do ganup dalan ni si Daud ompungni ai, 
anjaha seng marinpang ia hu siamun barang hu 
sambilou. 

3 Dob marumur Raja Josia sapuluh ualuh tahun, 
isuruh raja ai ma si Safan, anak ni si Asalya, anak ni 
si Mesullam, jurutulis ai, hu Rumah ni Jahowa, nini 
ma, 

4 “Tangkog ma ham marayak sintua ni Malim Hilkia, 
ase ihira buei ni duit na binoan hu Rumah ni 
Jahowa, na pinatumpu-tumpu ni halak sijaga pintu 
hun bani bangsa in: 

3 anjaha ibere ma ai hu bani halak haondosan ni 
horja i Rumah ni Jahowa, lanjar isuruh ma sidea 
mamberehon ai hu bani halak siparhorja i Rumah 
ni Jahowa, na mangumban rumah ai, 

6 ai ma hu bani tuhang hayu, hu bani halak sipauli 
rumah ai, hu bani tuhang batu pakon hu bani 

halak siboli parhayu pakon batu na binarbar laho 
pabayuhon rumah ai. 

1Tapi seng pala mambahen parhiraan sidea 
pakon halak haondosan ni duit ai, ai maningon 
marsihatengeran do sidea.” 

8 Dob ai nini si Hilkia, sintua ni malim ai ma hu bani 
si Safan, jurutulis ai, Jumpah ahu do buku titah i 
Rumah ni Jahowa.” Jadi ibere si Hilkia ma buku ai 
hu bani si Safan, anjaha ibasa ma ai. 

9 Jadi laho ma si Safan, jurutulis ai hu bani raja ai, 
patugahkon barita ai hu bani raja ai, “Domma ibuat 
juakjuakmu duit na jumpah i rumah ai, anjaha na 
ondoskon do ai hu bani halak haondosan ni horja i 
Rumah ni Jahowa.” 

10 Ambahni ai nini si Safan jurutulis ai ope hu 
bani raja ai, “Ibere Malim Hilkia do sada buku hu 
bangku.” Jadi ibasa si Safan ma buku ai i lobei ni raja 
ai. 

11 Jadi dob ibogei raja ai hata ni buku titah ai, irigati 
ma hiouni. 

12 Dob ai iparentahkon raja ai ma hu bani si Hilkia, 
malim ai, hu bani si Ahikam, anak ni si Safan, si 
Akbor, anak ni si Mikaya, pakon hu bani si Safan, 
jurutulis ai, ampa si Asaya, siparugas bani raja ai, 
13 “aho ma nasiam, sungkun nasiam ma Jahowa 
pasal ahu, pasal bangsa in, pakon pasal ganup 
Juda, halani hata ni buku na jumpah on, ai banggal 
tumang do ringis ni Jahowa na gajak dompak hita, 

halani na so itangihon ompungta hata ni buku 
on, laho mangkorjahon romban hu bani ganup na 
tarsurat ijon dompak hita.” 

14 Dob ai laho ma Malim Hilkia, si Akbor, si Safan 
pakon si Ahikam, si Asaya marayak nabi naboru 
Hulda, parinangon ni si Sallum, siramotkon pakeian 
ai, anak ni si Tikwas, anak ni si Harhas. Marianan do 
ia i Jerusalem, bani huta na baru ai: jadi marsahap 
ma sidea pakonsi. 

15 Dob ai nini si Hulda ma hu bani sidea, “Sonon do 
hata ni Jahowa, Naibata ni Israel, Hatahon ma hu 
bani halak na marsuruh nasiam hu bangku, 
16Sonon do hata ni Jahowa, “Tonggor ma, 
parohonku ma hamagouan hu huta on pakon hu 
bani jolma pangisini in, romban hu bani haganup 
hata ni buku on, na dob binasa ni Raja Juda. 

17 Halani na dob tinadingkon ni sidea ai Ahu, 
anjaha manutung dahupa sidea hu bani naibata 
na legan, laho mamuhoi ringis-Ku marhitei ganup 
pambahenan ni tangan ni sidea, halani ai maningon 
gajak do ringis-Ku dompak ianan on, anjaha seng be 
tarintopi. 

18Tapi anggo hu bani Raja Juda, na marsuruh 
nasiam laho manungkun hu bani Jahowa, sonon 
ma hatahon nasiam hu bani, sonon do hata ni 
Jahowa, Naibata ni Israel, “Anggo pasal hata na dob 
binogeimin, 

19halani na dob mangahap uhurmu, anjaha 
ipaunduk ho uhurmu i lobei ni Jahowa, sanggah 
na ibogei ho hata, na dob Hulumbahon in 
dompak huta on, pakon dompak pangisini, 
paboa na maningon gabe halimisan do in, anjaha 
sibursikkonon ni halak, anjaha na dob irigati ho 
hioumu anjaha tangis ho i lobei-Hu, Ahu pe domma 
hutangihon ho,' nini Jahowa. 

20Halani ai, tonggor ma, Ahu sandiri do na 
patumpuhon ho hu bani ompungmu, gabe sonang 
do patumpuon hubagas tanomanmu, ase seng 
sampang idahon ni matamu haganup hamagouan, 
na sihol parohon-Ku hu huta on.” Jadi iboan sidea 
ma hata ai hu bani raja ai. 


Habayuon na Binahen ni si Josia 
(Pausih 2 Kron. 34:29-36:5) 


23 1 Dob ai isuruh raja ai ma na patumpuhon hu 
lobei ni, haganup pangintuai ni Juda pakon 
Jerusalem. 

2 Dob ai tangkog ma raja ai hu Rumah ni Jahowa 
rap pakon ganup dalahi na hun Juda ampa pangisi 
ni Jerusalem pakon malim ampa nabi, haganup 
bangsa ai, na etek na godang, gabe ibasa ma ibogei 
sidea sagala hata ni buku parpadanan, na jumpah i 
Rumah ni Jahowa. 

3Dob ai jongjong ma raja ai i lambung tiang 
ai, anjaha ibahen ma padan i lobei ni Jahowa, 

paboa maningon irikkononni do Jahowa, anjaha 
ramotkononni titah-Ni, hasaksian-Ni pakon aturan- 
Ni, hun bani gok ni uhurni pakon gok ni tonduyni, 
anjaha dalankononni do hata ni padan ai, na 
tarsurat ibagas buku ai. Haganup do bangsa ai 
mangeakkon padan ai. 

4 Dob ai iparentahkon raja ai ma si Hilkia, sintua ni 
malim ai pakon malim paidua pakon sijaga pintu, 
ase ipadarat sidea hun Rumah ni Jahowa ganup 
parugas, na pinauli bani baal pakon bani Ashera 
pakon bani ganup bala ni langit: itutung ma aii darat 
ni Jerusalem bani ladang Kidron, anjaha iboan ma 
abuanni hu Betel. 

3 Anjaha ilopaskon raja ai ma malim-malim ni 
naibata na legan ai, na pinabangkit ni Raja-raja 
Juda, laho manutung dahupa bani panumbahan na 
i atas buntu-buntu, ibagas huta-huta ni Juda pakon 
inggot ni Jerusalem: sonai homa na manutung 
dahupa hu bani baal, hu bani mata ni ari, bulan 
bintang pakon ganup bala ni langit. 

6 Anjaha ipadarat ma Ashera ai hun bani Rumah 
ni Jahowa, hu darat ni Jerusalem, hu habungan 
ni Bah Kidron, lanjar itutung ma ai i habungan ni 
Bah Kidron, anjaha isaburhon ma abuanni ai hu 
tanoman ni halak simbuei. 

7 Ambahni ai iparreong do rumah, ianan ni dalahi 
marjolmahon dalahi, na dohor hu Rumah ni 

Jahowa, partonunan ni naboru, manonun hiou 
lampolampo bani Ashera. 

8 Dob ai ihatahon ma roh ganup malim hun huta 
ni Juda, anjaha ihatahon ma butakan panumbahan 
na i atas buntu-buntu, panutungan ni malim 
bani dahupa, singgan ni Geba das hu Berseba: 
anjaha iparseda do panumbahan ni begu juma 
na i horbangan, na jongjong bani dalan masuk 
i horbangan Josua, kopala ni huta ai, hampit 
sambilou, anggo masuk halak hu horbangan ni huta 
ai. 

9 Tapi anggo malim ni sisumbah-sumbahan, seng 
bulih sidea manggalang i atas ni anjapanjap ni 
Jahowa na i Jerusalem, tapi bulih do sidea mangan 
ruti na so niigaran i tongah-tongah ni saninani. 

10 ibutaki do homa parapuyan na i habungan 
Ben-Hinnom, ase ulang tarbahen barang ise be 
manutung anakni barang boruni bahen galangan hu 
bani Molooh. 

11 Anjaha ipadaoh do huda na pinapulig ni Raja-raja 
Juda laho pasangapkon mata ni ari, na i lambung 
labah hamasukan hu Rumah ni Jahowa, hu kamar 
ni Netan-Melek siparugas ai, na marianan i rumah 
na rapat hujai; anjaha itutung ma gareta ni mata ni 
ari ai bani apuy. 

12 Sonai homa anjapanjap na i atas tayub ni kamar 
pardatas ni si Ahas, na pinauli ni Raja-raja Juda, 
pakon anjapanjap, na pinauli ni si Manasse bani 

alaman ni Rumah ni Jahowa na dua ai, iparseda do 
ai anjaha iropuki, anjaha isaburhon ma abuanni ai 
hu Bah Kidron. 

13 [butaki raja ai do panumbahan na i atas buntu- 
buntu na hampit hapoltakan ni Jerusalem, na 
hampit dangsina ni Dolog Jetun, na pinauli ni 
si Salomo raja ni Israel, bani Astarot, gana-gana 
ni halak Sidon, pakon bani Kamos gana-gana ni 
halak Moab, ampa bani Milkom, gana-gana ni halak 
Ammon, haganupan ai ibutaki raja ai do. 

14Iropuki do tiang sisombah-sombahon anjaha 
iroboh do sisombahon Ashera, anjaha igoki do 
hajongjonganni ai bani holi-holi ni na matei. 
15Sonai homa anjapanjap na i Betel, janan 
panumbahan na pinauli ni si Jerobeam, anak 
ni si Nebat, na mambahen Israel mardousa, 
age anjapanjap on ampa panumbahan na i 
buntu-buntu ronsi batu-batuni irosaki do gabe 
orbuk; itutung do homa sisombahon Ashera ai. 

16 Sanggah na marhusor ai si Josia, iidah ma 
tanoman ai i dolog ai: isuruh ma na mambuat holi- 
holi ai hun tanoman ai, anjaha itutung ma ai i atas 
ni anjapanjap ai laho pabutakkon ai, romban hu 
bani hata ni Jahowa, na dob pinatugah ni halak ni 
Naibata, na dob palumbahon pasal ai. 

17 Dob ai nini raja ai ma, “Patung aha do na 
huidah ai ijai?” Jadi nini parhuta ai ma hu bani, 
“Tanoman ni halak ni Naibata do ai, na roh hun 

Juda, na palumbahon pasal na binahenmu on hu 
bani anjapanjap na i Betel.” 

18 Nini raja ai ma, “Paturut ma ai: ulang ma dong na 
mangkahua holi-holini!” Jadi seng be ikahua sidea 
holi-holini ai, rap pakon holi-holi ni nabi ai, na roh 
hun Samaria. 

19 Ambah ni ai iparreong si Josia do ganup rumah 
ni sisumbahon na i atas buntu-buntu na i huta 
Samaria, sagala pinauli ni Raja-raja Israel, laho 
mamuhoi ringis ni Jahowa, ibahen do hujai romban 
hu bani na binahenni i Betel. 

20Dob ai isayati ma ganup malim ni rumah 
panumbahan nai atas buntu-buntu ai, na adong ijai, 
i atas ni anjapanjap ai, anjaha itutung ma holi-holi 
ni jolma i atas ni. Dob ai mulak ma ia hu Jerusalem. 
21 Dob ai nini raja ai ma hu bani halak simbuei 
ai, “Marpesta paska ma nasiam bani Jahowa, 
Naibata nasiam, songon na tarsurat ibagas buku 
parpadanan on.” 

22 Ai seng ongga be marpesta paska sidea sonai 
singgan panorang ni panguhum na manguhumi 
halak Israel, barang sadokah panorang ni Raja-raja 
Israel, barang Raja-raja Juda pe. 

23 Pasapuluhualuhtahunkon dob manrajai si Josia, 
ai pe ase marpesta paska sidea hu bani Jahowa i 
Jerusalem. 

24 Ipadaoh Raja Josia ma homa haganup halak 
na siar-siaran, partondung, terapim, gana-gana 

ampa haganup sihagigihononkon, na dapot idahon 
i tanoh Juda pakon i Jerusalem, laho pasaudkon 
hata ni titah ai, na tarsurat ibagas buku, na jumpah 
Malim Hilkia ibagas Rumah ni Jahowa. 

25 Anjaha seng dong songonsi age sada raja na 
parlobei hun bani, na paubahkon uhurni hu bani 
Jahowa hun bani gok ni uhurni, hun bani gok ni 
tonduyni pakon hun bani gok ni gogohni, romban 
hu bani titah ni si Musa: sonai homa seng dong be 
songonsi raja na bangkit i pudi ni. 

26 Age pe sonai seng marpangulaki uhur ni Jahowa 
hun bani pargajag ni ringis-Ni na banggal ai, sai 
gajag do ringis-Ni dompak Juda, halani haganup 
pambahenan ni si Manasse na mamuhoi Ringis-Ni 
ai. 

2! Dob ai nini Jahowa ma, “Age Juda padaohon- 
Ku do hun lobei ni bohing-Ku, songon Israel na 
dob Hupadaoh, anjaha ambukkonon-Ku do huta on 
na dob Hupilih on, ai ma Jerusalem pakon rumah 
na dob pala namin huhatahon pasal ai: Ijai do 
marianan goran-Ku!” 

28 Barita na legan ai ope pasal si Josia pakon ganup 
na hinorjahonni, ai lang tarsurat do ai ibagas buku 
Barita ni raja-raja ni Juda? 

29 Bani panorangni ai tangkog do Parao Neko, raja 
ni Masir, laho marporang dompak raja ni Assur das 
hu Bah Eufrat, laho ma Raja Josia manjumpahkonsi, 

tapi italuhon Parao Neko do raja ai i Megiddo, 
dobkonsi iidah ia. 

30 Dob ai iboan juakjuakni ma bangkei ni raja ai i atas 
gareta, hun Megiddo hu Jerusalem, anjaha itanom 
ma ia ibagas tanomanni. Dob ai ipabangkit bangsa 
parnagori in ma si Joahas, anak ni si Josia, anjaha 
iminaki ma ia pabangkitkonsi gabe raja, gantih ni 
bapani ai. 


Si Joahas Raja ni Juda 


31Marumur dua puluh tolu tahun do si Joahas 
sanggah na bangkit raja ai ia, anjaha tolu bulan 
do ia marrajai i Jerusalem: si Hamutal do goran ni 
inangni, boru ni si Jeremia, hun Libna. 

32 Ihorjahon do sogam ni uhur ni Jahowa, songon na 
binahen ni ompungni. 

33 Dob ai ihatahon Parao Neko ma na manranteisi 
i Ribla, i tanoh Hamat, ase ulang be manrajai ia 
i Jerusalem, anjaha hona dangdang ma pangisi ni 
tanoh ai ibahen saratus talenta pirak pakon sada 
talenta omas. 

34 Dob ai ipabangkit Parao Neko ma si Eliakim, anak 
ni si Josia gabe raja gantih ni bapani ai, anjaha 
ipaubah ma goranni gabe si Joyakim: tapi anggo si 
Joahas iboan do hu tanoh Masir, lanjar matei ijai do 
ia. 

Si Joyakim Raja ni Juda 


35 Ibere si Joyakim ma pirak pakon omas ai hu 
bani Parao; tapi pangisi ni tanoh ai do ihatahon 
manggugui pirak siberehononni ai, na hinatahon 
ni Parao ai. Ganup pangisi ni tanoh ai manggugui 
pirak pakon omas ai romban hu bani gogohni bei, 
siberehonon hu Parao Neko. 

36 Marumur dua puluh lima tahun do si Joyakim 
sanggah na bangkit raja ai ia, anjaha sapuluh sada 
tahun do ia manrajai i Jerusalem, goran ni inangni 
si Zebuda do, boru ni si Pedaya, hun Ruma. 

37 Ihorjahon do sogam ni uhur ni Jahowa, usih 
songon na binahen ni ompungni. 


Ujung ni Goluh ni si Joyakim 
(Pausih 2 Kron. 36:6-13) 


24 1Bani panorang ai tangkog ma si 
Nebukadnesar, raja ni Babel, jadi mangaku 
tunduk ma si Joyakim bani tolu tahun dokahni: dob 
ai marbalik ma ia anjaha mangalo dompaksi. 

2 Dob ai isuruh Jahowa ma dompaksi garombolan 
ni halak Kasdim pakon garombolan ni halak 
Aram pakon garombolan ni halak Moab pakon 
garombolan ni halak Ammon, isuruh sidea 
mangimbang Juda laho parsedahon ai, romban 
hu bani hata ni Jahowa, na hinatahon-Ni marhitei 
nabi, juakjuak-Ni ai. 

3 Masa do sonai hu bani halak Juda halani ringis ni 
Jahowa, laho padaohkon sidea hun lobei ni bohi-Ni, 
halani dousa ni si Manasse, romban hu bani ganup 
na hinorjahonni ai. 

4Sonai homa halani daroh na so marpipot na 
niduruskonni ai, ai igoki do Jerusalem bani daroh ni 
halak na so marpipot. Seng ra be Jahowa manasap 
ai. 

> Barita na legan ai ope pasal si Joyakim ampa 
haganup na hinorjahonni, ai lang tarsurat do ai 
ibagas buku Barita ni Raja-raja Juda? 

6Dob ai modom ma si Joyakim rap pakon 
ompungni, anjaha si Joyakin, anakni ai ma bangkit 
raja manggantihsi. 

7 Seng be luar raja ni Masir hun tanohni, ai domma 
ipatunduk raja ni Babel ganup tanoh na masuk hu 
bani raja ni Masir hinan, singgan ni Bah Masir das 
hu Bah Eufrat. 


Si Joyakin Raja ni Juda 


8Marumur sapuluh ualuh tahun do si Joyakin 
sanggah bangkit raja ia, anjaha tolu bulan do 
dokahni manrajai i Jerusalem, si Nehusta do goran 
ni inangni, boru ni si Elnatan, hun Jerusalem. 

3 horjahon do sogam ni uhur ni Jahowa, usih 
songon na binahen ni bapani. 

10Bani panorang ai tangkog ma bala ni si 
Nebukadnesar, raja ni Babel dompak Jerusalem, 
lanjar ihubu ma huta ai. 

11 Roh do si Nebukadnesar sandiri, raja ni Babel, hu 
huta ai, sanggah ihubu balani huta ai: 

12 gabe luar ma si Joyakin, raja ni Juda marayak 
raja ni Babel rap pakon inangni pakon juakjuakni 
pakon pambobai ni balani ampa siramotkon 
rumahni, lanjar iboban raja hun Babel ma ia 
paualuhtahunkon dob bangkit raja ia. 

13 iboan do homa ganup arta na i rumah ni raja 
ai; anjaha itanggali do omas ai hun bani haganup 
parugas na pinauli ni si Salomo, raja ni Israel, ibagas 
Rumah ni Jahowa, songon na dob nilumbahon ni 
Jahowa hinan. 

14 Anjaha iboan ma hu habuangan haganup pangisi 
ni Jerusalem, haganup kopala-kopala, haganup 
halak parkuasa, sapuluh ribu halak na tarbuang, 
haganup tuhang hayu pakon tuhang bosi: sahalak 
pe lang na tading sobali halak sisombuhan i tanoh 
in. 

15 Jadi ibuangkon ma si Joyakin hu Babel rap pakon 
inang ni raja ai, parinangon ni raja ai, haganup 
siramotkon rumahni ampa halak na markuasa | 
nagori in, ibuangkon raja ai ma sidea hu habuangan, 
hun Jerusalem hu Babel. 

16 Haganup halak siimbang munsuh, pitu ribu halak 
bueini sonai homa tuhang hayu pakon tuhang bosi, 

saribu halak bueini, ampa haganup puanglima na 
gogoh, iboan raja ni Babel ma haganupan ai laho 
mambuangkon ai hu Babel. 

17 Dob ai ipabangkit raja ni Babel ma si Matanya, 
bapanggi ni si Joyakin ai, gabe raja manggantihsi, 
anjaha ipaubah ma goranni gabe si Sedekia. 


Si Sedekia Raja ni Juda 


Parseda ni Harajaon ai 


18 Marumur dua puluh sada tahun do si Sedekia 
sanggah na bangkit raja ai ia, anjaha sapuluh 
sada tahun do dokahni ia marrajai i Jerusalem: si 
Hamutal do goran ni inangni, boru ni si Jeremia, hun 
Libna. 

19 horjahon do sogam ni uhur ni Jahowa, usih 
songon na binahen ni si Joyakin. 

20 Ai halani ringis ni Jahowa do, ase masa sonai 
hu Jerusalem pakon hu Juda, laho mangambukkon 
sidea hun lobei ni bohini. Dob ai marbalik ma si 
Sedekia mangimbang raja ni Babel. 


Partalu ni Jerusalem ampa Habuangan hu Babel 
(ay. 1-26: pausih 2 Kron. 36:17-20, Jer. 39:1-10, 52:4-27) 


25 1 Anjaha pasiahtahunkon dob bangkit raja 
ia, bani bulan sapuluh, ari sapuluh, roh ma 
si Nebukadnesar, raja ni Babel, rap pakon balani 
marporang dompak Jerusalem, anjaha ihubu sidea 

ma huta ai, ipauli sidea ma batar-batar inggot huta 
ai. 

2 Jadi tarhubu ma huta ai das ronsi pasapuluh- 
sadatahunkon, dob manrajai si Sedekia. 

3 Ari siah bulan ompat masa ma lohei na parah i 
huta ai, pala seng dong be ruti panganon ni bangsa 
parnagori in. 

4Dob ai ibahen ma sada dalan halopusan ibagas 
tembok ni huta ai; maporus ma raja ai pakon ganup 
siimbang munsuh borngin-borngin hun horbangan 
na i holangkolang ni tembok na dua ai, na i lambung 
pohon ni raja ai, tapi ihubu halak Kasdim do huta ai 
inggot. Laho ma sidea dompak Arabah. 

5 Tapi iayak bala ni halak Kasdim do raja ai, anjaha 
dapot ma ia i pamah ni Jeriko; anjaha ganup balani 
ai merap ma hun lambungni. 

6 |tangkap sidea ma raja ai, anjaha iboan ma ia hu 
bani raja ni Babel i Ribla, na mandabuh uhum bani. 
7Ibunuh sidea ma anak ni si Sedekia i lobei ni 
matani, tapi ipitungkon do mata ni si Sedekia 
haduasi, anjaha irantei ma ia. Sonai ma ia iboban 
hu Babel. 

8 Ari papituhon bulan lima, ai ma pasapuluh- 
siahtahunkon dob manrajai Raja Nebukadnesar, 
raja ni Babel, roh ma si Nebusaradan, kopala ni 
pangawal, juakjuak ni Raja Babel, hu Jerusalem. 

3 Itutung ma Rumah ni Jahowa, pakon rumah ni raja 
ai ampa ganup rumah na i Jerusalem, itutung ma 
ganup rumah na banggal. 

10 iparreong ganup bala ni halak Kasdim, na rap 
pakon kopala ni pangawal ai ma tembok, inggot ni 
Jerusalem ai. 

11|a bangsa na teba ai, na tading ope ibagas huta 
ai, pakon sagala halak na lintun ai marayak raja 
ni Babel rap pakon na teba ai hun bani halak 
na mabuei ai, iboan si Nebusaradan, kopala ni 
pangawal ai ma ganupan ai hu habuangan. 

12 Tapi itadingkon kopala ni pangawal ai do deba 
hun bani halak sisombuhan na i nagori ai, gabe 
sihorjai pohon anggur ampa sihorjai juma. 

13 Anjaha iparrosak halak Kasdim ai do tiang 
tombaga na i Rumah ni Jahowa, pakon onjolan 
ampa bongbongan tombaga, na i Rumah ni Jahowa, 
lanjar iboan ma tombaga ai hu Babel. 

14Sonai homa hudon, sonduk, pisou, mangkuk 
pakon sagala parugas hun bani tombaga, na pinakei 
marugas i rumah panumbahan, dihut do iboban. 
15Sonai homa balanga panutungan ni dahupa 
pakon mangkuk pamispisan, sagala na hun bani 
omas pakon sagala na hun bani pirak, ibuat kopala 
ni pangawal ai do. 

16 Sonai homa tiang na dua ai pakon bongbongan 
na sada ampa onjolanni ai, na pinauli ni si Salomo 

bani Rumah ni Jahowa, sabonar na so tartimbang 
do buei ni tombaga ni ganup parugas ai. 

17 Sapuluh ualuh asta do gijang ni sada tiang, anjaha 
ulu ni tiang nai atas ni ai pe tombaga do, lima asta 
do gijang ni ulu ni tiang ai; adong do jala-jala pakon 
buah ni dalima inggot ulu ni tiang ai. Usih hujai do 
tiang na paduahon ai, pakon jala-jala ai. 

18 Anjaha iboan kopala ni pangawal ai do sintua 
ni Malim Seraya, pakon si Sefanya, malim paidua, 
ampa sitolu halak sijaga labah ai. 

19 Iboan do homa hunbagas huta ai sada halak 
siramotkon rumah, ai ma na mangopalai halak 
siparmunsuh, pakon lima halak hasoman sapanriah 
ni raja ai, na jumpah ibagas huta ai: sonai homa 
jurutulis ni sipambobai ni bala ai, na mandilo halak 
parnagori ai gabe tantara; sonai homa onom puluh 
halak hun bani bangsa parnagori ai, na jumpah 
ibagas huta ai. 

20 Iboan si Nebusaradan, kopala ni pangawal ai ma 
sidea hu raja ni Babel i Ribla. 

21 fhatahon raja ni Babel ma sidea bunuhon i Ribla, 
i tanoh Hamat. Sonai ma parbuang ni Juda hun 
tanohni. 


Si Gedalya Bangkit Manrajai 
(ay. 22-26: pausih Jer. 40:5, 7-9: 41:1-7: 43:5-7) 


22 Tapi pasal bangsa na tading ai ope i tanoh Juda, 
na tinadingkon ni si Nebukadnesar, raja hun Babel, 

ipabangkit ma si Gedalya, anak ni si Ahikam, anak 
ni si Safan manggomgom sidea. 

23 Jadi dob ibogei pambobai ni bala pakon bala ni 
sidea, na dob ipabangkit raja ni Babel si Gedalya, 
roh ma sidea marayak si Gedalya hu Mispa, ai ma si 
Ismael anak ni si Netania, pakon si Johanan, anak ni 
si Korea, pakon si Seraya, anak ni si Tanhumet halak 
Netopat ai, pakon si Jaasania anak ni halak Maahat 
ai, rap pakon halak hasoman ni sidea ai. 

24 Dob ai marbulawan ma si Gedalya hu bani sidea 
pakon hu bani halak hasoman ni sidea ai, nini ma, 
“Ulang ma nasiam mabiar mangidah gamot-gamot 
ni halak Kasdim; marianan ma nasiam i nagori on, 
anjaha balosi nasiam ma raja ni Babel, jadi sonang 
ma nasiam.” 

25 Tapi papitubulankon roh ma si Ismael, anak ni 
si Netania, anak ni Elisama, hun bani ginompar ni 
raja ai, rap pakon sapuluh halak hasomanni, gabe 
idorab anjaha ibunuh sidea ma si Gedalya pakon 
halak Jahudi ampa halak Kasdim na rap pakonsi i 
Mispa. 

26 Dob ai bingkat ma ganup rayat ai, na etek na 
banggal, pakon pambobai ni bala ai, maporus ma 
sidea hu Masir, ai mabiar do sidea hu bani halak 
Kasdim. 

Dapotan Idop ni Uhur si Joyakin 
(ay. 27-30: pausih Jer. 52:31-34) 


27 Dob ai patolupuluh-pitutahunkon dob tarbuang 
si Joyakin, raja ni Juda, ari dua puluh pitu, bulan 
sapuluh dua, iidopi si Evil-Merodak, raja ni Babel 
ma si Joyakin raja ni Juda bani tahun parlobei ni 
parrajaionni, gabe ipadarat ma ia hun tutupan. 

28 Basar do ia hu bani, anjaha gijangan do ibahen 
paratas ni hun bani paratas ni raja-raja na rap 
pakonsi i Babel. 

29 Bulih do tanggalonni pakeian tutupanni ai, anjaha 
sapanganan do ia tongtong rap pakon raja ai 
sadokah manggoluh ia. 

30 Anjaha siap arian do ibere raja ai bani bohalni, na 
dob tinotapkon hinan, barang sadia na porlu bani, 
sadokah manggoluh ia. 


1 Kronika 


Tarombo humbani si Adam das hubani si Abraham 


(ay. 1-23: pausih 1 Musa 10; ay. 
24-27: pausih 1 Mus. 11:10-26) 


1 1 Sj Adam, si Set, si Enos; 

2 si Kenan, si Mahalel, si Jared: 

3 si Henok, si Metusala, si Lamek; 

4 si Noak, si Sem, si Ham ampa si Japet. 

> Anak ni si Japet: Si Gomer, si Magog, si Madai, si 
Javan, si Tubal, si Mesek pakon si Tiras. 

6 Anak ni si Gomer: Si Askenas, si Ripat pakon si 
Togarma. 

7 Anak ni si Javan: Si Elisa, si Tarsis, si Kittim pakon si 
Rodanim. 

8 Anak ni si Ham: Si Kus, si Misraim, si Put pakon si 
Kanaan. 

9 Anak ni si Kus: Si Seba, si Havilla, si Sabta, si Raema 
pakon si Sabteka. Anak ni si Raema: Si Seba pakon 
si Dedan. 

10 Si Kus do bapa ni si Nimrod; ia do na parlobei 
parkuasa i tanoh on. 

11Si Misraim do bapa ni halak Lud, Anam, Lehab, 
Naftu, 

12 si Patrus, si Kasluh, harorohan ni halak Palistim 
pakon halak Kaptor. 

13 Si Kanaan do bapa ni si Sidon, bunga tubuhni ai 
pakon si Het, 

14 pakon si Jebusi, si Amori, si Girgasi, 

15 si Hevi, si Arki, si Sini, 

16 si Arwadi, si Semari pakon si Hamati. 

17 Anak ni si Sem: Si Elam, si Assur, si Arpaksad, si 
Lud, si Aram, si Us, si Hul, si Geter pakon si Mesek. 
18 Si Arpaksad do bapa ni si Sela, anjaha si Sela bapa 
ni si Heber. 

19 Tubuh ma dua anak bani si Heber, goran ni na 
sada ai ma si Peleg, halani bani panorangni do 
marbagi tanoh on, anjaha si Joktan do goran ni 
anggini. 

20Si Joktan do bapa ni si Almodad, si Selef, si 
Hasarmawet, si Jera, 

21 si Hadoram, si Usal, si Diklah, 

22 si Ebal, si Abimael, si Seba, 

23 si Ofir, si Havilah pakon si Jobab; in ma ganup 
anak ni si Joktan. 

24 Ginompar ni si Sem: si Arpaksad, si Selah, 

23 si Heber, si Peleg, si Rehu, 

26 si Serug, si Nahor, si Tarah, 

27 si Abram, ai ma si Abraham. 


Ginompar ni si Abraham 


28 Anak ni si Abraham si Isak pakon si Ismael. 

29On ma ginompar ni sidea: Bunga tubuh ni si 
Ismael, si Nebajot: dob ai si Kedar, si Adbeel, si 
Mibsam, 

30 sj Misma, si Duma, si Masa, si Hadad, si Tema, 

31 sj Jetur, si Napis, si Kedma. Ai ma anak ni si Ismael. 
32 Anak ni si Ketura, parinangon ni si Abraham: Si 
Simran, si Joksan, si Medan, si Midian, si Jisbak 
pakon si Suak. Anak ni si Joksan: si Seba pakon si 
Dedan. 

33 Anak ni si Midian: Si Efa, si Efer, si Hanok, si Abida 
pakon si Elda. Ai ma ganup ginompar ni si Ketura. 
34 Si Abraham do bapa ni si Isak. Anak ni si Isak: si 
Esau pakon si Israel. 

35 Anak ni si Esau: Si Elifas, si Rehuel, si Jeus, si 
Jaelam pakon si Korah. 

36 Anak ni si Elifas: Si Teman, si Omar, si Zefi, si 
Gaetam, si Kenas, si Timna pakon si Amalek. 

37 Anak ni si Rehuel: Si Nahat, si Zera, si Samma 
pakon si Missa. 

38 Anak ni si Seir: Si Lotan, si Sobal, si Sibeon, si Ana, 
si Dison, si Eser pakon si Disan. 

39 Anak ni si Lotan: Si Hori pakon si Homam: anjaha 
si Timna do botou ni si Lotan. 

40 Anak ni si Sobal: Si Alian, si Manahat, si Ebal, si 
Sefi pakon si Onam. Anak ni si Zibeon: Si Ayah pakon 
si Anah. 

41 Anak ni si Anah: Si Dison. Anak ni si Dison: Si 
Hamran, si Esban, si Jitran pakon si Heran. 

42 Anak ni si Eser: Si Bilhan, si Zaavan pakon si 
Jaakan. Anak ni si Disan: Si Us pakon si Aran. 


Panggomgomi bani Edom 


430n do goran ni raja-raja, na manrajai tanoh 
Edom, paima adong raja na manggomgomi Israel: 
Si Bela, anak ni si Beor, anjaha Dinhaba do goran ni 
hutani. 

44 Dob matei si Bela, si Jobab anak ni si Zerah, na 
hun Bosra ma gantihni manrajai. 

45 Dob matei si Jobab, si Husam, na hun tanoh ni 
halak Temani ma gantihni manrajai. 

46Dob matei si Husam, si Hadad, anak ni si 
Bedad, ma manjadi raja manggantihkonsi: ia ma na 
manaluhon halak Midian i tanoh ni halak Moab, 
Awit do goran ni hutani. 

47 Dob matei si Hadad, si Samla na hun Masreka ma 
gantihni manrajai. 

48 Dob matei si Samla, si Saul, na hun Rehobot, na i 
topi ni bah Eufrat ma gantihni manrajai. 

49 Dob matei si Saul, si Baal-Hanan, anak ni si Akbor 
ma gantihni manrajai. 

50 Dob matei si Baal-Hanan, si Hadad ma gantihni 
manrajai: Pahi do goran ni hutani, anjaha goran ni 
parinangonnni si Mehetabel do, boru ni si Matred, 
boru ni si Mezahab. 

51Dob matei si Hadad, bangkit ma na 
manggomgomi Edom: Kopala Timna, Alwa, 
Jetet, 

52 Ohalibama, Ela, Pinon, 

53 Kenas, Teman, Mibzar, 

54 Magdiel pakon Iram. In ma kopala-kopala ni 
Edom. 


Ginompar ni si Juda 


1 On do anak ni si Israel: Si Ruben, si Simeon, si 
Levi, si Juda, si Isasar, si Sebulon, 
2si Dan, si Josep, si Benyamin, si Naftali, si Gad 
pakon si Asser. 
3 Anak ni si Juda: Si Er, si Onan pakon si Sela: boru 
ni si Sua, halak Kanaan ai do manubuhkon na tolu 
halak on bani. Tapi anggo si Er, bunga tubuh ni si 
Juda, na jahat do ia i lobei ni Jahowa, halani ai do 
ase matei ia ibahen Jahowa. 
4 Itubuhkon si Tamar, parumaenni ai do homa bani, 
si Perez pakon si Zerah; ase lima halak do ganup 
anak ni si Juda. 
3 Anak ni si Perez: si Hesron pakon si Hamul. 
6 Anak ni si Zerah: Si Simri, si Etan, si Heman, si 
Kalkol pakon si Dara, lima halak haganup. 
7 Anak ni si Karmi: Si Ahar, na manunsahi Israel, 
halani ibuat ugas sisiapokonon. 
8 Anak ni si Etan: Si Asarya. 

9 Anak na tubuh bani si Hesron: Si Jerahmel, si Ram 
pakon si Kalubai. 

10 Si Ram, ai ma bapa ni si Aminadab, anjaha si 
Aminadab ai ma bapa ni si Nahason, kopala ni halak 
Juda. 

11Si Nahason, ai ma bapa ni si Salma, anak ni si 
Salma si Boas: 

12 anak ni si Boas si Obed, anak ni si Obed si Isai. 

13 Anak ni si Isai: Si Eliab, bunga tubuhni, si 
Abinadab anak paduahon, si Simea na patoluhon, 
14si Natanael na paompathon, si Raddai na 
palimahon: 

15si Osem na paonomhon ampa si Daud na 
papituhon. 

16 Botou ni sidea ai ma si Seruya pakon si Abigail. 
Anak si si Seruya: Si Abisai, si Joab pakon si Asahel, 
tolu halak. 

17 Si Abigail manubuhkon si Amasa: anjaha bapa ni 
si Amasa, ai ma si Jeter, halak Ismail. 

18 la si Kaleb, anak ni si Hesron, adong do anak bani 
humbani parinangonni, si Asuba pakon si Jeriot:, 
anjaha anakni ai, ai ma si Jeser, si Sobab pakon si 
Ardon. 

19 Dob matei si Asuba, ibuat si Kaleb ma si Efrata 
bahen parinangonni, na manubuhkon bani si Hur. 
20 Si Hur ai ma bapani si Uri, anjaha si Uri ai ma bapa 
ni si Besaleel. 

21 Dob ai iparayak si Hesron ma boru ni si Makir, 
bapa ni si Gilead, ibuat ma ai bahen parinangonni, 
sanggah marumur ia onom puluh tahun anjaha 
itubuhkon naboru ai ma si Segub. 

22 Anjaha si Segub, ai ma bapa ni si Jair: adong do 
bani dua puluh tolu huta itanoh Gilead. 

23 Tapi ibuat halak Gesur pakon halak Aram ma 
huta-huta ni si Jair, sonai homa Kenat pakon 
dusunni, onom puluh huta. On ma ganup anak ni 
si Makir, bapa ni si Gilead. 

24 Dob matei si Hesron i Kaleb-Efrata, itubuhkon si 
Abia, parinangon ni si Hesron ma si Ashur, bapa ni 
si Tekoa. 

25 Anak ni si Jerahmel, bunga tubuh ni si Hesron: 
Si Ram, bunga tubuhni, si Buna, si Oren, si Osem 
pakon si Ahya. 

26 Adong ope sada nari parinangon ni si Jerahmel, 
na margoran si Atara, ia do inang ni si Onam. 

27 Anak ni si Ram, bunga tubuh ni si Jerahmel: Si 
Maas, si Jamin pakon si Eker. 

28 Anak ni si Onam: Si Sammai pakon si Jada. Anak 
ni si Sammai: Si Nadab pakon si Abisur. 

29 Goran ni parinangon ni si Abisur, ai ma si Abihail, 
na manubuhkon bani si Aban pakon si Molid. 

30 Anak ni si Nadab: Si Seled pakon si Appaim: matei 
pono do si Seled. 

31 Anak ni si Appaim: Si Isei. Anak ni si Isei: Si Sesan. 
Anak ni si Sesan: Si Ahlai. 

32 Anak ni si Jada, anggi ni si Sammai: Si Jeter pakon 
si Jonatan: matei pono do anggo si Jeter. 

33 Anak ni si Jonatan: Si Pelet pakon si Sasa. Ai ma 
ginompar ni si Jerahmel. 

34 Seng adong anak bani si Sesan, pitah boru do: tapi 
adong ma sada halak Masir, jabolon ni si Sesan, na 
margoran si Jarha. 

35 Jadi ibere si Sesan ma boruni hubani si Jarha, 
jabolonni ai bahen parinangonni, gabe itubuhkon 
ma bani si Attai. 

36 Si Attai ai ma bapa ni si Natan, si Natan bapa ni si 
Sabad. 

37 Si Sabad bapa ni si Eflal, anjaha si Eflal bapa ni si 
Obed. 

38 Si Obed bapa ni si Jehu, anjaha si Jehu bapa ni si 
Asarya. 

39 Si Asarya bapa ni si Heles, anjaha si Heles bapa ni 
si Elasa. 

40 Si Elasa bapa si Sismai, anjaha si Sismai bapa ni si 
Sallum. 

41 Si Sallum bapa ni si Jekamiah, anjaha si Jekamiah 
bapa ni si Elisama. 

42 Anak ni si Kaleb, anggi ni si Jerahmel: Si Mesa, 
bunga tubuhni, ai ma bapa ni si Zif. Anak ni si Mesa: 
si Hebron. 

43 Anak ni si Hebron: si Korah, si Tapuah, si Rekem 
pakon si Sema. 

44 Si Sema ai ma bapa ni si Raham, bapa ni si 
Jorkeam, anjaha si Rekem ai ma bapa si Sammai. 
45 Anak ni si Sammai: Si Maon; anjaha si Maon do 
bapa ni si Betzur. 

46 Si Efa pe, parinangon ni si Kaleb, itubuhkon do si 
Haran, si Mosa pakon si Gases. 

47 Anak ni si Jadai: si Regam, si Jotam, si Gesan, si 
Pelet, si Efa pakon si Saaf. 

48 Tapi anggo si Maaka, parinangon ni si Kaleb, 
itubuhkon do si Seber pakon si Tirhana. 

49 Itubuhkon do homa si Saaf, bapa ni si Madmanna 
ampa si Sewa, bapa ni si Makbena pakon bapani si 
Gibea; anjaha boru ni si Kaleb ai ma si Aksa. 

50 Aj ma ginompar ni si Kaleb. Anak ni si Hur, bunga 
tubuh ni si Efrata: Si Sobal bapa ni si Kiryat-Jearim. 
51Sj Salma, bapa ni si Betlehem anjaha si Hareb, 
bapa ni si Betgader. 

52 Anak ni si Sobal, bapa ni si Kiryat-Jearim: Si Haroe 
pakon satongah halak Menuhoti. 

53 Ginompar ni si Kiryat-Jearim: Halak Jitri, halak 
Puti, halak Sumati pakon halak Misrai, humbani 
sidea do roh ni halak Zori pakon halak Estaoli. 

54 Anak ni si Salma: Si Betlehem, halak Netofati, si 
Atrot-Bet-Joab pakon satongah ni halak Manahati 
ampa halak Zori. 

55 Ja ginompar ni sibotoh surat, na marianan i Jabes, 
ai ma halak Tirhati, halak Simeati pakon halak 

Sukati. Ai ma halak Keni, na roh hubani si Hamat, 
bapa ni ginompar ni si Rekab. 


Ginompar ni si Daud 


1 On do anak ni si Daud, na tubuh bani i Hebron: 
Bunga tubuhni si Amnon humbani si Ahinoam, 
boru Jesreel: paidua si Daniel humbani si Abigail, 
boru Karmel. 
2 Paitolu si Absalom, na tinubuhkon ni si Maaka, 
boru ni si Talmai, raja hun Gesur, paiompat si 
Adonia, na marinangkon si Haggit: 
3 pailima si Sifatya humbani si Abital: paionom si 
Jitream, humbani parinangonni si Egla. 
4 Na onom ai ma na tubuh bani i Hebron, sanggah 
ijai ia manrajai pitu tahun onom bulan: tapi 
tolu puluh tolu tahun do dokahni ia manrajai i 
Jerusalem. 
5 On do anak na tubuh bani i Jerusalem: Si Simea, 
si Sobab, si Natan pakon si Salomo: na ompat ai 
humbani si Batseba, boru ni si Amiel. 
6 Ambah ni ai si Jibhar, si Elisama, si Elipelet, 
7 si Nogah, si Nepeg, si Japia, 
8 si Elisama, si Eliada pakon si Elipelet, siah halak. 
3 |n ma haganup anak ni si Daud, sobali anak ni 
parinangonni na legan; anjaha si Tamar do botou ni 
sidea. 
10 Anak ni si Salomo: Si Rehabeam: anak ni ai si Abia, 
anak ni ai si Asa, anak ni ai si Josafat. 

11 Anak ni ai si Joram, anak ni ai si Ahasya, anak ni 
ai si Joas, 

12 Anak ni ai si Amasya, anak ni ai si Asarya, anak ni 
ai si Jotam, 

13 anak ni ai si Ahas, anak ni ai si Hiskia, anak ni ai si 
Manasse, 

14 anak ni ai si Amon, anak ni ai si Josia. 

15 Anak ni si Josia: Bunga tubuhnisi Johanan, paidua 
si Jojakim, paitolu si Sedekia, paiompat si Sallum. 
16 Anak ni si Jojakim: Si Jekonja, anak ni ai si Sedekia. 
17 Anak ni si Jekonja, na tarbuang ai: Si Sealtiel, 

18 Si Malkiram, si Pedaya, si Senasar, si Jekamya, si 
Hosama pakon si Nedabya. 

19 Anak ni si Pedaya: Si Serubabel pakon si Simei: 
anak ni si Serubabel: Si Mesulan, si Hananya pakon 
si Selomit botou ni sidea. 

20 Anak ni si Mesulam: Si Hasuba, si Ohel, si 
Berekya, si Hasadya pakon si Jusab-Hesed, lima 
halak. 

21 Anak ni si Hananya: Si Polatya, si Jesaya, si Refaya, 
si Arnan, si Obaja ampa si Sekanya. 

22 Anak ni si Sekanya: Si Semaya, si Hattus, si Jigeal, 
si Bariah, si Nearyah pakon si Safat, onom halak. 

23 Anak ni si Nearyah: Si Elyonai, si Hiskia pakon si 
Asrikam, tolu halak. 

24 Anak ni si Elyonai: Si Hodavyah, si Eliasib, si 
Pelaya, si Akub, si Johanan, si Delaya pakon si Anani, 
pitu halak. 

Ginompar ni si Juda pakon si Simeon 


1 Anak ni si Juda: Si Perez, si Hesron, si Karmi, si 

Hur pakon si Sobal. 
2 Si Reaya, anak ni si Sobal, ai ma bapa ni si Jahat, 
anjaha si Jahat ai ma bapa ni si Ahumai pakon si 
Lahad. Ai ma ginompar ni halak Sereati. 
3 Anjaha on do anak ni si Hur: Si Etam, si Jesreel, si 
Jisma ampa si Jidbas, anjaha si Haslelponi do goran 
ni botou ni sidea. 
4 Ambah ni ai si Penuel, bapa ni si Gedor, anjaha si 
Eser, bapa ni si Husa. Ai ma anak ni si Hur, bunga 
tubuh ni si Efrata, bapa ni si Betlehem. 
> Ia si Ashur, bapa ni si Tekoa, dua do parinangonni, 
si Helea pakon si Naara. 
6 jtubuhkon si Naara do bani: Si Ahusam, si Heper, 
si Temmi, si Ahastari, ai ma anak ni si Naara. 
7 Anak ni si Helea: Si Seret, si Sohar pakon si Etnan. 
8 Si Koa ai ma bapa ni si Anub, si Hasobeba pakon 
ginompar ni si Aharhel, anak ni si Harum. 
9 Sangapan do si Jabes humbani saninani: ibahen 
inangni do goranni si Jabes, ai nini do: Borit tumang 
do huahap manubuhkonsi. 
10 Idilo si Jabes do goran ni Naibata ni halak Israel, 
nini, “Sai pasu-pasu Ham ma ahu anjaha pabolag 
Ham ma tanohku, anjaha sai itumpak tanganmu 
ma ahu, anjaha padaoh Ham ma hamagouan 

humbangku, anjaha ulang ma sogop sitaronon 
bangku.” Jadi ibere Naibata ma na pinangindoni ai. 
11 Si Kelub, sanina ni si Suha do bapa ni si Mehir, ai 
ma bapa ni si Eston. 

12 Si Eston do bapa ni si Betrapa, si Pasea pakon si 
Tehina bapa ni si Irnahas. Ai ma halak na hun Reka. 
13 Anak ni si Kenas: Si Otniel pakon si Seraya: anak 
ni si Otniel ai ma si Hatat pakon si Meonotai. 

145i Meonotai ai ma bapa ni si Opra; anjaha si 
Seraya ai ma bapa ni si Joab, bapa ni halak na 
marianan i habungan Tuhang, ai tuhang do sidea. 
15 Ja anak ni si Kaleb, anak ni si Jepunne, ai ma: Si 
Iru, si Ela pakon si Naham, anak ni si Ela si Kenas. 
16 Anak ni si Jehallelel: Si Sip, si Sipa, si Tirlya pakon 
si Asarel. 

17 Anak ni si Esra: Si Jeter, si Mered, si Eper pakon 
si Jalon. On ma anak ni si Bitiah, boru ni Parao, 
parinangon ni si Mered; boratan rumah ma ia 
anjaha itubuhkon ma si Miryam, si Sammai pakon 
si Jisba, bapa ni si Estamoa. 

18Anjaha  parinangonni, boru Jahudi ai, 
manubuhkon si Jered, bapa ni si Gedor; si Heber, 
bapa ni si Soko pakon si Jekutiel bapa ni si Sanoa. 
19 Anak ni parinangon ni si Hodia, botou ni si 
Naham, ai ma bapa ni si Kehila, halak Garmit pakon 
si Estemoa halak Maahati. 

20 Anak ni si Simon: Si Ammon, si Rinnah, si 
Benhanan pakon si Tilon. Anak ni si Jishi: Si Sohet 
pakon si Bensohet. 

21 Anak ni si Sela, anak ni si Juda ai: Si Er, bapa 
ni si Leka pakon si Lada, bapa ni si Maresa 
ampa ginompar ni halak sitonun hiou silopak na i 
Betasbea. 

22 Ambahni ai si Jokim pakon dalahi na i Koseba 
ampa si Joas pakon si Sarap, na ongga manrajai i 
Moab, dob ai mulak hu Betlehem, tapi barita na 
basaia mando ai. 

23 Sidea ai do sitopa hudon, na marianan i Netaim 
pakon Gedera; ijai do sidea marianan i lambung ni 
raja ai mangkorjahon horjani. 


Ginompar ni si Simeon 


24 Anak ni si Simeon: Si Nemuel, si Jamin, si Jarib, si 
Sera pakon si Saul. 

25 Anak ni si Saul: Si Sallum: anak ni ai si Mibsam, 
bapa ni si Misma. 

26 anak ni si Misma: Si Hamuel: anak ni ai si Sakkur, 
bapa ni si Simei. 

27 Sapuluh onom halak do anak ni si Simei, anjaha 
onom do boruni, tapi seng sadia ramos anggo 
anggini ai, seng songon panggargar ni ginompar ni 
si Juda haganup ginompar ni sidea. 

28 Marianan do sidea i Berseba, Molada, Hazarsual, 
29 Bilha, Esem, Tolad, 

30 Bethuel, Horma, Ziklag, 

31 Betmarkabot, Hasarsusim, Bet-Birei pakon i 
Saharaim. Ai ma huta ni sidea das bani panorang ni 
Raja Daud. 

32 Anjaha dusun ni sidea ai ma: Etam, Ain, Rimmon, 
Tohen pakon Asan, lima huta, 

33 ampa ganup dusun ni sidea ai, inggot ni huta- 
huta ai das hu Baal. Ai ma huta ianan ni sidea pakon 
tarombo ni sidea. 

34 Anjaha si Mesobab, si Jamle, si Josa, anak ni si 
Amasia, 

35 si Joel, si Jehu, anak ni si Josibya, anak ni si Seraya, 
bapa ni si Asiel, 

36 Si Elioenai, si Jakoba, si Jesohaya, si Asaya, si 
Adiel, si Jesimiel, si Benaya, 

37 si Sisa anak ni si Sipi, anak ni si Allon, anak ni si 
Jedaya, anak ni si Simri, anak ni si Semaya, 

38 ganup sidea na dob ginoranan ai, raja do sidea i 
tongah-tongah ni pangkuni, anjaha gargar tumang 
do ginompar ni ompung ni sidea. 

39 Halani ai merap ma sidea das hu Geran, das hu 
hapoltakan ni pamah ai, laho mangindahi sampalan 
bani biri-biri ni sidea. 

40 Jadi jumpah sidea ma sampalan na lambutan 
anjaha na dear, anjaha lumbang do tanoh ai, 
sonang anjaha damei, ginompar ni si Ham do ijai 
marianan parlobei. 

41 Roh do sidea, ai ma na dob tarsurat goran ni 
sidea ai, bani panorang ni si Hiskia, raja ni Juda, 
iparseda ma lampo-lampo ni ginompar ni si Ham, 
anjaha iraseihon ma halak Maon, na jumpah ijai. 
Bois tumang do sidea ronsi sadari on, anjaha sidea 
do marianan ijai gantih ni sidea, ai sungkup do ijai 
panampalan bani biri-biri ni sidea. 

42 Bungkas do homa humbani sidea, humbani 
ginompar ni si Simeon, lima ratus halak laho hu 
dolog Seir, anjaha si Platia, si Nearya, si Repaya 
pakon si Usiel, anak ni si Ishi do pambobai ni sidea. 
43 Iboiskon sidea do sima-sima ni halak Amalek 
na maluah ai, anjaha ijai do sidea marianan ronsi 
sadari on. 


Marga na i Dipar ni Bah Jordan: Ruben, Gad 
pakon Manasse Satongah 


tla anak ni si Ruben, bunga tubuh ni si Israel 
5 - (ai ia do namin anak bunga tubuh, tapi 
halani na binutakanni podoman ni bapani, gabe 
minsah ma hak hasintuaonni ai hubani anak ni si 
Josep, anak ni si Israel), seng masuk hubagas buku 
tarombo sidea songon anak sikahanan: 
2age pe sangapan si Juda i tongah-tongah ni 
saninani, anjaha humbani marharorohan sada raja, 
tapi anggo hak hasintuaon hubani si Josep do 
dabuhni. 

3 la anak ni si Ruben, bunga tubuh ni si Israel, ai ma: 
Si Hanok, si Pallu, si Hesron pakon si Karmi. 

4 Anak ni si Joel: Si Semaya, anak ni ai si Gog, anak 
ni ai si Simei. 

“anak ni ai si Mika, anak ni ai si Reayah, anak ni ai 
si Baal, 

6 anak ni ai si Beera, na binoan ni si Tiglat-Pilneser, 
raja hun Assur hu habuangan, ia do sada kopala ni 
marga Ruben. 

7 Saninani mar sasaompung, mangihutkon buku 
tarombo: Kopalani, si Jekiel pakon si Sakaria, 

8 pakon si Bela anak ni si Asas, anak ni si Sema, anak 
ni si Joel, na marianan i Aroer das hu Nebo pakon 
Baalmeon. 

9Marianan do homa ia hampit hapoltakan das 
hubani pispis ni halimisan, na hampit dipar ni bah 
Eufrat, ai buei tumang do pinahan ni sidea i tanoh 
Gilead. 

10 Anjaha bani panorang ni si Saul marporang do 
sidea dompak halak Hagari, gabe rasei sidea ibahen: 
anjaha isoluk sidea ma lampo-lampo ni sidea i sab 
nagori hampit hapoltakan ni Gilead. 

11 Patontang pakon sidea marianan do halak Gad i 
tanoh Basan das hu Salka. 

12 Si Joel do kopalani, si Sapam paidua, dob ai si 
Janai pakon si Sapat i Basan. 

13/93 sanina ni sidea mangihutkon ginompar ni 
ompung ni sidea bei, ai ma: Si Mikael, si Mesullam, 

si Seba, si Jorae, si Jakan, si Sia pakon si Heber, pitu 
halak. 

14 On do anak ni si Abihail, anak ni si Huri, anak ni si 
Jaroah, anak ni si Gilead, anak ni si Mikael, anak ni 
si Jesisai, anak ni si Jahdo, anak ni si Bus. 

15 Sj Ahi, anak ni si Abdiel, anak ni si Guni do kopala 
ni ginompar ni ompung ni sidea. 

16Marianan do sidea i Gilead, i Basan pakon i 
dusun-dusunni pakon i tanoh sampalan ni Saron das 
hu pispisni. 

17 Ganupan ai ipamasuk hu bagas buku tarombo 
bani panorang ni si Jotam, raja ni Juda pakon bani 
panorang ni si Jerobeam, raja ni Israel. 

18 la ginompar ni si Ruben, si Gad pakon satongah 
marga Manasse adong do bani sidea halak 
siimbang munsuh, na manghadang tanja pakon 
podang, pakon sisintak panah ampa halak na somal 
marmunsuh, ompat puluh ompat ribu pitu ratus 
onom puluh halak, na sirsir marporang. 

19 Iporang sidea do halak Hagari, Jetur, Napis, pakon 
Nodab, 

20anjaha sanggah dapotan pangurupion sidea 
mangimbang sidea, gabe ondos ma hu bagas 
tangan ni sidea halak Hagari ai pakon haganup 
na rap pakon sidea, ai dilo-dilo do sidea hubani 
Naibata i parporangan ai, anjaha itangihon do 
elek-elek ni sidea ai, halani marhatengeran do 
sidea Bani. 

21 Anjaha iboan sidea ma pinahan ni sidea, lima 
puluh ribu unta, dua ratus lima puluh ribu biri-biri, 
dua ribu halode, ambahni ai saratus ribu jolma na 
manggoluh. 

22 Ai buei tumang do na rasei, ai humbani Naibata 
do parporangan ai. Anjaha isoluk sidea ma ianan ni 
sidea ai das ronsi panorang habuangan. 

23 Ginompar ni satongah marga Manasse marianan 
doitanoh ai, singgan ni Basan das hu Baal-Hermon, 
das hu Seir pakon dolog Hermon ai buei tumang do 
sidea. 

24 Anjaha on do kopala ni ginompar ni ompung ni 
sidea: Si Eper, si Jesei, si Eliel, si Asriel, si Jeremia, 
si Hodawya ampa si Jahdiel, puanglima na gogoh, 
halak na tarbarita, anjaha kopala ni ginompar ni 
ompung ni sidea. 

25 Tapi mardousa ma sidea dompak Naibata 
ni ompung ni sidea, anjaha marbangkis sidea 
mangirikkon naibata ni bangsa, pangisi ni tanoh ai, 
na niagou ni Naibata i lobei ni sidea. 

26 Jadi ipuhoi Naibata ni halak Israel ma tonduy ni si 
Pul, raja ni Assur pakon tonduy ni si Tiglat-Pilneser, 
raja ni Assur, gabe ibuangkon ma halak Ruben, Gad 
pakon satongah marga Manasse, anjaha iboan ma 
sidea hu Hala, Habor, Hara pakon hu bah Gosan, 
ronsi sadari on. 

Ginompar ni si Levi 


tla anak ni si Levi, ai ma: Si Gersom, si Kahat 
6 pakon si Merari. 

2 Anak ni si Kahat: Si Amram, si Jishar, si Hebron 
pakon si Usiel. 

3 Anak ni si Amram: Si Aron, si Musa pakon si 
Miryam. Anak ni si Aron: si Nadab, si Abihu, si 
Eleasar pakon si Itamar. 

4 Si Eleasar ai ma bapa ni si Pinehas, si Pinehas bapa 
ni si Abisua, 

> si Abisua bapa ni si Buki, si Buki bapa ni si Usi, 

6si Usi bapa ni si Seraya, si Seraya bapa ni si 
Merayot, 

7 si Merayot bapa ni si Amarya, si Amarya bapa ni si 
Ahitub, 

8 si Ahitub bapa ni si Sadok, si Sadok bapa ni si 
Ahimas, 

9 si Ahimas bapa ni si Asarya, si Asarya bapa ni si 
Johanan, 

10si Johanan bapa ni si Asarya (ia do na 
mangkorjahon hamalimon i rumah na pinajongjong 
ni si Salomo i Jerusalem), 

11 sj Asarya bapa ni si Amarya, si Amarya bapa ni si 
Ahitub, 

12 sj Ahitub bapa ni si Sadok, si Sadok bapa ni si 
Sallum, 

13 gj Sallum bapa ni si Hilkia, si Hilkia bapa ni si 
Asarya, 

14 si Asarya bapa ni si Seraya, anjaha si Seraya bapa 
ni si Josadak. 

15 Tapi anggo si Josadak tarboan do hu habuangan, 
sanggah na binuangkon ni Jahowa halak Juda pakon 
Jerusalem marhitei si Nebukadnesar. 

16 Anak ni si Levi: Si Gersom, si Kahat pakon si 
Merari. 

17 On do goran-goran ni anak ni si Gersom: Si Libni 
pakon si Simei. 

18 Anak ni si Kahat: Si Amram, si Jishar, si Hebron 
pakon si Usiel. 

19 Anak ni si Merari: Si Mahli pakon si Musi. On do 
ginompar ni si Levi marsasaompung. 

20 Anak ni si Gersom ai ma si Libni, anak ni ai si Jahat, 
anak ni ai si Simma, 

21 anak ni ai si Joah, anak ni ai si Iddo, anak ni ai si 
Sera, anak ni ai si Jearterai. 

22 anak ni si Kahat si Aminadab, anak ni ai si Kora, 
anak ni ai si Asir, 

23 anak ni ai si Elkana, anak ni ai si Abiasap, anak ni 
ai si Asir, 

24 anak ni ai si Tahat, anak ni ai si Uriel, anak ni ai si 
Usia, anak ni ai si Saul. 

25 Anak ni si Elkana: Si Amasai pakon si Ahimot, 

26 anak ni ai si Elkana, anak ni ai si Sopai, anak ni ai 
si Nahat, 

27 anak ni ai si Eliab, anak ni ai si Jeroham, anak ni 
ai si Elkana, anak ni ai si Samuel. 

28 Anak ni si Samuel: Si Joel, bunga tubuhni pakon 
si Abia. 

29 anak ni si Merari: Si Mahli. Anak ni ai si Libni, anak 
ni ai si Simei, anak ni ai si Usa, 

30 anak ni ai si Simea, anak ni ai si Hagia, anak ni ai 
si Asaya. 

310n do na pinabangkit ni si Daud, mandalankon 
pandodingon i Rumah ni Jahowa, singgan ni dob 
jonam poti parpadanan ijai. 

32 Jadi marugas ma sidea i lobei ni lampo-lampo 
partumpuan ai mandalankon pandodingon das 
ronsi na pinauli ni si Salomo Rumah ni Jahowa i 
Jerusalem: marhorin do sidea marugas. 

33 On ma sidea na marugas ai pakon anak ni sidea. 
Humbani anak ni si Kahat: Si Heman, pandoding ai, 
anak ni si Joel, anak ni si Samuel, 

34 anak ni si Elkana, anak ni si Jeroham, anak ni si 
Eliel, anak ni si Toah, 

35 anak ni si Zup, anak ni si Elkana, anak ni si Mahat, 
anak ni si Amasai, 

36 anak ni si Elkana, anak ni si Joel, anak ni si Asarya, 
anak ni si Sepanya, 

37 anak ni si Tahat, anak ni si Asir, anak ni si Abiasap, 
anak ni si Korah, 

38 anak ni si Jishar, anak ni si Kahat, anak ni si Levi, 
anak ni si Israel. 

39 la si Asap, saninani ai, na jongjong i siamunni, ai 
ma si Asap, anak ni si Berekia, anak ni si Simea, 

40 anak ni si Mikael, anak ni si Maaseya, anak ni si 
Malkia. 

41 anak ni si Etni, anak ni si Serah, anak ni si Adaya, 
42 anak ni si Etan, anak ni si Simma, anak ni si Simei, 
43 anak ni si Jahat, anak ni si Gersom, anak ni si Levi. 
44 Anjaha anak ni si Merari, anggi ni sidea ai, na 
jongjong hampit sambilou, ai ma: Si Etan, anak ni 
si Kisi, anak ni si Abdi, anak ni si Maluk, 

45 anak ni si Hasabya, anak ni si Amasya, anak ni si 
Hilkia, 

46 anak ni si Amsi, anak ni si Bani, anak ni si Semer, 
47 anak ni si Mahli, anak ni si Musi, anak ni si Merari, 
anak ni si Levi. 

48 Anjaha sanina ni sidea, halak Levi ai, domma 
ipabangkit mandalankon ganup horja na i Rumah ni 
Jahowa. 

49Tapi anggo si Aron ampa anakni ai, sidea do 
situtung dahupa i atas ni anjap-anjap panggalangan 
ni galangan situtungon pakon i atas ni anjap-anjap 
panggalangan ni dahupa ampa sidalankon sagala 
horja ibagas kamar na pansing sahalian ai, ampa 
mambahen pardearan bani Israel, romban hubani 
haganup na tinonahkon ni si Musa, juakjuak ni 
Naibata. 

50 On do ginompar ni si Aron. Si Eleasar do anakni, 
anak ni ai si Pinehas, anak ni ai si Abisua, 

51 anak ni ai si Buki, anak ni ai si Usi, anak ni ai si 
Seraya, 

52 anak ni ai si Merayot, anak ni ai si Amarya, anak 
ni ai si Ahitub, 

53 anak ni ai si Sadok, anak ni ai si Ahimas. 


Huta ni halak Levi 
(ay. 54-81: pausih Jos. 21) 


54 Anjaha on do ianan ni sidea, ianan parlampo- 
lampoan bani tanoh parbagianan ni sidea. Hubani 
ginompar ni si Kahat -- (ai sidea do mandapot 
bagian na parlobei), 

>> ibere ma Hebron i tanoh Juda ampa sampalan na 
inggot hujai. 

56 Tapi anggo ladang ni huta ai ampa dusunni ibere 
sidea do hubani si Kaleb, anak ni si Jepunne. 

57 Ibere sidea do homa hubani ginompar ni si 
Aron huta haporusan: Hebron pakon Libna ampa 
sampalanni, Jatir pakon Estemoa ampa sampalanni, 
38 Hilen ampa sampalanni pakon Debir ampa 
sampalanni, 

59 Asan ampa sampalanni pakon Bet-semes ampa 
sampalanni. 

60 Anjaha humbani marga Benyamin: Geba ampa 
sampalanni, Alemet ampa sampalanni pakon 
Anatot ampa sampalanni. Anjaha ganup huta ai, 
na binere hubani ginompar ni sidea, sapuluh tolu 
huta do. 

61 Tapi hubani anak ni si Kahat, na tading ai, domu 
hubani sidea mar sasaompung, ibere do marhitei 
ruji-ruji sapuluh huta, humbani marga Efraim, Dan 
ampa satongah marga Manasse. 

62 Hubani ginompar ni si Gersom, domu hubani 
sidea mar sasaompung, ibere do sapuluh tolu huta 
humbani marga Isasar, marga Asser, marga Naptali 
pakon humbani satongah marga Manasse i Basan. 
63 Hubani ginompar ni si Merari, domu hubani 
sidea mar sasaompung, ibere do marhitei ruji-ruji 
sapuluh dua huta humbani marga Ruben, marga 
Gad pakon marga Sebulon. 

64 bere halak Israel ma huta-huta ai ampa 
sampalanni hubani halak Levi. 

65 Ibere sidea do homa marhitei ruji-ruji humbani 
marga Juda, humbani marga Simeon pakon 
humbani marga Benyamin huta-huta on, ipatugah 
sidea do goran-goranni. 

66 Tapi anggo ginompar ni si Kahat dapotan huta 
parbagianan do humbani marga Efraim. 

67 Ibere do hubani sidea huta haporusan: Sikem 
pakon sampalanni i dolog Efraim, Geser ampa 
sampalanni, 

68 Jokmeam ampa sampalanni, Bethoron ampa 
sampalanni, 

69 Ayalon ampa sampalanni, Gat-rimon ampa 
sampalanni, 


1 Kronika 6 1520 


70 Anjaha humbani satongah marga Manasse: Aner 
ampa sampalanni pakon Jibleam ampa sampalanni, 
hubani ginompar ni si Kahat na tading ai. 

la hubani ginompar ni si Gersom ibere do 
humbani satongah marga Manasse: Golan i 
Basan ampa sampalanni, pakon Astarot ampa 
sampalanni. 

72 Humbani marga Isasar: Kison ampa sampalanni, 
Deberat ampa sampalanni, 

13Ramot ampa sampalanni pakon Anem ampa 
sampalanni. 

74 Humbani marga Asser: Misal ampa sampalanni, 
Abdon ampa sampalanni, 

75 Helkat ampa sampalanni pakon Rehob ampa 
sampalanni. 

76 Humbani marga Naptali: Kades i Galilea ampa 
sampalanni, Hammon ampa sampalanni pakon 
Kiryataim ampa sampalanni. 

77 Hubani ginompar ni si Merari, na tading ai, 
ibere do humbani marga Sebulon: Rimmon ampa 
sampalanni pakon Tabor ampa sampalanni. 

78 Anjaha i dipar ni Jordan, dohorhon Jeriko hampit 
hapoltakan ni Jordan, humbani marga Ruben: 
Beser, na i halimisan ampa sampalanni, Jasa ampa 
sampalanni, 

79 Kedemot ampa sampalanni pakon Mepat ampa 
sampalanni. 

80 Humbani marga Gad: Ramot i Gilead ampa 
sampalanni, Mahanaim ampa sampalanni, 
81Hesbon ampa sampalanni pakon Jaeser ampa 
sampalanni. 


Ginompar ni si Isasar, si Benyamin pakon si Naftali 


7 1 Anak ni si Isasar: Si Tola, si Pua, si Jasub pakon 
si Simron, ompat halak. 

2 Anak ni si Tola: Si Usi, si Repaya, si Jeriel, si Jahmai, 
si Jibsam pakon si Samuel, kopala ni ginompar ni 
bapa ni sidea humbani si Tola, siparmunsuh na 
borani mangihutkon sundut ni sidea, bilangan ni 
sidea bani panorang ni si Daud dua puluh dua ribu 
onom ratus halak do bueini. 

3 Anak ni si Ussi: Si Jisraya. Anak ni si Jisraya: Si 
Mikael, si Obaja, si Joel pakon si Jissia, lima halak 
ganupan sidea kopala do. 

4 Anjaha hasoman ni sidea mangihutkon ginompar 
ni ompung ni sidea, adong do tolu puluh onom ribu 
halak siparporang, ai buei do parinangon pakon 
anak ni sidea. 

> Anjaha sanina ni sidea humbani ganup ginompar 
ni si Isasar, halak siparporang na borani, ualuh puluh 
pitu ribu halak do bueini mangihutkon na tarsurat i 
buku register. 

6 Anak ni si Benyamin: Si Bela, si Beher pakon si 
Jedihael, tolu halak. 

7 Anak ni si Bela: Si Esbon, si Usi, si Usiel, si Jerimot 
pakon si Iri, lima halak, kopala ni ginompar ni 
bapani, halak siparporang na borani: dua puluh dua 
ribu tolu puluh ompat halak do bueini mangihutkon 
na tarsurat i buku register. 

8 Si Elieser, si Elioenai, si Omri, si Jeremot, si Abia, 
si Anatot, pakon si Alemet. Ganupan ai anak ni si 
Beher. 

3 Anjaha bilangan ni sidea i buku register 
mangihutkon partubuhni, mangihutkon ginompar 
ni bapani, halak siparporang na borani, dua puluh 
ribu dua ratus halak do. 

10 Anak ni si Jediael: Si Bilhan. Anak ni si Bilhan: Si 
Jeus, si Benyamin, si Ehud, si Kenaana, si Zetan, si 
Tarsis pakon si Ahisahar. 

11 Ganupan ai anak ni si Jediael, mangihutkon 
kopala ni ginompar ni bapani, halak siparporang na 
borani, sapuluh pitu ribu dua ratus halak bueni, na 
sirsir marporang. 

12 Tapi si Supim pakon si Hupim, ai ma anak ni si Ir, 
anjaha si Husim anak ni si Aher. 

13 Anak ni si Naftali: Si Jahziel, si Guni, si Jeser pakon 
si Sallum, ginompar ni si Bilha. 


Ginompar ni si Manasse, si Efraim pakon si Asser 


14 Anak ni si Manasse: Si Asriel, na tinubuhkon ni 
parinangonni, boru Aram ai; itubuhkon ma use si 
Makir, bapa ni si Gilead. 

15 Anjaha ibuat si Makor ma boru humbani si Hupim 
pakon si Supim. Goran ni botouni si Maaka; goran ni 
botouni na paduahon si Selopehad: pitah boru do 
itubuhkon si Selopehad. 

16 Dob ai itubuhkon si Maaka, parinangon ni si 
Makir ma sada anak, anjaha ibahen ma goranni si 
Peres, anjaha goran ni anggini si Seres do; anjaha 
anakni si Ulam pakon si Rekem do. 

17 Anak ni si Ulam: Si Bedan. Ai ma ginompar ni si 
Gilead, anak ni si Makir, anak ni si Manasse. 

18 Anjaha botouni, si Hammolehet, manubuhkon si 
Ishod, si Abiezer pakon si Mahla. 

19 Anak ni si Semida: Si Ahyan, si Sekem, si Likhi 
pakon si Aniam. 

20 Anak ni si Efraim: Si Sutela, anak ni ai si Bered, 
anak ni ai si Tahat, anak ni ai si Eleada, anak ni ai si 
Tahat, 

21 anak ni ai si Sabad, anak ni ai si Sutela, si Eser 
pakon si Elead, na binunuh ni halak Gad, parnagori 
ai halani tuad sidea laho manangko pinahan ni 
sidea. 

22 Dokah do si Efraim, bapa ni sidea, marpusok ni 
uhur, gabe roh ma saninani mangapohsi. 

23 Dob ai iparayak ma parinangonni gabe boratan 
rumah ma ia, itubuhkon ma sada anak anjaha 
ibahen ma goranni si Beria, halani masa hasosakan 
ibagas rumahni. 

24 la boruni, ai ma si Seerah, ai ma na paulihon 
Bethoron parbuntu pakon parbornoh ampa 
Usensera. 

25 Anak ni si Beria: Si Repa, anak ni ai si Rosep, anak 
ni ai si Tela, anak ni ai si Tahan, 

26 anak ni ai si Laedan, anak ni ai si Amihud, anak ni 
ai si Elisama, 

27 anak ni ai si Nun, anak ni ai si Josua. 

28 la parbagianan pakon ianan ni sidea ai ma Betel 
pakon dusunni na masuk hujai, hampit hapoltakan 
Naaran, hampit hasundutan Geser pakon dusunni, 
Sikem pakon dusunni, das hu Aya pakon dusunni, 
29 sonai homa i lambung ni ginompar ni si Manasse, 
Betsean ampa dusunni, Taanak ampa dusunni, 
Megiddo ampa dusunni, Dor ampa dusunni. Ijai ma 
marianan anak ni si Josep, anak ni si Israel. 

30 Anak ni si Asser: Si Jimna, si Jiswa, si Jiswi, si Beria 
anjaha botou ni sidea, si Serah do. 

31 Anak ni si Beria: Si Heber pakon si Malkiel, ai ma 
bapa ni si Birsait. 

32 Anak ni si Heber: Si Japlet, si Semer pakon si 
Hotan, anjaha si Sua do botou ni sidea. 

33 Anak ni si Japlet: Si Pasah, si Bimhal pakon si 
Aswat, ai ma anak ni si Japlet. 

34 Anak ni si Semer: Si Ahi, si Rohga, si Jehubba 
pakon si Aram. 

35 Anak ni si Hotan, anggini ai: Si Sopa, si Jimna, si 
Seles pakon si Amal. 

36 Anak ni si Sopa: Si Sua, si Harneper, si Sual, si Beri, 
si Jimra, 

37 si Beser, si Hod, si Samma si Silsa, si Jitram, pakon 
si Bera. 

38 Anak ni si Jeter: Si Jepunne, si Pispa pakon si Ara. 
39 Anak ni si Ulla: Si Arah, si Haniel pakon si Risia. 
40Ganupan ai ginompar ni si Asser, kopala ni 
ginompar ni ompungni, halak siparporang na borani 
anjaha na tarpilih, kopala ni raja-raja. Bilangan ni 
sidea na boi marporang, ibagas buku register dua 
puluh onom ribu halak do. 


Ginompar ni si Benyamin 


Ginompar ni si Saul 


1 Anak ni si Benyamin ai ma si Bela, ai ma bunga 
tubuhni, na paduahon si Asbel, na patoluhon si 
Arak. 
2 na paompatkon si Noha, na palimahon si Rapa. 
3 Anak ni si Bela: si Addar, si Gera, si Abihud. 
4 si Abisua, si Naaman, si Ahoah, 
> si Gera, si Sepupan pakon si Huram. 
6 On do anak ni si Ehud (sidea ai ma kopala ni na 
mar sasaompung sanggah bani na marianan i Geba 
anjaha tarbuang sidea hu Manahat, 
7 anjaha si Naaman, si Ahia pakon si Gera do na 
mambuangkon sidea). Si Usa pakon si Ahihud ai ma 
anakni. 


1 Kronika 8 1526 


8 Si Saharaim pe, tubuh do anak bani i ladang Moab, 
dob iusir si Husim pakon si Bara, parinangonni ai: 

3 itubuhkon si Hodes, parinangon ni ai do homa bani 
anak: Si Jobab, si Sibia, si Mesa, si Malkam, 

10 si Jeus, si Sahia pakon si Mirmah. Ai ma anakni, 
kopala ni mar sasaompung. 

11 Tubuh do homa anak bani humbani si Husim: Si 
Abitub pakon si Elpaal. 

12 Anak ni si Elpaal: Si Heber, si Misham pakon si 
Semed, na paulihon Ono pakon Lod ampa dusunni. 
13 Si Beria pakon si Sema, sidea do kopala ni mar 
sasaompung bani pangisi ni Ayalon, na mangusir 
pangisi ni Gad. 

14 Saninani: Si Sasak, si Jeremot, 

15 si Sebaja, si Arad, si Eder, 

16 si Mikael, si Jispa pakon si Joha, ai ma anak ni si 
Beria. 

17 Si Sebaja, si Mesullam, si Hiski, si Heber, 

18 si Jismerai, si Jislia pakon si Jobab, ai ma anak ni 
si Elpaal. 

19 Si Jakim, si Sihri, si Sabdi, 

20 si Elienai, si Silletai, si Eliel, 

21si Adaya, si Beraya, si Simrat, ai ma anak ni si 
Simei. 

22 Si Ispan, si Eber, si Eliel, 

23 si Abdon, si Sihri, si Hanan, 

24 si Hananya, si Elam, si Antotiah, 

25 si Jipdeya pakon si Peniel, ai ma anak ni si Sasak. 

26 Si Samserai, si Seharya, si Atalya, 

27 si Jaeresya, si Elia pakon si Sihri, ai ma anak ni si 
Jeroham. 

28 Ai ma kopala ni mar sasaompung mangihutkon 
partubuhni: kopala do sidea, marianan i Jerusalem. 
29 Tapi marianan i Gibeon do bapa ni si Gibeon ai ma 
si Jehiel, anjaha si Maaka do goran ni parinangonni. 
30 Ambahni ai si Abdon do bunga tubuhni: dob ai si 
Sur, si Kis, si Baal, si Ner, si Nadab, 

31 sj Gedor, si Ahyo, si Seher pakon si Miklot. 

325i Miklot, ai ma bapa ni si Simea: sidea pe 
i Jerusalem do marianan rap pakon saninani, 
patontang. 

33 Si Kis, ai ma anak ni si Ner; anak ni si Kis si Saul: 
anak ni si Saul si Jonatan, si Malhisua, si Abinadab 
pakon si Esbaal. 

34 Anak ni si Jonatan: Si Meribbaal: anak ni si 
Meribbaal si Mika. 

35 Anak ni si Mika: si Piton, si Melek, si Tarea pakon 
si Ahas. 

36 Anak ni si Ahas: si Joada, anjaha anak ni si Joada: 
si Alemet, si Asmawet pakon si Simri; anak ni si Simri 
si Mosa. 

37 Anakni si Mosa, si Binea, anak ni ai si Rapah: anak 
ni ai si Asel. 

38 Onom do anak ni si Asel, anjaha on ma goran- 
goranni: Si Asrikam, si Bohru, si Jismael, si Searya, 

si Obaja pakon si Hanan: ganupan ai anak ni si Asel 
do. 

39 Anak ni si Esek anggini ai: Si Ulam, bunga tubuhni, 
si Jehus paidua pakon si Elipelet paitolu. 

40 Anak ni si Ulam, ai ma halak na borani marporang 
anjaha na pandei mamanah, buei do anak pakon 
pahompuni, saratus lima puluh halak. Ai ma ganup 
ginompar ni si Benyamin. 


Pangisi ni Jerusalem 


1Ganup halak Israel tarsurat do ibagas buku 
tarombo, anjaha tonggor ma, domma tarsurat 
sidea ibagas buku ni raja-raja ni Israel. Tapi 
anggo halak Juda tarbuang do hu Babel halani 
pangoseionni. 
2 la pangisi ni tanoh ai hinan, ai ma na marianan 
bani parbagiananni bei pakon ibagas hutani bei, ai 
ma halak Israel, malim, halak Levi pakon siparugas i 
rumah panumbahan. 
3 Marianan do i Jerusalem deba humbani halak 
Juda, Benyamin, Efraim pakon Manasse. 
4 Humbani halak Juda: si Utai anak ni si Amihud, 
anak ni si Omri, anak ni si Imri, anak ni si Bani, na 
humbani anak ni si Peres, anak ni si Juda. 
> Humbani halak Siloni: Si Asaya, bunga tubuhni 
pakon anakni ai. 
6 Humbani anak ni si Sera: Si Jehuel pakon sanina ni 
sidea, onom ratus siah puluh halak bueini. 

7 Humbani ginompar ni si Benyamin: Si Sallu, anak 
ni si Mesullam, anak ni si Hodavia, anak ni si 
Hassenua, 

8 si Jibneya anak ni si Jeroham, si Ela anak ni si 
Ussi, anak ni si Mihri, pakon si Mesullam anak ni si 
Sepatya, anak ni si Regual, anak ni si Jibniyah, 

9 ampa sanina ni sidea mar sasaompung, siah ratus 
lima puluh onom halak bueini. Ganupan ai kopala 
ni mar sasaompung bani ginompar ni ompung ni 
sidea. 

10 Humbani malim: Si Jedaya, si Joyarib, si Jakim, 

11 pakon si Asarya, anak ni si Hilkia, anak ni si 
Mesullam, anak ni si Sadok, anak ni si Merayot, anak 
ni si Ahitub, kopala i Rumah ni Naibata, 

12 pakon si Adaya, anak ni si Jeroham, anak ni si 
Pashur, anak ni si Malkia, pakon si Maasai, anak ni si 
Adiel, anak ni si Jahsera, anak ni si Mesillemit, anak 
ni si Immer; 

13 ambah ni ai sanina ni sidea, kopala ni ginompar 
ni ompung ni sidea saribu pitu ratus onom puluh 
halak bueini, halak na pandei mandalankon horja i 
Rumah ni Naibata. 

14 Humbani halak Levi: Si Semaya, anak ni si Hassub, 
anak ni si Asrikam, anak ni si Hasabya na humbani 
ginompar ni si Merari: 

15 pakon si Bakbakar, si Heres, si Golal, si Matanya 
anak ni si Mika, anak ni si Sihri, anak ni si Asap: 

16 pakon si Obaja, anak ni si Semaya, anak ni si 
Galal, anak ni si Jedutun pakon si Berekya, anak ni 
si Asa, anak ni si Elkana, na marianan i huta ni halak 
Netopati. 

17 Sijaga horbangan: si Sallum, si Akub, si Talmon, si 
Ahiman pakon saninani. Si Sallum do kopalani, 
18anjaha ronsi nuan marjaga do sidea bani 
horbangan raja hampit hapoltakan. Ai ma sijaga 
horbangan ni parsaranan ni halak Levi. 

19 Si Sallum, anak ni si Kore, anak ni si Abyasap, 
anak ni si Korah, rap pakon saninani humbani 
ginompar ni ompungni, halak Korahi, ai do simada 
horja manjaga labah ni lampo-lampo ai, usih 
songon ompung ni sidea bani parsaranan ni Jahowa 
manjaga labah harorohan. 

20 Anjaha si Pinehas, anak ni si Eleasar do kopala ni 
sidea sapari; ihasomani Jahowa do ia. 

21Si Sakarya, anak ni si Meselamya do sijaga labah 
bani lampo-lampo partumpuan ai. 

22 Ganup sidea, na tarpilih ai gabe si jaga labah, dua 
ratus sapuluh dua halak do. Tarsurat do sidea bani 
buku tarombo mangihutkon huta-huta. Si Daud 
pakon si Samuel, na marpanonggoran ai do na 
pabangkithon sidea bani tohonan ni sidea. 

23 Sidea pakon anak ni sidea do tongtong bani 
Rumah ni Jahowa, ai ma rumah lampo-lampo ai, 
laho manjagai ai. 

24Mangihutkon desa na ompat ai do jongjong 
sijaga horbangan ai, hampit purba, hampit pastima, 
hampit utara pakon hampit dangsina. 

25 Anjaha sanina ni sidea, na marianan i huta 
ni sidea, maningon roh do ganup papituarihon, 
mangihutkon horin ni sidea laho marugas rap pakon 
sidea, 

26 tapi siompat halak kopala ni sijaga horbangan ai, 
totap do bani jabatanni. Deba halak Levi ipabangkit 
do gabe sijaga kamar pakon arta ni Rumah ni 
Naibata. 

27 Inggot Rumah ni Naibata ai do sidea marborngin: 
ai sidea do haondosan ni parrundaonkon, anjaha 
sidea do siungkab labah ganup sogod. 

28 Deba humbani sidea manramotkon parugas 
tohonan ai, ai maningon bilangon do ai sanggah 
pamasukkon ampa padaratkon. 

29Deba nari humbani sidea  ipabangkit 
manramotkon parugas, ai ma ganup parugas 
na mapansing ai, sonai homa manramotkon 
nitak na lumat ai, anggur, minak, dahupa pakon 
rium-riuman. 

30Na legan, ai ma humbani anak ni malim, 
marmasak minak humbani rompah-rompah ai. 

31 Anjaha si Matitya humbani halak Levi, bunga 
tubuh ni si Sallum, halak Korahi ai, ia do ondosan 
ni na patureihon kuei na ginoreng. 

32 Ambahni ai deba humbani sanina ni sidea, 
humbani ginompar ni si Kahat do haondosan ni ruti 
sigalangkonon, sipasirsiron ganup ari Sabat. 

33 Anjaha on ma sipandoding, kopala ni halak Levi 
mar sasaompung, na marianan i kamar ni rumah 
panumbahan, na maluah humbani parugason na 
legan, ai marlahoan do sidea arian pakon borngin. 
34 Ai sidea do kopala ni halak Levi mar sasaompung, 
mangihutkon partubuh ni sidea, marianan i 
Jerusalem do sidea. 


Pangisi ni Gibeon: Tarombo ni si Saul 


35 | Gibeon do marianan bapa ni si Gibeon, ai ma si 
Jehiel, anjaha si Maaka do goran ni parinangonni. 
36 Bunga tubuhni si Abdon, dob ai si Sur, si Kis, si 
Baal, si Ner, si Nadab, 

37 si Gedor, si Ahyo, si Sakarya pakon si Miklot. 

388 Ia si Miklot, ai ma bapa ni Simea: sidea pe 
i Jerusalem do marianan rap pakon saninani, 
patontang. 

39 Anak ni si Ner, ai ma si Kis, anak ni si Saul: anak ni 
si Saul: Si Jonatan, si Malhisua, si Abinadab pakon si 
Esbaal. 

40 Anak ni si Jonatan ai ma si Meribaal, anakni ai si 
Mika. 

41 Anak ni si Mika: Si Piton, si Melek, si Tarea pakon 
si Ahas. 

42 Anak ni si Ahas si Jaera: anak ni ai si Alemat, si 
Asmawet pakon si Simri, na maranakkon si Mosa. 
43 Anak ni si Mosa si Binea, anak ni ai si Repa, anak 
ni ai si Eleasa, anak ni ai si Asel. 

44 Onom do anak ni si Asel, na margoran: Si Asrikan, 
si Bohru, si Jismael, si Searya, si Obaja pakon si 
Hanan, ai ma anak ni si Asel. 


Parmatei ni si Saul 
(Pausih 1 Sam. 31) 


10 1Dob ai marporang ma halak Palistim 
dompak halak Israel, gabe maporus ma 
halak Israel i lobei ni halak Palistim, anjaha 
marradagan i dolog Gilboa. 

2 |bardakdak halak Palistim ma si Saul pakon anakni 
ai, anjaha ibunuh halak Palistim ma si Jonatan, si 
Abinadab pakon si Malhisua, anak ni si Saul ai. 
3Lambin jobuni ma porang ai dompak si Saul, 
anjaha jumpah halak siparpanah ai ma ia, ugahan 
ma ia ibahen halak siparpanah ai. 

4Dob ai nini si Saul ma dompak siusung sinjatani, 
“Sintak ma podangmu anjaha tikamhon ma hu 
bangku, ase ulang roh halak na so marsunat on 
mandorun ahu.” Tapi seng ra juakjuak siusung 
sinjatani ai, ai biar tumang do ia. Dob ai ibuat si Saul 
ma podangni, lanjar ijombahon ma dirini hujai. 

3 Dob iidah juakjuak siusung sinjatani ai, na dob 
matei si Saul, ijombahon ma homa dirini, lanjar 
matei. 

6 Jadi matei ma si Saul, ia pakon anakni na tolu halak 
ai, ampa ganup ginomparni: rap matei do sidea. 

7 Dob iidah halak Israel, na marianan i pamah ai, 
na dob maporus halak Israel anjaha na dob matei 
si Saul pakon anakni ai, itadingkon sidea ma huta 
ni sidea lanjar maporus. Jadi roh ma halak Palistim 
marianan ijai. 

8Patarni ai sanggah roh halak Palistim laho 
manrampasi na rasei ai, jumpah sidea ma si Saul 
pakon anakni ai tibal i dolog Gilboa. 

3 Jadi dob irampas sidea anjaha ibuat uluni pakon 
sinjatani, ipaebangkon sidea ma ai i tanoh ni halak 
Palistim inggot, laho patugahkon na masa ai bani 
gana-gana ni sidea, pakon hubani bangsa ai. 

10 Dob ai inahkon sidea ma sinjatani ai hubagas 
rumah ni naibata ni sidea, tapi anggo uluni 
igantungkon ma i rumah ni naibata Dagon. 

11 Jadi dob ibogei haganup parhuta Jabes-Gilead 
sagala na binahen ni halak Palistim ai hubani si Saul, 
12 bingkat ma ganup halak siimbang munsuh, ibuat 
sidea ma bangkei ni si Saul pakon bangkei ni anakni 
ai, iboan ma ai hu Jabes anjaha itanom sidea ma 
holi-holi ni sidea i toruh ni jabi-jabi na i Jabes, 
anjaha marpuasa ma sidea pitu ari dokahni. 

13 Jadi matei ma si Saul halani pangoseionni, 
na binahenni dompak Jahowa, halani na so 
niramotkonni hata ni Jahowa, anjaha halani na 
marsungkun ia hubani naboru partondung, laho 
mangindahi pangungkabon, 

14 seng hubani Jahowa isungkun. Halani ai ibunuh 
Jahowa ma ia, anjaha ipatongon ma harajaon ai 
hubani si Daud anak ni si Isai. 


Si Daud Bangkit Raja, Itaban Jerusalem 
(Pausih 2 Sam. 5:1-10) 


1 1 1 Dob ai martumpu ma ganup Israel marayak 
si Daud i Hebron, nini ma, “Tonggor ma, 
sisada holi-holi ampa sisada daging do hanami 
pakon ham. 
2Bani panorang na salpu, age sanggah si Saul 
ope raja, ham do na mambobahon Israel luar 
pakon masuk, anjaha Jahowa, Naibatamu do 
mangkatahon bamu, “Ho do na maningon 
marmahan bangsang-Ku halak Israel, ho do 
maningon gabe raja bani sidea.” 
3 Jadi roh ma ganup pangintuai ni Israel marayak 
raja ai i Hebron, anjaha marpadan ma si Daud pakon 
sidea i Hebron i lobei ni Jahowa: jadi iminaki sidea 
ma si Daud gabe raja manggomgom Israel, romban 
hubani hata ni Jahowa hinan marhitei si Samuel. 

4Dob ai bingkat ma raja Daud rap pakon ganup 
Israel hu Jerusalem, ai ma Jebus; halak Jebus do na 
marianan i tanoh ai hinan. 

3 |hatahon pangisi ni Jebus ma hubani si Daud, 
“Seng tumaram masuk ho hujon.” Hape italuhon si 
Daud do benteng Sion, ai ma huta ni si Daud. 

6 Ai domma ihatahon si Daud hinan, “Barang ise na 
parlobei, na mamunuh halak Jebusi ai, gabe kopala 
ma ia anjaha pambobai.” Si Joab, anak ni si Seruya 
do na parlobei manangkih hu atas, halani ai ma ase 
ia bangkit gabe pambobai. 

7 Jadi marianan ma si Daud ibagas benteng ai: halani 
ai do ase igoran benteng ai huta ni si Daud. 

8 Dob ai ibatar-batari ma huta ai inggot, hun Milo 
nari torus maringgot, anjaha si Joab do padearhon 
na legan ai ibagas huta ai. 

3 Dob ai lambin banggalni ma kuasa ni si Daud, ai 
ihasomani Jahowa Zebaot do ia. 


Puanglima ni si Daud 
(Pausih 2 Sam. 23:8-39) 


10On do kopala ni puanglima ni si Daud, na 
manungkolisi pajonam harajaonni, rap pakon 
ganup halak Israel, na pabangkitkonsi gabe raja, 
romban hubani hata ni Jahowa pasal Israel. 

110n do bilangan ni puanglima ni si Daud: Si 
Jasobeam, anak ni si Hahmoni, kopala ni na tolu ai: 

idiharhon do tanjani dompak tolu ratus halak, na 
binunuhni bani sada panorang. 

12 Dob ai si Eliasar, anak ni si Dodo, halak Ahohi: 
masuk hubani puanglima sitolu halak ai do ia. 

13 la do hasoman ni si Daud i Pas-Dammim, sanggah 
na martumpu ijai halak Palistim. Adong do ijai 
sanlambar juma gok andolei. Sanggah na maporus 
bangsa ai i lobei ni halak Palistim, 

14 laho ma ia jongjong i tongah-tongah ni juma 
ai, laho manjaga ai, anjaha italuhon ma halak 
Palistim ai. Ipaluah Jahowa do sidea marhasoman 
hamonangan bolon. 

15 Tuad do tolu halak humbani sitolu puluh kopala 
ai, hu dolog batu, hubani si Daud, hu liang Addulam: 
anjaha bala ni halak Palistim marsaran do i pamah 
Repaim 

16 bagas benteng do ijia si Daud, anjaha bala ni 
halak Palistim i Betlehem do. 

17 Tubuh ma sir ni uhur bani si Daud, nini ma, “Ise 
ma nani na ra mambere bah inumonku hun parigi 
na i Betlehem, na i lambung ni horbangan ai?” 

18 Jadi isungsung na tolu puanglima ai ma 
parsaranan ni halak Palistim, itahui sidea ma bah 
humbani parigi na i Betlehem, na i lambung ni 
horbangan ai, anjaha iboan sidea ma ai hubani si 
Daud. Tapi seng ra si Daud manginum ai, iuseihon 
ma ai bani Jahowa, 

19 anjaha nini ma, “Daoh ma in humbangku ibahen 
Naibatangku mambahen na sonin. Mintor ma ahu 
manginum daroh ni halak on?” Ai hosah ni sidea 
do isoyahon sidea laho mangalop bah on. Halani 
ai seng ra ia manginum ai. Ai ma na binahen ni 
puanglima sitolu halak ai. 

20Si Abisai pe, anggi ni si Joab, kopala do bani 
sitolu puluh halak ai. Idiharhon do tanjani dompak 
tolu ratus halak, anjaha ibunuhi ma sidea, gabe 
tarmurmur ma ia i tongah-tongah ni sitolu puluh 
halak ai. 

21|a do simulianan humbani na tolu puluh halak 
ai, anjaha ia do kopala ni sidea: tapi seng taratasisi 
anggo sitolu halak ai. 

22 Si Benaya pe, anak ni si Joyada, sada halak na 
borani anjaha sihorjahon buei pambahenan, hun 
Kabsel do ia: ia do na manaluhon na dua anak ni 
si Ariel, na hun Moab ai. Masuk do ia homa anjaha 
ibunuh sada singa ibagas sada godung, bani sada 
ari, sanggah turun salju. 

23 Anjaha ibunuh do homa sada halak Masir, sada 
halak na bolon tumang lima asta ganjangni. Adong 
do ibagas tangan ni halak Masir ai sada tanja 
ansa sabang ni partonun, tapi tuad ma si Benaya 
manjumpahkonsi pakon sada tungkot, irampas ma 
tanja ai humbani tangan ni halak Masir ai, lanjar 
ibunuh ma ia marhitei tanjani sandiri. 

24 Ai ma na binahen ni si Benaya, anak ni si Joyada, 
gabe tarambilan ma ia i tongah-tongah ni na tolu 
puluh halak ai. 

25 Marsangap do ia i tongah-tongah ni na tolu puluh 
halak ai, tapi seng taratasisi anggo sitolu halak 
ai. Jadi ipabangkit si Daud ma ia gabe kopala ni 
pangawalni. 

26 Pyanglima na legan ai: Si Asahel, anggi ni si Joab: 
si Elkana, anak ni si Dodo, na hun Betlehem: 

27 si Sammot na hun Harod: si Heles halak Peloni: 
28 si Ira, anak ni si Ikkes, halak Tekoa; si Abieser halak 
Anatot: 

29 Si Sibbekai, halak Husati: si Ilai, halak Ahoah: 

30 si Maharai, halak Netopati: si Heled, anak ni si 
Bahanas, halak Netopati, 

31 si Itai, anak ni si Ribai hun Gibea, halak Benyamin: 
si Benaya, halak Piratoni, 

32 sj Hurai, hun bah Gas: si Abiel, halak Araba: 

335j Asmawet, hun Bah-Arum: si Eliahba, halak 
Saalboni: 

34 anak ni si Hasem, halak Gisonni: si Jonatan, anak 
ni si Sage, halak Harari: 

35 si Ahiam, anak ni si Sahar, halak Harari; si Elipal, 
anakni si Ur: 

36 sj Heper, halak Meherati: si Ahia, halak Peloni: 
37 si Hesro, halak Karmeli: si Naharai, anak ni si 
Esbai: 

38 si Joel, sanina ni si Natan: si Mibhar, anak ni si 
Hagri, 

39 si Selek, halak Amoni; si Naharai, halak Beroti, 
siusung sinjata ni si Joab, anak ni si Seruya: 

40 si Ira, halak Jitri: si Gareb, halak Jitri: 

41 si Uria, halak Heti: si Sabad, anak ni si Ahlai: 

42 Si Adina, anak ni si Sisa, halak Ruben, pambobai 
ni halak Ruben, tolu puluh halak hasomanni: 

43 si Hanan, anak ni si Maaka; si Josafat, halak 
Miteni, 

44 si Usia, halak Astarot; si Sama pakon si Jehiel, 
anak ni si Hotam, halak Aroer: 

45 si Jediael, anak ni si Simri pakon si Joha anggini ai, 
halak Tisi: 

46 si Fliel, halak Mahawi: si Jeribai pakon si Josawi 
anak ni si Elnaam: si Jitma, halak Moab: 

47 si Eliel, si Obed, si Jaasiel halak Zoba. 


Pangihut ni si Daud i Ziklag 


12 1 On ma halak na roh marayak si Daud hu 
Ziklag, sanggah na maningon marponop ope 
ia i lobei ni si Saul, anak ni si Kis. Masuk do 
sidea hu bilangan ni puanglima, na mangurupisi i 
parporangan, 

2 halak siparpanah, na pandei mangumbalang 
marsiamun pakon marsambilou ampa 
mamanahkon panah. Humbani halak Benjamin 
sanina ni si Saul: 

3Si Ahieser, kopala ai, pakon si Joas, anak ni si 
Seemas halak Gibea: ambahni ai si Jesiel pakon si 
Pelet, anak ni si Asmawet: si Beraka pakon si Jehu 
halak Anatot; 

4si Jismaya, halak Gibeon, sada puanglima i 
tongah-tongah ni sitolupuluh halak ai, lanjar ia do 
pambobai ni sitolupuluh halak ai, ambah ni ai si 
Jeremia, si Jahasiel, si Johanan, si Josabad halak 
Gedera, 

“Si Elusai, si Jerimot, si Bealya, si Semarya, si 
Sepatya, halak Harip, 

6si Elkana, si Jissia, si Asarel, si Joeser pakon si 
Jasobeam halak Korah: 

7 si Joela pakon si Sebatya, anak ni si Jerobeam hun 
Gedor. 

8 Age humbani halak Gad adong do na mamulig 
marayak si Daud hu dolog batu i halimisan, halak 
na borani, halak siparporang na tarlatih, na pandei 
manjolom gantar pakon tanja, siparbohi songon 
bohi ni singa, anjaha lingkat songon balua i atas ni 
dolog. 

9Si Ezer na parlobei, si Obaja paidua, si Eliab 
paitolu, 

10 sj Masmana paiompat, si Jeremia pailima, 

11 si Attai paionom, si Eliel paipitu, 

12 si Johanan paiualuh, si Elisabet paisiah, 

13 si Jeremia paisapuluh, si Mahbanai paisapuluh- 
sada. 

14 Haganupan ai humbani ginompar ni si Gad, 
kopala-kopala ni bala; sietekan sanggup manlawan 
saratus halak anjaha sibanggalan manlawan saribu 
halak. 

15 Sidea ma na mandipari Jordan bani bulan sada, 
sanggah sampur ganup topini, anjaha ipardakdak 
ganup na marianan i pamah ai, maporus dompak 
hapoltakan pakon hasundutan. 

16 Roh do homa humbani halak Benjamin pakon 
halak Juda marayak si Daud hu benteng dolog batu 
ai. 

17 Luar do si Daud manjumpahkon sidea, nini ma 
mambalosi sidea, “Anggo ibagas damei do nasiam 
na roh in laho mangurupi ahu, ra do ahu marsada ni 
uhur pakon nasiam, tapi anggo roh do nasiam, laho 
mantahihon ahu bani munsuhku, age pe seng dong 
na salah ihorjahon tanganku, Naibata ni ompungta 
ma na mangidah anjaha na mamapai nasiam.” 

18 Jadi sogop ma Tonduy ni Naibata hubani si 
Amasai, pambobai ni si tolu puluh halak ai, nini 
ma: juakjuakmu do hanami, alo Daud, anjaha 
hasomannami do ham, ale anak ni si Isai! Damei, 
damei ma bamu, damei ma homa bani na 
mangurupi ham! Ai iurupi Naibatamu do ham. 
Jadi ijalo si Daud ma sidea, gabe ibahen ma sidea 
pambobai ni balani. 

19 Humbani Manasse pe adong do deba na lintun 
hubani si Daud, sanggah roh ia pakon halak Palistim 

laho marporang dompak si Saul. Tapi seng saud ia 
mangurupi sidea, ai dob manriah kopala ni halak 
Palistim, isuruh sidea ma ia mulak, ai nini sidea do: 
Ulunta do holi na marmara anggo lintun ia hubani 
si Saul, tuanni ai. 

20 Sanggah na laho mulak ia hu Ziklag, lintun ma 
hubani halak Manasse: Si Adna, si Josabad, si Jadiel, 
si Mikael, si Josabad, si Elihu pakon si Siletai, ai ma 
pambobai ni halak Manasse mar sasaribu. 

21 Sidea do na mangurupi si Daud mangimbang 
hulanan ni halak sipanamun, ai puanglima do sidea 
haganupan anjaha pambobai ni bala. 

22 Ai ari-ari do ijai adong na roh hubani si Daud 
laho mangurupisi, pala gabe sada bala na banggal, 
songon bala ni Naibata. 


Bala ni si Daud i Hebron 


23 On do bilangan ni halak siparporang, na gopas 
marsinjata, na roh marayak si Daud hu Hebron, 
laho mangalihkon harajaon ni si Saul hubani si Daud 
romban hubani hata ni Jahowa. 

24Halak Juda siusung gantar pakon tanja onom 
ribu ualuh ratus halak, na gopas marsinjata hu 
parporangan. 

25 Humbani halak Simeon, halak na pag marporang, 
pitu ribu saratus halak. 

26 Humbani halak Levi ompat ribu onom ratus 
halak. 

27 Si Joyada, pambobai ni ginompar ni si Aron, tolu 
ribu pitu ratus halak do hasomanni. 

28 Si Sadok, sada halak na maposo anjaha na borani, 
rap pakon sindohorni, dua puluh dua halak kopala- 
kopala. 

29 Humbani halak Benyamin, sanina ni si Saul, tolu 
ribu halak do, ai ronsi nuan buei ope humbani sidea 
na mangirikkon ginompar ni si Saul. 

30 Humbani halak Efraim dua puluh ribu ualuh ratus 
halak, parporang na borani, halak na tarbarita bani 
ginompar ni ompung ni sidea. 

31Humbani satongah marga Manasse sapuluh 
ualuh ribu halak, pala tarsurat goran ni sidea, ase 
roh sidea laho pabangkithon si Daud gabe raja. 

32 Humbani ginompar ni si Isasar, na pandei pasal 
ari, na mambotoh barang aha maningon sibahenon 
ni Israel, dua ratus halak pambobai, anjaha ganup 
sanina ni sidea unduk do bani hata ni sidea. 

33 Humbani Sebulon, na bingkat hu parporangan, 
na gopas bei marsinjatahon bagei ni sinjata porang, 
lima puluh ribu halak, na roh marodor humbani 
bulat ni uhurni. 

34 Humbani Naftali saribu halak pambobai, anjaha 
hasoman ni sidea, na marsinjatahon gantar pakon 
tanja, tolu puluh pitu ribu halak. 

35Humbani ginompar ni si Dan, dua puluh 
ualuh ribu onom ratus halak, sirsir bingkat hu 
parporangan. 

36Humbani si Asser ompat puluh ribu halak 
siparporang, na sirsir marporang. 

37 Humbani halak Ruben pakon Gad ampa satongah 
marga Manasse hun dipar ni bah Jordan saratus dua 
puluh ribu halak do, na iparsinjatai marhitei bagei- 
bagei ni sinjata porang. 

38 Ganup halak  siparporang ai,  ipabaris 
mangihutkon ruhut parporangan roh humbani gok 
ni uhurni hu Hebron, laho pabangkithon si Daud 
gabe raja manggomgomi ganup halak Israel: na 
legan ai pe sauhur do laho pabangkithon si Daud 
gabe raja. 

39 |jai ma sidea rap pakon si Daud tolu ari dokahni, 
mangan minum, ai domma ipasirsir sanina ni sidea 
ai hinan bani sidea. 

40 Age halak na dohor bani sidea das hu Isasar, 
Sebulon pakon Naftali, roh do mamboan 
sipanganon i atas ni halode, unta, pakon lombu, 
ai ma: Sipanganon humbani nitak, kuei humbani 
buah ni jambu marsampur buah ni anggur, anggur 
pakon minak, lombu pakon biri-biri buei tumang, 
ai malas do uhur ni Israel. 


lalop Poti Parpadanan ai hun Kiryat-Jearim 
(Pausih 2 Sam. 6:1-11) 


13 1Dob ai marriah ma si Daud pakon 
pambobai ni sisaribu halak pakon sisaratus 
halak ampa ganup kopala tene. 

2 Nini si Daud ma dompak ganup tumpuan ni Israel 
ai: Anggo dear uhur nasiam anjaha harosuh ni 
Jahowa Naibatanta ai, mahua suruh hita ma na 
marayak saninanta, sagala na tading ai i sab tanoh 
ni Israel, ase rap sidea use marayak malim pakon 
halak Levi ibagas huta parbagianan ni sidea, ase 
martumpu sidea hu lambungta, 

3 ase mulak boan hita hu tongah-tongahta poti ni 
Naibatanta: ai seng pindah-pindah uhurta hujai 
sanggah goluh ni si Saul. 

4 Jadi sauhur ma tumpuan ai mambahen sonai, ai 
ganup do halak simbuei ai marhatongonkon hata ai. 
> Jadi ipatumpu si Daud ma haganup Israel, singgan 
ni bah Sihori Masir das ronsi Hamat, laho mangalop 
poti ni Naibata hun Kiryat-Jearim. 

6Tangkog ma si Daud rap pakon ganup Israel 
hu Baala, ai ma Kiryat-Jearim, i tanoh Juda, 
laho mamboan tangkog hunjai poti ni Naibata, 
na margoran mangihutkon goran ni Jahowa, na 
marparatas i babou ni Herubim. 

7 Jadi iboan sidea ma poti ni Naibata i atas ni sada 
gareta na bayu hun rumah ni si Abinadab; si Usa 
pakon si Ahio do na manogu gareta ai. 

8Tapi anggo si Daud pakon haganup Israel 
marompot do manortori i lobei ni Naibata, 
marhasoman doding, husapi, arbab, tambur, 
ogung pakon tarompet. 

9Sanggah das sidea hu pardogeian Kidon, 
idurdurhon si Usa ma tanganni laho manjolomi 
poti ai, halani tartolsu lombu ai. 

10 Jadi manringis tumang ma Jahowa mangidah si 
Usa, ibunuh ma ia, halani na nidurdurhonni ai 
tanganni manjolom poti ai, gabe matei ma ia ijai i 
lobei ni Naibata. 

11 Jadi pusok tumang ma uhur ni si Daud halani 
sonai panontapkon ni Jahowa bani si Usa, gabe 
igoran ma ianan ai Perez-Uza ronsi sadari on. 

12 Jadi mabiar tumang ma si Daud mangidah 
Naibata bani na sadari ai, nini ma: Sonaha ma 
pambahenku mamboan poti ni Naibata das 
hubangku? 

13 Halani ai seng ilopas si Daud boanon poti ai hu 
huta ni si Daud, tapi inahkon ma ai hu rumah ni si 
Obed-Edom, halak Gad ai. 

14 Jadi tading i rumah ni si Obed-Edom ma poti 
ai, tolu bulan dokahni, anjaha ipasu-pasu Jahowa 
ma rumah ni si Obed-Edom pakon ganup na adong 
bani. 


Parjongjong ni Rumah ni si Daud 


Hamonanganni dompak Halak Palistim 
(Pausih 2 Sam. 5:11-25) 


14 1 Dob ai isuruh si Hiram, raja hun Tirus ma 
suruhanni marayak si Daud mamboan hayu 

ares pakon tuhang batu ampa tuhang hayu, laho 
paulihon sada rumah bani raja ai. 

2 Jadi iahap si Daud ma, na dob pinajonam ni 
Jahowa do ia gabe raja i Israel, ai lambin timbulni 
do harajaonni ai halani bangsani halak Israel. 

3 Ibuat si Daud ope boru bahen parinangonni i 
Jerusalem, gabe tubuh ope bani si Daud anak pakon 
boru. 

40n do goran-goran ni anak na tubuh bani i 
Jerusalem: Si Sammua, si Sobab, si Natan, si 
Salomo, 

3 si Jibhar, si Elisua, si Elipelet, 

6 si Noga, si Nepeg, si Japia, 

7 si Elisama, si Beelyada pakon si Elipelet. 

8 Jadi dob ibogei halak Palistim, na dob iminaki 
si Daud gabe raja manggomgom ganup Israel, 
tangkog ma ganup halak Palistim laho mardakdak 
si Daud. Dob ibogei si Daud barita ai, luar ma ia 
manjumpahkon sidea. 

9 Marrohan ma halak Palistim, anjaha marsaran ma 
sidea i pamah Repaim. 

10Dob ai isungkun si Daud ma Naibata, nini 
ma: Bulih do ahu tangkog mandorab halak 
Palistim, anjaha ondoskononmu do sidea hu bagas 
tanganku? Nini Jahowa ma hubani: Tangkog ma ho, 
ai domma huondoskon sidea hu bagas tanganmu. 
11 Jadi dob das sidea hu Baal-Perasim, italuhon 
si Daud ma sidea ijai. Nini si Daud ma: Domma 

mambur merap munsuhku ibahen Jahowa marhitei 
tanganku, songon parmerap ni bah na marbanggal. 
Halani ai do ase igoran ianan ai Baal-Perasim. 

12 |tadingkon sidea ma naibata-naibata ni sidea, 
gabe iparentahkon si Daud ma, ase ipuruni ai ibagas 
apuy. 

13 lulaki halak Palistim ma use roh, anjaha marsaran 
ma sidea i pamah ai. 

14 Dob ai isungkun si Daud ma use Naibata, gabe 
ibalosi Naibata ma ia: Seng bulih ho tangkog 
mangayak sidea, tapi dorab ma sidea hun pudi ni 
sidea, anjaha humbani hayu baka ai ma ho roh 
mandorab sidea. 

15 Anggo ibogei ho ma sora ni na marbaris i punsu 
ni hayu baka ai, luar ma ho mamorang sidea, ai 
Naibata do mardalan i lobeimu, laho manaluhon 
bala ni halak Palistim. 

16 Jadi ibahen si Daud ma sonai romban hubani na 
pinarentahkon ni Naibata bani, gabe ipatunduk ma 
halak Palistim, singgan ni Gibeon das hu Geser. 

17 Jadi sar ma barita ni si Daud hubani haganup 
nagori, anjaha ipasogop Jahowa ma biar mangidah 
raja ai hu bagas uhur ni ganup bangsa sipajuh begu- 
begu. 


lalop Poti Parpadanan ai hu Jerusalem 


15 1 [pauli si Daud ma bani rumah i huta ni si 
Daud, anjaha ipasirsir ma sada ianan bani 

poti ni Jahowa, anjaha ipajongjong ma sada lampo- 
lampo bani poti ai. 

2 Jia ma ihatahon si Daud: Seng bulih usungon 
ni atap ise poti ni Naibata, sobali ni halak Levi: 
ai domma ipilih Jahowa sidea mangusung poti ni 
Jahowa, anjaha marugas Bani ronsi sadokah ni 
dokahni. 

3 Jadi ipatumpu si Daud ma ganup Israel hu 
Jerusalem, laho mamboan poti ni Jahowa tangkog 
bani iananni, na pinasirsir hinan ijai. 

4 Ipatumpu si Daud do homa ginompar ni si Aron 
pakon halak Levi. 

3 Humbani ginompar ni si Kahat: Si Uriel, kopalani, 
ampa saninani, saratus dua puluh halak bueini. 

6 Humbani ginompar ni si Merari: Si Asaya, kopalani, 
ampa saninani dua ratus dua puluh halak bueini. 

7 Humbani ginompar ni si Gersom: Si Joel, kopalani, 
ampa saninani, saratus tolu puluh halak bueini. 

8 Humbani ginompar ni si Elisapan: Si Semaya, 
kopalani, ampa saninani, dua ratus halak bueini. 

9 Humbani ginompar ni si Hebron: Si Eliel, kopalani, 
ampa saninani, ualuh puluh halak bueini. 

10 Humbani ginompar ni si Usiel: Si Aminadab, 
kopalani, ampa saninani, saratus sapuluh dua halak 
bueini. 

11 Dob ai idilo si Daud ma malim Sadok pakon si 
Abyatar ampa halak Levi, ai ma: Si Uriel, si Asaya, 
si Joel, si Semaya, si Eliel, pakon si Aminadab. 

12 Jadi nini ma dompak sidea: Nasiam do pambobai 
ni halak Levi mar sasaompung: halani ai papansing 
nasiam ma diri nasiam pakon sanina nasiam, ase 
boi iboan nasiam poti ni Jahowa, Naibata ni Israel, 
tangkog bani iananni na dob hupasirsir ai. 

13 Halani seng dihut nasiam bani na parlobei ondi, 
parah do pambogbog ni Jahowa Naibatanta in 
banta, halani seng ipindahi hita Ia songon na patut. 
14 Jadi manguras bei ma malim pakon halak Levi, 
laho mamboan poti ni Jahowa, Naibata ni Israel ai 
tangkog. 

15Jadi iusung halak Levi ma poti ni Naibata 
marlanja-lanja bani abarani, songon na tinonahkon 
ni si Musa hinan, romban hubani hata ni Jahowa. 
16 Dob ai ihatahon si Daud ma hubani kopala ni 
halak Levi, ase ipasirsir sanina ni sidea pandoding 
marhasoman parsora na laingan, husapi, arbab 
pakon sordam, ase ipahata ai laho pariahkon sora 
pakon patanda malas ni uhur. 

17 Jadi ipabangkit halak Levi ma si Heman, anak ni 
si Joel, anjaha humbani saninani si Asap, anak ni si 
Berekya: humbani ginompar ni si Merari, sanina ni 
sidea ai, si Etan, anak ni si Kusaya, 

18 anjaha hasoman ni sidea use, sanina ni sidea 
humbani pangku na paduahon: si Sakarya, si Jaasiel, 
si Semiramot, si Jahiel, si Uni, si Eliab, si Benaya, 
si Maaseya, si Matitya, si Elipelehu, si Mikneya, si 
Obed-Edom ampa si Jegiel, sijaga horbangan ai. 

19 Sipandoding: Si Heman, si Asap pakon si Etan, 
pahatahon ogung tombaga. 

20Si Sakarya, si Asiel, si Semiramot, si Jehiel, si 
Uni, si Eliab, si Maaseya pakon si Benaya mangguit 
husapi, parsora na gijang. 

21Si Matitya, si Elipelehu, si Mikneya, si Obed- 
Edom, si Jehiel pakon si Asasya manggesek arbab, 
parsora na bongor, laho mambobahon doding. 

22 Si Henanya, kopala ni halak Levi, ia do kopala ni 
sipangusung ai: ia do na mangatur pangusungon ai, 
ai na pandei do ia pasal ai. 

23 Si Berekya pakon si Elkana, sijaga horbangan ai, i 
lambung ni poti ai. 

24 Si Sebanya, si Josafat, si Netaneel, si Amasai, si 
Sakarya, si Benaya pakon si Elieser, malim-malim 
ai, sidea do sisompul tarompet i lobei ni poti ni 
Naibata, si Obed-Edom pakon si Jehia pe, sijaga 
horbangan ai, dihut do i lambung ni poti ai. 

25 Dob ai laho ma si Daud pakon pangintuai ni 
halak Israel ampa kopala ni si saribu halak, sihol 
mamboan poti parpadanan ni Jahowa tangkog hun 
rumah ni si Obed-Edom ibagas malas ni uhur 
banggal. 

26 Halani itumpak Naibata do halak Levi siusung poti 
parpadanan ni Jahowa ai, igalangkon sidea ma pitu 
lombu jonggi na poso pakon pitu biri-biri banggal. 
27 Marpakeian mantel na humbani hiou silopak do 
si Daud, sonai homa ganup halak Levi siusung poti ai 

ampa sipandoding, sonai homa si Hananya kopala 
ni parusung ai, ambah ni ai marbaju Epod, na 
humbani hiou silopak do si Daud. 
28 Ase ganup do halak Israel mamboan poti 
parpadanan ni Jahowa ai tangkog, marhasoman 
olob-olob pakon sora ni tanduk, tarompet ampa 
arbab, anjaha gogoh ibahen marhata husapi pakon 
ogung. 
29 Anjaha sanggah na das ai poti ni Jahowa hu huta 
ni si Daud, manungkir ma si Mikal, boru ni si Saul 
hun jandela, jadi iidah ma raja Daud manontori 
anjaha marinjaki, gabe pis ma matani mangidahsi. 
16 1Jadi dob masuk iboan sidea poti ni 
Naibata, ipajongjong ma ai i tongah-tongah 
ni lampolampo, na dob pinajongjong ni si Daud ai. 
Dob ai igalangkon sidea ma galangan situtungon 
pakon galangan pardameian i lobei ni Jahowa. 
2 Dob salpu igalangkon si Daud galangan situtungon 
pakon galangan pardameian ai, ipasu-pasu raja ai 
ma bangsa ai marhitei goran ni Jahowa, 
3 anjaha ibere ma bani ganup halak Israel, dalahi 
pakon naboru, sada bei ruti, santoktok gulei pakon 
sada kuei na maragu manisan. 
4Ambahni ai ipabangkit raja ai ma siparugas i 
lobei ni poti ni Jahowa humbani deba halak Levi, 
laho mamuji-muji, mangkatahon tarima kasih ampa 
pasangapkon Jahowa, Naibata ni Israel. 

3 Si Asap do kopala, si Sakarya na paduahon, dob ai 
si Jegiel, si Semiramot, si Jehiel, si Matitya, si Eliab, si 
Benaya, si Obed-Edom pakon si Jegiel, ai ma sijolom 
parugas na laingan, husapi pakon arbab: si Asap do 
sipahata ogung: 

6 anjaha Malim Benaya ampa Jahasiel do sisompul 
tarompet tongtong i lobei ni poti parpadanan ni 
Naibata. 

7 Bani ari ai do parlobei sahali iparentahkon si Daud 
si Asap ampa saninani, mandodingkon doding puji- 
pujian bani Jahowa. 


Doding Puji-pujian ni si Daud 
(ay. 8:36: pausih Ps. 105:1-15, Ps. 96:1-13, Ps. 106:1, 47-48) 


8 Puji nasiam ma Jahowa, dilo ma goran-Ni, 
pabotohkon nasiam ma pambahenan-Ni i 
tongah-tongah ni sagala bangsa! 

9 Dodingkon ma la, dodingkon ma puji-pujian, 
patugah ma ganup horja halongangan-Ni ai! 

10 Pasangap ma goran-Ni na mapansing in, sai 
marmalas ni uhur ma sagala sipindahi 
Jahowa! 

11 Pindahi nasiam ma Jahowa pakon hagogohan- 
Ni, tongtong ma pindahi nasiam bohi-Ni! 

12 Paingat-ingat nasiam ma halongangan na 
binahen-Ni ai, tanda halongangan-Ni pakon 
uhum na luar hun pamangan-Ni, 

13 hasiam ginompar ni Israel, jabolon-Ni, nasiam 
anak ni si Jakob, na pinilih-Ni! 

14 Ja Jahowa, la do Naibatanta, sab do uhum-Ni i 
dunia on. 

15 Sai idingat do tongtong padan-Ni ai, hata, na 
hinatahon-Ni bani marribu-ribu sundut, 

16 padan na binahen-Ni hubani si Abraham, 
pakon bulawan na binulawankon-Ni hubani 
si Isak. 

17 Ipajongjong do ai bani si Jakob gabe uhum, 
bani Israel gabe padan sisadokah ni dokahni. 

18 Nini do, “Hubam do berehonon-Ku tanoh 
Kanaan, gabe tanoh parbagianan bam.” 

19 Sanggah otik ope bilangan ni sidea, hulanan na 
etek-etek anjaha manginsolat ijai, 

20 minsah-insah hun bangsa hu bangsa, humbani 
sada harajaon hu harajaon na legan, 

21 seng ilopas age sahalak mangarsik sidea, ipapai 
do raja tene marhalanihon ni sidea. 

22 “Ulang kahua hanima halak na mininakan-Ku, 
anjaha ulang bahen na masambor bani 
nabing-Ku!” 

23 Dodingkon ma Jahowa, nasiam ganup tanoh, 
ambilankon ma haluahon-Ni ganup ari! 

24 Baritahon ma hamuliaon-Ni ai i tongah-tongah 
ni halak sipajuh begu-begu, anjaha 
halongangan-Ni ai i tongah-tongah ni sagala 
bangsa. 

25 Ai banggal do Jahowa, talup tumang pujion, Ia 
do sihabiaran, na mangatasi sagala naibata 
na legan. 

26 Ai gana-gana do naibata ni sagala bangsa 
sipajuh begu-begu, tapi Jahowa do na 
manjadihon langit. 

27 Hajombuton pakon hamuliaon do i lobei-Ni: 
hagogohon pakon malas ni uhur bani 
ianan-Ni. 

28 Bere ma bani Jahowa, nasiam marga humbani 
sagala bangsa, bere nasiam ma bani Jahowa 
hamuliaon pakon hagogohon! 

29 Bere ma bani Jahowa hamuliaon ni goran-Ni, 
boan ma galangan, anjaha roh ma nasiam hu 
lobei-Ni! Sombah ma Jahowa marpakeian 
na mapansing! 

30 Hitir ma i lobei-Ni, ganup tanoh on! Jonam ma 
tongon dunia on, seng anjai dugur. 

31 Marmalas ni uhur ma langit, anjaha marolob- 
olob tanoh on, patugah ma i tongah-tongah 
ni halak sipajuh begu-begu: Jahowa do Raja! 

32 Marhasak ma laut pakon ganup isini, 
marolob-olob ma ladang pakon ganup na 
ibagas ai. 

33 Jadi marolob-olob ma hayu na i harangan i 
lobei ni Jahowa, ai roh do la manguhum 
tanoh on. 

34 Puji nasiam ma Jahowa, ai layak do la; ronsi 
sadokah ni dokahni do idop ni uhur-Ni. 

35 Anjaha hatahon ma, “Urupi hanami, Ham 
Naibata Siurupi hanami, patumpu anjaha 
paluah ma hanami humbani bangsa sipajuh 
begu-begu, ase ipuji hanami goran-Mu na 
mapansing in, anjaha marmegah-megah 
hanami, ibagas pamujinami Bamu. 

36 Pinuji ma Jahowa, Naibata ni Israel, humbani 
sadokah ni dokahni ronsi sadokah ni 
dokahni! Anjaha ganup ma bangsa 
mangakatahon: Amen. Puji-pujian ma bani 
Jahowa.” 

37 Jadi itotapkon si Daud ma si Asap pakon saninani 
ai ijai, i lobei ni poti parpadanan ni Jahowa, laho 
marugas tongtong i lobei ni poti ai, na patut 
sihoseionkon ari-ari: 

38 sonai homa si Obed-Edom pakon saninani onom 
puluh ualuh halak bueini. Ia si Obed-Edom, anak ni 
si Jedutun pakon si Hosa, rap sijaga horbangan do. 
39 Anjaha itotapkon ma Malim Sadok rap pakon 
saninani, malim-malim ai, i lobei ni Rumah ni 
Jahowa, na i dolog-dolog ai, i Gibeon, 

40 laho manggalangkon galangan situtungon hubani 
Jahowa, bani anjap-anjap ni galangan situtungon 
ai, siap sogod pakon bodari, romban hubani na 
tarsurat bani titah ni Jahowa, na pinarentahkon-Ni 
hubani Israel. 

41 Hasoman ni sidea si Heman pakon si Jedutun, 
pakon na tading humbani na pinilih-Ni ai, na torang 
tarsurat goranni, laho padaskon puji-pujian bani 
Jahowa, ai totap do ronsi sadokah ni dokahni idop 
ni uhur-Ni ai. 

42 Adong do homa tarompet pakon husapi bani 
sidea bahen parangguan ni musik ampa parugas 
na laingan, laho mandodingkon doding, bahen 
hasangapon bani Jahowa. la anak ni si Jedutun, 
sijaga horbangan do. 

43Dob ai mulak ma ganup halak na mabuei ai hu 
rumahni bei, anjaha si Daud pe mulak ma, laho 


mamasu-masu parrumahni. 
(Pausih 2 Sam. 7) 


Ibagahkon Naibata Hatotapon 
ni Harajaon ai bani si Daud 


17 1Sanggah hundul-hundul sahali si Daud 
ibagas rumahni, nini si Daud ma dompak 
nabi Natan, “Tonggor ma, marianan do ahu ibagas 
rumah na humbani hayu ares, tapi anggo poti 
parpadanan ni Jahowa i toruh ni lampolampo do.” 
2 Nini si Natan ma dompak si Daud, “Pasaud ham 
ma sagala na ibagas uhurmu ai, hasomanan ni 
Naibata do ham!” 

3 Tapi bornginni ai roh ma hata ni Naibata hubani si 
Natan, 

4 “Laho ma ho, hatahon ma hubani juakjuak-Ku si 
Daud: Sonon do hata ni Jahowa: Seng bulih ho 
pajongjong Bangku sada rumah bahen ianan-Ku. 

> Ai seng ongga ope Ahu marianan ibagas rumah 
singgan ni ari dob Huarahkon tangkog halak Israel 
ronsi sadari on, sai minsah-insah do Ahu tong 
humbani lampolampo na sada hubani lampolampo 
na sada nari, humbani ianan na sada hubani ianan 
na sada nari. 

6Barang ija pe Ahu minsah-insah rap pakon 
ganup halak Israel, mintor ongga ma Huhatahon 
age sangkababah hata hubani atap ise humbani 
panguhum ni Israel, na Huhatahon marmahan 
bangsang-Ku: Mase ma lang ipauli hanima Bangku 
sada rumah humbani hayu ares? 

7 On pe hatahon ma hubani juakjuak-Ku si Daud: 
Sonon do hata ni Jahowa Zebaot: Ahu do na 
mangarahkon ho, hun parmahanan, humbani 
na mangirik-irik biribiri, ase ho gabe kopala 
manggomgom bangsang-Ku halak Israel. 

8Ahu do mangkasomani ho barang huja pe ho 
manlangkah, anjaha domma Husiapkon ganup 
munsuhmu i lobeimu:, anjaha bahenon-Ku do 
goranmu tarambilan, songon goran ni sada halak na 
sangap i tanoh on. 

9 Ambahni ai, tontuhonon-Ku ma sada ianan bani 
bangsang-Ku halak Israel, anjaha suanhonon-Ku 
ma sidea ijai, ase marsonang-sonang sidea ijai 

marianan, seng marhabiaran be, anjaha seng be 
sunsahan ni halak parjahat songon na dob salpu in. 
10 Singgan ni ari dob Hupabangkit panguhum 
manggomgomi bangsang-Ku halak Israel, 
anjaha patundukon-Ku do sagala munsuhmu. 
Tapi, pabanggalon-Ku do anggo ho, anjaha 
pajonamon-Ku do ginomparmu. 

11Tapi dob gok ari-arimu laho martumpu hubani 
ompungmu, pajongjongon-Ku ma ginomparmu i 
pudimu, sada humbani anakmu, pajonamon-Ku ma 
harajaonni. 

12|a do na paulihon sada rumah Bangku, anjaha 
pajonamon-Ku do paratasni ronsi sadokah ni 
dokahni. 

13 Ahu do gabe Bapa bani, anjaha ia gabe anak-Ku, 
seng osoron-Ku humbani idop ni uhur-Hu, songon 
na dob Huosor ai humbani halak na i lobeimu. 

14 Maningon totap do ia bahenon-Ku ibagas rumah- 
Ku pakon ibagas harajaon-Ku ronsi sadokah ni 
dokahni: paratasni pe totap do ronsi sadokah ni 
dokahni.” 

15 Romban hubani hata ai, anjaha romban hubani 
haganup pangungkabon ai do si Natan marsahap 
hubani si Daud. 


Tonggo Tarima kasih humbani si Daud 


16 Dob ai masuk ma si Daud hundul hu lobei ni 
Jahowa, jadi nini ma, “Ise ma ahu, Ham Jahowa 


1 Kronika 17 1561 


Naibatangku, anjaha ise ma ginomparhu, ase sonai 
pambobai-Mu bangku? 

17 Maotiktu ope on nini uhur-Mu, Ham Naibata: 
ibere Ham ope bagah-bagah hubani ginompar ni 
juakjuak-Mu hubani panorang na sihol roh, anjaha 
ipatuduhkon Ham do bangku sundut na sihol roh, 
Ham Jahowa Naibata. 

18 Aha ope sihatahonon ni si Daud Bamu 
marhalanihon ni parpasangap-Mu ai bani 
juakjuakmu? Itanda ham do tene juakjuak-Mu. 

19 Ham Jahowa, halani juakjuak-Mu anjaha romban 
hubani rosuh ni uhur-Mu do ibahen Ham ganup 
habanggalon on, ibahen na ipabotohkon Ham ai 
hubani juakjuak-Mu. 

20 Ham Jahowa, seng adong na songon Ham, anjaha 
seng adong Naibata sobali Ham romban hubani 
haganup na binogeinami marhitei pinggolnami. 

21 Anjaha ija ma adong sada bangsa na legan i 
tanoh on songon bangsa-Mu halak Israel, na pala 
Naibata sandiri bingkat martobussi bahen bangsa- 
Ni, laho mambahen tarambilan goran-Mu marhitei 
halongangan banggal anjaha na majangin, marhitei 
na mangusir bangsa sipajuh begu-begu hun lobei ni 
bangsa-Mu, na tinobus-Mu hun tanoh Masir. 

22 Anjaha domma itotapkon Ham bangsa-Mu halak 
Israel gabe bangsa-Mu ronsi sadokah ni dokahni, 
anjaha Ham, Jahowa, gabe Naibata ni sidea. 

23 Ai pe Ham Jahowa, sai patotap Ham ma hata 
na dob pinarbagah-bagah-Mu ai pasal juakjuak-Mu 
pakon pasal ginomparni ronsi sadokah ni dokahni, 
anjaha bahen Ham ma romban hubani na dob 
pinarbagah-bagah-Mu ai. 

24 Nai ma, saud ma ai, anjaha sai timbul ma goran- 
Mu ronsi sadokah ni dokahni, ase ihatahon halak: 
Jahowa Zebaot, Naibata ni Israel, la do Naibata bani 
Israel, anjaha totap do ginompar ni juakjuak-Mu si 
Daud i lobei-Mu. 

25 Ai domma ipatalar Ham, Naibatangku, hubani 
pinggol ni juakjuak-Mu on, paboa pajongjongon- 
Mu do ginompar bani. Halani ai do ase pag juakjuak- 
Mu on martonggo i lobei-Mu. 

26 Ai pe Ham Jahowa, Ham do Naibata anjaha 
domma ibagahkon Ham bani juakjuak-Mu na 
madear on. 

27 Halani ai sai pasu-pasu Ham ma ginompar ni 
juakjuak-Mu, ase totap ia i lobei-Mu ronsi sadokah 
ni dokahni: ai barang ise na pinasu-pasu-Mu, Ham 
Jahowa, ai do na dapotan pasu-pasu ronsi sadokah 
ni dokahni. 


(Pausih 2 Sam. 8) 
Hamonangan ni si Daud 


18 1 Jadi dob salpu ai, italuhon si Daud ma halak 
Palistim anjaha ipatunduk do sidea anjaha 


1 Kronika 18 1563 


irampas do Gat pakon dusunni humbani tangan ni 
halak Palistim. 

2 italuhon do homa halak Moab, gabe rayat do sidea 
hubani si Daud anjaha manggalar sohei. 

3 Sonai homasi Hadareser, raja hun Soba, dohorhon 
Hamat, italuhon si Daud do, sanggah na tangkog ia 
pajonamhon harajaonni i topi ni Bah Eprat. 

4 Irampas si Daud do humbani saribu gareta porang, 
pitu ribu bala siparhuda pakon dua puluh ribu 
bala sipardalan nahei, irimpong si Daud do ganup 
huda sitarik gareta ai, pitah saratus tumang do 
itadingkon. 

"Tapi roh ma halak Aram hun Damaskus sihol 
mangurupi si Hadareser, raja hun Soba, gabe 
ibunuh si Daud ma halak Aram ai, dua puluh dua 
ribu halak. 

6 Dob ai ipadear si Daud ma tangsi i tanoh Aram, 
inggot Damaskus, jadi gabe rayat ni si Daud ma 
halak Aram anjaha mambere sohei, ai sai itumpak 
Jahowa do si Daud monang barang huja pe ia 
manlangkah. 

7 buat si Daud ma gantar omas, na niusung ni 
juakjuak ni si Hadareser, anjaha iboan ma ai hu 
Jerusalem. 

8 Ibuat si Daud do homa hun Tibhat pakon hun Kun, 
ai ma huta ni si Hadareser, buei tumang tombaga, 
hunjai ma ipauli si Salomo use laut tombaga ai, 
tiang na dua ai pakon parugas tombaga ai. 

9 Jadi dob ibogei si Tou, raja ni Hamat, na dob 
italuhon si Daud ganup bala ni si Hadareser, raja 
hun Soba, 

10 suruh ma anakni si Hadoram marayak Raja 
Daud laho manabisi pakon mangkorasisi, halani na 
pinorangni ai si Hadareser anjaha tinaluhonni ia, 
ai marsimunsuhan do si Hadareser pakon si Tou. 
Itongos do sagala bagei ni parugas omas, pirak 
pakon tombaga. 

11 hi pe ipapansing Raja Daud do bani Jahowa, rap 
pakon pirak, omas, na dob binuatni humbani ganup 
bangsa sipajuh begu-begu, humbani halak Edom, 
Moab, Ammon, Palistim pakon Amalek. 

12 Ambahni ai italuhon si Abisai, anak ni si Seruya do 
halak Edom i Habungan Garam, sapuluh ualuh ribu 
halak bueini. 

13 [padear ma tangsi i Edom jadi gabe rayat ni si 
Daud ma ganup halak Edom, ai sai itumpak Jahowa 
do si Daud monang barang huja pe ia manlangkah. 


Gamot-gamot ni si Daud 


14 Jadi irajai si Daud ma ganup halak Israel, anjaha 
ipajongjong ma uhum pakon hasintongan bani 
ganup bangsani ai. 

15 Si Joab, anak ni si Seruya do kopala ni bala: si 
Josapat, anak ni si Ahilud panuturi: 

16si Sadok, anak ni si Ahitub, pakon si Ahimelek, 
anak ni si Abyatar do malim; si Savsa juru-tulis: 

17 si Benaya, anak ni si Joyada do kopala ni Kreti 
pakon Pleti, tapi anak ni raja ai do gamot siatasan 
i lambung ni raja ai. 


Porang dompak Halak Ammon ampa Halak Aram 
(Pausih 2 Sam. 10) 


19 Pb salpu ai, matei ma si Nahas, raja 
ni halak Ammon, jadi anakni ma manrajai 
gantihni. 

2 Jadi nini si Daud ma, “Sihol do patuduhonku dear 
ni paruhuronku hubani si Hanun, anak ni si Nahas, 
ai bapani ai pe dear do paruhuronni bangku.” Jadi 
isuruh si Daud ma suruhanni laho mangapohisi, 
halani panading ni bapani ai. Dob das juakjuak ni 
si Daud ai hubani si Hanun, hu nagori ni halak 
Ammon, laho mangapohisi, 

3 hini kopala-kopala ni halak Ammon ma dompak 
si Hanun, “Laho pasangaphon bapamu ma gakni, 
nini uhurmu si Daud, ase isuruh sipangapoh 
bamu? Ai lang sihol mamareksa, mangagou anjaha 
mangkahapi tanoh on do ase isuruh juakjuakni ai 
marayak ham?” 

4 Jadi itangkap si Hanun ma juakjuak ni si Daud, 
anjaha isuruh ma na manuhur sidea pakon na 
mangkorot hiou ni sidea das hubani hundulanni, 
gabe sonai ma sidea ipalaho. 

“Jadi adong ma na laho patugahkon hubani si 
Daud pasal halak ai, gabe isuruh ma halak na 

manjumpahkon sidea, ai bador tumang do halak ai 
ibahen. Nini raja ai ma, “Tading ma nasiam i Jeriko, 
paima ganjang gumis nasiam, dob ai pe ase mulak 
nasiam.” 

6 Dob iidah halak Ammon, na dob sogam uhur ni si 
Daud mangidah sidea ibahen sidea, gabe itongos 
si Hanun ampa halak Ammon ma saribu talenta 
pirak, laho mangupahi gareta porang pakon bala 
siparhuda hun Mesopotamia, hun Aram-Maakah 
pakon hun Soba. 

7 lupahi sidea ma tolu puluh dua ribu gareta porang 
ampa raja hun Maakah rap pakon balani. Jadi roh 
ma sidea anjaha marsaran ma i lobei ni Medeba. 
Marodor ma homa halak Ammon hun hutani bei 
laho hu parporangan. 

8 Dob ibogei si Daud ai, isuruh ma si Joab pakon 
ganup bala na borani-borani ai. 

9 Jadi luar ma halak Ammon, anjaha marsihap ma 
sidea laho marporang i lobei ni horbangan ni huta 
ai, pulig do jongjong i ladang raja-raja na roh ai. 

10 Jadi dob iidah si Joab, sai ia do idorab munsuh ai 
hun lobei pakon hun pudi, gabe ipilih ma humbani 
garama pilihan na i Israel, anjaha ipaodor ma sidea 
manjumpahkon halak Aram. 

11Balani na tading ai iondoskon ma ai hubani 
si Abisai, anggini ai, anjaha ipaodor ma sidea 
mandompakkon halak Ammon. 

12Nini ma, “Anggo gogohan halak Aram ai 
humbangku, roh ma ho mangurupi ahu, tapi anggo 
gogohan halak Ammon ai humbam, roh pe ahu 
mangurupi ho. 

13Tenger ma uhurmu, anjaha asamkon hita 
ma hosahta mangkopkop bangsanta pakon 
mangkopkop huta ni Naibatanta, anjaha sai ibahen 
Jahowa ma rosuh ni uhur-Ni.” 

14 Jadi idohori si Joab pakon bala na rapkonsi ai ma 
halak Aram laho mamorang sidea, gabe maporus 
ma sidea hun lobeini. 

15 Jadi dob iidah halak Ammon, na dob maporus 
do hape halak Aram, maporus ma pakon sidea hun 
lobei ni si Abisai, anggi ni si Joab ai, anjaha surut ma 
sidea hubagas huta ai; dob ai mulak ma si Joab hu 
Jerusalem. 

16 Jadi dob iidah halak Aram, na dob talu sidea 
ibahen halak Israel, isuruh sidea ma suruhanni 
marharah hubani halak Aram, na i dipar ni Bah 
Eprat, anjaha si Sofah, pambobai ni bala ni si 
Hadareser do mambobahon sidea. 

17 Jadi dob dong na patugahkon ai hubani si Daud, 
ipatumpu ma ganup halak Israel, anjaha idipari ma 
Bah Jordan ai: dohorhonsi ia hubani sidea, ipaodor 
ma balani dompak sidea. Jadi dob ipatitir si Daud 
balani ai mandorab halak Aram, marsidoraban ma 
sidea. 

18 Tapi maporus ma halak Aram i lobei ni Israel: 
ibunuh si Daud ma humbani halak Aram pitu ribu 
halak bala pargareta pakon ompat puluh ribu halak 
bala na mardalan nahei: ibunuh do homa si Sofah 
pambobai ni bala ni sidea ai. 

19 Jadi dob iidah juakjuak ni si Hadareser, na dob 
talu sidea ibahen halak Israel, mardamei ma sidea 
pakon si Daud anjaha unduk sidea bani. Dob ai seng 
ra be halak Aram mangurupi halak Ammon. 


Partalu ni Huta Rabba 
(ay. 1-3: pausih 2 Sam. 11:1; 12:26-31) 


20 1 Dob salpu satahun, sanggah panorang ni 
raja-raja bingkat marmunsuh, ibobahon si 
Joab ma bala ai, anjaha isiapkon ma tanoh ni halak 
Ammon, dob ai roh ma ia mangkubu huta Rabba, 
tapi tading i Jerusalem do anggo si Daud. Jadi 
italuhon si Joab ma huta ai anjaha iboiskon. 

2 Ibuat si Daud ma sortali ni raja ai humbani uluni; 
satalenta omas do boratni, anjaha adong do sada 
mata intan ijai, inahkon ma ai bani ulu ni si Daud, 
anjaha buei tumang do taban-taban iboan hun huta 
ai. 

3 Anjaha halak pangisi ni huta ai, iboan do, anjaha 
ibahen ma horjani sidea manjolom gargaji, gaer- 
gaer bosi pakon hapak: anjaha sonai do homa 
ibahen si Daud hubani ganup huta ni halak Ammon. 

Dob ai mulak ma si Daud rap pakon ganup bala ai hu 
Jerusalem. 


Parporangan ni si Daud dompak Halak Palistim 
(ay. 4-8: pausih 2 Sam. 21:18-22) 


4 Dob salpu ai tubuh ma use parporangan i Geser 
dompak halak Palistim, ibunuh si Sibekkai, halak 
Husati ai do ijia si Sipai, ai ma sada humbani raksasa 
ai, gabe tunduk ma halak Palistim ai. 

5 Dob ai tubuh ma use parporangan dompak halak 
Palistim, gabe ibunuh si Elhanan, anak ni si Jair ma 
si Lakmi, sanina ni si Goliat, halak Gat ai: ia suhul ni 
tanjani ansa basikah do. 

6 Tubuh use ma parporangan i Gat: adong do ijai 
sada raksasa, onom bei do jari-jari ni tanganni 
pakon naheini, gabe dua puluh ompat ma ganup, 
ia pe ginompar ni raksasa do. 

1 Jadi sanggah na iapasini ai halak Israel, gabe 
ibunuh siJonatan, anak ni si Simea, abang ni si Daud 
ma ia. 

8 Ganupan sidea ai ginompar ni raksasa do i Gat: jadi 
matei ma sidea ibunuh si Daud pakon juakjuakni ai. 

Pamilangon ni si Daud bani Halak 
Israel ampa Pangkorhonni ai 


(Pausih 2 Sam. 24) 


21 1 Dob ai jongjong ma sibolis mangimbang 
Israel, gabe iojur-ojur ma si Daud mamilangi 
halak Israel. 

2 Jadi nini si Daud ma dompak si Joab pakon 
dompak kopala-kopala ni bala, “Laho ma nasiam, 
bilangi nasiam ma halak Israel, singgan ni Berseba 
das hu Dan, anjaha boan nasiam ma bangku 
bilangan ni sidea ai.” 

3 Tapi nini si Joab ma, “Sai itambahi Jahowa ma 
bangsani saratus lompit nari humbani sisonari! Tapi 
tene, ham tuannami anjaha rajanami, ai lang ganup 
do sidea juakjuak ni tuannami? Mase ma isurahon 
tuannami sonai? Mase ma bahenon marsalah halak 
Israel?” 

4 Tapi parhata sada do raja ai dompak si Joab. Jadi 
bingkat ma si Joab manlioti ganup Israel, dob ai 
mulak ma ia hu Jerusalem. 

"P Ibere si Joab ma bilangan ni bangsa na 
binilanganni ai hubani si Daud. la buei ni ganup 
halak Israel sisintak podang sajuta saratus ribu 
halak do: buei ni halak Juda sisintak podang ompat 
ratus pitu puluh ribu halak do. 

6 Tapi anggo halak Levi pakon Benjamin seng dihut 
ibilangi, ai magigi do si Joab bani parentah ni raja ai. 

7 Sogam do homa uhur ni Naibata pasal pahara ai, 
gabe hona papa-Ni do Israel. 

8 Jadi nini si Daud ma dompak Naibata, “Banggal 
tumang do dousangku, halani hubahen na sonai. 
Tapi sai marpangulaki ma uhur-Mu mangidah 
hasalahan ni juakjuak-Mu on, ai haotoon banggal 
do na hubahen ai.” 

3 Dob ai nini Jahowa ma dompak si Gad, nabi ni si 
Daud ai, 

10 “aho ma ho, anjaha hatahon ma hubani si Daud: 
Sonon do hata ni Jahowa, tolu pahara Hutuduhkon 
bam, pilih ma sada hunjai, sibahenon-Ku bam.” 

11 Jadi dob das si Gad hubani si Daud, nini ma, 
“Sonon do hata ni Jahowa. Pilih ma na ija bam: 

12 barang tolu tahun lohei, barang tolu bulan ho 
pardakdakon ni munsuhmu anjaha panganon ni 
podang ni munsuhmu ho, barang tolu ari podang 
ni Jahowa, ai ma masa sampar i nagori on, anjaha 
malekat ni Jahowa mangagou i sab tanoh ni Israel. 
Halani ai putuskon ma, atap aha balos siboanonku 
hubani na marsuruh ahu.” 

13 Dob ai nini si Daud ma dompak si Gad, “Sunsah 
tumang do uhurhu, tapi dearan ma ahu madabuh 
hubagas tangan ni Jahowa, ai banggal tumang do 
idop ni uhur-Ni, seng ra ahu madabuh hu tangan ni 
jolma.” 

14 Jadi ipamasa Jahowa ma sampar i tongah-tongah 
ni Israel, gabe rasei ma pitu puluh ribu halak 
humbani halak Israel. 

15Dob ai isuruh Naibata ma malekat-Ni hu 
Jerusalem, laho mangagou ijai: tapi sanggah na 
laho mangagou ai la, mangahap ma la, gabe 
isolsoli ma diri-Ni anjaha nini ma dompak malekat 
sipangaggou ai, “Sungkup ma! Pasurut ma 
tanganmu!” Tapi jongjong do malekat ni Jahowa ai 
i lambung pardogeian ni si Ornan, halak Jebusi ai. 
16 Dob ai mangkawah ma si Daud, gabe iidah ma 
malekat ni Jahowa jongjong i tongah-tongah ni 
langit pakon tanoh on, pajolom-jolom podang na 
sinintak ibagas tanganni dompak Jerusalem. Jadi 
manrogop ma si Daud rap pakon pangintuaini ai, 
marbaju guni bei do sidea. 

17 Jadi nini si Daud ma dompak Naibata, “Ai lang 
ahu do mangkatahon bilangon bangsa on? Ahu do 
na mardousa, anjaha ahu do sidalankon hajahaton 
in. Ai aha ma adong, na binahen ni biribiri in? Ham, 
Jahowa Naibatangku, hu bangku pakon hubani 
ginompar ni bapa ma mangonai tangan-Mu, tapi 
ulang ma hubani bangsa-Mu.” 

18 Dob ai iparentahkon malekat ni Jahowa ma si Gad 
mangkatahon hubani si Daud, ase tangkog ia laho 
pajongjongkon bani Jahowa sada anjapanjap bani 
pardogeian ni si Ornan, halak Jebusi ai. 

19 Jadi tangkog ma si Daud romban hubani hata ni si 
Gad, na dob ipatugahsi marhitei goran ni Jahowa. 
20 Sanggah marhusor si Ornan, ididah ma malekat 
ai, gabe marponop ma ia rap pakon anakni na 
ompat ai, ai tudu sanggah mardogei gandum do si 
Ornan. 

21Sanggah na roh si Daud hubani si Ornan, 
manatap-natap do si Ornan, gabe iidah ma si Daud, 
laho ma ia hun pardogeian ai anjaha manrogop ma 
ia hubani si Daud. 

22 Dob ai nini si Daud ma dompak si Ornan, 
“Mahua bere ma hu bangku pardogeianmu ai, ase 
hupajongjong ijai anjapanjap bani Jahowa. Sadiha 
gakni arga na sapatutni ase laho sampar in humbani 
bangsa in.” 

23 Tapi nini si Ornan ma dompak si Daud, “Buat ham 
ma in, anjaha ibahen tuannami anjaha rajanami ma 
barang aha rosuh ni uhurni. Tonggor ma, hubere pe 
lombu in bahen galangan situtungon pakon gareta 
pardogei in bahen sobanni ampa gandum in bahen 
galangan sipanganon, ganupan ai hubere pe.” 

24 Tapi nini Raja Daud ma dompak si Ornan, “Lang 
sonai, maningon bolion do songon arga na patut, ai 
seng ra ahu mambuat na adong bam bani Jahowa, 
barang manggalangkon galangan situtungon na so 
pala marboli.” 

25 Dob ai ibere si Daud ma hubani si Ornan boli ni 
partapakan ai onom ratus sekel omas. 

26Dob ai ipajongjong si Daud ma ijai sada 
anjapanjap bani Jahowa, anjaha igalangkon 
ma galangan  situtungon pakon galangan 
hatarimakasihon, anjaha dilo-dilo ma ia bani 
Jahowa, gabe ibalosi Jahowa ma ia marhitei apuy, 
na pinaroh-Ni hun langit hu atas ni anjapanjap 
panggalangan ni galangan situtungon ai. 

27 Dob ai ihatahon Jahowa ma hubani malekat ai, 
ase ipasuang podangni hubagas sarungni. 

28 Jadi dob iidah si Daud ijia, na dob binalosan ni 
Jahowa ia i pardogeian ni si Ornan, halak Jebusi ai, 
gabe ijai ma ia tongtong manggalang. 

29 Ia lampolampo ni Jahowa, na pinauli ni si Musa 
na ijia i halimisan, ampa anjapanjap panggalangan 
ni galangan situtungon, i dolog na i Gibeon do ijia 
jongjong. 

30Tapi seng tarbahen si Daud laho hujai, laho 
mangindahi Naibata, halani biar ni uhurni bani 
podang ni malekat ni Jahowa. 


Iparsirsir na Porlu laho Pajongjong 
Rumah Panumbahan 


22 1 Dob ai nini si Daud ma, “Maningon ijon do 
hajongjongan ni Rumah ni Naibata Jahowa 
ampa anjap-anjap bahen panggalangan ni galangan 
situtungon bani Israel.” 

2Dob ai ihatahon si Daud ma use martumpu 
ganup halak panginsolat na i tanoh Israel, anjaha 

idilo ma sibarbar batu na mambarbar batu, laho 
pajongjongkon Rumah ni Naibata. 

3 Iparsirsir si Daud do homa buei tumang bosi bahen 
paku ni labah horbangan pakon bahen panghapit, 
sonai homa tombaga buei tumang, pala seng 
tartimbang boratni: 

4 sonai homa hayu ares, seng tarbilangi bueini, ai 
buei tumang do hayu ares iboan halak Sidon pakon 
Tirus hubani si Daud. 

5 Ai nini uhur ni si Daud do, “Ia anakku si Salomo 
poso anjaha seng marpangalaman ope, tapi anggo 
rumah sipaulion ai bani Jahowa maningon banggal 
tumang do, gabe hatimbulon ampa hamuliaon i 
sab tanoh on, halani ai maningon bahenon tagang- 
tagang hinan hujai. Jadi buei tumang do na itagang 
si Daud sanggah lape matei ia.” 

6 Dob ai idilo ma si Salomo anakni ai, anjaha 
iparentahkon ma bani pajongjongkon sada rumah 
bani Jahowa, Naibata ni Israel. 

7 Nini si Daud ma dompak si Salomo, “Alo anakku, 
iparsinta uhurhu do namin sihol pajongjongkon 
sada rumah bani goran ni Jahowa, Naibatangku.” 
8Tapi roh ma hata ni Jahowa mangkatahon hu 
bangku, “Domma buei daroh iduruskon ho, anjaha 
idalankon ho do parporangan banggal; halani ai 
seng bulih ho pajongjongkon sada rumah bani 
goran-Ku, ai domma buei daroh iduruskon ho hu 
tanoh i lobei-Hu. 

3Tonggor ma, tubuh do bam sada anak, sada 
halak pardamei do ia. Maningon mardamei do 
ia bahenonku dompak haganup munsuhni inggot: 
maningon si Salomo do goranni bahenon, ai 
hadameian pakon hasonangan do bereon-Ku bani 
Israel, sadokah goluhni. 

10 Maningon ia do pajongjong sada rumah bani 
goran-Ku. la do gabe anak Bangku, anjaha Ahu 
gabe Bapa bani, anjaha pajonamon-Ku do paratas 
ni harajaonni i Israel ronsi sadokah ni dokahni. 
110n pe, anakku, sai hasomanan ni Jahowa do ho, 
ase saud jongjong Rumah ni Jahowa Naibatamu 
bahenonmu, songon na dob pinarbagah-Ni hinan 
pasal ho. 

12 Anjaha sai ibere Jahowa ma bam hapentaran 
pakon hauhuron, ase anggo ipabangkit ma ho 
manggomgom Israel, ase boi idalankon ho titah ni 
Jahowa, Naibata. 

13 Tongon, sai mardohar do ho, anggo ihaporluhon 
uhurmu  mangkorjahon titah pakon uhum, 
na tinonahkon ni Jahowa marhitei si Musa 
hubani halak Israel. Tenger ma uhurmu anjaha 
marsijoloman, ulang mabiar anjaha gobir! 

14 Tonggor ma, age ibagas hasunsahan ahu na sain 
dokah, domma hupasirsir hinan bani Rumah ni 
Jahowa saratus ribu talenta omas pakon sajuta 
talenta pirak, anjaha tombaga pakon bosi seng 

tarbilangi halani bueini, parhayu pakon batu pe 
domma hupasirsir. Maningon tambahanmu ope ai. 
15 Ambahni ai maningon buei do siparhorja porlu 
bam: Sibarbar batu, tukang batu, tukang hayu, 
pakon buei tumang halak na pandei pasal horja na 
marbagei-bagei ai, 

16 ai ma mangkorjahon omas, pirak, tombaga pakon 
bosi, seng tarbilangi bueini. Marugas ma ho, anjaha 
horjahon ma. Sai hasomanan ni Jahowa do ho!” 

17 Iparentahkon si Daud do homa ganup kopala ni 
halak Israel, laho mangurupi si Salomo anakni ai, 
nini do, 

18“Ai lang Jahowa  Naibata nasiam do 
mangkasomani nasiam? Ai lang la mambahen 
mardamei nasiam inggot? Ai iondoskon do pangisi 
ni tanoh on hubagas tanganku: anjaha domma 
tunduk tanoh in i lobei ni Jahowa pakon i lobei ni 
bangsa-Ni. 

19 Halani ai pasirsir nasiam ma pingkiran nasiam 
pakon uhur nasiam mangindahi Jahowa, Naibata 
nasiam! Marugas ma nasiam, pauli nasiam ma 
janan na mapansing ni Jahowa, Naibata, ase boi 
boanon poti parpadanan ni Jahowa, pakon parugas 
na mapansing ni Naibata hu rumah sipaulion bani 
goran ni Jahowa.” 

Aturan Parugasonkon pakon Parbagi 
ni Halak Levi ampa Malim 


23 1 Jadi dob matua si Daud anjaha sobalan 
uhurni bani hagoluhan on, ipabangkit ma 
anakni, si Salomo, manggomgomi Israel. 

2 Ipatumpu si Daud ma ganup kopala ni Israel, 
malim pakon halak Levi. 

3 Ibilangi ma halak Levi singgan ni na marumur tolu 
puluh tahun pakon i atasni ai, tumpu tolu puluh 
ualuh ribu halak bueini. 

4 Dua puluh ompat ribu halak hunjai mandalankon 
horja i rumah ni Jahowa, onom ribu gamot-gamot 
ampa panguhum. 

3 ompat ribu halak sijaga horbangan, anjaha ompat 
ribu halak use pandoding, sibere puji-pujian hubani 
Jahowa, marhasoman parugas na dob pinauli laho 
mamuji-muji. 

6 Anjaha iranggi si Daud do sidea marhorin-horin 
mangihutkon anak ni si Levi, ai ma si Gersom, si 
Kahat pakon si Merari. 

7 Na masuk hubani si Gersom: Si Laedan pakon si 
Simei. 

8 Anak ni si Laedan: Si Jehiel, kopala ai, si Setam 
pakon si Joel, tolu halak. 

3 Anak ni si Simei: Si Selomit, si Hasiel, pakon si 
Haran, tolu halak. Ai ma kopala humbani si Laedan 
mar sasaompung. 

10 Anjaha anak ni si Simei: si Jahat, si Sisa, si Jeus 
pakon si Beria; halak ai ma anak ni si Simei, ompat 
halak. 

11 Si Jahat do kopala, si Sisa paduahon: tapi si Jeus 
pakon si Beria seng buei anakni, halani ai gabe 
sisada ompung anjaha sisada horin do sidea. 

12 Anak ni si Kahat: Si Amram, si Jisehar, si Hebron 
pakon si Usiel, ompat halak. 

13 Anak ni si Amram: Si Aron pakon si Musa. Ipapulig 
hinan do anggo si Aron, laho marugas ibagas na 
pansing sahalian, ase ia pakon anakni ma tongtong 
na manutung dahupa i lobei ni Jahowa, marugas 
bani Jahowa, anjaha mamasu-masu ibagas goran- 
Ni sadokah ni dokahni. 

14|a anak ni si Musa, halak ni Naibata ai, ietong do 
sidea hubani marga Levi. 

15 Anak ni si Musa: Si Gersom pakon si Elieser. 

16 Anak ni si Gersom: Si Subael, kopala. 

17 Anak ni si Elieser: Si Rehabya, kopala: seng dong 
anak ni si Elieser na legan, tapi buei tumang do anak 
ni si Rehabya. 

18 Anak ni si Jisehar: Si Selomit, kopala. 

19 Anak ni si Hebron: Si Jeria, kopala, si Amarya 
paidua, si Usiel paitolu pakon si Jakmeam 
paiompat. 

20 Anak ni si Usiel: Si Mika, kopala, anjaha si Jisia 
paidua. 

21 Anak ni si Merari: Si Mahli pakon si Musi: anak ni 
si Mahli: Si Eleasar pakon si Kis. 

22 Sanggah matei si Eleasar, seng dong anak 
itadingkon, pitah boru do, anjaha anak ni si Kis, 
botou ni sidea do na mambuat sidea. 

23 Anak ni si Musi: Si Mahli, si Eder pakon si Jeremot, 
tolu halak. 

24 hi ma ginompar ni si Levi mar sasaompung, 
kopala ni mar sasaompung ai, songon na tarsurat 
mangihutkon bilangan ni goran ni na marumur dua 
puluh tahun pakon i atasni, na mandalankon horja 
parugason i Rumah ni Jahowa. 

25 Nini si Daud do, “Ai domma ibere Jahowa, 
Naibata ni Israel damei bani bangsa-Ni, anjaha 
marianan la i Jerusalem ronsi sadokah ni dokahni. 
26 Halani ai seng pala be pausung-usungon ni halak 
Levi lampolampo ai pakon sagala parugasni. 

27 Ai mangihutkon parentah ni si Daud na parpudi, 
ia sibilangan humbani halak Levi, ai ma singgan na 
marumur dua puluh tahun pakon i atasni ai. 

28 Horjani, ai ma mangurupi ginompar ni si 
Aron mandalankon horja i Rumah ni Jahowa, 
manjagai alamanni kamar-kamar, pangurasion ni 
haganup parugas na mapansing pakon sagala horja 
parugason ibagas Rumah ni Naibata. 

29 Ambahni ai mangkoseihon ruti sigalangkonon, 
nitak na lumat bahen galangan sipanganon, ruti 
na so niigaran, galangan sigorengon, galangan na 

maragu minak, sonai homa sagala sitimbangon 
pakon sisuhaton. 

30 Anjaha maningon jongjong do sidea ganup 
sogod, mangkatahon tarima kasih pakon mamyji 
Jahowa, sonai homa bodari. 

31Ambahni ai sanggah manggalangkon galangan 
situtungon hubani Jahowa, bani ari Sabat, bani 
poltak ni bulan pakon bani ari raya, na dob binuhul 
hinan bueini, mangihutkon hasomalan ni sidea 
tongtong i lobei ni Jahowa. 

32 Maningon dalankonon ni sidea do horja bani 
lampolampo partumpuan pakon horja bani ianan 
na mapansing ai, anjaha maningon hasomanan ni 
sidea do anak ni si Aron, hasoman samorga ni sidea 
ai, marugas i Rumah ni Jahowa.” 


Parbagi bani Malim-malim 


24 1 On do pambagian ni ginompar ni si Aron. 
Anak ni si Aron: si Nadab pakon si Abihu, si 
Eleasar pakon si Itamar. 

2 Tapi matei popor do si Nadab pakon si Abihu 
parlobei humbani bapa ni sidea; gabe si Eleasar 
pakon si Itamar do na mangabing hamalimon ai. 

3 Jadi ibagi si Daud ma sidea marhitei pangurupion 
ni si Sadok, na humbani ginompar ni si Eleasar, 
pakon si Ahimelek, na humbani ginompar ni si 
Itamar, romban hubani horinni bei, mandalankon 
horjani. 

4Halani bueinan do jumpah kopala humbani 
ginompar ni si Eleasar ase humbani ginompar ni 
si Itamar, gabe iranggi ma sidea sonon: Sapuluh 
onom halak humbani ginompar ni si Eleasar bahen 
kopala ni sidea mar sasaompung anjaha humbani 
ginompar ni si Itamar ualuh halak bahen kopala ni 
sidea mar sasaompung. 

> Tapi marhitei ruji-ruji do parranggi ni sidea ai, dos 
bei homa ibahen ai; adong do kopala ni ianan na 
mapansing ai, sonai homa kopala ni parugas i lobei 
ni Naibata, humbani ginompar ni si Eleasar pakon 
humbani ginompar ni si Itamar. 

6 Si Semaya, jurutulis ai, anak ni si Netaneel, halak 
Levi ai, ia do na manurati goran ni sidea i lobei 
ni raja ai, kopala-kopala ai, malim Sadok pakon 
si Ahimelek, anak ni si Abyatar, pakon i lobei ni 
kopala ni malim ampa halak Levi mar sasaompung, 
margantih-gantih do ibahen horin ni ginompar ni si 
Eleasar pakon horin ni ginompar ni si Itamar. 

7 Ruji-ruji na parlobei madabuh bani si Joyarib, na 
paduahon bani si Jedaya: 

8 ha patoluhon bani si Harim, na paompatkon bani 
si Seorim, 

9 ha palimahon bani si Malkia, na paonomkon bani 
si Miyamin, 

10 ha papituhon bani si Hakos, na paualuhkon bani 
si Abia, 

11 ha pasiahkon bani si Jesua, na pasapuluhkon bani 
si Sekanya, 

12ha pasapuluhsadahon bani si Eliasib, na 
pasapuluhduahon bani si Jakim, 

13na pasapuluhtoluhon bani si Hupa, na 
pasapuluhompatkon bani si Jesebeab, 

14ha pasapuluhlimahon bani si Bilga, na 
pasapuluhonomkon bani si Immer, 

15ha pasapuluhpituhon bani si Hesir, na 
pasapuluhualuhkon bani si Hapises, 

lbha pasapuluhsiahkon bani si Petaya, na 
paduapuluhkon bani si Jeheskel. 

Ina paduapuluhsadahon bani si Jakin, na 
paduapuluhduahon bani si Gamul, 

18na paduapuluhtoluhon bani si Delaya, na 
paduapuluhompatkon bani si Maasya. 

19 Ai ma horin ni sidea, laho mandalankon horja 
ni sidea bei, laho masuk hu Rumah ni Jahowa, 
mangihutkon aturan ni si Aron, bapa ni sidea ai, 
songon na tinonahkon ni Jahowa bani. 


Ginompar ni halak Levi na legan ai 


20 Anjaha pasal halak Levi na legan ai: Humbani 
anak ni si Amram, si Subael: humbani anak ni si 
Subael, si Jedaya: 

21 humbani anak ni si Rehabya, si Jisia, kopala: 

22 humbani halak Jishari, si Selomot: humbani anak 
ni si Selomot, si Jahat: 

23humbani anak ni si Hebron, si Jeria, kopala, 
si Amarya paidua, si Usiel paitolu, si Jekamean 
paiompat, 

24 humbani anak ni si Usiel, si Mika: humbani anak 
ni si Mika, si Samir: 

23 anggi ni si Mika, si Jisia: humbani anak ni si Jisia, 
si Sakarya. 

26 Anak ni si Merari: Si Mahli pakon si Musi, pakon 
anak ni anakni si Jaasia. 

27 Anak ni si Merari, na humbani si Jaasia: Si Soham, 
si Sakkur pakon si Ibri. 

28 Humbani si Mahli: Si Eleasar, seng dong anakni. 
29 Humbani si Kis, anak ni si Kis, si Jerameel. 

30 Anak ni si Musi: Si Mahli, si Eder pakon si Jerimot. 
Ai ma ginompar ni halak Levi mar sasaompung. 

31 Pasal sidea pe idalankon do ruji-ruji, usih songon 
sanina ni sidea, ginompar ni si Aron, i lobei ni Raja 
Daud, si Sadok, si Ahimelek pakon i lobei ni kopala 
ni malim ampa halak Levi mar sasaompung. 


Pandoding i Rumah Panumbahan 


25 1 Ambahni ai ipapulig si Daud rap pakon 
pambobai ni bala ai ma hubani horja ai, anak 
ni si Asap, anak ni si Heman, pakon anak ni si 
Jedutun, na igoki Tonduy sanggah mangguit husapi, 
arbab pakon sordam. Anjaha on ma bilangan ni 
dalahi na mandalankon tohonan ai. 

2Humbani anak ni si Asap: Si Sakkur, si Josep, 
si Netanya, si Asarela, ai ma anak ni si Asap, na 
binobahon ni si Asap, na igoki Tonduy, sanggah 
marmusik romban hubani panogu-noguan ni raja 
ai. 

3Humbani si Jedutun, anak ni si Jedutun: si 
Gedalya, si Seri, si Jesaya, si Simei, si Hasabya, 
si Matitya, onom halak, na binobahon ni bapa 
ni sidea si Jedutun, na igoki Tonduy sanggah 
marhusapi laho mamuji-muji pakon mangkatahon 
tarima-kasih hubani Jahowa. 

4 Humbani si Heman, anak ni si Heman: Si Bukia, si 
Matanya, si Usiel, si Sebuel, si Jerimot, si Hananyah, 
si Hanani, si Eliata, si Gidalti, si Romamtieser, si 
Josbekasa, si Maloti, si Hotir pakon si Mahasiot. 
“Ai ma ganup anak ni si Heman, halak na 
marpanonggoran bani raja ai, romban hubani hata 
ni Jahowa, laho patimbulhon tanduk hatuahon, ai 
ibere Naibata do hubani si Heman sapuluh ompat 
anak pakon tolu boru. 

6Ganupan sidea binobahon ni bapa ni sidea, 
si Asap, si Jedutun pakon si Heman, sanggah 
mandoding i Rumah ni Jahowa, marhasoman 
ogung, husapi pakon arbab, laho mandalankon 
horja i Rumah ni Naibata, ibagas pangatur ni raja ai. 
7 Ia bilangan ni sidea rap pakon sanina ni sidea, na 
niajaran mandoding hubani Jahowa, haganup na 
pandei, dua ratus ualuh puluh ualuh halak do. 

8 Tapi mandabuh ruji-ruji do sidea pasal horja ni 
sidea, na etek age na banggal, guru age susian. 

9 Ruji-ruji na parlobei madabuh hubani si Josep: na 
paduahon hubani si Gedalia, hubani pakon saninani 
ampa anakni, sapuluh dua halak: 

10 ha patoluhon hubani si Sakkur, anakni pakon 
saninani, sapuluh dua halak, 

11 ha paompatkon hubani si Jisri, anakni pakon 
saninani, sapuluh dua halak, 

12 ha palimahon hubani si Netanya, anakni pakon 
saninani, sapuluh dua halak, 

13 ha paonomkon hubani si Bukiah, anakni pakon 
saninani, sapuluh dua halak, 

14 ha papituhon hubani si Jesarela, anakni pakon 
saninani, sapuluh dua halak, 

15 ha paualuhkon si Jesaya, anakni pakon saninani, 
sapuluh dua halak; 

16 na pasiahkon si Matanya, anakni pakon saninani, 
sapuluh dua halak; 

17 ha pasapuluhkon si Simei, anakni pakon saninani, 
sapuluh dua halak; 

18 ha pasapuluhsadahon si Asarel anakni pakon 
saninani, sapuluh dua halak, 

19 ha pasapuluhduahon si Hasabya, anakni pakon 
saninani, sapuluh dua halak, 

20 ha pasapuluhtoluhon si Subael, anakni pakon 
saninani, sapuluh dua halak, 

21 na pasapuluhompatkon si Matitya, anakni pakon 
saninani, sapuluh dua halak, 

22 na pasapuluhlimahon si Jeremot, anakni pakon 
saninani, sapuluh dua halak, 

23 na pasapuluhonomkon si Hananya, anakni pakon 
saninani, sapuluh dua halak, 

24 ha pasapuluhpituhon si Josbekasa, anakni pakon 
saninani, sapuluh dua halak, 

25 ha pasapuluhualuhkon si Hanani, anakni pakon 
saninani, sapuluh dua halak, 

26 ha pasapuluhsiahkon si Maloti anakni pakon 
saninani, sapuluh dua halak, 

27ha paduapuluhkon si Eliata, anakni pakon 
saninani, sapuluh dua halak, 

28 ha paduapuluhsadahon si Hotir, anakni pakon 
saninani, sapuluh dua halak, 

29 ha paduapuluhduahon si Gidalti, anakni pakon 
saninani, sapuluh dua halak, 

30na paduapuluhtoluhon si Mahasiot, anakni 
pakon saninani, sapuluh dua halak, 

31 anjaha na paduapuluhompatkon si Romamtieser, 
anakni pakon saninani, sapuluh dua halak. 


Sijaga Horbangan, Siramotkon 
Ugas-ugas pakon Sipangatur 


IG parbagi ni sijaga horbangan. 
Humbani ginompar ni si Korah: Si 

Meselemya, anak ni si Kore, humbani, ginompar ni 
si Abiasap. 

2 Anak ni si Meselemya ai ma: Si Sakarya, bunga 
tubuhni, si Jediael paidua, si Sebaya paitolu, si 
Jatniel paiompat. 

3 si Elam pailima, si Johanan paionom, Isi Elyoenai 
paipitu. 

4 Anak ni si Obed-Edom ai ma: Si Semaya bunga 
tubuhni, si Josabad paidua, si Joah paitolu, si Sahar 
paiompat, si Netaneel pailima. 

>si Amiel paionom, si Isasar paipitu, si Peuletai 
paiualuh, ai ipasu-pasu Naibata do ia. 

6 Anak ni si Semaya pe tubuhan anak do, na 
manrajai ginompar ni ompungni, ai halak na 
margogoh do sidea. 

7 Anak ni si Semaya ai ma: Si Otni, si Repael, si Obed 
pakon si Elsabad, anjaha anggi ni sidea, ai ma si 
Elihu pakon si Semakya, halak na pantas. 

8 Ganupan ai ginompar ni si Obed-Edom rap pakon 
anak ni sidea, sanina ni sidea, halak na pantas 
mandalankon jabatan ni; onom puluh dua halak 
humbani ginompar ni si Obed-Edom. 

9 Anak ni si Meselemya pe ampa saninani, halak na 
pantas do, tumpu sapuluh ualuh halak. 

10 Anak ni si Hosa, ginompar ni si Merari, ai ma: 
Si Simri, kopalani, age pe seng ia bunga tubuhni, 
ipabangkit bapani do ia gabe kopala; 

11 $j Hilkia paidua, si Tebalya paitolu, si Sakarya 
paiompat. Ganup anak pakon anggi ni si Hosa 
sapuluh tolu halak do. 

12 Ganup parbagian ni sijaga horbangan on, na 
binagi domu hubani kopalani, adong do horjani usih 
songon saninani, ai ma marugas i Rumah ni Jahowa. 
13 'dabuh sidea do ruji-ruji dos bani na etek pakon 
bani na banggal, mar sasaompung, bani ganup 
horbangan ai. 

14 Ruji-ruji ni horbangan parhapoltakan madabuh 
hubani si Selemya. Idabuh sidea do homa ruji-ruji 
bani anakni, si Sakarya, sada panuturi na maruhur, 
gabe madabuh bani ruji-ruji ni horbangan parutara. 
15Madabuh do bani si Obed-Edom horbangan 
na hampit dangsina, anjaha bani anakni, rumah 
parugasan. 

16 Bani si Supim pakon si Hosa, ai ma horbangan 
na hampit hasundutan, i lambung ni horbangan 
Salehet, bani dalan na laho tangkog ai. Patontang 
do panjagaan ai. 

17 Hampit hapoltakan onom halak ganup ari, 
hampit utara ompat halak ganup ari: anjaha 
hampit dangsina ompat halak ganup ari: anjaha i 
lambung ni rumah parugasan dua-dua halak do, 

18 anjaha bani Parbar hampit hasundutan, ompat 
halak bani dalan na bolon anjaha dua halak bani 
Parbar. 

190n ma parbagi ni halak sijaga horbangan 
humbani ginompar ni si Korah pakon ginompar ni 
si Merari. 

20 la halak Levi, sanina ni sidea, sidea do haondosan 
ni ugas-ugas i Rumah ni Naibata ampa ugas-ugas 
humbani sibere-bere na pinapansing. 

21 Ginompar ni si Laedan halak Gersom ai, kopalani 
humbani si Laedan, halak Gersom ai, ai ma si Jehiel. 
22 Anak ni si Jehiel ai ma: Si Setam pakon si Joel 
saninani ai, ai ma haondosan ni ugas-ugas ni Rumah 
ni Jahowa. 

23 Humbani ginompar ni si Amram, si Jisehari, si 
Hebron pakon si Usiel, ai ma: 

24 Si Subael, anak ni si Gersom, anak ni si Musa, 
kopala ni siramotkon ugas-ugas. 

25 Saninani: Humbani si Elieser, anak ni ai si 
Rehabya, anak ni ai si Jesaya, anak ni ai si Joram, 
anak ni ai si Sikri, anak ni ai si Selomit. 

26 Ia si Selomit pakon saninani, ai ma haondosan 
ni sagala ugas-ugas, humbani sibere-bere na 
pinapansing, ai ma na pinapansing ni Raja Daud, 
ampa kopala ni mar sasaompung, kopala ni sisaribu 
pakon sisaratus halak ampa kopala ni bala. 
2/|papansing sidea do taban-taban na dapot 
Ì parporangan, laho 5 patorsahon rumah 
panumbahan. 

28 Sonai homa haganup na dob pinapansing ni si 
Samuel, halak na marpanonggoran ai, pakon si Saul 

anak ni si Kis, pakon si Abner anak ni si Ner, ampa 
si Joab anak ni si Seruya; sagala ugas-ugas na dob 
pinapansing ondos do bani si Selomit pakon hubani 
saninani. 

29Humbani ginompar ni si Jisehari, si Kenaya 
pakon saninani do ipabangkit, mangkorjahon horja 
pardarat bani halak Israel, songon gamot-gamot 
ampa panguhum. 

30 Humbani ginompar ni si Hebron: Si Hasabya 
ampa saninani, saribu pitu ratus halak bueini, halak 
na pantas, sidea do na mangatur halak Israel, 
hampit hasundutan ni Jordan, mandalankon ganup 
horja bani Jahowa ampa siugashonon bani raja ai. 
31 Humbani halak Hebron: si Jerya do kopala (ia 
pasal ginompar pakon marga ni halak Hebron, 
ipareksa do bani paompatpuluh-tahunkon, dob 
gabe raja si Daud, gabe jumpah ma i tongah- 
tongah ni sidea halak na pantas i Jaeser, na i Gilead) 
32 pakon saninani, dua ribu pitu ratus halak bueini, 
halak na pantas, kopala ni mar sasaompung: 
ipabangkit Raja Daud ma sidea mangatur halak 
Ruben, Gad pakon satongah marga Manasse, 
mandalankon sagala horja bani Naibata ampa 
siugasonkon bani raja ai. 

Kopala Porang pakon Gamot Bolon na Legan 
(ay. 2-15: pausih bd. 11:31) 


27 1 On ma halak Israel mangihutkon bilangan 
ni sidea, kopala ni mar sasaompung, kopala 
ni sisaribu pakon sisaratus halak, sonai homa 
sagala gamot-gamot na marugas bani raja ai ibagas 
sagala horja bani ganup bagian, na margantih- 
gantih sasabulan ibagas na satahun; anjaha ganup 
bagian dua puluh ompat ribu halak do bueini. 

2 Kopala ni parbagian na parlobei bani bulan sada, ai 
ma si Jasobeam, anak ni si Sabdiel: dua puluh ompat 
ribu halak do bueini na masuk hu parbagianan ai. 

3 Humbani ginompar ni si Perez do ia, kopala ni 
haganup pambobai ni bala do ia bani bulan sada. 
Ala kopala ni parbagianan bani bulan dua ai 
ma si Dodai, halak Ahohi, anjaha masuk hubani 
parbagiananni do kopala Miklot, dua puluh ompat 
ribu halak do masuk bani parbagiananni ai. 

> Kopala na patoluhon bani bulan tolu, ai ma si 
Benaya, anak ni malim Joyada: dua puluh ompat 
ribu halak do masuk bani parbagiananni ai. 

6 Si Benaya, ai ma sahalak humbani puanglima na 
tolu puluh halak ai, lanjar ia do kopala ni na tolu 
puluh halak ai; anjaha masuk hubani parbagiananni 
ai do anakni, si Amisabad. 

7Na paompatkon, bani bulan ompat, ai ma si 
Asahel, anggi ni si Joab, anjaha si Sebaya, anakni 

ai do manggantihsi, dua puluh ompat ribu halak do 
masuk hubani parbagiananni ai. 

8Na palimahon bani bulan lima, ai ma kopala 
Samhud, halak Jisrahi, dua puluh ompat ribu halak 
do masuk hubani parbagiananni ai. 

9 Na paonomhon bani bulan onom, ai masi Ira, anak 
ni si Ikkes, halak Tekoa; dua puluh ompat ribu halak 
do masuk hubani parbagiananni ai. 

10 Na papituhon, bani bulan pitu, ai ma si Heles, 
halak Peloni, humbani ginompar ni si Efraim; dua 
puluh ompat ribu halak do masuk hu parbagiananni 
ai. 

11Na paualuhkon, bani bulan ualuh, ai ma si 
Sibbekai, halak Husati, humbani halak Serahit, 
dua puluh ompat ribu halak do masuk hubani 
parbagiananni ai. 

12 Na pasiahkon bani bulan siah, ai ma si Abieser, 
hun Anatot, humbani ginompar ni si Benyamin, 
dua puluh ompat ribu halak do masuk hubani 
parbagiananni ai. 

13 Na pasapuluhkon bani bulan sapuluh, ai ma si 
Mahar ai na hun Netofa, humbani halak Serahit, 
dua puluh ompat ribu halak do masuk hubani 
parbagiananni ai. 

14 Na pasapuluhsadahon bani bulan sapuluh-sada, 
ai ma si Benaya, halak Piratoni, humbani ginompar 
ni si Efraim; dua puluh ompat ribu halak do masuk 
hubani parbagiananni ai. 

15 Na pasapuluhduahon bani bulan na pasapuluh- 
duahon, ai ma si Heldai, halak Netofati, humbani 
ginompar ni si Otniel: dua puluh ompat ribu halak 
do masuk hubani parbagiananni ai. 

16 la kopala ni marga ni Israel sada-sada ai ma: Bani 
marga Ruben, si Elieser, anak ni si Sikri; bani marga 
Simeon, si Sepatya, anak ni si Maaka; 

17 bani marga Levi, si Hasabya, anak ni si Kemuel: 
bani ginompar ni si Aron, si Sadok, 

18 hani marga Juda, si Elihu, sada humbani sanina ni 
si Daud, bani marga Isasar, si Omri, anak ni si Mikael: 
19 bani marga Sebulon, si Jismaya, anak ni si Obaja: 
bani marga Naftali, si Jerimot, anak ni si Asriel: 

20 bani ginompar ni Efraim si Hosea, anak ni si 
Asasya: bani na satongah marga Manasse, si Joel, 
anak ni si Pedaya: 

21 bani satongah marga Manasse na i Gilead, si 
Jiddo, anak ni si Sakaria; bani marga Benyamin, si 
Jehasiel, anak ni si Abner: 

22 bani marga Dan, si Asareel, anak ni si Jeroham. Ai 
ma kopala ni marga ni Israel. 

23 Tapi lang dihut ibilangi si Daud halak na marumur 
i toruh ni dua puluh tahun, halani na dob iparbagah 
Jahowa, pabueionni do halak Israel, songon bintang 
na i langit. 

24Domma namin ipungkah si Joab, anak ni si 
Seruya, mamilangi, tapi seng dob ope ibahen: ai 
sogop do papa bani halak Israel marhalanihon ai, 

halani ai do ase seng isuratkon bilangan ai hu bagas 
buku barita ari-ari ni Raja Daud. 

23 Ja haondosan ni ganup ugas-ugas ni raja ai, ai ma 
si Asmawet, anak ni si Adiel; anjaha haondosan ni 
ugas-ugas na i talun, na i kota, na i huta pakon nai 
benteng, ai ma si Jonatan, anak ni si Usia; 
26haondosan ni halak siparhorja i juma, na 
manlahoi tanoh ai, ai ma si Esri, anak ni si Helub: 
27 haondosan ni pohon anggur, ai ma si Simei, halak 
Rama, haondosan ni anggur na sinimpan i pohon 
anggur, ai ma si Sabdi halak Sipmi: 

28 haondosan ni hayu jetun pakon hayu ara na i 
habungan, ai ma si Baal-Hanan, halak Geder ai, 
anjaha haondosan ni minak, ai ma si Joas: 

29 haondosan ni lombu na manampal i Saron, ai 
ma si Sitrai, halak Saron: haondosan ni lombu na i 
habungan, ai ma si Sapat, anak ni si Adellai: 

30 haondosan ni unta, ai ma si Obil, halak Ismael: 
haondosan ni halode boru-boru, ai ma si Jehdeya, 
halak Meronot: 

31 haondosan ni biri-biri ampa hambing, ai ma si 
Jasis, halak Hagari. Ai ma ganup gamot haondosan 
ni ugas-ugas ni Raja Daud. 

32|a si Jonatan, mangkela ni si Daud, ai ma 
panuturini, sada dalahi na pantas maruhur anjaha 
na pentar, ia si Jehiel, anak ni si Hakmoni, ai ma 
hasoman ni anak ni raja ai. 

33 Si Ahitopel pe panuturi ni raja ai do, anjaha si 
Husai, halak Arki ai, ai ma huan-huan ni raja ai. 

34 Na manggantih si Ahitopel, ai ma si Joyada, anak 
ni si Benaya, pakon si Abyatar. Si Joab, ai ma kopala 
ni bala ni raja ai. 


londoskon si Daud Use Horja Pajongjongkon 
Rumah Panumbahan bani si Salomo 


28 1 Ipatumpu si Daud ma haganup kopala ni 
Israel hu Jerusalem, kopala ni ganup marga, 
kopala ni siparbagian na marugas i lobei ni raja 
ai, kopala ni sisaribu halak pakon sisaratus halak, 
gamot haondosan ni ugas-ugas pakon pinahan ni 
raja ai ampa anakni, sonai homa sipangidangi i 
rumah ni raja ai, ronsi puanglima pakon ganup halak 
siparkuasa. 

2Dob ai jongjong ma Raja Daud, anjaha nini 
ma, “Tangar nasiam ma ahu, nasiam saninangku 
pakon bangsangku! Iparsinta uhurhu do namin sihol 
pajongjongkon sada rumah bahen parsaranan ni 
poti parpadanan ni Jahowa, lanjar sidogeian bani 
nahei ni Naibatanta, domma pala hupasirsir sagala 
parhayuni. 

3 Tapi nini Naibata ma hubangku, “Seng bulih ho 
pajongjong sada rumah bani goran-Ku, ai halak 
siparporang do ho, na mandurushon buei daroh.' 
4Age pe sonai, domma ipilih Jahowa Naibata ni 
Israel ahu humbani ganup ginompar ni bapa, ase 

gabe raja ahu manggomgom Israel ronsi sadokah ni 
dokahni, ai domma ipilih si Juda gabe pambobai, 
anjaha humbani ginompar ni si Juda, bapa do 
ipilih, anjaha humbani ginompar ni bapa, ahu 
do iharosuhkon uhur-Ni pabangkiton gabe raja 
manggomgom ganup Israel. 

3 Anjaha humbani ganup anakku, ai buei do anak 
ilayak-layakkon Jahowa bangku, domma ipilih 
anakku si Salomo, laho mangkunduli paratas ni 
harajaon ni Jahowa manggomgon Israel. 

6Anjaha domma pala ihatahon hu bangku, 
“Maningon anakmu si Salomo do pauli rumah-Ku 
pakon alaman-Ku, ai domma Hupilih ia gabe 
anak-Ku, anjaha Ahu gabe Bapani. 

7 Pajonamon-Ku do harajaonni ronsi sadokah ni 
dokahni, anggo torus totap uhurni mangkorjahon 
tonah-Ku pakon uhum-Hu, songon sonari.’ 

8On pe, i lobei ni ganup Israel, ai ma tumpuan 
ni Jahowa pakon ibagas panangar ni Naibatanta: 
Ramotkon anjaha pareksa nasiam ma ganup tonah 
ni Jahowa Naibata nasiam, ase tartean nasiam 
tanoh na dear on, anjaha tarpateankon nasiam ai 
hubani anak nasiam i pudi nasiam ronsi sadokah ni 
dokahni. 

9 la ho, ale anakku Salomo, sai tanda ma Naibata 
ni bapamu, anjaha balosi ma la humbani gok ni 
uhurmu pakon humbani gok ni atei-ateimu, ai 
ipareksa Jahowa do sagala uhur na ibagas, anjaha 

iarusi do sagala sura-sura ni uhur. Anggo ipindahi 
ho la, sai na jumpah ho do la; tapi anggo itadingkon 
ho la, ambungkonon-Ni do ho ronsi sadokah ni 
dokahni. 

10 Antong parimbagaskon ma, ai domma ipilih 
Jahowa ho, laho pajongjongkon sada rumah na 
mapansing, sai margogoh ma ho laho pasaudkon 
ai.” 

11 Dob ai ibere si Daud ma hubani anakni si Salomo 
usihan ni surambih pakon rumah panumbahan ai, 
rumah panimpanan ni ugas-ugas, kamar pardatas 
ampa kamar parbagas pakon kamar hajongjongan 
ni tutup pardearan ai: 

12 sonai homa usihan ni haganup na piningkirhonni 
ibagas uhurni, pasal alaman ni Rumah ni 
Jahowa, pasal haganup kamar na inggot ai, pasal 
panimpanan ni ugas-ugas i Rumah ni Naibata 
pakon ugas-ugas na pinapansing, 

13 pasal janan ni malim pakon halak Levi 
siparbagian, pakon pasal haganup ugas-ugas 
sipakeion bani horja i Rumah ni Jahowa. 

14 Ibere ma homa hubani omas ansa borat ni na 
porlu bani sagala parugas bani ganup horja: pakon 
pirak ansa borat ni na porlu bani sagala parugas 
bani ganup horja, 

15ambahni ai omas ansa borat ni na porlu 
bani parpalitaan omas ai ampa palita omasni, 
martimbangan bei do ganup parpalitaan pakon 

palitani; usih hujai do age pasal parpalitaan pirak 
mangihutkon timbanganni, na porlu bani ganup 
parpalitaan ampa palitani, romban hubani horja ni 
ganup parpalitaan: 

16 ambahni ai omas ansa borat ni na dob tinontuhon 
bani ganup meja ni ruti sigalangkononkon, sonai 
homa pirak bani ganup meja na humbani pirak, 
17ambahni ai ope omas na pitah bani garpu, 
mangkuk pakon batil; sonai homa bani pinggan 
omas, ansa borat ni na porlu bani ganup pinggan, 
sonai homa pinggan pirak ansa borat ni na porlu 
bani ganup pinggan. 

18 Sonai homa omas na pitah bani anjap-anjap 
panutungan ni dahupa, ansa borat ni na dob 
tinontuhon, sonai homa usihan ni gareta Herubim 
omas ai, na paherbangkon habongni manrungkub 
poti parpadanan ni Jahowa. 

19 Ganupan ai tarsurat jinalo humbani tangan ni 
Jahowa, laho mangajarhon ai pasaudkon usihan ai. 
20 Dob ai ihatahon si Daud ma hubani anakni si 
Salomo, “Tenger ma uhurmu, anjaha totap laho 
pasaudkon ai; ulang ma ho mabiar barang gobir! Ai 
Naibata Jahowa, Naibatangku do na mangkasomani 
ho, ai seng anjai tumaram tarikon-Ni tangan-Ni 
humbam barang tadingkonon-Ni ho, paima salosei 
bahenonmu ganup horja parugason i Rumah ni 
Jahowa. 

21Tonggor ma, domma jorei parhorinan ni malim 
pakon halak Levi, laho mandalankon ganup jabatan 
i Rumah ni Naibata: hasomanmu do homa bani 
sagala horja ganup halak na ringgas, na pantas 
maruhur mandalankon jabatanni, ambahni ai 
sagala kopala pakon ganup bangsa in sai unduk bei 
do in mandalankon parentahmu.” 


Guguan Pajongjong Rumah Panumbahan 


29 1 Dob ai nini Raja Daud ma dompak ganup 
tumpuan ai, “Ia si Salomo anakkin, na dob 
pinilih ni Naibata sandiri, poso ope ia anjaha seng 
marpangalaman, tapi borat do ia horja ai: ai seng 
bahen haporluan ni jolma rumah on, tapi bani 
Naibata do. 

2 Halani ai domma hupasirsir humbani ganup 
gogohku parugas hubani Rumah ni Naibatangku, ai 
ma omas bani parugas omas, pirak bani parugas 
pirak, tombaga bani parugas tombaga, bosi bani 
parugas bosi pakon hayu bani parugas hayu, 
ambahni ai batu soham sitatahkonon bani intan, 
batu sibirong ampa na marrupa-rupa, bagei-bagei 
ni mata intan na maharga ampa batu marmar buei 
tumang. 

3 Ambahni ai, halani malas ni uhurhu mangidah 
Rumah ni Naibatangku, omas ampa pirak na dong 
bangku, berehononku do ai bahen guguan bani 

Rumah ni Naibatangku, tambah ni haganup, na dob 
hupasirsir hinan hubani rumah na mapansing ai, 

4 ai ma tolu ribu talenta omas, omas na hun Opir, 
pakon pitu ribu talenta pirak, na dob pinapitah, 
silampiskononkon bani dingding ni kamarni. 

5 Omas bani parugas na humbani omas, pirak bani 
parugas na humbani pirak, pakon bani haganup 
na pinauli ni tukang. On pe, ise do nuan na 
marosuh, mamberehon sibere-bereni sadari on 
bani Jahowa?” 

6 Jadi mangaku bei ma kopala ni mar sasaompung, 
kopala ni ganup marga ni Israel, kopala ni sisaribu 
halak pakon sisaratus halak ampa kopala bani horja 
ni raja ai. 

7 Ibere sidea do guguan bani Rumah ni Naibata 
lima ribu talenta pakon sapuluh ribu darik omas, 
sapuluh ribu talenta pirak, sapuluh ualuh ribu 
talenta tombaga, anjaha saratus ribu talenta bosi. 
8 Anjaha barang ise simada intan, ipadas do ai 
hu parugasan na i Rumah ni Jahowa, na ibagas 
panjagaan ni si Jehiel, halak Gerson ai. 

9 Tapi malas bei do uhur ni bangsa ai, halani ringgas 
bei do sidea na margugu ai, ai humbani gok ni 
uhurni bei do sidea na margugu ai bani Jahowa, age 
Raja Daud malas tumang do uhurni. 

Doding Puji-pujian ni si Daud 


10 Halani ai ipuji si Daud ma Jahowa i lobei ni 
ganup tumpuan ai, nini ma, “Pinuji ma Ham 
alo Jahowa, Naibata ni Israel, Bapanami 
humbani sadokah ni dokahni ronsi sadokah 
ni dokahni. 

11 Ai gok Bamu do, alo Jahowa, habanggalon 
pakon hasangapon, hagogohon 
pakon hamuliaon, hamonangan ampa 
hajombuton: ai Ham do simada haganup 
na i nagori atas ampa na itanoh on, ai 
Ham do simada harajaon, alo Jahowa, 
anjaha ipatimbul Ham do diri-Mu mangatasi 
haganup. 

12 Marharorohan hun Bamu do habayakon pakon 
hamuliaon, anjaha Ham do manggomgomi 
haganup. Gok Bamu do hagogohon pakon 
kuasa: gok Bamu do patimbulhon ampa 
pagogohkon ganupan ai. 

13 On pe tarima kasih ma Bamu, Ham 
Naibatanami, anjaha ipuji hanami ma 
goran-Mu na marmulia in. 

14 Ai ise ma ahu, anjaha aha ma bangsangkin, ase 
boi hanami margugu humbani nionjar ni 
uhur sonin? Ai marharorohan hun Bamu do 
ganup, anjaha na humbani tangan-Mu in do 
na binerenami in Bamu. 

15 Ai halak dagang do hanami i lobei ni bohi-Mu 
anjaha panginsolat, songon bapanami, usih 
songon halinoh tumang do ari-arinami i atas 
tanoh on, seng dong siarapkonon. 

16 Ham Jahowa Naibatanami, haganup guguan, 
na dob ipasirsir hanami laho pajongjong 
sada rumah bani goran-Mu na mapansing 
in, marharorohan hun Bamu do in, anjaha 
Ham do simada in ganup. 

17 Torang do hubotoh, alo Naibatangku, Ham 
do siuji uhur, anjaha hasintongan do rosuh 
ni uhur-Mu, ibagas sintong ni uhurhu do 
hugalangkon ganupan on, anjaha domma 
huidah bangsa-Mu in, na tumpu ijon nuan, 
humbani malas ampa nionjar ni uhurni do 
sidea mambere Bamu. 

18 Ham Jahowa, Naibata ni ompungnami si 
Abraham, si Isak pakon si Israel, sai patotap 
Ham ma ronsi sadokah ni dokahni hauhuron 
ampa pingkiran na sonai ibagas uhur ni 
bangsa-Mu, anjaha togu-togu Ham ma uhur 
ni sidea Bamu! 

19 Anjaha bere Ham ma bani anakku si Salomo 
uhur na totap manjolom tonah-Mu pakon 
aturan-Mu, laho mangkorjahon ganupan ai 
pakon pajongjongkon rumah panumbahan 
on; domma pala hupasirsir parugas hujai.” 

Parbangkit ni si Salomo, Parmatei ni si Daud 


20 Dob ai nini si Daud ma dompak ganup tumpuan 
ai, “Sai puji nasiam ma Jahowa, Naibata nasiam.” 
Jadi ganup tumpuan ai ipuji ma Jahowa, Naibata 
ni ompung ni sidea, ipaunduk sidea ma uluni, 
manrogop ma sidea i lobei ni Jahowa pakon i lobei 
ni raja ai. 

21 Dob ai igalangkon sidea ma galangan sisayaton 
bani Jahowa, anjaha patarni ai igalangkon sidea 
ma bani Jahowa galangan situtungon saribu lombu, 
saribu biri-biri tunggal, saribu anak ni biri-biri rap 
pakon galangan siinumonni, ambahni ai galangan 
sisayaton buei tumang bani ganup Israel: 

22 jadi mangan anjaha minum ma sidea bani na 
sadari ai i lobei ni Jahowa ibagas malas ni uhur 
banggal. Anjaha ipabangkit sidea ma padua-halihon 
si Salomo, anak ni si Daud, gabe raja i lobei ni 
Jahowa anjaha si Sadok gabe malim. 

23 Jadi hundul ma si Salomo i atas paratas ni Jahowa 
gabe raja, gantih ni si Daud bapani ai: mardohar do 
ia, anjaha ganup Israel mangunduk do bani. 

24 Haganupan kopala ronsi puanglima ampa ganup 
anak ni raja Daud mangunduk do bani raja Salomo. 
25 Dob ai ipasangap Jahowa ma si Salomo, gabe 
timbul tumang i lobei ni ganup Israel, anjaha ilayak- 
layakkon do bani hamuliaon ni harajaon, na so 

ongga jinujung ni barang ise humbani raja na 
parlobei manggomgom Israel. 

26 Ase si Daud, anak ni si Isai do raja manggomgom 
ganup Israel. 

27 la dokahni manggomgom Israel, ompat puluh 
tahun do; i Hebron do ia manrajai pitu tahun, 
anjaha i Jerusalem tolu puluh tolu tahun. 

28 Dob ai matei sayur matua ma raja ai, dob sombuh 
uhurni bani hagoluhan on, bani habayakon pakon 
bani hamuliaon: jadi si Salomo, anakni ai ma 
bangkit raja manggantihsi. 

29 Tapi anggo barita ni Raja Daud, humbani bonani 
ronsi ujungni, tonggor ma, tarsurat do ai ibagas 
buku Barita ni Nabi Samuel, Nabi Natan ampa 
ibagas buku Barita ni Nabi Gad. 

30 sonai homa ganup barita ni panrajaionni pakon 
kuasani ampa ganup na masa hu bani pakon bani 
Israel, ampa hubani haganup harajaon ni ganup 
nagori na legan ai. 

Galangan ampa Tonggo ni si Salomo 
(ay. 1-6: pausih 1 Raj. 3:1-4; ay. 7-12: 1 Raj. 3:5-15) 


1 Dob ai lambin totap ma si Salomo, anak ni si 
Daud, ibagas harajaon ai, ai Jahowa Naibatani 
do mangkasomanisi ampa na mambahensi timbul 
tumang. 
2Marsahap ma si Salomo hubani ganup Israel, 
hubani kopala ni sisaribu pakon sisaratus halak, 
hubani panguhum pakon hubani pambobai bani 
sab tanoh Israel, kopala ni mar sasaompung. 
3 Dob ai laho ma si Salomo ampa ganup tumpuan, 
na rap pakonsi ai, hu buntu-buntu nai Gibeon, ai ijai 
do lampolampo partumpuan ni Naibata, na pinauli 
ni si Musa, juakjuak ni Naibata i halimisan. 
4Tapi anggo poti parpadanan ni Naibata, domma 
iboan si Daud tangkog hun Kiryat-Jearim, hubani 
ianan na dob pinasirsir ni si Daud hujai, ai domma 
ipajongjong sada lampolampo bahen iananni i 
Jerusalem. 
3 Sonai homa anjapanjap tombaga na pinauli ni si 
Bezalel, anak ni si Uri, anak ni si Hur, ijai doi lobei ni 
lampolampo ni Jahowa. Isungkun si Salomo ampa 
tumpuan ai ma Jahowa. 

6 Jadi manggalang ma si Salomo ijai i lobei ni 
Jahowa i atas ni anjapanjap tombaga na i lobei ni 
lampolampo partumpuan ai: igalangkon ma i atasni 
saribu galangan situtungon. 

7Bornginni ai talar ma Naibata bani si Salomo, 
anjaha nini ma dompaksi, “Pangindo ma barang aha 
sibereon-Ku bam.” 

8 Nini si Salomo ma dompak Naibata, “Domma 
ibahen Ham idop ni uhur banggal hubani bapa, si 
Daud, anjaha domma ipabangkit Ham ahu gabe raja 
gantihni. 

9 On pe, Ham Naibata Jahowa, sai pasaud Ham ma 
bagah-bagah-Mu na bani bapa, si Daud, ai domma 
pala ipabangkit Ham ahu gabe raja, manggomgom 
sada bangsa, na songon orbuk ni tanoh bueini. 

10 Halani ai, bere Ham ma bangku hapentaran ampa 
parbinotohan, naha marparlahou i lobei ni bangsa 
on, ai ise ma na boi manguhum bangsa-Mu, na sain 
banggalni?” 

11 Nini Naibata ma mambalosi si Salomo, “Halani 
sonin pangindoan ni uhurmu, anjaha seng 
ipangindo uhurmu habayakon, arta, hamuliaon, 
barang hosah ni munsuhmu, seng homa 
ganjang ni umur ipindo ho, tapi hapentaran 
ampa parbinotohan do ipindo ho, ase ibotoh 
ho manguhum bangsang-Kin, songon na dob 
Hupabangkit ho manrajai ai, 

12halani ai layak-layakkonon-Ku ma bam 
hapentaran ampa parbinotohan. Ambah ni ai 
bereon-Ku do hubam habayakon, arta ampa 
hamuliaon: lang adong na sonai ai bani raja-raja na 
parlobei humbam, anjaha ise pe lang raja, na roh 
hun pudimu, dong na sonai ai bani.” 


Habayakon ni si Salomo 
(ay. 14-17: pausih 1 Raj. 10:26-29) 


13 Dob ai mulak masi Salomo hun buntu-buntu nai 
Gibeon, hun lobei ni lampolampo partumpuan na i 
Gibeon hu Jerusalem, anjaha irajai ma halak Israel. 
14 Ipatumpu si Salomo ma gareta ampa halak 
siajak huda: dong ma bani saribu ompat ratus 
gareta ampa sapuluh dua ribu halak siajak huda. 
Inahkon ma ai hubagas huta ianan ni gareta ampa 
i Jerusalem i lambung ni raja ai. 

15Dob ai ipabuei raja ai pirak ampa omas i 
Jerusalem, songon batu bueini, sonai homa hayu 
ares songon jambu na dong tubuh i tanoh bornoh 
bueini. 

16 Ja harorohan ni huda na bani si Salomo, ai ma 
hun Masir ampa hun Koa do, partiga-tiga ni raja ai 
do mangalop ai hun Koa, surduk borot mangihutkon 
harga na i tiga. 

17 Marharga onom ratus sekel pirak do iparoh sidea 
sada gareta hun Masir, anjaha saratus lima puluh 
sekel do harga ni sada huda; lanjar sidea do na 

padalankon ai hubani raja-raja ni halak Het pakon 
halak Aram. 


Parpadanan ni si Salomo pakon Raja Hiram 
(Pausih 1 Raj. 5:15-30) 


2 1Dob ai iparentahkon si Salomo ma 
pajongjongkon sada rumah bani goran ni 
Jahowa pakon sada rumah harajaon bani sandiri. 

2 itotapkon si Salomo ma pitu puluh ribu halak 
sipanaruhi, ualuh puluh ribu halak sibarbar batu 
i atas dolog, anjaha tolu ribu onom ratus halak 
mandur bani sidea. 

3 Dob ai isuruh si Salomo ma suruhanni marayak 
si Hiram, raja hun Tirus, nini ma, “Songon na 
binahenmu hubani bapa, si Daud, ai ma na 
manongosi hayu ares bani, laho pajongjongkon 
sada rumah bahen iananni, sonai ma bahen ham hu 
bangku. 

4Tonggor ma, sihol do pajongjongonku sada 
rumah bani goran ni Jahowa, Naibatangku, anjaha 
papansingkon Bani, laho mamboan hu lobei-Ni 
dahupa na misbou, ruti sigalangkonon na manotap, 
pakon galangan situtungon sogod ampa bodari 
bani ari Sabat, bani poltak ni bulan ampa bani 
pesta ni Jahowa, Naibatanami, songon na dob 
tinotapkon sadokah ni dokahni bani Israel. 

3 Anjaha rumah panumbahan sipajongjongonkai, 
maningon banggal do, ai banggalan do Naibatanami 
humbani sagala naibata na legan. 

6 Tapi tene ise ma na boi pajongjong sada rumah 
Bani, ai gari langit ni langitan seng tarhamkamsi la? 
Ise ma ahu, ase ahu pajongjong sada rumah Bani? 
Pitah laho manutung dahupa namin i lobei-Ni. 
7On pe suruh ham ma bangku sada halak na 
pandei mangkorjahon omas, pirak, tombaga, 
bosi, hiou saholat sigerger pakon hiou saholat 
simahonda, sonai homa na pandei manguhir, laho 
mangkasomani siparhorja na pandei, na adong 
i lambungku i Juda pakon i Jerusalem, ai ma na 
pinabangkit ni bapa, si Daud. 

8Tongoshon ham ma homa bangku hayu ares, 
sampinur pakon ingul hun Libanon, ai hubotoh, 
na pandei do juakjuakmu pauli hayu i Libanon. 
juakjuakku pe mangkasomani juakjuakmu, 

3 laho pasirsirhon parhayu bangku, buei tumang, 
ai rumah na sihol paulionkai, maningon banggal 
anjaha jombut do. 

10 Anjaha tonggor ma, bereonku do hubani 
juakjuakmu, ai ma sipanroboh hayu, na pauli 
parhayu ai, dua puluh ribu kor gandum, dua puluh 
ribu kor andolei, dua puluh ribu bat anggur ampa 
dua puluh ribu bat minak.” 

11 Dob ai nini si Hiram, raja hun Tirus ma ibagas 
surat na tinongoskonni ai hubani si Salomo, “Halani 

holong ni uhur ni Jahowa bani bangsa-Ni, ai do ase 
ipabangkit ham gabe raja manggomgomi sidea.” 

12 Ambah ni ai nini si Hiram do, “Pinuji ma Jahowa, 
Naibata ni Israel, na manompa langit pakon tanoh, 
na mamberehon bani raja Daud sada anak na 
pentar, na pantas maruhur anjaha na pandei 
martimbang, na marsura-sura pajongjong sada 
Rumah bani Jahowa ampa sada rumah harajaon 
bani sandiri. 

13 Halani ai, husuruh do sada halak na pentar, na 
pandei martimbang, ai ma si Huram-Abi, 

14 anak ni sada naboru, humbani ginompar ni si 
Dan, tapi anggo bapani halak Tirus do. Na pentar do 
ia mangkorjahon omas, pirak, tombaga, bosi, batu 
pakon hayu, hiou saholat na gerger, hiou saholat 
na mahonda, hiou silopak na alus ampa hiou na 
tinubar, na pandei manguhir ampa mamingkiri 
bagei-bagei ni horja na laingan na niondoskon 
hu bani, laho mangkasomani halak na pentar, na 
adong bamu ampa bani tuanku, bapanta si Daud. 
15 Antong itongoskon tuanku ma hubani juakjuakni 
gandum pakon andolei minak pakon anggur, na dob 
pinarbagahni ai, 

16 ase iroboh hanami hayu i Libanon barang sadiha 
na porlu bamu, hanami pe mamboan ai marrakit- 
rakit i laut hu Joppe, anjaha ham ma use mamboan 
ai tangkog hu Jerusalem.” 

17 Dob ai ibilang si Salomo ma ganup halak dagang 
na adong i tanoh Israel, mangihutkon pamilangon 
na binahen ni bapani, si Daud, bani sidea: jadi 
jumpah ma saratus lima puluh tolu ribu onom ratus 
halak bueini. 

18 Jadi ipapulig ma hunjai pitu puluh ribu halak 
sipanaruhi, ualuh puluh ribu halak sibarbar batu 
i dolog, anjaha tolu ribu onom ratus halak gabe 
mandur, na mangatur halak simbuei marhorja. 


Ipajongjong si Salomo Rumah Panumbahan 
(Pausih 1 Raj. 6:7, 15-22) 


1Dob ai ipungkah si Salomo ma pajongjong 
Rumah ni Jahowa i Jerusalem, i atas dolog 
Moria; ijai do ipatalar Jahowa diri-Ni hubani si 
Daud, bapani ai, ai ma ianan, na tinotapkon ni si 
Daud hinan, bani pardogeian ni si Ornan, halak 
Jebusi ai. 
2 Ipungkah ma pajongjongkon ai bani bulan dua 
paompat-tahunkon, dob manrajai ia. 
3 Anjaha on do onjolan na binahen ni si Salomo, 
laho paulihon Rumah ni Naibata: Ganjangni onom 
puluh asta, mangihutkon ukuran sisapari, anjaha 
bolagni dua puluh asta. 
4Tapi anggo surambih na i lobei ai, dua puluh 
asta do ganjangni mangihutkon bolag ni rumah 
panumbahan ai: gijangni dua puluh asta do. Ilampis 
do ai humbagas bani omas pitah. 

“Kamar bolag ai pe ilampis do humbagas bani 
sampinur, dob ai ilampis ma ai use bani omas pitah: 
anjaha i atas ni ai iuhir ma palm pakon bunga na 
marrantei-rantei. 

6 Ipanlongkothon do hu rumah ai batu na marharga 
bahen jagar-jagar. la omas ai, omas hun Parvaim do. 
7Ilampis do rumah ai bani omas: Tiang-tiangni, 
molmolanni, dingdingni pakon labahni: anjaha 
juhirhon do Herub bani dingdingni ai. 

8 Ipauli do kamar na pansing sahalian: ganjangni 
dua puluh asta mangihutkon bolag ni rumah 
panumbahan ai, anjaha bolagni pe dua puluh asta 
do; ilampis ma ai bani omas pitah, onom ratus 
talenta bueini. 

9 Borat ni pakuni lima puluh sekel omas. Ilampis do 
kamar pardatas ai bani omas. 

10 fbahen do dua Herub na tinuang ibagas ianan na 
mapansing sahalian ai, anjaha ilampis do ai bani 
omas. 

11 |a habong ni Herub na dua ai dua puluh asta do. 
Habongni na sada, lima asta ganjangni, dais bani 
dingding ni rumah ai, anjaha habongni na sada nari 
lima asta homa, dais hubani habong ni Herub na 
sada nari. 

12Sonai homa do sada habong ni Herub na 
paduahon ai, lima asta ganjangni, anjaha dais do 
bani dingding ni rumah ai, anjaha habong ni na sada 

nari ai, lima asta ganjangni, dais bani habong ni 
Herub na legan ai. 

13Habong ni Herub na dua ai mangerbang 
do, dua puluh asta ganjangni. Jongjong do 
sidea bani naheini sandiri, anjaha bohi ni sidea 
mandompakkon rumah ai. 

14 [pauli do homa tirei sada humbani hiou saholat 
na mahonda, hiou saholat na gerger, hiou hasumba 
pakon hiou silopak na alus, anjaha isulam do hujai 
Herub. 

15 Ibahen ma homa i lobei ni rumah ai dua tiang, 
tolu puluh lima asta gijangni, anjaha uluni i atasni 
lima asta gijangni. 

lbibahen ma homa rantei songon sinongkok, 
anjaha inahkon ma ai hu atas ni tiang ai: ipaturei ma 
saratus buah ni dalima, anjaha inahkon ma ai bani 
rantei-rantei ai. 

17 Dob ai ipajongjong ma tiang ai i lobei ni rumah ai, 
sada hampit siamun, na sada nari hampit sambilou: 
na hampit siamun ai Jakin do ibahen goranni, 
anjaha na hampit sambilou ai Boas. 


Parugas-parugas i Rumah Panumbahan 
(Pausih 1 Raj. 7:23-51) 


4 1 [pauli do homa sada anjapanjap tombaga, dua 
puluh asta ganjangni, dua puluh asta bolagni 
anjaha sapuluh asta gijangni. 


2 Kronika 4 1615 


2 Dob ai ipauli ma laut tuangan ai: gemong do ai, 
sapuluh asta hun bibir na sada hu na sada nari, 
gijangni lima asta, anjaha tolu puluh asta do ganjang 
ni panlilitini inggot. 

3 Anjaha i toruh ni bibirni ai adong do gambaran ni 
lombu, tolu puluh asta ganjangni, inggot laut ai: dua 
baris do lombu ai, rap ituang pakon laut tuangan ai. 
4Jongjong do ai i atas ni sapuluh dua lombu, 
tolu mandompakkon utara, tolu mandompakkon 
hasundutan, tolu mandompakkon dangsina, tolu 
mandompakkon hapoltakan, i atas ni lombu ai do 
inahkon laut tuangan ai, anjaha dompak bagas do 
ihur ni lombu ai. 

> Ia hapalni santopak do; bibirni ai songon bibir ni 
panginuman do, songon bunga ni silundat, siat do 
ijai tolu ribu bat. 

6 Ipauli do homa sapuluh tong parburihan, anjaha 
inahkon ma ai lima hampit siamun, lima hampit 
sambilou, ijai ma iburihi sidea sipakeion bani 
galangan situtungon: ia laut ai bahen parburihan ni 
malim do. 

7Ipauli do homa sapuluh parpalitaan omas, 
mardomu hubani na dob niaturhon hinan, anjaha 
inahkon ma ai hubagas rumah panumbahan ai, 
lima hampit siamun anjaha lima hampit sambilou. 
8 Ipauli do homa sapuluh meja, anjaha inahkon ma 
ai hubagas rumah panumbahan ai, lima hampit 

siamun anjaha lima hampit sambilou. Ipauli do 
homa saratus mangkuk pangurasan omas. 
9Ipadear do homa alaman bani malim ampa 
alaman bolag, sonai homa labah laho hu alaman ai 
ipauli do, anjaha ilampis ma ai bani tombaga. 

l0ja laut ai inahkon do ai hampit suhi-suhi 
paranggoni ni rumah ai. 

11|pauli si Huram do homa hudon, suyuk-suyuk 
ampa mangkuk pangurasan. Jadi salosei ma ibahen 
si Huram horja silahoanni ai bani Raja Salomo pasal 
Rumah ni Naibata: 

12 Na dua tiang ai ampa na dua ulu nai atas ni tiang 
na dua ai, na dua jala-jala ai, na manrungkub na dua 
ulu na i atas ni tiang ai: 

13 siompat ratus buah ni dalima, na bani jala-jala na 
dua ai, dua baris buah dalima bani sada jala-jala, 
bahen panrungkub ni ulu na dua atas ni tiang na 
dua ai. 

14 Ipauli do homa panatang ampa tong na i atas ni 
ai, 

15 pakon laut na sada ai, ampa lombu sisapuluh dua 
na i toruh ni ai. 

16 Sonai homa hudon, suyuk-suyuk pakon garpu 
ampa haganup parugas na masuk hujai ipauli si 
Huram-Abi humbani tombaga bani Raja Salomo, ai 
ma haporluan bani Rumah ni Jahowa. 

17 Bani pamah ni Jordan do isuruh raja ai tuangon 
ai bani tuangan na humbani tanoh halampung, i 
holang-kolang ni Sukot pakon Sartan. 
18 Buei tumang do parugas na pinauli ni si Salomo 
ai, pala seng tartimbang borat ni tombaga ai. 
19 lhatahon si Salomo do homa paulihon ganup 
parugas na i Rumah ni Naibata: anjapanjap omas, 
meja ni ruti sigalangkonon ai, 
20 parpalitaan ai ampa palitani humbani omas 
pitah, sipagaraon i lobei ni kamar na pansing 
sahalian ai, songon na dob tinonahkon hinan, 
21 pakon bungani, palitani ampa rasipni humbani 
omas pitah, 
22 ambah ni ai pisou, mangkuk pangurason, pinggan 
pardahupaan, ampa balanga parapuyan humbani 
omas pitah, sonai homa engsel ni rumah ai, na bani 
labah parbagas laho hu kamar na pansing ai pakon 
na bani labah ni kamar na pansing ai humbani omas 
do. 
5 1 Jadi saloseihonsi ganup horja, na hinorjahon 
ni si Salomo bani Rumah ni Jahowa, iboan si 
Salomo ma hubagas ganup parugas, na dob niuras 
ni bapani, si Daud, anjaha inahkon ma pirak, omas 
ampa haganup parugas ai hu kamar parartaan ni 
Rumah ni Naibata. 

Pamongkotan bani Rumah Panumbahan 
(Pausih 1 Raj. 8:1-11) 


2 Dob ai ipatumpu si Salomo ma pangintuai ni 
halak Israel pakon ganup pambobai ni halak 
Israel mar sasamarga ampa pambobai ni mar 
sasaompung hu Jerusalem, laho mamboan tangkog 
poti parpadanan ni Jahowa hun huta ni si Daud, ai 
ma Sion. 

3 Jadi martumpu ma hu lobei ni raja ai sagala dalahi 
i Israel bani ari pesta na bani bulan pitu. 

4 Jadi dob roh ganup pangintuai ni Israel, iangkat 
halak Levi ma poti parpadanan ai, 

3 iboan sidea ma poti ai tangkog pakon lampolampo 
partumpuan ai ampa ganup parugas na mapansing, 
na i lampolampo ai hinan. lusung malim ampa halak 
Levi ma ai tangkog. 

6 Tapi anggo Raja Salomo ampa ganup tumpuan ni 
halak Israel ai, na martumpu i lambungni, jongjong 
do i lobei ni poti ai, anjaha manggalangkon biribiri 
ampa lombu, sonai ma bueini, pala lang tarbilang 
barang taretong. 

7 Jadi das ma iboan malim ai poti parpadanan ni 
Jahowa hubani iananni, hubagas kamar parpudi ni 
rumah panumbahan ai, ai ma hubagas kamar na 
pansing sahalian ai, hu toruh ni habong ni Herub na 
dua ai, 

8 anjaha ipaherbang Herub ai do habongni na dua ai 
hu babou ni hajongjongan ni poti ai, lanjar irungkub 
Herub ai do poti ai ampa lanja-lanjani. 

9Sonai ma ganjang ni lanja-lanjani ai, pala boi 
idahon ujungni hun kamar na mapansing ai, i lobei 
ni kamar parpudi ai: tapi anggo hun darat seng 
taridah. Lanjar ijai do ai ronsi sadari on. 

10 Seng dong atap aha ibagas poti ai, sobali na dua 
batu panuratan ai, na ninahkon ni si Musa hujai 
sanggah i Horeb, sanggah na marpadan Jahowa 
hubani halak Israel, sanggah na luar sidea hun 
tanoh Masir. 

11 Tapi sanggah na luar ai malim ai hun kamar 
na mapansing ai, haganup malim na ijai ai 
domma manguras bei hinan, seng mangihutkon 
parbagiananni bei, 

12 sonai homa pandoding na humbani halak Levi, 
si Asap, si Heman, si Jedutun, anak ni sidea 
ampa sanina ni sidea, jongjong do sidea haganup, 
marpakeian hiou silopak na alus, anjaha manjolom 
tambur, arbap ampa husapi hampit hapoltakan ni 
anjapanjap ai, anjaha saratus dua puluh malim na 
manompul tarompit. 

13 Anjaha sanggah na manompul tarompit ampa 
na mandoding ai sidea, songon sada sora do ai 
bogeion, laho mamuji ampa mangkatahon tarima 
kasih bani Jahowa: anjaha sanggah na tarbogei 
doding ai, marhasoman tarompit, arbap pakon 

parsora na laingan na legan, bahen puji-pujian bani 
Jahowa, “Ai pardear layak do la, ai ronsi sadokah ni 
dokahni do idop ni uhur-Ni, jadi gok ma Rumah ni 
Jahowa ai ibahen hombun, 

14 gabe seng be tahan malim ai jongjong marugas 
ibahen hombun ai: ai hamuliaon ni Jahowa do 
manggoki Rumah ni Naibata. 


Hata sipaingat ni si Salomo bani Halak Simbuei 
(Pausih 1 Raj. 8:12-53) 


1 Dob ai nini si Salomo ma, “Domma ipatugah 
Jahowa hinan, sihol marianan do la bani janan 
na golap. 
2 Domma hupauli Bamu sada Rumah bahen ianan- 
Mu, bahen onjolan ni paratas-Mu ronsi sadokah ni 
dokahni.” 
3 Dob ai mangkawah ma raja ai inggot anjaha ipasu- 
pasu ma ganup tumpuan ni halak Israel ai, sanggah 
na jongjong ijai ganup tumpuan ni halak Israel ai. 
4 Anjaha nini ma, “Pinuji ma Jahowa, Naibata ni 
Israel, na pasaudkon marhitei tangan-Ni, ai ma na 
dob binagahkon-Ni, marhitei pamangan-Ni hubani 
bapa si Daud, sanggah na hinatahon-Ni, 
3 “Humbani ari na dob Huarahkon luar bangsang- 
Ku hun tanoh Masir, seng ongga ope Hupilih sada 
huta i tongah-tongah ni ganup marga Israel, ase 
ijai ipajongjong sada rumah janan ni goran-Ku, 

anjaha seng dong Hupilih sada raja, manggomgom 
bangsang-Ku halak Israel. 

6 Tapi domma Hupilih anggo Jerusalem, ase ijai 
jonam goran-Ku, anjaha domma Hupilih si Daud, 
ase ia manggomgom bangsang-Ku, halak Israel. 

7 Domma namin isura-surahon bapa, si Daud, sihol 
paulihon sada rumah bani goran ni Jahowa, Naibata 
ni Israel, 

8 tapi nini Jahowa do hubani bapa, si Daud, “Isura- 
surahon ho do pajongjongkon sada rumah bani 
goran-Ku, dear do sura-suramai. 

3Tapi seng bulih ho pajongjongkon rumah ai: 
anakmu, na luar humbani binongeimu do na 
maningon pajongjongkon rumah ai bani goran-Ku.' 
10Domma ipasaud Jahowa nuan hata-Ni, na 
dob hinatahon-Ni ai, ai domma ipabangkit ahu 
gantih ni bapa, si Daud, anjaha domma hundul 
ahu bani paratas ni Harajaon Israel, songon 
na dob binagahkon ni Jahowa, anjaha domma 
hupajongjong sada rumah bani goran ni Jahowa, 
Naibata ni Israel, 

11 anjaha domma hunahkon hujai poti ai, ianan ni 
titah parpadanan, na binahen ni Jahowa hubani 
halak Israel.” 


2 Kronika 6 1622 


Tonggo ni si Salomo Mangondoskon 
Rumah ai bani Jahowa 


12 Dob ai jongjong ma raja ai i lobei ni anjapanjap 
ni Jahowa i lobei ni ganup tumpuan ni halak Israel, 
anjaha ipaherbang ma tanganni. 

13 Domma ibahen si Salomo sada parambilanan 
humbani tombaga, anjaha inahkon do ai hu tongah- 
tongah ni alaman, lima asta do ganjangni, lima asta 
bolagni anjaha tolu asta do gijangni. Jadi jongjong 
ma ia hu atasni, manrogop ma ia i lobei ni ganup 
tumpuan ni halak Israel, anjaha ipaherbang ma 
tanganni dompak langit. 

14Dob ai nini ma, “Ham Jahowa, Naibata ni 
Israel! Seng dong Naibata usih songon Ham, age 
i nagori atas, age i tanoh on, na patotapkon 
parpadanan pakon idop ni uhur bani jabolon-Mu, 
na marparlahou i lobei-Mu humbani gok ni uhurni. 
15Ham do na pasaudkon hubani bapa, jabolon- 
Mu si Daud, na dob binagahkon-Mu hu bani, 
nai ma tongon, Ham do na mambagahkon ai 
marhitei pamangan-Mu, anjaha marhitei tangan- 
Mu ipasaud Ham do ai sadari on. 

16 Ai pe, Ham Jahowa, Naibata ni Israel, sai pasaud 
Ham ma hubani jabolon-Mu, bapa, si Daud, hata 
na dob binagahkon-Mu hu bani, sanggah na 
hinatahon-Mu, 'Seng anjai hurang bam sada dalahi i 
lobei-Hu, na hundul bani paratas ni Israel, asal ma ra 

anakmu mardiateihon dalan ni sidea, marparlahou 
ibagas titah-Ku, songon ho marparlahou i lobei-Hu.' 
17 Ai pe, Ham Jahowa, Naibata ni Israel, sai pasaud 
Ham ma hata-Mu, na dob hinatahon-Mu hubani 
jabolon-Mu, si Daud. 

18 Tapi, sihol do tongon Naibata marianan rap 
pakon jolma i tanoh on? Tonggor ma, gari langit ni 
langitan seng tarhamkamsi Ham, samintolah rumah 
na hupauli on ma? 

19 Tapi sai manatap ma Ham hubani tonggo ni 
jabolon-Mu on ampa hubani elek-elekni, Ham 
Jahowa, Naibatangku. Sai tangihon ma dilo-dilo 
pakon tonggo, na tinonggohon ni jabolon-Mu on i 
lobei-Mu. 

20 Sai kawah ma panonggor-Mu hu rumah on arian 
pakon borngin, hubani ianan, na dob binagahkon- 
Mu, ase ijai bahenon-Mu marianan goran-Mu, ase 
tangihonon-Mu tonggo na tinonggohon ni jabolon- 
Mu bani ianan on. 

21 Sai tangihon Ham ma tongon elek-elek ni jabolon- 
Mu pakon bangsa-Mu, halak Israel, na tinonggohon 
ni sidea bani ianan on. Sai tangihon Ham ma in 
tongon humbani ianan-Mu marparatas, hun nagori 
atas, anjaha anggo itangar Ham ai, marpangulaki 
ma uhur-Mu. 

22 Anggo mardousa sada halak dompak hasomanni, 
anjaha ipabija ia halani ai, gabe saud ia marbija i 
lobei ni anjapanjap-Mu ibagas rumah on, 

23 gai tangihon Ham ma hun nagori atas, 
anjaha dalankon Ham ma uhum bani jabolon- 
Mu, marhitei na mansalahkon parsalah, ase 
manginsonoh pambahenanni bani uluni sandiri, 
tapi mamintori halak parpintor, anjaha mambahen 
bani domu hubani hapintoranni. 

24 Anjaha porini talu bangsa-Mu, halak Israel, 
ibahen munsuhni, halani mardousa sidea Bamu, 
tapi anggo mulak sidea anjaha isaksihon sidea 
goran-Mu, martonggo anjaha mangelek-elek sidea 
i lobei ni bohi-Mu i rumah on, 

23 sai tangihon Ham ma hun nagori atas, anjaha 
marpangulaki ma uhur-Mu mangidah dousa ni 
bangsa-Mu halak Israel, anjaha boan Ham ma use 
sidea hu tanoh, na binerehon-Mu hubani sidea 
pakon hubani ompung ni sidea. 

26 Porini tartutup langit, gabe seng roh udan, halani 
mardousa sidea dompak Ham, dob ai martonggo 
sidea bani ianan on, anjaha mulak sidea humbani 
dousa ni sidea, halani na dob ipatoruh Ham sidea, 
27 sai tangihon Ham ma hun nagori atas, anjaha 
marpangulaki ma uhur-Mu mangidah dousa ni 
jabolon-Mu pakon bangsa-Mu halak Israel, halani 
na dob niajarhon-Mu bani sidea dalan na madear, 
sidalanan ni sidea, anjaha bere Ham ma udan hu 
tanoh-Mu, na dob binere-Mu hubani bangsa-Mu 
bahen parbagiananni. 

28 Anggo masa lohei i tanoh on, anggo masa 
sampar, masak juma barang antinganouon, masa 
balang atap tamponok, anggo isosak munsuhni 
sidea ibagas huta ni sidea, anggo masa sitaronon na 
ijahanin pe barang naborit na ijahanin pe, 

2? ai pe, barang aha na tinonggohon barang na 
pinindo ni sada halak barang ganup bangsa- 
Mu halak Israel, halani na dob mangahap sidea 
ganup bani lonsing-lonsing pakon na maborit, gabe 
ipaherbang tanganni dompak rumah on, 

30 gai tangihon Ham ma hun nagori atas, ianan- 
Mu marparatas, marpangulaki ma uhur-Mu, anjaha 
bere Ham ma bani sidea ganup domu hubani 
dalanni bei, songon pananda-Mu bani uhur ni sidea, 
ai Ham tumang do hansa, na mananda uhurnijolma 
manisia: 

3lase ihabiari sidea Ham, anjaha marparlahou 
sidea ibagas dalan-Mu, sadokah sidea manggoluh 
i tanoh, na dob binerehon-Mu hubani ompung ni 
sidea. 

32 Sonai homa halak na legan, na so humbani 
bangsa-Mu halak Israel, na roh hun tanoh na daoh, 
halani goran-Mu na timbul in pakon tangan-Mu na 
gogoh in, ampa botohon-Mu na gostong in, anggo 
roh ia anjaha martonggo dompak rumah on, 

33 sai tangihon Ham ma hun nagori atas, ianan- 
Mu marparatas, anjaha bahen Ham ma romban 
hubani pangindoan ni halak na legan ai Bamu, 

ase andohar ganup bangsa, na i atas tanoh on, 
mananda goran-Mu anjaha ihabiari Ham, songon 
bangsa-Mu halak Israel, anjaha ase ibotoh sidea, 
ia rumah na hupajongjong on, marpanggorani bani 
goran-Mu do on. 

34 Anggo bingkat bangsa-Mu hu parporangan 
dompak munsuh ni sidea, hun dalan na ijahanin 
pe isuruh Ham sidea, anjaha martonggo sidea 
Bamu mandompakkon huta on, na dob pinilih-Mu 
on, anjaha mandompakkon rumah on, na dob 
hupajongjong bani goran-Mu, 

35 sai tangihon Ham ma tonggo ni sidea pakon 
pangindoan ni sidea hun nagori atas, anjaha 
patotap Ham ma uhum bani sidea. 

36 Porini mardousa sidea dompak Ham, ai seng 
dong jolma age sada na so mardousa, anjaha 
manringis Ham dompak sidea, anjaha iondoskon 
Ham sidea bani munsuhni, gabe tarbuang sidea hu 
tanoh na daoh atap na dohor, 

37 anggo ipaulak sidea uhurni dompak bagas itanoh 
habuangan ni sidea ai, anjaha ipaubah sidea uhur 
ni sidea, anjaha martonggo sidea Bamu i tanoh 
habuangan ni sidea anjaha nini, Domma mardousa 
hanami, domma ihorjahon hanami hajahaton, 
anjaha domma manggeori hanami, 

38 anggo mulak sidea hu Bamu humbani gok ni 
pingkiran ni sidea pakon humbani gok ni uhur 
ni sidea i tanoh habuangan ni sidea, anjaha 

martonggo sidea dompak tanoh ni sidea, na dob 
binere-Mu hubani ompung ni sidea pakon dompak 
huta na dob pinilih-Mu pakon dompak rumah na 
dob hupauli bani goran-Mu, 

39 gai tangihon Ham ma hun nagori atas, ianan- 
Mu marparatas, tonggo pakon pangindoan ni sidea, 
anjaha patotap Ham ma uhum bani sidea, anjaha 
marpangulaki ma uhur-Mu bani dousa ni sidea ai, 
na hinorjahon ni bangsa-Mu dompak Ham. 

40 Ai pe, Ham Naibatangku, sai kawah ma 
panonggor-Mu, anjaha tangi ma pinggol-Mu 
mambalosi tonggo bani ianan on. 

41 hi pe, Ham Naibata Jahowa, sai jongjong ma Ham 
marayak parsaranan-Mu on, Ham pakon poti ni 
hamuliaon-Mu. Sai bahen Ham ma malim-Mu, Ham 
Naibata Jahowa, marpakeian hatuahon, anjaha 
bahen Ham ma na niidopan-Mu marmalas ni uhur 
ibagas dear layak-Mu. 

42 Ham Naibata Jahowa, ulang ma tulak Ham bohi ni 
na mininakan-Mu. Sai ingat Ham idop ni uhur-Mu, 
na binagahkon-Mu hubani si Daud jabolon-Mu.” 


Partalar ni Hamuliaon ni Jahowa 
(ay. 4-10: pausih 1 Raj. 8:62-66) 


7 1Jadi saloseihonsi si Salomo na martonggo 
ai, roh ma apuy hun nagori atas hu toruh, 
mamboiskon galangan situtungon pakon galangan 

sisayaton ai, anjaha igoki hamuliaon ni Jahowa ma 
rumah panumbahan ai, 

2 pala seng tahan sagala malim ai masuk hu Rumah 
ni Jahowa, halani igoki hamuliaon ni Jahowa do 
rumah panumbahan ai. 

3 Jadi dob iidah ganup halak Israel roh apuy ai 
hu toruh, anjaha hamuliaon ni Jahowa sogop 
hu rumah panumbahan ai, manrogop ma sidea 
i dasor, martonggo anjaha mamuji-muji Jahowa, 
nini, “Pardear layak do la, anjaha ronsi sadokah ni 
dokahni do idop ni uhur-Ni.” 

4 Dob ai igalangkon raja ai rap pakon ganup bangsa 
ai ma galangan sisayaton i lobei ni Jahowa. 

> Igalangkon raja ai ma galangan dua puluh dua ribu 
lombu pakon saratus dua puluh ribu biribiri. Sonai 
ma pamongkot ni raja ai pakon ganup bangsa ai bani 
Rumah ni Naibata. 

6 Jongjong bei ma malim ai marugas bani iananni: 
sonai homa halak Levi sijolom parugas musik ni 
Jahowa, na hinatahon ni raja Daud paulion, laho 
mambere puji-pujian bani Jahowa, marhitei doding 
“Ai ronsi sadokah ni dokahni do idop ni uhur-Ni ai.” 
Jadi malim, na i dipar ni sidea ai pe, manompul 
tarompit do, anjaha ganup bangsa ai jongjong bei. 
7 Anjaha iuras si Salomo ma alaman parbagas 
ai, na i lobei ni Rumah ni Jahowa, ai ijai do 
igalangkon galangan situtungon ai pakon taboh- 
taboh ni galangan pardameian ai, halani lang siat 

galangan situtungon pakon galangan sipanganon 
ampa taboh-taboh ai bani anjapanjap tombaga, na 
binahen ni si Salomo. 

8 Dob ai marpesta ma si Salomo ijai pitu ari dokahni 
rap pakon ganup halak Israel, sada tumpuan na 
bolon tumang, singgan dalan laho hu Hamat das 
ronsi Bah Masir, marrohan bei do. 

9 Anjaha bani ari paualuhkon marpartumpuan na 
majombut ma sidea, ai pitu ari do panggalangan 
bani anjapanjap ai, anjaha na marpesta ai pe pitu 
ari do. 

10 Paduapuluh-arihon bani bulan pitu, isuruh ma 
sidea mulak hu rumahni bei, marmalas ni uhur 
anjaha sonang, halani haganup na madear, na 
binahen ni Jahowa hubani ni Daud pakon hubani si 
Salomo ampa hubani halak Israel bangsa-Ni ai. 


Ipataridahkon Jahowa Diri-Ni 
Padua-halihon bani si Salomo 


(ay. 11-22: pausih 1 Raj. 9:1-9) 


11 Jadi siap ma ibahen si Salomo Rumah ni Jahowa 
pakon rumah ni raja ai, haganup na sinurahon ni si 
Salomo, sibahenonni bani Rumah ni Jahowa pakon 
bani rumahni sandiri, jadi do. 

12 Dob ai ipataridahkon Jahowa ma diri-Ni bornginni 
ai hubani si Salomo, nini ma hu bani, “Domma 
Hutangihon tonggomu, anjaha domma Hupilih 
ianan on Bangku bahen rumah panggalangan. 

13 Anggo Hututup langit ai, gabe seng roh udan, 
barang Huparentahkon balang, laho mamboiskon 
tanoh in, barang Huhatahon roh sampar hu tongah- 
tongah ni bangsang-Ku, 

14gabe ipaunduk bangsang-Ku, na targoran 
bani goran-Ku  uhurni, anjaha 8s martonggo 
sidea mangindahi bohing-Ku, anjaha mulak 
sidea humbani dalan ni sidea na bajan ai, jadi 
tangihonon-Ku ma ai hun nagori atas, sasapon-Ku 
ma dousa ni sidea ai, anjaha pamalumon-Ku ma 
tanoh ni sidea ai. 

15 Kawah ma matang-Ku, anjaha tangi ma pinggol- 
Hu hubani tonggo, na tinonggohon bani ianan on. 
16On pe domma Hupilih anjaha Hupapansing 
rumah on, ase ijai goran-Ku ronsi sadokah ni 
dokahni, matang-Ku pakon uhur-Hu pe sai ijai do 
bani sagala panorang. 

17 Tapi ho, anggo marparlahou ho i lobei-Hu, 
songon bapamu si Daud, anjaha ihorjahon ho 
haganup, romban hubani na Hutonahkon in bam, 
anjaha iramotkon ho aturan-Ku pakon uhum-Hu, 
18 jadi patotapon-Ku ma paratas ni harajaonmin, 
romban hubani na dob Huparbagah hubani 
bapamu si Daud, sanggah na Huhatahon, “Seng 
anjai hurang bam sada dalahi panggomgomi bani 
Israel.” 

19 Tapi anggo marbalik hanima anjaha itadingkon 
hanima aturan-Ku pakon tonah-Ku, na Hunahkon i 

lobeinima, gabe laho hanima mambalosi naibata na 
legan anjaha marsombah hujai, 

20 jadi siapkonon-Ku ma hanima hun tanoh-Ku, na 
Hubere in hu bennima, anjaha rumah on, na dob 
Hupapansing bani goran-Ku, padaohon-Ku ma in 
hun lobei ni bohing-Ku, anjaha bahenon-Ku ma in 
gabe umpama ampa sipahiri-hirion i tongah-tongah 
ni ganup bangsa. 

21 Anjaha ganup halak na manlaosi rumah na timbul 
on, longang ma anjaha sungkun-sungkun, “Mase ma 
nani sonai ibahen Jahowa hu tanoh on pakon hu 
rumah on?” 

22 Jadi nini halak ma mambalosi, “Halani na 
tinadingkon ni sidea do Jahowa, Naibata ni 
ompung ni sidea, na mangarahkon sidea luar hun 
tanoh Masir, anjaha marsijoloman sidea bani 
naibata na legan, marsombah anjaha mambalosi 
sidea hujai, halani ai do, ase iparoh Jahowa bani 
sidea haganup hamagouan on.” 


Horja Pambangunan ampa Horja 
Rodi, na Binahen ni si Salomo 
(Pausih 1 Raj. 9:10, 17-28) 


1 Jadi dob salpu na dua puluh tahun ai, ai ma 
dokahni si Salomo pajongjong Rumah ni Jahowa 
pakon rumahni sandiri, 

2 (ipauli si Salomo do homa huta, na pinaulak ni si 
Hiram hubani si Salomo, anjaha isuruh halak Israel 
ijai marianan), 

3laho ma si Salomo hu Hamat-Soba, anjaha 
italuhon ma ai. 

4 Ibatar-batari ma huta Tadmor, na i halimisan, 
pakon ganup huta parbohalan, na pinajongjongni i 
Hamat. 

> Ibatar-batari ma homa Bethoron pardolog pakon 
Bethoron parbornoh, martembok, marhorbangan 
ampa marransang-ransang. 

6 Sonai homa Baalat pakon ganup huta parbohalan, 
na adong bani si Salomo, sonai age ganup 
sinurasurahonni sipajongjongonni i Jerusalem, i 
Libanon ampa bani ganup tanoh gomgomanni ai. 

7 Haganup halak, simasima ni halak Heti, Amori, 
Peresi ampa Jebusi, ai ma na so humbani halak 
Israel, 

8 sinompar ni sidea, na tading ipudi ni sidea i tanoh 
in, na so siniapkon ni halak Israel, sidea ma na 
marrodi ibahen si Salomo, anjaha sonai do ronsi 
sadari on. 

9Tapi anggo humbani halak Israel seng adong 
age sahalak na hona rodi ibahen si Salomo, gabe 
halak siparporang do sidea ibahen, gabe kopala ni 
balani pakon kopala ni gareta porangni pakon siajak 
hudani. 

10 Lanjar sidea do juakjuak bolon ni si Salomo, na 
mamarentah bangsa ai, dua ratus lima puluh halak 
bueini. 

11 Dob ai iboan si Salomo ma tangkog boru ni Parao 
hun huta ni si Daud hu rumah na pinaulini ai bani, ai 
nini do, “Seng dear marianan parinangonku i rumah 
ni si Daud, raja ni Israel, ai pansing do ianan ai, 
halani ongga ijai poti ni Jahowa.” 

12 jai ma igalangkon si Salomo galangan situtungon 
hubani Jahowa i atas anjapanjap ni Jahowa, na 
pinajongjongni ai, 

13 ganup bani arini bei igalangkon romban hubani 
tonah ni si Musa, ai ma bani ari Sabat, bani poltak 
ni bulan pakon bani pesta sitolu hali satahun: Pesta 
ruti na so niigaran, pesta sisaminggu pakon pesta 
parlampolampoan. 

14 Romban hubani aturan, na binahen ni si Daud 
bapani ai, itontuhon raja ai ma parbagianan ni 
malim bani horjani bei, sonai homa horja ni halak 
Levi, ai ma mamuji pakon marugas mangurupi 
malim, songon na dob tinonahkon bani sidea 
ganup ari, sonai homa horja bani sijaga horbangan 
mangihutkon parbagianan bani ganup horbangan, 
ai sonai do parentah ni si Daud, halak ni Naibata ai. 
15Seng manlembang sidea humbani na dob 
pinarentahkon ni raja ai hubani malim pakon halak 
Levi ai, pasal atap aha pe ronsi pasal arta-arta ai. 

16 Sonai ma pardob ni ganup horja ni si Salomo, 
singgan ni parjongjong ni onjolan ni Rumah ni 
Jahowa das hubani na dob rumah panumbahan ai 
marhitei si Salomo. 


Parkapalon ni si Salomo 


17 Dob ai laho ma si Salomo hu Ezion-Geber pakon 
hu Elat, na i topi ni Laut Sigerger, i tanoh ni halak 
Edom. 

18|tongos si Hiram do bani kapal marhitei 
juakjuakni pakon halak na somal marlayar i laut. 
Laho do sidea hu Opir rap pakon juakjuak ni si 
Salomo, anjaha iboan sidea do hunjai omas ompat 
ratus lima puluh talenta bueini, anjaha iboan ma ai 
bani raja Salomo. 


Parroh ni Raja Naboru na hun Seba 
(Pausih 1 Raj. 10) 


1 Jadi ibogei raja naboru na hun Seba ma barita 
9 ni si Salomo, gabe roh ma ia hu Jerusalem, 
laho mangujisi marhitei sungkun-sungkun na bagas, 
marhasoman pangiring na bolon pakon unta na 
mamboan marbagei-bagei na misbou pakon buei 
omas ampa mata intan. Jadi dob das ia hubani 
si Salomo, ipatugah ma bani haganup, na adong 
ibagas uhurni. 

2 Jadi ibalosi si Salomo ma ganup sungkun- 
sungkunni ai; anjaha seng dong na ponop bani si 
Salomo, na so pinatorangni hu bani. 

3 Dob iidah raja naboru na hun Seba ai hapentaran 
ni si Salomo, rumah na pinaulini, 

4 sipanganon na i mejani, parhundul ni juakjuakni, 
pangidangi ni siparugas ampa pakeian ni sidea, 
sitahu anggur ampa pakeian ni sidea ronsi galangan 
situtungon, na ginalangkonni i Rumah ni Jahowa, 
gabe malitonduy ma ia. 

3 Jadi nini ma dompak raja ai, “Sintong do hape 
barita na hubogei i tanohku, ai ma pasal ham ampa 
hapentaranmu. 

6 Tapi seng iparhatongon uhurhu lobei barita ai, 
paima roh ahu, anjaha iidah matangku sandiri ai: 
hape tonggor ma, satongah humbani habanggalon 
ni hapentaranmu seng ibaritahon hu bangku: ilobihi 
ham do barita na hubogei ai. 

7 Martuah ma parinangonmu, martuah ma pakon 
juakjuakmu, na marugas tongtong i lobeimu 
pabogei-bogei hapentaranmu. 

8 Pinuji ma Jahowa Naibatamu, na marosuh 
mangidah ham, gabe ipabangkit ham bani 
paratas-Ni, gabe raja bani Jahowa Naibatamu. 
Halani holong ni uhur ni Naibatamu bani Israel, 
anjaha sihol patotapon-Ni ai ronsi sadokah ni 
dokahni, mambahen ipabangkit Naibata ham gabe 

raja manggomgom sidea, ase idalankon ham uhum 
pakon hapintoran.” 

9Dob ai ibere naboru ai ma hubani raja ai 
saratus dua puluh talenta omas pakon rium-riuman, 
rompah buei tumang ampa mata intan, seng ongga 
be roh rium-riuman, rompah sonai bueini, songon 
na binere ni raja naboru na hun Seba ai bani Raja 
Salomo. 

10 Ambahni ai iboan juakjuak ni si Hiram pakon 
juakjuak ni si Salomo do, ai ma sialop omas hun 
Opir, hayu jati ampa mata intan. 

11 jhatahon raja ai ma paulion andar bani Rumah 
ni Jahowa ampa bani rumah ni raja ai, sonai homa 
husapi pakon tulila bani sipandoding, seng dong 
ongga taridah hayu na sonai ai na saindokah itanoh 
Juda. 

12 Raja Salomo pe, ibere do bani raja naboru na hun 
Seba ai, sagala na pinarsintani ampa na pinindoni, 
lobih humbani na binereni hubani raja ai. Dob ai 
mulak ma ia rap pakon juakjuakni hu tanohni. 


Pansarian pakon Habayakon ni Raja Salomo 


13 la borat ni omas, na roh hubani si Salomo ibagas 
satahun, onom ratus onom puluh onom talenta 
omas do, 

14 sobalini na binoan ni partiga-tiga ampa saudagar; 
anjaha ganup raja ni halak Arab ampa halak na 


2 Kronika 9 1637 


bayak i tanoh ai mamboan omas pakon pirak hubani 
si Salomo. 

15 hatahon Raja Salomo ma paulihon dua ratus 
gantar omas na banggal; pala do onom ratus sekel 
omas ilampiskon bani sada gantar. 

16 Ambahni ai tolu ratus gantar omas na etek: ai tolu 
ratus sekel omas do ilampiskon bani sada gantar ai. 
Hu rumah harangan Libanon do inahkon raja ai ai. 
17 Ipauli raja ai do homa sada paratas gading, anjaha 
ilampis do ai bani omas pitah. 

18 Onom do talkah ni paratas ai, anjaha adong do 
sada tampeian ni nahei humbani omas longkot 
hubani paratas ai, anjaha bani angkup lopah 
hundulan ai adong do tampeian ni tangan anjaha 
jongjong do dua singa i lambung ni tampeian ni 
tangan ai. 

19 Anjaha sapuluh dua singa do jongjong bani talkah 
na onom ai, angkup lopah: seng dong ongga na 
sonai ai ipauli bani harajaon na ijahanin pe. 

20 Sonai homa haganup panginuman ni Raja Salomo 
humbani omas do, anjaha haganup parugas ni 
rumah harangan Libanon ai pe humbani omas pitah 
do, ai songon na so marguna do pirak bani uhur ni 
halak sanggah bani panorang ni si Salomo. 

21 Ai laho do kapal ni raja ai hu Tarsis rap pakon 
juakjuak ni si Hiram; sahali ibagas tolu tahun roh do 
kapal Tarsis mamboan omas, pirak, gading, bodat 
ampa uou. 

22 Ase timbulan do Raja Salomo humbani haganup 
raja ni tanoh on pasal habayakon ampa hapentaran. 
23 Sihol do idahon ni ganup raja na i tanoh on bohi 
ni si Salomo, laho mambogei hapentaranni, na dob 
binere ni Naibata hubagas uhurni. 

24 Ganup sidea marsiboan siluahni, ai ma parugas 
pirak ampa omas, pakeian sinjata pakon rium- 
riuman, huda pakon halode, siap tahun. 

25 Adong do bani si Salomo ompat ribu parianan 
bani huda pakon gareta, pakon sapuluh dua ribu 
halak siajak huda, na ninahkonni ibagas huta 
pargaretaan ampa i Jerusalem i lambung ni raja ai. 
26 la do manggomgom ganup raja singgan ni Bah 
Eprat das hu tanoh ni halak Palistim das hu 
parbalogan ni Masir. 

27 Jadi ipatumpu raja ai ma pirak i Jerusalem songon 
buei ni batu, anjaha hayu ares songon jambu tubuh 
i tanoh bornoh bueini. 

28 la harohan ni huda hubani si Salomo, ai ma hun 
Masir ampa hun haganup nagori na inggot ai. 


Parmatei ni si Salomo 
(ay. 29-31: pausih 1 Raj. 11:41-43) 


29|a barita na tading ai ope pasal si Salomo, 
humbani mungkahni das hubani ujungni, ai lang 
tarsurat do ai ibagas Barita ni Nabi Natan pakon 
ibagas Buku Panjahaion ni si Ahia na hun Silo, 
ampa ibagas Buku Pangungkabon ni si Jedi, halak 

na marpanonggoran ai dompak si Jerobeam, anak 
ni si Nebat? 

30Ompat puluh tahun do dokahni si Salomo 
manggomgom ganup halak Israel, i Jerusalem. 
81Dob ai modom ma si Salomo rap pakon 
ompungni, anjaha itanom ma ia ibagas huta ni si 
Daud, bapani ai. Jadi si Rehabeam, anakni ai ma 
bangkit raja manggantihsi. 


Bolah Dua Harajaon ai 
(Pausih 2 Raj. 12:1-19) 


10 1 Dob ai laho ma si Rehabeam hu Sikem, 
ai domma roh ganup halak Israel hu Sikem 
sihol manrajahonsi. 

2 Jadi dob ibogei si Jerobeam, anak ni si Nebat barita 
ai, (ai i Masir do ia, hujai do ia maporus halani Raja 
Salomo), gabe mulak ma ia hun Masir, 

3 ai domma isuruh sidea hinan suruhanni mandilosi. 
Dob ai roh ma si Jerobeam rap pakon ganup Israel, 
marsahap ma sidea rap pakon si Rehabeam, nini 
ma, 

4 “Borat do pasangannami ibahen bapanta. Ai pe 
pahampung ham ma rodi na borat, na binahen 
ni bapanta ai pakon pasangan na borat, na 
tinampeihonni ai bennami, ase ra hanami unduk 
bamu.” 

> Tapi nini ma dompak sidea, “Roh ma nasiam hu 
bangku tolu ari nari.” Jadi laho ma bangsa ai. 

6Dob ai manriah raja Rehabeam rap pakon 
partua-partua, hasoman ni si Salomo, bapani ai, 
sapanriahan, sanggah bani goluhni, nini ma, “Naha 
do podah nasiam bangku, laho mambalosi bangsa 
on?” 

7 Jadi nini sidea ma hu bani, “Anggo basar ham bani 
bangsa on anjaha ihatahon ham hata na lamlam 
bani sidea, jadi pambalosi ma sidea bamu sadokah 
ham manggoluh.” 

8Tapi seng itangihon podah, na pinodahkon ni 
partua-partua ai bani, jadi laho ma ia manriah rap 
pakon halak siposonan, hasomanni magodang, na 
marugas i lobeini. 

9Dob ai nini ma dompak sidea, “Aha do podah 
nasiam, bahen balosta hubani bangsa on, na 
mangkatahon bangku, “Pahampung ham ma 
pasangan, na tinampeihon ni bapanta bannami?” 

10 Jadi nini halak siposonan, hasomanni magodang 
ai ma bani, “Sonon ma hatahon ham hubani bangsa 
on, na mangkatahon bamu: Borat do pasangan, na 
binahen ni bapanta bannami, pahampung ham ma 
ai hubannami, “Banggalan do didihilhu ase haehae 
ni bapa. 

11 Borat pe pasangan na tinampeihon ni bapa bani 
nasiam, lambin boratni ope ai bahenonku: ia bapa 
lonsing-lonsing do ibahen maminsang nasiam, tapi 
anggo ahu gansip golang do bahenonku maminsang 
nasiam.” 

12 Jadi patolu-arihon roh ma si Jerobeam rap pakon 
ganup bangsa ai marayak si Rehabeam, songon na 
hinatahon ni raja ai hinan, “Roh ma nasiam use hu 
bangku patolu-arihon.” 

13 Jadi koras ma balos ni raja ai bani sidea: seng 
ibalosi raja ai podah ni partua-partua ai, 

14 tapi ihatahon ma bani sidea romban hubani 
podah ni halak siposonan ai, “Borat pe pasangan 
na tinampeihon ni bapa bani nasiam, tapi lambin 
boratni ope ai bahenonku, ia bapa lonsing-lonsing 
do ibahen maminsang nasiam, tapi anggo ahu 
gansip golang do bahenonku maminsang nasiam.” 
15 Ase seng ibalosi raja ai pangindoan ni bangsa ai: 
ai sonai do panaktakkon ni Naibata, ase ipasaud 
Jahowa hata-Ni, na dob hinatahon-Ni marhitei si 
Ahia, na hun Silo, hubani si Jerobeam, anak ni si 
Nebat. 

16 Jadi dob iidah ganup Israel, na so binalosan ni 
raja ai pangindoan ni sidea, nini bangsa ai ma 
mambalosi raja ai, “Aha ma rupeita bani si Daud? 
Seng dong siteanonta humbani anak ni si Isai. Laita, 
alo Israel, ganup mulak hu lampolamponi bei! On 
pe, rumahmu sandiri ma paingat-ingat, alo Daud!” 
Dob ai mulak ma ganup Israel, hu lampolamponi 
bei. 

17 Tapi halak Israel, na marianan i huta Juda, si 
Rehabeam do manrajai sidea. 

18 Sanggah isuruh si Rehabeam si Adoram, kopala ni 
sipatumpu guguan, ipargijig halak Israel ma ia matei 
bani batu, tarolos ma Raja Rehabeam naik hubagas 
garetani, laho maporus hu Jerusalem. 

19 Sonai ma parbalik ni Israel humbani ginompar ni 
si Daud ronsi sadari on. 


Si Rehabeam Ilanglangi Nabi Semaya 
Marmunsuh dompak Israel 


(ay. 1-4: pausih 1 Raj. 12:21-24) 


11 1 Jadi dob das si Rehabeam i Jerusalem, 
ipatumpu ma ganup ginompar ni Juda 
pakon Benjamin, saratus ualuh puluh ribu halak 
siparmunsuh na pinilih, sihol marmunsuh dompak 
Israel, laho pasuangkon harajaon ai bani si 
Rehabeam. 

2 Tapi roh ma hata ni Jahowa hubani si Semaya, 
halak ni Naibata ai, sonon, 

3 “Hatahon ma hubani si Rehabeam, anak ni si 
Salomo, raja ni Juda pakon hubani ganup Israel, na 
i Juda ampa na i Benjamin. 

4Sonon do hata ni Jahowa, “Seng bulih nasiam 
tangkog, laho marporang dompak sanina nasiam. 
Mulak ma nasiam ganup hu rumahni bei, ai hun 
Bangku do harorohan ni ai.” Itangihon sidea do 
hata ni Jahowa, mulak ma sidea, seng saud laho 
sidea manjumpahkon si Jerobeam. 

Panrajaion ni si Rehabeam 


> Marianan i Jerusalem do si Rehabeam. Jadi ipauli 
ma huta i Juda bahen partahanan, 

6 ai ma Betlehem, Etam, Tekoa, 

7 Bet-Sur, Soko, Adullam, 

8 Gat, Maresa, Sip, 

9 Adoraim, Lakis, Aseka, 

10 Sorea, Ayalon ampa Hebron: ai ma huta na 
marbatar-batar i Juda pakon i Benjamin. 

11 |patoguh do sagala benteng ai, anjaha inahkon 
hujai puanglima, ambahni ai bohal, minak pakon 
anggur. 

12 'nahkon do homa hubagas ganup huta ai gantar 
pakon tanja, anjaha toguh tumang do sagala huta 
ai ibahen. Ase mambalosi hubani do Juda pakon 
Benjamin. 


Maporus Malim pakon Halak Levi hu Jerusalem 


13 Dob ai martumpu ma malim pakon halak Levi na 
i sab Israel, humbani ganup ianan, na niiankon ni 
sidea, laho marayak si Rehabeam. 

14 hi itadingkon halak Levi do tanoh ni sidea ampa 
ugas-ugas ni sidea, gabe laho ma sidea hu Juda 
pakon Jerusalem. Ai ipabali si Jerobeam ampa 
anakni ai do sidea hun jabatan hamalimon i lobei 
ni Jahowa, 

15 anjaha ipabangkit ma malimni, i rumah 
panumbahan na i buntu-buntu, bani begu-begu 
juma pakon bani lombu na pinaulini ai. 

16 Mangihut do homa hubani halak Levi humbani 
ganup marga ni halak Israel, halak na mangindahi 
Jahowa, Naibata ni Israel, humbani gok ni uhur 
ni sidea; roh do sidea hu Jerusalem manggalang 
hubani Jahowa, Naibata ni ompung ni sidea. 
17|patoguh sidea ma harajaon ni Juda anjaha 
ipatotap sidea ma panrajaion ni si Rehabeam, anak 
ni si Salomo, tolu tahun dokahni: ai tolu tahun 
do sidea mardalan bani dalan ni si Daud ampa si 
Salomo. 


Parinangon ampa Anak ni si Rehabeam 


18 Dob ai ibuat si Rehabeam ma si Mahalat, boru ni 
si Jerimot, anak ni si Daud, tinubuhkon ni si Abihail, 
boru ni si Eliab, anak ni si Isai, gabe parinangonni. 
19 Jadi itubuhkon ma bani anak: Si Jehus, si Semarya 
pakon si Saham. 

20 Dob ai ibuat use ma si Maeka, boru ni si Absalom, 
na manubuhkon bani: Si Abia, si Atai, si Sisa pakon 
si Selomit. 

21 Tapi holongan do uhur ni si Rehabeam mangidah 
si Maeka, boru ni si Absalom ase mangidah haganup 
parinangonni pakon binuatni na legan, ai adong 
do sapuluh ualuh parinangonni anjaha onom puluh 


2 Kronika 11-12 1645 


binuatni na legan anjaha itubuhkon ma bani dua 
puluh ualuh anak pakon onom puluh boru. 

22 [pabangkit si Rehabeam do si Abia, anak ni si 
Maeka, gabe pambobai anjaha kopala i tongah- 
tongah ni saninani, ai ia do sihol pabangkitonni 
gabe raja. 

23 Anjaha pantas do pambahenanni, marhitei 
na nierapni deba humbani anakni hu sab tanoh 
Juda pakon Benjamin ibagas ganup huta na 
binatar-bataranni ai, anjaha ibere do bani sidea 
sipanganon marlobih-lobih anjaha iririd do bani 
sidea parinangon. 


Raja Sisak Mamorang Juda. 
Parmatei ni si Rehabeam 


(Pausih 1 Raj. 14:21-31) 


12 1Dob lambin jonam harajaon ni si 
Rehabeam anjaha gogoh, itadingkon ma 
titah ni Jahowa, ia rap pakon ganup halak Israel. 

2 Halani ai, palima-tahunkon dob raja si Rehabeam, 
tangkog ma raja Sisak, raja ni Masir, mandorab 
Jerusalem, halani na dob mardousa sidea dompak 
Jahowa, 

3 rap pakon saribu dua ratus gareta porang pakon 
onom puluh ribu halak siajak huda. Anjaha seng 
habilangan anggo halak simbuei, na roh rap pakonsi 
hun tanoh Masir: halak Libia, Suki pakon Etiopia. 

4Dob ai italuhon ma ganup huta na pinatoguh i 
Juda, pala das ia hu Jerusalem. 

3 Dob ai roh ma nabi Semaya marayak si Rehabeam 
pakon kopala-kopala hun Juda, na dob martumpu 
hu Jerusalem halani si Sisak, anjaha nini ma 
dompak sidea, “Sonon do hata ni Jahowa: Domma 
itadingkon hanima Ahu, Ahu pe tadingkonon-Ku ma 
hanima laho padaskon hubagas tangan ni si Sisak.” 
6 Jadi ipaunduk kopala-kopala ni halak ni Israel 
pakon raja ai ma uhurni, nini sidea ma, “Bonar do 
Jahowa.” 

7Dob iidah Jahowa na dob ipaunduk sidea uhur 
ni sidea, roh ma hata ni Jahowa hubani si Semaya 
sonon, “Domma ipaunduk sidea uhur ni sidea, 
halani ai seng be magou sidea bahenon-Ku, podas 
ma bereon-Ku haluahon bani sidea, anjaha seng 
be useihonon-Ku ringis-Hu hu Jerusalem marhitei 
tangan ni si Sisak. 

8 Tapi maningon unduk do sidea bani, ase ibotoh 
sidea aha do artini na mambalosi Ahu pakon na 
mambalosi harajaon na i tanoh on.” 

3 Ase tangkog ma raja Sisak hun Masir mandorab 
Jerusalem: ibuat ma arta hun Rumah ni Jahowa 
pakon arta na i rumah ni raja ai, sabonar haganup 
do ibuat ronsi gantar omas, na pinauli ni si Salomo. 
10 Dob ai ihatahon Raja Rehabeam ma paulihon 
gantar-gantar tombaga bahen gantihni, anjaha 

iondoskon ma ai hu tangan ni pambobai ni bala, na 
marjaga i lambung ni rumah ni raja ai. 

11 Barang piga hali pe raja ai masuk hu Rumah ni 
Jahowa, sai roh do parjaga ai mangusung gantar- 
gantar ai, dob ai ipaulak ma use ai hu kamar jaga. 
12 Halani na pinaundukni ai uhurni surut ma ringis ni 
Jahowa hun bani, gabe seng siap tumang ia ibahen: 
ambahni ai adong ope na madear i Juda. 

13 Ase i Jerusalem do si Rehabeam marianan anjaha 
manrajai. Marumur ompat puluh sada tahun do 
si Rehabeam sanggah na bangkit raja ia, anjaha 
sapuluh pitu tahun do ia manrajai i Jerusalem, ai 
ma huta, na pinilih ni Jahowa hubani ganup marga 
Israel, bahen ianan ni goran-Ni. Ia goran ni inang ni 
raja ai si Naema do, boru Ammon. 

14 Dob ai ihorjahon raja ai ma hajahaton, ai seng 
idompakkon uhurni mangindahi Jahowa. 

15Tapi anggo barita ni si Rehabeam, humbani 
mulani ronsi ujungni, ai lang tarsurat do ai ibagas 
Buku Barita ni Nabi Semaya, ampa si Iddo, halak 
na marpanonggoran ai? Tapi sai marnunut do tong 
hamunsuhon i holangkolang ni si Rehabeam ampa 
si Jerobeam. 

16 Dob ai modom ma si Rehabeam rap pakon 
ompungni, anjaha itanom ma ia ibagas huta ni si 
Daud: si Abia, anakni ai ma gabe raja manggantihsi. 

Talu Israel Ibahen Juda 
(Pausih 1 Raj. 15:1-8) 


13 1 Pasapuluhualuh-tahunkon dob raja si 
Jerobeam, bangkit raja ma si Abia i Juda. 

2 Tolu tahun dokahni manrajai ia i Jerusalem. Goran 
ni inangni si Mikaya do, boru ni si Uriel, hun Gibea. 
Dob ai tubuh ma hamunsuhon i holangkolang ni si 
Abia pakon si Jerobeam. 

3 Si Abia do na mamungkahkon hamunsuhon ai 
marhasoman bala ompat ratus ribu halak pilihan, 
halak siparporang na borani. Si Jerobeam pe 
ipaodor ma balani mangimbangsi, ualuh ratus ribu 
halak, halak na somal marmunsuh. 

4Dob ai tangkog ma si Abia hu atas ni Dolog 
Semaraim, na i pardologan ni Efraim, nini ma, 
“Tangar ma hatangkon ale Jerobeam ampa ganup 
Israel! 

3 Atene, ai lang ibotoh nasiam, na dob ibere 
Jahowa, Naibata ni Israel do harajaon ni Israel 
hubani si Daud ronsi sadokah ni dokahni, hubani 
pakon hubani ginomparni, pala marhasoman garam 
padan-Ni ai? 

6 Tapi manlawan ma si Jerobeam, anak ni si Nebat, 
juakjuak ni si Salomo, anak ni si Daud, manggeori 
dompak tuanni, 

Tanjaha martumpu do hu lambungni dalahi 
na hampung maruhur anjaha na so margagan, 


2 Kronika 13 1649 


mangimbang si Rehabeam, anak ni si Salomo, 
sanggah poso ope si Rehabeam, gabe seng pag ia 
mangimbang sidea. 

8 Hape isurahon nasiam do nuan sihol manlawan 
harajaon ni Jahowa, na ibagas tangan ni anak ni si 
Daud, halani na buei ai nasiam, anjaha na i lambung 
nasiam ai lombu omas, na pinauli ni si Jerobeam, 
bahen naibata na legan bani nasiam. 

P Ai lang domma iusir nasiam malim ni Jahowa, 
ginompar ni si Aron pakon halak Levi, anjaha 
ipabangkit nasiam malim  nasiam sandiri 
mangihutkon aturan ni bangsa sipajuh begu-begu? 
Ganup na roh mamboan sada lombu poso-poso 
pakon pitu biribiri tunggal, laho mangindo 
pabangkitkonsi, ai do ipabangkit nasiam gabe 
malim bani naibata na legan. 

10 Tapi Jahowa do Naibatanami, seng itadingkon 
hanami la, anjaha anak ni si Aron do na marugas 
bani Jahowa songon malim, anjaha halak Levi 
mandalankon horjani. 

11 Ganup sogod pakon ganup bodari do sidea 
manutung galangan situtungon bani Jahowa, sonai 
homa na misbou marbagei-bagei, inahkon sidea do 
homa ruti sigalangkonon ai i atas meja na humbani 
omas pitah ai: anjaha iuras sidea do ganup bodari 
parpalitaan omas ai, ase gara palitani ai ganup 
bodari: ai ibalosi hanami do parentah ni Jahowa, 

Naibatanami, tapi anggo nasiam domma itadingkon 
nasiam la. 

12Tonggor ma, Naibata do na mambobahon 
hanami pakon malim-Ni sipartarompit, na 
sinompul ni sidea manlawan nasiam. Nasiam 
ginompar ni Israel, ulang ma marporang nasiam 
dompak Naibata ni ompung nasiam, ai seng anjai 
monang nasiam.” 

13 Tapi ihatahon si Jerobeam ma bala sipangonggopi 
roh hun pudi ni sidea, gabe hampit lobei ni Juda 
ma hulanan ni si Jerobeam, anjaha sipangonggopi 
ai hun pudi ni sidea. 

14 Jadi sanggah na marhusor ai halak Juda, tonggor 
ma, turtar ma porang dompak sidea hun lobei 
pakon hun pudi. Jadi doruh-doruh ma sidea hubani 
Jahowa, anjaha malim manompul tarompitni bei. 
15 Dob ai marsurak porang ma halak Juda gogoh- 
gogoh. Jadi dob marsurak halak Juda ai, italuhon 
Naibata ma si Jerobeam pakon ganup halak Israel 
i lobei ni si Abia pakon halak Juda. 

16 Maporus ma halak Israel i lobei ni Juda, anjaha 
iondoskon ma sidea hubagas tangan ni sidea. 

17 Bajan tumang do pamunuhon ni si Abia pakon 
bangsani ai bani sidea. Radag do humbani halak 
Israel lima ratus ribu halak na tarpilih. 

18Talu tumang do halak Israel ijia, tapi lambin 
margogoh ma anggo halak Juda, halani 

marpangunsandeian sidea hubani Jahowa, Naibata 
ni ompung ni sidea. 

19 layak si Abia ma si Jerobeam anjaha itaban ma 
piga-piga huta hun bani: Betel pakon dusunni, 
Jesana pakon dusunni, Epron pakon dusunni. 

20 Seng mulak margogoh be si Jerobeam sadokah 
goluh ni si Abia. Dob ai itompas Jahowa ma ia, lanjar 
matei. 

21Tapi lambin mardohar do si Abia; ibuat ma 
sapuluh ompat naboru bahen parinangonni, anjaha 
tubuh ma bani dua puluh dua anak pakon sapuluh 
onom boru. 

22 Barita na legan pasal si Abia, na binahenni pakon 
na sinahapkonni, tarsurat do ai ibagas Buku Barita 
ni Nabi Iddo. 


Panrajaion ni si Asa 
(ay. 1-5: pausih 1 Raj. 15:11-12) 


14 1Dob ai modom ma si Abia rap pakon 
ompungni, anjaha itanom ma ia i huta ni si 
Daud: jadi si Asa, anakni ai ma bangkit raja gantihni. 
2 Ihorjahon si Asa do na dear jaha na hinarosuhkon 
ni Jahowa, Naibatani ai. 

3|padaoh do anjapanjap panggalangan bani 
naibata na legan pakon panumbahan na bani 
buntu-buntu, ibolahi do gana-gana anjaha irobohi 
do tiang sisombahon. 

4 Iparentahkon ma halak Juda mangindahi Jahowa, 
Naibata ni ompung ni sidea, anjaha mangkorjahon 
titah-Ni pakon tonah-Ni. 

3 Ipadaoh do homa humbani ganup huta ni Juda 
sagala panumbahan na bani buntu-buntu pakon 
tiang sisombahon. Jadi sonang ma harajaon ai 
ibagas panrajaionni. 

6 Ipauli do huta na marbatar-batar i Juda, halani 
sonang do tanoh ai, anjaha seng masa hamunsuhon 
dompaksi bani tahun-tahun ai, ai itumpak Jahowa 
do ia marsonang-sonang. 

7Ai nini raja ai do dompak halak Juda, “Pauli 
hita ma huta on anjaha patoguh hita tembokni 
inggot anjaha marmanara, marhorbangan pakon 
marpating-pating, ai hita ope simada tanoh on. 
Halani ipindahi hita do Jahowa, Naibatanta, gabe 
ipindahi do hita, gabe ibere do banta damei inggot.” 
Jadi ipungkah sidea ma, anjaha manjadi do. 
8Adong do bani si Asa bala tolu ratus ribu 
halak humbani Juda, na margantar-gantar ampa na 
martanja, pakon dua ratus ualuh puluh ribu halak 
humbani Benjamin, na margantar-gantar pakon 
siparpanah, ganupan ai halak siparmunsuh na 
borani do. 

3 Dob ai bingkat ma mandorab sidea si Sera, halak 
Etiopia ai, rap pakon balani sajuta halak pakon tolu 
ratus gareta porang, pala das ia hu Maresa. 

10 Jadi bingkat ma si Asa manjumpahkonsi, anjaha 
ipaodor ma balani i pamah Sepata dohorhon 
Maresa. 

11Dob ai dilo-dilo ma si Asa hubani Jahowa, 
Naibatani, nini ma, “Ham Jahowa, seng dong 
sobali Ham, na boi mangurupi halak na so 
margogoh marimbang halak na gogoh. Sai urupi 
Ham ma hanami, Ham Jahowa, Naibatanami: ai 
marpangunsandeian Bamu do hanami, anjaha 
mangunsagahkon goran-Mu do hanami bingkat 
mangimbang halak na mabuei on. Ham Jahowa, 
Ham do Naibatanami, ise pe lang jolma na 
margogoh mangimbang Ham.” 

12 Dob ai italuhon Jahowa ma halak Etiopia ai i lobei 
ni si Asa pakon Juda, gabe maporus ma halak Etiopia 
ai. 

13 Ipardakdak si Asa pakon bangsa hasomanni ai 
ma sidea das hu Gerar, anjaha sonai ma bueini 
halak Etiopia radag, gabe sada pe lang dong tading 
manggoluh, ai marosak do sidea i lobei ni Jahowa 
pakon i lobei ni balani ai. Buei tumang do taban- 
taban jumpah halak Juda. 

14|taluhon sidea do homa ganup huta inggot ni 
Gerar, ai sogop do biar humbani Jahowa bani sidea. 
Irampas sidea do ganup huta; buei tumang do 
taban-taban ijai. 

15Sonai homa lampolampo ni siparpinahan 
iparreong sidea do, gabe ibuat sidea ma buei 

tumang biribiri pakon unta: dob ai mulak ma sidea 
hu Jerusalem. 


Pambahenan ni si Asa dompak 
Parnaibataon na Legan 


(ay. 16-18: pausih 1 Raj. 15:13-15) 


1 5 1 Dob ai sogop ma Tonduy ni Naibata hubani 
si Asarya, anak ni si Oded. 
2 Jadi laho ma ia marayak si Asa anjaha nini ma 
hu bani, “Tangihon ma ahu, ham Asa pakon 
ganup Juda ampa Benyamin. Ihasomani Jahowa 
do nasiam, anggo marsijoloman nasiam hu 
Bani. Anggo ipindahi nasiam la, sai na jumpah 
nasiam do la, tapi anggo itadingkon nasiam la, sai 
tadingkonon-Ni do nasiam. 
3 Dokah do halak Israel seng marnaibata na sintong, 
anjaha seng marmalim sipangajari anjaha seng 
martitah. 
4 Tapi anggo tarsosak sidea, mulak do sidea hubani 
Jahowa, Naibata ni Israel, ipindahi sidea do la, 
anjaha jumpah sidea do la. 
"Bani panorang ai seng marhasonangan halak 
kaluar pakon masuk, ai masa do hageoron bolon i 
tongah-tongah ni ganup pangisi ni tanoh ai. 
6Marsidoraban do ijia bangsa dompak bangsa, 
anjaha huta dompak huta; ai isonggoti Naibata do 
sidea marhitei buei hasosakan. 

7 Tapi anggo nasiam, tenger ma uhur nasiam anjaha 
ulang ma galek tangan nasiam, ai sai na dapotan 
upah do horja nasiam.” 

8 Jadi dob ibogei si Asa hata ai pakon panjahaion 
ai, na hinatahon ni Nabi Asarya, anak ni si Oded ai, 
gabe tenger ma uhurni, anjaha ipadaoh ma sagala 
gana-gana sihagigihononkon hun ganup tanoh Juda 
pakon Benyamin ampa humbani huta-huta, na 
tinaluhonni i Dolog Efraim, anjaha ipabayu do 
anjapanjap ni Jahowa, na i lobei ni surambih ni 
Rumah ni Jahowa. 

3 Dob ai ipatumpu ma ganup Juda pakon Benyamin 
sonai homa ganup halak Efraim, Manasse ampa 
Simeon, na manginsolat i tongah-tongah ni sidea, 
ai buei tumang do humbani halak Israel mandipar 
hu bani, dob iidah sidea, Jahowa Naibatani do 
mangkasomanisi. 

10 Jadi martumpu ma sidea hu Jerusalem bani bulan 
tolu, pasapuluhlima-tahunkon dob manrajai si Asa. 
11 Manggalang ma sidea bani na sadari ai hubani 
Jahowa humbani taban-taban na binoan ni sidea ai, 
pitu ratus lombu pakon pitu ribu biribiri. 
12|paratah sidea ma padanni laho mangindahi 
Jahowa, Naibata ni ompung ni sidea, humbani gok 
ni uhurni pakon humbani gok ni tonduy ni sidea. 

13 Anjaha barang ise na so mangindahi Jahowa, 
Naibata ni Israel, maningon marutang hosah do, 

dakdanak barang na magodang, dalahi barang 
naboru. 

14Pala do marbulawan sidea hubani Jahowa 
marhasoman sora na gogoh, anjaha marhasoman 
olob-olob, tarompit pakon tanduk. 

15 Marmalas ni uhur do ganup Juda pasal bulawan 
ai, ai humbani gok ni uhur ni sidea do sidea 
marbulawan, anjaha humbani gok ni uhur ni 
sidea do ipindahi sidea la, gabe jumpah sidea ma 
la tongon, anjaha ibere Jahowa ma bani sidea 
hasonangan inggot. 

16 Age si Maaka, inangni ai, ipaturun Raja Asa do 
humbani jabatan harajaon, halani na pinaulini ai 
sada gana-gana bani sisombahon Ashera. Dob ai 
ireongkon si Asa ma gana-gana ai, anjaha itutung i 
habuangan ni Bah Kidron. 

17 Tapi seng ipadaoh anggo panumbahan na i 
buntu-buntu humbani Israel: age pe tong do namin 
marsijoloman uhur ni si Asa bani Jahowa sadokah 
manggoluh ia. 

18 iboan do homa hubagas Rumah ni Naibata 
sibere-bere na mapansing, na humbani bapani 
pakon sibere-bere na mapansingni sandiri, omas, 
pirak, pakon parugas marbagei-bagei. 

19 Anjaha seng dong masa hamunsuhon das ronsi 
patolupuluhlima-tahunkon dob manrajai si Asa. 

Parpadanan ni si Asa pakon Halak 
Aram Mangimbang Israel 


Parmatei ni si Asa 
(ay. 11-14: pausih 1 Raj. 15:23-24) 


1 Patolupuluhonom-tahunkon dob manrajai 
16 si Asa, tangkog ma si Baesa, raja ni Israel 
mandorab Juda, anjaha ipatoguh ma Rama, ase 
ulang boi atap ise hujai-hujon marayak si Asa, raja 
ni Juda. 
2 Dob ai ibuat si Asa ma humbani parartaan na i 
Rumah ni Jahowa pakon na i rumah ni raja ai omas 
pakon pirak, anjaha itongoshon ma ai hubani si 
Benhadad, raja ni Aram, na marianan i Damaskus, 
nini ma, 
3 “Domma adong hinan i  tongah-tongahta 
parpadanan, sonai homa i tongah-tongah ni 
bapanta, tonggor ma, na manongos pirak pakon 
omas do ahu bamu; ai pe, putushon ham ma 
padanmu pakon si Baesa, raja hun Israel, ase surut 
ia humbangku.” 
4 Jadi itangihon si Benhadad ma hata ni raja Asa 
ai, anjaha isuruh ma pambobai ni balani mandorab 
huta-huta ni Israel, gabe itaban sidea ma huta lyon, 
Dan, Abelmaim pakon ganup huta parbohalan na i 
Naptali. 

3 Dob ibogei si Baesa ai, maronti ma ia patoguhkon 
Rama, ipasaran ma horjani ai. 

6 Dob ai iharah raja Asa ma ganup Juda, anjaha ibuat 
sidea ma ganup batu pakon parhayu ni huta Rama, 
na pinakei ni si Baesa patoguh Rama, anjaha ipakei 
raja ai ma ai pauli huta Geba pakon Mispa. 

7ljia ma roh Nabi Hanani marayak si Asa, 
raja ni Juda, anjaha nini ma hu bani, “Halani 
marpangunsandeian ham hubani raja Aram, 
seng marpangunsandeian ham hubani Jahowa, 
Naibatamu, maluah ma bala ni raja Aram hun 
tanganmu. 

8 Ai lang buei tumang do bala ni halak Etiopia 
pakon halak Libia na ijia marhasoman buei tumang 
gareta porang pakon bala siparhuda? Tapi halani na 
marpangunsandeian ham bani Jahowa, iondoskon 
Jahowa do sidea hubagas tanganmu. 

3 Ai manatap manonggor do mata ni Jahowa hu 
sab tanoh on, laho mambere gogoh hubani halak 
paruhur na marsijoloman hu Bani. Halani ai, horja 
haotoon do na binahenmu on, ai hunjon hujanan 
masa ma hamunsuhon tong dompak ham.” 

10 Jadi manringis ma si Asa bani halak na 
marpanonggoran ai, ibayangkon ma ia ibagas 
tutupan, ai manggila do ia bani halani pahara ai, 
ambahni ai iarsik si Asa do piga-piga halak ijia 
humbani bangsa ai. 

11 Tonggor ma, barita ni si Asa humbani mungkahni 
das hubani ujungni, tarsurat do ai ibagas Buku ni 
Raja-raja Juda pakon Israel. 

12 Patolupuluhsiah-tahunkon dob marrajai ia 
boritan ma si Asa bani naheini anjaha parah 
tumang do naboritni ai; age sanggah naboritan ai, 
seng ipindahi uhurni Jahowa, tapi sipanambari do. 
13 Dob ai modom ma si Asa rap pakon ompungni: 
paompatpuluhsada-tahunkon dob manrajai ia, 
matei ma ia. 

14 |tanom ma ia ibagas tanoman na pinahurakkonni 
bani sandiri i huta ni si Daud. Itibalhon ma ia 
bani apeini, na dob nigokan marhitei rium-riuman 
na marbagei-bagei, na pinasirsir ni tukang pulung; 
anjaha ipagara sidea do homa apuy bolon laho 
pasangapkonsi. 


Panrajaion pakon Kuasa ni si Josafat 


17 1Dob ai si Josafat, anakni ai ma bangkit 
raja manggantihsi, anjaha ipongutkon do 
mangimbang Israel. 

2 Ibagihon do bala bani ganup huta ni Juda na 
pinatoguh ai, pakon pangawalan i Juda ampa i huta- 
huta ni Efraim, sagala na tinaluhon ni si Asa, bapani 
ai. 

3 Ihasomani Jahowa do si Josafat, ai marparlahou 
do ia songon parlahou ni si Daud, ompungni ai, bani 
mungkahni hinan; seng marsungkun ia bani Baal. 

4 Sai ipindahi uhurni do Naibata ni bapani anjaha 
marparlahou do ia domu hubani tonahni, seng 
songon pambahen ni halak Israel ibahen. 

“Jadi ipatotap Jahowa ma harajaonni ibagas 
tanganni, ganup do halak Juda mambere sohei 
bani si Josafat, gabe bayak anjaha sangap tumang 
ma ia. 

6 Lambin pongkut do uhurni mardalan bani dalan ni 
Jahowa: ambahni ai ipadaoh do panumbahan na i 
buntu-buntu pakon sisombahon Ashera hun Juda. 
7Patolu-tahunkon dob raja ia, isuruh ma 
pangopalai: Si Benhail, si Obaja, si Sakaria, si 
Nataneel pakon si Mikaya, laho mangajari i 
huta-huta ni Juda, 

8 anjaha hasoman ni sidea humbani halak Levi: 
Si Semaya, si Netanya, si Sebaya, si Asael, si 
Semiramot, si Jonatan, si Adonia, si Tobia pakon 
si Tob-Adonia, ambahni ai malim Elisama pakon si 
Joram. 

3 Jadi mangajari ma sidea i Juda, iboan sidea do 
buku titah ni Jahowa, isiari sidea do ganup huta ni 
Juda inggot anjaha iajari ma halak simbuei ai. 

10 Jadi sogop ma biar humbani Jahowa hubani 
haganup harajaon inggot ni Juda, gabe seng dong 
na mambahen parporangan dompak si Josafat. 

11 Deba humbani halak Palistim mambahen siluah 
do hubani si Josafat pakon pirak bahen sohei, sonai 
homa halak Arab iboan do bani pinahan, pitu ribu 

pitu ratus biribiri tunggal, ampa pitu ribu pitu ratus 
hambing tunggal. 

12 Jadi lambin dokah lambin timbul ma si Josafat. 
Ipauli ma i Juda benteng-benteng pakon huta 
parbohalan. 

13 Buei tumang do bohal ipatumpu i huta-huta ni 
Juda, anjaha adong do tentarani, halak na borani- 
borani i Jerusalem. 

14 Anjaha on do bilangan ni sidea mar sasaompung. 
Humbani si Juda, kopala ni mar sasaribu: Kopala 
Adna rap pakon tolu ratus ribu halak tentara na 
borani-borani: 

15hasomanni kopala Johanan, rap pakonsi dua 
ratus ualuh puluh ribu halak, 

16 hasomanni use, ai ma si Amasya, anak ni si Sikri, 
na mangondoskon dirini hubani Jahowa humbani 
gok ni uhurni, rap pakonsi dua ratus ribu halak 
tentara na borani-borani. 

17 Humbani Benjamin, si Elyada, halak na borani 
ai, rap pakon dua ratus ualuh puluh ribu halak, na 
marpanah ampa margantar-gantar. 

18 Ambahni ai si Josabat rap pakon saratus ualuh 
puluh ribu halak, na gopas bingkat hu parporangan. 
19 Ai ma siparugas bani raja ai, sobali na binagihon 
ni raja ai hubagas huta-huta na pinatoguh bani sab 
Juda. 

Parpadanan ni si Josafat pakon si Ahab 
(Pausih 1 Raj. 22) 


18 1 Jadi dob bayak anjaha sangap si Josafat, 
ipungkah ma martondong hubani si Ahab. 

2 Dob piga-piga tahun tuad ma ia hu Samaria hubani 
si Ahab. Dob ai ihatahon si Ahab ma sayaton bani 
raja ai pakon bani hasomanni buei biribiri pakon 
lombu, dob ai iojur ma ia tangkog mangimbang 
Ramot-Gilead. 

3 Nini si Ahab, raja ni Israel ai ma bani si Josafat, 
raja ni Juda, “Ra do ham tangkog rap pakon ahu hu 
Ramot-Gilead?” Nini ma mambalosi, “Ia sonin ham, 
sonai do ahu, ai sonin bangsamu sonai do homa 
bangsangku. Dihut pe ahu rap pakon ham bingkat 
hu parmunsuhan.” 

4 Ambahni ai nini si Josafat do dompak raja ni Israel, 
“Mahua ma sungkun hita lobei hata ni Jahowa.” 

3 Dob ai ipatumpu raja ni Israel ma nabi-nabi ompat 
ratus halak, anjaha isungkun ma sidea, “Bulih 
do ahu bingkat marporang dompak Ramot-Gilead, 
barang sabonar na so bulih do?” Nini sidea ma, 
“Bingkat ma, ondoskonon ni Naibata ma huta ai 
hubagas tangan ni raja in.” 

6 Tapi nini si Josafat ma, “Ai seng adong be ijon age 
sada nabi ni Jahowa, ase ia sungkun hita?” 

7 Nini raja ni Israel ma dompak si Josafat, “Adong 
ope ijon sada halak nari, marhiteihonsi tarsungkun 

do Jahowa, tapi sogam do uhurhu mangidahsi, ai 
seng dong ongga na madear panjahaionni bangku, 
pitah hamagouan do tong, ai ma si Mika, anak ni si 
Jimla.” Nini si Josafat ma, “Ulang ma sonai hata ni 
raja in.” 

8 Dob ai idilo raja ai ma sada halak siramotkon 
rumahni, nini ma, “Alopi ma podas hujon si Mika, 
anak ni si Jimla.” 

9Sanggah na hundul ai raja ni Israel pakon si 
Josafat, raja ni Juda, bani pardogeian, bani labah ni 
horbangan ni Samaria, ganup hundul bani paratasni 
bei marpakeian harajaon, anjaha ganupan nabi ai 
manjahai i lobei ni sidea, 

10 jpadear si Sedekia, anak ni si Kenana ma bani 
sada tanduk bosi, anjaha nini ma, “Sonon do hata 
ni Jahowa: Marhitei on ma duguonmu halak Aram, 
ronsi siap sidea bahenonmu.” 

11 Ganupan nabi ai sonai do panjahaion ni sidea, 
nini sidea do, “Tangkog ma ham hu Ramot-Gilead, 
sai na monang do ham: sai na ondoskonon ni 
Jahowa do ai hubagas tangan ni raja in.” 

12 Tapi nini suruhan, na sinuruh mangalopi si Mika 
ai ma hu bani, “Tonggor ma, sahata do nabi-nabi 
ai mangkatahon na madear hubani raja ai, on pe 
hatahon ham ma songon hata ni sidea ai ganup, 
anjaha ambilankon ham ma na madear.” 

13Tapi nini si Mika ma, “Songon sintongni 
manggoluh Jahowa, barang aha na hinatahon ni 
Naibatangku, ai do hatahononku.” 

14 Jadi dob das ia hu lobei ni raja ai, nini raja ai 
ma hubani, “Atene Mika, bulih do hanami tangkog 
hu Ramot-Gilead barang sabonar na so bulih do?” 
Nini ma mambalosi, “Tangkog ma nasiam, sai na 
monang do nasiam! Sai na ondos do sidea hubagas 
tangan nasiam.” 

15 Tapi nini raja ai ma hu bani, “Maningon piga hali 
on do ham pabijaonku, paboa na so hatahononmu 
hubangku sobali hasintongan marhitei goran ni 
Jahowa?” 

16 Dob ai nini si Mika ma, “Domma hutatap haganup 
Israel, mambur merap i atas ni dolog, songon biribiri 
na so marparmahan. Anjaha nini Jahowa do, ‘Seng 
martuan be ganupan in; mulak bei ma ganup ibagas 
damei!” 

17 Dob ai nini raja ni Israel ma dompak si Josafat, 
“Ai lang domma hupatugah hinan bamu, na so 
tumaram madear panjahaionni hubangku, tapi 
pitah hamagouan do?” 

18 Nini si Mika ma, “Seng sonai! Tangihon ma hata ni 
Jahowa. Huidah do Jahowa hunduli atas paratas-Ni, 
anjaha ganup bala ni nagori atas jongjong i siamun- 
Ni pakon i sambilou-Ni. 

19 Nini Jahowa ma, ‘Ise ma na ra mangojur-ojur si 
Ahab, raja ni Israel, ase tangkog ia hu Ramot-Gilead, 

ase matei ia ijai? Dob ai marsihatahon hatani bei ma 
sidea.' 

20 Dob ai luar ma sada tonduy anjaha jongjong i 
lobei ni Jahowa, nini ma, “Ahu ma na mangojur- 
ojursi.” Nini Jahowa ma hubani, 'Marhitei aha?” 

21 Nini ma mambalosi, “Luar ma ahu gabe tonduy 
sipaoto-oto ibagas pamangan ni ganup nabini.' Dob 
ai nini Jahowa ma, Ho ma na mangojursi, anjaha 
monang ma ho, luar ma ho anjaha bahen ma sonai!' 
220n pe, tonggor ma, domma inahkon Jahowa 
tonduy sipaoto-oto ibagas pamangan ni nabi- 
nabimu on, ai domma ilumbahon Jahowa hinan roh 
hamagouan on bamu.” 

23Dob ai roh ma hun dohor si Sedekia, anak ni 
si Kenana, itompas ma huyum ni si Mika, anjaha 
nini ma, “Hun dalan ja minsah Tonduy ni Jahowa 
humbangku, laho marsahap hubam?” 

24 Nini si Mika ma mabalosi, “Tonggor ma, sampang 
ope idahonmu bani ari ai, sanggah na laho ho hu 
kamar parbagas laho manrogop.” 

25 Dob ai nini raja ni Israel ma, “Tangkap nasiam ma 
si Mika, anjaha boan nasiam ma ia mulak hubani si 
Amon, walikota ai, pakon hubani si Joas, anak ni raja 
in, 

26 anjaha hatahon ma, 'Sonon do hata ni raja in: 
Nahkon nasiam ma ia hu tutupan, anjaha bere 
nasiam ma bani ruti pakon bah otik-otik, paima 
mulak ahu mardamei-damei.” 

27 Nini si Mika ma, “Anggo marsonang-sonang do 
ham mulak, tongon ma, seng Jahowa na marsahap 
marhitei ahu. Tangar ma, nasiam bangsa-bangsa 
haganup.” 

28 Dob ai tangkog ma raja ni Israel pakon si Josafat, 
raja ni Juda hu Ramot-Gilead. 

29 Jadi nini raja ni Israel ma dompak si Josafat, 
“Paubah rupa ma ahu laho hu parporangan, tapi 
anggo ham pakeianmu hinan ma pakei ham.” Ase 
paubah rupa ma raja ni Israel, jadi laho ma sidea hu 
parporangan. 

30 Tapi domma iparentahkon raja ni Aram hinan 
hubani kopala ni gareta porangni, “Seng bulih 
dorabon nasiam atap ise, na etek barang na 
banggal, pitah raja ni Israel do.” 

31 Jadi dob iidah kopala ni gareta porang ai si 
Josafat, nini uhur ni sidea ma, “Seng tarbahen 
lang ai do raja ni Israel.” Jadi iinggoti sidea ma ia 
laho mandorabsi. Mandoruhi ma si Josafat, iurupi 
Jahowa ma ia, anjaha ipaundur Naibata ma sidea 
humbani. 

32 Dob iidah kopala ni gareta porang ai, sedo hape 
ia raja ni Israel, surut ma sidea humbani. 

33 Tapi adong ma sada halak na manembakkon 
panahni songon gijig-gijig borngin, gabe ihonai ma 
raja ni Israel bani pardomuan ni baju partahanan ai. 
Dob ai nini ma dompak sais ni gareta ai, “Husor, 

boan ma ahu hun parporangan on, ai domma 
ugahan ahu.” 

34 Halani na lambin garani do porang ai bani 
na sadari ai, lanjar jongjong do raja ai, itungkol 
ibagas garetani padompak-dompak pakon halak 
Aram layur ronsi bod ari; tapi sanggah parsundut ni 
mataniari matei ma ia. 


Nabi Jehu Manolsoli Raja Josafat 


19 1 Tapi anggo si Josafat, raja ni Juda, jorgit do 
das hu rumahni i Jerusalem. 

2 Dob ai kaluar ma manjumpahkonsi Nabi Jehu, 
anak ni si Hanani, anjaha nini ma dompak Raja 
Josafat, “Ai bulih do ninuhurmu urupan halak 
parjahat barang haholongan halak na marsogam ni 
uhur bani Jahowa? Manggila tumang do Jahowa 
halani ai mangidah ham. 

3 Tapi adong ope tene jumpah na madear bamu, 
ai isiaphon ham do sisombahon Ashera na i nagori 
on anjaha ipabulat ham do uhurmu mangindahi 
Naibata.” 


Parpatorsa ni si Josafat bani Paruhuman 


4 Marianan i Jerusalem do si Josafat. Dob ai iulaki 
ma use bingkat manorih bangsa ai hun Berseba das 
hu Dolog Efraim, anjaha iarahkon ma sidea mulak 
hubani Jahowa, Naibata ni ompung ni sidea. 

3 Dob ai ipabangkit ma panguhum i nagori ai, ibagas 
ganup huta ni Juda na pinatoguh, huta hu huta, 

6 anjaha nini ma dompak panguhum ai, “Pangkei 
ma nasiam bani sibahenon nasiam, ai seng bani 
jolma nasiam manguhum, tapi bani Jahowa do; | 
lambung nasiam do la, sanggah na manguhum ai 
nasiam. 

7 Ai pe, sai sogop ma bani nasiam biar mangidah 
Jahowa: jaga ma nasiam bani na binahen nasiam, 
ai seng masa uhum hagedukon bani Jahowa, 
Naibatanta, barang na martonggor jumbak, barang 
na manjalo sisip. 

8 Age i Jerusalem ipabangkit si Josafat do deba halak 
Levi pakon malim ampa kopala ni mar sasaompung 
i Israel, laho mandalankon panguhumion ni Jahowa 
ampa na mamutus pahara bani halak na marianan 
i Jerusalem.” 

9 Iparentahkon do bani sidea, “Maningon sonai do 
bahenon nasiam ibagas biar mangidah Jahowa, 
ibagas habujuron ampa humbani bulat ni uhur. 

10 Anggo tarboan hu lobei nasiam sada pahara 
humbani sanina nasiam, na marianani huta ni sidea 
bei, ai ma pasal daroh na durus, titah barang tonah, 
aturan barang uhum, maningon ajaran nasiam 
do sidea, ase ulang marsalah sidea bani Jahowa, 
gabe sogop ringis-Ni hubani nasiam barang hubani 
sanina nasiam. 

11 Tonggor ma, Sintua ni malim Amarya do kopala 
nasiam bani ganup horja ni Jahowa, anjaha si 
Sebaya, anak ni si Ismael, kopala ni ginompar ni 
Juda bani ganup horja ni raja in, anjaha halak Levi 
gabe gamot-gamot i lobei nasiam. Ai pe, jimot ma 
nasiam marhorja, sai hasomanan ni Jahowa do 
halak sidear uhur.” 


Hamonangan ni si Josafat Marimbang 
Halak Moab pakon Halak Ammon 


20. dob salpu ai, roh ma halak Maob 
pakon Ammon anjaha hasoman ni sidea, 
halak Meunim, marporang dompak si Josafat. 

2 Dob ai roh ma halak na patugahkon barita ai 
hubani si Josafat, “Roh do mandorab ham buei bala 
hun dipar ni laut, hun Edom, anjaha tonggor ma, 
domma das sidea i Haseson-Tamar, ai ma Engedi.” 
3 Jadi gobir ma si Josafat, anjaha iputuskon ma 
ibagas uhurni mangindahi Jahowa, anjaha isuruh 
ma na maningtingkon, ase marpuasa ganup Juda. 

4Dob ai martumpu ma ganup Juda mangindo 
pangurupion bani Jahowa, roh do homa halak 
humbani ganup huta ni Juda mangelek-elek 
Jahowa. 

> Dob ai jongjong ma si Josafat i tongah-tongah 
ni tumpuan ni Juda pakon Jerusalem, i Rumah ni 
Jahowa, i lobei ni alaman na baru ai, 

6 hini ma, “Ham Jahowa, Naibata ni ompungnami, 
Ham do Naibata i nagori atas, anjaha Ham do na 
manggomgomi ganup harajaon ni bangsa sipajuh 
begu-begu: ibagas tangan-Mu do kuasa pakon 
hagogohon, anjaha ise pe lang na tahan i lobei-Mu. 
7 Ai lang domma iusir Ham, alo Naibatanami, isi 
ni tanoh on hun lobei ni bangsa-Mu halak Israel, 
anjaha ai lang domma ilayak-layakkon Ham tanoh 
on bani ginompar ni si Abraham, huan-huan-Mu in, 
ronsi sadokah ni dokahni? 

8Domma marianan sidea ijin, anjaha domma 
pala ipajongjong bani goran-Mu sada rumah na 
mapansing, ai ninuhur ni sidea, 

9Anggo sogop bannami hamagouan, podang, 
papa, sampar barang lohei, maningon jongjong do 
hanami i lobei ni rumah on pakon i lobei ni bohi- 
Mu, ai marianan ibagas rumah on do goran-Mu, 
anjaha dilo-dilo Bamu ibagas hasosakannami, gabe 
tangihonon-Mu anjaha urupan-Mu do hanami. 

10 Anjaha sonari, tonggor Ham ma, roh do halak 
Ammon pakon Moab ampa halak na hun dolog Seir, 
ai ma halak na so manlopas halak Israel mamontas 
hun tanoh ni sidea, sanggah na roh sidea hun tanoh 
Masir: tapi ilembangi do sidea, anjaha seng isiapkon 
sidea. 

11 Tonggor Ham ma, sihol mambahen na masambor 
do sidea bennami nuan, roh do sidea sihol mangusir 

hanami hun parbagianan-Mu, na dob binere-Mu 
bannami. 

12Ham Naibatanami, ai seng mambalas Ham 
dompak sidea? Ai seng margogoh hanami 
mangimbang bala na buei on, na roh mangimbang 
hanami. Seng ibotoh hanami barang aha na sihol 
bahenonnami, tapi mangkawah dompak Ham do 
matanami.” 

13 Sanggah ai jongjong do ganup halak Juda i 
lobei ni Jahowa, rap pakon na etek-etek ni sidea, 
parinangon ni sidea ampa anak ni sidea, 

14 jadi sogop ma Tonduy ni Jahowa i tongah-tongah 
ni tumpuan ai hubani si Jehasiel, anak ni si Sakaria, 
ai ma anak ni si Benaya, ai ma anak ni si Jehiel, ai ma 
anakni si Matanya, halak Levi humbani ginompar ni 
si Asap, 

15 anjaha nini ma, “Tangar nasiam ma, nasiam halak 
Juda ganup ampa nasiam isi ni Jerusalem ampa 
ham Raja Josafat! Sonon do hata ni Jahowa hubani 
nasiam, “Ulang nasiam mabiar, anjaha ulang ma 
gobir nasiam dompak hulanan na bolon ai, ai seng 
nasiam suhut bani porang on, tapi Naibata do.” 

16 Patar ma nasiam bingkat mandorab sidea: 
tonggor ma, tangkog do sidea hun tangkogan Sis, 
anjaha jumpah nasiam ma sidea bani ujung ni 
habungan ai i lobei ni pamah Jeruel. 

17 Sabonar seng pala nasiam marporang bani 
parporangan on, jongjong ma nasiam soh, anjaha 

idah nasiam ma hamonangan, na sihol bereon ni 
Naibata bani nasiam, nasiam halak Juda pakon 
Jerusalem. Ulang ma nasiam mabiar anjaha ulang 
gobir! Patar jumpahkon nasiam ma sidea, anjaha sai 
hasomanan ni Naibata do nasiam.” 

18 Jadi marrogop ma si Josafat, pala dais bohini 
hu tanoh, anjaha ganup halak Juda ampa isi ni 
Jerusalem pe manrogop bei do i lobei ni Jahowa, 
laho martonggo bani Jahowa. 

19Dob ai jongjong bei ma halak Levi humbani 
ginompar ni si Kahat pakon humbani ginompar ni 
si Korah, laho mamuji Jahowa, Naibata ni Israel, 
marhasoman sora na gogoh tumang. 

20 Jadi patarni ai girah ma sidea sogod bingkat hu 
pamah Tekoa, anjaha sanggah na bingkat ai sidea, 
jongjong ma si Josafat anjaha nini ma, “Tangihon 
nasiam ma ahu, nasiam halak Juda anjaha nasiam 
isi ni Jerusalem! Porsaya ma nasiam bani Jahowa 
Naibata nasiam, ase totap nasiam, haporsayai 
nasiam ma nabi-Ni, ase monang nasiam.” 

21Dob ai manriah ma raja ai pakon halak 
sipandoding bani Jahowa, anjaha ipuji ma la 
marpakeian hapansingon, sanggah na mardalan 
ai sidea i lobei ni bala ai, anjaha nini ma, 
“Mangkatahon tarima kasih ma nasiam bani 
Jahowa, ai ronsi sadokah ni dokahni do idop ni 
uhur-Ni.” 

22 Jadi sanggah mamungkah sidea marolob-olob 
pakon mamuji-muji, ihatahon Jahowa ma roh halak 
sipanggompangi hun parponopan, mandorab halak 
Ammon, Moab, pakon halak na hun dolog Seir, ai 
ma na roh mamorang Juda namin, gabe italuhon ma 
sidea. 

23 Ai roh do halak Ammon ampa halak Moab 
manlawan pangisi ni dolog Seir, siap tumang do 
sidea ibahen, anjaha dob isiapkon sidea pangisi ni 
Seir ai, marsibunuhan ma sidea samah sidea. 

24 Jadi dob das halak Juda hu panatapan na i 
halimisan ai, itatap sidea ma dompak munsuh na 
buei ai, hape tonggor ma, marrageian do bangkei 
i tanoh ai, sada pe lang maluah. 

25 Jadi dob roh si Josafat rap pakon bangsani, laho 
mambuat taban-taban, jumpah sidea ma pinahan 
buei tumang, ugas-ugas, pakeian, ampa barang na 
maharga, anjaha marsibuat na bani bei ma, pala 
seng tarboan sidea be. Tolu ari sidea marbagi taban- 
taban, sonai ma bueini. 

26 Paompat-arihon martumpu ma sidea i pamah 
pamuji-mujian, ai ijai do ipuji sidea Jahowa: halani 
ai do ase ibahen halak goran ni ianan ai Pamah 
Pamuji-mujian ronsi sadari on. 

27 Dob ai mulak ma sidea ganup, halak Juda pakon 
pangisi ni Jerusalem ibobahon si Josafat, marmalas 
ni uhur do sidea na mulak ai, ai domma malas uhur 
ni sidea mangidah munsuh ni sidea ibahen Jahowa. 

28 Masuk ma sidea hu Jerusalem marhasoman 
arbap, sordam pakon tarompit, laho hu Rumah ni 
Jahowa. 

29 Anjaha sogop ma biar na humbani Naibata 
hubani haganup harajaon na i nagori ai, dob ibogei 
sidea, Jahowa do na marporang dompak munsuh ni 
Israel. 

30 Jadi sonang ma harajaon ni si Josafat, ai ibere 
Naibatani do hu bani hasonangan inggot. 


Ujung ni Panrajaion ni si Josafat 
(ay. 31-bd. 21:1: pausih 1 Raj. 22:41-51) 


31Sonai ma panrajaion ni si Josafat bani Juda. 
Marumur tolu puluh lima tahun ia sanggah bangkit 
raja, anjaha dua puluh lima tahun do ia manrajai i 
Jerusalem. Goran ni inangni si Asuba do, boru ni si 
Silhi. 

32 Mardalan do ia bani dalan ni bapani, si Asa, 
anjaha lang manlembang ia hunjai: ihorjahon do na 
pintor bani uhur ni Jahowa. 

33 Tapi panumbahan na bani buntu-buntu seng 
iparseda ope, ai seng marsijoloman ope uhur ni 
halak na mabuei ai bani Naibata ni ompung ni sidea. 
34 Barita na tading ai ope humbani si Josafat, 
humbani mungkahni das bani ujungni, tonggor ma, 
tarsurat do ai ibagas buku Barita ni si Jehu, anak ni 
si Hanani, ai ma na sinuratkonni hubagas Buku ni 
Raja-raja Israel. 

35 Dob salpu ai, mardos ni uhur ma si Josafat, raja ni 
Juda pakon si Ahasya, raja ni Israel, ai ma sada halak 
sihorjahon na jahat. 

36 Mardos ni uhur do ia pakonsi paulihon kapal, na 
marlayar hu Tarsis. | Ezeon-Geber do itukangi sidea 
kapal ai. 

37Tapi roh ma si Elieser, anak ni si Dodia hun 
Maresa, manjahai dompak si Josafat, nini ma, 
“Halani mardos ni uhur ham pakon si Ahasya, 
parsedaon ni Jahowa do holi na hinorjahonmu in. 
Jadi marropukan ma kapal ai, gabe seng tarbahensi 
marlayar hu Tarsis.” 


Panrajaion ni si Joram na Mabajan 
(Pausih 2 Raj. 8:16-22) 


21 1 Dob ai modom ma si Josafat rap pakon 
ompungni, anjaha itanom ma ia i lambung 
ni ompungni i huta ni si Daud. Jadi si Joram, anakni 
ai ma bangkit raja gantihni. 

2 Adong do saninani, anak ni si Josafat, ai ma: Si 
Asarya, si Hehiel, si Sakarya, si Asaryahu, si Mikael 
pakon si Sepatya, ganupan ai anak ni si Josafat, raja 
ni Juda ai. 

3 Ibere bapa ni sidea do bani sidea buei sibere-bere 
pirak, omas pakon arta na maharga, sonai homa 
huta na pinatoguh i Juda, tapi anggo harajaon ai 
hubani si Joram do ibere, ai ia do bunga tubuhni. 

4 Jadi dob ondos bani si Joram harajaon ni bapani 
ai, anjaha lambin markuasa ia, ibunuh ma ganup 
saninani ai bani podang, sonai homa deba humbani 
kopala-kopala ni Israel. 

5Marumur tolu puluh dua tahun do si Joram, 
sanggah na bangkit raja ai ia, anjaha ualuh tahun 
do dokahni ia manrajai i Jerusalem. 

6Mardalan do ia bani dalan ni raja-raja Israel, 
songon na binahen ni ginompar ni si Ahab, ai boru 
ni si Ahab do parinangonni. Anjaha ihorjahon do 
sogam ni uhur ni Jahowa. 

7 Tapi seng ra Jahowa mangagou ginompar ni si 
Daud, halani padan na dob binahen-Ni hubani 
si Daud, anjaha halani na dob binagahkon-Ni 
ai hu bani pakon hubani ginomparni, mambere 
panondang ronsi sadokah ni dokahni. 

8 Sanggah bani panorang ni si Joram mamulig ma 
halak Edom humbani gomgoman ni Juda, lanjar 
ipabangkit sidea ma sada raja manggomgom sidea. 
9Dob ai mandipar ma si Joram rap pakon 
puanglimani ampa haganup garetani, jadi jongjong 
ma ia bornginni ai mamboiskon halak Edom, na 
manginggotisi ai, ampa kopala ni gareta porangni. 
10 Tapi age sonai lanjar mamulig do halak Edom 
humbani gomgoman ni Juda ronsi sadari on. 
Mamulig do homa ijia Libna, ai domma itadingkon 
raja ai Jahowa, Naibata ni ompung ni sidea. 

11 Ambahni ai ipauli do panumbahan i buntu-buntu, 
i tanoh pardologan ni Juda: ibobahon do pangisi 
ni Jerusalem hubani parnaibataon na legan anjaha 
ipakahou do Juda. 

12 Tapi das ma hubani sada surat humbani nabi 
Elia, na mangkatahon, “Sonon do hata ni Jahowa, 
Naibata ni ompungmu, si Daud: Halani na so 
mardalan ai ham ibagas dalan ni bapamu si Josafat, 
atap ibagas dalan ni si Asa, raja ni Juda, 

13tapi mardalan do ham bani dalan ni raja-raja 
Israel, anjaha ibobahon ham do Juda ampa pangisi 
ni Jerusalem hubani parnaibataon na legan, songon 
ginompar ni si Ahab, na mambobai Israel hu 
parnaibataon na legan, ambahni ai ibunuh ham 
do saninamu, ginompar ni bapamu, na dearan 
maruhur ase ham, 

14tonggor ma, pasogopon ni Jahowa ma sada 
hamagouan bolon bani bangsamu, hubani anakmu, 
hubani parinangonmu ampa hubani haganup na 
dong bamu. 

15 Anjaha ham sandiri honaan ni naborit na parah 
do, ai ma naborit ibagas boltokmu, pala martahun- 
tahun, ronsi mandarat boltokmu halani naborit ai.” 
16 Dob ai ipuhoi Jahowa ma ringis ni halak Palistim 
ampa halak Arab, na marianan dohorhon halak 
Etiopia, mangimbang si Joram. 

17 Tangkog ma sidea dompak Juda, anjaha imasuki 
ma, itaban sidea ma sagala ugas-ugas na jumpah 

i rumah ni raja ai, sonai homa anakni ampa 
parinangonni, gabe seng dong be tading anak bani, 
sobali si Joahas, anakni sianggian ai. 

18 Ambahni haganupan ai, ipapai Jahowa ma ia 
marhitei naborit ibagas boltokni, na so tartambari. 
19 Dob lambin dokah, ai ma dob salpu dua tahun, 
mandarat ma bituhani halani naborit ai, gabe 
matei ma ia ibagas sitaronon na parngit tumang. 
Seng pala ipagara bangsani bani apuy laho 
pasangapkonsi, songon apuy, na pinagara bani 
ompungni. 

20 Marumur tolu puluh dua tahun do ia sanggah 
na bangkit raja, anjaha ualuh tahun do dokahni 
manrajai i Jerusalem. Dob ai matei ma ia, sada pe 
lang na marpusok ni uhur. Itanom sidea ma ia i huta 
ni si Daud, tapi seng i tanoman ni raja-raja. 


Raja Ahasia; Matei Ibunuh si Jehu 
(ay. 1-6: pausih 2 Raj. 8:25-29) 


22 1 Dob ai ipabangkit pangisi ni Jerusalem ma 
si Ahasia, anakni sianggian ai, gabe raja 
manggantihsi, ai ganup abangni domma ibunuh 
panrampok, na roh pakon halak Arab hu tangsi ni 
tentara ai. Jadi bangkit raja ma si Ahasia, anak ni si 
Joram, raja ni Juda. 

2 Marumur ompat puluh dua tahun do si Ahasia, 
sanggah na bangkit raja ia, anjaha satahun tumang 

do ia manrajai i Jerusalem. Goran ni inangni si 
Atalya, pahompu ni si Omri. 

3 Ia pe mardalan do bani dalan ni ginompar ni si 
Ahab, ai inangni do panuturini, laho mangkorjahon 
hajahaton. 

4lhorjahon do sogam ni uhur ni Jahowa, usih 
songon na binahen ni ginompar ni si Ahab, ai 
dob matei bapani, sidea do gabe panuturini bahen 
hamagouanni. 

> lirikkon do homa riah ni sidea, ai do ase bingkat ia 
rap pakon si Joram, anak ni si Ahab, raja ni Israel, 
laho marporang dompak si Hasael, raja ni Aram hu 
Ramot-Gilead. Tapi ugahan do si Joram ibahen halak 
Aram. 

6 Dob ai mulak ma ia hu Jesreel, laho patambarhon 
ugahni, na mangonai hu bani i Ramot, sanggah na 
marporang ia dompak si Hasael, raja ni Aram. Dob 
ai tuad ma si Ahasia, anak ni si Joram, raja ni Juda, 
laho manonggor si Joram, anak ni si Ahab, i Jesreel, 
ai boritan do ia. 

7 Tapi marharorohan humbani Naibata do parrohni 
ai, parohkon hamagouan hubani si Ahasia. Ai 
dob das ia hujai, bingkat ma ia pakon si Joram 
manjumpahkon si Jehu, anak ni si Nimai, na dob 
mininakan ni Naibata, laho mamboiskon ginompar 
ni si Ahab. 

8 Anjaha sanggah na mandalankon uhum ai si Jehu 
hubani ginompar ni si Ahab, jumpahsi do kopala- 

kopala ni Juda pakon anggi ni sanina ni si Ahasia, 
anjaha ibunuh ma sidea. 

9 Ipindahi ma pakon si Ahasia, gabe tartangkap 
ma ia, sanggah na marponop ia i Samaria, anjaha 
tarboan ma ia hubani si Jehu, dob ai ibunuh ma. 
Itanom sidea ma ia, ai nini sidea, “Pahompu ni si 
Josafat do ia, na mangindahi Jahowa humbani bulat 
ni uhurni.” Anjaha seng dong be humbani ginompar 
ni si Ahasia, na sanggup mandalankon harajaon ai. 


Pamunuhon ni Raja Naboru Atalya 
(ay. 10-12: pausih 2 Raj. 11:1-3) 


10 Tapi dob ididah si Atalya, inang ni si Ahasia, na 
dob matei anakni ai, laho ma ia, anjaha ibunuh ma 
ganup ginompar ni raja Juda. 

11 Tapi ibuat si Josabat, boru ni raja Joram ai ma si 
Joas, anak ni si Ahasia, anjaha iluahon ma ia hun 
tongah-tongah ni anak ni raja ai, ai ma sibunuhon 
ai hinan, anjaha ibahen ma ia rap pakon parorotni 
hu sada kamar podoman. Jadi iponopkon si Josabat, 
boru ni Raja Joram ampa parinangon ni malim 
Joyada ma anak ai (ai botou ni si Ahasia do ia) hun 
lobei ni si Atalya, gabe seng saud tarbunuh ia. 
12Marponop ma ia rap pakonsi ibagas rumah 
panumbahan ai onom tahun dokahni, sanggah si 
Atalya manggomgomi tanoh ai. 

Malim Joyada Pabangkit si Joas Gabe Raja 
(Pausih 2 Raj. 11:4-20) 


1 Tapi papitu-tahunkon iboranihon si Joyada 
23 ma uhurni, gabe ibahen ma parpadanan 
pakon kopala-kopala ni bala, sirajai sisaratus: Si 
Asarya anak ni si Jerohan, si Ismail anak ni si 
Johanan, si Asarya anak ni si Obed, si Maaseya anak 
ni si Adaya pakon si Elisapat anak ni si Sikri. 
2 Dob ai isiar sidea ma ganup tanoh Juda, anjaha 
ipatumpu ma halak Levi humbani ganup huta ni 
Juda pakon kopala ni mar sasaompung i Israel, jadi 
roh ma sidea hu Jerusalem. 
3 Jadi mambahen parpadanan ma ganup tumpuan 
ai ibagas Rumah ni Naibata rap pakon raja ai. Nini 
si Joyada ma hubani sidea, “Tonggor ma, anak ni 
raja in! la ma na maningon manrajai, songon na 
hinatahon ni Jahowa pasal anak ni si Daud. 
4On ma na maningon sibahenon nasiam: Sapartolu 
humbani nasiam, malim pakon halak Levi, na 
marhorin ari Sabat, marjaga ma i lambung rumah 
ni raja ai: 
3 sapartolu i rumah ni raja ai, anjaha sapartolu nari 
bani horbangan Jesod; anjaha bangsa ai haganup i 
alaman ni Rumah ni Jahowa. 
6 Anjaha ise pe lang na bulih masuk hu Rumah ni 
Jahowa sobali ni malim ampa halak Levi siparugas: 
sidea bulih do masuk, ai na susi do sidea, tapi 

haganup halak simbuei ai maningon irikkonon ni 
sidea do aturan ni Jahowa. 

7 Maningon inggotan ni halak Levi do raja ai, ganup 
marsijolom sinjatani bei ibagas tanganni, anjaha 
barang ise na masuk hu rumah panumbahan ai, 
maningon bunuhon do ia. Hasomani nasiam ma 
raja ai, anggo luar ia barang masuk.” 

8 Jadi ibahen halak Levi ampa ganup halak Juda 
ma romban hubani na pinarentahkon ni malim 
Joyada: ganup sidea roh rap pakon hasomanni, ai 
ma na marhorin bani ari Sabat ampa na so marhorin 
bani ari Sabat, ai lang ibere malim Joyada mulak 
siparhorin ai. 

3 Anjaha ipambere malim Joyada ma hubani kopala- 
kopala ai tanja, gantar na banggal pakon gantar na 
etek, na adong bani raja Daud hinan, na sinimpan 
ibagas Rumah ni Naibata. 

10 Dob ai ipajongjong ma ganup bangsa ai gabe 
pangawal ni raja ai, ganup manjolom sinjata, 
hampit siamun ni rumah ai, inggot ni anjapanjap ai 
ampa rumah ai. 

11 Dob ai iarahkon sidea ma anak ni raja ai luar, 
inahkon ma sortali ai hu atas uluni, ibere ma bani 
titah ai, anjaha ipabangkit sidea ma ia gabe raja: si 
Joyada pakon anakni ai do na mamminakisi, anjaha 
iolobkon sidea ma, “Sai horas ma raja in!” 

12 Jadi dob ibogei si Atalya sora ni halak na mabuei 
ai, marrohan anjaha mamuji-muji raja ai, laho ma ia 
marayak halak simbuei ai hu Rumah ni Jahowa. 
13lidah ma ijai jongjong raja ai bani tiang na 
bani labah harorohan, anjaha kopala-kopala pakon 
partarompit do i lambung ni raja ai, anjaha 
ganup bangsa pangisi ni nagori ai marmalas uhur 
lanjar manompul tarompit: anjaha pandoding ai 
marhasoman parugas musikni do na mambobahon 
pamuji-mujian ai. Dob ai irigati si Atalya ma hiouni, 
anjaha irik ihatahon, “Tahi-tahi! Tahi-tahi!” 

14 Tapi iparentahkon malim Joyada ma kopala- 
kopala, na pinabangkit mangopalai bala ai, nini ma 
dompak sidea, “Arahkon nasiam ma ia hu darat ni 
alaman lobei-lobei ai: barang ise na mangirikkonsi, 
bunuhon do bani podang!” Ai nini malim ai do, 
“Ulang bunuh nasiam ia ibagas Rumah ni Jahowa.” 
15 Dob ai itangkap sidea ma ia: anjaha dob das ia hu 
horbangan huda ni rumah ni raja ai, ibunuh sidea 
ma ia ijai. 

16 Dob ai marpadan ma si Joyada pakon bangsa ai 
ganup ampa raja ai, paboa maningon bangsa ni 
Jahowa do sidea. 

17 Dob ai masuk ma ganup halak simbuei ai hu 
rumah ni Baal lanjar iparseda ma ai, iropuki 
sidea ma anjapanjap pakon gana-ganani, anjaha si 
Matan, malim ni Baal ai, ibunuh sidea ma i lobei ni 
anjapanjap ai. 

18 Dob ai iangkat si Joyada ma sipanjaga bani Rumah 
ni Jahowa humbani malim-malim ampa halak Levi, 
songon na dob niadongkon ni si Daud hinan 
marhorin-horin bani Rumah ni Jahowa, ase sidea 
manggalangkon galangan situtungon bani Jahowa, 
romban hubani na tarsurat ibagas titah ni si Musa, 
marhasoman malas ni uhur ampa pandodingon, 
mangihutkon aturan na binahen ni si Daud. 

19 'suruh ma sijaga horbangan ni Rumah ni Jahowa, 
ase ulang masuk hujai barang ise na butak binahen 
ni atap aha pe. 

20 Dob ai iarahkon ma kopala-kopala, halak na 
sangap-sangap, halak sigomgom halak simbuei ai 
ampa haganup bangsa pangisi ni nagori ai: iarahkon 
sidea ma raja ai tuad hun Rumah ni Jahowa, 
mardalan ma sidea hun horbangan na hampit 
huluan hu rumah ni raja ai. Jadi ipahundul sidea ma 
raja ai bani paratas harajaon ai. 

21 Jadi marmalas ni uhur ma ganup bangsa pangisi 
ni nagori ai, anjaha sonang ma homa huta ai dob 
hona bunuh si Atalya marhitei podang. 


Panggomgomion ni si Joas 
(Pausih 2 Raj. 12) 


24 1 Marumur pitu tahun do si Joas, sanggah 
na bangkit raja ai ia, anjaha ompat puluh 
tahun do dokahni ia manrajai i Jerusalem: goran ni 
inangni, ai ma si Sibya, hun Berseba. 

2 Ihorjahon si Joas do rosuh ni uhur ni Jahowa, 
sadokah manggoluh Malim Joyada. 

3]buat si Joyada ma dua naboru bahen 
parinangonni, gabe tubuhan anak pakon boru ma 
ia. 

4Dob salpu ai tubuh ma uhur ni si Joas sihol 
mangumban Rumah ni Jahowa. 

3 Ipatumpu ma malim pakon halak Levi, nini ma 
dompak sidea, “Laho ma nasiam marayak huta- 
huta ni Juda, anjaha patumpu nasiam ma pirak 
humbani ganup halak Israel, laho mangumban 
Rumah ni Naibata nasiam ganup tahun: anjaha 
oloskon nasiam ma horja ai,” tapi seng ra halak Levi 
ai mangoloskon. 

6 Dob ai idilo raja ai ma Sintua ni malim Joyada, 
nini ma dompaksi, “Mase ma lang iojur ham halak 
Levi, ase iboan sidea hun Juda pakon hun Jerusalem 
guguan, songon na tinitahkon ni si Musa, juakjuak 
ni Jahowa, hubani halak Israel bahen haporluan ni 
lampolampo hasaksian in?” 

7 Ai domma hona bongkar Rumah ni Naibata ibahen 
anak ni si Atalya na jahat ondi, anjaha ganup 
parugas na mapansing na i Rumah ni Jahowa, 
domma ipakei manggalang bani Baal. 

8 Dob ai ihatahon raja ai ma mambahen sada poti, 
anjaha itibalhon ma ai idarat ni horbangan ni 
Rumah ni Jahowa. 

9 Anjaha ihatahon ma na maningtingkon i Juda 
pakon i Jerusalem, ase iboan bei bani Jahowa 
guguan na tinitahkon ni si Musa, juakjuak ni Naibata 
bani halak Israel i halimisan. 

10 Jadi marmalas ni uhur ma ganup kopala-kopala 
pakon ganup bangsa ai, iboan sidea ma guguanni 
bei, ipandabuhkon ma ai hubagas poti ai ronsi gok. 
11|a dob jumpah adanganni, boanon ni halak Levi 
poti ai hubani gamot-gamot ni raja ai, anjaha iidah 
sidea domma buei duit ibagas, jadi roh ma jurutulis 
ni raja ai pakon wakil ni sintua ni malim, ipalumei 
ma poti ai anjaha ipaulak ma use ai bani iananni 
ai. Jadi sonai ma ibahen sidea marnombas-nombas, 
gabe buei ma duit tumpu. 

12 Dob ai iondoskon raja ai pakon si Joyada ma ai 
hubani halak haondosan ni horja, laho paulihon 
Rumah ni Jahowa, sidea ma na manggaji tukang 
batu pakon tukang hayu, laho mangumban Rumah 
ni Jahowa, sonai homa tukang bosi pakon tombaga, 
laho paulihon Rumah ni Jahowa. 

13 Jadi marhorja bei ma tukang ai, anjaha dear do 
pardalan ni pangumbanon ai marhitei tangan ni 
sidea; mulak ma rumah panumbahan ai ibahen 
sidea songon haadongonni hinan, anjaha toguh 
ibahen. 

14 Jadi siaphonsi horja ni sidea, iboan sidea ma duit 
na tading ai hu lobei ni raja ai pakon si Joyada: 
hunjai ma ipauli parugas bani Rumah ni Jahowa, 

ai ma parugas bani horja parugason ampa laho 
manggalangkon galangan situtungon, pakon batil 
ampa parugas humbani omas ampa pirak. Dob ai 
igalangkon sidea ma tongtong galangan situtungon 
i Rumah ni Jahowa sadokah manggoluh si Joyada. 

15 Jadi dob sayur matua si Joyada anjaha sobalan ia 
bani hagoluhan on, matei ma ia, saratus tolu puluh 
tahun ma umurni, sanggah na matei ai ia. 

16 [tanom sidea ma ia i huta ni si Daud, i lambung 
ni raja-raja, halani na madear, na binahen ni ai i 
Israel, sonai homa bani Naibata ampa bani rumah 
panumbahan ai. 

17 Dob matei si Joyada, roh bei ma kopala-kopala ni 
Juda marsombah hubani raja ai; itangihon raja ai do 
pangindoan ni sidea ai. 

18 Dob ai itadingkon sidea ma Rumah ni Jahowa, 
Naibata ni ompung ni sidea, gabe ibalosi sidea 
ma sisombahon Ashera ampa gana-gana. Jadi roh 
ma ringis ni Naibata hubani Juda ampa hubani 
Jerusalem halani dousa ni sidea ai. 

19 suruh Jahowa ma nabi bani sidea, laho 
mangarahkon sidea mulak hubani Jahowa, gogoh 
do sidea ipaingat, tapi seng iparimbagaskon sidea. 
20 Dob ai sogop ma Tonduy ni Naibata hubani si 
Sakaria, anak ni Malim Joyada, jongjong ma ia i 
lobei ni bangsa ai anjaha nini ma dompak sidea, 
“Sonon do hata ni Naibata: Mase ma ilanggar 
nasiam titah ni Jahowa, na mambahen gabe seng 

marhasonangan nasiam? Halani na tinadingkon 
nasiam ai Jahowa, ai do ase itadingkon nasiam.” 

21 Hape gabe marbulawan ma sidea mangimbangsi, 
pala ipargijig sidea ia bani batu iparentahkon raja ai, 
i alaman ni Rumah ni Jahowa. 

22 Ase domma lupa Raja Joas bani holong ni si 
Joyada, bapa ni si Sakaria hu bani, ai ibunuh do 
anakni. Sanggah na laho matei ia, nini si Sakaria ma, 
“Naibata ma na mangidah anjaha na mambalaskon 
ai!” 

23 Jadi bani ujung ni tahun ai, tangkog ma bala ni 
halak Aram marporang dompaksi, pala das sidea 
hu Juda ampa hu Jerusalem, anjaha isiapkon sidea 
ma ganup kopala-kopala ni bangsa ai, anjaha sagala 
taban-taban na jumpah sidea, itongoskon ma ai 
bani raja ni Damaskus. 

24 Age pe otik bala ni halak Aram na roh ai, 
iondoskon Jahowa do hubagas tangan ni sidea sada 
bala bolon tumang, halani na tinadingkon ni sidea 
ai Jahowa, Naibata ni ompung ni sidea. Sonai ma 
halak Aram pasaudkon uhum bani si Joas. 

25 Jadi dob laho sidea manadingkonsi, parah 
tumang do ugahni ai itadingkon, marbulawan ma 
juakjuakni mangimbangsi, halani daroh ni anak ni 
Malim Joyada, anjaha ibunuh sidea ma ia i atas 
podomanni. Jadi matei ma ia, anjaha itanom sidea 
ma ia i huta ni si Daud, tapi seng i tanoman ni 
raja-raja. 

26 Ja halak na marbulawan mangimbangsi ai, ai ma: 
Si Sabad, anak ni si Simeat boru Ammon, pakon si 
Josabad, anak ni si Simrit boru Moab. 

27 Tapi anggo pasal anakni pakon buei ni sohei na 
pinaporsankonni, ampa parpaulini ai bani Rumah 
ni Naibata, tonggor ma, tarsurat do ai ibagas buku 
Barita ni Raja-raja. Jadi si Amasia, anakni ai ma 
bangkit raja manggantihsi. 


Hamonangan ni si Amasia dompak 
Edom pakon Partaluni dompak Israel 


(Pausih 2 Raj. 14:1-20) 


25 1Marumur dua puluh lima tahun do si 
Amasia, sanggah na bangkit ai ia gabe raja, 
anjaha dua puluh siah tahun do dokahni manrajai 
i Jerusalem, ia goran ni inangni, ai ma si Joaddan, 
hun Jerusalem. 

2 ihorjahon do harosuh ni Jahowa, tapi seng 
humbani bulat ni uhurni. 

3 Jadi dob totap harajaon ai ibagas tanganni, ibunuh 
ma juakjuakni, na mambunuh raja, bapani ondi. 
4Tapi anggo anak ni sidea seng ibunuh, romban 
hubani na tarsurat ibagas buku titah na binahen ni 
si Musa, songon na tinonahkon ni Jahowa hu bani, 
“Seng bulih matei sada halak halani anakni, anjaha 
seng bulih matei sada anak halani bapani, tapi 
ganup do maningon matei halani dousani sandiri.” 

3 Dob ai ipatumpu si Amasia ma halak Juda, anjaha 
ipaodor ma mar sasaompung bahen kopala ni 
sisaribu pakon sisaratus halak bani sab Juda pakon 
Benjamin. Ibilangi ma sidea olat ni na marumur dua 
puluh tahun ampa lobih hunjai, gabe jumpahsi ma 
tolu ratus ribu halak na pinilih, na gopas marporang, 
na boi manjolom tanja pakon gantar-gantar. 

6 Ambahni ai iupahi ope humbani Israel saratus ribu 
halak bala na borani marhitei saratus talenta pirak. 
7Tapi roh ma sada halak ni Naibata marayaksi, 
nini ma, “Ham rajanami, ulang ma lopas ham 
bingkat bala ni halak Israel rap pakon ham, ai seng 
tarhasomani Jahowa halak Israel ampa ganup halak 
Efraim. 

8 Tapi anggo ninuhurmu monang do ham marhitei 
dalan na sonon, talu ma ham bahenon ni Naibata 
i lobei ni munsuh: ai markuasa do Naibata 
mangurupi barang mandabuhkon.” 

3 Nini si Amasia ma dompak halak ni Naibata ai, 
“Tapi sonaha ma sisaratus talenta, na dob hubere ai 
hubani bala ni Israel?” Nini halak ni Naibata ai ma 
mambalosi, “Boi do Naibata mambere bamu lobih 
hunjai.” 

10 Dob ai ipapulig si Amasia ma bala na roh hu 
bani hun Efraim, ase mulak sidea hu hutani. Tapi 
manggila tumang ma sidea bani Juda, ibagas gila 
mulak ma sidea hu huta ni sidea. 

11 Tapi iboranihon si Amasia ma dirini mambobahon 
balani hu parporangan, das ma ia hu Pamah 
Pargaraman, anjaha ibunuh ma humbani halak Seir 
salaksa halak. 

12 Ambahni ai itangkap halak Juda ope salaksa halak 
manggoluh, iboan sidea ma sidea hu pakpak ni sada 
dolog batu, anjaha idabuhkon ma sidea hun pakpak 
ni dolog batu ai, gabe maropuk ma sidea haganup. 
13 Tapi anggo bala, na pinaulak ni si Amasia, na 
so pinalopasni laho rap pakonsi marporang, idorab 
sidea ma huta-huta ni Juda olat ni Samaria das hu 
Bet-Horon, anjaha ibunuh sidea ma tolu ribu halak 
hunjai anjaha buei taban-taban iboan. 

14Dob mulak si Amasia humbani na manaluhon 
halak Edom, iboan ma naibata ni halak Seir, 
ipajongjong ma ai, isombah ma anjaha igalangi ma 
ai. 

15 Jadi manringis tumang ma Jahowa mangidah 
si Amasia, anjaha isuruh ma bani sada nabi, na 
mangkatahon dompaksi, “Mase ma dompakkonon 
nasiam naibata ni sada bangsa, na so boi paluahkon 
bangsani sandiri humbani tangan nasiam?” 

16 Sanggah na marsahap ope ia, nini raja ai ma 
hu bani, “Ai adong ipabangkit hanami ho gabe 
panuturi ni raja? Sip! Mase rahanan tarbunuh ho?” 
Jadi sip ma nabi ai, pitah on mando ihatahon, 
“Domma huidah, na dob iputuskon Naibata, sihol 

mangagou ham, halani sonin pambahenanmu, 
anjaha lang ibalosi ham podahku.” 

17 Dob ai manriah ma si Amasia, raja ni Juda, anjaha 
isuruh ma suruhanni marayak si Joas, anak ni si 
Joahas, anak ni si Jehu, raja ni Israel, nini ma, “Eta, 
marsidohoran ma lobei hita!” 

18 Tapi isuruh si Joas, raja ni Israel ma suruhanni 
marayak si Amasia, raja ni Juda, mambalosi, 
“Isuruh hayu na marduri i Libanon ma sipanririt 
marayak hayu ares na i Libanon, nini ma, 'Bere ma 
borumin bahen parinangon ni anakku,” hape roh 
ma binatang na i atas dolog Libanon, idorab ma 
hayu na marduri ai lanjar idogei-dogei. 

19 Nini uhurmu, “Tonggor ma, domma hutaluhon 
halak Edom, gabe ipagijang ham uhurmu, sihol 
mambuat puji-pujian. Mahua tading ma ham 
rahanan i rumahmu, mase rahanan jombaonmu 
hamagouan, gabe rasei ham, ham rap pakon Juda?” 
20Tapi seng ra si Amasia manangihon ai, ai 
marharorohan humbani Naibata do ai, laho 
mangondoskon sidea hubagas tangan ni munsuh, 
halani na pinindahan ni sidea naibata ni halak 
Edom. 

21 Jadi tangkog ma si Joas, raja ni Israel, gabe 
marsisubaan ma ia pakon si Amasia, raja ni Juda, i 
Betsemes, na i tanoh Juda. 

22 Tapi talu ma halak Juda ibahen halak Israel, gabe 
maporus ma sidea ganup hu lampolampo ni sidea 
bei. 

23 Tapi tartangkap ma si Amasia, raja ni Juda, anak 
ni si Joas, anak ni si Joahas, i Betsemes, ibahen si 
Joas, raja ni Israel, gabe iboan ma ia hu Jerusalem, 
anjaha irongrongkon ma tembok ni Jerusalem, olat 
ni Horbangan Efraim das hu Horbangan Parsuhi- 
suhi, ompat ratus asta ganjangni. 

24 ibuat do homa haganup omas pakon pirak 
ampa haganup na jumpah i Rumah ni Naibata, na 
niramotkon ni si Obed-Edom: ibuat do homa arta 
na i rumah ni raja ai, ambahni ai halak gabe borot, 
dob ai mulak ma ia hu Samaria. 

25 Tapi anggo si Amasia, anak ni si Joas, raja ni Juda, 
manggoluh ope sapuluh lima tahun nari dob matei 
si Joas, anak ni si Joahas, raja hun Israel. 

26 Barita na legan ai ope pasal pambahenan ni si 
Amasia, hun mungkahni das hu ujungni, ai lang 
tarsurat do ai ibagas buku Barita ni Raja-raja Juda 
ampa Israel? 

27 Qlat ni na dob surut si Amasia humbani Jahowa, 
ibahen halak ma partahi-tahian mangimbangsi i 
Jerusalem, gabe maporus ma ia hu Lakis. Tapi isuruh 
sidea ma halak na mangirikkonsi hu Lakis, gabe 
ibunuh ma ia ijai. 

28 Dob ai iboan ma ia i atas ni huda, anjaha itanom 
ma ia i lambung ni ompungni, ibagas huta ni si 
Daud. 


Panrajaion ni si Usia 
(Pausih 2 Raj. 14:21, 22; 15:1-7) 


26 1 Dob ai ibuat ganup bangsa Juda masi Usia, 
marumur sapuluh onom tahun ope, anjaha 
ipabangkit sidea ma ia gabe raja, gantih ni si Amasia, 
bapani ai. 

“la do na patoguhkon huta Elat, anjaha mulak 
bani Juda ibahen, dob modom raja ai rap pakon 
ompungni. 

3 Marumur sapuluh onom tahun dosi Usia, sanggah 
na bangkit raja ia, anjaha lima puluh dua tahun 
do dokahni manrajai Jerusalem: goran ni inangni si 
Jekolia do, hun Jerusalem. 

4 Ihorjahon do rosuh ni Jahowa, songon na binahen 
ni si Amasia, bapani ai. 

“Sai iporluhon uhurni do mangindahi Jahowa 
sadokah manggoluh si Sakaria, na mangajarisi 
marhabiaran bani Naibata, anjaha sadokah ipindahi 
Jahowa, itumpak Naibata do ia. 

6 Ai bingkat do ia marporang dompak halak Palistim, 
anjaha irumbakkon do tembok ni huta Gat, tembok 
ni huta Jabne ampa tembok ni huta Asdod; anjaha 
itombei ma huta-huta i tanoh inggot ni Asdod 
pakon bani ianan na legan i tanoh ni halak Palistim. 

7 tumpak Naibata do ia mangimbang halak Palistim 
ampa halak Arab, na marianan i Gur-Baal ampa 
mangimbang halak Maoni. 

8 Manggalar sohei do halak Ammon hubani si Usia, 
gabe tarambilan ma goranni das hu Masir, ai lambin 
margogoh do ia. 

9 Ambahni ai ipauli si Usia do menara i Jerusalem, i 
atas ni Horbangan Parsuhi-suhi, i atas ni Horbangan 
Habungan ampa bani ganup suhi-suhi, anjaha 
ipatoguh ma ai. 

10 [pauli do homa menara i halimisan anjaha ihurak 
buei parigi, ai buei do pinahani tanoh bornoh ampa 
i pamah, ambahni ai adong do bani parhorja i juma 
ampa i pohon anggur, i tanoh dolog ampa i tanoh 
na lambutan, ai rosuh do uhurni marjuma-juma. 

11 Ambahni ai buei do bala ni si Usia na tarlatih 
marporang, na bingkat hu parporangan marbanjei- 
banjei mangihutkon buei ni bilangan ni sidea, na 
tinontuhon ni si Jehiel, jurutulis ai ampa si Maseya 
panuturi ai, na binobahon ni si Hananya, sada 
humbani kopala-kopala ni raja ai. 

12 Bilangan ni ganup kopalani mar sasaompung, 
humbani puanglima dua ribu onom ratus halak do. 
13 Sidea do mambobahon bala, tolu ratus pitu ribu 
lima halak bueini, na gopas marporang anjaha 
gogoh tumang, laho mangurupi raja ai mangimbang 
munsuh. 

14 Ihatahon si Usia ma paulihon bani haganup bala 
ai gantar-gantar, tanja, tangkuluk, baju partahanan, 
panah pakon batu ni umbalang. 

15 Ipauli do homa i Jerusalem parugas porang, 
na tinukangan ni halak na pandei-pandei, na 
ninahkon hubani menara ampa hubani suhi-suhi, 
laho manembakkon panah ampa batu bolon. Jadi 
tarambilan tumang ma ia das hubani na daoh, 
ai dapotan pangurupion na tarsulur do ia, gabe 
markuasa tumang ma ia. 


Gadamon Raja Usia ampa Parmateini 


16 Tapi dob markuasa ia, gijang ma uhurni gabe 
hamagouanni, ai mardousa do ia dompak Jahowa, 
Naibatani, ai imasuki do Rumah ni Jahowa, laho 
manutung dahupa i atas anjapanjap pardahupaan. 
17 lirikkon Malim Asarya do ia namin hubagas rap 
pakon ualuh puluh malim ni Jahowa na markuasa. 
18 jlanglangi sidea do Raja Usia, nini sidea ma bani, 
“Ham Usia! Seng patut ham manutung dahupa 
bani Jahowa, tapi pitah malim, anak ni si Aron 
do, na dob niuras hubani horja on. Luar ma ham 
humbani ianan na mapansing on, ai na salah do 
na binahenmu in. Seng tumaram marmulia ham 
bahenon ni Naibata Jahowa marhitei in.” 

19Dob ai manggila ma si Usia, anjaha ijolom 
ma batil pardahupaan ai ibagas tanganni laho 
manutung dahupa. Tapi sanggah manggila 

ope ia dompak malim ai, tubuh ma gadam i 
pardompakanni i lobei ni malim-malim ai ibagas 
Rumah ni Jahowa i lambung ni anjapanjap 
pardahupaan ai. 

20 Dob ai marhusor ma Sintua ni malim Asarya ampa 
haganup malim ai mandompakkonsi, hape, tonggor 
ma, domma gadamon ia bani pardompakanni. Jadi 
tarolos ma sidea palahohonsi hunjai: ia pe tarolos 
ma laho hu darat, halani na dob nilonsing ni Naibata 
ia. 

21 Jadi lanjar gadamon ma Raja Usia das hubani 
parmateini, gabe punjung ma ia marianan ibagas 
sada rumah halani na gadamon ai, ai ipabali do 
homa ia hun Rumah ni Jahowa. Jadi si Jotam, anakni 
ai ma haondosan ni rumah ni raja ai, pakon na 
manguhum ganup bangsa na itanoh ai. 

22 Barita na legan ai ope humbani si Usia, humbani 
mungkahni das hubani ujungni, Nabi Jesaya, anak ni 
si Amos do manuratkon. 

23 Dob ai modom ma si Usia rap pakon ompungni, 
anjaha itanom sidea ma ia rap pakon ompungni i 
juma pananoman ni raja-raja, ai nini sidea do, “Na 
gadamon do ia.” Jadi si Jotam, anakni ai ma bangkit 
raja manggantihsi. 

Panrajaion ni si Jotam 
(Pausih 2 Raj. 15:32-36, 38) 


27 1Marumur dua puluh lima tahun do si 
Jotam, sanggah na bangkit raja ia, anjaha 
sapuluh onom tahun do dokahni ia manrajai i 
Jerusalem, ia goran ni inangni, ai ma si Jerusa, boru 
ni si Sadok. 

2 ihorjahon do rosuh ni Jahowa, songon haganup 
na binahen ni si Usia, bapani ai, tapi seng masuk 
anggo ia hubagas Rumah ni Jahowa. Tapi tong ope 
maruhur jahat anggo bangsa ai. 

3 [pauli do Horbangan Pardatas i Rumah ni Jahowa, 
anjaha buei do na pinaulini bani tembok Opel, 
4Ipungkah do homa huta i atas dolog ni Juda, 
anjaha i harangan ipauli do benteng pakon menara. 
> Marporang do ia dompak raja ni halak Ammon, 
anjaha italuhon do sidea, gabe manggalar sohei 
ma bani halak Ammon, bani na satahun ai saratus 
talenta pirak, saloksa kor gandum pakon saloksa kor 
andolei. Sonai do homa pambere ni halak Ammon 
bani tahun paduahon ampa patoluhon. 

6 Jadi lambin markuasa ma si Jotam, ai dear do 
dalanni i lobei ni Jahowa, Naibatani. 

7 Barita na legan ai ope humbani si Jotam, pakon 
haganup parporanganni ampa pambahenanni, 
tonggor ma, tarsurat do ai ibagas Buku ni Raja-raja 
Israel ampa Juda. 

8 Marumur dua puluh lima tahun do ia, sanggah 
na bangkit raja, anjaha sapuluh onom tahun do ia 
manrajai i Jerusalem. 

9 Dob ai modom ma si Jotam rap pakon ompungni, 
anjaha itanom sidea ma ia i huta ni si Daud. Jadi si 
Ahas, anakni ai ma bangkit raja manggantihsi. 


Panrajaion ni si Ahas na Mabajan 
(Pausih 2 Raj. 16) 


Dg Marumur dua puluh tahun do si Ahas, 
sanggah na bangkit raja ia, anjaha sapuluh 
onom tahun do dokahni manrajai i Jerusalem. Tapi 
seng ihorjahon rosuh ni Jahowa, songon si Daud 
ompungni ai, 

2 tapi mardalan do ia bani dalan ni raja-raja ni Israel. 
Ipauli do gana-gana tuangan bani Baal: 

3 manutung dahupa do ia i Habungan Ben-Hinnom, 
anjaha itutung do anakni bahen galangan, romban 
hubani adat na masambor bani bangsa sipajuh 
begu-begu, na pinabali ni Jahowa hun lobei ni halak 
Israel. 

4 Manggalang anjaha manutung dahupa do homa 
ia i atas ni panumbahan na i dolog-dolog, i buntu- 
buntu ampa i toruh ni sagala hayu na tabun. 

5 Halani ai, ipadas Jahowa, Naibatani ma ia hubagas 
tangan ni raja Aram, italuhon sidea ma ia, anjaha 
itaban buei humbani rayatni lanjar iboan hu 

Damaskus. londoskon do homa ia hubagas tangan 
ni raja Israel, gabe talu tumang ibahen. 

6 Ibunuh si Peka, anak ni si Remalya do humbani 
halak Juda ibagas na sadari saratus dua puluh ribu 
halak, haganup ai halak na somal marmunsuh do, 
halani na tinadingkon ni sidea Jahowa, Naibata ni 
ompung ni sidea. 

7 Sonai homa si Sikri, puanglima na hun Epraim 
ai, ibunuh do si Maaseya, anak ni raja ai, pakon 
si Asrikam siramotkon rumahni, ampa si Elkana 
panuturi ni raja ai. 

8 Ambahni ai ibuangkon halak Israel do humbani 
sanina ni sidea ai dua ratus ribu naboru, anak ampa 
boru, ambahni ai buei tumang taban-taban ibuat 
sidea, anjaha iboan sidea hu Samaria. 

Tapi adong ma sada ijai nabi ni Jahowa, na 
margoran si Oded; luar ma ia manjumpahkon 
bala na mulak ai hu Samaria, nini ma dompak 
sidea, “Tonggor ma, halani manringis do Jahowa 
Naibata ni ompung nasiam hubani halak Juda, 
ase iondoskon sidea hubagas tangan nasiam, hape 
ibagas gila ibunuh nasiam sidea, pala das hu nagori 
atas doruh-doruh ai. 

10 Sonari isurahon nasiam ope patundukkon halak 
Juda ampa Jerusalem bahen jabolon dalahi ampa 
jabolon naboru nasiam. Ai lang borat tumang do 
age salah nasiam dompak Jahowa, Naibata nasiam? 

11 Halani ai, tangihon nasiam ma ahu, anjaha paulak 
nasiam ma jolma na tartangkap in, na binoan 
nasiam humbani hasoman sabangsa nasiam, ai 
domma manggila Jahowa mangidah nasiam.” 
12Dob ai jongjong ma deba kopala-kopala 
humbani halak Efraim, ai ma: Si Asarya anak ni 
si Johanan, si Berekya anak ni si Mesilemot, si 
Hiskia anak ni si Salum, pakon si Amasa anak ni si 
Hedlai, ijumpahkon sidea ma bala na mulak hun 
parporangan ai, 

13 nini ma dompak sidea, “Seng bulih boanon 
nasiam hujon na tartangkap in, ai na mambahen 
marsalah do hita dompak Jahowa marhitei sura- 
sura nasiam in, manambahi dousa ampa salahta 
sisonari: ai lang domma banggal salahta, anjaha 
gajag ringis ni Jahowa dompak Israel?” 

14 Dob ai iberehon bala na marsinjata ai ma halak na 
tartaban ai ampa taban-taban ai i lobei ni kopala- 
kopala ampa tumpuan ai. 

15 Jadi jongjong ma dalahi-dalahi na ginoranan ondi 
manjalo halak na tarboan ai: iparhioui sidea ma 
sagala na so marhiou humbani taban-taban ai, ibere 
ma sidea hiou, sipatu, sipanganon ampa siinumon, 
iminaki ma sidea, ipahundul ma hu halode sagala 
halak na galek, anjaha iboan ma sidea hu Jeriko, hu 
huta parhalambiran ai, hubani sanina ni sidea. Dob 
ai mulak ma sidea hu Samaria. 

16 |jia isuruh Raja Ahas ma suruhanni marayak raja 
Assur, andohar iurupi ia. 

17 Ai iulaki halak Edom do use roh mamunuhi 
halak Juda, anjaha iboan do homa buei halak hu 
habuangan. 

18 Sonai homa halak Palistim idorab do huta-huta 
ni Juda, na i tanoh bornoh ampa na i tanoh 
Dangsina, anjaha italuhon sidea ma Betsemes, 
Ayalon, Gederot pakon Soko ampa dusunni, Timna 
ampa dusunni, pakon Gimso ampa dusunni, lanjar 
marianan ma sidea ijai. 

19 Ai ipatoruh Jahowa do Juda halani si Ahas, raja 
ni Juda, ai sambor do pambahenanni i Juda, anjaha 
seng bujur ia dompak Jahowa. 

20 Jadi roh ma mangimbangsi si Tiglat-Pilneser, raja 
ni Assur, isosak-sosak ma ia, seng iurupi ia. 

21 Ai domma ibuat si Ahas namin ugas-ugas hun 
Rumah ni Jahowa, hun rumah ni raja ai ampa 
humbani kopala-kopala, anjaha ibere ai hubani raja 
ni Assur, hape lanjar do lang iurupi ia. 

22Tapi inunut raja Ahas do marjahat dompak 
Jahowa bani panorang hasosakanni ai. 

23 Ai manggalang do ia hubani naibata ni Damaskus, 
na manaluhonsi, nini, “Halani naibata ni raja- 
raja Aram do manolongi sidea, dihut ma ahu 
manggalang hujai, andohar dihut ahu iurupi sidea,” 
hape gabe hadabuhan do ai bani ampa bani ganup 
halak Israel. 

24 Dob ai ipatumpu si Ahas ma parugas ni Rumah 
ni Naibata anjaha ibolahi ma ai: itutup ma labah ni 
Rumah ni Jahowa, anjaha ipauli ma bani anjapanjap 
bani ganup suhi-suhi ni Jerusalem. 

25|pauli do homa bani ganup huta ni Juda 
panumbahan i buntu-buntu, panggalangan bani 
naibata na legan, gabe ipuhoi ma marhitei ai ringis 
ni Jahowa, Naibata ni ompungni. 

26 Barita na legan ai ope pasalsi, na binahenni 
humbani mungkahni das hubani ujungni, tarsurat 
do ai ibagas Buku ni Raja-raja Juda ampa Israel. 

27 Dob ai modom ma si Ahas rap pakon ompungni, 
anjaha itanom sidea ma ia i huta Jerusalem: seng 
itanom sidea ia hu tanoman ni raja-raja Juda. Jadi si 
Hiskia, anakni ai ma bangkit raja manggantihsi. 


luras Raja Hiskia Rumah Panumbahan 
(Pausih 2 Raj. 18-20, Jes. 36-39) 


29 1Marumur dua puluh lima tahun do si 
Hiskia, sanggah na bangkit raja ia, anjaha 
dua puluh siah tahun do dokahni manrajai i 
Jerusalem. Goran ni inangni si Abia do, boru ni si 
Sakarya. 

2 ihorjahon do rosuh ni Jahowa, romban hubani 
haganup na binahen ni ompungni si Daud. 

3 Mintor ihatahon do ungkabon labah ni Rumah ni 
Jahowa, anjaha ipabayu ma ai bani bulan sada, bani 
tahun parlobei dob gabe raja ia. 

4 Ihatahon ma roh malim ampa halak Levi, anjaha 
ipatumpu ma sidea i alaman hampit hapoltakan, 

3 anjaha nini ma dompak sidea, “Tangihon nasiam 
ma ahu, nasiam halak Levi. Uras nasiam ma diri 
nasiam, anjaha uras nasiam ma Rumah ni Jahowa, 
Naibata ni ompung nasiam, anjaha padarat nasiam 
ma sagala na butak hun rumah na mapansing in. 

6 Ai banggal do dousa ni ompungta, anjaha 
ihorjahon sidea do sogam ni uhur ni Jahowa, 
Naibatanta, itadingkon sidea do la, anjaha ipadaoh 
sidea do bohi ni sidea humbani ianan ni Jahowa, 
itundali do ai. 

7 Ambahni ai ikunsi sidea do labah ni surambih 
ai, iintopi sidea do suluh, seng be itutung sidea 
dahupa, anjaha seng be igalangkon sidea galangan 
na mapansing hubani Naibata ni Israel. 

8 Halani ai, do ase roh ringis ni Jahowa hubani 
Juda ampa Jerusalem, gabe ibahen ma sidea hirjat- 
hirjaton, marhabiaran ampa gabe siapas-apason, 
songon na boi idahon nasiam marhitei panonggor 
nasiam. 

9 Ai tonggor nasiam ma, rasei do ompungta ibahen 
podang anjaha anakta pakon borunta ampa 
parinangonta tarbuang do halani ai. 

10 isurahon uhurhu do sonari sihol mambahen 
padan bani Jahowa, Naibata ni Israel, ase andohar 
surut humbanta pargajag ni ringis-Ni. 

11 Halani ai, nasiam anakku, ulang ma nasiam 
lansei, ai nasiam do na pinilih ni Jahowa jongjong 
i lobei-Ni, laho marugas Bani, anjaha nasiam do 
siparugas Bani ampa situtung dahupa Bani.” 

12 Dob ai jongjong ma halak Levi: Si Mahat, anak 
ni si Amasi pakon si Joel, anak ni si Asarya 
humbani ginompar ni si Kahat; humbani ginompar 
ni si Merari: Si Kis, anak ni si Jehallelel: humbani 
ginompar ni si Gersom: Si Joah, anak ni si Sima 
pakon si Eden, anak ni si Joah. 

13 Humbani ginompar ni si Elisapan: Si Simri pakon 
si Jehiel: humbani ginompar ni si Asap: Si Sakarya 
pakon si Matanya. 

14 Humbani ginompar ni si Heman: Si Jehiel pakon si 
Simei: humbani ginompar ni si Jedutun: Si Semaya 
pakon si Usiel. 

15 [patumpu sidea ma sanina ni sidea ai, anjaha 
juras sidea ma diri ni sidea: dob ai masuk ma sidea 
romban hubani tonah ni raja ai, sihol manguras 
Rumah ni Jahowa romban hubani hata ni Jahowa. 
16 Masuk ma malim ai hubagas Rumah ni Jahowa 
laho manguras ai, anjaha ipadarat sidea ma sagala 
na mabutak, na jumpah sidea ibagas Rumah ni 
Jahowa, hu alaman ni Rumah ni Jahowa: ibuat halak 
Levi ma ai, anjaha iboan sidea ma ai hu Bah Kidron. 
17 Bani ari sada bulan sada do ipungkah sidea na 
manguras ai, anjaha paualuharihon bani bulan ai 
masuk ma sidea hu surambih ni Jahowa, laho 

manguras surambih ni Jahowa, anjaha iuras sidea 
ma Rumah ni Jahowa ibagas na ualuh ari ai: bani ari 
sapuluh onom bulan sada salosei ma horja ni sidea. 
18 Dob ai masuk ma sidea marayak Raja Hiskia, 
nini ma, “Domma iuras hanami ganup Rumah 
ni Jahowa, anjapanjap panggalangan ni galangan 
situtungon ampa ganup parugasni, meja hatibalan 
ni ruti sigalangkonon ampa ganup parugasni. 

19 Ambahni ai sagala parugas, na dob niambukkon 
ni Raja Ahas sadokah manrajai ia, sanggah na 
mardousa ai ia, domma ipasirsir anjaha iuras 
hanami, anjaha tonggor ham ma, ganupan ai 
domma i lobei ni anjapanjap ni Jahowa.” 

20 Dob ai ipagirah Raja Hiskia ma puho, anjaha 
ipatumpu ma kopala-kopala ni huta ai, laho tangkog 
hu Rumah ni Jahowa. 

21 Anjaha iboan sidea do pitu lombu jonggi, pitu 
biribiri tunggal, pitu anak ni biribiri pakon pitu 
hambing tunggal bahen galangan pardousaon bani 
parrumah ni raja ai, bani ianan na mapansing ai 
ampa bani Juda. Dob ai ihatahon raja ai ma dompak 
ginompar ni si Aron, ai ma malim-malim ai, ase 
igalangkon sidea ai iatas anjapanjap ni Jahowa. 

22 Isayat sidea ma lombu ai, ibuat malim ai ma 
darohni, anjaha ipispiskon ma ai bani anjapanjap: 
biribiri tunggal ai pe isayat ma, anjaha darohni ai 
ipispiskon bani anjapanjap, anak ni biribiri tunggal 

ai pe isayat ma, anjaha darohni ai pe ipispiskon ma 
bani anjapanjap. 

23 Dob ai iboan ma use hambing tunggal bahen 
galangan pardousaon hu lobei ni raja ai ampa hu 
lobei ni tumpuan ai, anjaha itampeihon sidea ma 
tanganni hu atasni. 

24 Isayat malim ai ma ai, anjaha ibahen ma darohni 
ai gabe galangan pardousaon i atas ni anjapanjap 
ai, laho mambahen pardearan bani haganup Israel, 
ai ihatahon raja ai do manggalangkon galangan 
situtungon pakon galangan pardousaon ai bani 
ganup halak Israel. 

25 Ipajongjong raja ai ma homa halak Levi ibagas 
Rumah ni Jahowa marhasoman arbap, sordam 
pakon husapi mangihutkon tonah ni si Daud, pakon 
si Gad, halak na marpanonggoran bani raja ai, ampa 
Nabi Natan: ai tonah ni Jahowa do ai marhitei 
pamangan ni nabi. 

26 Jongjong ma tongon halak Levi pajolom-jolom 
parugas musik ni si Daud, anjaha malim-malim 
manjolom tarompit. 

27 Dob ai ihatahon si Hiskia ma na manggalangkon 
galangan situtungon i atas ni anjapanjap. Jadi 
sanggah ipungkah na manggalangkon galangan 
situtungon ai, ipungkah homa ma mandodingkon 
doding puji-pujian bani Jahowa rap pakon tarompit 
ihasomani parugas musik ni si Daud, raja ni Israel. 

28Manrogop ma ganup tumpuan ai, anjaha 
pandoding mandoding, partarompitni 
martarompit, sai inunuti sidea ma mambahen 
sonai haganup, paima dob galangan situtungon ai. 
29 Jadi saloseihonsi na manggalang ai, manrogop 
ma raja ai ampa haganup halak na rap pakonsi, 
lanjar martonggo ma sidea. 

30 Dob ai ihatahon Raja Hiskia ampa kopala-kopala 
ai ma halak Levi mandodingkon puji-pujian bani 
Jahowa, domu hubani na hinatahon ni si Daud 
ampa si Asap, halak na marpanonggoran ai. Jadi 
marmalas ni uhur ma sidea mandodingkon puji- 
pujian, manrogop ma sidea anjaha martonggo. 

31 Dob ai nini si Hiskia ma, “Domma iuras nasiam 
use diri nasiam bani Jahowa, padohor nasiam 
ma, boan nasiam ma galangan sisayaton ampa 
galangan puji-pujian hu Rumah ni Jahowa.” Jadi 
iboan tumpuan ai ma galangan sisayaton ampa 
galangan puji-pujian; anjaha sagala na tarojur 
uhurni mamboan galangan situtungon. 

32|3 buei ni galangan situtungon, na binoan ni 
tumpuan ai, ai ma pitu puluh lombu, saratus biribiri 
tunggal, pakon dua ratus anak ni biribiri. Ganupan 
ai bahen galangan situtungon bani Jahowa: 
333mbahni ai sibere-bere na mapansing, onom 
ratus lombu ampa tolu ribu biribiri. 

34Tapi maotiktu do malim, gabe seng tarbobaki 
sidea ganup galangan situtungon ai, gabe halak 

Levi, anggi ni sidea ai ma na mangurupi sidea paima 
dob horja ai, paima iuras malim na legan ai homa 
dirini: ai bujuran do halak Levi manguras humbani 
buei malim. 

35 Ambahni ai buei tumang do homa ijai galangan 
situtungon ampa taboh-taboh ni galangan 
pardameian ampa galangan siinumon hasoman ni 
galangan situtungon. Sonai ma gabe mulak dear 
use horja ai i Rumah ni Jahowa. 

36 Jadi marmalas ni uhur ma si Hiskia ampa haganup 
bangsa ai, halani haganup na dob binahen ni 
Naibata bani bangsa ai, ai podas do masa ganupan 
ai. 


Pamestahon ni si Hiskia bani Pesta Paskah 


1 Dobaiisuruh si Hiskia ma suruhanni hubani 
30 ganup Israel pakon Juda, itongos ma homa 
surat hu Efraim pakon Manasse, ase roh bei sidea 
hu Rumah ni Jahowa i Jerusalem, laho marpesta 
Paskah bani Jahowa, Naibata ni Israel. 
2 Ai domma manriah hinan raja ai rap pakon kopala- 
kopala ampa ganup tumpuan ai i Jerusalem, laho 
marpesta Paskah bani bulan dua. 
3 hi lang tarbahen sidea mamestahon ai bani 
panorangni hinan, halani na so sungkup ope 
bilangan ni malim manguras dirini, sonai homa 
halak simbuei ai seng ope tumpu i Jerusalem. 

4 Rosuh do uhur ni raja ai ampa ganup tumpuan ai 
bani riah ai. 

3 Jadi mardos ni uhur ma sidea maningtingkon ai hu 
sab Israel, olat ni Berseba das hu Dan, ase roh bei 
sidea hu Jerusalem marpesta Paskah bani Jahowa, 
Naibata ni Israel, ai domma dokah seng riap sidea 
marpesta, romban hubani na tarsurat. 

6 Dob ai bingkat ma suruhan mamboan surat tangan 
ni raja ai ampa kopala-kopalani maningtingkon 
hu sab Israel, ampa hu Juda, romban hubani na 
pinarentahkon ni raja ai, “Nasiam halak Israel, 
mulak ma nasiam hubani Jahowa, Naibata ni 
si Abraham, si Isak pakon si Israel, ase mulak 
la hubani jolma, simasima nasiam, na maluah 
humbani tangan ni raja Assur. 

7 Ulang ma nasiam songon ompung ampa sanina 
nasiam na mardousa dompak Jahowa, Naibata 
ni ompung ni sidea, gabe iondoskon sidea hu 
hamagouan, songon na niidah nasiam nuan. 

8BAi pe, ulang ma pahengkeng nasiam uhur 
nasiam, songon na binahen ni ompung nasiam, 
tapi ondoskon nasiam ma diri nasiam bani 
Jahowa, anjaha roh ma nasiam hubani ianan 
hapansingon-Ni, na dob pinapansing-Ni ronsi 
sadokah ni dokahni, anjaha balosi nasiam ma 
Jahowa, Naibata nasiam, ase surut humbani 
nasiam pargajag ni ringis-Ni. 

9 Ai anggo mulak nasiam bani Jahowa, jumpahan 
idop ni uhur ma sanina nasiam ampa anak nasiam 
humbani na mambuangkon sidea, anjaha mulak 
ma sidea hu tanoh on. Ai paridop ni uhur anjaha 
pardear layak do Jahowa, Naibata nasiam, anjaha 
seng anjai padaohon-Ni bohi-Ni humbani nasiam, 
anggo mulak nasiam hu Bani. 

10 Jadi mardalan ma suruhan ai hun huta na sada hu 
huta na sada narii tanoh Efraim pakon Manasse das 
hu Sebulon; tapi ipartawai halak do sidea anjaha 
iapasi. 

11 Otik do hansa halak hun Asser, Manasse ampa 
Sebulon, na paunduk uhurni anjaha roh hu 
Jerusalem. 

12 Tapi itumpaki tangan ni Jahowa do Juda, ibere 
do bani sidea sada ni uhur, laho mangkorjahon 
parentah ni raja ai ampa kopala-kopala ai, romban 
hubani hata ni Jahowa. 

13 Jadi martumpu ma i Jerusalem buei tumang 
halak, laho mamestahon pesta ruti na so niigaran 
bani bulan dua: banggal tumang do tumpuan ai. 

14 Jadi marhorja ma sidea, anjaha ireongkon sidea 
ma anjapanjap na adong i Jerusalem, sonai homa 
anjapanjap panutungan ni dahupa iparpadaoh 
sidea do, ipanggijigkon hu habungan Kidron. 

15 Dob ai isayat sidea ma biribiri Paskah bani ari 
sapuluh opat bulan dua. Jadi maila ma malim ampa 

halak Levi, iuras sidea ma dirini, laho mamboan 
galangan situtungon hubagas Rumah ni Jahowa. 

16 Jadi jongjong ma sidea bani hajongjonganni bei 
hinan romban hubani titah ni si Musa, halak ni 
Naibata. Ipispiskon malim ai ma daroh ai, na jinalo 
ni sidea hun tangan ni halak Levi. 

17 Ai buei do halak i tumpuan ai, na so manguras 
dirini ope, halani ai maningon sayaton ni halak Levi 
biribiri Paskah, laho manguras halak na so hona uras 
ope, ase pansing sidea bani Jahowa. 

18 Ai buei tumang do humbani na martumpu ai, 
sibueinan, ai ma hun Efraim, Manasse, Isasar ampa 
Sebulon, seng manguras ope; age sonai ipangan 
sidea do Paskah ai, seng romban hubani na tarsurat 
ai. Jadi martonggo ma si Hiskia mangapiti sidea, nini 
ma, “Pardear layak do Jahowa, sai marpangulaki ma 
uhur-Ni 

19 mangidah halak na mangindahi humbani gok ni 
uhurni Naibata Jahowa, Naibata ni ompungni, age 
pe seng romban ai hubani pangurasion na sapatutni 
bani ianan na mapansing.” 

20 Jadi itangihon Jahowa do tonggo ni si Hiskia ai, 
anjaha ipamalum do bangsa ai. 

21 Sonai ma halak Israel na martumpu i Jerusalem, 
marpesta ruti na so niigaran pitu ari dokahni ibagas 
malas ni uhur banggal; anggo halak Levi ampa 
malim, mamuji-muji Jahowa do ari-ari marhasoman 
hinsah ni uhur i lobei ni Jahowa. 

22 Jadi mangkatahon hata tarima kasih ma si Hiskia 
hubani halak Levi, na mandalankon horja ai bani 
Jahowa ibagas pantas ni uhur. Ipestahon sidea 
ma pesta ai pitu ari dokahni, ai ma marhitei 
na manggalangkon galangan pardameian ampa 
mamuji-muji Jahowa, Naibata ni ompung ni sidea. 
23 Dob ai mardos ni uhur ma ganup tumpuan ai, 
sihol marpesta ope pitu ari nari; saud ma sidea 
marpesta pitu ari nari ibagas malas ni uhur. 

24 Ai domma ilayak-layakkon si Hiskia, raja ni Juda, 
hubani tumpuan ai, saribu lombu jonggi pakon 
pitu ribu biribiri bahen sigalangkonon, anjaha 
kopala-kopala ai pe domma ilayak-layakkon hubani 
tumpuan ai saribu lombu jonggi ampa salaksa 
biribiri. Anjaha malim pe domma buei tumang na 
manguras dirini. 

25 Jadi marmalas ni uhur ma ganup tumpuan ni 
Juda, sonai homa malim, halak Levi, haganup 
tumpuan, na roh hun Israel, halak dagang, na roh 
hun Israel ampa halak dagang, na marianan i Juda. 
26 Masa do malas ni uhur banggal i Jerusalem: ai 
olat ni panorang ni si Salomo, anak ni si Daud, raja 
ni Israel, seng ongga masa sonai i Jerusalem. 

27 Dob ai jongjong ma malim ampa halak Levi 
mamasu-masu bangsa ai, anjaha itangihon Naibata 
do sora ni sidea, ai das do tonggo ni sidea ai bani 
ianan na mapansing i nagori atas. 

3 1 1 Jadi dob marujung haganup ai, bingkat ma 
ganup halak Israel, na adong ijai marayak 
huta-huta ni Juda, irosaki ma ganup gana-gana, 
anjaha iroboh sisombahon Ashera, iparreong ma 
panumbahan na i buntu-buntu pakon anjapanjap i 
sab Juda pakon Benjamin, i Efraim ampa i Manasse, 
bois tumang do ganup ibahen. Dob ai mulak ma 
halak Israel ganupan hu hutani bei, ganup hu 
parbagiananni bei. 
2 Dob ai iatur si Hiskia ma use horin ni malim ampa 
halak Levi, mangihutkon parhorinan hinan, ganup 
romban hubani jabatanni, age malim age halak Levi, 
ai ma pasal na manggalangkon galangan situtungon 
ampa galangan pardearan, laho marugas bani 
horbangan ni alaman ni Rumah ni Jahowa, laho 
mamuji ampa mangkatahon tarima kasih. 
3 la tumpak ni raja ai, humbani na adong bani 
sandiri, ai ma hubani galangan situtungon, 
galangan situtungon sogod ampa bodari, galangan 
situtungon ari Sabat, poltak ni bulan ampa 
panorang pesta, songon na tarsurat ibagas buku 
titah ni Jahowa. 
4 Anjaha iparentahkon raja ai ma hubani bangsa ai, 
na marianan i Jerusalem, ase ibere bei guguanni 
hubani malim ampa halak Levi, ase bulat uhur ni 
sidea mangkorjahon titah ni Jahowa. 
= Jadi sar ma hata ai, ipabuei halak Israel ma 
mamboan limbuah humbani omei, anggur, minak, 

manisan ampa humbani haganup atap aha pe 
gogoh ni tanoh ai; buei tumang do iboan sidea 
parsapuluhan ni atap aha pe. 

6 Anjaha halak Israel ampa Juda, na marianan 
ibagas huta ni Juda, iboan sidea do parsapuluhan 
humbani lombu ampa biribiri, sonai homa 
parsapuluhan humbani sibere-bere na mapansing, 
na dob pinapansing hubani Jahowa, Naibata ni 
sidea, pala margugun-gugun. 

7 Bani bulan tolu do ipungkah sidea pagugunkon ai, 
anjaha bani bulan pitu pe ase marpunsa. 

8 Jadi dob masuk si Hiskia ampa kopala-kopala ai 
manonggor gugunan ai, ipuji sidea ma Jahowa 
ampa bangsa-Ni halak Israel. 

? Dob ai isungkun si Hiskia ma malim ampa halak 
Levi pasal guguan ai. 

10 Nini si Asarya ma, ai ma ginompar ni si Sadok, 
mambalosi, “Olat ni dob ipungkah sidea mamboan 
guguan hu Rumah ni Jahowa, mangan do hanami, 
sungkupan do hanami anjaha buei do teba, ai ipasu- 
pasu Jahowa do bangsa-Ni, gabe tading bennami 
guguan on.” 

11 Dob ai ihatahon si Hiskia ma sidea paulihon 
kamar parbohalan ibagas Rumah ni Jahowa; jadi 
ipauli sidea ma ai. 

12 Dob ai ipamasuk sidea ma hujai guguan ai 
sintong-sintong, parsapuluhan ai ampa sibere-bere 
na pinapansing ai. la kopala haondosan ni ganupan 

ai, ai ma si Hananya, halak Levi, ampa si Simei, 
anggini ai, kopala paidua. 

13 Anjaha si Jehiel, si Asasya, si Nahat, si Asahel, si 
Jerimot, si Josabad, si Eliel, si Jismakya, si Mahat 
ampa si Benaya, ai ma sipamareksa, na mangurupi 
si Hananya ampa si Simei anggini ai, ai ma na 
pinabangkit ni Raja Hiskia ampa si Asarya, kopala ni 
Rumah ni Naibata. 

14 Anjaha si Kore, anak ni si Jimna, halak Levi 
ai do, sijaga horbangan na hampit hapoltakan 
ai, ia do sipamareksa sibere-bere nionjar ni uhur 
hubani Naibata, laho mambagihon guguan, na 
dob tinontuhon bani Jahowa, ampa sibere-bere na 
mapansing tumang. 

15Anjaha si Eden, si Minyamin, si Jesua, si 
Semaya, si Amarya pakon si Sekanya do na 
bujur-bujur mangurupisi i huta ni malim-malim, 
laho mambagihon parbagianan ai hubani sanina 
ni sidea ai, romban hubani horinni bei, dos na 
matua-matua age na etek, 

16 pitah humbani dalahi, olat ni na marumur tolu 
puluh tahun hu atas, ai ma na masuk hubagas 
Rumah ni Jahowa, romban hubani horja siganup 
ari sihorjahonon ni sidea bani jabatanni bei, 
mangihutkon parhorinan ni sidea bei. 

17'la malim isuratkon ma goran ni sidea, 
mangihutkon ginompar ni sidea mar sasaompung: 

ia halak Levi, olat ni na marumur dua puluh tahun 
hu atas, mangihutkon parbagianan ni sidea bei. 
18Tarsurat do goran ni sidea rap pakon ganup 
dakdanak ni sidea na etek-etek, parinangon ni 
sidea, ganup pangku ai, tulimat do idaptarhon. 

19 Anjaha bani ginompar ni si Aron, ai ma malim- 
malim ai, na marianan i sampalan ni huta ni sidea, 
adong do bani sidea, halak na dob tarsurat goranni, 
bani ganup huta, na mambagihon parbagianan 
bani ganup dalahi i tongah-tongah ni malim ampa 
hubani haganup na tarsurat humbani halak Levi. 

20 Sonai ma ibahen si Hiskia i sab Juda: sai ihorjahon 
do na madear, na pintor ampa na bujur i lobei ni 
Jahowa, Naibatani. 

21 Anjaha sagala horja na pinungkahni ai 
mandalankon parugason i Rumah ni Jahowa, ai 
ma romban hubani titah ampa parentah, laho 
mangindahi Naibatani, ihorjahon do ai humbani 
gok ni uhurni, gabe manjadi do. 


Pamorangon ni si Sanherib pakon Parmisirni 
(Pausih 2 Raj. 18:13-20, 21, Jes. 36-39) 


32 1 Jadi dob salpu na masa ai ampa na 
pataridahkon horja hasintonganni si Hiskia 
ai, roh ma si Sanherib, raja ni Assur, imasuki ma 
Juda anjaha ihubu huta na pinatoguh: isura uhurni 
do sihol manaban ai. 

2 Jadi dob iidah si Hiskia, na dob roh si Sanherib 
marsura-sura sihol marporang dompak Jerusalem, 
3manriah ma raja ai rap pakon kopala-kopalani 
ampa puanglima, sihol mambongbong bah tubuh 
na i darat ni huta ai, jadi iurupi sidea ma ia. 

4 Ai martumpu do buei halak, gabe ibongbong sidea 
ma sagala bah tubuh ampa bah bolon, na mardalan 
hun tanoh ai, nini sidea do, “Mase ma buei bah 
jumpahon ni raja Assur, anggo roh ia?” 

5Dob ai ipatenger raja ai ma uhurni, ipatoguh 
ma sagala tembok na dob marongrong, ipauli ma 
menara atasni, anjaha i daratni ai ipauli ma tembok 
na legan; anjaha Milo, na i huta ni si Daud ai, 
ipatoguh do. Ipauli do homa buei tumang tanja 
ampa gantar-gantar. 

6 Anjaha ipabangkit do kopala-kopala porang 
mambobahon bangsa ai, anjaha ipatumpu ma 
sidea hu lambungni i alaman dohorhon horbangan 
ni huta ai, anjaha marsahap ma ia patengerhon 
uhur ni sidea, 

7 “Tenger ma uhur nasiam anjaha marsijoloman, 
ulang ma nasiam mabiar, anjaha ulang ma gobir 
uhur nasiam i lobei ni raja Assur barang i lobei 
ni ganup balani na rap pakonsi, ai gogohan do 
sihasomani hita ase ia. 

8 Tangan na mardaging do hasomanni, tapi anggo 
hasomanta Jahowa Naibatanta do, na mangurupi 
anjaha na mambobahon parporanganta.” Jadi 

tenger ma uhur ni bangsa ai halani hata ni si Hiskia, 
raja ni Juda ai. 

9Dob ai roh ma si Sanherib, raja ni Assur, na 
mangkubu huta Lakis rap pakon ganup balani, 
isuruh ma juakjuakni hu Jerusalem marayak si 
Hiskia, raja ni Juda, ampa haganup halak Juda, na 
i Jerusalem, nini ma, 

10 “Sonon do hata ni si Sanherib, raja ni Assur, 
“Marhatengeran hubani aha do nasiam, ase 
marianan ope nasiam i Jerusalem, ibagas huta na 
hinubu inggot? 

11 hi lang si Hiskia do na pakahouhon nasiam, laho 
mangondoskon nasiam hu hamatean, lohei ampa 
horah, anggo ihatahon hubani nasiam, “Jahowa 
Naibatanta do na paluahkon hita humbani tangan 
ni raja Assur?” 

12 Ai lang ia, si Hiskia do, na dob na padaohkon 
panumbahanni na i buntu-buntu ampa 
anjapanjapni, hape ihatahon ope hubani Juda 
ampa Jerusalem, “| lobei ni anjapanjap na sada 
on do nasiam marsombah, anjaha i atasni on do 
nasiam manutung dahupa?” 

13 hi lang ibotoh nasiam barang aha na dob 
hubahen ampa na binahen ni ompung hubani 
haganup bangsa ni tanoh na legan? Ai adong do 
naibata ni bangsa ni tanoh ai, na boi paluahkon 
nagori ni sidea hun tanganku? 

14 Ise ma humbani haganup naibata ni bangsa 
sipajuh begu-begu, na siniapkon ni ompung, na boi 
paluahkon bangsani hun tanganku? Mintor mubah 
ma gakni Naibata nasiam, tarpaluah-Si ma nasiam 
hun tanganku? 

15 Ai pe, ulang ma ra nasiam sonai paoto-otoon 
ni si Hiskia, barang pakahouonni! Ulang ma 
haporsayai nasiam ia! Ai lang adong age sada 
naibata ni ganup bangsa-bangsa barang harajaon 
ai, na boi paluahkon bangsani hun tanganku 
barang hun tangan ni ompung. Samintolah Naibata 
nasiam ai ma, mintor tarpaluah-Si ma nasiam hun 
tanganku?” 

16 Lambin inunut juakjuakni ai ope mangkatahon 
hatani mangapasi Naibata Jahowa ampa si Hiskia, 
juakjuak-Ni ai. 

17 Ambahni ai domma isurat hinan sada surat 
laho mangapasi Jahowa, Naibata ni Israel, ampa 
mangkatahon hatani hu Bani, “Songon naibata ni 
bangsa-bangsa ni tanoh na legan ai seng tarpaluahsi 
bangsani hun tanganku, sonai ma seng tarpaluah 
Naibata ni si Hiskia bangsa-Ni humbani tanganku.” 
18 Anjaha idilohon sidea do ai gogoh ibagas hata 
Jahudi hubani pangisi ni Jerusalem, na i atas ni 
tembok ai, mambibiari ampa mambahen gobir 
sidea, ase andohar boi taluhononni huta ai. 

19 Sonai ma parsahap ni sidea dompak Naibata 
ni Jerusalem, songon parsahap ni sidea dompak 

naibata ni bangsa sipajuh begu-begu, ai ma naibata 
na tinukangan ni tangan ni jolma tumang. 

20 Dob ai martonggo ma Raja Hiskia ampa Nabi 
Jesaya, anak ni si Amos, halani hata ai anjaha doruh- 
doruh dompak nagori atas. 

2! Dob ai isuruh Jahowa ma sada malekat-Ni 
maniapkon ganup puanglima, raja-raja ampa 
kopala-kopala i parsaranan ni raja Assur. Dob ai 
mulak ma ia, mela tumang hu tanohni. Jadi dob 
mulak ia hu rumah ni naibatani, roh ma piga-piga 
anakni sandiri mamunuhsi marhitei podang. 

22 Ase Jahowa do na paluahkon si Hiskia ampa 
pangisi ni Jerusalem hun tangan ni si Sanherib, raja 
ni Assur, ampa hun tangan ni haganup munsuhni:, 
anjaha sonang ma sidea ibahen inggot. 

23 Jadi buei ma halak na maboban sibere-bere 
hubani Jahowa i Jerusalem ampa na maharga 
hubani si Hiskia, raja ni Juda, gabe timbul ma ia 
olatni ai iidah sagala bangsa sipajuh begu-begu. 


Gijang ni Uhur ni si Hiskia: Parmateini 


24 Boritan ma ijia si Hiskia pala laho matei: dob ai 
martonggo ma ia hubani Jahowa, ibalosi Jahowa ma 
ia anjaha ibere ma bani sada tanda halongangan. 
25 Tapi seng maruhur tarima kasih si Hiskia pasal 
idop ni uhur na jinaloni ai, ai ipagijang do uhurni. 
Halani ai, roh ma ringis hu bani, hubani Juda ampa 
Jerusalem. 

26 Dob ai ipaunduk si Hiskia ma uhurni, halani gijang 
ni uhurni ai, ia ampa pangisi ni huta Jerusalem, gabe 
seng be saud sogop ringis ni Jahowa bani sidea, 
sanggah bani goluh ni si Hiskia. 

27 Bayak tumang do si Hiskia anjaha sangap: 
ipadear ma bani kamar parartaan, ianan ni pirak, 
omas, mata intan, rium-riuman, gantar-gantar 
ampa marbagei-bagei parugas na maharga. 

28 [pauli do homa rumah panimpanan ni gogoh ni 
tanoh ai, omei, anggur pakon minak, sonai ampa 
harang ni pinahan. 

29 Ambahni ai ipauli ma bani huta-huta: buei 
tumang do pinahanni, ai ma biribiri pakon lombu, 
ai ibere Naibata do arta bani buei tumang. 

30Si Hiskia do homa na mambongbong harohan 
ni Bah Gihon na parbuntu, anjaha ipadalan ma ai 
hun toruh ni tanoh hu huta ni si Daud na hampit 
hasundutan. Mardohar do si Hiskia bani ganup 
horjani. 

31Tapi dob roh suruhan ni raja hun Babel, ai 
ma na sinuruh marayaksi, laho manungkun 
tanda halongangan na dob masa i nagori ai, jadi 
itadingkon Naibata ma ia, laho manlajousi anjaha 
laho mangidah haganup atap aha na adong ibagas 
uhurni. 

32|a barita na legan pasal si Hiskia ampa 
pambahenanni na dear ai, tonggor ma, tarsurat do 
ai ibagas Buku Pangungkabon ni Nabi Jesaya, anak 

ni si Amos, ampa ibagas Buku ni Raja-raja Juda 
pakon Israel. 

33 Dob ai modom ma si Hiskia rap pakon ompungni, 
anjaha itanom sidea ma ia i raboyon ni tanoman ni 
ginompar ni si Daud, anjaha roh bei ma ganup halak 
Juda ampa pangisi ni Jerusalem pasangapkon raja 
ai bani parmateini ai. Jadi si Manasse, anakni ai ma 
bangkit raja manggantihsi. 


Panrajaion ni si Manasse 
(Pausih 2 Raj. 21) 


1Marumur sapuluh dua tahun do si 
33 Manasse sanggah na bangkit raja ai ia, 
anjaha lima puluh lima tahun do dokahni ia 
manrajai i Jerusalem. 
2 Dob ai ihorjahon raja ai ma sogam ni uhur ni 
Jahowa, romban hubani hagigi, na hinorjahon ni 
bangsa sipajuh begu-begu, na dob pinabali ni 
Jahowa i lobei ni halak Israel. 
3 Ai iulaki raja ai do paulihon panumbahan i buntu- 
buntu, na dob pinarreong ni si Hiskia, bapani ai, 
anjaha ipajongjong do anjapanjap bani Baal anjaha 
ipauli sisombahon Ashera; isombah do ganup bala 
na i langit, anjaha ibalosi do ai. 
4 Anjaha ipajongjong do anjapanjap ibagas Rumah 
ni Jahowa, pasal ai domma ihatahon Jahowa namin, 
“| Jerusalem do ianan ni goran-Ku ronsi sadokah ni 
dokahni.” 

3 Ambah ni ai ipauli do anjapanjap bani haganup 
bala ni langit i alaman ni Rumah ni Jahowa na dua 
ai. 

6 jtutung do homa anakni i habungan Ben-Hinnom, 
ihorjahon do partondungon, uti-utian, tabas-tabas, 
ipakei do jolma hasiaran ni begu-begu ampa 
sipanjahai. Buei tumang do ihorjahon sogam ni 
uhur ni Jahowa laho mamuhoi ringis-Ni. 

7 Ipajongjong do gana-gana batu ni naibata na 
legan, na pinaulini ai, hubagas Rumah ni Naibata, 
pasal ai do na hinatahon ni Naibata hubani si Daud 
ampa hubani si Salomo, anakni ai, “Ibagas rumah 
on do ampa i Jerusalem, na dob Hupilih ai humbani 
ganup marga ni Israel, patotapon-Ku goran-Ku ronsi 
sadokah ni dokahni. 

8 Anjaha seng be paosoron-Ku nahei ni Israel, hun 
tanoh na dob Hutotapkon hubani ompung nasiam, 
asal ma iporluhon uhur ni sidea mangkorjahon 
haganup na dob Huparentahkon hubani sidea, 
ganupan titah, aturan pakon uhum ai, na binere 
marhitei si Musa.” 

9 Tapi ipakahou si Manasse do halak Juda ampa isi 
ni Jerusalem, gabe ihorjahon sidea ma hajahaton, 
hasamboron humbani bangsa sipajuh begu-begu, 
na dob nisiapkon ni Jahowa i lobei ni halak Israel. 
10Roh do namin hata ni Jahowa hubani si 
Manasse ampa hubani ganup bangsa-Ni, tapi seng 
iparimbagaskon sidea. 

11 Halani ai, iparoh Jahowa ma dompak sidea 
kopala-kopala ni bala ni raja Assur, ai ma na 
manangkap si Manasse marhitei hait-kait, irantei 
ma ia bani rantei tombaga, anjaha iboan sidea ma 
ia hu Babel. 

12 Jadi dob tarsosak ia, ielek-elek ma Jahowa, 
Naibatani, anjaha ipaunduk botul ma uhurni i lobei 
ni Naibata ni ompungni. 

13 Martonggo ma ia hu Bani, jadi marpangulaki ma 
uhur ni Naibata mangidahsi, itangihon ma tonggoni 
ai, anjaha iboan ma ia mulak hu Jerusalem, hu 
harajaonni ai hinan. Jadi mangahap ma si Manasse, 
Jahowa do hape Naibata. 

14 Dob ai ipauli ma tembok hampit darat, i huta ni 
si Daud, hampit hasundutan ni Gihon, i habungan 
ai, laho masuk hu Horbangan Dengke: ipatorus ma 
ai manginggoti Opel, anjaha gijang tumang do ai 
ibahen. Ambahni ai inahkon do kopala-kopala ni 
bala marianan i ganup huta na pinatoguh i Juda. 

15 Dob ai ipadaoh ma naibata na legan ampa gana- 
gana humbagas Rumah ni Jahowa ampa haganup 
anjapanjap na pinajongjong i dolog ianan ni Rumah 
ni Jahowa ampa na i Jerusalem: iambukkon ma ai 
hu darat ni huta ai. 

16 Ipajongjong ma use anjapanjap ni Jahowa, 
anjaha igalangkon mai atasni galangan pardameian 
ampa puji-pujian, anjaha iparentahkon ma Juda 
mambalosi Jahowa, Naibata ni Israel. 

17Tapi tong ope bangsa ai manggalang i 
panumbahan na i buntu-buntu, tapi pitah hubani 
Jahowa, Naibata ni sidea ai mando. 

18 Tapi horja ni si Manasse na legan ai, ampa 
tonggoni hubani Naibatani ampa hata sipaingat 
ni nabi, na marsahap dompaksi ibagas goran ni 
Jahowa, Naibata ni Israel, tonggor ma, tarsurat do 
ai ibagas buku Barita ni Raja-raja Israel. 

19 Sonai homa tonggoni ampa sonaha panangihon 
ni Naibata bani elek-elekni ai ampa haganup 
dousani ampa  hajahatonni ampa tapak 
hajongjongan ni panumbahan na i buntu-buntu, 
na pinaulini ai, pakon sisombahon Ashera ampa 
gana-gana, paima ipaunduk uhurni, tonggor ma, 
tarsurat do ai ibagas buku Barita ni Halak na 
Marpanonggoran. 

20Dob ai modom ma si Manasse rap pakon 
ompungni, gabe itanom sidea ma ia ibagas 
rumahni, jadi si Amon, anakni ai ma bangkit raja 
manggantihsi. 


Panrajaion ni si Amon 
(Pausih 2 Raj. 21) 


21Marumur dua puluh dua tahun do si Amon, 
sanggah na bangkit raja ai ia, anjaha dua tahun do 
dokahni ia manrajai i Jerusalem. 

22 horjahon do sogam ni uhur ni Jahowa, songon 
na binahen ni si Manasse, bapani ai: Manggalang 

do si Amon hubani ganup gana-gana, na pinauli ni si 
Manasse, bapani ai, anjaha marsombah do ia hujai. 
23Tapi seng ipaunduk si Amon uhurni i lobei 
ni Jahowa, songon na pinaunduk ni si Manasse, 
bapani ai, uhurni, tapi lambin ipabuei si Amon do 
tene salahni. 

24Dob ai. marbulawan ma juakjuakni 
mangimbangsi, anjaha ibunuh ma ia ibagas 
rumahni sandiri. 

25 Tapi roh ma bangsa pangisi ni nagori ai, ibunuh 
sidea ma halak na marbulawan mangimbang Raja 
Amon, jadi ipabangkit pangisi ni nagori ai ma si 
Josia, anakni ai, gabe raja manggantihsi. 


Habayuon na Binahen ni si Josia 
(Pausih 2 Raj. 22 pakon 23) 


34 1 Marumur ualuh tahun do si Josia, sanggah 
na bangkit raja ai ia, anjaha tolu puluh sada 
tahun do dokahni ia manrajai i Jerusalem. 

2 ihorjahon do rosuh ni uhur ni Jahowa, anjaha 
mardalan do ia bani dalan ni si Daud, ompungni ai, 
seng manirpang ia hu siamun barang hu sambilou. 
3 Ai paualuh-tahunkon dob manrajai ia, sanggah 
poso ope ia, ipungkah ma mangindahi Naibata 
ni si Daud, ompungni ai, anjaha pasapuluhdua- 
tahunkon ipungkah ma manguras Juda ampa 
Jerusalem humbani panumbahan nai buntu-buntu, 

sisombahon Ashera ampa gana-gana na niuhir 
ampa na tinuang. 

4Ibolahi sidea do anjapanjap ni Baal i lobei ni raja 
ai; anjaha anjapanjap pardahupaan nai atas ni ai 
iparreongkon do, anjaha iropuki do sisombahon 
Ashera ampa gana-gana na niuhir ampa gana-gana 
na tinuang ai: ibahen ma ai gabe abuan anjaha 
itirtirhon ma hu atas ni tanoman ni halak na 
manggalang hujai. 

5Itutung do homa holi-holi ni malim i atas ni 
anjapanjap ni sidea ai. Sonai ma pangurupion pakon 
pangurasni bani Juda ampa Jerusalem. 

6 Age huta-huta ni Manasse, Efraim, Simeon das hu 
Naptali, isiari ma ai inggot, 

Tiparreong ma  anjapanjapni, iropuki ma 
sisombahon Ashera ampa gana-gana, anjaha 
iroboh ma anjapanjap pardahupaan i sab tanoh ni 
Israel. Dob ai mulak ma ia hu Jerusalem. 

8 Pasapuluhualuh-tahunkon dob manrajai ia, 
sanggah na manguras tanoh ampa rumah 
panumbahan ai ia, isuruh ma si Sapan, anak ni 
si Asalya, pakon si Maaseya, kopala ni huta ai, 
pakon si Joa, anak ni si Joahas, juru tulis ai, laho 
mangumban Rumah ni Jahowa, Naibatani ai. 

9 Jadi das ma sidea bani si Hilkia, sintua ni malim 
ai, anjaha ipadas sidea ma bani duit, na binoan hu 
rumah ni Naibata, na pinatumpu-tumpu ni halak 

Levi, sijaga labah ai, humbani halak sima-sima ni 
Israel ampa humbani ganup Juda ampa Jerusalem. 
10|padas sidea ma ai use bani tukang sipareksa 
Rumah ni Jahowa, anjaha sidea use mambere ai 
hubani halak na mangkorja i Rumah ni Jahowa, laho 
mangumban ampa patoguhkon rumah ai. 

11 bere sidea do ai hubani tukang batu ampa 
tukang hayu, laho mamboli batu na binarbar ampa 
parhayu bahen tutup tiang pakon tiang bani rumah 
ai, ai ma sagala na pinaturut ni raja-raja Juda 
maseda. 

12 Bujur bei do dalahi ai mangkorjahon horja ai. la 
kopalani ai ma: Si Jahat pakon si Obaja halak Levi 
ai humbani ginompar ni si Merari, pakon si Sakaria 
ampa si Mesulam humbani ginompar ni si Kahat, ai 
ma sipamareksa. Anjaha halak Levi, haganup sidea 
na pandei manjolom parugas musik, 

13 sidea do kopala ni halak sipanarui ampa na 
mambobahon ganup halak sihorjahon horja na 
marbagei-bagei ai, adong do homa deba humbani 
halak Levi ai jurutulis, panuturi ampa sijaga 
horbangan. 

14 Jadi dob ipadarat sidea duit, na binoan hu Rumah 
ni Jahowa, jumpah Malim Hilkia ma buku titah ni 
Jahowa, na ibere marhitei si Musa. 

15 Dob ai nini si Hilkia ma hubani si Sapan, jurutulis 
ai, “Domma jumpah ahu buku titah ibagas Rumah ni 
Jahowa.” Ibere si Hilkia ma buku ai hubani si Sapan. 

19|boan si Sapan ma buku ai hubani raja ai, 
ambahni ai ipatugah ope hubani raja ai: Haganup na 
pinarentahkon hubani juakjuakmu, ihorjahon sidea 
do. 

17 Domma iuseihon sidea duit na jumpah ai ibagas 
Rumah ni Jahowa, anjaha domma ipadas ai hubani 
halak sipamareksa ampa siparhorja ai. 

18 Dob ai ipatugah si Sapan, jurutulis ai ma hubani 
raja ai, “Ibere Malim Hilkia do bangku sada buku.” 
Jadi ibasa si Sapan ma buku ai i lobei ni raja ai. 

19 Jadi dob ibogei raja ai hata ni buku titah ai, irigati 
ma pakeianni. 

20 Dob ai ihatahon raja ai ma hubani si Hilkia pakon 
si Ahikam, anak ni si Sapan, pakon si Abdan, anak ni 
si Mika, pakon si Sapan jurutulis ai, pakon si Asaya, 
juakjuak ni raja ai, nini ma, 

21 “Laho ma nasiam, sungkun nasiam ma Jahowa 
pasal ahu ampa pasal jolma na tading i Israel ampa 
i Juda, pasal hata ni buku na jumpah ai, ai banggal 
tumang do ringis ni Jahowa na niuseihon-Ni banta, 
halani na so ihorjahon ompungta hata ni Jahowa, 
sihorjahononkon namin romban hubani sagala na 
tarsurat ibagas buku on.” 

22 Dob ai laho ma si Hilkia rap pakon na sinuruh ni 
raja ai, marayak nabi naboru, si Hulda, parinangon 
ni si Salum, anak ni si Tokhat, anak ni si Hasra, sijaga 
pakeian. Tapi marianan do si Hulda iJerusalem bani 

ianan ni naboru ai, jadi marsahap ma sidea pasal ai 
hu bani. 

23 Dob ai nini si Hulda ma dompak sidea, “Sonon do 
hata ni Jahowa, Naibata ni Israel, “Patugah nasiam 
ma hubani dalahi na marsuruh nasiam marayak 
ahu: 

24 Sonon do hata ni Jahowa: Tonggor ma, parohon- 
Ku ma hamagouan hu huta on pakon hubani 
pangisini ai, romban hubani haganup papa-papa na 
tarsurat ibagas buku ai, ai ma na dob binasa i lobei 
ni raja ai. 

25 Halani na tinadingkon ni sidea ai Ahu, anjaha 
manutung dahupa sidea hubani naibata na 
legan, laho mamuhoi ringis-Hu marhitei haganup 
pambahenan ni tangan ni sidea ai, halani ai 
maningon useihonon-Ku do ringis-Ku hu ianan on, 
anjaha seng be tarintopi. 

26 Tapi anggo dompak raja ni Juda na marsuruh 
nasiam laho manungkun Jahowa, sonon ma 
hatahon nasiam hu bani, ‘Sonon do hata ni Jahowa, 
Naibata ni Israel: la pasal hata na dob binogeimu 
ai, 

27 halani na dob mangahap uhurmu, anjaha 
ipaunduk ho uhurmu i lobei ni Naibata, dob ibogei 
ho hata na nilumbahon-Ni ai dompak huta on 
ampa dompak pangisini ai, anjaha ipaunduk ho 
do uhurmu i lobei ni bohing-Ku, irigati ho hioumu 

anjaha tangis ho i lobei-Hu, Ahu pe domma 
Hutangihon ho,' nini Jahowa. 

28Tonggor ma, patumpuon-Ku ma ho hubani 
ompungmu, ase marsonang-sonang ho 
patumpuonni hubagas tanomanmu,  anjaha 
seng sampang idahon ni matamu ai, haganup 
hamagouan na sihol parohon-Ku hu huta on ampa 
hubai pangisini ai.” Jadi iboan sidea ma balos ai 
bani raja ai. 

29 Dob ai isuruh raja ai ma na patumpuhon haganup 
partua ni Juda ampa Jerusalem. 

30 Dob ai tangkog ma raja ai hu Rumah ni Jahowa, 
rap pakon haganup dalahi ni Juda ampa pangisi 
ni huta Jerusalem, malim-malim ampa halak Levi, 
haganup bangsa ai na banggal ampa na etek: 
anjaha ibasa ma itangar sidea haganup hata ni Buku 
Parpadanan, na jumpah ibagas Rumah ni Jahowa. 
31Dob ai jongjong ma raja ai bani iananni ai, 
anjaha ibahen ma parpadanan i lobei ni Jahowa, 
paboa maningon irikkononkon Jahowa anjaha 
ramotkonon parentah-Ni, hasaksian-Ni ampa 
tonah-Ni humbani gok ni uhurni ampa humbani 
gok ni tonduyni, laho mandalankon hata ni 
parpadanan ai, na tarsurat ibagas buku ai. 

32 Dob ai ihatahon raja ai ma jongjong laho 
mangundukkon parpadanan ai haganup halak na 
adong i Jerusalem ampa i Benjamin. Jadi ibahen 

pangisi ni Jerusalem ma romban hubani hata ni 
parpadanan ni Naibata ni ompung ni sidea. 

33Dob ai ipadaoh si Josia ma  haganup 
sihagigihononkon humbani ganup nagori na 
niianan ni halak Israel, anjaha ibahen ma haganup 
jolma na adong i Israel, mambalosi bani Jahowa, 
Naibata ni sidea. Jadi sadokah manggoluh raja 
ai, seng surut sidea humbani Jahowa, Naibata ni 
ompung ni sidea. 


Pamestahon ni si Josia bani Pesta Paskah 
(Pausih 2 Raj. 23:23-30) 


1 Dob ai marpesta Paskah ma si Josia hubani 
35 Jahowa i Jerusalem, anjaha isayat sidea ma 
biribiri Paskah bani ari sapuluh ompat bulan sada. 
2|hatahon raja ai ma malim ai mangkorjahon 
jabatan ni sidea, anjaha ipatenger ma uhur ni sidea 
mangkorjahon horja i Rumah ni Jahowa 
3 Anjaha ihatahon do homa hubani halak Levi, 
siajari ganup Israel, anjaha na dob pinapansing 
ai bani Jahowa, “Nahkon nasiam ma poti na 
mapansing in hubagas rumah na dob pinajongjong 
ni si Salomo, anak ni si Daud, raja ni Israel: seng pala 
be boratan abara nasiam mangusung in. Halani ai, 
balosi nasiam ma Jahowa, Naibata nasiam, ampa 
bangsa-Ni halak Israel. 

4Sirsir ma nasiam marugas mangihutkon horin 
nasiam, mar sasaompung romban hubani aturan ni 
si Daud, raja ni Israel, ampa si Salomo anakni ai. 

> Anjaha jongjong ma nasiam ibagas ianan na 
mapansing ai romban hubani parbanjei ni ginompar 
ni sanina nasiam humbani bangsa ai, anjaha 
mardomu hubani parbanjei ai homa halak Levi mar 
sasaompung. 

6Dob ai sayat nasiam ma biribiri Paskah ai, 
manguras ma nasiam, pasirsir nasiam ma bani 
sanina nasiam, bahen nasiam ma romban hubani 
hata ni Jahowa marhitei si Musa.” 

7 Dob ai ilayak-layakkon si Josia ma hubani halak na 
mabuei ai anak ni biribiri pakon anak ni hambing, 
gabe galangan Paskah bani ganup jolma na ijai, tolu 
puluh ribu bueini ampa tolu ribu lombu; ganupan ai 
humbani arta ni raja ai do. 

8 Kopala-kopalani pe sirsir do mamberehon hubani 
bangsa ai, hubani malim ampa hubani halak Levi. Si 
Hilkia, si Sakarya ampa si Jehiel, kopala bani rumah 
panumbahan ai, ibere sidea do bani malim bahen 
galangan Paskah dua ribu onom ratus biribiri ampa 
tolu ratus lombu. 

9Si Kananya pe, si Semaya pakon si Netaneel, 
saninani ai, pakon si Hesabya, si Jehiel ampa si 
Josabad, kopala ni halak Levi, ibere do hubani halak 
Levi bahen galangan Paskah lima ribu biribiri ampa 
lima ratus lombu. 

10 Sonai ma pangaturni bani horja ai: Jongjong ma 
malim bani ianan ni sidea, sonai homa halak Levi 
mar sasahorin, romban bani parentah ni raja ai. 

11 Dob ai isayat sidea ma biribiri Paskah ai, anjaha 
ipispiskon malim ai ma daroh na jinalo ni sidea 
ai hubani tangan ni sidea: anjaha halak Levi ai 
mambobaki galangan Paskah ai. 

12 Dob ai ipalegan sidea ma galangan situtungon 
ai, laho mambagihon ai mangihutkon banjei-banjei 
ni halak na mabuei mar sasaompung, laho 
manggalangkon ai bani Jahowa, songon na tarsurat 
bani buku ni si Musa. Sonai do homa ibahen sidea 
hubani lombu ai. 

13 Dob ai ipanggang sidea ma biribiri Paskah ai bani 
apuy mangihutkon aturan, anjaha ilompah sidea 
ma anggo galangan na mapansing ai ibagas hudon, 
serek pakon balanga, dob ai iboan ma ai podas 
hubani halak na mabuei ai. 

14 Dob ai ipasirsir sidea ma bani sidea sandiri ampa 
bani malim ai; ia malim ai, ai ma ginompar ni si 
Aron, pongut do sidea manggalangkon galangan 
situtungon ai ampa taboh-taboh ai ronsi bodari: 
halani ai ipasirsir halak Levi ai ma bani sidea sandiri 
ampa bani malim, anak ni si Aron ai. 

15la sipandoding, ai ma ginompar ni si Asap, 
jongjong do bani ianan ni sidea bei, romban hubani 
aturan na binahen ni si Daud, si Asap, si Heman 
pakon si Jedutun, halak na marpanonggoran bani 

raja ai; halak sijaga horbangan, manjaga bani ganup 
horbangan. Seng pala misir sidea humbani horjani 
bei, ai sanina ni sidea, halak Levi ai do na pasirsirhon 
bani sidea. 

16 Atur do parugason bani Jahowa sadarini ai, ai 
ma na marpesta Paskah ai ampa na manggalangkon 
galangan situtungon ai bani anjapanjap ni Jahowa, 
romban hubani na pinarentahkon ni raja Israel. 

17 Jadi marpesta Paskah ma halak Israel, na adong 
ijai, ampa marpesta ruti na so niigaran, pitu ari 
dokahni. 

18 Seng dong ongga pesta Paskah na sonai ipamasa 
i Israel, olat ni panorang ni si Samuel: seng dong 
ongga ope pesta Paskah na sonai ai ipamasa raja- 
raja ni Israel, songon na pinamasa ni si Josia, malim, 
halak Levi, haganup Juda ampa Israel na ijai, ronsi 
pangisi ni Jerusalem. 

19 Pasapuluhualuh-tahunkon dob manrajai si Josia, 
ijai ma masa pesta Paskah ai. 


Parmatei ni si Josia 


20 Dob salpu haganupan ai, dob iumban si Josia 
rumah panumbahan ai, tangkog ma si Neko, 
raja ni Masir, sihol marporang dompak Karkemis, 
na bani Bah Eprat. Jadi bingkat ma si Josia 
manjumpahkonsi. 

21Tapi isuruh ma suruhanni manjumpahkon si 
Josia, nini ma, “Aha adong paharanta, ham raja ni 

Juda? Seng sihol mandorab ham ahu sadari on, tapi 
mandorab ginompar ni munsuhku, na mamunsuhi 
ahu do; anjaha Naibata do na mamarentahkon 
mangoloskon ai. Parontihon ma mangimbang 
Naibata, na mangkasomani ahu, ase ulang magou 
ham bahenonni.” 

22 Age pe sonai seng ra si Josia surut humbani, tapi 
iboranihon ma dirini laho marporang dompaksi. 
Seng ra ia manangihon hata ni si Neko: na 
marharorohan humbani pamangan ni Naibata do 
hape ia, gabe saud ma na marporang ai i Pamah 
Magiddo. 

23 Jadi ipanah siparsior ma Raja Josia, dob ai nini 
raja ai ma dompak juakjuakni, “Boan nasiam ma 
ahu hunjon, ai parah tumang do ugahku.” 

24Dob ai iangkat juakjuakni ma ia hun gareta 
porang, anjaha inahkon ma ia hubani gareta na 
legan, anjaha iboan ma ia hu Jerusalem. Dob ai 
matei ma ia, anjaha itanom ibagas tanoman ni 
ompungni. Pusok do ganup uhur ni Juda ampa 
Jerusalem halani parmatei ni si Josia. 

25Si Jeremia pe ibahen do sada doding tangis- 
tangis bani si Josia; anjaha ganup pandoding dalahi 
age pandoding naboru manaringati si Josia ibagas 
doding tangis-tangis ni sidea ronsi sadari on. Gabe 
aturan do ai i Israel, tonggor ma, tarsurat do ai 
ibagas Buku Tangis-tangis. 


2 Kronika 35-36 1738 


26 Barita na legan ai ope pasal si Josia ampa 
hadaulaton ni uhurni, na domu hubani na tarsurat 
ibagas Buku Titah ni Jahowa, 

27 ampa pambahenanni, na parlobei pakon na 
parpudi, tonggor ma, tarsurat do ai ibagas Buku ni 
Raja-raja Israel ampa Juda. 


Raja-raja ni Juda na Parpudi 


Parseda ni Huta Jerusalem 
(Pausih 2 Raj. 23:31-37, 24, Jer. 52) 


1 Dob ai roh ma bangsa pangisi ni nagori ai, 
36 ibuat sidea ma si Joahas, anak ni si Josia, 
ipabangkit ma ia gabe raja i Jerusalem, gantih ni 
bapani ai. 
2Marumur dua puluh tolu tahun do si Joahas, 
sanggah na bangkit raja ai ia, anjaha tolu bulan do 
dokahni manrajai i Jerusalem. 
3 Ai ipaturun raja ni Masir do ia i Jerusalem, anjaha 
idonda do isi ni tanoh ai saratus talenta pirak ampa 
sada talenta omas. 
4Dob ai ipabangkit raja ni Masir ma si Eliakim, 
anggini ai, gabe raja manggomgom Juda ampa 
Jerusalem, anjaha iubah ma goranni gabe si 
Joyakim, tapi anggo si Joahas abangni ai, iboan Raja 
Neko do ia hu tanoh Masir. 
> Marumur dua puluh lima tahun do si Joyakim, 
sanggah na bangkit ia gabe raja, anjaha sapuluh 

sada tahun do ia manrajai i Jerusalem: ihorjahon do 
sogam ni uhur ni Jahowa, Naibatani. 

6 Dob ai tangkog ma si Nebukadnesar, raja ni Babel, 
mangimbangsi, irantei ma ia, laho mamboansi hu 
Babel. 

7 Iboan si Nebukadnesar do deba humbani parugas 
na i Rumah ni Jahowa, anjaha inahkon hubagas 
rumahni i Babel. 

8 Barita na legan ai ope pasal si Joyakim, ampa 
hasamboron na binahenni ai, ampa hajahaton na 
legan na jumpah bani, tonggor ma, tarsurat do 
ai ibagas buku Barita ni Raja-raja Israel ampa 
Juda. Jadi si Joyakin, anakni ai ma bangkit raja 
manggantihsi. 

9Marumur sapuluh ualuh tahun do si Joyakin, 
sanggah na bangkit raja ai ia, anjaha tolu bulan 
sapuluh ari do dokahni manrajai i Jerusalem, 
ihorjahon do sogam ni uhur ni Jahowa. 

10Tapi marayak bona ni tahun, isuruh Raja 
Nebukadnesar ma suruhanni mamboansi hu Babel 
rap pakon parugas na maharga, na adong i Rumah 
ni Jahowa, anjaha ipabangkit ma si Sedekia, sanina 
ni bapani, gabe raja manggomgom Juda ampa 
Jerusalem. 

11 Marumur dua puluh sada tahun ma si Sedekia, 
sanggah na bangkit raja ai ia, anjaha sapuluh sada 
tahun do dokahni manrajai i Jerusalem. 

12 horjahon do sogam ni uhur ni Jahowa, Naibatani, 
anjaha seng ipaunduk dirini i lobei ni Nabi Jeremia 
na padaskon hata ni Jahowa bani. 

13 Ambahni ai manlawan do ia dompak Raja 
Nebukadnesar, na dob pabijahonsi hubani Naibata, 
ipahengkeng do uhurni, ase ulang mulak bani 
Jahowa, Naibata ni Israel. 

14 Sonai homa kopala-kopala ni malim ampa halak 
na mabuei ai, seng dong na bujur humbani sidea, 
ihorjahon sidea do hasamboron ni bangsa-bangsa 
sipajuh begu-begu, ibutaki sidea do Rumah ni 
Jahowa, na pinapansing-Ni i Jerusalem. 

15 Girah anjaha gati do namin isuruh Jahowa, 
Naibata ni ompung ni sidea, palumbahon sidea 
marhitei suruhan-Ni, ai harga do bangsa-Ni pakon 
rumah ianan ai bani uhur-Ni, 

16 hape iapasi sidea do suruhan ni Naibata, teos 
uhurni bani hata sipaingat-Ni anjaha ipartawai nabi- 
Ni, gabe gajak tumang ma ringis ni Jahowa hubani 
bangsa-Ni, seng tartambari be. 

17 Halani ai, ihatahon Jahowa ma tangkog raja 
ni halak Kaldea mandorab sidea, mamunuh anak 
garama ni sidea marhitei podang ibagas rumah 
panumbahan ni sidea na mapansing ai, anjaha 
seng maralang-alang ia mangidah anak boru pakon 
garama, na matua barang na ubanon; haganup do 
sidea ipadas hubagas tanganni. 

18 Anjaha ganup parugas i Rumah ni Naibata, na 
banggal atap na etek, ampa arta na i Rumah ni 
Jahowa, age na i rumah ni raja ai ampa kopala- 
kopalani, haganupan ai tarboan do hu Babel. 

19 |tutung sidea do Rumah ni Naibata, anjaha 
iparreong tembok ni Jerusalem, isurbuy do ganup 
rumah-rumah na banggal na ijai ai bani apuy, 
anjaha iparseda ganup parugasni na maharga. 

20 Anjaha sagala na maluah humbani podang 
ibuangkon do hu Babel, gabe jabolon bani raja ai 
ampa anakni, das hubani parjongjong ni Harajaon 
Parsi, 

21 laho pasaudkon ganup hata ni Jahowa marhitei 
pamangan ni si Jeremia, paima ipasuang bani tanoh 
ai ganup tahun Sabatni, ai sadokah na tarulang ai, 
marsaran do tanoh ai, laho manggoki sipitu puluh 
tahun ai. 


Ipalopas si Kores Mulak Halak 
Juda hun Habuangan 


(ay. 22:23, pausih Esr. 1:1-3) 


22Tapi bani tahun na parlobei, dob manrajai si 
Kores, raja ni Parsi, ase sintong saud hata ni Jahowa 
marhitei pamangan ni si Jeremia, ipuhoi Jahowa ma 
tonduy ni si Kores, raja ni Parsi, maningtingkon hu 
sab gomgomanni, pala marhasoman surat ibahen: 
23 Sonon do hata ni si Kores, raja ni Parsi, “Domma 
ondos hu bangku ganup harajaon na i tanoh on, 

ibere Jahowa Naibata na i surga, anjaha isuruh do 
ahu pajongjong sada rumah Bani i Jerusalem, na i 
tanoh Juda. Barang ise humbani nasiam, na masuk 
hubani bangsa-Ni, sai ihasomani Jahowa, Naibatani 
ai ma ia.” Tangkog ma ia! 


Esra 


Kores Raja ni Persia Manlopas Halak Juda Mulak 
pakon Paulihon Rumah Panumbahan 


1Bani tahun parlobei ni panrajaion ni si 

Kores, raja ni Persia, ase saud masa hata ni 
Jahowa marhitei pamangan ni si Jeremia, ipuhoi 
Jahowa ma tonduy ni si Kores, raja ni Persia, ase 
isuruh maningtingkon hu sab gomgomanni, pala 
marhasoman surat ai ibahen. 
2 Sonon do hata ni si Kores, raja ni Persia, “Domma 
ondos bangku ganup harajaon ni tanoh on ibere 
Jahowa, Naibata ni nagori atas, anjaha la do 
marsuruh ahu pajongjong Bani sada rumah i 
Jerusalem, na i tanoh Juda. 
3Barang ise humbani nasiam, na masuk bani 
bangsa-Ni ai, sai ihasomani Naibatani ma ia, anjaha 
laho ma ia tangkog hu Jerusalem, na i tanoh Juda, 
ase ipajongjong rumah ni Jahowa, Naibata ni Israel: 
la do Naibata na marianan i Jerusalem. 
4 Anjaha barang ise na tading ope bani haganup 
ianan panginsolatanni ai, songon halak dagang, 
jurupi ma hasomanni na saianan ai marhitei pirak, 
omas, ugas-ugas pakon pinahan, legan ni sibere- 

bere niojur ni uhur bani rumah ni Naibata, na i 
Jerusalem.” 

> Dob ai jongjong bei ma kopala-kopala ni Juda 
pakon Benjamin mar sasaompung, sonai homa 
malim ampa halak Levi, ganup na pinuhoan ni 
Naibata tonduyni tangkog, laho pajongjong rumah 
ni Naibata na i Jerusalem: 

6anjaha ganup jolma na marianan inggot sidea 
mangurupi sidea marhitei parugas pirak, omas, 
ugas-ugas, pinahan pakon arta na maharga, sobali 
ganup sibere-bere niojur ni uhur. 

7 Ipadarat Raja Kores ma homa parugas ni rumah 
ni Jahowa, na dob binoan ni si Nebukadnesar hun 
Jerusalem, anjaha na ninahkonni hubagas rumah ni 
naibatani. 

8 Ihatahon si Kores, raja ni Persia ai do padaraton ni 
si Miteridat, siramotkon arta ai, anjaha ia mamilangi 
ai hubani si Sesbasar, kopala ni halak Juda. bd. 

9 Anjaha on ma bilanganni ai: Tolu puluh pinggan 
omas, saribu pinggan pirak, dua puluh siah pisou, 
10tolu puluh panginuman omas, ompat ratus 
sapuluh panginuman pirak ampa parugas na legan 
saribu. 

11 Ganup parugas omas pakon pirak lima ribu 
ompat ratus do. Haganupan ai iboan si Sesbasar 
tangkog, sanggah na tarboan ai na tarbuang ai 
tangkog hun Babel hu Jerusalem. 

Goran-goran ni na Mulak 
(Pausih Neh. 7:5-73) 


lAnjaha on do ginompar ni Juda mar 
2 sasanagori, na tangkog hun habuangan, na 
tarbuang hu Babel ibahen si Nebukadnesar, raja 
hun Babel, anjaha mulak hu Jerusalem pakon hu 
Juda, ganup hu hutani bei. 
2Roh do sidea rap pakon si Serubabel, si Jesua, 
si Nehemia, si Seraya, si Reelaya, si Mordahai, si 
Bilsan, si Mispar, si Bigwai, si Rehum pakon si 
Baana. Bilangan ni dalahi humbani bangsa Israel: 
3 sinompar ni si Paros: dua ribu saratus pitu puluh 
dua: 
4 ginompar ni si Sepatya: tolu ratus pitu puluh dua: 
3 ginompar ni si Arak: pitu ratus pitu puluh lima: 
6 sinompar ni si Pahat-Moab, ai ma ginompar ni si 
Jesua-Joab: dua ribu ualuh ratus sapuluh dua, 
7 ginompar ni si Elam: saribu dua ratus lima puluh 
ompat: 
8 ginompar ni si Sattu: siah ratus ompat puluh lima: 
9 sinompar ni si Sakai: pitu ratus onom puluh: 
10 ginompar ni si Bani: onom ratus ompat puluh 
dua: 
11 sinompar ni si Bebai: onom ratus dua puluh tolu; 
12 ginompar ni si Asgad: saribu dua ratus dua puluh 
dua: 

13 ginompar ni si Adonikam: onom ratus onom 
puluh onom, 

14 ginompar ni si Bigwai: dua ribu lima puluh onom: 
15 ginompar ni si Adin: ompat ratus lima puluh 
ompat: 

16 sinompar ni si Ater, ai ma humbani si Hiskia, siah 
puluh ualuh: 

17 ginompar ni si Besai: tolu ratus dua puluh tolu; 
18 ginompar ni si Jora, “saratus sapuluh dua: 

19 sinompar ni si Hasum: dua ratus dua puluh tolu; 
20 sinompar ni si Gibar: siah puluh lima: 

21 sinompar hun Betlehem: saratus dua puluh tolu; 
22 sinompar hun Netopa: lima puluh onom: 

23 sinompar hun Anatot: saratus dua puluh ualuh: 
24 sinompar hun Asmavet: ompat puluh dua: 

23 sinompar hun Kiriat-Arim, Kapira pakon Beerot: 
pitu ratus ompat puluh tolu; 

26 ginhompar hun Rama pakon Geba: onom ratus 
dua puluh sada, 

27 dalahi hun Mikmas: saratus dua puluh dua, 

28 dalahi hun Betel ampa Ai: dua ratus dua puluh 
tolu; 

29 sinompar hun Nebo: lima puluh dua: 

30 sinompar ni si Magbis: saratus lima puluh onom: 
31 sinompar ni si Elam na legan ai: saribu dua ratus 
lima puluh ompat, 

32 sinompar ni si Harim: tolu ratus dua puluh: 

33 sinompar hun Lod, Hadid pakon Ono: pitu ratus 
dua puluh lima, 

34sinompar hun Jeriko: tolu ratus ompat puluh 
lima: 

35 ginompar ni si Sena: tolu ribu onom ratus tolu 
puluh. 

36 Malim-malim: Ginompar ni si Jedaya humbani 
ginompar ni si Jesua: siah ratus pitu puluh tolu, 

37 sinompar ni si Immer: saribu lima puluh dua: 

38 sinompar ni si Pashur: saribu dua ratus ompat 
puluh pitu: 

39 sinompar ni si Harim: saribu sapuluh pitu; 

40 Halak Levi: Ginompar ni si Jesua pakon si Kadmiel, 
humbani ginompar ni si Hodaya: pitu puluh ompat. 
41 Pandoding: Ginompar ni si Asap: Saratus dua 
puluh ualuh. 

42 Sijaga horbangan: Ginompar ni si Salum, 
ginompar ni si Ater, ginompar ni si Talom, 
ginompar ni si Akub, ginompar ni si Hatita pakon 
ginompar ni si Sobai, ganupan ai saratus tolu puluh 
siah. 

43 Juakjuak i rumah panumbahan: Ginompar ni si 
Siha, ginompar ni si Hasupa, ginompar ni si Tabaot, 
44 sinompar ni si Keros, ginompar ni si Siaha, 
ginompar ni si Padom, 

45 ginompar ni si Lebana, ginompar ni si Hagaba, 
ginompar ni si Akub, 

46 ginompar ni si Hagab, ginompar ni si Salmai, 
ginompar ni si Hanan, 

47 ginompar ni si Gidel, ginompar ni si Gahar, 
ginompar ni si Reaya, 

48 ginompar ni si Resin, ginompar ni si Nekoda, 
ginompar ni si Gasam, 

49ginompar ni si Ussa, ginompar ni si Pasea, 
ginompar ni si Besai, 

20 ginompar ni si Asna, ginompar ni si Mehunim, 
ginompar ni si Nepusim, 

51 sinompar ni si Bakbuk, ginompar ni si Hakupa, 
ginompar ni si Harhur, 

52 sinompar ni si Baslut, ginompar ni si Mehida, 
ginompar ni si Harsa. 

53 ginompar ni si Barkos, ginompar ni si Sisera, 
ginompar ni si Temah, 

54 ginompar ni si Nesia ampa ginompar ni si Hatipa. 
55 Ginompar ni juakjuak ni si Salomo: Ginompar 
ni si Sotai, ginompar ni si Soperet, ginompar ni si 
Peruda, 

56 ginompar ni si Jaala, ginompar ni si Darkon, 
ginompar ni si Gidel, 

57 ginompar ni si Sepatya, ginompar ni si Hatil, 
ginompar ni si Poheret-Hasebaim, ginompar ni si 
Ami. 

58 Haganup juakjuak na i rumah panumbahan ai 
pakon ginompar ni juakjuak ni si Salomo tolu ratus 
siah puluh dua do. 

59 On do na tangkog hun Tel-Mela, Tel-Harsa, Kerub, 
Addan pakon Immer, tapi seng tarpatugah sidea 
atap na masuk hubani Israel do ompung ni sidea 
barang ginompar ni sidea. 

60 Ginompar ni si Delaya, ginompar ni si Tobia, 
ginompar ni si Nekoda, onom ratus lima puluh dua. 
61 Anjaha humbani anak ni malim: Ginompar ni 
si Habaya, ginompar ni si Hakos, ginompar ni si 
Barsilai, na mambuat boru humbani boru ni si 
Barsilai, halak Gilead ai, anjaha marpanggorani 
hubani goran ni sidea. 

62 Sidea ai ma na mangindahi surat hatorangan ni 
partubuh ni sidea, hape lang jumpah sidea, jadi 
ipadarat ma sidea humbani hamalimon songon 
halak na butak. 

63 Nini panrajai ai do dompak sidea, na so bulih do 
sidea mangan humbani sipanganon na mapansing 
sahalian, paima dong sada malim, na manaksihon 
marhitei Urim pakon Tummim. 

64 Buei ni tumpuan ai ganup ompat puluh dua ribu 
tolu ratus onom puluh halak do. 

65 sobali jabolon dalahi ampa jabolon naboru, sipitu 
ribu tolu ratus tolu puluh pitu halak ai: anjaha 
adong do bani sidea pandoding dalahi ampa naboru 
dua ratus halak bueini. 

66 Huda ni sidea pitu ratus tolu puluh onom do, 
anjaha huda ni sidea (pirah ni halode) dua ratus 
ompat puluh lima. 

67 Unta ni sidea ompat ratus tolu puluh lima, halode 
ni sidea onom ribu pitu ratus dua puluh. 

68 Deba humbani kopala ni mar sasaompung, dob 
das sidea hu rumah ni Jahowa na i Jerusalem, 
martumpak ma sidea humbani rosuhni bei hu 
rumah ni Naibata, laho pajongjongkon ai bani 
tapakni hinan, 

69 romban hubani gogoh ni sidea do ibere sidea 
hubani kas ni horja ai onom puluh sada ribu darik 
omas, lima ribu kati pirak, pakon saratus pakeian ni 
malim. 

70[aho ma malim-malim, halak Levi, sonai 
homa deba humbani bangsa ai, pandoding, 
sijaga horbangan, ampa juakjuak na i rumah 
panumbahan marianan hu huta-huta ni sidea, 
sonai homa halak Israel na legan ai i huta-huta ni 
sidea. 


lulaki Sidea Manggalang ampa 
Paulihon Rumah Panumbahan 


1 Jadi dob jumpah bulan pitu, anjaha marianan 
3 ibagas hutani bei halak Israel, martumpu ma 
bangsa ai ris hu Jerusalem. 
2 Jadi jongjong ma si Jesua, anak ni si Josadak, rap 
pakon saninani malim-malim ai, ampa si Serubabel, 
anak ni si Sealtiel, rap pakon saninani, anjaha ipauli 
sidea ma anjapanjap panggalangan bani Naibata 
ni Israel, laho manggalangkon i atas ni galangan 

situtungon, songon na tarsurat ibagas buku titah ni 
si Musa, halak ni Naibata. 

3 Jadi ipajongjong sidea ma anjapanjap ai bani 
iananni hinan tapi marmunsuh-munsuh do sidea 
dompak bangsa-bangsa ni nagori ai, anjaha 
igalangkon sidea ma galangan situtungon i atas ni 
hubani Jahowa, galangan situtungon sogod pakon 
bodari. 

4 Marpesta lampolampo do sidea homa, songon na 
tarsurat ai, anjaha igalangkon sidea do galangan 
situtungon siganup ari mangihutkon bilanganni, 
romban hubani aturan hinan bueini ganup ari, 
Sambahni ai galangan situtungon siganup ari, 
galangan bani poltak ni bulan ampa bani ganup 
pesta, na dob tinontuhon bani Jahowa, pakon 
galangan ni ganup halak, na binagahkonni humbani 
rosuh ni uhurni hubani Jahowa. 

6Olat ni ari sada bulan pitu ipungkah sidea 
ma manggalangkon galangan situtungon hubani 
Jahowa. Tapi seng ipajongjong ope anggo rumah ni 
Jahowa. 

7 Halani ai ibere ma duit hubani tukang batu pakon 
tukang hayu ampa sipanganon, siinumon pakon 
minak hubani halak Sidon ampa Tirus, ase iboan 
sidea hayu ares hun Libanon hu laut, ai ma hu 
Joppe, romban hubani parentah ni si Kores, raja ni 
Persia, hubani sidea. 

8 Tapi padua-tahunkon dob das sidea hu rumah 
ni Naibata i Jerusalem, bani bulan dua, ipungkah 
si Serubabel, anak ni si Sealtiel ma horja ai rap 
pakon si Jesua, anak ni si Josadak, ampa na tading 
humbani sanina ni sidea, ai ma malim pakon halak 
Levi ampa haganup na dob mulak hun habuangan 
hu Jerusalem. Ipabangkit sidea ma halak Levi olat 
ni na marumur dua puluh tahun hu atas mardimata 
horja ai i rumah ni Jahowa. 

9 Jongjong do homa ijai si Jesua rap pakon anakni 
ampa saninani pakon si Kadmiel ampa anakni, 
ampa halak Juda, rap mardimata siparhorja i rumah 
ni Naibata, rap pakon anak ni si Henadad ampa 
halak Levi, anak ni sidea ampa sanina ni sidea. 

10 jadi dob itibalhon tukang batu onjolan ni 
rumah ni Jahowa, jongjong ma malim marpakeian 
bei pajolom-jolom tarompit, pakon halak Levi, 
ginompar ni si Asap, marhasoman parugas, laho 
mamuji-muji Jahowa, romban hubani aturan, na 
binahen ni si Daud, raja ni Israel. 

11 Jadi mandoding ma sidea marsibalos-balosan 
mamuji ampa mangkatahon tarima kasih hubani 
Jahowa, ai pardear layak do la, anjaha ronsi sadokah 
ni dokahni do idop ni uhur-Ni mangidah Israel. Jadi 
ipagogoh bangsa ai ma sorani, laho mamuji-muji 
Jahowa, halani na dob itibalhon batu onjolan ni 
rumah ni Jahowa ai. 

12 Tapi buei do humbani malim pakon halak Levi 
ampa kopala ni mar sasaompung, halak partua- 
partua, na sampang mangidah rumah panumbahan 
na parlobei ondi, na tangis gogoh-gogoh, dob ididah 
sidea itibalhon batu onjolan ni rumah panumbahan 
ai: tapi buei do halak na pagogoh sorani marolob- 
olob humbani malas ni uhurni, 

13 sabe seng tarsirang sora olob-olob, malas ni uhur 
humbani sora tangis-tangis ni bangsa ai, ai gogoh 
tumang do sora ni bangsa ai marolob-olob, pala 
tarbogei sora ai humbani na daoh. 


Parlawanan Dompak Halak Israel Sanggah na 
Paulihon Huta Jerusalem Use Sidea 


1 Jadi dob ibogei munsuh ni halak Juda pakon 

Benjamin, na dob ipauli halak na mulak hun 
habuangan ai use sada rumah panumbahan bani 
Jahowa, Naibata ni Israel, 
2 roh ma sidea marayak si Serubabel pakon kopala 
ni mar sasaompung, nini ma dompak sidea, 
“Hasoman nasiam ma hanami paulihon, ai hanami 
pe isombah hanami do Naibata nasiam in, usih 
songon nasiam, anjaha manggalang do hanami 
tongtong hu Bani olat ni panorang ni si Asar-Hadon, 
raja ni Assur, na marsuruh hanami tangkog hujon. 
3Tapi nini si Serubabel pakon si Jesua ampa 
na tading humbani kopala ni halak Israel mar 
sasaompung ai ma dompak sidea, “Seng talup 

rap nasiam pakon hanami paulihon rumah 
panumbahan bani Naibata, pitah hanami sandiri 
do na paulihon bani Jahowa, Naibata ni Israel, 
songon na pinarentahkon ni Raja Kores, raja ni 
Persia, bennami.” 

4 Jadi jondo ma halak Juda ibahen pangisi ni nagori 
ai, ipambiar-biari ma sidea paulihon ai, 

3 anjaha ibere ma sisip bani menteri ni raja, laho 
mangimbang sidea, manlanglangi sura-sura ni sidea 
ai, sadokah manggoluh si Kores, raja ni Persia, das 
ronsi harajaon ni si Darius, raja ni Persia. 

6Anjaha dob bangkit raja si Ahasveros, bani 
mungkah ni harajaonni ai ope, itongos sidea ma 
surat pangaduan dompak pangisi ni Juda ampa 
Jerusalem. 

7 Age sanggah harajaon ni si Artasasta manongos 
surat do si Bislam, si Mitredat, si Tabeel ampa 
hasoman ni sidea sahorja hubani si Artasasta, raja 
ni Persia, tarsurat do surat ai ibagas hata Aram rap 
pakon alimanni. 

8 Hata Aramni: Si Rehum, wali negara ai pakon si 
Simsai, jurutulis ai, manongoskon sada surat pasal 
Jerusalem hubani raja Artasasta, sonon, 

9 “a hanami: Si Rehum, wali negara ai, pakon si 
Simsai jurutulis ai, pakon hasoman ni sidea na 
legan ai, panguhum-panguhum, panrajai-panrajai, 
gamot-gamot, halak Persia, halak na hun Erek, halak 
Babel, halak na hun Susan, ai ma halak Elamit, 

10 ampa bangsa na legan, na binoban ni si Asnapar 
na bolon anjaha na sangap ondi, anjaha na 
binahenni marianan i huta-huta ni Samaria pakon 
i propinsi na legan, na i dipar ni Bah Eprat, 
1lanjaha on do hata ni surat, na tinongos ni 
sidea bani, “Marayakkon Raja Artasasta! Hanami 
juakjuakmu, halak na marianan i propinsi, na i dipar 
ni bah in, tabi ma bamu.’ 

12 Tontu domma ibotoh raja in, ia halak Jahudi 
na roh tangkog hu bennami, domma laho hu 
Jerusalem. Ipauli sidea do nuan huta panggeori 
ampa na jahat ai, domma pala laho dob tembokni 
anjaha ipauli do onjolanni, 

13 On pe, ibotoh raja in ma, anggo ipauli ma use 
huta ai anjaha dob tembokni, seng anjai galaron ni 
sidea be balasting, sohei barang gogoh ni tanoh in, 
gabe marharugian ma bahenon ni sidea raja-raja in. 
14Tapi halani mangankon garam hanami hun 
rumah ni raja in, anjaha seng patut patoggor- 
tonggoronnami bador raja in, halani ai do ase 
itongos hanami surat on laho pagolpahon, 

15 ase ipareksa ma buku pardingatan ni ompung- 
ompung na lobei. Jadi jumpah ham ma bani buku 
pardingatan ai, anjaha botohonmu, ia huta on huta 
panggeori do, sibahen hasunsahan bani raja-raja 
pakon nagori-nagori, anjaha humbani sapari nari pe 
sai masa do hageoron ibagas huta ai. Halani ai do 
ase iparseda huta ai. 

16 Mardomu hujai ipabotohkon hanami ma bani 
raja in, anggo ipauli use huta ai anjaha dob use 
tembokni ai, seng anjai adong be tading bamu 
gomgoman i dipar ni bah banggal in. 

17 itongos raja ai ma balosni, “Hubani si Rehum, 
wali negara ai, pakon si Simsai, jurutulis ai, pakon 
hasoman ni sidea na legan ai, na marianan i Samaria 
pakon bani ianan na legan i dipar ni bah banggal ai, 
tabi ma bani nasiam.' 

18|a surat, na tinongos nasiam bennami, domma 
ibasa tulimat i lobeihu. 

19Mintor huparentahkon ma, ase ibahen 
pamareksaan, gabe jumpah ma, panggeori 
do tongon huta ai dompak raja-raja humbani 
sapari nari, anjaha sai masa do hageoron pakon 
panlawanon ibagas ai. 

20 Anjaha raja-raja parkuasa pe adong hinan do na 
mamarentah i huta Jerusalem, na manggomgom 
ganup tanoh, na i dipar ni bah banggal in, anjaha 
manggalar balasting, sohei pakon gogoh ni tanoh do 
halak bani sidea. 

21 On pe, parentahkon nasiam ma, ase iparontihon 
na marhorja ai, ase ulang ipauli use huta ai, paima 
roh use parentahku. 

22 Ai pe, jaga ma nasiam, ulang lansei pasal ai, ase 
ulang lambin banggalni hasedaon ai, na mambahen 
rugi raja-raja.” 

23 Jadi dob ibasa salinan ni surat ni Raja Artasasta 
ai i lobei ni si Rehum pakon si Simsai, jurutulis ai, 
ampa hasoman ni sidea na legan ai, gabe ilanglangi 
ma sidea marhitei paksa pakon gogoh. 

24 Jadi tarlanglang ma horja na bani rumah ni 
Jahowa na i Jerusalem ai: anjaha soh do ai ronsi 
padua-tahunkon dob manrajai si Darius, raja ni 
Persia. 


lulaki Pajongjong Rumah 
Panumbahan pakon Pardobni 


5 1 Tapi anggo Nabi Haggai pakon Sakaria, anak 
ni si Iddo, manjahai ma sidea marhitei goran 
ni Naibata ni Israel, simada sidea ai, hubani halak 
Juda, na i tanoh Juda pakon Jerusalem 

2 Jadi marugas ma si Serubabel, anak ni si Sealtiel, 
pakon si Jesua, anak ni si Josadak, gabe ipungkah 
sidea ma use pajongjongkon rumah ni Naibata na i 
Jerusalem: nabi ni Naibata do hasomanni sidea, na 
patengerhon uhur ni sidea. 

3 lanjar bani panorang ai roh ma marayak sidea 
si Tatnai, panrajai i nagori, na i dipar ni bah 
banggal ai, pakon si Setarbosnai ampa hasoman 
ni sidea ai, nini ma dompak sidea, “Ise marsuruh 
nasiam pajongjong rumah panumbahan on ampa 
mandobkon tembokni in? 

4Anjaha ise do goran-goran ni halak na 
pajongjongkon rumah panumbahan in?” 

“Tapi itatap panonggor ni Naibata ni sidea do 
pangintuai ni halak Juda, gabe seng ilanglangi sidea, 
paima das pangaduan ai hubani si Darius, anjaha 
roh balosni marhitei surat. 

6 Salinan ni surat ni si Tatnai, panrajai i nagori, na i 
dipar ni bah banggal ai, pakon si Setarbosnai ampa 
hasoman ni sidea panrajai i nagori na i dipar ni bah 
banggal ai, na tinongos ni sidea hubani Raja Darius, 
7 itongos sidea ma bani lapuran, sonon ma tarsurat 
ijai, “Bani Raja Darius, damei ma bamu! 

38Na pabotohkon ma hanami hubani raja in, ia 
hanami domma laho hu tanoh Juda, hu rumah 
ni Naibata na banggal in. Ipajongjong do nuan ai 
humbani batu na banggal-banggal, anjaha ilampis 
bani hayu; jorei do mardalan horja ai anjaha 
manjadi marhitei tangan ni sidea. 

9 Domma isungkuni hanami pangintuai ai, anjaha 
ihatahon hanami sonon bani sidea, ‘Ise marsuruh 
nasiam pajongjong rumah panumbahan on anjaha 
mandobkon tembokni in?” 

10isungkun hanami do homa goran-goran ni 
sidea, sipabotohkononnami bamu; halani ai do 
ase isuratkon hanami goran-goran ni dalahi, na 
mambobahon sidea. 

11Tapi on do balos ni sidea bennami, Jabolon 
ni Naibata sigomgom langit pakon tanoh on 
do hanami, anjaha na mangulaki do hanami 
pajongjongkon rumah panumbahan on, na dob 

pinauli hinan sapari, ai ma na pinauli anjaha na 
nidobkon ni sada raja ni Israel na sangap. 

12 Tapi halani ipuhoi ompungnami ringis ni Naibata 
sigomgom langit, gabe iondoskon ma sidea hubagas 
tangan ni si Nebukadnesar, raja ni Babel, halak 
Kasdim, na parsedahon rumah panumbahan on, 
anjaha bangsa in ibuangkon do hu Babel. 

13Tapi bani tahun parlobei ni panrajaion ni si 
Kores, raja ni Babel, iparentahkon si Kores ma, ase 
ipajongjong rumah panumbahan on bani Naibata. 

14Age parugas omas pakon pirak, na ibuat si 
Nebukadnesar hun rumah panumbahan na 
i Jerusalem, anjaha na binobanni hu rumah 
panumbahan na i Babel, ipadarat raja Kores ma ai 
hun rumah panumbahan na i Babel, anjaha ibere 
hubani sada halak, na margoran si Sesbasar, na 
dob niangkatni gabe panrajai. 

15 Nini ma dompaksi, “Buat ma parugas on, nahkon 
ma in hu rumah panumbahan na i Jerusalem, 
anjaha hatahon ma, ase ipajongjong use rumah ni 
Naibata bani hajongjonganni hinan.” 

16 Jadi roh ma si Sesbasar ai, ipatibal ma batu 
onjolan ni rumah ni Naibata na i Jerusalem: anjaha 
olat ni panorang ai ronsi sonari marnunut do ipauli, 
tapi seng ope dob. 

17 Ai pe, anggo dear do ninuhur ni raja in, ihatahon 
ma na mamareksai arsip harajaon na i Babel, 
laho mangidah atap na tongon do iparentahkon 

Raja Kores, pajongjongon use rumah ni Naibata i 
Jerusalem, anjaha itongoskon raja in ma bennami 
haputusanni pasal on.” 

1Dob ai iparentahkon Raja Darius ma, ase 
6 ibahen pamareksaan i Babel, i rumah arsip, 
ianan panimpanan ni surat-surat pardingatan, 
2 jadi jumpah ma i Akmeta, i benteng na i tanoh 
Madai, sada surat na margulung, sonon do hata na 
tarsurat ijai, 
3 “Bani tahun parlobei ni panrajaion ni Raja Kores, 
iparentahkon Raja Kores ma pasal rumah ni 
Naibata na i Jerusalem. Maningon pajongjongon 
do rumah panumbahan ai use bani iananni, 
bahen panggalangan ni galangan sisayaton pakon 
galangan situtungon: onom puluh asta do bahenon 
gijangni anjaha onom puluh asta ia bolagni; 
4marbatu na binarbar tolu ristei anjaha hayu 
sanristei: harugian hujai hun kas harajaon do 
buaton. 
3 Ambahni ai homa parugas omas pakon pirak 
na hun rumah ni Naibata hinan, na binuat ni 
si Nebukadnesar hun rumah panumbahan na i 
Jerusalem, anjaha binobanni hu Babel, maningon 
paulakon do, pasuangon hu rumah panumbahan 
na i Jerusalem, hubani iananni hinan: maningon hu 
rumah ni Naibata do ai nahkonon. 

6 Halani ai, ham alo Tatnai, panrajai i tanoh, na i 
dipar ni bah banggal, pakon si Setarbosnai, na i 
dipar ni bah banggal, padaoh ma dirimu hunjai: 

7 paturut ma mardalan horja na bani rumah 
panumbahan ai: paturut ma panrajai ni Juda pakon 
pangintuai ni halak Juda pajongjongkon rumah ni 
Naibata bani hajongjonganni hinan. 

8Ambahni ai domma huparentahkon pasal 
sibahenon nasiam hubani pangintuai ni halak 
Juda, laho pajongjongkon rumah ni Naibata: 
harugian hujai, sigalaron hubani halak ai, gok ma 
anjaha seng mutir-mutir, buaton humbani arta ni 
harajaon, ai ma humbani pandapotan ni nagori, na 
i dipar ni bah banggal. 

3 Anjaha atap aha na porlu: Lombu poso-poso, 
biribiri tunggal, anak ni biribiri sigalangkonon bani 
Naibata sigomgom langit, gandum, garam, anggur 
atap minak, sibereon ma ai hubani sidea domu 
hubani pangkatahon ni malim na i Jerusalem, siap 
arian, ulang marnarotap, 

10ase tarbahen sidea manggalangkon galangan 
na misbou bani Naibata sigomgom langit, lanjar 
mangindo parhorasan bani raja in ampa bani 
anakni. 

11 Ambahni ai on ope parentah humbangku: atap 
ise na mangubah haputusan on, maningon buaton 
ma sada tiang humbani rumahni, anjaha hujai 

ma ia gantungkononni, anjaha rumahni ai gabe 
panimbunan ni tompoh-tompoh bahenon. 

12 Tapi anggo Naibata, na mambahen jonam goran- 
Ni ijai, sai ipantunggalingkon ma raja atap bangsa, 
na pag mardas tangan, laho mangubah atap 
parseda rumah ni Naibata na i Jerusalem. Ahu, Raja 
Darius do na mambahen parentah on; podas ma 
ipasaud on.” 


Pardob ni Horja ai; Pamongkoton pakon 
Pesta Paskah na Parlobei 


13 Jadi podas ma ipasaud si Tatnai, panrajai na i 
dipar ni bah banggal, pakon si Setarbosnai ampa 
hasoman ni sidea parentah ai, romban hubani hata, 
na hinatahon ni Raja Darius. 

14 Jadi mintor itoruskon pangintuai ni halak Juda ma 
pajongjongkon ai, anjaha dob ma, romban hubani 
hata ni Nabi Haggai pakon Sakaria, anak ni si Iddo. 
Dob do ibahen sidea horja ai, romban hubani hata 
ni Naibata ni Israel, romban hubani parentah ni si 
Kores pakon si Darius ampa si Artasasta, raja ni 
Persia. 

15 Jadi dob ma rumah panumbahan ai ari tolu bulan 
Adar, paonom-tahunkon dob manrajai Raja Darius. 
16Dob ai marpesta ma halak Israel, malim, 
halak Levi, ampa halak na legan, na mulak 
hun habuangan, laho mangondoskon rumah 


Esra 6 1763 


panumbahan ai hubani Naibata marhasoman 
malas ni uhur. 

17 Sanggah na mangondoskon rumah panumbahan 
ai sidea bani Naibata, igalangkon sidea ma saratus 
lombu tunggal, dua ratus biribiri tunggal, ompat 
ratus anak ni biribiri, anjaha sapuluh dua hambing 
tunggal bahen galangan pardousaon, mangihutkon 
bilangan ni marga ni halak Israel. 

18 Anjaha iranggi sidea ma malim ai mangihutkon 
horin ni sidea, anjaha halak Levi ai mangihutkon 
horin ni sidea hubani horja parsombahon bani 
Jahowa i Jerusalem, romban hubani na tarsurat 
ibagas buku ni si Musa. 

19 Anjaha bani ari sapuluh ompat bulan sada 
marpesta Paskah ma halak na mulak hun 
habuangan ai. 

20 Ai domma iuras malim pakon halak Levi diri ni 
sidea bei: ganup do sidea pansing. Jadi isayat sidea 
ma biribiri Paskah ai hubani ganup halak na mulak 
hun habuangan ai, hubani sanina ni sidea, malim ai, 
ampa hubani sidea sandiri. 

21 Jadi ipangan halak Israel, na mulak hun 
habuangan ai ma ai, sonai homa ganup halak 
na papulig dirini humbani habutakon ni bangsa 
sipajuh begu-begu, na i nagori ai, laho manombah 
Jahowa, Naibata ni Israel. 

22 Anjaha marpesta ruti na so niigaran ma sidea pitu 
ari dokahni marhasoman malas ni uhur: ai domma 

ipasurdung Jahowa uhur ni raja Assur dompak 
sidea, gabe itumpaki sidea ibagas horja bani rumah 
ni Naibata, ai ma Naibata ni Israel.” 


Parmulak ni Hulanan na Paduahon humbani 
na Tarbuang Binobahon ni si Esra 


1 Jadi dob salpu ai, sanggah panrajaion ni si 
Artasasta, raja ni Persia, tangkog ma hun Babel 
si Esra, ai ma anak ni si Seraya, anak ni si Asarya, 
anak ni si Hilkia, 
2 anak ni si Salum, anak ni si Sadok, anak ni si Ahitub, 
3 anak ni si Amarya, anak ni si Asarya, anak ni si 
Merayot, 
4anak ni si Seraya, anak ni si Ussi, anak ni si Buki, 
“anak ni si Abisua, anak ni si Pinehas, anak ni si 
Eleasar, anak ni si Aron, sintua ni malim ai. 
6Tangkog ma si Esra ai hun Babel. Sibotoh surat 
do ia, na pentar pasal titah ni si Musa, na binere 
ni Jahowa, Naibata ni Israel. Ibere raja ai do bani 
ganup na pinindoni, ai tangan ni Jahowa Naibatani 
do manogu-nogusi. 
7Tangkog do homa deba hu Jerusalem humbani 
halak Israel, humbani malim ampa halak Levi, 
humbani pandoding, humbani sijaga horbangan 
ampa siparugas i rumah panumbahan, ai ma 
papitu-tahunkon dob manrajai Raja Artasasta. 
8 Jadi das ma ia i Jerusalem bulan lima, papitu- 
tahunkon dob manrajai raja ai. 

9 Ai ari sada bulan sada do ia mamungkah tangkog 
hun Babel, anjaha ari sada bulan lima do ia das i 
Jerusalem, ai tangan ni Jahowa, Naibatani na layak 
ai do i babouni. 

10 Ai humbani gok ni uhurni do ibahen si Esra, 
mamareksa titah ni Jahowa anjaha mandalankon ai, 
sonai homa mangajarhon titah pakon uhum i Israel. 
11 Anjaha on do hata ni surat, na pinadihut ni Raja 
Artasasta hubani si Esra, malim anjaha sibotoh 
surat, na pentar pasal titah ni Jahowa pakon aturan- 
Ni, na hubani halak Israel ai. 

12 “Ahu Artasasta, raja ni sagala raja, hubani si Esra 
malim in, sibotoh surat na pentar ibagas titah ni 
Naibata na i surga. 

13 Domma hubahen parentah, sagala na marosuh 
uhurni ibagas harajaonku humbani bangsa Israel, 
malim atap halak Levi pe na sihol laho hu Jerusalem, 
bulih do laho rap pakon ham. 

14 hi na sinuruh ni raja in pakon panuturini sipitu 
halak ai do ham, laho mambahen pamareksaan 
pasal Juda pakon Jerusalem, domu hubani titah ni 
Naibatamu, na adong bamu. 

15 Ampa mamboan pirak pakon omas, na binere ni 
raja in pakon panuturini humbani rosuhni hubani 
Naibata ni Israel, na marianan i Jerusalem, 

16 pakon ganup pirak pakon omas guguan, na 
jumpah ham bani ganup tanoh Babel, rap pakon 
guguan, na binere ni halak simbuei ampa malim- 

malim humbani rosuhni, tumpak ni sidea bani 
rumah ni Naibatani na i Jerusalem. 

17 Halani ai podas ma bolihon ham duit ai hubani 
lombu jonggi, biribiri tunggal, anak ni biribiri 
rap pakon galangan sipanganon ampa galangan 
siinumon hasomanni ai, anjaha galangkon ham ma 
ai i atas anjapanjap ni rumah ni Naibata nasiam na 
i Jerusalem. 

18 Pasal pirak pakon omas na lobih ai, bulih do 
pakeion nasiam ai marguru hubani timbangan ni 
uhur nasiam, romban hubani rosuh ni Naibata 
nasiam. 

19 Anjaha parugas, na dob binerehon bamu, 
hubani horja i Rumah ni Naibatamu, maningon 
ondoskononmu do ai hu lobei ni Naibata i 
Jerusalem. 

20 Anjaha porini adong ope na porlu hubani rumah 
ni Naibata, na maningon sigalaronmu ope, galar 
ham ma ai humbani kas harajaon. 

21 Anjaha ahu, Artasasta raja in, mamarentahkon 
hubani ganup bendahara, i dipar ni bah banggal. 
Barang aha na pinindo ni Malim Esra, na pentar 
pasal titah ni Naibata na i surga, mintor podas ma 
ai ipadalan, 

22 sibar saratus talenta pirak, saratus kor gandum, 
saratus bat anggur, saratus bat minak, anjaha garam 
seng pala marbilangan suhatanni. 

23 Barang aha na pinarentahkon ni Naibata na i 
surga, gok ma ai idalankon, laho manumpaki rumah 
ni Naibata na i surga, ase ulang sogop ringis-Ni 
hubani harajaon ni raja in pakon hubani anakni. 
24Ambah ni ai botoh nasiam ma, seng bulih 
paporsanonkon sohei, ongkos barang guguan 
hubani malim, halak Levi, pandoding, sijaga 
horbangan ampa siparugas i rumah panumbahan, 
hubani ganup siparhorja na i rumah ni Naibata 
tene. 

25 Tapi anggo ham, Esra, domu hubani hapentaran 
ni Naibatamu, na adong bamu, pabangkit ma 
panrajai pakon panguhum, na manguhumi ganup 
bangsa ai, na i dipar ni bah banggal, ai ma ganup 
halak, na dob mambotoh titah ni Naibatamu: 
anjaha sagala na so mambotoh ai ope, ajari ma. 

26 Barang ise na so mambalosi titah ni Naibatamu 
pakon titah ni raja in, maningon koras do uhumon 
ia, marhitei utang hosah barang na tarbuang, 
barang na hona donda atap na itutup. 

27 Pinuji ma Jahowa, Naibata ni ompungta, na 
mamuhoi uhur na sonai ai ibagas uhur ni raja ai, 
laho pajengeskon rumah ni Jahowa na i Jerusalem, 
28anjaha ibahen ahu jumpahan idop ni uhur i 
lobei ni raja ai, pakon panuturini pakon i lobei 
ni haganup juakjuakni na sangap. Jadi tenger ma 
uhurhu, ai tangan ni Jahowa, Naibatangku do i 

babouhu, anjaha hupatumpu ma humbani Israel 
sipambobai, na sihol rap tangkog pakon ahu.” 


Pangugasion bani Parbingkaton ai 


1On do goran ni kopala ni sidea mar 
8 sasaompung pakon tarombo ni sidea, na 
tangkog rap pakon ahu hun Babel, sanggah 
panrajaion ni Raja Artasasta. 
2Humbani ginompar ni si Pinehas si Gersom: 
humbani ginompar ni si Itamar si Daniel; humbani 
ginompar ni si Daud si Hattus, 
3 anak ni si Sekanya: humbani ginompar ni si Paros: 
Si Sakaria rap pakon dalahi hasomanni saompung, 
saratus lima puluh halak bueini; 
4 humbani ginompar ni si Pahat-Moab: Si Elioenai, 
anak ni si Seraya, rap pakon hasomanni, dua ratus 
halak dalahi: 
3 humbani ginompar ni si Sattu: Si Sekanya, anak ni 
si Jehasiel, rap pakon hasomanni, tolu ratus dalahi: 
6 humbani ginompar ni si Adin: Si Ebed, anak ni si 
Jonatan, rap pakon hasomanni, lima puluh halak 
dalahi: 
7 humbani ginompar ni si Elam: Si Jeraya, anak ni 
si Atalya, rap pakon hasomanni, pitu puluh halak 
dalahi: 
8 humbani ginompar ni si Sepatya: Si Sebaya, anak 
ni si Mikael, rap pakon hasomanni, ualuh puluh 
halak dalahi: 

9 humbani ginompar ni si Joab: Si Obaja, anak ni 
si Jehiel, rap pakon hasomanni, dua ratus sapuluh 
ualuh halak: 

10 humbani ginompar ni si Bani: Si Selomit, anak ni si 
Josipya, rap pakon hasomanni, saratus onom puluh 
halak dalahi: 

11 humbani ginompar ni si Bebai: Si Sakaria, anak 
ni si Bebai, rap pakon hasomanni, dua puluh ualuh 
halak dalahi: 

12 humbani ginompar ni si Asgad: Si Johanan, anak 
ni si Hakkatan, rap pakon hasomanni, saratus 
sapuluh halak dalahi: 

13 humbani ginompar ni si Adonikam, ai ma na roh 
humpudi, anjaha on do goran ni sidea: Si Elipelet, si 
Jehiel pakon si Semaya rap pakon hasomanni, onom 
puluh halak dalahi: 

14 humbani ginompar ni si Bigwai: Si Utai pakon 
si Sakkur rap pakon hasomanni, pitu puluh halak 
dalahi: 

15 Jadi hupatumpu ma sidea topi ni bah banggal na 
mardalan hu Ahawa, anjaha marsaran ma hanami 
ijai tolu ari dokahni. Jadi sanggah na hupardiatei 
halak na mabuei ai pakon malim, seng dong jumpah 
ahu ijai humbani anak ni si Levi. 

16 Halani ai husuruh ma na mangalop si Elieser, si 
Ariel, si Semaya, si Elnatan, si Jarib, si Natan, si 
Sakaria pakon si Mesulam, ai ma kopala-kopala, 

pakon si Jaiarib ampa si Elnatan, ai ma halak na 
maruhur. 

17 Jadi hupabangkit ma sidea marayak si Iddo 
pambobai i huta Kasipia, anjaha huhatahon ma 
hubani sidea, aha sihatahonon ni sidea hubani 
si Iddo pakon hubani saninani siparugas i rumah 
panumbahan i huta Kasipia, ai ma, ase itongos 
bennami siparugas i rumah ni Naibata. 

18 Jadi iboan ma bennami (halani tangan ni Jahowa 
na layak ai do i babounami) sada dalahi na pentar 
humbani ginompar ni si Makli, anak ni si Levi, anak 
ni si Israel, ai ma si Serebya pakon anakni ampa 
saninani, sapuluh ualuh halak: 

19 sonai homa si Hasabya anjaha hasomanni si 
Jesaya humbani ginompar ni si Merari, rap pakon 
saninani ampa anak ni sidea, dua puluh halak 
bueini: 

20 ambahni ai dua ratus dua puluh halak siparugas i 
rumah panumbahan, ai ma na tinotapkon ni si Daud 
pakon kopala-kopala gabe suruh-suruhan ni halak 
Levi: ganupan sidea tarsurat bei do goranni. 

21 Dob ai hutingtingkon ma ijai, i topi ni Bah Ahawa 
ai sada parpuasaon, laho paundukkon uhur nami 
i lobei ni Naibata nami, mangindohon humbani 
pardalan na lihar bennami, bani anaknami ampa 
ugas-ugasnami. 

22 Ai maila do ahu mangindohon humbani raja 
ai bala pakon bala siparhuda, laho mangondingi 

hanami dompak munsuh i tongah dalan, ai domma 
pala ihatahon hanami dompak raja ai sonon, 
“Tangan ni Naibatanami do i babou ni ganup 
na mangindahi-Si gabe hadearon-Ni tapi gogoh-Ni 
pakon ringis-Ni do mangimbang ganup halak na 
manadingkon-Si. 

23 Jadi marpuasa ma hanami anjaha mangelek-elek 
pangurupion ni Naibata pasal ai, anjaha itangihon 
do elek-eleknami ai. 

24 Dob ai hupapulig ma sapuluh dua halak humbani 
kopala-kopala ni malim, ai ma si Serebya pakon si 
Hasabya, anjaha sapuluh halak humbani sanina ni 
sidea mangkasomani sidea. 

25 Anjaha hutimbang hubani sidea pirak, omas 
pakon parugas, sibere-bere hu rumah ni 
Naibatanta, ai ma na nilayak-layakkon ni raja ai, 
panuturini, raja-raja ampa haganup halak Israel, 
bahen galangan. 

26 Buei ni na hutimbang ai bani sidea pirak onom 
ratus lima puluh talenta, parugas pirak saratus 
talenta pakon omas saratus talenta, 

27ambahni ai, dua puluh panginuman omas na 
marharga saribu darik omas, pakon dua mangkuk 
tombaga na marhillong, dos jengesni pakon omas. 
28 Dob ai ningku ma dompak sidea, “Na pansing do 
nasiam bani Jahowa, parugas ai pe na pansing do: 
anjaha pirak pakon omas ai sibere-bere humbani 

rosuh ni uhur do ai bani Jahowa, Naibata ni ompung 
nasiam.' 

29 Jaga anjaha ramotkon nasiam ma in paima 
ipatimbangkon nasiam in i lobei ni sintua ni malim 
pakon halak Levi ampa kopala ni halak Israel mar 
sasaompung i Jerusalem, ibagas kamar ni Rumah ni 
Jahowa. 

30 Jadi ijalo malim pakon halak Levi ma pirak, omas 
pakon parugas, na dob tinimbang ai, laho mamboan 
ai hu Jerusalem, hu rumah ni Naibatanta.” 


Parbingkat anjaha Pardas i Jerusalem 


31 Jadi bingkat ma hanami hun Bah Ahawa ari 
sapuluh dua bulan sada, laho mardalan hu 
Jerusalem, tangan ni Jahowa do i babounami, 
anjaha ipaluah do hanami hun tangan ni munsuh 
pakon humbani panrampok i tongah dalan. 

32 Dob das hanami i Jerusalem marsaran ma hanami 
tolu ari ijai. 

33 Paompat-arihon itimbang hanami ma pirak, 
omas pakon parugas-parugas ai ibagas rumah ni 
Naibatanta, laho mamberehon ai hubani Malim 
Maremot, anak ni si Uria, hasoman ni si Eleasar, 
anak ni si Pinehas, hasoman ni sidea ai dua halak 
Levi, si Josabad, anak ni si Jesua, pakon si Noaya, 
anak ni si Binui. 

34 Ganupan ai ihira anjaha itimbang ma, anjaha 
isuratkon borat ni haganup. 

35 Bani panorang ai, iboan halak na dob tarbuang, 
na dob mulak hun habuangan ai ma galangan 
situtungon hubani Naibata ni Israel, sapuluh dua 
lombu manguras ganup Israel, siah puluh onom 
biribiri tunggal, pitu puluh pitu anak ni biribiri, 
anjaha sapuluh dua hambing tunggal bahen 
galangan pardousaon, ganupan ai bahen galangan 
situtungon bani Jahowa. 

36 Dob ai ipadas sidea ma surat parentah ni raja ai 
hubani wakil ni raja ai pakon hubani panrajai i dipar 
ni bah banggal ai; jadi ibere sidea ma tumpakni 
hubani bangsa ai ampa hubani Rumah ni Naibata. 


Paraturan na Binahen ni si Esra bani Halak na 
Mambuat Boru humbani Halak Sipajuh Begu-begu 


1 Dob salosei ganupan ondi, roh ma pangintuai- 
9 pangintuai marayak ahu, nini ma, “Ia bangsa 
Israel, malim-malim ampa halak Levi seng 
ipapulig sidea dirini humbani bangsa-bangsa na 
i nagori-nagori ai ampa humbani hasamboron na 
hinorjahon ni sidea; humbani halak Kanaan, Het, 
Peres, Jebusi, Amon, Moab, Masir pakon Amori. 
2 Ai ibuat sidea do boru ni sidea bahen parinangon 
ni sidea ampa parinangon ni anak ni sidea, gabe agu 
bonih na mapansing ai rap pakon bangsa-bangsa 
sipajuh begu-begu na i nagori-nagori ai; anjaha 
kopala-kopala pakon sipambobai do na parlobei na 
mandalankon hajahaton ai.” 

3 Jadi dob hutangar ai, hurigati ma pakeianku pakon 
mantelhu, hutariki jambulan ni ulungku ampa 
gumisku, anjaha jut uhurhu hundul. 

4 Jadi marrohan ma hu lambungku haganup halak, 
na marhabiaran bani hata ni Naibata ni Israel, halani 
panlanggaron ni halak, na mulak hun habuangan 
ai; tapi anggo ahu jut do uhurhu hundul ronsi 
panorang panggalangon bodari. 

“Tapi bani panorang panggalangonkon bodarini 
ai jongjong ma ahu humbani parpuasaonkai, 
marpakeian ampa marmantel na marigat, 
manrogop ma ahu anjaha hupaherbang ma 
tanganku haduasi hubani Jahowa, Naibatangku, 

6 dob ai ningku ma, “Ham Naibatangku, maila do 
ahu anjaha mabiar padirgak bohingku dompak 
Ham. Ham Naibatangku, ai domma isalpui 
hajahatonnami ulunami, anjaha salahnami sundol 
das hu nagori atas. 

7 Humbani panorang ni ompungnami nari ronsi 
sadari on ibagas salah banggal do hanami, anjaha 
halani salahnami do, ase ipadas hanami, raja- 
rajanami, age malim-malimnami hubagas tangan 
ni raja-raja ni nagori-nagori ai, hubani podang, 
hu habuangan, bahen sitabanon pakon hubani 
habadoron na talar, songon na masa sadari on. 
8Tapi anggo nuan jumpahan idop ni uhur do 
hanami humbani Jahowa, Naibatanami, ai itebai 
ope manggoluh simasima bennami, anjaha ibere do 

bennami arihan ibagas ianan-Ni na mapansing in, 
ase ipalihar Naibatanami matanami, anjaha iapohi 
hanami otik ibagas parjabolonannami. 

P Ai jabolon do hanami tongon: age pe sonai 
seng itadingkon Naibatanami hanami ibagas 
parjabolonannami ai, tapi ijuljul do raja ni Persia 
maridop ni uhur bennami, gabe ibere hanami otik 
marhosah, laho pajongjong rumah ni Naibatanami 
anjaha paulihon na maseda ijai, anjaha ibere do 
bennami sada tembok paronding-ondingan i Juda 
pakon i Jerusalem. 

10 Ai pe, aha ma hatahononnami, Ham Naibatanami 
dob on? Ai domma itadingkon hanami titah-Mu, 
113i ma na tinonahkon-Mu marhitei humbani 
pamangan ni juakjuak-Mu, sagala nabi, Nimu, 
Ta tanoh, sisolukonnima ai, tanoh na butak do 
ai. Butak do ai ibahen bangsa-bangsa marhitei 
hasamboron ni sidea ai; gok do ai humbani ujung 
hu ujung ibahen habutakon ni sidea ai.” 

12 Halani ai ulang ma bere hanima borunima 
hubani anak ni sidea, anjaha ulang ma buat 
hanima boru ni sidea hubani anaknima. Antigan pe 
lang bulih tumpakonnima sidea mardamei-damei 
anjaha sonang, ase lambin margogoh hanima, 
anjaha ipangan hanima hadearon ni tanoh in, 
anjaha teanonnima in das hubani ginomparnima 
ronsi sadokah ni dokahni. 

13 Anjaha mardingat haganup na dob sogop 
bennami, halani pambahenannami na bajan 
ai pakon halani salahnami na buei ai, anjaha 
mangidah na hurang ope panguhum-Mu bennami, 
ham Naibatanami, domu hubani hajahatonnami, 
anjaha sonai bueini ope simasima, na manggoluh 
ibere Ham bennami, 
14 mintor patut ma namin ulakannami mangosei 
titah-Mu anjaha marsibuatan boru hanami pakon 
bangsa sihagigihononkon on? Ai lang patut ma 
manringis Ham bennami anjaha siap hanami 
bahenon-Mu, sada pe lang tading atap maluah? 
15Ham Jahowa, Naibata ni Israel, na bonar do 
Ham, ai tading do hun bennami simasima, na 
manggoluh songon na talar sadari on. Tonggor 
Ham ma, jongjong do hanami i lobei-Mu ibagas 
hasalahannami, ise pe lang na tahan jongjong i 
lobei-Mu ibagas pambahenan na sonon.” 
10 1Jadi sanggah martonggo ope si Esra 
anjaha mambahen pansopotkonon bani 
dousa, tangis anjaha manrogop i lobei ni Rumah 
ni Naibata, martumpu ma hu lambungni humbani 
halak Israel sada tumpuan na banggal tumang, 
dalahi, naboru pakon dakdanak doruh-doruh do 
bangsa ai. 
2 Dob ai roh ma balos ni si Sekanya, anak ni si Jehiel, 
humbani ginompar ni si Elam, nini ma dompak 
si Esra, “Domma mangosei padan hanami hubani 

Naibatanami, halani ra hanami marhajabuan pakon 
naboru na legan humbani bangsa pangisi ni nagori 
on, tapi tene adong ope siarapkonon bani Israel age 
sonari. 

3 Halani ai mambahen padan ma hita hubani 
Naibatanta, laho palahohon sagala naboru on ampa 
dakdanak ni sidea romban hubani rosuh ni uhurni, 
tuannami, ampa rosuh ni sagala na marhabiaran 
bani titah ni Naibatanta: maningon romban hubani 
titah ai do bahenon. 

4Jongjongkon ham ma, ai ham do sidalankon ai, 
anjaha ihasomani hanami pe ham, tenger ma 
uhurmu, horjahon ham ma ai!” 

> Dob ai jongjong ma si Esra, anjaha ipabija ma 
pangintuai-pangintuai ni malim, halak Levi pakon 
ganup Israel, paboa na maningon bahenon ni sidea 
do songon na dob hinatahon ai. Jadi marbija ma 
sidea. 

6 Dob ai laho ma si Esra hun lobei ni rumah ni 
Naibata, masuk ma ia hu kamar ni si Johanan, anak 
ni si Eliasib, anjaha ijai ma ia sabornginni ai, seng 
mangan ruti barang minum bah ia, ai pusok do 
uhurni, halani pangoseion ni halak, na mulak hun 
habuangan ai. 

7Dob ai isuruh ma maningtingkon i Juda pakon 
Jerusalem hubani haganup halak na tarbuang, 
na dob mulak ai, maningon martumpu sidea hu 
Jerusalem: 

8 anjaha barang ise na so roh hujai ibagas tolu 
ari, romban hubani haputusan ni sipambobai 
pakon pangintuai-pangintuai, maningon siapkonon 
do sagala ugas-ugasni, anjaha maningon pabalion ia 
humbani tumpuan ni halak na tarbuang ai. 

9 Jadi martumpu ma ganup dalahi hun Juda pakon 
Benjamin hu Jerusalem ibagas na tolu ari ai, ai ma 
ari dua puluh bulan siah. Hundul ma ganup bangsa 
ai i alaman ni rumah ni Naibata, hitir-hitir halani 
parsahapan ai pakon halani udan doras. 

10 Dob ai jongjong ma Malim Esra, nini ma dompak 
sidea, “Banggal do dousa nasiam, ai ibuat nasiam 
do boru na legan, gabe itambahi nasiam do marhitei 
ai salah ni Israel. 

11 Ai pe, sopotkon nasiam ma dousa nasiam ai 
hubani Jahowa, Naibata ni ompung nasiam, anjaha 
horjahon nasiam ma rosuh-Ni, sirang ma nasiam 
humbani bangsa ni tanoh on pakon humbani 
naboru na legan.” 

12 Jadi ibalosi tumpuan ai ma ganup marhitei sora 
na gogoh, “Ai ma tongon, songon hatamu ai ma 
horjahononnami. 

13 Tapi buei tumang do bangsa on, anjaha musim 
udan ma, seng tartahan halak jongjong i darat on. 
Anjaha seng horja sisadari barang sidua ari on, ai 
banggal tumang do panlanggaronnami pasal on. 

14 Mahua kopalanami ma tading gantih ni ganup 
tumpuan in, jadi maningon ganup ma halak na i 

hutanta, na dob mambuat boru na legan roh bani 
panorang na dob tinontuhon rap pakon pangintuai 
pakon panguhum ni ganup huta ai, ronsi surut hun 
banta ringis ni Naibata, halani dousa on.” 

15 Pitah si Jonatan, anak ni si Asael, pakon si Jehasia, 
anak ni si Tikwa do na manlawan ai, anjaha si 
Mesulam pakon si Sabbetai, halak Levi ai mangapiti 
sidea. 

16 Jadi ibahen halak na tarbuang ai ma sonai. 
Ipilih si Esra ma deba halak, kopala-kopala ni 
mar sasaompung humbani ganup ginompar 
ni ompungni bei, anjaha ganup sidea tarsobut 
goranni, martumpu ma sidea ari sada bulan 
sapuluh, laho mamareksa pahara ai. 

17 Jadi marujung ma parsahapan ai ibahen sidea 
pasal ganup dalahi na mambuat boru na legan ronsi 
ari sada bulan sada. 

18 Jumpah ma humbani anak ni malim, na mambuat 
boru na legan, humbani ginompar ni si Jesua, anak 
ni si Josadak, pakon sanina ni si Maaseya, si Elieser, 
si Jarib pakon si Gedalya; 

19 pala do ipadankon sidea, maningon paulakon 
ni sidea do parinangon ni sidea ai, anjaha 
galangkonon ni sidea sada biribiri tunggal bahen 
galangan parsalahan. 

20 Humbani ginompar ni si Immer: Si Hanani pakon 
si Sebaya: 

21 humbani ginompar ni si Harim; Si Maaseya, si 
Elia, si Semaya, si Jehiel pakon si Usia: 

22 humbani ginompar ni si Pasur: Si Elioenai, si 
Maaseya, si Ismael, si Nataneel, si Josabad pakon 
si Eleasa: 

23 humbani halak Levi: Si Josabad, si Simei, si Kelaya 
(ai ma si Kelita), si Petaya, si Juda pakon si Elieser, 
24 humbani pandoding: Si Eliasib: humbani sijaga 
horbangan: Si Salum, si Telem pakon si Uri. 

25 Humbani halak Israel: Humbani anak ni si Paros: 
Si Ramya, si Jissia, si Malkia, si Miyamin, si Eleasar, 
si Hasabya pakon si Benaya: 

26 humbani ginompar ni si Elam: Si Matanya, si 
Sakaria, si Jehiel, si Abdi, si Jeremot pakon si Elia: 
27 humbani ginompar ni si Sattu: Si Elioenai, si 
Eliasib, si Matanya, si Jeremot, si Sabat pakon si 
Asisa: 

28 humbani ginompar ni si Bebai: Si Johanan, si 
Hananya, si Sabai, si Altai; 

29 humbani ginompar ni si Bani: Si Mesulam, si 
Malluk pakon si Adaya, si Jasub, si Seal pakon si 
Jeremot: 

30 humbani ginompar ni si Pahat-Moab: Si Adna, si 
Helal, si Benaya, si Maaseya, si Matanya, si Besaleel, 
si Binui pakon si Manase; 

31 humbani ginompar ni si Harim: Si Elieser, si Jisia, 
si Malkia, si Semaya, si Simeon, 

32 sj Benjamin, si Malluk pakon si Semarya: 

33 humbani ginompar ni si Hasum: Si Matnai, si 
Matata, si Sabad, si Elipelet, si Jeremai, si Manase 
pakon si Simei, 

34humbani ginompar ni si Bigwai: Si Maadai, si 
Amran, si Joel, 

35 si Benaya, si Bedeya, si Keluhu, 

36 sj Wanya, si Meremot, si Eliasib, 

37 si Matanya, si Matnai, si Jasai: 

38 humbani ginompar ni si Binui: Si Simei, 

39 si Helemya, si Natan, si Adaya, 

40 si Maknadbai, si Sasai, si Sarai, 

41 si Asareel, si Selemya, si Semarya, 

42 si Salum, si Amarya, si Josep: 

43humbani ginompar ni si Nebo: Si Jehiel, si 
Matitya, si Sabad, si Sebina, si Jadai, si Joel, si 
Benaya. 

44 Haganup sidea mambuat boru na legan, anjaha 
ipalaho sidea ma sidea rap pakon dakdanakni sidea. 


Nehemia 


Tonggo ni si Nehemia Mangkopkop Israel 


1 Barita ni si Nehemia, anak ni si Hakalya. Masa 

do bani bulan siah, paduapuluh-tahunkon, tudu 
sanggah i huta Susan ahu, ibagas rumah ni raja ai, 
2 jadi roh ma si Hanani, sada humbani saninangku, 
rap pakon piga-piga dalahi hun Juda, jadi 
husungkun ma sidea pasal halak Jahudi, sagala na 
maluah, na tading humbani halak na tarbuang, 
pakon pasal Jerusalem. 
3 Dob ai nini sidea ma hu bangku, “la simasima 
ni halak, na tading humbani halak na tarbuang, 
marhasunsahan banggal do i nagori ai anjaha 
madorun, ai mareong do tembok ni Jerusalem, 
anjaha seda do horbanganni ibahen apuy.” 
4 Jadi dob hubogei barita ai, hundul ma ahu anjaha 
tangis, pusok uhurhu piga-piga dokah: marpuasa 
ma ahu anjaha martonggo i lobei ni Naibata na i 
surga. 
> Ningku ma, “Ham Jahowa, Naibata na i surga, 
Naibata na timbul anjaha sihabiaran, na tongtong 
mardingat padan idop ni uhur hubani na 
mangkaholongi-Si anjaha na mandalankon titah-Ni. 

6Sai tangi ma pinggol-Mu anjaha tonggor 
panonggor-Mu manangihon tonggo ni juakjuak on, 
na hutonggohon nuan i lobei-Mu borngin pakon 
arian, laho mangapiti halak Israel jabolon-Mu, 
sonai homa pangakuan dousa, na binahennami 
dompak Ham. Ahu pe, sonai homa ginompar ni 
bapa, mardousa do. 

7Bajan tumang do hanami marparlahou dompak 
Ham, seng ihorjahon hanami titah, aturan pakon 
uhum, na tinonahkon-Mu hubani si Musa juakjuak- 
Mu. 

8Sai dingat Ham ma hata, na tinonahkon-Mu 
hubani si Musa, juakjuak-Mu, nimu, “Anggo 
mangosei hanima, erapkonon-Ku do hanima hu 
tongah-tongah ni sagala bangsa 

9Tapi anggo mulak uhurnima, iramotkon anjaha 
ihorjahon hanima titah-Ku, porini pe domma 
mambur hanima das bani ujung ni langit, sai 
patumpuon-Ku do hanima hunjai, anjaha mulak 
hanima boanon-Ku hu ianan, na dob Hupilih bahen 
ianan ni goran-Ku.' 

10 Jabolon-Mu do sidea tongon anjaha bangsa-Mu, 
na dob pinaluah-Mu marhitei hagogohon-Mu na 
banggal pakon marhitei tangan-Mu na gogoh. 
11Ham Tuhan, sai tangi ma  pinggol-Mu 
manangihon tonggo ni juakjuak-Mu on pakon 
tonggo ni jabolon-Mu, sagala na marosuh 
marhabiaran bani goran-Mu: sai manumpak ma 

Ham bani langkah ni juakjuak-Mu on sadari on, sai 
jumpahan idop ni uhur ma ahu bahen Ham i lobei 
ni raja in! Sitahu anggur ni raja in do ahu.” 


Si Nehemia Isuruh Raja 
Artasasta Laho hu Jerusalem 


1 Bani bulan Nisan, paduapuluh-tahunkon dob 

manrajai Raja Artasasta, tudu sanggah adong 
anggur i lobeini, hubuat ma anggur ai anjaha 
hubere ma hubani raja ai. Seng ongga pusok uhurhu 
na saindokah i lobeini. 
2 Dob ai nini raja ai ma hu bangku, “Mase sai pusok 
idahon bohimu? Ai boritan ho?” Domma torang 
naborit ni uhur do on. Jadi mabiar tumang ma ahu. 
3 Ningku ma dompak raja ai, “Sai manggoluh 
ma raja in ronsi sadokah ni dokahni. Mase ma 
lang pusok uhurhu, anggo maseda huta, ianan 
ni tanoman ni ompung diri, anjaha horbanganni 
maseda ibahen apuy.” 
4Dob ai nini raja ai ma hu bangku, “Ai aha gakni 
pangindoanmu?” Jadi martonggo ma ahu hubani 
Naibata na i surga. 
3Dob ai ningku ma hubani raja ai, “Anggo dear 
ninuhur ni raja in, anjaha jumpahan idop ni uhur 
juakjuakmu i lobeimu, suruh ham ma ahu hu Juda, 
hu huta ianan ni tanoman ni ompung, ase hupauli 


n 


al. 

6Dob ai nini raja ai ma hu bangku, anjaha 
puangbolon tudu hundul i lambungni, “Sadiha 
dokah gakni pardalananmai anjaha antigan ho boi 
mulak?” Jadi iharosuhkon raja ai ma marsuruh ahu, 
dob hutotapkon panorangni bani. 

7 Tapi ningku ma dompak raja ai, “Anggo dear 
uhur ni raja in, ibere ma namin hu bangku surat- 
surat siboanonku hubani panrajai na i dipar ni bah 
banggal, ase ipalopas sidea ahu montas, paima das 
ahu hu Juda. 

8 Ambah ni ai sada surat hubani si Asap, sijaga 
harangan ni raja in, ase ibere hu bangku hayu bahen 
tutup tiang ni horbangan ni benteng ni rumah 
panumbahan ai pakon bahen parhayu ni rumah 
siiananku.” Dob ai ibere raja ai ma hu bangku na 
hupindo ai, ai tangan ni Naibata na layak ai do i 
babouhu. 

9 Dob ai das ma ahu hubani panrajai na i dipar ni bah 
banggal, jadi hubere ma bani sidea surat ni raja ai. 
Marhasoman pambobai ni bala pakon siajak huda 
hinan ahu ipabingkat raja ai. 

10 Tapi dob ibogei si Sanballat, halak Horoni ai, 
pakon si Tobia, juakjuak ai, ai ma halak Amon, barita 
ai, sogam tumang ma uhur ni sidea, halani roh sada 
halak, laho mansarihon hadoharon ni halak Israel. 

Ipungkah si Nehemia Horjani i Jerusalem 


11 Jadi das ma ahu i Jerusalem. Dob adong tolu ari 
ahu ijai, 

12 marugas ma ahu bornginni ai rap pakon piga-piga 
dalahi, tapi bani ise pe lang hupatugah na ninahkon 
ni Naibata ai hubagas uhurhu, na sihol bahenonku 
hu Jerusalem. Seng dong pinahan bangku age sada 
sobali na huhunduli ai. 

13 Dob ai luar ma ahu bornginni ai hun horbangan 
habungan laho hu parigi naga ampa hu horbangan 
parnapuan, anjaha hupareksa ma tembok ni 
Jerusalem, na dob pinarreong ampa horbanganni, 
na dob maseda ibahen apuy. 

14 Dob ai hutoruskon ma hu horbangan bah tubuh 
pakon hu bongbongan ni raja ai. Tapi sungkod do 
hudangkai mardalan, anggo i atas ahu. 

15lanjar borngin ni ai do ahu tangkog hun 
habungan ai laho mamareksa tembok ai, dob ai 
mulak ma ahu anjaha das use hu huta manlopusi 
horbangan habungan ai. 

16 Tapi seng ibotoh pangintuai-pangintuai ai, barang 
huja ahu na laho ai atap aha na hubahen aj, ai seng 
hupatugah ope ai hubani halak Jahudi, malim, halak 
na sangap, pangintuai ampa hubani halak na legan, 
ai ma sihorjahon horja ai. 

17 Dob ai ningku ma dompak sidea, “Domma 
ididah nasiam hasunsahan na mangonai banta, 

ai ma sonaha parrumbak ni Jerusalem anjaha 
horbanganni pe mosog do. Laita, pajongjong hita 
ma use tembok ni Jerusalem, ase ulang madorun 
be hita.” 

18 Dob ai hubaritahon ma bani sidea naha panogu- 
nogu ni tangan ni Naibata na layak in bangku, sonai 
homa hata ni raja ai, na hinatahonni bangku. Jadi 
nini sidea ma, “Marugas ma hita paulihon!” Jadi 
marsipagogoh tanganni bei ma sidea mangkorjahon 
horja na madear ai. 

19 Tapi dob itangar si Sanballat, halak Horoni ai, 
pakon si Tobia, juakjuak, halak Amon ai, pakon si 
Gesem halak Arab ai, barita ai, manrisai anjaha 
marmapas ni uhur ma sidea bennami, nini sidea 
ma, “Aha do na binahennima in? Na manggeori do 
hanima dompak raja in?” 

20 Tapi ningku ma dompak sidea, “Naibata na i 
surga, la do na manumpaki hanami pasaudkon on, 
anjaha hanami, jabolon-Ni, marugas ma hanami, 
laho pajongjongkon:, tapi anggo nasiam, seng dong 
marbagian barang marhak barang marpardingatan 
i Jerusalem.” 


lulaki Pajongjong Tembok 
pakon Horbangan ni Jerusalem 


3 1 Dob ai marugas ma Sintua ni malim Eliasib rap 
pakon malim, saninani ai, jadi ipauli sidea ma 
Horbangan Biribiri. Ipapansing sidea ma ai anjaha 

ipajongjong labahni; ipapansing sidea ma ai das hu 
Manara Mea, das hu Manara Hananel. 

2 I lambung ni sidea paulihon halak Jeriko. | lambung 
ni sidea use si Sakkur, anak ni si Imri. 

3Tapi ginompar ni si Senos do pajongjong 
Horbangan Dengke, ipauli sidea ma tutup tiangni, 
ipadear homa labahni, parkunsianni pakon 
ransang-ransangni. 

41 lambung ni sidea mangumban si Meremot, 
anak ni si Uria, anak ni si Hakos. | lambung ni si 
Mesulam, anak ni si Berekia, anak ni si Mesesabeel, 
mangumban. | lambung ni sidea mangumban si 
Sadok, anak ni si Baana. 

3 | lambung ni sidea use mangumban halak Tekoa; 
tapi halak na sangap humbani sidea seng ra 
mangunduk laho mangkorjahon horja ni Tuhan ni 
sidea. 

6 la bani horbangan ni huta parbagas ai, si Joyada, 
anak ni si Pasea, ampa si Mesulam, anak ni si 
Besodeia do na mangumban: ipauli sidea ma tutup 
tiangni, ipadear homa labahni, parkunsianni pakon 
ransang-ransangni. 

71 lambung ni sidea mangumban si Melatia, halak 
Gibeon, pakon si Jadon, halak Meronot, rap pakon 
dalahi hun Gibeon pakon hun Mispa, ai ma na i 
toruh ni gomgoman ni panrajai, na i dipar ni bah 
banggal ai. 

8 | lambung ni sidea mangumban si Usiel, anak ni si 
Harhaya, sada humbani tukang omas, i lambungni 
use mangumban si Hananya, anak ni sada halak 
sibahen rium-riuman, ipadear sidea ma Jerusalem 
das hu tembok na lumbang ai. 

91 lambung ni sidea use mangumban si Repaya, 
anak ni si Hur, na manrajai satongah distrik 
Jerusalem. 

101 lambung ni sidea mangumban si Jedaya, anak 
ni si Harumap, tontang ni rumahni, i lambungni use 
mangumban si Hattus, anak ni si Hasabneya. 

11 Bagian na paduahon iumban si Malkia, anak ni si 
Harim pakon si Hasub, anak ni si Pahat-Moab, das 
hu Manara Panloburan. 

12 | lambung ni sidea mangumban si Salum, anak ni 
si Hallohes, na manrajai satongah distrik Jerusalem, 
ia rap pakon boruni. 

13Si Hanun pakon par Sanoa mangumban 
Horbangan Habungan, ipajongjong sidea ma ai 
use anjaha ibahen labahni, parkunsianni ampa 
ransang-ransangni, anjaha ipadear sidea do 
homa tembok ai saribu asta, das hu Horbangan 
Parnapuan. 

14 Si Malkia, anak ni si Rehab, na manrajai distrik 
Betkerem, mangumban Horbangan Parnapuan, 
ipauli ma ai use, ibahen labahni, parkunsianni 
pakon ransang-ransangni. 


Nehemia 3 1790 


15 Horbangan Bah Tubuh iumban si Salum, anak 
ni si Kolhose, na manrajai distrik Mispa; ipauli 
ma ai use, itayubi, ibahen labahni, parkunsianni 
pakon ransang-ransangni: ipauli do homa tembok 
ni Bongbongan Siloa, na i pohon ni raja ai, das hu 
Tangga Hambing na manuad hun huta ni si Daud. 
16 Dob ia, si Nehemia, anak ni si Asbuk, na manrajai 
satongah distrik Betsur, mangumban das ronsi 
tontang ni tanoman ni si Daud, das hu bongbongan 
na pinauli ai, das homa hu rumah ni puanglima- 
puanglima ai. 

17 Dob ai mangumban halak Levi: Si Rehum, anak 
ni si Bani, dob ai si Hasabiah, na manrajai satongah 
distrik Kegila, ipauli use bani distrikni. 

18 Dob ai, saninani mangumban: Si Baai, anak ni si 
Henadad, na manrajai satongah distrik Kegila. 

19 | lambungni, si Eser, anak ni si Jesua na manrajai 
Mispa, mangumban bagian na legan, tontang ni 
tangkogan na hu rumah parsinjataan hampit suhi- 
suhi ai. 

20 Dob ai iumban si Baruk, anak ni si Sabbai ma 
bagian na legan, hun suhi-suhi ai das hu labah ni 
rumah ni si Eliasib, sintua ni malim ai. 

21 Dob ai iumban si Meremot, anak ni si Uria ma 
bagian na legan, hun labah ni rumahnisi Eliasib das 
hu ujung ni rumah ni si Eliasib. 

22 Dob ai, mangumban do malim-malim, halak na 
marianan i Pamah Jordan. 

23 Dob sidea mangumban do si Benjamin pakon 
si Hasub tontang ni rumah ni sidea. Dob sidea 
si Asarya, anak ni si Maaseya, anak ni si Ananya 
mangumban i lambung ni rumahni sandiri. 

24 Dob ai iumban si Binnui, anak ni si Henadad, 
bagian na legan, hun rumah ni si Asarya das hu suhi- 
suhi ai ampa suhi-suhi na sada nari ai. 

25 Si Palal, anak ni si Usai, mangumban tontang ni 
suhi-suhi ai ampa manara ai, na gijangan humbani 
rumah ni raja ai, dohorhon alaman ni tutupan ai. 
Dob ai si Pedaya, anak ni si Paris, 

26 anjaha siparugas na i rumah panumbahan, na 
marianan i Opel, mangumban das hu tontang ni 
Horbangan Bah i hapoltakan ampa manara na 
gijang ai. 

27 Dob sidea iumban halak Tekoa ma bagian na 
legan, tontang ni manara na gijang ai das hu tembok 
Opel. 

28 | babou ni Horbangan Huda mangumban malim- 
malim, ganup tontang ni rumahni bei. 

29 Dob sidea si Sadok, anak ni si Immer, mangumban 
tontang ni rumahni sandiri. Dob ai si Semaya, anak 
ni si Sekanya, sijaga Horbangan Hapoltakan. 

30 Dob ai iumban si Hananya, anak ni si Selemya, 
pakon si Hanun, anak paonomkon ni si Salap do 
bagian na legan. Dob ai si Mesulam, anak ni si 
Berekia, mangumban tontang ni kamarni. 

31Dob ai si Malkia, sada humbani tukang omas 
ai, mangumban das hu rumah ni siparugas i 
rumah panumbahan ampa partiga-tiga, tontang 
ni Horbangan Panjagaan ampa kamar pardatas ni 
suhi-suhi ai. 

32 Anjaha i holangkolang ni kamar pardatas ni suhi- 
suhi ai ampa Horbangan Biribiri ai mangumban 
tukang omas ampa partiga-tiga. 


Itoruskon Horja ai Age pe Adong na Mangimbang 


1 Jadi dob ibogei si Sanballat na paulihon 

tembok ai hita, manggila ma ia anjaha 
manringis tumang, anjaha ipahiri-hiri ma halak 
Jahudi. 
2 Nini ma i lobei ni saninani ampa bala ni Samria, 
“Aha do na sihol bahenon ni halak Jahudi, na so 
margogoh ai? Na sihol pasuangkon do sidea? Na 
sihol manggalang do sidea? Ai mintor tardobkon 
sidea ma ai ibagas sadari? Sihol huaron ni sidea use 
batu-batu ai huntimbunanni ai, na dob minosogan? 
3 Anjaha i lambungni do si Tobia, halak Amon 
ai, nini ma, “Paturut inunut sidea paulihon ai, 
anggo inangkih sada baliang harangan holi ai, 
reongkononni ma tembok batu ni sidea ai.” 
4 “Tangar Ham ma, Ham Naibatanami! Hona apas 
do hanami, balaskon Ham ma hubani ulu ni sidea 
pangkirion ni sidea ai, anjaha ondoskon Ham ma 

sidea gabe sirampason i tanoh pambuangan ni 
sidea. 

3 Ulang ma marpangulaki uhur-Mu bani hasalahan 
ni sidea, anjaha ulang ma sasap Ham dousa ni sidea 
hun lobei-Mu, ai domma ipuhoi sidea ringis-Mu i 
lobei ni halak sipanukangi ai. 

6Tapi inunut hanami do pajongjongkon tembok 
ai, anjaha domma mardomu ganup tembok ai 
satongah gijang. Ai sada do uhur ni bangsa ai 
marhorja.” 

7 Dob ibogei si Sanballat, si Tobia, halak Arab ai, 
halak Amon pakon halak Asdod, na manjadi do 
pangumbanon ni tembok ni Jerusalem, anjaha 
mamungkah tutup bungbungni, marah tumang ma 
sidea: 

3jadi marbulawan ma sidea haganup roh laho 
mamorang Jerusalem,  anjaha mambahen 
hageoron ijai. 

9 Tapi martonggo ma hanami hubani Naibatanami, 
anjaha iadongkon hanami ma parjaga mangimbang 
sidea, arian borngin, laho mandingdingi hanami 
dompak sidea. 

10 Tapi nini halak Jahudi ma, “Domma surut gogoh 
ni halak sipanarui, anjaha buei ope junjunan; seng 
tolap be hanami mandobkon tembok ai.” 

11 Anjaha munsuh mangkatahon, “Seng bulih 
botohon ni sidea, anjaha seng bulih idahon ni 
sidea, paima das hita hu tongah-tongah ni sidea, 

laho manraseihon sidea anjaha manlanglangi horja 
ni sidea. 

12 Sanggah roh halak Jahudi, na marianan i lambung 
ni munsuh ni sidea ai, ihatahon sidea do bennami, 
domma pala sapuluh hali. Humbani ganup ianan, na 
niianan ni sidea, sihol roh sidea mangimbang hita.” 
13 Jadi ipajongjong hanami ma bangsa ai 
mangihutkon margani bani ianan sitoruhan i pudi 
ni tembok ai pajolom-jolom podang, tanja pakon 
panah. 

14 Jadi dob hutulimati, jongjong ma ahu, anjaha 
ningku ma dompak halak na sangap pakon dompak 
kopala ampa simasima ni bangsa ai, “Ulang ma 
nasiam mabiar mangidah sidea. Dingat nasiam ma 
Jahowa, na banggal anjaha na majombut, anjaha 
marporang ma nasiam mangkopkop sanina nasiam, 
anak nasiam, boru nasiam, parinangon nasiam 
ampa rumah nasiam.” 

15 Dob tarburintik bani munsuhnami, na dob ibotoh 
hanami ganupan ai, anjaha na dob isundati Naibata 
tahi-tahi ni sidea ai, mulak ma hanami ganup hu 
tembok ai, ganup hu horjani bei. 

16Olat ni ari ai, satongah humbani juakjuakkai 
mangkorjai horja ai, anjaha na satongah nari 
pajolom-jolom tanja, gantar, panah, ampa baju 
bosi, anjaha kopala-kopala ai jongjong i pudi ni 
ganup ginompar ni Juda. 

17 marhorja i atas ni tembok ai. Anjaha halak 
sipanarui sonon ma pangkorjani, tanganni sada 
ipakei mangkorja, tanganni na sada nari manjolom 
sinjatani. 

18 Tapi sagala siparhorja ai mangkalhal podangni 
bani binongeini sanggah na marhorja ai. Anjaha 
dalahi sisompul tarompit i lambungku. 

19 Ningku ma dompak halak na sangap, dompak 
kopala ampa dompak simasima ni bangsa ai, “Buei 
do horja ai anjaha bolag, anjaha merap do hita i atas 
tembok ai, padaoh-daoh bei. 

20 Barang hun ianan ja ibogei nasiam sora ni 
tarompit, maningon roh ma nasiam manjumpahkon 
hanami martumpu hujai. Naibatanta do marporang 
mangkopkop hita.” 

21 Jadi ihorjai hanami ma horja ai, anjaha satongah 
humbani sidea pajolom-jolom tanja humbani girah 
sogod nari das ronsi na mulgap bintang. 

22 Ambah ni ai ningku ma dompak bangsa ai 
bani panorang ai, “Maningon ganup do rap pakon 
juakjuakni bei marborngin i Jerusalem, ase marjaga 
hita borngin anjaha marhorja arian.” 

23 Tapi age ahu, age saninangku, age juakjuakku, 
age halak siparjaga na mangirikkon ahu, seng ongga 
itanggali hanami pakeiannami, ganup do manjolom 
sinjatani ibagas tanganni. 

Aturan na Binahen ni si Nehemia 
bani Halak na Miskin 


5 1 Tapi masa ma doruh-doruh i tongah-tongah 
ni halak na miskin ampa parinangon ni sidea 
dompak sanina ni sidea, halak Jahudi. 

2 Adong do deba na mangkatahon, “Buei do hanami 
sapanganan, ai buei do anak pakon borunami: bere 
bennami gandum, ase mangan anjaha manggoluh 
hanami.” 

3 Adong do homa na mangkatahon, “Maningon 
gadeihononnami ma jumanami, pohon anggurnami 
pakon rumahnami ase dapotan gandum halani 
lohei.” 

4 Anjaha adong use na mangkatahon, “Domma 
ipinjam hanami duit bahen galar ni balasting ni 
jumanami pakon pohon anggurnami hubani raja in. 
3 Ai pe, ia sibuknami songon sibuk ni saninanami 
do, anaknami songon anak ni sidea:, hape 
tonggor ma, maningon ondoskononnami ma hape 
anaknami ampa borunami gabe jabolon, anjaha 
deba humbani borunami domma gabe jabolon, 
tapi seng margogoh hanami mangkahua ai, ai 
halak na legan do simada jumanami ampa pohon 
anggurnami.” 

6 Jadi manringis tumang ma ahu dob hubogei 
doruh-doruh ampa adu-aduan ni sidea ai. 

7 Jadi dob hutimbang-timbang ibagas uhurhu, 
huhata ma halak na sangap ampa kopala-kopala. 
Ningku ma dompak sidea, “Domma manjalo bunga 
ni duit hape nasiam humbani sanina nasiam?” Jadi 
hubahen ma sada tumpuan banggal mangimbang 
sidea, 

8 anjaha ningku ma dompak sidea, “Hita do na 
dob manobus saninanta halak Jahudi, sagala na 
dob tarbuang hubani bangsa sipajuh begu-begu, 
romban hubani gogohta, tapi nasiam sandiri do 
nuan manjual sanina nasiam, anjaha hu banta do 
sidea tarjual.” Jadi sip ma sidea, seng tarbalosi 
sidea. 

3 Dob ai ningku ma, “Seng dear na binahen nasiam 
in. Ai lang patut marhabiaran hubani Naibatanta 
nasiam namin marparlahou halani pangapasion ni 
bangsa sipajuh begu-begu, munsuhta ai? 

10 Ahu pe, age saninangku ampa juakjuakku domma 
ipapinjamkon hanami pirak pakon omei bani sidea. 
Balihon hita ma utang ai. 

11 Paulak nasiam ma hubani sidea sadari on juma 
ni sidea, pohon anggur ni sidea, pohon jetun 
ni sidea ampa rumah ni sidea, ronsi bunga ni 
duit, sonai homa gandum, anggur ampa minak, na 
pinainjamkon nasiam hubani sidea.” 

12 Dob ai nini sidea ma, “Ra pe hanami paulakkon ai, 
anjaha aha pe lang tungguonnami humbani sidea. 
Ra do hanami mambahen songon na hinatahonmu 

ai.” Dob ai hudilo ma malim lanjar hupabija ma 
sidea, ase ibahen sidea romban hubani hata ai. 

13 Hupaspas ma partontonan ni bajungku. Ningku 
ma, “Sai sonin ma paspason ni Naibata ganup 
halak hun rumahni ampa humbani artani na so 
mandalankon hata on. Sai hona paspas ma ia 
anjaha buangon.” Dob ai nini ganup tumpuan ai 
ma, “Amen,” anjaha ipuji sidea ma Naibata. Ibahen 
bangsa ai ma songon na binagahkon ai. 


Uhur ni si Nehemia na So Marpambuat 


14Ambahni ai olat ni parbangkitku gabe 
panrajai bani sidea i tanoh Juda, olat ni tahun 
paduapuluhkon das hubani patolupuluh-tahunkon 
panrajaion ni Raja Artasasta, sapuluh dua tahun 
dokahni, seng ongga hupangan upah parbagianan 
ni panrajai, saninangku pe sonai do. 

15 Ia panrajai na i lobeihu borat do ipaporsankon 
sidea hubani bangsa ai, ai itunggu do humbani sidea 
sipanganon pakon anggur, ambahni ai ompat puluh 
ompat sekel pirak, sonai homa juakjuak ni sidea 
patuan-tuankon do dompak bangsa ai. Tapi anggo 
ahu seng sonai hubahen, halani biar mangidah 
Naibata. 

16 Sonai homa horja i tembok ai, ahu sandiri do 
manangani anjaha seng dong juma hudapot, anjaha 
ganup juakjuakku tumpu do bani horja ai. 

17 Anjaha halak Jahudi pakon sagala kopala, saratus 
lima puluh halak bueini, ambahni ai halak na 
roh humbani bangsa sipajuh begu-begu, na inggot 
bennami, mangan i mejangku do. 

18Na maningon sipasirsiron ibagas sadari, ai ma 
sada lombu jonggi, onom biribiri na pinamombur: 
sonai homa manuk-manuk ipasirsir do bangku, 
anjaha ganup sapuluh ari marbagei-bagei anggur 
buei tumang: age sonai seng adong hutunggu 
sipanganon parbagianan ni sada panrajai, halani 
borat hinan do horja rodi bani bangsa ai. 

19 “Dingat Ham ma ahu, Ham Naibatangku, balos ni 
haganup na hubahen ai hubani bangsa ai.” 


Parsiap ni Tembok ai Ibagas Parlawanan 


1 Jadi dob tarburintik hubani si Sanballat, si 

Tobia, pakon si Gesem, halak Arab ai, ampa 
hubani munsuh na legan, na dob siap hupauli 
tembok ai, anjaha seng dong be bungbungni na 
tading age sada ijai, tapi tongon seng ope marlabah 
hubahen horbanganni ronsi panorang ai, 
2 isuruh si Sanballat ampa si Gesem ma na 
mangkatahon hu bangku, “Roh ma ham, anjaha 
marjumpah bani huta na i habungan on ma hita.” 
Tapi sihol mambahen na jahat do sidea hu bangku. 
3 Jadi husuruh ma suruhanku hubani sidea 
mangkatahon, “Borat tumang do nuan horjangku, 
halani ai seng tarbahen ahu tuad. Mase ma 

rahanan maronti horja on, halani na hutadingkon 
on marayak nasiam?” 

4 Anjaha pala do ompat hali sonai isuruh sidea 
suruhanni hu bangku, tapi sonai do balosku bani 
sidea. 

> Dob ai isuruh si Sanballat ma palimahalihon sonai 
hu bangku suruhanni mamboan surat na buha 
ibagas tanganni. 

6 Tarsurat do ibagas sonon, “Sar do barita i tongah- 
tongah ni bangsa sipajuh begu-begu, anjaha si 
Gesem pe ihatahon do sonai, ia ham pakon halak 
Jahudi sihol marbalik do, halani ai do gan, ase 
ipajongjong ham tembok in, anjaha ham marsura- 
sura gabe raja ni sidea, nini barita ai. 

1Domma pala ipabangkit ham nabi laho 
maningtingkon pasal ham i Jerusalem, paboa 
domma adong sada raja i Juda. Ai pe sai na das do 
barita on holi hubani rajanta ai, halani ai roh ma 
ham, ase rap manriah hita.” 

8 Tapi husuruh ma hubani na mangkatahon, “Seng 
tongon masa songon na hinatahonmu ai, tukas- 
tukasmu do in, tubuh humbagas uhurmu tumang.” 
3 Ai ganup do sidea mambibiari hanami, ninuhur ni 
sidea, “Parontihonon ni tangan ni sidea ma horja ai, 
gabe sundat ma. Halani ai, Ham Naibata, sai lambin 
pargogohi ham ma tanganku!” 

10 Jadi sanggah laho ahu hu rumah ni si Semaya, 
anak ni si Delaya, anak ni si Mehetabel, hape na 

pinapulig do ia, nini ma, “Martumpu ma hita hu 
rumah ni Naibata, hubagas rumah panumbahan ai, 
anjaha tutup hita ma rumah panumbahan ai, ai na 
laho roh do sidea sihol mambunuh ham, borngin on 
tene sihol roh sidea mambunuh ham.” 

11 Tapi ningku ma, “Mintor ra ma maporus dalahi 
na songon ahu on? Anjaha ise ma na songon 
ahu on masuk hu rumah panumbahan lanjar boi 
manggoluh? Seng ra ahu masuk hujai. 

12 Ai torang do ididah uhurhu, sedo Naibata 
na marsuruhsi ai, ihatahon pe panjahaionni ai 
palumbahon ahu, halani na dob iupahi si Tobia 
pakon si Sanballat do ia, 

13 ase mabiar ahu namin ninuhurni, gabe hubahen 
sonai, ase mardousa ahu, gabe boi pasambor- 
samboron ni sidea goranku, laho pabadorhon ahu. 
14 Ham Naibatangku, dingat Ham ma pambahenan, 
na binahen ni si Tobia ampa si Sanballat on, sonai 
homa nabi naboru, si Noaja, ampa nabi na legan, 
na sihol mambibiari ahu.” 

15 Jadi dob ma tembok ai ari dua puluh lima bulan 
Elul, ibagas lima puluh dua ari. 

16 Dob ibogei haganup munsuhnami barita ai, gabe 
mabiar ma ganup bangsa sipajuh begu-begu na 
inggot bennami, anjaha gobir ma sidea, iahap sidea 
Naibatanta do na manumpak mambahen saud 
horja on. 

17 Manongos surat do homa ijia buei halak na 
sangap i Juda hubani si Tobia, anjaha humbani si 
Tobia pe roh do surat hubani sidea, 

18ai buei do i Juda na saparbulawanan pakonsi, 
halani na marsimatua do ia hubani si Sekanya, anak 
ni si Arak, anjaha si Johanan, anakni ai, mambuat 
boru ni si Mesulam, anak ni si Berekia. 

19 Ambah ni ai ipatugah-tugah sidea do 
pambahenanni na madear i lobeihu, anjaha 
hatangku ipadas hu bani. Itongos si Tobia do surat 
bangku sihol mambibiari ahu. 


Panjagaan bani Jerusalem 


1 Jadi siapkonsi napauli tembok ai, anjaha dob 

hupansang labah ai, anjaha dob pinabangkit 
sijaga horbangan, sipandoding ampa halak Levi, 
2 huondoskon ma bani si Hanani anggingkai, ampa 
hubani si Hananya, kopala ni benteng ai, ase 
iparentah sidea Jerusalem, ai paruhur sintong do 
sidea anjaha marhabiaran bani Naibata, lobihan 
humbani buei halak. 
3 Ningku ma dompak sidea, “Seng bulih buhaon 
horbangan ni Jerusalem, paima milas ari, anjaha 
sanggah bani iananni ope jongjong parjaga ai, 
maningon tutupon do labah ni horbangan ai, 
anjaha pangkei marpating-pating bahenon. Anjaha 
pabangkit ma parjaga humbani halak pangisi ni 

Jerusalem, ganup bani parjagaanni, ganup tontang 
ni rumahni. 


Bilangan ni Halak na Mulak hun Habungan 
Binobahon ni si Serubabel 


(ay. 6-73: pausih Esr. 2) 


4Bolag anjaha lumbang do huta ai, tapi otik do 
jolma pangisini anjaha seng dong ope rumah ipauli. 
5Dob ai ipuhoi Naibatangku ma uhurhu, laho 
patumpuhon halak na sangap pakon kopala-kopala 
ampa bangsa ai, laho pasuratkon sidea hubagas 
buku partingkian. Jadi jumpah ahu ma buku 
partingkian ni sidea na parlobei tangkog, anjaha 
jumpah ahu do tarsurat ijai: 

6 On ma jolma pangisi ni nagori ai, na tangkog hun 
habuangan, na binuangkon ni si Nebukadnesar, raja 
hun Babel, gabe mulak ma sidea hu Jerusalem ampa 
hu Juda, ganup hutani bei. 

7 Roh do sidea rap pakon si Serubabel, si Jesua, 
si Nehemia, si Asaria, si Ramia, si Nahamani, si 
Mordahai, si Bilsan, si Misperet, si Bigwai, si Nehum 
ampa si Baana. Bilangan ni dalahi humbani bangsa 
Israel: 

3 Ginompar ni si Paros dua ribu saratus pitu puluh 
dua halak. 

3 Ginompar ni si Sepatya tolu ratus pitu puluh dua 
halak. 

10 Ginompar ni si Arak onom ratus lima puluh dua 
halak. 

11 Ginompar ni si Pahat-Moab, ai ma ginompar ni si 
Jesua ampa si Joab, dua ribu ualuh ratus sapuluh 
ualuh halak. 

12 Ginompar ni si Elam saribu dua ratus lima puluh 
ompat halak. 

13 Ginompar ni si Sattu ualuh ratus ompat puluh 
lima halak. 

14 Ginompar ni si Sakai pitu ratus onom puluh halak. 
15 Ginompar ni si Binui onom ratus ompat puluh 
ualuh halak. 

16 Ginompar ni si Bebai onom ratus dua puluh ualuh 
halak. 

17 Ginompar ni si Asgad dua ribu tolu ratus dua 
puluh dua halak. 

18 Ginompar ni si Adonikam onom ratus onom 
puluh pitu halak. 

19 Ginompar ni si Bigwai dua ribu onom puluh pitu 
halak. 

20 Ginompar ni si Adin onom ratus lima puluh lima 
halak. 

21 Ginompar ni si Ater, humbani si Hiskia, siah puluh 
ualuh halak. 

22 Ginompar ni si Hasum tolu ratus dua puluh ualuh 
halak. 

23 Ginompar ni si Besai tolu ratus dua puluh ompat 
halak. 

24 Ginompar ni si Harip saratus sapuluh dua halak. 

25 Ginompar ni si Gibeon siah puluh lima halak. 

26 Dalahi na hun Betlehem ampa Netopa saratus 
ualuh puluh ualuh halak. 

27 Dalahi na hun Anatot saratus dua puluh ualuh 
halak. 

28 Dalahi na hun Bet-Asmavet ompat puluh dua 
halak. 

29 Dalahi na hun Kiriat-Jearim, Kapira ampa Beerot, 
pitu ratus ompat puluh tolu halak. 

30 Dalahi na hun Rama ampa Gaba onom ratus dua 
puluh sada halak. 

31 Dalahi na hun Mikmas saratus dua puluh dua 
halak. 

32 Dalahi na hun Betel ampa Ai saratus dua puluh 
halak. 

33 Dalahi hun Nebo na paduahon lima puluh dua 
halak. 

34 Ginompar ni si Elam na paduahon saribu dua 
ratus lima puluh ompat halak. 

35 Ginompar ni si Harim tolu ratus dua puluh halak. 
36 Dalahi na hun Jeriko tolu ratus ompat puluh lima 
halak. 

37 Dalahi na hun Lod, Hadit ampa Ono pitu ratus dua 
puluh sada halak. 

38 Ginompar nisi Sena tolu ribu siah ratus tolu puluh 
halak. 

39 Malim-malim: Ginompar ni si Jedaya, ai ma 
ginompar ni si Jesua, siah ratus pitu puluh tolu 
halak. 

40 Ginompar ni si Immer saribu lima puluh dua 
halak. 

41 Ginompar ni si Pashur saribu dua ratus ompat 
puluh pitu halak. 

42 Ginompar ni si Harim saribu sapuluh pitu halak. 
43 Halak Levi: Ginompar ni si Jesua, ai ma si Kadmiel 
ampa anak ni si Hodeva, pitu puluh ompat halak. 
44 Sipandoding: Ginompar ni si Asap saratus ompat 
puluh ualuh halak. 

45 Sijaga horbangan: Ginompar ni si Salum, 
ginompar ni si Ater, ginompar ni si Talmon, 
ginompar ni si Akub, ginompar ni si Hatita, 
ginompar ni si Sobai, saratus tolu puluh ualuh 
halak. 

46 Sipangurupi i rumah panumbahan: Ginompar ni 
si Siha, ginompar ni si Hasupa, ginompar ni si 
Tabaot, 

47 ginompar ni si Keros, ginompar ni si Siya, 
ginompar ni si Padon, 

48 sinompar ni si Lebana, ginompar ni si Hagaba, 
ginompar ni si Salmai, 

49 sinompar ni si Hanan, ginompar ni si Gidel, 
ginompar ni si Gahar, 

>0 ginompar ni si Reaya, ginompar ni si Resin, 
ginompar ni si Nekoda, 

51sinompar ni si Gasam, ginompar ni si Usa, 
ginompar ni si Pasea, 

52 sinompar ni si Besai, ginompar ni si Meunim, 
ginompar ni si Nepisim, 

53 ginompar ni si Bakbuk, ginompar ni si Hakupa, 
ginompar ni si Harhur, 

34 sinompar ni si Baslut, ginompar ni si Mehida, 
ginompar ni si Harsa, 

>> ginompar ni si Barkos, ginompar ni si Sisera, 
ginompar ni si Tema, 

56 sinompar ni si Nesia, ginompar ni si Hatipa. 

37 Ginompar ni juakjuak ni si Salomo: Ginompar ni si 
Sotai, ginompar ni si Soperet, ginompar ni si Perida, 
38 sinompar ni si Jaala, ginompar ni si Darkon, 
ginompar ni si Gidel, 

59 sinompar ni si Sepatya, ginompar ni si Hatil, 
ginompar ni si Poheret-Hesebaim, ginompar ni si 
Amon. 

60 Haganup sipangurupi i rumah panumbahan 
ampa ginompar ni juakjuak ni si Salomo tolu ratus 
siah puluh dua halak. 

61 Anjaha on do halak na tangkog hun Tel-Mela, 
Tel-Harsa, Kerub-Adon pakon Immer, tapi lang 
tarpatorang sidea ginompar ni ompung ni sidea 
barang ginompar ni sidea sandiri, atap na masuk hu 
Israel do sidea. 

62Ginompar ni si Delaya, ginompar ni si Tobia, 
ginompar ni si Nekoda, onom ratus ompat puluh 
dua halak. 

63 Anjaha humbani malim: Ginompar ni si Habaya, 
ginompar ni si Hakos, ginompar ni si Barsilai, ai ma 
na mambuat sada boru ni si Barsilai, halak Gilead 
ai bahen parinangonni, lanjar goran ni sidea ai ma 
panggoranini. 

64 Ipindahi sidea do surat hatorangan, paboa na 
dihut sidea tarsurat ibagas partingkian, tapi lang 
jumpah ijai, halani ai ipadarat ma sidea humbani 
hamalimon ai, songon halak na mabutak: 

65 anjaha ihatahon panrajai ai ma bani sidea, paboa 
na so bulih panganon ni sidea humbani sipanganon 
na mapansing sahalian ai, paima bangkit sada 
malim na mar Urim pakon Tumim. 

66 Tumpuan ai ganup ompat puluh dua ribu tolu 
ratus onom puluh halak do bueini, 

67 sobali jabolon dalahi ampa jabolon naboru ni 
sidea, ai ma pitu ribu tolu ratus tolu puluh halak 
bueini: anjaha adong do pandoding bani sidea dua 
ratus ompat puluh lima halak, dalahi ampa naboru. 
68 Huda ni sidea pitu ratus tolu puluh onom, anjaha 
huda ni sidea (pirah ni halode) dua ratus ompat 
puluh lima do bueini: 

69 ynta ni sidea ompat ratus tolu puluh lima, anjaha 
halode ni sidea onom ribu pitu ratus dua puluh do. 

70Deba humbani kopala ni mar sasaompung 
itumpaki do horja ai. Sipanrajai ai, ibere do bani 
parartaan ai saribu darik omas, lima puluh batil 
ampa lima ratus tolu puluh pakeian ni malim. 
7LAnjaha deba nari humbani kopala ni mar 
sasaompung mambere bani parartaan ni horja ai 
dua puluh ribu darik omas ampa dua ribu dua ratus 
mina pirak. 

72 Anjaha na binere ni halak simbuei na legan ai dua 
puluh ribu darik omas, dua ribu mina pirak ampa 
onom puluh pitu pakeian ni malim. 

73 Anjaha marianan ibagas hutani bei ma malim, 
halak Levi, sijaga horbangan, pandoding, deba 
humbani halak simbuei, sipangurupi i rumah 
panumbahan ampa haganup Israel. (8-1) Jadi dob 
jumpah bulan pitu das ma halak Israel hu huta ni 
sidea bei. 


Si Esra Mambasa Buku Titah 


Pesta Lampolampo 


1 (8-2) Dob ai martumpu ma ganup bangsa 
8. marsada ni uhur hu alaman na i lobei ni 
Horbangan Bah; ihatahon sidea ma hubani si Esra, 
sibotoh titah ai, ase iboan buku titah ni si Musa, na 
binere ni Jahowa hubani halak Israel. 

2 (8-3) Jadi iboan Malim Esra ma titah ai hu lobei ni 
tumpuan ai, hu lobei ni dalahi ampa naboru pakon 

haganup halak na boi mangarusi ai, ai ma ari sada 
bulan pitu. 

3 (8-4) Jadi ibasa ma hunjai bani alaman ai i lobei 
ni Horbangan Bah ai humbani girah sogod nari das 
hu tongah ari i lobei ni dalahi ampa naboru pakon 
halak na boi mangarusi ai, anjaha tangi do haganup 
halak simbuei ai bani hata ni buku titah ai. 

4 (8-5) Tapi anggo si Esra, sibotoh titah ai, jongjong 
do bani anjapanjap hayu, na dob pinasirsir hinan 
hubani horja ai, anjaha i lambungni jongjong do 
hampit siamun si Matitya, si Sema, si Anaya, si 
Uria, si Hilkia ampa si Maaseya: anjaha hampit 
sambilou, si Pedaya, si Misael, si Malkia, si Hasum, 
si Hasbadana, si Sakaria ampa si Mesulam. 

3 (8-6) Dob ai ibuka si Esra ma buku ai i lobei 
ni panonggor ni ganup halak simbuei ai; anjaha 
sanggah na binuhani ai, jongjong ma ganup bangsa 
ai. 

6 (8-7) Dob ai ipuji si Esra ma Jahowa, Naibata na 
banggal in, anjaha ganup bangsa ai mambalosi, 
“Amen, Amen,” anjaha gostong tangan ni sidea 
dompak datas, ipaunduk sidea ma dirini, manrogop 
ma sidea marsombah hubani Jahowa. 

7 (8-8) Sonai homa si Jesua, si Bani, si Serabya, si 
Jamin, si Akub, si Sabetai, si Hodia, si Maaseya, 
si Kelita, si Asarya, si Josabad, si Hanan, si Pelaya 
ampa halak Levi, iajarhon sidea do titah ai bani 
bangsa ai, anjaha soh bei do bangsa ai bani iananni. 

8 (8-9) Jojor do ibasa sidea humbani buku ai, 
humbani titah ni Jahowa, anjaha ipatorang sidea do 
ai, gabe iarusi bangsa ai ma. 

9 (8-10) Dob ai roh ma si Nehemia, sipanrajai ai, 
ampa si Esra, malim anjaha sibotoh surat ai, ampa 
halak Levi, siajari bangsa ai, nini sidea ma dompak 
ganup bangsa ai, “Na pansing do ari on bani Jahowa 
Naibata nasiam; ulang ma pusok uhur nasiam 
anjaha tangis nasiam!” Ai tangis-tangis do bangsa 
ai, dob itanggar sidea hata ni titah ai. 

10 (8-11) Dob ai nini ma dompak sidea, “Laho 
ma nasiam, pangan nasiam ma na mantin-mantin, 
anjaha inum nasiam ma anggur na matobu, anjaha 
tongos nasiam ma parbagianan bani ganup na so 
dong ope pinasirsir bani, ai na pansing do ari on 
bani Tuhanta, anjaha ulang ma marhoru nasiam, 
ai malas ni uhur ibagas Jahowa, ai do gogoh bani 
nasiam.” 

11 (8-12) Sonai homa halak Levi ipasabou do ganup 
uhur ni bangsa ai, marhitei na mangkatahon, “Sip 
bei ma nasiam, ai na pansing do ari on, ulang ma 
marhoru nasiam!” 

12 (8-13) Dob ai laho ma ganup bangsa ai, mangan 
ampa minum, anjaha manongoskon deba hunjai 
ampa marmalas ni uhur, halani iarusi sidea hata ai, 
na pinatorang bani sidea. 

13 (8-14) Bani ari paduahon martumpu ma kopala 
ni mar sasaompung humbani ganup bangsa ai, 

rap pakon malim ampa halak Levi, hubani si Esra, 
sibotoh titah ai, laho mangguruhon hata ni titah ai. 
14 (8-15) Jadi jumpah sidea ma tarsurat ibagas 
titah, na tinonahkon ni Jahowa marhitei si Musa, 
paboa maningon marianan do halak Israel ibagas 
lampolampo sadokah pesta bani bulan papituhon, 
15 (8-16) anjaha maningon patugahon ampa 
tingtingkonon ni sidea do bani ganup huta ni sidea 
ampa i Jerusalem, “Laho ma nasiam hu dolog, 
anjaha boan nasiam ma hunjai dangkah ni hayu 
jetun harangan, sampinur lambei ampa na legan 
na tabun, laho padearhon lampolampo, songon na 
tarsurat ai.” 

16 (8-17) Jadi luar ma bangsa ai, iboan sidea ma 
ai, anjaha ipauli sidea ma ai, anjaha ipauli sidea 
ma lampolampo bani sidea, ganup i atas tayub 
ni rumahni, i alaman ampa i alaman ni rumah ni 
Naibata, ampa i alaman ni Horbangan Bah pakon i 
alaman ni Horbangan Efraim. 

17 (8-18) Jadi ganup tumpuan ni halak na mulak 
hun habuangan ai mambahen parlampolampoan, 
anjaha marianan ma sidea ibagas lampolampo ai, 
olat ni panorang ni si Josua, anak ni si Nun das ronsi 
ari ai, seng ongga ope sonai ibahen halak Israel. Jadi 
banggal tumang do malas ni uhur ai. 

18 (8-19) Anjaha ganup ari, humbani ari na parlobei 
das hubani ari parpudi, ibasa si Esra ma humbani 
buku titah ni Naibata. Pitu ari do sidea marpesta: 

anjaha bani ari na paualuhkon ma mata ni 
partumpuan ai, romban hubani titah ai. 


Tonggo Mansopotkon Salah humbani Bangsa ai 


1 Jadi bani ari dua puluh ompat bani bulan ai, 

martumpu ma bangsa Israel, marpuasa anjaha 
marhiou guni, anjaha manjujung tanoh. 
2 Domma ipapulig halak Israel hinan dirini humbani 
ganup halak na legan; jadi jongjong ma sidea 
mansopotkon dousani ampa hajahaton ni ompung 
ni sidea. 
3 Sanggah na jongjong sidea bani ianan ni sidea 
ai, ibasahon ma bani sidea humbani buku titah 
ni Jahowa, Naibata ni sidea ai, saparompat ari 
dokahni: saparompat ari nari isopotkon sidea ma 
dousani anjaha martonggo hubani Jahowa, Naibata 
ni sidea. 
4 Bani janan ni halak Levi jongjong ma si Jesua; si 
Bani, si Kadmiel, si Sebanya, si Buni, si Serebya, si 
Bani pakon si Hanani; doruh-doruh ma sidea hubani 
Jahowa, Naibata ni sidea. 
5 Roh use ma hata ni halak Levi: Si Jesua, si Kadmiel, 
si Bani, si Hasabneya, si Serebya, si Hodia, si 
Sebanya ampa si Petaya mangkatahon, “Jongjong 
ma nasiam anjaha puji nasiam ma Jahowa Naibata 
nasiam humbani sadokah ni dokahni ronsi sadokah 
ni dokahni!” Jadi ipuji sidea ma goran-Ni na 

marmulia in, na mangatasi sagala pamujion ampa 
parpasangap, 

6 “Sasada Ham do Naibata, ale Jahowa! Ham do 
na manompa langit ampa langit ni langit ampa 
ganup balani, tanoh ampa na i atasni, laut ronsi 
ganup isini; anjaha Ham do na marmudu-muduhon 
ai ganup, anjaha ganup bala na i langit marsombah 
Bamu. 

7 Ham do Jahowa Naibata na mamilih si Abram, 
anjaha na mangarahkonsi luar hun Ur, na i Kasdim, 
anjaha ibahen Ham do goranni si Abraham. 

8 Anjaha jumpah Ham do uhurni marsijoloman 
i lobei-Mu, anjaha marpadan do Ham pakonsi, 
mamberehon hubani ginomparni tanoh ni halak 
Kanaan, Het, Amori, Peresi, Jebusi ampa Girgasi. 
Anjaha ipasaud Ham do bagah-bagah-Mu, ai na 
bonar do Ham. 

9Anjaha itatap Ham do  hasombuhon ni 
ompungnami i Masir, anjaha itangihon Ham do 
doruh-doruh ni sidea i laut Sigerger. 

10 Anjaha  ipamasa Ham do tanda ampa 
halongangan mangimbang Parao, pakon haganup 
juakjuakni ampa haganup bangsa isi ni tanohni, ai 
ibotoh Ham do jungkatni dompak sidea. Sonai ma 
gabe tarambilan goran-Mu ibahen Ham, songon na 
talar ronsi sadari on. 

11 Tolah do laut ai ibahen Ham i lobei ni sidea, gabe 
mandipar sidea mardalan bani na horah i tongah- 

tongah ni laut ai, tapi halak na mardakdak sidea 
isampakkon Ham do hubagas luhung, songon sada 
batu hubagas bah marbanggal. 

12 Anjaha iarahkon Ham do sidea marhitei hombun 
na jongjong arian, anjaha marhitei apuy na jongjong 
borngin, laho manrigap dalan sidalanan ni sidea. 
13Turun do Ham hu atas Dolog Sinai, anjaha 
marsahap pakon sidea hun nagori atas, anjaha ibere 
Ham do bani sidea uhum na sintong ampa titah na 
botul, aturan ampa parentah na dear. 
14|pabotohkon Ham do bani sidea ari Sabat-Mu 
na mapansing in, anjaha ibere Ham do bani sidea 
tonah, aturan ampa titah marhitei pamangan ni si 
Musa, juakjuak-Mu. 

15 Ibere Ham do bani sidea ruti hun nagori atas 
pasabou lohei ni sidea, anjaha iparoh Ham do 
bah humbani batu gingging pasombuh horah ni 
sidea. anjaha iparentahkon Ham do sidea masuk, 
laho manean tanoh in, na binulawankon-Mu, paboa 
berehonon-Mu do ai bani sidea. 

16Tapi jungkat do pambahenan ni sidea, 
ompungnami ai, ipahengkeng sidea do uhurni, 
anjaha seng ibalosi sidea parentah-Mu. 

17 Mangengkar do sidea mambalosi, anjaha seng 
idingat sidea halongangan na binahen-Mu i tongah- 
tongah ni sidea, tapi ipahengkeng sidea do uhurni, 
anjaha ipabangkit sidea do sada pambobai, laho 
mulak hu parjabolonan ni sidea i Masir. Tapi 

Naibata sisasap dousa do Ham, paridop ni uhur 
anjaha pardear layak, nanget manringis anjaha 
parholong ni uhur banggal, anjaha seng itadingkon 
Ham sidea.” 

18 Age pe sanggah na binahen ni sidea bani sidea 
sada lombu tuangan, anjaha ihatahon sidea, on 
do Naibatamu, na mangarahkon ho mandarat 
hun Masir, anjaha age pe buei idalankon sidea 
pangapasion, 

19 tapi seng itadingkon Ham sidea i halimisan, 
halani idop ni Uhur-Mu na banggal in: hombun na 
jongjong, na mambobai sidea arian i tongah dalan, 
sonai homa apuy na jongjong borngin, na manrigap 
dalan sidalanan ni sidea ai, seng meret humbani 
sidea. 

20 ibere Ham do Tonduy-Mu na dear in, laho 
mangajari sidea, anjaha seng isonto Ham manna- 
Mu humbani pamangan ni sidea, anjaha ibere Ham 
do bah pasombuh horah ni sidea. 

21 pala do ompat puluh tahun iparmudu-mudu Ham 
sidea i halimisan, anjaha aha pe lang na hurang 
bani sidea, seng ra buruk hiou ni sidea, anjaha seng 
butong nahei ni sidea. 

22 Ibere Ham do bani sidea harajaon ampa bangsa, 
anjaha ibagi-bagi Ham do sidea hubani ganup suhi, 
ase isoluk sidea tanoh ni si Sihon, raja ni Hesbon, 
ampa tanoh ni si Og, raja ni Basan. 

23 Anjaha ipabuei Ham do anak ni sidea, songon 
bintang na i langit, anjaha iboan Ham do sidea das 
hu tanoh, na dob binagahkon-Mu hinan in hubani 
ompung ni sidea, paboa maningon masukan anjaha 
teanon ni sidea do in. 

24 |masuki anak ni sidea ma in anjaha itean; anjaha 
ipatunduk Ham do i lobei ni sidea pangisi ni tanoh 
in, ai ma halak Kanaan, anjaha ipadas Ham do sidea 
hubagas tangan ni sidea, sonai homa raja ni sidea 
age bangsa-bangsa na i tanoh in, ase boi bahenon 
ni sidea mangihutkon rosuh ni sidea bani sidea. 

25 Ipatunduk sidea do huta na marbatar-batar ampa 
tanoh na napu, isoluk sidea do rumah na gok arta 
na marbagei-bagei, sonai homa parigi na hinurak, 
pohon anggur, pohon jetun ampa hayu na marbuah 
buei tumang, mangan ma sidea, bosur anjaha 
mombur, anjaha marmalas ni uhur sidea marhitei 
dear layak-Mu na buei in. 

26 Tapi lambin lepak do sidea marparlahou anjaha 
manggeori do dompak Ham: itundali sidea do titah- 
Mu, anjaha ibunuhi nabi-Mu, na palumbahon sidea, 
laho mangarahkon sidea mulak hu Bamu: buei do 
pangapasion ihorjahon sidea. 

27 Halani ai ipadas Ham do sidea hubagas tangan 
ni munsuh ni sidea, na manosak sidea; sanggah 
na tarsosak ai doruh-doruh do sidea Bamu, anjaha 
itangihon Ham do sidea hun nagori atas, anjaha 
romban hubani idop ni uhur-Mu na buei in, ibere 

Ham do bani sidea halak sipaluah, na paluahkon 
sidea hun tangan ni munsuh ni sidea. 

28 Tapi dob sonang sidea, iulaki sidea do use 
mangkorjahon sogam ni uhur-Mu, gabe ipadas Ham 
do sidea hubagas kuasa ni munsuh ni sidea, gabe 
irajai ma sidea, tapi anggo mulak use uhur ni sidea 
anjaha doruh-doruh sidea Bamu, itangihon Ham do 
use sidea hun nagori atas, anjaha gati do ipaluah 
Ham sidea, romban hubani idop ni uhur-Mu na buei 
in. 

29 Ipalumba Ham do sidea, laho paulakkon sidea 
hubani titah-Mu. Tapi lambin lepak do sidea 
marparlahou anjaha seng itangihon sidea titah- 
Mu, anjaha inunut sidea do mardousa dompak 
titah-Mu, na maningon horjahonon ni sada halak 
namin, ase boi ia manggoluh: hape manggeori do 
sidea, ipahengkeng uhurni anjaha seng ra sidea 
manangihon. 

30 Dokah do ianju-anju Ham sidea, anjaha ipalumba 
Ham do sidea marhitei Tonduy-Mu, marhitei nabi- 
Mu, tapi seng ra sidea manangihon. Halani ai do ase 
iondoskon Ham sidea hubagas tangan ni bangsa, na 
i tanoh ni halak sipajuh begu-begu. 

31 Halani idop ni uhur-Mu na buei in, seng lanjar 
bois sidea ibahen Ham, anjaha seng itadingkon Ham 
sidea, ai Naibata paridop ni uhur anjaha pardear 
layak do Ham. 


Nehemia 9 1819 


32 Ai pe, ale Naibatanami, Naibata na timbul, na 
gogoh anjaha na majombut na tongtong mardingat 
padan ampa idop ni uhur, Ulang ma mapas 
uhur-Mu mangidah ganup hasombuhon, hubani 
ompungnami ampa hubani ganup bangsa-Mu olat 
ni panorang ni Raja Assur ronsi sadari on. 

33 Tapi tongon bonar do Ham pasal haganup na 
mangonai bennami, ai sintong do pambahenan- 
Mu, age pe jahat pambahenannami. 

34 Rajanami, pambobainami, malimnami ampa 
ompungnami seng ihorjahon sidea titah-Mu, 
anjaha seng iparimbagaskon sidea parentah-Mu 
ampa lumba-lumba-Mu, na dob binerehon-Mu 
bani sidea. 

35 Seng ibalosi sidea Ham ibagas harajaon ni sidea, 
age pe buei dear ni layak-Mu, na binere-Mu bani 
sidea, age pe lumbang anjaha lambut tanoh, na 
binerehon-Mu ai bani sidea, anjaha seng ipaubah 
sidea uhur ni sidea humbani horja ni sidea na 
sambor ai. 

36 Tonggor ma, jabolon do hanami nuan ibagas 
tanoh, na binere-Mu hubani ompungnami, ase 
panganonni namin buahni ampa gogohni, tonggor 
ma, jabolon do hanami. 

37 Anjaha gogoh ni tanoh na buei ai, laho do ai bani 
raja, na pinabangkittMu manggomgom hanami 
halani dousanami, sidea do homa na markuasa bani 

angkulanami ampa pinahannami, domu hubani 
rosuh ni sidea, anjaha sosak tumang do hanami.” 
38 (10-1) Maronjolan hubani ganupan ai mambahen 
padan na totap ma hanami, anjaha isuratkon 
hanami do ai anjaha maneken do pambobainami, 
halak Levi ampa malimnami. 


Hawajiban ni Bangsa Pasal Titah 


10 1 (10-2) Halak na mambahen panekenanni: 
Si Nehemia, panrajai ai, anak ni si Hakalya 
ampa si Sedekia, 

2 (10-3) si Seraya, si Asarya, si Jeremia, 

3 (10-4) si Pashur, si Amarya, si Malkia, 

4 (10-5) si Hattus, si Sebanya, si Malluk, 

3 (10-6) si Harim, si Meremot, si Obaja, 

6 (10-7) si Daniel, si Gineton, si Baruk, 

7 (10-8) si Masullam, si Abia, si Miyamin, 

8 (10-9) si Maasya, si Bilgai ampa si Semaya: ai ma 
malim. 

9 (10-10) Halak Levi: Si Jesua, anak ni si Asanya, 
si Binnui humbani anak ni si Hanadat, ampa si 
Kadmiel: 

10(10-11) anjaha sanina ni sidea, si Sebanya, si 
Hodia, si Kelita, si Pelaya, si Hanan, 

11 (10-12) si Mika si Rehob, si Hasabya, 

12 (10-13) si Sakur, si Serebya, si Sebanya, 

13 (10-14) si Hodia, si Bani, si Beninu. 

14 (10-15) Kopala-kopala ni bangsa ai: Si Paros, si 
Pahad-Moab, si Elam, si Sattu, si Bani, 

15 (10-16) si Buni, si Asgat, si Bebai, 

16 (10-17) si Adonia, si Bigwai, si Adin, 

17 (10-18) si Ater, si Hiskia, si Assur, 

18 (10-19) si Hodia, si Hasum, si Besai, 

19 (10-20) si Harib, si Anatot, si Nebai, 

20 (10-21) si Magpias, si Mesulam, si Hesir, 

21 (10-22) si Mesesabeel, si Sadok, si Jadua, 

22 (10-23) si Pelatya, si Hanan, si Anaya, 

23 (10-24) si Hosea, si Hananya, si Hasub, 

24 (10-25) si Halohes, si Pilha, si Sobek, 

25 (10-26) si Rehum, si Hasabna, si Maaseya, 

26 (10-27) si Ahia, si Hanan, si Anan, 

27 (10-28) Si Maluk, si Harim pakon si Baana. 

28 (10-29) Anjaha bangsa na tading ai, malim, halak 
Levi, sijaga horbangan, sipandoding, siparugas 
i rumah panumbahan ampa haganup halak, 
na papulig dirini humbani bangsa na i tanoh 
ni sipajuh begu-begu romban hubani titah ni 
Jahowa, parinangon ni sidea, anak ni sidea, boru 
ni sidea, sagala na marpambotoh ampa sagala na 
marpangarusion, 

29 (10-30) pasadahon dirini hubani sanina ni sidea, 
na sangap ni sidea, anjaha marbulawan ampa 
marbija ma sidea, paboa maningon marparlahou 
sidea ibagas titah ni Naibata, na dob binerehonni 
marhitei si Musa, juakjuak ni Naibata, anjaha 

laho mandalankon jimot-jimot tonah ni Jahowa, 
parentah-Ni ampa paraturan-Ni. 

30 (10-31) Tambah ni ai seng bulih bereonnami 
borunami hubani bangsa na i tanoh in, barang 
buaton ni anaknami boru ni sidea. 

31 (10-32) Anjaha anggo ipamboan bangsa na i 
nagori ai tiga-tiga ni sidea atap omei na ija pe in bani 
ari Sabat laho manjual ai, seng bulih bolionnami 
humbani sidea bani ari Sabat atap bani ari na 
mapansing, anjaha maningon paturutonnami do 
tanoh in halong bani tahun papituhon, anjaha 
utang aha pe lang bulih tungguon. 

32 (10-33) Ambah ni ai ibahen hanami ope 
aturan, na mangihut on, sidalankononnami: 
Maningon bereonnami ganup tahun sapartolu 
sekel manumpaki horja i rumah ni Naibata, 

33 (10-34) pakeion bani ruti sigalangkonon, bani 
galangan sipanganon ari-ari, bani galangan 
situtungon ari-ari, bani ari Sabat, bani poltak ni 
bulan, bani pesta-pesta, bani parugas-parugas 
na mapansing, bani galangan pardousaon laho 
mambahen pardearan bani halak Israel, ampa bani 
ganup horja i rumah ni Naibatanta. 

34(10-35) Ambah ni ai manjomput na sinurat 
do hanami: Malim, halak Levi, ampa bangsa ai, 
pasal soban siboanon hu rumah ni Naibatanta, 
mangihutkon partubuhnami mar sasaompung, bani 
panorang na dob tinontuhon ganup tahun, bahen 

situtungonkon i atas ni anjapanjap ni Jahowa, 
Naibatanta ai, songon na tarsurat ibagas buku titah 
ai. 

35 (10-36) Sonai homa maningon boanonnami do 
ganup tahun limbuah ni tanohnami ampa limbuah 
ni buah ni hayu siganup tahun hu rumah ni Jahowa. 
36 (10-37) Sonai homa bunga tubuhnami ampa 
bunga tubuh ni pinahannami, songon na tarsurat 
ibagas buku titah, ambah ni ai bunga tubuh 
ni lombunami ampa biribirinami, maningon 
boanonnami do hu rumah ni Naibatanta, hubani 
malim, na marugas i rumah ni Naibatanta. 

37 (10-38) Maningon boanonnami do homa 
limbuah ni nitaknami, ampa guguannami, buah 
ni haganup hayu, anggur ampa minak hubani 
malim, hubagas kamar ni rumah ni Naibatanta, 
sonai homa saparsapuluh ni gogoh ni tanohnami 
hubani halak Levi, ai halak Levi do na patumpuhon 
parsapuluhan ai bani ganup huta parjumaannami. 
38 (10-39) Malim pe, ginompar ni si Aron, maningon 
ijai do, sanggah na patumpuhon parsapuluhan ai 
halak Levi, anjaha maningon boanon ni halak Levi 
ai do saparsapuluh ni parsapuluhan ai hu rumah ni 
Naibatanta, hu kamar ni rumah parbohalan. 
39(10-40) Ai maningon hubagas kamar ai do 
boanon ni halak Israel ampa halak Levi guguan 
gandum, anggur pakon minak, ai ijai do parugas 
na mapansing ampa malim siparugas ampa 

sijaga horbangan pakon sipandoding: seng bulih 
tadingkononnami rumah ni Naibatanta. 


Halak na Baru Marianan i 
Jerusalem ampa i Huta na Legan ai 


(ay. 3-9: pausih 1 Kron. 9:2-17) 


1| Jerusalem do marianan pambobai ni 
1 1 bangsa ai, manjomput na sinurat ma bangsa 
na tading ai, laho manontuhon satangga humbani 
na sapuluh na tading ai, laho manontuhon satangga 
humbani na sapuluh marianan i Jerusalem, huta na 
mapansing ai, anjaha na siah tangga nari i huta na 
legan. 
2 Ipasu-pasu bangsa ai ma ganup dalahi, na rosuh 
uhurni marianan i Jerusalem. 
30n do pambobai ni nagori ai, na marianan i 
Jerusalem, tapi na i huta-huta ni Juda ganup do 
marianan i parbagiananni bei, ibagas huta ni sidea 
bei, halak Israel, malim, halak Levi, siparugas i 
rumah panumbahan, ampa ginompar ni juakjuak ni 
si Salomo. 
41 Jerusalem marianan do deba humbani ginompar 
ni si Juda anjaha deba humbani ginompar ni si 
Benjamin. Humbani ginompar ni si Juda, Si Ataya, 
anak ni si Usia, anak ni si Sakaria, anak ni si Amarya, 
anak ni si Sepatya, anak ni si Mahalaleel, ai ma na 
humbani ginompar ni si Peres. 

3 Ambah ni ai si Maaseya, anak ni si Baruk, anak ni 
si Kolhose, anak ni si Hasaya, anak ni si Adaya, anak 
ni si Joyarib, anak ni si Sakaria, anak ni si Siloni. 
6Ganup ginompar ni si Peres, na marianan i 
Jerusalem, ompat ratus onom puluh halak do, halak 
na borani-borani. 

7 On do ginompar ni si Benjamin: Si Sallu, anak ni si 
Mesulam, anak ni si Joed, anak ni si Pedaya, anak ni 
si Kolaya, anak ni si Maaseya, anak ni si Itiel, anak ni 
si Jesaya. 

8 Anjaha dob ai: Si Gabai, si Sallai, siah ratus dua 
puluh ualuh halak. 

3 Si Joel, anak ni si Sikri do kopala ni sidea: anjaha si 
Juda, anak ni si Hassenua do wakil kopala bani huta 
ai. 

10 Humbani malim: Si Jedaya, anak ni si Joyarib, si 
Jakin, 

11 si Seraya, anak ni si Hilkia, anak ni si Mesulam, 
anak ni si Sadok, anak ni si Merayot, anak ni si 
Ahitub, kopala i Rumah ni Naibata, 

12ambahni ai sanina ni sidea, na mandalankon 
horja i rumah panumbahan ai, uluh ratus dua puluh 
dua halak, sonai homa si Adaya, anak ni si Jeroham, 
anak ni si Pelaya, anak ni si Amsi, anak ni si Sakaria, 
anak ni si Pashur, anak ni si Malkia, 

13 ampa saninani, kopala ni mar sasaompung, dua 
ratus ompat puluh dua halak, ambahni ai si Amasai, 

anak ni si Asariel, anak ni si Aksai, anak ni si 
Mesillemot, anak ni si Immer, 

14 ampa sanina ni sidea, halak na borani, saratus 
dua puluh ualuh halak, kopala ni sidea si Sabdiel, 
anak ni si Haggedolim. 

15 Humbani halak Levi: Si Semaya, anak ni si Hasub, 
anak ni si Asrikam, anak ni si Hasabya, anak ni si 
Buni, 

16 pakon si Sabbetai, ampa si Josabad, humbani 
kopala ni halak Levi na mangatur horja i darat bani 
rumah ni Naibata. 

17 Ambahni ai si Matanya, anak ni si Mika, anak 
ni si Sabdi, anak ni si Asap, ai ma pambobai, 
na mammulai mandodingkon puji-pujian sanggah 
martonggo: ambahni ai si Bakbukya, kopala paidua 
humbani saninani: ambahni ai si Abda, anak ni si 
Sammua, anak ni si Galal, anak ni si Jedutun. 

18 Haganup halak Levi i huta na mapansing ai, dua 
ratus ualuh puluh ompat halak. 

19 sijaga horbangan: Si Akkub, si Talmon ampa 
sanina ni sidea, ai ma sijaga horbangan, saratus pitu 
puluh dua halak. 

20 Tapi halak Israel, na tading ai, pakon malim ampa 
halak Levi, marianan do i huta ni Juda, ganup bani 
parbagiananni bei. 

21|a siparugas i rumah panumbahan marianan i 
Opel do; anjaha si Siha ampa si Gispa do na 
mangopalai siparugas na i rumah panumbahan. 

22 Kopala ni halak Levi i Jerusalem ai ma si Ussi, anak 
ni si Bani, anak ni si Hasabya, anak ni si Matanya, 
anak ni si Mika. la ginompar ni si Asap, sipandoding 
ai, mandalankon horja pandodingon do i rumah ni 
Naibata. 

23 Ai adong do aturan humbani raja ai pasal sidea, 
ai ma horin, na dob itotapkon sidalankonon ni 
pandoding ai ganup ari. 

24 la si Petahya, anak ni si Mesesabeel, humbani 
ginompar ni si Serah, anak ni si Juda, ai ma wakil 
ni raja ai bani ganup pahara, na mardomu hubani 
bangsa ai. 

25 Ambahni ai humbani ginompar ni si Juda, adong 
do deba na marianan i dusun ampa ijuma ni sidea, 
ai ma i Kiriat-Arba ampa dusunni, i Dibon ampa 
dusunni, i Kabseel ampa dusunni, 

26j Jesua, i Molada, i Bet-Pelet, 

27 | Hasar-Sual, i Berseba ampa dusunni, 

28j Ziklag, i Mekona ampa dusunni, 

29 j En-Rimon, i Sorea, i Jarmut, 

30j Sanoa, i Adullam ampa dusunni, i Lakis ampa 
jumani, i Aseka ampa dusunni: Marianan do sidea 
olat ni Berseba das hu habungan Hinnom. 

31 J3 ginompar ni si Benjamin marianan do olat ni 
Geba, i Mikmas, i Aya, i Betel ampa dusunni, 

32j Anatot, Nob, Ananya, 

33 Hazor, Rama, Gitaim, 

34 Hadid, Seboim, Neballad, 

35 Lod pakon Ono, i habungan ni tukang hayu ai. 
36 Anjaha deba humbani halak Levi, na i Juda, 
ipadomu bani Benjamin. 


Partingkian ni Malim-malim ampa Halak Levi 


12 1 On ma malim-malim ampa halak Levi, na 
tangkog rap pakon si Serubabel, anak ni si 
Sealtiel, ampa si Jesua, Si Seraya, si Jeremia, si Esra, 
2 si Amarya, si Malluk, si Hattus, 

3 si Sekanya, si Rehum, si Meremot, 

4 si Iddo, si Geneton, si Abia, 

3 si Miyamin, si Maaja, si Bilga, 

6 si Semaya, si Joyarib, si Jedaya, 

7 si Sallu, si Amok, si Hilkia ampa si Jedaya. Ai ma 
kopala ni malim ampa sanina ni sidea bani panorang 
ni si Jesua. 

8 Halak Levi, ai ma: Si Jesua, si Binnui, si Kadmiel, si 
Serebya, si Juda ampa si Matanya, ai ma sibobahon 
doding puji-pujian ampa sanina ni sidea. 

9 Anjaha si Bakbukya ampa si Unni, sanina ni sidea, 
jongjong do patontang pakon sidea bani horja ai. 
10|a si Jesua, ai ma bapa ni si Joyakim, si Joyakim 
bapa ni si Eliasib, si Eliasib bapa ni si Joyada. 

11 si Joyada bapa ni si Jonatan, si Jonatan bapa ni si 
Jadua. 

12 Sanggah bani panorang ni si Joyakim, kopala ni 
malim mar sasaompung, ai ma: Humbani si Seraya, 
si Meraya: humbani si Jeremia, si Hananya: 

13 humbani si Esra, si Mesulam: humbani si Amarya 
si Johanan: 

14humbani si Malluk, si Jonatan: humbani si 
Sebanya, si Josep: 

15 humbani si Harim, si Adna: humbani si Merayot, 
si Helkai: 

16 humbani si Iddo, si Sakaria: humbani si Gineton, 
si Mesulam: 

17 humbani si Abia; si Sikri: humbani si Miyamin 
ampa humbani si Moadia, si Piltai: 

18 humbani si Bilga, si Sammua: humbani si Semaya, 
si Jonatan: 

19humbani si Joyarib, si Matenai: humbani si 
Jedaya, si Ussi; 

20 humbani si Salai, si Kallai: humbani si Amok, si 
Heber: 

21 humbani si Hilkia, si Hasabya: humbani si Jedaya, 
si Netaneel. 

22 Humbani halak Levi, bani panorang ni si Eliasib, si 
Joyada, si Johanan ampa si Jadua do tarsurat kopala 
ni mar sasaompung, sonai malim-malim das hubani 
harajaon ni si Darius, halak Persia ai. 

23 Kopala ni halak Levi mar sasaompung, tarsurat do 
ibagas buku barita das ronsi panorang ni siJohanan, 
anak ni si Eliasib. 

24 Kopala ni halak Levi ai ma: Si Hasabya, si 
Serebya ampa si Jesua anak ni si Kadmiel pakon 
sanina ni sidea, na patontang pakon sidea jongjong, 

laho mamuji-muji ampa mangkatahon tarima kasih, 
romban hubani parentah ni si Daud, halak ni 
Naibata, marbanjei-banjei. 

25 Si Matanya, si Bakbukya, si Obaja, si Mesulam, 
si Talmon pakon si Akkub, ai ma sijaga horbangan, 
marjaga i lambung ni kamar parartaan, na i lambung 
ni horbangan ai. 

26 Manggoluh do sidea ai sanggah panorang ni si 
Joyakim, anak ni si Jesua, anak ni si Josadak, ampa 
sanggah panorang ni si Nehemia, panrajai ai, ampa 
malim Esra, sibotoh titah ai. 


Pesta Tembok ni Huta Jerusalem 


27 Sanggah na laho mamestahon tembok ni 
Jerusalem ai, ipindahi sidea ma halak Levi bani 
ganup ianan ni sidea laho mangarahkon sidea 
hu Jerusalem, laho mamestahon tembok ai 
marhasoman malas ni uhur, marhasoman tarima 
kasih ampa doding, marhasoman arbap, sordam 
ampa husapi. 

28Roh ma martumpu ginompar ni halak 
sipandoding hun tanoh inggot ni Jerusalem ampa 
hun huta-huta ni halak Netopati. 

29 Sonai homa hun Bet-Gilgal ampa hun talun Geba 
pakon Asmavet, ai inggot ni Jerusalem do ipauli 
halak sipandoding ai huta ni sidea. 

30 Jadi iuras malim ampa halak Levi ai ma dirini: 
juras sidea ma homa bangsa ai, horbangan ai pakon 
tembok ai. 

31 Dob ai huhatahon ma kopala ni Juda naik hu 
tembok ai, anjaha huangkat ma dua tumpuan 
banggal sipandoding, na mardalan marodor. Sada 
laho dompak siamun i atas tembok ai hu horbangan 
parnapuan. 

32 rik hubani sidea mardalan ma si Hosaya ampa 
satongah kopala ni Juda. 

33 Sonai homa si Asarya, si Esra, si Mesulam, 

34 si Juda, si Benjamin, si Semaya ampa si Jeremia, 
35 ampa deba humbani anak ni malim marhasoman 
tarompit: Si Sakaria, anak ni si Jonatan, anak ni si 
Semarya, anak ni si Matanya, anak ni si Mikaya, 
anak ni si Sakkur, anak ni si Asap: 

36 ambah ni ai sanina ni sidea: Si Semaya, si Asareel, 
si Milalai, si Gilalai, si Maai, si Netaneel, si Juda 
ampa si Hanani rap pakon parugas musik ni si Daud, 
halak ni Naibata ondi: si Esra, sibotoh titah ai do 
mardalan i lobei ni sidea. 

37 Bani horbangan bah tubuh ai, tontang ni sidea, 
inaiki sidea ma andar ni si Daud: ijai ma naik tembok 
ai hu atas, hun lambung rumah bolon ni si Daud; 
anjaha mardalan ma sidea das hu horbangan bah 
hampit hapoltakan. 

38 Tumpuan pandoding na paduahon ai laho 
ma dompak sambilou, irik hubani sidea do ahu 

mardalan rap pakon satongah bangsa ai, i babou ni 
manara pamurunan ai das hu tembok na lumbang 
ai, 

39 hun lambung ni horbangan Efraim, horbangan 
Na Matua ampa horbangan Dengke ai, ampa hun 
lambung ni manara Hananeel ampa manara Meeya 
das hu horbangan Biribiris anjaha i horbangan 
Parjagaan ma sidea maronti. 

40 Dob ai jongjong ma tumpuan pandoding na dua 
ai i rumah ni Naibata, sonai homa ahu ampa 
satongah kopala-kopala na rapkon ahu ai, 

41ampa malim-malim: Si Eliakim, si Maseya, si 
Miyamin, si Mikaya, si Elioenai, si Sakaria ampa si 
Hananya, martarompit bei: 

42 ambah ni ai si Maaseya, si Semaya, si Eleasar, si 
Ussi, si Johanan, si Malkia, si Elam ampa si Eser. 
Anjaha mandoding ma sipandoding ai binobahon ni 
si Jisrahya. 

43 Igalangkon sidea ma galangan banggal bani ari 
na sasada ai anjaha marmalas ni uhur, ai ipamalas 
Naibata do uhur ni sidea marhitei malas uhur 
banggal: parinangon ampa dakdanak pe marmalas 
uhur do, pala tarbogei das bani na daoh malas ni 
uhur ni Jerusalem ai. 


Pansarihon bani Guguan 


44 lanjar bani panorang ai ma homa ipabangkit 
sidea halak, na manramotkon kamar panimpanan 

ni arta, guguan, limbuah pakon parsapuluhan, 
laho patumpuhon hujai guguan bani malim ampa 
halak Levi, na dob tinontuhon marhitei titah, 
mangihutkon buei ni juma ni ganup huta, ai malas 
do uhur ni Juda mangidah malim ampa halak Levi 
siparugas ai. 

45 Idalankon sidea do parsombahon bani Naibata 
ni sidea ampa horja pangurasion ai, sonai homa 
halak sipandoding ampa sijaga horbangan, romban 
hubani parentah ni si Daud pakon si Salomo, anakni 
ai. 

46 Ai humbani sapari nari, olat ni si Daud, sai 
ginompar ni si Asap do kopala ni pandoding, 
mambobahon doding puji-pujian ampa tarima 
kasih bani Naibata. 

47 Halani ai, sanggah panorang ni si Serubabel ampa 
si Nehemia ganup halak Israel mamberehon guguan 
siganup ari hubani halak sipandoding ampa sijaga 
horbangan: ibere sidea do homa sibere-bere na 
pansing bani halak Levi, anjaha halak Levi mambere 
parbagianan ni ginompar ni si Aron. 


Pongut ni Uhur ni si Nehemia 


Pasal Titah 


13 1 Bani panorang ai ibasa sidea do buku titah 
ni si Musa itangar bangsa ai; anjaha jumpah 


Nehemia 13 1834 


do tarsurat ijai, paboa na so bulih do masuk halak 
Amon, ampa halak Moab hu tumpuan ni Naibata, 
2 ai seng ialo-alo sidea halak Israel mamboan ruti 
ampa bah, tapi lambin iupahi sidea do si Bileam 
mangimbang halak Israel, laho mamapai sidea, 
hape ipahusor Naibata do papa ai gabe pasu-pasu. 
3 Jadi dob ibogei sidea titah ai, ipapulig sidea ma 
ganup halak na legan hun Israel. 

4Tapi i lobei ni on, ipasirsir si Eliasib, malim ai, 
na pinabangkit manramotkon kamar ni rumah ni 
Naibata, na martondong hubani si Tobia, 

3do sada kamar bani, ai ma kamar parnahan 
ni galangan sipanganon, dahupa, parugas, 
parsapuluhan ni gandum, anggur pakon minak 
hinan, na binoan ni halak bahen parbagianan 
ni halak Levi, halak sipandoding ampa sijaga 
horbangan, ambah ni ai tumpak hubani malim. 

6 Sanggah masa ganupan ai, seng i Jerusalem be 
ahu, ai patolu-tahunkon dob manrajai si Artasasta, 
Raja Babel ai, mulak ma ahu hubani raja ai, anjaha 
dob piga-piga dokah mangindo mulak ma ahu use 
hubani raja ai. 

7 jadi das ma ahu hu Jerusalem, gabe huidah ma 
hasamboron na binahen ni si Eliasib, laho manatap 
si Tobia, ai ma na pinasirsirni ai hubani sada kamar 
i alaman ni rumah ni Naibata. 

8Jadi manringis. tumang ma ahu, pala 
hupanggijigkon ganup parugas ni rumah ni 
si Tobia hu darat ni kamar ai. 

3 Dob ai huparentahkon ma, ase iuras kamar ai, 
anjaha hupasuang ma hujai use parugas-parugas 
ni rumah ni Naibata, galangan sipanganon ampa 
dahupa. 

10 Tarbortik do homa hu bangku, paboa na so 
ibere parbagianan ni halak Levi bani sidea, gabe 
lintun mulak halak Levi ampa halak sipandoding, na 
mandalankon horja ai, ganup hu jumani bei. 

11 Mangonai hata ma ahu dompak kopala-kopala ai, 
ningku ma, “Mase ma tarulang rumah ni Naibata?” 
Dob ai hupatumpu ma sidea, anjaha hupasuang 
sidea use bani horjani hinan. 

12 Jadi iboan halak Juda ma use parsapuluhan ni 
gandum, anggur ampa minak hu rumah parartaan 
ai. 

13 Anjaha hupabangkit ma bendahara ni rumah 
parartaan ai, ai ma malim Selemya, si Sadok juru 
tulis ai, pakon si Pedaya halak Levi: pangurupi ni 
sidea si Hanan, anak ni si Sakkur, anak ni si Matanya, 
ai hatengeran ni uhur do sidea, horja ni sidea, ai ma 
na mambagi-bagihon hubani sanina ni sidea. 

14 Ingat Ham ma ahu, ale Naibatangku, marhalani 
on, anjaha ulang ma sasap Ham pambahenanku na 
madear in, na hubahen bani rumah ni Naibatangku 
ampa horja na mardomu hujai. 

15 Bani panorang ai, huidah ma i Jerusalem halak 
na marhorja i kilang anggur bani ari Sabat, na 
pahutahon gandum, na pausungkon bani halode, 
sonai homa anggur, buah ni anggur, buah ni hayu 
ara ampa bagei-bagei ni siusungon, na binoan 
ni sidea hu Jerusalem bani ari Sabat. Anjaha 
hupalumba do homa bani ari ai na manjual 
sipanganon. 

16 Sonai homa halak Tirus, na marianan i huta 
ai, iboan sidea do dengke ampa marbagei-bagei 
barang-barang, anjaha ijual sidea do ai bani ari 
Sabat hubani halak partanoh Juda ampa par 
Jerusalem. 

17 Jadi mangonai hata ma ahu hubani halak na 
sangap ni Juda, anjaha ningku ma bani sidea, 
“Pambahenan na masambor ja do, na binahen 
nasiam on, gabe ipabutak nasiam ari Sabat? 

18 Ai lang sonai do pambahenan ni ompungta, gabe 
iparoh Naibata haganup na masambor hu banta 
ampa hu huta on? Hape lambin itambahi nasiam 
ope use papa bani Israel, marhitei pambutaki 
nasiam bani ari Sabat.” 

19 Jadi mamungkahkonsi samun ari i lobei ni 
horbangan ni Jerusalem marayak ari Sabat, 
huhatahon ma tutupon horbangan ni Jerusalem, 
anjaha huparentahkon ma, na so bulih bukaon ai 
paima salpu ari Sabat ai. Anjaha husuruh ma deba 
juakjuakku jongjong i atas ni horbangan ai, ase 

ulang adong na pamasukkon siboanon hubagas 
huta ai sanggah ari Sabat. 

20 Marborngin ma sahali dua hali saudagar, sijual 
barang na marbagei-bagei i darat ni Jerusalem. 

21 Tapi hupalumba ma sidea, ningku ma dompak 
sidea, “Mase marborngin nasiam i darat ni tembok 
in? Anggo ibahen nasiam use sonai, maningon 
tangkapon do nasiam.” Jadi olat ni ari ai, seng ongga 
be roh sidea bani ari Sabat. 

22 Dob ai huparentahkon ma hubani halak Levi, 
ase marsiuras dirini bei sidea, anjaha ase roh 
sidea manjaga horbangan ai, laho papansingkon ari 
Sabat. Ingat Ham ma homa ahu, marhalanihon ni 
on, ale Naibatangku, anjaha ramotkon Ham ma ahu 
romban hubani buei ni idop ni uhur-Mu. 

23 Ambah ni ai huidah do bani panorang ai ijia, deba 
halak Jahudi, na mambuat boru hun Asdod, Amon 
ampa Moab; 

24 anjaha satongah humbani anak ni sidea mamakei 
hata Asdod, seng ibotoh sidea be marsahap Jahudi, 
tapi sahap ni bangsa on atap bangsa ai do. 

25 Jadi mangonai hata ma ahu dompak sidea, 
hupapai ma sidea, hupabija deba humbani sidea 
anjaha hutarik jambulan ni sidea, hupabija ma sidea 
ibagas goran ni Naibata, ningku ma, “Seng bulih 
buaton nasiam boru ni sidea bani anak nasiam atap 
bani nasiam sandiri. 

26 Ai lang domma mardousa si Salomo, raja ni Israel, 
marhalanihon ni naboru na sonai ai? Seng dong 
raja songonsi i tongah-tongah ni buei bangsa, ai 
ihaholongi Naibata do ia, anjaha ipabangkit Naibata 
do ia gabe raja ni ganup Israel: hape ia pe mardousa 
do ipadari-dari naboru na legan. 

27Mintor  nasiam ma.” siihutonkon laho 
mangkorjahon hasamboron na sonai banggalni, 
pangoseion i lobei ni Naibatanta, marhitei na 
mambuat boru na legan?” 

28 Anjaha sada humbani anak ni si Joyada, anak ni 
sintua ni malim Eliasib, ai ma hela ni si Sanballat, 
halak Horoni ai, huusir do ia hun lambungku, 

29 Ale Naibatangku, dingat Ham ma sidea, ai 
ipabutak sidea do hamalimon ampa parpadanan ni 
malim pakon halak Levi. 

30 Dob ai huuras ma sidea humbani ganup aturan- 
aturan ni halak na legan, anjaha hupatotap use 
parhorinan ni malim ampa halak Levi, ganup bani 
horjani bei. 

31Ambah ni ai pambereon bani soban bani 
panorang na dob tinotapkon, sonai homa pasal 
limbuah. Ham Naibatangku, dingat Ham ma 
manumpakkon na madear bangku, balasni ai! 


Ester 


Isirangkon Puangbolon Vasti 


1 1 Dob ai masa ma bani panorang ni si Ahasveros, 
ai ma si Ahasveros na manrajai olat ni India das 
hu Etiopia, saratus dua puluh pitu propinsi, 

2 bani panorang ai, sanggah na hundul Raja 
Ahasveros bani hotak harajaonni, i huta Pamatang 
Susan, 

3 patolu-tahunkon dob manrajai ia, ibahen raja 
ai ma sada pesta mangan-mangan bani haganup 
kopala ampa juakjuakni, martumpu ma hu lobei 
ni kopala ni bala ni Persia pakon Madai ampa na 
sangap-sangap pakon panrajai ni propinsi-propinsi 
ai, 

4 anjaha ipatidak ma bani panorang ai hinabuei ni 
habayakon ampa hamuliaon ni harajaonni ampa 
hajagaron ni hatimbulonni, piga-piga dokah, ai ma 
saratus ualuh puluh ari. 

3 Jadi dob salpu ari ai, ibahen raja ai ma use pesta 
mangan-mangan bani haganup halak simbuei, 
na marianan i huta Pamatang Susan, halak na 
magodang ampa na etek, pala pitu ari dokahni i 
alaman na i pohon ai, dohorhon rumah ni raja ai. 

5Ipanggantungkon do ijai tirei silopak, sijolang 
ampa na mahonda, ilongkotkon marhitei tali linnen 
na alus ampa hiou na tinubar hubani golang 
pirak ampa hubani tiang marmar: podom-podoman 
humbani omas ampa pirak pe ipajongjong do 
bani dasor, na pinauli humbani alabaster, marmar 
silopak, batu mutiara ampa marmar na birong. 
7Siinumon iidangkon bani panginuman omas, 
panginuman omas na palegan-legan tompani, 
anjaha buei tumang do anggur humbani gudang ni 
raja ai, domu hubani hinalayak ni raja ai. 

8 Parminumonkon pe maraturan do, seng dong 
paksaan, ai domma iaturhon raja ai hinan hubani 
kopala-kopala na i rumahni ai, ase ibahen romban 
hubani rosuh ni ganup halak. 

9Si Vasti pe, puangbolon ai, ibahen do pesta 
mangan-mangan bani naboru-naboru i rumah 
bolon ni Raja Ahasveros. 

10Bani ari papituhon, sanggah na marmegah- 
megah raja ai binahen ni anggur ai, iparentahkon 
raja ai ma hubani si Mehuman, si Bista, si Harbona, 
si Bigta, si Abagta, si Setar pakon si Karkas, juakjuak 
sipitu halak, na dob pinaborsih ai, siparugas i lobei 
ni Raja Ahasveros, 

1lase iboan sidea Puangbolon Vasti marsortali 
harajaon hu lobei ni raja ai, laho patuduhkon 
hajengesonni hubani bangsa ai ampa kopala- 
kopala; ai jenges tumang do tongon rupani. 

12Tapi mangengkar do Puangbolon Vasti 
mambalosi hata ni raja ai, halani ai gajag ma pala 
ringisni ibagas uhurni. 

13 Dob ai nini raja ai ma dompak halak paruhur, 
na mambotoh manjujur ari (ai sonai hinan do 
hasomalan ni raja ai, iarihkon do parkarani 
hubani halak na pandei marundang-undang ampa 
manguhum, 

14 anjaha halak sidohoran bani, ai ma si Karsena, 
si Satar, si Admata, si Tarsis, si Neres, si Marsena 
pakon si Memukan, ai ma kopala-kopala ni halak 
Persia ampa Madai sipitu halak ai, ai ma halak na 
bolas masuk hubani raja ai, ai ma halak sipalobeion 
ibagas harajaon ai), 

15 “Mangihutkon undang-undang, aha do na patut 
sibahenon hubani Puangbolon Vasti, ai iengkar do 
parentah ni Raja Ahasveros, na pinadasni ai bani 
marhitei juakjuakni ai?” 

16 Jadi nini si Memukan na mambalosi i lobei ni raja 
ai ampa kopala-kopala ai, “Seng pitah dompak raja 
ai tumang marsalah Puang bolon Vasti, dihut do 
dompak ganup kopala-kopala ampa ganup bangsa, 
na marianan bani ganup nagori, na ginhomgoman ni 
Raja Ahasveros. 

17 Ai sar ma pambahenan ni puangbolon ai holi 
bani ganup naboru, gabe pis ma holi mata ni sidea 
dompak paramangonni, ai hatahonon ni sidea ma, 

“Iparentahkon Raja Ahasveros do mamboan si Vasti 
hu lobeini, tapi seng ra roh ia.” 

18 Mulai sadari on pag ma parinangon ni kopala- 
kopala ni Persia ampa Madai, dob ibogei parlahou 
ni puangbolon, mangengkar ganup kopala-kopala, 
siirikkon raja in, gabe masa ma buei pangapasion 
ampa ringis. 

19 Anggo dear nini uhur ni raja in, ipadalan raja in 
ma sada paraturan harajaon, sipamasukon hubani 
undang-undang ni halak Persia ampa Madai, na 
so bulih paubahon, paboa na so bulih be roh si 
Vasti hu lobei ni Raja Ahasveros, anjaha pangkat 
hapuangbolononni ai ondoskonon ni raja in ma ai 
bani halak na legan, na dearan parlahouni hun bani. 
20 Anggo sar ma holi parentah ai, na binahen ni raja 
in, i sab harajaonni na bolag in, gabe hormat ma 
sagala naboru dompak paramangonni, na banggal 
age na etek.” 

21 Jadi rosuh ma raja ai mambogei hata ai, sonai 
homa kopala-kopala ai, gabe ibahen raja ai ma 
romban hubani hata ni si Memukan ai. 

22 Dob ai ipantongoskon ma surat hu ganup nagori 
ginomgoman ni raja ai, hubani ganup nagori ibagas 
suratni, hubani ganup bangsa ibagas sahapni, 
mangkatahon, “Ganup dalahi, ia do tuan ibagas 
rumahni,” anjaha imungmungkon ma ai ibagas 
sahap ni bangsani bei. 

Si Ester Bangkit Gabe Puangbolon 


2 1 Jadi dob salpu barita ondi, dob mahombun 
ringis ni Raja Ahasveros, idingat ma si Vasti 
ampa pambahenanni ampa haputusan na dob 
nidalankonni bani. 

2Dob ai roh ma hata ni juakjuak ni raja ai, 
sipangidangi bani, “Dear ma namin riridon bani raja 
in anak boru, sijengesan rupa. 

3 Ipabangkit raja in ma namin halak bani ganup 
nagori ginomgomanni in, ase ipatumpu ganup anak 
boru sijengesan rupa hu huta Susan, hu rumah na 
niiankon ni naboru-naboru ai, na jinaga ni si Hega, 
juakjuak ni raja in, anjaha ibere ma hubani sidea 
minak siparanggirhonon ni sidea. 

4 Anjaha anak boru, na hinarosuhkon ni raja in, ai 
ma gabe puangbolon gantih ni si Vasti.” Marosuh do 
raja ai mambogei hata ai, jadi ibahen ma sonai. 

3 Jadi adong ma ijia i Susan, i huta pamatang ai, sada 
halak Jahudi, na margoran si Mordahai, anak ni si 
Jair, anak ni si Simei, anak ni si Kis, halak Benjamin, 
6 na dihut tarbuang hun Jerusalem, rap pakon halak 
na tarbuang, sanggah tarboan si Jekonya raja ni 
Babel. 

7 la ma bapa na pagodang-godangkon si Hadasa, ai 
ma si Ester, boru ni amang tuani, ai seng dong be 
bapa barang inangni: dear do parangkulaon ni anak 
boru ai anjaha jenges homa rupani. Jadi dob matei 

bapani ampa inangni iain si Mordahai ma ia gabe 
boruni. 

8 Jadi dob sar hata ampa titah ni raja ai, anjaha 
domma buei anak boru ipatumpu hu huta 
Pamatang Susan, ibagas panjagaan ni si Hega, 
tarboan ma homa si Ester hu rumah ni raja 
ai, ibagas panjagaan ni si Hega, siramotkon 
naboru-naboru ai. 

3 Jadi rosuh ma uhurni mangidah anak boru ai, gabe 
jumpahan idop ni uhur ma ia i lobeini: jadi tarolos 
ma ia pasirsirhon minak siparanggirhononni sonai 
homa sipanganon parbagiananni ampa pitu naboru 
pilihan hun rumah ni raja ai pangkasomanini. Dob 
ai ipatongon ma hubani ampa hubani naboru 
pangkasomanini ai ianan sidearan ibagas rumah 
partumpuan ni naboru-naboru ai. 

10Tapi lang ipatugah si Ester bangsani atap 
hasusuranni, ai domma itonahkon si Mordahai 
hinan hu bani, ase ulang ipatugah ai. 

11 Anjaha ganup ari do mardalan-dalan si Mordahai 
i lobei ni rumah partumpuan ni naboru-naboru ai, 
laho mangidah atap na sonang do si Ester, anjaha 
aha do na sihol bahenon hu bani. 

12 Ai anggo jumpah ma horin ni sada anak boru 
laho masuk hu lobei ni Raja Ahasveros, dob idalani 
panorang siparanggironkon ni naboru-naboru 
sisapuluh dua bulan ai, ai ansai do dokah ni 
paranggiron ni sidea ai, onom bulan maranggir 

minak mir, onom bulan nari minak balsem ampa 
na morum-morum na legan na somal pinakei ni 
naboru-naboru, 

13 Job ai pe ase bulih ia masuk hu lobei ni raja ai: 
ibere ma hubani barang aha harosuhni siboanonni 
hun rumah partumpuan ni naboru-naboru ai hu 
rumah ni raja ai. 

14 Bodari masuk ma ia, anjaha patarni mulak use hu 
rumah partumpuan ni puang-puang na paduahon, 
na ibagas panjagaan ni si Saasgas, juakjuak ni raja ai, 
na manramotkon naboru-naboru ai: seng bulih be 
ia roh hu lobei ni raja ai, legan ma anggo marosuh 
uhur ni raja ai mangidahsi, anjaha idilo goranni. 

15 Jadi dob jumpah horin ni si Ester, boru ni si Abigail 
ai, amangtua ni si Mordahai, na dob niainni gabe 
boruni, laho masuk hu lobei ni raja ai, seng dong 
age aha ipangindo sobali na hinatahon ni si Hega, 
juakjuak ni raja ai, siramotkon naboru-naboru ai. 
Jadi ganup ma halak na mangidah si Ester ai, rosuh 
uhurni mangidahsi. 

16 Jadi iboan ma si Ester hu lobei ni Raja Ahasveros, 
hu rumah ni raja ai, bulan sapuluh, ai ma bulan 
Tebet, papitu-tahunkon dob gabe raja ia. 

17 Jadi holongan ma uhur ni raja ai mangidah si 
Ester humbani ganup puang-puang na legan ai, 
bueinan do ia jumpahan idop ni uhur ampa rosuh 
ni uhur i lobei ni raja ai, ase ganup anak boru ai: 

ipajujungkon raja ai ma bani sada sortali harajaon, 
laho pabangkitkonsi gabe raja, gantih ni si Vasti. 

18 fbahen raja ai ma sada pesta banggal bani ganup 
pambobai ampa juakjuakni, pesta banggal halani si 
Ester ai. Ambahni ai iparentahkon raja ai ma, ase 
ipahampung balasting ni nagori-nagori ai, anjaha 
marsilayak-layak ia romban hubani habayakon ni 
raja ai. 


Si Mordahai Palumbahon Raja ai 
Dompak na Mantahihonsi 


19Sanggah na patumpuhon anak boru ai 
paduahalihon, hundul-hundul do si Mordahai i 
horbangan ni raja ai. 

20]a si Ester seng ipatugah hasusuranni ampa 
bangsani, songon na tinonahkon ni si Mordahai 
hu bani, songon na hinatahon ni si Mordahai 
ai do ibahen si Ester, usih songon sanggah na 
pinagodang-godangni ia. 

21Bani panorang ai sanggah hundul-hundul si 
Mordahai i horbangan ni raja ai, manriah ma dua 
halak juakjuak ni raja ai, si Bigtan pakon si Teres, 
sijaga labah, gabe ipindahi sidea ma dalan laho 
mambunuh Raja Ahasveros. 

22Tarbogei ma ai hubani si Mordahai, gabe 
ipatugah ma ai hubani si Ester, puangbolon ai, 
anjaha si Ester use patugahkon ai hubani raja ai i 
atas goran ni si Mordahai. 

23 Jadi dob ipareksa parkara ai, anjaha sonai do 
tongon, gabe igantung ma sidea haduasi hubani 
hayu. Anjaha isuratkon do ai ibagas buku Barita ni 
Raja ai. 


Si Haman Sihol Mambunuh Ganup Halak Jahudi 


1 Dob na masa ai ipasangap Raja Ahasveros ma 
3 si Haman, anak ni si Hamedata, halak Agagi ai, 
ipatimbul ma ia, anjaha gijangan ibahen hundulanni 
humbani ganup kopala-kopala, hasomanni ai. 
2 Anjaha ganup juakjuak ni raja ai, na i horbangan ni 
rumah ni raja ai, marsombah do hubani si Haman, 
manrogop i lobeini: ai sonai do parentah ni raja ai 
pasalsi, tapi anggo so Mordahai seng ra manowod, 
marsombah hu bani. 
3 Dob ai nini juakjuak ni raja ai ma, na jongjong i 
horbangan ni rumah ni raja ai, dompak si Mordahai, 
“Mase ma langgaronmu parentah ni raja in?” 
4 adi dob sai sonai ihatahon sidea piga-piga ari 
hu bani, hape seng itangihon hata ni sidea ai, 
ipatugah sidea ma ai hubani si Haman, laho 
mangidah, barang na tarpartahankon si Mordahai 
do pandapotni ai: ai ihatahon do hubani sidea, 
halak Jahudi do ia. 
> Jadi dob ididah si Haman, na so manowod anjaha 
marsombah si Mordahai hu bani, gabe manringis 
tumang ma si Haman. 

6 Tapi mahiritu, ninuhurni, anggo pitah hubani si 
Mordahai tumang ia mangonai tangan: ai domma 
ipatugah halak hinan hu bani, masuk bangsa ja si 
Mordahai, halani ai itahihon si Haman ma sihol 
mamboiskon ganup halak Jahudi na ibagas harajaon 
ni si Ahasveros rap pakon si Mordahai. 

7Bani bulan sada, ai ma bulan Nisan, 
pasapuluhdua-tahunkon dob manrajai si 
Ahasveros, padalan ruji-ruji ma halak, ai ma Pur, i 
lobei ni si Haman, laho manjujur ari na madear, 
pala marbulan-bulan dokahni, gabe dapot ma 
bulan sapuluh dua, ai ma bulan Adar. 

8 Dob ai nini si Haman ma dompak Raja Ahasveros, 
“Adong do sada bangsa, na marianan merap anjaha 
pulig-pulig i tongah-tongah ni bangsa-bangsa bani 
sab nagori gomgomanmu: legan do titah ni sidea 
humbani titah ni ganup bangsa na legan ai, anjaha 
titah ni raja in pe seng iihutkon sidea, halani ai seng 
patut paturuton ni raja in sidea sonai. 

3 Anggo dear ninuhur ni raja in, mahua ma ibahen 
surat na mangkatahon, ase ibunuh sidea: hugalar 
pe sapuluh ribu talenta pirak hubani gamot-gamot 
ni raja in, ase inahkon sidea ai hubagas parartaan ni 
raja in.” 

10 Dob ai ibuat raja ai ma tintin tokanni ai humbani 
tanganni, ibere ma ai hubani si Haman, anak ni si 
Hamedata, halak Agagi, imbang ni halak Jahudi ai. 

11 Dob ai nini raja ai ma dompak si Haman, “Ondos 
bam ma pirak in, sonai homa bangsa ai, anjaha 
bahen ma sonaha na dear ninuhurmu.” 

12 Jadi idilo ma jurutulis ni raja ai, ari sapuluh tolu 
bulan sada, gabe ibahen ma surat marguru hubani 
pangaturhon ni si Haman hubani pangintuai- 
pangintuai ni raja ai pakon hubani sipanrajai mar 
sasanagori ampa hubani kopala mar sasabangsa, 
hubani ganup nagori ibagas suratni bei ampa 
hubani ganup bangsa ibagas sahapni bei; tarsurat 
do ai ibagas goran ni Raja Ahasveros anjaha itokan 
bani tintin tokan ni raja ai. 

13 [pantongoskon ma surat ai marhitei suruhan hu 
ganup nagori ginomgoman ni raja ai, isini, ase 
iraseihon, ibunuh anjaha ilangkon ganup halak 
Jahudi, na maposo pakon na matua, dakdanak 
pakon naboru-naboru, ibagas sada ari, ai ma ari 
sapuluh tolu bulan sapuluh dua, ai ma bulan Adar, 
anjaha rampason do homa arta-arta ni sidea. 

14 Salinan ni surat ai, gabe paraturan ma ai bani 
ganup nagori, anjaha tingtingkononkon ma bani 
ganup bangsa, ase sirsir bei ma bani ari na dob 
binuhul ai. 

15Suruhan-suruhan ai pe tarolos bei ma laho, 
songon pangkatahon ni raja ai, tapi itingtingkon ma 
paraturan ai anggo i huta Pamatang Susan. Hundul 
ma raja ai ampa si Haman minum anggur, tapi 
songgotan do anggo parhuta Susan. 

Parpala-palai ni Si Mordahai 
Laho Paluahkon Halak Jahudi 


A. tarbotoh si Mordahai ganup na masa 
ai, irigati si Mordahai ma hiouni, inahkon ma 
bani baju guni pakon abuan, anjaha luar ma ia hu 
tongah-tongah ni huta ai, mandoruh gogoh anjaha 
tangis-tangis. 

2 Jadi das ma ia hu labah ni horbangan ni rumah ni 
raja ai, tapi seng bulih masuk atap ise hu horbangan 
ni rumah ni raja ai marbaju guni. 

3Age bani ganup nagori, hadasan ni hata ampa 
paraturan ni raja ai, masa do doruh banggal i 
tongah-tongah ni halak Jahudi pakon parpuasaon, 
partangison pakon doruh-doruh, anjaha buei halak 
na patibalhon dirini bani abuan marpakeian baju 
guni. 

4 Jadi dob roh naboru-naboru pangkasomani ni si 
Ester ampa juakjuakni patugahkon ai bani, gabe 
pusok tumang ma uhur ni puangbolon ai; itongos 
ma pakeian sisorungkonon ni si Mordahai, ase 
itanggali baju guni ai, tapi seng ra ia manjalo ai. 

> Dob ai idilo si Ester ma si Hatah, sada humbani 
juakjuak ni raja ai, na hinatahonni marugas i lobeini, 
anjaha isuruh ma ia marayak si Mordahai, ase 
ibotoh atap aha do na masa, anjaha aha do halani 
ai. 

6 Jadi luar ma si Hatah manjumpahkon si Mordahai 
hu alaman ni huta na i lobei ni rumah ni raja ai. 

7 Jadi ipatugah si Mordahai ma hubani si Hatah 
ganup na masa hubani ampa buei ni pirak, na 
pinarbagah ni si Haman bereonni hu parartaan ni 
raja ai, anggo bulih sedahononni halak Jahudi. 

8 Ibere si Mordahai ma homa hubani salinan 
ni paraturan, na dob pinadalan i Susan laho 
mansedahon sidea, ase ipatuduh ai hubani si Ester 
anjaha ipatorang ai hu bani, anjaha mangkatahonsi 
laho hubani raja ai, mangindohon idop ni uhurni, 
anjaha mangelek-eleksi mangkopkop bangsani ai. 
3 Dob ai laho ma si Hatah, patugahkon hubani si 
Ester hata ni si Mordahai ai. 

10 Dob ai marsahap ma si Ester dompak si Hatah, 
anjaha ipadas ma hubani tonah sipadason hubani 
si Mordahai. 

11 Ganup juakjuak ni raja ampa pangisi ni nagori- 
nagori ginomgoman ni raja ai torang do mambotoh, 
barang ise dalahi atap naboru na masuk hu lobei 
ni raja ai i alaman parbagas ai, na so nidiloni, sada 
do titahni, ai ma marutang hosah, legan ma anggo 
isurdukkon raja ai tungkot harajaon omas ai bani. 
Anjaha ahu domma pala tolu puluh ari lang tardilo 
hu lobei ni raja in. 

12 Jadi ipadas sidea ma hata ni si Ester ai hubani si 
Mordahai. 

13 Dob ai roh ma use balos ni si Mordahai hubani 
si Ester, “Ulang ma ninuhurmu boi ho maluah 
humbani halak Jahudi, halani na marianan ho i 
rumah ni raja in. 

14 Anggo sip ho bani panorang na sonon, sai roh do 
pangurupion ampa haluahon hubani halak Jahudi 
humbani ianan na legan, tapi anggo ho ampa 
ginompar ni bapamu magou ma. Ambahni ai, ise 
mambotoh ai, atap halani panorang on do, ase das 
harajaon in bam?” 

15 Dob ai itonahkon si Ester ma hubani si Mordahai, 
16 “laho ma ham patumpuhon haganup halak 
Jahudi, na adong i huta Susan, anjaha marpuasa 
ma nasiam manonggohon ahu, anjaha ulang 
nasiam mangan pakon minum tolu ari on, arian 
pakon borngin. Ahu pe pakon naboru-naboru 
pangkasomaningku marpuasa do songon nasiam. 
Dob ai pe ase laho ahu hubani raja in, age pe 
marlawanan namin ai dompak undang-undang, 
anjaha anggo matei ahu, matei ma hape.” 

17 Dob ai laho ma si Mordahai anjaha ibahen ma 
romban hubani haganup na dob tinonahkon ni si 
Ester hu bani. 


Si Ester i Lobei ni Raja 


1 Patolu-arihon marpakeian harajaon ma si 
Ester, anjaha jongjong ma ia i alaman parbagas 
tontang rumah ni raja ai, anjaha raja ai hundul do 

bani hotak harajaonni ibagas rumahni, tontang ni 
horbangan ni rumah ni raja ai. 

2 Dob ididah raja ai si Ester, puangbolon ai, jongjong 
i alaman, rosuh ma uhur ni raja ai mangidah si 
Ester, jadi isurdukkon raja ai ma hubani si Ester 
tungkot harajaon omas na ibagas tanganni ai. Dob 
ai ipadohor si Ester ma, lanjar ijamah ma ujung ni 
tungkot harajaon ai. 

3 Nini raja ai ma dompaksi, “Aha do na porlu bam 
Puang-bolon Ester, anjaha aha do sura-suramu? Das 
ronsi satongah ni harajaonku sai bereonku do bam.” 
4Dob ai nini si Ester ma, “Anggo dear ninuhur ni 
raja in, roh ma raja in rap pakon si Haman sadari 
on mangan sipanganon na dob hupasirsir.” 

> Nini raja ai ma, “Alop hanima ma podas si Haman, 
ase ipadas hanami sura-sura ni si Ester.” Ase laho ma 
raja ai rap pakon si Haman, hu pesta na pinasirsir ni 
si Ester. 

6 Nini raja ai ma dompak si Ester dob sombuh ia 
minum anggur, “Aha do na pinangindo ni uhurmu, 
sai bereon do ai bam, anjaha aha sura-suramu ronsi 
satongah ni harajaon in, sai pasaudon do.” 

7 Dob ai nini si Ester ma mambalosi, “Pangindoanku 
ampa sura-surangku on do: 

8 Anggo maidop do uhur ni raja in bangku, anjaha 
dear uhur ni raja in mambere pangindoanku ampa 
pasaudkon sura-surangku, roh ma raja in ampa si 
Haman hu pesta na sihol pasirsironku anjaha patar 


Ester 5 1854 


ma bahenonku ai romban hubani pangkatahon ni 
raja in.” 

9 Dob ai luar ma hunjai si Haman bani ari na sasada 
ai marolob-olob anjaha marmalas ni uhur. Tapi dob 
ididah si Haman si Mordahai i horbangan ni rumah 
ni raja ai, seng jongjong atap mabiar ia mangidahsi, 
gabe manringis tumang ma si Haman mangidah si 
Mordahai ai. 

10 Tapi iodohkon si Haman do lobei pusu-pusuni, 
lanjar mulak hu rumah: dob ai isuruh ma 
na mangalopi huan-kuanni ampa si Seres, 
parinangonni ai. 

11 Jadi ipajojor si Haman ma bani sidea banggal ni 
habayakonni, buei ni anakni, ampa pambahen ni 
raja ai pasangapkonsi ampa na dob pinagijangni ai 
ia gijangan humbani kopala-kopala ampa juakjuak 
ni raja ai. 

12 Ambahni ai nini si Haman do, “Seng dong age 
sahalak ihatahon Puangbolon Ester roh hu pesta na 
pinasirsirni ai sobali ahu: age patar sahalak ahu do 
idilo mangan rap pakon raja ai. 

13 Tapi haganupan ai seng boi pasombuh uhurhu, 
sadokah huidah ope si Mordahai, halak Jahudi ai, 
hundul i horbangan ni rumah ni raja ai.” 

14 Dob ai nini si Seres, parinangonni ai, ampa huan- 
kuanni ai ma dompaksi, “Mahua napasuk ma sada 
tiang lima puluh asta gijangni, anjaha patarni ai 
napatugah ma hubani raja ai, ase igantungkon si 

Mordahai hujai: dob ai boi ma ham marmalas ni 
uhur rap pakon raja ai, laho hu pesta ai.” Rosuh ma 
uhur ni si Haman mambogei hata ai, jadi isuruh ma 
na mamasuk tiang ai. 


Marsangap si Mordahai 


1Bornginni ai seng tarpodom raja ai: jadi 
6 ihatahon ma boanon buku pardingatan pasal na 
masa ari-ari, anjaha ibasa ma ai i lobei ni raja ai. 
2 Jadi jumpah ma tarsurat parpalumba ni si 
Mordahai pasal si Bigtan pakon si Teres, ai ma 
juakjuak ni raja sidua halak ai, sijaga labah ai, na 
dob mansurahon sihol mambunuh Raja Ahasveros. 
3Dob ai nini raja ai ma, “Hasangapon atap 
habanggalon aha do na dob hubahen hubani si 
Mordahai balasni ai?” Nini juakjuak siparugas 
ai ma mambalosi, “Aha pe seng ongga nabahen 
bani.” 
4Dob ai nini raja ai ma, “Ise do na i alaman ai?” 
Tudu do si Haman masuk hu alaman pardarat ni 
rumah ni raja ai, sihol mangkatahon hubani raja ai, 
ase igantungkon namin si Mordahai bani hayu, na 
dob pinajongjong bani. 
3 Nini juakjuak ni raja ai ma dompaksi, “Tonggor ma, 
si Haman do na jongjong i alaman pardarat ai.” Nini 
raja ai ma, “Hatahon ma masuk ia!” 
6 Masukkonsi si Haman, nini raja ai ma dompaksi, 
“Aha do na talup bahenon hubani dalahi harosuh 

ni uhurhu, laho pasangapkonsi?” Marpingkir ma si 
Haman ibagas uhurni, “Mintor ise ma nani halak 
harosuh ni raja in, na sihol pasangaponni lobih 
humbangku?” 

7 Dob ai nini si Haman ma dompak raja ai, “Ia dalahi, 
na hinarosuhkon ni raja in sihol pasangapkonsi, 

8 bobanon ma namin bani pakeian harajaon, na 
dob somal ipakei raja in, ampa huda na dob somal 
ihunduli raja in, anjaha nahkonon ma namin sortali 
harajaon hu atas ni uluni. 

9 Anjaha bereon ma namin pakeian ampa huda ai 
hu tangan ni sahalak humbani kopala-kopala ni 
raja in, humbani halak sisangapan, ase isorungkon 
pakeian ai hubani jolma harosuh ni uhur ni raja 
in, na sihol pasangaponni ai, anjaha ipahundul 
ma ia hu atas ni huda ai, anjaha itingtingkon i 
lobeini, ‘Sonon do talup bahenon hubani jolma, na 
hinarosuhkon ni raja in laho pasangapkonsi.”” 

10 Dob ai ihatahon raja ai ma hubani si Haman, 
“Papodas ma, buat ma pakeian ampa huda songon 
na hinatahonmai, dob ai bahen ma sonai dompak 
si Mordahai, halak Jahudi ai, na hundul-hundul i 
horbangan ni rumah ni raja in, anjaha ulang hurangi 
age otik humbani na dob hinatahonmai.” 

11 Jadi ibuat si Haman ma pakeian ampa huda 
ai, anjaha isorungkon ma ai hubani si Mordahai, 
ipahundul ma ia hu atas huda ai, anjaha itingtingkon 

ma i lobeini, “Sonon do talup bahenon hubani jolma 
na hinarosuhkon ni raja in, laho pasangapkonsi.” 

12 Dob ai mulak ma si Mordahai hu horbangan ni 
rumah ni raja ai. Tapi tarolos ma si Haman mulak hu 
rumahni, pusok tumang uhurni anjaha martudung- 
tudung. 

13 Dob ai ibaritahon si Haman ma hubani si Seres, 
parinangonni ai ampa hubani ganup huan-kuanni 
ai, haganup na masa hu bani. Jadi nini huan-kuanni 
na maruhur ai ampa si Seres, parinangonni ai ma 
dompaksi, “Anggo halak Jahudi do si Mordahai, 
parbingkasanni mulai madabuh ma ham, seng 
anjai monang be ham marimbangsi, tapi maningon 
dabuh mando ham i lobeini.” 

14 Sanggah na marsahap ai ope sidea pakonsi, das 
ma juakjuak ni raja ai, anjaha mangolos ma sidea 
mamboan si Haman hu pesta na dob pinasirsir ni si 
Ester. 


Ipaulgap si Ester Partahi-tahion ni Si Haman 


1 Jadi dob roh raja ai pakon si Haman, laho 
marmangan-mangan hubani si Ester, puang- 
bolon ai, 
2 hini raja ai ma homa dompak si Ester bani ari 
paduahon ai, sanggah na minum anggur ai sidea, 
“Aha do na pinangindomu, ale Puangbolon Ester? 
Sai bereonku do ai bam. Aha do tongon sura-sura 

ni uhurmu? Ronsi satongah ni harajaonku, sai na 
pasaudon do ai!” 

3Dob ai nini Puangbolon Ester ma mambalosi, 
“Anggo na tongon do jumpahan idop ni uhur ahu 
i lobeimu, ale rajanami, anjaha anggo dear uhur ni 
raja in, mahua pagoluh ham ma hosahku romban 
hubani pangindoanku, sonai homa bangsangku 
romban hubani elek-elekku. 

4 Ai domma tarjual hanami, ahu pakon bangsangku, 
ase boisonkon, bunuhon ampa parnalangonkon. 
Ambit porini tarjual hanami pitah songon jabolon 
dalahi atap jabolon naboru, sai na pasiponku do 
ai, ai seng marnidok ope siandungonnami ai, laho 
manunsahi raja in marhalanihon ni ai.” 

3Dob ai nini Raja Ahasveros ma dompak 
Puangbolon Ester, “Ai ise ma ai anjaha ija ma ia, na 
marsura-sura mambahen na sonai ibagas uhurni?” 
6 Ibalosi si Ester ma, “Imbang anjaha munsuh ai? Si 
Haman, na jahat on do.” Dob ai malitonduy ma si 
Haman i lobei ni raja ai ampa i lobei ni puangbolon 
ai. 

7 Jongjong ma raja ai ibagas ringisni humbani na 
minum anggur ai, lanjar laho ma ia hu pohon na 
i lambung ni rumah ai. Tapi torus jongjong do 
si Haman mangindohon hubani Puangbolon Ester 
andohar ipagoluh hosahni, ai domma torang ididah, 
na dob iputuskon raja ai pasogopkon hamagouan 
bani. 

Targantung si Haman 


8 Dob ai sanggah mulak raja ai hun pohon na i 
lambung ni rumah ai hubagas rumah parminuman 
anggur ai, ijombahon si Haman ma dirini tudu hu 
atas bantal hundulan ni si Ester, gabe ihatahon raja 
ai ma, “Sihol do homa hape butakanni puangbolon 
in i lambungku, ibagas rumahku sandiri?” Dob 
luar hata ai humbani pamangan ni raja ai, mintor 
irongkop sidea ma bohi ni si Haman. 

9Dob ai nini si Harbona ma, sada halak humbani 
juakjuak, na marugas bani raja ai, “Ambahni ai, 
tiang na pinasirsir ni si Haman bani si Mordahai, na 
mambahen maluah raja in marhitei hatani, domma 
homa ipajongjong ibagas rumah ni si Haman, 
lima puluh asta gijangni.” Dob ai nini raja ai ma, 
“Gantungkon hanima ma ia hujai!” 

10 Jadi igantungkon sidea ma si Haman bani tiang na 
dob pinajongjongni hinan bani si Mordahai. Dob ai 
mahombun ma ringis ni raja ai. 


Ilopas Raja Ahasveros Halak Jahudi 
Mangimbang Munsuh ni Sidea 


llanjar bani ari na sasada ai ibere Raja 
Ahasveros ma hubani Puangbolon Ester rumah 
ni si Haman, munsuh ni halak Jahudi ai. Si Mordahai 
pe bulih ma masuk hu lobei ni raja ai, ai domma 

ipatugah si Ester, naha partuturan ni si Mordahai hu 
bani. 

2 Dob ai ibuat raja ai ma tintin tokanni, na binuatni 
humbani si Haman, gabe ibere ma ai hubani si 
Mordahai, lanjar iangkat si Ester ma si Mordahai, 
mangopalai rumah ni si Haman. 

3 Dob ai iulaki si Ester ma use mangkatahon hatani 
hubani raja ai, manrogop ma ia hubani naheini 
anjaha ielek-elek ma ia marhasoman iluh, ase 
isundati raja ai partahi-tahion na jahat na binahen 
ni si Haman, halak Agagi ai, dompak halak Jahudi. 
4 Jadi isurdukkon raja ai ma tungkot omas harajaon 
ai hubani si Ester, gabe jongjong ma si Ester i lobei 
ni raja ai, 

3 anjaha nini ma, “Anggo dear ninuhur ni raja in, 
anjaha anggo jumpahan idop ni uhur ahu i lobeini, 
anjaha anggo bonar homa hata on bani raja in, 
anjaha rosuh uhur ni raja in mangidah ahu, mahua 
ibahen ma namin surat, manulak hata ni surat ni 
si Haman, anak ni si Hamedata, halak Agagi ai, na 
sinuratni ai laho mangagou halak Jahudi, na adong 
i sab nagori ni raja in. 

6 hi. sonaha ma panaronkonku  paidah-idah 
hamagouan, na mangonai hubani bangsangku? 
Sonaha ma panaronkonku paidah-idah parbois ni 
bangsangku?” 

1Dob ai nini Raja Ahasveros ma dompak 
Puangbolon Ester ampa dompak si Mordahai, 

halak Jahudi ai, “Tonggor ma, domma pala hubere 
rumah ni si Haman hubani si Ester, anjaha si 
Haman domma igantungkon bani hayu ai, halani 
sihol mardastangan ia bani halak Jahudi. 

8 Bulih do hanima mambahen surat pasal halak 
Jahudi barang sonaha na madear ninuhurnima 
ibagas goran ni raja in, anjaha itokan ma ai bani 
tintin ni raja in: ai surat, na dob sinurat ibagas goran 
ni raja in, anjaha itokan marhitei tintin tokan ni raja 
in, seng bulih mubah.” 

9 Jadi tarpio ma ijia juru tulis ni raja ai bulan tolu, 
ai ma bulan Siwan, ari dua puluh tolu. Jadi isurat 
sidea ma haganup romban hubani pangaturhon 
ni si Mordahai pasal halak Jahudi hubani kopala- 
kopala, panrajai ampa pambobai ni nagori-nagori 
hun India das hu Etiopia, saratus dua puluh pitu 
propinsi, bani ganup propinsi ibagas suratni ampa 
bani ganup bangsa ibagas sahapni, sonai homa 
hubani halak Jahudi ibagas suratni ampa sahapni. 
10 surat sidea ma ai ibagas goran ni Raja Ahasveros, 
lanjar itokan bani tintin tokan ni raja ai. Dob ai 
ipantongoskon ma surat ai marhitei suruhan siajak 
huda na lingkat-lingkat, na somal pinakei bani raja 
ai, na dob niajar humbani ianan ni huda ni raja ai 
hinan. 

11 Marhitei ai ilopas raja ai ma halak Jahudi, 
na adong bani ganup huta martumpu, laho 
martahankon hosah ni sidea, homa mansedahon, 

mamunuh ampa mangagou ganup hulanan 
parsinjata ni ganup bangsa atap nagori, na sihol 
mandorab sidea rap pakon dakdanak ampa 
parinangon ni sidea, sonai homa manrampas 
ugas-ugas ni sidea, 

12 bani sada ari bani sab nagori ni Raja Ahasveros, ai 
ma ari sapuluh tolu bulan sapuluh dua, bani bulan 
Adar. 

13 Salinan ni surat ai, na tinotapkon gabe paraturan 
bani ganup nagori ai, maningon tingtingkononkon 
do ai bani ganup bangsa, ase sirsir halak Jahudi bani 
ari na dob tinotapkon ai, laho manlawan munsuh ni 
sidea. 

14 la suruhan ai, na mangajak huda na lingkat- 
lingkat ai, na somal pinakei bani horja ni raja ai, 
mangolos ma sidea bingkat, iparentahkon raja ai, 
anjaha i huta Pamatang Susan do iluarhon parentah 
ai. 

15 Luar ma anggo si Mordahai hun lobei ni raja ai 
marpakeian harajaon humbani sitora na mahonda 
ampa kain linen alus, marsortali omas na banggal 
ampa marmantel kain linen na alus pakon sitora 
na gerger, anjaha ganup pangisi ni huta Susan 
marolob-olob anjaha marmalas ni uhur. 

16 Poltak ma anggo bani halak Jahudi haliharon, 
malas ni uhur, hasonangan ampa hamuliaon. 

17 Jadi bani ganup nagori ampa bani ganup huta 
hadasan ni hata ampa parentah ni raja ai, masa ma 

malas ni uhur ampa olob-olob i tongah-tongah ni 
halak Jahudi, pesta ampa ari malas ni uhur. Anjaha 
buei halak humbani bangsa na i nagori ai masuk 
Jahudi, ai sogop do biar dompak Jahudi bani sidea. 


Panlawanon ni Halak Jahudi 
Dompak Munsuh ni Sidea 


1 Bani bulan sapuluh dua, ai ma bulan Adar, 

bani ari sapuluh tolu bulan ai, bani ari 
pandalankonon bani hata ampa parentah ni raja ai, 
bani ari na niarapkon ni munsuh ni halak Jahudi 
manaluhon sidea (tapi balik gabe halak Jahudi 
manaluhon halak na magigi bani sidea), bani ari ai, 
2 martumpu-tumpu ma halak Jahudi ibagas huta 
ni sidea i sab nagori ni Raja Ahasveros, laho 
mardastangan bani halak na sihol mangagou sidea. 
Anjaha ise pe lang na tahan jongjong i lobei ni sidea, 
ai sogop do biar mangidah sidea bani haganup 
bangsa. 
3 Haganup kopala ni nagori-nagori ai ampa panrajai 
pakon haganup gamot ni harajaon ai mangurupi 
halak Jahudi, ai sogop do bani sidea biar dompak 
si Mordahai. 
4 Ai timbul do si Mordahai i rumah ni raja ai, anjaha 
sar do baritani bani haganup nagori ai, ai lambin 
dokah, lambin timbul do si Mordahai. 
= Jadi italuhon halak Jahudi ma ganup munsuh ni 
sidea ai marhitei podang, ibunuhi anjaha iagou ma 

sidea, sabonar rosuh ni uhurni do ibahen sidea 
hubani halak na mandomdomi sidea. 

6| huta Pamatang Susan pe ibunuh anjaha iagou 
halak Jahudi do lima ratus dalahi: 

7 ibunuh sidea do homa si Parsandata, si Dalpon, si 
Aspata, 

8 si Porata, si Adalia, si Aridata, 

9 si Parmasta, si Arisai, si Aridai pakon si Wayesata, 
10 3i ma na sapuluh anak ni si Haman, anak ni si 
Hamedata, munsuh ni halak Jahudi ai, tapi seng 
ikahua anggo ugas-ugas ni sidea. 

11 Lanjar bani ari na sasada ai das ma bilangan ni 
jolma na binunuh ibagas huta Susan hubani raja ai. 
12 Dob ai nini raja ai ma dompak Puangbolon Ester, 
“Domma ibunuh halak Jahudi i huta Pamatang 
Susan lima ratus dalahi, sonai homa anak ni si 
Haman na sapuluh ai. Aha gakni ibahen sidea i 
tanoh ni raja na legan in? Aha ope pangindoanmu? 
Maningon bereon do ai bam. Anjaha aha ope sihol 
ni uhurmu? Maningon pasaudon do ai!” 

13 Dob ai nini si Ester ma, “Anggo dear ninuhur ni 
raja in, sai ipalopas raja in ma age patar halak Jahudi 
na i huta Susan, mandalankon romban hubani 
parentah sisadari on. Nalopas ma ase igantungkon 
anak ni si Haman na sapuluh ai bani hayu.” 

14 Jadi ihatahon raja ai ma, ase ibahen sonai: 
ipadalan ma parentah i Susan, gabe igantungkon 
ma anak ni si Haman na sapuluh ai. 

15Age bani ari sapuluh ompat bulan Adar 
martumpu-tumpu do halak Jahudi na i huta Susan, 
anjaha ibunuhi sidea ma tolu ratus halak i Susan: 
tapi seng dais anggo tangan ni sidea bani ugas-ugas 
ni sidea. 

16 Ja halak Jahudi na legan ai, na i nagori ni raja ai, 
martumpu-tumpu do pagoluhkon hosah ni sidea, 
gabe seng tarkahua munsuh sidea, ibunuhi sidea 
ma pitu puluh lima ribu halak na mangkagigihon 
sidea, tapi seng dais anggo tangan ni sidea bani 
ugas-ugas ni sidea. 

17 Ai ma na masa bani ari sapuluh tolu bulan Adar, 
anjaha bani ari sapuluh ompat marsaran ma sidea, 
gabe ibahen sidea ma ai ari marpesta-pesta ampa 
marmalas ni uhur. 


Parmulaan ni Pesta Purim 


18 Tapi anggo halak Jahudi na i Susan martumpu- 
tumpu do ari sapuluh tolu ampa ari sapuluh ompat, 
anjaha marsaran ma bani ari sapuluh lima, gabe 
ibahen sidea ma ari ai ari marpesta-pesta ampa 
marmalas ni uhur. 

19 Halani ai anggo halak Jahudi na marianan i dusun- 
dusun, ari sapuluh ompat bulan Adar do ibahen 
sidea ari malas ni uhur, ari marpesta-pesta ampa ari 
bosar anjaha marsipiring-piringan do sidea bani ari 
ai samah sidea. 

20 Dob ai isuratkon si Mordahai ma na masa ai 
anjaha itongoskon ma surat-surat hubani halak 
Jahudi, na marianan bani haganup nagori ni Raja 
Ahasveros, na dohor sonai homa na daoh, 

21 'gho mamarentahkon bani sidea, ase marpesta 
sidea ganup bani ari sapuluh ompat ampa ari 
sapuluh lima bulan Adar, 

22 bahen ari pardingatan pasal hamonangan ni 
halak Jahudi marimbang munsuh ni sidea, ai bani 
ari ai do martukar pusok ni uhur gabe malas ni 
uhur ampa partangison gabe ari bosar; maningon 
bahenon ni sidea ma ari ai gabe ari marpesta-pesta 
ampa malas ni uhur, anjaha maningon marsipiring- 
piringan ma sidea samah sidea anjaha marsibere- 
bere bani halak na musil. 

23 Jadi iundukkon halak Jahudi ma mandalankon 
songon na dob pinungkah ni sidea ai, ampa songon 
na sinuratkon ni si Mordahai ai bani sidea. 

24 hi domma pala itahihon si Haman, anak ni si 
Hamedata, halak Agagi ai, munsuh ni ganup halak 
Jahudi ai, na sihol mangagou sidea: domma pala 
ipadalan tondung, ai ma Pur, sihol mamboiskon 
ampa manraseihon sidea: 

253i sanggah na masuk si Ester hu lobei ni raja 
ai, ibere raja ai ma surat parentah, ase tahi-tahi 
hamagouan, na pinadalanni dompak halak Jahudi, 
itulak ai mulak mangonai bani sidea sandiri, gabe 
igantung ma ia pakon anakni bani hayu. 

26 Halani ai do ase ibahen sidea goran ni ari ai Purim, 
mangihutkon goran Pur. Halani ai, domu hubani 
ganup na tarsurat ibagas surat ai, ampa na nididah 
ni sidea ibagas na masa ai, ampa na mangonai 
hubani sidea. 

27|totapkon anjaha iundukkon halak Jahudi ma 
sada aturan, bani sidea pakon ginompar ni sidea 
ampa halak na pasadahon dirini bani sidea, paboa 
na so bulih langgaron ni sidea ai, maningon marari 
bosar sidea sidua ari ai ganup tahun romban hubani 
hata ni surat ai ampa panorang na dob binuhul 
hinan. 

28 Anjaha maningon dingaton anjaha 
bosarhononkon ari ai bani ganup sundut, 
bani ganup rumah tangga, bani ganup nagori ampa 
huta, anjaha na so bulih do masab ari Purim on 
hun tongah-tongah ni halak Jahudi, anjaha na so 
bulih do maronti pardingatan bani ari on humbani 
ginompar ni sidea. 

29 Anjaha Puangbolon Ester pe, boru ni si Abigail, 
ibahen ma surat kuasa rap pakon si Mordahai, halak 
Jahudi ai, laho patoguhkon surat na paduahon ai 
pasal pesta Purim ai. 

30 [pantongoskon ma surat ai hubani haganup halak 
Jahudi, na marianan bani sisaratus dua puluh pitu 
propinsi ni nagori gomgoman ni Raja Ahasveros ai, 
marhasoman hata damei ampa hasintongan, 

31 ase ibosarhon sidea ari Purim on bani panorang 
na dob binuhul hinan, songon na dob tinitahkon 
ni si Mordahai, halak Jahudi ai ampa Puangbolon 
Ester bani sidea, anjaha songon na dob tinontuhon 
ni sidea bani sidea sandiri ampa bani ginompar ni 
sidea, pasal parpuasaon ampa partangison ni sidea 
ai. 

32 Parentah ni Puangbolon Ester patotapkon 
aturan-aturan ni pesta Purim on, anjaha isuratkon 
ma ai ibagas sada buku. 


Kuasa ampa Hasangapon ni si Mordahai 


10 1 Dob ai ipaporsankon Raja Ahasveros ma 
balasting sigalaron ni halak na marianan i 
darat ampa i tanoh na martopihon laut. 

2 Haganup hagogohon ampa kuasa ni 
pambahenanni ai, sonai homa  haganup 
hatimbulon pakon hasangapon ni si Mordahai, na 
pinadas ni raja ai hu bani, ai lang tarsurat do ai 
ibagas buku barita ari-ari ni raja-raja Madai ampa 
Persia? 

3 la si Mordahai, halak Jahudi ai, ia do wakil ni 
Raja Ahasveros; sangap do ia i tongah-tongah ni 
halak Jahudi, anjaha haudungan ni buei saninani, ai 
iporluhon uhurni do hadearan ni bangsani, anjaha 
sai hata damei do isahapkon bani ganup bangsani. 


Job 


Hadaulaton ampa Hadoharon ni si Job 


1 Adong ma sapari sada halak i tanoh Us, na 
margoran si Job: na daulat anjaha na bujur do 
paruhuran ni halak ai, sada halak sihabiari Naibata, 
anjaha ipadaoh do uhurni humbani hajahaton. 
2 Tubuh do bani pitu anak ampa tolu boru. 
3 Adong do bani pitu ribu biribiri, tolu ribu unta, lima 
ratus pasang lombu, ampa lima ratus pasang halode 
boru-boru, ambahni ai buei tumang jabolonni: 
ia do sisangapan humbani haganup halak na i 
hapoltakan. 
4Somal do anakni ai mambahen pesta i rumahni 
bei, marhorin-horin: isuruh sidea do homa mandilo 
botou ni sidea sitolu halak ai, laho mangan ampa 
minum rap pakon sidea. 
> Anjaha anggo domma salpu pesta ai, isuruh si Job 
ma mangalopi sidea, laho manguras sidea: ipagirah 
ma sogod puho, anjaha igalangkon ma galangan 
situtungon, domu hubani buei ni sidea ganupan. Ai 
ninuhur ni si Job do, “Atap na mardousa do anakkai, 
anjaha itundali Naibata ibagas uhurni.” Sonai ma 
tongtong ibahen si Job. 

Parlajouan na Parlobei 


6 Bani nasadari roh bei ma anak ni Naibata jongjong 
hu lobei ni Jahowa, anjaha sibolis ai pe roh do hu 
tongah-tongah ni sidea. 

7 Dob ai nini Jahowa ma dompak sibolis ai, “Roh 
hunja do ho?” Nini sibolis ai ma mambalosi Jahowa, 
“Roh hun paradou-adouan i tanoh ai, roh medang- 
edang, madou-adou hunjai.” 

3|hatahon Jahowa ma hubani sibolis ai, 
“Ipardiateihon ho do juakjuak-Ku si Job ai? Seng 
dong songonsi marparuhuran i tanoh ai, daulat, 
pintor, mabiar mangidah Naibata, anjaha ipadaoh 
do uhurni humbani hajahaton.” 

3 Nini sibolis ai ma mambalosi Jahowa, “Ai lang 
na marpambuat do pangkabiari ni si Job ai bani 
Naibata? 

10 hi lang iramotkon Ham do ia ampa rumahni 
inggot ampa haganup na dong bani? Horja ni 
tanganni pe itumpak Ham do manjadi, anjaha na 
dongni pe martambah doi tanoh ai. 

11Tapi porini idurdurhon Ham tangan-Mu laho 
mambuat haganup na bani ai, mintor buraanni do 
Ham torang-torang.” 

12 Dob ai nini Jahowa ma dompak sibolis ai, 
“Tonggor ma, ondos bani tanganmu ma ganup na 
bani ai, tapi seng bulih dais tanganmu anggo bani 

sandiri.” Dob ai luar ma sibolis ai hun lobei ni 
Jahowa. 

13 Dob ai bani na sadari, sanggah mangan anjaha 
minum anggur anak ampa boruni ai ibagas rumah 
ni sikahanan ai, 

14 roh ma sada suruhan marayak si Job, nini ma, 
“Maninggala do nongkan horbou ai, anjaha halode 
boru-boru ai manampal i lambungni. 

15Dob ai roh ma halak Seba mandorab sidea 
laho mangayob, anjaha itampuli do jabolon-jabolon 
ai bani podang; pitah ahu mando na maluah 
mamboan barita bamu.” 

16 Sanggah na mangkatahon ai ope ia, roh ma siluk 
halak na legan mangkatahon, “Madabuh do apuyni 
Naibata hun langit, anjaha bois do ipangan apuy ai 
biribiri ampa jabolon-jabolon ai; pitah ahu mando 
maluah mamboan barita bamu.” 

17 Sanggah mangkatahon ai ope ia, roh ma siluk 
halak na legan Mangkatahon, “Roh do halak Kasdim 
tolu hulanan, idorab sidea ma unta ai lanjar iboan, 
itampuli sidea do jabolon-jabolon ai, pitah ahu 
mando na maluah mamboan barita bamu.” 

18 Sanggah na mangkatahon ai ope ia, roh ma siluk 
halak na legan mangkatahon, “Tudu mangan pakon 
minum anggur do anakmu ampa borumu i rumah 
ni sikahanan ai. 

19 Jadi tonggor ma, roh ma halisungsung na 
marpuyuh-puyuh hun  halimisan  manondol 

suhi-suhi ni rumah na ompat ai, gabe idabuhi ma 
dakdanakmu ai lanjar matei, pitah ahu mando na 
maluah mamboan barita bamu.” 

20 Dob ai jongjong masi Job, irigati ma hiouni anjaha 
isuhur jambulan ni uluni; manrogop ma ia anjaha 
martonggo. 

21 Jadi ihatahon ma, “Talanjang do ahu luar hun 
boltok ni inangku, anjaha talanjang do ahu mulak 
use. Jahowa do na mambere, Jahowa do na 
mambuat, pinuji ma goran ni Jahowa.” 

22 [bagas haganupan ai seng mardousa si Job barang 
marhutuk ia bani Naibata. 


Parlajouan na Paduahon 


2 1 Dob ai bani na sadari use roh bei ma anak 
ni Naibata jongjong hu lobei ni Jahowa, anjaha 
sibolis ai pe roh do hu tongah-tongah ni sidea 
jongjong i lobei ni Jahowa. 

2 Dob ai nini Jahowa ma dompak sibolis ai, “Roh 
hunja do ho?” Jadi nini sibolis ai ma mambalosi 
Jahowa, “Roh hun paradou-adouan i tanoh ai, roh 
medang-edang hunjai.” 

3 Dob ai nini Jahowa ma dompak sibolis ai, “Domma 
ididah ho juakjuak-Ku si Job ai? Ai seng dong 
halak na marparuhuran songonsi i tanoh ai, daulat, 
pintor, sada halak na mangkabiari Naibata, anjaha 
ipadaoh do uhurni humbani hajahaton. Sai tong do 

ia marsijoloman hubani hadaulatonni, age pe iojur 
ho Ahu mangagousi, seng marhala.” 

4Dob ai nini sibolis ai ma mambalosi Jahowa, 
“Hulingkuling gantih ni hulingkuling. Sagala na dong 
bani jolma in ra do ia mambere gantih ni hosahni. 
"Tapi porini idurdurhon Ham tanganmu, laho 
manjamah holiholini ampa dagingni mintor 
buraanni do Ham torang-torang.” 

6 Dob ai nini Jahowa ma dompak sibolis ai, “Tonggor 
ma, ondos hubagas tanganmu ma ia, pitah hosahni 
ulang kahua.” 

7 Dob ai luar ma sibolis ai hun lobei ni Jahowa, gabe 
hona puru na parah ma si Job ai ibahen, hubani 
jampal ni naheini das humbani pakpak ni uluni. 

8 Dob ai ibuat si Job ma sanga-sanga mangkabusi 
dagingni, lanjar ihundulhon ma dirini ibagas abuan. 
9Dob ai nini parinangonni ai ma dompaksi, 
“Sai tong ope marsijoloman uhurmu bani 
hadaulatonmu? Burai ma Naibata, ase matei ho!” 
10 Tapi nini ma dompaksi, “Songon hata ni naboru 
na lontong do parsahapmu. Domma ijalo hita 
na matobu humbani Naibata, ia na mapaet seng 
jaloonta?” Ibagas haganupan ai seng mardousa si 
Job marhitei parsahapni. 


Tolu Halak Hasoman ni si Job na Roh Manorihsi 


11 Jadi dob ibogei hasoman ni si Job haganupan 
sitaronon na mangonai hubani ai, roh bei ma sidea, 

ganup humbani iananni bei, si Elipas hun Teman, si 
Bildad hun Sua ampa si Sopar hun Naama, anjaha 
manriah ma sidea laho hujai, laho manorih ampa 
mangapohisi. 

12 Jadi dob itatap sidea ia humbani na daoh, 
seng itanda sidea be ia, gabe ipagogoh sidea ma 
sorani tangis-tangis, iparrigat ma hiouni bei, anjaha 
ipasaburhon sidea ma orbuk dompak babou ampa 
bani uluni. 

13 Dob ai hundul ma sidea rap pakonsi i tanoh pitu 
ari pitu borngin dokahni, seng dong na marsahap 
pakonsi, halani ididah sidea parah ni sidageionni ai. 


Tangis-tangis ni si Job 


1 Dob sonai ibuha si Job ma pamanganni anjaha 
3 iburai ma ari partubuhni. 

2 Nini ma mangkatahon, 

3 “Masab ma lah namin ari partubuhku, ampa 
borngin ai na mangkatahon, 'Domma solat 
sada anak dalahi.” 

4 Golap ma lah, ari ai! Ulang ma namin ipindahi 
Naibata na i babou ai, barang marsinalsal 
panondang bani. 

5 Sai idorab hagolapan ampa halotiron ma namin 
ai. Sai irungkub hombun mangitom, anjaha 
isonggoti samon arian. 

6 Borngin ai, sai halotiron ma namin manrampas 
ai! Ulang ma namin marmalas ni uhur ai 

i tongah-tongah ni ari ni tahun, ulang ma 
namin masuk hira hubagas bilangan ni 
bulan. 

7 Borngin ai, borngin na lang martuah ma namin 
ai; ulang ma namin tarbogei sora olob-olob 
ijai. 

8 Sai hona papa ma namin ai ibahen sipapai ari, 
na mambotoh mamuhoi naga. 

9 Sai sogop ma namin bintang buha siang arini: 
tarpaima-ima namin bani na siang, tapi lang 
jumpahan, anjaha ulang ma namin ongga 
ididah sibalik huning, 

10 halani lang itutup labah ni partapaan bangku, 
anjaha lang iponopkon sitaronon hun 
matangku. 

11 Mase ma lang matei ahu tubuhkonsi, rotap 
namin mintor hosahku mandaratkonsi hun 
partapaan? 

12 Mase ma mintor sirsir abingan manjalo ahu, 
ampa adop gabe boi ahu minum? 

13 Ambit lang sonai namin, tibal ma ahu sonari 
marsaran, modom ahu marsonang-sonang, 

14 rapkon raja-raja ampa parkuasa ni dunia on, 
sipauli tugu bani dirini sidea, 

15 barang rapkon halak na sangap sibuei omas, na 
manggoki rumahni bani pirak. 

16 Barang mase ma lang ahu namin songon anak 
na lang gokan umur, na tinanomkon, songon 

na etek-etek na lang ongga mangidah na 
siang? 

17 (jai maronti ma halak parjahat oga-oga, ijai 
marsaran ma halak na bois gogohni. 

18 jai sonang ma halak na tartutup, lang 
tangaronni be sora ni mandur. 

19 jai sarupa do halak na etek pakon na banggal, 
anjaha mardeka do jabolon humbani tuanni. 

20 Mase ma ibere na siang bani halak na 
masombuh, pakon hagoluhan bani halak na 
marhoru? 

21Na siholan bani hamatean, tapi lang roh, 
na mangindahi ai lobih humbani halak 
sipindahi ponopan: 

22 halak na marmalas uhur, na marolob-olob 
tene, porini jumpahsi tanoman, 

23 mase ma ibere na siang bani halak na ponop 
dalanni, na dob hona rungga ibahen 
Jahowa? 

24 hi hoih-hoih do sipanganon siap ari bangku, 
anjaha tangis-tangisku mabaor songon bah. 

25 Ai na huhabiari, ai do sogop bangku, anjaha na 
huharusakkon, ai do mangonai bangku. 

26 Seng dong bangku damei, lang homa sonang 
ahu; seng dong parsaranan bangku, 
marrohan tong hasunsahan.” 


Job 4 1877 


Sahap ni si Elipas: Seng Dong 
na Marsitaronon, na So Marsalah 


4 1 Dob ai nini si Elipas, halak Teman ai ma 

mambalosi, 

2 “Anggo dong na marsahap dompak ham, sogam 
do uhurmu? Tapi ise ma na mangasup 
mangorom marsahap? 

3 Tonggor ma, buei ma halak na dob niajaranmu, 
anjaha ipargogohi ham do tangan na galek. 

4 Halak na jomba ipajongjong ham do marhitei 
hatamu, anjaha nahei ni halak na 
rebad-rebad ipatoguh ham do. 

> Tapi nuan dob mangonai on bamu, gabe 
mandolei ham: dob mangonai on bamu, 
gabe gamang ham. 

6 Ai lang biarmu dompak Naibata hatengeran ni 
uhurmu, anjaha habonaran ni langkahmu 
pangarapanmu hinan? 

7 Dingati ham ma, nantigan ma ongga magou 
halak na so marsalah? Barang ija ongga 
masab na pintor maruhur? 

8 Songon na dob huidah, halak sitinggalahon 
hajahaton ampa sitidahkon hamagouan, ai 
do pariamaonni. 

9 Mogap do sidea ibahen hosah ni Naibata, 
anjaha bois sidea ibahen panompul ni 
ringisni. 


Job 4 1878 


10 Paraum ni singa, sora ni singa panoroh, ipon ni 
singa poso-poso, iropangi do. 

11 Magou do singa halani hurang sorohan, anjaha 
anak ni singa boru-boru merap do. 

12 Roh do bangku hata, sipsip, anjaha ijalo 
pinggolhu do husipni ai. 

13 Sanggah mamingkir-mingkiri alatan borngin, 
sanggah rengesni modom jolma, 

14 sogop ma bangku biar pakon gobir, na 
mambahen hitir ganup holiholingku. 

15 Montas do sada Tonduy hun lobeihu: 
manimbor ma ambulu ni badanku. 

16 Soh ma ia, tapi seng tartandai ahu rupani. 
Dong do na jongjong i lobeihu, anjaha 
hubogei ma sora na husip-husip: 

17 Mintor boi ma sahalak jolma pintor i lobei ni 
Naibata? Mintor boi ma sada dalahi pansing 
i lobei ni Sitompasi? 

18 Tonggor ma, gari bani juakjuak-Ni seng tenger 
uhurni, anjaha bani malekat-Ni ididah 
hakahouon, 

19 samintolah ma bani jolma na marianan ibagas 
rumah tanoh halampung, na marbona 
humbani orbuk, na boi pisatkonon songon 
ngitngit? 

20 Holangkolang ni sogod pakon bodari iagou, 
iropuki sidea; magou do sidea sadokah ni 
dokahni, seng dong na mansahapkon. 


Job 4-5 1879 


21 Ai lang, anggo iparreong ma lampolampo ni 
goluh ni sidea, matei ma sidea, tapi seng 
ibagas hapentaran.” 


Sahap ni si Elipas (Sambatni) 


5 1 “Dilo ham ma, adong do na sihol mambalosi 
ham? Hubani ise, humbani halak na pansing 
ai sihol mangadu-adu ham? 

2 Tongon, pandoleianni do mamunuh halak na 
oto, anjaha simburu do pamatei halak na 
bodoh. 

3 Huidah do halak na oto manjulur uratni, tapi 
sompong melus iananni. 

4 Daoh do anakni humbani hatuahon, hona 
dogei-dogei sidea i horbangan, anjaha seng 
dong na paluahkon sidea. 

> Halak na loheian do mangankon na sinabini, 
gari hun tongah-tongah ni rungga-rungga 
ibuat do ai: anjaha halak na horahan do 
manginum na dong bani. 

6 Ai seng humbani orbuk roh ni hasedaon, anjaha 
seng humbani tanoh roh ni hasunsahan. 

7 Tapi jolma do na manubuhkon sitaronon, 
songon dilah ni apuy habang dompak datas. 

8 Porini ahu, Naibata do hupindahi, hubani 
Naibata do ondoskononku parniahapanku. 


Job 5 1880 


9 Ia do sibahen pambahenan na banggal na 
so tarpareksa, ampa halongangan na so 
tarhira. 

10 la do sibere udan hu tanoh in, anjaha la do 
sitongos bah hu juma. 

11 |a do na patimbulhon halak na musil, anjaha 
na mangangkat hu hatuahon halak na pusok 
uhur. 

12 la do parsedahon tahi-tahi ni siparakal-akal, 
gabe seng manjadi hinorjahon ni tangan ni 
sidea. 

13 la do manangkap halak na pentar ibagas akal 
ni sidea sandiri, ibahen soya tahi-tahi ni 
siparakal-akal. 

14 Dorabon ni na golap do sidea arian, 
anjaha dadap-dadap sidea arian songon 
borngin-borngin. 

15 Tapi ipaluah do halak na maetek humbani 
podang, anjaha halak na musil humbani 
tangan ni halak na gogoh. 

16 Gabe marpangarapan ma halak na galek, tapi 
ipasip do halak parjahat. 

17 Tonggor ma, martuah ma jolma na niajar 
ni Naibata, halani ai ulang ma teoskon 
pinsang-pinsang ni Sitimbulan in! 

18 la do mangugahi, lanjar la do mambaluti: 
la do mambogbog, lanjar tangan-Ni do 
pamalumkon. 


Job 5 1881 


19 Onom hali ho tarsosak, Ia do paluahkon 
ho: papituhalihon seng mangonai be 
hamagouan bam. 

20 Sanggah lohei, Ia do paluahkon ho humbani 
hamatean, sanggah porang, humbani kuasa 
ni podang. 

21 Ondingan-Ni do ho humbani lonsing-lonsing 
ni dilah, anjaha seng pala habiaranmu 
hasedaon porini pe roh. 

22 Tawa do ho mangidah hasedaon ampa lohei, 
anjaha seng pala habiaranmu binatang na i 
tanoh in. 

23 Ai ibagas padan do ho pakon batu nai talun, 
binatang na i harangan pe mardamei do 
pakon ho. 

24 Jadi botohonmu ma, ibagas hasonangan do 
lampolampomu: anjaha anggo ipareksa ho 
alamanmu, aha pe lang dong na magou. 

25 Botohonmu do homa, lambin gargarni do 
dakdanakmu, anjaha ginomparmu songon 
suan-suanan na itanoh in. 

26 Palobei sayur matua do ho ase surukonmu 
tanoman, songon omei na sinopouhon bani 
panorangni. 

27 Tonggor ma, sonai ma domu hubani 
pamareksaannami! Tangar ma ai, anjaha 
paratei-ateihon ma!” 


Job 6 1882 


Balos ni si Job 


Hiranan Ia Mangidah Hasomanni 


1 Dob ai nini si Job ma mambalosi, 

6 2 “Ah, ambit tangkas ma namin itimbang 
pusok ni uhurhu, anjaha ganup sitarononku 
itibalhon bani timbangan! 

3 Ra boratan ma ai nuan humbani horsik na i 
topi ni laut, halani ai do ase lepak-lepak 
parsahapku. 

4 Ai marpantikan do bangku panah ni Pargogoh 
Na So Tarimbang in, ionsop tonduyhu do 
bisani; songgot-songgot ni Jahowa marodor 
manunsahi ahu. 

> Tumaram ma marlingik halode harangan anggo 
sungkup do poyon-poyon sampalonni? 
Barang marumboh lombu anggo sungkup 
do gagatonni? 

6 Mintor tarpangan ma na so mardai lang pala 
margaram? barang mardai do silopak ni 
tolur? 

7 Magigi do ahu manjamah ai: songon sipanganon 
na maginei do ai bangku. 

8 Ah, sai jumpah ma namin na hupindo, anjaha 
ibere Naibata ma namin sura-surangku. 


Job 6 1883 


9 Ambit marosuh ma namin uhur ni Naibata 
manropuki ahu, anjaha idurdurhon 
tangan-Ni manrotapkon hosahku! 

10 Na boi gabe apoh-apoh bangku, anjaha 
marolob-olob ope ahu ibagas na maborit 
na so maralang-alang, ai ma, halani seng 
huparnalang hata ni Na Mapansing in. 

11 Ai aha ope gogohku, ase mangarap ope ahu? 
Anjaha aha ope siarapkononku, ase boi 
marsabar ni uhur ahu? 

12 Ai doskon gogoh ni batu gogohku, barang 
tombaga angkulangku? 

13 Tongon, seng dong be pangurupion bangku, 
anjaha na boi haluahon bangku domma 
mandaoh humbangku. 

14 Halak na lang padalan holong atei bani 
hasomanni, ai ma na manalduskon biar 
dompak Pargogoh Na So Tarimbang in. 

15 Seng hatengeran saninangku, ai songon bah 
etek, songon bah na marbanggal do sidea, 

16 hah na gombur ibahen es, anjaha salju mabaor 
malala hubagas: 

17 na marsik sanggah logo ni ari, anjaha anggo 
milas ari horah do iananni. 

18 Marlegot-legot do pardalanni, laho hu 
halimisan, lanjar magou. 


Job 6 1884 


19 Manatap-natap do kafilah na hun Tema 
dompak jai, anjaha saudagar na hun Seba 
mangarap hunjai. 

20 Hiranan do sidea bani pangarapan ni sidea ai, 
roh sidea hujai, gabe tarbador do sidea. 

21 sih hujai do hanima nuan bangku, ididah 
hanimahonsi otik na majangin mabiar ma 
hanima. 

22 Ongga huhatahon, “Bere otik bangku?” Barang, 
“Boan hanima siluah bangku humbani 
artanima?" 

23 Barang, 'Paluah ma ahu humbani tangan 
ni sipanunsahi?' Barang, ‘Tobus ma ahu 
humbani tangan ni sipangunsagahkon 
gogoh?” 

24 Ajari hanima ma ahu, ase sip ahu; patugah 
hanima bangku, ija ahu kahou. 

25 Margogoh tumang do hata hasintongan. Tapi 
aha ma arti ni hutuk-hutuknima in? 

26 Ai na sihol maminsang parsahapan do 
uhurnima? Doskon logou do hiraon sahap ni 
sada halak na marpandoleian? 

27 Dakdanak na tading maetek pe ra do hanima 
marruji-rujihon, sonai homa manjualhon 
hasomannima pe. 

28 Ai pe, dompakkon hanima ma ahu; ai seng ra 
ahu marladung i lobeinima. 


Job 6-7 1885 


29 Parimbagaskon hanima ma, ulang masa na so 
pintor. Nai ma, parimbagaskon hanima ma, 
totap do hapintoronku. 

30 Ai adong na lepak bani dilahku? Mintor seng 
ma nani ibotoh pamanganku mangahap na 
ija na salah?” 


Sambat ni Balos ni Si Job 


Borat ni Goluh on 


1 “Ai lang borat do horja ni jolma i tanoh on, 
7 anjaha lang songon ari-ari ni sada halak 
gajian do ari-arini? 

2 Songon jabolon na mangindo marlinggom- 
linggom, songon sada gajian na 
paima-imahon gajini, 

3 sonai do itontuhon bangku bulan hamagouan, 
anjaha borngin hangaluton do ipasirsir 
bangku. 

4 Anggo laho modom ahu, ningku do, “Antigan pe 
ahu puho? Tapi borngin ai pe ngolngol do, 
loja ahu, marguling-guling ahu das bani na 
siang ari. 

5 Bingaon anjaha lingkorangan badanku ganup, 
maripos-ipos hulingkulingku, dob ai malala 
use. 


Job 7 1886 


6 Podasan do habang ari-aringku ase tuldak, 
anjaha magou-magou sonin, seng dong 
siarapkonon. 

7 Ingat ma, sahali tumang do goluhkon: seng 
idahon ni matangku be na madear. 

8 Panonggor ni na manorih ahu, seng be idahonni 
ahu, pindahan ni panonggormu ma ahu, 
hape seng ijin be ahu. 

9 Songon hombun na habang lanjar salpu, sonai 
do halak turun hu nagori toruh, seng 
tarbahensi tangkog be hunjai. 

10 Seng anjai mulak be ia hu rumahni, seng 
itandai iananni be ia. 

11 Ai ma ase seng tartutup ahu pamanganku, 
marsahap uhurhu halani hasosakan ni 
uhurhu, tangis uhurhu halani hasosakan ni 
tonduyhu. 

12 Ai laut ahu barang naga, ase ibahen Ham na 
marjaga ahu? 

13 Anggo ihatahon uhurhu, “Apeihu ma na 
mangapoh ahu, podomanku pahampung 
orong-orongku, 

14 jadi isonggoti Ham do ahu marhitei nipi, anjaha 
mabiar ahu ibahen marhitei panonggoran, 

15 gabe dearan huahap mandolos, dearan matei 
ase paboan-boan sitaronon on. 


Job 7-8 1887 


16 Domma sobalan ahu, seng sihol be ahu 
manggoluh lalab; paluah ma ahu, ai doskon 
sahali marhosah do ari-aringku. 

17 Ai aha ma namin jolma in, ase pala patimbulon- 
Mu ia, anjaha pardiateihonon-Mu ia? 

18 [parayak Ham do ia ganup sogod, anjaha ganup 
tongkin ilajou Ham ia. 

19 Sadiha dokah on, ase padaohon-Mu 
panonggor-Mu humbangku, anjaha 
paluahon-Mu ahu, ase sompat ahu 
mamondut tijurhu? 

20 Anggo mardousa ahu, aha ma tarbahen ahu 
dompak Ham, alo Sijaga manisia? Mase 
ma ahu ibahen Ham gabe sitembakonmu? 
Mase ma gabe siporsanon ahu, Bamu? 

21 Mase ma lang isasap Ham panlanggaronku, 
anjaha ibuat Ham hajahatonku? Ai 
laho modom ma ahu hubagas tanoh: 
pindahanmu ma ahu, tapi lang ijin be ahu. 


” 


Sahap ni Si Bildad 


Sintong do Uhum ni Naibata 


1 Dob ai nini si Bildad na hun Sua ma 
8 mambalosi, 
2 “Sadia dokah on nunutonmu sonai marsahap, 
anjaha songon logou madoras parsahap ni 
pamanganmu? 


Job 8 1888 


3 Mintor ra ma Naibata papeol uhum? Barang ra 
ma Pargogoh Na So Tarimbang in papeol 
hapintoron? 

4 Anggo mardousa anakmu dompak-Si, jadi 
ihonahon ma bani sidea hajahaton ni sidea 
ai. 

> Anggo ra ho mangindahi Naibata, anjaha 
mangindo idop ni uhur ho humbani 
Pargogoh Na So Tarimbang in, 

6 anggo pitah uhurmu anjaha bonar, sai hehe do 
la manatap ho, pasuangon-Ni do use ianan 
ni hapintoronmu. 

7 Age pe etek pamungkahanni, sai banggal 
tumang do hadoharonmu bani ujungni. 

8 Mahua papangkei ma sundut na basaia, anjaha 
pardiateihon ma podah na jumpah ompung 
ni sidea. 

3 Ai jolma sinantuari do hita, seng dong na 
binotohta, anjaha halinoh tumang do 
ari-arinta i tanoh on. 

10 Ai lang sidea do siajari ho, na patugahkon bam, 
anjaha na manluarhon hata podah hun 
bagas uhur ni sidea? 

11 Tumaram ma tubuh arung-arung, anggo lang 
adong paya-paya? Mintor tarbahen ma 
dulas ganjang poyon-poyon bah, anggo seng 
dong bah? 


Job 8 1889 


12 Sanggah martumbor ope, lape isabi, tapi melus 
do ai, parlobei humbani poyon-poyon na 
legan. 

13 Sonai do dalan ni ganup na mangkalupahon 
Naibata, maningon magou do pangarapan 
ni halak parjahat. 

14 Mapuntar do hatengeran ni uhurni, doskon 
asar ni lawah-lawah do pos ni uhurni. 

15 Mangunsandei ia bani rumahni, hape seng 
tahan jongjong ia, marsijoloman ia hujai, 
hape seng totap. 

16 Gok gotah do ia namin ibagas milas ni mata ni 
ari, anjaha manggargar dangkahni i babou 
ni pohonni. 

17 Manjulur do andorni bani timbunan batu, 
anjaha itolpusi longkit-longkit ni batu. 

18 Tapi anggo niruntun ia humbani iananni, 
parnalangonni ai ma ia, nini, “Seng ongga 
huidah ho.” 

19 Tonggor ma, ai ma olob-olob ni goluhni, anjaha 
humbani orbuk ai martumbor use halak na 
legan. 

20 Tonggor ma, seng tumaram ambungkonon ni 
Naibata halak na daulat maruhur, barang 
tumpakon-Ni tangan ni parjahat. 

21 Gok tawa do use pamanganmu bahenon-Ni, 
anjaha bibirmu gok parolob-oloban. 


Job 8-9 1890 


22 Pailaon-Ni do halak na marsogam ni uhur bam, 
anjaha boiskonon-Ni do lampolampo ni 
parjahat.” 


Balos ni si Job Bani si Bildad 


Seng dong Atap Ise na Pintor i Lobei ni Naibata 


1 Dob ai nini si Job ma mambalosi, 

9 2 “Torang do hubotoh, sintong do sonai: anjaha 
sonaha ma tarbahen jolma in pintor i lobei 
ni Naibata? 

3 Anggo mardabuh-dabuh uhurni pakon-5i, 
humbani na saribu, sahali pe lang mangasup 
ia mambalosi-Si. 

4 Paruhur na pentar do Ia, anjaha surung Bani 
hagogohon. Ise ma na pahengkeng uhurni 
dompak-Si lanjar boi marsonang-sonang? 

> la do na paosor dolog, seng ibagas botoh ni 
sidea. la do na pabalikkon ai ibagas ringis-Ni. 

6 Ja do na mambahen rebad tanoh on humbani 
jananni, meleng-eleng tiang partunggulni. 

7 Ia do na marsahap hubani mata ni ari gabe 
seng poltak, anjaha ihurung do bintang 
marhasoman tokan. 

8 Ia sandiri do na paherbang langit, anjaha 
mardalan la i atas gilumbang ni laut. 


Job 9 1891 


3 Ia do na manjadihon bintang pariama pakon 
bintang sidongdong, bintang hala pakon 
bintang pardangsina. 

10|3 do na mambahen habanggalon na so 
tardadap, ampa tanda halongangan na so 
tarbilangi. 

11 Tonggor ma, la montas hun lambungku, tapi 
lang huidah, la lopus hun lobeihu, tapi lang 
huahapkon. 

12 Anggo la manontapkon, ise ma na boi 
mangolati? Ise ma na pag mangkatahon 
Bani, “Aha do na binahe-Mu in?” 

13 Seng ra Naibata pahombunkon ringis-Ni, 
manombah do age siurupi si Rahab Bani. 

14 Sonaha ma boi balosanku Ia, tarpilihi ahu ma 
hata sibaloskononku Bani? 

15 Age pe pintor ahu, seng tarbalosi ahu Ia, 
maningon mangindo holong ni atei ahu 
humbani Siuhum ahu. 

16 Anggo dilo-dilo ahu, anjaha itangihon ahu, 
lanjar seng iparhatongon uhurhu, na dob 
tinangihon-Ni ai sorangku. 

17 Ai iropuki do ahu marhitei habahaba, anjaha 
ipabuei ugahku seng marhala, 

18 seng ilopas ahu pahosahkon, tapi ibosuri do 
ahu bani hapaeton. 


Job 9 1892 


19 Anggo pasal sigogohan do, la ma ai: 
anggo pasal uhum do, ise ma na boi 
mangaduhon-Si? 

20 Age pintor ahu, pamanganku sandiri do 
mamapai ahu; age pe lang marsalah ahu, 
dong do tong na simbei tuduhkonon-Ni. 

21 Seng dong pamandangon ahu: seng masuk 
hira bangku hosahku, sobalan ma ahu bani 
goluh on. 

22 Dob do hape ganup, halani ai ningku do, 

“Rap imasabkon do na so marpipot ampa 
siparjahat.” 

23 Anggo sompong lonsing-lonsing-Ni mamunuh, 
tawa do la mangidah pandoleian ni jolma na 
so marpipot. 

24 Domma iondoskon tanoh on bani tangan ni 
parjahat, ipapitung do mata ni panguhumni, 
anggo seng la mambahen ai, tor ise ma? 

25 Dorasan do ari-aringku salpu humbani 
siparlintun, habang do ai, seng sampang 
mangidah hadoharon. 

26 Podas do ai salpu songon solu hotang, songon 
haluhuy na manangkis sorohanni. 

27 Anggo huhatahon, “Hulupahon ma 
hasombuhonku, hupadaoh ma posi ni 
bohingku, minar ma bohingku!' 


Job 9-10 1893 


28 Mintor bajoraon ma ahu halani sitarononku, 
halani hubotoh, seng tumaram seng 
marpipot ahu hatahononmu. 

29 Siparsalah do ahu, mase ma anggo sonai 
nunutonku loja soya-soya? 

30 Age pe huparidi diringku bani salju, anjaha 
hupaborsih tanganku marhitei sabun, 

31 ysobkonon-Ni do ahu hubagas rawang, anjaha 
magigi pakeianku mangidah ahu. 

32 Ai seng jolma la songon ahu, gabe tarbalosi ahu 
la, gabe rap hanami laho hu paruhuman. 

33 Seng dong sipanolahi i tongah-tongahnami, na 
mangampeihon tanganni bennami na dua. 

34 Sai ipadaoh ma namin humbangku simambu- 
Ni, anjaha songgot-songgot-Ni ulang 
ipambibiari ahu, 

35 ase boi ahu marsahap Bani, seng pala mabiar: 
tapi seng sonai ope ahu nuan, lang tenger 
uhurhu. 


Balos ni si Job hubani si Bildad: Aha do Nani 
Sura-sura ni Naibata ase Buei Sitaronon? 


10 1 “Domma sobalan ahu bani hagoluhan on: 
hupapuas ma tangis-tangisku, marsahap 
ibagas hapaeton ni tonduyhu. 
2 Hatahononku ma hubani Naibata, “Ulang ma 
papai Ham ahu! Pabotohkon Ham ma 
bangku, mase ma gilaan-Mu ahu? 


Job 10 1894 


3 Ai marguna do Bamu, ase mangarsik-arsik Ham, 
ase ibuang Ham jadi-jadian ni tangan-Mu, 
tapi itumpaki Ham riah ni halak parjahat? 

4 Tor parmata songon jolma ma Ham? Tor songon 
pangidah ni manisia do pangidang-Mu? 

5 Tor songon ari-ari ni manisia simatei-matei ma 
ari-ari-Mu, barang bilangan ni tahunmu 
doskon tahun ni sada halak dalahi, 

6 ase sonai pangindahi-Mu bani salahku, anjaha 
ipareksai Ham dousangku, 

7 age pe domma ibotoh Ham hinan seng parjahat 
ahu, anjaha seng dong halak na boi 
paluahkon ahu hun tangan-Mu? 

8 Domma itompa anjaha ijadihon tangan-Mu 
ahu, gok jengesni, tapi sonari sihol 
parsedaon-Mu ahu? 

9 Dingat Ham ma na dob binahen-Mu ai ahu 
humbani tanoh halampung, anjaha 
paulakon-Mu ma ahu use gabe orbuk? 

10 hi lang domma iuseihon Ham ahu songon 
dadih, anjaha songon dadih nialhotan ahu 
ibahen Ham? 

11 thioui Ham do ahu bani hulingkuling pakon 
sibuk, anjaha isirat Ham ahu marhitei 
holiholi ampa urat-urat. 

12 layak-layakkon Ham do bangku goluh ampa 
idop ni uhur, anjaha iramotkon panatap-Mu 
do ahu. 


Job 10 1895 


13 Tapi iponopkon Ham do on ibagas uhur-Mu, 
hubotoh sonon do sura-sura-Mu: 

14 Anggo mardousa ahu, iingat Ham do ai, 
anjaha seng paluahon-Mu ahu humbani 
hajahatonkai. 

15 Anggo marsalah ahu, magou ma ahu! Anggo 
pintor ahu, seng tarpadurgak ahu ulungku, 
ai domma gok habadoron ahu, paidah-idah 
sitarononku. 

16 Porini pe na padurgak, mintor dorabon-Mu 
do ahu songon singa, anjaha ulakan-Mu do 
patuduhkon kuasa-Mu bangku. 

17 Mardapot-dapot saksi-Mu idilo Ham 
manalahkon ahu, anjaha ipaganda Ham 
ringis-Mu dompak ahu; iparoh Ham do bala 
mandorab ahu. 

18 Mase ma padaraton-Mu ahu hun partapaan? 
Mase ma lang mintor rotap hosahku, ase 
ulang dong mata na mangidah ahu? 

19 Doskon halak na so ongga adong do ahu, na 
mintor iusung hun partapaan hu tanoman. 

20 Ai lang otik do ari-ari ni goluhku? Mahua 
paturut Ham ma ahu, ase boi marmalas ni 
uhur ahu tongkin, 

21 paima laho ahu, anjaha seng sinmulak-mulak 
be, hu tanoh na golap anjaha na lotir, 

22 hu nagori na lotir anjaha na geor, na lihar ijai 
doskon na golap.” 


Job 11 1896 


Marsahap si Sopar 


Ipaunduk si Job ma namin Dirini i 
Lobei ni Naibata Sibotoh Haganup 


1 1 1 Dob ai nini si Sopar, halak Naama ai ma 
mambalosi, 

2 “Mintor lang ma balosan halak sibuei sahap, 
anjaha tumaram ma pintor halak sihertep 
bibir? 

3 Mintor boi ma sahap-sahapmin pasip halak, 
anjaha manrehei hape seng dong na 
pabador ho? 

4 Nim do, “Pitah do podahku, anjaha bujur do ahu 
i lobei-lobei-Mu.' 

3 Tapi tene, ambit marsahap ma namin Naibata, 
ibuha namin pamangan-Ni dompak ho, 

6 anjaha ipatugah bam rusia ni hapentaran-Ni, 
ai ipaganda ai do pangarusion. Botoh ma, 
na marpangulaki ope uhur ni Naibata bam 
pasal hajahatonmu. 

7 Mintor tardadap ho ma rusia ni Naibata? Mintor 
tararusi ho ma hagokdearon ni Pargogoh Na 
So Tarimbang in? 

8 Gijangan do ai ase langit, aha ma boi ibahen 
ho? Bagasan do ai ase nagori toruh, aha ma 
ibotoh ho? 


Job 11 1897 


9 Ganjangan do sibar-sibar-Ni humbani tanoh on, 
anjaha bolagan humbani laut. 

10 Anggo montas Ia laho manrantei, anjaha 
idilo hu paruhuman, ise ma na boi 
manlanglangi-Si? 

11 Aj itandai do halak sipakulah-kulah, ididah 
hajahaton, seng pala lobei ipareksa. 

12 Ai boi do halak na lontong dapotan uhur, atap 
anak ni halode salih gabe jolma? 

13 Anggo ipasirsir ho uhurmu, anjaha ipaherbang 
ho tanganmu dompak-Si 

14 (anggo adong hajahaton ibagas 
tanganmu, padaoh ma ai, anjaha 
ulang paturut hagedukon marianan ibagas 
lampolampomu), 

15 ijai ma tarbahen ho padirgak bohimu, seng 
pala bador, totap ma uhurmu, anjaha seng 
marhabiaran. 

16 lupa ma ho bani sitarononmu: songon bah na 
dob salpu mabaor, pardingatmu ijai. 

17 Jadi siangan ma goluhmu humbani tongah ari, 
hagolapanni ai, songon golap sogod-sogod 
hansa. 

18 Martenger ni uhur ma ho, ai adong do 
pangarapanmu, dob mangkawah ho inggot, 
sonang ma ho modom. 


Job 11-12 1898 


19 Patibalonmu ma dirimu, seng dong na 
mambibiari, anjaha buei ma halak na 
mangindahi holong ni atei bam. 

20 Tapi horlom do mata ni halak parjahat, 
seng dong haporusanni: sada mando 
pangarapanni, ai ma rotap ni hosahni. 


Balos ni si Job 


12 1 Dob ai Nini si Job ma Mambalosi, 

2 “Nai ma tongon, hanima ma tongon na 
sintong, anjaha rap pakon hanima masab 
hapentaran. 

3 Ahu pe paruhur do usih songon hanima: seng 
pala talu ahu marimbang hanima. Ise ma na 
so mambotoh na sonai ai? 

4 Gabe sipartatawaan do ahu bani huan-kuanku, 
ahu sidilo Naibata, na bonar anjaha na 
daulat maruhur. 

3 Mapas do tongon uhur ni halak na mardohar 
mangidah halak na masombuh, anjaha 
ijullakkon ope halak na sihol tarlandit 
naheini. 

6 Mardamei-damei do lampolampo ni halak 
panrampok, anjaha sonang do halak 
na pagajag-gajag ringis ni Naibata, na 
mamboan naibatani ibagas tanganni. 


Job 12 1899 


7 Mahua sungkun ma namin pinahan, ase 
sidea mangajari ho; manuk-manuk na i 
awang-awang, ase sidea patugahkon bam. 

8 Atap parsahapkon namin binatang na i tanoh, 
ase ai mangajari ho, ampa dengke na ibagas 
laut patorangkon ai bam. 

9 Ise ma na so mambotoh pasal haganupan ai, 
paboa tangan ni Jahowa do sijadihon ai? 

10 ibagas tangan-Ni do hosah ni sagala na 
manggoluh, pakon tonduy ni sagala jolma. 

11 Aj lang pinggol do na mananda hata, anjaha 
langit-langit mandai sipanganon? 

12 Bani halak na matua do jumpah hapentaran, 
anjaha pangarusion bani halak siganjang 
umur. 

13 Bani Naibata do hapentaran pakon hagogohon, 
Bani do uhur pakon pangarusion. 

14 Tonggor ma, anggo Ia manrumbakkon, seng 
be tarpauli, anggo itutup sada halak, ise pe 
lang na boi paluahkon. 

15 Tonggor ma, anggo ijolomi bah, marsik do, 
anjaha anggo ipaluah ai, maseda tanoh 
ibahen. 

16 Bani do hagogohon pakon hapentaran, 
la do sibotoh halak na kahou ampa na 
pakahouhon. 

17 Ipalaho do parkuasa ni harajaon mangambei, 
anjaha maoto panguhum ibahen. 


Job 12-13 1900 


18 |tanggali do gari ni raja-raja, anjaha iranteihon 
do rantei bani binongei ni sidea. 

19 'palaho do malim mangambei, anjaha 
idabuhkon siparkuasa. 

20 Ipadaoh do hapandeian marsahap humbani 
halak na hinatengeran, anjaha ibuat do uhur 
humbani halak na matua. 

21 juseihon do hahirion bani na sangap-sangap, 
anjaha itanggali do gondit ni halak na gogoh. 

22 Ipatalar do na ponop ibagas hagolapan, anjaha 
iboan hubani haliharon na lotir ni na lotir. 

23 [patimbul do bangsa-bangsa, dob ai iagou use: 
ipararat bangsa-bangsa, dob ai ipalaho use. 

24 Ibuat do uhur humbani pambobai ni bangsa i 
tanoh on, anjaha ipakahou sidea i halimisan 
na so adong dalan. 

25 Dadap-dadap do sidea ibagas hagolapan na 
lang marhaliharon, anjaha rebad-rebad 
sidea songon halak na mabuk. 


Balos ni si Job hubani si Sopar 


londoskon si Job Langkahni bani Naibata 


13 1 “Tonggor ma, haganup ai domma ididah 
matangku, domma ibogei pinggolhu, anjaha 
jarusi do ai. 
2 Aha na binotohnima, ai pe hubotoh do, seng 
talu ahu marimbang hanima. 


Job 13 1901 


3 Tapi sihol do ahu marsahap pakon Pargogoh Na 
So Tarimbang in, anjaha sihol do uhurhu 
marsisungkunan pakon Naibata. 

4 Anggo hanima, ladung do ibahen hanima 
palemes-lemeskon, panambari na so 
marguna do hanima ganup. 

5 Dearan hanima namin sip, ai ma gabe 
hapentaran bannima. 

6 Tangar hanima ma hatoranganku, anjaha 
pardiateihon hanima ma panlawanan ni 
bibirhu. 

7 Mintor sahapkononnima ma na so sintong, laho 
mangapiti Naibata? Anjaha hatahononnima 
ma sipaoto-oto, laho mangkombari-Si? 

8 Sihol hampit Naibata hanima, anjaha hanima 
marnagodangkon pahara-Ni? 

9 Mintor tumaram ma sonang hanima anggo 
ipareksa hanima? Barang tartipu hanima ma 
la, songon sada halak na manipu hasomanni 
jolma? 

10 Borat do panguhum-Ni bannima, anggo 
songon sipangapit-apiti hanima. 

11 Mintor lang ma songgotan ni hamuliaon-Ni 
hanima, anjaha biar dompak-Si manjombai 
hanima? 

12 Hata sipaingatnima ai, doskon abuan do ai: 
partahanannima ai, partahanan tanoh 
halampung. 


Job 13 1902 


13 Sip ma hanima anjaha palopas hanima ma ahu 
marsahap:, paturut roh bangku atap aha pe 
ai. 

14 Sihol boanonku do sibukku i holangkolang 
ni iponku, anjaha nahkononku tonduyhu 
ibagas tanganku. 

15 Tonggor ma, sihol bunuhon-Ni do ahu, seng 
dong siarapkononku: tapi sihol patidakonku 
do dalanku hu lobei-Ni. 

16 Age on hatuahon do bangku, na so bolas ai 
halak parjahat roh hu lobei-Ni. 

17 Tangar ma hatangku pangkei-pangkei, anjaha 
itangihon pinggolnima ma hatoranganku. 

18 Tonggor ma, domma sirsir hinan hatoranganku, 
anjaha hubotoh pintoran-Ni do ahu. 

19 Mintor adong ma na pag mangaduhon ahu, 
ase sip namin ahu anjaha matei? 

20 Pitah na dua pahara on ulang bahen Ham 
bangku, jadi seng ponopkononku be 
bohingku hun lobei ni bohi-Mu: 

21 Padaoh Ham ma tangan-Mu humbangku, 
anjaha ulang ma hirjaton ahu ibahen 
songgot-songgot-Mu. 

22 Dob ai dilo Ham ma ahu, sai balosanku do: atap 
lopas Ham ahu marsahap, anjaha balosi 
Ham ahu. 


Job 13-14 1903 


23 Sadiha ma gakni buei ni hajahatonku ampa 
dousangku? Pabotohkon Ham ma bangku 
panlanggaronku ampa dousangku. 

24 Mase ma ponopkonon-Mu bohi-Mu, anjaha 
ihira Ham ahu songon imbang-Mu? 

25 Sihol songgoton-Mu ope sada bulung ni hayu 
na matangtang, anjaha pardakdakon-Mu 
sada anggala ni omei na dob masak, 

26 ase ipaporsankon Ham bangku na mapaet, 
anjaha manginsonoh bangku hajahaton ni 
haposoonku, 

27 ase ibayangkon Ham naheihu, itulimati 
Ham ganup dalanku, anjaha ibahen Ham 
ambat-ambat i lobei ni tapak-tapak ni 
naheihu? 

28 Age pe domma bois diri songon hayu na 
burburon, anjaha songon hiou na pinangan 
ni ngitngit?” 


Sambat ni Balos ni si Job hubani si Sopar 


Dob Matei Seng Dong be Pangarapan 


14 1 “a jolma na dob tubuh humbani naboru, 
otik do umurni, tapi buei do hasunsahanni. 
2 Songon bunga-bunga do ia pondang, dob ai 
melus, songon halinoh do parmagouni, seng 
dong hatotaponni. 


Job 14 1904 


3 Hape pala ma tatapon-Mu jolma na sonai ai, 
anjaha iboan Ham ia hu paruhuman, hu 
lobei-Mu? 

4 Ise ma na boi parohkon sada halak na pansing 
humbani na mabutak? Sahalak pe lang 
dong. 

3 Halani domma binuhul ari-arini, anjaha 
itotapkon Ham bilangan ni bulanni, ibahen 
Ham balogni, na so bulih sidiparanni, 

6 padaoh Ham ma panonggor-Mu hun bani, 
ase jumpahan hasonangan ia, ase 
tarhamalaskonsi ari-arini songon halak 
gajian. 

7 Adong ope siarapkonon bani hayu, age domma 
iroboh, martumbor do use, anjaha seng 
maronti martunas. 

8 Age pe domma matua uratni ibagas tanoh, 
anjaha matei pe tutuhoni, 

9 mintor martunas do use dobkonsi hona bah, 
anjaha manranting use songon na baru 
sinuan. 

10 Tapi mateihonsi jolma in, lanjar tibal sonin, 
anjaha rotapkonsi hosahni, huja be ia? 

11 Songon bah na manguap hun tao, songon 
binanga na marsik anjaha horah dobni. 

12 Sonai ma modom manisia, seng be puho, 
sadokah adong ope langit seng bodak be ia, 
atap puho humbani na modom. 


Job 14 1905 


13 Ambit ra ma namin Ham mamonopkon ahu i 
nagori toruh, iondingkon Ham ahu paima 
mombun ringis-Mu, anjaha ibahen Ham 
namin buhulni bangku, dob ai mardingat 
Ham use bangku. 

14 Anggo matei sada jolma, tumaram ma 
ia manggoluh? Ambit tongon sonai, 
marpangarapan do ahu bani ganup ari-ari ni 
paruntolonku, paima roh ari ni haluahonku. 

15 Anggo mardilo Ham mintor balosanku do 
Ham, tontu siholan Ham bani jadi-jadian ni 
tangan-Mu. 

16 Jadi bilangan-Mu ma langkah-langkahku, tapi 
seng pardiateihonon-Mu dousangku. 

17 Domma tartokan panlanggaronku ibagas 
ranjut, anjaha irungkub Ham do 
hajahatonku. 

18 Tapi maningon marumbak do age dolog, 
anjaha dolog batu mosor humbani iananni, 

19 mangkaturtur batu ibahen bah, anjaha bah 
marbanggal mangayubkon tanoh, sonai do 
iparseda Ham pangarapan ni jolma in. 

20 [patunduk Ham do ia ronsi sadokah ni dokahni, 
gabe salpu ia, ipaubah Ham do bohini, dob 
ai ipalaho Ham ia. 

21 Marmulia pe anakni, seng ipabotoh-botoh, 
gabe madorun pe sidea, seng iahapkon. 


Job 14-15 1906 


22 Pitah borit ni angkulani mando iahapkon, pasal 
ia tumang mando itangipkon tonduyni.” 


Marsahap si Elipas 


Ipartahankon, Maningon Magou do Halak na Ilat 


15 1 Dob ai nini si Elipas, halak Teman ai ma 
mambalosi, 

2 “Patut ma sada halak na maruhur marbalos 
marhitei habotohon na soya-soya, anjaha 
ipaburnang dirini marhitei logou na hun 
purba? 

3 Patut ma maminsang ia marhitei parsahapan 
na so marguna, atap marhitei hata na so 
marhagogohon? 

4 Tapi anggo ho, ilangkon ho do biar dompak 
Naibata, anjaha iorui ho tonggo i lobei ni 
Naibata. 

> Ai hajahatonmu sandiri do mangajari 
pamanganmu, anjaha ipilih ho do hata ni 
halak na pantas. 

6 Pamanganmu sandiri manguhum ho, seng ahu: 
bibirmu sandiri manaksii dompak ho. 

7 Ai ho do jolma na parlobei tubuh? Barang 
parlobei do ho jadi humbani dolog-dolog? 

8 Ongga do ho manangi-nangi i karapatan 
ni Naibata, gabe marhiteihon ai 
marhapentaran ho? 


Job 15 1907 


9 Aha ma na binotohmu, na so binotohnami? Aha 
ma na niarusanmu, na so niarusannami? 

10 Bennami pe dong do halak na dob ubanon 
anjaha sayur matua, torasan humbani 
bapamu. 

11 Hurang maharga do iahap ho pangapohon ni 
Naibata, barang hata na lamlam na dob 
ondos bam? 

12 Mase ma ipaboan-boan uhurmu ho, anjaha 
mase ma jawar-jawar pangkawahmu, 

13 gabe pag ho marringis dompak Naibata, anjaha 
sonai toal ni parsahap ni pamanganmu? 

14 Aha ma jolma manisia ase boi borsih ia? Barang 
tubuh ni sada naboru, gabe boi bonar ia? 

15 Tonggor ma, seng marhatengeran Naibata bani 
halak na pansing na rap pakon-Si, anjaha 
langit ai pe seng pansing bani panonggor-Ni. 

16 Lambin naha ma dompak sada halak paruhur 
magou anjaha na masik-masik, jolma na 
manibur hajahaton songon bah? 

17 Sihol patuduhonku do bam, tangihon ma ahu, 
anjaha barang aha na dob huidah, sihol do 
baritahononku, 

18 ai ma na dob ipatugah halak na pentar, na dob 
binogeini humbani ompung ni sidea, lang 
ihurang-hurangi, 


Job 15 1908 


19 bani sidea tumang iondoskon tanoh in, anjaha 
seng dong halak partoloh manginsolat i 
tongah-tongah ni sidea. 

20 Sadokah manggoluh halak parjahat parngit do 
pandageianni, manipat bilangan ni tahun na 
dob binuhul bani siunsagahkon gogoh. 

21 Sora songgot-songgot maraloling tong ibagas 
pinggolni: sanggah hadoharonni roh 
pangagou bani. 

22 Seng ihaporsayai, paboa tarbahensi ope 
maluah hun hagolapan, ai domma 
itontuhon, sipanganon ni podang mando ia. 

23 Sai madou-adou do ia mangindahi sipanganon 
atap ija do ai. Ai ibotoh, domma sirsir bani 
ari hagolapan. 

24 Pusok uhurni ibahen hasunsahan ampa 
hasosakan, idorab do ia, songon raja na dob 
gopas hu parporangan. 

25 Halani na dob pinagostongni ai tanganni 
mangimbang Naibata, anjaha oga-oga ia 
dompak Pargogoh Na So Tarimbang ai, 

26 marpojong ia dompak-Si marhitei borgok na 
durgak, marhitei gantar na hapal latapni. 

27 Halani domma iminaki bohini, anjaha inahkon 
taboh-taboh bani hae-haeni, 

28 anjaha marianan ia ibagas huta na dob 
tarulang, ibagas rumah na so patut siianan, 
na dob tinontuhon sireongkononkon: 


Job 15-16 1909 


29 seng anjai bayak ia, seng anjai totap 
haadonganni, anjaha seng anjai ganda 
artani i tanoh on. 

30 Seng anjai maluah ia humbani hagolapan, 
melus do tumborni ibahen dilah ni apuy, 
anjaha mapurpur do bungani ibahen logou. 

31 Ulang ma marhatengeran ia bani na lumei, 
laho paoto-otohon dirini, ai sisoya-soya do 
upah ni pambahenanni ai. 

32 Seng jumpah ope panorangni domma bois ia, 
anjaha seng ra be ratah dangkahni. 

33 Songon hayu anggur mardabuhan buahni, 
seng mabei ope, anjaha songon hayu jetun 
mangkarurus bungani. 

34 Ai seng anjai manggargar ginompar ni halak 
silupahon Naibata, anjaha boiskonon ni 
apuy do lampolampo ni halak sijalo sisip. 

35 Boratan rumah do sidea bani hangaluton, 
anjaha itubuhkon hamagouan, ijullak- 
jullakkon uhur ni sidea do sipaoto-oto.” 


Balos ni si Job. Si Job Martenger ni Uhur bani 
Naibata, Age Seng Dong Pangarapanni 


16 1 Dob ai nini si Job ma mambalosi, 

2 “Domma buei hubogei parsahapan na 
sonai, pangapoh sigandai hasunsahan do 
hanima. 


Job 16 1910 


3 Sadihari pe marujung hata sisoya-soya in? Aha 
gakni mangonjar uhurmu marbalos sonai 
bangku? 

4 Ahu pe tarbahen do marhata-hata songon 
hanima, anggo songon partibalhon 
partibalnima, buei hata-hata na mantin 
hatahononku bannima, anjaha mupir-upir 
ulungku bahenonku bannima. 

5 Tarbahen ahu do patenger uhurnima marhitei 
pamanganku, anjaha apoh-apoh ni bibirhu 
palamlam pangahapnima. 

6 Anggo marsahapi ahu, seng lambin lamlamni 
pangahapanku, anjaha anggo sip ahu, 
lambin hampungni do? 

7 Tapi sonari, domma ibuat Naibata ganup gogoh 
humbangku, maseda ganup sindohorhu. 

8 Idorab ham do ahu, gabe hasaksian do ai 
dompak ahu, iaduhon hamerungonku do 
ahu songon na boi idahon bani bohingku. 

9 Iparrigat anjaha imunsuhi ringis-Ni do ahu, 
harat-harat ipon Ia dompak ahu, anjaha 
imbangku pamarot panonggor dompak ahu. 

10 [pangangang halak do babahni dompak ahu, 
itompas sidea huyumku marhasoman 
panreheion, sauhur sidea mangimbang ahu. 

11 ondoskon Naibata do ahu bani halak 
pargeduk, anjaha ipadas do ahu hubagas 
tangan ni halak parjahat. 


Job 16 1911 


12 Sonang hinan do ahu, tapi sompong do 
iropukkon ahu; itangkap do borgokku 
anjaha itompaskon, anjaha ipajongjong do 
ahu bahen panonjolanni. 

13 Marngongos-ngongos do sior-Ni hun 
lambungku, anjaha seng maralang-alangan 
la manolpus piah-piahku, iuseihon do 
pogungku hu tanoh. 

14 Martambah-tambah do panluhai-Ni bangku, 
anjaha idorab do ahu songon pandorab ni 
puanglima. 

15 Domma husorungkon hiou bani angkulangku, 
anjaha domma hutibalhon gogohku bani 
orbuk. 

16 Bosol do bohingku halani tangis-tangis, anjaha 
golap do pangidah ni matangku, 

17 age pe seng dong longkot hajahaton ibagas 
tanganku, anjaha pitah do partonggongku. 

180 ale tanoh, ulang rungkub darohku, 
anjaha ulang ma jumpah parsaranan bani 
doruh-doruhku. 

19 Gari nuan, tonggor ma, i surga do saksingku, 
anjaha na mangapiti ahu i nagori atas. 

20 (rehei hasoman-hasomanku do ahu; gok iluh 
mangkawah do matangku dompak Naibata, 

21 ase japiti dalahi on i lobei ni Naibata, anjaha 
ipintori halak on dompak hasomanni. 


Job 16-17 1912 


22 Halani lang piga tahun nari be, seng boi lang, 
dalananku dalan na so tarulaki be.” 


Balos ni si Job Paduahalihon bani si Elipas 


Seng Dong Siarapkononni humbani Goluh on 


17 1 “Domma mandatei tonduyhu, domma 
mintop ari-aringku, domma ranggak 
tanoman bangku. 

2 Hape tong ope rehe-rehe bagianku, anjaha 
matangku manaron panreheion ni sidea. 

3 Ham ma gabe jaminan bangku i lambung-Mu, 
anggo lang, ise ma na ra gabe jaminan 
bangku? 

4 Ai domma ilingodkon Ham panimbangion 
humbani uhur ni sidea, halani ai seng 
tumaram pamonangon-Mu sidea. 

5 Barang ise na mantahihon hasomanni laho 
mambuat untung, maningon horlom mata 
ni anakni holi. 

6 Domma ibahen Ham ahu gabe umpama ni deba, 
gabe halak sitijuran ni deba do bohingku. 

7 Horlom do matangku halani pusok ni uhurhu, 
anjaha ganup pagoringku doskon halinoh 
tumang. 

8 Pala tarsonggot halak parpintor halani ai, anjaha 
sungkun-sungkun halak na so marpipot 
pasal halak parjahat. 


Job 17-18 1913 


9 Tapi tene tong do marsijoloman uhur ni 
parpintor mandalani dalanni, lambin 
tambah tene gogoh ni halak siborsih tangan. 

10 Mulak-ulak pe hanima roh, halak na pentar 
lang jumpah ahu i tongah-tongahnima. 

11 Domma sayop ari-aringku, domma seda 
sura-surangku, pangindoan ni uhurhu. 

12 Sihol do bahenon ni sidea borngin gabe arian, 
dohoran mando na siang humbani na golap. 

13 Porini pe marpangarapan ahu hujai, nagori 
toruh mando rumahku, anjaha ibagas 
hagolapan huamparhon apeihu. 

14 Dilo-dilo pe ahu hubani tanoman ai, Bapa! 
Ampa hubani goya ai, Inang! Atap, ‘Botou! 

15 ija ma pangarapan-pangarapankai? Anjaha 
tuahkai, ise ma na boi patuduhkon ai? 

16 Turun do ai rapkon ahu hu nagori toruh, rap do 
hanami tuad hubagas orbuk. 


Marsahap si Bildad Paduahalihon: 


Maningon Magou do Halak Parjahat 


1 Dob ai nini si Bildad na hun Sua ma 

18 mambalosi, 

2 “Antigan pe ase marsaran ho na marsahapi 
in? Pardiateihon, anjaha lopas ma hanami 
sonari marsahap. 


Job 18 1914 


3 Mase ma songon pinahan hanami hiraon? Mase 
ma songon halak na oto hanami iahap ho? 

4 Ho sandiri do na marsirak dirimu ibagas 
ringismu, tumaram ma tarulang tanoh 
on halani ho, barang mosor dolog batu 
humbani iananni? 

3 Tongon tene, maningon mintop do parsuluhan 
ni halak parjahat, anjaha seng marsinalsal 
dilah ni apuyni. 

6 Haliharon ai golap do ibagas lampolamponi, 
anjaha suluhni i babouni mintop. 

7 Hona sosak do langkah-langkahni na gogoh ai, 
anjaha tahi-tahini mangonai hubani sandiri. 

8 Naheini sandiri patongon-tongonkonsi hubagas 
tirangkap, anjaha mardalan ia i babou ni 
siding ni godung. 

9 Hona gansip do tambihulni ibahen ragom, 
anjaha siding manjorotisi. 

10 Hona taon do siding bani ibagas tanoh, anjaha 
hona baen godung i abalanni. 

11 Hamagouan do manonggotisi inggot, anjaha 
ipardakdak ia bani langkah-langkahni. 

12 Sihol-siholan do hasedaon mambondutsi, 
anjaha hamagouan ai tagang 
mandabuhkonsi. 

13 Domma bois ibahen naborit hulingkulingni, 
anjaha bunga tubuh ni hamatean 
mamangani pagorini. 


Job 18 1915 


14 Hona sarad do ia humbani lampolamponi, 
hatengeran ni uhurni hinan, anjaha 
tarboban hu lobei ni raja sipanonggoti. 

15 Halak na legan mando marianan ibagas 
lampolamponi, anjaha hirtah itirtirhon bani 
iananni. 

16 Horah do uratni hun toruh, anjaha melus 
dangkahni hun datas. 

17 Masab do pardingatan bani hun tanoh on, 
anjaha seng hona singatan be goranni i 
alaman. 

18 Hona onjar do ia hun haliharon hu hagolapan, 
anjaha ipabali do ia hun tanoh on. 

19 Seng tubuhan anak barang pahompu ia i 
tongah-tongah ni bangsani, sabonar seng 
dong simasimani tading bani iananni. 

20 Songgotan tumang ma halak na maposo 
mangidah ari hamagouanni ai, anjaha gobir 
halak na matua. 

21 Tongon, sonai ma masa bani rumah ni halak 
pargeduk, anjaha sonai do ianan ni halak na 
so mananda Naibata.” 


Job 19 1916 


Balos ni si Job na Paduahalihon bani si Bildad 


Age pe Sonai, Totap do si 
Job Marpangarapan bani Naibata 


19 1 Dob ai nini si Job ma mambalosi, 

2 “Sadiha dokah on sai pusokannima 
uhurhu, anjaha ripukonnima ahu bani 
hata-hata? 

3 Domma sapuluh hali ahu isalig-saligi hanima, 
anjaha seng maila hanima mangarsik-arsik 
ahu. 

4 Porini pe tongon ahu marsalah, ai lang 
mangonai bangku do salahkai? 

> Atap sihol hanima mangunsagah dompak 
ahu, anjaha papintoronnima ahu marhitei 
panreheion? 

6 Botoh hanima ma, Naibata do na paunduk ahu, 
anjaha na mangkonahon siding-Ni bangku. 

7 Tonggor ma, hudorakkon pe, “Pangkilangon!” 
Tapi seng dong na mambalosi. Mangindo 
pangurupion ahu, tapi seng dong na 
mamintori. 

8 Domma irungga dalanku, gabe seng tarbontas 
ahu, anjaha irungkubkon do hagolapan bani 
dalanku. 


Job 19 1917 


9 Domma itanggali humbangku hamuliaonku, 
anjaha domma ibuat sortalingku humbani 
ulungku. 

10 Domma iripuki ahu bani haganup, magou 
mando ahu, anjaha domma iurbat 
pangarapanku songon pangurbat-Ni bani 
sada hayu. 

11 Domma gajag ringis-Ni dompak ahu, anjaha 
doskon munsuh-Ni do ahu ihira. 

12 Marsada uhur do marrohan bala-Ni, roh sidea 
mandorab ahu, anjaha ihubu sidea do 
lampolampongku inggot. 

13 Seng huidah be saninangku, anjaha seng 
itandai hasomanku magodang be ahu. 

14 Seng itandai sindohorhu be ahu, anjaha 
domma ihalupahon huan-kuanku ahu. 

15 Juakjuakku naboru pe ihira do ahu songon 
halak, songon halak na legan do ahu iahap 
sidea. 

16 Ja hudilo juakjuakku, seng ibalosi ahu, 
maningon mangelek-elek mando ahu bani. 

17 Oyakon do parinangonku manganggoh 
hosahku, age saninangku manganggoh 
baungku. 

18 Gari dakdanak pe mandoruni ahu, anggo hehe 
ahu ipambebeoti sidea do ahu. 


Job 19 1918 


19 Magigi do haganup huan-kuanku na sangkan 
mangidah ahu, anjaha halak na huhaholongi 
marbalik mangimbang ahu. 

20 Tardos bani holiholingku mando hulingkuling 
pakon sibukku, pitah siratanku mando na so 
hona. 

21 Holong, holong ma uhurnima bangku, nasiam 
hasomanku, ai domma mangonai tangan ni 
Jahowa bangku. 

22 Mase ipardakdak hanima ahu, songon 
pardakdak ni Naibata? anjaha seng sobalan 
ope hanima na mangarsik ahu ai? 

23 Ambit isuratkon ma namin hatangkai, anjaha 
iuhir ibagas pustaha. 

24 Anjaha ilatapkon namin bani panurat bosi 
pakon simbora, bani dolog batu bahen 
pardingatan sadokah ni dokahni. 

25 Tapi torang do hubotoh, manggoluh do 
Sipagoluh ahu, anjaha la parpudi jongjong i 
atas orbuk. 

26 Anjaha dobkonsi malantur hulingkulingkon, 
anjaha tanggal ahu humbani dagingku, 
idahonku ma Naibata. 

27 Tongon, ahu sandiri ma mangidah-Si gabe 
hatuahonku, matangku sandiri mangidah-5i, 
seng halak na legan. Itutung-tutung 
piah-piahku ibagas diringku halani siholni. 


Job 19-20 1919 


28 Anggo ihatahon hanima, 'Sonaha ma 
bahenonta mardakdaksi, anjaha padapot 
bonsir ni pahara on bani?" 

29 Marhabiaran ma hanima bani podang, ai 
mangonai do ringis bani halak siparsalah, 
ase ibotoh hanima adong do hape 
Sipanguhum.” 


Hata ni si Sopar na Paduahon: 


Seng Dokah Hasangapon ni 
Halak na Ilat Podas do Magou 


20 1 Dob ai nini si Sopar na hun Naama ma 
mambalosi, 

2 Yojur pingkiranku do ahu marbalos, anjaha 
margilumbang do ai ibagas diringku. 

3 Ai hubogei do pangajaran na pahirihon ahu, tapi 
marbalos do tonduy ai ibagas uhurhu, nini, 

4 “Ai seng ibotoh ho, humbani sapari nari ope, 
singgan ni dong jolma inahkon i atas tanoh 
on, 

3 paboa tongkin tumang do surak-surak ni halak 
parjahat, anjaha tongkin tumang malas ni 
uhur ni halak silupahon Naibata?' 

6 Age pe ronsi langit naik gijang ni uhurni, anjaha 
uluni das bani hombun nai atas ai, 


Job 20 1920 


7 maningon masab do ia songon ginagatni 
sandiri sadokah ni dokahni, halak na ongga 
mangidahsi, mangkatahon, “Ai ija do ia?’ 

8 Songon nipi doia habang, gabe seng jumpah be: 
masab do ia songon panonggoran borngin. 

9 Mata na ongga mangidahsi, seng idahonni be 
ia, anjaha iananni hinan pe seng idahonni 
be ia. 

10 Anakni pe maningon mangindo holong atei 
ni halak na musil, anjaha tanganni sandiri 
paulakkon na nirampokni. 

11 Age pe gok hagogohon hinan holiholini, 
maningon tibal do ai holi rapkonsi ibagas 
orbuk. 

12 Age pe tobu hajahaton ai ibagas pamanganni, 
anjaha iponopkon ai i toruh ni dilahni, 

13 simpan pe ai, anjaha seng ra ia palahohon ai, 
iongom-ongom pe ai ibagas pamanganni, 

14 salih do na pinanganni ai ibagas boltokni, jadi 
bisa ni ulog darih ibagas dirini. 

15 Habayakon na dob binondutni ai, lang boi 
lang utahkononni use, Naibata sandiri 
padaratkon ai hun bagas boltokni. 

16 Domma ionsop bisa ni ulog darih, gabe dilah ni 
ulog darih mamunuhsi. 

17 Seng bulih ia mangkamalaskon minak na buei, 
barang manisan atap dadih na mabaor 
songon bah. 


Job 20 1921 


18 Maningon paulakonni buah ni na 
hinalojahonni, seng bulih bondutonni ai: 
humbani untung ni partiga-tigaonni, seng 
jumpahan malas ni uhur ia hunjai. 

19 Halani na dob pinisatni anjaha ipaturutni 
sonin halak na musil, anjaha na nirampasni 
rumah, na so pinaulini. 

20 Ai seng ra sombuh uhur hautni ai, anjaha seng 
tarpaluahsi dirini marhitei artani ai. 

21 Haganup do ibangkuhon hisapni ai, halani ai 
seng totap hauntunganni. 

22 Age pe bayak tumang ia, sai tarsosak do ia, 
anjaha mangonai do bani hamagouan na 
gok. 

23 | aho manggoki boltokni ai, suruhon ni Naibata 
do bani gajag ni ringis-Ni ai, anjaha iudankon 
do ai bahen sipanganonni. 

24 Maluah pe ia humbani sinjata bosi, sai na 
tolpuson ni sior tombaga do ia, 

2> mandarat do sior ai humbani gurungni, ujungni 
ai mandarat humbani poguni, sogop do bani 
hagobiron. 

26 | otir ni na lotir ipasirsir mamboiskon artani: 
apuy na so nipagara ni jolma mambondutsi, 
aha na teba ibagas lampolamponi bois 
mosog. 

27 Patalaron ni langit ai do hajahatonni, anjaha 
tanoh on jongjong mangimbangsi. 


Job 20-21 1922 


28 Maningon bobanon ni halak do arta na ibagas 
rumahni, masab ganup bani ari panringison 
ni Naibata. 

29 Ai ma rupei ni halak parjahat humbani Naibata, 
tean-teanan na tinontuhon ni Naibata bani. 


Balos ni si Job na Paduahalihon bani si Sopar: 


Songon na Totap do Idahon Hadoharon 
ni Halak Silupahon Naibata 


2 1 1 Dob ai nini si Job ma mambalosi, 
2 “Tangi ma hanima bani hatangku, ai ma 
gabe pangapoh bangku hun bannima. 

3 Sabar ma hanima, ase marsahap ahu, anggo 
salpu ma ahu marsahap, age pe nunut 
hanima manrehei. 

4 Bani jolma do ahu na adu-adu ai? Mase ma lang 
unduk uhurhu? 

3 Dompakkon hanima ma ahu, anjaha hirjat ma, 
anjaha songom hanima ma pamangannima. 

6 Anggo hudingat ai, jadi gobir do ahu, manorgi 
ambulu ni angkulangku. 

7 Mase ma manggoluh halak parjahat, das bani 
na sayur matua anjaha lambin margogoh? 

8 Marsonang-sonang dakdanakni i lambungni, 
anjaha sombuh paidah-idah ginomparni. 


Job 21 1923 


9 Marsonang-sonang do rumah ni sidea, seng 
marhabiaran, anjaha seng ongga mangonai 
simambu ni Naibata bani sidea. 

10 Manggargar jonggini, jadi-jadi maranaki 
lombuni, seng ongga molei. 

11 |suruh sidea anakni mardalani doskon hulanan 
ni biribiri, anjaha manortor-nortori anakni. 

12 Mandoding sidea marpangiring gonrang 
ampa husapi, anjaha marolob-olob sidea 
pabogei-bogei tarompit. 

13 Manggoluh sidea ibagas na marsonang- 
sonang, anjaha ibagas damei tuad sidea hu 
nagori toruh. 

14 Nini sidea dompak Naibata, “Laho hun 
bennami! Seng marosuh hanami 
pabotoh-botoh dalan-Mu! 

15 Ise ma la Pargogoh Na So Tarimbang in, ase 
pabalos-balosannami la? Anjaha aha ma 
untung bennami, anggo martonggoi hanami 
Bani?” 

16 Tonggor ma, lang ibagas tangan ni sidea 
hadoharon ni sidea. Sai daoh ma 
humbangku pingkiran ni halak parjahat. 

17 Ai gati do mintop suluh ni halak parjahat, 
anjaha sogop hamagouan bani sidea? Ai gati 
do iparoh Naibata hinamagou bani sidea 
ibagas Ringis-Ni? 


Job 21 1924 


18 Songon anggala do sidea i lobei ni alogo, 
anjaha songon omei lapung pinurpurhon ni 
habahaba. 

19 'simpan Naibata do papani bani ginompar ni 
sidea. Sai bani sidea sandiri ma namin ai 
ibalaskon Naibata, ase mangahap sidea ijai. 

20 Sai sompat ma namin ididah mata ni sidea 
sandiri hamagouan ni sidea ai, sidea 
sandiri ma namin minum humbani ringis ni 
Pargogoh Na So Tarimbang in. 

21 Ai ia ope na sari bani ginomparni, dob matei ia, 
dobkonsi gok bilangan ni bulanni? 

22 Ai jolma do na mangajarhon parbinotohan 
bani Naibata, la, siuhumi parnagori atas? 

23 Adong deba na matei ibagas hadoharon, 
marsonang-sonang anjaha mardamei- 
damei, 

24 sanggah gok taboh-taboh angkulani, anjaha 
gok utok-utok ope holiholini. 

25 Adong deba nari matei marpusok ni uhur 
tumang, seng ongga mandai hasonangan. 

26 Hape rap sidea modom ibagas orbuk, anjaha 
gilokni manrungkub sidea. 

27 Tonggor ma, hubotoh do pingkirannima in, 
ampa sura-suranima na sihol mangodoh 
ahu. 


Job 21-22 1925 


28 Nini hanima, “Ija do nuan rumah ni halak 
siparkuasa, anjaha ija do rumah ni halak 
parjahat?” 

29 Naha, ai lang ongga isungkun hanima halak 
sipardalan daoh, anjaha seng tarporsou 
hanima hasaksian ni sidea ai, 

30 paboa seng marmara halak parjahat bani ari 
hamagouan, anjaha bansah sidea bani ari 
pambalason? 

31|se ma na mangkutuksi pasal parlahouni i 
lobeini? Anjaha ise ma na mambalaskon 
bani, domu hubani na binahenni ai? 

32 Dob itaruhkon ia hu tanoman, ibahen do 
parjaga bani tanomanni. 

33 Lampot marradagan i atasni tanoh himpal 
ni habungan ai, ganup jolma mangihut 
hun pudini, anjaha halak na dob parlobei 
humbani seng tarhira. 

34 Mase ma nunutonnima mangapoh ahu? Ah, 
soyani in pangapohnima bangku, anjaha 
balosnima ai, na so sintong hansa ai.” 


Sahap ni si Elipas na Patoluhalihon: 


Sai Ra ma namin Mubah Uhur ni si 
Job humbani Dousani na Banggal ai 


22 1 Dob ai nini si Elipas na hun Teman ma 
mambalosi, 


Job 22 1926 


2 “Mintor dong ma nani guna ni jolma bani 
Naibata? Lang, bani dirini tumang do 
marguna halak na maruhur. 

3 Mintor adong ma tumaram gunani bani 
Pargogoh Na So Tarimbang in, anggo pintor 
ho? Atap mintor adong ma untung-Ni 
hunjai, anggo ipadaulat ho parlahoumu? 

4 Mintor tumaram ma pinsangon-Ni ho anggo 
halani hadaulatonmu, anjaha masuk hu 
paruhuman rap pakon ho? 

3 Ai lang banggal do hajahatonmu? Anjaha lang 
marsibar hasalahanmu? 

6 Ibuat ho do humbani saninamu sikoram lang 
marhala, anjaha ibuat ho do hiou ni halak 
na talag-talag. 

7 Bani halak na mandatei seng ibere ho bah, 
anjaha seng ibere ho sipanganon bani halak 
na loheian. 

8 Halak simada gogoh do simada tanoh in, anjaha 
halak na sangap do marianan ijai. 

9 Lumei do halak na mabalu ipalaho ho, anjaha 
tangan ni halak na tading maetek iripuki ho. 

10 Halani ai do ase hona taon siding inggot bam, 
anjaha mangonai bam songgot-songgot na 
so niarapkon, 

11 gabe golap sinalsalmu, gabe aha pe lang ididah 
ho, anjaha irungkub bah marbanggal ho. 


Job 22 1927 


12 Ai langi langit pardatas do marianan Naibata? 
Tonggor ma, bintang sigijangan, gijangni in 
ai! 

13 Hape nim, “Aha ma ipabotoh-botoh Naibata? 
Boi mala manguhum hun hombun na golap 
ai? 

14 Hombun do na manrungkubsi, gabe lang boi la 
mangidah, mardalan bani lopah ni langit do 
la.” 

15 Sihol mandalani dalan sinabasaia do ho, na 
dob nidalanan ni halak parjahat, 

16 na niraseihon i lobei ni panorang ni sidea, 
anjaha bah marbanggal mangayubkon 
palasni? 

17 Na mangkatahon bani Naibata, “Laho hun 
bennami!” ampa, “Aha ma na boi bahenon 
ni Pargogoh Na So Tarimbang in bennami?' 

18 Hapeni namin, la do manggoki rumah ni sidea 
bani na madear. Tapi daoh ma humbangku 
pingkiran ni parjahat. 

19 [dahon ni halak parpintor ma ai, gabe malas 
uhurni, anjaha halak na so marpipot 
manrehei sidea. 

20 Tongon, domma rasei hape imbangta, anjaha 
tading-tadinganni bois ipangan apuy. 

21 Mahua mardear ma ho pakon Naibata, ase 
mardamei ho, marhitei ai gabe sogop 
pasu-pasu bam. 


Job 22 1928 


22 Sai jalo ma pangajaran humbani pamangan-Ni, 
anjaha parimbagaskon ma hata-Ni. 

23 Anggo martoruh ni uhur ho mulak 
bani Pargogoh Na So Tarimbang in, 
anjaha ipadaoh ho hagedukon ai hun 
lampolampomu, 

24 anggo iambungkon ho omas ai hubagas orbuk, 
ampa omas na hun Opir ai hu tongah-tongah 
ni batu na ibagas binanga, 

25 anjaha anggo Pargogoh Na So Tarimbang in ma 
gabe omas bam, pakon gabe arta pirak bam, 

26 tongon, gabe marmalas ni uhur ma ho ibagas 
Pargogoh Na So Tarimbang in, anjaha boi 
dirgak mangkawahkon Naibata. 

27 Martonggo ma ho hu Bani, jadi tangihonon-Ni 
ma ho, anjaha galari ma bagah-bagahmu. 

28 Atap aha pe isurahon ho, jadi ma ai, anjaha na 
lihar ma manondangi dalanmu ganup. 

29 Ai Naibata do patoruh sigijang uhur, tapi iurupi 
do halak sitoruh uhur. 

30 a do paluahkon halak na so marpipot: anjaha 
ho pe boi do maluah marhitei haborsihon ni 
tanganmu.” 


Job 23 1929 


Balos ni si Job: 


Isurahon si Job Martahankon Diri i Lobei ni Naibata 


23 1 Dob ai nini si Job ma mambalosi, 

2 “Age sadari on adu-adu ope ahu, borat 
do pandondon ni tangan-Ni bangku na 
morong-orong on. 

3 Ambit hubotoh ma namin, ija Ia boi 
jumpahkononku, ambit boi ma namin das 
ahu bani paratas-Ni. 

4 Patibalonku ma hu lobei-Ni paharangku, anjaha 
gok balos bahenonku pamanganku. 

3 Sihol botohonku, naha balos-Ni bangku, anjaha 
inteihononku barang aha sihatahonon-Ni 
bangku. 

6 Mintor marhitei gogoh-Ni na banggal in 
ma imbangon-Ni ahu? Lang tene, sai na 
pardiateihonon-Ni do ahu. 

7 Marsibalosan ma ijai halak parpintor pakon-Si, 
gabe maluah ma ahu humbani Siuhum ahu 
ronsi sadokah ni dokahni. 

8 Tapi tonggor ma, porini laho ahu dompak 
purba, seng ijai la; dompak hasundutan, 
seng jumpah ahu la ijai; 

9 hupindahi Ia i utara, seng dong huidah Ia, laho 
ahu hu dangsina, seng ijai Ia. 


Job 23 1930 


10 Tapi ibotoh do dalan na hudalani, anjaha anggo 
iuji ahu, gabe doskon omas ahu luar. 

11 Totap do naheihu mardalan bani bokas-Ni, 
dalan-Ni do huihut-ihut, seng manlembang 
ahu. 

12 Seng ongga hulanggar titah na luar hun 
pamangan-Ni, huparimbagaskon do hata na 
luar hun pamangan-Ni. 

13 Seng mubah-ubah Ia, ise ma na boi 
pagolingkon-Si? Aha na sinurahon-Ni, ai do 
ipasaud. 

14 Sai na paujungon-Ni do na dob pinutuskon-Ni 
bangku, anjaha buei ope na sonai ai ibagas 
uhur-Ni. 

15 Halani ai do ase songgotan ahu i lobei-Ni, 
anggo hupingkiri ai, hitir-hitir do ahu 
mangidah-Si. 

16 Naibata do na patunduk uhurhu, anjaha 
Pargogoh Na So Tarimbang in do mangkirjati 
ahu. 

17 Tapi seng magou jomba ahu binahen ni 
halotiron, barang halani hagolapon na 
manrungkub bohingku.” 


Job 24 1931 


Sambat ni Balos ni si Job: 


Ipardiateihon Naibata do 
Sitaronon ni Halak na Niarsik-arsik 


24 1 “Mase ma nani lang idalankon Pargogoh 

Na So Tarimbang in panorang paruhuman? 
Mase ma lang ididah na manandasSi ari 
panguhumon-Ni? 

2 Sai ipaosor halak parjahat do parbalogan, 
irampas do hulanan ni pinahan anjaha 
iparmahan songon rupeini. 

3 lalai sidea do halode ni na tading maetek, 
ipasikoramkon sidea lombu ni na mabalu. 

4 Ijullakkon do halak na musil humbani dalan, na 
madorun i nagori ai marsiponopkon dirini 
bei. 

> Tonggor ma, songon halode harangan i 
halimisan laho sidea bani horja ni sidea, 
pindah-pindah bani sipanganon: humbani 
tanoh hondot jumpahan sipanganon sidea 
bani anakni. 

6 Borngin isabi sidea juma ni halak, anjaha 
buat-buat sidea hun pohon anggur ni 
parjahat. 

7 Talag, seng marhiou, ipapodom sidea dirini, 
anjaha seng marsabing sidea bani borgoh ni 
ari. 


Job 24 1932 


8 Taptap sidea ibahen udan dolog, dolog 
batu ipangunsandei, halani seng dong 
panisioanni. 

9 Irampas sidea do na tading maetek hun abingan 
ni inangni, anjaha igadeihon dakdanak ni 
halak na musil. 

10 Talag-talag do sidea laho, seng marhiou: 
anjaha age pe loheian itarui do radean. 

11 Maningon i holangkolang ni tembok sidea 
mamoroh minak, ibagas pangilangan anggur 
sidea marhorja, anjaha horahan sidea. 

12 Humbani huta ai tarbogei orong-orong ni halak 
na laho matei, anjaha dilo-dilo tonduy ni 
halak na ugahan bani pangurupion, tapi lang 
itangihon Naibata tonggo ni sidea. 

13 Adong do halak na legan gabe imbang ni na 
siang, seng itanda sidea dalan ni Naibata, 
anjaha seng totap sidea bani dalanni ai. 

14 Marayak siang ari jongjong ma halak pamunuh, 
laho mamunuh halak na musil ampa halak 
na masombuh, anjaha borngin suruk-suruk 
songon panangko. 

15 Halak parbangkis paimahon samon ari, nini 
uhurni, “Seng dong na mangidah ahu! 
Palegan rupa do ia. 

16 Masuk do ia ibagas golap ari hu rumah, ia 
arian i rumah do sidea marhurung: seng 
iharosuhkon sidea na lihar. 


Job 24 1933 


17 Na lotir ai do sogod bani sidea, ai marhuan- 
kuan do sidea pakon songgot-songgot na 
ibagas na golap ai, 

18 podas do sidea lintun marayak siang ari. Hona 
papa do parbagianan ni sidea i tanoh in, 
seng dompakkononni be pohon anggurni. 

19 Songon logou ni ari ampa milas ari mambahen 
sintak bah salju, sonai do nagori toruh bani 
halak pardousa. 

20 Lupahonon ni abingan ni inangni do ia, 
pampanganon ni gilok-gilok, anjaha seng 
dong be na mardingatsi: ripukkononkon do 
hajahaton ai songon hayu. 

21 hilang sidea naboru na lambang, anjaha seng 
layak bani naboru na mabalu. 

22 Tapi tene sai ipaganjang Naibata do goluh ni 
halak parkuasa marhitei gogohni: jongjong 
do sidea use sanggah sosak goluh ni sidea. 

23 Ibere do bani hatotapon, itungkoli do sidea: 
tapi ipardiatei panonggorni do dalan ni 
sidea. 

24 Tongkin timbul do sidea, hape tongkin nari 
domma mogap, matei do sidea songon 
halak na legan; isabi do sidea songon buyur 
ni omei. 

25 Anggo seng sonai, ise ma na pag mangkatahon 
seng sintong hatangku, anjaha manlangkon 
hatangku?” 


Job 25-26 1934 


Sahap ni si Bildad na Patoluhalihon: 


Seng Dong Jolma na Pintor i Lobei ni Naibata 


25 1 Dob ai nini si Bildad na hun Sua ma 
mambalosi, 

2 “Bani Naibata do panrajaion pakon 
panonggotion, la do sibahen damei ibagas 
langit-Ni na gijang ai. 

3 Mintor tarbilangi ma bala-Ni? Ise ma na so 
ihonai panondang-Ni? 

4 Sonaha ma parjadini boi pintor jolma i lobei 
ni Naibata? Sonaha ma tarbahen pansing 
tubuh ni sada naboru? 

> Tonggor ma, gari bulan seng lihar sinalsalni, 
anjaha bintang pe, seng pansing bani 
panonggorni. 

6 Samintolah jolma ma na doskon gilok-gilok in, 
barang anak ni jolma, na doskon goya in?” 


Balos ni si Job na Patoluhalihon bani si Bildad: 


Ise ma na Boi Mandadap Habanggalon ni Naibata? 


1 Dob ai nini si Job ma mambalosi, 

26 2 “Dear ni pambahenmin tene, mangurupi 
halak na so margogoh, anjaha itungkol ho 
do tangan na so margolle! 


Job 26 1935 


3 Dear ni pamodahimin bani halak na hurang 
uhur, anjaha bueini in pingkiran na bagas 
ipabotohkon ho! 

4 Ise do na pabotohkon parsahapan on bam? 
Anjaha tonduy ni ise do na luar humbam? 

5 Mangidah-Si gobir do tonduy ni na dob matei, 
na i toruh ni laut bolag ampa na mangingani 
ai. 

6 Tidak do nagori toruh i lobei ni Naibata, anjaha 
urung habeguon seng martutup. 

7 Ia do na paherbangkon langit parutara i atas ni 
na lumei, anjaha la do manggantungkon 
tanohi atas ni na lang. 

8 Ia do na manampin bah ibagas hombunni, 
anjaha seng marigat hombun ai ibahen. 

9 la do na manrungkub bohi ni paratas-Ni, anjaha 
ipaherbang i atas ni hombun-Ni. 

10 la do mamasuk parbalogan ni bah inggot, 
tontang parbalogan ni na siang pakon na 
golap. 

11 Rebad-rebad do tiang ni langit, anjaha 
songgotan halani ondam-ondam-Ni. 

12 [paminop do laut marhitei hagogohon-Ni, 
anjaha marhitei hapentaran-Ni ipatunduk 
Rahab. 

13 Marhitei hosah ni siang ibahen langit, anjaha 
tanganni mamantom ulog na lingkat. 


Job 26-27 1936 


14 Tonggor ma, sisi ni dalanni tumang ope in, 
anjaha sada husip tumang ope na binogeita 
in hun Bani. Ise ma na mangasup mangarusi 
longgur ni hagogohonni ai?” 


Sahap ni si Job na Parpudi: Seng Dong 
Pangarapan bani Halak Parjahat 


27 1 Dob ai inunut si Job ma mangkatahon 
hatani, nini ma, 

2 “Songon sintongni manggoluh Naibata, 
na mambuat humbangku hapintoronku, 
Pargogoh Na So Tarimbang in, na mambahen 
paet tonduyhu, 

3 sadokah ibagas ahu ope hosahku, anjaha hosah 
na humbani Naibata ibagas igungku, 

4 seng anjai bibir ni pamanganku mangkatahon 
na so tongon, barang pamanganku pe 
mangkatahon sipaoto-oto. 

> Antigan pe lang ra ahu mangkatahon 
paboa sintong hanima, ronsi matei ahu 
hupartahankon, paboa seng dong salahku. 

6 Poltik do hujolom hapintoronku, seng 
paluahonku ai: seng pala isolsoli uhurhu ahu 
age sada, pasal ari-ari ni goluhku. 

7 Songon na bani halak parjahat ma namin 
mangonai bani munsuhku, anjaha songon 
bani halak pargeduk ia imbangku. 


Job 27 1937 


8 Ai aha ma pangarapan ni halak parjahat, anggo 
itarik Naibata hosahni? 

9Tumaram ma tangihonon ni Naibata 
doruh-doruhni, anggo roh hasosakan bani? 

10 Mintor boi ma ia marmalas ni uhur mangidah 
Pargogoh Na So Tarimbang in? Mintor 
tarbahensi ma tongtong martonggo bani 
Naibata? 

11 Ahu ma mangajari hanima pasal pambahenan 
ni Naibata: seng ponopkononku bannima 
sura-sura ni Pargogoh Na So Tarimbang in. 

12 Hanima pe namin domma ididah hanima 
sandiri ai. mase ma sai inunut hanima 
mangkatahon na soya-soya? 

13 On do rupei na pinatongon ni Naibata bani 
jolma parjahat, ampa tean-teanan na jinalo 
ni halak siunsagahkon gogoh humbani 
Naibata. 

14 Anggo tambah dakdanakni, panganon ni 
podang do ai, anjaha ginomparni hurangan 
sipanganon. 

15 Simasimani na tading ai buaton ni sampar do, 
anjaha seng tangisan ni na mangkabaluhon 
sidea ai sidea. 

16 Ipagukguk pe pirak songon orbuk bueini, 
anjaha ipatumpu pe pakeian songon tanoh 
halampung bahatni, 


Job 27-28 1938 


17 ipatumpu do tongon, tapi halak parpintor 
do na marhiouhon ai, anjaha halak na so 
marpipot marbagi pirakni. 

18 Rumahni ipauli doskon rumah ni lawah-lawah, 
songon sopo-sopo, na pinauli ni halak 
parjaga. 

19 Bayak do ia laho modom, tapi seng tarulakisi 
be, ipabodak matani, hape aha pe seng 
dong be. 

20 Songgot-songgot do mandorabsi songon 
bah marbanggal, anjaha halisungsung 
manluahonsi borngin. 

21 Habahaba na hun purba do mamboansi, anjaha 
ipurpurhon ia daoh humbani iananni. 

22 Seng maralang-alang ipanahkon Naibata 
sior-Ni bani, maningon podas ia maporus 
manlembangi tangan-Ni. 

23 Martopap tangan ma halak halanisi, anjaha 
marsiul-siul halak humpudini.” 


Sahap ni si Job na Parpudi (sambatni): 


Seng Tardadap Jolma Hapentaran ai 


28 1 “Tongon, adong do tambang pirak, pakon 

ianan papitahkon omas. 

2Hun bagas tanoh do ibuat bosi, anjaha batu 
ilobur mambuat tombaga. 


Job 28 1939 


3 Hagolapan ai pe talu do ibahen jolma, ipareksa 
do das hubani sibagasan batu na ponop 
ibagas na golap ampa ibagas na lotir 
sahalian. 

4 Ihurak sidea do lubang hu toruh, na daoh sirang 
humbani ianan ni jolma: gantung sidea seng 
marsidogei-dogeian, daoh humbani jolma 
mambung-ambung sidea. 

> Ia tanoh, harohan ni sipanganon do in, tapi 
partoruhni ai marbalik ibahen songon 
pambahen ni apuy. 

6 Marisi mata intan sapir do batu-batuni ampa 
marisi omas homa. 

7 Dalan hujai seng ibotoh manuk-manuk panoroh, 
anjaha seng ididah mata ni haluhuy ianan ai. 

8 Seng ongga idogei nahei ni binatang ai, anjaha 
seng ibontas singa. 

9 Dolog batu pe ijolom tangan ni jolma do, anjaha 
marbalik onjolan ni dolog ibahen. 

10 [tuhak do dalan ibagas dolog batu, anjaha 
matani mangidah ganup barang na maharga. 

11 Ibongbong do sumbul ni bah, anjaha na ponop 
sahalian ipadarat bani na lihar. 

12 Tapi hapentaran ai ija do boi jumpahon ai? 
Anjaha ija do nani ianan ni pangarusion? 

13 Seng ibotoh jolma in dalan hujai, anjaha seng 
jumpah ai i tanoh ni halak na manggoluh on. 


Job 28 1940 


14 Nini luhung, “Seng ibagas ahu ia.” Laut 
mangkatahon, 'Sengi lambungku ia.” 

15 Seng tarboli ai age marhitei omas pitah, anjaha 
pirak pe seng boi pakeion pambolini. 

16 Seng tarboli ai bani omas Opir, barang bani 
batu soham atap sapir pe. 

17 Omas barang kasa seng boi bahenon 
hadosanni, anjaha seng boi tukaran ai bani 
barang omas na majenges. 

18 Seng tarpados simatah pakon kristal hujai: 
harganan do hapentaran ase mutiha. 

19 Batu intan na hun Etiopia pe seng tarpados 
hujai, anjaha seng tarasam ai bani omas 
pitah. 

20 Hunja do anggo sonai harohan ni hapentaran 
ai? Anjaha ija do ianan ni pangarusion? 

21 | ingod do ai humbani panonggor ni ganup 
halak na manggoluh, anjaha ponop humbani 
manuk-manuk na i awang-awang. 

22 Nagori toruh pakon hamatean mangkatahon, 
“Domma ibogei hanami namin burintikni.” 

23 Naibata do na mambotoh dalan hujai, anjaha 
la do na mambotoh iananni. 

24 Ia do na manatap ronsi ujung ni dunia on, 
anjaha ididah do ganup na itoruh ni langit. 

25 Sanggah na binahen-Ni ai timbangan ni logou, 
anjaha tinontuhon-Ni ai ukuran ni bah, 


Job 28-29 1941 


26 sanggah binahen-Ni ai aturan pasal udan, 
anjaha itontuhon pardalan ni hilap, 

27 ijai do ai ididah anjaha ipatorang, ipajonam 
anjaha itulimati. 

28 Tapi anggo bani jolma in, sonon do nini, 
“Tonggor ma, biar mangidah Jahowa 
do hapentaran, anjaha surut humbani 
hajahaton do pangarusion.'” 


Sahap ni si Job na Parpudi (sambatni) 


Panorangni Mardohar anjaha 
Marsangap Sisapari ai 


29 1 Dob ai inunut si Job ma mangkatahon 
hatani, nini ma, 

2 “Ah, ambit songon bani bulan-bulan sinabaruon 
ondi ma namin partibalhu, songon bani 
panorang sanggah Naibata manramotkon 
ahu, 

3 sanggah na gara ope suluh-Ni i babou ni 
ulungku, anjaha ibagas sinalsal-Ni hudalani 
na golap, 

4 songon panorang haposoonku ondi, sanggah 
na ihasomani Naibata ope ahu ibagas 
lampolampongku, 

> sanggah na rapkon ahu ope Pargogoh Na So 
Tarimbang in, sanggah na marloulou ope 
dakdanakku bangku: 


Job 29 1942 


6 sanggah na marparidian dadih ondi naheihu, 
anjaha dolog batu na i lambungku 
marjullak-jullakkon bah minak bangku. 

7 sanggah na luar baru on ahu hu horbangan 
ni huta in, anjaha husuruh na pasirsirhon 
hundulanku ibagas tiga, 

8 marponop parana-parana dob ididah ahu, 
anjaha halak partua hehe lanjar jongjong; 

9 maronti raja-raja marsahap, anjaha 
marsisongom pamanganni bei, 

10 sip sora ni na sangap-sangap, anjaha dilahni 
longkot bani langit-langitni. 

11 Pinggol na mambogei sorangku, mangkatahon 
sangap ahu, anjaha mata na mangidah ahu, 
mangakui ahu bujur, 

12 halani hupaluah do halak na masombuh, na 
mangindo pangurupion, pakon na tading 
maetek, na so adong pangadu-aduanni. 

13 Jadi pasu-pasu ni halak na sihol magou sogop 
hu bangku, anjaha uhur ni naboru na 
mabalu marolob-olob hubahen. 

14 Hapintoron do husorungkon, gabe hiou do 
ai bangku: habonaron jadi baju ampa 
gotong-gotong do ai bangku. 

15 Gabe mata do ahu bani halak na mapitung, 
anjaha nahei bani halak na tempang. 


Job 29 1943 


16 Bapa do ahu bani halak na musil, anjaha 
parkara ni halak na so hutandai pe hupajorei 
do. 

17 Huropangi do ipon ni halak parjahat, anjaha 
rampasanni husontapkon hun pamanganni. 

18 Halani ai nini uhurhu do, “Bani asarhu do 
ahu matei, anjaha pabueionku ari-aringku 
songon horsik. 

19 Mangumparpar do uratku bani bah, anjaha 
namuron do rantingku borngin. 

20 Tongtong do ratah hasangaponku i lambungku, 
anjaha ganda gogoh ni siorhu ibagas 
tanganku.” 

21 Tangi do halak bangku, anjaha tarpaima-ima, 
anjaha sip mambogei hatoranganku. 

22 Dob marsahap ahu seng dong be na mansual, 
manjalir do hatangkai bani sidea. 

23 Tarpaima-ima do sidea bangku songon 
bani udan, anjaha ipangangang sidea 
do pamanganni songon sabah langit na 
mangkasiholhon udan. 

24 Basar do ahu bani sidea sanggah mandolei 
sidea, anjaha minar ni bohingku seng ihirjati 
sidea. 

25 Anggo martandang ahu bani sidea, hampit 
luluan do ahu hundul, songon raja hundul 
i tongah-tongah ni balani, songon halak 
siapohi na marhoru ni uhur.” 


Job 30 1944 


Sahap ni si Job na Parpudi (sambatni) 


Hasombuhonni Sisonari 


1 “Hape sonari, halak siposonan humbangku 

30 manartawai ahu, bapa ni sidea hurang 
tunggung hinan huahap mangkasomani 
baliang sijaga biribiringku. 

2 Tapi aha ma gunani bangku gogoh ni tangan 
ni sidea ai? Ai bani sidea pe domma salpu 
hagogohon ai. 

3 Marhalanihon ni na hurang ampa lohei, gabe 
laho do sidea manggagat hu tanoh horah 
ampa halimisan, 

4 laho mambuat pahu hun tongah-tongah ni 
poyon-poyon, ampa suhat panganon ni 
sidea. 

3 Hona usir do sidea hum bagas huta, anjaha 
hona surak do sidea songon halak panangko. 

6 Ibagas lombang bagas mando sidea marianan, 
Ibagas lubang-lubang atap ibagas liang ni 
dolog batu. 

7 | tongah-tongah ni rambah sidea doruh-doruh, i 
toruh ni tatada manggompang. 

8 Halak na oto anjaha na mahiri do sidea, na 
binogbogan luar hun nagori on. 


Job 30 1945 


9 Hape sonari gabe sidoding-dodingkonon ni 
sidea do ahu, gabe siparumpamahonon ni 
sidea. 

10 Magigi do sidea bangku, mandaoh-daoh sidea 
humbangku, anjaha itijuri do ahu bani 
bohingku. 

11 Halani domma itanggali Naibata tali ni 
lampolampongku anjaha ipatoruh ahu, seng 
malang be sidea i lobeihu. 

12 Hampit siamunku mandurgak halak na 
janglas-janglas, ikaiskon ahu, ipajunjun 
sidea dompak ahu hamagouan ni sidea. 

13 'parseda sidea do dalanku, anjaha ipabanggal 
sidea hamagouanku, anjaha ise pe lang na 
mangulangi sidea. 

14 Songon humbani buntas ni partoguh sidea 
roh mandorab ahu, hun tongah-tongah ni 
haruntason ai sidea marrohan. 

15 Songgot-songgot do manlingkubi ahu: songon 
pinurpurhon ni alogo hasangaponku, anjaha 
hasonanganku masab songon hombun. 

16 Halani ai usei do uhurhu ibagas, anjaha ari-ari 
panaronon manjorot ahu. 

17 Songon tinobak do hulingkulingku borngin, 
anjaha borit ni angkulangku seng 
marnamaronti. 

18 'sontap Naibata do hiouhu ibagas hagogohon, 
gabe tarsongkik ahu binahenmu ai. 


Job 30 1946 


19 Domma isampakkon Naibata ahu hubagas 
hubang, gabe doskon orbuk pakon abuan 
do ahu. 

20 Doruh-doruh do namin ahu Bamu, tapi seng 
itangihon Ham ahu: jongjong do ahu i 
lobei-Mu, tapi seng marpanatap Ham 
dompak ahu. 

21 Mubah do Ham bangku gabe na so paridop ni 
uhur, ipardakdak tangan-Mu na margogoh 
in do ahu. 

22 angkat Ham do ahu laho mamurpurhon 
bani logou, anjaha ipaturut Ham do ahu 
ihabangkon habahaba. 

23 Tongon, hubotoh do, sihol bobanon-Mu do 
ahu hu hamatean, hu rumah, partumpuan 
ni sagala na manggoluh. 

24 Tapi tene, ai lang durdurhonon ni halak na laho 
mogap do tanganni, anjaha doruh-doruh 
bani parmaraanni ai? 

25 Ai lang tangis do ahu mangidah halak na 
susah? Ai lang horu do uhurhu mangidah 
halak na musil? 

26 Na madear do namin hupaima-ima, tapi 
hasedaon do roh, na siang do namin 
huarapkon, tapi hagolapan do das. 

27 Bulinsah do uhurhu ibagas, seng ra soh; ari 
hamagouan do mandorab ahu. 


Job 30-31 1947 


28 Birong do ahu mardalani, tapi seng binahen ni 
mata ni ari: jongjong do ahu i tongah-tongah 
ni tumpuan, anjaha tangis mangindo 
pangurupion. 

29 Domma gabe hasoman ni baliang harangan 
ahu, gabe huan-kuan ni burung unta. 

30 Gabe birong do hulingkulingku anjaha 
mardabuhan humbangku, anjaha horah do 
holiholingku halani milasni. 

31 Mubah do sora ni husapingku gabe tangis- 
tangis, anjaha sora ni tulilangku gabe 
doruh-doruh.” 


Sahap ni si Job na Parpudi (panutup): 


Ipatorang Seng Marsalah Ia 


3 1 1 “Domma marpadan ahu pakon matangku, 
seng anjai mangkawah ahu dompak anak 
boru. 

2 Aha do nani rupei bereon ni Naibata na i atas in, 
barang parbagianan bahenon ni Pargogoh 
Na So Tarimbang hun nagori atas? 

3 Ai lang hamagouan do bani halak pargeduk, 
anjaha hasedaon bani sihorjahon 
hajahaton? 

4 Seng nani ididah Naibata dalanku, anjaha na so 
ihira do nani ganup langkah-langkahku? 


Job 31 1948 


5 Ambit marsipakulah-kulah namin parlahouhu, 
anjaha naheihu mangolos mangkorjahon 
sipaoto-oto, 

6 jtimbang ma namin ahu bani timbangan na 
sintong, tontu akuon-Ni ma, na so marsalah 
ahu. 

7 Anggo manlembang langkah-langkahku 
humbani dalan hasintongan, iihutkon 
uhurhu rosuh-rosuh ni matangku, anjaha 
longkot bani tanganku habadoron, 

8 halak na legan ma mangankon na hutidahkon, 
anjaha iorbati na dob husuan. 

9 Anggo ongga tartarik uhur hubani sada naboru, 
anjaha mangonggopi ahu i lambung labah ni 
hombar rumahku, 

10 parinangonku ma panduda bani halak na 
legan, anjaha halak na legan mambangkisisi. 

11 Ai pantang do na sonai ai, tongon, hajahaton 
na patut siuhumon ni panguhum. 

12 Ai apuy do ai, na manggagat ronsi nagori 
toruh, anjaha talup mammosogkon ganup 
na husari. 

13 Anggo ongga lang pintor hubahen bani 
juakjuakku dalahi barang naboru, ai ma 
sanggah marsalisih sidea pakon ahu, 

14 aha ma na sihol bahenonku porini roh Naibata? 
Anggo ibahen parturiakan, aha ma balosku 
Bani? 


Job 31 1949 


15 Ai lang la, na manjadihon ahu i partapaan 
do homa na manjadihonsi? Ai lang lanjar 
sasadasi do na manjadihon hanami ibagas 
partapaan? 

16 Anggo ongga lang hubere pangindoan ni halak 
na musil, atap motei-otei hubahen mata ni 
naboru na mabalu, 

17 atap sahalak ahu mangankon rotingku, anjaha 
seng dihut na tading maetek mangankon ai, 

18 zi humbani haposoonni ahu do na songon 
bapani na pagodangkonsi, anjaha 
humbani partapaan ni inangni ahu do na 
mangiring-iringsi, 

19 anggo ongga huidah sada halak lajang-lajang 
lang marhiou, barang sada halak na musil 
lang marsiluban, 

20 anggo lang hupamalas binongeini, anjaha 
anggo lang malas ia halani bobak ni 
biribiringku, 

2langgo ongga mangonai tangan ahu bani sada 
halak na tading maetek, halani adong 
huidah na mangurupi i horbangan, 

22 tanggal ma lah abarangku humbani sasapku, 
anjaha tanganku sirang humbani ringringni. 

23 Ai mabiar do ahu tong bani uhum ni Naibata, 
anjaha seng tahan ahu mangkawahkon 
hatunggungon-Ni. 


Job 31 1950 


24 Anggo ongga omas hubahen pangarapanku, 
anjaha dompak omas pitah ningku, “Ho do 
hatengeranku': 

25 anggo ongga marmalas uhur ahu, halani buei 
artangku, barang buei na sinari ni tanganku: 

26 anggo ongga hukawah-kawahkon mata ni 
ari sonaha parsinalsalni ai, barang bulan 
sanggah bani rondangni mardalan, 

27 sabe tartarik uhurhu marponop-ponop, anjaha 
husummah tanganku padaskon sombahku, 

28 hajahaton do on, talup siuhumon ni panguhum, 
ai domma huparnalang Naibata na i atas ijai. 

29 Anggo ongga marsombuh-sombuh ahu 
mangidah hamagouan ni munsuhku, barang 
marolob-olob ahu anggo maseda ia, 

30 Seng ongga hulopas pamanganku mardousa 
marhitei na mangindohon ase matei hona 
papa ia. 

31 Anggo seng isaksihon hasomanku na 
salampolampo: Ise na so bosur binahen ni 
guleini? 

32 Seng ongga marborngin panginsolat i 
alaman: huungkab do labahku bani halak 
pardalan-dalan. 

33 Anggo ongga hurungkub dousangku, ase 
ulang ididah halak, barang huponopkon 

hajahatonku ibagas uhurhu, 

34 halani mabiar ahu mangidah halak na mabuei, 
anjaha gobir ahu bani pangapasion ni jolma 
marsundut-sundut, gabe sip ahu anjaha 
seng luar hun rumah. 

35 Ah, ambit adong ma namin sada halak na ra 
mambogei hatangku. Tonggor ma, tanda 
tanganku! Ibalosi Pargogoh Na So Tarimbang 
in ma namin ahu! Ah, ambit dong ma namin 
pangaduan na sinurat ni imbangku dompak 
ahu! 

36 Tongon, sai tampeihononku do ai i atas 
abarangku, anjaha sangkutkononku bangku 
songon sortali. 

37 Patorangonku ma sada-sada langkahku Bani, 
anjaha doskon raja adaponku la. 

38 Anggo doruh-doruh jumangku mangaduhon 
ahu, anjaha ganup noranni tangis-tangis: 

39 anggo hupangan gogohni seng margalar, 
anjaha simadasi hulopas matei loheian, 

40 dear ma tubuh bangku duri gantih ni gandum, 
barang poyon-poyon gantih ni jagul.” 
Marujung ma sahap ni si Job. 


Sahap ni si Elihu na Parlobei: Seng Tahan be la Sip 


32 1 Dob ai maronti ma sitolu halak ai marsahap 
pakon si Job, halani sai ipintori dirini. 

2 Jadi gajag ma ringis ni si Elihu, anak ni si 
Barakel, halak Busi ai, humbani ginompar ni si Ram, 

manringis tumang do ia bani si Job, halani sai 
ipintori dirini i lobei ni Naibata. 

3 Manringis homa do ia bani huan-kuan ni si Job 
sitolu halak ai, halani sengtarbalosi sidea si Job, age 
pe domma ipatorang sidea parsalah do si Job. 

4Ai domma ngolngolan hinan si Elihu laho 
mangkatahon hatani hubani si Job, halani torasan 
halak ai humbani. 

5 Tapi dob ididah si Elihu lang tarbalosi sitolu halak 
ai si Job, manringis tumang ma ia. 

6 Dob ai nini si Elihu, anak ni si Barakel, halak 
Busi ai ma Mambalosi, “Poso ope namin 
ahu, tapi nasiam domma ubanon, halani ai 
malang anjaha mabiar do ahu patorangkon 
pingkiranku bani nasiam. 

7 Ningku ibagas uhurhu, “Na matua ma lobei 
mangkatahon hatani, anjaha sigijangan 
umurni mangajarhon hapentaran. 

8 Tapi tonduy na ibagas jolma in, ai ma hosah 
ni Pargogoh Na So Tarimbang in, ai ma 
mambere pangarusion bani. 

3 Seng sai halak na matua tong sipentaran, anjaha 
seng halak na ubanon tong na mambotoh 
na sintong.' 

10 Halani ai do ase huhatahon, ‘Tangar nasiam 
ma ahu, sihol do homa patugahonku 
hapentaranku. 

11 Tonggor ma, domma ngolngolan ahu paima- 
imahon hata nasiam, sai hupatangi-tangi 
do sipaingat nasiam, paima jumpah nasiam 
balos na hona. 

12 Huparimbagaskon do namin hata nasiam 
ai, hape, tonggor ma, seng dong na 
mantaluhon si Job, seng dong humbani 
nasiam, na mambalosi hatani. 

13 Ulang ma ninuhur nasiam, domma jumpah 
hanami hapentaran, Naibata ma na 
manaluhonsi, jolma seng mangasup. 

14 Seng dompak ahu hatani na hinatahonni ai, 
anjaha seng marhitei sahap nasiam ai ia 
balosanku. 

15 Domma humationg, seng tarbahen be 
marbalos, domma jut sidea mangkatahon 
sihatahononni. 

16 Mintor soh ma ahu, halani na so marsahap ai 
be sidea, halani na jonong ai sidea jongjong, 
lang marbalos? 

17 Ahu pe sihol marbalos do, ahu pe sihol do 
patugahonku pingkiranku. 

18 Ai domma gok bangku sahap, sai iajar tonduy 
na ibagas ahu do ahu. 

19 Tonggor ma, doskon anggur na so binuha do 
tontonku, doskon gusi bobak na baru na 
sihol pultak. 

20 Halani ai maningon marsahap do ahu, ase luas 
huahap, maningon buhaanku do bibirhu 
laho marbalos. 

21 Seng martonggor jumbak ahu, barang sihol 
mamuji-muji atap ise. 

22 Ai seng hubotoh naha palemes-lemes 
parsahapan, halani anggo sonai, tontu 
podas do ahu masab ibahen Sitompa ahu.” 


Isambat si Elihu Parsahapanni: 


Bagei-bagei do Dalan ni 
Naibata Marsahapkon Jolma 


1 “Tapi, tangar ham ma sahapkon, ale Job, 
33 bogei ma ganup hatangku! 

2 Tonggor ma, domma huungkab pamanganku, 
domma marsahap dilahku ibagas 
pamanganku. 

3 Humbani bujur ni uhurhu do huhatahon 
hatangkon, anjaha torang patugahon ni 
bibirhu parbinotohan. 

4 Tonduy ni Naibata do na dob manjadihon ahu, 
anjaha hosah ni Pargogoh Na So Tarimbang 
do pagoluhkon ahu. 

3 Anggo boi ibahen ham, balosi ham ma ahu: 
dear ma balosi ham ahu, marugas ma ham. 

6 Tonggor ma, songon ahu sonai do ham i 
lobei-lobei ni Naibata, ahu pe humbani 
sangkimpal tanoh halampung do ijadihon. 

7 Tonggor ma, ulang pala mabiar ham mangidah 
ahu, seng borat pangodohkonku bamu. 

8 Nimu nongkan hubogei, anjaha sora ni hatamu 
hutangar, 

9 “Borsih do ahu, seng marpipot: pitah do ahu, 
anjaha seng dong hajahaton ibagas diringku. 

10 Tonggor ma, na mangindahi sindir do Ia 
dompak ahu, munsuh-Ni do ahu ihira. 

11 Inahkon do naheihu hubagas bayangan, anjaha 
itulimati do ganup dalanku.' 

12 Tonggor ma, ibagas on ma lang bujur ham, ai 
ma balopku bamu. Banggalan do Naibata 
ase jolma. 

13 Mase ma marhutuk ham dompak-Si, nimu, 
“Sada pe lang humbani hatangkai na ibalosi!' 

14 la Naibata, tongon marsahap do la sahali dua 
hali, seng iparimbagaskon jolma. 

15 Marhitei nipi, marhitei panonggoran borngin, 
sanggah renges jolma modom, sanggah 
modom-modom bani podomanni, 

16 ijai do iungkab pinggol ni jolma, anjaha ihirjati 
sidea marhitei lumba-lumba-Ni, 

17 laho paholangkon jolma humbani hasalahan, 
laho manjora jolma humbani pangenjengon, 

18 laho paluahkon tonduyni humbani tanoman, 
anjaha goluhni ulang magou ibahen podang. 

19 Ambahni ai ipalumba do ia marhitei naborit 
sanggah tibal bani podomanni, sanggah 
maborit iahap das ronsi holiholini. 

20 Pala gineian iahap mangidah sipanganon, 
anjaha sobalan ia bani sipanganon 
harosuhni hinan. 

21 Marherut sibukni, seng haidahon be, anjaha 
holiholini, na so taridah hinan, boi bilangan. 

22 Dohor-dohor mando hosahni hu tanoman, 
anjaha goluhni bani malekat pamunuh. 

23 Porini adong hasomanni sada malekat, 
pangapiti, sada humbani na saribu, na 
patorangkon bani jolma ai ukumanni, 

24 jadi maidop ma uhur-Ni bani, anjaha 
hatahonon-Ni ma, ‘Tobus ma ia, ase ulang 
tuad ia hu tanoman, ai domma jumpah Ahu 
tobus ni tonduyni, 

23 jadi suang ma jorgit angkulani lobih humbani 
haposoonni hinan; mulak poso ma ia.’ 

26 Martonggo ma ia bani Naibata, jadi balosan 
ni Naibata ma ia, pataridahkonon-Ni ma 
bani bohi-Ni ibagas malas uhur, anjaha 
pasuangon-Ni ma hapintoron-Ni hubani 
jolma. 

27 Jadi mandoding-doding ma ia i lobei ni jolma, 
nini ma, “Domma mardousa ahu, anjaha 

hupapeol uhum, tapi seng hona balos ai 
bangku. 

28 Ipaluah do tonduyhu, ase ulang tuad hu 
tanoman, anjaha marmalas uhur goluhku 
mangidah haliharon.' 

29 Tonggor ma, ganup na sonai ai, ibahen Naibata, 
dua barang tolu hali bani jolma manisia, 

30 laho mamboan tonduyni mulak humbani 
tanoman, ase marmalas uhur ia ibagas 
sinalsal ni hagoluhan on. 

31 Parimbagaskon ham ma on, ale Job, tangihon 
ham ma ahu! Sip ma ham, ase hutoruskon 
mangkatahon hatangku. 

32 Anggo adong ope sihatahononmu, bere ham 
ma balosmu bangku: marsahap ma ham, ai 
isura uhurhu do mamintori ham. 

33 Tapi anggo seng dong be, tangar ham ma 
ahu; sip ma ham, ase huajarhon bamu 
hapentaran.” 


Sahap ni si Elihu na Paduahalihon: 
Seng Anjai Lang Pintor Pambahenan ni Naibata 
34 1 Dob ai nini si Elihu ma use, 
2 “Bogei nasiam ma hatangku, nasiam 
siparuhur, anjaha nasiam na pentar-pentar, 
tangihon nasiam ma! 

3 Pinggol do sipareksa hata, songon langit-langit 
na mandai sipanganon. 

4 Na sintong ai ma pilih hita banta; rap manandai 
ma hita barang aha na dear. 

> Ai nini si Job do, ‘Bujur do ahu, tapi seng bujur 
pambahen ni Naibata bangku. 

6 Age pe bujur ahu parladung do ahu ihira: seng 
hatambaran be ugahku, age seng marsalah 
ahu.” 

7 Tor ise ma dalahi songon si Job, na manibur 
apas-apas songon bah, 

8 ha mardalan saodoran pakon halak sihorjahon 
na so sintong, anjaha na marparsaoran 
pakon halak parjahat? 

9 Ai nini do, “Seng adong gunani bani sada dalahi, 
margoluh na madear ia i lobei ni Naibata.' 

10 Halani ai, tangihon nasiam ma ahu, 
nasiam halak na maruhur, pantang do 
hatahononkon, Naibata mambahen 
hajahaton, Pargogoh Na So Tarimbang 
mangkorjahon hagedukon. 

11 Tapi romban hubani pambahenan ni jolma do 
ibalaskon hu bani, anjaha romban hubani 
dalan ni ganup halak ihonahon bani. 

12 Tongon tene, seng anjai lang sintong 
pambahenan ni Naibata, anjaha seng anjai 
papeolon ni Pargogoh Na So Tarimbang 
hasintongan. 

13 Ise nani siondoskon tanoh on Bani, anjaha ise 
do na pajonamkon ganup dunia on? 

14 Anggo porini tubuh uhur-Ni mangimbang 
jolma, itarik use tonduy-Ni ampa hosah-Ni, 

15 mintor rotap ma hosah ni ganup na manggoluh, 
anjaha mulak bani orbuk jolma in. 

16 Anggo maruhur ham, bogei ma on, tangihon 
ham ma na huhatahon on, 

17 “Mintor tarbahen sada halak, na magigi bani 
uhum ma manrajai? Mintor tarpapai ham 
ma la, parpintor anjaha Pargogoh Na So 
Tarimbang in?’ 

18 la, na boi mangkatahon bani sada raja, “Ho na 
so margagan!' bani halak na sangap, “Ho 
halak parjahat!' 

19 la, na so sitonggor jumbak bani raja-raja, na so 
mangkira sangapan na bayak humbani na 
musil, ai jadi-jadian ni tangan-Ni do ganupan 
ai. 

20 Sompong matei sidea, tongah borngin. 
Isonggoti bangsa ai, gabe masab sidea, 
isontapkon do halak na gogoh, seng pala 
marhasoman tangan. 

21 Ai itulimati panonggor-Ni do dalan ni 
ganup jolma, anjaha ididah do sagala 
langkah-langkahni. 

22 Seng dong na golap barang na lotir: na 
tarbahen parponopan ni halak sihorjahon 
hajahaton. 

23 Ai seng dong ibuhul ari bani jolma, laho hu 
paruhuman i lobei ni Naibata. 

24 Ia do na manripuki halak na markuasa, lang 
pala palobei ipareksa, anjaha ipabangkit 
halak na legan bahen gantihni. 

25 Halani torang do ibotoh pambahenan ni sidea, 
idabuhkon do sidea borngin, gabe maripuk 
ma sidea. 

26 Ibogbog do sidea halani hajahaton ni sidea, 
bani ianan na boi idahon ni halak, 

27 halani itundali sidea la, anjaha seng 
iparuhurhon sagala dalan-Ni, 

28 laho mambalaskon bani sidea doruh-doruh ni 
halak na musil, ai itangihon do doruh-doruh 
ni halak na masombuh. 

29 Anggo sip la, ise boi mansalahkon? Anggo 
iponopkon bohi-Ni, ise ma na mangindahi- 
Si? Ijagai do sada bangsa atap sada 
halak, 

30 ase ulang halak parjahat manrajai, gabe hona 
sidingni bangsa ai. 

31 Sonon ma patut hatahonon ni halak bani 
Naibata, “Gijang hinan do uhurhu, seng 
bangku be mangkorjahon hasamboron, 

32 ajarhon Ham ma bangku na so dapot uhurhu 
hinan, anggo marsalah ahu, seng bahenonku 
be ai.” 

33 Ningon romban hubani pingkiranmu gakni 
namin la mambalas, halani na tinulakmu 
ai la? Ham do na maningon manontuhon, 
sedo ahu, anjaha na binotohmu, ai ma 
hatahon ham! 

34 Halak na maruhur hatahononni ma bangku, 
anjaha halak na pentar, na manangar ahu, 
hatahononni ma, 

35 “Seng maruhur si Job na marsahap ai, seng 
marpanimbangion hatani ai.” 

36 Dear namin tarlajou si Job ronsi ujungni, halani 
songon parjahat do ia na marbalos ai. 

37 Halani itambahi ope hajungkaton bani dousani 
ai, marhilei do ia i tongah-tongahta, anjaha 
buei sahap-sahapni dompak Naibata.” 


Sahap ni si Elihu na Patoluhon: 


Marguna do Habujuron bani 
Jolma, Tapi bani Naibata? 


3 1 Dob ai nini si Elihu ma use, 
5 2 “Ai sintong ma ai ninuhurmu? Nimu, 
“Marhapintoran do ahu i lobei ni Naibata,' 

3 gabe isungkun ham, “Aha ma gunani ai 
bangku? Aha ma hasurunganku anggo seng 
mardousa ahu?' 

4 Ahu, ahu ma mambalosi ham, ampa 
huan-kuanmu na rapkon ham. 

5 Mangkawah ma ham dompak langit, anjaha 
idah ham ma hombun ai, na gijangan ase 
ham. 

6 Anggo mardousa ham, aha do na binahenmu 
bani Naibata? Anggo lambin bueini 
panlanggaronmu, aha ma ibahen ham Bani? 

7 Anggo pintor ham, aha pamberemu Bani? Atap 
aha dong ijalo hun bamu? 

8 Bani jolma na songon ham tumang mangonai 
hajahatonmu, anjaha bani anak ni sada 
jolma marguna hapintoronmu. 

9 Doruh-doruh do namin halak binahen ni buei 
ni pangarsikon, anjaha doruh-doruh do 
sidea mangindo pangurupion halani kuasa 
ni halak na sangap-sangap. 

10 Tapi seng dong na mangkatahon, 'Ija do 
Naibata Sitompa ahu, na mambere doding 
bangku borngin, 

11 ha mangajari hita lobihan humbani binatang na 
i tanoh on, anjaha na papentar hita lobihan 
humbani manuk-manuk na i awang-awang?” 

12 Dilo-dilo pe sidea, tapi seng ibalosi, halani 
hajungkaton ni halak parjahat. 

13 Tongon, seng itangihon Naibata dilo-dilo na 
lumei, seng ikawahkon Pargogoh Na So 
Tarimbang in na sonai ai. 

14 Lambin naha ma anggo ihatahon ham, seng 
ididah ham la? Botoh ham ma, domma das 
i lobei-lobei-Ni parkaramu. Paima ham ma 
putusan-Ni. 

15 Sonari, halani seng marbalos ope Naibata 
ibagas ringisni, anjaha seng sadiha ipardiatei 
ope salah, 

16 ibuha si Job do pamanganni mangkatahon hata 
na lumei, anjaha ipabuei sahap-sahap na so 
marpanimbangion. 


Sahap ni si Elihu na Paompatkalihon: 


Parlajouan ai ma Dalan hu Hamubahon 


1 Dob ai itoruskon si Elihu ma mangkatahon, 
36 2 “Sabar ham tongkin, ase huajari ham, ai 

adong ope sihatahononku halani Naibata. 

3 Humbani na daoh ma aloponku pambotohku, 
laho patidakkon habonaron ni Sitompa ahu. 

4Tongon, seng mangguak-guaki hatangkon, halak 
na gok marpambotoh do hasomanmu na 
marsahap on. 

5 Tonggor ma, na banggal do Naibata, anjaha 
seng dong maruhur apas la age bani ise, 

na timbul tumang do la marhitei gogoh ni 
hapentaran-Ni. 

6 Seng paturuton-Ni manggoluh halak parjahat, 
tapi pasintongonni do uhum bani halak na 
masombuh. 

7 Seng padaohonni panonggor-Ni humbani halak 
na bonar, tapi ipahundul do sidea hu paratas 
rap pakon raja ronsi sadokah ni dokahni, 
gabe timbul ma sidea. 

8 Porini tarsangkut sidea bani rantei, anjaha jorot 
ibagas tali sitaronon, 

3 jadi pabotohkonon-Ni ma bani sidea 
pambahenan ni sidea ampa hasalahanni, ai 
ma na marparlahou hajungkaton sidea. 

10 [buha do pinggol ni sidea bani pangajarion, 
anjaha iparentahkon, ase mubah uhur ni 
sidea humbani hajahaton. 

11 Anggo ra sidea manangihon anjaha mambalosi, 
jadi mardohar ma sidea ronsi ujung ni 
goluhni, anjaha tahun-tahun ni sidea 
marhasonangan. 

12 Tapi anggo seng ra sidea manangihon, magou 
ma sidea hona tembak, matei ma sidea seng 
sampang dapotan uhur. 

13 Manggila ma ijai halak sipakulah-kulah: seng 
ra sidea mangindo pangurupion sanggah 
isangkut sidea. 


Job 36 1965 


14 Matei bani haposoonni do sidea, anjaha gok 
habutakon do goluh ni sidea. 

15 Tapi ipaluah do halak na masombuh marhitei 
hasombuhonni, anjaha ibuha do pinggol ni 
sidea marhitei hasosakan. 

16 Ham pe sihol paluahon-Ni do humbani 
hasosakan, hu tanoh na lumbang, na 
so adong sipangkirjati bamu, anjaha 
pasirsiron-Ni do mejamu gok sipanganon na 
mantin. 

17 Talup do hape mangonai bamu uhum songon 
bani halak parjahat: uhum pakon habonaron 
do na manjoroti ham in. 

18 Jaga ase ulang itarik pangajaran in ham hu 
panrisaion, anjaha ulang kahou uhurmu 
binahen ni banggal ni panobusion. 

19 Boi ma doruh-doruhmu in paluahkon ham 
humbani hasosakan, barang golgolmu 
mangunsagahkon gogohmu? 

20 Halani ai ulang ma ihasiholhon ham borngin, 
na mambahen mapurpur bangsa humbani 
iananni. 

21 Jaga ham, ulang ma manlembang ham dompak 
hajahaton, ai halani ai do ase iuji ham 
marhitei sitaronon. 

22 Tonggor ma, timbul do Naibata ibagas 
hagogohon-Ni, ise ma pangajari usih hu 
Bani? 

23 Ise ma na mangaturhon dalan Bani? barang ise 
ma na boi mangkatahon, “Hagedukon do na 
binahe-Mu in? 

24 Ingat ham ma patimbul pambahenan-Ni, na 
pinuji-puji ni jolma manisia. 

25 Ganup do jolma mangidah ai, humbani na 
daoh ididah jolma na galek in ai. 

26 Tonggor ma, na timbul do Naibata, seng 
tardadap hita la: seng tartulimati bilangan 
ni tahun-Ni. 

27 |a do manarik tektek ni bah dompak datas. 
la do na mambahen udan marhitei 
hombun-Ni, 

28 ai ma use na niuseihon ni hombun ai, anjaha 
mardabuhan bani halak simbuei. 

29 Adong ma halak na boi mangarusi parmerap 
ni hombun, ampa parlonggur ni 
lampolampo-Ni? 

30 Tonggor ma, ierap do hilap-Ni inggot bani, 
anjaha irungkub do dasor ni laut. 

31 Marhitei ai do la manguhumi bangsa-bangsa, 
marlobih-lobih do sipanganon ibere. 

32 Igoki do tangan-Ni bani hilap, anjaha 
ipasorohkon do ai bani imbang-Ni. 

33 Sora ni longgur-Ni patugahkon parroh-Ni, 
parringis do la dompak halak parjahat.” 

Ujung ni Sahap ni si Elihu: 


Hamuliaon ni Naibata na Ibagas Alam 


37 1 “Tongon tene, pala do manlobuk 
taroktokku halani ai, anjaha lumpat 
humbani iananni. 

2 Tangar, tangar nasiam ma pardorom ni sora-Ni, 
ampa sora na luar hun pamangan-Ni. 

3 Ipaturut do sora-Ni ai marguling-guling i toruh 
ni ganup langit in, anjaha hilap-Ni ai das hu 
ujung ni tanoh on. 

4 irik hujai mardorom ponggei-Ni, marsora la 
marhitei sora ni hajombuton-Ni, anjaha 
seng ijolomi hilapni sanggah tarbogei 
sora-Ni. 

> Marsangap do Naibata marhitei ponggei-Ni 
na jombut tumang, la do mambahen 
habanggalon, na so tararusi hita. 

6 la do mangkatahon hubani salju, “Turun ho hu 
tanoh! hubani udan habahaba ampa udan, 
‘Gobas ma!” 

7 Ia do na manokan ganup tangan ni jolma, 
ase ganup jolma na tinompa-Ni manandai 
pambahenan-Ni. 

8 Laho do binatang-binatang hu parponopanni, 
anjaha manggompang ibagas liangni. 


Job 37 1968 


9 Roh do halisungsung humbani kamarni, anjaha 
na borgoh roh humbani logou. 

10 Marhitei hosah ni Naibata roh es, himpang 
gabe bah na bolag. 

11 Boratan do hombun ibahen bani udan, Ia do 
mangerapkon hombun-Ni na marisi hilap ai. 

12 la do pahusor-husorhon hombun ai marguru 
bani panogu-Ni, laho pasaudkon na 
pinarentahkon-Ni bani sidea i sab dunia on. 

13 Barang bahen uhuman bani dunia-Ni, barang 
bahen tuah mambahen ipalopas ai masa. 

14 Tangar ham ma in Job, soh ham lobei, anjaha 
parimbagaskon ham ma halongangan, na 
binahen ni Naibata. 

15 Ai ibotoh ham do, naha pangondoskon ni 
Naibata parentah-Ni bani sidea, anjaha naha 
ase marsinalsal hombun-Ni marhitei hilap? 

16 Jarusi ham do parmayap-ayap ni hombun ai 
ampa horja halongangan ni Parpambotoh 
Na Gokan Dear in? 

17 Ham, na dob mohopan ibahen pakeianmu, 
anggo masip tanoh on halani logou na hun 
dangsina, 

18 ham do hasoman-Ni paherbangkon langit ai, 
jonam songon sormin na tinuang? 

19 Ajarhon ham ma bennami sihatahononnami 
bani; aha pe lang tarpajojor hanami halani 
hagolapan ni uhurnami. 

20 Adong do nani na palumbahonsi, anggo sihol 
marsahap ahu? Adong do nani jolma na 
marsura-sura sihol magou ia? 

21 Tongon sonari seng naidah sinalsal ni mata ni 
ari, halani ilingodi hombun sinalsalni in, 
sompong montas ma logou, gabe torang ma 
use ibahen. 

22 Hun utara do roh sinalsal na maromas, 
hamuliaon na majombut do manginggoti 
Naibata. 

23 Pargogoh Na So Tarimbang in seng tarjumpahi 
hita la; parhagogohon banggal do la anjaha 
parhabonaron, seng ra la papeolhon uhum. 

24 Halani ai, talup do la habiaran ni jolma: seng 
kawahkonon-Ni halak na mangahap pentar 
ia.” 


Balos ni Naibata na Parlobei bani si Job: 


Hagogohon-Ni Ibagas na tinompa-Ni 
ampa Ibagas Parmuduon-Ni 


1 Dob ai roh ma balos ni Naibata hubani si 
38 Job marhitei habahaba, nini ma, 
2 “Ise do in, na sihol pagolap uhur ni Naibata 
marhitei hata na so marpanimbangion? 
3 Mahua gonditi ma binongeimu songon dalahi, 
ase husungkun ho, anjaha ajari ma Ahu. 


Job 38 1970 


4 Ija do ho, sanggah Hubahen onjolan ni dunia 
on? Patugah ma Bangku, anggo na maruhur 
do ho. 

3 Ise do na mambahen sibaranni? Ai lang ibotoh 
ho do gakni ai! Ise do na pagistang tali 
panibar i atasni? 

6| atas aha do ipajonam tiang partunggulni, 
anjaha ise do na patibal batu parsuhini, 

7 sanggah rap mandoding bintang sogod-sogod 
anjaha marolob-olob ganup anak ni 
Naibata? 

8 Ise do na manutup laut bani labah, sanggah 
pultak bahni hun partapaan, 

9 sanggah Hujadihon hombun gabe hiouni, pakon 
hagolapan gabe hiou ampanni? 

10 Sanggah na Hutontuhon parbaloganni, anjaha 
na Hubahen ransang-ransang ampa labahni, 

11 anjaha ningku, “Sibar jon do ho bulih roh, seng 
bulih lopusanmu, anjaha ijon do maningon 
marsaran gunsang ni gilumbangmu!” 

12 Ongga do ho sadokah goluhmu mangkatahon 
siang ari, barang patugahkon hubani sibalik 
huning iananni, 

13 ase ijolom ujung ni tanoh on, anjaha iusir 
hunjai halak parjahat? 

14 Salih ma ai songon tanoh halampung na hona 
tokan, anjaha iset songon hiou. 


Job 38 1971 


15 Itarik do humbani halak parjahat haliharon 
ni sidea, anjaha iponggolhon tangan na 
mangondam. 

16 Ongga do ho masuk hu sombul ni laut, anjaha 
ongga idalani ho tondolan ni luhung ai? 

17 Ongga do ididah ho buha labah ni hamatean, 
atap ongga do ididah ho horbangan ni 
halotiron? 

18 Ongga do tartatap ho habolagon ni dunia on, 
patugah, anggo ibotoh ho do ganupan ai. 

19 Ija do dalan laho hu ianan ni haliharon, anjaha 
ija doianan ni hagolapan, 

20 ase boi boanonmu ai mulak bani iananni, 
anjaha ibotoh ho do dalan laho hu rumahni? 

21 [botoh ho do hap ai, ai ijia do ho tubuh, anjaha 
domma buei bilangan ni ari-arimu! 

22 Domma ongga ho hu kamar panimpanan 
ni salju, anjaha domma ongga ididah ho 
gudang ni sira-sira, 

23 ha Hutagangi bani panorang hasosakan, bani 
panorang marsimunsuhan ampa porang? 

24 ija do dalan hu ianan parbolahan ni logou, 
barang ianan parserakan ni logou 
hapoltakan hu tanoh in? 

25 Ise do mambahen bondar bani bah udan, 
anjaha ise do mambahen dalan bani hilap, 

26 laho mangarbahi tanoh na so marisi jolma, 
ampa halimisan na so marisi jolma, 


Job 38 1972 


27 laho pabosur tanoh dorging-dorging 
anjaha horah-horah, anjaha mambahen 
martumbor poyon-poyon na maratah? 

28 Naha, ai marbapa do udan, anjaha ise do na 
manubuhkon tektek ni namur? 

29 Ise do na manubuhkon es, anjaha ise do na 
manjadihon salju? 

30 Gabe mapir do bah ai songon batu, anjaha sisik 
ni luhung ai marhimpang. 

31 Mangasup do ho mamudun tali ni bintang hala, 
barang mangkarhari tali ni bintang pariama? 

32 Boi do paluaronmu bintang na marlinang- 
linang bani panorangni bei, barang boi do 
togu-toguonmu bintang gipul ampa anakni? 

33 Ibotoh ho do undang-undang ni langit? Ho do 
na manontuhon kuasani i tanoh on? 

34 Boi do pagijangonmu soramu das hu hombun 
ai, anjaha ra do udan mapor mambalosi ho? 

35 Ai ho do marsuruh, ase laho hilap ai, anjaha 
ihatahon bam, Tonggor ma, andon ma 
hanami roh!” 

36 Ise do na mannahkon hapentaran ibagas 
hombun ai, anjaha ise do na mambere uhur 
bani hombun na marganjang ai? 

37 Ise do na boi mamilangi hombun ai 
marhasoman hapentaran, anjaha boi 
manguseihon gusi ni langit ai, 


Job 38-39 1973 


38 sanggah mapir tanoh ai songon bosi, anjaha 
rapat bei ulbakni? 

39 Ai ho do na marburu sipanganon ni singa 
boru-boru, barang na pabosurhon lohei ni 
anak ni singa, 

40 sanggah modom sidea ibagas liangni, barang 
sanggah mangonggopi ibagas naporon? 

41 Ise ma na pasirsirhon sipanganon bani kawak, 
sanggah siok-siok anakni hubani Naibata, 
sanggah mordong ia halani seng dong 
sipanganon?” 


Sambatni 


1 Ibotoh ho do sadihari maranak bedar? 
39 Ongga do ipardiatei ho sanggah laho 
marmurik ursa boru-boru? 

2 botoh ho do bilangan ni bulanni rambong, 
anjaha ibotoh ho do panorangni manunas? 

3 lundukkon bani, jadi tubuh ma anakni, dob ai 
salpu ma pangarouonni ai. 

4 Lambin gogohni ma anakni anjaha marbanggal 
ibagas naporon, dob ai laho ma sidea, seng 
simulak-mulak bani indungni. 

5 Ise do na pajalang halode liar? Ise do na 
mangkarhari tali ni halode na lingkat? 

6 Bani do Hubere tanoh pamah bahen rumahni, 
anjaha tanoh garam bahen iananni. 


Job 39 1974 


7 Ipartawai do harameion ni kota, seng itangihon 
sorgang ni sais. 

8 Mawat-awat do ia i dolog mangindahi 
sampalanni, anjaha ipindahi do poyon- 
poyon simaratah. 

9 Ai ra do badak ai gabe parhorjamu! Mintor ra 
ma ia marborngin i lambung ni palangkamu? 

10 Mintor mangasup ma ho manambat badak 
laho maninggala, barang tumaram ma 
balosanni ho manisir i habungan? 

11 Boi ma marnalom ni uhur ho bani halani na 
margogoh tumang ai ia, barang tarondoskon 
ho ma bani horjamu? 

12 Tenger do uhurmu bani laho manarui 
gandummu, barang patumpuhon ai bani 
pardogeianmu? 

13 Jenges do pamerper ni habong ni burung unta: 
tapi siparholong atei do ia? 

14 Itolurhon tolurni hu tanoh, anjaha ipaturut do 
tanoh ai mamosahi ai: 

15 lupa do ia, na boi ai posah bahenon ni nahei, 
anjaha na boi lotlotan ni binatang. 

16 | ang maruhur holong ia bani anakni, hira seng 
ia simadasi, seng iuhurhon atap sisoya-soya 
holi halojaanni ai, 

17 halani seng ibere Naibata bani hapentaran, 
anjaha marrupei ia bani panimbangon. 


Job 39 1975 


18 Sanggah iperperhon habongni laho lintun, 
ipartawai do huda ampa na mangajaksi. 

19 Ai ho do sibere gogoh bani huda? Ho do na 
mannahkon jumbakni hubani borgokni? 

20 Ho do mambahen lumpat-lumpat ia songon 
balang? Jangin do parihei-iheionni. 

21 Kais-kais do ia i tanoh habungan anjaha 
malas uhurni, ibagas hagogohon luar do ia 
manjumpahkon sinjata. 

22 Ipartawai do habiaran, seng haru uhurni, seng 
manlembang ia mulak mangidah podang. 

23 Mardapar-dapar pe sarung ni sior i babouni, 
marhilap lombing pakon tanja, 

24 marah anjaha maranjak do ia, ikaisi tanoh, 
seng tartagangi, dob marhata tarompet. 

25 Marhatahonsi tarompet marihei-ihei ma ia, 
humbani na daoh ope domma taranggohsi 
uap ni parporangan, sonai homa sora gogoh 
ni puanglima ampa surak-surak. 

26 Halani hapentaranmu do ase habang hu atas 
haluhuy, anjaha iherbangkon habongni 
dompak dangsina? 

27 Halani parsuruhmu do ase habang manuk- 
manuk nanggordaha dompak datas, anjaha 
ibahen asarni bani ianan na gijang? 

28 | atas dolog batu do iananni pakon asarni, i 
ujung ni dolog batu ampa i pakpak ni dolog. 


Job 39— 40 1976 


29 Hunjai do itungkir-tungkir sorohanni, daoh do 
panatap ni matani. 

30 Daroh do isopsop anakni, anjaha ija halak na 
tartampul ijai do ia. 


Ipaunduk si Job Uhur ni i Lobei ni Naibata 


40 1 Dob ai marsahap ma Jahowa hubani si Job, 

2 “Sihol do partinggilhonon ni halak 
siparhutuk, Pargogoh Na So Tarimbang in? 
Ibalosi siaduhon Naibata in ma on?” 

3 Dob ai nini si Job ma mambalosi Jahowa, 

4 “Aha pe lang ahu: naha ma ningku mambalosi 
Ham? Hututup ma gelah pamanganku bani 
tanganku. 

5 Domma marsahap ahu sahali, seng ulakanku be 
ai; dua hali tene, tapi seng nunutonku be 


.” 


ai. 
Sambat ni Parsahapan ni Naibata 


Pargogoh Na So Tarimbang do Naibata 


6 Dob ai roh ma balos ni Jahowa hubani si Job 
humbani habahaba, nini ma, 

7 “Gonditi ma binongeimu songon dalahi: adong 
do sungkunon-Ku bam, anjaha patorang ma 
hu Bangku. 

8 Sihol parsedaonmu do uhum-Hu? Sihol 
salahkononmu do Ahu ase pintor ho? 


Job 40 1977 


9 Ai partangan songon tangan ni Naibata do ho? 
Mintor tarbahen ho ma marsora longgur 
songon-Si? 

10 Pajagar ma dirimu marhitei hamuliaon ampa 
hatimbulon, marhiou hatunggungon ampa 
hasangapon ma ho. 

11 Pataridahkon ma gajag ni ringismu, pardiatei 
ma haganup sigijang maruhur anjaha 
patoruh ma ai. 

12 Kawahkon ma ganup halak na jungkat maruhur 
anjaha patunduk ma ai, anjaha lotloti ma 
halak parjahat bani iananni. 

13 Ponopkon ma sidea hubagas orbuk, anjaha 
tambatkon ma bohi ni sidea bani ianan na 
ponop. 

14 Jadi dihut ma Ahu homa mamuji ho, halani 
tangan siamunmu sandiri mambere 
hamonangan bam. 


Biak ni Huda Nil 


15 Tonggor ma huda Nil, na hujadihon songon 
panjadihon-Ku bam; poyon-poyon do igagat 
usih songon lombu. 

16 Tonggor ma, ibagas binongeini do 
hagogohonni, anjaha ibagas urat-urat ni 
boltokni do habetengonni. 


Job 40-41 1978 


17 Boi do ibahen gonggong ihurni songon hayu 
ares, anjaha mardandan do urat-urat ni 
hae-haeni. 

18 Songon pipa tombaga do holiholini, anjaha 
gorini songon balok bosi. 

19 la do jadi-jadian ni Naibata na parlobei, na 
jinadihon-Ni gabe raja i tongah-tongah ni 
hasomanni. 

20 Dolog do panampalan bani, ianan ni 
binatang-binatang marguro-guro. 

21| toruh ni batang ni hayu na marbunga 
do ia rosuh marlinggom, marponop i 
tongah-tongah ni arung-arung ampa 
paya-paya. 

22 Batang ni hayu na marbunga do manlinggomisi, 
anjaha bulung ni tolong do manrungkubsi. 

23 Marbanggal pe bah seng gobir ia, totap do 
uhurni age pe roh bah ansa banggal ni 
Jordan mandorabsi. 

24 Ise ma na boi manangkapsi hun lobeini? 
Barang mannahkon halihir hubagas igungni? 


Biak ni Buaya 


41 1 (40-25) Tumaram ma boi toguonmu buaya 
marhitei hail, barang odohkononmu dilahni 
bani tali? 


Job 41 1979 


2 (40-26) Tumaram ma boi halihironmu igungni 
marhitei hotang, barang tupukonmu 
huyumni bani hail bosi? 

3 (40-27) Tumaram ma ia ninuhurmu ra 
mambahen pangindoan bam, barang 
marhata na lamlam bam? 

4 (40-28) Tumaram ma ra ia marpadan pakon ho, 
gelah ra ia lalab jadi jabolonmu? 

5 (40-29) Tumaram ma boi parguro-gurohononmu 
ia songon manuk-manuk, barang 
tambatkononmu ia bahen guro-guro ni 
borumu? 

6 (40-30) Tumaram ma ra halak pardengke 
mantiga-tigahonsi? Barang ra ma halak 
partiga-tiga marbagi ai? 

7 (40-31) Mangasup do ho manomtomkon 
lombing hubani hulingkulingni, barang uluni 
bani pantom-pantom? 

8 (40-32) Lajou ma sahali manangkapsi! Ingat 
ma parporanganni! Tontu lang be ra ho 
manlajousi.” 


Sambatni Pasal Buaya ai 


9 (41-1) Tonggor ma, labuh do pangarapanmai, 
mangidahsi pe domma malitonduy ho. 

10 (41-2) Ise pe lang na pag mangkeheisi: i 
lobei-Hu ise na tahan jongjong? 


Job 41 1980 


11 (41-3) ise ma na dob mamberehon Bangku, 
ase hubalas ai bani? Haganup na i toruh ni 
langit, Ahu do simadasi. 

12 (41-4) Seng pasipon-Ku pasal pagorini ai, 
barang gogohni na surung ai, barang 
potongan ni badanni ai. 

13 (41-5) Ise ma na ongga mananggali pakeianni? 
Ise ma na pag manroroh hubagas iponni 
sidua baris ai? 

14 (41-6) Ise ma na ongga mambuha osangni ai? 
Jangin do inggot iponni ai. 

15 (41-7) Gurungni tarjadi humbani gantar na 
patitir, marrapat-rapat songon na tinokan. 

16 (41-8) Rapat do na sada bani na sada nari, 
logou pe seng siat hun holangkolangni. 

17 (41-9) Ganup longkot bani na legan, 
marsirapitan seng hasirangan. 

18 (41-10) Anggo marbarsi ia kaluar sinalsal, 
anjaha matani songon salibon ni sibalik 
huning. 

19 (41-11) Humbani babahni kaluar rigapan na 
marjilam-jilam, anjaha abab mandarat 
hunjai. 

20 (41-12) Humbani bungbung ni igungni kaluar 
timus, songon humbani hudon na gurgur, na 
ginorgoran marhitei ranggas-ranggas. 

21 (41-13) Hosahni boi pagara arang, anjaha gajag 
ni apuy kaluar humbani babahni. 


Job 41 1981 


22 (41-14) Marianan do hagogohon bani 
tangkuhukni, anjaha songgot-songgot 
mardalan i lobeini. 

23 (41-15) Sibuk ni badanni toguh, songon na 
tinuang bani, seng tardugur. 

24 (41-16) Mapir do atei-ateini songon batu, 
mapir tene songon batu ni pandudaan na 
partoruh. 

25 (41-17) Anggo hehe ia bajoraon do halak na 
garang, malitonduy halani biarni. 

26 (41-18) Podang pe lang tolap bani, age tanja, 
gijig-gijig atap anak ni panah pe. 

27 (41-19) Doskon anggala do ietong bosi, anjaha 
tombaga doskon hayu masik-masik. 

28 (41-20) Seng maporus ia bahenon ni anak 
ni panah, doskon anggala do bani batu ni 
umbalang. 

29 (41-21) Doskon hayu ni omei do ihira 
antuk-antuk, anjaha itatawai do parngingis 
ni tanja. 

30 (41-22) Boltokni doskon sanga-sanga na marot, 
anjaha bogasni ibagas hubang doskon bogas 
ni gareta pardogei. 

31 (41-23) Bah na i toruh gurgur ibahen songon 
bah na ibagas hudon, anjaha laut ai doskon 
serek panlompahan ni tambar. 


Job 41-42 1982 


32 (41-24) Limbasni i pudini mirlak-irlak 
itadingkon, anjaha doskon uban sisik ni bah 
ai idahon. 

33 (41-25) Seng dong usihanni anggo i darat, na 
tinompa na so marhabiaran do ia. 

34 (41-26) Mapas uhurni mangidah sagala na 
gijang, ia do raja bani sagala binatang 
panoroh.” 


Si Job Paunduk anjaha Manolsoli Uhurni 


42 1 Dob ai nini si Job ma mambalosi Jahowa, 

2 “Sonari pe ase hubotoh marguru Bamu do 
ganup, anjaha seng tarlanglangi sura-sura ni 
uhur-Mu age sada. 

3 Ise do in, na sihol pagolap uhur ni Naibata, 
marhitei hata na so marpanimbangion? 
Halani ai do ase husahapkon na so huarusi, 
pahara na gok halongangan bangku, na so 
hubotoh.” 

4Bogei, sihol marsahap do Ahu, adong do sihol 
sungkunonku bam, ase ho patorangkon 
Bangku. 

5 Domma namin hubogei barita pasal Ham, 
tapi anggo sonari matangku sandiri ma 
mangidah Ham. 

6 Halani ai jora ma ahu, anjaha husolsoli do 
diringku hundul ibagas orbuk ampa abuan. 


Job 42 1983 


Si Job Mangulaki Mardohar 


7 Dobkonsi ihatahon Jahowa hata ai hubani si Job, 
nini Jahowa ma dompak si Elipas na hun Teman, 
“Domma gajag ringis-Hu dompak ho ampa dompak 
huan-kuanmu sidua halak ai; ai lang sintong 
pangkatahonnima pasal Ahu, songon pangkatahon 
ni juakjuak-Ku si Job ai. 

8 Halani ai buat hanima ma pitu lombu jonggi 
ampa pitu biribiri tunggal, anjaha laho ma hanima 
marayak juakjuak-Ku si Job ai, anjaha galangkon 
hanima ma bannima galangan situtungon laho 
manguras dirinima, ase itonggohon juakjuak-Ku si 
Job hanima, ai ra do Ahu manangihon tonggoni 
gabe seng honahonon-Ku be bannima domu 
hubani haotoon na binahennima ai, ai lang sintong 
pangkatahonnima pasal Ahu, songon pangkatahon 
ni juakjuak-Ku si Job ai.” 

9 Dob ai laho ma si Elipas na hun Teman pakon si 
Bildad na hun Sua pakon si Sopar na hun Naama, 
anjaha ibahen sidea ma romban hubani hata ni 
Jahowa na bani sidea, anjaha itangihon Jahowa do 
tonggo ni si Job ai. 

10 Dob ai ipasuang Jahowa ma hadoharon ni si Job, 
sanggah na martonggo ai ia mangapiti huan-kuanni 
ai, anjaha dua lompit ma ganda ipasuang Naibata 
hubani si Job sagala na dong bani hinan. 


Job 42 1984 


11 Dob ai roh bei ma sagala saninani, botouni 
ampa haganup na manandasi hinan, lanjar mangan 
rapkonsi ibagas rumahni, ipataridahkon sidea ma 
banggal ni uhur ni sidea bani, anjaha iapoh sidea 
ma ia pasal haganup hinamagou na pinasogop ni 
Jahowa bani: anjaha ganup sidea mambere bani 
sada duit kesita ampa sada bei tintin omas. 

12Dob ai ipasu-pasu Jahowa ma si Job lobih 
humbani mungkahni hinan, gabe adong ma bani 
sapuluh ompat ribu biribiri, onom ribu unta, saribu 
pasang horbou ampa saribu halodeni boru-boru. 
13 Tubuh ma use pitu anakni ampa tolu boruni. 

14 Goran ni boruni sikahanan ai ma si Jemima, goran 
ni paidua si Kesia, goran ni paitolu si Kerenhapuk. 
15 Bani sab nagori ai, seng dong jumpah naboru 
songon hinajenges ni boru ni si Job ai: ibere si Job 
do parbagianan bani sidea songon na bani botou ni 
sidea. 

16 Dob ai manggoluh ope si Job ai saratus ompat 
puluh tahun nari: sompat ope ididah anakni ampa 
pahompuni ompat sundut. 

17 Dob ai matei sayur matua ma si Job dob sombuh 
iahap bani hagoluhan on. 


Psalmen 


Hatuahon ni Halak Parpintor ampa 
Hamagouan ni Halak Parjahat 


1 1 Martuah ma halak na so ra mangihutkon riah 
ni halak parjahat, na so ra jongjong bani 

dalan ni pardousa, anjaha na so ra hundul 
bani tumpuan ni halak siparrisai. 

2 Tapi titah ni Jahowa do harosuh ni uhurni, sai 
titah-Ni ai do ipingkiri arian pakon borngin. 

3 Songon hayu do ia na sinuan i topi ni bah 
mardalan, na marbuah bani musimni, 
bulungni pe seng ra melus, anjaha sagala 
hinorjahonni manjadi do. 

4 Seng sonai anggo halak parjahat, tapi songon 
lapa-lapa hinabangkon ni logou do sidea. 

> Halani ai seng tahan halak parjahat i lobei ni 
paruhuman, sonai homa pardousa ibagas 
humpulan ni halak parpintor. 

6 Ai itanda Jahowa do dalan ni halak parpintor, 
tapi sai maseda do dalan ni halak parjahat. 


Psalmen 2 1986 


Panrajaion ni Naibata ampa 
Mesias Siparmonang in 


2 1 Mase sai oga-oga bangsa sipajuh begu- 
begu, anjaha na so marnidok ipingkiri 
bangsa-bangsa? 

2 Jongjong do raja-raja ni tanoh on, anjaha 
manriah do na sangap-sangap, laho 
mangimbang Jahowa pakon na mininakan- 
Ni. 

3 “Rutuskon hita ma gari ni sidea, anjaha 
ambukkon hita ma tali ni sidea hun banta.” 

4 Ipartatawai na marhotak i nagori atas ai do 
sidea, anjaha mapas do Tuhan bani sidea. 

5 Lanjar marsahap ma la dompak sidea ibagas 
ringis-Ni, anjaha isonggoti sidea ibagas 
gila-Ni. 

6 “Ahu do pabangkit rajang-Ku i Sion, dolog-Ku na 
ma pansing in.” 

7 Patugahonku ma na dob tinotapkon ni Jahowa: 
Domma ihatahon Jahowa bangku, “Anak-Ku 
do ho, sadari on do ho Hutubuhkon! 

8 Pindo ma hun Bangku, ase Hubere sagala 
bangsa gabe tean-teanan bam, anjaha ujung 
ni tanoh on, ho simadasi. 

9 Ropukan-Mu do sidea marhitei simambu bosi, 
anjaha rosakkononmu do songon hudon 
tanoh.” 


Psalmen 2-3 1987 


10 Ai pe, nasiam sagala raja, paruhurhon nasiam 
ma ai, sai ra ma nasiam paingaton, nasiam 
sagala panguhum ni tanoh on. 

11 Balosi nasiam ma Jahowa marhasoman 
biar, anjaha summah nasiam ma nahei-Ni 
marhasoman hitir, 

12 ase ulang roh ringis-Ni gabe magou nasiam 
i tongah dalan, ai urah do gajag ringis-Ni. 
Martuah do sagala na marhatengeran Bani. 


Nalom ni Uhur bani Jahowa Ibagas Parmaraan 


1 Psalm ni si Daud, sanggah maporus ia 
3 humbani anak ni si Absalom. (3-2) Ham 
Jahowa, bueini in imbangku, buei ni in na 
puho manlawan ahu. 

2 (3-3) Buei do na mangkatahon pasal ahu, 
“Seng dong be pangurupion bani humbani 
Naibata.” 

3 (3-4) Tapi Ham do Jahowa gantar bangku 
inggot, hatunggungonku do Ham, sipadirgak 
ulungku. 

4 (3-5) Hupagogoh do sorangku mandilo Jahowa, 
gabe itangihon do ahu hun dolog-Ni na ma 
pansing in. Sela. 

5 (3-6) Hupatibal diringku lanjar tarpodom, 
tarpuho use, ai Jahowa do manatang ahu. 

6 (3-7) Seng mabiar ahu mangidah marribu-ribu 
halak, na roh manlawan ahu inggot. 


Psalmen 3-4 1988 


7 (3-8) Jongjong ma Ham Jahowa, urupi ma ahu, 
Ham Naibatangku. Ai domma irosakkon 
Ham osang-osang ni imbangku, anjaha 
iropangi Ham ipon ni parjahat. 

8 (3-9) Bani Jahowa do haluahon, sai sogop ma 
pasu-pasu-Mu bani bangsa-Mu. Sela. 


Mardamei Ibagas Jahowa 


4 1 Bani pambobai koor. Marhasoman husapi. 
Psalm ni si Daud. (4-2) Anggo dilo-dilo 
ahu, balosi Ham ma ahu, Ham Naibata, 
Sipintori ahu. Domma ipalumbang Ham 
ahu ibagas hasosakanku, sai maidop ma 
uhur-Mu bangku anjaha tangihon Ham ma 
tonggongku. 

2 (4-3) Nasiam dalahi, sadiha dokah nari mapas 
uhur nasiam pasambor samborhon 
hasangaponku, sadiha dokah nari 
haholongan nasiam na so marguna anjaha 
pindahan nasiam ladung? Sela. 

3 (4-4) Botoh nasiam ma, domma ipilih Jahowa 
sada haholongan-Ni Bani. Itangihon Jahowa 
do anggo hudilo la. 

4 (4-5) Boi do manggila, tapi ulang mardousa. 
Marpingkir-pingkir ma nasiam ibagas uhur 
bani podoman nasiam, tapi sipsip ma 
nasiam. Sela. 


Psalmen 4-5 1989 


5 (4-6) Galangkon ma galangan na sintong, anjaha 
ajamkon ma Jahowa. 

6 (4-7) Buei do na mangkatahon, “Ise ma 
na manumpakkon na madear banta?” 
Sondangkon Ham ma sinalsal ni bohi-Mu 
bennami, Ham Jahowa. 

7 (4-8) Bueinan do malas ni uhur ibere Ham 
hubagas uhurhu, marimbang malas ni uhur 
ni sidea sanggah pariama omei pakon 
pariama anggur na junah. 

8 (4-9) Ibagas damei hupatibal diringku lanjar 
sinok, ai Ham do hansa Jahowa na 
mambahen sonang ahu marianan. 


Tonggo Sogod 


1 Bani pambobai koor. Marhasoman tulila. 
5 Psalm ni si Daud. (5-2) Sai tangihon Ham ma 
hatangku, Ham Jahowa, anjaha pardiateihon 
Ham ma hoih-hoih ni uhurhu. 

2 (5-3) Tangihon Ham ma dilo-dilongku Ham 
Rajangku anjaha Naibatangku, ai hu Bamu 
do ahu martonggo. 

3 (5-4) Ham Jahowa, girah sogod do itangihon 
Ham sorangku, girah sogod do ahu marugas 
marayak Ham anjaha manatap-natap. 

4 (5-5) Ai sedo Naibata na mangkarosuhkon 
hagedukon ia Ham, seng boi tondok paruhur 
na geduk i lambung-Mu. 


Psalmen 5 1990 


5 (5-6) Seng tahan sigijang uhur i lobei ni 
panonggor-Mu, sogam do uhur-Mu bani 
sagala sihorjahon hajahaton. 

6 (5-7) Iparseda Ham do sagala halak sisahapkon 
ladung, ihagigihon Ham do siduruskon 
daroh pakon panipu. 

7 (5-8) Tapi anggo ahu, halani banggal ni idop ni 
uhur-Mu, sai masukanku do rumah-Mu, 
manrogop do ahu dompak rumah-Mu na 
pansing in, marhasoman biar Bamu. 

8 (5-9) Ham Jahowa, togu Ham ma ahu ibagas 
hapintoron-Mu, halani imbang-imbangku, 
pahornop Ham ma dalan-Mu i lobeihu. 

9 (5-10) Ai seng dong na sintong ibagas pamangan 
ni sidea, na ilat do pingkiranni ibagas, 
songon tanoman na tanggak do tolonan ni 
sidea, ipalandit-landit do dilahni. 

10 (5-11) Salahkon Ham ma sidea, Ham Naibata, 
sai madabuh ma sidea halani tahi-tahi ni 
sidea, ambukkon Ham ma sidea halani buei 
ni panlanggaronni, ai dompak Ham do sidea 
manlawan. 

11 (5-12) Tapi sai na marmegah-megah do sagala 
na marlingod Bamu, marolob-olob do 
sidea sadokah ni dokahni, halani Ham do 
parlingodan bani sidea. Sai marolob-olob do 
ibagas Ham na mangkaholongi goran-Mu. 


Psalmen 5-6 1991 


12 (5-13) Ai Ham do Jahowa na mamasu-masu 
na pintor maruhur: iliotkon Ham do idop ni 
uhur-Mu hubani sidea songon gantar. 


Tonggo bani Panorang Hasosakan 


1 Bani pambobai koor. Marhasoman husapi. 
6 Domu hubani na paualuhkon. Psalm ni si 
Daud. (6-2) Ham Jahowa, ulang uhum Ham 
ahu ibagas ringis-Mu, ulang bogbog Ham 
ahu ibagas gila-Mu. 

2(6-3) Maidop ma uhur-Mu bangku, Ham 
Jahowa, halani hagalekonku, pamalum 
Ham ma ahu Jahowa, ai hitir-hitir do 
holi-holingku. 

3 (6-4) Rusak tumang do tonduyhu ibagas, tapi 
Ham Jahowa, sadiha dokah nari do? 

4(6-5) Marulak-ulakan ma uhur-Mu, Ham 
Jahowa, paluah Ham ma tonduyhu, sai 
paluah Ham ma ahu, halani idop ni uhur-Mu. 

3 (6-6) Halani bani hamatean seng dong halak na 
mardingat Ham, i nagori toruh, ise ma na 
mamuji Ham? 

6 (6-7) Loja do huahap ibahen hoih-hoihku, siap 
borngin do bonsot podomanku hubahen, 
marhitei iluhku marbah do tilamku 
hubahen. 


Psalmen 6-7 1992 


7 (6-8) Solong do matangku halani pusok ni 
uhurhu, roh galekni do ai halani halak na 
manosak ahu. 

8 (6-9) Surut ma nasiam humbangku, sagala 
sihorjahon hajahaton, ai itangihon Jahowa 
do sora ni tangis-tangisku. 

9 (6-10) Domma itangihon Jahowa hoihku: ijalo 
Jahowa do tonggongku. 

10 (6-11) Sai tarbador anjaha tarsonggot tumang 
do sagala munsuhku: tarolos do sidea surut, 
tarmela sompong. 


Mangindo Pamintorion ni Naibata 


7 1 Doding adu-adu ni si Daud, nidodingkonni 
bani Jahowa, halani hata ni si Kus, marga 
Benjamin. (7-2) Ham Jahowa Naibatangku, 
hu Bamu do ahu marlingod, sai paluah Ham 
ma ahu humbani ganup na mangayak-ayak 
ahu, anjaha bansah ma bahen Ham ahu: 

2 (7-3) ase ulang iparsirak ahu songon 
pambahenan ni singa, anjaha isarad seng 
dong na paluahkon. 

3 (7-4) Ham Jahowa Naibatangku, anggo hubahen 
on, anjaha ihorjahon tanganku na so 
sintong, 

4 (7-5) anggo hubahen na jahat hubani halak na 
mardamei-damei manggoluh rap pakon 


Psalmen 7 1993 


ahu, anjaha huodoh-odoh na manosak ahu 
seng marhala, 

5 (7-6) sai ipardakdak munsuhku ma ahu ronsi 
dapot, irojati goluhku hu tanoh, anjaha 
igijigkon bani orbuk hasangaponku. Sela. 

6 (7-7) Jongjong ma Ham, Jahowa, ibagas 
ringis-Mu, jongjong ma Ham mangimbang 
gila ni na manosak ahu, puho ma Ham 
mangurupi ahu, ai Ham do siparentahkon 
uhum. 

7(7-8) Sai iinggoti hulanan ni bangsa ma Ham, 
anjaha marparatas ma Ham i baboy, i atas 
ni sidea. 

8 (7-9) Jahowa do na manguhum sagala 
bangsa-bangsa. Luluhon Ham ma ahu Ham 
Jahowa, romban hubani hapintoronku, 
romban hubani habujuron na jumpah 
bangku. 

9 (7-10) Sai mangadi ma hajahaton ni parjahat: 
tapi sai pargogohi Ham ma halak parpintor! 
Ai Ham do siuji uhur pakon piah-piah, Ham 
Naibata parpintor. 

10 (7-11) Naibata do gantar bangku, sipaluah na 
pintor uhur. 

11 (7-12) Panguhum na pintor do Naibata, anjaha 
Naibata na manggila ganup ari. 


Psalmen 7-8 1994 


12 (7-13) Anggo seng ipaubah halak uhurni, 
asahonni ma podangni, pasangonni ma 
siorni laho manembak. 

13 (7-14) Dompakkononni ma hubani sinjata 
pamunuh, nahit ma panahni ibahen. 

14 (7-15) Tonggor ma, solat ma bani hagedukon, 
boratan rumah ma ia bani hamagouan, 
anjaha itubuhkon ladung. 

15 (7-16) Ihurak do godung anjaha bagas ibahen, 
tapi ia sandiri do madabuh hubagas godung 
na binahenni ai. 

16 (7-17) Hajahaton na binahenni mulak dabuh 
bani uluni, anjaha odoh-odohni mulak 
manipa tangkurakni. 

17 (7-18) Pujionku do Jahowa halani hapintoron- 
Ni, anjaha dodingkononku do goran-Ni 
Jahowa Sitimbulan in. 


Jolma na Galek in Gabe Tinompa Sisurungan 


1 Bani pambobai koor. Domu hubani Gitit. 
8 Psalm ni si Daud. (8-2) Ham Jahowa, 
Tuhannami, sangapni in goran-Mu bani 
sab tanoh on, Ham do na mannahkon 
hamuliaon-Mu bani langit. 

2 (8-3) Humbani pamangan ni dakdanak pakon 
na inuman iadongkon Ham do hagogohon 
halani munsuh-Mu, laho pasipkon 
imbang-Mu ampa sipambalas. 


Psalmen 8-9 1995 


3 (8-4) Anggo hukawahkon langit-Mu pakon horja 
ni jari-jari-Mu, bulan pakon sagala bintang 
na pinauli-Mu, 

4 (8-5) mintor aha ma nani jolma in ase pala 
ingaton-Mu ia, ampa anak ni manisia in ase 
ihargahon Ham ia? 

5 (8-6) Ijadihon Ham do ia otik toruhan humbani 
Naibata, anjaha isortalihon Ham do hubani 
hamuliaon pakon hatunggungon. 

6 (8-7) Ipabangkit Ham do ia mamarentah 
jadi-jadian ni tangan-Mu, ipatunduk Ham do 
haganup hu toruh ni naheini: 

7 (8-8) biribiri pakon lombu haganup, ampa 
binatang harangan, 

8 (8-9) manuk-manuk na i awang-awang pakon 
dengke na i laut, haganup tene na manjulur 
i longkit-longkit ni laut. 

9 (8-10) Ham Jahowa Tuhannami, sangapni in 
goran-Mu bani sab tanoh on. 


Panguhum pakon Sipaluah do Jahowa 


1 Bani pambobai koor. Inggouni: Almaut Laben. 
9 Psalm ni si Daud. (9-2) Sai pujionku do 
Ham Jahowa humbani gok ni uhurhu, sai 
baritahononku do sagala halongangan na 
binahen-Mu in. 


Psalmen 9 1996 


2 (9-3) Marmalas ni uhur anjaha marolob-olob do 
ahu Bamu, dodingkononku do goran-Mu, 
Ham Sitimbulan in: 

3 (9-4) halani ai manginsurut do munsuhku, 
mangkajurgang anjaha bois i lobei-Mu. 

4 (9-5) Tongon, Ham do sipatorsa uhum ampa 
paharangku, hundul bani hotak-Mu do Ham 
manguhumi, Ham panguhum na pintor. 

> (9-6) Hona hata do ibahen Ham sipajuh 
begu-begu, iagouhon Ham parjahat, anjaha 
isasap Ham do goran ni sidea sadokah ni 
dokahni. 

6 (9-7) Bois do munsuh in, marongrong lalab, 
maseda do sagala huta ibahen Ham, magou 
pardingat bani sidea. 

7 (9-8) Tapi, ia Jahowa totap do marparatas ronsi 
sadokah ni dokahni: ipajongjong do hotak-Ni 
laho manguhumi. 

8 (9-9) Ia do manguhum dunia on ibagas 
hapintoron, anjaha ipapintor uhum bani 
sagala bangsa sintong-sintong. 

9 (9-10) Ase Jahowa do batar-batar bani na hona 
dorun, anjaha batar-batar bani panorang 
hasosakan. 

10 (9-11) Halani ai martenger ni uhur Bamu do 
sagala na mananda goran-Mu, ai seng ongga 
itadingkon Ham sagala na mangindahi Ham, 
ale Jahowa. 


Psalmen 9 1997 


11 (9-12) Dodingkon ma Jahowa, na marparatas i 
Sion, ambilankon ma pambahenan-Ni bani 
sagala bangsa: 

12 (9-13) ai Ia do siluluhon daroh, anjaha seng 
lupa Ia bani dilo-dilo ni halak na madoyuk. 

13 (9-14) Maidop ma uhur-Mu bangku, Ham 
Jahowa, kawahkon Ham ma hadoyukonku 
halani na mandomdomi ahu; Ham do na 
mandokdok ahu humbani horbangan ni 
hamatean, 

14 (9-15) ase hubaritahon sagala puji-pujian 
Bamu bani horbangan ni boru Sion, anjaha 
marolob-olob ahu halani parpaluah-Mu. 

15 (9-16) Tarrobung do sipajuh begu-begu bani 
godung na binahenni, anjaha sangkut 
naheini bani siding na tinaonni ponop. 

16 (9-17) Ipatandahon Jahowa do diri-Ni, 
idalankon do uhum, marhitei pambahenan 
ni tangan-Ni tarsangkut parjahat. Higajon. 
Sela. 

17 (9-18) Sai turun do hu nagori toruh halak 
parjahat, haganup sipajuh begu-begu na 
mangkalupahon Naibata. 

18 (9-19) Seng anjai lalab hona lupahon halak 
na masombuh, anjaha seng lalab magou 
pangarapan ni halak na hona dorun. 


Psalmen 9-10 1998 


19 (9-20) Jongjong ma Ham Jahowa, ase ulang sai 
mangenjeng jolma in, sai hona uhum ma 
sipajuh begu-begu i lobei-Mu. 

20 (9-21) Pasogop Ham ma songgot-songgot bani 
sidea, Ham Jahowa, ase iahapkon sipajuh 
begu-begu jolma do sidea. Sela! 


Jahowa do Sipaluah Halak na Masombuh 


10 1 Mase mandaoh-daoh Ham jongjong, ale 
Jahowa, marponop Ham bani panorang 
hasosakanku? 

2 Halani enjeng ni parjahat, pusok do iahap na 
masombuh. Sai tardapot ma sidea bani 
hajahaton na niranggini ai. 

3 Ai ihamogahkon parjahat do sura-sura ni uhurni, 
ipuji-ipuji untungni, anjaha iapasi Jahowa. 

4 Nini parjahat do marhasoman pangunsong ni 
igungni, “Seng anjai marlulu la, seng dong 
Naibata,” sonai do pingkiranni. 

5 Manjadi do sagala langkahni tongtong: 
magijangtu do humbani uhuman-Mu, 
iunsongkon igungni dompak imbangni. 

6 Nini ibagas uhurni, “Seng anjai morot ahu, 
seng anjai mangonai bangku hasunsahan 
marsundut-sundut.” 

7 Gok do bura-bura pakon sipaoto-oto ampa 
panokohon pamanganni, hagedukon pakon 
hajahaton do i toruh ni dilahni. 


Psalmen 10 1999 


8 Sai manggompangi do ia bani huta-huta: 
bani ianan na ponop ibunuhi halak na so 
marpipot, matani mangkahapi halak na 
galek. 

9 Marponop do ia manggompangi songon singa 
ibagas naporon, manggompangi ia laho 
manangkap halak na masombuh. Itangkap 
do halak na masombuh laho pamasukkonsi 
hubagas sidingni. 

10 [paunduk do dirini mardalan, jadi dapot 
sisilonni na gogoh ai ma halak na galek. 

11 Nini ibagas uhurni, “Ihalupahon Naibata do ai, 
iponopkon bohi-Ni, seng anjai idahon-Ni ai 
ronsi sadokah ni dokahni.” 

12 Jongjong ma Ham Jahowa, ale Naibatangku, 
surdukkon Ham ma tangan-Mu, ulang ma 
lupa Ham bani halak na masombuh! 

13 Mase ma mapas parjahat bani Naibata, anjaha 
nini ibagas uhurni, “Seng anjai luluhonon-Ni 
ai?” 

14 jdidah Ham do ai tene, itatap Ham do halojaon 
pakon hasunsahan laho manangani ai. 
Bamu do marondos halak na galek, Ham do 
panolong bani halak na tading maetek. 

15 Ponggolhon Ham ma botohon ni halak parjahat 
pakon halak na jungkat, balaskon Ham ma 
hajahatonni, ase ulang adong be ia. 


Psalmen 10-11 2000 


16 Jahowa do raja sadokah ni dokahni: magou do 
sipajuh begu-begu humbani tanoh-Ni. 

17 Domma itangihon Ham Jahowa pangindoan 
ni uhur ni halak na masombuh, ipatotap 
Ham do uhur ni sidea, anjaha ipatiur Ham 
do pinggol-Mu, 

18 laho pasintong uhum bani halak na tading 
maetek pakon na nidorun, ase ulang inunut 
jolma na i tanoh on mambibiari. 


Jahowa do Parlingodan bani Halak Parpintor 


1 1 1 Bani pambobai koor. Humbani si Daud. 
Marlingod bani Jahowa do ahu, mase ma 
ihatahon nasiam hu bangku, “Habang ma 

ho hu dolog songon manuk-manuk!” 

2 Ai tonggor ma, domma isintak parjahat siorni, 
ipasang panahni bani talini, laho manembak 
ibagas na golap halak sipintor uhur. 

3 Anggo maseda palas, aha ma boi ibahen halak 
parpintor? 

4 Marianan do Jahowa ibagas rumah-Ni na 
pansing ai, i nagori atas do paratas ni 
Jahowa, manatap do panonggor-Ni, sai 
ipareksa pangkirdop ni mata-Ni do anak ni 
jolma in. 

5 Jahowa do siuji halak parpintor pakon parjahat: 
idomdomi do halak na mangkarosuhkon 
odoh-odoh. 


Psalmen 11-12 2001 


6 Judan-udan halak parjahat marhitei apuy pakon 
hirtah, logou na milas do parbagianan bani 
panginumanni. 

7 Ai pintor do Jahowa anjaha ihaholongi do 
hapintoron, idahon ni halak parpintor do 
bohi-Ni. 


Tonggo Mangindo Pangurupion 
Marimbang Halak Parjahat 


12 1 Bani pambobai koor. Domu hubani na 

paualuhkon. Psalm ni si Daud. (12-2) Urupi 
Ham ma, ale Jahowa, ai seng dong be halak 
na daulat; lambin otik do halak na bujur 
uhur i tongah-tongah ni anak ni jolma. 

2 (12-3) Sai ladung do isahapkon samah sidea, 
marbibir na landit anjaha mardua uhur do 
sidea marsahap. 

3 (12-4) Sai ijabir Jahowa ma sagala bibir na landit, 
pakon haganup dilah na toal marsahap, 

4(12-5) na mangkatahon, “Monang do 
hanami ibahen dilahnami, bibirnami 
do mangkasomani hanami, ise ma nani 
tuannami?” 

5 (12-6) Mangidah hasosakan ni halak na 
madoyuk pakon hoih ni halak na 
masombuh, ai do ase jongjong Ahu sonari, 
nini Jahowa, “Berehonon-Ku ma haluahon 
bani halak na mangarapkonsi.” 


Psalmen 12-13 2002 


6 (12-7) Sagala hata ni Jahowa hata na sintong 
do ai, usih songon pirak na nilala ibagas 
balanga, anjaha ipapitah pitu hali. 

7 (12-8) Ham Jahowa, sai parorot Ham ma sidea, 
sai ondingi Ham ma hanami marimbang 
bangsa on ronsi sadokah ni dokahni. 

8 (12-9) Inggot marhujai-hujon do halak 
parjahat, sanggah manomboh hajahaton i 
tongah-tongah ni anak ni jolma. 


Uhur na Kawah-kawah bani 
Pangurupion ni Jahowa 


13 1 Bani pambobai koor. Psalm ni si Daud. 

(13-2) Sadiha dokah nari, Ham Jahowa, 
halupahonon-Mu ahu lalab? Sadiha 
dokahnari ponopkonon-Mu bohi-Mu 
humbangku? 

2(13-3) Sadiha dokah nari sai tong marpingkir 
uhurhu, sai sunsah uhurhu ibagas layur-layur 
ari? Sadiha dokah nari sai pagijang diri 
munsuhku dompak ahu? 

3 (13-4) Sai mangkawah ma Ham, balosi Ham ma 
ahu, Ham Jahowa, Naibatangku! Palihar 
Ham ma matangku, ase ulang lanjar matei 
modom ahu, 

4 (13-5) ase ulang ihatahon munsuhku, “Domma 
hupatunduk ho,” ase ulang gabe marsurak 
munsuhku, anggo rebad-rebad ahu. 


Psalmen 13-14 2003 


5 (13-6a) la ahu, bani idop ni uhur-Mu do ahu 
marhatengeran, marolob-olob do uhurhu, 
mangidah haluahon na hun Bamu. 

6 (13-6b) Mandoding ma ahu bani Jahowa halani 
pambahenan-Ni na madear bangku. 


Haotoon ni Jolma na Marnalangkon Naibata 
(Pausih: Psalm 53) 


14 1 Bani pambobai koor. Humbani si Daud. 

Nini halak na oto do ibagas uhurni, “Seng 
dong Naibata.” Bajan anjaha sambor do 
pambahenan ni sidea, sahalak pe lang 
sibahen na madear. 

2 Manatap-natap do Jahowa hun nagori atas, 
paidah-idah anak ni jolma laho mangidah 
atap dong do na maruhur, sipindahi Naibata. 

3 Haganup do sidea kahou, haganupan seng 
margagan, sahalak pe lang sibahen na 
madear, sahalak pe lang dong. 

4 Seng marpambotoh nani sagala halak 
sihorjahon na jahat, na mangankon 
bangsang-Ku songon na mangan ruti, anjaha 
na so ongga mardilo Jahowa? 

5 Tapi maningon tarsonggot do sidea use, ai 
ihasomani Jahowa do ginompar ni halak 
parpintor. 

6 Iparseda nasiam pe sura-sura ni halak na 
madoyuk, tapi Jahowa do parlingodanni. 


Psalmen 14-15 2004 


7 Ah, sai roh ma haluahon bani Israel hun Sion! 
Anggo suang ma ibahen Jahowa bangsa-Ni, 
marolob-olob ma Jakob anjaha marmalas ni 
uhur Israel. 


Ise do na Boi Dohor bani Naibata? 


1 Psalm ni si Daud. Ham Jahowa, ise do na 

15 boi tondok bani lampolampo-Mu? Ise do na 
malo marianan bani dolog-Mu na pansing 
in? 

2 Ai ma halak na so panurakon bani parlahouni, 
sidalankon hapintoron, halak siluarhon na 
pintor ibagas uhurni: 

3 ha so manrisai marhitei dilahni, na so 
mangkorjahon na jahat dompak hasomanni, 
anjaha na so parohkon habadoron bani 
sinkutani: 

4 na mangkagigihon halak na pinabali, tapi na 
pasangapkon halak na mangkabiari Jahowa, 
na so mosei ia humbani bijani age rugi ia 
marhitei ai: 

> ha so ra paanakkon duitni laho mangonsop, 
na so ra manjalo sisip laho mangimbang 
na so marsalah. Halak na mangkorjahon na 
sonai ai, seng anjai targompang sadokah ni 
dokahni. 


Psalmen 16 2005 


Hatuahon ni Halak na Daulat 


16 1 Miktam. Humbani si Daud. Parorot Ham 
ma ahu Naibata, ai marlingod hu Bamu do 
ahu. 

2 Ningku do dompak Jahowa, “Ham do Tuhanku, 
seng dong na pasonangkon ahu sobali 
Ham.” 

3 Halak na ma pansing na i nagori on, marmulia 
do sidea, marosuh uhur hubani sidea. 

4 Buei do sitaronon ni halak sisombah na legan, 
tapi seng ra ahu dihut manggalangkon 
galangan daroh ni sidea ai, nai ma, gari 
goran ni sidea seng sobuton ni bibirhu. 

> Jahowa do parbagianan bangku ampa 
panginumanku: Ham do sitotapkon 
parbagiananku. 

6 Tongon do tali sibar-sibar mangonai bangku 
bani ianan na madear, nai ma, dear tumang 
do parbagiananku. 

7 Pujionku do Jahowa, na mamodahi ahu, age 
borngin iajari piah-piahku do ahu. 

8 Tongtong do hubahen Jahowa i lobei ni 
matangku, anggo i siamunku la, seng anjai 
jurgang ahu. 

9 Halani ai malas do uhurhu anjaha marolob-olob 
tonduyhu, pamatangku pe marianan do 
bani na sonang. 


Psalmen 16-17 2006 


10 Ai seng anjai ondoskonon-Mu tonduyhu 
hu nagori toruh, anjaha seng paturuton- 
Mu halak na daulat Bamu mangidah 
hamarsikon. 

11 Sai patugahon-Mu do bangku dalan hagoluhan: 
gok do malas ni uhur i lobei ni bohi-Mu, 
anjaha hatuahon do i siamun-Mu sadokah 
ni dokahni. 


Tonggo ni Halak na Pinarburu 
na So Ingkat Marsalah 


17 1 Tonggo ni si Daud. Tangihon Ham ma, 

alo Jahowa, hapintoronku. Tangihon Ham 
ma elek-elekku! Parimbagaskon Ham ma 
tonggongku, na luar humbani bibir na so 
manipu. 

2 Humbani bohi-Mu roh pamintorion bangku, 
panonggor-Mu do mangidah na sintong. 

3 Anggo ipapangkei Ham uhurhu, ipareksa Ham 
borngin, anggo iuji Ham ahu, seng anjai 
jumpah Ham hajahaton bangku, seng ongga 
tarlopus parsahapku. 

4la pasal parlahou ni jolma, domu hubani hata 
na luar hun pamangan-Mu, hujagai do 
diringku dompak pambahenan ni halak 
sipangodoh-odoh. 

3 Bokas-Mu do iirikkon langkah-langkahku, seng 
ongga jiris naheihu. 


Psalmen 17 2007 


6 Sai Ham do hudilo, ai ibalosi Ham do ahu, 
ale Naibata. Paeleng Ham ma pinggol-Mu 
bangku, tangihon Ham ma hatangkon. 

7 Patuduhkon Ham ma idop ni uhur-Mu na gok 
halongangan in, Ham, alo Sipaluah halak na 
marlingod bani tangan-Mu siamun dompak 
imbang ni sidea. 

8 Ramotkon Ham ma ahu songon anak ni mata: 
ponopkon Ham ma ahu itoruh ni linggom ni 
habong-Mu, 

9 dompak halak parjahat na sihol mangagou ahu, 
dompak munsuhku na manloulou ahu, 

10 jtutup sidea do uhurni, marhitei pamanganni 
isahapkon hagijangon, 

11 'gompangi sidea do ahu, tarloulou do ahu 
nuan, sai ipardiateihon mata ni sidea do ahu 
laho mangompaskon ahu hu tanoh. 

12 Usih do ia hubani singa na laho manoroh, 
songon anak ni singa na monggop bani 
ianan na ponop. 

13 Jongjong ma Ham Jahowa, dompakkon Ham 
anjaha ompaskon Ham ma ia, paluah Ham 
ma goluhku humbani parjahat marhitei 
podang-Mu, 

14 marhitei tangan-Mu, Ham Jahowa, humbani 
jolma, ai ma halak paruhur dunia sadokah 
ia manggoluh, na dob ginokan-Mu 
boltokni marhitei arta-Mu, na riris homa 


Psalmen 17-18 2008 


marniombah, na boi martading-tadingan 
bani na i pudini. 

15 Tapi anggo ahu marhitei hapintoron idahonku 
do bohi-Mu, hubosuri diringku sanggah na 
puho ahu bani rupa-Mu. 


Doding Tarima Kasih ni Raja 
Daud halani Hamonanganni 


18 1 Bani pambobai koor. Humbani juakjuak ni 

Jahowa, ai ma si Daud, na manluarhon hata 
ni doding on bani Jahowa, bani panorang 
ipaluah Jahowa ia humbani tangan ni 
munsuhni pakon humbani tangan ni si Saul, 
(18-2) nini, “Holong tumang do uhurhu 
bamu Jahowa, hagogohonku. 

2 (18-3) Jahowa, dolog batu bangku, batar- 
batarhu, na paluahkon ahu, Naibatangku, 
batu gingging anjaha parlingodanku, 
gantarhu, tanduk haluahonku pakon 
benteng bangku. 

3 (18-4) “Pinuji ma Jahowa!” ningku mandilohon, 
ai ipaluah do ahu humbani munsuhku. 

4 (18-5) linggoti gilumbang ni hamatean do ahu, 
anjaha bah hamatean manonggoti ahu, 

> (18-6) isangkut tali ni nagori toruh do ahu, 
siding ni hamatean tagang dompak ahu. 

6 (18-7) Ibagas hasosakankai hudilo ma Jahowa, 
dilo-dilo ma ahu bani Naibatangku. Gabe 


Psalmen 18 2009 


itangihon do sorangku humbani rumah-Ni, 
anjaha das do doruhkai hu pinggol-Ni. 

7 (18-8) Munjei anjaha dugur ma tanoh on, 
onjolan ni dolog pe murdug ma, munjei 
halani ringis-Ni. 

8 (18-9) Maripul do timus humbani igung-Ni, 
haluar apuy na mangankon humbani 
pamangan-Ni, narnar na gara marjimbur 
hun Bani. 

9 (18-10) londun ma langit, turun ma la, lotir do i 
toruh ni nahei-Ni. 

10 (18-11) Mangajak herub do la, anjaha habang 
mayap-ayap bani habong ni logou. 

11 (18-12) Na golap do ibahen manrungkub-5i, 
lampolampo-Ni inggot ni bah na mamirong 
ampa hombun na hapal. 

12 (18-13) Humbani sinalsal na i lobei-Ni luar do 
hombun-Ni, ambolas pakon gara ni apuy. 

13 (18-14) Marhata ma longgur ibahen Jahowa i 
langit, ipamaling Na Timbul in ma sora-Ni. 

14 (18-15) Isiorhon ma panah-Ni laho pamerap 
sidea, ibahen do mardejep-dejep hilap laho 
mardakdak sidea. 

15 (18-16) Jadi taridah ma holbung ni bah, mulgap 
ma onjolan ni dunia on, halani pangasupimu 
Jahowa, halani pangombus ni hosah ni 
igung-Mu. 


Psalmen 18 2010 


16 (18-17) Idurdurhon do tangan-Ni hun babou 
manangkap ahu, idokdok do ahu humbani 
bah banggal. 

17 (18-18) Ipaluah do ahu humbani munsuhku na 
gogoh, humbani halak na mandondoni ahu, 
sigogohan humbangku. 

18 (18-19) Idorab sidea do ahu bani ari 
hasunsahanku, tapi Jahowa do 
hatundalanku. 

19 (18-20) Itogu do ahu bani ianan na lumbang, 
ipaluah do ahu, ai marosuh do la bangku. 

20 (18-21) Ibahen Jahowa do hu bangku romban 
hubani hapintoronku, romban hubani 
haborsihon ni tanganku ipasuang hu 
bangku, 

21 (18-22) ai huihutkon do dalan ni Jahowa, seng 
dong manjahati ahu, marbalik humbani 
Naibatangku. 

22 (18-23) Sai tong do i lobei ni matangku sagala 
aturan-Ni, anjaha seng hupadaoh titah-Ni 
humbangku. 

23 (18-24) Seng dong sihataon bangku i lobei-Ni, 
hujaga do diringku dompak hajahaton. 

24 (18-25) Halani ai ibalos Jahowa do hu bangku 
romban hubani hapintoronku, romban 
hubani haborsihon ni tanganku i lobei-Ni. 

25 (18-26) Hubani na bujur uhur, bujur do Ham, 
hubani halak parpintor, pintor do Ham. 


Psalmen 18 2011 


26 (18-27) Bani halak paruhur na pansing ipatidak 
Ham do hapansingon-Mu, tapi marah do 
uhur-Mu dompak halak pargeduk. 

27 (18-28) Ipaluah Ham do bangsa na madoyuk, 
tapi ipatoruh Ham do mata na toal. 

28 (18-29) Ai Ham do, alo Jahowa, mambahen 
palitangku marsinalsal: Jahowa Naibatangku 
do palihar hagolapanku. 

29 (18-30) Marhasoman Ham tardorab ahu 
do hulanan ni bala, mangunsagahkon 
Naibatangku tarlumpat ahu do tembok. 

30 (18-31) Gokan dear do dalan ni Naibata, pitah 
do hata ni Naibata, la do gantar ni ganup 
halak, na marlingod hu Bani. 

31 (18-32) Ai ise ma Naibata sobali Jahowa, ise 
batar-batarta sobali Naibatanta? 

32 (18-33) Naibata do na manggonditkon 
hagogohon bangku, anjaha ipatorsa do 
dalanku. 

33 (18-34) la do mambahen naheihu songon 
nahei ni ursa boru-boru, anjaha ipajongjong 
do ahu i atas buntu-buntu. 

34 (18-35) la do mangajari tanganku marmunsuh, 
gabe pandei tanganku manintak sior 
tombaga. 

35 (18-36) Ibere Ham do bangku gantar ni 
hatuahon-Mu, itungkoli tangan siamun-Mu 


Psalmen 18 2012 


do ahu, anjaha halayakon-Mu pabanggal 
ahu. 

36 (18-37) Ipalumbang Ham do ianan 
panlangkahanku, anjaha seng tarsimpok 
mata ni ari ni naheihu. 

37 (18-38) Hupardakdak do munsuhku ronsi 
dapot sidea, seng mulak ahu paima rasei 
sidea. 

38 (18-39) Huropuki do sidea, gabe seng 
tarbahensi be jongjong, radag do sidea i 
toruh ni naheihu. 

39 (18-40) Igonditkon Ham do bangku hagogohon 
laho marporang, ipatunduk Ham do 
imbangku hu toruhku. 

40 (18-41) Ipaundur Ham do munsuhku i 
lobeihu, anjaha siap do hubahen sagala na 
mandomdomi ahu. 

41 (18-42) Dilo-dilo sidea, tapi seng dong na 
paluahkon, hubani Jahowa homa, tapi seng 
itangihon sidea. 

42 (18-43) Jadi hulumati ma sidea songon orbuk 
sihabangkonon ni logou, hulotloti ma sidea 
songon hubang i tongah dalan. 

43 (18-44) Ipaluah Ham do ahu humbani 
paringoran ni bangsa-bangsa, anjaha 
ipabangkit Ham do ahu gabe kopala ni 
bangsa-bangsa, bangsa na so hutanda pe 
marsombah do hu bangku: 


Psalmen 18-19 2013 


44 (18-45) ibogeihonsi pasal ahu, mintor itangihon 
do ahu, halak silegan pe tunduk do sidea 
papuji-puji ahu. 

45 (18-46) Mandatei do halak silegan, hitir-hitir 
do sidea luar humbani bentengni. 

46 (18-47) Manggoluh do Jahowa, sai tarpuji ma 
batar-batarhin, sai timbul ma Naibata ni 
hatuahonku, 

47 (18-48) Naibata sibere pambalason hu bangku, 
anjaha na patundukkon bangsa-bangsa 
bangku. 

48 (18-49) Na paluahkon ahu humbani munsuhku, 
nai ma, na pagijangkon ahu mangimbang 
sagala na manlawan ahu, na paluahkon ahu 
humbani halak sipangodoh-odoh. 

49 (18-50) Halani ai pujionku do Ham Jahowa 
i tongah-tongah ni sagala bangsa, anjaha 
dodingkononku do goran-Mu. 

50 (18-51) Ia do sibere hatuahon banggal bani 
raja-Ni, anjaha sibere idop ni uhur bani 
na mininakan-Ni, ai ma hubani si Daud 
ampa hubani ginomparni ronsi sadokah ni 
dokahni.” 


Hamuliaon ni Naibata, na Pinatalar 
ni Panompaon-Ni pakon Titah-Ni 


19 1 Bani pambobai koor. Psalm ni si Daud. 
(19-2) Haganup do langit mambaritahon 


Psalmen 19 2014 


hamuliaon ni Naibata, anjaha hajangkajang 
mangambilankon pambahenan ni tangan-Ni. 

2 (19-3) Ari na sada patugahkon ai bani ari na 
sada nari, borngin na sada padaskon ai bani 
borngin na sada nari: 

3 (19-4) seng marhasoman hata, seng 
marhasoman sahap, anjaha seng tarbogei 
sorani, 

4 (19-5) age sonai torus do sorani bani sab tanoh 
on anjaha sahapni das hu ujung ni dunia on. 
Ijai ipauli do lampolampo bani mata ni ari, 

5 (19-6) na mandarat humbani kamarni songon 
siparunjuk, anjaha na marolob-olob songon 
puanglima marayak sidalananni. 

6 (19-7) Poltak do ia humbani ujung ni langit na 
sada, anjaha mardalan das bani ujung ni na 
sada nari, aha pe lang na ponop humbani 
milasni. 

7 (19-8) Gokan dear do titah ni Jahowa, boi 
pahinsah uhur: sintong do hasaksian ni 
Jahowa: iparuhuri do na bulus uhur. 

8 (19-9) Pintor do titah ni Jahowa, boi pamalas 
uhur, pitah do titah ni Jahowa, ipalihar do 
pangidah. 

9 (19-10) Biar dompak Jahowa ai do na pansing, 
anjaha totap ronsi sadokah ni dokahni: 
aturan ni Jahowa ai do na sintong, anjaha 
pintor do haganupan. 


Psalmen 19—20 2015 


10 (19-11) Harganan do ai ase omas, ase buei 
omas na pinapitah, tobunan do ai ase 
manisan ni lobah, humbani tobu-tobu ni 
huramah. 

11 (19-12) Juakjuak-Mu pe dapotan sipasingat do 
marhitei ai; dapotan upah banggal do halak 
na mangkorjahon ai. 

12 (19-13) Hakahouon -- ise ma na mangartihon 
ai? Paluah Ham ma ahu humbani salah na 
ponop! 

13 (19-14) Ramotkon Ham ma juakjuak-Mu 
humbani gijang ni uhur, ase ulang irajai ahu, 
jadi seng be dong sihataon bangku, gabe 
borsih ma ahu humbani panlanggaron na 
banggal. 

14 (19-15) Sai harosuhkon Ham ma hata ni 
pamanganku ampa pamingkir-mingkirion ni 
uhurhu, Ham Jahowa, batar-batarhu ampa 
sipaluah ahu. 


Tonggo Mangapiti Raja 
20 1 Bani pambobai koor. Psalm ni si Daud. 
(20-2) Sai ibalosi Jahowa ma ham bani 
panorang hasosakan, goran ni Naibata ni si 
Jakob ma manramotkon ham! 
2 (20-3) Sai itongos ma bamu pangurupion 

humbani ianan na ma pansing in, janah sai 
itungkol ma ham hun Sion. 


Psalmen 20-21 2016 


3 (20-4) Sai mardingat ma la bani galanganmu, 
anjaha sai iharosuhkon ma galangan 
situtungonmu. Sela. 

4 (20-5) Sai ibere ma hu bamu harosuh ni 
uhurmu, anjaha ipasaud ma sura-suramu, 

5 (20-6) ase marsurak-surak hanami halani 
hamonanganmu, anjaha manaikkon 
mandera mangunsagahkon goran ni 
Naibatanta, sai ipasaud Tuhan ma sagala 
pangindoanmu. 

6 (20-7) Sonari pe hubotoh, paboa sai ipamonang 
Jahowa do na mininakan-Ni, sai ibalosi do 
ia humbani surga-Ni na pansing in, marhitei 
haluahon, na binahen ni tangan siamun-Ni 
na gogoh in. 

7(20-8) la sidea gareta pakon huda do 
iunsagahkon, tapi anggo hita goran ni 
Jahowa Naibatanta do pangajamanta. 

8 (20-9) Rebad do sidea anjaha mangkatompas, 
tapi anggo hita puho do use anjaha jongjong 
totap. 

9 (20-10) Ham Jahowa, urupi Ham ma raja in, 
balosi Ham ma hanami, sadihari dilo-dilo 
hanami Bamu. 


Doding Tarima Kasih halani Hamonangan ni Raja 


2 1 1 Bani pambobai koor. Psalm ni si Daud. 
(21-2) Ham Jahowa, marmalas ni uhur 


Psalmen 21 2017 


do raja in halani hagogohon-Mu, anjaha 
marolob-olob tumang do ia mangidah 
haluahon na hun Bamu. 

2 (21-3) Ibere Ham do hubani pinindo ni uhurni, 
anjaha seng itulak Ham pangindoan ni 
bibirni. Sela. 

3 (21-4) Ai ialo-alo Ham do ia marhasoman 
pasu-pasu na banggal, igotongkon Ham do 
bani sortali omas. 

4 (21-5) Ipindo do hagoluhan hun Bamu: ibere 
Ham do hu bani umur na ganjang ronsi 
sadokah ni dokahni. 

> (21-6) Timbul do hasangaponni halani 
pangurupion na hun Bamu, hatunggungon 
pakon hahormaton ibere Ham do hu bani. 

6 (21-7) Ibahen Ham do ia gabe pasu-pasu torus, 
ipasabou Ham do ia marhitei malas ni uhur 
ni bohi-Mu. 

7 (21-8) Ai martenger ni uhur bani Jahowa do 
raja in, anjaha halani idop ni uhur ni Tang 
Sitimbulan in, seng anjai rebeh ia. 

8 (21-9) Sai na jumpah tangan-Mu do munsuh- 
Mu, anjaha sai na jumpah tangan 
siamun-Mu do na mandomdomi Ham. 

9 (21-10) Doskon pamurunan do sidea bahenon- 
Mu bani panorang paroh-Mu, Ham Jahowa, 
bani parringis-Mu bonduton-Mu do sidea, 
anjaha panganon ni apuy do sidea. 


Psalmen 21-22 2018 


10 (21-11) Boiskonon-Mu do niombah ni 
sidea hun tanoh on, ginomparni hun 
tongah-tongah ni jolma manisia. 

11 (21-12) Anggo ipingkiri sidea na jahat dompak 
Ham, anggo iranggihon tahi-tahi seng anjai 
saud ai. 

12 (21-13) Sai na maporus do sidea bahenon-Mu: 
tembakon-Mu do bohi ni sidea marhitei 
sior-Mu. 

13 (21-14) Jongjong ma Ham, ale Jahowa, ibagas 
hagogohon-Mu, ase ipuji anjaha idodingkon 
hanami kuasa-Mu. 


Ham Naibatangku, Mase Itadingkon Ham Ahu? 


22 1 Bani pambobai koor. Inggouni: Balua 

manlele siang. Psalm ni si Daud. (22-2) Ham 
Naibatangku, mase ma itadingkon Ham ahu, 
mandaoh Ham humbani elek-elekku pakon 
humbani sora ni doruh-doruhku? 

2 (22-3) Ham Naibatangku, dilo-dilo do ahu arian, 
tapi seng ibalosi Ham, borngin pe, tapi seng 
jumpah ahu hasonangan. 

3 (22-4) Tapi Ham do Na Pansing in, na marhotak 
i atas ni sipujion ni Israel. 

4 (22-5) Ham do ihatengerhon ompungnami, 
tenger do uhur ni sidea Bamu, gabe ipaluah 
Ham do sidea. 


Psalmen 22 2019 


5 (22-6) Hu Bamu do sidea dilo-dilo, gabe maluah 
do sidea; porsaya do sidea Bamu, jadi seng 
tarbador sidea: 

6 (22-7) tapi anggo ahu goya mando, seng be 
jolma, siapason ni halak, sidorunon ni halak 
na mabuei. 

7 (22-8) Haganup na mangidah ahu pahiri- 
hiri ahu, ipambebeoti do ahu anjaha 
jupir-upirhon uluni, 

8 (22-9) “Bani Jahowa ma ia marondos, ase 
ipaluah ia, anggo na marosuh do tongon Ia 
bani!” 

9 (22-10) Ham do na manogu ahu humbani 
partapaan, Ham do patenger uhurhu 
mangonsop bagod ni inang: 

10 (22-11) humbani partubuhku nari Ham do 
parondosanku, humbani partapaan nari 
Ham do Naibatangku. 

11 (22-12) Sai ulang ma mandaoh-daoh Ham 
humbangku, ai dohor do hasosakan, seng 
dong sipangurupi. 

12 (22-13) Buei do lombu jonggi manlioti ahu, 
anjaha horbou ni Basan mangurup ahu. 

13 (22-14) Ipangangang bei do babahni dompak 
ahu, songon singa na manoroh anjaha 
maraum. 


Psalmen 22 2020 


14 (22-15) Durus do ahu songon bah, 
mangkasirang holi-holingku, uhurhu pe 
songon lilin do, malala ibagas diringku. 

15 (22-16) Horah do tolonanku songon sanga- 
sanga, anjaha dilahku longkot do bani 
langit-langitku, bani orbuk ni hamatean do 
iparagei Ham ahu. 

16 (22-17) Ai ilioti baliang do ahu, anjaha hulanan 
ni parjahat manginggoti ahu, itobaki do 
tanganku pakon naheihu. 

17 (22-18) Boi do hubilangi haganup holi-holingku, 
pasombuhkon do sidea mangidah ahu. 

18 (22-19) Ibagi sidea do hiouhu, manjomput na 
sinurat do sidea pasal baju-bajungku. 

19 (22-20) Tapi Ham Jahowa, ulang ma Ham 
mandaoh-daoh, Ham hagogohonku, oloskon 
Ham ma mangurupi ahu! 

20 (22-21) Sai paluah Ham ma hosahku humbani 
podang, tonduyhu na lungunan on humbani 
sisilon ni baliang. 

21 (22-22) Sai paluah Ham ma ahu humbani 
babah ni singa, anjaha bansah bahen Ham 
humbani tanduk ni horbou jalang. 

22 (22-23) Ambilankononku ma goran-Mu 
bani saninangku, pujionku ma Ham i 
tongah-tongah ni kuria in. 

23 (22-24) Nasiam na mangkabiari Jahowa, puji 
nasiam ma la: haganup ginompar ni si Jakob, 


Psalmen 22 2021 


pasangap ma la, mabiar ma nasiam Bani, 
nasiam ginompar ni Israel. 

24 (22-25) Ai seng ongga ipahiri anjaha magigi Ia 
bani hadoyukon ni na madoyuk, anjaha seng 
ongga iponopkon bohi-Ni hu bani, itangihon 
do sanggah dilo-dilo Bani. 

25 (22-26) Hun Bamu do harohan ni puji-pujianku 
i tongah-tongah ni kuria na banggal in, 
galaronku ma bagah-bagahku i lobei ni 
sagala na mangkabiari-Si. 

26 (22-27) Sai na mangan anjaha maningon bosur 
do halak na masombuh, maningon mamuji- 
muji Jahowa do halak na mangindahi-Si. Sai 
hinsah do uhur ni sidea sadokah ni dokahni. 

27 (22-28) Dingaton ni sagala ujung ni tanoh on 
ma ai anjaha mulak bani Jahowa; sagala 
bangsa sipajuh begu-begu maningon 
manrogop do i lobei-Ni. 

28 (22-29) Ai Jahowa do simada harajaon, anjaha 
la do na mamarentah sagala bangsa. 

29 (22-30) Nai ma, maningon marsombah do hu 
Bani sagala na sangap-sangap ni tanoh on, 
anjaha maningon do manrogop hu lobei-Ni 
sagala na dob tuad hubagas orbuk ampa 
halak na so manggoluh be tonduyni. 

30 (22-31) Sai balosan ni ginompar ni na i pudi do 
la, baritahononkon do pasal Jahowa bani 
sundut na roh. 


Psalmen 22-24 2022 


31 (22-32) Ambilankonon do hapintoron-Ni bani 
sagala bangsa na laho tubuh ope, paboa la 
do na pasaudkonsi. 


Jahowa Siparmahan Ahu 


23 1 Psalm ni si Daud. Jahowa do siparmahan 
ahu, seng anjai hurangan ahu. 

2 Ipatudu do ahu bani sampalan na mombur, 
anjaha itogu-togu do ahu hu bah 
parsaranan. 

3 Ipahisar do tonduyhu, itogu do ahu bani dalan 
hapintoron halani goran-Ni in. 

4 Age pe mardalan ahu bani lombang bagas ni 
hagolapan, seng mabiar ahu, ai Ham do 
mangkasomani ahu, tungkot-Mu pakon 
simambu-Mu do na mangapohi ahu. 

> Ham do na mangidangi ahu i lobei ni munsuhku, 
iminaki Ham do ulungku anjaha sirnib do 
panginumanku. 

6 Dear layak ampa idop ni uhur do mangirik-irik 
ahu sadokah goluhku, janah sihol do 
marianan ahu i rumah ni Jahowa sadokah ni 
dokahni. 


Parmasuk ni Raja ni Hamuliaon 


24 1 Humbani si Daud. Sada Psalm. Jahowa do 
simada tanoh on pakon haganup isini, dunia 
on pakon sagala na mangiankonsi. 


Psalmen 24 2023 


2 Ai la do pajonamkonsi i atas ni laut, anjaha 
ipatotap do i atas ni bah mardalan. 

3 Ise do na boi tangkog hu dolog ni Jahowa? Ise 
do na boi jongjong bani ianan-Ni na pansing 
in? 

4 Partangan na borsih ampa paruhur na pitah, 
halak na so mandompakkon tonduyni 
bani na so margagan, ampa halak na so ra 
marbija laho manipu. 

> la ma na manjalo pasu-pasu humbani Jahowa 
pakon hapintoron humbani Naibata na 
paluahkonsi. 

6 Ai ma sundut na sungkun-sungkun pasal 
Jahowa, na mangindahi bohi-Mu, Ham 
Naibata ni Jakob. Sela. 

7 Pagijang ma ulunima, ale sagala horbangan, 
tarangkat ma hanima, ale labah na basaia, 
ase masuk raja ni hamuliaon. 

8 Ise ma nani Raja ni hamuliaon in? In ma Jahowa, 
na Gogoh anjaha Puanglima, Jahowa 
Puanglima i parporangan. 

3 Ipagijang ma ulunima, ale sagala horbangan, 
tarangkat ma hanima, ale labah nabasaia, 
ase masuk raja ni hamuliaon in. 

10 Ise ma nani raja ni hamuliaon in? In ma Jahowa 
Zebaot, la do Raja ni hamuliaon. Sela. 


Psalmen 25 2024 


Pangindoan Pasal Hasasapan ni 
Dousa ampa Panramotion 


25 1 Humbani si Daud. Hu Bamu do Jahowa, 
hudompakkon tonduyhu. 

2 Ham Naibatangku, hu Bamu do ahu martenger 
ni uhur, ulang ma lopas Ham ahu tarbador, 
ulang ma marsurak-surak munsuhku 
mangidah ahu. 

3 Tongon, seng anjai tarbador sagala na marnalom 
ni uhur Bamu; tapi maningon tarbador do 
halak pangeluk na so ingkat marhala. 

4 Ham Jahowa, pabotohkon Ham ma hu bangku 
dalan Mu, ajarhon Ham ma hu bangku 
lapang-Mu. 

3 Sai togu Ham ma ahu ibagas hasintongan-Mu, 
ajari Ham ma ahu; ai Ham do Naibata ni 
hatuahonku, Ham do hupanalom ganup ari. 

6 Sai ingat Ham ma, ale Jahowa, sagala dear 
ni layak-Mu pakon idop ni uhur-Mu, ai 
humbani nabasaia nari do in. 

7 Sai ulang ma padingat-dingat Ham dousa 
haposoonku pakon panlanggaronku, sai 
ingat Ham ma ahu romban hubani idop ni 
uhur-Mu, halani dear ni layak-Mu, Ham 
Jahowa. 

8 Layak anjaha bonar do Jahowa, halani ai 
ipatuduh do dalan na pintor bani pardousa. 


Psalmen 25 2025 


3 Itogu-togu do halak na madoyuk mardalan 
ibagas hasintongan, anjaha iajarhon do 
dalan-Ni bani halak na masombuh. 

10 Sagala dalan ni Jahowa idop ni uhur do ai ampa 
hasintongan, bani halak na manramotkon 
padan-Ni pakon hasaksian-Ni. 

11 Halani goran-Mu, Ham Jahowa, sasap Ham ma 
dousangku, ai banggal do in. 

12 Ise do halak na mangkabiari Jahowa? Hubani 
do ajarhonon-Ni dalan sipilihon-Ni. 

13 Tonduy-Ni marianan do bani hasonangan, 
anjaha ginomparni do manean tanoh on. 

14 Udung do uhur ni Jahowa bani na mangkabiari- 
Si, ipabotohkon do padan-Ni bani 
sidea. 

15 Sai mangkawah do matangku dompak Jahowa, 
ai la do paluahkon naheihu humbani siding. 

16 Dompakkon Ham ma ahu, maidop ma uhur-Mu 
bangku, ai lungunan anjaha madoyuk do 
ahu. 

17 Palumbang Ham ma ahu humbani hasosakan 
ni uhurhu, paluah Ham ma ahu humbani 
hasunsahanku. 

18 Kawahkon Ham ma hadoyukonku pakon 
hangalutonku, sasap Ham ma haganup 
dousangku. 

19 Tonggor Ham ma, buei do munsuhku, anjaha 
parah do pandomdomini sidea bangku. 


Psalmen 25-26 2026 


20 Ramotkon Ham ma tonduyhu anjaha paluah 
Ham ma ahu, ulang tarbador ahu, ai Bamu 
do ahu marlingod. 

21 Sai hapansingon ampa hapintoron ma 
manramotkon ahu, ai Bamu do ahu 
marhatengeran. 

22 Ham Naibata, sai paluah Ham ma Israel, 
humbani haganup hasosakanni. 


Tonggo ni Halak na Daulat Ibagas Hasosakan 


26 1 Humbani si Daud. Luluhon Ham ma ahu, 

Ham Jahowa, ai ibagas hadaulaton do 
ahu marparlahou: bani Jahowa do ahu 
marhatengeran, seng molei-olei ahu. 

2 Uji Ham ma ahu, ale Jahowa, anjaha suba 
ma, pareksa Ham ma piah-piahku pakon 
pusu-pusungku. 

3 Ai tongtong do i lobeihu idop ni uhur-Mu, 
anjaha romban hubani hasintongan-Mu do 
ahu marparlahou. 

4 Seng ongga hundul ahu pakon siparladung, 
anjaha seng marsaor ahu pakon 
sipakulah-kulah. 

> Sogam do uhurhu mangidah humpulan ni halak 
parjahat, anjaha seng ra ahu sahundulan 
pakon sibahen na jahat. 


Psalmen 26-27 2027 


6 Huburihi do tanganku tanda lang marsalah, 
anjaha huinggoti do anjapanjap-Mu, Ham 
Jahowa, 

7 laho pabogeihon sora puji-pujian, laho 
mambaritahon haganup halongangan na 
binahen-Mu. 

8 Ham Jahowa, huhaholongi do hajongjongan 
ni rumah-Mu, ianan hasogopan ni 
hamuliaon-Mu. 

9 Ulang ma masabkon Ham tonduyhu rap 
pakon pardousa, atap goluhku rap pakon 
siduruskon daroh, 

10 aji ma halak na buei longkot hajahaton bani 
tangan ni sidea, anjaha gok sisip tanganni 
siamun. 

11 Tapi anggo ahu, ibagas hadaulaton do 
marparlahou, paluah Ham ma ahu, maidop 
ma uhur-Mu bangku. 

12 Jongjong bani dalan hanopan do naheihu, 
sai pujionku do Jahowa ibagas sagala 
parhumpulan. 


Sonang Ibagas Pandingdingi ni Naibata 


27 1 Humbani si Daud. Jahowa do panondang 

pakon haluahon bangku, mintor bani ise 
ma mabiar ahu? Jahowa do batar-batar ni 
goluhku, bani ise ma ahu gobir? 


Psalmen 27 2028 


2 Sanggah roh parjahat mandorab ahu laho 
mangankon dagingku, ai ma imbangku 
pakon munsuhku, jadi mangkatompas 
anjaha marrageian ma sidea. 

3 Anggo roh bala mamorang ahu, seng mabiar 
uhurhu, age roh porang dompak ahu, sai 
tenger do uhurhu. 

4 Sada do hupindo humbani Jahowa, ai do na 
hupindahi, ase boi ahu marianan i rumah 
ni Jahowa sadokah manggoluh ahu, laho 
paidah-idah hinajenges ni Jahowa, laho 
marsombah i rumah-Ni. 

3 Ai iondingi do ahu ibagas lampolampo-Ni bani 
ari hamagouan, bani parponopan ibagas 
lampolampo-Ni ai, ipagijang do ahu hu atas 
dolog batu, 

6 sabe mandirgak ma ulungku nuan i atas ni 
munsuhku na manginggoti ahu; halani 
ai galangkononku ma galangan ibagas 
lampolampo-Ni, ai ma galangan puji-pujian, 
mandoding anjaha mamuji-muji ma ahu 
bani Jahowa. 

7 Tangihon Ham ma, ale Jahowa, sorangku na 
hudilohon on, maidop ma uhur-Mu bangku, 
anjaha balosi Ham ma ahu. 

8 Ihusipkon uhurhu, sonon do Nimu, “Pindahi 
hanima ma bohing-Ku!” Bohi-Mu ma tongon 
na hupindahi, alo Jahowa. 


Psalmen 27-28 2029 


9 Ulang ma ponopkon Ham bohi-Mu dompak 
ahu, ulang ma tulak Ham juakjuak-Mu 
ibagas ringis-Mu: Ham do pangurupingku, 
ulang ma pabali Ham ahu, anjaha ulang 
ma tadingkon Ham ahu, Ham Naibata ni 
hatuahonku. 

10 Domma itadingkon bapa pakon inang ahu, tapi 
itampin Jahowa do ahu. 

11 Ajarhon Ham ma bangku dalan-Mu, ale 
Jahowa, togu Ham ma ahu bani dalan 
hanopan halani imbang-imbangku. 

12 Ulang ma ondoskon Ham ahu hubagas ringis ni 
munsuhku, ai jongjong do mangimbang ahu 
saksi parladung, sisompulhon hajahaton. 

13 Totap do hubotoh, sai idahonku do hinadear ni 
Jahowa, i tanoh ni halak na manggoluh. 

14 Parhanalom ma Jahowa, pagomos anjaha 
patoguh ma uhurmu. Nai ma, parhanalom 
ma Jahowa. 


Naibata do Gantar Bangku 


28 1 Humbani si Daud. Hu Bamu do ahu 
dilo-dilo, ale Jahowa, dolog batungku; ulang 
sai sip Ham dompak ahu, ase ulang ahu 

doskon na manuruk tanoman, anggo sai sip 
Ham dompak ahu. 

2 Tangihon Ham ma sora ni elek-elekku, anggo 
dilo-dilo ahu Bamu, anggo hupaherbang 


Psalmen 28 2030 


tanganku hubani ianan-Mu na pansing 
sahalian in. 

3 Ulang ma sarad Ham ahu rap pakon halak 
parjahat ampa sihorjahon hagedukon, na 
basar marsahap dompak hasomanni, hape 
hajahaton do ibagas uhurni. 

4 Balaskon Ham ma hubani sidea romban bani 
pambahenan ni sidea pakon domu hubani 
jahat ni ulahni: balaskon Ham ma romban 
hubani horja ni tangan ni sidea, paulak Ham 
ma bani sidea na hinorjahon ni sidea. 

3 Ai seng parduli sidea bani pambahenan ni 
Jahowa, sonai homa horja ni tangan-Ni: 
parsedaon-Ni ma sidea anjaha seng be 
paulion-Ni. 

6 Na puji ma Jahowa, ai domma itangihon sora ni 
elek-elekku. 

7 Jahowa do gogohku pakon gantarhu: hu Bani 
do mangarap uhurhu gabe iurupi do ahu. 
Halani ai marolob-olob do uhurhu, anjaha 
hupuji ma la marhitei dodingku. 

8 Jahowa do pargogoh bani bangsa-Ni, anjaha 
batar-batar hatuahon do la bani na 
mininakan-Ni. 

9 Paluah Ham ma bangsa-Mu anjaha pasu-pasu 
ma pusaka-Mu, sai parmahani anjaha 
ombah Ham ma sidea ronsi sadokah ni 
dokahni. 


Psalmen 29 2031 


Hamuliaon ni Jahowa Ibagas Longgur 


29 1 Psalm ni si Daud. Bere nasiam ma bani 

Jahowa, nasiam parnagori atas, bere 
nasiam ma bani Jahowa hamuliaon pakon 
hagogohon. 

2 Bere nasiam ma bani Jahowa hamuliaon ni 
goran-Ni; manrogop ma nasiam i lobei ni 
Jahowa marpakeian na ma pansing. 

3 Sora ni Jahowa doi atas ni sagala bah, Naibata 
ni hamuliaon do parohkon longgur. Jahowa 
do i atas ni bah na bolag. 

4 Gok hagogohon do sora ni Jahowa: gok do 
hajombuton bani sora ni Jahowa. 

3 Sora ni Jahowa do mamonggolhon hayu ares: 
nai ma, Jahowa do na mamonggolhon hayu 
ares i Libanon. 

6 Ibahen do sidea manlumpat-lumpat songon 
anak ni lombu, Libanon ampa Sirion songon 
anak ni horbou jalang. 

7 Sora ni Jahowa do manjimburhon apuy. 

8 Sora ni Jahowa do mambahen dugur halimisan, 
idugur Jahowa do halimisan Kades. 

9 Sora ni Jahowa do mambahen mangarou balua, 
anjaha leseng do ibahen tombak. Anjaha i 
rumah ni Jahowa haganup do mangkatahon, 
“Hamuliaon!” 


Psalmen 29—30 2032 


10 Marhotak do Jahowa i atas ni bah marbanggal, 
marhotak do Jahowa songon Raja sadokah 
ni dokahni. 

11 Jahowa do mambere gogoh bani bangsa-Ni, 
Jahowa do mamasu-masu bangsa-Ni ibagas 
damei. 


Doding Tarima Kasih halani Maluah 


1 Psalm. Doding pamongkoton ni Rumah 

30 Panumbahan. Humbani si Daud. (30-2) 
Sihol do patimbulonku Ham Jahowa, ai 
Ham do na mandokdok ahu humbani 
ianan na bagas, anjaha seng ipalopas Ham 
marmegah-megah munsuhku mangidah 
ahu. 

2 (30-3) Ham Jahowa, Naibatangku, hu Bamu do 
ahu dilo-dilo, jadi ipamalum Ham do ahu. 

3 (30-4) Ham Jahowa, domma ipanaik Ham 
tonduyhu hun nagori toruh, domma 
ipagoluh Ham use ahu, maluah humbani na 
manuruk tanoman. 

4 (30-5) Dodingkon nasiam ma Jahowa, nasiam 
hinaholongan-Ni, puji ma goran-Ni na 
pansing in! 

> (30-6) Ai tongkin do panomboh ni ringis-Ni, 
sadokah manggoluh do anggo idop ni 
uhur-Ni, bodari sogop partangison, patarni 
masa parolob-oloban. 


Psalmen 30-31 2033 


6 (30-7) Tapi anggo ahu sanggah sonang ongga 
huhatahon, “Seng anjai targompang ahu.” 

7 (30-8) Ham Jahowa, marhitei dear layak-Mu 
ipatotap Ham do ahu i atas ni dolog na 
toguh, hape ijin iponopkon Ham bohi-Mu 
mintor tarsonggot ahu. 

8 (30-9) Hu Bamu do ahu dilo-dilo, Ham Jahowa, 
hubani Naibatangku do ahu mangelek-elek. 

9 (30-10) Aha ma laba-Mu marhitei darohku, 
anggo tuad ahu hu tanoman? Boi ma 
pujion ni orbuk Ham atap patugahonni 
habujuron-Mu? 

10 (30-11) Tangihon Ham ma Jahowa, maidop 
ma Ham bangku, Ham Jahowa, sai Ham ma 
pangurupi bangku! 

11 (30-12) Domma ipaubah Ham tangisku gabe 
tortor bangku. Domma itanggali Ham pusok 
ni uhurhu, anjaha igonditkon Ham do 
bangku malas ni uhur, 

12 (30-13) ase mandoding-doding tonduyhu 
Bamu anjaha lang masip. Ham Jahowa, 
Naibatangku, sadokah ni dokahni do Ham 
pujionku. 


Tonggo Ibagas Hasosakan 


3 1 1 Bani pambobai koor. Psalm ni si Daud. 
(31-2) Hu Bamu do ahu, alo Jahowa, 
marhatengeran, ulang ma lopas Ham ahu 


Psalmen 31 2034 


lalab bador; paluah Ham ma ahu marhitei 
hapintoron-Mu! 

2 (31-3) Paeleng Ham ma pinggol-Mu hu bangku, 
tarolos ma Ham paluahkon ahu. Ham ma 
bangku dolog-batu paronding-ondingan, 
gabe benteng na toguh laho paluahkon ahu: 

3 (31-4) ai Ham do tongon dolog batungku pakon 
bentengku, halani goran-Mu iring-iring 
anjaha togu Ham ma ahu. 

4 (31-5) Sai paluah Ham ma ahu humbani siding, 
na ponop itaon halak laho manangkap ahu, 
ai Ham do haporusanku. 

5 (31-6) Hubagas tangan-Mu do huondoskon 
tonduyhu, ai domma itobus Ham ahu, ale 
Jahowa, Ham Naibata hatengeran ni uhur. 

6 (31-7) Ihagigihon Ham do na manombah 
sisombahon na so margagan, tapi anggo 
ahu tenger do uhur hubani Jahowa. 

7 (31-8) Marolob-olob anjaha marmalas ni uhur 
do ahu bani idop ni uhur-Mu, ai ikawahkon 
Ham do hadoyukonku, anjaha ibotoh Ham 
do hasosakan ni tonduyhu. 

8 (31-9) Seng iondoskon Ham ahu hubagas tangan 
ni munsuh, ipajongjong Ham do nahei 
hubani na lumbang. 

9 (31-10) Maidop ma uhurmu bangku, ale 
Jahowa, ai tarsosak do ahu; halani pusok ni 


Psalmen 31 2035 


uhur holok do matangku, galek do tonduyhu 
pakon pamatangku. 

10 (31-11) Bois do gogohku ibahen horu ni uhur, 
ampa ari-ari ni goluhku ibahen holsohku, 
surut do gogohku ibahen panlanggaronku, 
seng margolle be holi-holingku. 

11 (31-12) Parbileian do ahu i lobei ni na manosak 
ahu, ampa bani halak romban rumahku: 
tarsonggot do na mananda ahu, manimbil 
bei do na mangidah ahu i dalan. 

12 (31-13) Ihalupahon ahu songon halak na matei, 
marosak do ahu songon sanga-sanga. 

13 (31-14) Hubogei do husip-husip ni buei halak, 
“Habiaran inggot!” Rap manriah do sidea 
manguhurhon ahu, mambahen ranggian do 
sidea laho mambuat goluhku. 

14 (31-15) Tapi anggo ahu, Bamu do ahu 
martenger ni uhur, ale Jahowa, ningku do, 
“Ham do Naibatangku. 

15 (31-16) Marguru Bamu do goluhku, paluah 
Ham ma ahu humbani tangan ni munsuhku 
pakon humbani na mangayak-ayak ahu. 

16 (31-17) Sondangkon Ham ma bohi-Mu bani 
juakjuak-Mu, paluah Ham ma ahu marhitei 
idop ni uhur-Mu. 

17 (31-18) Ham Jahowa, ulang lopas Ham ahu 
bador, hu Bamu do ahu dilo-dilo: tarbador 


Psalmen 31 2036 


ma namin halak parjahat, anjaha masip 
tuad hu nagori toruh. 

18 (31-19) Sai sip ma sagala bibir parladung, na 
jungkat marsahap dompak halak parpintor, 
gok hatoalon ampa pangapasion. 

19 (31-20) Banggalni in dear ni layak-Mu, na 
pinasirsir bani halak na mangkabiari Ham, 
na binahen-Mu bani halak na martenger ni 
uhur Bamu, i lobei ni anak ni jolma. 

20 (31-21) londingi Ham do sidea marhitei 
pangondingion ni bohi-Mu dompak tahi-tahi 
ni jolma, iponopkon Ham do sidea bani 
lampolampo dompak sorgang-sorgang ni 
dilah. 

21 (31-22) Napuji ma Jahowa, ai tarlobih do idop 
ni uhur-Ni bangku bani panorang hasosakan. 

22 (31-23) Tapi anggo ahu, hupingkir hinan 
do ibagas biarhu: Domma tarbuang ahu 
humbani panonggor-Mu. Hape itangihon 
Ham do elek-elekku, sanggah dilo-dilo ahu 
Bamu. 

23 (31-24) Sai haholongi nasiam ma Jahowa, 
nasiam sagala na hinaholongan-Ni! Jahowa 
do manramotkon sagala halak na bujur, 
tapi mardapot-dapot do ibalaskon dompak 
sigijang uhur. 


Psalmen 31-32 2037 


24 (31-25) Sai margogoh anjaha totap ma uhur 
nasiam, sagala na marpangarapan bani 
Jahowa.” 


Hatuahon ni Halak na dob Sinasap Dousani 


32 1 Humbani si Daud. Doding podah. Martuah 
ma halak na dob sinasap panlanggaronni, 
na dob nirungkub dousani. 

2 Martuah ma halak anggo seng ihira Jahowa 
bani hajahaton, anjaha seng dong 
sipakulah-kulah ibagas tonduyni. 

3 Ai sadokah huhasipkon dousangku, reong do 
holi-holingku ibahen tangisku ganup ari. 

4 Ai sai idondoni tangan-Mu do ahu arian pakon 
borngin, jadi horah ma darohku songon 
pambahen ni milas ni logou ni ari. Sela. 

> Hupabotohkon ma Bamu dousangku, anjaha 
seng huponopkon hajahatonku, ningku 
do, “Sopotkononku ma panlanggaronku 
hubani Jahowa, jadi isasap Ham do utang ni 
dousangku.” 

6 Halani ai martonggo ma hu Bamu sagala 
na daulat maruhur, sanggah adong ope 
panorang boi marjumpah: roh pe sompong 
bah marraja, seng anjai das ai hu bani. 

7 Ham do parlingodanku, iramotkon Ham do 
ahu humbani hasosakan, haluahon do 
iinggotkon Ham bangku. Sela. 


Psalmen 32-33 2038 


8 Huajari anjaha hupodahi pe ho pasal dalan 
sidalananmu, huparmaloi anjaha iiring-iring 
pangkawahku pe ho. 

9 Ulang ma nasiam songon huda atap halode na 
so maruhur, na so ra dohor bam anggo lang 
pinaksa ni tali pakon kokang. 

10 Buei do siandungon ni parjahat, tapi barang 
ise na martenger ni uhur bani Jahowa, 
inggotkonon-Ni do bani idop ni uhur. 

11 Marmalas ni uhur anjaha marolob-olob 
ma sagala parpintor ibagas Jahowa, 
marmegah-megah ma ganup paruhur na 
pintor. 


Puji-pujian ampa Pambalosion bani 
Jahowa Sipanompa ampa Sipanrajai in 


1 Marolob-olob ma nasiam halak parpintor 
33 ibagas Jahowa, patut do mamuji-muji 

paruhur na bujur. 

2 Puji ma Jahowa marhasoman husapi, dodingkon 
nasiam ma la marhitei husapi sisapuluh tali. 

3 Dodingkon nasiam ma Bani doding na baru, 
giut nasiam ma tali husapi marhasoman 
tarompit. 

4 Ai pintor do hata ni Jahowa, anjaha sintong do 
sagala pambahenan-Ni. 


Psalmen 33 2039 


5 Holong do uhur-Ni bani hapintoron ampa 
uhum. Idop ni uhur ni Jahowa do manggoki 
tanoh on. 

6 Marhitei hata ni Jahowa do ijadihon langit, 
anjaha marhitei hosah ni pamangan-Ni 
sagala bala-Ni. 

7 Ipatumpu do bah ni laut songon bongbongan, 
ibahen do laut bolag ai markamar-kamar. 

8 Sai marhabiaran bani Jahowa ma ganup tanoh 
on, anjaha gobir ma i lobei-Ni ganup 
sindunia on. 

3 Ai marsahap la gabe jadi ma, ai mamarentah la 
gabe adong ma. 

10 Jahowa do mansedahon riah ni bangsa 
parbegu, seng asi ibahen pingkiran ni 
bangsa-bangsa. 

11 Tapi ranggian ni Jahowa totap do sadokah 
ni dokahni, pingkiran ni uhur-Ni pe 
marsundut-sundut do. 

12 Martuah ma bangsa na mambahen Jahowa 
Naibatani, ai ma bangsa pinilih-Ni gabe 
parbagianan Bani. 

13 Manatap-natap do Jahowa hun nagori atas, 
ikawahkon ganup anak ni jolma in. 

14 Humbani ianan-Ni marparatas tonggor do la 
bani haganup na mangiankon tanoh on. 

15 Ja do na manjadihon uhur ni sidea, la 
mardiateihon sagala horja ni sidea. 


Psalmen 33-34 2040 


16 Seng monang raja marhitei buei ni bala, seng 
maluah puanglima marhitei surung ni 
gogoh. 

17 Taroto do halak na mangajamkon gogoh ni 
huda, ai marhitei gogohni na buei ai seng 
boi ia paluahkon. 

18 Tonggor ma, dompak na mangkabiari-Si 
do mata ni Jahowa, dompak halak na 
marpangarapan bani idop ni uhur-Ni, 

19 laho paluahkon tonduy ni sidea humbani 
hamatean, anjaha laho pagoluhkon sidea 
bani musim lohei. 

20 Marhatengeran bani Jahowa do tonduynami, 
la do pangurupi pakon gantar bennami. 

21 Ai marhiteihon-Si do malas uhurnami: ai 
bani goran-Ni na pansing in do hanami 
marhatengeran. 

22 Sai sorap ma, Ham Jahowa, idop ni uhur-Mu 
bennami, songon na niarapkonnami hun 
Bamu. 


Iramotkon Tuhan do Siminik-Ni 


34 1 Humbani si Daud, Sanggah Ipapodou- 

podou Dirini i lobei ni si Abimelek, gabe 
lusir la Lanjar Laho. (34-2) Sai pujionku do 
Jahowa bani sagala panorang, tongtong do 
puji-pujian-Ni ibagas pamanganku. 


Psalmen 34 2041 


2 (34-3) Marhitei Jahowa do marmegah-megah 
tonduyhu, ibogei halak na madoyuk ma ai 
gabe malas ma uhurni. 

3 (34-4) Hasomani nasiam ma ahu pabanggalhon 
Jahowa, sai rap ma hita patimbulhon 
goran-Ni in. 

4 (34-5) Hupindahi do Jahowa, anjaha ibalosi 
do ahu; ipaluah do ahu humbani sagala 
habiaranku. 

5 (34-6) Mangkawah ma nasiam hu Bani, ase 
minar nasiam, gabe lang tarmela bohi 
nasiam. 

6 (34-7) Dilo-dilo do halak na masombuh on, 
itangihon Jahowa do ia, anjaha ipaluah do ia 
humbani haganup hasosakanni. 

7 (34-8) Marjaga do malekat ni Jahowa inggot 
bani na mangkabiari-Si, anjaha ipaluah do 
sidea. 

8 (34-9) Dai anjaha tonggor nasiam ma dear 
ni layak ni Jahowa, martuah ma halak na 
martenger ni uhur Bani. 

9 (34-10) Habiari nasiam ma Jahowa, 
nasiam sagala na pansing, ai seng anjai 
marhahurangan sagala na mangkabiari-Si. 

10 (34-11) Anak ni singa hurangan do anjaha 
loheian, tapi seng anjai hurangan bani 
sagala na madear halak na mangindahi 
Jahowa. 


Psalmen 34 2042 


11 (34-12) Roh ma, nasiam anak, tangihon nasiam 
ma hatangku, ase huajarhon bani nasiam 
biar dompak Jahowa. 

12 (34-13) Ise halak na sihol mangkaholongi goluh 
on, na mangkarosuhkon mangidah ari na 
madear? 

13 (34-14) Jaga ma dilahmu dompak hajahaton, 
ampa bibirmu humbani hata tipu. 

14 (34-15) Surut ma ho humbani na masambor, 
horjahon na madear, pindahi damei anjaha 
parayak ma ai. 

15 (34-16) Dompak halak parpintor do mata ni 
Jahowa, anjaha pinggol-Ni dompak dilo-dilo 
ni sidea. 

16 (34-17) Ilawan bohi ni Jahowa do sihorjahon 
na jahat, laho mamboiskon hun tanoh on 
pardingat ni sidea. 

17 (34-18) Anggo dilo-dilo halak parpintor, sai 
itangihon Jahowa do, anjaha ipaluah do 
sidea humbani haganup hasosakanni. 

18 (34-19) Dohor do Jahowa bani halak paruhur 
na marosak, anjaha ipaluah partonduy na 
maropuk. 

19 (34-20) Buei pe sitaronon ni halak parpintor, 
tapi ipaluah Jahowa do ia humbani 
haganupan ai. 

20 (34-21) la do manramotkon ganup holi-holini, 
ase ulang maponggol age sada. 


Psalmen 34-35 2043 


21(34-22) Sai hamatehonon ni parjahat do 
hajahaton, anjaha maningon marutang do 
na mandomdomi halak parpintor. 

22 (34-23) Jahowa do sitobus tonduy ni juakjuak- 
Ni, anjaha seng anjai marutang sagala na 
martenger ni uhur Bani. 


Tonggo Mangindo Pangurupion humbani Munsuh 


35 1 Humbani si Daud. Ham Tuhan, imbang 
Ham ma na mangimbang ahu, porang Ham 
ma na mamorang ahu. 

2 Jolom Ham ma gantar etek pakon gantar bolon, 
jongjong ma Ham mangurupi ahu. 

3 Ondamkon Ham ma tanja pakon tangkei 
dompak na mangayak ahu, hatahon Ham 
ma bani tonduyhu, “Ahu do sipaluah ho.” 

4Bahen Ham ma maila anjaha tarbador na 
manguhurhon hosahku, bahen Ham ma 
surut anjaha maila na manranggihon 
hamagouan dompak ahu. 

3 Paturut Ham ma sidea songon lapa-lapa 
niombus ni logou, anjaha malekat ni Jahowa 
ma mardakdak sidea. 

6 Sai golap ma dalan ni sidea anjaha landit, anjaha 
malekat ni Jahowa ma marburu sidea. 

7 Ponop anjaha seng marhala itaon sidea siding ni 
sidea bangku, anjaha seng marhala ihurak 
sidea do godung mambuat hosahku. 


Psalmen 35 2044 


8 Sai sogop ma bani hasedaon na so ingkat 
binotohni, siding na tinaonni na ponop 
ai ma manangkapsi, sai majomba ma ia 
hubagas godungni ai. 

9 Tapi marolob-olob do tonduyhu ibagas 
Jahowa, anjaha marmegah-megah halani 
pangurupi-Ni. 

10 Haganup holi-holingku mangkatahon, “Ham 
Jahowa, ise ma na songon Ham, na 
paluahkon halak na madoyuk humbani 
halak sigogohkonni, halak na musil ampa na 
madorun humbani panrampok?” 

11 Marrohan do saksi na jahat-jahat, isungkuni do 
ahu pasal na so hubotoh. 

12 Na jahat do ibahen bangku balos ni na madear, 
tarpunjung do ahu halani ai. 

13 Tapi anggo ahu, sanggah boritan sidea hinan, 
hupakei do pakeian pusok ni uhur, huarsik 
do diringku marhitei puasa, anjaha unduk 
do ahu martonggo, 

14 songon dompak huan-kuanku ampa 
saninangku sonai do hubahen pangabangku, 
marpakeian pusok ni uhur, unduk songon na 
mateian inang, sonai do unduk ahu. 

15 Hape dob targompang ahu, megah ma sidea, 
anjaha martumpu-tumpu laho mangimbang 
ahu: halak na so hutanda mandorab 


Psalmen 35 2045 


ahu, anjaha seng marnamangadi sidea 
mangapasi ahu. 

16 Seng maralang-alang sidea pahirihon ahu, 
ipangesnges do iponni dompak ahu. 

17 Ham Jahowa, piga dokah on do sai paidah- 
idahon-Mu sonin? Paluah Ham ma 
tonduyhu humbani siparaum, sonai homa 
hosahku humbani anak ni singa. 

18 Sai pujionku do Ham i tongah-tongah ni Kuria 
na banggal, anjaha pasangaponku do Ham i 
tongah-tongah ni jolma na mabuei. 

19 Sai ulang ma lopas Ham marmalas ni uhur 
imbangku, siparladung, mangidah ahu, na 
mangkasogamkon ahu na so ingkat marhala, 
na pahirdop-hirdop matani. 

20 Ai seng dong damei isahapkon sidea, iranggi do 
panipuon dompak halak parsip i nagori in. 

21 [pangangang sidea do babahni dompak 
ahu, anjaha nini, “E, e, e, domma ididah 
matanami.” 

22 Domma ididah Ham ai, Ham Tuhan, sai 
ulang ma Ham sip, sai ulang ma Ham 
mandaoh-daoh humbangku, ale Jahowa. 

23 Jongjong ma Ham anjaha roh ma Ham 
mambela pakarangku, Ham Naibatangku 
anjaha Tuhanku! 

24 Pintori Ham ma ahu romban hubani 
hapintoron-Mu, Ham Jahowa Naibatangku, 


Psalmen 35-36 2046 


ase ulang marmogah-mogah sidea 
mangidah ahu, 

23 ase ulang ihatahon sidea ibagas uhurni, “E, 

e, domma das sura-surangku!” ase ulang 
ihatahon sidea, “Domma ibondut hanami 
ia!” 

26 Sai maila anjaha tarbador ma sagala na 
mangkamalaskon hamagouanku. Sai 
marhiou hailaon ampa habadoron ma halak 
na pajuntul-juntulhon dirini dompak ahu. 

27 Sai marolob-olob anjaha marmalas ni uhur ma 
halak na mangkasiholi hapintoronku, sai 
tongtong ma ihatahon sidea, “Timbul do 
Jahowa, na mangkarosuhkon haluahon ni 
juakjuak-Ni.” 

28 Sai patugah-tugahon ni dilahku do hapintoron- 
Mu, anjaha puji-pujian ma Bamu ganup 
ari. 


Hapitungon ni Halak Pardousa 
ampa Hatuahon ni Parpintor 


36 1 Bani pambobai koor. Humbani si Daud, 
juakjuak ni Naibata. (36-2) Marhusipi do 
dousa ibagas uhur ni parjahat: seng dong 
biar dompak Naibata bani parjahat. 
2 (36-3) Ai iipuk-ipuk do dirini ibagas uhurni, 
paboa seng anjai tardapot hajahatonni atap 
hagigihononkon ia. 


Psalmen 36 2047 


3 (36-4) Guak pakon ladung do hata-hata 
ni pamanganni, domma mangadi ia 
mandalankon horja hasintongan ampa na 
madear. 

4 (36-5) Na jahat do hansa ipingkiri i podomanni, 
idompakkon do dalan na masambor, seng 
ihagigihon hajahaton. 

5 (36-6) Ham Jahowa, sundol do ronsi langit idop 
ni uhur-Mu, anjaha hasintongan-Mu das do 
bani hombun. 

6 (36-7) Songon dolog ni Naibata do toguh ni 
hapintoron-Mu, anjaha songon bah ni laut 
na so tarsibar do panguhum-Mu. Ham do 
sipaluah jolma pakon pinahan, ale Jahowa. 

7(36-8) Mantin ni in idop ni uhur-Mu Ham 
Naibata, i linggom ni habong-Mu do 
marlingod anak ni jolma: 

8 (36-9) ibosuri sidea do dirini bani taboh-taboh 
ni rumah-Mu, ipainum Ham do sidea 
humbani bah harosuh-Mu, 

9 (36-10) ai i lambung-Mu do bah tubuh 
hagoluhan, ibagas haliharon-Mu ididah 
hanami haliharon. 

10 (36-11) Torus ma patuduhkon Ham idop ni 
uhur-Mu bani na mananda Ham, ampa 
hasintongan-Mu bani sibujur uhur. 


Psalmen 36-37 2048 


11(36-12) Sai ulang ma mangonai bangku 
tunjang-tunjang ni sigijang uhur, sai ulang 
ma iusir tangan ni halak parjahat ahu. 

12 (36-13) Gobir anjaha mangkatompas do 
sihorjahon hajahaton, ijombahon do sidea, 
anjaha seng tarbahensi be jongjong. 


Lang Totap Hasonangan ni Parjahat 


37 1 Humbani si Daud. Ulang ma ho marah 

dompak halak parjahat, anjaha ulang ma 
sogam uhurmu bani na mangkorjahon 
hagedukon: 

2 ai doras do sidea melus songon poyon-poyon, 
anjaha hurleh songon tulmok na maratah. 

3 Martenger ni uhur bani Jahowa ma ho anjaha 
horjahon ma na madear. lankon ma tanoh 
in, anjaha ramotkon habujuron. 

4 Hamalaskon ma Jahowa, jadi bereon-Ni ma 
hubam harosuh ni uhurmu. 

> Ondoskon ma dalanmu bani Jahowa anjaha 
hatengerhon la, ase Ia patorsahon. 

6 Jadi papoltakon-Ni ma hapintoronmu songon na 
lihar, anjaha habonaronmu songon tongah 
arian. 

7 Sip ma hoi lobei ni Jahowa, anjaha pahamot 
la; ulang ma sogam uhurmu mangidah 
halak na mardohar dalanni, mangidah halak 
sihorjahon panipuon. 


Psalmen 37 2049 


8 Ampogi ma ringis, tadingkon gila, ulang 
marsogam ni uhur, ai mambobai 
huhajahaton do hansa in. 

9 Ai maningon masab do sihorjahon hajahaton, 
tapi halak na martenger ni uhur bani Jahowa 
do sitean tanoh on. 

10 Tongkin nari gelah seng dong be parjahat in, 
anggo ipardiatei ho iananni, seng jumpah be 
ia, 

11 tapi na lamlam maruhur do sitean tanoh in, 
anjaha hamalaskonon ni uhur ni sidea do 
hadameion na gok. 

12 Sai martahi-tahi do parjahat dompak halak 
parpintor, anjaha ngesnges iponni ibahen 
dompaksi. 

13 Tartawa do Jahowa mangidahsi, ai domma 
ididah paroh ni ajalni. 

14 |sintak halak parjahat do podang anjaha 
ipasang siorni, laho manjombahon halak 
na madoyuk pakon na masombuh, laho 
manayat halak na bujur maruhur. 

15 Hape podangni manobak pusu-pusuni sandiri, 
anjaha siorni mangkaponggol. 

16 Rahanan do na otik, na dong bani halak 
parpintor, ase na marsulei-sulei bani halak 
parjahat, 

17 ai ripukkononkon do botohon ni halak parjahat, 
tapi itungkol Jahowa do halak parpintor. 


Psalmen 37 2050 


18 [botoh Jahowa do ari ni halak na daulat, anjaha 
totap do sadokah ni dokahni siteanon ni 
sidea. 

19 Seng anjai tarbador sidea sanggah roh 
hasosakan, anjaha bosuran do sidea bani 
musim lohei. 

20 Tongon do, maningon magou do halak 
parjahat, anjaha songon hajagaron ni ladang 
do munsuh ni Jahowa, masab do sidea 
songon timus. 

21 Manraih do parjahat, tapi seng ipaulak: tapi 
paridop ni uhur anjaha pardear layak do 
halak parpintor. 

22 Tongon do, halak na pinasu-pasu-Ni do 
manean tanoh in, tapi halak na binuraan-Ni 
maningon magou do. 

23 Jahowa do sibobai langkah ni dalahi, anjaha 
itumpak do dalan ni na hinarosuhkon-Ni. 

24 Targompang pe ia, seng lanjar gayap, ai Jahowa 
do na manungkol tanganni. 

25 Danak do ahu sapari, domma matua 
sonari, tapi seng ongga huidah tartading 
halak parpintor, anjaha mangindo-indo 
sipanganon ginomparni. 

26 Sai maridop ni uhur do ia bani ganup panorang 
anjaha paraihkon: parhiteian ni pasu-pasu 
do ginompar-Ni. 


Psalmen 37 2051 


27 Surut ma ho humbani na jahat, horjahon na 
madear, ase totap ho ronsi sadokah ni 
dokahni. 

28 Ai holong do atei ni Jahowa bani uhum, 
anjaha seng itadingkon halak niidopan-Ni. 
Ramotkonon-Ni do sidea sadokah ni 
dokahni, tapi ginompar ni halak parjahat 
maningon bois do. 

29 Teanon ni halak parpintor do tanoh in, anjaha 
tongtong do sidea marianan ijin. 

30 Mamodahkon hauhuron do pamangan ni halak 
parpintor, anjaha dilahni mangkatahon na 
sintong. 

31 Iparimbagaskon do titah ni Naibatani ibagas 
uhurni, anjaha seng anjai tarlandit 
langkahni. 

32 Sai igompangi halak parjahat do halak 
parpintor, sihol do bunuhonni ia. 

33 Tapi seng anjai bereon ni Jahowa ia hubagas 
tanganni, anjaha seng paturutonni ia hona 
uhum sanggah i paruhuman ia. 

34 Ajamkon ma Jahowa anjaha ramotkon 
dalan-Ni, jadi patimbulon-Ni ma ho manean 
tanoh in, anjaha idahonmu ma parbois ni 
halak parjahat. 

35 Ongga do huidah sada halak parjahat na 
tarlobih, na podas marbanggal songon hayu 
ares, 


Psalmen 37-38 2052 


36 Job mamontas ahu use, hape seng dong be, 
hupindahi, hape seng dapot be. 

37 Sai pardiatei ma habujuron anjaha horjahon na 
pintor, sai hadameion do dobni bani halak 
sisonai. 

38 Tapi boiskonon-Ni do haganup halak 
sipangosei, anjaha siapkonon-Ni do 
ginompar ni halak parjahat. 

39 Tapi humbani Jahowa do haluahon ni halak 
parpintor, la do parlingodan ni sidea 
sanggah hasosakan. 

40 Jahowa do sipangurupi pakon na paluahkon 
sidea, la do na paluahkon sidea humbani 
tangan ni halak parjahat, ipabansah do 
sidea halani marlingod sidea Bani. 


Tonggo Ibagas Naborit na Parah 
(Pausih: Psalm 6) 


38 1 Psalm ni si Daud. Bahen pardingatan. 

(38-2) Ham Jahowa, ulang ma pinsang Ham 
ahu ibagas ringis-Mu, ulang ma ajar Ham 
ahu ibagas gila-Mu! 

2 (38-3) ai mangkapantik do hu bangku 
panah-Mu, anjaha idondoni tangan-Mu do 
ahu. 

3 (38-4) Seng be dong na jorgit bani angkulangku 
halani ringis-Mu, seng marhasonangan be 
holi-holingku halani dousangku. 


Psalmen 38 2053 


4 (38-5) Ai isalpui dousangku do ulungku, anjaha 
songon pangodoh ni siboanon na borat do 
ai bangku. 

5 (38-6) Bau masik anjaha marnanah do ugahku, 
halani haotoonku. 

6 (38-7) Gundung mando ahu anjaha unduk 
mardalan, martudung-tudung do ahu 
mardalan ari-ari. 

7 (38-8) Ai milas do sab binongeihu, seng be dong 
na jorgit bani dagingku. 

8 (38-9) Mandatei anjaha marosak do huahap, 
morong-orong do ahu halani parborit ni 
pusu-pusungku. 

9 (38-10) Ham Jahowa, talar do i lobei-Mu sagala 
pangindoanku, anjaha hoih-hoihku pe seng 
ponop ai hun Bamu. 

10 (38-11) Sai mulbag-ulbag do pusu-pusungku, 
anjaha moru gogohku, haliharon ni mata pe 
seng dong be bangku. 

11 (38-12) Huan-huan pakon diha-dihangku 
padaoh diri humbangku, anjaha sindohorhu 
mandaoh-daoh jongjong. 

12 (38-13) Na manguhurhon hosahku, 
manaon jarot bangku, anjaha halak na 
mangindahi hamagouanku mansahapkon 
hasedaon bangku, layur-layur ari do sidea 
manranggihon tipu. 


Psalmen 38 2054 


13 (38-14) Tapi anggo ahu nengel mando, seng 
marpambogei, songon halak na longah do 
ahu, na so pabuha pamanganni. 

14 (38-15) Tongon, songon halak na so 
marpambogei mando ahu, na so dong balos 
ibagas pamanganni. 

15 (38-16) Ibagas ai Ham do hupanalom, ale 
Jahowa: Ham ma na marbalos, ale Jahowa 
Naibatangku. 

16 (38-17) Nini uhurhu, “Gendo ulang marmalas 
ni uhur sidea mangidah ahu, ulang 
mangenjeng sidea halani na tarlandit ai 
naheihu.” 

17 (38-18) Ai narus do ahu sihol targompang, 
anjaha sitarononku jonjon do i lobeihu. 

18 (38-19) Tongon, husopotkon do salahku, 
anjaha huhoruhon do dousangku. 

19 (38-20) Tapi margogoh do na mamunsuhi ahu, 
anjaha buei do sidea na mandomdomi ahu 
seng marhala. 

20 (38-21) Ibalaskon sidea do na jahat balas 
ni na madear, anjaha ilawan ahu halani 
huporluhon na madear. 

21 (38-22) Ulang ma tadingkon Ham ahu, Ham 
Jahowa, ulang ma mandaoh-daoh Ham 
humbangku, Ham Naibatangku! 

22 (38-23) Papodas Ham ma mangurupi ahu, Ham 
Tuhan, haluahonku! 


Psalmen 39 2055 


Tonggo Ibagas Paruntolon 


1 Bani pambobai koor. Bani si Jedutun. 

39 Psalm ni si Daud. (39-2) Nini uhurhu, 
“Jagaonku ma parlahouhu, ase ulang 
mardousa ahu marhitei dilahku: bahenonku 
do huntam bani pamanganku, sadokah 
jongjong halak parjahat i lobeihu. 

2 (39-3) Hupalongah do diringku, seng marsahap, 
sip do ahu age pasal na madear tapi lambin 
gunsang do pangahapanku, 

3 (39-4) lambin milas pusu-pusungku ibagas, 
lambin gara do huahap sanggah na 
marpingkir-pingkir ahu; jadi ningku ma 
marhitei dilahku, 

4 (39-5) “Patugah Ham ma, ale Jahowa, ajalhu 
bangku, pakon sibar-sibar ni ari-aringku, ase 
hubotoh na galek do ahu.' 

5 (39-6) Tongon do, domma itotapkon Ham 
ari-aringku piga-piga totap tumang, dokah ni 
umurhu hira na lang do i lobei-Mu, doskon 
sangombus hosah do hansa jolma in, age pe 
totap jongjong. Sela. 

6 (39-7) Songon halinoh do hansa jolma in 
mardalani, iparsurai na so marguna: sai 
patumpuhon do ia, hape seng ibotoh, atap 
ise mambuat ai use. 


Psalmen 39--40 2056 


7 (39-8) Sonari aha do sipaimaonku, Ham Tuhan? 
Hu Bamu do ahu martenger ni uhur. 

8 (39-9) Paluah Ham ma ahu humbani ganup 
panlanggaronku, ulang ma paturut Ham ahu 
ipahiri-hiri halak na oto. 

9 (39-10) Longah mando ahu, seng hubuha 
pamanganku, ai Ham do siaturhon ai. 

10 (39-11) Padaoh Ham ma lonsing-lonsing 
humbangku, madamor do ahu ibahen 
pangodoh ni tangan-Mu. 

11 (39-12) Anggo iajar Ham jolma in marhitei 
pinsang-pinsang halani hasalahanni, gabe 
iparseda Ham do hinajengesni songon 
ginagat ni ngitngit, doskon sangombus 
hosah do hansa jolma in. Sela. 

12 (39-13) Sai tangihon Ham ma tonggongku, 
ale Jahowa, paeleng Ham ma pinggol-Mu 
bani doruh-doruhku, ulang ma sip Ham 
mangidah iluhku, ai partoloh do ahu i 
lambung-Mu, anjaha panginsolat songon na 
lobeihu ganup. 

13 (39-14) Padaoh Ham ma pangkawah-Mu 
humbangku, ase suang ahu marmalas ni 
uhur, paima misir ahu, anjaha lang dong be.” 


Tonggo Tarima Kasih ampa Pangindoan 


40 1 Bani pambobai koor. Humbani si Daud. 
Sada Psalm. (40-2) Marpangarapan tumang 


Psalmen 40 2057 


do uhur hubani Jahowa:, jadi ipaeleng do 
diri-Ni hu bangku, anjaha itangihon do 
dilo-dilongku. 

2 (40-3) Idokdok do ahu humbani godung 
hamagouan, humbani hubang na malhot, 
ipajongjong do naheihu hu atas ni dolog 
batu, ipatotap do langkahku. 

3 (40-4) Ibere do doding na bayu hubagas 
pamanganku, doding puji-pujian bani 
Naibatanta. Idahon ni buei halak ma ai, 
gabe mabiar anjaha martenger ni uhur bani 
Jahowa. 

4 (40-5) Martuah ma halak na mambahen Jahowa 
hatengeran ni uhurni, na so ra marbalik 
mangirikkon sigijang uhur, atap hubani 
sihorjahon ladung. 

> (40-6) Buei do halongangan ampa ranggian-Mu, 
na dob binahen-Mu bennami, Ham Jahowa 
Naibatangku, seng adong na songon 
Ham. Porini sihol ambilankononku atap 
baritahononku ai, seng targorani ibahen 
bueini. 

6 (40-7) Seng marosuh uhur-Mu bani galangan 
sisayaton ampa bani galangan sipanganon, 
tapi domma ibere Ham bangku pinggol na 
buha. Galangan situtungon pakon galangan 
pardousaon seng ipindo uhur-Mu. 

7 (40-8) Jadi ningku ma, “Tongon, roh ma ahu, 
bani buku na ginulung in do tarsurat pasal 
sibahenonku.” 

8 (40-9) Mangkorjahon rosuh-Mu ai do na 
huharosuhkon, Ham Naibatangku, anjaha 
ibagas uhurhu do titah-Mu. 

9 (40-10) Domma huambilankon hapintoron-Mu 
bani humpulan banggal, tongon, seng tutup 
bibirhu, Ham Jahowa, ibotoh Ham do ai. 

10 (40-11) Seng huponopkon hapintoron-Mu 
ibagas uhurhu, hupatugah-tugah do 
habujuron-Mu pakon pangurupion-Mu, 
seng huporsou idop ni uhur-Mu pakon 
hasintongan-Mu bani humpulan banggal. 

11 (40-12) Ham Jahowa, sai ulang ma buat 
Ham parontou ni uhur-Mu humbangku, 
dear layak-Mu pakon hasintongan-Mu ma 
manramotkon ahu tongtong. 

12 (40-13) Ai hasunsahan do na manlioti ahu, seng 
tarbilangi bueini: domma idorab salahku 
ahu, gabe seng boi ahu marpangidah, 
bueinan do ai ase jambulan ni ulungku, gabe 
jut ma uhurhu. 

13 (40-14) Sai ra ma Ham Jahowa, paluahkon ahu, 
oloskon Ham ma, Jahowa, mangurupi ahu. 

14 (40-15) Sai maila anjaha tarbador ma bahen 
Ham, sidea na manguhurhon hosahku, sai 

surut ma hu pudi anjaha tarbador, sidea na 
mangkarosuhkon hamagouanku. 

15 (40-16) Sai hirjat-hirjaton ma sidea anjaha 
tarbador, sagala na manggorahon bangku, 
“Eee, eee!” 

16 (40-17) Sai marolob-olob anjaha marmegah- 
megah ma ibagas Ham, sagala na 
mangindahi Ham; sai tongtong ma ihatahon 
sagala na mangkasiholi pangurupion-Mu, 
“Banggal do Jahowa!” 

17 (40-18) Madoyuk anjaha masombuh do 
ahu, tapi idingat Tuhan do ahu. Ham do 
pangurupi ampa sipaluah bangku, Ham 
Naibatangku, ulang ma padokah-dokah 
Ham. 


Tonggo Mangindo Hajorgiton 


41 1 Bani pambobai koor. Psalm ni si Daud. 
(41-2) Martuah ma halak na marpanatap 
bani halak na galek: bani panorang 

hasosakan, sai paluahon ni Jahowa do ia. 
2 (41-3) Jahowa do na manramotkon ampa 

na pagoluhkonsi, anjaha martuah do 

ia bahenon-Ni i tanoh on, seng anjai 

ondoskonon-Ni ia hu tangan ni munsuhni. 
3 (41-4) Jahowa do na manatangsi bani 

podomanni sanggah boritan, mubah do 

ibahen haganup pangandunganni. 

4 (41-5) Ningku do, “Ham Jahowa, maidop ma 
uhur-Mu bangku, pamalum Ham ma ahu, ai 
dompak Ham do ahu mardousa.” 

> (41-6) Isahapkon imbangku do na jahat dompak 
ahu: Sadihari do ia matei, ase magou 
goranni? 

6 (41-7) Anggo dong halak na manorih ahu, 
ladung do isahapkon: na sambor do 
ipatumpu-tumpu uhurni, anjaha i darat 
isahap-sahapkon ma ai. 

7 (41-8) Ganup na marsogam ni uhur bangku 
marhusip-husip pasal ahu, na jahat do 
ipingkir-pingkiri sidea dompak ahu. 

8 (41-9) Domma mangonai bani naborit na parah, 
anjaha ia, na tibal-tibal ai, seng anjai hehe 
be. 

9 (41-10) Gari huan-kuanku, hatengeran ni 
uhurhu, na rap mangan pakon ahu, iangkat 
do naheini laho mantadahkon ahu. 

10 (41-11) Tapi Ham Jahowa, sai idop ma uhur-Mu 
bangku, pajongjong Ham ma ahu, ase 
mambalas ahu bani sidea. 

11 (41-12) Marhitei on botohonku ma, paboa na 
marosuh do Ham bangku, anggo seng be 
marsurak-surak imbangku dompak ahu. 

12 (41-13) Anjaha ahu, ibagas hasintongankai, 
itatang Ham do ahu, anjaha ipajongjong 
Ham do ahu hu lobei-Mu tongtong. 

13 (41-14) Napuji ma Jahowa, Naibata ni Israel, 
humbani na basaia ronsi sadokah ni 
dokahni. Amen, amen. 


(Buku Paduahon: Psalm 42-72) 


Sihol ni Uhur bani Naibata ampa 
bani Rumah-Ni na Pansing ai 


42 1 Bani pambobai koor. Doding podah 

humbani ginompar ni si Korah. (42-2) 
Songon pangkasiholi ni ursa bani bah 
mardalan, sonai do pangkasiholi ni 
tonduyhu Bamu, Ham Naibata. 

2 (42-3) Horahan do tonduyhu bani Naibata, bani 
Naibata na manggoluh in; antigan pe das 
ahu, ase huidah bohi ni Naibata? 

3 (42-4) Iluhku do sipanganon bangku arian pakon 
borngin, halani manipat ari do ipangkatahon 
halak bangku, “Ija do Naibatamu?” 

4 (42-5) Ai ma na sihol ingatonku anjaha 
huuseihon uhurhu ibagas, ai ma na rap ai 
ahu pakon halak na mabuei marayak rumah 
ni Naibata, marhasoman sora olob-olob 
ampa puji-pujian pakon halak na laho 
marpesta. 

5 (42-6) Mase sai unduk ho tonduyhu anjaha 
rusak ibagas diringku? Arapkon ma Naibata, 

ai sai na pujionku ope la, Sipaluah bangku 
anjaha Naibatangku! 

6 (42-7) Unduk do tonduyhu ibagas diringku, 
halani ai, sai huingat do Ham hun tanoh 
Jordan pakon hun pardologan Hermon, 
humbani Dolog Misar. 

7 (42-8) Marsiarahan do bah mardalan na 
manjadihon pardosong ni sampuran-Mu: 
ganup ombak pakon gilumbang-Mu 
manangkobi ahu. 

8 (42-9) Arian itongos Jahowa idop ni uhur-Ni, 
anjaha bornginni mandoding ma ahu Bani, 
sada tonggo bani Naibata ni hagoluhanku. 

9 (42-10) Ningku ma dompak Naibata, batu 
ginggingku, “Mase ma lupa Ham bangku? 
Mase ma maningon martujung-tujung ahu 
mardalan halani odoh-odoh ni munsuhku?” 

10 (42-11) Songon na hona tikam do holi-holingku, 
ibahen na ipahiri-hiri imbangku ahu, ai 
manipat ari do ihatahon sidea bangku, “Ija 
do Naibatamu?” 

11 (42-12) Mase sai unduk ho tonduyhu anjaha 
rusak ibagas diringku? Arapkon ma Naibata, 
ai sai na pujionku ope la, Sipaluah bangku 
anjaha Naibatangku. 

Sambat ni Psalm 42 


43 1 Pintori Ham ma ahu, ale Naibata, patorsa 

Ham ma parkarangku marimbang bangsa 
na so daulat, paluah Ham ma ahu humbani 
halak panipu pakon pargeduk. 

2 Ai Ham do Naibata parlingodanku, mase ma 
itulak Ham ahu? Mase ma maningon 
martujung-tujung ahu mardalan halani 
odoh-odoh ni munsuhku? 

3 Tongos Ham ma haliharon-Mu ampa 
hasintongan-Mu, ase itogu anjaha ibobai 
ahu bani dolog-Mu na pansing in ampa 
hubani ianan-Mu, 

4 sabe boi das ahu hu anjapanjap ni Naibata, 
hubani Naibata ni hamegahonku, ase 
marolob-olob ahu anjaha hupuji Ham 
marhitei husapi, Ham Jahowa Naibatangku! 

3 Mase ma sai unduk ho tonduyhu anjaha rusak 
ibagas diringku? Arapkon ma Naibata, ai sai 
na pujionku ope la, Sipaluah bangku, anjaha 
Naibatangku. 


Doding Tangis-tangis ni Bangsa na Hona Dorun 


44 1 Bani pambobai koor. Doding podah 

humbani ginompar ni si Korah. (44-2) Ham 
Naibata, domma ibogei pinggolnami sandiri 
ibaritahon ompungnami bennami, pasal 

pambahenan na binahen-Mu bani goluh ni 
sidea, bani panorang na basaia. 

2 (44-3) Marhitei tangan-Mu iusir Ham do bangsa 
sipajuh begu-begu, tapi isuankon Ham do ia 
sidea, iboiskon Ham do bangsa-bangsa, tapi 
ipararat Ham do ia sidea. 

3 (44-4) Ai sedo marhitei podang ni sidea dapot 
sidea tanoh in, sedo botohonni mambahen 
monang sidea, tapi tangan siamun-Mu 
pakon botohon-Mu ampa haliharon ni 
bohi-Mu do tene, ai iharosuhkon Ham do 
sidea. 

4 (44-5) Ham do Rajangku, ampa Naibatangku, na 
manongos haluahon bani Jakob. 

5 (44-6) Marhitei Ham ijuar hanami munsuhnami, 
marhitei goran-Mu ilotloti hanami do 
imbangnami. 

6 (44-7) Ai sedo bani siorhu ahu marpangajaman, 
anjaha sedo podangku pamonang ahu. 

7 (44-8) Ham do paluah hanami humbani sagala 
imbangnami, Ham do mambahen tarbador 
na mandomdomi hanami. 

8 (44-9) Ibagas Naibata do marmogah-mogah 
hanami ari-ari, anjaha pujionnami do 
goran-Mu sadokah ni dokahni. Sela. 

9 (44-10) Hape sonari itulak Ham do hanami, 
anjaha ipaturut Ham hanami bador: seng 
bingkat Ham mangkasomani balanami. 

10 (44-11) Ibahen Ham do hanami manginsurut 
humbani munsuhnami, gabe irampas na 
mandomdomi hanami do hanami. 

11 (44-12) londoskon Ham do hanami songon 
biribiri sisayaton, ierap Ham do hanami i 
tongah-tongah ni bangsa sipajuh begu-begu. 

12 (44-13) Ijual Ham do bangsa-Mu seng pala 
marboli, anjaha seng maruntung Ham 
humbani harga ni sidea. 

13 (44-14) Ibahen Ham do hanami sipahiri-hirion 
ni simbalognami, parbileian pakon siapason 
ni halak na marianan inggot hanami. 

14 (44-15) Ibahen Ham do hanami gabe umpama 
i tongah-tongah ni sipajuh begu-begu, 
siupirhonon ni ulu i tongah-tongah ni 
bangsa-bangsa. 

15 (44-16) Jongjong do i lobeihu habadoronku 
ari-ari, anjaha hailaon do manrungkub 
bohingku, 

16 (44-17) halani sora ni na mangapasi pakon 
na manrisai, halani pangkawah ni munsuh 
pakon na mandomdomi ahu. 

17 (44-18) Ganupan ai domma mangonai 
bennami, tapi seng lupa hanami Bamu, 
anjaha seng mangeluk hanami humbani 
padan-Mu. 


Psalmen 44 2066 


18 (44-19) Seng marbalik uhurnami, anjaha 
seng manlembang langkahnami humbani 
dalan-Mu: 

19 (44-20) age sonai iropuki Ham do hanami bani 
ianan ni sorigala, anjaha irungkubkon Ham 
do hagolapan bennami. 

20 (44-21) Porini ihalupahon hanami goran 
ni Naibata, anjaha ipaherbang hanami 
tangannami bani Naibata silegan, 

21 (44-22) mintor lang ma pareksaon ni Naibata 
ai? ai la do na mananda rusia ni uhur. 

22 (44-23) Tongon, halani Ham do ibunuhi hanami 
manipat ari, doskon biribiri sisayaton do 
hanami ihira sidea. 

23 (44-24) Puho ma Ham, mase sai modom Ham 
Tuhan? Puho ma Ham anjaha ulang ma 
tulak Ham hanami sadokah ni dokahni. 

24 (44-25) Mase ma iponopkon Ham bohi-Mu, 
lupa Ham bani hasombuhon ampa 
hasosakannami? 

25 (44-26) Ai unduk do tonduynami das bani 
orbuk, longkot bani tanoh do boltoknami. 

26 (44-27) Marugas ma Ham mangurupi hanami, 
anjaha paluah Ham ma hanami halani idop 
ni uhur-Mu. 

Doding bani Parunjukon ni Raja 


45 1 Bani pambobai koor. Inggouni: Bunga 

silundat. Humbani ginompar ni si Korah. 
Doding podah. Doding marsihaholongan. 
(45-2) Marsual-sual do humbagas uhurhu 
hata na madear, pajojoronku ma dodingku 
bani raja in: Songon mata pena do dilahku 
ibagas tangan ni halak na pandei manurat. 

2 (45-3) Ham do sijengesan i tongah-tongah ni 
anak ni jolma, hajengeson do inahkon bani 
bibirmu, tongon, Naibata do mamasu-masu 
ham tongtong. 

3 (45-4) Solotkon ham ma podangmu bani 
binongeimu, ham puanglima, hamuliaonmu 
pakon jumbalangmu! 

4 (45-5) Ibagas jumbalangmu, maju ma 
ham marhamonangan mangkopkop 
hasintongan ampa hapintoron. Ajaran ni 
tangan siamunmu ma ham mandalankon 
pambahenan na marhajombuton. 

5 (45-6) Marot-marot ma panahmu, tunduk ma 
bangsa-bangsa i lobeimu, anjaha madatei 
ma uhur ni munsuh ni raja in. 

6 (45-7) Hotakmu, tuannami, totap do ronsi 
sadokah ni dokahni, tungkot hapintoron do 
tungkot harajaonmu. 

7 (45-8) Holong do uhurmu bani hapintoron, 
magigi do ham bani hajahaton, halani ai 
do, tuannami, ase iminakkon Naibatamu 
minak malas ni uhur bamu, marhasurungan 
humbani hasomanmu. 

8 (45-9) Mir, aloe pakon kassia do mammorumi 
hioumu ganupan,: malas do uhurmu ibahen 
parugas sigiuton na hun rumah bolon 
gading, 

9 (45-10) boru ni raja do deba humbani 
siparugasmu, i siamunmu do jongjong 
puangbolon marpakeian omas na hun opir. 

10 (45-11) Tangihon ham ma, ale boru ni raja 
in, tonggor ham ma, paeleng ham ma 
pinggolmu, halupahon ham ma bangsamu 
pakon rumah ni bapamu! 

11 (45-12) Sai iharosuhkon raja in ma 
hinajengesmu, ai ia do tuanmu, tunduk ma 
ham manombah hu bani. 

12 (45-13) Roh do boru Tirus mamboan siluahni, 
anjaha na sangap-sangap humbani bangsa 
ai marsombah mambuat uhurmu. 

13 (45-14) Marpakeian jenges do boru ni raja in, 
na binuat bani omas do pakeianni. 

14 (45-15) Marpakeian na hinarawang do 
ia ibobahon bani raja in, anak boru 
mangirikkon, huan-kuanni mangkasomanisi: 

15 (45-16) marhasoman malas ni uhur ampa 
olob-olob ibobahon ma ia, masuk hu rumah 
bolon ni raja in. 

16 (45-17) Sai anakmu ma na manggantih na 
lobeimu, ham ma na pabangkit sidea gabe 
panrajai bani sab nagori on. 

17 (45-18) Baritahononku ma goranmu bani halak 
marsundut-sundut, halani ai pujion ni sagala 
bangsa ma ham sadokah ni dokahni. 


Naibata do Batar-batar Banta 


16 1 Bani pambobai koor. Humbani ginompar 

ni si Korah. Inggouni: Alamot. Sada 
doding. (46-2) Naibata do haporusan ampa 
hagogohon banta, pangurupi banggal 
tongon bani panorang hasosakan. 

2 (46-3) Halani ai seng anjai mabiar hita, age pe 
mosor tanoh on, anjaha munjom dolog hu 
tongah-tongah ni laut, 

3 (46-4) age pe marhasak anjaha marguboh bahni, 
anjaha dugur dolog ibahen gunsangni. Sela! 

4 (46-5) Adong sada bah bolon, bahni 
pamegahkon huta ni Naibata, ianan tang na 
pansing bani Sitimbulan in. 

> (46-6) Naibata do i tongah-tongahni, seng anjali 
doyuk huta in, manlele siang ope domma 
jurupi Naibata ia. 

6 (46-7) Geor pe sagala bangsa anjaha dugur 
sagala harajaon, tapi marsora honsi la 
malala ma tanoh on. 

7 (46-8) Jahowa Zebaot do hasomanta, Naibata ni 
si Jakob do batar-batar banta. Sela. 

8 (46-9) Eta, roh ma nasiam mangidah horja ni 
Jahowa, na parohkon songgot-songgot i atas 
tanoh on, 

3 (46-10) na pasohkon parmunsuhan das hu ujung 
ni tanoh on, na mambahen marponggolan 
sior, maropuk tanja, na manutungi gareta 
porang ibagas apuy. 

10 (46-11) Parontihon hanima ma, anjaha tanda 
ma, paboa Ahu do Naibata, na timbul i 
tongah-tongah ni bangsa-bangsa, timbul i 
tanoh on. 

11 (46-12) Jahowa Zebaot do hasomanta, anjaha 
Naibata ni si Jakob do batar-batar. Sela. 


Naibata do Raja ni Ganup Tanoh on 


47 1 Bani pambobai koor. Humbani ginompar 
ni si Korah. Sada Psalm. (47-2) Nasiam 
sagala bangsa, martopap-topap ma nasiam, 
puji nasiam ma Naibata marhitei doding 
olob-olob. 
2 (47-3) Ia Jahowa, na timbul na majombut in, Ia 
do Raja Bolon bani sab dunia on. 

3 (47-4) Ipatunduk do bangsa-bangsa hubagas 
kuasanta, ampa suku ni bangsa hutoruh ni 
naheita. 

4(47-5) Ipilih do banta na gabe siteanonta, 
hatimbulon bani si Jakob, na hinaholongan- 
Ni in. Sela. 

5 (47-6) Domma naik Naibata marhasoman 
olob-olob, Jahowa marhasoman sora ni 
tarompit. 

6 (47-7) Dodingkon nasiam ma Naibata, 
dodingkon ma: dodingkon nasiam ma 
Rajanta in, dodingkon ma! 

7 (47-8) Ai Naibata do Raja ni sab tanoh on, 
dodingkon nasiam ma doding puji-pujian. 

8 (47-9) Raja do Naibata bani bangsa-bangsa, 
hundul do Naibata i atas paratas-Ni na 
pansing in. 

9 (47-10) Martumpu do na sangap-sangap ni 
sagala bangsa songon bangsa ni Naibata ni 
si Abraham, Naibata do simada gantar ni 
tanoh on, timbul tumang do la. 


Naibata do Batar-batar bani Huta Sion 


18 1 Sada doding. Psalm humbani ginompar ni 

si Korah. (48-2) Banggal do Jahowa anjaha 
sipujion botul ibagas huta ni Naibatanta, 
dolog-Ni na pansing in. 

2 (48-3) Na jenges manjurjur hubabou, ai ma 
malas ni uhur ni sab tanoh on, Dolog Sion 
in, daoh hampit utara, ai ma huta ni sada 
raja na bolon. 

3 (48-4) Naibata ibagas rumah-Ni patandahon 
diri-Ni songon batar-batar. 

4 (48-5) Tonggor ma, martumpu do raja-raja, 
marsada ni uhur laho mandorab. 

5 (48-6) Ijin ididah sidea longang ma sidea, anjaha 
bajoraon lanjar maporus. 

6 (48-7) Godor-godor ma sidea ijai, mangarou 
songon naboru na laho tubuhan tuah. 

7 (48-8) Marhitei logou na hun hapoltakan, irosaki 
Ham do kapal na hun Tarsis. 

8 (48-9) Songon na dob binogeinami, sonai do 
ididah hanami bani huta ni Jahowa Zebaot, 
ibagas huta ni Naibatanta, na patotapkon ai 
ronsi sadokah ni dokahni. Sela. 

9 (48-10) Idingat hanami do idop ni uhur-Mu, 
Ham Naibata, ibagas rumah-Mu. 

10 (48-11) Songon goran-Mu, Ham Naibata, sonai 
do hamuliaon-Mu das hu ujung ni tanoh on, 
gok hapintoron do tangan-Mu siamun. 

11 (48-12) Marmalas ni uhur do Dolog Sion, 
marolob-olob do boru Juda halani 
panguhumion-Mu. 

12 (48-13) Inggoti nasiam ma Sion anjaha lioti 
nasiam ma, bilangi nasiam ma manarani. 

13 (48-14) Papangkei nasiam ma tembokni, 
bontas nasiam ma benteng-bentengni, ase 
boi ituri-turihon nasiam bani sundut na 
mangihut. 

14 (48-15) Tongon, Naibata on do Naibata ronsi 


sadokah ni dokahni, la do na manogu-nogu 
hita. 


Hamagouan do Ujung ni Halak na 
Mangunsagah bani Habayakon 


49 1 Bani pambobai koor. Humbani ginompar 
ni si Korah. Sada Psalm. (49-2) Tangihon 


ma on, ale sagala bangsa, pardiateihon ma, 
nasiam ganup isi ni dunia on, 

2 (49-3) age na sombuh, sonai na sangap, age na 
bayak sonai na musil haganup, 

3 (49-4) sihol hatahonon ni pamanganku do 
hauhuron, anjaha hapentaran do pingkiran 
ni uhurhu. 

4 (49-5) Tarehononku do pinggolhu dompak 
umpama, anjaha patalaronku ma rusiangku 
marhitei husapi. 

5 (49-6) Mase ma pala mabiar ahu bani ari 
hasunsahan, sanggah hajahaton ni halak na 
mardakdak ahu manginggoti ahu. 

6 (49-7) ai ma na martenger ni uhur bani na dong 


bani, anjaha na mangenjengkon habayakon 
ni sidea? 

7 (49-8) Tongon, ise pe lang na boi manobus 
dirini, barang targalarisi partobusni bani 
Naibata, 

8 (49-9) ai hargatu do partobus ni tonduyni ai, 
anjaha seng targoki sadokah ni dokahni, 

9 (49-10) ase boi ia tongtong manggoluh, anjaha 
seng mangidah tanoman. 

10 (49-11) Nai ma, idahonni do, matei do age 
halak na maruhur, na lontong pakon na jijing 
pe maseda do rombang, anjaha na dong 
bani sidea tading bani na legan. 

11 (49-12) Tanoman do rumah ni sidea lalab, 
ianan ni sidea marsundut-sundut, age pe 
marpanggorani hubani sidea tanoh in. 

12 (49-13) Ia jolma in, ibagas hasangaponni, 
seng totap, usih songon pinahan do sidea 
iboiskon. 

13 (49-14) Ai ma na mangonai bani halak na 
mangunsagah bani dirini, ai ma ujung ni 
halak na marosuh bani buei ni sahapni 
sandiri. Sela. 

14 (49-15) Songon biribiri do sidea ipaharang hu 
nagori toruh, hamatean do na marmahan 
sidea: torus do sidea turun hu tanoman, 
malantur angkula ni sidea, nagori toruh do 
gabe ianan bani sidea. 

15 (49-16) Tapi Naibata do na manobus tonduyhu 
humbani kuasa ni nagori toruh. Tongon, la 
do na mandokdok ahu. Sela. 

16 (49-17) Ulang rusak ho anggo lambin bayak 
sada halak, anggo lambin martambah 
hamuliaon ibagas rumahni, 

17 (49-18) ai bani parmateini holi seng boanonni 
ai, anjaha hamuliaonni seng tuad 
mangirikkonsi. 

18 (49-19) Age pe nini uhurni, sanggah goluhni 
sangap ia, age dapotan puji-pujian sada 
halak halani mardohar ia, 

19 (49-20) maningon parayakonni do ompung- 
ompungni, na so mangidah haliharon be 
sadokah ni dokahni. 

20 (49-21) Jolma ibagas hasangaponni, tapi 
lang maruhur, usih do ia songon pinahan 
siraseihononkon. 


Parsombahan na Sintong 


1 Psalm ni si Asap. Naibata, Naibata Jahowa 
50 marsahap anjaha mardilo bani tanoh on, 

humbani hapoltakan das hu hasundutan. 

2 Hun Sion, pakpak ni hajengeson, marsinalsal 
Naibata. 

3 Na roh ma Naibatanta anjaha seng sip la, apuy 
na margajag-gajag do i lobei-Ni, anjaha 
haba-haba na gogoh manlioti-Si. 

4 Idilo do langit na i babou, sonai tanoh laho 
manguhumi bangsa-Ni, 

3 “Pahumpul ma Bangku halak na Huhaholongi, 
na mambahen parpadanan Bangku marhitei 
galangan.” 

6 Langit mambaritahon hapintoron-Ni, ai Naibata 
sandiri do panguhum. 

7 Tangihon ma, ale bangsang-Ku, ase marsahap 
Ahu: ale Israel, sihol saksihonon-Ku do 
bannima, “Naibata, Naibatamu do Ahu.” 

8 Sedo halani galangan sisayatonmu ase 
Hupinsang ho, galangan situtungonmu 
tongtong do i lobei-Hu. 

9 Seng porlu buaton-Ku lombu hun rumahmu 
atap hambing tunggal humbani harang ni 
pinahanmu, 

10 ai Ahu do simada binatang na i harangan, 
pinahan na marribu-ribu na adong i atas 
dolog. 

11 Hutanda do sagala manuk-manuk na i 
awang-awang, anjaha saguru Bangku do 
sagala na manggulmit i talun. 

12 Porini pe loheian Ahu, seng pala hatahonon-Ku 
bam, ai gok Bangku do dunia on ampa 
sagala isini. 

13 Mintor panganon-Ku ma nani daging ni 
lombu jonggi, atap inumon-Ku ma daroh ni 
hambing tunggal? 

14 Galangkon ma banggal ni uhur bani Naibata, 
anjaha galari ma bagah-bagahmu bani 
Sitimbulan in: 

15 anjaha dilo ma Ahu bani ari hasosakan, ase 
Hupaluah ho anjaha ipuji ho Ahu. 

16 Tapi bani parjahat ihatahon Naibata do, 

“Aha do hakmu pajojorhon titah-Ku, 
anjaha manobut-nobut padan-Ku marhitei 
babahmu? 

17 Hape ho do mangkagigihon sipaingat, anjaha 
ho do manundali hatang-Ku! 

18 Anggo ididah ho panangko, marosuh do ho 
mangkasomanisi, anjaha sapanriah do ho 
rap pakon parbangkis. 

19 Ipalopas ho do pamanganmu mansahapkon 
hajahaton, ampa dilahmu mandandan 
panipuon. 

20 Sai hundul-hundul do ho mangkatai saninamu, 
sai ipahiri ho do anak ni inangmu. 

21 Sonai do ibahen ho, tapi sai sip do Ahu; jadi 
iagan ho doskon ho Ahu. Ahu do manguhum 
ho anjaha patidakon-Ku ma ai i lobei ni 
matamu. 

22 Parimbagaskon ma ai, ale sihalupahon Naibata, 
ase ulang roh Ahu manoroh, gabe ise pe 
lang boi paluahkon. 

23 Ise na manggalangkon banggal ni uhur, ai do na 
pasangapkon Ahu, anjaha ise na mardalan 

ibagas hapintoron, hubani do patalaron-Ku 
hatuahon-Ku.” 


Tonggo Mansopotkon Dousa ampa 
Pangindoan Pasal Habayuon ni Uhur 


1 Bani pambobai koor. Psalm humbani si 

5 1 Daud. (51-2) Sanggah na roh Nabi Natan 
mangayakisi, dob idohori si Batseba. (51-3) 
Maidop ma uhur-Mu bangku, Ham Naibata, 
romban hubani dear ni layak-Mu, sasap 
Ham ma panlanggaronku romban hubani 
buei ni idop ni uhur-Mu. 

2 (51-4) Burihi Ham ma ahu pansing tumang 
humbani hajahatonku, anjaha paborsih 
Ham ma ahu humbani dousangku. 

3 (51-5) Ai mangahap do ahu bani 
panlanggaronku, anjaha tongtong do 
sonson i lobeihu dousangku. 

4 (51-6) Bamu, Bamu tumang do ahu mardousa, 
anjaha na jahat bani panonggor-Mu do 
huhorjahon, ase taridah pintor do Ham 
bani parsahap-Mu, anjaha pitah Ham bani 
panguhumion-Mu. 

5 (51-7) Tongon, ibagas hagedukon do ahu tubuh, 
anjaha ibagas dousa ijalo inang ahu. 

6 (51-8) Tongon, hasintongan na ibagas uhur do 
iharosuhkon Ham, anjaha ibagas na ponop 
ipabotohkon Ham hauhuron bangku. 


Psalmen 51 2079 


7 (51-9) Uras Ham ma ahu humbani dousangku 
marhitei hisop, ase borsih ahu, burihi Ham 
ma ahu, ase lopakkan ahu marimbang salju. 

8 (51-10) Sai pabogeihon Ham ma hu bangku 
malas ni uhur pakon hamegahon, 
ase marolob-olob holi-holi na dob 
nirosakan-Mu. 

9 (51-11) Ponopkon Ham ma bohi-Mu humbani 
dousangku, anjaha sasap Ham ma ganup 
hajahatonku. 

10 (51-12) Tompa Ham ma uhur na borsih ibagas 
diringku, Ham Naibata, anjaha bere Ham ma 
bangku tonduy na baru anjaha na totap. 

11 (51-13) Ulang ma pabali Ham ahu hun 
lobei-Mu, anjaha ulang ma buat Ham 
Tonduy-Mu Na Pansing in humbangku. 

12 (51-14) Pasuang Ham ma bangku malas ni uhur 
halani pangurupion-Mu, anjaha tungkoli 
Ham ma ahu marhitei tonduy pambalosion. 

13 (51-15) Ase huajarhon dalan-Mu bani 
sipanlanggar, ase mulak halak pardousa hu 
Bamu. 

14 (51-16) Sai paluah Ham ma ahu humbani 
sapata ni daroh, Ham Naibata, Naibata 
ni hatuahonku, ase ipuji dilahku 
hapintoron-Mu. 

15 (51-17) Buha Ham ma bibirhu, Ham Tuhan, ase 
iambilankon pamanganku puji-pujian-Mu. 

16 (51-18) Ai seng iharosuhkon Ham galangan 
sisayaton, anjaha porini huboban galangan 
situtungon, seng anjai hadearhonon-Mu ai. 

17 (51-19) Galangan na hinarosuhkon ni Naibata, 
ai ma tonduy na marosak, uhur na maropuk 
anjaha na marosak seng itulak uhur-Mu, 
Ham Naibata. 

18 (51-20) Bahen Ham ma na madear hu Sion 
romban hubani idop ni uhur-Mu, pauli Ham 
ma tembok ni Jerusalem. 

19 (51-21) Jadi ijai ma harosuhkonon-Mu galangan 
na sintong, galangan situtungon ampa 
galangan sirasogon, ijai ma galangonkon 
lombu jonggi i atas anjapanjap-Mu. 


Uhum bani Halak Parjahat 


52 1 Bani pambobai koor. Doding podah 

humbani si Daud, (52-2) sanggah roh si 
Doeg, halak Edom ai patugahkon bani si 
Saul, nini hu bani, “Domma das si Daud 
hu rumah ni si Ahimelek.” (52-3) Mase 
marmegah-megah ho ibagas hajahaton, 
ale puanglima, parkuasa na mabisang, 
manlawan halak na daulat ganup ari? 

2 (52-4) Hamagouan do iuhurhon ho, songon 

pisou parsuhur do marot ni dilahmu, ho ale 
sihorjahon pangoto-otoion. 

3 (52-5) Holongan do uhurmu bani na jahat ase 
bani na madear, bani hata ladung ase hata 
hasintongan. Sela. 

4 (52-6) Sai iharosuhkon ho do bagei ni hata 
hasedaon, sonai age dilah panipuon. 

5 (52-7) Tapi reongkonon ni Naibata do ho 
sadokah ni dokahni, tangkapon-Ni anjaha 
saradon-Ni do ho humbani lampolampomu, 
dokdokon-Ni do hun tanoh ni halak na 
manggoluh. Sela. 

6 (52-8) Idahon ni halak parpintor ma ai lanjar 
mabiar, tatawaan ni sidea ma ia, nini, 

7 (52-9) “Tonggor ma halak an, na so mambahen 
Naibata batar-batarni, na martenger ni 
uhur bani buei ni habayakonni, anjaha na 
mangenjeng ibagas hajahatonni.” 

8 (52-10) Tapi anggo ahu songon hayu jetun na 
ratah do i rumah ni Naibata, martenger ni 
uhur do ahu bani idop ni uhur ni Naibata 
ronsi sadokah ni dokahni. 

9 (52-11) Sai pujionku do Ham, ai Ham do sibahen 
ai, ronsi sadokah ni dokahni, halani ipasaud 
Ham ai; sai baritahononku do goran-Mu 
halani hadearonni, i lobei ni halak na 
niidopan-Mu. 

Haotoon ni Jolma na Marnalangkon Naibata 
(Pausih: Psalm 14) 


53 1 Bani pambobai koor. Loguni: Mahalat. 

Doding podah humbani si Daud. (53-2) 
Nini halak na oto do ibagas uhurni, “Seng 
dong Naibata.” Bajan anjaha sambor do 
pambahen ni sidea, sahalak pe lang sibahen 
na madear. 

2 (53-3) Manatap-natap do Jahowa hun nagori 
atas dompak anak ni jolma, mangidah atap 
dong do na maruhur, sipindahi Naibata. 

3 (53-4) Haganup do sidea kahou, haganupan 
seng margagan, sahalak pe lang sibahen na 
madear, sahalak pe lang dong. 

4 (53-5) Seng marpambotoh nani sagala halak 
sihorjahon hajahaton, na mangankon 
bangsang-Ku songon na mangan ruti, anjaha 
na so ongga mardilo Jahowa? 

5 (53-6) Tapi maningon tarsonggot do sidea 
Use, age pe seng dong na manonggoti, ai 
Naibata do na mangerap holi-holi ni halak 
na mangkubu ho, sai na tarbador do sidea, 
ai domma iambukkon Naibata sidea. 

6 (53-7) Ah, sai roh ma haluahon ni Israel, hun 
Sion! Anggo suang ma ibahen Naibata 
bangsa-Ni, marolob-olob ma Jakob anjaha 
marmalas ni uhur Israel. 

Tonggo Mangindo 
Partolongan Marimbang Munsuh 


54 1 Bani pambobai koor. Marhasoman husapi. 

Doding podah humbani si Daud, (54-2) 
sanggah roh halak Sipi hubani si Saul 
mangkatahon, “Ai lang i lambungnami 
do marponop si Daud?” (54-3) Ham 
Naibata, paluah Ham ma ahu, halani 
goran-Mu, pintori Ham ma ahu marhitei 
hagogohon-Mu. 

2 (54-4) Tangihon Ham ma tonggongku, Ham 
Naibata! Paeleng Ham ma pinggol-Mu 
manangihon sahap ni pamanganku! 

3 (54-5) Ai hehe do halak na jungkat mangimbang 
ahu, anjaha sihorjahon paksa mangindahi 
hosahku: seng mardingat sidea bani 
Naibata. Sela. 

4 (54-6) Tonggor ma, Naibata do pangurupi 
bangku, Tuhan do siramotkon hosahku. 

5 (54-7) Balaskon Ham ma hajahaton in bani 
imbang-imbangku, siapkon Ham ma sidea 
halani hasintongan-Mu. 

6 (54-8) Marhasoman malas ni uhur boanonku ma 
galangan hu Bamu, pujionku ma goran-Mu, 
Ham Jahowa, ai dear do in, 

7 (54-9) ai ipaluah do ahu humbani sagala 
hasosakan, anjaha sombuh matangku 
mangidah sagala munsuhku. 


Tonggo Mangindo 
Pangurupion Marimbang Munsuh 


55 1 Bani pambobai koor. Doding podah 

humbani si Daud marhasoman husapi. 
(55-2) Tangihon Ham ma tonggongku, 
Ham Naibata, anjaha ulang ma tulak Ham 
elek-elekku. 

2 (55-3) Ingat Ham ma ahu anjaha balosi Ham ma: 
mawat-awat do ahu ibagas doruh-doruhku. 

3 (55-4) Bulinsah do ahu halani parsurak ni 
munsuh, halani panosak ni parjahat, ai sai 
manggulang hamagouan do sidea bangku, 
anjaha ibagas gila do sidea mammunsuhi 
ahu. 

4 (55-5) Mangirput do uhurhu ibagas, anjaha 
songgot-songgot ni hamatean mandorab 
ahu. 

5 (55-6) Biar pakon hagobiron do manrohi ahu, 
anjaha hasonggoton manrungkub ahu, 

6 (55-7) pala huhatahon, “Ah, ambit marhabong 
ma ahu songon asas, habang ma ahu 
mayap-ayap mangindahi parsaranan.” 

7(55-8) Tongon, daoh ma ahu maporus, 
marborngin i halimisan. Sela. 

8 (55-9) Tarolos ma ahu mangindahi ianan 
parlingodan, dompak logou sibungkar 
hasowor ampa haba-haba. 

9 (55-10) Geori Ham ma sidea Tuhan, bolah Ham 
ma riah ni sidea. Ai huidah do paksa pakon 
parsalisihan ibagas huta ai. 

10 (55-11) Arian pakon borngin manrunda sidea i 
atas tembokni, hajahaton ampa hasunsahan 
masa ibagas ai. 

11 (55-12) Hasamboron do i tongah-tongahni, 
anjaha seng misir humbani alamanni 
panokohon pakon panipuon. 

12 (55-13) Sedo munsuh na pahiri ahu, ambit ai 
hutaron namin: sedo halak pardomdom na 
roh mangimbang ahu, ambit ai marponop 
ahu hun lobeini. 

13 (55-14) Tapi ho do, jolma na doskon ahu, 
huan-kuanku, hatengeran ni uhurhu: 

14 (55-15) ho, hasomanku saparsaoran, ho, 
hasomanku saodoran hu rumah ni Naibata. 

15 (55-16) Sai hamatean ma mandorab sidea, 
manggoluh ma sidea susur hu nagori toruh: 
ai hajahaton do manggoki rumah ampa 
paruhuron ni sidea. 

16 (55-17) Tapi anggo ahu, bani Naibata do ahu 
dilo-dilo. Jadi Jahowa ma na paluahkon ahu. 

17 (55-18) Bodari, sogod ampa tongah arian 
dilo-dilo do ahu, doruh-doruh, anjaha 
itangihon do sorangku. 

18 (55-19) Paluahon-Ni do tonduyhu mardamei- 
damei humbani halak na mandorab ahu, ai 
buei tumang do sidea na manlawan ahu. 

19 (55-20) Sai tangaron ni Naibata do anjaha 
patoruhon-Ni do sidea: la na marparatas 
humbani nabasaia. Sela. Halani seng ra 
sidea paubahkon uhurni, anjaha seng 
marhabiaran sidea bani Naibata. 

20 (55-21) Ilaluhon do tanganni laho mangimbang 
hasomanni, mangeluk do ia humbani 
parpadanan. 

21(55-22) Landitan do pamanganni humbani 
mantega, tapi hamunsuhon do ibagas 
uhurni: lamlaman do hatani ase minak, tapi 
songon podang na sinintak do sidea. 

22 (55-23) Ompaskon ma bani Jahowa holsoh 
ni uhurmu, jadi la ma na mansarihon ho, 
seng anjai paturuton-Ni halak parpintor 
marhasunsahan lalab. 

23 (55-24) Tapi anggo Ham, ale Naibata, sai 
patuadon-Mu do sidea hubagas godung 
hamagouan: halak sionsop daroh pakon 
panipu seng anjai das ronsi partongahan 
ni umurni. Tapi anggo ahu hu Bamu do 
marhatengeran. 

Tenger ni Uhur bani Naibata Ibagas Hasosakan 


56 1 Bani pambobai koor. Inggouni: Asas bani 
hayu Teberinta na madaoh. Humbani si 
Daud, sanggah itangkap halak Palistim ia 
i huta Gat. (56-2) Maidop ma uhur-Mu 
bangku, Ham Naibata, ai sihol atahon ni 
jolma do ahu, ganup ari iporang anjaha 
isosak sidea do ahu. 

2 (56-3) Sihol atahon ni imbangku do ahu ganup 
ari, buei do sidea na mangimbang ahu. 

3 (56-4) Sanggah mabiar ahu, sai hu Bamu do ahu 
martenger ni uhur. 

4 (56-5) Mangunsagahkon Naibata sai pujionku 
do hata-Ni, Naibata do huajamkon, seng 
mabiar ahu, mintor kahuaon ni jolma ma 
ahu? 

5 (56-6) Ari-ari do ipabalik sidea hatangku: 
sagala pingkiran ni sidea dompak ahu sihol 
pasamborhon do. 

6 (56-7) Martumpu-tumpu do sidea 
manggompangi, ipardiatei do langkah- 
langkahku laho manguhurhon hosahku. 

7(56-8) Seng anjai maluah sidea halani 
hajahatonni na buei in. Sampakkon Ham ma 
bangsa-bangsa in ibagas ringis-Mu, Ham 
Naibata! 

8 (56-9) Domma isuratkon Ham parawat- 
awatanku, domma ipatumpu Ham iluhku 
hubagas tatabu-Mu, ai lang domma 
ibukuhon Ham ai? 

3 (56-10) Maningon surut do hu pudi sagala 
munsuhku anggo dilo-dilo ahu, tangkas do 
hubotoh paboa Naibata do mangkasomani 
ahu. 

10 (56-11) Mangunsagahkon Naibata, pujionku do 
hata-Ni, mangunsagahkon Jahowa pujionku 
do hata-Ni. 

11 (56-12) Marhatengeran bani Naibata do ahu, 
seng mabiar ahu, mintor kahuanon ni jolma 
ma ahu? 

12 (56-13) Ham Naibata, marutang bagah-bagah 
do ahu Bamu, sai galaronku do galangan 
banggal ni uhurhu hu Bamu, 

13 (56-14) ai domma ipaluah Ham hosahku 
humbani hamatean, sonai homa naheihu 
pe humbani partolsuan, gabe boi mardalan 
ahu i lobei ni Naibata, ibagas sondang 
hagoluhan. 


Nalom ni Uhur bani Naibata Age Ibagas Parmaraan 


57 1 Bani pambobai koor. Inggouni: Ulang 

parseda. Doding podah humbani si Daud. 
Sanggah lintun ia humbani si Saul, hubagas 
liang. (57-2) Maidop ma uhur-Mu bangku, 


Psalmen 57 2089 


Ham Naibata, maidop ma uhur-Mu bangku: 
ai Bamu do marlingod tonduyhu, anjaha 
bani linggom ni habong-Mu do ahu 
marlingod, paima salpu parmaraan. 

2 (57-3) Dilo-dilo do ahu bani Naibata na timbul 
in, hubani Naibata siluluhon ahu. 

3 (57-4) Marsuruhan do la hun nagori atas anjaha 
paluahon-Ni do ahu; pabadoron-Ni do 
halak na sihol mangatah ahu. Sela. Sai 
tongoson ni Naibata do idop ni uhur-Ni 
ampa hasintongan-Ni. 

4 (57-5) Tibal do ahu i tongah-tongah ni singa, na 
sihol mangatah anak ni jolma; iponni doskon 
tanja ampa panah, anjaha dilahni songon 
podang na niasah. 

> (57-6) Pagijang Ham ma diri-Mu, Ham Naibata, 
hu atas ni sagala langit, anjaha hu sab tanoh 
on hamuliaon-Mu. 

6 (57-7) Itaon sidea do jarot bani langkah- 
langkahku, anjaha tonduyhu domma unduk; 
ihurak sidea sada godung i lobeihu, tapi 
sidea sandiri do madabuh hubagas. Sela. 

7 (57-8) Sonang do uhurhu, Ham Naibata, sonang 
do uhurhu; sihol do ahu mandoding, sihol 
do ahu mamuji-muji. 

8 (57-9) Puho ma ale tonduyhu, puho ma arbap 
pakon husapi: sihol do puhoanku buha 
siang. 

9 (57-10) Pujionku ma Ham i tongah-tongah ni 
sagala bangsa, ale Tuhan, dodingkononku 
ma Ham i tongah-tongah ni sagala marga, 

10 (57-11) ai sundol do hu langit idop ni 
uhur-Mu, anjaha hasintongan-Mu das hu 
awang-awang. 

11 (57-12) Pagijang Ham ma diri-Mu, Ham 
Naibata, hu atas ni sagala langit: hu sab 
tanoh on hamuliaon-Mu. 


Lumba-lumba dompak Siparkuasa na So Sintong 


58 1 Bani pambobai koor. Inggouni: Ulang 
parseda. Doding podah humbani si Daud. 


(58-2) Tongon do nani domu hubani uhum 
hanima marsahap, ale siparkuasa, anjaha 
sintong-sintong do iuhumi hanima anak ni 
jolma in? 

2 (58-3) Lang, hajahaton do idalankon hanima 
ibagas uhurnima, anjaha igoki hanima tanoh 
in bani paksa. 

3 (58-4) Domma manlembang halak parjahat 
humbani partubuhni nari, domma kahou 
humbani partapaan nari halak sihatahon 
ladung. 

4 (58-5) Bisa na dong bani sidea, doskon bisa ni 
ulog, anjaha usih do sidea songon ulog darih 
na nengel, na mamitut pinggolni, 

5 (58-6) na so manangihon sora ni sipanubut, 
sora ni sipanabas na pandei. 

6 (58-7) Ham Naibata, ropangi Ham ma ipon ni 
sidea ibagas babahni, rosaki Ham ma ngadol 
ni anak ni singa, Ham Jahowa. 

7 (58-8) Sai salpu ma sidea songon bah na laho 
horah: sai melus ma sidea songon poyon na 
i topi dalan. 

8 (58-9) Sai mahansur ma sidea songon langkitang 
na manjulur, songon rudang na masabur 
bani sada naboru seng sompat mangidah 
mata ni ari. 

9 (58-10) Lape milas hudon ni sidea ibahen apuy 
ni duri-duri, na matah atap na masak, 
domma ipurpurhon Naibata sidea. 

10 (58-11) Marmalas ni uhur ma halak parpintor, 
mangidah pambalason ai; burihanni ma 
naheini ibagas daroh ni parjahat. 

11 (58-12) Jadi hatahonon ni jolma ma, “Dapotan 
upah do tongon parpintor, tongon, dong do 
Naibata na manguhum i atas tanoh on.” 


Tonggo Mangindo 
Pangurupion Marimbang Munsuh 


59 1 Bani pambobai koor. Inggouni: Ulang 

parseda. Doding podah humbani si Daud, 
sanggah isuruh si Saul ia manjaga rumahni 
laho mamunuhsi. (59-2) Paluah Ham ma ahu 

humbani munsuhku, Ham Naibata, ondingi 
Ham ma ahu marimbang sagala imbangku. 

2 (59-3) Paluah Ham ma ahu humbani sihorjahon 
hajahaton, anjaha paluah Ham ma ahu 
humbani siduruskon daroh. 

3 (59-4) Ai tonggor ma, iuhurhon sidea do 
goluhku, halak siparkuasa mandorab ahu, 
age pe seng dong panlanggaronku, seng 
dong dousangku, Ham Jahowa. 

4 (59-5) Age pe seng marsalah ahu, roh do sidea 
mandorab domma sirsir bei. Hehe ma Ham 
manjumpahkon ahu anjaha kawah ma Ham! 

5 (59-6) Ham Jahowa, Naibata Zebaot, Naibata ni 
Israel! Hehe ma Ham marlulu bani bangsa 
parbegu! Ulang ma maidop Ham dompak 
halak partahi-tahi na jahat in. Sela. 

6 (59-7) Mulak do sidea ganup bodari, 
mangorongi songon baliang, iinggoti sidea 
do huta in. 

7 (59-8) Tonggor ma, buei do sahap-sahap ni 
babahni: podang do longkot bani dilahni, ise 
ma na patangi-tangi ai! 

8 (59-9) Tapi Ham Jahowa, tartawa do Ham 
mangidah sidea, mapas do Ham mangidah 
sipajuh begu-begu ganup. 

9 (59-10) Ham Pargogohku, hu Bamu do ahu 
mangkawah, ai Ham do Naibata, batar-batar 
bangku. 

10 (59-11) Naibatangku paridop ni uhur, in 
do na mangalo-alo ahu; Naibata do 
mambahen marmalas ni uhur ahu mangidah 
imbang-imbangku. 

11 (59-12) Ulang ma mintor bunuh Ham sidea, 
Ase ulang lupa bangsangku, pamerap Ham 
ma sidea marhitei hagogohon-Mu, dob ai 
tompaskon Ham ma sidea, Ham Tuhannami, 
gantarnami. 

12 (59-13) Halani dousa ni pamanganni, 
sahap-sahap ni bibirni, bahen Ham ma 
sidea tardapot ibagas hatoalonni, halani 
pamuraion pakon ladung, na hinatahonni. 

13 (59-14) Boiskon Ham ma sidea ibagas 
ringis-Mu, boiskon Ham ma sidea, ronsi lang 
dong be sidea, ase ibotoh halak, Naibata do 
hape na manggomgom Jakob, das hu ujung 
ni tanoh on. Sela. 

14 (59-15) Mulak do sidea ganup bodari, 
mangorongi songon baliang, iinggoti sidea 
do huta in. 

15 (59-16) Maor-aor do sidea mangindahi 
sipanganon, marmungut-mungut, anggo 
lang bosur sidea. 

16 (59-17) Tapi anggo ahu sai dodingkononku 
do hagogohon-Mu, janah olobkononku 
do sogod idop ni uhur-Mu, ai Ham do 

batar-batar anjaha haporusanku sanggah 
tarsosak. 

17 (59-18) Ham pargogohku, Ham do 
dodingkononku, Ham do Naibata batar- 
batar bangku, Naibatangku na maridop ni 
uhur bangku. 


Tonggo Mangindo Pangurupion Ibagas Hataluon 


1 Bani pambobai koor. Inggouni: Silundat. 
60 Hasaksian. Doding podah humbani si 

Daud, (60-2) sanggah na marmunsuh ia 
dompak halak Aram na hun Mesopotamia 
pakon halak Aram na hun Soba, sanggah 
na mulak si Joab anjaha italuhon halak 
Edom i pamah pargaraman, sapuluh dua 
ribu halak bueini. (60-3) Ham Naibata, 
domma itulakkon Ham hanami anjaha 
ilontas Ham partahanannami. Domma igilai 
Ham hanami, sai suang ma use bahen Ham 
hanami. 

2 (60-4) Domma dugur ibahen Ham tanoh 
in anjaha mabolah, padear Ham ma 
bolah-bolahni in, ai domma mambal-ambal 
in. 

3 (60-5) Domma ipaidahkon Ham na majangin 
bani bangsa-Mu, domma ipainumkon Ham 
bennami anggur na pamabukkon. 

4 (60-6) Domma ibere Ham bani sidea, 
na marhabiaran Bamu, sada tanda, 
parbansahan bani sidea dompak sior. Sela. 

3 (60-7) Ase boi maluah na hinaholongan- 

Mu, paluah Ham ma marhitei tangan 
siamun-Mu, anjaha balosi Ham ma hanami. 

6 (60-8) Domma marsahap Naibata ibagas 
rumah-Ni na ma pansing! Marhasoman 
surak-surak sihol do bagion-Ku Sikem anjaha 
sibaron-Ku pamah Sukot. 

7 (60-9) Ahu do simada Gilead, Manase pe Ahu do 
simadasi, Efraim ai ma tudung ni ulung-Ku, 
anjaha Juda tungkot ni harajaon-Ku, 

8 (60-10) Moab do mangkuk parburihan Bangku, 
anjaha hu Edom Husampakkon sipatung-Ku, 
marsurak hamonangan do Ahu pasal 
Palistim. 

3 (60-11) Ise ma nani na mamboan Ahu hu huta 
na toguh ai, ise ma na manogu Ahu das hu 
Edom? 

10 (60-12) Ai lang domma itulak Ham hanami, ale 
Naibata, anjaha seng ra Ham, ale Naibata, 
mangkasomani balanami? 

11 (60-13) Sai bere Ham ma partolongan bennami 
dompak imbangnami, ai sisoya-soya do 
partolongan ni jolma. 

12 (60-14) Marhasoman Naibata tardalankon hita 
do horja habanggalon, anjaha la sandiri do 
na manrojati imbangta. 


Tonggo ni Halak na Tarbuang Mangkopkop Raja 


6 1 1 Bani pambobai koor. Marhasoman husapi. 
Humbani si Daud. (61-2) Tangihon Ham ma, 
ale Naibata, elek-elekku: parimbagaskon 

Ham ma tonggongku. 

2 (61-3) Humbani ujung ni tanoh on do dilo-dilo 
ahu Bamu ibagas uhurhu, togu Ham ma ahu 
hu dolog batu, na magijangtu bangku. 

3 (61-4) Ai Ham do parlingodan bangku, 
batar-batar na toguh dompak munsuh. 

4 (61-5) Sihol do ahu marianan bani lampolampo- 
Mu sadokah ni dokahni, sihol do ahu 
marlingod i toruh ni linggom ni habong-Mu. 
Sela. 

> (61-6) Tongon, Ham Naibata, itangar Ham do 
bagah-bagahku, domma ibere Ham hu 
bangku parbagianan ni sihabiari goran-Mu. 

6 (61-7) Tambahi Ham ma ganjang ni ari-ari hubani 
goluh ni raja in, sai marsundut-sundut ma 
tahun ni goluhni. 

7 (61-8) Sai marhotak ma ia i lobei ni Naibata 
sadokah ni dokahni, idop ni uhur 
ampa hasintongan ma bahen Ham 
manramotkonsi. 

8 (61-9) Ase hudodingkon ma goran-Mu tongtong, 
anjaha hugalari bagah-bagahku ganup ari. 


Sonang i Lambung ni Naibata 


62 1 Bani pambobai koor. Hubani si Jedutun. 

Psalm humbani si Daud. (62-2) Pitah 
mangkawah bani Naibata tumang do 
mambahen marhasonangan tonduyhu, 
humbani do roh haluahonku. 

2 (62-3) Pitah la do dolog batu pakon hatuahon 
bangku, la do batar-batar bangku, seng anjai 
tompas ahu. 

3 (62-4) Piga dokah nari do sai dorab- 
dorab hanima bani sada halak, sihol 
manrumbakkonsi, ee hanima haganup, 
songon bani dingding na sihol jomba, bani 
tembok na sihol tompas? 

4 (62-5) Manriahi do sidea laho manjulakkonsi 
humbani hagijangonni, rosuh do sidea 
bani ladung; marhitei pamanganni 
mamasu-masu sidea, hape mamapai do 
sidea ibagas uhurni. Sela. 

5 (62-6) Pitah bani Naibata do ho marhasonangan, 
ale tonduyhu, ai hun Bani do roh 
pangarapanku. 

6 (62-7) Pitah la do dolog batu pakon hatuahon 
bangku, la do batar-batarhu, seng anjai 
tompas ahu. 

7 (62-8) Bani Naibata do maronjolan hatuahonku 
pakon hamuliaonku, batu gingging 
hagogohon bangku, ianan parlingodanku, ai 
ma Naibata. 

8 (62-9) Sai hu Bani ma nasiam martenger ni 
uhur, ale jolma, lungkari ma uhur nasiam i 
lobei-Ni, Naibata do haporusan banta. Sela. 

9 (62-10) Hosah tumang do anak ni jolma, 
sipaoto-oto anak ni manisia, ibagas 
timbangan mintor do sidea bonggal hu atas, 
hampungan do sidea humbani hosah tene. 

10 (62-11) Ulang ma nasiam marpangajaman 
bani kuasa, ulang homa mangenjeng bani 
barang rampasan! Martambah-tambah pe 
habayakon, ulang ma dompak jai uhurmu! 

11 (62-12) Sahali marhata Naibata, dua pahara 
na tartangar ahu: Gok bani Naibata do 
hagogohon, 

12 (62-13) anjaha gok Bamu do Tuhan, idop 
ni uhur: Ham do mambalaskon bani 
pambahenanni. 


Sihol ni Uhur bani Naibata 


1 Psalm ni si Daud sanggah i halimisan Juda 
63 ia. (63-2) Ale Naibata, Ham do Naibatangku, 
na hupindahi, horahan do tonduyhu Bamu, 
siholan do dagingku Bamu songon tanoh na 
dorging anjaha na horah, na so marbah. 

2 (63-3) Sonai do i rumah-Mu na pansing in 
mangkawah ahu Bamu, sihol mangidah 
hagogohon-Mu ampa hamuliaon-Mu. 

3 (63-4) Ai idop ni uhur-Mu dearan do ai ase 
hagoluhan, sai pujion ni bibirhu do Ham. 

4 (63-5) Sonai ma, sihol do pujionku Ham sadokah 
ahu manggoluh, marhitei goran-Mu 
hupaherbang do tanganku dompak datas. 

> (63-6) Bosur do tonduyhu songon pambahen ni 
taboh-taboh ampa utok-utok ni holi-holi, 
marhitei bibir na marolob-olob mamuji-muji 
pamanganku. 

6 (63-7) Sanggah hudingat Ham bani podomanku, 
marpingkir-pingkir pasal Ham sadokah 
runda borngin, 

7 (63-8) Ham do pangurupi bangku ijai, anjaha 
tarbahen ahu marolob-olob ibagas linggom 
ni habong-Mu. 

8 (63-9) Sai longkot do uhurhu Bamu, tangan-Mu 
siamun do na manjolom ahu. 

9 (63-10) Tapi anggo sidea na manguhurhon 
hosahku, sai turun do sidea hu nagori toruh. 

10 (63-11) Ondoskonon do sidea bani mata ni 
podang, gabe panganon ni sorigala do sidea. 

11 (63-12) Tapi raja in marmalas ni uhur do 
ibagas Naibata, Marolob-olob do sagala na 
marbulawan hu Bani, ai sipasipon do babah 
ni halak sihatahon ladung. 

Uhum ni Naibata bani Munsuh Sipartahi-tahi 


64 1 Bani pambobai koor. Psalm ni si Daud. (64- 

2) Tangihon Ham ma, alo Naibata, sorangku 
marhitei tangis-tangisku, ramotkon Ham 
ma goluhku humbani songgot-songgot ni 
munsuh! 

2 (64-3) Sai dingdingi Ham ma ahu dompak riah 
ni parjahat, dompak hageoron, na binahen 
ni halak na jungkat, 

3 (64-4) na pamarot dilahni songon podang, na 
papinsur hatani na marbisa songon panah, 

4 (64-5) laho manembak halak na so marsalah 
humbani parponopan, sompong do sidea 
manembak seng maralang-alang. 

3 (64-6) Putus do uhur ni sidea mangkorjahon 
hajahaton, manriah do sidea manaon siding 
ponop-ponop, nini sidea, “Ise ma mangidah 
ai?” 

6 (64-7) Hajahaton do ipingkiri sidea, ponop 
ibahen sidea ranggian ni sidea. Ah, ise ma 
na boi mandadap parbagas ampa uhur ni 
sidea jolma? 

7 (64-8) Tapi itembak Naibata do sidea marhitei 
panah: na so panagaman do sidea ihonai. 

8 (64-9) Majomba do sidea ibahen halani 
sahap-sahap ni sidea, mupir-upir do sagala 
na mangidah sidea. 

9 (64-10) Jadi mabiar ma haganup halak, 
baritahonon ni sidea ma pambahenan ni 
Naibata, anjaha mangahap sidea bani na 
binahen-Ni. 

10 (64-11) Marmalas ni uhur ma halak parpintor 
ibagas Jahowa, anjaha hu Bani ma ia 
marlingod, sai marmegah-megah ma 
haganup sipintor uhur. 


Doding Banggal ni Uhur halani 
Pasu-pasu ni Naibata 


65 1 Bani pambobai koor. Psalm ni si Daud. 
Sada doding. (65-2) Ham do na patut 
sipujion, ale Naibata, i Sion, anjaha Bamu do 
sigalaron bagah-bagah. 
2 (65-3) Ham sitangihon tonggo, Bamu do roh 
sagala na manggoluh. 
3 (65-4) Hasalahan do na manrungkub ahu: 
panlanggaronnami Ham do na manasap in. 
4 (65-5) Martuah ma halak na pinilih-Mu, 
na pinalopas-Mu roh dohor marianan i 
alaman-Mu. Sai bosur ma hanami ibahen 
hinadear ni rumah-Mu, rumah-Mu na 
pansing in. 
3 (65-6) Marhatunggungon, domu hubani 
hapintoron, ibalosi Ham do hanami, ale 
Naibata ni hatuahonnami, hatengeran ni 

sagala ujung ni tanoh on pakon laut na 
madaoh, 

6 (65-7) na pajonamkon sagala dolog marhitei 
hagogohonni, na margonditkon hagogohon, 

7 (65-8) na mambahen laut minop ampa parhasak 
ni gilumbangni, sonai homa halutuon ni 
bangsa-bangsa. 

8 (65-9) Jadi mabiar ma halak na i ujung ni tanoh 
on mangidah halongangan-Mu, anjaha 
hapoltakan ampa hasundutan marolob-olob 
do ibahen Ham. 

9 (65-10) Itohu Ham do tanoh in, anjaha marbah 
ibahen Ham, Ham do na mambahen bayak 
nornor in. Gok bah do bah tubuh ni Naibata, 
Ham do na pasirsir omei bani sidea. Tongon, 
sonon ma ibahen Ham pasirsirhonsi: 

10 (65-11) Ham do na mangarbahi paninggalaanni, 
Ham do na manlumati olbakni. Ham do 
pagaburhon ai marhitei bah udan, anjaha 
Ham do na mamasu-masu suan-suananni. 

11 (65-12) Ham do na mansortalii partahunan 
marhitei dear layak-Mu, manektekkon 
minak do sagala bokas-Mu: 

12 (65-13) mombur do sampalan na i pamah, 
anjaha raboyon margonditkon olob-olob: 

13 (65-14) marpakeian hulanan ni biribiri 
do sompalan, habungan-habungan 

marhiouhon omei: marsurak-surak do sidea, 
mandoding-doding tene. 


Doding Puji-pujian bani 
Naibata na Paluahkon Israel 


1 Bani pambobai koor. Sada Psalm. Sada 
66 doding. Marolob-olob ma bani Naibata, 
nasiam haganup tanoh on. 

2 Dodingkon nasiam ma hamuliaon ni goran-Ni: 
sombahkon nasiam ma Bani puji-pujian na 
marmulia. 

3 Hatahon nasiam ma bani Naibata, “Banggalni in 
sagala horja-Mu! Pangkorhon ni timbul ni 
hagogohon-Mu, ningon do marsombah hu 
Bamu sagala munsuh-Mu. 

4 Ganup tanoh on marsombah do hu Bamu, sai 
dodingkononni do Ham, dodingkononni do 
goran-Mu. Sela.” 

> Roh anjaha tonggor nasiam ma pambahenan 
ni Naibata: gok kuasa do pambahenan-Ni 
dompak anak ni jolma. 

6 Ipaubah do laut gabe na horah, mardalan 
nahei sidea mandipari bah mardalan, ijai 
marmalas ni uhur do hita marhiteihon-Si, 

7na manrajai tongtong marhitei hagogohon-Ni, 
na mangkawahkon sagala bangsa marhitei 
panonggor-Ni, ase ulang mangenjeng halak 
panggeori. Sela. 

8 Puji ma, ale sagala bangsa, Naibatanami, 
pabogeihon nasiam ma puji-pujian Bani! 

9 Ia na mambahen hosahnami manggoluh, anjaha 
seng ilopas naheinami tartolsu. 

10 Tongon, domma iuji Ham hanami, alo Naibata, 
domma ilobur Ham hanami songon na 
manlobur pirak. 

11 Domma itogu Ham hanami hubagas jaring, 
parrahut na poltik inahkon Ham bani 
binongeinami. 

12 Ipaturut Ham do jolma margareta i atas 
ulunami, domma masuk hanami hubagas 
apuy pakon bah; tapi ipadarat Ham do 
hanami bani na lumbang. 

13 Masukanku ma rumah-Mu mamboan 
galangan situtungon, galaronku ma Bamu 
bagah-bagahku, 

14 ai ma na niluarhon ni bibirhu, anjaha 
pinarbagah ni pamanganku sanggah 
tarsosak ahu. 

15 Galangan situtungon na pinamombur 
padasonku do Bamu, marhasoman misbou 
ni galangan biribiri tunggal: sai pasirsironku 
do Bamu lombu pakon hambing tunggal. 
Sela. 

16 Roh ma, tangar ma, nasiam haganup na 
mangkabiari Naibata, ase hubaritahon 
pambahen ni Naibata bani tonduyhu. 

17 Hu Bani do dilo-dilo ahu marhitei pamanganku, 
anjaha puji-pujian domma sirsir i atas 
dilahku. 

18 Ambit adong hajahaton hukawahkon ibagas 
uhurhu, tontu seng tangihonon ni Tuhan 
ahu. 

19 Tongon, domma itangihon Naibata ahu, 
domma iparuhurhon sora ni tonggongku. 

20 Napuji ma Naibata, na so manulak tonggongku, 
sonai homa idop ni uhur-Ni hu bangku. 


Maningon Sagala Bangsa do Mamuji Naibata 


67 1 Bani pambobai koor. Marhasoman 
husapi. Sada Psalm, sada doding. (67-2) 
Naibata ma na mangidopi hanami anjaha 
na mamasu-masu hanami, la ma na 
manondangkon bohi-Ni hu bennami, 
2 (67-3) ase ibotoh halak na i tanoh on dalan-Mu, 
anjaha ibotoh sagala bangsa hatuahon-Mu. 
3 (67-4) Sai pujion ni sagala bangsa do Ham, ale 
Naibata, sai pujion ni sagala bangsa do Ham. 
4 (67-5) Sai marmalas ni uhur anjaha marolob- 
olob do sagala bangsa, halani Ham do 
na manguhum bangsa-bangsa ibagas 
hapintoron, anjaha Ham do na manogu- 
nogu sagala bangsa i atas tanoh on. 
Sela. 

5 (67-6) Sai pujion ni sagala bangsa do Ham, ale 
Naibata, sai pujion ni sagala bangsa do Ham. 

6 (67-7) Domma ibere tanoh gogohni, ipasu-pasu 
Jahowa, Naibatanta do hita. 

7 (67-8) Ipasu-pasu Jahowa do hita, jadi mabiar 
ma ganup ujung ni tanoh on mangidah-Si. 


Doding Puji-pujian Pasal Hamonangan ni Naibata 


1 Bani pambobai koor. Psalm ni si Daud. 
68 Sada doding. (68-2) Jongjong do Naibata, 

mambur merap ma munsuh-Ni, anjaha 

maporus na mandomdomi-Si hun lobei-Ni. 

2 (68-3) Songon timus na niombuskon, sonai do 
iombuskon sidea; songon lilin malala bani 
apuy, sonai do bois sagala parjahat i lobei ni 
Naibata. 

3 (68-4) Tapi parpintor marmalas ni uhur anjaha 
marolob-olob do i lobei ni Naibata, anjaha 
marsurak-surak do sidea ibagas malas ni 
uhur. 

4 (68-5) Dodingkon nasiam ma Naibata, puji 
nasiam ma goran-Ni. Bahen nasiam ma 
dalan Bani na margareta i halimisan. Jahowa 
do goran-Ni, marolob-olob ma nasiam i 
lobei-Ni. 

5 (68-6) Ia do Bapa ni na tading maetek, anjaha 
Panguhum bani na mabalu. la do Naibata i 
rumah-Ni na pansing in. 

6 (68-7) Naibata do na pajabuhon halak na 
tarpunjung, na padaratkon halak na tartutup 
hu hadoharon, tapi sipanlawan tading do 
bani tanoh dorging-dorging. 

7 (68-8) Ham Jahowa, sanggah na luar Ham i lobei 
ni bangsa-Mu, sanggah langkah-langkah 
Ham i halimisan. Sela. 

8 (68-9) Dugur do tanoh on, langit manguseihon 
udan i lobei ni Naibata: age Dolog Sinai 
duyug do i lobei ni Naibata, Naibata ni Israel. 

9 (68-10) Layak do Ham mambere udan, Ham 
Naibata, anjaha ipahisar Ham do tanoh 
parbagianan-Mu sanggah loja. 

10 (68-11) Marianan do ijai siminik-Mu, iparmudu 
Ham do, ale Naibata, halak na madoyuk 
marhitei dear layak-Mu. 

11 (68-12) Tuhan manluarhon hata-Ni: doskon 
bala na buei do naboru siparambilan na 
madear. 

12 (68-13) Raja-raja ni sagala bala, maporus do 
sidea. Inang i rumah marbagi taban-taban. 

13 (68-14) Sai sohsoh nasiam i holangkolang ni 
harang-harang? Habong ni asas domma 
ilampis bani pirak, ambuluni maromas na 
gorsing. 

14 (68-15) Sanggah ipaerap Pargogoh Na So 
Tarimbang in sagala raja ijai, turun ma salju i 
atas ni Dolog Salmon. 

15 (68-16) Dolog ni naibata-naibata, ai ma Dolog 
Basan, dolog sibuei pakpak do Dolog Basan 
ai. 

16 (68-17) Mase ma serleng matanima, hanima 
ale dolog sibuei pakpak, mangidah dolog na 
pinilih ni Jahowa gabe ianan-Ni? Tongon, 
Jahowa do mangiankon ai sadokah ni 
dokahni. 

17 (68-18) Gareta ni Naibata marlaksa-laksa 
anjaha marhagogohon, Tuhan roh hun Sinai 
masuk hu rumah-Ni na ma pansing. 

18 (68-19) Domma tangkog Ham hu atas, 
mamboan taban-taban, domma ijalo Ham 
parsombahon marrupa jolma, gari halak 
sipanlawan tunduk do Bamu, Ham Naibata 
Jahowa. 

19 (68-20) Napuji ma Tuhan in ganup ari! la do na 
mangusung hita, Naibata do hatuahonta. 
Sela. 

20 (68-21) Naibata banta, ai ma Naibata 
parbansahan, gok bani Jahowa Naibata do 
haluahon humbani hamatean. 

21 (68-22) Tongon, sai rosakan ni Naibata do ulu 
ni munsuh-Ni, tangkurak ni halak sihorjahon 
hajahaton. 

22 (68-23) Domma ihatahon Tuhan, “Hun Basan 
do sidea paulakon-Ku, boanon-Ku do sidea 
mulak hun laut na bagas, 

23 (68-24) ase marburih naheimu ibagas daroh, 
anjaha dilah ni baliangmu marrupei 
humbani munsuh.” 

24 (68-25) Domma ididah halak odoran-Mu, Ham 
Naibata, parmasuk ni Naibatangku ampa 
Rajangku hubagas ianan na ma pansing in. 

25 (68-26) | lobei mardalan pandoding, i pudi ni 
parhusapi, i tongah-tongah anak boru na 
manggual tambur. 

26 (68-27) Marhitei koor ipuji sidea Naibata, 
Tuhan in, sidea na humbani bah tubuh ni 
Israel. 

27 (68-28) Ijai do si Benjamin, sianggian, 
panrajai ni sidea, pangintuai ni Juda 
rapkon hulananni, pangintuai ni Sebulon, 
pangintuai ni Naptali. 

28 (68-29) Tongos Ham ma hagogohon-Mu, ale 
Jahowa: patuduhkon Ham ma gogoh-Mu, 
Ham Naibata, Ham na dob mangkopkop 
hanami. 

29 (68-30) Halani rumah-Mu, na i Jerusalem, 
marrohan do raja-raja na manaruhkon 
sibere-bere hu Bamu. 

30 (68-31) Sorgangi Ham ma binatang na bani 
arung-arung ai, hulanan ni lombu jonggi 
ampa anak ni lombu ni bangsa-bangsa: 
rojati Ham ma na impolan bani pirak, 

paerap Ham ma bangsa na mangkarosuhkon 
porang. 

31 (68-32) Roh ma parkuasa hun Masir, halak 
Etiopia pe manurdukkon tanganni hubani 
Naibata. 

32 (68-33) Nasiam sagala harajaon na i tanoh on, 
dodingkon nasiam ma Naibata, puji nasiam 
ma Tuhan! Sela. 

33 (68-34) la na margareta i langit, langit na 
basaia: Tonggor ma, pagomoson-Ni ma 
sora-Ni, sora-Ni na maling in. 

34 (68-35) Tanda ma hagogohon ni Naibata! 
Hamuliaon-Ni do manggomgom Israel, 
anjaha kuasa-Ni mangatasi hombun. 

35 (68-36) Marhajombuton do Naibata manrajai 
humbani ianan-Ni na ma pansing in: Naibata 
ni Israel do la, Ia do sibere kuasa ampa 
hagogohon hubani bangsa-Ni. Napuji ma 
Naibata! 


Tonggo ni Halak na Mampongkutkon 
Harosuh ni Naibata 


69 1 Bani pambobai koor. Inggouni: Bunga 
silundat. Humbani si Daud. (69-2) Paluah 
Ham ma ahu, alo Naibata, ai domma das 
ronsi bibirhu bah. 

2 (69-3) Mogap do ahu hubagas hubang na bagas, 
seng dong hajongjongan: tinob do hu toruh 
hubagas bah, anjaha iayubkon arus do ahu. 

3 (69-4) Loja do ahu halani doruh-doruhku, 
marsohal tolonanku, marholok do matangku 
halani paima-imahon bani Naibatangku. 

4 (69-5) Bueinan do humbani jambulanku sidea, 
na mardomdom bangku seng marhala; na 
gogoh-gogoh do sidea na sihol mansedahon 
ahu, na manlawan marhitei ladung; age na 
so hurampas ipaksa do ahu paulakkon. 

5 (69-6) Ham Naibata, ibotoh Ham do haotoonku, 
anjaha salah na hubahen seng ponop hum 
Bamu. 

6 (69-7) Sai ulang ma bador halani ahu sagala 
na marpangarapan Bamu, Ham Naibata 
Zebaot. Sai ulang ma maila halani ahu, 
sagala na mangindahi Ham, alo Naibata ni 
Israel. 

7 (69-8) Ai halani Ham do ahu bilei; anjaha 
hailaon do manrungkub bohingku. 

8 (69-9) Jadi halak na legan do ahu bani 
saninangku, halak na so tinanda bani anak 
ni inang. 

9 (69-10) Ai pongkut ni uhur bani rumah-Mu do 
mangankon ahu, anjaha ompas hu bangku 
risa-risa ni na manrisai Ham. 

10 (69-11) Huarsik do tonduyhu marhitei na 
marpuasa, hape gabe habileion do ai 
bangku. 

11 (69-12) Husorungkon do bangku pusok ni uhur, 
tapi gabe umpama do ahu ibahen sidea. 

12 (69-13) Gabe sihata-hataon ni halak na hundul 
i horbangan do ahu, sisalig-saligan bani 
halak parmabuk. 

13 (69-14) Tapi anggo ahu, hu Bamu do ahu 
martonggo, Ham Jahowa, bani panorang na 
dearhonsi, Ham Naibata, sai tangihon Ham 
ma ahu romban hubani idop ni uhur-Mu na 
banggal in, ampa pangurupimu na totap in. 

14 (69-15) Sai paluah Ham ma ahu humbagas 
hubang, ase ulang mogap ahu; sai paluah 
Ham ma ahu humbani na mandomdomi 
ahu, humbagas laut na bagas. 

15 (69-16) Sai ulang ma mayub ahu ibahen bah 
banggal, ulang ma ibondut luhung ahu, 
barang itutup parigi babahni i babouhu. 

16 (69-17) Sai tangihon Ham ma ahu, ale Jahowa, 
domu hubani banggal ni idop ni uhur-Mu, 
dompakkon Ham ma ahu romban hubani 
banggal ni holong ni atei-Mu. 

17 (69-18) Ulang ma ponopkon Ham bohi-Mu 
dompak juakjuak-Mu, ai rusak do ahu, 
oloskon Ham ma mangurupi ahu. 

18 (69-19) Roh ma Ham hundohor bani tonduyhu, 
paluah Ham ma in, sai paluah Ham ma ahu 
halani munsuhku. 

19 (69-20) Itanda Ham do hahirionku, habileian 
pakon habadoronky, ilobei ni panonggor-Mu 
do ganup imbangku. 

20 (69-21) Habadoron ai do mambahen rosak 
uhurhu, anjaha mandolei do ahu. Tarpaima- 
ima do ahu bani halak parholong atei, hape 
seng dong, sonai age bani sipangapohi, 
hape seng jumpah. 

21 (69-22) Rasun do ibere sidea panganonku, 
anjaha sanggah na horahan ahu, na migar 
do ipainumkon bangku. 

22 (69-23) Sai gabe jarot ma meja ni sidea i 
lobeini, anjaha horja-horja ni sidea gabe 
tirangkap. 

23 (69-24) Sai solong ma mata ni sidea, ulang 
marpangidah, hitir-hitir ma binongei ni 
sidea bahen Ham lalab. 

24 (69-25) Useihon Ham ma bani sidea ringis-Mu, 
anjaha gajag ni gila-Mu ma manoroh sidea. 

25 (69-26) Sai halong ma bahen Ham huta ni 
sidea, anjaha ulang be marisi lampolampo 
ni sidea. 

26 (69-27) Ai iayak-ayak sidea do halak na 
niajar-Mu, anjaha ipabanggal sidea do 
naborit ni halak na niugahan-Mu. 

27 (69-28) Tambahkon Ham ma na salah bani 
salah ni sidea, ulang ma dapotan hapintoron 
sidea hun Bamu. 

28 (69-29) Sai sasap ma goran ni sidea humbani 
buku hagoluhan, ulang ma tarsurat sidea 
rap pakon halak parpintor. 

29 (69-30) Tapi anggo ahu, madoyuk do anjaha 
marsik do: haluahon na hun Bamu ma, alo 
Naibata, na mandingdingi ahu. 

30 (69-31) Pujionku ma goran ni Naibata marhitei 
doding, anjaha pasangaponku ma Ia 
marhitei doding puji-pujian; 

31 (69-32) ai do harosuh ni Jahowa lobih humbani 
anak ni lombu, lobih humbani lombu jonggi 
na martanduk anjaha na martambirik. 

32 (69-33) Tonggor ma, nasiam ganup na 
masombuh, malas ma uhur nasiam: nasiam 
sipindahi Naibata, sai mulak ma hinsah uhur 
nasiam. 

33 (69-34) Ai itangihon Jahowa do na masombuh, 
anjaha seng mapas la bani na tarbuang. 

34 (69-35) Sai ipuji langit pakon tanoh ma la, sonai 
age laut pakon sagala na manjulur ibagas. 

35 (69-36) Ai Naibata do sihol paluahkon Sion, 
anjaha pajongjongon-Ni do sagala huta ni 
Juda: marianan ma sidea ijai anjaha sidea 
simadasi: 

36 (69-37) ginompar ni juakjuak-Ni maneansi 
use, anjaha na mangkaholongi goran-Ni 
mangiankon ai. 


Tonggo Mangindo Partolongan 
(Pausih: Ps. 40:14-18) 


1 Bani pambobai koor. Humbani si Daud. 

70 Sanggah na mamboan galangan dahupa. 
(70-2) Ham Naibata, tarolos ma Ham 
paluahkon ahu, Ham Jahowa, podas Ham 
ma mangurupi ahu. 

2 (70-3) Sai tarbador anjaha maila ma siuhurhon 
hosahku. Sai surut ma hu pudi anjaha 
tarbador ma sagala na mangkamalaskon 
hamagouanku. 

3 (70-4) Sai manginsurut ma sidea halani 
tarbador, sidea na mangkatahon, “Eeh, 
mahua do, mahua do!” 

4 (70-5) Sai marolob-olob anjaha marmalas ni 
uhur ma ibagas Ham sagala na mangindahi 
Ham, sai tongtong ma hatahonon ni na 
mangkasiholi hatuahon-Mu, “Banggal do 
Jahowa!” 

5 (70-6) Tapi madoyuk do ahu anjaha masombuh: 
Ham Naibata, papodas Ham ma roh 
hu bangku! Ham do pangurupi anjaha 
sipaluah bangku: Ham Jahowa, ulang ma 
padokah-dokah Ham. 

Tonggo Mangindo Pangapition 
bani Panorang Matua 


7 1 1 Bamu do, Ham Jahowa ahu marlingod, 
ulang lopas Ham ahu bador lalab. 

2 Pabansah Ham ma ahu halani hapintoron-Mu, 
anjaha paluah Ham ma ahu, paeleng Ham 
ma pinggol-Mu bangku, anjaha urupi Ham 
ma ahu. 

3 Ham ma gabe dolog batu parlingodan bangku, 
benteng na toguh bahen haluahonku: 
tongon, Ham do dolog batu ampa 
batar-batar bangku. 

4 Ham Naibatangku, sai paluah Ham ma ahu 
humbani tangan ni parjahat, humbani 
tangan ni pargeduk pakon sibahen paksa. 

5 Ham do pangarapanku Tuhan: Ham 
Jahowa, hatengeran ni uhurhu humbani 
sietek-etekonku nari. 

6 Ham do pangunsandeianku humbani partapaan 
nari, humbani boltok ni inang nari Ham 
do pangurupi bangku, Ham do tongtong 
sipujionku. 

7 Gabe halongangan do ahu bani buei halak, 
halani Ham do haporusanku na toguh. 

8 Sai gok do pamanganku bani puji-pujian Bamu, 
gok hahormaton Bamu manipat ari. 

9 Ulang ma ambukkon Ham ahu dob matua; 
bani na lambin bois gogohku, ulang ma 
tadingkon Ham ahu. 

10 Ai ipahata-hata munsuhku do ahu, halak na 
manguhurhon hosahku manriahi, 

11 hini sidea, “Domma itadingkon Naibata ia, 
ayak-ayak anjaha tangkap ma ia, seng dong 
be na paluahkonsi.” 

12 Ham Naibata, sai ulang ma ganggang Ham 
humbangku, Ham Naibatangku, papodas 
Ham ma mangurupi ahu. 

13 Sai maila anjaha magou ma sidea na 
mamunsuhi ahu; sai tarbador anjaha 
masese ma sidea na mangindahi 
hamagouanku. 

14 Tapi anggo ahu, tongtong do marpangarapan, 
anjaha papuji-pujionku do Ham. 

15 Sai baritahononkon ni pamanganku do 
hapintoron-Mu, sonai haluahon na hun 
Bamu ari-ari, ai seng tarbilangi ahu ai. 

16 Roh do ahu, mangunsagahkon hagogohon 
ni Jahowa, mambaritahon hapintoron, 
hapintoron-Mu tumang. 

17 Ham Naibata, Ham do mangajari ahu 
humbani sietek-etekon nari, ronsi sonari 
sai huambilankon do halongangan na 
binahen-Mu. 

18 Age ronsi matua ahu anjaha lopak ubanku, 
Ham Naibatangku, ulang ma tadingkon 
Ham ahu; ase huambilankon pambahenan 
ni tangan-Mu bani sundut on, sonai 
hagogohon-Mu bani ginompar na sihol roh. 

19 Age hapintoron-Mu, na das ronsi langit ai, Ham 
Naibata, Ham sibahen halongangan banggal, 
ise ma na songon Han,, ale Naibata? 

20 Ham, na dob padageihon bennami hasosakan 
pakon parmaraan, sai pagoluhon-Mu do 
hanami use, sai panaikon-Mu do hanami 
use humbagas luhung-luhung ni tanoh on. 

21 Sai tambahan-Mu do habanggalonku, anjaha 
sai apohon-Mu do ahu. 

22 Jadi ahu pe, sai pujionku do Ham marhitei 
arbap, halani hasintongan-Mu, ale Naibata: 
sai dodingkononku do Ham marhitei husapi, 
Ham na ma pansing ni Israel. 

23 Marolob-olob do bibir hubani na mandoding- 
doding ahu Bamu, age tonduyhu na dob 
pinaluah-Mu. 

24 Dihut do dilahku, mansahap-sahapkon 
hapintoron-Mu ari-ari, ai domma maila 
anjaha tarbador na manguhurhon 
hamagouanku. 

Tonggo Mangkopkop Raja 


72 1 Humbani si Salomo. Ham Naibata, sai bere 
Ham ma panguhumion-Mu bani raja, pakon 
hapintoron-Mu bani anak ni raja, 

2 ase ibotoh manguhum bangsa-Mu ibagas 
hapintoron, ampa halak na madoyuk domu 
hubani uhum. 

3 Sai mamboan hadameion ma sagala dolog bani 
bangsa in, anjaha buntu-buntu mamboan 
hapintoron. 

4 Sai ipintori ma halak na madoyuk i tongah- 
tongah ni bangsa in. Sai ipaluah ma 
sagala halak na masombuh, anjaha iropuki 
sipangodoh-odoh. 

3 Sai songon mata ni ari ma dokah ni umurni, 
anjaha songon bulan ma ia layur 
marsundut-sundut. 

6 Songon udan na madabuh bani poyon-poyon 
ma ia, songon udan neinei na mangarbahi 
tanoh. 

7 Sai martumbor ma hapintoron bani panorangni, 
anjaha gok hadameion, ronsi seng dong be 
bulan. 

8 Manggomgomi ma ia hun laut das hu laut, 
humbani Bah Eprat das hu tampakan ni 
tanoh on. 

9 Marsombah ma hubani imbang-imbangni, 
anjaha sagala munsuhni mandilat tanoh. 

10 Raja ni Tarsis pakon sagala pulou mamboan 
sibere-bere bani, raja Seba pakon Etiopia 
mambere sohei. 

11 Manrogop ma sagala raja manombahsi, anjaha 
ganup bangsa mangidangisi. 

12 Tongon, sai paluahonni do halak na masombuh, 
na mangindo pangurupion ni halak na 
madoyuk ampa halak na so dong pangurupi 
bani. 

13 Maidop do uhurni bani halak na malumat 
pakon na musil, anjaha paluahonni do 
tonduy ni halak na masombuh. 

14 paluahonni do hosah ni sidea humbani 
panokohon pakon pangkilangon, harga 
tumang do daroh ni sidea bani panonggorni. 

15 Sai manggoluh ma ia, anjaha ibere ma hubani 
omas na hun Seba, anjaha sitonggoonkon do 
ia tongtong, ganup panorang sipasu-pasuon 
do ia. 

16 Sai junah ma omei i tanoh in, das bani pakpak 
ni dolog, martumbor ma buahni songon 
Libanon, anjaha manggargar ma buyurni 
songon poyon nai talun. 

17 Sai totap ma goranni lanjar, sadokah dong 
mata ni ari sai tarbarita ma goranni: sai 
dapotan pasu-pasu ma marhiteihonsi sagala 

bangsa, anjaha parhatuahon ni sidea ma ia. 
Napuji ma Jahowa Naibata ni Israel, 

18 sahalak-Si do sibahen halongangan. 

19 Anjaha na puji ma goran-Ni na marmulia in 
sadokah ni dokahni, gok hamuliaon-Ni ma 
sab tanoh on. Amen, alo Amen. 

20 Marpunsa ma tonggo ni si Daud, anak ni si Isai. 


Uhur na Sungkun-sungkun 
Pasal Hadoharon ni Halak Parjahat 


(Pausih: Ps. 37: 49: Buku Job) 


73 1 Psalm ni si Asap. Tongon, mardear layak 
do Naibata bani Israel, bani halak na borsih 
maruhur. 

2 Tapi anggo ahu, narus do jiris naheihu, narus do 
ahu targompang. 

3 Ai simburu do uhur hubani sigijang uhur, 
mangidah marhasonangan halak parjahat. 

4 Seng borit-boritan sidea, jorgit anjaha tambos 
do angkula ni sidea. 

3 Seng mangonai bani sidea sunsah ni hajolmaon, 
anjaha seng ihonai na marsik sidea songon 
halak na legan. 

6 Halani ai marsinongkok gijang ni uhur do sidea, 
anjaha marhiouhon panipuon. 

7 Halani hamomburonni marsual-sual do 
hajahaton humbani sidea, linir do na 
masambor humbani uhur ni sidea. 

8 Manrisai do sidea, anjaha mansahap-sahapkon 
hajahaton, marhasoman pangenjengon 
idalankon ondam-ondam. 

9 Ipatanggak sidea do babahni das hu langit, 
anjaha maor-aor do dilahni i tanoh on. 

10 Halani ai marbalik do bangsa in mangirikkon 
sidea, anjaha isobur hata ni sidea ai songon 
bah. 

11 Sai ihatahon sidea do, “Sonaha ma pambotoh 
ni Naibata? Ai dong habotohon ni Na Timbul 
in?” 

12 Tonggor ma, sonai do halak parjahat, 
marsonang-sonang lalab, lambin junjun 
habayakonni. 

13 Jadi soya-soya do hape hupaborsih uhurhu, 
huburihi tanganku tanda lang marpipot. 

14 Ai marsitaronon do ahu ari-ari, anjaha hona 
pinsang ahu siap sogod. 

15 Porini ningku, “Songon sidea ma parsahapku, 
tonggor ma, ginompar ni anakmu do na 
hutahihon ijai.” 

16 Tapi sanggah marpingkir-pingkir ahu, laho 
mangarusi ai, gabe naborit do ai bani 
panonggorhu, 

17 paima masuk ahu hubani ianan ni Naibata na 
pansing in, laho manangkas-nangkasi ujung 
ni sidea. 

18 Tongon, bani ianan na landit do ipajongjong 
Ham sidea, ipaturut Ham do sidea madabuh 
hubagas hakahouon. 

19 [bagas sangkidop mata do sidea magou, bois 
anjaha masab do sidea, majangin tumang. 

20 Masab do sidea songon nipi sanggah puho, 
anjaha lupa do halak bani rupani. 

21 Sanggah marmongot-mongot uhurhu, anjaha 
songon na itobak-tobak piah-piahku, 

22 maoto do ahu anjaha seng marpangarusion, 
songon na so maruhur do ahu i lobei-Mu. 

23 Tapi sai tongtong do ahu rapat pakon Ham, 
ijolom Ham do tanganku siamun. 

24 |togu Ham do ahu marhitei sura-sura-Mu, 
anjaha jaloon-Mu do ahu hu hasangapon. 

25 |se ma hasomanku i nagori atas? Sobali Ham 
seng dong iharosuhkon uhurhu i tanoh. 

26 Age pe lambin melus badanku pakon uhurhu, 
batar-batar bani uhurhu ampa rupeihu, ai 
ma Naibata sadokah ni dokahni. 

27 Tongon, sai na magou do na paganggang dirini 
hun Bamu, sai boiskonon-Mu do sagala na 
marbalik hun Bamu. 

28 Tapi anggo ahu, hatuahon do bangku na 
dohor ai bani Naibata: Jahowa do hubahen 
hatengeran ni uhurhu, sai baritahononku do 
pambahenan-Ni ganup. 


Psalmen 74 2124 


Tonggo Tangis-tangis Pasal 
Parseda ni Rumah Panumbahan 


74 1 Doding podah humbani si Asap. Mase 

ma, Ham Naibata, itulak Ham hanami 
lalab, gajag ringis-Mu dompak biribiri na 
pinarmahan-Mu? 

2 Sai ingat Ham ma kuria-Mu, na binangkuhon-Mu 
humbani sapari nari, na tinobus-Mu gabe 
bangsa parbagianan-Mu, Dolog Sion on, na 
niianan-Mu. 

3 Tujuhon Ham ma langkah-Mu dompak na dob 
dokah maseda in, haganup do iparseda 
munsuh i rumah na pansing in. 

4 Marsurak do imbang-Mu bani ianan 
partumpuan, ipajongjong sidea do mandera 
bahen partinandaan. 

3 Songon halak na mangalbangkon hapakni i 
harangan laho manrimbas hayu anak, sonai 
do sidea idahon: 

6 hapak pakon martil do ipangantukkon sidea 
bani uhir-uhiran-Mu, ase mangkaseda: 

7 isurbuy sidea do rumah-Mu na pansing in, 
ibutaki sidea ianan ni goran-Mu das ronsi 
onjolanni. 

8 Nini sidea do ibagas uhurni, “Boiskon hita ma 
haganup.” Domma isurbuy sidea haganup 
rumah panumbahan i nagori on. 

9 Partanda bennami seng dong ididah hanami 
be, seng dong be nabi, anjaha seng ibotoh 
hanami atap piga dokah on. 

10 Piga dokah nari, Ham Naibata, sai mapas 
munsuh in? Maningon pahirion ni munsuh 
mando goran-Mu lanjar? 

11 Mase ma itarik Ham tangan-Mu? Mase ma 
marlompit tangan Ham? 

12 Tapi Rajangku do Naibata humbani nabasaia, 
la do mambahen haluahon i tanoh on. 

13 Ham do mambolah laut marhitei gogoh-Mu, 
irosaki Ham do ulu ni naga ibagas bah. 

14 Ham do manrosaki ulu ni naga, ibere Ham do 
ai panganon ni binatang na i halimisan. 

15 Ham do parohkon bah tubuh pakon bah 
banggal, Ham do pahorah bah banggal na so 
ongga horah. 

16 Ham do simada arian pakon borngin: Ham do 
pajonamkon na lihar pakon mata ni ari. 

17 Ham do manotapkon parbalogan ni tanoh: 
Ham do mangadongkon musim logou ni ari 
pakon musim udan. 

18 [Ingat Ham ma: Munsuh do na pahirihon 
in, Ham Jahowa, ampa bangsa na oto 
mangapasi goran-Mu. 

19 Ulang ma padas Ham hosah ni kuhuy-Mu bani 
binatang, ulang ma lalab lupa Ham bani 
goluh ni siminik-Mu na marsik in. 

20 Dingat Ham ma padan in: ai gok pangkilangon 
do longkit-longkit ni nagori on. 

21 Ulang ma paturut Ham bador halak na 
niodoh-odoh, lopas Ham ma halak na 
masombuh pakon na madoyuk mamuji 
goran-Mu. 

22 Jongjongkon Ham ma, ale Naibata, dalankon 
Ham ma kuasa-Mu! Ingat Ham ma parpahiri 
ni na oto in Bamu. 

23 Ulang ma lupa Ham bani parsurak ni 
munsuh-Mu, bani oga-oga ni imbang-Mu na 
tongtong martimburak in. 


Naibata, Panguhum na Pintor 


75 1 Bani pambobai koor. Inggouni: Ulang 
parseda. Psalm humbani si Asap. Sada 
doding. (75-2) Ipuji hanami do Ham, ale 
Naibata, ipuji hanami do Ham, anjaha sidilo 
goran-Mu do mambaritahon halongangan 
na binahen-Mu. 
2 (75-3) Tongon, bani panorang na hutotapkon, 
dalankononku do uhum ibagas hasintongan. 
3 (75-4) Dugur pe tanoh on ampa na 
mangiankonsi, tapi anggo Ahu domma totap 
hubahen onjolanni. Sela. 
4 (75-5) Ningku do dompak sigijang uhur, “Ulang 
gijang uhurmu!” anjaha dompak halak 

parjahat, “Ulang pagijang tandukmu! Ulang 
pagijang tandukmu, 

5 (75-6) ulang hatahon hajungkaton dompak Batu 
Gingging in.” 

6 (75-7) Ai sedo hun hapoltakan atap hun 
hasundutan, sedo hun halimisan roh ni 
hatimbulon: 

7 (75-8) ai Naibata do panguhum, la do patoruh 
na sada, la patimbul na sada nari. 

8 (75-9) Tongon, i tangan ni Jahowa do 
panginuman, marisi anggur na gurgur, na 
niraruan, painumkonon-Ni ma in, ningon 
inumon ni sidea ronsi paradni, maningon 
minum ganup halak parjahat i tanoh on. 

9 (75-10) Tapi anggo ahu marolob-olob do 
sadokah ni dokahni, dodingkononku do 
Naibata ni si Jakob. 

10 (75-11) Upokkonon-Ni do ganup tanduk ni 
halak parjahat, tapi pagijangon do ia tanduk 
ni halak parpintor. 


Naibata Panguhum ni Tanoh on 


76 1 Bani pambobai koor. Marhasoman husapi. 
Psalm humbani si Asap. Sada doding. (76-2) 
Tarbarita do Naibata i Juda, timbul do 

goran-Ni i Israel. 
2 (76-3) Adong do i Salem lampolampo-Ni, anjaha 
i Sion ianan-Ni. 

3 (76-4) Ijai do iponggolhon panah na marapuy. 
Sonai gantar, podang pakon parugas 
marmunsuh. Sela. 

4 (76-5) Marhidoratan anjaha marmuliaan do 
Ham, humbani dolog sisadokah ni dokahni. 

5 (76-6) Hona taban do halak na barani 
marmunsuh, renges do sidea modom, 
anjaha sagala puanglima lenduk tanganni. 

6 (76-7) Halani asup-asup-Mu, alo Naibata ni si 
Jakob, renges do modom pargareta sonai ge 
hudani. 

7 (76-8) Jombut tumang do Ham, mintor ise ma 
na pag jongjong i lobei-Mu bani panomboh 
ni ringis-Mu? 

8 (76-9) Hun nagori atas do ipabogeihon Ham 
uhur-Mu, gabe mabiar ma tanoh on anjaha 
jonong, 

9 (76-10) bani panorang ni Naibata jongjong 
mandabuh uhum, laho paluahkon na 
madoyuk i tanoh on. Sela. 

10 (76-11) Tongon, ringis ni jolma pe gabe 
puji-pujian do Bamu, anjaha igonditkon 
Ham do Bamu teba-teba ni ringis ni sidea. 

11 (76-12) Bahen ma bagah-bagahmu anjaha 
galari ma ai bani Jahowa Naibatamu. Nasiam 
sagala na manginggotisi, padas nasiam ma 
sombah-sombah Bani Na Majombut in. 

12 (76-13) la do na paunduk paruhuron ni na 
sangap-sangap, marjumbalang do la bani 
parkuasa ni tanoh on. 


Apoh-apoh halani Taringat 
bani Pambahen ni Naibata 


1 Bani pambobai koor. Bani si Jedutun. 
11 Psalm humbani si Asap. (77-2) Bani Naibata 
do laho sorangku, dilo-dilo do ahu hu 
Bani, bani Naibata do laho sorangku, ase 

itangihon ahu. 

2(77-3) Bani ari hasosakanku hupindahi do 
Tuhan, sai herbang do tanganku borngin 
seng marnamangadi: seng ra tarapoh 
tonduyhu. 

3 (77-4) Taringat do ahu bani Naibata, gabe 
morong ma ahu; marpingkir-pingkir, gabe 
hurleh ma tonduyhu. Sela. 

4(77-5) Ipaturut Ham do bodak matangku, gabe 
bulinsah ma ahu, seng boi marsahap. 

5 (77-6) Sai hupingkiri do panorang na basaia, 
taringat do ahu bani tahun na dob dokah 
salpu. 

6 (77-7) Marsahap-sahap do ahu ibagas uhurhu 
borngin, marpingkir-pingkir do ahu anjaha 
manulimati tonduyhu. 

7 (77-8) Mintor sadokah ni dokahni ma nani 
mangambukkon Tuhan, seng ulakan-Ni be 
nani maridop ni uhur? 

8 (77-9) Sadokah ni dokahni ma nani rotap 
idop ni uhur-Ni, anjaha mintor masab ma 
bagah-bagah-Ni lanjar? 

9 (77-10) Mintor lupa ma nani Naibata marontou 
ni uhur, atap na dob tarkunsi ma nani holong 
ni atei-Ni halani ringis-Ni? Sela. 

10 (77-11) Jadi ningku do, “On do na papusok 
uhurhu, na mubah ai pambahenan ni Na 
Tang Sitimbulan in.” 

11 (77-12) Sai dingatonku do pambahenan ni 
Jahowa, sai dingatonku do halongangan, na 
binahen-Mu humbani na basaia. 

12 (77-13) Sai sahap-sahapkononku do sagala 
lahoan-Mu, anjaha sai hupingkir-pingkiri do 
pambahenan-Mu. 

13 (77-14) Ham Naibata, pansing do dalan-Mu: 
ise ma sisombahon, na marhabanggalon 
songon Naibata? 

14 (77-15) Ham do Naibata sihorjahon 
halongangan, domma ipataridahkon Ham 
gogoh-Mu bani bangsa-bangsa. 

15 (77-16) Domma ipaluah Ham bangsa-Mu 
marhitei tangan-Mu, anak ni si Jakob pakon 
si Josep. Sela. 

16 (77-17) Domma ididah sagala bah Ham, ale 
Naibata, domma ididah bah Ham, gabe 
godor, anjaha luhung pe hitir-hitir. 

17 (77-18) Manguseihon bah do sagala hombun, 
mardobur longgur i awang-awang, anjaha 
panah-Mu mardejeb-dejeb. 

18 (77-19) Marnunut do maraloling longgur-Mu, 
hilap-Mu pasiang dunia on, dugur anjaha 
duyug do tanoh on. 

19 (77-20) Mardalan do Ham hun laut, bah 
banggal pasar-Mu, tapi ise pe lang manandai 
bokas-Mu. 

20 (77-21) Ham do na manogu bangsa-Mu songon 
hulanan ni biribiri, marhitei tangan ni si 
Musa pakon si Aron. 


Podah humbani na dob Masa 


78 1 Doding podah humbani si Asap. Tangihon 

nasiam ma, ale bangsangku, podahku, 
tarehon ma pinggol nasiam hubani hata ni 
pamanganku. 

2 Sihol do buhaonku pamanganku mangkatahon 
umpama, sihol do patalaronku rusia 
humbani panorang na basaia. 

3 Na dob binogeinami ampa binotohnami, na 
tinuri-turihon ni na lobeita hu bennami. 

4 Seng bulih ponopkononnami ai bani niombah 
ni sidea, tapi maningon baritahononkon 


Psalmen 78 2132 


do bani sundut na mangihut: ai ma 
pambahenan sipasangap Jahowa, pakon 
hagogohon-Ni, ampa halongangan na 
binahen-Ni ai. 

> Domma ipajongjong sada hasaksian bani Jakob, 
ibere sada titah bani Israel, itonahkon do 
bani ompungta pasal ai, ase ipabotohkon ai 
bani niombah ni sidea, 

6 ase ibotoh sundut na mangihut ai, ase ginompar 
na sihol tubuh ai jongjong mambaritahon ai 
bani niombahni, 

7 ase ibahen sidea Naibata hatengeran ni 
uhur ni sidea. Anjaha ulang ihalupahon 
pambahenan ni Naibata, na banggal ai, tapi 
ihorjahon ma titah-Ni, 

8 ase ulang sidea gabe doskon ompung ni sidea, 
ai ma sundut siparbalik anjaha sipanggeori, 
sundut na so totap uhurni, anjaha tonduyni 
seng totap bujur dompak Naibata. 

3 Anak ni si Efraim, marsinjatahon sior, 
manginsurut do bani parporangan. 

10 Seng iramotkon sidea parpadanan binahen 
ni Naibata, anjaha mangengkar do sidea 
mardalan domu hubani titah-Ni. 

11 Lupa do sidea bani pambahenan-Ni na banggal 
ai, pakon bani tanda halongangan, na dob 
pinatuduhkon-Ni bani sidea. 

12 | lobei ni mata ni ompung ni sidea ibahen do 
halongangan, i tanoh Masir, bani talun Soan. 

13 Ibolah do laut, laho padiparhon sidea, 
ibongbong do bah songon bongbongan. 

14 Ibobahon do sidea marhitei hombun arian, 
marhitei sondang ni apuy borngin. 

15 Ibolah do dolog batu i halimisan, ibere do 
sidea sombuh minum songon humbani bah 
banggal; 

16 Iparoh do bah humbani dolog batu, anjaha 
ibahen do bah mabaor songon bah 
mardalan. 

17 Tapi sai inunut sidea do mardousa dompak-Si, 
iimbang do la Na Tang Sitimbulan in i 
halimisan. 

18 Sai ilajou sidea do Naibata ibagas uhurni, 
itunggu sidea do sipanganon pasombuh 
hisapni. 

19 Marungut-ungut do sidea dompak Naibata, 
nini, “Mintor mangasup ma Naibata 
pasirsirhon sipanganon i halimisan?” 

20 Tongon, ibogbog do dolog batu gabe mabaor 
bah, marbanggal binanga, tapi mintor 
tarbahen-Si ma mambere ruti atap 
pasirsirhon gulei bani bangsa-Ni? 

21 Halani ai, dob ibogei Jahowa ai, manggila 
ma la, gajag ma apuy mandorab Jakob, 
marjimbur gila dompak Israel, 

22 halani seng porsaya sidea bani Naibata, anjaha 
seng tenger uhurni bani pangurupi-Ni. 

23 Jadi ibere ma parentah bani hombun nai atas, 
anjaha ibuha labah ni langit. 

24 Ipaturun ma bani sidea udan manna, anjaha 
ibere ma bani sidea gandum nagori atas. 

25 Ruti ni malekat do ipangan ganup sidea, bohal 
do itongos bani sidea laho pabosurhon. 

26 Ibahen do logou hapoltakan marombus i langit, 
anjaha iparroh logou dangsina marhitei 
gogoh-Ni. 

27 Ipaturun do bani sidea gulei songon orbuk 
bueini, anjaha manuk-manuk na marhabong 
songon horsik na itopi ni laut. 

28 Ipandabuhkon hu tongah-tongah ni parsaranan 
ni sidea, inggot bani ianan ni sidea. 

29 Mangan do sidea anjaha bosuran, na pinindo 
ni uhur ni sidea ibere do bani sidea. 

30 ape sombuh ope sidea mansuhuni 
hisap-hisapni, ongom ope sidea bani 
sipanganon, 

31 jadi gajag ma ringis ni Naibata mandorab sidea, 
ibunuh ma buei na sangap-sangap ni sidea, 
anjaha rasei na maposo ni Israel. 

32 Age pe sonai ganup na masa ai, inunut sidea 
do mardousa, anjaha seng ihaporsayai 
halongangan na binahen-Ni. 

33 Jadi iboiskon ma ari-ari ni sidea gabe na lang 
ampa tahun ni sidea gabe hasonggotan. 

34 Anggo roh la mambunuh sidea, ipindahi sidea 
ma la, mulak ma sidea pindah-pindah bani 
Naibata. 

35 |dingat sidea ma, Naibata do hape dolog 
batu bani sidea, anjaha Naibata, Na Tang 
Sitimbulan in do sipaluah bani sidea. 

36 Tapi ipalemes-lemes do parsahap ni Bani, 
anjaha iladungi Ia marhitei dilahni. 

37 Seng totap uhur ni sidea Bani, anjaha seng 
totap sidea bani padan-Ni. 

38 Tapi la, siparontou ni uhur, isasap do dousa ni 
sidea, seng iboiskon sidea. Gati do iampogi 
ringis-Ni, anjaha seng ganup ringis-Ni 
ipadalan. 

39 Ai idingat, daging do sidea, logou na 
mangombus anjaha seng mulak be. 

40 Gatini in sidea mamuhoi ringis-Ni i 
halimisan, anjaha manunsahi-Si bani tanoh 
dorging-dorging ai! 

41 Julak-ulak sidea do manlajou Naibata, anjaha 
ipusoki uhur ni Na Pansing ni Israel. 

42 Seng mardingat be sidea bani hagogohon-Ni, 
bani ari na pinaluah-Ni sidea humbani 
imbangni, 

43 sanggah binahen-Ni tanda i Masir, ampa 
halongangan-Ni bani talun Soan. 

44 Ipaubah do bahni gabe daroh, ampa binangani, 
gabe lang tarinum. 

45 Itongos do bani sidea rongit laho 
mamboiskonsi, ampa tiktikan laho 
mansedahon. 

46 Bani tamponok do ibere suan-suanan ni sidea, 
anjaha hinorjahonni bani balang. 

47 Matei do anggur ni sidea ibahen sira-sira, ampa 
hayu ara ni sidea ibahen namur na borgoh. 

48 Rasei do pinahan ni sidea ibahen bunrung, 
anjaha marmateian hulanan ni biribirini 
ibahen sampar. 

49 [tongos do bani sidea apuy ni ringis-Ni, 
gila, marah ampa hasosakan, malekat 
sipangagou na marhulan-hulan. 

50 [paturut do mardalan ringis-Ni, seng iramotkon 
tonduy ni sidea humbani hamatean, tapi 
iondoskon do goluh ni sidea hubani sampar. 

51 Ibogbog do ganup bunga tubuh ni Masir, ai ma 
limbuah ni gogoh ni sidea, bani lampolampo 
ni si Ham. 

52 Ipaingkat do bangsa-Ni songon biribiri, anjaha 
ibobai sidea songon hulanan i halimisan. 

53 Sonang do sidea iiring-iring, seng pala 
marhabiaran, tapi anggo munsuhni rungkub 
do ibahen laut. 

54 Ibobahon do sidea hu tanoh-Ni na pansing in, 
hubani dolog na binangkuhon-Ni marhitei 
tangan-Ni siamun. 

55 Jusir do hun lobei ni sidea bangsa sipajuh 
begu-begu, ibagihon do tanoh pusaka bani 
sidea, anjaha sagala marga ni Israel ibahen 
do marianan bani lampolampo ni sidea. 

56 Tapi ilajou sidea do use Naibata, anjaha 
imbang Na Tang Sitimbulan in, anjaha seng 
iramotkon hasaksian-Ni. 

57 Marbalik do sidea, mosei songon ompung ni 
sidea, mubah do sidea songon sior panipu. 

58 |paroh sidea do ringis-Ni marhitei buntu-buntu 
panombahan ni sidea, ipatubuh do 
simburu-Ni marhitei gana-gana ni sidea. 

59 Ibogei Naibata ma ai, gabe marah ma Ia, 
iambukkon ma ganup Israel. 

60 Ipahalong ma rumah-Ni i Silo, ai ma ianan-Ni i 
tongah-tongah ni jolma. 

61 |lopas do hagogohon-Ni tartaban, anjaha 
iondoskon hajagaron-Ni bani tangan ni 
imbang-Ni. 

62 |ondoskon do bangsa-Ni bani podang, anjaha 
marah do la bani bangsa niain-Ni. 

63 Anak garama ni sidea bois ipangan apuy, seng 
dong be na mandoding-doding bani boru ni 
sidea. 

64 Rasei do malim ni sidea ibahen podang, anjaha 
na mangkabaluhon sidea seng tangis be. 

65 Jadi puho ma Tuhan songon humbani na 
modom, songon puanglima na tarjolma 
humbani na minum anggur. 

66 Manginsurut do imbang-Ni ibogbog, anjaha 
bador sidea ibahen sadokah ni dokahni. 

67 Jambukkon do lampolampo ni si Josep, anjaha 
seng ipilih marga Efraim. 

68 Tapi marga Juda do ipilih, Dolog Sion na 
hinaholongan-Ni ai, 

69 Ipajongjong do ianan-Ni na pansing in 
songon gijang ni langit, songon tanoh, na 
pinajonam-Ni sadokah ni dokahni. 

70 Ipilih do si Daud, juakjuak-Ni ai, ibuat do ia 
humbani na marmahan biribiri. 

71 Humbani na mangala-alai biribiri na inuman 
ialop ia, laho marmahan Jakob bangsa-Ni in, 
pakon Israel parbagianan-Ni. 

72 Jadi iparmahan ma sidea humbani pintor ni 
uhurni, anjaha ibobahon sidea marhitei 
hapentaran ni tanganni. 


Tangis-tangis ni Bangsa na Tarpisat 
(Pausih: Ps. 74) 


79 1 Psalm humbani si Asap. Ham Naibata, 
domma imasuki sipajuh begu-begu tanoh 
pusaka-Mu domma ibutaki sidea rumah 

panumbahan-Mu na pansing in, domma 
marumbak Jerusalem ibahen. 

2 Ipamberehon sidea do bangkei ni juakjuak-Mu 
panganon ni manuk-manuk na i awang- 
awang, anjaha daging ni hinaholongan-Mu 
bani binatang harangan. 

3 [panduruskon do daroh ni sidea songon bah 
inggot Jerusalem, anjaha sahalak pe lang 
dong na mananomsi. 

4 Gabe habadoron do hanami bani bangsa 
simbalognami, gabe hahirion pakon 
siapason bani halak na manginggoti hanami. 

3 Sadiha dokah nari, Ham Jahowa, manggila Ham 
lalab, anjaha marjimbur-jimbur gila-Mu 
songon apuy? 

6 Useihon Ham ma ringis-Mu bani sipajuh 
begu-begu, na so mananda Ham ampa 
harajaon na so mandilo goran-Mu! 

7 Ai domma itolon sidea si Jakob, anjaha iparseda 
iananni. 

8 Ulang ma hira Ham bennami hajahaton ni 
na lobeinami! Podas ma idop ni uhur-Mu 
tongoskon Ham manjumpahkon hanami, ai 
mandatei tumang do hanami. 

9 Sai urupi Ham ma hanami, Ham Naibata 
ni haluahonnami, halani hamuliaon ni 
goran-Mu! Paluah Ham ma hanami, sasap 
Ham ma dousanami halani goran-Mu! 


Psalmen 79-80 2140 


10 Mase ma hatahonon ni sipajuh begu-begu, “Ija 
do Naibata ni sidea?” Pabotohkon Ham ma 
bani sipajuh begu-begu i lobei ni matanami 
pambalason bani daroh ni juakjuak-Mu, na 
niduruskon in. 

11 Sai das ma hu lobei-Mu doruh-doruh ni na 
tartaban, romban hubani hagogohon ni 
tangan-Mu paturut Ham ma manggoluh na 
sahira bunuhon hinan. 

12 Balas Ham ma hubani bangsa simbalognami, 
pitu hali lompit bani abingan ni sidea, 
apas-apas na niapaskon ni sidea Bamu, Ham 
Tuhan. 

13 Tapi anggo hanami, bangsa-Mu ampa 
biribiri na pinarmahan-Mu, sai Ham do 
pujionnami sadokah ni dokahni, anjaha 
baritahononnami do puji-pujian Bamu, 
marsundut-sundut. 


Tonggo Mangindohon ase Suang Israel 


1 Bani pambobai koor. Inggouni: Silundat. 
80 Hasaksian humbani si Asap. Sada Psalm. 
(80-2) Ham Siparmahan Israel, tangar, 
tangar Ham ma; Ham, na mambobahon 
Josep songon biribiri, Ham na marhotak 
bani herubim, roh ma Ham marsinondang. 

2 (80-3) i lobei ni Efraim, Benjamin pakon 
Manase! Puhoi Ham ma gogoh-Mu anjaha 
roh ma paluahkon hanami. 

3 (80-4) Ham Naibata Zebaot, pasuang Ham ma 
hanami, sondangkon Ham ma bohi-Mu, ase 
maluah hanami. 

4 (80-5) Ham Jahowa Naibata Zebaot, piga dokah 
nari manringis Ham dompak tonggo ni 
bangsa-Mu? 

5 (80-6) Ipapangankon Ham do bani sidea ruti 
iluh, anjaha ipainumkon Ham do bani sidea 
iluh marlobih-lobih. 

6 (80-7) Ibahen Ham do hanami gabe mula ni 
partinggilan bani simbalognami, anjaha sai 
iapasi munsuhnami do hanami. 

7 (80-8) Ham Naibata Zebaot, pasuang Ham ma 
hanami, sondangkon Ham ma bohi-Mu, ase 
maluah hanami. 

8 (80-9) lorbat Ham do sada hayu anggur hun 
Masir, iusir Ham do bangsa-bangsa, laho 
manuankon ai hujai. 

9 (80-10) Ham do pajorei tanoh in i lobei ni, jadi 
marurat ma ia anjaha igoki tanoh in. 

10 (80-11) Rungkub do dolog ibahen halinohni, 
hayu ares ni Naibata ibahen ranting- 
rantingni. 

11 (80-12) Iherbangkon do dangkahni das hu laut, 
anjaha tumborni das hu Bah Eprat. 

12 (80-13) Mase ma iparseda Ham hondorni, gabe 
uhur-uhur ni pamontas mambuatisi? 

13 (80-14) Iguyang aili na hun harangan do ia, 
anjaha igagati binatang nai talun. 

14 (80-15) Ham Naibata Zebaot, marpangulaki 
ma uhur-Mu, manatap ma Ham hun nagori 
atas, pardiatei Ham ma hayu anggur-Mu on, 

15 (80-16) anjaha pajongjong Ham main, na 
sinuan ni tangan-Mu siamun in. 

16 (80-17) Domma itutung sidea in bani apuy, 
domma iroboh, sai magou ma sidea 
marhitei pangondam ni panonggor-Mu. 

17 (80-18) Tangan-Mu ma na manramotkon 
halak parsiamun-Mu, anak ni jolma na 
pinabanggal-banggal-Mu. 

18 (80-19) Seng anjai manginsurut hanami 
hun Bamu, pagoluh Ham ma hanami ase 
goran-Mu idilo hanami. 

19 (80-20) Ham Jahowa Naibata Zebaot, pasuang 
Ham ma hanami, sondangkon Ham ma 
bohi-Mu, ase maluah hanami. 


Puji-pujian ampa Ojur-ojur 
Pambalosion bani Naibata 
8 1 1 Bani pambobai kor. Marhasoman Gitit. 
Humbani si Asap. (81-2) Olobkon ma 
Naibata, hagogohonta in, marsurak ma bani 
Naibata ni si Jakob. 

2 (81-3) Mandoding ma, pahata tambur, giut ma 
husapi na laingan ampa arbap. 

3 (81-4) Sompul ma tanduk bani poltak ni bulan, 
bani bulan tula, ari pestanta in. 

4 (81-5) Ai aturan do in bani Israel, parentah ni 
Naibata bani si Jakob. 

5 (81-6) Sada paraturan do in ibahen bani si 
Josep, sanggah na bingkat la mandorab 
Masir. Hubogei do sora na so hutanda hinan: 

6 (81-7) Hubuat do siporsanon humbani abaramu, 
anjaha maluah do tanganmu humbani 
karanjang. 

7 (81-8) Dilo-dilo do ho sanggah hasosakan gabe 
Hupaluah, marbalos do Ahu bam humbani 
hombun na marlonggur: Hulajou do ho 
ilambung ni Bah Meriba. Sela. 

8 (81-9) Tangar ma, ale bangsang-Ku, sihol do 
paingaton-Ku ho; ale Israel, sai ra ma ho 
manangihon! 

9 (81-10) Lang malo dong naibata na legan i 
tongah-tongahmu, ulang sombah naibata ni 
bangsa na legan. 

10 (81-11) Ahu do Jahowa Naibatamu, na 
patangkog ho hun Masir: patanggak ma 
pamanganmu ase Hugoki! 

11(81-12) Tapi seng itangihon bangsang-Ku 
sorang-Ku, anjaha seng ibalosi Israel Ahu. 

12 (81-13) Jadi Hupaturut ma ia bani hengkeng ni 
uhurni, gabe iihut-ihut ma rosuh ni uhurni. 

13 (81-14) Ambit Ahu itangihon bangsang-Ku, 
anjaha Israel mardalan bani dalan-Ku: 

14 (81-15) Podas ma patundukon-Ku munsuhni, 
anjaha dompakkonon-Ku tangan-Ku bani 
imbangni. 

15 (81-16) Halak na mandomdomisi maningon 
marsombah do hu bani, anjaha panorangni 
ronsi sadokah ni dokahni. 

16 (81-17) Bahenon-Ku do sidea mangan gandum 
sijengesan, anjaha pabosuron-Ku sidea bani 
manisan na hun dolog batu. 


Naibata do Panguhum bani Sagala Panguhum 


82 1 Psalm humbani si Asap. Jongjong do 
Naibata bani humpulan ni naibata-naibata, 
mandabuh uhum do la bani naibata-naibata. 

2 Piga dokah nari pagedukonnima uhum, anjaha 
apitannima parjahat? Sela. 

3 Papintor hanima ma uhum bani halak na 
malumat ampa na tading maetek, ondingi 
hanima ma halak na madoyuk ampa na 
musil. 

4 Paluah ma halak na malumat pakon na 
masombuh. paluah hanima ma sidea 
humbani tangan ni parjahat. 

5 Seng dong na binotoh ampa pangartian ni sidea, 
bani na golap do sidea mardalan, dugur ma 
onjolan ni tanoh on. 

6 Domma namin Huhatahon, “Naibata-naibata do 
hanima, anak ni Na Tang Sitimbulan in do 
hanima ganup.” 

7 Age pe sonai maningon do matei hanima 
songon jolma, anjaha targompang songon 
sada halak na sangap. 

8 Jongjong ma Ham, ale Naibata, uhum Ham ma 
tanoh on, ai Ham do simada sagala bangsa. 


Tonggo Mangindo Pangurupion 
Mangimbang Munsuh 


1 Sada doding. Psalm humbani si Asap. 

83 (83-2) Ham, Naibata, ulang ma sai sip Ham, 
ulang ma ipanengel-nengel Ham, ulang ma 
sai soh Ham, ale Naibata! 

2(83-3) Ai tonggor ma, sai manggeori do 
munsuh-Mu, na mandomdomi Ham, sai 
ipadorgak do uluni. 

3 (83-4) Sai mambahen ranggi-ranggian do sidea 
mangimbang munsuh-Mu, anjaha manriahi 
sidea manlawan halak na niondingan-Mu. 

4 (83-5) Nini sidea, “Eta, boiskon hita ma sidea 
songon sada bangsa, ase ulang be dong na 
mardingat Israel.” 


Psalmen 83 2146 


5 (83-6) Tongon, marsada ni uhur do sidea 
manriah, anjaha marpadan do sidea 
manlawan Ham: 

6 (83-7) Lampolampo ni Edom pakon Moab, halak 
Ismael pakon halak Hagar; 

7 (83-8) Gebal pakon Amon ampa Amalek, halak 
Palistim pakon par Tirus; 

8 (83-9) dihut do Assur hasoman ni sidea, gabe 
panungkoli bani ginompar ni si Lot. Sela. 

9 (83-10) Bahen Ham ma bani sidea songon na 
bani halak Midian, songon na bani si Sisera, 
ampa si Jabin i lambung ni Bah Kison, 

10 (83-11) ai ma na bois dohorhon Endor, gabe 
napu ni juma ni sidea. 

11 (83-12) Bahen Ham ma dompak na sangap ni 
sidea songon na bani si Oreb pakon si Zeb, 
anjaha ganup raja ni sidea songon si Zeba 
pakon si Salmuna, 

12 (83-13) na mangkatahon ai, “Buat hita ma 
sagala ianan ni Naibata banta!” 

13 (83-14) Ham Naibata, bahen Ham ma sidea 
songon tompoh-tompoh, songon lapa-lapa i 
lobei ni logou. 

14 (83-15) Songon apuy, na manutung harangan, 
songon gara ni apuy, na mamonsongkon 
dolog, 


Psalmen 83-84 2147 


15 (83-16) sonai ma usir Ham sidea marhitei 
halisungsung-Mu, anjaha songgoti Ham 
sidea marhitei haba-haba-Mu. 

16 (83-17) Gok ma bohi ni sidea bahen Ham bani 
habadoron, ase pindah-pindah sidea bani 
goran-Mu, Ham Jahowa. 

17 (83-18) Sai bador anjaha tarsonggot ma sidea 
sadokah ni dokahni, maila anjaha magou 
ma sidea, 

18 (83-19) ase andohar ibotoh sidea, pitah Ham 
do na margoran Jahowa, Na Tang Sitimbulan 
i sab tanoh on. 


Hatuahon ni Halak na Marianani rumah ni Naibata 


84 1 Bani pambobai koor. Marhasoman Gitit. 

Humbani ginompar ni si Korah. Sada Psalm. 
(84-2) Jenges ni in rumah ianan-Mu, Ham 
Jahowa Zebaot! 

2 (84-3) Masihol anjaha ayak do tonduyhu bani 
alaman ni Jahowa. Marolob-olob do uhurhu 
pakon dagingku manjumpahkon Naibata na 
manggoluh in. 

3 (84-4) Dingis pe jumpahan jabu do, sonai 
layang-layang dapotan asar do, bahen ianan 
ni anakni ilambung ni anjapanjap-Mu. 

Ham Jahowa Zebaot, Rajangku anjaha 
Naibatangku. 


Psalmen 84 2148 


4 (84-5) Martuah do halak na marianan i 
rumah-Mu, sai Ham do pujion ni sidea. Sela. 

> (84-6) Martuah do halak, na marhagogohon 
ibagas Ham, na marugas laho hu rumah-Mu. 

6 (84-7) Anggo ibolus sidea lombang Baka, gabe 
ianan bah tubuh do ai bani sidea, tongon, 
udan mula-mula do na mangarbahisi. 

7 (84-8) Lambin ganda do gogoh ni sidea, paima 
das sidea hu lobei ni Naibata i Sion. 

8 (84-9) Ham Jahowa Zebaot, tangihon Ham ma 
tonggongku, paeleng Ham na pinggol-Mu, 
Ham Naibata ni si Jakob. Sela. 

9 (84-10) Kawahkon Ham ma gantarnami, ale 
Naibata, anjaha tatap Ham ma bohi ni na 
mininakan-Mu! 

10 (84-11) Tongon, dearan do sadari i alaman-Mu 
ase saribu ari bani ianan na legan; rahanan 
do sijaga labah ahu i rumah ni Naibatangku 
ase marianan i lampolampo ni parjahat. 

11 (84-12) Ai mata ni ari ampa gantar do Naibata 
Jahowa: la do sibere idop ni uhur ampa 
hasangapon, seng iampogi na madear bani 
halak na bujur marparlahou. 

12 (84-13) Ham Jahowa Zebaot, martuah do jolma 
na marhatengeran Bamu. 


Psalmen 85 2149 


Tonggo Mangindohon ase Mulak Suang Israel 


25 1 Bani pambobai koor. Humbani ginompar 
ni si Korah. Sada Psalm. (85-2) Ham Jahowa, 
idop do uhur-Mu ijia bani tanoh-Mu, 

ipasuang Ham do use si Jakob. 

2 (85-3) Isasap Ham do hajahaton ni bangsa-Mu, 
irungkub Ham do dousa ni sidea haganupan. 
Sela. 

3 (85-4) Ipahombun Ham do ringis-Mu, anjaha 
iampogi Ham do gajag ni gila-Mu. 

4 (85-5) Sai pasuang Ham ma hanami, Ham 
Naibata ni haluahonnami, parontihon Ham 
ma ringis-Mu dompak hanami. 

5 (85-6) Lanjar do Ham manringis dompak 
hanami, anjaha toruskonon-Mu do 
ringis-Mu marsundut-sundut? 

6 (85-7) Ai lang be ulakan-Mu pagoluh hanami, 
ase marmalas ni uhur bangsa-Mu ibagas 
Ham? 

7 (85-8) Patidak Ham ma hu bennami, Ham 
Jahowa, idop ni uhur-Mu, anjaha useihon 
Ham ma bennami pangurupion-Mu. 

8 (85-9) Sai tangihononku do atap aha na 
hinatahon ni Naibata Jahowa, ai hadameion 
do hata-Ni dompak bangsa-Ni pakon bani 
na hinaholongan-Ni, asal ma ulang mulak 
sidea bani haotoon. 

9 (85-10) Tongon, donok do pangurupi-Ni bani 
na mangkabiari-Si, tongon, marianan do 
hamuliaon-Ni bani tanohnami. 

10 (85-11) Idop ni uhur pakon hasintongan sai 
pajumpah do, anjaha hapintoron pakon 
hadameion marsisummahan. 

11 (85-12) Hasintongan martumbor hun tanoh, 
anjaha hapintoron manatap hun atas langit. 

12 (85-13) Tongon, Jahowa sandiri do mambere 
na madear, anjaha tanohnami mambere 
gogohni. 

13 (85-14) Hapintoron do mardalan i lobei- 

Ni, anjaha hadameion mangirikkon 
langkah-langkah-Ni. 


Tonggo bani Panorang Hasosakan 


1 Tonggo ni si Daud. Paeleng Ham ma 
86 pinggol-Mu, Ham Jahowa, balosi Ham ma 
ahu, ai doyuk janah sombuh do ahu. 

2 Ramotkon Ham ma tonduyhu, ai na daulat do 
ahu. Sai paluah Ham ma juakjuak-Mu na 
martenger ni uhur hu Bamu! 

3 Ham do Naibatangku idop ma uhur-Mu bangku, 
ai hu Bamu do ahu dilo-dilo ganup ari. 

4 Sai pamalas Ham ma uhur ni juakjuak-Mu, ai hu 
Bamu do Tuhan, hudompakkon tonduyhu. 


Psalmen 86 2151 


5 Ai pardear layak do Ham, Tuhan, anjaha 
marpangulaki do uhur-Mu, buei do idop ni 
uhur-Mu bani haganup na mandilo Ham. 

6 Tangihon Ham ma, ale Jahowa, tonggongku, 
anjaha pardiateihon Ham ma elek-elekku. 

7 Bani panorang hasosakanku, sai Ham do hudilo, 
ai ibalosi Ham do ahu. 

8 Seng dong na doskon Ham i tongah-tongah ni 
naibata-naibata, Ham Tuhan, anjaha seng 
dong na doskon pambahenan-Mu. 

9 Sai roh do sagala bangsa, na jinadihon-Mu: 
marsombah do sidea hu lobei-Mu, Ham 
Tuhan, anjaha pasangapon ni sidea do 
goran-Mu. 

10 Ai timbul do Ham, sibahen halongangan, pitah 
Ham do Naibata hansa. 

11 Sai ajarhon Ham ma dalan-Mu hu bangku, 
Ham Jahowa, ase mardalan ahu ibagas 
hasintongan-Mu, sai pabulat Ham ma 
uhurhu laho mangkabiari goran-Mu. 

12 Ham Tuhan Naibatangku, sihol do pujionku 
Ham humbani gok ni uhurhu, anjaha 
pasangaponku goran-Mu sadokah ni 
dokahni. 

13 Ai banggal do idop ni uhur-Mu bangku, ipaluah 
Ham do ahu humbani nagori toruh. 


Psalmen 86-87 2152 


14 Ham Naibata, roh do na jungkat maruhur 
mangimbang ahu, hulanan ni parjahat sihol 
mamunuh ahu, seng parduli sidea Bamu. 

15 Tapi Ham do Tuhan, Naibata paridop ni uhur 
janah parholong, Ham, na lambat manringis, 
parontou ni uhur banggal janah parsintong. 

16 Dompakkon Ham ma ahu anjaha maidop 
uhur-Mu bangku. Bere Ham ma gogoh-Mu 
bani juakjuak-Mu, anjaha paluah Ham ma 
anak ni jabolon-Mu naboru. 

17 Bahen Ham ma bangku tanda hadearon, ase 
maila halak sidomdomi ahu, mangidah na 
dob iurupi anjaha iapohi Ham ahu, Ham 
Jahowa. 


Sion, Huta ni Naibata 


87 1 Humbani ginompar ni si Korah. Sada 
Psalm. Sada doding. | atas ni dolog na ma 
pansing do ipajonam in. 

2 Holongan do uhur ni Jahowa mangidah 
horbangan ni Sion humbani sagala ianan ni 
Jakob. 

3 Na mulia-mulia do ibaritahon pasal Ham ale 
huta ni Naibata. Sela. 

4 Hutarsingati do Masir pakon Babel hubani na 
mananda Ahu; sonai Palistim, Tirus ampa 
Etiopia: sagala on do itubuhkon ijai. 


Psalmen 87-88 2153 


> Tapi pasal Sion hatahononkon do, “Haganup do 
tubuh ijai, anjaha la, Na Tang Sitimbulan in 
do patotapkonsi.” 

6 Hiraon ni Jahowa do sanggah mantingkihon 
bangsa-bangsa: On do itubuhkon ijai. Sela. 

7 Anjaha dodingkonon ni sidea do marhasoman 
tortor: Ibagas Ham do bah tubuhku ganup. 


Tonggo Sanggah Marsitaronon Banggal 


1 Sada doding. Psalm humbani ginompar 

88 ni si Korah. Bani pambobai koor. Inggouni: 
Almahalat. Doding podah humbani si 
Heman, halak Esrahi. (88-2) Ham Jahowa, 
Naibata ni hatuahonku, dilo-dilo do ahu 
arian, anjaha hu lobei-Mu do ahu roh 
borngin. 

2 (88-3) Sai das ma tonggongku hu lobei-Mu, 
sai paeleng Ham ma pinggol-Mu bani 
doruh-doruhku. 

3 (88-4) Domma sampur uhur hubani sitaronon, 
domma darngos goluhku bani nagori toruh. 

4 (88-5) Doskon halak na manuruk tanoman 
mando ahu, songon paramangon na so 
margolle. 

5 (88-6) Doskon na dob matei do ahu ihira, 
songon halak na dob tarbunuh ragei ibagas 
tanoman, ai ma halak na so nidingat-Mu be, 
na dob sirang humbani kuasa-Mu. 


Psalmen 88 2154 


6 (88-7) Domma ipatibal Ham ahu hubagas 
godung sibagasan, hubagas hagolapan, 
hubagas luhung tene. 

7 (88-8) Sai idondoni ringis-Mu do ahu, anjaha 
sagala gilumbang-Mu mangodohkon ahu. 
Sela. 

8 (88-9) Domma ipaganggang Ham humbangku 
sagala huanku, domma ibahen Ham hagigi 
ahu bani sidea, tarhurung do ahu anjaha 
seng boi mandarat. 

9 (88-10) Domma marholok matangku halani 
hadoyukon, Ham do Jahowa hupadilo-dilo 
ganup ari, hupaherbang do tanganku hu 
Bamu. 

10 (88-11) Ai mambahen halongangan do Ham 
bani na dob matei? Ai puho do halinoh 
mamuji Ham? Sela. 

11 (88-12) Ai ambilankononkon do idop ni uhur- 
Mu ibagas tanoman atap hasintongan-Mu i 
nagori toruh? 

12 (88-13) Ai botohon ni halak ope halongangan- 
Mu bani ianan na golap, atap hapintoron-Mu 
bani ianan parlupaan? 

13 (88-14) Tapi ahu, hu Bamu do ahu dilo-dilo, 
Ham Jahowa, anjaha sogod-sogod do 
tonggongku roh manjumpahkon Ham. 


Psalmen 88-89 2155 


14 (88-15) Mase ma itulak Ham ahu, ale 
Jahowa, anjaha iponopkon Ham bohi-Mu 
humbangku? 

15 (88-16) Madoyuk do ahu anjaha narus-narus 
matei humbani hadakdanakonku, manaron 
do ahu bani songgot-songgot-Mu, mandolei 
ahu ibahen. 

16 (88-17) Ibontas milas ni ringis-Mu do ahu, bois 
do ahu ibahen panonggoti-Mu. 

17 (88-18) linggoti sidea do ahu songon bah 
ganup ari, idorab ahu inggot. 

18 (88-19) Ipaganggang Ham do humbangku huan 
pakon hasomanku, sagala halak na hutanda 
ibagas hagolapan do. 


Tonggo ase Ipatotap Jahowa 
Bagah-bagah-Ni bani si Daud 
39 1 Doding podah humbani si Etan, halak 
Esrahi. (89-2) Sai dodingkononku do idop 
ni uhur ni Jahowa sadokah ni dokahni, 
pabotohkononku do hasintongan-Mu 
marhitei pamanganku, marsundut-sundut. 
2 (89-3) Ai nimu do, “Totap do idop ni uhur-Hu 
sadokah ni dokahni, anjaha songon jonam 
ni langit do hasintongan-Ku.” 
3 (89-4) Domma Hubahen padan bani na pinilih- 
Ku, domma Hubijahon bani juakjuak-Ku si 
Daud. 


Psalmen 89 2156 


4 (89-5) Patotapon-Ku do ginomparmu sadokah ni 
dokahni, anjaha hotakmu pajongjongon-Ku 
marsundut-sundut. Sela. 

> (89-6) Jadi pujion ni langit ma halongangan-Mu, 
Ham Jahowa, sonai hasintongan-Mu bani 
tumpuan ni halak na ma pansing. 

6 (89-7) Ai ise ma i langit na doskon Jahowa, ise 
ma parnagori atas na songon Jahowa? 

7 (89-8) Sihabiaran do Naibata i tongah-tongah ni 
malekat na ma pansing, anjaha jombut bani 
sagala ma manlioti-Si. 

8 (89-9) Ham Jahowa, Naibata Zebaot, ise ma 
na songon Ham? Markuasa do Ham, 
ale Jahowa, anjaha hasintongan-Mu 
manginggoti Ham. 

9 (89-10) Ham do na manggomgom gunsang ni 
laut, anggo naik gilumbangni Ham do na 
paminopkon. 

10 (89-11) Ham do na manropuki Rahab songon 
halak na tinampul, ipaerap Ham do 
munsuh-Mu marhitei tangan-Mu na gogoh 
in. 

11 (89-12) Gok Bamu do nagori atas, gok Bamu do 
homa tanoh on; dunia on pakon sagala isini, 
Ham do na pajonamkon. 

12 (89-13) Utara pakon dangsina Ham do 
na manompasi: Tabor pakon Hermon 
marolob-olob halani goran-Mu. 


Psalmen 89 2157 


13 (89-14) Marbotokon na gogoh do Ham, gogoh 
do tangan-Mu anjaha timbul siamun-Mu. 

14 (89-15) hapintoron pakon uhum do onjolan ni 
hotak-Mu, idop ni uhur pakon hasintongan 
do jongjong i lobei-Mu. 

15 (89-16) Martuah ma bangsa na mambotoh 
marolob-olob, na mardalan ibagas sondang 
ni bohi-Mu, Ham Jahowa. 

16 (89-17) Marhitei goran-Mu do marolob- 
olob sidea ganup ari, anjaha marhitei 
hapintoron-Mu timbul sidea. 

17 (89-18) Ai Ham do hamuliaon ni gogoh ni 
sidea. anjaha marhitei rosuh-Mu gijang 
tanduknami. 

18 (89-19) Ai Jahowa do simada gantarnami, 
humbani na pansing ni Israel do rajanami. 

19 (89-20) Na ijia marsahap do Ham marhitei 
panonggoran hubani hinaholongan-Mu, 
Nimu, “Domma Huondoskon sortali bani 
sada puanglima, domma Hupabangkit sada 
na pinilih humbani bangsa in.” 

20 (89-21) Domma jumpah Ahu juakjuak-Ku 
si Daud, domma Huminaki ia marihitei 
minak-Ku na ma pansing, 

21 (89-22) tungkolon ni tangan-Ku do ia, tongon, 
pargogohan ni botokon-Ku do ia. 


Psalmen 89 2158 


22 (89-23) Seng anjai dorabon ni munsuh ia, 
anjaha seng anjai odoh-odohon ni parjahat 
ia. 

23 (89-24) Tapi rosakan-Ku do munsuhni i 
lobei ni, anjaha raseihonon-Ku do na 
mandomdomisi. 

24 (89-25) Hasintongan ampa idop ni uhur-Hu do 
mangkasomanisi, anjaha marhitei goran-Ku 
pagijangon do tandukni. 

25 (89-26) Bahenon-Ku do tanganni manguasai 
laut, tanganni siamun manguasai bah 
mardalan. 

26 (89-27) Dilohononni do hu Bangku, “Bapangku 
do Ham, Naibatangku ampa batu gingging 
ni hatuahonku!” 

27 (89-28) Tongon, bahenon-Ku do ia anak 
sikahanan, timbulan humbani raja-raja na i 
tanoh on. 

28 (89-29) Ronsi sadokah ni dokahni do 
patotapon-Ku idop ni uhur-Hu bani, anjaha 
totap do padan-Ku bani. 

29 (89-30) Patongtongon-Ku do ginomparni ronsi 
sadokah ni dokahni, anjaha hotakni sadokah 
dong langit. 

30 (89-31) Anggo itadingkon anak-anakni titah-Ku, 
anjaha seng marpangabak sidea bani 
aturan-Ku, 


Psalmen 89 2159 


31 (89-32) anggo ibutaki sidea tanoh-Ku, anjaha 
parentah-Ku seng idalankon, 

32 (89-33) jadi luluhonon-Ku do panlanggaron 
ni sidea ai marhitei lonsing-lonsing, ampa 
hajahaton ni sidea ai marhitei libas-libas, 

33 (89-34) tapi anggo idop ni uhur-Hu seng anjai 
osoron-Ku hun bani, anjaha hasintongan-Ku 
seng anjai oseion-Ku. 

34 (89-35) Seng elukkonon-Ku padan-Ku, anjaha 
na luar humbani pamangan-Ku seng anjali 
ubahon-Ku. 

35 (89-36) Domma ongga marbulawan ahu 
marhitei hapansingon-Ku, seng anjai 
marladung Ahu bani si Daud. 

36 (89-37) Totap do sadokah ni dokahni 
ginomparni, anjaha songon mata ni ari 
hotakni i lobei-Hu: 

37 (89-38) manongtong do ia songon bulan, 
jonam sadokah dong langit. Sela. 

38 (89-39) Hape sonari itulak anjaha iambukkon 
Ham do, manringis do Ham dompak na 
mininakan-Mu. 

39 (89-40) Iparnalang Ham do padan na dompak 
juakjuak-Mu, hiri do das hu tanoh ibahen 
Ham sortalini. 

40 (89-41) Iruntas Ham do sagala tembokni, 
marumbak ibahen Ham batar-batarni. 


Psalmen 89 2160 


41 (89-42) Isamun halak pamontas do ia, gabe 
siapason bani bangsa simbalogni. 

42 (89-43) Ipagijang Ham do tangan siamun ni 
imbangni, marmalas ni uhur do ganup 
munsuhni ibahen Ham. 

43 (89-44) Marbalik do ibahen Ham mata ni 
podangni, seng tahan ia jongjong bani 
parmunsuhan. 

44 (89-45) lilohkon Ham do sinalsalni, anjaha 
hotakni itunggalingkon Ham hu tanoh. 

45 (89-46) Ipapondok Ham do ari-ari ni 
haposoonni, anjaha irungkub Ham ia bani 
habadoron. Sela. 

46 (89-47) Sadiha dokah nari, Ham Jahowa, 
ponopkonon-Mu lalab diri-Mu, anjaha gajag 
lalab songon apuy ringis-Mu? 

47 (89-48) Ingat Ham ma, tongkin ni in goluh on, 
sonaha podasni salpu jolma tinompa-Mu 
in? 

48 (89-49) Ija ma dong jolma manggoluh na 
so idahonni hamatean, anjaha na boi 
paluahkon tonduyni hun tangan ni nagori 
toruh? Sela. 

49 (89-50) Ija do nuan, Tuhan, hinalayak-Mu ondi, 
na dob binijahon-Mu bani si Daud marhitei 
hasintongan-Mu? 


Psalmen 89-90 2161 


50 (89-51) Ingat Ham ma, Tuhan, habadoron ni 
juakjuak-Mu, hupausung-usung do bani 
tontonku apas-apas ni bangsa-bangsa, 

51 (89-52) ai ma niapaskon ni sidea, Ham Jahowa: 
ipahiri sidea do bokas ni na mininakan-Mu. 

52 (89-53) Napuji ma Jahowa sadokah ni dokahni! 
Amen! nai ma amen! 


Elek-elek ni Jolma na Laho Salpu in i 
Lobei ni Naibata na Manongtong in 


1 Tonggo ni si Musa, juakjuak ni Naibata. 
90 Ale Tuhan, Ham do haporusannami 
marsundut-sundut. 

2 Paima tubuh dolog-dolog, paima iadongkon 
tanoh pakon dunia on, domma adong hinan 
Ham, ale Naibata, humbani sadokah ni 
dokahni ronsi sadokah ni dokahni. 

3 Suang do jolma in gabe orbuk ibahen Ham, 
Nimu, “Mulak ma hanima, ale anak ni 
jolma!” 

4 Ai saribu tahun bani pangidah-Mu doskon ari 
nantuari na dob salpu do ai, songon sada 
horin borngin-borngin. 

5 Jayub Ham do sidea, salpu songon nipi do sidea. 
Songon poyon-poyon na maratah do sidea: 

6 sogod martumbor anjaha marbunga, hape 
bodari melus anjaha maloslos. 


Psalmen 90 2162 


7 Tongon, bois do hanami halani ringis-Mu, 
anjaha binahen ni gila-Mu magou do 
hanami. 

8 Ipatalar Ham do hajahatonnami i lobei-Mu, 
anjaha dousanami na ponop bani haliharon 
ni bohi-Mu. 

9 Tongon, salpu do ganup ari-arinami ibahen 
ringis-Mu, anjaha tahun-tahun ni goluhnami 
masab songon sada hoih. 

10 Tahun ni goluhnami sibar pitu puluh do, 
anggo margogoh das ualuh puluh tahun, 
bueinan do ai marhangaluton anjaha 
marhasunsahan, ai podas tumang do ai 
salpu, songon na habang do hanami. 

11|se ma na mananda banggal ni ringis-Mu, 
anjaha ise ma na marhabiaran Bamu domu 
hubani gajag ni gila-Mu? 

12 Ajari Ham ma hanami mamilangi ari-arinami, 
ase dapotan uhur na pentar hanami. 

13 Marpangulaki ma uhur-Mu, Ham Jahowa! 
Sadiha dokah nari? Maidop ma uhur-Mu 
bani juakjuak-Mu. 

14 Pabosur Ham ma hanami sogod-sogod bani 
idop ni uhur-Mu, ase boi marolob-olob 
anjaha marmalas ni uhur hanami bani ganup 
ari-ari ni goluhnami. 

15 Pamalas Ham ma uhurnami nansa dokah ni ari 
niarsik-Mu hanami, nansa dokah ni tahun 
hamagouan na nidageinami. 

16 Patalar Ham ma sagala horja-Mu bani 
juakjuak-Mu, ampa hamuliaon-Mu bani 
ginomparni. 

17 Sai sogop ma hu banta habasaron ni Tuhan 
Naibatanta, anjaha ipatotap ma horja ni 
tanganta, tongon, sai ipatotap ma horja ni 
tanganta. 


Sonang Ibagas Pangondingion ni Naibata 


9 1 1 Barang ise na hundul ibagas pangondingion 
ni Na Timbul in, anjaha marianan bani 
linggom ni Pargogoh Na So Tarimbang in, 

2 ja do na boi marsahap bani Jahowa: 
Haporusanku anjaha batar-batarhu, 
Naibatangku, anjaha hatengeran ni uhurhu. 

3 Tongon, ai la do na paluahkon ho humbani 
sambil ni parsambil pakon humbani 
pangagou ni sampar. 

4 Ia do na manrungkub ho bani ambulu-Ni, 
anjaha i toruh ni habong-Ni jumpah ho 
haporusanmu, hasintongan-Ni do gantar 
parlingodan. 

5 Seng pala habiaranmu songgot-songgot 
borngin, barang sior na habang arian; 

6 barang sampar na mawat-awat bani na golap, 
ampa naborit na mangagou tongah ari. 

7 Age radag saribu halak i lambungmu anjaha 
salaksa i siamunmu, seng tumaram 
mangonai anggo hubam. 

8 Asal mangkawah matamu, gabe idahonmu ma 
pambalason dompak parjahat. 

9 Ai ibahen ho do Jahowa haporusanmu, anjaha 
Na Timbul in gabe batar-batarmu. 

10 Seng anjai mangonai be bam hasamboron, 
barang hamagouan seng be roh mandohori 
lampolampomu. 

11 Aj suruhon-Ni do malekat-Ni halani ho, ase 
iramotkon ho bani sagala dalanmu; 

12 sai tatang-tatangon ni sidea do ho, ase ulang 
antuk naheimu bani batu. 

13 Dogeionmu do singa pakon ulog na marbisa, 
rojatanmu do anak ni singa ampa naga. 

14 Halani marpangunsandeian ia Bangku, jadi 
paluahon-Ku ma ia, patimbulon-Ku ma ia 
halani na tinandani goran-Ku. 

15 Diloonni do Ahu jadi balosan-Ku ma ia: 
paluahon-Ku do ia anjaha marmulia 
bahenon-Ku. 

16 Sai pabosuron-Ku do ia sayur matua, anjaha 
pataridahkonon-Ku hatuahon-Ku bani. 

Puji-pujian bani Jahowa halani hapintoron-Ni 


92 1 Sada Psalm. Doding bani Ari Sabat. 

(92-2) Na madear do mamuji Jahowa 
ampa mandodingkon goran-Mu, Ham ale 
Sitimbulan, 

2 (92-3) mangambilankon idop ni uhur-Mu sogod 
ampa hasintongan-Mu borngin, 

3 (92-4) marhasoman parugas sisapuluh tali 
pakon arbap, iirikkon sora ni husapi. 

4 (92-5) Ai ipamalas Ham do uhurhu, Ham Jahowa 
marhitei pambahenan-Mu, marolob-olob 
do ahu mangidah jadi-jadian ni tangan-Mu. 

5 (92-6) Banggal ni in pambahenan-Mu, Ham 
Jahowa, bagas tumang do pingkiran-Mu. 

6 (92-7) Jolma na bodoh seng iarusi anjaha jolma 
na lontong seng iartihon ai. 

7 (92-8) Age pe martumbor parjahat songon 
poyon-poyon, anjaha marbunga sagala 
sihorjahon na masambor, sisedahonon do 
sidea sadokah ni dokahni. 

8 (92-9) Tapi anggo Ham, ale Jahowa, timbul do 
ronsi sadokah ni dokahni. 

9 (92-10) Tongon, munsuh-Mu, Ham Jahowa, 
tongon, munsuh-Mu magou do: mambur 
merap do sagala sihorjahon hajahaton. 


Psalmen 92-93 2166 


10 (92-11) Tapi ipagijang Ham do tandukku 
songon tanduk ni ursa, iminaki Ham do ahu 
bani minak na bayu, 

11(92-12) sombuh do matangku mangidah 
pardabuh ni munsuhku, anjaha megah 
pinggolhu manangar parmagou ni siimbang 
ahu. 

12 (92-13) Halak parpintor martumbor do songon 
kurma, anjaha martunas songon hayu ares i 
Libanon. 

13 (92-14) Sidea na sinuan i rumah ni Jahowa, 
sai marbunga do sidea bani alaman ni 
Naibatanta, 

14 (92-15) marbuah do sidea age dob matua, 
tongtong tabun anjaha maratah, 

15 (92-16) laho mangambilankon, “Pintor do 
Jahowa, Batu Ginggingku, anjaha seng dong 
hagedukon Bani.” 


Jahowa, Raja Siparkuasa 


1 Jahowa do Raja, marpakeian hamuliaon 
93 do la. Marpakeian anjaha margonditkon 
hagogohon do Jahowa. Tongon, ipajonam 
do dunia on, seng anjai dugur. 
2 Totap do paratas-Mu humbani nabasaia, 
humbani mula ni mulani domma dong Ham. 

3 Marbanggal do bah, Ham Jahowa, maling 
do pardosong ni bah, doras tumang do 
parhasakni. 

4 Gogohan marimbang parhasak ni bah 
marbanggal. gogohan marimbang 
pargilumbang ni laut, lobih markuasaan do 
Jahowa i nagori atas. 

> Hasaksian-Mu, tongon do tarhatengerhon, 
hapansingon do na patut bani rumah-Mu, 
Ham Jahowa ronsi sadokah ni dokahni. 


Naibata do Sipambalas na Bonar 


94 1 Ham Naibata Jahowa sipambalas, Ham 
Naibata, sipambalas, roh ma Ham ibagas 
sondang-Mu! 

2 Jongjong ma Ham, ale Sipanguhum tanoh on, 
balaskon Ham ma pambahenan ni sigijang 
uhur. 

3 Piga dokah on parjahat in, Ham Jahowa, piga 
dokah on, sai marsurak-surak parjahat in? 

4 Sai hata hajungkaton do isahapkon sidea, 
sai toal do parsahap ni ganup sihorjahon 
hajahaton. 

5 Sai irojati sidea do bangsa-Mu, Ham Jahowa, sai 
iodoh-odoh do parbagianan-Mu. 

6 Ibunuhi sidea do na mabalu pakon halak 
panginsolat, anjaha isongkiki halak na 
tading maetek, 

7 nini, “Seng ididah Jahowa in, anjaha seng sai 
ipabotoh-botoh Naibata ni si Jakob.” 

8 Botoh ma, ale halak na oto i tongah-tongah ni 
bangsa in, anjaha hanima halak na lontong, 
antigan pe maruhur hanima? 

9 Ia, sisuan pinggol, mintor ma lang marpanangar? 
la, sijadihon mata, mintor ma lang 
marpangidah? 

10|a, siajar bangsa-bangsa, mintor ma lang 
manguhum? la, sipangajari jolma, mintor 
ma lang marpambotoh? 

11 Jahowa do sitanda pingkiran ni jolma: tongon, 
haganupan ai logou do. 

12 Martuah do halak ni niajar-Mu, Ham Jahowa, 
anjaha na pinodahan-Mu marhitei titah-Mu. 

13 laho pasonangkonsi bani ari na jahat, ronsi siap 
ihurak tanoman bani parjahat. 

14 Halani, seng anjai tulakon ni Jahowa 
bangsa-Ni, anjaha seng tadingkonon-Ni 
parbagianan-Ni. 

15 Tongon, sai mulak hu hapintoron do uhum, 
anjaha ihutkonon ni sagala na pintor uhur 
do in. 

16 |se ma nani hasomanku laho mangimbang 
parjahat? Ise ma nani sipangurupi bangku 
manlawan sihorjahon hajahaton? 

17 Ambit lang Jahowa sipangurupi bangku, narus 
ma marianan tonduyhu bani ianan na 
malungun. 

18 Anggo hupingkir, “Jiris ma naheihu, jadi 
itungkol parontou ni uhur-Mu do ahu, Ham 
Jahowa.” 

19 Sanggah lutu pingkiranku ibagas, jadi 
apoh-apoh-Mu do pasonang uhurhu. 

20 Mintor sapanriah ma Ham pakon halak 
sihunduli hotak hamagouan, na mamingkiri 
hamagouan marsipakulah-kulahkon 
habonaron? 

21 |parburu sidea do hosah ni parpintor, anjaha 
idabuh uhum bani daroh na so marpipot. 

22 Tapi Jahowa do batar-batar bangku, anjaha 
Naibatangku dolog batu, haporusan bangku. 

23 Ja do mambalaskon bani sidea hajahaton 
ni sidea ai: boiskonon-Ni do sidea halani 
hajahaton ni sidea. Tongon, boiskonon ni 
Jahowa Naibatanta do sidea. 


Ojur-ojur Pasangap Jahowa ampa Mambalosi-Si 


95 1 Eta, dodingkon hita ma Jahowa, olobkon 
hita ma dolog batu, hatuahonta in. 
2 Roh ma hita hu lobei-Ni marhasoman 
puji-pujian, olobkon hita ma la marhitei 
doding. 

3 Ai Naibata na banggal do Jahowa, Raja Na 
Bolon, siatasi sagala naibata-naibata. 

4 Ibagas kuasa-Ni do luhung ni tanoh, anjaha gok 
Bani do pakpak ni dolog. 

> Ia do simada laut anjaha la do na manompa 
ai, anjaha tanoh darat, tangan-Ni do na 
manjadihon ai. 

6 Masuk ma hita, manrogop anjaha marsombah: 
manrogop ma hita i lobei ni Jahowa, 
Sitompa hita. 

7 Ai la do Naibatanta, anjaha hita bangsa 
pinarmahan-Ni, biribiri tinogu-togu ni 
tangan-Ni. Ah, sadari on ma namin itangihon 
hanima sora-Ni! 

8 Ulang ma pahengkeng hanima uhurnima, 
songon na i Meriba, songon bani ari na i 
Massa, i halimisan, 

3 sanggah ni lajou ni ompungnima Ahu, 
niuji ni sidea ai Ahu, age pe dob ididah 
pambahenan-Ku. 

10 Ompat puluh tahun dokahni sai sogam do 
uhur-Hu bani bangsa on, jadi ningku ma, 
“Bangsa paruhur na kahou do sidea, seng 
itandai sidea dalan-Ku.” 

11 Halani ai marbija do Ahu ibagas ringis-Ku: Seng 
malo masuk sidea bani parsaranan-Ku. 


Psalmen 96 2171 


Puji-pujian bani Jahowa, Raja Siuhum Tanoh on 


1 Dodingkon nasiam ma sada doding na 
96 bayu bani Jahowa, dodingkon nasiam ma 
Jahowa, ale ganup tanoh on! 

2 Dodingkon nasiam ma Jahowa, puji ma goran- 
Ni: ambilankon nasiam ma hatuahon-Ni, 
ganup ari! 

3 Baritahon nasiam ma i tongah-tongah ni sipajuh 
begu-begu hamuliaon-Ni, i tongah-tongah ni 
bangsa-bangsa halongangan binahen-Ni ai. 

4 Ai banggal do Jahowa, talup tumang sipujion, 
marjumbalang do lai atas ni sagala naibata. 

3 Ai na lang do naibata ni bangsa-bangsa, tapi 
Jahowa do sijadihon langit. 

6 Hasangapon ampa hamuliaon do i lobei-Ni, 
hagogohon pakon hatunggungon do bani 
ianan-Ni na ma pansing in. 

7Bere nasiam ma bani Jahowa, ale bangsa- 
bangsa, bere nasiam ma bani Jahowa 
hamuliaon pakon hagogohon. 

8 Bere nasiam ma bani Jahowa hamuliaon ni 
goran-Ni, boan nasiam ma galangan, masuk 
ma nasiam bani alaman-Ni! 

3 Manrogop ma nasiam i lobei ni Jahowa 
marpakeian na ma pansing, hitir-hitir ma i 
lobei-Ni, ale ganup tanoh on! 

10 Hatahon ma i tongah ni bangsa parbegu, 
“Jahowa do Raja, Ia do na pajonamkon 
dunia on, seng anjai dugur; uhumon-Ni do 
sagala bangsa ibagas hapintoron.” 

11 Marmalas ni uhur ma langit anjaha marolob- 
olob ma tanoh on, marhasak ma laut pakon 
pangisini. 

12 Marmalas ni uhur ma ladang ampa ganup 
na ijai, age sagala hayu na i harangan 
marolob-olob ma, 

13j lobei ni Jahowa, ai tongon roh ma la 
manguhum tanoh on. Uhumon-Ni ma dunia 
on ibagas hapintoron ampa bangsa-bangsa 
ibagas hasintongan-Ni. 


Raja na Marjumbalang do Jahowa 


97 1 Jahowa do Raja. Marsurak-surak ma tanoh 
on, marmalas ni uhur ma sagala pulou! 

2 Hombun ampa na golap marimpot-impot do 
manginggoti-Si, hapintoron pakon uhum do 
onjolan ni hotak-Ni. 

3 Mardalan do apuy i lobei-Ni, laho mamboiskon 
imbang-Ni inggot. 

4 Hilap-Ni do manondangi dunia on, ididah tanoh 
ma ai gabe dugur. 

5 Dolog-dolog malala songon lilin i lobei ni 
Jahowa, i lobei ni Tuhan ni sab tanoh on. 

6 Langit mangambilankon hapintoron-Ni, anjaha 
sagala bangsa mangidah hamuliaon-Ni. 

7 Maila do sagala sisombah gana-gana, halak 
na marmogah-mogah bani sisombahonni, 
ningon marsombah Bani do sagala 
naibata-naibata. 

8 Mambogei ai marmalas ni uhur ma 
Sion, marolob-olob boru Juda, halani 
panguhum-Mu, ale Jahowa. 

9 Ai Ham do, ale Jahowa, Sitimbulan i atas ni sab 
tanoh on. Gijang tumang do Ham i atas ni 
sagala naibata. 

10 jhaholongi Jahowa do na mangkagigihon na 
masambor. la do na manramotkon tonduy 
ni na hinaholongan-Ni, anjaha ipaluah do 
sidea humbani tangan ni parjahat. 

11 Marsinalsal do na lihar bani halak parpintor, 
anjaha malas ni uhur bani sibujur uhur. 

12 Marmalas ni uhur na nasiam, ale parpintor, 
ibagas Jahowa, anjaha puji nasiam ma 
goran-Ni na pansing in. 


Ojur-ojur Mangolobkon Jahowa, Sipaluah in 


1 Sada Psalm. Dodingkon nasiam ma sada 

98 doding na bayu bani Jahowa, ai la do 
sibahen halongangan, tangan siamun-Ni do 
na mangurupi-Si, sonai age botohon-Ni na 
pansing in. 

2 Domma ipabotohkon Jahowa hatuahon-Ni, 

i lobei ni bangsa-bangsa ipatalar do 
hapintoron-Ni. 

3 [dingat do idop ni uhur-Ni ampa hasintongan-Ni 
bani ginompar ni Israel. Ganup ujung ni 
tanoh on mangidah haluahon na humbani 
Naibatanta. 

4 Olobkon ma Jahowa, ale sab tanoh on, 
marmogah-mogah ma, marsurak anjaha 
mandoding ma nasiam! 

3 Puji ma Jahowa marhasoman husapi, 
marhasoman husapi ampa doding na 
gomos, 

6 marhasoman tarompit pakon sora ni tanduk, 
marsurak ma i lobei ni Raja Jahowa. 

7 Mardorom ma laut pakon sagala isini, sonai 
dunia on ampa na mangiankonsi. 

8 Martopap-topap ma bah mardalan, 
marolob-olob ma rap-rap sagala dolog, 

3 lobei ni Jahowa, ai roh do la laho manguhum 
tanoh on. Uhumon-Ni ma dunia on marhitei 
hapintoron ampa sagala bangsa marhitei 
hasintongan. 


Jahowa, Raja Na Pansing anjaha Na Pintor 


99 1 Jahowa do Raja, hitir ma sagala bangsa: 
marhotak do la bani herubim, dugur ma 
tanoh on. 

2 Banggal do Jahowa i Sion, anjaha timbul do Ia i 
atas ni sagala bangsa. 

3 Ipuji sidea ma goran-Mu na timbul anjaha 
matunggung in! Pansing do lal 

4 Ham Raja siparkuasa, sihaholongi uhum, Ham 
do patotapkon uhum, Ham do na pamasa 
hapintoron pakon uhum bani Jakob. 

> Pagijang nasiam ma Jahowa Naibatanta in, 
manrogop ma nasiam bani sidogeian ni 
nahei-Ni! Pansing do la. 

6 Si Musa pakon si Aron, na i tongah-tongah ni 
malim-Ni, ampa si Samuel na i tongah- 
tongah ni na mandilo goran-Ni, dilo-dilo do 
sidea bani Jahowa, jadi ibalosi do sidea. 

7 Humbagas hombun na jongjong do la marsahap 
bani sidea: idalankon sidea do hasaksian-Ni, 
ampa titah na binerehon-Ni bani sidea. 

3 Ham Jahowa Naibatanami, ibalosi Ham do 
sidea, Naibata parontou ni uhur do Ham 
bani sidea, age pe Siparlulu Ham bani salah 
ni sidea. 

3 Pagijang nasiam ma Jahowa Naibatanta, 
manrogop ma nasiam bani dolog-Ni na 
pansing in! Tongon, pansing do Jahowa 
Naibatanta. 

Ojur-ojur Mamuji Jahowa, Paridop Uhur in 


1 Psalm bani galangan hatarimakasihon. 
100 Puji ma Jahowa, ale sab tanoh on! 

2 Balosi nasiam ma Tuhan in ibagas malas ni uhur, 
roh ma nasiam hu lobei-Ni marhasoman 
olob-olob. 

3 Botoh nasiam ma, Jahowa, la do Naibata. la 
do na manompa hita, Ia do simada hita, 
bangsa-Ni anjaha biribiri na pinarmahan-Ni. 

4 Masuki nasiam ma horbangan-Ni marhitei 
hatarimakasihon, sonai alaman-Ni marhitei 
puji-pujian. Martarima kasih ma nasiam 
Bani, puji nasiam ma goran-Ni! 

3 Ai pardear layak do Jahowa, ronsi sadokah 
ni dokahni do idop ni uhur-Ni, anjaha 
marsundut-sundut do hasintongan-Ni. 


Panrajaion ni Raja na Pintor 


101 1 Humbani si Daud. Sada Psalm. Sihol do 

dodingkononku pasal habujuron ampa 
uhum: Bamu, ale Jahowa, sihol do ahu 
mamuji-muji. 


2 Sihol paruhurhononku do parlahou 
na sintong. Antigan do Ham roh marayak 
ahu? Sihol do marparlahou na sintong ahu i 
tongah ni jabungku. 

3 Seng ra ahu mannahkon na masambor i lobei 
ni matangku: magigi do ahu bani horja 
panlanggaron, seng dais sisonai bangku. 

4Daoh do humbangku uhur hagedukon, na 
masambor seng hutanda. 

5 Halak na marhata tundal bani hasomanni, 
hupasip do, halak parmata na epes ampa 
sigijang uhur, seng huharosuhkon. 

6 Sai mangkawah do matangku dompak sibujur 
uhur ni nagori in, ase marianan sidea rapkon 
ahu: halak na mardalan bani hadaulaton, ai 
do siparugas bangku. 

7 Seng bulih marianan i rumahku sihorjahon 
panipuon, halak sihatahon ladung, seng boi 
jongjong i lobei ni panonggorhu. 

8 Siap sogod do husiapkon parjahat na i nagori 
in, laho mamboiskon hun huta ni Jahowa 
sagala sihorjahon hajahaton. 


Tonggo Mangkopkop Sion 


102 1 Tonggo ni sada halak na madoyuk 
ibagas hagelokkonni, anjaha iuseihon 


tangisni ai i lobei ni Jahowa. (102-2) Ham 
Jahowa, tangihon ham ma tonggongku, sai 
das ma Bamu dilo-dilongku. 

2 (102-3) Ulang lingodkon Ham bohi-Mu 
humbangku sanggah hasosakanku. Paeleng 

Ham ma pinggol-Mu hu bangku, sanggah 
hudilo Ham, balosi Ham ma ahu podas. 

3 (102-4) Ai magou do ari-ari ni goluhku songon 
timus, anjaha gara do holi-holingku songon 
parapuyan. 

4 (102-5) Mosog do pusu-pusungku anjaha 
melus songon poyon-poyon, gabe lupa ahu 
mangan sipanganonku. 

3 (102-6) Halani gogoh ni pangorongku, longkot 
do holi-holingku bani hulingkulingku. 

6 (102-7) Songon onggang na i halimisan ahu, 
songon langkupa i tongah-tongah ni na 
mareong. 

7 (102-8) Seng ra tarpodom ahu, songon 
manuk-manuk na punjung bani tayub do 
ahu. 

8 (102-9) Manipat ari do ahu irisai munsuhku, 
halak na manggila dompak ahu, mamapai 
marhitei goranku. 

9 (102-10) Hupangan do abuan songon 
ruti, anjaha husaorhon do iluhku bani 
siinumonku. 

10 (102-11) halani ringis-Mu pakon gila-Mu: 
iangkat Ham do ahu, dob ai iambalhon Ham. 

11 (102-12) Songon halinoh na manabad do 
goluhku, anjaha melus do ahu songon 
poyon-poyon. 

12 (102-13) Tapi anggo Ham Jahowa, sadokah ni 
dokahni do marparatas, anjaha goran-Mu 
tardingat do marsundut-sundut. 

13 (102-14) Jongjongkon Ham ma, maidop ma 
uhur-Mu bani Sion, ai domma jumpah 
panorangni mangkaholongisi, tongon, 
domma das panorang na binuhul hinan. 

14 (102-15) Ai holong do uhur ni juakjuak-Mu 
bani batuni, anjaha pusok uhurni mangidah 
parreongni. 

15 (102-16) Jadi habiaran ni bangsa parbegu ma 
use goran ni Jahowa, ampa raja-raja na i 
tanoh on hamuliaon-Mu, 

16 (102-17) anggo ipajongjong Jahowa ma 
use Sion, ipataridahkon diri-Ni ibagas 
hamuliaon-Ni: 

17 (102-18) idompakkon diri-Ni bani tonggo ni 
halak na so mardiha-diha, anjaha seng 
mapas uhur-Ni bani elek-elek ni sidea. 

18 (102-19) Suratkon ma ai bani sundut na roh, 
anjaha bangsa na sihol jadi ope, pujion ni 
ma Jahowa, 

19 (102-20) halani marpanatap do Ia dompak 
toruh humbani ianan na ma pansing na 
gijang ai, marpanatap Jahowa hun nagori 
atas hutanoh on, 

20 (102-21) laho manangihon hoih-hoih na 
tartutup, laho paluahkon halak na dob 
ondos hu hamatean, 

21 (102-22) ase ibaritahon halak goran ni Jahowa 
i Sion ampa puji-pujian-Ni i Jerusalem, 

22 (102-23) bani na martumpu ijai bangsa-bangsa 
ampa harajaon laho mambalosi Jahowa. 

23 (102-24) la do na mamonggolhon gogohku 
i tongah dalan, anjaha ipapondok do 
ari-aringku. 

24 (102-25) Ningku, “Ham Naibatangku, ulang 
alop Ham ahu bani partongahan ni goluhku, 
Ham pargoluh na marsundut-sundut. 

25 (102-26) Sapari Ham do na pajonamkon tanoh 
on, anjaha jadi-jadian ni tangan-Mu do 
sagala langit. 

26 (102-27) Haganupan ai laho salpu do, tapi 
totap do anggo Ham, laho buruk do ai 
haganup songon hiou, songon sabei-sabei 
igantih Ham sidea, jadi masab ma sidea. 

27 (102-28) Tapi anggo Ham totap do, seng 
marpunsa tahun-Mu. 

28 (102-29) Sai sonang do marianan ginompar ni 
juakjuak-Mu, anjaha totap do i lobei-Mu 
ginompar ni sidea.” 

Puji-pujian bani Jahowa, Paridop Uhur in 


103 1 Humbani si Daud. Puji ma Jahowa, 
ale tonduyhu, anjaha humbani gok ni 
uhurhu mamuji goran-Ni na pansing in! 

2 Puji ma Jahowa, ale tonduyhu, anjaha ulang ma 
halupahon ganup dear layak-Ni! 

3 la do na manasap sagala dousamu, anjaha na 
pamalumkon sagala naboritmu: 

4 na paluahkon goluhmu humbani hamagouan, 
na mansortalihon bam dear layak ampa 
idop ni uhur, 

3 ha pabosurhon sura-suramu marhitei na 
madear, ase mulak bayu haposoonmu 
songon manuk-manuk nanggordaha. 

6 Jahowa, na mambahen hapintoron, anjaha na 
pasintongkon uhum bani halak na hona 
dorun, 

7 Ia do na pabotohkon dalan-Ni bani si Musa, 
hubani anak ni Israel pambahenan-Ni. 

8 Paridop ni uhur anjaha pardear layak do 
Jahowa, nanget manringis anjaha paridop ni 
uhur banggal. 

9 Seng torus la manggila, anjaha seng marah Ia 
ronsi sadokah ni dokahni. 

10 Seng ibahen hu banta romban hubani 
dousanta, anjaha seng ibalaskon banta 
romban hubani hajahatonta. 

11 Tapi songon gijang ni langit hun tanoh on, 
sonai do banggal ni idop ni uhur-Ni bani 
sagala na mangkabiari-Si. 

12 Songon daoh ni hapoltakan humbani 
hasundutan, sonai do ipadaoh 
panlanggaronta hun banta. 

13 Songon idop ni uhur ni bapa bani niombahni, 
sonai do idop ni uhur ni Jahowa bani sagala 
na mangkabiari-Si. 

14 Ai ibotoh do sonaha tompanta, idingat do, 
orbuk do anggo hita. 

15 la jolma in, songon poyon-poyon do, marbunga 
do ia songon bunga na i talun; 

16 montas honsi logou seng dong be ia, anjaha 
seng natandai be iananni. 

17 Tapi anggo idop ni uhur ni Jahowa totap do 
ronsi sadokah ni dokahni bani sagala na 
mangkabiari-Si, anjaha hasintongan-Ni 
marnini marnono, 

18 bani na manramotkon padan binahen-Ni, 
pakon na mardingat parentah-Ni laho 
mandalankon ai. 

19 Domma ipajonam Jahowa paratas-Ni i surga, 
anjaha panggomgomion-Ni manrajai 
haganup. 

20 Puji ma Jahowa, nasiam sagala malekat-Ni, 
nasiam, sagala puanglima na margogoh, 
sipasaud hata-Ni! 


Psalmen 103-104 2183 


21 Puji ma Jahowa, nasiam sagala bala-Ni, nasiam 
sagala siparugas Bani, sipasaud harosuh ni 
uhur-Ni! 

22 Puji ma Jahowa, ale jadi-jadian-Ni, bani ganup 
ianan ni harajaon-Ni! Puji ma Jahowa, ale 
tonduyhu! 


Puji-pujian Mardingat Panompaon 
ampa Pambahenan ni Jahowa 


104 1 Puji ma Jahowa, ale tonduyhu! Ham 
Jahowa Naibatangku, banggal tumang 


do Ham, hasangapon pakon hamuliaon do 
pakeian Bamu. 

2 Haliharon do isabingkon Ham Bamu songon 
salimut, ipaherbang Ham do langit songon 
tenda. 

3 Ibahen Ham do loteng-Mu i babou ni bah, 
hombun do ibahen Ham gareta-Mu, anjaha 
mardalan-dalan do Ham i atas ni habong ni 
logou. 

4 Ibahen Ham do logou gabe suruhan-Mu, apuy 
na marjilam-jilam gabe siparugas-Mu. 

5 Domma ipajonam Ham tanoh on bani palasni, 
seng anjai dugur be sadokah nidokahni. 

6 Bah bagas na hampar do manrungkubsi, tinob 
do sagala dolog ibahen bah. 

7 Maporus do ai ibahen pangasupi-Mu, tarolos 
do sidea lintun ibahen sora ni longgur-Mu, 

8 gabe timbul ma dolog, matornoh lombang bani 
ianan na dob tinotapkon-Mu bani sidea. 

9 Domma itotapkon Ham parbolatan bani bah na 
so malo lopusanni, seng anjai rungkubonni 
be tanoh. 

10 Ham do na patubuh bah tubuh i lombang- 
lombang, na mambahen mabaor bahni i 
holangkolang ni dolog-dolog, 

11 ha mambere minum sagala binatang na i talun, 
anjaha halode jalang sombuh horahni ijai; 

12 marasari do i topi ni manuk-manuk na i 
awang-awang, na patangarhon dodingni 
hun ranting-ranting. 

13 Ham do na painum dolog humbani loteng-Mu, 
anjaha bosur do tanoh on marhitei 
hombun-Mu. 

14 Ham do patubuhkon poyon-poyon bani 
pinahan, ampa suan-suanan sihorjahonon ni 
jolma, mambahen mandarat ruti humbagas 
tanoh, 

15 ampa anggur laho pamalas uhur ni jolma, 
pakon minak na mambahen marminak bohi 
pakon ruti na pagogohkon uhur ni jolma. 

16 Bosur do ganup hayu ni Jahowa, hayu ares na i 
Libanon, na sinuan-Ni ai: 

17 ijai do marasari manuk-manuk, tanda ulog 
marjabu bani tusam. 

18 Dolog na gijang do ianan bani bedar, anjaha 
dolog batu haporusan bani sorigala. 

19 Ham do mambahen bulan laho manotapkon 
panorang, mata ni ari ibotoh do ianan 
hasundutanni. 

20 la dongkon Ham do na golap jadi tubuh ma 
borngin, ai ma panorang mandarat sagala 
binatang harangan. 

21 Singa ajar-ajar maraum mangindahi sisorohon, 
ipangindo sipanganonni humbani Naibata. 

22 Anggo poltak ma mata ni ari, mulak bei ma 
sidea, manggompang ibagas liangni. 

23 Kaluar majolma manohu horjani, mandalankon 
lahoanni ronsi bod ari. 

24 Buei tumang do jadi-jadian-Mu, Ham 
Jahowa, haganupan in ipauli Ham marhitei 
hapentaran, gok do tanoh on bani na 
tinompa-Mu. 

25 Tonggor ma, laut na ampar bolag tumang, 
ijai do gumayom, seng habilangan, 
binatang-binatang na etek age na banggal. 

26 jai do manjuluri binatang laut na majombut, 
sonai age Leviatan na jinadihon-Mu, 
marguro-guro do ijai. 

27 Haganup, Bamu do marpangarapan, ase ibere 
Ham sipanganonni bei bani panorangni. 

28 Anggo ibere Ham bani sidea, boi ma sidea 
patumpuhon, anggo ibuha Ham tangan-Mu, 
bosur ma sidea bani na madear. 

29 Anggo iponopkon Ham bohi-Mu, tarsonggot 
ma sidea, anggo ibuat Ham hosahni, matei 
ma sidea, mulak bani orbukni hinan. 

30 Anggo itongos Ham Tonduy-Mu, tartompa ma 
sidea, anjaha bayu ma rupa ni tanoh on 
ibahen Ham. 

31Ronsi sadokah ni dokahni do hamuliaon ni 
Jahowa, malas do uhur ni Jahowa mangidah 
jadi-jadian-Ni. 

32 Mangkawah Ia bani tanoh on gabe dugur ma, 
ijamah dolog gabe martimus ma. 

33 Sai dodingkononku do Jahowa sadokah 
goluhku, sai dodingkononku do Naibatangku 
sadokah dong ahu. 

34 Sai marosuh ma Ia bani dodingku, marmalas ni 
uhur do anggo ahu ibagas Jahowa. 

35 Sai bois ma sagala pardousa hun tanoh on, 
anjaha ulang be dong halak parjahat. Puji 
ma, Jahowa ale tonduyhu! Haleluya! 


Puji-pujian halani Panogu-noguon 
ni Jahowa bani Bangsa-Ni 


105 1 Puji nasiam ma Jahowa, dilo ma 
goran-Ni, pabotohkon nasiam ma 

pambahenan-Ni i tongah-tongah ni 
bangsa-bangsa! 

2 Dodingkon nasiam ma la, dodingkon ma 
puji-pujian Bani, sahapkon nasiam ma 
ganup horja halongangan-Ni in. 

3 Marmogah-mogah ma nasiam ibagas goran-Ni 
na pansing in: marmalas ni uhur ma sagala 
sipindahi Jahowa. 

4 Pindahi nasiam ma Jahowa pakon hagogohon- 
Ni, pindahi nasiam ma tongtong bohi-Ni. 

> Paingat-ingat nasiam ma sagala halongangan na 
binahen-Ni, tanda halongangan-Ni pakon 
uhum niluarhon ni pamangan-Ni, 

6 nasiam, ale ginompar ni si Abraham, juakjuak-Ni 
in, nasiam, ale anak ni si Jakob, na pinilih-Ni 
in! 

7 la Jahowa, la do Naibatanta, sab do bani dunia 
on uhum-Ni. 

8 Idingat do tongtong padan na binahen-Ni, 
hata na niluarhon-Ni hubani marribu-ribu 
sundut, 

3 ai ma padan binahen-Ni bani si Abraham ampa 
bulawan-Ni bani si Isak. 

10 Ipajongjong do ai bani si Jakob gabe aturan, 
bani Israel gabe padan sadokah ni dokahni: 

11 nini, “Hu bam do berehonon-Ku tanoh Kanaan: 
gabe tean-teanan tanoh parbagiananmu.” 

12 Sanggah seng sadiha ope bilangan ni sidea, 
otik hansa anjaha panginsolat ijai; 

13 marbungkas-bungkas humbani bangsa hu 
bangsa, humbani sada harajaon hu harajaon 
na legan, 

14 seng ibere age sahalak mangarsik sidea, ipapai 
do tene raja-raja marhalanihon ni sidea: 

15 Nini, “Ulang kahua hanima halak na niminakan- 
Ku, ulang bahen hanima na jahat bani 
nabing-Ku.” 

16 Sanggah na ipamasa lohei bani tanoh in, 
anjaha na binolahkon-Ni sagala parbohalan 
ni sipanganon. 

17 suruh ma sada halak parlobei ni sidea, ai ma si 
Josep na tarjual songon jabolon. 

18 Naheini igari bosi janah borgokni irantai bosi 

19 paima das nidok ni hata-Ni, gabe saud hata ni 
Jahowa. 

20 [suruh raja ma na paluahkonsi, sirajai 
bangsa-bangsa mangkatahon paluahon ia: 

21 'pabangkit ma ia gabe tuan i rumahni, ampa 
panggomgom bani sagala artani, 

22 laho mangajari gamot-gamotni mangihutkon 
rosuhni, ampa mamodahkon hauhuron bani 
pangintuai-pangintuai. 

23 Dob ai roh ma Israel hu Masir, manginsolat ma 
si Jakob i tanoh ni si Ham. 

24 Ibahen ma bangsa-Ni ai manggargar tumang, 
gogohan humbani imbangni. 

25 Ipagoling ma uhur ni sidea laho mandomdomi 
bangsa-Ni, mambahen akal-akal bani 
juakjuak-Ni. 

26 Dob ai isuruh ma si Musa, juakjuak-Ni ai, pakon 
si Aron, na pinilih-Ni ai. 

27 [pamasa sidea ma partanda ni Jahowa i tanoh 
Masir ampa halongangan i tanoh ni si Ham. 

28 [paroh ma na golap gabe lotir ma, tapi seng 
iparuhurhon sidea hata-Ni. 

29 Ipaubah do bah ni sidea gabe daroh, gabe 
matei ma sagala dengke ni sidea. 

30 Gumayom ma tiktikan i tanoh ni sidea, pala das 
hu kamar ni raja-raja ni sidea. 

31 Marsahap ma la, jadi marrohan ma siranggang, 
rongit bani sab nagori ni sidea. 

32 |tongos do bani sidea udan sira-sira, gok jirlam 
ni apuy do tanoh ni sidea. 

33 Iparseda ma pohon anggur pakon hayu ara 
ni sidea, marponggolan do hayu bani sab 
nagori ni sidea. 

34 Marsahap ma la, marrohan ma balang ampa 
tamponok na so habilangan, 

35 jadi ipampangani ma sagala suan-suanan i 
tanoh ni sidea, iboiskon ma gogoh ni juma 
ni sidea. 


Psalmen 105-106 2190 


36 Ibogbog ma sagala bunga-tubuh i nagori 
ni sidea, pamungkah ni gogoh ni sidea 
ganupan. 

37 Dob ai iboan ma sidea mandarat marnah omas 
pakon pirak, seng dong humbani marga ni 
sidea na targompang. 

38 Malas ma uhur ni Masir dob haluar sidea, ai 
sogop do bani sidea biar mangidah Israel. 

39 Ipaherbang ma hombun manrongkob bani 
sidea, sonai apuy laho paliharhon borngin. 

40 Mangindo sidea, gabe iparoh ma leto, anjaha 
ipabosur ma sidea mangan ruti na hun 
nagori atas. 

41 buha ma dolog batu, jadi marbaoran ma bah, 
mardalan i halimisan songon binanga, 

42 halani idingat do hata-Ni na pansing in, ai ma 
na hubani si Abraham, juakjuak-Ni in. 

43 Ipadarat do bangsa-Ni ai ibagas malas ni uhur, 
na pinilih-Ni ai marhasoman olob-olob. 

44 Ibere ma bani sidea tanoh ni sipajuh begu-begu 

45 ase iramotkon sidea aturan-Ni, anjaha 
iparlahouhon titah-Ni. Haleluya! 


Totap ni Idop ni Uhur ni Naibata 
hansi pe sai Mangosei Israel 


106 1 Haleluya! Puji ma Jahowa, ai pardear 
layak do la, anjaha ronsi sadokah ni 


dokahni do idop ni uhur-Ni. 

2 Ise do na boi mambaritahon sagala 
pambahenan ni Jahowa, anjaha pabogeihon 
puji-pujian-Ni? 

3 Martuah ma halak na manramotkon uhum, na 
mandalankon hapintoron tongtong. 

4 Ingat Ham ma ahu, ale Jahowa, domu hubani 
pangkaholongi-Mu bani bangsa-Mu, tohu 
Ham ma ahu rap pakon haluahon na hun 
Bamu, 

3 ase hupaidah-idah hadearon ni na pinilih-Mu, 
ase marolob-olob ibagas olob-olob ni 
bangsa-Mu, anjaha mamuji-muji rap pakon 
pusaka-Mu. 

6 Domma mardousa hanami songon 
ompungnami, domma marsalah anjaha 
domma manjahati hanami. 

7 Ompungnami i Masir seng iartihon halongangan 
na binahen-Mu, seng idingat sidea buei 
ni hinalayak-Mu, tapi manlawan do sidea 
dompak Sitimbulan in i lambung ni laut 
arung-arung. 

8 Tapi ipaluah do sidea halani goran-Ni, laho 
pabotohkon hagogohon-Ni. 

9 Iporjat do laut arung-arung, gabe horah ma, 
ipadalan ma sidea humbani luhung ni bah 
songon na bani halimisan. 

10 |paluah do sidea humbani tangan ni halak 
pardomdom, anjaha itobus sidea humbani 
tangan ni munsuh. 

11 |rungkub bah do imbang ni sidea, sahalak pe 
lang na tading. 

12 Jadi porsaya ma sidea bani hata-Ni, anjaha 
idodingkon puji-pujian Bani. 

13 Tapi podas-podas do sidea lupa bani 
pambehanan-Ni, seng ra sidea marguru bani 
rosuh-Ni. 

14 Isuhun-suhuni sidea do hisap-hisapni i 
halimisan, anjaha ilajou do Naibata i tanoh 
dorging. 

15 Ibere do bani sidea na hinarosuhkon ni sidea, 
tapi ibahen do sobalan tonduy ni sidea. 

16 Simburu do sidea bani si Musa i 
parlampolampoan ai, sonai homa 
bani si Aron na pinapansing bani Jahowa, 

17 Jadi ipangangang tanoh ma babahni 
mamondut si Datan, anjaha irungkub 
humpulan ni si Abiram. 

18 Apuy pe gara ma bani hulanan ni sidea, anjaha 
jirlam ni ai mangankon parjahat ai. 

19 pauli sidea do sada anak ni lombu i Horeb 
anjaha isombah sidea ma gana-gana na 
tinuang ai. 

20 'gantihkon sidea do hasangapon ni Naibata, 
bani gana-gana ni lombu sipangan 
poyon-poyon. 

21 Lupa do sidea bani Naibata na paluahkon 
sidea, na mambahen habanggalon i tanoh 
Masir, 

22 halongangan na i tanoh ni si Ham ai ampa 
pambahenan na majangin i lambung ni laut 
arung-arung. 

23 Jadi ihatahon Jahowa ma boiskonon sidea, 
ambit ulang si Musa, pinilih-Ni ai, jongjong 
mangapiti sidea, pahombun ringis-Ni, ase 
ulang iboiskon sidea. 

24 Itulak uhur ni sidea do tanoh harosuh ai, seng 
porsaya sidea bani hata-Ni. 

25 Marmungut-mungut do sidea ibagas 
lampolampo ni sidea, seng itangihon sidea 
sora ni Jahowa. 

26 Jadi ipatoltol ma tangan-Ni dompak sidea, laho 
manraseihon sidea i halimisan. 

27 laho mangamburhon ginompar ni sidea, i 
tongah-tongah ni sipajuh begu-begu, anjaha 
mangerap sidea bani nagori-nagori. 

28 Ipadohor sidea do dirini bani Baal-Pear, anjaha 
ipangan sidea do galangan bani na matei. 

29 Ipuhoi sidea do ringis ni Jahowa marhitei 
pambahenanni, jadi sogop ma sampar i 
tongah-tongah ni sidea. 

30 Jadi jongjong ma si Pinehas, idalankon ma 
uhum, gabe sonto ma sampar ai, 

31 anjaha ihira ma ai gabe hapintoronni, 
marsundut-sundut ronsi sadokah ni 
dokahni. 

32 Dob ai ipuhoi sidea do ringis-Ni bani Bah 
Meriba, gabe mangonai hasedaon bani si 
Musa halani sidea: 

33 aj sai igitiki sidea do uhurni, gabe tarlopus 
bibirni marsahap. 

34 Seng iboiskon sidea sagala bangsa, songon na 
dob hinatahon ni Jahowa hubani sidea. 

35 tapi ipasaor-saor sidea do dirini bani 
sipajuh begu-begu, anjaha iguruhon do 
pambahenan ni sidea. 

36 Ibalosi sidea do sisombahon ni sidea, ai ma 
gabe siding bani sidea. 

37 Igalangkon sidea do anak ni sidea pakon boru 
ni sidea, bani setan-setan. 

38 |duruskon sidea do daroh na so marpipot, 
ai ma daroh ni anak pakon boru ni sidea, 
ginalangkon ni sidea bani sisombahon 
ni halak Kanaan, gabe mabutak tanoh in 
ibahen sapata ni daroh. 

39 Ipabutak sidea do dirini marhitei parlahouni, 
gabe marbangkis sidea marhitei horjani. 

40 Jadi gara ma ringis ni Jahowa dompak 
bangsa-Ni, gabe magigi la bani pusaka-Ni. 

41 Jondoskon ma sidea hu tangan ni sipajuh 
begu-begu, gabe halak na mandomdomi 
sidea ma manggomgomi sidea. 

42 lodoh-odoh munsuh ni sidea ma sidea, gabe 
tunduk ma sidea hu toruh ni tanganni. 

43 Gati tumang do ipaluah sidea, tapi sai ilawan 
sidea do rosuh-Ni, gabe mogap halani 
hajahatonni. 

44 Tapi itatap Jahowa do hasosakan ni sidea, 
sanggah na itangar doruh-doruh ni sidea. 

45 Idingat ma padan-Ni na bani sidea, anjaha 
isolsoli uhur-Ni domu hubani banggal ni 
idop ni uhur-Ni. 

46 Jadi dapotan idop ni uhur ma sidea ibahen, 
humbani halak na manaban sidea. 

47 Paluah Ham ma hanami, ale Jahowa, 
Naibatanami, pahumpul Ham ma hanami 
humbani sipajuh begu-begu, ase martarima 
kasih hanami bani goran-Mu na pansing in, 
anjaha marmegah-megah hanami mamuji 
Ham. 

48 Na puji ma Jahowa, Naibata ni Israel, humbani 
sadokah ni dokahni ronsi sadokah ni 
dokahni, anjaha haganup ma bangsa 
mangkatahon, “Amen! Haleluya!” 


Psalmen 107 2196 


Doding Puji-pujian ni Halak na Pinaluah ni Jahowa 


107 1 Puji ma Jahowa, ai pardear layak do la: 
tongon ronsi sadokah ni dokahni do idop 


ni uhur-Ni. 

2 Sonai ma sihatahononkon ni halak na pinaluah 
ni Jahowa, na pinaluah-Ni humbani 
odoh-odoh ni hasosakan, 

3 ha pinahumpul-Ni humbani sagala nagori, hun 
hapoltakan pakon hun hasundutan, hun 
utara pakon hun dangsina. 

4 Sidea na mawat-awat i halimisan, bani ianan 
na lungun, na seng dapotan dalan hu huta 
siiankonon, 

3 na horahan loheian, pala madotei uhurni 
ibagas, 

6 tapi na dilo-dilo bani Jahowa ibagas 
hasosakanni, gabe ipaluah sidea humbani 
harusakan ni sidea, 

7 ibobahon sidea bani dalan na pintor, ase das 
sidea bani huta siianonkon. 

8 Ningon pujion ni sidea do Jahowa, halani idop 
ni uhur-Ni ampa halongangan na binahen-Ni 
bani anak ni jolma, 

9 halani ipasombuh do tonduy na horahan, 
anjaha ipabosur tonduy na loheian bani na 
madear. 

10 Sidea na hundul bani na golap ampa na 
golap marimpot-impot, na hona gari bani 
hamarsikon ampa bosi, 

11 halani ilanggar sidea hata ni Naibata, anjaha 
mapas bani podah ni Sitimbulan in, 

12 sabe ipatoruh uhur ni sidea marhitei halojaon, 
mangkatargompang sidea seng dong na 
mangurupi, 

13 tapi na dilo-dilo bani Jahowa ibagas 
hasosakanni, gabe ipaluah sidea humbani 
harusakon ni sidea, 

14 ipadarat sidea humbani na golap marimpot- 
impot, anjaha irotapi gari ni sidea. 

15 Ningon pujion ni sidea do Jahowa, halani idop 
ni uhur-Ni ampa halongangan na binahen-Ni 
bani anak ni jolma, 

16 halani na dob pinarseda-Ni ai horbangan 
tombaga anjaha irosaki oruk-oruk bosi. 

17 Sidea na marsik halani parlahouni na 
masambor, anjaha hona bogbogan halani 
hajahatonni, 

18 ha mangkagigihon sagala sipanganon, pala 
domma das bani horbangan ni hamatean, 

19 tapi na dilo-dilo bani Jahowa ibagas 
hasosakanni, gabe ipaluah sidea humbani 
harusakon ni sidea. 

20 itongos hata-Ni anjaha ipamalun sidea, ipaluah 
sidea humbani tanoman. 


Psalmen 107 2198 


21 Ningon pujion ni sidea do Jahowa, halani idop 
ni uhur-Ni ampa halongangan na binahen-Ni 
bani anak ni jolma, 

22 hingon galangkonon ni sidea do galangan 
puji-pujian, anjaha baritahononni 
pambahenan-Ni ai marhitei olob-olob. 

23 Sidea na markapal i laut, na marboniaga 
mandipari bah bolag, 

24 ha mangidah jadi-jadian ni Jahowa, ampa 
halongangan na binahen-Ni ibagas laut, 

25 marsahap ma la, gabe roh ma logou haba-haba, 
marbanggal gilumbang: 

26 naik sidea songon na hu langit, turun use hu 
toruh, hu na bagas, magou uhurni halani 
hasosakan, 

27 mirdong sidea anjaha rebad-rebad songon 
halak na mabuk, magou haganup 
hapandeian ni sidea, 

28 tapi na dilo-dilo bani Jahowa ibagas 
hasosakanni, gabe ipaluah sidea humbani 
harusakon ni sidea, 

23 'pasoh ma haba-haba ai gabe sonang, minop 
homa pakon gilumbang. 

30 sabe marmalas ni uhur sidea halani na minop 
ai, anjaha iboban sidea das bani labuhan na 
sinintani. 

31 Ningon pujion ni sidea do Jahowa, halani idop 
ni uhur-Ni ampa halongangan na binahen-Ni 
bani anak ni jolma, 

32 hingon patimbulon ni sidea Ia i tongah- 
tongah ni tumpuan ni bangsa in, anjaha 
maningon pujion do la bani harungguan ni 
pangintuai-pangintuai. 

33 la do na paubahkon bah mardalan gabe 
halimisan, pakon tanoh na gokan bah gabe 
tanoh dorging: 

34 tanoh na lambutan gabe tanoh garam, halani 
hajahaton ni halak na marianan ijai. 

35 Ja do na paubahkon halimisan gabe tao, tanoh 
dorging gabe hatubuhan ni bah. 

36 Ibahen do ijai marianan halak na loheian, 
anjaha ijai ma itombei sidea huta siiankonon 
ni sidea. 

37 Isuani sidea ma juma anjaha ipungkah pohon 
anggur, na mambere ganup tahun gogohni. 

38 Ipasu-pasu do sidea manggargar, anjaha 
pinahanni seng hurang ibahen. 

39 Tapi lambin moru ma sidea anjaha roh toruhni, 
halani pandorunon, sitaronon pakon 
hasombuhon. 

40 Ia na parohkon hahirion bani halak na 
sangap-sangap, la do pakahou sidea bani 
halimisan na so dong dalan. 

41 Tapi halak na sombuh ipagijang do humbani 
hadoyukon, anjaha ipabuei do ginompar ni 
sidea marhulan-hulan. 

42 ididah halak parpintor ma ai gabe marmalas 
ni uhur, tapi sagala sihorjahon hajahaton 
itutup bei ma babahni. 

43 Barang ise na pantas maruhur, iparimbagaskon 
ma ai, anjaha iparuhurhon ma pangidopi ni 
Jahowa. 


Doding Puji-pujian ampa Tonggo Elek-elek 
(ay. 2-6: pausih Ps. 57:8-12) 


108 1 Sada doding. Psalm humbani si Daud. 
(108-2) Sirsir do uhurhu, Ham Naibata, 
sihol do ahu mandoding, Sihol do ahu 
mamuji-muji. Puho ma ale tonduyhu, 
2 (108-3) puho ma ale arbap pakon husapi, 
sihol puhoanku do buha siang ari. 

3 (108-4) Sihol pujionku do Ham, ale Jahowa, 

i tongah-tongah ni bangsa-bangsa, sihol 
dodingkononku do Ham i tongah-tongah ni 
marga-marga. 

4 (108-5) Ai gijangan do marimbang langit idop ni 
uhur-Mu, anjaha hasintongan-Mu das do 
ronsi hombun. 

5 (108-6) Patimbul Ham ma diri-Mu mangatasi 
langit, Ham Naibata, anjaha hu sab tanoh 
on hamuliaon-Mu, 

6 (108-7) ase maluah halak na hinaholongan-Mu. 
Paluah Ham ma marhitei tangan siamun-Mu, 
anjaha balosi Ham ma ahu. 

7 (108-8) Domma marsahap Naibata ibagas 
rumah-Ni na ma pansing: Sihol do Ahu 
marsurak-surak, sihol do bagion-Ku Sikem, 
anjaha pamah Sukot sibaron-Ku. 

8 (108-9) Ahu do simada Gilead, Ahu do 
simada Manase; Efraim ai ma tangkuluk 
bani ulung-Ku, anjaha Juda tungkot ni 
harajaon-Ku. 

9 (108-10) Moab ai ma mangkuk parburihan-Ku, 
hu Edom husampakkon sipatung-Ku, 
marsurak hamonangan do Ahu pasal 
Palistim. 

10 (108-11) Ise do nani mambobai ahu hu huta na 
toguh ai? Ise do manaruhkon ahu das hu 
Edom? 

11 (108-12) Ai lang Ham do, ale Naibata, na dob 
manulak hanami, anjaha lang ra Ham luar, 
ale Naibata, mangkasomani hanami? 

12 (108-13) Bere Ham ma pangurupion bennami, 
dompak imbangnami, ai soya-soya do 
pangurupi ni jolma. 

13 (108-14) Marhasoman Naibata tardalankon 
hita do horja habanggalon, anjaha la sandiri 
do manrojati imbangta. 

Tonggo bani Sada Halak na Pinarburu 


109 1 Bani pambobai koor. Humbani si Daud. 
Sada Psalm. Ham Naibata, sipujionku, 
ulang ma sip Ham! 

2 Ai ngangang do dompak ahu babah ni parjahat 
pakon panipu, marsahap do sidea dompak 
ahu marhasoman dilah siparladung. 

3 Marhitei hata domdom iinggoti sidea ahu, 
anjaha iporangi sidea do ahu seng marhala. 

4 Balos ni holong ni uhurhu iaduhon sidea do 
ahu, tapi anggo ahu sai martonggo do. 

> Ihonahon sidea do bangku hajahaton balos 
ni na madear, anjaha domdom balos ni 
pangkaholongingku. 

6 Pahehe Ham ma parjahat dompaksi, anjaha 
halak sipanukas jongjong i siamunni. 

7 Bani na iuhumi ia, sai luar ma ia songon 
parjahat, anjaha tonggoni sai gabe dousa 
ma. 

8 Sai roh otikni ma umurni, anjaha halak na legan 
ma mambuat pangkatni. 

9 Sai tading maetek ma niombahni, anjaha 
mabalu ma jolmani. 

10 Sai mambur merap ma niombahni gabe 
sipangindo-indo, daoh sirang humbani 
rumahni na dob pinarreong. 

11 Sai ihabus sipabungahon duit ma sagala na 
dong bani, anjaha halak na legan mangayob 
na hinalojahonni. 

12 Sai ulang ma dong na marholong ni atei bani, 
sai ulang ma dong na maridop ni uhur bani 
niombahni na tading maetek. 

13 Sai ripas ma ginomparni, anjaha sai sasap ma 
goranni bani sundut na mangihut. 

14 Sai taringat ma dousa ni na lobeini bani 
Jahowa, anjaha ulang ma hona sasap dousa 
ni inangni. 

15 Tongtong ma ai i lobei ni panonggor ni Jahowa, 
anjaha masab ma hun tanoh on pardingatan 
pasalsi, 

16 halani lang idingat mambahen idop ni uhur, 
tapi ipardakdak do halak na madoyuk 
pakon na masombuh, sonai age paruhur na 
madotei sihol mambunuh sidea. 

17 Holong do uhurni bani bura-bura, sai 
mangonai ma ai hu bani: seng marosuh ia 
mamasu-masu, sai daoh ma ai hun bani. 

18 Marpakeian bura-bura do ia, sai itorusi ma ia 
songon bah, anjaha songon minak hubagas 
holi-holini: 

19 sai songon sabing na sinabingkon ma ai bani, 
anjaha songon gondit na tongtong longkot 
bani binongeini. 

20 Ai ma namin upah humbani Jahowa hubani 
sagala na manlawan ahu, pakon humbani 
parsahap na masambor dompak ahu. 

21 Tapi anggo Ham, ale Jahowa, Tuhanku, apiti 
Ham ma ahu halani goran-Mu! Paluah Ham 
ma ahu, romban hubani idop ni uhur-Mu. 

22 Ai doyuk anjaha masombuh do ahu, anjaha 
uhurhu maborit do ibagas. 

23 Magou do ahu songon halinoh bani panorangni 
marganjang, anjaha ipirpirhon do ahu 
songon balang. 

24 Reod-reod do towodku halani marpuasa, 
merung do dagingku seng martaboh. 

23 Siapas-apason mando ahu bani sidea, 
mangidah ahu, iupir-upirhon do uluni. 

26 Urupi Ham ma ahu, Ham Jahowa Naibatangku, 
paluah Ham ma ahu romban hubani idop ni 
uhur-Mu, 

27 ase ibotoh sidea tangan-Mu do in, Ham, 
Jahowa, do sibahen in. 

28 Mamurai do sidea, tapi Ham do na mamasu- 
masu. Sai bador ma sidea na manlawan 
ahu, tapi marmalas ni uhur ma anggo 
juakjuak-Mu on. 

29 Sai marpakeian hahirion ma sagala na 
manukas-nukasi ahu, anjaha habadoron ma 
manrungkub sidea songon salimut. 


Psalmen 109-110 2205 


30 Sai sihol do pujionku Jahowa marhitei 
pamanganku, anjaha pujionku ma la i 
tongah-tongah ni halak na mabuei. 

31 Ai la do na jongjong i siamun ni halak na 
masombuh, laho paluahkonsi humbani 
halak na manguhum hosahni. 


Raja Malim na Pinabangkit ni Jahowa 


1 10 1 Humbani si Daud. Sada Psalm. Nini 
Jahowa do hubani tuanku: Hundul ma ho 
husiamun-Kon, paima Hubahen munsuhmu 
gabe sidogeian ni naheimu. 

2 Tungkot kuasamu surdukkonon ni Jahowa 
do hun Sion: Mamarentah ma ham i 
tongah-tongah ni munsuhmu! 

3 Marurup ma bangsamu roh humbani megah ni 
uhurni bani ari parporanganmu, marpakeian 
na ma pansing songon namur hubani 
abingan ni buha siang ari, roh balamu na 
maposo hu bamu. 

4Domma marbija Jahowa anjaha seng anjai 
solsolan-Ni diri-Ni: Malim do ho ronsi 
sadokah ni dokahni domu songon si 
Melkisedek. 

> Tuhan do i siamunmu, irosaki do raja-raja bani 
arini manringis. 

6 Manguhum do la itongah-tongah ni bangsa- 
bangsa, gabe radag ma bangkei: irosaki do 
ulu bani sampalan bolag. 

7 Humbani bah na i topi dalan do la minum, 
marhitei ai gabe dirgak ma uluni. 


Puji-pujian bani Jahowa halani Pambahenan-Ni 


1 1 1 1 Haleluya! Pujionku do Jahowa humbani 
gok ni uhurhu, i lolouan ni halak 
parpintor ampa bani partumpuan. 

2 Banggal do pambahenan ni Jahowa, patut 
sidingaton ni sagala na mangkarosuhkon-Si. 

3 Hamuliaon pakon hasangapon do pambahenan- 
Ni, anjaha hapintoron-Ni totap do ronsi 
sadokah ni dokahni. 

4 Ipajongjong do pardingatan bani halongangan- 
Ni: paridop ni uhur anjaha pardear layak do 
Jahowa. 

3 Ibere do sipanganon bani na mangkabiari-Si, 
idingat do padan na binahen-Ni ronsi 
sadokah ni dokahni. 

6 Hagogohan ni pambahenan-Ni ipatugah do bani 
bangsa-Ni, marhitei na mambere bani sidea 
pusaka ni sipajuh begu-begu. 

7 Hasintongan pakon hapintoron do pambahenan 
ni tangan-Ni, tarhatengerhon do sagala 
titah-Ni: 

8 totap do ai ronsi sadokah ni dokahni, 
sidalankonon ibagas hasintongan ampa 
hapintoron. 

3 Domma itongos haluahon bani bangsa-Ni, 
ipatotap do padan-Ni ronsi sadokah ni 
dokahni, na pansing janah majombut do 
goran-Ni. 

10 Biar mangidah Jahowa do parmulaan ni 
hauhuron, dapotan pangarusion na madear 
do sagala na mandalankonsi: totap do 
barita-Ni ronsi sadokah ni dokahni. 


Hatuahon ni Halak Parpintor 


1 12 1 Haleluya! Martuah ma halak na 
marhabiaran bani Jahowa, na marosuh 
tumang bani titah-Ni. 

2 Markuasa do ginomparni i tanoh on, dapotan 
pasu-pasu do sundut ni halak parpintor. 

3 Hadoharon ampa habayakon do manggoki 
rumahni, anjaha hapintoronni totap do 
ronsi sadokah ni dokahni. 

4 Marsinalsal do na lihar ibagas na golap bani 
halak parpintor, sidear layak, parholong atei 
do halak parpintor. 

5 Martuah do halak paridop ni uhur ampa na 
ra papinjamkon, anjaha na mandalankon 
horjani domu hubani aturan. 

6 Seng anjai dugur ia lalab, gabe sitarsingatan do 
halak parpintor sadokah ni dokahni. 

7 Seng mabiar ia bani barita na masambor, totap 
do uhurni marhatengeran bani Jahowa. 

8 Totap do uhurni, seng mabiar ia, ronsi malum 
uhurni mangidah munsuhni. 

9 Layak do ia marsibere-bere bani halak na 
masombuh, hapintoronni manongtong 
do anjaha tandukni timbul do ibagas 
hamuliaon. 

10 ididah parjahat ma ai, gabe marborit ni uhur: 
patungosngoson do iponni ibahen, hape 
magou, gabe na lang do sura-sura ni halak 
parjahat. 


Puji-pujian bani Jahowa Sihopkop 
Halak na Masombuh 


1 13 1 Haleluya! Puji nasiam ma, ale juakjuak 
ni Jahowa, puji nasiam ma goran ni 


Jahowa! 

2 Na puji ma goran ni Jahowa, humbani sonari 
ronsi sadokah ni dokahni. 

3 Humbani hapoltakan ni mata ni ari das hu 
hasundutan, sai tarpuji ma goran ni Jahowa. 

4 Timbul do Jahowa i atas ni sagala bangsa, i atas 
ni sagala langit do hamuliaon-Ni. 

3 Ise ma doskon Jahowa, Naibatanta, i nagori atas 
atap itanoh on, 

6 ha marparatas i babou, anjaha na manatap- 
natap dompak toruh? 

7 Na pajongjong halak na madorun humbani 
orbuk, anjaha na pagijangkon halak na 
masombuh humbani hubang, 

8 laho pahundulhonsi rap pakon halak na sangap, 
rap pakon halak na sangap ni bangsa-Ni. 

9 Ia do mambahen boratan rumah parinangon na 


lambang, gabe inang sibuei anak, gok malas 
ni uhur. 


Kuasa ni Jahowa Parandang Dalan bani Bangsa-Ni 


1 14 1 Sanggah mandarat Israel hun Masir, 
ginompar ni si Jakob humbani bangsa na 
legan. 

2 ibahen ma Juda gabe ianan-Ni na ma pansing, 
anjaha Israel gabe gomgoman-Ni. 

3 ididah laut ma ai gabe maporus, anjaha Jordan 
surut hu pudi. 

4 Dolog-dolog manlumpat-lumpat songon biribiri 
tunggal, buntu-buntu songon anak ni 
biribiri. 

> Aha do na masa bam, ale laut, ase maporus ho, 
anjaha ho, ale Jordan, ase surut ho hu pudi? 

6 Hanima ale dolog-dolog, ase manlumpat- 
lumpat hanima songon biribiri tunggal, 


anjaha hanima buntu-buntu songon anak ni 
biribiri? 

7 Hitir ma, ale tanoh, i lobei ni Tuhan, i lobei ni 
bohi ni Naibata ni si Jakob, 

8 na paubahkon dolog batu gabe bah mardalan 
ampa batu gingging gabe bah tubuh. 


Naibata do hansa Sipasangapon 


1 15 1 Seng bennami, ale Jahowa, seng 
bennami, tapi bani goran-Mu ma bere 


Ham hasangapon, halani idop ni uhur-Mu, 
halani hasintongan-Mu. 

2 Mase ma hatahonon ni sipajuh begu-begu, “Ija 
do Naibata ni sidea?” 

3 la Naibata i nagori atas do, ipasaud do sagala 
rosuh ni uhur-Ni. 

4 Sisombah-sombahon ni sidea, ai pirak pakon 
omas, na pinauli ni tangan ni jolma. 

5 Dong do babahni, tapi seng boi marsahap: dong 
do matani, tapi seng marpangidah. 

6 Dong do pinggolni, tapi seng marpanangar: 
dong do igungni, tapi seng marpanganggoh. 

7 Dong do tanganni, tapi seng boi manjamah: 
dong do naheini, tapi seng boi mardalan: 
seng luar sora humbani tolonanni. 

8 Sai songon sidea ma halak na paulihonsi, sagala 
halak na martenger ni uhur hujai. 

9 Ale Israel, porsaya ma bani Jahowa! Ia do 
pangurupi bani sidea pakon gantar bani 
sidea. 

10 Ale ginompar ni si Aron, porsaya ma bani 
Jahowa! la do pangurupi bani sidea pakon 
gantar bani sidea. 

11 Nasiam sihabiari Jahowa, porsaya ma bani 
Jahowa! la do pangurupi bani sidea pakon 
gantar bani sidea. 

12 |dingat Jahowa do hita, pasu-pasuon-Ni, 
pasu-pasuon-Ni do ginompar ni Israel, 
pasu-pasuon-Ni do ginompar ni si Aron. 

13 Pasu-pasuon-Ni do na mangkabiari Jahowa, 
dakdanak rap pakon na magodang. 

14 Sai martambah ma nasiam ibahen Jahowa, 
nasiam pakon anak nasiam. 

15 Sai pinasu-pasu ma nasiam humbani Jahowa, 
sitompa langit pakon tanoh on. 

16 Nagori atas Jahowa do simadasi, tapi tanoh on 
ibere do bani jolma manisia. 

17 Sedo na dob matei mamuji Jahowa, sedo halak 
na dob tuad hu nagori toruh. 

18 Tapi hita, hita do na mamuji Jahowa, humbani 
sonari ronsi sadokah ni dokahni. Haleluya! 


Doding Puji-pujian ni Sada Halak na 
Pinaluah humbani Mara ni Hamatean 


1 16 1 Holong do uhur hubani Jahowa, halani 
itangihon do sorangku ampa elek-elekku. 

2 Halani ipaeleng do pinggol-Ni dompak ahu, 
sai padilo-diloonku do la sadokah ahu 
manggoluh. 

3 |liliti rantei ni hamatean do ahu, anjaha biar 
nagori toruh do mandorab ahu; mandagei 
hasunsahan ampa sitaronon do ahu. 

4 Tapi hudilo ma goran ni Jahowa: Ham Jahowa, 
paluah Ham ma tonduyhu! 

> Paridop ni uhur do Jahowa anjaha parpintor, 
parholong do Naibata. 

6 Jahowa do siramotkon halak paruhur sisaluju: 
galek hinan do ahu, tapi ipaluah do ahu. 

7 Mulak ma ho sonang, ale tonduyhu, ai domma 
ibahen Jahowa na madear bam! 

8 Tongon, domma ipaluah Ham ahu humbani 
hamatean, matangku humbani iluh ampa 
naheihu humbani partolsuan. 

9 Boi ma ahu mardalan i lobei ni Jahowa, bani 
tanoh ni halak na manggoluh. 

10 Totap do ahu porsaya, age pe huhatahon, 
“Tarpisat tumang do ahu.” 

11 Bani na tarsosak ahu, ningku do, “Haganup do 
jolma sipangkiran-kirani.” 

12 Naha ma pambalasku bani Jahowa, halani 
haganup pambahenan-Ni bangku? 

13 Panginuman haluahon ma huangkat, anjaha 
goran ni Jahowa ma hudilo. 

14 Bagah-bagahku bani Jahowa, hugalar ma, 
hugalar i lobei ni haganup bangsa-Ni. 

15 Harga do bani panonggor ni Jahowa, hamatean 
ni halak na hinaholongan-Ni. 

16 Tongon, Ham Jahowa, juakjuak-Mu do ahu, 
juakjuak-Mu tene, anak ni jabolon-Mu 
naboru, domma itanggali Ham garingku. 

17 Bamu ma galangkononku galangan puji-pujian, 
anjaha goran ni Jahowa ma padilo-diloonku. 

18 Bagah-bagahku bani Jahowa, hugalari ma, 
hugalari ma i lobei ni haganup bangsa-Ni, 

19j alaman ni rumah ni Jahowa, i tongah- 
tongahmu, ale Jerusalem. Haleluya. 


Talup do Pujion ni Sagala Bangsa Jahowa 


1 17 1 Puji ma Jahowa, nasiam sagala sipajuh 
begu-begu, pasangap ma la, nasiam 
sagala bangsa! 

2 hi banggal do idop ni uhur-Ni banta, anjaha 
hasintongan-Ni ronsi sadokah ni dokahni. 
Haleluya. 


Doding Puji-pujian halani Pangurupion 
ampa Haluahon na humbani Jahowa 


1 18 1 Puji ma Jahowa, ai pardear layak do la, 
tongon ronsi sadokah ni dokahni do idop 


ni uhur-Ni! 

2 Sai ihatahon Israel ma, “Tongon, ronsi sadokah 
ni dokahni do idop ni uhur-Ni.” 

3 Sai ihatahon ginompar ni si Aron ma, “Tongon, 
ronsi sadokah ni dokahni do idop ni 
uhur-Ni.” 

4 Sai ihatahon sihabiari Jahowa ma, “Tongon, 
ronsi sadokah ni dokahni do idop ni 
uhur-Ni.” 

> Humbani hasosakanku do ahu dilo-dilo bani 
Jahowa: itangihon Jahowa do ahu anjaha 
ipalumbang. 

6 Jahowa do mangkasomani ahu, seng mabiar 
ahu Tor aha ma bahenon ni jolma bangku? 

7 Jahowa do hasomanku, Sipangurupi bangku, 
ai do ase boi ahu mangkawah bani na 
mandomdomi ahu. 

8 Dearan do marhaporusan bani Jahowa, ase 
martenger ni uhur bani jolma. 

3 Dearan do marhaporusan bani Jahowa, 
ase martenger ni uhur bani halak na 
sangap-sangap. 

10 Sagala parbegu manginggoti ahu: 
mangunsagahkon goran ni Jahowa, 
siap do sidea hubahen. 

11 linggoti sidea do ahu, tongon iinggoti sidea 
do ahu: mangunsagahkon goran ni Jahowa: 
siap do sidea hubahen. 

12 linggoti sidea do ahu songon huramah: gajag 
do sidea songon apuy bani duri-duri: 
mangunsagahkon goran ni Jahowa siap do 
sidea hubahen. 

13 jjullakkon, ijullakkon sidea do ahu ase 
targompang, tapi Jahowa do na mangurupi 
ahu. 

14 Gogohku pakon dodingku ai ma Jahowa: la do 
na paluahkon ahu. 

15 Sora olob-olob pakon hatuahon do maraloling 
bani lampolampo ni halak parpintor. Siamun 
ni Jahowa do sibahen hamonangan. 

16 Sjamun ni Jahowa do na timbul, siamun ni 
Jahowa do sibahen hamonangan. 

17 Seng anjai matei ahu, tapi manggoluh do, ase 
hubaritahon pambahenan ni Jahowa. 

18 lajar, iajar Jahowa do ahu tongon, tapi seng 
iondoskon bani hamatean. 

19 Ungkab nasiam ma bangku labah ni 
hapintoron, sihol masukanku do ai, sihol do 
pujionku Jahowa, 

20 On do horbangan marayak Jahowa, halak 
parpintor do na masuk hujai. 

21 Hupuji ma Ham halani ibalosi Ham do ahu, 
anjaha Ham do gabe haluahon bangku. 

22 Batu na niambukkon ni tuhang, ai do gabe 
palas parsuhi. 

23 Marhitei Jahowa do masa ai, halongangan do 
ai bani matanta. 

24 Ari on do na jinadihon ni Jahowa. marolob-olob 
anjaha marmalas ni uhur ma hita halani ai. 

25 Ham Jahowa, urupi Ham ma! Ham Jahowa, sai 
manumpak ma Ham! 

26 Pinasu-pasu ma na roh marhitei goran ni 
Jahowa. Ipasu-pasu hanami ma nasiam hun 
rumah ni Jahowa. 

27 Jahowa do Naibata, la do na manondangi hita. 
Atur nasiam ma galangan pesta das hu 
tanduk ni anjapanjap! 

28 Naibatangku do Ham, Ham do sipujionku. Ham 
Naibatangku, Ham do sipatimbulonku. 

29 Puji ma Jahowa, ai pardear layak do la, tongon 
ronsi sadokah ni dokahni do idop ni uhur-Ni. 


Kuasa ni Hata ni Naibata 


Alep - A 


1 Martuah ma halak na daulat 

1 19 marparlahou, na mardalan bani titah ni 
Jahowa. 

2 Martuah ma halak na manramotkon hasaksian- 
Ni, na mangindahi Ia humbani gok ni 
uhurni. 

3 ha so mangkorjahon hajahaton, tapi na 
mardalan bani dalan-Ni. 

4 Domma itonahkon Ham parentah-Mu, ase 
dalankononkon ai pongkut. 

> Sai totap ma namin langkahku, laho 
mandalankon aturan-Mu. 

6 Tongon, seng anjai tarbador ahu, anggo 
hupardimata ganup aturan-Mu. 

7 Sai pujionku do Ham humbani putih ni uhurhu, 
anggo huguruhon titah-Mu na pintor in. 

8 Sai dalankononku do uhum-Mu, sai ulang ma 
tadingkon Ham ahu. 


Bet =B 


9 Marhitei aha do boi borsih langkah ni sada 
garama? Marhitei na iramotkon hata-Mu. 

10 Humbani gok ni uhurhu do Ham hupindahi, 
ulang ma paturut Ham ahu kahou humbani 
parentah-Mu. 

11 bagas uhurhu do husimpan hata-Mu, ase 
ulang mardousa ahu Bamu. 

12 Sai tarpuji ma Ham Jahowa, ajarhon Ham ma 
bangku aturan-Mu! 

13 Marhitei bibirhu do hubaritahon sagala 
titah-Mu, na luar humbani pamangan-Mu. 

14 Marmalas ni uhur do ahu bani dalan ni 
hasaksian-Mu, lobih humbani sagala 
habayakon. 

15 Sai hupingkir-pingkiri do aturan-Mu, anjaha 
pardimatahononku dalan-Mu. 


Psalmen 119 2218 


16 Aturan-Mu do na huhamalaskon, seng lupa 
ahu bani hata-Mu. 


Gimel - G 

17 Bahen Ham ma na madear bani juakjuak-Mu, 
ase manggoluh ahu, anjaha hudalankon 
hata-Mu. 

18 Sai buha Ham ma matangku, ase huidah 
halongangan ni undang-undang-Mu. 

19 Panginsolat do ahu i tanoh on, sai ulang ma 
ponopkon Ham parentah-Mu hu bangku. 

20 Madotei do uhurhu, halani siholan bani 
titah-Mu bani ganup panorang. 

21 |palumba Ham do halak na jungkat, sai 
hona papa do na manimbil humbani 
parentah-Mu. 

22 Buat Ham ma humbangku habadoron pakon 
hahirion, ai hudalankon do hasaksian-Mu. 

23 Age pe hundul na sangap-sangap manriah 
mangimbang ahu, sai uhum-Mu do ipingkiri 
juakjuak-Mu, 

24 Tongon hasaksian-Mu do malas ni uhurhu, 
gabe panuturi bangku. 


Dalet - D 


25 Longkot do tonduyhu bani orbuk pagoluh Ham 
ma ahu romban hubani hata-Mu. 


Psalmen 119 2219 


26 Domma hubaritahon dalanku anjaha itangihon 
do ahu, podahkon Ham ma bangku sagala 
aturan-Mu. 

27 Paruhuri Ham ma ahu pasal pardalan 
ni aturan-Mu, ase hupingkir-pingkiri 
halongangan-halongangan-Mu. 

28 Maseda do uhurhu halani marhoru, pajongjong 
Ham ma ahu romban hubani hata-Mu. 

29 Dalan ladung padaoh Ham humbangku, anjaha 
marhitei titah-Mu idopi Ham ma ahu. 

30 Dalan hasintongan do hupilih, titah-Mu do 
huhasiholi. 

31 |ongkot do ahu bai hasaksian-Mu, Ham 
Jahowa, ulang ma paila Ham ahu. 

32 Dalan ni parentah-Mu do dalanku, ai 
ipalumbang Ham do uhurhu. 


He =H 


33 Patuduh Ham ma bangku, ale Jahowa, pardalan 
ni uhum-Mu, ase hudalankon ai ronsi 
ujungni. 

34 Paruhuri Ham ma ahu ase huramotkon 
undang-undang-Mu, anjaha hudalankon ai 
humbani gok ni uhur. 

35 Sai togu Ham ma ahu bani dalan ni 
parentah-Mu, ai ai do na huharosuhkon. 

36 Sai pasurdung Ham ma uhurhu dompak 
hasaksian-Mu, ulang dompak paruntungan 


Psalmen 119 2220 


37 Palembang Ham ma matangku humbani na 
mangkawahkon na so margagan, sai pagoluh 
Ham ma ahu marhitei hata-Mu. 

38 Patotap Ham ma bani juakjuak-Mu bagah- 
bagah-Mu. ai ma bani halak sihabiari 
Ham. 

39 Sai padaoh Ham ma hahirion na huhabiari, ai 
na madear do titah-Mu. 

40 Tonggor ma, ihasiholi uhurhu do aturan-Mu, sai 
pagoluh Ham ma ahu halani hapintoron-Mu. 


Vau = H 


41 Sai sogop ma bangku idop ni uhur-Mu, ale 
Jahowa, sonai hatuahon-Mu romban hubani 
bagah-bagah-Mu, 

42 ase boi balosanku halak na pahiri ahu, ai tenger 
do uhur hubani hata-Mu. 

43 Ulang ma buat Ham hata hasintongan in 
humbani pamanganku, ai titah-Mu do na 
huarapkon. 

44 Sai ramotkononku do undang-undang-Mu 
tongtong, tongon, ronsi sadokah ni dokahni. 

45 Sai mardalani bani na lumbang ma ahu, ai 
parentah-Mu do na hupindahi. 

46 Sai sahapkononku do hasaksian-Mu i lobei ni 
raja-raja, anjaha seng maila ahu. 

47 Sai marmalas ni uhur do ahu bani parentah-Mu, 
huhaholongi do botul. 


Psalmen 119 2221 


48 Hupaherbang do tanganku bani parentah-Mu 
na huhaholongi, anjaha hupingkir-pingkiri 
do aturan-Mu. 


Sain => 

49 Sai ingat Ham ma hata na bani juakjuak-Mu, na 
binahen-Mu gabe pangarapanku. 

50 On do na pasabou uhurhu ibagas hadoyukonku: 
bagah-bagah-Mu do na pagoluhkon ahu. 

51 Sai japas-apasi halak na jungkat do ahu, 
tapi seng manlembang ahu humbani 
undang-undang-Mu. 

22 |dingat uhurhu do titah-Mu na humbani na 
basaia, ale Jahowa, jadi sabou ma uhurhu. 

53 Parah do gilangku mangidah halak parjahat, 
sitadingkon undang-undang-Mu. 

54 Doding do bangku ganup aturan-Mu, ibagas 
rumah panginsolatanku. 

55 Sai hudingat do borngin goran-Mu, ale Jahowa, 
anjaha hudalankon do undang-undang-Mu. 

56 On do na dob ondos bangku, ai ma 
manramotkon aturan-Mu. 


Chet - Ch 


57 Rupeihu do Ham, ale Jahowa, domma 
hupadankon marimbagaskon hata-Mu. 


Psalmen 119 2222 


58 Humbani gok ni uhurhu do hupindahi bohi-Mu, 
ma idop ma uhur-Mu bangku romban 
hubani bagah-bagah-Mu. 

59 Hupingkir-pingkiri do dalanku, gabe hupaulak 
do langkahku hubani hasaksian-Mu. 

60 Tarolos do ahu anjaha seng hupadokah-dokah, 
laho mandalankon parentah-Mu. 

61 Siding ni halak parjahat manlioti ahu, tapi seng 
lupa ahu bani undang-undang-Mu. 

62 Tongah borngin puho do ahu laho mamuji 
Ham, halani titah-Mu na pintor in. 

63 Hasoman do ahu bani sagala na mangkabiari 
Ham, sonai age bani sagala sidalankon 
aturan-Mu. 

64 |dop ni uhur do manggoki tanoh on, 

Ham Jahowa, ajarhon Ham ma bangku 
aturan-Mu. 

65 Na madear do ibahen Ham bani juakjuak-Mu, 
ale Jahowa, romban hubani hata-Mu. 

66 Hauhuron pakon habotohon ma ajarhon Ham 
bangku, parentah-Mu do na huhatengerhon. 

67 Paima lape marsitaronon ahu kahou do ahu, 
tapi sonari hata-Mu do na huirikkon. 

68 Dear do Ham anjaha sibahen na madear, 
ajarhon Ham ma hu bangku uhum-Mu. 

69 Ipatubuh-tubuh halak na jungkat do ladung 
dompak ahu, tapi hupardiatei do aturan-Mu 
humbani gok ni uhur. 


Psalmen 119 2223 


70 Seng marpangahap uhur ni sidea songon 
taboh-taboh, tapi malas do uhur hubani 
undang-undang-Mu. 

71 Hadearon na bangku na marsitaronon ai ahu, 
ase uhum-Mu huguruhon. 

72 Rahanan do bangku titah ni pamangan-Mu, 
humbani omas atap pirak na marribu-ribu. 


Jod -J 


73 Tangan-Mu do manjadihon pakon na paulihon 
ahu; paruhuri Ham ma ahu ase huguruhon 
parentah-Mu. 

74 Halak na mangkabiari Ham mangidah ahu 
gabe malas ma uhurni, ai hata-Mu do na 
huarapkon. 

75 Hubotoh do, ale Jahowa, pintor do titah-Mu, 
anjaha ibagas hasintongan-Mu do ipatunduk 
Ham ahu. 

76 Sai idop ni uhur-Mu ma na mangapoh ahu, 
romban hubani bagah-bagah-Mu na bani 
juakjuak-Mu. 

77 Sai sogop ma hu bangku holong ni uhur-Mu, 
ase manggoluh ahu, ai titah-Mu do malas ni 
uhurhu. 

78 Sai maila ma halak na jungkat, ai iodoh-odoh 
sidea do ahu seng marhala, tapi anggo ahu 
aturan-Mu do na hupingkir-pingkiri. 


Psalmen 119 2224 


79 Sai mulak ma hu bangku halak na mangkabiari 
Ham, Pakon na mambotoh hasaksian-Mu. 

80 Sai pitah ma uhur hubani uhum-Mu, ase ulang 
tarbador ahu. 


Kat - K 


81 Horahan do tonduyhu bani hatuahon-Mu, 
hata-Mu do na huarapkon. 

82 Kawah do matangku mangkasiholi bagah- 
bagah-Mu, nini, “Antigan pe apohon-Mu 
ahu?” 

83 Tongon, songon gusi hulingkuling na hona 
timus do ahu; tapi seng lupa bani uhum-Mu. 

84 Sadia dokah nari ma ari-ari ni juakjuak-Mu? 
Antigan pe dabuhon-Mu uhum bani na 
marburu ahu? 

85 Ihurak halak na jungkat do godung bangku, 
ai ma halak na so domu bani titah-Mu 
marparlahou. 

86 Sagala parentah-Mu sintong do: ipardakdak 
sidea do ahu seng marhala, urupi Ham ma 
ahu. 

87 Narus-narus ma bois ahu ibahen sidea i nagori 
on, tapi anggo ahu seng hutadingkon 
aturan-Mu. 

88 Domu hubani idop ni uhur-Mu sai pagoluh 
Ham ma ahu, ase huramotkon hasaksian ni 
pamangan-Mu. 


Psalmen 119 2225 


Lamed - L 


89 Ronsi sadokah ni dokahni do, ale Jahowa, 
hata-Mu, totap do in i nagori atas. 

90 Marsundut-sundut do hasintongan-Mu: Ham 
do na pajonam ai i tanoh on, jadi totap ma. 

91 Domu hubani aturan-Mu totap do ai ronsi 
sadari on, ai ganupan ai juakjuak-Mu do. 

92 Ambit lang titah-Mu na pahinsah uhurhu, 
domma magou ahu halani hadoyukonku. 

93 Ronsi sadokah ni dokahni seng lupa ahu bani 
aturan-Mu, ai marhitei ai do ahu ipagoluh 
Ham. 

94 Bamu do ahu, paluah Ham ma ahu, ai 
aturan-Mu do na hupindahi. 

95 Sai igompangi halak parjahat do ahu 
laho mansedahon ahu; tapi anggo ahu 
hasaksian-Mu do huparimbagaskon. 

96 Bani haganup, age naha dearni dong do 
ujungni huidah, tapi anggo titah-Mu seng 
marpunsa. 


Mem = M 


97 Holong tumang do uhur hubani titah-Mu; 
manipat ari do hupingkiri ai. 

98 Pentaran do ahu maruhur humbani munsuhku 
ibahen parentah-Mu, ai tongtong do ai 
mangkasomani ahu: 


Psalmen 119 2226 


99 Pandeian do ahu humbani sagala gurungku, ai 
hasaksian-Mu do hupingkir-pingkiri. 

100 Maruhuran do ahu humbani partua-partua, ai 
aturan-Mu do huparuhurhon. 

101 Humbani sagala dalan na masambor sai 
huambang do naheihu, ase tarbalosi ahu 
hata-Mu. 

102 Seng manlembang ahu humbani titah-Mu, ai 
Ham do na mamodahi ahu. 

103 Tobuni in hata-Mu bani langit-langitku, 
tobunan humbani manisan bani 
pamanganku. 

104 Halani aturan-Mu do mambahen maruhur 
ahu, halani ai magigi do ahu bani sagala 
dalan ladung. 


Nun = N 


105 Hata-Mu do rigapan bani naheihu, anjaha 
panondang bani dalanku. 

106 Domma marbija ahu anjaha pasaudonku do 
ai, sai dalankononku do titah-Mu na pintor 
in. 

107 Marsitaronon tumang do ahu, ale Jahowa, 
pagoluh Ham ma ahu domu hubani 
hata-Mu. 

108 Harosuhkon Ham ma, ale Jahowa, galangan 
na humbani pamanganku; ajarhon Ham ma 
bangku titah-Mu. 


Psalmen 119 2227 


109 Tongtong do ibagas parmaraan tonduyhu, tapi 
seng huhalupahon undang-undang-Mu. 

110 Sai itaon halak parjahat do siding bangku, tapi 
seng manlembang ahu humbani aturan-Mu. 

111 Hasaksian-Mu do hubahen pusakangku 
sadokah ni dokahni, halani malas ni uhurhu 
do ai. 

112 Huungkab do uhurhu laho mangkorjahon 
aturan-Mu, tongtong ronsi sadokah ni 
dokahni. 


Samech - $ 


113 Magigi do uhur hubani halak simolei-olei, tapi 
holong do uhur hubani titah-Mu. 

114 parlingodan ampa gantarhu do Ham, hata-Mu 
do na huarapkon. 

115 Syrut ma humbangku, ale halak parjahat: sihol 
dalankononku do parentah ni Naibatangku. 

116 Tungkoli Ham ma ahu romban hubani 
bagah-bagah-Mu ase manggoluh ahu; 
anjaha ulang ma paila Ham ahu ibagas 
pangarapanku. 

117 Jolom Ham ma ahu, ase maluah ahu, gabe 
aturan-Mu ma tongtong hukawahkon. 

118 Itulak Ham do ganup halak na manirpang 
humbani uhum-Mu, ai ladung do na 
piningkiran ni sidea. 


Psalmen 119 2228 


119 Songon tasik ni bosi do ihira Ham sagala 
parjahat na i tanoh on, halani ai do ase 
huhaholongi hasaksian-Mu. 

120 Manorgi do ambulungku halani biarni 
mangidah Ham, gobir do uhurhu mardingat 
paruhuman-Mu. 


Ain =A 

121 Hudalankon do uhum pakon hapintoron, 
ulang ma ondoskon Ham ahu hubani na 
mangodoh-odoh ahu. 

122 Apiti Ham ma juakjuak-Mu bahen hadearonni; 
ulang ma itokoh-tokoh halak na jungkat ahu. 

123 Siholan do matangku mangkawah dompak 
pangurupion-Mu, ampa dompak 
bagah-bagah-Mu na pintor in. 

124 Bahen Ham ma bani juakjuak-Mu romban 
hubani idop ni uhur-Mu; anjaha aturan-Mu 
ajarhon Ham ma bangku. 

125 Jyakjuak-Mu do ahu, paruhuri Ham ma ahu, 
ase huarusi hasaksian-Mu. 

126 Domma jumpah panorangni bani Jahowa 
mandalankon uhum; domma seda ibahen 
sidea titah-Mu. 

127 Halani ai holong do uhur hubani parentah-Mu, 
lobih humbani omas ampa humbani omas 
pitah. 


Psalmen 119 2229 


128 Halani ai do ase sintong ahu marparlahou 
romban bani ganup aturan-Mu, anjaha 
magigi ahu bani dalan ladung. 


Pe-P 


129 Halongangan do hasaksian-Mu, halani ai do 
ase ijolom tonduyhu ai. 

130 Panangkasion bani hata-Mu do na paliharhon, 
anjaha na mamparuhuri halak na bulus. 

131 Hupangangang do pamanganku, hosah-hosah 
do ahu, ai parentah-Mu do na huhasiholhon. 

132 Dompakkon Ham ma ahu anjaha maidop ma 
uhur-Mu bangku, romban hubani na patut 
bani ma mangkaholongi goran-Mu. 

133 Sai patotap Ham ma langkahku bani 
bagah-bagah-Mu, anjaha ulang ma paturut 
Ham hajahaton manrajai ahu. 

134 Paluah Ham ma ahu humbani odoh-odoh ni 
jolma, ase huramotkon aturan-Mu. 

135 Sai sondangkon Ham ma bohi-Mu bani 
juakjuak-Mu, anjaha ajarhon Ham ma 
bangku uhum-Mu. 

136 [luh na marpansur do mabaor humbani 
matangku, halani na so saud idalankon 
titah-Mu. 


Psalmen 119 2230 


Zade = Z 


137 Pintor do Ham, ale Jahowa, anjaha sintong do 
uhum-Mu. 

138 Domma itonahkon Ham hasaksian-Mu ibagas 
hapintoron, anjaha ibagas hasintongan 
botul. 

139 Pongut ni uhurhu do mamboiskon ahu, ai 
ihalupahon lawanku do hata-Mu. 

140 Pitah tumang do hata-Mu, holong do uhur ni 
juakjuak-Mu bani. 

141 Ftek do ahu anjaha madorun, tapi seng lupa 
ahu bani aturan-Mu. 

142 Hapintoron-Mu pintor do ai ronsi sadokah 
ni dokahni, anjaha hasintongan do 
undang-undang-Mu. 

143 Hasosakan ampa hasunsahan do mangonai 
bangku, tapi parentah-Mu do na 
huhamegahkon. 

144 Pintor do hasaksian-Mu ronsi sadokah 
ni dokahni: paruhuri Ham ma ahu, ase 
manggoluh ahu. 


Kop = K 


145 Dilo-dilo do ahu humbani gok ni uhur, 
balosi Ham ma ahu, ale Jahowa, sihol 
ramotkononku do aturan-Mu, 


Psalmen 119 2231 


146 Dilo-dilo do ahu Bamu, paluah Ham ma ahu! 
sai dalankononku do hasaksian-Mu. 

147 Paima buha siang dilo-dilo do ahu; bani 
hata-Mu do ahu mangarap. 

148 Puho do ahu sanggah marhorin parrunda: 
bagah-bagah-Mu do hupingkir-pingkiri. 

149 Sai tangihon ma sorangku romban hubani 
idop ni uhur-Mu, ale Jahowa, domu hubani 
uhum-Mu, pagoluh Ham ma ahu. 

150 Madohor ma halak parjahat sipardakdak ahu: 
daoh do sidea humbani titah-Mu. 

151 Dohor do Ham, ale Jahowa, hasintongan do 
sagala parentah-Mu. 

152 Domma dokah hubotoh pasal hasaksian-Mu: 
ipajonam Ham do ai ronsi sadokah ni 
dokahni. 


Resch - R 


153 Tatap Ham ma hadoyukonku anjaha paluah 
Ham ma ahu! Ai seng lupa ahu bani 
undang-undang-Mu. 

154 Tinggilhon Ham ma partinggilanku, anjaha 
tobus Ham ma ahu; pagoluh Ham ma ahu 
romban hubani bagah-bagah-Mu. 

155 Daoh do humbani halak parjahat haluahon, ai 
seng ipindahi sidea aturan-Mu. 


Psalmen 119 2232 


156 Banggal do holong ni uhur-Mu, ale Jahowa: 
pagoluh Ham ma ahu romban hubani 
titah-Mu. 

157 Buei do halak na marburu pakon na 
mangimbang ahu, tapi seng manimbil ahu 
humbani hasaksian-Mu. 

158 Mangidah halak na marbalik magigi do 
uhurhu, halani na so idalankon sidea 
hata-Mu. 

159 Tonggor Ham ma, aturan-Mu do na 
huhaholongi, ale Jahowa: pagoluh Ham ma 
ahu romban hubani idop ni uhur-Mu. 

160 Rimpun ni hata-Mu ai ma hasintongan, ronsi 
sadokah ni dokahni do uhum-Mu na pintor 
in. 


Schin = Sch 


161 Raja-raja do na marburu ahu seng marhala; 
tapi hata-Mu tumang do ihabiari uhurhu. 

162 Marmalas ni uhur do ahu halani hata-Mu, 
songon halak na dapotan buei taban-taban. 

163 Sogam do uhur hubani ladung anjaha 
huhagigihon do ai, tapi holong do uhur 
hubani undang-undang-Mu. 

164 Pitu hali ibagas sadari hupuji Ham, halani 
uhum-Mu na pintor in. 


Psalmen 119 2233 


165 Damei na sumurung do rupei ni halak na 
mangkaholongi titah-Mu, seng anjai tartolsu 
sidea. 

166 Mangarap do uhur hubani pangurupion-Mu, 
ale Jahowa, parentah-Mu do hubalosi. 

167 Iramotkon tonduyhu do hasaksian-Mu, anjaha 
holong tumang do uhur hubani ai. 

168 Huramotkon do aturan-Mu pakon 
hasaksian-Mu, ai talar do i lobei-Mu sagala 
dalanku. 


Tau -T 


169 Paturut Ham ma dilo-dilongku das i lobei-Mu, 
ale Jahowa, paruhuri Ham ma ahu romban 
hubani hata-Mu. 

170 Sai das ma elek-elekku hu Bamu, paluah Ham 
ma ahu romban hubani bagah-bagah-Mu. 

171 Sai mabaor ma puji-pujian humbani bibirhu, 
halani iajarhon Ham do bangku aturan-Mu. 

172 Sai idodingkon dilahku ma hata-Mu, ai pintor 
do sagala parentah-Mu. 

173 Sai tangan-Mu ma na mangurupi ahu, ai 
aturan-Mu do na hupilih. 

174 Siholan do ahu bani hatuahon-Mu, 
ale Jahowa. anjaha titah-Mu do na 
huhamegahkon. 

175 Sai manggoluh ma tonduyhu anjaha ham ma 
ipuji, titah-Mu ma na mangurupi ahu. 


Psalmen 119-120 2234 


176 Kahou do ahu songon biribiri na magou, 
pindahi Ham ma juakjuak-Mu, ai seng lupa 
ahu bani parentah-Mu. 


DODING LAHO TANGKOG HU 
RUMAH PANUMBAHAN 


Tonggo Mangindo Haluahon 
humbani Bangsa Sipartinggil 


120 1 Doding laho tangkog. Bani Jahowa 
do ahu dilo-dilo sanggah tarsosak ahu, 


anjaha ibalosi do ahu. 

2 Ham Jahowa, paluah Ham ma tonduyhu 
humbani bibir siparladung, humbani dilah 
sipangoto-otoi. 

3 Aha ma berehononni bam, aha ma 
tambahkononni bam, ale dilah sipangoto- 
otoi? 

4 Panah ni puanglima na marot, ampa narnar ni 
hayu tatada na gara. 

5 Magou ma ahu, na manginsolat i Mesek, anjaha 
na marianan i lampolampo ni halak Kedar. 

6 Madokahtu ma ai marianan ahu, i lambung ni 
halak na mangkagigihon damei. 

7 Marosuh do ahu bani damei, tapi marsahapkonsi 
ahu, mintor ipindahi sidea do partinggilan. 


Psalmen 121-122 2235 


Tenger ni Uhur bani Panjagaion ni 
Jahowa, Sijaga Israel 


1 2 1 1 Doding laho tangkog. Sai kawah-kawah 
do matangku dompak dolog; hunja do 


nani roh pangurupion bangku? 

2 Pangurupion bangku roh humbani Jahowa, 
sitompa langit pakon tanoh. 

3 Seng palopason-Ni jiris naheimu, anjaha seng 
tartunduh Sijaga ho. 

4Tonggor ma, seng tartunduh, anjaha modom 
Sijaga Israel. 

3 Jahowa do sijaga ho, Jahowa do 
parlinggomanmu bani tanganmu 
siamun. 

6 Arian seng doiton ni mata ni ari ho, sonai age 
bulan borngin. 

7 Jahowa do na manjagai ho, humbani sagala 
parmaraan, sai jagaon-Ni do tonduymu. 

8 Jahowa do manjagai ho laho luar ampa laho 
masuk, humbani sonari ronsi sadokah ni 
dokahni. 


Tonggo Mangkopkop Jerusalem 


122 1 Doding laho tangkog. Humbani si Daud. 
Malas do uhurhu, sanggah ihatahon 


halak bangku, “Laho ma hita hu rumah ni 
Jahowa.” 


Psalmen 122-123 2236 


2 Jongjong do nuan naheinami, bani 
horbanganmu, ale Jerusalem. 

3 Ale Jerusalem, na pinajongjong songon kota, na 
niatur gabe mardomu. 

4Tangkog do hujai sagala marga, marga ni 
Jahowa, aturan do ai bani Israel laho mamyji 
goran ni Jahowa. 

> Tongon, ijai do ipajongjong hotak paruhuman, 
hotak bani ginompar ni si Daud. 

6 Pindo nasiam ma damei bani Jerusalem: 
mardamei ma sagala na mangkaholongi ho. 

7 Sai damei ma masa ibagas tembokmu, na 
sonang ibagas rumah bolonmu. 

8 Halani saninangku pakon huan-kuanku, sai 
pindohononku do damei ibagas ho. 

9 Halani rumah ni Jahowa Naibatanta, sai 
pindahanku do na madear bam. 


Mangkawah Dompak Jahowa Laho 
Mangindo Idop ni Uhur-Ni 


123 1 Doding laho tangkog. Bamu do 
hudompakkon pangkawah ni matangku, 
Ham siparhotak i nagori atas. 

2 Tonggor ma, songon mata ni juakjuak 
mangkawah bani tangan ni tuanni, songon 
mata ni juakjuak naboru mangkawah 
bani tangan ni na marsuruhsi, sonai 
do mangkawah matanami bani Jahowa 


Psalmen 123-124 2237 


Naibatanami, paima maidop uhur-Ni 
bennami. 

3 Maidop ma uhur-Mu bennami, ale Jahowa, 
maidop ma uhur-Mu, domma sobalan 
hanami bani risa-risa. 

4 Sobalan tumang do tonduynami ibahen 
apas-apas ni sigijang uhur, ampa parpahiri 
ni halak na jungkat. 


Puji-pujian bani Jahowa, 


Sipaluah Israel 


124 1 Doding laho tangkog. Humbani si Daud. 
Ambit lang Jahowa mangkasomani hita, 
sonai ma patut hatahonon ni Israel. Ambit 
lang Jahowa mangkasomani hita, 
2 sanggah roh halak mangimbang hita, 
3 sai bondutonni do hita manggoluh, sanggah 
gajag ringis ni sidea dompak hita: 
4 ayubkonon ni bah do hita, anjaha landaon ni 
bah marbanggal, 
> langkoban ni bah marhasak do tonduyta, 
tongon. 
6 Na puji ma Jahowa na so mangondoskon hita, 
gabe sisorohon ni ipon ni sidea. 
7 Maluah do tonduyta songon manuk-manuk 
humbani sambil ni parsambil, rotap do 
sambil, gabe maluah hita. 


Psalmen 124-126 2238 


8 Pangurupion banta, ai ma ibagas goran ni 
Jahowa, na manompa langit pakon tanoh 
on. 


Hatotapon ni Halak na Martenger 
ni Uhur bani Jahowa 


125 1 Doding laho tangkog. Halak na 

martenger ni uhur bani Jahowa, songon 
Dolog Sion do, lang dugur, ronsi sadokah ni 
dokahni do totap. 

2 Jerusalem, dolog do manginggotisi, sonai ma 
Jahowa manginggoti bangsa-Ni, sonari ronsi 
sadokah ni dokahni. 

3 Tungkot harajaon ni halak parjahat seng totap ai 
i atas tanoh parbagianan ni halak parpintor, 
ase ulang idurdurhon halak parpintor 
tanganni bani hagedukon. 

4 Bahen Ham na madear, ale Jahowa, bani halak 
parbujur, bani halak paruhur na bulus. 

5 Tapi halak, na marbalik hubani dalan na geduk, 
sai iboiskon Jahowa ma namin, rap pakon 
halak parjahat. Damei ma bani Israel. 


Apoh-apoh Ibagas Sitaronon 


126 1 Doding laho tangkog. Sanggah na 
ipaulak Jahowa na tarbuang hun Sion, 


usih bani halak na marnipi do hita. 


Psalmen 126-127 2239 


2 Ijia gok tawa do pamanganta, gok surak-surak 
dilahta. Ijia isahapkon halak do i tongah- 
tongah ni parbegu, “Banggal do tongon na 
binahen ni Jahowa bani sidea!” 

3 Banggal do tongon na binahen ni Jahowa banta, 
marmalas ni uhur ma hita. 

4 Pasuang Ham ma hanami, ale Jahowa, songon 
binanga i Tanoh Dangsina. 

5 Halak na mariluh-iluh laho manabur, 
marolob-olob do laho manabi. 

6 Mardalan-dalan pe sidea anjaha tangis paboan- 
boan bonih sisaburhononkon tongon, roh 
do sidea marolob-olob mamboan radeanni. 


Margantung bani Pasu-pasu 
ni Jahowa do Ganupan 


127 1 Doding laho tangkog. Humbani 

si Salomo. Anggo seng Jahowa na 
pauli rumah, soya-soya do halojaon ni 
halak na manukangi, anggo seng Jahowa 
na manramotkon huta, sisoya-soya do 
parrundaon ni halak parjaga. 

2 Sisoya-soya do age girah hanima puho anjaha 
dokah borngin ase modom, mangankon ruti 
na hinalojahon bani na hinaholongan-Ni do 
ibere sanggah modom. 

3 Tonggor ma, silayak-layak ni Jahowa do anak, 
sada upah do buah ni partapaan. 


Psalmen 127-128 2240 


4 Songon lingkit ibagas tangan ni puanglima, 
sonai do anak ibagas haposoon. 

> Martuah ma dalahi na manggoki parlingkitanni 
bani sisonai, seng tumaram maila ia anggo 
marsahap pakon imbangni i horbangan. 


Pasu-pasu bani Rumah Tangga 
ni Halak Sihabiari Jahowa 


128 1 Doding laho tangkog. Martuah ma 
ganup na mangkabiari Jahowa, na 


mardalan bani dalan-Ni. 

2 Na hinorjahon ni tanganmu sai panganonmu 
do; martuah do ho anjaha sonang. 

3 Parinangonmu songon hayu anggur na ramos 
ibagas rumahmu, anakmu songon tunas ni 
hayu jetun manlioti mejamu. 

4Tonggor ma, sai sonai do dapotan pasu-pasu 
halak, na marhabiaran bani Jahowa. 

3 Sai pasu-pasuon ni Jahowa do ho hun Sion, ase 
paidah-idahonmu hinadear ni Jerusalem 
sadokah ari-ari ni goluhmu. 

6 anjaha idahonmu do anak ni anakmu. Damei 
ma bani Israel! 


Psalmen 129-130 2241 


Bador do Sidomdomi Sion na 
So Tarkahua halani Jahowa 


129 1 Doding laho tangkog. Gati do isosak 
halak ahu humbani haposoonku nari, 


sonai ma patut hatahonon ni Israel, 

2 “Gati do isosak halak ahu humbani haposoonku 
nari, tapi seng tarkahua sidea ahu.” 

3 Bani gurungku do maninggala paninggala, 
marbaluran na ganjang-ganjang do ibahen. 

4Tapi Jahowa parpintor in do, manrotapi tali ni 
parjahat. 

5 Maningon maila do anjaha surut hu pudi, sagala 
na mandomdomi Sion. 

6 Songon poyon na dob tubuh i tayub do sidea, 
domma melus lape iorbat: 

7 seng anjai dais tangan ni panabi hujai, barang 
tangan ni sirahuti radean, 

8 anjaha seng hatahonon ni halak na montas: 
Pasu-pasu ni Jahowa ma bani nasiam! 
Ipasu-pasu hanami ma nasiam marhitei 
goran ni Jahowa! 


Doruh-doruh humbani Hasosakan na Bagas 


130 1 Doding laho tangkog. Humbani 
hasosakan bagas do ahu, doruh-doruh 


Bamu, ale Jahowa. 


Psalmen 130-131 2242 


2 Ham Tuhan, tangihon Ham ma sorangku, 
sai ipardiatei pinggol-Mu ma sora ni 
elek-elekkon. 

3 Anggo ihira Ham ganup dousa, ale Jahowa, ise 
ma na tahan jongjong, ale Jahowa? 

4Tapi Bamu do hasasapan ni dousa, ase ihabiari 
halak Ham. 

> Mangarap do ahu bani Jahowa, mangarap do 
tonduyhu, hata-Ni do na hupaima-ima. 

6 Siholan do tonduyhu bani Tuhan, lobih humbani 
sihol ni parjaga bani siang ni ari, bani siang 
ni ari tongon. 

7 Arapkon ma Jahowa, ale Israel! Ai bani Jahowa 
do idop ni uhur, anjaha buei do haluahon 
Bani. 

8 Tongon, la do na paluahkon Israel, humbani 
haganup dousani. 


Hasonangan ni Tonduy na dob Jumpahan Damei 


1 3 1 1 Doding laho tangkog. Humbani si Daud. 
Ham Jahowa, seng gijang uhurhu, seng 
mangenjeng pangkawah ni matangku, 
seng habanggalon na huayak-ayak, barang 
hatimbulon na mangatasi diringku. 

2 Tapi tene, hupaminop anjaha hupasip do 
tonduyhu: songon dakdanak na dob 
pinainum bani abingan ni inangni, sonai do 
tonduyhu ibagas. 


Psalmen 131-132 2243 


3 Arapkon ma Jahowa, ale Israel, humbani sonari 
ronsi sadokah ni dokahni. 


Pamilih ni Jahowa bani si Daud ampa Sion 


132 1 Doding laho tangkog. Mardingat ma 
Ham, ale Jahowa, bani si Daud, ampa 
bani haganup halojaonni, 

2 ha dob marbulawan bani Jahowa, na dob 
marpadan bani Parkuasa ni Jakob: 

3 Tongon, seng masukanku lampolampo ni 
rumahku, seng naikanku iananku modom, 

4tongon, seng lopasonku matangku tartunduh, 
atap tarpitpit langkop ni matangku, 

5 paima jumpah ahu sada ianan bani Jahowa, 
sada rumah bani Parkuasa ni Jakob. 

6 Tongon, domma ibogei hita pasal poti 
parpadanan ai i Eprata, domma dapot hita 
ai i talun Jaar. 

7 Masuki hita ma rumah-Ni, manrogop ma hita 
bani sidogeian ni nahei-Ni. 

8 Jongjong ma Ham, ale Jahowa, laho ma Ham 
bani ianan parsaranan-Mu, Ham pakon poti 
hagogohon-Mu. 

9 Malim-Mu marpakeian hapintoron do, anjaha 
hinaholongan-Mu marsurak-surak. 

10 Halani si Daud juakjuak-Mu, ulang ma tulakkon 
Ham bohi ni na mininakan-Mu. 


Psalmen 132-133 2244 


11 Domma marbija Jahowa bani si Daud, tongon, 
seng mangeluk la hunjai, “Humbani 
ginompar-Mu do pahundulon-Ku bani 
paratas-Mu. 

12 Anggo iramotkon anakmu padan-Ku ampa 
hasaksian-Ku na Huajarhon bani sidea, 
anak ni sidea pe hundul do bani paratasmu 
sadokah ni dokahni.” 

13 Tongon, domma ipilih Jahowa Sion, ipindo 
uhur-Ni do marhundulan ijai: 

14 On do parsaranan-Ku ronsi sadokah ni 
dokahni, ijon do Ahu sihol marianan, in do 
Huharosuhkon. 

15 Parbohalanni sai pasu-pasuon-Ku do, halak na 
masombuhni pabosuron-Ku do bani ruti. 

16 Malimni bahenon-Ku do marpakeian haluahon, 
na hinaholonganni marolob-olob ibagas 
malas ni uhur. 

17 (jai patubuhon-Ku do sada tanduk bani si 
Daud, pasirsiron-Ku sada suluh bani na 
mininakan-Ku. 

18 Munsuhni bahenon-Ku do marhiou habadoron, 
tapi bani uluni marlinang-linang do sortalini. 


Hinajenges ni Parsaoran ni na Marsanina 


133 1 Doding laho tangkog. Humbani si Daud. 
Tonggor ma, naha dearni ampa naha 


jengesni, anggo rap hundul na marsanina. 


Psalmen 133-135 2245 


2 Usih bani minak na maharga, na bani ulu ai, 
na manjalir hu jambek, humbani jambek 
ni si Aron, na mangkatektek hu rambu ni 
pakeianni. 

3 Usih bani namur Dolog Hermon, na sogop bani 
Dolog Sion. Ai hujai do ipasorap Jahowa 
pasu-pasu-Ni hagoluhan ronsi sadokah ni 
dokahni. 


Parsombahon bani Jahowa Borngin-borngin 


134 1 Doding laho tangkog. Roh ma, puji ma 
Jahowa, ale haganup juakjuak ni Jahowa, 


na jongjong marugas i rumah ni Jahowa 
ganup borngin. 

2 Paherbang nasiam ma tangan nasiam dompak 
ianan na ma pansing in, anjaha puji ma 
Jahowa! 

3 [pasu-pasu Jahowa ma ho hun Sion, la na 
manompa langit pakon tanoh on. 


Puji-pujian bani Jahowa na Banggal 
in, Siatasi Sagala Naibata-naibata 


135 1 Haleluya! Puji ma goran ni Jahowa, puji 
ma, ale juakjuak ni Jahowa, 


2 hasiam na jongjong i rumah ni Jahowa, i alaman 
ni rumah ni Naibata. 


Psalmen 135 2246 


3 Puji nasiam ma Jahowa, ai pardear layak do 
Jahowa: dodingkon nasiam ma goran-Ni, ai 
jenges do in. 

4 Ai Jakob do ipilih Jahowa Bani, sonai Israel 
bahen parbagianan-Ni. 

> Tongon hubotoh do: Banggal do Jahowa: 
Tuhannami, iatasi do sagala naibata-naibata. 

6 Sagala na hinarosuhkon ni Jahowa, ipasaud do 
i langit pakon i tanoh on, ibagas laut pakon 
ibagas ianan na bagas-bagas: 

7 Ipanaik do hombun humbani ujung ni tanoh on, 
ibahen do hilap bani udan, ipadarat logou 
humbani kamar-Ni: 

8 ibogbog do bunga tubuh ni Masir, jolma sonai 
age pinahan: 

3 itongos do tanda pakon halongangan hu 
tongah-tongah ni Masir, laho mangimbang 
Parao pakon sagala juakjuakni: 

10 ihogbog do buei bangsa-bangsa, anjaha ibunuh 
raja-raja na markuasa, 

11 ai ma si Sihon, raja ni halak Amori, si Og, raja ni 
Basan, ampa haganup Raja Kanaan, 

12 ibere do tanoh ni sidea bahen parbagianan, 
parbagianan ni halak Israel bangsa-Ni in. 

13 Ham Jahowa, ronsi sadokah ni dokahni do 
goran-Mu! Ham Jahowa, marsundut-sundut 
do pardingatan Bamu. 


Psalmen 135-136 2247 


14 Tongon, ipintori Jahowa do bangsa-Ni, 
marulak-ulakan do uhur-Ni dompak 
juakjuak-Ni. 

15 Sisombahon ni parbegu ai ma pirak pakon 
omas, jadi-jadian ni tangan ni jolma. 

16 Dong do babahni, tapi seng boi marsahap, 
dong do matani, tapi seng marpangidah, 

17 dong do pinggolni, tapi seng marpanangar, 
tongon, seng dong hosah ibagas babahni. 

18 Sai songon sidea ma halak na paulihonsi, 
sagala halak na martenger ni uhur hujai. 

19 Ale rumah ni Israel, puji ma Jahowa! Ale rumah 
ni si Aron, puji ma Jahowa! 

20 Ale rumah ni si Lepi, puji ma Jahowa! Ale 
sihabiari Jahowa, puji ma Jahowa. 

21 Tarpuji ma Jahowa hun Sion, Ia na marianan i 
Jerusalem! Haleluya! 


Puji-pujian bani Jahowa Mardingat 
Haganup Pambahenan-Ni 


136 1 Puji ma Jahowa, ai pardear layak do 
la, tongon, ronsi sadokah ni dokahni do 


idop ni uhur-Ni. 

2 Puji ma Naibata ni sagala naibata, tongon, ronsi 
sadokah ni dokahni do idop ni uhur-Ni. 

3 Puji ma Tuhan ni sagala tuan, tongon, ronsi 
sadokah ni dokahni do idop ni uhur-Ni, 


Psalmen 136 2248 


4na mambahen, sahalak-Si, halongangan 
banggal, tongon, ronsi sadokah ni dokahni 
do idop ni uhur-Ni, 

3 na manompa langit marhitei hapentaran, 
tongon, ronsi sadokah ni dokahni do idop ni 
uhur-Ni: 

6 na paherbang tanoh i atas ni bah, tongon, ronsi 
sadokah ni dokahni do idop ni uhur-Ni, 

7na manjadihon panondang na bolon, tongon, 
ronsi sadokah ni dokahni do idop ni uhur-Ni, 

8 mata ni ari, na manrajai na siang, tongon, ronsi 
sadokah ni dokahni do idop ni uhur-Ni, 

3 bulan pakon sagala bintang na manrajai 
borngin, tongon, ronsi sadokah ni dokahni 
do idop ni uhur-Ni, 

10 na mamunuh bunga tubuh ni Masir, tongon, 
ronsi sadokah ni dokahni do idop ni uhur-Ni, 

11 na mambobahon Israel luar hun tongah-tongah 
ni sidea, tongon, ronsi sadokah ni dokahni 
do idop ni uhur-Ni, 

12 marhitei tangan na gogoh pakon botokon na 
gostong, tongon, ronsi sadokah ni dokahni 
do idop ni uhur-Ni, 

13 na mambahen marbolah Laut Arung, tongon, 
ronsi sadokah ni dokahni do idop ni uhur-Ni, 

14 ha padiparhon halak Israel hun tongah- 
tongahni, tongon, ronsi sadokah ni dokahni 
do idop ni uhur-Ni, 


Psalmen 136 2249 


15 ha mangogapkon Parao pakon balani hubagas 
Laut Arung, tongon, ronsi sadokah ni 
dokahni do idop ni uhur-Ni, 

16 ha mambobahon bangsa-Ni i halimisan, 
tongon, ronsi sadokah ni dokahni do idop ni 
uhur-Ni: 

17 ha mantaluhon raja-raja na banggal, tongon, 
ronsi sadokah ni dokahni do idop ni uhur-Ni, 

18 ha mamunuh raja-raja na sangap, tongon, 
ronsi sadokah ni dokahni do idop ni uhur-Ni, 

19 si Sihon, raja ni halak Amori, tongon, ronsi 
sadokah ni dokahni do idop ni uhur-Ni, 

20 pakon si Og, raja ni Basan, tongon, ronsi 
sadokah ni dokahni do idop ni uhur-Ni, 

21 na mamberehon tanoh ni sidea bahen 
parbagianan, tongon, ronsi sadokah ni 
dokahni do idop ni uhur-Ni, 

22 gabe parbagianan ni Israel, juakjuak-Ni in, 
tongon, ronsi sadokah ni dokahni do idop ni 
uhur-Ni: 

23 ha mardingat hita bani haetekonta, tongon, 
ronsi sadokah ni dokahni do idop ni uhur-Ni, 

24 ha paluah hita humbani imbangta, tongon, 
ronsi sadokah ni dokahni do idop ni uhur-Ni, 

25 ha mambere sipanganon bani sagala 
mardaging, tongon, ronsi sadokah ni 
dokahni do idop ni uhur-Ni. 


Psalmen 136-137 2250 


26 Mangkatahon tarima kasih ma nasiam bani 
Naibata ni surga, tongon, ronsi sadokah ni 
dokahni do idop ni uhur-Ni. 


Pardingatan bani Panorang Hamarsikon na i Babel 


137 1| topi ni bah na i Babel, ijai do 
hundul-hundul anjaha tangis hanami, 
sanggah mardingat hanami bani Sion. 

2 Bani hayu baringin na ijai ai, igantungkon 
hanami do husapinami. 

3 Ai ijai do ipindo na manaban hanami 
pabogeihononnami dodingnami, anjaha 
halak na mangarsik-arsik hanami mangindo 
doding malas uhur, “Dodingkon hanima ma 
bennami sada doding Sion!” 

4 Sonaha ma boi dodingkononnami doding bani 
Jahowa i tanoh ni halak na legan? 

3 Anggo lupa ahu bam, ale Jerusalem, age melus 
ma tanganku siamun: 

6 Jongkot ma dilahku bani langit-langitku, anggo 
lang huingat ho, anggo lang Jerusalem 
hubahen i atas ni ganup malas ni uhur. 

7 Ingat Ham ma, ale Jahowa, ginompar ni Edom, 
na mangkatahon bani ari partaban ni 
Jerusalem, “Parseda, parseda ma, das bani 
palas-palasni!” 


Psalmen 137-138 2251 


8 Ale boru Babel, ho na parsedahon! Martuah 
ma halak na mambalaskon bam, sagala na 
binahenmu bennami. 

9 Martuah ma halak na manangkap anakmu, 
anjaha na manampakkon ai bani dolog batu. 


Doding Tarima Kasih bani Jahowa, 
Sitatap Halak na Malumat 


138 1 Humbani si Daud. Tarima kasih do 

hatahononku Bamu, ale Jahowa, 
humbani gok ni uhurhu: dodingkononku do 
Ham i lobei ni parnagori atas. 

2 Manrogop do ahu dompak rumah-Mu na 
pansing in, pujionku do goran-Mu, halani 
idop ni uhur-Mu ampa hasintongan-Mu, 
ai ipabanggal Ham do goran-Mu ampa 
bagah-bagah-Mu mangatasi haganup. 

3 Sanggah dilo-dilo ahu, ibalosi Ham do ahu: 
itambahi Ham do gogoh bani tonduyhu. 

4 Sai Ham ma pujion ni ganup raja-raja ni tanoh 
on, ale Jahowa, anggo ibogei sidea ma hata 
ni pamangan-Mu. 

3 Dodingkonon ni sidea do pasal dalan ni Jahowa, 
ai banggal do hasangapon ni Jahowa. 

6 Tongon, timbul do Jahowa, tapi itatap do halak 
na malumat; halak sigijang uhur, humbani 
na daoh pe domma itanda. 


Psalmen 138-139 2252 


7 Mardalan pe ahu i tongah-tongah ni hasosakan, 
Ham do na pagoluh ahu; iolatkon Ham 
do tangan-Mu dompak gila ni munsuhku, 
anjaha ipaluah Ham do ahu marhitei 
tangan-Mu siamun. 

8 Jahowa do na pasaloseihon bangku. Ham 
Jahowa, ronsi sadokah ni dokahni do idop 
ni uhur-Mu. Ulang ma tadingkon Ham 
jadi-jadian ni tangan-Mu. 


Naibata do Siiani Haganup ampa Sibotoh Haganup 


139 1 Bani pambobai koor. Sada Psalm 
humbani si Daud. Ham Jahowa, ipareksa 
Ham do ahu, anjaha itanda Ham do. 

2 [botoh Ham do atap na hundul atap na jongjong 
ahu, iarusi Ham do pingkiranku humbani na 
daoh. 

3 Pardalanku atap parpodomku itulimati Ham do, 
haganup do dalanku ibotoh Ham. 

4Tongon seng dong hata bani dilahku, sabonarni, 
ganup do ibotoh Ham, ale Jahowa. 

> Hun pudi pakon hun lobei iinggoti Ham do ahu, 
inahkon Ham do tangan-Mu bangku. 

6 Halongangan botul do bangku habotohan in, 
magijangtu, seng tardungdung ahu. 

7 Huja ma ahu laho manimbili tonduy-Mu, anjaha 
huja ma ahu lintun manlembangi bohi-Mu? 


Psalmen 139 2253 


8 Porini naik ma ahu hu nagori atas, ijai do Ham: 
Porini hubahen podomanku i nagori toruh 
ijai do Ham. 

9 Porini hupakei bangku habong ni buha siang ari, 
sihol sogop ahu hu ujung ni laut, 

10 ijai pe tangan-Mu do na manangkap ahu, 
anjaha ijolomi tangan siamun-Mu do ahu. 

11 Porini huhatahon, “Na golap ma manrungkub 
ahu, anjaha gabe borngin ma na lihar in 
bangku!” 

12 Jadi hagolapan ai pe seng golap Bamu: 
marsinondang do borngin songon arian, na 
golap usih songon na lihar. 

13 Ai Ham do na manjadihon piah-piahku, itonun 
Ham do ahu ibagas partapaan ni inang, 

14 Ham do pujionku, halani halongangan 
do parjadingku: halongangan do 
pambahenan-Mu, anjaha torang do ai 
ididah tonduyhu. 

15 Seng ponop holi-holingku i lobei-Mu, sanggah 
na ijadihon ahu bani na ponop, sanggah na 
itonun ahu i partapaan ni inang. 

16 Sanggah solat ope ahu domma ididah 
panonggor-Mu, domma tarsurat ganupan ai 
ibagas buku-Mu, domma ibuhul ari-aringku 
sanggah lape adong age sada. 

17 Mahol do bangku pingkiran-Mu, Ham Naibata! 
Buei tumang do bilanganni. 


Psalmen 139-140 2254 


18 Porini sihol hiraonku, bueian do ai ase 
horsik: anggo puho ahu tong ope ahui 
lambung-Mu. 

19 Ambit ibunuh Ham ma, ale Naibata, halak 
parjahat, anjaha ambit surut ma humbangku 
halak sionsop daroh, 

20 na manlawan dompak Ham marhitei akal-akal, 
na jongjong mangimbang Ham ibagas 
hajahaton. 

21 Mintor lang ma sogam uhurhu, ale Jahowa, 
mangidah halak na marsogam ni uhur 
Bamu, anjaha mintor lang ma magigi ahu, 
mangidah halak na manlawan dompak 
Ham? 

22 Das do sogam ni uhurhu mangidah sidea, 
munnsuh do sidea bangku. 

23 Pareksa Ham ma ahu, ale Naibata, anjaha 
tanda Ham ma uhurhu! Uji Ham ma anjaha 
tanda Ham ma pingkiranku! 

24 Kawahkon Ham ma atap dong mardalan ahu 
bani dalan hamagouan: togu Ham ma ahu 
bani dalan sisadokah ni dokahni. 


Tonggo Mangindo Panramotion 
Marimbang Parjahat 


140 1 Bani pambobai koor. Psalm humbani 
si Daud. (140-2) Sai paluah Ham ma 


ahu, ale Jahowa, humbani jolma parjahat: 


Psalmen 140 2255 


humbani halak sipangodoh-odoh, sai 
parorot Ham ma ahu, 

2 (140-3) ai ma halak, na mamingkiri hajahaton 
ibagas uhurni, na patubuh-tubuhkon 
hamunsuhon ari-ari. 

3 (140-4) laroti sidea do dilahni songon ulog, bisa 
ni ulog darih doi toruh ni bibir ni sidea. Sela. 

4 (140-5) Sai parorot Ham ma ahu, ale Jahowa, 
dompak tangan ni parjahat, anjaha 
ramotkon Ham ma ahu humbani halak 
sipangodoh-odoh, na mamingkiri ase jiris 
naheihu. 

5 (140-6) Halak sigijang uhur manaon siding 
bangku, ipaherbang do puhot bani dalanku, 
anjaha inahkon sidea do tirangkap i dalan 
padapot ahu. Sela. 

6 (140-7) Ningku do bani Jahowa, “Naibatangku 
do Ham, tangar Ham ma, ale Jahowa, sora 
ni elek-elekku.” 

7 (140-8) Ham Jahowa, Tuhanku, pangurupi na 
margogoh bangku, Ham do na mangondingi 
ulungku bani ari parporangan. 

8 (140-9) Ulang ma palopas Ham, ale Jahowa, 
sura-sura ni parjahat, ulang ma pasaud Ham 
riah ni sidea. Sela. 

9 (140-10) Ulang ma mandirgak ulu ni halak na 
manginggoti ahu, sai mangonai ma bani 
sidea hajahaton ni bibir ni sidea. 

10 (140-11) Sai mangkadabuh ma narnar bani 
sidea, sai madabuh ma sidea hubagas 
lubang, ase ulang tarjongjongkonsi be. 

11 (140-12) Halak sipanukas-nukasi, sai ulang ma 
totap i nagori on, Halak sipangodoh-odoh, 
sai hamagouan ma na mardakdak sidea. 

12 (140-13) Tongon, hubotoh do, Jahowa do na 
pasintongkon uhum bani halak na madoyuk, 
anjaha na mamintori halak na masombuh. 

13 (140-14) Tongon, sai pujion ni halak parpintor 
do goran-Mu, anjaha halak sibujur uhur do 
marianan i lobei-Mu. 


Tonggo Mangindo Panramotion humbani na Jahat 


141 1 Psalm humbani si Daud. Ham Jahowa, 

dilo-dilo do ahu Bamu, tarolos ma Ham 
roh bangku; tangar Ham ma sorangku 
sanggah dilo-ilo ahu Bamu! 

2 Doskon dahupa ma tonggongku i lobei-Mu, 
anjaha panatang ni tanganku songon 
galangan bodari. 

3 Bahen Ham ma, ale Jahowa, panjaga bani 
pamanganku, anjaha ramotkon Ham ma 
labah ni bibirhu. 

4 Sai ulang ma lopas Ham teleng uhur hubani na 
jahat, laho mandalankon horja hajahaton 
rap pakon halak sihorjahon na masambor, 

ulang ma lopas Ham ahu mangan humbani 
sipanganon ni sidea na mantin. 

3 Anggo ibogbog anjaha iuhum halak parpintor 
ahu, holong do ai bangku, tapi minak ni 
halak parjahat ulang ma dais bani ulungku, 
ai mangimbang hajahaton ni sidea do 
tongtong tonggongku. 

6 Anggo iondoskon sidea bani halak na 
manguhum sidea, jadi botohon ni sidea ma 
na sintong do hata ni Jahowa. 

7 Songon hayu na itaha, mangkamistak ompak- 
ompak i tanoh, sai sonai ma merap holi-holi 
ni sidea bani babah ni nagori toruh. 

8 Tapi Bamu do, ale Tuhan Jahowa, mangkawah 
matangku, Bamu do ahu maporus, ulang ma 
useihon Ham tonduyhu. 

9 Ramotkon Ham ma ahu humbani jarot, na 
tinaon ni sidea bangku, ampa humbani 
tirangkap ni parjahat. 

10 Sai madabuh ma raprap halak parjahat 
hubagas godung ni sidea, tapi anggo ahu 
lopus ma hunjai. 


Tonggo ni Halak Tartutup 
142 1 Doding podah humbani si Daud, 
sanggah ibagas liang ia. Sada tonggo. 


(142-2) Maling do sorangku dilo-dilo bani 

Jahowa, gogoh do sora ni elek-elekku bani 
Jahowa. 

2 (142-3) Huuseihon do susah ni uhurhu hu 
lobei-Ni, hupabotohkon do hasosakanku 
Bani. 

3 (142-4) Galek do tonduyhu ibagas diringku, tapi 
Ham do na pabotoh-botoh langkahku. Bani 
dalan sibontasonku, itaon sidea do siding 
ponop bangku. 

4(142-5) Mangkawah ahu dompak siamun, 
tonggor ma, sahalak pe seng dong na 
parduli bangku: seng dong be haporusan 
bangku, seng dong be na manungkun pasal 
goluhku. 

5 (142-6) Hu Bamu do ahu dilo-dilo, ale Jahowa, 
ningku, “Ham do parlingodanku, rupeihu 
bani tanoh ni halak na manggoluh.” 

6 (142-7) Pardiateihon Ham ma doruh-doruhku, 
ai galek tumang do huahap: paluah Ham ma 
ahu humbani na marburu ahu, ai gogohan 
do sidea ase ahu. 

7 (142-8) Paluah Ham ma ahu humbani tutupan, 
ase hupuji goran-Mu, halak parpintor do na 
sihol manlioti ahu, anggo ibahen Ham na 
madear bangku. 

Tonggo Mangindo Haluahon 
ampa Panogu-noguon 


143 1 Psalm ni si Daud. Ham Jahowa, 

tangihon Ham ma tonggongku, tangar 
Ham ma elek-elekku: romban hubani 
hasintongan ampa hapintoron-Mu, balosi 
Ham ma ahu. 

2 Ulang ma boan Ham juakjuak-Mu hu 
paruhuman, ai seng dong halak na 
manggoluh pintor i lobei-Mu. 

3 Ai iparburu munsuh do tonduyhu, idogei-dogei 
do goluhku hu tanoh: inahkon do ahu bani 
ianan na golap, songon halak na dob dokah 
matei. 

4 Mandatei do tonduyhu ibagas diringku, jorgong 
do pusu-pusungku ibagas. 

> Hudingat do ari na dob salpu, hupingkiri sagala 
pambahenan-Mu, anjaha ipahusor-husor 
uhurhu do jadi-jadian ni tangan-Mu. 

6 Hupaherbang do tanganku hu Bamu, siholan do 
tonduyhu Bamu songon tanoh horah-horah. 
Sela. 

7 Oloskon Ham ma mambalosi ahu, ale Jahowa, 
madotei do tonduyhu, ulang ma ponopkon 
Ham bohi-Mu bangku, ase ulang usih 
songon halak na manuruk tanoman ahu. 

8 Patangarhon Ham ma bangku sogod-sogod 
idop ni uhur-Mu, Bamu do ahu martenger 
ni uhur. Pabotohkon Ham ma bangku 
dalan na patut sidalananku, ai Bamu do 
hudompakkon tonduyhu. 

9 Paluah Ham ma ahu humbani munsuhku, ale 
Jahowa, Bamu do ahu maporus. 

10 Ajari Ham ma ahu, mambahen harosuh-Mu, 
ai Ham do Naibatangku, Tonduy-Mu na 
madear in ma manogu ahu bani dalan na 
hornop. 

11 Halani goran-Mu, ale Jahowa, pagoluh Ham 
ma ahu, halani hapintoron-Mu, paluah Ham 
ma tonduyhu humbani hasosakan. 

12 Halani idop ni uhur-Mu, boiskon Ham ma 
munsuhku, anjaha ripaskon Ham ma 
sagala na manosak-nosak tonduyhu, ai 
juakjuak-Mu do ahu. 


Tonggo ni Sada Raja bani Jahowa 


Mangindo Hamonangan ampa Hadoharon 


144 1 Humbani si Daud. Napuji ma Jahowa, 
dolog batu bangku, na mangajari 


tanganku marporang, sonai jari-jaringku 
marmunsuh: 

2 hagogohon ampa batar-batar bangku, 
bentengku ampa Sipaluah ahu, gantarhu 

ampa hatengeran ni uhurhu, na 
patundukkon bangsa-bangsa hu toruh ni 
kuasangku. 

3 Ham Jahowa, aha ma jolma in, ase ipardiatei 
Ham ia, anjaha anak ni jolma in, ase idingat 
Ham ia? 

4 Doskon logou tumang do jolma, ari-arini usih 
songon halinoh na mamontas. 

5 Ale Jahowa, ondun Ham ma langit-Mu anjaha 
turun ma Ham; jamah Ham ma dolog-dolog 
in, ase martimus. 

6 Sampakkon Ham ma hilap-Mu anjaha paerap 
Ham ma sidea, siarhon Ham ma panah-Mu 
anjaha pardakdak Ham ma sidea. 

7 Surdukkon Ham ma tangan-Mu hun datas, rotap 
Ham ma ahu, anjaha paluah Ham ma ahu 
humbani bah marbanggal, humbani kuasa 
ni halak na legan, 

8 na tongtong manluarhon hata ladung babahni. 
anjaha tangan siamunni tangan panipuon 
do. 

9 Ham Naibata, sihol dodingkononku do doding 
na bayu Bamu, anjaha sihol pujionku do 
Ham marhitei husapi sisapuluh tali. 

10 Ham sibere hamonangan bani raja-raja, 
anjaha na paluahkon si Daud, juakjuak-Mu, 
humbani podang hamagouan, 

11 rotap anjaha paluah Ham ma ahu humbani 
kuasa ni bangsa na legan, na tongtong 
manluarhon ladung babahni, anjaha tangan 
siamunni tangan panipuon do. 

12 Sai songon suan-suanan ma anakta, na dulas 
marganjang bani haposoonni, anjaha 
borunta songon basikah parsuhi, na 
niuhirhon bani rumah bolon. 

13 Sai gok ma tuanganta, padaratkon bagei-bagei 
ni sipanganon, marribu-ribu ma biribirinta, 
marlaksa-laksa bani sampalanta. 

14 Sai mombur-mombur ma lombunta, ulang 
mahua-mahua, ulang molei, anjaha ulang 
ma dong na tangis i alamanta. 

15 Martuah ma bangsa na sonin untungni, 
martuah ma bangsa, na mar-Naibatahon 
Jahowa. 


Puji-pujian bani Habanggalon ni Naibata 


145 1 Doding puji-pujian ni si Daud. Sihol do 
patimbulonku Ham, ale Naibatangku, 


Raja in, anjaha sihol pujionku do goran-Mu 
lalab ronsi sadokah ni dokahni. 

2 Ganup ari do pujionku Ham, anjaha 
pasangaponku do goran-Mu lalab ronsi 
sadokah ni dokahni. 

3 Banggal do Jahowa, anjaha sipujian tongon, 
seng tardodou hatimbulon-Ni. 

4 Marsipatugahan do sundut-sundut pasal 
pambahenan-Mu, anjaha ipatugah do 
horja-Mu na banggal in. 

3 Hinajenges ni hamuliaon-Mu do isahapkon 
sidea, anjaha halongangan-Mu do na 
hupingkir-pingkiri. 

6 Hagogohon ni halongangan-Mu do ihata- 
hatahon sidea, anjaha habanggalon-Mu do 
ibaritahon sidea. 

7 Pardingatan bani buei ni dear layak-Mu 
do patugah-tugahon ni sidea, anjaha 
hapintoron-Mu do olobkononni. 

8 Paridop ni uhur anjaha parholong atei do 
Jahowa, nanget manringis anjaha parontou 
ni uhur banggal. 

9 Pardear layak do Jahowa bani haganup anjaha 
holong do atei-Ni bani ganup jadi-jadian-Ni. 

10 Ham do ipuji sagala jadi-jadian-Mu, ale Jahowa, 
anjaha hinalongan-Mu do pasangapkon 
Ham. 

11 Hamuliaon ni harajaon-Mu do ibaritahon 
sidea, anjaha kuasa-Mu do isahapkon, 

12 laho pabotohkon bani anak ni jolma 
hagogohon-Mu, pakon hamuliaon ampa 
hasangapon-Mu. 

13 Harajaon-Mu ai ma harajaon sisadokah ni 
dokahni, anjaha panggomgomion-Mu 
marsundut-sundut do. 

14 Jahowa do manatang ganup halak na sihol 
jurgang, anjaha ipajongjong do halak na dob 
ipatunduk. 

15 Ganup do mata mangkawah dompak Ham, 
anjaha Ham do na mambere sipanganonni 
bani panorangni. 

16 Ham do na mambuha tangan-Mu, anjaha 
Ham do na pabosur sura-sura ni sagala na 
manggoluh. 

17 Pintor do Jahowa bani sagala dalan-Ni, anjaha 
paridop ni uhur bani sagala jadi-jadian-Ni. 

18 Dohor do Jahowa bani sagala na mandilo-Si, 
bani haganup na mandilo-Si ibagas 
hasintongan. 

19 Sura-sura ni na mangkabiari-Si isuhuni do, 
itangar do doruh-doruh ni sidea anjaha 
ipaluah do sidea. 

20 Jahowa do na manramotkon sagala ma 
mangkaholongi-Si, tapi sagala halak parjahat 
iboiskon do. 

21 Puji-pujian bani Jahowa do sahapkonon ni 
pamanganku, anjaha sagala na manggoluh 
ipuji ma goran-Ni na pansing in, lalab ronsi 
sadokah ni dokahni. 


Pitah Naibata hansa Tarhatengerhon 


146 1 Haleluya. Puji ma Jahowa, ale 
tonduyhu! 

2 Sai pujionku do Jahowa sadokah ahu 
manggoluh, sai dodingkononku do Naibata 
sadokah dong ahu. “ 

3 Ulang ma marhatengeran nasiam bani halak na 
sangap-sangap, bani anak ni jolma, na seng 
dong pangurupion bani. “ 

4 Rotapkonsi hosahni mulak ma ia hu tanoh, jadi 
bani ari ai magou ma ganup sura-surani. “ 

5 Martuah ma halak, na mambahen Naibata ni si 
Jakob gabe pangurupini, na marpangarapan 
bani Jahowa Naibatani, 

6 ai ma Sitompa langit pakon tanoh sonai 
laut ronsi ganup isini: na manramotkon 
hasintongan ronsi sadokah ni dokahni. “ 

7 na mamintori halak na niodoh-odoh, na 
mambere sipanganon bani halak na loheian. 
Jahowa do na paluahkon halak na tartutup. 

8 Jahowa do na mangungkab mata ni na 
mapitung, Jahowa do na pajongjong 
halak na dob ipatunduk, Jahowa do na 
mangkaholongi halak parpintor. “ 

9 Jahowa do na manramotkon halak panginsolat: 
isarihon do halak na tading maetek pakon 
na mabalu, tapi ipapelet do dalan ni halak 
parjahat. “ 

10 Jahowa do manrajai ronsi sadokah ni dokahni. 
Marsundut-sundut do Naibatamu, ale Sion. 

Haleluya! 

Puji-pujian bani Jahowa na Marpanatap bani 
Bangsa ampa Sagala na Mangkabiari-Si 


147 1 Haleluya. Dear do mandoding bani 
Naibatanta, tongon, jenges anjaha talup 
do puji-pujian sisonai. 

2 Jahowa do na pajongjong Jerusalem: Ia do na 
pahumpul halak Israel na merap in. 

3 la do na pamalumkon uhur na marosak, anjaha 
na mambaluti ugah ni sidea. 

4]a do na manotapkon bilangan ni bintang. 
anjaha idilo do ganup bani goranni. 

> Banggal do Tuhanta anjaha margogoh tumang, 
seng tarsibar hapentaran-Ni. 

6 Jahowa do panotap bani halak na masombuh, 
tapi ipatoruh do halak parjahat das hu 
tanoh. 

7 Dodingkon ma bani Jahowa doding puji-pujian, 
dodingkon ma Naibatanami marhitei husapi, 

8 ai la do na manrungkub langit marhitei 
hombun, la na pasirsir udan bani tanoh, na 
patubuhkon poyon-poyon bani dolog-dolog: 

9 ha mambere gagaton bani pinahan, sonai bani 
anak ni kawak, na siok-siok hu Bani. 

10 Seng dear uhur-Ni mangidah hagogohon ni 
huda, seng ihadearhon hae-hae ni dalahi. 

11 Marosuh do Jahowa bani halak na 
mangkabiari-Si, na marpangarapan bani 
idop ni uhur-Ni. 

12 Puji ma, ale Jerusalem, Jahowa: pasangap ma 
Naibatamu, ale Sion! 

13 hi la do na patoguh oruk-oruk ni horbanganmu, 
ipasu-pasu do anakmu i tongah-tongahmu. 

14 Ibahen do nagorimu mardamei, ipabosur do 
ho bani gandum na mataboh. 

15 la do na manongos hata-Ni hu tanoh on, doras 
do mardalan tonah-Ni. 

16 la do na mambere salju songon wol, anjaha na 
manaburhon namur songon abuan. 

17 la do na manampakkon sira-sira-Ni songon 
batu ranggisgis, ise do na tahan bani 
borgohni? 

18 [tongos do hata-Ni gabe malala ma ai: ibahen 
do logou-Ni mangombus, jadi mabaor ma 
bah. 

19 Ipatugah do hata-Ni bani si Jakob, paraturan-Ni 
ampa titah-Ni bani Israel. 

20 Seng ibahen na sonai bani ganup bangsa, 
anjaha titah-Ni seng ibotoh sidea. Haleluya. 


Puji-pujian bani Jahowa 
humbani Sagala na Tinompa 


148 1 Haleluya. Puji ma Jahowa hun nagori 
atas, puji ma la bani ianan na i babou. 

2 Puji ma la, nasiam haganup malekat-Ni, puji ma 
la nasiam ganup bala-Ni. 

3 Puji ma Ia, ale mata ni ari ampa bulan: puji ma 
la sagala bintang na marsinalsal. 

4 Puji ma Ia, ale langit ni langitan, ampa nasiam 
bah nai atas ni langit. 

3 Sai ipuji sidea ma goran ni Jahowa, halani 
marsahap la, gabe jadi ma sidea. 

6 la do na patotap sidea ronsi sadokah ni dokahni, 
ibere do bani sidea aturan, na so boi 
langgaron. 

7 Puji ma Jahowa hun tanoh on, hanima dengke 
bolon na i laut ampa luhung na bagas: 

8 ale apuy pakon sira-sira, salju pakon hombun na 
manorap, sonai haba-haba na pasaudkon 
hata-Ni: 

9 ale dolog-dolog pakon buntu-buntu, hayu na 
marbuah ampa ganup hayu ares; 

10 ale binatang pakon ganup pinahan, sagala 
na manjulur pakon manuk-manuk na 
marhabong: 

11 ale raja-raja ni tanoh on ampa sagala bangsa, 
ale na sangap-sangap ampa panguhum na i 
tanoh on: 

12 ale nasiam garama pakon anak boru, nasiam 
na matua rap pakon dakdanak. 

13 Talup do sidea mamuji goran ni Jahowa, 
ai pitah goran-Ni do na timbul, anjaha 

hamuliaon-Ni do na mangatasi tanoh pakon 
langit. 

14 la do na patimbul tanduk bani bangsa-Ni, gabe 
puji-pujian bani ganup na hinaholongan-Ni, 
bani ginompar ni Israel, bangsa na rapat hu 
Bani. Haleluya. 


Puji-pujian bani Jahowa na Pamonang Israel 


149 1 Haleluya. Dodingkon nasiam ma bani 
Jahowa sada doding na bayu, puji-pujian 


hu Bani ibagas kuria ni halak na daulat. 

2 Marmalas ni uhur ma Israel mangidah na 
manompasi, marsurak-surak ma anak ni 
Sion mangidah rajani. 

3 Sai ipuji sidea ma goran-Ni marhitei tortor, 
sai idodingkon sidea ma la marhasoman 
tambur ampa husapi. 

4 Ai marosuh do Jahowa mangidah bangsa-Ni, 
anjaha irudangi halak na toruh maruhur 
marhitei haluahon. 

> Sai marolob-olob ma halak na daulat ibagas 
hamuliaon, sai marmalas ni uhur ma sidea i 
atas podomanni! 

6 Puji-pujian bani Naibata ma ibagas pamangan 
ni sidea, anjaha podang sidua mata ibagas 
tanganni, 

7 laho mandalankon pambalason bani sipajuh 
begu-begu, ampa uhum bani sagala bangsa, 

8 laho manangkuti raja-raja ni sidea marhitei 
rantei, ampa na sangap-sangapni marhitei 
gari bosi, 

3 ase ipasaud bani sidea uhum na dob tarsurat. 
Hasangapon ma on bani sagala na 
hinaholongan-Ni. Haleluya. 


Puji-pujian bani Jahowa 
Marhitei Parugas na Laingan 


150 1 Haleluya. Puji ma Naibata bani ianan 
Ni na ma pansing, puji ma la ibagas 


hajangkajang ni hagogohon-Ni! 

2 Puji nasiam ma la, halani pambahenan-Ni na 
banggal in: puji ma la halani hagogohon-Ni 
na tarlobih in! 

3 Puji nasiam ma la marhasoman sora ni tarompit, 

4 Puji ma la marhasoman tambur pakon tortor, 
puji ma la marhasoman sarunei pakon 
sordam! 

3 Puji ma la marhasoman ogung na marolol puji 
ma la marhitei ogung na marliting! 

6 Sagala na marhosah, sai ipuji ma Jahowa! 
Haleluya. 


Podah 


1 1 On do podah ni si Salomo, anak ni si Daud, 
raja ni Israel, 

2 ase ibotoh halak hapentaran pakon pangajaran, 
ase iarusi hata hapantason, 

3 ase tarjalosi pangajaran na madear, hapintoron, 
uhum pakon habonaron, 

4 laho mambere hapantason bani halak sibulus 
uhur, habotohon pakon panimbangion bani 
anak garama. 

> Halak na pentar pe itangihon ma ai, ase tambah 
habotohon bani, anjaha halak na maruhur 
dapotan pangajarion, 

6 laho mangartihon podah pakon limbaga, hata ni 
halak na pentar pakon hutinta ni sidea. 


Bona ni Hapentaran 


7 Biar mangidah Jahowa do parmulaan ni 
habotohon: halak na bodoh teos do uhurni 
bani hapentaran pakon pangajaran. 

8 Tangihon ma, ale anakku, pangajarion ni 
bapamu, ulang ma buangkon podah ni 
inangmu. 

9 Ai rudang na majenges do ai bani ulumu, anjaha 
sinongkok bani borgokmu. 

Lumba-lumba dompak na Pakahouhon 


10 Ale anakku, anggo iajar-ajari pardousa ho, 
ulang ma tangihon. 

11 Porini ihatahon sidea, “Eta, irikkon ma hanami 
monggop laho manduruskon daroh, 
gompangi hita ma halak na so marpipot, age 
seng dong halani. 

12 Bolur hita ma sidea songon pambahen ni 
nagori toruh, manggoluh anjaha hibul, 
songon halak na dob tuad hu tanoman. 

13 Bagei ma arta na maharga dapot hita holi, boi 
ma igoki hita jabunta bani barang rampasan. 

14 Dihut do ho marbagian rap pakon hanami, 
sisada parduitan do hita haganup.” 

15 Ale anakku, ulang ma ho ra sadalanan pakon 
sidea, padaoh ma naheimu humbani dalan 
ni sidea: 

16 ai dompak hasamboron do marlintun nahei ni 
sidea, tarolos do sidea manduruskon daroh. 

17 Ai soya do itaon puhot i lobei ni mata ni 
manuk-manuk, 

18 anjaha sidea ai, daroh ni sidea sandiri do 
nionggopanni, anjaha hosahni sandiri do 
ginompanganni. 

19 Sonai do masa bani halak na hisapan bani 
pansarian, hosahni sandiri do hona buat. 

Dilo-dilo Hapentaran ai 


20 Dilo-dilo do hapentaran ai i alaman, ipamaling 
do sorani i tiga: 

21 bani ianan na ramei taur-taur do la, anjaha 
bani horbangan ni huta ai iluarhon hatani. 

22 Piga dokah nari do, ale halak na oto, holong 
uhurnima bani haotoon? Piga dokah nari 
do, ale halak siparrehei, marosuh hanima 
manrehei, anjaha halak na oto magigi bani 
habotohon? 

23 Dompakkon hanima ma pangajaranku, tonggor 
ma, useihononku do Tonduyhu, anjaha 
pabotohkononku do hatangku bennima. 

24 Halani dilo-dilo ahu, tapi seng ra hanima 
manangihon, husurdukkon tanganku, tapi 
sahalak pe lang na parduli, 

25 itulak hanima do tene haganup podahku, 
anjaha seng pot hanima bani pangajarionku, 

26 halani ai partatawaonku do hanima bani 
hamagouannima, anjaha mandoruni bani 
pangonai ni songgot-songgot bennima, 

27 bani na mangonai bennima songgot-songgot 
songon haba-haba, bani na roh bennima 
hasedaon songon halisungsung, bani na 
sogop bennima hasosakan ampa hagobiron. 


Podah 1-2 2274 


28 Jadi dilo-dilo ma sidea bangku, tapi seng 
hubalosi, pindah-pindah sidea bangku, tapi 
seng jumpah sidea ahu. 

29 Halani magigi sidea bani habotohon, anjaha 
seng ipilih biar bani Jahowa, 

30 seng pot sidea bani podahku, anjaha itulak 
ganup pangajarionku, 

31 halani ai, maningon panganon ni sidea do 
buah ni parlahouni, anjaha bosur sidea bani 
ranggianni. 

32 Ai panundalion ni halak na oto do gabe 
hamatean bani, anjaha halanseion ni halak 
na lontong parsedahon dirini. 

33 Tapi atap ise na manangihon ahu, marsonang- 
sonang do ia marianan, seng anjai gobir ia 
dompak songgot-songgot ni hamagouan. 


Pasu-pasu bani Halak Siirikkon Hapentaran in 


2 1 Ale anakku, anggo ijalo ho hatangku anjaha 
iparimbagaskon ho titahku, 

2 tangi ho bani hapentaran anjaha itareihon ho 
uhurmu dompak pangarusion, 

3 tongon, anggo dilo-dilo ho bani pangarusion, 
ipamaling ho soramu mangindo hauhuron, 

4 anggo ipindahi ho ai songon na mangindahi 
pirak, anjaha i torihi ho ai songon bani arta 
na ponop, 

5 jadi arusanmu ma biar dompak Jahowa, anjaha 
jumpah ho habotohon pasal Naibata. 

6 Ai Jahowa do sibere hapentaran, humbani 
pamanganni do roh habotohon pakon 
hauhuron: 

7 Ia do sipasirsir pangurupion bani halak 
parpintor, la do gantar bani halak na bujur 
marparlahou. 

8 Ijaga do pardalan ni uhum, anjaha iramotkon do 
dalan ni halak na daulat Bani. 

9 Jadi arusanmu ma hapintoron pakon uhum, 
habonaron pakon sagala dalan na dear: 

10 ai roh ma hapentaran hubagas uhurmu, anjaha 
mantin ma habotohon bani tonduymu: 

11 yhur hapantason ma manramotkon ho, anjaha 
pangarusion siparjaga bam. 

12 Paluahonni do ho humbani dalan hamagouan, 
humbani halak sisahapkon na masambor, 

13 halak na manundalhon dalan hasintongan, 
laho mardalan bani dalan hagolapan, 

14 ha marosuh mangkorjahon na marsambor 
anjaha na marmalas uhur bani tahi-tahi na 
jahat, 

15 halak na marlegot-legot pardalanni, na 
mardalan bani dalan hakahouan. 

16 Paluahonni do ho humbani parinangon ni 
halak, humbani parinangon na legan 
simantin sahap, 

17 na manadingkon hasoman haposoonni hinan, 
na mangkalupahon padan ni Naibatani. 

18 Ponop do rumahni hu hamatean, sonai age 
dalanni hu nagori toruh. 

19 Sagala na laho hu bani, seng mulak be, anjaha 
seng dapotsi be dalan hagoluhan. 

20 Mardalan ma ho bani dalan ni halak na bujur, 
anjaha totap ma ho bani dalan ni halak 
parpintor. 

21 Tongon halak parpintor do siiankon tanoh 
on, anjaha halak na daulat totap marianan 
ibagas, 

22 tapi halak parjahat ripasonkon do hun tanoh 
ai, anjaha halak sipangosei iorbat do hunjai. 


Ojur-ojur Marparlahouhon Hadaulaton 


1 Ale anakku, ulang ma ho lupa bani podahku, 
3 sai paruhurhon ma parentahku, 

2 ai tambahkononni do bam ari na madear, umur 
na ganjang ampa hadoharon na gok. 

3 Holong ampa hasintongan ulang ma laho 
humbam, parsinongkok ma ai anjaha 
suratkon ma bani atei-ateimu. 

4 Jadi dapotan idop ni uhur ma ho ampa na 
madear i lobei ni Naibata ampa jolma. 

5 Tenger ma uhurmu bani Jahowa humbani gok ni 
uhurmu, ulang ma ho marpangunsandeian 
bani pingkiranmu sandiri. 

6 Bani haganup dalanmu ingat ma Ia, jadi Ia ma 
papintor dalanmu. 

7 Ulang na dob maruhur ho ninuhurmu, habiari 
ma Jahowa, anjaha padaoh dirimu humbani 
hajahaton. 

8 Gabe tambar ma ai bani dagingmu, anjaha 
hahisaron bani holi-holimu. 

9 Pasangap ma Jahowa marhitei habayakonmu 
ampa marhitei limbuah ni sagala 
pansarianmu, 

10 jadi gok ma tuanganmu bani gandum, anjaha 
sampur kilangmu ibahen anggur. 

11 Ale anakku, ulang ma mapas uhurmu bani 
pangajarion ni Jahowa, anjaha ulang sogam 
uhurmu bani uhuman-Ni. 

12 hi hinaholongan-Ni do ipinsang Jahowa songon 
bapa dompak anak, na hinarosuhkon ni 
uhur-Ni. 


Seng dong na Mangatasi Hapentaran 


13 Martuah do jolma na dapotan hapentaran, 
ampa jolma na jumpahan pangarusion, 

14 ai na mandapot ai dearan do ai humbani na 
mandapot pirak, harganan do ai humbani 
omas. 

15 Harganan do ai ase mutiha, anjaha sagala na 
hinarosuhkonmu seng taratasisi ai. 

16 Umur na ganjang do bani tangan siamunni, 
bani tangan sambilouni habayakon pakon 
hamuliaon. 

17 Dalanni, ai ma dalan harosuh, anjaha damei do 
sagala nilangkahkonni. 

18 Hayu hagoluhan do ai bani halak na jumpahan 
ai, anjaha martuah do halak, na manjolomsi. 

19 Jahowa do na pajonam dunia on marhitei 
hapentaran, langit ai marhitei uhur 
panimbangion. 

20 Marhitei habotohonni mapultak luhung ni laut, 
anjaha hombun manektekkon namur. 

21 Ale anakku, ulang magou ai humbani 
panonggormu: ramotkon ma hauhuron 
ampa partimbangon, 

22 ase gabe hagoluhan ai bani tonduymu, anjaha 
hajagaron bani borgokmu. 

23 Gabe sonang ma ho bani dalanmu, anjaha 
naheimu seng anjai tarantuk. 

24 Bani na hundul ho seng anjai songgotan, anggo 
ipatibal ho dirimu, sonang do parpodommu. 

25 Ulang pala rusak ho halani songgot-songgot na 
sompong parrohni, atap halani hamagouan 
na mangonai bani halak parjahat, 

26 ai Jahowa do hatengeran ni uhur bam, 
ramotkonon-Ni do naheimu humbani jarot. 

Hata Golpa-golpa ampa Lumba-lumba 


27 Ulang ma ho manjua mambahen na madear 
bani halak na hurangan, anggo tuk do 
gogohmu mandalankon ai. 

28 Ulang ma hatahon bani hasomanmu, “Laho 
ma, sahali nari ma ho roh, patar pe hubere, 
hape adong do bam.” 

29 Ulang ma uhurhon na jahat dompak 
hasomanmu, na marianan martenger ni 
uhur rap pakon ho. 

30 Ulang ho marsalisih dompak halak seng 
marhala, anggo seng dong ibahen na jahat 
bam. 

31 Ulang ma ho simburu bani halak sipangodoh- 
odoh anjaha ulang ma ihutkon dalanni: 

32 ai hagigi do halak sipanlawan bani Jahowa, tapi 
saor do la bani halak parpintor. 

33 Papa ni Jahowa do mangonai bani rumah 
ni parjahat, tapi ianan ni parpintor 
ipasu-pasu-Si do. 

34 Halak na pahiri-hirihon ipahiri do, tapi maidop 
do uhur-Ni bani halak sitoruh uhur. 

35 Hamuliaon do siteanon bani halak siparuhur, 
tapi habadoron do parbagianan ni halak na 
oto. 

Sipaingat ni Bapa bani Anak, ase 
Ipindahi Hapentaran 


1 Tangar ma, ale anakku, pangajarion ni 
4 bapanima, paruhurhon ma, ase dapotan 
pangarusion. 

2 Ai ajaran na madear do sihol bereonku 
bennima, podahkai ulang ma tadingkon 
hanima. 

3 Sanggah poso ope ahu i lobei ni bapa, etek 
anjaha anak sasada i lambung ni inang, 

4 iajari do ahu, nini hu bangku, “Sai marsijoloman 
bani hatangku ma uhurmu, dalankon 
parentahku, ase manggoluh ho.” 

5 Pindahi ma hapentaran, pindahi hauhuron, 
ulang lupa ho pasal ai, ulang ho manlembang 
humbani hata ni pamanganku. 

6 Ulang ma tadingkon ai, ase iramotkon ho, 
haholongi ma ai, ase ijaga ho. 

7 Parjadi ni hapentaran, ai ma, sari ma 
hapentaran, sari ma hauhuron marhitei 
sagala na dong bam. 

8 Harga ma bahen ai, jadi patimbulonni ma ho, 
rohop ma ai, ase ipasangap ho. 

9 Nahkononni do bani ulumu rudang na 
majenges, anjaha sortali na majagar do 
berehononni bam. 

10 Tangihon ma, ale anakku anjaha jalo ma 
hatangku, ase tambah ari-ari ni goluhmu. 

11 Sihol do ajarhononku bam dalan hapentaran, 
anjaha togu-toguonku ho bani dalan na 
pintor. 

12 Bani pardalanmu, seng dong na mangolat 
langkah-langkahmu, anjaha marlintun pe 
ho, seng anjai tartolsu. 

13 Jolom ma ho bani podah ulang paluah, ramot 
bahen, ai hagoluhan do ai bam. 

14 Dalan ni parjahat ulang masuki, anjaha ulang 
ma dalani dalan ni halak na jahat. 

15 Lembangi ma ai, ulang montas hunjai, simbili 
ma ai, toruskon dalanmu. 

16 Seng tarpodom sidea anggo lang palobei 
manjahati, seng ra sinok matani, anggo lang 
lobei dong na targompang ibahen. 

17 Hajahaton do ruti bani sidea, anjaha 
pangodoh-odohon anggur ni sidea. 

18 Tapi dalan ni halak parpintor songon 
sinalsal sogod-sogod do, lambin torang 
marsinondang paima tongah ari. 

19 Dalan ni halak parjahat lotir do, seng ibotoh 
sidea ija partolsuan. 

20 Ale anakku, parimbagaskon ma hatangku, bani 
sahapku ma pateleng pinggolmu. 

21 Ulang ma sasap ai humbani matamu, simpan 
ma ai ibagas uhurmu. 

22 Tongon, hagoluhan do ai bani na jumpahan ai, 
tambar bani haganup angkulani. 

23 Tang siporlunan, jaga ma uhurmu, ai hunjai do 
luar hagoluhan. 

24 Ambukkon ma humbam pamangan 
siparladung, anjaha sahap na marputor- 
putor daoh ma ai humbam. 

25 Pintor ma panonggor ni matamu hu lobei, 
anjaha dompak lobei ma pangkawahmu. 

26 Pardiateihon ma panlangkah ni naheimu, ase 
tarjamin ganup dalanmu. 

27 Ulang ma manlembang hu siamun atap hu 
sambilou, pasurut ma naheimu humbani 
hajahaton. 


Lumba-lumba dompak Puang-puang Parbangkis 


1 Ale anakku, paruhurhon ma hapentaran na 
5 humbangku, anjaha pateleng pinggolmu 

hubani hauhuron na humbangku, 

2 ase tarramotkon ho uhur panimbangion, anjaha 
bibirmu manjolom habotohon. 

3 Mantektekkon manisan do bibir ni boru jalang, 
anjaha landitan do tolonanni ase minak; 

4 tapi dobni paetan do ai ase pogu, marot songon 
podang sidua mata. 

5 Naheini tuad hu hamatean, anjaha langkah- 
langkahni manuju nagori toruh, 

6 seng ipardulihon dalan hu hagoluhan, kahou do 
panlangkahni, seng panagamanni. 

7 Ai pe, ale anakku, tangihon hanima ma ahu, 
ulang ma manlembang hanima humbani 
hata ni pamanganku. 

8 Padaoh ma dalanmu hun bani, anjaha ulang ma 
dohori labah ni rumahni, 

9 ase ulang ibere ho gogohmu bani halak na 
legan, ampa ari-ari ni goluhmu bani halak 
na so parholong, 

10 ase ulang halak na legan marbosur-bosur 
humbani pansarianmu, anjaha na 
hinangalutkonmu laho hu rumah na legan, 

11 gabe morong-orong ho bani ujungni, bani 
parreong ni dagingmu pakon angkulamu, 

12 gabe ihatahon ho, “Mase ma nani huhagigihon 
pangajaran, anjaha itulak uhurhu 
pinsang-pinsang? 

13 Mase ma lang hutangihon sora ni gurungku, 
anjaha mase ma lang hupateleng pinggolhu 
bani na mangajari ahu? 

14 Otik nari mando ase magou tumang ahu, i 
tongah-tongah ni humpulan ni kuria in.” 

15 Minum ma ho humbani parigimu sandiri, 
humbani bah na mabaor humbani bah 
tubuhmu. 

16 Ulang ma manjalir bah na hun parigimu hu 
darat, gabe bah na mardalan i alaman! 

17 Ho ma gelah parsimada ijai, ulang dong halak 
na legan hasomanmu. 

18 Sai pinasu-pasu ma bah tubuhmu, anjaha 
malas ma uhurmu bani parinangon sanggah 
haposoonmu, na laingan songon ursa, na 
majenges songon balua. 

19 Sai hajengesonni ma na pabosurhon ho, 
anjaha marsombuh-sombuh ma ho marhitei 
holongni. 

20 Mase ma, ale anakku, mabuk ho bani 
parinangon ni halak, anjaha irohop ho 
naboru na legan? 

21 Ai talar do dalan ni ganup halak i lobei 
ni Jahowa, anjaha ipardiatei do ganup 
langkah-langkahni. 

22 Hajahatonni sandiri do na manangkap 
parjahat, anjaha ipardiatei do ganup 
langkah-langkahni. 

23 Matei do ia halani itulak pangajaran, anjaha 
halani banggal ni haotoonni kahou do ia. 


Hata Lumba-lumba bani Halak Sijamini 
Hasomanni, bani Halak Siparrayoh 
ampa bani Halak Pargeduk 


6 1 Ale anakku, anggo ra ho manjamin 
hasomanmu, pala marjabat tangan ho 
mangkopkop halak na legan. 

2 Jadi anggo sangkut ho marhitei sahap ni 
bibirmu, tartangkap ibahen hata ni 
pamanganmu, 

3 on ma bahen, ale anakku, paluahkon dirimu, 
ai domma madabuh ho hubagas tangan 
ni hasomanmu. Laho ma, patoruh dirimu, 
elek-elek ma hasomanmai! 

4 Ulang ma lopas matamu modom, atap 
salibonmu tartunduh: 

3 sai paluah ma dirimu, songon balua hun tangan 
ni parburu, songon manuk-manuk hun 
tangan ni parsambil. 

6 Laho ma bani porkis, ale parrayoh, pardiatei ma 
pambahenanni, anjaha maruhur ma! 

7 Age pe lang dong bani sidea pangulu, mandur 
atap raja, 

8 ipasirsir do sipanganonni bani musim logou ni 
ari, ipatumpu do sipanganonni bani musim 
sabion. 

9 Sadiha dokah ho modom-modom, ale parrayoh? 
Andigan pe ho puho humbani na modom? 

10 Nim, “Tongkin nari modom, tongkin nari 
tartunduh, tongkin nari tibal-tibal anjaha 
marlompit tangan,” 

11 jadi roh ma bam hamiskinon songon panamun, 
anjaha hahurangan songon halak parsinjata. 

12 Jolma na so margagan, halak sihorjahon 
hajahaton, ai ma na mansahap-sahapkon 
hata ladung, 

13 ai ma na pahirdop-hirdop matani, sibere 
partanda marhitei naheini, anjaha na 
patuduhkon marhitei jari-jarini, 

14 ai ma na manranggihon na masambor 
marhitei akal-akal ampa na torus manuan 
paringoran. 

15 Halani ai sompong do roh hasedaon bani: 
podas do ia maropuk, seng hatambaran. 

16 Na onom on ihasogamkon Jahowa, na pitu on 
tene ihagigihon: 

17 Mata na mangenjeng, dilah siparladung, ampa 
tangan siduruskon daroh na so marpipot, 

18 yhur na paranggi-ranggi hajahaton, ampa 
nahei na sihap marlintun bani na masambor, 

19 saksi palsu siluarhon ladung, ampa na manuan 
parbolah-bolahan i tongah-tongah ni na 
marsanina. 


Lumba-lumba Pasal Parbangkison 


20 Ale anakku, ramotkon ma parentah ni bapamu, 
anjaha ulang ma ambukkon pangajaran ni 
inangmu. 

21 Sangkutkon ma ai tongtong ibagas uhurmu, 
anjaha parsinongkok bani borgokmu. 

22 Anggo mardalani ho, ai ma na manogu-nogu 
ho, anggo modom ho, ai ma na manjagai ho, 
anjaha anggo puho, ai ma na marsahapkon 
ho. 

23 Ai suluh do titah ai, anjaha pangajaran 
ai panondang, dalan hu hagoluhan do 
pinsang-pinsang ampa lumba-lumba, 

24 ha manjaga ho humbani naboru na jahat, 
humbani naboru na legan silandit dilah. 

25 Ulang oji ho mangidah hajengesonni ibagas 
uhurmu, anjaha ulang ma tartangkap ho 
ibahen hirdop ni matani. 

26 Ai halani boru jalang rugi do halak sansayat 
ruti, tapi halani parinangon ni halak na legan 
magou tonduy na maharga ai. 

27 Ai boi do halak mamboan apuy bani abinganni, 
anjaha hiouni ai seng mosog? 

28 Atap tarbahen halak do mardalan i atas ni 
narnar, anjaha naheini ai seng matutung? 

29 Sonai do halak na mandohori parinangon ni 
hasomanni: seng anjai lang hona uhum na 
manjamahsi. 

30 Aj lang bador do panangko, anggo manangko 
ia laho pasombuh hisapni, halani loheian ia? 

31 Anggo tardapot ia, maningon paulakonni do 
pitu hali lompit, ronsi haganup ugas-ugas na 
i rumahni maningon berehononni do. 

32 Tapi halak na lontong do halak sihorjahon 
parbangkison: na mansedahon dirini do 
halak na mangkorjahon ai. 

33 pukul-pukul pakon habadoron do rupeini, 
anjaha seng tarsasap be habadoronni ai. 

34 Ai parsimburuon do mamuhoi ringis ni dalahi, 
anjaha seng maralang-alangan uhurni bani 
ari pambalason. 

35 Pardearan aha pe lang martarima bani, sadiha 
pe ibere ho, seng ra ia manjalosi. 


Marjaga ma dompak Akal-akal 
ni Naboru Parbangkis 


1 Ale anakku, ramotkon ma hatangku, anjaha 
7 simpan ma bahen parentahku, 

2 jaga ma parentahku ase manggoluh ho, ampa 
titahku songon anak ni matamu. 

3 Sangkutkon ma ai bani jari-jarimu, bani uhurmu 
ma suratkon ai. 

4Hatahon ma bani hapentaran, “Botouhu do 
ham” anjaha huanmu ma goran hauhuron 
ai, 

3 ase ja ma na manramotkon ho dompak 
parinangon ni halak, dompak parinangon na 
legan siparsahap na landit. 

6 Mangkawah do ahu sahali humbani jendela ni 
rumahku, humbani jaring-jaringni ai, 

7 gabe huidah ma sahalak na so maruhur, dapot 
panonggorhu ma sada garama, na so 
marpangartian, 

8 montas i pasar, dohorhon suhi-suhi ni rumahni, 
mardalan bani dalan hu rumahni ai, 

9 sanggah samun ari, sanggah bodari, sanggah 
borngin anjaha golap ari. 

10 Anjaha tonggor ma, sada naboru roh 
manjumpahkonsi, marpakeian boru jalang, 
maruhur akal-akal. 

11 Seng marhatontuan panlangkahni, garang do 
ia, seng tarsohkonsi be naheini i rumahni: 

12 tongkin ia i alaman, tongkin nari domma i 
tiga, bani ganup sirpang ni dalan do ia 
manggompangi. 

13 tangkap ma parana ai anjaha isummah, 
marhasoman bohi na so maila iparsahapkon 
ma ia, nini, 

14 “Marutang galangan banggal ni uhur do ahu, 
sadari on do hugalar bagah-bagahku. 

15 Ai do ase luar ahu manjumpahkon ham, laho 
mangindahi bohimu, gabe jumpah do ham. 

16 Domma huamparhon apei bani podomanku, 
marhasoman linnen Masir sibagei rupa. 

17 Domma hupamisbou podomanku marhitei mir, 
aloe ampa kulit manis. 

18 Laho ma hita pasombuh-sombuh uhurta ronsi 
patar. 

19 Ai seng i rumah dalahingku, bani pardalanan 
na madaoh do ia nuan. 

20 Iboan do ranjut parduitanni, bani bulan tula pe 
ia mulak.” 

21 Taroto do ia ibahen marhitei buei ni hatani, 
teleng do uhurni marhitei landit ni 
parsahapni. 

22 lihutkon ma ia torus songon lombu na tinogu 
hu pamotongan, songon ursa na masuk 
hubagas jarot, 

23 ronsi hona tiham atei-ateini ibahen tanja; 
songon manuk-manuk do ia mandorab 
sambil, seng ibotoh hosahni sandiri do na 
niagouni ijai. 

24 Ai pe, ale anakku, tangihon ma ahu anjaha 
paruhurhon ma hata ni pamanganku. 

25 Ulang ma manirpang uhurmu dompak dalanni 
ai, Ulang ma kahou ho bani dalanni. 

26 Ai buei ma halak matei na niraseihonni, anjaha 
bahat ma na nibunuhni. 

27 Dalan manuju dompak nagori toruh do 
rumahni, tuad hu kamar ni hamatean. 


Dilo-dilo ampa Hasaksian ni Hapentaran 


1 Ai lang dilo-dilo do hapentaran ai, anjaha 

8 hauhuron ai pamaling sorani? 

2 | atas, bani buntu-buntu, i lambung ni dalan, 
bani sirpang do ia jongjong, 

3 bani horbangan, bani dalan masuk hubagas 
huta, bani horbangan hudarat do ipamaling 
sorani, nini, 

4 “Bennima do, ale dalahi, dilo-dilo ahu, anjaha 
taur-taur bennima, ale anak ni jolma. 

5 Guruhon hanima ma habotohon, ale halak 
na bodoh, anjaha hanima, gabe halak na 
maruhur ma. 

6 Tangihon ma, ai sihol mansahapkon na maharga 
do ahu, sihol manluarhon hasintongan do 
bibirhu, 

7 ai hasintongan do sihol hatahonon ni 
pamanganku, tapi magigi do bibir hubani na 
masambor. 

8 Pintor do haganup sahap ni pamanganku: seng 
dong na geduk atap na lepak ijai. 

9 Haganupan ai sintong do bani siparuhur, anjaha 
bonar bani halak na marpambotoh. 

10 Jalo ma pangajaranku, rahanan humbani pirak, 
sonai homa habotohon, dearan humbani 
omas pitah. 

11 Harganan do hapentaran ase mutiha, anjaha 
haganup na hinarosuhkon ni halak seng 
taratasisi ai. 

12 Ahu, hapentaran ai, marianan do i lambung ni 
hapandeian, jumpahan habotohon pakon 
hapandeian do ahu. 

13 Biar bani Jahowa, magigi do ai bani na 
masambor, uhur hagijangon ampa 
pangenjengon, parlahou na masambor 
ampa parsahap na margoling-goling, magigi 
do ahu pasal ai. 

14 Ahu do simada panuturion pakon na 
pasaudkon ai, Ahu do simada hauhuron 
pakon hagogohon. 

15 Marhitei ahu do manggomgomi raja-raja, 
anjaha itotapkon siparkuasa hapintoron. 

16 Marhitei ahu do manrajai sipanggomgomi, 
sonai homa na sangap-sangap ampa 
haganup panguhum na pintor. 

17 Holong do uhur hubani sagala na 
mangkaholongi ahu, anjaha halak sipindahi 
ahu, sai jumpahsi do ahu. 

18 Bangku do habayakon pakon hamuliaon, arta 
na manotap pakon hapintoron. 

19 Dearan do buahku humbani omas, humbani 
omas pitah tene, sonai age pansarianku 
humbani pirak pilihan. 

20 Bani dalan hapintoron do ahu mardalan, bani 
dalan habonaran do langkahku, 

21|aho manlayak-layakkon parbagianan bani 
na mangkaholongi ahu, laho manggoki 
parartaan ni sidea. 

22 Jahowa do manompa ahu bani mungkah ni 
panompaon-Ni, gabe parmulaan ni horja-Ni 
bani na basaia. 

23 Bani panorang sapari ai do ahu iadongkon, 
bani mulani, paima adong tanoh on. 

24 Seng dong ope laut domma itubuhkon 
ahu, seng dong ope bah tubuh na 
marburlak-burlakkon bah, 

23 sanggah lape ipasuk sagala dolog, anjaha 
sanggah lape adong buntu-buntu, domma 
itubuhkon ahu; 

26 sanggah lape iadongkon tanoh on tene, ampa 
ladangni, sonai age orbuk na parlobei i 
tanoh on. 

27 Sanggah la pajongjongkon langit ai, ijai do ahu, 
sanggah na binolat-Ni ai hajangkajang i atas 
ni laut ai, 

28 sanggah ninahkon-Ni ai hombun i atas, sanggah 
pinaroh-Ni ai bah na marburlak-burlak hun 
toruh, 

29 sanggah na binahen-Ni ai parbolatan ni laut, 
ase ulang ilanggar bah ai parentah-Ni, 
sanggah na pinasuk-Ni ai onjolan ni tanoh 
on, ijai do ahu, anak hinaholongan-Ni, 

30 j lambung-Ni ijia, megah ni uhur-Ni ahu ganup 
ari, marguro-guro tongtong i lobei-Ni, 

31 marguro-guro do ahu i sab dunia on, anjaha 
malas do uhur hubani jolma manisia. 

32 Ai pe, ale anakku, tangihon ma ahu, martuah 
do halak siramotkon dalanku. 

33 Tangihon hanima ma pangajaranku, ase pentar 
hanima, sai ulang ma lansei pasal ai. 

34 Martuah ma halak sitangihon ahu, na 
marjaga ganup ari bani labahku, anjaha 
sipanramotkon bani horbanganku. 

35 Halak na jumpahan ahu, hagoluhan do 
jumpahsi anjaha gabe harosuh bani Jahowa. 

36 Tapi na sojumpahan ahu, dirini do pinarsedani, 
sagala na magigi bangku, hamatean do 
hinaholonganni ijai.” 


Ontangan humbani Hapentaran ampa Haotoon 


tla hapentaran ai domma ipajongjong 
9 rumahni, ipasuk do basikahni na pitu ai, 
2 'sayat do pinahanni, irarui anggurni, anjaha 
ipasirsir do mejani. 
3 Isuruh do juakjuakni naboru martaur humbani 
ianan na gijang i huta ai, 
4 “Barang ise na so marpambotoh, roh ma ia 
hujon!” Bani halak na oto ihatahon, 
3 “Roh ma, pangan hanima ma indahanku anjaha 
inum ma anggurhu, na dob hurarui. 
6 Tadingkon hanima ma haotoon ase manggoluh 
anjaha mardalan ma hanima bani dalan 
pangarusion.” 

7 Halak sipinsang sipanrisai dapotan habadoron, 
anjaha halak sihata parjahat pasambor dirini 
sandiri do. 

8 Ulang ma pinsang sipanrisai, ase ulang 
mardomdom ia bam, halak siparuhur ma 
pinsang, gabe haholonganni ma ho. 

9 Bere ma bani siparuhur, ase lambin maruhur 
ia, ajari ma halak parpintor, ase tambah 
habotohonni. 

10 Biar mangidah Jahowa do mula ni hapentaran, 
anjaha panandaion bani Na Pansing ai, ai do 
pangarusion. 

11 Ai marhitei ahu do ganjang ari-arimu anjaha 
tambah bam tahun ni goluhmu. 

12 Anggo pentar ho, bam do hapentaranmai: 
tapi anggo manrisai ho, ho sandiri do na 
mangahapkon ai. 

13 la haotoon doskon naboru na garang do 
ai, seng dong pangartianni, seng dong 
binotohni. 

14 Bani labah ni rumahni do ia hundul-hundul, 
bani ianan sigijangan i huta ai, 

15 dilo-dilo bani halak na mamontas, na 
mannunuti pardalananni, nini, 

16 “Barang ise na bodoh, singgah ma hujon!” Bani 
halak na oto ihatahon, 

17 “Matobu do bah tinangko-tangko, anjaha 
mantin do ruti na pinangan marponop- 
ponop.” 

18 Tapi seng ibotoh adong do hamatean ijai, 
anjaha ibagas nagori toruh do niontangni ai. 


Podah Pasal Hapentaran ampa Hadaulaton 


10 1 Podah ni si Salomo. Anak na maruhur 
pamalas uhur ni bapani, tapi anak na bodoh 
papusok uhur ni inangni, 

2 Arta na dapot humbani hajahaton, seng 
marguna, tapi hapintoron do na paluahkon 
humbani hamatean. 

3 Seng ipaturut Jahowa loheian parpintor, tapi 
anggo hisap ni halak parjahat isundati do. 

4 Tangan parrayoh mangkorhon hamiskinon, tapi 
tangan na ringgas mambahen bayak. 

5 Halak na ringgas patumpu-tumpuhon bani 
musim milas, ai ma siparuhur: tapi halak na 
modom-modom musim sabion, parohkon 
habadoron. 

6 Pasu-pasu do sogop bani ulu ni halak parpintor, 
tapi gok hagedukon do babah ni halak 
parjahat. 

7 Mardingat halak parpintor parohkon pasu-pasu, 
tapi bau do barita ni halak parjahat. 

8 Halak siparuhur ra do manjalo pangajaran, 
tapi halak parsahap haotoon maningon 
madabuh do. 

9 Sonang do halak na pitah marparlahou, tapi 
halak na geduk marparlahou sai tardapot 
do. 

10 Halak na paserleng matani parohkon na 
maborit, tapi halak na torang-torang 
maminsang mangkorhon hadearon. 

11 Bah hagoluhan do pamangan ni halak 
parpintor, tapi gok hagedukon do pamangan 
ni halak parjahat. 

12 Domdom do mamuhoi paringoran, tapi 
irungkub holong ai do sagala hasalahan. 

13 Bani bibir ni halak na pantas do dapot 
hapentaran, tapi lonsing-lonsing do patut 
mangonai bani gurung ni halak na hurang 
uhur. 

14 Halak na pentar pagugun habotohon, tapi 
pamangan ni halak na bodoh ai ma 
hamagouan na mangondam. 

15 Arta ni halak na bayak, huta na toguh do ai 
bani, tapi hasedaon do hamiskinon ai bani 
halak na masombuh. 

16 Pansarian ni halak parpintor mambobai hu 
hagoluhan, tapi na sinari ni halak parjahat 
hubagas dousa. 


Podah 10 2298 


17 Mardalan bani dalan hagoluhan do halak 
siramotkon pangajaran, tapi kahou do halak 
na so parduli bani pinsang-pinsang. 

18 Halak pardomdom, ai ma parbibir ladung, tapi 
halak sipangkatai ai ma halak na bodoh. 

19 Lang tarbahen lang dong salah bani hata na 
buei, tapi halak na manrantei bibirni ai ma 
na pandei. 

20 Doskon pirak pilihan do dilah ni halak parpintor, 
tapi pingkiran ni halak parjahat seng sadiha 
hargani. 

21 Bibir ni halak parpintor do sipambobai bani 
buei halak, tapi matei do halak na bodoh 
ibagas haotoonni. 

22 Pasu-pasu ni Jahowa do mambahen bayak, 
anjaha seng pala marhasoman halojaon. 

23 Gurou-gurou do bani halak na oto 
mandalankon hajahaton, tapi hapentaran 
do rosuh ni halak na maruhur. 

24 Na hinabiaran ni halak parjahat, ai do sogop hu 
bani, tapi ibere do bani halak parpintor, na 
pinindo ni uhurni. 

25 Anggo montas haba-haba, bois do parjahat, 
tapi totap do lalab halak parpintor. 

26 Doskon na migar bani ipon ampa timus bani 
mata, sonai do parrayoh bani na marsuruhsi. 

27 Biar bani Jahowa do paganjang umur, tapi 
ari-ari ni halak parjahat ipapondok do. 

28 Pangarapan ni halak parpintor paroh malas ni 
uhur, tapi na lang do pinaima-ima ni halak 
parjahat. 

29 Batar-batar do Jahowa bani halak na daulat, 
tapi hamagouan do bani halak sihorjahon 
hajahaton. 

30 Seng anjai dugur halak parpintor, tapi halak 
parjahat seng iankononni tanoh in. 

31 Pamangan ni halak parpintor patubuh 
hapentaran, tapi dilah pargeduk maningon 
rotapon do. 

32 Bibir ni halak parpintor mambotoh na madear, 
tapi pamangan ni parjahat mansedahon do. 


Sambatni 


1 1 1 Timbangan palsu hagigi do ai bani 
Jahowa, tapi batu timbangan na sintong do 
harosuh-Ni. 
2 Masa gijang ni uhur, masa ma habadoron, tapi 
hapentaran do jumpah bani sitoruh uhur. 
3 Habonaron ni halak parpintor, ai do pambobai 
bani sidea, tapi hagedukon ni halak 
sipangosei do na parseda sidea. 
4 Seng marguna habayakon bani panorang 
mardalan uhuman, tapi hapintoron do na 
paluahkon humbani hamatean. 

5 Hapintoron ni halak na daulat do mambahen 
dalanni hornop, tapi tompas do parjahat 
ibahen hajahatonni. 

6 Hapintoron ni halak parpintor do paluahkon 
sidea, tapi hona tangkap do halak sipangosei 
ibahen hisapni. 

7 Anggo matei halak parjahat magou do 
pangarapanni, anjaha sinta-sinta ni halak na 
so pintor gabe na lang. 

8 Maluah do halak parpintor humbani parmaraan, 
anjaha halak parjahat do masuk hujai, 
gantihni. 

9 Marhitei pamangan ni halak parjahat madabuh 
hasoman hubagas hamagouan, tapi marhitei 
habotohon ipaluah halak parpintor. 

10 Anggo mardohar halak parpintor masa do 
olob-olob ibagas huta, tapi halak parjahat, 
marsurak-surak ma parhuta anggo roh 
hamagouan bani. 

11 Marhitei pasu-pasu bani halak parpintor timbul 
do huta, tapi marumbak do ai marhitei 
pamangan ni halak parjahat. 

12 Siapasi hasomanni, ai ma halak na so 
marpangartian, tapi halak na marpambotoh 
masip do. 

13 Halak na hujai-hujon pahata-hata halak, 
mambahen tarbotoh rusia, tapi ponop do ai 
ibahen halak hatengeran ni uhur. 

14 Anggo seng dong be sipambobai, maseda ma 
bangsa, tapi dear ma ai anggo buei halak 
sipanuturi. 

15 Harugian do ai manjamini halak na legan, tapi 
sonang do halak na so ra manjamini. 

16 Parinangon siparbasar dapotan hormat, tapi 
bador do naboru na magigi bani na bonar. 

17 Dirini do pinadearni anggo layak halak, tapi 
halak na kejam parseda dirini sandiri. 

18 Halak siparjahat jumpahan pansarian 
sipaoto-oto, tapi halak na manidahkon 
hapintoron, dapotan untung na totap. 

19 Halak na totap jongjong bani hapintoron 
jumpahan hagoluhan, tapi siayaki hajahaton 
sai matei do. 

20 Hagigi ni Jahowa do paruhur na geduk, tapi 
marosuh do la bani halak na so panurakon 
parlahouni. 

21 Sintong tumang, seng anjai lang hona uhum 
halak parjahat, tapi sai maluah do ginompar 
ni halak parpintor. 

22 Songon tintin omas na bani unsum ni babuy, 
sonai do naboru na majenges, na so 
maradat. 

23 Sinta-sinta ni halak parpintor parohkon 
hadearon, tapi niarapkon ni halak parjahat 
uhumon do. 

24 Halak na unjah marsibere-bere, lambin 
bayakni, tapi halak na sai pagugun- 
gugunkon, lambin miskin do. 

25 Halak pardear layak dapotan layak-layak, 
anjaha halak na ra mambere siinumon, 
jumpahan siinumon do. 

26 Halak sitahan-tahan gandum iburai halak 
do, tapi pasu-pasu do sogop bani ulu ni 
sipanjual. 

27 Halak siparayak na madear, gabe harosuh do, 
tapi sipindahi na masambor, sai roh do ai 
bani. 

28 Halak na marhatengeran bani habayakonni 
madabuh do, tapi halak parpintor 
martumbor do songon bulung-bulung na 
maratah. 

29 Halak na manggeori rumah tanggani, logou do 
teanonni, anjaha halak na oto gabe jabolon 
ni na pentar. 

30 Buah ni habonaran ai ma hayu hagoluhan, 
tapi na mandalankon na so uhum goluh do 
iparseda. 

31 Tonggor ma, halak parpintor dapot pambalason 
doi tanoh on, samintolah ma halak parjahat 
ampa pardousa, lang? 

Sambatni 


12 1 Halak na mangkarosuhkon sipaingat, 

ai ma siharosuhkon habotohon, tapi na 
mangkagigihon pinsang-pinsang, ai ma 
jolma na bodoh. 

2 Halak sidear uhur gabe harosuh do bani Jahowa, 
tapi halak paruhur jahat hona uhum-Ni do. 

3 Seng anjai totap jolma sihorjahon hajahaton, 
tapi jonam do urat ni halak parpintor. 

4 Parinangon na madear sortali do ai bani 
paramangonni, tapi na sambor parlahouni 
gilok-gilok na harat-harat do ai ibagas 
holi-holini. 

3 Pingkiran ni halak parpintor sintong do ai, tapi 
riah ni halak parjahat ladung do. 

6 Riah ni halak parjahat sihol manduruskon 
daroh, tapi pamangan ni halak parpintor 
paluahkon do. 

7 Hona dabuhkon do halak parjahat gabe seng 
dong be, tapi totap do anggo rumah ni halak 
parpintor. 

8 Domu hubani hapentaranni do tarpuji sada 
dalahi, tapi parakal-akal hona apasan do. 

9 Dearan do gabe halak na maetek, na 
mannunuti horjani sandiri, humbani na 
pajuntul-juntulhon diri, hape hurangan 
sipanganon. 


Podah 12 2304 


10 botoh halak parpintor do uhur ni pinahanni, 
tapi uhur ni halak parjahat kejam do. 

11 Halak sihorjaon jumani sungkupan do bani 
sipanganon, tapi halak na paihut-ihut na so 
marguna, halak na bodoh do. 

12 Sura-sura ni halak parjahat sihol mambahen 
hajahaton, tapi urat ni halak parpintor 
parohkon buah. 

13 Hona tangkap do halak parjahat marhitei lepak 
ni parsahapni, tapi sai maluah do halak 
parpintor humbani hasosakanni. 

14 Marhitei buah ni parsahapni do bosuran 
halak bani na madear, anjaha hinorjahon ni 
tanganni mulak hu bani. 

15 Dalan ni halak na bodoh, pintor do ai ninuhurni, 
tapi halak na manangihon sipaingat, ai ma 
na maruhur. 

16 Halak na bodoh mintor do ipataridahkon 
gilani, tapi halak na maruhur irungkub do 
apas-apas na hu bani. 

17 Saksi na sintong manluarhon na sintong, tapi 
saksi palsu mansahapkon ladung. 

18 Sahap ni halak sihampung parsahap songon 
paniham ni podang do, tapi songon tambat 
do dilah ni halak na maruhur. 

19 Bibir na sintong totap do lalab, tapi dilah 
sipaoto-oto tongkin do ai hansa. 

20 Akal-akal do marianan ibagas uhur ni halak 
partahi-tahi, tapi malas ni uhur do bani 
halak sisuan damei. 

21 Seng anjai mangonai hamagouan bani 
halak parpintor, tapi halak parjahat igoki 
hasunsahan do. 

22 Hagigi ni Jahowa do bibir siparladung, tapi 
marosuh do la bani sihorjahon hasintongan. 

23 Halak na pentar masip do ia pasal 
habotohonni, tapi halak na bodoh 
maningtingkon haotoonni. 

24 Tangan ni halak na ringgas do na marrajai, tapi 
halak parrayoh gabe sisuruh-suruhan. 

25 Holsoh ibagas uhur patunduk jolma, tapi 
parsahap na basar pahinsah uhur. 

26 Halak parpintor dapotan sampalan, tapi dalan 
ni halak parjahat mambahensi kahou. 

27 Halak parrayoh seng dapotan buruanni, tapi 
lambin bayak do anggo halak na ringgas. 

28 Bani dalan hapintoron do jumpah hagoluhan, 
tapi dalan na masambor manuju hu 
hamatean. 


(Sambatni) 


13 1 Anak na pentar itangihon do pangajaran 
ni bapani, tapi halak sipanrisai seng 
ipardulihon pinsang-pinsang. 

2 Humbani buah ni pamanganni do panganon 
ni halak hadearon, tapi halak sipangeluk 
hisapan do bani odoh-odoh. 

3 Halak sirajai pamanganni, goluhni do 
niramotkonni, tapi halak siganjang dilah 
maseda do. 

4 Sai marsura-surai do halak parrayoh, hape 
soya-soya do; tapi halak na ringgas sai 
dapotan do bani pinarsinta ni uhurni. 

5 Magigi do halak parpintor bani hata ladung, 
tapi halak parjahat sambor anjaha butak do 
pambahenanni. 

6 Hapintoron do na manramotkon halak na 
daulat marparlahou, tapi hajungkaton do na 
mambahen madabuh pardousa. 

7 Adong do halak na pakulah bayak ia, age pe 
seng dong bani, dong homa, ibahen ia 
songon na miskin, hape marnah na dong do. 

8 Habayakonni do ipakei na bayak manobus 
hosahni, tapi halak na musil seng tarpaluahsi 
dirini. 

9 Sondang ni halak parpintor marsinalsal do, tapi 
miloh do suluh ni halak parjahat. 

10 Yhur hagijangon patubuhkon paringoran, tapi 
hapentaran do jumpah bani halak na ra 
manangihon podah. 

11 Habayakon na tarolos-olos pinagugun sai surut 
do, tapi na pinaiduk-iduk lambin tambah do. 

12 Pangarapan na so dapot, paborit uhur: tapi 
sinta-sinta na dapot, hayu hagoluhan do ai. 

13 Halak na so parduli bani hata, parseda dirini 
do, tapi sihabiari titah dapotan upah do. 

14 Podah ni halak na pentar, ai ma bah hagoluhan, 
na boi paluahkon humbani siding ni 
hamatean. 

15 Hapentaran na sintong parohkon holong, tapi 
dalan ni halak sipargeduk gabe hasedaon do 
bani. 

16 Halak na pentar mandalankon ganup horjani 
ibagas partimbangan, tapi halak na bodoh 
paidahkon haotoonni. 

17 Suruhan na jahat parohkon hamagouan, tapi 
suruhan hatengeran ni uhur mamboan 
hamalumon. 

18 Hasombuhon pakon habadoron do sogop 
bani halak situlak pangajaran, tapi 
gabe marsangap do halak sitangihon 
pinsang-pinsang. 

19 Sinta-sinta na dapot, tuah do ai bani tonduy, 
tapi sirang humbani hajahaton hagigi do ai 
bani na oto. 

20 Marsaor pakon halak na pentar, parohkon 
hapentaran, tapi maseda do halak na 
marhasomankon halak na oto. 

21 Hamagouan do na mardakdak pardousa, tapi 
hadoharon do upah bani halak parpintor. 

22 Halak sidear uhur martading-tadingan do 
ronsi pahompuni, tapi habayakon ni 
halak pardousa ipagugun do ai bani halak 
parpintor. 

23 Ladang tinombei ni halak na miskin mambere 
gogohni buei, tapi gati do magou ai halani 
hagedukon. 

24 Halak na malang manlonsingkon hotang, 
anakni do nihagigihonni ijai, tapi na holong 
uhur bani, ipagirah do mangajarsi. 

25 Halak parpintor bosur-bosur do mangan, tapi 
lumei do boltok ni halak parjahat. 

14 1 Hapentaran ni naboru mambahen dear 
rumah tanggani, tapi na oto iparseda do 
marhitei tanganni sandiri. 

2 Halak na mardalan bani dalan na pintor, mabiar 
do ai bani Jahowa, tapi halak na geduk 
pardalanni, mapas do la bani. 

3 Pamangan ni halak na oto do lonsing-lonsing 
bani gurungni, tapi bibir ni halak na pentar 
ai do marramotkonsi. 

4 Anggo seng dong lombu na maninggala, lumei 
do tuangan, tapi buei do sipariamaan 
marhitei lombu jonggi na gogoh. 

> Saksi na sintong seng ra marladung, tapi ladung 
do iluarhon saksi palsu. 

6 Halak sipanrisai mangindahi hapentaran, hape 
soya do, tapi halak na maruhur urah do 
dapotan habotohon. 

7 Simbili ma halak na bodoh, ai seng dong jumpah 
so hata hapentaran hun bani. 

8 Hapentaran ni siparuhur ai ma: ibotoh do 
dalanni, tapi haotoon ni halak na bodoh 
pakahouhon do. 

9 Mapas do uhur ni halak na oto bani galangan 
pardousaon, tapi marosuh do halak 
parpintor bani ai. 

10 Yhur ai do na mambotoh na maborit 
ibagas dirini, malas ni uhurni pe seng boi 
ahapkonon ni na legan. 

11 rumah ni halak parjahat maningon marumbak 
do, tapi mardohar do lampolampo ni halak 
parpintor. 

12 Adong do dalan, pintor do ai ninuhur ni halak, 
hape ujungni gabe dalan hamatean do. 

13 bagas tawa pe dong do pusok ni uhur, anjaha 
bani malas ni uhur mangihut horu ni uhur. 

14 Marhitei ulahni sihol ipabosur siparbalik 
uhurni, tapi sidear uhur marhitei 
pambahenanni na madear. 

15 Halak na bodoh porsaya do bani sagala 
sahap, tapi halak na maruhur itimbangi do 
langkah-langkahni. 

16 Marhabiaran do halak na maruhur anjaha 
isimbili do hajahaton, tapi halak na bodoh 
seng marrantei marparlahou anjaha raus. 

17 Halak parringis ihorjahon do habodohon, 
anjaha ihagigihon halak do partahi-tahi. 

18 Halak na oto marrupei bani haotoon, tapi 
habotohon do sortali ni siparuhur. 

19 Tunduk do halak na jahat bani sidear uhur, 
anjaha halak na jungkat mangindo-indo bani 
labah ni parpintor. 

20 Age sindohorni magigi do mangidah halak na 
masombuh, tapi buei do huan-kuan bani 
halak na bayak. 

21 Pardousa do halak na mangapasi hasomanni, 
tapi martuah do halak na marholong ni atei 
bani na madoyuk. 

22 Mintor lang ma kahou halak siuhurhon 
hajahaton? Tapi idop ni uhur ampa bujur ni 
uhur do rupei ni sipingkirhon na madear. 

23 bagas sagala hangaluton adong do untung, tapi 
sahap simarinjaja parohkon hahurangan. 

24 Sortali ni siparuhur, ai ma hapentaranni: 
tapi bani halak na oto haotoonni do jadi 
rudangni. 

25 Sipaluah hosah do saksi na sintong, tapi 
sipangagou do siluarhon ladung. 

26 Biar bani Jahowa do patubuh tenger ni uhur 
na toguh, anjaha bani anakni pe adong do 
haporusan. 

27 Biar mangidah Jahowa do bah tubuh 
hagoluhan, na mambahen tarsimbili siding 
ni hamatean. 

28 Hinabuei ni rayat do hamuliaon bani raja, tapi 
parsurut ni rayat hasedaon ni na markuasa 
do ai. 

29 Halak na nanget manringis ai ma sibuei 
partimbangan, tapi halak na urah manggila 
pabanggal haotoon. 

30 Sipahisar angkula do uhur na lamlam, tapi 
mangkarat bani holi-holi do uhur simburu. 

31 Siodoh-odoh halak na maetek, sipahiri na 
manompasi do ia ai, tapi na mangkaholongi 
halak na masombuh, ai ma na pasangapkon 
Naibata. 

32 Marhitei hajahatonni do maseda halak 
parjahat, tapi nalom do uhur ni parpintor 
age bani parmateini. 

33 bagas uhur ni halak na maruhur marianan 
do hapentaran, tapi seng dong jumpah ai 
ibagas uhur ni na bodoh. 

34 Habonaran do patimbul sada bangsa, tapi 
dousa do na mambahen maseda halak. 

35 Harosuh ni raja do juakjuak na pantas maruhur, 
tapi mangonai do ringisni bani sihorjahon 
na masambor. 

15 1 Balos na lamlam pahombun ringis, tapi 
hata na kasar mamuhoi gila, 

2 Dilah ni halak na maruhur mantektekkon 
habotohon, tapi haotoon do puas humbani 
pamangan ni halak na bodoh. 

3 Dompak sab dunia on do pangkawah ni Jahowa, 
ipardiatei do halak parjahat ampa sidear 
uhur. 

4 Dilah na lamlam, ai ma hayu hagoluhan: tapi 
dilah siparladung mambahen maborit uhur. 

3 Halak na oto magigi do bani pangajaran ni 
bapani, tapi halak na marimbagaskon 
pinsang-pinsang, ai ma siparuhur. 

6 | rumah ni halak parpintor buei do arta, tapi 
masese do pansarian ni halak parjahat. 

7 Bibir ni halak na pentar manuan habotohon, 
tapi seng sonai anggo uhur ni halak na 
bodoh. 

8 Galangan ni halak parjahat hagigi do ai bani 
Jahowa, tapi marosuh do la bani tonggo ni 
halak parpintor. 

3 Hagigi ni Jahowa do dalan ni halak parjahat, 
tapi holong do uhur-Ni bani halak siparayak 
hapintoron. 

10 Pangajaran na parah do mangonai bani halak 
sipanlembang, anjaha maningon matei do 
na mangkagigihon pinsang-pinsang. 

11 Nagori toruh ampa naraka, talar do aii lobei ni 
Jahowa, samintolah uhur ni jolma ma lang. 

12 Halak parrisa seng marosuh ia ipaingat, seng ra 
ia marayak halak na pentar. 

13 Uhur na megah mambahen bohi minar, tapi 
marhitei uhur na marhoru galek do tonduy. 

14 Uhur na pantas mangindahi habotohon, tapi 
babah ni halak na bodoh mansahapkon 
haotoon. 

15 Bani halak na marhoru sambor do sagala 
panorang, tapi bani halak siparmalas uhur 
hira ari pesta do tongtong. 

16 Rahanan na otik marhasoman biar bani 
Jahowa, ase mararta na buei, tapi 
marhasunsahan. 

17 Rahanan do na mangankon lowoh ibagas 
holong, ase mangankon lombu na mombur 
ibagas domdom. 

18 Halak parringis mamuhoi paringoran, tapi 
halak parsabar mangintopi partinggilan. 

19 Dalan ni halak parrayoh songon hondor duri 
do, tapi hornop do anggo dalan ni halak 
parpintor. 

20 Anak na pentar pamalas uhur ni bapani, tapi 
halak na oto mapas do ia bani inangni. 

21 Haotoon, malas ni uhur do ai bani na hurang 
uhur, tapi halak na pantas maruhur, pintor 
do pardalanni. 

22 Sundat do ranggian anggo hurang panriahan, 
tapi saud do ai anggo buei sipamodahi. 

23 Malas ni uhur do ai bani halak anggo hona 
balosni, anjaha jengesan ai, sangkababah 
hata na topat bani panorangni. 

24 Dalan hagoluhan bani halak na maruhur 
manuju dompak datas, laho manimbili 
nagori toruh ai. 

25 rumah ni sigijang uhur iparseda Jahowa do. 
tapi ipatotap do parbalogan ni naboru na 
mabalu. 

26 Hagigi ni Jahowa do riah ni halak parjahat, tapi 
pansing do hata na madear i lobei-Ni. 

27 Na parsedahon rumahni sandiri do halak 
sibuat untung na so tiba dalanni, tapi sai 
manggoluh do halak sihagigihon sisip. 

28 Uhur ni halak parpintor ipingkiri do balos 
sibereonni, tapi humbani pamangan ni halak 
parjahat marjullak-jullak do hajahaton. 

29 Daoh do Jahowa humbani halak parjahat, tapi 
itangihon do tonggo ni halak parpintor. 

30 Pangkawah na basar pamalas uhur, anjaha 
barita na madear pahisar holi-holi. 

31 Halak na ra manangihon podah na madear, 
marianan do ia i tongah-tongah ni halak na 
maruhur. 

32 Halak na manulak podah, dirini do iparseda, 
tapi na manangihon pangajaran dapotan 
hapentaran. 

33 Biar bani Jahowa ai ma pangajaran, na 
mambahen pentar, anjaha toruh ni uhur do 
parlobei ni hasangapon. 


(Sambatni) 


16 1 Bani jolma do uhur panimbangion, tapi 
humbani Jahowa do roh sisahapkonon ni 
dilah. 

2 Haganup dalanni borsih do ninuhur ni halak, 
tapi Jahowa do siantan uhur. 

3 Ondoskon ma bani Jahowa sagala horjamu, ase 
saud haganup sura-suramu. 

4 Haganup do ijadihon Jahowa domu hubani 
sura-sura-Ni, age parjahat ai, ase hona 
uhum. 

> Hagigi ni Jahowa do halak sigijang uhur: tongon 
seng anjai lang hona uhum ia. 

6 Marhitei holong ampa habujuron do salosei 
hasalahan, anjaha marhitei biar bani Jahowa 
boi do tarsimbili halak hajahaton. 

7 Anggo marosuh Jahowa mangidah parlahou ni 
sada halak, munsuhni pe ipadamei do hu 
bani. 

8 Rahanan do na otik ibagas hapintoron, ase 
pansarian na buei, na so tiba dalanni. 

9 Uhur ni jolma marpingkir-pingkir pasal dalanni, 
tapi Jahowa do na manontuhon langkahni. 

10 Haputusan na humbani Naibata do bani bibir 
ni raja, bani paruhuman seng anjai lepak 
sahapni. 

11 Kilo ampa timbangan na sintong, Jahowa do 
simadasi, la do na mangadongkon haganup 
batu timbangan. 

12 Hagigi ni raja, ai ma mangkorjahon hajahaton, 
ai marhitei hapintoron do totap paratasni. 

13 Harosuh ni raja, ai ma bibir hasintongan, 
anjaha parsahap na sintong do ihaholongi. 

14 Ringis ni raja, suruhan hamatean do ai, tapi 
mahombun do ai ibahen halak na pentar. 

15 Minar ni bohi ni raja pagoluhkon, anjaha 
halayakonni doskon hombun na manorap 
bani logou ni ari. 

16 Jumpahan hapentaran, dearan do ai humbani 
omas, dapotan hauhuron, harganan 
humbani pirak. 

17 Dalan ni halak parpintor daoh do ai humbani 
hajahaton, anjaha na mangkargahon 
goluhni, ijaga do langkah-langkahni. 

18 Parlobei ni hasedaon ai ma gijang ni uhur, 
anjaha pangenjengon do parlobei ni 
hadabuhon. 

19 Dearan do martoruh ni uhur rapkon na 
masombuh, ase marbagi taban-taban rap 
pakon halak na jungkat. 

20 Halak na marimbagaskon hata, dapotan 
na madear, anjaha martuah do halak na 
marhatengeran bani Jahowa. 

21 Halak siparuhur igoran do ai na pentar, anjaha 
mantin ni panluar mambahen margogoh 
podah. 

22 Bah tubuh hagoluhan do uhur hapantason 
bani parsimada ai, tapi haotoon do ajar ni 
halak na bodoh. 

23 Uhur ni na pentar papandei pamanganni, 
anjaha itambah do podah bani bibirni. 

24 Songon manisan ni lobah do hata na lamlam, 
mantin bani uhur, anjaha tambar bani 
holi-holi. 

25 Adong do dalan, pintor do ai ninuhur ni halak, 
hape ujungni gabe hamatean do. 

26 | ohei ni si parhorja manjuljulsi marhorja, ai 
pamanganni do sipamaksa bani. 

27 Halak parjahat paranggi-ranggi hamagouan, 
anjaha songon apuy na gara do bibirni. 

28 Halak sipanggeori pabolag paringoran, anjaha 
siparrisai manirang na marhuan. 

29 Dalahi sipangodoh-odoh pakahou hasomanni, 
anjaha ibobai do ia bani dalan na so madear. 

30 Halak na pahirdop-hirdop matani, sipingkiri 
na masambor do ai, anjaha sipangemngem 
pamanganni, ai ma sihorjahon hajahaton. 

31 Uban, ai ma sortali hamuliaon, jumpah do ai 
marhitei goluh na pintor. 

32 Dearan do parsabar humbani puanglima, 
anjaha na marrajai dirini humbani 
sipatunduk huta. 

33 hursuk-hursuk pe ruji-ruji ibagas abingan, tapi 
humbani Jahowa do roh haputusan. 


(Sambatni) 


1 Dearan do sansayat ruti na mapir 
17 marhasoman uhur na sonang, humbani 
rumah na gok gulei marhasoman 

paringoran. 

2 Jabolon na pentar do sirajai anak paruhur na 
bajan, anjaha dapotan tean-teanan do ia 
rap pakon saninani. 

3 Balanga panlalaan manguji pirak, liang 
panloburan manguji omas, tapi Jahowa do 
siuji uhur. 

4 Halak parjahat patangi-tangi sahap na 
masambor, halak siparladung manareihon 
pinggolni bani hata na parsedahon. 

> Sipahiri-hiri halak na masombuh, pahirihon 
na manompasi do, anjaha na marmegah- 
megah pasal hamagouan ni hasomanni, lang 
tarbahen lang hona uhum do. 

6 Sortali ni halak na matua ai ma pahompuni, 
anjaha hamuliaon ni anak ai ma bapa ni 
sidea. 

7 Seng domu bani halak na oto sahap na mantin, 
samintolah hata ladung ma patut bani na 
sangap? 

8 Mata intan do sisip, ninuhur ni sibere ai, 
ilagan maruntung ma ia bani sagala 
langkah-langkahni. 

9 Halak sirungkub hasalahan, ai ma siadongkon 
uhur na marsihaholongan, tapi halak na 
pararatkon sahap-sahap manirang na 
marhuan do. 

10 Margogohan do sada hata pinsang-pinsang 
bani halak na maruhur, ase saratus 
lonsing-lonsing bani halak na bodoh. 

11 Halak parjahat pitah mangindahi parlawanan 
do, tapi suruhan na mabajan do isuruh 
mangimbangsi. 

12 Rahanan do pajumpah pakon gipul na 
magouan anak, humbani na pajumpah 
ampa halak na oto ibagas habodohonni. 

13 Halak na mambalaskon na jahat bani na 
madear, seng morot be na masambor hun 
rumahni. 

14 Sitolkas bah binongbong do halak sibahen 
paringoran, halani ai, paima pultak 
paringoran, intopi ma ai. 

15 Halak na mamintori parjahat ampa halak 
sisalahkon na bujur, haduasi do ai hagigi 
bani Jahowa. 

16 Aha ma gunani duit bani tangan ni halak na 
bodoh, laho mamboli hapentaran, hape 
seng dong uhur bani? 

17 Bani sagala panorang do marholong atei 
huan-kuan, gabe sanina ibagas hasosakan 
do ia, ase tubuh. 

18 Jolma na hurang uhur, urah do marjabat 
tangan, laho mambere jaminan bani 
hasomanni. 

19 Halak na marosuh bani paringoran, 
siharosuhkon dousa do ai, anjaha na 
mambahen gijang hu atas labah ni rumahni, 
ai ma sipindahi hamagouan. 

20 Halak paruhur na geduk, seng jumpahan na 
madear, anjaha halak pardilah na lekluk, 
madabuh hubagas hamagouan. 

21 Halak siparanak na bodoh, pusok ni uhur do ai 
bani, seng marmalas ni uhur bapa ni halak 
na oto. 

22 Uhur na megah paminar bohi, tapi tonduy na 
marosak pamerung angkula. 

23 Sisip na hunja pe ijalo parjahat do, laho papeol 
pardalan ni uhum. 

24 Bani panonggor ni halak na maruhur dong do 
hapentaran, tapi anggo mata ni na oto maor 
do ronsi ujung ni tanoh on. 

25 Borit ni uhur do bani bapa anak na oto, anjaha 
pusok ni uhur bani na manubuhkonsi. 

26 Mandonda halak parpintor seng dear, 
manlonsing halak na sangap salah tumang 
do ai. 

27 Halak siantan parsahap, ai ma na 
marpambotoh, anjaha halak partonduy na 
lamlam siparuhur do ai. 

28 Halak na bodoh pe, anggo masip gabe songon 
siparuhur do, anggo sai itutup pamanganni, 
tarhira do ia halak na pentar. 


(Sambatni) 

18 1 Halak na papulig dirini, sisuhuni rosuhni 
sandiri, siimbang sagala uhur hapantason 
do ai. 

2 Seng marosuh halak na bodoh bani habotohon, 
tapi pitah bani na patugah-tugahkon 
pingkiranni do hansa. 

3 Anggo masa hajahaton, roh ma hahirion, 
anjaha habadoron do mangihut bani horja 
hasamboron. 

4 Bah na bagas do sahap ni pamangan ni jolma: 
bah tubuh hapentaran, bah na mardalan do 
ai. 

3 Seng dear mangapiti halak parjahat, laho 
mansalahkon halak parpintor ibagas 
paruhuman. 

6 Bibir ni halak na bodoh paroh paringoran, 
anjaha pamanganni dilo-dilo do bani 
lonsing-lonsing. 

7 Pamangan ni halak na oto hamagouan do ai 
bani, anjaha bibirni, siding bani dirini. 

8 Hata ni siparhusip-husip mantin-mantin do ai, 
anjaha masuk-masuk hubagas uhur. 

9 Halak na lansei bani horjani, dos do ai pakon 
halak siparseda dirini. 

10 Benteng na toguh do goran ni Jahowa, 
haporusan do ai bani halak parpintor, gabe 
seng mahua be. 

11 Arta ni halak na bayak, huta na pinatoguh 
do ai bani, anjaha tembok na gijang do ai, 
ninuhurni. 

12 Anggo lape madabuh, gijang do uhur ni jolma, 
tapi toruh ni uhur do parlobei ni hamuliaon. 

13 Halak na mintor marsampang, hape lape 
torang ibogei, haotoon do ai bani anjaha 
habadoron. 

14 Tonduy na hinsah mambahen tahan halak 
manaron, tapi uhur na mandolei, ise ma na 
boi pahisar ai? 

15 Uhur ni halak na pantas jumpahan habotohon, 
anjaha pinggol ni halak na maruhur 
pindah-pindah bani hapentaran. 

16 Sibere-bere ni jolma do palumbang langkah- 
langkahni, anjaha ai do manogu-nogusi hu 
lobei ni halak na sangap. 

17 Songon na pintor do halak, na parlobei 
mangadu-adu bani parkarani, paima roh 
imbangni na mansalahkonsi. 

18 Marjomput na sinurat mangujungi 
parsalisihan, anjaha mambahen haputusan 
bani paringoran ni halak na gogoh. 

19 Sanina na hona tipu, songon benteng na so 
tardohori do ai, anjaha parsalisihan songon 
pating-pating situtup rumah bolon. 

20 Humbani buah ni pamanganni do bosur boltok 
ni halak, bosuran do ia ibahen buah ni 
bibirni. 

21 Hamatean barang hagoluhan marguru 
bani kuasa ni dilah do, anjaha halak na 
mambotoh manramotkonsi, ai do na 
mangankon buahni. 

22 Halak na dapotan parinangon, jumpahan na 
madear do, jumpahan idop ni uhur do ia 
humbani Jahowa. 

23 Mangelek do sahap ni halak na masombuh, 
tapi halak na bayak koras do parsampangni. 

24 Adong do hasoman na parsedahon, tapi adong 
do homa hasoman na sangkanan humbani 
sanina. 


(Sambatni) 


19 1 Dearan do halak na masombuh, na pitah 
marparlahou, humbani halak parbibir 
ladung, age pe bayak ia. 

2 Anggo seng marhasoman pamingkirion, seng 
marguna haringgason, anjaha halak na 
mangolos-olos mandalankon horjani, 
maningon lepak do. 

3 Haotoon ni jolma do parseda dalanni, hape 
dompak Jahowa marungut-ungut uhurni. 

4 Habayakon do pabuei huan-kuan, tapi halak na 
masombuh, gari diha-dihani manadingkonsi. 

> Saksi palsu seng tarbahen lang hona uhum, 
anjaha sisahapkon ladung seng anjai 
maluah. 

6 Buei do halak na mamuji-muji na sangap, 
anjaha ganup do halak gabe huan ni halak 
siparlayak, 

7 Halak na masombuh, saninani pe haganup 
sogam do uhurni bani, samintolah ma 
diha-dihani lang padaoh diri hun bani? 

8 Halak na jumpahan uhur hapantason, holong 
do uhurni bani goluhni, halak siramotkon 
pangarusion dapotan tuah do. 

9 Saksi palsu seng anjai lang hona uhum, anjaha 
sisahapkon ladung magou do. 

10 | ang patut halak na oto marsonang-sonang 
manggoluh, lobih hunjai seng patut jabolon 
manrrajai raja-raja. 

11 Hapentaran ni jolma mambahensi nanget 
manringis, anjaha hamuliaon do ai bani, 
manalpuhon hasalahan, 

12 Songon paraum ni singa do ringis ni raja, 
tapi dear ni uhurni songon namur na bani 
poyon-poyon. 

13 Hasedaon ni bapa do anak na oto, anjaha 
naboru siparingor songon tiris na manektek 
torus. 

14 Rumah pakon arta, ai ma tading-tadingan 
humbani na matoras, tapi humbani Jahowa 
do parinangon na maruhur. 

15 Harayohon mambahen dokah modom, anjaha 
uhur na rahanan soh mambahen gayuran. 

16 Halak na mandalankon parentah, ai ma na 
manramotkon goluhni, tapi maningon matei 
do na so parduli bani langkah-langkahni. 

17 Na papinjamkon bani Jahowa do halak, na 
maridop ni uhur bani halak na masombuh, 
anjaha la do na mambaloskon ai bani. 

18 Ajar ma anakmu, ai adong ope arapan, tapi 
ulang roh uhurmu pamatehonsi. 

19 Halak siparringis banggal, ia sandiri do 
na manaron, anggo sihol urupanmu ia, 
paparahkon do ai. 

20 Tangihon ma podah, anjaha jalo ma sipaingat, 
ase lambin pentarni ho use. 

21 Buei do ranggian ibagas uhur ni jolma, tapi 
sura-sura ni Jahowa do na saud. 

22 Hisap-hisap ni jolma pindah-pindah bani 
paruntungan: tapi dearan do masombuh 
humbani na gabe siparladung. 

23 Biar bani Jahowa do na pagoluhkon, bosur 
do halak anjaha sonang modom, seng 
mangonai hamagouan bani. 

24 Domma ipohul siparrayoh indahanni, 
tapi rayohan do ia mannahkon ai hu 
pamanganni. 

25 Maningon lonsingon do sipanrisai, ase 
maruhur halak na oto, tapi anggo halak na 
pantas, ipinsang gelah domma jumpahan 
habotohon. 

26 Ise na mangarsik bapani anjaha iusir-usir 
inangni, ai ma anak sibahen hasamboron 
ampa habadoron. 

27 Anggo iparontihon ho, ale anakku, 
manangihon podah, jadi kahou ma ho 
humbani hauhuron. 

28 Saksi paruhur jahat mapas do bani uhum, 
anjaha mantin do hagedukon bani 
pamangan ni halak parjahat. 

29 Sirsir do uhum bani halak sipanrisai, sonai 
lonsing-lonsing bani gurung ni halak na oto. 


(Sambatni) 


20 1 Sipatubuh panrisaion do anggur, sibahen 

mabuk minuman koras, anjaha ise na 
sompat rebad-rebad ibahen, seng maruhur 
be. 

2 Songon paraum ni singa do ondam-ondam ni 
raja, barang ise na mamuhoi ringisni, na 
parseda dirini sandiri do. 

3 Hasangapon do ai bani dalahi mandaoh 
humbani paringoran, tapi halak na oto 
marosuh do martinggil. 

4 Halani borgoh ari, seng ra siparrayoh 
maninggala, sihol ma ia namin marpariama, 
hape aha pe lang adong. 

> Songon bah bagas do uhur ni jolma ibagas, tapi 
halak na pentar tardodousi do ai. 

6 Buei do jolma patugah-tugahkon hadearonni, 
tapi halak hatengeran ni uhur, ija do jumpah 
ai? 

7 Marparlahou na pitah do halak parpintor: 
martuah do anakni i pudini. 

8 Raja na hundul bani hotak paruhuman, 
mamurpurhon sagala hajahaton marhitei 
pangkawahni. 

9 Ise ma na barani mangkatahon, “Domma 
hupaborsih uhurhu, pansing do ahu 
humbani dousangku?” 

10 Timbangan na palegan-legan, suhat-suhat na 
palegan-legan, haduasi do ai hagigi bani 
Jahowa. 

11 Age marhitei pambahenanni, tartanda do 
dakdanak, atap na borsih atap na pintor 
biakni. 

12 Pinggol na marpanangar pakon mata na 
marpangidah, Jahowa do na manjadihon ai 
haduasi. 

13 Ulang ma harosuhkon na modom-modom, ase 
ulang miskin ho; ungkab ma matamu, gabe 
sungkupan sipanganon ma ho. 

14 “Sambor do, sambor do,” nini sipamboli, hape 
dob misir ia, ipuji do dirini. 

15 Age adong omas, buei age mutiha, tapi arta 
siharganan ai ma bibir na marpambotoh. 

16 Buat ma hiouni, ai ijamini do halak na legan, 
gadeihon ma ai, halani iampuni halak 
sileban. 

17 Mantin do bani halak sipanganon na tinangko, 
hape dobni gabe gok ranggisgis do 
pamanganni. 

18 Saud do sura-sura marhitei panriahan, halani 
ai marhitei partimbangan ma dalankon 
porang. 

19 Halak na hujai-hujon pahata-hatahon, 
mambahen tarbotoh rusia, halani ai ulang 
ma marhuan pakon halak sihertep bibir. 

20 Halak na mamurai bapani atap inangni, sai 
na mintop do suluhni ibagas na golap 
marimpot-impot. 

21 Tean-teanan na tarolos-olos ipatumpu, dobni 
seng marpasu-pasu ai. 

22 Ulang hatahon, “Hubalaskon ma hajahaton ai!” 
Hatengerhon ma Jahowa, sai urupan-Ni do 
ho. 

23 Hagigi ni Jahowa do timbangan na palegan- 
legan, anjaha kilo palsu seng dear 
ai. 

24 Jahowa do na manontuhon langkah-langkah 
ni jolma; naha ma jolma boi mangarusi 
dalanni? 

25 Siding do ai bani jolma, mapodastu 
mangkatahon bagah-bagah: hape dob 
ibagahkon pe ase iuhurhon ai. 

26 Mapurpur do halak parjahat ibahen raja na 
pantas, anjaha galapang do ipadalan hun 
datas ni sidea. 

27 Suluh ni Jahowa do tonduy ni jolma, na 
mamareksa haganup lompit-lompit ni 
uhurni. 

28 Halayakon ampa hasintongan do na 
manramotkon raja; anjaha totap do 
paratasni marhitei uhur holong. 

29 Hamuliaon bani garama, ai ma gogohni, tapi 
ubanni do hasangapon bani na matua. 

30 Lonsing-lonsing na mardaroh padaoh 
hajahaton, anjaha bogbog-bogbog paborsih 
uhur parbagas. 


(Sambatni) 


2 1 1 Songon bah na bani bondar do uhur ni 
raja ibagas tangan ni Jahowa, ibobai do ai 
dompak ja rosuh ni uhur-Ni. 

2 Haganup dalanni, pintor do ai ninuhur ni halak, 
tapi Jahowa do siuji uhur. 

3 Na mandalankon hapintoron pakon uhum, 
rosuhan do uhur ni Jahowa bani ai humbani 
na mangidah galangan. 

4 Mata na mangenjeng pakon uhur hagijangon, ai 
ma suluh bani parjahat, dousa do ai. 

5 Uhur haponguton mambahen halak 
marlobih-lobih, tapi halak na tarolos-olos 
marhahurangan do. 

6 Halak na patumpu arta marhitei sahap ladung, 
na marleilei logou anjaha na mangindahi 
hamatean do ai. 

7 Panokohon ni halak parjahat, ai do na 
parseda sidea sandiri, ai manjua do sidea 
mangkorjahon hasintongan. 

8 Mareluk-eluk do dalan ni halak parjahat, tapi 
pintor do dalan ni halak siparuhur na pitah. 

9 Rahanan do marianan bani suhi-suhi ni tayub, 
ase rap marianan i rumah ampa naboru 
sipartinggil. 

10 Yhur ni halak parjahat marosuh bani na 
masambor, gari hasomanni seng harga bani. 

11 Anggo hona uhum sipanrisai, gabe maruhur do 
halak na oto, anggo iajari halak na pentar, 
jumpahan habotohon do ia. 

12 Mangkawah do halak parpintor hu rumah ni 
parjahat, hona dabuh do parjahat ai hu 
hamagouan. 

13 Halak na manutup pinggolni dompak doruh- 
doruh ni halak na masombuh, ia pe, anggo 
dilo-dilo holi, seng dong na mambalosi. 

14 Sibere-bere na ponop pahombun ringis, anjaha 
siluah na buni mangampogi gila na parah. 

15 Malas ni uhur bani halak parpintor, ai ma na 
mandalankon uhum, tapi habiaran do ai 
bani halak sihorjahon na masambor. 

16 Jolma na kahou humbani dalan hapentaran, 
bani urung habeguon do ia marianan. 

17 Gabe marhahurangan do halak na marosuh 
marpesta-pesta, anjaha halak na rosuh bani 
anggur ampa minak, seng anjai bayak. 

18 Tobus bani halak parpintor do halak parjahat, 
anjaha sipangosei-osei do gantih ni halak 
sibujur uhur. 

19 Dearan do marianan i halimisan, ase rap 
sajabu pakon parinangon sipartinggil ampa 
sipargila-gila. 

20 Arta na maharga pakon minak, adong do i 
rumah ni halak na maruhur, tapi halak na 
bodoh mintor do iparbois-bois. 

21 Halak siparayak hapintoron pakon habasaron, 
dapotan hagoluhan ampa hamuliaon do. 

22 Huta ni puanglima pe ipanangkih halak 
na pentar do, irumbakkon do benteng, 
hatengeran ni uhurni ai. 

23 Halak na manjaga pamanganni ampa dilahni, 
iramotkon do goluhni humbani parmaraan. 

24 Halak sigijang uhur ampa sipangenjeng, 
margoran do ai sipanrehei, tarlobih do 
jungkat ni parlahouni. 

25 Hisap-hisap ni siparrayoh do hamatean bani, ai 
marayoh do tanganni marlahoan. 

26 Ganup ari do halak parjahat marsura-surai, 
tapi halak parpintor layak do, seng maruhur 
haut. 

27 Galangan ni halak parjahat, hagigi do ai, 
tarlobih anggo manggalang ia, hape laho 
mambahen na jahat do. 

28 Saksi parladung maningon magou do, tapi na 
sinahapkon ni na manangar totap do. 

29 Halak parjahat pajingar-jingar bohini, 
tapi anggo halak parpintor totap do 
parlangkahni. 

30 Seng dong hapentaran, seng dong hauhuron, 
anjaha seng dong riah, na totap i lobei ni 
Jahowa. 

31 Pinasirsir pe huda bani panorang porang, tapi 
anggo hamonangan humbani Jahowa do. 


(Sambatni) 


22 1 Harganan do goran na madear ase 
habayakon na buei, anjaha dearan do anggo 
gabe harosuh diri humbani pirak atap omas. 
2 Saor do halak na bayak pakon na masombuh, 
tapi Jahowa do na manjadihon sidea 
haganup. 

3 Halak na pantas mangidah parmaraan, jadi 
marponop ma ia, tapi halak na oto itoruskon 
do langkahni, gabe manaron. 

4 Upah ni uhur na toruh ampa biar bani Jahowa, ai 
ma habayakon, hamuliaon ampa hagoluhan. 

3 Duri pakon siding do bani dalan ni halak 
pargeduk, halak na mangkargahon hosahni, 
ipadaoh ma dirini hunjai. 

6 Pasomal-somal ma dakdanak mardalan bani 
dalan sidalanonni, ia dob matua ia, seng 
manlembang ia hunjai. 

7 Halak na bayak do na manrajai bani na 
masombuh, anjaha sipanginjam gabe 
jabolon ni na painjamkonsi. 

8 Halak na manabur hagedukon maningon 
sabionni do hamagouan, anjaha sai maripuk 
do tungkot hajungkatonni ai. 

9 Halak na lamlam pangkawahni dapotan 
pasu-pasu do, ai ibere do humbani 
sipanganonni hubani na masombuh. 

10 Usir siparrisai, jadi lang dong be paringoran, 
anjaha parsalisihan ampa panreheion pe 
maronti ma. 

11 Halak na mangkarosuhkon uhur na pitah, 
anjaha parsahapni pe basar, raja ma na gabe 
huan-kuanni. 

12 Mata ni Jahowa do na manramotkon 
habotohon, tapi ibalikkon do hata ni 
sipangeluk. 

13 Hata ni siparrayoh, “Adong do singa i darat ai, 
ibunuh holi ahu i dalan ai!” 

14 Godung na bagas do sahap-sahap ni naboru 
parbangkis, halak na pinapaan ni Jahowa do 
madabuh hujai. 

15 Haotoon do longkot ibagas uhur ni dakdanak, 
tapi hotang sipangajari do palahohon ai hun 
bani. 

16 Halak na mangodoh-odoh na masombuh laho 
paganda untungni, anjaha marsibere-bere 
bani halak na bayak, mambahensi 
marhahurangan. 


Podah ni Halak na Pentar-pentar 


17 Paeleng ma pinggolmu anjaha tangihon ma 
hata ni halak na pentar anjaha paruhurhon 
ma podahku: 

18 ai dear do ai, anggo ra ho marimbagaskon ai, 
anjaha totap ai marianan bani bibirmu. 

19 Andohar martenger ni uhur ho bani Jahowa, ai 
do ase hupatugah ai bam sadari on, hubam 
tongon. 

20 Ai lang domma husuratkon bam hata na 
maharga, podah pakon habotohon, 

21|aho paidahkon bam na sintong ampa na 
tongon, ase ibotoh ho sintong marbalos 
bani halak na marsuruh ho? 

22 Ulang ma rampas halak na masombuh, halani 
masombuh ia, anjaha ulang ma odoh-odoh 
halak na madoyuk i paruhuman, 

23 ai Jahowa do siparlulu bani sidea, anjaha la do 
na mambuat hosah ni sibuat hosah ni sidea. 

24 Ulang ra ho marhuan-kuan pakon halak 
siparringis, anjaha ulang ma saorhon dirimu 
bani halak pargila-gila, 

25 3se ulang gabe hasomalan ho bani parlahou ni 
sidea, anjaha itaon ho siding bani dirimu. 

26 Ulang ma ra ho gabe halak sipanjamini, na ra 
mananggung pasal utang-utang, 

27 ai anggo seng dong panggalarmu, podomanmai 
ma holi ibuat humbam. 

28 Ulang ma paosor batu parbalogan na dob 
pinasuk ni ompungmu hinan ijia. 

29 Halak na pongut bani horjani, boi do marhorja 
ja i lobei ni raja-raja: seng bani halak na 
malumat ia marugas. 


(Sambatni) 


23 1 Anggo hundul ho rap mangan pakon 
sahalak panggomgomi, pangkei ma 
pardiatei atap aha na i lobeimu: 

2 hahkon ma pisou bani tolonanmu, anggo 
parhisap ho! 

3 Ulang ma sir uhurmu bani na mantin-mantinni 
ai, ai sipanganon na paoto-otohon do ai. 

4 Ulang ma lojai dirimu mangindahi habayakon, 
padaoh ma pingkiranmu hunjai. 

3 Ai anggo mangkawah ho hujai, jadi lang dong 
be, ai sompong do marhabong ia, gabe 
habang songon manuk-manuk nanggordaha 
hu awang-awang. 

6 Ulang ma pangan indahan ni halak parmata 
na serleng, ulang ma sir uhurmu bani 
sipanganonni age naha mantinni, 

7 ai mambahen hira-hira do ia ibagas uhurni. 
“Mangan anjaha minum ma ham,” nini 
hubam, tapi uhurni seng dompak ho. 

8 Gabe utahkononmu ma holi sisampohul na 
pinanganmai, anjaha sisoya-soya ganup 
hatamu na madear ai. 

9 Ulang ma marsahap ho i lobei ni halak na oto, 
ai mapas do uhurni bani sahapmu na marisi 
hapentaran ai. 

10 Ulang ma osor batu parbalogan sisapari, 
anjaha ulang ma soluk ladang ni na tading 
maetek, 

11 ai gogoh do sipanluluhon sidea: la do 
mansuhutkon parkara ni sidea dompak ho. 

12 Dompakkon ma uhurmu bani pangajaran, sonai 
pinggolmu bani sahap na gok habotohon. 

13 Ulang ma parontihon pangajaran hubani 
dakdanak, porini ilonsing ho pe ia, seng pala 
matei. 

14 jlonsing ho do tongon angkulani, tapi na 
paluahkon tonduyni ai do ho hun nagori 
toruh. 

15 Ale anakku, anggo gok hapentaran uhurmu, 
uhurhu pe malas do. 

16 Anjaha marolob-olob do tonduyhu, anggo 
isahapkon bibirmu hasintongan. 

17 Ulang simburu uhurmu mangidah pardousa, 
tapi marhabiaran ma ho tongtong. 

18 Tongon, adong do ari pangapudianan, seng 
anjai rotap pangarapanmu. 

19 Tangihon ma, ale anakku, ase pentar ho, 
anjaha dompakkon ma uhurmu bani dalan 
na pintor. 

20 Ulang ma saor ho pakon halak sisibur anggur 
atap pakon halak na hisapan bani gulei, 

21 ai halak parmabuk pakon parhisap maningon 
miskin do, anjaha marhiou rigat-rigat halak 
na marosuh modom-modom. 

22 Tangihon ma bapamu na mantubuhkon ho, 
anjaha ulang mapas uhurmu bani inangmu 
anggo matua ia. 

23 Hasintongan ma boli, anjaha ulang jualhon 
ai; sonai hapentaran, pangajaran ampa 
pangarusion. 

24 Tongon, malas do uhur ni bapa ni halak 
parpintor: anjaha ise na mantubuhkon 
anak na maruhur, malas do uhurni 
marhalanihonsi. 

25 Malas ma tongon uhur ni bapamu ampa 
inangmu, marolob-olob ma uhur ni na 
mantubuhkon ho. 

26 Bere ma, ale anakku, uhurmu bangku, anjaha 
sai iharosuhkon matamu ma dalanku. 

27 Ai doskon godung na bagas do boru jalang, 
anjaha parigi na sompit do naboru 
parbangkis. 

28 Tongon, songon panamun do ia 
manggompangi, anjaha ipabuei do 
halak sipangeluk i tongah-tongah ni 
hajolmaon. 

29 Ise do na hoih-koih? Ise do siparinangoi? Ise do 
siparingor? Ise do na holsohan? Ise do na 
ugahan seng marhala? Ise do siparmata na 
gombur? 

30 Halak na halalaban minum anggur, halak na 
laho mandai-dai minuman na koras. 

31 Ulang pakawah-kawah anggur halani magerger 
rupani, halani marlinang idahon ibagas 

panginuman, halani lamlam panjalirni 
hubagas. 

32 Dobni mangkarat do ai songon ulog, anjaha 
mandoit songon darih. 

33 Idahon ni matamu ma na ganjil-ganjil, anjaha 
uhurmu mansahapkon na so marturut. 

34 Gabe songon halak na modom i tongah laut 
ma ho, anjaha songon halak na modom i 
ujung ni tiang layar. 

35 Nim, “Ibogbog sidea do ahu, tapi lang maborit, 
ibalbal sidea do, tapi lang huahapkon. 
Anggo tarjolma ahu, ulakanku do minum.” 


(Sambatni) 


24 1 Ulang ma simburu uhurmu mangidah 
halak parjahat, anjaha ulang ma ho ra saor 
pakon sidea, 
2 ai hamagouan do iparanggi-ranggi sidea, anjaha 
na masambor do isahap-sahapkon bibirni. 
3 Marhitei hapentaran do tarpajongjong rumah, 
anjaha marhitei panimbangion do totap ai, 
4 marhitei habotohon gok ma kamar-kamarni 
bani bagei-bagei ni arta na maharga anjaha 
na majenges. 
> Halak na maruhur do tongon na gogoh, anjaha 
na marpambotoh simada kuasa, 

6 ai marhitei pambobai na pentar tardalankon 
porang, anjaha marhitei buei ni sipanuturi 
dapot hamonangan. 

7 Magijangtu do hapentaran bani halak na bodoh: 
bani partumpuan seng ongga mungkab 
pamanganni. 

8 Halak na paranggi-ranggi na masambor, 
targoran do ai kopala ni parjahat. 

3 Dousa do piningkiran ni halak na oto, anjaha 
halak sipanrisai, hagigi do bani jolma. 

10 Anggo seng tahan ho bani panorang hasosakan, 
ai ma tandani na hurang do gogohmu. 

11 Sai paluah ma halak na sinarad hu hamatean, 
anjaha olat ma halak na itogu hu panayatan. 

12 Anggo ihatahon ho, “Tonggor ma, seng 
ibagas botohnami ai,” mintor ma nani lang 
ibotoh sipareksa uhur pasal ai? Siparorot 
tonduynima ibotoh do ai, anjaha ibaloskon 
do bani jolma domu hubani na binahenni. 

13 Ale anakku, pangan ma manisan, ai dear do ai, 
sonai tobu-tobu ni huramah, ai mantin do ai 
bani langit-langitmu. 

14 Sonai ma hapentaran ai bani tonduymu. Anggo 
jumpah ho ai, adong ma pangapudianan 
bam, seng soya-soya be pangarapanmu. 

15 Ulang ma onggopi, ale parjahat, rumah ni 
halak parpintor, ulang ma parseda iananni! 

16 Ai pitu hali pe tompas halak parpintor, jongjong 
do ia use, tapi anggo halak parjahat, 
targompang do lanjar magou. 

17 Ulang ho marsombuh-sombuh, anggo 
targompang munsuhmu, anjaha ulang 
megah uhurmu mangidah partompasni, 

18 ai idahon ni Jahowa do ai, gabe sogam uhur-Ni, 
anjaha marbalik ringis-Ni humbani hubam. 

19 Ulang milas uhurmu ibagas bani halak 
sihorjahon na masambor, anjaha ulang ma 
ho marngotngot mangidah parjahat, 

20 ai bani halak parjahat, seng dong 
siarapkononkon, suluh ni halak parjahat 
maningon mintop do. 

21 Ale, anakku, sai mabiar ma ho bani Jahowa 
ampa raja: ulang ma saor ho bani 
sipanggeori, 

22 aj sompong do sogop hamagouan bani sidea, 
anjaha na so niagak ni uhur do mangonai 
uhum bani sidea. 

23 On pe sahap ni halak na pentar do. Seng dear 
martonggor jumbak bani paruhuman. 

24 Halak na mangkatahon dompak parjahat, 
“Pintor do ho!” Hona papa do ia bahenon 
ni halak simbuei anjaha hona bura ibahen 
bangsa-bangsa. 

25 Tapi halak na maminsang sidea madear do, 
anjaha sogop do pasu-pasu ampa hatuahon 
bani sidea. 

26 Summah-summah na mantin do parsampang 
na hona. 

27 Pungkah lobei horjamu i ladang, torsa bahen 
jumamu, dob ai pe ase marrumah tangga. 

28 Ulang ra ho manaksihon na so sintong dompak 
hasomanmu, anjaha ulang marladung ho 
marhitei bibirmu. 

29 Ulang hatahon, “Sonai ibahen hu bangku, 
sonai do bahenonku bani. Baloskononku 
do hubani domu hubani na binahenni ai 
bangku.” 

30 Montas do ahu hun lambung ni juma ni halak 
parrayoh, hun lambung ni pohon anggur ni 
halak na hurang uhur. 

31 Tonggor ma, tubuhan suga-suga do haganupan 
ai, irungkub hupi-hupi do tanoh ai, anjaha 
mareong do tembokni. 

32 Hukawahkon ma ai anjaha huparimbagaskon, 
huidah lanjar dapotan lumba-lumba ma 
ahu: 

33 Tongkin nari modom, tongkin nari tibal-tibal, 
tongkin marlompit tangan, 

34 jadi roh ma bam hamiskinon songon panamun, 
anjaha hahurangan songon halak parsinjata. 


Podah 25 2344 


Upah ni Hapentaran 


25 1 On pe podah ni Raja Salomo, ai ma na 
pinahumpul ni juakjuak ni si Hiskia, raja ni 
Juda. 

2 Hamuliaon ni Naibata do ai mangadongkon 
rusia, tapi hamuliaon ni raja, ai ma na 
manulimati. 

3 Gijang ni langit, bagas ni tanoh ampa pingkiran 
ni raja-raja seng tardodou ai. 

4 lambukkon ma humbani pirak, jadi boi ma ai 
topaon ni tukang gabe parugas. 

3 Padaoh ma halak parjahat hun lobei-lobei ni 
raja, gabe totap ma paratasni marhitei 
hapintoron. 

6 Ulang ma pabanggal-banggal dirimu i lobei ni 
raja, atap hundul ho bani ianan ni halak na 
sangap-sangap, 

7 ai rahanan do hatahonon ni halak bam, “Hu 
luluan ma ham!” Humbani na ipatoruh 
halak ho i lobei ni na sangap. 

8 Na nididah ni matamu, ulang aduhon ai 
mapodastu, ai sonaha ma holi ho, anggo 
bador ho ibahen hasomanmu? 

9 Parkarahon parkaramu dompak hasomanmu, 
tapi ulang patugah rusia ni halak na legan, 

10 ase ulang bador ho ibahen halak na manangar 
ai, gabe sambor baritamu lalab. 

11 Doskon jambu omas na i atas ni pinggan 
pirak do, hata na niluarhon topat bani 
panorangni. 

12 Doskon tintin omas atap ugas-ugas omas do, 
halak siparpodah na pentar bani halak na ra 
manangihon. 

13 Songon bah tubuh na patorsukkon bani musim 
sabion, sonai do suruhan hatengeran ni 
uhur bani na marsuruhsi, ipahisar do uhur 
ni tuanni. 

14 Songon hombun pakon logou na so 
marhasoman udan, sonai do halak na 
marbagah sibere-bere, hape seng ipasaud. 

15 Marhitei hasabaron do dapot uhur ni 
na markuasa, anjaha hata na lamlam 
mamonggolhon holi-holi. 

16 Anggo jumpah ho manisan, pangan ma ansa na 
porlu bam. ase ulang mabosurtu ho, gabe 
jutahkon ho ai. 

17 Ulang magatitu ho martandang hu rumah ni 
hasomanmu, ase ulang sobalan ia bam, 
gabe hagigini ho. 

18 Songon ompong-ompong, podang atap panah 
na marot, sonai do halak na manaksihon 
ladung dompak hasomanni. 

19 Songon ipon na mulluk-ulluk atap nahei na 
tarlandit, sonai do halak na so hatengeran 
bani panorang hasosakan. 

20 Songon halak na mananggali bajuni bani 
musim borgoh, anjaha songon na migar 
na mangonai bani ugah, sonai do halak na 
mandodingkon doding bani halak paruhur 
na seda. 

21 Anggo loheian munsuhmu, bere ia mangan, 
anggo horahan ia, bere ia minum; 

22 aj na pajunjun narnar do ho bani uluni marhitei 
ai, anjaha Jahowa ma na mambalaskon ai 
bam. 

23 | ogou na hun utara paroh udan, tapi hata 
tundal mambahen bohi manringis. 

24 Rahanan do marianan i suhi-suhi ni tayub, 
ase rap sajabu pakon parinangon 
partinggil-tinggil. 

25 Songon bah na torsuk hubani halak na 
horahan, sonai do barita na madear hun 
tanoh na madaoh. 

26 Songon pansur na gombur atap bah tubuh 
na binutakan, sonai do halak parpintor, na 
mambahen parsangsian i lobei ni halak 
parjahat. 

27 Seng dear panganon manisan mabueitu, halani 
ai asok ma mambere puji-pujian. 

28 Songon huta na mareong, na so martembok 
be, sonai do halak na so boi manrajai dirini. 

(Sambatni) 


1 Songon salju musim milas, atap songon 
26 udan musim sabion, sonai do, seng patut 
hamuliaon bani halak na oto. 

2 Songon dingis na laho lintun meper-eper, 
songon hampilis na maporus habang, 
sonai do bura-bura na so marhala, seng 
mangonai. 

3 Bosik-bosik do talup bani huda, rantei bani 
halode, sonai do hotang bani gurung ni 
halak na oto. 

4 Ulang ma sampang halak na oto domu hubani 
haotoonni, ase ulang gabe songonsi ho. 

5 Marbalos ma ho bani halak na oto romban 
hubani haotoonni, ase ulang iagan na pentar 
ia. 

6 Halak na martonah marhitei halak na oto, na 
manrotap naheini do ia ai anjaha manginum 
na masambor. 

7 Songon nahei na so marguna bani halak na 
repat, sonai do podah bani pamangan ni 
halak na bodoh. 

8 Songon halak na mambahen mata intan batu 
ni umbalang, sonai do halak na mambere 
hamuliaon bani halak na oto. 

9 Songon dangkah na marduri na dapot tangan 
ni halak na mabuk, sonai do hata umpama 
bani pamangan ni halak na oto. 

10 Songon halak siparsior, na manembaki 
haganup, sonai do halak na mangupahi 
halak na oto atap halak sipamolus. 

11 Songon baliang na mangulaki utah-utahni, 
sonai do halak na oto mulak-ulak 
mangkorjahon haotoonni. 

12 Anggo dong ididah ho halak, na mangagan 
dirini pentar, bueinan ope pangarapan bani 
halak na bodoh ase bani. 

13 Hata ni halak parrayoh, “Adong do begu i darat 
ai, adong do singa i dalan ai!” 

14 Songon labah na marhusor bani engselni, sonai 
do halak siparrayoh bani podomanni. 

15 Domma ipohul siparrayoh indahanni, hape 
rayohan do ia mannahkon hu pamanganni. 

16 Pentaran do halak siparrayoh, ninuhurni, 
marimbang pitu halak na pandei 
marsampang. 

17 Halak na ra manampuri paringoran ni halak na 
legan, doskon halak na manangkap pinggol 
ni baliang na montas do ia ai. 

18 Songon halak na podouan, na manembakkon 
panah apuy ampa lingkit na pamatehon, 

19 sonai do halak na manipu hasomanni, anjaha 
ihatahon ope, “Gurou-guroungku do hansa 
ai.” 

20 Anggo seng dong be soban, miloh do apuy, 
anggo seng dong sipanukas-nukasi, maronti 
do paringoran. 

21 Arang pagajag narnar, soban pagajag apuy, 
sonai do dalahi sipartinggil pagara 
paringoran. 

22 Hata ni si parhusip-husip mantin do ai, anjaha 
masuk-masuk hubagas uhur. 

23 Songon pirak na nilampiskon bani hudon, sonai 
do parbibir na lampot, hape uhurni ibagas 
jahat do. 

24 Halak pardomdom marsipakulah-kulah do 
parsahapni, tapi gok pangoto-otoion do 
uhurni ibagas: 

23 age pe basar parsahapni, ulang ho porsaya, 
ai adong do pitu lapis hasamboron ibagas 
uhurni: 

26 age pe irungkub-rungkub domdomni marhitei 
sipaoto-oto, maningon talar do hajahatonni 
ai i tongah-tongah ni humpulan. 

27 Halak sihurak godung bani na legan, ia 
sandiri do madabuh hubagas, halak na 
manggulangkon batu bani na legan, ia 
sandiri do hona gulangan. 

28 Dilah parladung mambahen hasedaon, 
pamangan na landit parohkon hamagouan. 


(Sambatni) 


27 1 Ulang ma pangunsagahkon pasal ari patar, 
ai seng ibotoh ho atap aha na boi masa bani 
sada ari. 

2 Halak na legan ma na mamuji ho, ulang ma 
pamanganmu sandiri, hasoman na lain ma, 
ulang bibir sandiri. 

3 Borat pe batu, sonai homa horsik, tapi boratan 
do hunjai borit ni uhur marhalanihon ni 
halak na oto. 

4 Parah do gila, anjaha gajag do ringis, tapi ise ma 
na tolap manahan parsimburuon? 

> Rahanan do pinsang-pinsang na talar, humbani 
holong na pinonop-ponop. 

6 Ugah halani lonsing-lonsing ni huan-kuan, 
holong do ai, tapi summah-summah ni halak 
pardomdom, sipakulah-kulah do. 

7 Halak na bosur sobalan do age bani manisan, 
tapi halak na loheian matobu do bani age na 
mapaet. 

8 Songon manuk-manuk na manadingkon asarni, 
sonai do halak na manadingkon tanoh 
hatubuhanni. 

9 Minak pakon rium-riuman do mambahen malas 
uhur, sonai homa do parhuan-kuanon, na 
marsipodah-podahan. 

10 Ulang tadingkon huan-kuanmu atap huan-kuan 
ni bapamu, anjaha ulang ma tandangi 
rumah ni saninamu sanggah tarsosak ho. 
Dearan do simbalog rumah na dohor, 
marimbang sanina na daoh. 

11 Maruhur ma, ale anakku, anjaha pamalas ma 
uhurhu, ase hubotoh marbalos bani na 
pahiri ahu. 

12 Halak na pantas mangidah parmaraan, jadi 
marponop ma ia, tapi halak na oto itoruskon 
do langkahni, gabe manaron. 

13 Buat ma hiouni, halani ijamini do halak na 
legan, gadeihon ma ai, halani iampuni halak 
sileban. 

14 Halak na mamuji-muji hasomanni marsora na 
maling, girah sogod homa, gabe bura-bura 
do ai hiraon. 

15 Tiris na torus manektek bani musim udan, dos 
do ai ampa parinangon sipartinggil-tinggil: 

16 halak na sihol manjolomisi, doskon na 
manahan logou do ai, atap na manjolom 
minak marhitei tangan siamunni. 

17 Bosi do pamarot bosi, sonai do jolma 
marsipadearan samah jolma. 

18 Halak sipiara hayu ara, panganonni do buahni, 
anjaha halak sipambalosi bani tuanni, 
dapotan puji-pujian do. 

19 Songon bah mansorminkon bohini bani jolma, 
sonai do uhur ai mansorminkon hadirion ni 
jolma ai bani dirini. 

20 Nagori toruh ampa urung habeguon seng 
marnabosur, sonai do mata ni jolma seng 
marnabosur. 

21 Balanga panlalaan pangujian bani pirak, liang 
panloburan manguji omas, tapi sada halak 
baritani do pangujian bani. 

22 Porini pe hona duda halak na oto ibagas 
losung rap pakon omei, tapi seng ra sirang 
haotoonni ai hun bani. 

23 Pangkei ma botoh haadongan ni biribirimu, 
anjaha pardiateihon ma hulananmu, 

24 ai seng manongtong habayakon lalab, anjaha 
seng totap hadoharon marsundut-sundut. 

25 Anggo martubuhan ma poyon-poyon ai, 
martumbor simaratah, anjaha ipatumpu 
hun dolog-dolog suan-suanan, 

26 pasirsiron ni biribiri ai ma bam parhiouon 
ampa pamboli ni juma humbani hambing ai: 

27 sungkup homa dadih bahen sipanganonmu, 
sipanganon bani parrumahmu ampa 
hagoluhan bani jabolonmu. 

(Sambatni) 


28 1 Maporus do halak parjahat age pe seng 

dong na mardakdaksi, tapi anggo halak 
parpintor marnalom ni uhur do songon anak 
ni singa. 

2 Anggo masa hajahaton bani sada nagori, 
pagantih pasoluk ma rajani, tapi marhitei 
sada halak na maruhur anjaha na 
marpambotoh totap do mardalan uhum. 

3 Halak na sangap, na mangodoh-odoh halak 
na masombuh, songon udan doras, na 
mangayubkon do ai, siparseda gogoh ni 
tanoh. 

4 Halak sitadingkon uhum mamuji-muji halak 
parjahat, tapi halak sidalankon uhum ilawan 
do sidea. 

5 Halak parjahat seng iarusi aha hasintongan, 
tapi halak sipindahi Jahowa iartihon do 
haganupan ai. 

6 Dearan do halak na masombuh, na pitah 
marparlahou humbani halak na so pintor 
langkahni, age pe bayak ia. 

7 Halak siramotkon titah, ai ma anak na pantas 
maruhur, tapi halak na marhuankon 
siparhisap, pabador bapani do. 

8 Halak na pabuei artani marhitei bunga ni duit 
ampa untung na malobihtu, bani halak 
sihaholongi na miskin do arta ipatumpuni ai. 

9 Halak na padaohkon pinggolni humbani na 
manangihon titah, tonggoni ai pe gabe 
hagigi do. 

10 Halak na pakahouhon sibujur uhur hubani 
dalan hamagouan, hubagas godungni 
sandiri do ia madabuh: tapi halak sipitah 
maruhur, na dear do teanonni. 

11 Halak na bayak, pentar do ia ninuhurni, tapi 
halak na miskin siparuhur, tardapotsi do 
uhurni ai. 

12 Anggo marhamonangan halak parpintor, 
banggal ma hatuahon, tapi anggo markuasa 
halak parjahat, marponop bei ma jolma. 

13 Barang ise na manrongkob panlanggaronni 
seng martuah ai, tapi halak na mansopotkon 
salahni anjaha itadingkon ai, dapotan idop 
ni uhur do. 

14 Martuah ma halak na tongtong marhabiaran 
bani Jahowa, tapi na pahengkeng uhurni 
madabuh do hubagas hamagouan. 

15 Songon singa na maraum pakon gipul na 
loheian, sonai do panrajai na jahat bani 
rayat na miskin. 

16 Raja na hurang uhur, ai do sidalankon 
odoh-odoh, tapi sihagigihon untung na so 
sintong, paganjang ari-arini do ai. 

17 Halak na hona sapata ni daroh ni jolma, 
mompas-ompas do ia ronsi matei, ulang 
jurupi be ia. 

18 Halak na so panurakon marpalahou, sai na 
maluah do, tapi halak na lekluk marparlahou 
sai madabuh do hubagas godung. 

19 Halak sihorjahon jumani bosuran do ia bani 
sipanganon, tapi halak sipindahi na so 
marguna, bosuran do ia bani hamiskinon. 

20 Halak hatengeran, buei do pasu-pasu dapotsi, 
tapi halak na tarolos sihol bayak, seng anjai 
lang hona uhum. 

21 Seng dear mambuat-buat uhur: halani 
sipanganon sampohul pe, ra do halak sipata 
mandalankon hajahaton. 

22 Parmata na mangapian, oji do uhurni bayak, 
tapi seng dapot uhurni hamiskinon do sogop 
bani. 

23 Halak na ra maminsang hasomanni, puji-pujian 
do ujungni dapotsi, lobih humbani halak na 
palemes-lemes parsahapni. 

24 Halak na manangkoi bapani atap inangni 
anjaha ihatahon homani, “Seng dousa ai!” 
Dos do ai pakon halak sipanamun. 

25 Halak paruhur haut, patubuh paringoran, tapi 
halak na martenger ni uhur bani Jahowa 
marlobih-lobih do. 

26 Halak na martenger ni uhur bani pingkiranni 
sandiri, na oto do ai, tapi halak na pantas 
marparlahou, sai maluah do. 

27 Halak parlayak bani na masombuh, seng anjai 
hurangan, tapi halak na papitpit matani, 
buei do bura-bura mangonai bani. 

28 Anggo markuasa halak parjahat, marponop bei 
ma jolma, tapi anggo masab sidea, lambin 
tambah ma halak parpintor. 


(Sambatni) 


29 1 Halak na gati hona paingat, hape tong 
ipahengkeng uhurni, sompong do holi 
maripuk ai, seng hatambaran. 

2 Anggo halak parpintor siparkuasa, marolob- 
olob ma rayat: tapi anggo halak parjahat 
manrajai, mangorong ma halak. 

3 Halak na mangkaholongi hapentaran, pamalas 
uhur ni bapani, tapi halak na marsaor ampa 
boru jalang, mambois-boiskon sinari do. 

4 Marhiteihon habonaron do tarpatotap raja 
sada nagori, tapi na paporsankon balasting 
maparahtu, ai do na parsedahon. 

3 Halak na mamuji-muji hasomanni, na manaon 
jarot do ia aii lobei ni naheini. 

6 Marhitei hajahatonni do halak parjahat 
hona siding, tapi anggo halak parpintor 
marolob-olob anjaha marmalas ni uhur do. 

7 Iparuhurhon halak parpintor do hak ni halak na 
masombuh, tapi anggo halak parjahat seng 
ipardulihon ai. 

8 Halak sipanrisai mambahen geor huta, tapi 
mandaoh do ringis ibahen halak siparuhur. 

9 Anggo marparkara halak na pentar ampa halak 
na oto, manggila anjaha tartawai do halak 
na oto ai, seng lalab marhadoban. 

10 Halak siuseihon daroh magigi do ia bani halak 
na daulat, tapi halak parpintor mangindahi 
dalan pagoluhkonsi. 

11 Halak na oto ipapuas do ganup ringisni, tapi 
anggo halak na maruhur itahan do ai. 

12 Anggo ra sipanrajai manangihon hata ladung, 
haganup gamot-gamotni gabe jahat ma. 

13 Saor do halak na masombuh ampa sipangodoh- 
odoh, tapi Jahowa do sibere haliharon bani 
mata ni sidea bei. 

14 Raja na manguhumi halak na masombuh 
ibagas hasintongan, totap do paratasni 
lalab. 

15 Hotang ampa pangajaran do parohkon 
hapentaran, tapi dakdanak na tinurutan 
parohkon habadoron bani inangni. 

16 Anggo martambah halak parjahat, lambin 
buei ma hajahaton, tapi idahon ni halak 
parpintor do pardabuh ni sidea. 

17 Ajar ma anakmu, jadi sonang ma ho bahenonni, 
anjaha ibere sipamalas uhur. 

18 Anggo seng dong pangungkabon, geor do 
bangsa: martuah do halak na mandalankon 
titah ni Naibata. 

19 Marhitei hata tumang seng tarajari jabolon, 
age pe ibotoh, seng idalankon. 

20 Anggo ididah ho halak na hertep marsahap, 
bueinan ope pangarapan bani halak na 
bodoh ase bani. 

21 Halak na maunjahtu bani jabolonni humbani 
haetek-etekkonni nari, dobni manlawan do 
ai. 

22 Halak pargila-gila patubuh paringoran, anjaha 
halak parringis mangkorjahon buei dousa. 

23 Gijang ni uhurni do patoruh halak, tapi halak 
sitoruh uhur dapotan hasangapon do. 

24 Halak na saparbagianan pakon panangko, 
parseda dirini do, itangar do namin 
sipamurai, tapi ipasip-sip do. 

25 Biar dompak jolma mambahen hona siding, 
tapi hona ondingan do na martenger ni uhur 
bani Jahowa. 

26 Buei do halak na mambuat-buat uhur ni 
sipanrajai, tapi Jahowa do na mamintori 
ganup halak. 

27 Hagigi do halak pargeduk bani halak parpintor, 
tapi halak na pintor parlahouni, hagigi do ai 
bani halak parjahat. 


Podah humbani si Agur 


1 Hata ni si Agur, anak ni si Jeke, na hun 

30 Massa. Nini halak ai, “Domma loja ahu, ale 
Naibata, domma loja ahu, angkulangku pe 
domma hurleh. 

2 Tongon ahu do siotoan humbani jolma, anjaha 
seng dong panimbangion ni jolma bangku. 

3 Seng ongga huguruhon hapentaran, anjaha 
seng dong habotohon bangku pasal Na 
Pansing in. 

4 Ise ongga naik hu nagori atas anjaha tuad use 
hunjai? Ise ongga patumpu logou bani 
tanganni? Ise boi mambaluti bah ibagas 
hiou? Ise do na pajonamkon haganup 
tampakan ni tanoh on? Ise do goranni, 
anjaha ise do goran ni anakni? Ibotoh ho do 
ai?” 

5 Haganupan hata ni Naibata pitah do, gantar do 
la bani sagala na marhaporusan Bani. 

6 Ulang tambah-tambahi hata-Ni ai, ase ulang 
hona pinsang ho, anjaha tardapot ho 
parladung. 

7 “Dua do na hupindo hun Bamu, ulang ma lang 
ibere Ham ai bangku, paima lape matei ahu. 

8 Padaoh Ham ma humbangku uhur sipakulah- 
kulah pakon hata ladung. Ulang ma bere 
Ham bangku hamiskinon atap habayakon, 
tapi bere Ham ma bangku sipanganon ansa 
na porlu, 

9 ase ulang, anggo marlobih-lobih ahu, huporsou 
Ham, anjaha huhatahon, ‘Ise Jahowa?' Ase 
ulang, anggo masombuhtu ahu, manangko 
ahu, gabe sambor hubahen goran ni 
Naibatangku.” 

10 Ulang ma pasambor-sambor jabolon bani 
tuanni, ase ulang iburai ho, gabe seda ho. 

11 Adong do halak na mamurai bapani: anjaha na 
so pasangap inangni. 

12 Adong do halak na mangagan borsih sidea, tapi 
dungutni pe lang iusah. 

13 Adong do halak parmata na toal, na 
pamiut-miut salibonni hu atas. 

14 Adong do halak paripon na songon podang, 
parngadol na songon pisou, laho mamondut 
halak na madoyuk hun tanoh on pakon 
halak na masombuh hun tongah-tongah ni 
hajolmaon. 

15 Dua boru ni lintah mangkatahon, “Bere, bere.” 
Tolu seng tarbosuri: ompat seng ongga 
mangkatahon, “Sungkup ma!” 

16 Ai ma nagori toruh pakon harambuyon na 
lambang, tanoh na so ra bosur bani bah 
ampa apuy na so ongga mangkatahon, 
“Domma sungkup.” 

17 Mata ni halak na mapas bani bapani, anjaha 
ipahiri inangni na dob ubanon, paguton ni 
kawak na i topi bah do ai, anjaha panganon 
ni anak ni haluhuy. 

18 Na tolu on halongangan do bangku, anjaha na 
ompat on seng tararusi ahu: 

19 Ai ma parhabang ni manuk-manuk 
nanggordaha i awang-awang, pardalan ni 
ulog bani dolog batu, pardalan ni kapal i 
tongah laut ampa parsaoran ni dalahi bani 
naboru, 

20 Sonon do parlahou ni boru jalang: Mangan do 
ia anjaha iapusi babahni, nini: seng dong 
hubahen na jahat. 

21 Halani na tolu masam on do dugur tanoh, 
anjaha halani na ompat on seng tahan ia. 

22 Halani jabolon, anggo gabe raja ia, halani halak 
na oto, anggo marlobih-lobih ia, 

23 halani naboru na niapasan hape adong na 
mambuatsi ampa halani jabolon naboru na 
manoluk kuasa ni tuanni. 

24 Adong do ompat na etek-etek i tanoh on, tapi 
pandei tumang. 

25 Ai ma porkis sada hulanan na so margogoh, 
tapi ipasirsir sidea do bohalni bani musim 
milas: 

26 a3mpodi, ai ma binatang na so margogoh, tapi 
ipauli do rumahni bani dolog batu: 

27 balang, seng marraja, tapi atur do sidea 
marhulan-hulan misir: 

28 horaspati, na boi tangkapon ni tangan, tapi 
bani lopou ni raja marianan. 

29 Adong tolu na tanggung panlangkahni, ompat 
na jenges pardalanni: 

30 Ai ma singa, sigogohan humbani sagala 
binatang, na so ongga surut hun lobei ni 
atap aha pe, 

31 huda panjangan, hambing bajar pakon raja, na 
manlangkah i lobei ni balani. 

32 Atap maoto ho, marhitei na ipagijang ho 
dirimu, barang ipingkiri ho na masambor, 
tutup ma lah pamanganmu bani tanganmu! 

33 Ai dadih na ginunsang-gunsang manjadi 
mantega, igung na niantuk gabe 
tarngurngur, anjaha gila na pinuhoan 
patubuh paringoran. 

Podah humbani si Lemuel 


3 1 1 On do hata ni si Lemuel, raja ni Massa, 
pinodahkon ni inangni bani, 

2 “Aha do ale anakku hatahononku bam! Aha 
do, ale sinuan tunas? aha do, ale anak 
bagah-bagahku? 

3 Ulang ma bere gogohmu bani naboru, anjaha 
ulang ma pasaor dirimu bani halak siparseda 
raja-raja. 

4 Seng patut bani raja-raja, ale Lemuel, seng 
patut bani raja-raja minum anggur, sonai 
homa kopala-kopala minum siinumon na 
koras, 

5 ase ulang halani haru-haru minum sidea, 
gabe lupa uhum hasintongan, gabe peol 
panguhumni bani halak na madoyuk. 

6 Bere ma inuman na koras bani halak na 
magou-magou, ampa anggur bani halak na 
pusokan uhur, 

7 ase minum sidea, gabe lupa bani hasombuhonni, 
anjaha seng idingat be hasunsahanni. 

8 Buha ma pamanganmu mangkopkop halak 
na longah, halani hak ni halak na tading 
maetek. 

9 Buha ma pamanganmu, anjaha sintong ma 
panguhummu, ondingi ma hak ni halak na 
madoyuk ampa na masombuh.” 

Puji-pujian bani Parinangon na Madear 


10 Parinangon na madear, ise ma na dob 
jumpahan ai? Harganan do ai daoh humbani 
mutiha. 

11 |a do tenger ni uhur ni paramangonni. anjaha 
pasal na dong pe seng hurangan ia. 

12 Na dear do ibahen hubani pargotongni, sedo 
na masambor, sadokah manggoluh ia. 

13 Sari do ia bani wol ampa bonang linnen, anjaha 
ringgas do tanganni marhorja. 

14 Songon kapal ni partiga-tiga do ia, humbani na 
daoh do iparroh sipanganon bani. 

15 Girah sogod, golap-golap ope, domma puho 
ia, ipatorsa ma panganon bani pangisi 
ni rumahni anjaha ibagihon horja bani 
juakjuak naboru. 

16 luhurhon do homa pasal juma, gabe dapotsi do 
ai; marhitei pansarian ni tanganni ipungkah 
pohon anggur. 

17 'gonditi do binongeini ase margogoh, anjaha 
tanganni sihap do tongtong. 

18 ididah do, manjadi do horjani, anjaha bani na 
golap pe seng miloh suluhni. 

19 Pandei do tanganni manjamah sorha, anjaha 
sihap jari-jarini manangkap tuldak. 

20 Layak do tanganni bani halak na masombuh, 
anjaha buha bani halak na hurangan. 

21 Seng haru uhurni pasal rumahni bani musim 
salju, halani haganup na i rumahni marbaju 
wol do. 

22 [pauli do salimut bani, hiou linnen na alus 
ampa na marpurada do pakeianni. 

23 Sangap do pargotongni i partumpuan, sanggah 
na hundul ia rap pakon pangintuai ni nagori 
in. 

24 |tonun do pakeian linnen, ijuali do ai: gondit do 
jualonni bani halak partiga-tiga. 

25 Tunggung anjaha sangap do ia, tawa do ia 
managam ari na roh. 

26 Ibuha do pamanganni ibagas hapentaran, 
anjaha podah halamlamon do i atas ni 
dilahni. 

27 Ipardimata do pardalan ni horja i rumahni, 
anjaha seng ibotoh na marayoh. 

28 Roh do anakni, ipuji do ia, sonai homa 
paramangonni, ipatunggung do ia, nini, 

29 “Buei do parinangon na madear, tapi ham do 
siatasan humbani haganupan ai.” 

30 Sipaoto-oto do hajengeson, anjaha na lang 
do rupa na majenges, tapi parinangon na 
mabiar bani Jahowa, ai do sipujion. 

31 Bere ma hu bani buah ni na hinorjahonni, 
anjaha lahoanni do mambahen tarpuji ia i 
partumpuan. 


Parambilan 


Haganup na i Tanoh on Sisoya-soya do 


1 1 Hata ni Parambilan ai, anak ni si Daud, raja i 
Jerusalem. 

2 Sisoya-soya do tongon, nini Parambilan ai, 
sisoya-soya do haganup. 

3 Aha ma gunani bani jolma haganup halojaonni, 
na hinangalutkonni i toruh ni langit? 

4 Salpu sada sundut, roh sundut na legan, tapi 
tanoh on lalab do totap. 

5 Poltak do mata ni ari, dob ai sundut use, anjaha 
mangolos mulak bani ianan hapoltakonni. 

6 Mangombus do logou ai dompak dangsina, dob 
ai mulak dompak utara: marputor-putor 
do laho logou ai, anjaha mulak use bani 
habingkatonni. 

7 Haganup binanga ai mabaor dompak laut, tapi 
laut ai lanjar do lang ra gok. Bani ianan 
habaoranni, hujai do binanga ai mangulaki 
mabaor. 

8 Haganup do gok halojaon, seng tarpatugah 
jolma haganupan ai: seng marnasombuh 
mata mangidah, anjaha seng marnabosur 
pinggol manangar. 

9 Aha na dob ongga masa, ai do masa use, anjaha 
aha na dob ongga ibahen halak, ai do ibahen 
use, seng dong na baru i toruh ni langit. 

10 Ai adong, atap aha pe ai, na boi hatahonon 
ni halak pasal ai, “Tonggor ma, na baru do 
on?” Domma adong hinan ai sapari, bani 
panorang nai lobeita. 

11 Seng dong be na mardingat bani sisapari ai, 
sonai homa pasal na sihol masa ope, seng 
dong be na mardingat pasal ai bani na i pudi 
ni ai. 


Na Mangindahi Hapentaran pe Sisoya-soya do 


12 Ahu, Parambilan ai, ongga do raja bani Israel i 
Jerusalem. 

13 Iporluhon uhurhu do marhasoman hapentaran, 
mamareksa ampa manulimati sagala na 
tarjadi i toruh ni langit. Horja hangaluton 
do ai, na tinotapkon ni Naibata bani jolma 
manisia, ase marhangaluton marhitei ai. 

14 Domma huidah sagala horja, na hinorjahon 
i toruh ni langit: tonggor ma, haganupan 
ai sisoya-soya do, anjaha songon na 
manangkap logou do. 

15 Na geduk seng tarpapintor, anjaha na so ijin 
seng tarbilangi. 

16 Ningku ma ibagas uhurhu, “Domma 
hupabuei anjaha hutambahi namin bangku 

hapentaran lobih humbani sagala sipanrajai 
na i Jerusalem, anjaha buei do hapentaran 
pakon habotohon i idah uhurhu. 

17 Anjaha iporluhon uhurhu do mangarusi 
hapentaran ampa habotohon, mangarusi 
haotoon ampa halontongon.” Dapot uhurhu 
ma, on pe na manangkap logou do hansa. 

18 hi lambin buei hapentaran lambin buei do 
sitaronon, anjaha barang ise na patambah 
habotohon, patambah hasunsahanni do. 


Hasonangan Dunia pe Sisoya-soya do 


1 Jadi ningku ma ibagas uhurhu, “Nai ma, 

2 husuba ma lobei marhitei na marmalas- 
malas ni uhur, anjaha hudai ma haganup 
na mantin-mantin:” tapi tonggor ma, 
sisoya-soya do homa ai. 

2 Hubani partatawaan ai huhatahon, “Haotoon 
do in!” anjaha hubani malas ni uhur ai, “Ai 
aha do gunani in?” 

3 Tubuh do uhurhu ibagas, sihol pahisar 
angkulangku marhitei anggur, tapi uhurhu 
do sipambobai bangku ibagas hapentaran, 
sihol homa mandalankon haotoon, ase 
boi hubotoh, atap aha do na madear 
sihorjahonon ni anak ni jolma in i toruh ni 
langit, sadokah goluhni na pondok in. 

4 Jadi huhorjahon ma pambahenan na banggal- 
banggal. Hupauli ma rumah bangku, anjaha 
hupungkah pohon anggur. 

3 Hubahen ma bangku pohon ampa taman bunga 
halilian, husuani do ijai bagei hayu na 
marbuah. 

6 Hubahen homa bangku bongbongan, laho 
mangarbahi marhitei ai hayu suanan na 
tabun martumbori ijai. 

7 Huboli do jabolon dalahi pakon jabolon naboru, 
adong do homa bangku jabolon na dob 
tubuh i rumahku. Age hulanan ni lombu 
pakon biribiri dong do bangku, bueinan 
humbani haganup na i Jerusalem. 

8 Hupajunjun do homa bangku pirak, omas 
pakon arta na maharga humbani raja-raja 
ampa nagori-nagori. Hubuat homa bangku 
pandoding, dalahi pakon naboru, ampa 
sipamalas uhur ni jolma manisia, ai ma 
naboru-naboru buei. 

3 Jadi timbul ma ahu, anjaha bayakan marimbang 
haganup jolma na i lobeihu i Jerusalem, 
anjaha totap do homa hapentaran ai rapkon 
ahu. 

10 Haganup pinarsinta ni matangku seng 
hulanglangi, anjaha seng hutahan uhurhu 
humbani malas ni uhur aha pe, ai maningon 
malas do uhurhu ibagas halani haganup 

halojaonku, ai do rupeihu ibagas haganup 
halojaonku. 

11 Tapi dob hukawahkon haganup 
pambahenanku, sagala na binahen 
ni tanganku, ampa hangaluton, na hudagei 
ibagas na mangkorjahon ai, tonggor ma, 
sisoya-soya do haganup, anjaha songon na 
manangkap logou tumang, seng dong na 
marguna i toruh ni langit. 

12 Dob ai marhusor ma ahu, laho manimbang 
pasal hapentaran, haotoon pakon 
halontongan. Ai aha do bahenon ni halak 
sipanggantih raja in? Ai ma na dob ongga 
binahen ni halak hinan. 

13 Jadi huidah ma, surungan do hapentaran 
marimbang haotoon songon surung ni 
haliharon marimbang hagolapan. 

14 Halak na pentar marhaliharon do mata na 
bani uluni, tapi mardalan bani na golap do 
anggo halak na oto. Tapi huidah ma, sisada 
sitaronon do haduasi ai. 

15 Jadi ningku ma ibagas uhurhu, “Anggo songon 
pangandungan ni halak na oto do homa 
pangandunganku, mase ma sai huparleilei 
hapentaran na sain dokah?” Jadi ningku ma 
ibagas uhurhu, “Ai pe sisoya-soya do.” 

16 hi seng lalab pardingat ni halak bani halak na 
pentar age bani halak na oto, bani panorang 

na laho roh, haganupan ai ihalupahon do. 
In le, matei do hape halak na pentar usih 
songon halak na oto! 

17 Jadi sobalan ma ahu bani goluh on, ai hagigi do 
bangku haganup na masa itoruh ni langit, ai 
sisoya-soya do haganup, anjaha songon, na 
manangkap logou do. 

18 Magigi do ahu mangidah sagala halojaon 
na huhalojahon i toruh ni langit, halani 
maningon tadingkononku do ai bani jolma 
na roh hun pudingku. 

19 Anjaha ise pabotoh-botoh ai atap halak 
na pentar ia atap halak na oto? Hape ia 
ma siparkuasa bani sagala horja na dob 
huhalojahon ibagas hapentaran i toruh ni 
langit! Age ai pe sisoya-soya do. 

20 Jadi das ma uhurhu hubani na sihol mandolei, 
mangidah sagala horja, na dob huhalojahon 
i toruh ni langit. 

21 hi halak, na dob loja marhasoman hapentaran, 
habotohon ampa hapandeian mandalankon 
horjani, hape maningon do ai bahen rupei 
ni jolma na so pala loja. Sisoya-soya do on 
anjaha hamagouan banggal. 

22 Ai aha do ulih bani jolma humbani haganup 
horjani ampa humbani sinta-sinta ni uhurni, 
na hinalojahonni i toruh ni langit? 

23 Ai sadokah ia manggoluh marsitaronon do, 
anjaha gok hasunsahan do horjani, anjaha 
borngin pe seng marhasonangan uhurni. 
Sisoya-soya do age ai. 

24 Seng dong sidearan bani jolma humbani 
na mangan ampa na minum, anjaha 
ipasonang uhurni marhitei na madear 
ibagas halojaonni. Ai pe, mangihutkon na 
huahap, sibere-bere ni Naibata do ai. 

25 Ai ise ma boi mangan, anjaha ise 
ma marmegah-megah, anggo seng 
marhiteihon-Si. 

26 Ai bani jolma hinarosuhkon ni uhur-Ni do 
ilayak-layakkon Naibata hapentaran, 
habotohon pakon malas ni uhur. Tapi halak 
pardousa ipaturut do loja laho patumpuhon 
pakon pajunjunkon, ase ibere Naibata 
use ai bani halak hinarosuhkon ni uhurni. 
Ai pe sisoya-soya do, anjaha songon na 
manangkap logou tumang do. 


Marpanorang anjaha Marmusim do Haganup 


1 Bani sagala na adong, adong bei do musimni, 
3 anjaha bani sagala na masa i toruh ni langit, 
adong bei do panorangni. 
2 Adong panorang tubuh, anjaha dong panorang 
matei; adong panorang manuan, anjaha 
adong panorang mangumpat na dob sinuan: 

3 adong panorang mangugahi, anjaha adong 
panorang manambari: adong panorang 
parsedahon, anjaha adong panorang 
paulihon: 

4 adong panorang na tangis, anjaha adong 
panorang tartawa, adong panorang 
mandoruhi, anjaha adong panorang 
manortor, 

3 adong panorang mangambukkon batu, anjaha 
dong do panorang patumpu batu, adong 
panorang marsisummahan, anjaha dong 
panorang lang marsisummahan halani 
padaoh-daoh, 

6 adong panorang mansari, anjaha dong 
panorang magouan, adong panorang 
manramotkon, anjaha adong panorang 
mangambukkon, 

7 adong panorang manrigati, anjaha dong 
panorang manjarumi, adong panorang 
sipsip, anjaha dong panorang marsahapi: 

8 adong panorang mangkaholongi, anjaha dong 
panorang mardomdom, adong panorang 
marmunsuh, anjaha dong panorang 
mardamei-damei. 

9 Aha ma untung bani siparhorja humbani na 
hinangalutkonni ai? 

10 Domma huidah hangaluton, na nitotapkon ni 
Naibata bani jolma manisia, ase loja sidea 
marhitei ai. 

11 Haganupan ipauli do jenges bani panorangni: 
sonai homa uhur pasal sisadokah ni dokahni 
ibere hubagas uhur ni sidea, tapi seng 
tardadap jolma in pambahenan, na binahen 
ni Naibata humbani mulani das bani ujungni. 

12 Halani ai domma dapot uhurhu, seng dong 
sidearan bani jolma in, humbani na 
marmalas ni uhur ampa na pasonangkon 
dirini sadokah ni goluhni, 

13 anjaha homa, ai boi pe jolma mangan pakon 
minum mangidah na madear ibagas sagala 
halojaonni, ai pe sibere-bere ni Naibata do. 

14 Hubotoh do, haganup na binahen ni Naibata, 
totap do ai ronsi sadokahni dokahni, seng 
dong be sitambahan hujai, seng dong be 
sioruan. Ibahen Naibata pe sonai, ase 
mabiar jolma in i lobei-Ni. 

15 Aha na masa sonari, na dob ongga masa do 
ai; anjaha aha na sihol masa, na dob ongga 
masa do ai, ai ipindahi Naibata do use na 
dob salpu ai. 


Salpu do Homa Jolma Usih Songon Pinahan 


16 Huidah do homa i toruh ni langit: Bani ianan 
ni uhum, ijai do masa hajahaton, anjaha 

bani ianan ni hapintoron, ijai do masa 
hagedukon. 

17 Ningku ma ibagas uhurhu, “Halak parpintor 
ampa halak parjahat uhumon ni Naibata 
do; panorang ni haganup na dong ampa 
haganup horja domma itontuhon.” 

18 Ningku ma ibagas uhurhu pasal hadirion ni 
jolma manisia! luji Naibata do sidea, laho 
patandahon bani sidea, paboa doskon 
pinahan do sidea. 

19 Ai sada sitaronon do jolma ampa pinahan: 
matei do pinahan, jolma pe matei do. 
Haganup sidea sisoya-soya do, seng dong 
hasurungan ni jolma manisia humbani 
pinahan, ai sisoya-soya do haganup. 

20 Haganupan ai laho manuju bani sada ianan: 
Haganupan marharohan humbani orbuk do, 
lanjar haganupan ai mulak bani orbuk. 

21 Ise mambotoh, atap na naik hosah ni jolma 
hu atas, anjaha hosah ni pinahan turun hu 
toruh? 

22 Jadi huidah ma, seng dong sidearan bani jolma 
in humbani na marmalas ni uhur ia bani 
horjani, ai do rupeini. Ise ma na mamboan 
jolma hujai, ase ididah barang aha na masa 
dob matei ia? 

Pasal Pangodoh-odohon, Horja Hapandeian, na 
Lungunan ampa na Marsurai Kuasa 


4 1 Dob ai huulaki ma mangidah sagala 
odoh-odoh na masa i toruh ni langit. Anjaha 
tonggor ma, iluh ni halak na niodoh-odoh, 
hape seng dong na mangapohi sidea. Hona 
paksa do sidea ibahen sipangodoh-odoh, 
tapi seng dong sipangapoh bani sidea. 

2 Jadi martuahan do halak na dob dokah matei 
ai nini uhurhu, marimbang halak na 
manggoluh ope; 

3 tapi martuahan ope marimbang haduasi ai, 
halak na so tubuh, ai ma na so mangidah 
pambahenan na jahat, na masa i toruh ni 
langit. 

4 Dob ai huidah ma sagala hangaluton pakon 
horja hapandeian, hape patubuh uhur na 
marsisimburuan do ai. Ai pe sisoya-soya do, 
anjaha na manangkap logou tumang do. 

3 Halak na oto lompit-lompit tangan hansa, gabe 
dagingni sandiri ipangan. 

6 Dearan do sanggolom marhasoman sonang 
ni uhur humbani dua nangging, tapi gok 
hangaluton anjaha manangkap logou 
tumang. 

7 Dob ai huidah ma use na soya i toruh ni langit: 

8 Adong ma sada halak na tarpunjung, na so 
marniombah, na so marsanina, hape 
ipukpuk do marhorja, anjaha matani seng 
marnasombuh mangidah habayakon, dobni 
sungkun-sungkun bani dirini, “Ai ise do 
na huhopkop ase lang marsonang-sonang 
ahu?” On pe sisoya-soya do, anjaha 
hangaluton na masambor. 

9 Dearan do dua halak humbani na sandirian, 
ai dapotan upah na madear do sidea bani 
halojaonni. 

10 Aj anggo targompang sidea, boi do sidea 
marsiurupan: tapi seda do halak na 
sandirian, ai anggo targompang ia, seng 
dong na manogusi. 

11 Sonai homa, anggo rap modom dua halak, 
jadi marsipamalasan ma sidea, tapi anggo 
sahalak, sonaha ma boi malas ia? 

12 Age pe tartalihon sahalak sada halak na 
sandirian, tapi dua halak martahan do i 
lobeini, anjaha tali na tinolu seng urah 
rotap. 

13 Dearan do sada parana na miskin, tapi na 
maruhur, humbani sada raja na matua, tapi 
na botoh anjaha na so ra palumbaon. 

14 Ai luar do parana hun tutupon laho bangkit 
raja, age pe masombuh hinan ia itubuhkon, 
sanggah raja ope halak na legan. 

15 Huidah do haganup halak na manggoluh na i 
toruh ni langit, hampit parana ai do, ai ma 
na manggantihsi ai. 

16 Seng tarbilangi buei ni halak na binobahonni, 
tapi halak na roh i pudini seng marosuh 
be bani. On pe sisoya-soya do anjaha 
manangkap logou tumang. 


Lumba-lumba Pasal Hampung ni 
Uhur Ibagas Parugamaon 


5 1 (4-17) Jaga ma panlangkahmu laho masuk 
hu rumah ni Naibata: roh hun dohor 
laho manangihon, dearan do ai humbani 
galangan na ginalangkon ni halak na oto, 
halani seng ibotoh, na sambor do hape 
hinorjahonni ai. 

2 (5-1) Ulang Maherteptu Pamanganmu, anjaha 
Ulang Mapodastu Uhurmu Manluarhon 
Hata i Lobei ni Naibata, ai Naibata i nagori 
atas do, tapi anggo ho i tanoh on do, halani 
ai paotik ma parsahapmu. 

3 (5-2) Ai roh do nipi humbani buei ni panarian, 
anjaha sahap haotoon humbani buei ni 
sahap-sahap. 

4 (5-3) Anggo marbagah-bagah ho bani Naibata, 
ulang ma padokah-dokah pasaudkon ai, ai 
seng marosuh la mangidah halak na oto. 
Aha na dob binagahkonmu, pasaud ma ai. 

5 (5-4) Dearan do ulang ho marbagah-bagah 
humbani na marbagah-bagah, hape seng 
ipasaud. 

6 (5-5) Ulang lopas pamanganmu mambahen 
badanmu mardousa, anjaha ulang ma 
hatahon i lobei ni suruhan ni Naibata, 

“Na silap do in!” Mase ma pala manringis 
Naibata halani sahapmu, anjaha iparseda 
horja ni tanganmu? 

7 (5-6) Ai anggo buei nipi, buei do na so mararti, 
buei do sahap-sahap: tapi anggo ho, habiari 
ma Naibata. 


Lumba-lumba Pasal Odoh-odoh 
Ibagas Pamarentahan 


8 (5-7) Anggo ididah ho pandorunon bani 
halak na masombuh, hasedaon ni uhum 
sonai hapintoron i nagori in, ulang pala 
longang uhurmu pasal ai, ai adong do na 
mardiateihon siparkuasa-siparkuasa ai, 
anjaha Na Tang Sitimbulan in do mangatasi 
sidea haganup. 

9 (5-8) Ibagas haganupan ai, adong do untung 
bani sada nagori, anggo iuhurhon raja 
parjuma-jumaon. 

Seng Marguna age Habayakon 


10 (5-9) Halak na marsinta-sintahon pirak, seng 
anjai bosur ia humbani pirak; anjaha barang 
ise na gok uhurni bani habayakon, seng 
sombuh homa halani pansarianni. On pe 
sisoya-soya do. 

11 (5-10) Tambah pansarian, tambah do na 
mangankon, aha ma laba bani simada ai, 
sobali na mangidah-idah ai? 

12 (5-11) Sinok do modom halak siparhorja, 
atap otik pe ipangan atap buei, tapi 
seng tarpodom halak na bayak ibahen 
habayakonni. 

13 (5-12) Adong do hamagouan banggal, na 
huidah i toruh ni langit, ai ma habayakon na 
pinagugun gabe hasedaon bani simadasi. 

14 (5-13) Ai magou do habayakon ai, halani na 
masa, seng dong na tading ibagas tangan ni 
anak na tinubuhkonni. 

15 (5-14) Songon na talanjang ai ia mandarat hun 
boltok ni inangni, sonai do parmulakni use: 
seng dong tarbuatsi age aha bahen upah ni 
halojaonni, na gabe siboanon ni tanganni 
hujai. 

16 (5-15) Anjaha on pe hamagouan banggal do: 
Sonin parrohni, sonai do parmisirni: aha ma 

ulihni, ai lang na manangkap logou do ia na 
ngalutan ai? 

17 (5-16) Sadokah goluhni golapan anjaha pusok 
do uhurni: buei do hasunsahanni, boritan 
anjaha panringisan. 

18 (5-17) Tonggor ma, pasal na madear na huidah 
ai: Patut do mangan anjaha minum jolma in, 
anjaha ipasonang uhurni bani na madear 
ibagas hangalutonni, na hinorjahonni i toruh 
ni langit, sadokah ni goluhni na pondok in, 
na binere ni Naibata bani: ai do rupeini. 

19 (5-18) Tongon, anggo ibere Naibata bani 
jolma habayakon pakon arta, ipaturut 
homa ia mangan ampa marbagian hunjai, 
anjaha marmalas ni uhur bani horjani, ai pe 
sibere-bere ni Naibata do. 

20 (5-19) Ai seng sadiha be ipingkiri ari-ari ni 
goluhni na pondok in, halani malas ni uhur 
na binere ni Naibata hubagas uhurni. 


Hadoharon pe Seng Marguna Anggo Seng 
Marhasoman Pasu-pasu ni Naibata 


1 Adong do hasamboron huidah i toruh ni 
6 langit, anjaha na paboratkon do ai bani 
jolma. 
2 Sada halak, ibere Naibata habayakon pakon 
arta ampa hasangapon bani, anjaha lang 
hurangan ia pasal atap aha pe sinta-sintani, 

tapi lang ilopas Naibata ia mangan hunjai, 
halak na legan do na mamboiskon ai. 
Sisoya-soya do on, anjaha naborit na 
mabajan. 

3 Porini adong saratus niombah ni sada halak, 
ganjang umurni pala sayur matua, tapi seng 
sonang uhurni ibagas hadoharonni ai, gari 
tanomanni pe seng dong, huhatahon ma 
pasalsi, “Dearan do na matei tarposo ase 

ia.” 

4 Sisoya-soya do ia roh anjaha ibagas na golap 
misir, lanjar hagolapan manrungkub 
goranni: 

3 mata ni ari pe seng sompat ididah anjaha lang 
itandai: tapi sonangan do ia humbani halak 
ondi. 

6 Porini manggoluh pe ia dua ribu tahun dokahni, 
hape na madear seng ongga ididah, ai lang 
sada ianan do hadasan ni haganup? 

7 Haganup hangaluton ni jolma mansarihon 
pamanganni do, tapi lanjar do seng bosur 
tonduyni. 

8 Ai aha do hasurungan ni halak na pentar 
humbani halak na bodoh? Aha do gunani 
bani halak na madoyuk, na mambotoh 
marparlahou i tongah-tongah ni halak na 
manggoluh? 

9 Dearan do na nididah ni mata, humbani na 
manguhurhon na so ijin. On pe sisoya-soya 
anjaha na manangkap logou tumang do. 

10 Atap aha pe na masa, domma dokah hinan 
igoran pasal ai, anjaha pasal jolma in pe 
domma binotoh hinan; seng mangasup ia 
martinggil pakon Sigogohan in. 

11 Lambin tambah hata-hata, lambin tambah na 
soya, aha ma gunani ai bani jolma? 

12 Ise ma na mambotoh aha na madear bani 
jolma in ibagas goluhni, na pondok anjaha 
sisoya-soya in, na laho salpu songon 
halinoh? Ise tene na boi patugahkon bani 
jolma in, atap aha na sihol masa i pudini i 
toruh ni langit? 


Pasal Hapentaran na Sintong in 


1 Rahanan do barita na madear ase minak 
7 na morum, anjaha dearan ari parmatei 
humbani ari partubuh. 

2 Rahanan do laho hu rumah na marpusok ni 
uhur ase hu rumah na marpesta-pesta, ai 
ijai taridah ujung ni sagala jolma manisia, 
anjaha halak na manggoluh patut ma 
parimbagaskononni ai. 

3 Rahanan do na marpusok ni uhur ase na 
tartawa, ai horu ni uhur do na padearhon 
paruhuran. 

4 Uhur ni halak na pentar sai i rumah partangisan 
do, tapi uhur ni halak na oto i rumah 
parpestaan do. 

> Rahanan do manangihon pinsang-pinsang ni 
halak na pentar, humbani na manangar 
doding ni halak na oto. 

6 Tongon, songon parhuratak ni soban duri-duri i 
toruh ni hudon, sonai do partawa ni halak 
na oto. On pe sisoya-soya do. 

7 Tongon, odoh-odoh do mambahen oto halak na 
pentar, anjaha sisip parseda paruhuran. 

8 Dearan do na manginteihon hadobanni 
humbani parmulaanni, dearan do paruhur 
na sabar humbani si gijang uhur. 

3 Ulang maurahtu uhurmu manggila, ai ringis 
ibagas uhur ni halak na oto do ai marianan. 

10 Ulang hatahon, “Mase ma dearan ari 
sapari humbani sisonari?” Ai seng 
sungkun-sungkun na pentar na sonai ai. 

11 Dear do hapentaran marhasoman arta 
tean-teanan, surungan do ai bani halak na 
mangidah mata ni ari. 

12 Ai tarbahen do marlinggom bani hapentaran 
age bani pirak: tapi hasurungan ni 
habotohon: Hapentaran ai do mambere 
goluh bani halak simadasi. 

13 Papangkei ma horja ni Naibata: ise ma tarbahen 
papintorhon na dob pinageduk-Ni? 

14 Bani ari na madear marmalas ni uhur ma ho: 
anjaha bani ari na masambor paruhurhon 
ma: Naibata do manjadihon na sada ampa 
na legan ai, ase ulang ibotoh jolma atap aha 
na sihol masa. 

15 Haganupan on domma huidah ibagas goluhku 
sisoya-soya on: Adong do halak parpintor 
magou ibagas hapintoronni, anjaha adong 
homa halak parjahat sayur matua ibagas 
hajahatonni. 

16 Ulang ma mapintortu ho, anjaha ulang ma 
mapentartu, mase ma parsedaonmu 
dirimu? 

17 Ulang ma majahattu ho, anjaha ulang ma gabe 
halak na oto ho: mase ma rahanan matei 
lape jumpah panorangni? 

18 Dear do, anggo ijolom ho na sada on, anjaha 
ulang homa maluah tanganmu humbani na 
sada ai, ai barang ise na mabiar mangidah 
Naibata, bansah do ia humbani haganupan 
ai. 

19 Hapentaran ai do margogohi halak na pentar, 
lobih humbani sapuluh halak puanglima, na 
adong ibagas huta. 

20 Tongon, seng dong halak parpintor i tanoh on, 
sihorjahon na madear tumang, anjaha na so 
ongga mardousa. 

21 Homa, sagala hata na hinatahon ni halak, ulang 
ma parimbagaskon ai; ulang ma tangi ho 
bani juakjuakmu na mamurai ho. 

22 Ai lang ibotoh ho do homa ibagas uhurmu, na 
gati do ho mamurai halak na legan? 

23 Haganupan on domma huuji marhitei 
hapentaran, ningku, “Sihol pentar do 
ahu!” Hape lambin daoh do hapentaran ai 
humbangku. 

24 Daoh do sagala na adong ai anjaha bagas 
tumang, ise ma na boi jumpahan ai? 

25 Dob ai hupagoling ma uhurhu, sihol mananda, 
mamareksa pakon mangidah hapentaran 
pakon panimbangion, anjaha sihol 
mananda, ia hajahaton ai ma haotoon, 
anjaha haotoon ai ma podou. 

26 Jadi jumpah ahu ma: Janginan do humbani 
hamatean naboru, na dob songon puhot 
ia, uhurni songon jarot, anjaha tanganni 
songon tali panangkut, halak harosuh 
ni Naibata maluah do hun bani, tapi 
sipardousa hona tangkap do ibahen. 

27 Tonggor ma, on do na jumpah ahu, nini 
Parambilan ai, sada-sada huuji, laho 
mambuat panrimpunanni, 

28 na dob marulak-ulak hupareksa, tapi seng 
jumpah ahu: Jumpah ahu do sada dalahi 
humbani saribu halak, tapi anggo naboru, 

seng jumpah ahu i tongah-tongah ni 
ganupan ai. 

29 Tonggor ma, on tumang do na jumpah ahu, ai 
ma, bujur do jolma in itompa Naibata, tapi 
buei do ranggi-ranggian ni uhurni. 


Pasal Pambalosion 


1 Ise do doskon halak na pentar in? Anjaha 
8 ise do na mambotoh hatorangan pasal 
haganup? Hapentaran ni sada jolma do 
mambahen lihar bohini, anjaha koras ni 
bohini mubah do. 

2 Ahu mangkatahon, dalankon ma parentah ni 
raja, ampa hata na dob binulawankonmu 
bani Naibata. 

3 Ulang ma maurahtu ho padaohkon diri hun 
bani, anjaha ulang ma magolgoltu ho bani 
parkara na so madear, ai aha rosuh ni 
uhurni, ai do ibahen. 

4 la parentah ni raja gok kuasa do: ise ma na 
pag mangkatahon dompaksi, “Aha do na 
binahenmu in?” 

3 Ise na mandalankon parentah, seng dageionni 
na masambor, ai ibotoh halak na pentar do 
pasal panorangni pakon uhumanni. 

6 Ai bani haganup adong do panorang ampa 
uhumanni, anjaha hasamboron ni jolma, ai 
do sibobanon bani. 

7 Tongon, seng dong na mambotoh atap aha na 
sihol masa, ai ise ma na boi patugahkon na 
sihol masa ai bani? 

8 Seng dong jolma na markuasa bani logou na boi 
mangolat ai; seng dong homa na markuasa 
bani ari parmateini, anjaha na boi maluah 
humbani porang: seng tarbahen hajahaton 
paluahkon na mangkorjahonsi. 

9 Haganupan ai domma huidah anjaha 
huparuhurhon haganup pambahenan na 
masa i toruh ni langit, bani panorang ni 
jolma manrajai hasomanni jolma gabe 
hasedaon bani sandiri. 


Panrajaion ni Naibata na So Tardadap 


10 Ambah ni ai, huidah do tartanom halak 
parjahat, tapi halak na mangkorjahon na 
madear, luar humbani ianan na pansing in, 
anjaha lupa halak bani ibagas huta. Ai pe 
sisoya-soya do. 

11 Halani ai lang mintor podas mardalan uhum 
bani pambahenan hajahaton, halani ai gok 
do uhur ni jolma manisia laho mandalankon 
hajahaton. 

12 Age pe ihorjahon si pardousa na masambor 
saratus hali, anjaha sayur matua homa ia, 
tapi tangkas do hubotoh, sai na martuah do 

halak si habiari Naibata, halani marhabiaran 
sidea i lobei-Ni: 

13 tapi seng anjai dear anggo halak parjahat, 
anjaha seng tarpaganjangsi umurni, songon 
halinoh do ia, halani seng marhabiaran ia i 
lobei ni Naibata. 

14 Sisoya-soya do ai, na masa ai i atas tanoh on: 
Adong do halak parpintor, mangonai do bani 
sidea, songon na bani pambahenan ni halak 
parpintor. Ningku ma, “On pe sisoya-soya 
do.” 

15 Halani ai hupuji do malas ni uhur ai: ai seng 
dong na madear bani jolma i toruh ni langit, 
sobali na mangan minum pakon marmalas 
ni uhur. Ai boi do ia mangkasomanisi ibagas 
halojaonni sadokah ari-ari ni goluhni, na 
binere ni Naibata bani, i hasiangan on. 

16 Sanggah na hupabulat uhurhu, laho manandai 
hapentaran ampa laho marimbagaskon 
sagala na masai atas tanoh on, ai ma, na so 
tarpodom ai halak arian pakon borngin, 

17 jadi huidah ma sagala pambahenan ni Naibata, 
tongon, seng tarbahen jolma mambotoh 
pambahenan ai, na masa i hasiangan on. 
Age sonaha pe loja ni jolma, ase ibotoh ai, 
seng anjai jumpahsi ai. Age pe nini halak na 
pentar, domma ibotoh, seng tongon ibotoh 
ai. 

Sisada Sitaronon do Sagala Jolma. Marmalas ni 


9 


Uhur do Sagala Sihabiari Naibata 


1Tongon, haganupan on domma 


huparuhurhon, anjaha domma hupareksa 
haganup: la halak parpintor age halak na 
pentar ampa pambahenan ni sidea ibagas 
tangan ni Naibata do, holong ni uhur pe 
atap domdom, seng iarti jolma in. Haganup 
na i lobei ni sidea sisoya-soya do: 


2 ai sisada sitaronon do haganup, halak parpintor 


ampa halak parjahat, halak sidear uhur 
ampa halak na masambor, halak na pansing 
ampa halak na mabutak, halak sipanggalang 
ampa na so sipanggalang, songon na masa 
bani halak na daulat, sonai do bani halak 
pardousa, songon na bani halak si parbija, 
sonai do bani halak na mabiar marbija. “ 


3 On do hasamboron ibagas haganup na masa i 


hasiangan on, ai ma na sisada sitaronon ai 
haganup: anjaha halani homa gok hajahaton 
do uhur ni jolma manisia, anjaha haotoon 
do ibagas uhur ni sidea sadokah manggoluh 
sidea, dob ai parayakonni do halak na dob 
matei ai. * 


4Tongon, ise na marianan ope i tongah-tongah 


ni halak na manggoluh, na adong ope 

pangarapanni, ai baliang na manggoluh, 
rahanan do ai humbani singa na matei. 

3 Ai halak na manggoluh ibotoh do na laho matei 
sidea, tapi halak na dob matei, aha pe lang 
be ibotoh; seng dong be upah bani sidea, 
anjaha seng dong be na mardingat sidea. 

6 Age holong ni uhur ni sidea, domdomni ampa 
simburuni pe masab do; anjaha lalab ma 
seng marbagian be sidea bani haganupan 
na masa i hasiangan on. 

7 Ase laho ma, pangan ma rutimu ibagas malas 
ni uhur, anjaha inum ma anggurmu ibagas 
sonang ni uhur, ai domma iharosuhkon 
Naibata pambahenanmu sisonai ai. “ 

8 Sai tongtong ma ho marpakeian silopak, anjaha 
ulang ma lang marminak ulumu. 

3 Sai marmalas ni uhur ma ho rap pakon 
parinangonmu, na hinaholongan ni uhurmu 
sadokah ari-ari ni goluhmu na pondok in, na 
binere ni Naibata bam i hasiangan on, ai do 
rupeimu bani goluh on ampa bani horja, na 
hinalojahonmu i hasiangan on. “ 

10 Atap aha na jumpah tanganmu bahen 
sihorjaonkon, dalankon ma ai humbani 
gogohmu, ai seng dong be horja atap 
panimbangion atap habotohon atap 
hapentaran anggo i nagori toruh, 
siparayakonmai. 

Gati do Suhar na Masa i Tanoh on 


11 Ambahni ai huidah do i hasiangan on: Seng 


bani halak na lingkat hape hamonangan 
maradu, seng puanglima monang bani 
parporangan, seng halak na pentar na 
marnah ruti, seng halak na maruhur gabe 
bayak, anjaha seng halak na pandei gabe 
harosuh, tapi haganupan sidea tunduk do 
bani panorang ampa na masa. “ 


12 Ai seng ibotoh jolma in panorangni: Songon 


dengke na hona tangkap ibahen jala, anjaha 
songon manuk-manuk na dapot ibahen 
siding sonai do jolma manisia hona tangkap 
sanggah panorang hamagouan, sanggah 
sogop ai sompong bani sidea. 


13 Hapentaran sisonon pe huidah do i hasiangan 


on, anjaha banggal do bangku ai: 


14 Adong ma sada huta na etek, anjaha otik do 


pangisini: roh ma sada raja na banggal 
mamorang ai, ihubu ma huta ai, anjaha 
ipauli parugas pangkubu inggot. 


15 Jadi adong ma sada halak na masombuh, tapi 


na pentar ibagas huta ai, anjaha tarpaluahsi 
do namin huta ai marhitei hapentaranni, 
hape seng dong na mardingat na masombuh 
ai. 


Parambilan 9-10 2393 


16 Jadi ningku ma, “Dearan do hapentaran 
ase hagogohon, tapi mapas do uhur ni 
halak mangidah hapentaran ni halak na 
masombuh ai, anjaha seng itangihon hata 
sipaingatni.” “ 

17 Hata ni halak na pentar, na iluarhon dear-dear, 
rahanan do manangihon ai humbani 
surak-surak ni sada raja i tongah-tongah ni 
halak na oto. 

18 Rahanan do hapentaran ase parugas porang, 
tapi sada pe parjahat bahat do na 
pinarsedani. 


Haotoon na Parsedahon Hapentaran 


10 1 Lanog na matei mambahen marbau minak 

na misbou ni sipauli morum-moruman sonai 
do haotoon na otik parseda hapentaran 
pakon hasangapon. 

2 Uhur ni halak na pentar laho dompak siamun, 
tapi uhur ni halak na oto laho dompak 
sambilou do. 

3 Bani dalan ja pe mardalan halak na oto, taridah 
do hurang ni uhurni, tapi nini do bani halak 
haganup, sidea do na oto. 

4 Anggo nahit ringis ni si panggomgomi bam, 
ulang ma tadingkon iananmu, ai uhur na 
lamlam do padaohkon buei dousa. 

5 Adong do na masambor huidah masa i 
hasiangan on, ai ma halepakon na binahen 
ni halak si panrajai. 

6 Halak na oto ipahundul bani ianan na sangap, 
tapi halak na bayak hundul bani ianan na 
toruh. 

7 Huidah jabolon mangajak huda, hape raja-raja 
mardalan nahei songon jabolon. 


Ojur-ojur Mandalankon Hapentaran 
anjaha Manlembangi Haotoon 


8 Ise na mangkurak godung, ia sandiri do 
madabuh hubagas, ise na parseda tembok 
batu, paguton ni ulog do. 

9 Ise na mangungkit batu, ra do ugahan, anjaha 
ise na mambolah hayu, ra do marmara. 

10 Anggo majol hapak anjaha seng iasah 
matani, maningon marbois gogoh do halak 
managilhon ai: tapi untung do ai anggo 
hapentaran mangkasomani gogoh. 

11 Anggo domma ipagut ulog paima itabasi, seng 
marguna be habotohon ni si panabas. 

12 Hata humbani pamangan ni halak na pentar 
mambahen ia gabe harosuh, tapi parsahap 
ni halak na oto parseda dirini do. 

13 Mungkah ni sahap ni pamanganni haotoon do, 
anjaha ujung ni parsahapanni pe podou do. 

14 Buei do sahap-sahap ni halak na oto, age pe 
seng ibotoh jolma in atap aha na sihol masa, 
ai ise ma na boi patugahkon bani atap aha 
na sihol masa i pudini? 

15 Hangaluton do horja bani halak na oto, dalan 
hu tiga pe seng ibotoh. 

16 Bursik ma ho, ale tanoh, anggo dakdanak 
panrajai bam, anjaha halak na sangap- 
sangap i tongah-tongahmu girah sogod pe 
domma marpesta-pesta. 

17 Martuah ma ho, ale tanoh, anggo halak na 
marjumbalang panrajai bam, anjaha na 
sangap-sangapmu mambotoh marpesta 
bani panorangni, songon halak na hormat, 
seng songon halak parminum-minum. 

18 Halani harayohon masik do parhayu ni rumah, 
anjaha halani tangan na galek tiris rumah. 

19 Laho marmegah-megah iadongkon halak do 
pesta-pesta anggur do sipamalas goluh on, 
anjaha duit do na marsahap bani haganup. 

20 Age ibagas uhur ulang ma burai raja, anjaha 
ibagas kamar podomanmu pe, ulang 
ma burai halak na bayak, ai padason 
ni manuk-manuk na i awang-awang do 
soramai, anjaha patugahon ni siparhabong 
sahapmai. 

Ojur-ojur Mansarihon Goluh, Age pe 
Seng Tontu na Masa-masa 


1 1 1 Padalan ma rutimu hu dipar ni laut, ai bani 
dokah-dokah ni ari, sai na jumpah ho do ai. 

2 Bahen ma ai marbagi pitu atap ualuh, ai seng 
ibotoh ho atap hasedaon aha do na sihol 
masa hu atas tanoh on. 

3 Anggo gok udan ma hombun, iduruskon ma ai 
hu atas tanoh on: anggo marumbak hayu, 
dompak dangsina atap dompak utara, bani 
ianan harumbakanni ai ma ai tibal. 

4 Halak na sai mardiateihon logou, seng saud 
martidah be ai, anjaha halak na patorih-torih 
hombun, seng saud be manabi. 

3 Songon na so boi botohonmu sonaha 
pardalanan ni logou, anjaha sonaha parjadi 
ni holiholi ibagas boltok ni parinangon na 
boratan rumah, sonai do homa seng ibotoh 
ho pambahenan ni Naibata na manjadihon 
haganup. 

6 Girah sogod ma saburhon bonihmu, anjaha 
bodari pe ulang mintor marsaran tanganmu, 
ai seng ibotoh ho atap na ija na dua ai 
manjadi, atap rap do haduasi ai manjadi. 

7 Matobu do na lihar ai, anjaha marosuh do mata 
mangidah mata ni ari. 

8 Tongon, anggo manggoluh jolma in marpuluh- 
puluh tahun, marmalas ni uhur ma ibagas 
haganupan ai: tapi idingat ma homa pasal 
ari na golap, buei do ai. Haganup na sihol 
masa, sisoya-soya do ai. 


Patut do na Maposo Marmalas ni 
Uhur Sanggah Haposoonni 


9 Marmalas ni uhur ma, ale garama, sanggah 
panorang haposoonmu, anjaha megah ma 
uhurmu bani panorang haparanaonmu. 
Anjaha bahen ma domu hubani na sininta 
ni uhurmu, ampa domu hubani harosuh ni 
matamu, tapi botoh da, bani haganupan ai 
boanon ni Naibata do ho hu paruhuman. 

10 Padaoh ma uhur na sunsah humbagas uhurmu, 
anjaha paholang ma na masambor humbani 
angkulamu, ai panorang hadakdanakon 
ampa haposoon, laho salpu do ai. 


Golpa-golpa bani Jolma, ase Idingat 
na Manompasi Paima Roh 
Panorang Matua ampa Hamatean 


1 Ingat ma Sitompa ho bani ari haposoonmu, 

12 paima lape roh ari na masambor, anjaha 
lape das panorangni, hatahononmu holi ijai, 
“Seng marosuh be ahu pasal in!” 

2 Paima lape golap mata ni ari ampa na lihar, 
bulan ampa bintang-bintang, anjaha mulak 
manorap hombun dob salpu udan. 

3 Ai bani panorang ai holi hitir-hitir ma si jaga 
rumah, anjaha gundung dalahi-dalahi na 
margogoh, maronti si panduda manduda, ai 
otik mando sidea tading, anjaha gombur ma 
si pangkawah humbani jandela, 

4 tartutup ma homa na dua labah na dompak 
alaman ai, anjaha lambin nangetni sora 
ni losung, masihil ma sora songon sora 
ni manuk-manuk, anjaha surut ma homa 
sipandoding: 

3 mabiar do bani dalan tangkog, anjaha gobir i 
tongah dalan: marurus ma homa bunga na 
lopak ai humbani untei hasumba, anjaha 
borat manlangkah balang, sir ni uhur pe 
miloh ma. Ai laho ma jolma in marayak 
rumahni sisadokah ni dokahni, anjaha halak 
si panangisi pe domma marodor i alaman. 

6 Paima rotap tali pirak ai anjaha matapor batil 
omas ai; paima lape mabolah gusi i lambung 
ni bah tubuh anjaha marosak tahu-tahu na i 
sumur: 

7 paima mulak orbuk ai hu tanoh, pambuatanni 
hinan, anjaha tonduy ai mulak hubani 
Naibata, na mamberehon ai hinan. 


Parambilan 12 2399 


8 Sisoya-soya do tongon, nini Parambilan ai, 
sisoya-soya do haganup. 


Hata Panutup Pasal Buku Parambilan 


9 Ambah ni na pentar Parambilan ai, iajarhon do 
homa habotohon hubani halak na mabuei: 
itimbang anjaha ipareksa anjaha ibahen do 
buei podah. 

10 [pindahi Parambilan ai do hata na sangkan, 
anjaha sintong do isuratkon hata 
hasintongan ai. 

11 Hata ni halak na pentar songon lonsing-lonsing 
do, anjaha songon paku na ipakuhon do 
podah na ipatumpu ai: marhitei sada 
parmahan do iberehon ai. 

12 Ambah ni ai, ale anakku, sai ra ma ho 
paingaton! Seng ra maronti na mambahen 
buku-buku, anjaha halojaon ni angkula do 
buei marlajar. 

13 Pangibulan ni haganup na dob binogei ai, 
“Habiari ma Naibata, anjaha dalankon ma 
titah-Ni, ai do hawajiban ni ganup jolma. 

14 Ai boanon ni Naibata do sagala pambahenan 
hu paruhuman, haganup na ponop, na dear 
atap na sambor pe ai.” 


Doding Ni Doding 


1 Doding ni Doding humbani Raja Salomo. 


Sihol ni Uhur ni Tunangan hubani Siparunjuk 


2 Sai isummah ma ahu marhitei summah ni 
pamanganni! Ai mantinan do holongmu ase 
anggur. 

3 Morum do minakmu, goranmu songon minak 
na misbou na niuseihon: halani ai do ase 
rosuh anak boru mangidah ham. 

4Togu ham ma ahu, papodas hita ma! Iboan raja 
ai ma ahu hu kamarni. Marolob-olob do 
hanami anjaha marmalas ni uhur mangidah 
ham, ipuji hanami do holong ni uhurmu 
lobih humbani anggur, patut do holong uhur 
ni sidea bamu. 

3 Birong do ahu namin, tapi jenges do, ale boru 
Jerusalem, songon tenda ni halak Kedar, 
songon tirei ni si Salomo. 

6 Ulang ma mapas pangkawahnima bangku, 
halani na birong ai rupangku, ai mata ni ari 
do na manlulus ahu. Manggila do anak ni 
inang bangku, isuruh sidea do ahu manjaga 
pohon anggur: tapi pohon anggurhu sandiri, 
seng hujaga. 

7 Pabotohkon ma bangku, ham haholongan ni 
uhurhu, ija do ham marmahan, ija ipasaran 
ham hulananmu tongah arian? Ai mase 
ma songon halak na mampar-ampar ahu i 
lambung ni hulanan ni hasomanmu? 

8 Anggo seng ibotoh ham ai, ham ale si jengesan 
i tongah-tongah ni anak boru, irikkon ham 
ma bokas ni biribiri ai, anjaha parmahan 
ma hambingmu i lambung ni tenda ni 
parmahan. 


Parsahapan ni Tunangan ampa Hinaholonganni 


9 Usih do ham, ale hinasiholan ni uhurhu, bani 
huda na manarik gareta ni Parao. 

10 Jenges do huyummu marnah ugas-ugas, 
anjaha borgokmu marsinongkok mutiha. 

11 Sinongkok omas paulionnami ope bamu, 
marsimatah bani pirak. 

12 Sanggah hundul raja ai mangan, muap do 
misbou ni minakku. 

13 Haholongan ni uhurhu sasangkutan mir do ai 
bangku, tibal bani tontonku. 

14 Haholongan ni uhurhu satandan bunga henna 
do ai bangku, na dob tubuh i pohon anggur 
En-Gedi. 

15 Tongon, jenges do rupamu, ale hinasiholanku, 
jenges tumang do ham, songon asas do 
matamu. 

16 Tongon jenges do ham, ale haholonganku, 
jenges tumang do ham. Marbunga-bunga 
simaratah do podomanta. 

17 Hayu ares do tiang ni rumahta, anjaha 
dingdingni ilampis bani hayu maranti. 

2 tla ahu bunga nai Saron do, silundat na i 
habungan. 

2 Songon silundat i tongah-tongah ni duri-duri, 
sonai do tongon hinasiholan ni uhurhu i 
tongah-tongah ni anak boru. 

3 Songon hayu untei manis i tongah-tongah 
ni hayu harangan, sonai do tongon 
haholonganku i tongah-tongah ni garama. 
Marosuh do uhurhu hundul bani linggomni, 
anjaha mantin do buahni bani tolonanku. 

4 Iboan do ahu hubagas rumah anggur ai, anjaha 
tandani bangku ai ma holong. 

3 Ipargogohi do ahu marhitei kuei buah anggur, 
ipahisar marhitei untei manis; tongon, 
boritan do ahu halani sihol ni uhurhu. 

6 Tangan sambilouni mangkalang ulungku, tangan 
siamunni manrohop ahu. 

7 Hupabija ma nasiam, ale boru Jerusalem, bani 
ursa ampa bani balua boru-boru na i talun. 
Ulang ma iganggu atap ipuhoi nasiam na 
marsihaholongan paima sombuh uhurni. 

8 Tangar, sora ni haholonganku! Tonggor ma roh 
do ia, marlintun-lintun bani dolog-dolog, 
manlumpat-lumpat bani buntu-buntu. 

9 Usih do haholonganku bani balua atap ursa 
na maposo. Tonggor ma, jongjong do ia i 
lopah ni tembok ni rumahnami, mangkawah 
humbani jandela, manorih-norih humbani 
jaring-jaring. 

10 Marsahap ma haholonganku, nini hu bangku, 
“Jongjong ma ham, ale hinasiholanku, eta 
ma, ale botou na majenges! 

11 Tonggor ma, domma salpu musim borgoh, 
lopus anjaha salpu musim udan. 

12 Martumbori ma bunga-bunga i ladang, domma 
jumpah panorang mandoding-doding, 
anjaha sora ni anduhur ginti tarbogei do 
bani tanohta. 

13 Hayu ara pe marmabeian ma buahni, hayu 
anggur marbungai anjaha misbou uapni. 
Jongjong ma ham, ale hinasiholanku, eta 
ma, ale botou na majenges!” 

14 Ale asasku, na marianan bani rigat ni dolog 
batu, bani parponopan na i salahsah, 
pataridahkon ham ma rupamu bangku, 
pabogeihon ma soramu, ai dear do soramu, 
jenges do rupamu. 

15 Tangkapi galot in, galot na etek-etek in, 
na mansedai pohon anggur, ai domma 
marbungai pohon anggurta. 

16 Haholongan ni uhurhu, ahu do simadasi, 
anjaha ia simada ahu, ia do na marmahan i 
tongah-tongah ni bunga silundat. 

17 Paima marombus logou sogod-sogod, 
anjaha lintun na golap, roh ma ham, ale 
haholonganku, usih bani balua ma ham 
atap bani ursa na maposo i atas ni dolog 
rium-riuman.” 

1 Bani podomanku, borngin-borngin, hupindahi 
3 do haholongan ni uhurhu. Hupindahi do ia, 
tapi seng jumpah ahu. 

2 Puho ma ahu, husiar ma huta in inggot, 
dalan-dalan ampa alaman, pindah-pindah 
ahu bani haholongan ni uhurhu. Hupindahi 
do ia, tapi seng jumpah ahu. 

3 Jumpah si panrunda do ahu, sidea na manrunda 
i huta ai, “Haholongan ni uhurhu, adong 
tarpaidah nasiam?” 

4 Ai pe lopus ahu humbani sidea, jumpah ahu 
ma haholongankai, hutangkap ma ia, seng 
be hupaluah, paima hutaruhkon ia hu 
rumah ni inangku, masuk hu kamar ni na 
mantubuhkon ahu. 

5 Hupabija ma nasiam, ale boru Jerusalem, 
hubani balua ampa hubani ursa boru-boru 

na i talun: Ulang ma iganggu atap ipuhoi na 
marsihaholongan paima sombuh uhurni. 

6 Aha do in, na tangkog hun halimisan, na songon 
tiang timus, na iparium marhitei mir ampa 
dahupa, ai ma bagei ni rium-riuman ni 
sipartiga-tiga. 

7 Tonggor ma, ai ma pangusungan bani si Salomo. 
Onom puluh halak do na manlioti ia, 
humbani puanglima-puanglima ni Israel, 

3 haganup sidea marpodang anjaha na somal 
marporang: ganup do sidea mangkalhal 
bani binongeini, manlawan na manginggoti 
borngin-borngin. 

9 Ipadear Raja Salomo do pangusungan bani ai 
ma humbani hayu Libanon. 

10 fbahen do naheini humbani pirak, 
pangunsandeanni humbani omas, 
hundulanni humbani hiou hasumba anjaha 
humbagas ilampis bani hayu sibirong. 

11 | yar ma nasiam, ale boru Sion! Tonggor ma 
Raja Salomo, marsortali, na sinortalihon 
ni inangni bani, sanggah panorang 
parunjukonni, bani ari malas ni uhurni. 

1 Tonggor ma, jenges do ham, ale 
4 hinasiholanku, jenges tumang do ham: 
songon mata ni asas do matamu i pudi ni 
tudung-tudungmu, jambulanmu usih bani 
hulanan ni hambing tuad hun dolog Gilead. 

2 Iponmu usih bani biribiri na baru ginunting, na 
naik humbani paridianni, haganup sidea 
marrindu-rindu, seng dong na lambang 
humbani sidea. 

3 Songon bonang na tinubar do bibirmu, lamlam 
ia parsahapmu, songon dalima na binolah 
do huyummu ipudi ni tudung-tudungmu. 

4 Borgokmu songon manara ni si Daud, na pinauli 
bahen ianan ni sinjata; marribu do gantar 
margantungan ijai, ganupan ai gantar ni 
puanglima. 

> Adopmu haduasi songon anak silinduat ni 
balua, na manggagat i tongah-tongah ni 
silundat. 

6 Paima marombus logou sogod-sogod anjaha 
lintun na golap, sihol do ahu laho hu dolog 
mir ampa hu buntu-buntu hamonan. 

7 Gok do jengesmu, ale hinasiholan ni uhurhu, 
seng dong tikasmu age sada. 

8 Rap pakon ahu hun Libanon, ale tunanganku, 
susur ma ham rap pakon ahu hun Libanon. 
Tuad ma ham hun pakpak ni Dolog Amana, 
hun pakpak ni Dolog Senir pakon Hermon, 
humbani parponopan ni singa, humbani 
dolog ianan ni begu! 

9 Domma tunduk uhurhu ibahen ham botou, 
tunanganku, domma ibuat ham uhurhu 

marhitei pangkirdop ni matamu tumang, 
marhitei sinongkok na bani borgokmu in. 

10 Jengesni in holongmu in, ale botou, 
tunanganku! Mantinan do holongmu, lobih 
humbani anggur, anjaha moruman do uap 
ni minakmu ase haganup minak na misbou. 

11 Manisan do mangkatektek humbani bibirmu, 
ale tunanganku, manisan pakon susu do i 
toruh ni dilahmu, anjaha uap ni pakeianmu, 
songon uap ni Libanon do. 

12 Songon pohon na hinondor do ham, ale botou, 
tunanganku, songon pansur na nirungga, 
anjaha songon bah tubuh na nilak. 

13 Martumbor do ham, songon pohon na 
majenges gok hayu dalima marbuah na 
maharga tumang, marbunga-bunga henna 
ampa nardus, 

14 hardus ampa huning, hamonan pakon kulit 
manis, marbagei hayu na morum, mir ampa 
aloe, ronsi haganup hayu rompah. 

15 Songon bah tubuh i pohon do ham, bah tubuh 
hagoluhan, na mabaor hun Libanon. 

16 Pyho ma, ale logou utara, roh ma, ale logou 
dangsina! Mangombus ma bani pohonku, 
ase muap uapni na misbou ai! Roh ma 
haholonganku marayak pohonni, anjaha 
ipangan ma buahni na mantin in. 

5 1 Roh ma ahu hu pohonku, ale botou, 
tunanganku! Hubuat do mirhu ampa 
minakku na misbou, hupangan asar ni 
lobahku ampa manisanni, anjaha huinum 
do anggurhu ampa susu: Mangan minum 
ma, ale huan-kuanku, marsombuh-sombuh 
ma ibagas holong! 

2 Modom do ahu, tapi puho do uhurhu. Tangar 
ma, hartuk-hartuk do haholonganku, “Buka 
bangku botou, hinasiholan, ham asasku 
ampa na majenges! Marnamur-namur do 
ulungku, marbah jambulanku ibahen udan 
borngin. 

3 Domma hutanggali bajungku, sonaha ma 
pakeianku use ijai? Domma huburihi 
naheihu, hubutaki ma use ai?” 

4 Idurdurhon haholongan ni uhurhu do tanganni 
hun jaring-jaring, gabe muyun ma uhurhu 
ibagas. 

5 Jongjong ma ahu mangungkab bani 
haholonganku. Mangkatektek ma mir 
humbani tanganku, manjalir mir humbani 
jari-jaringku, sanggah na manjolom 
pating-pating ai. 

6 Hubuha ma bani haholonganku, hape misir do 
haholonganku, seng taridah be. Marosak do 
uhurhu na laho ai ia. Hupindahi ma ia, hape 
seng jumpah, hudiloi tapi seng marbalos. 

7 Jumpah siparrunda do ahu, sidea na mardalan 
maringgot i huta ai; ibogbog do ahu pala 
ugahan, ibuat salendangku, sidea siparjaga i 
tembok ai. 

8 Hupabija ma nasiam, ale boru Jerusalem, anggo 
jumpah nasiam haholongan ni uhurhu, aha 
ma hatahonon nasiam hu bani? Boritan do 
ahu halani sihol ni uhurhu! 

9 Ai aha ma surung ni haholongan ni uhurmu 
humbani haholongan na legan, ham ale 
si jengesan i tongah-tongah ni naboru? Ai 
aha ma surung ni haholonganmu humbani 
haholongan na legan, ase pala ipabija ham 
hanami? 

10 | opak anjaha magerger do haholongan ni 
uhurhu, marhalobihan i tongah-tongah ni 
halak na marlaksa-laksa. 

11 Uluni songon omas pitah, jambulanni songon 
bulung ni halambir, mabirong songon 
kawak. 

12 Matani songon asas na i topi ni bah mardalan, 
na maridi ibagas susu, marianan bani bah 
mabuei. 

13 Huyumni songon panampangan ni rompah- 
rompah, na mantubuhkon suan-suanan na 
misbou, bibirni songon bunga silundat, na 
manektekkon mir. 

14 Tanganni songon omas na pinahibul, na tinatah 
bani mata intan tarsis: angkulani songon na 
pinauli humbani gading, ilampis bani mata 
intan sapir. 

15 Hae-haeni hira tiang batu marmar, jonam bani 
nahei omas, rupani songon Libanon, tarpilih 
songon hayu ares. 

16 Parsahapni matobu do, siharosuhkonon 
tumang do ia. Sonai ma haholongan 
ni uhurhu, sonai ma huankai, ale boru 
Jerusalem. 

1 Huja do laho haholongan ni uhurmu, ale 
6 sijengesan i tongah-tongah ni naboru? 
Dompak ja laho haholongan ni uhurmu, ase 
dihut hanami mangindahisi rap pakon ham? 

2 Domma tuad haudungan ni uhurhu hu pohonni, 
hu panampangan ni rompah-rompah, laho 
marmahan ibagas pohon ai, anjaha laho 
mambuat bunga silundat. 

3 Haholongan ni uhurhu, ahu do simadasi, 
anjaha ia simada ahu, na marmahan i 
tongah-tongah ni silundat. 

4 Jenges do ham songon Tirsah, ale hinasiholan 
ni uhurhu, dear songon Jerusalem, anjaha 
marjumbalang songon bala. 

3 Padaoh ma matamu humbangku, ai sunsah do 
ahu ibahen. Jambulanmu usih bani hulanan 
ni hambing, tuad hun Dolog Gilead. 

6 Iponmu usih hubani biribiri na baru ginunting, 
na naik hun paridianni, haganup sidea 
marrindu-rindu, seng dong na lambang 
humbani sidea. 

7 Songon dahupa na binolah do huyummu i pudi 
ni tudung-tudungmu. 

8 Onom puluh do nasipuang, ualuh puluh na 
binuat na legan, anak boru lang habilangan. 

9 Tapi sahalak do asasku, na majenges bangku, 
boru sasada ni inangni, kasihan ni na 
mantubuhkonsi. Kawah do anak boru hu 
bani, iparhatuah do ia, nasipuang ampa na 
binuat na legan mamuji-myjisi. 

10 Ai ise do ai, na mangkawah songon 
simarikkuning, jenges songon bulan, lihar 
songon mata ni ari, anjaha jombut songon 
bala? 

11 Tyad do ahu hu pohon hayu pala, laho 
manorih bunga-bunga na i habungan, laho 
manonggor atap martunasi ma hayu anggur, 
atap marbungai ma dalima. 

12 Seng panagaman ni uhurhu, ipaosor ma ahu 
hubagas gareta odoran ni raja. 

13 Marhusor, marhusor ma, ale Sulamit, 
marhusor, marhusor ma, ase ididah hanami 
bohimu. Ai aha do kinawahkon nasiam 
bani si Sulamit, sanggah na manortor ia i 
parsaranan? 

1 Dearni in panlangkah ni naheimu marsipatu, 
7 ale anak boru na sangap! Parhibul ni 
binongeimu songon ugas si panjagar, 
tinukangan ni halak na pandei. 

2 Abinganmu songon panginuman na hibul, na so 
ongga hurangan bani siinumon. Boltokmu 
songon junjunan gandum, niliotan ni bunga. 

3 Adopmu haduasi songon anak silinduat ni 
balua. 

4 Borgokmu songon manara gading. Matamu 
songon bongbongan na i Hesbon, na bani 
horbangan Bat-Rabim. Igungmu songon 
manara Libanon, na manatap dompak 
Damaskus. 

> Ulumu i atasmu songon Karmel do, anjaha 
jambulan na bani ulumu margerger do; 
homa sangkut do uhur ni raja ibahen 
dandan ni jambulanmu. 

6 Jengesni in ham anjaha laingan, ale 
hinasiholanku, na majenges bangku! 

7 Parangkulaonmu songon halambir, adopmu 
songon tandanni. 

8 Ningku, “hupanangkih ma halambir on, ase 
hujolom dangkahni. Sai songon tandan ni 
buah anggur do adopmu, anjaha misbou ni 
hosahmu songon untei manis, 

3 anjaha pamanganmu songon anggur pilihan, 
na manjalir lamlam bani tolonan, mabaor 
manlopusi bibir ampa ipon.” 

10 Haholonganku do simada ahu, hu bangku do 
siholan ia. 

11 Roh ma, ale haholonganku, laho ma hita hu 
ladang, marborngin bani pohon anggur! 

12 Girah sogod ma hita laho hu pohon anggur, 
laho manorih atap martunasi ma hayu 
anggur, mangerbang bungani, anjaha 
marbungai hayu dalima. Ijai ma bereonku 
bam holong ni uhurhu. 

13 Muap ma misbou ni buah dudaim ai: buei do 
buah na maharga bani labahta, na baru 
age na madokah, na husimpan bamu, ale 
haholongan ni uhurhu. 

1 Porini botouhu ham, na minum humbani 
8 bagod ni inang. Anggo jumpah ahu ham i 
darat, summahonku do ham, anjaha ise pe 
lang na mangkata. 

2 Arahkononku ma ham anjaha boanonku hu 
rumah ni inang, hubagas kamar ni na 
mantubuhkon ahu. Bereonku ma ham 
minum anggur na irarui, bah ni buah dalima. 

3 Sai tangan sambilouni ma mangkalang ulungku, 
tangan siamunni manrohop ahu. 

4 Hupabija ma nasiam, ale boru Jerusalem, 
ase ulang iganggu atap ipuhoi nasiam na 
marsihaholongan ronsi sombuh uhurni. 

3 Ai ise do ai tangkog hun halimisan, 
mangunsandei bani haholonganni? | toruh 
ni hayu untei manis do hupuhoi ho. Ijai do 
inangta mangarou ham, ijai do ia mangarou 
mantubuhkon ham. 

6 Bahen ma ahu gabe tintin pansap bani 
tontonmu, gabe tintin pansap bani 
tanganmu! Gogoh do holong ai songon 
hamatean, golgol songon nagori toruh do oji 
ni uhur ai. Gajag do ai songon gara ni apuy, 
jimbur-jimburni songon jimbur humbani 
Jahowa. 

7 Seng tarintopi bah banggal holong, barang 
tarayubkon bah mabaor ia. Porini pe ibere 
halak ganup arta na adong i rumahni 
mambuat holong ai, hona apasan do ia ijai. 

8 Adong do sada botounami na etek-etek, seng 
dong ope adopni. Aha do bahenonnami bani 
botounami, anggo roh hata ni halak bani? 

3 Ambit tembok ia, pajongjongonnami do i 
atasni tayub pirak, anjaha ambit labah ia, 
runggaonnami do ia bani papan hayu ares. 

10 Tembok do ahu anjaha songon menara do 
adopku. Dapot panonggorni do ahu, songon 
halak na jumpahan tuah. 

11 Adong do bani si Salomo sada pohon anggur 
i Baal-Hamon, iondoskon do pohon anggur 
ai bani halak si parjaga: ganup maningon 
mambere saribu sekel pirak boli ni buahni 
ai. 

123 pohon anggurhu, ahu tumang do 
simadasi: bamu ma, ale Salomo, 
sisaribu sekel pirak ai, anjaha dua 
ratus bani si parjaga buahni ai. 

13 Ham ale na marianan bani pohon ai, 
manangi-nangi do huan-kuanku bani 
soramu, pabogeihon ma soramu bangku. 

14 Papodas ma, ale haholonganku: usih bani 
balua ma ham, bani ursa na maposo i atas 
ni dolog rium-riuman. 


Jesaya 


1 1 Panonggoran ni si Jesaya, anak ni si Amos, 
na nididahni pasal tanoh Juda pakon huta 
Jerusalem bani panorang ni si Usia, si Jotam, si Ahas 
pakon si Hiskia, raja-raja ni Juda. 


Hutuk ni Jahowa bani Bangsa Israel na Dajal ai 


2 Tangar ma ale langit, bogei ma ale tanoh: ai 
marsahap do Jahowa, “Hupagodang-godang 
do anak anjaha Hupatimbul, hape iimbang 
sidea do Ahu. 

3 [tanda lombu do simadasi, anjaha ibotoh halode 
do palangka binahen ni tuanni, tapi anggo 
Israel seng itandai Ahu, anjaha bangsang-Ku 
seng maruhur. 

4 Bursik ma bangsa si pardousa, bangsa sibuei 
hajahaton, ginompar ni halak na jungkat, 
anak si horjahon na masambor! Itadingkon 
sidea do Jahowa anjaha iapasi Na Pansing ni 
Israel, itundali sidea do la. 

> Bahen aha in sai nunuton lonsingon hanima, 
ai lambin surut do hanima humbangku? 
Ganup ulu boritan do, ganup pusu-pusu pe 
domma galek. 

6 Humbani jampal ni nahei das bani ulu seng 
dong ijai na jorgit, na butong pakon na 
marbulistang, ampa ugah na mardaroh- 
daroh, seng hona pisat, seng hona balutan 
barang hona minakan. 

7 Halong do tanohnima, matutung bani apuy 
hutanima, gogoh ni jumanima ipangan halak 
na legan i lobeinima: maseda do ai songon 
Sodom na matornoh. 

8 Tarpunjung do boru Sion songon sopo-sopo i 
pohon anggur, songon lampolampo i pohon 
ansimun, songon huta na hinubu. 

9 Ambit lang itadingkon Jahowa Zebaot banta otik 
na maluah doskon Sodom pakon Gomora do 
hita. 


Rosuhan do Jahowa Mangidah 
Hamubahon ase Galangan 


10 Tangihon hanima ma hata ni Jahowa ale 
pambobai ni Sodom! Bogei ma titah ni 
Naibatanta, ale bangsa Gomora! 

11 “Benahangku ma galangan sisayatonnima na 
buei in,” nini Jahowa. “Domma sobalan Ahu 
bani galangan situtungonnima na humbani 
biribiri tunggal, ampa bani taboh-taboh ni 
lombu na pinamombur. Seng iharosuhkon 
uhur-Hu daroh ni lombu jonggi, atap biribiri 
atap hambing tunggal pe. 

12 Anggo roh hanima Bangku sihol mangidah 
bohing-Ku, ise marsuruh hanima mandogei 
alaman-Ku? 

13 Ulang be boban hanima galangan na so 
marnidok, dahupa hagigi do ai Bangku. 
Poltak ni bulan, ari Sabat, na mangadongkon 
partumpuan-tumpuan Seng tarharosuhkon 
Ahu hajahaton ampa na marpesta-pesta. 

14 Poltak ni bulannima ampa pesta-pestanima 
ihagigihon Tonduy-Hu do, gabe boban do ai 
Bangku, anjaha loja do Ahu pausung-usung 
ai. 

15 Age pe ipaherbang hanima tangannima, 
lingodkonon-Ku do matang-Ku 
humbennima, age pe ipagati hanima 
martonggo, seng tangaron-Ku ai: ai gok 
daroh do tangannima. 

16 Maridi ma hanima, manguras ma hanima! 
Padaoh hanima ma hajahatonnima hun 
lobei ni matang-Ku, parontihon hanima 
mangkorjahon na masambor! 

17 Parlajari mambahen na madear, pindahi 
habonaron, urupi halak na hona tokoh, 
ondingi halak na tading maetek, apiti 
naboru na mabalu! 

18 Roh ma hanima, ase marturiak hita, nini 
Jahowa. Age pe gerger dousanima songon 
bunga ni dapdap lopak do bahenon-Ku ai 

songon salju, age pe gerger songon hiou 
hasumba, putih do bahenon-Ku ai songon 
kapas. 

19 Anggo ra hanima anjaha pambalosi hanima, 
hinadear ni tanoh in ma panganonnima. 

20 Tapi anggo mangengkar hanima anjaha 
manlawan, podang ma mangankon hanima, 
sonai do ihatahon pamangan ni Jahowa.” 


Ipapitah Jerusalem Marhitei Uhum 


21 Sonaha do parjadi ni huta na bujur in gabe 
boru jalang? Gok hinan habonaron ijai, 
anjaha hapintoron marianan ibagas, hape 
sonari gok pamunuh! 

22 Pirakmu salih do gabe timah, anggurmu 
maragu bani bah. 

23 Pambobai panggeori, hasoman ni panangko, 
ganupan sidea mangkarosuhkon sisip anjaha 
mangindahi sibere-bere. Seng iapiti sidea 
halak na tading maetek anjaha pangaduan 
ni parinangon na mabalu seng ijalo sidea. 

24 Halani ai nini Tuhan Jahowa Zebaot, Pargogoh 
ni Israel do, “Sai marpuas-puas do uhur-Hu 
bahenon-Ku mangidah imbang-Ku, anjaha 
balaskonon-Ku do munsuh-Ku. 

25 Ulakan-Ku do mangonai tangan hubam, 
tapi papitahon-Ku do ho songon bosi 

buruk-buruk anjaha padaohon-Ku do 
humbam timah-timahmu. 

26 Anjaha pasuangon-Ku do bam panguhum 
songon na bani mulani ampa panuturi 
songon sapari; dob ai goranon ma ho huta 
hapintoron, huta na bujur. 

27 Ai tobuson do Sion marhitei habonaron anjaha 
pangisini na paubahkon uhurni marhitei 
hapintoron. 

28 Tapi siapkononkon do sipanggeori ampa 
pardousa rap-rap, anjaha bois do sagala na 
manadingkon Jahowa. 

29 Ai maningon maila do hanima halani hayu 
jabi-jabi, na hinarosuhkonnima hinan, 
anjaha maila do hanima halani pohon na 
pinilihnima. 

30 Ai maningon gabe songon hayu jabi-jabi do 
hanima, na melus bulungni, anjaha songon 
pohon na so marbah. 

31 Halak parkuasa gabe songon bonang 
hori, pambahenanni songon palian ni 
apuy, haduasi rap mosog, seng dong na 
mangintopi.” 


Sion, Huta Pamatang ni Harajaon 
Hadameion na Sihol Roh in 


2 1 Hata na nididah ni si Jesaya, anak ni si Amos 
pasal Juda pakon Jerusalem. 


Jesaya 2 2421 

2 Masa do bani panorang parpudi, totap ma 
pajonamon dolog ni rumah ni Jahowa bani 
pakpak ni dolog-dolog, gijangan humbani 
buntu-buntu: jadi marodor ma sagala 
bangsa parbegu roh hujai, 

3 anjaha buei do bangsa-bangsa bingkat hujai, 
nini, “Eta, tangkog ma hita hu dolog ni 
Jahowa, hu rumah ni Naibata ni si Jakob, 
ase iajarhon banta sagala dalan-Ni anjaha 
mardalan hita bani lapang-Ni. Ai hun Sion 
do harohan ni titah, anjaha hata ni Jahowa 
hun Jerusalem. 

4 Jadi la ma manguhum i tongah-tongah ni 
bangsa parbegu anjaha na padalan uhum 
bani buei bangsa. Jadi patopahonon ni sidea 
ma podangni gabe mata ni tinggala, anjaha 
tanja ni sidea gabe sasabi. Seng be sintakon 
ni bangsa dompak bangsa podang, anjaha 
seng be guruhonon ni sidea hamunsuhon. 

5 Ale ginompar ni si Jakob, eta ma, mardalan ma 
hita bani sondang ni Jahowa. 

6 Tongon, iambukkon Ham do bangsa-Mu, 
ginompar ni si Jakob, ai igoki partondungon 
na hun hapoltakan do sidea ampa 
pangulpukon songon halak Palistim: sariah 
do sidea pakon halak na legan. 

7 Gok do tanoh ni sidea bani omas ampa pirak, 
seng tarhira arta ni sidea; gok do nagori ni 
sidea bani huda, anjaha seng tarbilangni 
garetani. 

8 Gok do tanohni bani sisombahon: bani 
jadi-jadian ni tanganni do sidea manombah, 
ai ma na pinauli ni jari-jarini. 

9 Mangunduk jolma, marrogop halak. Ulang ma 
marulak-ulakan uhurmu bani sidea. 

10 [aho ma hubagas dolog batu, ponopkon ma 
dirimu bani orbuk i lobei ni panonggoti ni 
Jahowa ampa i lobei ni hamuliaon-Ni na 
marhidorat in. 

11 Mata hagijangon ni jolma sipatoruhon 
do, ampa uhur hagijangon ni dalahi 
sipatundukon do, pitah Jahowa do na timbul 
bani ari ai. 

12 Tongon, ari ni Jahowa Zebaot maningon roh 
do bani ganup na mangenjeng ampa na 
timbul ampa bani sagala na pinagijang, ase 
ipatunduk, 

13 age bani sagala hayu ares na i Libanon, sonai 
bani hayu jati na i Basan; 

14 age bani sagala dolog na gijang ampa bani batu 
buntu-buntu na bolon: 

15 age bani ganup manara na gijang ampa bani 
tembok na toguh; 


Jesaya 2-3 2423 


16 age bani sagala kapal ni Tarsis ampa bani sagala 
na madear, na pinauli ni jolma. 

17 Jadi patundukon ma gijang ni uhur ni jolma, 
ampa pangenjengon ni dalahi, pitah Jahowa 
do na timbul bani ari ai. 

18 Sagala sisombah-sombahon masab ma. 

19 Jadi masuk ma halak hubagas liang ampa 
ruang-ruang ni tanoh halani panonggoti ni 
Jahowa pakon halani jombut ni hamuliaon- 
Ni, sanggah bingkat la mangkirjati tanoh 
on. 

20 Bani panorang ai iambukkon halak ma 
gana-ganani na humbani pirak ampa omas, 
ai ma na pinaulini bahen sisombahonni, 
igijigkon hubani ubag ampa arip-arip, 

21 sanggah na laho masuk hubagas liang ni 
dolog batu ampa bani riga ni dolog-dolog, 
halani panonggoti ni Jahowa pakon jombut 
ni hamuliaon-Ni, sanggah bingkat la 
mangkirjati tanoh on. 

22 Paholang hanima ma dirinima humbani jolma 
si parhosah marhitei igungni! Ai aha ma ia 
hiraon? 

1 Tonggor ma, paosoron ni Tuhan Jahowa 

3 Zebaot ma hun Jerusalem pakon hun Juda 

panungkoli ampa tungkot, parbohalan ni 

ruti pakon parbohalan ni bah ganup, 

2 puanglima pakon dalahi si parmunsuh, 
panguhum pakon nabi-nabi, si partondung 
pakon partua-partua, 

3 kopala ni silima-puluh halak, na sangap-sangap 
pakon panuturi, parsibalik mata na pandei 
ampa si partabas. 

4 Bahenon-Ku do dakdanak dalahi gabe raja 
bani sidea, dakdanak na inumon do na 
mamarentah sidea. 

3 Jadi marsiodoh-odohan ma bangsa in, dalahi 
samah dalahi, hasoman samah hasoman: na 
maposo pahiri na matua, halak na malumat 
mandoruni halak na sangap.” 


Uhum na Binoan ni Ari ni Jahowa 
bani Sagala Pangenjengon ampa na 
Sangap-sangap si Pardousa i Jerusalem 


6 Jadi jorotan ni halak ma saninani i rumah ni 
bapani, nini ma, “Dong ope mantelmu, ho 
ma pambobainami, ho ma na manggomgom 
reong-reong ni huta on. 

7 Jadi bani ari ai nini ma marbalos, Lang tarbahen 
ahu gabe panambari, seng dong ruti atap 
hiou i jabungku, ulang pabangkit nasiam 
ahu gabe pambobai ni bangsa in.' 

8 Tongon, marumbak do Jerusalem anjaha 
Juda madabuh, halani dilah ni sidea ampa 
pambahenan ni sidea na mangimbang 

Jahowa, laho paboritkon panonggor-Ni na 
marmulia in. 

9 Rupa ni bohi ni sidea do patandahon sidea, 
anjaha dousa ni sidea pabotohkon sidea 
songon par Sodom, seng ihailahon. Magou 
ma sidea, ai sidea sandiri do parohkon na 
masambor bani. 

10 Martuah do halak parpintor, sonang do 
ia, tongon, panganonni do buah ni na 
hinorjahonni. 

11 Magou do halak parjahat, sunsah do ia, ai 
balaskononkon do bani domu hubani na 
hinorjahon ni tanganni. 

12 Aih bangsang-Ku! Dakdanak do na mangodoh- 
odoh sidea, naboru parrajai bani. Aih 
bangsang-Ku! pambobaimu do na 
pakahouhon, anjaha sidea do na manggeori 
dalan sibolusonmu.” 

13 Hehe do Jahowa laho mamorang, jongjong do 
la laho manguhum bangsa-Ni. 

14 Roh do Jahowa laho mandabuh uhum, hubani 
pangintuai ni bangsa-Ni ampa raja-Ni. 
“Hanima, hanima do na mamondut pohon 
anggur in, ibagas rumahnima do barang 
rampasan humbani halak na masombuh. 

15 Na mahua do hanima, ase idogei-dogei hanima 
bangsang-Ku, anjaha irojati hanima bohi 

ni halak na madoyuk? nini Tuhan Jahowa 
Zebaot.” 


Uhum bani Boru Sion Halani Gijang ni Uhurni 


16 Nini Jahowa, “Halani margijang ni uhur boru 
Sion, ipadirgak-dirgak uluni mardalan, 
manerep-nerep pangkawahni, mairdit 
mardalan, anjaha mardiring-diring golang ni 
naheini ibahen, 

17 jadi palpalon ni Tuhan ma ulu ni boru Sion, 
anjaha pasalangon ni Jahowa na niabitanni. 

18 Bani ari ai buaton ni Tuhan ma hajengeson 
ni tintin ni nahei, alit-alit ni bohi, 
horungkorung, 

19 subang, golang, tudung-tudung, 

20 bulang, golang bani nahei, gondit, guri-guri ni 
minak na morum, pagar-pagar, 

21 tintin bani jari-jari, tintin bani igung, 

22 pakeian na marujuan, baju ganjang, salendang, 
tas, 

23 sormin, baju parbagas, tujung pakon 
sabing-sabing. 

24 Jadi masa ma, gantih ni na morum na marbau, 
gantih ni gondit tali, gantih ni jambulan 
na kariting hapalpalon, gantih ni pakeian 
na majenges guni, gantih ni hajengeson 
habadoron. 

25 Sagala anak dalahi bannima rasei do bahenon 
ni podang, anjaha puanglimanima matei i 
parmunsuhan. 

26 Tangis anjaha marhoru ma horbanganni, 
lungunan, hundul-hundul ma ia bani tanoh.” 

1 Bani ari ai jorotan ni pitu naboru ma sada 
4 dalahi, nini, “Sipanganonnami pe ipangan 
hanami, anjaha hanami mansarihon 
parhiouonnami, asal ma marpanggorani 
bamu hanami; padaoh ham ma habadoron 
hun bennami.” * 


Bagah-bagah Pasal Parsuang ni Sion 


2 Bani ari ai jenges anjaha marmulia ma tunas 
ni Jahowa, anjaha gogoh ni tanoh in gabe 
hasangapon ampa hajagaron ma bani na 
maluah humbani Israel.” 

3 Jadi sagala na tading i Sion anjaha na teba 
i Jerusalem, goranon ma sidea na ma 
pansing, ai ma sagala halak na dob tarsurat 
hu hagoluhan i Jerusalem, “ 

4ai ma dob iburihi Jahowa dungut humbani 
boru Sion, anjaha iayubkon utang daroh ni 
Jerusalem hun tongah-tongahni marhitei 
tonduy panguhumion ampa tonduy na 
mammosogkon. “ 

5 Jadi adongkonon ni Jahowa na i babou ni 
sab Dolog Sion ampa i babou ni ganup 

partumpuanni hombun arian pakon 
timus ampa sondang ni apuy na gara 
borngin: tongon, i babou ni haganupan 
ai hasangapon ni Jahowa do pangondingi 
ampa panlinggomi: “ 

6 sabe parlinggoman ma ai arian humbani 
na milas, anjaha gabe haporusan ampa 
panisioan humbani haba-haba ampa udan. 


Hutuk ni Jahowa bani Pohon Anggur-Ni 


5 1 Sihol mandoding do ahu pasal na 
hinaholonganku, doding ni na 
hinaholonganku pasal pohon anggurni. Dong 
do pohon anggur bani na hinaholonganku 
bani dolog-dolog na lambutan. 

2 Isangkuli ma ai, ipulliti batuni anjaha isuani 
ma bani hayu anggur pilihan, ipajongjong 
ma menara panjagaan i tongah-tongahni, 
anjaha ipauli homa sada pangilangan. 
Mangarap do ia bani buah anggur na dear, 
hape simarbuah-buah anggur do ibere bani. 

3 “Ai pe ale par Jerusalem ampa halak Juda, 
padalan hanima ma partimbangan pasal 
Ahu ampa pohon anggur-Hu. 

4 Aha ope sibahenon bani pohon anggur-Hu, na 
so Hubahen hinan hujai? Mangarap do Ahu 
bereonni buah anggur na madear, hape 
mase ma ibere simarbuah-buah anggur? 

3 Ai pe patugahon-Ku ma bannima atap aha na 
sihol bahenon-Ku bani pohon anggur-Hu: 
Dokdokon-Ku ma hondorni, ase hona 
gagatan ai, parsedaon-Ku ma tembokni, ase 
hona lotlotan. 

6 Paturuton-Ku ma ai halong: seng be hona 
ranggason ai barang hona sangkul, tubuhan 
duri-duri ma ai ampa poyon-poyon. 
Parentahkonon-Ku ma hombun, ase ulang 
iparoh udan hujai.” 

1 Tongon, ia pohon anggur ni Jahowa Zebaot, 
ai ma ginompar ni Israel, anjaha halak na 
i Juda, ai ma suan-suanan haudunganni. 
larapkon do hasintongan hape daroh 
maruseian, sonai hapintoron hape na so 
uhum do. 


Papa ni Jahowa Halani Hasumsamon ni Bangsa ai 


8 Bursik ma, halak na patambah-tambah rumah, 
na patambah-tambah ladang, gabe seng 
dong be ianan na lumei, jadi hanima tumang 
mando mangiankon tanoh in. 

9 Domma ipatangarhon Jahowa Zebaot 
bani pinggolhu, “Tongon, maningon 
tadingkononkon do rumah na buei in, na 
banggal age na jenges, seng be dong na 
mangiankon. 

10 Sapuluh lambar pohon anggur, mambere 
gogohni sada tapongan, anjaha sabantei 
bonih, mambere gogohni sada tumba 
tumang.” 

11 Bursik ma halak na pagirahkon puho, laho 
mangayaki siinumon na pamabukkon, 
anjaha na hundul-hundul ronsi bagas 
borngin, marmabuk-mabuk ibahen anggur. 

12 Mangan-mangan do sidea marhasoman husapi 
pakon arbap, tambur ampa sulim, anjaha 
minum-minum anggur, tapi pambahenan 
ni Jahowa seng ipardulihon sidea, anjaha 
jadi-jadian ni tangan-Ni seng ididah. 

13 Halani ai tarbuang ma bangsang-Ku ibagas na 
so binotohni: matei ma na sangap-sangapni 
halani gayuran anjaha halak na mabuei 
matei horahan. 

14 [pangangang nagori toruh do tolonanni, anjaha 
tanggak tumang babahni ibahen, jadi tuad 
ma hujai hajengeson ni Jerusalem ampa 
harameionni, hariahonni ampa olob-olob na 
ijai. 

15 Jadi jut ma uhur ni jolma, tunduk ia dalahi, 
anjaha mata na mangenjeng i patoruh. 

16 Tapi gabe timbul ma Jahowa Zebaot halani 
uhum ai, anjaha Naibata na pansing in 
pataridahkon hapansingon-Ni ibagas 
hapintoron. 

17 Jadi manampal ma anak ni biribiri songon na 
bani sampalan, anjaha hambing manggagat 
bani na mangkareong ai. 

18 Bursik ma halak na mangaitkon hasalahan 
marhitei tali ni hajahaton, anjaha na 
mangaitkon dousa songon marhitei tali ni 
gareta, 

19 ha mangkatahon, “Ipodaskon, ioloskon ma 
horjani, ase ididah hita ai; sai roh ma 
tongon, sai saud ma sura-sura ni Na Pansing 
ni Israel, ase ibotoh hita.” 

20 Bursik ma halak na mangkatahon bani na 
bajan, ai do na dear, anjaha bani na dear ai 
do na bajan, na mambahen na golap gabe 
na siang, anjaha na siang gabe na golap, na 
mambahen na mapaet gabe matobu, anjaha 
na matobu gabe na mapaet. 

21 Bursik ma halak maruhur ia nini ibagas uhurni, 
anjaha na pentar ia iagan uhurni. 

22 Bursik ma halak na beteng minum anggur, 
anjaha na garang mangagu minuman koras, 

23 ha paluahkon halak parjahat halani sisip, 
anjaha na padaohkon hapintoron humbani 
halak parpintor. 

24 Halani ai, songon dilah ni apuy na mangankon 
anggala, anjaha songon poyon na mosog 
ibahen gajag ni apuy, sonai ma uratni gabe 
abuan, bungani habang songon orbuk, ai 

itulak uhur ni sidea do titah ni Jahowa 
Zebaot, anjaha mapas uhurni bani Na 
Pansing ni Israel. 


Uhum ni Naibata bani Bangsa-Ni 
Marhitei Bangsa na Legan. 


25 Halani ai gajag do ringis ni Jahowa dompak 
bangsa-Ni, anjaha ipagostong tangan-Ni 
mangimbang sidea; ibogbog do sidea, pala 
dugur dolog-dolog anjaha radag bangkei 
ni sidea songon tompoh-tompoh i dalan. 
Sonai pe ganupan ai, seng surut ope gila-Ni, 
anjaha tong ope gostong tangan-Ni. 

26 Anjaha pajongjongon-Ni ma sada partanda 
bani bangsa na marianan daoh, anjaha idilo 
sidea hun ujung ni tanoh on, anjaha tonggor 
ma, podas, doras do sidea roh. 

27 Seng dong na loja, seng dong na jiris, sahalak 
pe seng dong tartunduh atap modom; seng 
dong gondit na tanggal barang tali ni sipatu 
na rotap. 

28 Marot do panah ni sidea, anjaha pasang siorni 
ganup: tambirik ni huda ni sidea songon 
batu, anjaha galapang ni garetani songon 
logou sibungkar hasowor. 

29 Aum ni sidea songon singa, songon anak ni 
singa do sidea maraum, maraum do sidea 

lanjar manoroh, iluahon ma ai seng dong na 
boi paluahkon. 

30 Marhasak ma sidea roh bani ari ai, songon 
parhasak ni laut, anjaha anggo na kawahkon 
tanoh in, tonggor ma, golap anjaha gobir, 
anjaha na lihar, golap do ibahen hombunin. 


Pandiloon ni Jahowa bani si Jesaya 


1 Bani tahun parmatei ni Raja Usia, huidah do 
Tuhan hundul i atas hotak na gijang anjaha na 
marmulia: anjaha rambu ni pakeian-Ni do manggoki 
rumah panumbahan. 
2 Serapim do jongjong i babou-Ni, na marhabong 
onom bei; dua marrungkub bohini, dua 
marrungkub naheini anjaha dua mangkabangkonsi. 

3 Marsitauran ma sidea, nini, “Na Pansing, Na 
Pansing, Na Pansing do Jahowa Zebaot, gok 
do sab tanoh on bani hamuliaon-Ni.” 

4 Jadi dugur ma onjolan ni pasihon halani sora ni 
na dilo-dilo ai, anjaha gok timus ma rumah 
ai. 

3 Dob ai ningku ma, “Bursik ma ahu! Magou ma 
ahu, halani jolma parbibir na mabutak do 
ahu, anjaha marianan do ahu i tongah- 
tongah ni halak parbibir na mabutak: ai 
domma ididah matangku Raja in, Jahowa 
Zebaot. 

6 Sada humbani Serapim ai habang ma dompak 
ahu, mamboan narnar ibagas tanganni, 
ai ma na binuatni marhitei gansip-gansip 
humbani anjapanjap. 

7 jamah ma marhitei ai bibirhu, anjaha nini, 
“Tonggor ma, on do na manjamah bibirmu, 
sae ma salahmu, sasap ma dousamu.' 

8 Dob ai hubogei ma sora ni Tuhan, na 
mangkatahon, “Ise do sisuruhon-Ku: Ise do 
utusannami? Jadi ningku ma, 'jon do ahu, 
suruh Ham ma ahu! 

9 Jadi ihatahon ma, “Laho ma ho, hatahon ma 
bani bangsa on: Tangar, tangar hanima ma, 
tapi ulang artihon, idah, idah hanima ma, 
tapi ulang arusi hanima! 

10 Patendel ma uhur ni bangsa on, panengel 
pinggolni, anjaha papitung matani, ase 
ulang marpangidah ia marhitei matani, 
anjaha ulang marpanangar marhitei 
pinggolni: ase ulang mangarti uhurni, anjaha 
ulang ipaubah uhurni gabe malum ia." 

11 Jadi ningku ma, ‘Piga dokah on, Tuhan? 
Balos-Ni, “Ronsi halong huta-huta, seng 
dong na mangiankon: rumah-rumah lang 
marisi jolma, anjaha ladang salih gabe 
halimisan: 

12 'padaoh Jahowa jolma, anjaha lungun tumang 
tanoh in.” 

13 Anjaha anggo adong ope na tading ijai 
saparsapuluh, ai pe boiskononkon do, usih 
songon hayu jajabi atap hayu baringin, na 
jongjong ope martutuho, sanggah hona 
roboh. Bonih na ma pansing do tutuhoni ai.” 


Ojur-ojur bani Raja Ahas ase Totap Porsaya Ia 


7 1 Sanggah panorang ni si Ahas, anak ni si Jotam, 
anak ni si Usia raja ni Juda, tangkog ma si Resin, 
raja ni Aram pakon si Pekah, anak ni si Ramalya, raja 
ni Israel hu Jerusalem laho marporang, tapi seng 
tartaluhon sidea huta ai. 

2 Jadi dob ibaritahon halak bani ginompar ni si 
Daud, “Domma sariah halak Aram pakon halak 
Efraim, gabe hitir ma uhurni pakon uhur ni 
bangsani, songon hayu harangan na nidugur ni 
logou. 

3 Jadi nini Jahowa ma dompak si Jesaya, “Laho ma ho 
manjumpahkon si Ahas, rap pakon anakmu si Sear- 
Jasub, hu ujung ni dalan ni bah na hun bongbongan 
parhuluan ai dompak dalan hu ladang panjomuran 
ai.” 

4Hatahon ma hu bani, “Marjaga-jaga ma ho, nalom 
maruhur, ulang ho mabiar, anjaha ulang ma galek 
uhurmu mangidah sipu-sipu na dua na martimus 
ai, mangidah parringis ni si Resin, halak Aram ampa 
anak ni si Remalya.” 

3 Halani na jahat iuhurhon halak Aram, halak Efraim 
ampa anak ni si Remalya dompak ho, nini, 

6 “Laho ma hita tangkog hu Juda, parsirak hita ma 
ai, anjaha taban hita banta anjaha pabangkit 
hita ma si Tabel gabe raja i tongah-tongah ni 
sidea, 

7 tapi sonon do hata ni Tuhan Jahowa, “Seng anjali 
jadi ai, seng saud ai.” 

8 Tapi Damaskus do pamatang ni Aram, anjaha 
si Resin kopala ni Damaskus. (Onom puluh 
lima tahun nari masarsar ma Efraim, seng 
be sada bangsa) 

9 Anjaha Samaria do pamatang ni Efraim, anjaha 
anak ni si Remalya kopala ni Samaria. Anggo 
seng porsaya hanima, seng anjai totap 
hanima.” 


Bagah-bagah Pasal Immanuel 


10 Dob ai nini Jahowa ma use bani si Ahas, 

11 “Pindo ma bam sada tanda humbani Jahowa 
Naibatamu, hun nagori toruh na bagas, atap hun 
datas humbani ianan na gijang. 

12 Tapi nini si Ahas ma, “Seng mangindo ahu, anjaha 
seng ra ahu manlajou Jahowa.' 

13 Dob ai nini ma, ‘Tangar ma ale ginompar ni si 
Daud! Maotiktu do pangahapnima manlajou jolma, 
gabe sihol lojaannima age Naibatangku?" 

14 Halani ai bereon ni Tuhan sandiri ma bannima 
sada tanda, “Tonggor ma, boratan rumah ma sada 
anak boru, anjaha tubuhkononni ma sada anak, 
anjaha bahenonni ma goranni: Immanuel.” 

15 Mantega pakon manisan do sipanganonni, paima 
ibotoh manulak na jahat ampa mamilih na madear. 
16 Tongon, paima ibotoh manulak na jahat ampa 
mamilih na madear, tarulang ma nagori ni raja na 
dua ai, hinabiaranmu sonari.” 


Hasedaon Sipamasaon ni Jahowa bani Tanoh Juda 


17 Parohon ni Jahowa do bam ampa bani bangsamu 
ampa bani ginompar ni bapamu panorang na so 
ongga masa dob sirang Efraim hun Juda ai ma 
marhitei Raja Assur. 

18 Jadi masa ma bani ari ai: Diloon ni Jahowa ma 
lanog hun topi ni Bah Masir pakon lobah 
hun Nagori Assur. 

19 Marrohan ma ai anjaha sogop ganup bani 
lombang na tungkis ampa bani rigat-rigat ni 
dolog batu, bani sagala duri-duri ampa bani 
sagala sampalan. 

20 Bani panorang ai, rasipon ni Jahowa ma 
marhitei rasip na sinewa hun dipar ni Bah 
Eprat (ai ma raja ni Assur) ulu ai ampa 
ambulu ni nahei, anjaha buaton ni ai do age 
jambek. 

21 Jadi masa ma bani panorang ai, sada halak 
marmahan pitah sada lombu ampa dua hambing: 
22 anjaha halani buei ni dadih na binereni, ipangan 
ma mantega, tongon, mantega ampa manisan do 
ipangan sagala na tading bani nagori ai. 

23 Jadi masa ma bani panorang ai, sagala tanoh 
na adong ijai, saribu kambona hayu anggur, na 
marharga saribu pirak, salih ma gabe galunggung 
hatubuhan ni duri-duri ampa suga-suga. 

24Roh ma halak hujai marsior pakon marpanah, 
halani duri-duri ampa suga-suga do manggoki 
tanoh in. 

25 Anjaha sagala dolog-dolog, na sinangkul hinan, 
seng be idohori halak halani biarni bani duri-duri 
ampa suga-suga, jadi gabe panggagatan ni lombu 
ampa sirojaton ni biribiri ma tanoh in.” 


Pasal Parseda ni Damaskus 
ampa Samaria Ibahen Assur 


1Dob ai nini Jahowa ma hu bangku, “Buat 

ma bam batu panuratan na bolag, suratkon 
ma hujai marhitei surat ni jolma: Bani si Podas- 
manrampas Doras-manaban.” 
2 Jadi hubuat ma bangku saksi hatengeran, ai ma 
Malim Uria pakon si Sakaria, anak ni si Jeberekya. 
3 Jadi hudohori ma nabi naboru ai, gabe boratan 
rumah ma ia, anjaha itubuhkon ma sada anak 
dalahi. Jadi ihatahon Jahowa ma hu bangku, “Bahen 

ma goranni Mahersalal-hasbas (Podas-manrampas 
Doras-manaban): 

4ai paima ibotoh anak ai mangkatahon, “Bapa! 
inang! Usungon ni halak ma habayakon ni 
Damaskus ampa taban-taban na hun Samaria 
hulobei ni Raja Assur.” 


Pasal Parmasuk ni Assur hu Juda 


5 Dob ai iulaki Jahowa ma marsahap hu bangku, 
sonon, 

6 “Halani mapas bangsa on bani Bah Siloa na 
nanget mardalan, anjaha gobir ia bani si 
Resin ampa bani anak ni si Remalya, 

7 halani ai parohon ni Tuhan ma bani sidea Bah 
Eprat na gogoh anjaha na banggal ai, ai ma 
Raja Assur pakon sagala balani, sampur ma 
ai bani sagala bondarni anjaha salpuanni do 
sagala topini. 

8 Masukanni ma tanoh Juda, marbanggal ma 
ai mabaor pala das bani borgok, anjaha 
habongni na pinaherbangni ai do manggoki 
tanohmu, o Immanuel.” 


Lumba-lumba bani Halak Assur 


9 Botoh ma ai, ale bangsa-bangsa anjaha gobir 
ma, tangar hanima ma, ale tanoh na daoh, 
gonditi hanima ma dirinima anjaha gobir 
ma. 

10 Manriahi ma hanima, tapi seng saud ai, bahen 
hanima ma ranggian, tapi seng jadi ai, ai 
Naibata do hasomannami. 


Jahowa Hansa Pangguruan 


11 Sonon do hata ni Jahowa bangku, sanggah na 
ijoroti tangan-Ni ahu, anjaha ipalumba ahu ulang 
mardalan bani dalan ni bangsa on, nini, 

12 “Ulang ma hatahon hanima partahian bani 
haganup na hinatahon ni bangsa on partahian, 
anjaha bani na hinabiaran ni sidea ulang ma hanima 
mabiar, anjaha ulang gobir. 

13 Jahowa Zebaot, la ma na ma pansing bannima, 
la ma sihabiarannima anjaha bani ma hanima hitir- 
hitir. 

14 la do janan na ma pansing, batu partolsuan 
pakon batu gingging, pargompangan bani haduasi 
ginompar ni Israel, tirangkap pakon siding bani na 
marianan i Jerusalem. 

15 Buei ma na tartolsu humbani sidea, madabuh 
anjaha mapuntar, hona siding anjaha tartangkap. 
16 Simpan ma hasaksian in, tartokan ma in ibagas 
susianku! 

17 Tapi mangarap do ahu bani Jahowa, na dob 
mamonopkon bohi-Ni humbani ginompar ni si 
Jakob, la do hupaima-ima. 

18Tonggor ma, ia ahu ampa dakdanak na binere 
ni Jahowa bangku, tanda ampa tuduh-tuduh do 

hanami bani Israel, humbani Jahowa Zebaot, na 
marianan i Dolog Sion.” 


Uhum bani Parnaibata Sileban 


19 Anggo ihatahon sidea bannima, “Sungkun ma 
paniaran ampa partondung, si parhusip ampa si 
partabas! Ai lang patut sungkunon ni sada bangsa 
naibatani, anjaha marpanungkun ia bani na dob 
matei, halani jolma na manggoluh? 

20 Titah pakon hasaksian ni Jahowa do sisungkunon! 
Anggo lang romban hubani hata on ihatahon sidea, 
seng dong be idahon ni sidea na siang, 

21 mawat-awat mando sidea, marhasunsahan 
anjaha loheian: halani loheian sidea marah ma 
sidea anjaha ipapai rajani ampa Naibatani. 

22 itarei dompak datas, ikawahkon hu tanoh, 
tonggor ma, hasosakan ampa golap, na lotir ampa 
hamarsikon, bani hagolapan do sidea iambukkon.” 


Bagah-bagah Pasal Partubuh ni Raja Damei 


1 (8-23) Tongon, seng lanjar golap nagori na 

9 hona odoh-odoh in! Songon na pinaroh 
ni Jahowa sapari habadoron bani tanoh 
Sebulon ampa tanoh Naftali, sonai do 
bani panorang na sihol roh bereon-Ni 
hasangapon bani dalan na dompak laut, 
tanoh na i dipar ni Bah Jordan, ampa bani 
tanoh ni sipajuh begu-begu. 

2 (9-1) Bangsa na mardalan ibagas hagolapan 
mangidah sada panondang na bolon, halak 
na marianan bani linggoman ni hamatean, 
poltak do i babou ni sidea sada panondang. 

3 (9-2) Ipabuei Ham do bangsa in, itambahi 
Ham malas ni uhurni: marmalas ni uhur 
do sidea i lobei ni bohi-Mu, songon 
malas ni uhur sanggah pariama, songon 
halak na marolob-olob sanggah marbagi 
taban-taban. 

4 (9-3) Ai pasangan na bani tangkuhukni, 
pakon lanja-lanja na bani abarani ampa 
lonsing-lonsing ni sipangodoh-odoh, Ham 
do na mamonggolhon songon bani ari ni 
Midian. 

3 (9-4) Ai sagala sipatu na mardorob-dorob 
manlangkah, anjaha sagala pakeian porang 
na marlapu daroh maningon bois do 
tutungon, gabe sipanganon ni apuy. 

6 (9-5) Ai domma tubuh banta sada na etek-etek, 
ibere do banta sada anak, tampei bani 
abarani do panggomgomion, anjaha ibahen 
do goran-Ni: Paruhur Halongangan, Naibata 
Parkuasa, Bapa sadokah ni dokahni, Raja 
Damei. 

7 (9-6) Parrarat ni harajaon-Ni ampa hadameion- 
Ni seng marpunsa ai bani hotak ni si Daud 
ampa bani harajaonni, halani ipatotap 

anjaha ipatoguh do ai marhitei uhum pakon 
hapintoron humbani sonari nari ronsi 
sadokah ni dokahni. Simburu ni Jahowa 
Zebaot do mambahen sonai. 


Uhum ni Naibata bani Efraim 
halani Hengkeng ni Uhurni 


8 (9-7) Itongos Tuhan do sada hata bani si Jakob, 
anjaha sogop do ai bani Israel. 

9 (9-8) Botohon ni ganup bangsa in do ai, ai 
ma halak Efraim ampa halak Samaria, na 
mangkatahon ibagas pangenjengon ampa 
gijang ni uhur: 

10 (9-9) Tembok batu na dob marumbak ai, 
paulionnami do marhitei batu gingging, 
hayu jetun na dob iroboh ai, gantihonnami 
do bani hayu ares. 

11 (9-10) Jadi isuruh Jahowa ma si Resin 
mandorab sidea, anjaha ijuljul munsuh bani 
sidea, 

12 (9-11) ai ma halak Aram hun hapoltakan, 
halak Palistim hun hasundutan, gabe bois 
Israel ibonduti. Sonai pe ganupan ai seng 
surut ope ringis-Ni, tongtong ope gostong 
tangan-Ni. 

13 (9-12) Seng mulak bangsa ai bani na 
mambogbogsi, seng ipindahi Jahowa 
Zebaot. 

14 (9-13) Halani ai irotap Jahowa ma humbani 
Israel ulu pakon ihur, dangkah ni palem 
ampa arung-arung ibagas na sadari. 

15 (9-14) Pangintuai-pangintuai pakon na 
sangap-sangap, ai ma ulu ai, anjaha nabi na 
mangajarhon ladung, ai ma ihur ai. 

16 (9-15) Ai pambobai ni bangsa on do na 
mambahen kahou sidea, anjaha na 
binobahon ni sidea hona bondut. 

17 (9-16) Halani ai seng ihamalaskon uhur ni 
Tuhan anak garama ni sidea, anjaha seng 
maidop uhurni bani na tading maetek 
atap naboru na mabalu, ai ganup do sidea 
parjahat anjaha sibahen na masambor, 
anjaha ganup pamangan manluarhon 
haotoon. Sonai pe ganupan ai seng surut 
ope ringis-Ni, tongtong ope gostong 
tangan-Ni. 

18 (9-17) Tongon, gara hajahaton ai songon 
apuy, ipangan rimbang pakon hupi-hupi, 
imosogkon harangan na potpot, martimpul 
do timusni hu babou. 

19 (9-18) Marhitei panomboh ni ringis ni Jahowa 
Zebaot mosog do tanoh in, anjaha bangsa 
in doskon soban sipanganon ni apuy, seng 
marsihaholongan be na marsanina. 

20 (9-19) Mangkarat halak dompak siamun, tong 
do loheian ia, mandaub halak dompak 

sambilou, tong do seng bosur; ganup 
marsipangan daging ni hombar rumahni. 

21 (9-20) Manase mangankon Efraim, Efraim 
mangankon Manase, dob ai rap sidea 
mangimbang Juda. Sonai pe ganupan ai, 
seng surut ope ringis-Ni, tongtong ope 
gostong tangan-Ni. 

10 1 Bursik ma halak, na mambahen aturan na 
so pintor, ampa si panurat, na manuratkon 
odoh-odoh, 

2 laho papeletkon pahara ni halak na masombuh, 
anjaha manrampas hak ni halak na musil 
i tongah-tongah ni bangsang-Ku, ase 
naboru na mabalu gabe taban-taban bani 
sidea, anjaha halak na tading maetek gabe 
sirampokan ni sidea. 

3 Tapi aha ma na sihol bahenonnima bani ari 
pambalason ampa bani haba-haba na sihol 
roh humbani na daoh? Bani ise ma hanima 
maporus mangindo pangurupion? Ija do 
tadingkononnima habayakonnima? 

4 On do hansa: Unduk i tongah-tongah ni halak na 
tartaban, atap tibal i tongah-tongah ni halak 
na iraseihon. Sonai pe ganupan ai lape surut 
ringis-Ni, tongtong ope gostong tangan-Ni. 

Uhum bani Assur halani Pangenjengonni 


3 Bursik ma Assur lonsing-lonsing ni ringis-Hu 
ampa simambu ni ringis-Ku. 

6 Bani bangsa parjahat do ia Husuruh, anjaha bani 
bangsa sigilaan-Ku do ia Huparentahkon, 
laho manrampas sirampason ampa 
manaban sitabanon, laho manrojatisi 
songon hubang i alaman. 

7 Tapi anggo ia seng sonai sura-surani, anjaha 
uhurni seng sonai tujuanni, tapi sihol 
marripaskon do uhurni, anjaha mamboiskon 
bangsa-bangsa, seng otik, 

Sai nini do, “Ai lang raja do ganup gamot- 
gamotku? 

9 Ai lang songon na bani huta Karkemis do masa 
bani Kalno? Barang songon na bani Arpad 
masa bani Hamat? Barang songon na bani 
Samaria masa bani Damaskus? 

10 Songon pangonai ni tanganku bani harajaon na 
marsisombah-sombahon, na margana-gana 
sibueinan marimbang na i Jerusalem ampa 
na i Samaria, 

11 mintor lang ma bahenonku bani Jerusalem 
ampa bani gana-ganani songon na 
dob hubahen bani Samaria ampa bani 
gana-ganani.” 

12Tapi dob isaloseihon Tuhan ganup horja-Ni 
i Dolog Sion ampa i Jerusalem, luluhonon-Ni 
ma pangenjengon ni Raja Assur ampa mapas ni 
pangkawahni. 

13 hi nini do, “Marhitei hagogohon ni 
tanganku do hubahen ai anjaha marhitei 
hapentaranku, ai na pantas do ahu. Ahu do 
na mammasabkon parbalogan ni bangsa- 
bangsa anjaha hurampas arta-artani, anjaha 
songon puanglima hupaturun do sagala na 
marparatas. 

14 Jumpah tanganku do habayakon ni bangsa- 
bangsa songon asar ni manuk-manuk, 
anjaha songon halak na manjomputi tolur 
na dob tinadingkon, sonai do hupatumpu 
ganup tanoh on, seng dong na paherbang 
habong, atap na pangangang pagut atap na 
marsiok pe. 

15 Mintor manggagah ma tangkei dompak halak 
na manahahonsi, atap mangunsagah ma 
sihit dompak halak na manariksi? Tungkot 
ma gakni mangangkat halak na manjolomsi, 
atap simambu ma gakni manjomput halak, 
na so hayu ai?” 

16 Halani ai tongoson ni Tuhan Jahowa Zebaot 
do tirahap hu tongah-tongah ni halakni na 
mombur, anjaha pagaraon do pinurun i 
toruh ni hasangaponni, songon gara ni apuy. 

17 Anjaha panondang ni Israel do gabe songon 
apuy, anjaha na pansing-Ni gabe jirlam ni 
apuy, laho mangankon anjaha mamboiskon 
suga-sugani, hupi-hupini ibagas na sadari. 

18 Hamuliaon ni haranganni ampa jumani 
boiskononni do, hosah ronsi badan, songon 
parmerung ni naboritan parmerungni. 

19 Hayuni na tading i harangan boi hiraon, 
dakdanak pe boi ma manuratkon. 


Haluahon ni Teba-teba na humbani Israel 


20 Bani ari ai, teba-teba humbani Israel ampa 
na maluah humbani ginompar ni si Jakob, 
lang be mangunsandei bani halak na 
mambogbogsi, tapi bani Jahowa, Na Pansing 
ni Israel mando sidea mangunsandei ibagas 
hasintongan. 

21 Teba-teba do na mulak, teba-teba humbani si 
Jakob mulak hubani Naibata na gogoh in. 

22 Age pe songon horsik i topi ni laut bangsamu 
ale Israel, teba-teba do hansa hunjai na 
mulak, domma iputuskon hamagouan, 
marhitei parsampur ni hapintoron-Ni. 

23 Tongon hasedaon na dob iputuskon 
Tuhan Jahowa Zebaot pasaudon-Ni do i 
tongah-tongah ni sab tanoh on. 

24 Halani ai sonon do nini Tuhan Jahowa Zebaot, 
“Ulang hanima mabiar dompak Assur, ale 

bangsang-Ku, na marianan i Sion, age pe ibogbog 
hanima marhitei libas-libas anjaha iondamkon 
simambuni bam, songon binahen ni Masir. 

25 Ai otik nari mando, marpunsa ma ringis-Ku, 
anjaha marbalik ma ringis-Ku bani sidea laho 
mamboiskon.” 

26 Jadi sintakon ni Jahowa Zebaot ma lonsing- 
lonsing dompak sidea songon na binahen-Ni 
manlonsing halak Midian dohorhon Dolog Batu 
Oreb, anjaha angkaton-Ni do tungkot-Ni i babou ni 
laut, songon na bani halak Masir ijia. 

27 Bani ari ai mosor ma rodi-Ni humbani abaramu, 
ampa pasangan-Ni laho ma humbani tangkuhukmu. 


Parroh ni Munsuh hun Utara ampa Partalu ni Sidea 


28 Tangkog do ia hun Rimon, das ma ia hu Ayat, 
mamontas ma ia hun Migron anjaha i 
Mikmas ipatumpu ugas-ugasni. 

23 Ibontas sidea ma lombang ai, i Geba do sidea 
marborngin: gobir do Rama, maporus ia 
Gibea-Saul. 

30 Taur-taur ma ho ale boru Gallim! Tangar ma, 
ale Laisa! Balosi ma ia, ale Anatot! 

31 Maporus do Madmena, pangisi ni Gebim lintun 
mangindahi parbansahan. 

32 Sadari on ope das do ia i Nob, iondamkon 
tanganni dompak dolog ni boru Sion, 
dompak buntu-buntu ni Jerusalem. 

33 Tonggor ma, Tuhan Jahowa Zebaot do 
manultuli dangkah marhasoman kuasa na 
majangin: iroboh do panuntunni anjaha 
ipatoruh na matabun. 

34 limas do tombak marhitei hapak bosi, 
anjaha Libanon rap pakon hayuni na 
banggal-banggal ai marumbak ma. 


Raja Parpintor na humbani Ginompar ni si 
Daud ampa Harajaon Hadameion ai 


1 1 1 Dob ai mandarat ma sada tunas humbani 
tutuho ni si Isai, anjaha marbuah sada 
tumbor na roh humbani uratni. 

2 Sogop ma hubani Tonduy ni Jahowa, tonduy 
hauhuron ampa pangarusion, tonduy 
panuturion ampa hagogohon, tonduy 
habotohon ampa biar bani Jahowa. Harosuh 
ni uhurni ai ma marhabiaran bani Jahowa. 

3 Seng mangihutkon pangidah ni matani ia 
manguhumi, anjaha seng mangihutkon 
pambogei ni pinggolni ia mamutuskon. 

4Tapi marhitei hapintoron do uhumanni 
halak na masombuh, anjaha marhitei 
hasintongon do dabuhonni timbangan bani 
halak na madoyuk i nagori in. Marhitei 
simambu ni pamanganni do libasonni halak 
sipangodoh-odoh, anjaha marhitei hosah ni 
bibirni bunuhonni halak parjahat. 

> Hapintoron do gondit ni binongeini, anjaha 
hasintongan do bonting ni angkulani. 

6 Jadi rap marianan ma sorigala ampa biribiri, 
anjaha manggompang begu i lambung ni 
hambing: rap manggagat ma anak ni lombu 
pakon anak ni singa, anjaha dakdanak do na 
marmahan sidea. 

7 Lombu pakon gipul rap manggagat, anak ni 
sidea rap manggompang, singa mangan 
poyon-poyon songon lombu. 

8 Dakdanak na inumon marguro-guro i lambung 
liang ni ulog darih, anjaha dakdanak na 
sirang minum manjukjukkon tanganni hu 
ruang ni ulog na marbisa. 

9 Seng be manjahati atap mangagou be sidea 
bani sab dolog-Ku na pansing in, tongon 
habotohon pasal Jahowa do manggoki 
tanoh in, songon bah na manggoki laut. 


Parsuang ni Israel ampa Panggomgomion ni 
Sidea bani Bangsa-bangsa. 


10 Bani ari ai roh ma pindah-pindah halak si 
pajuh begu-begu bani urat ni si Isai, na 
pinajongjong songon mandera partanda 
bani bangsa-bangsa, gabe marmulia ma 
iananni. 

11 Bani panorang ai ulakan ni Jahowa ma 
pagostong tangan-Ni, laho manobus 

teba-teba ni bangsa-Ni na tading ope i Assur, 
i Masir, i Patros, i Etiopia, i Elam, i Sinear, i 
Hamat ampa i pulou-pulou na i laut. 

12 Pajongjongon-Ni ma sada mandera partanda 
bani bangsa si pajuh begu-begu, anjaha 
patumpuon-Ni ma sagala na binuang 
humbani Israel ampa na merap humbani 
Juda, ipatumpu do sidea humbani deisa na 
ompat i tanoh on. 

13 Jadi maronti ma parsimburuon ni Efraim, 
anjaha iboiskon ma na manosak Juda. Seng 
be simburu Efraim bani Juda anjaha Juda 
seng be sosakonni Efraim. 

14 Tapi rap ma sidea habang bani raboyon ni halak 
Palistim dompak hasundutan, rap do sidea 
manrampas dompak halak parhapoltakan. 
Edom pakon Moab patundukon ni tangan 
ni sidea do, anjaha ginompar ni Amon 
mambalosi bani sidea. 

15 Anjaha pahorahon ni Jahowa do laut tadur ni 
Masir, anjaha ondamkonon-Ni tangan-Ni hu 
bani Bah Eprat marhitei milas ni hosah-Ni, 
anjaha bogbogon-Ni do ai gabe pitu 
binanga, gabe boi diparan marsipatu. 

16 Gabe dong ma dalan na bolon sada bani 
teba-teba ni bangsa-Ni, na tading hun Assur, 
songon na bani Israel sanggah mandarat 
sidea hun tanoh Masir. 

Doding Puji-pujian ni Halak na dob Maluah 


12 1 Anjaha hatahononmu ma bani ari ai, “Sihol 

do pujionku Ham ale Jahowa, ai dob igilai 
Ham ahu, surut do ringis-Mu anjaha iapohi 
Ham do ahu. 

2 Tonggor ma, Naibata do haluahon bangku, 
tenger do uhurhu anjaha seng mabiar 
ahu, ai Tuhan Jahowa do gogohku pakon 
dodingku, anjaha la do gabe hatuahon 
bangku. 

3 Jadi marmalas ni uhur ma nasiam manahui bah 
humbani bah tubuh haluahon. 

4 Hatahon nasiam ma bani ari ai, “Puji ma 
Jahowa, dilo ma goran-Ni, patugah nasiam 
ma pambahenan-Ni i tongah-tongah ni 
bangsa-bangsa, ingat nasiam ma, timbul do 
goran-Ni tongon.' 

5 Mandoding ma nasiam bani Jahowa, ai banggal 
do na binahen-Ni: sai tarbarita ma on i sab 
tanoh on. 

6 Marsurak anjaha marolob-olob ma nasiam 
na marianan i Sion, ai banggal do i 
tongah-tongah nasiam Na Pansing ni Israe 


ped 


Parrongrong ni Huta Babel 


13 1 Pangungkabon pasal Babel, na nididah ni 
si Jesaya, anak ni si Amos. 

2 Pajongjong hanima ma mandera partanda bani 
dolog na leseng, pagomos ma martaur bani 
sidea; hilapkon hanima ma tangannima, ase 
masuk sidea humbani horbangan ni halak 
na sangap-sangap! 

3 Ahu na dob mamarentahkon hubani halak 
na Hupapansing, domma Huhara 
puanglima-Ku, na roh garang marsurak, laho 
padalankon ringis-Ku, 

4 tangar, sora na gosou bani dolog songon sora 
ni bala na buei! Tangar, sora na guyu bani 
harajaon-harajaon, bangsa-bangsa na roh 
martumpu! Jahowa Zebaot patitirhon bala 
laho marmunsuh. 

> Na roh do sidea humbani nagori na daoh, 
humbani ujung ni langit, Jahowa ampa 
sinjata ni ringis-Ni, laho mamboiskon ganup 
tanoh in. 

6 Mandoruh ma hanima, ai dohor do ari ni 
Jahowa, songon hasedaon humbani 
Siparkuasa in do parroh-Ni. 

7 Halani ai galek ma sagala tangan, madotei uhur 
ni ganup halak, anjaha tarsonggot sidea. 

8 Hajorgongon ampa pangarouon do mandorab 
sidea, mangarou do sidea songon naboru na 
laho tubuhan tuah, marsinonoan do sidea, 
gerger bohini songon narnar. 

3 Tonggor ma, na roh ma ari ni Jahowa, jangin 
marhasoman gila ampa ringis na gajag, laho 
mambahen halimisan tanoh in ampa laho 
mamboiskon pardousa hunjai. 

10 hi sagala bintang na i langit ampa bintang 
pariama seng be bereonni sinalsalni: golap 
do mata ni ari bani parpoltakanni, anjaha 
bulan seng marsinondang. 

11 Balaskonon-Ku do bani dunia on hajahatonni, 
ampa bani halak parjahat salahni, 
parontihonon-Ku ma pangenjengon ni halak 
si gijang uhur, anjaha patoruhon-Ku do 
gijang ni uhur ni halak siunsagahkon gogoh. 

12 Bahenon-Ku ma jolma jarangan humbani omas 
pitah, anjaha manisia jarangan humbani 
omas Opir. 

13 Halani ai dugur ma langit anjaha tanoh on 
mosor humbani iananni, halani gila ni 
Jahowa Zebaot bani panorang pargajag ni 
ringis-Ni. 

14 Jadi songon ursa na binuru, anjaha songon 
biribiri na so marparmahan, mulak ganup 
sidea bani bangsani anjaha maporus ganup 
hu nagorini. 

15 Sagala na dapot ai itiham, anjaha sagala na 
tartangkap ai matei ibahen podang. 

16 Irosaki do dakdanak ni sidea ididah matani, 
hona rampas rumah ni sidea, anjaha na 
binuat ni sidea ibutaki. 

17 Tonggor ma, pajujuon-Ku ma halak Madai 
mangimbang sidea, na so impolan bani 
pirak anjaha na so mangkamegahkon omas. 

18 Raseihonon ni sior ni sidea do garama-garama, 
seng holong uhur ni sidea bani boras ni 
boltok, anjaha seng ihargai panonggor ni 
sidea dakdanak. 

19 Anjaha masa ma bani Babel, bungaran ni 
harajaon-harajaon, hamegahon ampa 
hamuliaon bani halak Kasdim, songon na 
masa bani Sodom ampa Gomora, sanggah 
na ibalikkon Naibata ai. 

20 Seng be iankonon ai lalab atap hundulan ai 
marsundut-sundut, seng dong be halak Arab 
na marlampolampo ijai, anjaha parmahan 
seng be marlampolampo ijai. 

21 Tapi binatang na i halimisan do manggompang 
ijai, anjaha langkupa manggoki rumah ni 
sidea, marianan do ijai burung unta, anjaha 
manortori do ijai setan-setan. 

22 Baliang harangan do markaing-kaing bani 
lopou ni sidea, anjaha sorigala i rumah 
bolon ni sidea. Dohor ma roh panorangni, 
anjaha seng be paganjangon ari-arini. 

Doding Hamegahon Pasal Pardabuh ni Raja Babel 


14 1 Tongon, marpangulaki do uhur ni Jahowa 
bani Jakob, anjaha ulakan-Ni mamilih Israel, 
anjaha pasuangon-Ni sidea hu tanoh ni sidea. Halak 
panginsolat mangirikkon laho padomu dirini bani 
ginompar ni si Jakob. 

2 Anjaha boanon ni sidea ma bangsa-bangsa hubani 
janan ni sidea, anjaha ginompar ni Israel ma simada 
sidea i tanoh ni Jahowa, laho mambahen gabe 
jabolon dalahi ampa jabolon naboru; sidea do na 
manahan si partaban ni sidea hinan, anjaha sidea 
manrajai na mangodoh-odoh sidea hinan. 

3 Jadi masa ma bani ari pinasonang ni Jahowa 
ho, humbani hangalutonmu ampa humbani 
hasunsahanmu ampa humbani horja rodi na borat, 
na pinarjabolon ai ho ibagas ai, 

4 jadi luarhononmu ma salig-salig on dompak 
raja ni Babel, hatahononmu ma, “Ee! 
Domma bois si pangodoh-odoh, maronti 
pangarsik-arsikon!” 

5 Domma iponggolhon Jahowa tungkot ni 
parjahat, simambu ni parrajai, 

5na mambogbog bangsa-bangsa ibagas 
gila-Ni, marhitei bogbog-bogbog na so 
marnamangadi, na manrojati bangsa-bangsa 
ibagas ringis-Ni, marhitei rojat-rojat na so 
maralang-alang. 

7 Sonang anjaha mardamei-damei ma sab tanoh 
on, mariah marolob-olob ma sidea. 

8 Age hayu tusam marmalas ni uhur do pasal ho, 
sonai hayu ares nai Libanon, nini, “Dobkonsi 
na gadab in ho, seng dong be na tangkog 
laho marroboh hanami. 

3 Guyu do nagori toruh halani ho laho mangalo- 
alo parrohmu, ipuhoi do na dob matei 
manjalo ho, ipahehe do humbani hotak ni 
sidea sagala raja ni parbegu.” 

10 Ganup sidea marsahap, mangkatahon bani, 
“Ho pe galek do songon hanami! Gabe 
doskon hanami do age ho! 

11 [paturun do hamegahonmu hu nagori toruh, 
hinariah ni husapimu, na masik-masik 
do podomanmu i toruh, anjaha goya do 
panrungkubmu. 

12 Sonaha do pardabuhmu hun langit, ale bintang 
parkawas, anak ni buha siang ari! Iroboh 
do ho, marumbak hu tanoh, ho si taluhon 
bangsa-bangsa! 

13 la ho, nim do ibagas uhurmu, 'Sihol do ahu 
naik hu langit, i babou ni bintang ni Naibata 
do pagijangonku paratasku, sihol do ahu 
hundul i dolog partumpuan, hampit utara 
sahalian.' 

14 Sihol do ahu naik mangatasi hombun, sihol 
doskon Sitimbulan in do ahu. 

15 Hape hu nagori toruh do ho ipatuad, hu luhung 
tang sibagasan. 

16 Halak na mangidah ho, mannonoi ho, anjaha 
marpingkir pasal ho: Ai on do hape halak na 
mambahen gobir dunia on, na mandugur 
harajaon-harajaon, 

17 ha mambahen dunia on gabe halimisan, na 
parsedahon huta-hutani, anjaha na so 
mambere mulak halak na tartaban? 

18 Sagala raja-raja ni bangsa parbegu, ganup do 
tibal marhasangapon, ibagas jeratni bei, 

19 tapi anggo ho ibuangkon do, daoh humbani 
tanomanmu, songon dangkah na 
hinagigihon, nirungkub ni buei halak na 
rasei, na hona tikam ibahen podang, na 
tuad hu godung na nirungkub bani batu, 
songon bangkei na nirojatan. 

20 Seng rap pakon sidea ho bani na tartanom ho, 
halani na dob iparseda ho tanohmu, ibunuh 
ho bangsamu. Seng be sitarsingatan ronsi 
sadokah ni dokahni ginompar ni parjahat. 

21 Pasirsir hanima ma bani anakni panayatan 
halani hasalahan ni bapani, ase ulang 
mulgap be sidea laho mambuat tanoh in, 
anjaha igoki sisik ni dunia on bani huta-huta. 

22 Sihol do Ahu hehe mangimbang sidea, nini 
Jahowa Zebaot, anjaha sihol do masabkonon-Ku 

hun Babel goran ampa teba-teba, tumbor ampa 
tunas, ihatahon Jahowa. 

23 Bahenon-Ku ma ai gabe parbagianan ni tanggiling 
ampa tanoh rawang-rawang, anjaha sapuon-Ku 
ma ai marhitei sapu-sapu hasedaon, nini Jahowa 
Zebaot. 


Bulawan ni Jahowa Mangimbang Assur 


24 Domma pala marbulawan Jahowa Zebaot, nini, 
“Tongon, songon na Husurahon, sonai do 
saud, anjaha songon na Hupingkiri sonai do 
jadi, 

25 ai ma sihol ropukon-Ku do Assur i tanoh-Ku, 
anjaha rojaton-Ku do i atas ni dolog-dolog- 
Ku, ase tanggal pasanganni humbani sidea, 
anjaha mosor na pinaporsankonni humbani 
abarani. 

26 Ai ma ranggian na dob iranggihon pasal ganup 
tanoh in, anjaha ai ma na pinagostong 
dompak ganup bangsa-bangsa. 

27 Ai Jahowa Zebaot do na manranggihon, ise 
ma na manlangkon ai? Anjaha tangan-Ni na 
gostong ai, ise ma na manulak ai? 


Uhum na Nilumbahon bani Halak Palistim 


28 Bani tahun parmatei ni Raja Ahas roh ma 
pangungkabon on: 

29 Ulang ma malas uhurmu, ale tanoh Palistim, 
hanima haganup, halani maponggol tungkot 
na manlonsing ho, ai humbani urat ni ulog 
ai luar do upar, anjaha buahni gabe naga na 
habang. 

30 Jumpahan sampalan do bani dolog-Ku halak 
na masombuh, anjaha halak na musil 
marsonang-sonang marianan, tapi anggo 
ginomparmu bunuhon-Ku do marhitei lohei, 
anjaha simasimamu raseihonon-Ku do. 

31 Mandoruh ma ale horbangan, mandorak ma 
ale huta, gobir-gobir ma, ale tanoh Palistim, 
hanima ganup! Ai roh do timus hun utara, 
seng dong na pinjil humbani barisanni. 

32 Naha ma parsampang bani suruhan ni bangsa 
parbegu in? Jahowa do na pajonam Sion, 
anjaha hujai marhaporusan na sombuh ni 
bangsa-Ni. 


Lumba-lumba Pasal Parseda ni Moab 


15 1 Pangungkabon pasal Moab: Tongon, 

ibagas saborngin do iparseda Ar-Moab 
anjaha iboiskon: tongon, ibagas saborngin 
do iparseda Kir-Moab anjaha iboiskon! 

2 Tangkog do boru Dibon hu dolog panombahan, 
doruh-doruh: itangisi Moab do huta Nebo 
ampa Medeba. Palpalon do ganup ulu, 
anjaha isuhur jambek ganup. 

3 Marhiou guni do sidea mardalani i alaman; i 
atas tayub ampa i alaman, tangis-tangis do 
sidea ganup, marsuhap-suhap iluh. 

4 Doruh-doruh do Hesbon ampa Eleale, das 
hu Jahas tarbogei sora ni sidea, halani ai 
mandoraki do bala ni Moab, gobir tonduyni 
ibagas. 

5 Doruh-doruh do uhur-Hu halani Moab; 
pangungsi ni sidea das do hu Soar, hu 
Eglat-Selisia, tongon, bani tangkogan 
Luhit tangis-tangis do sidea manangkogi 
ai; tongon, bani dalan hu Horonaim 
doruh-doruh do sidea mardingat hasedaon. 

6 Tongon, bah na hun Nimrim domma halong, 
poyon-poyon melus, suan-suanan bois, 
lowoh-lowoh seng dong be. 

7 Ai do ase iusung sidea pansarian na gok ai ampa 
na pinahumpul-humpul ni sidea mandipari 
Bah Arabah. 

8 Tongon, sar do tangis-tangis ai hu sab tanoh 
Moab, das do hu Eglaim doruh-doruh ai, das 
do hu Beerelim. 

9 Tongon, gok daroh do Bah Dimon, tongon, 
lobih ni ai ope bahenon-Ku bani Dimon; na 
maluah hun Moab panganon ni singa do, 
ronsi teba-teba ni tanoh ai. 

Lumba-lumba Pasal Parseda ni Moab (sambatni) 


16 1 Tongos hanima ma guguan na bani raja, 
ai ma biribiri, hun huta Sela mamontas 
halimisan hu dolog ni boru Sion. 

2 Songon manuk-manuk na margepor-gepor, na 
niusir humbani asarni, sonai do boru Moab 
bani pandiparan Arnon. 

3 Bere nasiam podah, bahen haputusan, bahen 
linggommu songon borngin sanggah siang 
ni ari; ponopkon nasiam na pinardakdak, 
ulang tahihon na maporus, 

4 tondok bani nasiam ma halak na merap hun 
Moab, nasiam ma haporusan ni sidea 
humbani sipangagou. Anggo seng ijin be 
halak sipangodoh-odoh, anjaha maronti ma 
hasedaon, anjaha misir sipanrojati humbani 
tanoh in, 

> jadi patotapon ma sada hotak marhitei idop 
ni uhur, anjaha hundul ma i atas ni ibagas 
hasintongan bani lampolampo ni si Daud 
sada panguhum na mangkargai uhum, 
anjaha na hinsah mandalankon hapintoron. 

6 Domma ibogei hanami pasal gijang ni 
uhur ni Moab, sumbang tumang, pasal 
pangenjengonni, pasal hatoalonni, pasal 
pangunsagahni ampa sahap-sahapni na 
lumei. 

7 Halani ai tangis ma Moab, ganup ma manangisi 
Moab; tangis ma hanima halani ruti na 
markismis na hun Kirhareset, sosombopon 
tumang. 

8 Ai ladang ni Hesbon domma maseda, ampa 
hayu anggur na i Sibma, raja-raja ni parbegu 
do marropuki ranting-rantingni: das do ai hu 
Jaeser, manjulur i halimisan mangumparpar 
do ranting-rantingni pala mandipari laut. 

9 Halani ai tangis ma ahu rap pakon par Jaeser, 
ampa halani hayu anggur ni Sibma; bonsot 
ma ho hubahen marhitei iluhku, ale 
Hesbon ampa Eleale, ai domma mangonai 
surak-surak ni munsuh bani pariamamu 
ampa buahmu. 

10 Anjaha hona buat do malas ni uhur ampa 
olob-olob hun tongah juma, i pohon anggur 
seng dong be na marmegah-megah, seng 
dong na marsurak-surak, seng dong na 
marhorja ibagas kilang anggur: domma 
hupasoh surak-surak malas ni uhur. 

11 Halani ai tangis do tonduyhu songon husapi 
halani Moab, anjaha uhurhu ibagas halani 
Kir-Heres. 

12 Jadi age pe ipataridahkon anjaha ilojai Moab 
dirini bani buntu-buntu panombahan, 
anjaha masuk ia hubagas rumah 

panumbahanni laho martonggo, lang 
dapotan ia. 

13 Ai ma hata nilumbahon ni Jahowa dompak Moab 
ijia. 

14 Tapi sonari sonon do nini Jahowa, “Ibagas tolu 
tahun on, romban hubani tahun ni halak upahan, 
sipahirion ma hasangapon ni Moab rap pakon 
hariahonni ganup, anjaha simasimani otik tumang 
mando anjaha galek.” 


Pasal Parseda ni Damaskus ampa Harajaon Israel 


1 Pangungkabon pasal Damaskus, “Tonggor 
17 ma, masabkononkon do Damaskus, ase 
ulang be kota ai, gabe timbunan batu ma ai. 

2 Tarulang ma huta-huta ni Aroer, gabe ianan ni 
pinahan-pinahan ma ai, panggompangan 
bani sidea anjaha ise pe lang be na 
mangkirjati sidea. 

3 Masab ma benteng-benteng hun Efraim ampa 
harajaon hun Damaskus, anjaha teba-teba 
ni Aram gabe songon hamuliaon ni Israel 
ma, nini Jahowa Zebaot. 

4 Bani ari ai sipaoruon do hamuliaon ni Jakob, 
anjaha dagingni na mombur ai pamerungon 
do. 

> Sonon ma parjadini, songon panabi na 
manjormak gandum sisabion anjaha 

tanganni manabi buyurni, songon halak na 
manjomputi buyur i pamah Repaim. 

6 Tapi dong ope tading turiangni, songon sanggah 
na mandugur hayu jetun, dua atap tolu daoh 
i atas, ompat atap lima bani dangkahni, 
sonai do nini Jahowa, Naibata, pasal Israel. 

7Bani ari ai kawahkonon ni jolma in ma na 
manompasi, anjaha matani mangidah Na Pansing ni 
Israel. 

8 Seng be kawahkononni anjapanjap na tinukangan 
ni tanganni, anjaha na pinauli ni jari-jarini seng be 
tataponni, ai ma Asera atap gana-ganani mata ni ari. 
9 Bani ari ai huta na pinatoguhnima ai doskon ianan 
na tinadingkon ni halak Hefi pakon halak Amori ma 
ai, ai ma na tinadingkon ni sidea, sanggah maporus 
i lobei ni halak Israel, gabe tarulang. 

10 Aj ihalupahon ho do Naibata ni haluahonmu, 
anjaha dolog batu ni hagogohonmu lang 
idingat ho. Halani ai age ipungkah ho pohon 
na jenges anjaha isuan ho hujai ranting ni 
hayu anggur humbani nagori na legan, 

11 bani ari isuan ho ai, boi tubuh ibahen ho, 
anjaha sogod sanggah itidahkon ho ai, 
marbunga ibahen ho -- tapi magou do 
pariama ai bani panorang sitaronon ampa 
pusok ni uhur na so tartambari.” 

Partalu ni Assur Ibahen Jahowa 


12 Bursik ma! Hageoron ni bangsa-bangsa na 
buei in, na geor songon pargeor ni laut, 
pargilumbang ni hajolmaon, na marhasak 
songon bah marbanggal. 

13 Songon pardorom ni bah marbanggal do 
pardorom ni bangsa-bangsa, tapi mangonai 
hata do la bani sidea, gabe maporus ma 
sidea daoh, mapurpur songon lamlam i 
buntu-buntu niombus ni logou, anjaha 
songon orbuk na habang binahen ni 
halisungsung. 

14 Bodari-bodari, tonggor ma, songgot-songgot! 
Paima siang ari, seng ijin be! Ai ma rupei ni 
halak na manaban hita ampa parbagianan 
ni halak na manrampas hita. 


Panjahaion Pasal Etiopia 


18 1 Bursik ma tanoh, na gok parngongos na 
habang, na i dipar ni Bah Kus, 
2 ha paingkat suruhanni hun Bah Nil, bani 

solu hotang mamontas bah! Bingkat ma 
hanima, ale suruhan na hinsah, bani bangsa 
parangkula na bolon anjaha na lemes, bani 
bangsa na hinabiaran ni halak na dohor 
ampa na daoh, bani sada bangsa na gogoh 

anjaha sipartaban, partanoh na binontas ni 
bah banggal. 

3 Hanima haganup pangisi ni dunia on, hanima 
na marianan i tanoh on, anggo ipajongjong 
mandera partanda i atas dolog, kawahkon 
hanima ma ai, anjaha anggo isompul 
tarompit tangihon hanima ai! 

4 Ai sonon do hata ni Jahowa hu bangku, “Sipsip 
do Ahu manorih-norih humbani ianan-Ku, 
songon milas ni ari bani pardeteng ni mata 
ni ari, songon hombun na borat musim 
pariama. 

= Tongon, paima pariama, dob salpu panorang 
marbunga, lape matoras buahni, rotaponni 
ma dangkahni marhitei pisou pamotong 
anjaha tagilonni ma ranting-rantingni. 

6 Tadingkonon ni sidea ma ai ganup bani 
manuk-manuk panoroh na i dolog ampa 
bani binatang na i tanoh in. Manuk-manuk 
panoroh do marianan ijai musim milas, 
anjaha binatang na i tanoh in do marianan 
ijai musim borgoh. 

7 Bani panorang ai marrohan ma sibere-bere bani 
Jahowa Zebaot, humbani bangsa parangkula na 
bolon anjaha na lemes, bangsa na hinabiaran ni 
halak na dohor ampa na daoh, bangsa na gogoh 
anjaha si partaban, partanoh na binontas ni bah 

banggal, hu Dolog Sion, ianan ni goran ni Jahowa 
Zebaot.” 


Panjahaion Pasal Masir 


19 1 Pangungkabon pasal Masir. Tonggor 
ma, margareta bani hombun na doras do 


Jahowa, anjaha das ma la hu Masir. Jadi hitir 
ma si sombah-sombahon ni Masir i lobei-Ni, 
anjaha malala uhur ni halak Masir ibagas. 

2 Pajobuon-Ku do Masir dompak Masir, ase 
sidea marsimunsuhan samah sidea 
sanina dompak sanina, hasoman dompak 
hasoman, huta dompak huta, harajaon 
dompak harajaon. 

3 Sipalumbaon do tonduy ni halak Masir 
ibagas anjaha georon-Ku do riah ni sidea, 
jadi sungkun-sungkun ma sidea bani si 
sombahon ni sidea, ampa bani datu ni sidea, 
bani paniaran ampa si partondung. 

4 Anjaha ondoskonon-Ku do Masir hubagas 
tangan ni pamarentah na mabisang anjaha 
raja na koras parrajai bani sidea, nini Tuhan 
Jahowa Zebaot. 

3 Horah ma bah na bani Nil, marsik anjaha horing 
ma bah mardalan. 

6 Marbau ma bah hurakan, lambin damok anjaha 
horah ma bah ni Masir, arung-arung pakon 
tolong melus. 

7 Sampalan na bani Bah Nil, poyon-poyon na i 
topi ni ampa haganup bonih na sinabur ijai, 
melus ma, ihabangkon logou gabe seng 
dong be. 

8 Marhoru ma si pardengke anjaha marhoih 
sagala si pangkail i Bah Nil: anjaha halak si 
parjala bani bah ai mangorong. 

3 Jut do uhur ni halak si horjahon tali rami, anjaha 
marposi bohi ni si palemes tali rami ampa si 
partonun. 

10 Marumbak do basikah ni tanoh ai, anjaha 
sagala si pangan gaji marhoru. 

11 Lontong tumang do gamot-gamot na i Soan, ai 
ma panuturi na pentar bani Parao, bodoh do 
pangajarini. Ija ma boi tarluarhon hanima 
bani Parao: Anak ni na maruhur do ahu, 
anjaha anak ni raja humbani sapari. 

12 (ja do siparuhurnima ai? Ipatugah ma bannima 
anjaha ipabotohkon ma, atap aha do 
ranggian ni Jahowa Zebaot bani Masir! 

13 Gabe na oto do gamot-gamot na i Soan, anjaha 
hona oto-otoan na sangap-sangap na hun 
Nop: kahou do Masir ibahen kopala ni 
marga-marga. 

14 luseihon Jahowa do tonduy hakahouon 
hubagas uhur ni sidea, gabe ipakahou sidea 
do Masir bani sagala pambahenanni songon 
si parmabuk na margulu bani utah-utahni. 

15 Gabe seng manjadi horja na hinorjahon i Masir, 
marhitei ulu atap ihur, marhitei dangkah ni 
palem atap arung-arung. 

16 Bani panorang ai gabe doskon inang-inang ma 
halak Masir, gobir anjaha hitir bani tangan ni 
Jahowa Zebaot, na niondamkon-Ni dompak sidea. 
17 Gabe songgot-songgot ma tanoh Juda bani 
Masir; anggo itarsingati ai bani, gobir ma ia halani 
ranggian ni Jahowa, na niranggihon-Ni dompak 
sidea. 

18Bani ari ai dong ma lima huta i Masir, 
na mansahapkon sahap Kanaan anjaha na 
marbulawan hubani Jahowa Zebaot. Ir-Heres do 
goran ni sada humbani huta ai. 

19 Bani ari ai dong ma anjapanjap bani Jahowa 
i tongah-tongah ni tanoh Masir ampa tiang 
pardingatan bani Jahowa dohorhon parbaloganni. 
20 Gabe tanda ampa saksi ma ai bani Jahowa Zebaot 
i tanoh Masir; anggo doruh-doruh sidea bani 
Jahowa halani si pangodoh-odoh, jadi tongoson-Ni 
ma bani sidea sipaluah, anjaha la do marporang 
laho paluahkon sidea. 

21 Jadi patandahonon ni Jahowa ma diri-Ni bani 
halak Masir, anjaha tandaon ni halak Masir ma 
Jahowa bani ari ai; galangkonon ni sidea ma 
galangan sisayaton ampa galangan sipanganon, 
anjaha marbagah-bagah ma sidea bani Jahowa, 
anjaha suhunan ni sidea do ai. 

22|onsingon ni Jahowa do Masir ilonsing 
tapi itambari; mulak do sidea bani Jahowa, 
marpangulaki do uhur-Ni bani sidea, anjaha 
pamalumon-Ni do sidea. 

23 Bani ari ai dong ma pasar hun Masir hu Assur: 
roh ma Assur hu Masir anjaha Masir hu Assur, rap 
manombah ma Masir pakon Assur bani Jahowa. 

24 Bani ari ai gabe patoluhon ma Israel i lambung ni 
Masir pakon Assur, jadi pasu-pasu i tongah-tongah 
ni tanoh on, 

25 na pinasu-pasu ni Jahowa Zebaot, nini, “Pinasu- 
pasu ma Masir, bangsang-Ku, ampa Assur, jadi- 
jadian ni tangan-Ku, ampa Israel parbagianan-Ku.” 


Partalanjangon ni si Jesaya, Tuduh-tuduh dompak 
na Laho Masa bani Masir ampa Etiopia 


1Bani tahun parroh ni Tartan hu Asdod, 
20 na sinuruh ni si Sargon, raja ni Assur, na 
mamorang huta Asdod anjaha na patundukkon ai, 
2 bani panorang ai ma marsahap Jahowa marhitei 
si Jesaya, anak ni si Amos nini ma, “Laho ma 
ho, tanggali ma baju guni in humbani binongeimu 
ampa sipatumin humbani naheimu!” Jadi ibahen 
ma sonai, mardalan ma ia talanjang anjaha seng 
marsipatu. 
3 Nini Jahowa ma, “Songon juakjuak-Ku si Jesaya, 
mardalan talanjang anjaha seng marsipatu tolu 

tahun dokahni gabe tanda ampa tuduh-tuduh 
dompak Masir ampa Etiopia, 

4 sonai ma boanon ni Raja Assur halak na tartaban 
hun Masir ampa halak na tarbuang hun Etiopia, 
na maposo ampa na matua, talanjang anjaha seng 
marsipatu, sae-sae hundulanni, gabe habadoron 
bani halak Masir. 

= Jadi tarsonggot ma sidea anjaha maila halani 
Etiopia hatengeran ni uhurni, ampa halani Masir na 
pinangunsagahkon ni sidea. 

6 Anjaha halak na marianan i topi laut, hatahononni 
ma bani ari ai, “Tonggor ma, sonon do hape 
na masa bani jolma hatengeran ni uhurta ampa 
haporusanta, andohar iurupi anjaha ipaluah hita 
humbani raja ni Assur! Sonaha ma tarbahen hita 
maluah?” 


Panjahaion Pasal Partalu ni Babel 


2 1 1 Pangungkabon pasal halimisan laut. 
Songon halisungsung na marpuyuh-puyuh 
i tanoh dangsina, sonai do parrohni hun 
halimisan, humbani tanoh na majangin. 

2 Pangungkabon na parah do ipatalar bangku, 
“Sipanamun manamun, sipanaban 
manaban. Tangkog ho, ale Elam! Hubu 
ma, ale Madai! Ganup hoih-hoih 
parontihononku do! 

3 Halani ai gok do binongeihu bani na maborit, 
pangarouon do mandorab ahu, songon 
pangarouon ni parinangon na sihol tubuhan 
tuah, mangirput do ahu manangar ai, 
malitonduy mangidahsi. 

4 Minggot do huahap, hitir-hitir ibahen songgotni: 
panorang bodari na huharosuhkon, gabe 
hagobiron do bangku.” 

5 Ipasirsir sidea do sipanganon bani meja, 
ijamparhon parmadani, mangan minum 
sidea. Hehe ma, ale raja-raja! Minaki gantar! 

6 Ai sonon do hata ni Tuhan bangku, “Lao 
ho, suruh parjaga marjaga, na nididahni 
hatahon ipatugah! 

7 Anggo ididah sipangajak huda na marpasangan 
siajak halode, siajak unta, pangkei ma 
itangihon ai, pangkei tumang. 

8 Jadi idilohon ma, “Bani panungkir-nungkiran do 
ahu jongjong, Ham Tuhan, tongtong ari-ari, 
anjaha bani parjagaanku do ahu jongjong 
ganup borngin.' 

9 Anjaha, tonggor ma, andon roh sipangajak, 
huda na pinasang! Jadi ibalosi, itaurhon ma, 
“Domma talu, domma talu Babel, anjaha 
sagala gana-gana sisombahon ni sidea 
domma irosaki hu tanoh.' 

10 Ale bangsangku, na nidogei-dogei anjaha na 
nirojatan, na hubogei humbani Jahowa 

Zebaot, Naibata ni Israel, ai do hubaritahon 
bani nasiam.” 


Panjahaion Pasal Edom 


11 Pangungkabon Pasal Duma. Dong do na 
dilo-dilo bangku hun Seir, “Ale parjaga, 
sonaha ma nuan borngin? Ale parjaga, 
sonaha ma nuan borngin? 

12 Nini siparjaga, “Laho siang ma ari, tapi homa na 
roh ma borngin.” Anggo sihol manungkun 
ope nasiam, roh ma nasiam use laho 
manungkun.” 


Panjahaion Pasal Arab 


13 Pangungkabon Pasal Arab. Bani harangan ni 
Arab ma nasiam marborngin, ale partiga-tiga 
ni Dedan. 

14 Jumpahkon nasiam ma halak na horahan, 
boan nasiam bah, ale parnagori Tema. Bere 
nasiam ma ruti bani halak na maporus. 

15 Ai maporus do sidea humbani podang, 
humbani podang na sinintak, ampa 
humbani sior na gistang ampa humbani 
jobu ni parporangan. 

16 Ai sonon do ihatahon Tuhan hu bangku, “Ibagas 
satahun nari, domu hubani tahun ni anak gajian, 
jadi bois ma ganup hamuliaon ni Kedar. 

17 Anjaha na teba humbani bilangan ni puanglima 
siparsior humbani halak Kedar lambin otikni 
ma, tongon, Jahowa Naibata ni Israel do na 
mangkatahon ai.” 


Uhum na Mangonai bani Jerusalem 
halani Hampung ni Uhurni 


22 1 Pangungkabon Pasal Pamah Panonggoran. 
Mangaha ho, ase naik ho ganup hu atas 
tayub, 

2 ho ale huta na gok surak-surak, na ramei anjaha 
na marmegah-megah? Na matei ma in, sedo 
niraseihon ni podang ai, anjaha seng matei i 
parporangan. 

3 Haganup pambobaimu rap do maporus, 
haganup sidea itangkapi seng pala marsior, 
ganup do dapot humbam rap-rap do 
isangkuti, age pe domma daoh sidea 
maporus. 

4 Halani ai ningku do, “Padaoh hanima 
pangkawahnima humbangku. Ulang sai 
inunut hanima mangapohi ahu pasal 
hasedaon ni boru ni bangsang-Ku.” 

5 Ai ari hageoron, hasedaon ampa hasonggoton 
do ipamasa Tuhan Jahowa Zebaot i pamah 
panonggoran, tembok na mangkaseda 
ampa doruh-doruh na maraloling das hu 
dolog. 

6 Ibuha Elam do parpanahan, ipasirsir gareta 
pakon huda: ipataridahkon Kir do gantarni. 

7 Habungan pilihanmu igoki gareta porang, anjaha 
siajak huda mangurup horbanganmu. 

8 Jadi ibuka halak ma onding-onding ni Juda, 
anjaha bani ari ai mangkawah ma ho bani 
sinjata na i rumah tombak, 

3 ampa bani rigat ni huta ni si Daud, anjaha 
ididah hanima ma sonaha bueini: ipatumpu 
hanima ma bah hun bani 

10 anjaha ibilangi hanima rumah na i Jerusalem, 
iparseda hanima rumah laho patoguhkon 
tembok. 

11 [pauli hanima do bongbongan i holangkolang 
ni tembok na dua in, partumpuan ni 
bah humbani bongbongan hinan. Tapi 
seng mangkawah hanima dompak na 
mambahensi, anjaha seng ipardiateihon 
hanima la na mangadongkon in humbani 
sapari. 

12 Bani ari ai idilohon Tuhan Jahowa Zebaot do, 
ase tangis anjaha doruh-doruh, ase ipalpali 
uluni anjaha marhiou guni namin, 

13 tapi tonggor ma, malas ni uhur ampa olob- 
olob, manayati horbou ampa manambolih 
biribiri, mangan gulei ampa minum anggur, 
nini sidea: Mangan minum ma hita, ai patar 
matei ma hita. 

14 Domma ipatalar Jahowa Zebaot bangku, “Seng 
sasapon be hajahatonnima on, paima matei 
hanima, nini Tuhan Jahowa Zebaot.” 


Uhum bani si Sebna 


15 Sonon do hata ni Tuhan Jahowa Zebaot, “Laho 
ma ho mangayaki sijaga arta ai, ai ma si 
Sebna, kopala ni rumah bolon, anjaha 
hatahon ma hu bani, 

16 Mangaha ho ijon anjaha ise sitanomonmu 
ijon, ase ihurak ho tanoman bam ijon, ale 
na mangkurak tanoman bani ianan na gijang 
anjaha na manuhil janan ibagas dolog batu?" 

17 Tonggor ma, sampakkonon ni Jahowa ma 
ho gogoh-gogoh, ale halak na bisang. 
Joroton-Ni ma ho poltik-poltik, 

18 parpunukon-Ni ma ho, anjaha gijigkonon-Ni 
ma ho songon bola hu tanoh na madaoh, 
daoh tumang. Ijai ma ho matei, anjaha ijai 
ma gareta hasangaponmu, ho ale sibahen 
habadoron bani rumah ni tuanmu. 

19 Jullakkonon-Ni ma ho humbani 
hajongjonganmu anjaha humbani 
hundulanmu dabuhkonon-Ni do ho.” 


Bagah-bagah ampa Lumba-lumba bani si Eliakim 


20 Bani ari ai diloon-Ku ma juakjuak-Ku si Eliakim, 
anakni si Hilkia. 

21 Jadi pakeihonon-Ku ma pakeianmu hu bani, 
anjaha gonditmu gonditkonon-Ku hu bani: 
anjaha kuasamu ondoskonon-Ku hubagas 
tanganni, anjaha ia ma gabe bapa bani par 
Jerusalem pakon bani ginompar ni Juda. 

22 Tampeihonon-Ku do anakkunsi ni rumah 
ni si Daud bani abarani; anjaha ia ma 
mangungkab, seng dong na mangkunsi, 
anjaha ia mangkunsi, seng dong na 
mangungkab. 

23 Patotapon-Ku ma ia songon paku bani ianan 
na toguh, jadi gabe hotak hamuliaon ma ia 
bani ginompar ni bapani. 

24 Jadi margantung hu bani ma hajojor ganup 
ginompar ni bapani, ai ma dangkah pakon 
tunas, ganup parugas na etek-etek, pinggan 
ampa bongkor. 

25 Bani ari ai, nini Tuhan Jahowa Zebaot, mullus 
ma paku, na dob pinatotap ai bani ianan 
na toguh, ponggol anjaha madabuh lanjar 
puntar ma boban na bani ai, tongon, sonai 
do ihatahon Jahowa. 


Panjahaion Pasal Sidon ampa Tirus 


23 1 Pangungkabon Pasal Tirus: Mandoruhi ma, 

ale kapal Tarsis, ai domma iparseda, seng 
dong rumah-rumah be. Sanggah mulak hun 
tanoh Kittim (Cyprus) tarbogei ai bani sidea. 

2 Sip ma hanima na marianan i topi laut, 
partiga-tiga na i Sidon; suruhanmu do 
mandipari laut. 

3 Manlopusi laut bolag do iboban bam gandum 
si Sihor ampa pariama ni Nil, ho do gabe 
partiga-tiga ni bangsa-bangsa. 

4 Bador ma ho ale Sidon, ai domma marsahap 
laut, benteng ni laut in: Seng be mangarou 
anak ahu barang mantubuhkon, seng 
pagodang-godang anak garama be ahu atap 
anak boru. 

5 Bani na das barita ai hu Masir, tarsonggot ma 
sidea songon sanggah na mambogei barita 
ni Tirus. 

6 Mandipar ma hanima hu Tarsis, mandoruhi ma 
hanima, na marianan i topi ni laut! 

7 Ai on do hutanima na mariah ai, na tinombei 
bani na basaia, parbingkatan nasiam laho 
manginsolat bani tanoh na daoh? 

8 Ise do na mansurahon sisonai pasal Tirus, 
sibagihon sortali-sortali, saudagarni songon 
raja-raja, anjaha partiga-tigani halak 
pinarsangapan i tanoh on? 

9 Jahowa Zebaot do na mansurahon ai, laho 
pahirihon hasangapon na gok hatoalon, 
laho patoruhkon halak na banggal i dunia 
on. 

10 Ornangi ma tanohmu, songon na bani Bah Nil, 
ho, ale boru Tarsis: seng dong be kapal. 

11 Domma ipagostong tangan-Ni hu atas ni laut 
in, idugur do harajaon-harajaon, domma 
iparentahkon Jahowa pasal Kanaan, laho 
mansedahon benteng-bentengni. 

12 Anjaha ihatahon do, “Seng be marolob-olob 
ho hu lobeian on, ho, ale boru Sidon, na dob 
pinadorun. Jongjong ma ho, mandipar ma 
hu Cyprus! Ijai pe seng anjai sonang ho. 

13 Tonggor ma, tanoh ni halak Kasdim! In ma bangsa 
ai, sedo Assur, na mambahen Sidon gabe ianan ni 
sorigala. Ipajongjong sidea do manara pangkubu, 
iparseda sidea istana-istana, anjaha mareong do 
ibahen sidea huta ai. 

14 Mandoruhi ma, ale kapal Tarsis, ai domma 
iparseda bentengnima! 

15 Bani ari ai, halupahononkon ma Tirus pitu puluh 
tahun dokahni songon dokah ni ari-ari ni sada raja. 
Tapi dob salpu na pitu puluh tahun ai, masa ma bani 
Tirus songon bani doding-doding ni boru jalang. 

16 Buat ma husapi, dalani ma huta in, ale boru 
jalang na dop hinalupahon! Padear ma 
panggiutmu, pabuei ma dodingmu, ase 
idingat halak ho use! 

17 Ai dob salpu sipitu puluh tahun ai, tohuon ni 
Jahowa do Tirus, gabe mulak ma ia marupah 
boru jalang: marnriah-riahi do ia pakon 

sagala harajaon na i dunia on, na bani sab 
tanoh on. 
18 Tapi untungni ampa upahni marboru jalang gabe 
pinapansing do ai bani Jahowa: seng pahumpulon 
ai atap ponopkononkon, tapi bani na marianan i 
lobei ni Jahowa do untungni ai, bahen sipanganon 
marsulei-sulei ampa pakeian na jenges-jenges.” 
24 1 Tonggor ma, palumeion anjaha parsedaon 
ni Jahowa ma tanoh in; pabalikon-Ni ma 
sisikni anjaha pamerapon-Ni pangisini. 

2 Gabe doskon simbuei ma malim, doskon 
juakjuak tuan-tuan; doskon jabolon naboru 
tuan naboru, doskon sipamboli sipanjual: 
doskon panraih na paraihkon, anjaha na 
pautangkon dos pakon siparutang. 

3 Lungun tumang do tanoh in anjaha bois hona 
rampas, ai Jahowa do na mangkatahon hata 
in. 

4 Horu anjaha melus do tanoh in: mangeruti 
anjaha hurleh do dunia on, na banggal- 
banggal, jolma na i tanoh in lambin 
galek. 

3 Anjaha butak do tanoh in ibahen pangisini, ai 
ilanggar sidea do titah, iparnalang aturan 
anjaha iosei padan sisadokah ni dokahni. 

6 Halani ai papa do mambondut tanoh in, 
anjaha pangisini marsitaronon halani 
panlanggaronni, halani ia imosogkon do 

pangisi ni tanoh in, anjaha otik mando jolma 
na tading. 

7 Marhoru do anggur, melus hayu anggur, 
marhoih-koih sagala siparmalas ni uhur. 

8 Mangadi do malas ni uhur binahen ni tambur, 
maronti surak-surak ni siparolob-olob, 
marsaran megah ni uhur binahen ni husapi. 

3 Seng be mandoding-doding sidea sanggah 
minum anggur, siinuman na koras paet do 
bani na manginumsi. 

10 Domma irumbakkon huta na tarulang in, tutup 
do sagala rumah gabe seng tarmasuki. 

11 Doruh-doruh halani lang dong anggur tarbogei 
i alaman, sundut do sagala malas ni uhur, 
anjaha misir olob-olob na i tanoh in. 

12 Hasedaon do tading i huta in, marosak do 
horbanganni itondoli. 

13 Ai sonon do sihol masa i tanoh in i tongah- 
tongah ni bangsa-bangsa, songon hayu 
jetun na nidugur, songon na marturiang dob 
salpu pariama buah anggur. 

14 Anggo sidea ipagogoh ma sorani marolob-olob, 
halani hamuliaon ni Jahowa marsurak-surak 
do sidea hun hasundutan. 

15 Halani ai pasangap nasiam ma Jahowa, ale 
parhapoltakan, nasiam na bani pulou-pulou, 
puji nasiam ma goran ni Jahowa Naibata ni 
Israel. 

16 Humbani ujung ni tanoh on ibogei hanami 
do doding puji-pujian: Hasangapon ma 
bani Parpintor in. Tapi anggo ahu ningku 
do, “Magou ma ahu, bursik ma ahu!” 
Halak partahi-tahi mantahihon, tongon 
mantahihon do halak partahi-tahi. 

17 Hagobiron, godung ampa siding do mangonai 
bam, ale pangisi ni tanoh in! 

18 Barang ise na maporus halani sora ni 
hagobiron, madabuh do hubagas godung, 
anjaha atap ise na naik humbagas godung 
hona siding do. Ai domma ibuha jandela ni 
langit, anjaha idugur onjolan ni tanoh in. 

19 Bolah tumang do tanoh in, mangkarigat anjaha 
dugur. 

20 Munjei-unjei do tanoh in songon halak na 
mabuk, mambal-ambal songon gayang- 
gayang, ai borat do panlanggaronni ai 
mardondon bani, gabe dabuh ma ia, anjaha 
seng tarjongjongkonsi be. 

21 Bani panorang ai marlulu ma Jahowa bani bala 
na i atas ai, na i babou, pakon bani raja-raja 
ni tanoh on, nai atas tanoh on. 

22 Rap do sidea patumpuon songon halak na 
tartangkap ibagas godung, tutupon do sidea 
hubagas tutupan, anjaha dob piga-piga 
dokah uhumon do sidea. 

23 Jadi maila ma bulan anjaha bador mata ni 
ari, ai Jahowa Zebaot do Raja i Dolog Sion 
ampa i Jerusalem, anjaha patalaron-Ni do 
hamuliaon-Ni, i lobei ni sintua-sintua-Ni. 


Doding Puji-pujian bani Jahowa 
Sipasaud Sura-sura-Ni 


25 1 Ale Jahowa, Ham do Naibatangku: sihol 

patimbulonku do Ham, sihol pujionku do 
goran-Mu, ai Ham do sibahen halongangan, 
sipasaud sura-sura na dob niranggihon 
humbani sapari ibagas hasintongan ampa 
habujuron. 

2 Gabe timbunan batu do ibahen Ham huta in, 
huta na toguh in gabe reong-reong, anjaha 
istana ni partoloh seng dong be, seng 
sipaulion be ai lalab. 

3 Halani ai pasangapon ni bangsa na gogoh ma 
Ham, anjaha huta ni bangsa na bisang 
mangkabiari Ham. 

4 Ai Ham do haporusan bani halak na madoyuk, 
haporusan bani halak na masombuh ibagas 
hasosakanni, panisioan sanggah haba-haba, 
parlinggoman sanggah milas ni ari: ai 
ondam-ondam ni halak sipangodoh-odoh 
doskon haba-haba do sanggah musim 
borgoh, 

5 doskon milas ni ari bani ianan na horah. 
Ipaminop Ham do halutuon ni partoloh, 
songon na milas nirungkub ni hombun: 
olob-olob ni sipangodoh-odoh ipasip Ham 
do. 


Pesta Bolon na i Atas Dolog 


6 Jadi bahenon ni Jahowa Zebaot ma bani sagala 
bangsa i atas dolog on sada pesta na gok 
sipanganon na mataboh, sada pesta na gok 
anggur madokah, na gok sipanganon na 
mataboh ampa utok-utok, na gok anggur na 
madokah anjaha na pitah. 

7 Anjaha pasision-Ni ma i atas dolog on 
parrungkub na nirungkubkon bani sagala 
bangsa ampa panutup na tinutupkon bani 
ganup bangsa parbegu. 

8 Boiskonon-Ni do hamatean ronsi sadokah ni 
dokahni, anjaha apusan ni Tuhan Jahowa 
do iluh humbani sagala bohi, anjaha 
padaohon-Ni do habadoron ni bangsa-Ni 
hun sab tanoh on, tongon Jahowa do 
mangkatahon in. 


Doding Olob-olob halani Pangurupion ni Jahowa 


3 Jadi hatahonon ni halak ma bani ari ai, 
“Tonggor ma, on do Naibatanta, na 
niarapkonta laho mangurupi hita. On do 

Jahowa, na niarapkonta! Marolob-olob 
anjaha marmalas ni uhur ma hita halani 
pangurupion-Ni. 

10 Tongon, tampei do tangan ni Jahowa i atas 
dolog on, tapi sidogeian do anggo Moab 
bani iananni songon anggala sidogeian 
ibagas godung parhubangan. 

11 Age pe ipaherbang tanganni ibagas ai 
songon parlanguy na paherbang tanganni 
marlanguy, tapi patoruhon ni Jahowa do 
hagijangonni rap pakon hapandeian ni 
tanganni. 

12 Anjaha batar-batar ni tembokni na gijang 
ai patoruhon-Ni do ai, ondunon-Ni, 
sampakkonon-Ni hu tanoh, hubagas orbuk.” 


Doding Mangkamalaskon Huta 
na Niadongkon ni Naibata 


1 Bani ari ai dodingkononkon ma doding on 
26 i tanoh Juda: Dong do huta na toguh banta, 

haluahon do ibahen songon tembokni ampa 
batar-batarni. 

2 Buhai nasiam ma horbangan, ase bongkot 
bangsa parpintor, na manjolom habujuron. 

3 [patotap Ham do damei bani uhur na 
marramotkon damei, tongon Bamu do ai 
marhatengeran. 

4 Martenger ni uhur ma nasiam tongtong bani 
Jahowa, dolog batu sisadokah ni dokahni do 
Tuhan Jahowa. 

> Tongon, ipatoruh do na marianan bani na 
gijang, bani huta na tinggi. londun do ai, 
iondun hu tanoh, isampakkon hubagas 
orbuk. 

6 Dogei-dogeion ni nahei ma ai, nahei ni halak 
na madorun, langkah-langkah ni halak na 
masombuh. 


Panramotion ni Naibata bani Bangsa-Ni 
ibagas Uhum na Mangonai Tanoh on 


7 Pintor do dalan ni halak parpintor, hornop do 
ibahen Ham dalan ni halak parpintor. 

8 Age bani panguhumion-Mu, ale Jahowa, Ham 
do iarapkon hanami, goran-Mu ampa 
pardingat Bamu do na hinasiholhon ni 
tonduynami. 

3 Siholan do tonduyhu Bamu borngin, tonduyhu 
pe ibagas ahu Ham do tongon ipindahi. Ai 
anggo ihonai uhum-Mu tanoh on, mintor 
mangguruhon hapintoron do pangisi ni 
dunia on. 

10 Jumpahan idop ni uhur pe halak parjahat, 
seng iguruhon hapintoron, i tanoh ni halak 
parpintor pe mambahen hajahaton do 

ia, seng ididah uhurni hatunggungon ni 
Jahowa. 

11 Ham Jahowa, timbul do tangan-Mu, tapi seng 
ididah sidea in: idahon ni sidea ma ai gabe 
tarbador: pongut ni uhur bani bangsa-Mu 
ampa apuy sipangan imbang-Mu do 
mamboiskon sidea. 

12 Ale Jahowa, Ham do sibere damei bennami, 
ai Ham do na mambahen saud sagala 
pambahenannami. 

13 Ham Jahowa Naibatanami, ongga do irajai 
tuan-tuan, legan ni Ham hanami, tapi Ham 
tumang, goran-Mu do idingat hanami. 

14 Na matei, seng mulak manggoluh, halinoh 
seng mulak puho; halani ai do ase marlulu 
Ham laho mamboiskon sidea, anjaha isasap 
Ham do ganup pardingatan bani sidea. 

15 tambahi Ham do bangsa in, Ham Jahowa, 
itambahi Ham do bangsa in; ipatimbul Ham 
do diri-Mu, ipabolag Ham do parbalogan ni 
tanoh in. 

16 Ham Jahowa, ipindahi sidea do Ham sanggah 
tarsosak: doruh-doruh do sidea sanggah 
mangonai ajar-Mu bani sidea. 

17 Songon naboru na boratan rumah, na dohor 
sihol mantubuhkon tuah, na mandodoruh 
halani mangarou, sonai do hanami halani 
Ham, ale Jahowa. 

18 Boratan rumah do hanami, mangarou do 
hanami, doskon na mantubuhkon logou do 
hanami. Haluahon seng tarparoh hanami 
bani nagori in, anjaha seng dong tubuh 
siiankon tanoh on. 

19 Manggoluh do use na matei-Mu, puho do 
use bangkei ni sidea. Puho ma anjaha 
marolob-olob ma, nasiam na marianan 
ibagas orbuk. Ai namur haliharon do 
namur-Mu, anjaha padaraton ni tanoh in do 
use na matei. 

20 Roh ma, ale bangsangku, masuki ma kamarmu, 
tutup ma labah i pudimu, ponopkon ma 
dirimu tongkin paima lopus ringis in. 

21 Ai tonggor ma, luar do Jahowa humbani 
janan-Ni, laho manluluhon salah ni halak na 
mangiankon tanoh on, anjaha patidakkon ni 
tanoh in ma daroh na madurus bani, anjaha 
seng rungkubonni na matei tarbunuh i atas 
ni. 


Parseda ni Parkuasa i Dunia 
on ampa Parsuang ni Israel 


1 Bani ari ai, uhumon ni Jahowa ma marhitei 

21 podang-Ni na morsik, na banggal anjaha na 
gogoh ai, Leviatan, ai ma ulog na lingkat ai, 
Leviatan, ulog na mangarpei ai, bunuhon-Ni 
ma naga nai laut ai. 

2 Bani ari ai hatahonon ni halak ma, “Pohon 
anggur na jenges, dodingkon ma in! Ahu, 
Jahowa do na marramotkon in, tongtong do 
Husiram in. 

3 Ase ulang dong na mansedahonsi, Hujaga do in 
arian pakon borngin. 

4 Gila seng dong Bangku, tapi anggo jumpah Ahu 
suga-suga barang hupi-hupi pe, marhitei 
hamunsuhon, dorabon-Ku ma sidea, 
mosogkonon-Ku sidea rap-rap, 

3 anggo seng marsijoloman sidea bani 
pangondingon-Ku, ibahen sidea pardameian 
Bangku, pardameian ibahen sidea Bangku. 

6 Bani panorang na roh marurat ma Jakob, 
marbunga Israel anjaha martumbor, gokanni 
ma sab dunia on bani buah. 

7 Ai ipukul Jahowa do Israel songon pamukul-Ni 
bani imbang ni sidea? Ai ibunuh do sidea 
songon pamunuh-Ni bani munsuh ni sidea? 

8 lang! Marhitei na palahohon, na marsuruh 
misir sidea, iparingorhon Ham sidea, iusir 
do sidea marhitei logou-Ni na mapor ai bani 
panorang ni logou hapoltakan. 

9 Halani ai marhitei on do hona sasap dousa ni 
Jakob, anjaha on do buahni hasasapan ni 
dousani: Iropuki ganup batu ni anjapanjap 
songon batu hapur na nilumatan: seng dong 

be na tading jongjong gana-gana ni Asera 
ampa tiang panumbahan bani mata ni ari. 

10 Ai huta na pinatoguh domma lungun, gabe 
ianan na tarulang anjaha na tinadingkon 
songon halimisan: ijai do manggagat lombu, 
ijai do ia manggompang anjaha igagati 
ranting-ranting. 

11 Anggo masak rantingni, iponggoli ma ai: 
marrohan ma naboru marsobankon ai. Ai 
bangsa na so maruhur do on; halani ai, Ia na 
manompa sidea seng maridop ni uhur bani 
sidea, anjaha Ia na manjadihon sidea, seng 
marholong ni uhur bani sidea. 

12 Bani ari ai, dogeion ni Jahowa ma buyur 
hun Eprat nari das hu Bah Masir, anjaha 
patumpuon ma nasiam marsada-sada, ale 
ginompar ni Israel. 

13 Bani ari ai sompulon ma tarompit na banggal, 
jadi mulak ma sidea na magou i nagori 
Assur ampa sidea na nierap hu Masir, roh 
marsombah bani Jahowa i dolog na ma 
pansing i Jerusalem.” 


Uhum na Mangonai bani Samaria, Huta 
Pamatang ni Harajaon Parutara ai 


28 1 Bursik ma sortali hajengeson ni halak na 
mabuk i Efraim, ampa hameluson ni bunga 
ni hasangaponni na jagar ai, ai ma na bani 

ulu ni pamah na lambutan, ianan ni halak na 
mabuk binahen ni anggur. 

2 Tonggor ma, dong do sada na margogoh ampa 
na markuasa bani Tuhan, songon udan na 
marambolas do ai, songon halisungsung na 
mansedahon, songon udan na manalosou, 
bah na marbanggal, na manimpalhon hu 
tanoh gogoh-gogoh. 

3 Marhitei nahei do lotlotanni sortali hagijangon 
ni halak na mabuk i Efraim, 

4 ampa hameluson ni bunga ni hasangaponni 
na jagar ai, ai ma na bani ulu ni pamah 
na lambutan, songon buah ni hayu ara na 
parlobei mabei paima musim milas: anggo 
adong na mangidah ai, mintor ibondut do 
daskonsi i tanganni. 

5 Bani ari ai Jahowa Zebaot ma gabe sortali 
hamuliaon ampa rudang hajengeson bani 
na tading humbani bangsa-Ni, 

6 ampa tonduy habonaron bani halak sidabuh 
uhum, ampa gogoh bani halak na mangusir 
munsuh hun horbangan. 


Uhum na Mangonai bani Malim-malim 
ampa Nabi na i Jerusalem 


7 Age halak on, rebad-rebad do ibahen anggur, 
anjaha mirdong ibahen siinumon na koras, 
malim ampa nabi rebad-rebad do ibahen 

siinumon na koras, mabuk ibahen anggur: 
minggot do sidea halani siinumon na koras, 
kahou sidea ibagas na manjahai, anjaha 
mugar-ugar uhurni mandabuh uhum. 

8 Tongon, ganup do meja gok ibahen utah-utah ni 
sidea, seng dong ianan na so butak. 

9 Nini sidea, “Bani ise do sihol ajarhononni 
habotohon, anjaha bani ise do sihol 
patorangonni pangungkabon? Bani na baru 
sirang minum nani, bani na baru ganggang 
humbani tadahni? 

10 Lalab titah, lalab aturan, lalab titah, lalab 
aturan, ijon otik, ijai otik.” 

11 Tongon, marhitei halak parsahap na so 
niarusan ampa parhata na legan do Naibata 
sihol marsahap bani bangsa on: 

12 la na dob mangkatahon bani sidea, “On do 
parsaranan, palopas marsaran na loja in, 
anjaha on do ianan hasonangan.” Tapi seng 
itangihon sidea. 

13 Jadi mangonai ma bani sidea hata ni Jahowa 
-- lalab titah, lalab aturan, lalab titah, lalab 
aturan, ijon otik, ijai otik -- gabe tinggalak 
ma sidea sanggah mardalan, maripuk hona 
jarot anjaha tartangkap. 

14 Halani ai tangar hanima ma hata ni Jahowa, ale 
halak sipanrehei, na marrajai bangsa on, na 
marianan i Jerusalem. 


Jesaya 28 2495 


15 Ai ihatahon hanima do, “Domma marpadan 
hanami pakon hamatean, anjaha domma 
manriah hanami pakon nagori toruh, 
paboa anggo roh bah marbanggal, 
seng anjai das ai bennami: ai domma 
ibahen hanami haporusannami ladung, 
anjaha pangoto-otoion ibahen hanami 
parlingodannami. 

16 Halani ai sonon do hata ni Tuhan Jahowa, 
“Tonggor ma, Hupatibal do i Sion sada batu 
onjolan, sada batu na dob niuji, sada batu 
parsuhi na maharga, bahen onjolan na 
totap. Barang ise na porsaya Bani, seng anjai 
tarbador.” 

17 Anjaha bahenon-Ku do habonaron gabe 
bonang arang, anjaha hapintoron gabe 
tali dondon: anjaha ayubkonon ni udan 
ambolas do haporusan ladung anjaha bah 
marbanggal do mambaorhon parlingodan, 

18 anjaha masabkononkon do padannima 
pakon hamatean anjaha seng asi be 
panriahannima pakon nagori toruh: anggo 
roh bah marbanggal ai, ropukonni do 
hanima. 

19 Barang piga hali pe ia roh, luahononni do 
hanima; tongon, siap sogod do ai roh, arian 
pakon borngin. Anjaha pitah songgot-songgot do 
mambahen naarusi pangungkabon. 

20 Ai mapondoktu do podoman sihol tibal 
mangintordang ijai, anjaha sabing hurang 
bolag parsabingon. 

21 Ai jongjongkonon ni Jahowa ma songon na bani 
Dolog Perasim, anjaha gajag ma ringis-Ni 
songon na i pamah Gibeon, laho pasaudkon 
horja-Ni, tapi ganjil do horja-Ni -- laho 
mandobkon lahoan-Ni -- legan humbani na 
somal do lahoan-Ni! 

22 hi pe, ulang nunut pahiri-hirihon, ase ulang roh 
poltikni panangkutnima, ai domma hubogei 
hasedaon humbani Jahowa Zebaot, na dob 
pinutuskon-Ni bani sab tanoh on.” 


Limbaga na Patorangkon Pingkiran 
ni Naibata na gok Halongangan ai 


23 Paeleng pinggolmu, tangar sorangku, bogei 
anjaha tangar ma hatangku! 

24 Ai ganup ari do paninggala maninggala laho 
martidah? Ai torus do inunut manangkul 
pakon manisir tanohni? 

25 Ai lang sonon do? Dob ipados tanoh ai, ai 
lang isaburhon ma longa, itidahkon juragi, 
marbaris isuan gandum, anjaha inahkon 
jagul bani iananni, anjaha andolei songon 
balogni ibahen? 

26 Sonai do ia ipodahi sintong-sintong, Naibatani 
do mangajarisi. 

27 Tongon, seng marhitei gareta pardogei idogei 
halak longa, seng galapang ni gareta ibahen 
halak mardogei juragi, tapi marhitei tungkot 
do idogei longa, anjaha juragi marhitei 
bogbog-bogbog. 

28 Ai iropuki halak do gandum? Lang, seng 
paturutonni lotlotan ai lalab. Anggo 
ipadalan galapang ni garetani ampa hudani 
hunjai, seng iropuk ai. 

29 Age ai marharorohan humbani Jahowa Zebaot 
do, halongangan do sura-sura-Ni, anjaha 
timbul do hapentaran-Ni. 


Hona Hubu Jerusalem, tapi Maluah do 


1 Bursik ma ho, ale Ariel, ale Ariel, 

29 janan parsaranan bani si Daud hinan. 
Tambah-tambahi hanima ma tahun pesta in, 
sai marpestai ma hanima! 

2 Tapi parohon-Ku do hasosakan bani Ariel, gabe 
masa ma doruh-doruh ampa partangison: 
gabe doskon Ariel ma ai Bangku. 

3 Anjaha hubuon-Ku ma ho inggot, sosakon-Ku 
ho marhitei hubuan, anjaha bahenon-Ku do 
na mangimbang ho. 

4 Jadi unduk ma ho hun tanoh marsahap, 
anjaha humbagas orbuk do tarbogei 
hatamu; soramu songon sora ni begu-begu 

humbagas tanoh, anjaha humbagas orbuk 
do sahapmu marhusip-husip bogeion. 

> Tapi munsuhmu na buei ai gabe songon orbuk 
na lumat ma ai, anjaha songon lapa-lapa na 
habang ma sipangodoh-odoh na buei ai. 
Anjaha sompong, na so panagamon do ai 
masa. Jahowa Zebaot do na roh marlulu 

6 marhitei longgur pakon lalou ampa sora 
na banggal, marhitei halisungsung 
pakon haba-haba ampa gara ni apuy na 
mangankon. 

7 Gabe songon nipi, songon panonggoran borngin 
ma bangsa-bangsa na buei ai, na marporang 
dompak Ariel, haganup na marporang 
dompaksi ampa dompak batar-batarni 
anjaha na manosaksi. 

8 Songon halak na loheian, na marnipi ia mangan, 
hape dob puho seng sombuh loheini iahap, 
barang songon halak na horahan, na marnipi 
ia minum, hape dob puho, loja ia anjaha 
horahni seng miloh: Sonai do bala ni bangsa 
ai, na marporang dompak Dolog Sion. 


Hapitungon ni Bangsa ai ampa Pambobaini 


9 Jonong ma hanima anjaha longang, ulang ma 
hanima marpangidah, pitung ma! Mabuk 
ma hanima, tapi sedo binahen ni anggur, 

rebad-rebad ma hanima, tapi sedo halani 
siinumon na koras! 

10 Ai domma iuseihon Jahowa bannima tonduy na 
pasinok modom, anjaha itutup matanima, 
ai ma nabi-nabi ai, anjaha irungkub do 
ulunima, ai ma halak na marpanonggoran 
ai. 

11 Anjaha ganup pangungkabon ai, gabe songon 
hata ni buku na nilak do ai bannima, na binere bani 
sada halak na mambotoh mambasa, nini, “Basa on! 
Jadi ibalosi, “Seng tarbahen ahu, ai ilak do in.” 

12 Atap anggo ibere buku ai bani halak na so 
mambotoh mambasa, nini, “Basa on!” Jadi ibalosi, 
“Seng hubotoh mambasa surat.” 

13 Jadi ihatahon Tuhan ma, ‘Halani ipadohor 
bangsa on dirini marhitei pamanganni 
anjaha ipasangap sidea Ahu marhitei bibirni, 
hape uhurni ganggang do hun Bangku, 
anjaha biar ni sidea Bangku, domu bani 
titah-titah ni jolma, na ginuruhon do hansa, 

14 halani ai, tonggor ma, halongangan do 
use bahenon-Ku dompak bangsa on, 
halongangan botul-botul: jadi magou ma 
hapentaran ni na pentar-pentarni, anjaha 
masab hauhuron ni paruhur ni sidea. 

15 Bursik ma halak, na mamonopkon sura-surani 
bagas i lobei ni Jahowa, anjaha na 
mangkorjahon horjani ibagas hagolapan, na 

mangkatahon, ‘Ise mangidah hanami? Ise 
mananda hanami?' 

16 Fe hanima sipasuhar haganup! Ai doskon 
sitopa hudon do tanoh liat ai? Atap 
hatahonon ni jadi-jadian ma dompak na 
manjadihonsi: Seng ia manjadihon ahu, 
atap hatahonon ni na ginana ma dompak na 
mangganasi: Seng dong hapandeianni?” 


Habayuon na Banggal ai 


17 Ai lang tongkin nari mando ase mubah Libanon 
gabe juma na lambutan, anjaha juma na 
lambutan hiraon gabe harangan? 

18 Bani ari ai, bogeion ni halak na nengel ma hata 
na tarsurat, anjaha marpangidah ma mata 
ni halak na mapitung humbani na golap 
anjaha na lotir. 

19 Anjaha martambah ma malas ni uhur ni halak 
na martoruh uhur ibagas Jahowa, anjaha 
halak na masombuh i tongah-tongah ni 
jolma marolob-olob do marhitei Na Pansing 
ni Israel. 

20 Ai bois ma halak sipangodoh-odoh, magou 
halak sipanrehei ampa haganup na 
pasura-sura hajahaton, 

21 ji ma na papeol uhum i paruhuman, ampa na 
manidingi halak sidabuh uhum i horbangan, 

anjaha na mandabuhkon halak parpintor 
marhitei hasaksian ladung. 

22 Halani ai sonon do hata ni Jahowa, na 
paluahkon si Abraham, pasal ginompar ni 
Jakob, “Seng anjai tarbador be Jakob, seng 
anjai marposi be bohini. 

23 Ai anggo ididah sidea jadi-jadian ni tangan-Ku 
i tongah-tongah ni sidea, papansingon ni 
sidea ma goran-Ku, papansingon ni sidea ma 
pakon Na Pansing ni Jakob anjaha habiaran 
ni sidea Naibata ni Israel. 

24 Anjaha halak na kahou ibagas partonduyon 
dapotan uhur pangarusion anjaha 
siparungut-ungut ra manjalo podah.” 


Hona Pinsang Bangsa ai halani 
Marhatengeran bani Masir 


1 Bursik ma anak sipanlawan, nini Jahowa, 
30 na mambahen sada sura-sura, na so 

marharorohan hun Bangku, anjaha 

na mambahen parpadanan, na so 

marharorohan humbani tonduy-Hu, gabe 

martambah-tambah dousa ibahen, 

2 ha bingkat hu Masir lang palobei marpanungkun 
bani pamangan-Ku, laho marlingod bani 
pangondingi ni Parao, laho maporus bani 
linggom ni Masir. 


Jesaya 30 2502 


3 Tapi gabe habadoron do bannima pangondingi 
ni Parao, anjaha parporusnima bani linggom 
ni Masir gabe hahirion. 

4 Age pe domma i Soan raja ni sidea, anjaha 
suruhanni das hu Hanes, 

3 ganup do sidea maila marhalanihon ni bangsa 
na so marguna bani sidea, na so boi 
mambere pangurupion atap untung, tapi 
habadoron ampa hahirion do hansa.” 

6 Pangungkabon Pasal Binatang na i Tanoh 
Dangsina: Mamontas tanoh na gok habiaran 
ampa hasosakan, tanoh harohan ni singa 
boru-boru ampa singa tunggal, ulog darih 
ampa naga na habang, itaruhkon sidea 
do artani i atas gurung ni halode ampa 
ugas-ugasni bani gurung ni unta hubani 
bangsa na so marguna bani sidea. 

7 Ai pangurupion ni Masir na lang do ai anjaha 
sisoya-soya, halani ai do ase hugoran ia: 
Binatang na soh-soh. 


Uhum bani Bangsa ai halani Mapas ni 
Uhurni bani Hata ni Naibata 


8 Ai pe, roh ma ho, uhirhon ma ai i lobei ni 
sidea bani sada lei, anjaha suratkon ma ai 
bani sada buku, ase gabe saksi ma ai bani 
panorang na roh ronsi sadokah ni dokahni. 

9 Ai bangsa sipanlawan do sidea, anak 
siparladung, anak na so ra manangihon 
pangajarion ni Jahowa, 

10 sidea na mangkatahon hubani siparalamat, 
“Ulang maralamat!” hubani nabi, “Ulang 
ijahai bennami pasal hasintongan, hatahon 
ma bennami na madear, jahai bennami na 
sininta ni uhurnami, 

11 tadingkon dalan in, lembangi lapang in, ulang 
be pabogeihon bennami pasal Na Pansing ni 
Israel!” 

12 Halani ai sonon do nini Na Pansing ni 
Israel, “Halani mapas uhurnima bani 
hata on, anjaha martenger ni uhur bani 
pangodoh-odohon ampa haleklukon, anjaha 
mangunsandei hujai, 

13 halani ai mangonai ma bannima hajahaton 
on songon rigat na lambin marbolag bani 
tembok na gijang, na mulai lengleng hu 
darat, na sihol sompong tompas, ibagas na 
so panagamon, 

14 anjaha parbolahni usih songon parbolah ni 
hudon tanoh, na iropuki seng maralang- 
alang, gabe seng jumpah be topik-topik 
humbani sanga-sangani, ianan mambuat 
apuy hun tataring atap manahui bah hun 
bagas parigi. 

15 Ai sonon do hata ni Tuhan Jahowa, Na Pansing 
ni Israel, “Marhitei na mulak ampa na sip 
do maluah hanima, marhitei na soh pakon 
marhatengeran margogoh hanima.’ Tapi 
seng ra hanima, 

16 nini hanima, “Lang!” Rahanan do hanami 
marhuda lintun, halani ai tongon, maporus 
ma hanima. Nini hanima ope, “Huda na 
doras do ajakonnami, halani ai tongon, 
doras do na mangayak-ayak hanima.' 

17 Saribu halak do hanima maporus halani 
pangondam ni sada halak, halani 
pangondam ni lima halak maporus 
do hanima ganupan, ronsi na tading 
humbennima ai, songon tiang mandera 
mando ai i atas dolog, songon alatan i 
raboyon.” 


Naibata na Marulak-ulakan 
Uhur-Ni bani Bangsa-Ni 


18 Halani ai paima-imahon do Jahowa, sihol do 
marulak-ulakan uhur-Ni dompak nasiam, 
halani ai bingkat do la laho mangidopi 
nasiam. Ai Jahowa, ai ma Naibata ni uhum, 
martuah ma ganup halak na martenger ni 
uhur Bani. 

19Tongon, ale bangsa na i Sion, na marianan i 
Jerusalem, seng lanjar tangis be nasiam. Maidop do 

uhur-Ni mangidah ham mambogei sora ni doruh- 
doruhmu. Anggo tartangar-Si ai, mintor balosan-Ni 
do ham. 

20 Age pe ibere Tuhan bani nasiam ruti hasosakan 
ampa bah hasunsahan, tapi seng be ponopkonon 
ni gurumu be dirini humbani nasiam, tapi idahon ni 
matamu ma gurumu tongtong. 

21 Anjaha pinggolmu manangar hata hun pudimu, 
mangkatahon, “On ma dalan, dalani ma ai! Ulang 
manimbil hu siamun atap hu sambilou!” 

22 Jadi pabutakon nasiam ma ijai gana-gana nasiam 
na nilampis bani pirak, ampa gana-gana tuangan 
nasiam na nilampis bani omas. Sampakkonon 
nasiam ma ai songon ugas na mabutak, anjaha 
hatahonon nasiam ma, “Misir ma!” 

23 Anjaha bereon-Ni ma udan bani bonih na dob 
sinaburhonmu hu juma, ampa gandum, gogoh ni 
juma ai, dear ma anjaha buei. Bani ari ai manggagat 
ma pinahan nasiam bani sampalan na bolag. 
24|ombu age halode na mangkorjahon tanoh, 
panganonni ma gagaton na dob ginaraman, na dob 
pinaborsih marhitei durung-durung ampa anduri. 
25 Anjaha bani ganup dolog na gijang ampa buntu- 
buntu na banggal dong ma binanga ampa bah 
mardalan, bani ari pamunuhon bolon, sanggah na 
mangkarumbak manara-manara. 

26 Ambahni ai sondang ni bulan gabe songon 
sondang ni mata ni ari ma, anjaha sondang ni mata 

ni ari pitu hali lompit ma, songon haliharon ni pitu 
ari ma ai bani ari sanggah Jahowa mambaluti na 
maponggol humbani bangsa-Ni, anjaha manambari 
ugahni hinorhon ni hona bogbogan. 


Uhum bani Bangsa ai 


27 Tonggor ma, goran ni Jahowa roh humbani 
na daoh! Gajag do ringis-Ni, parah 
parjimbur-Ni, bibir-Ni gok do bani gila, 
anjaha dilah-Ni songon apuy na mangankon, 

28 hosah-Ni songon bah na marbanggal, na 
sampur das hu borgok, laho mamiari 
bangsa sipajuh begu-begu marhitei anduri 
hamagouan, anjaha mannahkon kokang na 
pakahouhon bani osang ni bangsa-bangsa. 

29 Mandoding-doding ma nasiam, songon na 
marpesta na ma pansing sanggah borngin, 
anjaha marmalas ni uhur ma nasiam, 
songon halak na bingkat marhasoman tulila 
hu dolog ni Jahowa, hu dolog batu ni Israel. 

30 Anjaha pabogeihonon ni Jahowa ma sora-Ni 
na marmulia in, anjaha patidakon-Ni 
do tangan-Ni na tinampulhon-Ni ai 
marhasoman parah ni ringis-Ni ampa gara 
ni apuy na mangankon, marhitei haba-haba, 
udan na manalosou ampa sira-sira. 

31 Gobir ma Assur halani sora ni Jahowa, sanggah 
na binogbogkon-Ni simambu-Ni bani sidea. 

32 Anjaha ganup lonsing-lonsing uhum ai, 
na nilonsingkon ni Jahowa bani Assur, 
ipamasa do ai marhasoman sora ni tambur 
ampa husapi, anjaha marhitei tangan na 
mawas-awas do iporang sidea. 

33 Ai domma dokah hinan sirsir panutungan, 
bani raja ai pe ipasirsir do; bagas anjaha 
bolag do godung ai, gok tumang bani soban 
panutungi: hosah ni Jahowa, na mardalan 
songon hirtah na martimpul, ai do na 
pagarahon ai. 


Sedo hun Masir, humbani Jahowa 
do Harohan ni Pangurupion 


3 1 1 Bursik ma halak, na tuad hu Masir 
mangindo pangurupion, na marpangajaman 
bani huda, anjaha na martenger ni uhur 
bani gareta porang halani bueini ai, pakon 
bani siajak huda halani gogohni ai: tapi na 
so mangkawah bani Na Pansing ni Israel, 
anjaha lang marpanungkun bani Jahowa. 

2 Tapi Ia pe maruhur do, iparroh do hamagouan, 
seng mubah la humbani hata-Ni, tapi hehe 
do la mangimbang ginompar ni halak 
parjahat ampa sibere pangurupion bani 
halak sihorjahon hajahaton. 

3 Jolma do halak Masir, sedo Naibata, daging 
do huda ni sidea, sedo tonduy. Anjaha 

pagostongon ni Jahowa do tangan-Ni, gabe 
jiris ma sipanolongi, anjaha targompang ma 
na tinolongan, anjaha rap do sidea magou. 


Uhum bani Assur, tapi Haluahon do bani Sion 


4 Ai sonon do hata ni Jahowa bangku, “Songon 
singa atap anak ni singa maraum 
mandompakkon sisorohonni, anjaha age 
pe na pahumpul hulanan ni siparmahan 
manjumpahkonsi, seng tarsonggot 
mambogei surak-surak ni sidea, atap tunduk 
halani gosou ni sidea, sonai do Jahowa 
Zebaot susur bani Dolog Sion ampa bani 
buntu-buntuni laho marporang. 

3 Songon manuk-manuk na habang, sonai do 
Jahowa Zebaot laho manjagai Jerusalem, 
jagaon-Ni do ai anjaha paluahon-Ni, 
ramotkonon-Ni do ai anjaha pagoluhon-Ni. 

6 Mulak ma nasiam hu Bani, ale anak ni Israel, na 
dob tinundalan nasiam ai parah-parah. 
7 Bani ari ai ganup ma mangambukkon gana-gana 
pirakni ampa gana-gana omasni, na pinauli ni 
tangan nasiam laho mambahen dousa. 

8 Anjaha Assur madabuh ma ibahen podang, 
seng podang ni jolma: tongon, podang 
do mangankonsi, sedo podang ni manisia, 
maporus do ia halani podang, gabe halak 
siparrodi do anak ni sidea. 

3 Jadi salpu ma batu ginggingni halani biar, anjaha 
ibagas gobir do pambobaini manadingkon 
mandera partandani, nini Jahowa simada 
apuy i Sion ampa simada pamurunan i 
Jerusalem.” 


Pasal Harajaon Hapintoron na Sihol Roh in 


32 1 Tonggor ma, ibagas hapintoron marrajai 
sada raja, anjaha pambobai romban hubani 
habonaron manggomgom. 

2 Anjaha ganup sidea songon parlingodan 
humbani logou madoras do, songon 
panisioan humbani haba-haba, songon 
bah mardalan bani tanoh na horah, anjaha 
songon linggom ni dolog batu na banggal i 
tanoh dorging-dorging. 

3 Jadi seng be tutupon mata ni halak na 
marpangidah, anjaha tangi do pinggol ni 
halak na marpanangar. 

4 Uhur na urahtu mambahen haputusan gabe 
marpartimbangan do, anjaha dilah ni halak 
na bebet, pandei anjaha torang marsahap. 

> Halak na bodoh, seng be igoran halak na 
sangap, anjaha halak sipangoto-otoi, seng 
be igoran halak na marmulia. 

6 Tongon, haotoon do isahapkon halak na oto, 
anjaha uhurni manguhuri hajahaton, 
laho mangkorjahon hasamboron, laho 

mansahapkon na lepak pasal Jahowa, laho 
paturutkon holtei-holteian halak na loheian 
anjaha laho mambuat siinumon humbani na 
horahan. 

7 Hajahaton do akal-akal ni siparakal-akal, sai 
marranggi-ranggi do ia laho mangagou halak 
na madoyuk marhitei hata ladung, age pe 
hata sintong ihatahon halak na masombuh. 

8 Tapi halak paruhur na pitah, hapitahon do 
ipingkiri, anjaha totap do ia marsijoloman 
bani na pitah. 


Uhum bani Parinangon na i Jerusalem 
ampa Hasuangon i Pudini ai 


9 Jongjong ma hanima, ale parinangon na 
marsonang-sonang, tangar hanima ma 
hatangku, ale anak boru sipangenjeng, 
tangihon hanima ma sahapku! 

10 Tar satahun nari hitir-hitir ma hanima ale 
sipangenjeng, ai salpu ma pambuatan 
anggur, pariama buah ni hayu seng dong be. 

11 Hitir ma, ale parinangon na marsonang-sonang, 
gobir ma ale anak boru sipangenjeng! 
Tanggali ma pakeiannima, gabe talanjang 
ma, gonditi ma binongeinima bani guni! 

12 Marsitompuk tontonni bei ma hanima, halani 
juma na dear-dear, halani hayu anggur na 
ramos, 

13 halani tanoh ni bangsangku, na mantubuhkon 
hupi-hupi ampa suga-suga, tongon, halani 
haganup rumah parmegah-megahan na i 
huta na mariah in. 

14 Ai tadingkononkon do istana-istana, mangadi 
hariahon ni huta, buntu-buntu ampa 
manara panjagaan, gabe liang ma lalab, 
gabe malas ni uhur bani halode liar, 
sampalan bani pinahan, 

15 paima iuseihon banta Tonduy na hun datas, 
gabe tanoh na lambutan halimisan anjaha 
tanoh na lambutan gabe doskon tombak. 

16 Marianan ma habonaron i halimisan, anjaha 
hapintoron marianan bani tanoh na 
lambutan. 

17 Buah ni hapintoron ai ma damei, anjaha 
pangkorhon ni habonaron ai ma hasonangan 
ampa haatokon ronsi sadokah ni dokahni. 

18 Jadi marianan ma bangsangku bani ianan 
hadameion, bani ianan na sonang, ampa 
ianan parsaranan na minop. 

19 Anjaha bois do rumbakkononkon harangan ai, 
anjaha nepnep tumang do huta ai bahenon. 

20 Martuah ma nasiam na boi martidah i lambung 
ni bah mardalan, anjaha na boi palopaskon 
mardalani lombu ampa halode. 

Jahowa do Sipaluah ampa 
Raja, na Patorsa-torsa Sion 


1 Bursik ma, ho na parsedahon, tapi na so 

33 pinarseda ope, ampa ho siparrampas, na 
so hona rampas ope. Anggo salpu ma ho 
mansedahon, parsedaon ma ho, dob salpu 
ho manrampas, rampason ma ho. 

2 Ham Jahowa, maidop ma uhur-Mu bennami, 
Ham do iarapkon hanami. Sai Ham ma 
tangan na mangurupi hanami siap sogod, 
ampa pangurupi bennami bani panorang 
hasosakan. 

3 Halani sora ni hagosouon maporus do bangsa- 
bangsa, halani parroh-Mu mandorab 
mambur merap do bangsa sipajuh 
begu-begu, 

4 anjaha patumpuon do taban-taban, songon 
pambuati ni balang, songon parurup ni 
tamponok, sonai do iurup ai. 

5 Timbul do Jahowa, ai i babou do la marianan, 
igoki do Sion bani habonaron ampa 
hapintoron. 

6 Sogop ma hubani panorang na sonang, 
haluahon na marlobih-lobih, hapentaran 
ampa habotohon, biar bani Jahowa do arta 
bani Sion. 


Jesaya 33 2513 


7 Tonggor ma, doruh-doruh do i darat halak 
na i Ariel, suruhan na padameihon tangis 
sosombopon. 

8 Halong do pasar, maronti pardalanan. Hona osei 
parpadanan, seng iparduli huta-huta, seng 
harga jolma. 

9 Horu anjaha melus do tanoh in, maila do 
Libanon anjaha mangeruti, Saron gabe 
doskon halimisan, anjaha Basan ampa 
Karmel mangkatangtang bulungni. 

10 Sonari, jongjong ma Ahu, nini Jahowa, sonari, 
hehe ma Ahu, sonari, bingkat ma Ahu. 

11 Marhitei anggala do hanima boratan rumah, 
panabian do itubuhkon hanima, apuy do 
hosahnima na sihol mangankon hanima. 

12 Anjaha tutungon do bangsa-bangsa gabe 
hapur, anjaha songon suga-suga na niroboh, 
ipuruni sidea ibagas apuy. 

13 Tangar ma, hanima na daoh, pasal na Hubahen, 
anjaha hanima na dohor, tanda hanima ma 
gogoh-Ku. 

14 Mabiar do pardousa i Sion, hagobiron do 
mandorab halak sipakulah-kulah, nini, 

“Ise hun banta na boi marianan bani apuy 
na mamboiskon? Ise hun banta na boi 
marianan bani gara ni apuy sisadokah ni 
dokahni?” 

15 Ai ma halak na mardalan ibagas hapintoron, 
na sintong-sintong marsahap, na 
mangkagigihon laba halani odoh-odoh, na 
manjaga tanganni, ase ulang ijalo sisip, na 
mamitut pinggolni ase ulang ibogei pasal 
na manduruskon daroh, na papitpit matani, 
ase ulang mangidah na masambor, 

16 ai do na marianan bani na gijang, ianan 
partahanan bani: ai ma dolog batu, sai 
bereon do ruti bani, anjaha bah inumonni 
totap do dong. 

17 Matamu do mangidah Raja in ibagas 
hajengeson-Ni, anjaha tatapon ni sidea do 
sada tanoh na lumbang. 

18 Dingaton ni uhurmu do hasonggotan ai, nim 
ma, “Ija do sipangkira ondi, ija do sijalo 
sohei ondi? Ija do sihira manara ondi?” 

19 Seng anjai idahonmu be bangsa na jungkat 
ai, bangsa siparsahap na ganjil, na so boi 
arusanmu, na bebet marsahap, na so boi 
artihononmu. 

20 Kawahkon ma Sion, huta pesta partumpu- 
tumpuan banta. Matamu sandiri do na 
mangidah Jerusalem, ai ma ianan na 
sonang, sada lampolampo na so meser-eser, 
pasuk-pasukni pe seng siumpaton ronsi 
sadokah ni dokahni, anjaha ganup 
parrahutini seng anjai rotaponkon. 

21 Tongon, Jahowa na marmulia in do hasomanta 
ijai, dong do ijai binanga ampa bah na bolag, 
seng montas ijai parau silugaan, anjaha 
kapal na banggal seng mandipar hunjai. 

22 Tongon, Jahowa do panguhum banta, Jahowa 
do sibere titah banta, Jahowa do Rajanta, la 
do na paluahkon hita. 

23 Hondur do tali-Ni, seng be ijolomi tiang 
layar-Ni, seng boi be herbang ibahen 
layar-Ni. Jadi bagion ma buei taban-taban, 
gari halak na repat dapotan taban-taban. 

24 Anjaha sada pe lang pangisini mangkatahon, 
“Boratan do ahu!” Bangsa na marianan ijai 
dapotan hasasapan ni dousa. 


Uhum ni Naibata bani Edom 


34 1 Roh ma hanima ale sipajuh begu-begu 

anjaha tangar ma hanima pe, ale bangsa- 
bangsa, bogei ma! Manangi ma tanoh ampa 
ganup isini, dunia on pakon sagala na tubuh 
ijin. 

2 Ai marringis do Jahowa bani ganup sipajuh 
begu-begu, anjaha manggila bani ganup 
bala ni sidea. Hona papa do sidea anjaha 
iondoskon do sidea hu panayatan. 

3 Marsampakan do halak na rasei humbani sidea, 
muap do bau ni bangkei ni sidea, anjaha 
dolog malala ibahen daroh ni sidea. 

4 Masab do haganup bala ni langit, anjaha igulung 
songon pustaha langit ai, ganup balani 
hurleh, songon parmelus ni bulung ni hayu 
anggur, songon parrurus ni bulung ni hayu 
ara. 

> Tongon, mabuk do podang-Ku i nagori atas, 
tonggor ma, turun do ai bani Edom, bani 
bangsa na pinapaan-Ku laho manguhum ai. 

6 Podang ni Jahowa gok do ibahen daroh, 
marlimur ibahen taboh-taboh, ibahen 
daroh ni biribiri ampa hambing tunggal, 
ibahen taboh-taboh ni piah-piah ni biribiri 
tunggal. Ai Jahowa do na mangadongkon 
panggalangan i Bosra ampa panambolihan 
banggal i Edom. 

7 Anjaha tompas do lombu jalang rap pakon 
sidea, sonai lombu ampa lombu jonggi, 
marbah do tanoh ni sidea ibahen daroh, 
anjaha marlapu-lapu tanohni ibahen 
taboh-taboh. 

8 Ai Jahowa do na pamasa ari pambalason, tahun 
marlulu bani Sion. 

9 Mubah do bah ni Edom gabe asal, ladangni gabe 
hirtah, anjaha tanohni gabe aspal na gara. 

10 Borngin age arian seng miloh ai, ronsi 
sadokah ni dokahni do martimpul timusni, 
marsundut-sundut do tarulang ai, ronsi 

sadokah ni dokahni, seng dong na montas 
hunjai. 

11 Sitanda ulog ampa landak do simada ai, 
langkupa ampa kawak do marianan ijai, 
ai Jahowa do na pagistang sibar-sibar 
hasedaon ampa tali dondon halungunon i 
atas ni. 

12 Seng dong be raja sipabangkiton ijai, anjaha 
ganup na sangap-sangap ni sidea gabe na 
lang. 

13 Tubuhan tatada do istanani, latong pakon 
suga-suga do ibagas bentengni: gabe ianan 
ni sorigala do ai, panggagatan bani burung 
unta. 

14 Pajumpah do ijai binatang halimisan ampa 
sorigala, anjaha setan-setan samah 
setan-setan; tongon, begu borngin do 
marianan ijai, jumpahsi do parsaranan ijai. 

15 Marasar do ijai ulog darih, martolur anjaha 
iposahi bani na linggom, tongon, marurup 
do ijai kawak, marsiarah-arahan. 

16 Pareksa hanima ma buku ni Jahowa, basa ma: 
Sada pe lang na tading humbani sidea, sada 
pe lang na telpang. Ai pamangan-Ni do na 
mangkatahon ai, anjaha tonduy-Ni do na 
patumpu-tumpuhon sidea. 

17 la sandiri do mandabuh ruji-ruji bani sidea, 
anjaha tangan-Ni do na mambagihon 

tanoh ai bani sidea marhitei sibar-sibar: 
ronsi sadokah ni dokahni do sidea manean 
ai, anjaha marsundut-sundut do sidea 
marianan ijai. 


Hatuahon ni Bangsa ni Naibata, na dob Pinaluah 


1 Marmalas ni uhur ma halimisan pakon 

35 tanoh dorging-dorging, marolob-olob 
ma tanoh na lungun anjaha marbunga. 
Songon silundat ma ai marbunga, anjaha 
marolob-olob: tongon, marsurak-surak 
anjaha marolob-olob. 

2 Hamuliaon ni Libanon ibere do bani, sonai 
hajagaron ni Karmel ampa Saron. Idahon ni 
sidea do hamuliaon ni Jahowa, hajombuton 
ni Naibatanta. 

3 Pargogohi nasiam ma tangan na galek, patotap 
towod na rebad-rebad! 

4 Hatahon nasiam ma bani paruhur na galek, 
“Tenger ma uhur nasiam, ulang mabiar! 
Tonggor ma Naibata nasiam, roh do la 
mambalas ampa marlulu: la sandiri do na 
roh, laho paluahkon nasiam.” 

5 Bukaon ma ijai mata ni halak na mapitung, 
anjaha ungkabon pinggol ni halak na nengel, 

6 manlumpat-lumpat do ijai halak na repat 
songon ursa, anjaha marsurak-surak dilah 
ni halak na longah, anjaha pultak do bah 

i halimisan, sonai age binanga i tanoh 
dorging-dorging. 

7 Gabe tao do horsik na marohop-ohop, anjaha 
martubuhan bah i tanoh na horah: ianan 
ni sorigala hinan gabe hatubuhan ni tolong 
ampa arung-arung. 

8 Anjaha dong do ijai dalan na bolon, anjaha 
igoran do ai dalan na ma pansing, seng 
montas hunjai halak na mabutak, tapi 
bangsani na mandalani dalan ai do simada 
ai, halak na oto pe seng kahou jjai. 

9 Seng dong singa ijai, anjaha binatang panoroh 
seng montas hunjai, seng dong jumpah ai 
ijai, tapi halak na pinaluah do mardalan 
ijai. Anjaha mulak ma halak na tinobus ni 
Jahowa, 

10 roh hu Sion mandoding-doding, malas ni uhur 
sisadokah ni dokahni do i atas uluni. Jaloon 
ni sidea do hamegahon ampa malas ni 
uhur, tapi maporus ma pusok ni uhur ampa 
hoih-hoih. 


Si Sanherib, Raja ni Assur Mamorang Jerusalem 
(Pausih 2 Raj. 18:13-37, 2 Kron. 32:1-19) 


1 Pasapuluhompat-tahunkon dob raja si 
36 Hiskia, tangkog ma si Sanherib, raja ni si 
Assur manlawan sagala huta na toguh na i Juda, 
anjaha ipatunduk ma ai. 

2 Jadi isuruh raja ni Assur ma Rabsake hun Lakis hu 
Jerusalem, laho marayak Raja Hiskia, marhasoman 
buei bala. Jadi jongjong ma ia bani bondar ni 
bongbongan na hampit huluan, bani dalan na bolon 
na laho hu ladang pamurihan. 

3 Dob ai luar ma manjumpahkonsi, si Eliakim anak 
ni si Hilkia, sijaga rumah bolon ai, pakon si Sebna 
jurutulis ai, ampa si Joah, anak ni si Asap, sipanuturi 
ai. 

4Nini Rabsake ai ma dompak sidea, “Patugah 
nasiam ma bani si Hiskia, ‘Sonon do hata ni raja 
na bolon in, raja ni Assur: Ai aha do hatengeran na 
pinangunsagahkonmin?” 

“Nini uhurmu gakni, sungkup ma hata ni 
bibir tumang gabe haputusan ampa kuasa 
ibagas hamunsuhon? Ai pe, hubani ise do ho 
marpangarapan, ase pag ho marbalik humbangku? 
6 Tonggor ma, mangunsagah do ho bani tungkot 
tolong na marosak, ai ma Masir, na manolpusi 
tangan ni jolma na martungkotkonsi. Sonai do 
pambahenan ni Parao, raja ni Masir, bani sagala na 
martenger ni uhur bani. 

' Tapi anggo porini ihatahon ho hu bangku, 
“Martenger ni uhur bani Jahowa Naibatanami 
do hanami,” ai lang ia do ai, na dob iparseda si 
Hiskia panombahanni na i buntu-buntu ampa 
anjapanjapni, sanggah na ihatahon bani Juda 


Jesaya 36 2521 


pakon Israel: Maningon i lobei ni anjapanjap on do 
nasiam marrogop?" 

8 On pe, martaruh-taruh ma ho pakon tuanku, Raja 
Assur, “Hubere ma bam dua ribu huda, atap na boi 
do tarpasirsir ho na mangajak ai!” 

9 Ija ma tartahan ho mangimbang sahalak gelah 
humbani juakjuak ni tuanku sietekan. Martenger ni 
uhur do ho tene bani Masir, halani gareta pakon 
bala parhudani? 

10 Ambahni ai, iagan ho na so mangunsagahkon 
Jahowa do gakni ahu tangkog hu tanoh on, 
laho parsedahon in? Jahowa do na mangkatahon 
bangku, “Tangkog ma ho hu tanoh in, anjaha 
parseda ma in!” 

11 Dob ai nini si Eliakim pakon si Sebna ampa si 
Joah ma bani Rabsake, “Dearan ma marsahap Aram 
ham bennami, juakjuakmu on, ai iarusi hanami do 
in. Ulang ma marsahap Jahudi ham bennami ibogei 
bangsa in, na i atas tembok in.” 

12 Jadi nini Rabsake ma, “Ai hubani tuanmu pakon 
hu bam gakni ahu isuruh tuanku mangkatahon 
hata on? Ai lang dihut do bani dalahi na i atas 
tembok in, na maningon mangankon ginagatni 
anjaha manginum bah na niinumni rap pakon 
hanima?' 

13 Dob ai jongjong ma Rabsake ai ipamaling ma 
sorani ibagas sahap Jahudi, nini ma, “Tangihon 
nasiam ma hata ni raja na bolon, raja ni Assur! 

14Sonon do hata ni raja ai, “Ulang ma ra nasiam 
paoto-otoan ni si Hiskia, ai lang tolap ia paluahkon 
nasiam.' 

15 Anjaha ulang ma ra nasiam ojur-ojuron ni si 
Hiskia marhatengeran bani Jahowa marhitei na 
mangkatahon, 'Sai paluahon ni Jahowa do hita, 
seng anjai ondoskonon-Ni huta on hubagas tangan 
ni Raja Assur.’ 

16 Ulang ma tangihon nasiam si Hiskia, ai sonon do 
hata ni Raja Assur, “Mardamei ma nasiam pakon 
ahu, anjaha luar ma nasiam manjumpahkon ahu, 
ase ganup nasiam bulih mangan humbani hayu 
anggurni, ampa humbani hayu arani, anjaha ganup 
nasiam boi minum humbani parigini, 

17 paima roh ahu mangalop nasiam hu tanoh na 
songon tanoh nasiam on, hu tanoh hatubuhan ni 
gandum pakon anggur, hu tanoh na lobihan bani 
ruti pakon pohon anggur.” 

18 Ulang ma ra nasiam paoto-otoon ni si Hiskia 
marhitei na mangkatahon, 'Sai paluahon ni Jahowa 
do hita. Naha, mintor tarpaluah naibata ni bangsa- 
bangsa ma nagori ni sidea bei humbani tangan ni 
Raja Assur?’ 

19 ja do naibata ni Hamat pakon Arpad? Ija do 
naibata ni Separwaim? Ai tarpaluah sidea do 
Samaria hun tanganku? 

20 Ise ma humbani naibata ni nagori ondi na tolap 
paluahkon nagori ni sidea humbani tanganku? 

Mintor tarpaluah Jahowa ma Jerusalem humbagas 
tanganku? 

21 Jadi sip ma sidea, seng dong ibalosi age 
sangkababah hata, ai sonai do parentah ni raja ai, 
“Ulang balosi nasiam ia!” 

22 Dob ai roh ma si Eliakim, anak ni si Hilkia, sijaga 
rumah bolon pakon si Sebna, jurutulis ai ampa si 
Joah, anak ni si Asap, panuturi ai, marayak si Hiskia 
marhiou na marigat, laho patugahkon hu bani, hata 
ni Rabsake ai. 


Parluah ni Jerusalem 
(Pausih 2 Raj. 19: 2 Kron. 32:20-23) 


37 1 Jadi dob ibogei Raja Hiskia hata ai, irigati 
ma hiouni, isorungkon ma hiou guni, dob ai 
laho ma ia hu rumah ni Jahowa. 

2 Dob ai isuruh ma si Eliakim, sijaga rumah bolon, 
pakon si Sebna, jurutulis ai rap pakon malim 
situanan, marhiou guni marayak Nabi Jesaya, anak 
ni si Amos. 

3 Nini sidea ma hu bani, “Sonon do hata ni si Hiskia, 
“Ari hasosakan, paminsangon ampa habadoron 
do ari on. Jumpah ma namin panorangni 
tubuh na etek-etek, tapi seng dong gogoh laho 
manubuhkon.' 

4 Ra ibogei Jahowa Naibatamu do hata ni Rabsake, 
na sinuruh ni tuanni Raja Assur, laho pahirihon 
Naibata na manggoluh in, ase ibalaskon hata ai, 

na dob binogei ni Jahowa Naibatamu, antong 
martonggo ma ham mangapiti simasima na tading 
in ope.” 

3 Jadi dob das juakjuak ni Raja Hiskia bani si Jesaya, 
6 nini si Jesaya ma bani sidea, “Sonon ma hatahon 
nasiam bani tuan nasiam: Sonon do hata ni Jahowa, 
“Ulang ho mabiar pasal hata na dob binogeimu, na 
dob niapaskon ni juakjuak ni Raja Assur hu Bangku.’ 
7 Tonggor ma, Ahu ma mamberehon bani sada 
tonduy, ase ibogei barita, gabe mulak hu tanohni, 
ase Ahu mambahen rasei ia marhitei podang i 
tanohni sandiri.” 

8 Mulak ma Rabsake ai, anjaha jumpahsi ma Raja 
Assur marmunsuh pakon Libna; ai domma ibogei 
hinan na dob misir raja ai hun Lakis. 

9 Anjaha dob ibogei si Sanherib pasal si Tirhaka, raja 
ni Etiopia, “Tonggor ma, domma bingkat ia laho 
marmunsuh dompak ham, isuruh ma use suruhanni 
bani si Hiskia, mangkatahon, 

10 “Sonon ma hatahon nasiam bani si Hiskia, raja ni 
Juda: Ulang ma ra ho paoto-otoon ni Naibatamu, 
na pinangunsagahkonmin, na mangkatahon: Seng 
ondoskononkon Jerusalem hubagas tangan ni Raja 
Assur.’ 

11 Tonggor ma, domma ibogei ho na binahen ni Raja 
Assur hu bani ganup nagori laho marraseihon sidea. 
Mintor tumaram ma maluah ia ho? 

12 Tarpaluah naibata ni bangsa-bangsa ai do sidea, 
ai ma bangsa-bangsa na siniapkon ni ompungku: 
Gosan, Haran, Resep ampa halak na i Eden, na 
marianan i Telasar? 

13 Ija do raja ni Hamat, raja ni Arpad, raja hun huta 
Separwaim, Hena pakon Iwa?” 

14 Jadi ijalo si Hiskia ma surat ai hun tangan ni 
suruhan ai, anjaha ibasa ma ai, dob ai tangkog ma 
ia hu rumah ni Jahowa anjaha ipaherbang si Hiskia 
ma surat ai i lobei ni Jahowa, 

15 anjaha martonggo ma si Hiskia hubani Jahowa, 
nini ma, 

16 “Ham Jahowa Zebaot, Naibata ni Israel, na 
marparatas bani herubim! Sahalak Ham do Naibata 
ni haganup harajaon na i tanoh on! Ham do na 
manompa langit pakon tanoh on. 

17 Paeleng Ham ma pinggol-Mu, ale Jahowa, anjaha 
tangar ma! Ungkab Ham ma panonggor-Mu anjaha 
tonggor ma! Tangar Ham ma haganup hata ni si 
Sanherib, na tinonahkonni laho pahiri Naibata na 
manggoluh in. 

18Tongon do, ale Jahowa, domma iboiskon raja 
ni Assur haganup bangsa-bangsa ampa nagori ni 
sidea. 

19 Anjaha domma igijigkon hubagas apuy naibata ni 
sidea ai, ai seng tongon Naibata ai, tapi jadi-jadian 
ni tangan ni jolma do, hayu pakon batu, halani ai do 
ase iparseda sidea ai. 

20 On pe, Ham Jahowa, Naibatanami, paluah Ham 
ma hanami humbani tanganni, ase itanda haganup 
harajaon nai tanoh on, paboa Ham doJahowa, Ham 
tumang.” 

21 Dob ai isuruh si Jesaya, anak ni si Amos ma na 
mangkatahon bani si Hiskia sonon, “Sonon do hata 
ni Jahowa Naibata ni Israel, ‘Domma Hutangihon 
tonggomu na hu Bangku pasal si Sanherib, raja ni 
Assur.’ 

22 On do hata na hinatahon ni Jahowa pasalsi, ‘Pis 
do uhurni mangidah ho, iapasi anak boru, boru 
Sion do ho, iupir-upirhon boru Jerusalem do uluni 
i pudimu.’ 

23 Ise do na nirehean pakon na niapasanmin? 
Dompak ise do na pinamalingmin soramu, 
anjaha ipatingkal ho matamu? Dompak Na 
Pansing ni Israel do. 

24 Marhitei juakjuakmu iapasi ho do Jahowa, 
anjaha ihatahon ho, “Rap pakon garetangku 
na buei in naik do ahu hu atas ni dolog, daoh 
das hu Libanon; huroboh do hayu aresni 
sigijangan ampa marantini sidearan; das do 
ahu bani pakpakni si atasan ampa hubagas 
haranganni sipotpotan.' 

25 Huhurak do parigi anjaha huinum do bah 
na legan; anjaha huarsik do marhitei 
tapak-tapak ni naheihu ganup bah i Masir. 

26 Seng ope ibogei ho? Na dob Hutotapkon hinan, 
anjaha na dob Huranggihon humbani na 
basaia, ai ma na Hupamasa sonari, ase 
isiapkon ho huta na toguh gabe timbunan 
batu, 

27 anjaha pangisini ai, na so margogoh ai, gabe 
tarsonggot anjaha gaor, anjaha gabe songon 
suan-suanan na i ladang, anjaha gabe 
songon poyon-poyon na galek, songon 
poyon-poyon na i atas tayub anjaha songon 
gandum na hahorahan. 

28 Tapi Hubotoh do parjongjongmu pakon 
parhundulmu, pardaratmu pakon 
parmasukmu, ampa pangoga-ogamu 
Bangku. 

29 Halani mangoga ho dompak Ahu anjaha 
das bani pinggol-Hu hajungkatonmu, 
bahenon-Ku ma halihir bani igungmu pakon 
rantei bani bibirmu, anjaha paulakon-Ku do 
ho humbani dalan harohanmu. 

390n ma tanda bam, ale Hiskia, “Panganonmu 
ma omei sagak tahun on pakon bani tahun 
paduahon, patolu-tahunkon martidah ma hanima 
anjaha marpariama, manuan hayu anggur anjaha 
mangankon buahni. 

31 Anjaha simasima na maluah humbani ginompar 
ni Juda, marurat ma use hu toruh anjaha marbuah 
hu atas. 

32 Ai hun Jerusalem do luar sada simasima, anjaha 
hun Dolog Sion sada hulanan na pinaluah. Ringis ni 
Jahowa Zebaot do sibahen in. 

33 Halani ai sonon do hata ni Jahowa pasal raja ni 
Assur, 'Seng anjai masuk ia hubagas huta on, atap 
siorhononkon sada lingkit hujon, barang roh ia hu 
lobei ni huta on margantar atap bahenonni hubuan 
inggot huta on.” 

34 Maningon humbani dalan harohanni ai ia mulak, 
tapi seng anjai masuk ia hubagas huta on, nini 
Jahowa. 

33 Ai sihol ondingan-Ku do huta on laho 
paluahkonsi, halani Ahu sandiri pakon halani 
juakjuak-Ku si Daud.” 

36 Jadi luar ma malekat ni Jahowa, gabe ibunuh mai 
parsaranan ni halak Assur saratus ualuh puluh lima 
ribu halak. Jadi dob puho sidea girah patarni ai, 
tonggor ma, domma gabe bangkei ganup. 

37 Dob ai bingkat ma si Sanherib, raja ni Assur mulak 
hu hutani, anjaha marianan ma ia i Ninive. 

38 Jadi sanggah na manumbah ia i rumah ni Nisrok, 
naibatani ai, ibunuh anakni si Adramelek pakon si 
Sareser ma ia marhitei podang; dob ai maporus ma 
sidea hu tanoh Ararat, anjaha si Asar-Hadon, anakni 
ai ma bangkit raja manggantihsi. 

Naborit ni Raja Hiskia, Parmalumni 
ampa Hata Puji-pujianni 


(ay. 1-8, 21, 22: pausih 2 Raj. 20:1-11, 2 Kron. 32:24) 


1Bani panorang ai boritan ma si Hiskia, 
38 narus-narus matei. Jadi roh ma Nabi Jesaya, 
anak ni si Amos marayaksi, nini ma dompaksi, 
“Sonon do hata ni Jahowa, 'Patorsa ma rumahmu, 
ai matei ma ho, seng manggoluh be.” 
2 Jadi ipahusor si Hiskia ma bohini dompak 
dingding, martonggo bani Jahowa: 
3 hini ma, “Ham Jahowa, ingat Ham ma naha ahu 
marpangabak i lobei-Mu ibagas hasintongan, ibagas 
bulat ni uhur, anjaha hudalankon do aha na madear 
i lobei ni bohi-Mu.” Anjaha gogoh-gogoh do tangis 
si Hiskia. 
4Dob ai roh ma hata ni Jahowa bani si Jesaya, 
sonon, 
5'Laho ma ho anjaha hatahon ma bani si 
Hiskia: Sonon do hata ni Jahowa, Naibata ni 
si Daud,  ompungmu: Domma  Hutangihon 
tonggomu, domma Huidah iluhmu, tonggor ma, 
tambahkonon-Ku ma umurmu sapuluh lima tahun 
nari. 
6 Paluahon-Ku ma ho pakon huta on humbagas 
tangan ni Raja Assur, anjaha ondingan-Ku do huta 
on. 

7Anjaha on do tanda humbani Jahowa bamu, 
paboa pasaudon ni Jahowa do hata na hinatahon- 
Ni ai. 

8Tonggor ma, paulakon-Ku ma dompak pudi 
sapuluh garis halinoh ni mata ni ari na bani jam ni 
si Ahas ai.” Jadi mulak ma tongon sapuluh garis 
dompak pudi halinoh ni mata ni ari na dob turun 
ai. 

9 Surat ni si Hiskia, raja ni Juda, sanggah boritan ia 
anjaha malum ia use humbani naboritni ai, 

10 “Ningku do, bani parsitongahan ni ari-aringku 
do ahu misir. Bani horbangan ni nagori 
toruh do ahu iondoskon. Ibuati do ari-ari ni 
goluhku. 

11 Ningku do, “Seng be idahonku Jahowa bani 
tanoh ni halak na manggoluh, seng be 
idahonku jolma i tongah-tongah ni na 
mangiankon dunia on.’ 

12 rumbakkon do barung-barungku, ibuat 
humbangku songon lampolampo ni 
parmahan, songon partonun, sonai do 
ibalun goluhku, irotap do ahu humbani 
tali-Ni. Arian pakon borngin sai ipaturut 
Ham do ahu. Doruh-doruh do ahu ronsi 
sogod, 

13 songon singa do la mamparponggol holi- 
holingku, arian pakon borngin do ipadob 
Ham ahu. 

14 Songon manuk-manuk layang-layang do ahu 
marditit-ditit, marduhur-duhur songon asas. 
Loja do matangku mangkawah dompak 
babou. Ham Jahowa, hona odoh-odoh do 
ahu, Ham ma pangondingi bangku. 

15 Aha ma hatahononku? Ai domma isahapkon ai 
bangku, anjaha ai do ipasaud. Maporus do 
humbangku sura sihol modom, halani pusok 
ni uhurhu. 

16 Ham Jahowa, maronjolan hujai do goluh 
ni jolma, anjaha ibagas ai do goluh ni 
tonduyhu, sai pajorgit Ham ma ahu, anjaha 
pagoluh Ham ma ahu. 

17 Tonggor ma, gabe hatuahon do bangku paet 
ni pangahapanku, anjaha Ham do na 
marramotkon tonduyhu humbani godung 
hamagouan, ai isampakkon Ham do ganup 
dousaku hu pudi-Mu. 

18 Ai pe seng tarpuji nagori toruh Ham, seng 
tarpasangap hamatean: anjaha sagala na 
dob manuruk tanoman seng tarbahen 
mangarap bani hasintongan-Mu. 

19 Halak na manggoluh, do mamuji Ham songon 
na hubahen sadari on. Bapa hubani anakni 
patugahkon hasintongan-Mu. 

20 Jahowa do sipaluah bangku, halani ai 
marhusapi ma hita mamuji-muji sadokah 
goluhta i rumah ni Jahowa. 

21 Dob ai nini si Jesaya ma, “Boan ma hujon buah ara 
na hinarei, lapuhon ma ai bani bayoh ai, ase malum 
ai.” 

22 Anjaha nini si Hiskia ma, “Aha ma tanda paboa na 
tangkog ma ahu hu rumah ni Jahowa?” 


Suruhan na hun Babel 
(Pausih 2 Raj. 20:12-19: 2 Kron. 32:25-31) 


1Bani panorang ai isuruh si Merodak- 
39 Baladan, anak ni si Baladan, raja ni Babel 
ma suruhanni mamboan surat pakon siluah bani si 
Hiskia, halani ibogei boritan ia anjaha jorgit use. 
2Jadi malas ma uhur ni si Hiskia mangidah 
sidea, gabe ipatuduhkon ma bani sidea rumah 
parartaanni, pirak, omas, morum-moruman, minak 
na misbou, rumah parsinjataanni pakon haganup 
na dong bani i rumah parartaanni. Seng dong na 
ibagas rumahni ampa na bani sab gomgomanni na 
so ipatuduhkon si Hiskia bani sidea. 
3 Dob ai roh ma Nabi Jesaya marayak Raja Hiskia, 
nini ma dompaksi, “Aha do hinatahon ni halak in, 
anjaha hunja do sidea na roh in marayak ham? Nini 
si Hiskia ma, “Hun nagori na daoh do sidea na roh in 
marayak ahu, hun Babel.” 
4 Nini ma, “Aha do na nididah ni sidea i rumahmu?' 
Nini si Hiskia ma, 'ididah sidea do ganup na ibagas 
rumahku, seng dong na ibagas rumah parartaanku 
na so hupatuduhkon bani sidea.' 

3Dob ai nini si Jesaya ma dompak si Hiskia, 
“Tangihon ma hata ni Jahowa Zebaot.' 

6 Tonggor ma, na roh ma panorangni, tarboan ma 
ijai hu Babel sagala na i rumahmu ampa sagala na 
pinahumpul ni ompungmu ronsi sadari on, seng 
dong na teba, nini Jahowa. 

7 Anjaha deba humbani anakmu na tubuh bamu, 
boanonni do, gabe siparugas i rumah ni Raja Babel. 
8 Jadi nini si Hiskia ma dompak si Jesaya, “Dear do 
hata ni Jahowa na niluarhonmu ai.” Ai nini ibagas 
uhurni, “Asal ma sonang anjaha mardamei sadokah 
goluhku!” 


Apoh-apoh ni Naibata bani 
Bangsa-Ni, na Tarbuang ai 


40 1 Apohi, apohi hanima ma bangsang-Ku! 
nini Naibata nasiam. 

2 Hatahon hanima ma ibagas halamlamon 
bani Jerusalem, anjaha dilohon ma hu 
bani, paboa marpunsa ma parjabolonan 
bani, domma isasap salahni, domma ijalo 
humbani tangan ni Jahowa lompit dua 
gantih ni ganup dousani. 

3 Sora na dilo-dilo, “Pasirsir dalan ni Jahowa i 
halimisan, bahen pintor dalan na bolon bani 
Naibatanta i tanoh dorging-dorging!” 

4 Ganup lombang pagijangon do, anjaha 
patoruhon ganup dolog ampa buntu-buntu: 

tanoh na marholbung-holbung padosdoson 
do, anjaha gabe pamah dolog batu. 

= Jadi talar ma hamuliaon ni Jahowa anjaha 
sagala daging do mangidah ai, haganup ai 
pamangan ni Jahowa do mangkatahon ai. 

6 Sada sora mangkatahon, “Dilohon ma!” 

Jadi ningku ma, “Aha ma dilohononku?' 
Poyon-poyon do sagala daging anjaha ganup 
hinajengesni ai usih bani bunga na i talun. 

7 Melus do poyon-poyon ai, marurus bungani, 
anggo mangombus Tonduy ni Jahowa 
hunjai: tongon, poyon-poyon do bangsa in. 

8 Melus do poyon-poyon ai, marurus bungani, 
tapi anggo hata ni Naibatanta totap do ronsi 
sadokah ni dokahni. 

9 Bani dolog na gijang ma ho tangkog, ale Sion, 
siboan ambilan malas ni uhur! Pamaling ma 
soramu, ale Jerusalem, siboan Ambilan Na 
Madear, sai pamaling ma, ulang ho mabiar! 
Hatahon ma bani huta ni Juda, “Tonggor ma, 
andin do Naibatanima!” 

10 Tonggor ma, Tuhan Jahowa, roh ibagas 
hagogohon, anjaha tangan-Ni sandiri do 
na mandalankon kuasa Bani: tonggor ma, 
irik do hubani upah-Ni anjaha na sinari-Ni 
mardalan i lobei-Ni. 

11 Parmahanon-Ni do hulanan-Ni songon 
parmahan, marhitei tangan-Ni ipatumpu 

sidea, iusung do anak ni biribiri ibagas 
abingan-Ni, anjaha nanget do itogu-togu na 
marmurik.” 


Timbul Anjaha Pargogoh Na So Tarimbang 
do Naibata Sipaluah Israel 


12 Ise do na boi manuhati sagala bah marhitei 
nangging-nanggingni? Ise do na boi manibar 
langit marhitei jongkal-jongkalni? Ise do na 
boi marsuhat orbuk ni tanoh on, anjaha 
ise do na boi manimbang dolog marhitei 
timbangan atap buntu-buntu marhitei 
dasing? 

13 Ise do na boi manibar Tonduy ni Jahowa, 
anjaha songon sada halak panuturi iajari la? 

14 Ise panungkunanni laho mambere uhur bani, 
anjaha na patuduhkon bani dalan ni uhum, 
na mangajarhon bani habotohan anjaha 
dalan ni pangarusion ipabotohkon bani? 

15 Tonggor ma, sagala bangsa usih do bani 
santektek bah na bani ember, anjaha ihira 
doskon orbuk na longkot bani timbangan, 
tonggor ma, ijomput do pulou-pulou doskon 
sangkamata horsik. 

16 Hayu ni Libanon seng sungkup bahen soban, 
anjaha sagala binatangni seng sungkup 
bahen galangan situtungon. 

17 Sagala bangsa doskon na lang do i lobei-Ni, 
hurang humbani na lang do sidea ihira, 
sabonar na lang do. 

18 Bani ise do pausihon nasiam Naibata, atap 
hubani aha do pausihon nasiam la? 

19 Gana-gana ai! Tuhang do na manuang ai, 
anjaha tuhang omas manlampiskon omas 
hujai, anjaha marrantei-rantei pirak do ai 
ibahen. 

20 Halak na so boi mambere sisonai, ipilih ma 
hayu na so ra masik bani, ipindahi ma sada 
tukang na pandei laho patureihon sada 
gana-gana na so ra miut bani. 

21 Ai seng ibotoh nasiam? Ai seng ibogei nasiam? 
Ai lang domma ipatugah ai bani nasiam 
humbani mungkahni? Ai lang domma iarusi 
nasiam ai humbani parjonam ni tanoh on? 

22 Ia do marhotak i babou ni tanoh on, anjaha 
na mangiankon on doskon balang do. la do 
na paherbang langit songon hiou anjaha na 
paamparhon ai songon lampolampo bahen 
siianonkon: 

23 la do na manlangkon raja-raja, panguhum ni 
tanoh on gabe sisoya-soya ibahen. 

24 Ai pe sidea isuan, ai pe itidahkon, ai pe 
mamungkah marurat hubagas tanoh, anggo 
roh la manompul sidea, mintor melus 

do sidea, anjaha habang sidea ibahen 
haba-haba songon lamlam. 

25 Bani ise do pausihonnima Ahu, anjaha usih hu 
hujai, nini Na Ma Pansing in? 

26 Kawahkon nasiam ma hu babou, anjaha 
tonggor ma, ise do na manompa in? la do 
na padarat balani marbilangan, na mandilo 
sidea ganup bani goran-Ni. Halani hinagok ni 
kuasa-Ni, anjaha habanggalon ni gogoh-Ni, 
sada pe lang ai magou. 

27 Mase ma isahapkon ham, ale Jakob, anjaha 
ihatahon ham, ale Israel, “Ponop do dalanku 
humbani Jahowa, anjaha Naibatangku seng 
parduli bani parkarangku? 

28 Ai seng ibotoh ham, atap seng ibogei ham, 
Naibata sisadokah ni dokahni do Jahowa, 
sitompa ujung ni tanoh on? Seng ra loja la 
atap ngayotan, seng tarsibar pingkiran-Ni. 

29 Ia do na mambere gogoh bani halak na loja, 
anjaha halak na so margolle ibahen do 
hinsah. 

30 Loja pe garama anjaha ngayotan, anjaha 
mangkatompas halak na maposo, 

31 tapi halak na martenger ni uhur bani 
Jahowa jumpahan gogoh mardapot-dapot, 
anjaha marhabong ni haluhuy do sidea 
naik, marlintuni pe sidea tapi seng 

marnaloja, mardalani pe sidea, tapi seng 
marnangayotan.” 


Marguru bani Naibata do na 
Masa bani Bangsa-bangsa 


41 1 Sip ma hanima manangihon Ahu, ale 

sagala pulou, anjaha hanima bangsa- 
bangsa, pabayu ma gogohnima. Roh ma 
sidea hun dohor, ihatahon ma, “Rap ma hita 
marayak paruhuman.” 

2 Ise do na mamuhoisi hun hapoltakan, na 
jumpahan hamonangan bani ganup 
langkahni? Ise do na mangondoskon bangsa 
sipajuh begu-begu hu lobeini, anjaha ibere 
kuasa bani marrojati raja-raja? Doskon 
orbuk do sidea ibahen podangni, anjaha 
songon lamlam na sinaburhon sidea ibahen 
siorni. 

3 Ipardakdak do sidea, anjaha sonang do ia 
montas, bani dalan na so ongga nidogei 
naheini. 

4 Ise do na mambahen pakon na mandalankon ai? 
Ise do na mandilo sundut ni jolma humbani 
mungkahni? Ahu do, Jahowa, na parlobei 
anjaha na parpudi, Ahu do ai. 

> ididah pulou do ai gabe mabiar, ujung ni tanoh 
on gobir do: roh ma sidea hundohor anjaha 
martumpu-tumpu ma. 

6 Ganup sidea marsiurupan, anjaha nini dompak 
hasomanni, “Tenger ma uhurmu!” 

7 Tuhang bosi pahinsahon tuhang omas, sonai 
sijolom parpalu bani halak siantuk nanggar, 
mangkatahon bani pamodi, “Dear ma ai.” 
Jadi ipatoguh ma ai marhitei paku, gabe 
seng be miut-iut. 


Iramotkon Naibatani do 
Bangsa-Ni halani Goran-Ni 


8 Tapi ho, ale Israel, juakjuak-Ku ho ale Jakob, 
na dob Hupilih in, ginompar ni si Abraham, 
huan-kuan-Ku ai, 

9 ho na dob Hualop hun ujung ni tanoh on, anjaha 
Hudilo hun tampakanni, anjaha domma 
Huhatahon bam, “Juakjuak-Ku do ho, Ahu 
do mamilih ho, anjaha seng ambukkonon-Ku 
ho. 

10 Ulang ho mabiar, ai Ahu do hasomanmu, 
ulang ho rusak, ai Ahu do Naibatamu. 
Hupargogohi pe ho, tongon Huurupi pe ho, 
tongon Hutatang pe ho marhitei tangan-Ku 
siamun na marhamonangan in. 

11 Tonggor ma, maningon maila anjaha bador do 
sagala halak na marah dompak ho: halak na 
mambahen partinggilan bam, masab anjaha 
magou do. 

12 Pindahanmu do sidea, na manlawan ho ai, tapi 
seng jumpah ho be sidea, gabe na lang do 
sidea anjaha magou, sidea na mammunsuhi 
ho ai. 

13 Ai Ahu, Jahowa Naibatamu do, na manjolom 
tanganmu siamun; Ahu do na mangkatahon 
bam, “Ulang mabiar, Ahu do na mangurupi 
ho!” 

14 Ulang ho mabiar, ale goya Jakob, ale Israel 
hulanan na etek-etek! Ahu do na mangurupi 
ho, nini Jahowa, Na Pansing ni Israel do 
Sipaluah bam. 

15 Tonggor ma, bahenon-Ku do ho gabe gareta 
pardogei na baru, na marot anjaha na 
maripon, dogeionmu do dolog anjaha 
parropukonmu do ai, anjaha gabe lapa-lapa 
do bahenonmu buntu-buntu. 

16 Pjaranmu do sidea, anjaha luahonon ni logou 
do sidea, haba-haba do mangerap sidea. 
Tapi anggo ho marolob-olob do ibagas 
Jahowa, mamuji-muji ibagas Na Pansing ni 
Israel. 

17 Halak na madoyuk na masombuh mangindahi 
bah, hape seng dong, horah do dilah ni sidea 
ibahen horahni, Ahu Jahowa, manangihon 
sidea, Ahu Naibata ni Israel, seng anjai 
tadingkonon-Ku sidea. 

18 Patubuhon-Ku do bah mardalan bani 
buntu-buntu na leseng, anjaha bah tubuh i 
tongah-tongah ni habungan: bahenon-Ku 
do halimisan gabe tao, anjaha tanoh 
dorging-dorging gabe hatubuhan ni bah. 

19 Nahkonon-Ku do i halimisan hayu ares, tusam, 
sampinur ampa hayu jetun: suanon-Ku 
do bani tanoh dorging-dorging sampinur, 
jabi-jabi rap pakon maranti, 

20 ase ididah, itanda, iparuhurhon, anjaha 
iartihon sidea, paboa tangan ni Jahowa na 
mambahen ai, anjaha Na Pansing ni Israel 
do na manompa ai.” 


Na Lang do Sagala Sisombahon i lobei ni Jahowa 


21 Boan hanima ma hujon pakaranima, nini 
Jahowa, patugah ma tanda-tandani, nini 
Raja ni Jakob. 

22 Roh ma sidea hun dohor anjaha ipatugah ma 
bennami aha na laho masa. Na masa bani 
mungkahni, aha do ai, patugah hanima ma, 
ase iparimbagaskon hanami, anjaha ibotoh 
hanami ujungni ai. Atap pabogeihon hanima 
ma bennami na sihol masa, 

23 patugah hanima ma aha na masa dob on, ase 
ibotoh hanami atap Naibata do hanima 
tongon. Antong bahen hanima ma na 

madear atap na masambor, ase longang 
hanami anjaha gobir. 

24 Tonggor ma, na lang do hanima, anjaha 
horjanima sisoya-soya do, anjaha hagigi do 
halak na mamilih hanima. 

25 Hupuhoi do sada halak hun utara, anjaha 
domma roh ia; hun hapoltakan ni mata ni 
ari, idilo do goranku, rojatonni do parkuasa 
songon tanoh halampung, songon sitopa 
hudon mandogei tanoh hudon. 

26 Ise do na patugahkon ai humbani mulani, ase 
ibotoh hanami, humbani na hinan, ase 
tarhatahon hanami: Sintong do ai? Tapi ise 
pe lang na patugahkon ai, ise pe lang na 
pabotohkon, sahalak pe lang na manangar 
hatanima. 

27 Ahu do na parlobei na patalar ai bani Sion, 
anjaha Husuruh do hu Jerusalem siboan 
ambilan malas ni uhur. 

28 Anjaha mangkawah Ahu inggot, tapi sahalak 
pe seng dong: sada pe lang humbani sidea 
sipanuturi, na boi mambere balos anggo 
manungkun Ahu. 

29 Tongon, na lang do sidea ganup, anjaha 
sisoya-soya do pambahenan ni sidea; logou 
anjaha na lang do gana-gana ni sidea. 

Juakjuak ni Jahowa, na Manondangi Dunia on 


42 1 Tonggor ma, juakjuak-Ku, na Hutogu in, na 

Hupilih in, na hinarosuhkon ni Tonduy-Hu. 
Domma Hupasorap Tonduy-Hu hu Bani, 
patandahonon-Ni do habonaron hubani 
sipajuh begu-begu. 

2 Seng marsurak-surak Ia barang maling sora-Ni 
ibahen, anjaha seng ipabogeihon sora-Ni i 
dalan-dalan. 

3 Arung-arung na dob marosak, seng lanjar 
ponggolhonon-Ni, anjaha sumbu na 
mirlop-irlop, seng lanjar intopan-Ni, domu 
hubani hasintongan do dalankonon-Ni 
uhum. 

4 Seng anjai miloh ia anjaha seng anjai marosak 
ia, paima ipajongjong hasintongan i tanoh 
on anjaha pulou-pulou masihol bani titahni. 

3 Sonon do hata ni Naibata Jahowa, Sitompa 
langit anjaha na paherbangkonsi, na 
pajonamkon tanoh on ampa sagala na 
tubuh hunjai, na mambere hosah bani halak 
na marianan ijai ampa tonduy bani jolma na 
mardalan ijai, 

6 “Ahu do Jahowa, na mandilo ho ibagas 
hapintoron anjaha na manogu tanganmu. 
Ahu do na parorot ho anjaha Ahu do na 


Jesaya 42 2544 


pabangkit ho gabe parpadanan bani bangsa 
in, gabe panondang bani bangsa parbegu, 

7 laho mambuha mata ni na mapitung, laho 
padaratkon na tarsangkut ibagas tutupan, 
humbagas rumah tahanan halak na 
marianan ibagas na golap. 

8 Ahu do Jahowa, ai ma goran-Ku, anjaha 
hasangapon-Ku, seng bereon-Ku bani na 
legan, sonai hamuliaon-Ku bani gana-gana. 

3 Na dob hinatahon hinan domma saud, anjaha 
na baru Hupatugah ma sonari; paima 
martumbor ai, pabogeihonon-Ku ma ai 
bannima.” 


Doding Puji-pujian bani 
Jahowa, Sipaluah Bangsa-Ni 


10 Dodingkon nasiam ma bani Jahowa sada 
doding na baru, hamuliaon-Ni bani ujung 
ni tanoh on, nasiam na marlayar i laut 
ampa ganup na mangingani ai, nasiam 
pulou-pulou ampa na marianan ijai. 

11 Sai ipamaling halimisan ma sorani ampa na 
montas ijai, dusun-dusun, na niiankon ni 
halak Kedar: sai marolob-olob ma halak na 
marianan bani dolog batu, marsurak-surak 
ma sidea hun pakpak ni dolog. 

12 Ibere sidea ma hasangapon bani Jahowa, 
anjaha ibaritahon ma hamuliaon-Ni bani 
pulou-pulou. 

13 Bingkat do Jahowa songon puanglima, 
songon halak siparmunsuh gajag ringis-Ni: 
ipamaling sora-Ni, marsurak porang do la, 
anjaha ipataridahkon hapuanglimaon-Ni 
bani munsuh-Ni. 

14 Hupasip do humbani nahinan, sai soh do Ahu, 
hutahan diri-Ku, tapi sonari mandodoruh 
do Ahu songon puang-puang na mangarou, 
hosah-kosah do Ahu mangalop hosah. 

15 Seda do bahenon-Ku dolog-dolog pakon 
buntu-buntu, anjaha pameluson-Ku do 
suan-suananni: salihkonon-Ku do bah 
mardalan gabe tanoh dorging-dorging 
anjaha horah bahenon-Ku tao. 

16 Togu-toguon-Ku do halak na mapitung bani 
dalan na so ongga tinandani, bobaan-Ku 
do sidea bani dalan na so ongga binotohni, 
paubahon-Ku do hagolapan na ilobei ni 
sidea gabe haliharon, anjaha dalan na 
marjuntul-juntul gabe tanoh na rata. Ai 
ma na sihol bahenon-Ku anjaha seng anjai 
lupahonon-Ku ai. 

17 Maningon surut do hupudi anjaha tarbador 
sagala na martenger ni uhur bani gana-gana 

na niuhir, na mangkatahon bani gana-gana 
na tinuang, “Nasiam do Naibatanami.” 


Jahowa do Sipaluah bani Bangsa-Ni 


18 Nasiam na nengel, tangar ma, anjaha 
nasiam na mapitung, mangkawah ma ase 
marpangidah nasiam! 

19 Ise do na pitung anggo lang juakjuak-Ku, 
atap na nengel songon suruhan-Ku na 
Husuruh in? Ise do na pitung songon na 
Huhaporsayai in, atap na pitung songon 
juakjuak ni Jahowa? 

20 Tongon, buei do na nididahmu, tapi lang 
iparimbagaskon ho, buha do pinggolmu, 
tapi seng ibogei ho. 

21 harosuhkon Jahowa do, halani hapintoron-Ni, 
patimbulhon anjaha pasangapkon titah-Ni. 

22 Tapi on do sada bangsa na nirampok ampa na 
nirampas, ganup do sidea targari ibagas 
liang, anjaha iponopkon ibagas tutupan: 
gabe sisorohon do sidea seng dong na 
paluahkon, gabe sirampason, anjaha seng 
dong na mangkatahon, “Paulak!” 

23 |se i tongah-tongahnima na manangihon hata 
ai, anjaha na marimbagaskon anjaha na 
mardiateihon ai bani panorang na roh? 

24 Ise do na mambere Jakob bani siparrampas 
anjaha Israel bani halak panamun? Ai lang 

Jahowa do, halani mardousa hita hu Bani? 
Seng ra sidea mardalan bani dalan-Ni, 
anjaha seng itangihon sidea titah-Ni. 

25 Halani ai iuseihon do bani sidea gara ni 
ringis-Ni, ampa jobu ni hamunsuhon, ai ma 
na mambahen gara sidea inggot, tapi lalab 
do seng iarusi: tapi seng iparuhurhon ai. 

43 1 Tapi sonari, sonon do hata ni Jahowa, 
“Sitompa ho, ale Jakob, anjaha na 
manjadihon ho, ale Israel, “Ulang ho mabiar, 
ai Ahu do sipaluah ho, domma Hudilo 
goranmu, Ahu do simada ho. 

2 Anggo ibontas ho bah, Ahu do hasomanmu, 
bani na mandipari bah banggal seng 
ayubkonon-Ni ho. Anggo mardalan ho 
hubagas apuy, seng anjai mosog ho, anjaha 
seng matutung ho bahenon ni gara ni apuy. 

3 Ai Ahu do Jahowa Naibatamu, Na Pansing ni 
Israel, Sipaluah ho. Domma Hubere Masir 
gabe partobusmu, Kus pakon Seba do 
panggantihmu. 

4Halani harga do Huidah anjaha na pinasangap, 
anjaha holong do uhur-Hu bam, Hubere do 
jolma panggantihmu, ampa bangsa-bangsa 
gantih ni hosahmu. 

5 Ulang ho mabiar, ai Ahu do hasomanmu, hun 
hapoltakan do parohon-Ku ginomparmu, 
anjaha hun hasundutan patumpuon-Ku ho. 

6 Hatahonon-Ku ma bani utara, “Paulak!” 
Dompak dangsina, “Ulang jolomi!” Boan 
anak-Ku humbani na daoh, ampa borung-Ku 
hun ujung ni tanoh on, 

7 haganup na marpanggoranan bani goran-Ku, 
na Hutompa bahen hasangapon-Ku, na 
Hurumang anjaha na Hujadihon. 


Israel do Hasaksian Pasal Naibata Jahowa 


8 Boan ma hujon bangsa na pitung, hansi pe dong 
matani, anjaha na nengel, hansi pe adong 
pinggolni! 

9 Sagala bangsa parbegu, roh ma marhumpul, 
anjaha martumpu ma ganup bangsa-bangsa! 
Ise ma humbani sidea na pabotohkon on, 
anjaha na pabogeihon na masa hinan hu 
banta? Ipajongjong ma saksini mamintori 
sidea, ase itangar halak anjaha ihatahon, 
“Sintong do!” 

10 Hanima do saksing-Ku, nini Jahowa, anjaha 
juakjuak-Ku na dob Hupilih, ase itanda 
anjaha ihaporsayai hanima Ahu, anjaha 
jarusi hanima: Ahu do in. | lobei-Hu seng 
dong Naibata, i puding-Ku pe seng anjai 
dong. 

11 Ahu, Ahu do Jahowa, anjaha sobali Ahu seng 
dong Sipaluah. 

12 Ahu do na pabotohkon ampa na paluahkon 
ampa na pabogeihon ai, anjaha seng dong 
naibata na legan i tongah-tongahnima: 
hanima do saksi-Ku, nini Jahowa, Ahu do 
Naibata. 

13 Ahu do ai humbani na basaia, seng dong 
na boi paluahkon humbani tangan-Ku, 
Ahu do mambahen, mintor ise ma na boi 
manundatisi? 


Jahowa do Sipasuang Israel 


14 Sonon do hata ni Jahowa, “Sipaluah bannima, 
Na Pansing ni Israel: Halani hanima, Ahu 
do marsuruh hu Babel, anjaha Huhatahon 
iparseda pating-pating ni tutupannima, 
gabe mubah ma olob-olob ni halak Kasdim 
gabe tangis-tangis.” 

15 Ahu do Jahowa Na pansing bannima, Sitompa 
Israel, Rajanima. 

16 Sonon do hata ni Jahowa na mambahen pasar 
i tongah laut ampa na pauli dalan bani bah 
marbanggal, 

17 na mambahen ase mandarat gareta porang 
ampa huda, bala ampa siparporang, 
martibalan do sidea seng tarjongjongkonsi 
be, miloh do sidea, mintop songon sumbu. 

18 Ulang be dingat-dingat hanima na parlobei 
ondi, anjaha ulang ma pingkir-pingkiri na 
dob masa. 

19 Tonggor ma, Ahu mambahen na baru, domma 
martumbor nuan, ai lang ididah hanima 
ai? Ahu mambahen pasar i halimisan, bani 
tanoh dorging-dorging bah mardalan. 

20 Pasangapon ni binatang na i talun do Ahu, 
sorigala ampa burung unta, ai Ahu do 
na mambere bah i halimisan ampa bah 
mardalan i tanoh dorging-dorging, laho 
mambere minum bangsa-Ku na Hupilih in, 

21 bangsa na Hujadihon Bangku ase ibaritahon 
hamuliaon-Ku. 

22 Tapi seng Ahu ipadilo-dilo ho, ale Jakob, anjaha 
seng ra ho loja marhalani Ahu, ale Israel. 

23 Seng iboan ho Bangku biribiri bahen galangan 
situtungonmu, anjaha seng ipasangap ho 
Ahu marhitei galangan sisayatonmu. Ai 
sedo na Huparjabolon ho marhitei galangan 
sipanganon, atap Hulojai ho marhitei 
dahupa. 

24 Seng iboli ho Bangku morum-moruman 
marhitei pirakmu, anjaha taboh-taboh ni 
galanganmu seng pabosur Ahu. Tapi domma 
iparjabolon ho Ahu marhitei dousamu, 
domma ilojai ho Ahu marhitei hajahatonmu. 

25 Ahu, Ahu sandiri pasaloseihon 
panlanggaronmu halani Ahu, anjaha 
dousamu seng be padingat-dingaton-Ku. 

26 Paingat ma Ahu, marsipatorangan ma hita. 
Pajojor ma, pintori dirimu. 

27 Ompungmu na parlobei ai mardousa do, 
anjaha sipangapiti bam marbalik do hun 
Bangku: 

28 ipabutak raja-rajamu do rumah-Ku na ma 
pansing in. Halani ai do ase Huondoskon 
Jakob bani hasedaon, anjaha Israel bani 
hahirion.” 


Bagah-bagah ni Jahowa pasal Tonduy-Ni 
Siuseihonon-Ni bani Bangsa-Ni 


44 1 Tapi sonari, tangihon ma, ale Jakob, 
juakjuak-Ku, ampa ho Israel, na dob Hupilih 
in! 

2 Sonon do nini Jahowa, na manjadihon ho, na 
marrumang ho i partapaan ope, anjaha na 
sihol mangurupi ho: Ulang ho mabiar ale 
Jakob, juakjuak-Ku ampa ho ale Jesurun na 
Hupilih in. 

3 Ai useihonon-Ku do bah bani tanoh na horah, 
ampa bah mardalan bani tanoh dorging- 
dorging: Useihonon-Ku do Tonduy-Hu bani 
dakdanakmu ampa pasu-pasung-Ku bani 
ginomparmu. 

4 Jadi martumbor ma sidea songon poyon-poyon i 
lambung ni bah, anjaha songon arung-arung 
i topi ni bah mardalan. 

5 Hatahonon ni deba halak ma, “Jahowa do 
simada ahu; na legan marpanggorankon 
goran ni Jakob, na legan use manuratkon 
bani tanganni, “Rupei ni Jahowa, anjaha 
manggorani dirini marhitei goran Israel.” 


Na Lang do Sisombah-sombahon ni jolma 


6 Sonon do hata ni Jahowa, Raja ni Israel, anjaha 
na paluahkonsi, Jahowa Zebaot! “Ahu do na 
parlobei anjaha Ahu do na parpudi: seng 
dong Naibata sobali Ahu. 

7 Ise ma na songon Ahu? Idilohon ma ai, ipatugah 
ma, ituri-turihon ma i lobei-Hu. Ise do na 
patugahkon humbani mungkahni, aha na 
sihol masa? Ipabotohkon ma banta aha na 
sihol roh! 

8 Ulang hanima gobir, ulang mabiar! Ai lang 
domma humbani nahinan Hupabogeihon 
anjaha Hupabotohkon ai bannima? Anjaha 
hanima do saksi-Ku. Ai adong do Naibata 
sobali Ahu? Seng dong batu gingging, seng 
dong anggo Hubotoh.” 

9 Sipauli gana-gana, na lang do ganup 
sidea, anjaha na hinarosuhkon ni sidea 
seng marguna ai; saksi ni sidea seng 

marpangidah, seng marpambotoh, halani ai 
bador do sidea. 
10 Ai ise do sidea sipauli naibata, situang 
gana-gana na so marguna ai? 
11 Tonggor ma, ganup hasomanni ai tarbador 
do, anjaha tuhangni jolma do, age pe 
martumpu anjaha marrohan sidea, sai na 
tarsonggot do sidea anjaha bador. 
12Tuhang bosi patureihon hapak, marhasoman 
milas ni apuy; itopa do ai marhitei parpalu, ipadear 
marhitei gogoh ni tanganni, pala loheian ia gabe 
seng margogoh, maradu seng minum bah ia gabe 
galek ia. 
13Tuhang hayu pagistang bonang arang, 
mambahen martanda marhitei panurat: ihorjai ma 
ai marhitei hotam, iuhir anjaha ipolas: ibahen ma 
ai mangusihi dalahi, songon jolma na jenges, laho 
marianan ibagas rumah. 
14 Adong halak na marroboh hayu ares bani, atap 
na mambuat hayu maranti atap hoting batu, na 
pinilihni humbani hayu na i tombak; adong na 
manuan hayu tusam, ipabanggal-banggal udan ma 
ai. 
15 Marguna do ai bani jolma gabe soban ibuat ma 
deba hunjai bahen pandadangan, deba pagara apuy 
laho pamasak ruti, ipauli do homa hunjai naibata, 
anjaha isombah ma ai, ibahen do hunjai gana-gana 
anjaha marrogop ia i lobei ni. 

16 Satongah hunjai panggarai ni apuy, igoreng do 
gulei marhitei ai, anjaha na ginoreng ai ipangan 
gabe bosur: mandadang homa ia anjaha ihatahon 
ma, “Ah, malas huahap, ibahen apuy on!” 

17 Na tading ai gabe naibata ibahen, gabe gana- 
gana, marrogop ma ia hujai laho marsombah, 
martonggo do ia hujai, nini, “Paluah ham ma ahu, 
ai ham do naibata bangku.” 

18 Seng dong na binotoh ni sidea, anjaha seng dong 
na niartihon ni sidea, domma rapit mata ni sidea 
seng marpangidah, anjaha domma hobal uhur ni 
sidea, gabe seng marpangartian be. 

19Seng dong na marimbagaskon seng dong 
habotohon atap pangarusion, gabe ihatahon, 
“Satongah  hututung ibagas apuy, anjaha 
hupamasak roti i atas narnarni, hugoreng gulei 
anjaha hupangan, mintor bahenonku ma na tading 
ai gabe sisombahon? Mintor manrogop ma ahu i 
lobei ni samponggol hayu?” 

20 Siramotkon abuan, uhurni do na hona tipu anjaha 
na kahou ijai; seng tarpaluahsi tonduyni atap 
tarluarhonsi, “Ai ladung do nani na ibagas tangan 
siamunkon?” 


Olob-olob halani Partobus 
ni Jahowa bani Bangsa-Ni 


21 Paruhurhon ma on ale Jakob ampa ho ale 
Israel, ai juakjuak-Ku do ho! Ahu do na 

manjadihon ho, juakjuak-Ku do ho, ale 
Israel, seng anjai lupahonon-Ku ho. 

22 Domma Hupasisi salahmu songon hombun, 
anjaha songon hombun na manorap 
dousamu. Mulak ma ho hu Bangku, ai Ahu 
do na manobus ho. 

23 Marolob-olob ma, ale langit, ai Jahowa do 
sibahen ai! Marsurak ma, ale pusat ni tanoh 
on! Marmegah-megah ma ale dolog, ampa 
ho ale tembok, rap pakon sagala hayu na 
ibagas ai! Ai domma itobus Jahowa Jakob, 
anjaha marhitei Israel marmulia la.” 


Ipakei Naibata si Kores gabe Parugas-Ni 


24 Sonon do hata ni Jahowa na manobus 
ho anjaha na manjadihon ho sanggah 
i partapaan ope. Ahu do Jahowa, na 
manjadihon sagala na dong, na paherbang 
langit marhitei Ahu tumang, anjaha na 
paamparhon tanoh on marhitei gogoh-Ku 
sandiri: 

25 ha manlangkon tanda ni parladung, na 
mambahen oto partondung, na mambahen 
surut hu pudi halak na pentar, anjaha na 
mambahen haotoon hapentaran ni sidea, 

26 na mambahen totap hata ni juakjuak-Ni, 
anjaha na pasaudkon ranggian na ipatugah 
suruhan-Ni, na mangkatahon bani 

Jerusalem, “Ningon ianonkon do, anjaha 
bani huta-huta ni Juda: Ningon paulion do 
anjaha reong-reongni pajongjongon-Ku do: 

27 na mangkatahon bani bah na bagas: Horah ma, 
anjaha binangani arsikon-Ku do: 

28 na mangkatahon bani si Kores: Ale parmahan- 
Ku anjaha sagala sura-surang-Ku pasaudonni 
do; na mangkatahon bani Jerusalem: Paulion 
do in: anjaha bani rumah panumbahan: 
Pajonamon do in.” 

45 1 Sonon do hata ni Jahowa dompak si Kores 
na mininakan-Ni ai, na Hujolom ai tanganni 
siamun laho patundukkon bangsa-bangsa 
i lobei ni, mananggali sinjata humbani 
binongei ni raja-raja, laho mambuha 
labah i lobei ni, ase ulang boi hona tutup 
horbangan. 

2 Ahu do mardalan i lobeimu anjaha padosdoskon 
dolog-dolog: Ahu do na marropuki 
labah tombaga, anjaha na manrosaki 
pating-pating bosi. 

3 Ahu do mamberehon bam arta na ponop, ampa 
ugas-ugas na buni, ase itanda ho, paboa 
Ahu do Jahowa Naibata ni Israel, na mandilo 
ho bani goranmu. 

4 Marhalanihon ni juakjuak-Ku si Jakob pakon 
Israel na Hupilih in, ase Hudilo ho bani 


Jesaya 45 2557 


goranmu, anjaha marmulia Hubahen 
goranmu age pe seng itanda ho Ahu. 


3 Ahu do Jahowa, seng dong na legan, sobali Ahu 


seng dong Naibata: Hugonditi do ho, age pe 
seng itanda ho Ahu, 


6 ase ibotoh halak na i hapoltakan pakon 


na i hasundutan, na so adong Naibata 
sobali Ahu. Ahu do Jahowa, seng dong na 
legan, na manjadihon haliharon anjaha na 
mangadongkon na golap, 


7na mambahen hadameion ampa na 


mangadongkon hamagouan. Ahu do Jahowa 
sibahen haganupan ai. 


8 Manekteki ma, ale langit, hun babou, anjaha 


hombun iuseihon ma udan hapintoron! 
Buha ma tanoh on, ase itubuhkon hatuahon, 
anjaha ibahen ma homa hapintoron 
martumbor! Ahu do Jahowa na manjadihon 
ai. 


Golpa-golpa bani Israel, ase Unduk bani 
Panogu-noguon ni Jahowa 


9 Bursik ma halak na mambahen paringoran 


dompak na manompasi, sada sanga-sanga 
dompak sitopa hudon. Mintor hatahonon ni 
tanoh halampung ma dompak na manopasi, 
“Aha do na binahenmin? atap hatahonon ni 
tinopani ai ma, “Seng dong tanganmu! 

10 Bursik ma halak na mangkatahon bani bapani, 
“Mase ma manubuhkon ho?” atap dompak 
inangni, “Mase ma mangarou ho?” 

11 Sonon do hata ni Jahowa, ‘Na Pansing 
ni Israel anjaha na manompasi: Sihol 
sungkunonnima Ahu pasal anak-Ku anjaha 
aturonnima Ahu pasal jadi-jadian ni 
tangan-Ku?" 

12 Ahu do na manjadihon tanoh on, anjaha 
jolma na i atas ni, Ahu do manompa: Ahu, 
tangan-Ku sandiri do na paherbang langit, 
anjaha Ahu do na mamarentah ganup 
balani. 

13 Ahu do pabangkitkonsi marhitei hapintoron 
anjaha Ahu pahornop dalan bani; ia do na 
paulihon hutang-Ku anjaha paluahonni do 
bangsang-Ku na tarbuang in, seng halani 
upah atap halani sisip; nini Jahowa Zebaot.” 


Maningon Mangaku anjaha Tunduk 
bani Jahowa do Ganup Tanoh on 


14 Sonon do hata in Jahowa, “Habayakon ni halak 
Masir, boniaga ni halak Etiopia pakon halak 
Seba, pardaging na ganjang ai, maningon 
bam do ai mandipar anjaha ho simada 
ai: irikkonon ni sidea do ho, roh do sidea 
ibagas gari marrogop i lobeimu, bam do 
sidea mangelek-elek: Pitah bamu do dong 

Naibata, anjaha seng dong na legan, sobali 
la seng dong Naibata.” 

15 Tongon, Ham do Naibata na ponop 
marhadirion, ale Naibata ni Israel, Sipaluah 
in. 

16 Maila anjaha tarbador do sidea haganup: 
madorun do sidea haganup halak sipauli 
gana-gana. 

17 Tapi Israel, maluah do marhitei Jahowa, 
maluah tongon ronsi sadokah ni dokahni, 
seng anjai maila anjaha seng anjai bador 
hanima sadokah ni dokahni. 

18 Ai sonon do nini Jahowa, “Sitompa langit in, ai 
ma Naibata na manompa tanoh on ampa na 
manjadihonsi, ai ma na pajonamkonsi, sedo 
ase tarulang ase itompa, bahen ianan do 
ase ijadihon ai: Ahu do Jahowa, seng dong 
na legan. 

19 Seng bani na ponop marsahap Ahu atap 
bani ianan na golap i tanoh on; seng 
dong Huhatahon bani ginompar ni si 
Jakob: Soya-soya do na pinindahannima 
in Ahu! Ahu do Jahowa, na mangkatahon 
hapintoron, na patugahkon hasintongon. 

20 Martumpu ma, anjaha roh ma hanima hu 
Bangku, padohor hanima ma ganup, ale 
na pinaluah humbani bangsa-bangsa! 

Seng marpangarusion sidea ai, na 

mangusung gana-gana hayu ni sidea, ampa 
na manumbah bani naibata na so boi 
paluahkon. 

21 Baritahon ma, pajojor ma: manriah ma hanima 
samah hanima. Ise do na pabogeihon on 
humbani na hinan, na pabotohkon humbani 
sapari? Ai lang Ahu do Jahowa? Seng dong 
Naibata sobali Ahu, Naibata na pintor 
anjaha na boi paluahkon, seng dong sobali 
Ahu. 

22 Dompakkon hanima ma Ahu ase ipaluah 
hanima, ale ujung ni tanoh on. Ai Ahu do 
Naibata, seng dong na legan be. 

23 Domma marbija Ahu bani diring-Ku, hapintoron 
do luar humbani pamangan-ku, hata na so 
boi mulak: Maningon manowod do sagala 
towod Bangku, marbija sagala dilah, 

24 nini, “Pitah ibagas Jahowa do adong hapintoron 
ampa hagogohon bangku.” Haganup na 
mangimbangsi maningon roh do hubani 
gabe tarbador. 

23 Ibagas Jahowa dapotan hapintoron anjaha 
mamuji-muji do ganup ginompar ni Israel.” 

Pardabuh ni Sisombah-sombahon na i 

Babel, ampa Panarihon ni Naibata na 
Timbul in bani Bangsa-Ni 


16 1 Domma tompas Bel, domma gadab Nebo: 
bani binatang ampa pinahan ipausungkon 


gana-ganani ai: boratan do sidea anjaha 
ngayotan, paboan-boan gana-gana na ni 
usung-usungnima ai hinan. 

2 Rap gadab anjaha tompas do sidea, seng 


tarpaluah sidea sipangusung ai: sidea sandiri 
laho hu habuangan. 


3 Tangihon hanima ma Ahu, ale ginompar ni 
Jakob, ampa haganup na tading humbani 
ginompar ni Israel, na Huombah humbani 


partapaan nari, na Huabing mulai humbani 
partubuhni. 


4 Das bani hatuaonnima totap do tong 

Ahu, ronsi na ubanon hanima, Ahu do 
tong mangombah hanima. Ahu do na 

dob mambahen ai, anjaha Ahu ma na 
mangombah, Ahu ma na mangusung anjaha 
Ahu ma na paluahkon. 

5 Bani ise sihol pausihonnima Ahu anjaha 

parbandingkononnima, barang 


parumpamahononnima Ahu, paboa 
usih Ahu hujai? 

6 Irungrungi sidea do omas humbani ranjutni, 
anjaha pirak idasing bani timbangan: iupahi 
sidea do tuhang omas, anjaha ipauli sidea 
ma sada naibata. Marrogop ma sidea, 
marsombah sidea tene hujai. 

7 labarai sidea ma ai, anjaha iusung ma: inahkon 
sidea ma ai bani iananni, jadi jongjong ma, 
seng meret ia humbani iananni. Anggo 
adong na dilo-dilo bani, seng ibalosi ai, seng 
ipaluah ia humbani hasosakanni. 

8 Ingat hanima ma ai anjaha parimbagaskon, 
ulak-ulak hanima mardiateihon ai, ale 
hanima sipanlanggar. 

9 Ingat hanima ma na dob masa humbani 
mungkahni: Ahu do Naibata, seng dong na 
legan; Ahu do Naibata, seng dong na doskon 
Ahu, 

10 ha pabotohkon na sihol masa humbani 
mungkahni, anjaha humbani na basaia na so 
masa ope, na mangkatahon, “Sai totap do 
sura-surang-Ku, anjaha pasaudkon sagala 
ranggian-Ku, 

11 ha mandilo manuk-manuk nanggordaha hun 
hapoltakan, humbani tanoh na daoh dalahi 
sipasaud sura-surang-Ku. Songon na dob 
Huhatahon, sonai do pamasaon-Ku, aha na 
dob Huranggihon, ai do bahenon-Ku. 

12 Tangihon hanima ma Ahu, ale na hengkeng 
maruhur, hanima na ganggang humbani 
hapintoron. 

13 Domma Huboan hundohor hapintoron-Ku, 
seng be daoh, anjaha haluahon na hun 
Bangku seng dokah be. Bereon-Ku do 
haluahon bani Sion, ampa hamuliaon-Ku 
bani Israel.” 


Uhum bani Babel 


47 1 Turun anjaha hundul ma bani orbuk, ho 

anak boru Babel! Hundulhon bani tanoh, 
seng marparatas, ho boru Kasdim! Seng be 
goranon ho naboru na lamlam anjaha na 
jenges. 

2 Alop losung, duda nitak! Padaoh tudung- 
tudungmu, anjaha tanggali baju ganjangmu: 
marbasahan ho, dipari ma binanga ai! 

3 Talar ma hatalanjangonmu anjaha taridah 
hailaonmu: sihol do Ahu marlulu, jolma pe 
lang Hulioi, 

4 nini, “Sipaluah hita, ai ma Jahowa Zebaot, Na 
Pansing ni Israel.” 

5 Sip ho hundul, anjaha laho ma hubani na golap, 
ale boru Kasdim! Ai seng be goranon ho, 
boru jujungan ni harajaon-harajaon. 

6 Manggila do Ahu bani bangsang-Ku, Hupaturut 
do butak parbagianan-Ku, Huondoskon 

do sidea hubagas tanganmu, tapi seng 
marholong ni atei ho bani sidea; bani na 
matua pe itampeihon ho do pasanganmu na 
borat ai. 

7 Nim, “Sadokah ni dokahni do ahu dong, boru 
jujungon do ahu lalap!” Seng iparuhurhon 
ho ai atap ipingkiri ho, sonaha ujung ni ai. 

8 Halani ai tangihon ma on, ale siparmegah- 
megah, ho na hundul marsonang-sonang, 
na mangkatahon ibagas uhurmu, “Ahu ma 
da in, seng dong sobali ahu!” Seng anjai 
mabalu ahu, seng anjai popor ahu! 

9 Na dua on maningon mangonai bam, sompong 
ibagas na sadari: Hapoporon ampa habaluon 
maningon roh do bam ibagas parsuhatan 
na gok, age pe buei uti-utiannima anjaha 
marhagogohon tabas-tabasmu. 

10 [pangajamkon ho do hajahatonmu, nim, “Seng 
dong na mangidah ahu!” Hapentaranmu 
ampa habotohonmu do na pakahouhon ho, 
gabe ihatahon ho ibagas uhurmu, “Ahu ma 
da in, seng dong sobali ahu!” 

11Tapi roh ma bam hamagouan, na so boi 
tulakonmu, mangonai ma bam hasedaon, 
na so tarlembangi ho: sompong do ho 
malonglong, na so niagak ni uhurmu. 

12 Nunut ma tongon uti-utianmin ampa hinabuei 
ni tabasmin, na hinalojahonmin humbani 

sietek-etekonmu nari, ra tolap do ho 
mangurupi, ra tarpambiar-biari ho do. 

13 Loja ni in ho ibahen buei ni sipodahi ho, 

jongjong ma tongon sidea mangurupi 
ho, sisibari langit ai, na mardiateihon 
bintang-bintang ai, na pabotohkon aha na 
sihol roh bam, bani ganup poltak ni bulan. 

14 Tonggor ma, songon tompoh-tompoh do sidea 
siboiskonon ni apuy; seng tarpaluah sidea 
dirini humbani gara ni apuy. Ai apuy ai sedo 
bahen pandadangan ai, sedo apuy tataring 
ai, na boi sidohoran. 

15 Sonon do masa bam humbani halak na 
hinopkopmu, humbani hasomanmu 
martiga-tiga humbani sietek-etekonmu nari: 
Ganup sidea lintun marsitohu dalanni: seng 
dong na paluahkon ho. 


Halani Goran-Ni do ase lidopi Naibata 
Bangsa-Ni na Tendel Maruhur ai 


1 Tangihon ma on, ale ginompar ni Jakob, 

18 na marpanggoranan bani Israel, na luar 
humbani bah ni Juda, na marbija ibagas 
goran ni Jahowa, anjaha na manaksihon 
Naibata ni Israel, tapi seng ibagas 
hasintongan atap hapintoron. 

2 Tongon, marpanggorankon huta na pansing 

ai do sidea, anjaha marpangunsandeian 

bani Naibata ni Israel: Jahowa Zebaot do 
goran-Ni. 

3 Na dob masa in, humbani sapari do in 
Hupatugah, humbani pamangan-Ku do 
ai luar, anjaha Ahu do na pabogeihon ai. 
Sompong do ai masa Hubahen, gabe saud 
do ai. 

4 Halani Hubotoh, tendel do uhurmu, 
tangkuhukmu songon urat-urat humbani 
bosi anjaha pardompakanmu songon 
tombaga, 

3 halani ai Hupabotohkon do ai bam humbani 
na basaia, paima masa ai, domma 
Hupabogeihon ai bam, ase ulang ihatahon 
ho, “Sisombahonku do na mambahen ai, 
gana-gana na huuhir ampa gana-gana na 
hutuang do na mamarentahkon ai.” 

6 Domma itangar ho, torih ma ganupan ai! Ai seng 
baritahononnima ai? Pabotohkonon-Ku do 
bannima na baru humbani sonari ampa na 
ponop, na so binotohnima. 

7 Sonari do ijadihon ai, seng na ijia, seng ibogei ho 
ai hinan, ase ulang ihatahon ho, “Tonggor 
ma, domma hubotoh ai hinan.” 

8 Seng ongga ibogei ho, seng ongga ibotoh ho, 
humbani sapari seng buha ope pinggolmu. 
Ai Hubotoh sipangosei-osei do ho anjaha 

margoran siparbalik humbani partapaan 
nari. 

9 Halani goran-Ku do ase Hutahan ringis-Ku, 
anjaha halani hamuliaon-Ku do ase 
marulak-ulakan uhur-Hu mangidah ho, ase 
lang Huboiskon ho. 

10 Tonggor ma, domma Hupapitah ho, tapi 
seng songon pirak, domma Huuji ho bani 
pamurunan hadoyukon. 

11 Halani Ahu, halani Ahu do, ase Hubahen sonai, 
ase ulang sambor goran-Ku, seng Hubere 
hasangapon-Ku bani na legan. 


Jumpah ma Panorang Haluahon ai bani Israel 


12 Tangihon ma Ahu, ale Jakob, ampa Israel, na 
dob Hudilo in! Ahu do in, Ahu do na Parlobei 
anjaha Ahu do na Parpudi. 

13 Tongon, tangan-Ku do na pajonam tanoh on, 
anjaha tangan siamun-Ku paherbang langit. 
Dilo-dilo Ahu bani sidea, jadi jongjong ma 
sidea ganup. 

14 Martumpu ma hanima haganup anjaha tangar 
ma! Ise humbani sidea na patugahkon ai? 
la, na hinaholongan ni Jahowa, la do na 
pasaudkon rosuh ni uhur-Ni dompak Babel, 
anjaha tangan-Ni ai do mangimbang halak 
Kasdim. 

15 Ahu, Ahu do tongon na dob marsahap, Ahu do 
na mandilosi, Ahu do na parohkonsi, anjaha 
Ahu do na manumpaki dalanni. 

16 Padohor hanima ma bangku, tangihon ma on! 
Humbani mungkahni seng marponop-ponop 
Ahu marsahap, humbani ari parjadini ai ijai 

do Ahu. Tapi sonari isuruh Tuhan Jahowa 
pakon Tonduy-Ni do ahu. 

17 Sonon do hata ni Jahowa, na paluahkon 
ho, Na Pansing ni Israel, “Ahu do Jahowa 
Naibatamu, na mangajari ho ase martuah 
ho, na manogu ho bani dalan na patut 
sidalananmu.” 

18 Ambit itangihon ho ma namin titah-Ku, tontu 
songon bah mardalan ma hatuahonmu, 
anjaha hapintoronmu songon gilumbang ni 
laut, 

19 anjaha ginomparmu, songon horsik na i topi 
ni laut, anjaha tunasmu na luar humbani 
badanmu songon bueini ai: seng sasap 

anjaha seng magou be goranmu hun 
lobei-Hu. 

20 Luar ma hanima hun Babel, maporus ma hun 
Kasdim! Patugah ma ai marsora olob-olob, 
pabotohkon ma ai, anjaha sar ma ai 

bahen hanima das hu ujung ni tanoh on! 
Hatahon hanima, “Domma ipaluah Jahowa 


juakjuak-Ni si Jakob.” 

21 Seng horahan sidea sanggah na binobahon-Ni 
ai sidea hun halimisan. Ibahen do bah 
mabaor humbani dolog batu bani sidea, 
batu gingging ibolah, gabe marbaoran ma 
bah. 

22 Tapi bani halak parjahat, nini Jahowa, seng 
dong hadameion. 


Juakjuak ni Jahowa, Hatuahon bani 
Israel ampa Panondang bani Parbegu 


49 1 Tangar hanima ma ahu, ale sagala pulou, 

anjaha bogei ma, ale bangsa-bangsa bani 
na madaoh! Jahowa do na mandilo ahu 
humbani partapaan ope, itarsingati do 
goranku humbani boltok ni inang ope. 

2 Ibahen do pamanganku songon podang na 
marot, bani linggom ni tangan-Ni do 
iponopkon ahu, ibahen do ahu gabe panah 
na pinapinsur, anjaha ibagas parlingkitan-Ni 
do ahu ibunihon. 

3 Ihatahon do hu bangku, “Juakjuak-Ku do ho, ale 
Israel, parhiteian ase marmulia Ahu.” 

4Tapi anggo ahu, ningku do, “Soya-soya do ahu 
na loja in, bani na lang ampa bani na so 
marguna do huparbois-bois gogohku, tapi 
Jahowa do na pasintongkon uhum bangku 
anjaha upahku marguru bani Naibatangku.” 

> Tapi sonari ihatahon Jahowa, na manjadihon 
ahu gabe juakjuak-Ni humbani partapaan 
ope, laho paulakkon Jakob hu Bani, anjaha 
mambahen Israel martumpu hu Bani, ai 
marmulia do ahu bani pangidah ni Jahowa, 
anjaha Naibatangku do gabe hagogohon 
bangku, 

6 hini do, “Maotiktu do ai ho gabe juakjuak 
Bangku, pitah pajongjong marga ni Jakob 
ampa paulakkon simasima ni Israel: tapi 
Hubahen do ho homa gabe panondang bani 
bangsa sipajuh begu-begu, anjaha ho do 
parhiteian ni haluahon das huujung ni tanoh 
on.” 


Parsuang ni Israel 


7 Sonon do hata ni Jahowa, Sipaluah Israel, Na 
Pansing in, dompak halak na niapasan, 
dompak na hinagigihon ni bangsa-bangsa, 
dompak na pinarjabolon ni parrajai, “Idahon 
ni raja-raja ma ai gabe jongjong bei ma laho 
mangkormati, anjaha na sangap-sangap 
marrogop laho marsombah, halani Jahowa, 
hatengeran ai, ampa Na Pansing ni Israel, na 
dob mamilih ho.” 

8 Sonon do hata ni Jahowa, “Bani panorang 
paridop ni uhuran do ho Hubalosi, 
anjaha bani ari haluahon do ho Huurupi, 

Huramotkon do ho anjaha Hupabangkit 
do ho gabe padan bani bangsa in, laho 
patorsahon tanoh in, laho mambagihon 
tanoh na dob tarulang in, 

9 laho mangkatahon bani halak na tartutup, “Luar 
ma!' dompak na ibagas hagolapan, “Roh ma 
bani haliharon!” Dapotan gagaton do sidea 
i topi dalan, anjaha buntu-buntu na leseng 
do sampalan bani sidea. 

10 Seng loheian sidea anjaha seng horahan, seng 
mangonai bani sidea logou na milas atap 
mata ni ari pe, ai Parholong bani sidea ai do 
na mambobai sidea anjaha itogu-togu do 
sidea i lambung ni bah tubuh. 

11 Bahenon-Ku do sagala dolog gabe dalan anjaha 
dalan na bolon pagijangon do. 

12 Tonggor ma, on roh humbani na daoh, on roh 
hun utara ampa hun pastima, on roh hun 
Sinim. 

13 Marsurak-surak ma ale langit anjaha marolob- 
olob ma ale langit anjaha marolob-olob 
ma ale tanoh on! Marmegah-megah ma 
ale dolog! Ai iapoh Jahowa do bangsa-Ni 
anjaha maidop do uhur-Ni bani bangsa-Ni 
na madoyuk. 

14 Tapi nini Sion, ‘Domma itadingkon Jahowa ahu, 
domma lupa Tuhan bangku.” 

15 Mintor tarhalupahon puang-puang ma 
anakni na inuman, mintor lang ma holong 
uhurni bani anak tinubuhkonni? Porini 
pe tarhalupahonsi sidea, anggo Ahu seng 
tarhalupahon Ahu ho. 

16 Tonggor ma, domma Huuhirhon ho bani 
tapak tangan-Ku, tembokmu tongtong do i 
lobei-Hu. 

17 Mangolos do roh na paulihon ho, tapi halak 
siparseda ampa siparreong ho maporus do 
humbam. 

18 Mangkawah ma ho inggot anjaha tonggor ma, 
“Ganup do sidea martumpu, roh do sidea 
bam.' Songon sintongni manggoluh Ahu, 
nini Jahowa, maningon sorungkononmu 
do sidea songon panjagar, maningon 
gonditkononmu do sidea songon pambahen 
ni tunangan. 

19 Tongon, tanohmu na dob maseda, na 
dob tarulang anjaha na dob mareong, 
masompittu do ai bani na mangiankonsi, 
anjaha mandaoh ma na sihol mangagou ho. 

20 Homa hatahonon ni anakmu do bani pinggolmu 
ale boru na lambang: Masompittu do ianan 
on bangku, palumbang ma bangku ase boi 
huiankon. 

21 Jadi hatahononmu ma ibagas uhurmu, 

‘Ise na manubuhkon on bangku?” Ai 

lambang do ahu anjaha lungunan, tarbuang 
anjaha iambuk-ambukkon. Ise do na 
pagodang-godangkon on bangku? Tonggor 
ma, punjung do ahu, hunja do sidea on roh? 

22 Sonon do hata ni Tuhan Jahowa, “Tonggor ma, 
hilapkonon-Ku do tangan-Ku bani bangsa 
sipajuh begu-begu, anjaha pajongjongon-Ku 
do mandera partanda bani bangsa-bangsa, 
jadi boanonni ma anakmu ibagas abinganni, 
ampa borumu bani abara ni sidea.' 

23 Raja-raja do gabe parorot bam, anjaha raja 
naboru inang na pagodang-godangkon. 
Marrogop do sidea das hu tanoh 
marsombah bam, anjaha idilat orbuk ni 
naheimu. Maningon botohonmu do, Ahu do 
Jahowa: seng bador sagala na martenger ni 
uhur Bangku. 

24 Ai tarbuat do humbani na gogoh taban-taban, 
atap tarpaluah do halak tahanan humbani 
sipangodoh-odoh? 

25 Tongon, sonon do hata ni Jahowa, “Buaton ma 
halak tahanan humbani halak na gogoh, 
anjaha paluahon taban-taban ni halak 
sipangodoh-odoh, ai Ahu do mangimbang 
siimbang ho, anjaha Ahu do na paluahkon 
anakmu.” 

26 Anjaha bahenon-Ku do halak na mangarsik 
ho mangankon dagingni sandiri, anjaha 

mabuk do sidea bani darohni sandiri songon 
na minum anggur. Jadi botohon ni sagala 
daging ma, Ahu do Jahowa, Sipaluah ho 
anjaha Sitobus ho, na gogoh bani Jakob.” 


Halani Hajahatonni do ase Magou Israel, 


50 


Sedo halani Hurang Gogoh Jahowa 


1 Sonon do hata ni Jahowa, “Ija do surat 
sirang bani inangnima, tandani na dob 
Hupaulak ia? Atap ise do parutangan-Ku, 
panjualan-Ku bannima? Tonggor ma, 
halani hajahatonmu do ho tarjual, anjaha 
halani panlanggaronnima do ase isirangkon 
inangnima. 


2 Mase ma, sanggah roh Ahu, ise pe lang na ijin? 


Dilo-dilo Ahu, ise pe lang na marbalos? 

Ai mapondoktu do nani tangan-Ku laho 
paluahkon, atap na so margogoh do Ahu 
pabansahkon? Tonggor ma, marhitei 
ondam-ondam-Ku horah do Hubahen laut, 
Hubahen do bah mardalan gabe halimisan, 
marbau do bangkei ni sidea halani seng 
dong bah, anjaha marmateian halani 
horahan. 


3 Marhiou sibirong do Hubahen langit anjaha 


guni Hubahen sabingni.” 

Juakjuak ni Jahowa na Marsitaronon ai 


4 Domma ibere Tuhan Jahowa Ahu mardilah 
susian, ase hubotoh marhitei hata ai 
manungkoli halak na loja. Ipuhoi do ahu 
ganup sogod, ibahen do pinggolhu torang 
marpanangar songon susian. 

3 Tuhan Jahowa do na mambuha pinggolhu, seng 
manlawan ahu, anjaha seng surut ahu hu 
pudi. 

6 Huberehon do gurungku bani halak sibogbog 
ahu, sonai age huyumku bani halak na 
marrintak gumisku, seng huponopkon 
bohingku dompak hahirion ampa tijur. 

7 Tapi Tuhan Jahowa do na mangurupi ahu, halani 
ai seng bador ahu; hubahen do bohingku 
songon batu bosi, ai hubotoh seng anjai 
ipaturut ahu bador. 

8 Dohor do sipintori ahu. Ise sihol marimbang 
pakon ahu? Jongjong bei ma hita. Ise 
lawanku bani parkara on? Ipadohor ma hu 
bangku. 

9 Tonggor ma, Tuhan Jahowa do na mangurupi 
ahu, ise do na mansalahkon ahu? Tonggor 
ma, buruk do sidea songon hiou, ngitngit do 
mangankon sidea. 

10 Ise humbennima na mabiar mangidah Jahowa, 
itangihon ma hata ni juakjuak-Ni, ise na 

mardalan bani na golap, anjaha seng dong 
haliharon bani, ihatengerhon ma goran ni 
Jahowa, anjaha marpangajaman ma ia bani 
Naibatani. 

11 Tonggor ma, hanima haganup sipagara apuy, 
ampa sitembakkon panah na pinagara, laho 
ma hanima hubagas gogoh ni apuynima 
sandiri ampa hubagas apuy pinagara ni 
lingkitnima. Tanganku do na pamasa ai 
bannima, maningon tibal-tibal do hanima 
marhamarsikon. 


Totap do Haluahon na humbani Naibata bani Israel 


5 1 1 Tangihon hanima ma Ahu, ale sipindahi 
hapintoron, hanima na mandarami 
Jahowa! Kawahkon hanima ma dolog batu 
pambuatannima, ampa parigi pangkurakan 
bannima! 

2 Kawahkon ma si Abraham ompungnima ampasi 
Sara na manubuhkon hanima: sahalaksi do 
sanggah Hudilo ia, jadi Hupasu-pasu anjaha 
Hupabuei ma ia. 

3 Tongon, apohon ni Jahowa do Sion, apohon-Ni 
do ianan na tarulang ai; bahenon-Ni do 
halimisan songon pohon Eden, anjaha 
tanohni dorging-dorging songon pohon ni 
Jahowa. Malas ni uhur ampa hamegahon 

do jumpah ijai, puji-pujian ampa sora ni na 
mandoding-doding. 

4Tangihon hanima ma Ahu, ale bangsang-Ku, 
anjaha hanima bangsa-bangsa, pateleng 
hanima ma pinggolnima Bangku! Ai hun 
Bangku do harohan ni titah, anjaha Ahu do 
pajongjong hasintongan-Ku gabe haliharon 
bani bangsa-bangsa. 

5 Domma dohor hapintoron-Ku, domma bingkat 
haluahon na hun Bangku, tangan-Ku do 
na manguhum bangsa-bangsa, Bangku do 
martenger ni uhur sagala pulou, anjaha bani 
tangan-Ku do sidea marpangarapan. 

6 Tarei hanima ma dompak langit, anjaha 
kawahkon hanima ma tanoh on hu toruh! 
Laho salpu do langit songon timus, anjaha 
tanoh on pe buruk do songon hiou, anjaha 
isini marmateian songon rongit. Tapi 
haluahon na hun Bangku totap do sadokah 
ni dokahni anjaha hapintoron-Ku seng anjai 
maronti. 

7 Tangihon hanima ma Ahu, ale sitandai 
hapintoron, ho bangsa na marimbagaskon 
titah-Ku ibagas uhurni! Ulang ma habiari 
hanima parpahiri ni jolma, anjaha ulang ma 
tarsonggot hanima bani panrisaion ni sidea! 

8 Tongon, songon hiou do sidea bois panganon ni 
ngitngit, anjaha songon hiou wol gagaton 

ni gilok-gilok, tapi hapintoron-Ku totap do 
ronsi sadokah ni dokahni, anjaha haluahon 
na hun Bangku marsundut-sundut do. 


Apoh-apoh ni Jahowa bani 
Bangsa-Ni na Marsitaronon ai 


9 Puho Ham, puho ma Ham, sorungkon ma 
hagogohon. Ham tangan ni Jahowa! Puho 
ma Ham songon bani panorang na basaia, 
songon bani sundut na parlobei! Ai lang 
Ham do na manoktoki si Rahab ampa na 
mamantom naga ai? 

10 hi lang Ham do na pahorahkon laut ai, bah ni 
luhung na bagas ai, na mambahen laut na 
bagas gabe dalan, bahen pandiparan ni na 
tinobusmu? 

11 Anjaha na tinobus ni Jahowa mulak ma, roh hu 
Sion marhasoman olob-olob, malas ni uhur 
sisadokah ni dokahni do i atas ulu ni sidea. 
Malas ni uhur ampa hamegahon do jaloon 
ni sidea, tapi maporus do pusok ni uhur 
ampa hoih-hoih. 

12 Ahu, Ahu do ai na mangapohi hanima! Ise do 
ho, ase mabiar ho bani jolma na laho matei 
in atap bani anak ni jolma, na laho salpu in 
songon poyon-poyon, 

13 sabe lupa ho bani Jahowa, na manompa ho, 
na paherbang langit ampa na pajonamkon 

tanoh on, gabe tongtong ho mabiar ganup 
ari, mangidah gila ni sipangodoh-odoh, na 
marsura-sura laho mangagouhon? Ija do 
nuan gila ni sipangodoh-odoh ai? 

14 Podas do maluah halak na tarbayang, seng 
anjai matei ia, masuk hu tanoman, seng 
anjai hurangan sipanganon ia. 

15 Ahu do Jahowa Naibatamu, na manggunsang 
laut gabe marhasak gilumbangni: Jahowa 
Zebaot do goran-Ku. 

16 Ahu do na mannahkon hatang-Ku bani 
pamanganmu, anjaha na mangondingi ho 
bani linggom ni tangan-Ku, sanggah na 
Hupaherbang use langit anjaha Hupajonam 
tanoh on, anjaha Huhatahon bani Sion, 
“Bangsang-Ku do ho.” 


Ipatenger Jahowa do Uhur ni Bangsa-Ni 


17 Hehe ma, hehe ma, jongjong ma ale Jerusalem, 
ho na dob minum humbani tangan ni 
Jahowa, humbani panginuman ni gila-Ni, na 
dob manginum, ronsi mandilati panginuman 
parmabukon. 

18 Seng dong na manogusi humbani anak na 
tinubuhkonni, seng dong na manjolom 
tanganni humbani anak na pinagodang- 
godangni. 

19 Na dua pahara on do mangonai bam, ise ma 
dong na horu pasal ho? Hasedaon ampa 
hasosakan, lohei ampa podang, ise ma na 
mangapoh ho? 

20 Mandatei do anakmu, martibalan bani ganup 
topi ni pasar, songon ursa na hona siding: 
gok do gila ni Jahowa mangonai bani sidea, 
asup-asup ni Naibatamu. 

21 Halani ai tangihon ma on, ale na madoyuk, 
ampa na mabuk, tapi sedo binahen ni 
anggur. 

22 Sonon do hata ni Tuhanmu, ai ma Jahowa, 
Naibatamu na marporang mangkopkop 
bangsamu, “Tonggor ma, buaton-Ku 
ma humbani tanganmu panginuman 
hamabukon ai, ai ma panginuman na gok 
bani ringis-Hu, seng be inumonmu ai.” 

23 Berehonon-Ku ma ai hubagas tangan ni na 
mangarsik ho, na mangkatahon bam, 
“Paunduk, ase mandipar hanami!” gabe 
ibahen ho do gurungmu rata songon tanoh, 
anjaha songon dalan bani halak sipamontas. 


Idilohon Jahowa Haluahon ni Bangsa-Ni 


52 1 Puho ma, puho ma, sorungkon ma 
gogohmu ale Sion! Pakei ma pakeianmu na 
jenges, ale Jerusalem, huta na pansing in! 

Ai seng malo be masuk bam halak na so 
marsunat atap halak na mabutak. 

2 Paspaskon ma humbam orbuk in, jongjong ma, 
ale Jerusalem na tartangkap in! Tanggali ma 
sangkut-sangkut in humbani borgokmu, ale 
boru Sion na tartaban in! 

3 Ai sonon do hata ni Jahowa, “Domma tarjual 
hanima seng marboli, seng marhitei pirak 
hanima homa tobuson. 

4 Ai sonon do hata ni Tuhan Jahowa, “Hu Masir 
do ijia tuad bangsang-Ku laho manginsolat 
ijai, anjaha iodoh-odoh Assur do sidea seng 
marhala.’ 

5 Tapi sonari, aha do bahenon-Ku ijon, nini 
Jahowa, ai tarboan do bangsang-Ku lang 
marhala; na manggomgomsi marmogah- 
mogah, nini Jahowa, anjaha tongtong ganup 
ari do goran-Ku iapasi. 

6 Halani ai, maningon tandaon ni bangsang-Ku do 
goran-Ku bani panorang ai, anjaha botohon 
ni sidea do, Ahu do ai na mangkatahon: ljon 
do Ahu.” 


Ambilan Na Madear 


7 Jenges ni in i atas dolog nahei ni parambilan 
na madear, na patangarhon hadameion, na 
mangambilankon Ambilan Na Madear, na 

pabogeihon haluahon, na mangkatahon 
bani Sion, “Naibatamu do bangkit raja.” 

8 Tangar, parjagamu pamaling sorani, rap do sidea 
marsurak-surak, ai torang do ididah sidea 
parmulak ni Jahowa hu Sion. 

9 Marsurak anjaha marolob-olob ma hanima, ale 
reong-reong ni Jerusalem! Ai iapoh Jahowa 
do bangsa-Ni, anjaha itobus do Jerusalem. 

10 [patalar Jahowa do kuasa-Ni na pansing in i 
lobei ni sipajuh begu-begu, anjaha haganup 
do ujung ni tanoh on mangidah haluahon na 
humbani Naibata. 

11 Misir, misir ma, mandarat ma hunjai, 
ulang jamah na mabutak! Luar ma hun 
tongah-tongah ni sidea, urasi dirinima, 
hanima siusung parugas ni Jahowa. 

12 Ulang pala tarolos hanima mandarat, anjaha 
ulang marlintun hanima songon na 
laho maporus, ai Jahowa do mardalan 
i lobeinima, anjaha Naibata ni Israel do 
panjaga i pudinima. 


Panaronon ni Juakjuak ni Jahowa 
Mangkopkop Jolma Pardousa 


13 Tonggor ma, mardohar do juakjuak-Ku, 
pagijangon do ia anjaha patimbulon, 
maningon gijang tumang do ia. 

14 Buei do na longang mangidahsi, ai bajan do 
rupani, legan humbani jolma na somal, 
anjaha rumangni seng songon anak ni jolma 
na legan; 

15 gonai do bahenon-Ni longang buei bangsa 
parbegu, anjaha raja-raja manutup 
pamanganni i lobei ni, ai na so ongga ope 
ibaritahon bani sidea, idahon ni sidea ma, 
anjaha na so ongga ibogei sidea arusan ni 
sidea ma. 

53 1 Ise do porsaya bani na pinabogeihon 
bennami? Anjaha tangan ni Jahowa bani ise 
do ai talar? 

2 Dulas do ia tubuh songon taruhup i lobeini, 
songon tunas hun tanoh dorging-dorging, 
seng dong hatunggungon bani atap 
hamuliaon, ase ikawahkon hanami ia, 
anjaha seng dong hajengesonni ase 
iharosuhkon hanami ia. 

3 Ipahiri anjaha isimbili jolma do ia, dalahi na 
somal mandagei sitaronon ampa naborit do 
ia; iponopkon halak do bohini dompaksi, 
ipahiri do ia anjaha seng masuk hira ia 
bennami. 

4Tongon do naboritta iusung, anjaha 
hadoyukonta iporsan, tapi nini uhurta, 
Naibata do na maminsang, mamukul ampa 
na mangarsik-Si. 

5 Hape halani panlanggaronta do ia hona 
pantom, binahen ni hajahatonta do Ia 
ugahan. Tampei hu Bani do pinsang-pinsang 
parhiteian ni damei banta, anjaha binahen 
ni ugah-Ni malum iahap hita. 

6 Haganup do hita kahou songon biribiri, ganup 
do hita marsitohu dalanni, tapi hajahaton ni 
hita haganup do ihonahon Jahowa bani. 

7 larsik do la, tapi ipaunduk do diri-Ni seng ibuha 
pamangan-Ni, songon biribiri na tinogu hu 
panayatan, songon anak ni biribiri na sip i 
lobei ni na marrasipsi, sonai do seng ibuha 
pamanganni. 

8 Marhitei pangarsikon ampa uhum do Ia 
iayob, anjaha na masa bani, ise ma na 
mamingkirhon ai? Tongon, imasabkon do ia 
hun tanoh ni halak na manggoluh, anjaha 
halani panlanggaron ni bangsang-Ku do 
mangonai hu bani pinsang-pinsang. 

9 Rapkon halak parjahat do ibahen tanoman-Ni, 
anjaha rapkon halak sihorjahon na 
masambor do ia sanggah matei, age pe seng 
dong na jahat ihorjahon, anjaha seng dong 
tipu ibagas pamangan-Ni. 

10 Tapi iharosuhkon Jahowa do parropukni ai 
mandagei na maborit. Dob na binere ni 
ai hosah-Ni bahen galangan pardearan, 
idahon-Ni ma ginompar anjaha roh 

ganjangni ari-arini, anjaha saud sura-sura ni 
Jahowa marhitei tangan-Ni. 

11 Dob na maluah tonduy-Ni humbani halojaon, 
idahon-Ni ma na pasabou uhur-Ni: buei do 
halak pintoran ni juakjuakku na pintor in 
marhitei habotohon-Ni: ai dousa ni sidea Ia 
do na mamorsan. 

12 Halani ai, buei do halak berehononku gabe 
rupei-Ni, anjaha marbagi taban-taban la 
rap pakon halak na markuasa, halani na 
binere-Ni ai hosah-Ni hu hamatean, anjaha 
tarhira Ia bani halak parjahat, halani na 
niusung-Ni dousa ni buei halak, anjaha iapiti 
halak parjahat. 


Ibagahkon Jahowa Panorang Idop ni 
Uhur na Baru bani Bangsa-Ni 


54 1 Marolob-olob ma ho, ale na lambang, 

na so ongga manubuhkon anak! Maling 
ma soramu marsurak-surak anjaha 
marmegah-megah ma ho, na so ongga 
mangarou anak, ai bueinan do anak ni 
naboru na punjung marimbang anak ni 
naboru na marhajabuan, nini Jahowa. 

2 Pabolag ma ianan ni lampolampomu, anjaha 
paherbang ma hirei-hirei ni rumahmu! 
Ulang pandang, paganjang ma talini anjaha 
patoguh pasuk-pasukni! 

3 Ai manggargar ma hanima hu siamun ampa hu 
sambilou, ginomparmu do gabe panean 
bani sipajuh begu-begu, anjaha sidea do 
mangiankon huta na tarulang. 

4 Ulang mabiar, ai seng anjai bador ho: ulang 
maila, ai seng anjai hiranan ho! Ai lupa ma 
ho bani habadoron ni haposoonmu, anjaha 
seng be paingat-ingatonmu hahirion ni 
habaluonmu. 

3 Ai paramangonmu ai ma Sitompa ho, Jahowa 
Zebaot do goran-Ni: anjaha Sipaluah ho 
ai ma Na Pansing ni Israel, Naibata ni sab 
tanoh on do Ia igoran. 

6 Ai songon naboru na sinirangkon anjaha na 
marpusok ni uhur do ho idilo Jahowa, 
anjaha naboru hinaholongan sanggah poso, 
mintor tarambungkon ma ai? nini Jahowa 
Naibatamu. 

7 Tongkin do hansa Hutadingkon ho, tapi marhitei 
holong ni uhur na banggal patumpuon-Ku 
do ho. 

8 Sanggah pargajag ni ringis-Hu Huponopkon 
tongkin bohing-Ku dompak ho, tapi marhitei 
idop ni uhur sisadokah ni dokahni idopan-Ku 
do ho, nini Jahowa, Sipaluah ho. 

9 Songon panorang ni si Noak do on bangku: 
Songon na Hubijahon ase ulang be irungkub 
bah ni si Noak tanoh on, sonai do Ahu 

marbija, paboa seng gilaan-Ku be ho, anjaha 
seng be hataon-Ku ho. 

10 Ai mosor pe sagala dolog anjaha dugur sagala 
buntu-buntu, tapi idop ni uhur-Hu seng anjai 
mosor humbam, anjaha padan pardameian 
na hun Bangku seng anjai morot, nini 
Jahowa, na maridop ni uhur bam. 

11 Ho ale na masombuh, na pinarburu, na so 
niapohan! Tonggor ma, Ahu do na patibal 
batumu bani batu intan, anjaha na pajonam 
onjolanmu bani batu sapir. 

12 Paulion-Ku do anjung-anjungmu humbani 
kristal, horbanganmu humbani batu rubin, 
anjaha tembokmu haganup humbani batu 
na maharga. 

13 Anjaha haganup anakmu gabe susian ni 
Jahowa, anjaha banggal do hadoharon ni 
niombahmu. 

14 Ibagas hapintoron do ho pajonamon, anjaha 
mandaoh ma ho humbani odoh-odoh, ai 
seng dong be sihabiaranmu: sonai humbani 
songgot-songgot, ai seng anjai dohor be ai 
bam. 

15 Tonggor ma, anggo dong na roh mangimbang 
ho, seng na Huharosuhkon ai, barang ise na 
roh mangimbang ho, maningon talu do ia 
marimbang ho. 

16 Tonggor ma, Ahu do na manjadihon tukang 
bosi, sisompul arang ibagas apuy, anjaha 
sipauli sinjata marguru hubani habotohonni, 
tapi Ahu do homa na manjadihon 
sipangagou laho parsedahon: 

17 Sinjata na tinopa mangimbang ho, seng anjai 
mangasi, anjaha dilah na mangimbang ho 
bani paruhuman, taluhononmu do. Ai ma 
parbagianan ni sagala juakjuak ni Jahowa, 
anjaha hapintoron ni sidea hun Bangku do 
marharorohan, nini Jahowa. 


Ontangan ni Jahowa bani Padan Idop ni Uhur-Ni 


1 Ale hanima, sagala na horahan, roh ma 

55 bani bah on! Anjaha hanima na so marduit, 
roh ma, boli anjaha pangan ma! Roh ma 
hanima, boli ma anggur ampa dadih, lang 
pala marduit atap marpamboli! 

2 Mase ma mambere duit hanima bani na so 
sipanganon, atap gogoh bani na so boi 
pabosurhon, tangihon, tangihon hanima 
ma Ahu, jadi panganonnima ma na mantin, 
anjaha bosur ma hanima bani na mataboh! 


Ojur-ojur Mulak bani Jahowa, Simada Hata na 
Marhagogohon ampa Hapentaran na Sumurung 


3 Pateleng pinggolnima, anjaha roh ma hanima 
hu Bangku! Tangihon ma, ase manggoluh 

tonduynima! Bahenon-Ku do bannima 
padan sisadokah ni dokahni, ai ma idop ni 
uhur na bani si Daud, na manongtong in. 
4Tonggor ma, Hubahen do ia gabe hasaksian 
bani bangsa-bangsa, gabe raja pakon 
panggomgom bani bangsa-bangsa. 

3 Tonggor ma, bangsa na so tinandamu maningon 
do homa diloonmu, anjaha bangsa parbegu, 
na so manandai ho, roh do marayak ho, 
halani Jahowa Naibatamu pakon halani Na 
Pansing ni Israel, ai la do na pasangap ho. 

6 Pindahi hanima ma Jahowa, sanggah boi ope Ia 
jumpah! Dilo hanima ma la sanggah donok 
ope la. 

7 Itadingkon parjahat ma dalanni, ampa halak 
pargeduk sura-surani! Sai mulak ma ia 
bani Jahowa, ase marpangulaki uhur-Ni 
mangidahsi, sai mulak ma ia hubani 
Naibatanta, ai unjah do la manaloseihon. 

8 Sedo pingkiran-Ku pingkirannima, anjaha sedo 
dalan-Ku dalannima, nini Jahowa. 

9 Ai songon gijang ni langit humbani tanoh 
on, sonai do gijangan dalan-Ku humbani 
dalannima, anjaha pingkiran-Ku humbani 
pingkirannima. 

10 Ai songon udan pakon salju na madabuh 
hun langit anjaha mulak hujai, tapi iarbahi 
do tanoh ai, ibahen do ai napu anjaha 

martumbor, laho mambere bonih bani 
parjuma ampa sipanganon bani jolma, 

11 sonai do hatang-Ku na luar humbani 
pamangan-Ku: Seng lumei sonin mulak hu 
Bangku, tapi bahenonni do domu hubani na 
Huharosuhkon, anjaha manjadi huja pe ai 
Husuruh. 

12 Ai ibagas malas ni uhur do hanima luar anjaha 
ibagas hadameion itogu-togu. Dolog-dolog 
ampa buntu-buntu marolob-olob i 
lobeinima, anjaha sagala hayu na i talun 
martopap-topap. 

13 Gantih ni duri-duri tubuh ma hayu ares anjaha 
gantih ni latong tubuh bunga na morum; 
masa do ai gabe barita bani goran ni Jahowa, 
anjaha gabe tanda sisadokah ni dokahni na 
so boi masab. 


Boi do Halak na Legan, na so 
Israel Parrupei bani Jahowa 


1 Sonon do hata ni Jahowa, “Ramotkon 
56 hanima ma uhum, anjaha horjahon hanima 
ma hapintoron, ai barah ma roh haluahon na 
hun Bangku, anjaha talar ma hapintoron-Ku! 
2 Martuah ma jolma na mandalankon on, ampa 
anak ni jolma na marsijoloman hujai, na 
marramotkon ari Sabat humbani habutakon, 

anjaha na marramotkon tanganni humbani 
na mangkorjahon na masambor. 

3 Sai ulang ma ihatahon halak na legan, na 
dob padomuhon dirini hubani Jahowa, 
“Sirangkonon ni Jahowa do ahu humbani 
bangsani, anjaha ulang ma ihatahon halak 
na kinasihkon: Tonggor ma, hayu na masak 
do ahu.” 

4 Ai sonon do hata ni Jahowa, “Bani halak na 
kinasihkon, na marramotkon ari Sabat-Ku 
anjaha na mamilih na Huharosuhkon, 
anjaha na totap manjolom padan-Ku, 

3 bereon-Ku do bani sidea ibagas rumah-Ku ampa 
i tongah-tongah ni tembok janan pakon 
goran, na dearan humbani anak ampa boru. 
Goran sisadokah ni dokahni do bereon-Ku 
bani sidea, goran na so sisasapon.' 

6 Anjaha halak na legan na dob padomuhon dirini 
bani Jahowa, laho mambalosi-Si anjaha 
laho mangkaholongi goran-Ni, ase gabe 
juakjuak-Ni sidea, haganup na marramotkon 
ari sabat humbani habutakon, anjaha na 
totap manjolom padan-Ku, 

7 sidea do boanon-Ku hu dolog hapansingon-Ku, 
anjaha pamalason-Ku do uhur ni sidea 
ibagas rumah partonggoan Bangku. 
Galangan situtungon ampa galangan 
sisayaton ni sidea harosuhkonon-Ku do ai 

bani anjapanjap-Ku, ai rumah partonggoan 

do goranon rumah-Ku bani sagala bangsa.” 
8 Sonon do hata ni Tuhan Jahowa, na 

patumpu halak na merap humbani Israel, 

“Patumpuon-Ku ope halak na legan hu bani, 

ambah ni na dob tumpu in!” 


Hutuk-hutuk dompak Parmahan ni Bangsa in 


9 Sagala binatang na i talun roh ma mangankon, 
sonai ganup hanima binatang na i harangan. 

10 Parjaga ni sidea mapitung do ganup, seng dong 
na binotoh ni sidea, baliang na longah do 
sidea ganup, na so mambotoh mangorong: 
marnipinipi do sidea tibal anjaha marosuh 
modom. 

11 Tapi baliang on parhisap do, na so ra bosur. 
Anjaha homa parmahan na so maruhur do 
sidea, ganup sidea marsitohu dalanni bei, 
ganup mangindahi paruntunganni, 

12 hini sidea, “Eta, hualop pe anggur, bosuri hita 
ma dirinta bani siinumon na koras, patar pe 
sonai do, songon sadari on, sabasan tene.” 


Pinsang-pinsang ni Jahowa 
dompak Israel Siparbalik ai 


57 1 Bois do halak parpintor, hape seng 
dong halak na mamparuhurhon ai: ibuati 


halak na daulat, hape seng dong halak 

na marimbagaskon ai, tongon, hona alop 
hamagouan, 

2 laho do ia ibagas damei, marsaran doi podoman 
ni sidea na bujur marparlahou. 

3 Tapi hanima, padohor ma hujon, ale anak 
ni naboru partondung, ale ginompar ni 
parbangkis pakon boru jalang! 

4 Ai ise do na pinahirinima? Dompak ise do na 
pinangangangnima in babahnima anjaha 
ipahurei-hurei hanima dilahnima? Ai lang 
hanima do anak ni halak sipanlanggar, 
ginompar ni halak sipangoto-otoi, 

3 na pasombuh hisap-hisapni i lambung ni hayu 
banggal, i toruh ni hayu na maratah, na 
manayat anakni i lombang-lombang, i 
tongah-tongah ni rigat ni dolog batu? 

6 Bani batu lemes na i binanga do rupeinima, 
ai do parbagianannima, hujai do iuseihon 
hanima galangan siinumon, anjaha ibere 
hanima galangan sipanganon. Mintor 
tarharosuhkon Ahu ma ai? 

7 Bani dolog na gijang ampa na atas do ibahen ho 
podomanmu, anjaha hujai do ho tangkog 
manggalangkon galangan sisayaton. 

8 | pudi ni labah ampa tiangni do inahkon ho 
tanda sidingaton bam, ai tundal hun Bangku, 
ibuka ho podomanmu, naik ho hujai, anjaha 

ipalumbang ho ai: manriah do ho rap 
modom pakon sidea, ronsi na marbangkis. 

9 Laho do ho marayak Molok mamboan minak, 
anjaha ipabuei ho do minak na morum; 
isuruh ho do suruhanmu hu na daoh, isuruh 
ho do ronsi hu nagori toruh. 

10 Loja do ho halani daoh ni pardalananmu, tapi 
seng ihatahon ho, “Sae ma in,” jumpahan 
gogoh do tong ho, ai seng ngayotan ho.” 

11 Bani ise do ho gobir atap mabiar, ase 
marladungi ho, seng mardingat ho be 
Bangku, anjaha seng marparuhuran ho? 

Ai lang halani na sip ai do Ahu anjaha 
Huponopkon diring-Ku, ase seng mabiar ho 
Bangku? 

12 Ahu, sihol pabotohkon hapintoronmu ampa 
pambahenanmu, tapi seng dong gunani 
bam. 

13 Anggo dilo-dilo ho, mahua gana-gana na 
pinahumpulmin ma namin pangurupi bam! 
Hape logou do manluahon sidea anjaha 
hosah do na mangombuskonsi. Tapi barang 
ise na martenger ni uhur Bangku, ia do 
manean tanoh on, anjaha ia do simada 
dolog hapansingon-Ku. 

Hata Apoh-apoh bani Israel na Pinatunduk ai 


14 Anjaha ihatahon ma, “Pabolag, pabolag, 
padosdos ma dalan in! Padaoh hanima ma 
partolsuan humbani dalan ni bangsang-Ku!” 

15 Ai sonon do hata ni Na Tang Timbul pakon Na 
Tang Marmulia in, na marhotak sadokah ni 
dokahni anjaha pargoran Na Ma Pansing, 

“| nagori atas pakon bani na ma pansing 

do Ahu marianan, tapi homa i lambung ni 
halak partonduy na marosak ampa partoruh 
ni uhur, ase Hupagoluh tonduy ni halak si 
toruh maruhur ampa halak partonduy na 
marosak. 

16 Ai seng ronsi sadokah ni dokahni Ahu manggila, 
anjaha seng tongtong Ahu marah, ase ulang 
mandatei tonduy ni sidea i lobei-Hu ampa 
hosah na Hujadihon ai. 

17 Halani hajahaton ni sidea do Ahu manggila, 
Hubogbog sidea, Huponopkon diring-Ku 
anjaha marringis Ahu, tapi marbalik do 
sidea mangirikkon rosuh ni sidea sandiri: 

18 tapi sai pamalumon-Ku do sidea, togu-toguon- 
Ku anjaha apohon-Ku, anjaha bani na 
marpusok ni uhur Ahu mambere buah ni 
bibir. 

19 Damei, damei bani na daoh pakon na dohor, 
nini Jahowa, anjaha Ahu do na pamalum 
sidea. 

20 Tapi halak parjahat songon laut na gunsang 
do; seng tarbahensi soh, ipansampakkon 
gilumbangni do hubang pakon tompoh- 
tompoh. 

21 Seng dong damei, nini Naibatangku, bani halak 
parjahat.” 


Parpuasaon na Sintong 


58 1 Dilohon ma, gogoh tumang, ulang 
alang-alang! Pamaling ma soramu songon 


tarompit, pabotohkon ma bani bangsang-Ku 
panlanggaronni, hubani ginompar ni si 
Jakob dousa ni sidea! 

2 Tongon, Ahu do ipindahi sidea ari-ari, anjaha 
habotohon pasal dalan-Ku iharosuhkon 
sidea, hira bangsa na mandalankon 
hapintoron do sidea anjaha titah ni 
Naibatani seng ongga itadingkon. Ipindo 
sidea do hun Bangku panguhumion na 
pintor, anjaha pardohor ni Naibata bani 
sidea ihasiholi sidea do. 

3 Nini sidea, “Mase ma marpuasa hanami, 
hape seng ikawahkon Ham hanami? 
Mase ma ipatoruh hanami dirinami tapi 
seng parduli Ham?” Tonggor ma, bani 

ari parpuasaonnima, ijai do hanima 
mansari, anjaha isosak-sosak hanima ganup 
parhorjanima. 

4 Tonggor ma, laho maringor ampa martinggil do 
hanima ase marpuasa, laho mambogbogi 
marhitei tenju-tenju. Ulang ma songon 
sisonari ai hanima marpuasa, laho padaskon 
soranima hu nagori atas. 

3 Ai mintor on ma parpuasaon na Huharosuhkon 
atap panorang bani jolma laho paundukkon 
uhurni, anggo ipahurleh halak uluni songon 
arung-arung, marpakeian guni ia anjaha 
tibal bani orbuk? Hatahononmu do ai 
parpuasaon ampa ari harosuh bani Jahowa? 

6 Ai lang on do parpuasaon na Huharosuhkon, 
“Mananggali sangkut-sangkut halani 
hajahaton, mangkarhari tali ni pasangan, 
paluahkon halak na niodoh-odoh ampa 
manrosaki sagala pasangan. 

7 Ai lang on do, mambere sipanganon bani 
halak na loheian, mangarahkon halak na 
mampar-ampar hu rumahmu, anjaha anggo 
ididah ho halak na talanjang iparhioui ho ia 
anjaha lang iponopkon ho bohimu dompak 
hasomanmu jolma?” 

8 Jadi poltak ma sondangmu songon buha siang 
ari, anjaha podas ma tubuh hamalumon 
bam, hapintoronmu mardalan i lobeimu, 

anjaha hamuliaon ni Jahowa mangondingi 
ho hun pudi. 

9 Anggo dilo-dilo ho, jadi balosan ni Jahowa ma 
ho: anggo doruh-doruh ho, jadi hatahonon- 
Ni ma, “Ijon do Ahu.” Anggo ipadaoh ho 
hun tongah-tongahmu pasangan, jajari 
na tulduk-tulduk ampa na mansahapkon 
hajahaton, 

10 anjaha maidop uhurmu bani na loheian, 
ipasabou ho uhur ni na madoyuk, jadi poltak 
ma sondangmu i tongah-tongah ni na golap, 
anjaha hagolapanmu songon tongah ari ma. 

11 Jadi Jahowa ma tongtong mangiring-iring 
ho, anjaha pabosuron ho age i tanoh 
dorging-dorging, anjaha pargogohon-Ni 
holi-holimu, gabe songon pohon na 
niarbahan ma ho, anjaha songon bah tubuh, 
na so marnahorah-horah. 

12 Jadi paulion ni ginomparmu ma reong-reong na 
dob madokah ai, anjaha pajongjongonmu na 
dob pinajonam ai bani na basaia: goranon 
ni halak ma ho, “Sipauli na mabungbung, 
sipadear dalan ase tariankon.” 


Pasal Papansingkon Ari Sabat 


13 Anggo ipasoh ho naheimu bani ari Sabat, laho 
mangkorjahon horjamu bani aring-Ku na 
pansing in, anjaha ihira ho Sabat ari malas 

ni uhur, anjaha ari na pansing ni Jahowa 
ra ho papansingkon, anggo ipasangap ho 
ai, seng dalan-dalan ho, seng ipindahi ho 
rosuh-rosuhmu, atap marsahap-sahapi 
tumang ho, 

14 jadi malas ma uhurmu mangidah Jahowa 
anjaha bahenon-Ku ma ho margareta i 
atas ni buntu-buntu ni tanoh on, anjaha 
parmudu-muduon-Ku ma ho marhitei 
parbagianan ni si Jakob, ompungnima, 
tongon, pamangan ni Jahowa do na 
mangkatahon in. 


Dousa ni Bangsa ai do Mangambat 
Haluahon na humbani Jahowa bani Sidea 


59 1 Tonggor ma, seng na hurang ganjang 
tangan ni Jahowa laho mangurupi, anjaha 


seng marhapal pinggol-Ni laho manangihon, 

2 tapi hajahatonnima do tene manirang hanima 
humbani Naibatanima, anjaha dousanima 
mambahen lingod bohi-Ni hu bannima, 
gabe seng itangihon hanima. 

3 Ai marsapu daroh do tangannima anjaha 
marlapu hajahaton jari-jarinima, bibirnima 
mangkatahon ladung, anjaha gok hajahaton 
do dilahnima. 

4 Sahalak pe lang dong be na mansahapkon 
hapintoron, anjaha seng dong be na 

manguhum ibagas hasintongan, bani na 
lang do sidea marhatengeran, anjaha 
ladung do iluarhon, boratan rumah do sidea 
marhitei hajahaton, anjaha hamagouan do 
itubuhkon. 

> Tolur ni ulog darih do ipodomkon sidea, 
anjaha asar ni lawah-lawah ipauli: ise na 
mangankon tolur ni sidea, maningon matei 
do, anjaha humbani tolur na hona dogei 
luar ulog darih. 

6 Na tinonun ni sidea ai seng marguna gabe 
hiou, anjaha seng tarbahen jadi sabing na 
hinorjahon ni sidea. Horja hajahaton do 
horja ni sidea, anjaha pangodoh-odohon do 
horja ni tangan ni sidea. 

7 Podas do nahei ni sidea mangkorjahon 
hajahaton, anjaha tarolos do sidea 
manduruskon daroh na so marpipot, uhur 
hajahaton do uhur ni sidea, na parsedahon 
ampa na mangagou dalan ni sidea. 

8 Dalan hadameion seng itanda sidea, seng dong 
habonaron bani dalan ni sidea: mareluk-eluk 
do dalanni ibahen sidea, sagala na mardalan 
ijai seng marhasonangan. 

9 Halani ai do ase daoh habonaron hun banta, 
anjaha seng roh hapintoron banta. 
Mangarap do hita bani haliharon, hape na 

golap do, atap bani sinalsal, hape bani na 
lotir do hita mardalan. 

10 Dadap-dadap do hita bani dingding songon 
halak na mapitung, anjaha jamah- 
jamah songon halak na so marmata. 
Mangkatartolsu hita arian songon bani 
golap ni ari, anjaha songon na matei do hita 
bani hagogohon ni angkulanta. 

11 Ganup do hita morong songon gipul, 
anjaha marduhur-duhur songon asas; sai 
paima-imahon do hita bani habonaron, 
hape seng dong: paima-imahon do hita bani 
haluahon, hape daoh do hun banta. 

12 hi buei do panlanggaronnami i lobei-Mu, 
anjaha dousanami do mangaduhon hanami, 
talar do bennami panlanggaronnami, anjaha 
ibotoh hanami do hajahatonnami. 

13 Marbalik anjaha marnalangkon Jahowa 
do hanami anjaha itundali hanami do 
Naibatanami: mansahapkon pangodoh- 
odohon do hanami ampa parbalikon, 
iluarhon hanami do hata ladung humbagas 
uhurnami. 

14 Surut do dompak pudi habonaron, anjaha 
mandaoh-daoh do hapintoron jongjong. 

15 Seng jumpah be hasintongan, anjaha barang 
ise na paholang dirini humbani hajahaton, 
gabe sirampokan ma. ididah Jahowa do ai, 

gabe seda uhur-Ni, halani seng dong be 
habonaron. 

16 Anjaha ididah, seng dong jolma na boi 
paluahkon, longang do uhur-Ni halani seng 
dong na mangapiti: jadi tangan-Ni sandiri 
ma na manumpaki-Si, anjaha hapintoron-Ni 
na mangurupi-Si. 

17 Ipakei hapintoron songon baju partahanan, 
anjaha inahkon tangkuluk haluahon bani 
ulu-Ni; hiou pambalason do ipahei, anjaha 
ihioui diri-Ni bani baju-baju parsimburuon. 

18 Romban hubani pambahenan do la mambalas: 
ringis hu bani imbang-Ni, pambalason 
bani munsuh-Ni: bani pulou-pulou pe 
dalankonon-Ni do pambalason. 

19 Jadi habiaran ni halak na i hasundutan ma 
goran ni Jahowa, ampa halak na i hapoltakan 
mabiar do bani hamuliaon-Ni, ai roh do la 
songon bah marbanggal na doras, ai mana 
jinuljul ni hosah ni Jahowa. 

20 Jadi roh ma hu Sion Sipaluah, sonai bani halak 
na i Jakob, na mulak humbani hajahaton, 
nini Jahowa. 

21 Tapi anggo Ahu, on do padan-Ku bani sidea, 
nini Jahowa, “Tonduy-Hu, na sorap bam 
ampa hatang-Ku, na dob Hunahkon bani 
pamangannmu, seng boi morot ai humbani 
pamanganmu, age humbani pamangan ni 

ginomparmu, age humbani pamangan ni 
ginompar ni ginomparmu, nini Jahowa, 
humbani sonari nari ronsi sadokah ni 
dokahni.” 


Hamuliaon ni Sion na Sihol Masa ai 


1 Jongjong ma, marsinondang ma ho! 

60 Ai domma roh panondangmu anjaha 
hamuliaon ni Jahowa domma poltak i 
baboumu. 

2 Ai tonggor ma, na lotir do marrungkub tanoh 
on, anjaha hagolapan sagala bangsa, 
tapi i baboumu do poltak Jahowa anjaha 
hamuliaonni taridah i atasmu. 

3 Jadi roh ma bangsa sipajuh begu-begu marayak 
panondangmu ampa raja-raja roh bani 
sinalsal na poltak bam. 

4 Mangkawah ma ho inggot, anjaha tonggor ma: 
Ganup do sidea martumpu, marrohan bam. 
Roh do anakmu humbani na daoh, anjaha 
borumu iboban bani abing-abingan. 

3 Jadi idahonmu ma ai gabe minar ma bohimu: 
hinsah anjaha lumbang ma uhurmu, ai roh 
ma bam habayakon ni laut ampa arta ni 
bangsa-bangsa das ma bam. 

6 Hulanan ni unta do marrungkub tanohmu, 
unta na hinsah hun Midian ampa hun Epa, 
haganupan sidea na hun Seba roh do. Iboan 

sidea do omas pakon hamonan anjaha 
iambilankon sidea do puji-pujian ni Jahowa. 

7 Haganup biribiri na hun Ketar martumpu bam, 
biribiri tunggal na hun Nabayot marugas 
bam; roh do sidea bani anjapanjap-Ku gabe 
galangan harosuh, anjaha pasangapon-Ku 
do rumah-Ku na marmulia in. 

8 Ise do sidea na habang ai songon hombun, 
anjaha songon asas na laho bani harangni? 

9 Ai siholan do sagala pulou Bangku, anjaha 
kapal-kapal na hun Tarsis parlobei laho 
mamboan anakmu humbani na madaoh, 
iboan homa pirak ampa omas ni sidea, 
haporluan bani goran ni Jahowa Naibatamu 
ampa bani Na Pansing ni Israel, ai la do 
mambahen marmulia ho. 

10 Halak na legan ma paulihon tembokmu, anjaha 
raja-raja ni sidea marugas bam, tongon 
ibagas ringis-Ku Hubogbog ho, tapi marhitei 
parontou ni uhur-Hu idopan-Ku do ho. 

11 Anjaha horbanganmu manongtong ma ai 
buha, arian pakon borngin seng tutup, 
ase boi iboban hu bam habayakon ni 
bangsa-bangsa, rap pakon raja ni sidea 
marodor itogu. 

12 Ai bangsa pakon harajaon na so mambalosi 
ho maningon magou do: bangsa-bangsa ai 
maningon siapkononkon do. 

13 Habayakon ni Libanon roh do bam, ai ma 
hayu ares, maranti ampa sampinur, laho 
pajagarhon ianan ni hapansingon-Ku, ampa 
mambahen marmulia sidogeian ni nahei-Hu. 

14 Roh do marrogop hu bam ginompar ni na 
mandoruni ho, anjaha sagala na mangapasi 
ho maningon marsombah do bani naheimu, 
anjaha goranon ni sidea ma ho, “Huta ni 
Jahowa, Sion ni Na Ma Pansing ni Israel.” 

15 Tembal ni na dob tinadingkon ho anjaha 
nidomdoman anjaha sinimbilan ni halak, 
bahenon-Ku ma ho marmulia sadokah 
ni dokahni, anjaha gabe malas ni uhur 
marsundut-sundut. 

16 Onsoponmu ma dadih ni bangsa-bangsa, 
anjaha minum ma ho humbani habayakon 
ni raja-raja: jadi botohonmu ma, Ahu do 
Jahowa, Sipaluah bam ampa Sipartobus, 
Sipargogoh bani Jakob. 

17 Gantih ni tombaga boanon-Ku ma omas, 
anjaha gantih ni bosi boanon-Ku ma pirak; 
gantih ni hayu, tombaga, gantih ni batu, 
bosi. Bahenon-Ku ma damei panggomgomi 
bam, anjaha parrajai hapintoron. 

18 Seng tarbogei be odoh-odoh i tanohmu, 
hareongon ampa hasedaon i nagorimu: 
goranon ma tembokmu Hatuahon anjaha 
horbanganmu Puji-pujian. 

19 Seng dong be mata ni ari bahen panondang 
bam arian, anjaha sondang ni bulan seng 
marsinalsal bam; tapi Jahowa ma gabe 
panondang bam sadokah ni dokahni, anjaha 
Naibatamu gabe hamuliaon bam. 

20 Seng sundut mata ni arimu, anjaha seng lingod 
be bulanmu, ai Jahowa do gabe panondang 
sisadokah ni dokahni bam, anjaha marpunsa 
ma panorang pusok ni uhurmu. 

21 Anjaha bangsamu, ganup do sidea halak 
parpintor, anjaha teanon ni sidea do tanoh 
on ronsi sadokah ni dokahni: sidea, ai ma 
tumbor na Husuan, jadi-jadian ni tangan-Ku, 
bahen hasangapon-Ku. 

22 Na etek ai gabe saribu, na otik ai gabe sada 
bangsa na gogoh; Ahu do Jahowa, na 
papodaskon roh bani panorangni. 


Ambilan Na Madear Pasal Hatuahon na Sihol Roh 


6 1 1 Tonduy ni Tuhan Jahowa do na sogop 
bangku, ai domma iminaki Jahowa ahu, 
laho mangambilankon Ambilan Na Madear 

bani halak na madoyuk: isuruh do ahu 
pauli-ulihon halak paruhur na maropuk, 
maningtingkon haluahon bani halak na 
tartutup, ampa parharhar ni gari bani halak 
na tarsangkut: 

2 aho maningtingkon tahun idop ni uhur 
humbani Jahowa, ampa ari pambalason 
ni Naibatanta, laho mangapoh sagala na 
marpusok ni uhur i Sion, 

3 mamberehon bani sidea sortali gantih ni abuan, 
minak malas ni uhur gantih ni hiou pusok ni 
uhur, doding puji-pujian gantih ni tonduy na 
horu, ase targoran sidea hayu hapintoron, 
na sinuan ni Jahowa, bahen puji-pujian Bani. 

4 Paulion do na dob pinarseda: pabayuon ni 
sidea do huta-huta na dob mareong, na dob 
tarulang marsundut-sundut. 

> Halak na legan do jongjong-jongjong 
marmahani hulanannima, anjaha bangsa 
na legan gabe parhorja i jumanima ampa i 
pohon anggurnima. 

6 Tapi anggo hanima goranon do malim ni 
Jahowa, siparugas bani Naibatanta do 
hatahononkon hanima. Habayakon ni 
sipajuh begu-begu do panganonnima, 
anjaha hasangapon ni sidea solukonnima. 

7 Gantih ni habadoronnima, jaloonnima do 
parbagianan sidua lompit i tanohnima: 
gantih ni hahirionnima jaloonnima do malas 
ni uhur sisadokah ni dokahni. 

8 Ai Ahu do Jahowa sihaholongi hapintoron, 
tapi na magigi bani panrampokon ampa na 
masambor. Sai berehonon-Ku do upah bani 

sidea sintong-sintong, anjaha bahenon do 
padan sisadokah ni dokahni bani sidea. 

9 Tarbarita do ginompar ni sidea i tongah-tongah 
ni sipajuh begu-begu, sonai anak ni sidea i 
tongah-tongah ni bangsa-bangsa. Sagala na 
mangidah sidea botohonnima, bangsa na 
pinasu-pasu ni Jahowa do sidea. 

10 Marmalas ni uhur tumang do ahu ibagas 
Jahowa, marolob-olob do tonduyhu ibagas 
Naibatangku, ai iparhioui do ahu bani 
hiou haluahon, anjaha isabingi do ahu 
bani hiou hapintoron, songon siparunjuk 
na manggotongi dirini, anjaha songon 
tunangan na mamakei ugas-ugasni. 

11 Aj songon tanoh na manubuhkon suan-suanan, 
anjaha songon pohon na mambahen 
martumbor bonih na sinaburhon hujai, 
sonai do Jahowa patubuhkon hapintoron 
ampa puji-pujian i lobei ni ganup bangsa 
parbegu. 


Hamuliaon ni Sion na Sihol Roh in 


1 Halani Sion seng anjai sip Ahu, anjaha 

62 halani Jerusalem seng soh Ahu, paima 
poltak hapintoronni songon sondang ni 
mata ni ari, anjaha hatuahonni songon 
rigapan na gara. 

2 dahon ni bangsa sipajuh begu-begu ma 
hapintoronmu anjaha sagala raja-raja 
mangidah hamuliaonmu, anjaha goranon 
ma ho marhitei goran na baru, ai ma 
sitontuhonon ni pamangan ni Jahowa. 

3 Gabe sortali hamuliaon do ho ibagas tangan 
ni Jahowa, anjaha sortali harajaon ibagas 
tangan ni Naibatamu. 

4 Lang be goranon ho na tinadingkon, anjaha 
tanohmu seng be hatahonon na tarulang, 
tapi goranon ma ho na hinarosuhkonni 
uhur-Hu, anjaha tanohmu goranon na dob 
laho; ai marosuh do Jahowa mangidah ho, 
anjaha tanohmu marhalahoan do. 

3 Ai songon garama mambuat anak boru, sonai 
do ho buaton ni Sipauli ho, songon malas ni 
uhur ni siparunjuk bani tunanganni, sonai 
do malas ni uhur ni Naibatamu mangidah 
ho. 

6 Bani tembokmu, ale Jerusalem, domma 
Husuruh parjaga. Arian pakon borngin seng 
anjai sip sidea. Hanima, na padingatkon Sion 
bani Jahowa, ulang ma marnasoh! 

7 Ulang sip hanima i lobei-Ni, paima itatap 
Jerusalem anjaha ibahen ai gabe puji-pujian 
itanoh on. 

8 Domma ibijahon Jahowa marhitei tangan-Ni 
siamun ampa marhitei tangan-Ni na gogoh 

in: Seng be bereon-Ku omeimu gabe 
panganon ni munsuhmu, anjaha seng be 
inumon ni halak na legan anggurmu, na dob 
hinangalutkonmu, 

9 tapi na patumpu-tumpuhon, sidea ma na 
mangankon anjaha mamuji-muji Jahowa: 
anjaha na mambuat, sidea ma na manginum 
bani alaman-Ku na ma pansing in. 

10 | yar ma, luar ma hanima hun horbangan in! 
Pasirsir dalan bani bangsa in! Palumbang, 
palumbang dalan in, padaoh batu-batu! 
Pajongjong ma mandera partanda bani 
bangsa-bangsa! 

11 Tonggor ma, domma itingtingkon Jahowa das 
hu ujung ni tanoh on: Hatahon ma bani boru 
Sion, “Tonggor ma, roh do haluahonmu! 
Mangihut do bani upahni, anjaha i lobei-Ni 
do na sinari-Ni.” 

12 Goranon do sidea: bangsa na pansing, Na 
pinaluah ni Jahowa. Anjaha ho goranon 
do na hinasiholan, huta na seng be 
sitadingkononkon. 


Uhum ni Naibata bani Edom 


63 1 Ise do in, na roh hun Edom, marhiou 
sigerger hun Bosra, marmulia marpakeian, 
luar ibagas hinagok ni gogohni? Ahu 

do, sihatahon hapintoron, na margogoh 
paluahkon. 

2 Mase gerger pakeian-Mu, anjaha hiou-Mu 
songon hiou ni halak sipardogei anggur 
ibagas kilang anggur? 

3 Sahalak Ahu do na mardogei ibagas kilang 
ai, seng dong humbani bangsa-bangsa 
hasoman-Ku. Domma bois Hulotloti sidea 
ibagas ringis-Ku, anjaha domma Hurosaki 
sidea ibagas ringis-Ku, marbirsak do daroh 
ni sidea bani hiou-Hu, gabe butak ganup 
pakeian-Ku. 

4Tongon, domma Huputuskon ari pambalason, 
anjaha roh ma tahun haluahon na hun 
Bangku. 

5 Mangkawah Ahu, hape seng dong na 
mangurupi. Longang Ahu, halani seng dong 
na ra mangkasomani Ahu. Jadi tangan-Ku 
mando pangurupi Bangku, anjaha ringis-Ku 
mangkasomani Ahu. 

6 Domma Hurojati bangsa-bangsa ibagas 
ringis-Ku, anjaha mabuk Hubahen sidea 
ibagas ringis-Ku, Huuseihon do daroh ni 
sidea hu tanoh. 

Tonggo Mansopotkon Dousa ampa 
Elek-elek humbani Bangsa ai 


7 Sai baritahononku do ganup dear ni layak 
ni Jahowa, pambahenan habanggalon ni 
Jahowa, domu hubani haganup na binahen 
ni Jahowa banta, ampa buei ni dear ni 
layak-Ni hubani ginompar ni Israel, na 
binahen-Ni bani sidea romban hu bani idop 
ni uhur-Ni, domu hubani hinagok ni dear ni 
layak-Ni. 

8 Ai nini do, “Tongon, bangsang-Ku do sidea, 
anak na so ra marladung.” Jadi la do gabe 
Sipaluah bani sidea, ibagas sagala hasosakan 
ni sidea. 

3 Sedo suruhan atap malekat, tapi bohi-Ni do na 
paluahkon sidea, marhitei holong ni atei-Ni 
ampa idop ni uhur-Ni do sidea ipaluah: 
labing do sidea anjaha iusung tongtong 
humbani sapari. 

10 Tapi marbalik do sidea anjaha isunsahi 
Tonduy-Ni Na Pansing in: halani ai mubah 
do la bani sidea gabe munsuh, anjaha la 
sandiri marporang dompak sidea. 

11 Dob ai mardingat ma bangsa-Ni bani panorang 
sapari, bani si Musa juakjuak-Ni ai, nini 
sidea, “Ija do la, na mambuat humbagas 
bah siparmahan bani hulananni? Ija do la, 

na dob mamberehon Tonduy-Ni marianan 
ibagas dirini, 

12 ha mambahen tangan-Ni na marmulia 
in mardalan bani ianan ni si Musa, na 
mambolah bah ai i lobei ni sidea, laho 
mambahen goran Bani sadokah ni dokahni, 

13 ha manogu-nogu sidea mamontas laut 
na bagas, songon huda na mardalan i 
halimisan, seng tartolsu?” 

14 Songon pinahan na tuad hu habungan, sonai 
do ibere Tonduy ni Jahowa parsaranan 
bani sidea. Sonai do pambobai-Mu bani 
bangsa-Mu, laho mambahen Bamu goran 
na marmulia. 

15 Mangkawah ma Ham hun nagori atas, anjaha 
tatap Ham ma humbani ianan-Mu na 
pansing anjaha na marmulia in! Ija do 
pongut ni uhur-Mu pakon hagogohon-Mu? 
Sihol ni uhur-Mu ampa holong ni atei-Mu 
mandaoh-daoh do humbangku. 

16 Tongon, Ham do Bapanami, ai seng itanda 
si Abraham hanami, anjaha si Israel pe 
seng ipabotoh-botoh hanami. Ham do ale 
Jahowa, Bapanami, humbani sapari do 
goran-Mu Sitobus hanami. 

17 Ham Jahowa, mase ipaturut Ham hanami 
manlembang humbani dalan-Mu? Mase 
ipahengkeng Ham uhurnami gabe seng 

marhabiaran hanami Bamu? Marulak- 
ulakan ma uhur-Mu halani juakjuak-Mu, 
halani marga parbagianan-Mu. 

18 Tongkin do bangsa-Mu marrupei bani 
janan-Mu na pansing in; munsuhnami do 
mandogei-dogei ianan hapansingon-Mu. 

19 Gabe doskon bangsa na so ongga ginomgoman- 
Mu do hanami, doskon halak na so ongga 
marpanggorankon goran-Mu. 

64 1 Ambit iribakkon Ham ma namin langit 
in anjaha susur Ham, gabe dugur ma 
dolog-dolog i lobei-Mu, 

2 Songon apuy na mambahen gara soban, anjaha 
songon apuy na pagurgur bah, ase tarbarita 
goran-Mu bani imbang-imbang-Mu, anjaha 
bangsa-bangsa gobir i lobei-Mu. 

3 Anggo ibahen Ham halongangan na so tinagam 
ni uhurnami, susur Ham tene, gabe malala 
dolog i lobei-Mu, 

4 ai ma na so ongga binogei humbani na basaia. 
Seng ongga ibogei pinggol, seng ongga 
ididah mata, dong Naibata sobali Ham, na 
manumpaki halak na marpangarapan Bani. 

> Ijumpahkon Ham do halak na bujur 
mangkorjahon hapintoron, halak na 
mardingat Ham bani dalan-Mu. Tonggor ma, 

manggila do Ham, halani mardousa hanami 

hu Bamu humbani sapari anjaha marbalik 
hanami. 

6 Gabe doskon halak na mabutak do hanami 
ganup, anjaha hapintoronnami ganup 
songon hiou gok bani na mabutak. Melus 
do hanami haganup songon bulung-bulung, 
anjaha iluahon hajahatonnami do hanami 
songon pambahen ni logou. 

7 Sahalak pe seng dong na mandilo goran-Mu, 
atap na mamorluhon marsijoloman Bamu: 
ai domma iponopkon Ham bohi-Mu hun 
bennami, anjaha iondoskon Ham hanami 
bani kuasa ni hajahatonnami. 

8 Tapi tene, ale Jahowa, Bapanami do Ham! 
Tanoh halampung do hanami, anjaha Ham 
do Sitompa hanami, ganup do hanami 
jadi-jadian ni tangan-Mu. 

9 Ulang ma mamarahtu Ham, ale Jahowa, 
ulang ma tongtong mardingat Ham bani 
hajahaton! Marpanatap ma Ham, ai 
bangsa-Mu do hanami ganup. 

10 Gabe halimisan do sagala huta-Mu na pansing 
in, gabe halimisan do Sion anjaha tarulang 
Jerusalem. 

11 Rumah na pansing anjaha na marmulia 
bennami, ianan ni ompungnami mamuji 
Ham, mosog do ibahen apuy; anjaha sagala 

ianan hamalasan ni uhurnami bois do 
mareong. 

12 Mangidah ganupan ai, tahan do Ham, 
ale Jahowa? Sai sip ope Ham, anjaha 
ompoton-Mu ope mangodoh-odoh hanami? 


Ipabali Halak Pardousa, Ijalo Halak na Tarpilih 


1 Sirsir do Ahu pindahan ni halak, na so 
65 sungkun-sungkun Bangku, sirsir do Ahu 
jumpahan ni halak na so mangindahi Ahu. 
Ningku do dompak bangsa na so mandilo 
goran-Ku, “Ijon do Ahu, ijon do Ahu!” 

2 Hupaherbang do tangan-Ku ganup ari bani 
bangsa na manendel, na mardalan bani 
dalan na so madear, na mangihutkon rosuh 
ni uhurni sandiri, 

3 Hubani bangsa na pagara ringis-Ku tongtong, 
na manggalang ibagas pohon, anjaha na 
manutung dahupa i atas batu bata, 

4 na hundul bani tanoman, na marborngin ibagas 
liang, na mangankon gulei babuy, anjaha 
kuah ni sipanganon sihagigihononkon do 
ibagas hudon ni sidea, 

3 na mangkatahon, “Padaoh dirimu humbangku, 
ulang dohori ahu, ai ahu do na papansing 
ho.” Ningon gabe timus do sidea ibagas 
igung-Ku, gabe apuy na gara tongtong. 

6 Tonggor ma, tarsurat do i lobeihu, “Seng anjai 
sip Ahu, tapi sai luluhonon-Ku do, tongon, 
balaskonon-Ku do bani abingan ni sidea, 

7 hajahaton ni sidea ai ampa hajahaton ni 
ompung ni sidea, nini Jahowa, halani 
manutung dahupa sidea i atas dolog anjaha 
ipahiri Ahu i atas ni buntu-buntu, halani ai 
suhatkonon-Ku do bani abingan ni sidea 
upah domu bani pambahenan ni sidea ai.” 

8 Sonon do hata ni Jahowa, “Songon parsahap 
ni halak, anggo adong ope bahni ibagas 
buah anggur: Ulang ambukkon in, dong 
ope pasu-pasu ijin, sonai do bahenon-Ku, 
halani juakjuak-Ku, seng parsedaon-Ku sidea 
ganup.” 

9 Parohon-Ku do ginompar humbani Jakob, ampa 
sada halak sitean dolog-Ku humbani Juda: 
na pinilih-Ku do manean tanoh in, anjaha 
juakjuak-Ku marianan ijin. 

10 Gabe panggagatan ni biribiri do Saron, anjaha 
habungan Akor gabe panggompangan ni 
lombu bani bangsang-Ku, na pindah-pindah 
Bangku. 

11 Tapi hanima, sitadingkon Jahowa, na lupa bani 
dolog-Ku na pansing in, na parsirsirhon 
meja bani sisombahon Gad, anjaha na 
manggalangkon galangan siinumon bani 
sisombahon Men, 

12 ondoskonon-Ku do hanima bani podang, 
anjaha ganup hanima maningon tunduk i 
panayatan, halani sanggah dilo-dilo Ahu, 
seng marbalos hanima, sanggah marsahap 
Ahu, seng itangihon hanima, tapi ihorjahon 
hanima do sogam ni uhur-Hu, anjaha ipilih 
hanima na so Huharosuhkon. 

13 Halani ai sonon do hata ni Tuhan Jahowa, 
“Tonggor ma, mangan do juakjuak-Ku, 
tapi loheian do hanima, tonggor ma, 
minum do juakjuak-Ku, tapi horahan do 
hanima, tonggor ma, marmalas ni uhur do 
juakjuak-Ku, tapi bador do hanima. 

14 Tonggor ma, marolob-olob do juakjuak-Ku 
halani malas ni uhurni, tapi hanima tangis 
ma halani horu ni uhur, anjaha doruh-doruh 
halani uhur na maseda.” 

15 Tadingkononnima ma gorannima bani halak 
na Hupilih gabe hata sipakeion mamurai, 
“Sai ibunuh Tuhan Jahowa ma ho songon 
sidea.” Tapi anggo juakjuak-Ku diloon do 
sidea marhitei goran na legan, 

16 ase atap ise na mamasu-masu dirini i tanoh on, 
pasu-pasuonni ma dirini marhitei Naibata 
na sintong in, anjaha atap ise na marbija 
i tanoh on, marhitei goran ni Naibata na 
sintong in ma ia marbija, halani domma lupa 

humbagas uhur hasosakan na dob salpu, 
anjaha lingod ai humbani matang-Ku. 


Bagah-bagah Pasal Tanoh na Baru 


17 Tongon, tonggor ma, Ahu manompa langit na 
baru pakon tanoh na baru, anjaha seng be 
ingaton na parlobei in, barang puho ibagas 
uhur. 

18 Tapi marmalas ni uhur anjaha marolob-olob ma 
hanima ronsi sadokah ni dokahni marhitei 
na Hutompa ai; ai tonggor ma, Ahu do 
manompa Jerusalem gabe parolob-oloban, 
anjaha bangsa pangisini gabe malas ni uhur. 

19 Marolob-olob do Ahu mangidah Jerusalem, 
anjaha marmalas ni uhur mangidah 
bangsang-Ku, seng tarbogei be ijai sora na 
tangis-tangis, atap sora na doruh-doruh. 

20 Seng dong be ijai dakdanak siotik umur, atap 
na matua na so gok ari-ari ni goluhni: ai 
dakdanak ope na matei saratus tahun 
umurni, anjaha pardousa iuhum bani na 
marumur saratus tahun. 

21 Pajongjongon ni sidea do rumah anjaha 
jiankon, suanon ni sidea do hayu anggur 
anjaha ipangan buahni. 

22 Seng pajongjong rumah sidea, gabe halak na 
legan mangiankon, seng manuan sidea, gabe 
halak na legan mangankon. Songon umur 

ni hayu, sonai do umur ni bangsang-Ku, 
anjaha na Hupilih ai, panganon ni sidea do 
na hinalojahon ni tanganni. 

23 Seng soya-soya sidea marhorja, seng tubuhan 
anak ase podas matei; ai ginompar 
pinasu-pasu ni Jahowa do sidea, anjaha 
ginomparni rap do pakon sidea. 

24 | ape sidea mardilo domma Hubalosi, marsahap 
ope sidea domma Hutangihon. 

2> Sorigala pakon anak ni biribiri rap manampal: 
singa manggagat na sinabi songon lombu, 
anjaha ulog mangankon orbuk: seng dong 
be na manjahati atap na parsedahon bani 
sab dolog-Ku na pansing in, nini Jahowa. 


Uhum bani Parnaibata na Legan 


1 Sonon do nini Jahowa, “Langit ai do 

66 paratas-Hu, tanoh sidogeian ni nahei-Hu. 
Rumah na sonaha do na sihol paulionnima 
in Bangku, anjaha aha do in janan 
parsaranan-Kin?” 

2Ganupan in tangan-Ku do manjadihon, gabe 

tarjadi ganupan in, nini Jahowa. Tapi bani 
halak sisonon do Ahu marpanatap: Bani 
halak na madoyuk ampa partonduy na 
maropuk anjaha na hitir-hitir mambogei 
hatang-Ku. 

3 Halak na manayat lombu, doskon na mamunuh 
jolma do ai, halak na manggalangkon biribiri, 
doskon na manampul baliang do ia ijai; halak 
na manggalangkon galangan sipanganon, 
doskon na manggalangkon daroh ni babuy 
do ia ijai; atap halak na manutung dahupa, 
doskon na mamuji sisombahon do ia ijai. 
Tongon, marsitohu dalanni bei do halak 
on, anjaha iharosuhkon uhur ni sidea do 
mangkorjahon sihagigihononkon. 

4 Ahu pe harosuhkonon-Ku do pangarsikon 
bani sidea, parohon-Ku do bani sidea na 
hinabiaranni, ai sanggah dilo-dilo Ahu, seng 
dong na marbalos, sanggah marsahap Ahu, 
seng dong na manangihon, tapi lambin 
ibahen sidea do na jahat i lobei-Hu, anjaha 
ihamegahkon na so Huharosuhkon. 


Habanggalon ni Sion na Sihol 
Roh in. Uhum bani Parjahat 


> Tangar ma hata ni Jahowa, hanima na hitir 
mambogei hata-Ni, “Saninanima, na 
mardomdom mangidah hanima, na padarat 
hanima halani goran-Ku mangkatahon, 
'Ipasangap Jahowa ma diri-Ni, ase ididah 
hanami malas ni uhurnima!' Tapi sidea ai, 
ningon bador do. 

6 Tangar, sora na lutu roh hun huta in! Tangar, 
sora hun rumah panumbahan! Ai ma sora ni 
Jahowa, na mandalankon pambalason bani 
munsuh-Ni. 

7 Paima mangarou ia, domma itubuhkon anak, 
lape maborit iahapkon, domma itubuhkon 
anak dalahi. 

8 Ise na dob ongga mambogei na sonai ai? Ise 
na dob ongga mangidah na sonai ai? Boi 
do sada nagori tubuh ibagas sadari? Boi do 
hana sada bangsa ibagas na tongkin? Tapi 
anggo Sion, tongkin ni in mangarou, mintor 
itubuhkon do anak. 

9 Mintor ungkabon-Ku ma partapaan, anggo lang 
paturuton-Ku tubuh? nini Jahowa. Mintor 
Ahu ma, na dob paturutkon tubuh, manutup 
ai use? nini Jahowa. 

10 Marmalas ni uhur ma hanima rap pakon 
Jerusalem, anjaha marolob-olob ma 
mangidahsi, ganup hanima na marholong 
ni uhur bani! Marmalas ni uhur tumang 
ma hanima rap pakonsi, ganup hanima na 
marpusok ni uhur mangidahsi hinan. 

11 Ai boi ma hanima mangonsop anjaha bosur 
humbani bagod ni pangapoh aji, ai boi 
ma hanima minum sombuh anjaha 
marmegah-megah humbani hasangaponni 
na tarlobih ai. 

12 Ai sonon do hata ni Jahowa, “Tonggor ma, Ahu 
patuduhkon hadoharon bani, songon bah 
mardalan bueini, ampa habayakon ni bangsa 
parbegu, songon binanga na marbanggal: 
minum ma hanima, abing-abingonni do 
hanima anjaha titeng-titengonni.” 

13 Songon halak na niapoh ni inangni, sonai do 
apohon-Ku hanima, maningon apohon do 
hanima i Jerusalem. 

14 [dahonnima ma ai, gabe malas ma uhurnima, 
hisar ma holi-holinima songon bulung- 
bulung maratah: jadi botohon ni halak 
ma, tangan ni Jahowa do mangkasomani 
juakjuak-Ni, tapi ringis-Ni do mangimbang 
munsuh-Ni. 

15 Ai tonggor ma, na roh do Jahowa marhitei 
apuy, anjaha gareta-Ni songon haba-haba, 
laho marlulu ibagas gajag ni gila-Ni, anjaha 
asup-asup-Ni marhasoman jirlam ni apuy. 

16 Ai marhitei apuy do Jahowa manguhumi tanoh 
on, anjaha marhitei podang sagala daging, 
buei do na binunuh ni Jahowa. 

17 Halak na papansing ampa na manguras 
dirini, na manggalang ibagas pohon, na 
mangirikkon sada halak na i tongah-tongah 
ai, halak na mangankon gulei babuy, 
sihagigihononkon ampa ubag, maningon do 
bois ganup, nini Jahowa. 

18 Ai Hutanda do horja ampa pingkiran ni sidea: 
anjaha roh do Ahu laho patumpuhon sagala 
bangsa ampa sahap: jadi roh ma sidea, 
anjaha idahonni ma hasangapon-Ku. 

19 Anjaha pajongjongon-Ku ma sada tanda bani 
sidea: humbani sidea, na dob maluah ai, 
paingkaton-Ku do marayak bangsa sipajuh 
begu-begu, hu Tarsis, hu Put ampa Lud, 
sisintak sior, hu Tubal pakon Javan, hubani 
pulou na madaoh, na so ongga mambogei 
hatang-Ku atap mangidah hamuliaon-Ku, 
baritahonon ni sidea do hamuliaon-Ku i 
tongah-tongah ni bangsa-bangsa. 

20 Jadi boanon ni sidea ma saninanima humbani 
sagala bangsa-bangsa gabe galangan bani 
Jahowa, roh mangajak huda, margareta, 
martandu, mangajak halode ampa unta, 
marayak Jerusalem, dolog-Ku na ma 
pansing in, nini Jahowa, usih songon Israel, 
mamboan galangan sibere-bere ibagas 
pinggan na ma pansing hu rumah ni Jahowa. 

21 Anjaha humbani sidea pe pabangkiton-Ku do 
gabe malim ampa halak Levi, nini Jahowa. 

22 Ai songon langit na baru pakon tanoh na baru 
sitompaon-Kai, jonam jongjong i lobei-Hu, 
nini Jahowa, sonai do totap jongjong 
ginomparnima ampa gorannima. 


Jesaya 66 2625 


23 Jadi masa ma bani ganup poltak ni bulan, 
bani ganup ari Sabat, roh ma sagala na 
manggoluh manombah hu lobei-Hu, nini 
Jahowa. 

24 Jadi luar ma sidea, mangidah bangkei ni halak 
na manlawan dompak Ahu; ia gilok-gilok ni 
sidea seng matei, anjaha apuy ni sidea seng 
mintop, anjaha gabe hagigi do sidea bani 
sagala na manggoluh.” 


Jeremia 


Pandiloon ni Jahowa bani si Jeremia 


1 Hata ni si Jeremia, anak ni si Hilkia, sada 
humbani malim na i Anatot, na i tanoh 
Benjamin, 
2 roh do hata ni Jahowa bani, bani panorang ni si 
Josia, anak ni si Amon, raja ni Juda, pasapuluhtolu- 
tahunkon dob raja ia. 
3 Roh do homa bani panorang ni si Joyakim, anak 
ni si Josia, raja ni Juda, das bani pasapuluhsada- 
tahunkon dob raja si Sedekia, anak ni si Josia, raja 
ni Juda, das bani na tarbuang Jerusalem bani bulan 
lima. 
4Roh do hata ni Jahowa hu bangku, mangkatahon, 
> “Paima Hutompa ho ibagas partapaan, domma 
Hutanda ho, anjaha paima itubuhkon 
inangmu ho, domma Hupapansing ho, 
anjaha Hupabangkit ho gabe nabi bani 
bangsa-bangsa.” 
6Dob ai ningku ma, “Ham Tuhan Jahowa! Seng 
hubotoh naha marsahap, ai poso ope ahu.” 
7 Tapi nini Jahowa ma dompak ahu, “Ulang 
ihatahon ho, “Poso ope ahu.' Atap huja pe 
ho Husuruh, maningon laho ho, anjaha 


Jeremia 1 2627 


atap aha na Hutonahkon bam, ai do 
hatahononmu. 

8 Ulang ho mabiar i lobei ni sidea, ai Ahu do 
hasomanmu, laho paluahkon ho,” nini 
Jahowa. 

9 Jadi isurdukkon Jahowa ma tangan-Ni, 
anjaha ijamah ma pamanganku, nini 
Jahowa ma dompak ahu, “Tonggor ma, 
domma Hunahkon hatang-Ku hubagas 
pamanganmu. 

10Tonggor ma, Hupabangkit do ho sadari on 
mardiateihon bangsa-bangsa ampa harajaon- 
harajaon, laho mangumpat ampa manreongkon, 
laho parsedahon ampa mangagouhon, laho 
padearhon ampa manuan.” 

11 Dob ai roh ma hata ni Tuhan Jahowa hu bangku 
mangkatahon, “Jeremia aha do ididah ho?” Jadi 
ningku ma, “Huidah do dangkah ni hayu na dulas 
marbanggal.” 

12 Jadi nini Jahowa ma hu bangku, “Sintong do 
pangidahmu, ai puho do Ahu marjaga-jaga, laho 
pasaudkon hatang-Ku.” 

13Dob ai roh ma hata ni Jahowa hu bangku 
paduahalihon, mangkatahon, “Aha do ididah ho?” 
Jadi ningku ma, “Hudon na gurgur do huidah, lunsat 
gurgurni, roh hun utara.” 

14 Dob ai nini Jahowa ma bangku, “Hun utara 
do roh ni hasedaon bani sagala pangisi ni 
nagori on. 

15 Ai tonggor ma, diloon-Ku do sagala bangsa, 
harajaon na i utara,” nini Jahowa, “Jadi roh 
ma sidea, anjaha ganup sidea pajongjong 
paratasni i lambung ni horbangan ni 
Jerusalem, laho manlawan tembokni inggot 
ampa sagala huta ni Juda. 

16 Jadi dabuhon-Ku ma uhum bani sidea, halani 
hajahaton ni sidea, ai ma na tinadingkon 
ni sidea ai Ahu, laho manggalang bani 
naibata na legan, anjaha marsombah bani 
jadi-jadian ni tangan ni sidea. 

17 Tapi anggo ho, gonditi ma binongeimu: misir 
ma ho, anjaha hatahon ma hubani sidea 
haganup na Hutonahkon bam. Ulang ma 
ho tarsonggot mangidah sidea, ase ulang 
bajoraon ho Hupaturut ibahen sidea. 

18 Tapi Ahu sandiri mambahen ho sadari on 
gabe huta na toguh, gabe basikah bosi, 
gabe tembok tombaga, laho mangimbang 
haganup nagori in, mangimbang raja-raja ni 
Juda, pangintuaini, malimni ampa pangisi ni 
nagori in. 

19 Porangon ni sidea do ho, tapi seng tartaluhon 
sidea, ai Ahu do hasomanmu,” nini Jahowa, 
“na paluahkon ho.” 

Parbalikon ni Bangsa Israel 


2 1 Roh do hu bangku hata ni Jahowa nini, 
2“Laho ma ho, hatahon ma torang-torang 
hubani par Jerusalem: Sonon do hata ni Jahowa, 
'Hudingat do habujuronmu, sanggah poso ho, 
holong ni uhurmu, sanggah tunangan ope ho, 
sonaha pangirikkonmu Bangku i halimisan, bani 
tanoh na so boi tidahon. 

3 Pansing do ijia Israel bani Jahowa, limbuah ni 
pariama-Ni do ia. Sagala na sihol mangankon 
ai marsalah do, sogop do hamagouan bani 
sidea,' nini Jahowa. 

4 “Tangihon ma hata ni Jahowa, ale ginompar ni 
si Jakob, sonai sagala marga na hun rumah 
ni Israel. 

3 Sonon do hata ni Jahowa, “Aha dong jumpah 
ompungnima salah Bangku, ase surut sidea 
hun Bangku, anjaha iirikkon na so margagan, 
mambahen gabe na lang sidea?" 

6 Seng dong ihatahon sidea, ‘Ija do Jahowa, 
na mambobahon hita tangkog hun tanoh 
Masir, na mangiring-iring hita i halimisan, 
bani tanoh dorging-dorging anjaha 
marlombang-lombang, bani tanoh na horah 
anjaha na golap tumang, bani tanoh na so 
ongga binontas ni halak, na so niiankon ni 
jolma?' 

7 Huboan do hanima hu tanoh na lambutan, ase 
ipangan hanima buahni ampa gogohni. Tapi 
dob das hanima hujin, ibutaki hanima do 
tanoh-Ku, anjaha parbagianan-Ku ibahen 
hanima gabe hagigi. 

8 Malim pe seng dong manungkun, ‘Ija do 
Jahowa?' Siramotkon titah pe seng itandai 
Ahu. Parmahan ni bangsani marbalik do hun 
Bangku: nabi-nabi manjahai marhitei Baal 
anjaha iirikkon na so marguna. 

9 Halani ai partinggilhonon-Ku do torus hanima, 
nini Jahowa, 'ronsi ginompar ni ginomparnima 
partinggilhonon-Ku do. 

10 Tongon, laho hanima hu pulou ni halak Kittim, 
anjaha tonggor ma ijai, atap suruh hanima halak hu 
Kader, anjaha pardiatei ma ijai, atap dong do masa 
na sonai: 

11 Ai dong bangsa, na manggantih naibatani, 
age pe seng naibata sidea ai? Tapi anggo 
bangsang-Ku, itukar do hamuliaonni bani 
sisombahon. 

12 | ongang ma hanima ale langit mangidah ahu, 
tarsonggot anjaha gobir tumang ma,' nini 
Jahowa. 

13 “Dua do salah na binahen ni bangsang-Ku: 
Ahu bah tubuh hagoluhan itadingkon sidea, 
ihurak sidea do bani sidea parigi, parigi na 
marruang, na so marisi bah. 

14 Ai jabolon do Israel atap anak ni jabolon do? 
Mase ma gabe sisorohon ia? 

15 Maraum do singa dompaksi, ipamaling sidea 
sorani. Tarulang do ibahen sidea tanohni, 
itutung hutani, seng dong be pangisini. 
Sonai homa halak na hun Nob ampa 
Tahpanhes 

16 |epong do ibahen ulumu. 

17 Ai lang ho do parohkon ai bam, halani na 
tinadingkonmu Jahowa Naibatamu, bani na 
tinogu-togu-Ni ai ho bani dalan na sintong? 

18 On pe, aha do untungni bam, na laho ai ho hu 
Masir sihol minum bah ni Nil? Atap aha do 
untungni bam na laho ai ho hu Assur sihol 
minum bah ni Eprat? 

19 Hajahatonmu do na maminsang ho, anjaha 
parbalikonmu mambahen hona uhum 
ho. Halani ai botoh anjaha idah ma, naha 
janginni ampa paetni bam, manadingkon 
Jahowa Naibatamu: seng dong biarmu 
dompak Ahu,” nini Tuhan Jahowa Zebaot. 

20 “Tongon humbani sapari nari pe sai 
ipamponggolhon ho do pasanganmu, 
anjaha irotapi ho talimu, anjaha ihatahon 
ho, “Seng ra ahu jabolon!' Tongon, bani 
ganup buntu-buntu na gijang ampa i toruh 
ni hayu na maratah do ho modom songon 
boru jalang. 

21 Husuan do ho songon hayu anggur na dear, 
tongon, humbani bonih na pitah. Sonaha do 
parsalihmu gabe hayu anggur harangan na 
so margagan? 

22 Age pe iusah ho dirimu marhitei guboh ni 
sabun, anjaha buei ipakei ho sabun, sai tong 
do tartanda hajahatonmu i lobei-Hu,' nini 
Tuhan Jahowa. 

23 Mase ma pag ho mangkatahon, “Seng butak 
ahu, seng dong hupaihut-ihut Baal! 

Ingati ma pambahenanmu i habungan, 
botoh ma na binahenmu! Mardalan do ho 
maringgot-inggot songon unta boru-boru 
bani panorang hagarangonni, songon 
halode boru-boru i halimisan, 

24 ha unsong-unsong ibagas hisapni. Ise do na boi 
manahan hisapni? Sagala na mangindahisi 
seng pala loja, bani bulan hahisaponni sai 
jumpah do ia. 

25 Jaga ma naheimu ulang lang marsipatu, ampa 
tolonanmu ulang horahan! Tapi ihatahon 
ho do, “Seng tarbahen be, ai domma 
huhaholongi halak na legan, sidea do 
siirikkononku.' 

26 Songon panangko na maila anggo tardapot, 
sonai do maila ginompar ni Israel rap pakon 
raja ni sidea, pambobai, malim ampa nabi ni 
sidea, 

27 ai ma sidea na mangkatahon bani hayu, “Ho do 
bapangku,' bani batu, “ho do mantubuhkon 
ahu! Ai gurung ni sidea do idompakkon 
Bangku sedo bohi ni sidea. Tapi bani 
panorang hasosakan ni sidea, ihatahon 
sidea do, Jongjong ma Ham, paluah Ham 
ma hanami!” 

28 Ai ija do naibatamu, na pinaulimai bam? Sidea 
ma jongjong, anggo tarbahen sidea do 
mangurupi ho bani panorang hasosakanmu? 
Ai songon buei ni hutamu, sonai do buei ni 
naibatamu, ale Juda? 

29 Mase Ahu iparingorhon hanima? Haganup do 
hanima marbalik hun Bangku,” nini Jahowa. 

30 “Soya-soya do na Hubogbogi ai anaknima, 
seng tarajari sidea, podangnima sandiri do 
mamboiskon nabinima songon singa na 
manoroh. 

31 Hanima na sansundut on, parimbagaskon 
hanima ma hata ni Jahowa! Ai halimisan do 
Ahu bani Israel atap tanoh na lotir? Mase 
ma hatahonon ni bangsang-Ku, “Rosuhnami 
bennami, seng benahanami mulak Bamu.' 

32 Ai tarhalupahon anak boru do ugas-ugasni atap 
tarhalupahon tunangan do gonditni? Hape 
bangsang-Ku, lupa do ia Bangku, domma 
dokah tumang. 

33 Jengesni in ibahen ho panlangkahmu, laho 
mangindahi haholonganmu, halani ai do ase 
ra ho pasomal-somal dirimu mangkorjahon 
na masambor. 

34 Bani sisi ni hioumu pe jumpah do daroh ni 
halak na so marpipot. Sedo halani na 
martuah jumpah ho sidea, tapi halani na 
pininsangni ho pasal nongkan ai. 

35 Ihatahon ho, “Seng marsalah ahu, domma 
surut ringis-Ni humbangku.' Tonggor ma, 
dabuhonon-Ku do uhum bam, halani 
ihatahon ho, 'Seng mardousa ahu.' 

36 Yrahni in margoling ho anjaha mubah-ubah. 
Maningon bador do ho bahenon ni Masir, 
songon na dob bador ho ibahen Assur. 

37 Hujai pe ningon laho do ho, jujung tanganmu 
bani ulumu, ai domma iambukkon Jahowa 
hatengeran-hatengeran ni uhurmu, seng 
dong be untungmu humbani sidea.” 


Seng Tarjalo Bangsa Israel Mangihutkon Aturan 


1 Nini Jahowa, “Porini isirangkon sada halak 
3 binuatni, gabe misir naboru ai hun bani, 
anjaha laho ia bani dalahi na legan, ra ope 
dalahi ai mangulaki mambuatsi? Ai lang 
gabe butak tumang ma nagori ai? Tapi 
anggo ho domma marbangkis pakon buei 

halak, ai sihol ope mulak ho hu Bangku?” 
Nini Jahowa. 

2 “Mangkawah ma ho dompak sagala buntu- 
buntu, anjaha tonggor ma! Ija ho na so 
ongga marbangkis? I topi ni dalan do 
ho hundul paima-imahon sidea, songon 
pambahen ni halak Arab i halimisan. Ibutaki 
ho do tanoh in marhitei parriah-riahonmu 
ampa hajahatonmu. 

3 Halani ai do ase tarambat paroh ni udan 
pamungkah anjaha tartahan udan 
pangujungi, tapi songon pardompakan 
ni boru jalang do pardompakanmu, seng 
ibotoh ho na maila. 

4 Ai lang dilo-dilo do ho ronsi sonari hu Bangku, 
“Ale Bapa, Ham do hatengeran ni uhur bani 
haposoonku?' 

3 Ai mintor ra ma Ia manringis lalab? Mintor 
idingat-dingat ma ai lalab? Tonggor ma, 
sonai do parsahapmu, tapi ihorjahon ho do 
na masambor, pala marolom-olom ho.” 


Age pe Sonai Parbalikon ni Israel 
Itampin Naibata do Sidea 


6Jadi nini Jahowa ma dompak ahu sanggah 
panorang ni Raja Josia, “ididah ho do pambahen 
ni Israel na marbalik in? Laho ia hu atas ni ganup 

dolog na gijang ampa hu toruh ni ganup hayu na 
maratah, laho mandalankon parbangkison ijai. 

7 Nini uhur-Hu, “Dob idalankon ganupan ai, tontu 
mulak do ia Bangku; tapi seng mulak ia.” Anjaha age 
pe ididah Juda, anggini na marbalik ai, 

8conaha pangambukkonon-Ku bani Israel na 
mangosei ai halani haganup parbangkisonni, 
anjaha Hubere bani surat sirang, tapi seng mabiar 
Juda, anggini na marbalik ai, laho do ia homa 
mandalankon parbangkison. 

9 Marhitei parriah-riahonni na so maralang-alang 
ai, gabe butak do ibahen nagori in, 
marbangkis do ia rap pakon batu ampa 
hayu. 

10 Tapi sonai pe ganupan ai, lanjar do 
seng mulak hu Bangku Juda, anggini 
siparbalik ai humbani bulat ni uhurni: tapi 
marsipakulah-kulah do hansa,” nini Jahowa. 

11 Jadi nini Jahowa ma hu bangku, “Pintoran 
ope Israel na marbalik ai marimbang Juda 
sipangosei in. 

12 | aho ne, anjaha tingtingkon ma hata on dompak 
utara, “Mulak ma ho, ale Israel na marbalik in,” nini 
Jahowa. “Lang pe manringis Ahu mangidah hanima, 
ai paridop ni uhur do Ahu,” nini Jahowa; “Seng torus 
Ahu manggila. 

13 Asal itanda ho salahmu, paboa na manlawan 
ho dompak Jahowa Naibatamu, ai ma na 

niondoskonmai dirimu bani na legan i toruh 

ni ganup hayu na maratah, tapi anggo 

hatang-Ku seng itangihon ho,” nini Jahowa. 
14 “Mulak ma, ale anak na marbalik,” nini Jahowa, 
“Ai Ahu do tuannima: sihol buaton-Ku do 
humbennima, sahalak humbani sada huta anjaha 
dua halak humbani sada marga, anjaha boanon-Ku 
do hanima hu Sion. 
15Anjaha bereon-Ku do bannima parmahan 
romban hubani rosuh ni uhur-Hu, ai ma na 
marmahan hanima marhitei habotohon ampa 
hauhuran. 
16 Anjaha anggo martambah anjaha manggargar 
ma hanima i nagori in,” nini Jahowa. “Bani ari ai 
seng be sahapkonon ni halak pasal poti parpadanan 
ni Jahowa, seng be taringat ai ibagas uhur, atap 
ingat-ingaton ai, seng be magouan pasal ai barang 
paulion ai. 
17 Bani panorang ai goranon ma Jerusalem paratas 
ni Jahowa, anjaha martumpu hujai sagala bangsa 
sipajuh begu-begu, marsombah hubani goran ni 
Jahowa i Jerusalem: seng be ihutkonon ni sidea 
uhurni na tendel anjaha na jahat in. 
18 Bani panorang ai ipadomu ginompar ni Juda ma 
dirini bani ginompar ni Israel, anjaha rap sidea 
mulak hun utara hun tanoh, na dob Hubere gabe 
parbagianan ni ompungnima. 

19 Nini uhur-Hu, “Sonaha ma parpabangkit-Hu 
bam i tongah-tongah ni anak-Ku, anjaha 
mamberehon bam tanoh na majenges, 
parbagianan sijengesan i tongah-tongah 
ni bangsa-bangsa?” Anjaha nini uhur-Hu, 
hatahononmu do hu Bangku, 'Ale Bapa' 
anjaha seng marbalik ho hun Bangku 

20 tongon, songon puang-puang na so bujur 
manadingkon paramangonni, sonai do 
hanima manadingkon Ahu, ale ginompar ni 
Israel,” nini Jahowa. 


Hamubahon ni Uhur na Sintong do 
Mambahen Saud Bagah-bagah ni Jahowa 


21 Tarbogei do sora bani ianan na gijang, ai 
ma sora tangis-tangis ampa elek-elek 
ni ginompar ni Israel, halani sambor ni 
parlahou ni sidea, anjaha lupa sidea bani 
Jahowa Naibata ni sidea. 

22 “Mulak ma, ale anak siparbalik, sihol 
pamalumon-Ku do panundalionnima in. 
Tonggor ma, roh do hanami mangayaki 
Ham, ai ham do Jahowa Naibatanami. 

23 Tongon, sipaoto-oto do pangarapan bani 
buntu-buntu ampa bani halutuon i atas 
dolog. Tongon, bani Jahowa Naibatanta do 
hansa haluahon ni Israel. 

24 Tapi pambalosion bani sihagigihononkon ai do 
mamboiskon na hinalojahon ni ompungta 
humbani etek-etekkon nari, biribiri ni sidea 
ampa lombuni, anak ni sidea ampa boruni. 

25 Tibal do hita ibagas habadoronta anjaha 
sabing banta hahirion, halani mardousa hita 
dompak Jahowa Naibatanta, hita pakon 
ompungta humbani hadakdanakonta das 
ronsi sadari on: anjaha seng itangihon hita 
sora ni Jahowa Naibatanta in.” 

4 1 “Anggo sihol mulak ho, ale Israel,” nini 
Jahowa, “Hu Bangku ma ho mulak! Anjaha 
anggo iambukkon ho sihagigihononmai seng 
anjai mompas-ompas be ho hun Bangku. 

2 Anjaha anggo ibijahon ho, “Songon sintongni 
manggoluh Jahowa, ibagas hasintongan, 
habonaron ampa hapintoron, jadi 
parhatuahon ni bangsa sipajuh begu-begu 
ma dirini ibagas ho, anjaha puji-pujionni 
ho.” 

3 Sonon do hata ni Jahowa hubani halak na i 
Juda ampa pangisi ni Jerusalem, “Tinggala 
hanima ma juma roba bannima, ulang 
martidah i tongah-tongah ni hupi-hupi. 

4 Sunat hanima ma dirinima bani Jahowa, 
ambukkon hanima ma sibur-sibur ni 
uhurnima, ale dalahi na i Juda ampa pangisi 
ni Jerusalem, ase ulang manomboh ringis-Ku 

songon apuy, anjaha gajag seng dong na 
mangasup mangintopi, halani hajahaton ni 
pambahenannima.” 


Munsuh hun Utara na Roh Parsedahon 


> “Baritahon hanima ma i Juda anjaha pabogeihon 
i Jerusalem, hatahon hanima ma, 'Sompul 
ma tarompit i nagori in, gogoh ma 
mardilo-dilo, hatahon ma: Martumpu ma, 
laho ma hita masuk hu huta na pinatoguh 
in! 

6 Pajongjong ma mandera partanda dompak 
Sion! Maporus ma, ulang sohsoh! Ai 
parohon-Ku ma hamagouan hun utara, sada 
hasedaon banggal. 

7 Mandarat do singa humbani iananni, bingkat 
do siparseda bangsa-bangsa, luar do ia 
humbani iananni laho parsedahon tanohmu, 
mangkareong ma hutamu, seng marpangisi 
be. 

8 Halani ai marhiou guni ma hanima, tangis 
anjaha doruh-doruh ma, ai seng surut hun 
banta gara ni ringis ni Jahowa. 

9 Bani panorang ai,” nini Jahowa, galek ma 
uhur ni raja-raja ampa na sangap-sangap, 
tarsonggot sagala malim anjaha hirjat sagala 
nabi. 

10 Jadi nini sidea ma, “Ham Tuhan Jahowa, taroto 
tumang do bangsa on ampa par Jerusalem, 
ibahen Ham, nimu, “Marsonang-sonang pe 
hanima, hape podang do na mangonai bani 
goluhnami. 

11 Bani panorang ai hatahonon ma bani bangsa 
on ampa bani Jerusalem, “Logou na milas 
hun buntu-buntu na leseng i halimisan 
mangombus dompak boru ni bangsang-ku, 
sedo laho marsege atap mamiari, logou na 
doras tumang, 

12 anjaha Ahu do na mamarentahkon ai, laho 
manguhumi sidea. 

13 Tonggor ma, songon hombun do ia naik, 
songon halisungsung do garetani: dorasan 
do hudani ase lali. Magou ma hita, ai bois 
ma hita! 

14 Burihi ma uhurmu humbani hajahaton, ale 
Jerusalem, ase maluah ho. Piga dokah nari 
marianan pingkiranmu, na jahat in ibagas 
uhurmu? 

15 Tangar, roh do tugah-tugah hun Dan ampa 
barita na masambor hun Dolog Efraim! 

16 Patugah ma bani Juda, tingtingkon bani 
Jerusalem. Roh do sipangkubu hun nagori 
na madaoh, marsurak do sidea mangimbang 
huta ni Juda. 

17 Songon pamurou do sidea manginggoti 
Jerusalem, halani manlawan ia dompak 
Ahu,” nini Jahowa. 

18 “Parlahoumu ampa pambahenanmu do 
parohkon ai bam. Halani hajahatonmu 
do ase sonai paetni, tongon, ronsi 
pusu-pusumu do itolpus. 

19 Aih, boritni in, boritni in huahap! Itusuk 
do atei-ateihu! Mardojob-dojob do 
pusu-pusungku, seng tarbahen ahu sip, 
ai hubogei do sora ni tarompit ampa 
surak-surak ni siparporang. 

20 Marnunut do hataluan itingtingkon, 
maseda do ganup tanoh in, sompong 
do lampolampong-Ku ipareong, tongkin 
tumang anggo barung-barung-Ku. 

21 Piga dokah nari idahon-Ku mandera porang in, 
anjaha bogeion-Ku sora ni tarompit? 

22 Tongon, na oto do bangsang-Ku, seng itandai 
sidea Ahu, anak na lontong do sidea, 
seng dong maruhur, pandei do sidea 
mangkorjahon hajahaton, tapi sonaha 
mambahen na madear, seng ibotoh sidea. 

23 Mangkawah Ahu dompak tanoh in, tonggor, 
domma maseda anjaha lumei; Hutarei 
langit, magou do haliharonni. 

24 Mangkawah Ahu dompak dolog-dolog, tonggor 
ma, dugur do sidea, anjaha buntu-buntu 
mambal-ambal hujai-hujon. 

25 Mangkawah Ahu inggot, tonggor ma, seng 
dong jolma, anjaha manuk-manuk pe 
domma habur ganupan. 

26 Mangkawah Ahu, tonggor ma, tanoh na 
lambutan salih jadi halimisan, anjaha sagala 
hutani domma mareong i lobei ni Jahowa, 
halani gajag ni ringis-Ni. 

27 Ai sonon do hata ni Jahowa, “Haganup tanoh in 
maningon tarulang do, tapi seng lanjar bois 
bahenon-Ku. 

28 Halani ai marhoru ma tanohin, anjaha langit na 
i babou ai golap: ai Ahu do na mangkatahon 
in, seng Husolsoli uhur-Hu, Ahu do 
na mamutuskon, seng marulak-ulakan 
uhur-Hu.' 

29 Maporus do sagala huta halani sora ni parhuta 
ampa parpamah, marmasukan sidea hu 
harangan, manangkihi hu salahsah, sagala 
huta hona tadingkon, seng dong halak na 
mangiankonsi. 

30 Ho, ale na dob tinaluhon, aha do na 
binahenmin. ase marbaju saholat ho, 
ase mamakei ugas-ugas omas ho, ase 
iminak-minaki ho matamu? Soya-soya do na 

pinajengesmai dirimu. Magigi do kasihanmu 
mangidah ho: hosahmu do sihol buatonni. 


31 Tongon hubogei do songon sora ni naboru na 


5 


mangarou, usih bani doruh-doruh ni naboru 
laho mantubuhkon bunga tubuhni, ai ma 
sora ni boru Sion na hosah-hosah pagostong 
tanganni, nini, “Magou ma ahu, ai ondos 
bani sipamunuh do tonduyhu!” 


Uhum ni Naibata bani Bangsa-Ni 
halani Haganupan Sidea Marjahat 


1 Sjari ma dalan-dalan na i Jerusalem, tonggor 


anjaha papangkei ma! Pareksa ma alamanni 
laho mangidah, atap dong do jumpah 
sahalak, sihorjahon na madear, sipindahi 
hasintongan, ase marpangulaki uhur-Hu 
bani sidea. 


2 Age pe ihatahon sidea, “Songon sintongni 


maggoluh Jahowa, tapi ladung do bijani ai. 


3 Ham Jahowa, ai lang dompak hasintongan do 


panonggor-Mu? Ilonsing Ham do sidea, 
tapi seng mangahap sidea, iboiskon Ham 
do sidea, tapi seng ra sidea manjalo ajar. 
Ipamapir sidea do bohini lobih humbani 
batu gingging, manjua do sidea paubah 
uhurni. 


4 Tapi nini uhurhu, “Na masombuh-sombuh do 


sidea on, anjaha na oto, ai seng itanda sidea 

dalan ni Jahowa, sonai age titah ni Naibata 
ni sidea.” 

3 Laho ma ahu bani halak na banggal-banggal, 
sihol marsahap pakon sidea, tontu anggo 
sidea ibotoh do dalan ni Jahowa ampa titah 
ni Naibata ni sidea. Tapi sidea ai pe dos do, 
iparponggol do pasanganni, irotapi talini. 

6 Halani ai sorohon ni singa na hun harangan do 
sidea, boiskonon ni gipul na hun halimisan. 
Begu do manggompangi huta ni sidea, 
sagala na mandarat hunjai sorohonni do, 
ai buei tumang do panlanggaron ni sidea, 
banggal do panundalini. 

7 Sonaha ma boi marpangulaki uhur-Hu bam? 
Itadingkon anakmu do Ahu, anjaha marbija 
do sidea marhitei goran ni na so Naibata. 
Anggo domma Hubosuri sidea, laho do 
sidea marbangkisi, marurup do sidea hu 
rumah ni boru jalang. 

8 Huda panjangan na mombur, na garang do 
sidea, na mariha-iha dompak jolma ni 
hasomanni. 

9 Mintor lang ma luluhonon-Ku sidea halani ai? 
Nini Jahowa. “Mintor lang ma marbalas Ahu 
hubani bangsa na sonin? 

10 Tangkog ma hanima hu pohon anggurni anjaha 
parseda ma, tapi ulang mintor bois; tuhtuhi 

hanima ma ranting-rantingni, ai sedo 
Jahowa simada ai. 

11 Tongon, mangeluk do hun Bangku ginompar ni 
Israel ampa ginompar ni Juda,” nini Jahowa. 

12 [parnalang sidea do Jahowa anjaha ihatahon, 
“Aha pe lang bahenon-Ni, seng anjai dong 
hamagouan roh hu banta, podang atap lohei 
pe seng anjai idahonta.” 

13 Sihatahon na so tongon do nabi-nabi ai: seng 
dong tongon hata ni Jahowa bani sidea, bani 
sidea sandiri ma masa na sonai ai! 

14 Halani ai sonon do hata ni Jahowa, Naibata 
Zebaot, “Halani sonai hata ni sidea, tonggor 
ma, bahenon-Ku ma hatang-Ku gabe apuy 
ibagas pamanganmu, anjaha bangsa on 
gabe soban, gabe bois ma sidea ipangan 
apuy ai. 

15 Tonggor ma, parohon-Ku ma bannima, sada 
bangsa humbani na daoh, ale ginompar ni 
Israel,” nini Jahowa, “Ai ma sada bangsa na 
so tartaluhon, bangsa na basaia, bangsa na 
so niarusanmu sahapni, na so niartihonmu 
atap aha na hinatahonni. 

16 Songon tanoman na ngangang do 
parsumbianni, haganup do sidea puanglima. 

17 Bois do panganon ni sidea na pinariamaanmu 
ampa sipanganonmu, panganonni do 
anakmu pakon borumu: bondutonni do 

biribirimu pakon lombumu: boiskononni 
do pohon anggurmu pakon hayu aramu, 
huta-hutamu na pinatoguhmu, na 
hinatengerhon ni uhurmu, parsedaonni do 
marhitei podang. 
18 Tapi age pe bani ari ai,” nini Jahowa, “Seng mintor 
bois tumang hanima bahenon-Ku. 
19 Anjaha anggo ihatahon sidea, “Mase ma ibahen 
Naibata Jahowa Naibatanami haganupan ai 
bennami?' Hatahon ma bani sidea, 'Songon na 
tinadingkonnima Ahu, anjaha ibalosi hanima 


naibata na legan i tanohnima, sonai do 
balosannima halak na legan, bani tanoh na so 
nagorinima. 


20 Patugah ma on bani ginompar ni si Jakob, 
anjaha tingtingkon ma ai i Juda, 

21 ‘Bogei ma on, ale bangsa na oto anjaha 
na so maruhur, na marmata hape seng 
marpangidah, na marpinggol hape seng 
marpanangar!” 

22 Ai seng mabiar hanima mangidah Ahu?” nini 
Jahowa. “Ai seng gobir hanima i lobei-Hu? 
Ahu do na mambahen buntu-buntu horsik 
gabe parbalogan ni laut, gabe olat-olat na 
manontong na so boi lopusanni: manggila 
pe gilumbangni seng monang sidea, 
marhasak pe sidea, seng boi diparanni ai. 

23 Tapi bangsa on, paruhur na tendel anjaha na 
hengkeng do; manlembang do sidea, anjaha 
inunuti dalanni. 

24 Seng ongga ihatahon ibagas uhurni, “Habiari 
hita ma Jahowa Naibatanta, na mambere 
udan parmulaan ampa udan pangujungi 
bani panorangni, na mangatur banta 
panorang pariama.' 

25 Tapi hajahatonnima do na papeletkon ai, 
anjaha dousannima do na mangambat na 
madear roh hu bannima. 

26 Tongon, adong do jumpah parjahat i tongah- 
tongah ni bangsang-Ku, monggop do sidea 
manggompangi songon halak sisidingi 
manuk-manuk, laho manangkap jolma. 

27 Songon harang-harang gok marisi manuk- 
manuk, sonai do rumah ni sidea gok bani 
barang tipuan, halani ai do ase sangap 
anjaha bayak sidea, mombur anjaha tambos 
do sidea. 

28 Seng maralang-alang sidea mangkorjahon 
hajahaton, seng pintor panguhumion ni 
sidea: Pahara ni halak na tading maetek 
seng iapiti sidea, anjaha seng ipartahankon 
sidea hak ni halak na masombuh. 

29 Mintor lang ma luluhonon-Ku sidea halani ai?” 
nini Jahowa. “Mintor lang ma marbalas Ahu 
bani bangsa na sonai ai? 


Jeremia 5-6 2649 


30 Na majangin anjaha sihagigihononkon do na 
masa i tanoh in. 

31 Nabi-nabi manjahai ibagas ladung, malim- 
malim manrajai uhur-uhur ni sidea, marosuh 
do bangsang-Ku bani sisonai ai, tapi aha do 
sibahenonnima, anggo marujung ai?” 


Patut do Mangonai Uhum ai 


1 “Maporus ma hanima, ale ginompar ni 
6 Benjamin, luar hun Jerusalem! Sompul 
hanima ma tarompit i Tekoa, anjaha 
pajongjong ma partanda i Bet-Kerem: ai 
ondam do roh hamagouan hun utara ampa 
hasedaon banggal. 

2 Sampalan na majenges anjaha na hinarosuhkon 
do boru Sion, tapi siparsedaon do. 

3 Roh do hujai parmahan pakon hulanan ni sidea: 
pasukon ni sidea do lampolamponi inggot 
Sion ai, ganup sidea marmahan bani iananni 
bei. 

4 Nini sidea, “Marugas ma, marporang dompak 
sidea! Tangkog ma, dorab ma, sanggah siang 
ope ari! Aah! Domma bod ari, marganjang 
ma halinoh. 

5 Eta! Borngin ma dorab hita! Parseda hita ma 
rumah bolonni.” 

6 Ai sonon do hata ni Jahowa Zebaot, “Roboh ma 
hayu-hayuni, bahen ma hubuan dompak 

Jerusalem! Ai huta siuhumon do on: ai 
odoh-odoh tumang do masa ibagas. 

7 Songon bah tubuh na manjurlak-jurlakkon 
bahni, sonai do marjurlak-jurlak 
hajahatonni: odoh-odoh ampa hasamboron 
do tarbogei ibagas, pamunuhon ampa 
pangoyaton do tong masa i lobei-Hu. 

8 Sai ra ma ho palumbaon ale Jerusalem, ase 
ulang rotap uhur-Hu mangidah ho, ase ulang 
Hubahen ho gabe halimisan, gabe tanoh na 
so marpangisi.” 

9 Sonon do nini Jahowa Zebaot, “Pangkei ma ho 
marturiak pasal simasima ni Israel songon 
pambahen bani hayu anggur: papangkei 
ma marhitei tanganmu ranting-rantingni ai, 
songon binahen ni sibuat buah anggur! 

10 Bani ise ope ahu marsahap ampa palumbahon 
ase ibogei sidea? Toggor ma, tutup do 
pinggol ni sidea, seng marpanangar, tonggor 
ma, gabe sirisaon do hata ni Jahowa bani 
sidea, seng iharosuhkon sidea ai.” 

11 Halani ai gok do uhur hu bani ringis ni Jahowa, 
loja do ahu manahan-nahan ai. Useihon 
ma ai bani dakdanak na i pasar, ampa bani 
humpulan ni garama homa, dalahi pakon 
naboru, maningon rap do tangkapon, na 
matua pakon na sayur matua. 

12 Ondos bani halak na legan ma rumah ni sidea, 
sonai homa jumani pakon jolmani. “Tongon 
pagostongon-Ku do tangan-Ku dompak 
pangisi ni tanoh in,” nini Jahowa. 

13 “Ai haganup sidea na etek ronsi na magodang, 
ganup do sidea impolan bani pansarian na 
so tiba dalanni, nabi pakon malim ganup 
mangkorjahon panipuon. 

14 Hampung do panambari ni sidea bani naborit 
ni bangsang-Ku, marhitei na mangkatahon, 
‘Damei do! Damei do!” hape seng dong 
damei. 

15 Patut do sidea maila, ai sihagigihononkon 
do ihorjahon sidea. Hape, seng be ibotoh 
na maila, seng be ibotoh hailaon. Halani 
ai jurgang do sidea rapkon na jurgang in, 
anjaha bani paroh-Ku marlulu bani sidea, 
maningon tompas do sidea,” nini Jahowa. 

16 Sonon do hata ni Jahowa, “Jongjong ma 
hanima bani dalan, tonggor ma, anjaha 
sungkun ma pasal dalan sapari, atap ija do 
dalan na dear ai: dalani hanima ma ai, ase 
jumpah parsaranan tonduynima.' Tapi nini 
sidea do, “Seng pot hanami mardalan ijai.’ 

17 Hubahen do parjaga bani sidea, ningku, 
“Pardiatei hanima ma sora ni tarompit 
ai!” Tapi nini sidea, “Seng benahanami 
manangihon ai.” 

18 Halani ai tangihon ma ale bangsa-bangsa, 
anjaha pardiatei ma ale humpulan, atap aha 
na sihol pamasaon-Ku bani sidea! 

19 Tangar ma, alo tanoh, tonggor ma, parohon-Ku 
do hamagouan bani bangsa on, ai ma buah 
ni hasamboron ni paruhuranni, ai seng 
iparimbagaskon sidea hatang-Ku, anjaha 
iambukkon do titah-Ku. 

20 Benahang-Ku ma dahupa na hun Seba, atap 
rompah-rompah na maharga hun nagori 
na madaoh? Seng tarharosuhkon Ahu 
galangan situtungonnima, anjaha galangan 
sisayatonnima pe seng benahang-Ku.' 

21 Halani ai sonon do hata ni Jahowa, 'Tonggor 
ma, Nahkonon-Ku do i lobei ni bangsa 
on batu partolsuan, na mambahen sidea 
mangkatartolsu, bapa sonai age anak, 
hasoman romban rumah ampa kawan pe 
rap magou do.” 

22 Sonon do hata ni Jahowa, “Tonggor ma, roh 
do sada bangsa na banggal, bingkat hun 
ujung-ujung ni tanoh on. 

23 Marsior anjaha martanja do sidea, bisang do 
sidea anjaha seng itanda holong ni atei. 
Songon parhasak ni laut do parhasak ni 
sidea, mangajak huda do sidea, gopas 
marsinjata roh marmunsuh dompak ho, ale 
boru Sion. 


Jeremia 6—7 2653 


24 Ibogei hanami do baritani, gabe galek ma 
tangannami, biar do mandorab hanami, na 
maborit songon puang-puang na mangarou. 

25 Ulang laho hanima hu juma, atap mardalani 
i pasar: dong do podang ni munsuh ijai, 
habiaran do inggot. 

26 Ale boru ni bangsang-Ku, marbaju guni ma ho, 
anjaha margulu ma ho bani abuan! Tangis 
ma ho, songon na manangisi anak sasada, ai 
sompong do sipangagou roh hu banta.” 


Ipabangkit Naibata si Jeremia Gabe Sipanguji 


27 “Domma Hupabangkit ho gabe sipanguji bani 
bangsang-Ku, ase itanda ho anjaha iuji ho 
parlahou ni sidea. 

28 Haganup do sidea sipanlawan, marparlahou 
panukasion: doskon tombaga pakon bosi do 
sidea, haganup do sidea sipangagou. 

29 Ombus-ombus do pangombusan, malala timah 
ibagas apuy; hape soya horja na papitahkon 
ai, halani lanjar do seng ra bali na jahat ai. 

30 pirak na niambukkon do goranon sidea ai, 
halani domma itulak Tuhan sidea.” 


Ambilan ni si Jeremia i Rumah Panumbahan 


1 On do hata na roh hubani si Jeremia, humbani 
Jahowa, 

2 Jongjong ma ho bani horbangan ni rumah ni 
Jahowa, tingtingkon ma hata on ijai, hatahon ma, 
“Tangihon ma hata ni Jahowa, ale ganup halak Juda, 
na masuk hubani horbangan on, laho marsombah 
hubani Jahowa.' 

3Sonon do hata ni Jahowa Zebaot, Naibata 
ni Israel, “Padear hanima ma parlahounima 
ampa pambahenannima, ase Hupalopas hanima 
marianan bani ianan on. 

4 Ulang ma porsaya uhurnima bani hata ladung, na 
mangkatahon, 'Rumah panumbahan bani Jahowa 
do on, rumah panumbahan bani Jahowa do on, 
rumah panumbahan bani Jahowa do on.’ 
5Tongon, anggo ipadear hanima parlahounima 
ampa pambahenannima, ibahen hanima na pintor 
samah hanima, 

6 seng iodoh-odoh hanima halak panginsolat, na 
tading maetek ampa naboru na mabalu, seng 
iduruskon hanima daroh na so marpipot bani ianan 
on, anjaha seng iihutkon hanima naibata na legan, 
na gabe hamagouan bannima, 

7 jadi palopason-Ku ma hanima marianan bani 
janan on, bani tanoh na dob Hubere bani 
ompungnima, sadokah ni dokahni. 

8 Tapi tonggor ma, tenger do uhurnima bani hata 
ladung na so marguna, 

9Manangko do hanima, mamunuh, marbangkis, 
mambijahon na so tongon, manggalang bani Baal, 

anjaha mangihutkon naibata na legan, na so ongga 
tinandanima hinan, 

10 jadi dob ai roh do hanima jongjong i lobei- 
Hu i rumah panumbahan on, na marpanggoranan 
bani goran-Ku, ihatahon hanima, ‘Domma ipaluah 
hita!” -- dob ai inunut hanima mangkorjahon na 
masambor on. 

11 Aj liang ni panamun do rumah on, na targoran 
bani goran-Ku, nini uhurnima? Ahu pe, tongon, 
Huidah do ai,' nini Jahowa. 

124aho ma hanima bani ianan-Ku na i Silo, na 
parlobei Hubahen gabe ianan ni goran-Ku, anjaha 
tonggor ma, atap aha na Hubahen ijai halani 
hajahaton ni bangsang-Ku halak Israel. 

130n pe, halani ibahen hanima haganupan ai, 
nini Jahowa, 'Anjaha age pe Hununut marsahap 
bannima, tapi seng itangihon hanima, anjaha 
Hudilo hanima tapi seng marbalos hanima, 
14halani ai bahenon-Ku ma bani rumah 
on, na targoran bani goran-Ku anjaha na 
pinangunsagahkonnima ai, ampa bani ianan na 
Hubere bannima pakon bani ompungnima, songon 
na dob Hubahen bani Silo. 

15 Anjaha ambukkonon-Ku do homa hanima hun 
lobei-Hu, songon saninanima na dob Huambukkon, 
ai ma haganup ginompar ni Efraim.” 

Uhum Lumba-lumba dompak 
Parugamaon na Lepak 


16 “Ia ho, ulang ma tonggohon bangsa on, ulang 
ma pabogeihon elek-elekmu atap tonggomu 
mangkopkop sidea, anjaha ulang ma apiti sidea i 
lobei-Hu, ai seng anjai balosan-Ku age ho. 

17 Ai ididah ho do na binahen ni sidea bani huta- 
huta ni Juda ampa bani dalan-dalan na i Jerusalem? 
18 Dakdanak patumpu soban, dalahi pagara apuy, 
naboru mangagu topung laho mambahen kue, bani 
raja naboru i langit; ambahni ai iuseihon galangan 
siinumon bani naibata na legan, laho manunsahi 
uhur-Hu. 

19 Ai Ahu do nani na sinunsahan ni sidea ai?” Nini 
Jahowa. “Ai lang sidea sandiri do gabe habadoron 
bani sidea? 

20 Halani ai sonon do hata ni Jahowa, “Tonggor ma, 
duruskononkon do gilang-Ku ampa ringis-Ku bani 
ianan on, bani jolma ampa pinahan, bani hayu na 
i talun ampa bani gogoh ni juma; maningon gara do 
ai, seng intopkononkon.' 

21Sonon do hata ni Jahowa Zebaot, Naibata 
ni Israel, “Tambahi hanima ma galangan 
situtungonnima bani galangan sisayatonnima, 
anjaha pangan hanima ma gulei ai. 

22 Ai sanggah Hupatangkog ompungnima hun tanoh 
Masir, seng dong Huhatahon atap Hutonahkon 

pasal galangan situtungon ampa galangan sisayaton 
bani sidea. 
23 tapi on do Hutonahkon bani sidea, “Tangihon 
hanima ma sorang-Ku, ase Ahu gabe Naibatanima, 
anjaha hanima gabe bangsang-Ku, anjaha 
marparlahou ma hanima bani sagala dalan-Ku, 
na Hutonahkon bannima, ase marsonang-sonang 
hanima! 
24 Tapi seng itangihon sidea, anjaha seng ipateleng 
pinggol ni sidea laho manangar, tapi marparlahou 
do sidea domu bani rosuh-rosuh ni uhurni ampa 
hengkeng ni uhur ni sidea na jahat ai; itundali sidea 
do Ahu, seng idompakkon. 
25 Humbani ari pardarat ni ompungnima hun tanoh 
Masir das ronsi sadari on, marnunut do ganup ari 
Husuruh bannima juakjuak-Ku, ai ma nabi-nabi: 
26 tapi seng itangihon sidea Ahu, atap itareihon 
pinggol ni sidea, tapi ipajogal sidea do tangkuhukni. 
Manjahati do sidea lobih humbani ompung ni sidea. 
27 Anjaha porini pe ihatahon ho ganup hata on bani 
sidea, seng anjai tangihonon ni sidea ho, dilo-dilo 
pe ho bani sidea, seng anjai balosanni ho. 
28 Halani ai hatahon ma bani sidea, “On ma bangsa, 
na so ra manangihon sora ni Jahowa Naibatani, 
anjaha na so ra ajaran. Magou do hasintongan, 
daoh humbani pamangan ni sidea.' 

29 Jambak ma jambulanmu, anjaha ambukkon 

ma ai: mandoruh-doruh ma hoi atas ni 

buntu-buntu, ai domma iambukkon anjaha 
itadingkon Jahowa sundut na ginilaan-Ni on. 

30 Ai ihorjahon ginompar ni Juda do na masambor i 
lobei-Hu,” nini Jahowa, “Ai inahkon sidea do gana- 
gana hagigi hu rumah panumbahan na targoran 
bani goran-Ku, laho pabutakkon ai. 
31 Anjaha ipajongjong sidea do panggalangan Topet 
bani habungan Ben-Hinnom, laho manutung anak 
pakon boru ni sidea ibagas apuy, ai ma na so ongga 
Hutonahkon atap tubuh ibagas uhur-Hu. 
32 Halani ai, tonggor ma, na roh ma arini,” nini 
Jahowa, “seng be goranon ni halak ai Topet atap 
habungan Ben-Hinnom, tapi habungan Pamunuhon 
do anjaha i Topet mando halak mananom na 
mateini, halani seng dong be ianan na legan. 
33 Anjaha sagala bangkei ni bangsa on, maningon 
do panganon ni manuk-manuk na i awang-awang 
ampa binatang na i talun, seng dong na manggora 
ai. 
34 Anjaha parontihonon-Ku do i huta ni Juda pakon i 
alaman ni Jerusalem sora malas ni uhur ampa olob- 
olob, sora ni siparunjuk ampa sora ni tunangan, ai 
maningon tarulang do tanoh in.” 

1 “Bani panorang ai,” nini Jahowa, “Hurakon ma 

humbagas tanoman holi-holi ni raja ampa na 
sangap-sangap ni Juda, holi-holi ni malim ampa 
nabi-nabi sonai homa holi-holi ni par Jerusalem, 


Jeremia 8 2659 


2 anjaha erapon do ai i lobei ni mata ni ari, bulan 

ampa bala na i langit, ai ma na hinaholongan 

ampa na nibalosan ni sidea, ai ma na niihutkon, 

na sinungkun ampa na sinombah ni sidea, seng be 

patumpuon ai atap tanomon, gabe napu mando ai 

i atas ni tanoh in. 

3 Tapi sagala halak na tading humbani sundut na 

jahat on, bani haganup ianan pambuangan- 
Ku bani sidea, rosuhan mando uhur ni sidea 
matei ase manggoluh,” nini Jahowa Zebaot. 


Hapitungon ni Bangsa ai ampa Pambobaini 


4 Hatahon ma bani sidea, sonon do hata ni 
Jahowa, “Ai adong do halak na targompang, 
na so sihol jongjong use, atap halak na 
kahou, na so sihol mulak use? 

> Mase ma bangsa na i Jeruslem on torus kahou, 
marsijoloman sidea bani sipaoto-oto anjaha 
manjua sidea mulak? 

6 Hupardiateihon anjaha Hutangihon: Seng 
sintong parsahap ni sidea; sahalak pe lang 
na manolsoli hajahatonni, mangkatahon, 
“Aha do na hubahen on?” Haganup do 
sidea marsitohu dalanni songon huda na 
marpojong laho hu parporangan. 

7 Gari sitanda ulog na i awang-awang, ibotoh do 
panorangni: kuhuy, hampilis ampa pamal 

ingat do bani musim parmulakni, tapi anggo 
bangsang-Ku seng ibotoh aturan ni Jahowa. 

8 Mase ma ihatahon hanima, 'Pentar do hanami, 
anjaha titah ni Jahowa do bennami.' Tapi, 
tonggor ma, gabe ladung do ai ibahen 
sipanurat. 

9 Maningon do bador halak na pentar, maningon 
tarsonggot anjaha tartangkap do sidea, ai 
itulak sidea do hata ni Jahowa. Hapentaran 
aha ma na dong bani sidea ai? 

10 Halani ai berehonon-Ku do jolma ni sidea bani 
halak na legan, anjaha juma ni sidea bani 
halak na manaluhon sidea. Ai haganup 
sidea na etek ronsi na magodang, haganup 
do sidea impolan bani pansarian na so 
tiba dalanni, nabi pakon malim, haganup 
mangkorjahon panipuon. 

11 Hampung do panambari ni sidea bani naborit 
ni bangsang-Ku, nini, ‘Damei do, damei do! 
Hape seng dong damei. 

12 patut do sidea maila, ai sihagigihononkon do 
ihorjahon sidea, seng be ibotoh sidea na 
maila, seng be ibotoh hailaon. Halani ai 
jurgang do sidea rap pakon na jurgang in, 
anjaha bani paroh-Ku marlulu bani sidea, 
maningon tompas do sidea, nini Jahowa. 

13 Anggo sihol marpariama Ahu humbani 
sidea,” nini Jahowa, “Seng jumpah buah 

bani hayu anggur, seng dong buah bani 
hayu ara, bulungni pe melus do; halani ai 
ondoskonon-Ku do sidea bani na marojati 
sidea.” 


Hagobiron ni Bangsa ai: Horu ni Uhur ni Nabi ai 


14 “Mase ma sohsoh hita hundul-hundul? 
Martumpu ma, laho ma hita hu huta na 
pinatoguh ai, ase ijai hita bois, ai Jahowa 
Naibatanta do mangondoskon hita hu 
hamagouan, anjaha ipainumkon bah na 
marrasun banta, halani mardousa hita 
dompak Jahowa. 

15 Mangarap do hita bani hadameion, hape seng 
dong roh na madear: mangarap do hita bani 
hamalumon, hape songgot-songgot do roh. 

16 Hun Dan tarbogei do pangunsong ni huda ni 
sidea, halani pariha-iha ni huda panjangan 
ni sidea dugur do sab tanoh on. Roh do 
sidea mangankon tanoh in ampa ganup isini, 
huta ampa halak na marianan ijai. 

17 hi tonggor ma, Ahu do marsuruh bannima 
ulog, ulog bisa, na so boi tabas-tabason, jadi 
pagutonni ma hanima,” nini Jahowa. 

18 “Seng hatambaran pusok ni uhur-Hu, borit do 
uhur-Hu ibagas. 

19 Tangar ma, doruh-doruh ni boru ni bangsang- 
Ku bani sab tanoh in, nini, “Ai seng be 

nani i Sion Jahowa? Ai seng ijai be raja-Ni? 
Mase ma ipuhoi sidea ringis-Ku marhitei 
gana-gana uhiran ni sidea, ampa marhitei 
sisombahon na legan?” 

20 Domma salpu pariama, salosei sisabion, tapi 
hita lanjar ope seng maluah. 

21 Maropuk do uhur-Hu ibagas halani ugah ni 
boru ni bangsang-Ku, marhoru do Ahu, 
anjaha rusak tumang. 

22 Seng be dong nani minak balsem i Gilead? Seng 
be dong panambari ijai? Mase ma nani lang 
ra malum naborit ni boru ni bangsang-Ku?” 


Tangis-tangis ni si Jeremia Mangidah Bangsa 
Israel na Jahat ai, na Maningon Siuhumon ai 


1 “Ambit gabe bah ma namin ulungku, anjaha 
9 matangku gabe sombul iluh, ase boi ahu 
manangisi, arian pakon borngin, na rasei 
humbani boru ni bangsang-Ku. 

2 Ambit adong ma namin bangku rumah 
parbornginan i halimisan, tadingkononku 
ma bangsangku laho bungkas humbani 
sidea. Ai haganup do sidea parbangkis, 
partumpuan ni sipangeluk. 

3 Mardilah songon sior na sinintak do sidea: 
ladung do, sedo hasintongan manrajai i 
tanoh in; marnunut do sidea mangkorjahon 

hajahaton, tapi anggo Ahu seng itandai 
sidea,” nini Jahowa. 

4 Ganup ma marjaga-jaga bani hasomanni, 
anjaha ulang martenger ni uhur bani sanina: 
marsioto-otoan do sanina samah sanina, 
anjaha marsitukasan hasoman samah 
hasoman. 

3 marsioto-otoan do na marhuan, anjaha sahalak 
pe lang sihatahon na sintong, ipasomal 
sidea do dilahni mangkatahon ladung; jahat 
do sidea, seng ra sidea mubah. 

6 Marompot do sidea mandalankon odoh-odoh 
ampa akal-akal, manjua do sidea mananda 
Ahu,” nini Jahowa. 

7 Halani ai sonon do nini Jahowa Zebaot, 
“Tonggor ma lalaon-Ku anjaha ujion-Ku do 
sidea, ai aha ma na legan boi bahenon-Ku 
bani boru ni bangsang-Ku? 

8 Panah na pamatehon do dilah ni sidea, 
pangoto-otoion do isahapkon pamanganni: 
ganup do marsahap na damei bani 
hasomanni, tapi maggompangi do uhurni 
ibagas. 

9 Mintor lang ma marlulu Ahu pasal on bani 
sidea,” nini Jahowa, “Mintor ma lang 
mambalas Ahu bani bangsa na sonon?” 

10 Tangisi anjaha doruhi ma dolog-dolog, 
marhoru ma pasal sampalan na i halimisan, 


Jeremia 9 2664 


ai domma tarulang ai, seng dong be na 
mamontas hunjai, anjaha seng tarbogei 
be umboh ni pinahan: manuk-manuk na 
i awang-awang ampa binatang-binatang 
domma lintun, maporus ganup. 

11 Bahenon-Ku do Jerusalem gabe timbunan 
batu, ianan bani sorigala, anjaha mareong 
do bahenon-Ku sagala huta ni Juda, anjaha 
seng dong be pangisini. 

12 Ise ma halak na maruhur, gabe iarusi na masa 
on? Bani ise do marsahap pamangan ni Jahowa, 
gabe boi patugahon-Ni mase maseda tanoh in, 
anjaha tarulang songon halimisan, gabe seng dong 
na montas hunjai?” 

13Dob ai nini Jahowa ma, “Halani itadingkon 
sidea titah-Ku, na Hubere bani sidea, anjaha 
seng itangihon sidea sorang-Ku, anjaha seng 
marpangabak sidea romban hujai, 

14 tapi uhurni na hengkeng ai do iihutkon, anjaha 
Baal do iirikkon, songon niajaran ni bapa ni sidea 
bani sidea.” 

15 Halani ai, sonon do hata ni Jahowa Zebaot, 
Naibata ni Israel, “Tonggor ma, “Bahenon-Ku do 
bangsa on mangankon na mapaet, anjaha bereon- 
Ku do sidea minum bah na marrasun.' 

16 Frapon-Ku do sidea hu tongah-tongah ni bangsa 
na so tinanda ni sidea age ompung ni sidea pe: 


Jeremia 9 2665 


suruhon-Ku do podang hun pudi ni sidea, paima 
bois sidea Hubahen. 

17 Sonon do hata ni Jahowa Zebaot, Ingat da, 
mardilo naboru sipanangisi ase roh, suruh 
mangalopi ase roh naboru na pandei 
martangis-tangis, 

18 hapodas ma sidea, ase ipabogeihon tangis 
banta, ase marabur-abur iluh humbani 
matanta, anjaha mabaor iluh humbani 
langkop ni matanta. 

19 Ai tarbogei do sora na doruh-doruh hun Sion, 
nini, Inangou, domma bois hita! Bador 
tumang do hita, ai maningon tadingkononta 
do nagori on, ai domma iparseda sidea 
iananta.' 

20 Tangar ma, ale parinangon, hata ni Jahowa, 
anjaha ijalo pinggolnima ma hata na luar 
humbani pamanganni, ajarhon hanima 
ma tangis-tangis bani borunima, anjaha 
ganup mangajarhon bani hasomanni doding 
tangis-tangis on: 

21 Domma manangkih hamatean masuk humbani 
jandelanta, domma imasuki rumah bolonta, 
laho manraseihon dakdanak na i alaman 
pakon garama na i alaman bolag. 

22 Marrageian do bangkei songon napu i juma, 
songon radean ipudi ni panabi, seng dong 
na patumpuhon.” 

Pamujion Diri na Sintong 


23 Sonon do hata ni Jahowa, “Sai ulang ma 
ienjengkon halak na pentar hapentaranni, 
ulang ma iunsagahkon siparkuasa kuasani, 
anjaha ulang ma ihagijangkon na bayak 
habayakonni. 

24 Tapi barang ise, na sihol tarpuji, marhitei 
on ma ia pujion, ai ma, na maruhur ai ia 
anjaha itandai Ahu, paboa Ahu do Jahowa 
na mandalankon idop ni uhur, hasintongan 
ampa hapintoron i tanoh on, ai halak sisonai 
do rosuh ni uhur-Hu,” nini Jahowa. 

25 “Tonggor ma, na roh ma panorangni,” nini 
Jahowa, “Jadi marlulu ma Ahu bani haganup ma 
marsunat bani sibur-siburni tumang, ai ma: bani 
Masir, bani Juda, bani Edom, bani Amon pakon bani 
Moab, ampa bani haganup halak na i halimisan, na 
marlepong jambulanni ibahen, ai haganup bangsa- 
bangsa on ampa haganup ginompar ni Israel seng 
marsunat uhurni ibagas. 

26 Seng marguna parsunaton pardarat tumang.” 


Na lang do Sisombah-sombahon, 
Pitah Jahowa do Siparkuasa 
(ay. 12-16 pausih bd. 51:15-19) 


10 1 Tangar ma hata, na hinatahon ni Jahowa 
bannima, ale ginompar ni Israel! 

2 Sonon do hata ni Jahowa, “Ulang ma marguru 
hanima bani dalan ni sipajuh begu-begu, 
ulang ma tarsonggot hanima ibahen tanda 
na i langit, tongon, bangsa parbegu do 
tarsonggot bani sisonai ai: 

3 tongon, na lang do naibata ni parbegu: Sada 
hayu iroboh hun harangan, anjaha tuhang 
manukangi ai marhitei pisou. 

4 Ipajagar ma ai bani omas ampa pirak, ipahat 
marhitei paku ampa parpalu, ase ulang 
tarbahen miut. 

3 Songon halak-halak do ai i paransimunan, seng 
boi marsahap: siusungon do ai, ai seng boi 
mardalan. Ulang ma habiari hanima sidea, ai 
seng tarbahensi mambahen na masambor, 
anjaha mambahen na madear pe seng dong 
gogohni.” 

6 Seng dong na songon Ham, ale Jahowa. Banggal 
do Ham, anjaha timbul do goran-Mu 
marhitei hagogohon. 

7 Ise ma na so mangkabiari Ham, ale Raja 
ni bangsa-bangsa? Ai sonin do talup i 
lobei-Mu. Seng dong na songon Ham i 
tongah-tongah ni sagala na maruhur bani 
bangsa-bangsa ampa bani sab harajaon ni 
sidea. 

8 Haganup do sidea lontong anjaha bodoh: 
pangajarion ni sisombah-sombahon, seng 
marguna ai. 

9 Pirak ialop hun Tarsis anjaha omas hun Uphas: 
itukangi ma ai marhitei sipanguhir ampa 
tukang omas, mahonda anjaha magerger 
do pakeianni ibahen, anjaha jadi-jadian ni 
tangan ni tukang do ai ganupan. 

10 Tapi Jahowa, ai ma Naibata na sintong: la 
do Naibata na manggoluh anjaha Raja 
sisadokah ni dokahni. Dugur do tanoh on 
ibahen gila-Ni, anjaha bangsa-bangsa seng 
tahan i lobei ni ringis-Ni. 

11 Sonai do hatahononnima bani sidea, “Naibata- 
naibata ai, na so sitompa langit pakon tanoh on, 
maningon do bois hun tanoh ampa hun toruh ni 
langit. 

12 Jahowa do na manjadihon tanoh on marhitei 
hagogohon, la do na pajonamkon dunia on 
marhitei hapentaran-Ni, anjaha marhitei 
habotohon-Ni ipaherbang do langit. 

13 Anggo ipabogeihon sora-Ni marhasak ma bah i 
langit, anjaha marhitei parentah-Ni naik do 
hombun hun ujung ni tanoh on. Hilap do 
ibahen parohkon udan, anjaha iparoh do 
logou humbani rumah panimpanan-Ni. 

14 Na bodoh do ganup jolma, seng dong 
pangartianni: bador do haganup tuhang 

omas halani gana-ganani, ai sipaoto-oto do 
gana-gana ai, seng dong hosah ibagas. 

15 Logou do hansa ai, jadi-jadian na pakahouhon: 
magou do ganupan ai bani panorang 
pambalason bani sidea. 

16 Tapi seng sonai anggo rupei ni si Jakob: Ia do 
na manjadihon sagala na dong, anjaha Israel 
marga parbagianan-Ni, Jahowa Zebaot do 
goran-Ni.” 


Tangis-tangis ni Bangsa na Hona Uhum ai 
ampa Tonggo ni si Jeremia 


17 Patumpu ma ugas-ugasmin, ho ale na hinubu. 

18 Ai sonon do hata ni Jahowa, “Tonggor ma, 
ambukkonon-Ku do isi ni tanoh in santorap 
on, anjaha parohon-Ku do hasosakan bani 
sidea, ase mangahap sidea. 

19 Mogouni in ahu halani ugahkon! Borit do 
ugahku! Tapi ningku do, “Anggo ningon 
sonai ma sitarononku, na taron ma!' 

20 Maseda do lampolampongku, mangkarotap 
talini, itadingkon niombahku do ahu, seng 
dong be sidea, seng dong be na pajongjong 
lampolampo bangku, ampa na paherbang 
tendangku. 

21 Ai na oto do siparmahan, seng ipindahi 
Jahowa, halani ai seng mardohar sidea, 
mambur merap do ganup hulanan ni sidea. 

22 Tangar ma, roh do sada barita, sada hageoron 
banggal roh do hun tanoh parutara, laho 
parsedahon huta ni Juda, ase gabe ianan ni 
sorigala. 

23 Hubotoh do, ale Jahowa, sedo hape guru 
bani jolma langkahni, anjaha sedo halak 
pardalan-dalan na manontuhon langkahni. 

24 Pinsang Ham ma ahu, ale Jahowa, asal 
marpangantan, ulang ibagas ringis-Mu, ase 
ulang bois ahu. 

25 Useihon Ham ma ringis-Mu bani bangsa 
sipajuh begu-begu na so mananda Ham, 
ampa bani bangsa na so mandilo goran-Mu, 
ai ibondut sidea do Jakob, ibondut sidea 
do ia anjaha iboiskon, anjaha tarulang do 
ibahen iananni.” 


Hona Uhum Bangsa ai halani losei 
Padan ni Jahowa na bani Sidea 


1 1 1 On do hata na roh bani si Jeremia humbani 
Jahowa, 

2 “Tangihon ma hata ni padan on, anjaha hatahon 
ma in bani halak Juda ampa bani pangisi ni 
Jerusalem. 

3 Hatahon ma bani sidea sonon do hata ni Jahowa, 
Naibata ni Israel, “Hona papa do haganup na so 
manangihon hata ni padan on, 

4na dob Hutonahkon bani ompungnima, sanggah 
na Huboan sidea luar hun tanoh Masir, humbani 
pamurunan bosi, ningku do, “Tangihon hanima ma 
sorang-Ku, anjaha dalankon hanima haganup na 
Hutonahkon ai bannima, ase gabe bangsang-Ku 
hanima, anjaha Ahu gabe Naibatanima,' 

“ase Hupatotap bulawan na dob Hubulawankon 
bani ompungnima, ai ma laho mamberehon bani 
sidea sada tanoh, na marbaoran ijai dadih ampa 
manisan songon na masa sonari.” Jadi ningku ma 
mambalosi, “Sonai ma tongon, ale Jahowa!” 

6 Dob ai nini Jahowa ma dompak ahu, “Tingtingkon 
ma haganup hata ai bani huta-huta ni Juda ampa 
bani dalan-dalan na i Jerusalem, “Tangihon hanima 
ma hata ni padan on, anjaha dalankon ma ai! 

7 hi Hupalumba do ompungnima humbani ari 
sanggah na Huboan sidea tangkog hun tanoh Masir, 
Hupalumba do sidea tongtong ronsi ari on, ningku 
do, Tangihon hanima ma sorang-Ku!' 

8Tapi seng itangihon sidea Ahu, seng itareihon 
sidea pinggolni Bangku, haganup do sidea 
marparlahou domu hu bani hengkeng ni uhur ni 
sidea na jahat in. Halani ai do ase Huparoh bani 
sidea haganup hata ni padan on, na Hutonahkon 
bani sidea ase iramotkon, hape seng ihorjahon 
sidea.”” 

9 Jadi nini Jahowa ma dompak ahu, “Masa do 
partahi-tahion i tongah-tongah ni halak Juda ampa 
i tongah-tongah ni pangisi ni Jerusalem. 
10 Domma mulak sidea bani hajahaton ni ompungni 
sidea, ai ma sipangengkar manangihon hatang-Ku, 
iihutkon sidea do naibata na legan laho mambalosi 
ai. Domma iosei ginompar ni Israel pakon ginompar 
ni Juda padan na Hubahen bani ompung ni sidea. 
11 Halani ai, sonon do hata ni Jahowa, 'Tonggor ma, 
parohon-Ku do bani sidea hamagouan, na seng boi 
lembangan ni sidea, age pe dilo-dilo sidea Bangku, 
seng Hutangihon sidea.' 
12 Gabe laho ma huta ni Juda ampa pangisi 
ni Jerusalem, dilo-dilo bani naibata na legan, 
ginalangan ni sidea ai, hape seng boi iurupi sidea 
bani panorang hasosakan ni sidea. 
13 Ai songon buei ni hutamu do buei ni 
sisombahonmu, ale Juda, anjaha songon buei 
ni dalan na i Jerusalem do buei ni anjapanjap 
habadoron, na pinaulinima bahen panggalangan 
bani Baal. 
14 Tapi anggo ho, ulang ma tonggohon bangsa on, 
anjaha ulang ma ho ra mangelek mangkopkop 
sidea, ai seng anjai tangihonon-Ku sidea, age pe 
dilo-dilo sidea sanggah panorang hasosakan ni 
sidea. 

15 Ai aha do na hinorjahon ni bangsa kasihan-Ku 

i rumah-Ku? Mangkorjahon na masambor 

do ia. Mintor boi ma salpu hamagouan 

humbam halani bagah-bagah ampa gulei na 

ginalangkon? Ai boi ope ho marolob-olob? 
lbigoran Jahowa hinan do ho, “Hayu Jetun 
na maratah, na majenges ramos, marbuah' 
marhasoman sora ni logou na mapor pagaraonni 
do apuy hujai, anjaha mangkaseda ma dangkah- 
dangkahni.” 


Itahihon Halak Anatot si Jeremia 


17 “hi Jahowa Zebaot, na manuan ho do 
manlumbahon hamagouan bam halani hajahaton, 
na binahen ni ginompar ni Israel ampa ginompar 
ni Juda, laho parohkon ringis-Ku, marhitei na 
manutung dahupa bani Baal. 
18Jahowa do na pabotohkon ai hu bangku 
gabe hubotoh, la do pataridahkon hu bangku 
pambahenan ni sidea na jahat ai. 
19 Tapi anggo ahu, songon biribiri na lomuk do, na 
tinogu hu panayatan, seng dapot uhurhu, na ahu do 
hape tinahihon ni sidea, marhitei na mangkatahon, 
“Parseda hita ma hayumu on pakon buahni, boiskon 
hita ma ia hun tanoh ni halak na manggoluh, ase 
ulang be dong na manarsingati goranni.” 
20 Tapi Ham, ale Jahowa Zebaot, panguhum 
na pintor do Ham, siuji piah-piah pakon 
uhur, pataridahkon Ham ma bangku 

pambalason-Mu bani sidea, ai hu Bamu do 
huondoskon parkarangku.”” 
21 Halani ai sonon do hata ni Jahowa hubani halak 
na hun Anatot, na manguhurhon hosahku, anjaha 
na mangkatahon, “Ulang sai manjahai ho marhitei 
goran ni Jahowa, ase ulang mangonai tangannami 
bam; 
22 sonon do hata ni Jahowa Zebaot, “Tonggor ma, 
ningon marlulu do Ahu bani sidea; ningon matei 
do garama bunuhon ni podang, anjaha anak pakon 
boru ni sidea maningon matei gayuran do, 
23 anjaha seng dong be na tading humbani sidea. Ai 
parohon-Ku do hamagouan bani halak na i Anatot, 
bani tahun pambalason bani sidea.” 


Adu-adu ni si Jeremia Pasal Hadoharon ni Parjahat 


12 1 “Pintor do Ham, ale Jahowa porini pe 

dong hutuk-hutukku Bamu, age pe sonai 
sihol do marsahap ahu Bamu pasal sada 
parkara, “Mase ma mardohar dalan ni halak 
parjahat? Anjaha marsonang-sonang halak 
sipangeluk?" 

2 |suan Ham do sidea, anjaha marurat do sidea: 
marbanggal do sidea anjaha marbuah. 
Dohor do Ham bani pamangan ni sidea, tapi 
daoh do humbagas uhurni. 

3 Tapi itanda Ham do ahu, ale Jahowa: ididah 
Ham do ahu anjaha iuji Ham do uhurhu 

i lobei-Mu. Tarik Ham ma sidea songon 
biribiri na sihol sisayaton, anjaha papulig 
Ham ma sidea hubani ari panayatan. 

4 Piga dokah nari marhoru tanoh in anjaha melus 
suan-suanan i talun? Halani hajahaton ni 
pangisi ni tanoh in do, ase masab pinahan 
ampa manuk-manuk, ai nini sidea, “Seng 
anjai idahonni tongon ujungta!' 

3 Anggo loja do ho ibahen sidea maradu rap 
pakon na mardalan nahei, sonaha ma 
pambahenmu maradu pakon huda? Anjaha 
anggo seng sonang iahap ho bani tanoh 
na mardamei-damei, sonaha ma pasal ho i 
harangan ni Jordan? 

6 Ai gari saninamu pakon parrumah ni bapamu, 
sidea pe seng bujur dompak ho; martahi- 
tahi do sidea i pudimu. Ulang porsaya ho 
bani sidea, age pe basar parsahap ni sidea 
bam.” 


Pusok ni Uhur ni Jahowa Mangidah 
Tanoh Parbagianan-Ni 


7 “Domma Hutadingkon rumah-Ku, domma 
Huambukkon parbagianan-Ku: domma 
Huondoskon haudungan ni uhur-Hu 
hubagas tangan ni munsuhni. 

8 Gabe songon singa na i harangan do 
parbagianan-Ku dompak Ahu; ipamaling do 

sorani dompak Ahu, halani ai do ase magigi 
Ahu hu bani. 

9 Gabe manuk-manuk panoroh sirintik do 
parbagianan-Ku Bangku. Manuk-manuk 
panoroh do roh inggot mandorabsi. Laho 
ma hanima, patumpu ma sagala binatang na 
italun, ase roh mangankon. 

10 Buei do parmahan na parseda pohon 
anggur-Hu, ilot-loti sidea do jumang-Ku, 
gabe halimisan do juma harosuh-Ku ibahen 
sidea. 

11 Gabe halimisan do ai ibahen sidea, marhoru i 
lobei-Hu halani maseda, tarulang do tanoh 
in ganup, seng dong na mampardulihon. 

12 Bani haganup buntu-buntu na leseng, i 
halimisan domma roh na parsedahon. Ai 
podang ni Jahowa do na mangankon hun 
ujung ni tanoh na sada das hu ujung ni 
tanoh na sada nari: seng dong damei bani 
sagala na tinompa. 

13 Omei do isabur sidea, hape duri do isabi: ilojai 
sidea do dirini hape seng marlaba. Seng 
tarhamegahkon sidea pariama ni sidea, 
halani gajag ni ringis ni Jahowa.” 

Sura-sura ni Naibata Pasal 
Bangsa-bangsa Simbalog ni Israel 


14Sonon do hata ni Jahowa, “Pasal haganup 
simbalog-Ku na jahat in, na mangonai tangan 
bani parbagianan-Ku, na Hubere gabe siteanon ni 
bangsang-Ku Israel, 'Tonggor ma, orbaton-Ku do 
sidea hun tanoh ni sidea, anjaha ginompar ni Juda 
orbaton-Ku do hun tongah-tongah ni sidea.' 
15 Tapi anggo domma Huorbat sidea, marpangulaki 
do uhur-Hu mangidah sidea, anjaha boanon-Ku do 
sidea use mulak ganup hu bani parbagiananni ampa 
hu tanohni bei. 
16 Dob torang iguruhon sidea dalan ni bangsang-Ku, 
ai ma marbija marhitei goran-Ku, “Songon sintongni 
manggoluh Jahowa! Songon sidea na mangajari 
bangsang-Ku marbija marhitei Baal, jadi pajonamon 
do sidea i tongah-tongah ni bangsang-Ku. 
17 Tapi anggo seng itangihon sidea, orbaton-Ku 
do bangsa na sonai ai, anjaha boiskonon-Ku, 
nini Jahowa.” 


Pasal Gondit na Pinonopkon, na Gabe Madotei ai 


13 1 Sonon do hata ni Jahowa hu bangku, “Laho 
ma ho, boli ma sada gondit linnen, anjaha 
gonditkon ma ai bani binongeimu, tapi ulang hona 
bah bahen ai.” 

2 Jadi huboli ma sada gondit domu hubani parentah 
ni Jahowa, anjaha hunahkon ma ai bani binongeihu. 
3Dob ai roh ma hata ni Jahowa hu bangku 
paduahalihon, nini, 

4“Buat ma gondit na binolimai, na bani 
binongeimai, anjaha misir ma ho laho hu Bah 
Eprat, ponopkon ma ai bani rigat ni dolog batu.” 

> Jadi laho ma ahu, huponopkon ma ai i topi ni Bah 
Eprat, songon na hinatahon ni Jahowa bangku. 

6 Dob ai bani dokah-dokah ni ari, nini Jahowa ma hu 
bangku, “Misir ma ho hu Bah Eprat, alop ma hunjai 
gondit ondi, na Huhatahon ponopkononmu ijai.” 
7Dob ai laho ma ahu hu Eprat, jadi huhurak 
anjaha hubuat ma gondit ai humbani pamonopanni 
hinan. Tonggor ma, domma madotei gondit ai, seng 
marguna be atap bahen aha pe. 

8 Dob ai roh ma use hata ni Jahowa hu bangku, 
9“Sonon do hata ni Jahowa, Sonai do usih 
parsedaon-Ku gijang ni uhur ni Juda ampa 
pangenjengon ni Jerusalem na banggal ai. 

10 Bangsa na jahat on, na mangengkar manangihon 
hatang-Ku, na marparlahou mangihutkon uhurni 
na hengkeng in, anjaha na mangirikkon naibata na 
legan, laho mambalosi anjaha marsombah hujai, 
maningon dos do sidea bani gondit on, na so 
marguna atap bahen aha pe. 

11 Songon gondit na longkot bani binongei ni dalahi, 
sonai do Hulongkotkon Bangku ganup ginompar 

ni Israel ampa haganup ginompar ni Juda,” nini 
Jahowa, “Ase gabe bangsang-Ku sidea. Gabe barita, 
puji-pujian ampa hamuliaon Bangku, hape seng ra 
sidea manangihon.” 


Pasal Gusi na Ginokan bani 
Anggur ampa na Niropukan ai 


12 Hatahon ma bani sidea hata on, “Sonon do hata 
ni Jahowa Naibata ni Israel, “Sagala gusi maningon 
gokan do bani anggur.” Jadi anggo ihatahon sidea 
bam, “Ai lang ibotoh hanami do maningon gokan 
sagala gusi bani anggur?” 

13 Jadi hatahon ma bani sidea, “Sonon do hata ni 
Jahowa, Tonggor ma, gok hamabukon do bahenon- 
Ku haganup pangisi ni nagori on: Raja-raja na 
hundul bani paratas ni si Daud, malim-malim, nabi- 
nabi ampa haganup pangisi ni Jerusalem. 

14 Anjaha marsiropukan do sidea bahenon-ku, 
ronsi bapa hu bani anakni,” nini Jahowa, “Seng 
holong atei-Hu, seng manosal Ahu anjaha seng 
marpangulaki uhur-Hu, maningon bois do sidea 
bahenon-Ku.” 


Ojur-ojur Martoruh ni Uhur i Lobei ni Jahowa 


15 Tangar anjaha tangihon hanima ma, ulang ma 
mangenjeng, ai Jahowa do na marsahap. 

16 Bere hanima ma hasangapon bani Jahowa 
Naibatanima, sanggah lape iparoh 

hagolapan, sanggah lape tartuktuk 
naheinima bani dolog na golap, anjaha 
sanggah paima-imahon haliharon hanima, 
gabe ipaubah ai jadi hagolapan anjaha 
ibahen ai gabe na lotir. 

17 Tapi, anggo seng ra hanima, maningon tangis 
ma tonduyhu bani na lungun halani gijang 
ni uhurnima ai: marbaoran ma iluh humbani 
matangku, halani hona buang hulanan ni 
Jahowa. 

18 Hatahon ma bani raja in ampa bani inang ni 
raja in, “Patoruh hanima ma parhundulnima, 
ai domma matektek sortali hamuliaon 
humbani ulunima.' 

19 Huta na i tanoh Dangsina domma tartutup, 
sahalak pe seng dong na mangungkab. 
Haganup do Juda maningon tarbuang, 
tarbuang do sidea haganup. 


Hona Butakan do Jerusalem 
halani Buei ni Hajahatonni 


20 Mangkawah ma hanima anjaha idah ma sidea 
ai na roh hun utara. Ija do hulanan ni biribiri 
na dob niondoskon bam, biribirimu na 
jenges-jenges ai? 

21 Aha ma hatahononku, anggo ipabangkit 
panggomgom bam, ai ma sidea, na dob 
niajar-ajaranmu gabe hasoman bam? Ai 

lang mangonai ma bam na maborit, songon 
bani sada naboru na sihol tubuhan anak? 

22 Anjaha anggo ihatahon ho ibagas uhurmu, 
“Mase ma mangonai na sonon bangku?” 
Halani buei ni salahmu do, ase isintak 
hioumu hu atas anjaha hona butakan ho. 

23 Ai boi do ipaubah halak Etiopia hulingkulingni 
atap begu jolangjolangni? Sonai ma 
sabonar seng tarbahen hanima mambahen 
na madear, hanima na dob somal 
mangkorjahon na jahat. 

24 Halani ai erapon-Ku ma hanima songon 
lamlam na niombuskon ni logou, na roh hun 
halimisan. 

25 Ai ma rupeimu, parbagiananmu na dob 
Husuhat bam,” nini Jahowa, “Halani 
ihalupahon ho Ahu, anjaha martenger ni 
uhur ho bani ladung. 

26 Sintakon-Ku do hioumu das hu atas ni bohimu, 
ase taridah hailaonmu. 

27 Ai ma parbangkisonmu, hagarangonmai ampa 
parriah-riahonmu. Huidah do horjamu 
sihagigihononkon i atas buntu-buntu ampa i 
tongah ladang. Bursik ma ho, ale Jerusalem! 
Sadia dokah nari ase pansing ho?” 


Jeremia 14 2682 


Pangapition na Soya-soya Sanggah Musim 
Logou ni Ari ampa Hasosakan Banggal 


14 1On do hata ni Jahowa, na roh bani si 
Jeremia, pasal logou ni ari maningting. 

2 Marpusok ni uhur do Juda, anjaha horbanganni 
hurleh: pangisini hundul tangis-tangis i 
toruh, anjaha doruh-doruh ni Jerusalem 
manaik do hu atas. 

3 Na sangap-sangap marsuruh juakjuakni 
mangindahi bah, das ma sidea bani parigi, 
seng dong bah jumpah sidea; mulak ma 
sidea, lumei gusini: jut do uhurni sidea, 
hiranan, irungkub sidea do uluni. 

4 Siholan do tanoh bani bah, halani seng roh udan 
hu tanoh in: jut do uhur ni parjuma-juma, 
martudung-tudung horu ni uhur do sidea. 

3 Age ursa boru-boru na i talun, itadingkon do 
anakni na baru tubuh, halani seng dong be 
poyon-poyon. 

6 Jongjong do halode harangan i atas buntu-buntu 
na palpalon, daup-daup bani logou songon 
sorigala: gombur do mata ni sidea halani 
seng dong sigagaton. 

7 “Ham Jahowa, anggo adu-adu hajahatonnami 
dompak hanami, sai mangurupi ma 
Ham, halani goran-Mu: tongon buei do 

panundalionnami, dompak Ham do hanami 
mardousa. 

8 Ham, ale pangarapan ni Israel, Sipaluah bani 
panorang sanggah hasosakan, mase ma 
songon halak na legan Ham i tanoh in, 
songon halak pardalan-dalan na roh 
marborngin hansa? 

3 Mase ma Ham songon halak na jonong, songon 
puanglima na so boi mangurupi? Tapi i 
tongah-tongahnami do Ham, ale Jahowa, 
marpanggorani bani goran-Mu do hanami. 
Ulang ma tadingkon Ham hanami!” 

10Sonon do hata ni Jahowa bani bangsa on, 
“Marosuh do sidea hujai-hujon, seng ra sidea 
pasohkon naheini. Halani ai seng marosuh Jahowa 
mangidah sidea, idingat do sonari hajahaton ni 
sidea, anjaha sihol do balaskonon-Ni dousa ni 
sidea.” 

11Nini Jahowa do hu bangku, “Ulang ma sai 
martonggoi ho mangapiti bangsa on. 

12 Age marpuasa sidea, seng anjai tangihonon-Ku 
doruh-doruh ni sidea, age pe igalangkon sidea 
galangan situtungon ampa galangan sipanganon 
ni sidea, seng marosuh Ahu bani sidea, tapi 
boiskonon-Ku do sidea marhitei podang, lohei 
pakon sampar.” 

13 Dob ai ningku ma mambalosi, “Ham Tuhan 
Jahowa, tonggor ma, nabi-nabi ai do mangkatahon 

bani sidea, 'Seng anjai idahonnima podang, 
barang loheian hanima, tapi damei na totap do 
berehononku bannima bani ianan on.” 

14 Tapi nini Jahowa ma hu bangku, “Ladung do na 
hinatahon ni nabi-nabi ai marhitei goran-Ku: seng 
dong Husuruh sidea, atap martonah Ahu bani sidea, 
atap marsahap bani sidea. Pangungkabon sipaoto- 
oto, panjahaion na so marnidok, ampa haotoon ni 
pingkiran ni sidea do ihatahon sidea bannima. 
15Halani ai sonon do hata ni Jahowa dompak 
nabi na manjahai marhitei goran-Ku, age pe lang 
Husuruh sidea, anjaha na mangkatahon, “Seng anjai 
roh podang atap lohei hu nagori on. Maningon bois 
do nabi na sonai marhitei podang ampa lohei.” 

16 Anjaha halak na nijahaan ni sidea, maningon 
radag do i alaman ni Jerusalem, rasei ibahen lohei 
ampa podang, seng dong na mananom sidea, sidea 
sandiri, jolmani, anakni pakon boruni. Ai maningon 
useihonon-Ku do hajahaton ni sidea bani sidea. 

17 Hatahon ma bani sidea hata on, 'Sai marabur- 
abur do iluh ni matang-Ku arian pakon 
borngin, anjaha seng marnamangadi ai, ai 
parah do ugah ni boru ni bangsang-Ku, borat 
do na mangonai bani ai. 

18 Anggo laho ahu hu ladang, tonggor ma, na 
mangkamatei binahen ni podang; mulak 
masuk ahu hu huta, tonggor ma, halak 
radag binahen ni lohei: tongon, age nabi 

ampa malim dalan-dalan doi tanoh in, jut 
do uhur ni sidea. 

19 Ai domma tongon-tongon iambukkon Ham 
Juda? Ai domma sogam Ham bani Sion? 
Mase ma ilonsingi Ham hanami, anjaha seng 
dong hamalumon bennami? Sai mangarap 
do hanami bani hadameion, tapi seng dong 
roh na madear, mangarap do hanami bani 
panorang hamalumon, hape tonggor ma, 
hasonggoton do roh. 

20 Ham Jahowa, itandai hanami do hajahatonnami 
ampa salah ni ompungnami; tongon, 
dompak Ham do hanami mardousa. 

21 Ulang ma buangkon Ham hanami halani 
goran-Mu! Ulang ma lopas Ham mahiri 
hotak ni hamuliaon-Mu! Ingat Ham ma, 
ulang ubah Ham padan-Mu na bennami. 

22 Mintor adong ma humbani naibata ni 
bangsa-bangsa na boi paroh udan? Atap 
mintor tarparoh langit ma udan? Ai lang 
Ham do hansa, ale Jahowa Naibata? Bamu 
do marhatengeran hanami, ai Ham do na 
manjadihon ai haganupan.'” 

1 Dob ai nini Jahowa ma hu bangku, “Porini 
15 pe roh si Musa pakon si Samuel hu lobei- 
Hu, seng anjai marulak-ulakan uhur-Hu mangidah 
bangsa on, palaho ma sidea hun lobei-Hu, suruh ma 
sidea misir! 


Jeremia 15 2686 


2 Jadi anggo ihatahon sidea bam, “Huja ma hanami 
laho?” Hatahon ma bani sidea, “Sonon do hata 
ni Jahowa, “Na dob tinontuhon hu hamatean, hu 
hamatean ma, na hubani podang, bani podang ma: 
na bani lohei bani lohei ma, anjaha na hu buangan, 
hu habuangan ma.” 

3 Ai parohon-Ku do ompat masam hasedaon bani 
sidea, nini Jahowa, “Podang laho mamunuh, 
baliang laho mamparsilbak, manuk-manuk na i 
awang-awang pakon binatang na i talun laho 
mangankon pakon mansedahon. 

4Bahenon-Ku ma sidea gabe songgot-songgot 
bani haganup harajaon na i tanoh on, halani 
pambahenan ni si Manase, anak ni si Hiskia, raja ni 
Juda, i Jerusalem. 

5 Ise ma na ra marholong ni atei bam, ale 
Jerusalem, anjaha ise ma na ra manangisi 
ho? Anjaha ise ma na ra tuluy, laho 
manungkun atap na horas-horas ho? 

6 Domma iambukkon ho Ahu,” nini Jahowa, 
“Itundalhon ho do Ahu. Halani ai 
huondamkon do tangan-Ku dompak ho 
laho mansedahon ho: domma loja Ahu na 
manganju-anju in. 

7 Domma Hupiari sidea bani anduri ibagas 
huta-huta ni nagori. Domma popor sidea 
Hubahen, domma Huparseda bangsang-Ku, 

halani seng ra sidea mubah humbani 
parlahouni. 

8 Hubahen do na mabalu i tongah-tongah ni sidea 
bueinan ase horsik ni laut. Huparoh do 
sipangagou tongah arian bani parinangon 
ampa niombahni, sompong do Huparoh 
bani sidea biar ampa songgot-songgot. 

9 Mandatei do parinangon siparanak na pitu, 
tompas do ia halani galekni; sundut do mata 
ni ari sanggah arian ope; maila do ia anjaha 
tarbador. Anjaha na tading ai humbani sidea 
ondoskonon-Ku do bani podang i lobei ni 
munsuh ni sidea,” nini Jahowa. 


Sangsi ni Uhur ni si Jeremia 
bani Jahowa: Balos ni Jahowa Bani 


10 Bursik ma ahu, ale inang, na tinubuhkonmu 
on, gabe jolma sitinggilan ampa silawanon 
bani ganup nagori on! Seng namin siparidou 
atap siparutang ahu, hape ganup do sidea 
mamapai ahu. 

11 Ham Jahowa, patut ma ai, porini seng ongga 
huelek-elek Ham mangkopkop sidea, 
porini seng roh ahu hu lobei-Mu mangapiti 
munsuh ai bani panorang hasosakan ampa 
panorang hamagouan? 

12 Boi ma ponggolhononkon bosi, bosi na hun 
utara ai ampa tombaga? 

13 Ondoskonon-Ku ma arta ampa habayakonmu 
gabe taban-taban, seng pala marboli halani 
dousamu, bani haganup nagorimu. 

14 Bahenon-Ku ma ho gabe jabolon ni munsuhmu 
bani sada nagori na so tinandamu: ai 
domma gara apuy ni ringis-Ku bam, 
tongtong do gara ai. 

15 Ham Jahowa, ibotoh Ham do: ingat Ham ma 
ahu anjaha parayak Ham ma, marlulu ma 
Ham pasal ahu, dompak na mardakdak 
ahu. Ulang ma masabkon Ham ahu. Ulang 
ma marlumbang ni uhur lalab Ham bani 
munsuh-Mu. Botoh Ham ma, halani Ham do 
ase hona risa ahu. 

16 Dob jumpah hata-Mu, hupangan ma ai: gabe 
malas ni uhur do bangku hata-Mu ampa 
hamegahon bani uhurhu, ai marpanggorani 
bani goran-Mu do ahu, Ham Jahowa Naibata 
Zebaot. 

17 Seng ongga hundul-hundul ahu i tongah- 
tongah ni halak sipargereh-gereh, atap 
marmalas-malas ni uhur ahu. Suhi do ahu 
hundul, halani tangan-Mu na bangku ai; ai 
gok ringis do uhurhu ibahen Ham. 

18 Mase ma lang maronti naborit bangku, lang 
hatambaran ugahku, manjua pamalumon? 
Songon bah tubuh na paoto-otohon do Ham 
bangku, songon bah horah-horah.” 

19 Halani ai sonon do hata ni Jahowa, “Anggo 
mulak ho hu bangku, pasuangon-Ku do ho, 
anjaha jongjong ma ho i lobei-Hu, anggo 
na sintong-sintong iluarhon ho, seng na so 
margagan, gabe pamangan ma ho Bangku. 
Maningon ho do dompakkonon ni sidea, 
tapi anggo ho ulang ma dompakkon sidea. 

20 Bahenon-Ku do ho bani bangsa on gabe 
tembok tombaga na so tarpanangkih: 
porangon ni sidea do hotapi seng tartaluhon 
sidea ho, tongon Ahu do mangkasomani ho 
laho mangurupi ampa paluahkon ho,” nini 
Jahowa. 

21 “Sai na paluahon-Ku do ho hun tangan ni 
parjahat, anjaha tobuson-Ku do ho hun 
tangan ni sipangodoh-odoh.” 


Ihatahon Jahowa si Jeremia Luar 
humbani Adat ni Bangsa Siraseionkon ai 


1 Jadi roh ma hata ni Jahowa hu bangku 
16 sonon, 

2 “Ulang ma ho mambuat boru, anjaha ulang ma 
dong bam anak atap boru bani ianan on. 

3 Ai sonon do hata ni Jahowa pasal anak ampa boru 
na tubuh bani ianan on, ampa pasal parinangon na 
manubuhkon sidea ampa pasal paramangon sisuan 
sidea bani nagori on, 

4“Maningon matei do sidea halani sampar; seng 
dong na manangisi atap na mananom, gabe napu 
do sidea bani sisik ni tanoh in. Rasei do sidea 
bahenon ni podang pakon lohei, anjaha bangkei 
ni sidea gabe sipanganon bani manuk-manuk na i 
awang-awang ampa binatang na i talun.” 

3 Ai sonon do hata ni Jahowa, “Ulang ma masuki 
rumah parhoruon, laho tangis ijai atap laho 
mangapohi sidea, ai domma Hupadaoh damei-Hu 
humbani bangsa on, nini Jahowa, sonai idop ni 
uhur-Hu ampa holong ni atei-Hu.' 

6Na magodang atap na etek-etek maningon do 
matei i nagori on, seng dong na mananom atap na 
manangisi sidea, seng dong na marariki angkulani 
atap na manlepong uluni halani sidea. 

7Seng dong na mamboan ruti, laho mangapoh 
halak na mateian, anjaha seng dong na mambere 
panginuman apoh-apoh halani na matei bapani 
atap inangni. 

8 Ulang ma masuki rumah parpestaan laho hundul 
rap pakon sidea, sihol mangan ampa minum. 

3 Ai sonon do hata ni Jahowa Zebaot, Naibata 
ni Israel, Tonggor ma, pasohon-Ku do bani ianan 
on, i lobeinima ampa sanggah panorangnima, sora 
malas ni uhur, sora olob-olob, sora ni siparunjuk 
ampa sora ni tunangan. 

10 Anjaha anggo ipadas ho ganup hata on bani 
bangsa on, anjaha ihatahon sidea bam, “Mase 

ma ilumbahon Jahowa bennami ganup hasedaon 
banggal on? Aha do salahnami ampa dousanami, na 
binahennami dompak Jahowa Naibatanami?' 

11 Jadi hatahon ma bani sidea, “Halani itadingkon 
ompungnima Ahu,” nini Jahowa, “Anjaha iihutkon 
sidea naibata na legan, ibalosi anjaha isombah 
sidea ai, tapi anggo Ahu itadingkon sidea, anjaha 
itadingkon titah-Ku seng idalankon. 

12 Anjaha halani samboran ope pambahenannima 
marimbang ompungnima ai, tonggor ma, ganup 
do hanima mangihutkon uhurnima na hengkeng 
anjaha na jahat in, manjua ia manangihon Ahu: 

13 Halani ai buangkonon-Ku do hanima hun 
nagori on hu tanoh na so tinandanima ampa 
na so tinanda ni ompungnima:, balosannima 
ma ijai naibata na legan, arian pakon 
borngin, ai seng idop be uhur-Hu bannima.” 


Uhum ampa Hatuahon na Sihol Parohon ni 
Jahowa bani Bangsa Israel ampa Bangsa Parbegu 


14 “Halani ai, tonggor ma, na roh ma panorangni,” 
nini Jahowa, “Seng be hatahonon ni halak 
ijai, “Songon sintongni manggoluh Jahowa, na 
mambobahon halak Israel tangkog hun tanoh 
Masir, 

15tapi sonon do, ‘Songon sintongni manggoluh 
Jahowa, na mambobahon halak Israel tangkog hun 
tanoh parutara ampa humbani haganup tanoh 

pambuangan-Ku bani sidea. Ai paulakon-Ku do 
sidea hu tanoh, na dob Huberehon hubani ompung 
ni sidea.' 
16 Tonggor ma, suruhon-Ku ma buei panjala,” nini 
Jahowa, “Jadi jaloonni ma sidea, dob ai suruhon-Ku 
ma buei parburu, jadi buruonni ma sidea humbani 
sagala dolog-dolog, humbani sagala buntu-buntu 
ampa ronggang-ronggang ni dolog batu. 
17 Ai kawah do panonggor-Hu bani haganup dalan 
ni sidea, seng lingod sidea hun lobei-Hu, anjaha 
hajahaton ni sidea seng ponop i lobei ni matang-Ku. 
18 Tapi sihol balaskonon-Ku do lobei lompit dua 
hajahaton ni sidea ampa dousa ni sidea, halani na 
dob ipabutak sidea tanoh-Ku marhitei sisombahon 
ni sidea na matei-matei ai, anjaha gok ibahen sidea 
parbagianan-Ku bani sihagigihononkon. 
19 Ham Jahowa, gogohku ampa batar-batarhu, 
haporusan bangku bani ari hasosakan! 
Bamu do sihol roh bangsa sipajuh begu- 
begu humbani ujung ni tanoh on, anjaha 
hatahononni ma, “Sipaoto-oto tumang 
do hape na adong bani ompungnima, 
sisombahon na lang, na so margogoh 
mangurupi. 
20 Ai tarbahen jolma do mambahen Naibata 
bani? Sedo naibata ai! 
21 Halani ai, tonggor ma, pabotohkonon-Ku ma 
santorap on bani sidea pasal kuasang-Ku 

ampa hagogohon-Ku, jadi botohon ni sidea 
ma, Jahowa do goran-Ku.” 


Pintor do Pambalason ni Naibata Sitanda Uhur in 


17 1 Dousa ni Juda tarsurat do marhitei pena 

bosi, marhitei pena intan do iuhirhon ai 
bani batu panuratan ni uhur ni sidea. ampa 
bani tanduk ni anjapanjap ni sidea, 

2 ai idingat anak ni sidea do anjapanjap ampa 
Asera ni sidea, na i toruh ni hayu na maratah 
ampa bani buntu-buntu na gijang, 

3 bani dolog-dolog ampa i tongah ladang. 
Artamu ampa haganup habayakonmu 
ondoskonon-Ku do gabe taban-taban gabe 
upah ni dousamu, bani haganup nagorimu. 

4 Jadi tanggalhononmu ma tanganmu humbani 
pusakamu na Hubere bam, anjaha bahenon- 
Ku ma ho gabe jabolon ni munsuhmu bani 
nagori na so tinandamu. Ai hanima do 
pagara apuy ni ringis-Ku, apuy na gara 
tongtong. 

> Sonon do hata ni Jahowa, “Magou ma halak 
na martenger ni uhur bani jolma, na 
marpangajaman bani gogoh ni manisia, 
anjaha na pasurut uhurni humbani Jahowa. 

6 Usih do ia bani naporon i halimisan, na seng 
mangahapkon roh na madear, marianan do 

iai tanoh dorging na i halimisan, bani tanoh 
porad, na so niiankon ni jolma. 

7 Tapi martuah ma halak na martenger ni uhur 
bani Jahowa, anjaha na mambahen Jahowa 
haporusanni. 

8 Usih do ia hubani hayu na sinuan i topi ni 
bah, na pajulur uratni dompak bah. Seng 
mabiar ia age roh na milas, anjaha tongtong 
do maratah bulungni: seng rusak ia bani 
tahun logou ni ari, anjaha seng mangadi ia 
marbuah. 

9 Sipaoto-oto do uhur ni jolma, lobih humbani 
haganup na legan; jahat tumang, ise ma na 
boi mananda in? 

10 Ahu do Jahowa sipareksa uhur ampa siuji 
piah-piah, na mambalaskon bani jolma 
romban hubani parlahouni domu hubani 
buah ni pambahenanni. 

11 Songon dayok rimba na mamodomkon 
tolur na so tinolurhonni, sonai do halak 
na patumpuhon arta humbani dalan na 
so dalanni: bani partongahan ni umurni 
tadingkononni do ai anjaha bani ujung ni 
goluhni gabe na oto do ia. 

12 Hotak hasangapon, timbul humbani 
mungkahni, ai ma ianan na pansing 
bennami. 

13 Ham Jahowa, pangarapan ni Israel, sagala na 
manadingkon Ham maningon tarbador do, 
na marbalik hun Bamu, i tanoh do tarsurat 
goranni, halani itadingkon sidea Jahowa, 
sumbul ni bah hagoluhan.” 


Tonggo ni si Jeremia Sanggah Tarsosak 


14 “Pamalum Ham ma ahu, ale Jahowa, ase 
malum botul ahu, paluah Ham ma ahu, ase 
maluah ahu tongon, ai Ham do puji-pujian 
bangku. 

15 Tonggor ma, sidea do mangkatahon bangku, 
“ja do hata ni Jahowa? Sai roh ma ai 
tongon!” 

16 Tapi anggo ahu seng ongga husosak-sosak Ham 
manuruh na masambor, atap huharosuhkon 
ari hamagouan ai, ibotoh Ham do ai: aha 
na luar humbani pamanganku, talar do ai i 
lobei-Mu. 

17 Ulang ma Ham gabe songgot-songgot bangku: 
Ham do haporusan bangku bani ari 
hamagouan. 

18 Sai bador ma bahen Ham sidea na mangayak- 
ayak ahu, tapi ulang ma bador anggo ahu: 
sai tarsonggot ma bahen Ham sidea, tapi 
ulang ma tarsonggot anggo ahu; paroh Ham 
ma bani sidea ari hamagouan, lompit dua 
ma hasedaon ni sidea bahen Ham.” 

Ojur-ojur Papansingkon Ari Sabat 


19 Sonon do hata ni Jahowa hu bangku, “Laho ma 
ho, jongjong ma ho bani horbangan ni anak ni 
bangsa in, hamasukan ampa pandaratan bani raja- 
raja ni Juda, ampa bani haganup horbangan ni 
Jerusalem, 

20anjaha hatahon ma bani sidea, “Tangihon ma 
hata ni Jahowa, ale raja ni Juda, ampa haganup 
Juda, ampa haganup pangisi ni Jerusalem, na masuk 
humbani horbangan on!” 

21 Sonon do hata ni Jahowa, Anggo sihol manggoluh 
hanima, jaga ma hanima, ulang ma usung hanima 
sibobanon bani ari Sabat, atap iboan hanima hu 
horbangan ni Jerusalem. 

22 Anjaha ulang ma usung hanima hun rumahnima 
sibobanon sanggah ari Sabat, atap ilahoi hanima 
sada horja, tapi papansing hanima ma ari Sabat in, 
songon na dob Hutitahkon bani ompungnima. 
23Tapi seng itangihon sidea atap ipaeleng 
pinggolni: lambin ipajogal do tangkuhukni, ase 
ulang marpanangar sidea anjaha tarjalo sidea 
pangajaran. 

24 Tapi anggo itangihon hanima Ahu,” nini 
Jahowa, “Anjaha seng iboban hanima masuk 
sibobanon sanggah ari Sabat hun horbangan 
ni huta on, tapi ipapansing hanima ari Sabat 
in, seng marhorja hanima bani ari ai, 

25 jadi sai masuk do hun horbangan on raja-raja na 
hundul bani paratas ni si Daud, mangkunduli gareta 
ampa huda, sidea ampa na sangap-sangap ni halak 
Juda, ampa pangisi ni Jerusalem, anjaha ianonkon 
do huta on ronsi sadokah ni dokahni. 

26 Anjaha marrohan do halak humbani huta ni 
Juda ampa ianan inggot ni Jerusalem, hun tanoh 
Benjamin ampa hun tanoh bornoh-bornoh, hun 
tanoh pardologan ampa hun tanoh Dangsina, 
mamboban galangan situtungon ampa galangan 
sisayaton, galangan sipanganon ampa dahupa, 
sonai homa galangan puji-pujian hu Rumah ni 
Jahowa. 

27 Tapi anggo seng itangihon hanima Ahu, ase 
ipapansing hanima ari Sabat in, anjaha seng iusung 
hanima sibobanon laho masuk hun horbangan ni 
Jerusalem bani ari Sabat, jadi pagaraon-Ku ma apuy 
bani horbanganni ai, anjaha bois ma istana-istana 
na i Jerusalem, anjaha seng anjai mintop ai.” 


Pambahenan ni Sitopa Hudon, Usihan 
bani Pambahenan ni Naibata 


18 1On do hata ni Jahowa na roh hubani si 
Jeremia, 

2 Jongjong ma ho, anjaha tuad ma ho hu rumah ni 
sitopa hudon, ijai ma pabogeihonon-Ku hatang-Ku 
bam.” 

3 Jadi tuad ma ahu hu rumah ni sitopa hudon ai 
anjaha tonggor ma, tudu do ia marhorja manjolom 
parugasni ai. 

4Tapi hudon na sihol paulionni ai humbani tanoh 
halampung, maseda do ibagas tangan ni sitopa 
hudon ai, jadi ipauli ma hudon na legan hunjai, 
sonaha na dear nini uhurni. 

> Dob ai roh ma hata ni Jahowa hu bangku sonon, 
6 “Ai seng tarbahen Ahu gakni bannima, songon 
pambahen ni sitopa hudon on, ale ginompar ni 
Israel?” nini Jahowa. “Tonggor ma, songon tanoh 
halampung ibagas tangan ni sitopa hudon, sonai do 
hanima ibagas tangan-Ku, ale ginompar ni Israel. 

7 Marsipota marsahap Ahu pasal sada bangsa atap 
sada harajaon, laho mangorbat manropuki ampa 
parsedahon ai: 

8tapi anggo mubah do humbani hajahatonni 
bangsa na dob Hupalumba ai, jadi marpangulaki 
do uhur-Hu pasal hamagouan na dob Huranggihon 
ai bani. 

9Marsipota marsahap do Ahu pasal sada 
bangsa atap sada harajaon, laho manuan ampa 
pajongjongkon ai: 

10 tapi anggo ibahen na jahat i lobei ni matang- 
Ku, seng itangihon sorang-Ku, jadi solsolan-Ku ma 
diring-Ku pasal na madear na sihol bahenon-Ku hu 
bani. 

I1Ai pe, hatahon ma hubani halak Juda ampa 
hubani pangisi ni Jerusalem. Sonon do hata ni 
Jahowa, “Tonggor ma, domma Huranggi hinan 
hamagouan dompak hanima, anjaha Husurahon 
manlawan hanima. Mulak ma hanima, ganup 
humbani parlahouni na masambor, anjaha padear 
hanima ma dalannima ampa pambahenannima.' 
12 Tapi nini sidea ma, 'Sisoya-soya do ai! Domu 
hubani pingkirannami do hanami marparlahou, 
anjaha ganup mambahen domu hubani hengkeng 
ni uhurni na jahat ai.” 

13 Halani ai sonon do hata ni Jahowa, “Sungkun mai 
tongah-tongah ni bangsa parbegu, atap dong do na 
dob ongga mambogei sisonai!' 


Sihagigihonon do Tongon-tongon 
Ihorjahon Boru ni Israel 


14 hi ongga do masab salju humbani batu-batu na 
i dolog Hermon? Ai ongga do horah bah na 
manorsuk, na torus mabaor hun dolog? 

15 Tapi anggo bangsang-Ku lupa do sidea Bangku, 
bani sisombahon do sidea manutung 
dahupa, jomba do sidea bani dalan ni sidea, 
bani dalan na basaia ai, mardalan bani dalan 
na so pinauli. 

16 sabe songgot-songgot do sidea ibahen, gabe 
siapason ronsi sadokah ni dokahni. Ganup 


Jeremia 18 2700 


na montas hunjai tarsonggot do anjaha 
jupir-upirhon uluni. 

17 Songon logou na hun purba merap do sidea 
bahenon-Ku i lobei ni munsuh. Gurung-Ku 
do patuduhkonon-Ku bani sidea sedo 
bohing-Ku, bani ari ni hamagouan ni sidea.” 


Tonggo ni si Jeremia dompak Imbangni 


18 Nini sidea, “Laho ma hita mantahihon si Jeremia, 
ai seng anjai surut titah humbani malim, podah 
humbani na maruhur ampa hata ai humbani nabi. 
Laho ma hita, agou hita ma ia marhitei hatani 
sandiri, anjaha tangi ma hita pasal sagala hatani. 

19 Ham Jahowa, pardiatei Ham ma ahu, tangar 
Ham sora ni sipanlawan bangku. 

20 Ai patut do na jahat balos ni na madear? 
Tongon, ihurak sidea do godung bangku? 
Ingat Ham ma, sonaha parjongjongku i 
lobei-Mu laho mangapiti sidea i lobei-Mu, 
laho palembangkon ringis-Mu humbani 
sidea. 

21 Halani ai uhum Ham ma anak ni sidea marhitei 
lohei, anjaha ondoskon Ham ma sidea bani 
kuasa ni podang. Sai popor ma jolma ni 
sidea anjaha mabalu, anjaha dalahi ni sidea 
marmateian ma ibahen sampar, garama 
ni sidea pe rasei ma ibahen podang bani 
parmunsuhan. 

22 Sai tarbogei ma doruh-doruh hun rumah ni 
sidea, anggo iparoh Ham bala sompong 
mandorab sidea! Ai ihurak sidea do godung 
laho manangkap ahu, anjaha ponop itaon 
siding bani naheihu. 

23 Ham Jahowa, ibotoh Ham do ganup partahi- 
tahian ni sidea, laho mamunuh ahu: Ulang 
ma sasap Ham hajahaton ni sidea ai, anjaha 
ulang ma masabkon Ham dousa ni sidea 
hun lobei-Mu. Mardabuhan ma sidea bahen 
Ham i lobei-Mu. Pasaud Ham ma uhur-Mu 
bani sidea bani panorang ni ringis-Mu.” 


Botol Tanoh na Irosakkon Tuduh-tuduh bani Uhum 


1 Sonon do hata ni Jahowa, “Laho ma ho, boli 
19 ma sada botol tanoh humbani sitopa hudon, 
arahkon ma deba pangintuai ni bangsa in ampa 
malim situanan. 
2 Anjaha luar ma ho hu habungan Ben-Hinnom, na 
i lambung ni horbangan parsanga-sangaan, anjaha 
tingtingkon ma ijai hata na sihol patugahon-Ku bam. 
3 Hatahon ma, “Tangihon ma hata ni Jahowa ale 
raja-raja ni Juda ampa pangisi ni Jerusalem! Sonon 
do hata ni Jahowa Zebaot, Naibata ni Israel, 
tonggor ma, parohon-Ku ma hamagouan bani ianan 
on, gabe mardengeng ma pinggol ni sagala na 
manangar ai. 

4Halani na tinadingkon ni sidea ai Ahu anjaha 
ibutaki ianan on, marhitei na manutung dahupa 
ijon bani naibata na legan, ai ma, na so tinanda ni 
sidea atap ompung ni sidea atap raja-raja ni Juda pe; 
anjaha halani igoki sidea ianan on marhitei daroh ni 
halak na so marpipot, 

3 anjaha ipauli ianan panumbahan bani Baal, laho 
manutung anak ni sidea bahen galangan situtungon 
bani Baal, ai ma, na so ongga Hutonahkon atap 
Husahapkon, atap ongga taringat ibagas uhur-Hu, 
6 halani ai, tonggor ma, na roh ma ari,” nini Jahowa, 
“Lang be goranon ianan on Topet atap habungan 
Ben-Hinnom, tapi habungan pamunuhon do. 

7 Ai gabe na lang do bahenon-Ku hauhuron ni Juda 
pakon Jerusalem bani ianan on, anjaha marrageian 
do sidea bahenon-Ku marhitei podang i lobei 
ni munsuh ni sidea, ampa marhitei tangan ni 
halak siuhurhon hosah ni sidea: berehonon-Ku do 
bangkei ni sidea gabe panganon ni manuk-manuk 
na i awang-awang ampa binatang nai talun. 

8 Anjaha bahenon-Ku do huta on gabe hasonggotan 
ampa siapason, ai ganup na montas hyjai 
tarsonggot do, anjaha manrisai halani haganup 
hasedaon na mangonai hujai. 

9Papangankonon-Ku do bani sidea daging ni 
anak ampa boru ni sidea, anjaha ganup sidea 
marsipangan daging ni hasomanni, sanggah na 
tarsosak sidea anjaha marhabiaran binahen ni 

munsuh ni sidea ampa na manguhurhon hosah ni 
sidea. 

10 Jadi bolahkon ma botol tanoh ai i lobei ni halak 
na rapkon ho ai, 

11 anjaha hatahon ma bani sidea, sonon do hata ni 
Jahowa Zebaot, 'Sonai ma rosakkonon-Ku bangsa 
on ampa huta on, songon halak na marosakkon 
hudon ni sitopa hudon, gabe seng tarpauli be.” | 
Topet ma halak mananom na matei, halani seng 
dong be panimbunan na legan. 

12 Sonai ma bahenon-Ku bani ianan on,” nini 
Jahowa, “Ampa bani pangisini, songon Topet do 
bahenon-Ku ianan on. 

13Rumah-rumah na i Jerusalem ampa rumah- 
rumah ni raja-raja ni Juda maningon pabutakon do 
songon ianan ni Topet, ai ma haganup rumah, na 
ongga tayubni ipakei panutungan ni dahupa bani 
ganup bala ni langit, anjaha iuseihon ijai galangan 
siinumon bani naibata na legan.” 


larsik Malim Pashur si Jeremia 


14Dob ai mulak ma si Jeremia hun Topet, na 
pinarayakni ai laho manjahai ijai isuruh Jahowa: jadi 
jongjong ma ia i alaman ni rumah ni Jahowa, anjaha 
ihatahon ma bani ganup bangsa ai: 

15Sonon do hata ni Jahowa Zebaot, Naibata ni 
Israel, “Tonggor ma, parohon-Ku do hu huta on 
ampa hubani huta na legan haganup hamagouan, 

na dob Hulumbahon ai, halani ipajogal sidea 
tangkuhukni, anjaha manjua sidea manangihon 
hatang-Ku.” 
20 1 Jadi, dob ibogei Malim Pashur, anak ni si 
Immer, ai ma kopala ni parjaga i rumah ni 
Jahowa, hata panjahaion ni si Jeremia ai, 
2 jadi ipukul ma Nabi Jeremia, anjaha inahkon ma 
ia bani bayangan, na bani horbangan Benjamin 
parhuluan ai, na bani rumah ni Jahowa. 
3 Patarni ai, dob ipadarat si Pashur si Jeremia 
humbani bayangan, nini si Jeremia ma hu bani, 
“Lang be si Pashur goranmu diloon ni Jahowa, tapi 
“Biar Inggot” ma. 
4 Ai sonon do hata ni Jahowa, 'Tonggor ma, Ahu 
do mangondoskon ho hubagas hagobiron, ho ampa 
haganup hasomanmu. Rasei do sidea bahenon ni 
podang ni munsuh ni sidea, anjaha matamu sandiri 
mangidah ai. Ondoskonon-Ku do haganup Juda 
hubagas tangan ni raja Babel: jadi boanon ma sidea 
hu Babel, anjaha bunuhonni marhitei podang.” 
3 Anjaha haganup habayakon ni huta on, haganup 
pansarianni, haganup ugas-ugasni na maharga 
ampa haganup arta ni raja-raja ni Juda ondoskonon- 
Ku do hubagas tangan ni munsuh ni sidea, ai ma 
na sihol roh manrampas anjaha manangkapi sidea, 
laho mamboban sidea hu Babel. 
6Anjaha ho, ale Pashur, ampa  haganup 
sinrumahmu maningon tabanon do, iboan hu 

Babel: ijai do ho matei anjaha ijai do tanomon ho 
ampa haganup hasomanmu, na nioto-otoanmu 
marhitei panjahaion ladung.” 


Paruntolon ni si Jeremia halani Horja Hanabionni 


7 Isahap-sahapi Ham do ahu, ale Jahowa, anjaha 
ra do ahu sahap-sahapan-Mu, gogohan do 
Ham ase ahu, italuhon Ham do ahu. Gabe 
sipartatawaan do ahu ganup ari: haganup 
do manrisai ahu. 

8 Ai siap marhata ahu maningon dilo-dilo do 
ahu, maningon taurhononku do pasal 
odoh-odoh ampa hajahaton, gabe sirisaon 
ampa sipahata-hataon do ahu halani hata ni 
Jahowa. 

9 Anggo huhatahon, 'Lang be tarsingatanku 
ai, atap seng be marsahap ahu marhitei 
goran-Ni, jadi songon na adong do apuy 
na gajag huahap ibagas uhurhu, tartutup 
ibagas holi-holingku, anjaha loja do ahu 
manahan-nahan ai, hape seng tolap ahu. 

10 Tongon buei do husip-husip hubogei: Habiaran 
do inggot! Aduhon ma ia! Aduhon hita ma 
ia! Haganup huan-kuan na sangkan bangku 
manggompangi ahu, ase dabuh ahu. Ra 
taroto-otoi hita do ia, anjaha mambahen 
pambalason ma hita bani! 


Jeremia 20 2706 


11 Tapi Jahowa do mangkasomani ahu songon 
puanglima na barani; halani ai maningon 
targompang do sagala na mardakdak ahu, 
anjaha seng anjai tartaluhon sidea ahu: 
Maningon bador tumang do sidea, seng 
anjai monang: Torus do sidea tarbador, seng 
halupahononkon ai. 

12 Ham Jahowa Zebaot, siuji halak parpintor, 
sididah piah-piah ampa uhur, paidahkon 
Ham ma bangku pambalason na bani sidea, 
ai ondos bamu do parkarangku. 

13 Dodingkon ma Jahowa, puji ma Jahowa! Ai 
ipaluah do goluh ni halak na masombuh 
humbani tangan ni parjahat. 

14 Hona papa ma namin ari partubuhku. Sai 
ulang ma hinan namin hona pasu-pasu ari 
panubuhkonon ni inang bangku! 

15 Hona papa ma namin halak na mamboan 
barita bani bapa, mangkatahon, “Domma 
tubuh sada anak bamu”, laho mambahen 
malas tumang uhurni! 

16 Sai mangonai ma bani halak ai, songon na 
masa bani huta na pinarseda ni Jahowa seng 
maralang-alang. Sai bogeion-Ni ma namin 
doruh-doruh sogod ampa hasonggotan 
arian, 

17 halani na so ibunuh ahu, sanggah i partapaan, 
ase inang ma namin tanoman bangku 
anjaha boratan rumah lalab ia. 

18 Mase ma mandarat ahu hun partapaan, laho 
mangidah hangaluton ampa horu ni uhur, 
gabe bontasonku ari-ari ni goluhku ibagas 
habadoron? 


Ilumbahon si Jeremia Parseda ni 
Jerusalem bani si Sedekia 


21 1 On do hata na roh humbani Jahowa bani 
si Jeremia, sanggah isuruh Raja Sedekia si 
Pashur, anak ni si Malkia, ampa Malim Sepanya, 
anak ni si Maaseya hu bani mangkatahon, 

2 “Sungkun ham ma lobei bennami humbani 
Jahowa, ai iporang si Nebukadnesar, raja ni Babel 
do hanami nuan: andohar ra Jahowa mambahen 
bennami halongangan songon na somal hinan 
ibahen, ase misir ia hun bennami.” 

3 Jadi nini si Jeremia ma hubani sidea, “Sonon ma 
hatahon hanima hubani si Sedekia. 

4Sonon do hata ni Jahowa, Naibata ni Israel, 
“Tonggor ma, pabalikon-Ku do sinjata hamunsuhon 
na i tangannima, na pinakeinima marmunsuh i 
darat ni tembok ai dompak raja ni Babel ampa 
dompak halak Kasdim, na mangkubu hanima, 
anjaha tarikon-Ku do ai haganup hubagas huta on.’ 

5Ahu sandiri do marmunsuh dompak hanima 
marhitei tangan na gostong ampa botohon na 
gogoh, marhitei ringis ampa gila na parah. 

6 Anjaha bunuhon-Ku do pangisi ni huta on, jolma, 
sonai age pinahan: marmateian do sidea halani 
sampar na parah.' 

1 Dob ai, nini Jahowa ma, “Ondoskonon-Ku do si 
Sedekia, raja ni Juda, ampa gamot-gamotni, halak 
na mabuei ibagas huta on, na niliouan ni sampar, 
podang ampa lohei, hu tangan ni si Nebukadnesar, 
raja ni Babel, ampa hu tangan ni munsuh ni 
sidea, na manguhurhon hosah ni sidea. Bunuhonni 
ma sidea marhitei podang; seng maidop uhurni 
mangidah sidea, atap liouanni sidea, atap malang 
uhurni mangidah sidea.' 

8 Ambahni ai hatahon ma bani bangsa on, sonon do 
hata ni Jahowa, 'Tonggor ma, Ahu do mannahkon i 
lobeinima dalan hagoluhan ampa dalan hamatean. 
9 Atap ise na tading ibagas huta on, maningon do 
matei marhitei podang, lohei ampa sampar; tapi 
atap ise na mandarat anjaha na lintun hubani halak 
Kasdim na mangkubu hanima, manggoluh ma ia, 
bani ma hosahni songon taban-taban. 

10 Ai domma Hudompakkon bohing-Ku dompak 
huta on laho mangagouhon, sedo laho padearhon,” 
nini Jahowa, “Ondoskononkon do huta on hubagas 
tangan ni Raja Babel, anjaha tutungonni ma on. 

11 Bani ginompar ni raja ni Juda, hatahon ma, 
“Tangihon hanima ma hata ni Jahowa, 

12 ale ginompar ni si Daud!” Sonon do hata ni 
Jahowa, 'Dalankon ma uhum na pintor 
ganup sogod, anjaha paluah hanima 
ma na sinamun humbagas tangan ni 
sipangodoh-odoh, ase ulang roh ringis-Ku 
songon apuy anjaha gara, seng dong 
na boi mangintopi, halani hajahaton ni 
pambahenannima.' 

13 Tonggor ma, na roh do Ahu manlawan ho, ale 
huta, na marianan i atas ni dolog batu, na bani 
habungan,” nini Jahowa, “Hanima na mangkatahon, 
‘Ise ma na tuad manlawan hita, anjaha ise ma na boi 
mammasuki iananta?" 

14 Luluhonon-Ku do bannima romban hubani buah 
ni pambahenannima,” nini Jahowa, “Nahitan-Ku do 
apuy ibagas haranganni, anjaha boiskononni ma 
haganup na manliotisi.” 


Hata Lumba-lumba bani Raja Joahas, Raja 


Joyakim ampa Raja Joyakin 


22 1 Sonon do hata ni Jahowa, “Tuad ma ho hu 
rumah ni raja ni Juda, sahapkon ma ijai hata 
on 


2 Hatahon ma, “Tangihon ma hata ni Jahowa, ale 
raja ni Juda, na hundul i atas hotak ni si Daud, ho 

ampa juakjuakmu ampa rayatmu, na masuk hun 
horbangan on.” 
3Sonon do nini Jahowa, “Dalankon hanima ma 
uhum ampa hapintoron, anjaha paluah ma halak 
na tarsamun hun tangan ni sipangodoh-odoh.' 
Ulang ma bahen hasunsahan atap paksa bani halak 
panginsolat, na tading maetek ampa naboru na 
mabalu, anjaha ulang ma duruskon daroh na so 
marpipot bani ianan on. 
4 Anggo tongon idalankon hanima hata ai, jadi sai 
masuk do humbani horbangan ni rumah on raja- 
raja, na hundul bani hotak ni si Daud, mangkunduli 
gareta ampa huda, sidea ampa juakjuak ni sidea 
ampa rayat ni sidea. 
> Tapi anggo seng ra hanima manangihon hata on, 
domma marbija Ahu bani diring-Ku,” nini Jahowa, 
“Maningon mareong do rumah on. 
6 Ai sonon do hata ni Jahowa pasal istana ni 
raja ni Juda, ‘Songon Gilead do ho Bangku, 
songon pakpak ni Libanon, tapi tongon gabe 
halimisan do ho bahenon-Ku, gabe huta na 
so marpangisi. 
7 Pasirsiron-Ku do halak na marsedahon ho, 
ganup sidea marsinjata, anjaha robohon 
ni sidea do hayu aresmu sidearan, anjaha 
gijigkononni do ai hubagas apuy. 

8 Buei do bangsa mamontas hun huta on, anjaha 
ganup manungkun bani hasomanni, “Mase ma 
sonon ibahen Jahowa bani huta na banggal on?” 

9 Jadi balosan ni sidea ma, 'Halani na itadingkon 
sidea do padan na binahen ni Jahowa, Naibata ni 
sidea, anjaha marsombah sidea bani naibata na 
legan, anjaha ibalosi sidea ai.” 

10 Ulang ma tangisi hanima ia, na matei in, ulang 
marhoru pasalsi, tapi gogoh ma tangisi 
hanima ia, na laho misir in, ai seng mulak be 
ia laho mangidah tanoh hatubuhanni. 

11 Ai sonon do hata ni Jahowa pasal si Salum, anak 
ni si Josia, raja ni Juda, na mamarentah manggantih 
bapani, si Josia, na misir humbani ianan on. Seng 
anjai mulak be ia hujon, 

12tapi maningon matei do ia bani janan 
pambuangan ni sidea bani, anjaha seng idahonni 
be tanoh on. 

13 Bursik ma ia, na pajongjong rumahni 
marhitei hagedukon, ampa na paulihon 
anjung-anjung ni marhitei na so uhum, 
na marsuruh hasomanni mangkorja seng 
margaji, na so mamberehon upahni bani, 

14 ha mangkatahon, “Paulionku ma bangku 
rumah na banggal, na markamar-kamar 
na lumbang i atas, anjaha na mambahen 
marjandela ai, ilapis bani hayu ares anjaha 
ibahen marset sigerger.' 

15 Nini uhurmu raja ma ho halani marpala-pala 
ho marrumah hayu ares? la bapamu ai 
lang mangan minum do ia? Tapi idalankon 
do hasintongan ampa hapintoron, gabe 
marsonang-sonang do ia. Sintong do 
panguhumionni bani na madoyuk pakon na 
masombuh, 

16 anjaha mardohar do. Ai lang sonai parlahou ni 
sitandai Ahu?” nini Jahowa. 

17 “Tapi anggo matamu pakon uhurmu, pitah 
dompak untung na so pintor do laho, 
dompak na manduruskon daroh na 
so marpipot, anjaha na mandalankon 
odoh-odoh ampa paksa. 

18Halani ai sonon do hata ni Jahowa pasal si 
Joyakim, anak ni si Josia, raja ni Juda, Seng 
anjai tangisan ni sidea ia, mangkatahon: “Aih 
saninangku!' atap “Aih botou! Seng anjai 
doruh-doruh sidea pasalsi, mangkatahon, 'Ham 
Tuannami! Atap, 'Ham, na marsangap, na 
marmulia!” 

19 Songon halode do ia tanomon, isarad anjaha 
isampakkon hudarat ni horbangan ni 
Jerusalem. 

20 Tangkog ma ho hu Dolog Libanon, anjaha 
mardilo-dilo ma, pamaling ma soramu 
i Basan, anjaha doruh-doruh ma hun 

Dolog Abarim, ai domma bois sagala na 
mangkaholongi ho. 

21 Marsahap do ahu bam sanggah na sonang ho, 
tapi nim, “Seng ra ahu manangihon!” Sonai 
do parlahoumu humbani haposoonmu, 
seng ongga itangihon ho sorang-Ku. 

22 Haganup parmahanmu ombuskonon ni logou 
do, anjaha haganup na mangkaholongi 
ho, maningon tarbuang do: jadi bador 
ma ho, anjaha songgotan halani haganup 
hajahatonmai. 

23 Ho ale na marparatas i Libanon, na marasar 
i tongah-tongah ni hayu ares! Sonaha ma 
nani pangorongmu bani paroh ni na maborit 
bam, ai ma na maborit songon na bani 
naboru na mangarou? 

24 Songon sintongni manggoluh Ahu,” nini Jahowa, 
“age pe si Konya, anak ni si Joyakim, ai ma raja 
i Juda, tintin tokan bani tangan-Ku siamun, sai 
umpaton-Ku do ho, 

23 anjaha ondoskonon-Ku do ho hubagas tangan 
ni na manguhurhon hosahmu, hubagas tangan ni 
halak na hinabiaranmu, ai ma hubagas tangan ni si 
Nebukadnesar, raja ni Babel, ampa hubagas tangan 
ni halak Kasdim. 

26 Anjaha sampakkonon-Ku do ho ampa inangmu 
na manubuhkon ho, hu tanoh na legan, na so 
hatubuhanmu, anjaha ijai do hanima matei. 

27 Tapi hu nagori na hinarosuhkon ni sidea sihol 
mulak hujai, seng anjai mulak be sidea hujai. 

28 Ai doskon hudon sihagigihonon-Ku anjaha 
sirosakkonkon do nani si Konya, doskon 
hudon, na so adong be halak na pot bani? 
Mase isampakkon anjaha igijigkon ia, hu 
tanoh na so ongga tinandani? 

29 Ale tanoh, tanoh, tanoh, tangar ma hata ni 
Jahowa! 

30 Sonon do hata ni Jahowa, “Suratkon ma halak 
on, songon na so marniombah, halak na 
so marsangap bani goluhni: ai seng dong 
be humbam ginomparni, na hundul bani 
hotak ni si Daud anjaha na mamarentah use 
i Juda.” 


Bagah-bagah Pasal Tumbor ni si Daud na Pintor ai 


1 “Bursik ma parmahan, na mangagou ampa 
23 na mangerap biribiri na Huparmahan,” nini 
Jahowa. 
2 “Halani ai sonon do hata ni Jahowa, Naibata ni 
Israel pasal parmahan, na marmahan bangsang- 
Ku, “Merap do ibahen hanima hulanan-Ku, iusir 
hanima do sidea, anjaha seng ipardimata hanima 
sidea. Tonggor ma, luluhonon-Ku do bannima 
pambahenannima na jahat in, nini Jahowa. 
3Tapi anggo Ahu, pahumpulon-Ku do teba- 
teba ni hulanan-Kin humbani haganup nagori 

pambuangan-Ku bani sidea, anjaha boanon-Ku 
do sidea mulak hubani sampalanni hinan, ase 
manggargar anjaha lambin bueini sidea. 
4Pabangkiton-Ku do parmahan bani sidea, na 
marmahan sidea, anjaha lang be gobir sidea, 
barang songgotan, anjaha seng dong magou age 
sada,” nini Jahowa. 

5“Tonggor ma, na roh ma panorangni,” nini 
Jahowa, “Pajongjongon-Ku ma bani si Daud sada 
Tumbor na pintor: manggomgomi do ia songon raja 
marhasoman hapentaran, anjaha dalankononni do 
hasingtongan ampa hapintoron i nagori in. 

6 Bani panorangni ai dapotan haluahon ma Juda, 
anjaha marsonang-sonang Israel marianan. Anjaha 
on do goranni hatahonon ni halak, Jahowa do 
hapintoron banta.” 

7 Halani ai, tonggor ma, na roh do panorangni,” nini 
Jahowa, “Seng be hatahonon ni halak ijai, 'Songon 
sintongni manggoluh Jahowa, na mamboban 
tangkog halak Israel hun Masir,’ 

8tapi sonon ma, ‘Songon sintongni manggoluh 
Jahowa, na mamboan ampa na manogu-nogu 
ginompar ni Israel tangkog hun tanoh par utara 
ampa humbani ganup nagori pambuanganni bani 
sidea, laho mambahen sidea marianan bani tanoh 
ni sidea.”” 

Hata Lumba-lumba bani Nabi Siparladung 


9 Pasal nabi-nabi, “Marosak do uhurhu ibagas, 
hitir-hitir do ganup holi-holingku: songon 
halak na mabuk do ahu, songon halak na 
rebad-rebad halani anggur, ai ma marhitei 
Jahowa ampa hatani na pansing in. 

10 Ai gok parbangkis do tanoh on: pangkorhon 
ni papa, marhoru do tanoh in, anjaha 
sampalan na i halimisan horah do. Na jahat 
do situjuon bani sidea, anjaha hagedukon 
do kuasa bani sidea. 

11 Nabi, sonai age malim parjahat do, gari ibagas 
rumah-Ku jumpah Ahu do hajahaton ni 
sidea,” nini Jahowa. 

12 “Halani ai dalan ni sidea gabe dalan na landit 
anjaha na golap do bani sidea: jiris do sidea 
ijai anjaha dabuh. Ai parohon-Ku do bani 
sidea hamagouan bani tahun pambalason 
bani sidea,” nini Jahowa. 

13 “Bani nabi na i Samaria Huidah adong do na 
so patut. Manjahai do sidea marhitei Baal, 
gabe kahou do ibahen bangsang-Ku Israel. 

14 Tapi bani nabi na i Jerusalem Huidah do 
sihagigihononkon, marbangkisi do sidea 
anjaha marparlahou ibagas ladung, 
ipargogohi sidea do tangan ni parjahat, gabe 
seng dong na mulak humbani hajahatonni, 

haganup do sidea gabe songon Sodom 
Bangku, anjaha songon pangisi ni Gomora.” 

15 Halani ai sonon do hata ni Jahowa Zebaot pasal 
nabi ai, “Tonggor ma, papangankonon-Ku do 
bani sidea sipanganon na mapaet, anjaha 
painumkonon-Ku do bah rasun bani sidea, 
ai luar do hasamboron humbani nabi-nabi 
na i Jerusalem hu sab tanoh in.” 

16 Sonon do hata ni Jahowa Zebaot, “Ulang ma 
tangihon hanima hata ni nabi na manjahai 
bannima! Na mangoto-otoi do sidea 
bannima, panonggoran ni uhur ni sidea 
sandiri do ibaritahon, sedo na humbani 
pamangan ni Jahowa.' 

17 Sai ihata-hatahon sidea do bani halak na 
pahiri-hiri hata ni Jahowa, 'Sai na sonang 
do nasiam!” Anjaha bani ganup halak na 
marparlahou domu hubani uhurni na 
hengkeng ai, ihatahon sidea do, “Seng anjai 
roh hamagouan bani nasiam!' 

18 hi ise dong, na jongjong manriah i lobei ni 
Jahowa, laho manjalo ampa mambogei 
hata-Ni? Ise do, na marimbagaskon hata-Ni, 
ase ibaritahon ai? 

19 Tonggor ma, haba-haba humbani Jahowa! 
Luar do gila-Ni, ai ma haba-haba sibungkar 
hasowor: dorabon ni ai do ulu ni parjahat. 

20 Seng surut ringis ni Jahowa! paima idalankon 
anjaha ipasaud sura-sura ni uhur-Ni. 
Arusannima do ai bani dokah-dokah ni ari. 

21 Seng Husuruh nabi-nabi ai, hape laho do 
sidea; seng marsahap Ahu bani sidea, hape 
manjahai do sidea. 

22 Tapi ambit na dob jongjong sidea manriah 
i lobei-Hu, jadi baritahonon ni sidea 
ma hatang-Ku bani bangsang-Ku, laho 
paulakkon sidea humbani parlahou ni sidea 
na jahat ai, ampa humbani pambahenan ni 
sidea na sambor ai. 

23 Ai Naibata na dohor do hansa Ahu,” nini 
Jahowa, “Ai lang Naibata na daoh do homa? 

24 Anggo marponop halak bani ianan na lingod, 
ai lang Huidah do ia?” nini Jahowa. “Ai lang 
Ahu do na manggoki langit pakon tanoh 
on?” nini Jahowa. 

25 “Hutangar do atap aha hata na hinatahon ni nabi- 
nabi ai, na patugahkon ladung marhitei goran-Ku, 
nini sidea, “Marnipi do ahu, marnipi do ahu!” 

26 Piga dokah nari do sonai uhur ni nabi-nabi ai, na 
patugahkon sipaoto-oto, na mansahapkon ladung 
na ibagas uhur ni sandiri, 

27 ha mansurahon, ase lupa bangsang-Ku bani 
goran-Ku marhitei nipi ni sidea, na hinatahon ni 
sidea samah sidea, ai ma songon pangkalupahon ni 
ompung ni sidea bani goran-Ku halani Baal? 

28 Nabi na marnipi, ipatugah ma nipini: tapi atap 
ise na dong hatang-Ku bani, sintong-sintong 
ma ihatahon hata ai. Ai aha do pardomuan 
ni lamlam pakon omei,” nini Jahowa. 

29 “Ai lang songon apuy do hatang-Ku,” nini 
Jahowa, “Anjaha songon parpalu, na 
manropuki batu gingging? 

30 Halani ai, tonggor ma, lawanon-Ku do nabi-nabi 
ai,” nini Jahowa, “Na marsitangkoan bani hatang- 
Ku. 

31 Tonggor ma, lawanon-Ku do nabi-nabi ai,” nini 
Jahowa, “Na somal mangkatahon marhitei 
dilahni, sonon do hata ni Jahowa, 

32 Tonggor ma, lawanon-Ku do nabi-nabi ai, 
na patugahkon nipi ladung,” nini Jahowa, “Na 
mambaritahon ai, sihol pakahouhon bangsang-Ku 
marhitei ladung ampa sipaoto-oto ni sidea: seng 
dong Husuruh sidea, atap Huparentahkon, seng 
dong guna ni sidea bani bangsa on,” nini Jahowa. 
33 “Anggo adong humbani bangsa on, nabi atap 
malim pe, manungkun ho, 'Aha do siporsanon 
humbani Jahowa?' Hatahon ma hubani sidea, 
“Hanima do siporsanon ai, ambukkonon-Ku do 
hanima,” nini Jahowa. 

34 “Ia dong nabi, malim atap ise humbani bangsa 
ai na mangkatahon, “Siporsanon humbani Jahowa, 
uhumon-Ku do ia ampa parrumahni. 

35Sonon do sihatahononnima ganup bani 
hasomanni ampa bani saninani, “Aha do balos ni 
Jahowa?' atap, “Aha do na hinatahon ni Jahowa?' 
36 Tapi ulang be sahap-sahapkon pasal siporsanon 
humbani Jahowa, ai hata-Ni sandiri do siporsanon ai 
bani ganup halak, marhitei na ipabalik hanima hata 
ni Naibata na manggoluh in, ai ma Jahowa Zebaot, 
Naibatanta. 

37 Sonon ma hatahon hanima bani nabi, “Aha do 
balos ni Jahowa hubam?” atap, “Aha do ihatahon 
Jahowa?' 

38 Tapi, anggo sai ihatahon hanima, “Siporsanon 
humbani Jahowa', jadi sonon ma hata ni Jahowa, 
“Halani sai ihatahon hanima hata on, Siporsanon 
humbani Jahowa, age pe domma Husuruh na 
mangkatahon bannima, Seng bulih hatahononnima 
“Siporsanon humbani Jahowa”, 

39 halani ai, tonggor ma, angkaton-Ku ma hanima 
laho manggijigkon hun lobei-Hu, hanima sonai 
age huta on, na dob Hubere bannima ampa bani 
ompungnima. 

40 Anjaha pasogopon-Ku do bannima habadoron 
sisadokah ni dokahni ampa hahirion na 
manongtong, na so boi halupaonkon.” 

Pangungkabon Pasal Dua 
Karanjang na Marisi Buah Ara 


24 1 Jadi ipataridahkon Jahowa ma hu bangku, 
tonggor ma, dua karanjang marisi buah 
ni hayu ara, inahkon i lobei ni rumah ni 
Jahowa, ai ma na masa dob ibuangkon si 
Nebukadnesar, raja ni Babel, si Jekonya, 
anak ni si Joyakim, raja ni Juda, rap pakon na 
sangap-sangap ni Juda, ampa tuhang hayu, 
ampa tuhang bosi anjaha iboan sidea hun 
Jerusalem hu Babel. 
2 Sada karanjang marisi buah ara na dear tumang, 
songon limbuah ni buah ara, tapi karanjang na sada 
nari marisi buah ara na masambor tumang, seng 
tarpangan halani samborni. 
3 Jadi nini Jahowa ma hu bangku, “Aha do na 
nididahmin, ale Jeremia?” Ningku marbalos, “Buah 
ara, buah na jenges ai, jenges tumang, tapi na 
sambor ai, sambor tumang, gabe seng tarpangan.” 
4Dob ai roh ma hata ni Jahowa hu bangku sonon, 
5Sonon do hata ni Jahowa, Naibata ni Israel, 
“Songon buah ara na dear ai, sonai do Huhira halak 
na tarbuang hun Juda, na dob Huusir humbani 
ianan on hu tanoh ni halak Kasdim. 
6 Kawahkonon-Ku do sidea ibagas halamlamon, 
anjaha boanon-Ku do sidea mulak hu tanoh on. 

Pajongjongon-Ku do sidea, seng parsedaon-Ku, 
suanon-Ku do sidea, seng orbaton-Ku. 

7 Berehonon-Ku do bani sidea uhur laho mananda 
Ahu, paboa Ahu do Jahowa, gabe bangsang-Ku ma 
sidea anjaha Ahu gabe Naibata bani sidea, ai mulak 
do sidea use hu Bangku humbani gok ni uhur ni 
sidea.” 

8Tapi sonon do nini Jahowa, “Songon buah ara 
na sambor ai gabe seng tarpangan,” nini Jahowa, 
“Sonai do bahenon-Ku bani si Sedekia, raja ni 
Juda, bani na sangap-sangapni, bani simasima ni 
Jerusalem, na tading i nagori on, ampa bani sidea 
na marianan i tanoh Masir. 

3 Bahenon-Ku do sidea gabe songgot-songgot bani 
haganup harajaon na i tanoh on, gabe sirisaon, 
umpama, siapason ampa siburaan do sidea, bani 
haganup ianan pambuangan-Ku bani sidea. 

10 Tongoson-Ku do bani sidea podang, lohei ampa 
sampar, ronsi bois tumang sidea humbani tanoh na 
dob Hubere bani sidea ampa bani ompung ni sidea.” 


Lumba-lumba Pasal Habuangan Sipitupuluh 
Tahun ampa Parseda ni Babel 


25 1 On do hata na roh hubani si Jeremia, pasal 
haganup bangsa Juda, paompat-tahunkon 
dob raja si Joyakim, anak ni si Josia, raja ni Juda, bani 
tahun na parlobei dob raja si Nebukadnesar, raja ni 
Babel, 

2 ai ma ihatahon Nabi Jeremia bani haganup bangsa 
Juda ampa bani haganup pangisi ni Jerusalem, nini, 
3 “Mulai humbani pasapuluhtolu-tahunkon dob raja 
si Josia, anak ni si Amon, raja ni Juda, das bani 
sadari on, dua puluh tolu tahun dokahni, sai roh do 
hata ni Jahowa hu bangku, anjaha husahapkon do ai 
bannima marulak-ulak, tapi seng itangihon hanima. 
4Tongtong do isuruh Jahowa sagala juakjuak-Ni, 
ai ma nabi-nabi ai, bannima, tapi seng ra hanima 
manangihon, anjaha seng ra hanima paeleng 
pinggolnima laho mambogei ai. 

> Nini sonon, ‘Mulak ma hanima ganup humbani 
parlahouni na masambor ampa pambahenanni na 
jahat in, ase totap hanima marianan bani tanoh, 
na dob binerehon ni Jahowa bannima ampa bani 
ompungnima, humbani sapari ronsi sadokah ni 
dokahni.” 

6 Ulang ma ihutkon hanima naibata na legan, 
laho mambalosisi ampa marsombah hujai, anjaha 
ulang ma puhoi hanima ringis-Ku marhitei horja- 
horja ni tangannima, ase ulang Huparoh hasedaon 
bannima. 

7 Tapi seng itangihon hanima Ahu,” nini Jahowa, 
“Gabe ipuhoi hanima do ringis-Ku marhitei 
pambahenan ni tangannima, na gabe hamagouan 
bannima sandiri. 

8 Halani ai sonon do hata ni Jahowa Zebaot, “Halani 
na so itangihon hanima hatang-Ku, 

9 tonggor ma, parohon-Ku ma bangsa-bangsa par 
utara,” nini Jahowa, “Ampa si Nebukadnesar, 
raja ni Babel, juakjuak-Kai, boanon-Ku ma sidea 
mandorab tanoh on ampa sagala pangisini ampa 
dompak ganup bangsa-bangsa inggot: boiskonon- 
Ku do sidea, bahenon-Ku do sidea gabe songgot- 
songgot, sipahirion ampa siapason tongtong. 

10 Ambah ni ai, padaohon-Ku do hun tongah-tongah 
ni sidea sora malas ni uhur ampa olob-olob, sora ni 
siparunjuk ampa sora ni tunangan, sora ni panduda 
ampa sinalsal ni suluh. 

11 Anjaha tanoh on ganup maningon do tarulang 
anjaha lungun, anjaha maningon balosan ni bangsa- 
bangsa on do raja ni Babel pitu puluh tahun 
dokahni. 

12 Tapi dob salpu na pitu puluh tahun ai,” nini 
Jahowa, “Marlulu do Ahu dompak raja ni Babel, 
dompak rayatni ampa dompak tanoh ni halak 
Kasdim, halani hajahaton ni sidea, anjaha bahenon- 
Ku do tanoh ai tarulang lalab. 

13 Parohon-Ku do hubani tanoh ai domu hubani 
haganup hata na dob Hulumbahon dompaksi, 
ganup natarsurat bani buku on, na dob nilumbahon 
ni si Jeremia dompak sagala bangsa. 

14 Age sidea, buei do bangsa ampa raja-raja na 
banggal marjabolonkon sidea, balaskonon-Ku do 
bani sidea romban hu bani pambahenan ni sidea 
ampa horja ni tangan ni sidea.” 

Panginuman na Marisi Ringis ni 
Jahowa bani Haganup Bangsa 


15 Sonon do hata ni Jahowa, Naibata ni Israel hu 
bangku, “Buat ma humbani tangan-Ku panginuman 
on, na gok bani anggur ni ringis-Ku, anjaha bahen 
ma minum hunjai sagala bangsa, na Husuruh 
siparayakonmu. 

16 ase minum sidea gabe rebad-rebad, anjaha 
podoan halani podang na Husuruh hu tongah- 
tongah ni sidea.” 

17 Jadi hubuat ma panginuman ai humbagas tangan 
ni Jahowa, anjaha hupainumkon hubani bangsa, na 
sinuruh ni Jahowa siparayakonku: 

18 Ai ma hubani Jerusalem pakon hubani huta-huta 
ni Juda, hubani raja-rajani ampa hubani na sangap- 
sangapni, ase gabe tarulang anjaha lungun sidea, 
gabe songgot-songgot, sipahirion ampa siburaan, 
songon na masa sadari on, 

19 hubani Parao, raja ni Masir, gamot-gamotni, na 
sangap-sangapni ampa haganup rayatni, 

20 ampa haganup bangsa na legan, na i tongah- 
tongah ni sidea; hubani haganup raja ni tanoh Us 
ampa hubani haganup raja ni tanoh Palistim, ai ma 
Askalon, Gasa, Ekron pakon teba-teba ni Asdod; 

21 Fdom, Moab ampa halak Amon: 

22 hubani ganup raja ni Tirus, haganup raja ni Sidon, 
raja-raja na i dipar ni laut: 

23 hy bani Dedan, Tema, Bus ampa haganup halak 
na ilepong jambulanni inggot, 

24 hubani ganup raja ni Arab ampa haganup raja ni 
marga-marga, na marianan i halimisan, 

25 hubani haganup raja ni Simri, haganup raja ni 
Elam ampa haganup raja ni Madai, 

26 hubani haganup raja na i utara, na daoh ampa na 
dohor, marjojor, ampa hubani ganup harajaon na i 
dunia on, na adong i sisik ni tanoh on. Anjaha dob 
salpu sidea, raja ni Babel ma minum. 

27 Dob ai hatahon ma bani sidea, “Sonon do hata 
ni Jahowa Zebaot, Naibata ni Israel, “Minum ma, 
mabuk ma anjaha mutah-utah, tompas ma anjaha 
ulang be jongjong, halani podang na Hutongos hu 
tongah-tongahnima.' 

28 Tapi anggo manjua sidea manjalo panginuman ai 
humbagas tanganmu laho minum hunjai, hatahon 
ma bani sidea: Sonon do hata ni Jahowa Zebaot, 
“Maningon inumonnima do!” 

29 Tongon, tonggor ma, bani huta na targoran bani 
goran-Ku do Hupungkah mambahen hamagouan, 
mintor hanima ma lang hona uhum? Seng boi 
lang hona uhum hanima, ai domma Hudilo podang 
dompak haganup na mangiankon tanoh on,” nini 
Jahowa Zebaot. 

30“Tapi anggo ho, lumbahon ma bani sidea 
haganup hata on, anjaha hatahon ma bani sidea, 
“Morom do Jahowa hun babou, anjaha humbani 

ianan-Ni na ma pansing ai do ipabogeihon sora-Ni. 
Maling do morom la dompak sampalan-Ni; 
marsurak do Ia songon halak sipangkorja ibagas 
kilang dompak haganup pangisi ni tanoh on.' 

31 Maraloling do ai das hu ujung ni tanoh 
on, ai marpakara do Jahowa dompak 
bangsa-bangsa; roh do la manguhum 
sagala na mardaging, anjaha parjahat 
ai ondoskononni do bani podang,” nini 
Jahowa. 

32 Sonon do hata ni Jahowa Zebaot, “Tonggor 
ma, manrarat do hamagouan humbani 
bangsa hu bangsa, anjaha roh do haba-haba 
banggal hun ujung ni tanoh on. 

33 Bani panorang ai rasei do bangkei ni na binunuh 
ni Jahowa, martibalan humbani tampakan ni 
tanoh on das hubani tampakan na sada nari. 
Seng sitangisan sidea, atap sipatumpuon, atap 
sitanomon; gabe napu do sidea bani sisik ni tanoh 
on. 

34 Mandoruh ma hanima, ale parmahan, anjaha 
tangis ma: margulu ma bani abuan, hanima 
pambobai ni hulanan in, ai roh ma ari 
pambunuhon ampa pangerapan bannima, 
anjaha marosak ma hanima songon hudon 
na maharga. 

35 Seng dong be haporusan bani parmahan 
barang haluahon bani pambobai ni hulanan 
in. 

36 Bogei ma, partangis ni parmahan ampa 
doruh-doruh ni pambobai ni hulanan in! 
Ai Jahowa do na parsedahon sampalan ni 
sidea, 

37 anjaha harang na marsonang-sonang ai 
domma iparseda, halani gajag ni ringis ni 
Jahowa. 

38 [tadingkon do parlingodanni, songon 
pambahen ni sada singa poso-poso, ai 
domma tarulang tanoh ni sidea halani 
podang ni Jahowa ampa halani gajag ni 
ringis-Ni.” 


Ambilan ni si Jeremia i Rumah Panumbahan 


26 1 Bani parmulaan ni harajaon ni si Joyakim, 
anak ni si Josia, raja ni Juda, roh ma hata on 
humbani Jahowa: 

2 Sonon do hata ni Jahowa, “Jongjong ma ho bani 
alaman ni Rumah ni Jahowa, anjaha hatahon ma 
bani haganup halak na roh hun huta-huta ni Juda, 
laho martonggo hu rumah ni Jahowa, haganup on 
na Hutonahkon bam, sihatahononmu bani sidea: 
ulang buati age sangkababah hata! 

3Sai andohar ma ra sidea manangihon anjaha 
mubah uhurni humbani parlahouni na sambor ai, 

ase marulak-ulakan uhur-Hu pasal hasedaon, na 
dob Husurahon hinan sibahenon-Ku bani sidea. 
4Hatahon ma bani sidea, sonon do hata ni 
Jahowa, “Anggo lang itangihon hanima Ahu, ai 
ma marpangabak hanima ibagas titah-Ku, na dob 
Hubere i lobeinima, 

3 anjaha itangihon hanima hata ni juakjuak-Ku, 
nabi-nabi ai, na Husuruh bannima marulak-ulak, 
hape seng ra hanima manangihon, 

6 halani ai bahenon-Ku ma rumah on songon na 
bani Silo, anjaha bahenon-Ku do huta on gabe 
siburaan bani haganup bangsa-bangsa na i tanoh 
on.” 

7 Ibogei malim-malim ampa nabi-nabi ampa 
haganup bangsa ai do si Jeremia mansahapkon 
hata ai i rumah ni Jahowa. 

8 Jadi dob salpu ihatahon si Jeremia haganup 
hata na tinonahkon ni Jahowa sihatahononni bani 
haganup bangsa ai, roh ma malim-malim, nabi-nabi 
ampa haganup bangsa ai manangkapsi, nini sidea 
ma, “Maningon matei do ho!” 

3 Mase ma manjahai ho marhitei goran ni Jahowa, 
nim, “Maningon songon Silo do rumah on, anjaha 
maningon tarulang do huta on, seng marpangisi?" 
Anjaha marurup do ganup bangsa ai dompak si 
Jeremia, ibagas rumah ni Jahowa. 

10 Dob ibogei na sangap-sangap ni Juda barita ai, 
tangkog ma sidea hun rumah ni raja ai hu rumah 

ni Jahowa, anjaha hundul bei ma sidea i labah ni 
horbangan na baru, na bani rumah ni Jahowa. 

11 Dob ai nini malim-malim ampa nabi-nabi ai ma 
hubani na sangap-sangap ai ampa hubani ganup 
bangsa ai, “Patut do marutang hosah dalahi on, ai 
manjahai do ia dompak huta on, songon na binogei 
nasiam marhitei pinggol nasiam.” 

12 Tapi nini si Jeremia ma dompak na sangap- 
sangap ai ampa hubani haganup bangsa ai, Jahowa 
do na marsuruh ahu manjahai dompak rumah 
panumbahan on pakon dompak huta on marhitei 
haganup hata na dob ibogei nasiam. 

130n pe, padear nasiam ma parlahou ampa 
pambahenan nasiam, anjaha tangihon nasiam ma 
sora ni Jahowa, Naibata nasiam, ase marulak- 
ulakan uhur ni Jahowa pasal hamagouan, na dob 
nilumbahon-Ni ai hubani nasiam. 

14Tapi anggo ahu, tonggor ma, ibagas tangan 
nasiam do. Bahen nasiam ma bangku, sonaha na 
dear ampa na sintong ninuhur nasiam. 

15Tapi botoh nasiam ma torang-torang, anggo 
ibunuh nasiam ahu, na mambahen marsapata do 
nasiam bani daroh na so marpipot pakon bani 
huta on ampa pangisini, ai sintong do, Jahowa do 
na marsuruh ahu bani nasiam, laho mangkatahon 
haganup hata on bani pinggol nasiam.” 

16 Dob ai nini na sangap-sangap ampa haganup 
bangsa ai ma dompak malim-malim ampa nabi- 

nabi ai, “Seng patut marutang hosah halak on, ai 
marhitei goran ni Jahowa Naibatanta do ia manluar 
banta.” 

17 Deba humbani pangintuai ni tanoh ai jongjong 
ma, anjaha nini sidea ma hubani haganup halak na 
martumpu ai, 

18 Bani panorang ni si Hiskia, raja ni Juda, adong 
do sada nabi, ai ma si Mika na hun Moreset, 
nini do dompak ganup bangsa Juda: Sonon do 
hata ni Jahowa Zebaot, “Maningon tinggalaon do 
Sion songon juma, Jerusalem gabe timbunan batu, 
anjaha dolog hajongjongan ni rumah panumbahan 
ai gabe buntu-buntu na marharangan. 

19 Naha, ai ibunuh Raja Hiskia ampa haganup Juda 
do ia halani ai? Ai lang mabiar do ia mangidah 
Jahowa, anjaha ielek-elek la, gabe marulak-ulakan 
uhur ni Jahowa pasal hamagouan on, na dob 
nilumbahonni bani sidea? Naha hita, parohonta do 
hamagouan banggal banta?” 

20 Adong do homa halak na legan ijia, na manjahai 
marhitei goran ni Jahowa, ai ma si Uria, anak ni si 
Semaya, hun Kiriat-Jearim. Manjahai do ia dompak 
huta on ampa dompak tanoh on, usih songon hata 
ni si Jeremia. 

21 Jadi dob ibogei Raja Joyakim ampa haganup 
puanglimani ampa haganup na sangap-sangap 
haganup hatani ai, ipindahi raja ai ma dalan laho 

mamunuhsi. Dob ibogei si Uria ai, mabiar ma ia, 
gabe maporus ma ia laho hu Masir. 

22 Dob ai isuruh Raja Joyakim ma piga-piga halak 
laho hu Masir, ai ma si Elnatan, anak ni si Akbor 
ampa halak na legan mangkasomanisi: 

23 jadi ialop sidea ma si Uria hun Masir, anjaha iboan 
ma ia hu lobei ni Raja Joyakim: dob ai ibunuh ma 
ia marhitei podang, anjaha igijigkon ma bangkeini 
bani tanoman ni halak simbuei. 

24Tapi tangan ni si Ahikam, anak ni si Sapan do 
mangkasomani si Jeremia, gabe seng iondoskon ia 
hubani simbuei ai laho mamunuhsi. 


lojur si Jeremia Bangsa ai 
Mangunduk bani Pasangan ni Babel 


1 Bani parmulaan ni harajaon ni si Sedekia, 
27 anak ni si Josia, raja ni Juda, roh ma hata on 
humbani Jahowa hubani si Jeremia. 
2 Sonon do hata ni Jahowa hu bangku, “Bahen ma 
bam tali ampa pasangan, tampeihon ma ai bani 
tangkuhukmu, 
3 anjaha suruh ma partonahanmu hubani raja ni 
Edom, raja ni Moab, raja ni halak Amon, raja ni Tirus 
ampa raja ni Sidon, marhitei suruhan ni sidea, na 
dob roh hu Jerusalem mangayaki si Sedekia, raja ni 
Juda. 
4 Padas ma bani sidea tonah on, sihatahonon ni 
sidea bani tuan ni sidea, sonon do hata ni Jahowa 

Zebaot, Naibata ni Israel: On ma sihatahononnima 
bani tuannima. 

> Ahu do, marhitei gogoh-Ku na banggal in ampa 
marhitei tangan-Ku na gostong in manjadihon 
tanoh on, jolma ampa pinahan nai tanoh on, anjaha 
Hubere do ai bani atap ise harosuh ni uhur-Hu. 

6 Anjaha nuan domma Huondoskon ganup nagori 
on hu tangan ni si Nebukadnesar, raja ni Babel, 
juakjuak-Ku, anjaha binatang na i talun pe, domma 
Huondoskon bani laho mambalosisi. 

7 Anjaha sagala bangsa-bangsa maningon balosan 
ni sidea do ia, anakni ampa pahompuni, paima roh 
age ari ni tanohni sandiri, gabe parjabolonan ni buei 
bangsa ampa raja-raja banggal do homa ia. 

8Tapi anggo adong bangsa pakon harajaon, na 
so ra tunduk hubani si Nebukadnesar, raja ni 
Babel, anjaha na so ra paundukkon tangkuhukni 
bani pasangan ni Raja Babel, marlulu do Ahu bani 
bangsa ai marhitei podang, lohei ampa sampar, 
nini Jahowa, paima bois sidea Hubahen marhitei 
tanganni. 

9 Halani ai ulang ma patangi-tangi hanima hata ni 
nabinima, partondungnima, sipanorhai nipi, sijaha 
parhalaan ampa parsibalik mata, na mangkatahon 
bannima, “Ulang ra nasiam tunduk bani raja ni 
Babel.” 

10 Ai ladung do panjahaion ni sidea bannima, laho 
mambahen hanima tarusir humbani tanohnima, 

halani ambukkonon-Ku do hanima, ase magou 
hanima. 

11 Tapi bangsa, na ra paunduk tangkuhukni hu toruh 
ni pasangan ni raja ni Babel, anjaha ibalosi ia, 
paturuton do sidea i tanoh ni sidea, laho mangkorjai 
ai ampa marianan ijai,” nini Jahowa. 

12 “Age hubani si Sedekia, raja ni Juda, marsahap 
do ahu romban hubani ganup hata ai, ningku 
do, Paunduk hanima tangkuhuknima hu toruh ni 
pasangan ni Raja Babel, anjaha balosi hanima ma 
ia ampa bangsani, ase manggoluh hanima. 

13Mase ma rahanan matei ho ampa bangsamu 
marhitei podang, lohei ampa sampar, songon na 
nilumbahon ni Jahowa pasal bangsa na so ra tunduk 
bani raja ni Babel? 

14 Ulang ma patangi-tangi hanima hata ni nabi-nabi 
na mangkatahon bannima, 'Seng anjai patundukon 
ni Raja Babel nasiam!” Ai ladung do panjahaion ni 
sidea bannima. 

15 Sedo Ahu na marsuruh sidea, nini Jahowa: ladung 
do ipatugah sidea marhitei goran-Ku, ase marhitei 
ai Huusir hanima gabe magou hanima, hanima 
ampa nabi-nabi na manjahai bannima. 

16 Bani malim-malim ampa ganup bangsa ai pe 
marsahap do ahu, ningku: Sonon do hata ni Jahowa, 
“Ulang ma patangi-tangi hanima hata ni nabi-nabi, 
na manjahai bannima sonon: Tonggor ma, podas 

ma boanon mulak hun Babel parugas ni rumah ni 
Jahowa! Ladung do na ipatugah sidea bannima.' 

17 Ulang ma patangi-tangi hanima sidea! Balosi 
hanima ma raja ni Babel, ase manggoluh hanima. 
Mase ma rahanan maseda huta on? 

18 Anggo nabi do sidea tongon, anjaha hata ni 
Jahowa dong bani sidea, roh ma sidea martonggo 
hu lobei ni Jahowa Zebaot, ase ulang tarboban hu 
Babel parugas na tading i rumah ni Jahowa, i rumah 
ni Raja Juda ampa na i Jerusalem. 

19 Ai sonon do hata ni Jahowa Zebaot pasal tiang, 
bongbongan, parburihan ampa parugas na tading 
ai ope i huta on, 

203i ma na so binoban ni si Nebukadnesar, raja 
ni Babel ope, sanggah na iboban hu habuangan 
si Jekonya, anak ni si Joyakim, raja ni Juda, 
hun Jerusalem hu Babel ampa haganup halak na 
sangap-sangap hun Juda ampa hun Jerusalem. 

21 Tongon, sonon do hata ni Jahowa Zebaot, Naibata 
ni Israel, pasal parugas na tading ope bani rumah 
ni Jahowa ampa i rumah ni raja ni Juda ampa i 
Jerusalem: 

22 Maningon tarboban do ai hu Babel, anjaha tading 
ijai das bani ari mangkawah Ahu use bani sidea,” 
nini Jahowa. “Dob ai boanon-Ku do sidea mulak, 
anjaha paulakon-Ku do sidea bani ianan on.” 

Si Jeremia Mangimbang si 
Hananya, Nabi Parladung ai 


1Jadi masa ma bani tahun ai, bani 
28 parmulaan ni harajaon ni si Sedekia, raja ni 
Juda, paompat-tahunkon, bani bulan lima, roh ma 
si Hananya, anak ni si Azur, nabi na hun Gibeon, 
marsahap hu bangku i rumah ni Jahowa, i lobei ni 
malim-malim pakon ganup bangsa ai, nini ma, 
2“Sonon do hata ni Jahowa Zebaot, Naibata 
ni Israel, ‘Domma Huponggolhon pasangan na 
humbani Raja Babel. 
3|bagas na dua tahun on boanon-Ku do mulak 
hubani ianan on haganup parugas ni rumah ni 
Jahowa, ai ma na binuat ni si Nebukadnesar, Raja 
Babel, humbani ianan on anjaha iboan hu Babel. 
4Si Jekonya pe, anak ni si Joyakim, raja ni Juda, 
ampa haganup na tarbuang hun Juda, na tarboan 
hu Babel, boanon-Ku do mulak hubani ianan on,” 
nini Jahowa, “Ai ponggolhonon-Ku do pasangan na 
humbani Raja Babel.” 
> Jadi nini Nabi Jeremia ma dompak Nabi Hananya i 
lobei ni malim-malim ampa haganup bangsa ai, na 
jongjong i rumah ni Jahowa, 
6 hini Nabi Jeremia ma, “Amen! Ibahen Jahowa ma 
tongon sonai, sai ipasaud Jahowa ma tongon hata 
na dob ijahahon ho, sai iboban ma mulak hun Babel 

hubani ianan on sagala parugas ni rumah ni Jahowa 
ampa haganup na tarbuang ai. 

7 Tapi tangihon ma hata on, na huhatahon bam 
ampa hu bani haganup bangsa on, 

8'Nabi-nabi na parlobei humbangku ampa 
humbam, humbani sapari nari ilumbahon do 
porang, lohei ampa sampar dompak buei nagori 
ampa dompak harajaon na banggal-banggal.” 

9 Pasal nabi, na manjahai pasal hadameion, “Anggo 
tongon ma saud hata ni nabi ai, jadi botohon ma, 
Jahowa ma tongon na marsuruhsi.” 

10 Dob ai ibuat Nabi Hananya ma pasangan ai 
humbani tangkuhuk ni Nabi Jeremia, anjaha 
iponggolhon ma ai. 

11 ihatahon si Hananya ma i lobei ni ganup 
bangsa ai, “Sonon do hata ni Jahowa, 'Sonai 
ma ponggolhonon-Ku pasangan na humbani si 
Nebukadnesar, raja ni Babel, humbani tangkuhuk 
ni sagala bangsa ibagas dua tahun on.” Tapi inunut 
Nabi Jeremia ma dalanni. 

12 Dob iponggolhon Nabi Hananya pasangan ai 
humbani tangkuhuk ni Nabi Jeremia, roh ma use 
hata ni Jahowa bani Nabi Jeremia, 

13 “Yaho ma ho, hatahon ma bani si Hananya, 
sonon do hata ni Jahowa, ‘Domma iponggolhon ho 
pasangan hayu ai, tapi paulion-Ku do pasangan bosi 
bahen gantih ni ai.” 

14 hi sonon do hata ni Jahowa Zebaot, Naibata 
ni Israel: Pasangan bosi do tampeihonon-Ku bani 
tangkuhuk ni ganup bangsa-bangsa on, ase tunduk 
sidea bani si Nebukadnesar, raja ni Babel, anjaha 
maningon balosan ni sidea do ia, age binatang na 
i talun domma Huondoskon hu bani.” 

15 Jadi nini Nabi Jeremia ma dompak Nabi Hananya, 
“Tangihon ma, ale Hananya! Sedo Jahowa marsuruh| 
ho, ibahen ho do bangsa on martenger ni uhur bani 
ladung. 

16 Halani ai sonon do hata ni Jahowa, “Tonggor 
ma, usiron-Ku do ho hun sisik ni tanoh on.” Ibagas 
tahun on pe matei ma ho, halani iambilankon ho 
panlawanon dompak Jahowa.” 

17 Jadi matei ma tongon Nabi Hananya ibagas na 
satahun ai, bani bulan pitu. 


Surat ni si Jeremia hu bani 
Halak na Tarbuang i Babel 


1 On do hata ni surat ni si Jeremia, nabi ai, na 
29 tinongosni hun Jerusalem bani pangintuai- 
pangintuai ni na tarbuang ai, ampa bani malim- 
malim, nabi-nabi ampa haganup bangsa ai, na 
binoan ni si Nebukadnesar hu habuangan, hun 
Jerusalem hu Babel. 
2 Ai ma dob tarbuang hun Jerusalem Raja Jekonya, 
inang ni raja ai, juakjuakni, na sangap-sangap ni 

Juda ampa Jerusalem, tuhang hayu ampa tuhang 
bosi. 

3 tongos do surat ai marhitei si Eleasa, anak ni si 
Sapan ampa marhitei si Gemarya, anak ni si Hilkia, 
na sinuruh ni si Sedekia, raja ni Juda, hu Babel, 
hubani si Nebukadnesar, raja ni Babel, hatani, 

4 “Sonon do hata ni Jahowa Zebaot, Naibata ni 
Israel, hu bani haganup na tarbuang, na tarboan 
hun Jerusalem hu Babel, 

> “Pajongjong hanima ma rumah, lanjar iankon ma: 
pungkah hanima ma juma, anjaha pangan ma 
gogohni!” 

6Mambuat boru ma, ase maranak marboru 
hanima; paompo hanima anaknima, anjaha 
borunima palaho hanima, ase tubuhan anak 
tubuhan boru sidea, manggompari ma hanima ijin 
ulang ma manginsurut. 

7Porluhon hanima ma hadoharon ni huta 
pambuangan-Ku bannima, anjaha apiti hanima ma 
sidea i lobei ni Jahowa, ai ibagas hadoharon ni 
sidea ai dihut do hanima mardohar.' 

3 Ai sonon do hata ni Jahowa Zebaot, Naibata 
ni Israel, 'Ulang ma ra hanima paoto-otoon ni 
nabinima atap partondung na adong i tongah- 
tongahnima, anjaha ulang ma patangi-tangi hanima 
nipi na niipi ni sidea: 

Jai sipaoto-oto do panjahaion ni sidea bannima 
marhitei goran-Ku: sedo Ahu marsuruh sidea,” nini 
Jahowa. 

10 Ai sonon do hata ni Jahowa, “Anggo domma gok 
sipitupuluh tahun ai, na dob Huhatahon bani Babel, 
parayakon-Ku do hanima, anjaha pasaudon-Ku do 
bagah-bagah-Ku na bannima ai, anjaha boanon-Ku 
do hanima mulak bani ianan on. 

11 Ai Hubotoh do torang sura-surang-Ku pasal 
hanima,” nini Jahowa, “Ai ma sura-sura hadearon, 
sedo hamagouan, laho parsirsirhon bannima 
parsaud ni na niarapkonnima. 

12 Jadi padilo-dilonnima ma Ahu; roh ma hanima 
hu Bangku martonggo, gabe tangihonon-Ku do 
hanima. 

13 Pindahannima do Ahu, anjaha jumpah hanima do 
Ahu, anggo ipindahi hanima Ahu humbani gok ni 
uhurnima, 

14jadi jumpah hanima do Ahu,” nini Jahowa. 
“Pasuangon-Ku do hanima, anjaha patumpuon-Ku 
do hanima humbani haganup bangsa-bangsa ampa 
humbani ganup ianan pambuangan-Ku bannima,” 
nini Jahowa, “Anjaha boanon-Ku do hanima mulak 
hubani ianan habingkatannima hu habuangan. 

15 Ihatahon nasiam, ‘Domma ipabangkit Jahowa 
bennami nabi i Babel.” 

16 Sonon do hata ni Jahowa pasal raja, na marhotak 
bani hotak ni si Daud, ampa pasal haganup halak 


Jeremia 29 2741 


na marianan i huta on, ai ma sanina nasiam, na so 
dihut tarboan rap pakon nasiam hu habuangan. 

17 Sonon do hata ni Jahowa Zebaot, Tonggor ma, 
Hutongos do dompak sidea podang, lohei pakon 
sampar, anjaha bahenon-Ku do sidea songon buah 
ara na masik, na so tarpangan be halani masikni. 
18 Pardakdakon-Ku do sidea marhitei podang, 
lohei ampa sampar, anjaha bahenon-Ku do sidea 
gabe songgot-songgot bani haganup harajaon na 
i tanoh on, gabe siburaan, hagobiron, sipahirion 
ampa sirisaon i tongah-tongah ni bangsa-bangsa 
pambuangan-Ku bani sidea, 

19 halani na so itangihon sidea hatang-Ku,” nini 
Jahowa, “Na Hutonahkon bannima marulak-ulak 
marhitei nabi-nabi ai, tapi seng ra hanima 
manangihon,” nini Jahowa. 

20 “Halani ai, tangihon hanima ma hata ni 
Jahowa, hanima haganup na tarbuang in, na dob 
Hubuangkon hun Jerusalem hu Babel! 

21Sonon do hata ni Jahowa Zebaot, Naibata ni 
Israel, pasal si Ahab, anak ni si Kolaya, ampa pasal 
si Sedekia, anak ni si Maaseya, na manjahahon 
ladung bannima marhitei goran-Ku, 'Tonggor ma, 
ondoskonon-Ku do sidea hubagas tangan ni si 
Nebukadnesar, raja ni Babel, anjaha bunuhonni do 
sidea i lobeinima.” 

22 Anjaha goran ni sidea ai pakeion ni halak na 
tarbuang hun Juda, na i Babel ai ma, laho mamurai, 

nini sidea ma, 'Sai ibahen Jahowa ma, usih songon 
na bani si Sedekia ampa na bani si Ahab, na tinutung 
ni Raja Babel ibagas Apuy! 

23 halani ibahen sidea hasamboron i tongah-tongah 
ni Israel, anjaha marbangkisi sidea pakon jolma 
ni hasomanni, anjaha iluarhon sidea hata ladung 
marhitei goran-Ku, na so Hutonahkon bani sidea. 
Ahu do hansa sipabotoh-botoh ampa sisaksihon ai,” 
nini Jahowa. 

24 Anjaha bani si Semaya na hun Nehelam, hatahon 
ma, 

25 Sonon do hata ni Jahowa Zebaot, Naibata ni 
Israel, “Itongos ho do surat marhitei goranmu bani 
ganup halak na i Jerusalem, ampa hubani Malim 
Sepanya, anak ni Malim Maaseya, ampa hu bani 
ganup malim, isini: 

26 Domma ipabangkit Jahowa ho gabe malim gantih 
ni Malim Joyada, laho manramotkon rumah ni 
Jahowa, ampa mardiateihon halak na podoan 
na sai manjahai, laho mannahkon sidea hubagas 
bayangan ampa gari borgok. 

27 Ai pe, mase ma lang mangonai hata ho hubani si 
Jeremia par Anatot ai, na manjahai bannima?" 

28 Ai manongos surat do ia hu Babel, mangkatahon, 
“Dokah ope nasiam tarbuang, Paturei nasiam ma 
rumah, anjaha iankon nasiam ma ai: tombei nasiam 
ma pohon anjaha pangan nasiam ma gogohni. 

29 Jadi ibasa Malim Sepanya ma surat ai i lobei ni 
Nabi Jeremia. 

30 Dob ai roh ma hata ni Jahowa bani si Jeremia 
sonon, 

31 “Suruh ma suruhan marayak sagala na tarbuang 
in laho patugahkon: Sonon do hata ni Jahowa 
pasal si Semaya na hun Nehelam, Manjahai do 
si Semaya bannima, hape sedo Ahu marsuruhsi, 
anjaha ibahen hanima martenger ni uhur bani 
ladung, 

32 halani ai, sonon do hata ni Jahowa, Tonggor ma, 
marlulu do Ahu bani si Semaya, na hun Nehelam 
ampa bani ginomparni: Seng anjai dong humbani 
ginomparni, na marianan i tongah-tongah ni bangsa 
on, na mangidah na madear, na sihol bahenon- 
Ku bani bangsang-Ku,” nini Jahowa, “Halani na 
niambilankon ai panlawanon dompak Jahowa.” 


Bagah-bagah Pasal Parmulak hun Habuangan 


1On do hata na roh hubani si Jeremia, 
3 humbani Jahowa, 

2“Sonon do hata ni Jahowa, Naibata ni Israel, 
“Suratkon ma haganup hata na dob Huhatahon bam 
bani sada buku! 

3 Ai tonggor ma, na roh ma panorangni,” nini 
Jahowa, “Pasuangon-Ku ma ijai bangsang-Ku, ai ma 
Israel pakon Juda, nini Jahowa, anjaha boanon-Ku 

do sidea mulak hu tanoh na dob Huberehon bani 
ompung ni sidea, anjaha teanon ni sidea ma ai. 

4 On do hata, na hinatahon ni Jahowa pasal Israel 
ampa Juda. 

> Sonon do hata ni Jahowa, Ibogei hanami do 
sora doruh-doruh: biar do na masa, seng 
dong hasonangan. 

6 Sungkun anjaha tonggor ma! Ai boi do 
paramangon tubuhan anak? Mase ma 
Huidah sagala paramangon manungkolhon 
tanganni bani binongeini songon naboru na 
mangarou? Mase ma marposi ganup bohi? 

7 Aih! Jangin ni ari on, seng ongga dong na sonai: 
panorang hasosakan do ai bani Jakob, tapi 
maluah do ia hunjai. 

8 Jadi masa ma bani panorang ai,” nini Jahowa 
Zebaot, “Ponggolhonon-Ku ma pasangan humbani 
tangkuhuk ni sidea, anjaha rotapon-Ku tali 
panangkut ni sidea, anjaha seng be parjabolonon 
ni halak na legan sidea. 

9 Tapi balosan ni sidea ma Jahowa, Naibata ni sidea, 
ampa si Daud, raja ni sidea, sipabangkiton-Ku bani 
sidea. 

10 Tapi anggo ho, ulang ma mabiar, ale Jakob 
juakjuak-Ku,” nini Jahowa, “Anjaha ulang 
ma tarsonggot, ale Israel: ai tonggor ma, 
paluahon-Ku do ho humbani tanoh na 
madaoh ampa ginomparmu hun tanoh 


Jeremia 30 2745 


habuangan ni sidea. Maningon mulak do 
Jakob, marsonang-sonang ma ia anjaha 
mardamei-damei, ise pe lang be na 
manonggotisi. 

11 Ai Ahu do mangkasomani ho laho paluahkon 
ho,” nini Jahowa, “Boiskonon-Ku do tongon 
sagala bangsa-bangsa pambuangan-Ku 
bannima, tapi anggo ho seng bois 
bahenon-Ku. Tongon Huajar do ho domu 
hubani na patut, seng paturuton-Ku ho lang 
hona pinsang. 

12 Sonon do hata ni Jahowa, “Seng tartambari 
naboritmu, parah do ugahmu. 

13 Seng dong tambar bani bayohmu, anjaha seng 
ra suang ugahmu. 

14 Haganup na mangkaholongi ho lupa do bam, 
seng parduli sidea bam; songon pambogbog 
ni munsuh sonai do pambogbog-Ku bam, 
songon panguhum ni munsuh na so maridop 
ni uhur: ai ma halani banggal ni salahmu, 
halani buei ni dousamu. 

15 Mase ma doruh-doruh ho halani ugahmu 
ampa halani naboritmu na so tartambari in? 
Halani banggal ni salahmu do, halani buei ni 
dousamu do, ae Hubahen na sonai bam. 

16 Tapi sagala na mamondut ho, maningon hona 
bondut do; anjaha sagala na manosak-nosak 
ho, maningon tarboan do hu habuangan, 

sagala halak na manrampok ho, maningon 
hona rampok do; anjaha sagala halak na 
manrampas ho, maningon hona rampas do. 

17 Tongon, pasuangon-Ku do ho jorgit, anjaha 
pamalumon-Ku do ugahmu,” nini Jahowa, 
“Halani na dob igoran sidea ho, “Na 
niambukkon' ampa: “Sion, na so adong 
mampardulihon.” 

18 Sonon do hata ni Jahowa, “Tonggor ma, 
pasuangon-Ku do lampolampo ni si Jakob, 
anjaha marulak-ulakan uhur-Hu mangidah 
iananni, paulion do use huta ai i atas 
buntu-buntuni, anjaha rumah bolon ai bani 
iananni hinan. 

19 Kaluar do hunjai sora puji-pujian ampa sora ni 
na marmalas ni uhur. Pabueion-Ku do sidea, 
seng manginsurut be sidea; bahenon-Ku do 
sidea marmulia, seng be mahiri sidea. 

20 Gabe songon sapari ma anak ni sidea, 
anjaha kuria ni sidea totap do i lobei-Hu, 
uhumon-Ku do sagala na mangodoh-odoh 
sidea. 

21 Humbani sidea do raja bani sidea, anjaha 
hun tongah-tongah ni sidea do roh na 
manggomgomi sidea, lopason-Ku do ia roh 
dohor hu Bangku, ai ise ma na pag marmara 
goluhni laho mandohori Ahu,” nini Jahowa. 

22 “Hanima do bangsa Bangku, anjaha Ahu gabe 
Naibatanima. 

23 Tonggor ma haba-haba humbani Jahowa. 
Luar do gila-Ni, ai ma haba-haba sibungkar 
hasowor: dorabon-Ni do ulu ni parjahat. 

24 Seng surut ringis ni Jahowa, paima idalankon 
anjaha ipasaud sura-sura ni uhur-Ni. 
Arusannima do ai bani dokah-dokah ni ari.” 


Bagah-bagah Pasal Padan na Baru 


3 1 1 “Bani panorang ai,” nini Jahowa, “Ahu ma 
gabe Naibata ni haganup marga ni Israel, 
anjaha sidea gabe bangsang-Ku.” 
2Sonon do hata ni Jahowa, “Dapotan idop ni 
uhur do songon na i halimisan ijia bangsa ai, na 
maluah humbani podang, laho do Israel marayak 
parsarananni.” 
3Taridah do Jahowa bani humbani na daoh. 
Nini, “Holong do uhur-Hu bam marhitei holong 
sisadokah ni dokahni: halani ai Hutogu-togu do ho 
marhitei idop ni uhur. 
4 Paulion-Ku do ho use, gabe torsa ma ho, ale boru 
Israel! Pajagaronmu do use dirimu marhitei arbap, 
anjaha luar manortor rap pakon na marmalas ni 
uhur. 
5Tombeionmu do use pohon anggur bani 
dolog-dolog ni Samaria, lanjar sipanuan ai do na 
mangankon buahni. 

6 Tongon, na roh ma panorangni, dilo-dilo ma 
ijai halak parjaga i Dolog Efraim: Eta, laho 
ma hita tangkog hu Sion manjumpahkon 
Jahowa Naibatanta.” 

7 Ai sonon do hata ni Jahowa, “Gogoh ma hanima 
mandoding ibagas malas ni uhur bani si 
Jakob, anjaha marsurak ma mangolobkon 
pambobai ni bangsa-bangsa! Baritahon, puji 
anjaha hatahon hanima ma, Jahowa do na 
paluahkon bangsa-Ni, simasima ni Israel! 

8 Tonggor ma, boanon-Ku do sidea hun tanoh 
par utara, anjaha patumpuon-Ku do sidea 
humbani ujung ni tanoh on, rap pakon 
sidea dihut do na mapitung ampa na repat, 
naboru na boratan rumah ampa naboru na 
painumkon, hulanan na banggal do sidea na 
mulak ai hujon. 

9 Tangis-tangis do sidea roh, tapi marhasoman 
pangapohon Hutogu-togu do sidea, 
Huiring-iring do sidea hun lambung ni bah, 
bani dalan hanopan, ase ulang tartolsu 
sidea, ai Ahu do gabe bapa bani Israel, 
anjaha Efraim gabe anak-Ku sikahanan. 

10 Tangihon ma hata ni Jahowa, ale bangsa- 
bangsa, anjaha baritahon ma ai bani 
pulou-pulou na madaoh, hatahon ma, 

a, na dob mangerap Israel, la do na 
patumpuhonsi, anjaha ramotkonon-Ni do 

ia songon parmahan na manramotkon 
hulanan-Ni.' 

11 Tongon, Jahowa, do na manobus Jakob, anjaha 
na paluahkonsi humbagas tangan ni halak 
sigogohan hun bani. 

12 Roh do sidea anjaha marolob-olob bani pakpak 
ni Dolog Sion, anjaha marmegah-megah 
sidea pasal dear layak ni Jahowa, pasal 
gandum, anggur ampa minak, pasal biribiri 
ampa lombu, songon pohon na marbah 
do goluh ni sidea, seng be marhahurangan 
sidea. 

13 Marmalas ni uhur do anak boru manontor- 
nontor, marmegah-megah garama ampa na 
matua. Paubahon-Ku do pusok uhur ni sidea 
gabe malas ni uhur, apohon-Ku do sidea, 
anjaha pamalason-Ku do uhur ni sidea 
gantih ni horu ni uhur ni sidea. 

14 Marlobih-lobihan do bahenon-Ku uhur ni 
malim-malim bani malas ni uhur, anjaha 
bosur bangsang-Ku bani pasu-pasung-Ku,” 
nini Jahowa. 

15 Sonon do hata ni Jahowa, “Tarbogei do i Rama 
sora ni doruh-doruh ampa tangis-tangis 
na parah, Itangisi si Rahel do niombahni, 
manjua do ia apohon, ai domma bois sidea.” 

16 Sonon do hata ni Jahowa, “Sip ma hona tangis 
in, anjaha apusi ma iluhmin: ai adong do 

upah bani halojaonmu,” nini Jahowa, “Ai 
mulak do sidea hun tanoh ni munsuh. 

17 Adong do siarapkonon bani na i pudimu,” 
nini Jahowa, “Mulak do anakmu bani 
parbagianan ni sidea. 

18 Hubogei do Efraim tangis-tangis: lajar Ham 
do ahu, songon anak lombu na so ongga 
hona ajar do ahu iajar Ham. Paubah Ham 
ma uhurhu, ase saud mubah, ai Ham do 
Jahowa, Naibatangku. 

19 Ai dob marbalik ahu, manosal do ahu: 
dob hutanda diringku, hutompuki do 
tontonku. Maila do ahu anjaha bador, halani 
huboan-boan hasamboron ni haposoonku. 

20 Aj anak kasihan do nani si Efraim Bangku? Anak 
haudungan ni uhur-Hu do ia nani? Ai age 
pe Huhata ia, sai Hudingat do ia, Siholan do 
uhur-Hu bani, tongon, marulak-ulakan do 
uhur-Hu mangidahsi,” nini Jahowa. 

21 “Pajongjong ma bam tanda sipatuduh dalan, 
bahen ma bam batu partanda. Kawah ma 
ho bani dalan na bolon, dalan, na dob 
binontasmai. Mulak ma, ale boru Israel, 
mulak ma ho hu Tamon. 

22 Sadia dokah nari ho maor-aor, ale boru 
siparbalik? Tongon, domma ijadihon Jahowa 
sada naboru i tanoh on: ai ma naboru 
mangondingi dalahi. 

23 Sonon do hata ni Jahowa Zebaot, Naibata ni 
Israel, “Sai hatahonon ni halak ope hata on 
i tanoh Juda ampa ibagas huta-hutani, dob 
Hupasuang sidea use,' nini, Jahowa ma na 
mamasu-masu ho, ale ianan hapintoron, ale 
dolog na ma pansing!” 
24 Rap ma marianan ijai Juda ampa haganup huta- 
hutani, parjuma-juma ampa halak na marpindah- 
pindah mangirikkon pinahanni. 
25 Ai Ahu do mambahen sombuh tonduy na 
mandatei, anjaha Hupabosur do ganup tonduy na 
loheian. 
26 Dob ai tarpuho ma ahu anjaha mangkawah, 
mantin do na modom ai bangku. 
27 Tonggor ma, na roh ma panorangni,” nini Jahowa, 
“Tidahkonon-Ku ma bani ginompar ni Israel pakon 
bani ginompar ni Juda, jolma pakon pinahan. 
28 Jadi masa ma, songon Ahu na dob marjaga- 
jaga ai bani sidea, laho mangorbat anjaha 
marreongkon, laho manunggalingkon, parsedahon 
ampa mangagouhon, sonai do marjaga-jaga Ahu 
bani sidea, laho paulihon ampa manuan, nini 
Jahowa. 
29 Bani panorang ai lang be hatahonon ni halak, 
“Bapa mangankon buah anggur na migar, hape ipon 
ni anakni ngiluan.’ 

30Tapi ganup ma matei halani dousani sandiri: 
ganup jolma na mangankon buah anggur na migar, 
iponni sandiri ma na ngiluan. 

31 Tonggor ma, na roh ma panorangni,” nini Jahowa, 
“Bahenon-Ku ma padan na baru bani ginompar ni 
Israel pakon bani ginompar ni Juda; 

32 sedo songon padan na Hubahen bani ompung 
ni sidea, sanggah na Hutogu-togu sidea, 
laho mamboan sidea luar hun tanoh Masir, 
ai ma padan na niosei ni sidea ai, age pe 
Ahu tuan ni sidea, nini Jahowa. 

33 Tapi on do padan sibahenon-Ku bani ginompar 
ni Israel dob salpu panorang on,” nini Jahowa, 
“Nahkonon-Ku do titah-Ku hubagas atei-atei ni 
sidea, anjaha suratkonon-Ku do ai bani uhur ni 
sidea: gabe Naibata ni sidea do Ahu, anjaha sidea 
gabe bangsang-Ku. 

34|ang be ajaran ni sada halak hasomanni atap 
sanina mangkatahon bani saninani, “Tanda ma 
Jahowa!' Ai haganup do sidea mananda Ahu, na 
etek age na banggal,” nini Jahowa. “Ai sasapon-Ku 
do hajahaton ni sidea, anjaha lang be ingat-ingaton- 
Ku dousa ni sidea.” 

35 Sonon do hata ni Jahowa, “Na mambere mata 
ni ari gabe panondang arian, anjaha na 
manotapkon bulan ampa bintang gabe 
panondang borngin, na manggunsang laut 

gabe marhasak gilumbangni, Jahowa Zebaot 
do goran-Ni, 

36 “Songon paraturan ai seng maronti hun 
lobei-Hu,” nini Jahowa, “Sonai do ginompar 
ni Israel seng anjai maronti songon sada 
bangsa i lobei-Hu sadokah ni dokahni.” 

37 Sonon do hata ni Jahowa, “Songon langit na 
i babou ai seng tarsibar, anjaha onjolan ni 
tanoh naitoruh ai seng tarpareksa, sonai do 
seng tarambukkon Ahu ginompar ni Israel, 
age pe sonai haganup na binahen ni sidea 
ai, nini Jahowa. 

38 Tonggor ma, roh ma panorangni,” nini Jahowa, 
“Paulion ma huta ai bani Jahowa humbani manara 
Hananel das hubani horbangan suhi-suhi ai. 

39 Torus do tali panibar ai, pintor hu Buntu-buntu 
Gareb, dob ai marlegot hu Goat. 

40Haganup habungan bangkei ampa habungan 
abuan ai, ampa haganup ladang ai das hu Bah 
Kidron, das hubani suhi-suhi ni horbangan huda 
ai, hampit hapoltakan, papansingon do ai bani 
Jahowa: seng anjai parsedaon atap reongkononkon 
huta ai ronsi sadokah ni dokahni.” 


Iboli si Jeremia Juma i Anatot na Martudu-tudu 
bani Parsuang ni Tanoh ai 


32 1 On do hata na roh bani si Jeremia humbani 
Jahowa pasapuluh-tahunkon dob marrajai 

si Sedekia, raja ni Juda, ai ma pasapuluhualuh- 
tahunkon dob raja si Nebukadnesar. 

2 Bani panorang ai ihubu tentara ni Raja Babel do 
Jerusalem, tapi tartutup do anggo Nabi Jeremia 
bani ianan ni siparjaga, na ibagas istana ni raja ni 
Juda. 

3 Ai ipatutupkon si Sedekia, raja ni Juda do ia, nini, 
“Mase ma manjahai ho, nim: Sonon do hata ni 
Jahowa, 'Tonggor ma, ondoskonon-Ku do huta on 
hubagas tangan ni Raja Babel, anjaha patundukonni 
do on: 

4 anjaha si Sedekia, raja ni Juda, seng anjai maluah 
humbagas tangan ni halak Kasdim, maningon 
ondoskononkon do ia hubagas tangan ni Raja Babel, 
marsahap do ia padumpar bohi pakonsi anjaha 
marsikawahan do sidea, 

> anjaha boanonni do si Sedekia hu Babel, lanjar ijai 
ma ia tading paima roh Ahu marlulu hu bani, nini 
Jahowa. Age pe manlawan hanima dompak halak 
Kasdim, seng anjai monang hanima.’ 

6 Jadi nini si Jeremia ma, 'Roh do hata ni Jahowa hu 
bangku: 

7Tonggor ma, na roh ma si Hanamel, anak ni si 
Salum, bapatuamu marayak ho, hatahononni do 
bam: Boli ma jumangku na i Anatot ai, ai ho do 
marhak mamboli ai bahen parbagiananmu.' 

8 Dob ai roh ma si Hanamel, anak ni bapatuangku, 
romban hu bani hata ni Jahowa, marayak ahu 

hubani ianan ni siparjaga ai, ihatahon ma hu 
bangku, “Boli ham ma jumangku na i Anatot, na i 
tanoh Benjamin ai, ai ham do na marhak mamboli 
laho manean ai: boli ham ma ai bamu.” Jadi 
hubotoh ma, hata ni Jahowa do ai hape. 

9 Jadi huboli ma juma na i Anatot ai humbani si 
Hanamel, anak ni Bapatuangku, anjaha hutimbang 
ma pirak bani sapuluh pitu sekel boratni. 
10Hutandatangani ma surat ai anjaha hubahen 
marlak, hudilo ma saksi anjaha hutimbang pirak 
bani timbangan. 

11Dob ai hubuat ma surat pambolian ai, na marlak 
anjaha na marisi aturan ampa sarat-saratni, sonai 
homa salinan na buha ai. 

12 Jadi hubere ma surat pambolian ai bani si Baruk, 
anak ni si Neriya, niombah ni si Maseya, i lobei na 
si Hanamel, anak ni bapatuangkai, ampa i lobei ni 
sagala saksi na dihut martanda tangan bani surat 
pambolian ai, ampa i lobei ni haganup halak Jahudi 
na hundul bani ianan panjagaan ai. 

13 Anjaha huhatahon do bani si Baruk i lobei ni 
sidea, sonon, 

14 “Sonon do hata ni Jahowa Zebaot, Naibata ni 
Israel, “Buat ma surat pambolian on haduasi, na 
marlak ampa salinanni na buha ai, nahkon ma ai 
hubagas gusi, ase tahan dokah ai.” 

15 Ai sonon do hata ni Jahowa Zebaot, Naibata ni 
Israel, “Maningon bolion do use i tanoh on rumah, 
juma ampa pohon anggur.” 

16 Dob huberehon surat pambolian ai hubani si 
Baruk, anak ni si Neriya, martonggo ma ahu hubani 
Jahowa, 

17 “Ham Tuhan Jahowa! Ham do na manjadihon 
langit ampa tanoh on, marhitei gogoh-Mu 
na banggal in ampa marhitei tangan-Mu na 
pinagostong-Mu! Seng dong na so tarbahen Ham. 
18 Maidop do uhur-Mu bani halak na marribu-ribu, 
tapi ibalaskon Ham do hajahaton ni bapa bani 
anakni i pudi ni sidea, Ham Naibata na banggal 
anjaha na markuasa, na margoran Jahowa Zebaot. 
19Bagas do pingkiran-Mu anjaha gok kuasa 
pambahenan-Mu. Ikawahkon panonggor-Mu do 
sagala dalan ni jolma, laho mambalaskon bani 
jolma domu hubani parlahouni ampa domu hubani 
buah ni pambahenanni. 

20Ham do na dob mambahen tanda ampa 
halongangan i tanoh Masir anjaha ronsi sadari 
on bani Israel ampa bani haganup jolma, laho 
mambahen tarambilan goran-Mu songon na bani 
panorang on. 

21 Ibobahon Ham do bangsa-Mu Israel, mandarat 
hun tanoh Masir marhasoman tanda ampa 
halongangan marhitei tangan na gogoh ampa 

botohon na  pinagostong ampa  marhitei 
songgot-songgot. 

22 Ibere Ham do bani sidea tanoh on, ai ma 
dob binulawankon-Mu bani ompung ni sidea, laho 
mamberehon ai bani sidea, ai ma tanoh habaoran 
ni dadih ampa manisan. 

23 |masuki sidea ma ai laho manean ai, tapi seng 
itangihon sidea sora-Mu, anjaha seng marparlahou 
sidea ibagas titah-Mu, seng dong ihorjahon sidea 
humbani haganup na pinarentahkon-Mu bani 
sidea. Halani ai do ase ipasogop Ham bani sidea 
haganup hamagouan on. 

24Tonggor ma, domma das hu huta on hubuan 
laho patundukkonsi, anjaha domma ondos huta 
on hubagas tangan ni halak Kasdim sipangkubu in, 
halani podang, lohei pakon sampar. Saud do sagala 
nilumbahon-Mu ididah ham sandiri do in. 

25 Hape, Ham Tuhan Jahowa, ihatahon Ham do 
bangku, “Boli ma juma in marhitei duit, anjaha 
bahen marsaksi! Hape domma ondos huta on 
hubagas tangan ni halak Kasdim.’ 

26 Dob ai roh ma hata ni Jahowa bani si Jeremia, 
sonon, 

27 Tonggor ma, Ahu do Jahowa, Naibata ni sagala 
na mardaging: ai adong do na maborattu Bangku?’ 
28 Halani ai, sonon do hata ni Jahowa, “Hubere ma 
huta on hubagas tangan ni halak Kasdim ampa 


Jeremia 32 2758 


hubagas tangan ni si Nebukadnesar, raja ni Babel, 
anjaha patundukonni do on.” 

29 Halak Kasdim, na mangkubu huta on, roh ma 
mammasuki anjaha manutung huta on, tutungon 
ni sidea ma rumah-rumah, na ongga tayubni ipakei 
panutungan dahupa bani Baal, anjaha iuseihon ijai 
galangan siinumon bani naibata na legan, laho 
mamuhoi ringis-Ku. 

30 Ai ihorjahon halak Israel pakon halak Juda 
do sogam ni uhur-Hu humbani haposoonni nari, 
tongon, sai tong do ipuhoi halak Israel ringis- 
Ku marhitei pambahenan ni tangan ni sidea, nini 
Jahowa. 

31 Tongon, ipuhoi huta on do ringis-Ku ampa gilang- 
Ku humbani parjongjongni nari ronsi sadari on, 
gabe maningon ambukkonon-Ku do in hun lobei- 
Hu, 

32 halani haganup hajahaton ni halak Israel pakon 
Juda, sagala na binahen ni sidea laho mamuhoi 
ringis-Ku, sidea ampa raja-raja ni sidea, malim- 
malim pakon nabi-nabi ni sidea, halak Juda ampa 
pangisi ni Jerusalem. 

33 Gurung ni sidea do idompakkon sidea Bangku, 
sedo bohi ni sidea:, age pe marulak-ulak Ahu 
mangajari sidea, seng dong ra sidea manangihon 
laho manjalo pangajarion. 

34 Ipajongjong sidea do gana-gana 
sihagigihononkon ai ibagas rumah na targoran bani 
goran-Ku, laho pabutakkon ai. 

35 Ipajongjong sidea do panggalangan bani Baal 
bani habungan Ben-Hinnom, laho manutung anak 
pakon boru ni sidea ibagas apuy bani sisombahon 
Molok, age pe seng ongga Hutonahkon ai bani 
sidea, atap taringat ibagas uhur-Hu, bahenon ni 
sidea habutakon na sonai, laho mambahen Juda 
mardousa. 

36 Tapi age pe sonai, sonon do hata ni Jahowa, 
Naibata ni Israel, pasal huta on, na dob 
hinatahonnima, “londoskon do ai hubagas tangan 
ni Raja Babel marhitei podang, lohei pakon sampar: 
37 Tonggor ma, patumpuon-Ku do sidea humbani 
haganup nagori pambuangan-Ku bani sidea, ibagas 
ringis-Ku ampa gilang-Ku ampa banggal ni marah- 
Ku: boanon-Ku do sidea mulak bani ianan on, 
anjaha sonang do bahenon-ku sidea marianan ijin.” 
38 Gabe bangsang-Ku ma sidea, anjaha Ahu gabe 
Naibata ni sidea. 

39 Berehonon-Ku do bani sidea sada paruhuran, 
sada parlahou, ase marhabiaran sidea lalab Bangku, 
bahen hatuahon bani sidea ampa bani ginompar ni 
sidea i pudi ni sidea. 

40 Bahenon-Ku do bani sidea padan sisadokah ni 
dokahni, paboa seng surut be Ahu mambahen na 
madear bani sidea; anjaha nahkonon-Ku do biar 

mangidah Ahu hubagas uhur ni sidea, ase ulang be 
marbalik sidea hun Bangku. 

41 Marmalas ni uhur do Ahu mambahen na madear 
bani sidea, anjaha suanon-Ku do sidea tongon- 
tongon i tanoh on, humbani gok ni uhur-Hu pakon 
gok ni tonduy-Hu. 

42 Ai sonon do hata ni Jahowa, “Songon na dob 
Huparoh haganup hamagouan banggal on bani 
bangsa on, sonai do parohon-Ku bani sidea 
haganup na madear, na dob Huparbagah bani 
sidea.” 

43Bolion ni halak do use juma i nagori on, na 
hinatahonnima ai, “Halimisan do in, na so marisi 
jolma barang pinahan, domma ondos in bani 
tangan ni halak Kasdim.' 

44 Bolion do use juma marhitei duit, anjaha ibahen 
surat pambolian martanda tangan, marlak ampa 
marsaksi, i tanoh Benjamin, bani tanoh inggot 
ni Jerusalem, ibagas huta-huta ni Juda, ibagas 
huta-huta na i pardologan, ibagas huta-huta na i 
bornoh-bornoh, ampa ibagas huta-huta na i tanoh 
Dangsina, ai sihol do pasuangon-Ku sidea, nini 
Jahowa.” 


Parsuang ni Jerusalem ampa Juda 


33 1Dob ai roh ma hata ni Jahowa 
paduahalihon hubani si Jeremia, 
sanggah tartutup ope ia bani ianan ni siparjaga: 

2 Sonon do hata ni Jahowa na mangadongkon tanoh 
on, na manjadihon ampa na pajonamkon ai, Jahowa 
do goran-Ni, 

3 “Dilo ma Ahu, jadi balosan-Ku do ho, anjaha 
pabotohkonon-Ku do bam pasal habanggalon ampa 
rusia na so binotohmu ope. 

4 hi sonon do hata ni Jahowa, Naibata ni Israel, 
pasal rumah-rumah na i huta on ampa rumah- 
rumah ni raja-raja ni Juda, na dob pinarseda bahen 
partahanan dompak munsuh, 

> laho manlawan halak Kasdim, ai ma rumah-rumah 
na gok bani bangkei ni jolma, na dob Hubunuh 
ibagas ringis-Ku ampa ibagas gilang-Ku, ai domma 
Hupadaoh bohing-Ku hun huta on halani haganup 
hajahaton ni sidea. 

6Tonggor ma, parohon-Ku do hajorgiton ampa 
hamalumon bani huta on: pamalumon-Ku do sidea 
anjaha patalaronku do bani sidea hadoharon ampa 
hadameion na manongtong. 

7Pasuangon-Ku do Juda ampa Israel, anjaha 
pajongjongon-Ku do sidea songon na bani mulani. 
8 Urason-Ku do sidea humbani haganup hajahaton 
ni sidea, na binahen ni sidea ai dompak Ahu, 
anjaha sasapon-Ku do haganup panlanggaron ni 
sidea ampa panlawanon ni sidea na dompak Ahu. 
3 Anjaha huta on gabe goran malas ni uhur ma on 
Bangku ampa puji-pujian ampa hamuliaon i lobei ni 
sagala bangsa-bangsa na i tanoh on, na mambogei 

sagala na madear na Hubahen bani, tarsonggot 
anjaha gobir ma sidea halani haganup na madear 
pakon hadoharon na Hubahen bani huta on. 
10Sonon do hata ni Jahowa, “Bani ianan on, na 
hinatahonnima ai: Domma maseda in, seng dong 
be jolma ampa pinahan ijin, sonai ibagas huta-huta 
ni Juda ampa bani dalan-dalan na i Jerusalem, na 
dob halong ai, anjaha seng marisi jolma be atap 
pinahan, 

11 maningon tarbogei do ijai sora olob-olob pakon 
sora malas ni uhur, sora ni siparunjuk pakon sora 
ni tunangan, sora ni halak sipandoding, sanggah 
mamboan galangan puji-pujian sidea hu rumah ni 
Jahowa: Puji ma Jahowa Zebaot, ai pardear layak do 
Jahowa, ronsi sadokah ni dokahni do idop ni uhur- 
Ni.” Ai pasuangon-Ku do tanoh in songon na bani 
mulani, nini Jahowa. 

12 Sonon do hata ni Jahowa Zebaot, “Bani janan on, 
na dob halong on, na so marisi jolma atap pinahan 
pe, sonai homa ibagas haganup huta-hutani, 
maningon dong do use sampalan ni parmahan 
bahen parmahanan ni pinahan ni sidea.' 

13 Bani huta na i pardologan, bani huta-huta na i 
bornoh-bornoh ampa bani huta-huta i Dangsina, 
bani tanoh Benjamin, bani tanoh inggot ni 
Jerusalem ampa bani huta-huta ni Juda, maningon 
montas do ijai hulanan ni biribiri hun toruh ni 
tangan ni halak sipangkira, nini Jahowa.” 

Totap do Sadokah ni Dokahni 
Bagah-bagah ni Naibata bani si Daud 


14 Tonggor ma, na roh ma panorangni, nini Jahowa, 
pasaudon-Ku ma ijai bagah-bagah na dob Hubahen 
bani ginompar ni Israel ampa bani ginompar ni 
Juda. 

15 Bani ari ai ampa bani panorang ai bahenon-Ku do 
martumbor sada Tumbor na pintor bani si Daud: 
dalankononni do hasintongan ampa hapintoron i 
tanoh on. 

16Bani panorang ai maluah ma Juda anjaha 
marsonang-sonang Jerusalem marianan. Anjaha 
on do goranni hatahonon ni halak, “Jahowa 
parpintoranta.” 

17 Ai sonon do hata ni Jahowa, “Seng be rotap 
humbani si Daud sada halak na hundul bani paratas 
ni ginompar Israel. 

18 Anjaha humbani malim-malim na humbani 
marga Lepi pe, seng rotap be humbani sidea halak 
na mamboan galangan situtungon hu lobei-Hu, 
na manutung galangan sipanganon ampa na 
pasirsirhon galangan sisayaton tongtong. 

19 Dob ai roh ma use hata ni Jahowa bani si Jeremia, 
20Sonon do hata ni Jahowa, 'Songon na so boi 
langkononnima padan-Ku na bani torang ari ampa 
padan-Ku na bani borngin, gabe seng roh arian 

ampa borngin bani panorang na dob tinontuhon 
bani, 

21 sonai ma seng tarparontihon padan-Hu na bani 
si Daud juakjuak-Kai: gabe seng dong bani sada 
anak na marrajai bani paratasni, sonai homa padan- 
Ku bani malim-malim na humbani marga Levi, na 
marugas Bangku. 

22 Songon bala ni langit na so tarbilang ai ampa 
horsik ni laut na so tarsuhati ai, sonai do pabueion- 
Ku ginompar ni si Daud juakjuak-Kai, ampa halak 
Levi na marugas Bangku.” 

23 Dob ai roh ma use hata ni Jahowa bani si Jeremia, 
24 “Ai lang ibotoh ho do na hinatahon ni bangsa on, 
“ambukkon Jahowa do na dua suku, na pinilih-Ni 
in?” Mapas do uhur ni sidea mangidah bangsang- 
Ku, sedo bangsa be ai ihira uhur ni sidea. 

25Sonon do hata ni Jahowa, ‘Songon Ahu na 
manompa arian pakon borngin, anjaha Ahu na 
manotapkon aturan bani langit pakon tanoh on, 

26 sonai do seng anjai ambukkonon-Ku ginompar ni 
si Jakob ampa ginompar ni si Jakob ampa ginompar 
ni si Daud juakjuak-Kai, gabe seng be Hubuat 
humbani ginomparni panggomgom bani ginompar 
ni si Abraham, si Isak pakon si Jakob.' Tongon, 
pasuangon-Ku do sidea, anjaha maidop do uhur-Hu 
mangidah sidea.” 

Tugah-tugah Pasal na Sihol Masa bani si Sedekia 


34 1 On do hata na roh bani si Jeremia humbani 
Jahowa, sanggah roh si Nebukadnesar, 
raja ni Babel, ampa sagala tentarani ampa 
haganup harajaon na i tanoh on, na masuk hubani 
gomgomanni, ampa haganup bangsa-bangsa na 
marporang dompak Jerusalem ampa dompak 
haganup huta-hutani: 

2 Sonon do hata ni Jahowa, Naibata ni Israel, “Laho 
ma ho, anjaha marsahap ma ho bani si Sedekia, raja 
ni Juda, anjaha hatahon ma bani: Sonon do hata ni 
Jahowa, 'Tonggor ma, ondoskonon-Ku do huta on 
hubagas tangan ni raja ni Babel, anjaha tutungonni 
do on bani apuy.' 

3Ho pe seng anjai maluah humbagas tangan-Ni, 
tapi maningon tartangkap do anjaha iondoskon 
hubagas tangan-Ni, maningon marsididahan do ho 
pakon raja ni Babel, anjaha maningon marsahap do 
ho pakonsi padumpar bohi; maningon tarboan do 
ho hu Babel. 

4 Tapi, tangar ma homa hata ni Jahowa, ale Sedekia, 
raja ni Juda! Sonon do hata ni Jahowa pasal ho, 
“Seng matei anggo ho marhitei podang, 

> sonang do ho matei; songon na itutung dahupa 
bani ompungmu, ai ma raja-raja na i lobeimu, sonai 
do tutungon dahupa bam, anjaha tangisan do ho. 

Aih tuannami! Tongon, Ahu do na mangkatahon ai, 
nini Jahowa.” 

6 Jadi ipadas Nabi Jeremia ma ganup hata ai hubani 
si Sedekia, raja ni Juda i Jerusalem, 

Tai ma sanggah iporang tentara ni raja ni Babel 
Jerusalem ampa haganup huta-huta ni Juda na 
tading ai ope, ai ma Takis ampa Aseka; pitah on 
mando huta na pinatoguh i Juda na tading ope. 


losei Bangsa ai Parpadanan 
Pasal Haluahon ni Jabolon 


8On do hata na roh hubani si Jeremia humbani 
Jahowa, dob ibahen Raja Sedekia parpadanan 
pakon haganup bangsa ai i Jerusalem, ai ma pasal 
haluahon sitingtingkononkon: 

9Paboa ganup halak maningon paluahonni do 
jabolonni halak Heber, dalahi atap naboru, ase 
ulang dong be halak Juda, na marjabolonkon 
hasomanni halak Jahudi. 

10 Anjaha mangaku do haganup pangintuai- 
pangintuai ampa haganup bangsa ai, na masuk 
bani parpadanan ai, na mangkatahon, ase ganup 
paluahkon jabolonni, dalahi atap naboru, ase ulang 
be iparjabolon sidea: mangaku bei do sidea, anjaha 
ipaluah do tongon sidea. 

11 Tapi margoling do use uhur ni sidea, ialop sidea 
do mulak jabolonni dalahi atap naboru, na dob 

pinaluah ni sidea ai, anjaha ipaksa sidea do use gabe 
jabolon. 

12 Jadi roh ma hata ni Jahowa, bani si Jeremia 
sonon, 

13 “Sonon do hata ni Jahowa, Naibata ni Israel, 
Ahu do na mambahen padan bani ompungnima, 
sanggah na Huboan sidea mandarat hun tanoh 
Masir, hun rumah parjabolonan, ningku do, 

14Bani tahun papituhon maningon ganup do 
hanima paluahkon hasomanni halak Heber, na 
targadei bam anjaha na dob marhorja bam onom 
tahun: tapi seng itangihon ompungnima Ahu atap 
itareihon pinggolni Bangku. 

15la hanima ipaubah hanima do uhurnima, 
anjaha ibahen hanima do na pintor bani uhur-Hu 
marhitei na maningtingkon haluahon bani ganup 
hasomanni, anjaha ibahen hanima do parpadanan 
i lobei-Hu ibagas rumah on na targoran bani 
goran-Ku, 

16 tapi margoling do use uhurnima, gabe ipabutak 
hanima goran-Ku, marhitei na ialop hanima 
haganup use jabolonnima, dalahi atap naboru, na 
dob maluah mandalankon domu hu bani rosuhni, 
anjaha ipaksa hanima do sidea use mulak gabe 
jabolonnima. 

17 Halani ai, sonon do hata ni Jahowa, Seng 
itangihon hanima Ahu, gabe seng saud itingtingkon 
hanima haluahon bani ganup hasomanni. Tonggor 

ma, tingtingkonon-Ku do bannima haluahon bani 
podang, bani sampar ampa lohei, nini Jahowa. 
Anjaha bahenon-Ku do hanima gabe songgot- 
songgot bani haganup harajaon na itanoh on. 

18 Anjaha halak, na manlanggar padan-Ku, anjaha 
na so manjolom hata ni padan ai, na dob binahen ni 
sidea i lobei-Hu, bahenon-Ku do sidea songon anak 
ni lombu na dob pinonggol dua ai, songon ponggol- 
ponggol ai, na dob montas sidea hun tongah- 
tongah ni ai, 

19 di ma na sangap-sangap ni Juda, ampa na sangap- 
sangap ni Jerusalem, siparugas i rumah ni raja, 
malim-malim ronsi haganup halak na marianan i 
nagori in, na dob montas hun tongah-tongah ni 
ponggol-ponggol ni anak ni lombu ai. 
20Ondoskonon-Ku do sidea hubagas tangan ni 
munsuh ni sidea ampa hubagas tangan ni halak na 
manguhurhon hosah ni sidea, anjaha bangkei ni 
sidea ai maningon do panganon ni manuk-manuk 
na i awang-awang ampa binatang na i talun. 

21 Anjaha si Sedekia, raja ni Juda, ampa gamot- 
gamotni ondoskonon-Ku do hubagas tangan ni 
munsuh ni sidea ampa hubagas tangan ni tentara 
ni raja ni Babel, na dob mulak namin humbennima. 
22Tonggor ma, martonah do Ahu, nini Jahowa, 
boanon-Ku do sidea mulak hu huta on, parangonni 
do huta on anjaha tabanonni, lanjar tutungonni 

bani apuy. Bahenon-Ku do tarulang huta-huta ni 
Juda, seng dong be na mangiankon.” 


Habujuron ni Halak Rekab 


3 5 1 On do hata, na roh bani si Jeremia humbani 
Jahowa, bani panorangni si Joyakim, anak ni 
si Josia, raja ni Juda, 
2 “Laho ma ho hubani halak Rekab, marsahap ma ho 
pakon sidea, boan ma sidea hu rumah ni Jahowa, 
hubani sada kamar, anjaha bere ma sidea minum 
anggur.” 
3 Jadi hualop ma si Jaasania, anak ni si Jeremia, 
anak ni si Habasinya, ampa saninani ampa haganup 
anakni ampa haganup ginompar ni si Rekab. 
4Dob ai huboan ma sidea hu rumah ni Jahowa, 
hu kamar ni anak ni si Hanan, anak ni si Igdalya, 
juakjuak ni Naibata, na dohor hubani kamar ni 
kopala-kopala, i atas ni kamar ni si Maaseya, anak 
ni si Salum, sijaga labah ai. 
5Dob ai hunahkon ma i lobei ni halak Rekab 
panginuman ampa gusi na gok anggur, lanjar 
huhatahon ma bani sidea, “Inum nasiam ma anggur 
in! 
6Tapi nini sidea ma mambalosi, “Seng minum 
anggur hanami, ai itonahkon si Jonadab, anak ni 
si Rekab, ompungnami do bennami: Ulang inum 
hanima anggur, hanima sonai ginomparnima, age 
antigan pe: 

Tulang pauli hanima bannima rumah, ulang 
martidah hanima, ulang manombei pohon 
anggur hanima atap marnah pohon anggur: tapi 
marianan bani lampolampo ma hanima sadokah 
goluhnima, ase dokah hanima manggoluh bani 
tanoh panginsolatannima.' 

8 Ibalosi hanami do sora ni si Jonadab, anak 
ni si Rekab, ompungnami ai, pasal haganup 
tinonahkonni ai bennami, ai ma ase lang minum 
anggur hanami sadokah manggoluh hanami, 
parinangonnami, anaknami ampa borunami, 
'anjaha lang pauli rumah hanami bahen 
ianannami: Seng marpohon anggur hanami, atap 
marjuma atap martidah. 

10 Tapi marianan bani lampolampo do hanami, 
anjaha idalankon hanami do romban hubani tonah 
ni si Jonadab, ompungnami ai, bennami. 

11 Tapi dob tangkog si Nebukadnesar, raja ni Babel 
mamorang nagori on, nini hanami do, “Eta, laho 
ma hita hu huta Jerusalem, ai roh do tentara ni 
halak Kasdim pakon halak Aram! Jadi marianan i 
Jerusalem ma hanami. 

12 Dob ai roh ma use hata ni Jahowa bani si Jeremia, 
13 Sonon do hata ni Jahowa Zebaot, Naibata ni 
Israel, 'Laho ma ho, anjaha hatahon ma hubani 
halak Juda ampa pangisi ni Jerusalem: Ai seng ra 
hanima ajaran ampa manangihon hatang-Ku? nini 
Jahowa.' 

14Hata ni si Jonadab, anak ni si Rekab, na 
tinonahkonni bani anakni, ase ulang sidea minum 
anggur, idalankon sidea do; ronsi sadari on seng 
minum anggur sidea, ai itangihon do tonah ni 
ompung ni sidea. Tapi, age pe marulak-ulak Ahu 
marsahap bannima, seng itangihon hanima Ahu. 

15 Husuruh do marulak-ulak juakjuak-Ku bannima, 
nabi-nabi ai, laho mangkatahon bannima, 
Tadingkon hanima ma ganup parlahounima 
na jahat in, anjaha padear hanima ma 
pambahenannima, anjaha ulang ma irikkon 
hanima naibata na legan, laho mambalosi ai, 
ase totap hanima marianan bani tanoh, na dob 
Hulayakkon bannima ampa bani ompungnima. Tapi 
seng ra hanima manareihon pinggolnima, anjaha 
seng itangihon hanima Ahu.' 

16 Tongon, ihorjahon ginompar ni si Jonadab, anak 
ni si Rekab do tonah ni ompung ni sidea, na 
tinonahkonni ai bani sidea, tapi anggo bangsa on 
seng itangihon Ahu! 

17 Halani ai sonon do hata ni Jahowa, Naibata 
Zebaot, Naibata ni Israel, Tonggor ma, parohon- 
Ku ma bani Juda pakon ganup pangisi ni Jerusalem 
haganup hamagouan na dob Hulumbahon bani 
sidea: ai marsahap do Ahu bani sidea, tapi seng 
itangihon, dilo-dilo do Ahu bani sidea, tapi seng 
ibalosi. 

18 Tapi bani ginompar ni si Rekab, nini si Jeremia ma, 
“Sonon do hata ni Jahowa Zebaot, Naibata ni Israel: 
Halani itangihon hanima do tonah ni si Jonadab, 
ompungnima ai, anjaha idalankon hanima ganup 
tonahni, anjaha ibahen hanima ganup romban hu 
bani tinonahkonni bannima, 

19 halani ai sonon do hata ni Jahowa Zebaot, 
Naibata ni Israel, “Seng anjai rotap dalahi bani 
si Jonadab, anak ni si Rekab, na jongjong tong 
marugas i lobei-Hu.”” 


Gulungan Panuratan na Tinutung ni Raja Joyakim 


1 Paompat-tahunkon, dob raja si Joyakim, 
36 anak ni si Josia, raja ni Juda, roh ma hata on 
hubani si Jeremia humbani Jahowa, 

2 “Buat ma sada gulungan panuratan, suratkon ma 
hujai haganup hata na dob Hutonahkon hubam 
pasal Israel pakon pasal Juda ampa pasal haganup 
bangsa-bangsa, mulai humbani ari Huparsahapkon 
ho, humbani panorang ni si Josia nari das hubani 
sadari on. 

3 Andohar ra ginompar ni Juda manangihon 
pasal haganup hamagouan, na dob Husurahon 
sibahenon-Ku bani sidea, ase andohar ganup 
sidea mulak humbani dalanni na jahat in, gabe 
marpamuati uhur-Hu mangidah hajahaton ni sidea, 
ampa mangidah dousa ni sidea.” 


Jeremia 36 2773 


4Jadi idilo si Jeremia ma si Baruk anak ni si 
Neriya, gabe isuratkon si Baruk ma bani gulungan 
panuratan ai, domu hubani na niluarhon ni si 
Jeremia hata ni Jahowa, na hinatahon-Ni hu bani. 
5 Jadi ihatahon si Jeremia ma hubani si Baruk, “Hona 
larang do ahu masuk hu rumah ni Jahowa. 

6 Halani ai ho ma laho hujai, anjaha sanggah ari 
puasa, i lobei ni bangsa ai, i rumah ni Jahowa, basa 
ma hata ni Jahowa na bani gulungan panuratan ai, 
na sinuratkonmu domu hubani na huhatahon bam. 
Maningon basaonmu do homa ai ibogei haganup 
halak Juda, na marrohan hun hutani bei. 

7 Andohar ra sidea marrogop i lobei ni Jahowa 
padaskon elek-elek ni sidea, anjaha ganup sidea 
ra mulak humbani dalanni na jahat in, ai banggal 
tumang do ringis ampa gila, na nilumbahon ni 
Jahowa bani bangsa on.” 

8 Jadi ibahen si Baruk, anak ni si Neriya ma haganup, 
songon na tinonahkon ni Nabi Jeremia hu bani, ai 
ma pasal na mambasa hata ni Jahowa humbani 
gulungan panuratan ai ibagas, rumah ni Jahowa. 
9Dob ai palima-tahunkon dob raja si Joyakim, 
anak ni si Josia, raja ni Juda, bani bulan siah, 
itingtingkon ma ari parpuasaon i lobei ni Jahowa 
hubani haganup bangsa na i Jerusalem ampa 
hubani haganup halak na roh hun huta-huta ni Juda 
hu Jerusalem. 

10 Jadi ibasa si Baruk ma i lobei ni haganup bangsa 
ai hata ni si Jeremia humbani gulungan panuratan 
ai ibagas rumah ni Jahowa, ibagas kamar ni si 
Gemarya, anak ni si Sapan, jurutulis ai, ai ma i 
alaman parhuluan bani dalan masuk hu horbangan 
baru, na bani rumah ni Jahowa. 

11 Jadi dob ibogei si Mikaya, anak ni si Gemarya, 
anak ni si Sapan haganup hata ni Jahowa na 
humbani buku ai, 

12 turun ma ia hu rumah ni raja ai, laho hu kamar 
ni jurutulis ai, marrapot do ijai haganup kopala- 
kopala: Si Elisama jurutulis ai, si Delaya anak ni si 
Semaya, si Elnatan anak ni si Akbor, si Gemarya 
anakni si Sapan, si Sedekia anak ni si Hananya ampa 
kopala-kopala na legan. 

13 Jadi ibaritahon si Mikaya ma bani sidea haganup 
hata na binogeini ai, sanggah na ibasa si Baruk buku 
ai i lobei ni bangsa ai. 

14 Jadi isuruh haganup kopala-kopala ai ma si 
Jehudi, anak ni si Netanya, anak ni si Selemya, anak 
ni si Kusi marayak si Baruk, laho mangkatahon, 
“Boan ma gulungan na binasamai i lobei ni na 
mabuei in, anjaha eta ma.” Jadi iboan si Baruk, anak 
ni si Neriya ma gulungan ai, laho ma ia marayak 
sidea. 

15 Nini sidea ma hu bani, “Hundul ma ho, anjaha 
basa ma in!” Jadi ibasa si Baruk ma ai bani sidea. 

16 Jadi dob ibogei sidea haganup hata ai, 
marsikawahan ma sidea halani tarsonggot: 
nini sidea ma hubani si Baruk, “Maningon 
patugahonnami do haganup hata on bani rajanta. 
17 Lanjar isungkun sidea ma si Baruk, “Patugah ma 
bennami, sonaha do panuratkonmu bani ganup 
hata on?” 

18Balos ni si Baruk bani sidea, 'Si Jeremia do 
mangkatahon ganup hata ai bangku, sanggah na 
husuratkon ai bani buku on marhitei tinta.” 

19 Dob ai nini kopala-kopala ai ma bani si Baruk, 
“Laho anjaha marponop ma ho pakon si Jeremia, 
anjaha ulang ma adong na mambotoh atap ija 
hanima.” 

20 Jadi masuk ma sidea hu alaman ni istana ai laho 
marayak raja ai, dob isimpan buku ai i kamar ni si 
Elisama, jurutulis ai, ipatugah sidea ma ganup hata 
ai bani raja ai. 

21 Dob ai isuruh raja ai ma si Jehudi mangalop buku 
ai, anjaha ialop ma ai hun kamar ni si Elisama, 
jurutulis ai: ibasa si Jehudi ma ai ibogei raja ai ampa 
ganup kopala-kopala ai, na jongjong i lambung ni 
raja ai. 

22Bulan siah ma ai, gabe hundul do raja ai i 
rumah musim borgoh Ni: gara do apuy ibagas 
pandadangan i lobei ni. 

23 Siapkonsi ibasa si Jehudi tolu atap ompat kolom 
mintor irotap raja ai ma ai bani pisou penani, lanjar 

igijigkon hubagas apuy pandadangan ai, ronsi bois 
haganup gulungan panuratan ai ipangan apuy na i 
pandadangan ai. 

24Tapi ise pe lang dong na tarsonggot atap na 
marrigati pakeianni, age raja ai ampa haganup 
juakjuakni, na manangar ganup hata ai. 

25 Age pe ielek-elek si Elnatan, si Delaya ampa si 
Gemarya raja ai, ase ulang namin itutung buku ai, 
tapi seng itangihon sidea. 

26 Iparentahkon raja ai do Jerahmeel, anak ni raja 
ai, ampa si Seraya anak ni si Asriel, ampa si Selemya 
anak ni si Abdeel, laho manangkap si Baruk jurutulis 
ai pakon Nabi Jeremia, tapi domma iponopkon 
Jahowa sidea. 

27 Dob ai roh ma use hata ni Jahowa bani si Jeremia, 
dob bois itutungi raja ai gulungan panuratan ai 
na marisi hata na sinuratkon ni si Baruk ai, domu 
hubani na hinatahon ni si Jeremia bani. 

28 Buat ma gulungan na legan, anjaha suratkon 
ma hujai haganup hata ondi, na bani gulungan na 
parlobei ondi, ai ma na dob itutungi si Joyakim raja 
ni Juda. 

29 Anjaha pasal si Joyakim raja ni Juda hatahon 
ma, “Sonon do hata ni Jahowa, “Itutung ho do 
gulungan ai, nim: Mase ma isuratkon do ijai, paboa 
na maningon roh do raja ni Babel laho parsedahon 
tanoh on, ampa laho mamboiskon jolma ampa 
pinahan?” 

30 Halani ai sonon do hata ni Jahowa pasal si 
Joyakim, raja ni Juda, “Seng dong be ginomparni na 
hundul bani paratas ni si Daud, anjaha maningon 
sampakkononkon do bangkeini hu darat, milasan 
arian, borgohan bodari.’ 

31 Anjaha marlulu do Ahu bani pakon bani 
ginomparni ampa bani juakjuakni halani hajahaton 
ni sidea; anjaha pasogopon-Ku do bani sidea, 
bani pangisi ni Jerusalem ampa bani halak Juda 
haganup hamagouan, na dob Hulumbahon hinan 
bani sidea, tapi seng ra sidea manangihon.” 

32 Dob ai ibuat si Jeremia ma sada gulungan na 
legan, iberehon ma bani si Baruk, anak ni si Neriya, 
jurutulis ai; isuratkon ma hujai, domu hubani na 
hinatahon ni si Jeremia, haganup hata ni buku ondi, 
na dob tinutung ni si Joyakim, raja ni Juda ibagas 
apuy; buei ope hata na domu hujai itambahkon 
hujai. 


Tartangkap anjaha Tartutup si Jeremia 


37 1 Jadi bangkit raja ma si Sedekia, anak ni 
si Josia, manggantih si Konya, anak ni si 
Joyakim: Si Nebukadnesar, raja ni Babel do na 
pabangkitkonsi gabe raja ni tanoh Juda. 

2 Tapi anggo ia ampa juakjuakni ampa pangisi ni 
nagori in, seng itangihon sidea hata ni Jahowa, na 
dob nilumbahon-Ni marhitei Nabi Jeremia. 

3 Jadi isuruh Raja Sedekia ma si Jehukal, anak 
ni si Selemya, ampa Malim Sepanya, anak 
ni si Maaseya, marayak Nabi Jeremia laho 
mangkatahon, “Tonggohon ham ma hanami bani 
Jahowa Naibatanta!” 

4 Ia si Jeremia boi ope hujai-hujon i tongah-tongah 
ni bangsa in, ai seng ope tartutup ia. 

3 jia domma bingkat tentara ni Parao hun Masir, 
anjaha dob ibogei halak Kasdim, na mangkubu 
Jerusalem barita ai, surut ma sidea hun Jerusalem. 
6 Dob ai roh hata ni Jahowa, bani Nabi Jeremia, 

7 “Sonon do hata ni Jahowa, Naibata ni Israel: Sonon 
ma hatahon hanima bani raja ni Juda, na marsuruh 
hanima manungkun Ahu, “Tonggor ma, tentara ni 
Parao na roh laho mangurupi hanima, mulak do ia 
hu tanohni, hu tanoh Masir.’ 

8 Tapi halak Kasdim mulak do roh mamorang huta 
on; tabanon ni sidea do on anjaha tutungonni do 
bani apuy. 

9Sonon do hata ni Jahowa, “Ulang paoto-oto 
hanima dirinima marhitei na mangkatahon: Tontu 
mulak torus do halak Kasdim hun banta. Tongon, 
seng lanjar mulak sidea.” 

10 Porini pe domma italuhon hanima haganup 
tentara ni halak Kasdim na marmunsuh dompak 
hanima, gabe tading humbani sidea pitah na 
ugahan hansa, maningon jongjong do sidea ganup 
ibagas lampolampo laho manutung huta on.” 

11 Jadi bani na mulak tentara ni halak Kasdim hun 
Jerusalem, halani parroh ni tentara ni Parao, 
12|yar ma si Jeremia hun Jerusalem, sihol misir hu 
tanoh Benjamin namin, laho marbagi tean-teanan 
rap pakon diha-dihani. 

13 Sanggah das ia hu horbangan Benjamin, roh ma 
sada parjaga ijai, na margoran si Jeria, anak ni 
si Selemya, anak ni si Hananya manangkap Nabi 
Jeremia, nini ma, “Laho marbalik do ho bani halak 
Kasdim! 

14 Nini Jeremia ma, “Seng tongon ai: seng sihol 
marbalik ahu bani halak Kasdim.” Tapi seng 
itangihon si Jeria ia, itangkap ma si Jeremia, lanjar 
iboan hulobei ni kopala-kopala. 

15 Jadi marah tumang ma kopala-kopala ai bani 
si Jeremia, ilonsingi sidea ma ia lanjar inahkon 
hubagas tutupan na i rumah ni si Jonatan, jurutulis 
ai, ai domma ibahen sidea gabe tutupan ai. 

16 Sonai ma parmasuk ni si Jeremia hubagas lubang 
sel ai; dokah do si Jeremia itahan ijai. 

17 Jadi isuruh Raja Sedekia ma na mangalopsi. 
Isungkun raja ai ma ia marponop-ponop ibagas 
rumahni, nini ma, “Ai adong do bam hata humbani 
Jahowa? nini si Jeremia ma, “Adong do!” Dob ai nini 
ma, “Ondoskononkon do ham hubagas tangan ni 
Raja Babel!” 

18jhatahon si Jeremia do homa hubani Raja 
Sedekia, “Aha do dousangku bamu, bani 


Jeremia 37-38 2780 


juakjuakmu atap bani bangsa on, ase ipatutupkon 
ham ahu?” 

19 Ija do nuan nabi-nabimu, na mangkatahon bamu, 
“Seng anjai roh raja ni Babel mangimbang ham age 
tanoh on?” 

20On pe, tangar ham ma, tuannami anjaha 
rajanami, sai siat ma bamu pangindoankon, “Ulang 
ma suruh ham ahu mulak hu rumah ni si Jonatan, 
jurutulis ai, ase ulang matei ahu ijai.” 

21 Jadi ibere Raja Sedekia ma parentah, gabe ipadas 
sidea ma si Jeremia hu alaman parjagaan, ibere ma 
sada ruti bani ganup ari hun dalan tukang roti ai, 
das ronsi na bois haganup ruti i huta ai. Sonai ma si 
Jeremia marianan i alaman parjagaan ai. 


Si Jeremia Idabuhkon hubagas Parigi 


1 Tapi sompat do ibogei si Sepatya anak ni si 
38 Matan, pakon si Gedalya anak ni si Pashur, 
pakon si Jukal anak ni si Selemya, pakon si Pashur 
anak ni si Malkiya, haganup hata na hinatahon ni 
Jeremia hubani ganup na mabuei ai: 
2 Sonon do hata ni Jahowa, “Barang ise na tading 
i huta on, maningon matei do ia marhitei podang, 
lohei atap sampar; tapi barang ise na marbalik 
hubani halak Kasdim, manggoluh ma ia, bani ma 
hosahni songon taban-taban. 

3 Ai sonon do hata ni Jahowa, “Maningon 
ondoskononkon do huta on hubagas tangan ni 
tentara ni raja ni Babel anjaha patundukonni do.” 

4 Jadi nini kopala-kopala ai ma dompak raja ai, 
“Nabunuh ma dalahi an, ai ia do mambahen galek 
tangan ni tentara na tading i huta on ampa haganup 
bangsa in, marhitei na mangkatahon hata na sonai 
ai bani sidea. la halak on sedo hadearon ni bangsa 
on ipindahi, tapi hasedaonni do.” 

> Nini Raja Sedekia ma, “Tonggor ma, ondos bani 
tangan nasiam ma ia, ai aha ma tarbahen raja in 
dompak nasiam?”” 

6 Jadi ibuat sidea ma si Jeremia anjaha idabuhkon 
ma ia hubagas godung ni si Malkiya, anak ni raja ai, 
ai ma nai alaman parjagaan ai: tali do ibahen sidea 
manantan si Jeremia hu toruh. Tapi seng dong bah 
ibagas parigi ai, hubang do hansa, gabe munob ma 
si Jeremia hubagas hubang ai. 

1Tapi dob ibogei si Ebedmelek, halak Etiopia, 
juakjuak na i rumah ni raja ai pasal ai, ai ma na dob 
inahkon sidea si Jeremia hubagas parigi ai, (ia raja 
ai hundul-hundul do i horbangan Benjamin), 

8 Juar ma si Ebedmelek hun rumah ni raja ai, nini ma 
dompak raja ai, 

9“Ham tuannami anjaha rajanami: Na jahat do 
pambahenan ni halak on bani si Jeremia, ai 
idabuhkon sidea do ia hubagas parigi ai: tontu matei 
gayuran ma ia ijai, ai seng dong be ruti i huta on. 

10 Jadi iparentahkon raja ai ma hubani si 
Ebedmelek, halak Etiopia ai, “Arahkon ma hunjon 
hasomanmu tolu halak, anjaha tarik ma Nabi 
Jeremia humbagas parigi ai, paima lape matei ia.”” 
11 Jadi iarahkon si Ebedmelek ma halak ai 
mangkasomanisi, laho ma ia hu rumah ni raja ai, hu 
kamar ianan ni pakeian, ibuat ma hunjai sigundal 
ampa hiou na marigat, anjaha itantan ma ai hu 
toruh hubani si Jeremia marhitei tali. 

12 Dob ai nini si Ebedmelek, halak Etiopia ai ma 
dompak si Jeremia, “Nahkon ma sigundal pakon 
hiou in bani kihikmu, bahen lapit ni tali in.” Jadi 
ibahen si Jeremia ma sonai. 

13 Dob ai idokdok sidea ma si Jeremia humbagas 
parigi ai hu atas, gabe marianan i alaman parjagaan 
ai ma si Jeremia. 


Parsahapan ni Raja Sedekia ampa Nabi Jeremia 


14 Jadi isuruh Raja Sedekia ma na mangalopi si 
Jeremia, ase roh ia hu labah patoluhon, na bani 
rumah ni Jahowa. Nini raja ai ma dompak si Jeremia, 
“Dong do sungkunonku humbam: ulang ma porsou 
atap aha pe hu bangku. 

15 Nini si Jeremia ma mambalosi Raja Sedekia, 
“Anggo hupatugah hu bamu, ibunuh ham do ahu! 
Anjaha anggo hupatugah bamu aha sibahenonmu, 
seng itangihon ham ahu.' 

16 Jadi marponop-ponop ma Raja Sedekia marbija 
bani, nini ma, 'Songon sintongni manggoluh 
Jahowa, na manjadihon tonduyta, seng anjai 
bunuhonku ho atap ondoskononku ho hubagas 
tangan ni halak on, na manguhurhon hosahmu.' 

17 Jadi nini si Jeremia ma hubani si Sedekia, 
“Sonon do hata ni Jahowa Zebaot, Naibata ni 
Israel: Anggo ra ham mangondoskon dirimu hubani 
kopala-kopala na pinabangkit ni Raja Babel, maluah 
ma hosahmu, anjaha huta on pe seng tutungon 
pala bani apuy; anjaha parrumahmu pe ganupan 
manggoluh ma rap pakon ham. 

18Tapi anggo seng ra ham marondos bani 
kopala-kopala na pinabangkit ni Raja Babel, jadi 
ondoskonon-Ku ma huta on hubagas tangan ni 
halak Kasdim, anjaha tutungon ni sidea ma in, 
anjaha ham pe seng anjai maluah humbagas 
tangan ni sidea.' 

19 Dob ai nini Raja Sedekia ma dompak si Jeremia, 
“Mabiar do ahu dompak halak Juda, na dob 
marbalik bani halak Kasdim, ra ipadas do ahu 
hubagas tangan ni sidea, gabe dorunan ni sidea ma 
ahu.” 

20 Nini si Jeremia ma, “Seng anjai padason ham 
bani sidea. Tangihon ham ma sora ni Jahowa na 
hutonahkon bamu, jadi sonang ma ham, anjaha 
maluah hosahmu.' 


Jeremia 38 2784 


21 Tapi anggo manjua ham marondos, on ma na dob 
pinatalar ni Jahowa bangku, 

22 'Tonggor ma, haganup naboru na tading ope i 
rumah ni raja Juda, tarboan do bani kopala-kopala 
na pinabangkit ni Raja Babel, anjaha ihata-hatahon 
sidea do: Ipaoto-oto anjaha ipatunduk huan-kuan 
hatengeran ni uhurmu do ho: halani na dob losop 
ibagas hubang naheimu, gabe itadingkon sidea do 
ho.” 

23Tongon haganup parinangonmu ampa anakmu 
maningon boanon do hubani halak Kasdim, anjaha 
ham sandiri seng anjai maluah humbani tangan ni 
sidea, tapi maningon tangkapon ni tangan ni Raja 
Babel do, anjaha huta on maningon tutungon do. 
24 Jadi nini si Sedekia ma bani si Jeremia, “Ulang ma 
tarbotoh hata on age bani ise, ase ulang matei ho.” 
25 Anggo ibogei kopala-kopala ai, na dob marsahap 
ahu pakon ho, gabe roh sidea marayak ho, 
anjaha ihatahon bam, 'Patugah ma bennami 
aha parsahapanmu pakon rajanta, ulang porsou 
bennami, ase ulang ibunuh hanami ho, 

26 jadi hatahon ma bani sidea: Na padaskon 
pangindoanku do ahu bani raja in, ase ulang isuruh 
mulak ahu hu rumah ni si Jonatan, gabe matei ahu 
ijai.”” 

27 Jadi roh ma tongon, ganup kopala-kopala ai bani 
si Jeremia lanjar isungkun ma ia, gabe ibalosi ma 
sidea songon na hinatahon ni raja ai bani. Jadi 


Jeremia 38- 39 2785 


sip mando sidea, halani seng dong na mambogei 
parsahapan ai. 

28 Jadi soh i alaman parjagaan ai ma si Jeremia das 
hubani na tartaban Jerusalem. 


Tartaban Jerusalem, Maluah 
do Anggo Nabi Jeremia 


1 Pasiah-tahunkon dob raja si Sedekia, 
39 raja ni Juda, bani bulan sapuluh, roh ma 
si Nebukadnesar, raja ni Babel ampa haganup 
tantarani mamorang Jerusalem, anjaha ihubu ma 
ai. 

2 Pasapuluhsada-tahunkon, dob raja si Sedekia, 
bani bulan ompat, ari siah bani bulan ai, bungbung 
ma huta ai. 

3 Sanggah na itaban huta ai, masuk ma haganup 
kopala-kopala pinabangkit ni Raja Babel, lanjar 
hundul bani horbangan tongah-tongah, ai ma: Si 
Nergal-Sareser, raja ni Sinmagir, Rabmag ai, ampa 
si Nebusasban, Rabsaris ai, ampa kopala-kopala na 
legan pinabangkit ni Raja Babel. 

4 Jadi dob ididah Raja Sedekia, raja ni Juda, ampa 
haganup balani ai, maporus ma sidea, luar hun 
huta ai borngin, humbani dalan na bani pohon ni 
raja ai manlopusi horbangan na i holangkolang ni 
tembok na dua ai: dompak pamah ni Jordan do 
sidea maporus. 

3 Tapi iayak tentara ni halak Kasdim ma sidea, gabe 
dapot ma si Sedekia i pamah ni Jeriko: dob itangkap 
sidea ia, iboan ma ia hu lobei ni Raja Nebukadnesar, 
raja ni Babel, hu Ribla, na i nagori Hamat; jadi 
idabuh ma uhum hu bani. 

6 Isayati raja ni Babel ma anak ni si Sedekia i Ribla 
i lobei ni matani; sonai homa haganup na sangap- 
sangap ni juda isayati raja ni Babel do. 

7 Ipulsitkon do anggo mata ni si Sedekia, anjaha 
irantei do ia, laho mamboansi hu Babel. 

8 Itutungi halak Kasdim do rumah ni raja ai ampa 
rumah-rumah ni rayat, anjaha ipanepnep tembok 
ni Jerusalem. 

9Teba-teba ni bangsa ai, na tading ope i huta 
ai, ampa halak na marbalik, ampa na tading ope 
humbani tukang, iboan si Nebusaradan, kopala ni 
parjaga ai ma hu Babel, hu habuangan. 

10 Tapi deba halak na masombuh, na so marnadong, 
itadingkon si Nebusaradan, kopala ni parjaga ai do | 
tanoh Juda, anjaha lanjar ibere do bani sidea pohon 
anggur pakon juma. 

11 fa si Nebukadnesar, raja ni Babel, martonah do 
bani si Nebusaradan, kopala ni parjaga ai, pasal si 
Jeremia sonon, 

12 “Alop ma ia anjaha ramotkon, ulang bahen na 
sambor bani, bahen ma bani domu hubani rosuh ni 
uhurni.” 

13 Jadi roh ma si Nebusaradan, kopala ni parjaga ai, 
ampa si Nebusasban Rabsaris ai ampa si Nergal- 
Sareser Rabmag ai, ampa kopala-kopala na legan, 
na pinabangkit ni Raja Babel, 

14 marsuruh mangalopi si Jeremia, hun alaman 
parjagaan ai. londoskon sidea ma ia bani si Gedalya, 
anak ni si Ahikam, anak ni Sapan, ase ijalo ia 
hu rumahni. Jadi marianan i tongah-tongah ni na 
mabuei ai ma ia. 


Bagah-bagah Haluahon bani si Ebedmelek 


15 Sanggah na tartahan ai ope si Jeremia i alaman ni 
parjagaan ai, roh do hata ni Jahowa bani, 

16 “aho ma, patugah ma bani si Ebed-Melek, halak 
Etiopia ai: Sonon do hata ni Jahowa Zebaot, Naibata 
ni Israel, Tonggor ma, pasaudon-Ku do hatang-Ku 
na dompak huta on, ai ma hata hamagouan ai, sedo 
hadearon, anjaha idahonmu do ai bani panorangni.” 
17 Tapi paluahon-Ku do anggo ho bani ari ai, nini 
Jahowa, anjaha seng padason ho hubagas tangan 
ni halak na hinabiaranmu. 

18Tongon, Ahu do na paluahkon ho, seng anjai 
matei ho bahenon ni podang, maluah do hosahmu 
songon taban-taban, halani martenger ni uhur ho 
Bangku, nini Jahowa.” 

Totap do si Jeremia Marianan i Juda: si 
Gadalya Ipabangkit Manggomgomi Juda 


40 1On do hata na roh bani si Jeremia 
humbani Jahowa, dob maluah ia ibahen 
si Nebusaradan, kopala ni parjaga ai, hun Rama; 
tarboan do ia hujai ibagas gari rap pakon tahanan 
na hun Jerusalem ampa Juda, na sihol buangon hu 
Babel. 

2 suruh kopala ni parjaga ai ma na mangalop 
si Jeremia anjaha nini ma dompaksi, “Jahowa, 
Naibatamu do manlumbahon hamagouan on bani 
ianan on; 

3ipasaud Jahowa do ai, ibahen do songon na 
hinatahon-Ni ai. Halani mardousa nasiam dompak 
Jahowa, anjaha seng itangihon nasiam sora-Ni, ai 
do ase masa on bani nasiam. 

4 On pe, tonggor ma, hupaluah do ham sadari on 
humbani gari na bani tanganmu. Anggo marosuh 
uhurmu laho hu Babel rap pakon ahu, dear, eta 
ham ma, ahu pe na patorsahon ham, tapi anggo 
seng dear ai ninuhurmu, laho hu Babel rap pakon 
ahu, age ulang. Tonggor ham ma haganup tanoh na 
i lobeimu in: laho ma ham huja na dear ampa na 
pintor, nini uhurmu. 

> Tapi anggo ijon do ham nini uhurmu, mulak ma 
ham hubani si Gedalya, anak ni si Ahikam, anak ni si 
Sapan, na pinabangkit ni Raja Babel manggomgom 

huta-huta ni Juda, anjaha marianan ma ham rap 
pakonsi i tongah-tongah ni na mabuei in: atap laho 
ham huja na dear, nini uhurmu.” Jadi ibere kopala ni 
parjaga ai ma bohal ampa sibere-bere bani, anjaha 
ipaturut ma ia laho. 

6 Jadi laho ma si Jeremia hubani si Gedalya, anak 
ni si Ahikam, hu Mispa, lanjar marianan ma ia rap 
pakonsi i tongah-tongah ni na mabuei ai, na tading 
i nagori ai. 

7Dob ibogei haganup kopala ni tentara ai, na 
mambur merap ope i tanoh ai ampa tentara ni 
sidea, na dob ipabangkit raja ni Babel si Gedalya, 
anak ni si Ahikam manggomgom nagori in, anjaha 
iondoskon hubani paramangon, parinangon ampa 
dakdanak, ai ma halak na masombuh, na so hona 
buang hu Babel, 

8 jadi roh ma sidea marayak si Gadalya hu Mispa, ai 
ma si Ismael, anak ni si Netanya, si Johanan pakon 
si Johanan anak ni si Kareah, si Seraya, anak ni si 
Tanhumet, anak ni si Epai hun Netopa, si Jesania 
anak ni halak Maakati ai, sidea ampa pangiring ni 
sidea. 

9 Jadi marbulawan ma si Gedalya, anak ni si Ahikam, 
anak ni si Sapan, hubani sidea pakon hubani 
pangiring ni sidea, nini ma, “Ulang ma nasiam 
mabiar unduk bani halak Kasdim. lankon nasiam ma 
tanoh in, anjaha balosi nasiam ma raja ni Babel, jadi 
sonang ma nasiam. 

10 Tapi anggo ahu, i Mispa do marianan, mawakili 
nasiam i lobei ni halak Kasdim, na roh hu banta: 
anggo nasiam pariamai nasiam ma buah ni anggur, 
buah ni hayu ampa minak, anjaha simpan nasiam 
ma ai: marianan ma nasiam bani huta na tinodoh 
nasiam.” 

11 Sonai homa, dob ibogei haganup halak Juda, na 
i Moab, na i tongah-tongah ni halak Amon, na i 
Edom ampa nai nagori-nagori na legan, na ipaturut 
Raja Babel do tading deba i Juda, anjaha ipabangkit 
si Gedalya, anak ni si Ahikam, anak ni si Sapan, 
manggomgomi sidea, 

12 jadi mulak ma haganup halak Juda, humbani 
haganup ianan hamerapan ni sidea gabe das ma 
sidea hu tanoh Juda, hubani si Gedalya i Mispa. 
Anjaha buei do anggur ampa buah ni hayu ipariamai 
sidea. 

13 Roh do ijia si Johanan, anak ni si Kareah ampa 
haganup kopala ni tentara na i darat marayak si 
Gedalya hu Mispa; 

14 nini sidea ma dompaksi, “Ai seng ibotoh ham, na 
isuruh si Baalis, raja ni Amon do si Ismael, anak ni si 
Netanya, laho mamunuh ham? Tapi seng porsaya si 
Gadalya, anak ni si Ahikam, bani hata ni sidea ai. 
15 Dob ai nini si Johanan, anak ni si Kareah ma 
dompak si Gedalya marponop-ponop i Mispa, 
“Palopas ham ma ahu laho, ase hubunuh si Ismael, 
anakni si Netanya, anjaha ise pe lang na mambotoh 

ai. Mase ma ia mambunuh ham, gabe merap halak 
juda, na martumpu i lambungmu, gabe masab 
simasima na humbani Juda?' 

16 Tapi nini si Gedalya, anak ni si Ahikam ma dompak 
si Johanan, anak ni si Kareah, “Ulang bahen sonai, 
seng sintong sahapmu pasal si Ismael ai.” 


Si Gadalya Tarbunuh Ibahen si Ismael 


4 1 1 Papitubulankon roh ma si Ismael, anak ni si 
Netanya, anak ni si Elisama, ai ma sada halak 
humbani ginompar ni raja in, sada halak humbani 
kopala-kopala bani raja in, odor rap pakon sapuluh 
halak, marayak Gedalya, anak ni si Ahikam, hu 
Mispa, rap mangan ma sidea ijai i Mispa. 
2 Jadi jongjong ma si Ismael, anak ni si Netanya 
pakon na sapuluh halak hasomanni ai, gabe ibunuh 
sidea ma si Gedalya, anak ni si Ahikam, anak ni 
si Sapan, marhitei podang; ibunuh sidea do ia, na 
pinabangkit ni Raja Babel ai manggomgomi nagori 
in. 
3 Ibunuh si Ismael do homa haganup halak Juda na 
rap pakon si Gedalya i Mispa, ampa tentara ni halak 
Kasdim na tudu adong jjai. 
4Patarni ai, dob hona bunuh si Gedalya, sanggah 
seng dong ope atap ise na mambotoh ai, 
"roh ma dalahi hun Sikem, hun Silo ampa hun 
Samaria, ualuh puluh halak bueini, isuhur bei 
miseini anjaha marigat pakeianni, irariki angkulani, 

mamboan galangan sipanganon ampa dahupa, laho 
manggalangkon ai i rumah ni Jahowa. 

6 Jadi roh masi Ismael, anak ni si Netanya hun Mispa 
manjumpahkon sidea, tangis-tangis do ia mardalan. 
Dob jumpah sidea, nini ma dompak sidea, “Laho ma 
hita marayak si Gedalya, anak ni si Ahikam.” 

' Tapi dob das sidea hubagas huta ai, ibunuh si 
Ismael, anak ni si Netanya, rap pakon hasomanni ai 
ma sidea lanjar igijigkon hubagas parigi. 

8 Tapi sapuluh halak humbani sidea mangkatahon 
humbani si Ismael, “Ulang bunuh hanami, dong do 
iponopkon hanami i ladang gandum, jagul, manisan 
ampa minak.” Jadi ipaturut ma sidea, seng saud 
ibunuh rap pakon hasoman ni sidea ai. 

3 la parigi ai, pambuangan ni si Ismael bani sagala 
bangkei ni halak na binuhunni ai, ai ma parigi 
na banggal ai, na tinombei ni Raja Asa bahen 
partahanan dompak si Baesa, raja ni Israel: igoki 
si Ismael, anak ni si Netanya do ai bani halak na 
binunuh ai. 

10 Jadi itangkap si Ismael ma haganup na tading 
humbani bangsa in, na adong i Mispa, ai ma 
boru ni raja ai, ampa haganup halak na tading i 
Mispa, ai ma na dob niondoskon ni si Nebusaradan, 
kopala ni parjaga ai, hubani si Gedalya, anak ni si 
Ahikam. Haganup do sidea iboan si Ismael, anak ni 
si Netanya, anjaha misir ma sidea, marbalik hubani 
halak Amon. 

11 Tapi dob ibogei si Johanan, anak ni si Kareah 
ampa haganup kopala ni tentara hasomanni ai pasal 
haganup hajahaton na binahen ni si Ismael, anak ni 
si Netanya, 

12 jadi iarahkon sidea ma haganup tentara ni sidea, 
anjaha laho ma sidea mamorang si Ismael, anak ni 
si Netanya. Jadi dapot sidea ma ia dohorhon bah 
bolag na i Gibeon. 

13 Dob ididah bangsa ai, na rap pakon si Ismael ai si 
Johanan, anak ni si Kareah, ampa haganup kopala ni 
tentara, na mangkasomanisi ai, jadi malas ma uhur 
ni sidea. 

14 Haganup halak ai, na binoan ni si Ismael hun 
Mispa, marbalik ma anjaha mulak marayak si 
Johanan, anak ni si Kareah. 

15 Tapi anggo si Ismael, anak ni si Netanya, sompat 
do maporus humbani si Johanan rap pakon 
hasomanni ualuh halak, anjaha laho ma ia hubani 
halak Amon. 

16 Jadi iarahkon si Johanan, anak ni si Kareah ampa 
haganup kopala ni tentara na mangkasomanisi ai 
ma haganup bangsa na tading ai, ai ma na binoan 
ni si Ismael, anak ni si Netanya, hun Mispa, dob 
binunuhni ai si Gedalya, anak ni si Ahikam. Tentara, 
parinangon, dakdanak ampa juakjuak do na binoan 
ni si Johanan ai mulak hu Gibeon. 

17 Jadi laho ma sidea, lanjar marsaran i Gerut 
Kimham dohorhon Betlehem: marsura-sura do 
sidea laho hu tanoh Masir 

18halani halak Kasdim: ai mabiar do sidea 
mangidah sidea, halani ibunuh si Ismael, anak 
ni si Netanya si Gedalya, anak ni si Ahikam, na 
pinabangkit ni Raja Babel manggomgomi nagori in. 


Ipalumba si Jeremia ase Ulang 
Bungkas Bangsa ai hu Masir 


1 Dob ai roh ma hun dohor haganup kopala ni 
42 tentara ai ampa si Johanan anak ni si Kareah, 
ampa si Asaria anak ni si Hosaya, ampa haganup 
bangsa ai na etek ampa na banggal, 
2 ihatahon sidea ma hubani Nabi Jeremia, “Jalo ham 
ma pangindoannami anjaha tonggohon ham ma 
hanami hu bani Jahowa Naibatamu ampa haganup 
na tading on, ai otik mando hanami tading humbani 
na buei hinan, songon na nididahmu bennami, 
3 ase andohar ipatuduhkon Jahowa Naibatamu 
bennami dalan sidalanannami ampa na boi 
sibahenonnami. 
4Nini Nabi Jeremia ma dompak sidea, ‘Domma 
hubogei ai. Tonggor ma, martonggo pe ahu bani 
Jahowa Naibata nasiam, songon na pinindo nasiam 
ai, anjaha atap aha balos ni Jahowa bani nasiam, 
hupatugah pe bani nasiam: seng pe huporsou atap 
aha hu bani nasiam.' 

5 Jadi nini sidea ma dompak si Jeremia, Jahowa 
do saksi na bonar anjaha na sintong mangimbang 
hanami, anggo lang idalankon hanami holi haganup 
hata na tinonahkon ni Jahowa Naibatamu marhitei 
ham hu bennami.” 

6 Atap dear atap sambor, maningon balosannami 
do sora ni Jahowa Naibatanami, na sinuruhnami 
parayakonmu, andohar boi sonang hanami, anggo 
ibalosi hanami sora ni Jahowa Naibatanami.” 

7Dob salpu sapuluh ari, roh ma hata ni Jahowa 
hubani si Jeremia: 

8 Jadi idilo ma si Johanan, anak ni si Kareah 
ampa ganup kopala ni tentara hasomanni ai, ampa 
haganup na mabuei in na etek ampa na magodang, 
9 nini ma bani sidea, “Sonon do hata ni Jahowa, 
Naibata ni Israel, na dob huparayak isuruh nasiam, 
laho padaskon pangindoan nasiam hu lobei-Ni, 

10 Anggo ra hanima marianan i nagori on, 
pajongjongon-Ku ma hanima, seng parsedaon-Ku: 
suanon-Ku ma hanima, lang orbaton-Ku, ai 
manosal do uhur-Hu pasal hamagouan na dob 
Hubahen bannima.' 

11 Ulang hanima hitir-hitir bani raja ni Babel, 
na hinabiarannima ai; ulang gobir hanima, 
nini Jahowa, ai Ahu do hasomannima, laho 
marramotkon hanima ampa paluahkon hanima 
humbagas tanganni. 


Jeremia 42 2796 


12 Jumpahan idop ni uhur pe hanima Hubahen, ase 
maidop uhurni mangidah hanima, gabe ipalopas 
hanima marianan i tanohnima sandiri. 

13 Tapi anggo ihatahon hanima, “Seng ra hanami 
marianan i nagori on! Marhitei na so ra hanima 
manangihon sora ni Jahowa, Naibatanima, 

14 anjaha ihatahon hanima: Lang, maningon laho do 
hanami hu tanoh Masir, ase ulang ididah hanami 
porang, atap ibogei hanami sora ni tarompit, 
atap hurangan ruti hanami, anjaha ijai do hanami 
marianan, 

15 anggo sonai do, tangihon nasiam ma hata ni 
Jahowa, ale simasima ni Juda.” Sonon do hata 
ni Jahowa Zebaot, Naibata ni Israel, “Anggo sai 
isurahon hanima do laho hu Masir laho marianan 
ijai, 

lejadi podang na hinabiarannima ai ma 
manjumpahkon hanima ijai, i tanoh Masir; anjaha 
lohei na hinabiarannima ai ma mardakdak hanima 
hu Masir; maningon matei do hanima ijai.’ 

17 Haganup dalahi na marsura-sura laho hu Masir 
laho marianan ijai, maningon matei do bahenon ni 
podang, lohei ampa sampar; seng dong na tading 
atap na horas humbani hamagouan siparohon-Ku 
bani sidea. 

18 Ai sonon do hata ni Jahowa Zebaot, Naibata 
ni Israel, "Songon ringis ampa gilang-Ku na dob 
Huuseihon bani pangisi ni Jerusalem, sonai do 

useihononkon ringis-Hu bannima anggo laho 
hanima hu Masir. Gabe siburaan, songgot-songgot, 
siapason ampa sipahirion do hanima. Seng 
idahonnima be ianan on.' 

19 Ipatugah Jahowa do bani nasiam, ale simasima 
ni Juda, “Ulang hanima laho hu Masir. Torang ma 
botoh nasiam, na dob Hupalumba nasiam sadari 
on, 

20 haboa hamateihononkon nasiam do, anggo 
kahou nasiam.' Ai nasiam do marsuruh ahu bani 
Jahowa, Naibata nasiam, nini nasiam, 'Martonggo 
ma ho bani Jahowa, Naibatanami, anjaha atap aha 
na hinatahon ni Jahowa Naibata-nami, patugah ma 
bennami, sai horjahononnami do ai.” 

21 Anjaha domma hupabotohkon bani nasiam 
sadari on, hape seng itangihon nasiam sora ni 
Jahowa, Naibata nasiam pasal atap aha pe na 
sinuruh-Ni patugahonku bani nasiam. 

220n pe, ulang lang ibotoh nasiam, maningon 
matei do nasiam marhitei podang, lohei pakon 
sampar bani ianan, na sinurahon nasiam laho 
marianan ijai.” 


Tarboan si Jeremia hu Masir 


43 1 Jadi dob ihatahon si Jeremia hubani na 
mabuei ai haganup hata ni Jahowa, Naibata 
ni sidea, ai ma songon na tinonahkon ni Jahowa, 
Naibata ni sidea hu bani, sipadasonni hubani sidea, 

2 gabe roh ma si Asarya anak ni si Hosaya, ampa si 
Johanan anak ni si Kareah, ampa sagala dalahi na 
jungkat, nini sidea ma dompak si Jeremia, “Ladung 
do na hinatahonmu: sedo Jahowa, Naibatanami 
marsuruh ho mangkatahon, “Ulang hanima laho hu 
Masir laho marianan ijai! 

3 tapi si Baruk, anak ni si Neriya do marsuruh ho 
mangimbang hanami, laho mangondoskon hanami 
hu tangan ni halak Kasdim, ase ibunuh hanami, atap 
iboban hanami tarbuang hu Babel.” 

4 Ase seng ra si Johanan, anak ni si Kareah, ampa 
haganup kopala ni tentara ampa haganup simbuei 
ai manangihon sora ni Jahowa, ase totap marianan 
i tanoh Juda. 

“Jadi roh ma si Johanan, anak ni si Kareah, 
ampa haganup kopala ni tentara mangarahkon 
haganup teba-teba ni Juda, na roh mulak marianan 
i tanoh Juda humbani haganup bangsa-bangsa 
pambuangan ni sidea, 

6paramangon, parinangon, boru ni raja ampa 
haganup halak, na tinadingkon ni si Nebusaradan, 
kopala ni parjaga ai mangkasomani si Gedalya, anak 
ni si Ahikam, anak ni si Sapan; sonai homa Nabi 
Jeremia ampa si Baruk, anak ni si Neriya. 

7 Jadi laho ma sidea hu tanoh Masir, ai seng ra 
sidea manangihon sora ni Jahowa. Das ma sidea hu 
Tahpanhes. 

Ilumbahon si Jeremia Parroh ni si 
Nebukadnesar Patunduk Masir 


8 Dob ai roh ma hata ni Jahowa hubani si Jeremia i 
Tahpanhes, 

3 “Boan ma bani tanganmu batu banggal anjaha 
ponopkon ma ai ibagas tanoh bani dalan masuk hu 
rumah ni Parao i Tahpanhes, ididah dalahi-dalahi na 
hun Juda, 

10 anjaha hatahon ma bani sidea: sonon do hata 
ni Jahowa Zebaot, Naibata ni Israel, “Tonggor ma, 
suruhon-Ku ma na mangalopi si Nebukadnesar, raja 
ni Babel, juakjuak-Kai, anjaha pajongjongonni ma 
paratasni i atas batu na Huponopkon on, anjaha 
paherbangonni do lampolampo harajaonni i atas 
ni.” 

11Maningon roh do ia anjaha patundukonni do 
tanoh Masir: ondoskononni do hu hamatean na dob 
tinontuhon hu hamatean, hu habuangan na dob 
tinontuhon hu habuangan, hubani podang na dob 
tinontuhon bani podang. 

12 Nahitanni do apuy ibagas rumah ni sisombah- 
sombahon ni Masir; tutungonni ma ai atap 
boanonni deba hu habuangan: hutuanni ma Masir, 
songon pangkutui ni parmahan bani hiouni: anjaha 
marsonang-sonang do ia mulak hunjai. 

13 Ropukonni do tiang batu na i Betsemes na i tanoh 
Masir, anjaha tutungonni do rumah ni naibata- 
naibata ni Masir.” 


Ilumbahon si Jeremia Uhum halani Inunut Bangsa 
ai Marsombah bani Naibata Naboru na i Langit 


14 1On do hata na roh hubani si Jeremia pasal 
haganup halak juda, na marianan i tanoh 
Masir, ai ma i Migdol, i Tahpanhes, i Mempis ampa 
i tanoh Patros, nini, 

2 “Sonon do hata ni Jahowa Zebaot, Naibata ni 
Israel, “Ididah hanima do haganup hasedaon na 
Huparoh hubani Jerusalem ampa hubani haganup 
huta-huta ni Juda. Tonggor ma, halong do ai nuan, 
seng dong na marianan ijai, 

3 halani hajahaton na hinorjahon ni sidea, laho 
mamuhoi ringis-Ku marhitei na laho sidea 
manutung dahupa anjaha ibalosi naibata na 
legan, na so tinanda ni sidea, age hanima, age 
ompungnima, 

4 age pe Husuruh marulak-ulak bannima juakjuak- 
Ku, nabi-nabi ai, mangkatahon: Ulang bahen 
hanima habutakon, na Huhagigihon in.” 

> Tapi seng itangihon sidea, anjaha seng ipaeleng 
pinggolni, laho surut humbani hajahaton ni sidea, 
anjaha ase ulang manutung dahupa bani naibata na 
legan. 

6Halani ai durus do gilang-Ku pakon ringis-Ku, 
anjaha gara i huta-huta ni Juda ampa bani dalan- 
dalan na i Jerusalem, gabe halong anjaha tarulang 
do ai ronsi sadari on. 

7 On pe sonon do hata ni Jahowa, Naibata Zebaot, 
Naibata ni Israel, “Mase ma iparroh hanima 
hamagouan banggal on bannima, gabe bois hun 
tongah-tongahnima, hun tongah-tongah ni Juda, 
paramangon ampa parinangon, dakdanak pakon 
na inumon, gabe seng dong na teba humbennima?" 
8Mase ma ipuhoi hanima ringis-Ku marhitei 
pambahenan ni tangannima, ai ma manutung 
dahupa bani naibata na legan i tanoh Masir, 
hadasannima ai, laho manginsolat ijai, gabe 
bois hanima, gabe siburaan ampa sirisa-risaon i 
tongah-tongah ni bangsa-bangsa na i tanoh on? 

3 Ai domma lupa hanima bani hajahaton ni 
ompungnima, bani hajahaton ni raja-raja ni 
Juda, bani hajahaton ni jolma ni sidea, bani 
hajahatonnima sandiri ampa bani hajahaton ni 
jolmanima, ai ma na binahen ni sidea i tanoh Juda 
ampa alaman ni Jerusalem? 

10 Seng ipaunduk sidea uhur ni sidea ronsi sadari on, 
anjaha seng mabiar sidea, anjaha seng mardalan 
sidea domu hu bani titah-Ku ampa aturan-Ku na 
Hubere bannima ampa bani ompungnima. 
11Halani ai sonon do hata ni Jahowa Zebaot, 
Naibata ni Israel, Tonggor ma, dompakkonon-Ku do 

bohing-Ku bannima, laho mambahen hasamboron, 
laho mamboiskon ganup Juda.” 

12 Anjaha teba-teba ni Juda, na mandompakkon 
bohini laho hu Masir, sihol marianan ijai, maningon 
do bois sidea ganup: i tanoh Masir do sidea 
marrageian, bois ibahen podang pakon lohei, 
marmateian sidea, na etek age na magodang, 
ibahen podang pakon lohei: gabe siburaan do 
sidea, gabe songgot-songgot, gabe umpama ampa 
sirisaon. 

13 Ai marlulu do Ahu age dompak na marianan i 
tanoh Masir, songon parlulung-Ku bani Jerusalem 
marhitei podang, lohei pakon sampar, 

14ase ulang adong na maluah atap na tading 
humbani teba-teba ni Juda, na laho hu Masir, sihol 
manginsolat ijai. Seng mulak be sidea hu tanoh 
Juda, na hinasiholan ni sidea sihol mulak hujai 
anjaha marianan ijai; tongon, seng dong sidea na 
mulak, sobali piga-piga halak na maporus.” 

15 Dob ai marbalos ma sidea hubani si Jeremia, ai 
ma haganup dalahi na dob mambotoh manutung 
dahupa jolma ni sidea bei hu bani naibata na legan, 
ampa haganup naboru na dihut jongjong ijai, sada 
humpulan na banggal, sonai homa haganup halak 
na marianan i Patros, i tanoh Masir, nini sidea ma, 
16 “Hata na hinatahonmu bennami marhitei goran 
ni Jahowa, seng ra hanami manangihon ai. 

17 Tapi maningon dalankononnami do domu 
hubani na dob ibagahkon hanami, maningon 
manutung dahupa do hanami hubani raja naboru 
na i langit ai, anjaha manguruskon galangan 
siinumon hu lobeini, songon na dob binahennami, 
hanami age ompungnami, raja-rajanami ampa 
kopala-kopalanami, ibagas huta-huta ni Juda pakon 
bani dalan-dalan na i Jerusalem, ijia sungkupan 
sipanganon do hanami anjaha marsonang-sonang, 
seng dong hasedaon ididah hanami. 

18Tapi dop iparontihon hanami na manutung 
dahupa bani raja naboru na i langit ai ampa 
na manggalangkon galangan siinumon i lobeini, 
marhahurangan do hanami pasal haganup, anjaha 
bois hanami ibahen podang pakon lohei. 

19 Anjaha naboru-naboru mangkatahon, manutung 
dahupa pe hanami bani raja naboru na i langit 
ai, anjaha manggalangkon galangan siinumon pe 
hanami i lobei ni, ibagas botoh ni paramangonnami 
do ai, ai ma na binahennami kuei mangusihi rupani, 
anjaha na ginalangkonnami ai galangan siinumon i 
lobeini. 

20 Jadi nini si Jeremia ma dompak haganup bangsa 
ai, dompak dalahi ampa naboru, dompak haganup 
halak na marbalos ondi, 

2113 dahupa, na tinutungnima bani huta-huta ni 
Juda pakon na i dalan-dalan na i Jerusalem, hanima 
age ompungnima, rajanima age kopalanima ampa 

halak na marianan i tanoh ai, ibotoh Jahowa do ai, 
iparuhurhon do ai. 

22 Seng be tartahan Jahowa uhur-Ni mangidah 
pambahenannima na masambor in ampa hagigi 
na nidalankonnima in; halani ai do ase tarulang, 
halong anjaha hona bura tanohnima, seng dong na 
mangiankon songon nuan ai. 

23 Halani na manutung dahupa ai, halani na 
mardousa ai hanima dompak Jahowa, anjaha seng 
itangihon hanima sora-Ni, seng idalankon hanima 
titah-Ni, aturan-Ni ampa hasaksian-Ni, halani ai 
do ase mangonai hamagouan on bannima songon 
nuan on. 

24 Dob ai nini si Jeremia ma hubani ganup simbuei 
ai ampa hubani ganup naboru ai, Tangihon hanima 
hata ni Jahowa, hanima haganup halak Juda, na 
adong i tanoh Masir.’ 

25 Sonon do hata ni Jahowa Zebaot, Naibata ni 
Israel, “Hanima ampa jolmanima do na manluarhon 
ai marhitei pamangannima, anjaha na pasaudkon 
ai marhitei tangannima, nini hanima: Maningon 
pasaudonnami do bagah-bagahnami, na dob 
pinarbagahnami, ai ma manutung dahupa bani 
raja naboru na i langit ai ampa mamboan galangan 
siinumon hu lobeini. Pasaud hanima ma tongon 
bagah-bagahnima ai, suhuni ma tongon ai!” 

26 Halani ai, tangihon hanima ma hata ni Jahowa, 
hanima haganup halak Juda na marianan i tanoh 

Masir, Tonggor ma, domma marbija Ahu marhitei 
goran-Ku na timbul in, nini Jahowa, na so malo be 
goran-Ku diloon ni pamangan ni atap ise pe halak 
Juda, na marianan i tanoh Masir, mangkatahon: 
Songon sintongni manggoluh Tuhan Jahowa.' 

27 Tonggor ma, mangkawah do Ahu dompak sidea 
laho mambahen hamagouan, sedo mambahen na 
madear: haganup halak Juda, na i tanoh Masir, 
maningon ripas do ibahen podang ampa lohei, bois 
tumang ganup sidea. 

28 Anjaha halak na maluah humbani podang, na 
mulak hun Masir hu tanoh Juda, otik do bilanganni. 
Jadi haganup teba-teba ni Juda na laho hu tanoh 
Masir, sihol manginsolat ijai, botohonni ma atap 
hata ni ise do na sintong, hatang-Ku atap hata ni 
sidea do. 

29 On do tandani bannima, nini Jahowa, paboa na 
marlulu do Ahu bannima bani ianan on, ase ibotoh 
hanima, paboa na tongon do hata na Hulumbahon 
ai mangimbang hanima: 

30Sonon do hata ni Jahowa, 'Tonggor ma, 
ondoskonon-Ku do Parao Hopra, raja ni Masir, 
hubagas tangan ni munsuhni ampa hubagas tangan 
ni halak na manguhurhon hosahni, songon na dob 
Huondoskon ai si Sedekia, raja ni Juda, hubagas 
tangan ni si Nebukadnesar, raja ni Babel, ai ma 
munsuhni ai, na manguhurhon hosahni.” 

Hata Lumba-lumba ampa Apoh-apoh bani si Baruk 


45 1 On do hata, na hinatahon ni Nabi Jeremia 
hubani si Baruk, anak ni si Neriya, sanggah 
na sinuratni hata on ibagas sada buku domu 
hubani pangkatahon ni si Jeremia, ai ma paompat- 
tahunkon dob raja si Joyakim, anak ni si Josia, raja 
ni Juda, nini, 

2 “Sonon do hata ni Jahowa Zebaot, Naibata ni Israel 
hu bam, ale Baruk, 

3 Yhatahon ho: Magou ma ahu! Ai itambahi Jahowa 
ope pusok ni uhur bani naboritku, loja do ahu halani 
hoih-hoihku, anjaha seng dapotan parsaranan ahu!’ 
4Sonon ma hatahon bani, “Sonon do hata ni 
Jahowa: Tonggor ma, na dob Hupauli, Huparseda 
do, na dob Husuan, Hudokdok do, ai ma haganup 
tanoh in.” 

3 Naha ho, pindahanmu ope habanggalon bam? 
Ulang ma pindahi, ai tonggor ma, parohon-Ku 
do hamagouan bani sagala daging, nini Jahowa: 
tapi berehonon-Ku do bam hosahmu songon upah 
taban-taban bani sagala ianan siparayakonmu.” 


Lumba-lumba Pasal Parseda ni Masir 


1 On do hata ni Jahowa na roh hubani Nabi 
46 Jeremia pasal bangsa-bangsa. 

2 Pasal Masir: Pasal tentara ni Parao Neko, 
raja ni Masir, na marsaran i lambung ni Bah 

Eprat, dohorhon Karkemis, na tinaluhon ni si 
Nebukadnesar, raja ni Babel, paompat-tahunkon 
dob raja si Joyakim, anak ni si Josia, raja ni Juda, 

3 “Pasirsir ma gantar na etek ampa na banggal, 
anjaha bingkat ma hu parporangan! 

4 Palanai ma huda in, naiki ma, ale siajak huda! 
Jongjong ma martangkuluk bosi bei, 
pamarot tanjanima, sorungkon baju-baju 
partahanan! 

> Aha do na Huidah ai? Gobir-gobir do sidea, 
anjaha surut hu pudi! Talu do puanglima ni 
sidea, tarolos maporus, seng mangkawah 
dompak pudi, habiaran do inggot, nini 
Jahowa. 

6 Na doras marlintun seng tarbahensi maporus, 
age na barani-barani seng maluah, i utara i 
lambung Bah Eprat do sidea marjurgangan 
anjaha radag. 

7 Ise do ai, na marbanggal songon Bah Nil, songon 
bah bolon na marhasak bahni? 

8 Masir do ai na marbanggal songon Bah Nil, 
anjaha songon bah bolon parhasak ni 
bahni. Nini, “Marbanggal ma ahu, sihol 
do rungkubonku tanoh in, parsedaonku 
huta-huta ampa pangisini.' 

9 Maju ma, ale sagala huta, marpojong ma, ale 
gareta! Bingkat ma siparporang! Halak Kus 

ampa halak Put sijolom gantar, halak Lud, 
na pandei manintak Sior. 
10 Ari ai, ai ma ari ni Tuhan Jahowa Zebaot, sada 
ari pambalason, laho mambalas munsuh-Ni. 
Bosur do podang mamangani, anjaha 
marmabuk-mabuk do ia minum daroh ni 
sidea. Ai Jahowa, Naibata Zebaot do na 
mangadongkon panayatan i tanoh parutara 
i lambung ni Bah Eprat. 
11 Tangkog ma hu Gilead, alop ma minak balsem, 
ale anak boru, boru Masir! Soya-soya do 
na pinakeimin buei tambar, seng tarbahen 
malum be ho. 
12 Tarbogei do bani bangsa-bangsa hailaonmu, 
gok do tanoh on bani doruh-doruhmu, 
ai marsijombaan do siparporang samah 
siparporang, rap radag do sidea.” 
13 On do hata ni Jahowa, na hinatahon-Ni bani Nabi 
Jeremia, ai ma pasal parroh ni si Nebukadnesar, raja 
ni Babel, laho patunduk tanoh Masir, 
14 “Baritahon ma i Masir, anjaha tingtingkon 
i Migdol; pabogeihon ma i Nob ampa i 
Tahpanhes! Hatahon ma, Jongjong ma 
anjaha marjaga-jaga, ai domma bois ipangan 
podang simbalogmu.' 
15 Mase marrageian puanglimamu? Seng 
jongjong be! Jahowa do patundukkon sidea. 

16 Ibahen do sidea buei mangkatompas, radag do 
sidea: nini sidea do samah sidea, “Eta, mulak 
ma hita hubani bangsanta ampa hu tanoh 
hatubuhanta halani podang sipangagou in.” 

17 Bahen ma goran ni Parao, raja ni Masir: Sibuei 
hata-hata, siparsoya-soya panorang na 
madear. 

18 Songon sintongni manggoluh Ahu, nini Raja 
in, na margoran Jahowa Zebaot: Songon 
Dolog Tabor i tongah-tongah ni dolog-dolog, 
songon Karmel na i topi laut, sonai do 
parrohni ai. 

19 Pasirsir ma ugas-ugasmu, laho hu habuangan, 
ale pangisi ni Masir! Tongon, maningon 
tarulang do Nob, mareong, seng dong na 
mangiankon. 

20 |ombu na majenges do Masir, tapi roh ma 
sipangagou hun utara marayaksi. 

21 Age tentara na niupahan, nai tongah-tongah ni 
sidea, songon anak ni lombu na mombur do, 
marbalik do sidea anjaha rap maporus, seng 
martahan sidea, ai sogop do ari hamagouan 
bani sidea, panorang pambalason bani 
sidea. 

22 Songon parlisik ni ulog do parrohni bogeion: 
tongon, marhulan-hulan do sidea roh, 
marsiboan kapakni songon siroboh hayu. 


Jeremia 46 2810 


23 Robohon ni sidea do haranganni, nini Jahowa, 
ai seng marsibar sidea; bueinan do sidea ase 
balang, seng tarbilangi sidea. 

24 Maningon bador do boru Masir, maningon 
ondoskononkon do ia hubagas tangan ni 
bangsa na hun utara. 

25 Ihatahon Jahowa Zebaot, Naibata ni Israel 
do, Tonggor ma, marlulu do Ahu dompak 
Amon, na hun No, dompak Parao, dompak 
Masir, dompak sisombahonni ampa 
raja-rajani, dompak Parao ampa dompak 
halak na martenger ni uhur bani.” 

26 Ondoskonon-Ku do sidea hubagas tangan ni na 
manguhurhon hosah ni sidea, hubagas tangan ni si 
Nebukadnesar, raja ni Babel, ampa hubagas tangan 
ni gamot-gamotni. Tapi dob salpu ai ianonkon 
do use Masir songon bani panorang sapari, nini 
Jahowa. 

27 Tapi anggo ho, ulang ma mabiar, ale Jakob 
juakjuak-Ku, anjaha ulang ma tarsonggot, 
ale Israel: ai tonggor ma, paluahon-Ku do ho 
hun tanoh na madaoh ampa ginomparmu 
hun tanoh habuangan ni sidea. Maningon 
mulak do Jakob, marsonang-sonang do ia 
anjaha mardamei-damei, ise pe lang be na 
manonggotisi. 

28 Ulang ma ho mabiar, ale Jakob juakjuak-Ku, nini 
Jahowa, ai Ahu do hasomanmu. Boiskonon- 

Ku do bangsa-bangsa pambuangan-Ku 
bannima, tapi anggo ho seng bois bahenon- 
Ku, tongon, Huajar do ho domu hubani na 
patut: tapi seng paturuton-Ku ho lang hona 
pinsang.” 


Lumba-lumba Pasal Palistim 


47 1 On do hata ni Jahowa na roh hubani Nabi 
Jeremia, pasal halak Palistim, sanggah lape 
ipatunduk Parao Gasa. 

2 Sonon do hata ni Jahowa, “Tonggor ma, 
marbanggal do bah roh hun utara, gabe 
bah bolon na sampur. Landaonni do tanoh 
in ampa haganup na adong ijin, huta-huta 
ampa na marianan ijin. Tangis-tangis ma 
jolma anjaha doruh-doruh na mangiankon 
tanoh in. 

3 Pangkorhon ni gurojob ni nahei ni huda ampa 
parhurasak ni gareta porang ampa parputor 
ni rodani, seng be ikawahkon bapa anakni, 
sonai ma hagalekon ni sidea, 

4 halani panorang na roh laho mamboiskon 
haganup halak Palistim, laho mansiapkon 
sagala na tading, sipangurupi bani Tirus 
ampa Sidon. Tongon, Jahowa do na 
mamboiskon halak Palistim, teba-teba na 
roh hun Pulou Kaptor. 

5 Hona palpal do Gasa, masab ia Askalon. Ale 
teba-teba ni halak Enak, piga dokah nari 
rarikannima dirinima? 

6 Ale podang ni Jahowa! Piga dokah nari pe, ase 
soh ho? Mulak ma ho hubagas sarungmu, 
Maronti ma anjaha marsaran ma! 

7 Sonaha ma parsohni, ai Jahowa do na 
marsuruhsi? Dompak Askalon pakon 
dompak topi ni laut do ai ihatahon.” 


Lumba-lumba Pasal Parseda ni Moab 


18 1 Pasal Moab: Sonon do hata ni Jahowa 

Zebaot, Naibata ni Israel, “Bursik ma Nebo, 
ai domma maseda! Bador do Kiriataim, 
anjaha hona taban, maila do benteng 
anjaha iparreong. 

2 Sasap do hamuliaon ni Moab. Martahi-tahi do 
halak i Hesbon pasalsi: Eta, parseda hita ma 
Moab, ase ulang masuk bangsa be ai! Ho 
pe, ale Madmen, maningon parsedaon do, 
podang do mardakdak ho. 

3 Tarbogei do sora doruh-doruh hun Horonaim: 
Hasedaon ampa hamagouan banggal. 

4 Maseda do Moab, tarbogei do doruh-doruh das 
hu Soar. 

5 Tongon, tangis-tangis do sidea tangkog bani 
tangkogan Luhit, tarbogei do doruh-doruh 
pasal hasedaon bani tuadan Horonaim. 

6 Maporus ma! Ase maluah hosahnima! Tapi 
songon tatada ma hanima i halimisan. 

7 Halani martenger ni uhur ho bani batar-batarmu 
ampa bani artamu, ho pe maningon tarboan 
do: anjaha Kemos maningon tarbuang 
do, rap pakon malim-malimni ampa na 
sangap-sangapni. 

8 Ai roh do sipangagou bani sagala huta, 
anjaha sada pe lang na maluah; seda do 
habungan-habungan, anjaha tarulang sagala 
pamah, songon na hinatahon ni Jahowa. 

9 Bere ma habong bani Moab, ai sihol habang do 
ia daoh. Maningon tarulang do huta-hutani, 
seng dong na marianan ibagas. 

10 Hona papa ma halak na marayoh pasaudkon 
horja ni Jahowa, anjaha hona papa ma halak 
na pasoh podangni manduruskon daroh. 

11 Marsonang-sonang do Moab humbani 
haposoonni nari, sonang tibal bani lutokni: 
seng ongga ia ipausei humbani gusi hu 
gusi, seng ongga tarboan ia hu habuangan. 
Halani ai totap do daini anjaha seng mubah 
morumni. 

12 Tapi, tonggor ma, roh ma panorangni, nini 
Jahowa, suruhon-Ku ma halak na manguseihonsi, 
na palumeihon gusi-gusi ai ampa na marrosakisi. 

13 Maningon bador do Moab halani Kemos, songon 
halak Israel na bador halani Betel, hatengeran ni 
uhur ni sidea ai. 

14 Mase ma ihatahon hanima, “Puanglima do 
hanami anjaha tentara na barani?’ 

15 Tangkog do siparseda Moab ronsi huta-hutani, 
gabe tuad hu panayatan anak garama 
pilihanni, nini Raja ai, na margoran Jahowa 
Zebaot. 

16 Dohor do parseda ni Moab, anjaha mangolos 
do roh hamagouanni. 

17 Tangisi ma ia, hanima ganup simbalogni, ampa 
haganup na mambotoh goran-Ni! Hatahon 
ma, ‘Naha do parponggol ni tungkot 
harajaon in ampa simambu hasangapon in?” 

18 Turun ma humbani hasangaponmu, anjaha 
hundul ma bani orbuk, ale boru Dibon! 

Ai domma tangkog mangayak ho, ai ma 
siparseda Moab: iparseda do batar-batarmu. 

19 Jongjong ma i dalan anjaha kawahkon ma, 
ale pangisi ni Aroer! Sungkun ma halak na 
maporus ampa halak na maluah, hatahon 
ma, “Aha do na masa?" 

20 Domma bador Moab, ai domma maseda: 
mandoruhi ma anjaha tangis ma! Patugah 
ma ai i lambung ni Arnon, paboa na dob 
bois do Moab. 

21 Madabuh do uhum bani tanoh hanopan, bani 
Holon, Jahas, Mepaat, 

22 bani Dibon, Nebo, ampa Bet-Diblataim, 

23 bani Kiriataim, Bet-Gamul ampa Bet-Meon, 

24 bani Keriyot ampa Bosrah ampa bani haganup 
huta na i nagori Moab, na daoh pakon na dohor. 
25Maponggol do tanduk ni Moab, marosak 
botokonni, nini Jahowa. 

26 Bahen ma ia mabuk, ai do dirini i lobei ni 
Jahowa, ase margulu ia bani utah-utahni, anjaha 
gabe sipahirion ia homa. 

27 Ai lang gabe sipahirion do Israel bam? Ai adong 
jumpah ia rap pakon panangko ase iupir-upirhon ho 
ulumu, anggo taringat ho pasalsi? 

28 Tadingkon ma huta in, anjaha marianan 
ma i dolog batu, ale pangisi ni Moab! 
Songon kuhuy ma hanima na marasar bani 
liang-liang. 

29 Domma itangar hanami pasal pangenjengon 
ni Moab, mangenjeng tumang do ia ampa 
pasal hatoalonni, pangunsagahni, jungkatni 
ampa gijang ni uhurni. 

30 Hubotoh do pangenjengonni, nini Jahowa, 
lumei do sahap-sahapni, anjaha seng 
sintong pambahenanni. 

31 Halani ai tangis do Ahu pasal Moab, doruh- 
doruh pasal haganup Moab; anjaha pasal 
halak na i Kir-Heres marhoih do Ahu. 

32 Lobih humbani partangis-Hu bani Jaeser do 
partangis-Hu bam, ale hayu anggur na i 
Sibma! Mandipar laut do rantingmu, das hu 
Jaeser: roh do sipangagou bani pariamamu 
ampa buah anggurmu. 

33 Hona buat do malas ni uhur ampa olob-olob 
humbani tanoh na lambutan ni tanoh 
Moab; domma Hupangadi anggur roh hun 
pangilangan: seng dong be na marhorja i 
pangilangan, seng tarbogei be surak-surak 
malas ni uhur. 

34 Doruh-doruh do Hesbon ampa Eleale: das do 
hu Jahas tarbogei sora ni sidea, hun Soar das hu 
Horonaim, ronsi Eglat-Selisia, age bah ni Nimrim 
domma halong. 

35 Parontihonon-Ku ma i Moab, nini Jahowa, ase 
ulang adong be halak na manggalang i atas buntu- 
buntu atap manutung dahupa bani naibata ni sidea. 
36 Halani ai tangis do uhur-Hu songon sordam 
mangidah Moab, anjaha tangis do tonduy-Hu 
songon sordam mangidah halak Kir-Heres, ai 
magou do habayakon na sinari ni sidea. 

37 Ai hona palpal do sagala ulu, hona suhur sagala 
jambek, hona rarikan do sagala tangan, anjaha hiou 
guni do bani binongei ni sidea. 

38 Bani ganup tayub ni rumah na i Moab ampa 
bani alaman-alaman pitah tangis-tangis do hansa 

tarbogei, ai domma Hubolahkon Moab songon 
hudon na so hinarosuhkon ni halak, nini Jahowa. 
39 Ai, parbolahni in! Ai, partangis ni sidea in! 
Partundal ni Moab in, halani tarbador! Sonai ma 
Moab gabe sipahirion ampa songgot-songgot bani 
ganup simbalogni. 

40 Ai sonon do hata ni Jahowa, “Tonggor ma, 
songon manuk-manuk nanggordaha do ia 
habang, anjaha ipaherbang habongni i atas 
ni Moab: 

41 ibatunduk do sagala huta, anjaha isoluk sagala 
huta na pinatoguh.' Uhur ni siparporang ni 
Moab bani ari ai usih do bani uhur ni naboru 
na mangarou. 

42 Maningon bois do Moab, seng hiraon be sada 
bangsa, halani na mangenjeng ai ia dompak 
Jahowa. 

43 Hagobiron, godung ampa siding do mangonai 
bam, ale pangisi ni Moab, nini Jahowa. 

44 Barang ise na maporus halani hagobiron ai, 
madabuh do hubagas godung: barang ise na 
luar humbani godung ai, hona siding do. Ai 
parohon-Ku do ganupan ai bani Moab, bani 
tahun pambalason-Ku, nini Jahowa. 

45 Bani linggom ni Hesbon do marsaran halak na 
maporus, loja tumang; tapi luar do apuy 
hun Hesbon, gajag ni apuy hun rumah ni si 

Sihon; iparseda do pardompakan ni Moab 
ampa pakpak ni ulu ni halak sipanggeori. 

46 Magou ma ho, ale Moab! Magou ma bangsa 
ni Kemos: ai tarboan do anakmu hu 
habuangan ampa borumu hu parjabolonan. 

47 Tapi i pudi ni ari pasuangon-Ku do Moab, nini 
Jahowa.” Sibar jai ma uhum na bani Moab. 


Lumba-lumba Pasal Parseda ni Amon 


1 Pasal halak Amon: Sonon do hata ni 
49 Jahowa, “Ai seng dong nani anak bani 
Israel? Ai seng dong sipanean bani? Mase 
ma Milkom sipanean bani Gad anjaha 
bangsani marianan bani huta-hutani? 

2 Halani ai, tonggor ma, na roh ma panorangni, 
nini Jahowa, pabogeihonon-Ku ma 
surak-surak porang dompak Rabba, huta 
ni halak Amon; gabe timbunan batu do ai, 
janah dusun-dusunni bois tutungon ni apuy; 
jadi teanon ni Israel ma tean-teanan ni 
halak sipambuat tean-teananni hinan, nini 
Jahowa. 

3 Tangis ma, ale Hesbon, ai maseda ma in! 
Doruh-doruh ma, ale boru Rabba! Gonditi 
ma dirimu bani hiou guni, tangis ma, anjaha 
marlintun ma hujai-hujon, rariki dirimu! Ai 
maningon tarbuang do Milkom, rap pakon 
malim-malimni ampa na sangap-sangapni. 


Jeremia 49 2819 


4 Mase ma mangenjeng ho pasal habuanganmu, 
ale boru sipangosei, ho na martenger ni 
uhur bani arta, na mangkatahon, ‘Ise na pag 
roh hu bangku?" 

> Tonggor ma, parohon-Ku ma bam songgot- 
songgot, nini Tuhan Jahowa Zebaot, 
humbani halak na marianan inggot bam; 
erapkononkon do hanima ganup marsitohu 
dalanni, janah seng dong na patumpuhon 
na maporus ai. 

6 Tapi i pudi ni ai pasuangon-Ku do halak Amon, 
nini Jahowa.” 


Lumba-lumba Pasal Parseda ni Edom 


7 Pasal Edom: Sonon do hata ni Jahowa Zebaot, 
“Ai seng dong be na maruhur i Teman? ai 
domma magou ranggian ni halak na pentar? 
Ai domma masab hapentaran ni sidea? 

8 Maporus ma, marhusor, marponop ma bani 
ianan na bagas, ale pangisi ni Dedan! Ai 
pasogopon-Ku do hamagouan bani Esau, 
bani panorang pambalason-Ku bani. 

3 Anggo roh sibuat buah anggur bam, seng 
tadingkononni age turiang. Anggo roh 
panangko borngin, parsedaonni ma domu 
hubani rosuhni. 

10 Tongon, Ahu do na pasalang Esau, anjaha 
Ahu na patidak parponopanni: seng 

tarponopkonsi dirini. Magou do ginomparni 
ampa saninani ampa simbalogni: seng dong 
be sidea. 

11 Paturut ma dakdanakmu na tading maetek in, 
sihol do pagoluhon-Ku on: martenger ni 
uhur Bangku ma na mabalunima! 

12 Ai sonon do hata ni Jahowa, “Tonggor ma, 
gari halak na so patut manginum panginuman in, 
minum do hunjin, mintor ho ma lang hona uhum? 
Seng tarbahen lang hona uhum ho, maningon 
inumonmu do. 

13 Ai domma marbulawan Ahu bani diring-Ku, nini 
Jahowa, ia Bosra maningon do gabe songgot- 
songgot, sipahirion, tarulang anjaha hona bura; 
anjaha sagala hutani maningon tarulang do lalab.” 

14 Domma hubogei barita humbani Jahowa, 
janah domma isuruh sahalak suruhan 
hu tongah-tongah ni bangsa-bangsa 
maningtingkon, “Marhumpul ma hanima 
anjaha dorab ma ia, bingkat ma hanima hu 
parmunsuhan! 

15 Ai tonggor ma, paetekon-Ku do ho i 
tongah-tongah ni bangsa-bangsa, mahiri i 
tongah-tongah ni jolma. 

16 Hagijangon ni uhurmu do paoto-otohon 
ho ampa pangenjengon ni uhurmu, ho 
ale na marianan ibagas liang ni dolog 
batu, na markuasa bani buntu-buntu na 

gijang. Age pe ibahen ho asarmu gijang 
songon manuk-manuk nanggordaha, 
dabuhkonon-Ku do ho hunjai, nini Jahowa. 
17Maningon gabe songgot-songgot do Edom; 
ganup na mamontas hunjai maningon tarsonggot 
do mangidah ai anjaha manrisai halani haganup 
hasedaonni. 
18 Songon sanggah parseda ni Sodom pakon 
Gomora ampa dusun-dusunni, nini Jahowa, sonai 
do seng dong be jolma marianan i Edom, seng 
dong be halak na manginsolat ijai. 
19 Tonggor ma, songon singa na tangkog hun 
harangan ni Bah Jordan dompak sampalan, 
sonai ma sompong pamerapon-Ku sidea hun 
tanoh ai, anjaha halak na Hupilih pabangkiton-Ku 
manggomgom ai. Ai ise ma na songon Ahu? Ise ma 
siparhutuk Bangku? Ise ma parmahan na tahan 
mandompakkon Ahu? 
20 Halani ai, tangihon ma sura-sura ni Jahowa 
sidalankonon-Ni dompak Edom ampa pingkiran-Ni 
pasal pangisi ni Teman: Tongon, ronsi na etek-etek 
humbani biribiri ai, maningon saradon do; tongon, 
songgotan do sampalan ni sidea mangidah na masa 
bani sidea. 
21 Halani sora ni pardabuh ni sidea dugur do 
tanoh on, tarbogei do doruh-doruh ni sidea 
ronsi laut arung. 

22 Tonggor ma, songon manuk-manuk 
nanggordaha do ia naik anjaha habang: 
ipaherbang do habongni i atas ni Bosra, jadi 
songon uhur ni naboru na mangarou ma 
uhur ni halak siparporang na i Edom bani 
panorang ai.” 


Lumba-lumba Pasal Parseda ni Damaskus 


23 Pasal Damaskus: Bador do Hamat ampa 
Arpad, ai barita hamagouan do ibogei sidea. 
Mandolei do uhur ni sidea halani biar, seng 
dong hasohan bani sidea. 

24 Mandolei do pangahap ni Damaskus, marhusor 
do ia sihol maporus, hasonggotan do sogop 
bani. Rusak ni uhur ampa na maborit 
do mangonai bani, songon naboru na 
mangarou. 

25 Hona tadingkon do huta na tarbarita ai, ianan 
parolob-oloban ai. 

26 Rasei do anak garama i alamanni, anjaha 
haganup halak siparmunsuh bois do bani 
panorang ai, nini Jahowa Zebaot. 

27 Pagaraon-Ku do apuy bani tembok ni 
Damaskus, anjaha boiskononni do 
rumah-rumah ni si Benhadad. 

Lumba-lumba Pasal Parseda ni Halak Arab 


28 Pasal Kedar ampa harajaon-harajaon ni Hasor, na 
ipatunduk si Nebukadnesar, raja ni Babel: Sonon do 
hata ni Jahowa, “Jongjong ma, bingkat ma dompak 
Kedar! Patunduk ma bangsa na i hapoltakan 

29 Maningon rampason do lampolampo ampa 
biribiri ni sidea, tenda ni sidea ampa 
haganup ugas-ugasni, maningon buaton do 
homa unta ni sidea, anjaha dilohononkon 
pasal sidea: Songgot-songgot do inggot. 

30 Maporus ma, lintun ma podas, marponop 
ma bani liang-liang, ale pangisi ni Hasor, 
nini Jahowa. Ai adong do ranggian ni si 
Nebukadnesar, raja ni Babel, dompak 
hanima, adong do sura-sura sidalankononni 
bannima. 

31 Jongjong ma, bingkat ma dompak sada 
bangsa na mardamei-damei, na marianan 
marsonang-sonang, nini Jahowa, na so 
pala marhorbangan atap maroruk-oruk, na 
marianan punjung. 

32 Sirampason do unta ni sidea, anjaha hulanan ni 
pinahan ni sidea sitabanon do, paerapon-Ku 
do sidea bani haganup deisa, sidea ai, na 
ilepong jambulanni inggot, parohon-Ku do 
hamagouan bani sidea humbani haganup 
ianan na inggot, nini Jahowa. 

33 Gabe ianan ni sorigala do Hasor, gabe halimisan 
lalab; sen dong be halak na marianan ijai, 
seng dong be jolma na manginsolat ijai.” 


Lumba-Lumba asal parseda ni Elam 


34 On do hata ni Jahowa na roh hubani Nabi Jeremia 
pasal Elam, bani mungkah ni harajaon ni si Sedekia, 
raja ni Juda. 

35 Sonon do hata ni Jahowa Zebaot, “Tonggor ma, 
ponggolhonon-Ku do sior ni Elam, panguntu 
ni hagogohon ni sidea. 

36 Parohon-Ku do logou na ompat ai hu bani 
Elam, humbani deisa na ompat ni langit in, anjaha 
paerapon-Ku do sidea hubani deisa na ompat in, 
gabe seng dong be bangsa na so das hujai humbani 
halak Elam na merap ai. 

37 Gobir do bahenon-Ku uhur ni halak Elam i 
lobei ni munsuh ni sidea ampa i lobei ni 
halak na manguhurhon hosah ni sidea, 
parohon-Ku do hamagouan bani sidea, gajag 
ni ringis-Ku, nini Jahowa. Suruhon-Ku do 
porang mangayak sidea, paima bois sidea 
hubahen. 

38 Pajongjongon-Ku do paratas-Hu i Elam, anjaha 
boiskonon-Ku do raja-raja ni sidea ampa 
kopala-kopalani nini Jahowa. 

39Tapi i pudi ni ari pasuangon-Ku do Elam, nini 
Jahowa.” 

Lumba-lumba Pasal Parseda ni 
Babel ampa Parluah ni Israel 


50 1 On do hata na hinatahon ni Jahowa pasal 
Babel ampa pasal tanoh ni halak Kasdim, 
marhitei Nabi Jeremia, 

2 “Pabotohkon ma i tongah-tongah ni 
bangsa-bangsa anjaha tingtingkon ma; 
pajongjong ma mandera partanda anjaha 
pabogeihon ma, ulang ponopkon, tapi 
hatahon ma: Hona taban do Babel, tarbador 
do Bel, maropuk do Merodak. Bador do 
gana-ganani, maropuk naibata-naibatani. 

3 Ai tangkog do dompaksi sada bangsa hun utara, 
na mambahen tanohni tarulang, gabe seng 
dong be na mangiankonsi, maporus do 
jolma age pinahan. 

4 Bani ari ai ampa bani panorang ai, nini Jahowa, 
Roh ma halak Israel rap pakon halak Juda, 
tangis-tangis sidea na roh ai, pindahan ni 
sidea do Jahowa, Naibata ni sidea. 

3 Sungkun-sungkun do sidea bani dalan laho 
hu Sion, anjaha hujai do idompakkon 
sidea, nini, 'Eta, parapat hita ma dirinta 
bani Jahowa, marhitei padan sisadokah ni 
dokahni, seng sihalupahononkon.' 

6 Biri-biri na dob magou do bangsang-Ku: kahou 
do sidea ibahen parmahan ni sidea, iboan 

sidea manlembang hu pardologan: mampar 
do sidea hun dolog hu buntu-buntu, lupa do 
sidea bani harangni. 

7 Ganup na jumpahan sidea mangankon sidea, 
anjaha munsuh ni sidea mangkatahon, 'Seng 
marsalah hanami ijai’; halani na mardousa 
do sidea dompak Jahowa, Parmahan na 
pintor in, anjaha pangarapan bani ompung 
ni sidea. 

8 Maporus ma hanima hun tongah-tongah ni 
Babel anjaha luar ma hun tanoh ni halak 
Kasdim; songon biribiri tunggal ma hanima 
mardalan i lobei ni hulanan. 

9 Ai tonggor ma, juljulon-Ku anjaha patangkogon- 
Ku do dompak Babel hulanan ni 
bangsa-bangsa na banggal, hun tanoh 
parutara, patitir do sidea mandorab huta ai, 
laho manaban ai. la panah ni sidea, songon 
panah ni siparmunsuh do, na totap monang, 
na so ongga lumei mulak. 

10 Maningon hona rampas do tanoh Kasdim: 
bosuran do sagala na manrampas ai, nini 
Jahowa. 

11 Age pe marolob-olob hanima, age pe marmalas 
ni uhur, ale sirampas parbagianan-Ku, age 
pe marinjak-injak hanima songon anak ni 
lombu bani sampalan, anjaha mariha-iha 
songon huda panjangan, 

12 maningon bador tumang do inangnima, anjaha 
maila na mantubuhkon hanima. Tonggor 
ma, gabe sietekan do ia i tongah-tongah 
ni bangsa-bangsa, gabe halimisan, tanoh 
horah, anjaha tarulang. 

13 Halani ringis ni Jahowa seng be ianonkon 
ai, gabe halimisan botul ma ai. Ganup na 
montas hun Babel, tarsonggot do anjaha 
mandoruni halani haganup hasedaonni ai. 

14 Titir ma hanima inggot mamorang Babel, 
ale sagala sisintak sior. Tembak ma ia, 
ulang marrugi-rugi bani lingkit; halani na 
mardousa ai ia bani Jahowa. 

15 Marsurak ma hanima inggot huta ai! Domma 
talu ia, mangkarumbak batar-batarni, 
anjaha maruntas tembokni. Pambalason 
humbani Jahowa do ai: mambalas ma 
hanima bani huta ai, bahen ma bani usih 
songon na dob binahenni. 

16 Boiskon ma hun Babel halak sipartidah ampa 
halak sijolom sasabi sanggah pariama. 
Halani podang ni sipangodoh-odoh, ganup 
do mulak hubani bangsani, anjaha ganup do 
maporus hu tanohni bei. 

17 Biri-biri na mambur merap do Israel, na 
pinardakdak ni singa. Lobei raja ni Assur do 
na mangankonsi, dob ai si Nebukadnesar, 
raja ni Babel do na mangkilhili holi-holini. 

18 Halani ai, sonon do hata ni Jahowa Zebaot, 
Naibata ni Israel, “Tonggor ma, marlulu do Ahu bani 
raja ni Babel ampa bani tanohni, songon na dob 
marlulu Ahu bani raja ni Assur. 

19 Paulakon-Ku do Israel hubani sampalanni, 
manggagat ma ia use i Karmel ampa i Basan, 
anjaha bosur ma ia i Dolog Efraim ampa i 
Gilead. 

20 Bani ari ai pakon bani panorang ai, nini Jahowa, 
pindahan ni halak ma hajahaton ni Israel, 
hape seng dong jumpah, sonai age dousa ni 
Juda, hape seng dong dapot, ai sasapon-Ku 
do dousa ni halak na Hutadingi ai. 

21 Tangkog ma dompak tanoh Merataim ampa 
dompak pangisi ni Pekod. Boiskon anjaha 
pamasab ma ginompar ni sidea, nini 
Jahowa: 'Dalankon ma romban hubani na 
dob Huparentahkon.' 

22 Sora ni hamunsuhon do i tanoh ai anjaha 
hasedaon banggal! 

23 Irosakkon anjaha iponggolhon do parpalu ni 
haganup dunia on. Gabe songgot-songgot 
do Babel i tongah-tongah ni bangsa-bangsa. 

24 Huta on do tirangkap bam, anjaha tartangkap 
do ho, ale Babel, seng ibagas botohmu. 
Dapot do ho anjaha tartangkap, halani 
imunsuhi ho Jahowa. 

25 Ibuha Jahowa do rumah parsinjataan-Ni, 
anjaha ipadarat sinjata ni ringis-Ni: halani 
adong na sihol sidalankonon ni Naibata, 
Jahowa Zebaot, i tanoh ni halak Kasdim. 

26 Roh ma mandorabsi humbani ganup ianan, 
ungkab ma parbohalanni, pagugun ma ai 
songon luhutan, anjaha bois ma parseda ai, 
ulang dong na tading. 

27 Bunuh ma sagala lombu jonggini, boban hu 
panayatan! Magou ma sidea, ai domma 
jumpah ari ni sidea, panorang pambalason 
bani sidea. 

28 Bogei! Sora ni halak na maporus ampa na 
maluah hun tanoh Babel, laho patugahkon 
hu Sion pambalason ni Jahowa, Naibatanta, 
pambalason halani rumah-Ni. 

29 Dilo ma mangimbang Babel ai partembak, 
haganup halak sisintak sior. Hubu ma ia 
inggot, ulang paturut dong na maluah. 
Balaskon ma bani rombang hubani 
pambahenanni, bahen ma bani romban 
hubani na hinorjahonni: ai mangenjeng do 
ia dompak Jahowa, Na ma pansing ni Israel. 

30 Halani ai maningon rasei do anak garamani 
bani alamanni, anjaha ripas haganup 
tentarani bani panorang ai, nini Jahowa. 

31 Tonggor ma, Ahu do siimbang ho, ale 
sipangenjeng, nini Jahowa, Naibata Zebaot, 

Ai domma das arimu, panorangni Ahu 
mambalas bam. 

32 Jiris anjaha targompang ma sipangenjeng ai, 
seng dong na manogusi, pagaraon-Ku do 
apuy bani huta-hutani, jadi panganonni do 
ganup na manginggotisi. 

33 Sonon do hata ni Jahowa Zebaot, “Hona odoh- 
odoh do halak Israel rap pakon halak Juda: haganup 
na mambuangkon sidea manjolomi sidea, manjua 
do sidea paluahkon sidea.' 

34 Tapi na gogoh do Sipaluah sidea: Jahowa Zebaot 
do goran-Ni. la do martinggilhon partinggilan ni 
sidea, laho mambahen marsonang-sonang tanoh 
in, tapi hitir-hitir ia pangisi ni Babel. 

35 ‘Podang do na roh, nini Jahowa, bani halak 
Kasdim, bani pangisi ni Babel, bani 
kopala-kopala ni sidea ampa bani na 
pentar-pentar ni sidea.’ 

36 Podang do na roh bani sipartondung, 
mambahen maoto sidea. Podang do na roh 
bani puanglima ni sidea, mambahen galek 
sidea. 

37 Podang do na roh bani huda ni sidea ampa 
bani gareta ni sidea ampa bani haganup 
bala na legan na i tongah-tongah ni sidea, na 
mambahen songon naboru sidea, podang 
do na roh bani arta ni sidea, gabe hona 
rampas do ai. 

38 Podang do na roh bani bah ni sidea, gabe 
horah do ai. Ai tanoh ianan ni gana-gana 
do ai, anjaha gabe maoto do sidea halani 
gana-gana sipanonggoti ai. 
39 Halani ai, marianan ma i Babel binatang, sorigala 
ampa burung unta; seng dong be na mangiankon ai 
lalab, anjaha seng dong be jolma na marianan ijai. 
40Songon sanggah parseda ni Sodom pakon 
Gomora ampa dusun-dusunni, nini Jahowa, sonai 
do seng dong be halak na marianan ijai, anjaha 
seng dong be jolma na manginsolat ijai. 
41 Tonggor ma, roh do sada bangsa hun utara, sada 
bangsa na banggal, anjaha buei raja-raja bingkat 
humbani ujung ni tanoh on. 
42 Mamboan sior ampa tanja do sidea: jahat do 
sidea, seng itanda holong ni uhur. Songon parhasak 
ni laut do sora ni sidea: marhuda do sidea roh, 
gopas marsinjata laho marmunsuh dompak ho ale 
boru Babel. 
43 Ibogei raja ni Babel ma barita ni sidea ai, gabe 
galek ma tanganni: biar do mandorabsi ampa na 
maborit songon parinangon na mangarou. 
44Tonggor ma, songon singa na tangkog hun 
harangan ni bah Jordan, marayak sampalan, 
sonai ma sompong pamerapon-Ku sidea hun 
tanoh ai, anjaha halak na hupilih pabangkiton-Ku 
manggomgom ai. Ai ise ma na songon Ahu? Ise ma 

siparhutuk Bangku? Ise ma parmahan na tahan 
mandompakkon Ahu? 

45 Halani ai, tangihon ma sura-sura ni Jahowa, 
sidalankonon-Ni dompak Babel ampa pingkiran- 
Ni pasal tanoh ni halak Kasdim; tongon, ronsi na 
etek-etek humbani biribiri ai maningon saradon do. 
Tongon, songgotan do sampalan ni sidea mangidah 
na masa bani sidea. 

46 Halani sora na patugahkon partunduk ni Babel, 
dugur do tanoh on tarbogei do doruh-doruh ni 
sidea i tongah-tongah ni bangsa-bangsa.” 


Sambat ni Lumba-lumba Pasal Hasedaon ni 
Babel ampa Parluah ni Israel 


(ay. 15-19 pausih bd. 10:12-16) 


5 1 1 Sonon do hata ni Jahowa, “Tonggor ma, 
papuhoon-Ku do tonduy na parsedahon 
dompak Babel ampa dompak pangisi ni 
Kasdim, 

2 anjaha paingkaton-Ku do hu Babel pamiari, na 
mamiari sidea, anjaha palumeion ni sidea 
do tanohni, sanggah na roh sidea inggot 
mangkubusi, bani ari hamagouan ai. 

3 Ulang paturut parpanah manintak siorni, anjaha 
ulang ma paturut ia jongjong marbaju-baju 
partahanan, ulang lioi anak garama ni sidea, 
bois tumang ma bahen hanima balani 
haganup. 

4 Maningon radag do sidea tarbunuh i tanoh ni 
halak Kasdim, anjaha tartikam bani alaman 
ni sidea. 

5 Tapi seng lalab mabalu Israel pakon Juda 
ipaturut Naibata ni sidea, Jahowa Zebaot: 
ai gok hasalahan do tanoh ni halak Kasdim 
dompak Na Ma Pansing ni Israel. 

6 Maporus ma hanima hun tongah-tongah ni 
Babel, anjaha marsipaluah dirini bei ma, ase 
ulang bois hanima bani panguhumon na 
bani ai. Ai panorang pambalason ni Jahowa 
do ai, laho mambalaskon domu hubani 
pambahenan ni sidea. 

7 Panginuman omas do Babel ibagas tangan ni 
Jahowa, laho mambahen mabuk ganup 
tanoh on. Minum do sagala bangsa humbani 
anggurni, halani ai ratou do bangsa-bangsa. 

8 Sompong do marumbak Babel anjaha marosak: 
tangisi ma ia! Buat ma minak bani ugahni, ra 
boi ope malum ia. 

9 Sihol pamalumonnami do Babel, hape seng 
tartambari be. Tadingkon ma ia, laho ma 
hita ganup hu tanohni bei, ai das ronsi langit 
do uhum na bani ai, sundol ronsi hombun. 

10 [patalar Jahowa do hapintoronnami. Eta, 
baritahon hita ma i Sion pambahenan ni 
Jahowa, Naibatanta. 

11 Aroti ma panah! Buat ma gantar! Ipuhoi 
Jahowa do tonduy ni raja-raja ni Madai, ai 
dompak Babel do uhur-Ni laho mangagou 
ai; pambalason ni Jahowa do ai, pambalason 
halani rumah-Ni. 

12 Pajongjong ma mandera partanda manlawan 
tembok ni Babel. Pangkei ma marjaga- 
jaga: suruh ma siparjaga: suruh ma 
sipangonggopi! Ai Jahowa do na 
marranggihon ampa mandalankon na 
nilumbahon-Ni pasal pangisi ni Babel. 

13 Ho ale na marianan i lambung ni bah banggal, 
pararta na mabuei, jumpah ma ajalmu, 
rotapon ma hosahmu.” 

14 Domma marbulawan Jahowa Zebaot bani 
diri-Ni, “Tongon, gok do bahenon-Ku 
ho bani jolma, songon balang bueini, 
marsurak-surak hamonangan do sidea 
dompak ho. 

15 Ja do na manjadihon tanoh on marhitei 
gogoh-Ni, la do na pajonamkon dunia on 
marhitei hapentaran-Ni, anjaha marhitei 
habotohon-Ni ipaherbang do langit. 

16 Anggo ipabogeihon sora-Ni marhasak ma bah 
ni langit, anjaha naik do hombun marhitei 
parentah-Ni humbani ujung ni tanoh on, 
hilap do ibahen parohkon udan, anjaha 
ipaluar do logou hun ianan panimpananni. 

17 Bodoh do ganup jolma, seng marpangartian: 
bador do ganup tukang omas ibahen 
gana-ganani, ai sipaoto-oto do gana-ganani 
anjaha seng marhosah. 

18 Na lang do ai, horja na pakahouhon: magou do 
ganupan ai bani panorang pambalason bani 
sidea. 

19 Seng sonai rupei ni si Jakob, ai Ia do na 
manjadihon sagala na dong, anjaha Israel 
do marga parbagianan-Ni, Jahowa Zebaot 
do goran-Ni. 

20 Ho do parpalu Bangku, ale Babel, sinjata hu 
parmunsuhan, Huropuki do bangsa-bangsa 
marhitei ho, Huparseda harajaon-harajaon. 

21 Huropuki do huda pakon na mangajaksi 
marhitei ho, gareta porang ampa 
sipargareta porang. 

22 Huropuki do dalahi pakon naboru marhitei ho, 
na matua age na maposo, garama age anak 
boru. 

23 Huropuki do parmahan ampa hulananni 
marhitei ho, parjuma ampa horbou 
paninggalani, raja-raja ampa kopala-kopala. 

24Tapi balaskonon-Ku do bani Babel pakon 
bani haganup pangisi ni Kasdim i lobei ni 
panonggornima, haganup hajahaton ni sidea, na 
binahen ni sidea bani Sion, nini Jahowa. 

25 Tonggor ma, Ahu do siimbang ho, ale dolog 
sipangagou, nini Jahowa, ho ma siagou 
ganup tanoh on, pagostongon-Ku do tangan- 
Ku dompak ho, anjaha gulangkonon-Ku do 
ho humbani dolog batu, anjaha bahenon-Ku 
do ho gabe dolog na tinutung. 

26 Seng be tarbuat humbam batu gabe batu 
parsuhi atap batu onjolan, tapi halong ma 
ho lalab, nini Jahowa. 

27 Pajongjong ma mandera partanda i tanoh 
on, sompul ma tarompit i tongah-tongah 
ni bangsa-bangsa, pasirsir ma bangsa- 
bangsa marporang dompaksi, dilo ma 
harajaon-harajaon mangimbangsi, Harajaon 
Ararat, Minni pakon Askenas! Pabangkit ma 
puanglima mangimbangsi, boan ma huda 
songon balang bueini! 

28 Pasirsir ma bangsa-bangsa mandorabsi, raja- 
raja ni Madai, rap pakon kopala-kopalani 
ampa pambobaini ronsi ganup nagori 
jajahanni ai. 

29 Dugur do tanoh in anjaha hitir-hitir, ai saud 
do sura-sura ni Jahowa pasal Babel, laho 
mambahen tanoh Babel gabe halimisan, 
seng dong na mangiankon. 

30 [parontihon puanglima ni Babel do marporang, 
soh do sidea ibagas bentengni: mintop 
do habaranion ni sidea, gabe songon 

naboru do sidea, gajag do ianan ni sidea, 
mangkaponggol oruk-orukni. 

31 Marodor do suruhan roh, sonai age siboan 
barita, laho patugahkon bani raja ni Babel, 
na dob hona taban hutani inggot, 

32 hona soluk do pandiparan, hona tutung 
partahanan, anjaha gok biar tentara. 

33 Ai sonon do hata ni Jahowa, Naibata ni Israel, 
“Doskon pardogeian na niluntak-luntak do 
boru Babel: tongkin nari, roh ma panorang 
parpariamaon bani.” 

34 [pangan si Nebukadnesar, raja ni Babel do ahu, 
irosaki do ahu; ibahen do ahu gabe hudon 
na lumei, ipolgap do ahu songon pambahen 
ni naga, igoki do boltokni marhitei na 
mantin-mantin, na adong bangku: hona usir 
do ahu ibahen, 

35 Sai sogop ma bani Babel odoh-odoh 
na binahenni hu bangku ampa bani 
sindohorhu, sonai ma ihatahon pangisi ni 
Sion. Marsapata hubani pangisi ni Kasdim 
ma darohku, sonai ma ihatahon Jerusalem. 

36 Halani ai sonon do hata ni Jahowa, 

Tonggor ma, Ahu pe na mantinggilhon 
paringoranmu, anjaha na mambalaskon 
ho.” Pahorahon-Ku do lautni, anjaha marsik 
bahenon-Ku parigini. 

37 Gabe timbunan batu do Babel, ianan ni 
sorigala, gabe songgot-songgot anjaha 
sipahirion, seng marpangisi. 

38 Rap maraum do sidea songon singa anjaha 
mangorong songon anak ni singa. 

39 Sanggah na hisapan sidea, pasirsiron-Ku do 
pesta bani sidea, pamabukon-Ku do sidea 
gabe galek lanjar tarpodom lalab anjaha 
seng puho be, nini Jahowa. 

40 Patuadon-Ku do sidea songon anak ni biribiri 
hu panayatan songon biribiri tunggal pakon 
hambing tunggal. 

41 Tartaban do Babel, tartangkap na marmulia 
i sab tanoh on, gabe songgot-songgot do 
Babel i tongah-tongah ni bangsa-bangsa. 

42 Hona rungkub do Babel ibahen laut, parhasak 
ni gilumbangni do manutup ai. 

43 Gabe halimisan do huta-hutani, gabe 
tanoh dorging anjaha lungun, seng dong 
marpangisi, seng dong jolma na montas 
hunjai. 

44 Marlulu do Ahu bani Bel na i Babel, anjaha 
dokdokon-Ku hun babahni, na dob 
pinolgapni. Seng be marurup bangsa-bangsa 
roh hu bani, domma marumbak tembok ni 
Babel. 

45 Haluar ma hun tongah-tongahni, ale bangsang- 
Ku! Ganup ma paluahkon hosahni humbani 
gajag ni ringis ni Jahowa. 

46 Ulang rusak uhurnima ulang mabiar manangar 
barita i tanoh in, sanggah na roh barita tahun on, 
roh use barita bani tahun na sada nari, sanggah 
na masa odoh-odoh i tanoh in, marsipatundukan 
siparkuasa. 

47 Halani ai, tonggor ma, roh ma panorang ni 
pambalason-Ku bani gana-gana ni Babel, bador ma 
ganup tanohni, anjaha radag do i tongah-tongahni 
sagala halakni na tarbunuh. 

48 Jadi marsurak-surak ma mangidah Babel, langit 
pakon tanoh ampa ganup isini, ai roh do sipangagou 
mandorab sidea, hun utara, nini Jahowa. 

49 Maningon tompas do Babel, halani na tarbunuh 
hun Israel, usih songon na rasei halak i sab tanoh on 
i lobei ni Babel. 

30 Hanima na maluah humbani podang, bingkat ma, 
ulang soh! Paingat-ingat ma Jahowa humbani na 
daoh, anjaha siholan ma hanima bani Jerusalem. 
51 Bador do hanami, ai ibogei-bogei hanami do risa- 
risa, habadoron do marrungkub bohinami, ai masuk 
do halak na legan hubagas ianan na pansing na i 
rumah ni Jahowa. 

52 Halani ai, tonggor ma, na roh ma panorangni, nini 
Jahowa, marbalas ma Ahu dompak gana-gana ni 

sidea, anjaha bani sab tanoh ni sidea morong-orong 
do halak na ugahan. 
53 Porini pe naik Babel das hu langit, anjaha age pe 
ipatoguh tembok na gijang ai, tapi parohon-Ku do 
sipangagou mangimbangsi, nini Jahowa. 
54Tangar ma! Doruh-doruh hun Babel ampa 
hataluon banggal hun tanoh ni halak Kasdim! 
>> Ai Jahowa do na parsedahon Babel anjaha ipasip 
hariahonni na banggal ai. Marhasak do gilumbangni 
songon bah banggal, anjaha maraloling do sora ni 
dilo-dilo ni sidea, 
56 ai sipangagou do na roh bani Babel: hona tangkap 
do puanglimani, iparponggol do sior ni sidea, ai 
Jahowa, Naibata sipambalas, la do marlulu bani 
sidea. 
57Pamabukon-Ku do raja-rajani, na pentar- 
pentarni, kopala-kopalani, pambobaini ampa 
balani, tarpodom ma sidea lalab, seng puho be, 
nini Raja in, na margoran Jahowa Zebaot. 
58 Sonon do hata ni Jahowa Zebaot, ‘Tembok 
ni Babel na bolag ai, padosdoson do bani 
tanoh, anjaha horbanganni na gijang 
ai tutungon do bani apuy.’ Sisoya-soya 
do jolma mangkorja, anjaha apuy 
do na mangankon na hinalojahon ni 
bangsa-bangsa.” 
59 On do hata na tinonahkon ni Nabi Jeremia bani 
si Seraya, anak ni si Neriya, anak ni si Maaseya, 

sanggah na lahoia rap pakon si Sedekia, raja ni Juda, 
hu Babel, paompat-tahunkon, dob raja ia. Si Seraya 
do kopala ni kohoman. 

60 Domma isuratkon si Jeremia hinan bani sada 
buku sagala hasedaon siparohon hu Babel, ai ma 
haganup hata on, na isuratkon pasal Babel. 

61 Nini si Jeremia do dompak si Seraya, “Anggo das 
ho hu Babel, sarihon ma ase ibasahon ho ganup 
hata on, 

623njaha hatahon ma, “Ham Jahowa, Ham do 
marsahap pasal ianan on sihol mamboiskon in, ase 
ulang dong be na marianan ijin, jolma age pinahan, 
maningon gabe halimisan do in lalab.” 

63 Siapkonsi ibasa ho buku on, rahutkon ma batu 
hujin, anjaha gijigkon ma in hu Bah Eprat, 
64anjaha hatahon ma, 'Sonai do manongnong 
Babel, anjaha seng mulgap be, ibahen hasedaon 
siparohon-Ku bani.” Singgan jai ma hata ni si 
Jeremia. 


Parseda ni Jerusalem ampa 
Pambuangan na hu Babel 


(ay. 31-34 pausih 2 Raj. 25:27-30) 


1Marumur dua puluh sada tahun do si 
52 Sedekia, sanggah bangkit ia gabe raja, 
anjaha sapuluh sada tahun do ia mamarentah i 
Jerusalem. Goran ni inangni, ai ma si Hamutal, boru 
ni si Jeremia, na hun Libna. 

2 ihorjahon do sogam ni uhur ni Jahowa, usih 
songon na binahen ni si Joyakim. 

3Ai halani ringis ni Jahowa do ase masa sonai 
hu Jerusalem ampa hu Juda, gabe iusir sidea hun 
lobei ni bohi-Ni. Dob ai marbalik ma Raja Sedekia 
mangimbang Raja Babel. 

4 Anjaha pasiah-tahunkon dob raja ia, bani bulan 
sapuluh, ari sapuluh roh ma si Nebukadnesar, raja 
ni Babel, rap pakon ganup tentarani mandorab 
Jerusalem, ihubu sidea ma huta ai, anjaha ibahen 
batar-batar inggot. 

3 Jadi tarhubu ma huta ai das ronsi pasapuluhsada- 
tahunkon, dob raja si Sedekia. 

6Paompatbulankon ari siah, masa ma lohei 
maningting i huta ai, seng dong be sipanganon 
bani bangsa parnagori ai. 

7 Dob ai ibuha ma sada dalan halopusan ibagas 
tembok ni huta ai, maporus ma raja ai ampa 
haganup  siparmunsuh borngin-borngin hun 
horbangan, na i holangkolang ni tembok na dua 
ai, na dohor bani pohon ni raja ai; tapi ihubu halak 
Kasdim do huta ai inggot. Laho ma sidea dompak 
Arabah. 

8 Tapi iayak tentara ni halak Kasdim ma raja ai, jadi 
dapot ma si Sedekia i pamah ni Jeriko, anjaha ganup 
tentarani ai merap ma hun lambungni. 


Jeremia 52 2843 


9 tangkap sidea ma raja ai anjaha iboan ma ia 
tangkog mangadap raja ni Babel hu Ribla, na i tanoh 
Hamat, lanjar idabuh ma uhum bani. 

10 bunuh raja ni Babel ma anak ni si Sedekia i lobei 
ni matani, anjaha ibunuh do homa haganup kopala- 
kopala ni Juda i Ribla. 

11 'padarat do mata ni si Sedekia haduasi anjaha 
irantei ma ia bani rantei tombaga, anjaha iboan raja 
ni Babel ma ia hu Babel, lanjar inahkon hubagas 
tutupan ronsi ari parmateini. 

12Bani bulan lima, ari sapuluh, ai ma 
pasapuluhsiah-tahunkon dob raja si Nebukadnesar, 
raja ni Babel, roh ma hu Jerusalem si Nebusaradan, 
kopala ni papanriah-riah parriah-riahngawal, 
siparugas i lobei ni raja ni Babel. 

13 jtutung ma rumah ni Jahowa, rumah ni raja 
ai ampa haganup rumah-rumah na i Jerusalem: 
itutung do haganup rumah na banggal-banggal. 

14 Iparseda haganup tentara ni halak Kasdim, 
hasoman ni kopala ni pangawal ai ma haganup 
tembok ai, inggot Jerusalem. 

15 Deba humbani halak na masombuh ni bangsa 
ai ampa teba-teba ni bangsa ai, na tading ibagas 
huta ai ampa na marbalik hu bani raja ni Babel 
ampa halak na tading humbani tuhang, iboan 
si Nebusaradan, kopala ni pangawal ai do hu 
habuangan. 

16 Tapi deba humbani halak sisombuhan i nagori ai, 
itadingkon si Nebusaradan, kopala ni pangawal do, 
laho mangkorjai pohon anggur pakon juma. 

17 la tiang tombaga, na bani rumah ni Jahowa pakon 
sagala onjolan ampa bongbongan tombaga, na i 
rumah ni Jahowa iparseda halak Kasdim do, anjaha 
tombaga ai iboan do ganup hu Babel. 

18 lbuat sidea do hudon, sonduk, raot, batil ampa 
haganup parugas tombaga, na pinakei marugas i 
rumah panumbahan, 

19 sonai homa sagala mangkuk, balanga parapuyan, 
mangkuk pamispisan, hudon, parsuluhan, batil 
ampa sambung, haganup na humbani omas ampa 
na humbani pirak, ibuat kopala ni pangawal ai do. 
20 Tiang na dua ai, bongbongan na sada ai ampa 
na sapuluh dua lombu tombaga, na i toruh ni 
bongbongan tombaga ai, ampa onjolan ai, na 
pinauli ni Raja Salomo bani rumah ni Jahowa, 
sabonar na so tartimbang do buei ni tombaga ni 
ganup parugas ai. 

21 Sapuluh ualuh asta do gijang ni sada tiang, anjaha 
lilitni sapuluh dua asta, hapalni ompat jari anjaha 
marruang do ai. 

22| atas tiang ai adong do uluni humbani tombaga: 
lima asta do gijangni. Adong do jala-jala ampa buah 
ni dalima inggot ulu ni tiang ai, haganup humbani 
tombaga, usih do hujai tiang na paduahon ai, ampa 
buah dalimani. 

23 Siah puluh onom kamata do buei ni buah dalima 
ai margantungan. Haganup saratus kamata do buah 
ni dalima, ai ma na bani jala-jala ai inggot. 

24 Anjaha iboan kopala ni pangawal ai do si Seraya, 
sintua ni malim ai, ampa si Sepanya, malim paidua 
ai, ampa sijaga labah sitolu halak ai. 

23 Anjaha iboan do homa hun huta ai sada 
siparpangkat, ai ma na mangopalai halak 
siparmunsuh ampa pitu halak hasoman sapanriah 
ni raja ai, na jumpah ibagas huta ai, ampa jurutulis 
ni kopala ni tentara ai, na marhara parnagori ai jadi 
tentara, ambahni ai onom puluh halak humbani 
bangsa parnagori ai, na jumpah ibagas huta ai. 

26 Iboan si Nebusaradan, kopala ni pangawal ai ma 
sidea hu Ribla, hu lobei ni raja ni Babel. 

27 Ihatahon raja ni Babel ma sidea bogbogan matei 
i Ribla, i tanoh Hamat. Sonai ma parbuang ni Juda 
hun tanohni. 

28 In ma buei ni bilangan ni bangsa, na binoan ni si 
Nebukadnesar hu habuangan: Bani pasapuluhpitu- 
tahunkon tolu ribu dua puluh tolu halak bangsa 
Juda. 

29 pasapuluhualuh-tahunkon dob raja si 
Nebukadnesar, iboan do hun Jerusalem ualuh 
ratus tolu puluh dua halak; 

30 Jua puluh tolu tahun dob raja si Nebukadnesar, 
ibuang si Nebusaradan, kopala ni pangawal ai do 

pitu ratus ompat puluh lima halak Juda: tumpu 
haganup: ompat ribu onom ratus halak. 

31 Tapi patolupuluhpitu-tahunkon dob tarbuang si 
Joyakin, raja ni Juda, ari dua puluh lima bulan 
sapuluh dua, iidopi si Ewil-Merodak, raja ni Babel 
ma si Joyakin, raja ni Juda, bani tahun parlobei dob 
raja ia ipadarat ma ia hun tutupan. 

32 Basar do ia marsahap pakonsi, anjaha gijangan 
do ibahen hundulanni marimbang raja-raja na rap 
pakonsi i Babel. 

33 Bulih do ia mananggali pakeian tutupanni ai, 
anjaha sapanganan do ia tongtong rap pakon raja 
ai, sadokah manggoluh ia. 

34 Anjaha siap arian do ibere Raja Babel bani 
bohalni, songon na dob tinotapkon bani, barang 
sadiha na porlu bani, sadokah manggoluh ia das 
hubani na rotap hosahni. 


Tangis-tangis 


Tarulang Jerusalem, Seng dong na Mangayakisi 


1 1 Aih, lungunni in hundul huta in, sonin 
riahni hinan! Gabe doskon na mabalu 
do ia, na timbul hinan i tongah-tongah 
ni bangsa-bangsa! Na manggomgomi 
nagori-nagori hinan, hape gabe sibere sohei. 

2 Sai tangis-tangis do ia borngin, humaridei iluhni 
bani huyumni: seng dong humbani na 
mangkaholongisi na mangapohisi, marbalik 
do ganup hasomanni, gabe munsuh do 
sidea bani. 

3 Tarbuang do Juda halani pangarsik-arsikon 
ampa halani parjabolonon. Marianan do 
ia nuan i tongah-tongah ni bangsa-bangsa, 
seng jumpahsi parsaranan, Haganup na 
mangayak-ayaksi manjumpahisi bani na 
tarsosak ia. 

4 Marhoru do dalan laho hu Sion, halani seng 
dong halak na roh marpesta, lungun do 
haganup horbanganni, marhoih malim- 
malimni: pusok do uhur ni anak boruni, 
anjaha ia sandiri paet pangahapanni. 

> Imbangni do gabe pangopalai bani, mardohar 
do munsuhni, halani ibahen Jahowa 
ia marsitaronon binahen ni buei ni 
hajahatonni, misir do ganup niombahni, 
hona tangkap i lobei ni imbangni. 

6 Laho do humbani boru Sion ganup hamuliaonni, 
songon ursa na so dapotan gagaton 
do kopala-kopalani: mandatei do sidea 
mardalan i lobei ni na mardakdaksi. 

7 Taringat do Jerusalem bani panorang 
hadoyukonni ampa hamarsikonni, bani 
ganup hamuliaonni na adong bani humbani 
na basaia. Sanggah madabuh bangsani 
hubagas tangan ni munsuhni, anjaha seng 
dong pangurupi bani, mangkawah do 
munsuhni bani anjaha mandoruni halani 
parboisni. 

8 Banggal tumang do dousa ni Jerusalem, halani ai 
do ase hagigi ia. Haganup na pasangapkonsi 
pahirihonsi, halani iidah sidea hailaonni: 
anggo ia marhoih do anjaha ipadaoh bohini. 

9 Longkot do habutakonni bani rambu ni hiouni, 
seng ipingkirhon pasal ujungni: bagas do 
hadabuhanni, seng dong na mangapohisi. 
Tatap Ham ma ale Jahowa hadoyukonkin, ai 
mangenjeng do munsuhku. 

10 idurdurhon munsuh do tanganni dompak 
arta-arta na maharga ijai: tongon, iidah 

do parbegu masuk hubagas ianan-Ni 

na mapansing ai, ai ma sidea na dob 
nilarang-Mu, ase ulang masuk sidea bani 
kuria-Mu. 

11 Haganup bangsani marhoih mangindahi 
sipanganon, ibere sidea do ugas-ugasni 
halani sipanganon laho mangudut hosahni. 
“Tonggor Ham ma, ale Jahowa kawahkon 
Ham ma, sonaha hiri ni ahu! 

12 Roh ma nasiam sagala pamontas! Kawahkon 
anjaha tonggor ma, atap dong do sitaronon 
na songon sitaronon na sogop bangku 
on, na pinaroh ni Jahowa bani panorang 
pargajag ni ringis-Ni. 

13 Humbabou do isuruh apuy, das hubani 
holi-holingku do masuk ai. Itaon do jarot 
i lobei ni naheihu, itarik do ahu hupudi: 
ibahen do ahu marhahurangan, boritan 
lalab. 

14 Borat do pasangan ni dousangkai bangku, na 
isangkutkon Jahowa marhitei tangan-Ni, 
inahkon do ai bani tangkuhukku, bois do 
gogohku ibahen, iondoskon Tuhan do ahu 
hubagas tangan ni halak na so tarimbang 
ahu. 

15 Ilotloti Tuhan do sagala siparkuasa na i 
tongah-tongahku, idilo do sada humpulan 
mangimbang ahu, laho manropuki garama 

na adong bangku. Irojati Tuhan do anak 
boru, boru Juda songon bani pangilangan 
anggur. 

16 Tangis do ahu halani ai, marabur-abur iluh do 
matangku, ai daoh do humbangku na boi 
mangapoh ahu, na pasabou uhurhu. Bois do 
anakku, halani monang munsuh. 

17 [paherbang Sion do tanganni, tapi seng dong 
na mangapohi. Iparentahkon Jahowa do 
dompak Jakob, simbalogni gabe imbangni, 
gabe hagigi do Jerusalem i tongah-tongah ni 
sidea. 

18 Pintor do anggo Jahowa, ai hulawan do hatani: 
tapi tonggor ma, ale sagala bangsa, idah 
ma sitarononkin! Tarboan do hu habuangan 
anak boru ampa garama na dong bangku. 

19 Dilo-dilo do ahu bani na mangkaholongi ahu, 
tapi itipu sidea do ahu. Malim-malim ampa 
pangintuaingku ibagas huta in marmateian 
do; tongon, pindah-pindah do sidea bani 
sipanganon, tapi seng jumpah sidea. 

20 Tonggor Ham ma, ale Jahowa, sonaha sosakku: 
lutu do tonduyhu ibagas, anjaha rusak do 
uhurhu, halani manlawan ahu; podang do 
na mamunuhi i darat, sampar ibagas rumah. 

21 Tonggor Ham ma hoih-hoihku, seng dong 
na mangapoh ahu. Haganup munsuhku 
manangar parsedangku: megah do sidea 

halani sonai ibahen Ham bangku. Paroh 
Ham ma ari na dob nilumbahon-Mu, ase 
masa bani sidea songon na masa bangku. 
22 Sai das ma hu lobei-Mu haganup hajahaton 
ni sidea, anjaha bahen Ham bani sidea 
songon na binahen-Mu hu bangku, halani 
haganup panlanggaronku, tongon buei do 
hoih-hoihku, anjaha mandatei do uhurhu.” 


Jahowa do na Palopaskon Masa 
Hasedaon bani Bangsa-Ni 


2 1 Aih, irungkub Tuhan do bani hombun boru 
Sion halani ringis-Ni. Isampakkon Tuhan do 
hun langit hu tanoh hamuliaon ni Israel, 
seng idingat sidogeian ni nahei-Ni bani ari 
panggila-Ni. 

2 Iparseda Tuhan do, seng maralang-alang, 
haganup ianan ni Jakob; anjaha iparreong 
do ibagas gila-Ni benteng-benteng ni boru 
Juda: isampakkon do hu tanoh, ipabutak do 
harajaon ai pakon raja-rajani. 

3 Iponggolhon do ibagas pargajag ni gila-Ni 
haganup kuasa ni Israel: itarik do humbani 
sidea tangan siamun-Ni bani parroh ni 
munsuh ni sidea, gajag do la i tongah-tongah 
ni Jakob songon apuy na mangankon inggot. 

4 Isintak do sior-Ni songon munsuh, iondamkon 
tangan siamun-Ni: songon imbang do la 

mambunuh haganup na hinarosuhkon ni 
mata-Ni, iuseihon do ibagas lampolampo ni 
boru Sion ringisni na songon apuy ai. 

5 Gabe doskon munsuh do Tuhan, ibondut 
do Israel ganup, iparseda do haganup 
istanani, iparreong benteng-bentengni: 
mardapot-dapot do ibahen sitaronon ampa 
pusok ni uhur bani boru ni Juda. 

6 Idogei-dogei do lampolamponi songon juma, 
iparseda ianan parpestaan bani. Maronti do 
ibahen Jahowa i Sion pesta ampa ari Sabat, 
anjaha iambukkon raja ampa malim ibagas 
gila-Ni. 

7 lambukkon Tuhan do anjapanjapni, magigi 
uhurni bani iananni na mapansing in; 
iondoskon do hubagas tangan ni munsuh 
tembok ni istana-istana, tarbogei do ibagas 
rumah ni Jahowa surak-surak ni sidea 
songon bani ari pesta. 

8 Domma isurahon Jahowa sihol parsedahon 
tembok ni boru Sion: isibari do marhitei tali 
sibar-sibar, anjaha seng iambat tanganni 
laho mansedahon, ipaturut do marhoru 
batar-batar ampa tembokni, rap do ai 
marsorak. 

3 Tinob do hubagas tanoh horbanganni, iparseda 
anjaha iparponggol do oruk-orukni, rajani 
pakon kopala-kopala i tongah-tongah ni 


Tangis-tangis 2 2853 


parbegu do; seng dong be titah anjaha 
nabi pe seng dapotan pangungkabon be 
humbani Jahowa. 

10 Sip do hundul i tanoh pangintuai ni boru 
Sion, inahkon abuan bani uluni, anjaha 
isorungkon hiou guni: unduk do hu tanoh 
ulu ni anak boru ni Jerusalem. 

11 Marholok do matangku ibahen tangisku, 
lutu do huahap ibagas: usei do hu tanoh 
uhurhu parbagas ai halani parbois ni boru 
ni bangsangku, ai mandatei do dakdanak 
pakon na inuman i dalan-dalan. 

12 thatahon bani inang ni sidea: Ija do indahan 
pakon anggur? sanggah na mandatei sidea 
songon halak na ugahan i dalan-dalan ni 
huta in, bani na laho rotap hosahni sidea 
ibagas abingan ni inangni. 

13 Aha ma hatahononku bani, bani aha ma 
umpamahononku ho, ale boru Jerusalem? 
Aha ma pausihonku bam laho mangapoh 
ho, ale anak boru, boru Sion? Ai songon 
bolag ni laut do hasedaonmu, ise ma na boi 
pamalum ho? 

14 Nabi-nabimu ijahai hubam ladung pakon 
tipu, seng ipatalar sidea salahmu laho 
pasuangkon ho, tapi ipajahahon do bam 
panonggoran ladung ampa na pakahouhon. 

15 Martopap tangan do pasal ho sagala 
sipamontas, mandoruni anjaha iupir- 
upirhon uluni bani boru Jerusalem: Ai on 
do huta na ginoran ai, na tang sijengesan 
anjaha olob-olob ni ganup dunia on? 

16 [pangangang sagala munsuhmu do babahni 
dompak ho, mandoruni anjaha harat-harat 
ipon do sidea, nini: Domma maseda ia 
ibahen hanami. Tongon on ma ari na 
sinurahonnami: domma jumpah hanami, 
domma iidah hanami. 

17 Ipasaud Jahowa do na sinurahon-Ni, idalankon 
do lumba-lumba-Ni, songon na dob 
hinatahon-Ni sapari, iboiskon do ai seng 
maralang-alang. Ibahen do munsuh ai 
marmalas ni uhur mangidah ho, anjaha 
ipatimbul do kuasa ni imbangmu. 

18 Dilo-dilo ma ho bani Tuhan in! Tangis ma ho 
ale boru Sion. Paturut ma iluhmu mabaor 
songon bah arian pakon borngin, ulang ma 
ho marsaran, ulang pasohkon matamu. 

19 Jongjong ma, tangis ma ho borngin, sanggah 
mulai panorang marjaga: useihon ma 
uhurmu songon bah i lobei ni Tuhan, 
paherbang ma tanganmu martonggo Bani 
pasal goluh ni niombahmu, na mandatei 
halani lohei i topi ni ganup dalan. 

20 Tonggor ma, ale Jahowa, anjaha kawahkon 
Ham ma! Bani ise ongga ibahen Ham 
sonai? Mase ma panganon ni parinangon 
ginomparni, dakdanak na pinagodang- 
godangni? Mase ma hona bunuh malim 
pakon nabi bani ianan na mapansing ni 
Tuhan? 

21 Radag do bani orbuk ni dalan-dalan dakdanak 
age na matua, rasei do ibahen podang anak 
boru ampa garama, ibunuh Ham do sidea 
bani panorang ni gila-Mu, isayati Ham do 
sidea seng maralang-alang. 

22 |ontang Ham do na manonggoti ahu liot, 
songon na laho marpesta, seng dong na 
maluah atap na bansah bani ari parringis ni 
Jahowa. Sidea na huombah-ombah ampa 
na hupagodang-godang, bois do ibahen 
munsuhku. 


Adong do Haluahon humbani Jahowa 
halani Hinabuei ni Idop ni Uhur-Ni 


1 Ahu ma sada halak na dihut mangahapkon na 
3 maborit marhitei pukul-pukul ni ringisni. 
2 lalai anjaha itogu do ahu bani na golap, na so 
dong sinalsal. 
3 Tongon sai dompak ahu do itujuhon tanganni, 
marnunut-nunut layur ari. 

4 Royut do ibahen angkulangku pakon 
hulingkulingku, anjaha iparponggol 
holi-holingku. 

> Ipajunjun do dompak ahu inggot na mapaet 
ampa hasunsahan. 

6 Ibahen do ahu marianan ibagas hagolapan 
songon halak na dob dokah matei. 

7 Ibahen do tembok inggot bangku, seng 
tarbahen maluah ahu, inahkon do bangku 
gari na borat. 

8 Porini pe dilo-dilo anjaha mangelek-elek ahu, 
seng hona tangihon tonggongku. 

3 Irungga do dalanku marhitei batu na niongkal, 
marlegot-legot do ibahen dalanku. 

10 Songon gipul na manggompangi do la bangku, 
songon singa na marponop. 

11 |togu do ahu dompak dalan na kahou, 
iparsilbak ahu, ibahen do ahu tarpunjung. 

12 isintak do siorni, anjaha ipajongjong do ahu 
songon sasaran ni panahni. 

13 [bahen do tolpus ronsi piah-piahku, lingkit ni 
parlingkitanni. 

14 Gabe sipartatawaan do ahu bani ganup 
bangsangku, gabe sidoding-dodingkonon ni 
sidea ganup ari. 

15 Ibosuri do ahu bani na mapaet, ipainum do 
bangku raru. 

16 Ipaharatkon do bangku batu loting, ipaksahon 
do ahu masuk hubagas orbuk. 

17 [padaoh do tonduyhu humbani hadameion, 
gabe lupa ahu bani na madear. 

18 Jadi ningku ma: Salpu do hamuliaonku, 
pangarapanku bani Jahowa. 

19 Mardingat bani sitaronon ampa hasunsahanku, 
pogu ampa rasun do ai bangku. 

20 Tongtong mardingat hujai, gabe unduk do 
tonduyhu ibagas. 

210n do tong huparimbagaskon, halani ai do ase 
marpangarapan ahu: 

22 (dop ni uhur ni Jahowa do na so ra marpunsa, 
seng marnarotap holong ni atei-Ni. 

23 Mulak ratah do ai siap sogod, banggal do 
habonaron-Mu. 

24 Jahowa do rupeihu, nini tonduyhu, halani ai 
Bani do ahu marpangarapan. 

25 Pardear layak do Jahowa bani halak na 
martenger ni uhur Bani, bani tonduy na 
mangindahisi. 

26 Dear do sipsip marpangarapan bani hatuahon 
na humbani Jahowa. 

27 Dear do sada halak anggo mangusung 
pasangan ia sanggah poso. 

28 Punjung ma ia hundul anjaha sip, anggo 
itampeihon Tuhan ai bani. 

29 Ipadohor ma bani orbuk pamanganni, andohar 
dong ope pangarapan. 

30 jtarehon ma huyumni bani halak sipanompas, 
ronsi bosur ia bani pandorunion. 

31 Ai seng ra Tuhan in mangambukkon halak ronsi 
sadokah ni dokahni. 

32 Ai age pe domma marhoru ibahen, holong do 
use uhur-Ni romban hubani hinabuei ni idop 
ni uhur-Ni, 

33 aj sedo halani rosuh-Ni, ase iarsik anjaha 
ipusoki uhur ni anak ni jolma. 

34 Mandogei-dogei halak na tartutup i tanoh on, 

35 papeletkon hak ni halak i lobei ni Sitimbulan in, 

36 mangodoh halak bani parkarani, ai seng 
kawahkonon ni Tuhan ai? 

37 Ise ma, na marsahap gabe jadi ai, anggo sedo 
Tuhan na mamarentahkon? 

38 Ai lang humbani pamangan ni Sitimbulan in do 
luar hamagouan ampa hatuahon? 

39 Mase marungut-ungut jolma na manggoluh 
in? Dompak dousani ma ia marungut-ungut. 

40 Uji anjaha pareksa hita ma parlahouta, mulak 
ma hita bani Jahowa. 

41 Dear ma angkat hita uhurta ampa tanganta 
bani Naibata na i surga. 

42 Domma marbalik hanami anjaha manlawan, 
seng iampuni Ham hanami. 

43 Ringis do irungkubkon Ham Bamu, anjaha 
ipardakdak Ham do hanami, ibunuh Ham do 
hanami, seng maralang-alang. 

44 Irungkub Ham do diri-Mu bani hombun, gabe 
seng boi tolpus tonggo. 

45 Ibahen Ham do hanami gabe tompoh-tompoh 
ampa sihagigihonon i tongah-tongah ni 
bangsa-bangsa. 

46 Sagala munsuhnami pangangang babahni 
dompak hanami: 

41 hasonggotan pakon godung do mandorab 
hanami, hasedaon ampa hamagouan. 

48 Marabur-abur iluh do matangku songon 
binanga halani hasedaon ni boruni 


bangsangku. 

49 Seng marnamangadi iluhku mabaor, seng 
marnasoh, 

50 paima manatap anjaha mangkawah Jahowa 
hun surga: 


51 matangku mambahen pusok ni uhurhu halani 
pangahapan ni haganup boru ni hutangku. 

52 Hona ayak-ayak do ahu songon manuk-manuk, 
ibahen munsuhku seng marhala. 

53 Manggoluh do ahu iunjomkon hubagas 
godung, anjaha ipargijig ahu bani batu. 

54 Isalpui bah do ulungku, gabe huhatahon, 
“Magou ma ahu! 

55 Dilo-dilo do ahu bani goran-Mu, Ham Jahowa, 
humbani parbagasan ni godung ai: 

56 itangihon Ham do sorangku. Ulang ma tutup 
Ham pinggol-Mu dompak dilo-dilongku 
ampa elek-elekku! 

57 Roh do Ham hun dohor sanggah na dilo-dilo 
ahu Bamu, nimu, “Ulang mabiar!” 

38 Ham do, ale Tuhan, na mantinggilhon 
partinggilanku, ipaluah Ham do hosahku. 

59 lidah Ham do, ale Jahowa, odoh-odoh bangku, 
pintori Ham ma ahu. 

60 lidah Ham do sagala sura-sura pambalason ni 
sidea, haganup tahi-tahini sidea dompak 
ahu. 

61 Ibogei Ham do, ale Jahowa, pandorunionni 
sidea, pakon haganup tahi-tahini sidea 
dompak ahu. 

62 Sahap-sahap ni imbangku ampa pingkiran ni 
sidea roh mandorab ahu ari-ari. 

63 Sanggah na hundul sidea atap jongjong, 
tonggor Ham ma, ahu do gabe doding- 
doding bani sidea. 

64 Ham ma na mambalaskon bani sidea, ale 
Jahowa, romban hubani pambahenan ni 
tanganni. 

65 Ham ma na pahengkeng uhur ni sidea, 
papa-Mu ma mangonai bani sidea. 

66 Ham ma na mardakdak sidea ibagas gila-Mu, 
anjaha Ham ma na mamboiskon sidea hun 
toruh ni langit-Mu, ale Jahowa!” 


Borat ni Uhum na Mangonai bani Sion 


4 1 Aih, gabe birong do omas, mubah rupa ni 
omas pitah ai! Mambur merap batu na 
mapansing ai bani topini ganup dalan! 

2 Anak ni Sion na marmulia ai, na maharga 
songon omas pitah, gabe songon hudon 
tanoh do sidea ihira, jadi-jadian ni sitopa 
hudon. 

3 Gari sorigala ibere do bagodni, anjaha ipainum 
do anakni, tapi anggo boru ni bangsangku 
domma gabe jahat, doskon burung unta nai 
halimisan. 

4 Longkot do dilahni na inuman bani langit- 
langitni halani horahni, mangindo indahan 
do dakdanak, hape seng dong na mambere 
bani sidea. 

5 Halak sipangan na mantin hinan, matei 
gayuran i alaman. Halak sipakei hiou sitora, 
martibalan bani tompoh-tompoh. 

6 Dousani boruni bangsangku banggalan do ai 
ase dousa ni Sodom, na pinarseda ibagas 
sangkidop mata, seng pala dais tangan. 

7 Na sangap-sangap ai, na pitahan humbani 
salju, na lopakan ase dadih, na marbadan 

gergeran humbani batu intan, na marrupa 
songon batu intan sapir, 

8 tapi sonari birongan do rupa ni sidea ase 
tampar apuy, seng tartandai be sidea bani 
dalan-dalan; longkot mando hulingkulingni 
bani holi-holini, horah songon soban-soban. 

9 Sonangan do sidea ai, na matei binahen ni 
podang, ase sidea ai, na gayuran, na matei 
marsik, halani seng dong sipanganon hun 
ladang. 

10 Parinangon siparholong manlompah anakni 
sandiri; sidea do gabe sipanganon 
bani sidea, sanggah parboisni boru ni 
bangsangku. 

11 'padas Jahowa do gila-Ni, iuseihon do gajag 
ni ringis-Ni, ipagara do apuy i Sion, na 
mamboiskon das ronsi onjolanni. 

12 Seng porsaya raja-raja ni tanoh on atap pangisi 
ni dunia on ganup, paboa masukan ni 
munsuh atap imbang do horbangan ni 
Jerusalem. 

13 Halani dousani nabi-nabi ampa hajahatonni 
malim-malim do ai, ai ma na manduruskon 
darohni halak parpintor ibagas ai. 

14 Mawat-awat do sidea, mapitung i dalan-dalan, 
marlapu-lapu daroh tumang, gabe seng 
dong na pag manjamah hiou ni sidea. 

15 Misir! Mabutak! Dilo-dilo halak bani sidea. 
Misir! Misir! Ulang jamah! Lintun do sidea 
anjaha mawat-awat. Ihatahon halak do i 
tongah-tongahni bangsa-bangsa: Seng bulih 
be sidea ijon! 

16 Jahowa do na mangerap sidea, seng be 
idompakkon sidea; seng hona parduli be 
malim, seng dong be, na malang dompak na 
matua. 

17 Tongtong do kawah-kawah matanami 
bani pangurupion, tapi soya-soya do: 
manatap-natap do hanami dompak sada 
bangsa, na so boi mangurupi hanami. 

18 Intei do sidea bani parlangkahnami, gabe seng 
boi meret hanami i alamannami. Dohor 
mando ujungnami, das ma ari-arinami, 
tongon jumpah ma ajalnami. 

19 Dorasan do na mardakdak hanami ase lali na i 
awang-awang. Ipardakdak do hanami i atas 
dolog, igompangi i halimisan. 

20 Hosah hagoluhan bennami, ai ma na mininakan 
ni Jahowa, dapot ibagas godung ni sidea. 
Nini uhurnami: Itoruh ni linggomni, 
manggoluh ma hanami i tongah-tongah ni 
bangsa-bangsa. 

21 Marolob-olob anjaha marmalas ni uhur ma, 
ale boru Edom, na marianan i tanoh Us! 
Tapi age hubam das do panginuman in 

gabe mabuk ma ho, anjaha talanjanganmu 
dirimu. 

22 Salosei ma uhum halani hajahatonmu, ale boru 
Sion, lang be paturutonni tarbuang ho; tapi 
hajahatonmai, ale boru Edom, balaskononni 
do, patidakonni do dousamu. 


Pangindoan bani Jahowa ase Ipasuang Sion 


1 Ingat ham ma, ale Jahowa, na masa bennami: 
5 idah anjaha mangkawah ma Ham bani 
habadoronnami! 

2 Ondos bani halak na legan do parbagianannami, 
rumahnami bani bangsa na legan. 

3 Tading maetek do hanami, lang marbapa be, 
gabe hira na mabalu do inangnami. 

4 Maningon manggalar do hanami bani bahnami, 
anjaha sobannami maningon bolionnami 
do. 

3 Tampei pasangan bani tangkuhuknami, hona 
pardakdak do hanami, loja do hanami, seng 
ipalopas marsaran. 

6 Hu Masir do isurdukkon hanami tangannami, hu 
Assur, ase sungkupan sipanganon hanami. 

7 Mardousa do ompungnami, anjaha seng dong 
be sidea: hanami do mamorsan salah ni 
sidea. 

8 Jabolon do na manrajai hanami, seng dong na 
paluahkon hanami humbani kuasa ni sidea. 

9 Mangajamkon hosah hanami mangalop 
sipanganonnami, halani podang i halimisan. 

10 Milas do hulingkulingnami songon tataring, 
halani panutung ni milas ni lohei. 

11 Hona butakan do naboru i Sion, anak boru i 
huta-huta ni Juda. 

12 Kopala-kopala hona gantung marhitei tangan 
ni sidea; partua-partua seng ipasangap. 

13 [paksa do garama mangkorja bani pandudaan, 
dakdanak mangkatargompang manarui 
soban. 

14 Maronti do partua-partua martumpu i 
horbangan, anjaha na maposo seng be 
marhusapi. 

15 Mangadi do malas ni uhurnami: mubah 
tortornami gabe tangis-tangis. 

16 Madabuh do sortali humbani ulunami: bursik 
do hanami halani dousanami! 

17 Halani ai do ase maborit uhurnami, halani ai 
do ase solong matanami, 

18 halani Dolog Sion, na dob tarulang ai: sorigala 
mando mardalani ijai. 

19 Tapi Ham, ale Jahowa, ronsi sadokahni 
dokahni do manrajai: totap do paratas-Mu 
marsundut-sundut. 

20 Mase ma lupa Ham lalab bennami, mase ma 
sonin dokahni itadingkon Ham hanami? 

21 Boan Ham ma hanami, ale Jahowa, mulak 
Bamu, ase saud hanami mulak! Pabayu Ham 
ma ari-arinami songon na ijia! 

22 Mintor mambur sonin ma hanami paturuton- 
Mu? Ai seng marsibar gila-Mu bennami? 


Hesekiel 


Ipatalar Jahowa Hamuliaon-Ni bani Nabi Hesekiel 


1 1Bani tahun patolupuluhkon, bani bulan 
ompat, ari lima bulan ai, sanggah i tongah- 
tongah ni na tarbuang ai ahu i topi ni Bah Kebar, 
buha ma langit, gabe huidah ma pangungkabon 
humbani Naibata. 

2 Palima-arihon bani bulan ai, ai ma palima- 
tahunkon dob tarbuang Raja Joyakin, 

3 roh ma hata ni Jahowa hubani Malim Hesekiel, 
anak ni si Busi, i tanoh ni halak Kasdim, i lambung 
ni Bah Kebar, tampei do tangan ni Jahowa bani ijai. 
4Sanggah na mangkawah ahu, tonggor ma, logou 
na marhaba-haba roh hun utara ampa hombun na 
banggal marhasoman apuy na marjimbur-jimbur 
anjaha marsinondang inggot, anjaha i tongah- 
tongah ni apuy ai adong do songon tombaga na 
marlinang-linang. 

3 Anjaha i tongah-tongahni ai adong do usihan ni 
ompat sipargoluh: sonon do rupa ni sidea: Usih bani 
jolma do sidea. 

6 Tapi ompat do bohi ni sidea bei, anjaha ompat bei 
do habong ni sidea. 

7 Pintor do nahei ni sidea, anjaha jampal ni sidea 
songon jampal ni anak ni lombu do; marlinang- 
linang do ai songon tombaga pinolas. 

8| toruh ni habong ni sidea bani lambung ni na 
ompat ai martangan ni jolma do sidea. Na ompat 
ai sonon do bohi ampa habong ni sidea: 
9Marsiogosan do habong ni sidea: sanggah 
mardalan sidea, seng marhusor sidea, ganup do 
sidea manlangkah pintor hu lobei. 

10 |a rupa ni bohi ni sidea sonon do: Hampit lobei 
songon bohi ni jolma bani na ompat ai, hampit 
siamun songon bohi ni singa bani na ompat ai, 
hampit sambilou songon bohi ni lombu bani na 
ompat ai, anjaha hampit pudi, songon bohi ni 
manuk-manuk nanggordaha bani na ompat ai. 

11 Herbang dompak datas do habongni sidea ai: 
dua bei habong ni sidea marsiogosan, na dua nari 
manrungkub badan ni sidea. 

12 Ganup do sidea laho pintor hu lobei, huja laho 
Tonduy ai, hujai do laho sidea, seng marhusor sidea 
sanggah na laho ai. 

131 tongah-tongah ni sipargoluh ai adong do na 
gara songon narnar ni batubara, songon rigapan na 
hujai-hujon i tongah-tongahni sipargoluh ai. Lihar 
do apuy ai, anjaha luar do hilap humbagas apuy ai. 
14 Marhujai-hujon do sipargoluh ai, songon hilap na 
mardejeb-dejeb. 

15 Jadi sanggah na mangkawah ahu bani sipargoluh 
ai, tonggor ma, adong do sada galapang i tanoh, i 
lambung ni sipargoluh ai, i lobei ni na ompat ai. 

lb lg rupa ni galapang ai ampa rumangni songon 
parlinang-linang ni mata intan Tarsis do, dos do 
rupani na ompat ai, tapi popouni songon na | 
tongah-tongah ni galapang na sada do na sada nari 
idahon. 

17 Dompak deisa na ompat ai do sidea laho, seng 
marhusor sidea bani na laho ai sidea. 

18 Gijang do giling-gilingni ai, gok mata do ganup 
giling-gilingni ai inggot bani na ompat ai. 

19 Anggo mardalan sipargoluh ai, mardalan 
ma galapang ai i lambung ni sidea; anggo naik 
sipargoluh ai hun tanoh, naik ma homa galapang 
ai. 

20 Atap huja laho Tonduy ai, hujai ma laho sidea, 
anjaha galapang ai naik rap pakon sidea, ai ibagas 
galapang ai do Tonduy ni sipargoluh ai. 

21 Anggo laho sidea, laho ma on: anggo maronti 
sidea, maronti ma on; anggo naik sidea hun tanoh, 
naik ma galapang ai rap pakon sidea, ai ibagas 
galapang ai do Tonduy ni sipargoluh ai. 

22 ibabou ni ulu ni sipargoluh ai adong do na songon 
langit, marsinondang songon kristal, ipaherbang 
ibabou ni ulu ni sidea. 

23 Anjaha i toruh ni langit ai do herbang habongni 
sidea pintor, marsiogosan na sada hubani na sada, 
dua bei do habongni manrungkub badanni. 

24 Sanggah bingkat sidea, hubogei do habong ni 
sidea mardongos songon parhasak ni bah banggal, 
songon sora ni Pargogoh Na So Tarimbang, sora na 
mariah usih songon sora ni bala: anggo sonto sidea, 
ipahirput sidea ma habongni. 

25 Jadi roh ma sora hun langit, i babou ni ulu ni sidea 
ai, anggo sonto sidea ipahirput sidea do habongni. 
26 Anjaha i atas ni langit, na i babou ni ulu ni sidea 
ai, adong do sada paratas, rupani songon batu intan 
sapir, anjaha na hundul i atas ni na songon paratas 
ai, mausih do bani rupani jolma. 

27 Anjaha humbani na songon binongeini ai hu atas 
huidah do marhilap-hilap songon tombaga, songon 
rupani apuy na hinondor inggot, anjaha humbani 
na songon binongeini ai hu toruh, huidah do songon 
apuy, anjaha adong do sinalsal inggot Bani. 

28 Songon rupa ni halibitongan bani hombun 
sanggah roh udan, sonai do rupa ni sondang 
ai inggot. Ai ma rupa ni usihan ni hamuliaon ni 
Jahowa. Dob huidah ai, manrogop ma ahu, gabe 
hutangar ma sora na marsahap. 

Parsuruh ni Naibata bani si 
Hesekiel Pasingatkon Bangsa ai 


2 1 Jadi nini ma hu bangku, “Ale anak ni jolma, 
jongjong ma ho bani naheimu, ase marsahap 
Ahu bam!” 

2 Sanggah na marsahap ai Ia bangku, masuk ma 
Tonduy ai hu bangku, lanjar ipajongjong ma ahu 
bani naheihu, jadi hutangihon ma la na marsahap 
ai bangku. 

3 Anjaha ihatahon ma hu bangku, “Ale anak ni 
jolma, Husuruh do ho bani halak Israel, bani bangsa 
sipanlawan, na manlawan dompak Ahu: sidea ampa 
ompungni sidea sai marbalik do hun Bangku ronsi 
sadari on. 

4Hubani anak parbohi na mapir ampa paruhur 
na hengkeng do ho Husuruh, anjaha hatahon ma 
hubani sidea, “Sonon do hata ni Tuhan Jahowa. 

3 Atap ra sidea manangihon, atap manjua sidea 
manangihon (ai bangsa sipanlawan do sidea), tapi 
botohon ni sidea ma na adong do nabi i tongah- 
tongah ni sidea. 

6 Tapi anggo ho, ale anak ni jolma, ulang ho mabiar 
bani sidea, ulang gobir ho mambogei hata ni sidea, 
age pe liot bam duri pakon tatada anjaha marianan 
ho i tongah-tongah ni gansip golang; ulang gobir ho 
mambogei hata ni sidea, anjaha ulang ho mabiar 
mangidah sidea, ai bangsa sipanlawan do sidea. 


Hesekiel 2—3 2872 


7 Hatahon ma hatang-Ku bani sidea, atap ra sidea 
manangihon atap lang, ai bangsa sipanlawan do 
sidea. 
8 Tapi anggo ho, ale anak ni jolma, tangihon ma na 
Huhatahon bam, ulang ma ho manlawan songon 
bangsa sipanlawan in. Buha ma pamanganmu, 
anjaha pangan ma aha na Hubere bam.” 
3 Anjaha sanggah mangkawah ahu, tonggor ma, 
sada tangan durdur bangku, anjaha ibagas adong 
sada surat gulungan. 
10 Jadi ipaherbang ma ai i lobeihu, anjaha marsurat 
do ai angkup lopah, tarsurat do ijai hata tangis- 
tangis, hoih-hoih ampa bursik-bursik. 

1 Dob ai ihatahon ma hu bangku, “Ale anak ni 
3 jolma, pangan ma na dapot ho in: pangan ma 
surat gulungan in, anjaha laho ma ho, marsahap ma 
ho bani halak Israel.” 
2 Jadi hupatanggak ma babahku, gabe ibere ma hu 
bangku surat gulungan ai ase hupangan. 
3 jhatahon ma hu bangku, “Ale anak ni jolma, 
bondut ma gulungan on na Hubere bam, anjaha 
bosuri ma boltokmu bani in.” Jadi hupangan ma ai, 
matobu do ai ibagas pamanganku songon manisan. 
4 Dob ai nini ma hu bangku, “Ale anak ni jolma, laho 
ma ho marayak halak Israel, anjaha hatahon ma 
bani sidea hatang-Kin. 

3 Ai sedo hubani bangsa parhata na legan atap 
parhata na so niarusan ho Husuruh, tapi hubani 
bangsa Israel do, 

6sedo hubani buei bangsa-bangsa, parhata na 
legan, parsahap na so niarusan. Tongon, anggo bani 
sisonai ho Husuruh, ra do sidea manangihon ho. 

7 Tapi anggo halak Israel seng itangihon sidea ho, 
seng ra sidea manangihon Ahu; ai parbohi na mapir 
anjaha paruhur na hengkeng do halak Israel ganup. 
8 Tonggor ma, Hupamapir do bohimu songon bohi 
ni sidea anjaha Hupatenger do pardompakanmu 
songon pardompakan ni sidea. 

9 Songon batu intan, tengeran humbani batu loting, 
sonai do Hupatenger pardompakanmu, ulang ma 
ho mabiar anjaha ulang ho gobir mangidah sidea, 
ai bangsa sipanlawan do sidea.” 

10 Ambah ni ai nini ma dompak ahu, “Ale anak 
ni jolma, ganup hatang-Ku, na Huhatahon bam, 
parimbagaskon ma ai anjaha tangihon. 

11 Ase laho ma, parayak ma na tarbuang in, 
hasoman sabangsamin, anjaha hatahon ma bani 
sidea, patugah ma bani sidea: Sonon do hata ni 
Tuhan Jahowa, atap na ra pe sidea manangihon in 
atap lang.” 

12 Jadi iangkat Tonduy ai ma ahu, anjaha hubogei 
ma i pudingku sora ni lalou na bolon, ai ma sanggah 
na tarangkat ai hamuliaon ni Jahowa humbani 
iananni, 

13 ai ma sorani habongni sipargoluh ai sanggah na 
marsiogosan ampa sora ni galapang na i lambung 
ni sidea, na marsora songon lalou na bolon. 

14 angkat Tonduy ai ma ahu, iluahon ma, anjaha 
misir ma ahu ibagas uhur na mapaet marhasoman 
ringis, anjaha tangan ni Jahowa do odoh bangku, 
15 gabe das ma ahu bani halak na tarbuang ai i Tel- 
Abib, na i topi ni Bah Kebar. Ijai ma ahu hundul 
jonong i tongah-tongah ni sidea pitu ari dokahni. 


Ipabangkit si Hesekiel Gabe Siparjaga Israel 


16 Dob salpu na pitu ari ai roh ma hata ni Jahowa hu 
bangku, 

17“Ale anak ni jolma, Hupabangkit do ho gabe 
siparjaga bani bangsa Israel. Anggo itangar ho sada 
hata humbani pamangan-Ku, lumbahon ma ai bani 
sidea ibagas goran-Ku. 

18 Anggo Huhatahon bani halak parjahat, 
'Maningon matei do ho! hape seng ipalumba 
ho ia, anjaha seng marsahap ho palumbahon 
halak parjahat ai bani parlahouni na masambor 
ai, andohar manggoluh ia, sai na matei do namin 
parjahat ai halani hajahatonni, tapi humbam do 
tungguon-Ku darohni. 

19 Tapi anggo ipalumba ho do parjahat ai, hape seng 
ra ia manadingkon hajahatonni atap parlahouni na 
masambor ai, sai na matei do ia halani hajahatonni, 
tapi maluah do anggo tonduymu. 

20 Anjaha anggo itadingkon halak parpintor 
hapintoronni anjaha ihorjahon hagedukon, gabe 
hunahkon batu partolsuan i lobeini, jadi matei 
ia, halani na so ipalumba ho ai ia, matei do ia 
halani dousani, anjaha seng be ingaton hapintoron 
na dob hinorjahonni, tapi darohni humbam do 
tungguon-Ku. 

21Tapi anggo ipalumba ho parpintor in ase 
ulang mardousa, anjaha seng tongon mardousa 
ia, manggoluh ma ia tongon, halani na ra ia 
palumbaon, ho pe, ipaluah ho do tonduymu.” 

22 Dob ai roh ma ijai tangan ni Jahowa hu bangku, 
anjaha nini dompak ahu, “Jongjong ma, laho ma ho 
hu pamah ai, ijai pe Ahu marsahap pakon ho.” 

23 Jadi jongjong ma ahu anjaha laho ma ahu hu 
pamah ai: anjaha tonggor ma, jongjong do ijai 
hamuliaon ni Jahowa usih songon hamuliaon na 
huidah i topi ni Bah Kebar: jadi manrogop ma ahu. 
24 Jadi masuk ma Tonduy ai hu bangku, anjaha 
ipajongjong ma ahu bani naheihu: Marsahap ma la 
hu bangku, nini ma, “Laho ma, marhurung ma ho 
ibagas rumahmu! 

25 Anggo ho, ale anak ni jolma, tonggor ma, 
nahkonon-Ku ma bam tali, anjaha sangkuton ma ho 
marhitei ai, ase ulang ho boi mandarat masuk hu 
tongah-tongah ni sidea, 

26 anjaha longkot ma bahenon-Ku dilahmu bani 
langit-langit ni pamanganmu, ase longah ho, 

gabe seng boi be pinsangonmu sidea, ai bangsa 
sipanlawan do sidea. 

27 Tapi anggo marsahap Ahu use hu bam, buhaon- 
Ku ma pamanganmu anjaha hatahononmu ma 
hubani sidea: Sonon do hata ni Tuhan Jahowa, 
atap ise na ra manangihon, itangihon ma, atap 
ise na manjua manangihon, manjua ma, ai bangsa 
sipanlawan do sidea.” 


Igambarhon si Hesekiel 
Pangkubuon bani Jerusalem 


1“Tapi anggo ho, ale anak ni jolma, buat 
ma bam sada batu tanoh halampung, anjaha 
patibal ma ai i lobeimu, anjaha uhirhon ma hujai 
sada huta, ai ma Jerusalem. 
2Bahen ma hubuan dompak huta ai, pauli ma 
manara pangkubu, bahen homa tembok pangkubu 
dompak huta ai, sonai age tentara pangkubu ampa 
parugas sirongrong tembok inggot. 
3 Anjaha buat ma sada bosi bolag, anjaha bahen ma 
ai gabe tembok bosi, parholanganmu humbani huta 
ai, dompakkon ma bohimu hu huta ai, sonai ma 
hona hubu huta ai, anjaha dorab ma ai inggot. On 
ma gabe tanda bani halak Israel. 
4Tapi anggo ho, podomi ma soding sambiloumu, 
anjaha hunahkon ma bam hajahaton ni Israel. 
Songon buei ni ari ho tibal ijai, sonai ma dokahni 
porsanonmu salah ni sidea. 

3Hutampeihon do hu bam tahun hajahaton ni 
sidea, bueini ihira marhitei ari, tolu ratus siah puluh 
ari, sonai ma dokahni porsanonmu hajahaton ni 
Israel. 

6 Anjaha dobkonsi dob ibahen ho sonai, patibal 
ma use dirimu soding dompak siamun, anjaha 
porsan ma hajahaton ni halak Juda, ompat puluh 
ari dokahni, sada tahun ihira gabe sadari siporsanon 
bam. 

1Hubani pangkubuon ni Jerusalem ai ma 
dompakkon bohimu marhasoman tangan na talag, 
anjaha manjahai ma ho dompak huta ai. 

8 Tonggor ma, hunahkon do ban tali, ase ulang boi 
ho marhusor hu siamun atap hu sambilou, paima 
idobkon ho ari pangkubuonmai. 

3 Tapi anggo ho, buat ma bam gandum pakon jagul, 
kasang pakon dali, bajaurei ampa daua, anjaha 
nahkon ma ai hubagas sada hudon, anjaha pauli ma 
ruti hunjai, anjaha ai ma panganonmu sadokah tibal 
ho soding tolu ratus siah puluh ari dokahni. 

10 Marsibar do sipanganon na boi panganonmu, 
ai ma dua puluh sekel sadari; marpanorang do ai 
panganonmu. 

11Bah pe marsuhat do inumonmu, ai ma 
saparonom hin, marpanorang do ai homa 
inumonmu. 

12 Pangan ma ai marrupa ruti jagul: masak mai lobei 
ni sidea i atas ni ginagat ni jolma.” 

13 Anjaha nini Jahowa ma, “Sonai ma butak 
panganon ni halak Israel rutini i tongah-tongah ni 
sipajuh begu-begu pambuangan-Ku bani sidea.” 

14 Jadi ningku ma, “Ham Tuhan Jahowa, tonggor 
Ham ma, seng ongga hubutaki diringku: humbani 
haetek-etekonku ronsi sonari seng ongga hupangan 
na matei-matei atap na sinoroh, anjaha gulei 
na mabutak seng ongga masuk ai hubagas 
pamanganku.” 

15 Jadi nini ma dompak ahu, “Tonggor ma, ginagat 
ni lombu pe hubere bam gantih ni ginagat ni jolma 
laho pamasakkon sipanganonmu.” 

16 Ambah ni ai nini ma dompak ahu, “Ale anak ni 
jolma, parsedaon-Ku ma parbohalan i Jerusalem: 
marsibar do panganon ni sidea ruti marhasoman 
biar: bah pe marsuhat do inumon ni sidea 
marhasoman gobir. 

17 Hubahen pe sonai, ase hurangan ruti pakon bah 
do sidea, anjaha rusak sidea marsikawahan, anjaha 
mandatei sidea halani hajahaton ni sidea.” 


Igambarhonsi Hesekiel Pasal Parseda ni Jerusalem 


5 1 “Ia ho ale anak ni jolma, buat ma bam sada 
podang na marot, pakei ma ai songon pisou 
parjambak, anjaha padalan ma ai bani ulumu pakon 
jambakmu: dob ai buat ma bam dasing, anjaha bagi 
ma jambulan ai. 

2 Sapartolu ma ai bani apuy i tongah-tongah ni huta 
ai, anggo gok ma ari pangkubuon ai: anjaha na 
sapartolu nari buat ma ai anjaha tampuli ma inggot 
huta ai: dob ai na sapartolu nari purpurhon ma bani 
logou, anjaha Ahu manintak podang hun pudi ni 
sidea. 

3 Anjaha buat ma otik hunjai, sangkutkon ma ai bani 
sisi ni bajumu. 

4 Anjaha hunjon buat ma use otik, anjaha gijigkon 
ma ai hubagas apuy, anjaha tutung ma ai: hunjai ma 
roh apuy bani haganup halak Israel.” 

3Sonon do hata ni Tuhan Jahowa, “On ma 
huta Jerusalem, Hupajongjong do in i tongah- 
tongah ni bangsa-bangsa, anjaha nagori-nagori 
manginggotisi. “ 

6 Hape ilawan sidea do titah-Ku, jahatan humbani 
sipajuh begu-begu, sonai homa aturan-Ku lobih 
humbani nagori na manlioti sidea, ai mapas 
do sidea bani sagala aturan-Ku anjaha seng 
iparlahouhon sidea titah-Ku.” 

7 Halani ai sonon do hata ni Tuhan Jahowa, 
“Halani jahatan hanima marparlahou marimbang 
sipajuh begu-begu na manlioti hanima anjaha seng 
ihorjahon hanima titah-Ku, anjaha seng idalankon 
hanima aturan-Ku, anjaha songon paraturan ni 
parbegu na manlioti hanima pe lang idalankon 
hanima, 

8 halani ai sonon do hatang-Ku, Ahu Tuhan Jahowa, 
tonggor ma, Ahu pe imbangmu do; dabuhon-Ku do 
uhum i tongah-tongahmu, i lobei ni bangsa-bangsa. 
9 Bahenon-Ku ma hu bam na so ongga Hubahen 
ope, anjaha na so bahenon-Ku be halani sagala 
hasamboron na hinorjahonmu. 

10 Halani ai panganon ni bapa ma anakni i 
tongah-tongahmu, anjaha anak mangankon 
bapani: padalanon-Ku ma uhum bam, anjaha na 
teba ai hun bam, erapon-Ku do ai bani ganup deisa. 
x 

11 Halani ai, songon sintongni manggoluh Ahu,” 
nini Tuhan Jahowa, “halani ibutaki ho ianan-Ku na 
mapansing in marhitei haganup sihagigihononkon 
ampa hasamboron na hinorjahonmin, Ahu pe 
jambakon-Ku ma ho; seng maidop be matang-Ku 
mangkawah bam anjaha lang be marulak-ulakan 
uhur-Hu. * 

12 Sapartolu humbam matei do buaton ni sampar 
anjaha matei gayuran i tongah-tongahmu, 
sapartolu radag ibahen podang inggot bam, anjaha 
na sapartolu nari erapon-Ku do bani ganup deisa, 
anjaha podang do Husintak hun pudi ni sidea. “ 

13 Jadi das ma gilang-Ku, mangonai ma ringis-Ku 
bani sidea, gabe sombuh Huahap: jadi botohon 
ni sidea ma, paboa Ahu do Jahowa na marsahap 
ibagas gilang-Ku, bani na Hupasogop ringis-Ku bani 
sidea. “ 

14 Anjaha bahenon-Ku do ho tarulang, anjaha gabe 
siapason i tongah-tongah ni bangsa-bangsa na 
manlioti ho, ampa i lobei ni halak na montas hun 
bam. “ 

15Tongon, gabe siapason ampa sipahirion, gabe 
lumba-lumba ampa songgot-songgot do ho bani 
bangsa-bangsa na manlioti ho, bani na Hudabuh 
uhum bam ibagas gila pakon ringis ampa pinsang- 
pinsang na parah. (Ahu, Jahowa do na manluarhon 
ai), “ 

lebani na Husiorhon bam panah ni lohei 
maningting, na laho mansedahon, Ahu do na 
maniorhon ai laho mansedahon hanima, bani 
na Hutambahi lohei na parah bennima anjaha 
Huparseda parbohalannima. “ 

17Tongoskonon-Ku do bannima lohei ampa 
binatang-binatang, na manoroh hun bannima 
dakdanaknima, sampar ampa daroh niduruskon do 
masa bannima, parohon-Ku do podang bannima, 
Ahu do Jahowa na mangkatahon ai.” 


Lumba-lumba Pasal Parseda ni Panumbahan 


Sisombah-sombahon ampa Parsombah 


6 1 Dob ai roh ma hata ni Jahowa hu bangku, 

2 “Ale anak ni jolma, dompakkon ma bohimu 
hu dolog-dolog ni Israel anjaha manjahai ma ho 
dompaksi, 

3 hatahon ma, “Ale dolog-dolog ni Israel, tangihon 
ma hata ni Tuhan Jahowa. Sonon do hata ni 
Tuhan Jahowa dompak sagala dolog ampa buntu- 
buntu, dompak lombang bagas ampa habungan: 
Tonggor ma, parohon-Ku ma bannima podang, 
gabe parsedaon-Ku ma panumbahannima bani 
ianan na gijang. 

4 Maningon parsedaon do anjapanjapnima anjaha 
parropukon-Ku anjapanjap pardahupaannima: 
anjaha rasei bahenon-Ku halak na binunuh 
humbennima i lobei ni gana-gananima. 

> Sampakkonon-Ku do bangkei ni halak Israel i lobei 
ni gana-gana ni sidea, anjaha erapon-Ku do holi- 
holinima liot anjapanjapnima. 

6Bani haganup ianannima parsedaon do sagala 
huta anjaha parreongon panumbahannima bani 
ianan na gijang, ase seda anjaha marumbak 
anjapanjapnima, maropuk anjaha mangkabolah 
gana-gananima, hona rumbakkon  anjapanjap 
pardahupaannima, anjaha bois na pinaulinima. 
1Radag ma halak na tarbunuh i tongah- 
tongahnima, gabe botohonnima ma, Ahu do 
Jahowa. 

8Tapi paturuton-Ku do deba manggoluh hun 
bannima, na maluah humbani podang i tongah- 
tongah ni bangsa-bangsa, bani na Huerap ai 
hanima i nagori-nagori ai. 

3 Sidea na maluah ai, ingaton ni sidea ma Ahu 
i tongah-tongah ni bangsa-bangsa, pambuangan 
bani sidea, dob Huropuki uhur parbangkison ni 
sidea ai, na manlembang hun Bangku, sonai mata 
parbangkison ni sidea ai, na mangkawah bani gana- 
gana ni sidea: gabe magigi ma sidea mangidah diri 
ni sidea sandiri, halani hajahaton na hinorjahon ni 
sidea, halani habutakon ni sidea ai. 

10 Anjaha botohon ni sidea ma, Ahu do Jahowa, 
seng hape na so marhala Hulumbahon hamagouan 
sibahenon-Kai bani sidea.” 

11 Sonon do hata ni Tuhan Jahowa, “Martopap ma 
ho, injak-injakkon ma naheimu, anjaha hatahon 
ma, 'Magou mal” Halani haganup hasamboron na 
hinorjahon ni halak Israel ai maningon rasei do 
sidea bahenon ni podang, lohei pakon sampar. 

12 |se na daoh matei do bahenon ni sampar, anjaha 
ise na dohor matei do bahenon ni podang, anjaha 
ise na tading anjaha na bansah matei gayuran do. 
Sonai ma padalanon-Ku ringis-Ku bani sidea. 

13 Jadi tandaonnima ma, Ahu do Jahowa, anggo 
radag ma na rasei humbani sidea i tongah-tongah ni 
gana-gana ni sidea, inggot bani anjapanjap ni sidea, 
i atas ni ganup buntu-buntu, bani pakpak ni sagala 
dolog, i toruh ni ganup hayu na maratah, i toruh ni 
ganup jajabi na matabun, bani ganup panutungan 
dahupa i lobei ni gana-gana ni sidea. 

14 Anjaha pagostongon-Ku do tangan-Ku dompak 
sidea laho mambahen tanoh ai halong anjaha 
tarulang, bani haganup ianan ni sidea, hun 
halimisan nari das hu Ribla. Jadi botohon ni sidea 
ma, Ahu do Jahowa.” 


Seng Tarolati be Parroh ni Ujung ni Bangsa ai 


1Dob ai roh ma hata ni Jahowa hu bangku 

mangkatahon, 
2 “Ho ale anak ni jolma, sonon do hata ni Tuhan 
Jahowa pasal tanoh ni Israel: Na roh ma ujungni, 
ujung ni suhi-suhi na ompat ni tanoh in. 
3 Sonari ma roh ajal ai bam, pasogopon-Ku ma 
ringis-Ku bam, anjaha uhumon-Ku ho romban 
hubani parlahoumu, anjaha pinsangon-Ku ho halani 
haganup hasamboronmu. 
4Seng maidop matang-Ku mangidah ho, seng 
holong atei-Hu, tapi uhumon-Ku do ho romban 
hubani parlahoumu, anjaha manginsonoh i tongah- 
tongahmu hasamboronmu, jadi tandaonmu ma, 
Ahu do Jahowa.” 
3 Sonon do hata ni Tuhan Jahowa, “Mardapot-dapot 
do roh hasedaon. 
6 Na roh ma ujungni, ujungni domma roh: domma 
puho na mandorab ho. Tonggor ma, roh ma! 
1Roh ma hasedaonmu ale pangisi ni tanoh in: 
domma roh panorangni, domma dohor ari ai, ari 
hageoron, sedo ari olob-olob, i atas dolog-dolog. 

8On pe barah ma duruskonon-Ku ringis-Ku 
bam, anjaha padason-Ku gilang-Ku bam, anjaha 
uhumon-Ku ho romban hubani parlahoumu, 
anjaha mangonai bam bahenon-Ku haganup 
hasamboronmu. 

9Seng maidop matang-Ku mangidah ho, seng 
holong atei-Hu, tapi uhumon-Ku do ho romban 
hubani parlahoumu, anjaha manginsonoh i tongah- 
tongahmu hasamboronmu. Jadi tandaonnima ma, 
Ahu do Jahowa sipanlonsing. 

10Tonggor ma, ari ai! Tonggor ma, roh ma! 
Martunas do hagedukon, marbunga pangenjengon. 
11 Timbul do siunsagahkon gogoh bahen lonsing- 
lonsing bani hajahaton. Seng dong be na tading 
humbani sidea, sonai humbani habayakon ni sidea, 
atap humbani hadoharonni, salpu do haganup 
hasangapon ni sidea. 

12 Domma roh panorangni, dohor ma ari ai. Ulang 
ma marmalas ni uhur sipamboli anjaha jundoh 
sipanjual, ai gajag ni ringis do na mangonai bani 
haganup hadoharonni. 

13 Seng ulakan ni sipanjual be marjualan, age pe 
manggoluh ope sidea, ai seng tarolati be ringis 
dompak hadoharon ni sidea ai, anjaha seng dong be 
na boi manjolomi goluhni halani hajahaton ni sidea. 
14 Isompul pe tarompit, anjaha domma sirsir 
haganup ibahen, tapi seng dong na borani bingkat 

hu parporangan, ai domma sogop ringis-Ku 
dompak haganup hadoharon ni sidea. 

15| darat, podang do na manraseihon, i huta, 
sampar pakon lohei, halak na i juma matei do 
ibahen podang, halak na ibagas huta bois do 
bahenon ni sampar pakon lohei. 

16 Anjaha anggo adong na maluah, bani dolog- 
dolog ma sidea ai, haganup hutur-hutur songon 
kuhui i habungan, halani hajahaton ni sidea bei. 

17 Haganup do tangan galek, anjaha haganup towod 
hitir-hitir. 

18Marhiou guni do sidea, anjaha hagobiron 
manrongkob sidea, habadoron do bani bohi ni 
sidea, anjaha hona palpal ganup ulu ni sidea. 
19|pansampakkon sidea do pirakni hu alaman, 
anjaha omas ni sidea ihira songon tompoh-tompoh, 
ai seng boi pirak ampa omas ni sidea paluahkon 
sidea bani ari ringis ni Jahowa: seng tarpasombuh 
sidea loheini atap targoki sidea boltokni marhitei ai. 
Ai do na mambahen jomba sidea ibagas hajahaton 
ni sidea. 

20 Jgas-ugas ni sidea na jenges ai do mambahen 
gijang uhur ni sidea, ipauli sidea do hunjai gana- 
gana ni sidea sihagigihononkon ai, halani ai do ase 
gabe tompoh-tompoh ai bani sidea Hubahen. 

21 Ondoskonon-Ku do ai bani halak na legan gabe 
sirampason ampa bani halak parjahat nai tanoh on 
gabe sitabanon: butakon ni sidea ma ai. 

22 Padaohon-Ku do bohing-Ku humbani sidea, 
ai ibutaki sidea do ianan-Ku na pansing in, 
jadi masukan ni panamun ma hubagas anjaha 
pabutakon ni sidea ma ai, 

23 hitir anjaha sursar ma bahenon ni sidea ai. Ai gok 
panduruson daroh do tanoh ai anjaha gok odoh- 
odoh do huta ai. 

24 Jadi parohon-Ku ma bangsa sijahatan humbani 
bangsa-bangsa, laho mambuati rumah ni sidea, 
parontihonon-Ku ma pangenjengon ni sidea ai, 
anjaha gabe butak ma ianan ni sidea na mapansing 
ai. 

25 Habiaran do na roh, mangindahi haluahon do 
sidea, hape seng jumpahsi. 

26 Mardapot-dapot do roh hamagouan, mardapot- 
dapot do roh barita na masambor. Manungkun 
panjahaion do sidea humbani nabi, tapi seng 
dong be pangajarion bani malim ampa podah bani 
pangintuai-pangintuai. 

27 Marhoru do raja, mandolei kopala-kopala, anjaha 
margonggong do tangan ni halak na i nagori in 
halani biarni. Domu hubani parlahouni do Hubahen 
hubani sidea, anjaha Huuhumi sidea domu hubani 
na patut jaloonni: jadi botohon ni sidea ma, Ahu do 
Jahowa.” 

Panonggoran Pasal Parnaibataon na 
Legan na i Huta Jerusalem 


1Dob ai bani tahun paonomkon, bani bulan 
8 onom, ari lima bulan ai, sanggah hundul ahu 
i rumahku anjaha sintua-sintua ni Juda hundul i 
lobeihu, jadi sogop ma hu bangku tangan ni Jahowa. 
2 Jadi sanggah mangkawah ahu, tonggor ma, adong 
do sada na marrupa songon jolma, humbani na 
songon binongeini ai idahon hu toruh, songon apuy 
do, tapi humbani binongeini ai hu atas marsinalsal 
do songon tombaga na marlinang-linang. 
3 Jadi isurdukkon ma songon sada tangan, anjaha 
itangkap ma ahu bani jambulanku, iangkat Tonduy 
ai ma ahu hu tongah-tongah ni tanoh pakon langit, 
anjaha iboan ma ahu ibagas pangungkabon na 
humbani Naibata hu Jerusalem, bani horbangan 
ni alaman parbagas ai, na hampit utara: ai ma 
hajongjongan ni gana-gana, na patubuh simburu ni 
Jahowa. 
4 Anjaha tonggor ma, jongjong do ijai hamuliaon ni 
Naibata ni Israel songon panonggoran na huidah i 
pamah ai. 
3 Anjaha nini ma dompak ahu, “Ho ale anak 
ni jolma, kawahkon ma dompak utara!” Jadi 
mangkawah ma ahu dompak utara, anjaha tonggor 
ma, hampit utara ni horbangan ai, ijai do jongjong 

anjapanjap gana-gana, na patubuh simburu ni 
Jahowa. 

6 Jadi nini ma hu bangku, “Ho ale anak ni jolma, 
ididah ho do na binahen ni sidea ai? Hagigi banggal 
do na binahen ni ginompar ni Israel ijon, na 
mambahen misir Ahu humbani ianan-Ku na pansing 
in.” 

7 Jadi iarahkon ma ahu hu horbangan ni alaman 
ai, anjaha sanggah mangkawah ahu, tonggor ma, 
adong do sada lubang bani dingding. 

8 Dob ai nini ma dompak ahu, “Ho ale anak ni jolma, 
bahen ma lubang i dingding ai!” Jadi sanggah na 
mambahen lubang ai ahu i dingding ai, tonggor ma, 
adong do sada pintu. 

3 Nini ma hu bangku, “Masuk ma ho, anjaha tonggor 
ma hagigi na binahen ni sidea ijai.” 

10 Jadi masuk ma ahu anjaha hukawahkon ma; 
jadi tonggor ma, gombaran ni bagei-bagei ni 
sihagigihononkon, gilok-gilok, binatang ampa 
haganup naibata ni halak Israel, iuhirhon bani 
dingding ai inggot. 

11 Anjaha i lobei ni ai, jongjong do pitu puluh halak 
humbani pangintuai-pangintuai ni Israel, rap pakon 
si Jaasania, anak ni si Sapan, i tongah-tongah ni 
sidea. Ganup sidea manjolom pardahupaan ibagas 
tanganni, anjaha timus ni dahupa ai martimpul do 
hu atas. 

12 Jadi nini ma dompak ahu, “Ale anak ni jolma, 
ididah ho do na binahen ni pangintuai-pangintuai 
ni halak Israel ai ibagas na golap ai, ganup ibagas 
kamarni na margambaran ai?” Nini sidea, “Seng 
ididah Jahowa hita, domma itadingkon Jahowa 
nagori in!” 

13 Nini ope hu bangku, “Idahonmu ope hagigi 
sibanggalan na hinorjahon ni sidea.” 

14 Dob ai iarahkon ma ahu bani horbangan parutara 
ni rumah ni Jahowa, anjaha tonggor ma, adong do 
ijai naboru-naboru manangisi si Tammus. 

15 Jadi nini ma dompak ahu, “Domma ididah ho ai, 
ale anak ni jolma? Idahonmu ope sibajankonon ni 
ai.” 

16 Dob ai iarahkon ma ahu hu alaman parbagas ni 
rumah ni Jahowa, anjaha tonggor ma, bani labah ni 
rumah ni Jahowa, i holang-kolang ni surambih ampa 
anjapanjap ai, adong do ijai hira-hira dua puluh 
lima halak dalahi, tundal bani rumah ni Jahowa, 
idompakkon hu hapoltakan, marsombah bani mata 
ni ari, dompak hapoltakan. 

17 Dob ai nini ma dompak ahu, “Domma ididah 
ho in, ale anak ni jolma? Hampung ni in uhur ni 
ginompar ni Juda mambahen na mabajan sonin 
ijon, gabe igoki sidea do tanoh in bani odoh-odoh, 
anjaha ipuhoi ringis-Ku. Tonggor ma, inahkon sidea 
do ranting-ranting bani igung ni sidea. 

18 Halani ai, padalanon-Ku ma ringis-Ku bani sidea: 
seng maidop be matang-Ku mangidah sidea, anjaha 
seng be holong atei-Hu, ipamaling sidea pe sorani 
bani pinggol-Hu, seng tangihonon-Ku be sidea.” 


Panonggoran Pasal Uhum ni Naibata 
bani Pangisi ni Jerusalem 


1Dob ai ipamaling ma sorani i lobei ni 
9 pinggolhu, “Padohor hanima ma ale sidalankon 
uhum bani huta on, ganup marsinjata sipangagou 
ibagas tanganni! 
2 Anjaha tonggor ma, roh ma onom halak humbani 
horbangan parhuluan na hampit utara, ganup 
marsinjata sipangagou ibagas tanganni: anjaha rap 
pakon sidea adong do sada dalahi na marhiou 
silopak, na marparugas panurat bani binongeini. 
Jadi roh ma sidea anjaha jongjong ma i lambung ni 
anjapanjap tombaga ai. 
3 Jadi naik ma hamuliaon ni Naibata ni Israel 
humbani herub ai, hasogopanni ai, hu onjolan ni 
labah ni rumah ai, anjaha dilo-dilo ma la bani dalahi 
na marhiou silopak ai, na marparugas sipanurat 
bani binongeini.” 
4Nini Jahowa ma dompaksi, “Dalani ma huta 
Jerusalem in, anjaha bahen ma tanda bani 
pardompakan ni halak na morong-orong anjaha 
na marhoih-koih halani haganup hasamboron na 
idalankon i tongah-tongahni.” 

3 Tapi bani halak na legan ai nini do hubogei, “Siari 
hanima ma huta in, irik i pudini, anjaha bunuhi ma! 
Ulang maidop matanima, anjaha ulang adong na 
marholong ni atei! 

6Bunuhi ma anjaha boiskon ma: na ubanon, 
garama, anak boru, anak-anak ronsi parinangon: 
tapi halak na adong tanda ai, ulang kahua! Pungkah 
ma humbani ianan-Ku na mapansing in!” Jadi 
ipungkah sidea ma humbani sintua-sintua na i lobei 
ni Rumah Panumbahan ai. 

7 Dob ai nini ma dompak sidea, “Butaki hanima ma 
Rumah Panumbahan in, anjaha goki ma alaman in 
bani halak na tarbunuh. Dob ai luar ma, anjaha 
ibagas huta in ma hanima mamunuhi.” 

8 Jadi sanggah na mamunuhi ai sidea, anjaha tading 
sahalak ahu, manrogop ma ahu lanjar doruh-doruh, 
“Ham Tuhan Jahowa, ai boiskonon-Mu do haganup 
teba-teba ni Israel bani na niduruskon-Mu in ringis- 
Mu bani Jerusalem?” 

3 Jadi nini ma mambalosi ahu, “Buei tumang do 
salah ni halak Israel ampa Juda, gok daroh na 
madurus do tanoh in, anjaha gok hagedukon do 
huta in. Nini sidea do, 'Domma itadingkon Jahowa 
tanoh in, seng ikawahkon be in.” 

10Halani ai, Ahu pe seng maidop matang-Ku 
anjaha seng holong atei-Hu, tapi balaskonon-Ku do 
pambahenan ni sidea ai bani ulu ni sidea.” 

11 Anjaha tonggor ma, dalahi na marhiou silopak ai, 
na marparugas panurat ai bani binongeini, mulak 
ma patugahkon, nini, “Domma hudalankon songon 
na pinarentahkonmu bangku.” 


Hamuliaon na Marianan i Atas ni Herubim ai 


10 1 Jadi mangkawah ma ahu, anjaha tonggor 
ma, bani langit na i babou ni herubim ai, 
adong do songon batu intan sapir, tompani songon 
paratas, | atas ni ai. 

2 Dob ai nini ma dompak dalahi na marhiou silopak 
ai, “Masuk ma ho hu holangkolang ni galapang ai, 
na i toruh ni herubim ai, goki ma tanganmu bani 
narnar na gara ai, na i holangkolang ni herubim ai, 
anjaha sampakkon ma ai hu atas ni huta ai.” Jadi 
masuk ma ia huidah. 

3 Jongjong do herubim ai hampit siamun ni Rumah 
Panumbahan ai, sanggah na masuk dalahi ai, anjaha 
igoki hombun do alaman parbagas ai. 

4 Naik ma hamuliaon ni Jahowa humbani herubim ai 
hubani onjolan ni labah ni Rumah Panumbahan ai, 
jadi igoki hombun ma rumah ai, anjaha gok sinalsal 
ni hasangapon ni Jahowa ma alaman ai. 

3 Anjaha tarbogei do sora ni habong ni herubim 
ai das hu alaman pardarat ai usih songon sora 
ni Naibata pargogoh na so tarimbang, sanggah 
marsahap la. 

6 Sanggah na pinarentahkonni ai dalahi na marhiou 
silopak ai, “Buat ma apuy hun holangkolang ni 
galapang, hun tongah-tongah ni herubim ai!” Gabe 
masuk ma ia anjaha jongjong i lambung ni galapang 
ai. 

7 Jadi idurdurhon sada herub ma tanganni hun 
tongah-tongah ni herubim ai dompak apuy na i 
holangkolang ni herubim ai, anjaha ibuat ma deba 
hunjai, lanjar ibere hubagas tangan ni dalahi na 
marhiou silopak ai; ijalo ma ai anjaha luar ma ia. 

8 Anjaha taridah do bani herubim ai songon rupa ni 
tangan ni jolma, i toruh ni habong ni sidea bei. 

9 Dob ai mangkawah ma ahu anjaha tonggor ma, 
adong do ompat galapang i lambung ni herubim ai, 
sada galapang i lambung ni ganup herub: ia rupa ni 
galapang ai, songon batu intan Tarsis na marlinang- 
linang do. 

10 Dos do rupa ni na ompat ai, tapi popouni songon 
na i tongah-tongah ni galapang na sada do na sada 
nari idahon. 

11 Anggo bingkat sidea, laho do sidea dompak 
lobeini bei, seng marhusor sanggah na laho ai: huja 
galapang parlobei ai laho, hujai do irik laho na legan 
ai, seng marhusor sanggah na laho ai. 

12 Haganup badan ni herubim ai, gurungni, tangan 
ni sidea, habong ni sidea ampa galapang ai, gok 
mata do inggot, haompatsi galapang ai. 

13|a galapang ai, halisungsung do goranni ai 
hubogei. 

14 Anjaha ompat do bohi ni ganup ai: bohi na 
parlobei bohi ni herub, na paduahon bohi ni jolma, 
na patoluhon bohi ni singa anjaha na paompatkon 
bohi ni manuk-manuk nanggordaha. 

15 Anjaha naik ma herubim ai, ai ma pargoluh na 
dob huidah i lambung ni Bah Kebar. 

16 Anggo mardalan herubim ai, mardalan ma 
galapang ai i lambung ni sidea; anjaha anggo 
ipaherbang herubim ai habongni laho naik hun 
tanoh, seng mosor galapang ai hun lambung ni 
sidea. 

17 Anggo maronti sidea, maronti ma ai, anggo naik 
sidea, naik ma ai rap pakon sidea; ai ibagas galapang 
ai do tonduy ni pargoluh ai. 

18 Dob ai luar ma hamuliaon ni Jahowa hun onjolan 
ni labah ni Rumah Panumbahan ai, anjaha sogop 
ma hu atas ni herubim ai. 

19 'paherbang herubim ai ma habongni, anjaha naik 
ma sidea hun tanoh on huidah bani pardarat ni 
sidea ai; rap pakon sidea do galapang ai: anjaha 
maronti ma sidea bani horbangan parhapoltakan ni 
rumah ni Jahowa, anjaha hamuliaon ni Naibata ni 
Israel do ibabou ni sidea. 

20Ai ma pargoluh na huidah i toruh ni Naibata 
ni Israel, i topi ni Bah Kebar, anjaha hutanda ma 
herubim do sidea hape. 

21Ompat bei do bohini anjaha ompat bei do 
habongni, anjaha i toruh ni habong ni sidea adong 
do tangan songon tangan ni jolma. 

22 |a rupa ni bohi ni sidea, usih do bani rupa ni bohi 
na huidah i topi ni Bah Kebar, ganup do sidea laho 
pintor hu lobei. 


Uhum hubani Sipambobai na Tading i Jerusalem 


1 1 1 Anjaha iangkat Tonduy ai ma ahu, anjaha 
iboban ma ahu hu horbangan Parhapoltakan 
ni rumah ni Jahowa. Anjaha tonggor ma, i labah 
ni horbangan ai, adong do dua puluh lima halak 
dalahi, anjaha huidah do i tongah-tongah ni sidea 
si Jeasanya, anak ni si Assur, ampa si Pelatya, anak 
ni si Benaya, ai ma kopala-kopala ni bangsa ai. 
2 Jadi nini ma hu bangku, “Ale anak ni jolma, on ma 
halak na manranggi hajahaton ampa na mambere 
podah na masambor ibagas huta on. 
3 Nini sidea, “Ai lang baru ope ipajongjong rumah? 
Huta on do hudon ai, hita do gulei ai.” 
4 Halani ai manjahai ma ho dompak sidea, manjahai 
ma, ale anak ni jolma!” 
= Jadi sogop ma hu bangku Tonduy ni Jahowa, 
anjaha nini ma dompak ahu, “Hatahon ma, sonon 
do hata ni Jahowa, sonai do ihatahon hanima, ale 
ginompar ni Israel, ai Hubotoh do na dong tubuh 
ibagas uhurnima. 

6 Ipabuei hanima dojolma na tarbunuh ibagas huta 
on, anjaha igoki hanima do dalan-dalanni ai bani 
halak na binunuh.” 

7 Halani ai sonon do hata ni Tuhan Jahowa, “Jolma 
na binunuhnima, na niraseihonnima i tongah- 
tongah ni huta in, sidea ma juhut ai, anjaha huta 
on ma hudon ai: tapi anggo hanima boanon-Ku do 
mandarat hun tongah-tongahni ai. 

8 Mabiar do hanima bani podang, jadi podang do 
parohon-Ku bannima,” nini Tuhan Jahowa. 

9 “Anjaha padaraton-Ku do hanima hun tongah- 
tongah ni huta in, anjaha ondoskonon-Ku do 
hanima hubagas tangan ni halak na legan, anjaha 
pasogopon-Ku do uhum bannima. 

10 Boiskonon ni podang do hanima; uhumon-Ku do 
hanima bani parbalogan ni Israel: jadi botohonnima 
ma, Ahu do Jahowa. 

11 Seng gabe hudon huta ai bannima, anjaha seng 
hanima gabe juhut ibagas: bani parbalogan ni Israel 
do uhumon-Ku hanima. 

12 Jadi botohonnima ma, Ahu do Jahowa, ai seng 
idalankon hanima titah-Ku anjaha seng ihorjahon 
hanima parentah-Ku, tapi marparlahou do hanima 
songon bangsa-bangsa na inggot bannima.” 

13 Jadi masa ma, sanggah manjahai ahu, matei ma 
si Pelaca, anak ni si Benaya. Manrogop ma ahu, 
hupamaling ma sorangku, anjaha ningku ma, “Ham 

Tuhan Jahowa, ai boiskonon-Mu do teba-teba ni 
bangsa Israel in?” 


Bagah-bagah hu bani Halak na dob Tarbuang 


14Dob ai roh ma hata ni Jahowa hu bangku, 
mangkatahon, 

15“Ho ale anak ni jolma, saninamu haganup, 
hasomanmu samarga ampa halak Israel haganup, 
sonon do pangkatahonni pangisi ni Jerusalem pasal 
sidea, ‘Domma daoh sidea humbani Jahowa: hu 
banta do iberehon tanoh on gabe parbagiananta.' 

16 Halani ai hatahon ma, sonon do hata ni Tuhan 
Jahowa, 'Tongon, Ahu do mambuangkon sidea hu 
tongah-tongah ni bangsa-bangsa, anjaha Ahu do 
mangerap sidea hu nagori-nagori ai, tapi Ahu do 
gabe ianan hapansingon i nagori hamerapan ni 
sidea ai.' 

17 Halani ai hatahon ma, sonon do hata ni Tuhan 
Jahowa, “Patumpuon-Ku do use sidea humbani 
bangsa-bangsa ai, anjaha pahumpulon-Ku do sidea 
humbani nagori hamerapan ni sidea ai, anjaha 
berehonon-Ku do tanoh Israel bani sidea. 

18 Anjaha dob das sidea ijai, padaohon ni sidea ma 
hunjai sagala hagigi ampa sagala hasamboron. 

19 Jadi berehonon-Ku ma bani sidea uhur na sada, 
anjaha nahkonon-Ku do tonduy na bayu hubagas 
sidea, padaohon-Ku do uhur batu humbani daging 

ni sidea, anjaha berehonon-Ku do bani sidea uhur 
na marpangahapan, 

203se marparlahou sidea ibagas titah-Ku, 
iramotkon aturan-Ku anjaha idalankon, gabe 
bangsang-Ku ma sidea anjaha Ahu gabe Naibata ni 
sidea. 

21 Tapi sidea, na marosuh ni uhur bani hagigi ampa 
na masambor, balaskonon-Ku do bani ulu ni sidea 
pambahenan ni sidea ai,” nini Tuhan Jahowa. 


Parmisir ni Hamuliaon ni Jahowa hun Jerusalem 


22 Dob ai ipaherbang herubim ai ma habong ni 
sidea, anjaha mangihut do galapang na i lambung 
ni sidea ai, anjaha hamuliaon ni Jahowa do atas ni 
sidea. 

23 Jadi naik ma hamuliaon ni Jahowa hun tongah- 
tongah ni huta ai, anjaha sogop ma i atas ni dolog 
na hampit hapoltakan ni huta ai. 

24 Anjaha iangkat Tonduy ai ma ahu, anjaha iboan 
ma ahu ibagas panonggoran marhitei Tonduy ni 
Naibata hu tanoh ni halak Kasdim, hubani na 
tarbuang ai. Dob ai laho ma panonggoran na huidah 
ai humbangku. 

25 Jadi huhatahon ma bani na tarbuang ai haganup 
hata ni Jahowa, na pinatalarni ai hu bangku. 

Igambarhon Naibata Parbuang ni Bangsa Juda 
marhitei Ulah na Binahen ni si Hesekiel 


12 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, i tongah-tongah ni bangsa 
sipanlawan do ho marianan, na marmata laho 
mangidah, tapi seng marpangidah, na marpinggol 
laho mambogei namin, tapi seng marpambogei, ai 
bangsa sipanlawan do sidea. 

3 “Ale anak ni jolma, pasirsir ma bam ugas-ugas hu 
habuangan anjaha misir ma ho arian ididah sidea. 
Ra mangahap do sidea, ai bangsa sipanlawan do 
sidea. 

4 Padarat ma barangmu arian ididah sidea, songon 
ugas-ugas laho hu habuangan: tapi anggo ho bodari 
ma laho ididah sidea, songon na masa bani halak na 
tarbuang. 

> Runtas ma dingding ai ididah sidea, anjaha hunjai 
ma ho hu darat. 

6 Usung ma ugas-ugasmu bani abaramu ididah 
sidea, anjaha dob golap ari boan ma ai: rungkub ma 
bohimu, ase ulang ididah ho tanoh in: ai Ahu do na 
pabingkat ho gabe tanda bani halak Israel.” 

7 Jadi hubahen ma songon na tinonahkon ai hu 
bangku: hupadarat ma ugas-ugasku arian songon 
na laho hu habuangan, anjaha bodari huruntas 
ma dingding ai marhitei tanganku sandiri: anjaha 

dob golap ari luar ma ahu mangusung ugas-ugaskai 
ididah sidea. 

8 Anjaha patarni ai roh ma hata ni Jahowa hu 
bangku, Mangkatahon, 

9 “Ale anak ni jolma, ai seng dong humbani bangsa 
Israel, bangsa sipanlawan in, mangkatahon hubam, 
“Aha do na binahenmin?” 

10 Hatahon ma bani sidea, sonon do hata ni Tuhan 
Jahowa, “Mangonai bani raja na i Jerusalem do 
in pakon bani ganup bangsa Israel na i tongah- 
tongahni ai.” 

11 Hatahon ma, “Ahu do tanda bennima: songon 
na Hubahen ai, sonai do mangonai bani sidea, 
maningon bingkat do sidea hu habuangan. 

12 Anjaha raja na i tongah-tongah ni sidea ai 
maningon usungonni do ugas-ugas bani abarani 
sanggah na luar ibagas na golap: dingding do 
runtasonni laho luar. Rungkubonni do bohini, ase 
ulang ididah tanoh ai. 

13 Anjaha paherbangon-Ku do puhot-Ku i babouni, 
anjaha dapot do ia ibahen siding-Ku. Boanon-Ku do 
ia hu Babel, hu nagori ni halak Kasdim, tapi seng 
idahon ni nagori ai, anjaha ijai do ia matei. 

14 Anjaha bani sagala deisa do paerapon-Ku sagala 
halak na mangkasomanisi, sipangurupi bani ampa 
haganup balani; sintakon-Ku do podang hun pudi ni 
sidea. 

15 Jadi tandaon ni sidea ma, Ahu do Jahowa, anggo 
domma Huerap sidea hu tongah-tongah ni bangsa- 
bangsa anjaha mambur sidea Hubahen bani nagori- 
nagori ai. 

16 Tapi paturuton-Ku do deba tading humbanisidea, 
na maluah humbani podang, humbani lohei ampa 
sampar, ase sidea ma na mambaritahon sagala 
hasamboron ni sidea i tongah-tongah ni sagala 
bangsa, parmerapan ni sidea ai, ase itanda sidea, 
Ahu do Jahowa.” 

17 Dob ai roh ma hata ni Jahowa hu bangku, 
mangkatahon, 

18 “Ale anak ni jolma, pangan ma rutimu hitir-hitir, 
anjaha inum ma bahmu ibagas na gobir ampa 
hasosakan. 

19 Anjaha hatahon ma pasal bangsa na i nagori ai, 
“Sonon do hata ni Tuhan Jahowa, pasal pangisi ni 
Jerusalem, na i tanoh Israel, maningon hitir-hitir 
do panganon ni sidea ruti ni sidea, anjaha gobir 
inumonni bah ni sidea, ai halong ma tanoh ni 
sidea anjaha hona rampas sagala na dongni halani 
hajahaton ni sagala pangisini. 

20 Tarulang ma huta-huta na niiankon, anjaha 
lungun ia tanoh ai, jadi tandaonnima ma, Ahu do 
Jahowa.” 

Pinsang-pinsang bani Halak 
na Mapas bani Panjahaion 


2! Dob ai roh ma hata ni Jahowa hu bangku, 
mangkatahon, 

22“Ale anak ni jolma, sahap aha do in 
sinahapkonnima i tanoh Israel, na mangkatahon, 
“Dokah ope ari ai, anjaha seng tongon na hinatahon 
ni panjahaion.” 

23 Halani ai hatahon ma bani sidea, sonon do hata 
ni Tuhan Jahowa, 'Parontihonon-Ku do sahap-sahap 
ai, anjaha seng be luarhonon ni sidea umpama ai | 
Israel.” Tapi hatahon ma bani sidea, “Dohor ma ari 
ai, anjaha saud ma ganup panjahaion.' 

24 hi seng dong be hu lobeian on panonggoran 
sipaoto-oto atap panjahaion na pakahouhon i 
tongah-tongah ni bangsa Israel. 

25 Tapi Ahu, Jahowa sandiri ma na marsahap, anjaha 
hata na Huhatahon, maningon saud do ai. Seng 
be padokah-dokahon ai, tapi bani panorangnima 
ope, ale bangsa sipanlawan, marsahap Ahu anjaha 
pasaudon-Ku ai,” nini Tuhan Jahowa. 

26Dob ai roh ma hata ni Jahowa hu bangku 
mangkatahon, 

27 “Me anak ni jolma, tonggor ma, sidea bangsa 
Israel Mangkatahon, 'Panonggoran na nididahni ai, 
dokah ope ai, anjaha manjahai do ia pasal panorang 
na daoh ope.’ 

28 Halani ai hatahon ma bani sidea, sonon do hata 
ni Tuhan Jahowa, “Seng be sipadokah-dokahon 
hatang-Kin: tapi hata na dob huhatahon in 
pasaudon ma,” nini Tuhan Jahowa. 


Uhum bani Nabi Sipakulah-kulah 


13 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, manjahai ma ho dompak nabi 
ni Israel: manjahai anjaha marsahap ma ho bani 
sidea, na manjahai humbani pingkiran ni sidea. 
Tangihon ma hata ni Jahowa! 

3 Sonon do hata ni Tuhan Jahowa, Magou ma nabi- 
nabi na oto ai, na paihut-ihut tonduyni sandiri, na 
so tongon dong nididahni. 

4Songon sorigala, na marianan bani reong-reong, 
sonai do nabimu, ale Israel. 

“Seng ijaga sidea bungbung ni tembok, atap 
ipajongjong tembok mangondingi ginompar ni 
Israel, ase tahan sidea jongjong ibagas paruntolon 
bani ari ni Jahowa. 

6Sipaoto-oto do panonggoran ni sidea, 
pakahouhon do panjahaionni. Nini sidea, ‘Sonon 
do hata ni Jahowa, hape sedo Jahowa na marsuruh 
sidea, anjaha mangarap do sidea bani parsaud ni 
hata ai.” 

7 Ai lang panonggoran sipaoto-oto do na 
nididahnima  anjaha panjahaion ladung do 

hinatahonnima, sanggah na  hinatahonnima 
ai: “Hata ni Jahowa”, age pe sedo Ahu na 
mangkatahon ai?’ 

8 Halani ai sonon do hata ni Tuhan Jahowa, 'Halani 
isahapkon hanima sipaoto-oto anjaha ladung do na 
nididahnima ai, halani ai, tonggor ma, imbang-Ku 
ma hanima, nini Tuhan Jahowa. 

3“Anjaha tangan-Ku ma na mangonai bani nabi 
na marpanonggoran sipaoto-oto ai, anjaha na 
manjahai ladung ai: seng masuk be sidea bani 
humpulan ni bangsang-Ku, atap tarsurat bani 
register ni bangsa Israel, anjaha seng masuk be 
sidea hu tanoh ni Israel, jadi botohonnima ma, Ahu 
do Tuhan Jahowa.' 

10 Halani tongon, halani pinakahou ni sidea ai 
bangsang-Ku, Nini, ‘Damei do!” Hape seng dong 
damei, anjaha anggo ipauli bangsa ai tembok 
tanoh, gabe tonggor ma, roh do sidea mangkapur 
ai, 

11 halani ai hatahon ma bani pangkapur ai, paboa 
maningon marumbak do ai. Roh do udan na mapor, 
mardabuhan udan sira-sira anjaha mangombus 
logou na marhaba-haba, 

12 anjaha tonggor ma, marumbak ma tembok ai. Ai 
lang hatahonon ni halak ma bannima, “Ija do hapur, 
na nilapuhonnima hujai?’ 

13 Halani ai sonon do hata ni Tuhan Jahowa, 
Parohon-Ku do haba-haba ibagas ringis-Ku, anjaha 

pamasaon-Ku udan na mapor ibagas gilang-Ku 
ampa udan sira-sira na parah ibagas marah-Ku, laho 
mamboiskon ai. 

14 Anjaha reongkonon-Ku do tembok na dob 
hinapurnima ai, padosdoson-Ku do ai pakon tanoh, 
gabe tidak ma onjolanni, anggo marumbak huta ai, 
bois ma hanima ibagas, jadi tandaonnima ma, Ahu 
do Jahowa. 

15 Anjaha pasogopon-Ku ma ringis-Ku bani tembok 
ai ampa bani sipangkapuri ai, anjaha hatahonon ni 
halak ma bannima, “Seng dong be tembok ai, sonai 
homa sipangkapuri ai,” 

l6ai ma nabi-nabi ni Israel, na manjahai pasal 
Jerusalem, na mangambilankon damei hubani huta 
ai, hape seng dong damei,” nini Tuhan Jahowa. 


Uhum bani Naboru Sipakulah-kulah 


17 “Anggo ho, ale anak ni jolma, dompakkon ma 
bohimu manlawan boru ni bangsamu, na manjahai 
humbani pingkiranni sandiri, manjahai ma ho 
dompak sidea, 

18anjaha hatahon ma, sonon do hata ni Tuhan 
Jahowa, 'Bursik ma naboru, na mambahen 
balut-balut uti-utian bani pargolangan anjaha na 
mambahen tudung-tudung bani ulu ni halak na 
maetek ampa na godang, laho manangkap tonduy 
ni halak! Ai sihol pamateonnima do tonduy ni halak 

humbani bangsang-Ku, anjaha na legan ipagoluh 
hanima halani labanima? 

19 Mahiri do Ahu ibahen hanima i tongah-tongah ni 
bangsang-Ku halani gandum sannangging ampa ruti 
sansayat, marhitei na mamunuh tonduy na so patut 
bunuhon, ampa marhitei na pagoluhkon tonduy 
na so patut pagoluhon, marhitei ladungnima bani 
bangsang-Ku, na ra patangi-tangi ladung ai.” 
20Halani ai sonon do hata ni Tuhan Jahowa, 
“Tonggor ma, Ahu do imbang ni balut-balut uti- 
utiannima, na pinakeini ma manangkap tonduy 
ni jolma; rotapon-Ku do ai humbani tangannima, 
anjaha paluahon-Ku do tonduy na pinarburunima 
songon manuk-manuk. 

21Tudung-tudungnima ai pe parrigaton-Ku do, 
anjaha paluahon-Ku do bangsang-Ku hum bagas 
tangannima, anjaha seng be songon sorohan sidea 
ibagas tangannima, anjaha tandaonnima ma, Ahu 
do Jahowa. 

22 Halani ipusoki hanima uhur ni halak parpintor 
marhitei sipaoto-oto hape anggo Ahu seng ongga 
Hupusoki sidea, anjaha halani ipargogohi hanima 
parjahat in, gabe seng surut ia humbani parlahouni 
na masambor, laho pagoluhkon tonduyni. 

23halani ai seng be marpanonggoran sipaoto- 
oto hanima, anjaha seng be manjahai ladung 
hanima. Paluahon-Ku do bangsang-Kin humbani 

tangannima, jadi tandaonnima ma, Ahu do 
Jahowa.” 


Itulak Jahowa do Halak na 
Marpangajaman bani Naibata na Legan 


14 1 Dob ai roh ma deba humbani pangintuai ni 
Israel marayak ahu, anjaha hundul ma sidea 
i lobeihu. 

2 Jadi roh ma hata ni Jahowa hu bangku, 
mangkatahon, 

3“Ale anak ni jolma, ia dalahi-dalahi on, 
marpangajaman bani gana-gana do uhur ni sidea 
ibagas, anjaha na mambahen madabuh sidea 
hubagas hajahaton, dohor do ipajongjong sidea 
i lambungni, mintor ra ma Ahu panungkunan ni 
sidea? 

4Halani ai marsahap ma ho bani sidea anjaha 
hatahon ma bani sidea, sonon do hata ni 
Tuhan Jahowa, 'Barang ise humbani ginompar 
ni Israel na marpangajaman bani gana-gana 
uhurni ibagas, anjaha ipajongjong i lambungni 
sibahen pardabuhan bani hubagas hajahaton, 
age pe sonai iparayak do nabi, jadi Ahu, Jahowa 
sandiri ma na marbalos bani, halani buei ni 
sisombah-sombahonni, 

3 ase mangahap Hubahen uhur ni ginompar ni Israel 
ibagas, halani na marbalik ai sidea hun Bangku, 
halani gana-gana ni sidea na buei ai.” 

6 Halani ai hatahon ma bani ginompar ni Israel, 
sonon do hata ni Tuhan Jahowa, 'Paubah hanima 
ma uhurnima, tundalhon hanima ma gana- 
gananima, anjaha padaoh hanima ma humbani 
haganup hasamboronnima. 

7 Barang ise humbani ginompar ni Israel atap 
halak na legan, na manginsolat i tongah-tongah ni 
halak Israel, na paholangkon dirini hun Bangku, na 
marpangajaman uhurni ibagas bani gana-ganani, 
anjaha na pajongjong dohor i lambungni sibahen 
pardabuhan bani hubagas hajahaton, age pe sonai 
iparayak do nabi, laho manungkun haporluanni hun 
Bangku, jadi Ahu, Jahowa sandiri ma na marbalos 
bani. 

8 Dompakkonon-Ku ma bohing-Ku mangimbang 
dalahi ai, bahenon-Ku ma ia gabe tanda ampa 
umpama, anjaha boiskonon-Ku ma ia hun tongah- 
tongah ni bangsang-Ku, jadi tandaonnima ma, Ahu 
do Jahowa. 

3 Anjaha anggo taroto nabi ai, gabe marpodah 
ia, Ahu, Jahowa do na mambahen taroto ia, 
anjaha pagostongon-Ku ma tangan-Ku manlawansi, 
anjaha boiskonon-Ku ma ia hun tongah-tongah ni 
bangsang-Ku Israel. 

10 Anjaha porsanon ni sidea ma uhum na bani 
sidea, dos do uhum bani nabi ai ampa uhum bani 
sipanungkun ai, 

tlase ulang be kahou ginompar ni Israel 
manlembang hun Bangku, anjaha ulang be 
ipabutak dirini marhitei ganup hajahaton ni sidea 
ai, tapi ase gabe bangsang-Ku ma sidea, anjaha 
Ahu gabe Naibata ni sidea,”” nini Tuhan Jahowa. 


Legan do Pambalason ni Naibata bani Dousa ni 
Bangsa Parbegu Marimbang Jerusalem 


12Dob ai roh ma hata ni Jahowa hu bangku, 
mangkatahon, 

13 “Ale anak ni jolma, anggo mardousa sada nagori 
dompak Ahu, marhitei na mangelukkon padan, 
gabe Hupagostong tangan-Ku manlawan nagori ai, 
anjaha Huparseda parbohalanni, Huparoh lohei, 
Huboiskon hunjai jolma age pinahan, 

14 anjaha porini pe ijai sitolu halak on, ai ma si 
Noak, si Daniel pakon si Job, hosah ni sidea sandiri 
do hansa tarpaluah sidea marhitei hapintoron ni 
sidea,” nini Tuhan Jahowa. 

15 “hi anggo Huparoh binatang panoroh mawat- 
awat i nagori ai, gabe iboiskon pangisini, 
mambahen tarulang nagori ai, gabe seng dong 
halak na ra mamontas hunjai halani binatang ai, 
15anjaha porini ijai pe sitolu halak ai (songon 
sintongni Ahu manggoluh, nini Tuhan Jahowa), 
seng anjai tarpaluah sidea anak atap boru; tapi 
pitah sidea do maluah, tapi tarulang do anggo 
tanoh ai. 

17 Atap anggo Huparoh podang hu nagori ai, anjaha 
ning-Ku, ‘Podang ma manraseihon i nagori in!” Gabe 
ripas Hubahen hunjin jolma age pinahan, 

18 anjaha porini pe ijai sitolu halak ai (songon 
sintongni manggoluh Ahu, nini Tuhan Jahowa), 
seng anjai tarpaluah sidea anak atap boru, pitah 
sidea do hansa maluah. 

19 Atap anggo Hutongos sampar hu nagori ai, 
anjaha Huuseihon ringis-Ku hujai marhitei na 
manduruskon daroh, laho mamboiskon jolma age 
pinahan, 

20 anjaha porini pe ijai si Noak, si Daniel ampa si Job 
(songon sintongni manggoluh Ahu, nini Jahowa), 
seng anjai tarpaluah sidea anak atap boru: hosah 
ni sidea sandiri do hansa tarpaluah sidea marhitei 
hapintoron ni sidea.” 

21 Ai sonon do hata ni Tuhan Jahowa, “Age pe 
Husuruh hu Jerusalem uhum-Hu na ompat in, ai 
ma podang, lohei, binatang panoroh ampa sampar, 
laho mamboiskon hunjai jolma pakon pinahan. 

22 tonggor ma, dong do na tading ijai, na maluah, na 
mamboan anak ampa boru mandarat. Sidea ai ma 
na roh bannima, idahonnima ma parlahou ampa 
pambahenan ni sidea, gabe tarapoh uhurnima, 
age pe Huparoh hamagouan hu Jerusalem ampa 
haganup na Hupasogop ai hujai. 

23 Jadi tarapoh ma uhurnima halani sidea, anggo 
ididah hanima parlahou ampa pambahenan ni 

sidea. Jadi botohonnima ma, paboa sedo na so 
marhala haganup na Hubahen ai bani Jerusalem,” 
nini Tuhan Jahowa. 


Songon hayu ni hayu anggur na so 
marguna i lobei ni Jahowa 


15 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, aha do hasurungan ni hayu ni 
hayu anggur marimbang hayu ni hayu na legan atap 
ranting ni hayu anggur ai i tongah-tongah ni hayu 
harangan. 

3 Ai adong do tarbuat hunjai parhayu? Ai ibuat halak 
do hunjai sangkotan bahen panangkotan ni ugas- 
ugas? 

4Tonggor ma, ibahen do ai pagara apuy: anggo 
domma iboiskon apuy tampakanni na dua ai, anjaha 
tongah-tongahni ai monsong, ai marguna ope atap 
bahen aha ai? 

3Tonggor ma, gari sanggah dear ope ai, seng 
ipargunahon atap bahen aha pe, samintolah ma 
dob monsong, mintor marguna ma ai atap aha pe?” 
6 Halani ai sonon do hata ni Tuhan Jahowa, “Songon 
hayu ni hayu anggur i tongah-tongah ni hayu 
harangan Hubahen gabe sipanganon ni apuy, sonai 
do ondoskonon-Ku pangisi ni Jerusalem. 
7Dompakkonon-Ku do bohing-Ku mangimbang 
sidea: age pe maluah sidea humbani apuy ai, tapi 

boiskonon ni apuy do sidea: jadi botohonnima 
ma, Ahu do Jahowa anggo Hudompakkon ma 
bohing-Ku mangimbang sidea. 

Sanjaha tarulang hubahen tanoh ai, halani 
mangosei padan sidea,” nini Tuhan Jahowa. 


Jerusalem Ipausih bani Sada Naboru na So 
Bujur bani Paramangonni 


16 1 Dob ai roh ma hata ni Jahowa hu bangku, 
mangkatahon, 

2 “Ale anak nijolma, pabotohkon ma bani Jerusalem 
sagala hasamboronni, 

3anjaha hatahon ma, sonon do hata ni Tuhan 
Jahowa bani Jerusalem, 'Harohanmu ampa 
hatubuhanmu tanoh ni halak Kanaan do, bapamu 
halak Amori do anjaha inangmu boru Het. 

4 Anjaha partubuhmu sonon do: Bani ari 
partubuhmu seng irotap pusogmu, anjaha seng 
iparidi ho bani bah laho paborsihkon ho: seng 
ilapuhon bam garam, barang ibalutkon bam 
ampan. 

> Ise pe lang dong na maridop ni uhur bam laho 
mambahen na sonai ai bam, halani holong ni uhurni 
bam, tapi iambungkon do ho hu darat, halani magigi 
do halak mangidah ho bani partubuhmu.' 

6 Anjaha sanggah na montas Ahu hun lambungmu, 
anjaha huidah ho margulu-gulu ibagas darohmu, 
jadi ningku ma dompak ho na margulu-gulu daroh 

ai, Manggoluh ma ho! tongon, Huhatahon do bam, 
ho na margulu-gulu daroh, “Manggoluh ma ho! 

7 Anjaha marbanggal ma ho songon suan-suanan 
na i ladang. Jadi magodang ma ho, matoras anjaha 
jenges, punar bagod-bagodmu anjaha marganjang 
jambulanmu, tapi seng marhiou anjaha talanjang 
do ho. 

8 Jadi sanggah na montas Ahu hu lambungmu 
use, anjaha mangkawah Ahu bam, tonggor ma, 
jumpah ma panorangni boi ma riridon ho. Jadi 
Hupaherbang ma hiou-Hu bam, laho manrungkub 
hatalanjangonmu, marbulawan ma Ahu bam, 
anjaha marpadan ma Ahu pakon ho, nini Tuhan 
Jahowa, Jadi Ahu ma simada ho. 

9 Jadi Huparidi ma ho bani bah, anjaha Huusah 
ganup daroh ai hun bam, Huminaki ma ho bani 
minak. 

10 Huparhioui ma ho marhitei pakeian na marbagei 
rupani, anjaha Hubahen ho marsipatu kulit na 
maharga: Hubahen ma ho marsabing-sabing na alus 
ampa martudung-tudung sitora. 

11 Hubahen ma ugasmu buei; golang Hubahen bani 
tanganmu anjaha sinongkok bani borgokmu. 

12 Hubahen ma tintin bani igungmu, anting-anting 
bani pinggolmu, ampa sortali na majenges bani 
ulumu. 

13 Jadi jenges ma ho halani omas ampa pirak ai: 
pakeianmu humbani hiou na alus, humbani sitora 

ampa hiou na marbagei rupani. Mangan topung 
na alus ma ho, manisan ampa minak. Gabe jenges 
tumang ma ho, talup tongon gabe raja. 

14 Jadi sar ma baritamu hu tongah-tongah ni 
bangsa-bangsa halani hinajengesmu, panjagar na 
Hubahen bam, nini Tuhan Jahowa. 

15 Tapi martenger ni uhur do ho bani 
hinajengesmu, anjaha mambahen  parriah- 
riahan do ho halani tarmurmur ipabangkiskon ho 
do dirimu bani ganup halak na mamontas. 

16 ibuat ho do deba humbani pakeianmu, laho 
paulihon bam panumbahan bani buntu-buntu, 
anjaha ijai idalankon ho do parbangkison, na sonai 
ai seng ongga anjaha seng anjai masa be. 

17 buat ho do homa ugasmu na jenges in, na 
pinauli humbani omas ampa pirakku, na Hubere 
bam; ipauli ho do hunjai gana-gana dalahi anjaha 
marbangkis do ho pakonsi. 

18 buat ho do pakeianmu sibagei rupa ai, laho 
mangkioui ai, anjaha inahkon ho do minak-Ku ampa 
dahupang-Ku i lobeini. 

19 Anjaha sipanganon, na Hubere bam, ai ma 
topung na alus, minak ampa manisan, na Hubere 
bam bahen sipanganonmu, inahkon ho do ai hu 
lobeini gabe galangan na misbou,' nini Tuhan 
Jahowa. 

20 “Ambah ni ai ibuat ho do anakmu pakon borumu, 
na tinubuhkonmu Bangku, anjaha igalangkon ho do 

sidea bani sidea, gabe sipanganonni. Ai hurang ope 
parbangkisonmai, 

21 ase isayati ho ope anak-Ku, anjaha iondoskon ho 
sidea tutungon ibagas apuy laho manombah sidea? 
22 Anjaha bani haganup hasamboronmu ampa 
parbangkisonmai seng idingat ho panorang 
haposoonmu, ai ma sanggah na so marhiou ampa 
na talanjang ai ho, na margulu-gulu daroh ai ho. 

23 Anjaha dob ibahen ho sagala hajahaton ai - 
“bursik, bursik ma ho,” nini Tuhan Jahowa - 

24 ipauli ho do bam anjapanjap ianan marbangkis, 
anjaha ibahen ho do bam ianan na pinagijang bani 
ganup alaman. 

25 Tongon, bani ganup sirpang ni dalan ipauli ho do 
ianan na pinagijang, anjaha ibere ho do maseda 
hajengesonmu, iondoskon ho do dirimu bani ganup 
pamontas anjaha buei do parriah-riahan idalankon 
ho. 

26 Marriah-riah do ho homa pakon halak Masir, 
simbalogmu na garang ai; buei do parriah-riahan 
idalankon ho, mambahen manringis Ahu. 

27 Halani ai tonggor ma, Hupagostong do 
tangan-Ku manlawan ho, anjaha Huorui tanoh 
parbagiananmu,  huondoskon do ho bani 
munsuhmu paruhur haut, ai ma boru Palistim, na 
maila mangidah parlahou hasamboronmu. 

28 Marriah-riah do homa ho pakon halak Assur, 
halani lape sombuh uhurmu, marriah-riah do ho 

tene pakon sidea, hape lanjar do seng sombuh 
uhurmu. 

29 Lambin itambahi ho do parriah-riahonmu pakon 
nagori partiga-tiga ai, ai ma Kasdim, tapi age 
marhitei ai lanjar do seng sombuh uhurmu. 

30 Garang ni ai uhurmu,' nini Tuhan Jahowa, “gabe 
ihorjahon ho haganupan ulah ni boru jalang na 
bolon, 

31 ipauli ho do anjapanjap ianan marbangkis bani 
sirpang ni ganup dalan, anjaha ibahen ho do bam 
ianan na pinagijang bani ganup alaman, tapi sedo 
boru jalang na somal ho, ai itulak ho do upah. 

32 Ale parinangon siparbangkis na manrohop halak 
na legan gantih ni paramangonni sandiri. 

33 Ibere halak do upah bani boru jalang, tapi anggo 
ho, ho use marsibere-bere bani hasomanmu 
marriah-riah, mambere sisip do ho ase roh sidea 
hunja-hunja mangayaki ho, laho marriah-riah 
pakon ho. 

34 Ase legan do parriah-riahonmu marimbang 
naboru na legan, sedo halak na mangirik-irik ho, 
sedo halak na mambere upah bam, tapi ho do na 
marsibere-bere: halani ai do, ase na legan do ho.” 
35 Halani ai, ale boru jalang, tangihon ma hata ni 
Jahowa. 

36Sonon do hata ni Tuhan Jahowa, “Halani 
na dob ipatalar ho hailaonmu anjaha ipatidak 
ho hatalanjangonmu sanggah na marriah-riah 

ho pakon hasomanmu marriah-riah, ampa 
pangkorhon ni haganup gana-ganamu hagigi 
in ampa pangkorhon ni daroh ni anakmu, na 
ginalangkonmu bani sidea, 

37 halani ai, tonggor ma, pahumpulon-Ku ma 
haganup sihaholongi ho, hasomanmu marmalas- 
malas ni uhur, haganup sidea na hinaholonganmu 
ampa haganup sidea na  hinagigihonmu. 
Patumpuon-Ku do sidea humbani ganup ianan, 
anjaha patidakon-Ku do hailaonmu bani sidea, ase 
ididah sidea ganup hailaonmu. 

38 Dabuhon-Ku do uhum bam songon na bani 
boru jalang ampa bani naboru siduruskon daroh: 
parohon-Ku do bam ringis ampa parsimburuon 

39 Anjaha ondoskonon-Ku do ho hubagas tangan ni 
sidea, parsedaon ni sidea do anjapanjap parriah- 
riahanmu, reongkonon ni sidea do iananmu na 
pinagijang ai: tanggalon ni sidea do pakeianmu, 
buaton ni sidea do ugasmu na majenges in, anjaha 
paturuton ni sidea do ho talanjang, seng marhiou. 
40 Suruhon ni sidea do ho dompak sada humpulan, 
pargijigon ni sidea ma ho bani batu, anjaha 
tampulonni do ho bani podang ni sidea. 
41Tutungon ni sidea ma rumahmu, anjaha 
dalankonon ni sidea ma uhum bam, i lobei ni buei 
naboru; parontihonon-Ku ma parriah-riahonmai, 
gabe seng be padalan sibere-bere ho. 

42 Jadi sombuh ma ringis-Ku dompak ho, anjaha 
seng be marsimburu Ahu bam, sonang ma Ahu, 
seng be manringis. 

43 Halani seng idingat ho panorang haposoonmu, 
tapi ipuhoi ho do ringis-Ku marhitei ai haganup, 
halani ai, tonggor ma, balaskonon-Ku do 
pambahenanmu bani ulumu,' nini Tuhan Jahowa. 
“Ai lang habutakon do ihorjahon ho tambah ni 
hasamboronmai?” 


Ipatotap Jahowa do Padan-Ni bani Jerusalem 


44 “Tonggor ma, haganup halak na marumpamahon 
ho, mangkatahon, 'Sonai inangni, sonai do boruni.' 
45 Boru ni inangmu do ho, ai ma na soganan ai 
bani paramangonni ampa bani anakni: sanina ni 
saninamu do ho, ai ma sidea na mangambukkon 
paramangonni ampa anak ni sidea, halani magigi. 
Boru Het do inangnima anjaha bapanima halak 
Amori. 

46 Abangmu do Samaria, ai ma na marianan pakon 
boruni hampit sambiloumu, anjaha anggimu, na 
marianan pakon boruni hampit siamunmu, ai ma 
Sodom. 

47 Tapi bani mungkahni seng songon parlahou ni 
sidea parlahoumu, seng ihorjahon ho romban 
hubani hagigi na hinorjahon ni sidea; tapi lang pala 
piga dokah, gabe samboran do ho marimbang sidea 
bani sagala pambahenanmu. 

48 Songon sintongni manggoluh Ahu, nini 
Tuhan Jahowa, 'seng dong ihorjahon Sodom, 
anggimai pakon boruni songon hasamboron na 
hinorjahonmai ampa borumu. 

49Tonggor ma, on do salah ni Sodom ampa 
boruni: Margijang ni uhur, marmewah-mewah 
ampa pasonang-sonangkon diri do ia ampa boruni, 
tapi halak na miskin ampa na masombuh, seng 
jurupi sidea. 

50 Margijang ni uhur do sidea, anjaha ihorjahon 
hasamboron i lobei-Hu, halani ai do ase 
Huambukkon sidea songon na ididah ho. 

51 Seng ihorjahon Samaria satongah ni dousamu: 
bahatan do hasamboron ihorjahon ho ase ia, gabe 
songon na pintor do abangmai pangkorhon ni 
sagala hasamboron na hinorjahonmai. 

52Ho pe, porsan ma habadoronmai, ho na 
mambahen moru uhum na bani saninamai: 
halani bajanan do pambahenanmu ase sidea, 
gabe pintoran do sidea marimbang ho. Patut 
ma maila ho, anjaha porsan ma habadoronmin, 
ai gabe songon na pintor do saninamu halani 
pambahenanmai. 

53Tapi pasuangon-Ku do sidea, ai ma Sodom 
pakon boruni, sonai Samaria pakon boruni, anjaha 
pasuangon-Ku do age ho rap pakon sidea, 

34ase iporsan ho habadoronmu anjaha maila 
ho mardingat sagala pambahenanmu, anjaha 

marhiteihon ni ai do sabou pangahap ni sidea 
ibahen ho. 

>> Ja abangmu Sodom ampa boruni mulak suang do, 
Samaria pe pakon boruni mulak suang do: ho pe 
ampa borumu mulak suang do songon sapari. 

>6 Ai lang gabe umpama do abangmu Sodom 
ibagas pamanganmu, bani panorang hagijangon ni 
uhurmu, 

57 sanggah lape ipatalar hajahatonmu? Sonari gabe 
doskonsi do ho, gabe sirisa-risaon bani boru Sodom 
ampa simbalogni inggot, bani boru Palistim, na 
inggot mapas mangidah ho. 

38 Habutakonmai ampa hasamboronmai, maningon 
porsanonmu do ai, nini Jahowa. 

59 Tongon, sonon do nini Tuhan Jahowa, “Bahenon- 
Ku do hu bam domu songon na binahenmai, ai 
ma na mapas ai ho bani bulawan, anjaha iosei ho 
padan. 

60 Age pe sonai, ingaton-Ku do padan-Ku bam bani 
panorang haposoonmu, anjaha pajongjongon-Ku 
do padan sisadokah ni dokahni pakon ho. 

el Jadi taringat ma ho bani parlahoumu anjaha 
bador ho, anggo Huain ma abangmu pakon 
anggimu, anjaha Hubere sidea gabe boru bam, age 
pe seng maronjolan ai hubani padan na Hubere 
bam. 

62 Anjaha pajongjongon-Ku do padan-Ku hu bam, 
ase ibotoh ho, Ahu do Jahowa, 

63 ase tong idingat ho ai, gabe maila ho, anjaha seng 
be mungkab pamanganmu halani habadoronmu, 
anggo Husaloseihon ma ganup binahenmai,” nini 
Tuhan Jahowa. 


Umpama na Manggambarhon Parbalikon ni Raja 
Sedekia hun Babel Laho hu Masir 


17 1Dob ai roh ma use hata ni Jahowa hu 
bangku, mangkatahon, 

2“Ale anak ni jolma, marhutinta anjaha 
marumpama ma ho bani halak Israel, 

3hatahon ma, sonon do hata ni Tuhan Jahowa, 
“Adong ma sada manuk-manuk nanggordaha na 
banggal bolag habongni, ganjang-ganjang lai-laini, 
anjaha buei do ambuluni na marrintik-rintik: roh do 
ia hu Libanon, anjaha ibuat do ujung ni hayu ares ai, 
4 iputiki do dangkah-dangkahni siatasan, iboan ma 
ai hu nagori partiga-tigaan, anjaha inahkon ma ai hu 
huta ni partiga-tiga. 

> Ibuat do homa bonih na i nagori ai, anjaha isuan 
ma ai bani tanoh na lambutan, na sungkupan bani 
bah, isuankon do ai i topi ni bah. 

6 Jadi martumbor ma ai gabe hayu anggur na tabun, 
toruh pardangkahni, surdung do rantingni hu bani, 
anjaha tading i toruhni do uratni. Gabe hayu anggur 
ma ai, mardangkahi anjaha marrantingi. 

7Tapi adong ma manuk-manuk nanggordaha na 
legan anjaha na banggal, bolag habongni anjaha 

buei ambuluni: anjaha tonggor ma, iegotkon hayu 
anggur ai ma uratni bani manuk-manuk ai, anjaha 
surdung ma ranting-rantingni ai hu bani, ase ia ma 
mangarbahisi, lobih dearan nini uhurni humbani na 
bani iananni ai: 

8 hape bani tanoh na lambutan, na sungkupan bah 
do ia na isuan ai, ase boi mardangkahi ia, ramos 
marbuahi anjaha gabe hayu anggur na madear 
namin.” 

9 Hatahon ma, sonon do hata ni Tuhan Jahowa, “Ai 
boi do saud ai? Ai lang hona dokdok ma uratni, 
anjaha hona parseda bulungni gabe melus bulungni 
na martumbor ai. Gabe melus ma ia tongon, anjaha 
seng pala marhitei kuasa na gogoh atap buei halak 
hona dokdok ma ia rap pakon uratni. 

10 Tonggor ma, dear do ia hona suan, tapi boi do jadi 
ai? Ai lang mintor melus tumang ma ai, anggo hona 
ombus ibahen logou na hun hapoltakan, melus bani 
ianan hatubuhanni ai?” 

11Dob ai roh ma hata ni Jahowa hu bangku, 
mangkatahon, 

12 “Hatahon ma bani bangsa sipanlawan ai, “Seng 
ibotoh hanima, aha do arti ni ai?” Hatahon ma, 
'Tonggor ma, roh do raja ni Babel hu Jerusalem, 
anjaha itangkapi do rajani ampa kopala-kopalani, 
anjaha iboan ma sidea hu Babel. 

13 Anjaha ipabangkit do sada humbani ginompar ni 
raja ai, marpadan do ia pakonsi anjaha ipabija do ia; 
tapi na sangap-sangap ni tanoh ai iboan do, 

14 ase mangunduk harajaon ai ulang manlawan, ase 
ijolom padanni gabe jonam ia. 

15Tapi marbalik do ia hun bani, marhitei na 
marsuruh suruhanni hu Masir, ase ibere hubani 
huda pakon buei bala. Ai tarpasaudsi do ai? Ai 
maluah do halak na mambahen sisonai? Siosei 
padan, boi do maluah? 

16 Songon sintongni manggoluh Ahu,” nini Tuhan 
Jahowa, 'Tongon, bani janan ni raja ai, na 
pabangkitkonsi gabe raja, na pabijahonsi, tapi 
iapasi, na mambere padan bani, tapi iosei, | 
tongah-tongah ni Babel do ia matei. 

17 Anjaha seng tarurupi Parao ia marhitei buei 
balani ampa bahat jolma sanggah porang ai, ai ma 
bani panorang ipadear halak hubuan ampa tembok 
pangkubu laho manraseihon buei jolma. 

18 Hubani na hampung uhurni bani bijani, anjaha 
iosei padan ai, halani na dob marjabat tangan ia, 
tapi idalankon do ganupan ai, seng anjai maluah ia." 
19 Halani ai sonon do hata ni Tuhan Jahowa, “Songon 
sintongni manggoluh Ahu, bija na niapasanni ampa 
padan-Ku na nioseini ai, maningon mangonai do ai 
bahenon-Ku bani uluni. 

20 Rungkubon-Ku ma puhot-Ku hu atasni anjaha 
dapot siding-Ku do ia, jadi Huboan ma ia hu Babel 

anjaha uhumon-Ku ma ia ijai, halani na mangosei ai 
ia dompak Ahu. 

21 Anjaha ganup tentara pilihanni maningon rasei 
do bahenon ni podang, anjaha na tading ai erapon 
do bani ganup deisa, ase ibotoh hanima, Ahu do 
Jahowa, na marsahap ai.” 

22 Sonon do hata ni Tuhan Jahowa, “Ahu sandiri 
ma na mambuat sada ranting humbani ujung ni 
hayu ares na gijang ai, anjaha Husuan ma ai, anjaha 
putikkonon-Ku do sada tumbor humbani dangkahni 
pardatas ai, anjaha suanon-Ku ma ai bani sada 
dolog na gijang anjaha na banggal. 

23 Bani dolog ni Israel na gijang ai do suanon-Ku ai, 
ase mardangkah janah marbuah, gabe sada hayu 
ares na marmulia, marianan do i toruh ni binatang- 
binatang anjaha ibagas linggom ni dangkahni 
marasar do bagei-bagei ni manuk-manuk. 

24 Jadi botohon ni sagala hayu na i talun ma, 
paboa Ahu do Jahowa, na patoruhkon hayu na 
gijang anjaha na pagijangkon hayu na toruh. Ahu 
do na mambahen melus hayu na ratah, anjaha 
na mambahen martunasi hayu na melus. Ahu 
do Jahowa na manluarhon ai, anjaha Ahu do na 
pasaudkonsi.” 

luhum Naibata do Ganup Jolma domu hubani 
Pambahenanni: lojur Jolma Paubahkon Uhurni 


18 1 Dob ai roh ma hata ni Jahowa hu bangku, 
mangkatahon, 

2“Aha do halani ase isahap-sahapkon hanima 
umpama pasal tanoh Israel: Bapa mangankon buah 
ni anggur na migar, hape ipon ni anakni do ngiluan? 
3 Songon sintongni manggoluh Ahu,” nini Tuhan 
Jahowa, “seng bulih be sahapkononnima umpama 
on i Israel. 

4Tonggor ma, Ahu do simada ganup tonduy ni 
jolma, tonduy ni bapa age tonduy ni anak, Ahu 
do simadasi, ise na mardousa, ia do na maningon 
matei. 

> Anggo pintor sada halak, ihorjahon uhum ampa 
hapintoron, 

6 anggo seng ipangan na ginalangkon i atas 
dolog, seng mangkawah ia dompak gana-gana ni 
ginompar ni Israel, seng ra ia pabutak parinangon 
ni hasomanni, anjaha seng idohori sada naboru 
bani panorang mabutak ia, 

7 seng dong halak na iodoh-odoh, tapi ipaulak do 
bani siparutang gadeianni, seng ra ia manrampas, 
ibere do sipanganon bani na loheian, anjaha 
iparhioui halak na talanjang, 

8seng paanakkon duit ia, seng ra mambuat 
untung na malobihtu, ipadaoh tanganni humbani 

hagedukon, sintong panguhumni bani halak na 
marsalisih, 

9 marparlahou ia ibagas titah-Ku, anjaha jimot ia 
mandalankon paraturan-Ku, ai ma halak parpintor, 
maningon manggoluh do ia tongon,” nini Tuhan 
Jahowa. 

10 “Tapi anggo adong tubuh anak ni siparjahat, 
siduruskon daroh atap sihorjahon na masambor, 
llha so marparlahouhon parlahou ni bapani 
parpintor ai, tapi ipangan do na ginalangkon i atas 
dolog, ibutaki parinangon ni hasomanni, 

12 jfodoh-odoh na masombuh ampa na madoyuk, 
idalankon panrampason, seng ipaulak gadeian bani, 
mangkawah matani dompak gana-gana, ihorjahon 
hagigi, 

13 jpaanakkon duitni anjaha malobihtu pambuatni 
bani untung, ai sipagoluhon do jolma sisonai ai? 
Seng bulih manggoluh ia, tapi halani ihorjahon 
haganup hagigi nongkan ai, maningon matei do ia, 
marsapata hubani do darohni. 

14 Porini tubuh anakni sada, anjaha ididah anak ai 
sagala dousa na hinorjahon ni bapani, gabe mabiar 
ia anjaha seng ihorjahon ai, 

15 geng ipangan na ginalangkon i atas dolog, seng 
ikawahkon gana-gana ni ginompar ni Israel, seng 
ibutaki jolma ni hasomanni, 


Hesekiel 18 2928 


16 seng dong na iodoh-odoh, seng ijalo gadeian, 
seng idalankon panrampason, ibere sipanganon 
bani na loheian, iparhioui halak na talanjang, 
17ipadaoh tanganni humbani hagedukon, seng 
ipaanakkon duitni atap ibuat untung na mabahattu, 
idalankon aturan-Ku anjaha ihorjahon do titah-Ku, 
seng anjai matei ia halani hajahaton ni bapani, sai 
na manggoluh do ia. 

18Tapi ia bapani ai, sipangodoh-odoh anjaha 
siparrampas ai, sihorjahon na so patut i tongah- 
tongah ni bangsani, tonggor ma, maningon matei 
do ia halani hajahatonni. 

19 Hape ihatahon hanima, “Ai mase ma lang 
mangonai hubani anak dousa ni bapani?' Halani 
ihorjahon anak ai uhum ampa hapintoron, 
idalankon haganup titah-Ku, maningon manggoluh 
do ia. 

20 Ise sipardousa, ia do matei! Sedo anak mamorsan 
hajahaton ni bapani, anjaha sedo bapa mamorsan 
hajahaton ni anakni. hapintoron ni parpintor hu 
bani do sogop, anjaha hajahaton ni parjahat sogop 
hu bani do. 

21Tapi anggo itundalhon parjahat ai haganup 
dousani, na hinorjahonni, anjaha idalankon 
haganup titah-Ku, anjaha ihorjahon uhum ampa 
hapintoron, maningon manggoluh do ia, seng 
matei. 

22 Haganup hajahatonni na hinorjahonni ai, 
seng hiraon be ai bani; manggoluh do ia halani 
hapintoron na hinorjahonni ai. 

23 Ai marosuh do uhur-Hu nani mangidah hamatean 
ni parjahat?” nini Tuhan Jahowa, “ai lang marosuh 
do uhur-Hu bani parmulak ni parjahat in humbani 
dalanni ase manggoluh ia?” 

24 Tapi, anggo manlembang parpintor in humbani 
hapintoronni, idalankon  hajahaton  anjaha 
ihorjahon hasamboron, songon na hinorjahon ni 
parjahat ai, mintor manggoluh ma ia? Haganup 
hapintoronni na hinorjahonni ai seng hiraon be 
bani: halani panundalionni ai ampa dousani na 
hinorjahonni ai, halani ai do ia matei. 

25Tapi hanima mangkatahon, “Seng sintong 
dalan ni Jahowa!' Tangihon ma, ale ginompar ni 
Israel: Mintor lang ma sintong dalan-Ku? Ai lang 
dalannima do na so sintong? 

26 Anggo manlembang  parpintor — humbani 
hapintoronni  anjaha  ihorjahon  hajahaton, 
maningon matei do ia halani ai, maningon matei 
do ia halani hajahaton na hinorjahonni ai. 

27 Tapi, anggo itundalhon parjahat hajahaton na 
hinorjahonni ai, anjaha ihorjahon uhum ampa 
hapintoron, na pagoluhkon tonduyni do ia ijai. 

28 Halani na dob mangahap ai ia, anjaha itundalhon 
hajahaton na hinorjahonni ai, maningon 
manggoluh do ia, lang matei. 

29 Tapi ihatahon ginompar ni Israel do, “Seng sintong 
dalan ni Jahowa!' Mintor ma lang sintong dalan-Ku, 
ale ginompar ni Israel? Ai lang dalannima do na so 
sintong? 

30 Halani ai, ale ginompar ni Israel, uhumon-Ku do 
hanima ganup, romban hubani parlahounima,” nini 
Tuhan Jahowa. “Mulak ma, tundalhon ma haganup 
hajahatonnima, ase ulang hajahaton ai parohkon 
hamagouan bannima. 

31 Ambukkon hanima ma sagala hajahaton na 
hinorjahonnima ai dompak Ahu, anjaha parayak 
hanima ma uhur na baru pakon tonduy na baru. 
Mase rahanan matei hanima, ale ginompar ni 
Israel? 

32 Tongon, seng marosuh Ahu mangidah matei na 
matei in,” nini Tuhan Jahowa. “Halani ai paubah 
hanima ma uhurnima, ase manggoluh hanima.” 


Doding Tangis-tangis Pasal Raja-raja ni Juda 


19 1Tapi anggo ho, bahen ma sada doding 
tangis-tangis pasal panrajai i Israel, 

2 anjaha hatahon ma, “Songon singa boru-boru 
do inangmu i tongah-tongah ni singa! 
Manggompang do ia i tongah-tongah ni 
anak ni singa, laho pabanggal-banggalhon 
anakni. 

3 Ipagodang-godang do sada humbani anakni ai, 
gabe singa ajar-ajar do ai; iguruhon do naha 
manoroh, ibondut do jolma. 

4 Isuruh bangsa parbegu ma na manlawansi: 
hona tangkap ma ia ibagas godung ni sidea, 
iboan sidea do ia, ihalihiri hu tanoh Masir. 

3 Dob ididah inangni hiranan ia anjaha seng saud 
pangarapanni ai, ibuat ma sada humbani anakni na 
legan, anjaha iajar ma ai gabe singa ajar-ajar. 
6Mardalani do ia i tongah-tongah ni singa, gabe 
singa ajar-ajar do ia; iguruhon do naha manoroh, 
ibondut do jolma. 

7 Iparseda do bentengni anjaha iparreong huta- 
hutani: tarsonggot do nagori ampa pangisini halani 
sora ni paraumni. 

8 Roh ma marurup bangsa-bangsa mandorabsi 
inggot, ipaherbang sidea do puhotni i 
babouni: hona tangkap do ia ibagas godung 
ni sidea. 

9 Ihalihiri do ia, ipamasuk hubagas harang, anjaha 
iboan hubani raja ni Babel: dob ai ipamasuk 
ma ia hubagas tutupan, ase ulang tarbogei 
be sorani i atas ni dolog ni Israel. 

10 Songon hayu anggur do inangmu ibagas pohon 
anggur, na sinuan i topi ni bah mardalan, 
ramos buahni anjaha marrantingi halani 
buei ni bah. 

11 Tarpakei do dangkahni bahen tungkot harajaon 
halani jengesni, manjurjur do ai hu atas 
i tongah-tongah ni rantingni, taridah do 
ai humbani na daoh halani gijangni ampa 
tabunni. 

12 Tapi hona orbat ma hayu anggur ai ibagas 
ringis, anjaha igijigkon hu tanoh: melus 
ma ai ibahen logou hapoltakan, buahni 
mangkatangtang, ipansuakkon ma 
dangkahni na dear ai, gabe sipanganon ni 
apuy. 

13 Anjaha sonari tarsuan do ai i halimisan bani 
tanoh dorging-dorging, na so marbah. 

14 Luar do apuy humbani dangkahni, bois ipangan 
ranting ampa buahni, gabe seng dong be 
tading ijai dangkah na jenges, seng dong 
be tungkot harajaon laho manrajai.” In ma 
doding tangis-tangis ai, anjaha saud do ai 
gabe doding tangis-tangis. 


Panlawanon ni Bangsa ai do Tong Mambahen 
Hona Uhum Sidea: age pe sonai lidopi 
Naibata do Sidea halani Goran-Ni 


20 1 Bani tahun papituhon, bani bulan lima, ari 
sapuluh, roh ma deba humbani pangintuai- 
pangintuai ni Israel laho manungkun Jahowa, lanjar 
hundul ma sidea i lobeihu. 

2 Jadi roh ma hata ni Jahowa hu bangku, 
mangkatahon, 

3“Ale anak ni jolma, marsahap ma ho dompak 
pangintuai-pangintuai ni Israel, hatahon ma bani 
sidea, sonon do hata ni Tuhan Jahowa, 'Laho 
manungkun Ahu do hanima na roh on? Songon 
sintongni manggoluh Ahu, nini Tuhan Jahowa, 
“seng ra Ahu sungkunonnima.' 

4 Sihol uhumonmu sidea, ale anak ni jolma, sihol 
uhumonmu? Anggo sonai pabotohkon ma bani 
sidea hasamboron na hinorjahon ni ompung ni 
sidea. 

5 Hatahon ma bani sidea, sonon do hata ni Tuhan 
Jahowa, 'Bani panorang, sanggah Hupilih Israel, 
marbija do Ahu marhitei tangan na tarangkat 
hubani ginompar ni si Jakob, Hupatalar do diring-Ku 
bani sidea i tanoh Masir, marbija do Ahu bani sidea, 
ning-Ku, Ahu do Jahowa, Naibatanima. 

6 Bani panorang ai Hubijahon do bani sidea, paboa 
paluaron-Ku do sidea hun tanoh Masir hu tanoh na 
dob Hupilih bani sidea, tanoh habaoran ni dadih 
ampa manisan, tanoh sijengesan humbani sagala 
nagori. 

7 Anjaha Huhatahon do bani sidea, ganup ma 
hanima  mangambukkon gana-gananima, na 
manarik panonggornima, anjaha ulang ipabutak 
hanima dirinima marhitei sisombah-sombahon ni 
Masir, ai Ahu do Jahowa, Naibatanima.' 

8 Tapi manlawan do sidea dompak Ahu, seng ra 
manangihon Ahu; seng dong na ra mangambukkon 
gana-gana sitarik panonggor ni sidea ai, anjaha seng 
itadingkon sisombah-sombahon ni Masir. Jadi isura 
uhur-Hu ma manguseihon ringis-Ku bani sidea, 
anjaha padalankon gilang-Ku bani sidea i tongah- 
tongah ni tanoh Masir. 

Tapi seng Hupasaud ai halani goran-Ku, ase 
ulang butak ai ididah bangsa-bangsa panginsolatan 
ni sidea ai, ai domma Hupatalar diring-Ku bani 
sidea ididah parbegu, marhitei na mambagahkon 
paluaron-Ku sidea hun tanoh Masir. 

10 Jadi Hubobahon ma sidea mandarat hun tanoh 
Masir, anjaha Huboan ma sidea hu halimisan. 
11Hubere ma bani sidea titah-Ku, anjaha 
Hupabotohkon aturan-Ku bani sidea, sidalankonon 
ni jolma, ase manggoluh ia. 

12 Hubere homa ma bani sidea ari Sabat-Ku, gabe 
tanda hun Bangku bani sidea, ase ibotoh sidea, 
paboa Ahu do Jahowa sipapansing sidea. 

13Tapi manlawan do dompak Ahu ginompar ni 
Israel i halimisan, seng marparlahou sidea domu 
hubani titah-Ku, anjaha itulak do aturan-Ku, 
sidalankonon ni jolma bahen hagoluhanni, 
ibutaki sidea do Sabat-Ku. Jadi isura uhur-Hu ma 
manguseihon ringis-Ku bani sidea i halimisan, laho 
mambahen bois tumang sidea. 

14 Tapi seng Hupasaud ai halani goran-Ku, ase ulang 
mahiri ai i lobei ni bangsa parbegu, na mangidah 
Ahu mambobahon sidea mandarat. 

15 Ambahni ai marbija do Ahu bani sidea i halimisan, 
paboa na so boanon-Ku be sidea bani tanoh na dob 
Huberehon bani sidea, ai ma tanoh habaoran ni 
dadih pakon manisan, tanoh sijengesan humbani 
sagala nagori, 

16 halani ibuangkon sidea titah-Ku, seng idalankon 
paraturan-Ku, anjaha ipabutak do ari Sabat-Ku: 
tongon, sisombah-sombahon ni sidea do ipaihut- 
ihut uhur ni sidea. 

17 Tapi maidop do matang-Ku mangidah sidea, gabe 
seng Huboiskon sidea, anjaha seng rasei sidea 
Hubahen i halimisan. 

18 Jadi ningku ma dompak anak ni sidea i halimisan: 
Ulang ma marparlahou hanima domu hubani 
aturan na binahen ni bapanima, anjaha ulang 
ma paihut-ihut hanima titah-titah ni sidea, anjaha 
ulang ma butaki hanima dirinima marhitei gana- 
gana ni sidea. 

19 Ahu do Jahowa, Naibatanima: domu hubani 
aturan-Ku ma hanima marparlahou, titah-Ku ma 
ramotkon anjaha dalankon hanima! 

20 Ari Sabat-Kai, papansing hanima ma ai bahen 
tanda hun Bangku bannima, ase ibotoh hanima, 
Ahu do Jahowa, Naibatanima. 

21Tapi manlawan do dompak Ahu age anak 
ai; aturan-Ku seng iparlahouhon sidea, anjaha 
titah-Ku seng iramotkon sidea, laho mandalankon 
ai, sidalankonon ni jolma ase manggoluh ia; 
ibutaki sidea do Sabat-Ku. Jadi isura uhur-Hu ma 
manguseihon ringis-Ku dompak sidea anjaha 
padalankon gilang-Ku bani sidea i halimisan. 
22Tapi Hupasurut do tangan-Ku anjaha seng 
Hupasaud ai halani goran-Ku, ase ulang mahiri 
ai i lobei ni bangsa parbegu, na mangidah Ahu 
mambobahon sidea mandarat. 

23 Ambahni ai marbija do Ahu bani sidea i halimisan, 
laho mangerap sidea hu tongah-tongah ni bangsa- 
bangsa, anjaha mambahen mambur sidea hu 
nagori-nagori ai, 

24halani seng idalankon sidea titah-Ku, ibuangkon 
aturan-Ku anjaha ipabutak do ari Sabat-Ku, tongon, 
sisombah-sombahon ni sidea do ipaihut-ihut sidea. 
25 Halani ai Hubere do bani sidea aturan na so 
madear ampa titah na so boi manggoluh sidea 
marhitei ai, 

25anjaha Hubahen do sidea butak marhitei 
galangan ni sidea, marhitei na igalangkon sidea 
ibagas apuy sagala bunga-tubuh ni sidea, ase gok 
songgot-songgot sidea, anjaha ase ibotoh sidea, 
Ahu do Jahowa. 

27 Halani ai, ho ale anak ni jolma, hatahon ma bani 
ginompar ni Israel, sahapkon ma bani sidea, sonon 

do hata ni Tuhan Jahowa, 'Inunut ompungnima ope 
pahiri Ahu, marhitei pangoseion ni sidea Bangku?’ 
28 Ai dob das sidea Huboan hu tanoh na dob 
Hubijahon, laho mamberehon ai bani sidea, jadi ija 
ididah sidea buntu-buntu na gijang atap hayu na 
tabun, ijai do igalangkon sidea galangan ni sidea 
anjaha iondoskon galangan ni sidea sipuhoi ringis- 
Ku, ijai do inahkon sidea dahupa ni sidea na misbou, 
anjaha ijai do iduruskon sidea galangan siinumon ni 
sidea. 

29 Jadi ningku ma bani sidea, “Ai aha do buntu-buntu 
na pinarayaknima in?” Halani ai do ase ibahen goran 
ni Bamah (anan na gijang) ronsi sadari on. 

30 Halani ai hatahon ma bani ginompar ni 
Israel, sonon do hata ni Tuhan Jahowa, “Ai 
sihol pabutakonnima do  dirinima marhitei 
pambahenan ni ompungnima, anjaha kahou 
hanima mangihutkon hagigi na hinorjahon ni sidea 
ai? 

31 Anggo isombahkon hanima galangannima, 
anjaha igalangkon hanima anaknima ibagas apuy, 
ipabutak hanima do dirinima marhitei sagala 
gana-gananima ronsi sadari on. Jadi ra ma Ahu 
sungkunonnima, ale ginompar ni Israel? Songon 
sintongni manggoluh Ahu, nini Tuhan Jahowa. Seng 
ra Ahu sungkunonnima. 

32 Anjaha sura-sura ni uhurnima pe, seng anjai saud 
ai, ai ma na sinurahonnima. Songon bangsa na 

legan ai ma hita, songon halak na i nagori-nagori na 
legan ai, na marsombah bani hayu pakon batu. 

33 Songon sintongni manggoluh Ahu, nini Tuhan 
Jahowa, “Ahu do Raja bannima marhitei tangan 
na gogoh, marhitei tangan na pinagostong ampa 
marhitei ringis na niuseihon. 

34 Anjaha boanon-Ku do hanima mulak humbani 
bangsa-bangsa in, anjaha patumpuon-Ku do 
hanima humbani nagori hamerapannima marhitei 
tangan na gogoh, marhitei tangan na pinagostong 
ampa marhitei ringis na niuseihon. 

35 Anjaha boanon-Ku do hanima hu halimisan ni 
bangsa-bangsa, anjaha ijai do padalan uhum Ahu 
bannima padumpar bohi. 

36 Songon panguhuming-Ku ijia bani ompungnima 
sanggah i halimisan na i tanoh Masir, usih sonai do 
uhumon-Ku hanima,' nini Tuhan Jahowa. 

37 'Pabontaskonon-Ku do hanima hun toruh ni 
simambu, anjaha bilangon-Ku do hanima tulimat. 
38 Anjaha padaohon-Ku do hun tongah-tongahnima 
sipanlawan ampa halak siparbalik hun Bangku, 
padaraton-Ku do sidea hun tanoh panginsolatan ni 
sidea, tapi seng anjai masukan ni sidea tanoh Israel. 
Jadi botohonnima ma, Ahu do Jahowa. 

39 Tapi hanima, ale ginompar ni Israel, sonon do 
hata ni Tuhan Jahowa, 'Laho ma ganup hanima 
marsisombah gana-ganani bei, halani seng ra be 
hanima manangihon Ahu; tapi anggo goran-Ku 

Na Mapansing in, seng bulih be pabutakonnima 
marhitei galangannima ampa gana-gananima. 

40 hi i atas dolog-Ku Na Mapansing in, bani dolog 
ni Israel na gijang in, nini Tuhan Jahowa, jai 
ma Ahu balosan ni haganup ginompar ni Israel, 
haganup sidea nai nagori in: ijai ma jaloon-Ku sidea, 
ijai ma tungguon-Ku humbennima galangannima 
ampa limbuahnima ampa haganup sibere-bere na 
pinapansingnima.' 

41 Jaloon-Ku ma hanima songon uap na 
misbou na hinarosuhkon, sanggah na Huboan 
hanima  mandarat humbani bangsa-bangsa, 
anjaha Hupatumpu hanima hun nagori-nagori 
hamerapannima ai; anjaha patalaron-Ku do 
hapansingon-Ku i tongah-tongahnima ididah 
bangsa-bangsa. 

42 Anjaha hatahononnima ma, Ahu do Jahowa, dob 
Huboan hanima hu tanoh Israel, tanoh na dob 
Hubijahon mamberehon ai bani ompungnima. 

43 Ijai ma taringat hanima bani parlahounima ampa 
ganup pambahenannima na mambahen mabutak 
hanima, jadi magigi ma hanima bani dirinima halani 
haganup hajahaton na hinorjahonnima. 

44Anjaha botohonnima ma, Ahu do Jahowa, 
marhitei na Hubahen bannima halani goran-Ku, 
sedo romban hubani parlahounima na jahat in 
ampa pambahenannima na masambor in, ale 
ginompar ni Israel,” nini Tuhan Jahowa. 

Limbaga Pasal Harangan na Matutung 


45 (21-1) Dob ai roh ma hata ni Jahowa hu bangku, 
mangkatahon, 

46 (21-2) “Ale anak ni jolma, dompakkon ma bohimu 
hu dangsina, dilo-dilo ma ho dompak dangsina, 
anjaha manjahai ma ho dompak harangan na i 
tanoh dangsina. 

47(21-3) Hatahon ma bani harangan na i tanoh 
dangsina, tangar ma hata ni Jahowa, sonon do 
nini Tuhan Jahowa, tonggor ma, pagaraon-Ku do 
apuy ibagas ho, panganonni do bois sagala hayu na 
masak ibagas ho, seng tarintopi gajag ni apuy na 
marjimbur in, anjaha mosogkononni do sagala bohi 
hun dangsina das hu utara. 

48 (21-4) Botohon ni sagala na mardaging ma: Ahu 
do Jahowa na pagarahon ai; seng intopkonon-Ku be 
ai.” 

49 (21-5) Jadi ningku ma, “Ham Tuhan Jahowa, 
isahapkon sidea do pasal ahu: Ai lang marlimbaga 
do tong ia marsahap?” 


Podang Pambalason bani Jerusalem ampa Amon 


21 1 (21-6) Dob ai roh ma hata ni Jahowa hu 
bangku, mangkatahon, 

2 (21-7) “Ale anak ni jolma, dompakkon ma bohimu 
hu Jerusalem, marsahap ma ho pasal ianan na susi 
ai, manjahai ma ho pasal tanoh Israel, 

3 (21-8) anjaha hatahon ma hubani tanoh Israel, 
sonon do hata ni Tuhan Jahowa: Tonggor ma, 
Ahu do imbangmu, sintakon-Ku do podang-Ku hun 
sarungni, anjaha raseihonon-Ku do hun tongah- 
tongahmu parpintor ampa parjahat. 

4 (21-9) Halani sihol boiskonon-Ku do hun tongah- 
tongahmu parpintor ampa parjahat, halani ai do ase 
mandarat podang-Ku humbani sarungni, manlawan 
sagala jolma hun dangsina das hu utara, 

5 (21-10) anjaha botohon ni sagala na mardaging 
ma, Ahu do Jahowa, na manintak podang-Ku 
humbani sarungni: seng sarungkonon-Ku be ai. 

6 (21-11) Ale anak ni jolma, marhoih ma ho: gogoh 
ma ho marhoih, marhoru tumang i lobei ni sidea. 
7(21-12) Anjaha anggo isungkun sidea, “Mase 
marhoih ho?” hatahon ma, “Halani barita ai.” Anggo 
roh ai, mandatei ma sagala uhur, dabuh sagala 
tangan, malitonduy sagala jolma anjaha galek 
sagala towod. Tonggor ma, roh anjaha masa ma ai,” 
nini Tuhan Jahowa. 

8 (21-13) Dob ai roh ma hata ni Jahowa hu bangku, 
mangkatahon, 

9 (21-14) “Ale anak ni jolma, manjahai anjaha 
marsahap ma ho! Sonon do hata ni Jahowa, 
“Podang, podang do iasah, ipungga ase marlinang, 
10 (21-15) iasah laho manraseihon, ipungga ase 
marhilap itampulhon.' Naha, marmalas ni uhur ma 


Hesekiel 21 2942 


hita? Ale anak-Ku, mapas do uhurmu bani ganup 
pukul-pukul ampa bani ganup podah. 

11 (21-16) Ibere do podang ai ipapunggahon, ase 
tarpakei ai; iasah do ai anjaha ipapunggahon, laho 
mamberehon ai bani tangan ni sipamunuh. 

12 (21-17) Tangis anjaha mandoruhi ma, ale 
anak ni jolma, ai mangimbang bangsang-Ku do 
podang ai, mangimbang ganup kopala-kopala ni 
Israel, iondoskon do sidea bani podang rap pakon 
bangsang-Ku. Halani ai tompasi ma hae-haemu. 

13 (21-18) Ai roh do pangujian, ai sonaha ma lang 
masa ai, halani mapas do uhurmu mangidah pukul- 
pukul,” nini Tuhan Jahowa. 

14 (21-19) “Tapi ho ale anak ni jolma, anjaha 
martopap-topap ma ho! Roh ma podang dua 
hali lompit, tolu hali lompit tene, ai ma podang 
sipamunuh, podang bani pamunuhon bolon ai, ai 
do manginggoti sidea, 

15 (21-20) ase malala pusu-pusu ni sidea, anjaha 
mardabuhan sidea bani sagala horbangan ni sidea. 
Ahu do na mambere podang na marhilap ai, 
ibahen do ai marlinang songon hilap, ipungga laho 
mamunuhi. 

16 (21-21) Marot ma panrotapmu, hu siamun atap 
hu sambilou, dompak ja matamu itampulhon! 

17 (21-22) Ahu pe martopap-topap tangan do, sihol 
do pasombuhon-Ku ringis-Ku, Ahu do Jahowa, na 
mansahapkon ai.” 

18 (21-23) Dob ai roh ma hata ni Jahowa hu bangku, 
mangkatahon, 

19 (21-24) “Ho ale anak nijolma, gambarhon ma dua 
dalan harohan ni podang ni raja Babel, humbani 
sada nagori do harohan ni ai haduasi. Bahen ma 
sipatuduh dalan, pajongjong ma ai bani bona ni 
dalan na manuju dompak sada huta. 

20 (21-25) Gambar ma sada dalan bani podang na 
laho hu Rabba, huta ni halak Amon, ampa na sada 
nari hu Juda, hu Jerusalem na pinatoguh ai. 

21 (21-26) Bani sirpang ni dalan ai, bani bona 
ni dalan na dua ai do jongjong raja ni Babel 
mandalankon  partondungon:  ihursuk-hursuk 
do lingkit, isungkun terapim anjaha ipareksa 
pangidahan bani atei-atei ni dayok. 

22 (21-27) Bani tangan siamunni do pangidahan na 
dompak Jerusalem ai, gabe ibuha ma pamanganni 
marsurak-surak, ipamaling sorani, laho padalankon 
parugas sirongrong horbangan, paulihon tembok 
sipangkubu, ampa pajongjong manara sipangkubu. 
23 (21-28) Tapi partondungon na so sintong do ai 
bani sidea, halani dong do bani sidea parbulawanan 
na toguh nini uhurni. Tapi paingatonni do sidea 
pasal salah ni sidea, ase mangahap sidea.” 
24(21-29) Halani ai, sonon do hata ni Tuhan 
Jahowa, “Halani na dob mardingat hanima bani 
hajahatonnima, marhitei na dob pinatalar sagala 
panlanggaronnima, gabe talar dousanima bani 

sagala pambahenannima, tongon, halani na dob 
mardingat ai hanima, sai mangahap ma hanima. 

25 (21-30) la ho, ale kopala ni Israel, na mabutak 
anjaha na jahat, na dob jumpah arini, ai ma 
panorang hagogok ni uhum bam, 

26 (21-31) sonon do hata ni Tuhan Jahowa, “Padaoh 
ma gotong in, tanggali sortali in! Seng totap be 
songon na sain dokah, sipatoruhon do na gijang, 
anjaha sipagijangon do na toruh. 

27 (21-32) Mareong, mareong, mareong do 
bahenon-Ku in: seng dong be age bokas-bokasni, 
paima roh ia siparhak ai: hubani do ondoskonon-Ku 
ai.” 

28 (21-33) Tapi ho, ale anak ni jolma, manjahai ma 
ho anjaha hatahon ma, sonon do hata ni Tuhan 
Jahowa pasal Amon ampa pasal pangapasi ni sidea, 
anjaha hatahon ma, “Podang, podang do isintak 
laho manripaskon: ipungga do ai ase marlinang 
anjaha marhilap, 

29 (21-34) ai ma sanggah marpanonggoran na lepak 
sidea pasal ho anjaha martondung sipaoto-oto 
sidea dompak ho, laho mannahkon podang ai bani 
borgok ni parjahat na mabutak ai, na dob jumpah 
arini, ai ma panorang hagogok ni uhum bani. 

30 (21-35) Sarungkon ma podangmu ale Amon! Bani 
ianan parjadimu, bani tanoh hatubuhanmu, ijai do 
uhumon-Ku ho. 

31(21-36) Duruskonon-Ku do ringis-Ku bam, 
anjaha sompulhonon-Ku apuy ni gilang-Ku bam, 
ondoskonon-Ku do ho hu tangan ni halak na 
mabajan, sihorjahon hasedaon. 

32 (21-37) Gabe sipanganon ni apuy ma hanima, 
durus ma darohnima i nagori in; seng be sidingat- 
dingaton hanima, tongon, Ahu do Jahowa, na 
manluarhon in.” 


Hasamboron ni Jerusalem 
ampa Pangisini Parohkon Uhum Bani 


22 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, sihol uhumonmu do huta 
siduruskon daroh in? Pabotohkon ma bani sidea 
haganup hasamboron ni sidea ai, 

3 anjaha hatahon ma: Sonon do hata ni Tuhan 
Jahowa: Ale huta siduruskon daroh i tongah- 
tongahni, na parohkon ajal bani, anjaha na paulihon 
gana-gana bani, mambahen butak dirini! 

4 Marhitei daroh na niduruskonmai, gabe marutang 
do ho, anjaha marhitei gana-gana na pinaulimai, 
gabe butak ho; ipapodas ho do ajalmu, anjaha 
iparoh ho do ujung ni ari-arimu. Halani ai Hubahen 
do ho siapason bani bangsa-bangsa, anjaha 
sipahirion bani ganup nagori. 

3 Halak na dohor age na daoh pahirihon do, ale 
parbarita na masambor, na gok hageoron. 

6 Tonggor ma, haganup kopala-kopala ni Israel, na 
marianan ibagas ho, ganup sidea mangunsagahkon 
kuasa laho manduruskon daroh. 

7Bapa pakon inang hona apasan do ibagas ho, 
halak panginsolat hona hilang i tongah-tongahmu: 
na tading maetek ampa na mabalu hona odoh-odoh 
do. 

8 Mahiri do ibahen ho ianan-Ku na mapansing in, 
anjaha ibutaki ho do ari Sabat-Ku. 

3 Dong do halak sipanukas-nukas ibagas ho laho 
manduruskon daroh, anjaha adong do halak na 
mangankon na ginalangkon i atas buntu-buntu, 
habutakon do ihorjahon halak i tongah-tongahmu. 
10 ipatidak sidea do hatalanjangon ni bapa ibagas 
ho, anjaha ibutaki do naboru bani panorang parroh 
ni pantang ni hiouni. 

11 Habutakon do idalankon halak bani jolma ni 
hasomanni: dong do na mambutaki parumaenni, 
dong homa na mambutaki botouni, boru ni bapani. 
12 Padalan sisip do halak ibagas ho laho 
manduruskon daroh; paanakkon duit do ho 
anjaha mambuat untung na malobihtu, mambuat 
pansarian do ho humbani hasomanmu marhitei 
pangilangan: ihalupahon ho do Ahu, nini Tuhan 
Jahowa. 

13 Tonggor ma, durdurhonon-Ku do tangan-Ku bani 
untungmu na so tiba dalanni in, ampa halani daroh 
na madurus i tongah-tongahmu. 

14 Ai tahan do ho anjaha margogoh do tanganmu 
bani ari siparohon-Ku bam? Ahu do Jahowa na 
manluarhon ai anjaha na pasaudkon ai. 
15Erapon-Ku do ho i tongah-tongah ni bangsa- 
bangsa anjaha bahenon-Ku do ho mambur merap 
bani nagori-nagori: bois do bahenon-Ku habutakon 
na bam ai, 

16 anjaha sipapaan do hoi lobei ni bangsa parbegu, 
ase itandai ho, Ahu do Jahowa. 


Limbaga Pasal Panlalaan na Mangkorhon 
Uhum, na Mangonai bani Israel 


17 Dob ai roh ma hata ni Jahowa hu bangku, 
mangkatahon, 

18 Ale anak ni jolma, gabe tasik-tasik do bangsa 
Israel bangku: haganup do sidea songon tombaga, 
timah, bosi ampa timah sibirong ibagas panlalaan: 
tongon, mubah do sidea gabe tasik-tasik. 

19 Halani ai sonon do hata ni Jahowa: Halani 
ganup hanima mubah gabe tasik-tasik, tonggor ma, 
patumpuon-Ku do hanima hu tongah-tongah ni 
Jerusalem. 

20 Songon halak na patumpu pirak, tombaga, bosi, 
timah ampa timah sibirong hubagas panlalaan, 
anjaha ipagara apuyi toruhni laho manlala, sonai do 
patumpuon-Ku hanima ibagas ringis-Ku ampa gara 
ni gilang-Ku, anjaha hunahkon do hanima hubagas, 
laho manlala hanima. 

21Tongon, patumpuon-Ku do hanima anjaha 
pagaraon-Ku do apuy ni ringis-Ku bannima, anjaha 
malala ma hanima i tongah-tongahni. 

22 Songon pirak malala ibagas panlalaan, sonai do 
malala hanima ibagas ai, jadi botohonnima ma, Ahu 
do Jahowa, na manduruskon ringis-Ku bannima. 


Dousa ni Golongan-golongan na bani Bangsa ai 


23 Dob ai roh ma hata ni Jahowa hu bangku, 
mangkatahon, 

24 Ale anak ni jolma, hatahon ma bani sidea: Ho 
do sada tanoh na so marudan, na so marbah bani 
panorang ringis, 

25 songon singa na maraum, manoroh sisorohonni 
do raja-rajani i tongah-tongahni, ibolur sidea do 
jolma, irampas sidea arta ampa ugas-ugas na 
maharga, ipabuei sidea do bilangan ni na mabalu 
itanohin. 

26 Iparseda malimni do titah-Ku, anjaha ipabutak do 
janan-Ku na mapansing in: seng marbolat ibahen 
sidea na mapansing humbani na mabutak, seng 
iajarhon parleganan ni na susi pakon na so susi: 
seng parduli sidea bani ari Sabat-Ku, gabe mabutak 
do Ahu itongah-tongah ni sidea. 

27 Kopala-kopala i tongah-tongah ni sidea, songon 
sorigala na manoroh do, laho manduruskon 
daroh, mangagou goluh ni jolma, laho mambuat 
pansarian. 

28 Anjaha nabi ni sidea mangkapuri hajahaton 
ni sidea marhitei panonggoran na lepak ampa 
panjahaion ladung, mangkatahon bani sidea: Sonon 
do hata ni Tuhan Jahowa! hape sedo Jahowa tongon 
na mangkatahon. 

29 Bangsa parnagori in mandalankon odoh-odoh 
anjaha manrampasi, iodoh-odoh sidea do halak na 
madoyuk ampa na miskin, anjaha ipaksa do halak 
panginsolat marlawanan bani uhum. 

30 Hupindahi do halak i tongah-tongah ni sidea, 
na boi pajongjong tembok atap jongjong bani na 
maruntas i lobeihu, laho mangkopkop tanoh in, ase 
ulang huparseda, tapi seng dong jumpah Ahu. tx 
31 Halani ai Huuseihon do ringis-Ku bani sidea, 
anjaha Huboiskon do sidea ibagas gara ni gilang-Ku, 
mangonai hubani ulu ni sidea do Hubahen parlahou 
ni sidea ai, nini Tuhan Jahowa.” 


Limbaga Pasal Habutakon ni Samaria 
ampa Jerusalem na Marsanina ai 


23 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, adong ma dua naboru, sisada 
inang do sidea. 

3 Marriah-riah do sidea i Masir; marriah-riah do 
sidea sanggah poso, ipaturut do hona pisatan 
bagod-bagod ni sidea, ipaturut idadapi tontonni 
bani haposoonni. 

4Goran ni naboru sikahanan ai si Ohola, goran ni 
sianggian ai si Oholiba. Jadi Ahu ma simada sidea 
haduasi, tubuhan anak tubuhan boru ma sidea. Arti 
ni goran ni sidea ai: si Ohola, ai ma Samaria, anjaha 
si Oholiba, ai ma Jerusalem. 

> Marriah-riahi do si Ohola sanggah Ahu 
ope simadasi, oji tumang do uhurni bani na 
mangkarosuhkonsi, ai ma halak Assur, na 
mandohorisi ai, 

6 ai ma na sangap-sangap parhiou sitora, sipanrajai 
ampa puanglima: haganup sidea poso anjaha 
majenges, sipangajak huda. 

7londoskon do dirini marriah-riah pakon sidea, 
halak Assur jolma pilihan ai, ipabutak do dirini 
marhitei gana-gana ni ganup halak ojian ni uhurni 
ai. 

8Seng homa itadingkon parriah-riahonni, na dob 
nidalankonni sanggah i Masir ope, halani bani 
haposoonni domma modom halak rap pakonsi, 
ipisati bagod-bagodni, anjaha ipadas rosuhni hu 
bani. 

9 Halani ai, Huondoskon do ia hubani halak na 
mangkarosuhkonsi, ai ma halak Assur, ojian ni 
uhurni ai. 

10|pasalang sidea ma ia, irampas anak pakon 
boruni, anjaha ia ibunuh marhitei podang; gabe 
umpama do ia i tongah-tongah ni naboru, sanggah 
idalankon uhum ai bani. 

11 Age pe ididah si Oholiba, anggini ai, na masa 
ai, garangan ope ia humbani abangni ai, anjaha 
samboran ope  parriah-riahonni  marimbang 
abangni ai. 

12 Oji do uhurni bani halak Assur, raja-raja pakon 
kopala-kopala ni tentara, na mandohorisi ai, na 
marpakeian na majenges, siajak huda, haganup 
sidea poso anjaha majenges. 

13 Jadi Huidah ma hona butakan ia, dos do ulah ni 
sidea haduasi. 

14 Tapi inunut do tong parriah-riahonni ai: ididah 
do dalahi iuhirhon bani tembok, gambaran ni halak 
Kasdim, na igambar marset sigerger, 

15 margondit bani binongeini, martudung uluni, 
ganup sidea songon puanglima idahon, ai ma 
gambaran ni halak Babel, na marhasusuran i tanoh 
Kasdim. 

16 Anggo ididah sidea, oji ma uhurni mangidah 
sidea, isuruh ma suruhanni marayak sidea hu nagori 
Kasdim. 

17 Jadi iparayak halak Babel ma ia, laho rap modom 
pakonsi, anjaha ibutaki do ia marhitei na marriah- 
riah: dob ibutaki sidea ia, magigi ma ia mangidah 
sidea. 

18Talar do idalankon parriah-riahonni ai, anjaha 
ipatidak do hailaonni, jadi magigi ma uhur-Hu 
mangidahsi, songon gigi ni uhurhu dompak abangni 
ai. 


Hesekiel 23 2952 


19 Tapi inunut do tong parriah-riahonni, mardingat 
do ia bani ari haposoonni, na marriah-riah ai ia i 
tanoh Masir, 

20 ha oji ai uhurni mangidah na mangkarosuhkonsi, 
na garang ai songon halode ampa songon huda. 
21Tongon masihol do uhurmu bani habutakon 
ni haposoonmu, sanggah na ipisati halak 
Masir bagodmu anjaha idadapi tontonmu bani 
haposoonmu. 

22 Halani ai, ale Oholiba, sonon do hata ni Tuhan 
Jahowa, Tonggor ma, ojuron-Ku do mangimbang ho 
na mangkarosuhkon ho ai, na dob hinagigihonmai, 
anjaha humbani ganup ianan do parohon-Ku sidea 
manlawan ho, 

23ai ma halak Babel ampa ganup halak Kasdim, 
halak Pekod, Soa pakon Koa, ampa haganup halak 
Assur na rap pakon sidea, ai ma halak na maposo 
anjaha majenges, sipanrajai ampa puanglima do 
sidea ganup, haganup do sidea siajak huda. 

24 Roh do sidea mandorab ho marhasoman gareta 
porang pakon gareta ampa marhasoman buei bala: 
hubuon ni sidea ma ho inggot, marhasoman gantar 
na banggal pakon na etek ampa tangkuluk bosi. 
Ondoskonon-Ku ma bani sidea panguhumion ai, 
jadi uhumon ni sidea ma ho domu hubani uhum ni 
sidea. 

25 Dompakkonon-Ku ma bam marah-Ku, jadi 
padalanon ni sidea ma bam ringis. Sayaton ni sidea 

ma igungmu ampa pinggolmu, anjaha halak na 
tading hun bam rasei ibahen podang. Rampason ni 
sidea ma anakmu pakon borumu, anjaha sagala na 
tading bam bois ibahen apuy. 
26 Rintakon ni sidea do pakeian-pakeianmu, anjaha 
rampason ni sidea ugas-ugasmu. 
27 Sonai ma parontihonon-Ku habutakonmu ampa 
parriah-riahonmu, na nidalankonmu hun tanoh 
Masir nari, ase ulang be kawah matamu dompak 
sidea anjaha ulang be idingat-dingat ho Masir.” 
28 Sonon do hata ni Tuhan Jahowa, “Tonggor ma, 
ondoskonon-Ku do ho hubagas tangan ni halak 
sogam ni uhurmu, hubagas tangan ni halak na dob 
hinagigihonmu, 
29 jadi domdoman ni sidea ma ho, anjaha rampason 
ni sidea sagala na sinarimu, paturuton ni sidea ma 
ho talanjang seng marhiou, anjaha talar ma hailaon 
ni parriah-riahonmu. 
30 Habutakonmu ampa parriah-riahonmu do 
na paroh ai bam, halani na marriah-riah ai ho 
pakon sipajuh begu-begu anjaha ibutaki ho dirimu 
marhitei gana-gana ni sidea. 
31 Songon parlahou ni abangmu do parlahoumu, 
halani ai Hubere do hubam panginuman na niinum 
ni abangmu.” 

32 Sonon do hata ni Tuhan Jahowa, “Maningon 

inumonmu do panginuman ni abangmu na 

bagas anjaha na banggal ai, sipartatawaan 
anjaha mahiri ma ho, ai buei do isini ai: 

33 maningon sirnib do ho ibahen hamabukon 
ampa pusok ni uhur. Panginuman songgot- 
songgot ampa hagobiron do panginuman ni 
abangmu Samaria: 

34 maningon inumonmu do ai anjaha 
palumeionmu: maningon haratonmu 
do posah-posahni, anjaha rarikonmu 
tontonmu, tongon, Ahu do mangkatahon 
ai,” nini Tuhan Jahowa. 

35 Halani ai sonon do hata ni Tuhan Jahowa, 
“Halani na dob lupa ho Bangku, anjaha 
iambungkon ho Ahu hu pudimu, halani ai 
porsan ma upah ni habutakonmu ampa 
parriah-riahonmu.” 

36 Nini Jahowa ma hu bangku, “Ale anak ni jolma, 
sihol do uhumonmu si Ohola pakon si Oholiba? 
Anggo sonai, patugah ma hubani sidea hasamboron 
ni sidea. 

37 Tongon, marbangkis do sidea anjaha sab daroh 
do tangan ni sidea, rap pakon gana-gana ni sidea 
ai do sidea marbangkis, anjaha igalangkon do anak 
ni sidea bahen sipanganon ni gana-gana ni sidea, ai 
ma anak na tinubuhkon Bangku. 

38 Ambah ni ai, on ope ibahen sidea Bangku: 
Ipabutak sidea do ianan-Ku na pansing in bani ari 
ai, anjaha ipabutak sidea do ari Sabat-Ku. 

39 Ai dob isayati sidea anak ni sidea bahen galangan 
hu bani sisombah-sombahon ni sidea ai, bani ari 
ai do masuk sidea hubagas ianan-Ku na pansing ai 
laho pabutakkon ai; tonggor ma, sonai do ibahen 
sidea ibagas rumah-Ku. 

40 Isuruh do suruhanni mangalopi halak humbani na 
daoh, anjaha tonggor ma, dob roh sidea, iparidi ho 
do dirimu, ipajagar ho matamu, anjaha ipakei ho 
ugas-ugasmu, 

41hundul ma ho i atas ni podoman na majenges, 
meja na dob pinasirsir i lambungni, panampeianmu 
bani dahupa ampa minak-Ku. 

42 Lutu do sora ni halak na mabuei i lambungni, ai 
ma sora ni halak na roh marayaksi hun halimisan, 
igolangi sidea do tangan ni naboru ai, anjaha 
inahkon sortali na majenges i atas uluni. 

43Jadi ninuhur-Hu ma: Ai mandalankon 
parbangkison ope naboru na dob melus in? Ai ra 
ope halak nani marriah-riah pakonsi? 

44Tongon, laho do halak marayaksi, songon 
marayak boru jalang: sonai ma laho sidea marayak 
si Ohola pakon si Oholiba, laho mandalankon 
habutakon. 

45 Tapi uhumon ni halak parpintor do sidea romban 
hubani uhum bani siparbangkis ampa uhum bani 
naboru siduruskon daroh, ai siparbangkis do sidea, 
anjaha gok daroh do tangan ni sidea.” 

46 hi sonon do hata ni Tuhan Jahowa, “Ojur ma 
simbuei manlawan sidea, anjaha bahen ma sidea 
gabe siarsik-arsikon anjaha sirampason. 

47 Pargijigon ni simbuei ai ma sidea bani batu, 
anjaha tampulon ni sidea bani podang ni sidea, 
bunuhon ni sidea ma anakni pakon boruni, anjaha 
tutungonni rumahni bani apuy. 

48 Sonai ma parontihonon-Ku habutakon i nagori 
in, ase jora sagala naboru, ulang ihorjahon be 
habutakon, songon na binahen ni sidea ai. 

49 Sonai ma honahonon-Ku bannima 
habutakonnima ai,  anjaha  porsanonnima 
uhum halani dousanima na marnaibata na legan 
ai: jadi botohonnima ma, Ahu do Jahowa.” 


Parseda ni Jerusalem ampa Pangisini 
Ilimbagahon bani Hudon na Martasik 


1 Pasiah-tahunkon, ari sapuluh bulan 
24 sapuluh, roh ma hata ni Jahowa hu bangku, 
mangkatahon, 
2 “Ale anak ni jolma, suratkon ma goran ni ari on, ari 
sisadari on, ai sadari on ma ihubu raja Babel huta 
Jerusalem. 
3 Marlimbaga ma ho bani bangsa sipanlawan 
on, hatahon ma bani sidea, ‘Sonon do hata 
ni Tuhan Jahowa: Hodohon ma hudon in, 
tampeihon ma hu atas, anjaha bahen bah 
hubagas! 

4 Nahkon ma hubagas gulei na dob tinoktokan 
in, haganup na madear ni in, tulan pudi 
ampa tulan tangan, goki ma in bani holi-holi 
pilihan. 

5 Buat ma sada biribiri pilihan, pagara ma soban i 
toruhni: lompah ma toktokni in, sonai homa 
holi-holi na ibagas hudon in.' 

6 Halani ai sonon do hata ni Tuhan Jahowa, 'Magou 
ma huta na gok daroh in, ai ma na usih bani hudon 
ma martasik, na so mandarat tasikni hum bagas. 
Buat ma hum bagas toktokni ai sada-sada, ulang 
pala papilih-pilih. 

7 Ai i tongah-tongahni ope daroh na niduruskonni 
ai; bani dolog batu do ai iduruskon, seng bani tanoh 
iduruskon ai, ase boi rungkubon ai bani tanoh. 

8 Ase puho ringis-Ku, ase boi mambalas Ahu, 
Hupaturut do durus daroh ai bani dolog batu, ase 
ulang boi irungkub ai.” 

9 Halani ai sonon do hata ni Tuhan Jahowa: Magou 
ma huta na gok daroh in! Ahu pe pajunjunon-Ku ma 
soban panutungini. 

10 Tambahi soban in, pagara apuy, lompah-lompah 
gulei in, useihon kuahni, anjaha paturut ma 
monsong holi-holini. 

11 Nahkon ma hudon ai lumei hu atas ni narnarni, 
ase milas ai, gerger tombagani, gabe malala 
kotoranni na ibagas ai, anjaha magou tasikni ai. 

12 Hape, seng ra tanggal tasikni na hapal ai age 
ibagas apuy. 

13 Halani habutakonmu marhitei parriah-riahon, 
anjaha seng ra ho borsih age pe Hupaborsih ho, 
halani ai seng anjai borsih be ho paima sombuh 
ringis-Ku dompak ho. 

14Ahu do Jahowa na manluarhon ai, sai saud 
do ai, sai bahenon-Ku do ai; seng surut Ahu, 
seng maralang-alang Ahu, seng manosal Ahu; 
domu hubani parlahoumu ampa pambahenanmu 
uhumon-Ku ho,” nini Tuhan Jahowa. 


Maseda Jerusalem, tapi Seng Dong na Marhoru 


15Dob ai roh ma hata ni Jahowa, hu bangku, 
mangkatahon, 

16“Ale anak ni jolma, tonggor ma, buaton-Ku 
ma sompong humbam hinarosuhkon ni matamu, 
tapi seng bulih ho doruh-doruh, mandoraki atap 
mariluh-iluh matamu. 

17 Boi do marhoih, tapi ulang gogoh-gogoh, ulang 
bahen na manangisi na matei ai! Martudung ma ho 
dear, anjaha marsipatu, ulang rungkub gumismu, 
anjaha ulang pangan ruti pusok ni uhur!” 

18 Jadi marsahap ma ahu sogod hubani na mabuei 
ai, anjaha bodarini matei ma parinangonku, anjaha 
patarni ai hubahen ma songon na hinatahon hu 
bangku. 

19 Jadi nini na mabuei ai ma hu bangku, “Ai seng ra 
ho patugahkon bennami, aha do arti ni on bennami, 
ase sonin ibahen ho?” 

20 Jadi ningku ma hubani sidea, “Jahowa do 
mangkatahon hu bangku sonon” 

21 Hatahon ma hubani ginompar ni Israel: Sonon 
do hata ni Tuhan Jahowa: Tonggor ma, palopason- 
Ku do butakan ianan-Ku na pansing in, ai ma 
na nienjeng-enjengkonnima in, na hinarosuhkon 
ni matanima ampa na hinasiholhon ni uhurnima, 
anjaha anak ampa borunima, na tinadingkonnima 
ijai, maningon rasei do bahenon ni podang. 
22Bahenonnima ma songon na Hubahen in: 
seng tutuponnima gumisnima anjaha seng 
panganonnima ruti pusok ni uhur. 

23Tapi martudung ma hanima dear anjaha 
marsipatu, seng doruh-doruh atap mandoraki, 
tapi mandatei ma hanima halani hajahatonnima, 
anjaha morong-orong i lobei ni hasomanni bei. 

24 Sonai ma si Hesekiel gabe tanda bannima, ase 
ibahen hanima songon na binahenni ai. Anggo 
masa ma ai, gabe botohonnima ma, Ahu do Tuhan 
Jahowa. 

25 Ho ale anak ni jolma, bani ari ai, anggo Hubuat 
ma humbani sidea benteng ni sidea ampa na 
hinasiholan ni uhur ni sidea ai, sonai homa anak 
ampa boru ni sidea, 

26 tongon, bani ari ai ma roh sahalak na maporus 
marayak ho, laho pabotohkon barita ai hubam. 

27 Bani ari ai, bani parroh ni halak na maporus ai, boi 
ma marsahap anjaha seng be longah ho. Sonin ma 
gabe tanda ho bani sidea, anjaha botohon ni sidea 
ma, Ahu do Jahowa.” 


Pambalason ni Naibata bani Halak 
Amon, Moab, Edom ampa Palistim 


25 1 Jadi roh ma hata ni Jahowa hu bangku, 
mangkatahon, 

2 “Ale anak ni jolma, tujuhon ma bohimu dompak 
halak Amon, anjaha manjahai ma ho pasal sidea. 

3 Hatahon ma bani halak Amon: Tangihon ma hata 
ni Tuhan Jahowa: Sonon do hata ni Tuhan Jahowa: 
Halani ihatahon hanima: Ha! ha! ha! bani rumah- 
Ku na mapansing ai, sanggah ibutaki ai, bani tanoh 
Israel, halani tarulang ai, ampa bani ginompar ni 
Juda, halani tarbuang sidea. 

4Halani ai, tonggor ma, ondoskonon-Ku do ho 
bani halak na i hapoltakan bahen parbagianan ni 
sidea, pasukon ni sidea do lampolamponi i tongah- 
tongahmu, anjaha paulionni do ianan ni sidea 
ibagas ho: panganon ni sidea do gogoh ni tanohmu, 
anjaha inumon ni sidea do dadih ni pinahanmu. 
5Bahenon-Ku do huta Rabba gabe sampalan ni 
unta, anjaha tanoh ni halak Amon gabe parsaranan 
ni biribiri, ase itanda hanima, Ahu do Jahowa. 

6 Tongon, sonon do hata ni Tuhan Jahowa, Halani 
martopap-topap ho, anjaha marinjak-injak, anjaha 
marmegah-megah ho mangidah hasedaon ni tanoh 
Israel. 

7 Halani ai, tonggor ma, Hupagostong do tangan- 
Ku manlawan ho, anjaha Huondoskon do ho gabe 
taban-taban ni bangsa-bangsa, anjaha raseihonon- 
Ku hun tongah-tongah ni nagori-nagori: Huboiskon 
do ho, ase itanda ho, Ahu do Jahowa.” 

8 Sonon do hata ni Tuhan Jahowa, “Halani ihatahon 
Moab ampa Seir: Tonggor ma, doskon haganup 
bangsa parbegu do halak Juda, 

9halani ai, tonggor ma, sae-sae do bahenon-Ku 
raboyon ni Moab, gabe seng dong be huta ijai, i sab 
nagori ai, ai ma habanggalon bani nagori ai: Bet- 
Jesimot, Baal-Meon pakon Kiriataim. 
10Berehonon-Ku do ai rap pakon tanoh ni 
halak Amon, bani halak na i hapoltakan, bahen 
parbagianan bani sidea, ase ulang be taringat halak 
pasal sidea i tongah-tongah ni bangsa-bangsa. 

11 Dabuhon-Ku do uhum bani Moab, ase itanda 
sidea. Ahu do Jahowa.” 

12 Sonon do hata ni Tuhan Jahowa, “Halani maruhur 
pambalason Edom bani ginompar ni Juda, gabe 
marsalah banggal sidea halani pambalason ni sidea 
ai,” 

13halani ai sonon do hata ni Tuhan Jahowa, 
“Hupagostong do tangan-Ku manlawan Edom, 

ripaskonon-Ku do hunjai jolma age pinahan, anjaha 
gabe halimisan do ai bahenon-Ku hun Teman das 
hu Dedan; maningon rasei do sidea bahenon ni 
podang. 

14 Dalankonon-Ku do pambalason dompak Edom 
marhitei bangsang-Ku halak Israel: bahenon ni 
sidea do dompak Edom romban hu bani ringis-Ku 
ampa gilang-Ku, jadi ahapkonon ni sidea ma sonaha 
pambalas-Ku,” nini Tuhan Jahowa. 

15Sonon do hata ni Tuhan Jahowa, “Halani 
maruhur pambalason halak Palistim, anjaha 
marmegah-megah, marhajahaton sidea mambalas, 
laho mangagou marhalanihon ni parmunsuhon na 
dob madokah, 

l6halani ai sonon do hata ni Tuhan Jahowa: 
Hupagostong do tangan-Ku manlawan halak 
Palistim, anjaha ripaskonon-Ku do halak Kereti, 
anjaha boiskononku do halak na tading i topi ni 
laut ai. 

17 Dalankonon-Ku do pambalason banggal bani 
sidea marhitei paminsangon na gok ringis, ase 
ibotoh sidea, Ahu do Jahowa, anggo Hupadalan ma 
pambalason bani sidea.” 


Uhum ni Naibata bani Tirus 


I6 an bani ari sada 
bulan sada, roh ma hata ni Jahowa hu 
bangku, mangkatahon, 

2 “Ale anak ni jolma halani ihatahon Tirus pasal 
Jerusalem: Ha! ha! ha! domma maropuk horbangan 
ni bangsa-bangsa, marurup hu bangku ma nuan, 
gok ma ahu, halani na maseda ai ia! 

3Halani ai, sonon do hata ni Tuhan Jahowa: 
Imbang-Ku ma ho, ale Tirus, arahon-Ku ma buei 
bangsa mamboan ho, songon laut na parohkon 
gilumbangni. 

4 Parsedaon ni sidea ma tembok ni Tirus, anjaha 
rumbakkononni ma manarani, padaohon-Ku do 
ronsi tanohni, gabe tading batuni tumang mando 
Hubahen. 

Gabe panjomuran ni jala mando ai i tongah- 
tongah ni laut, ai Ahu do na mansahapkon ai, nini 
Tuhan Jahowa:, gabe taban ni bangsa-bangsa ma ia, 
6 anjaha dusunni na i daratan rasei do bahenon ni 
podang, ase itanda sidea, Ahu do Jahowa. 

7 Ai sonon do hata ni Tuhan Jahowa: Tonggor ma, 
parohon-Ku do dompak Tirus si Nebukadnesar, raja 
ni Babel, raja ni sagala raja, hun utara, marhasoman 
buei huda pakon buei gareta porang pakon jolma 
siajak huda ampa bala buei tumang. 

8 Raseihononni ma marhitei podang dusunmu na 
i daratan: paulionni ma hubuan manlawan ho: 
pajongjongonni homa tembok pangkubu, anjaha 
padearonni tayub paronding-ondingan dompak ho. 

3Tujuhononni do bam  parugas sironsang 
tembokmu, anjaha reongkononni marhitei parugas 
bosini. 

10 Halani buei ni hudani gabe rungkubon ni orbukni 
ma ho, dugur ma tembokmu binahen ni lutu ni 
siajak huda, gareta ampa gareta porang, sanggah 
imasuki horbanganmu, songon halak na masuk 
hubagas huta na dob runtas tembokni. 

11 Marhitei tambirik ni hudani luntakonni do 
ganup alamanmu, raseihononni do bangsamu 
bani podang, anjaha sagala tiang habanggalonmu 
rumbakkononni do hu tanoh. 

12Rampason ni sidea do arta-artamu, anjaha 
buatonni boniagamu: parreongon ni sidea do 
tembokmu, anjaha parsedaonni rumahmu na dear- 
dear in; sampakkononni do hu laut batu-batumu, 
parhayumu ampa reong-reongmu. 

13 Parontihonon-Ku do hariahon ni dodingmu, 
anjaha sora ni arbapmu pe seng tarbogei be. 

14 Bahenon-Ku do ho tading batu tumang, gabe 
panjomuran ni jala tumang, seng be paulion, ai Ahu, 
Jahowa do na mansahapkon ai, nini Tuhan Jahowa. 
15Sonon do hata ni Tuhan Jahowa pasal Tirus: 
Ai lang gobir ma nagori partopi laut mambogei 
pardabuhmu ampa orong-orong ni halak na ugahan 
ampa pamunuhon marhitei podang i tongah- 
tongahmu? 

16 Jadi susur ma humbani paratasni ganup raja- 
raja partopi laut, ipangambungkon baju harajaonni 
anjaha itanggali pakeianni na marrupa-rupa ai. 
Marbaju pusok ni uhur do sidea hundul bani tanoh, 
hitir-hitir tongtong anjaha tarsonggot halani ho. 
17Bahenon ni sidea ma sada tangis-tangis 
pasal ho, anjaha hatahononni ma pasal ho: 
Aih, naha do parmagoumu hun tongah laut, 
ale huta na tarbarita, na markuasa i lautan, ho 
ampa pangisimu, na mambahen gobir sagala na 
marianan ijai. 

18 Gobir do sonari sagala pulou bani ari 
pardabuhmu, tongon, tarsonggot do sagala 
nagori partopi laut halani parmagoumu. 

19 Ai sonon do hata ni Tuhan Jahowa: Bahenon-Ku 
do ho gabe huta na tarulang, songon huta na so 
adong mangiankon, anjaha parohon-Ku do laut ai 
dompak ho, gabe rungkubon ni gilumbang banggal 
ma ho. 

20 Sampakkonon-Ku do ho hu toruh, hubani halak 
na dob tuad hu lubang ai, ai ma halak humbani 
sisapari: bahenon-Ku do ho marianan bani nagori 
partoruh ai, itongah-tongah ni reong-reong na dob 
madokah ai, rap pakon halak na dob tuad hu lubang 
ai, ase ulang dong be na mangiankon ho, anjaha 
seng dong be iananmu bani tanoh ni halak na 
manggoluh. 

21 Sompong do parohon-Ku ajalmu, seng anjai dong 
be ho, age pe hona pindahan ho, seng anjai jumpah 
be ho, nini Tuhan Jahowa.” 


Doding Tangis-tangis Pasal Tirus 


27 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, bahen ma sada doding tangis- 
tangis pasal Tirus, 

3 anjaha hatahon ma bani Tirus, na marianan bani 
dalan masuk hu laut, partiga-tiga ni bangsa-bangsa 
bani buei nagori-nagori i topi laut: Sonon do hata ni 
Tuhan Jahowa: Ale Tirus, ihatahon ho do, kapal na 
gokan jenges do Ahu. 

4 Tongah-tongah ni laut do gomgomanmu, jenges 
tumang do ho ipauli situhangi ho. 

3 Humbani hayu maranti Senir do ipauli sidea 
dasormu, hayu ares do ibuat hun Libanon, 
bahen tiang ni layarmu. 

6 Humbani hayu jati Basan do ibahen holemu, 
anjaha tayubmu humbani hayu ares na hun 
pulou Kittim do ibahen sidea, ilapis bani 
gading. 

7 Humbani hiou linen Masir na marrupa-rupa 
do layarmu, gabe partanda pasal ho; hiou 
simahonda ampa sigerger, na hun topi ni 
laut Elisa do tendamu. 

8 Halak Sidon pakon Arwad do sipanlugai bam: 
halak na pandei hun Zamar do ibagas ho, 
sidea do gabe jurumudimu. 

9 Partua-partua na hun Gebal ampa na pentar- 
pentarni do ibagas ho, padear-dearhon 
na maseda bam. Haganup kapal na i laut 
ampa parhorja kapal roh do hu bam, laho 
mantiga-tigahon boniagamu. 

10 Halak Persia, Tud ampa Put do gabe balamu: 
ipanggantungkon sidea do gantar ampa 
tangkulukni ibagas ho; sidea do gabe 
hagijangon bam. 

11Halak Arwad do balamu iatas tembokmu 
inggot, anjaha halak Gamad bani manaramu, 
ipansangkotkon sidea do gantarni bani tembokmu 
inggot, sidea do na mambahen gok hajengesonmu. 
12 Tarsis do hasomanmu martiga-tiga halani 
hinabuei ni barang-barangmu: pirak, bosi, timah 
ampa timah sibirong do ibahen sidea tukar ni 
barang-barangmu. 

13 Halak Javan, Tubal pakon Mesek martiga-tiga 
do pakon ho, jolma ampa parugas tombaga do 
itukarhon sidea bani barang-barangmu. 

14 Halak Togarma manukarhon huda, huda porang 
ampa halode bani tiga-tigamu. 

15 Halak Rodus martiga-tiga pakon ho, buei nagori 
partopi laut mandalankon partiga-tigaon pakon ho, 

gading ampa hayu birong do ibahen sidea galarni 
bam. 

16 Martiga-tiga do halak Edom pakon ho halani 
hinabuei ni barangmu; itukarhon sidea do bam 
mata intan samarag, hiou hasumba, hiou na 
marrupa-rupa, hiou linnen, simatah ampa mata 
intan jaspis. 

17 Juda ampa tanoh Israel martiga-tiga do pakon ho: 
gandum na hun Minit, buah ara, manisan, minak 
ampa minak balsem do itukarhon sidea bam. 

18 Martiga-tiga do Damaskus pakon ho halani 
hinabuei ni boniagamu na marbagei-bagei in, 
anggur hun Helbun ampa wol hun Zahar itukarhon 
sidea hu bam. 

19 Hun Usal roh do barang-barang bosi, rompah- 
rompah ampa kulit manis gantih ni boniagamu. 

20 Halak Dedan marboniaga palana pakon ho, 
sihundulan sanggah marhuda. 

21 Halak Arab pakon sagala kopala-kopala hun 
Kedar, ai ma partiga-tiga harosuh ni uhurmu pasal 
biribiri, biribiritunggalampa hambing tunggal: ai do 
tiga-tiga ni sidea pakon ho. 

22 Saudagar na hun Seba pakon Raama martiga-tiga 
do pakon ho; itukarhon do hubani barangmu 
marbagei-bagei | rompah-rompah  sijengesan, 
marbagei-bagei mata intan na maharga ampa 
omas. 

23Haran, Kanneh, Eden, Assur ampa Madai 
martiga-tiga do pakon ho. 

24 Itiga-tigahon sidea do hubam hiou pilihan, hiou 
simahonda, hiou na marrupa-rupa, parmadani na 
marrupa-rupa ampa tali banggal na pinuyuh. 

25 Kapal-kapal Tarsis do marlayar bam, mamboan 
tiga-tigamu. Sonai ma gabe gok ho, anjaha 
marmuatan na borat i tongah laut. 

26 Halak sipanlugaimu do mamboan ho hu laut 
bolag, tapi logou na hun hapoltakan do 
mangkaromkon ho hubagas laut. 

27 Habayakonmu, barang-barangmu, boniagamu, 
anak kapalmu, jurumudimu, tukang- 
tukangmu, partiga-tigamu ampa haganup 
balamu na ibagas ho ampa haganup halak 
na i tongah-tongahmu, harom do hubagas 
laut bani panorang pardabuhmu. 

28 Mambogei pandoruh ni jurumudimu, hitir-hitir 
do partopi laut: 

29 lintun bei ma hun kapalni haganup sijolom 
hole, anjaha anak kapal ampa haganup 
jurumudi na i laut turun ma hu darat: 

30 itangisi sidea do ho, anjaha doruh-doruh do 
sidea gogoh; inahkon sidea do orbuk bani 
uluni, margulu do sidea bani abuan. 

31 Ipalpal sidea do uluni halani ho, anjaha 
marhiou guni do sidea, itangisi sidea do ho 

humbani uhur na marhoru, gok pusok ni 
uhur, 

32 Halani horu ni ai ibahen sidea do tangis-tangis 
pasal ho, idoruhi sidea do ho: Ai ise ma 
ongga iparseda doskon Tirus ibagas laut? 

33 Sanggah na roh boniagamu hun laut, bosur do 
buei bangsa-bangsa ibahen ho; marhitei 
hinabuei ni artamu ampa boniagamu, bayak 
do raja-raja ni tanoh on ibahen ho. 

34 Tapi sonari maropuk do ho, harom 
hubagas laut: boniagamu ampa haganup 
panumpangmu harom do rap pakon ho. 

35 Haganup halak partopi laut tarsonggot do pasal 
ho: raja-rajani mabiar tumang, marposi do 
bohi ni sidea. 

36 Manihul-nihul do partiga-tiga ni bangsa-bangsa 
halani ho; jangin do parroh ni ajalmu, seng 
anjai dong be ho lalab.” 


Uhum pakon Tangis-tangis bani Raja ni Tirus 


28 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, hatahon ma bani raja ni 
Tirus: Sonon do hata ni Tuhan Jahowa: Halani 
gijang uhurmu, anjaha ihatahon ho: Naibata do 
Ahu, hundul do Ahu bani hundulan ni Naibata, i 
tongah-tongah ni laut: hape jolma tumang do ho, 

sedo Naibata, age pe ninuhurmu pentar ho songon 
Naibata. 

3 Tongon, pentaran do ho ase si Daniel, sagala 
rusia seng dong na ponop humbam. 

4 Marhitei habisukonmu pakon hapentaranmu 
ipatumpu ho do bam habayakon, janah 
ipahumpul ho do omas pakon pirak ibagas 
parartaanmu. 

3 Halani buei ni akalmu ibagas partiga-tigaonmu 
ipabuei ho do artamu, gabe mangenjeng do 
uhurmu halani habayakonmu. 

6 Halani ai sonon do hata ni Tuhan Jahowa: Halani 
ninuhurmu dos do ho songon Naibata, 

7 halani ai, tonggor ma, parohon-Ku ma halak 
na legan mandorab ho, bangsa na tang 
sibisangan, sintakon ni sidea do podangni 
mansedahon hajengeson ni hapentaranmu, 
anjaha butakanni ma sinalsalmu. 

8 Dabuhkonon ni sidea do ho hubagas lubang ai, 
songon halak na tarbunuh do parmateimu 
ibagas laut. 

9 Ai hatahononmu ope: Naibata do ahu! i lobei ni 
halak na mambunuh ho, hape sedo Naibata 
ho, tapi jolma do ibagas tangan ni halak 
sitikam ho? 

10 Maningon matei do ho songon parmatei ni 
halak na so marsunat, marhitei tangan ni 

halak na legan; ai Ahu do na manluarhon ai, 
nini Tuhan Jahowa.” 
11Dob ai roh ma hata ni Jahowa hu bangku, 
mangkatahon, 
12 “Ale anak ni jolma, bahen ma sada doding tangis- 
tangis pasal raja ni Tirus, anjaha hatahon ma hu 
bani: Sonon do hata ni Tuhan Jahowa: Ho do usihan 
ni na gokan dear, gok habisukon anjaha gok bani 
hajengeson. 

13 | Eden hinan do ho marianan, ibagas pohon 
ni Naibata, bagei-bagei ni batu intan do 
na manrungkub ho, ai ma batu intan 
sardis, topas diamant, tarsis, soham, 
oniks, sapir, rubin ampa samarag: omas 
do panlongkotanni ai anjaha ai ma ibahen 
panjagarmu, bani ari panompaonmu do 
ipasirsir ai. 

14 Ho do herub sipanrungkub hupabangkit, bani 
dolog ni Naibata na mapansing ai do ho 
hunahkon, i tongah-tongah ni batu na 
marapuy do ho mardalan-dalan. 

15 Seng dong sihataon bam bani haganup 
dalanmu humbani ari panompaon bam, 
ronsi jumpah hajahaton bam. 

16 Ibagas partiga-tigaonmu na buei ai gabe gok 
pangodoh-odohon do ho anjaha gok dousa, 
halani ai Hupabali do ho humbani dolog 
ni Naibata, anjaha Huripaskon do ho, ale 

herub sipanrungkub hun tongah-tongah ni 
batu na marapuy. 

17 Mangenjeng do uhurmu halani hinajengesmu: 
iagouhon do habisukonmu halani 
hamuliaonmu. Hu tanoh do ho hugijigkon, 
anjaha hupatontonkon do ho hu lobei ni 
raja-raja. 

18 Halani hinabuei ni hajahatonmu marhitei 
hagedukon ni partiga-tigaonmu, ipabutak 
ho do ianan-Ku na mapansing in; halani ai 
Huparoh do apuy hun tongah-tongahmu, ai 
ma na mangankon ho, anjaha gabe abuan 
do ho Hubahen i atas tanoh in i lobei ni 
haganup na mangidah ho. 

19 Haganup halak na mananda ho i tongah-tongah 
ni bangsa-bangsa, tarsonggot do mangidah 
ho: jangin do parroh ni ajalmu, seng anjai 
dong be ho lalab.” 


Uhum bani Sidon 


20Dob ai roh ma hata ni Jahowa hu bangku, 
mangkatahon, 

21 “Ale anak ni jolma, tujuhon ma bohimu dompak 
Sidon, anjaha manjahai ma ho pasalsi, 

22 3njaha hatahon ma: Sonon do hata ni Tuhan 
Jahowa: Tonggor ma, imbang-Ku do ho ale 
Sidon, patalaron-Ku ma, hasangapon-Ku i tongah- 
tongahmu, ase ibotoh sidea, Ahu do Jahowa, 

anggo hudalankon ma uhum-Hu ijai, anjaha 
hupatuduhkon hapansingon-Ku bani: 

233i suruhon-Ku ma sampar hujai ampa 
pambunuhon bani alamanni, radag ma na 
tarbunuh i tongah-tongahni, inggot bani, binahen 
ni podang na mangimbangsi, jadi botohon ni sidea 
ma, Ahu do Jahowa. 


Parsuang ni Israel 


24 Jadi seng dong be bani ginompar ni Israel suga 
na manojok atap duri-duri na mangugahi humbani 
ganup simbalog ni sidea, na marmapas ni uhur 
mangidah sidea, jadi botohon ni sidea ma, Ahu do 
Tuhan Jahowa. 

25Sonon do hata ni Tuhan Jahowa: Anggo 
Hupatumpu ma ginompar ni Israel humbani 
bangsa hamerapan ni sidea, anjaha Hupatalar 
hapansingon-Ku marhitei sidea ididah bangsa- 
bangsa, jadi marianan ma sidea bani tanohni, na 
huberehon ai hubani juakjuak-Ku si Jakob. 

26 Jadi sonang ma sidea marianan ijai, anjaha 
paulion ni sidea ma rumah, anjaha tombeionni 
pohon anggur. Tongon, sonang ma sidea marianan 
ijai, anggo Hudalankon ma uhum bani ganup 
simbalogni, na mapas bani sidea, jadi botohon ni 
sidea ma, Ahu do Jahowa, Naibata ni sidea.” 

Ilumbahon Uhum dompak Masir 


29 1 Pasapuluh-tahunkon ari sapuluh dua, 
bulan sapuluh, roh ma hata ni Jahowa hu 
bangku, mangkatahon, 

2“Ale anak ni jolma, dompakkon ma bohimu 
dompak Parao, raja ni Masir, manjahai ma ho 
pasalsi ampa pasal ganup tanoh Masir, 

3 hatahon ma: Sonon do hata ni Tuhan Jahowa: 
Imbang-Ku do ho, ale Parao, raja ni Masir, naga 
bolon ai, na gompang i tongah-tongah ni bah 
banggal ai, na mangkatahon, Ahu do simada Bah 
Nil, Ahu do sijadihon in! 

4Nahkonon-Ku do hait-hait hubagas osang- 
osangmu, anjaha bahenon-Ku do dengke na ibagas 
bahmin longkot bani sisikmu, jadi sintakon-Ku 
ma ho hu darat hun tongah-tongah ni bahmin 
rap pakon haganup dengke na ibagas bahmin, na 
longkot bani sisikmu. 

3 Gijigkonon-Ku do ho hu halimisan, ho ampa 
haganup dengke na ibagas bahmin, timpal ma ho 
bani tanoh in, seng dong na mambuat atap na 
mananom. Bani binatang na i tanoh in ampa bani 
manuk-manuk na i awang-awang ai do Huberehon 
ho gabe sipanganon bani, 

6jadi botohon ni haganup pangisi ni Masir ma, 
Ahu do Jahowa. Halani tungkot tolong do ho bani 
ginompar ni Israel -- 

7 (anggo ipartungkot sidea ho, maponggol ho, hona 
tusuk do tangan ni sidea; anggo ipangunsandei 
sidea ho, maponggol do ho, gabe rebad-rebad do 
binongei ni sidea), 

Shalani ai sonon do hata ni Tuhan Jahowa: 
Tonggor ma, parohon-Ku do podang mangimbang 
ho, anjaha raseihonon-Ku do jolma pakon pinahan 
hun tongah-tongahmu. 

9 Gabe halimisan anjaha tarulang do tanoh Masir: 
jadi tandaon ni sidea ma, Ahu do Jahowa. Halani 
ihatahon ho: Ahu do simada Nil, anjaha ahu do 
sijadihon ai! 

10 Halani ai, tonggor ma, imbang-Ku do ho, imbang- 
Ku do age bah banggalmu, anjaha bahenon-Ku do 
tanoh Masir gabe halimisan botul anjaha tarulang 
hun Migdol das hu Siene, das hu parbalogan 
Etiopia. 

11 Seng dong be nahei ni jolma na montas hunjai, 
nahei ni pinahan pe seng dong na montas hunjai, 
seng be ianonkon ai ompat puluh tahun dokahni. 
12 Anjaha bahenon-Ku do tanoh Masir gabe 
halimisan i tongah-tongah ni nagori, na dob gabe 
halimisan, anjaha huta ni sidea pe parsedaon do i 
tongah-tongah ni huta na dob pinarseda, ompat 
puluh tahun dokahni. Anjaha erapon-Ku do halak 
Masir i tongah-tongah ni bangsa-bangsa, anjaha 
mambur do sidea bahenon-Ku i tongah-tongah ni 
nagori-nagori. 

13 Ai sonon do hata ni Tuhan Jahowa: Dob salpu 
siompat puluh tahun ai, patumpuon-Ku ma halak 
Masir humbani bangsa-bangsa hamerapan ni sidea 
ai. 

14 Jadi pasuangon-Ku ma Masir, anjaha boanon-Ku 
do sidea mulak hu tanoh Patros, tanoh hasusuran 
ni sidea ai; gabe harajaon na etek ma sidea ijai. 

15 Gabe sietekan do ai marimbang harajaon na 
legan, anjaha lang be pagijangonni dirini mangatasi 
bangsa-bangsa: paotikon-Ku do sidea, ase ulang be 
irajai bangsa na legan. 

16 Anjaha seng marpangajaman bani be ginompar 
ni Israel: ai taringat ma sidea bani hasalahan ni 
sidea, anggo iparapat sidea dirini bani Masir. Jadi 
tandaon ni sidea ma, Ahu do Tuhan Jahowa. 

17 Paduapuluhpitu-tahunkon, ari sada bulan sada, 
roh ma hata ni Jahowa hu bangku, mangkatahon, 
18 “Ale anak ni jolma, isuruh si Nebukadnesar, raja 
ni Babel do balani marhorja koras manlawan Tirus: 
mapalpal do ganup ulu anjaha masapsap sagala 
abara, tapi age ia, age balani aha pe lang jumpahsi 
hun Tirus, bahen upah ni halojaonni manlawan 
huta ai: 

19 Halani ai sonon do hata ni Tuhan Jahowa: Tonggor 
ma, ondoskonon-Ku do tanoh Masir hu tangan ni 
si Nebukadnesar, raja ni Babel: buatonni do arta- 
artani, rampason anjaha samunonni do ai, ai ma 
gabe upah bani balani. 

20Tanoh Masir do Hubere bani, gabe upah ni 
halojaonni, ai marguna Bangku do na hinorjahon ni 
sidea ai. 

21Bani panorang ai patubuhon ma sada tanduk 
bani ginompar ni Israel, anjaha ungkabon-Ku do 
pamanganmu i tongah-tongah ni sidea, ase ibotoh 
sidea, Ahu do Jahowa.” 


Ilumbahon Use Uhum dompak Masir 


1 Dob ai roh ma hata ni Jahowa hu bangku, 
30 mangkatahon, 

2 “Ale anak ni jolma, manjahai ma ho hatahon ma: 
Sonon do hata ni Tuhan Jahowa: Doruhkon ma! Aih, 
jangin ni ari ai! 

3 Tongon, dohor ma ari ai, dohor ma ari ni Jahowa 
ai, ari na golap do ai, panorang pambalason bani 
bangsa-bangsa! 

4 Roh do podang hu Masir, jadi masa ma hagobiron 
i Etiopia, anggo rasei halak tarbunuh i Masir; iusung 
halak habayakonni, anjaha iparseda palas-palasni. 
5 Halak Etiopia pe, Put, Lud, bangsa panginsolat 
haganup, Libia ampa bangsa siparpadan pakon 
sidea, maningon rasei do bahenon ni podang. 

6 Sonon do hata ni Tuhan Jahowa: Maningon rasei 
do halak na manungkoli Masir, anjaha marumbak 
do kuasani na timbul in, hun Migdol das hu Siene 
rasei do sidea ijai ibahen podang, nini Tuhan 
Jahowa. 

7Maseda do ia i tongah-tongah ni nagori-nagori 
na dob maseda, anjaha huta-hutani pe i tongah- 
tongah ni huta-huta na dob mareong. 

8 Jadi tandaon ni sidea ma, Ahu do Jahowa, anggo 
Hupagara ma apuy i Masir anjaha maropuk ma 
haganup na mangurupisi. 

9 Bani ari ai misir ma mangolos suruhan hun lobei 
marayak Etiopia laho manonggoti ia, hagobiron 
do sogop bani sidea bani ari parmagou ni Masir. 
Tonggor ma, roh do ai! 

10 Sonon do hata ni Tuhan Jahowa: Parontihonon- 
Ku do hariahon ni Masir marhitei tangan ni si 
Nebukadnesar, raja ni Babel. 

11 Ia rap pakon balani, ai ma sibisangan ai humbani 
bangsa-bangsa, iparoh do hujai parsedahon tanoh 
ai, sintakon ni sidea do podangni dompak Masir, 
anjaha gokan ni sidea do tanoh ai bani halak na 
tarbunuh. 

12 Pahorahon-Ku do Bah Nil ai, anjaha jualon-Ku 
tanoh ai hu tangan ni halak parjahat, parohon-Ku 
do hasedaon bani tanoh ai ampa bani haganup na 
adong ijai, marhitei tangan ni halak sileban: Ahu, 
Jahowa do na mansahapkon in. 

13 Sonon do hata ni Tuhan Jahowa: Parsedaon-Ku 
do sagala gana-gana, anjaha boiskonon sisombah- 
sombahon hun Wop, seng anjai dong be raja-raja i 
Masir: pasogopon-Ku do biar i tanoh Masir. 

14 Parsedaon-Ku do Patros, pagaraon-Ku do apuy i 
Soan, anjaha dabuhon-Ku do uhum i No. 

15 Useihononku do ringisku bani Sin, benteng ni 
Masir ai, anjaha raseihononku halak simbuei na i 
No. 

16 Pagaraonku do apuy i Masir, rusak anjaha gobir 
ma Sin; runtas do tembok ni No, iparreong do 
tembok ni Nob. 

17 Raseihonon ni podang do garama ni On ampa 
Pibeset, anjaha tarbuang do anak boru. 
18Manggolapi do ari i Tahpanhes, anggo 
Huponggolhon ma ijai tungkot harajaon ni Masir, 
anjaha marujung kuasani na timbul ai: rungkubon 
ni hagolapan ma huta ai, anjaha tarbuang pangisi 
ni dusun-dusunni. 

19 Sonai ma dalankonon-Ku uhum bani Masir, ase 
itanda sidea, Ahu do Jahowa. 

20 Pasapuluhsada-tahunkon, bani ari pitu bulan 
sada, roh ma hata ni Jahowa hu bangku, 
mangkatahon, 

21 Ale anak ni jolma, domma huponggolhon tangan 
ni Parao, raja ni Masir, anjaha tonggor ma, seng 
ibaluti ai, seng itambari, seng ililit, ase margogoh 
namin use manjolom podang. 

22 Halani ai sonon do hata ni Tuhan Jahowa: 
Tonggor ma, imbang-Ku do Parao, raja ni Masir, 
ponggolhonon-Ku do tanganni haduasi, na 

margogoh ai ampa na dob maponggol ai, anjaha 
dabuhkonon-Ku do podang ai humbani tanganni. 
23 Frapon-Ku do halak Masir hu tongah-tongah ni 
bangsa-bangsa, anjaha mambur do sidea hu nagori- 
nagori ai bahenon-Ku. 

24 Pargogohon-Ku do tangan ni raja Babel, anjaha 
nahkonon-Ku podang-Ku hubagas tanganni, tapi 
ponggolhonon-Ku do tangan ni Parao, gabe doruh- 
doruh ma ia i lobei-Hu, songon halak na ugahan 
parah. 

25 Tongon, pargogohon-Ku do tangan ni raja Babel, 
tapi galek ma anggo tangan ni Parao; jadi tandaonni 
ma, Ahu do Jahowa. Berehonon-Ku do podang-Ku 
hubagas tangan ni raja Babel, tampulhononni do ai 
dompak tanoh Masir. 

26 Frapon-Ku do halak Masir hutongah-tongah ni 
bangsa-bangsa, anjaha mambur do sidea bahenon- 
Ku hu nagori-nagori ai: ase itanda sidea, Ahu do 
Jahowa.” 


Ilimbagahon do Parao hubani hayu ares na 
ganjang bolon, na dob nirumbakkon 


31 1 Dob ai pasapuluhsada-tahunkon, bani ari 
sada bulan tolu, roh ma hata ni Jahowa hu 
bangku, mangkatahon, 

2 “Ale anak ni jolma, hatahon ma bani Parao, raja 
ni Masir, pakon hubani rayatni: Ise do usihan bam 
ibagas habanggalonmin? 

3 Tonggor ma, ai ma hayu ares na i Libanon, 
pardangkah na jenges, parbulung na tabun, 
gijang tumang, punsuni das hu hombun. 

4 Bah do na pabanggal ai, gijang do ai ibahen 
bah na marjullak-jullak hun tanoh, na 
mambahen marbaoran bah inggot iananni 
ai, anjaha binangani laho hubani sagala 
hayu nai talun. 

3 Halani ai gijangan do ai marimbang sagala hayu 
na i talun, lambin banggalni dangkahni, 
anjaha lambin ganjangni ia rantingni, halani 
buei ni bah na pabanggalhonsi. 

6 Sagala manuk-manuk na i awang-awang 
marasar do bani rantingni, anjaha i toruh 
ni dangkahni do manunas sagala binatang 
na i talun, bani linggomni marianan do 
bangsa-bangsa na banggal. 

7 Jenges do ai halani habanggalonni, halani 
ganjang ni dangkahni, ai mangumparpar do 
urat na bani bah mabuei. 

8 Hayu ares na i pohon ni Naibata, seng taratasisi 
ai, anjaha hayu tusam seng tardosdosi 
dangkahni: hayu harangan seng tarimbangsi 
jenges ni ranting-rantingni, seng dong hayu 
i pohon ni Naibata na usih hujai ibagas 
hajengeson. 

3 Hubahen do ia jenges marhitei hinabuei ni 
dangkahni, anjaha haganup hayu na i Eden, 
na ibagas pohon ni Naibata simburu do bani. 

10 Halani ai sonon do hata ni Tuhan Jahowa: Halani 
na marganjang ai ia, das punsuni hu hombun, 
anjaha gijang uhurni halani ganjangni ai, 

11 halani ai ondoskonon-Ku ma ia hubagas tangan 
ni sada halak na gogoh i tongah-tongah ni bangsa- 
bangsa: bahenonni do hubani romban hubani 
hajahaton na hinorjahonni ai, usironni do ia. 

12 Halak sileban, sibisangan humbani bangsa- 
bangsa do na manrobohsi lanjar itadingkon. 
Bani dolog-dolog ampa bani sagala habungan do 
mangkadabuh dangkahni, anjaha marponggolan 
ranting-rantingni, merap bani lombang-lombang ni 
tanoh in: misiran do sagala bangsa na i tanoh on 
hun toruh ni linggomni, itadingkon do ai. 

13 Bani batangni na marumbak ai ma sogop sagala 
manuk-manuk na i awang-awang, anjaha bani 
dangkahni ai sagala binatang na i talun, 

14ase ulang adong be hayu na i topi bah, na 
mangenjeng halani ganjangni, anjaha na das 
punsuni hu hombun: anjaha ulang adong be 
hayu na minum bah das sonai gijangni; ai hubani 
hamatean do sidea iondoskon, hu nagori partoruh 
ai, usih songon jolma na legan, marayak jolma na 
dob susur hu lubang ai. 

15Sonon do hata ni Tuhan Jahowa: Bani ari 
parturun-Ni hu nagori toruh, hubahen do marhoru 
bah banggal ai, Huolat do bah bolonni, anjaha soh 
mabaor buei binangani: marpakeian pusok ni uhur 
do Libanon hubahen halani-Si, anjaha sagala hayu 
na i talun madotei iahap halani-Si. 

16 Hitir do Hubahen sagala bangsa halani pardorob 
ni parrumbakni, sanggah husampakkon ia hu nagori 
toruh, hubani halak na dob tuad hu lubang ai; sagala 
hayu na i Eden, ai ma na pinilih ampa sijengesan 
i Libanon, sagala sionsop bah tarapoh do i nagori 
toruh. 

17 Ai sidea pe turun do hu nagori toruh rap pakon 
sidea, mangayaki halak na dob tarbunuh halani 
podang, ai ma sidea, na marianan i toruh ni 
linggomni humbani bangsa-bangsa. 

18]se do usihanmu ibagas hamuliaon ampa 
habanggalon humbani hayu na i Eden? Rap pakon 
hayu na i Eden do ho gijigkonon hu nagori toruh: 
maningon rap tibal do ho ampa halak na so 
marsunat, rap pakon halak na binunuh ni podang. 
Ai ma Parao ampa haganup rayatni, nini Tuhan 
Jahowa.” 


Doding Tangis-tangis Pasal Parao ampa Rayatni 


32 1 Pasapuluhsada-tahunkon, bani ari sada 
bulan sapuluh dua, roh ma hata ni Jahowa 
hu bangku, mangkatahon, 

2 “Ale anak ni jolma, bahen ma sada doding tangis- 
tangis pasal Parao, raja ni Masir, hatahon ma hu 
bani: Ale singa ajar-ajar i tongah-tongah ni bangsa- 
bangsa, ho na dob pinarseda! Songon naga do ho 
ibagas laut, unsong-unsong ibagas bah banggalmu: 
gombur do ibahen ho bahmu marhitei naheimu, 
anjaha iluntaki ho do bah banggalmu. 

3 Sonon do hata ni Tuhan Jahowa: Rungkubkonon- 
Ku do jalang-Ku hubam, ai ma hulanan ni 
buei bangsa: dokdokon-Ku do hu atas ibagas 
jalang-Ku. 

4 Sampakkonon-Ku do ho hu darat, anjaha hu 
ladang-ladang in do ho gijigkonon-Ku: 
parohon-Ku do manuk-manuk na i 
awang-awang in sogop bam, anjaha bosuran 
binatang-binatang na i tanoh in halani ho. 

3 Gijigkonon-Ku do dagingmu i atas ni 
dolog-dolog, anjaha gokan-Ku habungan- 
habungan marhitei bangkeimu. 

6 Pabosuron-Ku do tanoh age dolog-dolog 
marhitei darohmu na mabaor in, gok do 
binanga-binanga bahenonni ai. 

7 Sanggah parboismai, rungkubon-Ku do 
langit in, anjaha manggolapi hubahen 
bintang-bintang: rungkubon-Ku do mata 
ni ari bani hombun, anjaha bulan pe seng 
marsinalsal. 


Hesekiel 32 2986 


8 Haganup panondang na i langit manggolapi do 
bahenon-Ku i baboumu, anjaha parohon-Ku 
do hagolapan hu tanohmu, nini Tuhan 
Jahowa. 

9 Gobir do bahenon-Ku uhur ni buei bangsa, anggo 
Huboan ho tarbuang hu tongah-tongah ni bangsa- 
bangsa, hu nagori-nagori na so tinandamu. 

10 Songgotan do buei bangsa halani ho, anjaha gobir 
raja-raja ni sidea pasal ho, anggo Huawas-awaskon 
ma podang-Ku i lobei ni sidea, rusak do sidea torus, 
pasal hosahni bei, bani panorang pardabuhmu. 

11 Ai sonon do hata ni Tuhan Jahowa: Podang ni raja 
Babel do na roh mandorab ho! 

12 Rasei do bahenon-Ku balamu marhitei 
podang ni puanglima, haganup sidea, ai 
ma sibisangan humbani bangsa-bangsa. 
Parsedaon ni sidea do hatimbulon ni Masir, 
anjaha magou do bahenonni rayatni. 

13 Ripaskonon-Ku do ganup pinahanni na i topi ni 
bah banggal: seng be gomburon ni nahei ni 
jolma ai, anjaha tambirik ni pinahan pe seng 
be luntakonni ai. 

14 Lihou do bahenon-Ku binanga ni sidea, anjaha 
manjulur songon minak bah banggal ni 
sidea, nini Tuhan Jahowa, 

15 sanggah na Hubahen Masir gabe halimisan, 
Huparseda haganup isini, anjaha Huraseihon 

sagala na marianan ijai, ase itanda sidea, 
Ahu do Jahowa. 
16 Doding tangis-tangis do in, sidodingkononkon: 
tongon, dodingkonon ni boru ni bangsa-bangsa do 
in, dodingkononni do ai bani Masir ampa bani 
rayatni haganup. 
17 Dob ai pasapuluhdua-tahunkon, ari sapuluh lima 
bulan sapuluh dua, roh ma hata ni Jahowa hu 
bangku, mangkatahon, 
18 Ale anak ni jolma, tangisi ma Parao ampa rayatni, 
anjaha suruh ma sidea tuad, ia pakon boru ni 
bangsa-bangsa na sangap-sangap in, laho hu nagori 
toruh, marayak na dob tuad hu lubang ai. 
19 Ise do na niatasanmu ibagas hajengeson? Tuad 
ma ho, ase ipatibal ho rap pakon halak na so 
marsunat. 
20 | tongah-tongah ni halak binunuh ni podang do ia 
tompas, anjaha i lambungni radag sagala rayatni. 
21 Jadi hatahonon ni puanglima na gogoh-gogoh ai 
ma hun tongah ni nagori toruh ai pasalsi ampa na 
mangurupisi: Tuad do sidea, radag ijai, halak na so 
marsunat ai, hona bunuh ibahen podang. 
22 jai do Assur, ampa ganup rayatni inggot 
tanomanni, haganup sidea tarbunuh, tompas 
halani podang; 
23 bani tang parbagas ni lubang ai do tanomanni, 
anjaha rayatni inggot bani tanomanni:, haganup 
sidea tarbunuh, tompas halani podang, ai ma 

sibahen songgot-songgot hinan i tanoh ni halak na 
manggoluh. 

24 jai do Elam ampa haganup rayatni inggot 
tanomanni, haganup sidea tarbunuh, tompas 
binahen ni podang; tuad do sidea, seng marsunat 
hu nagori toruh:, ipausung-usung sidea do 
habadoronni rap pakon halak na tuad hu lubang ai. 
25|bahen sidea do podomanni i tongah-tongah 
ni halak na tarbunuh rap pakon rayatni, inggot 
tanomanni:, haganup sidea seng marsunat, tompas 
halani podang: sidea do sipasar songgot-songgot i 
tanoh ni halak na manggoluh, ipausung-usung sidea 
do habadoron ni sidea rap pakon halak, na tuad hu 
lubang ai, i tongah-tongah ni halak na tarbunuh ai 
do sidea radag. 

26|jai do Mesek ampa Tubal ampa haganup 
rayatni inggot tanoman ni sidea, haganup do sidea 
seng marsunat, tompas halani podang, ai ma 
sibahen songgot-songgot hinan i tanoh ni halak na 
manggoluh. 

27 Seng tibal sidea rap pakon puanglima na dob 
tarbunuh sapari, na dob tuad hu nagori toruh 
marpakeian porang, podang ni sidea inahkon 
i toruh ni uluni, anjaha gantarni irungkubkon 
bani holi-holini, ai songgot-songgot mangidah 
puanglima ai do na masa i tanoh ni halak na 
manggoluh. 

28 Tapi anggo ho i tongah-tongah ni na marsunat 
ai do, marosak anjaha tibal, rap pakon halak na 
tarbunuh halani podang. 

29 jai do Edom, raja-rajani ampa na sangap- 
sangapni, itibalhon ijai, age pe gogoh hinan, rap 
pakon halak na tarbunuh halani podang; radag do 
sidea ijai rap pakon halak na so marsunat, rap pakon 
halak na tuad hu lubang ai. 

30 jai do raja-raja na hun utara haganup ampa 
haganup halak Sidon, na tuad rap pakon halak na 
tarbunuh, na gabe bador ibagas kuasani: tibal do 
sidea seng marsunat rap pakon halak na tarbunuh 
halani podang, anjaha ipausung-usung sidea do 
habadoron rap pakon halak na tuad hu lubang ai. 
31]|dahon ni Parao ma sidea, gabe tarapoh ma 
uhurni pasal rayatni, tarbunuh ibahen podang do 
Parao ampa haganup balani, nini Tuhan Jahowa. 

32 Ai ipasar do songgot-songgot i tanoh ni halak 
na manggoluh, halani ai patibalon do Parao ampa 
haganup rayatni i tongah-tongah ni halak na so 
marsunat, rap pakon halak na tarbunuh binahen ni 
podang, nini Tuhan Jahowa.” 


Tanggung jawab ni Nabi Hesekiel 
songon Siparjaga bani Israel 


33 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, parsahapkon ma hasomanmu 
na sabangsa, anjaha hatahon ma bani sidea: Anggo 
Huparoh podang hubani sada nagori, jadi roh 
pangisi ni nagori ai mambuat sada halak hun 
tongah-tongah ni sidea, anjaha ipabangkit sidea ia 
gabe siparjaga bani sidea, 

3 anjaha anggo ididah roh podang ai dompak nagori 
ai, gabe isompul tarompit ai, laho palumbahon 
bangsa ai, 

4jadi anggo adong na manangar sora ni tarompit 
ai, hape seng ra ia palumbaon, gabe roh podang 
ai anjaha ibunuh ia, marbilang hubani sandiri ma 
darohni ai. 

> Ibogei do sora ni tarompit ai, hape seng ra ia 
palumbaon, marsapata hubani ma darohni. Tapi 
halani ipalumba parjaga ai do, jadi maluah ma 
hosahni. 

6 Tapi, anggo ididah parjaga ai podang ai roh, hape 
seng isompul tarompit ai, gabe seng hona palumba 
bangsa ai, gabe roh podang ai, anjaha dong na 
tarbunuh humbani sidea: matei do halak ai ibagas 
dousani, tapi humbani parjaga ai do tungguonku 
darohni. 

7Tapi anggo ho, ale anak ni jolma, domma 
hupabangkit ho gabe parjaga bani ginompar ni 
Israel, anggo adong itangar ho sada hata humbani 
pamangan-Ku, lumbahon ma ai bani sidea ibagas 
goran-Ku. 

8 Anggo Huhatahon bani halak parjahat: Maningon 
matei do ho, ale parjahat tapi seng marsahap ho 
palumbahon parjahat ai, ase itadingkon dalanni 
ai, sai na matei do namin parjahat ai ibagas 
hajahatonni, tapi humbani tanganmu do tungguon- 
Ku darohni. 

Tapi, anggo ipalumba ho do parjahat ai, ase 
itadingkon dalanni ai, hape seng ra ia mulak 
manadingkon dalanni ai, sai na matei do ia ibagas 
hajahatonni, tapi maluah do anggo hosahmu. 

10 Anjaha ho ale anak ni jolma, hatahon ma hubani 
ginompar ni Israel: Sonon do sahap-sahapnima: 
Mangonai bennami do panlanggaronnami pasal 
dousanami, anjaha lambin masab do hanami 
ibahen, sonaha ma boi manggoluh ope hanami? 
11Hatahon ma bani sidea: Songon sintongni 
manggoluh Ahu, nini Tuhan Jahowa, sabonar seng 
marosuh uhur-Hu mangidah hamatean ni parjahat, 
tapi ase mulak do parjahat ai manadingkon 
dalanni, ase manggoluh ia. Mulak, mulak ma 
hanima humbani dalannima na jahat in: ai mase 
ma rahanan matei hanima, ale ginompar ni Israel? 
12Ho ale anak ni jolma, hatahon ma hubani 
bangsamu: Hapintoron ni halak parpintor seng 
tarpaluah ia dirini bani panorang panlanggaronni: 
anjaha pasal hajahaton ni parjahat, seng madabuh 
ia halani ai, asal itadingkon hajahatonni ai, 

halak parpintor seng boi manggoluh ia halani 
hapintoronni hinan, anggo mardousa ia. 

13 Age pe domma Huhatahon bani halak parpintor: 
Maningon manggoluh do ho! Anjaha martenger 
ni uhur ia bani hapintoronni ai, hape idalankon 
hajahaton, haganup hapintoronni ai seng be 
ingaton ai: tapi matei mando ia halani hajahaton 
na hinorjahonni ai. 

14 Porini domma Huhatahon bani halak parjahat: 
Maningon matei do ho! Hape itadingkon dousani ai, 
anjaha idalankon uhum ampa hapintoron, 

15ai ma, ipaulak parjahat ai sikoram, ipasuang 
na nirampasni, marparlahou ia ibagas titah 
hagoluhan, anjaha seng idalankon hagedukon, 
maningon manggoluh do ia, seng anjai matei ia. 

16 Haganup dousa, na dob hinorjahonni ai, seng 
be hiraon bani; halani ihorjahon do aturan pakon 
uhum ampa hapintoron, maningon manggoluh do 
ia. 

17 Tapi ihatahon bangsamu do: Seng sintong dalan 
ni Tuhan! Hape dalan ni sidea sandiri do na so 
sintong. 

18 Anggo manlembang halak parpintor humbani 
hapintoronni, gabe ihorjahon hajahaton, maningon 
matei do ia halani ai. 

19 Anjaha anggo itadingkon halak parjahat 
hajahatonni, anjaha idalankon uhum ampa 
hapintoron, manggoluh do ia halani ai. 

20Hape ihatahon hanima: Seng sintong dalan 
ni Tuhan! Ale ginompar ni Israel, domu hubani 
parlahounima bei do hanima uhumon-ku. 


Barita pasal partalu ni Jerusalem 


21 Pasapuluhdua-tahunkon, bani ari lima bulan 
sapuluh, dob tarbuang hanami, roh ma sada 
halak na maluah hun Jerusalem marayak ahu, 
mangkatahon, Domma talu huta ai! 

223 tangan ni Jahowa domma tampei bangku 
bodari ni ai, paima roh halak na maporus ai, iungkab 
do pamanganku bani panorang parroh ni halak ai 
bangku sogod-sogod: jadi buha ma pamanganku, 
seng longah be ahu. 

23 Roh ma hata ni Jahowa hu bangku, mangkatahon, 
24Ho ale anak ni jolma, sonon sahap-sahap ni 
pangisi ni ianan na dob maseda ai i tanoh 
Israel: Si Abraham, sahalaksi do hansa hape gabe 
parbagiananni do tanoh in: buei do anggo hita, 
tontu iberehon do tanoh in gabe parbagiananta. 

25 Halani ai hatahon ma bani sidea: Sonon do hata ni 
Tuhan Jahowa: Ipangan hanima gulei marhasoman 
daroh, mangkawah do matanima dompak gana- 
gananima, anjaha manduruskon daroh do hanima, 
mintor tartean hanima ma tanoh in? 

26 Marpangajaman do hanima bani podangnima, 
ihorjahon hanima do na masambor, anjaha ganup 

do hanima pabutak jolma ni hasomanni: mintor 
tartean hanima ma tanoh in? 

27 Hatahon ma sonon bani sidea: Sonon do hata 
ni Tuhan Jahowa: Songon sintongni manggoluh 
Ahu, maningon rasei do bahenon ni podang na 
marianan bani huta na dob maseda ai, anjaha 
halak na marianan i darat ondoskonon-Ku do gabe 
sipanganonni binatang: anjaha halak na adong bani 
dolog batu ampa liang-liang maningon matei do 
bahenon ni sampar. 

28 Bahenon-Ku do tanoh ai gabe halimisan anjaha 
tarulang, anjaha marujung do sagala pangenjengon 
ai; gabe lungun ma dolog-dolog ni Israel, seng dong 
be halak na montas hunjai. 

29 Jadi tandaon ni sidea ma, Ahu do Jahowa, anggo 
gabe halimisan anjaha tarulang tanoh ai Hubahen, 
halani haganup hasamboron na hinorjahon ni 
sidea. 


Hampung ni uhur ni bangsa ai pasal 
hata na nilumbahon ni si Hesekiel 


30]a ho, ale anak ni jolma, bangsamai, na 
mansahap-sahapkon ho i lambung ni tembok ampa 
bani labah ni rumah-rumah, nini samah sidea, 
ganup bani hasomanni: Eta, anjaha tangar hita ma 
hata aha do ai, na roh humbani Jahowa! 

31 Jadi roh ma sidea marayak ho, marhulan-hulan, 
lanjar hundul ma bangsangkai i lobeimu, anjaha 

tangihonon ni sidea do hatamu, tapi seng 
dalankonon ni sidea ai, holong do isahapkon 
pamangan ni sidea, tapi bani untungni bei do 
sangkut uhur ni sidea. 

32Tongon, songon sipandoding sipamalas-malas 
uhur do ho bani sidea, silurlur sora ampa na pandei 
marhusapi, ai itangihon sidea do na hinatahonmu, 
tapi seng ihorjahon sidea ai. 

33 Tapi anggo masa ma ai, tonggor ma, maningon 
saud do ai, jadi botohon ni sidea ma, na adong do 
nabi i tongah-tongah ni sidea.” 


Pinsang-pinsang dompak Parmahan na So 
Mansarihon Hulananni: Bagah-bagah 
Pasal Parmahan na Madear 


1 Dob ai roh ma hata ni Jahowa hu bangku, 
34 mangkatahon, 

2“Ale anak ni jolma, manjahai ma ho pasal 
parmahan ni Israel, manjahai anjaha hatahon ma 
bani sidea, hubani parmahan ai: Sonon do hata 
ni Tuhan Jahowa: Bursik ma parmahan ni Israel, 
na marmahan dirini sandiri! Ai lang biribiri do 
siparmahanon ni parmahan? 

3Taboh-tabohni ipangan hanima, wolni jadi 
pakeiannima, na mombur isayat hanima; tapi 
biribiri ai seng iparmahan hanima. 

4Na galek seng ipargogohi hanima, na boritan seng 
itambari hanima, na ugahan seng ibaluti hanima; 

na kahou seng iboan hanima mulak, anjaha na 
magou seng ipindahi hanima; koras anjaha bisang 
do panrajainima bani sidea. 

> Jadi mampar ma biribiringku, halani lang adong na 
marmahani, gabe sipanganon ma sidea bani sagala 
binatang panoroh. 

6 Maor do biribiringkai i atas ni sagala dolog ampa 
bani sagala buntu-buntu na gijang: bani sab tanoh 
in do mambur merap biribiringku, tapi sahalak pe 
lang adong na sungkun-sungkun pasal ai atap na 
mangindahi ai. 

7 Halani ai, ale parmahan, tangihon ma hata ni 
Jahowa! 

8 Songon sintongni manggoluh Ahu, nini Tuhan 
Jahowa: Halani gabe sisorohon biribiring-Ku, 
anjaha gabe sipanganon bani sagala binatang 
panoroh biribiringkai, halani seng dong na 
marmahani, anjaha halani seng  ipindahi 
parmahankai biribiring-Kai, tapi dirini sandiri do 
iparmahan, hape biribiring-Kai lang, 

9 halani ai, ale parmahan, tangihon hanima ma hata 
ni Jahowa: 

10 Sonon do hata ni Tuhan Jahowa: Tonggor ma, 
imbang-Ku do parmahan in, anjaha tungguon-Ku do 
sidea humbani na marmahan biribiri in. Seng be 
parmahanon ni parmahan in dirini: paluahon-Ku ma 

biribiring-Ku humbani pamangan ni sidea, ase ulang 
ipangan sidea be in. 

11 Ai sonon do hata ni Tuhan Jahowa: Tonggor ma, 
Ahu, Ahu sandiri sungkun-sungkun bani biribiring- 
Ku, anjaha pindahan-Ku do sidea. 

12 Songon parmahan na mangindahi biribirini, 
anggo adong na kahou humbani hulananni ai, 
sonai do pindahan-Ku biribiring-Ku, paluahon-Ku 
do sidea humbani ganup ianan hamerapan ni sidea 
ai, sanggah bonog ari anjaha lotir. 

13 Boanon-Ku do sidea mandarat humbani bangsa- 
bangsa, anjaha patumpuon-Ku do sidea hun nagori- 
nagori ai, anjaha paulakon-Ku do sidea hu tanoh ni 
sidea sandiri: parmahanon-Ku do sidea bani dolog- 
dolog ni Israel, bani habungan ampa bani haganup 
ianan, na tariankon i tanoh ai. 

14 Bani sampalan na mombur do parmahanon-Ku 
sidea, anjaha dolog-dolog ni Israel na gijang 
ai do parmahanan bani sidea: ijai do sidea 
manggompang bani tanoh na dear panggagatan, 
anjaha manggagat do sidea bani sampalan na 
lambutan bani dolog-dolog ni Israel. 

15 Ahu sandiri ma gabe siparmahan bani biribiring- 
Ku, anjaha Ahu mambahen marsaran sidea, nini 
Tuhan Jahowa. 

16 Pindahan-Ku do na magou in, paulakon-Ku ma 
na kahou in, anjaha balutan-Ku na ugahan, na 
galek pargogohan-Ku, tapi na mombur anjaha na 


Hesekiel 34 2998 


gogoh pardiateihonon-Ku, ibagas hasintongan do 
parmahanon-ku sidea. 

17 Tapi pasal hanima, ale biribiringku, sonon do hata 
ni Tuhan Jahowa: Ahu ma manguhum biribiri samah 
biribiri, biribiri tunggal ampa hambing tunggal. 
18Ai lang sungkup bannima manggagat bani 
sompalan na mombur in, ai dogei-dogeionnima 
ope teba-teba ni sampalan in? Ai lang sungkup 
ope minum hanima humbani bah na lihou in, sihol 
luntakonnima ope in? 

19 hi mintor na nidogei-dogeinima in ma panganon 
ni biribiring-Ku, anjaha tor ni luntak-luntaknima in 
ma inumonni? 

20 Halani ai, sonon do hata ni Tuhan Jahowa hubani 
sidea: Tonggor ma, Ahu sandiri ma na manguhum 
biribiri na mombur ampa na merung. 

21 Halani ionjar-onjar hanima marhitei badan ampa 
abaranima, anjaha na galek ai idugui hanima 
marhitei tanduknima, ronsi na mambur merap 
sidea, 

22 halani ai urupan-Ku ma biribiring-Kin, seng be 
sisorohon sidea; Ahu ma na manguhum biribiri 
samah biribiri. 

23 Pabangkiton-Ku ma sada parmahan bani sidea, ai 
ma juakjuak-Ku si Daud, anjaha parmahanonni ma 
sidea. la ma na marmahan sidea, anjaha ia gabe 
parmahan bani sidea. 

24 Ahu, Jahowa ma gabe Naibata bani sidea, anjaha 
juakjuak-Ku si Daud gabe panrajai i tongah-tongah 
ni sidea: Ahu, Jahowa do na manluarhon ai. 

25 Bahenon-Ku ma bani sidea padan pardameian, 
anjaha usiron-Ku ma binatang panoroh hun tanoh 
ai, gabe boi sonang marianan sidea i halimisan atap 
modom i harangan. 

26 Bahenon-Ku ma sidea ampa haganup na inggot 
bani dolog-Ku gabe pasu-pasu, parohon-Ku do udan 
bani musimni, gabe udan pasu-pasu ma ai. 

27 Hayu na i talun mambere buahni, anjaha tanoh 
ai ibere do gogohni, anjaha sonang do sidea i tanoh 
ni sidea sandiri: jadi tandaon ni sidea ma, Ahu do 
Jahowa, anggo Huponggolhon pasangan ni sidea ai, 
anjaha Hupaluah sidea humbagas tangan ni halak 
na marjabolonkon sidea. 

28 Seng be gabe taban-taban sidea bani bangsa- 
bangsa, anjaha binatang-binatang na i nagori in 
seng be atahonni sidea, tapi sonang ma sidea 
marianan, seng dong be na mangkirjati. 

29 Pasirsiron-Ku ma bani sidea sada pohon na 
madear, gabe seng be magou sidea hun nagori in 
halani gayuran, anjaha seng be taronon ni sidea 
apas-apas ni bangsa-bangsa. 

30 Jadi botohon ni sidea ma, Ahu do Jahowa, 
Naibata ni sidea, na mangkasomani sidea, anjaha 
sidea ginompar ni Israel, bangsang-Ku do sidea, nini 
Tuhan Jahowa. 

31Tongon, hanima do biribiring-Ku, biribiri bani 
sampalan-Ku, Ahu do Naibatanima, nini Tuhan 
Jahowa.” 


Uhum ni Naibata bani Edom 


35 1 Dob ai roh ma hata ni Jahowa hu bangku, 
mangkatahon, 

2 “Ale anak ni jolma, dompakkon ma bohimu hu 
Dolog Seir, anjaha manjahai ma ho pasal ai! 

3 Hatahon ma hu bani: Sonon do hata ni Tuhan 
Jahowa: Imbang-Ku do ho, ale Dolok Seir, 
pagostongon-Ku do tangan-Ku dompak ho, anjaha 
bahenon-Ku do ho gabe halimisan anjaha tarulang. 
4 Parreongon-Ku do huta-hutamu, maningon gabe 
halimisan do ho, ase itanda ho, Ahu do Jahowa. 
Halani humbani sapari mammunsuhi lalab 
uhurmu, anjaha iondoskon ho halak Israel bani 
podang, sanggah panorang hasosakanni, bani 
panorang hagogok ni uhum bani sidea, 

6 halani ai, songon sintongni manggoluh Ahu, nini 
Tuhan Jahowa, bahenon-Ku do ho margulu-gulu 
daroh, seng tarlembangi ho na marlapu-lapu daroh 
ai: halani marsalah ho marhitei na manduruskon 
daroh, halani ai maningon durus do darohmu. 

7 Bahenon-Ku do Dolok Seir gabe halimisan anjaha 
tarulang, anjaha rotapon-Ku do hunjai sagala na 
masuk ampa na luar. 

8 Gok do bahenon-Ku dologmu bani na tarbunuh, 
radag do halak na tarbunuh bani dolog-dologmu, 
bani habunganmu ampa bani binanga-binangamu. 
9 Bahenon-Ku do ho gabe halimisan ronsi sadokah 
ni dokahni, anjaha hutamu pe lang be ianonkon, ase 
itanda ho, Ahu do Jahowa. 

10 Halani ihatahon ho: Na dua bangsa on ampa na 
dua nagori on maningon bangku do ai, maningon 
ahu do gabe simada ai! (hape ijai do Jahowa.) 

11 Halani ai, songon sintongni manggoluh Ahu, nini 
Tuhan Jahowa, maningon bahenon-Ku do bam 
romban hubani ringismu ampa romban hubani 
simburumu dompak sidea halani domdommu 
mangidah sidea, patandahonon-Ku do diring-Ku i 
tongah-tongahnima marhitei uhum sidabuhon-Ku 
bannima. 

12 Jadi botohonmu ma, Ahu do Jahowa, na 
manangar haganup panrisaimu dompak dolog ni 
Israel, marhitei na mangkatahon, Domma iparseda 
ai! Sibonduton do ai ibere banta! 

13 [pabanggal ho do dirimu dompak Ahu marhitei 
pamanganmu, ipabuei ho do sahap-sahapmu 
dompak Ahu; Hubogei do ai. 

14 Sonon do hata ni Tuhan Jahowa: Songon malas 
ni uhurmu bani tanoh-Ku na tarulang in, sonai do 
mangonai bam bahenon-Ku. 

15 Songon malas ni uhurmu mangidah parbagianan 
ni Israel na maseda in, sonai do mangonai bam 

bahenon-Ku, maningon gabe halimisan do ho, ale 
Dolok Seir ampa ho haganup, ale Edom, ase itanda 
hanima, Ahu do Jahowa.” 


Bagah-bagah Pasal Parsuang ni Tanoh Israel 


1 Ho ale anak ni jolma, manjahai ma ho pasal 
36 dolog ni Israel, anjaha hatahon ma, “Ale 
dolog ni Israel, tangihon ma hata ni Jahowa! 
2Sonon do hata ni Tuhan Jahowa: Halani na 
dob ihatahon munsuh pasal hanima: Ha, ha, ha! 
Buntu-buntu sisadokah ni dokahni ai, domma gabe 
parbagiananta! 
3 Halani ai, manjahai ma ho, hatahon ma: 
Sonon do hata ni Tuhan Jahowa: Halani tongon, 
halani na dob pinarseda ni sidea ai hanima, 
iparreong inggot, anjaha gabe parbagianan ni 
bangsa-bangsa na tading ai hanima, anjaha gabe 
sisahap-sahapkononkon ampa sirisa-risaon ni halak 
hanima, 
4 halani ai, ale dolog ni Israel, tangar ma hata ni 
Tuhan Jahowa: Sonon do hata ni Tuhan Jahowa bani 
sagala dolog ampa buntu-buntu, bani lombang- 
lombang ampa habungan, bani na mareong ampa 
huta-huta na dob tinadingkon, na dob gabe taban 
ampa sirisa-risaon bani bangsa-bangsa inggot, 
> halani ai sonon do hata ni Tuhan Jahowa: Tongon, 
marhitei gajag ni simburung-Ku do marsahap 
Ahu dompak bangsa parbegu na tading ai ampa 

dompak Edom haganup, na mambuat tanoh-Ku 
gabe parbagianan ni sidea, ibagas gok malas ni uhur 
ampa risa-risa, laho parsedahon ampa manrampasi 
ai, 

Shalani ai, manjahai ma ho pasal tanoh Israel, 
anjaha hatahon ma bani sagala dolog ampa buntu- 
buntu, bani lombang-lombang ampa habungan: 
Sonon do hata ni Tuhan Jahowa: Tonggor ma, 
marsahap do Ahu ibagas simburung-Ku ampa 
ibagas ringis-Ku, halani na dob manaron ai hanima 
binahen ni dorun-dorun ni sipajuh begu-begu. 
7Halani ai sonon do hata ni Tuhan Jahowa: 
Hupagostong do tangan-Ku laho marbija, paboa 
bangsa-bangsa na inggot bannima ai maningon 
tarononni do dorun-dorun. 

8 Tapi anggo hanima, ale dolog ni Israel, mangulaki 
do mardangkahi anjaha marbuahi bani bangsang- 
Ku Israel, ai podas ma sidea mulak hu tanohni. 
3Tongon, parayakon-Ku anjaha dompakkonon-Ku 
do hanima, horjahononkon anjaha tidahan do use 
hanima. 

10 Anjaha pabueion-Ku do jolma i atasnima, ai ma 
ginompar ni Israel haganup, ianonkon do use huta- 
huta, anjaha padearon ma na mangkareong. 

11 Pabueion-Ku do i atasnima jolma pakon pinahan, 
martambah-tambah anjaha manggompari do 
sidea, marisi do hanima bahenon-Ku songon bani 
panorangnima sapari; bahenon-Ku do bannima na 

madear lobih humbani sapari: jadi botohonnima 
ma, Ahu do Jahowa. 

12 Bahenon-Ku do mardalani jolma i atasnima, 
ai ma bangsang-Ku Israel: sidea do manean ho, 
gabe parbagianan ni sidea do ho, anjaha seng be 
magouan anak sidea bahenonmu. 

13 Sonon do hata ni Tuhan Jahowa: Halani ihatahon 
halak bam: Sipangan jolma do ho, anjaha ibahen ho 
do popor bangsamu, 

14halani ai, lang be sipangan jolma ho, anjaha 
lang be popor bahenonmu bangsamu, nini Tuhan 
Jahowa. 

15 Lang be palopason-Ku ho manangar apas-apas 
ni bangsa-bangsa, anjaha seng be tarononmu risa- 
risa ni bangsa parbegu, anjaha seng be popor 
bahenonmu bangsamu, nini Tuhan Jahowa. 


luras, Ipabayu Naibata do Uhur ni 
Israel Sipardousa ai halani Goran-Ni 


16Dob ai roh ma hata ni Jahowa hu bangku, 
mangkatahon, 

17Ale anak ni jolma, sanggah marianan ope 
ginompar ni Israel i tanoh ni sidea, ipabutak sidea 
do ai marhitei parlahou ampa pambahenan ni 
sidea: parlahou ni sidea i lobei-Hu, ai ma songon 
habutakon ni naboru sanggah parroh ni pantang ni 
hiouni. 

18 Jadi Huuseihon ma ringis-Ku hubani sidea halani 
daroh na niduruskon ni sidea i tanoh in, anjaha 
ibutaki sidea ai marhitei gana-gana ni sidea. 

19 Huerap do sidea hu tongah-tongah ni bangsa- 
bangsa, gabe mampar do sidea i nagori-nagori 
ai: romban hubani parlahou ni sidea ampa 
pambahenanni do sidea Huuhumi. 

20 Jadi das ma sidea hu tongah-tongah ni bangsa- 
bangsa: tapi huja pe sidea das ipabutak sidea do 
ijai goran-Ku na pansing in marhitei na hinatahon ni 
halak pasal sidea: On ma bangsa ni Jahowa ia, hape 
maningon buhar do sidea hun tanohni! 

21Tapi marulak-ulakan do uhur-Hu halani Goranku 
na pansing in, na pinabutak ni ginompar ni Israel i 
tongah-tongah ni bangsa-bangsa hadasan ni sidea 
ai. 

22Halani ai hatahon ma bani ginompar ni 
Israel: Sonon do hata ni Tuhan Jahowa. Sedo 
halani hanima, ale ginompar ni Israel, ase sonai 
hubahen, tapi halani goran-Ku na pansing in 
do, na pinabutaknima in i tongah-tongah ni 
bangsa-bangsa hadasannima ai. 

23 Anjaha papansingon-Ku do goran-Ku na timbul 
in, na dob pinabutak in i tongah-tongah ni bangsa- 
bangsa anjaha na dob pinabutaknima i tongah- 
tongah ni sidea: jadi tandaon ni bangsa-bangsa 
ma, Ahu do Jahowa, nini Tuhan Jahowa, anggo 

Hupatalar ma hapansingon-Ku i lobei ni sidea 
marhitei hanima. 

24 Ai padaratonku do hanima hun tongah-tongah ni 
bangsa-bangsa, patumpuonku do hanima humbani 
ganup nagori-nagori, anjaha boanon-Ku do hanima 
mulak hu tanohnima. 

25 Anjaha uraskonon-Ku do bannima bah na 
lihou ase borsih hanima, urason-Ku do hanima 
humbani ganup habutakonnima ampa humbani 
gana-gananima. 

26 Berehonon-Ku do bannima uhur na bayu, anjaha 
tonduy na bayu do nahkonon hubagas dirinima, 
buaton-Ku do uhur batu humbagas angkulanima, 
anjaha uhur na marpangahapan do berehonon-Ku 
bannima. 

27Tonduy-Hu do nahkonon-Ku hubagas dirinima, 
anjaha bahenon-Ku do ase marparlahou hanima 
ibagas titah-Ku, anjaha bujur idalankon hanima 
aturan-Ku. 

28 Jadi marianan ma hanima bani tanoh na dob 
Huberehon hubani ompungnima, gabe bangsang- 
Ku ma hanima, anjaha Ahu gabe Naibatanima. 

29 Paluahonku do hanima humbani sagala 
habutakonnima, marsahap pe Ahu bani gandum 
anjaha hubahen pe ai marganda-ganda, anjaha 
lohei seng sogop bannima. 

30 Pabueion-Ku do buah ni sagala hayu ampa gogoh 
ni tanoh in, ase ulang be mahiri hanima ibahen 
bangsa-bangsa parbegu halani loheian hanima. 

31 Jadi taringat ma hanima bani parlahounima na 
jahat in ampa bani pambahenannima na so madear 
in; gabe magigi ma hanima bani dirinima, halani 
hajahaton ampa pambahenan hasamboronnima in. 
32Sedo halani hanima ase sonai hubahen, 
nini Tuhan Jahowa: sai ibotoh hanima ma 
in! Maila anjaha mubah ma bohinima halani 
pambahenannima in, ale ginompar ni Israel! 
33S0onon do hata ni Tuhan Jahowa: Bani ari 
ai, sanggah na huuras hanima humbani sagala 
hajahatonnima, marisi ma use bahenon-Ku sagala 
huta, anjaha ipauli use sagala na mareong. 

34 Horjaonkon do use tanoh na dob tarulang ai, na 
dob halong na sain dokah ipaidah-idah pamontas. 
35 Jadi hatahonon ni halak ma: Tanoh on, na halong 
hinan, gabe songon pohon Eden do sonari; anjaha 
huta-huta in, na dob maseda, tarulang anjaha 
mareong, marisi do sonari anjaha ipatoguh. 

36 Jadi tandaon ni bangsa-bangsa, na tading in, 
na inggot bannima in ma, paboa Ahu do Jahowa, 
na paulihon use sagala na mareong, anjaha na 
manuani use sagala na dob halong. Ahu do Jahowa 
na manluarhon ai, anjaha pasaudon-Ku do ai. 
37Sonon do hata ni Tuhan Jahowa: Pasal on pe 
ra do Ahu sungkunon ni ginompar ni Israel, ase 

Hubahen bani sidea, ai ma pabueihon jolma bani 
sidea songon hulanan ni biribiri. 

38 Songon buei ni biribiri sigalangonkon, songon 
buei ni biribiri i Jerusalem sanggah pesta, sonai 
ma marisi bani hulanan ni jolma huta-huta na 
dob maseda in. Jadi tandaon ni sidea ma, Ahu do 
Jahowa.” 


Holi-holi na Pinagoluh ni Tonduy ni Naibata, na 
Martudu-tudu bani Parpuho ni Israel 


37 1 Dob ai sogop ma bangku tangan ni Jahowa: 
jadi iarahkon ma ahu hu darat marhitei 
Tonduyni, anjaha ipasoh ma ahu i tongah-tongah ni 
habungan ai, gok holi-holi ni jolma do ai. 

2 Ipabontaskon ma ahu hunjai inggot, anjaha 
tonggor ma, buei tumang merap i habungan ai, 
anjaha tonggor ma, domma horah-horah ganupan 
ai. 

3 Jadi nini ma dompak ahu, “Ale anak ni jolma, 
boi ope manggoluh holi-holi on? Jadi ningku 
ma mambalosi: Ale Tuhan Jahowa, Ham do na 
mambotoh ai! 

4 Dob ai nini ma hu bangku, Manjahai ma ho pasal 
holi-holi on, hatahon ma bani sidea: Ale holi-holi na 
horah-horah, tangar ma hata ni Jahowa! 

5Sonon do hata ni Jahowa bani holi-holi on: 
Tonggor ma, Ahu mambere Tonduyhu hu bannima, 
ase manggoluh hanima. 

6Anjaha Ahu mannahkon urat-urat bannima 
ampa patubuh daging bannima ampa mambahen 
marhuling-kuling hanima ampa  mambahen 
marhosah, ase  manggoluh hanima; jadi 
tandaonnima ma, Ahu do Jahowa. 

7 Jadi manjahai ma ahu songon na pinarentahkon 
ai bangku, anjaha sanggah na manjahai ai ahu, 
tonggor ma, masa ma sora na mardongos, gabe 
marsitohuan ma holi-holi samah holi-holi. 

8 Jadi sanggah na mangkawah ahu, tonggor ma, 
domma dong urat-urat bani sidea, tubuh daging 
bani sidea, anjaha marhulingkuling sidea: tapi seng 
dong ope tonduy bani sidea. 

? Dob ai nini ma dompak ahu: Manjahai ma ho 
pasal tonduy ai, manjahai ma, ale anak ni jolma, 
anjaha hatahon ma bani tonduy ai: Sonon do hata 
ni Tuhan Jahowa: Roh ma ale tonduy humbani deisa 
na ompat in, manompul ma ho hubani halak na 
binunuh on, ase manggoluh sidea! 

10Anjaha manjahai ma ahu songon na 
pinarentahkon ai hu bangku, gabe roh ma 
tonduy ai hubagas sidea, jadi manggoluh ma sidea 
anjaha jongjong bei bani naheini: hulanan banggal 
tumang do ai. 

11 Dob ai nini ma hu bangku, “Ale anak ni jolma, ia 
holi-holi on, ginompar ni Israel do in ganup. Tonggor 
ma, nini sidea: Domma masak holi-holinami, seng 
dong be pangarapannami, bois do hanami. 

12 Halani ai manjahai ma ho, anjaha hatahon 
ma bani sidea: Sonon do hata ni Tuhan Jahowa: 
Tonggor ma, ungkabon-Ku do tanomannima, 
anjaha paluaron-Ku do hanima hum bagas 
tanomannima, ale bangsang-Ku, anjaha boanon-Ku 
do hanima mulak hu tanoh Israel. 

13 Jadi tandaonnima ma, Ahu do Jahowa, anggo 
Huungkab ma tanomannima, anjaha Hupaluar 
hanima Humbagas tanomannima, ale bangsang-Ku. 
14 Anjaha nahkonon-Ku do Tonduyhu hubagas 
dirinima, ase manggoluh hanima, anjaha bahenon- 
Ku do hanima marianan bani tanohnima, jadi 
tandaonnima ma, Ahu do Jahowa, na marsahap ai, 
anjaha pasaudon-Ku do ai, nini Tuhan Jahowa. 


Dua Tungkot Ipadomu Gabe Sada 
Manggambarhon Parmulak ni Juda ampa 
Israel Gabe Sada Harajaon 


15Dob ai roh ma hata ni Jahowa hu bangku, 
mangkatahon, 

16 Ale anak ni jolma, buat ma bam sada tungkot, 
anjaha suratkon ijai: Juda ampa ginompar ni Israel 
na sapadan pakonsi. Dob ai buat ma tungkot na 
legan, anjaha suratkon ma ijai: Josep, tungkot 
ni Efraim ampa haganup ginompar ni Israel na 
sapadan pakonsi. 

17 Padomu ma ai gabe sada tungkot, gabe sada ma 
ai ibagas tanganmu. 

18 Jadi anggo adong hasomanmu sabangsa 
mangkatahon bam: Ai seng ra ham patugahkon 
bennami atap aha do tujuanmu marhitei in? 

19 Jadi hatahon ma bani sidea: Sonon do hata ni 
Tuhan Jahowa: Tonggor ma, Hubuat do tungkot ni si 
Josep ampa marga ni Israel hasomanni sapadan ai, 
na ibagas tangan ni Efraim, anjaha Hupadomu ma 
hujai tungkot ni Juda, anjaha hubahen ma ai gabe 
sada tungkot, ase gabe sada ai ibagas tanganku. 

20 Sanggah ijolom ho tungkot na dob sinuratan ai 
ididah sidea, 

21 hatahon ma bani sidea: Sonon do hata ni Tuhan 
Jahowa: Tonggor ma, arahkonon-Ku do halak Israel 
hun tongah-tongah ni bangsa-bangsa hadasan ni 
sidea ai, anjaha patumpuon-Ku do sidea humbani 
ganup ianan, anjaha boanon-Ku do sidea mulak hu 
tanoh ni sidea. 

22 Bahenon-Ku do sidea gabe sada bangsa i tanoh 
ai, bani dolog-dolog ni Israel: anjaha sada do raja 
manggomgom sidea ganup, seng be dua bangsa 
sidea, anjaha seng be marbagi gabe dua harajaon. 
23Seng be pabutakon ni sidea dirini marhitei 
gana-gana ni sidea, marhitei sisombah-sombahon 
ni sidea ai, atap marhitei ganup panlanggaron 
ni sidea; anjaha paluahon-Ku do sidea humbani 
ganup parbalikon ni sidea ai, na mambahen sidea 
mardousa, urason-Ku do sidea, gabe bangsang-Ku 
do sidea, anjaha Ahu gabe Naibata bani sidea. 

24 Anjaha juakjuak-Ku si Daud do manggomgomi 
sidea, sada do hansa parmahan bani sidea 
haganup, marparlahou do sidea ibagas aturan-Ku, 
anjaha pongkut ma sidea manramotkon titah-Ku. 
25 lankonon ni sidea do tanoh na dob huberehon 
bani juakjuak-Ku si Jakob, bani tanoh na dob 
niiankon ni ompung ni sidea, ijai ma sidea 
marianan, anak ni sidea ampa pahompu ni sidea 
ronsi sadokah ni dokahni, anjaha juakjuak-Ku si 
Daud ma lalab panggomgom bani sidea. 

26 Bahenon-Ku do bani sidea padan pardameian, 
padan sisadokah ni dokahni ma ai bani sidea: pasu- 
pasuon-Ku do sidea anjaha pabueion-Ku: anjaha 
pajongjongon-Ku do ianan-Ku na mapansing in i 
tongah-tongah ni sidea ronsi sadokah ni dokahni. 
27 | tongah-tongah ni sidea do Ahu marianan: Ahu 
do gabe Naibata bani sidea anjaha sidea gabe 
bangsangku. 

28 Jadi botohon ni bangsa-bangsa ma, Ahu do 
Jahowa, na papansingkon Israel, anggo i tongah- 
tongah ni sidea ma iananku na pansing in ronsi 
sadokah ni dokahni.” 


Panjahaion Pasal Parroh ni Gog hun Magog 
Mandorab Tanoh na Mapansing ai: Hona Uhum ia 


38 1 Dob ai roh ma hata ni Jahowa hu bangku, 
mangkatahon, 

2 “Ale anak nijolma, dompakkon ma bohimu hubani 
Gog, na i tanoh Magog, ai ma raja ni Ros, Mesek 
ampa Tubal, manjahai ma ho dompaksi, 

3anjaha hatahon ma: Sonon do hata ni Tuhan 
Jahowa: Tonggor ma, roh ma Ahu mangimbang ho, 
ale Gog, raja ni Ros, Mesek ampa Tubal. 

4 Ahu do na manogu-nogu ho, bahenon-Ku do hait- 
hait bani osang-osangmu, pabingkaton-Ku do ho 
ampa haganup balamu, huda ampa siajak huda, 
haganup sidea marpakeian sinjata na gopas, ai ma 
sada hulanan banggal, haganup sidea margantar na 
bolag atap na etek, anjaha manintak podang; 
5halak Persia, Kus ampa Put do hasomanmu, 
haganup do sidea margantar anjaha martangkuluk: 
6sonai homa Gomer ampa haganup balani, 
ambahni ai ginompar ni si Togarma, na hun nagori 
tang parutara ampa haganup balani, buei do 
bangsa-bangsa mangkasomani ho. 

7Marugas ma, sirsir bei ma, ho pakon haganup 
bala na martumpu hubam, anjaha ho ma gabe 
pambobai bani sidea. 

8 Bani dokah-dokah ni ari arahkonon ma ho: bani 
ujung ni jaman das ma ho bani sada nagori, na 
dob maluah humbani podang, bani sada bangsa 
na ipatumpu hun tongah-tongah ni buei bangsa- 
bangsa, bani dolog-dolog ni Israel, na dob dokah 
halong ai, tongon na pinadarat do ai hun tongah- 

tongah ni buei bangsa, anjaha na sonang sonari 
marianan sidea haganup. 

9Roh do tangkog songon haba-haba, roh songon 
hombun manrungkub tanoh in, ho pakon haganup 
balamu anjaha buei bangsa-bangsa mangkasomani 
ho. 

10 Sonon do hata ni Tuhan Jahowa: Bani panorang 
ai, tubuh do pingkiran ibagas uhurmu, anjaha 
hajahaton do iranggihon ho, 

11 him: Bingkat ma ahu mamorang tanoh na 
so marbenteng, hudorab ma halak na sonang 
marianan anjaha na mardamei-damei ai, ai ma 
haganup sidea na marhuta seng martembok, seng 
marpating-pating atap marhorbangan, 

12 laho manrampas ampa manaban, laho mardas 
tangan bani ianan na dob maseda ai, tapi sonari 
liankon, ampa bani bangsa na dob ipatumpu ai 
humbani bangsa-bangsa, na dob marpinahan ampa 
mararta nuan, marianan i tongah-tongah ni tanoh 
on. 

13 Hatahonon ni Seba, Dedan, Tarsis ampa partiga- 
tigani do hubam: Ai laho martaban do ham ase roh? 
Ai laho manrampas do ham, ase ipatumpu ham 
tentaramu? Laho mambuat pirak ampa omas, laho 
mambuat pinahan ampa arta-arta, laho mambuat 
buei taban-taban? 

14 Halani ai, manjahai ma ho, ale anak ni jolma, 
hatahon ma bani Gog: Sonon do hata ni Tuhan 

Jahowa: Ai lang sonon do? Bani panorang ai, 
sanggah na marsonang-sonang bangsangku Israel 
marianan, marugas do ho, 

15 anjaha roh ho humbani iananmu, hun utara 
tumang, ho pakon bangsa na mangkasomani ho, 
haganup sidea mangajak huda, sada hulanan 
banggal, sada bala na gogoh: 

16 roh do ho mamorang bangsang-Ku Israel, songon 
hombun, laho manrungkub tanoh ai. Bani ujung ni 
jaman, arahkonon-Ku do ho mamorang tanoh-Ku, 
ase itanda bangsa-bangsa Ahu, anggo Hupatalar ma 
hapansingon-Ku i lobei ni sidea marhitei ho, ale 
Gog. 

17 Sonon do hata ni Tuhan Jahowa: Ai lang ho do 
ai na Husahapkon ai sapari marhitei juakjuakku, ai 
ma nabi-nabi ni Israel, na manjahai ijia martahun- 
tahun, paboa suruhon-Ku do ho mandorab sidea? 
18 Bani panorang ai, sanggah roh Gog manlawan 
tanoh Israel, nini Tuhan Naibata ma, manggila 
tumang do Ahu. 

19 bagas simburu ampa gajag ni ringis-Ku do 
Huhatahon on: Tongon, bani panorang ai masa do 
lalou banggal i tanoh Israel: 

20jadi hitir ma i lobei-Hu dengke na i laut, 
manuk-manuk na i awang-awang, binatang na i 
talun, sagala na manggulmit, na manjulur bani 
tanoh ampa haganup jolma na i sisik ni tanoh 
on, mangkatornoh ma dolog-dolog, mangkabolah 

dolog batu, anjaha mangkatompas sagala tembok 
hu tanoh. 

21 Diloonku do sagala songgot-songgot dompak 
Gog, nini Tuhan Jahowa, marsitampulan ma samah 
sidea. 

22 Uhumon-Ku do ia marhitei sampar ampa daroh 
na madurus; parohon-Ku do udan doras, sira-sira, 
apuy ampa hirtah hu bani, hubani tentarani ampa 
hubani bangsa na buei ai, na mangkasomanisi. 

23 Sonai ma patalaron-Ku hatimbulon-Ku ampa 
hapansingon-Ku, anjaha Hupataridahkon diring-Ku 
i lobei ni buei bangsa, ase itanda sidea, Ahu do 
Jahowa.” 


Hona Uhum Gog, Timbul Goran ni 
Jahowa Ididah Bangsa-bangsa 


1“Ale anak ni jolma, manjahai ma ho 
39 dompak Gog, hatahon ma: Sonon do hata 
ni Tuhan Jahowa: Tonggor ma, roh ma Ahu 
mangimbang ho, ale Gog, raja ni Ros, Mesek ampa 
Tubal! 
2 Ahu do na manogu-nogu ho ampa na 
mangarahkon ho hun nagori tang parutara, anjaha 
boanon-Ku do ho hu dolog ni Israel; 
3jadi poyutkononku ma siormu hun tangan 
sambiloumu, ampa lingkitmu hun tangan 
siamunmu. 


Hesekiel 39 3017 


41 atas ni dolog Israel do ho rasei, ho ampa balamu 
haganup ronsi sagala bangsa na niarahkonmu: 
ondoskonon-Ku do ho bani manuk-manuk panoroh 
ampa haganup siparhabong ampa bani binatang na 
i talun gabe sibonduton ni sidea. 

5| ladang do ho tompas: tongon, Ahu do na 
mangkatahon ai, nini Tuhan Jahowa. 

6 Tongoskonon-Ku do apuy bani Magog ampa bani 
halak na marianan marsonang-sonang i topi laut, 
jadi tandaon ni sidea ma, Ahu do Jahowa. 

7 Pabotohkonon-Ku do goran-Ku na pansing in 
i tongah-tongah ni bangsang-Ku Israel, seng be 
mahiri paturuton-Ku goran-Ku na pansing in, gabe 
botohon ni sagala bangsa ma, Ahu do Jahowa, na 
pansing i tongah-tongah ni Israel. 

8Tonggor ma, na roh ma ai, anjaha saud ma ai, 
nini Tuhan Jahowa: “ai ma ari, na dob Hulumbahon 
hinan. 

3 Jadi luar ma halak pangisi ni huta-huta ni Israel, 
pagaraonni ma apuy anjaha tutungon ni sidea ma 
sinjata-sinjata, gantar na etek ampa na banggal, sior 
ampa lingkit, pukul-pukul ampa tanja; tutungon ni 
sidea ma ai pala pitu tahun dokahni, 

10 seng pala porlu be alopon ni sidea soban hun 
juma, atap manroboh hayu sidea i harangan, ai 
sinjata ai ma gabe soban bani sidea, sidea ma 
partaban bani halak na dob manaban sidea, anjaha 

rampason ni sidea ma halak na dob manrampas 
sidea,” nini Tuhan Jahowa. 

11“Bani panorang ai pasirsiron-Ku do tanoman 
bani Gog i Israel, ai ma lombang pamontasan 
hampit hapoltakan ni Laut Matei, gabe tarolat do 
halak mamontas hunjai. Ijai do itanom Gog ampa 
haganup balani, anjaha igoran ma ai: Lombang bala 
ni Gog. 

12 Pala do pitu bulan dokahni ginompar ni Israel 
mananom sidea, laho manguras tanoh ai. 

13 Haganup do bangsa na i nagori ai mananom 
sidea, gabe tarbarita do sidea, bani panorang ai, 
sanggah na Hupataridahkon ai hamuliaon-Ku,” nini 
Tuhan Jahowa. 

14 “Papuligon ni sidea do halak sidalani tanoh ai 
torus, laho mananom bangkei na tading i nagori ai, 
ase taruras tanoh ai; dob salpu pe sipitu bulan ai, 
ase idalankon sidea pamareksaan ai. 

15 Jadi isiar halak sipamareksa ai ma tanoh ai, 
anjaha anggo adong na mangidah holi-holi ni jolma, 
gabe ibahen ma ijai partanda, das ronsi Lombang 
Bala ni Gog itanom sipananom ai. 

16 Sonai ma itanom sidea ganup balani ai ijai: sonai 
ma panguras ni sidea tanoh ai. 

17 Tapi anggo ho, ale anak ni jolma, sonon do hata 
ni Tuhan Jahowa: Hatahon ma bani manuk-manuk, 
haganup siparhabong ampa hubani haganup 
binatang na i talun: Martumpu ma anjaha roh ma, 

marurup ma hanima roh humbani ganup ianan 
hubani pesta panggalangan na Hupasirsir bannima, 
ai ma sada pesta panggalangon banggal bani dolog 
ni Israel; pangan hanima ma gulei anjaha inum ma 
daroh! 

18 Daging ni puanglima do panganonnima, anjaha 
daroh ni raja-raja ni tanoh on do inumonnima, 
songon biribiri tunggal ampa anak ni biribiri, 
hambing tunggal ampa lombu jonggi, pinahan na 
pinamombur i Basan do sidea haganup bannima. 
19 Panganonnima do taboh-tabohni ronsi bosur 
hanima, anjaha inumonnima do darohni ronsi 
mabuk hanima bani pesta panggalangan ai, na 
Hupasirsir bannima. 

20 Bosur do hanima idangan-Ku mangankon huda 
ampa siajak huda, puanglima ampa buei bala, nini 
Tuhan Jahowa. 

21 Patimbulon-Ku do hamuliaon-Ku i tongah-tongah 
ni bangsa-bangsa, idahon ni sagala bangsa do uhum 
na Hudabuh bani sidea, ampa kuasa ni tangan-Ku na 
Hupadalan bani sidea. 

22 Botohon ni ginompar ni Israel ma, Ahu do 
Jahowa, Naibata ni sidea, humbani panorang ai 
nari. 

23 Botohon ni sagala bangsa ma, ase tarbuang pe 
halak Israel, ai ma halani hajahaton ni sidea. Halani 
marbalik do sidea hun Bangku, ase Huponopkon 
bohing-Ku humbani sidea, anjaha Huondoskon 

sidea hubagas tangan ni munsuh ni sidea, anjaha 
rasei sidea haganup ibahen podang. 

24 Hubahen do bani sidea domu hubani habutakon 
ni sidea ampa panlanggaronni, anjaha Huponopkon 
bohing-Ku humbani sidea.” 

25 Halani ai, sonon do hata ni Tuhan Jahowa, 
“Bahenon-Ku dosuang sonari Jakob, anjaha maidop 
uhur-Hu bani haganup ginompar ni Israel: marah do 
Ahu mangkopkop goran-Ku na pansing in. 

26|ang be taringat sidea bani habadoronni 
ampa bani pangoseion ni sidea Bangku, anggo 
marsonang-sonang ma sidea marianan i tanoh ni 
sidea, anjaha seng dong be panonggoti bani sidea, 
27 anggo Hupaulak ma sidea humbani bangsa- 
bangsa, anjaha Hupatumpu sidea humbani nagori 
ni munsuh ni sidea, anjaha Hupapansing diring-Ku i 
lobei ni bangsa-bangsa marhitei sidea. 

28 Jadi tandaon ni sidea ma, Ahu do Jahowa, 
Naibata ni sidea, na dob mambuangkon sidea hu 
tongah-tongah ni bangsa-bangsa, tapi na patumpu 
sidea use hu tanoh ni sidea, anjaha sahalak pe lang 
humbani sidea na tading Hupaturut i jai. 

29Seng be ponopkonon-Ku bohing-Ku humbani 
sidea, anggo Huuseihon ma  Tonduyhubani 
ginompar ni Israel, nini Tuhan Jahowa.” 

Panonggoran Pasal Rumah Panumbahan ai 


40 1 Paduapuluhlima-tahunkon dob tarbuang 
hanami, bani bona ni tahun ai, bani ari 
sapuluh, ai ma pasapuluhompat-tahunkon dob 
tartaban huta ai, bani ari ai ma sogop bangku 
tangan ni Jahowa, 

2 anjaha iboan ma ahu ibagas pangungkabon na 
humbani Naibata hu tanoh Israel, lanjar ipatuad ma 
ahu i atas sada dolog na gijang tumang; adong do 
ijai na songon rumang ni huta patontang pakon ahu. 
3 Sanggah na iboan ahu hujai, tonggor ma, adong 
ma sada dalahi na marrupa songon tombaga: adong 
do tali ampa tungkot sibar-sibar ibagas tanganni, 
bani horbangan ai do ia ipajongjong. 

4 Anjaha nini dalahi ai ma hu bangku, “Ale anak 
ni jolma, tonggor ma marhitei matamu, anjaha 
bogei marhitei pinggolmu, anjaha paruhurhon ma 
haganup sipatidakonku on bam, ai tarboan pe ho 
hujon laho patuduhkon on do bam, baritahon ma 
na nididahmu haganup bani ginompar ni Israel.” 

> Tonggor ma, adong do sada tembok i darat ni 
rumah panumbahan ai inggot, ia tungkot sibar- 
sibar na ibagas tangan ni dalahi ai, onom asta do 
ganjangni, ganup asta ai saparapan do ganjangan 
humbani asta na somal, jadi isibar ma hapal ni 
tembok ai, ansa tungkot sibar-sibar ai hapalni ampa 


gijangni. 

6 Dob ai laho ma ia hu horbangan na hampit 
hapoltakan, itangkogi ma tangga-tanggani ai, 
anjaha isibar ma molmolan ni horbangan ai, ai ma 
sada tungkot sibar-sibar bolagni. 

7 Anjaha ganup kamar sada tungkot sibar-sibar do 
bolagni pakon ganjangni, anjaha tiangpi ai lima asta 
do, ia molmolan ni horbangan ai bani surambih 
ni horbangan ai hampit bagas, sada tungkot sibar- 
sibar do. 

8 Dob ai isibar ma surambih ni horbangan ai, ualuh 
asta, 

3 anjaha tiangni ai, dua asta: hampit bagas do 
surambih ni horbangan ai. 

10la kamar ni horbangan na hampit hapoltakan 
ai tolu bei do palopah-lopah: haganup ai dos do 
sibaranni, anjaha tiangni na palopah-lopah ai dos 
do homa sibaranni. 

11Dob ai isibar ma bolag ni horbangan ai, sapuluh 
asta, anjaha ganjangni sapuluh tolu asta. 

12 Adong do hondor-hondor i lobei ni kamar-kamar 
ai, ganup sada asta, na dua lopah ai: kamar-kamar 
ai onom asta bei do, na dua lopah ai. 

13 Dob ai isibar ma use horbangan ai humbani pudi 
ni kamar na sada das hupudi ni kamar na sada 
nari, dua puluh lima asta do bolagni, patontang do 
labahni. 

14 Isibar ma homa surambih ai, dua puluh asta: 
das bani tiang-tiang ni horbangan ai do alaman na 
inggot ai. 

15 Anjaha humbani dalan masuk hu horbangan ai 
das hu ujung ni surambih parbagas ai, lima puluh 
asta do. 

16Adong do jandela na marjaring-jaring bani 
kamar-kamar ai dompak bagas, bani dalan na i 
horbangan ai, hadua lopahsi: sonai homa adong 
do jandela bani surambih ai dompak bagas hadua 
lopahsi, anjaha bani tiangni ai iuhirhon do dangkah 
ni palem. 

17 Dob ai ibobai ma ahu hu alaman pardarat, 
tonggor ma, adong do ijai kamar-kamar ampa dalan 
na ibatui inggot, tolu puluh kamar mandompakkon 
dalan na ibatui ai. 

18 Dalan na ibatui ai adong do homa i lambung ni 
horbangan ai, mangihutkon ganjang ni horbangan 
ai, ai ma dalan batu partoruh. 

19 Dob ai isibar ma bolag ni alaman ai hun lobei- 
lobei parbagas ni horbangan partoruh ai das hu 
lobei-lobei pardarat ni horbangan parbagas ai, ai 
ma saratus asta. 

20 Dob ai mardalan ma ia i lobeihu dompak utara, 
anjaha tonggor ma, adong do ijai sada horbangan 
bani alaman pardarat ai, mandompakkon utara. 
Isibar ma ganjangni ampa bolagni. 

21 Kamar-kamarni ai pe, tolu palopah-lopah, 
tiangni ampa surambihni dos do sibaranni songon 
horbangan na parlobei ai, lima puluh asta ganjangni 
ampa dua puluh lima asta bolagni. 

22 Jandelani, surambihni ampa dangkah ni palemni 
dos do sibaranni songon na bani horbangan 
hapoltakan ai: pitu do tangga-tanggani laho 
tangkog hujai: anjaha hampit bagas do surambihni. 
23 Anjaha tontang ni horbangan parutara ai adong 
do horbangan laho hu alaman parbagas ai, songon 
na bani horbangan parhapoltakan: jadi isibar ma 
horbangan hu horbangan, saratus asta do ai. 

24 Dob ai ibobai ma ahu dompak dangsina, anjaha 
tonggor ma, adong do ijai horbangan dompak 
dangsina, jadi isibar ma kamar-kamarni, tiangni 
ampa surambihni, anjaha dos do sibaranni songon 
na parlobei ai. 

25 Adong do jandela bani horbangan ai ampa bani 
surambih ai inggot, sarupa bani jandela na legan- 
legan ai; ganjangni ai lima puluh asta do anjaha 
bolagni dua puluh lima asta. 

26 Pitu do tangga-tanggani laho tangkog hujai, 
anjaha hampit bagas do surambihni: iuhirhon do 
hayu palem bani tiangni, sada bani ganup lopah. 
27 Adong do horbangan dompak dangsina bani 
alaman parbagas ai, anjaha isibar ma horbangan hu 
horbangan, saratus asta do ai. 

28 Dob ai ibobai ma ahu hu alaman parbagas ai, 
masuk hun horbangan pardangsina ai, anjaha isibar 
ma horbangan pardangsina ai, dos do sibaranni 
songon na legan-legan ai. 

29 Kamar-kamarni pe, tiangni ampa surambihni dos 
do sibaranni ampa na legan ai; adong do jandela 
bani horbangan ampa bani surambihni ai inggot. Ia 
ganjangni ai lima puluh asta do, anjaha bolagni dua 
puluh lima asta. 

30 Anjaha adong do surambih-surambih inggot, dua 
puluh lima asta ganjangni anjaha lima asta bolagni. 
31Dompak alaman pardarat ai do surambihni, 
anjaha tiangni margorga hayu palem do; anjaha 
ualuh do tangga-tanggani laho hu atas. 

32 Dob ai ibobai ma ahu hu alaman parbagas ai 
hampit hapoltakan, anjaha isibar ma horbangan ai: 
dos do sibaranni ai songon na legan ai. 

33 Kamar-kamarni pe, tiangni ampa surambihni dos 
do sibaranni songon na legan ai, anjaha adong do 
jandela bani horbangan ai ampa bani surambihni 
inggot, ia ganjangni lima puluh asta do, anjaha 
bolagni dua puluh lima asta. 

34 Dompak alaman pardarat ai do surambihni, 
anjaha tiangni margorga hayu palem do, hadua 
lopahsi: ualuh do tangga-tangga laho hu atas. 

35 Dob ai ibobai ma ahu hu horbangan parutara, 
anjaha isibar ma ai; dos do sibaranni songon na 
legan ai. 

36 Kamar-kamarni pe, tiangni ampa surambihni dos 
do sibaranni songon na legan ai: anjaha adong do 
jandela bani horbangan ai ampa bani surambihni 
inggot, ia ganjang ni ai lima puluh asta do anjaha 
bolagni dua puluh lima asta. 

37Dompak alaman pardarat ai do surambihni, 
anjaha margorga hayu palem do tiang ni ai hadua 
lopahsi, ualuh do tangga-tanggani laho hu atas. 

38 Anjaha adong do sada kamar bani horbangan 
parhapoltakan ai, anjaha labah ni kamar ai bani 
surambih ai do, ijai do pamurihan ni galangan 
situtungon. 

39 Bani surambih ni horbangan ai adong do dua 
meja bani hadua lopahsi, ijai do isayat galangan 
situtungon, galangan pardousaon ampa galangan 
parsalahan. 

40 Anjaha i darat, i lambung ni tembok ai, hampit 
utara ni halak na tangkog hu horbangan ai, adong 
do dua meja; anjaha bani lopah na sada nari ni 
tembok ai adong do homa dua meja. 

41 Ase ompat meja hampit bagas anjaha ompat 
meja hampit darati lambung ni tembok ai: haganup 
ualuh meja, panayatan ni galangan. 

42 Anjaha adong do ijai homa ompat meja humbani 
batu na ibarbar, ganjangni sada satongah asta, 
bolagni sada satongah asta anjaha gijangni sada 
asta, ai ma hatibalan ni parugas manayat galangan 
situtungon ampa galangan sisayaton. 


Hesekiel 40 3027 


43 Adong do topini inggot, saparapan bolagni, tar 
seder dompak bagas: martayub do meja ai laho 
manlinggomi gulei galangan humbani udan ampa 
milas ni ari. 

44 Jadi ibobai ma ahu hu alaman parbagas ai, 
anjaha tonggor ma, adong do dua kamar i alaman 
parbagas ai, sada i lambung ni horbangan parutara 
mandompakkon dangsina, na sada nari i lambung 
ni horbangan pardangsina mandompakkon utara. 
45Jadi nini ma hu bangku, “la kamar on, na 
dompak dangsina on, bani malim siparugas iRumah 
Panumbahan do ai: 

46 anjaha kamar on, na dompak utara, bani malim 
siparugas bani anjapanjap do in, ai ma anak ni si 
Sadok, sidea tumang do humbani ginompar ni si 
Lepi, na boi roh marugas i lobei ni Jahowa.” 

47 Jadi isibar ma alaman ai, saratus asta ganjangni 
anjaha saratus asta bolagni, marompat suhi: i lobei 
ni Rumah Panumbahan ai do anjapanjap ai. 

48 Jadi ibobai ma ahu hu surambih ni Rumah 
Panumbahan ai, anjaha isibar ma tiang ni surambih 
ai, lima asta ganup lopah: bolag ni horbangan ai 
sapuluh ompat asta, anjaha tembok parlambung ni 
horbangan ai tolu asta ganup lopah. 

49 Ganjang ni surambih ai dua puluh asta do, anjaha 
bolagni sapuluh sada asta; sapuluh do tangga- 
tanggani laho hu atas; adong do tiang banggal 
manrombani tiang-tiang ai, hadua lopahsi. 

Pasal Rumah na Mapansing ai 
ampa Rumah Parlambungni 


41 1 Dob ai iboan ma ahu hubagas kamar bolag 
ni Rumah na Mapansing ai; anjaha isibar ma 
tiang-tiangni, onom asta hapalni ganup lopah. 

2 Bolag ni dalan masuk ai sapuluh asta, anjaha 
tembok parlambung ni dalan masuk ai lima asta do 
ganup lopah. Isibar ma ganjang ni kamar bolag ai, 
ompat puluh asta, anjaha bolagni dua puluh asta. 
3 Dob ai masuk ma ia hubagas kamar tang parbagas 
ai, anjaha isibar ma tiang-tiang ni dalan masuk 
hujai, dua asta hapalni: bolag ni dalan masuk ai, 
onom asta, anjaha tembok parlambung ni dalan 
masuk ai, pitu asta bei do. 

4 Dob ai isibar ma ganjang ni kamar ai, dua puluh 
asta ganjangni, anjaha bolagni dua puluh asta, ansa 
bolag ni kamar bolag ai, anjaha nini ma hu bangku, 
“On ma kamar tang na mapansing ai.” 

3 Dob ai isibar ma tembok ni Rumah na Mapansing 
ai, onom asta hapalni, anjaha bolag ni kamar 
parlambungni, ompat asta, inggot rumah ai do ai. 
6Martolu tingkat do kamar parlambung ai, tolu 
puluh kamar satingkat. Adong do tembok panahan 
inggot kamar parlambung ai laho manungkol kamar 
parlambung ai, ase ulang be tembok ni Rumah na 
Mapansing ai, na manahan ai. 

7la kamar parlambung na martingkat ai, roh 
lumbangni do hu atas, domu hubani parlambin 
rampis ni dingding panahan ai bani ganup tingkat 
inggot Rumah na Mapansing ai; boi do naikan 
hun tingkat partoruh hu partongah-tongah, laho hu 
pardatas marhitei tangga. 

8 Adong do huidah pamispisan na pinagijang inggot 
Rumah na Mapansing ai. la onjolan ni kamar 
parlambung ai sada tungkot sibar-sibar do, ai ma 
onom asta. 

3 Hapal ni tembok pardarat ni kamar parlambung ai 
lima asta do, anjaha pamispisan ai lima asta. 
10Holangkolang ni pamispisan ni rumah na 
mapansing ai ampa kamar-kamar na bani alaman 
ai, dua puluh asta do inggot rumah na mapansing 
ai. 

11 Adong do labah ni kamar parlambung ai 
mandompakkon pamispisan ai, sada dompak 
utara, sada dompak dangsina, anjaha bolag ni 
pamispisan ai lima asta do inggot. 

12 Ig rumah na bani alaman hampit pudi, hampit 
hasundutan, pitu puluh asta do bolagni: anjaha 
hapal ni tembokni inggot lima asta do, anjaha 
ganjangni siah puluh asta. 

13 sibar ma ganjang ni Rumah na Mapansing ai, 
saratus asta ganjangni: anjaha alaman ai ampa 
rumah parhasundutan ai pakon tembokni saratus 
asta do homa. 

14 Bolag ni lobei-lobei ni Rumah Panumbahan ai 
ampa alaman na hampit hapoltakan ai, saratus asta 
do. 

15Dob ai isibar ma ganjang ni rumah 
parhasundutan na bani alaman pudi-pudi ai, 
ampa tembokni angkup lopah, saratus asta. Ia 
kamar bolag ni rumah na mapansing ai ampa 
kamar tang parbagas ai ampa surambih pardarat ai 
le jlampis do, anjaha hatolusi ai marjandela na 
marjaring-jaring do inggot. Bani hayu do ilampis 
tembok ai ibagas inggot, hun dasorni das hu 
jandelani (itirei do jandelani ai), 

17 das hu atas ni labah ai, ronsi hu kamar tang 
parbagas ai ampa hampit daratni. Bani dingding 
ai haganup, i darat ampa ibagas, sonai homa bani 
kamar bolag ai, 

18 juhirhon do hujai suman-suman ni herub ampa 
hayu palem, sada hayu palem i holangkolang ni 
herub hu herub. Ganup herub dua do bohini. 

19 Bohi ni jolma dompak hayu palem na sada, bohi 
ni singa dompak hayu palem na sada nari. Sonai do 
iuhirhon inggot Rumah Panumbahan ai. 

20 Humbani dasorni das hu atas ni labah iuhirhon do 
herub ampa hayu palem bani dingding ai. 

21 Marompat suhi do tiang ni labah ni kamar bolag 
ai, anjaha i lobei ni kamar tang na mapansing ai 
adong do na mangusihi 

22 anjapanjap hayu; tolu asta gijangni, dua asta 
ganjangni anjaha dua asta bolagni: marsuhi-suhi do 
ai, anjaha hayu do naheini ampa dingdingni. Jadi 
nini hu bangku, On ma meja, na i lobei ni Jahowa. 
23|3 labah ni kamar bolag ampa kamar tang na 
mapansing ai dua bei do. 

24 Anjaha ganup dua do bulungni, haduasi boi do 
marputor. 

25 Juhirhon do herub ampa hayu palem bani labah 
ni kamar bolag ai, songon na bani dingding ai. 
Adong do hondor-hondor hayu i lobei ni surambih 
ai hampit darat. 

26 Adong do jandela na marjaring-jaring ampa 
gombaran ni hayu palem bani dingding ni 
surambihni hadua lopahsi. 


Kamar-kamar ni Malim-malim 


1 Dob ai ibobai ma ahu hu darat, hu alaman 
42 parbagas ai, mardalan dompak utara, lanjar 
iarahkon ma ahu hu kamar-kamar tontang ni 
alaman ni Rumah na Mapansing ai, tontang ni 
Rumah na Mapansing hampit utara. 
2 Ganjang ni rumah na hampit utara ai, saratus asta, 
anjaha bolagni lima puluh asta. 
3| holangkolang ni alaman sidua puluh asta ai 
bolagni ampa pardarat na ibatui ai, adong do 
surambih palopah-lopah tolu tingkat. 

41 lobei ni kamar-kamar ai adong do sada gang 
(dalan) sapuluh asta bolagni anjaha saratus asta 
ganjangni, dompak utara do labahni ai. 

3Sompitan do kamar pardatas humbani kamar 
partongah-tongah ampa partoruh halani 
surambihni ai. 

6 Ai tolu tingkat do kamar-kamar ai: seng dong 
tiangni ai songon tiang-tiang na i alaman pardarat 
ai; halani ai tar hu pudi do ibahen ai marimbang 
kamar partongah-tongah ampa partoruh. 

7 Anjaha adong do sada tembok i darat patontang 
ampa kamar-kamar ai, hampit alaman pardarat, 
lima puluh asta ganjangni. 

8 la ganjang ni ganup kamar ai, na mandompakkon 
alaman pardarat ai, lima puluh asta do, tapi na 
patontang ampa Rumah na Mapansing ai, saratus 
asta do. 

91 toruh ni kamar-kamar ai adong do sada dalan 
masuk hun lopah parhapoltakan, anggo masuk 
halak hujai hun alaman pardarat ai, 

10 ai ma bani bona ni tembok na i darat ai. Hampit 
dangsina pe, tontang ni alaman ni Rumah na 
Mapansing ai, tontang ni Rumah na Mapansing ai, 
adong do kamar-kamar, 

1lanjaha adong do sada gang (dalan) i lobei 
ni ai, dos do ai ampa kamar-kamar parutara, 
dos ganjangni ampa bolagni, dos dalan kaluarni, 
popouni ampa labah-labahni. 

12 la labah ni kamar-kamar pardangsina ai, dompak 
dangsina do, i toruh ni kamar-kamar ai adong do 
sada dalan masuk hun lopah parhapoltakan, laho 
masuk hu gang (dalan) ai, na i lobei ni kamar-kamar 
ai. 

13 Dob ai nini ma dompak ahu, “Ia kamar parutara 
ampa kamar pardangsina ai, na patontang pakon 
alaman ai, kamar-kamar na mapansing do ai: ijai 
ma panganon ni malim na bulih mandohori Jahowa, 
galangan tang na mapansing ai; ijai ma patibalon 
ni sidea galangan tang na mapansing ai: Galangan 
sipanganon, galangan pardousaon ampa galangan 
parsalahan, ai na mapansing do ianan ai. 

14 Anggo domma imasuki malim-malim ai ianan na 
mapansing ai, seng bulih be sidea luar hunjai hu 
alaman pardarat ai, anggo lape palobei itanggali 
sidea ijai pakeian marugas ni sidea ai, ai pansing do 
ai, maningon pakeian na legan do pakeion ni sidea, 
ase boi hundohor bani halak na mabuei ai.” 

15 jadi dob siap isibar parbagasan ni rumah 
panumbahan ai, ibobai ma ahu hu darat hun 
horbangan parhapoltakan ai, anjaha isibar ma 
pardarat ni Rumah Panumbahan ai inggot. 

16 isibar ma lopah parhapoltakan ai marhitei 
tungkot sibar-sibar ai, lima ratus asta mangihutkon 
tungkot sibar-sibar ai. 

17 Dob ai marhusor ma ia, isibar ma lopah parutara 
ai, lima ratus asta mangihutkon tungkot sibar-sibar 
ai. 

18Dob ai marhusor ma ia, isibar ma lopah 
pardangsina ai, lima ratus asta mangihutkon 
tungkot sibar-sibar ai. 

19 Dob ai marhusor ma ia use dompak hasundutan, 
anjaha isibar ma, lima ratus asta mangihutkon 
tungkot sibar-sibar ai. 

20 Isibari do ai mangihutkon lopah na ompat ai. 
Adong do tembok inggot ni ai, lima ratus asta 
ganjangni anjaha lima ratus asta bolagni, ai ma na 
manirang ianan na mapansing ai humbani na so 
pansing ai. 


Hamuliaon ni Jahowa Manggoki 
Rumah Panumbahan 


43 1 Dob ai ibobai ma ahu hu horbangan ai, ai 
ma horbangan parhapoltakan ai. 

2 Tonggor ma, roh do hamuliaon ni Naibata ni Israel 
hun hapoltakan, anjaha sora ni parrohni ai songon 
parhasak ni bah marbanggal do: jadi lihar do tanoh 
ai halani hamuliaon-Ni ai, 

3|a pangungkabon na huidah ai, usih do ai 
bani pangungkabon na huidah ijia, sanggah roh 
Jahowa laho mangagou huta ai, anjaha usih bani 
pangungkabon na huidah i lambung ni Bah Kebar: 
jadi manrogop ma ahu. 

4 Masuk ma hamuliaon ni Jahowa hubagas Rumah 
na Mapansing ai hun horbangan parhapoltakan ai: 
3 jadi iangkat Tonduy ai ma ahu, lanjar iboan ma ahu 
hu alaman parbagas ai. Tonggor ma, hamuliaon ni 
Jahowa do manggoki Rumah na Mapansing ai. 
6Sanggah na jonjong ai dalahi ai i lambungku, 
hutangar ma adong na marsahap hu bangku hun 
Rumah na Mapansing ai, 

7 nini ma hu bangku, Ale anak ni jolma, ianan on 
do hajongjongan ni paratas-Ku ampa sidogeian ni 
jampal ni nahei-Hu; ijon do Ahu marianan i tongah- 
tongah ni halak Israel ronsi sadokah ni dokahni. 
Anjaha seng be pabutakon ni ginompar ni Israel 
goran-Ku na Mapansing in, sidea age raja-raja ni 
sidea marhitei parnaibata silebanon ni sidea, atap 
marhitei bangkei ni raja-raja ni sidea, bani parmatei 
ni sidea, 

8 marhitei na pajongjong molmolanni i lambung 
ni molmolan-Ku, labahni bani labah-Ku, pitah 
tembok mando holangkolang-Ku humbani sidea. 
Ibutaki sidea do goran-Ku na pansing in marhitei 
hasamboron na hinorjahon ni sidea ai, gabe 
Huboiskon sidea ibagas ringis-Ku. 

9Tapi sonari, ipadaoh sidea ma parnaibata 
silebanon ni sidea ai ampa bangkei ni raja-raja 
ni sidea hun Bangku, ase marianan Ahu i 
tongah-tongah ni sidea ronsi sadokah ni dokahni. 


Hesekiel 43 3036 


1OAi pe, ale anak ni jolma, patorang ma bani 
ginompar ni Israel pasal Rumah Panumbahan on, 
rupani ampa popouni, ase maila sidea halani 
hajahaton ni sidea ai. 

11 Anggo domma maila sidea halani haganup 
pambahenan ni sidea ai, patorang ma bani sidea 
pasal rupa ampa poupou ni Rumah Panumbahan 
ai, pasal dalan kaluar ampa dalan masuk ampa 
rumang ni haganupan ai; pabotohkon ma bani 
sidea haganup pasal aturanni ampa titahni; 
suratkon ma ai i lobei ni sidea, ase iparuhurhon 
anjaha idalankon sidea haganup titah ampa 
aturan-aturanni. 

12On ma titah pasal Rumah Panumbahan ai: 
haganup ianan inggot bani pakpak ni dolog ai 
pansing tumang do ai. Tonggor ma, ai ma titah pasal 
Rumah Panumbahan ai. 


Pasal Anjapanjap ampa Pangurasionni 


13 On do sibaran ni anjapanjap ai, mangihutkon asta 
na ganjangan santopap humbani asta na somal: 
Onjolanni saasta gijangni anjaha saasta bolagni, 
anjaha marbibir inggot, sanjongkal gijangni. 

14 On ma gijang ni anjapanjap ai; humbani onjolanni 
na bani tanoh das bani tangga partoruh dua asta 
anjaha bolagni sada asta; humbani tangga sietekan 
ai hubani tangga sibolagan ai ompat asta do anjaha 
saasta bolagni. 

15 Tataring panggalangan ai ompat asta do gijangni: 
humbani tataring ai adong do jurjur hu atas ompat 
tanduk, saasta gijangni. 

16 la tataring ai marompat suhi do, sapuluh dua asta 
ganjangni anjaha sapuluh dua asta bolagni. 

17 la tangga-tangga sibolagan ai sapuluh ompat asta 
do ganjangni anjaha sapuluh ompat asta do bolagni, 
ase marompat suhi do. Marbibir inggot satongah 
asta bolagni, anjaha onjolanni sada asta do inggot. 
Mandompakkon hapoltakan do tanggani. 

18 Dob ai nini ma dompak ahu, “Ale anak ni jolma, 
sonon do hata ni Tuhan Jahowa: On ma aturan 
pasal anjapanjap ai: Bani ari ai, siapkonsi ai, laho 
manggalangkon galangan situtungon i atas ni ai, 
anjaha laho mamispiskon daroh hujai, 

19 bere ma sada anak ni lombu bahen galangan 
pardousaon bani malim-malim halak Levi ai, 
ginompar ni si Sadok, na bulih roh mandohori Ahu, 
laho marugas Bangku, nini Tuhan Jahowa. 

20 Anjaha buat ma deba humbani darohni ai, anjaha 
nahkon ma ai bani tanduk na ompat ai ampa bani 
haompatsi suhi-suhi ni tangga-tangga ai, ampa bani 
bibirni inggot: sonai ma urasonmu anjapanjap ai, 
laho mambahen pardearan pasal ai. 

21 Ningon buatonmu do homa anak ni lombu 
galangan pardousaon ai, anjaha itutung ma ai bani 
janan na tinontuhon hujai, i darat ni lianan na 
mapansing ai. 

22 Anjaha padua-arihon maningon galangkononmu 
do sada hambing tunggal, na so martikas bahen 
galangan pardousaon, ase hona uras anjapanjap ai, 
songon na dob huuras ai marhitei anak ni lombu. 
23 Dob siap iuras ho anjapanjap ai, maningon 
galangkononmu do sada anak ni lombu na so 
martikas ampa sada biribiri tunggal na so martikas 
humbani hulanan ai. 

24 Haduasi do ai galangkononmu i lobei ni Jahowa, 
anjaha maningon tirtirhonon ni malim do garam 
hu atasni, anjaha igalangkon ai songon galangan 
situtungon bani Jahowa. 

25 Pitu ari dokahni maningon pasirsironmu do 
ganup ari sada hambing tunggal bahen galangan 
pardousaon, sonai homa sada anak ni lombu 
ampa sada biribiri tunggal na so martikas humbani 
hulanan ai maningon pasirsiron do. 

26 Pitu ari dokahni maningon bahenon ni sidea 
pardearan pasal anjapanjap ai anjaha urasonni ai, 
sonai ma ipapansing ai. 

27 Anjaha dob salpu ari ai, jadi paualuh-arihon ampa 
torus i pudini ai maningon galangkonon ni malim 
do bani anjapanjap ai galangan situtungonnima 
ampa galangan pardameiannima, jadi marosuh ma 
uhurhu mangidah hanima, nini Jahowa.” 

Pasal Halak Siparugas i Rumah Panumbahan 


44 1Dob ai ibobai ma ahu mulak hu 
horbangan ni ianan na mapansing ai, na 
mandompakkon hapoltakan, tapi tutup do ai. 

2 Jadi nini Jahowa ma hu bangku, “Maningon totap 
do tutup horbangan on; seng bulih buhaon on, ise 
pe lang bulih masuk hunjon, halani na dob masuk 
Jahowa, Naibata ni Israel hunjon: halani ai do ase 
totap tutup on. 

3 Pitah raja in do, halani raja ia, bulih hundul ijon, 
laho mangankon na ginalangkon i lobei ni Jahowa, 
humbani surambih ni horbangan ai ma ia masuk 
anjaha humbani dalan na sada ai ma kaluar. 

4Dob ai ibobai ma ahu hun horbangan parutara 
ai hu lobei-lobei ni Rumah na Mapansing 
ai: mangkawah ma ahu, anjaha tonggor ma, 
hamuliaon ni Jahowa do manggoki rumah ai; jadi 
manrogop ma ahu.” 

3 Tapi nini Jahowa ma hu bangku, “Ale anak ni 
jolma, parimbagaskon ma, kawah ma ho marhitei 
matamu, anjaha tangi ma ho marhitei pinggolmu 
pasal haganup sipatugahon-Ku bam mangonai 
haganup aturan-aturan ni rumah ni Jahowa, 
ampa haganup titah-Ni: parimbagaskon ma pasal 
parmasuk hubagas Rumah Panumbahan in ampa 
pasal parluar hun jin. 

6 Anjaha hatahon ma hubani ginompar ni Israel 
sipanlawan in: Sonon do hata ni Tuhan Jahowa: 
Sungkup ma in, hanima na mangkorjahon ganup 
hasamboronnima in, ale ginompar ni Israel. 

7 Ai ipaturut hanima do masuk halak na legan, na 
so marsunat uhurni ampa dagingni, bani ianan-Ku 
na pansing in, laho pabutakkon rumah-Ku, sanggah 
na manggalangkon ruti, taboh-taboh ampa daroh 
hanima Bangku: iosei hanima do padan-Ku marhitei 
haganup pambahenannima na masambor in. 

8 Seng iramotkon hanima horja ibagas ianan-Ku na 
mapansing in, tapi halak na legan do ipabangkit 
hanima mandalankon horjang-Ku bani ianan-Ku na 
pansing in. 

3 Sonon do hata ni Tuhan Jahowa: Haganup halak 
na legan, na so marsunat uhurni pakon dagingni, 
lang malo masuk hubagas ianan-Ku na pansingin, ai 
ma ganup halak na legan, na manginsolat i tongah- 
tongah ni halak Israel. 

10 Tapi halak Levi, na paganggang dirini hun Bangku, 
sanggah na kahou ai Israel manundalhon Ahu 
laho mangihutkon gana-gana ni sidea, maningon 
porsanon ni sidea do hajahaton ni sidea. 

11Gabe siparugas mando sidea bani ianan-Ku na 
mapansing in, ai ma gabe parjaga bani horbangan 
ni Rumah Panumbahan, gabe sipangidangi i Rumah 
Panumbahan, sidea ma na manayat galangan 
situtungon pakon galangan sisayaton bani halak 

simbuei, maningon jongjong do sidea ilambung ni 
halak na mabuei, laho mangidangi sidea. 

12 Halani ra sidea marugas bani simbuei ai i lobei 
ni gana-gana ni sidea, gabe sidea parhiteian ni 
ginompar ni Israel marhajahaton, halani ai do ase 
Hupagostong tangan-Ku marbija dompak sidea, nini 
Tuhan Jahowa, paboa maningon porsanon ni sidea 
hajahaton ni sidea. 

13 |ang bulih be sidea roh dohor hu Bangku 
laho mandalankon jabatan hamalimon barang roh 
hundohor bani na mapansing-mapansing atap bani 
galangan tang na susi, maningon do porsanon ni 
sidea habadoron ni sidea ai, halani parbalikon ni 
sidea ai. 

14Hubahen do sidea siparjaga bani Rumah 
Panumbahan, sidalankon horja atap aha silahoan 
ijai. 

15 Tapi anggo malim-malim, halak Levi ai, ai ma anak 
ni si Sadok, na totap mandalankon horja ibagas 
ianan-Ku na mapansing in, sanggah na kahou ai 
Israel hun Bangku, bulih do sidea roh mandohori 
Ahu, marugas bangku: bulih do sidea jongjong i 
lobeihu, laho manggalangkon hu Bangku taboh- 
taboh ampa daroh, nini Tuhan Jahowa. 

16 Bulih do sidea masuk hubagas ianan-Ku na 
mapansing in anjaha bulih do sidea mandohori 
mejang-Ku, laho marugas i lobei-Hu, anjaha laho 
mandalankon horjang-Ku. 

17 Anggo sihol masukan ni sidea horbangan ni 
alaman parbagas in, maningon pakeion ni sidea do 
pakeian linnen, seng bulih pakeionni sidea pakeian 
wol, sadokah marugas sidea bani horbangan 
ni alaman parbagas in atap ibagas Rumah na 
Mapansing in. 

18Maningon margotong linnen sidea, anjaha 
marsaluar linnen bani binongeini, seng bulih 
sidea marbontingkon atap aha pe, na mambahen 
hadogasan sidea. 

19 Anggo laho sidea hu darat, hu alaman pardarat 
ai, hubani halak simbuei ai, maningon tanggalon 
ni sidea do pakeian ni sidea sanggah marugas ai, 
anjaha tibalhononni ai i kamar na mapansing ai, 
pakeian na legan ma ipakei, ase ulang mandipar na 
mapansing ai marhitei pakeian ni sidea ai bani halak 
na mabuei ai. 

20 Seng bulih suhuron ni sidea ulu ni sidea, atap 
paturuton ni sidea ganjang jambulan ni sidea, tapi 
maningon pangkason do inggot ulu ni sidea. 
21Seng bulih minum anggur malim, anggo laho 
masuk ia hu alaman parbagas ai. 

22|ang bulih ompoanni naboru na mabalu atap 
naboru na sinirangkon, maningon anak boru do 
humbani ginompar ni Israel, atap na mabalu na 
hinabaluhon ni malim ompoanni. 

23 Maningon ajarhonon ni sidea do bani bangsang- 
Ku parleganan ni na mapansing humbani na so 

pansing, anjaha pabotohkononni bani sidea legan 
ni na susi humbani na mabutak. 

24 Bani parsalisihan sidea ma gabe panguhum, 
anjaha iuhumi ma ai romban hubani uhum na hum 
Bangku. Maningon ramotkonon ni sidea do homa 
aturan-Ku ampa titah-Ku bani haganup pestang-Ku 
na dob Hutontuhon, anjaha maningon papansingon 
ni sidea do Sabat-Ku. 

25 Seng bulih pabutakon ni sidea dirini marhitei 
na mandohori na matei, tapi bulih do butak sidea 
halani bangkei ni bapa atap inang, anak atap boru, 
sanina atap botou na so laho ope. 

26 Dob gabe butak ia, hiraon ma bani pitu ari, ai pe 
ase pansing ia use. 

27 Anjaha bani ari parmasukni ai use hu ianan na 
mapansing ai, ai ma hu alaman parbagas ai, laho 
marugas bani ianan na mapansing ai, maningon 
galangkononni do galangan pardousaonni, nini 
Tuhan Jahowa. 

28Seng dong parbagianan bani sidea, Ahu do 
parbagianan bani sidea: seng marrupei sidea 
bahenonnima bani tanoh ni Israel, Ahu do rupei 
bani sidea. 

29 la galangan sipanganon, galangan pardousaon 
ampa galangan parsalahan maningon sidea do 
mangankon ai, anjaha sagala na pinapulig ni Israel, 
sidea do simadasi. 

30 Anjaha limbuah ni haganup gogoh ni tanoh ampa 
haganup guguan na ginalangkon, malim do simada 
ai: maningon bereonnima do homa bani malim 
limbuah ni nitaknima, ase marianan pasu-pasu bani 
rumahnima. 

31Sagala na matei-matei atap na hona soroh, 
manuk-manuk atap binatang pe ai, seng bulih 
panganon ni malim.” 


Tanoh Sipapuligon Gabe Tanoh na Mapansing 


1 Anggo domma ibagihon hanima tanoh 
45 in marhitei ruji-ruji, papulig hanima ma 
sabagian ni nagori in bani Jahowa gabe tanoh na 
mapansing, ganjangni dua puluh lima ribu asta, 
anjaha bolagni dua puluh ribu asta; pansing do 
haganup tanoh in inggot. 
2 Hunjon do buaton sanlambar tanoh na marompat 
suhi; lima ratus asta ganjangni sonai homa bolagni, 
bahen ianan ni Rumah na Mapansing ai; ambahni ai 
lima puluh asta tanoh porei inggotni ai. 
3Humbani tanoh na dob sinibar ai, sibar ma 
sabagian dua puluh lima ribu asta ganjangni anjaha 
sapuluh ribu asta bolagni, ai ma ianan bani rumah 
na mapansing ai ampa ianan tang na mapansing ai. 
4 Bagian na mapansing do in humbani tanoh in, 
parbagianan bani malim, na marugas bani ianan na 
mapansing in anjaha na mandohori Jahowa, laho 
marugas bani; gabe ianan ni rumah-rumah ni sidea 

ma in ampa partapakan na mapansing bani Rumah 
na Mapansing in. 

“Bagian na legan, dua puluh lima ribu asta 
ganjangni anjaha sapuluh ribu asta bolagni, bani 
halak Levi ma ai, na marugas i Rumah Panumbahan, 
bahen parbagianan bani sidea, bahen ianan ni huta- 
huta siiankonon ni sidea. 

6 Anjaha parbagianan bani huta ai, bahen hanima 
ma sanlambar tanoh, dua puluh lima ribu asta 
ganjangni, anjaha lima ribu asta bolagni, na 
saganjang ni tanoh na mapansing, na pinapulig ai, 
haganup ma ginompar ni Israel simada ai. 

7 Anjaha bani raja, bere hanima ma tanoh 
parbagianan angkup lopah ni tanoh na mapansing 
ai ampa parbagianan bani huta ai romban 
hubani tanoh na mapansing ai ampa parbagianan 
bani huta ai, hampit hapoltakan ampa hampit 
hasundutan dos ganjangni ampa parbagianan ni 
sada marga, marganjang hun balog parhasundutan 
das hu balog parhapoltakan ni nagori ai. 

8 Ai ma gabe tanoh parbagianan bani raja i Israel, 
ase ulang iodoh-odoh raja na Hupabangkit in 
be bangsang-Ku, tapi ase ipaturut ginompar ni 
Israel marnah tanoh domu hubani parbagianan ni 
margani bei. 

Hawajiban ampa Horja ni Raja 


9 Sonon do hata ni Tuhan Jahowa, “Sungkup ma in, 
ale raja-raja ni Israel: Padaoh ma hajahaton ampa 
odoh-odoh, dalankon uhum ampa hasintongan! 
Parontihon ma na mangusir-usir bangsang-Kin! nini 
Tuhan Jahowa. 

10 Pakei hanima ma timbangan na sintong, epa na 
sintong ampa bat na sintong. 

11 Maningon dos suhatan ni epa ampa bat, ai ma 
sada bat saparsapuluh homer, anjaha sada epa 
saparsapuluh homer: homer ai ma onjolan ni suhat- 
suhat. 

12 la sikal ai, dua puluh gera ma ai: lima sikal hot ma 
ai lima sikal, na sapuluh sikal totap sapuluh: anjaha 
sada mina bannima lima puluh sikal ma ai. 

130n do guguan sibereonnima: saparonom epa 
humbani ganup homer gandum, anjaha saparonom 
epa humbani ganup homer andolei. 

14|a guguan minak, ai ma saparsapuluh bat 
humbani ganup kor, sada kor marisi sapuluh bat. 
15 Ambahni ai sada biribiri humbani dua ratus 
biribiri sibereon ni ganup marga ni Israel: 
haganupan ai, ai ma bahen galangan sipanganon, 
galangan situtungon ampa galangan pardameian, 
laho mambahen pardearan bani sidea, nini Tuhan 
Jahowa. 

16 Maningon ondoskonon ni haganup bangsa in do 
guguan on bani raja i Israel. 

17 Horja ni raja ai do mamboan galangan 
situtungon, galangan sipanganon ampa galangan 
siinumon sanggah pesta, sanggah poltak ni bulan 
ari Sabat, ai ma haganup pesta na dob tinontuhon 
bani ginompar ni Israel. la do siboan galangan 
pardousaon, galangan sipanganon, galangan 
situtungon ampa galangan pardameian, laho 
mambahen pardearan bani ginompar ni Israel.” 


Aturan Pasal Pesta ampa Galangan 


18 Sonon do hata ni Tuhan Jahowa, “Bani bulan 
sada, ari sada bulan ai, maningon buatonnima do 
sada anak ni lombu na so martikas, laho manguras 
ianan na mapansing in. 

19 buat malim ma deba humbani daroh galangan 
pardousaon ai, anjaha inahkon ma ai bani tiang ni 
labah ni Rumah Panumbahan ai, bani haompatsi 
suhi-suhi ni tangga-tangga ni anjapanjap ai ampa 
bani tiang ni horbangan ni alaman parbagas ai. 

20 Sonai ma homa bahen hanima bani ari sada bulan 
pitu, bani halak na mardousa na so tinuntun atap 
halani haotoon, sonai ma bahenonnima manguras 
Rumah Panumbahan ai. 

21 Bani bulan sada ari sapuluh ompat maningon 
pestahononnima do Paskah ai; pitu ari dokahni 
maningon panganonnima ruti na so niigaran ijai. 

22 |pasirsir raja ma bani ari ai sada anak ni lombu 
bahen galangan pardousaon, mangkopkop dirini 
sandiri pakon mangkopkop bangsa na i tanoh in. 

23 Torus bani mata ni pesta na pitu ari ai maningon 
pasirsiron do siap arian galangan situtungon bani 
Jahowa, ai ma pitu anak ni lombu ampa pitu biribiri 
tunggal na so martikas, anjaha sada hambing 
tunggal bahen galangan pardousaon siap arian. 

24 Anjaha maningon pasirsironni do galangan 
sipanganon, ai ma sada epa pangkasomani ni sada 
anak ni lombu, anjaha sada epa pangkasomani ni 
sada biribiri tunggal, anjaha sada hin minak bani 
ganup epa. 

25 Bani bulan pitu, ari sapuluh lima ni bulan ai, 
torus bani mata ni pesta sipitu ari ai maningon 
pasirsironni do homa sonai, dos bueini bani 
galangan pardousaon, galangan situtungon, 
galangan sipanganon ampa minak.” 


Pasal Galangan Sigalangonkon ni Raja 


“| 


46 1Sonon do hata ni Tuhan Jahowa, “la 
horbangan  parhapoltakan ni alaman 
parbagas ai maningon itutup do ibagas sionom ari 
parhorjaonkon, tapi bani ari Sabat ampa bani bona 
ni bulan maningon ibuka do. 

2 Masuk ma raja ai hun darat humbani surambih 
ni horbangan ai, anjaha jongjong ma ia i lambung 
ni tiang ni horbangan ai. Dob ai roh ma malim 

manggalangkon galangan  situtungon ampa 
galangan pardameian, tapi anggo raja ai manrogop 
ma bani molmolan ni horbangan ai. Dob ai luar ma 
ia, tapi horbangan ai seng bulih ai tutupon ronsi 
bodari. 

3 la bangsa na tanoh in maningon manrogop do 
homa bani dalan masuk humbani horbangan ai i 
lobei ni Jahowa sanggah ari Sabat ampa bani poltak 
ni bulan. 

Ala galangan situtungon, sigalangkonon ni raja ai 
bani Jahowa bani ari Sabat, ai ma onom anak ni 
biribiri na so martikas ampa sada biribiri tunggal na 
so martikas, 

3anjaha galangan sipanganon pangkasomani ni 
biribiri tunggal ai sada epa do, anjaha galangan 
sipanganon pangkasomani ni anak ni biribiri ai 
haganup, ai ma sadiha na boi tarberesi, ambah ni 
ai sada hin minak hasoman ni ganup epa. 

6 Bani poltak ni bulan maningon galangkononni do 
sada anak ni lombu na so martikas, onom anak ni 
biribiri ampa sada biribiri tunggal na so martikas. 

7 Anjaha pasirsironni do galangan sipanganon 
pangkasomani ni anak ni lombu ai, sada epa: 
pangkasomani ni biribiri tunggal ai sada epa do 
homa, anjaha pangkasomani ni anak ni biribiri ai 
haganup, ai ma sadiha na boi tarberesi, ambah ni 
ai sada hin minak hasoman ni ganup epa. 

8 Anggo masuk raja ai, humbani surambih ni 
horbangan ai ma ia masuk, anjaha kaluar pe 
humbani dalan na sada ai ma. 

3 Anggo roh bangsa parnagori ai hu lobei ni Jahowa 
bani ari pesta na dob tinontuhon, ise na masuk 
hun horbangan parutara laho marsombah, hun 
horbangan pardangsina ma ia luar, anjaha ise na 
masuk hun horbangan pardangsina hun horbangan 
parutara ma ia luar; ulang ma adong na mulak hun 
horbangan hamasukanni ai, tapi ganup ma kaluar 
torus dompak lobei. 

10 Sanggah na masuk ai sidea, masuk ma homa raja 
ai; anjaha anggo kaluar sidea, ia pe kaluar ma. 

11 Bani pesta-pesta ampa bani ari raya, galangan 
sipanganon pangkasomani ni anak ni lombu ai, ai 
ma sada epa; pangkasomani ni biribiri tunggal ai, 
sada epa homa, tapi pangkasomani ni anak biribiri 
ai haganup, ai ma sadiha na tarberesi, ambah ni ai 
sada hin minak hasoman ni sada epa. 

12 Anggo sihol boanon ni raja ai galangan banggal ni 
uhur bani Jahowa, ai ma galangan situtungon atap 
galangan pardameian, humbani banggal ni uhurni, 
maningon bukaon ma horbangan parhapoltakan ai 
bani, igalangkon ma galangan situtungonni ai atap 
galangan pardameianni ai, songon na binahenni 
bani ari Sabat. Dob ai luar ma ia, anjaha dob luar 
ia, tutupon ma horbangan ai. 

13 Maningon pasirsironni do sada anak ni biribiri, 
na marumur satahun anjaha na so martikas, bahen 
galangan situtungon ari-ari bani Jahowa; siap sogod 
do ai pasirsironni. 

14Anjaha maningon pasirsironni do galangan 
sipanganon pangkasomani ni ai ganup sogod, ai 
ma saparonom epa anjaha minak sapartolu hin 
pangarbahi ni nitak bahen galangan sipanganon 
bani Jahowa, ai ma aturan na totap sadokah ni 
dokahni bani galangan siganup ari ai. 

15 Sonai ma pasirsiron anak ni biribiri ai, galangan 
sipanganon ai ampa minak ai siap sogod bahen 
galangan situtungon marturut-turut.” 


Aturan Pasal Tanoh Parbagianan ni Raja 


16 Sonon do hata ni Tuhan Jahowa, “Anggo sihol 
marsibere-bere raja ai humbani parbagiananni 
hubani anakni, gabe anakni ai ma simada ai, gabe 
tean-teananni ma ai. 

17Tapi anggo marsibere-bere ia humbani 
parbagiananni hubani juakjuakni, gabe ia ma 
simada ai ronsi tahun haluahon hansa: dob ai 
paulakon do ai bani raja ai: pitah anakni do na boi 
totap marbagian bani tean-teanan. 

18 Seng bulih buaton ni raja humbani parbagianan 
ni rayat marhitei na mangusir sidea humbani 
parbagiananni: humbani bagianni ma ibere hubani 

anakni, ase ulang adong humbani bangsang-Ku na 
hona usir humbani parbagiananni.” 


Pasal Dapur Panlompahan 


19 Dob ai ibobai ma ahu humbani dalan hamasukan 
ai, ai ma na bani lambung ni horbangan ai, dompak 
kamar-kamar ni malim na mapansing ai, ai ma na 
hampit utara ai, anjaha tonggor ma, adong do sada 
ianan ijai tang hampit ujung parhasundutan. 

20 Jadi nini ma dompak ahu, “On ma janan bani 
malim manlompah galangan parsalahan ampa 
galangan pardousaon, anjaha ianan ni sidea 
pamasak galangan sipanganon, ase ulang iboan 
sidea ai hu alaman pardarat ai, gabe marhitei ai 
mandipar na mapansing bani halak na mabuei ai.” 
21 Dob ai iboan ma ahu hu alaman pardarat ai, 
anjaha ibobai ma ahu hubani haompatsi suhi-suhi 
ni alaman ai: anjaha tonggor ma, bani ganup suhi- 
suhi ni alaman ai adong do sada alaman: 

22 etek do alaman na bani na ompat suhi-suhi ni 
alaman ai, ompat puluh asta ganjangni, anjaha tolu 
puluh asta bolagni: haompatsi ai dos do sibaranni. 
23 Adong do tembok na etek-etek bani na ompat 
alaman ai inggot, anjaha i toruh ni tembok ai inggot 
ipauli do tataring. 

24 Jadi nini ma hu bangku, “On ma dapur ianan 
ni siparugas i Rumah Panumbahan manlompah 
galangan sisayaton ni halak simbuei.” 

Bah Hagoluhan na Luar hun 
Rumah na Mapansing ai 


47 1Dob ai ibobai ma ahu use hu labah ni 
Rumah na Mapansing ai, anjaha tonggor ma, 
luar do bah hun toruh ni molmolan ni rumah ai 
dompak hapoltakan, ai mandompakkon hapoltakan 
do Rumah na Mapansing ai. Mabaor do bah ai hun 
toruh ni tembok pardangsina ni rumah ai hampit 
dangsina ni anjapanjap ai. 

2 Dob ai ibobai ma ahu luar hun horbangan parutara 
ai, anjaha iarahkon ma ahu mardalan maringgot 
hampit darat hu horbangan parhapoltakan ai, 
anjaha tonggor ma, marsual-sual do bah ai roh hun 
lopah pardangsina ai. 

3Sanggah laho dalahi ai dompak hapoltakan, 
manjolom tali sibar-sibar ibagas tanganni, isibar 
ma saribu asta, anjaha itogu ma ahu mandipari 
bah ai: singgan mata ni ari ni nahei do bagasni ai. 
4Dob ai isibar ma use saribu asta, anjaha itogu 
ma ahu mandipari bah ai, sibar towod do bagasni 
ai. Isibar use ma saribu asta, anjaha itogu ahu 
mandipari bah ai, sibar binongei do bagasni ai. 

> Dob ai isibar use ma saribu asta, bah banggal 
do ai, na so boi tardipari ahu; ai bagas do bah 
ai, silanguyon mando, sada bah banggal na so 
tardipari. 

6 Dob ai nini ma hu bangku, “Ale anak ni jolma, 
domma ididah ho in? Dob ai itogu ma ahu mulak 
manopi-nopi bah ai. 

7 Sanggah na mulak ai ahu, tonggor ma, adong do 
buei hayu bani topi ni bah ai, angkup lopah. 

8 Jadi nini ma dompak ahu: la bah on mabaor do 
dompak tanoh hampit hapoltakan, dob ai tuad hu 
pamah ai; dob masuk ai hu laut Matei, hu bah na 
margaram ai, ibahen ma ai gabe tawar. 

9 Atap huja pe das bah ai, manggoluh ma ijai sagala 
na marhosah ampa na manggulmit, anjaha dengke 
pe buei tumang ma; ai anggo das ma bah on hujai 
gabe tawar ma bah ni laut ai. Atap huja pe das bah 
on, manggoluh ma ganup ijai. 

10 Parjala pe jongjong bei mai topini ai hun En-Gedi 
das hu En-Eglaim, panjomuran ni jala ma ai: ai buei 
do dengke, marbagei-bagei songon na ibagas laut 
bolag. 

11Tapi anggo paya-payani ampa rawang-rawangni 
seng gabe dear ai, pambuatan ni garam do ai. 

12 Anjaha i topi ni bah ai, angkup lopah ni bah 
ai, tubuh do ijai bagei-bagei ni hayu bahen 
sipanganon. Seng ra melus bulungni ai anjaha seng 
maronti marbuah, tapi marbuah do ai siap bulan 
halani bahni ai, roh hun ianan na mapansing ai. 
Gabe sipanganon do buahni anjaha bulungni gabe 
tambar. 

Parbalogan ampa Parbagi bani Tanoh ai 


13Sonon do hata ni Tuhan Jahowa, “On ma 
parbalogan sibahenonnima laho marbagi tanoh ai 
bahen parbagianan bani halak Israel sisapuluh dua 
marga ai. Bani si Josep dua bagian. 

14Dos ma parbagianannima bani tanoh ai: 
Hupagostong do tangan-Ku marbulawan laho 
mamberehon on bani ompungnima, halani ai 
bannima do tanoh on bahen parbagianannima. 

15 On ma parbalogan ni tanoh in: Hampit utara, ai 
ma hun laut bolag ai, manlopusi Hetlon laho hu 
Sedad, 

16 hu Hamat, Berota, Sibrayim, na bani parbalogan 
ai, i holangkolang ni Damaskus ampa Hamat, das hu 
Hazar-Enon, na bani parbalogan ni Hauran. 

17 Ase parbalogan ai gistang do ai hun laut das 
hu Hazar-Enon, na bani balog parutara ampa 
Damaskus, das hu parbalogan ampa Hamat i utara. 
Ai ma parbalogan hampit utara. 

18 Parbalogan hampit hapoltakan, ai ma hun Hazar- 
Enon na i holangkolang ni Hauran ampa Damaskus, 
dob ai Bah Jordan na i holangkolang ni Gilead ampa 
tanoh Israel das hu laut parhapoltakan hu Tamar. Ai 
ma parbalogan hampit hapoltakan. 

19 Parbalogan hampit dangsina, ai ma hun Tamar 
das hu bah partinggilan na i Kades ai, hunjai 

manopi-nopi bah Masir laho hu laut bolag. Ai ma 
parbalogan hampit dangsina. 

20 Parbalogan hampit hasundutan, ai ma laut bolag 
ai das hu tontang ni Hamat. Ai ma parbalogan 
hampit hasundutan. 

21 Ase bagi hanima ma tanoh in bannima 
mangihutkon marga ni Israel. 

22 Marjomput na sinurat ma hanima laho marbagi 
tanoh in, bahen parbagianan bannima ampa bani 
halak na manginsolat i tongah-tongahnima, na 
dob tubuhan anak i tongah-tongahnima. Maningon 
songon halak Israel do sidea hiraonnima, maningon 
dapotan parbagianan do sidea songon hanima 
marhitei na manjomput na sinurat i tongah-tongah 
ni marga ni Israel. 

23| tongah-tongah ni marga ja panginsolat ai 
marianan, ijai ma bere hanima bani parbagiananni,” 
nini Tuhan Jahowa. 


Parbagi bani Tanoh ai 


1“On ma goran ni marga ai: Mulai hun 
18 parbalogan tang parutara, hun laut 
manlopusi Hetlon laho hu Hamat, das hu Hazar- 
Enon, ai ma na bani parbalogan parutara ampa 
Damaskus patontang pakon Hamat, gistang hun 
hapoltakan hu hasundutan, ai ma parbagianan ni 
Dan. 

2 Anjaha sabalog pakon Dan, hun hapoltakan das hu 
hasundutan, ai ma parbagianan ni Asser. 

3 Anjaha sabalog pakon Asser, hun hapoltakan das 
hu hasundutan, ai ma parbagianan ni Naptali. 

4 Anjaha sabalog pakon Naptali, hun hapoltakan das 
hu hasundutan, ai ma parbagianan ni Manase. 

> Anjaha sabalog pakon Manase, hun hapoltakan 
das hu hasundutan, ai ma parbagianan ni Efraim. 

6 Anjaha sabalog pakon Efraim, hun hapoltakan das 
hu hasundutan, ai ma parbagianan ni Ruben. 

7 Anjaha sabalog pakon Ruben, hun hapoltakan das 
hu hasundutan, ai ma parbagianan ni Juda. 
8Anjaha sabalog pakon Juda, hun hapoltakan 
das hu hasundutan, ai ma tanoh na mapansing 
sipapuligonnima ai, bolagni dua puluh ribu asta, 
anjaha ganjangni dos ampa parbagianan ni sada 
marga, hun hapoltakan das hu hasundutan, anjaha 
i tongah-tongah ni ai ma ianan na mapansing ai. 

9 Ase tanoh na mapansing sipaleganonnima ai bani 
Jahowa dua puluh lima ribu asta do ganjangni, 
anjaha dua puluh ribu asta bolagni. 

10 Sonon ma parbagi bani tanoh na mapansing ai: 
Parbagianan bani malim, dua puluh lima ribu asta 
ganjangni hampit utara, sapuluh ribu asta bolagni 
hampit hasundutan, sapuluh ribu asta bolagni 
hampit hapoltakan, anjaha dua puluh lima ribu asta 
ganjangni hampit dangsina, i tongah-tongah ni ai 
ma rumah ni Jahowa. 

11 Aj ma rupei ni malim, na pinapansing ai, anak ni 
si Sadok, sidalankon horjang-Ku, ai ma na so dihut 
kahou rap pakon halak Israel songon halak Levi na 
kahou ijia. 

12 Ai ma parbagianan bani sidea, parbagianan na 
pinalegan humbani tanoh na mapansing ai, sabalog 
pakon halak Levi. 

13 Anjaha sabalog pakon parbagianan ni malim, ai 
ma parbagianan ni halak Levi, dua puluh lima ribu 
asta ganjangni anjaha sapuluh ribu asta bolagni. 
Haganupan ai dua puluh lima ribu asta ganjangni 
anjaha dua puluh ribu asta bolagni. 

14 Seng bulih jualon atap tukaron ni sidea ai, ase 
ulang madabuh ai bani tangan ni halak na legan, ai 
na mapansing do ai bani Jahowa. 

15la na tading ai, lima ribu asta bolagni anjaha 
dua puluh lima asta ganjangni, seng pansing ai, 
sipakeion ma ai bani huta ai, bani rumah-rumah 
ampa bahen sampalan. | tongah-tongah ni ai ma 
huta ai. 

16 On do sibaranni: Hampit utara ompat ribu lima 
ratus asta, sonai age hampit dangsina, hampit 
hapoltakan ampa hampit hasundutan. 

17 Maningon adong do tanoh porei bani huta ai. 
Hampit utara dua ratus lima puluh asta, hampit 
dangsina dua ratus lima puluh, hampit hapoltakan 
dua ratus lima puluh anjaha hampit hasundutan 
dua ratus lima puluh asta do. 

18 Na tading ai, humbani ganjangni ai, na romban 
hubani tanoh na mapansing ai, ai ma sapuluh 
ribu asta hampit hapoltakan anjaha sapuluh ribu 
asta hampit hasundutan, ia gogohni ai bahen 
sipanganon ni sipangkorja i huta ai ma ai. 

19 Anjaha siparhorja na i huta ai, ai ma humbani 
ganup marga ni Israel, sidea do na mangkorjahon 
ai. 

20 Ase haganup tanoh sipapuligonnima ai, ai ma dua 
puluh lima ribu asta ganjangni sonai homa bolagni, 
ase marompat suhi do ai, ai ma tanoh na mapansing 
ai ampa tanoh na bani huta ai. 

21Na tading ai ope, angkup lopah bani tanoh na 
mapansing ai ampa parbagianan na bani huta ai, 
raja ma simada ai, ai ma tanoh na ampar idarat 
ni sidua puluh lima ribu asta ai das hu parbalogan 
parhapoltakan, sonai homa tanoh na ampar idarat 
ni sidua puluh lima ribu asta ai das hu parbalogan 
parhasundutan, na paromban ampa parbagianan ni 
marga-marga ai, raja do simada ai. | tongah-tongah 
ni ai ma tanoh na pinalegan ai, ampa Rumah na 
Mapansing ai. 

22 Sobali ni parbagianan ni halak Levi ampa 
parbagianan na bani huta ai, ai ma na i tongah- 
tongah ni parbagianan ni raja ai; ia tanoh na 
i holangkolang ni parbagianan ni Juda ampa 
Benjamin, raja do simada ai. 

23 Pasal marga na legan ai: Hun hapoltakan das hu 
hasundutan, ai ma parbagianan ni Benjamin. 

24 Anjaha sabalog pakon Benjamin, hun hapoltakan 
das hu hasundutan, ai ma parbagianan ni Simeon. 

25 Anjaha sabalog pakon Simeon, hun hapoltakan 
das hu hasundutan, ai ma parbagianan ni Isasar. 

26 Anjaha sabalog pakon Isasar, hun hapoltakan das 
hu hasundutan, ai ma parbagianan ni Sebulon. 

27 Anjaha sabalog pakon Sebulon, hun hapoltakan 
das hu hasundutan, ai ma parbagianan ni Gad. 

28 Anjaha balog ni Gad hampit dangsina, gistang do 
ai hun Tamar das hu bah partinggilan na i Kades, 
hunjai manopi-nopi bah Masir hu laut bolag. 

29 hi. ma tanoh sibagihononnima  marhitei 
manjomput na sinurat bahen parbagianan bani 
marga ni Israel, anjaha ai ma parbagianan bani 
sidea,” nini Tuhan Jahowa. 


Pasal Horbangan ni Huta ai 


30 “On ma dalan kaluar humbani huta ai: Hampit 
lopah parutara, siompat ribu lima ratus asta ai, 
3ladong do tolu horbangan, ai ma horbangan 
Ruben, horbangan Juda ampa horbangan Levi: 
mangihutkon goran ni marga ni Israel do ibahen 
goran ni horbangan ai. 

32 Hampit lopah parhapoltakan, siompat ribu 
lima ratus asta ai, tolu horbangan homa, ai ma 

horbangan Josep, horbangan Benjamin, ampa 
horbangan Dan. 

33Hampit lopah pardangsina, siompat ribu 
lima ratus asta ai, tolu horbangan homa, ai ma 
horbangan Simeon, horbangan Isasar, ampa 
horbangan Sebulon. 

34 Hampit lopah parhasundutan, siompat ribu 
lima ratus asta ai, tolu horbangan homa, ai 
ma horbangan Gad, horbangan Asser, ampa 
horbangan Naptali. 

35 Ja lilit ni huta ai inggot sapuluh ualuh ribu asta 
do. Anjaha goran ni huta ai hu lobeian on, ai ma: 
Jahowa do ijai.” 


Daniel 


Parbangkit ni si Daniel ampa Hasomanni Gabe 
Siparugas i Lobei ni Raja Nebukadnesar 


1 Patolu-tahunkon dob gabe raja si Joyakim i 
Juda, roh ma si Nebukadnesar, raja ni Babel, hu 
Jerusalem, anjaha ihubu ma huta ai. 
2 Jadi ipadas Tuhan ma hubani tangan ni si Joyakim 
raja ni Juda, ampa deba humbani parugas na 
humbani rumah ni Naibata: iboan do ai hu tanoh 
Sinear, hu rumah ni naibatani, anjaha inahkon ma 
parugas ai hu rumah parartaan ni naibatani. 
3 Dob ai isuruh raja ai ma si Aspenas, ai ma kopala ni 
juakjuakni ai, ase iboan deba humbani halak Israel, 
ai ma ginompar ni raja pakon na sangap-sangap. 
4 na poso, na so marsining, na majenges, na pandei 
bani haganup hapentaran, na marpambotoh, na 
maruhur anjaha na talup marugas i rumah bolon, 
laho mangajari sidea pasal surat pakon hata ni halak 
Kasdim. 
3 Jadi itotapkon raja ai ma sipanganon siganup ari 
bani sidea humbani sipanganon ni raja ai ampa 
humbani anggur siinumonni. Maningon ajaran do 
sidea tolu tahun dokahni, anjaha dob salpu pe ai, 
ase boi sidea marugas i lobei ni raja ai. 

6 Adong do i tongah-tongah ni sidea ai, na humbani 
halak Juda, ai ma si Daniel, si Hananya, si Misael 
ampa si Asarya. 

7 Jadi igantih kopala ni juakjuak ai ma goran ni sidea: 
Si Daniel igoran si Beltsasar, si Hananya igoran si 
Sadrak, si Misael igoran si Mesak, anjaha si Asarya 
igoran si Abednego. 

8Tapi anggo si Daniel domma iputuskon ibagas 
uhurni, na so ra ia pabutak dirini marhitei 
sipanganon ni raja ai ampa marhitei anggur 
siinumonni ai: halani ai ipindohon ma bani kopala 
ni juakjuak ai, ase ipalopas ia mamantangkon ai, 
ase ulang butak ia. 

3 Jadi ibahen Naibata ma si Daniel dapotan idop 
ampa holong ni uhur humbani kopala ni juakjuak ai. 
10 Nini kopala ni juakjuak ai ma dompak si Daniel, 
“Mabiar do ahu, anggo ididah tuanku raja ai, na dob 
manotapkon sipanganon ampa siinumon nasiam, 
merungan nasiam marimbang garama na legan, 
hasoman nasiam magodang ai, gabe marutang 
hosah holi ahu halani pambahenan nasiam.” 

11 Jadi nini si Daniel ma hubani siparugas, na dob 
pinabangkit ni kopala ni juakjuak ai marugas bani si 
Daniel, si Hananya, si Misael ampa si Asarya, 

12 “lajou ham ma lobei hanami juakjuakmu on 
sapuluh ari on, bere ham ma bennami lowoh bahen 
sipanganon ampa bah bahen siinumon. 

13 Dob ai pardiatei ham ma rupanami sonai rupa ni 
garama na mangankon sipanganon ni raja ai; jadi 
bahen ham ma bennami juakjuakmu on romban 
hubani na nididahmu.” 

14 Jadi ibalosi ma sidea pasal ai, gabe iuji ma sidea 
sapuluh ari dokahni. 

15 Dob ai marujung ma na sapuluh ari ai, dearan do 
rupa ni sidea idahon anjaha momburan marimbang 
haganup garama, na mangankon sipanganon ni raja 
ai, 

16 gabe ipadaoh siparugas ai ma sipanganon ampa 
anggur na dob tinontuhon ai bani sidea, anjaha 
ibere ma bani sidea lowoh. 

17 Jadi ibere Naibata ma bani garama na ompat 
ai habotohon pakon pangarusion pasal haganup 
surat ampa hapentaran. Ia si Daniel adong do homa 
hapandeianni pasal panonggoran ampa nipi. 

18 Anjaha dob salpu panorang na dob tinontuhon 
ni raja ai, ase iboan sidea hu lobeini, gabe iboan 
kopala ni juakjuak ai ma sidea hu lobei ni Raja 
Nebukadnesar. 

19 Iparsahapkon raja ai ma sidea, anjaha seng dong 
jumpah i tongah-tongah ni sidea na dos pakon si 
Daniel, si Hananya, si Misael pakon si Asarya: halani 
ai sidea ma gabe siparugas i lobei ni raja ai. 

20 Pasal haganup hapentaran pakon pangarusion, 
na sinungkun ni raja ai humbani sidea, sapuluh 
hali lompit do pentaran sidea jumpahsi marimbang 

haganup siparpambotoh ampa sipartondung na 
bani haganup gomgomanni ai. 

21 | anjar ijai do si Daniel das hubani tahun parlobei 
ni raja Kores. 


Nipi ni Raja Nebukadnesar 
Pasal Harajaon Dunia na Ompat ai 


1Bani tahun paduahon, dob gabe raja si 

Nebukadnesar, marnipi ma si Nebukadnesar: 
rusak tumang do uhurni, gabe lang ra tarpodom be 
ia. 
2 Jadi ihatahon raja ai ma mandilo sagala na 
pentar-pentar, sipartondung, datu-datu ampa halak 
Kasdim, laho patugahkon bani raja ai pasal nipini ai. 
Ase roh ma sidea anjaha jongjong i lobei ni raja ai. 
3 Nini raja ai ma dompak sidea, “Marnipi do ahu, 
tarsonggot tumang uhurhu, sihol do botohonku 
pasal nipi ai.” 
4 Jadi nini halak Kasdim ai ma dompak raja ai, “Sai 
manggoluh ma ham rajanami. Pajojor ham ma nipi 
ai bani juakjuakmu, ase ipatugah hanami aha artini 
ai.” 
> Nini raja ai ma mambalosi halak Kasdim ai, “On 
do hatangku bannima, anggo seng ipatugah hanima 
bangku nipi ai pakon artini, maningon toktokon 
do hanima, anjaha rumahnima ai gabe ianan ni 
tompoh-tompoh do bahenon. 

6 Tapi anggo ipatugah hanima nipi ai pakon artini, 
jaloonnima do humbangku sibere-bere, upah ampa 
hasangapon banggal. Halani ai patugah hanima ma 
bangku nipi ai pakon artini.” 

7 Ibalosi sidea ma ia paduahalihon, “Ipatugah raja 
in ma nipi ai bani juakjuakni, ase ipatugah hanami 
artini ai.” 

8 Nini raja ai ma mambalosi, “Torang do hubotoh, 
na paganjang-ganjang panorang do hanima, halani 
domma ibotoh hanima haputusan na dob hubahen. 
3 Ai ma anggo seng tarpatugah hanima bangku 
nipi ai, sada mando uhuman sipadalanon bannima. 
Marsada ni uhur do hanima laho mangkatahon hata 
ladung ampa sipaoto-oto bangku, paima marubah 
panorang. Patugah hanima ma bangku nipi ai, ase 
hubotoh atap na boi do tarpatorang hanima bangku 
arti ni nipi ai.” 

10 Nini halak Kasdim ai ma mambalosi raja ai, 
“Seng dong jolma i atas ni tanoh on, na tarbahen 
pasaudkon pangindoan ni raja in, anjaha seng 
ongga adong raja, na timbul atap na markuasa pe, 
na mangindo sisonai ai humbani na pentar-pentar, 
sipartondung atap humbani halak Kasdim pe. 

11 Pangindoan ni raja in na maholtu do in, anjaha 
ise pe lang na boi patorangkon in bani raja in sobali 
naibata-naibata, na so marianan i tongah-tongah ni 
jolma.” 

12 Gabe manggila tumang ma raja ai marhalanihon 
ni ai, isuruh ma bunuhon sagala na pentar nai huta 
Babel. 

13 Jadi mardalan ma parentah ai, maningon 
bunuhon sagala halak na pentar, ipindahi sidea ma 
homa si Daniel pakon hasoman-hasomanni ai laho 
mambunuh sidea. 

14 Jadi marbalos ma si Daniel ibagas torang ni 
uhur ampa hapentaran hubani si Ariok, kopala ni 
pangawal ni raja ai, na dob luar, laho mamunuh 
sagala halak na pentar, na adong i Babel, 

15 pini ma hubani si Ariok, puanglima ni raja ai, 
“Mase ma sonin koras ni parentah ni raja in?” Jadi 
ipatugah si Ariok ma pasal ai hubani si Daniel. 

16 Jadi masuk ma si Daniel, ielek-elek ma raja ai, 
ase ibere panorang bani, andohar boi ia patugahkon 
arti ni nipi ai bani raja ai. 

17 Dob ai mulak ma si Daniel hu rumahni, anjaha 
ipatugah ma na masa ai bani hasomanni si Hananya, 
si Misael, ampa si Asarya, 

18 anjaha ihatahon ma sidea mangindo idop ni uhur 
humbani Naibata na i surga pasal rusia ai, andohar 
ulang hona bunuh si Daniel pakon hasomanni ai rap 
ampa halak na pentar ai, na adong i Babel. 

19 Jadi talar ma rusia ai bani si Daniel marhitei 
panonggoran sanggah borngin. Jadi ipuji si Daniel 
ma Naibata na i surga. 

20 Nini si Daniel ma, “Pinuji ma goran ni Naibata 
sadokah ni dokahni, ai la do simada hapentaran 
pakon hagogohon. 

213 do na paubah panorang ampa musim: la do 
na paturun raja-raja ampa na pabangkitkon, Ia 
do sibere hapentaran bani halak na pentar ampa 
habotohon hubani halak na maruhur. 

22 la do na patalarhon na bagas pakon na ponop: 
ibotoh do atap aha ibagas na golap, anjaha Bani do 
marianan na lihar ai. 

23 Bamu do, Ham, Naibata ni ompungku, hupadas 
tarima kasih ampa puji-pujian; ai ibere Ham do 
bangku hapentaran ampa hagogohon, anjaha 
ipatugah Ham do bangku nuan, aha na ipindo 
hanami hun Bamu, ai ipabotohkon Ham do 
bennami na pinindo ni raja ai.” 

24 Dob ai laho ma si Daniel marayak si Ariok, na dob 
pinarentahkon ni raja ai, laho mamunuh sagala na 
pentar na i Babel, nini ma dompaksi, “Ulang ma 
bunuh ham sagala na pentar na adong i Babel: boan 
ham ma ahu hu lobei ni raja in, ase hupatugah arti 
ni nipi ai bani raja in.” 

25 Jadi tarolos ma si Ariok mamboan si Daniel hu 
lobei ni raja ai, nini ma hu bani, “Domma jumpah 
ahu sada halak humbani halak Jahudi na tarbuang 
in, na boi patugahkon arti ni nipi ai hu bani raja in.” 

26 Nini raja ai ma dompak si Daniel, na margoran 
homa si Beltsasar, “Boi do tongon patugahonmu 
bangku nipi na huidah ai pakon arti ni ai?” 

27 Nini si Daniel ma mambalosi raja ai, “Ia rusia, na 
sinungkun ni raja in, seng dong na boi patorangkon 
ai bani raja in, age halak na pentar, age datu-datu, 
age partondung atap sibotoh parhalaan pe. 

28 Tapi adong do Naibata i surga, Sipatalar rusia: 
la do na patugahkon bani Raja Nebukadnesar atap 
aha na sihol masa. la nipi ampa panonggoran, na 
nididahmu bani podomanmu, on do ai: 

29 Roh do bamu ale rajanami, sanggah na modom 
ham bani podomanmu, pingkiran pasal atap aha 
do na sihol masa: jadi roh ma Sipatalar rusia ai 
pabotohkon bamu, atap aha na sihol masa. 

30 Jadi hu bangku ma ipatalar rusia ai, sedo halani 
na pentaran ahu marimbang sagala halak na 
manggoluh, tapi ase talar do bani raja in pasal artini 
ai, anjaha ase ibotoh ham pingkiran na marhusor 
ibagas uhurmu. 

31 Marpanonggoran do ham, ale rajanami, anjaha 
ididah ham do sada gana-gana. la gana-gana ai, 
banggal sahalian do anjaha marsinalsal tumang, 
jongjong do ai i lobeimu anjaha majangin do 
idahon. 

32 Ulu ni gana-gana ai humbani omas pitah do, 
tontonni pakon botokanni humbani pirak, boltokni 
pakon binongeini humbani tombaga, 

33 hae-haeni humbani bosi, anjaha naheini deba 
humbani bosi, deba humbani tanoh liat. 

34 Sanggah ikawahkon ham ope ia, ididah ham ma 
mungkit sada batu hun babou, na so niungkit ni 
tangan ni jolma, jadi ijombai ma gana-gana ai 
tontang ni naheini na humbani bosi ampa tanoh liat 
ai, lanjar maropuk do ai ibahen. 

35 Ja bosi, tanoh liat, tombaga, pirak ampa omas 
ai, maropuk do ai haganup, gabe doskon lamlam 
hinabangkon ni logou hun pardogeian, seng dong 
jumpah be iananni. Tapi batu na manjombai gana- 
gana ai, gabe dolog batu na banggal do ai, anjaha 
igoki do sab dunia on. 

36 Ai ma nipi ai, sonari patugahonnami ma bani raja 
in artini ai. 

37Ham rajanami, raja ni raja-raja, haondosan 
ni harajaon, hagogohon, kuasa ampa hamuliaon 
ibahen Naibata na i surga, 

38 anjaha hadasan ni jolma manisia ipabangkit 
Naibata, binatang na i talun ampa manuk-manuk 
na i awang-awang, atap ija pe ai marianan, ham na 
niangkatni manrajai haganup, ham do ulu omas ai. 
39 Dob salpu ham roh ma sada harajaon na legan, 
toruhan marimbang ham, dob ai harajaon na 
patoluhon, na humbani tombaga, na manggomgom 
haganup tanoh on. 

40 la harajaon na paompatkon ai, toguh do songon 
bosi; songon bosi, na manropuki anjaha na 

manrosaki haganup, sonai do ropukonni anjaha 
rosakanni haganupan ai. 

Al la nahei pakon jari-jari ni nahei na nididahmu 
ai, deba humbani tanoh liat, deba nari humbani 
bosi, tugah-tugah ni harajaon na binagi do ai: tapi 
deba humbani hatoguhon ni bosi ai tading do ibagas 
ai, usih songon na nididahmu bosi marsaor pakon 
tanoh liat ai. 

42 Songon jari-jari ni nahei ai, deba humbani bosi, 
deba nari humbani tanoh liat, sonai do harajaon ai, 
deba togap, deba rampok. 

43Songon na nididahmu ai bosi marsaor tanoh 
liat, sonai do marsipadomuan sidea marhitei na 
marsibuatan boru, tapi seng anjai marsada sidea, 
usih songon bosi na so boi sada pakon tanoh liat ai. 
44 Tapi bani panorang ni raja-raja ai, pajongjongon 
ni Naibata na i surga ai ma sada harajaon, na 
so tarpatunduk ronsi sadokah ni dokahni, anjaha 
kuasa-Ni ai pe seng padason ai bani bangsa na 
legan; ropukan-Ni do sagala harajaon ai anjaha 
boiskonon-Ni do ai, tapi totap do anggo ai ronsi 
sadokah ni dokahni, 

45 ai ma usih songon nididahmu ai, mabungkar batu 
ai hun dolog ai, na so niungkit ni tangan ni jolma, 
gabe iropuki bosi, tombaga, tanoh liat, pirak pakon 
omas ai. Naibata na banggal ai do na pabotohkon 
bani raja in, atap aha na sihol masa. la nipi ai sintong 
do ai, anjaha sintong do homa artini ai.” 

46Dob ai manrogop ma Raja Nebukadnesar, 
marsombah hubani si Daniel, anjaha iparentahkon 
ma mamboan galangan ampa na misbou bani. 

41 Nini raja ai ma hubani si Daniel, “Tongon, 
Naibatamu do Naibata ni sagala naibata, anjaha 
Tuhan ni sagala raja-raja, Sipatalar sagala rusia, ai 
ham do na boi patalar rusia on.” 

48 Jadi ipatimbul raja ai ma si Daniel, ibere do 
hubani buei sibere-bere na banggal-banggal, 
anjaha ipabangkit do ia gabe panrajai i propinsi 
Babel ampa gabe kopala ni sagala halak na pentar 
na adong i Babel. 

49 Anjaha ipabangkit raja ai do homa si Sadrak, si 
Mesak ampa si Abednego halani pangindoan ni si 
Daniel, gabe wakilni manggomgom propinsi Babel. 
Totap do anggo si Daniel i rumah bolon ai. 


Tolu Halak Ibagas Pamurunan 


1|suruh Raja Nebukadnesar ma na pauli sada 
= Tenan omas, gijangni onom puluh asta 
anjaha bolagni onom asta, ipajongjong ma ai i 
pamah Dura, na i Propinsi Babel. 
2Dob ai isuruh Raja Nebukadnesar ma na 
patumpuhon raja-raja, wakil raja, kopala-kopala, 
puanglima, sijolom parduiton, panguhum, gamot- 
gamot ni ugama ampa sagala siparpangkat na bani 
ganup propinsi, ase roh bei hu pesta gana-gana, na 
pinajongjong ni Raja Nebukadnesar ai. 

3 Jadi martumpu ma sagala raja-raja, wakil raja-raja, 
kopala-kopala, puanglima, sijolom parduiton, 
panguhum, gamot-gamot ni ugama ampa sagala 
siparpangkat na bani ganup propinsi, laho 
mamestahon gana-gana, na dob pinajongjong ni 
raja Nebukadnesar ai, jadi jongjong ma sidea i lobei 
ni gana-gana, pinajongjong ni si Nebukadnesar ai. 
4Jadi ipamaling sipartingting ai ma sorani 
maningtingkon: “Nasiam sagala bangsa, marga 
pakon siparsahap na marbagei-bagei, tangihon 
nasiam ma tingting on. 

> Anggo ibogei nasiam sora ni tarompit, tulila, 
husapi, arbap, sordam, gonrang ampa parugas 
musik na marbagei in, maningon manrogop do 
nasiam laho marsombah bani gana-gana omas in, 
na dob pinajongjong ni Raja Nebukadnesar. 

6 Barang ise na so ra manrogop anjaha marsombah, 
maningon sampakononkon do ia hubagas 
pamurunan na gajag ai.” 

7 Halani ai, dob ibogei sagala bangsa-bangsa ai sora 
ni tarompit, tulila, husapi, arbap ampa parugas 
musik na marbagei ai, jadi manrogop bei ma sagala 
bangsa, marga pakon siparsahap na marbagei- 
bagei ai, marsombah hubani gana-gana omas na 
dob pinajongjong ni Raja Nebukadnesar ai. 

8 Bani panorang ai roh ma deba halak Kasdim 
mangaduhon halak Jahudi, 

9 hini sidea ma dompak Raja Nebukadnesar, “Sai 
manggoluh ma ham tongtong rajanami. 

10 Ale rajanami, domma iparentahkon ham, ase 
sagala jolma na mambogei sora ni tarompit, tulila, 
husapi, arbap, sordam, gonrang ampa parugas 
musik na marbagei in, maningon manrogop anjaha 
marsombah bani gana-gana omas in; 

1lharang ise na so ra manrogop anjaha 
marsombah, maningon sampakkononkon do bani 
pamurunan na gajag ai. 

12 Adong do nuan piga-piga halak Jahudi, na dob 
pinabangkitmu manrajai i Propinsi Babel, ai ma si 
Sadrak, si Mesak pakon si Abednego; ia dalahi- 
dalahi ai seng parduli sidea bani parentahmu 
ale rajanami, seng ra sidea manggalang bani 
sisombahonmu anjaha seng ra sidea marsombah 
bani gana-gana, na pinajongjong ai. 

13 Jadi. manggila  anjaha  manringis ma 
Nebukadnesar, anjaha iparentahkon ma na 
mamboan si Sadrak, si Mesak pakon si Abednego 
hu lobeini. Iboan sidea ma tongon na tolu halak ai 
hu lobei ni raja ai. 

14 Nini si Nebukadnesar ma dompak sidea, “Ai 
tongon do, ale Sadrak, Mesak pakon ho ale 
Abednego, na so ra hanima manggalang bani 
naibatangku, anjaha na so ra hanima marsombah 
bani gana-gana omas na dob hupajongjong ai? 

15 Ai pe anggo ibogei hanima holi sora ni tarompit, 
tulila, husapi, arbap, sordam, gonrang pakon 
parugas musik na marbagei in, manrogop anjaha 
marsombah ma hanima bani gana-gana na 
dob hupaturei ai; tapi anggo seng ra hanima 
marsombah, mintor do sampakkononkon hanima 
hubagas pamurunan na gajag ai; dob ai idahon 
ma tongon atap naibata ja do na boi paluahkon 
hanima humbagas tanganku.” 

16 Jadi ibalosi si Sadrak, si Mesak pakon si Abednego 
ma raja ai, “Ale Raja Nebukadnesar, seng pala 
marbalos hanami bamu pasal ai. 

17 Anggo marosuh Naibata, na binalosannami ai, 
boi do tarpaluahsi hanami humbagas pamurunan 
na gajag ai ampa humbani tanganmu, ale rajanami. 
18 Tapi porini pe lang marosuh la, botoh ham ma, 
ale rajanami, na so ra do hanami manggalang bani 
naibatamu atap marsombah bani gana-gana omas, 
na dob pinajongjongmu ai.” 

19 Jadi manggila tumang ma Raja Nebukadnesar, 
pala do mubah bohini mangidah si Sadrak, si 
Mesak pakon si Abednego. Ihatahon ma pamilason 
pamurunan ai pitu hali lompit humbani na somal. 
20 Ihatahon ma humbani piga-piga halak tentarani 
sigogohan manangkut si Sadrak, si Mesak pakon 
si Abednego, laho manampakkon sidea hubagas 
pamurunan na gajag ai. 

21 Jadi isangkut ma na tolu halak ai marmantel, 
marsaluar, martangkuluk, sirsir marpakeian tene, 
lanjar isampakkon ma sidea hubagas pamurunan na 
gajag ai. 

22 Halani koras ni parentah ni raja ai ampa milas ni 
pamurunan ai, jadi ibunuh gara ni pamurunan ai 
ma dalahi-dalahi ai, na manampeihon si Sadrak, si 
Mesak ampa si Abednego hu atasni ai. 

23|a sitolu halak ai, si Sadrak, si Mesak pakon 
si Abednego, sangkut do madabuh hubagas 
pamurunan na gajag ai. 

24 Jadi tarsonggot ma uhur ni Raja Nebukadnesar, 
tarolos ma ia jongjong, anjaha nini ma dompak 
juakjuakni, “Ai lang tolu halak do tarsangkut 
isampakkon hita hubagas apuy ai?” nini sidea ma 
mambalosi raja ai, “Sonai do tongon, ale rajanami!” 
25Balosni, “Tapi tonggor ma, ompat halak do 
huidah, lang tarsangkut, mardalan-dalan ibagas 
apuy ai, anjaha seng mahua sidea, rupa ni na 
paompatkon ai usih do hubani anak ni naibata.” 

26 |dohori si Nebukadnesar ma labah ni pamurunan 
na gajag ai, anjaha nini ma, “Ale Sadrak, Mesak 
pakon ho ale Abednego, juakjuak ni Naibata Na 
Tang Sitimbulan in, mandarat ma nasiam, roh ma 
hujon!” Jadi mandarat ma si Sadrak, si Mesak pakon 
si Abednego humbagas apuy ai. 

27 Jadi martumpu ma raja-raja, wakil raja, kopala- 
kopala ampa sipanuturi ni raja ai, gabe ididah sidea 

ma, na so margogoh apuy ai mangkahua angkula ni 
dalahi-dalahi ai; seng mosog jambulan na bani ulu 
ni sidea, seng mahua mantel ni sidea, anjaha bau ni 
apuy pe seng dong taranggoh bani sidea. 

28 Jadi nini si Nebukadnesar ma, “Na puji ma 
Naibata ni si Sadrak, si Mesak pakon si Abednego, 
na marsuruh malekat-Ni laho paluahkon juakjuak- 
Ni, na martenger ni uhur Bani, na pag manjua 
parentah ni raja, na pag mangajamkon dirini, asal 
ma ulang mambalosi atap marsombah bani naibata 
na legan sobali Naibatani. 

29 Halani ai huparentahkon ma, barang ise humbani 
bangsa, marga, parsahap na marbagei-bagei in, na 
mangkatahon risa-risa dompak Naibata ni si Sadrak, 
si Mesak pakon si Abednego maningon toktokan 
do ai anjaha parreongon rumahni, ai seng dong 
Naibata, na boi paluahkon songon-Si ai.” 

30 Jadi naik pangkat ma si Sadrak, si Mesak pakon si 
Abednego i Propinsi Babel ibahen raja ai. 


Nipi ni si Nebukadnesar Patugahkon Pardabuhni 


1 Humbani Raja Nebukadnesar hubani sagala 
bangsa, halak parsahap na marbagei-bagei in 
i sab dunia on. “Lambin tambah ma damei bani 
nasiam ganupan! 
2 Tanda pakon halongangan na binahen ni Naibata 
Na Timbul in hu bangku, ipindo uhurhu do sihol 
patugahonku bani nasiam. 


Daniel 4 3078 


3Banggal ni ai tanda binahen-Ni ai, jombut ni 
ai halongangan na pinamasa-Ni ai! Harajaon 
sisadokah ni dokahni do harajaon-Ni, anjaha 
marsundut-sundut do panrajaion-Ni. 

4 Ahu, Nebukadnesar, marsonang-sonang do ibagas 
rumahku, anjaha mardohar ibagas rumah bolonku. 
3 Jadi dong ma nipingku, na mambahen tarsonggot 
ahu; sanggah na tibal ahu i podomanku, gobir do 
ahu ibahen pingkiran ampa panonggoran na roh hu 
bangku. 

6 Dob ai huparentahkon ma ase iboan hu lobeihu 
sagala halak na pentar na adong i nagori Babel, ase 
ipatugah sidea hu bangku arti ni nipi ai. 

7 Jadi roh ma halak na pentar-pentar, sipartondung, 
halak Kasdim ampa sibotoh parhalaan, hupajojor 
ma bani sidea nipingku, tapi seng tarpatugah sidea 
bangku arti ni ai. 

8Parpudi roh ma si Daniel hu bangku ai ma 
na margoran si Beltsasar mangihutkon goran ni 
naibatangku, anjaha ibagas dirini do tonduy ni 
naibata-naibata na pansing in, gabe hupajojor ma 
nipi ai bani, ningku ma, 

9 “Ale Beltsasar, kopala ni halak na pentar-pentar, 
hubotoh do, marianan do ibagas ho tonduy ni 
naibata-naibata na pansing in, anjaha seng ongga 
jut uhurmu pasal rusia; on do panonggoran na 
huidah ai ibagas nipingku, sai patugah ma artini ai. 

10 la panonggoran na huidah sanggah tibal ahu bani 
podomanku, ai ma: Mangkawah ma ahu, anjaha 
tonggor ma, sada hayu jongjong i parsitongahan ni 
tanoh on, anjaha gijang tumang do ai. 

11 Lambin banggal ma hayu ai anjaha lambin toguh, 
ujungni das hu langit, anjaha taridah do ai hun 
tampakan ni ganup tanoh on. 

12 Jenges do bulungni, anjaha buahni ramos, boi 
mambere sipanganon bani haganup. Dapotan 
parlinggoman do sagala binatang na i talun i 
toruhni, anjaha marasar manuk-manuk na i 
awang-awang bani dangkahni, anjaha sagala na 
manggoluh mangan hunjai. 

13Huidah do sanggah na marpanonggoran ai 
ahu i podomanku, sada siparjaga, sada halak na 
mapansing susur hun nagori atas. 

14 Marsora na maling do ia mangkatahon, Roboh 
ma hayu in anjaha tagili dangkahni, rurus ma 
bulungni anjaha erap ma sagala buahni! Bahen ma 
maporus sagala binatang hun toruhni ampa manuk- 
manuk ai hun dangkah-dangkahni. 

15 Tapi anggo tutuho ni uratni ai paturut ma ibagas 
tanoh, irantei bani bosi pakon tombaga, i tongah- 
tongah ni poyon-poyon na i sampalan. Paturut ma 
ai marudan marmilas ni ari, mangan poyon-poyon 
songon binatang na i sampalan. 

16 Buaton do humbani uhur jolma, anjaha bereon 
bani uhur binatang, paima salpu bani pitu 
panorang. 

17 la uhum on humbani riah ni siparjaga ai do, 
anjaha haputusan on marhitei hata ni na pansing 
ai, ase ibotoh sagala na manggoluh, paboa Na Tang 
Sitimbulan ai do sirajai sagala harajaon ni jolma 
manisia. Ibere do ai bani ise harosuh ni uhur- 
Ni, anjaha ipabangkit do hujai halak sisombuhan 
humbani jolma.” 

18 Ai ma nipi na huidah, ahu, Raja Nebukadnesar. 
Ai pe ale Beltsasar, patugah ma arti ni ai bangku, 
halani haganup halak na pentar, na adong ibagas 
harajaonku, seng tarpatorang sidea ai hu bangku, 
tapi anggo ho boi do, ai Tonduy ni naibata-naibata 
na pansing ai do marianan bam.” 

19 Jadi hundokah do tarsonggot si Daniel, na 
margoran si Beltsasar ai, pingkiranni do mambahen 
mabiar ia. Nini raja ai ma, “Ale Beltsasar, ulang 
ma pala mabiar ho pasal nipi ai pakon artini.” Nini 
si Beltsasar ma mambalosi, “Ham tuannami, sai 
mangonai bani munsuhmu ma nipi ai, sonai homa 
artini ai bani imbangmu! 

20 ja hayu nididahmu ai, na lambin banggal anjaha 
na lambin toguh ai, na sundol hu langit anjaha 
taridah ronsi hun ujung ni tanoh on, 

21 ha jenges mardangkahi, ramos buahni, sibere 
sipanganon bani haganup, parlinggoman ni 

binatang na i talun, anjaha dangkahni parsaranan 
ni manuk-manuk na i awang-awang, 

22 ham do hayu ai, ale rajanami. Lambin banggalni 
do ham anjaha lambin margogoh:, lambin ganda do 
kuasamu, sundol hu langit, anjaha gomgomanmu 
das ronsi tampakan ni tanoh on. 

23 fa na nididah ni raja in, ai ma siparjaga, halak 
na mapansing ai, na susur hun nagori atas, na 
mangkatahon, “Roboh ma hayu in anjaha parseda 
ma ai, tapi anggo tutuhoni paturut ma ibagas tanoh, 
irantei bani bosi pakon tombaga itongah-tongah ni 
poyon-poyon ni sampalan in: anjaha paturut ma ai 
marudan marmilas ni ari, marulah songon binatang 
na i talun, paima salpu bani pitu panorang.' 

24On do arti ni ai ale rajanami: Haputusan ni Na 
Tang Sitimbulan ai do na mangonai bani tuannami, 
raja in. 

25 Usiron ma ham hun tongah-tongah ni jolma, 
anjaha rap marianan ma ham pakon binatang na 
i talun; mangan poyon ma ham songon lombu, 
anjaha marudan marmilas ni ari. Pitu panorang 
do silopusanmu, paima ibotoh ham, paboa Na 
Tang Sitimbulan ai do sigomgom harajaon ni jolma 
manisia, anjaha ibere do ai hu bani halak harosuh 
ni uhur-Ni. 

26 Anjaha pasal na hinatahon ni ai, paturuton do 
tutuho ni urat ni hayu ai, arti ni ai: Maningon 

totap do use harajaon ai bamu, dob iparhatongon 
uhurmu, paboa nagori atas do sipanrajai. 

27 Halani ai, ale rajanami, sai ra ma ham manjalo 
sipaingatku, paholang ham ma dirimu humbani 
dousamu marhitei na mangkorjahon hapintoron, 
sonai homa humbani hajahatonmu marhitei na 
maridop ni uhur bani halak na masombuh, andohar 
boi lambin dokahni mardohar ham.” 

28Haganupan ai mangonai do bani Raja 
Nebukadnesar. 

29 Dob salpu sapuluh dua bulan, mardalan-dalan do 
raja ai bani tayub ni rumah bolon na i huta Babel, 
30 anjaha nini raja ai ma, “Ai lang on do huta Babel 
na banggal in, na dob hupadear bahen pamatang 
ni harajaonku marhitei kuasangku na banggal in, 
bahen hamuliaon ni hasangaponku?” 

31 Sanggah na sinahapkon ni raja ai ope hata ai, roh 
ma sada sora hun nagori atas, “On do tugah-tugah 
bam, ale Raja Nebukadnesar: Mosor ma harajaon in 
hun bamu. 

32|ysir ma ho hun tongah-tongah ni jolma, rap 
saianan ma ho pakon binatang na i talun; mangan 
poyon-poyon ma ho songon lombu; pitu panorang 
do lopusanmu, paima iparhatongon uhurmu, 
paboa Na Tang Sitimbulan ai do sipanggomgom 
bani harajaon ni jolma manisia, anjaha iberehon 
do ai bani halak harosuh ni uhur-Ni.” 

33 Mintor bani panorang ai do saud hata ai bani 
si Nebukadnesar. lusir halak ma ia hun tongah- 
tongah ni jolma, anjaha mangan poyon-poyon ma 
ia songon lombu: marudan marmilas ni ari ma ia, 
ronsi na marganjang jambulanni songon ambulu ni 
manuk-manuk nanggordaha, anjaha sisilonni gabe 
songon sisilon ni manuk-manuk ganjangni. 

34Bani ujung ni panorang ai mangkawah ma 
ahu, Nebukadnesar, dompak babou, gabe mulak 
ma ahu maruhur. Hupasangap ma Na Tang 
Sitimbulan ai, hupuji anjaha hupatunggung ma 
la na manggoluh sadokah ni dokahni: ai ronsi 
sadokah ni dokahni do panggomgomion-Ni anjaha 
harajaon-Ni marsundut-sundut. 

35 Haganup pangisi ni tanoh on doskon na lang 
do hiraon: domu hubani rosuh-Ni do ibahen bani 
bala na i nagori atas ampa bani pangisi ni tanoh 
on, sahalak pe seng dong na mangasup manulak 
tangan-Ni atap na mangkatahon Bani, “Aha dong na 
binahen-Mu in?” 

36 Bani panorang ai mulak maruhur ma ahu, 
anjaha mulak ma homa hu bangku hasangapon ni 
harajaonku, hatunggungonku ampa hamuliaonku. 
Ipindahi juakjuakku ampa na sangap-sangap ma 
ahu, ipabangkit ma use ahu i harajaonku, anjaha 
itambahi ope habanggalonku. 

37 Halani ai, ahu Nebukadnesar, mamuji anjaha 
pasangapkon anjaha patimbulhon Raja na i nagori 

atas ai, ai sintong do sagala pambahenan-Ni anjaha 
pintor sagala dalan-Ni, anjaha margogoh do Ia 
patoruhkon sigijang maruhur.” 


Surat Tangan bani Tembok na 
Patugahkon Pardabuh ni si Beltsasar 


libahen Raja Beltsasar ma pesta mangan- 

mangan bani saribu halak na sangap-sangap, 
anjaha minum-minum anggur ma ia rap pakon 
sisaribu halak ai. 
2 Sanggah na mabuk ai si Beltsasar ibahen anggur 
ai, ihatahon ma alopon panginuman omas pakon 
pirak, na binoan ni bapa ni si Nebukadnesar 
hun rumah panumbahan na i Jerusalem, ase 
minum hunjai raja ai ampa na sangap-sangap ai, 
puangbolon ampa nasipuang. 
3 Jadi ialop sidea ma panginuman omas ampa pirak 
ai, na ibuat hinan hun rumah panumbahan na i 
Jerusalem, gabe minum ma hunjai raja ai ampa na 
sangap-sangap, puangbolon ampa nasipuang. 
4Sanggah na minum anggur ai sidea, ipapuji-puji 
sidea ma naibata-naibata omas, pirak, tombaga, 
bosi, hayu, pakon batu. 
3 Lanjar bani na satongkin ai taridah ma jari-jari ni 
tangan ni jolma manurat bani tembok na hinapur, 
tontang parsuluhan banggal ai, ibagas rumah bolon 
ai; ididah raja ai do tangan na manurat ai. 

6 Jadi marposi ma bohi ni raja ai, anjaha gobir 
ipambibiari uhurni; galek ma binongeini anjaha 
hitir-hitir towodni. 

7 Ipamaling raja ai ma sorani mangkatahon ase 
ialop na pentar-pentar, halak Kasdim ampa 
sipartondung. Nini raja ai ma hubani halak na 
pentar-pentar na i Babel ai, “Barang ise na 
mambotoh mambasa surat on pakon patugahkon 
artini ai hu bangku, marbaju saholat ma ia 
bahenon, marsinongkok omas bani borgokni 
anjaha gabe raja paitolu ibagas harajaonku.” 

8 Jadi roh ma haganup halak na pentar-pentar ai 
bani raja ai, tapi seng tarbasa sidea surat ai, atap 
tarpatugah sidea arti ni ai hubani raja ai. 

9 Gobir tumang ma raja ai, anjaha marposi bohini: 
bajoraon do homa na sangap-sangap ai. 

10 Masuk ma inang ni raja ai hu kamar parpestaan 
ai halani parsahapan ni raja ai pakon na sangap- 
sangap ai, nini ma, “Dokah ma manggoluh raja in! 
Ulang ma ipambibiari uhurmu ham anjaha ulang ma 
marposi bohimu. 

11 Adong do ibagas harajaonmu sada halak na 
niianan ni tonduy ni naibata-naibata na pansing 
ai. Sanggah panorang ni bapamu jumpah do bani 
haliharon, habotohon ampa hauhuron, songon na 
adong bani naibata-naibata, gabe ipabangkit Raja 
Nebukadnesar, bapamu ondi do ia gabe kopala ni 

halak na pentar-pentar, sipartondung, halak Kasdim 
ampa sibotoh parhalaan, 

12 halani na jumpah ai bani tonduy na tarsulur, 
habotohon ampa hapantason laho manjujur nipi, 
laho patorangkon hutinta ampa pajoreihon na 
rundut, ai ma si Daniel, na ginoran ni raja ondi si 
Beltsasar. Ai pe dear ma idilo si Daniel, ase ipatugah 
arti ni ai.” 

13 Jadi iboan ma si Daniel hu lobei ni raja ai. Nini 
raja ai ma dompak si Daniel, “Atene, ho do si 
Daniel, sada humbani halak Jahudi na tarbuang ai, 
na binoan ni bapa ondi hun Juda? 

14Hubogei do pasal ho, ai ma na niianan ni 
Tonduy ni naibata-naibata na pansing ai do ho, 
anjaha jumpah do bam haliharon, habotohon ampa 
hapentaran na tarsulur. 

15 Domma iboan hu lobeihu halak na pentar-pentar 
ampa sipartondung, laho mambasa surat ai ampa 
laho patugahkon bangku pasal arti ni ai, tapi seng 
tarpatugah sidea arti ni ai. 

16 Tapi hubogei do boi do ho mambere panorangion 
ampa pajoreihon na rundut. Ai pe anggo tarbasa 
ho do surat in anjaha tarpatorang ho arti ni ai hu 
bangku, marbaju saholat ma ho bahenonku, anjaha 
marsinongkok omas bani borgokmu, anjaha gabe 
raja paitolu ma ho bahenonku ibagas harajaonku.” 
17 Jadi nini si Daniel ma mambalosi raja ai, “Soh 
bamu ma sibere-bere ai, anjaha bani halak na legan 

ma bere ham pamuji-mujianmu ai: hubasa pe surat 
ai bani raja in, anjaha artini ai hupatorang pe bamu. 
18 Ham rajanami, ibere Naibata Sitimbulan ai 
do bani bapamu si Nebukadnesar harajaon, 
habanggalon, hasangapon ampa hatunggungon. 

19 Anjaha halani kuasa na binere ai bani, hitir anjaha 
mabiar do sagala bangsa ampa halak siparsahap na 
marbagei-bagei ai i lobeini, ai saguru bani uhurni 
do mamunuh jolma atap pagoluhkon, patimbulhon 
jolma atap mandabuhkon. 

20Tapi dob na ipagijang ai dirini, mangenjeng 
anjaha hengkeng uhurni, ipaturun ma ia 
humbani paratasni, anjaha hona buat humbani 
hasangaponni ai. 

21 Hona usir do ia hun tongah-tongah ni jolma 
manisia, anjaha gabe maruhur songon binatang do 
ia, anjaha saianan do ia pakon halode harangan. 
Mangan poyon-poyon do ia songon lombu, 
marudan marmilas ni ari, paima iparhatongon 
uhurni, paboa Naibata Na Tang Sitimbulan ai do 
sigomgom harajaon ni jolma manisia, anjaha 
ipabangkit sipanrajai atap ise harosuh ni uhur-Ni. 
22Tapi ham, ale Beltsasar, anakni, seng ra ham 
patoruhkon uhurmu, age pe ibotoh ham haganupan 
ai, 

23tapi tene lambin ipagijang ham do dirimu 
mangimbang Tuhan ni nagori atas. Tarboan 
do hu lobeimu parugas na hun Rumah-Ni ai, 

anjaha minum anggur do hunjai ham, halak na 
sangap-sangap, jolmamu ampa binuatmu na 
legan. Ipapuji-puji ham do naibata-naibata pirak, 
omas, tombaga, bosi, hayu pakon batu, na so 
marpangidah, marpanangar, atap marpambotoh, 
tapi anggo Naibata simada hosahmu anjaha siatur 
sagala dalanmu, seng ipasangap ham. 

24la do na manongos tangan ondi ampa na 
manuratkon surat ai. 

25 Anjaha on do surat na tarsurat ijai, ‘Mene, Mene, 
Tekel, Uparsin.” 

250n do arti ni hata ai, Mene: Domma ibilang 
Naibata panorang ni harajaonmu anjaha domma 
itontuhon ujungni ai. 

27 Tekel: Domma itimbang ham ibagas timbangan, 
tapi mahampungtu do ham dapot. 

28 Peres: Domma ibagi harajaonmu  anjaha 
iberehon hubani halak Madai pakon Persia.” 
29Dob ai iparentahkon si Beltsasar ma, 
ase isorungkon baju saholat bani si Daniel, 
isinongkokkon sinongkok omas bani borgokni, 
anjaha itingtingkon ia ma raja paitolu ibagas 
harajaonni. 

30 Lanjar bani bornginni ai do matei tarbunuh si 
Beltsasar, raja ni halak Kasdim ai. 

31 (6-1) Anjaha si Darius, halak Madai, ai ma gabe 
raja, sanggah na marumur ia onom puluh dua 
tahun. 

Si Daniel Ibagas Liang ni Singa 


1 (6-2) Ihadearhon si Darius do mangangkat 
6 saratus dua puluh gubernur, ai ma na 
pinabangkitni bani haganup harajaon ai, 

2 (6-3) anjaha na mangopalai ai tolu menteri 
do, si Daniel ma sada hunjai, bani sidea ma 
mambere partanggungjawaban gubernur ai, ase 
ulang maborattu urusan ni raja ai. 

3 (6-4) Tapi atasan do si Daniel marimbang menteri 
ampa gubernur ai, ai adong do bani tonduy na 
tarsulur: jadi isurahon raja ai ma pabangkitkonsi 
gabe haondosan ni ganup harajaon ai. 

4 (6-5) Jadi ipindahi menteri ampa gubernur ai 
ma dalan laho mangaduhon si Daniel pasal na 
mardomu hubani harajaon ai; tapi seng adong 
jumpah sidea dalan laho mangaduhonsi atap 
hasalahan aha pe: ai bujur do ia, anjaha seng dong 
jumpah bani halepakon atap na salah pe. 

> (6-6) Jadi nini halak ai ma, “Seng anjai jumpah 
hita dalan laho mangaduhon si Daniel, anggo seng 
dapot hita ai humbani na marpardomuan bani titah 
ni Naibatani.” 

6 (6-7) Jadi sariah ma roh menteri ampa gubernur 
ai bani raja ai, nini sidea ma, “Ham Raja Darius, sai 
manggoluh ma ham lalab! 

7(6-8) Haganup menteri bani harajaon in, na 
sangap-sangap, gubernur, sipanuturi ampa 

puanglima domma mambahen haputusan, ase 
ibahen raja in paraturan ampa undang-undang, ase 
anggo adong halak na mambahen pangaduanni 
hubani naibata atap jolma ja pe, ibagas tolu puluh 
ari on, sobali hu bamu, ale rajanami, maningon 
timpalhononkon do ai hubagas liang ni singa. 

8 (6-9) Halani ai ale rajanami, bahen ham ma 
paraturan anjaha totapkon ham ma surat, anjaha 
ulang mubah be ai domu hu bani undang-undang 
ni halak Madai pakon Persia.” 

9 (6-10) Jadi itotapkon Raja Darius ma paraturan 
ampa surat ai. 

10 (6-11) Ia si Daniel, dob ibogei pasal paraturan na 
dob tinotapkon ai, laho ma ia hu rumahni: adong 
do bani kamar pardatas ni rumahni, jandelani buha 
dompak Jerusalem: manrogop ma ia ijai tolu hali 
sadari, laho martonggo ampa mangkatahon tarima 
kasih bani Naibata, songon na somal ibahen na 
saindokah. 

11 (6-12) Jadi roh ma halak ai sariah hu rumah ni si 
Daniel, gabe dapot sidea ma ia martonggo anjaha 
marsombah i lobei ni Naibata. 

12 (6-13) Dob ai roh ma sidea hu lobei ni raja ai, 
anjaha isahapkon sidea ma hubani pasal paraturan 
ondi, nini sidea ma, “Ale rajanami, ai lang domma 
itotapkon ham sada paraturan, paboa anggo adong 
atap ise na mambahen pangindoanni ibagas sitolu 
puluh ari on hu bani naibata atap jolma ja pe sobali 

hu bamu, ale rajanami, ai lang timpalhononkon 
do ai hubagas liang ni singa?” Nini raja ai ma 
mambalosi, “Totap do hata ai romban hubani 
undang-undang ni halak Madai pakon Persia, na so 
malo ubahon.” 

13 (6-14) Jadi nini sidea ma i lobei ni raja ai, “Ia si 
Daniel, ai ma sada halak humbani halak Jahudi na 
tarbuang ai, seng parduli ia bamu ale rajanami age 
bani surat larangan na dob tinotapkonmu ai: sai 
martonggo do tong ia tolu hali sadari.” 

14 (6-15) Dob ibogei raja ai pasal ai, pusok ma 
uhurni, anjaha ipingkiri ma dalan laho paluahkon si 
Daniel: marpala-pala do ia ronsi sundut mata ni ari 
mangindahi dalan laho paluahkonsi. 

15 (6-16) Jadi sariah ma halak ai roh bani raja ai, 
nini ma hu bani, “Botoh ham ma, ale rajanami, 
on do undang-undang bani halak Madai pakon 
Persia, paboa anggo paraturan atap larangan, na 
dob pinatotap ni raja, seng malo be paubahon ai.” 
16 (6-17) Jadi ipadalan raja ai ma parentah, iboan 
ma si Daniel anjaha itimpalhon hubagas liang 
ni singa. Ihatahon raja ai do bani si Daniel, 
“Naibatamu, na binalosanmu tongtong, la ma 
paluahkon ho!” 

17 (6-18) Ambahni ai iboan halak ma sada batu 
anjaha ipajongjong ma ai bani labah ni liang ai, 
anjaha isap raja ai ma ai bani tintin sapni ampa 

marhitei tintin sap ni na sangap-sangap ai, ase ulang 
adong be atap aha marubah pasal si Daniel. 

18 (6-19) Mulak ma raja ai hu rumahni, anjaha 
marpuasa do ia layur sabornginni ai: seng ipalopas 
roh hubani halak sibahen halilian, lanjar do seng 
tarpodom matani. 

19 (6-20) Jadi girah sogod patar ni ai, puho ma raja 
ai, anjaha tarolos ma ia laho hu liang ni singa ai. 

20 (6-21) Dob roh ia hundohor bani liang ai, dilo- 
dilo ma ia marhasoman sora na marhoru hubani 
si Daniel, nini ma hu bani, “Ale Daniel, juakjuak ni 
Naibata na manggoluh in, ai maluah do ho ibahen 
Naibata, na binalosanmu tongtong, humbani singa 
in?” 

21 (6-22) Dob ai nini si Daniel ma mambalosi raja ai, 
“Sai manggoluh ma ham lalab, ale rajanami! 

22 (6-23) Isuruh Naibatangku do malekat-Ni 
mangkuntam babah ni singa on, gabe seng ikahua 
sidea ahu, ai seng marsalah ahu i lobei-Ni, anjaha i 
lobeimu pe, ale rajanami, seng dong hubahen na 
salah.” 

23 (6-24) Jadi malas tumang ma uhur ni raja ai, gabe 
iparentahkon ma na padaratkon si Daniel humbagas 
liang ai. Ipadarat ma tongon si Daniel humbagas 
liang ai, anjaha aha pe seng dong na mahua jumpah 
bani, halani hatengeran ia bani Naibata. 

24 (6-25) Ipadalan raja ai ma parentah, jadi ialop 
ma haganup halak na mangaduhon si Daniel ai, 

anjaha itimpalhon ma hubagas liang ni singa ai, 
sidea, niombah ni sidea ampa jolma ni sidea. Lape 
das sidea bani dasor ni liang ai, domma itangkap 
singa ai sidea anjaha iparripuk holiholini. 

25 (6-26) Dob ai manongos surat ma raja Darius 
bani haganup bangsa ampa halak parsahap na 
marbagei-bagei ai, na marianan i sab tanoh ai, “Sai 
lambin martambah ma damei bani nasiam! 

26 (6-27) Huparentahkon ma bani nasiam, ase bani 
haganup gomgomanku gobir anjaha marhabiaran 
halak i lobei ni Naibata ni si Daniel, ai la do Naibata 
na manggoluh, na manongtong ronsi sadokah ni 
dokahni. Harajaon-Ni pe seng anjai maseda ai, 
anjaha panggomgomion-Ni seng dong ujungni. 

27 (6-28) la do na paluahkon pakon na mangurupi, 
ibahen do tanda ampa halongangan, i nagori atas 
pakon i tanoh on. la do na paluahkon si Daniel 
humbani kuasa ni singa.” 

28 (6-29) Jadi lambin mardohar ma si Daniel 
sadokah panrajaion ni si Darius ampa sadokah 
panrajaion ni si Kores, halak Persia ai. 


Pangungkabon bani si Daniel Pasal Binatang na 
Ompat ai ampa Pasal Anak ni Jolma in 


7 1 Bani tahun parlobei dob gabe raja si Beltsasar, 
raja ni Babel ai, marnipi ma si Daniel anjaha 
marpanonggoran bani Podomanni. Jadi isuratkon 
ma nipi ai, anjaha ipatugah pasal rimpunni. 

2Nini si Daniel ma, “Huidah do ibagas 


panonggoranku borngin-borngin, tonggor 
ma, lutu do laut bolag ai ibahen logou ni langit na 
ompat in. 


3 Anjaha luar ma ompat binatang hun laut ai, 
palegan-legan bei do rupani. 

4 Na parlobei songon singa anjaha marhabong do 
songon manuk-manuk nanggordaha. Hukawahkon 
ma ai, hona putputan ma habongni, tarangkat ma 
ai hun tanoh, anjaha ipajongjong bani dua naheini 
songon jolma: anjaha ibere do hubani uhur jolma. 
P Anjaha tonggor ma, binatang na legan, na 
paduahon, usih songon gipul, hundul bani nahei 
pudini do ia, anjaha adong do tolu rusuk ibagas 
babahni, i holangkolang ni iponni. Iparentahkon 
ma hu bani, “Bingkat ma, pampangani ma buei 
daging! 

6 Dob ai mangkawah ma ahu, tonggor ma binatang 
na legan, usih songon begu, adong do ompat 
habong ni manuk-manuk bani gurungni, anjaha 
ompat do ulu ni binatang ai, anjaha ibere do kuasa 
bani. 

7 Dob ai huidah ma bani panonggoran bornginni 
ai, tonggor ma, binatang na paompatkon, bajan 
anjaha majangin anjaha gogoh tumang, adong do 
bani ipon bosi na banggal, mambonduti anjaha 
manropropi do ia, anjaha na tading ai iluntak do 

bani naheini. Legan do ai humbani binatang na 
parlobei ai, anjaha sapuluh do tandukni. 
8Hupardiatei ma tanduk ai, anjaha tonggor 
ma, tubuh ma tanduk na legan, na etek-etek i 
holangkolang ni ai; gabe mumpat ma i lobeini tolu 
tanduk humbani na parlobei ai, anjaha tonggor 
ma, adong do bani tanduk ai songon mata ni jolma 
ampa babah na mansahapkon pangenjengon. 
9Mangkawah ma ahu, gabe ipajongjong ma 
paratas, anjaha hundul ma hujai sada Na Adong 
Hun Bani Sapari; pakeian-Ni lopak do songon 
salju, anjaha jambulan bani ulu-Ni putih do 
songon ambulu ni biribiri: paratas-Ni apuy na 
marjimbur-jimbur, anjaha galapangni apuy na 
gajag. 

10 | yar do sada bah apuy, marharorohan hun lobei- 
Ni. Marribu-ribu do na marugas i lobei-Ni, anjaha 
marlaksa-laksa jongjong i lobei-Ni. Ipungkah ma 
paruhuman anjaha ibuka ma sagala buku. 

11 Jadi mangkawah ma ahu halani hata 
pangenjengon na hinatahon ni tanduk ai. Anjaha 
huidah ma hona bunuh binatang ai, iboiskon 
bangkeini anjaha iondoskon ase itutungi bani apuy. 
12 la binatang na legan ai, ibuat ma kuasani, anjaha 
ibuhul panorang ampa jam ni goluh ni sidea. 
13Huidah do bani pangungkabon borngin ai, 
tonggor ma, marhitei hombun ni langit roh do 
sada na songon anak ni jolma, das do ia hubani 

Na Adong Hun Bani Sapari, anjaha iboan do ia hu 
lobei-Ni. 

14Ibere ma hubani kuasa, hasangapon ampa 
harajaon, ase ia ma sibalosan ni sagala bangsa 
ampa halak siparsahap na marbagei-bagei in: 
sisadokah ni dokahni do kuasani, seng ra salpu ai, 
anjaha harajaonni, na so ra seda do ai. 

15 la ahu, si Daniel, rusak do uhurhu ibagas, anjaha 
songgotan halani pangungkabon na huidah ai. 

16 Hudohori ma sada halak na jongjong ijai, anjaha 
husungkun ma ia pasal arti ni haganupan ai. Jadi 
marsahap ma ia hu bangku, anjaha ipatugah ma 
bangku artini ai, nini ma, 

17 Ya binatang banggal na ompat ai, ompat harajaon 
do ai, na sihol jongjong i tanoh on. 

18 Tapi halak Na Mapansing ni Sitimbulan ai do sijalo 
harajaon ai, anjaha sidea do simada ai tongtong 
ronsi sadokah ni dokahni.' 

19Dob ai ipindo uhurhu do sihol mambotoh 
hasintongan pasal binatang na paompatkon ai, 
na lain humbani na legan ai, majangin tumang, 
maripon bosi ampa marsisilon tombaga, na 
mamonduti anjaha na manropropi anjaha na 
manluntak-luntak na tading ai bani naheini. 

20 Sonai homa pasal tanduk na sapuluh ai, na i atas 
uluni ai, ampa tanduk na legan, na dob tubuh ai, 
na mambahen mumpat tolu tanduk ai i lobeini: ai 
ma tanduk na marmata ai ampa na marbabah, na 

mansahapkon pangenjengon, na banggalan idahon 
humbani na legan ai. 

21 Huidah do tanduk ai mangadongkon porang 
dompak halak na pansing ai, anjaha italuhon do 
sidea, 

22 paima roh la Na Adong Hun Bani Sapari, 
laho mandalankon uhum mangkopkop halak 
na mapansing ni Sitimbulan ai, anjaha das ma 
panorangni jaloon ni halak na mapansing ai 
harajaon ai. 

23Nini ma mambalosi, “Arti ni binatang na 
paompatkon ai, ai ma, sihol roh do harajaon 
na paompatkon i tanoh on, na lain humbani 
haganup harajaon na legan ai, anjaha bondutonni 
do haganup tanoh on, luntakonni do ai, anjaha 
ropukonni. 

24 Arti ni tanduk na sapuluh ai: Humbani harajaon 
ai timbul do sapuluh raja, anjaha na legan do use 
jongjong i pudi ni sidea: legan do ia humbani na 
parlobei ai, anjaha madabuh do bahenonni tolu 
raja. 

25Hatahononni do hata risa-risa dompak 
Sitimbulan in, anjaha arsik-arsikkononni do halak 
na mapansing ni Sitimbulan in, anjaha sihol do 
ubahonni panorang ni pesta ampa titah ai, anjaha 
ondoskononkon do sidea hubagas tanganni sada 
panorang, dua panorang ampa satongah panorang. 

26 Tapi padalanon ma paruhuman anjaha ibuat ma 
kuasani ai hun bani, imasabkon anjaha iparseda ma 
ai tongon. 

27 la harajaon ai ampa panggomgomion ai ampa 
kuasa ni harajaon-harajaon na i toruh ni langit 
in, ondoskononkon do ai bani bangsa ni halak na 
mapansing ni Sitimbulan in, harajaon sisadokah ni 
dokahni do harajaon ni sidea ai, anjaha sagala kuasa 
maningon tunduk anjaha pambalosi do bani sidea.' 
28 Sibar sonai ma parsahapan ai. Ia ahu, si Daniel, 
rusak do ahu ibahen pingkiranku, anjaha marposi 
do bohingku: tapi huparimbagaskon do na masa ai.” 


Pangungkabon Pasal Biribiri Tunggal, 
Hambing Tunggal ampa Tandukni ai 


1 Patolu-tahunkon dob raja si Beltsasar, taridah 
ma bangku, si Daniel, sada pangungkabon ipudi 
ni pangungkabon na parlobei ondi. 
2 Jadi huidah ma ibagas pangungkabon ai (la ahu, 
sanggah na huidah ai, i huta pamatang Susan do, 
na i nagori Elam, i topi ni Bah Ulai), 
3 mangkawah ma ahu, tonggor ma, huidah ma sada 
biribiri tunggal jongjong i topi ni bah ai, dua do 
tandukni: gijang do haduasi tanduk ai, tapi gijangan 
do na sada marimbang na sada nari, anjaha parpudi 
do sigijangan ai tubuh. 
4 Huidah do biribiri tunggal ai mandugu dompak 
hasundutan, dompak utara pakon dangsina, seng 

dong binatang na tahan jongjong i lobeini, anjaha 
seng dong na boi paluahkon humbani kuasani: 
uhur-uhurni do ibahen, anjaha ipabanggal do dirini. 
> Sanggah na hupardiatei ai, tonggor ma, roh ma 
sada hambing tunggal hun hasundutan mamontas 
sab tanoh on, seng pala dais naheini hu tanoh: 
adong do tanduk na matunggung i holangkolang ni 
mata ni hambing tunggal ai. 

6 Das ma ia bani biribiri tunggal sidua tanduk ai, na 
huidah jongjong i topi ni bah ai, jadi idorab ma ai 
marbois gogoh. 

7 Huidah ma ia roh mandohori biribiri tunggal ai, 
marah do ia hu bani, gabe itanduk ma biribiri 
tunggal ai anjaha iropukkon tandukni na dua ai, 
seng margogoh biribiri tunggal ai mangimbangsi, 
itompaskon ma ia hu tanoh, anjaha ilotloti, anjaha 
sada pe lang na boi paluahkon biribiri tunggal ai 
humbani kuasani. 

8 Jadi lambin timbul ma hambing tunggal ai, tapi 
dob markuasa tumang ia, ponggol ma tandukni na 
banggal ai, anjaha gantih ni ai tubuh ma use ompat 
tanduk na matunggung dompak deisa na ompat ai. 
3 Jadi humbani sada tanduk ondi tubuh do sada 
tanduk na etek, na podas tumang marbanggal 
dompak dangsina, dompak hapoltakan ampa 
dompak tanoh na majenges ai. 

10 Lambin timbul do ai, pala do das hu bala na i 
langit, deba humbani bala ai ampa bintang-bintang 

ai isampakkon do hu tanoh, anjaha idogei-dogei ma 
sidea. 

11 ipatimbul do dirini, pala das hu bani Kopala ni 
bala ai, ibuat do hun Bani galangan ari-ari ai, anjaha 
iparreong do ianan-Ni na mapansing ai. 

12 Gantih ni galangan ari-ari ai igalangkon do 
galangan hagigian, isampakkon do hasintongan hu 
tanoh, anjaha manjadi do sagala horja ni tanduk ai. 
13 Dob ai hubogei ma marsahap sada halak na 
pansing, anjaha nini sada halak na pansing na legan 
ma dompak na dob marsahap ai, “Sadiha dokah on 
do pangungkabon pasal galangan ari-ari ai, pasal 
panlanggaron na parsedahon ai, ampa dokah ni 
ianan na mapansing ai iondoskon gabe silotlotan?” 
14 Jadi nini ma mambalosi, “Ai ma dua ribu tolu 
ratus ari; dob salpu pe ai ase mulak suang ianan na 
mapansing ai.” 

15 Sanggah ahu, si Daniel, mangidah pangungkabon 
ai anjaha sihol uhurhu mangarusi ai, tonggor ma, 
jongjong ma i lobeihu sada songon dalahi rupani. 
16 Anjaha hubogei ma sora ni jolma hun dipar ni 
Bah Ulai ai, na dilo-dilo mangkatahon, “Ale Gabriel, 
pajojor ma arti ni pangungkabon ai bani halak in!” 
17 Jadi roh ma ia jongjong hu lambungku: sanggah 
na roh ia tarhirjat ma ahu lanjar manrogop hu 
tanoh. Tapi nini ma dompak ahu, “Botoh ma, ale 
anak ni jolma, ia pangungkabon ai pasal ari parpudi 
do ai.” 

18 Sanggah na marsahap ai ia hu bangku, tompas ma 
ahu anjaha tarhatos, bohingku dompak tanoh: tapi 
ijamah ma ahu lanjar ipajongjong. 

19 Nini ma, “Tonggor ma, hupatoguh ma bam, aha 
na sihol masa bani panorang pangujungi ni ringis 
ai, ai martuduh-tuduh dompak ari parpudi do 
pangungkabon ai. 

20 Ja biribiri tunggal, na nididahmai, sidua tanduk ai, 
ai ma raja-raja ni Madai pakon Persia. 

21 Anjaha hambing tunggal ai, ai ma harajaon Gorik, 
anjaha tanduk na banggal ai, na i holangkolang ni 
matani na dua ai, ai ma raja na parlobei. 

22 Ia tanduk na maponggol ai, tubuh do use ompat 
tanduk manggantih ai, ai ma ompat harajaon na 
sihol tubuh, humbani bangsa ai, tapi seng songon 
gogoh ni na parlobei ai. 

23 Tapi marayak ujung ni panrajaion ni sidea ai, 
anggo tarlobih ma hajahaton ni sidea ai, timbul ma 
sada raja, parbohi na koras, na pandei marakal-akal. 
24Timbul tumang do gogohni, tapi sedo 
humbani gogohni sandiri, anjaha jangin tumang 
do pansedaini: monang do ia bani sagala 
pambahenanni, iboiskon do jolma siparkuasa 
ampa halak na mapansing ai. 

25 Marhitei akal-akal manjadi do pangoto-otoion na 
niranggihonni ai, marsura-sura habanggalon do ia 
ibagas uhurni. Buei do halak parsedaonni na so 
pamotohan: jongjong do ia manlawan Raja ni sagala 

raja, tapi maropuk do ia, seng pala marhitei tangan 
ni jolma. 

26la pangungkabon bodari sogod ai, na dob 
tinarsingatan ai, sintong do ai; ponopkon ma 
pangungkabon ai, ai marhahonaan bani ari magira 
do ai.” 

27|a ahu, si Daniel, mandatei anjaha boritan do 
ahu piga-piga ari. Dob ai jongjong ma ahu laho 
mangkorjahon horja ni raja ai. Tapi songgotan do 
ahu pasal pangungkabon ai, anjaha seng dong na 
boi patorangkon. 


Tonggo Mansopotkon Dousa humbani si Daniel 
ampa Rusia ni Sipitu Puluh Tahun Minggu ai 


1 Bani tahun parlobei dob raja si Darius, anak 
9 ni si Ahasveros, humbani ginompar ni halak 
Madai, na bangkit gabe raja manggomgom halak 
Kasdim, 

2 bani tahun parlobei ni panrajaionni ai, ahu 
si Daniel, dapot uhurhu ma ibagas surat-surat 
in bilangan ni tahun domu hu bani hata na 
nilumbahon ni Jahowa hubani Nabi Jeremia, ai ma 
pasal Jerusalem, na maningon tarulang pitu puluh 
tahun dokahni. 

3Dob ai hudompakkon ma Tuhan Naibata, 
marsombah marhitei tonggo, elek-elek, puasa, 
marhiou guni ampa margulu abuan. 

4Martonggo ma ahu bani Jahowa Naibatangku, 
hubahen ma panopotion dousa, ningku ma, “Ham 
Tuhan, Naibata na timbul anjaha na majombut, 
siramotkon padan ampa idop ni uhur dompak halak 
na mangkaholongi Ham ampa na mandalankon 
parentah-Mu. 

3Domma mardousa hanami anjaha marsalah, 
manjahati anjaha manlawan, manimbil do hanami 
humbani parentah-Mu ampa humbani titah-Mu. 
6Seng itangihon hanami juakjuak-Mu, nabi-nabi 
ai, na marsahap ibagas goran-Mu hubani raja- 
rajanami, kopala-kopalanami, ompungnami ampa 
hubani haganup bangsa na i nagori in. 

7 Bamu do Tuhan hapintoron in, tapi maila do anggo 
hanami nuan, hanami halak na hun Juda, pangisi 
ni Jerusalem ampa haganup halak Israel, ai ma na 
dohor ampa na daoh marianan bani haganup nagori 
pambuangan-Mu bani sidea, halani pangoseion ni 
sidea Bamu. 

8 Ham Jahowa, patut do hanami tarbador, age raja- 
rajanami, kopala-kopalanami ampa ompungnami, 
ai mardousa do hanami dompak Ham. 

Tapi Bamu do Tuhan, Ham Naibatanami, idop 
ni uhur ampa hasasapan ni dousa. Tongon, 
sipanlawan do hanami, 

10 anjaha seng itangihon hanami sora ni Jahowa 
Naibatanami marhitei na mambalosi titah-Ni, ai ma 

na pinadas-Ni bennami marhitei juakjuak-Ni nabi- 
nabi ai. 

11 Haganup do Israel manlanggar titah-Mu anjaha 
marbalik, manjua manangihon sora-Mu. Jadi 
mangonai ma bennami bura-bura pakon bija na 
tarsurat bani buku titah ni si Musa, juakjuak ni 
Naibata, halani na mardousa ai hanami dompak 
Naibata. 

12 Ipasaud ma hata-Ni, na dob niluarhon-Ni ai 
bennami ampa bani sipanrajai, na manguhum 
hanami, marhitei na parohkon hamagouan banggal 
bennami, ai ma na seng ongga masa i toruh ni 
langit, songon na masa bani Jerusalem ai. 

13 Romban hubani na tarsurat bani titah ni si Musa, 
sogop do haganup hasedaon on bennami, tapi 
lanjar do seng isubut hanami uhur ni Jahowa, 
Naibatanami, marhitei na paubahkon uhur 
humbani hajahatonnami ampa na mardiateihon 
hasintongan-Mu. 

14 Halani ai do ase isurahon Jahowa hamagouan 
on anjaha ipamasa bennami, ai pintor do Jahowa 
Naibatanami bani haganup pambahenan-Ni, na 
binahen-Ni ai, tapi lanjar do seng itangihon hanami 
sora-Ni. 

15 Ai pe, Ham Tuhan Naibatanami, na dob 
mambobahon bangsa-Mu luar hun Masir marhitei 
tangan na gogoh ampa na pajongjong goran Bamu 

ronsi sadari on, sipardousa do hanami anjaha 
siparjahat. 

16 Ham Tuhan, domu hubani haganup hapintoron- 
Mu, sai pasurut Ham ma ringis-Mu pakon gajag ni 
gila-Mu hun Jerusalem, dolog-Mu na pansing ai, 
tongon halani dousanami ampa halani hajahaton 
ni ompungnami do, ase gabe umpama Jerusalem 
ampa bangsa-Mu bani bangsa na inggot hanami. 
17Ai pe, Ham Naibatanami, tangihon Ham ma 
tonggo ni juakjuak-Mu pakon pangindoanni, anjaha 
halani goran-Mu, Ham Tuhan, sondangkon Ham 
ma bohi-Mu bani ianan na mapansing in, na dob 
tarulang in. 

18 Ham Naibatangku, sai pateleng Ham ma pinggol- 
Mu, anjaha tangar Ham ma; mangkawah ma Ham, 
tonggor Ham ma hasedaonnami on ampa huta 
in na dob targoran bani goran-Mu! Tongon sedo 
halani hapintoronnami ase isombahkon hanami 
pangindoannami on Bamu, tapi halani idop ni uhur- 
Mu na banggal in do. 

19 Ham Tuhan, tangihon Ham ma! Ham Tuhan, 
maidop ma uhur-Mu! Ham Tuhan, pardiatei anjaha 
pasaud Ham ma in! Ulang ma padokah-dokah Ham 
marhalanihon ni Ham, ale Naibatangku! Ai huta-Mu 
ai ampa bangsa-Mu in, marpanggorani hu Bamu 
do.” 

20 Jadi sanggah na marsahapi ai ope ahu anjaha 
martonggo, mansopotkon dousangku pakon 

dousa ni bangsangku halak Israel, anjaha hupadas 
pangindoankai hu lobei ni Jahowa, Naibatangku, ai 
ma pasal dolog ni Naibatangku na mapansing ai. 

21 Sanggah na marsahapi ai ope ahu ibagas tonggo, 
roh ma si Gabriel, ai ma halak na dob huidah ibagas 
pangungkabon, habang doras manjumpahkon ahu, 
ai ma bani panorang panggalangonkon bodari. 

22 Roh ma ia, nini ma hu bangku, “Ale Daniel, na 
roh do ahu laho patugahkon bam hatorangan ampa 
pangarusion. 

23 Bani pamungkah ni tonggomu, luar do sada 
hata, anjaha roh do ahu laho pabotohkon ai 
bam, ai haholongan ni uhur ni Naibata do ho: 
halani ai parimbagaskon ma hata in anjaha artihon 
pangungkabon in. 

24 Pitu puluh tahun minggu do itotapkon pasal 
bangsamu ampa hutamu na pansing in, ase 
marujung hajahaton ai, salosei dousa ai, ase 
ibahen pardearan pasal hasalahan ai, iparoh 
hapintoron sisadokah ni dokahni, ipasaud 
pangungkabon ampa panjahaion ai, anjaha iminaki 
ianan na tang pansing ai. 

25 Ase botoh anjaha paruhurhon ma: Humbani 
panorang dob luar hata ai, ase ipasuang anjaha 
ipauli use Jerusalem ronsi panorang parroh ni na 
mininakan ai, raja ai, pitu tahun minggu ampa 
onom puluh dua tahun minggu do, ulakan do 

paulihon huta ai, maralaman ampa marpasar, age 
pe panorang hasosakan ai. 

26 Anjaha dob salpu na onom puluh dua tahun 
minggu ai, ibunuh ma sada halak na mininakan seng 
pala mardalan uhum, anjaha iparseda bala ni raja 
na sihol roh ai ma huta ampa ianan na pansing ai. 
Roh do ujungni ai marhitei bah banggal, anjaha sai 
masa do ronsi ujungni hasedaon, songon na dob 
tinontuhon hinan. 

27 Anjaha ibahen ia ma padan na toguh hubani buei 
halak, sada tahun minggu dokahni: satongah tahun 
minggu parontihononni do galangan sisayaton 
ampa galangan sipanganon, anjaha masa do 
bani ianan ma mapansing ai hagigi na mabajan, 
paima iuseihon hasedaon ampa hamagouan bani 
sipangagou ai.” 


Tugah-tugah ni Sada Malekat hubani si Daniel 
Pasal Hasosakan na Sihol Masa bani Bangsani 


O o dob raja si Kores, raja 
ni Persia, roh ma sada hata pangungkabon 
hubani si Daniel, na margoran homa si Beltsasar. 
Sintong do hata ai, anjaha pasal hasunsahan 
banggal do ai. Iparuhurhon si Daniel ma ai, gabe 
jarusi ma pangungkabon ai. 

2 Bani panorang ai, ahu si Daniel, marhoru do tolu 
minggu dokahni. 


Daniel 10 3108 


3 Seng mangan sipanganon na mantin ahu, gulei 
atap anggur pe seng montas hun pamanganku, 
anjaha tongon seng huminaki diringku paima salpu 
na tolu minggu ai. 

4Bani ari dua puluh ompat bulan sada, sanggah 
bani topi ni bah banggal ai ahu, ai ma Bah Hidekel, 
> mangkawah ma ahu, anjaha tonggor ma, huidah 
do sada dalahi na marpakeian linnen, anjaha 
margondit omas do ia bani binongeini. 

ela badanni songon batu intan Tarsis do, bohini 
songon rupa ni hilap, matani songon rigapan na 
gara, tanganni pakon naheini marsinalsal songon 
tombaga na niogos, anjaha sora ni hatani songon 
sora ni jolma na mabuei. 

7Pitah ahu do, si Daniel, na mangidah 
pangungkabon ai; ia dalahi na i lambungku 
seng ididah sidea pangungkabon ai; tapi 
tarsonggot tumang do sidea, gabe maporus ma 
sidea laho marponop. 

8 Jadi tading ma sahalak ahu, anjaha huidah do 
pangungkabon banggal ai: Seng dong be gogoh 
tading ibagas ahu, mubah do minar ni bohingku 
gabe marposi, anjaha seng be margolle ahu. 

9Dob ai hubogei ma sora ni hatani: anjaha dob 
hubogei sora ni hatani ai, gabe tarhatos ma ahu, 
dabuh tangkob hu tanoh. 

10 Jadi tonggor ma, roh ma sada tangan manjamah 
ahu, gabe iurupi ma ahu manungkol diringku 
marhitei towod ampa tanganku. 

11 Nini ma hu bangku, “Ale Daniel, na hinaholongan 
ni Naibata, paruhurhon ma hata na sihol 
hatahononku bam; jongjong ma, ai na sinuruh do 
ahu sonari marayak ho.” Sanggah na hinatahonni 
ai hata ai bangku jongjong ma ahu, hitir-hitir. 

12 Dob ai nini ma hu bangku, “Ulang ho mabiar, 
ale Daniel, ai humbani ari na parlobei sanggah na 
isurahon ho sihol arusanmu ai anjaha ipaunduk ho 
uhurmu i lobei ni Naibatamu, domma itangihon 
hatamai, anjaha halani hatamai do ase roh ahu. 

13 Roh do malekat ni harajaon Persia manlawan ahu 
dua puluh sada ari dokahni, tapi tonggor ma, roh 
ma si Mikael, sada humbani kopala ni malekat ai, 
mangurupi ahu, jadi hupaturut ma ia manlawan 
malekat ni harajaon Persia ai. 

14 Roh do ahu sonari hubam laho pabotohkon bam 
pasal aha na sihol masa bani bangsamu bani ujung 
ni panorang, ai marhahonaan bani ari magira do 
pangungkabon ai.” 

15Sanggah na hinatahonni ai hata ai bangku, 
hupaunduk ma bohingku dompak tanoh, anjaha sip 
do ahu. 

16 Jadi tonggor ma, roh ma sada na usih bani 
rupa ni jolma manjamah bibirhu. Jadi hubuha 
ma pamanganku anjaha huhatahon ma bani na 

jongjong i lobeihu, “Ham Tuan, boritan do ahu 
halani pangungkabon na roh bangku ai, anjaha seng 
be margogoh ahu. 

17 Sonaha ma pambahen ni juakjuak ni Tuanku 
marsahap pakon Tuanku, ai seng be margogoh ahu 
sonari, anjaha seng dong be hosah bangku?” 

18 Jadi ijamah parrupa na songon jolma ai ma ahu, 
anjaha ipargogohi ma ahu. 

19 Nini ma, “Ulang ho mabiar, ale hinaholongan 
ni Naibata! Damei ma bam, tenger ma uhurmu 
anjaha margogoh ma!” Jadi sanggah na marsahap 
ai ia bangku, margogoh ma ahu anjaha ningku ma, 
“Marsahap ma Tuanku, ai domma ipargogohi ham 
ahu.” 

20 Jadi nini ma, “Ai ibotoh ho ma aha halani ase 
roh ahu bam? Sonari sihol mulak ma ahu laho 
marporang dompak malekat ni Persia; anjaha dob 
salosei ai roh ma malekat ni Tanoh Gorik. 

21 Anjaha ise pe lang adong hasomanku laho 
mangimbang sidea ai, sobali si Mikael, malekatnima 


.” 


al. 


Sambatni 


1 1 1 Ia ahu, sanggah tahun parlobei dob raja si 
Darius, halak Madai ai, jongjong do ahu i 

lambungni mangurupi anjaha mampargogohisi. 

2 Sonari pe patugahonku ma bam na tarsurat ibagas 

buku hasintongan ai, “Tonggor ma, bangkit do use 

tolu halak raja i Persia, tapi na paompatkon ai 
bayakan do ai marimbang haganup sidea ai. Dob 
gabe margogoh ia halani habayakonni, iharah ma 
haganup laho mangimbang harajaon Gorik.” 

3 Jadi timbul ma sada raja na markuasa, na manrajai 
sada harajaon na bolag, na mandalankon rosuh- 
rosuhni. 

4Tapi anggo timbul tumang ma ia, mabolah ma 
harajaonni ai anjaha hona bagi mangihutkon deisa 
na ompat in; seng bani ginomparni ondos ai, anjaha 
seng songon gomgoman na ginomgomanni hinan 
be ai, ai maningon parsedaon do harajaonni ai 
anjaha halak na legan ma gabe simada ai. 

5 Dob ai lambin margogoh ma raja na i dangsina ai, 
tapi sada humbani puanglimani gabe gogohan do 
hun bani, anjaha gabe banggal do harajaonni ai. 
6Dob piga-piga tahun mambahen parpadanan 
ma sidea; roh ma boru ni raja na hun dangsina 
ai mangayaki raja na i utara ai mambahen 
pardameian, tapi seng tarjolomisi kuasani, anjaha 
ginomparni pe seng manahan, hona ondoskon do 
ia, sonai homa na pataruhkonsi, anakni sada ampa 
na mambuatsi. 

7 Bani panorang ai ipabangkit raja do sada halak 
humbani sindohor ni boru ni raja ondi manggantih 
bapani, roh ma ia mamorang bala ai anjaha imasuki 
ma benteng ni harajaon parutara ai, ipatuduhkon 
ma gogohni bani sidea lanjar ipatunduk. 

8 Iboan ma hu Masir naibata-naibata ni sidea rap 
pakon gana-gana tinuang ni sidea, ugas-ugas pirak 
ampa omas na maharga gabe taban-taban, anjaha 
seng be iporang raja parutara ai ibagas piga-piga 
dokah. 

9Dob ai roh ma raja parutara ai mammasuki 
harajaon pardangsina ai, tapi mulak sonin do ia hu 
tanohni. 

10 Dob ai roh ma anakni marugas laho marporang, 
ipatumpu ma balani marhulan-hulan, laho ma ia, 
irungkub ma ai songon bah banggal anjaha ilontas: 
julaki ma use mamorang ai das bani benteng- 
bentengni. 

11 Marah ma raja pardangsina ai, bingkat ma ia laho 
marporang dompak raja na i utara ai. Jadi ipatumpu 
ma balani marhulan-hulan, tapi talu anjaha ripas do 
balani ai. 

12 Dob hona taluhon na marhulan-hulan ai, gijang 
ma uhurni:, marlaksa-laksa do ibunuh, tapi seng 
torus monang ia. 

13 Ai julaki raja parutara ai do pajongjong bala, 
bueinan marimbang na parlobei ai: dob salpu piga- 
piga tahun roh ma ia marhasoman bala na banggal 
ampa buei parsadiaan. 

14Bani panorang ai buei ma na marbalik 
manlawan raja pardangsina ai: halak na jungkat pe 
humbani bangsamu manlawan do laho manggoki 
pangungkabon ai, tapi ipatunduk do sidea. 

15 Anjaha roh ma raja parutara ai, ipajongjong 
ma hubuan anjaha italuhon ma sada huta na 
pinatoguh. la bala pardangsina ai seng manahan 
sidea, age bala pilihanni ai; tongon, seng adong 
kuasa na manahan jongjong. 

16 Jadi ibahen na roh mangimbangsi ai ma domu 
hu bani rosuh-rosuhni anjaha seng dong na tahan 
jongjong i lobeini: imasuki ma tanoh na majenges 
in, anjaha tunduk ma in hutoruh ni tanganni. 

17 Dob ai isurahon uhurni ma sihol pajonamkon 
kuasani bani haganup gomgomanni: ibahen ma 
pardearan hu bani, ibere ma boruni gabe jolmani, 
laho mansedahonsi: tapi seng saud anjaha seng jadi 
sura-surani ai. 

18 Dob salpu ai idompakkon ma hubani nagori- 
nagori na i topi ni laut, anjaha patundukonni do 
buei hunjai: tapi roh ma sada puanglima parontihon 
asup-asupni ai, hubani tene mangonai bahenonni 
asup-asupni ai. 

19 Dob ai itujuhon ma bohini dompak benteng- 
bentengni na i tanohni sandiri, tapi jomba ma ia 
anjaha dabuh, anjaha lanjar seng jumpah be. 
20Dob ai bangkit ma gantihni sada halak, na 
marsuruh sada halak sipatumpu guguan hu nagori 
na majenges ai; tapi seng pala piga dokah bois ma 
ia, sedo binahen ni ringis atap porang. 

21Bangkit ma na manggantihsi sada halak na 
mahiri, na so patut namin haondosan ni harajaon 

ai, na so niagak ni uhur do ia roh, gabe ibuat ma 
harajaon ai bani marhitei akal-akal. 

22 Talu do i lobeini sagala bala na roh marhulan- 
hulan ai mandorabsi, sonai homa kopala ni 
parpadanan ai. 

23 Anjaha dob ibahen parjanjian pakonsi idalankon 
ma sipaoto-oto, jadi lambin margogoh ma ia 
marhitei jolma na otik. 

24Na so panagaman masuk ma ia hu nagori na 
tang sibayakan, idalankon do na so binahen ni 
bapani atap ompungni: ibagihon do i tongah- 
tongah ni sidea rampasan, taban-taban ampa ugas- 
ugas. Ibahen ranggian mambuat benteng-benteng, 
tapi tongkin hansa. 

25 Jadi ipabulat ma gogohni pakon uhurni 
mamorang dompak raja na i dangsina marhasoman 
bala na buei; raja na hun dangsina pe roh ma 
marporang marhasoman bala na buei anjaha na 
gogoh, tapi seng tahan ia, halani partahi-tahian na 
binahen hu bani. 

26 Gari halak na tong rap mangan pakonsi 
parsedahonsi, gabe hona pardakdak ma balani, 
anjaha buei tumang rasei. 

27 Ia raja na dua ai, na masambor do ipingkiri sidea 
bei: rap mangan pe sidea marsioto-otoan do, tapi 
seng manjadi, ai ujung ni ai, sihol masa ope ai bani 
panorang na dob binuhul. 

28 Anjaha mulak ma ia hu nagorini mamboan buei 
arta, tapi uhurni sihol manlawan parpadanan na 
mapansing ai do. Ipasaud ma ai, dob ai mulak ma 
ia hu tanohni sandiri. 

29 Bani panorang na binuhul mulak ma ia, anjaha 
imasuki ma tanoh dangsina ai, tapi anggo sahali on 
seng songon na parlobei ondi be. 

30 Ai roh ma kapal hun Kittim manlawansi, gabe 
mabiar ma ia lanjar mulak: manringis ma ia gabe 
ipapuas ma ai dompak parpadanan na pansing 
in, anjaha manriah ma ia pakon halak na dob 
manadingkon parpadanan na pansing in. 

31 Roh ma balani pabutakkon ianan na pansing in 
ampa bentengni, anjaha iparontihon ma galangan 
ari-ari. Ipajongjong sidea ma gana-gana hagigi, na 
majangin ai. 

32 ibahen ma marbalik halak silanggar parpadanan 
ai marhitei hata lemes-lemes: tapi anggo bangsa 
na mananda Naibata, totap do jongjong anjaha 
marsijoloman. 

33 Anjaha halak na pentari tongah-tongah ni bangsa 
ai mambahen buei halak maruhur, age pe rasei 
sidea ibahen podang, apuy, tutupan ampa na hona 
rampas, ibagas piga-piga dokah. 

34 Sanggah laho talu sidea dapot partolongan do 
sidea otik, tapi buei do halak na marsipakulah-kulah 
mangihutkon sidea. 

35 Deba humbani halak na pentar ai rasei do, laho 
papitahkon sidea, paborsihkon ampa paputihkon, 
das bani panorang parujungan, ai maningon masa 
ope na sonai das bani panorang na dob binuhul. 

36 Ibahen raja ai do domu hubani rosuh ni uhurni, 
ipagijang anjaha ipatimbul do dirini i atas ni sagala 
naibata, anjaha jungkat do parsahapni dompak 
Naibata Sitimbulan in. Sai monang do ia, paima 
gok ringis ai, ai barang aha na dob tinontuhon 
maningon saud do. 

37 Seng parduli ia bani naibata ni ompungni, atap 
naibata na hinaholongan ni naboru; seng parduli ia 
bani naibata na legan, ai ipagijang do dirini i atas ni 
haganupan ai. 

38Tapi gantih ni ai, ipasangap do naibata ni 
benteng-benteng: ipasangap do sada naibata na so 
tinanda ni ompungni, marhitei omas, pirak, batu 
intan ampa sibere-bere na maharga. 

39 Ibahen ma naibata na legan ai gabe parondosan 
ni benteng-benteng na toguh ai; halak na 
mambalosisi ipasangap do ai: ipabangkit do sidea 
manrajai buei halak, anjaha ibagihon do bani sidea 
nagori ai bahen upah. 

40 Bani panorang marayak ujungni marsidoraban 
ma ia pakon raja na i dangsina: roh ma raja na hun 
utara ai mandorabsi songon halisungsung, marhitei 
gareta porang ampa siparhuda ampa buei kapal, 

roh ma ia mammasuki nagori-nagori, irungkub 
anjaha ilontas ma ai. 

41 Das do ia hu tanoh na marmulia ai. Marlaksa- 
laksa do halak na rasei bahenonni, tapi maluah do 
hun tanganni anggo on: Edom pakon Moab ampa 
sabagian banggal humbani halak Amon. 

42 Ipagostong do tanganni manlawan nagori-nagori 
ai, anjaha seng maluah tanoh Masir hun bani. 
43Gok bani do sagala arta omas, pirak ampa 
haganup arta na maharga i Masir; Libia pakon 
Etiopia pe mangihut do hu bani. 

44 Tapi tarsonggot ma ia bahenon ni barita na hun 
hapoltakan ampa na hun utara, jadi bingkat ma ia 
ibagas gila laho manraseihon ampa mamboiskon 
buei halak. 

45 Jadi ipasuk ma lampolampo harajaonni ai i 
holangkolang ni laut ai ampa dolog na mapansing 
na marmulia ai: tapi jumpah ma ajalni, sahalak pe 
lang dong na mangurupisi.” 


Haluahon ni Bangsa ni Naibata dob 

Salpu Panorang Hasosakan Banggal 
12 1 “Bani panorang ai jongjong ma si Mikael, 

kopala ni malekat na banggal ai, sijagai 
bangsamu. Jadi masa ma panorang hasosakan, na 
so ongga masa humbani dob dong bangsa-bangsa 
das bani panorang ai: tapi bani panorang ai maluah 

ma bangsamu, sagala na tarsurat goranni bani buku 
ai. 

2 Anjaha buei do halak na dob modom ibagas 
orbuk ni tanoh in puho magira, deba hu hagoluhan 
sisadokah ni dokahni, deba huhabadoron ampa 
hadorsaon sisadokah ni dokahni. 

3Halak siparuhur marsinondang do songon 
sondang ni langit, anjaha sidea na manogu-nogu 
buei halak hu hapintoron marsinondang do songon 
bintang ronsi sadokah ni dokahni. 

4Tapi anggo ho ale Daniel, ponopkon ma hata 
in, anjaha bahen ma sap bani pustaha in, paima 
dapot panorang parujungan ai; buei do halak na 
manangkasi hata ai, gabe tambah ma habotohon.” 
3 Jadi mangkawah ma ahu, si Daniel, anjaha tonggor 
ma, jongjong do dua halak nari malekat, sada 
hampit dipar on, na sada nari hampit dipar ni bah 
ai, 

6anjaha ihatahon sahalak humbani sidea ma 
hubani dalahi na marpakeian linnen ai, na jongjong 
i atas ni bah mardalan ai, nini ma, “Andigan pe 
masa panorang parujungan, na gok halongangan 
ai?” 

7 Ia dalahi na marpakeian linnen ai, na jongjong i 
atas ni bah mardalan ai, ipagostong ma tanganni 
siamun pakon sambilou dompak nagori atas, anjaha 
marbulawan ma ia hubani Na Manggoluh ai ronsi 
sadokah ni dokahni: Maningon salpu do lobei sada 

panorang, dua panorang pakon satongah panorang: 
anggo marujung ma kuasa ni siparseda bangsa na 
mapansing in, ai pe ase saud haganupan ai. 

8 Hubogei do namin hata ai, tapi seng huarusi, gabe 
ningku ma, “Ham Tuanku, sonaha do ujungni ai?” 
9 Jadi nini ma, “Laho ma ho, ale Daniel, ai maningon 
ponop do anjaha hona sap do hata ai das bani 
panorang parujungan. 

10 Buei do halak na pauraskon dirini, na paborsihkon 
anjaha na papitahkon dirini: tapi anggo halak 
parjahat sai inunut do manjahati, seng dong halak 
parjahat ai na marpangarusion, tapi anggo halak na 
maruhur iartihon do in. 

11 Humbani panorang iparontihon galangan ari-ari 
ai anjaha ipajongjong gana-gana hagigi na majangin 
ai, ai ma saribu dua ratus siah puluh ari do. 

12 Martuah ma halak na tahan ronsi saribu tolu 
ratus tolu puluh lima ari. 

13 Tapi anggo ho, tuju ma ujungni ai, marsaran ma 
ho: puho do ho use laho manjalo rupeimu bani 
ujung ni panorang.” 


Hosea 


Parrumahtanggaon ni si Hosea ampa 
Goran ni Anakni laho Patidakkon 
Uhur ni Naibata dompak Bangsani 


1 On ma hata ni Jahowa na roh hubani si Hosea, 
1 anakni si Beri, bani panorangnisi Usia, siJotam, 
si Ahas pakon si Hiskia, ai ma raja-raja ni Juda, ampa 
bani panorang ni si Jerobeam, anak ni si Joas, raja ni 
Israel. 
2 Sanggah na ipungkah Jahowa marsahap marhitei 
si Hosea, nini ma hubani si Hosea, “Laho ma ho, 
buat ma bam sada boru jalang, ase tubuh bam anak 
humbani boru jalang ai, ai sai inunut nagori in do 
marbangkisi, marbalik humbani Jahowa.” 
3 Jadi laho ma ia anjaha ibuat ma si Gomer, boru ni 
si Diblaim: boratan rumah ma ia anjaha itubuhkon 
ma sada anak. 
4 Jadi nini Jahowa ma hu bani, “Bahen ma goranni 
si Jesreel: ai tongkin nari mando luluhonon-Ku ma 
daroh ni Jesreel hubani ginompar ni si Jehu, anjaha 
parontihonon-Ku ma Harajaon Israel. 
> Anjaha bani panorang ai, ponggolhonon-Ku ma 
sior ni Israel i pamah Jesreel. 

6Boratan rumah ma use ia anjaha itubuhkon 
ma sada boru. Dob ai ihatahon Jahowa ma hu 
bani, “Bahen ma goranni si Lo-Ruhama (Na so 
hinaholongan): ai seng holong be uhur-Hu bani 
ginompar ni Israel, anjaha seng be marulak-ulakan 
uhur-Hu mangidah sidea. 

' Tapi marulak-ulakan do uhur-Hu anggo bani 
ginompar ni Juda, anjaha paluahon-Ku do sidea 
marhitei Jahowa, Naibata ni sidea: seng paluahon- 
Ku sidea marhitei sior atap podang atap porang 
atap huda atap jolma siajak huda pe.” 

8 Jadi dob sirang minum si Lo-Ruhama, boratan 
rumah ma use parinangon ai, anjaha itubuhkon ma 
sada anak. 

9 Dob ai nini Jahowa ma, “Bahen ma goranni si Lo- 
Ammi (Seng bangsang-Ku), ai seng be bangsang-Ku 
hanima, anjaha Ahu pe seng be Naibatanima. 
10Tapi ia bilangan ni bangsa Israel magira, 
maningon songon buei ni horsik na i topi ni laut 
do, seng tarsuhati atap tarbilangi. Anjaha gantih 
ni hata na dompak sidea ai, “Sedo bangsang-Ku 
hanima”, hatahononkon ma bani sidea, “Anak ni 
Naibata na manggoluh in!” 

11 Jadi mardomu ma magira halak Juda rap pakon 
halak Israel, pabangkiton ni sidea ma bani sidea 
sada kopala, anjaha tangkog ma sidea hun nagori 
in, ai banggal do ari Jesreel ai. 

1(1-12) Hatahon ma hubani saninamu, 
'Ammi' (Bangsangku), ampa hubani botoumu, 
'Ruhama' (Na hihaholongan). 


Israel Marbalik humbani Naibata, Tapi 
Ijalo Naibata do Sidea Use 


2 (2-1) “Gilai ma inangnima, gilai ma! ai seng be 
parinangon-Ku ia, anjaha Ahu pe seng be 
paramangonni, ase ipadaoh hun lobeini 
parriah-riahonni ai ampa parbangkisonni ai 
humbani bagod-bagodni. 

3 (2-2) Anggo lang Hupasalang ma ia, Hubahen 
ma ia songon sanggah tubuh ia, Hubahen 
ma ia songon tanoh halimisan, songon 
tanoh dorging-dorging, anjaha Hubahen ma 
ia matei horahan. 

4 (2-3) Bani anakni pe seng holong uhurmu, ai 
anak salong-salongan do ai. 

5 (2-4) Ai boru jalang do inang ni sidea, 
situbuhkon sidea ai butak do parlahouni. 
Nini do, “Huihut-ihut ma na mangkaholongi 
ahu, na mambere bangku sipanganonku 
pakon siinumonku, wol ampa bonang, 
minak ampa siinum-inumon.' 

6 (2-5) Halani ai runggaon-Ku do dalanni bani 
duri-duri, anjaha pajongjongon-Ku tembok 
mangolatsi, ase ulang be ibotoh dalanni. 

7 (2-6) Iparayak do na mangkaholongisi, tapi seng 
dapotsi, Pindah-pindah do ia bani sidea, 
tapi seng jumpahsi. Jadi nini ma, “Laho ma 
ahu, mulak hubani paramangonku hinan, ai 
sonangan do ahu ijia ase sonari.’ 

8 (2-7) Seng dong ibotoh, paboa Ahu do ai, 
na mambere bani gandum, anggur ampa 
minak, anjaha na manlayak-layakkon bani 
buei pirak ampa omas, ai ma na pinakei ni 
sidea paulihon Baal. 

9 (2-8) Halani ai buaton-Ku ma mulak gandum-Hu 
bani panorangni ampa anggur-Hu bani 
musimni: anjaha wol-Hu ampa hiou pe 
sontapkonon-Ku do, ai ma na manrungkub 
hatalanjangonni hinan. 

10 (2-9) Anjaha patalagon-Ku do hailaonni i lobei 
ni na mangkaholongisi, anjaha seng dong na 
boi paluahkonsi humbani tangan-Ku. 

11 (2-10) Parontihonon-Ku do haganup malas ni 
uhurni, pesta-pestani, poltak ni bulanni, ari 
Sabatni ampa haganup ari rayani. 

12 (2-11) Parsedaon-Ku do hayu anggurni 
ampa hayu arani, ai ma na hinatahonni 
ai, On do upah bangku, na binere ni na 
mangkaholongi ahu bangku.' Gabe harangan 
do ai bahenon-Ku, anjaha binatang na i 
talun ai do manggagati ai. 

13 (2-12) Marlulu do Ahu bani halani pesta-pesta 
bani Baal, ai ma na manutung dahupa ia bani 
Baal, ipajagar dirini marhitei tintinni ampa 
omas-omasni, iirik-irik na mangkaholongisi, 
tapi Ahu ihalupahon do,” nini Jahowa. 

14 (2-13) “Tapi huajar-ajari ma ia anjaha huboan 
ma ia hu halimisan, anjaha lamlam do 
parsahap-Ku bani. 

15 (2-14) Ijai berehonon-Ku ma bani pohon 
anggurni, anjaha bahenon-Ku do habungan 
Ahor gabe horbangan pangarapan. Anjaha 
ijai tangihononni ma Ahu, songon bani 
panorang haposoonni, songon sanggah na 
tangkog ai ia hun Masir.” 

16 (2-15) “Bani ari ai,” nini Jahowa, “goranonmu 
ma Ahu, Paramangonku,' lang be “Baalhu.' 

17 (2-16) Padaohon-Ku do goran Baal humbani 
pamanganmu, ase ulang be isobut-sobut 
halak goranni ai. 

18 (2-17) Bahenon-Ku do bannima bani ari ai 
padan pakon binatang harangan ampa 
manuk-manuk na i awang-awang ampa 
sagala na manjulur i tanoh in: masabkonon- 
Ku do sior, podang ampa porang hun tanoh 
in, anjaha Bahenon-Ku do hanima sonang 
marianan. 

19 (2-18) Riridon-Ku do ho gabe tunangan Bangku 
sadokah ni dokahni: riridon-Ku do ho 

marhitei hapintoron, uhum, idop ampa 
holong ni uhur. 

20 (2-19) Riridon-Ku do ho Bangku ibagas 
habujuron, gabe tandaonmu ma Jahowa. 

21(2-20) Bani panorang ai,” nini Jahowa, 
“tangihonon-Ku ma langit, tangihonon ni 
langit ma tanoh on, 

22 (2-21) anjaha tangihonon ni tanoh on ma 
gandum, anggur ampa minak, anjaha ganup 
ai manangihon Jesreel, 

23 (2-22) anjaha tidahkonon-Ku ma ia Bangku i 
tanoh in. Marholong ni uhur ma Ahu bani si 
Lo-Ruhama (Na so hinaholongan) anjaha 
hatahonon-Ku ma hubani si Lo-Ammi (Seng 
bangsangku), “Bangsang-Ku do ho,” anjaha 
ia mangkatahon, “Ham do Naibatangku.” 


Holong ni Uhur ni si Hosea 
bani Naboru Siparbangkis 


1Dob ai nini Jahowa ma hu bangku, “Laho 

ma use, haholongi ma sada naboru, na 
mangkaholongi dalahi na legan, siparbangkis, usih 
songon Jahowa na mangkaholongi bangsa Israel, 
age pe marbalik sidea bani Naibata na legan anjaha 
rosuh bani ruti na maragu buah anggur.” 
2 Jadi huboli ma ia bangku arga sapuluh lima sikal 
pirak ampa sada satongah homer andolei. 

3 Jadi ningku ma hu bani, “Maningon dokah do ho 
marianan rap pakon ahu, ulang marbangkis, ulang 
mardalahii, ahu pe sonai ma bam. 

4 Ai maningon dokah do halak Israel marianan, seng 
marraja atap markopala, seng manggalang atap 
martugu, seng marepod atap marterapim. 

3Dob ai mulak ma use halak Israel, anjaha 
pindahan ni sidea ma Jahowa, Naibata ni sidea, 
ampa si Daud, raja ni sidea ai, anjaha roh sidea 
marhabiaran mangayaki Jahowa ampa hatuahonni 
ai bani panorang parpudi.” 


Hata Pinsang-pinsang Dompak Malim 
ampa Bangsa Siparbalik ai 


4 1 Tangihon ma hata ni Jahowa, ale ginompar 
ni Israel, ai adong do paringoran ni Jahowa 
ampa pangisi ni tanoh in, “Ai seng dong 
hasintongan, seng dong haholongan, anjaha 
seng dong habotohon pasal Naibata i tanoh 

in, 

2 tapi bija do, ladung, pambunuhon, panangkoon 
ampa parbangkison, masa do odoh-odoh 
anjaha marompot mardurusan daroh. 

3 Halani ai marhoru do tanoh in, anjaha sagala 
pangisini hurleh, sonai homa binatang 
na i talun ampa manuk-manuk na i 
awang-awang, anjaha dengke na ibagas laut 
ai pe rasei do. 

4Tapi ulang ma pala adong atap ise na 
maminsang, anjaha ulang ma pala adong 
na mangaduhon, ai ho do imbang-Ku 
martinggil, ale malim! 

5 Maningon tartolsu do ho arian, nabi pe tompas 
do rap pakon ho borngin, anjaha inangmu 
pe bois do bahenon-Ku. 

6 Seda do bangsang-Ku halani hurang ni 
habotohon: halani itulakkon ho habotohon, 
tulakkonon-Ku do ho, ase ulang be ho 
malim Bangku. Halani lupa ho bani titah 
ni Naibatamu, lupa ma homa Ahu bani 
anakmu. 

7 Lambin martambah-tambah sidea, lambin 
mardousai do sidea dompak Ahu. 
Ubahon-Ku do hasangapon ni sidea ai gabe 
habadoron. 

8 Manggoluh do sidea humbani dousa ni 
bangsang-Ku, anjaha marosuh do sidea bani 
hajahatonni.” 

3 Dos do na sihol masa bani malim ampa bani 
halak simbuei, “Marlulu ma Ahu bani 
sidea romban hubani parlahou ni sidea, 
anjaha mambalas do Ahu bani sidea halani 
pambahenan ni sidea. 

10 Mangan pe sidea, tapi seng bosur, marbangkis 
pe sidea, tapi seng manggargar, halani 

itadingkon sidea Jahowa laho mandalankon 
parbangkison. 

11 Anggur ampa minuman koras, ai do na parseda 
uhur. 

12 Marpanungkun bani hayu-hayu do bangsang- 
Ku, anjaha tungkot ni sidea mambere 
bani sidea pangungkabon. Tongon, tonduy 
parbangkison do na pakahou sidea, marbalik 
do sidea humbani Naibata ni sidea, laho 
mangkorjahon parbangkison. 

13 Bani pakpak ni dolog do sidea manggalang 
anjaha bani buntu-buntu manutung dahupa, 
sonai homa i toruh ni hayu buah, jajabi 
pakon baringin halani dear ni linggomni ai. 
Halani ai marriah-riahi do borunima anjaha 
marbangkisi parumaennima. 

14 Tapi seng uhumon-Ku borunima halani na 
marriah-riahi atap parumaennima halani 
na marbangkisi ai, ai dalahi-dalahi pe 
mardomu-domu do rap pakon boru jalang, 
anjaha rap manggalang ampa boru jalang 
na i rumah-rumah panumbahan, anjaha 
bangsa na so maruhur ai maningon seda do. 

15 Age pe marriah-riah ho ale Israel, ulang namin 
dihut Juda marsalah! Ulang ma laho hanima 
hu Gilgal, ulang ma tangkog hu Bet-Awen, 
anjaha ulang ma marbija, mangkatahon, 
‘Songon sintongni manggoluh Jahowa!' 

16 Tongon, songon lombu jalang na hengkeng, 
sonai do hengkeng ni Israel; mintor 
tarparmahan Jahowa ma sidea songon 
biribiri bani sampalan na bolag? 

17 Marpardomuan bani gana-gana do Efraim, 
paturut ma ia hujin. 

18 Siparmabuk-mabuk do sidea, sidalankon 
parriah-riahon, holongan do uhur ni sidea 
bani habadoron, ase humbani na boi gabe 
hasangapon bani sidea. 

19|ogou do na manaluhon sidea marhitei 
habongni, anjaha gabe bador do sidea halani 
panggalangon ni sidea.” 


Hona Uhum Bangsa Halani 
Hasalahan ni Sipambobai 


1 “Tangar ma on, ale malim! Parimbagaskon 
5 ma, ale halak Israel! Tangihon ma, ale 

sipanrajai! Ai mangonai bannima do uhum 
in, ai gabe siding do hanima i Mispa, gabe 
puhot na tinaon i Tabor, 

2 anjaha ipabagas hanima do godung hamagouan 
na i Sittim, halani ai uhumon-Ku do hanima. 

3 Hutanda do Efraim, anjaha Israel seng ponop 
hun Bangku, tongon, sonari marriah-riah do 
Efraim anjaha hona butakan Israel. 

4 Pambahenan ni sidea do mambahen lang boi 
be sidea mulak bani Naibata ni sidea. Ai 

tonduy parriah-riahon do ibagas uhur ni 
sidea, anjaha seng itandai sidea Jahowa. 

3 Gijang ni uhur ni Israel do saksi na 
mangimbangsi, maningon tompas do Efraim 
halani hajahatonni. Juda pe tompas do rap 
pakonsi. 

6 Roh do sidea mamboan biribiri ampa lombu ni 
sidea mangindahi Jahowa, tapi seng jumpah 
sidea la: domma surut la humbani sidea. 

7 Mangosei do sidea dompak Jahowa, tongon 
anak salong-salongan do tinubuhkon ni 
sidea, halani ai boiskonon ni pesta poltak ni 
bulan do sidea ampa juma ni sidea. 

8 Sompul ma tanduk i Gibea, tarompit ai i Rama. 
Pahata ma tingting i Bet-Awen, hirjati ma 
Benjamin! 

9 Gabe halimisan do Efraim bani panorang uhum 
ai; na sintong do na Hupabotohkon ai bani 
marga ni Israel. 

10 Gabe songon halak siosor parbalogan do 
kopala-kopala ni Juda; duruskonon-Ku do 
ringis-Ku bani sidea songon bah. 

11 Hona odoh-odoh do Efraim, maropuk bani 
paruhuman, halani marosuh ia mangihutkon 
gana-gana na lang ai. 

12 Halani ai gabe doskon ngitngit do Ahu 
bani Efraim, anjaha songon burbur na 
parsedahon bani ginompar ni Juda. 

13 Dob ididah Efraim naboritni anjaha ididah 
Juda ugahni, laho do Efraim hu Assur, 
isuruh do suruhanni bani raja bolon ai. Tapi 
seng tarbahensi pamalum hanima atap 
tartambarisi ugahnima. 

14 hi gabe songon singa do Ahu bani Efraim janah 
songon anak ni singa bani ginompar ni Juda. 
Ahu, Ahu tongon manoroh, dob ai lintun 
hunjai. Ahu do na manaluhon, seng dong na 
boi paluahkon. 

15 Mulak ma Ahu use bani ianan-Ku, paima 
itanda sidea salahni gabe ipindahi sidea 
bohing-Ku, anjaha ibagas hasosakan ni sidea 
ai pindahan ni sidea ma Ahu.” 


Ojur-ojur ase Sintong Mubah Uhur 


1 “Eta, mulak ma hita bani Jahowa! Tongon, la 
6 do na mamparsilbak, tapi la do na pamalum 
hita, la do na mangugahi, tapi la do na 
manambari hita. 

2 Dob dua ari pagoluhon-Ni do hita, patolu-arihon 
ipapuho do hita, ase manggoluh hita i 
lobei-Ni. 

3 Botoh hita ma anjaha haringgaskon hita ma 
na manandai Jahowa: sai na poltak do la 
songon buha siang ari, sai na roh do la banta 
songon udan, songon udan mula-mula na 
mangarbahi tanoh.” 

4 “Aha do tarbahen Ahu bam, ale Efraim? Aha 
do tarbahen Ahu bam, ale Juda Ai songon 
hombun sogod-sogod do holongnima, 
songon namur na podas habang. 

3 Halani ai Hubogbog do sidea marhitei nabi-nabi, 
Hubunuh marhitei hata na humbani 
pamangan-Ku ase poltak uhur-Hu songon 
haliharon. 

6 Ai idop ni uhur do na Huharosuhkon, sedo 
galangan, panandaion pasal Naibata, sedo 
galangan situtungon. 

7 Igalar sidea do padan i huta Adam: mangosei do 
sidea ijai hu Bangku. 

8 Gilead ai ma huta ni halak sihorjahon hajahaton, 
gok bokas ni daroh. 

9 Songon panamun na manggompangi halak, 
sonai do hulanan ni malim-malim: 
mamunuhi do sidea bani dalan na laho hu 
Sikem, tongon, mangkorjahon hasamboron 
do sidea. 

10| Betel Huidah do na majangin ijai, ijai do 
parriah-riahon bani Efraim, hona butakan 
do Israel. 

11 Ho pe ale Juda, sisabion ma!” 


Pasal Efraim na So Ra Mubah 


7 1 “Sanggah sihol pasuangon-Ku bangsang-Ku, 
anjaha sihol pamalumon-Ku Israel, gabe 

talar ma dousa ni Efraim ampa hajahaton ni 
Samaria, ai ihorjahon sidea do panipuon, 
panangko mambongkari rumah, anjaha 
panrampok manrampasi i dalan-dalan. 

2 Seng ipingkirhon sidea, na mardingat do Ahu 
bani ganup hajahaton ni sidea. Sonari 
linggoti pambahenanni do sidea, i lobei ni 
bohing-Ku do ai. 

3 Marhitei hajahaton ni sidea ipamalas sidea uhur 
ni raja, anjaha marhitei sipakulah-kulah ni 
sidea ipamegah kopala-kopala. 

4Haganyp sidea unsong-unsong do usih do sidea 
songon parmasakan ruti na dob pinamalas, 
tapi na so ginaraan ni tukang ruti lobei 
paima siap iagu topung anjaha kambang ai 
marhitei ubat ruti. 

3 Nini sidea, “Ari bosar ni rajanta!” Marmabuk- 
mabuk ma kopala-kopala minum anggur: 
lawas-awaskon raja ai do tanganni rap 
pakon sipanggeori ai. 

6 Gajag do uhur ni sidea songon pamurunan laho 
manggeori, borngin songon na modom do 
ringis ni sidea, tapi patarni marjimbur ma ai 
songon gara ni apuy. 

7 Haganup sidea milas do songon pamurunan, 
ibonduti sidea do panggomgomini. Haganup 
do raja ni sidea madabuh, anjaha ise pe lang 
humbani sidea na dilo-dilo Bangku. 

8 Ipasaor Efraim do dirini hubani bangsa-bangsa: 
songon roti na so pinagoling do Efraim. 

9 Halak na legan do mamangani gogohni, tapi 
seng mangahap ia ijai; uban ma bani uluni, 
tapi seng ibotoh ai. 

10 Gijang ni uhur ni Israel do saksi bani na 
mangimbangsi, tapi seng mulak sidea bani 
Jahowa, Naibata ni sidea, anjaha seng 
ipindahi la, age pe sonai haganupan ai. 

11 Songon asas do Efraim, oto anjaha seng 
maruhur: dilo-dilo bani Masir, sai laho hu 
Assur. 

12 Sanggah na laho sidea, Huhaltupkon do 
puhot-Ku manangkap sidea, Hutarik do 
sidea hu toruh songon manuk-manuk na 
i awang-awang; Huajar do sidea halani 
hajahaton ni sidea ai. 

13 Bursik ma sidea, ai lintun do sidea hun Bangku: 
magou ma sidea, ai marbalik do sidea hun 
Bangku, sihol do namin Ahu paluahkon 
sidea, tapi ladung do ihatahon sidea Bangku. 

14 Seng dilo-dilo sidea hu Bangku humbani uhur 
ni sidea, tapi bani podoman i panumbahan- 
panumbahan do sidea doruh-doruh: irariki 
sidea do dirini halani gandum ampa anggur, 
manlawan do sidea hu Bangku. 

15 Ahu do na mampargogohi tangan ni sidea, 
hape na jahat do ipingkiri sidea dompak 
Ahu. 

16 Dompak Baal do sidea laho, gabe songon 
sior sipangoto-otoi do sidea. Rasei do 
kopala-kopala ni sidea marhitei podang, 
halani hajungkaton ni dilah ni sidea. Ai ma 
na mambahen bador sidea i tanoh Masir.” 


Maseda do Israel Halani Parbalikonni 


1 “Bahen ma tarompit in hu pamanganmu! Ai 
8 adong do songon manuk-manuk sipanoroh i 
babou ni rumah ni Jahowa: ai iosei sidea do 
padan-Ku, anjaha ilaosi titah-Ku. 

2 Dilo-dilo sidea hu Bangku, “Ham Naibatangku, 
hanami halak Israel, itanda hanami do 
Ham!” 

3 [tulak Israel do na madear, halani ai 
pardakdakon ni munsuh do sidea. 

4Ibabangkit sidea do raja, tapi seng marhitei 
Ahu. langkat kopala-kopala, tapi seng ibagas 
botoh-Ku. Humbani pirak pakon omas ni 
sidea ipauli do gana-gana bahen hamagouan 
ni sidea sandiri. 

> Sogam do uhur-Hu bani anak ni lombumu, ale 
Samaria. Gara do ringis-Ku dompak sidea. 
Piga dokah nari nani, ase pitah sidea i Israel? 

6 Tukang omas do mambahen anak ni lombu ai, 
sedo Naibata ai. Tongon, anak ni lombu ni 
Samaria ai, maningon ropukon do ai. 

7 Logou do itidahkon sidea, jadi habahaba ma 
sabionni. Gandum na i juma seng marbuyur, 
seng dong dapot topung hunjai. Anggo 
mambere gogoh ai, halak na legan do 
mamangani ai. 

8 Hona bondut do Israel, domma songon hudon 
na so marguna sidea bani bangsa-bangsa. 

9 Ai laho do sidea hu Assur, sasadasi songon 
halode liar, igaji-gaji do na mangkaholongisi. 

10 Age pe iboli hasoman sariah i tongah-tongah ni 
bangsa-bangsa, podas ma erapon-Ku sidea. 
Maronti ma sidea lobei pabangkit raja ampa 
kopala-kopala. 

11 Tongon ipabuei Efraim do anjapanjap bani, 
gabe mambahen mardousai ai bani sidea. 

12 Marlaksa-laksa pe titah-Ku Husuratkon bani, 
ihira sidea do ai songon podah na ganjil. 

13 Marosuh do sidea manggalang: igalangkon 
sidea do gulei, anjaha ipangan do ai, 
tapi seng marosuh Jahowa mangidah ai. 
Idingat do sonari hajahaton ni sidea, anjaha 
ibalaskon do dousa ni sidea: sai mulak do 
sidea hu Masir. 

14 Lupa do Israel bani na manompasi, anjaha 
ipauli do panumbahan-panumbahan: 


9 

ipabuei Juda huta na pinatoguh, tapi 
tongoson-Ku do apuy bani huta-hutani, jadi 
bois ma panganonni benteng-bentengni.” 


Magou do Malas ni Uhur hun Israel Halani 


Uhum na Mangonai Bani 


1 “Ulang ma marmegah-megah, ale Israel! 


Ulang ma marolob-olob songon bangsa- 
bangsa na legan, ai marriah-riahi do ho, 
marbalik humbani Naibatamu. Marosuh do 
ho manjalo upah parriah-riahon bani sagala 
pardogeian. 


2 Seng be parmudu-muduon ni pardogeian atap 


kilang anggur sidea, anjaha anggur pe 
manipu sidea do. 


3 Lang bei tanoh ni Jahowa sidea marianan, tapi 


maningon mulak do Efraim hu Masir, anjaha 
panganon ni sidea do na mabutak i Assur. 


4 Seng be mambere galangan anggur sidea 


bani Jahowa, anjaha seng be pasirsirhon 
galangan sisayaton sidea Bani: ruti ni sidea 
ai gabe ruti pusok ni uhur ma, sagala na 
mangankon ai gabe butak ma; ai bani sidea 
sandiri mando rutini ai, seng masuk be ai hu 
rumah ni Jahowa. 


5 Aha ma sibahenonnima bani ari pesta ampa 


bani ari raya ni Jahowa? 

6 Ai tonggor ma, na laho ma sidea hu Assur, 
patumpu-tumpuon ni Masir ma sidea, 
anjaha Mempis do na mananom sidea. 
Duri-duri do na manrungkub arta pirak 
ni sidea ai, anjaha suga-suga do na 
martubuhan i lampolampo ni sidea. 

7 Roh ma ari uhum, roh ma ari pambalason: 
ahapkonon ni Israel ma ai. Nimu ma, 

“Na oto do nabi ai, na podoan do dalahi 
sipartonduy ai, halani buei ni hajahatonmu 
ampa panlawanonmu.' 

8 Manggompangi do Efraim bani lampolampo ni 
nabi ai: siding do itaon bani sagala dalanni: 
ilawan do ia age i rumah ni Naibatani.” 


Hona Uhum Israel Halani Manlembang Ia 
humbani Pandiloon na Bani Hinan 


9 Bagas tumang do ipabutak sidea dirini, songon 
na masa i Gibea; halani ai ingaton-Ni do 
hajahaton ni sidea ai, balaskonon-Ni do 
dousa ni sidea ai. 

10 “Songon buah ni anggur i halimisan, sonai 
do jumpah Ahu Israel: songon buah 
mula-mula bani hayu ara, sonai do Huidah 
ompungnima. Hape laho do sidea hu 
Baal-Peor, anjaha iondoskon dirini bani 
Baal, anjaha gabe hagigi do sidea songon 
sisombahon na hinarosuhkon ni sidea ai. 

11 Hamuliaon ni Efraim maningon habang do ai 
songon manuk-manuk, seng tubuhan tuah, 
seng boratan rumah anjaha seng solat be. 

12 Age pe pagodang-godangkon anak sidea, 
popor do sidea bahenon-Ku, gabe seng 
dong be jolma. Tongon, magou ma sidea, 
anggo surut Ahu humbani sidea.” 

13 Sanggah na huidah Efraim, usih do ai bani 
Tirus, sangap isuan, tapi sonari maningon 
boanon ni Efraim ma anakni hu panayatan. 

14 Bere Ham ma bani sidea, ale Jahowa! Aha 
do na sihol bereon-Mu? Bere Ham ma 
bani sidea harambuyan na lambang ampa 
bagod-bagod na horah! 

15 | Gilgal do junjun sagala hajahaton ni sidea, 
tongon, ijai do mulai Ahu magigi mangidah 
sidea. Halani jahat ni pambahen ni sidea 
usiron-Ku do sidea hun rumah-Ku. Seng be 
holong uhur-Hu mangidah sidea, panggeori 
do sagala panrajai ni sidea. 

16 Hona bogbog do Efraim, melus do uratni, seng 
marbuah be. Porini pe tubuhan anak sidea 
bunuhon-Ku do boras ni boltok ni sidea na 
pinarsinta ni sidea ai. 

17 Ambukkonon ni Naibatangku do sidea, ai seng 
itangihon sidea la, gabe madou-adou mando 
sidea i tongah-tongah ni bangsa-bangsa. 

Parseda ni Harajaon Israel 
ampa Parnaibataon na Legan 


1 Hayu anggur na tabun do Israel, na 

10 mambere buahni. Lambin tambah buahni, 
lambin ipabuei sidea do anjapanjap: lambin 
dearni tanohni, lambin ipauli sidea do 
tuguni. 

2 Seng bulat uhur ni sidea, sonari manginsonoh 
ma ai bani sidea. Parsedaon ni Jahowa ma 
anjapanjap ni sidea, anjaha parreongon-Ni 
tuguni. 

3 Tongon, ihatahon sidea do sonari, “Seng marraja 
hita, halani lang ihabiari hita Jahowa: ia sah 
raja, aha ma na boi bahenonni banta?” 

4 Isahapkon sidea do hata lumei, marhitei 
bulawan sipakulahkulah ibahen sidea 
parpadanan: gabe martumbor ma uhum 
songon suan-suanan na manrasun bani 
juma na tininggala. 

3 Gobir do pangisi ni Samaria bani gana-gana 
lombu na i Bet-Awen. Tongon marhoru do 
bangsani halani ai, anjaha doruh-doruh do 
malim-malimni, halani hasangaponni na 
minsah hunjai. 

6 Tongon, anak ni lombu ai pe tarboan do hu 
Assur bahen parsombahon bani raja bolon 

ai. Maningon bador do Efraim anjaha maila 
Israel halani hapandeionni ai. 

7 Maningon magou do Samaria, rajani ai mayub 
songon pangotaman i atas ni bah. 

8 Maningon bois do buntu-buntu panombahan na 
i Awen, pardousaon bani Israel. Suga-suga 
pakon duri-duri do tubuh bani anjapanjap 
ni sidea. Hatahonon ni sidea ma bani 
dolog-dolog, “Rungkub hanami!” Anjaha 
bani buntu-buntu, “Robrobi hanami!” 

9 “Humbani panorang na i Gibea nari, sai 
mardousai do ho, ale Israel. ijai do sidea 
jongjong manlawan Ahu. Ai lang hona 
porang do sidea i Gibea? 

10 Sai roh do Ahu manjumpahkon anak na jahat 
ai laho mangajar sidea. Martumpu do roh 
bangsa-bangsa laho mandorab sidea, anggo 
ajaron ma sidea halani hajahaton ni sidea 
sidua lompit ai. 

11 | ombu poso na niajar do Efraim, na marosuh 
mardogei, anjaha Hunahkon do pasangan 
bani borgokni na jenges ai, anjaha Hupasang 
ma Efraim; maningon maninggala do Israel 
anjaha manisir ia Jakob.” 

12 Tidahkon ma bannima hapintoron, pariamai 
ma dear layak! pungkah ma juma na baru, 
ai panorangni ma mangindahi Jahowa, ase 
roh la anjaha ibere bannima hapintoron. 

13 Tapi hajahaton do itinggalahon hanima, gabe 
hamagouan isabi hanima, anjaha buah 
ni ladungnima ipangan hanima. Halani 
martenger ni uhur ho bani dalanmu, bani 
hinabuei ni puanglimamu, 

14 jadi masa ma hageoron ni parporangan 
i tongah-tongah ni bangsamu, anjaha 
haganup benteng-bentengmu maseda do 
songon si Salman na parseda Bet-Arbel bani 
panorang porang: marsorak do parinangon 
rap pakon anakni. 

15 Sonai ma bahenon bannima, ale ginompar ni 
Israel, halani banggal ni hajahatonnima. 
Girah sogod bois ma raja ni Israel. 


Holong ni Atei ni Naibata 
bani Bangsa-Ni Sipardousa 


1 1 1 “Sanggah danak Israel, holong do atei-Hu 
hu bani: hun Masir do Hudilo anak-Ku. 

2 Lambin Hudilo sidea, lambin daohni do sidea 
laho hun Bangku. Sai manggalang do sidea 
bani Baal, anjaha manutung dahupa bani 
gana-gana. 

3 Ahu do na mangajar Efraim mardalan, Huabing 
do sidea bani tangan-Ku, tapi seng ibotoh 
sidea, Ahu do na pamalum sidea. 

4 Hutogu-togu do sidea marhitei tali idop ni 
uhur, marhitei panrahut holong: Ahu do na 

pahampungkon pasangan bani tangkuhuk ni 
sidea, Hupaunduk do diringku bani sidea, 
anjaha Hubere do sidea mangan. 

5 Maningon mulak do sidea hu tanoh Masir, 
anjaha Assur do gabe raja bani sidea, halani 
lang ra sidea mulak hu Bangku. 

6 Halani ai roh ma podang mandorab huta-huta 
ni sidea, iparseda ma pating-pating ni 
horbangan ni sidea, anjaha iboiskon sidea 
ibagas benteng-bentengni. 

7 Mandatei do bangsang-Ku mulak hu Bangku. 
Age pe adong na dilo-dilo bani sidea, seng 
tarjongjongkonsi be. 

8 Sonaha ma panadingkon-Ku bam, ale Efraim? 
Sonaha ma parpaturut-Ku bam, ale Israel? 
Ija ma ra Ahu mambahen bam songon na 
bani Adma? Ija ma ra Ahu mambahen bam 
songon na bani Seboim? Marulak-ulakan do 
uhur-Hu ibagas, nahit do holong ni atei-Hu. 

9 Seng dalankonon-Ku ringis-Ku na gajag in, 
seng be parsedaon-Ku Efraim. Ai Naibata 
do Ahu, sedo jolma, ai ma Na Mapansing 
ai i tongah-tongahnima, seng roh be Ahu 
mamboiskon. 

10 [rikkonon ni sidea do Jahowa, maraum do 
la songon singa: tongon, maraum do la, 
anjaha marrohan ma anakni hitir-hitir hun 
hasundutan. 

11 Marrohan do sidea meper-eper songon 
manuk-manuk hun Masir, anjaha songon 
asas hun Assur; paulakon-Ku do sidea 
marianan bani rumah ni sidea,” nini Jahowa. 

12 (12-1) “Ilioti Efraim do Ahu marhitei ladung 
anjaha ginompar ni Israel marhitei 
pangoto-otoion. Anjaha Juda pe marbalik 
do humbani Naibata ampa humbani Na 
Mapansing in, hatengeran ni uhur in. 


Usih do Efraim bani Pargoluhon 
ni Ompung ni si Jakob 


1 1 (12-2) Logou do iparmahan Efraim, anjaha 
logou hapoltakan do iayak-ayak ari-ari; 
ipabuei sidea do ladung ampa odoh-odoh. 
Mambahen parpadanan do sidea pakon 
Assur, anjaha iboan do minak hu Masir. 

2 (12-3) Anjaha adong do paringoran ni Jahowa 
pakon Juda, marlulu do la dompak 
Jakob romban hubani dalanni, anjaha 
balaskonon-Ni do bani domu hubani 
pambahenanni. 

3 (12-4) Bani partapaan ope domma ioto-otoi 
abangni, anjaha sanggah bani hagogohonni 
margulgul do ia pakon Naibata. 

4 (12-5) Margumpul do ia pakon malekat anjaha 
monang do, tangis do ia mangelek-elek idop 

ni uhurni. | Betel pajumpah do Naibata 
pakonsi, anjaha ijai iparsahapkon do ia. 

3 (12-6) Jahowa, Naibata Zebaot, Jahowa do 
goran-Ni. 

6 (12-7) Ai pe, mulak ma ho bani Naibatamu, 
dalankon ma idop ni uhur ampa uhum, 
anjaha tongtong martenger ni uhur bani 
Naibatamu. 

7 (12-8) Songon partiga-tiga halak Kanaan ijolom 
Efraim do kilo palsu ibagas tanganni, 
marosuh do ia manipu. 

8 (12-9) Nini, “Tongon, bayak do ahu, dapotan 
pansarian do ahu. Bani haganup 
pansariankai seng dong jumpah bangku 
salah, ai ma dousa.' 

9 (12-10) Ahu do Jahowa Naibatamu hun 
tanoh Masir nari, bahenon-Ku do use 
ho marianan bani lampolampo, songon 
sanggah panorang na i halimisan. 

10 (12-11) Marsahap do Ahu bani nabi, Ahu do 
pabuei pangungkabon, anjaha marhitei 
nabi-nabi marsahap do Ahu marhasoman 
limbaga. 

11 (12-12) Masa do hajahaton i Gilead, gabe bois 
do sidea; manggalang do sidea bani lombu 
jonggi i Gilgal, gabe songon timbunan batu 
ma homa anjapanjap ni sidea i juma na 
tininggalaan. 

12 (12-13) Hu tanoh Aram do maporus si Jakob, 
marhorja do si Israel ijai halani boru, 
marmahan biribiri do ia laho mambuat 
parinangon bani. 

13 (12-14) Marhitei sada nabi iboan Jahowa 
do Israel mandarat hun Masir, anjaha 
iparmahan do sidea marhitei sada nabi. 

14 (12-15) Sipuhoi ringis do pambahenan ni 
Efraim, halani ai marsapata hubani do 
bahenon ni Jahowa utang darohni ai, 
anjaha balaskononni bani hasamboron na 
hinorjahonni ai.” 


Efraim Ningon Hona Uhum Halani 
Dousani: Ibagahkon Naibata Haluahon 
humbani Hamatean Bani 


13 1 Anggo marsahap Efraim, mabiar do halak, 
timbul do ia i Israel: tapi halani mardousa ia 
marhitei Baal, gabe matei ma ia. 

2 Sonari pe, sai inunut sidea do mardousa, ipauli 
sidea do bani sidea gana-gana tinuang 
humbani pirak ni sidea, tubuh-tubuh ni uhur 
ni sidea, jadi-jadian ni tukang do ganupan ai. 
Nini sidea pasal ai, Manggalang ma hujai! 
Anak ni lombu do isummah jolma.' 

3 Halani ai gabe songon hombun sogod-sogod ma 
sidea, atap songon namur na podas habang: 
tongon, songon lamlam na hinabangkon ni 

logou humbani pardogeian, atap songon 
timus na luar humbani jandela. 

4 Ahu do Jahowa Naibatamu hun tanoh Masir 
nari; seng dong Naibata sobali Ahu itanda 
ho, anjaha sobali Ahu seng dong Sipaluah. 

5 Ahu do na mananda hoi halimisan, bani tanoh 
na horah-horah: 

6 Dob dapotan panggagatan sidea Hubahen, jadi 
bosur ma sidea, dob bosur sidea, gijang ma 
uhurni, gabe lupa ma sidea Bangku. 

7 Halani ai, songon singa ma Ahu dompak sidea, 
songon begu na manggompangi i dalan. 

8 Songon gipul na magouan anak do Ahu manoroh 
bani sidea, parribakon-Ku do tonton ni 
sidea, anjaha songon singa boru-boru do 
Ahu mamondut sidea ijai, binatang panoroh 
na i talun do mamparsilbak sidea. 

9 Anggo Ahu sipangagou bam, ale Israel, ise ma 
na boi paluahkon ho? 

10 ja do nuan rajamu, na boi mangurupi ho? Ija 
do nuan kopala-kopalamu na mamintori ho? 
Hubani sidea do ihatahon ho, “Bere bangku 
raja pakon kopala-kopala!” 

11 Hubere do bam sada raja ibagas ringis-Ku, 
anjaha Hubuat use ibagas gilang-Ku. 

12 Domma hona lak hajahaton ni Efraim, domma 
hona simpan dousani. 

13 Pangarouon ni na sihol tubuhan anak do na 
roh hu bani, tapi anak na so maruhur do ia, 
age pe roh panorangni seng ra luar ia hun 
partapaan. 

14 Tapi paluahon-Ku do sidea humbani kuasa 
ni nagori toruh, anjaha tobuson-Ku do 
sidea humbani hamatean. Ale hamatean, 
ija do sorodmu? Ale nagori toruh, ija do 
pangarsik-arsikonmu? Pambalason ponop 
do humbani matang-Ku. 

15 Age marbuahi Efraim i tongah-tongah ni 
saninani, roh ma logou hapoltakan, ai ma 
logou humbani Jahowa, naik hun halimisan: 
gabe horah ma parigini anjaha marsik bah 
tubuhni: rampason ni ai ma arta-artani, 
sagala ugas-ugasni na maharga. 

16 Maningon manaron do Samaria halani salahni, 
ai manlawan do ia dompak Naibata. Rasei 
do sidea bahenon ni podang, hona ropukan 
na etek-etek ni sidea, anjaha ibolahi boltok 
ni na boratan rumah.” 


Ojur-ojur Bani Hamubahon ni Uhur 


1 Sai mulak ma, ale Israel hubani Jahowa 
14 Naibatamu, ai targompang pe ho, halani 
salahmu do. 
2 Boan hanima ma hata sihatahononnima anjaha 
mulak ma bani Jahowa! Hatahon hanima 


Hosea 14 3149 


ma hu Bani, “Sasap Ham ma haganup 
hajahatonnami, anjaha bahen Ham ma 
na madear bennami, ase iboan hanami 
galangan Bamu, ai ma buah ni bibirnami. 

3 Sedo Assur sipangurupi bennami, seng be 
ra hanami mangajak huda; seng be ra 
hanami mangkatahon bani jadi-jadian ni 
tangannami: Ham Naibatanami! Bamu do 
dapotan idop ni uhur na tading maetek.” 

4 “Pamalumon-Ku do parbalikon ni sidea. Sihol do 
Ahu mangkaholongi sidea, tongon, domma 
surut ringis-Ku humbani sidea. 

> Songon namur do Ahu bani Israel: marbunga do 
ia songon silundat, anjaha marurat songon 
hayu na i Libanon. 

6 Mangerbang do dangkahni: hajengesonni 
songon hayu Jetun, anjaha hamisbouonni 
songon Libanon. 

7 Sai mulak do sidea, anjaha marianan i toruh ni 
linggom-Hu, gabe songon pohon do sidea, 
marbunga songon hayu anggur, anjaha 
tarbarita songon anggur na hun Libanon. 

8 Ale Efraim, bahen aha be bam gana-gana in? 
Ahu do na manangihon ampa na manatap 
ho: Ahu do songon hayu bolon, Ahu do 
harohan ni buahmu. 

9 Barang ise na maruhur, iparuhurhon ma in! 
Barang ise na marpangidah, ididah ma in! 

Tongon, pintor do dalan ni Jahowa anjaha 
halak parpintor mardalan ijai, tapi anggo 
halak parjahat tompas do ijai.” 


Joel 


Sitaronon Halani Balang 
Martuduh-tuduh bani Ari ni Tuhan 


1 Hata ni Jahowa na roh hubani si Joel, anak ni 
1 si Petuel. 

2 Tangihon ma on, nasiam na matua, anjaha 
pardiateihon ma, nasiam ganup pangisi ni 
tanoh on! Ongga ma sonon masa bani ari 
nasiam, atap bani ari ni ompung nasiam? 

3 Baritahon nasiam ma pasal in hubani anak 
nasiam, anak nasiam hubani anak ni sidea, 
anjaha anak ni sidea use hubani sundut na i 
pudini. 

4 Aha na tinebahon ni tatadu igagat balang, aha 
na tinebahon ni balang igagat tamponok, 
anjaha aha na tinebahon ni tamponok 
igagat hirik. 

3 Puho ma nasiam parmabuk, anjaha tangis 
ma, mandoraki ma nasiam ganup sisobur 
anggur, marhalanihon anggur na mantin, 
ai domma irotap in humbani pamangan 
nasiam. 

6 Ai domma tangkog dompak tanoh-Ku sada 
bangsa na gogoh anjaha na so tarhira 

bueini, iponni songon ipon ni singa, anjaha 
saitni songon sait ni singa boru-boru. 

7 Domma iparseda hayu anggur-Hu, anjaha 
ituhtuhi hayu arang-Ku, domma iorlak 
anjaha ipanrumbakkon, domma lopak 
sagala rantingni. 

8 Tangis ma songon boru laho, na marhiou guni 
halani tunangan bani haposoonni. 

3 Domma irotap galangan sipanganon pakon 
galangan siinumon humbani rumah ni 
Jahowa, marhoru do sagala malim, juakjuak 
ni Jahowa. 

10 Domma seda juma, marhoru tanoh, halani 
seda omei, horah bah ni anggur anjaha 
melus hayu Jetun. 

11 Rusak parjuma-juma, mandoraki parpohon 
anggur halani gandum pakon bajaurei: ai 
magou do partahunan. 

12 Domma melus hayu anggur, anjaha ranggasan 
hayu ara; age dalima, kurma, untei ampa 
ganup hayu na i talun domma melus, 
domma mandaoh homa malas ni uhur 
humbani anak ni jolma. 


Ojur-ojur Paundukkon Uhur bani Naibata 


13 Margondit anjaha tangis ma nasiam alo 
sagala malim: mandoraki ma nasiam, 
nasiam siparugas bani anjapanjap! Roh 

ma marborngin, marsabing hiou guni ma 
nasiam alo juakjuak ni Naibatangku! Ai 
domma irotap galangan sipanganon pakon 
galangan siinumon hun rumah ni Naibata 
nasiam. 

14 Papansing ma sada ari parpuasaon, tingtingkon 
ma sada ari partumpuan na majombut! 
Patumpu ma na matua-matua pakon 
haganup pangisi ni nagori on hu rumah ni 
Jahowa, Naibata nasiam: anjaha mandoruh 
ma nasiam bani Jahowa. 

15 Aih, sonaha ma bani ari ai! Ai domma dohor 
ari ni Jahowa, anjaha songon hasedaon 
humbani Pargogoh Na So Tarimbang 
parrohni ai. 

16 hi lang domma irotap sipanganon hun lobei ni 
matanta, malas ni uhur ampa olob-olob hun 
rumah ni Naibatanta? 

17 Domma masik bonih i toruh ni olbakni, domma 
halong rumah parugasan, mareong tuangan, 
halani masak omei. 

18 Aih, pangarou ni pinahan in! Humationg 
do hulanan ni lombu, halani seng dong 
panggagatan bani sidea: sonai homa 
hulanan ni biribiri holte-holtean do. 

19 Hu Bamu do ahu, ale Jahowa dilo-dilo. Ai 
domma bois ipangan apuy sampalan na i 

halimisan, anjaha mosog sagala hayu na i 
talun ibahen gajag ni apuy. 

20 Sonai homa binatang harangan dilo-dilo do hu 
Bamu, ai domma horah sagala bah, anjaha 
domma bois ipangan apuy sampalan na i 
halimisan. 


Domma Lambin Dohor Ari Uhum Banggal 


2 1 Sompul nasiam ma tarompit i Sion, anjaha 
mardilo-dilo ma nasiam i atas dolog 
hapansingon-Ku! Hitir ma ganup pangisi ni 
tanoh on, ai na roh ma ari ni Jahowa, ai 
domma dohor. 

2 Sada ari na golap marimpot-impot, sada ari na 
marhombun pakon turun sabun. Songon 
simarikkuning sogod merap ma i atas dolog 
in sada bangsa na banggal anjaha na gogoh: 
seng ongga ope masa sisonin humbani na 
basaia, anjaha dob ai pe seng dong be masa 
torus marsundut-sundut. 

3 Apuy na mangankon i lobeini, anjaha dilah ni 
apuy na gara i pudini. Songon pohon Eden 
do tanoh in i lobeini, tapi gabe halimisan 
na lungun i pudini, anjaha seng dong na 
maluah humbani sidea. 

4 Songon rumang ni huda do rumang ni sidea, 
anjaha songon huda porang paranjak ni 
sidea. 

> Songon pardorom ni gareta porang panlumpat 
ni sidea i atas dolog, songon sora ni gajag 
ni apuy na mangankon anggala, songon 
bangsa na gogoh, na gopas marsinjata hu 
hamunsuhon. 

6 Gobir do sagala bangsa i lobeini, marposi bei 
ganup bohi. 

7 Marlintun sidea songon puanglima, songon 
parmunsuh manangkihi tembok. Ganup 
sidea marsitohu dalanni, anjaha seng 
manlembang sidea humbani dalan ni sidea 
bei. 

8 Seng marsisosak-sosakan sidea, marsitohu 
dalanni bei do, iusung sidea do sinjata, seng 
marnarotap odoran ni sidea. 

9 Marhujai-hujon do sidea ibagas huta, 
marlintuni i atas tembok, ipanangkihi sidea 
rumah-rumah, masuk hun jandela songon 
panangko. 

10 Dugur do tanoh on i lobei ni sidea, langit 
mangkutur, manggolapi do mata ni ari pakon 
bulan, anjaha bintang-bintang manjolomi 
sinalsalni. 

11 Jadi ipamaling Jahowa ma sora-Ni i lobei ni 
bala-Ni: buei tumang do bala-Ni, margogoh 
tumang do la pasaudkon hata-Ni. Ai banggal 
do ari ni Jahowa anjaha majangin tumang, 
ise ma na tolap manahan ai? 

Tingting Mangkatahon Paubahkon Uhur 


12 Tapi sonari pe nini Jahowa do, “Sai mulak ma 
nasiam hu Bangku humbani gok ni uhur 
nasiam marhitei parpuasaon, marhitei 
partangison pakon marhitei doruh-doruh, 

13 anjaha rigati nasiam ma uhur nasiam, ulang 
hiou nasiam.” Mulak ma nasiam bani 
Jahowa, Naibata nasiam, ai pardear layak 
anjaha paridop uhur do la, parlumbang 
ni uhur anjaha parholong atei banggal, 
anjaha marpangulaki do uhur-Ni mangidah 
hamagouan. 

14 Ise mambotoh atap mulak anjaha isolsoli 
uhurni, anjaha itebai sada pasu-pasu i 
pudini bahen galangan sipanganon pakon 
siinumon bani Jahowa, Naibata nasiam. 

15 Sompul ma tarompit i Sion, papansing ma 
sada parpuasaon, tingtingkon ma sada 
partumpuan na majombut. 

16 Patumpu ma bangsa in, papansing kuria in: 
pahumpul ma na matua-matua, patumpu 
dakdanak pakon na inumon, kaluar ma 
siparunjuk hun iananni, pakon tunangan 
hun kamarni. 

17 Tangis-tangis ma i holangkolang ni surambih 
ampa anjapanjap malim pakon juakjuak ni 
Jahowa anjaha ihatahon sidea ma, “Ramoti 

ham ma bangsamu ale Jahowa, anjaha ulang 
ma ondoskon bangsa na tinean-Mu gabe 
sirisaon, gabe umpama ni bangsa sipajuh 
begu-begu.” Mase ma ihata-hatahon halak 

i tongah-tongah ni sagala bangsa, “Ija do 
Naibata ni sidea in?” 


Marpangulaki do Uhur ni Jahowa bani Bangsa-Ni 


18 Jadi marsimburu ma Jahowa mangkopkop 
tanoh-Ni, anjaha marpangulaki uhur-Ni 
mangidah bangsa-Ni. 

19 Dob ai nini Jahowa ma mambalosi bangsa-Ni, 
“Torih ma, tongoson-Ku ma bani nasiam 
gandum, anggur pakon minak ase bosur 
nasiam, anjaha seng be bahenon-Ku nasiam 
sirisaon i tongah-tongah ni sagala bangsa. 

20 Padaohon-Ku do humbani nasiam munsuh na 
hun utara, anjaha usiron-Ku do ia hu sada 
tanoh na horah anjaha na lungun, odoran 
parpudi hu laut parhasundutan, odoran 
parlobei hu laut parhapoltakan, maningon 
masik anjaha marbau ia halani pambahenan 
hagijangonni. 

21 Ulang ma mabiar ho ale tanoh, marolob-olob 
anjaha marmalas ni uhur ma ho, ai banggal 
do pambahenan ni Jahowa. 

22 Ulang ma mabiar hanima, ale pinahan 
na i talun, halani martumbor ma use 

parmahanan na i halimisan, marbuah ma 
use hayu, anjaha bereon ni hayu ara pakon 
hayu anggur ma use gogoh ni sidea. 

23 Nasiam anak ni Sion, marolob-olob anjaha 
marmalas ni uhur ma nasiam ibagas 
Jahowa, Naibata nasiam: ai ibere do 
bani nasiam guru bahen hapintoron 
nasiam, iparoh do udan na doras bani 
nasiam, udan partidahonkon ampa udan 
parpariamaonkon songon sapari. 

24 Jadi junjun ma omei i pardogeian, anjaha 
sampur ma anggur pakon minak hun 
pangilangan. 

25 Pasuangon-Ku ma bani nasiam partahunan na 
ginagat ni balang, tamponok pakon hirik, 
tentarang-Ku na buei in, na Hupabingkat 
dompak nasiam. 

26 Anjaha bosuran ma nasiam mangan, anjaha 
pujion nasiam ma goran ni Jahowa, Naibata 
nasiam, na mambahen halongangan i 
tongah-tongah nasiam; seng be bador 
bangsang-Ku sadokah ni dokahni. 

27 Botohon nasiam ma, na i tongah-tongah 
ni Israel do Ahu, anjaha Ahu do Jahowa, 
Naibata nasiam seng dong na legan; anjaha 
seng be marhabadoron bangsang-Ku 
sadokah ni dokahni.” 

28 [[EMPTY]] 

29 [[EMPTY]] 
30 [[EMPTY]] 
31 [[EMPTY]] 
32 [[EMPTY]] 


Uhum bani Bangsa Sipajuh 
Begu-begu i Pamah Josapat 


1 “Ai tonggor ma, bani ari ai pakon bani 
3 panorang ai, anggo mulak Hubobahon ma 
na tarbuang hun Juda pakon Jerusalem, 

2 patumpuon-Ku ma haganup bangsa parbegu 
anjaha patuadon-Ku ma sidea hu habungan 
Josapat, jadi uhumon-Ku ma sidea ijai, 
halani bangsang-Ku pakon tean-teanan-Ku 
Israel, na nierap ni sidea hu tongah-tongah 
ni bangsa sipajuh begu-begu, anjaha na 
binagini ai tanoh-Ku, 

3 halani marsijomput na sinurat sidea pasal 
bangsang-Ku, ibere sada dakdanak dalahi 
libei ni sada boru jalang, anjaha ijual sada 
dakdanak naboru libei ni anggur, anjaha 
isobur ma ai. (Nah. 3:10) 

4 Anjaha hanima pe, ale Tirus, Sidon ronsi 
haganup jajahan ni Pilistea, ahanima do 
Ahu? Sihol dong paulakonnima hu Bangku, 
atap sihol dong balaskononnima hu Bangku? 
Podas anjaha barah ma balaskonon-Ku 
pambahenannima hubani ulunima. 

> Ai ibuat hanima do pirak pakon omas-Ku, anjaha 
iboan hanima arta hasudungan ni uhur-Hu 
hubagas rumah panumbahannima. 

6 jual hanima do anak ni Juda pakon Jerusalem 
hubani halak Gorik laho paganggangkon 
sidea daoh hun tanoh ni sidea. 

7 Torih ma, parohon-Ku ma sidea hun tanoh 
panjualannima bani sidea anjaha 
balaskonon-Ku ma pambahenannima 
hubani ulunima. 

8 Jualon-Ku ma anaknima pakon borunima hu 
tangan ni halak Juda, anjaha sidea manjual 
ai hubani halak Seba, hubani sada bangsa 
na daoh,” ai Jahowa do na mangkatahon ai. 


Pasu-pasu ni Jahowa bani Bangsa-Ni 


3 “Tingtingkon nasiam ma in i tongah-tongah ni 
bangsa sipajuh begu-begu. Marugas ma 
nasiam hu parporangan, puhoi nasiam ma 
sagala puanglima, roh ma marporang sagala 
dalahi siparporang. 

10 Patopahon nasiam ma hudali nasiam bahen 
podang, ampa sasabi nasiam bahen tanja: 
hatahonon ni na galek in ma, 'Puanglima do 
ahu.” 

11 Papodas anjaha roh ma nasiam sagala 
bangsa na inggot, martumpu ma nasiam 

hujai.” Ham ale Jahowa, patuad ma hujai 
puanglima. 

12 “Misir anjaha tangkog ma sagala sipajuh 
begu-begu hu pamah Josapat, ai ijai do sihol 
marparatas Ahu laho manguhum sagala 
bangsa sipajuh begu-begu na inggot in. (ay. 
2) 

13 Sabihon ma sasabi in, ai domma toras sisabion. 
Roh ma nasiam manluntak, ai domma gok 
pangilangan. Domma sampur homa sagala 
tong, ai buei do hajahaton ni sidea. 

14 Marhulan-hulan sidea i habungan pamutusan: 
ai dohor ma ari ni Jahowa i pamah 
pamutusan. 

15 Manggolapi do mata ni ari pakon bulan, anjaha 
ijolomi sagala bintang do sinalsalni.” 

16 Morom ma Jahowa hun Sion, anjaha ipagogoh 
sora-Ni hun Jerusalem, gabe dugur ma langit 
pakon tanoh on. Tapi Jahowa do haporusan 
bani bangsa-Ni ampa batar-batar bani halak 
Israel. 

17 “Gabe tandaon nasiam ma, Ahu do Jahowa, 
Naibata nasiam, na marianan i Sion, 
dolog hapansingon-Kin. Gabe pansing ma 
Jerusalem, anjaha seng bontason ni halak 
na legan be in. 

18 Bani ari ai manekteki ma anggur hun sagala 
dolog, mabaor dadih hun buntu-buntu, 

anjaha mardalan bah humbani sagala bah ni 
Juda. Kaluar ma sada bah tubuh hun rumah 
ni Jahowa mangarbahi habungan Sittim. 

19 Gabe tanoh dorging ma Masir anjaha gabe 
halimisan na lungun Edom halani hajahaton 
na binahen ni sidea hubani halak Juda, na 
manduruskon daroh ni na so marpipot i 
tanoh ni sidea. 

20 Tapi siianonkon do Juda ronsi sadokah ni 
dokahni, anjaha Jerusalem marsundut- 
sundut. 

21 Anjaha balaskonon-Ku do daroh ni sidea, na so 
Hubalaskon ope. Jadi marianan ma Jahowa i 
Sion.” 


Amos 


Uhum ni Naibata bani Bangsa-bangsa, 
Sonai Homa bani Juda ampa Israel 


1Hata ni si Amos, sada halak humbani 

1 parmahan na hun Tekoa, ai ma na nididahni 

pasal Israel bani panorang ni si Usia, raja ni Juda, 

ampa bani panorang ni si Jerobeam, anak ni si Joas, 
raja ni Israel, dua tahun i lobei ni lalou ai. 

2 Jadi nini ma, “Martaur do Jahowa hun Sion, 
anjaha ipagogoh sora-Ni hun Jerusalem. Jadi 
marhoru ma sampalan ni parmahan, anjaha 
melus ma pakpak ni Karmel.” 

3 Sonon do hata ni Jahowa, “Halani na tolu 
panlanggaron ni Damaskus ampa halani 
na ompat ai seng pasuruton-Ku uhum ai, 
halani na dob idogei sidea Gilead marhitei 
pambogbog bosi ni omei. 

4 Halani ai tongoskonon-Ku ma apuy hubani 
rumah ni si Hasael, anjaha siapkononni ma 
benteng-benteng ni si Benhadad. 

5 Ropukan-Ku ma pating-pating ni Damaskus, 
anjaha siapkonon-Ku pangisi ni Bikat-Awen 
ampa sijolom tungkot harajaon na hun 

Bet-Eden: anjaha halak Aram tarbuang hu 
Kir,” nini Jahowa. 

6 Sonon do hata ni Jahowa, “Halani na tolu 
panlanggaron ni Gasa ampa halani na 
ompat ai seng pasuruton-Ku uhum ai, ai 
ibuangkon sidea do hibul pangisi ni sada 
nagori, iondoskon hu Edom. 

7 Halani ai tongoson-Ku do apuy bani 
tembok ni Gasa, anjaha siapkononni ma 
benteng-bentengni. 

8 Anjaha siapkonon-Ku ma pangisi ni Asdod ampa 
sijolom tungkot harajaon hun Askalon, 
patoltolon-Ku ma tangan-Ku dompak Ekron, 
anjaha magou ma simasima ni Palistim,” nini 
Tuhan Jahowa. 

3 Sonon do hata ni Jahowa, “Halani na tolu 
panlanggaron ni Tirus ampa halani na 
ompat ai seng pasuruton-Ku uhum ai, ai 
iondoskon sidea do hibul pangisi ni sada 
nagori hu Edom, anjaha seng idingat padan 
parsaninaon. 

10 Halani ai tongoson-Ku do apuy bani 
tembok ni Tirus, anjaha siapkononni ma 
benteng-bentengni.” 

11 Sonon do hata ni Jahowa, “Halani na tolu 
panlanggaron ni Edom ampa halani na 
ompat ai seng pasuruton-Ku uhum ai, ai 
ipardakdak do saninani marhitei podang, 

anjaha iintopi holongni, gabe torus marsiraki 
ringisni, anjaha tongtong isimpan gilani. 
12 Halani ai tongoson-Ku ma apuy hu Teman, anjaha 
siapkononni ma benteng-benteng ni Borsa.” 

13 Sonon do hata ni Jahowa, “Halani na tolu 
panlanggaron ni halak Amon ampa halani 
na ompat ai seng pasuruton-Ku uhum ai, ai 
ilapahi sidea do na boratan rumah i Gilead, 
laho pabolakkon parbalogan ni sidea. 

14 Halani ai pagaraon-Ku ma apuy bani tembok 
ni Rabba, gabe bois panganonni benteng- 
bentengni marhasoman surak-surak 
bani mata ni parporangan, marhasoman 
habahaba bani panorang hamamasa ni 
halisungsung. 

15 Anjaha raja ni sidea tarboan hu habuangan, 
ia rap pakon raja-raja na i toruhni,” nini 
Jahowa. 

1 Sonon do hata ni Jahowa, “Halani na tolu 
2 panlanggaron ni Moab ampa halani na 
ompat ai seng pasuruton-Ku uhum ai, halani 
na tinutunganni ai holiholi ni raja Edom 
bahen hapur. 

2 Jadi tongoson-Ku ma apuy hubani Moab, gabe 
panganonni ma bois benteng-benteng 
ni Keriot, anjaha Moab matei ma ibagas 
hageoron, i tongah-tongah ni surak-surak 
ampa sora ni tarompit. 

3 Anjaha siapkonon-Ku ma panrajai hun 
tongah-tongahni, anjaha bunuhon-Ku ma 
kopala-kopalani rap pakonsi,” nini Jahowa. 

4Sonon do hata ni Jahowa, “Halani na tolu 
panlanggaron ni Juda ampa halani na 
ompat ai seng pasuruton-Ku uhum ai, ai 
iambungkon sidea do titah ni Jahowa, 
anjaha seng idalankon aturan-Ni, tapi 
sisombahon parladung ni sidea ai do 
pakahouhon sidea, ai ma na niirikkon ni 
ompung ni sidea homa: 

> halani ai tongoson-Ku do apuy hubani Juda, 
gabe panganonni ma bois benteng-benteng 
ni Jerusalem.” 

6 Sonon do hata ni Jahowa, “Halani na tolu 
panlanggaron ni Israel ampa halani na 
ompat ai seng pasuruton-Ku uhum ai, ai 
ijualhon sidea do parpintor marhalanihon 
pirak, ampa halak na miskin marhalanihon 
sipatu sapasang. 

7 Idogei-dogei sidea do ulu ni halak na maetek 
ibagas orbuk ni tanoh, anjaha iusir do halak 
na masombuh. Rap laho do anak ampa 
bapani marayak boru jalang, gabe butak 
goran-Ku na mapansing in. 

8 Ipatibal sidea do dirini i lambung ni sagala 
anjapanjap, i atas ni hiou gadeian, anjaha 

isobur anggur ni halak na hona donda ibagas 
rumah ni naibata ni sidea. 

9 Ahu do namin na maniapkon halak Amori i 
lobei ni sidea, na songon gijang ni hayu ares 
gijangni anjaha songon jajabi Gogohni, Ahu 
do parsedahon buahni i atas ampa uratni i 
toruh. 

10 Ahu do homa na mangarahkon hanima luar 
hun tanoh Masir, anjaha Huiring-iring do 
hanima ompat puluh tahun i halimisan, laho 
manean tanoh ni halak Amori. 

11 Anjaha Ahu do na pabangkitkon deba humbani 
anaknima gabe nabi, anjaha deba humbani 
parananima gabe halak Nasir. Ai lang tongon 
do sonai, alo nasiam halak Israel?” nini 
Jahowa. 

12 “Hape ipainumkon hanima do anggur bani 
halak Nasir, anjaha iparentahkon hanima 
bani nabi, “Seng bulih hanima manjahai.' 

13 Tonggor ma, odohkonon-Ku ma hanima bani 
janannima, songon pangodohkon ni gareta, 
na gok radean. 

14 Seng marguna ijai halintunon bani halak na 
lingkat, seng tarunsagahkon halak pargogoh 
gogohni, anjaha seng tarpaluah halak na 
borani hosahni: 

15 halak parsior pe seng tahan jongjong, anjaha 
halak na lingkat mardalan seng tarpaluahisi 

dirini, anjaha sonai homa siajak huda seng 
tarpaluahisi hosahni. 

16 Age paruhur na pagi tongah-tongah ni halak 
na borani, maningon talanjang maporus 
bani ari ai,” nini Jahowa. 


Humbani Naibata do Hata Panjahaion 


1Tangar nasiam ma hata on na hinatahon ni 

Jahowa pasal nasiam, alo nasiam halak Israel, 
pasal ganup bangsain, na huarahkon luar hun tanoh 
Masir, 

2 “Pitah hanima do na Hutandai humbani 
sagala bangsa na i tanoh on, halani 
ai balaskonon-Ku ma bannima sagala 
hajahatonnima ai. 

3 Mintor tumaram ma odor dua halak mardalan 
anggo seng parlobei mardos ni uhur sidea? 

4 Mintor tumaram ma maraum singa ibagas 
harangan anggo seng dong sorohanni? 
Mintor tumaram ma pamalingon ni anak ni 
singa sorani humbagas liangni, anggo seng 
dong na jumpahsi? 

3 Mintor tumaram ma madabuh manuk-manuk 
bani tirangkap i tanoh, anggo seng dong 
sigiutini? Mintor tumaram ma tolkas siding 
ai hun tanoh, anggo seng dong dapotsi? 

6 Mintor tumaram ma hona sompul tarompit 
ibagas huta, lang gobir halak? Mintor 

tumaram ma masa parmaraan ibagas huta, 
na so binahen ni Jahowa? 

7 Tongon tene, seng dong ipamasa Tuhan Jahowa, 
anggo lang palobei ipatalar rusia-Ni bani 
nabi, juakjuak-Ni ai. 

8 Maraum singa, ise na so mabiar? Marsahap 
Tuhan Jahowa, ise ma na so manjahai? 


Uhum Halani Hagedukon ni Israel 


9 Pabogeihon nasiam ma hubani benteng- 
benteng na i Assur ampa hubani 
benteng-benteng na i tanoh Masir, anjaha 
hatahon ma, “Martumpu ma nasiam hu 
atas dolog ni Samaria, anjaha idah nasiam 
ma hageoron bolon na ibagas ai, ampa 
pandorunon na i tongah-tongahni. 

10 Seng ibotoh sidea be mambahen na 
pintor,” nini Jahowa, “Ipajunjun sidea 
do panamunon ampa hagedukon ibagas 
benteng-benteng ni sidea.” 

11 Halani ai sonon do nini Tuhan Jahowa, 
“Munsuh ma manginggoti tanoh on, anjaha 
patoruhonni ma humbam partahananmu, 
anjaha ayobonni ma benteng-bentengmu.” 

12 Sonon do hata ni Jahowa, “Songon parpaluah 
ni parmahan hun babah ni singa dua 
hae-hae barang sangkibul pinggol, sonai do 
paluahon halak Israel, na hundul i suhi-suhi 

ni podoman ampa i atas ni tutup podoman 
na lambut. 

13 Tangar anjaha saksihon hanima ma in dompak 
rumah ni si Jakob,” nini Tuhan Jahowa, 
Naibata Zebaot. 

14 “Bani ari panguhum-Hu bani Israel halani 
hajahaton ni sidea ai, uhumon-Ku ma 
anjapanjap ni Betel, ponggolhonon-Ku ma 
ijai tanduk ni anjapanjap ai anjaha dabuh hu 
tanoh. 

15 Parsedaon-Ku ma rumah musim borgoh 
ampa rumah musim milas, magou ma 
rumah gading, anjaha masabkonon-Ku ma 
rumah-rumah bolon ai,” nini Jahowa. 


Lumba-lumba Dompak 
Naboru na Sangap i Samaria 


1 “Tangar nasiam ma hata on, nasiam 
4 lombu na hun Basan, na i Dolog Samaria, 
na mandondon halak na musil, na 
mandogei-dogei halak na maetek, na 
mangkatahon hubani paramangonni, Boan, 
ase minum-minum hanami!” 
2 Domma marbulawan Tuhan Jahowa bani 
hapansingon-Ni. Tongon, tonggor ma, 
na roh ma ari bannima, saradon ni sidea 
ma hanima marhitei hait-kait anjaha 
simasimanima marhitei hail. 


Amos 4 3171 


3 Jadi luar ma hanima hun bungbung ni tembok, 
ganup marsidompakkon dalanni bei i 
lobeini, anjaha saradon ma hanima hu 
Dolog Hermon,” nini Jahowa. 


Pasal Parugamaon ni Halak Israel 


4 “Roh ma hanima hu Betel anjaha manjahati ma: 
hu Gilgal anjaha tambahi ma panlanggaron. 
Boan ma galangan sisayatonnima ganup 
sogod, ampa parsapuluhannima ganup 
patolu-ariankon. 

> Tutung hanima ma galangan hatarimakasihon 
humbani ruti niigaran, anjaha tingtingkon 
hanima ma galangan niojur ni uhur, 
baritahon hanima ma ai. Ai lang sonai 
do rosuhnima sibahenonnima, alo halak 
Israel?” nini Tuhan Jahowa. 


Paruhuron ni Israel na So Ra Mubah 


6 “Age pe domma Hubahen seng dong sihilhilon 
ni ipon ibagas ganup hutanima ampa 
hahurangan bani ruti bani ganup ianannima, 
tapi lanjar seng ra hanima mulak hu 
Bangku,” nini Tuhan Jahowa. 

7 “Sonai homa Hupalogou do udan hun bannima 
tolu bulan nari paima pariama. Hutongos 
do udan bani huta na sada, bani na sada 
nari lang, marudan do juma na sada, anjaha 

juma na sada nari na so dapotan udan, 
horah ma. 

8 Jadi madou-adou ma dua barang tolu huta laho 
hu huta na legan laho minum bah, tapi 
seng sombuh horahni. Tapi, lanjar do seng 
ra hanima mulak hu Bangku,” nini Tuhan 
Jahowa. 

9 “Domma Hulibas hanima marhitei antinganou 
ampa hameluson, Huparseda pohonnima 
ampa pohon anggurnima, anjaha hayu 
jambunima ampa hayu jetunnima bois 
igagati balang; tapi lanjar do hanima seng ra 
mulak hu Bangku,” nini Jahowa. 

10 “Domma Huparoh sampar hu tongah- 
tongahnima songon na dompak Masir, 
Huraseihon garamanima marhitei podang, 
Huluahon ganup hudanima, anjaha 
Hupaanggohkon bau ni parsaranannima 
hubagas igungnima, tapi lanjar do seng 
mulak hanima hu Bangku,” nini Jahowa. 

11 “Hupamasa do hasedaon i tongah-tongahnima, 
songon na dob pinarseda ni Naibata Sodom 
pakon Gomora, gabe songon sipu-sipu na 
tinarik hanima humbani apuy, tapi lanjar 
do seng ra hanima mulak hu Bangku,” nini 
Jahowa. 

12 “Halani ai sonon do na sihol bahenon-Ku 
bannima, alo Israel! Halani sonon ma na 

sihol bahenon-Ku bam, marugas ma ho 
manjumpahkon Naibatamu, alo Israel! 

13 hi tonggor ma, la na manjadihon dolog, na 
manompa logou, na pabotohkon bani 
jolma aha pingkiran-Ni, na manjadihon 
sibalikkuning gabe hagolapan, anjaha na 
mardalan i atas ni buntu-buntu ni tanoh on, 
Jahowa, Naibata Zebaot do goran-Ni.” 


Tangis-tangis Pasal Halak Israel 


1 “Tangar hanima ma hata on, na Hutangiskon 
5 pasal hanima, ale ginompar ni Israel. 

2 Domma dabuh boru Israel, seng 
tarjongjongkonsi be: jorgong tibal ia 
i tanohni, seng dong na pajongjongkonsi. 

3 Ai sonon do hata ni Tuhan Jahowa, 'Huta na 
pabingkatkon saribu, tading hunjai saratus, 
na pabingkatkon saratus, tading hunjai 
sapuluh bani ginompar ni Israel.” 


Dalan hu Hagoluhan 


4 Ai sonon do hata ni Jahowa bani ginompar 
ni Israel, “Pindahi Ahu, ase manggoluh 
hanima! 

> Tapi ulang ma pindahi Betel, anjaha ulang ma 
laho hu Gilgal barang mandipar hanima hu 
Berseba; ai maningon buangkononkon do 
Gilgal, anjaha gabe na lang do Betel. 

6 Pindahi nasiam ma Jahowa, ase manggoluh 
nasiam, ase ulang idorab rumah ni si Josep 
marhasoman apuy, bois ipangan, anjaha 
sahalak pe lang adong na mangintopi i Betel. 

7 E nasiam na pagolingkon uhum gabe pogu, 
anjaha na mangambukkon hapintoron hu 
tanoh! 

8 Ia, sijadihon bintang pariama ampa bintang 
sidongdong, na paubahkon na lotir gabe 
sogod ni ari, na pagolapkon ari gabe borngin, 
na mandilo bah ni laut laho manguseihon ai 
hu atas tanoh, Jahowa do goran-Ni. 

9 Ia do na parohkon hasedaon bani halak na 
gogoh, gabe sogop hasiapon bani benteng.” 


Pinsang-pinsang Pasal Hajungkaton ni Israel 


10 ihasogamkon sidea do sidalankon uhum i 
horbangan, anjaha magigi sidea mangidah 
halak sihatahon na sintong. 

11 Halani ai, ibahen na idogei-dogei hanima halak 
na musil, anjaha iporoh hanima humbani 
sidea sibere-bere gandum, age pe ipauli 
hanima rumah humbani batu na binarbar 
seng anjai ianannima ai: sonai homa, age pe 
isuani hanima pohon anggur na dear-dear, 
seng inumonnima anggurni. 

12 Ai Hubotoh do buei ni panlanggaronnima, 
ampa sonaha banggal ni dousanima 

manosak halak parpintor, manjalo sisip, 
anjaha mangodohkon halak na musil i 
paruhuman. 

13 Halani ai sip ma halak paruhur bani panorang 
on, ai panorang na jahat do on. 


Ojur-ojur hu Hamubahon ni Uhur 


14 Pindahi nasiam ma na madear, ulang ma na 
jahat, ase manggoluh nasiam; ase tongon 
ma Jahowa, Naibata Zebaot hasoman 
nasiam, songon na hinatahon nasiam. 

15 Hagigihon nasiam ma na jahat, haholongi 
nasiam ma na madear, anjaha pajongjong 
nasiam ma uhum i horbangan, andohar 
marpangulaki uhur ni Jahowa, Naibata 
Zebaot mangidah simasima ni si Josep. 


Lumba-lumba Pasal Ari ni Jahowa 


16 Halani ai sonon do hata ni Jahowa, Naibata 
Zebaot, Tuhan In, “Bani haganup alaman 
masa tangis-tangis: anjaha bani haganup 
dalan hatahonon ni sidea, ‘Aih, aih! Diloon 
ni sidea do parjuma-juma laho manangisi, 
ampa na pandei tangis laho manjojori. 

17 Anjaha bani haganup pohon anggur masa 
doruh-doruh, anggo montas Ahu hun 
tongah-tongahnima,” nini Jahowa! 

18 “Bursik ma hanima na mangkasiholi ari 
ni Jahowa! Ai aha do ari ai bannima? 
Hagolapan do ai, seng haliharon. 

19 Songon sada halak na bansah humbani singa, 
hape roh gipul manjumpahkonsi: barang 
masuk hu rumah anjaha itungkolhon 
tanganni bani dingding, hape roh ulog 
mamagutsi. 

20 Ai halotiron do tongon ari ni Jahowa, sedo 
haliharon, hagolapon do, seng dong 
haliharon ibagas.” 


Gigi ni Uhur ni Naibata Mangidah 
Ugama Pardarat Tumang 


21 “Sogam anjaha magigi do uhur-Hu mangidah 
ari rayanima, anjaha seng iharosuhkon 
uhur-Hu tumpuannima. 

22 Age pe igalangkon hanima Bangku galangan 
situtungon ampa galangan sipanganon, 
seng marosuh Ahu bani ai, anjaha 
galangan pardearan humbani pinahan 
na pinamombur pe, seng ra Ahu 
mangkawahkon ai. 

23 Padaoh hun Bangku hageoron ni dodingnima, 
anjaha logu ni husapinima pe seng marosuh 
Ahu manangar ai. 

24 Tapi mabaor ma bahen hanima uhum songon 
bah, anjaha hapintoron songon bah na 
totap marbanggal. 

25 Ai adong do iboan hanima galangan sisayaton 
ampa sibere-bere Bangku i halimisan sadokah 
siompat puluh tahun ai, ale ginompar ni Israel? 

26 Halani ai usungonnima ma Sakut, rajanima ai, 
ampa Kiwun, bintang ni naibatanima ai, gana- 
gananima, na binahennima bannima. 

27 Jadi toguon-Ku ma hanima tarbuang, daoh hu 
dipar ni Damaskus,” nini Jahowa, na margoran 
Naibata Zebaot. 


Pangarapan Palsu ampa Pangkorhonni 


1 Bursik ma halak na so marpanarian i Sion, 
6 ampa halak na mangahapkon aman i 
Dolog Samaria, ai ma halak na sangap 
i tongah-tongah ni bangsa sibetengan, 
tuan-tuan ni ginompar ni Israel. 

2 Mandipar ma nasiam manorih hu Kalne, dob ai 
laho ma nasiam hu Hamat, huta na bolon 
ai: dob ai tuad ma nasiam hu Gat, huta ni 
halak Palistim. Mintor dearan ma sidea ase 
harajaon on? Atap bolagan ma tanoh ni 
sidea ase tanoh nasiam? 

3 E nasiam na mangagan daoh ari hamagouan 
ai, hape lambin ipadohor nasiam do tahun 
hasedaon ai: 

4 nasiam na martibalan i atas ni podoman 
gading, na patordangkon diri i atas ni 
podoman-podomanni, na mangankon 
biribiri humbani hulanan ampa anak ni 
lombu humbani harang, 

3 nasiam na mandoding-doding pairik-irik sora 
ni husapi ampa na padomu-domu doding 
songon si Daud: 

6 nasiam na manginum anggur simantinan ampa 
na mamminaki diri marhitei minak sidearan, 
tapi na so mangkaruhon hasedaon ni si 
Josep. 

7 Halani ai maningon sidea ma na parlobei 
tarbuang humbani na tarbuang, anjaha 
maronti ma surak-surak ni halak na 
pasonang-sonangkon dirini. 


Lumba-lumba Pasal Uhum na Sihol Roh 


8 Domma pala marbulawan Jahowa bani 
diri-Ni, nini Jahowa Naibata Zebaot do, 
“Magigi do Ahu mangidah gijang ni uhur 
ni Jakob, anjaha sogam do uhur-Hu bani 
benteng-bentengni, anjaha palopason-Ku 
ma tarulang huta ai ampa ganup pangisini. 
3 Anjaha porini tading ope sapuluh halak ibagas 
rumah, maningon matei do sidea. 
10 Jadi anggo dong sindohorni atap na mananomsi 
sihol mambuatsi, laho padaratkon holiholi ai hun 

rumah ai, jadi hatahononni ma hubani halak na i 
kamar parbagas ni rumah ai, “Adong ope atap ise 
rapkon ho?” Jadi hatahononni ma, 'Ise pe lang!” Tapi 
hatahononni ma, “Sip! Seng bulih diloon goran ni 
Jahowa.' 

11 Ai tonggor ma, Jahowa do na mamarentahkon, 
gabe iropuki halak rumah na bolon, anjaha 
itahai rumah na etek-etek. 

12 Mintor mardingkal ma huda i atas dolog 
batu, barang adong ma na maninggala 
laut marhitei lombu? Tapi ipaubah hanima 
do hasintongan gabe rasun ampa buah ni 
hapintoron gabe pogu. 

13 Hanima na mangkamalaskon Lodebar, na 
mangkatahon, “Ai lang domma italuhon hita 
banta Karnaim marhitei gogohta?' 

14 Tonggor ma, puhoan-Ku ma sada bangsa ase 
imbang hanima, alo ginompar ni Israel,” nini 
Jahowa, Naibata Zebaot, “jadi sosakonni ma 
hanima olat ni dalan laho hu Hamat das hu 
bah na i Araba.” 


Panonggoran na Parlobei: Balang 


1Sonon do ipataridahkon Tuhan Jahowa 

bangku, “Tonggor ma, manjadihon balang do 
la bani mulani martumbor poyon-poyon, anjaha 
tonggor ma, sagak ni panabian ni raja in do ai.” 

2 Jadi dob bois igagati suan-suanan ni tanoh ai, 
ningku ma, “Ham Tuhan Jahowa, marpangulaki ma 
uhur-Mu! Sonaha ma partahan ni Jakob jongjong? 
Etek tumang do ia.” 
3 Jadi marpangulaki ma uhur ni Jahowa pasal ai. 
“Seng pala saud be in,” nini Jahowa. 


Panonggoran na Paduahon: Apuy na Mangankon 


4 Sonon do ipataridahkon Jahowa bangku: Tonggor 
ma, idilo Tuhan Jahowa do apuy laho manguhum, 
domma pala iboiskon luhung bagas ai, anjaha 
ipangan homa tanoh ai. 
5 Jadi ningku ma, Ham Tuhan Jahowa, “Mahua 
parontihon Ham ma in! Sonaha ma partahan ni 
Jakob jongjong! Etek tumang do ia.” 
6 Jadi marpangulaki ma uhur ni Jahowa pasal 
ai. “On pe seng pala saud be,” nini Tuhan 
Naibata. 


Panonggoran na Patoluhon 


7 Sonon do ipataridahkon Jahowa bangku: Tonggor 
ma, jongjong do Tuhan in i atas ni sada tembok, 
manjolom batu baragu ibagas tanganni. 

8Dob ai nini Jahowa ma hu bangku, “Aha do 
na nididahmin Amos?” Ningku ma, “Sada batu 
baragu.” Dob ai nini Tuhan ma, “Tonggor ma, 
Hupagistang do batu baragu i tongah-tongah ni 

bangsang-Ku, Israel. Seng marpangulaki be uhur-Hu 
mangidahsi. 
3 Maningon tarulang ma paturuton tanoh 
dolog ni si Isak, anjaha sedaonkon rumah 
panumbahan ni Israel, anjaha Ahu jongjong 
mangimbang ginompar ni si Jerobeam 
marhitei podang.” 


Hona Usir si Amos 


10 Jadi isuruh si Amasia, malim ni Betel ma 
suruhanni hu bani si Jerobeam, raja ni Israel, 
nini ma, “Martahi-tahi do si Amos dompak ham i 
tongah-tongah ni ginompar ni Israel, seng tartaron 
tanoh in hata-hatani ganup. 
11 Ai sonon do nini si Amos, “Maningon matei 
si Jerobeam marhitei podang, anjaha 
maningon tarbuang Israel daoh hun 
tanohni.” 
12 Dob ai nini si Amasia ma dompak si Amos, “E, 
parpanonggoran, laho ma ho, maporus hu tanoh 
Juda, anjaha ijai ma ho mangan ruti, anjaha ijai ma 
ho manjahai! 
13 Ulang ma nunuti manjahai anggo i Betel, ai 
huta hapansingon ni raja in do in, anjaha rumah 
panumbahan harajaon.” 
14 Dob ai ibalosi si Amos ma si Amasia, “Seng nabi 
namin ahu barang anak ni nabi, tapi parmahan do 
ahu anjaha sipaturei-turei hayu ara. 

15 Tapi ibuat Jahowa do ahu humbani na mangalai 
biribiri, anjaha ihatahon Jahowa hu bangku, 'Laho 
ne, manjahai dompak bangsang-Ku Israel!” 

16 On pe, tangihon ma hata ni Jahowa. Nimu, 
“Ulang ho manjahai dompak Israel, anjaha 
ulang hatahon hatamu dompak ginompar ni 
si Isak.” 

17 Halani ai, sonon do hata ni Jahowa, “Gabe 
boru jalang ma parinangonmu ibagas huta, 
anjaha anakmu pakon borumu rasei ma 
ibahen podang, anjaha bagion tanohmu 
marhitei tali sibar-sibar: anjaha ho sandiri 
matei i tanoh na mabutak, anjaha Israel 
maningon tarbuang daoh hun tanohni.” 


Panonggoran Pasal Buah na 
Mabei bani Anjapanjap 


1 Sonon do ipataridahkon Jahowa hu bangku: 
Tonggor ma, sada hirang marisi buah na dob 
mabei. 
2 Dob ai nini ma, “Aha do na nididahmu Amos?” 
Jadi ningku ma, “Sada tapongan marisi buah na 
dob mabei.” Dob ai nini Jahowa ma dompak ahu, 
“Domma jumpah ujung ni bangsang-ku, Israel, seng 
marpangulaki be uhur-Hu mangidahsi. 
3 Gabe tangis-tangis ma pandoding naboru na 
i rumah panumbahan bani panorang ai,” 
nini Tuhan Jahowa, “radag ma holi bangkei 


Amos 8 3183 


bani ganup ianan, panggijingkononkon ma 
ai sip-sip.” 


Pinsang-pinsang Halani Pamoyaton 


4Tangar ma on, nasiam na mandogei-dogei na 
musil anjaha na mangodoh-odoh halak na 
masombuh i tanoh on, 

3 na mangkatahon, “Antigan pe salpu poltak ni 
bulan, ase manjual omei hita? Antigan salpu 
homa ari Sabat, ase boi aruhononta omeita 
laho manjual ai, ase boi paetek-etekonta 
tumba anjaha panaikonta harga, anjaha 
boi hita mandalankon sipaoto-oto marhitei 
timbangan palsu, 

6 ase boi bolionta halak na musil marhitei 
pirak ampa halak na masombuh marhitei 
sapasang sipatu, sonai homa manjualhon 
lapung ni gandum?” 


Isurahon Jahowa Mansiapkon Bangsa-Ni 


7 Domma pala marbulawan Jahowa bani 
hamuliaon ni si Jakob, “Tongon, seng anjai 
halupahonon-Ku be pambahenan ni sidea ai 
ganup. 

8 Mintor lang ma dugur tanoh on halani ai, anjaha 
marpusok ni uhur sagala pangisini? Mintor 
lang ma sampur ganupan ai songon Bah Nil 

anjaha ipalindak-lindak, dob ai surut use 
songon Bah Masir? 

9 Bani panorang ai,” nini Tuhan Jahowa, 
“bahenon-Ku ma mata ni ari sundut tongah 
ari, anjaha manggolapi tanoh on arian. 

10 Paubahon-Ku ma ari rayanima gabe pusok ni 
uhur, anjaha ganup doding-dodingnima 
gabe tangis-tangis. Nahkonon-Ku ma guni 
bani binongeinima ampa hapalpalon bani 
ganup ulu. Bahenon-Ku ma ai songon pusok 
ni uhur bani parmatei ni anak sasada, anjaha 
ujung ni ai songon ari na gok hapaeton.” 

11 “Tonggor ma, na roh ma arini,” nini Tuhan 
Jahowa, “tongoson-Ku ma lohei hu tanoh 
on, sedo lohei bani ruti barang horah bani 
bah, tapi bani hata ni Jahowa do, sihol 
tangaronni namin. 

12 Jadi madou-adou ma sidea hun laut na sada 
hu laut na sada nari, anjaha hun utara hu 
hapoltakan, mardalani sidea hujai-hujon, 
laho mangindahi hata ni Jahowa, tapi seng 
anjai jumpah sidea ai. 

13 Bani ari na sada ai mandatei ma anak boru 
na majenges ampa anak parana halani 
horahan. 

14 Sidea na marbulawan bani Asera ni Samaria, 
anjaha na mangkatahon, ‘Songon sintongni 
manggoluh naibatamu, ale Dan, anjaha 

songon naibata, parlingodanmu manggoluh 
do, ale Barseba, maningon ragei do sidea 
holi, anjaha seng be tarjongjongkonsi.”” 


Panonggoran Pasal Uhum na Maningon Roh 


1 Huidah do Tuhan injongjongi atas anjapanjap, 
9 jadi nini ma, “Palu ma ulu ni tiang in, ase dugur 
molmolan. Ropukan-Ku ma ulu ni sidea ganup, 
anjaha bunuhon-Ku do simasima ni sidea marhitei 
podang, sada pe lang humbani sidea na maluah, 
sada pe lang humbani sidea na maporus, na boi 
pabansah dirini. 

2 Porini pe manrutas sidea das hu nagori toruh, 
alopon ni tangan-Ku do sidea hunjai, anjaha 
porini pe manangkih sidea das hu nagori 
atas, paturunon-Ku do sidea hunjai. 

3 Porini pe marponop sidea i pakpak ni Karmel, 
pindahan-Ku do sidea hujai, anjaha 
boanon-Ku sidea mulak hunjai: porini pe 
marponop sidea hun lobei-Hu ibagas luhung 
ni laut, parentahkonon-Ku do ijai naga 
mangkarat sidea. 

4 Porini pe laho sidea hu habungan i lobei 
ni munsuh ni sidea, parentahkonon-Ku 
do ijai podang mamunuhi sidea, anjaha 
dompakkonon-Ku do matang-Ku bani sidea 
laho mangagou, seng laho padearhon.” 

5 Tuhan Naibata Zebaot na manjamah tanoh 
on gabe malala, anjaha marhoru ganup 
pangisini, gabe sampur songon Bah Nil 
ganup tanoh in, anjaha surut use songon 
Bah Masir; 

6 la na paulihon kamar pardatasni i nagori atas 
anjaha na pajongjongkon langit-langitni i 
atas tanoh on, la na mandilo bah ni laut, 
anjaha iuseihon use hu atas tanoh on, 
Jahowa do Goran-Ni. 


Parpapitah ampa Haluahon 


7 “Ai lang songon halak Etiopia do hanima 
Bangku, ale halak Israel?” nini Jahowa. “Ai 
lang Ahu do na mangarahkon halak Israel 
luar hun tanoh Masir, anjaha halak Palistim 
hun Kaptor, anjaha halak Aram hun Kir? 

8 Tonggor ma, sai kawah do mata ni Tuhan Jahowa 
mangimbang harajaon sipardousa in, anjaha 
siapkonon-Ku do in hun datas tanoh on: 
tapi seng siap tumang bahenon-Ku anggo 
ginompar ni si Jakob,” nini Jahowa. 

3 “Tonggor ma, Ahu mamarentahkon anjaha 
manogu ginompar ni Israel i tongah-tongah 
ni ganup bangsa, songon halak na marsege 
marhitei anduri, tapi sangkamata pe lang 
dong na porngis maperper hu tanoh. 

10 Maningon matei do marhitei podang sagala 
pardousa hun tongah-tongah ni bangsang- 
Ku, sagala na mangkatahon, “Seng tumaram 
das barang mangonai banta hamagouan ai.” 

11 Bani ari ai pajongjongon-Ku ma use 
lampolampo ni si Daud na dob 
mareong in, paulion-Ku ma tembokni na 
mangkabungbung, anjaha umbanon-Ku 
sagala na mangkareong, paulion-Ku do use 
usih songon na bani mula-mulani, ase sidea 
manean simasima ni Edom 

12 ampa haganup bangsa na targoran bani 
goran-Ku,” nini Jahowa, na mandalankon 
sonai. 

13 “Tonggor ma, na roh ma arini,” nini Jahowa, 
“marsijaloan ma paninggala pakon 
siparpariama, parkilang pakon sipanuan, 
mantektekkon anggur sagala dolog, anjaha 
linir dolog-dolog ganupan. 

14 Pasuangon-Ku ma use hadearon ni bangsang- 
Ku halak Israel, ase ipauli use huta na dob 
maseda ai lanjar iiani, ase ipungkah use 
pohon anggur lanjar inumonni anggurni, 
anjaha ibahen jumani lanjar daionni 
gogohni. 

15 Syankonon-Ku ma sidea i tanoh ni sidea, 
anjaha seng be orbaton-Ku sidea hun tanoh 

ni sidea, na dob hubere bani sidea,” nini 
Jahowa, Naibatamu. 


Obaja 


Uhum bani Edom Halani 
Hajungkatonni Dompak Israel 


(Pausih Jer. 49:7-22) 


1 1 Panonggoran ni si Obaja. Sonon do hata ni 
Tuhan Jahowa pasal Edom, domma ibogei 
hanami sada barita humbani Jahowa, 
anjaha domma isuruh sada utusan hu 
tongah-tongah ni bangsa-bangsa, eta, 

bingkat ma hita marmunsuh dompaksi. 

2 “Tonggor ma, paetekon-Ku ma ho i tongah- 
tongah ni bangsa-bangsa, mahiri tumang 
ma ho. 

3 Gijang ni uhur do na paoto-otohon ho, ho na 
marianan ibagas liang ni batu, na gijang 
pariananmu, ho na mangkatahon ibagas 
uhurmu, 'Ise ma na boi manjombahon ahu 
hu tanoh?” 

4 Age pe gijang ho mayap-ayap songon haluhuy, 
anjaha asarmu ibahen ho i holangkolang ni 
bintang, sai dabuhonon-Ku do ho hunjai,” 
nini Jahowa. 

> “Anggo roh panangko bam, barang sipanrampok 
borngin-borngin tontu siap ma ho! Ai lang 

ansa na sungkup bani sidea do tangkoonni? 
Anggo roh sitangko anggur marayak ho, ai 
lang tading ope turiang bahenon ni sidea? 

6 Tapi sonaha do in parsursar ni Esau, hona 
sungkapan do arta ponopanni! 

7 Das hu parbalogan ijuar-juar ganup halak 
sisapanriahanmu do ho, ioto-otoi anjaha 
ipatunduk hasomanmu do ho, hasoman 
hatengeran ni uhurmu do manaon tirangkap 
bam. Seng dong pangarusion bani. 

8 Nai ma, bani ari ai,” nini Jahowa, “siapkonon-Ku 
ma halak na pentar hun Edom ampa 
pangarusion hun dolog ni si Esau. 

9 Bajoraon ma puanglimamu ale Teman, ase bois 
ganup hona bunuh dalahi hun dolog ni si 
Esau. 

10 Halani hajahatonmu bani anggimu si Jakob, 
maningon rungkubon ni habadoron ma ho, 
anjaha siapkononkon ho ronsi sadokah ni 
dokahni. 

11 Ijja, sanggah na jongjong ai ho dohor hujai, 
sanggah na itangkapi halak na legan ai 
balani, anjaha imasuki parnagori na legan 
ai horbanganni, anjaha mandabuh ruji-ruji 
sidea pasal Jerusalem, dihut do ho ijai sada 
humbani sidea ai. 

12 Tapi seng patut namin marpuas-puas ho pasal 
ari ni anggimu bani ari hamagouanni, seng 

patut namin marmalas ni uhur ho mangidah 
halak Juda bani parbois ni sidea, anjaha 
seng patut namin mangoga-oga ho bani ari 
hasosakan ni sidea. 

13 Seng patut namin masukanmu horbangan 
ni bangsang-Ku bani ari parbois ni sidea, 
seng patut namin marpuas-puas ho bani 
ari hamagouanni: anjaha seng bulih namin 
padurduronmu tanganmu mambuat 
ugas-ugasni bani ari parsiapni. 

14 Seng bulih namin jongjong ho bani sirpang 
ni dalan, laho manraseihon na maporus 
humbani sidea: seng bulih namin 
tahihononmu sagala na maluah humbani 
sidea bani ari hasosakanni. 

15 Dohor mando ari ni Jahowa bani ganup 
bangsa-bangsa. Songon na dob binahenmu, 
sonai ma bahenon-Ku bam, mulak bani 
ulumu ma pambahenanmai. 

16 Ai songon parminumnima i atas dolog 
hapansingon-Ku, sonai ma bangsa-bangsa 
inggot minum, minum ma tongon sidea 
anjaha munjei-unjei, anjaha adong pe sidea, 
hira na so adong hinan do. 


Bagah-bagah Pasal Haluahon ni Sion 


17 Tapi anggo i atas ni Dolog Sion, adong do 
holi haluahon anjaha gabe pansing do ai, 

anjaha teanon ni ginompar ni si Jakob do 
use parbagianan ni sidea ai. 

18 Dob ai gabe apuy ma ginompar ni si Jakob, 
anjaha gabe dilah ni apuy ginompar ni si 
Josep, tapi gabe anggala ma ginompar ni 
si Esau, jadi nahitan ni sidea ma ai anjaha 
monsongkononni, anjaha seng dong be 
simasima ni ginompar ni si Esau, ai Jahowa 
do mangkatahon ai. 

19 Jadi teanon ni sidea ma tanoh dangsina, ai 
ma dolog ni si Esau ampa pamah ni halak 
Palistim: teanon ni sidea do homa tanoh 
ni Efraim ampa tanoh ni Samaria, tapi si 
Benjamin do manean Gilead. 

20 Anjaha na tarbuang humbani halak Israel 
do manean tanoh ni halak Kanaan das 
hu Sarpat, anjaha halak na tarbuang hun 
Jerusalem, na marianan i Separat, sidea do 
manean huta na i tanoh dangsina. 

21 Anjaha tangkog ma sipaluah hu Dolog Sion, 
laho manguhum dolog ni si Esau, jadi ondos 
bani Jahowa ma harajaon ai. 


Jona 


Pandiloon bani si Jona ampa Parporusni 


1 1 Dob ai roh ma hata ni Jahowa hubani si Jona, 
anak ni si Amitai, nini, 

2 “Bingkat ma ho laho hu Ninive, huta na banggal 
ai, anjaha martingting ma ho dompak huta ai; ai 
domma das Bangku pasal hajahaton ni sidea.” 

3 Jadi bingkat ma si Jona laho maporus hu Tarsis 
hun lobei ni Jahowa. Tuad ma ia hu Joppe, anjaha 
jumpahsi ma ijai kapal na sihol laho hu Tarsis, igalar 
ma ongkosni, dob ai masuk ma ia hubagas, laho 
marlayar pakon sidea hu Tarsis, maporus hun lobei 
ni Jahowa. 

4Tapi iparoh Jahowa ma logou na gogoh hu laut ai, 
gabe margilumbang ampa marampilaos ma laut ai, 
gabe laho-laho maripuk ma kapal ai. 

5 Jadi mabiar ma parkapal ai, anjaha ganup ma 
marsidilo naibatani bei; ipanggijigkon sidea ma 
parugas-parugas na adong i kapal ai hubagas laut 
laho pahampungkon namin. Tapi anggo si Jona 
domma tuad hu kamar partoruh ni kapal, domma 
ipapodom bani anjaha sinok tumang. 

6 Dob ai roh ma kapiten ni kapal ai bani, nini ma 
dompaksi, “Aha do na masa bam, ase modom- 

modom ho? Puho ho, dilo Naibatamu, andohar 
marulak-ulakan uhur-Ni mangidah hita, ase ulang 
magou hita.” 

7 Dob ai nini sidea ma samah sidea, “Baen, marruji- 
ruji ma hita ase ibotoh hita atap halani ise do ase 
sogop parmaraan on banta.” Jadi marruji-ruji ma 
sidea, gabe hona ma si Jona. 

8Dob ai nini sidea ma hu bani, “Patugah ma 
bennami, ise do siparsalah ase sogop parmaraan 
on banta? Aha do horjamu? Roh hunja do ho? 
Partanoh ja do ho? Anjaha halak aha do ho?” 

9 Jadi nini ma dompak sidea, “Halak Heber do ahu, 
anjaha Jahowa sitompa langit do huhabiari, Ia do 
sitompa laut ampa darat.” 

10 Mabiar tumang ma halak ai, jadi nini sidea ma 
dompaksi, “Ai aha adong ibahen ham?” Ai ibotoh 
halak ai ma, na maporus do hape ia hun lobei ni 
Jahowa, humbani na dob pinatugahni ai. 

11 Nini sidea ma hu bani, “Aha ma sibahenonnami 
bamu, ase minop laut in i lobeita?” Ai lambin 
parahni do laut ai. 

12 Nini ma dompak sidea, “Angkat nasiam ma ahu 
lanjar gijigkon nasiam hubagas laut in, ase minop 
laut in i lobei nasiam. Ai hubotoh, halani ahu do ase 
roh logou na parah on bani nasiam.” 

13 Dob ai igogohkon halak ai ma namin manlugahon 
kapal ai hu pasir, tapi seng tolap: ai lambin jobuni do 
laut ai dompak sidea. 


Jona 1—2 3195 


14 Jadi dilo-dilo ma sidea dompak Jahowa, nini 
ma, “Ale Jahowa, ulang ma lopas Ham hanami 
magou halani hosah ni halak on, anjaha ulang 
ma marsapata bahen Ham bennami daroh na so 
marpipot, ai ibahen Ham do ale Jahowa, domu 
hubani harosuh ni uhur-Mu.” 

15 Dob ai iangkat sidea ma si Jona lanjar igijigkon 
hubagas laut ai. Jadi soh ma laut ai humbani na 
gunsang ai. 

16 Jadi mabiar tumang ma halak ai mangidah 
Jahowa: manggalang ma sidea bani Jahowa, anjaha 
marbagah-bagah bei Bani. 

17 (2-1) Dob ai iparoh Jahowa ma sada dengke na 
banggal laho mamondut si Jona, jadi ibagas bituha 
ni dengke ai ma si Jona, tolu ari tolu borngin. 


Tonggo ni si Jona ampa Parluahni 


1(2-2) Dob ai martonggo ma si Jona hubani 
Jahowa Naibata, humbani bituha ni dengke ai, 

2(2-3) nini ma, “Dilo-dilo do ahu ibagas 
hasosakanku hubani Jahowa, jadi ibalosi 
do ahu: humbani bituha ni nagori toruh do 
dilo-dilo ahu, itangihon Ham do sorangku. 

3 (2-4) Igijigkon Ham do ahu hu na bagas, hu 
tongah-tongah ni laut, gabe iinggoti bah do 
ahu; ganup umbakmu ampa gilumbangmu 
mardalan i babouhu. 

4 (2-5) Anggo ahu, domma huhatahon, domma 
pinabali ahu hun lobei ni panonggor-Mu. 
Sonaha ma boi ahu use mangkawah dompak 
rumah hapansingon-Mu? 

5 (2-6) Bah do rungkub i babouhu, iinggoti bah na 
bagas do ahu, anjaha limut maralit-alit bani 
ulungku. 

6 (2-7) Tuad do ahu ronsi bona ni dolog, anjaha 
pating-pating ni tanoh pe domma tutup 
i pudingku lalab. Ijia ma ipatangkog Ham 
goluhku humbagas godung, ale Jahowa 
Naibatangku. 

7 (2-8) Sanggah mandatei hosahku ibagas, 
hudingat ma Jahowa, jadi das ma 
tonggongku Bamu, hu rumah hapansingon- 
Mu. 

8 (2-9) Tapi halak na mambalosi sisombahon 
sisoya-soya, na manadingkon haporusanni 
do sidea ai. 

9 (2-10) Tapi anggo ahu marhasoman sora 
puji-pujian do ahu manggalang Bamu, 
galaronku do na dob hubagahkon. Bani 
Jahowa do haluahon.” 

10 (2-11) Dob ai marsahap ma Jahowa hubani 
sengke ai, jadi iutahkon ma si Jona bani na 
horah. 

Ambilan ni si Jona i Ninive ampa Pangkorhonni 


1Dob ai roh ma use hata ni Jahowa 
3 paduahalihon hubani si Jona sonon, 

2 “Bingkat ma ho laho hu huta Ninive, huta na 
bolon ai, anjaha dilohon ma ijai hata sipatugahon- 
Ku hubam.” 

3 Jadi bingkat ma si Jona laho hu Ninive domu 
hubani hata ni Jahowa. Huta na bolon tumang do 
Ninive ai, tolu ari mardalan bolagni. 

4Dob ai ipungkah si Jona ma mardalan ibagas huta 
ai parsadarian. Idilohon ma, “Ompat puluh ari nari 
mando, jadi marongrong ma Ninive!” 

= Jadi porsaya ma halak na i Ninive bani Naibata: 
itingtingkon sidea ma ase marpuasa, jadi marhiou 
guni bei ma sidea, humbani halak na magodang 
ronsi na etek-etek. 

6Dob ai das ma barita ai bani raja ni Ninive. 
Jongjong ma ia humbani paratasni, itanggali ma 
pakeianni, isorungkon ma baju guni anjaha hundul 
ma ia bani abuan. 

7 Dob ai isuruh raja ai ma na martingting paboahon 
i Ninive, “Songon na pinarentahkon ni raja in 
ampa hasomanni na sangap-sangap: Jolma barang 
pinahan, lombu barang biribiri pe, seng bulih 
mandai atap aha pe, seng bulih manggagat, bah pe 
seng bulih inumonni. 

8Maningon marhiou guni haganup, jolma atap 
pinahan pe, anjaha gogoh bei dilo-dilo bani Jahowa: 
anjaha ganup jolma maningon mulak do humbani 
dalanni na bajan ai ampa humbani hagedukon na 
hinorjahon ni tanganni. 

9 Ise mambotoh, andohar marpangulaki uhur ni 
Jahowa anjaha isolsoli diri-Ni, isalpuhon pargajag ni 
ringis-Ni, gabe seng magou hita.” 

10 Jadi dob ididah Jahowa pambahenan ni sidea ai, 
ai ma na mulak ai sidea humbani dalan ni sidea 
na bajan ai, gabe isolsoli Naibata ma diri-Ni pasal 
hamagouan, na nilumbahon-Ni sibahenon-Ni bani 
sidea: jadi seng be saud ibahen. 


Ipodahi Naibata si Jona 


1 Tapi sogam do uhur ni si Jona pasal ai, jadi 
manringis ma ia. 
2 Jadi martonggo ma ia bani Jahowa, nini ma, “Ale 
Jahowa, ai lang on do na huhatahon sanggah i 
tanohku ope ahu? Halani ai do ase tarolos ahu 
maporus hu Tarsis, ai hubotoh do, Naibata paridop 
ni uhur ampa pardear layak do Ham, nanget 
manringis anjaha parholong atei banggal anjaha na 
ra manolsoli diri-Ni pasal hamagouan. 
3 Ai pe ale Jahowa, buat Ham ma rahanan hosahku 
humbangku, ai dearan ma ahu matei humbani na 
manggoluh.” 

4 Nini Jahowa ma mambalosi, “Ai patut ma manggila 
ho?” 

3 Dob ai luar ma si Jona hun huta ai, jadi ipahundul 
ma dirini hampit hapoltakan ni huta ai. Ipauli 
ma bani ijai sopo-sopo anjaha hundul ma ia ijai 
marlinggom-linggom, paima ididah barang aha do 
na sihol masa bani huta ai. 

6 Jadi iadongkon Jahowa ma sada hayu na dulas 
ganjang ibabou ni si Jona bahen linggom ni uluni, 
laho paluahkonsi humbani paruhuranni na seda ai. 
Malas tumang do uhur ni si Jona mangidah hayu ai. 
' Tapi bani parnaik ni sibalikkuning patarni ai, 
iadongkon Jahowa ma sada gilok-gilok: iruangi ma 
hayu ai gabe melus ma. 

8Bani parpoltak ni mata ni ari iparoh Jahowa ma 
logou na milas hun hapoltakan. Idoit mata ni ari 
ai ma ulu ni si Jona pala mandatei iahap. Iparsinta 
uhurni ma matei, nini ma, “Dearan ma ahu matei 
ase manggoluh!” 

9Dob ai nini Jahowa ma dompak si Jona, “Ai 
patut ma ho manggila halani hayu in?” Nini ma 
mambalosi, “Patut do ahu mangila das ronsi na 
matei.” 

10 Jadi nini Jahowa ma, “Gari ho pusok do uhurmu 
halani hayu in, na so hinangalutkonmu anjaha na 
so pinabanggal-banggalmu, tubuh ibagas saborngin 
anjaha magou ibagas saborngin. 

11 Samintolah ma Ahu, mintor lang ma idop uhur- 
Hu mangidah Ninive, huta na banggal in, na 
marisi lobih saratus dua puluh ribu jolma, na so 
mambotoh parleganan ni siamun barang sambilou, 
ambahni ai pinahan na sain bueini?” 


Mika 


Uhum ni Naibata bani Israel pakon Juda 


1 Hata ni Jahowa, na roh bani si Mika, par 

Moreset ai, bani panorang ni si Jotam, si Ahas 
pakon si Hiskia, raja ni Juda, ai ma na niidahni pasal 
Samaria ampa Jerusalem. 

2 Tangar ma, nasiam ganup bangsa! Paruhurhon 
nasiam ma tanoh ampa pangisini, 
paboa Tuhan Jahowa do manaksihon 
mangimbang nasiam, Tuhan in, hun rumah 
hapansingon-Ni ai. 

3 Tonggor ma, luar do Jahowa humbani ianan-Ni, 
tuad do la, mardalan i atas buntu-buntu ni 
tanoh on. 

4 Malala do dolog i toruhni, anjaha mabolah 
habungan songon pantis i lambung apuy, 
songon bah madurus bani raboyon. 

5 Halani panlanggaron ni Jakob do ganupan ai 
anjaha halani dousa ni Israel. Hunja do 
hasalahan ni Jakob? Ai lang hun Samaria do 
ai? Anjaha hunja do dousa ni ginompar ni 
Juda? Ai lang hun Jerusalem do ai? 

6 Jadi bahenon-Ku ma Samaria gabe gugunan 
batu i tongah ladang, gabe pohon panuanan 

ni anggur mando, gulangkonon-Ku ma 
batuni hu habungan, anjaha patidakon-Ku 
onjolanni. 

7 Ganup gana-ganani ropukonkon do, anjaha 
ganup upah parriah-riahonni mosogkonon 
do, anjaha ganup sisombahonni sedahonon- 
Ku do; ai humbani upah ni boru jalang do ai 
ipatumpu sidea, anjaha maningon mulak do 
ai gabe upah ni boru jalang. 


Tangis-tangis ni Nabi ai 


8 Halani ai do ase tangis anjaha doruh-doruh ahu, 
mardalan seng marsipatu anjaha talanjang 
do ahu, dokik-dokik do ahu songon baliang 
harangan anjaha doruh-doruh songon 
manuk-manuk unta, 

3 ai seng hatambaran ugah ni panlonsingan 
ni Jahowa, anjaha torus do ai hu Juda, 
das hu horbangan ni bangsangku, das hu 
Jerusalem. 

10 Ulang patugah nasiam ai i Gat, ulang tangis 
nasiam i Akko; i Betleapra ma nasiam 
margulu i abuan. 

11 Bingkat ma nasiam pangisi ni Sapir, talanjang 
marhahirion, borani luar ia pangisi 
ni Saanan. Tangis-tangis ni Bet-Ezel 
manlanglangi nasiam marianan ijai. 

12 Hitir do pangisi ni Marot paima-imahon na 
madear, halani domma turun hamagouan 
humbani Jahowa age bani horbangan ni 
Jerusalem. 

13 Pasang nasiam ma huda bani gareta, nasiam 
pangisi ni Lakis; in do parmulaan ni dousa 
bani boru Sion, ai bamu do jumpah 
panlanggaron ni Israel. 

14 Halani ai bere ma surat sirang bani Moreset- 
Gat. Rumah-rumah ni Aksib do gabe 
sipangoto-otoi bani raja ni Israel. 

15 Ambahni ai parohon-Ku ope sipartaban bam, 
ale pangisi ni Maresa, das ronsi Adullam roh 
na sangap-sangap ni Israel. 

16 Palpali dirimu, marsuhur ma ho halani anak 
haudungan ni uhurmu, pabolag palpalmu 
songon haluhuy, ai boanon ma sidea 
humbam hu habuangan. 


Lumba-lumba Hamagouan 


1 Bursik ma halak na manguhur-uhurhon 

2 hajahaton ampa na manranggi-ranggi 
hamagouan bani podomanni anjaha na 
mandalankon ai siangkonsi ari, halani ibagas 
tangan ni sidea kuasa. 

2 Impol uhur ni sidea bani juma, irampas ma ai: 

impol bani rumah, jadi ibuat sidea ma ai, 
bani jolma ampa parbagiananni. 

3 Halani ai sonon do hata ni Jahowa, “Tonggor 
ma, Ahu pe domma Hupingkir-pingkir 
hamagouan dompak bangsa on; seng 
tumaram maluah borgoknima hunjai, 
anjaha seng be padirgak-dirgak ulu hanima 
mardalan, ai panorang hamagouan do ai. 

4Bani ari ai doding-dodingkonon ni halak ma 
pasal hanima, anjaha tangis-tangiskononni 
ma, nini, ‘Domma siap botul hanami, 
iparbagi do parbagianan ni bangsangku, ise 
pe lang na paulakkon ai bangku, ibagihon do 
jumanta bani halak sitaban hita.” 

3 Halani ai seng dong halak na hampit ho, na 
pagistangkon tali sibar-sibar bani tanoh 
sirujihononkon, bani kuria ni Jahowa. 

6 “Ulang marambilani! Nini sidea bani ambilanni. 
Seng ambilankonon na sonai. Seng anjai 
mangonai bennami hadorunon si sonin. 

7 Bulih ma sonai hatahononkon, alo ginompar 
ni Jakob? Ai na dob hurang sabar do 
Jahowa? Ai sonon do pambahenan-Ni? Ai 
lang dear do hata-Ni bani halak na pintor 
marpangabak?” 

8 Tapi domma girah hinan bangsang-Ku gabe 
imbang, irampas hanima do mantel ampa 
baju-baju ni halak pamolus na nalom 
maruhur, na so parporang. 

9 lusir hanima do puang-puang ni bangsang-Ku 
hun rumah ni sidea marsonang-sonang: 
humbani dakdanak ni sidea ibuat hanima do 
hasangapon-Ku ronsi sadokah ni dokahni. 

10 Jongjong anjaha laho ma hanima! Ai seng 
ianan hasonangan on; halani habutakon 
maningon siap tumang ai. 

11 Nai ma, anggo roh sada halak, na mangkatahon 
logou ampa ladung: “Ambilankononku ma 
bamu pasal anggur ampa minuman koras”! 
parambilan na sonai ma harosuh ni bangsa 
on. 


Bagah-bagah Haluahon 


12 “Sai na patumpuon-Ku do ganup hanima, 
ale Jakob, sai na patumpuon-Ku do sidea 
simasima ni Israel: bahenon-Ku do sidea 
sada, songon biribiri ibagas harang, songon 
sada hulanan i sampalan, sada hulanan ni 
jolma na buei. 

13 Sitotas dalan mardalan i lobei ni sidea: 
bontason anjaha lopusan ni sidea ma 
horbangan, laho luar hunjai. Raja ni sidea 
mardalan i lobei ni sidea, anjaha Jahowa do 
parlobei ni sidea.” 

Lumba-lumba bani Pambobai ni Bangsa ai 


1 Dob ai ningku ma, “Tangihon ma, nasiam 
3 kopala-kopala ni Israel, ampa nasiam 
sigomgom ginompar ni Israel! Ai lang talup 
do botohon nasiam uhum? 

2 Nasiam na magigi bani na madear, na 
marosuh bani na masambor, na manlikliki 
hulingkuling ni angkula ni sidea, anjaha na 
mambuati sibuk-sibuk ni sidea humbani 
holi-holini, 

3 ha mamangani sibuk-sibuk ni bangsangku, na 
manlikliki hulingkuling ampa na manropuki 
holi-holi ni sidea, na manggatgati sidea 
songon gulei ibagas hudon, songon toktokni 
ibagas balanga. 

4 Dob ai dilo-dilo ma sidea bani Jahowa, tapi seng 
anjai balosan-Ni sidea lingodkonon-Ni ma 
bohi-Ni dompak sidea bani panorang ai, 
halani na jahat ai pambahenan ni sidea. 


Lumba-lumba dompak Nabi-nabi 


3 Sonon do hata ni Jahowa dompak nabi, na 
pakahouhon bangsangku, na mandilo- 
dilohon “damei”, anggo dong sihilhilon ni 
ipon ni sidea, tapi na maningtingkon porang 
dompak halak na so mannahkon atap aha 
bani pamanganni? 

6 Halani ai roh ma borngin bannima, na so 
marpanonggoran, ampa hagolapan na so 
marpanjahaion. Sundut ma mata ni ari bani 
nabi-nabi on, anjaha gabe halotiron ma 
arian bani sidea. 

7 Mela ma halak na marpanonggoran, anjaha 
bador ma halak sipanjahai: haganup sidea 
manrungkub gumisni, ai seng dong roh 
balos humbani Naibata. 

8 Tapi anggo ahu gok do bangku kuasa. Tonduy 
ni Jahowa, uhum ampa hagogohon, laho 
patugahkon panlanggaronni hubani Jakob 
ampa dousani hubani Israel. 


Hagedukon ni Pambobai i Jerusalem 


9 Tangihon ma on, nasiam kopala-kopala ni 
ginompar ni Jakob ampa nasiam pambobai 
ni ginompar ni Israel, na mangkagigihon 
uhum, tapi na papeolhon sagala na pintor, 

10 na paulihon Sion marhitei daroh ampa huta 
Jerusalem marhitei hagedukon. 

11 Manjalo sisip do kopala ni sidea mandabuh 
uhum, malim ni sidea manjalo upah 
mamodahi, anjaha nabi ni sidea manjalo 
pirak do manjahai, lanjar mangunsagah ope 
sidea marhitei Jahowa, nini, “Ai lang Jahowa 
do i tongah-tongahta? Seng tumaram sogop 
banta hamagouan!” 

12 Ai pe, halani nasiam maningon tinggalaon do 
Sion songon juma, Jerusalem maningon 
gabe gugunan batu, anjaha dolog onjolan ni 
rumah panumbahan ai gabe harangan. 


Harajaon Hadameion na Sihol Roh 
(ay. 1-3: pausih Jes. 2:2-4) 


4 1 Jadi masa do holi bani ari parpudi: Jonam ma 
dolog ianan ni rumah ni Jahowa gijangan 
humbani dolog-dolog, anjaha atasan 

humbani raboyon. Jadi marurup ma hujai 
bangsa-bangsa, 

2 anjaha buei bangsa sipajuh begu-begu laho 
hujai, nini, “Eta, laho ma hita tangkog hu 
dolog ni Jahowa, hu rumah ni Naibata ni si 
Jakob, ase iajarhon banta dalan-Ni, anjaha 
mardalan hita bani dalan-Ni. Ai hun Sion 
do roh titah anjaha hata ni Jahowa hun 
Jerusalem.” 

3 Jadi manguhum ma la itongah-tongah ni buei 
bangsa, anjaha bahenon-Ni ma haputusan 
mangonai bangsa-bangsa na bolon das 
hubani na daoh, jadi patopahonon ni sidea 
ma podang ni sidea gabe tinggala, anjaha 
tanja ni sidea gabe sasabi. Seng be sintakon 
ni bangsa dompak bangsa podang, anjaha 
seng be guruhonon ni sidea parmunsuhon. 

4 Hundul bei ma sidea i toruh ni hayu anggurni 
ampa i toruh ni hayu arani, anjaha seng 
dong be na manonggoti sidea, ai pamangan 
ni Jahowa Zebaot do mangkatahon in. 

3 Ai ganupan bangsa mardalan ibagas goran ni 
naibatani bei, tapi anggo hita ibagas goran 
ni Jahowa Naibatanta do mardalan ronsi 
sadokah ni dokahni. 

6 “Bani ari ai,” nini Jahowa, “patumpu- 
tumpuon-Ku ma halak na tempang, anjaha 
pahumpulon-Ku ma halak na dob nierapkon 
ampa na dob Hupasipal hinan. 

7 Pagoluhon-Ku ma na mengkat-engkat ai gabe 
simasima, anjaha bangsa na dob nierapkon 
ai gabe bangsa na gogoh, anjaha Jahowa 
raja ni sidea i Dolok Sion olat ni on ronsi 
sadokah ni dokahni. 

8 Tapi anggo ho, ale Migdal-Eder, buntu-buntu 
ni boru Sion, roh do bam, mulak do bam 
panggomgomion sapari, ai ma panrajaion ni 
boru Jerusalem. 

9 Tapi nuan, mase sonai gogoh ni pandoruhmu? 
Seng dong be raja i tongah-tongahmu? 

Ai na dob matei do sipanuturi bam, ase 
mangarou ho songon puang-puang na laho 
mangintubuh? 

10 Odonkon anjaha guaskon ma, ale boru Sion, 
songon puang-puang na laho mangintubuh. 

Ai maningon luar do ho nuan hun huta in, 
anjaha marianan i ladang, maningon laho 
do ho hu Babel. Ijai ma ho paluahon, ijai 
ma ho tobuson ni Jahowa hun tangan ni 
munsuhmu. 

11 Tapi nuan, martumpu do buei bangsa sipajuh 
begu-begu dompak ho, na mangkatahon, 
“Nibutakan ma in, ase marsombuh-sombuh 
matanta mangidah Sion.” 

12 Seng ibotoh sidea pingkiran ni Jahowa anjaha 
seng iarusi sidea sura-sura-Ni, ai ma na 
patumpuhon sidea songon radean hu 
pardogeian. 

13 Jongjong ma ho anjaha mardogei ma, ale 
boru Sion, ai bahenon-Ku ma tandukmin 
gabe bosi anjaha sisilonmu gabe tombaga, 
gabe marosak ma bahenonmu buei bangsa, 
anjaha papuligonmu ma bani Jahowa 
pansarian ni sidea ai, habayakon ni sidea ai 
bani Tuhan sigomgom ganup tanoh on.” 

1 (4-14) Ai pe roh ma hanima marhulan-hulan, 
5 ale boru siparmunsuh! Domma hona hubu hita, 
anjaha marhitei tungkot ilibas huyum ni siuhum 
Israel. 


Tugah-tugah pasal Mesias ampa Harajaon-Ni 


2(4-1) “Tapi anggo ho, ale Betlehem Eprata, 
age pe etek ho i tongah-tongah ni 

marga Juda, humbam do roh Bangku na 
gabe panggomgomi bani Israel, anjaha 
harorohanni humbani nahinan, humbani ari 
na basaia.” 

3 (4-2) Halani ai ondoskonon do sidea bani 
munsuh das bani panorangni, paima 
tubuhan tuah na mantubuhkon ai: dob ai 
mulak ma simasima ni saninani ai hubani 
halak Israel. 

4 (4-3) Dob ai jongjong ma Ia marmahan sidea 
marhitei gogoh ni Jahowa, marhitei 
hamuliaon ni goran ni Jahowa Naibatani ai. 
Dob ai sonang ma sidea marianan, ai timbul 
ma Ia ronsi ujung ni tanoh on, 

3 (4-4) anjaha Ia ma gabe hadameion. Anggo roh 
Assur hu tanohta anjaha imasuki rumah 
bolonta, jadi bahenonta ma mangimbangsi 
pitu parmahan ampa ualuh raja humbani 
jolma. 

6 (4-5) Jadi gomgoman ni sidea ma Assur marhitei 
podang ampa tanoh ni si Nimrod marhitei 
sinjata na sinintak. Anjaha paluahon-Ni ma 
hita humbani Assur, anggo roh ia hu tanohta 
anjaha imasuki nagorinta. 

7 (4-6) Jadi songon namur humbani Jahowa 
ma simasima ni Jakob i tongah-tongah ni 
buei bangsa-bangsa, songon udan bani 

poyon-poyon, na so bani jolma, barang 
marpangajaman bani anak ni jolma. 

8 (4-7) Ambahni ai, ia simasima ni si Jakob i 
tongah-tongah ni bangsa sipajuh begu-begu, 
i tongah-tongah ni buei bangsa, gabe 
songon singa ma i tongah-tongah ni 
binatang harangan, songon singa poso-poso 
i tongah-tongah ni hulanan ni biribiri, anggo 
roh ia mandorab ampa mamparsilbak, tapi 
ise pe lang na paluahkon. 

9 (4-8) Jadi marhamonangan ma tanganmu 
dompak na mangimbang ho, anjaha siap ma 
ganup munsuhmu. 

10 (4-9) “Bani ari ai masa ma,” nini Jahowa, 
“raseihonon-Ku ma hudamu hun tongah- 
tongahmin, anjaha siapkonon-Ku ma gareta 
porangmu. 

11 (4-10) Parsedaon-Ku ma huta bolon na i 
tanohmu anjaha reongkonon-Ku sagala 
benteng-bentengmu. 

12 (4-11) Sonai homa tabas-tabas masabkonon-Ku 
ma hun tanganmu, anjaha seng dong be 
sipartondung bam. 

13 (4-12) Anjaha siapkonon-Ku ma homa gana- 
gananima ampa batu sisombahonnima 
hun tongah-tongahnima, anjaha seng 
be marsombah ho bani jadi-jadian ni 
tanganmu. 

14 (4-13) Orbaton-Ku ma homa Aseramu hun 
tongah-tongahmu, anjaha siapkonon-Ku ma 
homa sisombahonmu. 

15 (4-14) Anjaha bahenon-Ku ma pambalason 
ibagas gila ampa ringis dompak bangsa 
sipajuh begu-begu na so ra mambalosi.” 


Pasal na Pinindo ni Naibata humbani Jolma 


1 Tangihon nasiam ma na hinatahon ni 
6 Jahowa. Jongjong ma Ham, bahen Ham 
ma panguhumon dompak dolog-dolog, 
anjaha pabogeihon ma sora-Mu dompak 
buntu-buntu. 

2 Tangihon nasiam ma dolog-dolog, pangaduan 
ni Jahowa ampa nasiam onjolan ni tanoh na 
jonam, ai adong do pangaduan ni Jahowa 
dompak bangsa-Ni, sihol marturiak Ia pakon 
Israel. 

3 “Ale bangsang-Ku, aha do pambahenan-Ku na 
lepak bam? Marhitei aha Hulojai ho? Balosi 
Ahu! 

4 Halani na Huarahkon ho luar hun tanoh 
Masir, anjaha Hupaluah ho hun rumah 
parjabolonanmu, anjaha Husuruh si Musa, 
si Aron ampa si Miryam mambobahon ho? 

5 Ale bangsang-Ku, sai ingat ma tahi-tahi ni si 
Balas, raja ni Moab ampa balos ni si Bileam, 
anak ni si Beor ai bani, sonai homa na masa 

hun Sittim nari das hu Gilgal, ase itanda ho 
habujuron ni Jahowa.” 

6 Marhitei aha tarbahen ahu manjumpahkon 
Jahowa, laho marsombah i lobei ni Naibata 
na i babou? Marhitei galangan situtungon 
do gakni tarjumpahkon ahu la, atap marhitei 
anak ni lombu na marumur satahun? 

7 Marosuh do gakni uhur ni Jahowa mangidah 
hambing tunggal na marribu-ribu barang 
mangidah habaoran ni minak na marloksa- 
loksa? Berehononku ma nani bunga tubuhku 
halani panlanggaronku, boras ni boltokku 
halani pardearan ni tonduyhu? 

8 Domma ipabotohkon bam ale jolma, barang aha 
na madear ampa barang aha na pinindahan 
ni Jahowa humbam, ai ma na mangkorjahon 
hasintongan ampa na mandalankon 
halayakon anjaha marparlahou ibagas toruh 
ni uhur i lobei ni Naibatamu. 


Dousa ni Jerusalem ampa Uhum ni Naibata 


3 Dilo-dilo do sora ni Jahowa hu huta ai, anjaha 
hapentaran do ai mangkabiari goran-Ni. 
“Bogei hanima ma bangsa na marianan i 
ladang ampa na i huta! 

10 Mintor tarhalupahon Ahu ma arta hajahaton 
na i rumah ni parjahat ampa suhat-suhat na 
etektu, sihagigihononkon? 

11 Mintor tarhadearhon Ahu ma simada 
timbangan na lepak ampa parranjut-ranjut 
na marisi batu timbangan na palsu? 

12 Gok hakorason do halak na bayak na i 
kota, parladung do pangisini, anjaha 
pangoto-otoion do i toruh ni dilah ni sidea. 

13 Ahu pe pungkahon-Ku ma manguhum ho, 
siapkonon-Ku ma ho halani dousamu. 

14 Mangan pe ho seng anjai bosur, loheian 
do ho tong ibagas, aha na niluahkonmu, 
seng maluah, anjaha aha na pinaluahmu, 
ondoskonon-Ku do ai bani podang. 

15 Martidah pe ho, hape seng marpariama, 
mardogei buah ni hayu jetun pe ho, tapi 
seng bulih minakanmu dirimu bani minak ai: 
age pe mangkilang buah ni anggur ho, seng 
bulih inumonmu anggur ai. 

16 Ai idalankon hanima do aturan ni si Omri ampa 
horja-horja ni ginompar ni si Ahab, anjaha 
mardalan hanima ibagas sura-sura ni sidea. 
Halani ai bahenon-Ku ma hanima tarulang 
ampa pangisini gabe sisurak-surakon, 
sonai ma hanima mangusung pandorun ni 
bangsa-bangsa. 


Tangis-tangis Pasal Uhur Magou ni Bangsa ai 


7 1 Ngalutni in bangku, ai usih do ahu bani na 
patumpuhon buah ni hayu, songon na 

marturiang buah ni anggur, seng dong be 
buah ni anggur panganon, seng dong be 
buah ni hayu ara sidingaton ni uhurhu. 

2 Domma siap halak na daulat hun tanoh on, 
anjaha seng dong be halak parpintor 
i tongah-tongah ni jolma. Ganup sidea 
mambahen paronggopan laho manduruskon 
daroh, ganup marsitaon tirangkapni bei 
dompak hasomanni. 

3 Hinsah do tangan ni sidea mangkorjahon na 
masambor: igil do halak na sangap-sangap, 
panguhum manjalo sisip anjaha halak na 
markuasa uhur-uhurni do ibahen: sonai do 
pandalankon ni sidea. 

4 Halak sidearan humbani sidea, songon suga do, 
anjaha sipintoran songon tatada. Domma 
roh ari parkahapon bam, ari pambalason 
bam, dohor ma hasonggoton bani sidea. 

3 Ulang ma dong na porsaya bani kawanni: ulang 
ma marhatengeran bani hasomanni: jaga 
homa bibir ni pamanganmu age dompak 
naboru na modom bani abinganmu. 

6 Ai anak pe seng ipasangap bapani, anjaha boru 
jongjong manlawan inangni, parumaen 
dompak simatuani, ase munsuh ni halak ma 
hasomanni sarumah. 

Haluahon ni Sion Use 


7 Tapi anggo ahu mangkawah bani Jahowa do, 
anjaha mangarap do ahu bani Naibata ni 
haluahonku: sai tangihonon ni Naibatangku 
do ahu. 

8 Ulang ma ho marmalas ni uhur, alo munsuhku, 
mangidah ahu; ai jomba pe ahu, sai na 
jongjong do use, ai hundul pe nuan ahu 
ibagas hagolapan, Jahowa do panondang 
bangku. 

9 Usungonku do ringis ni Jahowa, ai hu Bani do 
ahu mardousa, paima iapiti ahu anjaha 
ipintori, itogu ahu hu haliharon, gabe huidah 
hapintoron-Ni. 

10 Jadi idahon ni munsuhku ma ai, gabe 
rongkobon ni habadoron ma ia, ai ma na 
mangkatahon hu bangku, “Ija do Jahowa 
Naibatamu?” Marpuas-puas do matangku 
mangidahsi, idogei-dogei do ia nuan songon 
hubang i alaman. 

11 Na roh ma sada ari, paulion ma use ijai 
tembokmu. Bani ari ai palumbangon ma 
parbaloganmu. 

12 Bani ari ai roh ma sidea bam, hun Assur das hu 
Masir, hun Masir das hu Bah Eprat, hun laut 
na sada das hu laut na sada nari ampa hun 
dolog na sada das hu dolog na sada nari. 

13 Tapi gabe halimisan ma tanoh ai halani 
pangisini, marhalanihon ni pambahenan ni 
sidea. 

14 Parmahani Ham ma bangsa-Mu marhitei 
simambu-Mu, biribiri parbagianan-Mu, na 
marianan pulou i harangan, i tongah-tongah 
ni tanoh na lambutan,: lopas Ham ma sidea 
manampal i Basan ampa i Gilead songon 
sapari. 

15 Songon bani panorang parpadarat-Mu hun 
Masir, pataridahkon Ham ma bennami 
halongangan. 

16 Idahon ni bangsa sipajuh begu-begu ma ai, 
gabe bador ma sidea marhalanihon ni ganup 
hagogohon ni sidea ai, tutupon ni sidea ma 
pamanganni bani tanganni, anjaha nengel 
ma pinggol ni sidea. 

17 Dilaton ni sidea ma tanoh songon ulog, songon 
sagala na manjulur i tanoh, gobir-gobir ma 
sidea roh humbagas bentengni, hitir-hitir 
manjumpahkon Jahowa Naibatanta, anjaha 
marhabiaran ma sidea bam. 

18 Ise ma Naibata usih songon Ham, na manasap 
dousa anjaha na manalpuhon panlanggaron 
ni simasima ni parbagiananni? Seng lalab 
itahan-tahan ringis-Ni, ai marharosuh do Ia 
bani idop ni uhur. 

19 Sai marpangulaki do uhur-Ni maridop ni 
uhur banta, anjaha dogei-dogeion-Ni do 
hajahatonta. Nai ma tongon, gijigkonon-Mu 
do ganup dousanami hubagas laut. 

20 Sai patidakon-Mu do habujuron bani si 
Jakob, idop ni uhur bani si Abraham, na 
dob binulawankon-Mu bani ompungnami 
humbani sapari nari. 


Nahum 


Pambalason ni Naibata bani Munsuh-Ni 


1 1 Panjahaion Pasal Ninive. Buku Pangungkabon 
ni si Nahum, halak Elkos ai. 

2 Naibata parsimburu anjaha pambalas do 
Jahowa, sipambalas do Jahowa anjaha 
parringis tumang. Sipambalas do Jahowa 
dompak imbang-Ni, anjaha totap manggila 
dompak munsuh-Ni. 

3 Tongon nanget do Jahowa manringis anjaha 
paridop ni uhur banggal, tapi sai na 
marlulu do la. Marhasoman habahaba 
ampa halisungsung do la mardalan. anjaha 
hombun do orbuk ni nahei-Ni. 

4 Mangonai hata la bani laut, gabe horah do, 
anjaha ipahorah do ganup bah mardalan. 
Horah do Basan ampa Karmel, anjaha melus 
bunga ni Libanon. 

> Dugur do dolog i lobei-Ni anjaha malala 
buntu-buntu: gobir do tanoh on i lobei-Ni, 
dunia on ampa haganup isini. 

6 Ise ma na tahan jongjong mandompakkon gajag 
ni gila-Ni? Ise ma na pag manjumpahkon 
gara ni ringis-Ni? Marjimbur-jimbur do 

songon apuy gila-Ni, anjaha mangkatorban 
dolog batu i lobei-Ni. 

7 Pardear layak do Jahowa, benteng bani 
panorang hasosakan, anjaha itanda do na 
marhaporusan Bani. 

8 Tapi marhitei bah na sumbang siap tumang do 
ibahen na mangimbang-Si anjaha idakdaki 
do munsuh-Ni hubagas na golap. 

3 Aha do na tinahi ni uhurnima dompak Jahowa? 
Siap tumang do ai bahenon-Ni, seng pala 
dua hali timbul hasosakan. 

10 Songon suga-suga na itagili bois sidea, songon 
anggala na horah tene mosog sidea. 

11 hi lang hun tongah-tongahmu do luar halak na 
manguhurhon hajahaton dompak Jahowa, 
halak na manranggihon na masambor 
tumang? 

12 Sonon do hata ni Jahowa, “Age pe gogoh 
anjaha buei sidea, maningon sabion do 
sidea ase masab sidea. Age pe domma 
Hupatoruh ho, seng be patoruhon-Ku ho. 

13 Sonari pe buaton anjaha ponggolhonon-Ku ma 
pasanganmu humbam, anjaha rotapon-Ku 
ma garimu. 

14 Tapi dompak ho iparentahkon Jahowa do, 
“Seng be patotapon goranmu, hun rumah 
ni naibatamu siapkonon-Ku ma gana-gana 
na niuhir ampa gana-gana na tinuang: 

Ahu do na pasirsirhon tanomanmu, ai 
siambukkonon do ho.” 


Haluahon ni Israel ampa Parseda ni Ninive 


15 (2-1) Tonggor ma, i atas ni dolog nahei ni siboan 
Ambilan Na Madear, na maningtingkon damei! 
Pestahon pestamu ale Juda, galari bagah-bagahmu, 
ai seng anjai roh be parjahat mangimbang ho, 
domma siap botul ia. 


Tartaban Huta Ninive anjaha Iparseda 


2 1 (2-2) Domma tangkog dompak ho 
pamerapkon! Jaga ma benteng ai! 
Marjaga-jaga ma i dalan, mamonting bei 
ma, pakei ma gogohmu! 

2 (2-3) Ai Jahowa do pasuangkon hayu anggur 
ni Jakob songon hayu anggur ni Israel: ai 
domma irampok panrampok sidea, anjaha 
iparseda rantingni. 

3 (2-4) Gerger do gantar-gantar ni puanglimani, 
marbaju hasumba do balani. Marlinang 
songon apuy gareta-garetani bani ari 
parbingkatni, anjaha iawas-awaskon tanja. 

4 (2-5) Marpojong gareta-gareta i dalan, 
marhujai-hujon i tanoh lapang: rupani 
songon rigapan, anjaha songon hilap 
pardetesni. 

5 (2-6) Idingat raja ai ma puanglimani, hape 
marsijombaan do sidea bani nilangkahkonni 
bei: tarolos sidea marayak tembok, hape 
domma sonson onding-onding partahanan. 

6 (2-7) Mungkab ma horbangan na bani bah 
banggal ai, jadi gobir ma istana ai. 

7 (2-8) Ipasalang ma raja naboru ai anjaha iboan 
hu habuangan: gabe songon parturtu ni 
kuhuy ma partangis ni jabolonni naboru, 
anjaha ibogbogi bei tontonni. 

8 (2-9) Songon bongbongan ma Ninive, na 
mabaor bahni. “Soh! Soh!” Nini sidea, tapi 
sahalak pe lang adong be na ra mulak. 

9 (2-10) Buati ma pirak in, buati ma omas in! Ai 
lang marnabois arta ai, sumbang tumang 
bagei-bagei ni na maharga. 

10 (2-11) Lumei! Halumeion ampa hasiapon! 
Atei-atei na madotei ampa towod na 
hitir-hitir! Gobir sagala binongei, anjaha 
marposi sagala bohi. 

11 (2-12) Ija do nuan ianan ni singa ondi ampa 
liang ni singa, ai ma parponopanni, anjaha 
aha pe lang na mangganggusi ijai? 

12 (2-13) Ija do nuan singa ai, na manoroh ase 
sungkupan anakni, anjaha na mamongkiki 
sisorohanni bani boru-boruni, na manggoki 
liangni bani sorohanni ampa iananni bani na 
pinarsirakni? 

13 (2-14) “Tonggor ma, marlulu do Ahu dompak 
ho,” nini Jahowa Zebaot, “martimpul ma 
bahenon-Ku timus ni garetamu, anjaha bois 
ma bahenon singa poso-posomu marhitei 
podang. Siapkonon-Ku ma sorohanmin hun 
tanoh on, anjaha seng be tarbogei sora ni 
suruhanmu.” 


Panguhumion na Legan bani Ninive 


1 “Papa ma bani huta sisopsop daroh, na 
3 gok ladung ampa paksa, lang maronti 
panrampokon! 

2 Bogei! Parlisik ni lonsing-lonsing, pargurojob ni 
galapang! Bogei! Huda na marangkat dua 
ampa gareta na marpojong. 

3 Siajak huda na rongom roh, podang na 
marjilam-jilam ampa tanja na mirlak; buei 
ni halak na tinampul, marjunjun anjaha lang 
tarhira bangkei, lang marnarotap bangkei 
gabe mangkatargompang sidea bani bangkei 
ai. 

4 Anjaha ganupan ai binahen ni hinabuei ni 
ulah ni boru jalang do, na jenges-jenges 
na pandei mandari-dari, na manjualhon 
bangsa-bangsa marhitei parbangkisonni ai 
ampa marga marhitei uti-utianni ai. 

> Tonggor ma, marlulu do Ahu dompak 
ho,” nini Jahowa Zebaot. “Sintakon-Ku 

ma hioumin das bani bohimu, anjaha 
patidakon-Ku ma hatalanjangonmin bani 
bangsa-bangsa ampa habadoronmu bani 
harajaon-harajaon. 

6 Gijigkonon-Ku ma bam na mabutak, pabadoron- 
Ku ma ho, anjaha bahenon-Ku ma ho gabe 
sitontonan. 

7 Anjaha sagala na mangidah ho, maporus ma 
humbam, anjaha nini ma, ‘Domma hansur 
Ninive, ise ma na manangisi? Hunja ma 
pindahan-Ku na mangapohi ai? 

3 Mintor dearan ma ho hun bani, na marianan 
bani topi ni Bah Nil, na niinggotan ni bah, 
na marbatar-batarhon laut anjaha na 
martembokkon bah? 

3 Etiopia do hagogohon bani ampa Masir na so 
marpispis ai: Put ampa Libia sipangurupi 
bani. 

10 Tapi sidea pe domma hu habuangan, maningon 
laho hu tahanan: dakdanakni irosaki i 
suhi-suhi ni ganup dalan. Marruji-ruji do 
halak pasal na sangap ni sidea, anjaha ganup 
pambosarni isangkut do bani gari. 

11 Ho pe maningon mabuk do, maningon mirdong 
do, maningon pindahanmu do haporusan i 
lobei ni munsuhmu. 

12 Sagala bentengmu usih do bani hayu ara na 
marboras mula-mula, anggo idugur mintor 

mardabuhan ma bani pamangan ni na 
mangankon. 

13 Tonggor ma, doskon naboru do balamu i 
tongah-tongahmu. Mungkab do horbangan 
ni tanohmu jumpahon ni munsuhmu, anjaha 
panganon ni apuy do pating-patingmu. 

14 Tahui ma bah managam pangkubu, anjaha 
patoguh bentengmu! Masuk ma hu 
tanoh parhalampungan, luntak ma tanoh 
halampung ai, anjaha buat ma panuangan 
ni batu! 

15 Sai na bois do ho panganon ni apuy ijai, 
siapkonon ni podang ma ho. Bondutonni ma 
ho songon balang. Pabuei ma dirimu songon 
tamponok, pabuei songon balang! 

16 Bahatan do partiga-tigamu ibahen ho humbani 
bintang na i langit, ipaherbang balang ai ma 
habongni anjaha habang ma ia lintun. 

17 Songon balang do gamot-gamotmu, anjaha 
jurutulismu songon balang na marhulanan, 
na sogop bani tembok sanggah borgoh ni 
ari, tapi poltakkonsi mata ni ari habang ma, 
seng dong na mambotoh, ija hinan iananni. 

18 Munduk-unduk do parmahanmu, ale raja ni 
Assur, tarpodom na sangap-sangapmu. 
Merap do bangsamu i dolog-dolog, ise pe 
lang na patumpuhon. 

19 Seng hatambaran luhamu, parah do ugahmu. 
Sagala na mambogei baritamu martopap 
do halani ho. Ai ise ma na so ihonai 
hajahatonmu na so marhinggan ai?” 


Habakuk 


Tangis-tangis ni Nabi Pasal Hasosakan ni Bangsani 


1 1 Pangungkabon na nididah ni Nabi Habakuk. 
2“Sadia dokah on, ale Jahowa, dilo-dilo 
ahu, hape seng ra Ham manangihon? Atap 
hudilohon Bamu pasal odoh-odoh, tapi seng ra 
Ham paluahkon? 

3 Mase ma pataridahkonon-Mu bangku hagedukon, 
gabe paidah-idahonku hasunsahan? Pandorunion 
ampa pambahenan hajahaton do i lobeihu, masa 
do parsalisihan ampa paringoran. 

4 Halani ai lambin galekni do titah, anjaha seng 
mardalan uhum. Ai halak parjahat do mardalan 
manginggoti parpintor, gabe peol ma mardalan 
uhum.” 

3 “Kawahkon nasiam ma hu tongah-tongah ni 
bangsa sipajuh begu-begu anjaha papangkei ma, 
ase longang anjaha songgotan nasiam. Ai sihol 
bahenon-Ku do sada horja bani ari nasiam, lang 
porsaya nasiam, porini pe ibaritahon ai. 

6Tonggor ma, papuhoon-Ku ma halak Kasdim, 
bangsa na garang anjaha na lingkat ai, manlontas 
deisa na ompat ni tanoh on, laho manoluk ianan na 
so sidea simadasi. 

7 Sihabiaran anjaha jangin do sidea: luar humbani 
sidea do uhum ampa hatimbulonni. 

8lingkatan do huda ni sidea humbani begu, 
garangan humbani sorigala sanggah bodari-bodari: 
roh do siajak hudani humbani na daoh habang 
songon haluhuy, mangolos laho mamondut. 

9Roh do sidea ganup laho mandalankon paksa: 
seng tarolat pangonjarni, ipatumpu sidea do na 
tartangkap songon horsik bueini. 

10 Irehei sidea do raja-raja anjaha sipartatawaan 
ibahen sipambobai. Ipartatawai sidea do ganup 
benteng, tanoh do ipajunjun sidea laho manaban 
ai. 

11 Dob ai mangolos ma sidea bingkat mannunuti 
dalanni songon logou; sidea halak siparsalah, na 
mambahen gogohni gabe naibatani.” 

12 “hi lang Ham do humbani nabasaia nari, ale 
Jahowa. Naibatangku na mapansing bangku? Seng 
anjai matei hanami. Ale Jahowa, bahen uhum do, 
ase ipabangkit Ham ia, Ham Batu ginggingku, bahen 
panjoraan do, ase ipajonam Ham ai. 

13 Ham, parmata na pitah, gabe seng tarpaidah- 
idah Ham na masambor, anjaha seng tahan Ham 
mangkawahkon na so sintong, mase ma ipaidah- 
idah Ham halak sipangosei hape sip do Ham, ai 
ma sanggah na binondut ni halak parjahat jolma 
sipintoran hun bani, 

14 sabe songon dengke na i laut ai ipaturut Ham 
jolma in, usih songon gilok-gilok, na so marraja? 

15 Ganup do isintak marhitei hail hu atas, itarik 
marhitei jalani, anjaha ipatumpu sidea hubagas 
durungni: marmalas ni uhur do ia halani ai anjaha 
marolob-olob. 

16 Halani ai do ase manggalang ia bani jalani anjaha 
manutung dahupa ia bani durungni, ai halani ai do 
buei parbagiananni anjaha mantin sipanganonni. 
17 Sintakonni ope nani podangni torus, anjaha 
nunutonni. mamunuhi bangsa-bangsa lang 
maralang-alang?” 


Balos ni Naibata: Uhum bani Halak Kasdim 


2 1 “Bani manara parjagaanku do ahu sihol 
jongjong, bani tembok ai hupajongjong 
bangku, laho mangidah atap aha na sihol 
hatahonon-Ni bangku, anjaha aha balos-Ni pasal 
adu-aduankai.” 

2 Jadi nini Jahowa ma mambalosi ahu, “Suratkon ma 
pangungkabon on, anjaha uhirhon ai torang-torang 
bani batu panuratan, ase boi ai basaon ni halak age 
sanggah montas. 

3Ai mangonai panorang na sihol roh ope 
pangungkabon ai: tapi mangolos ma ai mangayaki 
ujungni, anjaha seng marladung ai. Porini pe 
hunlambat, paima-ima ma ai, ai maningon roh do 
ai; seng tumaram lang saud. 

4Tonggor ma, halak na so pintor uhurni ibagas, sai 
na hurleh do, tapi halak parpintor, manggoluh do 
halani haporsayaonni. 

Jaga ma pangapasi sipangosei-osei, halak na 
jungkat maruhur, na so ongga marnasungkup, na 
pangangangkon tolonanni songon nagori toruh, na 
so ra bosur songon hamatean, na patumpuhon 
sagala bangsa bani anjaha na pasadahon sagala 
marga bani. 

6 Ai lang parumpamahonon ni sidea ma ia, doding- 
dodingkononni salig-salig bani anjaha hatahononni, 
“Mulih ma ia, na patumpuhon bani na so ia simadasi 
(sadiha dokah nari tumaran?), anjaha na pajunjun 
bani dirini buei utang!” 

7 Ai lang sompong ma tumaram jongjong sidea na 
maridou bam, anjaha hehe sidea sihol mangarsik 
ho, anjaha gabe taban ma ho bani sidea? 

8 Halani na dob tinabanmu buei bangsa, gabe 
tabanon ni bangsa-bangsa na tading ai ma ho, 
halani sapata ni daroh ni jolma ampa odoh-odoh 
bani nagori, bani huta-huta ampa na marianan 
ibagas ai. 

9 Magou ma halak na mambuat pansarian na so 
tiba dalanni hubagas rumahni, sihol mambahen 
asarni bani na gijang, bahen haluahonni humbani 
parmaraan! 

19Na manranggihon habadoron do ho bani 
rumahmu, marhitei na isiapkon ho buei bangsa: na 
mambahen tonduymu do ai mardousa. 

11 Ai dilo-dilo do age batu ibagas tembok ai, anjaha 
tiang-tiang ni rumah ai pe mambalosi do. 
12Magou ma halak na paulihon huta marhitei 
daroh, anjaha na pajonamkon benteng marhitei 
hagedukon. 

13 Tonggor ma, ai lang marharorohan humbani 
Jahowa do ai? Marhangaluton pe bangsa-bangsa 
bahen panganon ni apuy do, anjaha ilojai bangsa- 
bangsa pe dirini, laho mangkopkop na lang do! 
14Ai maningon gokan do tanoh on bani 
parbinotohan pasal hasangapon ni Jahowa, songon 
bah na manrungkub dasor ni laut. 

15Magou ma halak na painumkon hasomanni 
humbani panginuman ni ringisni, anjaha na 
pamabukkonsi laho mangidah hatalanjangonni. 

16 Ho pe maningon pabosuron ma bani habadoron 
gantih ni hasangapon. Ho pe minum ma ase rebad- 
rebad ho. Bam ma nuan roh panginuman na bani 
tangan siamun ni Jahowa, anjaha habadoron ma 
sogop bani hasangaponmu. 

17 Hajahaton na binahenmu hubani Libanon 
maningon rungkubonni do ho, anjaha pansedai ni 
binatang mangkirjati ho, halani sapata ni daroh 
ampa hajahaton na bani nagori ai, bani huta-huta 
ampa na marianan ibagas ai. 

18 Ai aha ma guna ni gana-gana na pinaulini ai, gana- 
gana na tinuang ampa sipartondung sipangoto- 
otoi, ase marhatengeran hujai tukang ai, anjaha 
itukangi sisombahon na longah? 

19 Magou ma halak na mangkatahon bani 
hayu, “Puho ma”! Ampa bani sada batu na 
longah, “Jongjong ma”! Boi ma ai mambere 
pangungkabon? Tonggor ma, ilampis do ai bani 
omas ampa pirak, tapi otik pe seng dong hosah 
ibagas. 

20 Tapi ibagas rumah hapansingon-Ni do Jahowa, sip 
ma ganup tanoh on lobei-Ni.” 


Sada Psalm: Uhum ampa Haluahon 


1 Tonggo ni si Habakuk, nabi ai, 
3 2 “Ale Jahowa, domma hubogei barita-Mu, 
gabe gok biar do ahu halani horja-Mu 
ai. Pabayu Ham ma ai bani partongahan 
ni tahun, bani partongahan ni tahun ma 
tongon pabotohkon Ham ai; ingat Ham ma 
maridop ni uhur, age ibagas ringis. 

3 Roh do Naibata hun Teman, anjaha Na 
Mapansing sahalian ai hun Dolog Paran 
(Sela). Irungkub hamuliaon-Ni do langit, 
anjaha gok tanoh on puji-pujian-Ni. 

4 Parsinalsal-Ni songon sinalsal ni mata ni ari do, 
sondang luar hun lambung-Ni, ai do ibahen 
panrungkub ni hasangapon-Ni. 

5 Mardalan do sampar i lobei-Ni, anjaha irik do i 
pudi-Ni mangihut bunrung. 

6 Jongjong ma Ia anjaha ibahen ma dugur 
tanoh on: mangkawah ma Ia inggot, gabe 
ibahen ma mangkalumpat bangsa halani 
hirjatni, masarsar ma dolog-dolog na jonam 
hinan anjaha marongrong buntu-buntu 
sisadokah-dokahni. Dalan humbani nabasaia 
la do simadasi. 

7 Huidah do lampolampo ni Kusan hona tipa, 
anjaha dugur-dugur tirei ni lampolampo ni 
tanoh Midian. 

8 Ai dompak bah banggal, dompak bah banggal 
do Ham manringis, ale Jahowa, barang 
dompak laut do Ham manggila, ase 
ipahundul Ham diri-Mu bani huda-Mu, bani 
gareta hamonangan-Mu? 

9 Domma pasang sior-Mu anjaha domma gok 
lingkit Bamu. Sela. Ibolah Ham do tanoh on, 
gabe marbanggal ma bah. 

10 ididah dolog-dolog Ham, gabe hitir-hitir ma: 
bah banggal pe manraja ma, ipabogeihon 
luhung ni lautan ma sorani anjaha iangkat 
ma tanganni hu atas. 

11 Soh do mata ni ari ampa bulan bani iananni, 
halani sondang ni lingkit-Mu na tolkas 
ai, halani mirlak ni lombing-Mu na 
marlinang-linang ai. 

12 langkahi Ham do tanoh on ibagas ringis-Mu, 
anjaha idogei-dogei Ham do bangsa-bangsa 
ibagas gila-Mu. 

13 Bingkat do Ham laho mangurupi bangsa-Mu, 
laho mangurupi na mininakan-Mu. Irosaki 
Ham do tayub humbani rumah ni parjahat, 
anjaha iparseda Ham do onjolanni das bani 
batu onjolan partoruh. Sela. 

14 |tolpus Ham do marhitei panah-Mu ulu ni 
pambobaini, na roh songon halisungsung 
laho mangerap ahu, na marolob-olob 
songon halak na laho mangankon na 
masombuh bani na ponop. 

15 Ibontas Ham do laut ai marhitei huda-Mu, 
margilumbang ma laut na bolag. 

16 Dob hubogei ai, gabe hitir ma angkulangku, 
bibirhu pe hitir do halani sora ai; masuk 
do na masik hubagas holiholingku, anjaha 
rebad-rebad panlangkahku. Sip ma ahu 
paima-imahon ari hasunsahan, na sihol roh 
bani bangsa na manosak hanami. 

17 Age pe seng marbunga ijai hayu ara, anjaha 
seng marbuah hayu anggur, lambang ia 
hayu jetun anjaha seng mambere gogoh age 
juma, rasei biribiri humbani iananni, anjaha 
seng dong be lombu ibagas harang, 

18 age sonai, marolob-olob do ahu ibagas Jahowa, 
anjaha malas do uhurhu ibagas Naibata ni 
haluahonku. 

19 Naibata Jahowa do hagogohon bangku, ibahen 
do naheihu usih songon nahei ni ursa, la 
do manogu ahu manlangkah bani ianan na 
gijang.” (Bani sibobahon koor, marhasoman 
parugas). 


Sepanya 


Uhum bani Bangsa-bangsa Sonai Homa bani Juda 


1 1 Hata ni Jahowa, na roh hubani si Sepanya, 
anak ni si Husi, anak ni si Gedalya, anak ni si 
Amarya, anak ni si Hiskia, sanggah panorang ni si 
Josia, anak ni si Amon, raja ni Juda. 

2 “Siapkonon-Ku do haganup hun datas ni tanoh 
on, nini Jahowa. 

3 “Siapkonon-Ku do jolma ampa  pinahan, 
siapkonon-Ku do manuk-manuk na i langit ampa 
dengke na ibagas laut. Jombahonon-Ku do halak 
parjahat, siap do bahenon-Ku jolma hun datas 
tanoh on,” nini Jahowa. 

4“Pagostongon-Ku do tangan-Ku mangimbang 
Juda, ampa mangimbang ganup pangisi ni 
Jerusalem, siapkonon-Ku do humbani ianan on 
goran ni Baal ampa goran ni malim-malim ni 
naibata na legan, 

> ronsi halak na marsombah bani bala na i langit 
i atas tayub, ampa halak na marsombah bani 
Jahowa, tapi na marbija homa bani Milkom: 
6sonai homa halak na marbalik humbani 
Jahowa, na so mangindahi Jahowa anjaha na so 
marpanungkun be Bani. 

7Sip ma nasiam i lobei ni Jahowa! Ai dohor 
mando ari ni Jahowa. Domma ipasirsir Jahowa sada 
galangan sisayaton, anjaha iuras na niontang-Ni. 

8 Jadi bani ari ni panggalangan sisayaton ni Jahowa 
ai, marlulu ma Ahu dompak kopala-kopala ampa 
anak ni raja ampa haganup halak na mamakei 
pakeian ni nagori na legan. 

9 Marlulu do Ahu homa bani ari ai dompak haganup 
halak na manlumpati molmolan, na manggoki 
rumah ni tuanni bani buah ni paksa ampa panipuon. 
10 Bani ari ai,” nini Jahowa, “Tarbogei ma sora ni na 
tangis hun Horbangan Dengke, ampa doruh-doruh 
hun huta baru ai ampa pardobur na gogoh humbani 
buntu-buntu ai. 

11lTangis ma nasiam, na marianan i huta 
pandudaan! Ai seng dong be partiga-tiga, haganup 
sitimbang pirak domma bois. 

12Bani panorang ai Ahu sandiri ma mamareksai 
Jerusalem marhitei lampu, anjaha marlulu ma Ahu 
bani halak, na gabe mombur i atas parat ni sidea, 
halak na mangkatahon ibagas uhurni, “Seng anjai 
bahenon ni Jahowa na madear atap na masambor 
pe.” 

13 Sirampason ma ugas-ugas ni sidea, anjaha 
siparsedaon ia rumahni. Age pe ipauli sidea rumah, 
seng sidea mangiankon ai, age pe ipungkah sidea 
pohon anggur, seng anjai inumon ni sidea anggur 
hunjai. 

14 Dohor mando ari ni Jahowa na bolon ai, dohor 
mando anjaha mangolos roh. Bogei ma ari ni 
Jahowa na mapaet ai! Age puanglima mandoruh do 
ijai. 

15 Ari panringisan do ari ai, ari hasosakan ampa 
habiaran, ari hasedaon ampa hasiapon, ari 
hagolapan ampa halotiron, ari na gok hombun 
ampa na lotir tumang, 

16 ari parsora ni tarompit ampa surak-surak na 
mandorab huta na pinatoguh ampa manara na 
gijang. 

17 Tarsosak ma bahenon-Ku jolma, gabe dadap- 
dadap ma sidea songon halak na mapitung, halani 
mardousa sidea dompak Jahowa,: duruskononkon 
do daroh ni sidea songon orbuk ampa bituha ni 
sidea songon hubang. 

18Seng anjai tarbahen pirak barang omas ni 
sidea paluahkon diri ni sidea bani ari panringison 
ni Jahowa. Marhitei apuy ni parsimburuonni ai 
siapkononkon do tanoh on, hasiapon, nai ma 
tongon, haboison na manompong do bahenon-Ni 
bani ganup na marianan i tanoh on.” 


Golpa-golpa Patoruh Uhur Paima Roh Ari Uhum 


2 ma nasiam martumpu anjaha bahen 
nasiam ma partumpuan, ham bangsa na so 
mambotoh na maila, 

2 paima hona usir nasiam songon dogdog na 
hinabangkon, paima sogop bani nasiam ari 
panringison ni Jahowa. 

3 Pindahi nasiam ma Jahowa, nasiam ganup 
na toruh maruhur i tanoh on, nasiam na 
mangkorjahon parentah-Ni, pindahi nasiam ma 
hapintoron, pindahi ma toruh ni uhur, andohar 
iondingi nasiam bani ari panringison ni Jahowa. 


Uhum Dompak Halak Palistim 


4“Ai maningon tarulang do Gasa, anjaha Askalon 
gabe halimisan. Maningon usiron ni halak do par 
Asdod sanggah tongah ari, anjaha iurati ia Ekron. 
5Magou ma hanima na marianan i tanoh na 
martopihon laut, hanima bangsa Kereta. Mangonai 
ma hata ni Jahowa ban, ale Kanaan, tanoh ni halak 
Palistim, agouhonon-Ku ma ho, ase ulang be dong 
na mangindahi ho. 

6 Gabe sampalan ma tanoh na martopihon laut, 
parmahanan bani parmahan ampa harang bani 
hulanan ni biribiri. 

7 Jadi simasima ni bangsa Juda ma simada tanoh 
ai, sidea ma marmahan ijai, anjaha i rumah 
na i Askalon sidea marsaran bodari. Ai anjaha 
pasuangonni do haadongon ni sidea.” 

Uhum Dompak Halak Moab ampa Amon 


8 “Domma Hubogei pangapasion ni Moab ampa 
panrisaon ni halak Amon, sonaha pangapasi ni 
sidea bani bangsang-Ku, anjaha mangenjeng sidea 
pasal tanoh ni sidea. 

9 Halani ai, songon sintongni manggoluh Ahu,” 
nini Jahowa Zebaot. “Naibata ni Israel, maningon 
songon Sodom do Moab anjaha halak Amon 
songon Gomora, hatubuhan ni latong ampa 
pambuatan ni garam ampa halimisan lalab, anjaha 
tabanon ni simasima ni bangsang-Ku do sidea, 
anjaha na tading humbani bangsang-Ku do manean 
sidea. 

10 Ai maningon bani sidea do on halani gijang 
ni uhur ni sidea, halani mangapasi sidea anjaha 
mangenjeng sidea dompak bangsa ni Jahowa 
Zebaot. 

11 Jombut ma Jahowa bani sidea: ai siapkonon- 
Ni do sagala naibata na legan i atas tanoh on, 
gabe marsombah ma hubani ganup halak humbani 
iananni, ganup tanoh ni bangsa sipajuh begu-begu.” 


Uhum bani Etiopia pakon Assur 


12 “Hanima pe halak Etiopia, maningon bunuhon ni 
podang-Ku do hanima. 


Sepanya 2-3 3242 


13Dob ai pagostongon-Ni ma tangan-Ni dompak 
utara, anjaha agouon-Ni ma Assur, anjaha tarulang 
bahenon-Ni Ninive, horah songon halimisan. 
14Marsaran ma i tongah-tongahni hulanan ni 
pinahan, bagei-bagei ni binatang na i talun: 
gabe parbornginan ni sipauk ampa tanggiling ma 
galapang ni rumah ni sidea, mandoding ma kiung 
bani jendela anjaha kawak bani molmolan, ai 
domma iparseda halak parhayu ares ai. 

15 Sonai ma kota na ramei ai, na marsonang-sonang 
marianan, na mangkatahon ibagas uhurni, “Ahu ma 
da in, sobali ahu seng dong!” Sonaha do parjadini 
ai gabe halimisan, ianan ni binatang panoroh! 
Sagala halak na mamontas hunjai mapas ma anjaha 
jangkat tanganni manrehei.” 


Dousa ni Jerusalem ampa Uhum Halani ai 


1 Bursik ma huta sipanlawan, na butak ampa 
3 siunsagahkon gogoh! 

2 Seng itangihon be hata sipasingat anjaha seng ijalo 
pangajaran. Seng tenger uhurni bani Jahowa anjaha 
seng ipadohor dirini bani Naibatani. 

3 Songon singa na maraum do pambobaini i tongah- 
tongahni, songon sorigala borngin do panguhum ni 
sidea, na so mansarihon ari patar. 

4 Parladung do nabi ni sidea, halak sipangoto-otoi: 
ipabutak malim ni sidea do na mapansing ai, uhur- 
uhur ni sidea do ibahen bani titah ai. 

3 Pintor do Jahowa i tongah-tongah ni sidea, seng 
dong ibahen na salah: ganup sogod ipatuduhkon do 
aturan-Ni, seng ongga holang haliharonni: tapi seng 
ibotoh pargeduk na maila. 

6 “Domma siap Hubahen bangsa sipajuh begu- 
begu: domma mareong manara ni sidea; domma 
Huparseda dalan-dalan ni sidea, gabe sahalak pe 
lang boi be mardalan hunjai: domma mareong huta 
ni sidea, seng dong jolma be ijai, seng dong be 
pangisini. 

7 Ningku, tontu mabiar ma ia Bangku, tangihononni 
ma pangajaran; gabe seng siapkononkon rumah 
ni sidea domu bani haganup na dob Hulumbahon 
ai bani sidea. Tapi lambin hinsahni do sidea 
pasambor-sambor pambahenan ni sidea. 

8 Halani ai managam ma hanima,” nini Jahowa, 
“Bani ari parjongjong-Ku gabe saksi. Ai domma 
Huputuskon patumpuhon bangsa-bangsa, 
patumpuhon  harajaon, laho  manguseihon 
ringis-Hu bani sidea, ganup pargajag ni gilang-Ku: 
ai maningon boiskononkon do ganup tanoh on, 
marhitei apuy ni parsimburuon-Ku.” 


Bagah-bagah Hatuahon 


Tapi berehonon-Ku ma hubani bangsa-bangsa 
bibir na legan anjaha na pitah, ase ganup sidea 
boi mandilo goran ni Jahowa, anjaha sauhur sidea 
mambalosi-Si. 

10 Hun dipar ni bah Etiopia das hu utara parujung 
boanon ni sidea ma Bangku galangan sipanganon. 
11 Bani ari ai seng be bador ho halani haganup 
pambahenanmu, na hinorjahonmu manlawan 
Ahu, ai padaohon-Ku ma hun tongah-tongahmin 
hatoalon ni pangenjengmu, anjaha seng be 
pagijang-gijang diri ho i atas dolog-Ku na pansing 
in. 

12 Ai tebahonon-Ku do i tongah-tongahmin sada 
bangsa na toruh maruhur anjaha na masombuh, na 
marhatengeran bani goran ni Jahowa. 

13/93 simasima ni Israel, seng be horjahononni 
hagedukon barang hatahononni ladung: seng 
jumpah be bani pamangan ni sidea dilah sipaoto- 
oto, tapi sonang ma sidea manampal ampa 
manggompang, seng dong halak na manonggoti. 
14 Marolob-olob ma ho, ale boru Sion, marsurak 
ma, ale Israel! Marmalas ni uhur ma ho anjaha 
marmegah-megah humbani gokni uhurmu, ale 
boru Jerusalem! 

15 Domma ipadaoh Jahowa uhum-Ni dompak ho, 
domma isiapkon munsuhmu. Raja ni Israel, ai 
ma Jahowa, la do i tongah-tongahmu, seng be 
habiaranmu hamagouan. 

16 Bani ari ai hatahonon ni halak ma bani 
Jerusalem, “Ulang ho mabiar, ale Sion! Ulang 
palopas tanganmu lambin galek! 

17 Jahowa, Naibatamu do i tongah-tongahmu, 
puanglima, sibere hamonangan. Marpangulaki do 
uhur-Ni marholong ni uhur bam.' Malas tumang do 
uhur-Ni mangidah ho anjaha marolob-olob, 

18 songon bani ari parjumpahan. Padaohon-Ku do 
hun bam parmaraan anjaha paholangon-Ku do 
habadoron na mandondoni ho. 

19 Tonggor ma, bani panorang ai marlulu ma Ahu 
bani na mangodoh-odoh ho. Tapi paluahon-Ku ma 
na mengkat-engkat, anjaha patumpuon-Ku ma na 
merap anjaha paubahon-Ku ma habadoron ni sidea 
gabe puji-pujian ampa hasangapon i sab tanoh on. 
20 Bani panorang ai boanon-Ku ma hanima 
mulak hu tanohnima, bani panorang ai patumpu- 
tumpuon-Ku ma hanima. Ai bahenon-Ku 
ma hanima tarbarita anjaha marsangap i 
tongah-tongah ni sagala bangsa na i tanoh on, 
sanggah Hupasuang haadongonnima i lobei ni 
panonggornima,” nini Jahowa. 


Haggai 


Ojur-ojur Laho Pajongjong 
Rumah Panumbahan Use 


1 Padua-tahunkon dob bangkit raja si Darius, ari 
1 sada bulan paonomkon, roh ma hata ni Jahowa 
marhitei Nabi Haggai bani si Serubabel, anak ni 
si Sealtiel, panrajai i Juda, ampa hubani Sintua ni 
Malim Josua, anak ni si Josadak, sonon: 
2Sonon do hata ni Jahowa Zebaot, “Bangsa on 
mangkatahon, “Seng roh ope panorangni ase 
paulion use rumah ni Jahowa.' 
3 Halani ai roh ma hata ni Jahowa marhitei Nabi 
Haggai, sonon, 
4'Tapi domma roh gakni panorangni bannima 
mangiani rumahnima na niuhir, tapi anggo Rumah 
Panumbahan ai mareong ipaturut hanima?’ 
P Ai pe, sonon do hata ni Jahowa, “Paruhurhon 
hanima ma sonaha na dob iahapkon hanima. 
6 Buei do itidahkon hanima, tapi otik do ipahuta 
hanima, mangan do namin hanima, tapi seng 
bosur: minum do namin hanima, tapi seng sombuh 
horahnima, marsabing do namin hanima, tapi 
seng malas angkulanima anjaha ise na marombou, 
marombou bani parduiton na matolpus do.” 

7 Sonon do hata ni Jahowa Zebaot, “Paruhurhon 
hanima ma, sonaha na dob iahapkon hanima. 
8Tangkog ma hanima hu dolog, tarui hanima 
ma parhayu, anjaha pauli hanima ma Rumah 
Panumbahan, ase marrosuh ni uhur Ahu ijai, anjaha 
marsangap Ahu,' nini Jahowa. 

9 “Buei do namin iparkirahon hanima, hape tonggor 
ma, lambin otikni do ai, anjaha ijin ipahuta hanima 
ai, Hupurpurhon do ai. Mase?” nini Jahowa Zebaot. 
“Halani rumah-Ku na mareong ai, hape ganup 
hanima marsioloskon rumahni bei. 

10Halani ai do ase ijolomi langit ai namur i 
atasnima, anjaha ijolomi tanoh in gogohni, 

11 anjaha domma Huhatahon roh logou ni ari hu 
tanoh on ampa hu dolog-dolog, bani gandum, 
anggur na bayu, minak, bani ganup na tinubuhkon 
ni tanoh in, bani jolma ampa pinahan ampa bani 
haganup na hinorjahon ni tangan.” 

12 Jadi itangihon si Serubabel anak ni si Sealtiel, 
pakon sintua ni Malim Josua anak ni si Josadak, 
ampa haganup simasima ni bangsa ai ma sora ni 
Jahowa, Naibata ni sidea ai, ampa hata ni si Haggai 
nabi ai, domu hubani parsuruh ni Jahowa, Naibata 
ni sidea ai bani, jadi marhabiaran ma bangsa ai i 
lobei ni Jahowa. 

13 Dob ai ihatahon si Haggai, suruhan ni Jahowa ai 
ma bani bangsa ai, domu hubani tonah ni Jahowa, 
sonon, “Ahu do hasomannima,” nini Jahowa. 

14 Jadi ipuhoi Jahowa ma tonduy ni si Serubabel, 
anak ni si Sealtiel, panrajai ni Juda, ampa tonduy 
ni si Josua, anak ni si Josadak, sintua ni malim ai, 
ampa tonduy ni haganup simasima ni bangsa ai, 
gabe roh bei ma sidea mangkorjai horja bani rumah 
ni Jahowa Zebaot, Naibata ni sidea ai, 

15 ai ma bani ari dua puluh ompat bulan onom. 


Hamuliaon ni Rumah Panumbahan na Bayu 


1 Padua-tahunkon dob bangkit raja si Darius, 
bani ari dua puluh sada bulan pitu, roh ma hata 
ni Jahowa marhitei si Haggai, nabi ai, sonon, 
2 “Hatahon ma bani si Serubabel, anak ni si Sealtiel, 
panrajai ni Juda ampa hubani si Josua, anak ni si 
Josadak, sintua ni malim ai, ampa hubani haganup 
simasima ni bangsa ai, 
3 “Adong ope i tongah-tongahnima na manggoluh, 
mangidah rumah on ibagas hamuliaonni na 
parlobei ai? Sonaha ididah hanima sonari? Ai seng 
songon na lang do in bani pangidahnima?' 
4Tapi tenger ma uhurmu, ale Serubabel,” nini 
Jahowa: “tenger ma homa uhurmu, ale Sintua ni 
Malim Josua, anak ni si Josadak, tenger ma homa 
uhurmu, ale bangsa na i tanoh in,” nini Jahowa, 
“nunut marhorja, ai Ahu do hasomannima,” nini 
Jahowa Zebaot: 
3 “romban hubani bagah-bagah, na Huhatahon 
bannima sanggah na luar hanima hun Masir, 

“Marianan do tonduy-Hu i tongah-tongahnima, 
ulang mabiar! 

6 Ai sonon do hata ni Jahowa Zebaot, 'Sahali nari, 
seng sadiha dokahni be, duguron-Ku ma langit 
pakon tanoh pakon laut ampa darat, 

7 duguron-Ku ma ganup bangsa sipajuh begu-begu, 
gabe roh ma na maharga ni ganup bangsa sipajuh 
begu-begu, gabe gokan-Ku ma rumah on bani 
hamuliaon,' nini Jahowa Zebaot. 

8“Ahu do simada pirak anjaha Ahu do simada 
omas,” nini Jahowa Zebaot. 

9 “Jadi bueinan ma hamuliaon ni Rumah 
Panumbahan na parpudi on, ase na parlobei 
ondi, nini Jahowa Zebaot, 'anjaha bani ianan on 
bereon-Ku do hatuahon, nini Jahowa Zebaot.” 


Bagah-bagah Pasal Pasu-pasu 


10 Paduapuluhompat-arihon, bani bulan siah, 
padua-tahunkon dob manrajai si Darius, roh ma 
hata ni Jahowa marhitei si Haggai, nabi ai sonon: 
11 Sonon do hata ni Jahowa Zebaot, “Sungkun ma 
malim naha nini titah pasal on, 

12 ʻAnggo porini iboan sada halak gulei na 
mapansing ibagas suhi-suhi ni hiouni, anjaha igiut 
marhitei hiouni ai ruti atap lowoh atap anggur atap 
minak atap sipanganon na ija pe, gabe pansing do 
ai?” Balosan ni malim ai ma, “Lang.” 

13 Dob ai nini si Haggai ma, “Anggo adong sada 
halak na mabutak, halani dais bani sada bangkei, 
manggiut sada humbani nongkan ai, naha, gabe 
butak do ai?” Balosan ni malim ai ma, “Gabe butak 
ma ai tongon.” 

14 Dob ai nini si Haggai ma, “Sonai ma halak on, 
bangsa on i lobei-Hu,” nini Jahowa, lanjar sonai do 
homa ganup jadi-jadian ni tangan ni sidea, anjaha 
atap aha pe ginalangkon ni sidea ijai, butak do ai. 
15 hi pe, paruhurhon hanima ma olat ni ari on hu 
atas! Sanggah lape iatur batu bani rumah ni Jahowa, 
16 sonaha do na masa bannima? Anggo roh halak 
bani luhutan pardua puluh sumpitan, hape pitah 
sapuluh do; anggo roh halak bani parnahan ni 
anggur, laho manahui lima puluh gusi hunjai, hape 
pitah dua puluh gusi hansa. 

17 Domma Hulibas hanima marhitei antinganou, 
hameluson ampa sira-sira, laho mansedahon ganup 
na hinorjahon ni tangannima, hape lanjar do seng 
mulak hanima hu Bangku, nini Jahowa. 

18 “Paruhurhon hanima ma olat ni ari on hu atas, 
olat ni ari dua puluh ompat, bulan siah on, olat 
ni ari dob ipasuk onjolan ni rumah ni Jahowa: 
“Paruhurhon hanima ma! 

19 Atap moru do bonih ibagas sopou, atap seng 
marbuah hayu anggur pakon hayu ara pakon dalima 
ampa hayu jetun. Olat ni ari on pasu-pasuon-Ku 
ma.” 

Bagah-bagah bani si Serubabel 


20 Dob ai roh ma hata ni Jahowa paduahalihon 
hubani si Haggai bani ari dua puluh ompat bani 
bulan ai, sonon, 

21 “Hatahon ma bani si Serubabel, panrajai ni Juda, 
sonon, 'Sihol do duguron-Ku langit pakon tanoh on, 
22 sihol do tunggalingkonon-Ku paratas ni harajaon, 
anjaha siapkonon-Ku hagogohon ni bangsa sipajuh 
begu-begu, tunggalingkonon-Ku gareta ampa jolma 
na mangajak ai, gabe mardabuhan ma huda ampa 
jolma na mangajak ai, ganup marhitei podang ni 
hasomanni. 

23 Bani ari ai,” nini Jahowa Zebaot, “buaton-Ku ma 
ho, ale Serubabel, anak ni si Sealtiel, juakjuak-Kin,” 
nini Jahowa, “anjaha bahenon-Ku ma ho gabe tintin 
tokan, ai domma Hupilih ho,” nini Jahowa Zebaot. 


Sakaria 


Ojur-ojur bani Hamubahon ni Uhur 


1Bani bulan ualuh, padua-tahunkon dob 
manrajai si Darius, roh ma hata ni Jahowa bani 
Nabi Sakaria, anak ni si Berekia, anak ni si Iddo, 
sonon, 
2 “Manringis tumang do Jahowa bani ompungnima. 
3Tapi hatahon ma bani sidea, sonon do hata 
ni Jahowa, 'Sai mulak ma hanima hu Bangku, 
ase marpangulaki uhur-Hu dompak hanima, nini 
Jahowa Zebaot. 
4'Ulang ma hanima songon ompungnima, na 
niambilanan ni nabi na parlobei in. Sonon do 
hata ni Jahowa Zebaot, “Sai mulak ma hanima 
humbani dalannima na jahat in ampa humbani 
pambahennima na bajan in.” Tapi seng itangihon 
anjaha seng ipardulihon sidea Ahu,” nini Jahowa. 
> “Ompungnima, ija do sidea nuan? Anjaha nabi- 
nabi ai, lalab do sidea manggoluh? 
6Tapi anggo hatang-Kin ampa titah-Kin na 
Hutonahkon bani juakjuak-Ku, nabi-nabi ai, ai lang 
mangonai do bani ompungnima?” Gabe mubah 
do uhur ni sidea anjaha ihatahon, “Songon na 
sinurahon ni Jahowa Zebaot mambahen hu banta, 

romban hubani dalanta ampa pambahenanta, 
sonai do tongon ibahen hu banta.” 


Panonggoran na Parlobei: Siajak Huda 


7 Bani ari dua puluh ompat bulan sapuluh sada, ai 
ma bulan Sebat, padua-tahunkon dob manrajai si 
Darius, roh ma hata ni Jahowa hubani Nabi Sakaria, 
anak ni si Berekia, anak ni si Iddo sonon, 
8“Marpanonggoran do ahu borngin ai, anjaha 
tonggor ma, sada halak mangajak huda sigerger. 
Jongjong do ia i holangkolang ni hayu mirtus ibagas 
sada lombang, anjaha i pudini huda na gerger, na 
mahuning ampa silopak. 

3 Dob ai ningku ma, “Ai aha do artini in, tuan?” jadi 
nini malekat hasomanku marsahap ai ma bangku, 
“Hupatuduhkon pe bamu aha do artini in.” 

10 Dob ai nini dalahi na jongjong i holangkolang ni 
hayu mirtus ai ma mambalosi, “In ma na sinuruh ni 
Jahowa maniar tanoh on.” 

11 Dob ai nini sidea ma mambalosi malekat ni 
Jahowa na jongjong i holangkolang ni hayu mirtus 
ai, Domma isiari hanami tanoh on, anjaha tonggor 
ma, sonang anjaha damei do ganup tanoh on." 

12 Jadi nini malekat ni Jahowa ai ma mambalosi, 
“Ale Jahowa Zebaot, sadiha dokah nari lang 
marpangulaki uhur-Mu mangidah Jerusalem ampa 
mangidah huta ni Juda, na niringisan-Mu ibagas na 
pitu puluh tahun on?” 

13 Jadi ibalosi Jahowa ma malekat, na marsahap 
pakon ahu marhasoman hata na madear ampa hata 
apoh-apoh. 

14 Dob ai nini malekat hasomanku marsahap ai 
ma hu bangku: Ambilankon ma: Sonon do hata ni 
Jahowa Zebaot, “Gara tumang do uhur-Hu ibagas 
mangkopkop Jerusalem ampa Sion, 

15 tapi gajag tumang do ringis-Hu dompak bangsa 
sipajuh begu-begu, na jungkat ai, ai sanggah 
manggila Ahu otik, gabe inunut sidea manambahi 
hamagouan ai.” 

16 Halani ai, sonon do hata ni Jahowa, 'Domma 
marpangulaki uhur-Hu mangidah Jerusalem, 
maningon paulion do use rumah-Ku ibagas huta 
ai, nini Jahowa Zebaot, anjaha pagistangon do tali 
sibar-sibar bani Jerusalem. 

17 Ambilankon ope: Sonon do hata ni Jahowa 
Zebaot, 'Sirnip ope sagala huta na dong Bangku 
bahenon-Ku bani na madear, anjaha ulakan ni 
Jahowa ope mangapohi Sion, anjaha pilihon-Ni use 
Jerusalem.” 


Panonggoran na Paduahon: Ompat 
Tanduk ampa Ompat Panopa 


18 (1-1) Dob ai hukawahkon ma dompak datas, 
anjaha tonggor ma, adong ma ompat tanduk. 

19 (2-2) Jadi ningku ma dompak malekat na 
marsahap pakon ahu, “Ai aha do arti ni on?” 

Nini ma mambalosi ahu, “In ma da tanduk na 
paerapkon Juda, Israel ampa Jerusalem.” 

20 (2-3) Dob ai ipataridahkon Jahowa ma bangku 
ompat panopa. 

21 (2-4) Jadi ningku ma, “Aha do na sihol bahenon 
ni sidea ase roh?” Nini ma mambalosi, “Ai ma da 
tanduk na paerapkon Juda, gabe seng dong na boi 
padirgak uluni; na roh do sidea on laho manonggoti 
sidea, laho mamunukkon tanduk ni bangsa-bangsa, 
na pagijang tandukni dompak tanoh Juda, laho 
pamerapkon ai.” 


Panonggoran na Patoluhon: 
Halak Sijolom Tali Sibar-sibar 


1 (2-5) Dob ai mangkawah ma use ahu dompak 
datas, anjaha tonggor ma; sada dalahi jolom 
bani tali sibar-sibar ibagas tanganni. 
2 (2-6) Dob ai ningku ma, “Laho huja ham?” Nini 
ma mambalosi ahu, “Laho manibar Jerusalem, laho 
mangidah barang sadiha do bolagni anjaha sadiha 
do ganjangni.” 
3 (2-7) Jadi tonggor ma, roh ma malekat na 
marsahap pakon ahu hinan, anjaha roh ma homa 
sada malekat na legan manjumpahkonsi, 
4 (2-8) anjaha nini ma dompaksi, “Ne ma, hatahon 
ma hubani anak garama na ijai ai. Gabe ianan na 
buha ma Jerusalem halani hinabuei ni jolma ampa 
pinahan na i tongah-tongahni. 

3 (2-9) Ai Ahu do,” nini Jahowa, “gabe tembok apuy 
inggot huta ai, anjaha Ahu do gabe hamuliaon i 
tongah-tongahni.” 


Naibata i Tongah-tongah ni Bangsa-Ni 


6 (2-10) “Podas! Podas! Lintun ma hanima hun 
tanoh par Utara,” nini Jahowa, “ai humbani deisa 
na ompat in do sihol patumpuon-Ku hanima,” nini 
Jahowa. 

7 (2-11) “Podas, maporus ma hu Sion, hanima na 
marianan rap pakon boru Babel.” 

8 (2-12) Ai sonon do hata ni Jahowa Zebaot pasal 
bangsa-bangsa na mangayob hanima, “Barang ise 
na manjamah hanima, anak ni matani do na 
jinamahni ijai. 

9 (2-13) Tonggor ma, mardas tangan ma Ahu bani 
sidea, ase gabe taban-taban sidea bani halak na 
pinarjabolon ni sidea na sain dokah,” ase ibotoh 
hanima, paboa Jahowa Zebaot do na marsuruh ahu. 
10 (2-14) “Marolob-olob anjaha marmalas ni uhur 
ma ho, ale boru Sion, ai tonggor ma, na roh ma Ahu 
marianan i tongah-tongahmin,” nini Jahowa. 

11 (2-15) Jadi buei ma bangsa na pasadahon dirini 
bani Jahowa bani ari ai, gabe bangsa-Ni ma sidea, 
anjaha marianan ma sidea i tongah-tongahmin, ase 
ibotoh ho, paboa Jahowa Zebaot do na manuruh 
ahu marayak ho. 

12 (2-16) Jadi ainon ni Jahowa ma use Juda bahen 
parbagianan-Ni i tanoh na mapansing in, anjaha 
pilihon-Ni ma use Jerusalem. 

13 (2-17) Sip ma ganup dunia on i lobei ni Jahowa! 
Ai domma hehe la humbani ianan hapansingon-Ni 
ai. 


Panonggoran na Paompatkon: 
Sintua ni Malim Josua 


1 Dob ai ipataridahkon ma hu bangku si Josua, 
3 sintua ni malim ai, jongjong i lobei ni malekat 
ni Jahowa, anjaha setan ai jongjong i siamunni, 
manukas-nukasisi. 
2 Tapi nini Jahowa ma dompak setan ai, “Papaan 
ni Jahowa ma ho, ale Setan! Jahowa, na manodoh 
Jerusalem ma na mamapai ho! Ai lang sipu-sipu do 
ia on, na nidokdok humbani apuy?” 
3 Tapi marhiou na mabutak do si Josua jongjong i 
lobei ni malekat ai. 
4 Jadi nini malekat ai ma dompak halak na jongjong 
i lobeini ai, “Tanggali ma baju na butak ai hun 
bani.” Tapi hubani sandiri, nini ma, “Tonggor ma, 
domma hupadaoh hun bamu panlanggaronmu, 
anjaha sorungkononku ma bamu pakeian pesta.” 
5 Jadi ningku ma, “Mahua inahkon sidea ma sada 
gotong-gotong bani uluni ai.” Jadi inahkon sidea ma 
sada gotong-gotong na borsih hu atas uluni, anjaha 


Sakaria 3-4 3258 


isorungkon ma homa hiou bani, anjaha malekat ni 
Jahowa ai jongjong i lambungni. 

6 Dob ai nini malekat ni Jahowa ai ma palumbahon 
si Josua, 

1“Sonon do hata ni Jahowa Zebaot, “Anggo 
mardalan ho bani dalan-Ku, anjaha idalankon 
ho horja na Huondoskon in bam, jadi ho 
ma na manggomgom rumah-Ku ampa na 
manjagai alaman-Ku, anjaha lopason-Ku ma ho 
marparsaoran ampa sidea na jongjong on ijon.” 

8 Tangihon ma, ale Sintua ni Malim Josua, ho ampa 
hasomanmu na jongjong i lobeimin, ai tanda pasal 
na sihol roh do hanima, 'Tonggor ma, parohon-Ku 
ma juakjuak-Ku, si Tumbor. 

3 Ai tonggor ma, bani batu na dob Hutibalhon ai 
i lobei ni si Josua (bani batu na sasada ai adong 
pitu mata), hujai ma uhirhonon-Ku suratni ai,' nini 
Jahowa Zebaot, “anjaha Ahu manasap hajahaton ni 
tanoh in ibagas na sadari. 

10 Bani ari ai,” nini Jahowa Zebaot, 'ganup hanima 
marsiontangan ma marlinggom hu toruh ni hayu 
anggurni ampa hu toruh ni hayu arani.” 


Panonggoran na Palimahon: Parsuluhan 
Omas ampa Dua Hayu Jetun 


4 1 Dob mulak malekat, hasomanku marsahap ai, 
ipuhoi ma ahu, songon sada halak na pinuhoan 
humbani na modom. 

2 Ihatahon ma hu bangku: Aha dong ididah ham?” 
Hubalosi ma, “Huidah do sada parsuluhan, pitah 
humbani omas, parminakanni i atasni: pitu do 
lampu i atasni ampa pitu pipa bani lampu na i atasni 
ai. 

3 Anjaha adong do dua hayu jetun jongjong i 
lambungni, sada hampit siamun ni parsuluhan ai 
anjaha na sada nari ai hampit sambilou. 

4 Dob ai ningku ma dompak malekat, na marsahap 
pakon ahu ai, “Ai aha do artini on, ale tuannami?” 
> Dob ai nini malekat hasomanku marsahap ai ma 
mambalosi ahu, “Ai seng ibotoh ham aha do artini 
in?” Jadi ningku ma, “Lang, tuanku.” 

6 Dob ai nini ma dompak ahu, “On ma hata ni 
Jahowa hubani si Serubabel, “Seng marhitei bala 
barang marhitei gogoh, tapi marhitei Tonduy-Hu do 
ase saud,” nini Jahowa Zebaot. 

7 Ai aha do ho, ale dolog na bolon? Maningon gabe 
pamah do ho i lobei ni si Serubabel. Angkatonni ma 
hu atas batu parsuhi ai marhasoman surak-surak, 
Jengesni in, dearni in!” 

8 Ambahni ai roh do hata ni Jahowa hu bangku 
sonon, 

3 “Tangan ni si Serubabel do na dob mambahen 
onjolan ni rumah on, tanganni do homa na sihol 
mandobkon on. Jadi botohon nasiam ma, Jahowa 
Zebaot do marsuruh ahu bani nasiam. 

10 Ai barang ise na mapas bani ari pamungkah na 
etek ai, maningon marolob-olob sidea mangidah 
batu parsuhi, na ibagas tangan ni si Serubabel. Ia 
na pitu ai, ai ma Tonduy ni Jahowa, ai ma maniar 
ganup tanoh on.” 

11 Dob ai ningku ma hu bani, “Ai aha do arti ni na 
dua hayu jetun na hampit siamun ampa sambilou 
ni parsuluhan ai?” 

12 Ningku ma paduahalihon hu bani, “Ai aha do arti 
ni ranting ni hayu jetun na dua ai, na i lambung ni 
pipa omas na dua ai panguseian ni minak ai?” 

13 Dob ai nini ma hu bangku, “Seng ibotoh ham, aha 
do artini ai?” Balosku, “Lang, tuannami.” 

14 Jadi nini ma, “Sidea ma sidua halak na mininakan 
ai, na jongjong i lobei ni Jahowa, sigomgom ganup 
tanoh on.” 


Panonggoran na Paonomkon: 
Buku Ginulung na Habang 


5 1 Dob ai mangkawah ma ahu use dompak datas, 
jadi tonggor ma, sada buku ginulung na habang. 
2 Jadi nini ma hu bangku, “Aha dong ididah ham?” 
Ningku ma mambalosi, “Huidah do sada buku 
ginulung na habang, ganjangni dua puluh asta 
anjaha bolagni sapuluh asta.” 

3 Dob ai nini ma hu bangku, “In ma papa na maniar 
sab tanoh on, ai sagala panangko siapkononkon 
do domu hujai, hunjon-hujanan, anjaha sagala 


Sakaria 5 3261 


sibijahon na tongon, siapkononkon do domu hujai, 
hunjon-hujanan. 

4Domma Hupaturut laho papa ai,” nini Jahowa 
Zebaot, “jadi masukanni ma rumah ni panangko 
ampa rumah ni halak sibijahon na tongon marhitei 
goran-Ku, marianan ma ai i rumahni anjaha 
boiskononni ma parhayuni ampa batu-batuni.” 


Panonggoran na Papituhon: 
Naboru na Ibagas Tapongan 


3Dob ai roh ma hundohor malekat hasomanku 
marsahap ai, anjaha nini ma hu bangku, “Kawahkon 
ma dompak datas, anjaha tonggor ma atap aha do 
na roh hundohor ai!” 

6 Jadi ningku ma, “Ai aha do ai tongon?” Nini ma, 
“Tapongan do na roh hundohor ai.” Anjaha nini ope, 
“Ai ma hajahaton ni sidea i sab tanoh in.” 

7 Anjaha tonggor ma, tarangkat ma tutupni 
humbani simbora ai, anjaha adong do sada naboru 
hundul ibagas tapongan ai. 

8Dob ai nini ma, “In ma hajahaton ai” Jadi 
ionjarhon ma naboru ai hubagas tapongan ai, 
anjaha inahkon ma simbora na sangkimpal ai hu 
babou ni ai. 

3 Dob ai mangkawah ma ahu dompak datas, gabe 
tonggor ma, dua naboru roh hundohor anjaha 
logou do ibagas habong ni sidea, songon habong 
ni sitindaulog do habong ni sidea, anjaha iusung 

sidea ma tapongan aii holangkolang ni tanoh pakon 
langit. 

10 Jadi ningku ma bani malekat hasomanku 
marsahap ai, “Huja do boanon ni sidea tapongan 
ai?” 

11Nini ma hu bangku, “Hu tanoh Sinear, laho 
paulihon sada rumah bani ijai,” siapkonsi ai inahkon 
sidea ma tapongan ai bani iananni. 


Panonggoran na Paualuhkon: Gareta na Ompat 


1 Dob ai mangkawah ma use ahu dompak datas, 
6 anjaha tonggor ma, ompat gareta roh hun 
holangkolang ni dua dolog; ia dolog ai humbani 
tombaga do. 
2 Bani gareta na parlobei adong do huda sigerger, 
bani gareta na paduahon huda sibirong, 
3 bani gareta na patoluhon huda silopak, bani gareta 
na paompatkon huda sibolang. 
4Dob ai ningku ma bani malekat na marsahap 
pakon ahu ai, “Ai aha do arti ni ai, ale tuanku?” 
“Jadi nini malekat ai ma mambalosi ahu, “Na 
bingkat do sidea hu deisa ni langit na ompat in, dob 
mangadap sidea hu lobei ni Tuhan sigomgom ganup 
tanoh on.” 
6 Gareta na marhuda sibirong ai laho dompak tanoh 
na hampit utara, na lopak ai laho dompak tanoh na 
hampit hapoltakan, sibolang ai dompak tanoh na 
hampit dangsina, 

7 anjaha sigerger ai laho dompak tanoh na hampit 
hasundutan. Sanggah na roh ai huda ai laho maniari 
tanoh on, nini ma, “Laho ma, lioti hanima ma tanoh 
on!” Jadi ilioti sidea ma tanoh on. 

8 Dob ai idilohon ma hu bangku, “Tonggor ma, na 
laho dompak tanoh na hampit utara ai, ai ma na 
pahombun ringis-Ku i tanoh na hampit utara ai.” 


Sortali na Bani si Josua: Tugah-tugah Pasal Tumbor 


9 Dob ai roh ma hata ni Jahowa hu bangku, sonon, 
10 “Jalo ma sibere-bere humbani halak na tarbuang, 
humbani si Heldai, si Tobia ampa humbani si Jedaya 
na dob mulak hun Babel: lanjar laho ma ho bani ari 
ai hu rumah ni si Josia, anak ni si Sepanya. 

11 Jalo ma humbani sidea pirak ampa omas, anjaha 
pauli ma sada sortali anjaha nahkon ma ai bani ulu 
ni si Josua, anak ni si Josadak, sintua ni malim ai, 
12 anjaha hatahon ma hu bani, ‘Sonon do hata 
ni Jahowa Zebaot, “Tonggor ma, sada dalahi na 
margoran si Tumbor. Bani iananni do martumbor 
anjaha ia do na paulihon rumah ni Jahowa.” 

13 J3 do tongon na paulihon rumah ni Jahowa: 
anjaha ia do sijujung hamuliaon: hundul anjaha 
manrajai do ia bani paratasni. Adong do sada malim 
i lambung ni paratasni: anjaha masa do pangarusion 
na mardamei-damei i tongah-tongah ni sidea na 
dua ai. 


Sakaria 6-7 3264 


14 Ia sortali ai tading do ai i rumah ni Jahowa, bahen 
pardingatan bani si Heldai, si Tobia, si Jedaya ampa 
si Josia anak ni si Sepanya. 

15Roh do homa halak humbani tanoh na daoh 
mangurupi laho paulihon rumah ni Jahowa, ase 
ibotoh nasiam, Jahowa Zebaot do na marsuruh ahu 
bani nasiam. Maningon jadi do on, anggo sintong 
itangihon nasiam sora ni Jahowa, Naibata nasiam.” 


Parugamaon na Sintong: Seng 
Parpuasaon, Tapi Pambalosion do 


1 Paompat-tahunkon dob manrajai raja Darius, 
7 roh ma hata ni Jahowa hubani si Sakaria, bani 
ari ompat bulan siah, ai ma bulan Kislev, 
2 sanggah na isuruh si Betel-Sareser pakon si 
Regem-Melek suruhanni, laho manungkun Jahowa, 
3 lanjar manungkun malim-malim na i rumah 
ni Jahowa Zebaot ampa nabi-nabi, “Naha, 
nunutonnami ope tangis-tangis ampa marpuasa 
bani bulan lima, songon na somal binahennami, 
domma pala martahun-tahun?” 
4 Jadi roh ma hata ni Jahowa Zebaot hu bangku 
sonon, 
3 “Hatahon ma hubani ganup halak na i tanoh 
on ampa hubani malim, la marpuasa pe hanima 
anjaha tangis-tangis bani bulan lima ampa bulan 
pitu ibagas na pitu puluh tahun on, ai Bangku do 
hanima na marpuasa ai? 

6 Anjaha anggo mangan ampa minum hanima, ai 
lang bannima sandiri do hanima na mangan ampa 
na minum ai? 

7 Ai lang sonai hinan do hata na ipatugah Jahowa 
marhitei pamangan ni nabi na ijia, sanggah 
niiankon ope Jerusalem anjaha marsonang-sonang 
rap pakon huta-huta inggotni ai, anjaha adong 
ope na mangiankon tanoh dangsina ampa tanoh 
bornoh ai?” 

8 Dob ai roh ma hata ni Jahowa hubani si Sakaria 
sonon, 

9 “Sonon do hata ni Jahowa Zebaot, dalankon ma 
uhum na sintong, patuduhkon ma dear layak ampa 
idop ni uhur bani ganup hasomanni. 

10 Ulang odoh-odoh na mabalu, na so marinang, na 
so marbapa panginsolat atap na musil: anjaha ulang 
ma adong hun bannima na mamingkirhon na jahat 
dompak hasomanni ibagas uhurni.” 

11 Tapi manjua do sidea manangihon ai, hengkeng 
do sidea anjaha itutup pinggolni ulang ibogei. 

12 [pamapir do uhurni songon batu intan, ase ulang 
ibogei sidea titah ampa hata na tinongos ni Jahowa 
Zebaot marhitei Tonduy-Ni ampa marhitei nabi na 
parlobei ai. Halani ai do ase gajag ringis ni Jahowa 
Zebaot. 

13 “Songon Ahu na dilo-dilo, hape seng itangihon 
sidea, sonai ma sidea dilo-dilo, tapi seng 
tangihonon-Ku,” nini Jahowa Zebaot. 

14 “Halani ai domma Hupurpurhon sidea hu tongah- 
tongah ni sagala bangsa, na so tinanda ni sidea 
hinan, gabe tarulang tanoh ai dob itadingkon sidea, 
seng dong be na marhujai-hujon. Sonai ma tanoh 
na madear ai gabe halimisan ibahen sidea.” 


Bagah-bagah Hatuahon 


1Dob ai roh ma hata ni Jahowa Zebaot hu 

bangku, 
2“Sonon do hata ni Jahowa Zebaot, 'Simburu 
tumang do Ahu mangkopkop Sion, anjaha gila 
tumang do uhur-Hu mangkopkop sidea.' 
3 Sonon do hata ni Jahowa, “Mulak ma Ahu use hu 
Sion anjaha marianan i tongah-tongah ni Jerusalem, 
anjaha targoran ma Jerusalem: Huta na bujur, 
anjaha dolog ni Jahowa Zebaot: Dolog Na Pansing.' 
4Sonon do hata ni Jahowa Zebaot, “Maningon 
hundul do use dalahi na matua ampa naboru na 
matua i alaman ni Jerusalem, ganup marsijolom 
tungkotni bei ibagas tanganni halani tuani. 
> Anjaha alaman ni huta ai gok dakdanak dalahi 
ampa dakdanak naboru na marguro-guro i alaman 
ai.” 
6Sonon do hata ni Jahowa Zebaot, 'Anggo 
halongangan ai bani pangidah ni simasima ni 
bangsa on bani panorang on, mintor halongangan 
ma gakni ai Bangku? Nini Jahowa Zebaot. 

7 Sonon do hata ni Jahowa Zebaot, “Tonggor ma, 
Ahu ma paluahkon bangsang-Ku hun tanoh na 
hampit hapoltakan ampa hun tanoh na hampit 
hasundutan, 

8 anjaha Ahu mamboan sidea mulak marianan i 
tongah-tongah ni Jerusalem, jadi gabe bangsang- 
Ku ma sidea anjaha gabe Naibata ni sidea ma Ahu 
ibagas hasintongan ampa hapintoron.' 

9Sonon do hata ni Jahowa Zebaot, “Pahinsah 
hanima ma tangannima, hanima na mambogei hata 
on, bani panorang on humbani pamangan ni nabi- 
nabi, bani ari ipasukkon onjolan ni rumah ni Jahowa 
Zebaot, ase boi ipauli rumah ai. 

10 Aj i lobei ni ari on seng dong manjalo upah halak 
atap upah aha pe humbani pinahan: sonai homa 
bani halak na marhujai-hujon seng dong hahorason 
i lobei ni munsuh ai; ai marsilawanan do jolma 
samah jolma Hubahen. 

11 Tapi anggo sonari seng be bahenon-Ku hubani 
simasima ni bangsa on, songon sapari,' nini Jahowa 
Zebaot, 

12 “Ai suankonon-Ku ma damei: Bereon ni hayu 
anggur ma buahni, tanoh on mambere gogohni, 
anjaha langit ai mambere namurni: bereon-Ku ma 
ganupan ai bani simasima ni bangsa on gabe 
parbagiananni. 

13 Hanima ginompar ni Juda ampa Israel, songon 
hanima na dob gabe bangsa sibura-buraonkon na 


Sakaria 8 3268 


saindokah i tongah-tongah ni bangsa-bangsa, sonai 
ma hanima gabe pasu-pasu tumpakon-Ku. Ulang 
mabiar, tapi pahinsah hanima ma tangannima.' 

14 hi sonon do hata ni Jahowa Zebaot, 'Songon 
na dob Husurahon mambahen roh hamagouan 
bannima, sanggah na pinaroh ni ompungnima 
ringis-Hu,” nini Jahowa Zebaot, “anjaha seng 
marpangulaki uhur-Hu, 

15 gonai do sura-surang-Ku bani panorang on laho 
mambahen na madear bani Jerusalem ampa bani 
ginompar ni Juda, ulang mabiar. 

16Tapi on ma na maningon sibahenonnima: 
Ganup ma mangkatahon hata hasintongan bani 
hasomanni anjaha idalankon uhum na bonar bani 
horbangannima. 

17Ulang ma ipingkiri atap ise ibagas uhurni 
hamagouan bani hasomanni, anjaha ulang ma 
iharosuhkon hanima na so sintong, ai magigi 
do uhur-Hu mangidah na sonai ai ganup,” nini 
Jahowa. 

18 Dob ai roh ma hata ni Jahowa Zebaot hu bangku, 
19 “Sonon do hata ni Jahowa Zebaot, “Parpuasaon 
bani bulan ompat, bani bulan lima, bani bulan pitu, 
bani bulan sapuluh gabe malas ni uhur do ai ampa 
hasonangan bani ginompar ni Juda, nai ma tongon, 
gabe pesta parolob-oloban. Halani ai haholongi 
hanima ma hasintongan ampa damei!' 

20 Sonon do hata ni Jahowa Zebaot, “Na roh ope 
bangsa-bangsa ampa pangisi ni huta-huta na bolon, 
21 pangisi ni huta na sada laho bani na sada 
nari, mangkatahon: Laho ma hita marsombah bani 
Jahowa, mangindahi Jahowa Zebaot!' Ahu pe laho 
do hujai.” 

22 Tongon tene, roh do magira buei bangsa sonai 
homa bangsa na gogoh mangindahi Jahowa Zebaot 
i Jerusalem anjaha marsombah i lobei ni Jahowa.' 
23 Sonon do hata ni Jahowa Zebaot, “Bani ari ai 
tangkapon ni sapuluh halak humbani bangsa na 
marbagei-bagei sahap ai ma sada halak Jahudi bani 
sisi ni hiouni anjaha ihatahon, “Rap ma hita laho, 
ai domma ibogei hanami, Naibata do hasoman 


m3 


nasiam. 


Hamonangan Marimbang Munsuh 


1Pangungkabon: Roh do hata ni Jahowa 
dompak tanoh Hadrah anjaha sogop i 
Damaskus. Ai Jahowa do simada huta-huta na i 
Aram ampa ganup marga ni Israel, 
2 sonai homa Hamat, na marbalog hujai, Tirus ampa 
Sidon, age pe pentar tumang sidea. 
3 Tongon, ipauli Tirus do bani sada benteng anjaha 
ipajunjun bani pirak songon orbuk ampa omas 
songon hubang na i alaman, 

4tapi tangar ma, tabanon ni Jahowa ma huta ai, 
sampakkonon-Ni ma bentengni ai hu laut, anjaha 
bois ma huta ai panganon ni apuy. 

> Idahon ni Askalon ma ai, gabe mabiar: age Gasa, 
jadi hitir ma; Ekron pe maningon bador do ia pasal 
siarapkononni ai. Maningon masab do raja hun 
Gasa, anjaha seng marpangisi ia Askalon. 

6 Anak salong-salongan mando marianan i Asdod, 
anjaha masabkonon-Ku ma pangenjengon ni halak 
Palistim. 

7 Buaton-Ku ma daroh ai hun pamanganni ampa 
hasamboron na hinorjahon ni sidea ai hun 
holangkolang ni iponni; gabe simasima do age 
sidea bani Naibatanta, gabe songon sada marga 
do sidea i Juda, anjaha Ekron gabe songon halak 
Jebusi. 

8 Ahu sandiri mangawal bani rumah-Ku dompak 
halak na marhujai-hujon: seng dong be sipanosak- 
nosak na mandorab sidea, ai matang-Ku sandiri do 
nuan mangidah ai. 


Raja ni Sion 
9 Marmalas ni uhur tumang ma ho, ale boru Sion, 
marolob-olob ma ho, ale boru Jerusalem! Tonggor 
ma, na roh do Rajamin marayak ho, parpintor 
anjaha siparmonang do la. Toruh do uhur-Ni anjaha 
mangajak halode, anak ni halode boru-boru. 

10 Siapkonon-Ni do gareta porang hun Efraim ampa 
huda porang hun Jerusalem, siapkonon-Ni do homa 
sior na pinakei marporang. Dob ai ambilankonon-Ni 
ma damei bani bangsa-bangsa, anjaha gomgoman- 
Ni hun laut hu laut, hun Eprat das ronsi ujung ni 
tanoh on. 


Haluahon ampa Olob-olob 


11Marhalanihon ni  daroh — parpadananmu 
paluahon-Ku do homa halak na tarbuang hun bam, 
humbani godung, na so marisi bah. 

12 Mulak ma hanima hu bentengnima, hanima na 
tartangkap, lompit dua do pasuangon-Ku bannima. 
13 Ai Husintak do Juda Bangku songon sior, anjaha 
Efraim do Hubahen gabe lingkitni. Diloon-Ku do 
anakmu, ale Sion, manlawan anakmu ale Tanoh 
Gorik, anjaha bahenon-Ku ma ho songon podang ni 
puanglima. 

14 Jadi talar ma Jahowa ibabou ni sidea, anjaha 
luar lingkit-Ni songon hilap; sompulon ni Naibata 
Jahowa ma tarompit anjaha bingkat ma la. 

15 Jahowa Zebaot do na mangondingi sidea, jadi 
monang ma sidea anjaha bois idogei batu ni 
umbalang, jadi inumon ni sidea ma daroh ni 
sidea songon anggur, gabe gok ma songon batil 
panggalangan, songon suhi-suhi ni anjapanjap. 

16 Bani ari ai urupan ni Jahowa Naibata ni sidea 
ma sidea, ai hulanan ni bangsa-Ni do sidea, ai 

songon batu intan ni sortali, sonai do maningon 
marsinondang sidea i tanohni. 

17 Tongon, dearni in anjaha jengesni in ai! Gandum 
ampa anggur martumbor ibahen, sonai homa anak 
parana ampa anak boru. 


Jahowa Tumang do Sibere Haluahon 


10 1 “Pangindo nasiam ma udan humbani 
Jahowa bani panorang mungkah ni parudan; 
Jahowa do sibahen hombun ampa habahaba, la do 
sibere udan bani nasiam ampa udan hubani sagala 
suan-suanan na i juma. 

2Ai ladung do isahapkon terapim, anjaha 
sipartondung manondungi sipaoto-oto, nipi na so 
tongon do ihatahon sidea, anjaha apoh-apoh na 
lumei iberehon. Halani ai kahou do sidea songon 
hulanan ni biribiri, anjaha masombuh do sidea, 
halani lang adong parmahan. 

3 Manringis do Ahu bani parmahan anjaha uhumon- 
Ku do sipambobai, ai isarihon Jahowa Zebaot 
do hulanan-Ni, ai ma ginompar ni Juda, anjaha 
bahenon-Ni do sidea songon huda pinajagar i 
parporangan. 

4Humbani sidea do rohni batu parsuhi, humbani 
sidea do homa paku ni lampolampo: humbani sidea 
do rohni panah sipakeion i parporangan, humbani 
sidea do rohni haganup tene siparkuasa. 

> Doskon puanglima do sidea i parporangan, na 
mandogei munsuhni ibagas hubang na i alaman, nai 
ma, marporang do sidea, anjaha bador do ibahen 
sidea bala siparhuda, ai Jahowa do hasoman ni 
sidea. 

6Margogoh do bahenon-Ku ginompar ni Juda 
anjaha paluahon-Ku ginompar ni si Josep. Boanon- 
Ku do sidea mulak, ai marpangulaki do uhur-Hu 
mangidah sidea, anjaha gabe songon na so ongga 
Huambukkon do sidea holi idahon, ai Ahu do 
Jahowa Naibata ni sidea, anjaha tangihonon-Ku do 
sidea. 

7Gabe doskon puanglima do ia Efraim, anjaha 
malas uhur ni sidea songon binahen ni anggur. 
Idahon ni anak ni sidea ma ai gabe marmegah- 
megah, anjaha marolob-olob uhur ni sidea ibagas 
Jahowa. 

8 Bahenon-Ku ma tanda bani sidea laho 
patumpuhon sidea, ai domma Hutobus sidea, 
anjaha pabueion-Ku do sidea songon sapari. 

3 Age pe Hupamerap sidea i tongah-tongah ni 
bangsa-bangsa, dingaton ni sidea do Ahu i nagori 
na madaoh, jadi manggoluh ma sidea rap pakon 
dakdanak ni sidea anjaha mulak use. 

10 Boanon-Ku do sidea mulak hun tanoh Masir, 
anjaha patumpuon-Ku sidea hun tanoh Assur; jadi 
boanon-Ku ma sidea mulak hu tanoh Gilead ampa 

hu Libanon, pala seng dong be hasiatan bani sidea 
ijai. 

11 Diparan ni sidea ma Laut Masir: bogbogan ma 
gilumbang ni laut ai, anjaha pahorahon ganup na 
bagas i Bah Nil. Reongkonon ma gijang ni uhur ni 
Assur, anjaha paereton tungkot harajaon ni Masir. 
12 Pargogohon-Ku ma sidea marhitei Jahowa, 
anjaha mamuji-muji sidea ibagas goran-Ni,” nini 
Jahowa. 


Parseda ni Libanon ampa Basan 


1 Buka ma labahmu ale Libanon, ase iboiskon 
1 1 apuy ni hayu aresmin! 

2Mandoruhi ma ho, ale hayu sipres, ai domma 
maroboh hayu ares, anjaha siap na banggal-banggal 
ai! Mandoruhi ma, ale jajabi na i Basan, ai domma 
itobas harangan toras ai! 

3 Tangar, doruh-doruh ni parmahan, ai domma siap 
hasangapon ni sidea! Tangar, paraum ni singa, ai 
domma siap hamuliaon ni Jordan! 


londoskon Bangsa ai bani Parmahan na Jahat 


4Sonon do hata ni Jahowa Naibatangku, 
“Parmahani ma biribiri sisayaton in! 

> Halak na mamboli sidea manayati sidea anjaha 
seng marsalah sidea iahap, anjaha sidea na 
manjualsi mangkatahon, “Pinuji ma Jahowa, ai 

domma gabe bayak ahu.' Seng harga sidea bani 
parmahan ni sidea. 

6 “Ahu pe, seng be hargaan-Ku pangisi ni tanoh on,” 
nini Jahowa. “Tonggor ma, Ahu sandiri padaskon 
jolma in sada-sada hubagas kuasa ni hasomanni 
ampa hubagas kuasa ni rajani: jadi parsedaon 
ni sidea ma tanoh on anjaha sahalak pe lang 
paluahon-Ku humbani tangan ni sidea. 

7 Anjaha Ahu do na marmahan biribiri sisayaton in 
bani sipartiga-tiga biribiri. Hubuat ma Bangku dua 
simambu: Sada Hugoran Haholongan, na sada nari 
Pardomuan, anjaha Huparmahan ma biribiri in. 

8 Ibagas sabulan Husiapkon ma parmahan sitolu 
halak ai. Dob ai lang sabar be Ahu mangidah sidea, 
sidea pe sobalan ma Bangku. 

9 Jadi ningku ma, “Seng marosuh be Ahu marmahan 
hanima. Matei hujin na matei in: bois hujin na bois 
in, anjaha paturut hujin na tading in marsipangan 
daging ni hasomanni.' 

10 Dob ai Hubuat ma simambu-Hu Haholongan ai, 
Huponggolhon ma ai, laho manlangkon padan na 
Hubahen ai bani ganup bangsa-bangsa, 

ll masab ma padan ai bani na sadari ai. Jadi 
mangahap ma sipartiga-tiga biribiri ai, na 
mardiateihon Ahu ai, paboa hata ni Jahowa do ai 
hape.” 

12 Dob ai ningku ma bani sidea, “Anggo dear 
ninuhur nasiam, bere nasiam ma bangku upahku, 

anggo lang, paturut nasiam ma hujin. Jadi itimbang 
sidea ma upahku tolu puluh rupiah.” 

13 Tapi nini Jahowa ma hu bangku, “Gijigkon ma 
in hu poti parartaan ai, ai ma harga na jagar, na 
tinaksir ni sidea Bangku.” Jadi hubuat ma sitolu 
puluh rupiah ai, anjaha hugijigkon ma ai hu poti 
parartaan ai, na ibagas rumah ni Jahowa. 

14Dob ai huponggolhon ma simambuhu na 
paduahon ai, ai ma Pardomuan ni Juda ampa 
Israel. 

15 Dob ai nini Jahowa ma hu bangku, “Buat ma 
sahali nari bam parugas ni sada parmahan na jahat. 
16 Ai tonggor ma, Ahu pabangkit sada parmahan i 
tanoh on, na so manarihon na laho magou in, na 
so mangindahi na kahou in, na so mangindahi na 
ugahan in, na so marmuduhon na jorgit in, tapi 
na mamboiskon daging ni na mombur anjaha na 
mangkiskisi ronsi holiholini. 

17 Magou ma parmahan-Ku na so margagan, na 
manadingkon biribiri in! Podang do mangonai bani 
tanganni ampa bani matani siamun. Sai na laho 
melus do tanganni, anjaha na laho golap do mata 
siamunni.” 


Hasosakan ni Jerusalem ampa Haluahonni 


12 1 Pangungkabon humbani Naibata. Hata ni 
Jahowa pasal Israel. Sonon do hata ni 

Jahowa, sipaherbang langit, sipajonam tanoh on 
anjaha na manjadihon tonduy ibagas jolma in, 
2“Tonggor ma, Ahu mambahen Jerusalem 
gabe panginuman hamabukon bani haganup 
bangsa inggot: das do ai homa hu Juda sanggah 
pangkubuon ni Jerusalem. 

3Bani ari ai bahenon-Ku ma Jerusalem gabe 
batu pangujian gogoh bani haganup bangsa: 
anjaha sagala na sihol mangangkat ai luha ma ia 
bahenonni: anjaha sagala bangsa na i tanoh on 
martumpu-tumpu sihol mangimbang huta ai.” 
4Bani ari ai nini Jahowa, “Hirjat ma bahenon- 
Ku sagala huda, anjaha ratou na mangkundulisi. 
Tapi anggo mangidah ginompar ni Juda kawah do 
matang-Ku, huda ni sagala bangsa ai, pitung do 
ganupan bahenon-Ku. 

> Dob ai hatahonon ni kopala-kopala ni Juda ma 
ibagas uhur ni sidea, “Marhagogohon do Jerusalem 
marhitei Jahowa Zebaot, Naibata ni sidea ai.” 
6Bani ari ai Ahu mambahen kopala-kopala ni 
Juda songon hudon parapuyan i tongah-tongah 
ni soban, songon rigapan i tongah-tongah ni 
radean, jadi boiskononni ma sagala bangsa inggot 
hampit siamun ampa hampit sambilou, tapi anggo 
Jerusalem totap do jongjong bani iananni hinan. 

7 Jadi parlobei ma bereon ni Jahowa hamonangan 
bani lampolampo ni Juda ase ulang mangenjeng 

habanggalon ni rumah ni si Daud ampa 
habanggalon ni pangisi ni Jerusalem dompak Juda. 
8 Bani ari ai ondingan ni Jahowa do pangisi ni 
Jerusalem, gabe doskon si Daud ma sigalekan 
humbani sidea bani ari ai, anjaha ginompar ni si 
Daud, songon Naibata, songon malekat ni Naibata 
i lobei ni sidea. 

9 Bani ari ai siapkonon-Ku ma sagala bangsa-bangsa 
na roh mamorang Jerusalem.” 


Tangis Panolsolion Mardingat na Tarpantom ai 


10 “Anjaha useihonon-Ku ma bani ginompar ni 
si Daud ampa bani pangisi ni Jerusalem tonduy 
paridop ni uhuran ampa partonggoon, gabe 
patonggor-tonggoron ni sidea ma ia, na dob 
pinantom ni sidea ai; anjaha tangisan ni sidea ma ia 
songon panangisi bani anak sasada, anjaha pusok 
tumang uhur ni sidea manangisi songon panangisi 
bani anak bunga tubuh. 

11Bani ari ai masa ma partangison bolon i 
Jerusalem songon partangison pasal Hadad Rimon 
i habungan Megiddo. 

12Tangis ma pangisi ni tanoh on, pulig mar 
sasaompung, ginompar ni si Daud, na saompung 
pulig, parinangon ni sidea homa pulig, ginompar ni 
si Natan, na saompung pulig, parinangonni pe pulig, 

13sinompar ni si Levi, na saompung pulig, 
parinangon ni sidea pe pulig:, ginompar ni si Simei, 
na saompung pulig, parinangon ni sidea pe pulig, 
14 sonai homa ginompar ni marga na legan ai ganup 
pangku pulig bei, anjaha parinangon ni sidea pe 
pulig bei. 


Paniapkon bani Parnaibataon na Legan 
ampa Nabi Sipakulah-kulah 


13 1 Bani ari ai adong ma sada bah tubuh ibuha 
bani ginompar ni si Daud ampa bani pangisi 
ni Jerusalem laho mamurihi sidea humbani dousa 
ampa habutakon. 

2 Bani ari ai, nini Jahowa Zebaot, “Siapkonon-Ku ma 
goran-goran ni naibata na legan hun tanoh on, ase 
ulang be taringat halak hujai; sonai homa nabi-nabi 
ampa tonduy na mabutak usiron-Ku do hun tanoh 
on. 

3 Anggo adong ope atap ise na manjahai 
songon nabi, hatahonon ni bapa atap inangni 
na manubuhkon ai ma bani, “Seng bulih be ho 
manggoluh, ai ihatahon ho do ladung marhitei 
goran ni Jahowa, anjaha bapani ampa inangni 
na manubuhkon ai ma na mamantomsi anggo 
manjahai ia. 

4Bani ari ai maila ma sagala nabi marhitei 
panonggoranni sanggah na manjahai ia, seng be 
pakeionni baju na marambulu laho paoto-otohon, 

5 tapi hatahononni ma, “Seng nabi ahu, parjuma- 
juma do ahu, ai simada juma do ahu humbani 
haposoonku ope.” 

6 Porini adong na manungkunsi, “Ugah aha do na 
bani tontonmu in?” Hatahononni ma, “Na hona 
bogbogan do ahu i rumah ni hasomanku.'” 


Hona Bogbog Parmahan Gabe Merap ma Biribiri 


7“Misir ma, ale podang, dompak parmahan-Ku, 
dompak dalahi tang sindohor-Hu,” nini Jahowa 
Zebaot. “Hubogbog ma parmahan in, ase merap 
biribiri in, durdurhonon-Ku do tangan-Ku laho 
manogu halak na maetek. 

8Masa ma bani ganup tanoh in,” nini Jahowa, 
“Siapkonon anjaha agouon-Ku ma dua partolu 
pangisini, tapi tebahonon-Ku do manggoluh na 
sapartolu nari. 

9 Na sapartolu ai pe nahkonon-Ku do hubagas apuy, 
laho papitahkon songon pirak; anjaha ujion do sidea 
songon panguji bani omas. Diloon ni sidea ma 
goran-Ku anjaha balosan-Ku ma sidea. Hatahonon- 
Ku ma, 'Bangsang-Ku do in; anjaha sidea pe 
hatahononni do, Jahowa do Naibatangku.” 


Partalar ni Jahowa i Dolog Jetun 


1 ma, na roh ma ari ni Jahowa, 
gabe bagion ma taban-tabanmu i tongah- 
tongahmin. 

2 Ai patumpuon-Ku ma ganup bangsa dompak 
Jerusalem laho marporang, gabe tartaban ma 
huta ai, rumah-rumah hona ayob, anjaha puang- 
puang hona butakan. Satongah huta ai tarboan 
hu habuangan, tapi simasima ni bangsa ai, seng 
siapkonon-Ku hun huta ai. 

3 Dob ai bingkat ma Jahowa mangimbang bangsa- 
bangsa ai, songon na somal la marporang bani ari 
parporangan. 

4Jadi onjolhonon-Ni ma nahei-Ni bani ari ai i 
atas ni Dolog Jetun, tontang ni Jerusalem, hampit 
hapoltakan, anjaha bolah dua ma Dolog Jetun ai 
hun hapoltakan hu hasundutan, gabe jadi ma sada 
habungan na lumbang tumang, morot do satongah 
ni dolog ai dompak utara, anjaha na satongah nari 
dompak dangsina. 

5Itutup ma habungan ni dolog-dolog-Kai: das 
do ronsi Asel habungan ni dolog-dolog ai, 
anjaha maningon maporus ma hanima songon 
parporusnima sanggah lalou bani panorang 
ni si Usia, raja ni Juda. Dob ai roh ma Jahowa 
Naibatangku, odor pakon-Si sagala halak na 
mapansing. 

6 Bani ari ai seng dong na milas barang na borgoh 
anjaha bah na himpang pe seng dong: 

7 anjaha layur ari ai, Jahowa do sibotoh ai, seng 
songon arian, seng songon borngin: tapi marayak 
bodari lihar ma use. 

Panrajaion ni Jahowa 


8 Bani ari ai luar ma bah hagoluhan hun Jerusalem, 
satongah dompak laut hampit hapoltakan, 
satongah dompak laut hampit hasundutan, torus 
do sonai age sanggah logou ni ari atap musim udan 
pe. 

9 Anjaha Jahowa ma gabe Raja i sab tanoh on: 
bani ari ai Jahowa tumang mando, anjaha goran-Ni 
tumang mando. 

10 Mubah ma ganup tanoh ai gabe pamah hun 
Geba das hu Rimon hampit dangsina ni Jerusalem. 
Tapi gijang do ia huta ai anjaha totap bani iananni 
hun horbangan Benjamin das hu horbangan na 
parlobei ai das hu horbangan parsuhi-suhi, anjaha 
hun manara Hananel das hu kilang anggur ni raja 
ai. 

11 Jadi marianan ma halak ijai, anjaha seng dong be 
masa papa ijai, anjaha totap ma sonang Jerusalem. 
12 Tapi on do papa sipamasaon ni Jahowa bani 
haganup bangsa na roh marporang dompak 
Jerusalem. Masik do bahenon-Ni daging ni sidea, 
sanggah jongjong ope sidea bani naheini, mata ni 
sidea masik do ibagas liangni, sonai homa dilah ni 
sidea ibagas pamangan ni sidea. 

13 Bani ari ai masa ma hageoron bolon humbani 
Jahowa i tongah-tongah ni sidea, gabe ganup ma 

marsitangkap tangan ni hasomanni, anjaha tangan 
ni na sada mangimbang tangan ni na sada nari. 
14Juda pe dihut do marporang mangkopkop 
Jerusalem, anjaha hona ayob ma habayakon ni 
bangsa-bangsa inggot, omas, pirak ampa hiou buei 
tumang. 

15 Papa-papa na sonai ai pe mangonai do homa bani 
huda, pirah ni halode, unta, halode, bani sagala 
pinahan na adong bani hulanan ai, usih hubani papa 
nongkan. 

16 Anjaha ganup na tading humbani ganup bangsa- 
bangsa ai, na bingkat mangimbang Jerusalem, 
bingkat ma sidea ai ganup tahun laho marsombah 
hubani Raja in, Jahowa Zebaot, ampa marpesta 
lampolampo. 

17 Tapi barang ise humbani bangsa naitanoh on, na 
so tangkog hu Jerusalem laho marsombah hubani 
Raja in, Jahowa Zebaot, seng anjai roh be udan bani 
sidea. 

18 Porini bangsa Masir na so tangkog ai laho 
pataridahkon dirini, jadi sogop ma bani sidea papa, 
na nihonahon ni Jahowa bani bangsa na so tangkog 
laho mamestahon pesta parlampolampoan ai. 

19 Ai ma na gabe uhum bani Masir ampa uhum 
bani bangsa-bangsa, na so bingkat marpesta 
parlampolampoan hu Jerusalem. 

20 Bani ari ai tarsurat do age bani giring-giring 
ni huda: Pinapansing bani Jahowa. Anjaha hudon 

i rumah ni Jahowa gabe songon pinggan bolag 
panggalangan ma ai i lobei ni anjapanjap. 

21 Anjaha sagala hudon i Jerusalem ampa Juda 
maningon papansingon do ai bani Jahowa, ase 
sagala na manggalang boi roh, anjaha ibuat hunjai 
bahen panlompahanni. Anjaha seng dong be halak 
partiga-tiga bani ari ali rumah ni Jahowa Zebaot. 


Maleaki 


Holong ni Naibata bani Israel 


1 Hata pangungkabon ni Jahowa bani Israel 

marhitei si Maleaki. 
2 “Holong do uhur-Hu bannima,” nini Jahowa. Tapi 
ihatahon hanima, “Sonaha ma pangkaholongi-Mu 
bennami? Ai lang si Esau do namin abang ni si 
Jakob,” nini Jahowa, “hape si Jakob do Huhaholongi, 
3 tapi sogam do uhur-Hu bani si Esau. Halani ai do 
ase gabe halimisan Hubahen dolog-dologni, anjaha 
Huondoskon parbagiananni gabe ianan ni sorigala, 
na somal marianan i halimisan.” 
4Porini nini Edom, “Domma tongon iparseda 
hanami, tapi ulakkononnami do paulihon na 
mareong ai, hatahonon ni Jahowa Zebaot ma, 
“Sidea paulihon, tapi Ahu use manreongkon: 
goranon ni halak ma sidea, “Tanoh hajahaton, 
bangsa siringisan ni Jahowa sadokah ni dokahni.” 
> Idahon ni matanima ope ai, gabe hatahononnima 
ma, “Banggal do Jahowa, age i darat ni parbalogan 
ni Israel.” ' 

Sipanggalang na So Talup 


6 Nini Jahowa Zebaot, “Ipasangap anak do bapani, 
anjaha ihabiari juakjuak tuanni. Anggo bapa do 
Ahu, ija do hasangapon-Ku? Anggo Tuhan Ahu, ija 
do biar dompak Ahu? Hanima malim-malim sipahiri 
goran-Ku. Hape nini hanima ope, 'Sonaha, hanami 
pahiri goran-Mu?' 

'Iboan hanima do bani anjapanjap-Ku ruti na 
mabutak. Anjaha ihatahon hanima do, 'Sonaha 
ibahen hanami pabutak ai?” Marhitei na ipingkiri 
hanima, “Boi do pahirion meja ni Jahowa.' 

8Anggo iboan hanima pinahan na mapitung 
bahen galangan, ai lang na sambor ma ai? Anggo 
igalangkon hanima na oyangon atap na boritan, ai 
lang na sambor ma ai? Parsiluah hanima ma ai bani 
panggomgominima, mintor tumaram ma rosuh 
uhurni mangidah ho barang layak ia bam?” nini 
Jahowa Zebaot. 

9 “Ai pe buat hanima ma uhur ni Naibata marhitei 
galangan sisonai ai, ase idop uhur-Ni banta! Sonai 
do pambahenannima, mintor tarbahen ma rosuh 
uhur-Ni mangidah hanima?” nini Jahowa Zebaot. 
10 “Ambit adong ma namin sada halak hun 
tongah-tongahnima na ra manutup labah ni 
Rumah Panumbahan in, ase ulang sisoya-soya 
pannahitinima apuy bani anjapanjap-Kin. Seng 
marosuh uhur-Hu mangidah hanima,” nini Jahowa 


Maleaki 1—2 3287 


Zebaot, “anjaha seng tarharosuhkon Ahu galangan 
hun tangannima. 

11 Aj hun hapoltakan das hu hasundutan timbul do 
goran-Ku i tongah-tongah ni bangsa-bangsa anjaha 
bani ganup ianan igalangkon do dahupa bani goran- 
Ku ampa galangan sipanganon na pitah, ai timbul do 
goran-Ku i tongah-tongah ni bangsa-bangsa,” nini 
Jahowa Zebaot. 

12 “Tapi anggo hanima ipabutak hanima do 
in, marhitei na hinatahonnima, “Boi do butak 
bahenon meja ni Jahowa, anjaha mapas uhur bani 
sipanganon na ijai ai.” 

13 Nini hanima, “Tonggor ma, loja ni in!” Anjaha 
mapas do uhurnima Bangku,” nini Jahowa Zebaot. 
“Iboan hanima do na nirampok, na oyangon ampa 
na boritan, iboan hanima do ai gabe galangannima. 
Mintor tarharosuhkon Ahu ma manjalo ai hun 
tangannima?” nini Jahowa. 

14 “Sai hona papa ma sipangoto-otoi, na marnah 
pinahan tunggal namin bani hulananni, na dob 
binagahkonni, hape na martikas do saudni 
igalangkon bani Tuhan in! Ai Raja na bolon do 
Ahu,” nini Jahowa Zebaot, “anjaha sihabiaran do 
goran-Ku i tongah-tongah ni bangsa-bangsa.” 


Lumba-lumba bani Malim na So Talup 


1“Ai pe, hanima malim-malim, mangonai do 
bannima hata lumba-lumba on. 

2 Anggo seng ra hanima manangihon, anjaha anggo 
seng ra hanima marimbagaskon, laho pasangapkon 
goran-Ku,” nini Jahowa Zebaot, “tongoson-Ku ma 
papa hu tongah-tongahnima, anjaha gabe papa 
bahenon-Ku pasu-pasu na bannima in: domma 
tongon hona papang-Ku ai, halani na so ra hanima 
marparimbagaskon ai. 

3 Tonggor ma, rotapon-Ku do tangannima, anjaha 
lapuhonon-Ku do kotoran bani bohinima, ai ma 
kotoran ni galangannima, anjaha saradon do 
hanima hunjai. 

4Jadi botohonnima ma, Ahu do na manongos 
haputusan on bannima, laho patotapkon padan-Ku 
na bani halak Levi,” nini Jahowa Zebaot. 

3 la padan na Hubahen ai bani, ai ma padan 
hagoluhan ampa hadameion, anjaha Hubere do ai 
bani, ase unduk ia marhabiaran bani goran-Ku. 

6 Titah na sintong do bani pamanganni, anjaha seng 
jumpah hagedukon bani bibirni, ibagas damei ampa 
hasintongon do ia marparlahou i lobei-Hu, anjaha 
buei do halak ipaulak humbani hajahaton. 

7Ai maningon ramotkonon ni malim do 
habotohon,  anjaha  humbani  pamanganni 
pindahan pangajarion, ai suruhan ni Jahowa 
Zebaot do ia. 

8 Tapi anggo hanima domma manlembang humbani 
dalan ai, anjaha buei halak jomba ibahen hanima 


Maleaki 2 3289 


marhitei pangajarionnima, iparseda hanima do 
padan na bani halak Levi,” nini Jahowa Zebaot. 
9“Halani ai do ase hiri anjaha dorun hanima 
Hubahen i lobei ni ganup bangsa in, halani na so 
nidalanannima dalan-Kai, tapi martonggor jumbak 
do hanima bani pangajarion.” 


Pinsang-pinsang Halani Pangoseion 
bani Partongahjabuan 


10 Ai lang sada do bapa ni hita on ganup? Ai lang 
sada do Naibata na manompa hita? Mase ma 
marsioseian hita samah hita, anjaha ibutaki hita 
padan na bani ompungta? 

11Mosei do halak Juda, anjaha masa do 
sihagigihononkon i Israel ampa i Jerusalem, ai 
ibutaki halak Juda do rumah hapansingon ni 
Jahowa, na hinaholonganni ai, anjaha iompoi do 
boru ni naibata na legan. 

12Sai siapkonon ni Jahowa do halak na 
mangkorjahon na sonai ai, sipangadu ampa 
sipangapiti, hun lampolampo ni si Jakob, age 
humbani halak na mamboan galangan bani Jahowa 
Zebaot. 

13 Anjaha on do na binahennima. Irungkub 
hanima do anjapanjap ni Jahowa marhitei 
iluh-iluh, partangison ampa hoih-hoih, halani na 
so pinardiateihon-Ni ai be galangan ai, anjaha 

na so rosuh ai be uhur-Ni manjalo ai humbani 
tangannima. 

14 Nini hanima sungkun-sungkun, “Mase sonai?” 
Halani Jahowa do saksi ni parpadanan na 
binahenmu ampa naboru bani haposoonmu, 
na dob nioseimu age pe ia do huanmu ampa 
parinangonmu mangihutkon padan. 

15 hi lang Naibata na sasada in do manjadihon 
ampa patotapkon banta tonduy hagoluhan? Anjaha 
aha do na pinarsinta-Ni? Bonih ni Naibata. Halani 
ai marjaga-jaga ma hanima ibagas tonduynima, 
ulang ma adong na mosei humbani naboru 
hinaholonganni sanggah poso. 

16i. Huhagigihon do parsirang-sirangon,” 
nini Jahowa Naibata ni Israel, “ampa na 
manrungkubkon hiouni bani hajahaton,” nini 
Jahowa Zebaot. “Halani ai jaga hanima ma 
dirinima, anjaha ulang be mosei.” 


Naibata Roh Mamboan Uhum 


17 lojai nasiam do Jahowa marhitei sahap-sahap 
nasiam. Tapi nini nasiam, “Marhitei aha ilojai 
hanami la?” Marhitei na mangkatahon, “Sagala 
sihorjahon hajahaton, dear do uhur ni Jahowa 
mangidah ai, anjaha rosuh do uhur-Ni bani sidea.” 
Barang marhitei na manungkun, “Ija do Naibata, 
sidabuh uhum?” 

1 “Tonggor ma, suruhon-Ku ma suruhan-ku, ase 
3 ipasirsir dalan i lobei-Hu, jadi sompong ma roh 
Tuhan, na pinindahannima ai, marayak rumah-Ni: 
suruhan ni parpadanan, na hinasiholhonnima ai, 
tonggor ma, na roh ma la,” nini Jahowa Zebaot. 
2 “Tapi ise ma na boi manahankon ari parroh-Ni ai, 
anjaha ise ma na boi jongjong, anggo talar ma la? Ai 
songon apuy ni panopa do la anjaha songon sabun 
ni panabun. 
3 Hundul ma la songon sipanlala ampa sipapitah 
pirak, jadi urasan-Ni ma halak Levi, anjaha 
papitahon-Ni ma sidea songon omas ampa pirak, 
ase boi sidea mamboban galangan na sintong bani 
Jahowa. 
4 Anjaha rosuh uhur ni Jahowa bani galangan ni Juda 
ampa Jerusalem songon sapari ampa bani tahun- 
tahun na salpu. 
3 Jadi dohoran-Ku ma hanima laho manguhum, 
gabe saksi na sihap ma Ahu bani parsibalik mata, 
bani siparbangkis, bani sibijahon na tongon, bani 
halak na mangodohkon siparombou ibagas gajini, 
na mabalu ampa na tading maetek, bani halak na 
manulak panginsolat, na so mabiar Bangku,” nini 
Jahowa Zebaot. 


Dilo-dilo bani Hamubahon 


6“Seng mubah-ubah anggo Ahu, Jahowa, tapi 
anggo hanima tong pe songon anak ni si Jakob. 

7Humbani  panorang ni ompungnima, sai 
manlembang do hanima humbani titah-Ku, anjaha 
seng iramotkon hanima ai. Mulak ma hanima hu 
Bangku, ase mulak Ahu bannima,” nini Jahowa 
Zebaot. “Tapi nini hanima, “Sonaha ma hanami 
mulak?” 

SAI ongga do jolma paoto-otohon Naibata, 
ase paoto-otoonnima Ahu? Tapi nini hanima, 
“Marhitei aha ma ioto-otoi hanami Ham?” Marhitei 
parsapuluhan ai ampa galangan ai! 

9Mangonai do papa bannima, halani ioto-otoi 
hanima Ahu, ganup bangsa in tene. 

10 Boan hanima ma parsapuluhan in, gok, hu rumah 
parartaan, ase adong bohal i rumah-Ku, dob ai 
lajou hanima ma Ahu marhitei ai,” nini Jahowa 
Zebaot, “atap na so buhaon-Ku do bannima jendela 
ni langit, laho manguseihon bannima pasu-pasu na 
marlobih-lobih. 

11 Jadi tulakon-Ku ma, halani hanima, sipangatah 
(balang) ai, ase ulang be isiapkon gogohnitanoh in, 
anjaha ase ulang mangolang hayu anggur na ijuma 
ai marbuah bannima,” nini Jahowa Zebaot. 

12 “Jadi parhatuahon ni haganup bangsa ma 
hanima, ai maningon gabe tanoh haudungan ni 
uhur do hanima,” nini Jahowa Zebaot. 

Legan ni Parpintor ampa Parjahat 


13 “pabanggal hanima do hata-hatanima dompak 
Ahu,” nini Jahowa. “Lanjar nini hanima ope, 
“Sonaha ma parsahapnami dompak Ham?” 

14 Ihatahon hanima, “Seng dong gunani balosan 
Naibata. Aha ma untungnami, halani ihorjahon 
hanami parentah-Ni, atap na marhoru ai hanami 
mardalan i lobei ni Jahowa Zebaot?” 

15 Halani ai iparhatuah hanima do halak na jungkat 
maruhur: Halak parjahat seng pitah mardohar, tapi 
age pe ilajou sidea Naibata, maluah do sidea. 

16 Tapi marsipasingatan do halak na mangkabiari 
Jahowa samah sidea, pardiateihon anjaha itangar 
Naibata do ai. Anjaha tarsurat do i lobei-Ni 
sada buku pardingatan bani halak na mangkabiari 
Jahowa ampa na mangkargahon goran-Ni. 

17 Jadi Ahu ma simada sidea,” nini Jahowa Zebaot, 
“bani ari na sihol marlulu ai Ahu, anjaha idopan-Ku 
ma sidea, songon sada halak na mangidopi anakni, 
na mambalosisi. 

18 jai use idahonnima ma parleganan ni parpintor 
humbani parjahat, na mambalosi Naibata humbani 
na so mambalosi Naibata.” 


Ari ni Jahowa 


4 1 “Tonggor ma, na roh ma ari ai, gara songon 
pamurunan, jadi gabe doskon anggala ma 

ganup halak na jungkat maruhur ampa halak 
parjahat, tutungon ni ari na sihol roh ai ma sidea,” 
nini Jahowa Zebaot, “anjaha seng dong tading bani 
sidea bahenon-Ni urat atap ranting pe. 

2Tapi poltak ma anggo bannima, sagala na 
marhabiaran bani goran-Ku, mata ni ari ni 
hapintoron, marhasoman hamalumon i toruh ni 
habongni, songon anak ni lombu na manlumpat- 
lumpat humbagas harang. 

3 Jadi dogeionnima ma halak parjahat, ai maningon 
gabe abuan do sidea i toruh ni tapak ni naheinima 
bani na marlulu ai Ahu,” nini Jahowa Zebaot. 

4 Sai padingat-dingat hanima ma titah ni si Musa, 
juakjuak-Kai, titah ampa aturan, na Huondoskon ai 
bani i Dolog Horeb, sipadason bani haganup Israel. 
3 Tonggor ma, suruhon-Ku ma bannima Nabi Elias, 
parlobei ni parroh ni ari ni Jahowa na bolon anjaha 
na majombut ai. 

6 Anjaha ia ma na paulakkon uhur ni bapa bani 
anakni, anjaha uhur ni anak bani bapani, use ulang 
roh Ahu mangkonahon papa bani tanoh on. 


Mateus 


Partuturan ni Tuhan Jesus 
(Luk. 3:23-38) 


1 On ma surat partuturan ni Jesus Kristus, anak 
1 ni si Daud, anak ni si Abraham. 

2 Anak ni si Abraham si Isak, anak ni si Isak si Jakob, 
anak ni si Jakob si Juda ampa saninani ai. 

3 Anak ni si Juda si Peres pakon si Sera, humbani si 
Tamar: anak ni si Peres si Esrom, anak ni si Esrom si 
Aram. 

4 Anak ni si Aram si Aminadab, anak ni si Aminadab 
si Nahason, anak ni si Nahason si Salmon. 

5 Anak ni si Salmon si Boas humbani si Rahab, anak 
ni si Boas si Obed humbani si Rut, anak ni si Obed si 
Jesse. 

6 Anak ni si Jesse Raja Daud, anak ni si Daud si 
Salomo, humbani binuat ni si Uria. 

7 Anak ni si Salomo si Rehabeam, anak ni si 
Rehabeam si Abia, anak ni si Abia si Asa. 

8 Anak ni si Asa si Josapat, anak ni si Josapat si 
Joram, anak ni si Joram si Usia. 

9 Anak ni si Usia si Jotam, anak ni si Jotam si Ahas, 
anak ni si Ahas si Hiskia. 


Mateus 1 3296 


10 Anak ni si Hiskia si Manasse, anak ni si Manasse 
si Amon, anak ni si Amon si Josia. 

11 Anak ni si Josia si Jekonya ampa sanina ai, ai ma 
bani panorang habuangan hu Babel. 

12 Jadi dob tarbuang sidea, tubuh ma si Sealtiel, 
anak ni si Jekonya, dob ai si Serubabel, anak ni si 
Sealtiel. 

13 Anak ni si Serubabel si Abiud, anak ni si Abiud si 
Eliakim, anak ni si Eliakim si Asor. 

14 Anak ni si Asor si Sadok, anak ni si Sadok si Akim, 
anak ni si Akim si Eliud. 

15 Anak ni si Eliud si Eleasar: anak ni si Eleasar si 
Mattam, anak ni si Mattam si Jakob. 

16 Anak ni si Jakob si Josep, paramangon ni si Maria, 
na manubuhkon Jesus, na margoran Kristus. 

17 Ase buei ni sundut humbani si Abraham das 
hubani si Daud ai ma sapuluh ompat sundut, anjaha 
humbani si Daud das hu habuangan Babel sapuluh 
ompat sundut, anjaha humbani habuangan Babel 
das hubani Kristus sapuluh ompat sundut. 


Partubuh ni Tuhan Jesus 


18 la partubuh ni Jesus Kristus, sonon do: Sanggah 
tunangan ni si Josep ope inangni, si Maria ai, 
boratan rumah do ia humbani Tonduy Na Pansing, 
sanggah lape marsidohoran sidea. 

19 Ia si Josep, paramangonni ai, paruhur na pintor 
do, anjaha seng sihol uhurni laho pabadorhonsi, 
gabe tubuh ma uhurni manirangkonsi sip-sip. 
20Tapi sanggah sonai ope sura-sura ni uhurni, 
ididah ma ibagas nipini malekat ni Tuhan in, na 
mangkatahon hu bani, “O Josep, anak ni si Daud, 
ulang ma mabiar ho mangalop si Maria gabe 
parinangonmu, ai na adong bani ai, ai ma na 
humbani Tonduy Na Pansing. 

21 Tubuhan Anak ma ia, anjaha bahen ma goran-Ni 
Jesus, ai paluahon-Ni do bangsa-Ni humbani dousa 
ni sidea. 

22Masa pe haganupan ai, ase jumpah do na 
hinatahon ni Tuhan in marhitei nabi-Ni, na 
mangkatahon, 

23 Tonggor ma, boratan rumah ma sada anak 
boru, anjaha tubuhan anak, anjaha bahenonni ma 
goranni Immanuel, artini: Hasomanta do Naibata.”” 
24 Jadi dob puho si Josep, idalankon ma songon 
na hinatahon ni malekat ai bani, saud ma ialop 
parinangonni ai. 

25 Tapi seng idohori ia, paima tubuh anak bunga 
tubuhni ai, anjaha igoran ma la Jesus. 


Paruhur na hun Hapoltakan 


1 Ase dob tubuh Jesus i huta Betlehem, na i 
Judea, sanggah panorang ni Raja Herodes, roh 
ma halak paruhur na hun hapoltakan hu Jerusalem, 

2 hini sidea ma, “Ija do Raja ni Jahudi na baru tubuh 
in? ididah hanami do bintang-Ni i hapoltakan, 
anjaha halani ai do, ase roh hanami sihol 
manombah-Si.” 

3 Jadi dob ibogei Raja Herodes ai, tarsonggot ma ia 
rap pakon haganup par Jerusalem. 

4 Jadi ipatumpu ma haganup sintua ni malim ampa 
sibotoh surat ni bangsa ai, anjaha ipapangkei 
humbani sidea, atap ija do huta hatubuhan ni 
Kristus in. 

> Jadi nini sidea ma hu bani, “I huta Betlehem, na i 
tanoh Judea do, ai sonon do tarsurat marhitei nabi 
ai, 

6 “Ale Betlehem, na i tanoh Juda, sedo ho sietekan 
i tongah-tongah ni huta na i tanoh Juda, ai ho do 
huta harohan ni Raja in, na sihol marmahan Israel, 
bangsang-Kin!”” 

7Dob ai idilo Raja Herodes ma paruhur ai 
marponop-ponop, anjaha ipatae ma humbani 
sidea dokahni, dob taridah bintang ai. 

8 Dob ai isuruh ma sidea hu huta Betlehem, nini 
ma, “Laho ma nasiam hujai, pangkei ma pindahi 
nasiam Dakdanak ai! Anjaha anggo domma jumpah 
nasiam la, patugah nasiam bangku, ase dihut ahu 
roh marsombah hu Bani.” 

3 Ase dob ibogei sidea hata ni raja ai, misir ma sidea. 
Anggo bintang ondi, na dob ididah sidea hinan i 

hapoltakan, sai mardalan do i lobei ni sidea, paima 
soh ai i babou ni ianan ni Dakdanak ai. 

10 Mangidah bintang ai, malas tumang ma uhur ni 
sidea. 

11 masuki sidea ma rumah ai, gabe ididah sidea ma 
Dakdanak ai rap pakon si Maria inang-Ni ai. Dob 
ai manrogop ma sidea marsombah hu Bani, i buka 
sidea ma artani anjaha isombahkon ma Bani sibere- 
bere ni sidea, omas, dahupa ampa mir. 

12 Dob ai roh ma lumba-lumba bani sidea marhitei 
nipi, ase ulang pala be mulak sidea hubani si 
Herodes, jadi humbani dalan na legan ma sidea 
mulak hu nagori ni sidea. 


Maporus Dakdanak ai hu Tanoh Masir 


13 Ase dob laho sidea, roh ma sada Malekat ni Tuhan 
in ididah si Josep ibagas nipi ni, nini ma, “Jongjong 
ma ho, boan ma Dakdanak in rap pakon inang-Ni, 
maporus ma hanima hu Tanoh Masir, anjaha ijai ma 
hanima lobei, paima roh use hatang-Ku, ai ipindahi 
si Herodes do Dakdanak in, sihol bunuhonni.” 

14 Jadi puho ma ia, iboan ma Dakdanak ai rap pakon 
inang-Ni bornginni ai, maporus laho hu Tanoh 
Masir. 

15 Lanjar ijai ma sidea marianan paima matei si 
Herodes, ase jumpah na hinatahon ni Tuhan in 
marhitei nabi-Ni, na mangkatahon, “Hun Masir do 
hudilo Anak-Kin.” 

Tarbunuh Dakdanak na i Betlehem 


16 Dob tarbotoh bani si Herodes, na dob itipu halak 
paruhur ai ia, marah tumang ma ia, jadi isuruh ma 
hu Betlehem pakon hu nagori na inggot hujai, laho 
mamunuh sagala dakdanak na marumur dua tahun 
ampa nai toruh ni ai domu hubani panorang na dob 
pinapangkeini humbani halak paruhur ai. 

17 jai ma jumpah na hinatahon marhitei Nabi 
Jeremias, 

18 “Tarbogei do i Rama sora partangison pakon 
doruh-doruh. Itangisi si Rahel do anakni, seng ra ia 
apohon, ai domma bois sidea.” 


Mulak hu Nasaret 


19 Jadi dob matei si Herodes, taridah ma Malekat ni 
Tuhan in bani si Josep ibagas nipini i tanoh Masir, na 
mangkatahon, 

20 “Jongjong ma ho, boan ma Dakdanak in rap pakon 
inang-Ni mulak hu Tanoh Israel, ai domma matei na 
manguhurhon hosah ni Dakdanak in!” 

21 Jadi puho ma ia, iboan ma Dakdanak ai rap pakon 
inang-Ni mulak hu Tanoh Israel. 

22 Tapi dob ibogei, si Arkelaus do hape raja i Judea 
gantih ni bapani, si Herodes, jadi mabiar ma ia 
laho hujai. Dob ijalo podah humbani Naibata ibagas 
nipini, jadi laho ma ia hu Nagori Galilea. 

23 Dob das ijai, laho ma ia marianan bani sada huta 
na margoran Nasaret, gabe jumpah ma hata ni nabi, 
na mangkatahon, “Goranon do la halak Nasaret.” 


Parambilanon ni si Johannes Pandidi 
(Mrk. 1:2-8: Luk. 3:1-20) 


1Bani panorang ai jongjong ma si Johannes 
Pandidi, anjaha marambilan ma ia i halimisan 
Juda, 
2 hini ma, “Paubah nasiam ma uhur nasiam, ai 
domma dohor Harajaon nagori atas in! 
3 Pasalsi do na pinatugah ni Nabi Jesayas marhitei 
na hinatahonni, “Sora na dilo-dilo i halimisan! 
Pasirsir nasiam ma dalan bani Tuhan in, papintor 
nasiam ma sidalanan-Ni!” 
“la si Johannes, ambulu ni unta do hiouni, 
hulingkuling do gonditni, anjaha sipanganonni 
balang pakon manisan ni lobah. 
3 Jadi roh ma halak marayaksi hun Jerusalem, hun 
sab Judea ampa hun haganup pamah Jordan. 
6 Jadi ididi si Johannes ma sidea i Bah Jordan ai, dob 
isopotkon sidea bei dousani. 
7Dob ididah buei halak Parisei pakon Sadukei 
marayak pandidionni ai, nini ma hubani sidea, 
“Nasiam ginompar ni ulog darih! Ise do na 
mangajari nasiam, boi maluah nasiam humbani 
ringis na sihol roh? 

8 Parbuahkon nasiam ma buah na tama, paboa na 
dob mubah uhur nasiam, 

P anjaha ulang ma ninuhur nasiam ibagas, si 
Abraham do bapanami! Huhatahon ma bani 
nasiam, tarjadihon Naibata do anak bani si 
Abraham humbani batu on. 

10 Domma tampei tangkei bani bona ni hayu. Ai pe, 
sirobohon do sagala hayu na so marbuahkon na 
madear, anjaha sigijigkononkon hubagas apuy! 
ttla ahu, bah do hudidihon bani nasiam, 
mangkatahon paubah uhur, tapi gogohan ope 
hun bangku na roh hun pudingku, gari mamboan 
sipatu-Ni seng talup ahu. Didihonon-Ni do bani 
nasiam Tonduy Na Pansing ampa apuy. 

12 Bani tangan-Ni do pamurpuran, paborsihon-Ni 
ma pardogeian-Ni, anjaha patumpuon-Ni ma omei- 
Ni hu tuangan-Ni, tapi lamlam-Ni tutungon do ai 
bani apuy na so ra mintop.” 


Ididi si Johannes Tuhan Jesus 
(Luk. 3:21, 22: Joh. 1:31-34) 


13 (jia roh ma Jesus hun Galilea hu Bah Jordan, laho 
padidihon diri-Ni hubani si Johannes. 

14Tapi manjua do si Johannes, nini ma, “Ahu 
do namin patut didion-Mu, mase ma Ham roh 
bangku?” 

15 Tapi ibalosi Jesus ma ia, “Paturut ma sonai lobei, 
ai sonai do patut hita manggoki sagala hapintoron!” 
Jadi ibalosi ma. 

16 Ase dob tardidi Jesus, mintor naik ma la 
humbagas bah ai. Anjaha tonggor ma, mungkab 
ma langit, anjaha taridah ma susur hun langit 
Tonduy ni Naibata songon asas, lanjar sogop hu 
Bani. 

17 Lanjar nini sada sora ma hun nagori atas, “On do 
Anak, haholongan ni uhur-Hu, marosuh do uhur-Hu 
mangidah-Si!” 


Tuhan Jesus Ibagas Parlajouan 
(Mrk. 1:12, 13; Luk. 4:1-13) 


1 Dob ai ibobai Tonduy in ma Jesus hu halimisan, 
4 ase ilajou sibolis la. 

2 Jadi dob marpuasa Ia ompat puluh ari ompat 
puluh borngin, loheian ma la. 

3 Jadi ijumpahkon sipanlajou ai ma la, anjaha nini 
ma, “Anggo Anak ni Naibata do Ham, hatahon ma, 
ase gabe ruti batu on!” 

4 Jadi nini ma mambalosi, tarsurat do, “Sedo ruti 
hansa hagoluhan bani jolma, tapi haganup hata ni 
Naibata, na luar humbani pamangan-Ni.” 

5Dob ai iarahkon sibolis ai ma la hu huta na 
mapansing ai, ipajongjong ma la bani anjung- 
anjung ni rumah panumbahan ai, 

6 anjaha nini ma hu Bani, “Anggo Anak ni Naibata do 
Ham, lumpatkon Ham ma hu toruh, ai tarsurat do, 
“Suruhon-Ni do malekat-Ni manatang-natang Ho, 
ase ulang antuk nahei-Mu bani batu!” 

7 Jadi nini Jesus ma hu bani, tapi tarsurat do homa, 
“Seng bulih lajouonmu Tuhan Naibatamu!” 

8Dob ai iulakkon sibolis ai ma mamboan-Si 
hubani pakpak ni dolog na gijang tumang, anjaha 
ipatuduhkon ma hu Bani haganup harajaon na i 
dunia on ampa hasangaponni. 

9 Jadi nini ma hu Bani, “Haganupan in hubere pe 
Bamu, asal ma ra Ham marsombah hu bangku.” 

10 Jadi nini Jesus ma hu bani, “Laho ma ho bolis! Ai 
tarsurat do, Tuhan Naibatamu do sisombahonmu, 
sahalak-Si do sibalosanmu!” ' 

11 Dob ai itadingkon sibolis ai ma la, jadi roh ma 
malekat-malekat marugas Bani. 


Tuhan Jesus Mulai Marambilan i Galilea 
(Mrk. 1:14-15; Luk. 4:14-15) 


12 Dob ibogei Jesus na dob tartutup si Johannes, 
laho ma la hu Galilea. 

13 | anjar itadingkon ma huta Nasaret, gabe laho ma 
la marianan hu huta Kapernaum, nai topi ni tao ai, 
i nagori Sebulon ampa Naptali, 

14ase jumpah na hinatahon ni Nabi Jesayas, na 
mangkatahon, 

15 “Nagori Sebulon ampa Naptali, nai topi ni tao ai, i 
dipar ni Bah Jordan, nagori Galilea, ianan ni sipajuh 
begu-begu, 

16 bangsa na marianan ibagas na golap mangidah 
Panondang Na Bolon, anjaha poltak do Panondang 
bani na marianan bani linggoman ni hamatean.' 

17 Jadi olat ni ai mamungkah ma Jesus marambilan, 
anjaha nini ma, “Paubah nasiam ma uhur nasiam, 
ai domma dohor Harajaon nagori atas in!” 


Ipilih Tuhan Jesus Susian-Ni na Parlobei 
(Mrk. 1:16-20, Luk. 5:1-11) 


18 Jadi, sanggah na mardalani Jesus i topi ni Tao 
Galilea, ididah ma ijai dua halak na marsanina, na 
manampakkon jala ni sidea hu tao ai, ai pardengke 
do sidea, ai ma si Simon, na ginoran Petrus, ampa 
saninani si Andreas. 

19 Jadi nini ma dompak sidea, “Eta, ihutkon nasiam 
ma Ahu, Hubahen pe nasiam gabe sijala jolma!” 

20 Jadi mintor itadingkon sidea ma jala ni sidea, laho 
mangihutkon-Si. 

21 Dob laho Ia hunjai, ididah ma use dua halak na 
marsanina, ai ma si Jakobus, anak ni si Sebedeus, 
ampa si Johannes saninani ai, hundul ibagas parau 
rap pakon si Sebedeus, bapa ni sidea ai, pauli-ulihon 
jala ni sidea. Jadi idilo ma sidea. 

22 Jadi mintor itadingkon sidea ma parau ai pakon 
bapa ni sidea, laho mangirikkon-S5i. 

Horja ni Tuhan Jesus i Galilea 


23 Jadi isiar Jesus ma ganup Nagori Galilea, 
laho mangajari bani parguruan ni sidea, anjaha 
mangambilankon Ambilan Na Madear pasal 
harajaon ai, lanjar pamalumkon sagala naborit 
ampa na niarou ni halak na ijai ai. 

24 Jadi tarambilan ma la das hu sab Tanoh Siria, 
iboan halak ma hu lobei-Ni sagala na boritan 
ampa na marsitaronon, na siniaran ni setan, na 
ubagon ampa na oyangon, gabe ipamalum ma sidea 
haganup. 

25 Jadi buei halak na mangirikkon-Si, ai ma hun 
Nagori Galilea, hun Dekapolis (Sapuluh huta), hun 
Jerusalem, hun Judea ampa hun nagori nai dipar ni 
Bah Jordan. 


Ambilan i Atas Dolog 


Parhatuahon na Ualuh in 


1 Anjaha mangidah halak na mabuei ai, tangkog 
ma la hu sada dolog, dob hundul la, roh ma 
susian-Ni ai hu Bani. 
2 Dob ai ibuha ma pamangan-Ni, laho mangajari 
sidea, nini ma, 
3 “Martuah ma na sombuh tonduy, ai bani sidea do 
Harajaon nagori atas in! 
4 Martuah ma na pusok uhur, ai siapohon do sidea! 

5 Martuah ma na lamlam uhur, ai teanon ni sidea do 
tanoh on! 

6 Martuah ma na horahan loheian bani hapintoron, 
ai sipabosuron do sidea. 

7 Martuah ma na idop uhur, ai siidopan do sidea. 

8 Martuah ma paruhur na borsih, ai idahon ni sidea 
do Naibata! 

9 Martuah ma sibahen damei, ai goranon do sidea 
anak ni Naibata! 

10Martuah ma na pinarburu ni halak halani 
hapintoron, ai bani sidea do Harajaon nagori atas 
in! 

11 Martuah ma hanima anggo irehei halak hanima 
barang iparburu, barang ipatubuh-tubuh bagei ni 
hata na masambor, na so tongon dompak hanima 
halani Ahu! 

12 Malas ma uhurnima anjaha marolob-olob, ai 
banggal do upahnima i nagori atas, ai sonai do 
iparburu nabi-nabi na parlobei hun bennima.” 


Garam pakon Panondang ni Dunia on 


13 “Hanima do garam ni dunia on! Tapi anggo 
mambar in, aha ma bahenon paporadkon? Seng 
marguna be in, siambukkononkon mando in ase 
idogei-dogei halak. 

14 Hanima do panondang ni dunia on! Seng boi 
ponop huta nai atas dolog. 


Mateus 5 3308 


15 Seng irungkubkon halak tumba bani suluh na 
pinagarani, tapi hu atas sagakan do ibahen, ase 
isondangi haganup na i rumah ai. 

16 Sonai ma marsinalsal panondangnima i lobei ni 
halak, ase ididah horjanima na dear in, ase ipuji 
sidea Bapanima na i nagori atas in.” 


Panorangion ni Jesus Pasal Titah 


17 “Ulang ma iagan uhurnima roh Ahu, laho 
manrumbakkon titah in pakon hata ni nabi-nabi, 
seng roh Ahu laho manrumbakkon, tapi laho 
pajongjongkon do. 

18 hi na sintong do hatang-Kon bennima, ronsi seda 
langit pakon tanoh on, na so bulih maseda humbani 
titah in sada titik atap sada garis pe, paima saud 
haganupan in. 

19 Ase barang ise na manrumbakkon sada pe 
humbani titah sietekan in, anjaha ipodahkon sonai 
bani jolma, ai do goranon sietekan i Harajaon 
nagori atas in, tapi na mandalankon anjaha na 
mangajarhon in, ai do goranon na banggal i 
Harajaon nagori atas in. 

20 Ai Huhatahon ma bennima, anggo seng daoh 
dearan hapintoronnima marimbang hapintoron ni 
sibotoh surat ampa Parisei, sabonar na so boi do 
hanima masuk hu Harajaon nagori atas in.” 

Pasal na Marsogam ni Uhur 


21 “bogei hanima do hata hubani ompung na lobei, 
“Ulang ho mamunuh! la pamunuh siuhumon do.’ 
22 Tapi Ahu mangkatahon bennima, ise na marah 
bani sanina, maningon boanon do hu pangadilan. 
Anjaha ise na mangkatahon bani saninani “Na oto,” 
maningon boanon do hu pangadilan atas, anjaha na 
mangkatahon “E na gila, maningon iuhum ibagas 
naraka. 

23 Halani ai, anggo iboan ho galanganmu hu 
anjapanjap, anjaha taringat uhurmu bani sogam ni 
uhur ni saninamu bam, 

24 tadingkon ma galanganmai i lobei ni anjapanjap 
ai, laho ma ho lobei mardear ampa saninamai, dob 
ai pe ase roh ho mangondoskon galanganmai! 

25 Podas ma ho mardear pakon imbangmai, 
sanggah rap ope ho pakonsi i pardalanan, ase ulang 
iondoskon imbangmai holi ho hu panguhum, gabe 
iondoskon panguhum ai ho bani upasni, anjaha 
inahkon ho hubagas tutupan. 

26 Sintong do na Huhatahon on bam, seng bulih 
ho maluah hunjai, anggo lape igalar ho haganup 
utangmu, ronsi sarimis.” 


Pasal na Marbangkis 


27 “Ibogei hanima do hata na mangkatahon, “Ulang 
ho marbangkis!' 

28 Tapi Ahu mangkatahon bennima, barang ise na 
mangidah naboru anjaha oji ia, domma marbangkis 
ia ibagas uhurni. 

29 Anggo sangsi ho halani mata siamunmu, 
pulsitkon ma in anjaha ambukkon, ai dearan do 
magou sada pagorimu, ulang hibul angkulamu 
igijigkon hubagas naraka. 

30 Anjaha anggo sangsi ho halani tanganmu siamun, 
rotap ma in anjaha ambukkon, ai dearan do magou 
sada pagorimu, ulang hibul angkulamu igijigkon 
hubagas naraka.” 


Pasal na Marsirang-sirang 


31|hatahon ope, “Barang ise na manirangkon na 
binuatni, maningon bereonni do surat sirang. 
32Tapi Ahu mangkatahon bennima, barang ise 
na manirangkon binuatni, anggo seng halani 
parbangkison, na pabangkiskonsi do ai. Parbangkis 
do homa na mambuat na sirang ai.” 


Pasal na Marbija 


33 “Ambah ni ai, ibogei hanima do hata hubani 
ompung na lobei, “Seng bulih bijahononmu na 
so tongon! Na dob nibulawankon bani Naibata, 
maningon galaronmu do ai!” 

34 Tapi Ahu mangkatahon bennima, sabonar na so 
bulih do hanima marbija barang marbulawan pe, 
age hu langit, ai paratas ni Naibata do ai, 

35 age hu tanoh, ai sidogeian ni nahei-Ni do in, age 
hu Jerusalem, ai huta ni Raja na Banggal in do ai. 
36 Age bani ulumu seng bulih ho marbija, ai 
seng markuasa ho mambahen lopak atap birong 
jambulanmu age sada. 

37 Sonon ma hatanima, “Eak, anggo eak, lang, anggo 
lang. Lobih hunjai, humbani na jahat ma ai.” 


Pasal na Mambalas 


38 “Ibogei hanima do hata na mangkatahon, “Mata 
do gantih ni mata, ipon gantih ni ipon.’ 

39 Tapi Ahu mangkatahon bennima, ulang imbang 
hanima na jahat! Anggo adong na manompas 
huyummu siamun, tarehon homa age huyummu 
sambilou! 

40 Anggo adong na mambahen parkara bamu, laho 
mambuat bajumu, bere ma homa mantelmu bani! 
41 Anggo adong na mamaksa ho mardalan pakonsi 
sabatu, irikkon ma ia dua batu. 

42 Bere ma halak na mangindo bam! Ulang tundali 
na sihol manginjam hun bamu!” 


Pasal na Mangkaholongi Munsuh 


43 “Ibogei hanima do hata na mangkatahon, 
“Holong ma uhurmu bani hasomanmu, tapi sogam 
ma bani munsuhmu!' 

44Tapi Ahu mangkatahon bennima, haholongi 
hanima ma munsuhnima, anjaha tonggohon 
hanima ma na marburu hanima, 

45 ase gabe anak ni Bapanima na i nagori atas 
ai hanima, ai ipapoltak do mata ni ari-Ni bani 
parjahat ampa parbujur, anjaha iparoh do udan 
bani parpintor ampa pargeduk. 

46 Ai anggo holong uhurnima pitah bani na 
marholong ni uhur bennima, aha ma upahnima? Ai 
sijalo sohei pe, ai lang sonai do ibahen? 

41 Anjaha anggo saninanima do hansa itabi hanima, 
aha ma hasurungannima? Ai sipajuh begu-begu pe, 
ai lang sonai do ibahen? 

48 Ai pe, maningon gokan dear do hanima, songon 
Bapanima i nagori atas, na Gokan Dear in!” 


Pasal na Marsibere-bere 


1 “Jaga ma hanima, ase ulang idalankon hanima 

hapintoronnima i lobei ni halak, ase ididah 
sidea! Anggo sonai, seng adong be upahnima 
humbani Bapanima na i nagori atas ai. 
2 Ai pe, anggo marsibere-bere ho, ulang pala 
tingtingkon, songon pambahen ni halak sipakulah- 
kulah i rumah parguruan atap i alaman, ase ipuji 
halak sidea. Na sintong do hatang-Kon bannima, 
domma ijalo sidea upah ni sidea. 

3Ase anggo marsibere-bere ho, ulang ma pala 
ibotoh tanganmu sambilou na binere ni tanganmu 
siamun, 

4 ase ponop idop ni uhurmu: jadi Bapamu, sididah 
na ponop ai ma mambalas ai bamu.” 


Pasal na Martonggo 
(Luk. 11:1-4) 


5“Anjaha anggo martonggo hanima, ulang ma 
songon halak sipakulah-kulah, na mangkarosuhkon 
jongjong martonggo i rumah parguruan atap bani 
sirpang-sirpang, ase ididah halak sidea. Na sintong 
do hatang-Kon bannima, domma ijalo sidea upah ni 
sidea. 

6 Tapi anggo martonggo ho, hu kamar ma ho laho, 
tutup ma labah ai, anjaha martonggo ma ho bani 
Bapamu, na adong bani ianan na ponop ai, jadi 
Bapamu, sididah na ponop ai ma mambalas ai bam. 
7 Sanggah na martonggo ai ulang ma marganjang- 
ganjang sahapnima songon sipajuh begu-begu, na 
mangagan tangihonon ni Naibata sidea, halani buei 
ni sahap ni sidea. 

8 Ai pe, ulang ma songon sidea hanima! Ibotoh 
Bapanima do na porlu bennima, sanggah lape 
ipindo hanima ai hun bani. 

9 Ase sonon ma tonggonima, “Ham Bapanami na i 
nagori atas. Sai napapansing ma Goran-Mu. 

10 Sai roh ma Harajaon-Mu. Sai saud ma harosuh ni 
uhur-Mui nagori tongah on songon nai nagori atas. 
11 Bere Ham ma bannami sadari on hagoluhan ari- 
ari. 

12 Sasap Ham ma dousanami songon panasapnami 
bani dousa ni hasoman, na mardousa dompak 
hanami. 

13 Ulang ma bobai Ham hanami hu parlajouan, tapi 
paluah Ham ma hanami humbani pangagou. Ai 
Ham do simada Harajaon ampa hagogohon ampa 
hasangapon sadokah ni dokahni. Amen.” 

14 Ai anggo isasap hanima salah ni halak dompak 
hanima, sasapon ni Bapanima na i nagori atas ai do 
age dousanima. 

15 Tapi anggo seng isasap hanima salah ni halak 
dompak hanima, seng sasapon ni Bapanima age 
salahnima.” 


Pasal na Marpuasa 


16 “Anggo marpuasa hanima, ulang ma borjot 
bohinima songon pambahen ni halak sipakulah- 
kulah, ai ipasambor sidea do bohi ni sidea, ase 
ididah halak sidea na marpuasa. Na sintong do 
hatang-Kon bennima, domma ijalo sidea upah ni 
sidea. 

17 Tapi anggo marpuasa ho, minaki ma ulumu, 
anjaha suhapi bohimu, 

18 ase ulang tanda parpuasaanmai bani halak, tapi 
talar bani Bapamu na bani na ponop ai. Jadi 
Bapamu, sididah na ponop ai ma mambalaskon ai 
bamu.” 


Pasal na Patumpu-tumpuhon Arta 


19 “Ylang ma patumpu-tumpu hanima arta 
bennima i tanoh on, bani ianan na targagat tasik 
ampa ngitngit, bani ianan na tarhurak anjaha 
tartangko panangko! 

20 Tapi patumpu-tumpu hanima ma arta bannima i 
nagori atas, bani ianan na so targagat tasik ampa 
ngitngit, bani ianan na so tarhurak anjaha tartangko 
panangko. 

21 Ai ija artamu, ijai do uhurmu. 

22 palita ni angkula do mata. Anggo dear matamu, 
lihar ma ganup angkulamu. 

23 Tapi anggo sambor matamu, golap ma haganup 
angkulamu. Golap ni in tene, anggo golap ma 
panondang na ibagas ho. 

24 Seng tarbalosi sada halak dua tuan. Sai sogam 
do uhurni bani na sada, haholonganni na sada nari, 
hombaranni do na sada, anjaha mapas uhurni bani 
na sada nari. Seng tarbalosi nasiam Naibata rap 
pakon Mammon! 

Ulang Holsohan 
(ay. 25-33: Luk. 12:22-31; 16:13: 2 Kor. 6:15) 


25Ai do ase Huhatahon bannima, ulang ma 
holsohan hanima pasal goluhnima pasari-sari 
sipanganon atap siinumon, sonai homa pasal 
angkulanima pasari-sari parhiouon. Ai lang 
harganan do hosah ase sipanganon, anjaha 
harganan angkula ase parhiouon? 

26 Tonggor hanima ma manuk-manuk na i awang- 
awang, na so martidah, na so manabi anjaha 
na so patumpuhon hu sopou, tong do iparmudu 
Bapanima na i nagori atas ai sidea. Ai lang buenan 
ope hasurungannima marimbang ai? 

27 Ise ma hanima na mangasup paganjang ari-arini 
age saasta gelah marhitei na holsohan? 

28 Mase ma holsohan hanima pasal parhiouon? 
Pardiatei hanima ma partubuh ni bunga silundat i 
talon in, na so pala marhorja barang manorha! 

29 Tapi Huhatahon ma bennima, gari Raja Salomo, 
sanggah hasangaponni ai, seng adong jenges ni 
hiouni songon sada bunga-bunga ai. 

30 Ase anggo sonai iparhioui Naibata poyon-poyon 
na i talun in, na adong sadari on, hape patar 
ipuruni, samintolah hanima ma lang parhiouonni? 
Ee hanima siotik haporsayaon! 

31 Ase ulang ma holsohan hanima mangkatahon, 
aha ma panganonnami, aha ma inumonnami, aha 
ma parhiouonnami? 

32 Ai sipajuh begu-begu do na mangkaporluhon 
sisonai ai. Ibotoh Bapanima na i nagori atas ai do 
na porlu ai bennima. 

33 parlobei ma pindahi hanima Harajaon ni Naibata 
ampa hapintoron-Ni, dob ai tambahkonon-Ni do 
ganupan ai bannima. 

34 Ase ulang ma holsohan hanima pasal ari patar, 
ai sarihonon ni ari patar do na porlu ijai. Ganup ari 
sungkup bei do hasunsahanni.” 


Pasal na Manguhum-uhumi Hasoman 
(Luk. 6:37-42) 


1 “Ulang hanima manguhum-uhumi, ase ulang 
hona uhum hanima, 
Zai. panguhumonnima do uhumkononkon 
bennima, anjaha parsuhatannima do 
suhatkononkon bennima. 
3Mase ma patorih-torihonnima silbak-silbak na 
bani mata ni saninamu, hape na satiang na ibagas 
matamu seng ididah ho? 
4 Sonaha ma boi hatahononmu bani saninamu, Dia, 
hupadarat ma lobei silbak-silbak na bani matamin, 
hape adong na satiang bani matamu? 
“Ee sipakulah-kulah! Parlobei ma padarat tiang 
na bani matamu, dob ai pe, ase uhurhon sonaha 

pangumpatmu bani silbak-silbak na bani mata ni 
saninamu. 

6 Ulang ma bere hanima arta na mapansing bani 
baliang, anjaha ulang ma amburhon mutiaramu i 
lobei ni babuy, ase ulang idogei-dogei ai, dob ai 
marhusor ia laho mandorab ho.” 


Pasal na Mangindo 
(Luk. 11:5-13) 


7 “pindo hanima ma, sai na bereon-Ni do bannima, 
pindahi hanima ma, sai na jumpahan do hanima, 
hartuki hanima ma, sai na bukaon-Ni do bannima. 
8 Ai sai na manjalo do na mangindo, jumpahan 
na mangindahi, anjaha ungkabon bani na 
mangkartuki. 

3 Ai ise ma hun bannima jolma, na mambere batu 
bani anakni, anggo ipangindo indahan, 

10 atap anggo ipangindo dengke, gabe ibere bani 
ulog? 

11Gari hanima parjahat mambotoh mambere na 
madear bani anaknima, samintolah Bapanima na 
inagori atas ai ma lang mambotoh mambere arta 
na madear bani na mangindo hun Bani? 

12 Sagala na pinindo ni uhurnima, sibahenon ni 
halak bannima, ai ma bahen hanima bani sidea, ai 
in do hata ni titah ampa nabi-nabi.” 

Pasal na Masuk Hubagas Harajaon ni Naibata 


13 “Masuki hanima ma horbangan na sompit in, 
ai tahar do horbangan anjaha bolag do dalan hu 
hamagouan, anjaha buei do halak na masuk hujai. 
14 Tapi sompit do horbangan anjaha etek do dalan 
na dompak hagoluhan, anjaha otik do halak na 
jumpahan ai.” 


Pasal Nabi Parladung 
(Luk. 6:43-45) 


15 “Jaga ma hanima dompak nabi parladung, ai roh 
do sidea bannima marrupahon biribiri, tapi uhurni 
ibagas begu panoroh do. 

16 Hun bani buahni do tandaonnima sidea. Ai boi 
do buaton buah ni anggur humbani rimbang atap 
jambu humbani latong? 

17 Ai marbuahkon na madear do sagala hayu na 
madear, tapi sambor do buah ni hayu na masambor. 
18Seng boi hayu na madear marbuahkon na 
masambor: sonai homa hayu na masambor seng 
tarbahen marbuahkon na madear. 

19 Sirobohon do sagala hayu na so marbuah na 
madear, anjaha iambukkon hubagas apuy. 

20 Ase humbani buahni do tandaonnima sidea.” 

Pasal na Mandalankon Hata in 
(Luk. 6:47-49) 


21 “Seng haganup halak na mangkatahon Bangku 
“Tuhan, Tuhan! masuk hu Harajaon nagori atas ai, 
pitah na mandalankon harosuh ni Bapang-Ku na i 
nagori atas ai do. 

22 Bani ari ai buei do halak na mangkatahon Bangku, 
“Ham Tuhan, Tuhan, ai lang manjahai do hanami 
marhitei goran-Mu? Ai lang iusir hanami do setan- 
setan marhitei goran-Mu? Ai lang ibahen hanami do 
buei tanda halongangan marhitei goran-Mu?" 

23 Jadi hatahonon-Ku ma bani sidea, seng ongga 
Hutandai hanima, misir ma hanima hun lambung- 
Ku, hanima sihorjahon na ulang. 

24 Ase na mambogei hatang-Kin anjaha ihorjahon, 
sipausihon ma in bani halak na maruhur, na 
pajongjong rumahni bani batu gingging. 

25 Roh pe udan manalosou, marbanggal bah, anjaha 
doras logou mandorab rumah ai, seng marumbak, 
ai batu gingging do onjolanni. 

26Tapi na mambogei hatang-Kin, hape seng 
ihorjahon, usih ma ia bani halak na oto, na 
pajongjong rumahni bani horsik. 

27 Dob ai roh ma udan manalosou, marbanggal bah, 
anjaha logou pe doras mandorab rumah ai, gabe 
marumbak ma rumah ai anjaha mareong.” 


Mateus 7-8 3321 


28 Jadi dob siap ihatahon Jesus hata ai, longang 
tumang ma halak na mabuei ai mambogei podahni 
ai. 

29 Ai marhidorat do pangajarion-Ni bani sidea, sedo 
songon pamodahi ni sibotoh surat. 


Ipamalum Tuhan Jesus Sada Halak na Gadamon 
(Mrk. 1:40-44, Luk. 5:12-14) 


1 Sanggah tuad Jesus hun dolog ai, buei do halak 
8 na mangirikkon-Si. 

2 Jadi roh ma sada halak na gadamon marsombah 
hu Bani, nini ma, “Tuhan, anggo ra Ham, tarpasusi 
Ham do ahu!” 

3 Jadi isurdukkon Jesus ma tangan-Ni, ijamah ma 
ia lanjar nini ma, “Ra do Ahu, susi ma ham!” Jadi 
mintor malum ma gadamni ai. 

4Dob ai ihatahon Jesus ma hu bani, “Jaga, ulang 
patugah ham age bani ise. Tapi laho ma, patidak 
ham ma dirimu bani malim, anjaha boan ham ma 
galangan, songon na niaturhon ni si Musa, gabe 
hasaksian bani sidea.” 


Ipamalum Tuhan Jesus 
Juakjuak ni Kopala ni Tentera 
(Luk. 7:1-10, Joh. 4:43-54) 


5 Dob masuk Jesus hu huta Kapernaum, roh ma 
hu Bani sahalak kopala ni tentera mangelek-elek-Si, 
nini ma, 

6“Tuhan, tibal-tibal do i rumahku juakjuakku, 
oyangon do ia, borit do iahap.” 

7Nini Jesus ma mambalosisi, “Roh pe Ahu 
pamalumkonsi.” 

8 Dob ai nini kopala ni tentera ai ma mambalosi, 
“Tuhan, seng talup ahu, roh Ham masuk hu 
rumahku, sangkababah hata gelah hatahon Ham, 
jadi malum ma juakjuakkai. 

9 Gari ahu, jolma na i toruh ni parentah, anjaha 
na mamarentah tentara homa, anggo huhatahon 
bani sada halak, “Laho”, jadi laho ma ia, bani halak 
na legan ‘Robh’, jadi roh do ia, sonai homa bani 
juakjuakku, Horjahon on’, jadi ihorjahon do ai.” 

10 Manangar ai, longang ma Jesus, jadi nini ma bani 
halak na mangirikkon-Si ai, “Na sintong do Hatang- 
Kon bani nasiam, gari bani halak Israel seng jumpah 
Ahu haporsayaon na sonin. 

11 Tapi Huhatahon ma bani nasiam, buei do halak na 
roh magira hun hapoltakan pakon hun hasundutan 
gabe hasoman sapanganan ni si Abraham, si Isak 
ampa si Jakob ibagas Harajaon nagori atas ai. 

12 Tapi anggo anak ni harajaon in hinan, siusiron 
do in bani na golap marimpot-impot, ijai ma masa 
partangison ampa na patungosngoson.” 

13Dob ai ihatahon Jesus ma hubani kopala ni 
tentera ai, “Laho ma ham, jumpah ham ma 
domu hubani haporsayaonmu ai!” Jadi malum ma 
juakjuak ai bani panorang ai. 

Ipamalum Tuhan Jesus Anturang ni si 
Petrus ampa Buei na Boritan 


(Mrk. 1:29-34: Luk. 4:38-41) 


14 Dob masuk Jesus hu rumah ni si Petrus, ididah ma 
tibal anturang ni si Petrus, pane-paneon. 

15 Jadi ijamah ma tanganni, lanjar laho ma pane- 
pane ai hun bani. Hundul ma ia, anjaha iidangi ma 
la. 

16 Dob golap ari, roh ma halak mamboan hu Bani 
buei halak na setanon. lusir ma setan-setan ai 
marhitei hata-Ni, anjaha ipamalum ma sagala na 
boritan, 

17 ase jumpah na hinatahon ni Nabi Jesayas, na 
mangkatahon, “la do mangusung hasombuhonta 
anjaha iporsan do naboritta.” 

18 Sanggah ididah Jesus roh halak na mabuei 
manginggoti-Si, ihatahon ma hubani susian-Ni ai, 
ase laho sidea mandipar. 


Podah ni Jesus bani Halak na Sihol Mangirikkon-Si 
(Luk. 9:57-60) 


19 Jadi roh ma sahalak sibotoh surat hu Bani, nini 
ma, “Guru, sihol do ihutkononku Ham, atap huja pe 
Ham laho!” 

20 Nini Jesus ma dompaksi, “Na marliang do 
sorigala, anjaha na marasar do manuk-manuk na 

i awang-awang, tapi anggo Anak ni Jolma in, seng 
dong Bani hatibalan ni ulu-Ni.” 

21Sada halak na legan humbani susian-Ni ai 
mangkatahon hu Bani, “Ham Tuhan, lopas Ham 
lobei laho ahu mananom bapangku!” 

22 Tapi nini Jesus ma dompaksi, “Ahu ma ihutkon! 
Paturut ma na matei in mananom na mateini!” 


Jesus Paminopkon Tao 
(Mrk. 4:35-41, Luk. 8:22-25) 


23 Dob ai masuk ma Jesus hubagas parau, jadi 
lihutkon susian-Ni ma la. 

24 Jadi roh ma haba-haba na doras i tao ai, pala 
isangkobi gilumbang parau ai, tapi tarpodom do 
anggo la. 

25 Jadi roh ma sidea mamuhoi-Si, nini sidea ma, 
“Tuhan, urupi, harom ma hita!” 

26 lhatahon Jesus ma hubani sidea, “Mase mabiar 
hanima? Otikni in haporsayaonnima!” Jadi jongjong 
ma la, ihata ma logou pakon tao ai, gabe minop 
tumang ma. 

27 Longang bei do jolma ai, nini, “Ise do halak on, 
ase logou ampa tao pe mambalosi parentah-Ni?” 

Ipamalum Tuhan Jesus Dua 
Halak Gadara na Setanon 


(Mrk. 5:1-20, Luk. 8:26-39) 


28 Dob das la i dipar, i tanoh ni halak Gadara, 
roh ma hun tanoman dua halak na setanon 
manjumpahkon-Si. Jangin tumang do sidea, pala 
seng tarbontas atap ise dalan ai. 

29 Tonggor ma, mardilo-dilo do sidea mangkatahon, 
“Mangaha Ham roh bennami, Ham Anak ni 
Naibata? Roh do Ham hape manunsahi hanami 
bani na so panorangni ope!” 

30Seng pala daoh humbani sidea adong do 
sahulanan bolon babuy manggagati. 

31 Jadi ipindo setan-setan ai ma hun Bani, “Anggo 
na maningon do usiron-Mu hanami, suruh Ham ma 
hanami masuk hubagas babuy na sahulanan ai.” 

32 Nini Jesus ma hubani sidea, “Misir ma!” Jadi luar 
ma sidea, imasuki ma babuy ai. Anjaha tonggor 
ma, mardabuhan ma babuy na sahulanan ai hun 
salansah ai hubagas tao ai, gabe mogap ibagas bah 
ai. 

33 Jadi maporus ma siparmahan babuy ai, anjaha 
dob das sidea i huta, ibaritahon sidea ma haganup, 
sonai homa na masa bani na setanon ai. 

34 Anjaha tonggor ma, kaluar ma haganup parhuta 
ai manjumpahkon Jesus. Dob pajumpah, ipindohon 
sidea ma hu Bani, ase misir la hun tanoh ni sidea. 

Ipamalum Tuhan Jesus Sada Halak na Oyangon 
(Mrk. 2:1-12; Luk. 5:17-26) 


1Dob ai masuk ma la hu parau, laho ma 

mandipar, gabe das ma la hu huta-Ni. 
2 Jadi iboan halak ma hu Bani sada halak na 
oyangon, tibal bani podomanni. Jadi dob ididah 
Jesus haporsayaon ni sidea, nini ma dompak na 
oyangon ai, “Tenger ma uhurmu ambia, domma 
sasap dousamu!” 
3 Anjaha tonggor ma, deba humbani sibotoh surat 
marpingkir ibagas uhurni, “Na mangapasi Naibata 
do Halak on!” 
4 Tapi ibotoh Jesus do pingkiran ni sidea ai, gabe nini 
ma, “Mase ma jahat pingkiran nasiam ibagas? 
“Na ija do urahan hataonkon, ‘Domma sasap 
dousamu' atap mangkatahon, Jongjong ma ho, 
mardalan ma ho?' 
6 Tapi ase ibotoh nasiam, na markuasa do Anak ni 
Jolma in manasap dousa i tanoh on. Ihatahon ma 
bani na oyangon ai, “Jongjong ma ho, boan ma 
podomanmu, mulak ma ho hu rumahmu!” 
7 Jadi jongjong ma ia, lanjar mulak hu rumahni. 
8 Mangidah ai na mabuei ai, mabiar ma sidea anjaha 
ipuji ma Naibata, na mambere kuasa na sonai 
banggalni bani jolma. 


Mateus 9 3327 


Pandilo ni Tuhan Jesus bani si Mateus 
(Mrk. 2: 13-17: Luk. 5:27-32) 


3 Dob laho ia hunjai, ididah Jesus ma sada halak 
na margoran si Mateus, hundul i kantor sohei. Nini 
ma hu bani, “Irikkon ma Ahu!” Jadi jongjong ma ia, 
lanjar iirikkon ma Jesus. 

10 Jadi sanggah mangan Jesus i rumah ai, buei do 
sijalo sohei pakon pardousa rap mangan pakon 
Jesus ampa susian-Ni ai. 

11 Mangidah ai, nini Parisei ai ma hubani susian- 
Ni ai, “Mase ma rap mangan Gurunima rap pakon 
sijalo sohei ampa pardousa?” 

12 Ibogei Jesus ma ai, gabe nini ma, “Seng porlu 
doktor bani halak na jorgit, bani na boritan do 
13Laho ma nasiam, mangguruhon arti ni hata 
on, 'Idop ni uhur do harosuh ni uhur-Hu, sedo 
galangan.' Ai roh pe Ahu, sedo mandilo parpintor, 
halak pardousa do.” 


Mase Lang Marpuasa Susian ni Tuhan Jesus? 
(Mrk. 2:18-22; Luk. 5:33-39) 


14 Dob ai roh ma hu Bani susian ni si Johannes 
manungkun, “Mase marpuasa hanami pakon halak 
Parisei, hape susian-Mu lang?” 

15Jadi nini Jesus ma hubani sidea, “Mintor 
tarbahen ma marhoru hasoman-hasoman ni 
siparunjuk sadokah rap ope siparunjuk ai pakon 

sidea? Tapi na roh ma arini, buaton ma siparunjuk 
ai humbani sidea, jadi ijai ma sidea marpuasa. 

16 Seng dong halak mandungkapkon hiou na baru 
bani hiou na dob madotei, ai rigatkonon ni hiou 
na baru ai do hiou na dob madotei ai, gabe roh 
bangbangni ma na marigat ai. 

17 Seng ipausei halak anggur na baru hubagas 
gusi hulingkuling na buruk, mapultak holi gusi ai, 
gabe mambur anggur ai anjaha maseda iananni ai. 
Hubagas gusi hulingkuling na baru do nahkonon 
anggur na baru, jadi simpan ma haduasi ai.” 


Ipagoluh Tuhan Jesus Boru ni si Jairus 


Ipamalum Homa Sada Naboru na Boritan 
(Mrk. 5:21-43; Luk. 8:40-56) 


18 Sanggah marsahap la pasal ai hubani sidea, 
tonggor ma, roh ma sada halak kopala ni sinagoge 
(rumah parguruan), manrogop hu lobei-Ni, lanjar 
nini ma, “Tongkin on ope matei borungku: tapi roh 
ma Ham, anjaha tampeihon Ham ma tangan-Mu, 
ase manggoluh use ia.” 

19 Jadi jongjong ma Jesus, iirikkon ma ia, sonai homa 
susian-Ni ai. 

20 Jadi adong ma sada naboru, na dob sapuluh dua 
tahun sai roh pantang ni hiouni, idohori ma Ia hun 
pudi-Ni lanjar jamah ma rambu ni hiou-Ni, 

213i ninuhurni ibagas, “Hiou-Ni gelah hujamah, 
malum ma ahu.” 

22 Jadi marhusor ma Jesus, ikawahkon ma ia, 
lanjar nini ma, “Tenger ma uhurmu inang, 
haporsayaonmu do na pagoluhkon ham!” Mintor 
malum ma naboru ai hunjia nari. 

23 Ase dob das Jesus i rumah ni kopala ai, ididah ma 
gosou siparsulim ampa halak na mabuei, 

24 jadi nini ma, “Misir ma nasiam! Sedo na matei 
dakdanak on, na modom do.” Jadi itartawai sidea 
ma la. 

25 Ase dob ipalaho halak na mabuei ai, masuk ma la, 
ijolom ma tanganni, gabe jongjong ma dakdanak ai. 
26 Jadi sar ma barita ai hu sab nagori ai. 


Ipamalum Dua Halak na Mapitung 


27 Sanggah laho Jesus hunjai, adong ma dua halak 
na mapitung mangirikkon-Si, dilo-dilo, “Ham Anak 
ni si Daud! Idop ma uhur-Mu bennami!” 

28 Dob das la i rumah, roh ma na mapitung ai hu 
Bani. Jadi nini Jesus ma hubani sidea, “Porsaya do 
nasiam, paboa na margogoh do Ahu mangkorjahon 
in?” Nini sidea ma hu Bani, “Eak Tuhan, porsaya 
do!” 

29 Jadi ijamah ma mata ni sidea, lanjar nini ma, 
“Jumpah nasiam ma songon na hinaporsayaon 
nasiam ai!” 

30 Jadi buha ma mata ni sidea. Gogoh ma ipandang 
Jesus sidea, nini ma, “Jaga ma nasiam, ulang adong 
na mambotoh in!” 

31 Tapi ai pe sidea luar, isahap-sahapkon sidea ma 
pasal-Si hu sab nagori ai. 


Ipamalum Sada Halak na Longah 


32 Sanggah na laho luar ai sidea, adong ma halak na 
mamboan hu Bani sada halak na longah, na siniaran 
ni setan. 

33 Dob iusir setan ai, marsahap ma na longah ai. Jadi 
longang ma halak na mabuei ai, nini sidea ma, “Seng 
ongga ope masa na sonin i tanoh Israel.” 

34 Tapi halak Parisei mangkatahon, “Marhitei kopala 
ni setan do iusir setan-setan ai.” 


Idop ni Uhur ni Tuhan Jesus 
Mangidah Halak na Mabuei 


35 Jadi isiar Jesus ma sagala huta ampa dusun, 
mangajari do la bani parguruan ni sidea, 
iambilankon do Ambilan Na Madear pasal 
Harajaon in, anjaha ipamalum do sagala naborit 
ampa na niarou ni sidea. 

36 Jadi mangidah halak na mabuei ai, idop ma uhur- 
Ni, ai loja anjaha mambur merap do sidea songon 
biribiri na so marparmahan. 

37 Nini ma dompak susian-Ni ai, “Bolag do sisabion, 
tapi otik do siparhorja. 

38 Ai pe, elek-elek hanima ma Simada sisabion in, 
ase ipaingkat siparhorja bani sisabion-Ni in!” 


Pardilo ni Tuhan Jesus bani 
Apostel-Ni na Sapuluh Dua ai 


(Mrk. 3:7-16, Luk. 6:12-16) 


1 Jadi idilo ma susian-Ni na sapuluh dua 
10 ai hu lobei-Ni, anjaha ibere ma bani sidea 
kuasa dompak tonduy na mabutak, laho mangusir 
ai, sonai pamalum sagala naborit ampa sagala na 
niarou ni sidea. 
2la goran ni apostel na sapuluh dua ai, on ma: 
Na parlobei, si Simon, na ginoran homa si Petrus, 
ampa saninani si Andreas, dob ai si Jakobus ampa si 
Johannes saninani ai, ai ma anak ni si Sebedeus, 

3 dob ai si Pilippus ampa si Bartolomeus, si Tomas 
pakon si Mateus, sijalo sohei ai, dob ai si Jakobus 
anak ni Alpeus ampa si Tadeus, 

4dob ai si Simon, halak Kana ai, pakon si Judas 
Iskariot, na mantahihon-Si ai. 


Parsuruh ni Tuhan Jesus bani Susian-Ni 
(Mrk. 6:7-13: Luk. 9:1-6) 


3 Na sapuluh dua ai ma isuruh Tuhan Jesus, ipodahi 
ma sidea, “Ulang ma laho hanima hu tanoh ni halak 
parbegu, anjaha ulang ma masuki hanima huta- 
huta ni Samaria, 

6 tapi pitah hubani biribiri na magou humbani Israel 
ma lah hanima laho. 

7 Laho ma hanima mangambilankon, paboa domma 
dohor Harajaon nagori atas in. 

8Pamalum hanima ma naborit ni na boritan, 
pagoluh na matei, pamalum na gadamon, usir 
setan-setan! Silayak-layak do in bennima, ase layak- 
layakkon hanima ma! 

9 Ulang pala pasirsir hanima bennima omas barang 
pirak barang duit ibagas gonditnima, 

10 harang bohal i pardalanan barang hiou dua, sonai 
sipatu atap tungkot pe, ai patut do dapotan bohal 
siparhorja. 

11 Anggo masuk hanima hubagas sada huta 
atap dusun pe, pindahi hanima ma ijai na talup 
tondokannima, anjaha ijai ma hanima ronsi misir 
use. 

12 Hatahon hanima ma tabinima, laho masuk hu 
rumah ai. 

13 Jadi sogop ma dameinima bani rumah ai, anggo 
na talup do sidea manjalosi, tapi anggo lang, mulak 
ma bennima dameinima ai. 

14 Anggo seng ijalo sidea hanima barang seng ra 
sidea manangihon hanima, tadingkon hanima ma 
rumah ampa huta ni sidea ai, anjaha pirpirhon 
hanima ma dompak sidea orbuk na longkot bani 
naheinima. 

15 Na sintong do hatang-Kon bennima, hampungan 
do sitaronon ni Sodom pakon Gomora bani ari 
paruhuman magira marimbang huta ai.” 


Podah Sanggah Panorang Pangarsik-arsikon 
(Mat. 24:9-14: Mrk. 13:9-13: Luk. 21:12-19) 


16 “Husuruh do hanima songon biribiri hu tongah- 
tongah ni begu, halani ai maruhur ma hanima 
songon ulog, anjaha bujur songon asas. 

17 Jaga ma hanima dompak jolma, ai ondoskononni 
do hanima hu paruhuman, anjaha lonsingonni do 
hanima bani parguruan ni sidea. 

18Toguon ni sidea do hanima hu lobei ni 
pamarentah pakon raja halani Ahu, gabe hasaksian 
bani sidea age bani sipajuh begu-begu. 

19 Tapi anggo iondoskon sidea hanima, ulang ma 
pala holsohkon hanima pasal sihatahononnima, 
ai bereon-Ni do bennima bani panorang ai hata 
sihatahononnima. 

20 Ase, sedo hanima na marsahap ijai, tapi Tonduy 
ni Bapanima do na marsahap ibagas hanima. 

21 Ondoskonon ni sanina do saninani hu hamatean, 
sonai bapa dompak anakni. Manlawan do anak 
dompak orang tuani, laho mamunuhsi. 

22 Domdoman ni haganup jolma do hanima halani 
goran-Ku, tapi na tahan das hu ujungni, ai do 
paluahon-Ni. 

23 Anggo iparburu hanima bani sada huta, laho ma 
hanima hu huta na legan, ai na sintong do hatang- 
Kon bennima, seng ope ganup isiari hanima huta ni 
Israel, roh ma Anak ni Jolma in. 

24 Seng lobihan susian humbani guruni atap lobihan 
jabolon humbani tuanni. 

25 Dear ma sada susian anggo dos ia songon guruni, 
sonai jabolon dos pakon tuanni. Anggo igoran tuan 
rumah Beelsebul, samintolah parrumahni ai ma 
lang?” 


Ojur-ojur Ulang Mabiar Manaksihon 
(Luk. 12:2-9) 


26 “Halani ai ulang ma mabiar hanima mangidah 
sidea, ai seng dong na rungkub, na so tarbuka use, 
anjaha seng dong na ponop, na so tarbotoh use. 

27 Na Hupatugah bannima bani na golap, hatahon 
hanima ma in bani na lihar, na Huhusipkon bani 
pinggolnima, baritahon hanima ma in hun atas 
tayub. 

28 Ulang ma pala mabiar hanima mangidah sibunuh 
daging, na so boi mamunuh tonduy, tapi na 
markuasa mangagou angkula pakon tonduy hu 
naraka, ai do sihabiarannima. 

29 Ai lang ijual halak do dua dingis sasen? Tapi seng 
madabuh ai age sada hu tanoh, anggo seng ibagas 
botoh ni Bapanima. 

30 Anggo bennima, gari haganup jambulan na bani 
ulunima in, domma ibilangi. 

31 Halani ai, ulang ma hanima mabiar, ai harganan 
ope hanima humbani buei dingis. 

32 Ai sagala na manaksihon Ahu i lobei ni jolma, 
saksihonon-Ku do ia i lobei ni Bapa na i nagori atas 
ai, 

33 tapi sagala, na marnalang Ahu i lobei ni jolma, 
parnalangon-Ku do ia i lobei ni Bapa na i nagori atas 
ai. 

34 Ulang ma ninuhurnima, na roh Ahu, laho 
mamboan damei hu tanoh on. Seng na roh Ahu 
mamboan damei, tapi podang do. 

35 Na roh do Ahu tongon, paingorhon anak dompak 
bapani, boru dompak inangni, parumaen dompak 
simatuani, 

36 anjaha hasomanni sarumah do gabe munsuh 
bani Jolma in. 

37Barang ise na mangkaholongi bapani barang 
inangni lobih hun Bangku, seng talup ai Bangku, 
anjaha barang ise na mangkaholongi anakni atap 
boruni lobih hun Bangku, seng talup ai Bangku. 

38 Anjaha barang ise na so mamorsan silangni 
anjaha iirikkon Ahu, seng talup ai Bangku. 

39 Na mangkargahon hosahni, ai do na magouan 
hosah, tapi na magouan hosah halani Ahu, ai do na 
jumpahan.” 

Upah ni Sagala Pambahenan halani Goran ni Jesus 


40 “Na manjalo hanima, Ahu do jinaloni ai, anjaha 
na manjalo Ahu, na marsuruh Ahu do jinaloni ijai. 
41Na manjalo sada nabi, halani nabi ia, jaloonni 
do upah ni nabi, anjaha na manjalo sada halak 
parpintor, halani halak parpintor ia, jaloonni do 
upah ni halak parpintor. 

42 Anjaha barang ise na mamberehon bah borgoh 
sasangkir gelah hubani sahalak na etek-etek on, 
halani susian-Ku ia, na sintong do hatang-Kon 
bennima, seng anjai magou upahni.” 


Sungkun-sungkun ni si Johannes 
Pandidi Pasal Tuhan Jesus 


(Luk. 7:18-23) 


1 Ase dob siap ipodahi Tuhan Jesus susian-Ni 
1 1 na sapuluh dua ai, misir ma la hunjai, laho 
mangajari pakon marambilan i huta ni sidea. 
2 Jadi dob ibogei si Johannes ibagas tutupan pasal 
pambahenan ni Kristus, isuruh ma na manungkun- 
Si marhitei susianni, 
3“Ham do na sihol roh ia, atap na legan ope 
sipaimaonnami?” 
4Nini Jesus ma mambalosi sidea, “Mulak ma, 
anjaha patugah nasiam ma bani si Johannes, aha na 
binogei ampa na nididah nasiam: 

> Gabe marpangidah do na mapitung, mardalan 
na repat, malum na gadamon, marpanangar na 
nengel, mulak manggoluh na matei, anjaha bani 
halak na masombuh iambilankon do Ambilan Na 
Madear. 

6 Martuah ma halak na so sangsi pasal Ahu.” 


Hasaksian ni Tuhan Jesus Pasal si Johannes Pandidi 
(Luk. 7:24-35) 


1Dob mulak sidea, ipungkah Jesus ma 
mansahapkon pasal si Johannes hubani halak 
na mabuei ai, “Aha do na sihol idahon nasiam, 
ase laho nasiam hu halimisan? Arung-arung na 
meol-eol do ibahen pangombus ni logou? 

8Aha do na sihol idahon nasiam? Sada halak 
parhiou na lampot do? Tonggor ma, irumah ni raja 
do parhiou na lampot. 

9 Aha do na sihol idahon nasiam? Sihol mangidah 
nabi? Tongon do na Huhatahon on bani nasiam, 
lobih do la humbani sada nabi. 

10 Pasalsi do na tarsurat on, “Tonggor ma, suruhon- 
Ku do suruhan-Ku i lobeimu, ase ipasirsir dalan i 
lobeimu.' 

11 Sintong do na Huhatahon on bennima, humbani 
jolma, na itubuhkon humbani naboru, seng dong na 
bangkit banggalan marimbang si Johannes Pandidi, 
tapi halak sietekan pe ibagas Harajaon nagori atas, 
banggalan do ai hun bani. 


Mateus 11 3338 


12 Hun bani panorang ni si Johannes nari sigogohan 
do Harajaon nagori atas ai, anjaha halak na 
manggogohi do na dapotan ai. 

13 Ai singgan si Johannes do panjahaion ni sagala 
nabi ampa titah: 

14 anjaha anggo ijalo nasiam do in, ia do si Elias na 
sihol roh in. 

15 Barang ise siparpinggol, itangar ma in! 

16 Tapi hubani ise ma pausihon-Ku bangsa on? Usih 
do sidea hubani sakdanak na hundul i tiga, mardilo- 
dilo bani hasomanni, 

17 Ysompul hanami do sulim bennima tapi seng ra 
hanima manortor, ipabogeihon hanami do tangis- 
tangis, tapi seng ra hanima tangis.” 

18 Ai roh do si Johannes, seng parmangan, seng 
parminum, hape ihatahon sidea, “Na setanon do ia.” 
19 Na roh do Anak ni Jolma in, ra do la mangan 
anjaha ra minum, hape ihatahon sidea, 'Tonggor 
ma, halak sipapangan magou ampa sisobur 
anggur, huan-huan ni sijalo sohei ampa pardousa!” 
Tapi gabe pintor do Hapentaran in marhitei 
pambahenan-Ni.” 

Papa bani Huta-huta na So Ra Porsaya 
anjaha Paubahkon Uhurni 


(Luk. 10:13-15) 


20 Dob ai ipapai Jesus ma huta, ianan-Ni sibuenan 
mangkorjahon hagogohon-Ni ai, halani seng mubah 
uhur ni sidea, nini ma, 

21 “Bursik ma ho Korasin! Bursik ma ho Betsaida! Ai 
ambit i huta Tirus pakon Sidon ipamasa hagogohon 
songon na masa bannima, seng tarbahen lang 
mubah do uhur ni sidea, marhiou guni anjaha 
hundul bani abuan. 

22Tapi Huhatahon ma bennima, hampungan 
do sitaronon ni Tirus ampa Sidon marimbang 
sitarononnima bani ari paruhuman ai. 

23 Anjaha ho, ale Kapernaum, ai sipagijangon do ho 
ronsi langit? Sidabuhkononkon do ho ronsi apuy 
naraka. Ai ambit i huta Sodom ipamasa hagogohon 
songon na masa ibagas ho, seng tarbahen lang 
totap ope huta ai ronsi sadari on. 

24Tapi Huhatahon ma bennima, hampungan 
do sitaronon ni huta Sodom bani ari uhum ai 
marimbang sitarononnima!” 


Dilo-dilo ni Tuhan Jesus bani Halak 
na Loja anjaha na Boratan 


25 Bani panorang ai ma ihatahon Tuhan Jesus, 
“Hupuji Ham Bapa, Tuhan sigomgom langit ampa 

tanoh on, halani iponopkon Ham do in humbani 
halak na maruhur ampa na pentar, tapi ipatalar 
Ham do in bani dakdanak. 

26 Fak, Bapa, ai sonin do rosuh ni uhur-Mu. 

27 Haganupan in, domma iondoskon Bapa Bangku, 
seng dong, na mananda Anak in, sobali Bapa in, 
anjaha Bapa in pe, seng dong na mananda-Si, sobali 
Anak in, ampa na pinodahan ni Anak in, domu 
hubani rosuh ni uhur-Ni. 

28 Roh ma nasiam hu Bangku, nasiam na loja anjaha 
na boratan, ase Hupasonang nasiam. 

29 Jalo nasiam ma pasangan-Ku anjaha marguru ma 
nasiam hun Bangku, ai na lamlam do Ahu anjaha 
na toruh maruhur, ase dapotan hasonangan tonduy 
nasiam. 

30 Ai lamlam do pasangan-Ku, anjaha hampung do 
na Hupaporsankon.” 


Mamutiki Gandum Susian bani Ari Sabat 


lapiti Tuhan Jesus Susian Marimbang Parisei 
(Mrk. 2:23-28, Luk. 6:1-5) 


1Bani panorang ai mardalan ma Jesus 
12 mamontas juma-juma na marisi gandum. 
Halani loheian iputiki susian ai ma gandum ai lanjar 
iguguti. 

2 Mangidah ai halak Parisei, nini sidea ma dompak 
Jesus, “Tonggor ma susian-Mu in! Ihorjahon susian- 
Mu do na so bulih horjaonkon bani ari Sabat.” 

3 Jadi nini ma dompak sidea, “Seng ongga gakni 
ibasa nasiam na binahen ni si Daud, sanggah 
loheian ia rap pakon hasomanni saodoran? 

4 Imasuki do rumah ni Naibata, gabe ipangan sidea 
do ruti galangan na so bulih panganonni barang 
panganon ni hasomanni pe, pitah malim do hansa. 
> Barang na so ibasa nasiam do ibagas buku titah in, 
na so salah hape malim-malim sanggah ari Sabat i 
rumah panumbahan ai, age ilaosi titah ari Sabat in? 
6 Tapi Huhatahon ma bani nasiam, lobihan humbani 
rumah panumbahan do on! 

7 Ambit iarusi nasiam, aha arti ni hata on, “dop ni 
uhur do Huharosuhkon, sedo galangan, tontu seng 
uhumon nasiam sidea, na so marsalah in. 

8 Ai Anak ni Jolma in do Tuan ni ari Sabat.” 


Ipamalum Tuhan Jesus na 
Matei Lopah Sanggah Ari Sabat 


(Mrk. 3:1-12; Luk. 6:6, 11, 17-19) 


3 Jadi dob misir la hunjai, imasuki ma rumah 
parguruan ni sidea. 
10 Adong do ijai sada halak, matei tanganni salopah. 
Jadi isungkun sidea ma la, “Ai bulih do pamalumkon 
naborit ari Sabat?” 

11 Tapi nini ma dompak sidea, “Ise humbani nasiam, 
na marnah biribiri sada, na so mandorab anjaha 
manarik ai hu atas, anggo madabuh ai hubagas 
godung sanggah ari Sabat? 

12 hi lang daoh do harganan jolma marimbang 
biribiri? Ase, bulih do mangkorjahon na madear 
bani ari Sabat.” 

13 Dob ai nini ma dompak halak ai, “Papintor ma 
tanganmin!” Jadi ipapintor ma, gabe suang ma 
malum songon tanganni na sada nari. 

14 Jadi luar ma Parisei ai, manriah ma sidea, atap 
sonaha do bahenon ni sidea, laho mamunuh-Si. 
15Dob ibotoh Jesus riah ni sidea ai, surut ma 
la hunjai. Buei do halak na mangirikkon-Si, gabe 
ipamalum ma naborit ni sidea haganup. 

16 Tapi ipandang do sidea, ase ulang ipatugah-tugah 
pasal-Si, 

17 ase jumpah na hinatahon marhitei Nabi Jesayas, 
na mangkatahon, 

18 “Tonggor ma, juakjuak-Ku na Hupilih in, 
haholongan-Ku anjaha harosuh ni  uhur-Hu 
do la. Nahkonon-Ku do Tonduy Bani, anjaha 
ambilankonon-Ni do habonaron hubani bangsa 
parbegu. 

19 Seng ra la maringor, seng ra la marsurak-surak 
anjaha seng marosuh la tarbogei hata-Ni bani 
dalan-dalan. 

20Seng ponggolhononni arung-arung na dob 
marosak, anjaha seng intopkonon-Ni sumbu na 
dob mirlop-irlop, paima monang bahenon-Ni 
uhum. 

21 Anjaha bani goran-Ni do marpangarapan bangsa- 
bangsa.” 


Parmalum ni Sada Halak na Setanon 
(Mrk. 3:22-27: Luk. 11:14-23) 


22 Dob ai iboan ma hu Bani sada halak na setanon, 
na pitung anjaha na longah, jadi ipamalum ma ia, 
gabe marsahap anjaha marpangidah ma na longah 
ai. 

23 Jadi longang ma halak na mabuei ai haganup, nini 
sidea ma, “Atap on ma Anak ni si Daud ia?” 
24Mambogei ai halak Parisei, nini sidea ma, 
“Marhitei si Beelsebul, kopala ni setan-setan do 
ipangunsagahkon mangusir setan-setan.” 

25 Halani ibotoh Jesus do pingkiran ni sidea, jadi nini 
ma dompak sidea, “Ganup harajaon na marsalisih 
samah dirini, maseda do, anjaha ganup huta, atap 
rumah tangga na marsalisih samah dirini, seng 
totap ai. 

26 Ai anggo iusir setan hasomanni setan, na pabolah 
ma ia ai samah dirini. Sonaha ma boi totap 
harajaonni? 

27 Anjaha, anggo huusir setan marhitei Beelsebul, 
marhitei kuasa ni ise ma anak nasiam mangusirsi? 
Ai pe, sidea do na gabe panguhum bani nasiam. 

28 Tapi, anggo marhitei Tonduy ni Naibata do Huusir 
setan-setan, jadi, na dob sogop ma Harajaon ni 
Naibata bani nasiam. 

29 Ai sonaha ma bulih masukan ni sada halak rumah 
ni sada halak na gogoh anjaha irampas ugas-ugasni, 
anggo seng palobei isangkut halak na gogoh ai? Dob 
ai pe, ase tarbuatsi ugas-ugasni.” 


Dousa dompak Tonduy Na Pansing 
(Mrk. 3:28-30; Luk. 12:43-45) 


30 “Na so mangkasomani Ahu, imbang-Ku do in, 
anjaha na so mangkasomani Ahu patumpuhon, na 
mangerap do in. 

31 Halani ai Huhatahon ma bani nasiam, ganup 
dousa ampa panrisaion ni jolma sasapon do, tapi 
panrisaion dompak Tonduy in seng sasapon ai. 

32 Anjaha barang ise na mangkatahon hatani 
manlawan Anak ni Jolma in, sasapon do ai, tapi 
barang ise na manluarhon hatani manlawan 
Tonduy Na Pansing, seng sasapon ai, age bani 
dunia sonari, barang magira. 

33 Anggo dear sada hayu, dear ma buahni: anggo 
sambor sada hayu, sambor ma buahni, ai humbani 
buahni do tandaon hayu ai. 

34 hasiam ginompar ni ulog darih! Sonaha ma 
tarbahen nasiam mansahapkon na madear, ai na 
jahat do nasiam? Ai in na manggoki uhur, ai do 
iluarhon pamangan. 

35 Halak na madear padaratkon hadearon humbani 
artani na madear ai, anjaha halak na masambor 
padaratkon na masambor humbani artani na 
masambor ai. 

36 Tapi Huhatahon ma bennima, maningon 
marbalos do jolma magira bani ari uhum ai pasal 
sagala hata na so margagan, na hinatahonni. 

37 Ai marhitei hatamu do ho pintoran-Ni, anjaha 
marhitei hatamu do ho uhumon-Ni.” 


Pasal Tanda ni si Jona 
(Mat. 16:1-4: Mrk. 8:11-13: Luk. 11:16, 29-32: 12:54-56) 


38 Jadi marbalos ma Bani piga-piga halak sibotoh 
surat pakon Parisei, nini sidea ma, “Guru, sihol 
idahonnami do sada tanda hun Bamu.” 

39 Tapi nini ma mambalosi sidea, “Bangsa parjahat 
ampa parbangkis mangindo sada tanda, tapi seng 
sibereon ai bani, sobali tanda na bani si Jona, nabi 
ai. 

40 hi songon si Jona tolu ari tolu borngin ibagas 
bituha ni dengke na banggal ai, sonai ma use Anak 
ni Jolma in tolu ari tolu borngin ibagas tanoh. 

41Na jongjong do magira halak Ninipe bani 
paruhuman ai rap pakon bangsa on, anjaha 

uhumon ni sidea do ia, ai ipaubah sidea do uhurni 
mambogei ambilan ni si Jona. Tonggor ma, lobihan 
do na ijon on marimbang si Jona! 

42 Na jongjong do magira bani paruhuman ai raja 
naboru, na hun dangsina rap pakon bangsa on, 
anjaha uhumonni do ia, ai roh do ia hun ujung ni 
tanoh on laho mambogei hapentaron ni si Salomo. 
Tonggor ma, lobihan do na ijon on marimbang si 
Salomo!” 


Parmulak ni Setan-setan bani Jolma 
(Luk. 11:24-26) 


43 “Anggo luar ma tonduy na butak ai humbani 
jolma, mawat-awat ma ia bani ianan dorging- 
dorging, laho mangindahi parsaranan, tapi lang 
jumpahsi. 

44 Jadi nini ma, “Mulak ma lah ahu hubani ianan, na 
dob hutadingkon ondi.” Dob das ia hujai, jumpahsi 
ma ianan ai lumei, hona sapu anjaha ipajagar. 

45 Dob ai misir ma ia, laho mangarahkon pitu tonduy 
na legan, na jahatan hun bani, imasuki sidea ma ia, 
lanjar marianan ijai. Jadi dobni jahatan ma parlahou 
ni jolma ai marimbang mulani ondi. Sonai ma masa 
bani bangsa na jahat on.” 

Sindohor ni Tuhan Jesus 
(Mrk. 3:31-35: Luk. 8:19-21) 


46 Jadi sanggah marsahapi ope la pakon halak na 
mabuei ai, jongjong do i darat inang-Ni pakon 
sanina-Ni, sihol marsahap pakon-Si. 

47 Jadi adong ma na patugahkon Bani, “Tonggor ma, 
jongjong do i darat inang-Mu pakon sanina-Mu, 
sihol marsahap pakon Ham.” 

48 Tapi nini ma dompak na patugahkon ai, “Ise do 
inang-Ku?” 

49 Jadi ipaherbang ma tangan-Ni dompak susian-Ni 
ai, lanjar marsahap, “Tonggor ma, on do inang-Ku 
ampa saninang-Ku. 

30 Ai na mangkorjahon harosuh ni Bapa na i nagori 
atas ai, ai do angging-Ku, ai do botou-Hu, ai do 
inang-Ku.” 


Limbaga Pasal Panabur 
(Mrk. 4:1-20: Luk. 8:4-15) 


13 1 Bani ari ai itadingkon Jesus ma rumah ai, 
lanjar hundul ma la i topi ni tao ai. 

2 Jadi martumpu ma buei halak hu lobei-Ni, gabe 
inaiki Jesus ma sada parau laho hundul ijai, anjaha 
ganup halak na mabuei ai jongjong do i pasir ai. 

3 Anjaha buei do ihatahon bani sidea marhitei 
limbaga, nini ma, “Tonggor ma, laho do sada 
panabur manabur bonih. 

4 Jadi sanggah na manabur ai ia, adong ma deba na 
madabuh hu dalan, dob ai roh ma manuk-manuk 
mamaguti. 

3 Deba bonih ai madabuh do bani tanoh na batuon, 
bani na so sadiha hapal tanohni, jadi mintor tubuh 
ma, halani na so bagas ai tanohni. 

6 Tapi sanggah na lambin gijang mata ni ari melus 
ma lanjar matei, halani na so marurat ai. 

7 Anggo na deba, hu parhupihupian do madabuh, 
lanjar tubuh do hupihupi ai, gabe ipisat ma bonih 
ai. 

8 Tapi na deba madabuh do bani tanoh na madear, 
gabe saud ma marbuah, saratus lompit do na deba, 
onom puluh lompit na deba, anjaha na deba nari 
tolu puluh lompit. 

9 Barang ise na marpinggol, itangar ma ai!” 

10 Jadi roh ma susian-Ni ai manungkun-Si, “Mase 
ma marlimbaga Ham marsahap bani sidea?” 

11 ibalosi ma sidea, nini ma, “Hu bennima ibere do 
habotohon pasal rusia ni Harajaon nagori atas ai, 
tapi bani sidea lang ibere. 

12 Ai barang ise na marnadong, bereon do bani, ase 
marlobih-lobih ia. Tapi barang ise na so marnadong, 
na adong bani ai hinan pe buaton do hun bani. 

13 Ai do halani ase marlimbaga Ahu marsahap bani 
sidea, halani marmata pe sidea seng marpangidah, 
anjaha marpinggol pe sidea seng marpambogei 
anjaha seng iarusi. 

14 Ase jumpah ma bani sidea panjahaion ni Nabi 
Jesayas, na mangkatahon, 'Bogeion ni pinggol 
nasiam do in namin, tapi seng arusan nasiam, 
idahon ni mata nasiam do in namin, tapi seng 
tandaon nasiam.' 

15 Ai na dob hengkeng do uhur ni bangsa on, 
pinggolni hurang marpanangar anjaha ipapitpit 
matani, ase ulang marpangidah matani, ulang 
marpambogei pinggolni, ulang marpangarusion 
uhurni, ase ulang mulak anjaha malum sidea 
bahenon-Ku. 

16 Tapi martuah do matanima halani marpangidah, 
ampa pinggolnima halani marpambogei.” 

17 Tapi sintong do na Huhatahon on bennima, “Buei 
do nabi pakon halak parpintor na sihol mangidah na 
dob nididahnima, tapi seng ididah, anjaha na sihol 
mambogei na dob binogeinima, tapi seng ibogei. 
18 Ai pe, tangar hanima ma limbaga pasal panabur 
ai! 

19 Anggo adong na manangar hata pasal Harajaon 
ai, tapi seng iarusi, jadi roh ma parjahat ai 
manrampas na dob sinaburhon ai hubagas uhurni, 
ai ma na sinaburhon bani dalan ai. 

20 Tapi na sinaburhon bani tanoh na batuon ai, ai 
ma na mambogei hata ai, anjaha mintor malas do 
uhurni manjalosi, 

21 tapi seng marurat ibagas dirini, parsatongkinan 
do hansa ai. Anggo sogop hasunsahan atap 

pangarsik-arsikon halani hata ai, mintor sangsi do 
uhurni. 

22 la na sinaburhon bani parhupihupian ai, ai ma 
na mambogei hata ai, tapi tarpisat do hata ai 
anjaha seng saud marbuah, halani pangkolsohkon 
ni uhurni bani na i dunia on ampa halani habayakon 
sipanipu in. 

23 la na sinaburhon bani tanoh na lambutan ai, ai 
ma na mambogei hata ai anjaha iarusi gabe saud 
marbuah, adong na saratus, adong na onom puluh, 
adong na tolu puluh lompit.” 


Limbaga Pasal Simaromei-omei i 
Tongah-tongah ni Omei 


(Mrk. 4:30-32: Luk. 13:18-21) 


24Dob ai ihatahon ma use limbaga na legan bani 
sidea, nini ma, “Usih do Harajaon nagori atas ai bani 
sada halak na manaburhon bonih na madear hu 
jumani. 

25> Tapi sanggah na modom halak ai, roh ma 
munsuhni wmanaburhon simaromei-omei hu 
holangkolang ni omei ai, lanjar laho hunjai. 

26 Tapi domma marbuhu tanoh anjaha sihol boltok 
omei ai, tanda ma simaromei-omei ai. 

27 Jadi roh ma siparhorja ai bani tuanni, nini 
sidea ma, 'Tuannami, ai lang bonih na madear do 
isaburhon ham hu jumamu? Hunja do simaromei- 
omei ai?” 

28 Tapi nini ma dompak sidea, “Munsuh do na 
mambahen ai.” Nini parhorja ai ma hu bani, “Dear 
do ninuhurmu laho hanami patumpuhon ai?” 

29 Jadi nini ma, Lang, tarihut holi omei ai iorbat 
hanima, sanggah na patumpu simaromei-omei ai 
hanima. 

30 Paturut hanima ma ai rap tubuh paima jumpah 
sabion. Bani panorang sabion ai huhatahon pe bani 
sipanabi, 'Patumpu nasiam ma lobei simaromei- 
omei in, sangkuti nasiam sasamborkos ase itutung, 
tapi anggo omei in, patumpu nasiam ma hubagas 
sopouhu.”” 


Limbaga Pasal Batu ni Loharum ampa Ragi 


31 Dob ai ihatahon ma use limbaga na legan bani 
sidea, nini ma, “Usih do Harajaon nagori atas ai 
bani batu ni loharum, na ibuat sada halak laho 
manaburhonsi hu jumani. 

32 Ai do sada silumatan humbani masam ni bonih, 
tapi dob tubuh, gabe banggalan do ai humbani 
sagala lowoh simaratah, pala do songon hayu, 
anjaha marrohan do manuk-manuk na i awang- 
awang marasar bani rantingni.” 

33 Dob ai ihatahon ma use limbaga na legan bani 
sidea, “Usih do Harajaon nagori atas ai bani ragi, 
na ibuat sada parinangon, laho mangaguhon ai bani 
tolu tumba nitak paima migar haganup.” 

34 Haganupan ai ihatahon Jesus marhitei limbaga 
bani halak na mabuei ai, seng marsahap la bani 
sidea anggo seng marhitei limbaga, 

35ase jumpah na hinatahon ni nabi ai, na 
mangkatahon, “Ungkabon-Ku do pamangan-Ku 
mangkatahon limbaga, sahapkonon-Ku do na 
ponop humbani tombei ni dunia on.” 


Hatorangan ni Limbaga Pasal Simaromei-omei 
(Mrk. 4:30-32: Luk. 13:18-21) 


36 Dob ipalaho halak na mabuei ai, misir ma la 
hu rumah. Jadi roh ma hu Bani susian-Ni ai 
mangkatahon, “Patorang Ham ma bennami limbaga 
pasal simaromei-omei na i juma ai!” 

37 Jadi nini ma mambalosi, “la na manaburhon 
bonih na madear ai, ai ma Anak ni Jolma in. 

38 Dunia on do juma ai, ia bonih na madear ai, ai ma 
anak ni Harajaon ai, tapi anggo simaromei-omei ai, 
ai ma anak ni parjahat. 

39 Munsuh na manaburhon ai, ai ma sibolis, 
pariama ai, ai ma ajal ni dunia on, anjaha malekat 
ni Naibata do sipanabi ai. 

40 Ase songon na ipatumpuni ai simaromei-omei ai 
anjaha itutung, sonai do masa bani ajal ni dunia on. 
41 Ai suruhon ni Anak ni Jolma in do malekat-Ni, jadi 
patumpuon ni sidea ma humbani harajaon ai sagala 
sibahen parsangsian pakon sihorjahon na ulang, 

42 gabe idabuh ma sidea hubagas liang 
pamurunan, ijai ma masa partangison ampa na 
patungosngoson. 

43 Tapi anggo halak parpintor marsinalsal do songon 
mata ni ari ibagas Harajaon ni Bapa ni sidea. Barang 
ise na marpinggol, itangihon ma!” 


Limbaga Pasal Arta na Ponop 
ampa Mutiara na Maharga 


44 “Usih do Harajaon nagori atas ai bani arta na 
ponop ibagas sada juma, na jumpah sada halak 
gabe iponopkon. Dob ai laho ma ia ibagas malas ni 
uhurni manjuali na dong bani, jadi iboli ma juma ai. 
45 Usih do use Harajaon nagori atas ai bani sada 
halak partiga-tiga, na mangindahi mutiara na 
maharga. 

46 Jadi dob jumpahsi sada mutiara na maharga 
tumang, laho ma ia manjual haganup na dong bani, 
lanjar iboli ma ai.” 


Limbaga Pasal Jala na Sinampakkon Hubagas Laut 


47 “Usih do homa Harajaon nagori atas ai bani 
jala na sinampakkon hubagas laut, gabe ipatumpu 
bagei-bagei ni dengke. 

48 Dob gok, itarik ma ai hu darat. Dob ai hundul ma 
sidea mamilihi, na madear inahkon hubagas raga, 
tapi na so madear iambukkon do. 

49 Sonai do masa bani ajal ni dunia on. Laho do 
malekat-malekat manirang halak parjahat humbani 
halak parpintor, 

50|anjar idabuh ma sidea hubagas liang 
pamurunan, ijai ma masa partangison ampa na 
patungosngoson. 

51 Domma iarusi hanima haganupan ai?” Nini sidea 
ma hu Bani, “Domma.” 

22 Jadi nini ma dompak sidea, “Halani ai, ganup 
sibotoh surat, na dob niajaran pasal Harajaon 
nagori atas ai, usih ma ai bani sada tuan rumah, 
na boi padaratkon humbani artani na baru ampa 
madokah.” 


Halak Nasaret na So Porsaya 
(Mrk. 6:1-6: Luk. 4:16-30) 


53 Jadi dob ipaujung Jesus pasal limbaga ai, laho ma 
la hunjai. 

54 Jadi das ma la hu huta hagodangan-Ni, anjaha 
iajari ma sidea ibagas rumah parguruan ni sidea. 
Longang do sidea, nini ma, “Hunja do dapot Halak 
on hapentaran pakon hagogohon na sonin? 

>> Ai lang la do anak tukang kayu in? Ai lang si 
Maria do goran ni inang-Ni, anjaha anggi-Ni ai ma 
si Jakobus, si Josep, si Simon ampa si Judas? 

56 Anjaha botou-Ni, ai lang haganup do i tongah- 
tongahta? Hunja do dapot-Si haganupan in?” 

57 Ase sangsi do sidea pasal-Si. Tapi nini Jesus ma 
dompak sidea, “Seng dong nabi na so ihormati, 
sobali i huta hagodanganni ampa i rumahni. 
58 Anjaha seng buei tarhorjahon-Si ijai horja 
hagogohon, halani na so porsaya, ai sidea.” 


Parmatei ni si Johannes Pandidi 
(Mrk. 6:14-29: Luk. 3:19-20) 


14 1 Bani panorang ai tarbogei ma barita pasal 
Jesus bani Raja Herodes, 

2 gabe nini ma hubani juakjuakni, “Si Johannes 
Pandidi do ai, domma puho ia humbani na matei, 
ai do ase tarhorjahonsi horja na marhagogohon ai.” 
3 Ai na dob itangkap si Herodes do si Johannes, 
isangkut, dob ai ipatutupkon halani si Herodias, 
parinangon ni anggini, si Pilippus. 

4 Ai ihatahon si Johannes do hu bani, “Seng patut 
bamu ia!” 

> Sihol do namin bunuhon ni si Herodes ia, tapi 
mabiar do ia bani halak na mabuei ai, ai nabi do ia, 
ninuhur ni sidea. 

6 Tapi bani ari partubuh ni si Herodes, manortor do 
boru ni si Herodias ai i lobei ni tamuei-tamuei, jadi 
marosuh ma uhur ni si Herodes mangidahsi, 

7 pala ibagahkon marhitei bija, mamberehon bani 
atap aha pe sipindoonni. 

8 Jadi nini ma, dob iajari inangni, “Bere ham ma 
bangku ijon i atas ni pinggan ulu ni si Johannes 
Pandidi!” 

9 Pusok do namin uhur ni raja ai, tapi halani bijani 
ampa halani tamueini ai, gabe ihatahon ma na 
mamberehon ai bani. 

10 suruh ma na mamonggol ulu ni si Johannes 
ibagas tutupan ai. 

11 Iboan ma uluni ai bani sada pinggan hubani anak 
boru ai, gabe ibere ma ai bani inangni. 

12 Dob ai roh ma susian ni si Johannes mangalop 
bangkeini ai, lanjar itanom, anjaha iparayak sidea 
ma Jesus laho patugahkon ai. 


Itamuei Tuhan Jesus Lima Ribu Halak 
(Mrk. 6:33-44: Luk. 9:10-17: Joh. 6:1-15) 


13 Dob ibogei Jesus ai, misir ma la hunjai marparau 
hubani sada ianan na lungun, sahalak-Si. Anjaha 
dob ibogei halak na mabuei ai pasal ai, iirikkon sidea 
ma la mardalan nahei, manlopusi huta-huta ai. 

14 Dob mandarat Jesus, ididah ma halak na mabuei 
ai, gabe idop ma uhur-Ni mangidah sidea, anjaha 
ipamalum ma na boritan, na adong i tongah-tongah 
ni sidea. 

15 Jadi dob bod ari, roh ma susian-Ni ai hu lobei- 
Ni mangkatahon, “Halimisan do ijon anjaha bod ma 
ari. Palaho Ham ma halak na mabuei in, ase laho 
sidea hu huta-huta ai mamboli sipanganon!” 


Mateus 14 3357 


16 Tapi nini Jesus ma bani sidea, “Seng pala laho 
sidea, bere hanima ma sidea mangan!” 

17 Dob ai nini sidea ma hu Bani, “Pitah lima ruti 
ampa dua dengke do adong bannami ijon.” 

18 Tapi nini ma, “Boan hanima ma ai Bangku hujon!” 
19 Jadi isuruh ma halak na mabuei ai hundul bani 
poyon-poyon ai. Dob ibuat ruti na lima ai ampa 
dengke na dua ai, mangkawah ma la dompak datas, 
laho mangkatahon tonggo tarima kasih, ipartopik 
ma ruti ai, ibere ma bani susian-Ni ai, ase sidea 
mamberei halak na mabuei ai. 

20 Jadi mangan ma haganup anjaha bosur bei, dobai 
ipatumpu ma teba-teba ai, gok sapuluh dua bantei. 
21|a buei ni na mangan ai adong do hira-hira lima 
ribu halak dalahi, naboru pakon dakdanak seng 
ibilangi. 


Tuhan Jesus Mardalan i Atas Bah 
(Mrk. 6:45-56: Joh. 6:16-24) 


22 Jadi ijuljul Jesus ma susian-Ni ai masuk hu parau 
laho manlobei-Si hu dipar, anjaha na mabuei ai pe 
isuruh ma mulak. 

23 Dob isuruh mulak haganup na mabuei ai, tangkog 
ma sahalak-Si hu dolog laho martonggo. Dob golap 
ari, sahalak-Si mando ijai. 

24|a parau ai, domma tar daoh hun topi pasir, 
anjaha tarsosak do sidea ibahen gilumbang ai, hun 
lobei do roh logou ai bani sidea. 

25 Jadi marayak tahuak dayok na parlobei, roh ma 
Jesus, manjumpahkon sidea mardalan i atas tao ai. 
26 Jadi dob ididah susian ai la mardalani atas tao ai, 
bajoraon ma sidea anjaha nini ma, “Begu-begu do 
in!” Doruh-doruh ma sidea halani biarni. 

27 Tapi mintor iparsahapkon Jesus ma sidea, nini 
ma, “Tenger ma uhurnima, Ahu do on! Ulang 
mabiar!” 

28 Jadi nini si Petrus ma mambalosi, “Tuhan, anggo 
Ham do in, hatahon Ham ma ahu roh Bamu, 
mardalan i atas bah on!” 

29 Nini ma, “Roh ma!” Jadi tuad ma si Petrus 
hun parau ai, mardalan i atas bah ai, laho 
manjumpahkon Jesus. 

30 Tapi mangidah logou na doras ai, gabe mabiar ma 
ia, anjaha sanggah mulai ia mogap, mardilo ma ia, 
“Tuhan, paluah ahu!” 

31 Jadi mintor isurdukkon Jesus ma tangan-Ni 
laho manangkapsi, lanjar nini ma, “Ale siotik 
haporsayaon, mase bungbang uhurmu?” 

32 Anjaha dob naik sidea hu parau ai, minop ma 
logou ai. 

33 Jadi marsombah ma Bani halak na ibagas parau 
ai, nini ma, “Tongon do Ham Anak ni Naibata!” 


Ipamalum Buei na Boritan i Genesaret 


34Dob das sidea i dipar mandarat ma sidea i 
Genesaret. 

35 Jadi dob itandai halak na ijai ai Ia, ipatugah sidea 
ma hu sab nagori ai, gabe ipamboan halak ma hu 
Bani sagala na boritan. 

36 Ipindo sidea do Bani, ase ilopas jamahon ni 
sidea age rambu ni hiou-Ni gelah, jadi sagala na 
manjamah-Si malum do. 


Podah ni Tuhan Jesus Manlawan Titah-titah 
na Binahen ni Halak Parisei 


(Mrk. 7:1-23) 


1 Jadi roh ma Parisei pakon sibotoh surat hun 
15 Jerusalem marayak Jesus, nini sidea ma, 
2 “Mase ma ilanggar susian-Mu adat na humbani 
ompung nalobei? Seng iburihi sidea tanganni laho 
mangan.” 
3 Jadi nini Jesus ma mambalosi sidea, “Mase ma 
ilanggar nasiam titah ni Naibata, halani mardingat 
adat nasiam ai? 
4Naibata do mangkatahon, “Pasangap bapamu 
pakon inangmu!” ambahni ai, “Na mamurai bapani 
atap inangni, maningon do sipamateion!' 
“Tapi nasiam mamodahkon, “Barang ise na 
mangkatahon bani bapani atap inangni, na sahira 
pamberengku bamu, dearan ma nagalangkon ai!” 
6 Halak ai, seng pala be pasangaponni bapani atap 
inangni. Isedai nasiam do titah ni Naibata halani 
adat nasiam. 

7 E nasiam sipakulah-kulah! Sintong do panjahaion 
ni si Jesayas pasal nasiam, na mangkatahon, 

8 'pasangap pamangan ni bangsa on do Ahu, tapi 
anggo uhur ni sidea daoh do hun Bangku. 

9Tapi soya do parpasangap ni sidea Bangku, ai 
podah ni jolma do ipodahkon sidea.”” 

10 Jadi idilo ma halak na mabuei ai, nini ma hubani 
sidea, “Bogei anjaha parimbagaskon nasiam ma! 
11 Seng gabe butak jolma halani na masuk humbani 
pamanganni, tapi na luar humbani pamanganni ai 
do pabutakkonsi.” 

12 Dob ai iparayak susian-Ni ai ma la, nini ma, 
“Domma ibotoh Ham, na dob marah do Parisei ai 
mambogei hata ai?” 

13Tapi nini ma mambalosi, “Siorbaton do sagala 
suan-suanan, na so sinuan ni Bapa na i nagori atas 
ai. 

14 Paturut hanima ma sidea, pambobai na mapitung 
do sidea manogu na mapitung. Tapi anggo na 
mapitung manogu na mapitung, tarrobung ma 
sidea haduasi.” 

15 Nini si Petrus ma mambalosi-Si, “Patorang Ham 
bennami limbaga ai!” 

16 Jadi nini Jesus ma, “Ai seng iarusi hanima ope 
homa? 

17 Ai seng ibotoh hanima, sagala na masuk hubagas 
pamangan, laho hubagas boltok, dob ai mandarat 
bani ianan na suhi? 

18 Tapi na luar hun pamangan humbagas uhur do ai 
roh, anjaha ai do na pabutakkon jolma. 

19 hi humbagas uhur do tubuh pingkiran na 
jahat, pamunuhon, parbangkison, parriah-riahon, 
panangkoon, hata ladung ampa panreheion. 

20 Sisonai do na pabutakkon jolma, tapi mangan 
seng marburih, seng butak jolma halani ai.” 


Haporsayaon ni Sada Boru Kanaan 
(Mrk. 7:24-30) 


21 Dob ai misir ma Jesus hunjai, laho hu nagori Tirus 
pakon Sidon. 

22 Jadi roh ma sada boru Kanaan hun nagori ai 
mardilo-dilo, “Idop ma uhur-Mu bangku, Tuhan, 
Anak ni si Daud! Parah do iahap borungku, iarsik- 
arsik setan.” 

23 Tapi seng ibalosi, sangkababah hata pe lang. Jadi 
roh ma susian-Ni ai hu Bani, nini ma, “Palao Ham 
ma ia, ai sai iirikkon do hita anjaha dilo-dilo.” 

24 Tapi nini ma mambalosi, “Pitah hubani biribiri na 
magou humbani ginompar ni halak Israel do Ahu 
isuruh.” 

25 Jadi idohori naboru ai ma la, isombah ma la lanjar 
ihatahon, “Tuhan, urupi Ham ahu!” 

26 Tapi nini ma mambalosi, “Seng patut nabuat 
ruti humbani dakdanak, laho mamberehon ai bani 
baliang.” 

27 Balos ni puang-puang ai, “Tongon, Tuhan, tapi 
ipangan baliang do rimah-rimah na matektek 
humbani meja ni tuanni.” 

28 Nini Jesus ma mambalosisi, “Inang, banggal do 
haporsayaonmu, saud ma songon na pinindomu ai! 
Jadi jorgit ma boruni ai humbani panorang ai nari.” 


Ipamalum Buei na Boritan 


29 Dob misir hunjai, das ma Jesus hu Tao Galilea, jadi 
tangkog ma la bani sada dolog, lanjar hundul ijai. 
30 Jadi roh ma buei tumang halak hu Bani mamboan 
halak na repat, na tempang, na mapitung, na longah 
ampa buei na legan ope, anjaha iparpatibal ma 
sidea i lobei ni nahei ni Jesus, gabe ipamalum ma 
sidea haganup. 

31 Jadi longang ma halak na mabuei ai, halani 
ididah, marsahap do na longah, malum na 
martikas, mardalan na repat, anjaha marpangidah 
na mapitung, gabe ipuji sidea ma Naibata ni Israel. 


Itamuei Ompat Ribu Halak 


32 Tapi idilo Jesus ma susian-Ni ai hu lobei-Ni, nini 
ma, “Maidop do uhur-Hu mangidah na mabuei on, 
ai adong ma tolu ari sidea rapkon Ahu, anjaha seng 
dong sipanganon bani sidea, anjaha seng ra Ahu 
palaohon sidea sonin loheian, ase ulang tompas 
sidea i tongah dalan.” 

33 Jadi nini susian-Ni ai ma hu Bani, “Hunja ma 
buatonta ruti i halimisan on sungkup pabosur halak 
na sain bueini?” 

34 Nini Jesus ma hubani sidea, “Ai adong do piga 
ruti isimpan hanima?” Jadi nini sidea ma, “Pitu ruti 
ampa dengke otik.” 

35 Jadi isuruh ma na mabuei ai hundul bani tanoh, 
36 ibuat ma ruti na pitu ai ampa dengke ai, anjaha 
dob ihatahon tarima kasih, ipartopik ma ai, anjaha 
iberei bani susian-Ni ai, ase susian-Ni ai mamberei 
halak na mabuei ai. 

37 Jadi mangan ma sidea haganup ronsi bosur: 
lanjar ipatumpu sidea ma teba-tebani, gok pitu 
bantei. 

38 Ia buei ni na mangan ai, adong do ompat ribu 
halak dalahi, sobali naboru pakon dakdanak. 

39 Jadi dob isuruh mulak halak na mabuei ai, naik 
ma la hu parau, anjaha laho ma hu Nagori Magdala. 


Ipatugah Jesus Use Tanda na Masa bani si Jona 
(bd. 12:38-42: Mrk. 8:11-13, Luk. 11:16, 29-32: 12:54-56) 


16 1Dob ai roh ma Parisei pakon Sadukei 
manlajou-Si, ipindo sidea do tanda hun 
langit sipatidakon-Ni bani sidea. 

2 Jadi nini ma dompak sidea, “Anggo bod ma ari, nini 
nasiam do, logou ma ari, ai gerger do langit. 

3 Anjaha sogod-sogod, laho roh do haba-haba 
sadari on, ai gerger do langit anjaha bonog. Ibotoh 

nasiam do manimbangi rupa ni langit, tapi tanda- 
tanda, na masa bani panorang on, seng ibotoh 
nasiam. 

4Bangsa parjahat anjaha parbangkis mangindo 
tanda, tapi seng sibereon tanda bani sidea, sobali 
tanda ni si Jona.” Jadi misir ma la, itadingkon ma 
sidea. 


Lumba-Lumba Pasal Ragi ni Parisei 
(Mrk. 8:14-21: Luk. 12:1) 


3 Jadi das ma susian-Ni hu dipar, lupa do hape sidea 
mamboan ruti. 

6 Ihatahon Jesus ma hubani sidea, “Pangkei anjaha 
jaga ma hanima dompak ragi ni Parisei pakon 
Sadukei.” 

7 Jadi isahapkon sidea ma ai samah sidea, nini ma, 
“Halani na so mamboan ruti ai do hita ai!” 

8 Tapi ibotoh Jesus do ai, gabe nini ma, “E hanima 
siotik haporsayaon! Mase ma isahap-sahapkon 
hanima na so mamboan ruti ai hanima? 

9 Seng ope iarusi uhurnima? Seng idingat hanima be 
na lima ruti bani na lima ribu halak ondi, anjaha piga 
bantei buei ni na teba ipatumpu hanima? 

10 Barang na pitu ruti bani na ompat ribu halak 
ondi, anjaha piga bantei buei ni na teba ipatumpu 
hanima? 

11 Sonaha, ai lang iarusi hanima, na so pasal ruti 
hatang-Kai bennima? Jaga ma hanima pasal ragi ni 
halak Parisei ampa Sadukei!” 

12 Jadi dapot uhur ni sidea ma, paboa sedo hape 
ragi ni Parisei pakon Sadukei na hinatahon-Ni ai 
sijagaon, tapi podah ni sidea do. 


Hasaksian ni si Petrus: Kristus do Jesus 
(Mrk. 8:27-30: Luk. 9:18-21, Joh. 6:66-71) 


13 Jadi dob das Jesus hu Nagori Kesarea Pilippi, 
isungkun ma susian-Ni, “Ai ise do Anak ni Jolma in, 
nini halak?” 

14 Jadi nini sidea ma, “Deba mangkatahon si 
Johannes Pandidi, na deba si Elias, na legan use si 
Jeremias barang sahalak humbani nabi-nabi ai.” 

15 Nini ma hubani sidea, “Ia hanima, ise do Ahu, nini 
hanima?” 

16 Jadi nini si Simon Petrus ma mambalosi, “Ham do 
Kristus, Anak ni Naibata na manggoluh in!” 

17 Dob ai nini Jesus ma mambalosi, “Martuah do ho, 
Simon, anak ni si Jona, ai sedo daging pakon daroh 
patalarhon in bam, tapi Bapang-Ku na i nagori atas 
ai do.” 

18 Ahu pe Huhatahon ma bam, “Si Petrus (batu 
gingging) do ho, anjaha i atas ni batu gingging ai 
do pajongjongon-Ku kuriang-Ku, anjaha horbangan 
ni nagori toruh pe seng boi taluhononni ai. 

19 Hubere pe bam anakkunsi ni Harajaon nagori 
atas in, anjaha aha na sinangkutmu i dunia on, 
tarsangkut ma age ai i nagori atas, anjaha aha na 
tinanggalanmu i tanoh on, tanggal ma ai i nagori 
atas.” 

20Dob ai ipandang do susian-Ni ai, ase ulang 
ipatugah-tugah sidea bani halak, paboa la do 
Kristus. 


Ilumbahon Pasal Sitaronon-Ni 
(Mrk. 8:31-33: Luk. 9:22) 


21 Hunjia nari ma ipungkah Jesus patugahkon 
hubani susian-Ni, na maningon laho do la hu 
Jerusalem, anjaha na maningon buei do la manaron 
humbani pangintuai-pangintuai, sintua ni malim 
ampa sibotoh surat, pala maningon bunuhon do la, 
tapi papuhoon do bani ari patoluhon. 

22 Jadi iarahkon si Petrus ma la, ihata ma la, nini ma, 
“Idop ma uhur ni Naibata Bamu, Tuhan! Ulang ma 
masa ai Bamu!” 

23Tapi marhusor ma Jesus, nini ma dompak si 
Petrus, “Laho ma ho ne, bolis! Ai partolsuan do ho 
Bangku, ai seng na porlu bani Naibata iuhurhon ho, 
tapi na porlu bani jolma do.” 


Mateus 16-17 3367 


Pasal na Mangirikkon Jesus 
(Mrk. 8:34-39: Luk. 9:23-27) 


24 Jadi nini Jesus ma dompak susian-Ni, “Barang 
ise na sihol mangirikkon Ahu, iparnalang ma dirini, 
iporsan ma silangni, anjaha iirikkon ma Ahu! 

25 Ai barang ise na sihol manramotkon hosahni, na 
mangagouhon do ai, tapi barang ise na agouan 
hosah halani Ahu, ai do na jumpahan. 

26 Ai aha ma gunani bani jolma, age ganup dunia on 
bani, anggo magou do tonduyni? Aha ma tarbere 
jolma bahen tobus ni tonduyni? 

27 Ai na roh do magira Anak ni Jolma in ibagas 
hasangapon ni Bapa-Ni rap pakon malekat-Ni, jadi 
balaskonon-Ni ma bani haganup domu hubani 
horjani. 

28 Na sintong do na Huhatahon on bennima, adong 
do deba humbani na jongjong ijon, na so mandai 
hamatean, anggo seng ope ididah sidea roh Anak 
ni Jolma in ibagas harajaon-Ni.” 


Marsangap Tuhan Jesus i Atas Dolog 
(Mrk. 9:1-12: Luk. 9:28-36) 
17 1 Dob salpu onom ari, iarahkon Jesus ma si 


Petrus ampa si Jakobus ampa si Johannes 
saninani ai, iboan ma sidea pulig hu sada dolog na 


gijang. 

2 Jadi mubah ma rupa-Ni ididah sidea, bohi-Ni 
marsinalsal songon mata ni ari, anjaha hiou-Ni 
lopak songon na lihar. 

3 Anjaha tonggor ma, taridah ma bani sidea si Musa 
ampa si Elias, marsahapi pakon-Si. 

4 Jadi iparsahapkon si Petrus ma Jesus, nini ma, 
“Sonang ni in ijon! Anggo marosuh Ham, hupauli 
ma ijon tolu lampolampo, sada Bamu, sada bani si 
Musa, anjaha na sada nari bani si Elias.” 
5Mangkatahon ai ope ia, tonggor ma, roh 
ma sada hombun na lihar manlinggomi sidea, 
anjaha tarbogei ma sada sora hun hombun ai, 
na mangkatahon, “On do Anak haholongan-ku, 
marosuh do uhur-Hu Bani, tangihon hanima ma 
la!” 

6 Manangar ai susian ai, manrogop ma sidea anjaha 
mabiar tumang. 

7 Jadi roh ma Jesus bani sidea, ijamah ma sidea, nini 
ma, “Jongjong ma, anjaha ulang ma mabiar!” 

8 Tapi sanggah mangkawah sidea, seng dong atap 
ise ididah sidea ijai sobali Jesus tumang. 

9 Sanggah tuad ai sidea hun dolog ai, iparentahkon 
Jesus ma hubani sidea, nini ma, “Ulang ma patugah- 
tugah hanima na nididahnima ai atap bani ise pe, 
sadokah seng puho ope Anak ni Jolma in humbani 
na matei.” 

10 Jadi isungkun susian-Ni ai ma la, “Mase ma 
ihatahon sibotoh surat paboa maningon roh do 
lobei si Elias?” 

11 Nini ma mambalosi sidea, “Tongon, maningon 
roh do si Elias, laho patorsahon haganup.” 

12 Tapi Huhatahon ma bennima, “Domma roh si 
Elias, tapi seng itanda sidea ia, uhur-uhur ni sidea 
do ibahen sidea bani.” 

13 Jadi iarusi susian ai ma, si Johannes Pandidi do 
hape, na hinatahon-Ni ai bani sidea. 


Ipamalum Tuhan Jesus Sada Halak na Ubagon 
(Mrk. 9:13-28; Luk. 9:37-44) 


14 Dob das sidea hubani halak na mabuei ai, roh ma 
sada halak marsombah hu Bani, anjaha nini ma, 

15 “Tuhan, idop ma uhur-Mu mangidah anakku.” 
Ubagon do ia, parah tumang iahap. Gati do ia jomba 
hubagas apuy, anjaha gati homa hubagas bah. 

16 Domma huboan namin ia bani susian-Mu, tapi 
seng tarpamalum sidea ia. 

17 Jadi nini Jesus ma mambalosi, “E bangsa, na so 
porsaya anjaha na jahat! Sadiha dokah nari Ahu 
rap pakon hanima? Sadiha dokah nari anjuon-Ku 
hanima? Boan hanima ma ia hujon.” 

18 Jadi isorgang Jesus ma ia, gabe luar ma sibolis ai 
hun bani, anjaha jorgit ma ia humbani panorang ai 
nari. 

19 Dob ai pulig ma iparayak susian ai Jesus, nini ma, 
“Mase ma lang mangasup hanami mangusirsi?” 

20 Jadi nini Jesus ma dompak sidea, “Halani otik ni 
haporsayaonnima do! Ai tongon do na Huhatahon 
on bennima: Anggo adong haporsayaonnima na 
sabatu ni losabi, hatahononnima do bani dolog an: 
Mosor ma hunjon hujai, gabe saud do mosor ai, 
anjaha seng dong na so boi bahenonnima.” 

21 Tapi anggo na samasam on, seng ra mandarat, 
anggo seng marhasoman tonggo ampa 
parpuasaon. 


Ilumbahon Jesus Pasal Sitaronon-Ni Paduahalihon 
(Mrk. 9:30-32: Luk. 9:43-45) 


22 Sanggah martumpu sidea i Galilea, nini Jesus ma 
hubani sidea, “Ondoskononkon ma Anak ni Jolma in 
hubagas tangan ni halak, 

23 sabe bunuhon ni sidea ma la, dob ai pagoluhon 
do la bani ari patoluhon.” Jadi pusok tumang ma 
uhur ni sidea. 


Igalar Jesus Guguan bani Rumah Panumbahan 


24 Jadi dob das sidea hu huta Kapernaum, roh ma 
situnggu guguan rumah panumbahan hubani si 
Petrus, nini ma, “Ai seng manggalar guguan rumah 
panumbahan Gurunima in?” 

25 Nini ma, “manggalar do.” Sanggah na masuk ia hu 
rumah, i lobei Jesus ma manungkun hu bani, nini 

ma, “Sonaha do ninuhurmu, Simon? Raja-raja na 
i tanoh on, humbani ise do sidea manjalo guguan 
atap balasting? Hun bani anakni do atap humbani 
halak na legan do?” 

26 Dob ihatahon si Petrus, “Hun bani halak na legan 
do, gabe ihatahon Jesus ma hu bani, “Ase, seng 
hona anggo anak! 

27 Tapi, ase ulang marah sidea halani hita, laho 
ma ho mangkail hu tao, dob ai sintak ma dengke 
na parlobei mangankon, anjaha buha ma babahni, 
gabe dapot ho ma ijai sada rupiah. Ai ma buat, 
anjaha bere ma ai bani sidea bahen guguanta.” 


Martoruh ni Uhur songon Dakdanak 
(Mrk. 9:33-37; Luk. 9:46-48) 


1Bani panorang ai, roh ma susian ai 
18 manjumpahkon Jesus, nini sidea ma, “Ai ise 
do sibanggalan ibagas Harajaon nagori atas?” 
2 Jadi idilo Jesus ma sada dakdanak, ipajongjong ma 
ia i tongah-tongah ni sidea, lanjar nini ma, 
3 “Sintong do na Huhatahon on bennima: Anggo 
lang mulak uhurnima songon sada dakdanak, 
sabonar na so boi do hanima masuk hubagas 
Harajaon nagori atas ai. 
4 Barang ise na patoruh uhurni songon dakdanak 
on, ai do sibanggalan ibagas Harajaon nagori atas 
in. 

3 Anjaha na manjalo dakdanak na sonon, halani 
goran-Ku, Ahu do na jinaloni ijai.” 


Pasal na Mambahen Parsangsian 
(Mrk. 9:42-47: Luk. 17:1, 2) 


6“Tapi barang ise na mambahen sangsi sada 
humbani na etek-etek on, na porsaya hu Bangku, 
dearan ma igantungkon losung batu bani borgokni, 
laho mannongnongkonsi hubagas laut sibagasan. 

7 Bursik ma dunia on pangkorhon ni parsangsian! 
Seng tarbahen lang roh namin parsangsian, tapi 
bursik ma jolma na parohkonsi! 

8 Halani ai, anggo tanganmin atap naheimin do na 
mambahen mardousa ho, rotap anjaha ambukkon 
ma in, ai dearan do martangan salopah atap 
tempang ho masuk hu hagoluhan, humbani na 
mardua tangan atap mardua nahei iambukkon 
hubagas apuy sisadokah ni dokahni. 

9Anjaha anggo matamu do na mambahen 
mardousa ho, pulsitkon ma in anjaha ambukkon, ai 
dearan do marmata sada ho masuk hu hagoluhan, 
humbani na marmata dua iambukon hubagas 
naraka. 

10 Jaga ma hanima, ase ulang mapas uhurnima 
mangidah sada humbani na etek-etek on. Ai 
Huhatahon ma bennima, “Ididah malekat ni sidea 
do tongtong bohi ni Bapang-Ku na inagori atas ai. 

11 (Ai na roh do Anak ni Jolma in paluahkon na 
magou).” 


Limbaga Pasal Biribiri na Magou 
(Luk. 15:4-7) 


12 “Sonaha do ninuhurnima? Anggo adong biribiri 
ni sada halak saratus, anjaha kahou sada hunjai, ai 
lang tadingkononni ma na siah puluh siah ai i dolog, 
laho mangindahi na magou ai? 

13 Anjaha anggo jumpahsi ma ai, tongon Huhatahon 
ma bennima, malasan do uhurni mangidah na sada 
ai marimbang na siah puluh siah, na so ongga 
kahou. 

14 Sonai ma homa seng marosuh uhur ni Bapanima 
na i nagori atas ai, anggo magou sada humbani na 
etek-etek on.” 


Ruhut Paminsangon 
(Luk. 17:3, 4) 


15 “Anggo mardousa saninamu, parayak anjaha 
ajari ma ia, hanima padua-dua. Anggo itangihon ho, 
gabe hasomanmu ma ia use. 

16Tapi anggo seng itangihon ho, arahkon ma 
hasomanmu sada barang dua halak, ase sinaksihon 
ni dua atap tolu halak ma parsahapan ai. 

17 Tapi anggo seng itangihon age sidea, patugah ma 
ai bani kuria; anjaha anggo seng itangihon homa 
kuria ai, hira ma ia parbegu barang sijalo sohei. 

18 Na sintong do hatang-Kon bennima, ‘Sagala na 
sinangkutnima i atas tanoh on, tarsangkut do homa 
ai i nagori atas, anjaha sagala na pinaluahnima i 
tanoh on, maluah do ai homa i nagori atas.” 

19 Ambahni ai Huhatahon ma bennima, 'Anggo 
adong dua hun bannima i tanoh on, na mardos ni 
uhur manonggohon atap aha pe, sai na bereon ni 
Bapang-Ku na i nagori atas ai do ai bani sidea. 

20 Ai atap ija pe martumpu dua atap tolu halak 
marhitei goran-Ku, i tongah-tongah ni sidea do 
Ahu.” 


Pasal na Manasap Dousa ni Hasoman 


21 Dob ai roh masi Petrus, nini ma hu Bani, “Tuhan, 
sibar piga hali do sasaponku salah ni hasomanku na 
mardousa dompak ahu? Pala do pitu hali?” 

22 Nini Jesus ma dompaksi, “Seng Huhatahon bam 
pitu hali, tapi pitu puluh hali pitu do. 

23 Halani ai tarpausih do Harajaon nagori atas ai 
hubani sada raja na mambahen parhiraan ampa 
juakjuakni. 

24 Jadi dob ipungkah mambahen parhiraan, tarboan 
ma hu lobeini sada halak, na marutang sapuluh ribu 
talenta. 

25Tapi halani seng dong panggalarni, ihatahon 
tuanni ai ma jualon ia, parinangonni ampa 
dakdanakni ronsi ganup na dong bani, bahen galar 
ni utangni. 

26 Manrogop ma juakjuak ai i lobeini, nini ma, 
“Palumbang ham ma uhurmu, hugalar pe ganupan 
ai bamu! 

27 Jadi maidop ma uhur ni tuanni ai mangidah 
juakjuak ai, ipaluah ma ia anjaha ibalihon ma 
haganup utangni ai. 

28 Tapi sanggah na luar juakjuak ai, jumpahsi ma 
hasomanni juakjuak sahalak, na marutang hubani 
saratus dinar, gabe itangkap ma ia anjaha isongkik, 
nini ma, “Galar utangmu ondi! 

29 Jadi manrogop ma hasomanni juakjuak ai, nini 
ma, 'Palumbang ham ma uhurmu, hugalar pe ai 
bamu! 

30 Tapi seng ra ia, laho ma ia anjaha ipatutupkon ma 
hasomanni ai, paima igalar utangni ai. 

31 Jadi dob ididah hasomanni juakjuak na masa ai, 
pusok ma uhur ni sidea, laho ma sidea, anjaha 
ipatugah ma bani tuan ni sidea ai haganup pasal na 
masa ai. 

32 Gabe idilo tuanni ai ma ia, nini ma dompaksi, “Ho 
juakjuak na jahat! Hubalihon do haganup utangmu, 
halani ielek-elek ho ahu. 

33 Ai lang patut maridop ni uhur age ho hubani 
hasomanmu juakjuak songon ahu, na dob maridop 
ni uhur bam?’ 

34 Jadi manringis ma tuanni ai hubani, gabe 
iondoskon ma ia hubani sipangarsik-arsik, paima 
igalar haganup utangpi ai. 

35 Sonai do bahenon ni Bapang-Ku nai nagori atas ai 
bennima, anggo lang isasap hanima bei humbagas 
uhurnima salah ni hasoman.” 


Pasal Parrumahtanggaon 
(Mrk. 10:1-12) 


19 Ae dob ipaujung Jesus parsahapan ai, 
itadingkon ma Galilea, gabe das ma la hu 
tanoh Judea, na i dipar ni Bah Jordan. 

2 Buei tumang do halak na mangirikkon-Si, anjaha 
ipamalum ma sidea ijai. 

3 Jadi roh ma halak Parisei hu Bani, nini sidea ma 
manlajou-Si, “Ai bulih do sirangkonon ni sada dalahi 
parinangonni, asal adong atap aha halani?” 

4Jadi nini ma mambalosi sidea, “Ai seng ibasa 
hanima, paboa na humbani mulani do itompa 
Panompa in sidea dalahi pakon naboru, anjaha 
ihatahon, 

> “Halani ai tadingkonon ni dalahi do bapani pakon 
inangni, laho padomuhon dirini hubani jolmani, 
anjaha gabe sadaging do sidea na dua ai?" 

6 Ase seng be dua sidea ai, tapi sada daging do. 
Ai pe, na dob pinadomu ni Naibata, seng bulih 
sirangon ni jolma.” 

7 Jadi nini sidea ma hu Bani, “Anggo sonai, mase 
ma ititahkon si Musa bereon surat sirang laho 
mansirangkon?” 


Mateus 19 3377 


8 Nini ma dompak sidea, “Halani hengkeng ni uhur 
nasiam do, mambahen na ilopas si Musa nasiam 
paulakkon parinangon nasiam, tapi seng sonai 
anggo humbani mungkahni. 

9Huhatahon ma bani nasiam: Barang ise na 
mansirangkon parinangonni, anggo seng halani 
parbangkison, gabe ibuat na legan, parbangkis do 
ia ai.” 

10 Jadi nini susian ai ma dompak-Si, “Anggo sonai 
do hape ruhut ni parrumahtanggaon, rahanan ma 
ulang mompo.” 

11 Tapi nini ma dompak sidea, “Seng haganup halak 
tarbahen manjalo hata on, pitah haondosanni do 
hansa. 

12 hi adong do jolma na so boi mompo, sonai 
humbani partubuhni: adong deba, na kinasihkon 
ni halak na legan, anjaha adong deba nari, na 
pakasihkon dirini halani Harajaon nagori atas ai. 
Barang ise na boi manjalo hata ai, ijalo ma!” 


Jesus Huan-huan ni Dakdanak 
(Mrk. 10:13-16: Luk. 18:15-17) 


13 Dob ai iboan halak ma dakdanak hu Bani, 
ase itampeihon tangan-Ni bani sidea, anjaha 
itonggohon sidea. Tapi ipinsang susian ai ma sidea. 
14Tapi nini Jesus ma, “Paturut hanima ma roh 
dakdanak in hu Bangku, ulang langlangi, ai bani 
sisonin do Harajaon nagori atas ai.” 

15 Jadi dob itampeihon tangan-Ni bani sidea, misir 
ma la hunjai. 


Garama na Bayak 
(Mrk. 10:17-31, Luk. 18:18-30) 


16 Dob ai roh ma sada halak manjumpahkon-Si, nini 
ma, “Guru, aha do na madear sihorjahononku, ase 
dapot ahu hagoluhan sisadokah ni dokahni?” 
17Tapi nini ma hu bani, “Mase ma ahu 
sungkunonmu pasal na madear? Sada do hansa 
paruhur na madear. Anggo sihol masuk ho hu 
hagoluhan, dalankon ma titah in!” 

18 Nini ma dompak-Si, “Na ija?” Gabe nini Jesus ma, 
“Ulang ho mamunuh! Ulang ho marbangkis! Ulang 
ho manangko! Ulang ho ra manaksihon hata na so 
tongon! 

19 Pasangap amangmu pakon inangmu! Anjaha: 
Haholongi ma hasomanmu songon dirimu!” 

20 Nini anak garama ai ma hu Bani, “Domma 
hudalankon haganupan ai. Aha ope 
hahuranganku?” 

21 Jadi nini Jesus ma hu bani, “Anggo sihol uhurmu 
gok dear ho, laho ma, jual ma haganup na dong 
bam, pambere ma bani na masombuh, ase mararta 
ho i nagori atas. Dob ai roh ma ho mangirikkon 
Ahu!” 

22 Mambogei hata ai anak garama ai, laho ma ia 
ibagas pusok ni uhur, ai buei do artani. 

23 Jadi nini Jesus ma dompak susian-Ni ai, “Payah do 
halak na bayak masuk hubagas Harajaon nagori atas 
in.” 

24 Huhatahon ma use hu bennima, “Urahan do 
masukan ni unta pinggol ni jarum, ase halak na 
bayak masuk hu Harajaon nagori atas in.” 

25 Mambogei ai susian ai, tarsonggot tumang ma 
sidea, nini ma, “Ise mando maluah, anggo sonai?” 
26 Jadi ikawahkon Jesus ma sidea, nini ma dompak 
sidea, “Marhitei jolma, seng boi ai, tapi marhitei 
Naibata haganupan do boi.” 


Pasal Upah ni Susian 
(Mrk. 10:28-31 Luk. 18:28-30) 


27 Dob ai nini si Petrus ma mambalosi-Si, “Ia 
hanami, haganup do itadingkon hanami laho 
mangirikkon Ham, aha ma ulih bannami?” 

28 Jadi nini Jesus ma hubani sidea, “Na sintong 
do hatang-Kon bennima: Magira, bani habayuon 
ai, bani na hundul Anak ni Jolma in bani paratas 
hasangapon-Ni ai, dihut ma hanima hundul ijai bani 
sapuluh dua paratas, laho manguhumi halak Israel, 
na sapuluh dua marga in. 

29 Anjaha barang ise na manadingkon rumahni, 
saninani, botouni, bapani, inangni, niombahni 
barang jumani halani goran-Ku, manjalo ma 
ai marlompit-lompit, ambahni ai teanonni ma 
hagoluhan sisadokah ni dokahni. 

30 Tapi buei do na parlobei hinan gabe parpudi, 
anjaha na parpudi hinan gabe parlobei.” 


Pasal Parhorja i Pohon Anggur 


20 1 Ai usih do Harajaon nagori atas ai hubani 
sada tuan na bayak, na laho girah sogod 
mangindahi siparhorja bani pohon anggurni. 

2 Jadi dob mardos ni uhur ia pakon sidea pasal upah 
ni sidea, ai ma sadinar sadari, isuruh ma sidea hu 
pohon anggurni. 

3 Anjaha sanggah na luar ia pukul siah, ididah ma 
halak na legan jongjong sohsoh itiga ai, 

4 gabe ihatahon ma bani sidea, “Dihut ma homa 
nasiam marhorja hu pohon anggurhu! Hubere pe 
na patut bani nasiam!” Jadi laho ma sidea. 

3 Jadi laho ma use ia pukul sapuluh dua ampa pukul 
tolu, lanjar sonai do ibahen. 

6Anjaha sanggah na laho ia pukul lima, jadi 
jumpahsi ma halak na legan sonin-sonin jongjong, 
gabe ihatahon ma bani sidea, “Mase ma sohsoh 
tumang nasiam layur sadari on?” 

7Nini sidea ma hu bani, “Seng dong na 
mangarahkon hanami.” Jadi nini ma hubani sidea, 
“Dihut ma nasiam marhorja hu pohon anggurhai!” 
8 Ase dob bod ari, nini simada pohon anggur ai ma 
dompak juru tulisni, “Dilo ma haganup siparhorja 
ai, galar ma upah ni sidea, mamungkah humbani na 
masuk parpudi das hubani na parlobei ai!” 

9 Jadi roh ma na masuk bani pukul lima, ijalo bei ma 
sadinar. 

10 Dob ai roh ma na masuk parlobei ai, iagan sidea 
ma lobih jaloon ni sidea, hape age sidea sadinar bei 
do ijalo. 

11 Tapi manjalo ai, marungut-ungut ma sidea 
dompak tuan na bayak ai, 

12 hini sidea ma, “Ia halak na parpudi masuk on, na 
marhorja pitah sajam hansa, ipados ham do sidea 
pakon hanami, na manaronkon torik ni horja pakon 
milas ni ari layur sadari on.” 

13 Tapi nini ma marbalos dompak sahalak humbani 
sidea, “Ambia, seng dong hubahen bam na so 
pintor! Ai lang na dob manriah do hita pasal na 
sadinar in! 

14 Jalo ma bagianmu anjaha laho ma ho! Tapi sihol 
do uhurhu, mambere bani na parpudi on songon na 
bam ai. 

15 hi lang patut, domu hubani rosuhku hubahen 
pasal na dong bangku? Serleng matamu halani 
layak ahu?” 

16 Sonai ma gabe parlobei na parpudi hinan, anjaha 
na parlobei hinan gabe parpudi. 

Ilumbahon Jesus Sitaronon-Ni Patoluhalihon 
(Mrk. 10:32-34: Luk. 18:31-34) 


17 Sanggah na laho Jesus tangkog hu Jerusalem, 
iarahkon ma pulig susian-Ni na sapuluh dua ai, 
anjaha nini ma bani sidea i tongah dalan ai, 

18 “Na  tangkog ma hita hu Jerusalem, 
ondoskononkon ma Anak ni Jolma in bani 
sintua ni malim ampa sibotoh surat, anjaha 
uhumon ni sidea ma la marutang hosah. 

19Dob ai ondoskonon ni sidea ma la hubani 
sipajuh begu-begu, ase ipahiri, ilonsingi anjaha 
iparsilangkon, anjaha bani ari patoluhon papuhoon 
do la.” 


Pangindoan ni Inang ni si Jakobus pakon 
si Johannes Pasal Anakni 


(Mrk. 10:35-45, Luk. 22:24-27) 


20 Jadi roh ma inang ni anak ni si Sebedeus rap 
pakon anakni hu Bani, isombah ma la laho padaskon 
pangindoanni. 

21 Jadi nini ma hu bani, “Aha ipindo uhurmu?” Nini 
ma mambalosi, “Lopas Ham ma hundul anakku na 
dua on ibagas harajaon-Mu, sada bani siamun-Mu, 
na sada nari bani sambilou-Mu!” 

22Tapi nini Jesus ma mambalosi, “Seng ibotoh 
hanima na pinindonima. Mintor tarinum hanima 

ma siinumon, na sihol inumon-Ku?” Nini sidea ma, 
“Tarbahen hanami do!” 

23Dob ai nini ma dompak sidea, “Tongon, 
inumonnima do siinumon-Kai, tapi seng saguru 
Bangku na mambahen hundul i siamun-Ku 
barang i sambilou-Hu, Bapa do pasirsirhon ai bani 
haondosanni.” 

24 Mambogei ai na sapuluh ai, sogam ma uhur ni 
sidea mangidah na dua halak na marsanina ai. 

25 Tapi ipatumpu Jesus ma sidea, nini ma, “Irajai 
sigomgomi bangsa do rayatni, anjaha ikuasai na 
sangap-sangapni do sidea. 

26 Ulang ma sonai anggo bennima, tapi barang ise 
na sihol sangap i tongah-tongahnima, ai ma gabe 
sipangidangi bennima, 

27 anjaha barang ise hanima na sihol parlobei, ai ma 
gabe jabolon bennima. 

28 Songon Anak ni Jolma in pe, seng roh la ase 
iidangi halak, tapi ase mangidangi do, anjaha 
iberehon do hosah-Ni bahen tobus ni buei jolma.” 


Ipamalum Dua Halak na Mapitung 
(Mrk. 10:46-52; Luk. 18:35-43) 


29 Sanggah luar sidea hun Jeriko, buei do halak na 
mangirikkon-Si. 

30 Anjaha tonggor ma, adong do dua halak na 
mapitung hundul i topi dalan, dob ibogei Jesus na 

mamontas ai, mardilo-dilo ma sidea, “Ham Tuhan, 
Anak ni si Daud, idop ma uhur-Mu bennami!” 

31 pinsang na mabuei ai ma sidea ase sip namin, 
tapi lambin gogoh do sidea dilo-dilo, “Ham Tuhan, 
Anak ni si Daud, idop ma uhur-Mu bennami!” 

32 Jadi maronti ma Jesus anjaha isuruh ma sidea roh 
hu Bani, nini ma, “Aha ipindo uhur nasiam bahenon- 
Ku bani nasiam?” 

33 Nini sidea ma hu Bani, “Tuhan marpangidah ma 
namin matanami!” 

34 Jadi maidop ma uhur ni Jesus mangidah sidea, 
lanjar ijamah ma mata ni sidea, jadi mintor 
marpangidah ma mata ni sidea, gabe iirikkon ma 
Jesus. 


Parmasuk ni Tuhan Jesus hu Jerusalem 
(Mrk. 11:1-11: Luk. 19:28-39: Joh. 12:12-19) 


2 1 1 Sanggah roh sidea hun dohor hu Jerusalem 
anjaha das sidea hu Betpage, na i Dolog 
Jetun, isuruh Jesus ma dua halak susian-Ni 
manlobei-Si, 
2 hini ma hubani sidea, “Laho ma hanima hu dusun 
na i lobeinima ai, anjaha mintor dapot hanima do 
ijai tambat halode sada rap pakon anakni. Tanggali 
ma, anjaha boan ma hu Bangku! 
3 Jadi anggo adong na mangkatahon atap aha 
bennima, balosi hanima ma, “Porlu do in bani Tuhan 
in!” Jadi mintor lopasonni do. 

4Tapi masa pe sonin, ase jumpah na hinatahon ni 
nabi, 

>na mangkatahon, 'Hatahon ma bani boru Sion: 
Tonggor ma, Rajamu roh bam, lamlam maruhur, 
anjaha mangajak halode boru-boru ampa anak ni 
halode boban.” 

6 Jadi laho ma susian ai, anjaha ibahen sidea ma 
songon na hinatahon ni Jesus bani sidea. 

7 Iboan sidea ma halode ai rap pakon anakni ai, 
itampeihon ma hiou ni sidea hu atasni, anjaha Jesus 
pe hundul ma i atasni. 

8Deba humbani halak na  mabuei ai 
mangamparhon hiouni bani dalan ai, na 
deba nari managili ranting ni hayu lanjar ierap bani 
dalan ai. 

Ila halak na mabuei ai, na mardalan i lobei-Ni 
ampa na mangirikkon-Si hun pudi, nini bei ma 
mangolobkon, “Hosianna bani Anak ni si Daud! 
Pinasu-pasu ma na roh ibagas goran ni Tuhan. 
Hosianna ma i nagori atas.” 

10 Sanggah na masuk ai la hu Jerusalem, guntar ma 
ganup huta ai, nini bei ma, “Ai ise do in?” 

11 Nini halak na mabuei ai ma, “On ma nabi ai, Jesus, 
na hun huta Nasaret, na i nagori Galilea!” 

Jesus Papansingkon Rumah Panumbahan 
(Mrk. 11:15-19: Luk. 19:45-48, Joh. 2:13-22) 


12 Jadi masuk ma Jesus hu rumah panumbahan, 
anjaha iusir ma hunjai sagala siparjualan ampa 
sipamboli, ipantunggalingkon ma meja ni situkari 
duit ampa bangku-bangku hundulan ni sijual asas, 
13 lanjar nini ma dompak sidea, “Ihatahon surat in 
do, “Rumah partonggoan do goran ni rumah-Ku, 
tapi gabe liang ni panamun do in ibahen hanima.” 
14Dob ai marrohan ma hu Bani, hu rumah 
panumbahan ai, na mapitung ampa na repat, gabe 
ipamalum ma sidea. 

15Dob ididah sintua ni malim ampa sibotoh 
surat tanda halongangan na binahen ni Jesus 
ampa dakdanak na marsurak-surak ai i rumah 
panumbahan, mangakatahon, “Hosianna bani 
Anak ni Raja Daud!” Marah ma sidea. 

16 Nini sidea ma hu Bani, “Ibogei Ham do na 
hinatahon ni sidea in?” Jadi nini Jesus ma hubani 
sidea, “Hubogei do! Ai lang ongga ibasa nasiam, 
“Hun bani pamangan ni dakdanak ampa na inuman 
do ipasirsir Ham puji-pujian Bamu?” 

17 Dob ai itadingkon ma sidea, luar hun huta ai laho 
hu Betania, lanjar marborngin ijai. 

Pamurai ni Jesus bani Hayu Ara na So Marbuah 
(Mrk. 11:12-14, 20-25) 


18 Tapi patar ni ai, sogod, sanggah na laho mulak hu 
Jerusalem, malohei ma iahap. 

19 |didah ma sada hayu ara i topi dalan ai, jadi laho 
ma la hujai, tapi seng dong jumpahsi sobali bulung, 
gabe ihatahon ma bani hayu ai, “Hunjon hujanan 
seng anjai marbuah be ho!” Jadi mintor melus ma 
hayu ara ai. 

20 Mangidah ai susian ai, longang ma sidea, lanjar 
nini ma, “Mase ma mintor melus hayu ara in?” 

21 Jadi nini Jesus ma mambalosi sidea, “Na sintong 
do hatang-Kon bennima: Anggo porsaya hanima 
anjaha seng sangsi, seng pitah songon na bani hayu 
ara in tarbahen hanima, tapi lobih do hunjai, anggo 
ihatahon hanima bani dolog an: Mosor ma anjaha 
madabuh hu laut! Gabe saud ma sonai. 

22 Anjaha sagala na  pinindonima  ibagas 
tonggonima, sai na jaloonnima do, anggo porsaya 
hanima.” 


Sungkun-sungkun ni Pangintuai ni 
Jahudi Pasal Kuasa ni Jesus 
(Mrk. 11:27-33: Luk. 20:1-8) 


23 Sanggah na masuk ai la hu rumah panumbahan, 
roh ma sintua ni malim ampa pangintuai-pangintuai 
ni bangsa ai hu Bani, tudu sanggah mangajari la, 

nini sidea ma, “Marhitei kuasa aha do ibahen Ham 
ganupan in? Anjaha ise do na mambere kuasa in 
Bamu?” 

24 Jadi nini Jesus ma mambalosi sidea, “Ahu ma 
lobei manungkun nasiam, anjaha anggo domma 
ibalosi nasiam Ahu, Ahu pe patugahon-Ku ma bani 
nasiam, atap marhitei kuasa aha do Hubahen ai. 

23 la pandidion ni si Johannes, na hunja do ai? Hun 
nagori atas do atap humbani jolma?” Jadi martukar 
pingkiran ma sidea samah sidea, nini ma, 

26 “Anggo ihatahon hita: Hun nagori atas do, 
hatahonon-Ni ma hu banta, mase lang ihaporsayai 
nasiam ia? Anggo ihatahon hita, humbani jolma do, 
sihabiaranta do halak na mabuei in, ai nabi do si 
Johannes, ninuhur ni jolma haganup.” 

27 Jadi nini sidea ma mambalosi Jesus, “Seng ibotoh 
hanami!” Anjaha la pe, nini ma dompak sidea, “Ahu 
pe, seng patugahon-Ku bani nasiam atap marhitei 
kuasa aha Hubahen in.” 


Limbaga Pasal Dua Anak na So Mambalosi 


28 “Tapi sonaha do ninuhur nasiam? Adong ma dua 
anak ni sada halak. Laho ma ia hubani sikahanan, 
nini ma, 'Laho ma ho, anakku, sadari on mangkorja 
hu pohon anggurta!' 

29 Balosni, “Dear tuan, tapi seng laho ia!” 

30 Dob ai laho ma bapa ai hubani na paduahon ai, 
anjaha ihatahon ma songon nongkan ai. Nini ma 

mambalosi, “Seng ra ahu!' Tapi manosal do ia use, 
gabe laho ma. 

31 Ise do sidea na dua ai na mandalankon ai?” Jadi 
nini sidea ma mambalosi, “Sianggian ai!” Gabe nini 
Jesus ma hubani sidea, “Na sintong do hatang- 
Kon bani nasiam, “Lobeian ni sijalo sohei pakon 
boru jalang do nasiam masuk hubagas Harajaon ni 
Naibata.' 

32 Ai na roh do si Johannes hubani nasiam bani 
dalan hapintoron, tapi seng porsaya nasiam 
bani, tapi anggo sijalo sohei ampa boru jalang 
porsaya do. Ididah nasiam do ai namin, tapi 
lanjar do seng isolsoli nasiam uhur nasiam laho 
mangkaporsayaisi.” 


Limbaga Pasal Sisewa Pohon Anggur na Jahat 
(Mrk. 12:1-12: Luk. 20:9-19) 


33 “Bogei nasiam ma sada limbaga na legan. Adong 
ma sada tuan na bayak, na mamungkah sada 
pohon anggur. Ihondor ma ai, inggot, ihurak ma 
pangilangan ni anggur ibagas, anjaha ipauli ma sada 
manara. Ipasewahon ma pohon ai hubani piga-piga 
parjuma-juma, dob ai laho ma ia hu nagori na legan. 
34 Dob jumpah panorang mambuat buahni, isuruh 
ma juakjuakni hubani parjuma-juma ai laho 
manjalo buahni. 

35 Tapi itangkap parjuma-juma ai ma juakjuakni ai, 
adong na ibogbogi, adong na ibunuh anjaha adong 
na ipargijig bani batu. 

36 julaki tuan ai ma use marsuruh juakjuakni, 
buenan humbani na parlobei ai, tapi sonai do homa 
ibahen bani sidea. 

37 Dob ni isuruh ma anakni bani sidea, ai ninuhurni, 
tontu malang do uhur ni sidea bani anakkin! 

38 Dob ididah parjuma-juma ai anakni ai, nini sidea 
ma samah sidea, “On do sitean pohon in! Eta, bunuh 
hita ma ia, ase banta siteanonni ai.” 

39 Jadi itangkap sidea ma ia, isarad hu darat ni 
pohon anggur ai, lanjar ibunuh. 

40 Anggo roh simada pohon anggur ai, aha ma 
sibahenonni bani parjuma-juma ai?” 

41Nini sidea ma hu Bani, “Tontu bunuhonni 
ma siparjahat ai, anjaha pohon anggurni ai 
ondoskononni hubani parjuma-juma na legan, na 
ra mamberehon buahni bani panorangni.” 

42 Jadi nini Jesus ma hubani sidea, “Ai seng 
ongga ibasa nasiam ibagas Surat in, “Batu na 
niambungkon ni tukang rumah, ai do gabe 
palas parsuhi, pinamasa ni Tuhan do in, anjaha 
halongangan do in bani matanta?' 

43 Halani ai Huhatahon ma bani nasiam, sibuaton 
ma humbani nasiam Harajaon ni Naibata, anjaha 
berehonon bani bangsa na legan, na ra mambere 
buahni. 


Mateus 21— 22 3391 


44 Anjaha barang ise, na madabuh bani batu on, 
mapuntar do, anjaha barang ise nidabuhanni, 
marosak do.” 

45Mambogei limbaga ai mangahap ma malim 
pakon Parisei, ai sidea do na hinatahon-Ni ijai. 

46 Jadi ipindahi sidea ma dalan laho manangkap-5i, 
tapi mabiar do sidea bani halak na mabuei ai, ai nabi 
do la ninuhur ni sidea. 


Limbaga Pasal Pesta Parunjukon ampa 
Tamuei na So Marpakeian Pesta 


(Luk. 14:15-24) 


1 Dob ai iulaki Jesus ma marsahap bani sidea 
22 marhasoman limbaga, nini ma, 

2 “Tarpausih do Harajaon nagori atas ai bani sada 
raja, na mambahen pesta parunjukon bani anakni. 
3 Jadi isuruh ma juakjuakni mandilo na dob 
niontang ai hinan hubani pesta ai, tapi seng ra roh 
sidea. 

4 Isuruh ma use juakjuak na legan, nini ma, “Patugah 
hanima ma bani na dob niontang in. Tonggor 
ma, domma sirsir pestangku, domma isayat lombu 
pakon pinahan na dob pinamombur, domma 
sirsir haganup! Ai pe roh ma nasiam bani pesta 
parunjukon in.” 

5 Tapi hampung do uhur ni sidea pasal ontangan ai, 
gabe laho bei ma, deba hu jumani, na deba nari hu 
partiga-tigaonni. 


Mateus 22 3392 


6Na legan manangkap juakjuakni ai, iarsik ma 
anjaha ibunuh. 

7 Jadi manggila ma raja ai, gabe isuruh ma tenterani 
mamboiskon haganup pamunuh ai, anjaha 
manutung huta ni sidea. 

8 Dob ai nini ma hubani juakjuakni, ‘Domma namin 
sirsir pesta parunjukon in, tapi seng talup na 
niontang ai. 

9 Halani ai, laho ma hanima bani ganup sirpang 
ni dalan, anjaha arahkon hanima ma hu pesta 
parunjukon on sagala halak na jumpah hanima.’ 

10 Jadi laho ma juakjuak ai hubani sagala dalan, 
anjaha ipatumpu sidea ma haganup jolma na 
jumpah sidea, parjahat age na bujur, gabe gok ma 
parpestaan ai bani tamuei-tamuei. 

11Sanggah na masuk raja ai manorih tamuei ai, 
ididah ma sada halak na so marpakeian pesta, 

12 gabe nini ma hu bani, “Na sonaha do 
parmasukmu hujon ambia, ai seng marpakeian 
pesta ho?” Jadi sip ma ia. 

13Dob ai nini raja ai ma dompak juakjuakni, 
“Sangkut hanima ma naheini pakon tanganni, 
anjaha usir hanima ma ia hu darat bani ianan 
na golap, ijai ma masa partangison ampa na 
patungosngoson. 

14 Ai buei do na nidilo, tapi otik do na tarpilih.” 

Pasal Balasting Sibereon bani Kesar 
(Mrk. 12:13-17: Luk. 20:20-26) 


15 Dob ai laho ma Parisei manriah samah sidea, atap 
sonaha do bahenon ni sidea mambahen tardapot la 
marhitei hata-Ni. 

16 Jadi isuruh sidea ma susian ni sidea rap pakon 
juakjuak ni si Herodes marayak Jesus, laho 
manungkun hu Bani, “Ham Guru, ibotoh hanami, 
na pintor do Ham, anjaha sintong-sintong do dalan 
ni Naibata iajarhon Ham, seng mabiar Ham age 
bani ise, ai seng sididah bohi Ham! 

17 Ai pe, patugah Ham ma bennami atap sonaha 
do pingkiran-Mu: Ai patut do bereon balasting bani 
kesar atap lang?” 

18 Tapi ibotoh Jesus do jahat ni uhur ni sidea ai, gabe 
nini ma, “E nasiam sipakulah-kulah! Mase ma ilajou 
nasiam Ahu? 

19 Patuduhkon nasiam ma hu Bangku duit balasting 
in!” Jadi ipatuduhkon sidea ma Bani sada dinar. 

20 Jadi nini ma dompak sidea, “Gambaran ampa 
surat ni ise do on?” 

21 Nini sidea ma, “Gombaran ni kesar!” Jadi nini 
ma dompak sidea, “Ai pe, bere ma bani kesar, na 
humbani kesar, anjaha bere ma bani Naibata, na 
humbani Naibata!” 

22 Mambogei ai longang ma uhur ni sidea, jadi laho 
ma sidea, itadingkon ma la. 

Pasal Parpuhoon Simagira 
(Mrk. 12:18-27; Luk. 20:27-40) 


23 Bani ari ai, roh ma hu Bani Sadukei, ai ma, na 
so marhatongonkon adong parpuhoon humbani na 
matei, jadi isungkun sidea ma la, nini, 

24 “Guru, nini si Musa, “Anggo adong matei sada 
halak, lang martinading, parayakon ni anggini ma 
parinangonni ai, laho pajongjong ginompar bani 
saninani ai.” 

25 Jadi adong ma bannami pitu halak na marsanina: 
mompo ma sikahanan ai, dob ai matei lang 
martinading, gabe bani tinodohkonni ai ma 
parinangon ni ai. 

26 Sonai do na paduahon ampa na patoluhon ronsi 
na papituhon. 

27 Parpudi humbani sidea haganup matei ma homa 
naboru ai. 

28 Jadi bani ari parpuhoon ai, ise do humbani sidea 
na pitu ai simada naboru ai, ai ganup do sidea 
marjolmahonsi?” 

29 Tapi nini Jesus ma mambalosi sidea, “Na kahou 
do nasiam, ai seng ibotoh nasiam Surat in age 
hagogohon ni Naibata! 

30 Ai bani ari parpuhoon ai seng dong siparunjuk 
atap na laho, tapi songon malekat do sidea i nagori 
atas. 


Mateus 22 3395 


31 Tapi pasal parpuhoon ni na dob matei, ai seng 
ongga ibasa nasiam, na hinatahon ni Naibata bani 
nasiam, 

32 “Ahu do Naibata ni si Abraham, Naibata ni si Isak 
anjaha Naibata ni si Jakob? Ia Naibata, sedo Naibata 
ni na matei, tapi Naibata ni na manggoluh do.” 

33 Jadi longang ma halak na mabuei ai mambogei 
pangajarion-Ni ai. 


Pasal Titah Sibanggalan 
(Mrk. 12:28-34, Luk. 10:25-28) 


34 Tapi dob ibogei Parisei, na dob ipasip Jesus halak 
Sadukei, jadi martumpu ma sidea. 

35 Anjaha sada halak humbani sidea, ai ma sada 
sibotoh surat, mambahen sungkun-sungkun Bani 
laho mangyji-Si. 

36 “Guru, na ija do titah sibanggalan humbani titah 
in?” 

37 Jadi nini Jesus ma, “Maningon haholonganmu 
do Tuhan Naibatamu humbani gok ni uhurmu, 
humbani gok ni tonduymu ampa humbani gok ni 
pingkiranmu. 

38 In ma titah sibanggalan anjaha na parlobei. 

39 Na paduahon on pe dos do pakon in: Maningon 
haholonganmu do hasomanmu doskon dirimu. 

40 Titah na dua on do manrimpun sagala titah pakon 
hata ni nabi-nabi.” 

Kristus, ai ma Anak ni si Daud 
anjaha Tuhan ni si Daud 


(Mrk. 12:35-37, Luk. 20:41-44) 


41Tapi sanggah na martumpu ai ope Parisei ai, 
isungkun Jesus ma sidea, nini ma, 

42 “Sonaha do pingkiran nasiam pasal Kristus in? 
Anak ni ise do la?” Nini sidea ma hu Bani, “Anak ni 
si Daud!” 

43 Nini ma dompak sidea, “Tapi sonaha ma ai, igoran 
si Daud do la Tuhan, niajaran ni Tonduy in, ai 
ihatahon do, 

44 “Nini Tuhan in do dompak Tuhanku: Hundul 
ma Ho hu siamun-Ku, paima Hubahen munsuhmu 
sidogei-dogeian ni nahei-Mu!' 

45 Anggo igoran si Daud do Ia Tuhan, sonaha ma Ia 
anakni? 

46 Jadi ise pe lang na boi mambalosi-Si, anjaha 
humbani panorang ai nari sahalak pe lang be na pag 
manungkun-Si.” 


Lumba-lumba Pasal Parlahou ni 
Parisei pakon Sibotoh Surat 


1Dob ai iparsahapkon Jesus ma halak na 
23 mabuei ai ampa susian-Ni, 

2 nini ma, “Kursi ni si Musa do na hinundulan ni 
sibotoh surat pakon Parisei. 


Mateus 23 3397 


3 Halani ai, horjahon anjaha irikkon nasiam ma 
sagala niajarhon ni sidea bani nasiam, tapi ulang ma 
usihi nasiam pambahenan ni sidea, ai mangkatahon 
do hansa sidea, seng dong anggo ihorjahon. 
4Irahuti sidea do siboanon na borat, anjaha 
iampeihon ma ai bani abara ni jolma, tapi sidea 
sandiri marhitei jari-jari pe seng ra manggiut ai. 

3 Sagala pambahenan ni sidea ihorjahon sidea do, 
ase ididah jolma. Halani ai ipabolag sidea do 
tali tonggo ni sidea anjaha ipaganjang rambu ni 
pakeianni. 

6 Marosuh do sidea, hundul bani janan na sangap 
bani parpestaan, sonai homa bani hundulan lobei- 
lobei bani parguruan, 

7 ambahni ai, bani tabi ni halak i tiga, anjaha ase 
igoran halak sidea rabbi (guru). 

8 Tapi anggo nasiam, ulang ma ra nasiam igoran 
halak rabbi (guru), ai sada do Guru bani nasiam, 
anjaha na marsanina do nasiam ganup. 

9 Ulang ma parbapa nasiam atap ise i tanoh on, ai 
sada do Bapa nasiam, ai ma na i nagori atas ai. 

10 Ulang ma homa ra nasiam goranon pambobai, ai 
sada do Pambobai nasiam, ai ma Kristus in. 

11Tapi barang ise sisangapan i tongah-tongah 
nasiam, ia ma sipangidangi bani nasiam. 

12 Ai barang ise na pagijang dirini, sipatoruhon 
do, tapi barang ise na patoruh dirini, ai do 
sipagijangon.” 

Ipabursik-bursik Jesus Halak 
Parisei pakon Sibotoh Surat 


(Luk. 11:37-52) 


13 “Bursik ma nasiam sibotoh surat ampa Parisei, 
nasiam sipakulah-kulah, ai itutup nasiam do 
Harajaon nagori atas in i lobei ni jolma. Nasiam 
sandiri seng masuk, anjaha halak na sihol masuk 
ilanglangi nasiam do masuk. 

14 Bursik ma nasiam sibotoh surat ampa Parisei, 
nasiam sipakulah-kulah, ai ibondut nasiam do 
rumah ni naboru na mabalu marhitei tonggo 
sipakulah-kulah na ganjang-ganjang. Halani ai borat 
do uhum na mangonai bani nasiam. 

15 Bursik ma nasiam sibotoh surat pakon Parisei, 
nasiam sipakulah-kulah, na mandalani laut ampa 
tanoh, laho manarik pala sahalak bani ugama 
nasiam, anjaha dob saud ia masuk, gabe anak ni 
naraka do ia ibahen nasiam, lompit dua jahatan 
humbani nasiam. 

16 Bursik ma nasiam pambobai na mapitung, na 
mangkatahon, 'Barang ise na marbija hu rumah 
panumbahan seng mahua ai, tapi barang ise na 
marbija hu omas na i rumah panumbahan, ai do na 
hona sibijaon.” 

17E nasiam na oto anjaha na mapitung! Na ija do 
sisurungan, omas ai do atap rumah panumbahan na 
papansingkon omas ai? 

18 Ambahni ai ihatahon nasiam do, “Na marbija 
hu anjapanjap seng mahua ai, tapi barang ise na 
marbija hu galangan na i atasni ai, ai do na hona 
sibijaon.” 

19E nasiam na mapitung! Na ija do sisurungan, 
galangan ai do atap anjapanjap na papansingkon 
galangan ai? 

20 Barang ise na marbija hu anjapanjap marbija do 
ai hujai ampa hu haganyup nai atasnhi ai. 

21 Na marbija hu rumah panumbahan, marbija do ai 
hujai ampa hubani na mangiankon ai. 

22Na marbija hu nagori atas, marbija do ai hu 
paratas ni Naibata, ampa hubani na mangkunduli ai. 
23 Bursik ma nasiam sibotoh surat ampa Parisei, 
nasiam  sipakulah-kulah! Igalar nasiam do 
parsapuluhan ni hosaya, humangei ampa huning, 
tapi tading do ibahen nasiam titah siharganan, 
ai ma hapintoron, idop ni uhur ampa habujuron. 
Sihorjahononkon do na sada on, tapi ulang tading 
na legan. 

24 Nasiam pambobai na mapitung! Itapis nasiam do 
rongit hu darat, tapi anggo unta ibondut nasiam do. 
25 Bursik ma nasiam sibotoh surat pakon Parisei, 
nasiam sipakulah-kulah! Ai ipaborsih nasiam do 
darat ni mangkuk ampa pinggan, hape ibagas gok 
do ai marisi panrampokon ampa uhur haut. 

26E Parisei na mapitung! Parbagas ni panginuman 
in ma lobei borsih, ase borsih age pardaratni ai. 

27 Bursik ma nasiam sibotoh surat pakon Parisei, 
nasiam sipakulah-kulah! Ai usih do nasiam bani 
tanoman na hinapur, na dear idahon hun darat, 
tapi ibagas gok holiholi ni na matei ampa sagala na 
mabutak. 

28 Sonai do homa nasiam, pintor idahon ni halak 
hun darat, tapi gok do sipakulah-kulah ampa 
hajahaton ibagas. 

29 Bursik ma nasiam sibotoh surat pakon Parisei, 
nasiam sipakulah-kulah! Ai ipauli nasiam do 
tanoman ni nabi-nabi, anjaha ipajagar nasiam do 
tugu ni halak parpintor. 

30 Nini nasiam, “Ambit manggoluh hanami bani 
panorang ni ompung-ompungnami, seng anjai 
dihut hanami parsalah bani daroh ni nabi-nabi ai!” 
31 Ase isaksihon nasiam do hape, anak ni sibunuh 
nabi-nabi ai do nasiam! 

32 Ai pe, goki nasiam ma suhat-suhat hajahaton ni 
ompung nasiam! 

33 Nasiam ulog anjaha anak ni ulog darih! Sonaha 
ma panlembangi nasiam bani uhuman ni naraka? 

34 Halani ai, tonggor ma, Ahu do marsuruh bani 
nasiam nabi-nabi, halak na maruhur ampa sibotoh 
surat, deba humbani sidea bunuhon anjaha 
parsilangkonon nasiam do, anjaha deba nari 
humbani sidea lonsingan nasiam do i rumah 
parguruan nasiam anjaha parburuon nasiam hun 
huta na sada hu huta na sada nari, 

35 ase mangonai bani nasiam ma sagala daroh 
ni halak parpintor, na madurus i tanoh on, olat 
ni daroh ni si Abel na pintor ai ronsi daroh 
ni si Sakaria, anak ni si Barakya, na binunuh 
nasiam i holangkolang ni rumah panumbahan ampa 
anjapanjap ai. 

36Sintong do na Huhatahon on bani nasiam: 
Haganupan in mangonai do bani bangsa on!” 


Tangis-tangis bani Jerusalem 
(Luk. 13:34-35) 


37 “Jerusalem, Jerusalem, sibunuh nabi-nabi, 
anjaha sipargijig na sinuruh marayak ham! Domma 
piga hali sihol patumpuon-Ku anakmu, songon 
indung ni dayok patumpuhon anakni hu toruh ni 
habongni, tapi seng ra ham. 

38Tonggor ma, maningon tarulang ma rumah 
nasiam. 

39 Ai Huhatahon ma bani nasiam, seng idahon 
nasiam be Ahu humbani sonari nari, paima 
ihatahon nasiam, “Pinasu-pasu ma na roh ibagas 
Goran ni Tuhan!” 

PARSAHAPAN PASAL PANORANG PARPUDI 
(bd. 24, 25: Mrk. 13: Luk. 21:5-36) 


Parseda ni Rumah Panumbahan 
(Mrk. 13:1, 2: Luk. 21:5, 6) 


24 2” ai laho ma Jesus luar hun rumah 
panumbahan ai. Jadi iparayak susian-Ni ai 
ma la, anjaha ipatuduhkon sidea ma Bani rumah- 
rumah na masuk hu rumah panumbahan ai. 

2 Tapi nini ma hubani sidea, “Ididah hanima do 
ganupan in? Sintong do na Huhatahon on bennima: 
Seng paturuton ijai dua batu patindih na so 
rosakkononkon.” 


Mungkah ni Pangarouon, 
Parlobei ni Panorang Parpudi 


(bd. 10:19-22; Mrk. 13:3-13, Luk. 21:7-19) 


3 Sanggah hundul la i Dolog Jetun ai, roh ma pulig 
susian ai hu Bani, nini ma, “Patugah Ham ma 
bennami, antigan ma masa ai, anjaha aha ma tanda 
ni paroh-Mu ampa ajal ni dunia on?” 

4Jadi nini Jesus ma mambalosi sidea, “Jaga ma, 
ulang ma ipakahou halak hanima! 

5 Ai buei do halak na roh marhitei Goran-Ku, na 
mangkatahon, “Ahu do Kristus' jadi buei ma na 
kahou bahenon ni sidea. 

6 Tapi bogeionnima ma pasal porang ampa barita 
ni porang. Jaga, ulang tarsonggot hanima, ai 
maningon masa do ai, tapi seng ope ai ujungni. 
7Ai marsilawanan do bangsa dompak bangsa, 
anjaha harajaon dompak harajaon, masa ma lohei 
ampa lalou bani buei nagori. 

8 Tapi haganupan ai mungkah ni pangarouon ai ope. 
9 Ondoskonon ni halak do hanima, ase iarsik anjaha 
ibunuh: anjaha domdoman ni sagala bangsa do 
hanima halani Goran-Ku. 

10 Jadi buei ma halak na marbalik, gabe marsitahi- 
tahian anjaha marsidomdoman ma. 

11 Buei ma marrohan nabi sipakulah-kulah, anjaha 
buei do na kahou ibahen. 

12 Jadi halani martambah-tambah hajahaton, 
lambin borgohni ma holong ni uhur ni jolma 
buenan. 

13 Tapi barang ise na tahan das hu ujung, ai do na 
maluah. 

14Anjaha ambilankononkon do Ambilan Na 
Madear on pasal Harajaon in i sab dunia on, laho 
manaksihon bani haganup bangsa, dob ai pe ase 
roh ujungni.” 


Parroh ni Ari Parpudi 
(Mrk. 13:14-23, Luk. 21:20-24) 


15 “Halani ai, anggo ididah hanima ma bani ianan 
na mapansing in hasamboron na majangin ai, na 

dob nilumbahon ni Nabi Daniel (iparuhurhon na 
mambasa on ma ai), 

16 jadi maporus ma halak na i Judea hu dolog. 

17 Halak na i atas ni rumahni, ulang pala be tuad 
mangalop ugas-ugasni hun rumah ai. 

18 Na i juma ulang be mulak hu rumah mangalop 
pakeianni. 

19Tapi bursik ma na boratan rumah ampa na 
painumkon dakdanak bani panorang ai. 

20Tapi martonggo ma hanima ase ulang ma 
sanggah musim borgoh atap ari Sabat hanima na 
maporus ai. 

21 Ai banggal tumang do haparngiton ai, humbani 
mungkah ni dunia on ronsi sonari seng ongga masa 
ope na sonai ai, anjaha seng masa be na sonai. 

22 Anjaha, ambit seng ipapondok ari ai, sahalak pe 
seng adong na maluah. Tapi halani na tarpilih in do, 
ase ipapondok ari ai. 

23 Anjaha anggo adong na mangkatahon bennima, 
Tonggor ma, ijon do Kristus in” atap, “jai do la,” 
ulang ma porsaya hanima. 

24 hi na roh do kristus siparladung ampa nabi 
siparladung, mambahen tanda na banggal ampa 
halongangan, laho pakahouhon na dob tarpilih in, 
ambit na tarbahen. 

25 Tonggor ma, domma Hupalumba hinan hanima. 
26 Halani ai, anggo adong na mangkatahon 
bennima, | halimisan do la, ulang ma laho hanima 


Mateus 24 3405 


hujai. Atap ihatahon sidea, “| kamar do la, ulang 
ma porsaya hanima! 

27 Ai songon hilap na mardejeb i hapoltakan anjaha 
marsinalsal das hu hasundutan, sonai do parroh ni 
Anak ni Jolma in. 

28 Ai ija adong bangkei, hujai do roh marurup 
haluhuy.” 


Parroh ni Anak ni Jolma in 
(Mrk. 13:24-27; Luk. 21:25-28) 


29 “Tapi sompong, salpuhonsi haparngiton na bani 
panorang ai, manggolapi ma mata ni ari, seng be 
ibere bulan sinalsalni, mardabuhan ma bintang- 
bintang hun langit, anjaha dugur ma hagogohon ni 
parlangitan. 

30 Jadi taridah ma i langit tanda ni Anak ni Jolma in, 
gabe mandoruhi ma ganup bangsa na i tanoh on, 
ai idahon ni sidea ma Anak ni Jolma in roh i atas ni 
hombun ni langit, marhasoman hagogohon ampa 
hasangapon banggal. 

31 Anjaha suruhon-Ni ma malekat-Ni martarompit 
na gogoh parsorani, jadi patumpuon ni sidea ma 
halak na dob pinilih ai humbani desa na ualuh in, 
hun ujung ni langit na sada das hubani na sada nari. 
32 Tapi humbani hayu ara an ma hanima marguru: 
Anggo martunasi ma anjaha marbulungi ibotoh 
hanima do, paboa dohor ma partahunan milas. 

33 Sonai ma homa, anggo ididah hanima ma masa 
ai, botoh hanima ma, paboa dohor ma ai. 

34 Sintong do na Huhatahon on bannima: Seng anjai 
salpu na sasundut on paima masa haganupan ai. 
35 Ai na laho salpu do langit pakon tanoh on, tapi 
anggo hatang-Ku seng anjai salpu. 

36 Tapi anggo pasal arini ampa panorangni, seng 
dong na mambotohsi, age malekat na i nagori atas, 
age Anak in, pitah Bapa in do.” 


Lumba-lumba ase Marjaga-jaga 
(Mrk. 13:33-37, Luk. 12:35-40, 17:26-37) 


37 Ai songon sanggah panorang ni si Noak, sonai do 
parroh ni Anak ni Jolma in. 

38 Ai sanggah lape roh bah na sumbang ai, 
marmangan-mangan anjaha marminum-minum do 
sidea, marunjuk anjaha palahohon, paima jumpah 
ari parmasuk ni si Noak hubagas parau ai, 

39 anjaha lanjar do seng mambotoh sidea pasal ai, 
ronsi na roh bah na sumbang ai mangogapkon sidea 
haganup. Usih hujai do parroh ni Anak ni Jolma in. 
40 Bani panorang ai adong ma dua halak ijuma, na 
sada ijalo, na sada nari itadingkon. 

41 Dua halak rap manduda, na sada ijalo, na sada 
nari itadingkon. 

42 Ai pe, jaga ma hanima, ai seng ibotoh hanima ari 
parroh ni Tuhannima! 

43 Tapi ingat hanima ma on: Ambit ibotoh tuan 
rumah pukul piga borngin roh panangko, tontu 
marjaga-jaga do ia, anjaha lang palopasonni 
rumahni hona bongkar. 

44 Halani ai tagam ma hanima, ai na roh ma Anak ni 
Jolma in bani panorang na so niagaknima.” 


Limbaga Pasal Juakjuak na Madear ampa na Jahat 
(Luk. 12:41-48) 


45 “Ai ise do juakjuak na bujur anjaha na maruhur, 
na pinabangkit ni tuanni, laho mambere jabolonni 
mangan bani panorangni? 

46 Martuah ma juakjuak, na mangkorjahon sonai 
jumpah tuanni bani parrohni ai. 

47 Sintong do na Huhatahon on bennima, 
pabangkitonni ma ia manramotkon haganup na 
dong bani. 

48 Tapi anggo juakjuak na jahat do ia, na marsahap 
ibagas uhurni: Dokah ope ase roh tuankai, 

43 gabe ipungkah ma mangarsik hasomanni 
juakjuak anjaha mangan minum rap pakon 
parmabuk, 

30jadi rohkonsi tuanni bani panorang na so 
niagakni, anjaha bani panorang na so binotohni, 

51 sabe agouhononni ma ia, anjaha bereonni ma 
bani parbagianan dos pakon sipakulah-kulah. Ijai 
ma masa partangison ampa na patungosngoson.” 

Limbaga Pasal Anak Boru na Sapuluh in 


1 “Anjaha tarpausih do Harajaon nagori atas 
25 ai hubani sapuluh anak boru, na bingkat 
marsiboan suluhni, laho mangalo-alo siparunjuk. 
2 Lima humbani sidea na oto do, tapi na lima nari 
maruhur do. 
3 Ia na oto ai iboan do namin suluhni, tapi seng 
mamboan minak sidea. 
4Tapi anggo na maruhur ai, iboan do minak bani 
jananni rap pakon suluh ni sidea. 
3 Halani dokah ase roh siparunjuk ai, tartunduh ma 
sidea haganup lanjar tarpodom. 
6Tapi tongah borngin, adong ma na dilo-dilo, 
“Tonggor ma, siparunjuk in! Roh ma mangalo-alosi!” 
7 Jadi puho ma ganup anak boru ai, anjaha ipasirsir 
bei ma suluhni. 
8 Nini naboru na oto ai ma bani na maruhur ai, ‘Bere 
nasiam ma deba minak nasiam in, ai na laho miloh 
ma suluhnami!' 
9 Tapi nini na maruhur ai ma mambalosisi, “Lang! 
Seng sungkup holi bannami ampa bani nasiam. 
Dearan ma boli nasiam bani nasiam humbani 
panjual minak.” 
10 Tapi sanggah na laho ai ope sidea mamboli 
minak, roh ma siparunjuk ai, jadi masuk ma na dob 
sirsir ai hinan rap pakonsi hu pesta parunjukan ai, 
anjaha itutup ma labah ai. 

11 Salpu ai roh ma naboru na legan ai, nini ma, "Ham 
tuan, ham tuan, buha ham ma labah on bennami!' 
12 Tapi nini ma mambalosi, “Sintong do hatangkkon 
bennima, seng hutandai hanima! 

13 Halani ai jaga ma hanima, ai seng ibotoh hanima 
arini pakon panorangni.” 


Limbaga Pasal Talenta na Niondoskon 
(Luk. 19:11-29) 


14 “Usih do homa ai bani sada halak, na laho 
mardalani hu nagori na legan, gabe idilo ma 
juakjuakni, laho mangondoskon artani bani sidea. 
15 Ibere ma bani na sada lima talenta, bani na sada 
nari dua, anjaha bani na legan use sada, ganup 
domu hubani gogohni, dob ai misir ma ia. 

16 Mintor do laho sijalo na lima talenta ai, mantiga- 
tigahon ai, gabe dapotsi ma lima talenta. 

17 Sonai homa sijalo na dua talenta ai, dapotsi do 
dua talenta. 

18 Tapi anggo na manjalo na sada talenta ai ihurak 
ma tanoh, laho mamonopkon duit ni tuanni ai. 

19 Dob dokah mulak ma tuan ni juakjuak ai, anjaha 
ibahen ma parhiraan pakon sidea. 

20 Jadi roh ma na manjalo silima talenta ai, anjaha 
ibere ma na lima talenta nari ai, nini ma, Tuannami, 
lima talenta do ipadas ham bangku, tonggor ma, 
lima talenta nari na husari.’ 

21Nini tuanni ai ma hu bani, 'Dear ma ai, 
ale juakjuak sidear uhur anjaha hatengeran. 
Hatengeran ni uhur do ho bani na otik, 
ondoskononku ma buei hubam. Masuk ma ho 
hubagas pesta malas ni uhur ni tuanmu! 

22 Dob ai roh ma na manjalo sidua talenta ai, nini 
ma, Tuannami, dua talenta do ipadas ham bangku, 
tonggor ma, dua talenta nari na husari!’ 

23 Nini tuanni ai ma hu bani, “Dear ma ai, 
ale juakjuak sidear uhur anjaha hatengeran. 
Hatengeran ni uhur do ho bani na otik, 
ondoskononkon ma buei hubam. Masuk ma ho 
hubagas pesta malas ni uhur ni tuanmu! 

24 Roh ma homa na manjalo sisada talenta ai, nini 
ma, Tuannami, hubotoh paruhur na koras do ham, 
na manabi na so sinuanmu anjaha na patumpuhon 
na so tinidahkonmu. 

25 Jadi mabiar do ahu, gabe laho ma ahu 
mamonopkon talentamu ai hubagas tanoh. Nam 
ma artamu on! 

26 Tapi nini tuanni ai ma mambalosisi, “E ho juakjuak 
na jahat anjaha parrayoh! Ibotoh ho do hape, ahu 
manabi na so sinuanku, anjaha patumpuhon na so 
tinidahkonku. 

27 Anggo sonai, ai lang patut ma namin 
pasimpankononmu  duitkon  hubani halak 
sipabungahon duit, ase hujalo in rap pakon 
bungani bani parrohku? 

28 Ai pe, buat nasiam ma talenta in, anjaha bere 
nasiam ma hubani simada na sapuluh ai. 

29Ai bereon do bani ganup na marnadong ase 
marlobih-lobih ia, tapi sibuaton do humbani na so 
marnadong na adong bani hinan. 

30 Anjaha usir nasiam ma juakjuak na so margagan 
in hubani na golap marimpot-impot! Ijai ma masa 
partangison ampa na patungosngoson.'” 


Ari Paruhuman Magira 


31Tapi anggo roh ma Anak ni Jolma in ibagas 
hasangapon-Ni rap pakon haganup malekat-Ni, 
hundulan-Ni ma ijai paratas hasangapon-Ni ai. 

32 Dob ai martumpu ma hu lobei-Ni haganup 
bangsa, jadi sirangon-Ni ma sidea songon 
pambahen ni parmahan na manirang biribiri 
boru-boru humbani biribiri tunggal. 

33 Jadi pajongjongon-Ni ma boru-boru ai hu 
siamun-Ni, tapi bajar ai hu sambilou-Ni do. 

34 Dob ai hatahonon ni Raja ai ma hubani na i 
siamun-Ni ai, “Roh ma nasiam na pinasu-pasu ni 
Bapa, jalo nasiam ma harajaon in, na dob pinasirsir 
bani nasiam humbani mula ni tanoh on! 

35Ai na loheian do Ahu, ibere nasiam do Ahu 
mangan, na horahan do Ahu, ibere nasiam do 
Ahu minum, na mampar-ampar do Ahu, iarahkon 
nasiam do Ahu: 

36 seng marhiou Ahu, gabe iparhioui nasiam do 
Ahu; na boritan do Ahu, gabe itorih nasiam do Ahu, 
anjaha na tartutup do Ahu, gabe roh do nasiam 
marayak Ahu.” 

37Dob ai hatahonon ni parpintor ai ma 
mambalosisi, “Tuhan, nantigan ididah hanami Ham 
loheian, gabe ibere hanami Ham mangan, barang 
horahan, gabe ibere hanami Ham minum? 

38 Nantigan ididah hanami Ham mampar-ampar, 
gabe ijalo hanami Ham, barang seng marhiou, gabe 
iparhioui hanami Ham? 

39 Nantigan ididah hanami Ham boritan barang 
tartutup, gabe iparayak hanami Ham?” 

40 Dob ai balosan ni Raja ai ma sidea, “Sintong do 
na Huhatahon on bani nasiam: Haganup na binahen 
nasiam bani sada halak angging-Ku na etek-etek on, 
na hu Bangku do in ibahen nasiam.” 

41 Dob ai hatahonon-Ni ma bani na i sambilou-Ni ai, 
“Misir ma nasiam hun Bangku, nasiam na binuraan, 
hubani apuy sisadokah ni dokahni, na pinasirsir bani 
sibolis ampa bani malekatni. 

42 Ai na loheian do Ahu, seng ibere nasiam mangan, 
na horahan do Ahu, seng ibere nasiam minum. 

43 Na mampar-ampar do Ahu, seng iarahkon nasiam 
Ahu, na so marhiou do Ahu, seng iparhioui nasiam, 
na boritan do Ahu anjaha tartutup, seng itorih 
nasiam.” 

44Sidea pe balosan ni sidea ma Ia, nini ma, 
“Tuhan, nantigan ididah hanami Ham loheian, 
horahan, mampar-ampar, seng marhiou, boritan 
anjaha tartutup, hape lang ipatorsa-torsa hanami 
Ham?” 

45Dob ai hatahonon-Ni ma mambalosi sidea, 
“Sintong do na Huhatahon on bani nasiam, na so 
binahen nasiam age aha bani sada halak na etek- 
etek on, hu Bangku do na so binahen nasiam ijai.” 
46 Jadi misir ma sidea hubani na maparngit sadokah 
ni dokahni, tapi halak parpintor ai hu hagoluhan 
sadokah ni dokahni. 


ILUMBAHON TUHAN JESUS 
SITARONON-NI PAOMPATHALIHON 


(Mrk. 14:1-2: Luk. 22:1-2) 


26 1 Ase dob marujung ihatahon Jesus haganup 
hata ondi, nini ma dompak susian-Ni, 

2 “Ibotoh hanima do, haduan ma pesta Paskah, 
ijai ma ondoskononkon Anak ni Jolma in, ase 
iparsilangkon.” 


Manriah Sintua ni Malim ampa 
Pangintuai Sihol Mamunuh Jesus 


3Martumpu ma ijia sintua ni malim ampa 
pangintuai ni bangsa ai hu rumah ni Sintua ni 
Malim Kayapas, 

4 manriah ma sidea atap akal ja do bahenon, laho 
manangkap Jesus ampa mamunuh-Si. 

3 Jadi ihatahon sidea ma, “Ulang ma bani pesta ai, 
ase ulang geor halak na mabuei in.” 


Pamminakion bani Jesus i Betania 
(Mrk. 14:3-9: Luk. 7:36-50: Joh. 12:1-11) 


6 Sanggah i huta Betania Jesus, i rumah ni si Simon, 
na gadamon ai, 

7 roh ma hu Bani sada naboru mamboan botol, na 
marisi minak na maharga tumang, lanjar iuseihon 
ma ai bani ulu-Ni, sanggah mangan la. 

8 Mangidah ai susian ai, sogam ma uhur ni sidea, 
nini ma, “Rugi ni in!” 

9 Boi do harga jualon in, anjaha bolini ai ibere bani 
na masombuh. 

10 Tapi ibotoh Jesus do ai, gabe nini ma dompak 
sidea, “Mase ma isunsahi hanima puang-puang 
on? Pambahenan na madear do na binahenni in 
Bangku. 

11 Ai tongtong do adong na masombuh rap pakon 
hanima, tapi anggo Ahu, seng tong-tong rap pakon 
hanima. 

12 Ai iuseihon pe minak ai bani angkulang-Ku, 
ibahen do ai na songon pananom-Hu. 

13 Sintong do na Huhatahon on bennima, ija pe 
iambilankon Ambilan Na Madear on i sab dunia 

on, baritahononkon do age na binahenni on, gabe 
pardingatan bani.” 


Partahi-tahion ni si Judas 
(Mrk. 14:10-11: Luk. 22:3-6) 


14 Dob ai laho ma sada halak humbani na sapuluh 
dua ai, ai ma na margoran si Judas Iskariot, marayak 
sintua ni malim, 

15 hini ma, “Aha sihol bereon nasiam bangku, ase 
hupadas la bani nasiam?” Jadi igalar sidea ma bani 
tolu puluh duit pirak. 

16 Anjaha hunjia nari ipindahi uhurni ma panorang 
na dearhonsi, laho mantahihon Jesus. 


Ipasirsir Panganan Paskah 
(Mrk. 14:12-16, Luk. 22:7-13) 


17 Bani ari parlobei ni mangankon ruti na so 
niigaran, roh ma susian ai bani Jesus, nini ma, 
“Ija do ipangindo uhur-Mu pasirsironnami Bamu 
panganon Paskah ai?” 

18 jadi nini ma, “Laho ma hanima hu huta in, 
marayak si anu, anjaha hatahon ma hubani hata ni 
Guru in, 'Dohor ma panorang-Ku, ibagas rumahmu 
do Ahu sihol mangan Paskah rap pakon susian-Ku.”” 
19 Jadi ibahen susian ai ma songon na hinatahon 
ni Jesus bani sidea, iugaskon sidea ma panganon 
Paskah ai. 


Mateus 26 3416 


Ipatalar Jesus Partahi-tahion ni si Judas 
(Mrk. 14:17-21, Luk. 22:21-23, Joh. 13:21-30) 


20 Ase dob bod ari hundul ma la mangan rap pakon 
susian-Ni na sapuluh dua ai. 

21 Sanggah na mangan ai sidea, nini ma, “Sintong 
do na Huhatahon bennima: Sada hun bennima sihol 
mantahihon Ahu!” 

22 Jadi pusok tumang ma uhur ni sidea, gabe 
ipangkatahon sidea bei ma hu Bani, “Sedo ahu ai?” 
23 Jadi nini ma mambalosi, “Na manurdukkon 
tanganni rap pakon Ahu hubagas pinggan, ai ma na 
mantahihon Ahu. 

24 Tong do namin ujung ni Anak ni Jolma in, songon 
na dob tarsurat hinan, tapi bursik ma halak na 
mantahihon Anak ni Jolma in. Rahanan ma namin, 
ambit ulang tubuh jolma na sonai ai.” 

25 Dob ai si Judas pe, na mantahihonsi ai, marsahap 
ma, “Ai ahu do ai, Guru?” Jadi nini Jesus ma hu bani, 
“Ho do ai, songon na hinatahonmai.” 


Horja Banggal Na Pansing 
(Mrk. 14:22-25: Luk. 22:14-20, 1 Kor. 11:23-25) 


26 Jadi sanggah na mangan ai sidea, ibuat Jesus 
ma ruti, ipasu-pasu ma, iponggoli anjaha ibere ma 
hubani susian-Ni, lanjar ihatahon, “Jalo hanima ma, 
anjaha pangan ma, daging-Ku do on!” 

27 Dob ai ibuat ma panginuman ai, ihatahon ma 
tarima kasih, ibere ma ai bani sidea, lanjar ihatahon, 
“Haganup ma hanima manginum hunjin! 

28 Ai daroh-Ku do on, daroh parpadanan, na 
niuseihon 'mangkopkop buei jolma, bahen 
hasasapan ni dousa. 

29 Tapi Huhatahon ma bennima, seng be inumon-Ku 
humbani sonari nari humbani buah ni hayu anggur 
on das hubani panorang ai, ijai ma inumon-Ku na 
baru rap pakon hanima ibagas Harajaon ni Bapang- 
Ku.” 


Ilumbahon Jesus Pasal Pamorsouon ni si Petrus 
(Mrk. 14:26-31: Luk. 22:31-34: Joh. 13:36-38) 


30 Jadi dob idodingkon sidea doding puji-pujian ai, 
luar ma sidea laho hu Dolog Jetun. 

31 Jadi nini Jesus ma dompak sidea, “Haganup do 
hanima sangsi Bangku saborngin on, ai tarsurat do, 
“Lonsingan-Ku ma parmahan in, gabe marserak ma 
biribiri na sahulanan in.” 

32 Tapi dob puho Ahu humbani na matei, lobeian-Ku 
ma hanima hu tanoh Galilea.” 

33 Jadi nini si Petrus ma mambalosi-Si, “Age pe 
ganup sidea sangsi Bamu, anggo ahu seng anjai 
sangsi.” 

34 Nini Jesus ma hu bani, “Sintong do hatang-Kon 
bam: Ibagas borngin on, paima martahuak dayok, 
tolu hali do Ahu parnalangonmu.” 

35 Nini si Petrus ma hu Bani, “Age pe ipamatei ahu 
rap pakon Ham, seng parnalangonku Ham.” Sonai 
do homa hata ni haganup susian ai. 


Jesus i Getsemane 
(Mrk. 14:32-42: Luk. 22:39-46) 


36 Dob ai das ma Jesus rap pakon susian ai hu sada 
pohon na margoran Getsemane. Nini ma hubani 
susian-Ni, “Hundul ma hanima lobei ijon, sadokah 
laho Ahu martonggo ijai.” 

37 Jadi iarahkon ma rap pakon-Si si Petrus ampa 
anak ni si Sebedeus na dua ai. Sogop ma hu Bani 
pusok ni uhur ampa habulinsahon, 

38 gabe nini ma hubani sidea, “Pusok tumang do 
uhur-Hu, hira na matei do. ljon ma hanima, anjaha 
puho ma hanima rap pakon Ahu.” 

39 [aho ma la otik dompak lobei, manrogop ma 
la martonggo, nini ma, “Ham Bapa, anggo boi, 
salpuhon Ham ma panginuman on hum Bangku! 
Tapi seng marguru hubani rosuh-Ku, tapi marguru 
bani rosuh-Mu do.” 

40 Dob ai mulak ma la hubani susian-Ni ai, tarpodom 
do sidea jumpah-Si, gabe nini ma dompak si Petrus, 
“Seng tarbahen hanima hape puho rap pakon Ahu 
pala sajam? 

41 Jaga ma anjaha puho ma, ase ulang masuk 
hanima hu parlajouan. Hinsah do namin tonduy, 
tapi galek do anggo daging.” 

42 Dob ai laho ma Ia paduahalihon martonggo, nini 
ma, “Ham Bapa, anggo seng boi salpu panginuman 
on, anggo na maningon inumon-Ku do, sai saud ma 
harosuh ni uhur-Mu.” 

43Mulak ma la use, gabe jumpah-Si ma sidea 
tarpodom, ai borat do salibon ni sidea. 

44 Jadi itadingkon ma sidea, iulakkon ma martonggo 
patolu halihon, ihatahon ma hata nongkan ai. 
45Dob ai laho ma la manjumpahkon susian-Ni 
ai, nini ma dompak sidea, “Nunutonnima ope 
modom ampa marsaran? Tonggor ma, domma 
dohor panorangni, ondoskononkon ma Anak ni 
Jolma in hu tangan ni pardousa. 

46 Jongjong ma hanima, laho ma hita! Tonggor ma, 
domma dohor na sihol mantahihon Ahu.” 


Tartangkap Tuhan Jesus 
(Mrk. 14:43-52: Luk. 22:47-53; Joh. 18:1-2) 


47 Sanggah na mangkatahon ai ope la, tonggor ma, 
roh ma si Judas, sada humbani na sapuluh dua 
ai, rap pakon buei halak na marpodang anjaha 
manjolom bogbog-bogbog, sinuruh ni sintua ni 
malim ampa pangintuai ni bangsa ai. 

48 Ja sipartahi-tahi ai domma ibere hinan tanda bani 
sidea, nini, “la in na husummah, ai ma la, tangkap 
nasiam ma!” 

49 Jadi mintor idohori ma Jesus, nini ma, “Tabi ma 
Bamu, Guru!” Lanjar isummah ma la. 

50 Tapi nini Jesus ma hu Bani, “Mangaha ho hujon, 
ambia?” Dob ai marrohan ma sidea, ilaluhon sidea 
ma tanganni bani Jesus laho manangkap-Si. 

51 Anjaha tonggor ma, sada halak humbani na 
mangirikkon Jesus palaluhon tanganni, isintak ma 
podangni, lanjar itampulhon ma ai bani sada halak 
juakjuak ni sintua ni malim, gabe mistak ma 
pinggolni. 

22 Jadi nini Jesus ma hu bani, “Sarungkon ma 
podangmin! Ai sagala na manampulhon podang, 
magou do bahenon ni podang. 

53 Ai na so tarbahen Ahu do, ninuhurmu, mangindo 
humbani Bapa, ase ipasirsir Bangku sonari lobih 
humbani sapuluh dua loksa malekat? 

54 Tapi sonaha ma saud na hinatahon ni surat in, 
na mangkatahon, paboa na maningon masa do 
sonon?” 

>> Bani panorang ai ma ihatahon Jesus bani halak na 
mabuei ai, “Songon na laho manangkap panrampok 
do nasiam roh manjumpahkon Ahu, marpodang 
anjaha manjolom bogbog-bogbog. Ari-ari do namin 
hundul Ahu i rumah panumbahan mangajari, tapi 
seng itangkap nasiam Ahu. 

56Tapi masa do ganup on, ase jumpah na 
hinatahon ni nabi-nabi.” Jadi haganup ma susian-Ni 
ai manadingkon-Si, laho maporus. 

Jesus i Lobei ni Pangadilan 
(Mrk. 14:53-65: Luk. 22:63-71, Joh. 18:12-27) 


57 Ase dob itangkap sidea Jesus, iboan sidea ma 
la hubani sintua ni Malim Kayapas, ai domma 
martumpu ijai sibotoh surat ampa pangintuai- 
pangintuai. 

58 Tapi iirikkon si Petrus do la mandaoh-daoh das hu 
alaman ni sintua ni malim ai. Masuk ma ia hubagas 
lanjar hundul pakon juakjuak ai, laho mangidah 
atap sonaha ujungni. 

59 Tapi anggo sintua ni malim ai ampa haganup 
anggota ni Pangadilan Tinggi ai mangindahi 
hasaksian ladung do dompak Jesus, ase boi Ia 
marutang hosah. 

60 Tapi seng dong dapot sidea, age pe buei na 
mambere hasaksian ladung. Dobni adong ma dua 
halak, 

61na mangkatahon, “Ihatahon halak on do: 
Tarbahen Ahu do manrumbakkon Rumah ni 
Naibata, anjaha pajongjongkon ai use ibagas tolu 
ari.” 

62 Jadi jongjong ma sintua ni malim ai, nini ma 
dompak-Si, “Ai seng balosan-Mu na sinaksihon ni 
sidea ai dompak Ho?” 

63 Tapi sai sip do Jesus. Dob ai nini sintua ni malim 
ai ma hu Bani, “Hupabija ma Ho bani Naibata na 

manggoluh in, ase ipatugah Ho bennami, barang na 
tongon do Ho Kristus, Anak ni Naibata!” 

64 Nini Jesus ma hu bani, “Songon na hinatahonmu 
ai ma tongon! Tapi Huhatahon ma bani nasiam, 
humbani sonari nari, idahon nasiam ma Anak ni 
Jolma in hundul i siamun ni Pargogoh in, anjaha roh 
i atas ni hombun ni langit.” 

65 Jadi irigatkon sintua ni malim ai ma bajuni, 
nini ma, “lapasi do Naibata! Pindahan ope saksi? 
Tonggor ma, domma ibogei nasiam pangapasion-Ni 
in! 

66 Naha do ninuhur nasiam?” Jadi nini sidea ma 
mambalosi, “Maningon marutang hosah do la!” 

67 Jadi itijuri sidea ma bohi-Ni anjaha itenjui. Na 
legan mamastapi-Si, lanjar ihatahon, 

68 “Manjahai ma Ho bannami, ale Kristus, ise do na 
mamastap Ho?” 


Pamorsouon ni si Petrus 
(Mrk. 14:66-72: Luk. 22:54-62: Joh. 18:15-18: 25-27) 


69 Ja si Petrus hundul do i darat i alaman ai. Jadi roh 
ma sada naboru manjumpahkonsi, nini ma, “Ho pe 
hasoman ni Jesus na hun Galilea ai do!” 

70 Jadi iporsou ma i lobei ni sidea haganup, nini ma, 
“Seng hubotoh na hinatahonmu ai!” 

71 Sanggah na luar ia hu horbangan ai, ididah sada 
naboru na legan ma ia, nini ma dompak halak na ijai 

ai, “On ma sada hasoman ni Jesus, na hun Nasaret 
ai!” 

72 Jadi iulaki ma mamorsou, pala marbija, “Seng 
hutandai Halak ai!” 

13Tapi tongkin nari, marrohan ma na ijai ai 
manjumpahkon si Petrus, nini sidea ma dompaksi, 
“Tongon, dihut do ho sada humbani sidea, ai 
parsahapmai do patandahon ho!” 

74 Jadi mamura-murai ampa marbijai ma ia, nini ma, 
“Seng hutandai Halak ai!” Jadi mintor martahuak 
ma dayok. 

75 Gabe idingat si Petrus ma na hinatahon ni Jesus 
hu bani, “Paima martahuak dayok, tolu hali do 
porsouonmu Ahu.” Dob ai laho ma ia hu darat tangis 
sosombopon. 


Jesus i Lobei ni si Latus 


27 1 Siangkonsi ari, manriah ma haganup sintua 
ni malim pakon pangintuai-pangintuai ni 
bangsa ai pasal Jesus, laho pamatehon-5i. 

2 |sangkut ma la anjaha iboan, laho mangondoskon- 
Si bani si Latus, panggomgomi ai. 


Matei Mandolos si Judas 


3 Dob ididah si Judas, na mantahihon-5i ai, na hona 
uhum do hape la, manosal ma ia, ipaulak ma 
sitolu puluh pirak ondi bani sintua ni malim ampa 
pangintuai-pangintuai, 

4 nini ma, “Domma mardousa ahu, daroh ni Halak 
na so marsalah do hutahihon!” Tapi nini sidea ma, 
“Seng urusannami ai! Ho ma na pabotoh-botoh ai!” 
= Jadi isampakkon ma pirak ai hubagas rumah 
panumbahan ai, dob ai laho ma ia mandoloskon 
dirini. 

6 Tapi ibuat sintua ni malim ma duit ai, nini ma, 
“Seng bulih pamasukon in hubagas parartaan ni 
rumah panumbahan, ai boli ni daroh do in!” 

7 Dob manriah sidea, ibolihon sidea ma ai bani 
tanoh ni sipauli hudon bahen tanoman ni halak 
dagang. 

8 Halani ai do, ase igoran ianan ai tanoh daroh ronsi 
sadari on. 

9Gabe jumpah ma hata ni Nabi Jeremias, na 
mangkatahon, “Ibuat sidea ma duit pirak na tolu 
puluh ai, ai ma boli na dob tinontuhon i tongah- 
tongah ni anak ni Israel, 

10 anjaha ibere sidea ma ai mamboli tanoh ni sipauli 
hudon, songon na hinatahon ni Tuhan in bangku.” 


luhumi si Latus Jesus 
(Mrk. 15:2-15: Luk. 23:2-5, 17-25: Joh. 18:28: 19:15) 


11 Jongjong do Jesus i lobei ni panggomgomi ai, 
anjaha isungkun panggomgomi ai ma la, nini ma, 
“Atene, Ham do raja ni halak Jahudi?” Jadi nini Jesus 
ma, “Songon na hinatahonmu ai ma tongon.” 

12 Anjaha sanggah na mangadu-adu ai sintua ni 
malim ampa pangintuai ni bangsa ai dompak-Si, 
seng dong marbalos la. 

13 Jadi nini si Latus ma hu Bani, “Ai sengitangar Ham 
buei ni na sinaksihon ni sidea ai dompak Ham?” 

14 Tapi sangkababah hata pe lang ibalosi ia, pala 
longang tumang panggomgomi ai. 

15 Tapi somal do ipaluah panggomgomi ai bani 
pesta ai sada halak na tartutup, atap ise na tinodoh 
ni halak na mabuei ai. 

16 Jadi adong ma ijia sada halak na tartutup na 
tarbarita hajahatonni, na margoran si Barabas. 

17 Jadi sanggah tumpu sidea, nini si Latus 
ma dompak sidea, “Ise do iparsinta nasiam 
paluahonku, si Barabas do, atap Jesus, na 
margoran Kristus?” 

18 Ai ibotoh do, halani subil ni uhur ni sidea do, ase 
iondoskon sidea la. 

19 Anjaha sanggah na hundul ai si Latus bani kursi 
paruhuman ai, martonah ma parinangonni hu bani, 
nini, “Ulang das ikahua ham Halak na pintor in, 
ai susah tumang do huahap na borngin ibagas 
nipingku marhalanihon-Si.” 

20Tapi sai iojur-ojur sintua ni malim ampa 
pangintuai ni bangsa ai do halak na mabuei ai, ase 
ipangindo sidea paluahon si Barabas, tapi bunuhon 
anggo Jesus. 

21Nini panggomgomi ai ma mambalosi sidea, 
“Ise humbani sidea na dua on iparsinta nasiam 
paluahonku?” Jadi nini sidea ma, “Si Barabas!” 

22 Nini si Latus ma hubani sidea, “Jadi, aha ma 
sibahenonku bani Jesus, na ginoran Kristus?” 

23 Haganup do sidea mangkatahon, “Parsilangkon 
ma la!” 

24 Jadi dob ididah si Latus, na so siat be hatani, 
lambin tambah tene georni, ia pe ibuat ma bah 
pamurihi tanganni i lobei ni halak na mabuei ai, 
anjaha nini ma, “Seng marsalah ahu pasal daroh ni 
Halak on! nasiam ma na pabotoh-botoh in!” 

25 Nini haganup halak na mabuei ai ma mambalosi, 
“Marsapata bennami ampa bani dakdanaknami pe 
daroh-Ni ai.” 

26 Dob ai ipaluah ma si Barabas, tapi anggo 
Jesus, dob ilonsingi, iondoskon ma bani sidea, ase 
iparsilangkon. 


Hona Pahiri Jesus anjaha Iparsilangkon 
(Mrk. 15:16-32, Luk. 23:26-43, Joh. 19:1-3, 16-24) 


27 Jadi iboan tentara ni panggomgomi ai ma Jesus 
hu rumah paruhuman, anjaha ipatumpu sidea ma 
ganup pasukan ai hu Bani. 

28 |tanggali sidea ma hiou-Ni, anjaha isorungkon ma 
Bani baju sigerger. 

29|dandan sidea ma duri bahen sortali-Ni, 
itampeihon ma ai bani ulu-Ni, ibere ma tolong bani 

tangan siamun-Ni, dob ai marsombah ma sidea hu 
lobei-Ni, laho pahirihirihon-Si, nini sidea ma, “Tabi 
ma Bamu, ale Raja ni Jahudi!” 

30 Lanjar itijuri sidea ma la, ibuat ma tolong ai 
humbani tangan-Ni anjaha ilonsingkon bani ulu-Ni. 
31 Jadi siapkonsi ipahiri sidea Ia, itanggali sidea ma 
baju-baju sigerger ai hun Bani, isorungkon sidea ma 
use baju-Ni hinan bani, dob ai iboan ma la, ase 
iparsilangkon. 

32 Sanggah na luar sidea, jumpah sidea ma sada 
halak Kirene, na margoran si Simon, ia ma ipaksa 
sidea mamorsan hayu parsilang-Ni ai. 

33 Jadi dob das sidea bani sada ianan, na margoran 
Golgata (artini: Partangkurakan), 

34 ibere sidea ma la minum anggur na marsaor 
pogu, dob idai, seng ra be la minum ai. 

35 Dob iparsilangkon sidea la, ibagi-bagi sidea ma 
hiou-Ni marhitei na manjomput na sinurat, 

36 lanjar hundul ma sidea ijai manjaga-Si. 

37 longkotkon sidea do surat hu atas ni ulu-Ni, na 
patugahkon salah-Ni. Hatani, “On do Jesus, Raja ni 
Jahudi!” 

38 Rap pakon-Si iparsilangkon sidea do dua halak 
panrampok, sada hampit siamun-Ni, na sada nari 
hampit sambilou-Ni. 

39 Anjaha halak na mamontas hunjai pahiri-hirihon- 
Si, anjaha iupir-upirhon uluni, nini, 

40 “E Ho, na sihol parsedahon rumah panumbahan 
in, anjaha na sihol pajongjongkonsi ibagas tolu ari! 
Paluah ma diri-Mu, anggo na tongon do Ho Anak ni 
Naibata! Turun ma Ho hun hayu parsilang in!” 

41 Usih hujai do parpahiri ni sintua ni malim, sibotoh 
surat ampa pangintuai ni bangsa ai, nini sidea, 

42 “Na legan ipaluah, tapi diri-Ni sandiri seng 
tarpaluah-Si. Raja ni Israel do la, ai pe turun ma la 
hun hayu parsilang in, ase porsaya hanami Bani. 

43 Martenger ni uhur do la bani Naibata: la ma na 
paluahkon-Si sonari, anggo na tongon do Naibata 
marosuh Bani, ai nini do: Anak ni Naibata do Ahu!” 
44 Lanjar sonai do parpahiri ni panrampok ai, na rap 
iparsilangkon pakon-Si. 


Parmatei ni Jesus 
(Mrk. 15:33-41: Luk. 23:44-49: Joh. 19:28-37) 


45 Tapi humbani tongah ari ronsi pukul tolu, golap 
do sab tanoh in. 

46 Anjaha hira-hira pukul tolu marsora na gogoh 
ma Jesus, nini ma, “Eli, Eli, lama sabakhtani?” 
Artini, “Ale Naibatang-Ku, Naibatang-Ku, mase ma 
itadingkon Ham Ahu?” 

47 Mambogei ai, nini deba halak na jongjong ijai ai 
ma, “Na mandilo si Elias do la ai!” 

48 Jadi mintor marlintun ma sahalak humbani sidea 
mangalop limut, isornobkon ma ai bani na migar, 
anjaha ilongkotkon bani tolong laho painumkon-5i. 

49 Tapi na legan mangkatahon, “Paturut lobei, ase 
naidah, atap na roh do si Elias paluahkon-Si.” 

50 julaki Jesus ma use marsora na gogoh, dob ai 
iondoskon ma Tonduy-Ni. 

51 Anjaha tonggor ma, marigat ma tirei na i 
rumah panumbahan ai hun datas hu toruh, 
bolah dua, anjaha tanoh on dugur, batu gingging 
mangkabolah, 

52 tanoman mangkabuha, anjaha puho ma buei 
halak na mapansing, na dob matei, 

53 |uar do sidea hun tanoman, dob na puho ai la, 
anjaha laho hu huta na mapansing ai pataridahkon 
dirini bani buei halak. 

54 Ase dob ididah kopala ni tentara ai, ampa sidea 
sijagai Jesus lalou ampa haganup na masa ai, 
mabiar tumang ma sidea, nini ma, “Tongon do Anak 
ni Naibata la!” 

55 Adong do ijai buei naboru, na jongjong manatap- 
natap humbani na daoh, ai ma na dob mangirikkon 
Jesus hun Galilea, laho marugas Bani. 

56 Sidea ai, ai ma si Maria Magdalena, si Maria inang 
ni si Jakobus ampa si Josep, ampa inang ni anak ni 
si Sebedeus. 

Partanom ni Jesus 
(Mrk. 15:42-47: Luk. 23:50-56: Joh. 19:38-42) 


57 Jadi dob bod ari, roh ma sada halak na bayak, na 
margoran si Josep, na hun huta Arimatia, na dob 
gabe susian ni Jesus. 

38 laho ma ia hubani si Latus mangindo bangkei ni 
Jesus, gabe isuruh si Latus ma na padaskon ai bani. 
59 Jadi ijalo si Josep ma bangkei-Ni, ibaluti ma bani 
hiou linnen na borsih: 

60 itibalhon ma ai hubagas tanomanni sandiri, na 
baru ope, na ipatuhilhonsi bani dolog batu, anjaha 
dob igulang batu banggal bani babah ni tanoman ai 
misir ma ia. 

61 la si Maria Magdalena ampa si Maria na sada nari, 
hundul-hundul do ijai, tontang ni tanoman ai. 


Ijagai Tanoman ni Jesus 


62 Patarni ai, ai ma ari, dob salpu ari parugasan 
ai, martumpu ma sintua ni malim ampa Parisei hu 
lobei ni si Latus, nini sidea ma, 

63 “Ham tuan, idingat hanami do, ongga do 
ihatahon sipangoto-otoi ondi sanggah goluh-Ni, 
“Na puho do Ahu bani ari patoluhon!' 

64 Ai pe, suruh ham ma, ase ijaga tanoman ai 
das hubani ari patoluhon, ase ulang roh susian- 
Ni ai manangko-Si, gabe ihatahon hubani halak na 
mabuei in, na dob puho la humbani na matei, 

gabe samboran use holi sipaoto-oto na parpudi on 
humbani na parlobei ondi.” 

65 Jadi nini si Latus ma dompak sidea, “Adong ma 
parjaga ai! Laho ma nasiam, jagai nasiam ma ai 
pangkei-pangkei!” 

66 Dob ai laho ma sidea, ramot ma ibahen tanoman 
ai marhitei na manlak ai ampa na mambahen 
parjaga hujai. 


Mulak Manggoluh Tuhan Jesus 


Ipatalar Diri-Ni bani Dua Susian Naboru 
(Mrk. 16:1-8, Luk. 24:1-12, Joh. 20:1-13) 


23 1 Tapi sanggah mulai ope marlangat-langat 
ari, bani ari parlobei dob salpu Sabat, roh 


ma si Maria Magdalena ampa si Maria na sada nari 
manonggor tanoman ai. 

2 Anjaha tonggor ma, masa do lalou bolon, ai tuad 
do Malekat ni Tuhan hun nagori atas, idohori ma 
batu ai, iguling ma ai lanjar hundul i atasni. 

3 la rupani songon hilap do, anjaha pakeianni putih 
songon salju. 

4 Jadi hitir-hitir ma parjaga ai ibahen biar ni uhur ni 
sidea, hira na matei do. 

5 Tapi nini malekat ai ma dompak naboru ai, “Ulang 
mabiar nasiam! Ai hubotoh do, Jesus, na dob 
pinarsilangkon, ai do na pinindahan nasiam. 

6 Seng ijon be la, ai domma puho la, songon na 
hinatahon-Ni hinan. Padohor nasiam ma, tonggor 
nasiam ge ianan hatibalan-Ni on! 

7Podas ma nasiam laho hubani susian-Ni 
patugahkon na dob puho la humbani na matei. 
Lobeian-Ni do nasiam laho hu Galilea, anjaha 
ijai ma idahon nasiam la. Tonggor ma, domma 
hupatugah ai bani nasiam.” 

8 Jadi podas ma sidea misir hun tanoman ai, mabiar 
anjaha marmalas ni uhur tumang, marlintun do 
sidea laho patugahkon ai bani susian-Ni. 

3 Tapi roh ma Jesus manjumpahkon sidea, nini ma, 
“Damei ma bani nasiam.” Jadi idohori sidea ma la, 
irohop sidea ma nahei-Ni lanjar manrogop i lobei- 
Ni. 

10 Jadi ihatahon Jesus ma hubani sidea, “Ulang 
nasiam mabiar, laho ma nasiam patugahkon bani 
susian-Ku, ase laho sidea hu Galilea. Ijai ma idahon 
ni sidea Ahu!” 


Isisip Parjaga 


11 Sanggah na misir ai sidea, tonggor ma, roh ma 
piga-piga parjaga ai hu huta, ibaritahon sidea ma 
haganup na masa ai bani sintua ni malim. 

12 Jadi martumpu ma sidea rap pakon pangintuai- 
pangintuai ai, anjaha dob manriah, ibere sidea ma 
buei duit bani tentara ai, 

13 pini sidea ma, “Hatahon nasiam ma, “Borngin, 
sanggah tarpodom hanami, roh do susian-Ni 
manangkos-Si.' 

14 Anjaha anggo tarbotoh on bani panggomgomi, 
hanami pe marsahap pakonsi, ase ulang susah 
nasiam.” 

15 Jadi ijalo sidea ma duit ai, anjaha ibahen sidea ma 
songon na hinatahon ai bani sidea. Rarat do barita 
on i tongah-tongah ni halak Jahudi ronsi sadari on. 


Parentah Zending ni Jesus bani Susian-Ni 


16 la susian na sapuluh sada ai laho do hu Galilea, hu 
sada dolog, na dob ipatuduh Jesus hinan bani sidea. 
17 Anjaha dob ididah sidea la, isombah sidea ma la, 
tapi adong ope na sangsi. 

18 Jadi roh ma Jesus hun dohor bani sidea, nini ma, 
“Domma ondos Bangku sagala kuasa na i nagori 
atas ampa nai tanoh on. 

19[aho ma hanima, podahi hanima ma sagala 
bangsa, ase gabe susian-Ku sidea, anjaha didi 
hanima ma sidea hubagas goran ni Bapa, Anak 
ampa Tonduy Na Pansing. 

20 Ajari hanima ma sidea mangkorjahon sagala 
na dob Hutitahkon bennima. Tonggor ma, sai na 
hasomanan-Ku do hanima ganup ari, ronsi roh 
ujung ni dunia on.” 


Markus 


Parbangkit ni si Johannes Pandidi 
(Mat. 3:1-12, Luk. 3:1-18, Joh. 1:6-28) 


1 On ma mula ni Ambilan Na Madear pasal Jesus 

Kristus. 
2 Songon na tarsurat bani Nabi Jesayas, “Tonggor 
ma, Husuruh ma  suruhan-Ku parlobei-Mu, 
sipatorsa dalan-Mu! 
3 Sora ni na mardilo-dilo i halimisan, pasirsir ma 
dalan ni Tuhan in, pintor ma bahen sidalanan-Ni.” 
41 halimisan do si Johannes mandidihon anjaha 
mangambilankon pandidion hamubahon ni uhur 
bahen hasasapan ni dousa. 
“Jadi roh ma hubani haganup parnagori Judea 
pakon par Jerusalem, gabe ipadidihon sidea ma 
dirini hu bani i Bah Jordan, dob isopotkon bei 
dousani. 
6 Anggo si Johannes, ambulu ni unta do hiouni, 
hulingkuling gonditni anjaha sipanganonni balang 
pakon manisan ni lobah. 
70n do ambilanni, “Roh ma hun pudingku 
sigogohan hun bangku, seng talup ahu paunduk 
diringku mangkarhari tali ni sipatu-Ni. 

8la ahu, bah do hudidihon bani nasiam, tapi 
anggo la, Tonduy Na Pansing do didihonon-Ni bani 
nasiam.” 


Ididi si Johannes Tuhan Jesus 
(Mat. 3:3-7: Luk. 3:21, 22: Joh. 1:31-34) 


3 Bani panorang ai roh ma Jesus hun Nasaret na 
i Galilea, jadi tardidi ma la i Bah Jordan, ididi si 
Johannes. 

10Mandarat honsi la hun bah ai, ididah ma 
buha langit, anjaha sogop ma Tonduy ai hu Bani 
marrupahon asas. 

11 Anjaha tarbogei ma sora hun nagori atas, “Ho do 
Anak na hinaholongan ni uhur-Hu, rosuh do uhur- 
Hu Bam.” 


Tuhan Jesus i Parlajouan 
(Mat. 4:1-11, Luk. 4:1-13) 


12 Dob ai mintor ijuljul Tonduy ai ma la hu halimisan. 
13 Ase i halimisan ma la ompat puluh ari dokahni 
ilajou sibolis, rap pakon binatang do la ijai, tapi 
malekat do marugas Bani. 


Mamungkah Marhorja Tuhan Jesus 
(Mat. 4:12-17: Luk. 4:14, 15) 


14 Dob tartutup si Johannes, roh ma Jesus hu Galilea 
mangambilankon Ambilan Na Madear ni Naibata, 

15 “Domma jumpah panorangni, domma dohor 
Harajaon ni Naibata. Paubah nasiam ma uhur 
nasiam anjaha haporsayai nasiam ma Ambilan Na 
Madear in!” 


Idilo Susian-Ni 
(Mat. 4:18-22: Luk. 5:1-11: Joh. 1:35-51) 


16 Sanggah mardalan la i topi ni Tao Galilea, ididah 
ma si Simon pakon si Andreas, sanina ni si Simon ai 
mangamburhon jala ni sidea, ai panjala do sidea. 
17 Jadi nini Jesus ma dompak sidea, “Eta, ihutkon 
nasiam ma Ahu, Hubahen pe nasiam sijala jolma!” 
18 Jadi mintor itadingkon sidea ma jala ai anjaha 
iirikkon ma la. 

19 Dob idalani hundaoh otik, ididah ma si Jakobus, 
anak ni si Sebedeus, ampa si Johannes, saninani ai, 
ibagas parau do sidea paturei-tureihon jala ni sidea. 
20 Jadi mintor idilo ma sidea, anjaha itadingkon 
sidea ma bapa ni sidea, si Sebedeus, ibagas parau 
ai rap pakon halak upahan ni sidea, lanjar laho ma 
sidea mangihutkon-Si. 

Jesus Marambilan i Kapernaum 


Ipamalum Sada Halak na Setanon 
(Luk. 4:31-37) 


21 Jadi laho ma sidea hu huta Kapernaum, mintor 
masuk ma la hu rumah parguruan sanggah ari Sabat 
laho mangajari. 

22 | ongang ma uhur ni halak mambogei pangajaran- 
Ni, ai marhidorat do pangajaran-Ni, sedo songon 
sibotoh surat. 

23 Adong ma i rumah parguruan ai sada halak na 
siniaran ni tonduy na mabutak, mardilo ma ia, 

24 pini, “Mangaha Ham roh bannami, Ham Jesus 
par-Nasaret? Roh do Ham hape laho mangagou 
hanami. Hubotoh do ise Ham, Na Pansing ni 
Naibata.” 

25 Jadi isorgang Jesus ma ia, nini ma, “Sip ma ho, 
mandarat ma ho hun bani!” 

26 Jadi isarad tonduy na mabutak ai ma ia, anjaha 
marsora na gogoh luar ma ia hun bani. 

27 Jadi longang ma sidea haganupan, pala 
marsisungkunan samah sidea, nini, “Aha do on? 
Pangajaran na baru do on anjaha na marjumbalang, 
ipaksa do tonduy na butak, gabe ibalosi do la.” 

28 Jadi mintor sar ma barita-Ni inggot nagori Galilea. 

Ipamalum Jesus Anturang ni si Petrus 
pakon na Boritan na Legan 


(Mat. 8:14-17: Luk. 4:38-41) 


29 Dob kaluar hun rumah parguruan ai, mintor laho 
ma la hu rumah ni si Simon pakon si Andreas rap 
pakon si Jakobus ampa si Johannes. 

30 Tibal do anturang ni si Simon, pane-paneon, jadi 
mintor ipatugah sidea ma ai Bani. 

81idohori ma ia, ijamah ma tanganni laho 
pajongjongkonsi, jadi itadingkon pane-pane ai ma 
ia, lanjar marugas ma ia bani sidea. 

32Tapi dob bod ari dob sundut mata ni ari, 
ipamboan halak ma hubani na boritan pakon na 
setanon. 

33 Haganup parhuta ai marhumpul do i lobei ni 
labah ai. 

34 Jadi buei do na boritan, na marbagei-bagei 
naboritni, ipamalum, anjaha buei do setan-setan 
jusir, anjaha seng ilopas setan-setan mansahapkon, 
na dob itanda sidea la. 


Jesus Marambilani i Galilea 


Ipamalum Sada Halak na Gadamon 
(Mat. 8:1-4; Luk. 5:12-16) 


35 Girah sogod, golap-golap ope, puho ma la, lanjar 
luar misir bani ianan na lungun laho martonggo. 

36 Jadi iirikkon si Simon pakon hasomanni ai ma la. 
37 Dob jumpah sidea la, nini sidea ma dompaks-Si, 
“Haganup halak mangindahi Ham!” 

38 Tapi ihatahon ma bani sidea, “Laho ma hita bani 
ianan na legan, hu dusun-dusun na dohor an, ase 
dihut ijai Ahu marambilan, ai halani ai do, ase roh 
Ahu.” 

39 Jadi laho ma la marambilan bani parguruan ni 
sidea, bani sab nagori Galilea, anjaha iusir do setan- 
setan. 

40 Jadi roh ma hubani sada halak na gadamon, ielek- 
elek ma la anjaha isombah lanjar ihatahon, “Anggo 
ra Ham, tarpasusi Ham do ahu!” 

41 Jadi maidop ma uhur-Ni, isurdukkon ma tangan- 
Ni, jamah ma ia lanjar nini ma hu bani, “Ra do Ahu, 
susi ma ham!” 

42 Jadi mintor tanggal ma gadam ai hun bani, gabe 
susi ma ia. 

43 Ipaingat ma ia pangkei-pangkei, dob ai mintor 
isuruh ma ia laho, 

44 lanjar ihatahon ma hu bani, Jaga ham, ulang das 
ipatugah-tugah ham in age bani ise! Tapi laho ma 
ham patidakkon dirimu bani malim, galangkon ham 
ma na tinitahkon ni si Musa, paboa na dob susi ham, 
gabe hasaksian bani sidea.” 

45Tapi ai pe ia luar, ipungkah ma mambaritahon 
ampa pasarhon na masa ai, gabe seng tarbahen 
Jesus be masuk hu huta bani na talar, tapi idarat 

bani ianan na lungun mando la, anjaha marrohan 
do halak hubani hunja-hunja pe. 


Pasal Kuasa ni Tuhan Jesus Manasap Dousa 
(Mat. 9:1-8: Luk. 5:17-26) 


1 Mulakkonsi Ia hu huta Kapernaum, ai ma piga- 
2 piga ari i pudi ni ai, jadi tarbogei ma na dob i 
rumah la. 
2 Jadi martumpu ma buei halak, pala seng siat be 
i lobeini labah ai, gabe iambilankon ma bani sidea 
Hata ai. 
3 Dob ai roh ma halak mamboan na oyangon hu 
Bani, ompat halak do na marusungsi. 
4Tapi halani seng boi idohori sidea la halani na 
mabuei ai, ibuha sidea ma tayub i babou ni ianan 
ai, jadi itantan ma hujai podoman hatibalan ni na 
oyangon ai. 
> Mangidah haporsayaon ni sidea ai Jesus, nini ma 
dompak na oyangon ai, “Ambia, domma sasap 
dousamu!” 
6 Tapi dong do deba hundul ijai sibotoh surat, na 
mangkatahon ibagas uhurni, 
7 Mase sonai parsahap ni halak on? Manrisai do la! 
Ise boi manasap dousa sobali Naibata tumang? 
8 Jadi mintor ibotoh Jesus ma ibagas uhurni, na 
sonai pingkiran ni sidea ibagas, gabe nini ma 
dompak sidea, “Mase sonai pingkiran ni uhur 
nasiam? 

9Na ija do urahan hatahonon bani na oyangon 
on, ‘Domma sasap dousamu', atap na hatahon, 
Jongjong ma ho, boan ma podomanmu, mardalan 
ma? 

10 Tapi ase ibotoh nasiam na markuasa do Anak ni 
Manisia in i tanoh on manasap dousa,” nini ma 
dompak na oyangon ai, 

11 “Huhatahon ma bam, 'Jongjong ma ho, boan ma 
podomanmu anjaha mulak ma hu rumahmu.” 

12 Jadi mintor jongjong ma ia, ibuat ma podomanni 
lanjar laho hu darat, inonoi haganup sidea, pala 
longang sidea haganup. Ipuji sidea ma Naibata, nini 
ma, “Lape ongga ididah hanami na sonin!” 


Panjalo ni Tuhan Jesus Bani Pardousa 
(Mat. 9:9-13: Luk. 5:27-32) 


13 Jadi laho ma la use hu darat, hu topi tao, jadi roh 
ma haganup na mabuei ai hu bani, gabe iajari ma 
sidea. 

14 Jadi sanggah na mardalan ai, ididah ma si Lepi, 
anak ni si Alpeus, hundul i kantor sohei, jadi 
ihatahon ma bani, “Irikkon ma Ahu!” Jadi jongjong 
ma ia laho mangirikkon-Si. 

15 Jadi masa ma, sanggah na hundul la mangan i 
rumahni ai, buei do sijalo sohei pakon pardousa 
mangkasomani Jesus ampa susian-Ni ai mangan, ai 
buei do sidea na mangirikkon-Si. 

16 Dob ididah sibotoh surat na humbani Parisei, 
mangan la rapkon pardousa pakon sijalo sohei, nini 
sidea ma dompak susian-Ni, “Rapkon sijalo sohei 
ampa pardousa do la mangan tene!” 

17 Tapi dob ibogei Jesus ai, nini ma dompak sidea, 
“Seng porlu doktor bani na jorgit, bani na boritan 
do! Seng roh Ahu laho mandilo parpintor, tapi 
pardousa do.” 


Hatorangan ni Tuhan Jesus Pasal Parpuasaon 
(Mat. 9:14-17; Luk. 5:33-39) 


18 Anggo susian ni si Johannes pakon halak Parisei 
siparpuasa do. Jadi roh ma sidea, nini ma hu bani, 
“Mase susian ni si Johannes pakon susian ni Parisei 
marpuasa do, hape susian-Mu lang?” 

19 Nini Jesus ma dompak sidea, “Mintor tarbahen 
halak na marpesta parunjukon ma marpuasa, 
sadokah rap ope pakon sidea siparunjuk ai? 
Sadokah rap ope pakon sidea siparunjuk ai, seng 
tarbahen sidea marpuasa. 

20 Tapi na roh ma arini, buaton ma siparunjuk ai 
humbani sidea, jadi bani ari ai ma sidea marpuasa. 
21 Seng dong halak, na mandungkapkon hiou na 
baru bani hiou na dob madotei, ai rigat do use na 
nidungkapkon na bayu ai hubani na buruk ai, gabe 
roh bang-bangni ma rigatni ai. 

22 Anjaha seng dong halak, na pauseihon anggur 
na baru hubani gusi hulingkuling na buruk, ai 


Markus 2 3443 


rigatkonon ni anggur ai do gusi hulingkuling na 
buruk ai, gabe mambur ma anggur ai, anjaha 
maseda gusi ai. Tapi anggur na bayu bani gusi 
hulingkuling na bayu ma.” 


Ipasintong Tuhan Jesus Arti ni Titah Pasal Ari Sabat 
(Mat. 12:1-8, Luk. 6:1-5) 


23 Jadi santorap sanggah ari Sabat, mamontas ma la 
hun tongah-tongah ni juma, jadi ipungkah susian-Ni 
ma mamutiki buyur ni omei sanggah na mardalan 
ai. 

24 Jadi nini Parisei ma dompak-Si, “Tonggor ma, na 
binahen ni sidea in, na so bulih horjahonon bani ari 
Sabat!” 

25 Jadi nini ma dompak sidea, “Ai seng ongga 
ibasa nasiam nani na binahen ni si Daud, sanggah 
tarsosak ia anjaha na loheian ai ia rap pakon 
hasomanni? 

26 |masuki do Rumah ni Naibata sanggah panorang 
ni si Abyatar, sintua ni malim ai, anjaha ipangan do 
ruti galangan ai, na so malo panganon ni age ise 
sobali malim-malim, anjaha ibere do homa hunjai 
bani hasomanni.” 

27 Anjaha nini ope bani sidea, “Halani jolma do, 
ase iadongkon ari Sabat, sedo halani ari Sabat ase 
itompa jolma. 

28 Halani ai Anak ni Jolma in do Tuhan ni ari Sabat 
homa.” 

Tuhan Jesus Pamalumkon Age bani Ari Sabat 
(Mat. 12:9-14: Lah. 6:6-11) 


1 Dob ai masuk ma la use hubagas sada rumah 
3 parguruan. Dong ma ijai sahalak na matei lopah 
tanganni. 
2 |gompangi sidea ma la atap ra do la pamalumkonsi 
bani ari Sabat, ase dong dalan bani sidea 
mangaduhon-Si. 
3 Jadi nini ma dompak halak partangan na matei 
lopah ai, Jongjong ma ho hu tongah-tongah on!” 
4 Lanjar ihatahon ma bani sidea, “Aha do na patut 
bahenon bani ari Sabat, na madear do atap na 
jahat, pagoluhkon do atap mamunuh?” Tapi sip ma 
sidea. 
“Jadi ikawahkon ma sidea ibagas marah pakon 
pusok ni uhur halani tendel ni uhur ni sidea. 
Anjaha ihatahon ma bani halak ai, “Pagostong ma 
tanganmu!” Jadi ipagostong ma tongon, jadi malum 
ma tanganni ai. 
6 Jadi luarhonsi Parisei ai, mintor ibahen sidea ma 
partahian pakon halak Herodiani, barang sonaha 
bahenon ni sidea laho mamunuh“-5i. 

Ipamalum Tuhan Jesus Buei na 
Boritan pakon na Setanon 


(Mat. 12:15-21; Luk. 6:17-19) 


7 Jadi surut ma Jesus rapkon susian-Ni dompak tao 
ai. Buei tumang do halak hun Galilea pakon hun 
Judea mangirikkon-Si, 

8 sonai homa hun Jerusalem pakon nagori Idumea 
pakon na hun dipar ni Bah Jordan pakon na hun 
Tirus ampa Sidon, buei do halak na roh hu bani, dob 
ibogei sidea buei ni na binahen-Ni ai. 

9 Jadi isuruh ma susian-Ni pasirsirhon sada parau 
Bani halani na mabuei ai, ase ulang isosak sidea la. 
10 Ai buei tumang do sidea ipamalum, gabe 
marurup ma sagala na boritan roh manjamah-Si. 
11 Anjaha sagala partonduy na mabutak, dob ididah 
sidea la, marsombah ma hubani lanjar dilo-dilo, 
“Ham do Anak ni Naibata!” 

12Tapi gomos do sidea ipalumba, ase ulang 
ipatugah-tugah sidea pasal la. 


Ipilih Tuhan Jesus Susian-Ni Sapuluh 
Dua Halak gabe Apostel-Ni 
(Mat. 10:1-14, Luk. 6:12-16) 


13 Dob ai tangkog ma la hu sada dolog, jadi idilo ma 
hu lobei-Ni halak harosuh ni uhur-Ni, gabe roh ma 
sidea hu bani. 

14 Ipabangkit ma sapuluh dua halak bahen 
hasoman-Ni, sisuruhon-Ni marambilan, 

15 anjaha na markuasa mangusir setan-setan. 

16 Ase ipabangkit ma na sapuluh dua on, Si Simon 
na igoran homa si Petrus, 

17si Jakobus, anak ni si Sebedeus, pakon si 
Johannes, sanina ni si Jakobus ai. Igoran do sidea 
Boanerges, artini, anak ni longgur. 

18Ambah ni ai si Andreas, si Pilippus, si 
Bartolomeus, si Mateus, si Tomas, si Jakobus anak 
ni si Alpeus, si Tadeus, si Simon halak Kana, 

19 pakon si Judas Iskariot, partahi-tahi ai. 

20 Jadi masuk ma la hubagas sada rumah. Marurup 
ma use roh jolma, pala seng sompat sidea mangan. 
21 Dob ibogei sindohor-Ni ai, roh ma sidea laho 
mangalop-Si, halani nini halak, “Na podouan do la.” 


Pasal Dousa dompak Tonduy Na Pansing 
(Mat. 12:24-32, Luk. 11:15-23, 12:10) 


22 la sibotoh surat na roh hun Jerusalem, nini 
sidea do, “Na siniaran ni Belsebul do la, anjaha 
mangunsagahkon kopala ni setan do iusir setan- 
setan ai.” 

23 Jadi idilo ma sidea hu lobei-Ni, anjaha 
marlimbaga ma la marsahap pakon sidea, “Sonaha 
ma ra setan mangusir hasomanni setan? 

24 Anggo marsalisih sada harajaon samahsi, seng 
anjai totap harajaon ai. 

25 Anjaha anggo adong sada rumah tangga 
marsalisih samahsi, seng anjai totap be rumah 
tangga ai. 

26 Ase anggo marsilawanan setan ai samahsi anjaha 
marsalisih, seng totap be ia, tapi na laho bois ma ia. 
27 Seng boi imasuki halak rumah ni halak na gogoh, 
laho manrampas ugasni, anggo lang lobei isangkut 
na gogoh ai, dob ai pe ase tarbuatsi ugas-ugasni. 
28 Na sintong do hatang-Kon bani nasiam, tarsasap 
do sagala dousa ni jolma, ronsi panrisaion ni sidea, 
29 tapi halak na mangapasi Tonduy Na Pansing, seng 
dapotan hasasapan ni dousa ia ronsi sadokah ni 
dokahni, mangonai do bani utangni ai ronsi sadokah 
ni dokahni.” 

30 Sonai ma ihatahon, halani nini sidea, “Partonduy 
na mabutak do la.” 


Sindohor ni Tuhan Jesus 
(Mat. 12:46-50: Luk. 8:19-21) 


31 Jadi roh ma inang-Ni pakon sanina-Ni, i darat do 
sidea jongjong, anjaha isuruh sidea ma na mandilo- 
Si. 

32 Hundul do na mabuei ai manlioti-Si, nini sidea 
ma dompak-Si, “Tonggor ma, i darat an do inang- 
Mu, sanina-Mu pakon botou-Mu, laho mangindahi 
Ham!” 

33 [balosi ma sidea, nini ma, “Ise do goranon inang- 
Ku anjaha ise do saninang-Ku?” 

34 Jadi ikawahkon ma na hundul manlioti-Si ai, nini 
ma, “On do inang-Ku, on do saninang-Ku! 

35 Ai na mangkorjahon harosuh ni Naibata, ai do 
saninang-Ku, ai do botou-Hu, ai do inang-Ku!” 


Limbaga Pasal Panabur ampa Artini 
(Mat. 13:1-23, Luk. 8:4-15) 


4 1 Jadi iulaki Jesus ma use mangajari i topi tao 
ai. Martumpu ma buei halak hu lobei-Ni, pala 
imasuki sada parau na itao ai, lanjar hundul ma ijai. 
| topi tao ai do anggo halak na mabuei ai ganup. 

2 Jadi buei ma iajarhon bani sidea marhitei limbaga, 
nini ma bani sidea marhitei pangajarion-Ni ai, 
3“Tangar ma! Na laho do sada halak panabur 
manaburhon bonihni. 

4 Jadi sanggah na manabur ai ia, madabuh ma deba 
bonih ai hu dalan, gabe roh ma manuk-manuk 
mamagutisi. 

> Na deba nari madabuh hu tanoh na batuon, na so 
sadiha hapal tanohni, jadi mintor tubuh ma, halani 
na so bagas ai tanohni. 

6 Tapi sanggah na lambin gijang ari, melus ma ai 
lanjar matei, halani na so marurat ai. 

7la na deba nari madabuh do hu tongah-tongah 
ni parhupi-hupian, lambin marbanggal ma ai rap 
pakon hupi-hupi ai, ipisat ma ai, gabe seng saud 
marbuah. 

8 Anjaha na deba nari use, madabuh do hutanoh na 
madear: tubuh ma ai, manggargar anjaha marbuah, 
adong do na tolu puluh lompit ampa na saratus 
lompit.” 

9Lanjar nini ma, “Barang ise parpinggol na 
marpanangar, itangar ma ai!” 

10 Jadi sanggah sahalak-Si mando tading, isungkun 
halak na mangkasomani-Si ampa na sapuluh dua ai 
ma la pasal limbaga ai. 

11 Gabe ihatahon ma bani sidea, “Ibere do bannima 
rusia ni Harajaon ni Naibata, tapi bani halak na i 
darat, marhitei limbaga do ganup ipadas ai, 

12 ase, age pe ikawahkon sidea ai, seng ididah, 
anjaha age pe ibogei, seng iarusi, ase ulang mubah 
uhur ni sidea anjaha sasap dousa ni sidea.” 

13Dob ai nini ma dompak sidea, “Seng iarusi 
hanima limbaga in? Anggo sonai, sonaha ma boi 
arusannima ganup limbaga in? 

14 la sipanabur ai, hata ai do isaburhon. 

15 Ja na bani dalan ai, ai ma halak panaburan ni hata 
ai, anjaha dob ibogei sidea hata ai, mintor roh do 
sibolis mambuat hata na dob sinaburhon hubagas 
uhur ni sidea ai. 

16 Anjaha sonai do homa na sinaburhon bani tanoh 
na batuon ai, dob ibogei sidea hata ai, mintor malas 
do uhur ni sidea mambogei ai, 

17 tapi seng marurat ai ibagas uhur ni sidea, tongkin 
hansa tahan sidea. Ai anggo masa hamarsikon atap 
parburuon halani hata in, mintor surut do sidea. 

18 Anjaha na deba nari ai ma na sinaburhon hu 
tongah-tongah ni hupi-hupi ai. Ibogei sidea do hata 
ai, 

19 tapi masuk ma hubagas uhur ni sidea holsoh- 
holsoh parduniaon, panarik ni habayakon 
sipangoto-otoi in, ampa hisap-hisap na legan, jadi 
ipisat ma hata ai, gabe seng saud marbuah. 

20 Tapi na sinaburhon bani tanoh na madear ai, ai 
ma halak na mambogei hata in anjaha na manjalosi, 
gabe marbuah, adong na tolu puluh lompit, onom 
puluh lompit ampa saratus lompit.” 

21 Dob ai ihatahon ma bani sidea, “Ai adong do 
halak na pagara palita, ase inahkon ai i toruh ni 
tapongan atap i toruh ni podoman? Ai lang hu atas 
ni parpalitaan do ai inahkon? 

22 Ai seng dong na ponop, na so talar use, anjaha 
seng dong rusia, na so tarbotoh use. 

23 Barang ise parpinggol na marpanangar, itangar 
ma in!” 

24 Nini ope dompak sidea, “Paruhurhon hanima ma 
na binogeinima! Parsuhatan na sinuhatkonnima do 
suhatkonon bannima, tambahkonon-Ni ope tene 
bannima. 

25 Ai halak na marnadong, bereon ope bani, tapi 
halak na marnalang, buaton ope na adong bani 
hinan.” 


Limbaga Pasal Partubuh ni Bonih 


26 Dob ai nini ma, “Ia Harajaon ni Naibata, ai ma 
songon pambahen ni halak, na manaburhon bonih 
hu jumani. 

27 Na modom do ia borngin, anjaha puho arian. 
Martumbor do ai, dob ai marbuhu tanoh, na so 
pamotohan ni parjuma ai. 

28 Ai humbani gogohni sandiri ipatubuh tanoh ai 
do lobei hayuni, dob ai buyurni, dob ai gandum na 
porngis ibagas buyurni ai. 

29 Anjaha dob masak gandum ai, mintor isuruh ma 
panabi, ai jumpah ma pariama.” 


Limbaga Pasal Batu ni Loharum 
(Mat. 13:31, 32; Luk. 13:18, 19) 


30 Dob ai nini ma, “Hu bani aha ma pausihonta 
Harajaon ni Naibata? Hu bani aha ma 
limbagahononta? 

31Ysih do ai bani batu ni loharum. Sanggah 
isaburhon ai hu tanoh, ai do silumatan humbani 
sagala batu ni suan-suanan. 

32Tapi dob isaburhon, podas do ai banggal, 
gabe gijangan humbani sagala suan-suanan na 
boi siparlowohon, mardangkahi do ai banggal- 

banggal, gabe boi do marasari manuk-manuk na i 
awang-awang i toruh ni linggomni.” 

33 |sahapkon do hata ai bani sidea, marhitei buei 
limbaga na sonai, domu hubani na tarjalo sidea. 
34Seng dong ihatahon bani sidea, anggo seng 
marhitei limbaga, tapi pulig do ipatorang 
haganupan ai bani susian-Ni. 


Ipaminop Jesus Tao na Marhaba-haba 
(Mat. 8:23-27, Luk. 8:22-25) 


35 Lanjar bani na sadari ai, bodkonsi ari, nini Jesus 
ma dompak susian-Ni, “Laho ma hita marparau hu 
dipar ai!” 

36 Jadi isuruh sidea ma mulak halak na mabuei ai, 
anjaha iboan sidea ma Jesus, sonai tumang, ibagas 
parau ai. Adong do parau na legan mangirikkon 
sidea. 

37Dob ai roh ma habahaba na doras, anjaha 
gilumbang pe mangkajomba ma hubagas parau, 
gabe igoki bah ma parau ai. 

38 Tapi modom do anggo Jesus, marbantal, hampit 
pudi ni parau ai. Ipuhoi sidea ma la, nini, “Ham 
Guru! Ai seng parduli Ham, age magou hita?” 

39 Jadi puho ma la, ihata ma logou ai, anjaha nini ma 
dompak tao ai, “Sip ma! Soh!” Jadi soh ma logou ai, 
anjaha minop tao ai. 

40 Dob ai nini ma dompak sidea, “Mase ma mabiar 
hanima? Ai seng dong ope haporsayaonnima?” 

41 Jadi mabiar tumang ma sidea, anjaha nini ma 
samah sidea, “Ai ise do on, ase logou ampa tao pe 
mambalosi-Si?” 


Ipamalum Jesus Sada Halak na Setanon i Gerasa 
(Mat. 8:28-34, Luk. 8:26-39) 


1 Dob ai das ma sidea hu dipar ni tao ai, hu 
5 nagori Gerasa. 

2 Jadi sanggah na mandarat ai la hun parau ai, 
mintor roh ma hun tanoman sada halak na setanon 
manjumpahkon-Si. 

3| tanoman do ia marianan, anjaha seng dong na 
manangkutsi, age marhitei rantei. 

4 Ai domma gati isangkut tangan ampa naheini, tapi 
irutuskon do rantei na bani tanganni ampa na bani 
naheini ai, seng dong na boi patundukkonsi. 
5Arian borngin sai i tanoman do ia atap i 
pardologan, sai doruh-doruh do ia, anjaha ibogbogi 
dirini bani batu. 

6 Sanggah na tinatapni Jesus humbani na daoh, roh 
ma ia marlintun, lanjar manrogop i lobei-Ni, 

7 anjaha marsora na gogoh ma ia dilo-dilo, nini ma, 
“Mangaha Ham roh bangku, Jesus, Anak ni Naibata, 
Sigijangan in? Marhitei goran ni Naibata, huelek- 
elek ma Ham, ulang ma arsik Ham ahu!” 

8 Halani domma ihatahon Jesus hu bani, “Luar ma 
ho humbani halak on, ale setan!” 

3 Dob ai isungkun ma ia, “Ai ise do goranmu?” Jadi 
nini ma mambalosi, “Legion do goranku, ai buei do 
hanami.” 

10 Jadi sai ielek-elek ma la, ase ulang iusir sidea hun 
nagori ai. 

11 Jadi adong ma bani raboyon na ijai ai sada 
hulanan banggal babuy, manggagati. 

12 Jadi ielek-elek sidea ma la, “Suruh Ham ma 
hanami hubani babuy ai, ase ai imasuki hanami.” 
13 Jadi ibalosi ma sidea, gabe luar ma tonduy na 
butak ai, anjaha imasuki ma babuy ai. Anjaha babuy 
na sahulanan ai pe, adong do ai hira-hira dua ribu, 
marpojong ma ai hun tolping ai hubagas tao ai, gabe 
marmateian ma, mogap ibagas tao ai. 

14 Anjaha parmahan ai pe maporus ma, ibaritahon 
sidea ma ai bani halak na i huta-huta ampa na i 
juma. Jadi marrohan ma sidea, laho mangidah na 
dob masa ai. 

15 Jadi das ma sidea bani Jesus, anjaha ididah sidea 
ma na setanon, na siniaran ni Legion ai hinan, 
hundul dear marpakeian anjaha torang maruhur, 
gabe mabiar ma sidea. 

16 Anjaha halak na mangidah na masa ai pe, 
ibaritahon ma hubani sidea pasal na siniaran ni 
setan ai ampa pasal babuy ai. 

17 Jadi ielek-elek sidea ma la, ase laho la hun nagori 
ni sidea ai. 

18 Dob ai sanggah na laho masuk la hu parau ai, 
ielek-elek na setanon ondi ma Jesus, atap boi do ia 
mangkasomani-Si. 

19 Tapi seng ipalopas, tapi ihatahon ma hu bani, 
“Mulak ma ho hu rumahmu, hubani diha-dihamu! 
Patugah ma bani sidea, buei ni na binahen ni Tuhan 
in bam, ampa pangidopi-Ni bam.” 

20 fa pe mulak ma hu rumahni, anjaha ibaritahon 
ma i Dekapolis, banggal ni na binahen ni Jesus hu 
bani, gabe longang ma halak haganup. 


Ipagoluh Jesus Boru ni si Jairus 


Ipamalum Homa Sada Naboru na Boritan 
(Mat. 9:18-26; Luk. 8:40-56) 


21 Jadi dob das use Jesus marparau hu dipar ai, 
marurup ma roh halak na mabuei ai hu Bani, 
sanggah i topi ni tao ai ope la. 

22 Anjaha roh ma homa sada halak kopala ni 
parguruan ai, goranni si Jairus, jadi dob ididah Jesus, 
manrogop ma ia i lambung ni nahei-Ni, 

23anjaha sai ielek-elek ma la, nini ma, 
“Mangkatarhatos do nuan borungku. Roh 
ma Ham, tampeihon Ham ma tangan-Mu bani, ase 
malum ia anjaha manggoluh.” 

24 Jadi laho ma Jesus rap pakonsi, anjaha buei 
do halak na mangirikkon-Si, pala marsiasak-asakan 
sidea inggot hu bani. 

25 Jadi adong ma ijai sada naboru, na dob sapuluh 
dua tahun sai roh marnunut pantang ni hiouni. 

26 Domma buei panaronanni humbani sipanambari, 
anjaha bois do artani bahen partambarni, tapi seng 
marnidok, lambin parahni do tene naboritni ai. 

27 Jadi dob ibogei barita ni Jesus, roh ma ia rap 
pakon halak na mabuei ai hun pudi, anjaha ijamah 
ma hiou-Ni, 

28 ai ninuhurni do ibagas, “Hujamah gelah hiou-Ni 
ai, malum ma huahap.” 

29 Jadi mintor maronti ma roh daroh ai, anjaha 
iahapkon ma bani angkulani, na dob malum ia. 

30 Anjaha iahapkon Jesus ma, na luar ai gogoh 
humbani diri-Ni, gabe marhusor ma la dompak 
halak na mabuei ai anjaha nini ma, “Ise manjamah 
hiou-Hu?” 

31 Jadi nini susian-Ni ai ma hu Bani, “Idah Ham ma 
panosak ni halak na mabuei in Bamu, mase ma 
ihatahon Ham, ise manjamah hiou-Hu?” 

32 Tapi ikawahkon ma inggot laho mangidah atap ise 
do na mambahen ai. 

33 Jadi mabiar ma naboru ai anjaha hitir-hitir, ai 
ibotoh do aha na dob masa bani, gabe roh ma 
ia manrogop hu lobei-Ni, anjaha ipatugah ma 
haganup hu Bani sonaha na sasintongni. 

34Tapi nini ma dompaksi, “Haporsayaonmu do 
na paluahkon ham, inang! Mulak ma ham ibagas 
damei, anjaha malum ma naboritmu in!” 

35 Sanggah na marsahap ai ope ia, adong mana roh 
hun rumahni sintua ni parguruan ai na patugahkon, 
“Domma matei borumu! Mase sunsahanmu be 
Guru in?” 

36 Tapi seng iparuhurhon Jesus hata ni halak na 
roh ai, gabe ihatahon ma hubani sintua ai, “Ulang 
mabiar! Porsaya ma lah!” 

37 Anjaha ise pe lang na ilopas Jesus mangirikkon-Si, 
sobali si Petrus, si Jakobus ampa si Johannes, sanina 
ni si Jakobus ai. 

38 Jadi das ma sidea hu rumah ni sintua ni parguruan 
ai, gabe ididah ma na gosou, na tangis-tangis anjaha 
na mandoruhi gogoh-gogoh. 

39 Anjaha dob masuk la, nini ma dompak sidea, 
“Mase ma gosou nasiam anjaha tangis-tangis? Seng 
na matei dakdanak in, na modom do!” 

40 Jadi itatawai sidea ma la. Dob isuruh sidea 
haganup mandarat, iarahkon ma bapa ampa inang 
ni dakdanak ai, sonai homa na mangkasomani-Si 
ai, gabe masuk ma sidea hu kamar hatibalan ni 
dakdanak ai. 

Al |jolom ma tangan ni dakdanak ai, anjaha nini 
ma hu bani, “Talita kumi!” Artini, “Ale Boru, Ahu 
mangkatahon bam, puho ma!” 

42 Jadi mintor puho ma dakdanak ai, lanjar 
mardalan, ai domma das umurni sapuluh dua 
tahun, gabe longang tumang ma sidea. 

43 Tapi gomos ma sidea ipandang, ase ulang adong 
na mambotoh ai, lanjar ihatahon ma ase ibere ia 
mangan. 


Jesus i Huta Nasaret 
(Mat. 13:53-38: Luk. 4:16-30) 


1Jadi bingkat ma la hunjai, laho hu huta 
hagodangan-Ni, anjaha iirikkon susian-Ni do la. 
2 Anjaha sanggah ari Sabat mangajar ma la i rumah 
parguruan. Jadi longang ma halak simbuei na 
manangar ai, nini sidea ma, “Hunja do in roh 
Bani? Hapentaran aha do na binere in Bani? Anjaha 
sonaha do, ase boi jadi halongangan na sonai 
marhitei tangan-Ni? 
3 hi lang la do tukang in, anak ni si Maria, abang 
ni si Jakobus, si Joses, si Judas ampa si Simon? Ai 
lang i lambungta do botou-Ni?” Jadi sangsi ma sidea 
pasal-Si. 
4 Tapi nini Jesus ma dompak sidea, “Sabonar na so 
marsangap do nabi anggo i tanoh hagodanganni, 
i tongah-tongah ni diha-dihani ampa i rumahni 
sandiri.” 
3 Anjaha seng tarhorjahon-Si tanda halongangan 
ijai, pitah piga-piga halak do hansa tarpamalum-Si, 
marhitei na manampeihon tangan-Ni bani sidea. 
6 Jadi longang ma uhur-Ni, halani na so porsaya ai 
sidea. Lanjar isiari ma huta-huta na i nagori ai, laho 
mangajari. 

Parsuruh ni Jesus bani Susian-Ni na Sapuluh Dua ai 
(Mat. 10:5-15; Luk. 9:1-6) 


7 Dob ai idilo ma na sapuluh dua halak ai, lanjar 
isuruh ma sidea mardua-dua, anjaha ibere ma bani 
sidea kuasa dompak tonduy na mabutak. 

8 Ihatahon do bani sidea, ase ulang iboan atap aha 
hu pardalanan, barang ruti, barang tas, barang duit 
ibagas gondit sobali tungkot. 

9 Boi do sidea marsipatu, tapi ulang ma marbaju dua 
lapis. 

10 hatahon do homa bani sidea, “Anggo masuk 
hanima hu sada rumah, ijai ma hanima soh, paima 
bingkat use. 

11 Anggo adong sada huta, na so ra manjalo hanima, 
barang na so ra manangihon hanima, tadingkon 
hanima ma ai, anjaha pirpirhon hanima ma orbuk 
na longkot bani naheinima, bahen hasaksian bani 
sidea.” 

12 Jadi bingkat ma sidea marambilan mangkatahon 
paubahkon uhur. 

13 Buei do setan iusir sidea, anjaha buei homa na 
boritan iminaki, gabe malum iahap sidea. 


Parmatei ni si Johannes Pandidi 
(Mat. 14:1-12: Luk. 9:7-9: 3:19-20) 


14 Tarbogei ma pasal Jesus bani Raja Herodes, ai 
domma tarbarita goran-Ni, gabe nini ma, “Domma 

puho si Johannes Pandidi humbani na matei, ai do 
ase sonai marhagogohon la.” 

15 Na legan mangkatahon, “Si Elias do in.” Na legan 
use mangkatahon, “Nabi do la, usih songon nabi- 
nabi na legan ai.” 

16Tapi dob ibogei si Herodes ai, nini ma, “Si 
Johannes, na dob hutampul ondi uluni, ai do na 
puho humbani na matei.” 

17 Ai isuruh si Herodes do ijia na manangkap si 
Johannes anjaha patutupkonsi halani si Herodias, 
parinangon ni anggini, si Pilippus, na binuatni ai 
gabe jolmani. 

18 Ai ihatahon si Johannes do hubani si Herodes, 
“Seng bulih buatonmu nasianggimu!” 

19 Halani ai sogam ma uhur ni si Herodias 
mangidahsi: sai sihol do bunuhonni ia, tapi seng 
tarpasaudsi. 

20Ai si Herodes pe mabiar do mangidah si 
Johannes, ai ibotoh halak parpintor do ia anjaha na 
susi, gabe iondingi ma ia. Anggo itangar ambilanni, 
sosak tumang do iahap, tapi marosuh do ia 
manangarsi. 

21 Tapi jumpah ma panorang na dear honsi, ai ma 
ari partubuh ni si Herodes, sanggah na mambahen 
pesta-pesta ia bani pagawai-pagawai tinggi, 
panglima-panglima, ampa na sangap-sangap i 
Galilea. 

22 Masuk ma ijia boru ni si Herodias lanjar manortor 
i lobei ni sidea, gabe malas ma uhur ni si Herodes 
ampa tamueini ai ibahen. Jadi nini raja ai ma bani 
anak boru ai, “Pindo ma hu bangku atap aha rosuh 
ni uhurmu, sai bereonku do ai bam.” 

23 Pala do ibijahon bani, “Atap aha pangindoanmu, 
ronsi satongah ni harajaonku, sai na bereonku do.” 
24 Jadi laho ma ia, isungkun ma inangni, “Aha ma 
pindoonku?” Jadi nini ma, “Ulu ni si Johannes 
Pandidi ma pindo!” 

25 Jadi tarolos ma ia masuk hu lobei ni raja ai, nini 
ma mangindo, “Bere ham ma bangku sonari ulu ni 
si Johannes Pandidi i atas pinggan!” 

26 Pusok tumang ma uhur ni raja ai, tapi halani 
bijani ai bani tamuei ni ai, seng ra ia manulak 
pangindoanni ai. 

27 Jadi mintor isuruh raja ai ma upasni sahalak, 
ihatahon ma mangalop ulu ni si Johannes. Laho ma 
halak ai, iponggol ma ulu ni si Johannes i tutupan, 
28 iboan ma ai i atas ni sada pinggan, lanjar ibere ma 
bani anak boru ai, anjaha anak boru ai ma padaskon 
ai bani inangni. 

29 Dob ibogei susianni pasal ai, roh ma sidea, ibuat 
sidea ma bangkei ni ai lanjar itanom. 

Itamuei Jesus Lima Ribu Halak 
(Mat. 14:13-21: Luk. 9:10-17: Joh. 6:1-15) 


30 Dob ai mulak ma susian ai bani Jesus, ipatugah 
sidea ma haganup na hinorjahon ampa na 
niajarhon ni sidea. 

31 Nini Jesus ma hubani sidea, “Laho ma hita bani 
ianan na lungun, ase marsaran otik.” Ai buei do 
halak na laho roh bani sidea, gari mangan seng 
sompat. 

32 Jadi laho ma sidea marparau hu sada ianan na 
lungun, laho papuligkon diri, 

33tapi buei do halak mangidah anjaha na 
mambotoh huja sidea laho, gabe marrohan ma 
sidea hun huta-huta ai mardalan nahei laho hujai, 
anjaha i lobei sidea do la. 

34 Sanggah mandarat Jesus, ididah ma halak na 
mabuei ai, jadi maidop ma uhur-Ni mangidah sidea, 
ai songon biribiri na so marparmahan do sidea, 
gabe buei ma ipodahkon bani sidea. 

35 Jadi marayak bod ari, roh ma susian-Ni hu Bani, 
nini ma, “lanan na lungun do on, anjaha domma 
bod ari. 

36 Suruh Ham ma sidea, ase boi sidea laho hu 
dusun-dusun ampa huta-huta na inggot in, laho 
mamboli sipanganon bani sidea.” 

37Tapi nini Jesus ma mambalosi sidea, “Bere 
hanima ma sidea mangan!” Nini sidea ma hu bani, 

“Ai maningon laho do hanami mamboli ruti harga 
dua ratus dinar, laho mambere sidea mangan otik?” 
38 Jadi nini ma dompak sidea, “Piga dong ruti 
bannima? Tonggor lobei!” Dob ipapangkei sidea, 
nini ma, “Lima ruti ampa dua dengke.” 

39 Dob ai isuruh ma sidea hundul ganupan bani 
poyon-poyon ai, sasaholmouan. 

40 Jadi hundul ma sidea mar sasaratus ampa 
marlima-lima puluh saholmouan. 

41 Dob ai ibuat Jesus ma ruti na lima ampa dengke 
na dua ai, ikawahkon ma hu atas, ipasu-pasu ma 
ai anjaha ipartopik. Ipambere ma ai bani susian- 
Ni ai, ase sidea use mamberei halak na mabuei ai. 
Anjaha dengke na dua ai pe ibagihon ma bani sidea 
haganup. 

42 Mangan do sidea haganup, anjaha bosur bei. 

43 Ipatumpu sidea ma teba-teba, humbani ruti 
ampa humbani dengke ai, gok sapuluh dua bantei. 
44 Ia buei ni na mangan ruti ai, dong do lima ribu 
dalahi. 


Jesus Mardalan i Atas Tao 
(Mat. 14:22-36: Joh. 6:16-24) 


45 Sanggah na palaohon halak na mabuei ai ope Ia, 
mintor ijuljul Jesus ma susian-Ni ai masuk hu parau, 
laho palobeihon hu dipar, hu Betsaida. 

46 Anjaha dob misir halak ganup, tangkog ma Ia hu 
dolog, laho martonggo. 

47 Dob golap ari domma i tongah tao parau ai, 
anjaha sahalak Jesus mando i darat. 

48 Ididah ma sidea sunsah manlugai halani logou na 
roh hun lobei. Hira-hira tahuak dayok na parlobei 
roh ma la manjumpahkon sidea mardalan i atas 
bah, anjaha songon na sihol lopusan-Ni ma sidea. 
49 Tapi mangidah-Si na mardalan ai i atas bah, iagan 
sidea ma begu-begu do ai, gabe mandoruhi ma 
sidea. 

>0 Haganup do sidea na mangidah ai anjaha gobir 
bei do. Jadi mintor iparsahapkon ma sidea, nini ma, 
“Tenger ma uhurnima! Ahu do on! Ulang mabiar!” 
51 Lanjar naik ma la manjumpahkon sidea hubagas 
parau ai, anjaha logou pe minop ma. Jadi lambin 
longang tumang ma sidea, 

52 aj na masa pasal ruti ai pe seng ope iartihon sidea, 
ai mapir ope uhur ni sidea. 


Ipamalum Jesus Buei na Boritan 
(Mat. 14:34-36) 


33 Dob mandipar das ma sidea hu nagori Genesaret, 
jadi marlabuh ma sidea ijai. 

54 Anjaha mandaratkonsi sidea hun parau ai, mintor 
itanda halak do la. 

55 Jadi idalani sidea ma ganup nagori ai, anjaha 
ipamboan sidea ma sagala na boritan bani 
podomanni bei barang ija ibogei sidea adong Jesus. 

56 Anjaha huja pe la laho, hu dusun-dusun atap hu 
huta-huta atap hu kota pe, iparpatibal halak ma na 
boritan ialaman, anjaha ipindo sidea ma bani Jesus, 
ase ilopas sidea pala manjamah sisi ni pakeian- 
Ni gelah. Anjaha haganup halak na manjamah ai, 
malum do. 


Podah ni Tuhan Jesus Manlawan Titah-titah 
na Binahen ni Halak Parisei 


(Mat. 15:1-20) 


7 1 Dob ai, sanggah roh martumpu hu Bani Parisei 
ampa deba humbani sibotoh surat, na roh hun 
Jerusalem, 

2 jadi ididah sidea ma deba susian-Ni mangan ruti 
marhitei tangan na butak, ai ma, seng palobei 
marburih. 

3la halak Parisei ampa haganup halak Jahudi, 
seng ra mangan anggo lang palobei tangkas iusah 
tanganni mangihutkon adat ni nalobei. 

4 Anjaha anggo mulak hun tiga, seng mangan sidea, 
anggo lang palobei maridi: anjaha buei ope adat 
na legan idalankon sidea, songon na mamurihi 
panginuman, gendi ampa gusi tombaga. 

3 Jadi isungkun Parisei ampa sibotoh titah ai ma la, 
“Mase ma lang iihutkon susian-Mu adat ni ompung 
nalobei, ai mangan ruti do sidea marhitei tangan na 
butak?” 

6Jadi nini ma dompak sidea, “Sintong do 
panjahaion ni si Jesayas pasal nasiam, ale 
sipakulah-kulah, songon na tarsurat ai, “Ipasangap 
bangsa on do Ahu marhitei bibirni, tapi uhurni 
daoh do hun Bangku! 

7 Soya do pambahenan ni sidea pasangapkon Ahu, 
ai titah-titah ni jolma do ipodahkon sidea. 

8 Tading do titah ni Naibata ibahen nasiam, halani 
mandalankon adat na humbani jolma.” 

9 Nini ope bani sidea, “Patut ma tongon iparnalang 
nasiam titah ni Naibata, halani mandalankon adat 
nasiam.” 

10 Ai ihatahon si Musa do namin, “Pasangap ma 
bapamu ampa inangmu! Ambah ni ai, barang ise na 
mamurai bapani atap inangni maningon bunuhon 
do. 

11Tapi nasiam mangkatahon, barang ise na 
mangkatahon bani bapani atap inangni, “Korban! 
Artini, sagala na patut pangurupingku bamu, 
domma na galangkon.' 

12 Jadi seng be ilopas nasiam ia mambahen atap aha 
bani bapani atap inangni, 

13 gabe iparseda nasiam do Hata ni Naibata 
marhitei adat-adat na pinadalan nasiam in. Anjaha 
buei do na sonin idalankon nasiam.” 

14 Dob ai idilo ma use halak na mabuei ai, nini ma 
dompak sidea, “Nasiam haganup, tangihon ma Ahu 
anjaha parimbagaskon nasiam ma. 

15 Seng butak jolma halani na masuk hun darat 
hubagas dirini, tapi na luar humbani jolma ai, ai do 
na pabutakkonsi. 

16 Parpinggol na marpanangar, itangihon ma in!” 
17 Dob masuk la hu rumah, holang humbani na 
mabuei ai, isungkun susian-Ni ma la pasal limbaga 
ai. 

18 Jadi nini ma dompak sidea, “Dihut do hape 
hanima seng mangarusi ai? Ai seng dapot 
uhurnima, na so tarbahen butak jolma bahenon ni 
sagala na masuk hun darat hubagas dirini? 

19Ai seng masuk ai hubagas uhurni, hubagas 
boltokni do ai laho, dob ai kaluar bani ianan 
na suhi.” (Marhitei ai torang pansing do sagala 
sipanganon). 

20 Tapi nini ma use, “Na kaluar humbani jolma, ai do 
pabutakkonsi. 

21 Ai humbagas, humbani uhur ni jolma do roh uhur 
na jahat, parriah-riahon, panangkoon, pamunuhon, 
22 parbangkison, pangkauton, hajahaton, 
panipuon, parsondukbungkason, subil, panreheion, 
gijang ni uhur ampa pamunuhon. 

23 Haganup hajahaton ai humbagas do rohni, ai do 
na pabutak jolma.” 

Boru Kanaan na Porsaya 
(Mat. 15:21-28) 


24 Dob ai bingkat ma la hunjai, laho hu nagori 
Tirus. Masuk ma la hubagas sada rumah, ninuhur- 
Ni, ase ulang adong na mambotoh ai, tapi seng 
tarponopkon. 

25 Tapi mintor tarbogei do ai bani sada naboru, 
adong do sada boruni siniaran ni setan. Jadi roh ma 
ia, manrogop hu lobei ni nahei-Ni. 

26 la naboru ai, parbegu do, bangsa Sirofenisia, jadi 
ipangindo ma hu Bani, ase iusir setan ai humbani 
boruni ai. 

27 Tapi nini ma mambalosisi, “Bosur ma lobei 
dakdanak, ai seng patut buaton ruti humbani 
dakdanak, laho mamberehon ai bani baliang.” 

28 Jadi marbalos ma ia, nini ma hu Bani, “Tongon do 
ai Tuhan, tapi ipangan baliang na i toruh ni meja do 
rimah-rimah ni dakdanak.” 

29 Jadi nini Jesus ma hu bani, “Halani hatamu ai, 
laho ma ham, domma mandarat setan ai humbani 
borumu ai.” 

39[aho ma tongon ia, jadi jumpahsi ma boruni 
ai modom-modom i podoman, anjaha setan ai 
domma luar. 

Ipamalum Jesus Sada Halak 
na Nengel anjaha Longah 


31 Dob ai itadingkon ma use nagori Tirus, manlopusi 
Sidon laho dompak Tao Galilea, gabe das ma la hu 
nagori Dekapolis. 

32 Jadi adong ma na mamboban hu Bani sada halak 
na nengel anjaha longah, anjaha ipindo ma hu Bani, 
ase itampeihon tangan-Ni hujai. 

33 Jadi iarahkon Jesus ma ia hubani na suhi, holang 
humbani halak na mabuei ai, ipamasuk ma jari-jari- 
Ni hubagas pinggol ni halak ai, martijur ma Ia anjaha 
ijamah ma dilahni, 

34 lanjar mangkawah ma la dompak datas, 
marhosah ganjang, dob ai nini ma, “Hepata!” 
Artini, “Mungkab ma!” 

35 Jadi mungkab ma tongon pinggolni anjaha 
harhar sangkut-sangkut ni dilahni, gabe dear ma 
parsahapni. 

36 [pandang ma sidea, ase ulang ipatugah-tugah na 
masa ai atap bani ise pe. Tapi lambin ipandang, 
lambin iompot sidea do mambaritahon ai. 

37 Jadi longang tumang ma sidea, nini ma, “Dear do 
haganup ibahen, gabe marpambogei do na nengel, 
anjaha marsahap ia na longah.” 

Itamuei Jesus Ompat Ribu Halak 
(Mat. 15:32-39) 


1 Bani panorang ai, sanggah martumpu use buei 
halak, anjaha seng dong sipanganon bani sidea, 
jadi idilo Jesus ma susian-Ni anjaha nini ma dompak 
sidea, 
2 “Maidop do uhur-Hu mangidah halak na mabuei 
on, ai domma tolu ari iihutkon sidea Ahu, anjaha 
seng dong sipanganon bani sidea. 
3 Anggo Husuruh sidea mulak lang palobei mangan, 
gayuran ma sidea i tongah dalan, ai parhuta na daoh 
do sidea deba.” 
4 Jadi ibalosi susian ai ma la, “Hunja ma boi buaton 
ruti, laho pabosur sidea i halimisan on?” 
= Jadi isungkun ma sidea, “Piga do adong ruti 
bannima?” Nini sidea ma, “Pitu!” 
6Dob ai isuruh ma halak na mabuei ai hundul 
i tanoh. Ibuat ma ruti na pitu ai, anjaha dob 
ihatahon tonggo tarima kasih, ipartopik ma ai 
anjaha ipambere bani susian-Ni, ase iidangkon 
sidea ai bani halak na mabuei ai. 
7 Dong do homa dengke otik bani sidea. Dob ipasu- 
pasu, isuruh ma ase ibagihon. 
8 Jadi mangan ma sidea bosur bei, lanjar ipatumpu 
ma teba-teba ai gok pitu tapongan. 
3 Adong do sidea ompat ribu halak. Dob ai isuruh 
ma sidea mulak, 

10 gnjaha la pe, masuk ma hubagas parau rap 
pakon susian-Ni ai, gabe das ma sidea hu nagori 
Dalmanuta. 


Parisei Mangindo Tanda hun Langit 
(Mat. 16:1-4, Luk. 11:16, 29-32, 12:54-56) 


11Roh ma halak Parisei, jadi ipungkah sidea ma 
marsual pakon-Si. Ipindo sidea ma tanda hun langit, 
laho manlajou-Si. 

12 Marhasoman hoih-hoih humbagas uhur-Ni, nini 
Jesus ma, “Mase ma mangindo tanda na sasundut 
on? Na sintong do hatang-Kon bani nasiam, seng 
porlu bereon tanda bani na sasundut on!” 

13 Jadi itadingkon ma sidea, anjaha masuk ma use 
hubagas parau, lanjar laho mandipar. 


Ragi ni Halak Parisei 
(Mat. 16:5-12) 


14 Tapi lupa do susian ai mamboan ruti, anjaha pitah 
sada do hansa ruti ibagas parau ai. 

15 Jadi ipalumba ma sidea, nini, “Pangkei anjaha 
jaga ma hanima pasal ragi ni Parisei ampa ragi ni si 
Herodes.” 

16 Jadi marsahap ma sidea samah sidea, “Ai ma da, 
halani na so mamboan ruti ai hita.” 

17 Jadi dob ibotoh ai nini ma dompak sidea, “Mase 
ma isahapkon hanima, na so adong ai ruti bannima? 

Seng ope ibotoh hanima anjaha iarusi hanima? 
Tong ope mapir uhurnima? 

18 hi lang marpangidah hanima, age adong 
matanima? Ai lang marpambogei hanima, age 
adong pinggolnima? 

19 Ai seng idingat hanima be sanggah na Hupartopik 
ondi lima ruti bani na lima ribu halak ondi, anjaha 
piga tapongan teba-tebani ipatumpu hanima?” Nini 
sidea ma Bani, “Sapuluh dua.” 

20 Anjaha na pitu ruti ondi bani na ompat ribu 
halak ondi, piga tapongan do teba-tebani ipatumpu 
hanima? Nini sidea ma hu Bani, “Pitu!” 

21 Jadi nini ma dompak sidea, “Seng ope iarusi 
hanima?” 


Ipamalum Jesus Sada Halak 
na Mapitung i Betsaida 


22Das ma sidea hu Betsaida. Adong ma na 
mamboban hu Bani sada halak na mapitung, 
anjaha ielek-elek sidea ma la, ase ijamah halak ai. 
23 Jadi ijamah ma tangan ni halak na mapitung ai, 
jarahkon ma ia hu darat ni huta ai, itijuri ma matani, 
itampeihon ma tangan-Ni hu bani, anjaha isungkun 
ma, “Domma adong ididah ho?” 

24 Jadi mangkawah ma ia, nini ma, “Huidah do 
jolma, tapi songon bona ni hayu do huidah sidea 
mardalan.” 

25 Dob ai iulakkon Jesus ma mannahkon tangan-Ni 
bani matani, ia pe mangkawah ma, gabe malum ma, 
anjaha lihar ma ganup ididah. 

26 Dob ai isuruh ma ia mulak hu rumahni, nini ma, 
“Ulang ma masuki huta in.” 


Panaksihon ni si Petrus 
(Mat. 16:13-20: Luk. 9:18-21; Joh. 6:66-71) 


27 Dob ai laho ma Jesus rap pakon susian-Ni hu 
huta-huta dohorhon Kesarea Pilippi. | tongah dalan 
nini ma manungkun susian-Ni, “Ise do Ahu ihatahon 
halak?” 

28 Jadi ibalosi sidea ma la, “Deba mangkatahon si 
Johannes Pandidi, na deba si Elias, anjaha na deba 
nari use, sada humbani nabi ai.” 

29 Dob ai isungkun ma sidea, “Ia hanima, ise do Ahu 
ninuhurnima?” Nini si Petrus ma mambalosi, “Ham 
do Kristus in!” 

30 Jadi ipalumba ma sidea, ase ulang ipatugah- 
tugah pasal-Si age bani ise. 


Ilumbahon Jesus Sitaronon-Ni 
(Mat. 16:21-23: Luk. 9:22) 


31 Dob ai ipungkah ma mangajari sidea, “Ia Anak 
ni Jolma in, maningon buei do sitaronon-Ni, 
ambukkonon ni pangintuai-pangintuai, sintua ni 
malim ampa sibotoh surat do la, anjaha bunuhonni, 
anjaha dob salpu tolu ari mulak manggoluh.” 

32 Anjaha torang-torang do ipatugah hata ai. Jadi 
iarahkon si Petrus ma la, anjaha ipaingat ma la. 
33Marhusor ma la, ikawahkon ma susian-Ni ai, 
anjaha ihata ma si Petrus, nini ma, “Laho ma ho 
bolis hun lambungkon! Ai seng uhur ni Naibata 
iparuhurhon ho, uhur ni jolma do.” 


Pasal na Mangirikkon Jesus 
(Mat. 16:24-28: Luk. 9:23-27) 


34 Dob ai idilo Jesus ma na mabuei ai rap pakon 
susian-Ni ai, nini ma dompak sidea, “Barang ise 
na sihol mangirikkon Ahu, iparnalang ma dirini, 
iporsan ma silangni, anjaha iirikkon ma Ahu. 

35 Ai barang ise na sihol paluahkon hosahni, ai do na 
magouan hosah, tapi barang ise na magouan hosah 
halani Ahu ampa halani Ambilan Na Madear, ai do 
pagoluhkonsi. 

36 Ai aha ma gunani bani jolma, age ganup dunia on 
bani, anggo magou do tonduyni? 

37 Ai aha ma tarbere jolma, bahen tobus ni 
tonduyni? 

38 Ase anggo adong na maila halani Ahu barang 
halani hatang-Kin i lobei ni bangsa parbangkis 
anjaha pardousa on, Anak ni Jolma in pe maila 
do pasalsi, anggo roh ma la ibagas hasangapon ni 
Bapa-Ni rap pakon malekat na mapansing in.” 

Marsangap Jesus i Atas Dolog 
(Mat. 17:1-13, Luk. 9:28-36) 


1 lanjar nini ma dompak sidea, “Na sintong 
do hatang-Kon bani nasiam, adong do deba 
humbani na jongjong ijon, na so mandagei 
hamatean, anggo lape ididah sidea roh Harajaon ni 
Naibata ibagas hagogohon.” 
2 Dob salpu onom ari iarahkon Jesus ma si Petrus, 
si Jakobus ampa si Johannes, iboan ma sidea pulig 
hu atas dolog na gijang. Mubah ma rupa-Ni ididah 
sidea. 
3 Marlinang-linang ma pakeian-Ni, putih sahalian, 
seng dong sipanusi na boi mambahen sonai lopakni 
i atas tanoh on. 
4Dob ai taridah ma bani sidea si Elias ampa si Musa, 
marsahapi pakon Jesus. 
5 Jadi nini si Petrus ma marsahapkon Jesus, “Guru, 
dear ni in hita ijon. Ipauli hanami ma ijon tolu 
sopou, sada Bamu, sada bani si Musa, anjaha sada 
bani si Elias.” 
6 Ai seng ibotoh aha sihatahononni, ai mabiar 
tumang do sidea. 
7 Roh ma sada hombun manlinggomi sidea, anjaha 
tarbogei ma sada sora humbagas hombun ai, na 
mangkatahon, “On do Anak-Ku haholongan ni uhur- 
Hu, tangihon ma la!” 

8 Anjaha sanggah na mangkawah sidea inggot, ise 
pe lang adong ididah sidea sobali Jesus rap pakon 
sidea. 

9 Jadi sanggah susur sidea hun dolog ai, ipalumba 
ma sidea, ase ulang ipatugah na nididah ni sidea 
bani halak, anggo seng ope puho Anak ni Jolma in 
humbani na matei. 

10iparimbagaskon sidea do hata ai, anjaha 
marsisungkunan do sidea pasal arti ni hata “na 
puho humbani na matei ai.” 

11 Jadi isungkun sidea ma Jesus, “Mase ihatahon 
sibotoh surat, maningon parlobei roh do si Elias?” 

12 Nini ma mambalosi sidea, “Tongon, maningon 
roh do lobei si Elias patorsahon haganup. Tapi 
sonaha do tarsurat pasal Anak ni Jolma in? Ai lang 
maningon buei do la manaron anjaha maningon 
apason do la?” 

13 Tapi Huhatahon ma bannima, “Domma roh si 
Elias, jadi uhur-uhur ni sidea do ibahen hu bani, 
songon na dob tarsurat hinan pasalsi.” 


Ipamahum Jesus Sada Dakdanak na Setanon 
(Mat. 17:14-21, Luk. 9:37-43) 


14 Sanggah na das ai sidea hubani susian na legan 
ai, ididah sidea ma buei halak manginggoti sidea, 
anjaha sibotoh surat marsual pakon sidea. 

15 Dob ididah halak na mabuei ai roh Jesus, longang 
ma sidea manjumpahkon-Si laho manabi-Si. 

16 Jadi isungkun ma sidea, “Aha do na sinahapkon 
nasiam pakon sidea?” 

17 Jadi marbalos ma hu Bani sada humbani halak 
na mabuei ai, “Guru, huboan do anakkon Bamu, ai 
isiari setan silongah do ia. 

18 Anggo siar ma setan ai bani, anjaha isontak- 
sontakkon ma ia, gabe marguboh ma pamanganni, 
derek-derek iponni anjaha jorgong angkulani. 
Domma hupindo namin bani susian-Mu, ase iusir 
setan ai, tapi seng mangasup sidea.” 

19 Tapi nini ma mambalosi sidea, “Bangsa na so 
porsaya! Sadiha dokah nari Ahu pakon nasiam? 
Sadiha dokah nari paanju-anjuon-Ku nasiam? Boan 
nasiam ma ia hu Bangku!” 

20 Jadi iboan sidea ma ia hu Bani. Ijin ididah setan 
ai Jesus, mintor ipantompaskon ma ia, gabe dabuh 
ma hu tanoh, marguling-guling anjaha marguboh 
babahni. 

21|sungkun Jesus ma bapani ai, “Domma sadiha 
dokah mangonai on bani?” Balos ni bapani ai, “Hun 
bani sietek-etekonni nari. 

22 Domma gati igulangkon ia hubagas apuy ampa 
bah, sihol mambunuhsi. Tapi anggo dong do kuasa- 
Mu, holong ma uhur-Mu, urupi Ham ma hanami.” 
23 Jadi ibalosi Jesus ma ia, “Ihatahon ho, anggo 
adong do kuasa-Mu. Haganup do boi bani na 
porsaya.” 

24 Mintor idilohon bapa ni dakdanak ai ma gogoh, 
“Porsaya do ahu! Urupi Ham ma ahu na so 
marhaporsayaon on.” 

25 Dob ididah Jesus lambin marurup roh halak na 
mabuei ai, isorgang ma setan ai, nini ma, “Ale setan 
silongah anjaha sinengel, Ahu mangkatahon bam, 
luar ma ho hun bani, anjaha ulang be masuk ho hu 
bani!” 

26 Gabe mandoruh ma setan ai, ipantompaskon ma 
dakdanak ai lanjar luar ma. Hira bangkei mando 
dakdanak ai, pala buei halak na mangkatahon, 
“Domma matei ia.” 

27 Tapi itangkap Jesus ma tanganni, itogu ma ia laho 
pajongjongkonsi. 

28 Dob masuk la hubagas sada rumah, isungkun 
susian-Ni ai ma la pulig, “Mase ma lang mangasup 
hanami mangusirsi?” 

29 Jadi nini ma dompak sidea, “Anggo tonduy na 
samasam on, seng tarusir, anggo lang marhitei 
tonggo ampa parpuasaon.” 


Ilumbahon Jesus Paduahalihon Pasal Sitaronon-Ni 
(Mat. 17:22-23: Luk. 9:44-45) 


30 Dob bingkat sidea hunjai, ibontas sidea ma nagori 
Galilea. Tapi seng marosuh Jesus, ibotoh halak pasal 
ai, 

31 aj na mangajari susian-Ni ai do la, anjaha nini ma 
dompak sidea, “Ondoskononkon do Anak ni Jolma 

in hu tangan ni halak, anjaha bunuhon ni sidea ma 
la: tapi dob ibunuh, puho do Ia use, dob salpu tolu 
ari.” 

32 Tapi seng iarusi sidea na hinatahon-Ni ai, anjaha 
mabiar do sidea manungkun hu Bani. 


Paruhuran na Patut bani Siirikkon Jesus 
(Mat. 18:1-5: Luk. 9:46-48) 


33 Dob ai das ma sidea hu huta Kapernaum, anjaha 
dob das sidea i rumah, isungkun ma sidea, “Aha do 
na sinahapkon nasiam i tongah dalan ai?” 

34 Tapi sip do sidea, ai isahapkon sidea do dalan ai, 
barang ise sidea sibanggalan. 

35 Jadi hundul ma Jesus, idilo ma na sapuluh 
dua ai, ihatahon ma bani sidea, “Barang ise na 
sihol parlobei, parpudi ma ia bani haganup anjaha 
juakjuak bani haganup halak.” 

36 Jadi idilo ma sada dakdanak, ipajongjong ma ia i 
tongah-tongah ni sidea anjaha ialehon, lanjar nini 
ma bani sidea, 

37 “Barang ise na manjalo sada dakdanak na sonon 
halani goran-Ku, Ahu do na jinaloni ijai, anjaha 
barang ise na manjalo Ahu, sedo Ahu jinaloni ijai, 
na marsuruh Ahu do.” 

Ulang Sompit Paruhuran 
(Luk. 9:49-50) 


38 Nini si Johannes ma hubani Jesus, “Guru, ididah 
hanami do sada halak na so mangirikkon hita 
mangusir setan marhitei goran-Mu, jadi ilarang 
hanami ma ia halani na so hita ai iirikkon.” 

39 Jadi nini Jesus ma, “Ulang ma larang hanima ia, 
ai halak na mambahen horja hagogohon marhitei 
goran-Ku, seng tumaram pahirionni Ahu. 

40 Ai na so manlawan hita, hasomanta do ai. 

41 Na sintong do hatang-Kon bannima, na mambere 
hanima bah inumon sasangkir ibagas goran-Ku, 
halani Kristus simada hanima, seng na magou 
upahni ai.” 


Pasal na Mambahen Parsangsian 
(Mat. 18:6-9 Luk. 17:1-2) 


42 Tapi barang ise na mambahen sangsi sada 
humbani na etek-etek on, na porsaya Bangku, 
dearan ma igantungkon losung batu bani borgokni, 
laho mangunobkonsi hubagas laut. 

43 Anggo sangsi ho halani tanganmu, rotap ma 
in. Ai dearan do marsada tangan ho masuk hu 
hagoluhan, humbani na mardua tangan masuk hu 
naraka, hubagas apuy na so ra miloh, 

44 bani ianan, na so ra matei gilokni, anjaha na so ra 
miloh apuyni. 

45 Anggo sangsi ho halani naheimu, rotap ma in. 
Ai dearan do tempang ho masuk hu hagoluhan, 
humbani na marnahei dua iambukkon ho hubagas 
naraka, 

46 bani janan na so ra matei gilokni, anjaha na so ra 
mintop apuyni. 

41 Anggo sangsi ho ibahen matamu, pulsitkon ma 
in. Ai dearan do marmata salopah ho masuk 
hu Harajaon ni Naibata, ulang mardua mata ho 
iambukkon hu naraka, 

48 bani ianan na so ra matei gilokni anjaha na so ra 
miloh apuyni. 

49 Ai maningon garamon do haganup marhitei apuy. 
50 Na marguna do garam ai, tapi anggo mambar 
daini, aha ma bahenon paporadkon ai? Sai 
margaram ma hanima, anjaha mardamei samah 
hanima. 


Pasal Parrumahtanggaon 
(Mat. 19:1-12) 


10 1 Dob ai misir ma Jesus hunjai anjaha das ma 
la hu nagori Judea, na i dipar ni Bah Jordan. 
Jadi marrohan ma use halak na mabuei ai hu Bani, 
gabe iajari ma sidea, songon na somal ibahen. 
2Roh ma piga-piga halak Parisei hu Bani, anjaha 
isungkun sidea ma la, laho manlajou-Si, atap na 
bulih do sirangkonon ni halak parinangonni. 

3 Tapi nini ma mambalosi sidea, “Ai aha do ihatahon 
si Musa bani nasiam?” 

4Balos ni sidea, “Ipalopas si Musa do halak 
mambahen surat sirang, laho  paulakkon 
parinangonni.” 

> Jadi nini Jesus ma bani sidea, “Halani hengkeng ni 
uhurnima do, ase isuratkon si Musa aturan ai. 

6 Tapi humbani mungkah ni panompaon pe dalahi 
ampa naboru do sidea itompa. 

7 Halani ai tadingkonon ni dalahi do bapani 
ampa inangni, laho padomuhon dirini hubani 
parinangonni. 

8 Gabe sada daging do sidea na dua ai. Ase seng be 
sidea dua, tapi sada daging do. 

9 Ai pe, na dob pinadomu ni Naibata, seng bulih 
sirangon ni jolma.” 

10 Dob mulak sidea hu rumah, isungkun susian-Ni 
ma la use pasal ai. 

11 Jadi nini ma dompak sidea, “Na paulakkon 
parinangonni, dob ai ibuat na legan, parbangkis do 
ia ijai. 

12 Naboru ai pe, anggo isirangkon dirini humbani 
paramangonni, anjaha laho bani halak na legan, 
parbangkis do.” 

Jesus Huan-huan ni Dakdanak 
(Mat. 19:13-15: Luk. 18:15-17) 


13 Dob ai adong ma na mamboan dakdanak hu Bani, 
ase ijamah, tapi ipandang susian-Ni ai do sidea. 

14 Mangidah ai Jesus, sogam ma uhur-Ni, nini ma 
dompak sidea, “Paturut hanima ma dakdanak in roh 
hu Bangku, ulang pandang hanima sidea, ai bani 
halak sisonin do Harajaon ni Naibata. 

15Na sintong do hatang-Kon bannima, na so 
manjalo Harajaon ni Naibata songon dakdanak, 
seng anjai masuk ia hujai.” 

16 Jadi irohop ma sidea anjaha itampeihon ma 
tangan-Ni bani sidea, laho mamasu-masu sidea. 


Garama na Bayak 
(Mat. 19:16-26: Luk. 18:18-27) 


17 Sanggah na luar la hu dalan ai, roh ma sada 
halak marlintun hu Bani, lanjar manrogop ma ia 
manungkun-Si, “Ham Guru, sidear uhur! Aha do 
sibahenonku, ase dapot ahu hagoluhan sisadokah 
ni dokahni?” 

18 Jadi nini Jesus ma hu bani, “Mase ma ihatahon 
ham Ahu sidear uhur? Seng dong sidear uhur sobali 
Naibata. 

19 Ibotoh ham do titah in, “Ulang ho mamunuh! 
Ulang ho marbangkis! Ulang ho manangko! Ulang 
ho ra manaksihon hata na so tongon! Ulang 

ho manrampok! Maningon pasangaponmu do 
bapamu pakon inangmu!” 

20 Tapi nini ma mambalosi, “Ham Guru! Haganupan 
ai domma hudalankon humbani sietek-etekonku 
nari.” 

21 Jadi holong ma uhur ni Jesus mangidah-Si, nini 
ma hu bani, “Sada do na hurang bamu. Laho ma 
ham, jual ham ma haganup na dong bamu, anjaha 
pamberei ma ai bani na masombuh, ase mararta 
ham i nagori atas. Dob ai roh ma ham, irikkon ham 
ma Ahu!” 

22 Tapi mambogei hata ai borat ma uhurni, jadi 
mulak ma ia ibagas pusok ni uhur, ai pararta na buei 
do ia. 

23 Jadi ikawahkon Jesus ma inggot, anjaha nini ma 
hubani susian-Ni ai, “Mahol ni ai masuk halak na 
marnah na dong hubagas Harajaon ni Naibata.” 

24 la susian ai longang do pasal hata-Ni ai. Jadi 
nini Jesus ma use bani sidea, “Ale ambia! Maholni 
ai halak na martenger ni uhur bani arta masuk 
hubagas Harajaon ni Naibata! 

25 Urahan do masukan ni unta lubang ni jarum, 
ase halak na bayak masuk hubagas Harajaon ni 
Naibata.” 

26 Jadi lambin longang ma sidea, nini sidea ma 
samah sidea, “Ise ma, anggo sonai, boi maluah?” 

27 Ikawahkon Jesus ma sidea, lanjar nini ma, “Seng 
boi ai bani jolma, tapi bani Naibata boi do! Ai 
haganup do tarbahen Naibata.” 


Pasal Upah ni Susian 
(Mat. 19:27-30: Luk. 18:28-30) 


28 Dob ai nini si Petrus ma hubani Jesus, “Tonggor 
ma, haganup do itadingkon hanami, laho 
mangihutkon Ham!” 

29 Nini Jesus ma hu bani, “Na sintong do hatang- 
Kon bannima, sagala na manadingkon rumahni, 
saninani, botouni, inangni, bapani, dakdanakni 
barang jumani pe halani Ahu ampa halani Ambilan 
Na Madear, 

30 lompit saratus ma nuan jaloonni i tanoh on 
rumah, sanina, botou, inang, anak ampa juma sonai 
pakon parburuon, anjaha ambahni ai bani dunia na 
sihol roh hagoluhan sisadokah ni dokahni. 

31Tapi buei do na parlobei hinan gabe parpudi, 
anjaha na parpudi hinan gabe parlobei.” 


Ipalumba Jesus Sitaronon-Ni Patoluhalihon 
(Mat. 20:17-19: Luk. 18:31-34) 


32 Sanggah mardalan sidea, tangkog hu Jerusalem, 
Jesus do mardalan i lobei ni sidea, gabe longang ma 
sidea, anjaha na mangirikkon-Si ai mabiar do. Idilo 
ma use na sapuluh dua ai, anjaha ipatugah ma bani 
sidea, aha na laho masa Bani. 


Markus 10 3486 


33“Na tangkog ma hita hu Jerusalem, jadi 
ondoskononkon ma Anak ni Jolma in bani sintua ni 
malim ampa sibotoh surat. Uhumon ni sidea ma Ia 
marutang hosah, anjaha ondoskonon ni sidea ma 
la bani halak parbegu. 

34 Pahirion ni sidea, tijuranni, lonsinganni, anjaha 
bunuhon ni sidea ma la, anjaha dob salpu tolu ari 
mulak manggoluh do la.” 


Pangindoan ni si Jakobus ampa si Johannes 
(Mat. 20:20-28, Luk. 22:24-27) 


35 Dob ai roh ma manjumpahkon-Si, si Jakobus 
ampa si Johannes, anak ni si Sebedeus na dua 
ai, nini sidea ma hu Bani, “Ham Guru, adong 
pangindoannami, sibereon-Mu bannami namin.” 
36 Jadi nini ma hubani sidea, “Ai aha ipindo 
uhurnima sibahenon-Ku bannima?” 

37 Nini sidea ma hu Bani, “Bahen Ham ma hanami 
hundul bani hasangapon-Mu in, sada hampit 
siamun-Mu, na sada nari hampit sambilou-Mu.” 

38 Tapi nini Jesus ma hubani sidea, “Seng ibotoh 
hanima na pinindonima in. Mintor tarinum hanima 
ma panginuman siinumon-Kai? Mintor tarparidi 
hanima paridian siparidion-Kai?” 

39 Jadi nini sidea ma hu Bani, “Tarbahen hanami 
do.” Nini Jesus ma hubani sidea, “Tongon namin, 
inumonnima do panginuman siinumon-Kai, anjaha 
paridionnima do paridian siparidion-Kai, 

40 tapi na mambahen hundul i siamun-Ku atap i 
sambilou-Hu, seng saguru Bangku ai, tapi bani na 
dob tinontuhon hinan do ai.” 

41 Dob tarbogei ai bani na sapuluh nari ai, marah ma 
sidea mangidah si Jakobus pakon si Johannes. 

42 Jadi idilo Jesus ma sidea, nini ma dompak 
sidea, “Ibotoh hanima do, irajai sigomgomi bangsa 
do rayatni, anjaha ikuasai na sangap-sangapni do 
sidea. 

43 Ulang ma sonai anggo bannima! Tapi barang 
ise hanima na sihol sangap, ai ma gabe juakjuak 
bennima! 

44 Anjaha barang ise hanima na sihol parlobei, ai ma 
gabe jabolon ni haganup. 

“Ai Anak ni Jolma in pe, seng roh la ase 
iidangi halak, tapi laho mangidangi do, anjaha 
mamberehon hosah-Ni bahen tobus ni buei halak.” 


Ipamalum si Bartimeus na Mapitung 
(Mat. 20:29-34, Luk. 18:35-43) 


46 Jadi das ma sidea i Jeriko. Sanggah na misir ai 
la hun Jeriko rap pakon susian-Ni ampa halak na 
mabuei ai, adong do na hundul i topi dalan ai, 
sada halak na mapitung, sipangindo-indo, ai ma si 
Bartimeus, anak ni si Timeus. 

47 Dob ibogei, Jesus na hun Nasaret do ai hape, dilo- 
dilo ma ia, nini ma, “Ham Jesus, Anak ni si Daud, 
idop ma uhur-Mu bangku!” 

48Buei do na maminsangsi ase sip namin, tapi 
lambin igogohi do mandilohon, “Ham Anak ni si 
Daud, idop ma uhur-Mu bangku!” 

49 Jadi soh ma Jesus, nini ma, “Dilo hanima ma ia 
Jadi idilo sidea ma ia, nini ma hu bani, “Tenger ma 
uhurmu, jongjong ma ho, idilo do ho!” 

20 Ja pe ipadaoh ma salimutni, jongjong ma ia, lanjar 
laho bani Jesus. 

51|parsahapkon Jesus ma ia, nini ma, “Aha 
ipangindo uhurmu bahenon-Ku bam?” Jadi nini na 
mapitung ai ma hu Bani, “Ham Guru, marpangidah 
ma namin matangku!” 

52 Jadi nini Jesus ma hu bani, “Laho ma ho! 
Haporsayaonmin do na pagoluhkon ho!” Jadi 
mintor marpangidah ma ia, lanjar iirikkon ma Jesus 
bani pardalanan-Ni. 


|” 


Parmasuk ni Jesus hu Huta Jerusalem 
(Mat. 21:1-11: Luk. 19:28-39: Joh. 12:12-19) 


11 1 Sanggah na lambin dohor sidea hu huta 
Jerusalem, ai ma hu Betpage ampa Betania, 
na bani Dolog Jetun ai, isuruh Jesus ma dua halak 
humbani susian-Ni, 

2 nini ma hubani sidea, “Laho ma hanima hu dusun 
na i lobeinima in, anjaha masukkonsi hanima hujai, 
jumpah hanima ma sada anak ni halode tambat, 
na so ongga ope hona ajak. Tanggali anjaha boan 
hanima ma ai hujon! 

3 Jadi anggo adong na mangkatahon bannima, “Aha 
do na binahennima in!' Hatahon hanima ma, 'Porlu 
do in bani Tuhan in, anjaha podas do in paulakon-Ni 
hujon.” 

4 Jadi laho ma sidea, anjaha jumpah sidea ma anak 
ni halode ai, tambat bani sada labah hampit darat i 
alaman ai, gabe itanggali sidea ma. 

“Jadi adong ma halak na jongjong ijai, na 
mangkatahon bani sidea, “Aha do na binahen 
nasiam in, itanggali nasiam do anak ni halode in?” 

6 Jadi ihatahon sidea ma songon na hinatahon ni 
Jesus bani sidea, gabe ipaturut ma. 

7 Itogu sidea ma anak ni halode ai bani Jesus, 
ipaherbang sidea ma hiouni bani gurungni, dob ai 
iajak Jesus ma ai. 

8 Buei do halak na paherbangkon hiouni bani dalan 
ai, na deba paserakkon bulung-bulung na maratah, 
na itagili sidea hun tongah juma. 

9 Halak na mardalan i lobei ampa na mangihut 
hun pudi mandilohon, “Hosianna! Pinuji ma na roh 
ibagas goran ni Tuhan! 

10 Pinuji ma harajaon ni Bapanta si Daud na sihol roh 
in! Hosianna ma bani ianan na gijang!” 


Hona Papa Hayu Ara na So Marbuah 
(Mat. 21:18-19) 


11 Jadi masuk ma la hu Jerusalem, hu rumah 
panumbahan ai, anjaha dob ikawahkon haganup 

inggot, laho ma la hu Betania rap pakon susian-Ni 
na sapuluh dua ai, ai domma bod ari. 

12 Anjaha patarni ai, dob misir sidea hun Betania, 
malohei ma iahap Jesus. 

13 Anjaha ididah ma humbani na daoh sada hayu ara 
na marbulung. Laho ma la hujai, laho mangindahi 
buahni Bani. Tapi dob das la hujai, pitah bulung 
tumang do jumpah-Si, ai seng ope panorangni 
marbuah. 

14 Jadi nini ma hubani hayu ai, “Ronsi antigan pe 
seng panganon ni atap ise be buahmu!” Ibogei 
susian-Ni ai do na hinatahon-Ni ai. 


Ringis ni Jesus 
(Mat. 21:12-17: Luk. 19:45-48) 


15Dob ai das ma sidea hu Jerusalem. Jesus pe 
masuk ma hu rumah panumbahan ai, anjaha 
jusir ma siparjualan ampa sipamboli i rumah 
panumbahan ai. Ipantunggalingkon ma meja ni 
situkari duit ampa bangku-bangku ni sijual asas. 

16 Seng ipalopas bontason ni halak na marsiboanon 
hu rumah panumbahan ai. 

17 Jadi iajari ma sidea, nini ma, “Ai lang tarsurat do, 
rumah partonggoan ni haganup bangsa do goranon 
rumah-Ku? Hape ibahen nasiam do in gabe liang ni 
panrampok.” 

18 Jadi ibogei sintua ni malim ampa sibotoh surat 
ma ai, gabe ipindahi sidea ma dalan laho mamunuh- 

Si, ai mabiar do sidea, ai ganup do halak na mabuei 
ai longang mambogei podah-Ni. 

19 Anjaha anggo bod ma ari, luar do sidea 
manadingkon huta ai. 


Hayu Ara na dob Melus 


Kuasa ni Haporsayaon 
(Mat. 21:18-22) 


20 Anjaha sanggah na mamontas sidea patarni ai, 
ididah sidea ma na dob hangar hayu ai ronsi uratni. 
21 Taringat ma si Petrus, gabe nini ma hu Bani, 
“Guru, tonggor Ham ma! Domma hangar hayu ara 
na pinapaan-Mu ondi.” 

22 Jadi nini Jesus ma mambalosi sidea, “Porsaya ma 
hanima bani Naibata!” 

23Na sintong do hatang-Kon bannima, “Anggo 
adong na mangkatahon bani dolog on, 'Tarangkat 
ma, madabuh ma hu laut ai”, anjaha seng sangsi ia 
ibagas uhurni, tapi porsaya do na maningon jadi do 
ai, sai na saud do ai idahonni.' 

24 Halani ai Huhatahon ma bennima, haganupan 
na pinindonima bani tonggonima, sai na das do 
ai bannima, asal ma porsaya hanima, maningon 
jaloonnima do ai. 

25 Anjaha anggo jongjong hanima martonggo, sasap 
hanima ma anggo adong pangkuranginima bani 

halak, ase isasap Bapanima na i nagori atas ai age 
salahnima. 
26 Tapi anggo seng isasap hanima, seng homa 
sasapon ni Bapanima na i nagori atas ai age 
salahnima.” 


Sungkun-sungkun Pasal hunja Roh Kuasa ni Jesus 
(Mat. 21:23-27; Luk. 20:1-8) 


27 Jadi das ma sidea use i Jerusalem. Anjaha 
sanggah mardalan-dalan la i rumah panumbahan 
ai, roh ma hu Bani sintua ni malim, sibotoh surat 
ampa pangintuai-pangintuai, 

28 anjaha nini sidea ma hu Bani, “Marhitei kuasa aha 
do ihorjahon Ham in? Ise do na mambere kuasa in 
Bamu, laho mangkorjahon in?” 

2? Tapi nini Jesus ma hubani sidea, “Adong do 
sungkunon-Ku bani nasiam, balosi nasiam ma 
Ahu, ase Hupatugah bani nasiam, atap kuasa ja 
Hupangunsagahkon mambahen ai. 

30 la pandidion ni si Johannes, na hun nagori atas do 
ai atap humbani jolma do? Balosi nasiam ma Ahu!” 
31 Jadi martimbang-timbang ma sidea, nini ma, 
“Anggo ihatahon hita hun surga, hatahonon-Ni ma, 
“Mase ma lang porsaya nasiam bani?” 

32 Tapi porini ihatahon hita, “Hun bani jolma do? 
Mabiar do sidea bani bangsa ai, ai nabi do si 
Johannes ninuhur ni bangsa ai haganup.” 

33 Jadi nini sidea ma mambalosi Jesus, “Seng ibotoh 
hanami!” Jesus pe nini ma hubani sidea, “Ahu 
pe, seng patugahon-Ku bani nasiam, atap marhitei 
kuasa aha Hubahen ai.” 


Limbaga Pasal Sisewa Pohon Anggur 
(Mat. 21:33-46: Luk. 20:9-19) 


12 1 Dob ai marsahap ma la marhitei limbaga 
bani sidea, nini ma, “Adong ma sada halak 
na manombei pohon anggur, ihondor ma ai inggot, 
ihurak ma pangilangan, anjaha ipaturei ma sada 
manara. Ipasewahon ma pohon ai hubani parjuma- 
juma, dob ai laho ma ia hu nagori na legan. 

2 Jadi bani panorangni isuruh ma juakjuakni 
marayak parjuma-juma ai, ase ijalo humbani sidea 
deba humbani buah ni pohon anggur ai. 

3 Hape itangkap sidea do ia, ibogbogi, lanjar isuruh 
mulak sonin, mangambei. 

4 Isuruh ma use bani sidea juakjuak na legan, tapi 
ibogbogi sidea ma ai anjaha ipahiri. 

5 Dob ai isuruh ma use na legan, tapi ibunuh sidea 
ma age ai. Buei ope na legan isuruh, ibogbogi do ai 
deba, na deba nari ibunuh. 

6 Adong ope anakni sada hinaholongan ni uhurni. Ai 
ma parpudi isuruh bani sidea, ai ninuhurni, Tontu 
malang do uhur ni sidea mangidah anakkon.' 

7 Tapi nini parjuma-juma ai ma samah sidea, “On 
do panean ai! Eta, bunuh hita ma ia, ase banta 
siteanonni in! 

8 Jadi itangkap sidea ma ia, ibunuh ma, anjaha 
iambukkon hu darat ni pohon anggur ai. 

9 Aha ma bahenon ni tuan simada pohon anggur ai? 
Roh ma ia, boiskononni ma parjuma-juma ai, anjaha 
ondoskononni ma pohon anggur ai bani halak na 
legan. 

10 Ai seng ongga ibasa nasiam hata na tarsurat on, 
“Batu, na niambukkon ni tukang rumah, ai do gabe 
batu palas parsuhi. 

11 Tuhan do na mambahen ai, anjaha halongangan 
do ai bani matanta.” 

12 Jadi ipindahi sidea ma dalan laho manangkap- 
Si, tapi mabiar do sidea bani halak na mabuei ai. 
Ai ibotoh, sidea do tinuju ni limbaga nongkan. Jadi 
laho ma sidea, itadingkon ma la. 


Sungkun-sungkun ni Parisei Pasal 
na Mambere Balasting bani Kesar 


(Mat. 22:15-22: Luk. 20:20-26) 


13Dob ai isuruh sidea ma deba humbani halak 
Parisei ampa humbani juakjuak ni si Herodes, laho 
manangkap-Si marhitei parsahap-Ni. 

14 Jadi roh ma sidea mangkatahon hu Bani, “Ham 
Guru, ibotoh hanami, pintor do Ham, seng mabiar 
age bani ise, ai seng sitonggor jumbak Ham, 

anjaha sintong-sintong do ipodahkon Ham dalan ni 
Naibata. Ai patut do bereon balasting bani kesar 
atap lang?” 
15 Tapi ibotoh Jesus do sipakulah-kulah ni sidea 
ai, gabe nini ma dompak sidea, “Mase ma ilajou 
nasiam Ahu? Bere nasiam ma Bangku dinar sada, 
ase Huidah!” 
16 Jadi iboan sidea ma. Nini ma hubani sidea, 
“Gombaran pakon surat ni ise do on?” Jadi nini 
sidea ma hu Bani, “Gombaran ni kesar do!” 
17 Jadi nini Jesus ma hubani sidea, “Bere ma 
bani kesar na humbani kesar, anjaha na humbani 
Naibata bani Naibata.” Jadi longang ma sidea pasal- 
Si. 

Pasal Parpuhoon humbani na Matei 

(Mat. 22:23-33: Luk. 20:27-40) 


18 Dob ai roh ma hu Bani halak Sadukei, na so 
marhatongonkon, adong parpuhoon humbani na 
matei, jadi isungkun sidea ma la, nini ma, 

19 “Ham Guru! Isuratkon si Musa do banta, “Anggo 
matei sada halak, itadingkon parinangonni lang 
mardakdanak, maningon pagodangon ni anggini do 
naboru ai, laho pajongjong ginompar bani abangni 
ai.” 

20 Ase adong ma pitu halak na marsanina, mambuat 
boru ma sikahanan ai, jadi matei ma ia, lang 
martinading. 

21 Jadi ibuat na paduahon ai ma naboru ai, lanjar 
matei ma ai, lang martinading. Patoluhon ai pe 
sonai do. 

22 Sonai do sidea hapitusi, seng martinading. I pudi 
ni ganupan ai, matei ma homa naboru ai. 

23 Bani ari parpuhoon ai, ise do sidea simada naboru 
ai? Ai ganup do na pitu ai ongga marjolmahonsi.” 
24 Nini Jesus ma hubani sidea, “Ai lang na kahou ma 
nasiam in, halani seng iarusi nasiam Surat in, age 
hagogohon ni Naibata? 

25 Ai anggo puho ma sidea humbani na matei, seng 
be mompo atap laho sidea, tapi songon malekat na 
i nagori atas ai ma sidea. 

26 Anjaha pasal parpuhoon ni halak na dob matei, 
ai seng ongga ibasa nasiam ibagas buku ni si Musa, 
ibagas barita pasal naporon ai, na hinatahon ni 
Naibata hubani si Musa, “Ahu do Naibata ni si 
Abraham, si Isak ampa si Jakob?’ 

27 Sedo Naibata ni na matei la, Naibata ni na 
manggoluh do. Kahou tumang do nasiam.” 


Titah Sibanggalan 
(Mat. 22:34-40: Luk. 10:25-28) 


28 Jadi roh ma sada halak humbani Parisei ai, na dob 
mambogei parsualan ai, anjaha na mangahapkon 
tongon ni pambalosi-Ni ai bani sidea, nini ma 
manungkun-Si, “Na ija do sibanggalan humbani 
titah in ganupan?” 

29 Ibalosi Jesus ma, “On do sibanggalan: Bogei ma, 
ale Israel, Tuhan, Naibatanta, sahalak-Si do Tuhan. 
30 Anjaha maningon haholonganmu do Tuhan 
Naibatamu humbani gok ni atei-ateimu, humbani 
gok ni hosahmu, humbani gok ni uhurmu ampa 
humbani gok ni gogohmu! 

31 Na paduahon, ai ma: Maningon haholonganmu 
do hasomanmu doskon dirimu. Seng dong be titah 
na legan sibanggalan hunjon.” 

32 Jadi nini sibotoh surat ai ma hu Bani, “Tongon do 
Guru, domu hu hasintongan dona hinatahon-Mu ai, 
ai ma, sada do Naibata, anjaha seng dong na legan 
sobali-Si. 

33 Anjaha mangkaholongi-Si humbani gok ni atei- 
atei, humbani gok ni uhur ampa humbani gok 
ni gogoh anjaha mangkaholongi hasoman doskon 
diri, banggalan do ai humbani ganup galangan 
situtungon age galangan na legan pe.” 

34 Dob ibogei Jesus pandeini ai marbalos, nini ma 
hu bani, “Seng sadiha daoh nari be ham hun 
Harajaon ni Naibata!” Anjaha ise pe lang be, na pag 
marsungkun-sungkun hu Bani. 


Sungkun-sungkun Pasal Anak ni Ise do Jesus 
(Mat. 22:41-46, Luk. 20:41-44) 


35Sanggah mangajari Jesus ibagas rumah 
panumbahan ai, nini ma hubani sidea, “Mase ma 

ihatahon sibotoh surat, Anak ni si Daud do Kristus 
in? 

36 Si Daud sandiri do mangkatahon marhitei Tonduy 
Na Pansing, “Nini Tuhan in do dompak Tuhanku, 
hundul ma ho hu siamunkon, paima hubahen 
sagala munsuhmu sidogeian ni naheimu.' 

37 Si Daud sandiri do manggoransi Tuhan, sonaha 
ma ia anakni?” Marosuh do halak na mabuei ai 
manangar hata-Ni. 


Lumba-lumba ase Marjaga-jaga 
dompak Sibotoh Surat 


(Mat. 23:6, 7: Luk. 20:45-47) 


38 | anjar ihatahon do ibagas pangajaran-Ni ai, “Jaga 
ma nasiam dompak sibotoh surat, na marosuh 
mardalani marbaju ganjang, na mangkarosuhkon, 
ase itabi halak i tiga, 

39 ha mangkarosuhkon hundulan parlobei i rumah 
parguruan, ampa hundulan na sangapi parpestaan, 
40halak na mambondut rumah ni na mabalu, 
anjaha na marsipahulah-hulah marhitei tonggo na 
ganjang. Uhum siboratan do jaloon ni sidea.” 


Sibere-bere ni na Mabalu 
(Luk. 21:1-4) 


41 Jadi sanggah na hundul la tontang ni poti idop 
ni uhur ai, ikawahkon ma pambahen ni halak na 
mabuei ai mandabuhkon duitni hubagas poti ai, 

anjaha buei do halak na bayak mandabuhkon buei- 
buei. 

42 Anjaha roh do sada naboru na mabalu, na miskin, 
idabuhkon ma hujai dua rimis, ai ma sasen. 

43 Jadi idilo Jesus ma susian-Ni, nini ma hubani 
sidea, “Sintong do na Huhatahon on bannima, 
buenan do na nidabuhkon ni na mabalu na miskin 
an, hubagas poti idop ni uhur in, marimbang 
haganup na mandabuhkon ai. 

44 hi humbani lobih-lobihni do idabuhkon sidea 
bei, tapi anggo naboru an, ibagas hahuranganni 
idabuhkon do haganup na dong bani, haganup 
hagoluhanni.” 


PARSAHAPAN PASAL PANORANG PARPUDI 
(Mat. 24: Luk. 21:15-36) 


Parseda ni Rumah Panumbahan 
(Mat. 24:1, 2: Luk. 21:5, 6) 


1Sanggah luar Jesus hun rumah 
13 panumbahan ai, marsahap ma hu Bani 
sada humbani susian ai, “Guru, tonggor Ham ma, 
sonaha dear ni batu-batu ai ampa rumah-rumah 
ai!” 
2 Tapi nini Jesus ma hu bani, “Ididah ho do rumah- 
rumah na banggal ai? Seng paturuton age dua batu 
na patindih, na so rosakkonon-Ku.” 

Mungkah ni Pangarouon Parlobei ni Ari Parpudi 
(Mat. 10:17-22: 24:3-14; Luk. 21:7-19) 


3 Anjaha sanggah na hundul la i Dolog Jetun tontang 
ni rumah panumbahan ai, pulig ma la isungkun si 
Petrus, si Jakobus, si Johannes pakon si Andreas. 

4 “Patugah Ham ma bennami, antigan ma masa ai, 
anjaha aha tandani, paboa laho masa ma ganupan 
ai?” 

3 Jadi ihatahon Jesus ma hubani sidea, “Jaga ma 
hanima, ase ulang ipakahou halak hanima. 

6 Ai buei ma halak na roh marhitei Goran-Ku, na 
mangkatahon, “Ahu do in!” Anjaha buei do na kahou 
bahenon ni sidea. 

7 Anjaha anggo ibogei hanima porang ampa 
barita ni porang, ulang ma hanima tarsonggot! Ai 
maningon masa do ai, tapi seng ai ope ujungni. 
8Ai marsilawanan ma bangsa-bangsa anjaha 
harajaon samah harajaon, masa ma homa lalou 
mar sasanagori, sonai homa lohei. Pamungkah ni 
pangarouon ai ma ai. 

9 Tapi jaga ma hanima bani dirinima! Ai ondoskonon 
ni sidea do hanima hu pangadilan, lonsinganni do 
hanima i parguruan, anjaha pajongjongon i lobei ni 
panguhum ampa raja halani Ahu, gabe hasaksian 
bani sidea. 

10 Anjaha ambilankonon do lobei Ambilan Na 
Madear in bani ganup bangsa. 

11 Anjaha anggo itogu halak hanima laho 
ondoskononkon, ulang ma sunsah uhurnima pasal 
sihatahononnima, tapi aha na iberehon bannima 
bani panorang ai, ai ma hatahon hanima, ai sedo 
hanima na marsahap ijai, tapi Tonduy Na Pansing 
do. 

12 Anjaha ondoskononkon ni sanina do saninani ase 
ibunuh, sonai homa bapa dompak anakni. Anjaha 
anak pe manlawan do dompak namatorasni anjaha 
ibunuh sidea. 

13 Anjaha domdoman ni haganup halak do hanima 
halani Goran-Ku, tapi na tahan ronsi ujungni do 
paluahon.” 


Parroh ni Ari Parpudi 
(Mat. 24:15-25: Luk. 21:20-24) 


14 “Tapi anggo ididah hanima hasamboron na 
majangin ai, ai ma bani na so patut iananni 
(iparimbagaskon na mambasa on ma ai), ijai ma 
maporus na i nagori Judea hu dolog! 

15 Halak na i atas ni rumahni, ulang ma pala tuad 
ia, anjaha ulang ma pala masuk ia hubagas rumah, 
laho mambuat atap aha hunjai. 

16 Na i juma pe ulang ma pala mulak mangalop 
hiouni. 

17 Tapi magou ma naboratan rumah ampa na 
painumkon bani panorang ai. 

18 Tapi martonggo ma hanima, ase ulang masa ai 
sanggah musim borgoh. 

19 Ai masa do bani ari ai sitaronon, na so ongga 
masa olat ni panompaon ni Naibata bani na 
tinompa-Ni ai ronsi nuan, hu lobeian on pe seng 
masa be. 

20 Anjaha ambit lang iorui Tuhan ari ai, seng anjai 
maluah age sada jolma. Tapi halani na pinilihni ai 
do, ase iorui. 

21 Anjaha anggo adong na mangkatahon bennima, 
Tonggor ma, ijon do Kristus in!” atap, 'Tonggor ma, 
ijai do la, ulang ma haporsayai hanima ai. 

22 hi na roh do Kristus parladung pakon nabi 
parladung, anjaha bahenon ni sidea do tanda pakon 
halongangan laho pakahouhon na tarpilih in, ambit 
na tarbahensi. 

23 Tapi jaga ma hanima, domma Hulumbahon hinan 
in bannima!” 


Parroh ni Anak ni Jolma in Paduahalihon 
(Mat. 24:29-36: Luk. 21:25-33) 


24 “Tapi bani panorang ai, dob salpu sitaronon ondi, 
manggolapi ma mata ni ari, anjaha seng marsinalsal 
be bulan. 

25Mardabuhan ma bintang hun langit, anjaha 
hagogohon ni parlangitan pe mandugur ma. 

26 Dob ai idahon ni sidea ma Anak ni Jolma in roh 
marhitei hombun marhasoman hagogohon ampa 
hasangapon banggal. 

27 Dob ai suruhon-Ni ma malekat-Ni patumpuhon 
na pinilih-Ni ai humbani desa na ualuh in, hun ujung 
ni tanoh das hu ujung ni langit. 

28 Tapi humbani hayu ara in ma guruhon hanima 
usihanni ai. Anggo martunasi ma pusukni anjaha 
luar bulungni, ibotoh hanima do, dohor ma 
partahunan milas. 

29 Usih hujai, anggo ididah hanima ma masa ondi, 
botohonnima ma, na dohor ma parroh-Ni ai. 

30 Sintong do na Huhatahon on bannima, seng anjai 
salpu na sansundut on, anggo lang lobei masa 
haganupan ai. 

31 Salpu pe langit ampa tanoh on, anggo hatangkin 
seng anjai salpu in. 

32 Tapi anggo ari ampa panorangni seng dong na 
mambotoh ai age malekat i nagori atas, age Anak 
ni Jolma in pe, sobali Bapa in.” 


Lumba-lumba ase Marjaga-jaga 
(Mat. 24:37-44: Luk. 12:35-40, 17:26-37) 


33 “Jaga anjaha puho ma hanima, ai seng ibotoh 
hanima, sadihari panorangni ai. 

34 Usih do ai songon bani sada halak, na laho hu 
tanoh na legan, itadingkon do rumahni, ibere kuasa 

bani juakjuakni, ganup marsihorjahon horjani bei, 
anjaha sijaga labah iparentahkon, ase marjaga-jaga. 
35 Halani ai jaga ma hanima, ai seng ibotoh hanima 
parroh ni tuan simada rumah ai, barang bod 
ari, barang tongah borngin, barang tahuak dayok, 
barang girah sogod. 

36 Anjaha ulang ma jumpah-Si hanima tarpodom, 
bani na roh ai la sompong. 

37Na Huhatahon bannima, bani haganup do ai 
Huhatahon, 'Puho ma hanima!” 


SITARONON AMPA PARMATEI NI JESUS 
(Mat. 26:27; Luk. 22:23: Joh. 18:19) 


Riah ni Sintua ni Malim ampa Sibotoh 
Surat Laho Mamunuh Jesus 


(Mat. 26:1-5: Luk. 22:1, 2) 


1 Dua ari nari marayak pesta Paskah ampa 
14 mangan ruti na so niigaran, ipindahi sintua 
ni malim ampa sibotoh surat ma akal, laho 
manangkap anjaha mamunuh Jesus. 
2Tapi nini sidea ma, “Ulang ma sanggah mata ni 
pesta ai, ase ulang lutu halak na mabuei in.” 

Jesus Iminaki i Betania 
(Mat. 26:6-13: Luk. 7:36-50: Joh. 12:1-8) 


3 Jadi sanggah i Betania la, i rumah ni si Simon 
na gadamon hinan ai, sanggah na hundul Ia laho 
mangan, roh ma sada naboru mamboan sada botol, 
na marisi minak nardus na maharga, na so maragu. 
Ibolahkon ma botol ai, iuseihon ma minak ai bani 
ulu ni Jesus. 

4 Tapi adong ma na marungut-ungut samah sidea, 
“Mase ma iparsoya-soya minak in? 

3 Boi hinan dojualon minak in lobih tolu ratus dinar, 
laho mangidopi na masombuh.” Jadi igilai sidea ma 
naboru ai. 

6Tapi nini Jesus ma, “Paturut ma ia. Mase ma 
isunsahi hanima ia? Na dear do na binahenni in 
Bangku! 

7 Ai tongtong do adong na masombuh i tongah- 
tongahnima, anjaha sadihari marosuh hanima, boi 
do bahenonnima na madear bani sidea, tapi anggo 
Ahu seng tongtong rap pakon hanima. 

8Olat ni na tarbahensi do na binahenni in, na 
manlobei do ia mamminaki angkulang-Ku songon 
na laho mananom. 

9 Sintong do na Huhatahon on bennima: Barang 
ija pe i sab dunia on iambilankon use Ambilan Na 
Madear on, sahapkononkon do age na binahenni in 
gabe baritani.” 

Partahi-tahion ni si Judas 
(Mat. 26:14-16: Luk. 22:3-6) 


10]a si Judas Iskariot, ai ma sada humbani na 
sapuluh dua ai, laho do marayak sintua ni malim, 
laho mantahihon Jesus bani sidea. 

11 Mambogei ai, malas ma uhur ni sidea, lanjar 
ibagahkon sidea ma mambere duit bani. Jadi 
ipindahi si Judas ma panorang na dearhonsi, laho 
mangondoskon-Si. 


Ipasirsir Panganon Paskah 
(Mat. 26:17-19: Luk. 22:7-13) 


12Bani ari parlobei ni mangankon ruti na so 
niigaran, ai ma bani ari panayaton ni biribiri Paskah, 
nini susian ai ma bani Jesus, “Huja ma hanami laho 
ipindo uhur-Mu, laho pasirsirhon panganon Paskah 
ai?” 

13 Jadi isuruh ma dua halak susian-Ni, nini ma 
hubani sidea, “Laho ma hanima hu huta in, 
pajumpah ma hanima holi pakon sada halak na 
mamboban bah sahudon. Irikkon hanima ma ia! 
14Hatahon hanima ma hubani siparrumah, na 
nimasukannima ai, 'Tonah ni Guru in, ija do adong 
kamar, ianan-Ku mangan Paskah rap pakon susian- 
Ku? 

15 Jadi patuduhkononni ma bannima sada kamar 
pardatas na lumbang, na dob dear ipasirsir. Ijai ma 
patorsa hanima banta!” 

16 Susian ai pe laho ma, imasuki sidea ma huta ai, 
jadi jumpah sidea ma songon na hinatahon-Ni ai 
bani sidea, gabe ipasirsir sidea ma Paskah ai. 


Ipatugah Jesus Partahi-tahion ni si Judas 
(Mat. 26:20-25, Luk. 22:21-23, Joh. 13:21-30) 


17 Ase dob bod ari, roh ma Jesus ampa susian-Ni na 
sapuluh dua ai. 

18 Anjaha sanggah na hundul ai sidea mangan, nini 
Jesus ma, “Na sintong do hatang-Kon bannima, 
sada hun bannima, na rap mangan pakon Ahu, 
mangondoskon Ahu.” 

19 Jadi pusok ma uhur ni sidea, sada-sada ma sidea 
mangkatahon hu Bani, “Sedo ahu ai?” 

20 Jadi nini ma hubani sidea, “Sada hun bannima na 
sapuluh dua, ai ma na rap pakon Ahu manornobkon 
hubagas pinggan on. 

21 Tongon, sai na marujung do namin Anak ni Jolma 
in songon na tarsurat in, tapi bursik ma halak 
na mangondoskon Anak ni Jolma in. Rahanan ma 
ambit ulang tubuh jolma na sonai ai!” 

Mungkah ni Horja Banggal Na Pansing 
(Mat. 26:26-29; Luk. 22:14-20, 1 Kor. 11:23-25) 


22 Jadi sanggah na mangan ai sidea, ibuat Jesus 
ma ruti, ipasu-pasu ma, ipartopik anjaha ibere ma 
hubani sidea, lanjar ihatahon, “Jalo hanima ma, 
daging-Ku do on!” 

23Dob ai ibuat ma panginuman, anjaha dob 
ihatahon tarima kasih, ibere ma ai bani sidea, gabe 
haganup ma sidea minum hunjai. 

24 Lanjar ihatahon ma bani sidea, “Daroh-Ku do on, 
daroh parpadanan in, na niduruskon mangkopkop 
buei halak. 

23Na sintong tumang do na Huhatahon on 
bannima: Seng anjai inumon-Ku be humbani 
buah ni hayu anggur in das hubani ari ai, ijai ma 
inumon-Ku na baru ibagas Harajaon ni Naibata.” 


Ilumbahon Jesus Pamorsouon ni si Petrus 
(Mat. 26:30-35: Luk. 22:31-34: Joh. 13:36-38) 


26 Jadi dob idodingkon sidea doding puji-pujian ai, 
laho ma sidea hu Dolog Jetun. 

27 Jadi nini Jesus ma hubani sidea, “Haganup do 
hanima laho sangsi Bangku songon na tarsurat 
ai, Bogbogan-Ku ma parmahan in, gabe mambur 
merap ma biribiri in.” 

28 Tapi dob puho Ahu humbani na matei lobeian-Ku 
ma hanima hu Galilea.” 

29 Jadi ihatahon si Petrus ma hu bani, “Age ganup 
sidea sangsi, tapi ahu lang.” 

30 Tapi nini Jesus ma hu bani, “Na sintong do na 
Huhatahon on bam: Saborngin on, sanggah lape 
martahuak dayok paduahalihon porsouonmu ma 
Ahu tolu hali.” 

31 Tapi lambin igogohkon do mangkatahon, “Age 
pe ipamatei ahu rap pakon Ham, seng anjai 
parnalangonku Ham.” Lanjar sonai do hata ni sidea 
ganup. 


Jesus i Getsemane 
(Mat. 26:36-46: Luk. 22:39-53) 


32 Das ma sidea bani sada ianan na margoran 
Getsemane. Ihatahon Jesus ma hubani susian-Ni, 
“Hundul ma hanima ijon, sanggah martonggo Ahu.” 
33 Dob ai iarahkon ma si Petrus, si Jakobus ampa si 
Johannes. Jadi mulai ma majangin anjaha bulinsah 
iahap. 

34 Jadi nini ma hubani sidea, “Pusok tumang do 
uhur-Hu, songon na matei do. Ijon ma hanima lobei 
soh anjaha puho!” 

35 Dob ai laho ma Ia dompak lobei otik, manrogop 
ma lai tanoh anjaha martonggo, andohar isalpuhon 
panorang ai hun Bani anggo tarbahen. 

36 Nini do, “Abba, Bapa, haganup do tarbahen Ham! 
Salpuhon Ham ma panginuman on hun Bangku, tapi 
sedo saguru rosuh ni uhur-Hu, uhur-Mu do!” 

37 Dob ai roh ma Ia, jadi modom do sidea jumpah- 
Si, gabe ihatahon ma hubani si Petrus, “O Simon 
modom do ho hape? Seng mangasup ho puho pala 
sajam? 

38 Puho ma hanima anjaha martonggo, ase ulang 
masuk hanima hubagas parlajouan. Ai rosuh do 
namin tonduy, tapi galek do daging.” 

39 Dob ai laho ma use la martonggo, lanjar hata 
nongkan ai do ihatahon. 

40 Jadi sanggah na roh ai Ia use, modom do sidea 
jumpah-Si, ai tartunduh tumang do mata ni sidea. 
Jadi seng ibotoh sidea be, aha hatahononni Bani. 
41Dob ai sanggah na roh la patoluhalihon, nini 
ma dompak sidea, “Nunutannima ope modom 
anjaha marsaran? Sungkup ma in! Domma jumpah 
panorangni! Tonggor ma, ondoskononkon ma Anak 
ni Jolma in hubagas tangan ni halak pardousa. 

42 Jongjong ma hanima, laho ma hita! Tonggor ma, 
domma dohor sipantahihon Ahu!” 


Tartangkap Tuhan Jesus 
(Mat. 26:47-56, Luk. 22:47-53; Joh. 18:1-12) 


43 Mangkatahon ai ope Ia, mintor das masi Judas, ai 
ma sahalak humbani na sapuluh dua ai, anjaha rap 
pakonsi buei do halak na marpodang, na marpukul- 
pukul, suruhan ni sintua ni malim, sibotoh surat 
ampa pangintuai-pangintuai. 

44 Tapi domma ipabotohkon sipantahihon ai hinan 
tanda bani sidea, nini, “Ia in na husummah, ai ma 
la. Tangkap nasiam ma la, anjaha pangkei-pangkei 
ma boan nasiam la!” 

45 Jadi daskonsi ia, mintor ijumpahkon ma Jesus, 
anjaha nini ma, “Rabbi!” Lanjar isummah ma la. 

46 Mardas tangan ma sidea Bani, lanjar itangkap ma 
la. 

47 Sada humbani na jongjong ijai ai manintak 
podangni, itampul ma juakjuak ni sintua ni malim 
ai, gabe mistak ma pinggolni. 

48 Jadi nini Jesus ma hubani sidea, “Songon na 
mandompakkon panamun do parroh nasiam 
on, marpodang anjaha marpukul-pukul, laho 
manangkap Ahu. 

49 Ari-ari do namin Ahu rap pakon nasiam i rumah 
panumbahan mangajari, seng itangkap nasiam 
Ahu! Tapi tene maningon saud do na tarsurat in.” 
50 Jadi ganup ma sidea manadingkon-Si, lanjar 
maporus. 

51 Adong do sada garama, na marpakeian 
sanlambar hiou putih tumang, mangirikkon-5i. 
Itangkap sidea ma ia, 

52 tapi ihalluskon ma hiouni ai, lanjar lintun seng 
marpakeian. 

Jesus i Lobei ni Pangadilan 
(Mat. 26:57-68, Luk. 22:63-71, Joh. 18:12-14, 19-24) 


33 Iboan halak ai ma Jesus hu lobei ni sintua ni 
malim, anjaha ganup sintua ni malim, pangintuai 
ampa sibotoh surat pe domma martumpu. 

54 Anjaha si Petrus pe iirikkon do la mandaoh-daoh 
hun pudi das hu alaman parbagas ni rumah ni sintua 
ni malim ai, jadi hundul ma ia ijai rap pakon upas- 
upas ai mandadang. 

>> Ja sintua ni malim ai ampa haganup Sanhedrin 
ai mangindahi hasaksian do dompak Jesus, ase boi 
marutang hosah la, tapi seng dong jumpah sidea. 
56 Ai buei namin na manaksihon ladung dompak-Si, 
tapi seng mardomu na sinaksihon ni sidea ai. 

37 Deba jongjong manaksihon ladung dompak-Si, 
nini ma, 

58 “Itangar hanami do la mangkatahon, “Parsedaon- 
Ku do rumah panumbahan, na pinauli ni tangan 
on, anjaha ibagas tolu ari pajongjongon-Ku ma na 
legan, na so pinauli ni tangan.” 

59 Tapi age pe sonai, seng mardomu hasaksian ni 
sidea ai. 

60 Dob ai jongjong ma sintua ni malim ai hu 
tongah-tongah, nini ma manungkun Jesus, “Ai seng 
balosan-Mu na sinaksihon ni sidea ai dompak-Ho?” 

61Tapi sip do Jesus, seng ibalosi age aha. Jadi 
isungkun sintua ni malim ai ma la use, nini ma, 
“Kristus do Ho tongon, Anak ni Sipujion in?” 

62 Jadi nini Jesus ma, “Ahu ma tongon! Anjaha 
idahon nasiam do Anak ni Jolma in hundul i siamun 
ni Hagogohon in, anjaha roh marhitei hombun na i 
langit.” 

63 Jadi irigatkon sintua ni malim ai ma pakeianni, 
anjaha nini ma, “Naha, porlu ope banta saksi?” 

64 Domma ibogei nasiam pangapasion-Ni ai bani 
Naibata. Naha do ninuhur nasiam? Gabe ganup ma 
sidea manguhumi-Si, ase marutang hosah. 

65 Deba humbani sidea manijuri-Si, manutup bohi- 
Ni anjaha mamastapi-Si, lanjar ihatahon, “Manjahai 
ma Ham!” Anjaha juakjuak ai mambogbogi-Si do. 


Pamorsouon ni si Petrus 
(Mat. 26:69-75: Luk. 22:54-62: Joh. 18:15-18: 25-27) 


66 Sanggah i toruh si Petrus, i alaman parbagas ai, 
roh ma sada juakjuak naboru ni sintua ni malim ai, 
67anjaha dob ididah si Petrus mandadang, 
ikawahkon ma ia, lanjar nini ma, “Ho pe nongkan 
rap do ampa Jesus, halak Nasaret ai!” 

68 Tapi iporsou si Petrus do, nini ma, “Seng hubotoh 
anjaha seng huarusi na hinatahonmu in.” Lanjar 
luar ma ia hu alaman lobei-lobei, anjaha martahuak 
ma dayok. 

69 |didah juakjuak naboru ai ma ia, anjaha nini ma 
use hubani halak na jongjong ijai, “Hasoman ni 
sidea do age halak on!” 

70Tapi mamorsou ma ia use. Lang sadiha dokah 
nari nini halak na jongjong ai ma hubani si Petrus, 
“Tongon do hasoman ni sidea, ai halak Galilea do 
ho!” 

1 Jadi ipapai ma dirini anjaha marbijai, “Lang 
hutandai halak, na hinatahon nasiam ai!” 

12Dob ai mintor martahuk ma  dayok 
paduahalihon. Jadi idingat si Petrus ma na 
hinatahon ni Jesus hu bani, “Tolu hali do 
parnalangonmu Ahu, sanggah lape martahuak 
dayok paduahalihon.” Jadi tangis-tangis ma ia. 


Jesus i Lobei ni si Latus 
(Mat. 27:1-26: Luk. 23:1-25: Joh. 18:28-19: 16) 


1 Jadi siangkonsi ari mambahen parriahan 
15 ma sintua ni malim rap pakon pangintuai- 
pangintuai, sibotoh surat ampa Sanhedrin. Isangkut 
sidea ma Jesus lanjar iboan, ipadas hubani si Latus. 
2 Isungkun si Latus ma la, “Atene, raja ni halak 
Jahudi do Ham?” Jadi nini ma mambalosisi, 
“Songon na hinatahonmu ai ma tongon!” 

3 Buei do tukas-tukas ni sintua ni malim hu Bani. 

4 Jadi iulaki si Latus ma manungkun-Si, “Ai seng 
balosan-Mu ai? Tonggor ma buei ni tukas-tukas ni 
sidea ai dompak Ham!” 

> Tapi aha pe lang ibalosi Jesus, pala longang uhur 
ni si Latus. 

6Tapi sanggah ari pesta, somal do ipaluah bani 
sidea sada halak na tartutup domu hubani 
pangindoan ni sidea. 

7 Anjaha adong ma sada halak na margoran si 
Barabas, na rap tartutup pakon halak panggeori, na 
mambunuh jolma sanggah na geor ai. 

8 Jadi naik ma halak na mabuei ai mangindohon, ase 
ibahen bani sidea songon na somal. 

9Balos ni si Latus hubani sidea, “Dear do uhur 
nasiam, ase hupaluah bani nasiam Raja ni Jahudi 
in?” 

10 Ai ibotoh, halani subil ni uhur do, ase iondoskon 
sintua ni malim la. 

11 Tapi ijuljul sintua ni malim ai ma halak na mabuei 
ai, ase si Barabas ipaluah bani sidea. 

12 Jadi nini si Latus ma use mambalosi sidea, “Anggo 
sonai, aha ma ipindo uhur nasiam sibahenon-Ku 
bani halak, na ginoran on: Raja ni Jahudi?” 

13 (dilohon sidea ma, “Parsilangkon ma la!” 

14 Jadi nini si Latus ma, “Ai aha do na jahat 
ibahen?” Tapi lambin igogohi sidea ma mandilohon, 
“Parsilangkon ma la!” 

15Tapi halani sihol mambuat uhur ni halak na 
mabuei ai si Latus, gabe ipaluah ma si Barabas, 
dob hona lonsingan, iondoskon ma Jesus, ase 
iparsilangkon. 

Hona Pahiri Jesus 
(Mat. 27:27-31: Joh. 19:1-3) 


16 Tentara ai pe iboan ma la hu emper paruhuman ai 
(ai ma Pretorion), anjaha ipatumpu sidea ma ganup 
pasukan tentara ai hujai. 

17 Isorungkon sidea ma hu Bani baju sigerger, 
anjaha idandan ranting-ranting na marduri-duri 
bahen sortali, lanjar inahkon sidea ma ai bani ulu 
ni Jesus. 

18 Dob ai roh ma sidea marsombah-Si, nini ma, “Tabi 
ma Bamu, Raja ni Jahudi!” 

19 [pukuli ma ulu-Ni bani tolong, itijuri ma la, anjaha 
manrogop ma sidea laho manombah-5i. 


Jesus Iparsilangkon 
(Mat. 27:31-44, Luk. 23:26-43, Joh. 19:16-24) 


20 Ase dob ipahiri-hiri sidea la, itanggali sidea ma 
hun Bani baju sigerger ondi, anjaha isorungkon ma 
pakeian-Ni hinan. Dob ai iboan ma la hu darat, laho 
mamparsilangkon-Si. 

21 Jadi ipaksa sidea ma sada halak, na montas hunjai 
roh hun jumani, laho mamorsan silang ai, ai ma si 
Simon na hun Kirene, bapa ni si Alexander ampa si 
Rupus. 

22 iboan sidea ma la hu Golgata (artini 
Partangkurakan). 

23 Ibere sidea ma hu Bani anggur na marsaor mir, 
tapi seng ijalo. 

24 Dob iparsilangkon sidea la, ibagi sidea ma hiou- 
Ni, marjomput na sinurat do sidea, laho mambagi 
ai. 

25 Pukul siah do iparsilangkon sidea la. 

26 Tarsurat doi atas-Ni pasal halani, ase iuhum ia, ai 
ma, “Raja ni Jahudi.” 

27 Rap pakon Jesus adong do iparsilangkon dua 
halak panrampok, sada hampit siamun-Ni, na sada 
nari hampit sambilou-Ni. 

28 Gabe jumpah ma na hinatahon ni surat in, 
“Tarhira do la bani halak parjahat.” 

29 Jadi irisai sagala na montas ai ma la, iupir- 
upirhon sidea ma uluni, lanjar nini bei, “Pe Ho, na 
sihol parsedahon rumah panumbahan in, anjaha 
pajongjongkonsi use ibagas tolu ari! 

30 Paluah ma diri-Mu, anjaha susur ma Ho tongon 
humbani hayu parsilang in!” 

31Sonai homa do pangapasi ni sintua ni malim 
ampa sibotoh surat, nini ma, “la halak na legan 
ipaluah, hape diri-Ni sandiri seng tarpaluah-Si. 

32 Ale Kristus, Raja ni Jahudi! Susur ma Ho tongon 
humbani hayu parsilang in, ase ididah hanami, ase 
porsaya hanami!” Anjaha hasoman-Ni na tarsilang 
ai pe mangapasi do. 

Parmatei ni Jesus 
(Mat. 27:45-56: Luk. 23:44-49: Joh. 19:28-37) 


33 Mulai pukul sapuluh dua das hu pukul tolu sogop 
ma na golap hu sab tanoh in. 

34 Anjaha pukul tolu gogoh ma Jesus mandilohon, 
“Eloi, Eloi, lama sabakhtani!” Artini, “Ale Naibatang- 
Ku, Naibatang-Ku, mase ma tadingkonon-Mu Ahu?” 
35 Mambogei ai nini halak na jongjong ai ma, “Bogei 
ma, idilo do si Elias!” 

36Jadi laho ma sada halak mambuat limut, 
isornobkon ma ai bani na migar, anjaha 
ilongkotkon ma ai bani tolong laho mambere-Si 
minum. Nini sidea ma, “Torih hita ma, atap roh do 
si Elias patuadkon-Si!” 

37 Marsora na gogoh ma Jesus, jadi rotap ma hosah- 
Ni. 

38 Marigat ma tirei na i rumah panumbahan ai, 
bolah dua hun datas hu toruh. 

39 Dob ididah kopala ni tentera, na jongjong ijai, 
sonai parmatei-Ni, nini ma, “Tongon do Anak ni 
Naibata halak on!” 

40 Manatap-natap do humbani na daoh piga-piga 
naboru songon si Maria Magdalena, si Maria inang 
ni si Jakobus siposonan, ambah ni ai inang ni si 
Josep, ampa si Salome. 

41 Sanggah i Galilea ope la, domma iirikkon sidea la, 
laho marugas hu Bani. Buei do parinangon na legan 
na tangkog pakon-Si hu Jerusalem. 


Tartanom Jesus 
(Mat. 27:57-61: Luk. 23:50-56: Joh. 19:38-42) 


42 Jadi dob bod ari, anjaha halani parugasonkon ma 
ai, ai ma ari marayak ari Sabat, 

43roh ma si Josep par Arimatea, pagori ni 
pangadilan tinggi, sada halak na sangap, na 
paima-imahon Harajaon ni Naibata, ibaranihon ma 
dirini laho hu lobei ni si Latus mangindo bangkei ni 
Jesus. 

44|ongang do si Latus manangar na dob matei 
Jesus, gabe idilo ma kopala ni tentara ai anjaha 
isungkun ma ia, atap na dob dokah ma Jesus matei. 
45Ase dob ibotoh pasal ai humbani kopala ni 
tentara ai, iondoskon ma bangkei ni Jesus bani si 
Josep. 

46 Iboli si Josep ma hiou linen na alus, anjaha 
ipasusur ma bangkei ai humbani parsilang ai. Ibaluti 
ma la bani hiou linen ai, anjaha ipatibal hubagas 
tanoman na dob iliang, dob ai igulang ma sada batu 
bani babah ni tanoman ai. 

47 Ididah si Maria Magdalena ampa si Maria inang 
ni si Joses do, atap huja do la itibalhon. 

Tanoman na Lumei 
(Mat. 28:1-10: Luk. 24:1-12: Joh. 20:1-10) 


1 Ase dob salpu ari Sabat ai, iboli si Maria 
16 Magdalena pakon si Maria inang ni si 
Jakobus ampa si Salome ma minak na misbou, laho 
maminaki Jesus. 
2 Jadi girah sogod, bani ari parlobei dob Sabat ai, 
laho ma sidea hu tanoman ai, bani poltak ni mata 
ni ari. 
3 Nini sidea ma samah sidea, “Ise ma manggulang 
batu ai banta hun babah ni tanoman ai?” 
4 Anjaha sanggah na mangkawah sidea, ididah sidea 
ma na dob igulang batu ai, borat tumang do batu ai. 
3 Imasuki sidea ma tanoman ai, jadi ididah sidea ma 
sada garama, marpakeian na lopak, hundul hampit 
siamun, gabe mabiar tumang ma sidea. 
6 Tapi nini ma dompak sidea, “Ulang nasiam mabiar! 
Ipindahi nasiam do Jesus na hun Nasaret, na dob 
pinarsilangkon ai. Domma puho la, seng ijon be la. 
Tonggor nasiam ge ianan hatibalan-Ni on hinan! 
7 Tapi laho ma nasiam, patugah nasiam ma bani 
susian-Ni ampa bani si Petrus, “Lobeian-Ni do 
nasiam hu Galilea, songon na dob hinatahon-Ni 
hinan bani nasiam!” 
8 Sidea pe luar ma hun tanoman ai, hitir-hitir anjaha 
tarsonggot. Halani mabiar sidea seng ipatugah 
sidea ai atap hubani ise pe. 

Ipatuduhkon Jesus Diri-Ni 
bani si Maria Magdalena 


(Mat. 28:9-10, Joh. 20:14-18) 


3 Dob puho la girah sogod, bani ari parlobei ni 
Minggu ai, ipataridahkon ma diri-Ni parlobei hubani 
si Maria Magdalena, hun bani do iusir ijia pitu setan. 
10 jg pe laho ma patugahkon ai hubani halak na 
mangkasomani Jesus hinan, na marhoru anjaha 
tangis ai. 

11 Tapi dob ibogei sidea, na dob mulak manggoluh 
la anjaha ipataridahkon diri-Ni bani si Maria 
Magdalena, seng dong porsaya sidea. 


Ipatuduhkon Jesus Diri-Ni bani Susian-Ni 


12 Dob ai ipataridahkon ma use diri-Ni ibagas rupa 
na legan hubani sua halak humbani sidea, sanggah 
laho sidea hu huta na legan. 

13 Jadi laho ma sidea patugahkon na masa ai bani na 
legan ai, tapi seng porsaya age sidea. 

14| pudini ai ipataridahkon ma diri-Ni bani na 
sapuluh sada ai, sanggah na hundul sidea mangan. 
Ipinsang ma sidea halani hurang porsaya sidea 
anjaha hengkeng uhur ni sidea, ai seng porsaya 
sidea bani halak na mangidah-Si, dob puho la. 

Parsuruh ni Jesus bani Susian-Ni hu Sab Dunia on 


Parnaik-Ni 


15 Dob ai nini ma hubani sidea, “Laho ma hanima 
hu sab dunia on, ambilankon hanima ma Ambilan 
Na Madear in bani sagala na tinompa. 

16 Na porsaya anjaha tardidi dapotan haluahon, tapi 
na so porsaya hona uhum do! 

17 Anjaha on ma tanda na mangihut bani na 
porsaya: Marhitei goran-Ku usiron ni sidea do 
sibolis, anjaha marsahap na baru do sidea. 

18 Jomputon ni sidea do ulog, anjaha age pe 
iinum rasun hamatean, seng pala mahua sidea, 
tampeihonon ni sidea do tanganni bani na boritan 
gabe malum ma sidea.” 

19|3 Tuhan Jesus, dob marsahap la pakon sidea, 
tarangkat ma hu nagori atas, anjaha hundul ma i 
siamun ni Naibata. 

20Tapi laho ma anggo sidea mangambilankon 
Ambilan Na Madear in, huja-huja pe. lurupi Tuhan 
in do sidea, anjaha ipatotap do ambilan ni sidea ai 
marhitei tanda na mangihut ai. 


Lukas 


Lobei ni Hata 


1Domma buei namin halak na manlajou 
manuratkon barita ni na masa, na tarjadi i 
tongah-tongahta, 
2 songon na pinadas hu banta marhitei sidea na 
mangidah ai humbani mungkahni, anjaha na dob 
gabe juakjuak bani Hata in: 
3 anjaha ahu pe huputuskon do uhurhu manuratkon 
ai jojor bamu, ale Teopilus, na pinarsangapan, dob 
lobei hupareksa ganupan ai humbani mungkahni, 
4 ase ibotoh ham hasintongan ni sagala pahara, na 
dob niajarhon bamu. 


Tugah-tugah Pasal Partubuh ni si Johannes Pandidi 


> Sanggah si Herodes raja i tanoh Judea, adong 
ma sada malim humbani golongan ni si Abia, 
na margoran si Sakaria, ampa parinangonni, boru 
Aron, na margoran si Elisabet. 

6 Pintor do sidea haduasi i lobei ni Naibata, anjaha 
iparlahouhon sidea do titah ampa aturan ni Tuhan 
in, seng dong sipandangon. 

7 Seng dong anak bani sidea, ai na lambang do si 
Elisabet, anjaha domma matua sidea haduasi. 

8 Jadi masa ma, sanggah si Sakaria, mangihutkon 
horin ni golonganni mandalankon horja hamalimon 
i lobei ni Naibata, 

3gabe ia ma masuk hu rumah ni Tuhan in 
manutung dahupa, dob marjomput na sinurat sidea 
mangihutkon hasomalan ni malim. 

10| darat do anggo halak na mabuei ai martonggo 
sanggah panorang manutung dahupa ai. 

11 Jadi taridah ma hubani malekat ni Tuhan 
in, jongjong hampit siamun ni anjapanjap 
pardahupaan ai. 

12 Tarsonggot ma si Sakaria mangidah ai anjaha 
mabiar. 

13 Tapi nini malekat ai ma hu bani, “Ulang ho 
mabiar, ale Sakaria, ai domma hona tangihon 
tonggomu; tubuhkonon ni parinangonmu ma bam 
sada anak, anjaha bahen ma goranni si Johannes. 
14Malas ma uhurmu anjaha marmegah-megah, 
anjaha buei do halak na marmalas ni uhur halani 
partubuhni ai. 

15 Ai banggal do ia i lobei ni Tuhan in. Seng 
siinum anggur ampa sagala minuman na koras ia, 
anjaha gokan ni Tonduy Na Pansing do ia humbani 
partapaan nari. 

16 Buei do anak ni Israel pasuangonni bani Tuhan, 
Naibata ni sidea. 

17 Anjaha ia ma parlobei ni Tuhan ibagas tonduy 
ampa hagogohon ni si Elias, laho pasuangkon uhur 

ni bapa bani anakni, ampa uhur na so ra mambalosi 
hubani uhur na bonar, laho pasirsirhon bani Tuhan 
in sada bangsa na torsa.” 

18 Jadi nini si Sakaria ma bani malekat ai: “Hunja 
ma botohonku ai? Ai domma matua ahu, anjaha 
parinangonku pe domma matua.” 

19 Nini malekat ai ma mambalosisi, “Si Gabriel do 
ahu, na jongjong i lobei ni Naibata, isuruh do 
ahu marsahap pakon ho, ampa mamboan ambilan 
malas ni uhur on bam. 

20Tapi longah ma ho, seng tarbahen ho be 
marsahap das bani ari parmasa ni ai, halani na 
so porsaya ai ho bani hatangkin, ai ma na sihol 
sipamasaon bani panorangni.” 

21|a halak na mabuei ai, sai paima-imahon do bani 
si Sakaria, anjaha longang do sidea, mase sonai 
dokahni ia i rumah panumbahan ai. 

22 Dob luar ia, seng be boi ia marsahapkon sidea, 
gabe mangahap ma sidea, na dob adong do 
nididahni i rumah panumbahan ai. Marusihan 
mando ia bani sidea, tapi anggo ia lanjar longah ma. 
23 Ase dob gok panorangni marugas, mulak ma ia hu 
rumahni. 

24Seng piga dokah nari boratan rumah ma si 
Elisabet, parinangonni ai: marponop-ponop ma ia 
lima bulan dokahni. 


Lukas 1 3526 


25 Nini, “Pambahen ni Tuhan do on bangku, 
sanggah na kinawahkon-Ni ai ahu, laho mambuat 
habadoronku i lobei ni halak.” 


Tugah-tugah Pasal Partubuh ni Jesus 


26 Salpu onom bulan isuruh Naibata ma Malekat 
Gabriel hu sada huta i tanoh Galilea, na margoran 
Nasaret, 

27 marayak sada anak boru, tunangan ni sada 
dalahi, na margoran si Josep, humbani ginompar ni 
si Daud; si Maria do goranni. 

28 Masuk ma malekat ai marayaksi, anjaha nini ma, 
“Tabi ma bamu, ale na niidopan! Ihasomani Tuhan 
do ham!” 

29Tapi tarsonggot do ia pasal hata ai, anjaha 
iparuhurhon do, atap aha do arti ni hata tabi ai. 

30 Jadi nini malekat ai ma hu bani, “Ulang ma 
mabiar ham Maria, ai dapotan idop ni uhur do ham 
humbani Naibata. 

31Tonggor ma, boratan rumah ma ham anjaha 
tubuhan anak, bahen ma goran-Ni Jesus. 
32Banggal do la use, goranon do la Anak ni 
Sitimbulan in, bereon ni Naibata do Bani paratas ni 
si Daud, bapa-Ni ai. 

33 Rajaan-Ni do ginompar ni si Jakob sadokah ni 
dokahni, anjaha seng dong ujung ni Harajaon-Ni ai.” 

34Dob ai nini si Maria ma hubani malekat ai, 
“Sonaha ma parjadi ni ai, ai seng dong hutanda 
dalahi?” 

35 Jadi nini malekat ai ma mambalosisi, “Sogopan ni 
Tonduy Na Pansing ma ham, anjaha linggoman ni 
hagogohon ni Sitimbulan in; halani ai Na Pansing do 
goranon na sihol tubuh in, Anak ni Naibata. 

36 Anjaha tonggor ma, si Elisabet pe, sindohormu ai, 
na dob targoran lambang, domma boratan rumah, 
paonom bulankon ma nuan. 

37 Ai seng dong na so boi bani Naibata.” 

38 Jadi ihatahon si Maria ma, “Tonggor ma, jabolon 
ni Tuhan in do ahu. Sai saud ma hu bangku songon 
na hinatahonmu in!” Dob ai itadingkon malekat ai 
ma ia. 


Itohu si Maria si Elisabet 


39 Bani panorang ai laho ma si Maria, ipapodas ma 
laho hu tanoh pardologan ai, hu sada huta nai Juda. 
40 Masuk ma ia hu rumah ni si Sakaria, anjaha itabi 
ma si Elisabet. 

41 Mambogei tabi ni si Maria ai mangunsal ma na 
etek-etek, na ibagas partapaanni ai, jadi gok Tonduy 
Na Pansing ma si Elisabet. 

42 Marsora na gogoh ma ia, lanjar nini ma, “Ham 
do na pinasu-pasu i tongah-tongah ni parinangon, 
anjaha na pinasu-pasu do na pinarorotmu in. 

43 Mase ma masa on bangku, inang ni Tuhanku roh 
marayak ahu? 

44 Ai tonggor ma, ijin das sora ni tabimu ai bani 
pinggolhu, mintor mangunsal do dakdanak, na 
ibagas boltokku, halani malas ni uhurni. 
45Martuah ma ham, halani ihaporsayai ham, na 
maningon saud do na hinatahon ni Tuhan bamu!” 
46 Jadi nini si Maria ma, “Ipatimbul uhurhu do Tuhan 
in! 

41Marmegah-megah do tonduyhu mangidah 
Naibata, Sipaluah ahu. 

48 Ai itatap do haetekon ni jabolon-Ni on. Tonggor 
ma, ai olat ni on parhatuahon ni sagala sundut ma 
ahu. 

49 Ai banggal do na binahen ni Pargogoh in bangku. 
Na Pansing do goran-Ni ai. 

50 Ai marsundut-sundut do idop ni uhur-Ni bani na 
mangkabiari-Si. 

51 Hagogohon do ihorjahon tangan-Ni: mambur 
merab do ibahen sigijang maruhur. 

52 Ipaturun do siparkuasa humbani paratas ni sidea, 
tapi ipatimbul do halak na etek. 

53 Na madear do igoki bani na loheian, tapi halak na 
bayak lumei do ipalaho. 

54 Jurupi do Israel, juakjuak-Ni in, mardingat idop ni 
uhur-Ni ai, 

55 songon na hinatahon-Ni bani ompungta, hubani 
si Abraham ampa hubani ginomparni sadokah ni 
dokahni.” 

56 Hira-hira tolu bulan do si Maria marianan rap 
pakon si Elisabet, dob ai mulak ma ia hu rumahni. 


Partubuh ni si Johannes Pandidi 


57Jadi gok ma panorang bani si Elisabet, ase 
tubuhan tuah ia, gabe itubuhkon ma sada anak. 

58 Dob ibogei romban rumahni ampa sindohorni, 
na dob maridop ni uhur banggal Tuhan in hu bani, 
marmalas ni uhur ma sidea rap pakonsi. 

59 Bani ari paualuhkon roh ma sidea, laho manunat 
na etek-etek ai, ibahen sidea ma goranni si Sakaria 
mangihutkon goran ni bapani. 

60 Tapi nini inangni ai ma mambalosi, “Lang ai, si 
Johannes do goranni bahenon!” 

el Jadi nini sidea ma, “Seng dong na margoran 
sisonai sindohormu!” 

62 Marusihan ma sidea mangindo humbani bapani, 
atap ise do goranni bahenon ipangindo uhurni. 

63 Jadi ipangindo ma panuratan, isuratkon ma, 
“Si Johannes do goranni!” Jadi longang ma sidea 
ganup. 

64 Anjaha mintor mungkab ma pamanganni, suang 
parsahapni, anjaha marsora ma ia mamyji Naibata. 

65 Jadi mabiar ma ganup romban rumahni, anjaha 
isahap-sahapkon halak do na masa ai i sab 
pardologan Juda. 

66 Anjaha ganup na manangar ai iparuhurhon do 
barita ai, nini sidea ma, “Na gabe aha ma holi nani 
dakdanak ai? Ai ihasomani tangan ni Tuhan do ia.” 


Doding Puji-pujian ni si Sakaria 


67 Jadi gok Tonduy Na Pansing ma si Sakaria, bapani 
ai, gabe manjahai ma ia, nini ma, 

68 “pinuji ma Naibata ni Israel, halani itohu do 
bangsa-Ni anjaha ibahen partobusni. 

69 Ipajongjong do banta tanduk haluahoni rumah ni 
si Daud, juakjuak-Ni ai, 

70 songon na hinatahon-Ni marhitei pamangan ni 
nabi-Ni na susi in humbani sapari nari, ai ma: 

71 Paluahon-Ni do hita humbani munsuhta, ampa 
humbani tangan ni sagala na marsogam ni uhur 
banta: 

72idopan-Ni do bapanta, anjaha ingaton-Ni do 
padan-Ni na mapansing ai. 

73 Ai ma bulawan-Ni, na binulawankon-Ni bani si 
Abraham, bapanta ai, 

74 paboa bereon-Ni do hu banta, ase hita, dob 
marhaluahon humbani tangan ni munsuhta, seng 
marhabiaran boi marugas i lobei-Ni, 

73 ibagas hapansingon ampa hapintoron, sadokah 
hita manggoluh. 

76]a ho, ale ambia, goranon do ho nabi ni 
Sitimbulan, ai parlobei ni Tuhan in do ho, laho 
patureihon dalan-Ni, 

77 laho mambere bani bangsa-Ni habotohon pasal 
haluahon marhitei hasasapan ni dousa ni sidea, 

78 halani idop ni uhur ni Naibatanta do mambahen 
roh sinalsal hun datas marayak hita, 

73laho manondangi halak na hundul ibagas 
hagolapan ampa linggom ni hamatean, anjaha 
patuduhkon langkahta bani dalan hadameion.” 
80ja dakdanak ai lambin banggal do anjaha 
margogoh ibagas tonduy, anjaha sai i halimisan do 
ia das bani panorang talar ia bani bangsa Israel. 


Partubuh ni Jesus 


1Jadi roh ma ijia parentah humbani Kesar 
Augustus, ase isuratkon sagala jolma na ibagas 
gomgomanni. 
2 Panuratan na parlobei ma ai, sanggah si Kerenius 
manggomgomi tanoh Siria. 
3 Jadi misir ma haganup, ase isuratkon, ganup hu 
huta hasusuranni bei. 
4Misir ma homa si Josep hun Galilea, hun huta 
Nasaret, laho hu Judea, hu huta ni si Daud, 
na margoran Betlehem, halani hun marga ampa 
humbani ginompar ni raja Daud ia. 
3 Laho ma ia pasuratkon dirini rap pakon si Maria, 
tunanganni ai, na dob boratan rumah ai. 

6Anjaha sanggah na ijai sidea, jumpah ma 
panorangni tubuhan tuah ia. 

7 Jadi itubuhkon ma anak bunga tubuhni, ibaluti 
ma bani ampan, anjaha ipatibal bani panggagatan, 
halani seng dong ianan bani sidea i rumah 
parbornginan. 

8 Jadi adong ma parmahan marborngin i sampalan 
na bani ianan ai, manjagai pinahan ni sidea. 

3 Jadi roh ma sada malekat marayak sidea, anjaha 
marsinalsal ma sangap ni Tuhan inggot sidea, gabe 
mabiar tumang ma sidea. 

10Tapi nini malekat ai ma hubani sidea, “Ulang 
mabiar hanima! Tonggor ma, ai ambilan malas ni 
uhur banggal do huboan bannima, parulihan ni 
ganup bangsa. 

11 Ai domma tubuh bannima saborngin on, i huta ni 
si Daud, Sipaluah in, in ma Kristus Tuhan in! 

120n ma partinandaan bannima: Jumpahonnima 
do sada na etek-etek, ibaluti bani ampan, tibal bani 
panggagatan.” 

13 Jadi sompong adong ma hasoman ni malekat ai, 
buei bala parnagori atas, ipuji sidea ma Naibata, 
nini ma, 

14 “Hasangapon ma bani Naibata na i babou, damei 
ma i tanoh on bani jolma hinarosuhkon-Ni in.” 
15Dob laho malekat ai humbani sidea dompak 
nagori atas, nini parmahan ai ma samah sidea, 

“Laho ma hita hu Betlehem mengidah na masa ai, 
na pinabotohkon ni Tuhan in banta.” 

16 Jadi podas ma sidea laho hujai, anjaha jumpah 
sidea ma tongon si Maria ampa si Josep ampa 
Dakdanak ai ibagas panggagatan. 

17 Ase dob ididah sidea la, ipatugah sidea ma sahap 
na dob ihatahon bani sidea pasal Dakdanak ai. 

18 Anjaha haganup na manangar ai, longang bei do 
pasal na hinatahon ni parmahan ai bani sidea. 

19 a si Maria iparimbagaskon do haganup hata ai, 
anjaha ipingkir-pingkiri ibagas uhurni. 

20 Mulak ma parmahan ondi, ipasangap anjaha ipuji 
sidea do Naibata halani haganup na tinangar ampa 
na nididah ni sidea, songon na dob hinatahon hinan 
bani sidea. 


Tarsunat Jesus 


Iboan la hu Rumah Panumbahan 


21 Dob jumpah ari paualuhkon ai ma panorang 
parsunatonkon Bani, jadi ibahen ma goran-Ni: 
Jesus, songon panggoran ni malekat ai paima solat 
la. 

22Ase dob gok panorang pangurasion Bani 
magihutkon aturan ni si Musa, iboan sidea ma Ia 
hu huta Jerusalem, laho mangondoskon-Si bani 
Tuhan in, 

23 Songon na tarsurat ibagas titah ni Tuhan in, 
“Sagala dalahi bunga tubuh ni inangni, maningon 
pansing do goranon bani Tuhan in,” 

24 lanjar mamboan galangan, songon na niaturhon 
ibagas titah ni Tuhan in, ai ma dua kuhuy atap dua 
anak ni asas. 

25 Jadi adong ma sada halak i Jerusalem, na 
margoran si Simeon, halak na bonar anjaha na 
daulat, na paima-imahon Sipangapoh na bani Israel, 
marianan do Tonduy Na Pansing bani. 

26 Anjaha domma ipabotohkon Tonduy Na Pansing 
bani, na so idahonni hamatean, anggo seng palobei 
ididah Kristus ni Tuhan in. 

27 Jadi roh ma ia hu rumah panumbahan ijuljul 
Tonduy ai. Anjaha sanggah na iboan namatoras ni 
Jesus Dakdanak ai hubagas laho mambahen hu Bani 
mangihutkon adat na niaturhon ni titah ai, 

28 jadi iabing si Simeon ma Dakdanak ai, ipuji ma 
Naibata, nini ma, 

29 “Lopas Ham ma sonari Tuhan jabolon-Mu misir 
ibagas damei, songon na hinatahon-Mu in, 

303i domma ididah matangku haluahon na hun 
Bamu, 

31 na pinasirsir-Mu i lobei ni sagala bangsa, 

32 sada Panondang, na laho manondangi sipajuh 
begu-begu, anjaha hasangapon bani bangsa-Mu 
halak Israel.” 

33 Jadi longang ma uhur ni bapa-Ni pakon inang-Ni 
mambogei hatani ai, ai ma pasal Na Etek-etek ai. 
34 Anjaha ipasu-pasu si Simeon ma sidea, nini 
ma bani si Maria, inang-Ni ai, “Tonggor ma, 
na tinaktakkon do on gabe pardabuhan ampa 
parjongjongan bani buei Israel, anjaha gabe tanda 
silawanon. 

35 Anjaha ho pe tolpusan ni podang do tonduymu: 
masa pe ganupan ai, ase talar pingkiran ni buei 
uhur.” 

36 Anjaha adong do homa sada nabi naboru, na 
margoran si Hanna, boru ni si Penuel, humbani 
marga Aser. Domma matua ia, anjaha pitu tahun do 
ia marparamangon, dob laho. 

37 Domma mabalu ia, anjaha ualuh puluh ompat 
tahun ma umurni. Seng meret ia hun rumah 
panumbahan ai, sai marpuasa anjaha martonggo 
do ia mangidangi Naibata arian pakon borngin. 

38 Roh do ia homa bani panorang ai, ipuji ma 
Naibata anjaha isahap-sahapkon do pasal-Si 
bani haganup na mangkasiholhon haluahon ni 
Jerusalem. 

39 Ase dob  idobkon sidea haganupan ai 
mangihutkon titah ni Tuhan in, mulak ma sidea hu 
Galilea, hu Nasaret, huta ni sidea ai. 

40la Dakdanak ai lambin banggalni do, lambin 
margogoh anjaha maruhur tumang, anjaha 
ihasomani idop ni uhur ni Naibata do la. 

Jesus Sanggah Marumur Sapuluh 
Dua Tahun i Rumah Panumbahan 


41 Anjaha siap tahun do laho namatoras-Ni hu 
Jerusalem marpesta Paskah. 

42 Jadi dob marumur la sapuluh dua tahun, rap 
tangkog ma sidea songon na somal hu pesta ai. 
43Dob salosei sidea na marpesta ai sanggah na 
mulak ai sidea, tading do Jesus, Dakdanak ai, i 
Jerusalem, seng pamotohan ni namatoras-Ni. 

44 lagan sidea, na dob rap Ia pakon odoran ni sidea, 
jadi idalani sidea ma parsadarian, laho mangindahi- 
Si i tongah-tongah ni sindohor ampa na tinanda. 

45 Jadi halani lang jumpah, mulak ma sidea hu 
Jerusalem, laho mangindahi-Si. 

46 Dob salpu tolu ari, jumpah sidea ma Ia i rumah 
panumbahan, hundul i tongah-tongah ni guru- 
guru, manangihon hata ni sidea lanjar manungkun- 
nungkun. 

47 Longang do haganup na mambogei-Si, halani 
torus ni uhur-Ni ampa balos-Ni. 

48 Jadi dob ididah sidea la, tarsonggot ma sidea. Nini 
inang-Ni ma hu Bani, “Mase ma sonin pambahen- 
Mu, Anaha? Tonggor ma, rusak do uhurhu pakon 
bapa-Mu mangindahi Ho!” 

49 Jadi nini ma hubani sidea, “Mase ma pala 
pindahan nasiam Ahu? Ai lang ibotoh nasiam, na 
patut do Ahu ibagas rumah ni Bapang-Ku?” 

50 Tapi seng iarusi sidea hata na hinatahon-Ni ai bani 
sidea. 

51 Jadi mulak ma la rap pakon sidea hu Nasaret, 
anjaha pambalosi do la bani sidea. Iparimbagaskon 
inang-Ni do ganup na masa ai ibagas uhurni. 

52 Anjaha lambin tambah do hapentaran ni Jesus 
sonai angkula-Ni, anjaha iharosuhkon Naibata 
ampa jolma do la. 


Parambilanon ni si Johannes Pandidi 
(Mat. 3:1-12: Mrk. 1:2-8: Joh. 1:6-28) 


tPasapuluh lima tahunkon dob manrajai 
Kesar Tiberias, sanggah si Pontius Latus 
manggomgomi Judea, sanggah si Herodes manrajai 
i Galilea, si Pilipus saninani ai i Iturea ampa 
Tarakonitis, si Lusanias i nagori Abilene, 
2 sanggah hasintuamalimon ni si Hannas ampa si 
Kayapas, roh ma hata ni Naibata hubani si Johannes, 
anak ni si Sakaria, i halimisan. 
3 Jadi laho ma ia hu sab nagori na bani bah Jordan, 
anjaha iambilankon ma ambilan hamubahon ni 
uhur, laho pasasapkon dousa, 
4songon na tarsurat ibagas buku panjahaion ni 
Nabi Jesayas, “Sora ni na mardilo-dilo i halimisan, 
“Parsirsir ma dalan bani Tuhan in, pintor ma bahen 
sidalananni! 
3 Maningon tambusan do sagala habungan anjaha 
parondohon sagala dolog ampa buntu-buntu: 

maningon papintoron do na mareluk-eluk, anjaha 
pados-doson do dalan na marholbung-holbung. 

6 Anjaha idahon ni sagala jolma ma haluahon na 
humbani Naibata!” 

7 Jadi ihatahon ma bani halak na mabuei ai na roh 
padidihon dirini hu bani, “Nasiam ginompar ni ulog! 
Ise do na mangajarhon bani nasiam, boi nasiam 
maluah humbani ringis na sihol roh in? 

8 Parbuahkon nasiam ma buah, tanda ni na dob 
mubah uhur! Ulang das ihatahon nasiam ibagas 
uhur nasiam, “Si Abraham do bapanami! Ai 
huhatahon ma bani nasiam, tarjadihon Naibata do 
anak ni si Abraham humbani batu on. 

3Domma tampei hapak bani urat ni hayu. 
Sirobohon do sagala hayu na so madear parbuahni, 
anjaha sigijigkonon do hubagas apuy.” 

10 Jadi isungkun na mabuei ai ma ia, “Aha ma 
sibahenonnami?” 

11 Nini ma mambalosi sidea, “Ise na marbaju dua, 
ibere ma sada bani na so marbaju, anjaha na 
marnah sipanganon pe, sonai ma ibahen.” 

12 Roh do age sijalo sohei padidihon dirini, nini sidea 
ma, “Guru, aha do sibahenonnami?” 

13 Jadi ihatahon ma bani sidea, “Ulang ma tunggu 
nasiam lobih humbani na niaturhon bani nasiam!” 
14 Dihut do tentara roh manungkunsi, “la hanami, 
aha do sibahenonnami?” Jadi ibalosi ma, “Ulang ma 
sunsahi, anjaha ulang ma dalankon nasiam odoh- 

odoh age bani ise! Hasonangkon nasiam ma gaji 
nasiam!” 

15 Halani ibagas na paima-imahon do bangsa ai, 
anjaha ganup sidea sungkun-sungkun uhurni ibagas 
pasal si Johannes, atap ia do Kristus ai, 

16 gabe nini si Johannes ma mambalosi sidea 
haganup, “Ahu do tongon mandidihon nasiam bani 
bah, tapi na roh ma sigogohan hun bangku, anjaha 
mananggali tali ni sipatu-Ni pe seng talup ahu. 
Didihonon-Ni ma bani nasiam Tonduy Na Pansing 
pakon apuy. 

17 Bani tangan-Ni do pamurpuran, anjaha 
paborsihon-Ni ma pardogeian-Ni, patumpuon-Ni 
ma omei hu sopou-Ni, tapi tutungon-Ni do anggo 
lamlamni hubagas apuy na so ra miloh.” 

18 Buei ope na legan itarsingati bani bangsa ai, laho 
mangambilankon Ambilan Na Madear bani sidea. 
19|3 raja Herodes, hona hata do ia ibahen si 
Johannes, halani si Herodias, parinangon ni 
saninani, ampa halani sagala hajahaton na 
hinorjahon ni si Herodes ai. 

20Tapi tambah ni ganupan ai, ipamasuk ma si 
Johannes hubagas tutupan. 

Tardidi Jesus 
(Mat. 3:13-17: Mrk. 1:9-11, Joh. 1:32-34) 


21 Sanggah na tardidi halak na mabuei ai haganup, 
dihut do Jesus tardidi. Jadi, sanggah martonggo la, 
mungkab ma langit. 

22 Anjaha susur ma Tonduy Na Pansing marrupa 
asas hu Bani, anjaha tarbogei ma sora hun langit, 
na mangkatahon, “Ho do Anak haholongan-Ku, 
marosuh do uhur-Hu Bam!” 


Partuturan ni Jesus 
(Mat. 1:17) 


2313 Jesus, sanggah mulai mangajari la, adong 
ma umur-Ni kira-kira tolu puluh tahun, anjaha 
mangihutkon pingkiran ni halak, la, ai ma anak ni 
si Josep, anak ni si Eli, 

24 anak ni si Mattat, anak ni si Lepi, anak ni si Melki, 
anak ni si Janai, anak ni si Josep, 

25 anak ni si Mattatias, anak ni si Amos, anak ni si 
Nahum, anak ni si Hesli, anak ni si Naggai, 

26 anak ni si Maat, anak ni si Mattatias, anak ni si 
Semein, anak ni si Josek, anak ni si Joda, 

27 anak ni si Johanan, anak ni si Resa, anak ni si 
Serubabel, anak ni si Sealtiel, anak ni si Neri, 

28 anak ni si Melki, anak ni si Addi, anak ni si Kosam, 
anak ni si Elmadam, anak nisi Er, 

29 anak ni si Josua, anak ni si Elieser, anak ni si Jorim, 
anak ni si Mattat, anak ni si Lepi, 

30 anak ni si Simeon, anak ni si Juda, anak ni si Josep, 
anak ni si Jonam, anak ni si Eliakim, 

31 anak ni si Melea, anak ni si Menna, anak ni si 
Mattata, anak ni si Natan, anak ni si Daud, 

32 anak ni si Jessei, anak ni si Obed, anak ni si Boas, 
anak ni si Salmon, anak ni si Nahasson, 

33 anak ni si Aminadab, anak ni si Admin, anak ni si 
Arni, anak ni si Hesron, anak ni si Peres, anak ni si 
Juda, 

34 anak ni si Jakob, anak ni si Isak, anak ni si 
Abraham, anak ni si Tera, anak ni si Nahor, 

35 anak ni si Seruk, anak ni si Rehu, anak ni si Peleg, 
anak ni si Heber, anak ni si Sala: 

36 anak ni si Kainan, anak ni si Arpaksad, anak ni si 
Sem, anak ni si Noak, anak ni si Lamek, 

37 anak ni si Metusala, anak ni si Henok, anak ni si 
Jared, anak ni si Mahaleel, anak ni si Kenan: 

38 anak ni si Enos, anak ni si Set, anak ni si Adam, 
anak ni Naibata. 


Hona Lajou Jesus 
(Mat. 4:1-11, Mrk. 1:12-13) 


1Gok Tonduy Na Pansing mulak ma Jesus 
hun Bah Jordan. Ibobai Tonduy ai ma la hu 
halimisan, 

2 anjaha ilajou sibolis ma la ompat puluh ari 
dokahni. Seng dong mangan atap aha pe la bani 
panorang ai, jadi dob salpu ai, malohei ma iahap. 

3 Jadi nini sibolis ai ma hu Bani, “Anggo tongon do 
Ham Anak ni Naibata, hatahon Ham ma batu on 
gabe ruti!” 

4Tapi ibalosi Jesus ma ia, “Tarsurat do seng pitah 
ruti tumang hagoluhan ni jolma.” 

3 Dob ai ibobai ma la bani ianan na gijang, anjaha 
ibagas na sangkidop mata ipatuduhkon ma Bani 
sagala harajaon na i dunia on. 

6 Lanjar ihatahon sibolis ai ma hu Bani, “Bamu pe 
hubere ganup kuasa on ampa hasangaponni ai, ai 
domma bangku iondoskon ai, anjaha hubere do ai 
hubani halak harosuh ni uhurhu. 

7 Anggo ra Ham marsombah bangku, Bamu ma 
haganupan in.” 

8 Jadi nini Jesus ma mambalosisi, “Tarsurat do, 
“Tuhan Naibatamu do sisombahonmu, anjaha 
Sahalaksi do hansa sibalosanmu!” 

3 Dob ai ibobai ma la hu Jerusalem, ipajongjong ma 
la bani anjung-anjung ni rumah panumbahan ai, 
anjaha nini ma hu Bani, “Anggo Anak ni Naibata do 
Ham, lumpatkon Ham ma hunjon hu toruh. 

10 Ai tarsurat do, “Hatahonon-Ni do malekat-Ni 
halani Ho, ase ijagai Ho, 

11 anjaha tatang-tatangon ni sidea ma Ho, ase ulang 
tarantuk nahei-Mu bani batu!” ' 

12 Tapi nini Jesus ma mambalosisi, “Ihatahon do 
homa, 'Seng bulih lajouonmu Tuhan Naibatamu!” 
13 Jadi, dob salpu idalankon sibolis ganup 
parlajouan ai, itadingkon ma la, paima jumpah 
panorangni use. 


Jesus Mulai Marhorja i Galilea 


Pangajarion-Ni i Nasaret 
(Mat. 13:55-58; Mrk. 6:1-6) 


14 Jadi mulak ma Jesus hu Galilea ibagas hagogohon 
ni Tonduy ai, anjaha sar ma barita-Ni bani ganup 
nagori ai inggot. 

15 Mangajari do la bani parguruan ni sidea, anjaha 
haganup do mamyji-Si. 

16 Jadi roh ma la hu Nasaret, huta hagodangan-Ni 
ai: mangihutkon hasomalan-Ni, masuk ma la hu 
parguruan ai sanggah ari Sabat, anjaha jongjong ma 
la laho mambasa. 

17 Jadi ibere ma hu Bani buku ni Nabi Jesayas: 
ijungkab ma ai, gabe jumpah-Si ma na tarsurat 
sonon, 

18 “Tonduy ni Tuhan in do sogop hu Bangku, ai 
iminaki do Ahu, laho mangambilankon Ambilan Na 
Madear bani halak na masombuh. Isuruh do Ahu 
laho patugahkon haluahon bani na tartutup ampa 
mambahen marpangidah use na mapitung, laho 
paluahkon halak na niodoh-odoh, 

19ampa patugahkon tahun paridop ni uhuran ni 
Tuhan in.” 

20 Dob ai igulung ma buku ai, ipaulak ma ai bani 
siparugas, lanjar hundul. Jadi nono ma hu Bani 
ganup mata ni halak na i parguruan ai. 

21 Jadi ihatahon ma hubani sidea, “Sadari on ma 
jumpah na tarsurat in, na binogei nasiam in.” 

22 Haganup do sidea marhatongonkon, anjaha 
longang bei do sidea manangar hata na mantin, na 
luar humbani pamangan-Ni ai, gabe nini sidea ma, 
“Ai lang anak ni si Josep do la?” 

23 Jadi nini ma hubani sidea, “Hatahonon nasiam 
do namin Bangku hata ni limbaga on, “Ale doktor, 
pamalum dirimu! Sagala na binogeinami pasal na 
binahen-Mu i Kapernaum, lanjar ai ma bahen ijon, 
i huta hagodangan-Mu on!” 

24 Tapi nini ma, “Sintong do na Huhatahon on bani 
nasiam, seng adong nabi na marsangap i nagorini 
sandiri. 

25 Ibagas hasintongan Huhatahon ma bani nasiam, 
buei do namin naboru na mabalu i tanoh Israel 
bani panorang ni si Elias, sanggah na tartutup langit 
ai tolu tahun onom bulan, sanggah na masa lohei 
maningting i tanoh on, 

26 tapi seng isuruh si Elias atap hubani ise sidea, tapi 
hu Sarpat do, nai nagori Sidon, hubani sada naboru 
na mabalu. 

27 Anjaha buei do na gadamon i Israel bani 
panorang ni Nabi Elisa, tapi seng dong humbani 
sidea na gabe malum, pitah si Naeman halak Siria 
ai do.” 

28 Jadi marah tumang ma haganup na i parguruan 
ai, dob ibogei sidea ai, 

29 sabe jongjong ma sidea, iusir sidea ma la hu darat 
ni huta ai, das hu salansah ni dolog, hajongjongan 
ni huta ni sidea ai, laho manggulangkon-Si hu toruh. 
30 Tapi laho ma la, montas hun tongah-tongah ni 
sidea. 


Ipamalum Sada Halak na Setanon i Kapernaum 
(Mrk. 1:21-28) 


31 Jadi tuad ma Ia hu Kapernaum, ai ma sada huta i 
Galilea, anjaha iajari ma sidea sanggah ari Sabat. 
32 Jadi longang ma sidea pasal pangajarion-Ni ai, ai 
marhidorat do hata-Ni ai. 

33 Anjaha adong do i parguruan ai sada halak 
partonduy setan na mabutak. Gogoh-gogoh do ia 
mardilo-dilo, 

34 “Ham Jesus na hun Nasaret! Ai roh do Ham sihol 
mangagou hanami? Hubotoh do atap ise Ham, ai 
ma Na Pansing ni Naibata!” 

35 Tapi isorgang Jesus ma ia, nini ma, “Sip anjaha 
luar ma hun bani!” Jadi isampakkon setan ai ma ia 
hu tongah-tongah, anjaha luar ma ia hun bani, tapi 
seng mahua ia ibahen. 

36 Jadi longang ma uhur ni sidea ganupan, anjaha 
nini sidea ma samah sidea, “Hata na sonaha doon? 
Ipaksa do tonduy na mabutak marhitei kuasa ampa 
gogoh, gabe mandarat do.” 

37 Jadi sar ma barita-Ni ai bani ganup ianan, bani 
nagori na inggot hujai. 


Ipamalum Jesus Anturang ni si Petrus 
ampa na Boritan na Legan 


(Mat. 8:14-17: Mrk. 1:29-39) 


38 aho ma Jesus hun parguruan ai, anjaha masuk 
ma la hu rumah ni si Simon. la anturang ni si Simon, 
parah do panei-paneini, gabe itarsingatkon sidea 
ma pasalsi hu Bani. 

39 Jadi roh ma Ia jongjong hu lambungni, anjaha 
mangonai hata ma la bani panei-panei ai, gabe laho 
ma panei-panei ai hun bani. Mintor jongjong ma ia, 
marugas bani sidea. 

40 Dob sundut mata ni ari, ipamboan halak ma hu 
Bani na boritan ni bei, na marbagei-bagei niarouni. 
Itampeihon ma tangan-Ni bani ganup sidea, laho 
pamalum sidea. 

41Kaluar do setan-setan humbani buei halak, 
lanjar mardilo-dilo, “Anak ni Naibata do Ham!” 
Tapi isorgangi do sidea, anjaha lang ilopas sidea 
marsahap, halani ibotoh sidea, la do Kristus ai. 

42 Tapi dob siang ari, laho ma la hu darat bani ianan 
na lungun. Ipindahi halak na mabuei ai do la, anjaha 

dob jumpah sidea, sihol do jolomon ni sidea la, ase 
ulang laho la humbani sidea. 

43Tapi Nini ma hubani sidea, “Maningon 
ambilankonon-Ku do homa Ambilan Na Madear 
pasal Harajaon ni Naibata age bani huta na legan 
ai, ai halani ai do ase isuruh Ahu.” 

44Jadi laho ma la marambilan bani sagala 
parguruan ni halak Jahudi. 


Panjalaon ni si Petrus 
(Mat. 4:18-22: Mrk. 1:16-20) 


1 Bani na sahali, sanggah jongjong Jesus i topi ni 
Tao Galilea, anjaha halak na mabuei ai marurup 
roh hu Bani, laho manangar hata ni Naibata, 
2 ididah ma dua parau i topi pasir ni tao ai: ia 
pardengke ai domma luar mamurihi jala ni sidea. 
3 Jadi imasuki ma sada parau ai, si Simon do 
ompunganni ai, anjaha ipangindo ma hu bani, ase 
ilugahon parau ai ganggang otik hun pasir. Hundul 
do anggo la mamodahi na mabuei ai hun parau ai. 
4 Ase dob maronti Ia marambilan, nini ma hubani 
si Simon, “Lugahon ma hubani sibagasan, anjaha 
sampakkon hanima ma jalanima, ase jumpahan 
hanima.” 
5 Jadi nini si Simon ma mambalosi, “Guru, torus do 
hanami saborngin on loja manjalai, tapi seng dong 
dapotan, tapi mangusagahkon hata-Mu ra do ahu 
mangamburhon jala ai.” 

6 Jadi dob ibahen sidea sonai, gabe dapot sidea ma 
buei dengke, pala marigat jala ni sidea. 

7 Jadi ihilap sidea ma hasoman ni sidea na bani 
parau na legan ai, ase roh sidea mangurupi. Roh ma 
sidea, anjaha igoki sidea ma haduasi parau ai, pala 
narus-narus harom. 

8 Mangidah ai si Simon Petrus, manrogop ma ia i 
lobei ni nahei ni Jesus anjaha nini ma, “Laho ma 
Ham hun bangku Tuhan, ai halak pardousa do ahu!” 
3 Ai longang do uhurni ampa uhur ni hasomanni 
halani dengke na dapot sidea ai, 

10 sonai homa si Jakobus ampa si Johannes, anak ni 
si Sebedeus, hasoman ni si Simon ai. Jadi nini Jesus 
ma hubani si Simon, “Ulang ho mabiar! Hunjon 
hujanan gabe sijala jolma ma ho.” 

11 Dob itogu sidea parau ai hu darat, itadingkon 
sidea ma haganupan ai, anjaha iirikkon sidea ma la. 


Ipamalum Jesus Sada Halak na Gadamon 
(Mat. 8:1-4: Mrk. 1:40-45) 


12 Sanggah bani sada huta Jesus, adong ma 
sada halak na parah gadamni. Dob ididah Jesus 
manrogop ma ia mangindohon, “Ham Tuhan, 
anggo ra Ham, tarpasusi Ham do ahu!” 

13 Jadi isurdukkon Jesus ma tangan-Ni, ijamah ma 
ia, anjaha nini ma, “Ra do Ahu, borsih ma ho!” Jadi 
mintor magou ma gadam ai hun bani. 

14 bandang Jesus ma ia, ase ulang ipatugah-tugah 
ai bani halak. Tapi ihatahon do hu bani, “Laho ma 
ho, patuduhkon ma dirimu hubani malim. Dob ai 
galangkon ma na tinitahkon ni si Musa, halani na 
dob borsih ho, bahen hasaksian bani sidea!” 
15Tapi lambin sar ma barita-Ni, gabe roh ma 
martumpu buei halak, laho manangar hata-Ni ampa 
laho mangindo hamalumon humbani naborit ni 
sidea. 

16 Tapi surut ma la bani ianan na lungun, anjaha 
martonggo ma la ijai. 


Ipamalum Sada Halak na Oyangon 
(Mat. 9:1-8, Mrk. 2:1-12) 


17 Bani na sadari mangajari do la, anjaha adong do 
hundul ijai Parisei ampa guru siajarhon titah, ai ma 
na roh humbani huta-huta na i Galilea ampa Judea, 
age na hun Jerusalem. Anjaha marhorja do kuasa ni 
Tuhan in Bani laho pamalumkon. 

18 Anjaha tonggor ma, roh do piga-piga halak 
mamboan sada halak na oyangon, na tibal bani 
podomanni: iuji sidea do mamboansi hubagas, laho 
patibalhonsi i lobei ni Jesus. 

19 Tapi seng tarpamasuk sidea ia halani ponjotni, 
gabe ipanaik sidea ma tayub ai. lungkab sidea ma 
ai, anjaha itantan sidea ma tibal ia bani podomanni, 
sangkan hu lobei ni Jesus. 

20 Mangidah haporsayaon ni sidea ai Jesus, nini ma, 
“Domma sasap dousamu ambia!” 

21 Jadi marpingkir-pingkir ma sibotoh titah ampa 
Parisei ai ibagas uhur ni sidea, nini ma, “Ise do 
on? Sipahiri Naibata do on! Ise boi manasap dousa 
sobali Naibata tumang?” 

22 Tapi ibotoh Jesus do na ibagas uhur ni sidea ai, 
jadi nini ma mambalosi sidea, “Aha do ipingkiri 
nasiam ibagas uhur nasiam? 

23Na ija do urahan hatahonon, “Domma sasap 
dousamu' atap hatahonon 'Jongjong ma anjaha 
mardalan ma ho?” 

24 Tapi ase ibotoh nasiam, na markuasa do Anak ni 
Jolma ini tanoh on manasap dousa,” nini ma hubani 
na oyangon ai, “Ahu mangkatahon bam, jongjong 
ma ho, boan ma podomanmin, anjaha mulak ma ho 
hu rumahmu!” 

25 Jadi mintor jongjong ma ia ididah sidea: iangkat 
ma podomanni ai, mulak ma ia hu rumahni, anjaha 
ipapuji-puji do Naibata. 

26 Gabe longang ma haganup, anjaha ipuji sidea ma 
Naibata. Gok biar ma sidea, nini ma, “Halongangan 
na so ongga masa do ididah hanami sadari on.” 

Pandiloon bani si Lepi 
(Mat. 9:9-13, Mrk. 2:13-17) 


27 Dob salpu ai luar ma la, anjaha ididah ma sada 
halak sijalo sohei, na margoran si Lepi, hundul i 
kantor sohei. Nini ma hu bani, “Irikkon Ahu!” 

28 Jadi jongjong ma ia, itadingkon ma haganup, laho 
mangirikkon-Si. 

29 |bahen si Lepi ma pesta mangan-mangan na 
banggal bani Jesus i rumahni, anjaha buei do sijalo 
sohei ampa halak na legan rap mangan pakon sidea 
ijai. 

30 Jadi marungut-ungut ma Parisei ampa sibotoh 
surat pasal ai, nini ma hubani susian-Ni, “Mase 
ma mangan anjaha minum nasiam rap pakon sijalo 
sohei ampa pardousa?” 

31 Jadi nini Jesus ma mambalosi sidea, “Seng porlu 
doktor bani na jorgit, bani na boritan do! 

32 Seng roh Ahu mandilo halak parpintor, tapi halak 
pardousa do, ase ipaubah uhurni.” 


Mase Lang Marpuasa Susian ni Jesus? 
(Mat. 9:14-17; Mrk. 2:18-22) 


33 Tapi nini sidea ma hu Bani, “Gati do marpuasa 
anjaha martonggo susian ni si Johannes, sonai 
homa susian ni Parisei, tapi mangan minum do 
anggo susian-Mu.” 

34 Jadi nini Jesus ma hubani sidea, “Ai tarbahen 
do marpuasa hasoman-hasoman ni siparunjuk, 
sadokah rap ope siparunjuk ai ampa sidea? 

35Tapi na roh ma panorangni, buaton ma 
siparunjuk ai humbani sidea, jadi bani panorang ai 
ma sidea marpuasa.” 

36 Anjaha ihatahon ma sada limbaga bani sidea, 
“Seng dong halak na ra manrigatkon hiou na baru, 
laho mandungkapkon ai bani hiou na buruk. Anggo 
sonai rigat ma hiou na baru ai, anjaha seng homa 
langkub pandungkap na baru ai bani na buruk ai. 
37 Anjaha seng homa ipausei halak anggur na baru 
hubani gusi hulingkuling na buruk; anggo ibahen 
sonai, pultakkonon ni anggur na bayu ai ma iananni 
ai, gabe mambur ma anggur ai, anjaha iananni ai pe 
seda ma. 

38 Tapi anggur na baru hubagas gusi hulingkuling na 
baru do ipausei ai. 

39 Anjaha na somal manginum anggur na madokah 
seng ipangindo na baru, ai nini do, “Dear do anggur 
na madokah ai.” 


lapiti Jesus Susian-Ni na Mamutiki 
Gandum Sanggah Ari Sabat 
(Mat. 12:1-8: Mrk. 2:23-28) 


1 Bani sada ari Sabat, sanggah na mamontas la 
hun juma, ipamputikkon susian-Ni ma buyur- 

buyur ni gandum, ipuyu-puyu ma ai, lanjar ipangan 
ma. 

2 Jadi dong ma deba halak Parisei na mangkatahon, 
“Mase ma ihorjahon nasiam na so patut bani ari 
Sabat?” 

3 Nini Jesus ma mambalosi sidea, “Seng ongga ibasa 
nasiam aha ibahen si Daud sanggah loheian ia, ia 
ampa hasomanni saodoran? 

4 Masuk do ia hu rumah ni Naibata, ibuat anjaha 
ipangan do ruti galangan, ai ma na so bulih 
panganon ni atap ise sobali malim, anjaha ibere do 
deba ai bani hasomanni.” 

5 Lanjar ihatahon ma bani sidea, “Tuhan ni ari Sabat 
do homa Anak ni Jolma in.” 


Ipamalum Jesus Partangan na Matei 
Salopah Sanggah Ari Sabat 


(Mat. 12:9, 14: Mrk. 3:1-6) 


6 Bani ari Sabat na legan masuk ma Jesus hu rumah 
parguruan laho mangajari. Adong do ijai sada halak, 
matei tangan siamunni. 

7 longgopi sibotoh surat ampa Parisei ai do la, ai ma 
atap ra do la pamalum naborit sanggah ari Sabat, 
ase adong dalan ni sidea mangaduhon-Si. 

8 Tapi ibotoh Jesus do pingkiran ni sidea ai, jadi nini 
ma dompak partangan na matei ai, Jongjong ma ho 
hu tongah-tongah on!” Jadi jongjong ma ia hujai. 

9 Jadi nini Jesus ma dompak sidea, “Aha do na 
patut horjahonon sanggah ari Sabat, mambahen na 
madear do atap mambahen na jahat, pagoluhkon 
hosah do atap parsedahon ai?” 

10 Jadi sanggah na kinawahkon-Ni ai sidea haganup 
inggot, nini ma dompak halak ai, “Pagostong ma 
tanganmin!” Ibahen ma sonai, gabe malum ma 
tanganni ai. 

11 Marah tumang ma sidea, lanjar manriah ma sidea 
atap aha do sibahenon dompak Jesus. 


Ipilih Jesus Apostel na Sapuluh Dua ai 
(Mat. 10:1-4; Mrk. 3:7-9) 


12 Bani panorang ai tangkog ma Jesus hu dolog laho 
martonggo: layur saborngin ai martonggo la hubani 
Naibata. 

13 Anjaha dob siang ari, idilo ma susian-Ni ai, anjaha 
ipilih ma sapuluh dua humbani sidea, anjaha igoran 
ma sidea apostel, 

14 ai ma: si Simon, na ginoran si Petrus, ampa si 
Andreas saninani ai, si Jakobus ampa si Johannes, 
si Pilippus ampa si Bartolomeus; 

15 si Mateus ampa si Tomas: si Jakobus anak ni si 
Alpeus ampa si Simon, na margoran Zelot, 

16 si Judas anak ni si Jakobus, ampa si Judas Iskariot, 
na gabe sipartahi-tahi ai. 


Lukas 6 3555 


Ipamalum Jesus Sagala na Boritan na Roh hu Bani 
(Mat. 12:15, 16: Mrk. 3:7-12) 


17 Jadi tuad ma Ia pakon sidea, lanjar jongjong ma 
la bani sada ianan hanopan, rap pakon buei susian- 
Ni ampa buei halak hun sab Judea ampa Jerusalem, 
hun topi laut ni Tirus ampa Sidon, 

18 ha marrohan, laho manangar hata-Ni ampa 
ase ipamalum sidea humbani naborit ni sidea: 
ipamalum do age na niodar-odar ni setan. 

19 Haganup na mabuei ai sihol manggiut-Si, ai luar 
do gogoh hun Bani, na pamalum haganup. 


Parambilanon ni Jesus bani Halak na Mabuei 


Hata Parhatuahon ampa Papa-papa 
(Mat. 5:1-12) 


20 Jadi sanggah na kinawahkon-Ni ai susian-Ni ai, 
nini ma, “Martuah ma hanima na masombuh, ai 
bannima do Harajaon ni Naibata! 

21Martuah ma hanima na loheian nuan, ai 
sipabosuron do hanima! Martuah ma hanima na 
tangis nuan, ai tartawa do hanima use! 

22 Martuah ma hanima anggo ihasogamkon anjaha 
itulak halak hanima, anggo irisai hanima anjaha 
iambukkon gorannima, halani sambor ninuhurni, 
halani Anak ni Jolma in. 

23 Malas ma uhurnima bani panorang ai anjaha 
marolob-olob, ai tonggor ma, banggal do upahnima 
i nagori atas, ai sonai do ibahen bapa ni sidea bani 
nabi-nabi. 

24 Tapi bursik ma hanima na bayak, ai domma ijalo 
hanima apoh-apoh na bannima. 

25 Bursik ma hanima na marbosur-bosur nuan, ai 
loheian ma hanima use. Bursik ma hanima na 
tartawa nuan, ai tangis anjaha doruh-doruh ma 
hanima use. 

26 Bursik ma hanima, anggo haganup halak mamuji- 
muji hanima, ai sonai do ibahen bapa ni sidea bani 
nabi sipakulah-kulah ai.” 


Titah Holong ni Uhur na Baru 
(Mat. 5:43-48) 


27 “Tapi Huhatahon ma bani nasiam sipanangi- 
nangi: Haholongi nasiam ma munsuh nasiam, na 
madear ma bahen nasiam bani na marsogam ni 
uhur bani nasiam. 

28 Pasu-pasu nasiam ma na mamurai nasiam, 
tonggohon nasiam ma na mandoruni nasiam. 

29 Anggo adong na mamastap huyummu, tarehon 
ma na salopah nari; anjaha anggo ibuat hioumu, 
ulang engkar age baju-bajumu. 

30 Sagala na mangindo hun bamu, bere: anjaha 
halak na dob mambuat barangmu, ulang tunggu ai 
hun bani. 

31 Songon na pinindo nasiam bahenon ni halak bani 
nasiam, sonai ma bahen nasiam bani sidea. 

32 Ai anggo ihaholongi nasiam na marholong ni 
uhur bani nasiam, aha ma ulih nasiam ijai? Ai age 
pardousa ihaholongi do na marholong ni uhur bani 
sidea. 

33 Anjaha anggo ibahen nasiam na madear hubani 
sibahen na madear bani nasiam, aha ma ulih 
nasiam ijai? Ai age pardousa sonai do ibahen. 

34 Anjaha anggo papinjamkon nasiam bani halak, 
laho mangarapkon balas hun bani, aha ma ulih 
nasiam ijai? Ai halak sipardousa pe painjamkon do 
hubani hasomanni pardousa, anjaha ijalo do use 
ulak ni duitni. 

35 Tapi haholongi nasiam ma munsuh nasiam, 
bahen nasiam ma na madear, anjaha papinjamkon 
nasiam ma, ulang pala mangarapkon balos. Jadi 
banggal ma upah nasiam, gabe anak ni Sitimbulan 
in ma nasiam; ai layak do la, age bani halak, na 
so mambotoh martarima kasih ampa bani halak 
parjahat. 

36 Gabe paridop ni uhur ma nasiam, songon Bapa 
nasiam, paridop ni uhur in.” 


Ulang Manguhum-uhumi ampa 
Patorih-torih Salah ni Halak na Legan 


37 “Ulang ma nasiam manguhum-uhumi, ase ulang 
hona uhum nasiam! Ulang ma nasiam mamapai, 

ase ulang hona papa nasiam! Paluah nasiam, ase 
ipaluah nasiam! 

38Bere nasiam ma, ase ibere bani nasiam! 
Parsuhatan na madear, na nionjat, na nidugur 
anjaha na pinajunjun bereonni bani abingan 
nasiam, ai parsuhatan, na sinuhatkon nasiam do, 
suhatkonon bani nasiam.” 

39ihatahon do homa limbaga on bani sidea, 
“Mintor tartogu na mapitung ma hasomanni na 
mapitung? Ai lang rap tarrobung ma sidea haduasi? 
40 Seng lobih susian marimbang guruni: tapi ganup, 
anggo gok ma parguruanni, dos ma ia songon 
guruni. 

41Mase ma pala patorih-torihanmu silbak-silbak 
na bani mata ni hasomanmu, hape tiang na bani 
matamu lang ididah ho? 

42Mase ma hatahononmu bani hasomanmu: 
Mahua huumpat lobei silbak-silbak na bani 
matamin, ambia, hape tiang na bani matamin lang 
ididah ho? Ee ho sipakulah-kulah, parlobei ma 
umpat tiang na bani matamin, dob ai pe, ase ididah 
ho torang sonaha pangumpatmu bani silbak-silbak 
na bani mata ni hasomanmu.” 


Sonaha Hayu, Sonai do Buahni 


43 “Seng dong hayu na madear marbuahkon na 
bajan, barang hayu na bajan marbuahkon na 
madear. 

44 Ai humbani buahni do tartandai ganup hayu. Ai 
seng tarbuat jambu humbani tatada, anjaha seng 
tarbuat buah anggur humbani rimbang. 

45Halak sidear uhur padaratkon na madear 
humbagas arta na madear na ibagas uhurni: anjaha 
halak na jahat padaratkon na jahat humbagas arta 
na jahat na ibagas uhurni. Ai in na manggoki uhur, 
ai do iluarhon pamangan. 

46Mase ma ihatahon nasiam Bangku, “Tuhan, 
Tuhan! hape lang ihorjahon nasiim na 
Huhatahon?” 


Limbaga Pasal Rumah na 
Pinajonam bani Batu Gingging 


(Mat. 7:24-27) 


47 “Sagala na roh hu Bangku, anggo ibogei hatang- 
Kin anjaha ihorjahon, Hupatugah ma bani nasiam 
usihanni ai: 

48 Usih do ia ai bani sada halak na pajongjong 
rumah, na mangkurak bagas anjaha na pajonamkon 
ai bani batu gingging. Marbanggal pe bah, anjaha 
idorab pe rumah ai, tapi seng tardugursi, halani 
toguh do ipajonam. 

49Tapi na mambogei hatang-Kai, tapi seng 
idalankon, usih ma ai bani halak na pajongjong 
rumah bani tanoh, na seng maronjolan bani batu: 
idorab bah ai ma ai, gabe mintor marumbak ma, 
anjaha jangin do parrumbak ni rumah ai.” 

Ipamalum Jesus Juakjuak ni 
Kopala Tentara i Kapernaum 


(Mat. 8:5-13; Joh. 4:43-54) 


1 Ase dob salpu ihatahon Jesus haganup hata- 
Ni ondi bani na mabuei ai, masuk ma Ia hu 
Kapernaum. 
2 Jadi adong ma ijai sada juakjuak ni kopala ni 
tentara, na hinarga ni tuanni, boritan do ia, pala 
mangkatarhatos. 
3 Dob ibogei kopala ni tentara ai barita ni Jesus, 
isuruh ma pangintuai ni halak Jahudi marayak- 
Si, laho mangelek-elek-Si, ase roh la pamalum 
juakjuakni ai. 
4 Jadi dob das sidea bani Jesus, gomos ma pangajar- 
ajari ni sidea Bani, nini ma, “Patut do tangihonon- 
Mu ia. 
3 Ai holong do uhurni bani bangsanta, anjaha ia do 
na pajongjong parguruanta.” 
6 Jadi laho ma Jesus rap pakon sidea. Tapi sanggah 
lang daoh be la hun rumah ai, isuruh kopala ni 
tentara ai ma hasomanni mangkatahon hu Bani, 
“Tuhan, ulang pala loja Ham! Ai lang talup ahu, 
masukanmu pala rumahku. 
7 Halani ai do homa, ase seng talup huahap 
ahu sandiri marayak Ham. Hatahon Ham ma 
sangkababah hata gelah, ase malum juakjuakkai. 

8 Ai halak na i toruh ni parentah do ahu, anjaha 
i toruhku pe adong do tentara. Anggo huhatahon 
bani na sada, ‘Laho! gabe laho do ia. Atap hubani 
na legan, “Roh!” gabe roh do ia. Atap hubani 
juakjuakku, 'Bahen ai!” jadi ibahen do.” 

9 Mambogei ai longang ma Jesus, lanjar marhusor 
ma la marsahap bani halak na mabuei na 
mangirikkon-Si ai, “Huhatahon ma bani nasiam: 
Gari bani halak Israel, seng adong jumpah Ahu 
haporsayaon na sonon.” 

10 Jadi mulak ma hu rumah na sinuruh ai, anjaha 
domma malum jumpah sidea juakjuak ai. 


Mulak Manggoluh Garama na i Huta Nain 


11 Dob salpu ai, laho ma la hubani sada huta na 
margoran Nain, susian-Ni do hasoman-Ni saodoran 
ampa buei jolma. 

12 Marayak horbangan ni huta ai sidea, tonggor ma, 
iusung halak ma hu darat sada halak na matei, ai 
ma anak ni sada puang-puang na mabalu, buei do 
singkuta ai manaruhkon. 

13 Mangidah na mabalu ai Tuhan in, mabangor ma 
uhur-Ni, jadi ihatahon ma hu bani, “Ulang tangis 
ham!” 

14 Lanjar idohori ma batang ai, ijamah ma, jadi 
sonto ma na mangusung ai, anjaha ihatahon ma, 
“Ale garama, Ahu mangkatahon bam, puho ma!” 

15 Jadi hundul ma halak na dob matei ai, ipungkah 
ma marsahap, anjaha iondoskon ma ia bani inangni 
ai. 

16 Gabe mabiar ma sidea haganup, anjaha ipuji 
sidea ma Naibata, nini ma, “Domma jongjong i 
tongah-tongahta sada Nabi Bolon, anjaha itatap 
Naibata do bangsa-Ni.” 

17 Sar ma barita-Ni ai hu sab nagori Judea, ronsi hu 
ganup nagori na ingot ai. 


Sungkun-sungkun ni si Johannes Pandidi 
(Mat. 11:1-9) 


18 Ibaritahon susian ni si Johannes ma ganupan ai 
hu bani. 

19 Jadi idilo ma susianni dua halak hu lobeini, lanjar 
isuruh ma sidea marayak Tuhan in, laho manungkun 
hu Bani, “Ai Ham do na sihol roh in, atap na legan 
ope paimaonnami?” 

20 Ase dob das halak ai hu lobei-Ni, ihatahon sidea 
ma, “Isuruh si Johannes Pandidi do hanami marayak 
Ham, laho manungkun ai Ham do na sihol roh ai, 
atap na legan ope paimaonnami?” 

21Bani panorang ai, sanggah pamalumkon buei 
halak do la humbani bagei-bagei ni naborit, 
sitaronon ampa tonduy na jahat, anjaha buei do na 
mapitung marpangidah ibahen. 

22|balosi ma sidea nini ma, “Laho ma nasiam 
mambaritahon bani si Johannes na nididah ampa 

na binogei nasiam: Na gabe marpangidah do 
na mapitung, mardalani na repat, gabe borsih 
na gadamon, marpanangar na nengel, mulak 
manggoluh na matei, Ambilan Na Madear 
iambilankon do bani halak na masombuh, 

23 anjaha martuah ma na so sangsi Bangku!” 

24 Anjaha dob laho suruhan ni si Johannes ai, 
itarsingati ma si Johannes bani halak na mabuei ai, 
“Aha do na sihol idahon nasiam, ase roh nasiam 
hu halimisan on? Arung-arung na niombus ni logou 
do? 

25 Na sihol mangidah aha do, ase luar nasiam? Halak 
parhiou na lampot do? Tonggor ma, i rumah bolon 
do siparhiou na jenges ampa sipangan na mantin- 
mantin. 

26 Na sihol mangidah aha do, ase luar nasiam? Nabi 
do? Ai ma tongon. Huhatahon ma bani nasiam, 
lobihan do ia humbani nabi. 

2/|a do na hinatahon ni surat in, “Suruhon-Ku 
ma suruhan-Ku, parlobei-Mu, sipaturei dalan-Mu i 
lobei-Mu!” 

28Huhatahon ma bani nasiam, seng dong 
na tinubuhkon humbani naboru sibanggalan 
marimbang si Johannes: tapi sietekan pe ibagas 
Harajaon ni Naibata, banggalan do ai hun bani.” 

29 Ia na mabuei ai haganup, na manangar ai, ampa 
sijalo sohei, pintor do Naibata iahap sidea, ai ijalo 
do pandidion humbani si Johannes. 


Lukas 7 3564 


30 Tapi anggo halak Parisei ampa sibotoh surat itulak 
sidea do sura-sura ni Naibata na bani sidea, ai seng 
ra sidea padidihon dirini hu bani. 

31“Ase hubani ise ma pausihon-Ku halak na 
sasundut on? Usih hubani ise ma sidea? 

32 Usih do sidea hubani sakdanak na hundul 
i tiga, na marsidiloan: Isompul hanami do 
sarunei i lobeinima, tapi seng manortor hanima, 
ipabogeihon hanami do tangis-tangis, tapi seng 
tangis hanima. 

33 Ai roh do si Johannes Pandidi, na seng mangan 
ruti anjaha na seng minum anggur, hape ihatahon 
nasiam, “Na setanon do ia.” 

34Roh do Anak ni Jolma in, na mangan anjaha 
minum, hape ihatahon nasiam, “Tonggor ma 
sipapangan magou ampa siparminum-minum, 
huan-huan ni sijalo sohei ampa pardousa.' 

35 Tapi gabe pintor do Hapentaran in marhitei 
haganup anak-anakni.” 


Jesus Iminaki Sada Naboru Pardousa 
(Mat. 26:7-13: Mrk. 14:3-9: Joh. 12:3-8) 


36 Dob ai iarahkon sada halak Parisei ma Ia mangan, 
jadi masuk ma la hu rumah ni Parisei ai, lanjar 
hundul ma ijai. 

37 Anjaha tonggor ma, roh ma sada naboru 
pardousa, pangisi ni huta ai, dob ibotoh na dob 

hundul Ia i rumah ni Parisei ai: iboan do sada botol 
alabaster marisi minak na morum. 

38 Mariluh-iluh do ia roh hun pudi mandohori nahei 
ni Jesus: iarbahi ma nahei-Ni ai marhitei iluhni, 
iapusi ma ai marhitei jambulanni, isummah ma 
anjaha iminaki ma nahei-Ni ai marhitei minak na 
misbou ai. 

393 Mangidah ai, marpingkir ma Parisei na 
mangarahkon-Si ai hu rumahni, “Ambit nabi do 
halak on, tandaon-Ni do naboru na manjamah-Si 
on, anjaha botohon-Ni do parlahouni, ai pardousa 
do ia.” 

40 Jadi nini Jesus ma mambalosisi, “Ale Simon, 
adong do sihatahonon-Ku bamu.” Balosni, “Ham 
Guru, hatahon Ham ma!” 

41 “Adong ma dua halak paridouan ni sada halak 
sipaanakkon duit, utang ni na sahalak lima ratus 
dinar, na sada nari lima puluh. 

42 Halani seng targalar sidea ai, ibalihon ma utang 
ni sidua halak ai. Ise do humbani sidea siholongan 
uhurni bani?” 

43 Nini si Simon ma mambalosi, “Ninuhurhu, 
parutang sibuenan, na binalihon ai do.” Balos ni 
Jesus hu bani, “Sintong do timbanganmu ai.” 

44 Sanggah na nidompakkon-Ni ai naboru ai, nini 
Jesus ma dompak si Simon, “Ididah ham do naboru 
on? Roh do Ahu hu rumahmu, seng ibere ham 
bah pamurihi ni naheihu, tapi anggo ia, iluhni do 

ibahen mangarbahi nahei-Hu anjaha iapusi bani 
jambulanni. 

45Seng isummah ham Ahu, tapi anggo ia, 
masukkonsi Ahu, seng marparsaranan manummah 
nahei-Hu. 

46 Seng homa iminaki ham ulung-Ku, tapi anggo ia, 
iminaki do nahei-Hu bani minak na misbou. 

47 Halani ai Huhatahon ma bamu, 'Domma sasap 
dousani na buei in, mambahen banggal holong ni 
uhurni. Halak na otik hona sasap dousani, otik do 
holong ni uhurni.” 

48 Lanjar nini ma hubani naboru ai, “Domma sasap 
ganup dousamu ai!” 

43 Gabe nini hasomanni sapanganan ma samah 
sidea, “Ise do on, ase dihut ampa dousa isasap?” 
50 Ambahni ai ihatahon Jesus ma bani naboru ai, 
“Haporsayaonmu do na paluahkon ham. Mardamei 
ma ham mulak.” 


Susian Naboru 


1 Salpu ai ibontas Jesus ma sagala huta-huta 

8 ampa dusun laho marambilan, mamaritahon 
Harajaon ni Naibata. Na sapuluh dua ai do 
hasoman-Ni, 
2 sonai homa deba naboru, na dob pinamalum-Ni 
humbani tonduy na jahat ampa naborit, ai ma si 
Maria, na margoran si Magdalena, na tinadingkon 
ni pitu setan, 

3 ampa si Johanna, parinangon ni si Kusa, sijolom 
anakkunsi ni si Herodes, ampa si Susanna ampa 
buei halak na legan, na mangurupi sidea marhitei 
na dong bani. 


Limbaga Pasal Panabur ampa Artini 
(Mat. 13:1-23: Mrk. 4:1-25) 


4 Ase dob martumpu buei jolma anjaha marrohan 
hu Bani halak humbani huta-huta ai, nini ma 
marhitei limbaga, 

3 “Laho ma sada halak panabur manaburhon bonih. 
Jadi sanggah na manabur ai ia, adong ma deba 
na madabuh hu dalan, gabe tardogei ma anjaha 
ipaguti manuk-manuk na i awang-awang. 

6Na deba madabuh bani batu, tapi dob tubuh, 
melus ma, halani lang marbah. 

7 Na deba madabuh hu tongah-tongah ni parhupi- 
hupian, rap tubuh ma hupi-hupi ai pakon ai, gabe 
ipisat ma. 

8 la na legan ai madabuh ma bani tanoh na madear, 
anjaha dob tubuh iparbuahkon ma saratus lompit.” 
Dob ihatahon sonai, idilohon ma, “Barang ise na 
marpinggol, na marpambogei, itangihon ma!” 

9 Jadi dob isungkun susian ai, atap aha do arti ni 
limbaga ai, 

10 gabe nini ma, “Ibere do bennima habotohon 
pasal rusia ni Harajaon ni Naibata, tapi bani halak 


Lukas 8 3568 


na legan pitah marhitei limbaga do, ase ulang ididah 
age pe ikawahkon, anjaha seng iarusi age pe ibogei. 
11 Anjaha on do arti ni limbaga ai: la bonih ai, ai ma 
hata ni Naibata. 

12 Anggo na bani dalan ai, ai ma na mambogei ai: 
dob ai roh ma sibolis, ibuat ma hata ai hun bagas 
uhur ni sidea, ase ulang porsaya anjaha maluah 
sidea. 

13|a na bani batu ai, ai ma na marmalas ni uhur 
manjalo hata ai dob ibogei: tapi seng marurat ai, 
sangombas do sidea hansa porsaya, anjaha bani 
panorang parlajouan marbalik ma sidea. 

14 Tapi anggo na madabuh hubani parhupi-hupian 
ai, ai ma na mambogei ai: tapi tarpisat do hata 
ai ibagas goluh ni sidea halani holsoh, habayakon 
ampa hisap-hisap ni goluh on, gabe seng saud 
matoras buahni. 

15 Tapi anggo na bani tanoh na madear ai, ai ma 
na manimpan hata na binogeini ai ibagas uhur na 
bonar anjaha na madear, gabe saud ma marbuah 
ibagas sabar ni uhur. 

16 Seng dong halak na mannahiti palita, dob ai 
irongkobkon tumba hujai, barang inahkon ai hu 
toruh ni podoman, hu parpalitaan do ibahen, ase 
ididah sagala na roh palita ai. 

17 Ai seng dong na ponop, na so talar use: anjaha 
seng dong rusia na so tarbotoh use anjaha talar. 

18 Halani ai, pangkei ma hanima, sonaha 
pambogeinima! Ai bani na marnadong, bereon ope 
bani, tapi na so marnadong, buaton ope humbani 
na adong ai bani, ninuhurni.” 


Sindohor ni Jesus na Sintong 
(Mat. 12:46-50: Mrk. 3:31-35) 


19 Dob ai roh ma inang-Ni pakon anggi-Ni marayak- 
Si, tapi seng tarbahen sidea das hu lobei-Ni halani 
buei ni jolma. 

20 Jadi adong ma na patugahkon hu Bani, “Jongjong 
do i darat an inang ampa anggi-Mu, sihol idahon ni 
sidea do Ham.” 

21 Tapi nini Jesus ma mambalosi sidea, “Ia inang- 
Ku ampa angging-Ku, ai ma na mambogei ampa na 
mangkorjahon hata ni Naibata.” 


Ipaminop Jesus Tao 
(Mat. 8:23-27: Mrk. 4:35-41) 


22 Bani na sadari masuk ma la hu parau rap pakon 
susian-Ni, lanjar nini ma hubani sidea, “Dipari hita 
ma tao on!” Dob ai laho ma sidea. 

23 Sanggah na marparau ai sidea, tarpodom ma la. 
Roh ma ampilaos hu tao ai, gabe masuk ma bah 
hubagas parau ai, jadi tarsosak ma sidea. 

24 jjumpahkon sidea ma la, nini sidea ma mamuhoi- 
Si, “Guru, Guru, magou ma hita.” Jadi dob puho la, 

hona hata ma logou ampa bah na margilumbang ai 
ibahen, gabe soh ma anjaha minop. 

25Tapi nini ma dompak sidea, “Ija do 
haporsayaonnima?” Mabiar do anggo sidea 
anjaha longang, anjaha nini sidea ma samah 
sidea, “Ise do nani Halak on? Logou ampa bah pe 
iparentah do, anjaha itangihon do la!” 


Ipamalum Sada Halak na Setanon i Gerasa 
(Mat. 8:28-34: Mrk. 5:1-20) 


26 Jadi marlayar ma sidea hu nagori Gerasa, na 
padipar-dipar pakon Galilea. 

27 Sanggah na mandarat ai la, pajumpah ma la 
pakon sada halak parhuta ai, na setanon do ia: 
anjaha domma dokah seng ra be ia marhiou anjaha 
seng be i rumah marianan, tapi i tanoman mando. 
28 Dob ididah Jesus, mandoruhi ma ia lanjar 
manrogop i lobei-Ni, anjaha nini ma marsora na 
gogoh, “Mangaha Ham roh bangku, Jesus, Anak ni 
Naibata Sitimbulan in, huelek-elek ma Ham, ulang 
arsik Ham ahu!” 

23 Ai ihatahon Jesus do luar setan ai humbani jolma 
ai. Domma gati isoroh setan ai ia, gabe igari anjaha 
ibayangkon ma ia, laho manjagaisi, tapi irutuskon 
do gari ai anjaha ialai setan ai ma ia hu halimisan. 
30 Jadi isungkun Jesus ma ia, “Ise do goranmu?” 
Gabe ibalosi ma, “Legiun.” Ai buei do setan-setan 
siar bani. 

31 Lanjar ielek-elek sidea ma la, ase ulang ipaksa 
sidea tuad hu nagori toruh. 

32Tapi adong do ijai, bani raboyon ai, babuy 
sahulanan bolon manggagati, jadi ipindo ma, ase 
ilopas sidea masuk hujai, gabe ibalosi ma. 

33 Jadi luar ma setansetan ai humbani jolma 
ai, anjaha imasuki sidea ma babuy ai, gabe 
mardabuhan ma babuy na sahulanan ai hun 
raboyon ai hubagas tao ai, lanjar marmogapan. 

34 Dob ididah parmahan ai na masa ai, maporus ma 
sidea, ibaritahon sidea ma ai i huta ai ampa i ladang. 
35 Jadi marrohan ma halak ai, laho mangidah na 
masa ai. Das ma sidea bani Jesus anjaha jumpah 
sidea ma halak, na dob tinadingkon ni setansetan ai, 
marhiou anjaha torang maruhur, hundul i lambung 
nahei ni Jesus, gabe mabiar ma sidea. 

36 Jadi ipatugah halak na mangidah ai ma bani sidea, 
sonaha parmalum ni na siniaran ni setansetan ai. 
37 Jadi ielek-elek haganup pangisi ni nagori inggot 
ni Gerasa ai ma la, ase surut la humbani sidea, ai 
mabiar tumang do sidea. Jadi masuk ma la hu parau 
ai, lanjar mulak ma. 

38la halak, na tinadingkon ni setansetan ondi, 
ipangindo do Bani, atap boi do ia mangkasomani- 
Si. Tapi isuruh ma ia mulak, nini ma, 

39“Mulak ma ho hu rumahmu, baritahon ma 
haganup na binahen ni Naibata hu bam!” Jadi laho 

ma ia, ibaritahon ma bani haganup huta ai, haganup 
na binahen ni Jesus hu bani. 


Ipagoluh Jesus Boru ni si Jairus 


Ipamalum homa Sada Naboru na Boritan 
(Mat. 9:18-26: Mrk. 5:21-43) 


40 Ase dob mulak Jesus, ialo-alo halak na mabuei ai 
ma la, ai haganup do sidea paima-imahon-Si. 

41 Jadi roh ma sada halak, na margoran si Jairus: 
sintua ni parguruan do ia. Manrogop ma iai lobei ni 
nahei ni Jesus mangindohon, ase roh la hu rumahni, 
423i laho matei do boru sasadani, na marumur 
sapuluh dua tahun. Sanggah na laho hujai la, iasak- 
asak halak na mabuei do la. 

43 Jadi adong ma sada naboru, na dob sapuluh dua 
tahun sai marnunut roh pantang ni hiouni, anjaha 
seng dong na boi pamalumkonsi. 

44 Roh ma ia hun pudi-Ni, anjaha ijamah ma rambu 
ni hiou-Ni, gabe mintor soh ma daroh ai. 

45 Jadi nini Jesus ma, “Ise do na manjamah Ahu?” 
Dob haganup mangkatahon lang, nini si Petrus 
ampa hasomanni ai ma, “Guru, na mabuei in do 
maronjat-onjat manosak Ham!” 

46 Tapi nini Jesus ma, “Adong do na manjamah Ahu, 
ai Huahap do luar gogoh hun Bangku.” 

47 Ase dob ididah naboru ai, na so tarponopkon 
hape pambahenan ai, roh ma ia hitir-hitir, ipajojor 

ma i lobei ni haganup na mabuei ai aha halani, ase 
ijamah la, ampa parmalumni bani na satongkin ai. 
48 Jadi nini ma hu bani, “Haporsayaonmu do na 
pamalum ham inang, mulak ma ham ibagas damei!”I 
49 Mangkatahon ai ope la, adong ma na roh hun 
rumah ni sintua ni parguruan ai, na mangkatahon, 
“Domma matei borumu, ulang pala be lojai ham 
Guru in!” 

50 Mambogei ai Jesus, ibalosi ma ia, “Ulang ham 
mabiar, porsaya ma lah, sai manggoluh do ia.” 

51 Dob das la hu rumah ai, seng ilopas barang ise pe 
masuk sobali si Petrus, si Johannes ampa si Jakobus, 
ambah ni ai bapa ampa inang ni dakdanak ai. 

52 Doruh-doruh do haganup manangisi na matei ai, 
tapi nini Jesus ma, “Ulang nasiam tangis! Ai seng 
matei ia, na modom do!” 

53 Jadi ipartatawai sidea ma la, halani ibotoh sidea, 
na dob matei do ia. 

54 Tapi itangkap ma tanganni, idilohon ma, “Puho 
ma ho, boru!” 

55 Gabe mulak ma tonduyni, jadi mintor puho ma, 
anjaha ihatahon Jesus ma bereon ia mangan. 

56 |ongang do namatorasni ai: tapi ihatahon ma 
bani sidea, ase ulang ipatugah-tugah na masa ai. 

Parsuruh ni Jesus Bani na Sapuluh Dua ai 
(Mat. 10:5-15: Mrk. 6:7-13, Luk. 10:1-12) 


1 Dob ai ipatumpu ma na sapuluh dua ai: ibere 
ma bani sidea gogoh ampa kuasa mangimbang 
sagala setan-setan ampa pamalum naborit. 
2 |suruh ma sidea mamaritahon Harajaon ni Naibata 
ampa pajorgitkon halak. 
3 Nini ma hubani sidea, “Ulang ma boan hanima 
atap aha pe hu pardalanan, barang tungkot, barang 
ranjut, barang ruti, barang duit, barang dua baju pe. 
4 Anggo masuk hanima bani sada rumah, ijai ma 
hanima tondok, lanjar hunjai ma hanima misir use. 
3 Anggo adong na so manjalo hanima, pirpirhon 
hanima ma orbuk na longkot bani naheinima 
sanggah na laho hanima hun huta ai bahen 
hasaksian dompak sidea.” 
6 Jadi laho ma sidea, idalani sidea ma huta-huta ai, 
laho mangambilankon Ambilan Na Madear, ampa 
pamalumkon atap ija-ija pe. 


Biar ni Uhur ni Raja Herodes 
(Mat. 14:1-2: Mrk. 6:14-16) 


7Raja Herodes pe, ibogei do haganup na masa 
ai, gabe mabiar ma ia, halani adong deba halak 
na mangkatahon, na dob ipapuho do si Johannes 
humbani na matei: 

3na deba nari mangkatahon na dob roh do si 
Elias, anjaha na legan use, paboa na dob mulak 
manggoluh do sada halak humbani nabi na basaia. 
9 Tapi ihatahon si Herodes ma, “Anggo si Johannes 
domma hutampul uluni, tapi ise do on, na hubogei 
on baritani?” Anjaha ipangindo uhurni do sihol 
idahonni la. 


Itamuei Jesus Lima Ribu Halak 
(Mat. 14:13-21: Mrk. 6:31-44: Joh. 6:1-13) 


10 Dob mulak apostel ai ibaritahon sidea ma hubani 
Jesus haganup na binahen ni sidea ai, gabe iarahkon 
ma sidea surut bani sada huta na margoran 
Betsaida. 

11 Dob ibotoh na mabuei ai pasal ai, irikkon sidea 
ma la, ijalo Jesus ma sidea, ibaritahon ma bani sidea 
pasal Harajaon ni Naibata, anjaha ipamalum ma 
sagala na porlu sipamalumon. 

12 Marayak bod ari, roh ma na sapuluh dua ai 
mangkatahon hu Bani, “Pamisir Ham ma na mabuei 
in, ase laho sidea hu huta-huta ampa hu parjuma- 
juma na inggot in, mangindahi tondokan ampa 
sipanganon, ai halimisan do iananta on.” 

13 Tapi nini ma hubani sidea, “Bere hanima ma sidea 
mangan!” Jadi nini sidea ma, “Seng dong banta 
lobih humbani lima ruti ampa dua dengke, anggo 
seng laho hanami mamboli sipanganon bani halak 
na mabuei on ganup.” 

14 Ai adong do ijai hira-hira lima ribu halak dalahi. 
Anjaha nini ma hubani susian-Ni ai, “Hatahon 
hanima ma sidea hundul mar sasatumpuan, lima 
puluh satumpuan.” 

15 Ibahen sidea ma sonai, ipahumpul ma sidea 
haganup. 

16 Jadi ibuat Jesus ma ruti na lima ai ampa dengke 
na dua ai, anjaha dob mangkawah la dompak 
datas anjaha ihatahon tarima kasih, ipartopik ma 
ai, anjaha iberei ma bani susian-Ni, ase sidea 
mambagihon bani na mabuei ai. 

17 Mangan ma sidea anjaha bosur bei do haganup: 
ipatumpu do teba-teba na lobih ai, gok sapuluh dua 
bantei. 


Hasaksian ni si Petrus 


Ilumbahon Jesus Sitaronon-Ni 
(Mat. 16:13-20: Mrk. 8:27-30: Joh. 6:66-71) 


18 Bani na sahali, sanggah martonggo Ia sahalaksi, 
rapkonsi do susian ai. Jadi isungkun ma sidea, “Ise 
do Ahu, nini halak simbuei?” 

19 Jadi nini sidea ma mambalosi, “Si Johannes 
Pandidi do,” na legan mangkatahon “si Elias,” 
anjaha na legan use, “Sada humbani nabi na basaia, 
na dob mulak manggoluh.” 

20 Tapi nini ma hubani sidea, “Ia hanima, ise do Ahu 
nini hanima?” Jadi nini si Petrus ma mambalosi, 
“Kristus ni Naibata do Ham!” 

21 Jadi pangkei ma sidea ipalumba, ase ulang 
ipatugah-tugah ai age bani ise. 

22 Lanjar ihatahon ma, “la Anak ni Jolma in 
maningon buei do sitaronon-Ni, ambukkonon 
ni pangintuai-pangintuai, sintua ni malim ampa 
sibotoh surat do la, dob ai bunuhonni, anjaha 
mulak manggoluh do bani ari patoluhon.” 


Pasal na Mangihutkon Jesus 
(Mat. 16:24-28: Mrk. 8:34-9:1) 


23 Tapi nini ma hubani sidea haganup, “Barang ise 
na sihol mangirikkon Ahu, iparnalang ma dirini, 
iporsan ma silangni ari-ari laho mangihutkon Ahu. 
24 hi magouan hosah do na sihol paluahkon 
hosahni, tapi na magouan hosah halani Ahu, ai do 
na pagoluhkonsi. 

25 Ai aha ma gunani bani jolma, age ganup dunia 
on dapotsi, anggo magou anjaha hona uhum ia 
marhitei ai? 

26 Ai barang ise na maila halani Ahu ampa halani 
hatang-Kin, pailaon ni Anak ni Jolma in do ia 
sanggah na roh la ibagas hasangapon-Ni ampa 
hasangapon ni Bapa in rap pakon malekat na susi 
in. 

27 Tapi tongon do na Huhatahon on bannima, adong 
do deba na jongjong on ijon, na so mangahap 
hamatean ope, anggo lape ididah roh Harajaon ni 
Naibata.” 


Marsangap Jesus i Dolog 
(Mat. 17:1-13, Mrk. 9:2-12) 


28 Hira-hira ualuh ari, dob salpu parsahapan ai, 
iarahkon Jesus ma si Petrus, si Johannes ampa si 
Jakobus tangkog hu sada dolog, laho martonggo. 
29 Jadi, sanggah na martonggo ai la, mubah ma 
rupa ni bohi-Ni, anjaha pakeian-Ni pe lopak ma 
marlinang-linang. 

30 Anjaha tonggor ma, adong do dua halak 
marsahap-sahap pakon-Si, ai ma si Musa ampa si 
Elias, 

3lna marhasangapon idahon, anjaha isahapkon 
sidea do pasal ujung ni langkah-Ni, sidobkonon-Ni 
i Jerusalem. 

32 Tarpodom do anggo si Petrus ampa hasomanni 
na dua ai. Tapi dob puho sidea, ididah sidea ma 
Jesus ibagas hasangapon-Ni ampa sidua halak, na 
jongjong i lambung-Ni ai. 

33 Anjaha sanggah na sihol laho ai sidea humbani 
Jesus, nini si Petrus ma hu Bani, “Guru, dearni in 
ijon hita! Ipauli hanami ma tolu sopou-sopou, sada 
Bamu, sada bani si Musa anjaha sada bani si Elias.” 
Seng ibotoh, aha na hinatahonni ai. 

34 Mangkatahon ai ope ia, roh ma sada hombun 
manlinggomi sidea, gabe mabiar ma sidea, sanggah 
na masuk sidea hubagas hombun ai. 

35 Jadi roh ma sada sora humbani hombun ai, 
na mangkatahon, “On do Anak-Ku, na Hupilih in, 
tangihon nasiam ma la!” 

36 Dob salpu marhata sora ai, sasada Jesus mando 
jumpah sidea ijai. Sip do sidea, seng ipatugah sidea 
na nididah ni sidea ai atap hubani ise pe bani 
panorang ai. 


Ipamalum Sada Halak na Setanon 
(Mat. 17:14-21, Mrk. 9:14-29) 


37 Patarni ai, sanggah tuad sidea hun dolog ai, roh 
ma buei halak manjumpahkon-Si. 

38 Jadi tonggor ma, adong ma sada dalahi humbani 
na mabuei ai mandilohon, “Guru, sombahku Bamu, 
marpanatap ma Ham bani anakkon, sasadasi do 
anakku. 

39Tonggor Ham ma, anggo irotol setan ai ia, 
sompong ma ia mandoruh, isontap-sontap do ia 
ronsi na marguboh pamanganni: igosa-gosa do ia, 
anjaha mahol do ia surut hun bani. 

40 Domma huelek-elek namin susianmu on, ase iusir 
namin setan ai, tapi seng mangasup sidea.” 

41 Jadi nini Jesus ma mambalosi, “Bangsa na so 
porsaya anjaha kahou! Sadiha dokah nari Ahu rap 

pakon hanima, anjaha paanju-anjuon-Ku hanima? 
Boan ham ma anakmu in hujon!” 

42 Sanggah na roh ai ia, idorab setan ai ma ia anjaha 
ipugulhon. Tapi isorgang Jesus ma setan na jahat ai 
anjaha ipamalum ma dakdanak ai: iondoskon ma ia 
bani bapani. 

43 Haganup do longang pasal kuasa ni Naibata na 
banggal ai. Sanggah na longang ai haganup halani 
pambahenan-Ni ai, nini ma hubani susian-Ni ai, 


Ilumbahon Jesus Paduahalihon Pasal Sitaronon-Ni 
(Mat. 17:22-23: Mrk. 9:30-32) 


44 “Tangihon hanima ma hatang-Kon, ondosonkon 
ma Anak ni Jolma in hu tangan ni halak.” 

45Tapi seng iarusi sidea hata ai, ponop do 
ai humbani sidea, anjaha mabiar do sidea 
manungkun-Si pasal hata ai. 


Paruhuran na Patut bani Susian ni Jesus 
(Mat. 18:1-5: Mrk. 9:33-37) 


46 Jadi tubuh ma pingkiran i tongah-tongah ni sidea 
pasal ise do sidea sibanggalan. 

47 Tapi ibotoh Jesus do pingkiran ni sidea ai, 
gabe ialop ma sada dakdanak, ipajongjog ma ai i 
lambung-Ni, 

48anjaha ihatahon ma bani sidea, “Na manjalo 
dakdanak on ibagas goran-Ku, Ahu do na jinaloni 
ijai, anjaha na manjalo Ahu, na marsuruh Ahu 

do jinaloni ai. Ai barang ise sietekan i tongah- 
tongahnima, ia do sibanggalan.” 


Ulang Sompit Paruhuran 
(Mrk. 9:38-41) 


49Tapi nini si Johannes ma mambalosi, “Guru, 
ididah hanami do sada halak mangusir setan 
marhitei goran-Mu, gabe ipandang hanami ma ia, 
halani seng siirikkon Ham ia songon hanami.” 
50Tapi nini Jesus ma hu bani, “Ulang pandang 
hanima ia, ai ise na so mangimbang hanima, 
hasomannima do.” 


Itulak Halak Samaria Jesus 


51Jadi dob lambin dohor ari parbangkit-Ni, 
idompakkon ma bohi-Ni mardalan hu Jerusalem. 
52|suruh ma suruhan parlobei-Ni. Jadi laho ma 
sidea, imasuki sidea ma sada huta ni halak Samaria, 
laho patorsa parbornginan Bani. 

53 Tapi seng ra sidea manjalo-Si, halani na laho hu 
Jerusalem ai la. 

54Mangidah ai susian-Ni, si Jakobus ampa si 
Johannes, ihatahon sidea ma, “Tuhan, dear do 
uhur-Mu ihatahon hanami turun apuy hun datas, 
mamboiskon sidea?” 

55 Tapi marhusor ma la, anjaha ihata ma sidea, nini 
ma, “Lang ibotoh hanima, atap tonduy aha do na 
bannima?” 

Pasal na Mangirikkon Jesus 
(Mat. 8:18-22) 


57 Sanggah mardalani sidea, nini sada halak ma hu 
Bani, “Sai irikononku do Ham, barang huja pe Ham 
laho!” 

>8 Tapi nini Jesus ma hu bani, “Na marliang do 
sorigala, anjaha na marasar do manuk-manuk na 
i awang-awang, tapi anggo Anak ni Jolma in, 
hatibalan ni ulu-Ni pe seng dong.” 

39 Bani na legan ihatahon, “Irikkon ma Ahu!” Tapi 
nini ma, “Lopas Ham lobei ahu, laho mananom 
bapa!” 

60 Tapi nini hu bani, “Paturut ma na matei mananom 
na mateini, tapi anggo ho, laho ma mamaritahon 
Harajaon ni Naibata.” 

61S5ada halak na legan use mangkatahon, 
“Huirikkon pe Ham Tuhan, tapi lopas Ham lobei 
ahu martading hata hubani sinrumahku.” 

62Tapi nini Jesus ma hu bani, “Na manjamah 
tinggala anjaha na mangkawah dompak pudi, seng 
talup masuk ai bani Harajaon ni Naibata.” 


|” 


Parsuruh ni Jesus Bani Susian-Ni Sipitu Puluh Halak 
(Mat. 10:5-16, Mrk. 6:7-11, Luk. 9:1-5) 


10 1 Dob salpu ai ipilih Tuhan Jesus ope pitu 
puluh halak nari, anjaha isuruh ma sidea 

mardua-dua gabe parlobei-Ni hubani ganup huta 
ampa ianan, na sihol siparayakon-Ni. 

2 Ihatahon do bani sidea, “Bolag do namin sabion, 
tapi otik do siparhorja. Ai pe pindo hanima ma 
bani Simada sisabion in, ase isuruh siparhorja bani 
sisabion-Ni in. 

3Laho ma hanima. Songon biribiri do hanima 
Husuruh hu tongah-tongah ni begu. 

4 Ulang boan hanima parduitan, barang tas, barang 
sipatu, anjaha ulang tabi hanima halak i tongah 
dalan. 

3 Laho masuk hu sada rumah, parlobei ma hatahon 
hanima, ‘Damei ma bani nasiam i rumah on!” 

6 Anjaha anggo adong ijai anak hadameion, sogop 
ma bani dameinima: tapi anggo seng dong, mulak 
ma ai bennima. 

7] rumah ai ma hanima tondok, mangan anjaha 
inum hanima ma humbani na adong bani sidea, ai 
patut do dapotan upah siparhorja, ulang ma mosor- 
osor tondokannima. 

8Anggo masuk hanima bani sada huta, anjaha 
ijalo do hanima, pangan hanima ma na niidangkon 
bennima. 

9 Pamalum hanima ma na boritan, na adong ijai, 
anjaha hatahon hanima ma bani sidea, ‘Domma 
dohor Harajaon ni Naibata bani nasiam!' 

10 Tapi anggo imasuki hanima sada huta, hape seng 
ijalo sidea hanima, laho ma hanima hu alaman ni 
sidea, anjaha hatahon hanima ma, 

11 “Age orbuk ni huta nasiam on, na longkot 
bani naheinami, ipirpirhon hanami ma mulak bani 
nasiam: tapi botoh nasiam ma, domma dohor 
parroh ni Harajaon ni Naibata.' 

12Huhatahon ma bannima: Hampungan do 
sitaronon ni Sodom bani ari ai marimbang 
sitaronon ni huta sisonai.” Bursik-bursik Bani Huta 
na So Ra Paubahkon Uhur 

13 “Bursik ma ho Korasin. Bursik ma ho Betsaida! Ai 
ambit i huta Tirus ampa Sidon ipamasa hagogohon, 
na dob pinamasa bannima, girah do paubahon ni 
sidea uhur ni sidea, marhiou guni, hundul bani 
orbuk. 

14 Ase hampungan do sitaronon ni Tirus ampa Sidon 
bani ari uhum ai, marimbang sitarononnima. 

15 Anjaha ho Kapernaum, ai sipagijangon do ho 
ronsi langit? Sidabuhkononkon do ho das hu nagori 
toruh! 

16 Na manangihon hanima, Ahu do tinangihonni, 
anjaha na manulak hanima, Ahu do tinulakni, tapi 
na manulak Ahu, na marsuruh Ahu do tinulakni ijai.” 

Parmulak ni Sipitu Puluh Halak ondi 


Tonggo Tarima Kasih ni Jesus 
(Mat. 11:25-27) 


17 Ibagas malas ni uhur do mulak sipitu puluh halak 
ai, nini sidea ma, “Tuhan, tunduk do age setan- 
setan bannami halani goran-Mu.” 

18 Tapi nini ma dompak sidea, “Huidah do sibolis in 
madabuh hun langit songon hilap. 

19Tonggor ma, domma Hubere bannima kuasa 
mandogei ulog ampa gansip golang, sonai kuasa 
manlawan sagala hagogohon ni munsuh in; anjaha 
seng tarkahua sidea hanima. 

20 Tapi ulang ma malas uhurnima, halani tunduk 
setan-setan ai bannima, tapi malas ma uhurnima, 
halani domma tarsurat gorannima i nagori atas.” 

21 Anjaha bani panorang ai marolob-olob ma la 
ibagas Tonduy Na Pansing, nini ma, “Hupuji Ham 
Bapa, Tuhan sigomgom nagori atas ampa tanoh 
on, halani iponopkon Ham do in humbani halak na 
pentar ampa na maruhur, hape ipatalar Ham do 
in hubani na saluju maruhur. Eak Bapa, sonin do 
iharosuhkon uhur-Mu.” 

22 Haganupan do iondoskon Bapa Bangku, anjaha 
seng dong na mananda Anak in, sobali Bapa in, 
anjaha Bapa in pe, seng dong na manandasi sobali 


Lukas 10 3586 


Anak in, ambah ni ai na pinodahan ni Anak in 
mangihutkon rosuh ni uhur-Ni.” 

23 Dob ai idompakkon ma pulin susian-Ni ai, nini ma, 
“Martuah ma mata na mangidah na nididahnima. 
24 hi Huhatahon ma bannima: Buei do nabi- 
nabi ampa raja-raja, na masihol mangidah na 
nididahnima, hape seng ididah, anjaha na sihol 
mambogei na dob binogeinima, hape seng ibogei.” 


Halak Samaria na Idop Uhur 
(Mat. 22:34-40; Mrk. 12:28-34) 


25 Dob ai jongjong ma sada sibotoh titah manlajou- 
Si, nini ma, “Guru, aha do sibahenonku, ase tartean 
ahu hagoluhan sisadokah ni dokahni?” 

26 Gabe nini Jesus ma hu bani, “Aha dotarsurat bani 
titah in? Sonaha do ibasa ham?” 

27 Jadi nini mambalosi, “Maningon haholonganmu 
do Tuhan Naibatamu humbani putih ni atei- 
ateimu, humbani gok ni tonduymu, humbani bois 
ni gogohmu ampa humbani gok ni uhurmu, anjaha 
hasomanmin songon dirimu!” 

28 Dob ai nini ma hu bani, “Sintong do balosmu in: 
bahen ham ma sonai, gabe manggoluh ma ham!” 
29Tapi sihol do pintoranni dirini, gabe nini ma 
dompak Jesus, “Ai ise do goranon hasomanku?” 

30 Jadi nini Jesus ma mambalosi, “Adong ma sada 
halak tuad hun Jerusalem, laho hu huta Jeriko, 

gabe isamun panamun ma ia. Irampas sidea do ia, 
ibalbali, dob ai laho, itadingkon ia tarhatos. 
31Tudu ma mamontas sada malim hun dalan ai, 
ididah do ia, tapi ilaosi do. 

32 Sonai homa sada halak Lepi, das do bani ianan ai, 
ididah do ia, tapi ilaosi do homa. 

33 Tapi mamontas ma hunjai sada halak Samaria: 
dob ididah ia, idop ma uhurni bani, 

34 idohori ma ia, ibaluti ma ugahni ai, anjaha idaisi 
ma ai bani minak ampa anggur. Dob ai ipahundul 
ma ia bani halodeni sandiri, iboan ma ia hu 
parbornginan, lanjar ipatorsa-torsa. 

35 Patarni ai ibuat ma dua dinar, ibere ma ai bani 
simada rumah ai, anjaha nini ma, “Patorsa-torsa 
ham ma ia, anjaha anggo lobih hunjon harugianmu, 
hugalari pe sanggah mulak ahu.” 

36 Ise do humbani sitolu halak ai, hasoman bani na 
tarsamun ai, ninuhurmu?” 

37 Jadi nini ma, “Na maridop ni uhur bani.” Gabe nini 
Jesus ma hu bani, “Laho ma ham, bahen ma sonai!” 


Si Marta pakon si Maria 


38 Sanggah na mardalani sidea, masuk ma Jesus 
hubagas sada huta, anjaha dong ma ijai sada 
naboru, na margoran si Marta, na manjalosi hu 
rumahni. 

39 Ia anggini na margoran si Maria hundul-hundul 
do i lobei ni Tuhan in manangihon hata-Ni, 

40 tapi anggo si Marta, hosei tumang do marugas. 
Jadi ipadohor ma bani Jesus anjaha nini ma, 
“Tuhan, ai lang ididah Ham, na ipaturut anggingkin 
do sahalak ahu marugasi? Hatahon Ham ma ia 
mangurupi ahu!” 

41 Jadi nini Tuhan in ma mambalosisi, “Marta! 
Marta! Buei do isarihon anjaha isunsahkon 
uhurmu! 

42Sada do na porlu! Ipilih si Maria do rupei 
sidearan, seng sibuaton ai hun bani.” 


lajari Jesus Susian-Ni Martonggo 
(Mat. 6:5-15, 7:7-16) 


1 Martonggo ma Jesus santorap bani sada 
11 ianan, anjaha salpuhonsi ai, nini sahalak 
susian-Ni ma hu Bani, “Tuhan, ajari Ham ma hanami 
martonggo, songon na binahen ni si Johannes 
hubani susianni.” 
2 Jadi nini ma hubani sidea, “Anggo martonggo 
hanima, sonon ma hatahon hamina, Ham 
Bapanami, sai pinapansing ma goran-Mu. Sai roh 
ma harajaon-Mu. 
3 Bere Ham ma bannami hagoluhannami siganup 
ari. 
4Sasap Ham ma dousanami, ai hanami pe 
isasap hanami do haganup na marsalah dompak 
hanami. Anjaha ulang ma bobai Ham hanami hu 
parlajouan.” 

3 Lanjar nini ma dompak sidea, “Ise hun bennima, 
na marhuan-huan bani sada halak, gabe laho ia 
tongah borngin hu bani mangkatahon, “Ambia, bere 
lobei bangku tolu kibul rutimin, 

6 ai roh do hasomanku hun pardalanan, anjaha seng 
dong sipanganon berehononku bani.” 

7 Jadi marbalos ma ia hun bagas, nini ma, “Ulang 
sunsahi ahu! Domma tutup labah, anjaha domma 
modom dakdanakku rap pakon ahu. Seng tarbahen 
ahu be jongjong laho mamberehon ai bam.’ 

8 Huhatahon ma bannima: Anggo lang ra puho ia 
laho mambere ai bani, halani parhuan-huanon, tapi 
lang tarbahensi lang puho, laho mambere sagala na 
porlu bani, halani hajungilonni mangindo. 

9 Halani ai huhatahon ma bannima, pangindo 
hanima ma, sai na bereon do bannima: pindahi 
hanima ma, sai na jumpahan do hanima, anjaha 
hartuki hanima ma, sai na ungkabon do bannima! 
10 Ai sai na manjalo do sagala na mangindo, sai na 
jumpahan do sagala na mangindahi, anjaha sai na 
ungkabon do bani sagala na mangkartuki. 

11 se humbani nasiam bapa, na mambere batu 
bani anakni anggo ipangindo ruti, atap ulog anggo 
ipangindo dengke, 

12 atap gansip golang anggo ipangindo tolur? 

13 Gari nasiam na jahat mambotoh mambere na 
madear bani anak nasiam, samintolah Bapa nasiam 

na i nagori atas ai ma lang bereon-Ni Tonduy Na 
Pansing bani sagala na mangindo hun Bani?” 


Ipamalum Jesus Sada Halak na Setanon 


Ipatorang Hunja Roh ni Kuasa-Ni 
(Mat. 12:22-30; Mrk. 3:22-27) 


14 Santorap iusir Jesus ma sada setan silongah. Jadi 
dob mandarat setan ai, marsahap ma na longah ai, 
gabe longang ma halak na mabuei ai. 

15Tapi deba humbani sidea mangkatahon, 
“Marhitei Beelsebul, raja ni setan do iusir 
setan-setan ai.” 

16 Na legan use mangindo tanda hun langit laho 
manlajou-Si. 

17 Tapi itanda Jesus do pingkiran ni sidea, gabe 
ihatahon ma bani sidea, “Maseda do sagala 
harajaon na marsalisih samah dirini anjaha 
marsirumbakan ma rumahni. 

18 Anjaha anggo marsalisih sibolis samah dirini, 
mintor sonaha ma pardong ni harajaonni ai? 
Ihatahon nasiam tene, Huusir setan ai marhitei 
Beelsebul! 

19 Tapi, anggo Huusir setan-setan mangunsagahkon 
Beelsebul, ise ma ipangunsagahkon anak nasiam 
laho mangusirsi? Ai pe sidea ma na manguhumi 
nasiam. 

20 Tapi anggo Huusir setan-setan marhitei tangan ni 
Naibata, na dob sogop ma Harajaon ni Naibata bani 
nasiam. 

21 Anggo ijagai sada halak na gogoh, siparsinjata na 
sirsir rumahni, sonang ma ugas-ugasni. 

22 Tapi anggo roh mandorabsi sigogohan humbani 
anjaha italuhon ia, buatonni ma humbani sagala 
sinjata hatengeran ni uhurni ai, anjaha bagi- 
bagihononni ma ai. 

23Na so mangkasomani Ahu, imbang-Ku do 
ai, anjaha na so hasoman-Ku patumpuhon, na 
mangerap do ai.” 


Parmulak ni Tonduy na Butak Bani Sada Jolma 


24 Anggo mandarat tonduy na mabutak humbani 
sada jolma, idalani ma ianan na horah, laho 
mangindahi parsaranan, tapi halani seng dong 
jumpahsi nini ma, “Mulak ma ahu bani ianan na dob 
hutadingkon ondi.” 

25 Jadi, dob roh ia, domma isapu anjaha ipajagar 
jumpahsi. 

26 Dob ai laho ma ia, iarahkon ma pitu setan na 
legan sijahatan hun bani, jadi imasuki ma ai laho 
marianan ijai, gabe bajanan ma parlahou ni jolma 
ai bani ujungni marimbang mungkahni. 

27 Sanggah na mangkatahon ai la, marsora na gogoh 
ma sada naboru hun tongah-tongah ni jolma na 


Lukas 11 3592 


mabuei ai, nini ma hu Bani, “Martuah ma na 
manubuhkon anjaha na painumkon Ham!” 

28 Tapi nini ma, “Martuah ma na mambogei hata ni 
Naibata anjaha na marimbagaskon ai!” 


Tanda ni Nabi Jona 


Limbaga Pasal Mata 
(Mat. 12:38-42, Mrk. 8:11-13) 


29 Jadi sanggah na lambin martumpu ai halak na 
mabuei ai, ipungkah ma mangkatahon, “Na jahat 
do na sasundut on. Tanda do ipangindo, tapi seng 
bereon tanda bani sidea sobali tanda ni si Jona. 

30 Ai songon si Jona gabe tanda bani parhuta Ninipe, 
sonai ma Anak ni Jolma in bani na sasundut on. 

31 Na jongjong do magira bani paruhuman ai raja 
naboru na hun dangsina dompak bangsa on, laho 
manguhumi sidea, ai roh do ia hun ujung ni 
tanoh on, laho mambogei hapentaron ni si Salomo. 
Tonggor ma, lobihan do on marimbang raja Salomo. 
32 Na jongjong do magira bani paruhuman ai halak 
Ninipe dompak na sasundut on laho manguhumi 
in, ai ipaubah sidea do uhur ni sidea mambogei 
ambilan ni si Jona. Tonggor ma, lobihan do on 
marimbang si Jona. 

33 Seng dong halak na mannahiti lampu anjaha 
inahkon ai bani ianan na ponop barang hu toruh ni 


Lukas 11 3593 


tapongan, tapi hu atas ni sagakan do ai ibahen, ase 
ididah halak na roh sinalsalni ai. 

34 Palita ni daging do mata. Anggo jorgit matamu, 
lihar ma ganup angkulamu, tapi anggo sambor do, 
golap ma angkulamu. 

35 Ai pe, jaga ma, ase ulang golap sondang na ibagas 
ham in. 

36 Ase anggo lihar do haganup angkulamu, seng 
dong na golap ijai, gabe lihar ma haganupan ai, 
songon sanggah marsinalsal suluh bamu.” 


Ipabursik-bursik Jesus Halak 
Parisei ampa Sibotoh Surat 


(Mat. 23) 


37 Sanggah na marsahap ai ope Ia, iarahkon sada 
halak Parisei ma la mangan, jadi masuk ma la lanjar 
hundul ma. 

38 Tapi longang do Parisei ai, halani ididah, lang 
palobei marburih Ia laho mangan. 

39 Jadi nini Tuhan in ma hu bani, “Anggo nasiam 
Parisei, darat ni panginuman ampa pinggan do 
ipaborsih nasiam:, tapi uhur nasiam parbagas ai gok 
uhur haut do ampa hajahaton. 

40 Fe, hanima na oto! Sitompa pardaratni, ai lang la 
do homa sitompa parbagasni? 

41 Tapi bere ma na ibagas ai songon silayak-layak, 
gabe borsih ma haganup bennima. 

42Tapi bursik ma hanima Parisei, ai igalar 
hanima do parsapuluhan ni hosaya, longa ampa 
lowoh simaratah, tapi seng parduli hanima 
bani uhum ampa holong na humbani Naibata. 
Sihorjahononkon do on, tapi ulang ma tading na 
legan. 

43 Bursik ma hanima Parisei, ai iharosuhkon hanima 
do hundul bani hundulan lobei-lobei i parguruan 
ampa bani hata tabi i tongah tiga. 

44Bursik ma hanima, ai usih do hanima bani 
tanoman na so tanda, gabe idogei halak, na so 
pambotohanni.” 

45 Jadi marbalos ma sahalak sibotoh titah, nini ma 
hu Bani, “Ham Guru, marhitei hata-Mu ai dihut do 
hanami sambor ibahen Ham.” 

46 Jadi nini ma, “Bursik ma age hanima sibotoh titah, 
ai ipaporsankon hanima do bani jolma siporsanon 
nasotarboan, tapi hanima sandiri seng ra manggiut 
ai age marhitei jari-jari tumang. 

47 Bursik ma hanima, ai ipauli hanima do tanoman 
ni nabi-nabi, hape ompungnima do mambunuh 
sidea. 

48 Ase isaksihon hanima do pambahenan ni 
ompungnima, anjaha iharosuhkon hanima do 
pambahenan ni sidea ai: sidea do na mambunuh 
nabi-nabi ai, hanima paulihon tanoman ni sidea. 
49Halani ai nini hapentaran ni Naibata do, 
“Suruhon-Ku do bani sidea nabi ampa apostel, 

bunuhon anjaha pardakdakon ni sidea ma deba 
hunjai, 

50 ase Hubalaskon bani na sasundut on daroh ni 
haganup nabi ampa apostel, na dob durus humbani 
tombei ni tanoh on, 

51 mamungkah humbani daroh ni si Abel das hubani 
saroh ni si Sakaria, na tarbunuh i holangkolang ni 
anjapanjap ampa rumah panumbahan.' Sintong do 
hatang-Kon bannima, “Luluhononku do in bani na 
sasundut on.” 

52 Bursik ma hanima sibotoh titah, ai irampok 
hanima do anakkunsi ni habotohon. Hanima sandiri 
seng masuk, anjaha halak na sihol masuk, ilanglangi 
hanima do.” 

53 Ase dob misir Jesus hunjai, ipungkah sibotoh 
surat ampa Parisei ma  manggompangi-Si 
pangkei-pangkei, anjaha marbagei-bagei ma na 
isungkunkon sidea hu Bani, 

54 isompangi sidea do la, andohar hona la marhitei 
hata-Ni. 


Lumba-lumba Pasal Ragi ni Halak Parisei 


Ojur-ojur ase Ulang Mabiar Manaksihon 
(Mat. 10:26-33, 16:5-12: Mrk. 8:14-21) 


12 1 Sanggah na marrohan halak na mabuei na 
marribu-ribu ai, pala marsidogeian sidea, 
gabe ipungkah Jesus ma marsahap bani susian-Ni 

ai, nini ma, “Jaga ma hanima pasal ragi ai, ai ma 
sipakulah-kulah ni Parisei. 

2 Ai seng dong na rungkub, na so tidak use, anjaha 
seng dong rusia, na so botohon use. 

3 Halani ai sagala na hinatahonnima ibagas na 
golap, tarbogei do ai use ibagas na lihar, anjaha 
na hinusipkonnima bani pinggol ibagas kamar, 
tingtingkononkon do ai use hun tayub ni rumah. 

4 Tapi Huhatahon ma bannima huan-huan-ku, ulang 
ma habiari hanima sibunuh angkula, ai legan ni ai 
aha pe lang tarkahua sidea be. 

“Tapi Hupatuduhkon ma bannima na patut 
sihabiarannima. Habiari hanima ma la, na 
markuasa mambunuh anjaha na mambuangkon 
hubagas apuy naraka. Eak, Huhatahon ma 
bannima, la ma habiari hannima! 

6 Ai lang ijual halak do lima dingis harga lima sen? 
Tapi sada pe lang hunjai, na ihalupahon Naibata. 
7Gari jambulan na bani ulunima haganup do 
ibilang. Ulang ma mabiar, harganan do hanima 
marimbang buei dingis. 

8 Huhatahon ma bannima, ganup na manaksihon 
Ahu i lobei ni jolma saksihonon ni Anak ni Jolma in 
do ia i lobei ni malekat ni Naibata. 

3Tapi na marnalangkon Ahu i lobei ni jolma, 
parnalangon do ai i lobei ni malekat ni Naibata. 

10 Anjaha ganup na mangkatahon hatani dompak 
Anak ni Jolma in, tarsasap do ai, tapi na mangapasi 
Tonduy Na Pansing, seng tarsasap ai. 

11 Anggo tarboan hanima hu lobei ni parguruan, hu 
lobei ni kopala-kopala ampa siparkuasa, ulang ma 
haru hanima pasal balos ampa sihatahononnima. 
12 hi Tonduy Na Pansing do mangajarhon bannima 
bani panorang ai pasal sihatahononnima.” 


Pasal Halak na Bayak Tapi na Oto 


13 Adong ma sahalak humbani halak na mabuei ai, 
na mangkatahon hu Bani, “Guru, hatahon Ham ma 
saninangku, ase ibagi siteanonnami ai rap pakon 
ahu.” 

14Tapi nini ma hu bani, “Ambia! Ise pabangkit 
Ahu gabe panguhum barang sibagi tean-teanan 
bannima?” 

15 Lanjar ihatahon ma bani sidea, “Jaga ma hanima 
ramotkon hanima ma dirinima dompak sagala uhur 
haut! Ai age marlobih-lobih halak, seng humbani 
artani ai goluhni.” 

16 Gabe ihatahon ma sada limbaga bani sidea, nini 
ma, “Adong ma sada halak na bayak, buei do gogoh 
ni jumani. 

17 Jadi marpingkir ma ia ibagas uhurni sonon, “Aha 
ma sibahenonku? Ai seng dong be hasiatan ni 
gogoh ni jumangku.' 

18 Gabe nini ma, “On ma hubahen, huparseda ma 
tuanganku, anjaha hupauli ma sibanggalhononni ai, 
ase hujai hupatumpu ganup omei ai ampa artangku 
haganup. 

19 Anjaha ningku ma bani tonduyhu: Ale tonduyhu, 
domma sirsir buei artamu, sungkup piga-piga tahun 
on. Ai pe, marsaran ma ho, mangan, minum anjaha 
marmalas ni uhur.” 

20 Tapi nini Naibata ma hu bani, “Ee ho na oto! 
Saborngin on ma buaton hosahmu hun bamu. 
Anjaha na pinasirsirmin bani ise ma in?” 

21 Sonai ma ujung ni halak na patumpu-tumpu arta 
bani dirini, anggo seng bayak ia bani Naibata.” 


Lumba-lumba ase Ulang Holsohan 
(Mat. 6:25-34) 


22 Jadi nini Jesus ma dompak susian-Ni, “Halani 
ai huhatahon ma bannima: Ulang ma holsohkon 
hanima hosahnima pasari-sari sipanganon barang 
angkulanima mansarihon parhiouon. 

23 Ai harganan do hosah humbani sipanganon sonai 
angkula humbani parhiouon. 

24Tonggor hanima ma kawak ai: Seng martidah 
sidea, seng manabi, seng margudang anjaha seng 
marsopou, tapi iparmudu-mudu Naibata do sidea. 
Ai lang daoh do surungan hanima marimbang 
manuk-manuk? 

23 Ise hanima boi paganjang ari-ari ni goluhni age 
saasta gelah, marhitei holsoh ni uhurni? 

26 Ase, anggo mambahen na otik ai pe lang 
mangasup hanima, mase ma pala holsohan hanima 
pasal na legan-legan ai? 

27 Papangkei hanima ma partubuh ni silundat in, 
na so pala manorha atap martonun. Huhatahon 
ma bannima, gari si Salomo ibagas sagala 
hasangaponni ai, seng ongga marpakeian songon 
sada humbani bunga-bunga in. 

28 Ase anggo sonai iparhioui Naibata poyon-poyon, 
na dong sadari on i ladang in, hape patar domma 
ipuruni, samintolah hanima ma lang parhiouan-Ni? 
E, hanima siotik haporsayon! 

29 Ase ulang ma pindah-pindah uhurnima bani 
sipanganon atap siinumon, anjaha ulang ma 
bungbang pasal ai. 

30 Halak parbegu na i tanoh on do mangindahi 
sisonai ai, tapi ibotoh Bapanima do, na porlu do ai 
bennima. 

31 Asal ma ipindahi hanima harajaon-Ni, dob ai 
tambahkonon-Ni do ai bannima. 

32 Ulang ma mabiar, ale hulanan na etek! Ai na dob 
iharosuhkon Bapanima do, mamberehon Harajaon- 
Ni ai bannima. 

33 Jual hanima ma na adong bannima anjaha 
marsibere-bere ma. Bahen hanima ma bennima 
ranjut na so ra buruk, arta i nagori atas, na so 

ra bois, na so tardohori panangko anjaha na so 
targagat ngitngit. 
34 Ai atap ija artanima, ijai do uhurnima.” 


Lumba-lumba ase Marjaga-jaga 
anjaha Hatengeran ni Uhur 


(Mat. 24:37-51: Mrk. 13:35-36) 


35 “Sai margondit ma binongeinima anjaha gara ma 
lampunima. 

36 Anjaha usih ma hanima bani jolma na paima- 
imahon tuanni, sadihari ia roh hun parunjukan, ase 
mintor iungkab ia rohkonsi ia mangkartuki. 
37Martuah ma juakjuak ai, na puho jumpah 
tuanni bani parrohni ai. Na sintong do hatang- 
Kon bannima, gonditanni ma dirini, hatahononni 
ma sidea hundul mangan, anjaha jongjong ma ia 
marugas bani sidea. 

38 Anggo roh ia bani runda paduahon atap 
patoluhon, anjaha jumpahsi sidea sonai, martuah 
ma sidea. 

39 Tapi botoh hanima ma on: Anggo ibotoh tuan 
rumah, sadihari panorang ni panangko roh, puho do 
ia, seng palopasonni rumahni hona bongkar. 

40 Hanima pe, jaga ma, ai na roh do Anak ni Jolma 
in bani panorang na so panagamannima.” 

41 Jadi nini si Petrus ma, “Tuhan, bannami do 
ihatahon Ham limbaga ai atap bani haganup do?” 

42 Gabe ihatahon Tuhan in ma, “Ise ma sijolom 
anakkunsi hatengeran ni uhur anjaha na maruhur, 
sipabangkiton ni tuanni manggomgom juakjuakni, 
laho mambere bohal ni sidea bani panorangni? 

43 Martuah ma juakjuak ai, na mangkorjahon sonai 
jumpahon ni tuanni bani parrohni ai. 

44Sintong do na Huhatahon on bennima, 
pabangkitonni do ia manramotkon sagala na adong 
bani. 

45 Tapi anggo ihatahon juakjuak ai ibagas uhurni, 
'Dokah ope, ase roh tuankai, gabe ipungkah 
ma mambogbogi juakjuak dalahi ampa juakjuak 
naboru ai, anjaha mangan minum ia marmabuk- 
mabuk. 

46 Jadi roh ma tuan ni juakjuak ai bani panorang 
na so panagamanni, ampa bani panorang na 
so binotohni, anjaha tampulonni ma ia, anjaha 
bahenonni ma rupeini dos songon na so porsaya. 
47 la juakjuak, na mambotoh harosuh ni tuanni, 
hape seng marugas ia, anjaha seng ihorjahon 
harosuh ni uhurni, buei ma lonsing-lonsing 
tarononni, 

48 Tapi na so mambotohsi, gabe ihorjahon na patut 
sihataon, otik do tarononni. Ai buei do situngguon 
humbani pamberean na buei, anjaha bani ise buei 
iondoskon, lambin buei do ipindahi hun bani.” 

Parlawanon Dompak Harajaon ni Naibata 


49 “Na roh do Ahu manggijigkon apuy hu tanoh on, 
anjaha masihol do uhurhu ase gara ai! 

50 Adong do paridian na maningon 
siparidihononkon Bangku, anjaha bobor 
tumang do uhur-Hu paima saud ai. 

51 Ai jagan uhurnima do, roh Ahu, laho mambere 
damei hu atas tanoh on? Lang, Huhatahon ma 
bannima, panirangon do tene. 

52 Ai hunjon hujanan marsilawanan do lima halak 
ibagas sada jabu, na tolu manlawan na dua, anjaha 
na dua manlawan na tolu. 

53Adong do parlawanon, bapa dompak anakni 
anjaha anak dompak bapani, inang dompak boruni 
anjaha boru dompak inangni, simatua dompak 
parumaenni anjaha parumaen dompak simatuani.” 


Tanda ni Panorang 
(Mat. 16:1-4) 


54 Ihatahon do homa dompak halak na mabuei ai, 
“Anggo ididah nasiam naik hombun i hasundutan, 
mintor ihatahon nasiam do, na roh ma udan, jadi 
saud do sonai. 

>> Anjaha sanggah marombus logou hun dangsina, 
ihatahon nasiam do, na roh ma logou ni ari, jadi 
saud do. 

56E, nasiam sipakulah-kulah, ibotoh nasiam do 
manimbangi rupa ni tanoh on ampa langit ai, tapi 
panorang on, mase lang iartihon nasiam?” 


Lumba-lumba ase Mardear pakon Imbang 
(Mat. 5:25-26) 


37 “Mase ma lang itimbangi nasiam bani nasiam, 
aha na pintor? 

58 Sanggah laho ho rap pakon imbangmu marayak 
pamarentah, porluhon ma mardear pakonsi 
sanggah i tongah dalan, ase ulang itogu ho hubani 
panguhum, gabe iondoskon panguhum ai ho bani 
upas, anjaha upas ai pamasuk ho hubagas tutupan. 
59 Huhatahon ma bam, seng anjai luar ho hunjai, 
paima igalar ho ronsi na sarimis.” 


Pardomuan ni Dousa pakon Sitaronon 


13 1Bani panorang ai adong ma na roh 
patugahkon hu Bani pasal halak Galilea, na 
dob madurus darohni ibahen si Latus, anjaha saor 
bani galangan ni sidea. 

2 Jadi nini Jesus ma mambalosi sidea, “Na iagan 
uhurnima do mardousanan halak Galilea ai 
marimbang haganup halak Galilea, halani sonai 
mangonai bani sidea? 

3 Huhatahon ma bennima: Lang, tapi anggo seng 
mubah uhurnima, lanjar sonai do hanima haganup 
magou use. 

4Barang na iagan hanima do banggalan salah ni 
sisapuluh ualuh halak ai, na matei idondoni manara 
na i Siloam ai, marimbang haganup halak na 
marianan i Jerusalem? 

> Huhatahon ma bennima: Lang, tapi anggo seng 
mubah uhurnima, lanjar sonai do hanima haganup 
magou use.” 


Limbaga Pasal Hayu Ara 


6 Dob ai ihatahon ma limbaga on, “Adong ma hayu 
ara ni sada halak, na sinuanni i pohon anggurni, 
jadi roh ma ia mangindahi buahni, hape seng dong 
jumpahsi. 

7Gabe ihatahon ma hubani sihorjahon pohon 
anggurni ai, “Tonggor ma, domma pala patolu- 
tahunkon roh ahu mangindahi buah ni hayu ara on, 
hape seng dong. Roboh ma in, mase ma soya tanoh 
in bahenon ni in?” 

8 Tapi nini mambalosi, “Tuannami, paturut ham ma 
lobei in satahun on, ase sompat husangkul tanoh 
inggot ni in, anjaha hubahen napu hujin, 

9 andohar marbuah hu lobeian on: tapi anggo seng 
ra be, na roboh ma.” 


Ipamalum Jesus Sada Naboru na 
Suhung Sanggah Ari Sabat 


10 Jadi mangajari ma la bani sada parguruan 
sanggah ari Sabat. 

11 Anjaha tonggor ma, adong ma ijai sada naboru na 
siniaran ni tonduy na jahat. Domma sapuluh ualuh 
tahun ia boritan, suhung do angkulani, anjaha seng 
boi ia jongjong dirgak. 

12 Dob ididah Jesus ai, idilo ma ia anjaha nini ma 
hu bani, “Ham inang, maluah ma ham humbani 
naboritmu in!” 

13 Lanjar itampeihon ma tangan-Ni hu bani: gabe 
mintor dirgak ma ia, anjaha ipuji ma Naibata. 

14 la sintua ni parguruan ai, sogam do uhurni, halani 
na pamalum naborit ai Jesus sanggah ari Sabat, 
gabe nini ma hubani halak na mabuei ai, “Onom 
ari do pangkorjahononkon: ijai ma nasiam roh, ase 
ipamalum nasiam, ulang ma sanggah ari Sabat.” 
15Jadi nini Tuhan in ma mambalosisi, “Ale 
sipakulah-kulah, ai lang haganup do nasiam, age 
bani ari Sabat paluahkon lombuni atap halodeni 
humbani harang, laho pasiburhon ai? 

16 Ja naboru on, ai ma boru ni si Abraham, na dob 
sinangkut ni setan sapuluh ualuh tahun dokahni, 
mintor lang ma patut tanggalan sangkut-sangkut on 
bani ari Sabat?” 

17 Jadi dob ihatahon sonai, maila ma haganup 
imbang-imbang-Ni ai, tapi marmalas ni uhur do 
haganup halak na mabuei ai, halani haganup 
pambahenan-Ni na marmulia ai. 

Limbaga Pasal Harajaon ni Naibata 
(Mat. 13:31-33, Mrk. 4:30-32) 


18 Dob ai ihatahon ma, “Usih huja do Harajaon ni 
Naibata, anjaha huja do ai pausihon-Ku? 

19 Ysih do ai hubani batu ni loharum na ibuat halak 
laho manaburhon ai hu jumani. Jadi tubuh ma, 
anjaha roh do manuk-manuk na i awang-awang 
marasar bani dangkahni.” 

20 Jadi nini ma use, “Huja do pausihon-Ku Harajaon 
ni Naibata? 

21 Usih do ai bani ragi, na ibuat sada naboru, laho 
manaorhon ai bani itak tolu tumba, paima marragi 
ganupan ai.” 


Pasal Labah na Sompit 
(Mat. 7:13, 14, 22, 23) 


22 Jadi ibontas Jesus ma huta ampa dusun laho 
mangajari, sanggah bani pardalanan-Ni dompak 
Jerusalem. 

23 Jadi nini sada halak ma hu Bani, “Tuhan, otik do 
gakni na saud maluah?” 

24 Tapi nini ma dompak sidea, “Maruntol ma nasiam 
masuk hun labah na sompit in! Ai Huhatahon ma 
bani nasiam: buei do namin na manlajou masuk, 
tapi lang boi. 

25 Anggo jongjong ma holi simada rumah ai, anjaha 
itutup labah ai, i darat ma nasiam jongjong hartuk- 

hartuk marsahap, “Tuhan, ungkab Ham ma! tapi 
hatahonon-Ni ma, “Seng hubotoh na roh hunja 
nasiam!” 

26 Gabe hatahonon nasiam ma, ‘Na rap mangan 
minum do hanami pakon Ham, anjaha iajari Ham 
do hanami i alamannami.' 

27 Dob ai hatahonon-Ni ma, “Seng Hubotoh na roh 
hunja nasiam. Laho ma hun lobei-Hu, nasiam ganup 
sihorjahon na so pintor!” 

28 ja ma masa doruh-doruh ampa na 
patungosngoson, sanggah na ididah nasiam 
si Abraham, si Isak, si Jakob ampa haganup 
nabi-nabi ai ibagas Harajaon ni Naibata, tapi anggo 
nasiam tarbuang hu darat. 

29 jai ma roh na hun hapoltakan ampa hasundutan, 
na hun utara ampa dangsina, hundul mangan 
ibagas Harajaon ni Naibata. 

30 Anjaha tonggor ma, adong do na parpudi gabe 
parlobei, anjaha na parlobei gabe parpudi.” 


Igompangi Raja Herodes Jesus 


Itangisi Jesus Huta Jerusalem 
(Mat. 23:37-39) 


31Bani panorang ai roh ma deba Parisei 
mangkatahon hu Bani, “Laho ma Ham, misir 
hunjon, ai sihol bunuhon ni si Herodes do Ham.” 

32 Gabe nini ma dompak sidea, “Laho ma nasiam, 
hatahon nasiam ma bani sorigala ai, “Tonggor 
ma, Ahu mangusir setan-setan ampa pamalum na 
boritan sadari on ampa patar, anjaha ari patoluhon 
marujung ma langkah-Ku.' 

33 Tapi maningon mardalan do Ahu sadari on, patar 
ampa bani ari na mangihut hujai, ai seng bulih matei 
nabi anggo i darat ni Jerusalem. 

34 Jerusalem, Jerusalem, sibunuh nabi-nabi anjaha 
sipargijig bani batu halak na sinuruh marayak 
ham! Gati do namin sihol patumpuon-Ku anakmu, 
songon indung ni dayok na patumpuhon anakni hu 
toruh ni habongni, tapi seng ra ham! 

35 Tonggor ma, tarulang ma rumah nasiam. Tapi 
Huhatahon ma bani nasiam: Seng idahon nasiam 
be Ahu, paima ihatahon nasiam: Pinasu-pasu ma na 
roh marhitei goran ni Tuhan!” 


Ipamalum Jesus Sada Halak 
na Busungon bani Ari Sabat 


(Mat. 12:9-14, Mrk. 3:1-6, Luk. 6:6-11, 13:10-17) 


14. masa ma, sanggah na masuk la 
hu rumah ni sada halak sintua ni Parisei 
bani ari Sabat, laho mangan domma ijai sidea 
manggompangi-Si. 

2 Jadi adong ma ijai, i lobei-Ni, sada halak na 
busungon. 

3 Jadi nini Jesus ma manungkun sibotoh titah ampa 
Parisei ai, “Ai bulih do pamalumon naborit bani ari 
Sabat atap lang?” 

4Tapi sip do anggo sidea. Jadi ijamah ma halak ai, 
ipamalum ma, lanjar isuruh ma mulak. 

3 Anjaha nini ma hubani sidea, “Ise humbani 
nasiam, anggo tarrobung hubagas parigi halode 
atap lombu nasiam, ai lang mintor itarik nasiam do 
ai hu atas, age bani ari Sabat?” 

6 Tapi seng tarbalosi sidea hata-Ni ai. 


Porlu ni Toruh ni Uhur ampa Uhur na Maidop 


7 Dob ai ihatahon ma sada limbaga bani na nidilo 
ai, halani ididah mamilihi ianan situnggungan sidea. 
Nini ma dompak sidea, 

8 “Anggo idilo ham hu pesta parunjukan, ulang ma 
hundul ham bani hundulan ianan sisangapan, atap 
adong niontangni sangapan hun bamu, 

9 gabe roh holi suhut ai, na mangontang ham ampa 
ia, mangkatahon bamu, “Bani ma ianan in!” Jadi 
maila ma ham hundul bani ianan sitoruhan. 

10 Tapi anggo hona ontang ham, laho anjaha hundul 
ma ham bani ianan sitoruhan, ase anggo roh 
na mangontang ham ai, mangkatahon bamu, 'Hu 
ataskon ma ham hundul!” Jadi sangap ma ham 
idahon ni ganup hasomanmu na niontang ai. 

11 Aj sagala na pagijang dirini, patoruhon do, tapi na 
patoruh dirini, sipagijangon do.” 

12 Ihatahon ma homa hubani na mangontang-Si 
ai, “Anggo ibahen ham pesta-pesta sanggah arian 
atap bodari, ulang ma dilo ham huan-huan atap 
saninamu, hade-hade atap parhutamu na bayak- 
bayak, ase ulang idilo sidea use ham, gabe ibalas ai 
use bamu. 

13 Tapi anggo mambahen pesta-pesta ham, dilo 
ham ma na masombuh, na marsining, na repat 
ampa na mapitung. 

14 Gabe martuah ma ham, ai seng tarbalos sidea ai 
bamu, tapi marbalos do ai bamu bani parpuhoon ni 
halak parpintor.” 


Limbaga Pasal Pesta Banggal 
(Mat. 22:1-10) 


15 Sada humbani na mangan ai, dob ibogei ai, nini 
ma hu Bani, “Martuah ma na mangan i Harajaon ni 
Naibata!” 

16 Jadi nini Jesus ma mambalosi, “Adong ma sada 
halak na marpesta banggal; buei do iontang hujai. 
17 Jadi bani mata ni pesta ai isuruh ma juakjuakni 
mangkatahon bani na dob niontangni ai, “Roh ma 
nasiam, ai domma sirsir haganup!” 

18 Tapi adong bei do sidalian ni sidea haganup. Nini 
na parlobei ai ma hu bani, “Baru mamboli juma do 
ahu, maningon laho do ahu manorih ai. Ulang pala 
sonaha uhurmu!' 

19 Na legan mangkatahon, “Baru mamboli horbou 
do ahu lima pasang: laho ma ahu mamareksa ai. 
Ulang pala sonaha uhurmu!” 

20 Na legan use mangkatahon, “Baru mambuat boru 
ope ahu, halani ai seng tarbahen ahu roh.' 

21Dob mulak juakjuak ai, ipatugah ma ai bani 
tuanni ai. Jadi marah ma tuan ai, ihatahon ma bani 
juakjuakni ai, “Laho ma ho podas hu pasar ampa hu 
dalan nai huta on, arahkon ma halak na masombuh, 
na marsining, na mapitung ampa na repat.” 

22 Jadi, dob mulak, nini juakjuak ai ma, 'Domma 
saud na hinatahonmu ai, ale tuannami, tapi 
lumbang ope.” 

23 Jadi ihatahon tuan ai ma bani juakjuak ai, 'Laho 
ma ho hu darat bani dalan na bolon ampa topi 
ni dalan, gogohkon ma sidea masuk ase gok 
rumahku! 

24Tapi huhatahon ma bennima, 'Sahalak pe 
lang humbani na niontang hinan bulih mandai 
sipanganon na hupasirsir in.” 


Na Porlu Laho Mangirikkon Jesus 
(Mat. 10:37-38) 


25Sahali sanggah buei jolma  mardalan 
mangirikkon-Si, jadi marhusor ma la 
mandompakkon sidea, lanjar nini ma, 

26 “Barang ise na roh hu Bangku, seng tarbahensi 
gabe susian-Ku, anggo seng sogam uhurni bani 

bapani, inangni,  parinangonni,  niombahni, 
saninani, botouni ronsi hosahni sandiri. 

27 Seng tarbahen gabe susian-Ku halak na so 
mamorsan silangni, laho mangirikkon Ahu! 

28 Ise ma humbani nasiam na sihol pajongjong sada 
menara, na so hundul lobei mangetong na porlu 
hujai, atap na sungkup do laho mandobkon horja 
ai? 

29 Ase ulang holi, anggo domma ipauli onjolanni, 
hape seng tuk gogohni mandobkon, gabe igora- 
gora halak na mangidah ai ia. 

30 Nini sidea hu bani, “Ipungkah halak on do 
pajongjongkon, hape seng tardobkonsi.' 

31 Atap raja ja ma, na laho marporang pakon 
raja na legan, na so parlobei hundul marpingkir- 
pingkir, atap na tardompakkonsi do marhasoman 
salaksa tentara imbangni ai, na roh mandorabsi 
marhasoman dua laksa? 

32 Tapi anggo seng tarbahensi, tontu suruhonni do 
suruhan mangindo pardameian, sanggah daoh ope 
munsuh ai. 

33 Nasiam pe, seng tarbahen atap ise pe humbani 
nasiam gabe susian-Ku, anggo seng tartadingkonsi 
haganup na dong bani. 

34 Na marguna do garam, tapi anggo mambar daini, 
aha ma bahenon paporadkon ai? 

35 Seng marguna ai hu juma atap bahen napu, 
siambukkonon mando ai. Barang ise na marpinggol, 
na marpanangar, itangihon ma ai.” 


Limbaga Pasal Biri-biri na Magou 


1 Somal do sijalo sohei ampa sipardousa roh 
15 hun dohor hu Bani, laho manangar hata-Ni. 
2 Jadi marungut-ungut ma halak Parisei ampa 
sibotoh surat, nini sidea ma, “Ijalo on do sipardousa 
anjaha rap mangan do la pakon sidea.” 
3 Gabe ihatahon Jesus ma limbaga on bani sidea, 
4“Ise ma humbani nasiam sahalak parbiribiri 
saratus, anggo magou sada hunjai, na so 
manadingkon na siah puluh siah nari ai i 
parmahanan, laho mangindahi na so taridah ai, 
ronsi na jumpahsi ai? 
> Anjaha dob jumpahsi, itampeihon ma ai bani 
abarani halani malas ni uhurni. 
6 Daskonsi ia hu rumahni, idilo ma martumpu huan- 
huanni ampa romban rumahni, nini ma bani sidea, 
“Marmalas ni uhur ma nasiam rap pakon ahu, halani 
jumpah ahu do biribiringku na magou ai.’ 
7Huhatahon ma bani nasiam, usih hujai, buenan 
do malas ni uhur i nagori atas mangidah sada 
pardousa, na ra paubahkon uhurni, ase mangidah 
siah puluh siah parpintor, na so pala paubahkon 
uhur ni sidea.” 


Lukas 15 3614 


Limbaga Pasal Duit na Magou 
(Mat. 18:12-14) 


8 “Atap dong do nani naboru siparduit sapuluh 
rupiah, anggo magou sada hunjai, na so pagarahon 
palita, anjaha manapui rumahni, laho mangindahi 
duitni na magou ai, paima jumpahsi ai? 

9 Anjaha dob jumpahsi, idilo ma martumpu huan- 
huanni ampa romban rumahni, nini ma, “Marmalas 
ni uhur ma nasiam rap pakon ahu, ai domma 
jumpah ahu duitku na magou ai. 

10 Huhatahon ma bani nasiam, usih hujai do 
masa malas ni uhur i lobei ni malekat ni Naibata 
mangidah sahalak sipardousa, na paubahkon 
uhurni.” 


Limbaga Pasal Anak na Magou 


11 Dob ai nini ma use, “Adong ma dua anak ni sada 
halak. 

12 Gabe ihatahon sianggian ai ma dompak bapani 
ai, “Bapa, bere ham ma bangku humbani arta in, 
na sahira parbagiananku.' Jadi ibagihon ma artani 
ai bani sidea. 

13 Anjaha seng pala piga ari i pudi ni ai, ipatumpu 
sianggian ai ma haganup parbagiananni ai, dob 
ai laho ma ia hu nagori na daoh, anjaha jjai 
ma iparbois-bois artani ai marhitei goluh na so 
marrantei. 

14Dob iboiskon haganupan ai, masa ma lohei 
maningting i nagori ai, anjaha ia pe mulai ma 
marhahurangan. 

15 Jadi laho ma ia tondok bani sada halak parnagori 
ai, gabe isuruh ma ia marmahan babuy hu jumani. 
16 [pindo uhurni do manggoki boltokni bani hulit- 
kulit ni indahan ni babuy ai, tapi seng dong na 
mamberesi bani. 

17 Jadi ipaulak ma uhurni hubagas, nini ma, buei 
ni in gajian ni bapa, na marlobih-lobih bani 
sipanganon, hape ahu, matei gayuran do ijon. 

18 Misir mando ahu marayak bapa, huhatahon ma 
hu bani, “Ham bapa, domma mardousa ahu hu 
nagori atas ampa bamu. 

19 Seng talup be ahu goranon anakmu, bahen ham 
ma ahu songon sada halak gajian bamu.' 

20 Jadi misir ma ia marayak bapani ai. Tapi daoh 
ope ia, domma itatap bapani ai ia, gabe maidop ma 
uhurni, marlintun ma ia manjumpahkonsi, irohop 
ma ia anjaha isummah. 

21 Marsahap ma anak ai bani, “Ham bapa, domma 
mardousa ahu hu nagori atas ampa hu bamu, seng 
talup be goranon ahu anakmu! 

22 Tapi nini bapa ai ma dompak jabolonni, “Boan 
hanima ma pakeian sijengesan, anjaha pakeihon 
hanima ma ai bani! Bahen hanima ma sada tintin 
bani jari-jarini ampa sipatu bani naheini! 

23 Alop hanima ma anak ni lombu na pinamombur 
ai, anjaha sayat ma, ase mangan hita anjaha 
marmalas ni uhur. 

24Ai na dob matei do anakkon gabe mulak 
manggoluh, na dob magou do ia, gabe jumpah 
use.' Jadi marmalas ni uhur ma sidea. 

25 Tapi i juma do anak ni sikahanan ai. Jadi rohkonsi 
ia hun dohor hu rumah, ibogei ma sora ni musik 
ampa na manortor. 

26 Gabe idilo ma sahalak humbani jabolon ai, 
ipapangkei ma atap aha do na masa. 

27 Jadi nini ma hu bani, ‘Domma roh anggimu, jadi 
isayat bapanta do lombu pinamombur ai, halani 
jorgit do ia mulak.” 

28 Jadi marah ma ia, anjaha seng ra roh hu rumah, 
gabe roh ma bapani mangajar-ajarisi. 

29 Tapi nini ma mambalosi bapani ai, “Martahun- 
tahun ma ahu mambalosi ham, anjaha seng ongga 
hulanggar parentahmu. Tapi anak ni hambing pe 
lang ongga ibere ham bangku, ase marmalas ni uhur 
ahu ampa huan-huanku. 

30 Hape rohkonsi anakmu, na mamboiskon artamu 
rap pakon boru jalang, gabe isayat ham do anak ni 
lombu na pinamombur in.” 

31 Jadi nini ma hu bani, “Ambia, tongtong do ho rap 
pakon ahu, anjaha haganup na dong bangku in, ho 
do simadasi. 


Lukas 15-16 3617 


32 Tapi patut do hita marmalas ni uhur anjaha 
marmegah-megah, ai na dob matei do anggimon 
gabe manggoluh, anjaha na dob magou do ia, gabe 
jumpah.” ' 


Limbaga Pasal Sijolom Anakkunsi na Geduk 


16 ope homa bani susian-Ni ai, 
“Adong ma sada halak na bayak, anjaha 
adong do sada sijolom anakkunsi bani. Tarbogei ma 
hu bani, na iparbois-bois sijolom anakkunsi ai do 
artani. 

2 Jadi idilo ma ia, nini ma hu bani, “Aha do in, 
na hutangar pasal ho? Patuduh ma paretongan ni 
na hinorjahonmu! Ai seng tarbahen be ho sijolom 
anakkunsi.' 

3 Jadi marpingkir ma sijolom anakkunsi ai ibagas 
uhurni, “Aha ma sibahenonku, ai lopaskonon 
ni tuanku mando ahu humbani horjangku? 
Manangkul seng dong gogohku, mangindo-indo 
mela do ahu. 

40n ma tene sibahenonku, ase ijalo sidea ahu 
hu rumah ni sidea, anggo lopas ahu humbani 
horjangkai.” 

3 Jadi sada-sada ma idilo sagala paridouan ni tuanni 
ai hu lobeini, nini ma hubani na parlobei roh ai, 
“Sadiha utangmu bani tuanta?' 

6 Balosni, ‘Saratus gusi minak.” Jadi nini ma hu bani, 
“On ma surat ni utangmu, podaskon hundul anjaha 
suratkon ma lima puluh!” 

7Bani na legan use ihatahon, la ho, sadiha 
do utangmu? Nini ma, ‘Saratus sumpit omei.’ 
Ihatahon ma hu bani, “On ma surat ni utangmu, 
suratkon ma ualuh puluh!” 

8 Jadi ipuji tuan ai ma sijolom anakkunsi paruhur 
na geduk ai, halani pentar ni pambahenanni ai. 
Ai pandeinan do anak ni dunia on humbani anak 
haliharon in marsaor pakon hasomanni sauhur. 

9 Ahu pe, huhatahon ma bennima, pindahi hanima 
ma bannima huan-huan marhitei mammon na 
geduk in, ase anggo bois in, ijalo hanima hubagas 
ianan sisadokah ni dokahni. 

10 Anggo hatengeran ni uhur halak bani na otik, 
hatengeran ni uhur do ia age bani na buei, anjaha 
anggo geduk ia bani na otik, geduk do homa age 
bani na buei. 

11 Anggo seng hatengeran ni uhur hanima pasal 
mammon na geduk in, ise ma na ra mangondoskon 
bannima arta na tongon ai? 

12 Anjaha anggo seng hatengeren ni uhur hanima 
pasal barang ni halak na legan, ise ma na ra 
mamberehon bannima na dong Bennami. 

13 Seng tarbalosi sada jabolon dua tuan, sogamanni 
do na sada, haholonganni do na sada nari: 
hombaranni do na sada, anjaha mapas bani na 

sada nari. Seng tarbalosi hanima Naibata rap pakon 
mammon.” 


Pasal Hapintoron ni Halak 
Parisei ampa Sibotoh Titah 


14 Haganupan ai itangar halak Parisei, na surakah 
bani duit, gabe irisa-risai sidea ma la. 

15 Jadi nini ma dompak sidea, “Ia nasiam, ipapintor- 
pintor nasiam do diri nasiam i lobei ni jolma, tapi 
itanda Naibata do uhur nasiam, ai na timbul bani 
jolma, ai do hagigi bani Naibata. 

16 Sibar si Johannes do titah in ampa nabi-nabi. 
Hunjai nari iambilankon ma Ambilan Na Madear 
pasal Harajaon ni Naibata, anjaha haganup do halak 
marompot sihol masuk hubagas. 

17 Tapi urahan do salpu langit ampa tanoh humbani 
sada titik ni titah in magou. 

18 Parbangkis do ganup na manirangkon 
parinangonni anjaha ibuat na legan; parbangkis 
do homa na mambuat naboru na sinirangkon ni 
dalahini ai.” 


Halak na Bayak ampa si Lasarus na Masombuh 


19 “Adong ma sada halak na bayak, na marpakeian 
beledu sigerger ampa hiou putih na alus, ari-ari do 
ia marpesta. 

20Tapi adong ma sada halak na masombuh, na 
margoran si Lasarus, tibal-tibal i lobei ni labah ni na 
bayak ai: gok bayoh do angkulani. 

21|parsinta uhurni do mangankon rima-rima, na 
mardabuhan humbani meja ni halak na bayak ai, 
tapi baliang do na roh mandilati bayohni ai. 

22 Matei ma halak na masombuh ai, anjaha iboan 
malekat ma ia hu abingan ni si Abraham. Matei ma 
homa na bayak ai, lanjar itanom ma, 

23 anjaha hun nagori toruh ai, iananni mandagei 
na parngit ai, mangkawah ma ia hu babou, gabe 
ididah ma bani na daoh si Abraham ampasi Lasarus 
i abinganni. 

24 Jadi dilo-dilo ma ia, nini ma, “Ale ompung 
Abraham! Idop ma uhurmu bangku, suruh ham ma 
si Lasarus manornobkon ujung ni jari-jarini bani 
bah, laho palamlam dilahku, ai borit do huahap 
ibagas apuy on.’ 

25 Tapi nini si Abraham ma, Ingat ma, Ambia, na dob 
ijalo ho na madear, sanggah manggoluh ho, tapi 
anggo si Lasarus on na maparngit do. Anggo nuan 
apohon ma ia ijon, tapi mandagei na parngit mando 
anggo ho. 

26Ambah ni ai, lombang bagas do 
holangkolangnami ampa hanima, ase ulang 
boi halak na hunjon hujin, anjaha na hunjin pe 
seng boi mandipar bennami hujon.' 

27 Nini ma use, “Anggo sonai do, hupangindo ma 
bamu ompung, suruh ham ma ia hu rumah ni bapa, 
28 ai adong ope lima nari saninangku, ase ipalumba 
sidea, ase ulang dihut sidea masuk bani ianan na 
parngit on.” 

29 Tapi nini si Abraham ma, “Adong do bani sidea 
surat ni si Musa ampa nabi, ai ma itangihon.' 

30 Jadi nini ma, “Lang sonai, ompung Abraham: tapi 
ambit adong sahalak humbani na dob matei roh 
marayak sidea, sai na paubahon ni sidea do uhur ni 
sidea.” 

31Tapi ibalosi ma, “Anggo seng itangihon sidea si 
Musa pakon nabi-nabi, seng anjai balosan ni sidea, 
age adong na puho humbani na matei.” 


Pasal Parsangsian ampa na Marsisasapan Dousa 
(Mat. 18:6-10, 15-22: Mrk. 9:42-48) 


17 1|hatahon ma hubani susian-Ni ai, “Seng 
tarbahen lang roh parsangsian, tapi bursik 
ma na parohkonsi. 

2 Dearan do bani halak sisonai ai, igantungkon 
losung batu bani borgokni anjaha inongnongkon ia 
hu laut, humbani na sangsi ibahen sahalak na etek- 
etek on. 

3 Jaga hanima ma dirinima! Anggo mardousa 
hasomanmu, pagolpa ma ia, jadi anggo ipaubah 
uhurni, sasap ma dousani. 

4Anjaha porini pitu hali ia ibagas na sadari 
marsalah dompak ho, anjaha pitu hali ia roh hubam 
mangkatahon, Jora ma ahu, maningon sasaponmu 
do ai.” 


Pangindoan ni Apostel ase 
Itambahi Haporsayaon ni Sidea 


Limbaga Pasal Jabolon Siparugas 


>Dob ai nini apostel ai ma dompak Tuhan in, 
“Tambahi Ham ma haporsayaonnami!” 

6Jadi nini Tuhan in ma, “Anggo adong 
haporsayaonnima na sabatu ni loharum, boi 
do hatahononnima bani hayu ara on, 'Morbat ma 
ho, anjaha tarsuan ma ho hu laut!” Gabe balosanni 
do hanima. 

7 Porini adong hun bannima na marjabolon, 
sipaninggala atap siparmahan pe ai, mintor 
hatahononni ma hu bani, sanggah mulak ia 
hun juma, 'Podas ma roh hujon, hundul ma ho 
mangan!” 

8 Tapi ai lang hatahononnima do hu bani, “Patorsa 
sipanganonku, mamonting ma, idangi ma ahu 
mangan ampa minum, dob ai pe ase mangan anjaha 
minum ho!” 

3 Mintor martarima kasih ma ia hubani jabolon ai, 
halani ihorjahon na niaturhoni ai! 

10 Sonai do homa hanima, anggo domma ihorjahon 
hanima ganup na pinarentahkon bannima, hatahon 
hanima ma, Jabolon na so margagan do hanami, 
sibar horja na patut do hansa ilahoi hanami.'” 


Ipamalum Jesus Sapuluh Halak na Gadamon 


11 Sanggah mardalan la dompak Jerusalem, ibontas 
ma parbalogan ni Samaria ampa Galilea. 

12 Sanggah na laho masuk la hubagas sada huta, 
ijumpahkon sapuluh halak na gadamon ma la, na 
jongjong mandaoh-daoh. 

13 Ipagomos sidea ma sorani, nini ma, “Jesus, Guru, 
idop ma uhur-Mu bannami!” 

14 Dob ididah sidea, nini ma, “Laho ma nasiam, 
patuduhkon nasiam ma diri nasiam bani malim!” 
Anjaha sanggah na laho ai sidea, gabe susi ma sidea. 
15 Sada humbani sidea, dob ididah na dob malum 
ia, mulak ma, lanjar ipuji do Naibata marhasoman 
sora na gogoh. 

16 Marrogop ma ia hu lobei ni Jesus, mangkatahon 
tarima kasih Bani. Anjaha halak Samaria do ai. 

17 Tapi nini Jesus ma mambalosi, “Ai lang sapuluh do 
sidea na dob malum ai? Ija do na siah nari? 

18 Ai seng dong hape na ra mulak pasangapkon 
Naibata, sobali halak na legan bangsa on?” 

19 Lanjar nini ma hu bani, “Jongjong ma ham, laho 
ma! Haporsayaonmu do na paluahkon ham!” 

Tanda-tanda ni Parroh ni Jesus Paduahalihon 


20 isungkun Parisei ma Ia, “Antigan ma roh 
Harajaon ni Naibata?” Jadi nini ma mambalosi 
sidea, “Seng marpanrantam idahon parroh ni 
Harajaon ni Naibata. 

21 Anjaha seng tarhatahon, “Tonggor ma ijon do! 
atap, jai dol Ai i tongah-tongah nasiam do 
Harajaon ni Naibata.” 

22 Dob ai nini ma hubani susian-Ni ai, “Na roh ma 
arini, siholan ma hanima sihol mangidah sada ari ni 
Anak ni Jolma in, tapi seng idahonnima ai. 

23 Anjaha hatahonon ni sidea do bannima, “Tonggor 
ma, ijai do! Tonggor ma, ijon do!' Ulang ma laho 
hanima hujai anjaha ulang ma irikkon! 

24 hi songon hilap na mardejep, na mambahen 
siang langit hun ujung hu ujung, sonai do pasal Anak 
ni Jolma in bani arini ai. 

25Tapi maningon buei do lobei taronon-Ni: 
ambukkonon ni na sasundut on do Ia. 

26 Songon na masa bani panorang ni si Noak, sonai 
do masa bani panorang ni Anak ni Jolma in. 

27 Mangan minum do sidea, mambuat boru anjaha 
palahohon boru, das bani panorang ni si Noak 
masuk hubagas parau ai; jadi roh ma bah na 
sumbang ai mamboiskon sidea haganup. 

28 Songon na masa bani panorang ni si Lot: Mangan 
minum do sidea, mamboli anjaha manjual, manuan 
anjaha pajongjong rumah. 

29 Tapi bani panorang parlaho ni si Lot hun huta 
Sodom, turun ma udan apuy pakon hirtah hun 
babou, laho mamboiskon sidea haganup. 

30 Sonai ma masa bani ari ai, talarhonsi Anak ni 
Jolma in. 

31|se bani ari ai i atas tayub, anjaha ugas-ugasni 
adong ibagas rumah, ulang ma pala ia turun laho 
mangalop ai; anjaha na i juma pe ulang ma pala 
mulak. 

32 Ingat ma parinangon ni si Lot. 

33 Magouan hosah ma na sihol paluahkon hosahni, 
tapi na magouan hosah, ai do na pagoluhkonsi. 

34 Huhatahon ma bannima, “Bani na saborngin ai 
adong ma dua halak sapodoman, sada ijalo, na sada 
nari itadingkon do. 

35 Rap manduda ma dua naboru, sada ijalo, tapi na 
sada nari itadingkon do. 

36 Adong ma dua halak i juma, sada ijalo, tapi na 
sada nari itadingkon do.” 

37 Jadi nini sidea ma mambalosi-Si, “Ija ma ai 
Tuhan?” Jadi nini ma bani sidea, “Ija adong bangkei, 
hujai do martumpu kawak.” 

Golgol Martonggo 


18 1Dob ai ihatahon ma bani sidea sada 
limbaga, laho patorangkon paboa maningon 
tongtong do sidea martonggo, seng bulih lengah, 

2 hini ma, “Adong ma sada panguhum ibagas sada 
huta, seng mabiar ia bani Naibata anjaha seng 
parduli bani jolma. 

3 Anjaha adong do homa i huta ai sada naboru 
na mabalu, na marnunut roh marayaksi, 
mangkatahon, 'Pintori ham ma ahu dompak 
imbangkai!” 

4Dokah do seng ra ia lobei. Tapi nini ma use ibagas 
uhurni, “Tongon, seng huhabiari Naibata, anjaha 
seng parduli ahu bani jolma, 

> tapi huurus ma lah parkara ni naboru na mabalu 
on, ase ulang roh be ia manunsahi ahu.” 

6 Dob ai nini Tuhan in ma, “Tangar hanima ma hata 
ni panguhum na geduk ai! 

7 Ia Naibata, mintor lang ma pintoran-Ni na pinilih- 
Ni, na mandilo-Si arian pakon borngin? Ai padokah- 
dokahon-Ni ma bani sidea? 

8Huhatahon ma bennima, podas ma sidea 
pintoran-Ni! Tapi anggo roh Anak ni Jolma in, 
adong do nani jumpahon-Ni haporsayaon i atas 
tanoh on?” 

Dousa Gijang ni Uhur 


9Dob ai ihatahon ma sada limbaga pasal halak 
na martenger ni uhur bani dirini, na mangkatahon 
pintor sidea, na mapas bani hasomanni, nini ma, 
10 “Adong ma dua halak na tangkog hu rumah 
panumbahan martonggo, halak Parisei do na sada, 
anjaha sijalo sohei do na sada nari. 

11 Jadi dorgak ma Parisei ai jongjong, anjaha 
sonon ma tonggoni ibagas uhurni, “Ham Naibata, 
tarima kasih ma huhatahon Bamu, halani seng dos 
ahu pakon halak na legan, panrampok, pargeduk, 
parbangkis barang songon sijalo sohei an. 

12 Dua hali saminggu ahu marpuasa, anjaha 
huparsapuluh do sagala sinaringku.' 

13|a halak sijalo sohei ai mandaoh-daoh do ia 
jongjong, gari mangkawah dompak nagori atas seng 
barani ia. Tapi itompas ma tontonni, lanjar nini ma, 
“Ham Naibata, idop ma uhur-Mu bangku pardousa 
on! 

14 Huhatahon ma bennima, pintoran do on laho 
mulak ase na sada an. Ai sipatoruhon do sagala na 
pagijang dirini, tapi na patoruh dirini sipagijangon 
do!” 

Pamasu-masuon ni Jesus bani Dakdanak 
(Mat. 19:13-15: Mrk. 10:13-16) 


15 Iboan sidea do homa dakdanak hu lobei-Ni, ase 
ijamah sidea. Tapi mangidah ai susian ai, ipandang 
ma sidea. 

16 Tapi idilo Jesus ma sidea, nini ma, “Lopas hanima 
ma roh dakdanak in Bangku, ulang ma pandang 
hanima sidea, ai bani sisonin do Harajaon ni 
Naibata! 

17 Sintong do na Huhatahon on bennima, “Na so 
manjalo Harajaon ni Naibata songon dakdanak, 
seng anjai masuk ia hujai.” 


Garama na Bayak 
(Mat. 19:16-30: Mrk. 17:31) 


18 Jadi isungkun sada halak sipambobai ma Ia, nini 
ma, “Ham Guru, sidear uhur, aha do sibahenonku, 
ase tartean ahu hagoluhan na sadokah ni dokahni?” 
19 Jadi nini Jesus ma hu bani, “Mase ihatahon ham 
Ahu sidear uhur? Seng dong sidear uhur sobali 
Naibata. 

20 botoh ham do titah in: Ulang ho marbangkis! 
Ulang ho mamunuh! Ulang ho manangko! Ulang 
ra ho manaksihon hata na so tongon! Pasangap 
bapamu pakon inangmu!” 

21 Jadi nini ma, “Haganupan ai domma hudalankon 
humbani sietek-etekonku nari.” 

22Manangar ai Jesus, nini ma hu bani, “Sada 
mando na hurang bamu! Jual ham ma haganup na 
dong bamu, anjaha pambere ma ai bani halak na 
masombuh, gabe mararta ma ham i nagori atas. 
Dob ai roh ma ham, irikkon ham ma Ahu!” 
23Manangar ai pusok ma uhurni, ai na bayak 
tumang do ia. 

24 Mangidah ai Jesus, nini ma, “Mahol ni in masuk 
halak na bayak hubagas Harajaon ni Naibata! 

25 Urahan do masukan ni unta ruang ni jarum, ase 
sada halak na bayak masuk hubagas Harajaon ni 
Naibata.” 

26 Jadi nini halak na manangar ai ma, “Anggo sonai, 
ise ma boi maluah?” 

27 Nini ma, “Na so tarbahen bani jolma, tarbahen 
Naibata do.” 

28 Jadi nini si Petrus ma, “Itadingkon hanami do na 
dong bannami, laho mangirikkon Ham.” 

29 Gabe ihatahon ma bani sidea, “Na sintong do 
hatang-Kon bannima: Sagala na manadingkon 
rumahni barang parinangonni barang saninani 
barang namatorasni barang niombahni halani 
Harajaon ni Naibata, 

30 maningon marlompit do jaloonni i dunia on, 
ambahni ai hagoluhan sisadokah ni dokahni bani 
dunia magira.” 

Ilumbahon Jesus Sitaronon-Ni Patoluhalihon 
(Mat. 20:17-19: Mrk. 10:32-34) 


31 Jadi iarahkon Jesus ma na sapuluh dua ai, nini ma 
dompak sidea, “Tonggor ma, na tangkog ma hita hu 
Jerusalem, anjaha saud ma bani Anak ni Jolma in 
haganup, na dob tarsurat marhitei sagala nabi. 

32 Ai ondoskonon ma la bani sipajuh begu-begu, 
gabe apasanni anjaha pahirionni anjaha tijuranni 
ma la, 

33 |onsingan anjaha bunuhonni ma la, dob ai mulak 
manggoluh do la bani ari patoluhon.” 

34 Tapi otik pe lang iarusi sidea pasal ai: ponop do 
hata ai humbani uhur ni sidea, seng ibotoh sidea na 
hinatahon-Ni ai. 


Ipamalum Sada Halak na Mapitung 
(Mat. 20:29-34: Mrk. 10:46-52) 


35 Jadi sanggah na dohor la hu Jeriko, adong ma 
sada halak na mapitung, hundul-hundul i dalan ai 
mangindo-indo. 

36 Manangar halak na mabuei, na mamontas ai, 
ipapangkei ma atap aha do na masa. 

37 Gabe ipatugah halak ma bani, “Jesus na hun 
Nasaret montas.” 

38 Jadi dilo-dilo ma ia, nini ma, “Ham Jesus, Anak ni 
si Daud, idop ma uhur-Mu bangku!” 

39 Jadi ihata halak na parlobei ai ma ia, ase sip 
namin. Tapi lambin ipagomos do dilo-dilo, “Ham 
Anak ni si Daud, idop ma uhur-Mu bangku!” 

40 Jadi soh ma Jesus, anjaha ihatahon ma, ase iboan 
ia hu lobei-Ni. Dob dohor ia, isungkun ma ia, 

41 “Aha ipindo uhurmu bahenon-Ku bamu?” Jadi 
ihatahon ma, “Ham Tuhan, marpangidah ma namin 
matangku!” 

42 Jadi ihatahon Jesus ma hu bani, “Marpangidah 
ma ham! Haporsayaonmu do na paluahkon ham.” 
43 Jadi mintor marpangidah ma matani, iirikkon ma 
Jesus lanjar ipuji ma Naibata. Mangidah ai halak na 
mabuei ai, ipuji sidea ma Naibata. 


Si Sakeus 


19 1 Masuk ma Jesus hu Jeriko, lanjar montas 
ma la hunjai. 

2 Jadi adong ma ijai sada halak, kopala ni sijalo 
sohei, na margoran si Sakeus; na bayak do ia. 

3 Ipindo uhurni do sihol mangidah rupa ni Jesus, 
tapi seng tarbahensi halani halak na mabuei ai, ai 
parbadan na pondok do ia. 

4 Gabe marlintun ma ia dompak lobei, ipanangkih 
ma sada hayu anak, ase taridahsi la, ai hunjai do 
dalan sibontason-Ni. 

5 Dob das Jesus bani ianan ai, mangkawah ma Ia hu 
atas, anjaha nini ma hu bani, “Ale Sakeus! Podas 

ma susur, ai maningon tondok do Ahu i rumahmu 
sadari on!” 

6 Jadi podas ma ia susur, anjaha ijalo ma Ia ibagas 
malas ni uhur. 

7 Jadi mangidah ai, marungut-ungut ma sidea 
haganup, nini ma, “Tondok do la hape bani sada 
halak pardousa!” 

8 Jongjong ma si Sakeus, ihatahon ma bani Tuhanin, 
“Eak Tuhan, satongah humbani artangku hubere ma 
bani halak na masombuh, anjaha anggo adong na 
hutipu, ompat lompit ma ai hupaulak.” 

3 Jadi ihatahon Jesus ma hu bani, “Jumpahan 
haluahon do rumah on sadari on, ai anak ni si 
Abrahan do homa ia. 

10 Ai na roh do Anak ni Jolma in mangindahi anjaha 
paluahkon na magou.” 


Limbaga Pasal Pokok na Pinabungahon 
(Mat. 25:14-30) 


11 Sanggah na tangi ai sidea bani hata-Ni, inunut 
Jesus ma marlimbaga, halani dohor ma Ia hu 
Jerusalem, anjaha iagan sidea, mintor sipatalaron 
ma Harajaon ni Naibata. 

12 Jadi nini ma, “Adong ma sada halak na sangap, na 
laho hu nagori na daoh, laho manjalo harajaon bani, 
dob ai mulak do ia use. 

13 Jadi idilo ma sapuluh halak juakjuakni, ibere ma 
bani sidea sapuluh kati pirak, anjaha nini ma hubani 

sidea, “Tiga-tigahon hanima ma on ronsi na mulak 
ahu! 

14 Tapi sogam do uhur ni hasoman ni warga negara 
mangidahsi, gabe isuruh sidea ma suruhan hun 
pudini, mangkatahon, ‘Seng ra hanami, halak on 
manrajai hanami!' 

15 Ase dob ijalo harajaon ai, mulak ma ia, anjaha 
isuruh ma na mandilo juakjuakni ai, na dob manjalo 
duit ai, sihol mambotoh pasal untung ni sidea bei. 

16 Jadi roh ma na parlobei ai, nini ma, “Ham 
tuannami, sapuluh kati do untung ni na sakati ondi!’ 
17 Gabe nini ma hu bani, “Dear ma ai, ale juakjuak 
na madear! Halani hatengeran do ho bani na otik, 
sapuluh huta ma kuasaanmu.' 

18 Dob ai roh ma na paduahon ai, nini ma, “Ham 
tuannami, lima kati do untung ni na sakati ondi! 

19 Jadi nini ma homa hu bani, Ta ho, lima huta ma 
gomgomanmu!' 

20Dob ai roh ma na legan ai, nini ma, “Ham 
tuannami, na ham ma pirakta na sakati ondi, ai 
hubungkus do in ibagas saputanganku. 

21 Ai biar do uhurhu mangidah ham, halani halak 
na koras do ham. Ibuat ham do na so ninahkonmu 
anjaha ipariamai ham do na so sinuanmu.' 

22 Nini ma hu bani, “Ale juakjuak na jahat, domu 
hubani hatamin do uhumanku ho! Ibotoh ho do 
hape halak na koras do ahu, sibuat na so hunahkon 
anjaha na marpariamai na so husuan. 

23 Mase ma lang ipabungahon ho duitkin, ase 
hutunggu in rap pakon bungani bani parrohku?" 

24 Jadi nini ma hubani na jongjong ijai, “Buat hanima 
ma bagianni ai, anjaha bere hanima ma ai bani 
parbagian na sapuluh ai!” 

25 Jadi nini sidea ma hu bani, “Ham tuannami, 
domma sapuluh kati bani!” 

26Huhatahon ma bennima, 'Bani ganup na 
marnadong bereon do, tapi buaton do humbani na 
so marnadong na adong bani hinan. 

27 Tapi anggo munsuhkai, na so ra rajaankai, boan 
hanima ma hujon, anjaha bunuh ma sidea i 
lobeihu.” 


Parmasuk ni Jesus hu Jerusalem 
(Mat. 21:1-11: Mrk. 11:1-11: Joh. 12:12-19) 


28 Jadi dob ihatahon sonai, itoruskon Jesus ma 
mardalan, laho tangkog hu Jerusalem. 

29 Jadi daskonsi la dohorhon Betpage ampa 
Betania, na bani dolog, na margoran Jetun ai, 
isuruh ma dua halak humbani susian ai, 

30 anjaha nini ma, “Laho ma hanima hu huta na i 
lobeinima in, anjaha masukkonsi hanima, jumpah 
hanima ma tambat ijai anak ni halode, na so ongga 
ihunduli halak. Tanggali hanima ma ai, lanjar boan 
ma hujon! 

31 Jadi anggo adong na manungkun hanima, “Mase 
itanggali hanima in?” hatahon hanima ma, “Na porlu 
do in bani Tuhan in.” 

32 Dob ai laho ma na sinuruh ai, anjaha jumpah 
sidea ma songon na hinatahon-Ni ai bani sidea. 

33 Sanggah na mananggali anak ni halode ai sidea, 
ihatahon simadasi ai ma bani sidea, “Mase itanggali 
nasiam anak ni halode in?” 

34 Jadi ibalosi sidea ma, “Na porlu do in bani Tuhan 
in!” 

35 Jadi itogu sidea ma ai bani Jesus: iamparhon 
sidea ma hiou ni sidea hu atas ni halode ai, anjaha 
ipahundul sidea ma Jesus hu atas ni ai. 

36 Anjaha, sanggah na montas ai la, iamparhon 
sidea ma hiou ni sidea bani dalan ai. 

37 Tapi laho manjumpahkon tuadan nai Dolog Jetun 
ai, mamungkah malas ma uhur ni susian na buei 
ai, ipuji sidea ma Naibata marsora na gogoh halani 
haganup hagogohon, na dob nididah ni sidea, 

38 hini ma, “Napuji ma Raja in, na roh marhitei goran 
ni Tuhan! Damei do i surga, anjaha hasangapon ma 
i babou!” 

39 Deba humbani Parisei, na adong i tongah-tongah 
ni halak na mabuei ai, mangkatahon hu Bani, “Guru, 
pandang Ham ma susian-Mu in.” 

40 Jadi nini ma marbalos, “Huhatahon ma bani 
nasiam: Porini sip sidea, dilo-dilo ma batu in!” 

Itangisi Jesus Huta Jerusalem 


41 Jadi, sanggah na lambin dohor la, anjaha taridah 
ma huta ai, gabe itangisi ma ai, 

42 hini ma, “Ambit itanda ham ma namin bani ari on 
na padamei ham! Tapi ponop do in nuan humbani 
matamu. 

43 Na roh ma ari bamu, hubuon ni munsuhmu ma 
ham, inggotanni anjaha sosakanni ma ham liot. 

44 Anjaha panepneponni ma ham rap pakon 
anakmu, na i tongah-tongahmu in, anjaha seng 
paturutonni age dua batu patindih, halani seng 
itandai ham panorang panohuon bamu.” 


lusir Jesus Partiga-tiga hun 
Alaman ni Rumah Panumbahan 


(Mat. 21:12-17, Mrk. 11:15-19, Joh. 2:12-17) 


45 Dob ai masuk ma Jesus hu rumah panumbahan 
ai, jadi iusir ma hunjai siparjualan. 

46Nini ma hubani sidea, “Tarsurat do, rumah 
partonggoan do rumah-Ku, hape liang ni panamum 
do in ibahen nasiam.” 

47 Anjaha ari-ari do la mangajari i rumah 
panumbahan ai. la sintua ni malim ampa sibotoh 
titah ampa pambobai ni bangsa ai, ipindahi sidea 
do dalan laho mamunuh-Si, 

48 tapi seng ibotoh sidea, aha sibahenon ni sidea, ai 
sai longkot do uhur ni na mabuei Bani, marosuh do 
sidea mambogei-Si. 


Sungkun-sungkun ni Pangintuai ni 
Jahudi Pasal Kuasa ni Jesus 


(Mat. 21:23-27, Mrk. 11:27-33) 


1 Bani na sadari, sanggah na mangajari halak 
20 na mabuei ai la i rumah panumbahan, 
anjaha mangambilankon Ambilan Na Madear, roh 
ma marayak-Si sintua ni malim pakon sibotoh surat 
ampa pangintuai-pangintuai, 
2 anjaha nini sidea ma hu Bani, “Hatahon Ham ma 
bannami: Marhitei kuasa ja do ibahen Ham in? 
Atap: Ise do na mambere kuasa in Bamu?” 
3 Jadi nini ma mambalosi, “Ahu pe, adong do 
sisungkunon-Ku bani nasiam. Hatahon nasiam ma 
Bangku. 
4la pandidion ni si Johannes, na hun surga do ai, 
atap humbani jolma?” 
5 Jadi martimbang ma sidea samah sidea, “Anggo 
ihatahon hita: Hun surga, gabe hatahonon-Ni ma hu 
banta: Mase ma lang porsaya nasiam bani? 
6Tapi anggo ihatahon hita: Hun bani jolma do, 
pargijigon ni halak na mabuei in ma hita bani batu, 
ai porsaya do sidea, nabi do si Johannes.” 
7 Jadi ibalosi sidea ma, “Seng ibotoh hanami, atap 
na hunja do ai.” 

8 Jesus pe ihatahon ma bani sidea, “Ahu pe seng 
patugahon-Ku bani nasiam, atap marhitei kuasa ja 
Hubahen in.” 


Limbaga Pasal Sisewa Pohon Anggur na Jahat 
(Mat. 21:33-46: Mrk. 12:1-12) 


9 Anjaha ihatahon ma limbaga on bani halak na 
mabuei ai, “Adong ma sada halak na mambuka 
pohon anggur, jadi ipasewahon ma ai bani piga-piga 
halak parjuma-juma, dob ai laho ma ia hu nagori na 
legan, mardokah-dokah. 

10 Bani panorangni isuruh ma juakjuakni bani 
parjuma-juma ai, ase ibere sidea deba gogoh ni 
pohon anggur ai bani. Tapi ibogbogi parjuma-juma 
ai do ia, anjaha isuruh ma ia mulak sonin.” 

11 Jadi isuruh use ma juakjuakni na legan: tapi ia pe 
homa hona bogbog anjaha bador do ibahen sidea, 
anjaha isuruh ma ia mulak mangambei tangan 
tumang. 

12 suruh ma use na patoluhon, tapi ia pe hona 
ugahan do anjaha hona usir. 

13 Dob ai nini simada pohon anggur ai ma, 'Aha 
ma sibahenonku? Husuruh ma anak haholongan ni 
uhurhin, ra malang do sidea bani.” 

14 Tapi dob ididah parjuma-juma ai ia, manriah ma 
sidea, nini ma samah sidea, “On do sipanean ai. 
Bunuh hita ma ia, ase hita simada parbagiananni ai.” 

15 Jadi isarad sidea ma ia hu darat ni pohon ai, lanjar 
ibunuh ma. Aha ma nani bahenon ni simada pohon 
ai bani sidea? 

16 Na roh ma ia mamunuh parjuma-juma ai, anjaha 
ondoskononni ma pohon anggur ai bani halak na 
legan.” Tapi manangar ai, nini sidea ma, “Palis ma 
in!” 

17 Tapi ikawahkon ma sidea, lanjar nini ma, “Ai aha 
do arti ni na tarsurat on: Batu na niambukkon ni 
tukang rumah in, ai do gabe batu palas parsuhi-suhi. 
18 Marosak do sagala na dabuh bani batu in, anjaha 
maropuk sagala na nidabuhanni.” 

19 Jadi ipindahi sibotoh surat ampa sintua ni malim 
ma dalan, laho manangkap-Si bani panorang ai, ai 
ibotoh sidea, sidea do tinuju ni limbaga ai, tapi 
mabiar do sidea bani halak na mabuei ai. 


Sungkun-sungkun Pasal Balasting bani Kesar 
(Mat. 22:15-22: Mrk. 12:13-17) 


20 laho manggompangi-Si, isuruh sidea ma 
mata-mata, na maruhur sipakulah-kulah, andohar 
tartangkap sidea la marhitei parsahap-Ni, ase 
tarondoskon sidea la bani pamarentah, bani kuasa 
ni panguhum ai. 

21 Jadi nini sidea ma manungkun-Si, “Guru, ibotoh 
hanami pintor do parsahap-Mu ampa pamodahion- 
Mu, anjaha seng sididah bohi Ham, sintong do tene 
ipodahkon Ham dalan ni Naibata. 

22 Patut do bereonta balasting bani kesar, atap 
lang?” 

23 Tapi ibotoh Jesus do akal ni sidea ai, gabe nini 
dompak sidea, 

24“Patuduh nasiam ma Bangku sada dinar! 
Gambaran pakon surat ni ise do on?” Jadi nini 
sidea ma, “Gambaran ni kesar.” 

25 Gabe nini ma dompak sidea, “Anggo sonai, bere 
nasiam ma bani kesar na kesar simadasi, anjaha 
bani Naibata na Naibata simadasi.” 

26 Ase seng mangasup sidea, mambahen halilitan 
la marhitei sahap-Ni i lobei ni halak na mabuei in. 
Tapi longang do sidea halani balos-Ni ai, lanjar sip 
mando sidea. 


Sungkun-sungkun Pasal 
Parpuhoon humbani na Matei 


(Mat. 22:23-33: Mrk. 12:18-27) 


27 Gabe roh ma deba halak Sadukei, ai ma na so 
marhatongonkon adong parpuhoon humbani na 
matei, jadi isungkun sidea ma la, 

28 “Gurunami, isuratkon si Musa do bannami: 
Anggo matei sada halak na dob marhajabuan, 
tapi lang martinading, maningon paganjangon 
ni anggini do parinangon ai, laho pajongjong 
ginompar bani saninani ai. 


Lukas 20 3641 


29Ase adong ma pitu halak na marsanina. 
Mompo ma sikahanan, dob ai matei ma ia, seng 
martinading. 

30 Dob ai ipaganjang na paduahon ma naboru ai, 
31 Job ai na patoluhon, sonai torus das bani na 
papituhon. Seng martinading sidea bani parmatei 
ni sidea. 

32 Dobni naboru ai pe matei ma. 

33 Ai pe, bani parpuhoon ai, ise ma humbani 
sidea simada parinangon ai, ai hapitusi do sidea 
marjolmahonsi.” 

34 Jadi nini Jesus ma bani sidea, “Anak ni dunia on 
do na mompo anjaha na laho, 

35 tapi halak na dob talup hu hagoluhan simagira 
ampa hu parpuhoon humbani na matei, seng 
marunjuk barang laho be. 

36 Ai seng tarbahensi be matei, usih ma sidea bani 
malekat, anjaha anak ni Naibata ma sidea, dob 
parrupei sidea bani parpuhoon ai. 

37 Paboa sipapuhoon do magira na dob matei ai, 
si Musa pe itarsingati do pasal ai, sanggah bani 
naporon na sampurguk ai, ai igoran do ijai Tuhan 
in 'Naibata ni si Abraham, Naibata ni si Isak anjaha 
Naibata ni si Jakob.’ 

38 Sedo Naibata ni na matei la, Naibata ni na 
manggoluh do, ai haganup do sidea manggoluh 
Bani.” 

39 Jadi nini deba sibotoh surat ma mambalosi, 
“Sintong do hata-Mu ai!” 

40 Anjaha seng be pag sidea manungkun atap aha 
pe Bani. 


Sungkun-sungkun ni Jesus 
Atap Anak ni Ise do Kristus in 


(Mat. 22:41-46, Mrk. 12:35-37) 


41 Jadi nini Jesus ma dompak sidea, “Mase ma 
adong na mangkatahon, anak si Daud do Kristus in? 
42 Ai si Daud sandiri do mangkatahon bani buku 
Psalmen, “Nini Tuhan in do bani Tuhanku, hundul 
ma Ho hu siamunkon, 

43 paima Hubahen sagala munsuhmu gabe 
sidogeian ni naheimu.' 


44 Ase igoran si Daud do Ia Tuhan, mase ma anakni 
la?” 


Lumba-lumba Pasal Paruhuran ni Sibotoh Surat 
(Mat. 23:6-7: Mrk. 12:38-40) 


45Jadi sanggah na tangi halak na mabuei ai 
haganup, nini ma hubani susian-Ni ai, 

46 “Jaga ma hanima mangidah sibotoh surat, na 
marosuh medang-edang marbaju ganjang, na sihol 
hona tabi i tiga, na mangkaporluhon hundul i lobei- 
lobei i parguruan ampa bani ianan sisangapan i 
parpestaan. 

47 Ibondut sidea do rumah ni na mabalu marhitei 
tonggo sipakulah-kulah na ganjang. Uhum 
siboratan do jaloon ni sidea use.” 


Sibere-bere ni Sada Naboru na Mabalu 
(Mat. 12:41-44) 


2 1 1 Sanggah mangkawah la, ididah ma halak na 
bayak mandabuhkon sibere-bereni hubagas 

poti parartaan. 

2 |didah ma homa naboru na mabalu na masombuh 

mannahkon dua rimis. 

3 Jadi ihatahon ma, “Sintong do na Huhatahon on 

bani nasiam: Buenan do na ninahkon ni na mabalu 

na masombuh on marimbang haganupan ai. 

“Ai haganup sidea humbani lobih-lobihni bei 

do inahkon sidea gabe sibere-bereni, tapi ia 

parinangon on, humbani hahuranganni do inahkon 

haganup na adong bani, na sahira goluhni.” 


PARSAHAPAN PASAL PANORANG PARPUDI 
(Mat. 24: Mrk. 13) 


Parseda ni Rumah Panumbahan 
(Mat. 24:1, 2: Mrk. 13:1, 2) 


> Adong ma deba halak, na manarsingati rumah 
panumbahan ai, na dob pinajagar marhitei batu na 
majenges ampa siluah ni halak, gabe nini Jesus ma, 

6 “Ididah hanima pe haganupan in, na roh ma arini, 
seng paturuton be ijin dua batu patindih, na so 
rosakkononkon.” 


Mungkah ni Pangarouon 
Parlobei ni Panorang Parpudi 


(Mat. 10:17-22, 24:3-14, Mrk. 13:3-13) 


7 Jadi isungkun sidea ma la, nini ma, “Andigan ma 
masa ai, Guru? Anjaha aha ma tandani, laho masa 
ai?” 

8 Jadi nini ma, “Jaga ma hanima, ulang ma kahou 
hanima! Ai buei ma na roh manoluk goran-Ku, na 
mangkatahon, “Ahu do la,” ampa, 'Domma jumpah 
panorangni. Ulang ma iirikkon hanima sidea. 

9 Tapi anggo ibogei hanima barita ni hamunsuhon 
ampa hageoron, ulang ma hanima tarsonggot, ai 
maningon masa do ai lobei, tapi lang ope mintor 
dapot ujungni.” 

10 Nini ope bani sidea, “Marsiporangan do holi 
bangsa hu bangsa, harajaon hu harajaon. 

11Masa ma lalou na maparah, sampar mar 
sasanagori ampa lohei sonai homa panonggoti 
ampa tanda na banggal hun langit. 

12Tapi paima masa ai, tangkapon anjaha 
pardakdakon ni sidea do hanima. Ondoskonon do 
hanima hu parguruan anjaha masukkonon hubagas 
tutupan, boanon do hanima hu lobei-lobei ni 
raja-raja ampa siparkuasa halani goran-Ku. 

13 Lanjar in ma dalan bennima, laho manaksihon 
Ahu. 

14 Ingat hanima ma, seng pala sarihononnima pasal 
sihatahononnima ijai. 

15 hi Ahu do mamberehon bannima kuasa 
marsahap ampa hapentaron, na so boi imbangon 
atap jabapon ni munsuhnima. 

16 Gari namatoras ampa sanina, sindohor ampa 
huan-huan  mangondoskon hanima;  anjaha 
bunuhonni do deba hanima. 

17 Domdoman ni haganup jolma do hanima halani 
goran-Ku. 

18 Tapi sada jambulan pe lang bulih magou humbani 
ulunima. 

19 Marhitei hasabaron do maluah hosahnima.” 


Pasal Parseda ni Jerusalem 
(Mat. 24:15-28: Mrk. 13:14-23) 


20 “Tapi anggo ididah hanima huta Jerusalem 
ilinggoti tentara, botoh hanima ma, dohor ma 
parsedani. 

21 Ai pe maporus ma hu dolog na i Judea, na ibagas 
huta in kaluar ma hunjin, anjaha na i juma ulang 
mulak hu huta in. 

22 Ai ari pambalasan do in, ase saud ganup na 
tarsurat in. 

23Sunsah ma na boratan rumah ampa ni 
painumkon bani panorang ai, ai sogop ma 

hasosakan banggal hu tanoh on ampa ringis bani 
bangsa on. 

24 Ragei ma sidea bunuhon ni mata ni podang, 
anjaha hona boan tartaban hu tongah-tongah ni 
sagala bangsa. Dogei-dogeian ni halak parbegu ma 
huta Jerusalem, paima gok panorang ni parbegu.” 


Parroh ni Anak ni Jolma in Paduahalihon 
(Mat. 24:29-36: Mrk. 13:24-32) 


25 “Dob ai masa ma tanda bani mata ni ari, bani 
bulan ampa bani bintang pe, anjaha rusak ma 
sagala bangsa i tanoh on anjaha bajoraon halani 
hasak ni laut in ampa gilumbangni. 

26 Tarhatos ma jolma in halani biarni managam 
na sihol masa hu atas tanoh on, ai dugur ma 
hagogohon ni parlangitan. 

27 Dob ai idahon ni sidea ma Anak ni Jolma in 
roh marhitei hombun ibagas hagogohon ampa 
hasangapon banggal. 

28 Anggo mamungkah masa ma ganupan ai, 
jongjong ma nasiam, padirgak ma ulu nasiam, ai 
dohor ma haluahon nasiam.” 


Limbaga Pasal Hayu Ara 
(Mat. 24:32-35: Mrk. 13:28-31) 


29 Jadi ihatahon ma sada limbaga bani sidea, 
“Tonggor hanima ma hayu ara in ampa hayu na 
legan in! 

30 Anggo marpusuki ma ididah hanima, botoh 
hanima ma, na dohor ma partahunan milas. 

31 Usih hujai ma, dob ididah hanima masa ganupan 
ai, botohonnima ma na dohor ma Harajaon ni 
Naibata. 

32 Tongon do na Huhatahon on bannima, seng anjai 
salpu na sansundut on, anggo lape masa ganupan 
ai. 

33 Langit ampa tanoh salpu do, tapi anggo hatang- 
Kai seng anjai salpu.” 


Pasal na Marjaga-jaga 


34 “Tapi jaga ma hanima bani dirinima, ulang 
ma boratan uhurnima halani parminum-minumon 
ampa parmabukon ampa holsoh-holsoh bani na i 
dunia on, gabe sompong songon tirangkap roh ari 
ai mandorab hanima. 

35 Ai maningon roh do ai bani haganup na marianan 
i atas tanoh on. 

36 Tapi jaga ma hanima anjaha martonggo ma 
tongtong, ase margogoh hanima manimbili sagala 
na sihol roh ai, laho jongjong i lobei ni Anak ni Jolma 
in. 

37 Arian i rumah panumbahan ai do la mangajari, 
tapi borngin luar do la, marborngin i dolog, na 
margoran Jetun. 


Lukas 21-22 3648 


38 Anjaha girah sogod roh ma halak na mabuei 
ai manjumpahkon-Si i rumah panumbahan laho 
manangar hata-Ni. 


SITARONON NI JESUS, 
PARMATEI-NI AMPA PARPUHO-NI 


(bd. 22: 23: Mat. 26: 27: Mrk. 14; 15: Joh. 18: 19) 


Partahi-tahion ni si Judas 
(Mat. 26:1-15: Mrk. 14:1-2) 


1 Tapi dohor ma ari raya mangan ruti na so 
22 marragi, na ginoran Paskah. 

2 Anjaha sai ipingkiri sintua ni malim ampa sibotoh 
surat do dalan, laho mamunuh Jesus, ai mabiar do 
sidea bani halak na mabuei ai. 

3Tapi imasuki setan ma si Judas, na margoran 
Iskariot, ai ma sada halak humbani na sapuluh dua 
ai. 

4 Gabe laho ma ia manriah pakon sintua ni malim 
ampa kopala ni sijaga rumah panumbahan ai, atap 
sonaha do dalan, laho mangondoskon-Si bani sidea. 
5 Jadi malas ma uhur ni sidea, anjaha ibagahkon 
sidea ma mamberehon duit bani. 

6ihadearhon uhurni ma ai, lanjar ipindahi ma 
panorang na dearhonsi, laho mangondoskon Jesus 
bani sidea, seng pala ibotoh halak na mabuei in. 


Lukas 22 3649 


Ipasirsir Panganan Paskah 
(Mat. 26:17-19: Mrk. 14:12-15) 


7 Dob ai jumpah ma panorangni mangan ruti na so 
marragi, ai ma panayatonkon bani biribiri Paskah. 
8 Jadi isuruh Jesus ma si Petrus ampa si Johannes, 
nini ma, “Laho ma hanima pasirsirhon Paskah 
banta, ase mangan hita.” 

9 Gabe nini sidea ma hu Bani, “Huja ma ninuhur-Mu 
parsirsironnami ai?” 

10 Dob ai nini ma dompak sidea, “Masukkonsi 
hanima hu huta in, pajumpah ma hanima pakon 
sada halak na mamboan gusi na marisi bah; irikkon 
hanima ma ia hu rumah na minasukanni. 

11 Hatahon hanima ma hubani simada rumah ai: 
Tonah ni Guru in bamu, “Ija do kamar, ianan-Ku 
mangan Paskah rap pakon susian-Ku?” 

12 Jadi patuduhononni ma bannima sada kamar 
pardatas na lumbang, na dob niamparan, ijai ma 
pasirsir hanima. 

13 Jadi laho ma sidea, jumpah sidea ma na 
pinatugah-Ni ai bani sidea, gabe ipasirsir sidea ma 
Paskah ai. 

14 Ase dob jumpah panorangni, hundul ma Ia rap 
pakon apostel ai. 

15 Dob ai nini ma dompak sidea, “Masihol tumang 
do uhur-Hu mangankon biribiri Paskah on rap pakon 
hanima, paima sogop Bangku sitaronon-Kai. 


Lukas 22 3650 


16Ai Huhatahon ma bannima, “Seng anjai 
panganon-Ku be in, ronsi hagogokni ai ibagas 
Harajaon ni Naibata.” 

17 Dob ai ibuat ma sada panginuman, anjaha dob 
ihatahon tonggo tarima kasih, nini ma, “Jalo hanima 
ma, anjaha bagi hanima ma samah hanima! 

18 Ai Huhatahon ma bannima, mulai humbani 
sonari, seng inumon-Ku be humbani buah ni 
anggur, das bani na roh Harajaon ni Naibata.” 


Horja Banggal Na Pansing 


Ilumbahon Jesus Tahi-tahi ni si Judas 
(Mat. 26:20-29: Mrk. 14:17-25: 1 Kor. 11:23-25: Joh. 13:21-30) 


19 Jadi ibuat ma ruti, anjaha dob ihatahon tonggo 
tarima kasih, itopiki anjaha ibere ma ai bani 
sidea, lanjar nini ma, “Daging-Ku do on, na binere 
mangkopkop hanima; bahen hanima ma sonin, 
gabe pardingatan Bangku.” 

20 Sonai homa do panginuman ai, dob salpu sidea 
mangan, ihatahon ma, “la panginuman on, padan 
na baru do in, marhitei daroh-Ku, na niduruskon 
mangkopkop hanima. 

21 Tapi tonggor ma, tangan ni halak na mantahihon 
Ahu do hape rap pakon Ahu i meja on! 

22 Dalanan ni Anak ni Jolma in do namin songon 
na dob tinontuhon Bani, tapi bursik ma halak na 
mantahihon-Si.” 


Lukas 22 3651 


23 Jadi marsisungkunan ma samah sidea, atap ise do 
humbani sidea na sihol mandalankon ai. 


Uhur na Mangindahi Hasurungan 
i Tongah-tongah ni Susian 


(Mat. 20:25-28, Mrk. 10:42-45) 


24 Jadi tubuh ma paringoran i tongah-tongah ni 
sidea, ai ma pasal atap ise do sidea sibanggalan. 

25 Gabe nini Jesus ma dompak sidea, “Raja-raja ni 
bangsa-bangsa do mandalankon kuasa bani rayatni, 
anjaha na sangap-sangap ni sidea igoran do sidear 
gabei. 

26 Tapi ulang ma sonai anggo bannima! Sibanggalan 
bannima, ai ma gabe songon siposoan, anjaha na 
mamarentah, ai ma gabe songon siparugas. 

27 Ai ise do sibanggalan, na hundul mangan ai do 
atap siparugas ai do? Tapi i tongah-tongahnima, 
Ahu do songon siparugas.” 


Upah Sijaloon ni Susian 


28Hanima do na tahan i lambung-Ku ibagas 
haganup sitaronon-Ku. 

29 Anjaha ondoskonon-Ku ma bannima Harajaon in, 
songon na dob iondoskon Bapa in hu Bangku, 

30 ase mangan anjaha minum hanima bani mejang- 
Ku bani Harajaon-Kai, hundul bani paratas, laho 
manguhumi halak Israel na sapuluh dua marga in. 


Lukas 22 3652 


Lumba-lumba Pasal Pamorsouon ni si Petrus 
(Mat. 26:30-35: Mrk. 14:26-31: Joh. 13:36-38) 


31 “O, Simon, Simon, domma ipangindo sibolis in, 
sihol segeonni hanima songon boras. 

32 Tapi Ahu do manonggohon ho, ulang miloh 
haporsayaonmu, anjaha dob mulak use uhurmu, 
pargogohi ma uhur ni saninamu.” 

33 Tapi nini si Petrus ma, “Tuhan, sirsir do ahu rap 
tartutup ampa matei ampa Ham.” 

34 Nini Jesus ma, “Huhatahon ma bam Petrus: 
Seng martahuak dayok ope borngin on, domma 
iparnalang ho tolu hali, na so tinandamu Ahu.” 

35 Lanjar nini ma dompak sidea, “Sanggah Husuruh 
hanima seng marparduitan, seng marranjut anjaha 
seng marsipatu, ongga do hanima hurangan?” Jadi 
ihatahon sidea ma, “Lang!” 

36 Gabe nini ma dompak sidea, “Tapi anggo nuan, 
na marparduitan iboan ma ai, sonai homa ranjut, 
anjaha na so marpodang, ijual ma sabingni, laho 
mamboli podang. 

37 Ai Huhatahon ma bannima, maningon saud do 
na tarsurat pasal Ahu, na mangkatahon, “Tarhira do 
la bani parjahat! Ai na dob tinontuhon pasal Ahu, 
saud ma nuan.” 

38 Gabe ihatahon sidea ma, “Tuhan, adong do dua 
podang ijon.” Nini ma hubani sidea, “Sungkup ma 
in!” 


Lukas 22 3653 


Jesus i Getsemane 
(Mat. 26:36-46: Mrk. 14:32-42) 


39 Dob ai laho ma Ia hu darat, hu Dolog Jetun, 
songon na somal; anjaha susian-Ni ai do 
mangirikkon-Si. 

40Ase dob das la hujai, nini ma dompak sidea, 
“Martonggo ma hanima, ase ulang masuk hanima 
hubagas parlajouan!” 

41 Jadi ipapulig ma diri-Ni humbani sidea, tuk gijigon 
batu daohni, manrogop ma Ia lanjar martonggo 
sonon, 

42 “Ham Bapa, anggo dear uhur-Mu, salpuhon Ham 
ma panginuman on hun Bangku! Tapi sedo uhur-Hu, 
uhur-Mu do na saud.” 

43 Jadi taridah ma Bani sada malekat hun nagori 
atas, laho mampargogohi-Si. 

44 Anjaha bani paruntolon-Ni ai, lambin igogohi ma 
martonggo, jadi mangkatektek ma songon daroh 
hadogas-Ni hu tanoh. 

45 Jadi jongjong ma la humbani na martonggo ai, 
ijumpahkon ma susian-Ni ai, hape tarpodom do 
sidea dapot-Si halani pusok ni uhur. 

46Jadi nini ma dompak sidea, “Mase modom 
hanima? Puho ma hanima anjaha martonggo, ase 
ulang masuk hanima hubagas parlajouan!” 


Lukas 22 3654 


Tartangkap Jesus 
(Mat. 26:47-56: Mrk. 14:43-52: Joh. 18:1-11) 


4/Mangkatahon ai ope la, roh ma buei halak, 
binobahon ni sada halak, na margoran si Judas, 
ai ma sada halak humbani na sapuluh dua ai. 
Ijumpahkon ma Jesus, laho manummah-Si. 

48Tapi nini Jesus ma dompaksi, “O, Judas, 
panummahon do hape ibahen ho mangondoskon 
Anak ni Jolma in?” 

49 Jadi dob ididah hasoman ni Jesus na sihol masa 
ai, nini sidea ma, “Tuhan, itampulhon hanami ma 
podang on?” 

50 Jadi itampul sahalak humbani sidea ma juakjuak 
ni sintua ni malim ai, gabe rotap ma pinggolni 
siamun. 

51 Jadi nini Jesus ma mambalosi, “Sungkup ma ai!” 
jamah ma pinggol ai, anjaha ipamalum ma ia. 

22 Jadi nini ma hubani sintua ni malim, kopala 
upas ni rumah panumbahan ampa pangintuai- 
pangintuai ai, na roh manangkap-Si, “Songon na 
manjumpahkon panrampok do parroh nasiam, 
marpodang anjaha marantuk-antuk. 

53 Ari-ari do Ahu rap pakon nasiam i rumah 
panumbahan, seng itangkap nasiam Ahu. Tapi on 
ma panorang nasiam ampa kuasa ni hagolapan in.” 


Lukas 22 3655 


Pamorsouon ni si Petrus bani Jesus 
(Mat. 26:69-75: Mrk. 14:66-72: Joh. 18:12-18: 25-27) 


54 Dob itangkap la, iboan sidea ma la hu rumah ni 
sintua ni malim ai, tapi mandaoh-daoh do si Petrus 
mangirikkon-Si. 

>> Ipagara sidea do apuy i tongah ni alaman lanjar 
hundul ma maringgot, si Petrus pe hundul do rap 
pakon sidea ijai. 

56 |didah sada juakjuak naboru ma ia hundul ibagas 
sinalsal ni apuy ai, iserleng ma ia, anjaha nini ma, 
“Hasoman-Ni do age halak on!” 

57Tapi iporsou do, nini ma, “Seng hutandai la, 
inang!” 

38 Tongkin nari ididah sada halak na legan ma ia, nini 
ma, “Ai lang hasoman ni sidea do ho?” Tapi nini si 
Petrus ma, “Lang, dahkam!” 

59 Dob salpu hira-hira sajam, nini sada halak na 
legan ma mangonjolhon, “Tongon do ai, dihut do ia 
hasoman-Ni, ai halak Galilea do ia.” 

60Tapi nini si Petrus ma, “Seng hubotoh na 
hinatahonmu ai, dahkam!” Mangkatahon ai ope ia, 
mintor martahuak ma dayok. 

61 Jadi marhusor ma Tuhan in, ikawahkon ma si 
Petrus, gabe idingat si Petrus ma hata ni Tuhan in, 
na hinatahon-Ni hu bani, “Lape martahuak dayok 
borngin on, domma parnalangonmu Ahu tolu hali.” 
62 Jadi luar ma ia hu darat, tangis gogoh-gogoh. 


Lukas 22 3656 


Jesus i Lobei ni Paruhuman 
(Mat. 26:57-68: Mrk. 14:53-65: Joh. 18:13-27) 


63 ja halak na manjolomi Jesus, ipahiri-hiri anjaha 
ilonsingi do la. 

64 |tutup sidea do mata ni Jesus anjaha isungkun 
ma, “Jahai ma, ise do na manlonsingi Ho?” 

65 Buei ope pangkirion na legan ihatahon sidea 
Bani. 

66 Anjaha dob siang ari, marrunggu ma pangintuai 
ni bangsa ai, sintua ni malim ampa sibotoh surat, 
anjaha tarboan ma la hu lobei ni harungguan ni 
sidea. Nini sidea ma, “Anggo Ho do Kristus in, 
hatahon ma bennami!” 

67 Jadi nini ma dompak sidea, “Age Hupatugah ai 
bani nasiam, seng anjai porsaya nasiam. 

68 Anjaha anggo manungkun Ahu, seng balosan 
nasiam. 

69 Tapi hunjon hujanan hundul ma Anak ni Jolma in 
hampit siamun ni hagogohon ni Naibata.” 

70 Jadi haganup ma sidea mangkatahon, “Ase Anak 
ni Naibata do Ho?” Jadi ihatahon ma dompak sidea, 
“Songon na hinatahon nasiam, Ahu do in tongon!” 
71 Dob ai nini sidea ma, “Ai pala ope pindahanta 
saksi? Ai domma itangar hita sandiri ai humbani 
pamangan-Ni.” 


Lukas 23 3657 


Jesus i Lobei ni si Latus ampa si Herodes 
(Mat. 27:1-2; 11-14: Mrk. 15:1-5: Joh. 18:28-38) 


1Dob ai misir ma sidea haganup na 
23 marrunggu ai, iboan sidea ma la hu lobei ni 
si Latus. 
2 laduhon sidea ma la, nini ma, “Na dapot hanami 
do on pakahouhon bangsanami, anjaha ipandang 
do bereon balasting bani kesar, anjaha ihatahon, 
Kristus, Raja do la.” 
3 Jadi nini si Latus ma manungkun-Si, “Raja ni 
Jahudi do Ham tongon?” Jadi nini ma mambalosisi, 
“Songon na hinatahonmu ai ma!” 
4 Jadi nini si Latus ma dompak sintua ni malim ampa 
halak na mabuei ai, “Seng dong dapot ahu salah ni 
Halak on.” 
3 Tapi lambin igogohi sidea do mangkatahon, “Geor 
do ibahen bangsa in marhitei pangajarion-Ni i sab 
tanoh Judea, mamungkah hun Galilea das hujon.” 
6Manangar ai si Latus, isungkun ma atap halak 
Galilea do la. 
7 Anjaha dob ibotoh, na humbani gomgoman ni si 
Herodes do la, isuruh ma la hu lobei ni si Herodes, 
ai tudu i Jerusalem do ia ijia. 
8 Dob ididah si Herodes Jesus, malas ma uhurni, ai 
domma dokah hinan sihol idahonni la, dob itangar 
barita-Ni, anjaha iarap uhurni do, idahonni sada 
tanda sibahenon-Ni. 


Lukas 23 3658 


9 Buei do isungkun hu Bani, tapi seng ibalosi Jesus 
ia. 

10 jai do sintua ni malim ampa sibotoh surat, anjaha 
gogoh do pangaduhon ni sidea Bani. 

113 si Herodes ampa tentarani, ipahiri anjaha 
iapasi do la, dob ai isuruh ma la mulak hubani si 
Latus marpakeian na harga. 

12 Mulai bani ari ai marhuan ma si Herodes ampa si 
Latus, i lobei ni ai marsidomdoman do sidea. 


Jesus luhum Marutang Hosah 
(Mat. 27:15-26; Mrk. 15:1-15: Joh. 18:39, 40) 


13Dob ai idilo si Latus ma martumpu sintua 
ni malim, pangintuai-pangintuai ampa halak na 
mabuei ai, gabe nini ma dompak sidea, 

14 “iboan nasiam do bangku Halak on, sipabalik 
bangsa, nini nasiam. | lobei nasiam do hupareksa 
la, tapi seng dong jumpah ahu salah bani Halak on, 
domu hubani pangaduan nasiam ai. 

15Si Herodes pe sonai do, isuruh do la mulak 
bennami, ase seng dong pambahenan-Ni, na patut 
mambahen marutang hosah la. 

16 Halani ai nalonsingi ma la, ase napaluah.” 

17 Ai aturan do ai, paluahonni sada halak bani sidea 
sanggah pesta ai. 

18Tapi sasora do sidea haganup mandilohon, 
“Bunuh la! Si Barrabas ma paluah bannami!” 


Lukas 23 3659 


19la si Barrabas on tartutup do halani 
pambarontakan ampa pambunuhon na 
masa i kota ai. 

20 Jadi iulaki si Latus ma marsahapkon sidea, ai sihol 
paluahonni do Jesus. 

21Tapi sai dilo-dilo ma sidea, “Parsilangkon ma la, 
parsilangkon ma!” 

22 Dob ai ihatahon ma patoluhalihon bani sidea, “Ai 
aha do na jahat ibahen? Seng dong jumpah ahu 
Bani na boi mambahen marutang hosah la. Halani 
ai nalonsingi ma la, ase napaluah.” 

23 Tapi ipagogoh sidea bei ma sorani mangindohon 
hu bani, ase iparsilangkon la, gabe saud ma surak- 
surak ni sidea ai. 

24 adi. iputuskon si Latus ma  pasaudkon 
pangindoan ni sidea ai. 

25 Ipaluah ma halak na pinindo ni sidea ai, na 
tinutup ai halani manggeori ampa mambunuh, tapi 
Jesus ipadas ma bani rosuh-rosuh ni sidea. 


Jesus Iboan hu Dolog Golgata 
(Mat. 27:31-32; Mrk. 15:20, 21) 


26 Sanggah na mamboan-Si ai sidea, itangkap 
sidea ma sada halak, na margoran si Simon, na 
hun Kirene, na roh hun jumani; hu bani ma 
ipaporsankon sidea silang ai, laho mamboan ai 
paihut-ihut Jesus. 


Lukas 23 3660 


27 Buei do halak humbani bangsa ai ampa puang- 
puang na mangirikkon-Si, na marhoru anjaha na 
tangis-tangis marhalani-Si. 

28 Jadi idompakkon Jesus ma sidea, nini ma, 
“Nasiam Boru Jerusalem, ulang ma Ahu tangisi 
nasiam, tapi diri nasiam ma tangisi nasiam ampa 
anak nasiam! 

29 Ai na roh ma arini, hatahonon ni halak ma ijai, 
“Martuah ma na lambang, ampa parinangon na 
so ongga tubuhan tuah, ampa adop na so ongga 
painumkon!' 

30 jai ma hatahonon ni halak bani dolog, Jobjobi 
ma hanami!” ampa bani dolog-dolog, 'Rungkubi ma 
hanami!” 

31 Ai anggo sonon pambahen ni sidea bani hayu na 
matah, bani hayu na masak, sonaha ma nani?” 

32 Adong ope iboan dua halak nari parjahat, 
sibunuhon rap pakon-Si. 


Tarsilang Jesus 
(Mat. 27:23-44: Mrk. 15:22-32: Joh. 19:16-24) 


33 Ase dob das sidea bani janan na margoran 
Partangkurakan, iparsilangkon sidea ma la ijai rap 
pakon parjahat na dua ai, na sada hu siamun-Ni 
anjaha na sada nari hu sambilou-Ni. 

34 Jadi nini Jesus ma, “Ham Bapa, marpangulaki ma 
uhur-Mu, ai seng ibotoh sidea na binahenni ai!” 
Marjomput na sinurat do sidea marbagi hiou-Ni. 


Lukas 23 3661 


35 Jongjong do ijai halak na mabuei ai manonggor, 
tapi manrehei do pambobai ni sidea, nini ma, “Na 
legan ipaluah, mahua diri-Ni ma ipaluah, anggo na 
tongon do la Kristus, na pinilih ni Naibata!” 

36 Tapi dihut do tentara ai mandoruni-Si, ipadohor 
sidea ma, laho mamberehon na migar Bani, 

37 lanjar nini sidea ma, “Anggo raja ni Jahudi do Ho, 
paluah ma diri-Mu!” 

38 Dong do homa tarsurat i babou-Ni: On do Raja ni 
Jahudi. 

39 Tapi sada humbani parjahat na gantung ai 
manrehei-Si, “Ai lang Kristus do Ho? Paluah ma diri- 
Mu ampa hanami!” 

40jadi marbalos ma hasomanni ai, nini ma 
mangkatasi, “Seng ihabiari ho hape Naibata, age 
pe rap hona uhum hita? 

41 Uhum na pintor do mangonai banta, ai ijalo hita 
do upah ni pambahenanta. Tapi anggo la, seng dong 
ihorjahon na so patut.” 

42 Lanjar nini ma, “Ham Jesus, ingat Ham ma Ahu, 
anggo das ma Ham bani Harajaon-Mu.” 

43 Jadi nini Jesus ma hu bani, “Sintong do hatang- 
Kon bam, sadari on rap pakon Ahu ma ho i 
Paradeiso!” 


Lukas 23 3662 


Parmatei ni Jesus 
(Mat. 27:45-46: Mrk. 15:33-41: Joh. 19:28-30) 


44 Anjaha hira-hira pukul sapuluh dua, sogop ma na 
golap hu sab tanoh in das hu pukul tolu. 

45 Ai manggolapi do mata ni ari, anjaha marigat do 
tirei, na i rumah panumbahan ai, bolah dua. 
46Dob ai marsora na gogoh ma Jesus, nini ma, 
“Ham Bapa! Hubagas tangan-Mu ma Huondoskon 
Tonduy-Hu.” Jadi dob ihatahon sonai, rotap ma 
hosah-Ni. 

41Mangidah na masa ai kopala ni tentara ai, 
ipasangap ma Naibata, nini ma, “Tongon do, Halak 
na pintor do on!” 

48 Anjaha ganup halak na mabuei ai, na roh hujai, 
marsitompuk tontonni bei ma mangidah na masa 
ai, lanjar mulak ma. 

49Tapi mandaoh-daoh do jongjong mangidah- 
Si sagala na manandai-Si, sonai naboru na 
mangirikkon-Si hun tanoh Galilea. 


Tartanom Jesus 
(Mat. 27:57-61: Mrk. 15:42-47: Joh. 19:38-42) 


50 Jadi adong ma sada halak na margoran si Josep, 
pagori ni rapot bolon, paruhur na bujur anjaha na 
pintor. 

31 Seng dear uhurni bani riah ampa pambahenan 
ni sidea ai. Hun Arimatea, na i tanoh Judea do 


Lukas 23-24 3663 


ia, anjaha dihut do ia paima-imahon Harajaon ni 
Naibata. 

52 |aho ma ia bani si Latus mangindo bangkei ni 
Jesus. 

53 Ipaturun ma bangkei ai, ibaluti ma bani hiou 
putih, anjaha ipatibal ma hubagas tanoman na 
niliangkon bani batu, seng ongga ope tibal barang 
ise ijai. 

54 Ari parugasonkon do ijia, anjaha laho mulai ma 
Sabat. 

>> Tapi dihut do deba naboru-naboru, na roh rap 
pakonsi hun Galilea; ipardiatei sidea do tanoman ai 
ampa partibal ni bangkei ai. 

56 Dob ai mulak ma sidea, anjaha ipasirsir sidea 
ma rium-riuman ampa minak na misbou. Layur ari 
Sabat ai marsaran do sidea, domu hubani titah in. 


Parpuho ni Jesus 
(Mat. 28:1-10: Mrk. 16:1-8, Joh. 20:1-18) 


24 1 Tapi bani ari parlobei dob Sabat ai, roh ma 
sidea girah sogod hu tanoman ai mamboan 
rium-riuman, na dob pinasirsir ni sidea ai. 

2 Tapi domma igulingkon batu ai hun tanoman ai 
jumpah sidea. 

3 Anjaha dob masuk sidea, seng dong be jumpah 
sidea bangkei ni Tuhan Jesus. 


Lukas 24 3664 


4 Anjaha sanggah na jut ai uhur ni sidea pasal ai, jadi 
jongjong ma i lambung ni sidea dua halak parhiou 
na marlinang-linang. 

> Tapi sanggah tarsonggot ai sidea anjaha unduk 
mangkawah dompak tanoh, jadi nini halak ondi ma 
hubani sidea, “Mase ipindahi nasiam na manggoluh 
bani ianan ni na matei? 

6 Seng ijon la, domma puho. Ingat nasiam ma na 
hinatahon-Ni ai bani nasiam, sanggah i Galilea ope 
la. 

7 Ai ihatahon do, paboa maningon ondoskonon do 
Anak ni Jolma in hubagas tangan ni pardousa anjaha 
parsilangkononkon, tapi mulak manggoluh do ari 
patoluhon.” 

8 Jadi idingat sidea ma hata-Ni ondi. 

9 Mulak ma sidea hun tanoman ai, ibaritahon sidea 
ma haganupan ai bani na sapuluh sada ai ampa bani 
haganup na legan ai. 

10 Si Maria Magdalena ma ai, ambahni ai si Johanna 
ampa si Maria, inang ni si Jakobus, ampa na legan 
ai na rap pakon sidea, ipatugah sidea ma ai bani 
apostel ai. 

11 Hira turi-turian do ai, ninuhur ni sidea, seng 
ihaporsayai sidea ai. 

12 Tapi laho ma si Petrus marlintun hu tanoman ai, 
itungkir ma hubagas, tapi seng dong ididah sobali 
hiou putih pambaluti-Ni ai. Dob ai mulak ma ia, 
longang uhurni pasal na masa ai. 

Ipataridahkon Jesus Diri-Ni bani 
Susian na Laho hu Emmaus 


(Mrk. 16:12, 13) 


13 Bani na sadari ai adong ma dua halak humbani 
sidea na laho hu sada huta, na margoran Emmaus, 
hira-hira sapuluh sada batu do daohni hun 
Jerusalem, 

14 anjaha marsahapi do sidea samah sidea pasal na 
masa ai. 

15 Jadi sanggah na marsahapi ai sidea anjaha 
marsipatorangan, roh ma Jesus mandohori sidea, 
rap mardalan pakon sidea. 

16 Tapi mubah do panonggor ni sidea ibahen, ase 
ulang itanda sidea la. 

17 Jadi nini ma dompak sidea, “Aha do na 
sinahapkon nasiam in i tongah dalan on?” Sonto 
ma sidea, anjaha horu do sidea idahon. 

18 Dob ai marbalos ma sada halak, na margoran si 
Kleopas, nini ma dompak-Si, “Pitah Ham do gakni 
na marianan i Jerusalem na so mambotoh na masa 
ijai bani panorang on?” 

19 Jadi nini ma dompak sidea, “Sonaha?” Nini sidea 
ma mambalosi, “Ai ma pasal Jesus, halak Nasaret in, 
ai ma nabi na gogoh ibagas horja ampa hata i lobei 
ni Naibata ampa haganup bangsa in, 

20 anjaha sonaha pangondoskon ni sintua ni malim 
ampa pambobainta Bani ase hona uhum la, 
marutang hosah anjaha iparsilangkon. 

21Tapi mangarap hinan do hanami, la ma na 
paluahkon Israel. Anjaha patolu-arihon ma sadari 
on, dob na masa ai. 

22 Anjaha adong do deba naboru hun tongah- 
tongahnami, na mambahen tarsonggot hanami, 
girah do sidea na sogod laho hu tanoman ai. 

23 Seng dong jumpah sidea bangkei-Ni ai, tapi mulak 
do sidea patugahkon, na dob ididah sidea do 
malekat, na mangkatahon, na manggoluh do la. 

24 Anjaha dong do deba hun bannami na laho hu 
tanoman ai; jumpah sidea do tongon songon na 
hinatahon ni puang-puang ai, tapi anggo la, seng 
adong ididah.” 

25 Jadi nini ma dompak sidea, “E, nasiam, na 
hurang uhur, anjaha na mahol mangkaporsayai na 
hinatahon ni nabi-nabi! 

26 Ai lang maningon sonai do marsitaronon Kristus 
in, laho masuk hu hasangapon-Ni in?” 

27 Jadi jojor ma humbani si Musa ampa humbani 
sagala nabi ipatorang bani sidea sagala na tarsurat 
pasal-Si. 

28 Jadi dohor ma sidea bani huta siparayakon 
ni sidea ai, anjaha ipakulah ma manoruskon 
pardalanan-Ni, 

29 tapi igogohkon sidea ma mangarahkon-Si, nini 
ma, “Tondok ma Ham bannami, ai laho bod ma ari 
anjaha manabad ma mata ni ari!” Jadi masuk ma la, 
tondok bani sidea. 

30 Anjaha sanggah na hundul Ia rap pakon sidea 
mangan, ibuat ma ruti, ihatahon ma tonggo tarima 
kasih, dob ai itopiki ma ai anjaha ibere ma bani 
sidea. 

31 jai ma buka mata ni sidea, gabe itanda sidea ma 
la: anjaha la pe magou ma humbani pangidah ni 
sidea. 

32 Jadi nini sidea ma samah sidea, “Ai lang gara do 
uhurta ibagas, sanggah na pinarsahapkon-Ni ai hita 
i tongah dalan, laho patorangkon banta na tarsurat 
in?” 

33 Jadi mintor misir ma sidea mulak hu Jerusalem, 
tumpu do jumpah sidea na sapuluh sada ai ampa 
hasoman ni sidea. 

34 Nini sidea ma, “Tongon do, domma puho Tuhan 
in, anjaha ipataridahkon do diri-Ni bani si Simon!” 
35 Anjaha sidea pe ibaritahon ma na masa i tongah 
dalan ai, ampa panandai ni sidea Bani, sanggah na 
manopiki ruti ai la. 


Ipataridahkon Jesus Diri-Ni bani Apostel 
(Joh. 20:19-23, Mrk. 16:16) 


36 Mangkatahon ai ope sidea, jongjong ma Jesus i 
tongah-tongah ni sidea. 

37 Gabe tarsonggot ma sidea anjaha mabiar, iagan 
sidea begu-begu do na nididah ni sidea ai. 

38 Jadi nini ma dompak sidea, “Mase ma tarsonggot 
hanima? Mase ma sungkun-sungkun uhurnima 
ibagas? 

39 Tonggor hanima ma tangan-Ku ampa nahei-Hu, 
paboa Ahu do on. Jamah hanima ma Ahu, anjaha 
tonggor ma, ai anggo tonduy seng mardaging 
barang marholi-holi, songon na adong ididah 
hanima Bangku.” 

40 Sanggah na mangkatahon ai ipatuduhkon ma 
tangan-Ni ampa nahei-Ni bani sidea. 

41 Tapi lanjar ope seng porsaya sidea, halani malas 
ampa longang ni uhur ni sidea, gabe ihatahon ma 
bani sidea, “Adong do ijon bannima sipanganon?” 
42 Jadi ibere sidea ma Bani dengke na pinanggang 
samponggol. 

43 Ai ma ijalo, lanjar ipangan ma ai ipaidah-idah 
sidea. 

44 Jadi nini ma dompak sidea, “On ma hatang-Ku, 
na dob Huhatahon bannima, sanggah rap ope Ahu 
pakon hanima, ai ma, maningon saud do haganup 
na tarsurat pasal Ahu ibagas titah ni si Musa, buku 
ni nabi-nabi ampa bani buku Psalm.” 

45 Jadi ibuhai ma uhur ni sidea, ase iarusi ma na 
tarsurat ai. 

46 Ihatahon ma bani sidea, “Sonai do tarsurat, 
maningon marsitaronon do Kristus in, anjaha mulak 
manggoluh bani ari patoluhon. 

41 Anjaha ambilanonkon do marhitei goran-Ni 
hamubahon ni uhur bahen hasasapan ni dousa, 
hubani sagala bangsa, mamungkah hun Jerusalem. 
48 Hanima do saksi pasal ai. 

49 Anjaha suruhon-Ku do bennima na pinarbagah- 
bagah ni Bapa in. Tapi soh ma lobei hanima i huta 
on, paima isorungkon bannima hagogohon na hun 
datas.” 


Parnaik ni Tuhan Jesus 
(Lah. 1:9-14: Mrk. 16:19) 


50 Jadi iarahkon ma sidea hu darat, dohor hu 
Betania. Jadi ipaherbang ma tangan-Ni laho 
mamasu-masu sidea. 

51 Jadi sanggah na mamasu-masu ai la, sirang ma la 
humbani sidea, tarangkat hu surga. 

52 Manrogop ma sidea manombah-Si, dob ai mulak 
ma sidea hu Jerusalem, marmalas ni uhur banggal. 
33 Anjaha tongtong do sidea i rumah panumbahan 
mamuji-muji Naibata. 


Johannes 


Hata In na gabe Daging 


1 1 Bani mungkahni domma adong Hata in, anjaha 
rap pakon Naibata do Hata in, anjaha Naibata 
do Hata in. 

2 Rap do in pakon Naibata bani mungkahni. 

3 Haganup marhiteihon-Si do ase adong, anjaha 
seng dong na dob dong in, na so marhiteihon-Si. 

4 Ibagas Hata in do hagoluhan, anjaha hagoluhan in 
do panondang ni hajolmaon, 

“Na marsinondang do panondang in ibagas na 
golap, tapi seng ijalo na golap in. 

6 Bangkit ma sada halak, na sinuruh ni Naibata, na 
margoran si Johannes. 

71 Laho manaksihon do ia ase roh, ase isaksihon 
panondang in, ase haganup porsaya marhiteihonsi. 
8 Seng ia panondang in, tapi sisaksihon panondang 
in do ia. 

9 Panondang na sintong in, na manondangi ganup 
jolma do, na roh hu dunia on. 

10 | dunia on hinan do la, anjaha marhiteihon-Si do 
adong dunia on, hape seng itanda dunia on la. 

11 Na roh do la marayak na dong Bani, tapi seng ijalo 
na dong Bani in la. 

12 Tapi barang piga na manjalo-Si, hujai do ibere 
kuasa, ase gabe anak ni Naibata sidea, ai ma na 
porsaya bani goran-Ni. 

13Ai ma na so tubuh humbani daroh barang 
humbani rosuh ni daging barang humbani rosuh ni 
dalahi, tapi humbani Naibata do. 

14Gabe daging ma Hata in anjaha marianan 
i tongah-tongahta, jadi ididah hanami ma 
hasangapon-Ni songon hasangapon ni Anak Sasada 
na humbani Bapa in, gok idop ni uhur ampa 
hasintongan. 

15 Isaksihon si Johannes do la, nini do marsora na 
gogoh, “On do la na huhatahon ai, na roh hun 
pudingku: lobeinan do la adong ase ahu, ai parlobei 
hinan do la. 

16 Hun bani habayakon-Ni do haganup hita manjalo, 
ai ma idop ni uhur na marnunut. 

17 Marhitei si Musa do ibere titah, tapi marhitei 
Jesus Kristus do manjadi idop ni uhur ampa 
hasintongan. 

18 Ise pe lang na ongga mangidah Naibata: Anak 
na sasada in, na bani abingan ni Bapa in, la do na 
pabotohkonsi.” 


Hasaksian ni si Johannes Pandidi Pasal Dirini 
(Mat. 3:1-12: Mrk. 1:1-8: Luk. 3:1-18) 


19 On do hasaksian ni si Johannes, sanggah roh 
hubani malim ampa halak Lepi hun Jerusalem, na 

sinuruh ni halak Jahudi na ijai ai, laho manungkunsi, 
atap ise do ia. 

20 Jadi iakuhon do, seng iporsou, nini ma, “Sedo Ahu 
Kristus in.” 

21 |sungkun sidea ma ia, “Ise do, anggo sonai? Ai si 
Elias do ham?” Jadi nini ma, “Seng ahu ai! Ham do 
nabi na pinarbagah ai?” Balosni, “Lang!” 

22 Dob ai nini sidea ma hu bani, “Ise do anggo sonai, 
ase tarbalosi hanami na marsuruh hanami. Aha do 
hatahononmu pasal ham?” 

23 Jadi nini ma, “Ahu, ai ma sora na dilo-dilo i 
halimisan, “Papintor ma dalan ni Tuhan in!” songon 
na hinatahon ni Nabi Jesayas.” 

24 Ia na sinuruh ai humbani halak Parisei do. 

25 Jadi nini sidea ma manungkunsi, “Mase ma 
mandidi ham, anggo seng Kristus ham, atap si Elias 
atap nabi ai?” 

26 Jadi nini si Johannes ma mambalosi sidea, “Ia ahu 
bah do hudidihon, tapi domma jongjong i tongah- 
tongah nasiam la, na so tinanda nasiam in, 

27 ha roh hun pudingku, anjaha na hurang talup do 
ahu mananggali tali ni sipatu-Ni.” 

28 | Betania do ai masa, i dipar ni Bah Jordan, ijai do 
ianan ni si Johannes mandidi. 

Hasaksian ni si Johannes Pandidi Pasal Jesus 
(Mat. 3:13-17: Mrk. 1:9-11: Luk. 3:21, 22) 


29 Patarni ai ididah si Johannes ma Jesus roh hu 
bani, gabe nini ma, “Tonggor ma, la do biribiri ni 
Naibata, na mamorsan dousa ni dunia on! 

30 la do ai na huhatahon ai, i pudingku roh do sada 
halak, na dob parlobei do la adong ase ahu, ai 
parlobei do la adong ase ahu. 

31 Ahu pe seng hutanda hinan Ia, tapi ase talar la 
bani bangsa Israel, ai do ase roh ahu mandidihon 
bah.” 

32 Dob ai isaksihon si Johannes ma, nini ma, “Huidah 
do Tonduy in susur songon asas hun nagori atas 
anjaha marianan Bani. 

33 Ahu pe seng hutanda hinan la. Tapi la na 
marsuruh ahu mandidihon bah, la do mangkatahon 
hu bangku, “Ia hubani ise ididah ho susur Tonduy in 
anjaha marianan Bani, la ma sididihon Tonduy Na 
Pansing.” 

34 Ase domma huidah anjaha husaksihon, “Ia do 
Anak ni Naibata.” 


Susian ni Jesus na Parlobei 
(Mat. 4:18-22: Mrk. 1:16-20: Luk. 5:1-11) 


35 Patarni ai jongjong ma use si Johannes ijai rap 
pakon dua susianni. 

36 Jadi sanggah ididahsi Jesus montas, nini ma, 
“Tonggor ma, la do biribiri ni Naibata!” 

37 Dob ibogei susianni na dua ai hatani ai, jadi 
iirikkon sidea ma Jesus. 

38Marhusor ma Jesus, gabe ididah ma sidea 
mangirikkon-Si, jadi nini ma hubani sidea, “Aha do 
na pinindahannima?” Jadi nini sidea ma hu Bani, 
“Rabbi (artini: Guru), ija do Ham marianan?” 

39 Nini ma hubani sidea, “Roh ma hanima, ase 
ididah hanima!” Jadi roh ma sidea, ididah ma ianan- 
Ni ai, jadi rap ma sidea pakon-Si sadarini ai. Tar 
pukul ompat ma ai. 

40 Si Andreas, sanina ni si Simon Petrus do sada 
humbani na dua ai, na mambogei hata ni si 
Johannes ai, anjaha na mangirikkon Jesus ai. 
41Dob ai jumpahsi ma lobei si Simon, saninani ai, 
jadi nini ma dompaksi, “Domma jumpah hanami 
Mesias in (artini: Kristus).” 

42 Ibobai ma ia bani Jesus, ikawahkon Jesus ma ia, 
lanjar nini ma hu bani, “Si Simon do ho, anak ni si 
Jonas, si Kepas ma ho goranon (artini: Petrus, batu 
gingging)!” 

43 Patar ni ai, sanggah na sihol laho la hu Galilea, 
jumpah-Si ma si Pilippus. Jadi nini Jesus ma hu bani, 
“Irikkon ma Ahu!” 

44 Ai si Pilippus ai hun Betsaida do, ai ma huta ni si 
Andreas ampa si Petrus. 


Johannes 1 3675 


45 Jumpah si Pilippus ma si Natanael, jadi ihatahon 
ma hu bani, “Domma jumpah hanami la, na 
sinahapkon ni si Musa ibagas titah in, sonai homa 
nabi-nabi ai ma Jesus, anak ni si Josep, na hun huta 
Nasaret.” 

46 Dob ai nini si Natanael ma hu bani, “Mintor 
tarbahen ma roh na madear hun Nasaret?” Jadi 
ihatahon si Pilippus ma, “Roh ma ho, ase ididah ho!” 
47 Ididah Jesus ma si Natanael roh hu Bani, jadi nini 
ma pasalsi, “On ma sada halak Israel na sintong, na 
so maruhur lekluk ibagas.” 

48 Nini si Natanael ma hu Bani, “Hunja itanda Ham 
ahu?” Jadi nini Jesus ma mambalosisi, “Sanggah 
lape idilo si Pilippus ho, domma Huidah ho i toruh 
ni hayu ara ai.” 

49 Nini si Natanael ma hu Bani, “Rabbi, Ham do Anak 
ni Naibata, Ham do Raja ni Israel.” 

50 Jadi nini Jesus ma mambalosisi, “Halani na 
Huhatahon ai do bam: Huidah do hoi toruh ni hayu 
ara ai, ase porsaya ho. Sibanggalhonon ni ai ope 
idahonmu!” 

51 Lanjar nini ma hu bani, “Na sintong tumang do 
na Huhatahon bannima, idahonnima do mungkab 
nagori atas anjaha naik turun malekat ni Naibata 
marayak Anak ni Jolma in.” 

Jesus bani Pesta Parunjukon na i Huta Kana 


lAnjaha bani ari patoluhon adong ma na 
marunjuk i huta Kana, nai nagori Galilea, anjaha 
ijai do inang ni Jesus. 
2 Jesus pe ampa susian-Ni ai iontang do bani pesta 
ai. 
3 Jadi dob hurangan anggur sidea, ihatahon inang ni 
Jesus ma hu Bani, “Seng dong be anggur ni sidea!” 
4 Jadi nini Jesus ma hu bani, “Aha urusanmu Bangku, 
inang? Seng roh ope panorang-Ku.” 
3 Nini inang-Ni ai ma hubani siparugas ai, “Barang 
aha ihatahon bani nasiam, bahen nasiam ma!” 
6Mangihutkon adat parburihon ni halak Jahudi, 
adong do ijai onom gusi siat dua ronsi tolu bat (sada 
bat ai ma 40 liter). 
7 Ihatahon Jesus ma hubani sidea, “Goki nasiam ma 
gusi in bani bah!” Jadi gok tumang ma ibahen sidea. 
8 Dob ai Nini ma hubani sidea, “Tahui nasiam ma 
hunjin, anjaha boan nasiam ma hubani kopala ni 
pesta on!” Jadi iboan sidea ma. 
9 Dob idai kopala ni pesta ai bah na dob salih gabe 
anggur ai, seng ibotoh hunja harohanni ai, pitah 
siparugas na manahui ai do hansa mambotoh ai, 
idilo ma siparunjuk ai, 
l0anjaha nini ma hu bani, “Haganup halak 
mambere parlobei anggur sidearan, dob bosur pe, 

ase ibere tar na hurang daini. Tapi anggo ham, 
isimpan ham do anggur sidearan ronsi sonari.” 

11 Ase ai ma tanda na parlobei, na binahen ni Jesus i 
huta Kana, nai Galilea, laho patalar hasangapon-Ni, 
gabe porsaya ma susian-Ni Bani. 


lusir Jesus Partiga-tiga ampa Situkari Duit 
hun Rumah Panumbahan 


(Mat. 21:12-17, Mrk. 11:15-19, Luk. 19:45-48) 


12 Dob salpu ai, tuad ma la hu Kapernaum rap pakon 
inang-Ni, ampa sanina-Ni ampa susian-Ni, anjaha 
ijai ma sidea tar hun dokah. 

13 Halani domma dohor pesta Paskah ni Jahudi, jadi 
tangkog ma Jesus hu huta Jerusalem. 

14 Jadi jumpah-Si ma hundul i rumah panumbahan 
ai partiga-tiga lombu, biribiri pakon asas ampa 
situkari duit. 

15 Jadi ipauli Jesus ma tali bahen lonsing-lonsing, 
anjaha iusir ma sidea haganup hun rumah 
panumbahan ai rap pakon biribiri ampa lombu; 
isampakkon ma duit ni sipanukari ai, anjaha 
ipantunggalingkon ma meja ni sidea. 

16 Dob ai nini ma hubani partiga-tiga asas ai, “Boan 
nasiam ma in hunjon! Ulang bahen nasiam rumah 
ni Bapa gabe rumah partiga-tigaan!” 

17 Jadi idingat susian-Ni ma hata na tarsurat in, 
“Ringis mangkopkop rumahmu do mangankon 
ahu.” 


Johannes 2-3 3678 


18 Dob ai nini Jahudi ma mambalosi-Si, “Aha ma 
tanda patuduhon-Mu bannami, paboa na boi sonin 
bahenon-Mu?” 

19 Jadi nini Jesus ma mambalosi sidea, “Parseda 
nasiam ma rumah panumbahan on, dob ai 
pajongjongon-Ku ma in ibagas tolu ari.” 

20 Dob ai nini Jahudi ma, “Ompat puluh onom tahun 
do dokahni ipauli rumah panumbahan on, ia Ham, 
ibagas tolu ari nimu pajongjongon-Mu in?” 

21Tapi angkula-Ni ai do rumah panumbahan, na 
hinatahon-Ni ai ijai. 

22 Ase, dob puho la humbani na matei idingat 
susian-Ni ai ma hata ondi, gabe porsaya ma sidea 
bani hata ni surat in ampa bani hata na hinatahon 
ni Jesus. 

23 Anjaha sanggah i huta Jerusalem Ia, bani pesta 
Paskah ai, buei do na gabe porsaya bani goran-Ni, 
dob ididah sidea tanda na binahen-Ni ai. 

24 Tapi seng ihaporsayai Jesus sidea, halani itanda 
do sidea haganup. 

25 Anjaha seng porlu Bani hasaksian ni atap ise pe 
pasal jolma in, ai ibotoh do na ibagas uhur ni jolma 
in. 


Jesus ampa si Nikodemus 


3 1 Ase adong ma sada halak humbani Parisei, 
na margoran si Nikodemus, pangintuai ni halak 
Jahudi. 

2 Na roh do ia borngin-borngin marayak-Si, anjaha 
nini ma hu Bani, “Rabbi, ibotoh hanami do Ham 
guru na roh humbani Naibata, ai seng tarhorjahon 
atap ise tanda songon na binahen-Mu in, anggo 
seng Naibata hasomanni.” 

3 Dob ai nini Jesus ma mambalosisi, “Na sintong 
tumang do na Huhatahon bamu, anggo seng tubuh 
halak paduahalihon, seng tarbahensi mangidah 
Harajaon ni Naibata!” 

4 Ihatahon si Nikodemus ma hu Bani, “Sonaha ma 
tarbahen use tubuh halak, anggo domma matua? 
Mintor tarulakisi ma masuk hu partapaan, ase 
itubuhkon inangni use!” 

3 Nini Jesus ma mambalosisi, “Na sintong tumang 
do na Huhatahon on bamu, anggo seng tubuh 
halak humbani bah pakon Tonduy, seng tarmasukisi 
Harajaon ni Naibata. 

6 Aha tubuh humbani daging, ai ma daging, anjaha 
aha tubuh humbani Tonduy, ai ma tonduy. 

7 Ulang ma longang uhurmu, halani Huhatahon 
bamu maningon tubuh nasiam paduahalihon. 

8 Na mangombus do logou dompak rosuh ni uhurni, 
ibogei ham do pardongosni, tapi seng ibotoh ham 
hunja rohni atap huja lahoni. Sonai do ganup na dob 
tubuh humbani Tonduy.” 

JDob ai nini si Nikodemus ma mambalosi-Si, 
“Sonaha ma parjadini ai?” 

10 Jadi nini Jesus ma mambalosisi, “Ham guru ni 
halak Israel, lang ibotoh ham in? 

11 Na tongon tumang do na Huhatahon on bamu, 
na binotohnami do ihatahon hanami, anjaha na 
nididahnami do isaksihon hanami, tapi seng ijalo 
nasiam hasaksiannami. 

12 Gari na i dunia on Huhatahon bani nasiam, seng 
porsaya nasiam, mintor porsaya ma nasiam, anggo 
Huhatahon bani nasiam na i nagori atas? 

13 Anjaha seng dong na naik hu nagori atas, sobali 
na susur hun nagori atas in, in ma Anak ni Jolma in. 
14 Anjaha songon na dob pinagijang ni si Musa ulog 
i halimisan, sonai do pagijangon Anak ni Jolma in, 
15 ase dapotan hagoluhan na sadokah ni dokahni 
sagala na porsaya Bani. 

16 Ai sonon do holong ni uhur ni Naibata bani 
dunia on, pala do Anak-Ni na sasada in iberehon, 
ase ulang magou ganup na porsaya Bani, tapi ase 
hagoluhan na sadokah ni dokahni bani. 

17 Ai seng isuruh Naibata Anak-Ni in hu dunia on, 
laho manguhumi dunia on, tapi ase maluah do 
dunia on marhiteihon-Si. 

18Seng siuhumon na porsaya Bani, tapi na so 
porsaya domma hona uhum, halani lang porsaya ia 
bani goran ni Anak sasada ni Naibata. 

19 Tapi on ma uhum ai, domma roh na lihar in hu 
dunia on, tapi holongan do uhur ni jolma bani na 

golap in ase bani na lihar in, ai na jahat do horja ni 
sidea. 

20 Ai ganup na mangkorjahon na masambor, sogam 
do uhurni bani na lihar in, anjaha seng ijumpahkon 
na lihar in, ase ulang talar horjani ai. 

21lTapi na mangkorjahon hasintongan in, 
ijumpahkon do na lihar in, ase talar horjani ai, ai 
ibagas Naibata do ihorjahon ai.” 


Hasaksian ni si Johannes Pandidi Use Pasal Jesus 


22 Dob ai laho ma Jesus rap pakon susian-Ni hu 
tanoh Judea, anjaha soh ijai lobei rap pakon sidea 
lanjar mandidi. 

23 Anjaha si Johannes pe mandidi do i Aenon, 
dohorhon huta Salim, ai buei do bah ijai. Marrohan 
do halak hujai, laho padidihon dirini. 

24 Ai seng tartutup ope si Johannes ijia. 

25 Jadi tarjadi ma parsualon bani susian ni si 
Johannes ampa sada halak Jahudi pasal parburihan. 
26 Roh ma sidea bani si Johannes, anjaha nini sidea 
ma dompaksi, “Rabbi, Halak ondi, na roh hu bamu 
i dipar ni Bah Jordan, ai ma na sinaksihonmu ondi, 
tonggor ham ma, mandidihon do la nuan, anjaha 
marrohan do ganup halak Bani.” 

27 Dob ai nini si Johannes ma mambalosi, “Seng 
tarbuat jolma atap aha pe, anggo seng na binere ai 
bani hun nagori atas. 

28Hanima  sandiri do  saksingku, sanggah 
huhatahon, “Sedo ahu Kristus in, tapi na sinuruh do 
ahu parlobei-Ni.” 

29Simada tunangan, ai do siparunjuk. la huan- 
huan ni siparunjuk, na jongjong patangi-tangisi, 
marmalas ni uhur do halani sora ni siparunjuk ai. 
Malas ni uhur na sonai do na adong bangku. 

30 Anggo la, patut do lambin banggal, tapi ahu 
lambin etek ma. 

31 Na roh hun datas, Ia do na mangatasi haganup. 
Na hun tanoh on, partanoh on do ai, anjaha pasal 
na i tanoh on do isahapkon: na roh hun datas, la do 
na mangatasi haganup. 

32 Na nididah-Ni ampa na binogei-Ni do isaksihon, 
tapi seng dong na manjalo hasaksian-Ni ai. 

33 Halak na manjalo hasaksian-Ni ai, iakui do, paboa 
parsintong do Naibata. 

34 Ai na sinuruh ni Naibata, la do na mansahapkon 
hata ni Naibata, anjaha seng marsibar la mambere 
Tonduy-Ni. 

35 Holong do uhur ni Bapa in bani Anak in, anjaha 
haganup do iondoskon hubagas tangan-Ni. 

36 Na porsaya bani Anak in, dapotan hagoluhan na 
sadokah ni dokahni, tapi na so mambalosi Anak in, 
seng idahonni ai hagoluhan, tapi ringis ni Naibata 
do totap bani.” 

Parsahapan ni Jesus ampa Sada Boru Samaria 


1 Jadi dob ibotoh Tuhan in, na dob ibogei Parisei, 
buenan do susian ampa na nididi-Ni marimbang 
si Johannes, 
2 age pe seng Jesus sandiri mandidihon, tapi susian- 
Ni do, 
3itadingkon ma Judea, anjaha mulak ma la hu 
Galilea. 
4Tapi maningon bontason-Ni do nagori Samaria. 
3 Jadi das ma la hu sada huta na i Samaria, na 
margoran Sikar, dohorhon juma, na binere ni si 
Jakob bani si Josep, anakni ai. 
6 jai do parigi ni si Jakob. Jadi halani na dob loja 
Jesus na mardalan ai, hundul ma la i lambung ni 
parigi ai, anjaha tar tongah arian ma ai. 
7Dob ai roh ma sada boru Samaria, laho manahui 
bah. Jadi nini Jesus ma hu bani, “Bere ham ma 
Bangku bahmu in otik!” 
8 Ja susian-Ni ai, domma laho hu huta mamboli 
bohal. 
3 Jadi nini boru Samaria ai ma hu Bani, “Mase Ham, 
halak Jahudi, mangindo bah inumon hun bangku, 
boru Samaria? la halak Jahudi seng marparsaoran 
ai pakon halak Samaria.” 
10 Dob ai nini Jesus ma mambalosisi, “Ambit itanda 
ham sibere-bere ni Naibata ampa na mangindo bah 

inumon hun bamu, gabe ham ma mangindo hun 
Bani, jadi bereon-Ni ma bamu bah na manggoluh.” 
11 Jadi nini naboru ai ma hu Bani, “Tuan, gari tahu- 
tahu seng dong Bamu, anjaha bagas do parigi on: 
mintor hunja ma adong Bamu bah na manggoluh? 
12 Mintor banggalan ma Ham ase ompungta si 
Jakob, na mamberehon parigi on bannami? la do na 
minum hunjin, anakni ampa pinahanni.” 

13 Dob ai nini Jesus ma mambalosisi, “Sagala na 
minum humbani bah on mangulaki horahan do, 
14tapi na manginum bah sibereon-Kai, seng 
horahan be ia sadokah ni dokahni. la bah 
sibereon-Kai gabe bah tubuh do ai ibagas dirini, 
na marjullak-jullak ronsi hagoluhan sisadokah ni 
dokahni.” 

15 Dob ai nini naboru ai ma hu Bani, “Tuan, bere 
Ham ma bangku bah na sonai ai, ase ulang horahan 
be ahu, anjaha ulang pala be sai roh hujon laho 
manahui.” 

16 fhatahon Jesus ma hu bani, “Laho ma ham, dilo 
ham ma pargotongmu, dob ai roh ma ham hujon!” 
17 Dob ai nini naboru ai ma mambalosi, “Seng dong 
pargotongku.” Nini Jesus ma hu bani, “Tongon do 
hatamu, seng dong pargotongmu. 

18|3 ham domma lima hali laho, anjaha dalahi na 
rap pakon ham sisonari ai, sedo pargotongmu ai: 
ase na sintong do na hinatahonmu ai.” 

19 Jadi nini naboru ai ma hu Bani, “Tuan, huahap 
nabi do Ham! 

2014 ompungnami i dolog an do martonggo, 
hape nasiam mangkatahon, Jerusalem do ianan 
martonggo.” 

21 Nini Jesus ma hu bani, “Porsaya ma ham Bangku 
inang, na roh ma panorangni, seng be i dolog an 
atap i Jerusalem nasiam marsombah bani Bapa in. 
22 |sombah nasiam do na so tinanda nasiam, tapi 
anggo hanami na tinandanami do isombah hanami, 
ai halak Jahudi do harohan ni haluahon. 

23 Na roh ma panorangni, anjaha domma roh ai 
nuan, gabe ibagas Tonduy ampa Hasintongan ma 
sagala partonggo na sintong martonggo hubani 
Bapa in, ai partonggo na sonai do ipangindo Bapa 
in. 

24 Tonduy do Naibata, ase sagala na martonggo hu 
Bani, maningon do martonggo ibagas Tonduy ampa 
Hasintongan.” 

25 Nini naboru ai ma hu Bani, “Hubotoh, ia Mesias 
in (ai ma Kristus), maningon do roh. Rohkonsi la, 
baritahonon-Ni ma ganupan ai bannami.” 

26 ihatahon Jesus ma hu bani, “Ahu do in, na 
marsahap pakon ham!” 

27Dob sonai, roh ma susian-Ni, anjaha longang 
do uhur ni sidea, halani na marsahapi ai la 
pakon naboru ai. Tapi sahalak pe seng dong na 

manungkun, “Aha sungkunon-Mu?” Atap, “Aha 
sahapkonon-Mu bani?” 

28 |tadingkon naboru ai ma pangalopan ni bahni, 
mulak ma ia hu huta lanjar nini ma hubani halak na 
ijai ai, 

29 “Eta nasiam! Tonggor nasiam ma sada halak, 
na patugahkon bangku haganup na dob ongga 
huhorjahon, atap la do Kristus in.” 

30 Gabe luar ma sidea hun huta ai laho marayak-Si. 
31 Sanggah sonai, nini susian-Ni ai ma mangojur-Si, 
“Mangan ma Guru in!” 

32 Tapi nini ma bani susian-Ni ai, “Adong do 
sipanganon Bangku, na so binotohnima!” 

33 Gabe nini susian ai ma samah sidea, “Ai adong do 
nani, na mamboban sipanganon hu Bani?” 

34 Ihatahon Jesus ma hubani sidea, “Sipanganon do 
ai Bangku, mangkorjahon rosuh ni na marsuruh Ahu 
ampa mandobkon lahoan-Ni. 

35 Ai lang ihatahon hanima, ompat bulan nari 
jumpah ma pariama? Tapi Huhatahon ma bannima, 
mangkawah ma hanima, tonggor hanima ma juma 
in, domma gorsing, boi ma sabion. 

36 Manjalo upah ma sipanabi anjaha patumpuhon 
buah hu hagoluhan na sadokah ni dokahni, ase rap 
marmalas ni uhur sipartidah pakon sipanabi. 

37 Ai ijon ma sintong hata, na mangkatahon, “Na 
sada martidah, na legan manabi.’ 

38Ahu do marsuruh hanima manabi na so 
hinalojahonnima. Na legan do mangkorjahon, gabe 
isambat hanima do horja ni sidea.” 

39 Jadi buei ma halak Samaria na i huta ai na 
gabe porsaya Bani, halani hasaksian ni naboru ai 
na mangkatahon, “Haganup, na dob huhorjahon 
ipatugah do bangku.” 

40 Das honsi halak Samaria ai bani Jesus, ielek-elek 
sidea ma la tondok bani sidea, jadi ijai ma la dua ari. 
41 Anjaha lambin bueini do na porsaya bani hata ni 
Jesus. 

42 Nini sidea ma bani puang-puang ai, “Seng 
be halani hatamai mambahen porsaya hanami. 
Domma itangar hanami sandiri, anjaha ibotoh 
hanami, Ia do tongon Sipaluah dunia on.” 


Ipamalum Jesus Anak ni Sada Pagawai ni Raja 
(Mat. 8:5-13: Luk. 7:1-10) 


43 Jadi dob salpu na dua ari ai, misir ma la hunjai 
laho hu Galilea. 

44 Ai Jesus sandiri do manaksihon, na so marsangap 
nabi i tanoh hagodanganni. 

45 Jadi das honsi la i Galilea, ijalo halak Galilea do la, 
halani na dob ididah sidea haganup na binahen-Ni i 
Jerusalem bani ari raya ai, ai sidea pe dihut do bani 
pesta ai. 

46 Anjaha laho do la use hu Kana, na i Galilea, 
ianan-Ni ondi mambahen anggur humbani bah. Jadi 

adong ma ijai pagawai ni raja, boritan do anakni i 
Kapernaum. 

47 Jadi dob ibogei, na dob roh Jesus hun nagori 
Judea hu nagori Galilea, ijumpahkon ma la, ielek- 
elek ma, ase tuad la pamalumkon anakni, na 
mangkatarhatos ai. 

48 Jadi ihatahon Jesus ma hu bani, “Anggo seng 
ididah nasiam tanda ampa halongangan, seng na 
porsaya nasiam.” 

49 Jadi ihatahon pagawai ai ma, “Sai tuad ma Ham 
Tuan sanggah lape matei anakkai.” 

50 jhatahon Jesus ma hu bani, “Mulak ma ham, 
manggoluh ma anakmu ai!” Porsaya do halak ai bani 
hata, na hinatahon ni Jesus bani, lanjar laho ma ia. 
51 Sanggah tuad ia, ialo-alo jabolonni ma ia, laho 
patugahkon, na dob manggoluh anakni ai. 

52 Ipapangkei ma humbani sidea panorangni, 
barang sadihari malum iahap. Jadi nini sidea ma, 
“Nantuari, hira-hira pukul sada do surut pane-pane 
ai hun bani.” 

53|dingat bapani ai ma, pala ai ma tongon 
panorangni sanggah ihatahon Jesus bani, “Na 
manggoluh ma anakmu ai.” Gabe porsaya ma ia 
pakon haganup parrumahni. 

54 Ase ai ma tanda na paduahon, na binahen ni 
Jesus use, dob mulak la hun Judea hu Galilea. 

Ipamalum Jesus Sahalak na Boritan i 
Bethesda Sanggah Ari Sabat 


1 | pudi ni ai adong ma pesta ni halak Jahudi, jadi 

tangkog ma Jesus hu Jerusalem. 
2| Jerusalem, i lambung ni horbangan biribiri ai, 
adong do sada paridian, na margoran Bethesda 
bani hata Heber, adong do lima sopou-sopou ijai. 
3Martibalan do ijai buei halak na boritan, na 
mapitung, na oyangon ampa na matei lopah, na 
paima-imahon bani pargunsang ni bah ai, 
4ai turun do marnombas malekat ni Naibata 
manggunsang bah ai. Anjaha na parlobei masuk 
hubagas, dob hona gunsang bah ai, malum ma atap 
aha pe naboritni. 
3 Adong do ijai sada halak, na dob tolu puluh ualuh 
tahun dokahni boritan. 
6 Dob ididah Jesus ia tibal ijai, anjaha ibotoh, sonai 
ma dokahni ijai, gabe nini ma dompaksi, “Sihol 
malum ham?” 
7Nini na boritan ai ma mambalosi-Si, “Ham 
Tuannami, seng dong  diha-dihangku, na 
mangabingkon ahu hu paridian in bani pargunsang 
ni bah in, ai rohkonsi ahu, domma adong na legan 
manlobei ahu turun.” 
8 Nini Jesus ma hu bani, Jongjong ma ham, angkat 
ma podomanmu in, laho ma ham!” 

3 Jadi mintor jorgit ma halak ai, iangkat ma 
podomanni, lanjar laho ma ia, tapi ari Sabat do na 
sadari ai. 


Parlawanon humbani Halak Jahudi 


10 Jadi ihatahon halak Jahudi ma bani halak na 
pinamalum ai, “Ari Sabat do arian on, seng bulih 
boanonmu podomanmu!” 

11 Nini ma mambalosi, “Halak, na pamalum ahu, Ia 
do mangkatahon bangku, “Angkat ma podomanmu, 
anjaha laho ma.” 

12 |sungkun sidea ma ia, “Ise mangkatahon bam, 
“Angkat ma anjaha laho ma?” ' 

13 Tapi seng itandai na boritan ai la, ai domma laho 
Jesus, halani buei do jolma bani ianan ai. 

14Dob salpu ai, jumpah Jesus ma ia i rumah 
panumbahan, gabe nini ma hu bani, “Tonggor ma, 
domma jorgit ham. Ulang be nunut mardousa, ase 
ulang sogop bamu siparahan.” 

15 Jadi laho ma halak ai, ihatahon ma bani halak 
Jahudi, paboa Jesus do na pamalumkonsi. 

16 Jadi iparburu halak Jahudi ma Jesus, halani 
ibahen sonai bani ari Sabat. 

Ipatorang Jesus na Binahen-Ni ai, ai 
ma Halani Parsuruh ni Naibata Bani 


17Tapi nini Jesus ma mambalosi sidea, “Na 
marhorja do Bapa ronsi nuan, Ahu pe marhorja 
do.” 

18 Halani ai lambin ipindahi halak Jahudi ma dalan 
laho mamunuh-Si, ai seng be pitah ari Sabat isedai, 
tapi igoran do homa Naibata Bapa-Ni, anjaha ipados 
diri-Ni pakon Naibata. 

19 Jadi nini Jesus ma mambalosi sidea, “Na sintong 
tumang do na Huhatahon on bani nasiam, aha pe 
lang tarhorjahon Anak in humbani diri-Ni sandiri, 
pitah na nididah-Ni na dob ihorjahon Bapa in do. Ai 
aha na hinorjahon ni Bapa in, ai do homa ihorjahon 
Anak in. 

20Ai holong do uhur ni Bapa in bani Anak 
in, anjaha haganup do ipatuduhkon Bani na 
hinorjahon-Ni, anjaha patuduhkonon-Ni ope 
Bani horja sibanggalan hunjon, ase longang uhur 
nasiam. 

21 Ai songon pamuhoi ni Bapa in bani na matei, laho 
pagoluhkon sidea, sonai do Anak in, ipagoluh do 
atap ise, na sihol pagoluhon-Ni. 

22 Ai seng dong na iuhumi Bapa in, tapi domma 
iondoskon haganup panguhumon in bani Anak in. 
23 Ase haganup pasangap Anak in, songon 
parpasangap ni sidea bani Bapa in. Na so 

pasangapkon Anak in, ai ma na so pasangap Bapa 
in, na marsuruh-Si. 

24 Na sintong tumang do na Huhatahon on bani 
nasiam, barang ise, na manangihon hatang-Ku 
anjaha porsaya bani na marsuruh Ahu, domma das 
ia bani hagoluhan na sadokah ni dokahni, seng pala 
be ia hu paruhuman, domma mandipar ia humbani 
hamatean hu hagoluhan. 

25Na sintong tumang do na Huhatahon bani 
nasiam, na roh ma panorangni, anjaha domma 
masa ai nuan, bogeion ni na matei in ma sora 
ni Anak ni Naibata, gabe manggoluh ma na 
mambogei-Si. 

26 Ai songon Bapa in pargoluh ibagas diri-Ni, lanjar 
sonai do ibere bani Anak in, ase pargoluh la ibagas 
diri-Ni. 

27 Anjaha ibere do Bani kuasa manguhumi, halani 
Anak ni Jolma la. 

28 Ulang ma longang uhur nasiam pasal ai, ai na 
roh ma panorangni, bogeion ni haganup halak na 
i tanoman in ma sora-Ni, 

29 jadi mandarat ma, sihorjahon na madear puho 
hu hagoluhan, tapi sihorjahon na jahat puho bani 
uhum. 

30 Seng tarhorjahon Ahu atap aha pe humbani 
diring-Ku sandiri, domu hubani na Hubogei do 
panguhum-Hu, anjaha pintor do uhum-Hu, halani 


Johannes 5 3693 


seng Hupindahi rosuh ni uhur-Hu, rosuh ni na 
marsuruh Ahu do. 

31 Anggo Ahu manaksihon pasal diring-Ku, seng na 
sintong hasaksian-Kai. 

32 Adong do na legan manaksihon Ahu, anjaha 
Hubotoh sintong do hasaksianni ai pasal Ahu. 

33 Domma isuruh nasiam na marayak si Johannes, 
anjaha domma isaksihon hasintongan ai. 

34 Ja Ahu, seng Huporluhon hasaksian ni jolma, tapi 
Husahapkon pe ai, andohar maluah nasiam. 

35 palita na gara anjaha na marsinalsal do ia, anjaha 
marosuh do nasiam tongkin marmalas ni uhur 
ibagas sondangni ai. 

36 Adong do hasaksian Bangku na surungan 
humbani si Johannes, ai horja na niondoskon ni 
Bapa in Bangku, sidobkonon-Ku, in ma horja na 
Hubahen in, in do manaksihon paboa na isuruh 
Bapa in do Ahu. 

37 Anjaha Bapa na marsuruh Ahu pe isaksihon do 
Ahu. Seng ongga ibogei nasiam sora-Ni, anjaha 
rupa-Ni pe seng ongga ididah nasiam. 

38 Hata-Ni pe seng marianan ibagas nasiam, ai seng 
porsaya nasiam bani na sinuruh-Ni. 

39 Ipareksa nasiam do Surat in, ai jumpah nasiam 
do ijin, ninuhur nasiam, hagoluhan na sadokah ni 
dokahni. Surat in do tongon na manaksihon pasal 
Ahu. 

40 Tapi seng ra nasiam roh hu Bangku, ase dapotan 
hagoluhan nasiam. 

41 Seng Hujalo hasangapon humbani jolma. 

42Tapi Hutanda do nasiam, seng dong holong 
dompak Naibata bani nasiam. 

43 Roh do Ahu ibagas goran ni Bapa, hape seng ijalo 
nasiam Ahu. Tapi anggo roh na legan ibagas goranni 
sandiri, ijalo nasiam do anggo ai. 

44Sonaha ma tarbahen nasiam porsaya, ai 
marsijaloan sangap do nasiam samah nasian, tapi 
anggo sangap na humbani Naibata na sasada in, 
seng ipindahi nasiam. 

45Ulang ma iagan nasiam, Ahu mangaduhon 
nasiam bani Bapa in. Adong do na mangaduhon 
nasiam, ai ma si Musa, hatengeran ni uhur nasiam 
ai. 

46 Ai ambit na porsaya nasiam bani si Musa, porsaya 
do nasiam age Bangku, ai pasal Ahu do isuratkon. 
47 Tapi anggo seng porsaya nasiam bani suratni, 
sonaha ma porsaya nasiam bani hatang-Ku?” 


Itamuei Jesus Lima Ribu Halak 
(Mat. 14:13-21: Mrk. 6:31-44: Luk. 9:10-17) 


1 Dob salpu ai, idipari Jesus ma Tao Galilea, ai 
ma Tao Tiberias. 
2 Buei do halak mangirikkon-Si, halani ididah sidea 
tanda halongangan, na binahen-Ni bani halak na 
boritan. 

3 Jadi tangkog ma Jesus hu dolog, laho hundul hujai 
rap pakon susian-Ni. 

4 Tapi dohor ma Paskah, ai ma ari raya ni Jahudi. 

3 Sanggah mangkawah Jesus anjaha ididah roh buei 
halak hu lobei-Ni, jadi nini ma dompak si Pilippus, 
“Hunja ma bolionta ruti, ase mangan sidea in?” 

6 Tapi ihatahon pe sonai, na laho manlajousi do, ai 
ibotoh do aha sibahenon-Ni. 

7 Ibalosi si Pilippus ma la, “Harga dua ratus dinar 
pe ruti seng sungkup bani sidea, ase ganup sidea 
manjalo otik bei.” 

8 Jadi marbalos ma hubani sahalak humbani susian- 
Ni ai, ai ma si Andreas, anggi ni si Simon. 

9 “Adong do ijon sada dakdanak, na mamboan lima 
ruti pakon dua dengke, tapi sadiha ma in bani na 
sain buei?” 

10 Tapi nini Jesus ma, “Hatahon hanima ma hundul 
jolma in!” Adong do bolag sampalan ijai, gabe 
hundul ma dalahi ijai hira-hira lima ribu halak 
bueini. 

11 Ase ibuat Jesus ma ruti ai, anjaha dob ihatahon 
tarima kasih, ipamberei ma bani na hundul ai; 
anjaha sonai do homa dengke ai, atap sadiha 
ninuhur ni sidea. 

12 Ase dob bosur sidea, nini ma dompak susian-Ni 
ai, “Patumpu hanima ma teba-teba in, ase ulang 
soya.” 

13 Jadi ipatumpu sidea ma, anjaha adong do 
sapuluh dua bantei teba-teba humbani na lima ruti 
ai, na so bois na mangan ai. 

14 Ase dob ididah simbuei ai tanda na binahen ni 
Jesus ai, nini sidea ma, “On ma tongon nabi ia, na 
sihol roh hu dunia on.” 

15 Dob ibotoh Jesus, na sihol roh sidea manangkap- 
Si, laho pabangkitkon-Si gabe raja, jadi surut ma 
sahalak-Si hu dolog. 


Jesus Mardalan i Atas Tao 
(Mat. 14:22-27: Mrk. 6:45-52) 


16 Ase dob bod ari, tuad ma susian-Ni ai hu tao ai. 
17 Imasuki sidea ma sada parau, anjaha idipari sidea 
ma tao ai laho hu Kapernaum. Domma pala golap 
ari, tapi lalab do seng roh Jesus manjumpahkon 
sidea. 

18 Anjaha mangombus ma logou na gogoh, gabe 
margilumbang ma tao ai. 

19 Jadi dob marluga sidea hira-hira dua atap tolu 
paal daohni, ididah sidea ma Jesus mardalan i atas 
tao ai, roh mandohori parau ai, gabe mabiar ma 
sidea. 

20 Tapi nini ma dompak sidea, “Ahu do on, ulang 
mabiar!” 

21 Sihol pamasukon ni sidea ma la hu parau ai: 
mintor das ma parau ai hu pasir situjuon ni sidea 
ai. 

Jesus do Ruti Hagoluhan 


22 Patarni ai ibotoh na mabuei, na i dipar ni tao ai 
ma, na so adong ijai parau na legan sobali na sasada 
ai, anjaha na so dihut Jesus masuk hu parau ai rap 
pakon susian-Ni, pitah susian-Ni ai do na misir. 

23 Tapi marrohan do parau hun Tiberias dohor hu 
ianan parmanganan ruti, na tinonggohon ni Tuhan 
in. 

24 Ase dob ididah halak na mabuei ai, na so ijai 
be Jesus, age susian-Ni ai pe, imasuki sidea ma 
use parau ai, anjaha laho ma sidea hu Kapernaum 
mangindahi Jesus. 

25 Jadi dob jumpah sidea Ia i dipar ni tao ai, nini 
sidea ma hu Bani, “Guru, sadihari do Ham hujon?” 
26 Nini Jesus ma mambalosi sidea, “Na sintong 
tumang do na Huhatahon on bani nasiam, ipindahi 
nasiam pe Ahu, sedo halani na dob ididah nasiam 
tanda in, tapi halani na bosur ai do nasiam mangan 
ruti ai. 

27 Ulang ma sipanganon na laho salpu horjahon 
nasiam, tapi sipanganon na totap ronsi hagoluhan 
sisadokah ni dokahni ma, na sihol bereon ni Anak 
ni Jolma in bani nasiam. Ai la do na tinokankon ni 
Bapa in, Naibata.” 

28Dob ai nini sidea ma hu Bani, “Aha ma 
sibahenonnami, ase ihorjahon hanami horja 
harosuh ni Naibata?” 

29 Nini Jesus ma mambalosi sidea, “On do horja 
harosuh ni Naibata, ase porsaya nasiam bani na 
sinuruh-Ni.” 

30 Dob ai nini sidea ma, “Aha tanda ibahen Ham, 
ase ididah hanami gabe porsaya hanami Bamu? Aha 
ihorjahon Ham? 

3lla ompungnami, mangan manna do i halimisan, 
songon na tarsurat in, ‘Ibere do ruti hun nagori atas 
panganon ni sidea.” 

32 Jadi nini Jesus ma hubani sidea, “Sedo si Musa 
na mambere ruti bani nasiam hun nagori atas, tapi 
Bapang-Ku do mambere ruti na tongon bani nasiam 
hun nagori atas. 

33 Ai na susur hun nagori atas, in do sibere 
hagoluhan hu dunia on, in do ruti na humbani 
Naibata.” 

34 Dob ai nini sidea ma, “Tuhan, ruti na sonin ma 
tongtong bere Ham bannami.” 

35Nini Jesus ma hubani sidea, “Ahu do ruti 
hagoluhan in. Barang ise na roh hu Bangku, seng 
anjai loheian be ia, anjaha na porsaya Bangku, seng 
anjai horahan be ia. 

36 Tapi domma Huhatahon bani nasiam, ididah 
nasiam do namin Ahu, tapi seng porsaya nasiam. 
37 Haganup na binere ni Bapa in Bangku, in do na 
roh hu Bangku, anjaha seng anjai pabalion-Ku na 
roh hu Bangku. 

38Ai seng susur Ahu hun nagori atas, laho 
mambahen rosuh ni uhur-Hu, rosuh ni uhur ni na 
marsuruh Ahu do. 

39 Anjaha on do rosuh ni uhur ni na marsuruh 
Ahu, ase ulang magou Hubahen age sada humbani 
haganup, na dob niondoskon-Ni in Bangku, ase 
Hupagoluh in tene bani ari parpudi. 

40 Ai on do rosuh ni uhur ni na marsuruh Ahu, ase 
haganup na mangidah Anak in anjaha porsaya Bani, 
dapotan hagoluhan na sadokah ni dokahni, anjaha 
papuhoon-Ku do ia bani ari parpudi.” 

41 Jadi marungut-ungut ma halak Jahudi dompak-Si 
halani hata-Ni ai, “Ahu do ruti, na susur hun nagori 
atas,” 

42 Gabe nini sidea ma, “Ai lang la do Jesus, anak ni si 
Josep, anjaha ai lang itandai hita do bapa-Ni pakon 
inang-Ni? Mase ma ihatahon, “Na susur hun nagori 
atas do Ahu?” ' 

43 Nini Jesus ma mambalosi sidea, “Ulang nasiam 
marungut-ungut! 

44 Ise pe lang na boi roh hu Bangku, anggo seng 
Bapa in, na marsuruh Ahu, manogusi: anjaha Ahu 
do na papuhohonsi bani ari parpudi. 

45 Adong do tarsurat bani buku ni nabi-nabi, “Na 
niajaran ni Naibata do sidea ganupan. Haganup na 
manangihon Bapa in anjaha marguru hu Bani, in do 
na roh hu Bangku.' 

46 Seng dong halak na dob ongga mangidah Bapa 
in, sobali na roh humbani Bapa in: la do na dob 
mangidah Bapa in. 

47 Na tongon tumang do na Huhatahon on bani 
nasiam, barang ise na porsaya, parrupei do ia bani 
hagoluhan sisadokah ni dokahni. 

48 Ahu do ruti hagoluhan in. 

49Na mangan manna do ompung nasiam i 
halimisan, anjaha matei do. 

50 On do ruti na susur hun nagori atas, ase ulang 
matei na mangankonsi. 

51 Ahu do ruti na manggoluh, na susur hun nagori 
atas. Barang ise na mangan ruti on, manggoluh do 
ia sadokah ni dokahni. la ruti sibereon-Kai bahen 
hagoluhan ni dunia on, in ma daging-Ku.” 

52 Dob ai marsual ma halak Jahudi samah sidea, nini 
ma, “Sonaha ma boi Halak on mambere daging-Ni 
in panganonta?” 

53 Jadi ihatahon Jesus ma hubani sidea, “Anggo 
seng ipangan nasiam daging ni Anak ni Jolma in, 
anjaha seng iinum nasiam daroh-Ni, seng dapot 
nasiam hagoluhan in. 

54 Na mangankon daging-Ku anjaha na manginum 
daroh-Ku dapotan hagoluhan na sadokah ni 
dokahni, anjaha papuhoon-Ku do ia bani ari 
parpudi. 

>> Ai sipanganon na tongon do daging-Ku, anjaha 
siinumon na tongon do daroh-Ku. 

56 Barang ise na mangankon daging-Ku anjaha na 
manginum daroh-Ku, ai do na marianan ibagas Ahu 
anjaha Ahu ibagas ia. 

57 Songon parsuruh ni Bapa Sipargoluh in Bangku, 
gabe manggoluh Ahu marhitei Bapa in, sonai do 
manggoluh marhitei Ahu na mangankon Ahu. 

58 On do ruti na susur hun nagori atas, tapi seng 
songon na pinangan ni ompung-ompung ondi, hape 
matei do. Na mangankon ruti on manggoluh do 
ronsi sadokah ni dokahni.” 

39|n ma hata ni Jesus, sanggah mangajari la i 
parguruan i huta Kapernaum. 


Surut Buei Susian ni Jesus Manangar Hata ai 


60 Ase buei ma humbani susian-Ni na manangar 
hata ai, mangkatahon, “Hata na koras do in, ise ma 
ra pabogei-bogei in?” 

61 [botoh Jesus ma, na dob marungut-ungut susian- 
Ni ai pasal ai, gabe nini ma dompak sidea, “Mintor 
halani in ma hanima sangsi? 

62 Sonaha ma anggo ididah hanima holi Anak ni 
Jolma in naik hu ianan-Ni hinan? 

63 Tonduy in do pagoluhkon, seng marguna anggo 
daging in. la hata na Huhatahon bannima, Tonduy 
do in ampa hagoluhan. 

64 Tapi adong do deba hun bannima na so porsaya.” 
la Jesus ibotoh hinan do humbani mungkahni, ise 
sidea na so porsaya ampa na sihol mantahihon-Si. 

65 Jadi nini ma, “Halani ai ma ase Huhatahon 
bannima, paboa na so tarbahen atap ise roh hu 
Bangku, anggo seng na binerehon ai bani marhitei 
Bapa in.” 

66 Buei ma humbani susian-Ni ai na manadingkon-Si 
hunjia nari, seng be ihasomani sidea la. 


Hasaksian ni Susian-Ni 


67 Jadi nini Jesus ma hubani na sapuluh dua ai, “Ai 
seng dihut hanima sihol laho?” 

68 Ibalosi si Petrus ma la, “Hu bani ise ma hanami 
laho Tuhan? Bamu do hata hagoluhan sisadokah ni 
dokahni! 

69 Anjaha domma ihaporsayai anjaha itanda 
hanami, Ham do Na Pansing ni Naibata!” 

70 Ibalosi Jesus ma sidea, “Ai lang sapuluh dua do 
hanima, na dob Hupilih in? Tapi sibolis do sada hun 
bennima.” 

71Si Judas, anak ni si Simon Iskariot do, na 
hinatahon-Ni ai. la do na mantahihon-Si use, ai ma 
sahalak humbani na sapuluh dua in. 


Jesus Laho hu Pesta Lampolampo na i Jerusalem 


7 1 Dob salpu ai, idalani Jesus ma Tanoh Galilea: 
seng ra la mardalani i Judea halani sihol do 
bunuhon ni halak la. 

2 Anjaha dohor ma pesta lampolampo ni halak 
Jahudi. 

3 Jadi ihatahon sanina-Ni ai ma hu Bani, “Misir ma 
Ham hunjon laho hu Judea, ase dihut susian-Mu ai 
mangidah horja na hinorjahon-Mu in. 

4Ai seng bani na ponop ihorjahon halak 
sibahenonni, anggo sihol tarbarita ia. Anggo sapala 
ihorjahon Ham na sonin, patalar ma diri-Mu bani 
dunia on.” 

> Ai age sanina-Ni ai, seng porsaya Bani. 

6 Jadi nini Jesus ma hubani sidea, “Seng jumpah 
ope panorang-Ku, tapi tongtong do sirsir anggo 
panorang nasiam. 

7Sonaha ma boi sogam uhur ni dunia on bani 
nasiam: anggo Ahu ihasogamkon do, halani 
Husaksihon na jahat do horjani. 

8 Nasiam ma tangkog marpesta, anggo Ahu seng 
tangkog hu pesta ai, halani seng jumpah ope 
panorang-Ku.” 

9 Dob ihatahon sonai, soh ma la i Galilea. 

10 Tapi dob tangkog sanina-Ni ai hu pesta ai, la pe 
tangkog ma, seng talar, tapi ponop do. 

11 Ase ipindahi halak Jahudi ma Ia bani pesta ai, nini 
sidea ma, “Ai ija do la?” 

12 Jadi buei ma sahap-sahap pasal-Si i tongah- 
tongah ni halak na mabuei ai. Adong na 
mangkatahon, “Paruhur na madear do la.” Na 
legan mangkatahon, “Lang, sipakahou halak na 
mabuei do la.” 

13 Tapi seng dong na pag marsahap torang-torang 
pasal-Si, halani biar dompak halak Jahudi ai. 


Sahap ni Jesus Sanggah Pesta Lampolampo ai 


14 Bani partongahan ni pesta ai, tangkog ma Jesus 
hu rumah panumbahan ai mangajari. 

15 Jadi longang ma halak Jahudi, nini ma, “Sonaha 
do pambotoh ni On pasal na tarsurat in, ai seng 
ongga marguru la?” 

16 Jadi nini Jesus ma mambalosi sidea, “Ia podah-Ku 
seng na hun Bangku ai, tapi humbani na marsuruh 
Ahu do. 

17 Barang ise na ra mangkorjahon rosuh ni uhur-Ni, 
botohonni do, barang na humbani Naibata podah- 
Ku, barang na Huhatahon in humbani diring-Ku 
sandiri. 

18Barang ise na mangkatahon humbani dirini 
sandiri, sangapni do na pinindahanni. Tapi na 
mangindahi sangap ni na marsuruh-Si, in do 
parsintong, seng dong na geduk ibagas dirini. 

19 Ai lang domma ibere si Musa bani nasiam titah 
in? Hape sahalak pe seng dong humbani nasiam na 
mangkorjahon titah in. Mase ma iuhurhon nasiam 
sihol mamunuh Ahu?” 

20 Jadi nini na mabuei ai ma, “Na isorapi setan 
do Ham. Mintor ise na mangindahi dalan laho 
mamunuh Ham?” 

21 Jadi nini Jesus ma mambalosi sidea, “Hubahen 
sada horja, gabe longang nasiam haganup halani ai. 
22 Ibere si Musa do bani nasiam aturan parsunaton 
(seng humbani si Musa namin ai, tapi humbani 
ompungta do), gabe bani ari Sabat pe isunat nasiam 
do jolma. 

23 Anggo boi do sunaton jolma bani ari Sabat, ase 
ulang hona langgar titah ni si Musa, mase ma 
manggila nasiam Bangku, halani hibul sada jolma 
Hupamalum ari Sabat? 

24 Ulang ma marguru bani pangidah tumang 
panguhumion nasiam, tapi pintor ma panguhum 
nasiam.” 

25 Dob ai nini deba halak na hun Jerusalem ma, “Ai 
lang la do na sihol bunuhon ni sidea in? 

26 Tonggor ma, torang ni parsahap-Ni in, anjaha aha 
pe lang ihatahon sidea Bani. Ai na dob torang do 
nani ibotoh pambobaita, la do Kristus in? 

27 Tapi tene, ibotoh hita do harohan ni Halak on! 
Anggo roh Kristus in, seng dong na mambotoh atap 
hunja harohan-Ni.” 

28 Dob ai ipagogoh Jesus ma sora-Ni mangajari i 
rumah panumbahan ai, nini ma, “Tongon, itanda 
nasiam do Ahu, anjaha ibotoh nasiam do hunja 
harohan-Ku. Tapi seng humbani diring-Ku sandiri 
Ahu roh; adong do Parsintong in, na marsuruh Ahu, 
na so tinanda nasiam. 

29 Hutanda do la, ai hun Bani do Ahu, la do na 
marsuruh Ahu.” 

30 Jadi ipindahi sidea ma dalan laho manangkap-5i, 
tapi ise pe lang na mardas tangan hu Bani, halani 
lape jumpah panorangni. 

31 Tapi buei do humbani na mabuei ai, na gabe 
porsaya Bani, nini sidea, “Anggo roh Kristus, 
tagamon buenan tanda bahenon-Ni humbani na 
binahen ni Halak on?” 

32 Ibogei Parisei ai ma husip-husip ni na mabuei ai 
pasal-Si, jadi isuruh sintua ni malim ampa Parisei ma 
upas laho manangkap-5i. 

33 Jadi nini Jesus ma, “Tongkin nari mando Ahu rap 
pakon nasiam, dob ai laho ma Ahu marayak na 
marsuruh Ahu. 

34 Pindahan nasiam ma Ahu, tapi seng jumpah 
nasiam. Seng tarbahen nasiam roh bani ianan-Kai.” 
35 Jadi nini halak Jahudi ma samah sidea, “Huja do 
nani sihol misir Ia, ase lang jumpah hita be la? Sihol 
misir la nani hubani hasoman na manrantou i tanoh 
Gorik, laho mangajari halak Gorik ai? 

36 Aha do arti ni hata, na hinatahonni ai, “Pindahan 
nasiam ma Ahu, tapi seng jumpah. Seng tarbahen 
nasiam roh bani ianan-Kai?” 

37 Dob ai bani ari parpudi ni pesta ai, bani matani 
ai, jongjong ma Jesus ijai, ipagogoh ma sora-Ni 
mangkatahon, “Barang ise na horahan, hu Bangku 
ma ia roh minum. 

38Songon na hinatahon ni surat in, “Bah na 
manggoluh do mabaor humbani na porsaya 
Bangku!” 

39 Pasal Tonduy in do na hinatahon-Ni ai, sijaloon ni 
halak na porsaya, ai seng ope roh Tonduy in, halani 
seng ipasangap ope Jesus. 


Pandapot ni Halak na Mabuei Pasal Jesus 


40 Deba humbani na mabuei ai, na mambogei hata 
ai, mangkatahon, “On ma tongon Nabi ai.” 

41 Na legan mangkatahon, “On ma Kristus ai!” Tapi 
na legan use mangkatahon, “Mintor hun Galilea ma 
roh ni Kristus in? 

42 hi lang ihatahon Surat in do, ia harohan ni Kristus, 
ai ma humbani ginompar ni si Daud anjaha hun huta 
Betlehem, huta ni si Daud?” 

43 Masa ma parsalisihan i tongah-tongah ni bangsa 
in marhalani la. 

44 Deba humbani sidea sihol manangkap-Si, tapi 
seng dong na pag mardas tangan Bani. 


Ipindahi Parisei Dalan laho Mamunuh Jesus 


45 Jadi mulak ma upas ai bani sintua ni malim ampa 
Parisei, gabe ihatahon sidea ma bani sidea, “Mase 
lang iboban nasiam la?” 
46 Balos ni upas ai, “Seng ongga ope adong halak na 
marsahap songon-Si ai.” 

47 Jadi nini Parisei ai ma bani sidea, “Ai dihut do 
homa nasiam ipakahou? 

48 Ai adong do humbani pambobai atap humbani 
Parisei, na porsaya Bani? 

49 Tapi pitah halak na mabuei in, na so mambotoh 
titah in do: bursik ma sidea.” 

50 Dob ai nini si Nikodemus ma, ai ma sada halak 
humbani sidea, na roh ijia marayak Jesus, 

51 “Ai juhumi titahta do halak, anggo lang parlobei 
nabogei hata-Ni, ase nabotoh atap aha na 
hinorjahon-Ni?” 

52 Jadi nini sidea ma mambalosisi, “Ai halak Galilea 
do homa ham? Papangkei ma, ase ibotoh ham, na 
so adong bangkit nabi hun Galilea.” 

53 Jadi misir ma sidea ganup hu rumahni bei. 


Pasal Sada Naboru Parbangkis na Sinasap Dousani 


1 Dob ai laho ma Jesus hu Dolog Jetun. 
8 2Tapi patarni ai laho ma la use hu rumah 
panumbahan, roh ma halak na mabuei ai hu lobei- 
Ni, jadi hundul ma la laho mangajari sidea. 
3 Jadi iboan sibotoh surat ampa Parisei ma puang- 
puang, na tarjumpah marbangkis, hu lobei-Ni, 
ipajongjong ma ia hu tongah-tongah, 
4 anjaha nini sidea ma hu Bani, “Guru, na tardapot 
do puang-puang on marbangkis. 
3 Nini titah ni si Musa, sipargijigon do bani batu 
halak na sonon: ia Ham, sonaha do nimu?” 


Johannes 8 3709 


6 Ihatahon sidea pe sonai, na laho manlajou-Si do, 
ase adong dalan mangaduhon-Si. Tapi ipaunduk 
Jesus ma diri-Ni, lanjar manurat-nurat i tanoh 
marhitei jari-jari-Ni. 

7 Tapi halani sai inunut sidea manungkun-Si, Jesus 
pe dirgak ma, anjaha ihatahon ma bani sidea, 
“Barang ise na so mardousa humbani nasiam, ia ma 
parlobei manggijigisi bani batu.” 

8 Dob ai ipaunduk ma use diri-Ni, anjaha manurati 
bani tanoh. 

9Tapi mambogei ai, misiran ma sidea sada-sada, 
pangintuai parlobei, gabe tading ma sahalak-Si 
ampa puang-puang ai, na jongjong ijai. 

10 [padirgak Jesus ma diri-Ni, nini ma dompaksi, “Ija 
do sidea inang? Seng dong na manguhumi ham?” 
11 Nini ma, “Seng dong Tuhan.” Jadi ihatahon Jesus 
ma, “Ahu pe, seng uhumon-Ku ham. Laho ma ham, 
ulang be nunut ham mardousa hunjon hujanan!” 


Jesus do Panondang ni Dunia on 


12 Dob ai nini Jesus ma use mangkatahon bani 
sidea, “Ahu do panondang ni dunia on. Seng anjai 
mardalan bani na golap na mangirikkon Ahu, bani 
do tene Panondang hagoluhan in.” 

13 Jadi nini halak Parisei ma hu Bani, “la Ham, diri- 
Mu do isaksihon Ham, seng sintong hasaksian-Mu 
in.” 

14 Jadi nini Jesus ma mambalosi sidea, “Age pe pasal 
diring-Ku Husaksihon, sintong do hasaksian-Kin, ai 
Hubotoh do, hunja Ahu roh anjaha huja Ahu sihol 
laho. Tapi anggo nasiam, seng ibotoh nasiam hunja 
Ahu roh anjaha huja sihol laho Ahu. 
15Mangihutkon 8 pardagingon do nasiam 
manguhumi. Anggo Ahu, seng dong Huuhumi age 
ise. 

16 Anjaha anggo manguhum Ahu, sintong do uhum- 
Hu, ai seng pitah Ahu na manguhum ai, tapi na 
marsuruh Ahu do hasoman-Ku. 

17 Anjaha bani titah nasiam pe tarsurat do, “Sintong 
do sinaksihon ni dua halak.’ 

18 Ahu do na manaksihon pasal diring-Ku, anjaha 
Bapa in pe, na marsuruh Ahu, isaksihon do Ahu.” 
19 Nini sidea ma hu Bani, “Ai ija do Bapa-Mu?” 
Ibalosi Jesus ma, “Ahu atap Bapa pe, seng itandai 
nasiam. Ambit itandai nasiam Ahu, tandaon nasiam 
do age Bapa.” 

20 Ai ma ihatahon i kamar parartaan, sanggah na 
mangajari la i rumah panumbahan. Ise pe lang na 
manangkap-Si, ai seng jumpah ope panorangni. 


Lumba-lumba ni Jesus Bani 
Halak na So Ra Porsaya Bani 


21 Jadi nini ma use mambalosi sidea, “Na laho ma 
Ahu, jadi pindahan nasiam ma Ahu, anjaha matei 

ma nasiam ibagas dousa nasiam. Anjaha seng boi 
nasiam roh hu siparayakon-Kai.” 

22 Dob ai nini halak Jahudi ma, “Na laho mandolos 
do la nani, ase ihatahon, “Seng boi nasiam roh hu 
siparayakon-Kai?”” 

23 Jadi nini ma hubani sidea, “Na hun toruh on do 
nasiam, na hun babou do anggo Ahu. Na hun dunia 
on do nasiam, seng hun dunia on anggo Ahu. 

24 Halani ai do ase Huhatahon bani nasiam, na 
matei ma nasiam ibagas dousa nasiam. Ai anggo 
seng porsaya nasiam, Ahu do In, matei ma nasiam 
ibagas dousa nasiam.” 

25 Nini sidea ma hu Bani, “Ai ise do Ham?” Ibalosi 
Jesus ma sidea, “Songon na dob Huhatahon ai bani 
nasiam! 

26 Buei do sihatahonon-Ku ampa sipinsangon-Ku 
pasal nasiam. Parsintong do na marsuruh Ahu, 
anjaha na Hubogei hun Bani, ai do Husaksihon bani 
dunia on.” 

27 Seng ibotoh sidea, Bapa in do na sinahapkon-Ni 
bani sidea marhitei ai. 

28 Dob ai nini Jesus ma hubani sidea, “Dob pe 
ipagijang nasiam Anak ni Jolma in, ase ibotoh 
nasiam Ahu do in, anjaha na so adong Hubahen 
humbani diring-Ku, tapi songon na pinodahkon ni 
Bapa hu Bangku, sonai do Huhatahon. 

29 Anjaha na marsuruh Ahu, la do hasoman-Ku. 
Seng ongga itadingkon sahalak Ahu, ai rosuh ni 
uhur-Ni do tongtong Huhorjahon.” 

30 Dob ihatahon sonai, buei ma na gabe porsaya 
Bani. 


Pitah Jesus do na Boi Paluahkon hun 
Bani Parjabolonan ni Dousa 


31 Jadi ihatahon Jesus ma dompak halak Jahudi na 
dob porsaya ai Bani, “Anggo totap nasiam ibagas 
hatang-Ku, sintong ma nasiam susian-Ku. 
32Tandaon nasiam ma hasintongan in, anjaha 
paluahon ni hasintongan in ma nasiam.” 

33 Ibalosi sidea ma la, “Ginompar ni si Abraham 
do hanami, anjaha seng ongga hanami hona 
parjabolonan. Mase ma ihatahon Ham, 'Maningon 
paluahon do nasiam?”” 

34 Ibalosi Jesus ma sidea, “Na sintong tumang do 
hatang-Kon bani nasiam: Sagala na mangkorjahon 
dousa, jabolon ni dousa do ai. 

35 Anjaha jabolon, seng totap ai i rumah: anak do na 
totap tongtong. 

36 Anggo ipaluah Anak in nasiam, na maluah botul 
ma nasiam.” 

Ipatalar Jesus na hun Bani Sibolis do Jahudi 


37 “Hubotoh, ginompar ni si Abraham do nasiam, 
tapi ipindahi nasiam do dalan mamunuh Ahu, ai 
seng siat hatang-Ku bani nasiam. 

38 Na Huidah bani Bapa, ai do Huhatahon: nasiam 
pe, na binogei nasiam humbani bapa nasiam, ai do 
ihorjahon nasiam.” 

39 Jadi nini sidea ma mambalosi-Si, “Ia bapanami, ai 
ma si Abraham.” Nini Jesus ma bani sidea, “Ambit 
anak ni si Abraham do nasiam, ihorjahon nasiam do 
horja ni si Abraham. 

40 Tapi ipindahi nasiam do dalan laho mamunuh 
Ahu, na patugahkon bani nasiam hasintongan, na 
Hubogei humbani Naibata. Seng sonai pambahen ni 
si Abraham. 

41 Horja ni bapa nasiam do na hinorjahon nasiam.” 
Nini sidea ma hu Bani, “Sedo anak salong-salongan 
hanami, sada do bapanami, ai ma Naibata.” 

42 Nini Jesus ma hubani sidea, “Ambit Naibata do 
bapa nasiam, holong do uhur nasiam Bangku, ai 
humbani Naibata do Ahu roh hujon, seng humbani 
diring-Ku Ahu na roh on, la do na marsuruh Ahu. 
43 Mase ma lang iarusi nasiam hatang-Ku? Ai ma, 
halani seng tartangihon nasiam hatang-Ku. 

44 Na marbapa hubani sibolis do nasiam, anjaha 
rosuh ni bapa nasiam do sihol bahenon nasiam. 
Sibunuh jolma do ia humbani mungkahni, anjaha 

seng jongjong ia ibagas hasintongan, ai seng dong 
hasintongan ibagas dirini. Anggo ihatahon ladung, 
domu hubani hadirionni do na hinatahonni ai, ai 
siparladung do ia anjaha bapa ni ladung. 

45Tapi hasintongan do Huhatahon, hape seng 
porsaya nasiam Bangku. 

46 Ise humbani nasiam boi mambuktihon, pardousa 
Ahu? Anggo Huhatahon na sintong, mase ma lang 
porsaya nasiam Bangku? 

47 Barang ise na humbani Naibata, tangihononni ai 
do hata ni Naibata. Halani na so humbani Naibata 
do nasiam mambahen lang itangihon nasiam Ahu.” 


Jesus do Sibere Hagoluhan na Sadokah ni Dokahni 


Parlobei do la Ase si Abraham 


48 Jadi nini halak Jahudi ma mambalosi-Si, “Ai lang 
sintong do hatanami, halak Samaria do Ham anjaha 
na sibolison?” 

49 |balosi Jesus ma, “Seng na sibolison Ahu; 
Hupasangap do Bapa in, jadi iapasi nasiam do Ahu. 
50 jg Ahu seng Hupindahi sangap-Ku: adong do na 
mangindahi ai anjaha na manguhumi. 

51 Na sintong tumang do hatang-Kon bani nasiam, 
barang ise na mangkorjahon hatang-Ku, seng 
idahonni hamatean sadokah ni dokahni.” 

52 Nini halak Jahudi ma hu Bani, “Sonari ibotoh 
hanami ma, na sibolison do Ham. Na matei do si 

Abraham ampa nabi-nabi, hape Ham mangkatahon, 
'Barang ise na mangkorjahon hatang-Kin, seng 
dageion ni in hamatean sadokah ni dokahni. 

53Ai banggalan do Ham humbani bapanami si 
Abraham, na dob matei in? Anjaha nabi-nabi pe 
matei do. Ai ise do Ham, ninuhur-Mu?” 

34 Ibalosi Jesus ma, “Anggo Ahu pasangap diring-Ku, 
na so adong ma sangap-Ku. Adong do Bapang-Ku, 
na pasangap Ahu, in ma na hinatahon nasiam Bapa 
nasiam. 

>> Anjaha seng itanda nasiam la, tapi anggo Ahu 
Hutanda do. Ambit Huhatahon, seng Hutanda Ia, 
parladung ma Ahu songon nasiam. Tapi Hutanda do 
la, anjaha Hudalankon do hata-Ni. 

56 Marolob-olob do si Abraham, bapa nasiam in, 
halani sihol idahonni ari-Kin, jadi saud do ididah, 
gabe malas ma uhurni.” 

37 Dob ai nini halak Jahudi ma hu Bani, “Lima puluh 
tahun pe lape das umur-Mu, mintor ongga ma 
ididah Ham si Abraham?” 

58 Nini Jesus ma hubani sidea, “Na sintong tumang 
do na Huhatahon on bani nasiam, lape tubuh si 
Abraham, domma adong Ahu.” 

59 Jadi ibuat sidea ma batu, laho manggijigi-Si, tapi 
ponop ma Jesus misir hun rumah panumbahan ai. 

Ipamalum Jesus Sada Halak na Mapitung 
Tubuh Sanggah Ari Sabat 


1 Dob ai sanggah na montas la, ididah ma sada 

halak na pitung humbani partubuhni. 
2 Jadi nini susian-Ni ai ma manungkun-Si, “Guru, ise 
do na mardousa, halak on do atap namatorasni, ase 
pitung ia humbani partubuhni?” 
3 Ibalosi Jesus ma, “Sedo halani dousani atap halani 
dousa ni namatorasni, tapi ase ipatalar bani horja ni 
Naibata. 
4 Maningon horjahonon-Ku do horja ni na marsuruh 
Ahu, sadokah siang ari: ai rohkonsi borngin, seng 
tarbahen atap ise pe marhorja. 
> Sadokah i dunia on Ahu, panondang ni dunia on 
do Ahu.” 
6 Dob ihatahon sonai, martijur ma la hu tanoh, laho 
pamalhot tanoh otik marhitei tijur-Ni ai, idaiskon 
ma na malhot ai bani matani, 
7 lanjar nini ma hu bani, “Laho ma ham marsuhap 
hu bongbongan Siloam (artini: na sinuruh).” Jadi 
laho ma ia marsuhap, gabe marpangidah ma ia 
mulak hunjai. 
8 Jadi nini romban rumahni ma, sonai age na ongga 
mangidahsi hinan mangindo-indo, “Ai lang on do, 
na hundul mangindo-indo ondi?” 

9 Na deba mangkatahon, “Ia do in!” Na deba nari 
mangkatahon, “Lang, tapi usih do ia hujai!” Ia 
sandiri mangkatahon, “Ahu do in!” 

10 Nini sidea ma hu bani, “Sonaha do parmungkab 
ni matamu in?” 

11 Nini ma mambalosi, “Sada halak, na margoran 
Jesus pamalhot tanoh. Idaiskon ma ai bani 
matangku, anjaha ihatahon ma ahu marsuhap hu 
bongbongan Siloam. Jadi laho ma ahu marsuhap, 
gabe marpangidah ma.” 

12 Dob ai nini sidea ma bani, “Ija do la?” Balosni, 
“Seng hubotoh!” 

13 Jadi iarahkon sidea ma na pitung hinan ai hu lobei 
ni Parisei. 


Sogam ni Uhur ni Halak Parisei 


14 Tapi ari Sabat do tudu, sanggah na pinamalhot ni 
Jesus tanoh ai, anjaha na niungkab-Ni ai matani ai. 
15 Lanjar isungkun Parisei ai ma ia, atap sonaha 
do, ase marpangidah ia. Jadi nini ma hubani sidea, 
“Tanoh na pinamalhot do idaiskon bani matangku, 
dob ai marsuhap ma ahu, gabe marpangidah ma 
ahu.” 

16 Piga-piga halak Parisei ai mangkatahon, “Seng 
na humbani Naibata Halak ai, ai seng ihargahon 
ari Sabat.” Na legan mangkatahon, “Mintor 
tarhorjahon pardousa ma tanda na sonai ai?” Jadi 
marsalisih ma sidea samah sidea. 

17 Dob ai ihatahon sidea ma use bani halak na 
pitung ai, “la ho, sonaha do pangkatahonmu pasal- 
Si, halani iungkab matamu?” Jadi nini ma, “Nabi do 
la.” 

18 Seng iparhatongon Jahudi ai, na pitung hinan 
do ia, dob ai marpangidah use, pala idilo sidea 
namatoras ni na gabe marpangidah ai, 

19 anjaha isungkun ma sidea, “Anak nasiam do 
on, na hinatahon nasiam ai pitung humbani 
partubuhni? Na sonaha do, ase marpangidah ia 
nuan?” 

20 Jadi nini namatorasni ai ma mambalosi sidea, 
“Tongon do on anaknami, anjaha pitung do ia 
tubuh. 

21 Sonaha, ase marpangidah ia sonari, seng ibotoh 
hanami, anjaha ise na mangungkab matani in, seng 
itanda hanami. la ma sungkun nasiam, domma 
sungkup umurni, domma boi ia marsahap pasal 
dirini.” 

22 Ase sonai pe hata ni namatorasni ai, halani 
mabiar do sidea mangidah halak Jahudi ai. Ai 
domma manriah halak Jahudi, maningon sipabalion 
do hun kuria, barang ise na marhatongonkon 
Kristus do la. 

23Halani ai do ase ihatahon namatorasni ai, 
“Domma sungkup umurni, ia ma sungkun nasiam.” 

24 Dob ai idilo sidea ma paduahalihon na pitung 
ondi, nini sidea ma hu bani, “Pasangap ma Naibata! 
Ibotoh hanami, pardousa do Halak ai!” 

25 Jadi nini ma mambalosi, “Barang pardousa Ia 
seng hubotoh. Pitah on do na hubotoh, mapitung 
do ahu hinan, tapi marpangidah do nuan.” 

26 Dob ai nini sidea ma hu bani, “Ai aha ibahen bam? 
Sonaha do ibahen mangungkab matamu?” 

27 Ibalosi ma sidea, “Domma hupatugah ai bani 
nasiam, na so ibogei nasiam do in? Sonaha, sihol 
bogeion nasiam use? Sihol nasiam gabe susian-Ni?” 
28 Jadi isuraki sidea ma ia, nini ma, “Ho do susian-Ni, 
anggo hanami susian ni si Musa do. 

29 [botoh hanami, na iparsahapkon Naibata do si 
Musa, tapi anggo Halak on, seng nabotoh, atap na 
hunja la.” 

30 Jadi nini ma mambalosi sidea, “Halongangan ma 
in tongon na so ibotoh nasiam atap na hunja la, 
hape iungkap do matangku! 

31 Ibotoh hita do, na so itangihon Naibata pardousa, 
tapi na marhabiaran Bani, anjaha sihorjahon rosuh 
ni uhur-Ni, ai do itangihon. 

32 Hun bani sapari, seng ongga nabogei, adong na 
mangungkab mata ni halak na mapitung tubuh. 

33 Ambit seng humbani Naibata la, seng tarbahensi 
age aha.” 

34 Jadi nini sidea ma hu bani, “Hibul do ho tubuh 
ibagas dousa, hape sihol ajaranmu hanami?” Jadi 
ipabali sidea ma ia. 


Balos ni Jesus Bani Halak Jahudi 


35 |tangar Jesus ma, na dob ipabali sidea ia. Dob 
jumpah-Si ia, nini ma, “Porsaya do ho bani Anak ni 
Jolma in?” 

36 Jadi nini ma mambalosi, “Ai ise do ai Tuan, ase 
porsaya ahu Bani?” 

37 Nini Jesus ma hu bani, “Na nididahmu, anjaha na 
marsahap pakon ho, in ma la.” 

38 Jadi nini ma, “Na porsaya do Ahu, Tuhan!” Lanjar 
isombah ma la. 

39 Dob ai ihatahon Jesus ma, “Mamboan uhum do 
ase roh Ahu hu dunia on, ase marpangidah na so 
marpangidah hinan, anjaha na marpangidah hinan 
gabe mapitung.” 

40 Ibogei deba halak Parisei na rap pakonsi ai ma 
ai, gabe nini ma dompak-Si, “Ai dihut do hanami 
pitung?” 

41Nini Jesus ma hubani sidea, “Ambit pitung 
nasiam, seng mardousa nasiam. Tapi halani 
ihatahon nasiam, “Marpangidah do hanami, gabe 
totap ma dousa nasiam.” 

Parmahan Na Madear 


10 1 “Na sintong tumang do na Huhatahon on 
bani nasiam, barang ise na so masuk hun 
labah, laho hu harang ni biribiri, tapi manangkih 
humbani dalan na legan, panangko do ai anjaha 
panrampok. 

2 Tapi na masuk hun labah, ai do siparmahan bani 
biribiri ai. 

3 Ungkabon ni sijaga labah ai ma bani, anjaha 
itangihon biribiri ai do sorani, idilo do sidea bani 
goranni bei, anjaha iboan hu darat. 

4 Dob ipadarat haganup na adong bani ai, sai i lobei 
do ia mardalan, anjaha iirikkon biribiri ai do ia, ai 
itanda sidea do sorani. 

> Halak na legan nani, seng ra sidea mangihutkon ai, 
tapi maporus do sidea hun bani, ai seng itanda sidea 
sora ni na legan ai.” 

imbaga on ma ihatahon Jesus bani sidea, tapi 
seng iarusi sidea, na hinatahon-Ni ai bani sidea. 
7Jadi nini Jesus ma use bani sidea, “Na sintong 
tumang do na Huhatahon on bani nasiam, Ahu do 
labah laho hubani biribiri in. 

8 Haganup na manlobei Ahu panangko do in anjaha 
panrampok, tapi seng itangihon biribiri in sidea. 

3 Ahu do labahin: barang ise na masuk hun Bangku, 
maluah do, kaluar masuk ma ia, anjaha dapotan 
sampalan. 

10 Roh pe panangko, pitah na laho manangko, na 
manayati ampa mangagou do hansa. Roh do Ahu 
ase dong hagoluhan bani sidea, anjaha marlobih- 
lobih. 

11 Parmahan Na Madear do Ahu. Ibere Parmahan 
Na Madear do hosah-Ni mangkopkop biribiri-Ni. 

12 Tapi anggo sipangan gaji, na so siparmahan, na so 
simada biribiri in, ididah pe roh begu, itadingkon do 
biribiri in laho lintun, gabe isoroh begu ai ma biribiri 
in anjaha mambur merap ibahen, 

13 ai sipangan gaji do ia, na so mansarihon biribiri 
in. 

14 Ahu do Parmahan Na Madear, Hutanda do na 
Bangku, anjaha itanda sidea do Ahu, 

15songon Bapa mananda Ahu, anjaha Ahu 
mananda Bapa. Hubere do hosah-Ku mangkopkop 
biribiring-Ku, 

16 Adong ope biribiring-Ku na legan, na so humbani 
harang on. Sidea pe dihut do arahkonon-Ku, anjaha 
tangihonon ni sidea do sorang-Ku, gabe sada 
hulanan ma ai anjaha sada parmahan. 

17 Halani on do, ase ihaholongi Bapa in Ahu, halani 
Huberehon hosah-Ku, ase Hujalo ai use. 

18 Seng dong na mambuat in hun Bangku, humbani 
rosuh-Ku do in Hubere. Na markuasa do Ahu 
mamberehon, anjaha na markuasa do Ahu use 
manjalo in. In ma titah na Hujalo humbani Bapa.” 

19 Tubuh ma use parsalisihan i tongah-tongah ni 
halak Jahudi halani hata ai. 

20 Buei do humbani sidea na mangkatahon, “Na 
sibolison do In anjaha na podouan! Mase ma 
patangi-tangionnima In?” 

21Na legan mangkatahon, “Sedo sahap ni na 
sibolison in! Mintor tarungkab sibolis ma mata nina 
mapitung?” 


Sahap ni Jesus Sanggah Pesta 
Pabayu Rumah Panumbahan 


22 Dob ai jumpah ma use pesta pabayu rumah 
panumbahan i Jerusalem, musim borgoh do ijia. 

23 Mardalan-dalan do Jesus i emper ni si Salomo, na 
i rumah panumbahan ai. 

24 Roh ma halak Jahudi manginggoti-Si, nini sidea 
ma, “Sadiha dokah on sungkun-sungkun uhurnami 
bahenon-Mu? Anggo Ham do Kristus in, hatahon 
Ham ma torang bennami.” 

23 Balos ni Jesus bani sidea, “Domma Hupatugah 
bani nasiam, tapi seng porsaya nasiam. Horja 
na Huhorjahon marhitei goran ni Bapa, ai do 
manaksihon pasal Ahu. 

26Tapi seng porsaya nasiam, ai seng masuk 
biribiring-Ku nasiam. 

27 'tangihon biribiring-Ku do sora-Ku, anjaha itanda 
sidea do Ahu, iirikkon sidea do Ahu. 

28 Hubere do bani sidea hagoluhan na sadokah ni 
dokahni, seng magou sidea sadokah ni dokahni, 
anjaha ise pe lang boi manrampas sidea humbani 
tangan-Ku. 

29 Banggalan humbani haganup do Bapa, na 
mamberehon sidea ai Bangku, anjaha ise pe lang 
boi manrampas sidea humbani tangan ni Bapa. 

30 Sada do Ahu pakon Bapa in.” 

31 Dob ai ibuat halak Jahudi ma use batu, laho 
manggijig-Si. 

32 Tapi nini Jesus ma hubani sidea, “Buei do horja na 
madear humbani Bapa Hupatuduhkon bani nasiam. 
Halani horja do, ase sihol pargijigon nasiam Ahu?” 
33Balos ni halak Jahudi, “Sedo halani horja na 
madear, ase sihol pargijigonnami Ham, tapi halani 
pangapasi-Mu ai do, ai ipados Ham do diri-Mu 
pakon Naibata, age pe jolma do Ham.” 

34Dob ai ibalosi Jesus ma sidea, “Ai lang adong 
do tarsurat bani titah nasiam, Domma Huhatahon, 
Naibata do nasiam?" 

35 Anggo igoran Naibata, hadasan ni hata ni 
Naibata, anjaha seng tarkahua Surat in, 

36 mase ma hatahonon nasiam hubani na 
pinapansing ni Naibata, anjaha na sinuruh-Ni 
hu dunia on, 'Siapasi Naibata do Ham, halani 
Huhatahon, Anak ni Naibata do Ahu? 

37 Ambit lang Huhorjahon horja ni Bapa, age ulang 
porsaya nasiam Bangku. 

38 Tapi anggo Huhorjahon do, hape lang porsaya 
nasiam Bangku, bani horja in ma nasiam porsaya, 
ase ibotoh anjaha itanda nasiam, ibagas Ahu do 
Bapa in, anjaha Ahu ibagas Bapa in.” 

39 Dob ai sihol ma tangkapon ni sidea la, tapi 
maluah do la hun tangan ni sidea. 

40 Dob ai laho ma la use hu dipar ni bah Jordan, 
ai ma hu pandidian ni si Johannes hinan, lanjar 
marianan ijai. 

41 Anjaha buei do halak na roh marayak-Si, nini 
sidea ma, “Seng adong namin ibahen si Johannes 
tanda halongangan, tapi haganup na hinatahon ni 
si Johannes pasal Halak on, sintong do.” 

42 Jadi buei do halak, na gabe porsaya Bani ijai. 


Mulak Manggoluh si Lasarus 


1 Adong ma sada halak na boritan, si Lasarus, 
1 1 na hun Betania, ai ma huta ni si Maria ampa 
si Marta saninani ai. 
2 hi ma si Maria, na ongga mamminaki Tuhan in, 
dob ai na mangapusi nahei-Ni marhitei jambulanni. 
Botouni do si Lasarus na boritan ai. 
3 Isuruh botouni ai ma na mangkatahon Bani, “Ham 
Tuhan, boritan do na hinaholongan ni uhur-Mu!” 
4Mambogei ai Jesus, nini ma, “Sedo hamatean 
ujung ni naborit ai, tapi bahen hasangapon ni 
Naibata do ai, ase marsangap Anak ni Naibata 
marhitei ai.” 

> Tapi holong do uhur ni Jesus bani si Marta, bani 
saninani ai ampa bani si Lasarus. 

6 Anjaha dob ibogei na boritan do ia, soh ope Ia dua 
ari nari bani ianan-Ni ai. 

7 Dob salpu ai, nini ma hubani susian-Ni ai, “Eta, 
laho ma hita use hu Judea!” 

8 Nini susian-Ni ai ma hu Bani, “Guru, baru ope sihol 
pargijigon ni halak Jahudi Ham, ai ulakan-Mu ope 
hujai?” 

9 Balos ni Jesus, “Ai lang sapuluh dua jam do sadari? 
Barang ise na mardalan arian, seng tartolsu ai, ai 
ididah do panondang ni dunia on. 

10 Tapi barang ise na mardalan borngin, tartolsu do, 
ai seng dong panondang bani.” 

11 Dob ihatahon sonai, nini ma hubani sidea, “Ia si 
Lasarus, huan-huanta ai, domma modom: tapi na 
laho ma Ahu hujai mamuhoisi.” 

12 Jadi nini susian-Ni ai ma hu Bani, “Ham Tuhan, 
anggo na modom do ia, na laho malum do.” 

13 Pasal parmateini do na hinatahon ni Jesus ai: tapi 
ninuhur ni sidea pasal na sinok modom do. 

14 Jadi ihatahon Jesus ma torang bani sidea, 
“Domma matei si Lasarus, 

15 anjaha halani hanima malas do uhur-Hu lang 
ijai ahu, ase porsaya hanima, tapi laho ma hita 
marayaksi.” 

16 Marsahap masi Tomas, na ginoran si Rindu-rindu, 
hubani hasomanni susian ai, “Eta ma tongon laho, 
ase rap matei hita pakon-Si!” 

17 Jadi dob das ijai, domma pala ompat ari ia ibagas 
tanoman jumpah-Si. 

18 la huta Betania, dohor do ai hun Jerusalem, hira- 
hira tolu batu do daohni. 

19 Buei do roh halak Jahudi marayak si Marta pakon 
si Maria, laho mangapoh sidea halani botou ni sidea 
ai. 

20 Dob ibogei si Marta na dob roh Jesus, laho ma ia 
mangalo-alo-Si: tading i rumah do anggo si Maria. 
21 Jadi nini si Marta ma bani Jesus, “Ambit ijon Ham 
Tuhan, seng matei botouhin! 

22 Tapi sonari pe, hubotoh do, atap aha pe ipindo 
Ham humbani Naibata, sai na bereon-Ni do Bamu.” 
23 lhatahon Jesus ma hu bani, “Na laho puho do 
botoumai!” 

24 Nini si Marta ma hu Bani, “Eak, hubotoh do, na 
puho do ia bani parpuhoon simagira.” 

25 Ihatahon Jesus ma hu bani, “Ahu do parpuhoon 
ampa hagoluhan. Sai manggoluh do na porsaya 
Bangku, age pe matei ia. 

26 Anjaha ganup na manggoluh anjaha na porsaya 
Bangku, seng anjai matei ia sadokah ni dokahni! 
Porsaya do ho ijai?” 

27 Nini ma hu Bani, “Eak Tuhan, porsaya do ahu, 
Ham do Kristus, Anak ni Naibata, na roh hu dunia 
on.” 

28 Jadi dob ihatahon sonai, laho ma ia mandilo si 
Maria, anggini ai, ihusipkon ma, “Domma roh Guru 
in, idilo do ho!” 

29 Mambogei ai si Maria tarolos ma ia jongjong, laho 
manjumpahkon-5Si, 

30 ai lape das Jesus i huta ai, tapi bani parjumpahan- 
Ni pakon si Marta ai ope la. 

31 j3 halak Jahudi na adong i rumah ai rap pakon si 
Maria, laho mangapohsi, dob ididah sidea tarolos si 
Maria jongjong laho hu darat, iirikkon sidea ma ia, 
ai iagan sidea na laho hu tanoman do ia tangis. 

32 Das honsi si Maria hu parsaranan ni Jesus, anjaha 
ijin ididah la, manrogop ma ia hu lobei-Ni, anjaha 
ihatahon ma, “Ambit ijon Ham Tuhan, seng matei 
botouhai!” 

33 Dob ididah Jesus ia na tangis ai, sonai homa halak 
Jahudi hasomanni na roh ai tangis-tangis do, jadi 
manringis ma la anjaha bulinsah, 

34 lanjar nini ma, “Ija do itibalhon nasiam ia?” Nini 
sidea ma hu Bani, “Roh ma Ham, anjaha idah Ham 
ma, Tuhan!” 

35 Jesus pe tangis ma. 

36 Jadi nini halak Jahudi ma, “Tongor ma, holong ni 
uhur-Ni in bani!” 

37 Tapi deba humbani sidea mangkatahon, “Ia, na 
mangungkab mata ni na mapitung, seng tarbahen- 
Si gakni, ase ulang matei halak on?” 

38 Jadi manringis ma use Jesus, das honsi Ia hu 
tanoman ai. Batu na niliang do ai, lanjar batu do 
tutupni. 

39 Nini Jesus ma, “Angkat nasiam ma batu in!” 
Jadi nini si Marta, botou ni na dob matei ai ma, 
“Tuhan, domma marbau, ai domma pala ompat ari 
ia matei.” 

40 Nini Jesus ma hu bani, “Ai lang domma 
Huhatahon bam, idahonmu do hasangapon ni 
Naibata, anggo porsaya ho?” 

41 Jadi iangkat sidea ma batu ai. Mangkawah ma 
Jesus dompak babou anjaha nini ma, “Ham Bapa, 
tarima kasih ma Bamu, halani itangihon Ham Ahu! 
42 Hubotoh do, tongtong do Ahu itangihon Ham, 
tapi halani na mabuei, na jongjong maringgot 
on do, ase Huhatahon in, ase porsaya sidea, na 
sinuruh-Mu do Ahu.” 

43 Jadi dob ihatahon sonai, ipagogoh ma sora-Ni 
mandilohon, “Lazarus, kaluar ma ho!” 

44 Jadi luar ma tongon na matei ai: lilit ope hiou bani 
naheini ampa tanganni sonai hiou panrungkub bani 
bohini. Ihatahon Jesus ma, “Tanggali nasiam ma ia, 
ase boi ia mardalan.” 

45 Jadi buei ma humbani halak Jahudi, na roh hubani 
si Maria ai, na gabe porsaya Bani, dob ididah sidea 
na binahen ni Jesus. 


Sihol Bunuhon ni Sintua ni 
Malim ampa Parisei Jesus 


46 Tapi deba humbani sidea laho do marayak halak 
Parisei, laho patugahkon na binahen ni Jesus ai bani 
sidea. 

47 Jadi iadongkon sintua ni malim ampa Parisei 
ma rapot banggal, ihatahon sidea ma, “Aha ma 
bahenonta? Ai buei do tanda ibahen Halak in! 

48 Anggo ipaturut hita la sonin, porsaya ma halak 
haganupan Bani, gabe roh ma holi halak Rom 
manrampas tanohta ampa bangsanta.” 

49 Tapi sada humbani sidea, ai ma si Kayapas, sintua 
ni malim bani na satahun ai mangkatahon bani 
sidea, “Na hurang uhur do nasiam! 

50 Seng ipingkirhon nasiam, paboa dearan do matei 
sada halak mangkopkop halak na mabuei in, 
humbani na magou ganup bangsa in.” 

>t Sedo humbani dirini ihatahon ai: tapi halani 
sintua ni malim do ia bani na satahun ai, ase ijahai, 
na sihol matei ma Jesus mangkopkop bangsa in. 

52 Seng pitah mangkopkop bangsa in, tapi sihol 
patumpuon-Ni do age anak ni Naibata na marserak 
in ase gabe sada in. 

53 Mulai humbani ari ai manriah ma sidea laho 
mamunuh-Si. 

54 Jadi lang be talar-talar mardalani Jesus i tongah- 
tongah ni halak Jahudi, tapi laho ma la hunjai 
hu sada nagori, dohorhon halimisan, hu huta na 
margoran Efraim, ijai ma la marianan ampa susian- 
Ni ai. 

>> Tapi dohor ma Pesta Paskah ni Jahudi, jadi buei 
ma halak na tangkog hun nagori ai hu Jerusalem, 
paima Paskah ai, laho manguras dirini. 

56 Ipindahi sidea ma Jesus, anjaha marsisungkunan 
ma sidea, sanggah jongjong-jongjong sidea i rumah 
panumbahan ai. Sonaha do ninuhur nasiam? Na so 
roh do la nani hu pesta on? 

37 Ai domma iparentahkon sintua ni malim ampa 
Parisei, ase ipatugah anggo adong na mambotoh, 
atap ija la marianan, ase boi tangkapon ni sidea la. 


Iminaki si Maria Tuhan Jesus 
(Mat. 26:6-13: Mrk. 14:3-9) 


1Onom ari nari paima Paskah ai, das ma 
12 Jesus hu huta Betania, ianan ni si Lasarus, na 
pinuhoan ni Jesus humbani na matei. 
2 Jadi ipasirsir sidea ma ijai sipanganon Bani, 
anjaha si Marta do marugas, si Lasarus ma sada 
hasomanni, na mangan ai ijai. 
3 Jadi ibuat si Maria ma sakati minak nardus na 
maharga anjaha na so maragu, iminaki ma nahei ni 

Jesus, anjaha jambulanni do ibahen manlapui. Jadi 
igoki misbou ni minak ai ma rumah ai. 

4 Sada humbani susian-Ni, ai ma si Judas Iskariot, na 
sihol mantahihon-Si ai, mangkatahon, 

5 “Mase ma lang na jual minak in harga tolu ratus 
dinar, ase naberehon in bani halak na masombuh?” 
6 Ihatahon pe sonai, sedo na masombuhsinarihonni 
ijai; panangko do ia tene, anjaha halani ia sijolom 
parduitan, somal do ia buat-buat hunjai. 

7 Jadi nini Jesus ma, “Paturut ma ia, ai ibahen do in 
sahira hubani ari pananom-Ku. 

8 Ai tongtong do adong na masombuh i tongah- 
tongahnima, tapi anggo Ahu, seng totap i 
lambungnima.” 


Sihol Bunuhon ni Sintua ni Malim Age si Lasarus 


3 Jadi buei ma humbani halak Jahudi na mambotoh, 
na dob ijai la; jadi marrohan ma sidea, sedo pitah 
halani Jesus, tapi sihol idahon ni sidea do homa si 
Lasarus na dob pinapuho ai humbani na matei. 

10 jg sintua ni malim domma manriah hinan sihol 
mamunuh si Lasarus homa, 

11 ai halanisi buei do halak Jahudi na laho hujai, 
gabe porsaya bani Jesus. 

Parmasuk ni Jesus hu Jerusalem 
(Mat. 21:1-11: Mrk. 11:1-11: Luk. 19:28-38) 


12 Patarni ai, dob ibogei halak na mabuei, na roh 
bani pesta ai, na roh ma Jesus hu Jerusalem, 

13 jadi ibuat sidea ma bulung-bulung ni palem, laho 
mangalo-alo-Si lanjar mandilo-dilohon, “Hosianna! 
Pinasu-pasu ma na roh marhitei goran ni Tuhan in, 
Raja ni Israel!” 

14 Jadi dapot Jesus ma sada halode ajar-ajar, ai ma 
iajak domu hubani na tarsurat in, 

15 “Ulang ho mabiar, ale boru Sion. Tonggor ma, 
Rajamu do na roh, mangajak halode poso-poso.” 
16 Seng dong iarusi susian-Ni ai hinan pasal ai: 
dob pe marsangap Jesus, ase idingat sidea, na 
marhahonaan hu Bani do hape na tarsurat ai ampa 
pambahen ni sidea hu Bani. 

17 Lanjar isaksihon halak na mabuei, na rap pakon- 
Si ai do, paboa na dob idilo do si Lasarus humbani 
tanoman, laho mamuhoi-Si humbani na matei. 

18 Ase jalo-alo halak na mabuei ai pe la, halani na 
dob ibogei sidea do tanda halongangan na binahen- 
Ni ai. 

19 Jadi nini halak Parisei ma samah sidea, “Tonggor 
ma, na so marguna do hape na binahen nasiam in, 
ai ganup do dunia on mangirikkon-Si.” 

Sihol Idahon ni Halak Gorik Jesus 


20 Adong do deba halak Gorik i tongah-tongah ni 
halak na tangkog ai, laho martonggo bani ari Pesta 
ai. 

21 Jadi iparayak sidea ma si Pilippus, na hun 
Betsaida, na i Galilea, nini sidea ma, “Tuannami, 
sihol do idahonnami Jesus.” 

22laho ma si Pilippus patugahkon ai bani si 
Andreas: si Andreas pe laho ma rap pakon si 
Pilippus patugahkon ai bani Jesus. 

23 Jadi nini Jesus ma mambalosi sidea, “Na dob 
jumpah ma panorangni, ase marsangap Anak ni 
Jolma in! 

24Na sintong tumang do na Huhatahon on 
bannima, seng na ganda omei in, anggo seng 
madabuh hu tanoh anjaha matei, dob pe matei, 
ase buei buahni. 

25 Agouan hosah do na mangkaholongi hosahni, 
tapi na mangkasogamkon hosahni i dunia on, ai do 
na manramotkonsi das hu hagoluhan sisadokah ni 
dokahni. 

26 Barang ise na sihol mambalosi Ahu, iirikkon ma 
Ahu; anjaha ia ija Ahu, ijai do juakjuak-Ku. Barang 
ise na mambalosi Ahu, pasangapon ni Bapa in do 
ia. 

27Na bulinsah do uhur-Hu nuan. Aha ma 
sihatahonon-Ku? Ham Bapa, paluah Ham ma Ahu 

humbani panorang on. Tapi tene, halani in do ase 
das Ahu bani panorang on. 

28 Ham Bapa, pasangap Ham ma goran-Mu!” Dob ai 
roh ma sora hun nagori atas, “Domma Hupasangap, 
lanjar pasangapon-Ku do use!” 

29 Ibogei halak na mabuei, na jongjong ijai ma ai, 
gabe ihatahon sidea ma, “Longgur do ai!” Na legan 
mangkatahon, “Malekat dona marsahap pakon-Si!” 
30 Nini Jesus ma mambalosi, “Sedo halani Ahu ase 
roh sora ai, halani nasiam do. 

31 Sonari ma mardalan uhum bani dunia on, sonari 
ma sipabalion raja ni dunia on. 

32 Anggo Ahu, dob ipagijang Ahu hun dunia on, 
tarikon-Ku do haganup sidea Bangku.” 

33 Ihatahon do ai laho patidakkon parmatei-Ni holi. 
34 Ibalosi halak na mabuei ai ma la, “Ibogei hanami 
humbani titah in, na totap do Kristus in ronsi 
sadokah ni dokahni. Mase ma ihatahon Ham, 
maningon pagijangon do Anak ni Jolma in? Ise do 
Anak ni Jolma in?” 

35 Jadi ihatahon Jesus ma bani sidea, “Tongkin nari 
mando Panondang in bani nasiam. Mardalan ma 
nasiam, sanggah bani nasiam ope Panondang in, 
ase ulang idorab na golap in nasiam, na mardalan 
bani na golap, seng ibotoh atap dompak ja do ia 
laho. 

36 Sanggah bani nasiam ope Panondang in, porsaya 
ma nasiam bani Panondang in, ase gabe anak ni 

Panondang in nasiam!” Ai ma ihatahon Jesus, dob 
ai itadingkon ma sidea laho marponop. 


Mase Lang Porsaya Halak Jahudi? 


37 Age pe sonai buei ni tanda ibahen i lobei ni sidea, 
seng porsaya sidea Bani, 

38 ase jumpah na hinatahon ni Nabi Jesayas, “Ham 
Tuhan, ise ma na porsaya bani ambilannami? 
Anjaha hagogohon ni Tuhan, bani ise ma in talar?” 
39 Seng tarbahen sidea porsaya, ai sonon ope hata 
ni si Jesayas, 

40 “Ipapitung do mata ni sidea, anjaha ipahengkeng 
uhurni, ase ulang marpangidah mata ni sidea, 
anjaha ulang marpangarusion uhur ni sidea, ulang 
mulak sidea, ulang malum sidea hubahen.” 
41Sonai do ihatahon si Jesayas, halani ididah 
hasangapon-Ni ai, anjaha isahapkon pasal-Si. 

42 Age humbani sipambobai buei do na porsaya 
Bani, tapi halani biar ni sidea mangidah Parisei, seng 
ibagas na talar, ase ulang ipabali sidea humbani 
kuria, 

43 ai holongan do uhur ni sidea bani hasangapon 
na humbani jolma, ase hasangapon na humbani 
Naibata. 

Rimpun ni Pangajaran ni Jesus 


44 Dob ai dilo-dilo ma Jesus, nini ma, “Na porsaya 
Bangku, sedo Ahu na hinaporsayaanni ai, tapi na 
marsuruh Ahu do. 

45 Na mangidah Ahu, mangidah na marsuruh Ahu 
do. 

46 Ahu do Panondang na roh hu dunia on, ase 
ulang marianan ibagas na golap sagala na porsaya 
Bangku. 

47 Anggo adong na manangar hatang-Ku, hape seng 
ihorjahon, seng Ahu na manguhumisi, ai seng roh 
Ahu, laho manguhum dunia on, tapi laho paluahkon 
do. 

48 Na manulak Ahu anjaha na so manjalo hatang-Ku, 
domma adong na manguhumsi: hata na Huhatahon 
ai do manguhumsi bani ari parpudi. 

49 Ai seng humbani diring-Ku Ahu marsahap, tapi 
Bapa, na marsuruh Ahu, la do na mangaturhon 
Bangku pasal sisahapkonon-Ku ampa sihatahonon- 
Ku. 

59 Anjaha Hubotoh, hagoluhan sisadokah ni 
dokahni do titah-Ni in. Ase na Huhatahon in, sonin 
ihatahon Bapa in Bangku, sonai do Huhatahon.” 


Iburihi Jesus Nahei ni Susian-Ni 


1 3 1 Paimapesta Paskah ai, dob ibotoh Jesus, na 
roh ma panorangni manadingkon dunia on, 

laho marayak Bapa in, ipataridahkon ma holong- 
Ni ronsi ujungni na dong Bani i dunia on, songon 
pangkaholongi-Ni hinan bani sidea. 

2 Sanggah na mangan ai sidea, domma isuankon 
sibolis in partahi-tahian hubagas uhur ni si Judas 
Iskariot, anak ni si Simon. 

3 Halani ibotoh Jesus do, na dob iondoskon Bapa 
in haganup hubagas tangan-Ni, la roh humbani 
Naibata anjaha mulak ma hubani Naibata, 

4sabe jongjong ma la humbani na mangan ai, 
itanggali ma baju ganjang-Ni, ibuat ma basahan 
lanjar igonditkon ma. 

> Dob ai iuseihon ma bah hu sambung, iburihi ma 
nahei ni susian-Ni ai, anjaha iapusi ma ai merhitei 
basahan na ginonditkon-Ni ai. 

6 Das ma la hubani si Simon Petrus, jadi nini si Petrus 
ma hu Bani, “Mintor Ham ma Tuhan mamurihi 
naheihu?” 

7 Nini Jesus ma mambalosisi, “Seng iarusi ho nuan 
na Hubahen on, tapi arusanmu do ai use.” 

8Nini si Petrus ma hu bani, “Lalab ma lang 
bulih Ham mamburihi naheihu.” Nini Jesus ma 
mambalosisi, “Anggo seng Huburihi ho, seng 
parrupei ho Bangku.” 

3 Nini si Simon Petrus ma, “Tuhan, ulang ma pitah 
naheihu, dihut ma tangan pakon ulungku!” 

10 Dob ai nini Jesus ma hu bani, “Halak na dob 
pinaridi, seng pala burihan be (sobali naheini), 

ai domma borsih ia ganupan. Na dob borsih do 
hanima, tapi seng haganup. 

11 Aj ibotoh do, na sihol mantahihon-Si, halani ai do, 
ase ihatahon, “Seng haganup hanima borsih!” 

12 Ase, dob iburihi Jesus nahei ni sidea, ipakei ma 
use baju ganjang-Ni, hundul ma la, lanjar nini ma 
bani sidea, ai iarusi hanima do na Hubahen in 
bennima? 

13 |goran hanima do Ahu Guru anjaha Tuhan, anjaha 
sintong do pangkatahonnima in, ai in do Ahu 
tongon. 

14Ase anggo Tuhan anjaha Gurunima mamurihi 
naheinima, patut ma age hanima marsiburihan 
nahei! 

15 Ai sitiruon do Hubere bannima, ase ibahen 
hanima songon na Hubahen in bennima. 

19Na sintong tumang do na Huhatahon on 
bannima, seng banggalan juakjuak marimbang 
tuanni, anjaha seng banggalan na sinuruh 
marimbang na marsuruhsi. 

17 Anggo ibotoh hanima ma in, martuah ma hanima 
na mangkorjahonsi. 


Ipatalar Jesus Sipartahi-tahi ai 
(Mat. 26:20-25: Mrk. 14:17-21: Luk. 22:21-23) 


18Seng dompak hanima ganupan hatang-Kin, 
Hutanda do na dob Hutodoh. Tapi ase saud na 

tarsurat in, 'Na mangan ruti rap pakon Ahu, in do 
na manadahkon neheini dompak Ahu.” 

19 Hupatugah hinan in bannima paima masa, ase 
porsaya hanima, anggo masa ma in, paboa Ahu do 
in. 

20Na sintong tumang do na Huhatahon on 
bannima, na manjalo na Husuruh, Ahu do na 
jinaloni ai, anjaha na manjalo Ahu, manjalo na 
marsuruh Ahu do.” 

21Dob ihatahon Jesus ai, bulinsah ma Ia, nini 
ma manaksihon, “Na tongon tumang do na 
Huhatahon on bennima: Sahalak hun bennima 
sihol mantahihon Ahu.” 

22 Marsikawahan ma susian ai, jut ma uhur ni sidea, 
atap ise do na hinatahon-Ni ai. 

23Sada humbani susian ai, na hinaholongan ni 
Jesus, hundul dohor i lambung-Ni. 

24 Jadi ihilap si Petrus ma ia, ihatahon ma bani, 
“Sungkun ma, ise do na hinatahon-Ni ai!” 

23 Ipadohor ma hu lambung ni Jesus, nini ma hu 
Bani, “Tuhan, ise do ai?” 

26 |balosi Jesus ma ia, “Hu bani ise Huberehon 
na santopik on, dob Husornobkon, ai ma ia.” Jadi 
isornobkon ma ruti na santopik ai, iberehon ma ai 
bani si Judas Iskariot, anak ni si Simon ai. 

27 Jadi dob ijalo ai, masuk ma sibolis bani. 
Ihatahon Jesus ma hu bani, “Podas ma bahen 
sibahenonmin!” 

28 Tapi seng dong humbani sidea na mangan ai, na 
mangarusi na hinatahon-Ni ai. 

29 Ai halani si Judas do sijolom parduitan ai, gabe 
ilagan na deba ma, na ihatahon Jesus do ia mamboli 
na porlu bani pesta ai, atap marsibere-bere bani na 
masombuh. 

30 Ase dob ijalo si Judas na santopik ai, mintor laho 
ma ia hu darat, tapi domma bagas borngin. 


Titah na Baru Pasal na Marsihaholongan 


31 Jadi dob laho ia hu darat, ihatahon Jesus ma, 
“Sipasangapon ma nuan Anak ni Jolma in, anjaha 
Naibata marsangap marhiteihon-Si. 

32 Anggo marsangap Naibata marhiteihon-Si, 
pasangapon ni Naibata ma la ibagas Dirini, anjaha 
barah ma la pasangapon-Ni. 

33 Hanima anak-anakku, tongkin nari mando Ahu 
rap pakon hanima. Pindahannima ma Ahu, songon 
na dob Huhatahon bani halak Jahudi, sonai do 
hatahonon-Ku bannima, seng tarbahen hanima roh 
hubani siparayakon-Kai. 

34Titah na baru do Hubere bannima, ai ma, 
ase marsihaholongan hanima samah hanima. 
Songon holong ni uhur-Hu bannima, sonai ma 
marsihaholongan hanima. 

35 Hunjon ma botohon ni ganup halak susian-Ku 
hanima, anggo marsihaholongan hanima.” 

Lumba-lumba Pasal Pamarsouon ni si Petrus 
(Mat. 26:33-35: Mrk. 14:29-31: Luk. 22:31-34) 


36 Nini si Simon Petrus ma, “Tuhan, huja Ham 
laho?” Balos ni Jesus, “Seng tarihutkon ho ope 
Ahu bani siparayakon-Kai anggo sonari, use pe ase 
ihutkononmu Ahu.” 

37 Nini si Petrus ma hu Bani, “Tuhan, mase lang 
tarihutkon ahu Ham sonari? Hosahku pe ra do ahu 
memberehon mangkopkop Ham!” 

38 Balos ni Jesus, “Hosahmu berehononmu 
mangkopkop Ahu? Na sintong tumang do na 
Huhatahon on bam, lape martahuak dayok, 
domma tolu hali Ahu parnalangonmu.” 


HATA PARTADINGAN NI 
JESUS BANI SUSIANNI 


(bd. 14-16) 


Jesus do Dalan hu Hagoluhan 


1 Ulang ma tonjan uhurnima! Porsaya ma 
14 hanima bani Naibata, anjaha porsaya ma 
homa Bangku! 
2 Buei do ianan i rumah ni Bapa. Ambit lang sonai, 
mintor hatahonon-Ku ma bannima, na laho do Ahu 
pasirsirhon ianan bannima? 

3 Anjaha laho pe Ahu pasirsirhon ianan bannima, 
mulak do Ahu use mangalop hanima, ase rap 
hanima pakon Ahu. 

4Anjaha ibotoh hanima do dalan hu ianan 
siparayakon-Kai.” 

3 Nini si Tomas ma hu Bani, “Seng ibotoh hanami 
atap huja do Ham laho Tuhan! Sonaha ma 
pambotohnami bani dalan ai?” 

6 Nini Jesus ma hu bani, “Ahu do dalan in pakon 
hasintongan ampa hagoluhan. Seng dong na das 
hubani Bapa in, anggo seng marhiteihon Ahu. 

7 Anggo itanda hanima Ahu, tandaonnima do age 
Bapa in. Olat ni on tandaonnima ma Ia anjaha 
idahonnima.” 

8 Nini si Pilippus ma hu Bani, “Tuhan, patuduhkon 
Ham ma bannami Bapa in, ase sombuh uhurnami!” 
3 Nini Jesus ma hu bani, “Domma pala na sain dokah 
Ahu rap pakon hanima, lanjar seng itandai ho ope 
Ahu, ale Pilippus? Na mangidah Ahu, na mangidah 
Bapa in do. Mase ma hatahononmu, “Patuduhkon 
Ham ma bannami Bapa in?” 

10 Seng porsaya ho, Ahu ibagas Bapa in anjaha 
Bapa in ibagas Ahu? Hata na Huhatahon bannima, 
seng humbani diring-Ku Huhatahon in. Bapa in, na 
marianan ibagas Ahu, la do na mandalankon horja- 
Ni. 

11 Porsaya ma hanima Bangku. Ibagas Bapa in do 
Ahu, anjaha ibagas Ahu do Bapa in. Anggo lang, 
halani horja in ma hanima porsaya! 

12Na sintong tumang do na Huhatahon on 
bannima, horjahonon ni na porsaya Bangku do 
songon horja na Hubahen in: lobih hunjai ope 
bahenonni, ai na laho ma Ahu hubani Bapa in. 

13 Ase barang aha pe sipindoonnima marhitei 
goran-Ku, bahenon-Ku do, ase marsangap Bapa in 
ibagas Anak in. 

14 Barang aha ipindo hanima hun Bangku marhitei 
goran-Ku, bahenon-Ku do ai.” 


Bagah-bagah Pasal Tonduy Na Pansing 


15 “Anggo na holong do uhurnima Bangku, 
dalankononnima do titah-Ku. 

16 Anjaha pindoon-Ku ma bani Bapa in, ase ibere 
bannima sada Pangapiti na legan, ase la ma 
mangkasomani hanima lalab, 

17 in ma Tonduy hasintongan in, na so tarjalo dunia 
on, ai seng ididah anjaha seng itanda. Tapi itanda 
hanima do la, ai na rap ma la pakon hanima, anjaha 
ibagas hanima ma la. 

18 Seng tadingkonon-Ku hanima tading maetek: na 
roh ma Ahu marayak hanima. 

19 Tongkin nari mando, seng be idahon ni dunia on 
Ahu, tapi idahonnima do Ahu, ai manggoluh do 
Ahu, hanima pe manggoluh do. 

20 Bani na sadari ai ma botohonnima. Ahu ibagas 
Bapa, hanima ibagas Ahu anjaha Ahu ibagas 
hanima. 

21Barang ise na manjolom titah-Ku anjaha 
idalankon, ai do na marholong ni uhur Bangku. 
Ihaholongi Bapa do na marholong ni uhur Bangku, 
anjaha Ahu pe holong do uhur-Hu bani, anjaha 
patalaron-Ku do diring-Ku bani.” 

22 ihatahon si Judas ma Bani (sedo si Iskariot 
ai), “Tuhan, aha do halani, ase pitah bannami 
patalaron-Mu diri-Mu, seng bani dunia on?” 

23 Nini Jesus ma mambalosisi, “Barang ise na 
marholong ni uhur Bangku, horjahononni in do 
hatang-Ku, jadi haholongan ni Bapa ma ia, gabe roh 
ma hanami marayaksi, anjaha marianan bani. 
24Na so marholong ni uhur Bangku, seng 
dalankononni in hatang-Ku, anjaha hata na 
binogeinima in, sedo Ahu simada in, tapi Bapa, na 
marsuruh Ahu do. 

23 In ma Huhatahon bennima, sanggah rap ope Ahu 
pakon hanima. 

26 Tapi anggo pangapiti in, sisuruhon ni Bapa in 
marhitei goran-Ku, ajarhonon anjaha pagolpaon ni 
In do bannima sagala na Huhatahon in bannima. 
27 Damei do Hutadingkon bannima, damei na adong 
Bangku do Hubere bannima. Seng songon pambere 
ni dunia on pambereng-Ku bannima. Ulang ma 
tonjan anjaha ulang ma mabiar uhurnima. 


Johannes 14-15 3746 


28 Domma ibogei hanima hatang-Ku bannima, na 
laho ma Ahu, anjaha na roh ma Ahu marayak 
hanima. Ambit na holong uhurnima Bangku, malas 
do uhurnima halani laho Ahu marayak Bapa in, ai 
banggalan do Bapa in ase Ahu. 

29 Anjaha sonari Hupatugah hinan ma in bannima, 
paima masa, ase porsaya hanima masa honsi. 

30 Seng be buei sahapkonon-Ku bannima, ai na roh 
ma raja ni dunia on. Seng dong kuasani Bangku, 
31tapi sihol do botohon ni dunia on, na holong 
do uhur-Hu bani Bapa in, anjaha sonaha ihatahon 
Bapa in, sonai do Huhorjahon. Ai pe, jongjong ma 
hanima, laho ma hita hunjon!” 


Jesus do Hayu Anggur in 


15 1 “Ahu do hayu anggur na tongon, anjaha 
Bapa do sihorjai pohon in. 

2 Irotap do sagala ranting-Ku na so marbuah, anjaha 
ipaborsih do sagala na marbuah, ase ganda buahni. 
3Domma borsih hanima halani hata in, na 
Huhatahon bannima. 

4Totap ma hanima ibagas Ahu, songon Ahu 
ibagas hanima! Songon ranting in, na so tarbahen 
marbuah humbani dirini sandiri, anggo seng totap 
bani hayu anggur in, sonai ma hanima, anggo seng 
totap hanima ibagas Ahu. 

> Ahu do hayu anggur in, hanima do ranting in. Na 
marianan ibagas Ahu, anjaha Ahu ibagas dirini, in 

ma na marbuahkon buei, seng tarhorjahon hanima 
age aha, anggo seng marhasoman Ahu. 

6 Barang ise, na so marianan ibagas Ahu, 
ambukkonon do ai songon ranting ai gabe masak, 
ipatumpu ma ai, igijigkon hubagas apuy, jadi 
mosog ma. 

7 Anggo marianan hanima ibagas Ahu, anjaha 
marianan hatang-Ku ibagas hanima, Ahu bannima, 
jumpah hanima do barang aha pe ipindo uhurnima. 
8 Marhitei ai marsangap ma Bapang-Ku, anggo 
ramos buahnima, anjaha gabe susian-Ku hanima.” 


Ojur-ojur Pasal na Marsihaholongan 


9 “Songon pangkaholongi ni Bapa Bangku, sonai 
do holong ni uhur-Hu bannima. Totap ma hanima 
ibagas holong ni uhur-Hu. 

10 Anggo ihorjahon hanima titah-Ku, marianan ma 
hanima ibagas holong ni uhur-Hu, songon Ahu na 
mangkorjahon titah ni Bapa, gabe marianan ibagas 
holong ni uhur-Ni. 

11 Ase Huhatahon pe in bannima, ase marianan 
malas ni uhur-Hu ibagas hanima, anjaha gok malas 
ni uhurnima. 

12On ma titah-Ku, ase marsihaholongan hanima 
samah hanima, songon Ahu na mangkaholongi 
hanima. 

13 Seng dong holong sibanggalan, anggo iberehon 
sada halak hosahni mangkopkop hasomanni. 

14 Huan-Ku ma hanima, anggo ihorjahon hanima na 
Hutitahkon in bannima. 

15Seng Hugoran be hanima jabolon, ai seng 
ibotoh jabolon na hinorjahon ni tuanni, huan-huan 
do hanima Huhatahon, ai domma Hupabotohkon 
bannima, na Hutangar humbani Bapa. 

16 Sedo hanima mamilih Ahu, tapi Ahu do mamilih 
hanima, anjaha Hupabangkit do hanima, ase laho 
hanima marbuah, anjaha ase totap buahnima ai, 
ase ibere bannima sagala sipindoonnima humbani 
Bapa in marhitei goran-Ku. 

17On ma Hutitahkon bannima, marsihaholongan 
ma hanima samah hanima!” 


Lumba-lumba ni Jesus Pasal 
Pangayak-ayakon Bani Susian 


18 “Anggo idomdomi dunia on hanima, botoh 
hanima ma, na dob parlobei do Ahu idomdomi. 

19 Ambit na hun dunia on hanima, haholongan ni 
dunia on do hasomanni, halani seng hun dunia on 
hanima, tapi Ahu do mamilih hanima hun dunia on, 
ai do ase idomdomi dunia on hanima. 

20 ingat hanima ma hata na dob Huhatahon 
bannima, seng banggalan jabolon humbani 
tuanni. Anggo iparburu sidea Ahu, hanima pe 
parburuonni do. Anggo idalankon sidea hatang-Ku, 
dalankononni do age hatanima. 

21 Tapi haganupan ai bahenon ni sidea do bannima 

halani goran-Ku, ai seng itanda sidea na marsuruh 

Ahu. 

22 Ambit seng roh Ahu mansahapkon ai bani sidea, 

seng mardousa sidea ijai; tapi sonari seng dong be 

sidalian ni sidea manrungkub dousa ni sidea. 

23 Na marsogam ni uhur dompak Ahu, sogam do 

uhurni homa age dompak Bapa. 

24 Ambit lang Huhorjahon horja i tongah-tongah 

ni sidea, na so ongga hinorjahon ni jolma, seng 

mardousa sidea ijai, tapi domma ididah sidea in 

sonari, anjaha sogam do uhur ni sidea Bangku age 

bani Bapa. 

25 Tapi maningon saud do hata na tarsurat ibagas 

Buku Titah ni sidea, ‘Sogam do uhur ni sidea 

Bangku, seng dong marhala!’ 

26 Ase rohkonsi Sipangapiti in, sisuruhon-Ku 

bannima humbani Bapa in, in ma Tonduy 

Hasintongan in, na roh humbani Bapa in, la do 

manaksihon pasal Ahu. 

27 Tapi dihut ma hanima manaksihon, ai hasoman- 

Ku do hanima humbani mungkahni.” 

16. mn in Huhatahon bennima ase 
ulang sangsi hanima holi. 

2Pabalion ni sidea do hanima hun rumah 

parguruan (sinagoge), anjaha na roh ma 

panorangni gabe songon na manggalang bani 

Naibata do na mamunuh hanima, ninuhur ni sidea. 

3Sonai do bahenon ni sidea halani lang itandai 
sidea Bapa in, age Ahu. 

4Tapi Hupatugah hinan in bannima, ase idingat 
hanima bani panorangni masa in, paboa na 
dob Huhatahon do in bannima. Seng humbani 
mungkahni Hupatugah in bannima, halani rap ope 
Ahu pakon hanima. 


Ulih Halani Parmisir ni Jesus 


Horja ni Tonduy Na Pansing 


3 “Tapi na laho ma Ahu nuan marayak na marsuruh 
Ahu, anjaha seng dong age ise hun bennima na 
manungkun Ahu, “Na laho huja do Ham?” 

6 Lambin pusok tene uhurnima, halani Huhatahon 
in bannima. 

7 Tapi na sintong do na Huhatahon on bannima, 
ulihnima do in anggo laho Ahu. Ai ambit seng laho 
Ahu, seng anjai roh Sipangapiti in bannima, tapi 
anggo laho Ahu, suruhon-Ku do la bannima. 

8 Anggo roh la, ajaran-Ni do dunia on pasal dousa, 
pasal hapintoron ampa pasal uhum. 

9 Anggo pasal dousa, ai ma na so porsaya sidea 
Bangku. 

10 Anggo pasal hapintoron, ai ma na laho Ahu 
marayak Bapa, gabe seng idahonnima be Ahu. 

11 Anggo pasal uhum, ai ma na dob hona uhum raja 
ni dunia on. 


Johannes 16 3751 


12 Buei ope namin sihatahonon-Ku bannima, tapi 
seng tarboan hanima ope ai sonari. 

13 Tapi rohkonsi Tonduy Hasintongan in, arahkonon- 
Ni do hanima hubagas sagala hasintongan: ai 
seng adong humbani Dirini sihatahonon-Ni, tapi na 
binogei-Ni, ai do hatahonon-Ni, anjaha patugahon- 
Ni do bannima na sihol masa ope. 

14 Pasangapon-Ni do Ahu, ai buaton-Ni do na dong 
Bangku, laho mangambilankonsi bannima. 

15 Haganup na bani Bapa in, na dong Bangku do in: 
halani ai do ase Huhatahon, buaton-Ni do na dong 
Bangku, laho mangambilankon-Si bannima.” 


Isahapkon Jesus Pasal 
Parmisir-Ni ampa Parroh-Ni use 


16 “Tongkin nari mando, gabe seng idahonnima be 
Ahu, dob ai tongkin nari use, idahonnima ma Ahu.” 
17 Gabe nini susian ai ma samah sidea, “Aha do arti 
ni na hinatahon-Ni in banta, “Tongkin nari mando 
seng idahonnima be Ahu, dob ai tongkin nari use, 
idahonnima ma Ahu, ambah ni ai, “na laho ma Ahu 
bani Bapa in?” 

18 Jadi nini sidea ma, “Aha do artini hata, “Tongkin 
nari mando”? Seng ibotoh hita artini ai.” 

19 Ibotoh Jesus ma, sihol roh sidea manungkun-Si, 
gabe nini ma dompak sidea, “Na marsisungkunan 
do hanima pasal na Huhatahon in, “Tongkin nari 

mando seng idahonnima be Ahu, dob ai, Tongkin 
nari use idahonnima ma Ahu?” 

20Na sintong tumang do na Huhatahon on 
bannima, na laho tangis ma hanima anjaha 
mandoruhi, tapi malas ma uhur ni dunia on. Pusok 
do anggo uhurnima, tapi marubah ma pusok ni 
uhurnima gabe malas ni uhur. 

21 Pusok do uhur ni parinangon manubuhkon 
dakdanakni anggo jumpah ma panorangni. Tapi dob 
tubuh dakdanak ai, seng be idingat na maborit ai, 
ibahen malas ni uhurni, halani na dob tubuh sada 
jolma hu dunia on. 

22 Bannima pe nuan pusok ni uhur do, tapi idahon- 
Ku do hanima use, gabe marmalas ni uhur ma 
hanima, anjaha ise pe lang boi mambuat malas ni 
uhur ai hun bennima.” 


Pasal Tonggo Ibagas Goran ni Jesus 


23 Seng sungkunonnima be Ahu bani na sadari ai. 
Na tongon tumang do na Huhatahon on bannima, 
atap aha pe sipindoonnima humbani Bapa in, sai na 
bereon-Ni do marhitei goran-Ku. 

24 Ronsi sonari seng ope mangindo hanima marhitei 
goran-Ku. Pindo hanima ma, ase manjalo hanima, 
ase gok malas ni uhurnima! 

25 Marhitei limbaga do Husahapkon in bannima. 
Na roh ma panorangni, seng marlimbaga be Ahu 

marsahap pakon hanima, tapi torang-torang ma 
baritahonon-Ku bannima pasal Bapa in. 

26 Bani ari ai ma hanima mangindo marhitei 
goran-Ku, anjaha seng Huhatahon bannima, Ahu 
manonggohon hanima bani Bapa in, 

27 ai Bapa in sandiri mangkaholongi hanima, halani 
na dob holong uhurnima Bangku, anjaha na dob 
porsaya hanima, Ahu roh humbani Naibata. 

28 Na bingkat humbani Bapa in do Ahu roh hu dunia 
on; tadingkonon-Ku ma use dunia on, laho marayak 
Bapa in.” 

29 Nini susian-Ni ai ma, “Sonari pe, ase torang hata- 
Mu, seng songon limbaga be. 

30 Sonari ma ibotoh hanami, paboa ibotoh Ham do 
haganup, anjaha seng pala porlu Bamu, sungkunon 
ni atap ise Ham. Halani ai ma, ase porsaya hanami, 
na bingkat humbani Naibata do Ham.” 

31 Ibalosi Jesus ma sidea, “Porsaya ma hanima 
sonari? 

32 Na roh ma panorangni anjaha domma roh in 
nuan, mambur merap ma hanima, ganup marsitohu 
dalanni, anjaha tadingkononnima ma Ahu punjung, 
tapi seng punjung Ahu tene, ai Bapa in do hasoman- 
Ku. 

33 Huhatahon hinan in bannima, ase mardamei 
hanima ibagas Ahu. Hamarsikon do rupeinima 
i dunia on, tapi tenger ma uhurnima, domma 
Hutaluhon dunia on.” 

TONGGO HAMALIMON NI JESUS 


I. Tonggo-Ni Pasal Diri-Ni Sandiri 


17 1 In ma ihatahon Jesus. Dob ai mangkawah 
ma la dompak babou, nini ma, “Ham Bapa, 
domma jumpah panorangni, pasangap Ham ma 
Anak-Mu, ase ipasangap Anak-Mu Ham. 

2 Ai domma ibere Ham kuasa Bani manrajai sagala 
jolma, laho mamberehon hagoluhan na sadokah 
ni dokahni bani haganup jolma, na binerehon-Mu 
Bani. 

3 la hagoluhan sisadokah ni dokahni, in ma, anggo 
itanda sidea Ham, Naibata sisada-sada in, na 
sintong in, ampa Jesus Kristus, na sinuruh-Mu. 
4Domma Hupasangap Ham i tanoh on, ai 
domma Hudobkon horja, na binere-Mu Bangku, 
sihorjahonon-Ku. 

3Sonari pe Bapa, pasangap Ham ma Ahu hu 
lambung-Mu, songon sangap-Ku sanggah i 
lambung-Mu Ahu, sanggah lape adong dunia on.” 


II. Tonggo-Ni Mangapiti Susian-Ni 
6 “Domma Hupatalar Goran-Mu bani jolma na 
binere-Mu in Bangku hun dunia on. Ham hinan do 
simada sidea, anjaha ibere Ham do sidea Bangku: 
iramotkon sidea do hata-Mu. 

7 Sonari, domma ibotoh sidea, na hun Bamu do 
haganup na binere-Mu in Bangku. 

8 Ai domma Huondoskon bani sidea hata na binere- 
Mu in Bangku: domma ijalo sidea hata in, anjaha 
torang ibotoh sidea Ahu bingkat hun Bamu, anjaha 
domma porsaya sidea, Ham do marsuruh Ahu. 

3 Hutonggohon do sidea. Sedo dunia on 
Hutonggohon, sidea on do, na binere-Mu in 
Bangku, ai Ham do simada sidea. 

10 Anjaha sagala na adong Bangku, na adong Bamu 
do in, anjaha na adong Bamu, na adong Bangku do 
in, anjaha domma marsangap Ahu ibagas sidea. 

11 Seng bei dunia on Ahu, tapi i dunia on ope sidea, 
anjaha na roh ma Ahu marayak Ham. Ham Bapa 
na mapansing, ramotkon Ham ma ibagas goran- 
Mu, sidea na binere-Mu in Bangku, ase sada sidea 
songon Hita. 

12Sadokah rap Ahu pakon sidea, Ahu do 
manramotkon ibagas goran-Mu, sidea na binere- 
Mu in Bangku, anjaha Hujagai, gabe seng dong na 
magou humbani sidea, sobali jolma magou in, ase 
saud hata ni Surat in. 

13 Tapi na roh ma Ahu nuan marayak Ham, anjaha 
ganupan in Husahapkon sanggah i dunia on ope 
Ahu, ase gok bani sidea malas ni uhur na Bangku 
in. 

14 Domma Huondoskon hata-Mu bani sidea: sogam 
do uhur ni dunia on bani sidea, ai seng humbani 
dunia on sidea, songon Ahu na so hun dunia on. 

15 Seng Hupindo, ase buaton-Mu sidea hun dunia 
on, tapi ase iramotkon Ham do sidea dompak 
pangagou. 

16 Seng hun dunia on sidea, songon Ahu na so hun 
dunia on. 

17 Papansing Ham ma sidea ibagas hasintongan: 
hata-Mu do hasintongan. 

18 Songon parsuruh-Mu Bangku hu dunia on, sonai 
do Husuruh sidea hu dunia on. 

19 Hupapansing do diring-Ku mangkopkop sidea, 
ase gabe pansing sidea ibagas hasintongan.” 


Ill. Tonggo-Ni Mangkopkop Sagala na Porsaya Bani 


20 “Sedo pitah sidea Hutonggohon, tapi dihut do na 
sihol porsaya Bangku, halani hata ni sidea, 

2lase sada sidea haganup, songon Ham Bapa 
ibagas Ahu, anjaha Ahu ibagas Ham, sonai ma age 
sidea ibagas Hita, ase porsaya dunia on, Ham do 
marsuruh Ahu. 

22 Domma Huberehon bani sidea hasangapon na 
binere-Mu in Bangku, ase sada sidea, songon Hita 
na sada. 

23 Ahu ma ibagas sidea, anjaha Ham ibagas Ahu, ase 
gok dear ni hasadaon ni sidea, gabe ibotoh dunia 
on, Ham do na marsuruh Ahu anjaha na holong 

do uhur-Mu bani sidea, songon holong ni uhur-Mu 
Bangku. 

24 Ham Bapa, sihol do uhur-Hu, ia ijin Ahu, ijin ma 
pakon na binere-Mu in Bangku, ase ididah sidea 
hasangapon-Ku, na binere-Mu in Bangku, ai domma 
holong uhur-Mu Bangku, paima tombei dunia on. 
25 Ham Bapa na bonar, ia lang pe itanda dunia on 
Ham, anggo Ahu Hutanda do Ham, anjaha ibotoh 
sidea on, Ham do marsuruh Ahu. 

26 Domma Hupabotohkon bani sidea goran-Mu, 
anjaha pabotohkonon-Ku do ope, ase ibagas sidea 
holong ni uhur-Mu na hu Bangku in, anjaha ase Ahu 
ibagas sidea.” 


Tartangkap Tuhan Jesus i Getsemane 
(Mat. 26:47-56: Mrk. 14:43-52: Luk. 22:47-53) 


18 1 Jadi dob ihatahon Jesus sonai, misir ma la 
rap pakon susian-Ni hu dipar ni Bah Kidron. 
Adong ma ijai sada pohon, hujai ma la laho pakon 
susian-Ni. 

2 Tapi ibotoh si Judas, sipartahi-tahi ai do homa 
ianan ai, ai gati do Jesus hujai rap pakon susian-Ni. 
3 Ja si Judas, iarahkon ma tentara ampa juakjuak 
ni malim ampa Parisei, jadi ijumpahkon ma hujai, 
marrigapan, marsuluh ampa marsinjata. 

4 Halani ibotoh Jesus do haganupan na sihol masa 
Bani, roh ma la manjumpahkon sidea, nini ma 
hubani sidea, “Ise do na pinindahan nasiam?” 

5 Nini sidea mambalosi, “Jesus, na hun Nazaret!” 
Nini Jesus ma hubani sidea, “Ahu do in!” Dihut dosi 
Judas sipartahi-tahi ai jongjong i lambung ni sidea. 
6 Sanggah ihatahon hubani sidea, “Ahu do in,” surut 
ma sidea mangkatompas hu tanoh. 

7 Dob ai iulaki ma manungkun sidea, “Ise do na 
pinindahan nasiam?” Jadi nini sidea ma, “Jesus na 
hun Nazaret!” 

8 Balos ni Jesus, “Domma Huhatahon bani nasiam, 
“Ahu do in!” Anggo Ahu do na pinindahan nasiam, 
palopas nasiam ma laho halak on. 

9Ase saud hata na hinatahon in, “Seng dong 
na magou age sada humbani na binere-Mu in 
Bangku.” 

10 ja si Simon Petrus marpodang do, isintak ma 
ai anjaha itampulhon hubani jabolon ni sintua 
ni malim ai, gabe rotap ma pinggolni siamun. Si 
Malkus do goran ni jabolon ai. 

11 jhatahon Jesus ma hubani si Petrus, “Sarungkon 
ma podangmin! Ai lang maningon inumon-Ku do 
panginuman, na binere ni Bapa in Bangku?” 

12 Dob ai itangkap tentera ampa kopala ni sidea 
pakon juakjuak ni Jahudi ai ma Jesus, lanjar isangkut 
ma. 

13 Jadi iboan sidea ma Ia parlobei bani si Hannas, 
ai ma tulang ni si Kayapas, sintua ni malim bani na 
satahun ai. 

14 Ai ma si Kayapas, na mangkatahon hinan bani 
Jahudi, “Dearan do matei sada halak mangkopkop 
bangsa in.” 


Pamorsouon ni si Petrus na 
Parlobei bani Tuhan Jesus 


(Mat. 26:69-70, Mrk. 14:66-68, Luk. 22:56, 57) 


15|a si Simon Petrus pakon susian na sada nari, 
iirikkon sidea do Jesus. Na marsitandaan do susian 
na sada ai ampa sintua ni malim ai, jadi masuk ma 
ia rap pakon Jesus hu alaman ni rumah ni sintua ni 
malim ai. 

16 Tapi jongjong do si Petrus i darat dohorhon labah. 
Jadi luar ma susian na sada ai, na marsitandaan 
pakon sintua ni malim ai, marsahap ma ia pakon 
naboru sijaga labah ai, gabe iarahkon ma si Petrus 
hubagas. 

17 Jadi nini naboru sijaga labah ai ma bani si Petrus, 
“Ai lang ho do sada susian ni halak on?” Balos ni si 
Petrus, “Sedo ahu in!” 

18 Tapi na jongjong do ijai jabolon pakon juakjuak 
mandadang bani pandadangan, na pinagara ni 
sidea halani borgohni. Rap pakon sidea do jongjong 
si Petrus mandadang ijai. 

Tuhan Jesus i Lobei ni si Hannas 
(Mat. 26:59-68: Mrk. 14:55-65: Luk. 22:63-71) 


19 Jadi isungkun sintua ni malim ai ma Jesus pasal 
susian-Ni ampa pasal podah-Ni. 

20 Ibalosi Jesus ma ia, “Torang-torang do hatang-Ku 
bani halak na mabuei. Tongtong do Ahu mangajari i 
parguruan pakon i rumah panumbahan, ai ma ianan 
partumpuan ni ganup halak Jahudi, anjaha seng 
dong marponopan Ahu marsahap. 

21 Mase Ahu isungkun ham? Sungkun ham ma 
sidea, na mambogei hatang-Kai! Ibotoh sidea do na 
Huhatahon ai.” 

22 Dob ihatahon Jesus sonai, ipastap sada juakjuak 
na jongjong ijai ma la, lanjar nini ma, “Mintor sonai 
ma parbalos-Mu bani sintua ni malim in?” 

23 Nini Jesus ma mambalosisi, “Anggo na salah 
parsahap-Kai, patugah ham ma salahni, tapi anggo 
na sintong do, mase ma ipastap ham Ahu?” 

24 Ase isuruh si Hannas ma la sangkut hubani sintua 
ni malim, na margoran si Kayapas. 


Parmorsouon ni si Petrus na 
Paduahalihon pakon na Patoluhalihon 
(Mat. 26:71-75: Mrk. 14:69-72: Luk. 22:58-62) 


25 Ja si Simon Petrus ijai ope jongjong mandadang. 
Jadi nini sidea ma hu bani, “Ai lang ho do sada 
susian-Ni?” Jadi iporsou ma nini ma, “Seng ahu in!” 

26 Dob ai roh ma sada halak humbani juakjuak ni 
sintua ni malim, ai ma sindohor ni parpinggol na 
tinampul ni si Petrus ai, mangkatahon hu bani, “Ai 
lang huidah do ho rap pakon-Si i pohon ai?” 

27 Jadi iporsou si Petrus ma use, dob ai mintor 
martahuak ma dayok. 


Tuhan Jesus i Lobei ni si Latus 
(Mat. 27:1, 2, 11-26: Mrk. 15:1-15: Luk. 23:1-5, 13-25) 


28 Jadi girah sogod, iboan sidea ma Jesus hun lobei 
ni si Kayapas hu benteng ai. Tapi seng masuk sidea 
hu benteng ai, ase ulang tarpantang sidea, laho 
mangankon Paskah ai. 

29 Jadi luar ma si Latus manjumpahkon sidea, nini 
ma, “Pasal aha do pangaduan nasiam dompak 
Halak on?” 

30 Nini sidea ma mambalosisi, “Ambit seng 
siparjahat Halak on, seng anjai ondoskononnami la 
bamu.” 

31Nini si Latus ma hubani sidea, “Boan nasiam 
ma la, uhumi nasiam ma la domu hubani aturan 
nasiam.” Nini halak Jahudi ma hu bani, “Seng bulih 
bunuhonnami atap ise pe.” 

32 Ase jumpah ma ijai na hinatahon ni Jesus hinan 
pasal dalan ni parmatei-Ni. 

33 Jadi masuk ma use si Latus hubagas benteng ai, 
idilo ma Jesus anjaha nini ma hu Bani, “Atene, Ham 
do Raja ni Jahudi?” 

34 Ibalosi Jesus ma, “Na humbagas uhurmu do na 
hinatahonmu in, atap hata ni halak do in bamu pasal 
Ahu?” 

35 Ibalosi si Latus ma, “Ai halak Jahudi do ahu? 
Bangsa-Mu ampa sintua ni malim ai do padaskon 
Ham bangku. Ai aha dong ihorjahon Ham?” 

36 Balos ni Jesus, “Ia Harajaon-Ku seng na hun dunia 
on ai. Ambit na hun dunia on Harajaon-Ku, seng 
tarbahen lang manlawan juakjuak-Ku, ase ulang 
hona ondoskon Ahu hubani halak Jahudi: tapi seng 
sisonin Harajaon-Kin!” 

37 Jadi nini si Latus ma hu Bani, “Ase Raja do 
Ham?” Balos ni Jesus, “Songon na hinatahonmu 
in ma tongon. Raja do Ahu! Ase tubuh pe 
Ahu, anjaha ase roh pe Ahu hu dunia on, laho 
manaksihon hasintongan in do. Barang ise na 
humbani hasintongan, tangihononni in do sorang- 
Ku.” 

38 Nini si Latus ma hu Bani, “Aha do hasintongan?” 
Jadi dob ihatahon sonai, luar ma ia use marayak 
Jahudi, nini ma hubani sidea, “Seng dong jumpah 
ahu salah-Ni! 

39 Tapi tene, somal do hupaluah sada halak bani 
nasiam sanggah Paskah. Marosuh do nasiam, ase 
hupaluah bani nasiam Raja ni Jahudi in?” 

40 Gabe isurakkon sidea ma use, “Ulang la! Si 
Barabas ma!” Tapi panrampok do anggo si Barabas. 

Hona Arsik-arsik ampa Hona Apasan Jesus 
(Mat. 27:27-31; Mrk. 15:16-20) 


1Dob ai itogu si Latus ma Jesus anjaha 
19 ihatahon ma la lonsingan. 

2 idandan tentara ai ma sada sortali humbani 
ranting-ranting na marduri anjaha inahkon ma ai 
hubani ulu-Ni: ibahen ma Ia homa marbaju sigerger. 
3 Dob ai roh ma sidea hu lobei-Ni, nini ma, “Tabi ma 
Bamu, ale Raja ni Jahudi!” Lanjar ipastapi ma la. 

4 Luar masi Latus, ihatahon ma hubani halak Jahudi, 
“Tonggor ma, huboan do la hu lobei nasiam, ase 
ibotoh nasiam, na so adong jumpah ahu salah-Ni.” 
= Jadi luar ma Jesus marsotali duri anjaha marbaju 
sigerger. Ihatahon si Latus ma bani sidea, “Tonggor 
nasiam ma Jolma in!” 


Hona Uhum Tuhan Jesus 


6 Jadi dob ididah sintua ni malim ampa juakjuak ai 
la, idilohon sidea ma, “Parsilangkon, parsilangkon 
ma la!” Ihatahon si Latus ma bani sidea, “Boan 
nasiam ma la anjaha parsilangkon nasiam ma! Seng 
dong jumpah ahu salah-Ni.” 

7 Ibalosi halak Jahudi ma ia, “Adong do undang- 
undang bannami, anjaha mangihutkon undang- 
undang ai maningon marutang hosah do la, ai Anak 
ni Naibata do la,” nini. 

8 Mambogei ai si Latus, lambin mabiar ma ia, 

9 gabe masuk ma ia use hu kantorni, ihatahon ma 
hubani Jesus, “Ai na hunja do Ham?” Tapi seng 
ibalosi Jesus ia. 

10 Dob ai ihatahon si Latus ma hu Bani, “Mase lang 
ra Ham marsahapkon ahu? Ai lang ibotoh Ham, 
na markuasa do ahu paluahkon Ham, anjaha na 
markuasa do ahu mamparsilangkon Ham?” 

11 Balos ni Jesus, “Seng markuasa ham Bangku, 
ambit lang na ibere ai bamu hun datas. Halani 
ai banggalan do dousa ni na mangondoskon Ahu 
bamu.” 

12Olat ni ai nari ipindahi si Latus ma dalan 
laho paluahkon-Si. Tapi marsurak-surak ma halak 
Jahudi, nini sidea ma, “Anggo ipaluah ham la, seng 
hasoman ni kesar in be ham! Ai barang ise na 
mangangkat dirini gabe raja, na mangimbang kesar 
do ai.” 

13 Ase dob ibogei si Latus hata ai, iboan ma Jesus hu 
darat lanjar hundul ma ia bani hotak paruhuman, 
bani ianan na margoran Dasor Batu, bani hata 
Heber, “Gabbatha.' 

14 hi ma na masa bani ari parugason Paskah, 
marayak tongah ari. Ihatahon si Latus ma hubani 
halak Jahudi, “Tonggor nasiam ma Raja nasiam on!” 
15 Tapi mardilo-dilo ma sidea, “Padaoh, padaoh ma 
la! Parsilangkon ma!” Nini si Latus ma hubani sidea, 
“Mintor parsilangkononku ma Raja nasiam?” Jadi 

ibalosi sintua ni malim ma, “Seng dong rajanami 
sobali kesar!” 

16Dob ai iondoskon ma la bani sidea ase 
iparsilangkon: jadi ijalo sidea ma Jesus. 


Iparsilangkon Tuhan Jesus 
(Mat. 27:31-44: Mrk. 15:20-32: Luk. 23:26-43) 


17 Lanjar la do mamorsan hayu parsilang ai, laho 
hu ianan na margoran partangkurakan, Golgata do 
goranni bani hata Heber. 

18 jai ma iparsilangkon sidea la rap pakon dua halak 
na legan, sada i siamun, sada i sambilou, anjaha 
Jesus i tongah-tongah ni sidea. 

19 Ibahen si Latus ma sada surat anjaha ilongkotkon 
ma ai bani hayu parsilang ai. Sonon do hatani, 
“Jesus, halak Nazaret, Raja ni Jahudi.” 

20 Buei do halak Jahudi, na mambasa surat ai, ai 
dohor do hun huta ai iparsilangkon Jesus, anjaha 
tarsurat do ai bani hata Heber, hata Rom ampa hata 
Gorik. 

21 Dob ai ihatahon pangintuai ni halak Jahudi ma 
hubani si Latus, “Ulang suratkon ham, “Raja ni 
Jahudi,' tapi na hinatahon-Ni ai ma, “Ahu do Raja ni 
Jahudi!” 

22 Balos ni si Latus, “Na dob husurat, na dob husurat 
ma in!” 

23 Ase dob iparsilangkon tentara ai la, ibuat sidea 
ma hiou-Ni, ibagi ompat ma ai, ganup sidea 

sabagian, ambah ni ai baju ganjang-Ni ai. la baju 
ganjang ai seng marpanjaruman, na tinonun do ai 
torus. 

24 Nini sidea ma samah sidea, “Ulang ma rigat 
hita on, manjomput na sinurat ma hita pasal on, 
atap bani ise on.” Jadi jumpah ma na tarsurat in, 
na mangkatahon, “Ibagi sidea do hiou-Hu, anjaha 
manjomput na sinurat do sidea pasal bajung-Ku.” 
Ase sonai ma pambahen ni tentara ai. 


londoskon Jesus Inang-Ni hubani si Johannes 


25 Jongjong doi lambung parsilang ni Jesus ai inang- 
Ni, sanina ni inang-Ni, si Maria parinangon ni si 
Kleopas, ampa si Maria Magdalena. 

26 Anggo Jesus, dob ididah ijai do inang-Ni ampa 
susian haholongan ni uhur-Ni ai i lambungni, 
ihatahon ma bani inang-Ni ai, “Andin ma Inang, 
anakmu!” 

27 Dob ai ihatahon ma bani susian-Ni ai, “Andin ma 
inangmu!” Olat ni ai nari ijalo susian ai ma ia hu 
rumahni. 


Parmatei ni Tuhan Jesus 
(Mat. 27:45-56: Mrk. 15:33-41: Luk. 23:44-49) 


28 Jadi dob ibotoh Jesus, na dob marujung haganup, 
ase jumpah na tarsurat ai nini ma, “Horahan Ahu!” 
29 Jadi adong ma ijai gusi na marisi anggur na 
migar. Isornobkon sidea ma limut hubagas anggur 

na migar ai, ilongkotkon sidea ma ai bani hayu ni 
hisop, anjaha isurdukkon ma hubani pamangan-Ni. 
30 Dob ijalo Jesus na migar ai, nini ma, “Domma 
salosei!” Dob ai ipaunduk ma ulu-Ni anjaha 
iondoskon ma tonduy-Ni. 

31 Halani ari parugasonkon do ai, anjaha ase ulang 
bani parsilang ai bangkei ai sanggah ari Sabat 
(ai ari na banggal do ari Sabat ai), jadi laho ma 
halak Jahudi hubani si Latus mangindohon, ase 
iparponggol ma nahei ni sidea anjaha ipasusur. 

32 Jadi laho ma tentara ai, iparponggol sidea ma 
nahei ni sidua halak ai, na tarsilang rap pakon Jesus. 
33 Tapi das honsi sidea bani Jesus, ididah ma na 
dob matei la, gabe seng be pala iparponggol sidea 
nahei-Ni. 

34 Tapi ipantomkon sahalak humbani tentara ai ma 
tanjani bani tonton-Ni, gabe mintor luar ma daroh 
ampa bah. 

35 Anjaha na mangidah ai do na manaksihon ai, 
anjaha sintong do na sinaksihonni ai. Ibotoh do, na 
sintong do na hinatahonni ai, andohar porsaya age 
nasiam. 

36 Ase masa pe ai, ase saud do na tarsurat in, “Seng 
bulih ponggolhonon holi-holi-Ni!” 

37 Anjaha surat na legan use mangkatahon, “Idahon 
ni sidea do na pinantom ni sidea in.” 

Partanom ni Tuhan Jesus 
(Mat. 27:57-61: Mrk. 15:42-47: Luk. 23:50-55) 


38 Dob salpu ai ipindohon si Josep, na hun Arimatea 
ma hubani si Latus, atap boi do pasusuronni bangkei 
ni Jesus. Dihut do ia susian ni Jesus, tapi ponop do, 
halani biarni mangidah Jahudi. Jadi ibalosi si Latus 
ma ai, gabe laho ma ia pasusurhon bangkei ni Jesus. 
39 Roh do homa si Nikodemus, ai ma na ongga roh 
marayak Jesus borngin-borngin, iboan do mir na 
maragu aloe hira-hira saratus kati. 

40 Dob ai ibuat sidea ma bangkei ni Jesus, ibaluti ma 
ai bani hiou putih rap pakon na morum-morum ai, 
mangihutkon adat pananomon ni Jahudi. 

41 Dohor bani ianan ni Jesus tarsilang ai, adong do 
sada pohon, anjaha ibagas pohon ai adong do sada 
tanoman na baru, seng ongga ope inahkon bangkei 
hujai. 

42 Ase hujai ma itibalhon sidea Jesus, halani ari 
parugasonkon ai, ai dohor do tanoman ai. 


MULAK MANGGOLUH TUHAN JESUS 


Si Petrus ampa si Johannes Roh Manorih Tanoman 
(Mat. 28:1-10, Mrk. 16:1-8, Luk. 24:1-11) 


20:22 ai bani ari parlobei, dob salpu ari 
Sabat, laho ma si Maria hu tanoman, girah 

sogod, golap-golap ope, gabe ididah ma, na dob 
tarangkat batu ai hun tanoman ai. 

2 Jadi marlintun ma ia mangayaki si Simon Petrus 
ampa susian na sada nari, haholongan ni uhur ni 
Jesus, anjaha nini ma hubani sidea, “Adong do 
na mambuat Tuhan in hun tanoman, anjaha seng 
ibotoh hanami, huja la inahkon!” 

3 Jadi laho ma si Petrus ampa susian na sada nari, 
gabe das ma sidea hu tanoman ai. 

4 Na rap marlintun do sidea na dua ai, tapi hinsahan 
do susian na sada nari ai humbani si Petrus, gabe 
parlobei ma ia das hu tanoman ai. 

> Jadi ipaunduk ma dirini, ididah ma tibal pambaluti 
ai, tapi seng masuk anggo ia. 

6 Roh ma homa si Petrus hun pudini, imasuki ma 
tanoman ai, jadi ididah ma tibal pambaluti ai. 

7la hiou pamalut ni ulu-Ni, seng rap ai pakon 
pambaluti ai, pulig do ai ilompit bani ianan na legan. 
8 Dob ai masuk ma homa susian na sada nari ai, 
na parlobei das hu tanoman ai, ididah ma, gabe 
porsaya ma ia. 

3 Ai seng iarusi sidea ope hata ni Surat in, na 
mangkatahon, “Maningon puho do la humbani na 
matei.” 

10 Dob ai mulak ma susian na dua ai. 

Ipataridahkon Tuhan Jesus Diri-Ni 
hubani si Maria Magdalena 


(Mrk. 16:9-11) 


11la si Maria, jongjong do idarat ni tanoman 
ai tangis-tangis, anjaha sanggah na tangis ai ia, 
ipaunduk ma dirini manonggor hubagas tanoman 
ai. 

12 Gabe ididah ma hundul dua malekat ijai, marhiou 
silopak, sada hampit ulu-Ni, na sada nari hampit 
hatibalan ni nahei ni Jesus. 

13 Jadi ihatahon sidea ma hu bani, “Mase tangis 
ham Inang?” Ihatahon ma bani sidea, “Adong do 
na mambuat Tuhanku, anjaha seng hubotoh huja Ia 
inahkon.” 

14 Dob ihatahon sonai, marhusor ma ia dompak 
pudi, gabe ididah ma Jesus jongjong ijai, tapi seng 
ibotoh Jesus do ai hape. 

15 Nini Jesus ma hu bani, “Ham Inang, mase tangis 
ham? Ise ipindahi ham?” Jadi iagan ma, sijaga 
pohon do la, gabe ihatahon ma Bani, “Anggo Ham 
do mambuat-Si, tuan, patugah Ham ma bangku, 
atap huja do la inahkon Ham, ase hualop!” 

16 Dob ai nini Jesus ma hu bani, “Maria!” Jadi 
idompakkon si Maria ma la, nini ma ibagas hata 
Heber, “Rabbuni!” (artini: Guru) 

17 Ihatahon Jesus ma hu bani, “Ulang jamah Ahu, 
ai seng naik ope Ahu hubani Bapa in! Tapi laho 

ma ho hubani saninang-Ku, hatahon ma hubani 
sidea, na laho tangkog ma Ahu hubani Bapang- 
Ku anjaha Bapanima, hubani Naibatang-Ku anjaha 
Naibatanima.” 

18 Jadi laho ma si Maria Magdalena, ibaritahon ma 
hubani susian ai, “Domma huidah Tuhan in, anjaha 
on do hata-Ni bangku!” 


Ipataridahkon Tuhan Jesus diri-Ni 
hubani Susian-Ni, Seng Dihut si Tomas 


(Mrk. 16:14-18, Luk. 24:36-49) 


19 Jadi dob bod ari, bani ari parlobei dob salpu 
ari Sabat ai, sanggah tutup sagala labah ni rumah, 
niiankon ni susian ai, halani biar ni uhur ni sidea 
mangidah halak Jahudi, roh ma Jesus jongjong hu 
tongah-tongah ni sidea, anjaha ihatahon ma bani 
sidea, “Damei ma bannima!” 

20 Jadi dob ihatahon sonai, ipatuduhkon ma tangan- 
Ni ampa tonton-Ni bani sidea, gabe malas ma uhur 
ni susian ai, halani na dob ididah sidea Tuhan in. 

21 Dob ai ihatahon Jesus ma use bani sidea, “Damei 
ma bannima! Songon sinuruh ni Bapa in Ahu, sonai 
do suruhon-Ku hanima!” 

22 Dob ihatahon sonai, manompul ma la dompak 
sidea, anjaha nini ma hubani sidea, “Jalo hanima ma 
Tonduy Na Pansing! 

23 Anggo isasap hanima dousa ni atap ise pe, na dob 
sasap ma ai, anjaha anggo ipatotap hanima dousani 
atap ise pe, na totap ma ai.” 


Ipataridahkon Tuhan Jesus Diri-Ni 
hubani Susian-Ni, Dihut si Tomas 


24 Tapi anggo si Tomas, sada humbani na sapuluh 
dua in, na margoran si Rindu-rindu, seng rap pakon 
sidea ia, sanggah na roh ai Jesus. 

25 Jadi ihatahon susian na legan ai ma dompaksi, 
“Domma ididah hanami Tuhan in!” Tapi ibalosi ma 
sidea, “Anggo seng huidah bani tangan-Ni ai bokas 
ni paku ondi, anjaha ijamah jari-jaringku bokas ni 
paku ondi, anjaha anggo seng hujamah tonton-Ni 
ai, seng porsaya ahu.” 

26 Dob salpu ualuh borngin, tumpu ma use susian ai 
i rumah ondi, rap pakon si Tomas. Jadi roh ma Jesus, 
sanggah tutup sagala labah, jongjong hu tongah- 
tongah ni sidea, nini ma dompak sidea, “Damei ma 
bannima!” 

27 Ihatahon ma hubani si Tomas, “Bahen hujon 
jari-jarimin, anjaha torih ma tangan-Ku! Surdukkon 
ma tanganmin, manjamah tonton-Hu. Ulang sangsi 
uhurmu, porsaya ma!” 

28 Jadi nini si Tomas ma mambalosi-Si, “Ham 
Tuhanku anjaha Naibatangku!” 

23 Jadi ihatahon Jesus ma hu bani, “Halani ididah ho 
Ahu, ai do ase porsaya ho. Martuah ma na porsaya 
age pe lang ididah!” 


Tujuan ni Ambilan Na Madear 


30 Buei ope tanda na legan, na binahen ni Jesus i 
lobei ni susian-Ni, na so sinuratkon ibagas buku on. 
31Ase nasuratkon pe on, ase porsaya nasiam, 
Jesus do Kristus, Anak ni Naibata, anjaha marhitei 
na mangkaporsayai ai dapotan hagoluhan nasiam 
ibagas goran-Ni. 


Ipataridahkon Tuhan Jesus Diri-Ni hubani 
Susian i Topi Tao Tiberias 


1 Dob ai ipataridahkon Jesus ma use diri-Ni 
2 1 hubani susian ai i topi ni tao Tiberias. Sonon 
ma pardalanni. 
2 Tumpu ma si Simon Petrus pakon si Tomas, na 
margoran si Rindu-rindu, rap pakon si Natanael, na 
hun Kana i Galilea, pakon anak ni si Sebedeus ampa 
dua halak nari humbani susian-Ni ai. 
3 Jadi nini si Simon Petrus ma hubani sidea, “Laho 
ma ahu mardengke.” Ihatahon sidea ma hu bani, 
“Dihut ma hanami!” Jadi laho ma sidea, masuk ma 
hu parau, tapi aha pe lang dapot sidea na saborngin 
ai. 
4 Anjaha dob siang ari, jongjong ma Jesus i pasir ai, 
tapi seng itanda sidea la. 

5 Jadi ihatahon Jesus ma hubani sidea, “Ambia, 
adong do dengkenima ijin?” Ibalosi sidea ma la, 
“Seng dong!” 

6 Dob ai ihatahon ma bani sidea, “Dabuh hanima 
ma jalanima hu siamun ni parau in, ase dapotan 
hanima!” Jadi idabuh sidea ma, gabe seng tartarik 
sidea bejala ai halani buei ni dengke ai. 

7 Jadi ihatahon susian haholongan ni Jesus ai ma 
hubani si Petrus, “Tuhan in do in!” Jadi dob itangar 
si Simon Petrus, Tuhan in do ai hape, ialitkon ma 
hiouni, ai seng marhiou ia hinan, gabe manlumpat 
ma ia hu tao ai. 

8 Tapi marparau do anggo susian na legan ai, lanjar 
manarad jala na marisi dengke ai, ai seng sadiha 
daoh sidea hun darat, hira-hira dua ratus asta do. 

9 Das honsi sidea hu darat, ididah sidea ma narnar 
ijai ampa dengke i atasni, ambah ni ai ruti. 

10 fhatahon Jesus ma hubani sidea, “Boan hanima 
ma deba dengke in, na dapot hanima in!” 

11 Jadi naik ma si Petrus hu parau ai, isarad ma jala 
ai hu darat, gok dengke na banggal-banggal, saratus 
lima puluh tolu bueini, anjaha age pe sonai bueini, 
seng marigat anggo jala ai. 

12 Dob ai nini Jesus ma hubani sidea, “Roh ma 
hanima!” Tapi seng dong humbani susian ai, na pag 
manungkun-Si, “Ise do Ham?” Ibotoh sidea, Tuhan 
in do ai. 

13 Ase roh ma Jesus, ibuat ma ruti ai, ipambere ma 
ai bani sidea, sonai homa dengke ai. 

14 Ai ma na patoluhalihon ipataridahkon Jesus diri- 
Ni hubani susian-Ni, dob puho la humbani na matei. 


Ijalo Tuhan Jesus si Petrus Mulak gabe Susian-Ni 


15 Ase dob mangan sidea, ihatahon Jesus ma hubani 
si Simon Petrus, “Ale Simon, anak ni si Jonas, 
holongan do uhur-Mu Bangku ase halak on?” Nini 
ma hu Bani, “Eak Tuhan, ibotoh Ham do holong 
ni uhurhu Bamu!” Ihatahon Jesus ma hu bani, 
“Parmahani ma anak ni biribiring-Ku!” 

16 hatahon ma use paduahalihon bani, “Ale Simon, 
Anak ni si Jonas, holong do uhurmu Bangku?” 
Nini ma hu Bani, “Eak Tuhan, ibotoh Ham do 
holong ni uhurhu Bamu!” Jadi ihatahon ma hu bani, 
“Parmahani ma biribiring-Ku!” 

17 Dob ai ihatahon ma patoluhalihon hu bani, 
“Ale Simon, anak ni si Jonas, holong do uhurmu 
Bangku?” Jadi pusok ma uhur ni si Petrus, halani 
patoluhalihon ma ihatahon hu bani, “Holong do 
uhurmu Bangku?” Jadi ihatahon ma, “Haganup do, 
ale Tuhan, ibotoh Ham, ibotoh Ham do holong ni 
uhurhu Bamu!” Dob ai ihatahon Jesus ma hu bani, 
“Parmahani ma biribiring-Ku!” 

Ilumbahon Jesus Pasal Sonaha do Ujung ni 
Goluh ni si Petrus ampa si Johannes 


18 Na tongon tumang do na Huhatahon on bam, 
“Sanggah poso ho, ho do manggonditi dirimu, 
anjaha laho ho huja rosuh ni uhurmu. Tapi dob 
matua holi ho, surdukkononmu ma tanganmu, jadi 
gonditan ni halak na legan ma ho, anjaha boanonni 
ma ho hubani na so harosuh ni uhurmu.” 

19 Tapi ihatahon pe ai, laho patugahkon parmateini 
do use, laho pasangapkon Naibata. Jadi, dob 
ihatahon sonai, nini ma hu bani, “Ihutkon ma Ahu!” 
20 Jadi marhusor ma si Petrus, gabe ididah ma 
mangihut susian haholongan ni uhur ni Jesus, ai ma 
na hundul darngos bani Jesus, sanggah na mangan 
ondi sidea, anjaha na manungkun-Si ijia, “Ise do in 
Tuhan, na sihol mantahihon Ham?” 

21 Ase dob ididah si Petrus ia, nini ma hubani Jesus, 
“Ham Tuhan, sonaha ia ambia on?” 

22 Nini Jesus ma hu bani, “Anggo marosuh Ahu, 
totap ia ronsi roh Ahu, mase ma pala pasari- 
sarionmu ai? Tapi anggo ho, ihutkon ma Ahu!” 

23 Ase sar ma hata ai bani hasoman-hasoman ai, na 
so matei susian ai. Tapi seng ihatahon Jesus hu bani, 
na so matei ia, tapi sonon do nini, “Anggo marosuh 
Ahu, totap ia ronsi roh Ahu, mase ma pala pasari- 
sarionmu ai?” 


Johannes 21 3777 


Hata Panutup ni Buku on 


24 Ai ma susian, na manaksihon pasal on anjaha na 
manuratkon, anjaha ibotoh hanami, na sintong do 
na sinaksihonni in. 

25 Tapi buei ope na legan, na binahen ni Jesus: ambit 
nasuratkon ai sada-sada, ninuhurhu, ra seng siat i 
dunia on buku na sinurat ai. 


Lahoan Ni Apostel 


Lobei ni Hata 


1Bani suratku na parlobei in, ale Teopilus, 
husuratkon do pasal haganup na binahen ampa 
podah na pinungkah ni Jesus, 
2 das ronsi na tarangkat la, dob lobei ibere parentah 
marhitei Tonduy Na Pansing bani apostel-apostel, 
na dob pinilih-Ni ai. 
3Dob salpu hamarsikon na tinaron-Ni ai, 
ipataridahkon do diri-Ni manggoluh bani sidea 
marhitei buei tanda, ai ma ibagas siompat puluh 
ari na pinataridahkon-Ni ai diri-Ni bani sidea, lanjar 
mansahapkon pasal Harajaon ni Naibata. 


Parnaik ni Tuhan Jesus 


4 Sanggah na rap la pakon sidea, iparentahkon ma 
bani sidea, “Ulang ma laho hanima hun Jerusalem, 
tapi paima hanima ma na binagahkon ni Bapa, na 
dob ibogei hanima hun Bangku. 

“Ia si Johannes bah do ididihon, tapi Tonduy Na 
Pansing do didihonon-Ku bani nasiam, seng pala 
piga ari nari.” 

6 Jadi sanggah na martumpu ai sidea, isungkun 
sidea ma la, nini ma, “Ham Tuhan, pajongjongon- 
Mu ma sonari use harajaon in bani Israel?” 

7Nini ma hubani sidea, “Seng urusannima ai 
mambotoh adanganni atap panorangni, na dob 
tinontuhon ni Bapa in ibagas kuasa-Ni sandiri. 

8 Tapi jaloonnima ma hagogohon ni Tonduy Na 
Pansing na sogop bennima, anjaha gabe saksing-Ku 
ma hanima i Jerusalem ampa i sab Judea ampa i 
Samaria ampa das hu ujung ni tanoh on.” 

9 Jadi dob ihatahon sonai, tarangkat ma Ia inonoi 
sidea, dob ai ilingodi hombun ma la humbani 
panonggor ni sidea. 

10 Sanggah na ituludkon sidea ai Ia laho hu nagori 
atas, jongjong ma dua halak parhiou silopak i 
lambung ni sidea, 

11 ha mangkatahon, “Nasiam halak Galilea, mase 
ma sai jongjong nasiam kawah-kawah dompak 
datas? Anggo Jesus ai, na tarangkat hun lobei 
nasiam hu nagori atas, sonai do roh la, songon na 
nididah nasiam ai la naik hu nagori atas.” 

12 Dob ai mulak ma sidea hu Jerusalem hun dolog 
ai, na margoran Dolog Jetun: dohor do ai hun 
Jerusalem, sada pardalanan Sabat do daohni. 

13 Dob das sidea, tangkog ma sidea hu kamar 
pardatas ai, ianan ni sidea ai, ai ma si Petrus ampa 
si Johannes, si Jakobus ampa si Andreas, si Pilippus 
ampa si Tomas, si Bartolomeus ampa si Mateus, si 

Jakobus anak ni si Alpeus, ampa si Simon Selotes, 
ampa si Judas anak ni si Jakobus. 

14 Sidea ai do haganup na marnunut marsada ni 
uhur martonggo rap pakon parinangon-parinangon 
ampa si Maria, inang ni Jesus, sonai homa anggi-Ni 
ai. 


Tarpilih si Matias gabe Apostel 
Gantih ni si Judas Iskariot 


15 Bani panorang ai ma jongjong si Petrus i tongah- 
tongah ni sanina-sanina ai, bueini adong do hira- 
hira saratus dua puluh halak, nini ma, 

16 “Nasiam hasoman sanina, maningon saud do 
hata ni Surat in, na dob nilumbahon ni Tonduy Na 
Pansing hinan marhitei pamangan ni si Daud, ai ma 
pasal si Judas, na gabe pambobai ni sitangkap Jesus. 
17 Masuk hinan do ia hubani bilangannami, anjaha 
dihut do ia bani jabatan on. 

18 Dapotsi do sanlambar tanoh humbani upah 
hajahaton ai; anjaha sanggah tungkap ia madabuh, 
mapultak ma dagingni, gabe mandarat ma ganup 
bituhani.” 

19 Anjaha haganup do pangisi ni Jerusalem 
mambotoh ai, mambahen igoran tanoh ai ibagas 
sahap ni sidea: Akeldamah, artini: Tanoh Daroh. 

20 Ai tarsurat do ibagas buku Psalm, “Sai halong ma 
jananni ai, anjaha ulang ma adong na mangiankon 
ai!” Ambah ni ai, Jaloon ni na legan ma jabatanni!” 

21 Halani ai maningon adong do humbani sidea na 
mangkasomani hanami, sadokah marhujai-hujon 
Tuhan Jesus i tongah-tongahta, 

22 olat ni pandidion ni si Johannes nari das 
hubani partarangkat-Ni ai hun banta, na gabe 
hasomannami manaksihon pasal parpuhoon-Ni ai. 
23 Jadi ipajongjong sidea ma dua halak, ai ma si 
Josep, na margoran si Barsabas anjaha na ginoran 
homa si Justus, ampa si Matias. 

24 Jadi martonggo ma sidea, nini ma, “Ham Tuhan, 
sitanda uhur ni haganup jolma, patuduh Ham ma 
barang ise do humbani na dua on ipilih Ham, 

23 gabe sijalo jabatan diakon ampa apostel, na 
dob tinadingkon ni si Judas, na dob laho marayak 
siparayakonni.” 

26 Lanjar manjomput na sinurat ma sidea, jadi dapot 
ma si Matias, gabe tarhira ma ia hasoman ni apostel 
na sapuluh sada ai. 


Parroh ni Tonduy Na Pansing 


1Jadi sanggah jumpah ari Pentakosta, 

martumpu do sidea haganup bani sada ianan. 
2 Jadi roh ma sompong sora hun langit songon 
parombus ni logou na gogoh montas, gabe igoki ma 
rumah ianan ni sidea na hundul ai. 
3 Jadi taridah ma bani sidea usih hubani silah ni 
apuy na marjilam-jilam, anjaha sogop ma bani 
ganup sidea. 

4 Gabe gok Tonduy Na Pansing ma sidea ganupan, 
jadi mamungkah marsahap na legan ma sidea 
ganupan, songon pambere ni Tonduy in bani sidea 
mansahapkonsi. 

“Tapi adong ma halak Jahudi na marianan i 
Jerusalem, ai ma halak na daulat humbani sagala 
bangsa na itoruh ni langit. 

6 Sanggah na masa ai sora ai, martumpu ma na 
mabuei ai: jadi longang ma sidea, ai ganup do sidea 
mambogei hata ai ibagas sahapni bei. 

7 Jadi malitonduy ma sidea anjaha longang, nini 
sidea ma, “Ai lang halak Galilea do sidea haganup 
na marsahap in? 

8Mase ma ganup hita mambogei ibagas hata ni 
tanoh hatubuhanta bei? 

9 Hita, halak Partia pakon Media pakon Elamit 
ampa na marianan i Mesopotamia, i Judea ampa 
Kappadosia, i Pontus ampa i Asia, 

10; Prigia, Pampilia, Masir ampa i nagori Libia na 
hampit Kirene, ampa halak Rom na marianan ijon, 
halak Jahudi ampa parguru, 

11 halak Kreta ampa halak Arab: ibagas hatanta bei 
do ibogei hita sidea mansahapkon habanggalon ni 
Naibata.” 

12 Jadi longang ma sidea haganup, jut bei ma 
uhurni, nini ma samah sidea, “Ai aha do artini in?” 
13 Tapi manrisai do na deba, nini ma, “Na bosurtu 
do in bani anggur na matobu.” 

Ambilan ni si Petrus ampa 
Parjadi ni Kuria na Parlobei in 


14 Jadi jongjong ma si Petrus rap pakon na sapuluh 
sada ai, ipagogoh ma sorani anjaha iparsahapkon 
ma sidea, “Nasiam halak Jahudi ampa haganup na 
marianan i Jerusalem, botoh nasiam ma on, anjaha 
parimbagaskon nasiam ma hatangku! 

15 Seng na mabuk hanami on, songon pangagan ni 
uhur nasiam, ai pukul siah ope ari, 

16 tapi na hinatahon ni Nabi Joel do na masa on, ai 
nini do, 

17 Bani ari parpudi, nini Naibata, useihonon-Ku 
do humbani Tonduy-Hu bani sagala daging, jadi 
manjahai ma anak nasiam, sonai boru nasiam, 
anjaha marnipi ma na matua nasiam. 

18 Age bani jabolon-Ku dalahi ampa jabolon-Ku 
naboru bani panorang ai, useihonon-Ku do 
humbani Tonduy-Hu, ase manjahai sidea. 

19 Anjaha bahenon-Ku do halongangan bani langit i 
babou, anjaha tanda bani tanoh i toruh, ai ma daroh 
apuy ampa timus na maripul. 

20 Mataniari ai gabe golap ma, anjaha bulan gabe 
daroh, parlobei ni ari parroh ni Tuhan in, na banggal 
anjaha na marmulia in. 

21 Jadi sagala na mandilo goran ni Tuhan in, maluah 


7 


ma. 

22 Nasiam halak Israel, tangihon nasiam ma hata 
on: la Jesus, na hun Nasaret in, in ma na dob 
pinatandahon ni Naibata bani nasiam marhitei 
hagogohon, halongangan ampa tanda, na binahen 
ni Naibata marhiteihon-Si i tongah-tongah nasiam, 
songon na binotoh nasiam, 

23 ha dob niondoskon mangihutkon sura-sura ni 
Naibata na totap in ampa humbani pamotohan-Ni 
hinan, la do na dob iparsilangkon anjaha ibunuh 
nasiam marhitei tangan ni na so martitah. 

24Tapi ipapuho Naibata do la, dob itanggali 
haparngiton ni hamatean, ai seng tarjolomi 
hamatean in Ia. 

25 Ai ihatahon si Daud do pasal ai, “Huidah do Tuhan 
in tongtong i lobeihu, ai i siamunku do la, ase ulang 
dugur ahu. 

26 Halani ai malas do uhurhu, anjaha marolob- 
olob dilahku, dagingku pe marsaran do halani 
pangarapan. 

27 Ai seng paturuton-Mu tonduyhu i nagori toruh, 
anjaha seng lopason-Mu Na Pansing-Mu mangidah 
hamarsikon. 

28 [pabotohkon Ham do bangku dalan hagoluhan, 
gokan-Mu do bangku malas ni uhur i lobei-Mu.' 

29 Nasiam sanina, huhatahon ma bani nasiam 
torang-torang, ia ompungta si Daud matei do 
anjaha hona tanom, anjaha i tongah-tongahta do 
tanomanni ronsi sadari on. 

30 Halani nabi do ia, anjaha ibotoh, na dob ibijahon 
Naibata do bani, pabangkiton sahalak humbani 
ginomparni bani paratasni, 

31 bagas botohni hinan domma isahapkon pasal 
parpuhoon ni Kristus in, ai ma na so paturuton Ia i 
nagori toruh, atap idahon ni daging-Ni hamarsikon. 
32|n ma Jesus, na dob pinapuho ni Naibata, 
haganup do hanami manaksihon ai. 

33 Dob ipagijang la hu siamun ni Naibata, anjaha 
ijalo Tonduy Na Pansing na pinarbagah-bagah in 
humbani Naibata, gabe iuseihon ma in songon na 
nididah anjaha ibogei nasiam. 

34 Ai seng si Daud naik hu nagori atas, tapi ihatahon 
do, “Nini Tuhan in dompak Tuhanku: Hundul ma ho 
hu siamunkon, 

35paima Hubahen munsuhmu, gabe sidogei- 
dogeian bani naheimu.' 

36 Ase torang ma ibotoh haganup bangsa Israel: 
la Jesus na pinarsilangkon nasiam in, domma 
ipabangkit Naibata gabe Tuhan anjaha Kristus.” 
37Manangar ai, itorusi ma uhur ni sidea, gabe 
ihatahon sidea ma hubani si Petrus ampa hubani 
hasomanni apostel, “Aha ma sibahenonnami, 
nasiam hasoman?” 

38 |hatahon si Petrus ma hubani sidea, “Paubah 
nasiam ma uhur nasiam, anjaha padidihon nasiam 
ma ganup nasiam hubagas goran ni Jesus Kristus, 

bahen hasasapan ni dousa nasiam, ase ijalo sibere- 
bere ni Tonduy Na Pansing. 

39 Ai bani nasiam do bagah-bagah in ampa bani 
anak nasiam ampa bani haganup halak na daoh, 
sidiloon ni Tuhan Naibatanta ope.” 

40 Buei ope hata na legan isaksihon, laho mangojur 
sidea, nini do, “Paluah nasiam ma diri nasiam, 
humbani bangsa na geduk on!” 

41 Jadi tardidi ma haganup na manjalo hatani ai, 
anjaha adong do hira-hira tolu ribu halak na tambah 
bani na sadari ai. 


Parsaoran ni Kuria na Parlobei in 


42 Anjaha totap do sidea bani podah ni apostel 
ampa ibagas parsaoran, ibagas na manopiki ruti 
ampa na martonggo. 

43 Sogop do uhur na mabiar bani haganup: buei do 
halongangan ampa tanda ibahen apostel ai. 

44Sai sada do ganup na porsaya ai, anjaha 
parbagianan rup do ihira sidea arta ni sidea. 

45 Ijuali sidea do arta ampa barang-barang ni 
sidea, ibagihon ma ai bani haganup, domu hubani 
haporluanni bei. 

46Anjaha ganup ari do sidea sauhur i rumah 
panumbahan: jojor rumah do sidea manopiki ruti, 
anjaha ibagas malas ni uhur ampa uhur na bulus do 
ijalo sidea sipanganon ai. 

47 Ipuji sidea do Naibata anjaha rosuh do uhur 
ni simbuei mangidah sidea. Anjaha ganup ari do 
itambahi Tuhan in na dapotan haluahon bani kuria 
ai. 


Ipamalum si Petrus Sada Halak na Repat 


1Jadi rap tangkog ma si Petrus ampa si 
Johannes hu rumah panumbahan pukul tolu, 
bani panorang martonggo. 
2 Anjaha adong ma sada halak na repat humbani 
partubuhni iboan halak hujai. Ganup ari do 
itaruhkon sidea ia hu lambung ni horbangan ni 
rumah panumbahan ai, na margoran Horbangan 
Na Jenges, laho mangindo sibere-bere humbani 
halak na masuk hu rumah panumbahan ai. 
3 Jadi sanggah ididah halak na repat ai si Petrus 
ampa si Johannes sihol masuk hu rumah 
panumbahan ai, ipindo ma sibere-bere. 
4 Tapi ikawahkon si Petrus ampa si Johannes ma ia, 
nini sidea ma, “Tonggor ma dompak hanami!” 
“Jadi ikawahkon ma sidea, iarap uhurni adong 
jaloonni humbani sidea atap aha. 
6 Tapi nini si Petrus ma, “Pirak pakon omas seng 
dong bangku, tapi na dong bangku ai ma hubere 
bam: Marhitei goran ni Jesus Kristus na hun Nasaret 
in, mardalan ma ho!” 

7Lanjar itangkap ma tanganni siamun, laho 
pajongjongkonsi, jadi mintor totap ma hae-haeni 
ampa towodni. 

8 Mintor ijongjongkon ma lanjar mardalan, masuk 
ma ia rap pakon sidea hu rumah panumbahan ai 
mangentes-entes anjaha mirjak-irjak lanjar mamuji 
Naibata. 

9 Ididah haganup halak na mabuei ai do ia, na 
mardalan anjaha na mamuji-muji ai bani Naibata. 
10 Tapi ibotoh sidea do, ia do na hundul mangindo- 
indo i lambung ni Horbangan Na Majenges ai: 
longang do sidea anjaha himong mangidah na masa 
bani ai. 


Ambilan ni si Petrus 


11 Tapi halani na sai odor ai ia pakon si Petrus 
ampa si Johannes, marurup ma roh haganup halak 
na mabuei ai bani sidea, bani ianan na margoran 
surambih ni si Salomo, halani longang ni uhur ni 
sidea. 

12 Mangidah ai si Petrus, nini ma dompak halak 
na mabuei ai, “Nasiam halak Israel, mase longang 
uhur nasiam pasal on, mase ma sai hanami 
ikawahkon nasiam, songon gogohnami sandiri atap 
hadaulatonnami mambahen na mardalan halak on? 
13 Na ipasangap Naibata ni si Abraham, si Isak ampa 
si Jakob, Naibata ni ompungta in do Jesus juakjuakni 
in, na iondoskon anjaha na iparsilangkon nasiam 

in i lobei ni si Latus, age pe paluahon do la namin 
mangihutkon timbanganni. 

14 Iparnalang nasiam do Na Pansing anjaha Na 
Pintor in, tapi ipindo nasiam do paluahon bani 
nasiam pamunuh in. 

15 Pambobai hu hagoluhan do ibunuh nasiam. In ma 
na dob ipapuho Naibata humbani na matei, anjaha 
hanami do saksi pasal ai. 

16 Halani haporsayaon bani goran-Ni do, ase 
ipargogohi goran-Ni halak on, songon na nididah, 
anjaha na tinanda nasiam on, ibere haporsayaon 
na humbani Tuhan in do hamalumon bani i lobei 
nasiam haganupan. 

17 hi pe, nasiam sanina, huahap, na hurang 
mambotoh do nasiam, ase ihorjahon nasiam in, 
sonai age pangintuai nasiam. 

18Tapi na ipasaud do na dob pinatugahni hinan 
marhitei pamangan ni ganup nabi, ai ma: Sitaron na 
marsik do Kristusni. 

19 Ase paubah nasiam ma uhur nasiam, anjaha 
mulak ma nasiam, ase tarsasap dousa nasiam, 

20 a3ndohar roh panorang malas ni uhur hun lobei 
ni Tuhan in, anjaha ase isuruh bani nasiam Jesus 
Kristus, songon na dob sinurahon-Ni hinan, 

2lai ma na dob ijalo nagori atas lobei, paima roh 
panorang parsuang ni haganup, na dob hinatahon 
ni Naibata humbani na hinan marhitei pamangan ni 
nabi-Ni na pansing in. 


Lahoan Ni Apostel 3-4 3790 


22 Ai ihatahon si Musa do, “Pajongjongon ni Tuhan 
Naibata do sada nabi humbani sanina nasiam 
songon ahu on, la do sitangihonon nasiam pasal 
haganup sihatahononni bani nasiam.' 

23Tapi sagala na so manangihon nabi ai, 
boiskononkon do humbani bangsa in! 

24 Anjaha sagala nabi na ongga marsahap, 
mamungkah humbani si Samuel ampa na i pudini 
ai, pasal ari on do ibaritahon sidea. 

25 Nasiam do anak ni nabi-nabi ai anjaha parrupei 
bani padan na binahen ni Naibata bani ompungta, 
sanggah na hinatahon-Ni ai bani si Abraham, 
“Anjaha marhitei ginomparmai dapotan pasu-pasu 
do haganup bangsa nai tanoh on.” 

26 Bani nasiam do parlobei ipapuho Naibata 
juakjuak-Ni, anjaha isuruh do ia, mamasu-masu 
nasiam, sagala na mulak humbani hajahatonni 
bei.” 


Tartutup si Petrus ampa si Johannes 


1Sanggah na marsahap ai ope sidea bani na 
mabuei ai, roh ma mandorab sidea malim, 
kopala ni rumah panumbahan ai ampa halak 
Sadukei, 
2 marah halani iajari sidea na mabuei ai, anjaha 
iambilankon sidea parpuhoon humbani na matei 
ibagas Jesus. 

3|tangkap ma sidea, anjaha ipamasuk hubagas 
tutupan ronsi patar ni ai, ai domma bod ari. 

4Tapi buei do na manangar ambilan ai, gabe 
porsaya, anjaha adong do bilangan ni dalahi na gabe 
porsaya lima ribu halak. 


Isaksihon Sidea Haporsayaon ni 
Sidea i Lobei ni Sanhedrin 


5 Patarni ai martumpu ma i Jerusalem pangintuai- 
pangintuai ampa sibotoh surat, 

6 rap pakon si Hannas, sintua ni malim ai, si Kayapas, 
si Johannes, si Aleksander ampa haganup sindohor 
ni sintua ni malim ai. 

1 Jadi ipajongjong ma sidea hu tongah-tongah 
anjaha isungkun ma sidea, “Marhitei kuasa aha atap 
marhitei goran ni ise do ibahen nasiam ai?” 

8 Jadi gok Tonduy Na Pansing ma si Petrus, 
ihatahon ma bani sidea, “Nasiam pambobai ampa 
pangintuai-pangintuai ni bangsa on. 

3 Anggo pareksaon ma hanami sadari on, halani 
pambahenan na madear bani sada halak na boritan, 
atap marhitei aha do ia, ase malum, 

10hotoh nasiam ma haganup ampa haganup 
bangsa Israel, “Marhitei goran ni Jesus Kristus na 
hun Nasaret ai do, ai ma na pinarsilangkon nasiam, 
tapi na pinapuho ni Naibata humbani na matei, 
marhitei ai do, ase jongjong halak on malum i 
tongah-tongah nasiam.' 

11|a do in, batu na niambukkon ni nasiam tukang, 
na dob gabe batu parsuhi. 

12 Anjaha seng dong haluahon ibagas atap ise na 
legan, ai seng dong goran na legan itoruh ni langit 
ibere bani jolma, parhiteianta hu haluahon.” 

13 Dob ididah sidea hinsah ni uhur ni si Petrus ampa 
si Johannes ai, anjaha ibotoh homa, sedo halak 
sijamah surat sidea, tapi jolma na somal do, gabe 
longang ma uhur ni sidea; itanda do sidea, ai ma na 
rap pakon Jesus do sidea hinan. 

14 Anjaha ididah sidea do homa jongjong ijai rap 
pakon sidea halak na dob pinamalum ai, gabe seng 
tarhatahon sidea be atap aha pe. 

15 Ihatahon sidea ma, ase luar sidea lobei hun 
parrapotan ai, gabe manriah ma sidea samah sidea, 
16 “Aha ma sibahenonta bani halak on? Ai torang do, 
talar na binahen ni sidea ai, ibotoh ganup parhuta 
Jerusalem, seng tarporsou hita. 

17 Tapi, ase ulang lambin rarat ai bani halak na 
mabuei in, gogoh ma sidea palumba hita, ase ulang 
be sidea marsahap atap hubani ise pe marhitei 
Goran ai.” 

18 Dob ai idilo ma sidea, anjaha ilarang ma, na so 
bulih be sidea marsahap atap mangajari marhitei 
goran Jesus. 

19Tapi nini si Petrus ampa si Johannes ma 
mambalosi sidea, “Nasiam ma manimbangi, atap 


Lahoan Ni Apostel 4 3793 


na pintor ma ai i lobei ni Naibata, anggo balosan 
hanami bani nasiam ase bani Naibata. 

20 Ai seng tarbahen hanami lang mangkatahon na 
dob ididah ampa ibogei hanami.” 

21 Jadi dob ipalumba sidea gomos, ipaluah ma 
sidea, ai seng jumpah sidea dalan, laho manguhumi 
sidea halani na mabuei ai, ai haganup do mamyji 
Naibata halani na masa ai. 

22 hi lobih ma ompat puluh tahun umur ni halak na 
pinamalum ai marhitei tanda halongangan ai. 


Tonggo ni Kuria ai 


23 Dob maluah sidea, laho ma sidea marayak 
hasoman ni sidea, anjaha ibaritahon ma bani sidea 
haganup, na hinatahon ni sintua ni malim ampa 
pangintuai ai bani sidea. 

24 Jadi dob ibogei sidea ai, sasora ma sidea 
martonggo bani Naibata, nini ma, “Ham Tuhan, 
Ham do manjadihon langit, tanoh pakon laut ampa 
haganup isini! 

25 Ham do marsahap marhitei Tonduy-Mu, humbani 
pamangan ni ompungnami si Daud, juakjuak-Mu ai, 
sonon, “Mase oga-oga bangsa parbegu, anjaha na 
so marguna ipingkiri bangsa-bangsa?" 

26 Jongjong do raja-raja ni tanoh on, anjaha 
martumpu do siparkuasa, laho mangimbang Tuhan 
in, ampa na mininakan-Ni. 

27 Ai tongon do, na dob martumpu do i huta on 
si Herodes, si Pontius Latus, rap pakon bangsa 
parbegu ampa bangsa Israel, laho mangimbang 
Jesus, juakjuak-Mu Na Pansing in, na dob 
mininakan-Mu in, 

28 laho pasaudkon, na dob tinontuhon-Mu hinan 
marhitei kuasa-Mu ampa sura-sura-Mu. 

29 Ai pe, Ham Tuhan, tonggor Ham ma asup-asup 
ni sidea in, anjaha bere Ham ma bani jabolon-Mu 
hinsah ni uhur, laho mangkatahon hata-Mu! 

30 Surdukkon Ham ma tangan-Mu, laho mambahen 
hamalumon, tanda ampa halongangan marhitei 
goran ni Jesus, juakjuak-Mu Na Pansing in!” 

31 Jadi dob martonggo sidea, dugur ma ianan 
partumpuan ni sidea ai, anjaha gok Tonduy Na 
Pansing ma sidea haganup, gabe marhinsah ni uhur 
ma sidea mangkatahon hata ni Naibata. 


Parsaoran ni Kuria na Parlobei ai 


32 Ia halak na porsaya na satumpuan ai sauhur do 
anjaha sada tonduy. Seng dong humbani sidea na 
mangkatahon ia sandiri simada na dong bani, tapi 
parbagianan rup do ai ihira. 

33 Anjaha marhagogohon banggal do apostel ai 
manaksihon parpuhoon ni Tuhan Jesus, anjaha 
igoki idop ni uhur banggal do sidea haganup. 

34Ai seng dong atap ise sidea na hurangan: ai 
haganup siparjuma atap siparrumah, ijual do ai, 
anjaha iboan ma boli ni na jinual ni sidea ai, 

35 jtibalhon ma ai hu lobei ni apostel ai, dob ai 
ibagihon hubani na hurangan. 

36 Umpamani si Josep, na ginoran ni apostel-apostel 
ai si Barnabas, artini anak ni pangapohon, sada 
halak Lepi, hun Pulou Kiprus, 

37 ijual do jumani, anjaha iboan ma bolini ai lanjar 
itibalhon ma i lobei ni apostel ai. 


Pasal si Ananias ampa si Sapira 


lAdong ma ijia sada halak na margoran 
5 si Ananias, rap pakon parinangonni, na 
manjualhon tanohni. 
2 Ibagas botoh ni parinangonni, iponopkon do deba 
bolini ai, deba iboan anjaha iberehon i lobei ni 
apostel ai. 
3 Tapi nini si Petrus ma, “Ale Ananias, mase ma 
igoki sibolis uhurmu, gabe iladungi ham Tonduy Na 
Pansing, anjaha iponopkon ham deba boli ni tanoh 
ai? 
4 Anggo ijolomi ham in, ai lang saguru bamu do, 
anjaha ijual ham pe in, ai lang tong do saguru 
bamu? Mase ma tubuh uhurmu mambahen na 
sonin? Sedo jolma na niladunganmu ijin, Naibata 
do!” 

> Tapi ijin ibogei si Ananias hata ai, tompas ma 
ia lanjar rotap hosahni. Jadi mabiar tumang ma 
haganup na mambogeisi. 

6 Jadi roh ma halak siposonan, ibaluti sidea ma 
bangkeini ai, dob ai iusung ma hu darat laho 
mananom. 

7 Dob salpu hira-hira tolu jam roh ma parinangonni 
ai, tapi lape ibotoh na masa ai. 

8 Jadi iparsahapkon si Petrus ma ia, “Hatahon ma 
bangku, nasa on do ijual nasiam tanoh ai? Eak, nasa 
in do,” nini. 

9 Tapi nini si Petrus ma hu bani, “Mase ma sauhur 
nasiam manlajou Tonduy ni Tuhan in? Tonggor ma, 
bokas ni nahei ni na mananom paramangonmu, 
ham pe usungon ni sidea ma hu darat!” 

10 Jadi mintor tompas ma ia i lobei ni nahei ni 
si Petrus, lanjar rotap ma hosahni. Jadi sanggah 
masuk halak siposonan ai, domma matei ia jumpah 
sidea, iusung sidea ma ia hu darat, anjaha i tanom 
ma hu lambung ni paramangonni. 

11 Jadi mabiar tumang ma haganup na sakuria ai 
ampa haganup na mambogei ai. 


Tanda-tanda Halongangan na 
Binahen ni Apostel-apostel 


12 Jadi masa ma buei tanda ampa halongangan 
marhitei tangan ni apostel ai bani na mabuei ai: 

sauhur do sidea haganup, martumpu do sidea i 
surambih ni si Salomo. 

13 Tapi humbani na legan ai, seng dong na pag 
pasaorhon dirini hubani sidea: sangap do sidea 
ididah jolma simbuei. 

14 Anjaha lambin tambah do na porsaya bani Tuhan 
in, buei dalahi sonai age naboru, 

15pala ipamboan sidea na boritan hu alaman, 
anjaha ipatibal bani podoman ampa apei, andohar 
hona halinoh ni si Petrus sidea sanggah montas ia. 
16 Dihut do hun huta-huta na ingot ai roh buei 
halak hu Jerusalem, mamboan na boritan ampa na 
niodar-odar ni tonduy na mabutak, gabe malum ma 
sidea haganup. 


Tartangkap Apostel anjaha 
Maluah Ibahen Malekat 


17 Jadi martindak ma sintua ni malim ai ampa 
haganup na mangkasomanisi, ai ma golongan 
Sadukei, igoki ringis do simburu ni uhur ni sidea, 

18 itangkap sidea ma apostel ai anjaha imasukkon 
ma sidea hu tutupan umum. 

19 Tapi bornginni ai, ibuha sada malekat ni Tuhan 
in ma labah ni tutupan ai, iboan ma sidea hu darat 
lanjar nini ma, 

20“laho ma nasiam hu rumah panumbahan, 
hatahon nasiam ma bani halak na mabuei ai pasal 
hata hagoluhan in!” 

21Mambogei ai, jadi sogod ma sidea misir hu 
rumah panumbahan ai laho mangajari. Ia sintua ni 
malim ampa na mangkasomanisi, iadongkon sidea 
ma rapot bolon rap pakon pangintuai-pangintuai 
ni bangsa Israel, anjaha isuruh ma hu tutupan na 
mangalop sidea. 

22Tapi dob das hujai juakjuak ai, seng adong 
jumpah sidea ijai, gabe mulak ma sidea patugahkon 
ai, nini ma, 

23 “Tutup tumang do namin tutupan ai jumpah 
hanami, anjaha parjaga jongjong i lobei ni labah 
ai; tapi dob iungkab hanami, ise pe lang jumpah 
hanami ibagas.” 

24 Ase dob ibogei kopala ni rumah panumbahan 
ampa sintua ni malim ai hata ai, haru ma uhur ni 
sidea mamingkiri, atap na sonaha do holi dobni ai. 
25 Tapi roh ma sada halak na patugahkon bani sidea, 
“Tonggor nasiam ma, i rumah panumbahan do 
halak na pinatutupkon nasiam ondi mangajari halak 
na mabuei!” 


Apostel ai i Lobei ni Rapot Bolon 


Maluah Sidea Halani Hata ni si Gamaliel 


26 Jadi laho ma kopala ni rumah panumbahan ai 
rap pakon juakjuak ai mangalop sidea, tapi seng 
marhasoman paksa, halani mabiar sidea ipargijig 
halak na mabuei ai. 

27 iboan ma sidea anjaha ipajongjong i lobei ni 
Rapot Bolon ai. Jadi ipareksa sintua ni malim ai ma 
sidea, nini ma, 

28 “Gomos do ilarang hanami hanima mangajari 
marhitei Goran ai, hape lambin igoki hanima 
do huta Jerusalem marhitei podahnima, ase 
marsapata bannami daroh ni Halak ondi, 
ninuhurnima.” 

29 Jadi nini si Petrus ampa apostel-apostel ai 
ma mambalosi, “Maningon balosan do diri bani 
Naibata ase bani jolma! 

30 ipapuho Naibata ni ompungta do Jesus, na 
binunuh nasiam marhitei na manggantungkon-Si 
bani hayu na marsilang. 

31|pagijang Naibata do la hu siamun-Ni gabe 
Pambobai anjaha Sipaluah, laho mambere hubani 
Israel hamubahon ni uhur ampa hasasapan ni 
dousa. 

32 Hanami do saksi pasal ai ampa Tonduy Na 
Pansing, na binere ni Naibata bani na mambalosi- 
Si.” 

33 Tapi mambogei ai marah tumang ma sidea, gabe 
iputuskon sidea ma sihol mambunuh sidea. 

34 Tapi jongjong ma bani rapot ai sada halak Parisei, 
na margoran si Gamaliel, sada sibotoh titah, na 
sangap bani uhur ni bangsa ai, jadi ihatahon ma, ase 
isuruh sidea hu darat tongkin. 

35 Dob ai nini ma hubani sidea, “Nasiam halak Israel, 
pangkei ma nasiam pasal sibahenon nasiam bani 
halak on! 

36 Jongjong do ijia si Toidas, ipabanggal do dirini, 
pala adong ompat ratus halak na mangirikkonsi. 
Tapi tarbunuh do ia, gabe merap do ganup na 
mangirikkonsi, anjaha seng dong be. 

37 | pudini ai, jongjong do use si Judas, halak Galilea 
ai, sanggah panorang sensus ondi, anjaha buei 
do halak na mamberontak iarahkon, tapi ia pe 
tarbunuh do, anjaha merap do na mangirikkonsi ai. 
38 Ase ai pe, ulang ma kahua nasiam halak on, 
paturut nasiam ma sidea, ai anggo humbani jolma 
do sura-sura ampa horja on, sai na maseda do in. 
39 Tapi anggo humbani Naibata do, seng tarkahua 
nasiam sidea, ulang gabe siimbang Naibata nasiam 
holi.” Jadi iparhatongon sidea ma hatani ai. 

40 Dob ai idilo sidea ma apostel ai: isuruh ma 
na manlonsingi sidea anjaha ilarang ma sidea 
mansahapkon Goran Jesus: salpu ai ipaluah ma 
sidea. 

41Tapi malas do uhur ni sidea luar hun rapot 
ai, halani boi sidea manaron hiri-hiri mangkopkop 
goran ni Jesus. 

42 Anjaha seng marnamaronti sidea i rumah 
panumbahan age marrumah-rumah pe, mangajari 
ampa mangambilankon Kristus Jesus. 

Jabatan Diakon 


1 Bani panorang ai, dob lambin martambah buei 
6 ni susian ai, tubuh ma ungut-ungut ni halak 
parsahap Gorik dompak parsahap Heber, halani 
hurang panatapan bani na mabalu humbani sidea 
ibagas pangurupion ari-ari. 
2 Jadi ipahumpul na sapuluh dua ai ma haganup 
susian ai, nini ma, “Seng patut iahap hanami 
papudionnami parambilanon bani hata ni Naibata, 
halani na patorsa-torsa idop ni uhur. 
3 Ai pe nasiam sanina, pindahi nasiam ma hun 
tongah-tongah nasiam pitu halak, na dear baritani, 
na ginokan ni Tonduy anjaha na pantas maruhur, 
sipabangkitonta bani horja in. 
4Tapi, anggo hanami, tonggo ampa horja 
parambilannon ai ma horjahononnami.” 
5 Jadi rosuh ma uhur ni na sakuria ai bani hata ai, 
gabe ipilih sidea ma si Stepanus, sada halak na gok 
haporsayaon ampa Tonduy Na Pansing, dob ai si 
Pilippus, si Porkorus, si Nikanor, si Timon pakon si 
Parmenas, ambah ni ai si Nikolaos, sada parguru 
hun Antiokia. 
SIpajongjong ma sidea i lobei ni apostel ai, 
anjaha dob martonggo sidea, itampeihon sidea ma 
tanganni bani sidea. 

7 Jadi lambin rarat ma hata ni Naibata, anjaha 
tambah bilangan ni susian ai i huta Jerusalem, buei 
do age malim, na gabe porsaya. 


Pangaduan Dompak si Stepanus 


Sla si Stepanus gok idop ni uhur do ampa 
hagogohon: boi do ia mambahen halongangan 
ampa tanda na banggal i lobei ni na mabuei ai. 

3 Jadi roh ma deba halak marsual dompak si 
Stepanus, ai ma halak na humbani parguruan, 
na margoran Libertini, ampa na hun Kirene, hun 
Alexandria, hun Kilikia ampa Asia. 

10 Tapi seng tarimbang sidea hapentaranni ampa 
Tonduy ai, na mangajarisi. 

11 Jadi ijuljul sidea ma deba halak, na mangkatahon, 
“Ibogei hanami do halak on mangkatahon hata 
apas-apas dompak si Musa ampa Naibata.” 

12 [pajobu-jobu sidea do halak na mabuei ai ampa 
pangintuai ampa sibotoh surat, gabe idorab sidea 
ma si Stepanus, anjaha isarad hu lobei ni Rapot 
Bolon ai. 

13 ibajongjong sidea do saksi siparladung, na 
mangkatahon, “Seng na marnamaronti halak on 
mangkatai ianan na pansing in age titah in, 

14 ai ibogei hanami do ihatahon, 'Parsedaon ni Jesus 
na hun Nasaret ma rumah panumbahan in, anjaha 
paubahon-Ni do adat, na ijalo hita humbani si 
Musa.” 

15 Anjaha ganup do parrapot ai mannonoisi: songon 
bohi ni malekat do bohini ididah sidea. 


Balos ni si Stepanus 


1 Jadi nini sintua ni malim ai ma, “Atene, tongon 

do sonai?” 
2 Jadi nini si Stepanus ma, “Nasiam sanina ampa 
bapa-bapa, tangar nasiam ma lobei! Ipataridahkon 
Naibata na sangap in do diri-Ni hubani ompungta si 
Abraham, sanggah i Mesopotamia ia, sanggah lape 
ope ia marianan i Haran. 
3ihatahon do hu bani, “Bungkas ma ho hun 
tanohmin ampa humbani sindohormu, laho ma ho 
hu tanoh sipatuduhonon-Ku bam!” 
4 Jadi bungkas ma ia hun tanoh Kaldea, marianan 
ma ia i Haran. Dob matei bapani, isuruh Naibata ma 
ia pindah hunjai hu tanoh na niiankon nasiam on 
sonari. 
3 Seng ibere ope bani parbagianan ijai, sanjongkal 
pe lang, tapi iparbagah do, berehononni tanoh in 
bani, ase ia simada in ampa ginomparni, age pe 
seng dong anakni. 
6 Ai sonon do nini Naibata, “Gabe panginsolat do 
ginomparmu i tanoh na legan; parjabolonon anjaha 
arsik-arsikon ni halak do sidea ompat ratus tahun 
dokahni. 
7Dob ai uhumon-Ku do bangsa na binalosan ni 
sidea ai, nini Naibata,” salpu ai bungkas ma sidea 

hunjai, anjaha sombahon ni sidea ma Ahu bani 
ianan on. 

8 Lanjar ibere ma bani sidea padan parsunaton. Dob 
sonai, tubuh ma bani si Abrahamsi Isak, bani si Isak 
tubuh si Jakob, anjaha bani si Jakob ompungta na 
sapuluh dua ai. 

9 Halani subil ni ompungta ai bani si Josep, ijual 
sidea do ia hu tanoh Masir. Tapi ihasomani Naibata 
doia, 

10 jpaluah do ia humbani haganup hasunsahanni, 
anjaha ibere bani idop ni uhur ampa hauhuron i 
lobei ni Parao, raja ni Masir, gabe ipabangkit ma 
ia gabe panrajai ni tanoh Masir ampa haganup 
rumahni. 

11 Jadi masa ma lohei i sab tanoh Masir ampa tanoh 
Kanaan, na mangkorhon hasunsahan banggal, seng 
jumpahan sipanganon be ompungta. 

12 Anjaha dob ibogei si Jakob adong gandum i tanoh 
Masir, gabe isuruh ma hujai ompungta, ai ma na 
parlobei sahali. 

13 Bani na paduahalihon ipatandahon si Josep ma 
dirini bani saninani ai, gabe torang ma bani Parao 
pasal partuturan ni si Josep. 

14 Jadi isuruh si Josep ma na mangalop si Jakob 
ampa haganup na sapanganan bani, pitu puluh lima 
bueini. 

15 Ase tuad ma si Jakob hu tanoh Masir, dob ai matei 
ma ia rap pakon ompungta ai. 

16 Iboan sidea do ia hu Sikem, anjaha inahkon hu 
tanoman, na binoli ni si Abraham marhitei duit pirak 
humbani ginompar ni si Hemor i Sikem. 

17 Jadi dob lambin dohor panorang na pinarbagah 
ni Naibata, ai ma na binulawankon-Ni hinan bani 
si Abraham, lambin tambah anjaha manggargar ma 
bangsanta i tanoh Masir, 

18 paima bangkit sada raja na legan, na so manandai 
si Josep. 

19 Akal do ibahen mangagou bangsanta, gabe 
tarpaksa do ompungta mangambukkon dakdanak 
ni sidea na baru tubuh, ase ulang torus manggoluh. 
20 Bani panorang ai tubuh ma si Musa, anjaha 
marosuh do Naibata mangidahsi. Tolu bulan do ia 
iparmudu-mudu i rumah ni bapani, 

21 dob ai itaruhkon ma hu darat, tapi ibuat boru ni 
Parao ma ia, anjaha ipagodang-godang ma songon 
anakni sandiri. 

22 'ajarhon do hubani sagala hapentaran ni halak 
Masir, gabe margogoh ma ia bani hata ampa 
pambahenan. 

23 Dob marumur ia ompat puluh tahun, tubuh ma 
uhurni manonggor saninani, halak Israel. 

24 Anjaha sanggah ididah sada halak hona arsik, 
jurupi ma na hona arsik ai, iluluhon ma ia marhitei 
na mambunuh halak Masir ai. 

25 lagan, dapot uhur ni saninani ai ma, paboa 
urupan ni Naibata ma sidea marhitei tanganni, tapi 
seng dapot uhur ni sidea ai. 

26 Patar ni ai, roh use ma ia, tudu sanggah maringori 
sidea, anjaha iojur ma sidea ase mardamei, nini ma, 
“Na marsanina do nasiam, mase maringori nasiam 
samah nasiam?" 

27 Tapi itulak na marsalah ai do ia, nini, “se 
pabangkit ho gabe panrajai ampa panguhum 
bannami? 

28 Ai sihol bunuhonmu do ahu, songon na 
binunuhmu halak Masir nantuari?' 

29Manangar hata ai lintun ma si Musa, laho 
manginsolat i tanoh Midian, anjaha tubuh ma dua 
anak bani ijai. 

30 Jadi dob salpu ompat puluh tahun, taridah ma 
sada malekat bani i halimisan ni Dolog Sinai, ibagas 
jilam ni apuy bani naporon. 

31 |ongang do si Musa mangidah na nididahni ai, 
anjaha dob idohori laho papangkeihon, tarbogei ma 
sora ni Tuhan in, 

32 “Ahu do Naibata ni ompungmu, ai ma Naibata ni 
si Abraham, si Isak pakon si Jakob.’ Jadi hitir-hitir ma 
si Musa, seng pag be ia papangkeihon. 

33 Tapi nini Tuhan in ma hu bani, “Tanggali ma 
sipatumin humbani naheimu, ai tanoh na susi do 
ianan hajongjonganmin. 

34 Domma tangkas Huidah hamarsikon na tinaron ni 
bangsang-Ku i tanoh Masir, domma Hutangar hoih- 
hoih ni sidea, anjaha turun do Ahu laho paluahkon 
sidea. Ai pe roh ma ho, sihol suruhon-Ku do ho hu 
tanoh Masir.' 

35Si Musa, na tinulak ni sidea ai, marhitei na 
mangkatahon, ‘Ise pabangkit ho gabe panrajai 
ampa panguhum?' la do isuruh Naibata, gabe 
panrajai ampa sipaluah marhitei malekat na 
nididahni ai bani naporon ai. 

36 larahkon do sidea bungkas, marhitei 
halongangan ampa tanda na binahenni ai i 
Tanoh Masir, i Laut Sigerger ampa halimisan ompat 
puluh tahun dokahni. 

37 Si Musa, ai ma na mangkatahon bani halak Israel, 
“Pajongjongon ni Naibata do sada nabi bani nasiam, 
hun tongah-tongah nasiam songon ahu on.' 

38 Ia do ai, bani kuria na i halimisan ai rap pakon 
ompungta ampa malekat ai, na marsahap pakonsi 
i Dolog Sinai. la do na manjalo hata na manggoluh 
sipadasonni hu banta. 

39 Tapi seng itangihon ompungta ia, itulak sidea do 
ia, anjaha mulak do uhur ni sidea hu Tanoh Masir. 
40]hatahon sidea do bani si Aron, “Bahen ma 
bannami Naibata, na mambobai hanami, ai seng 
ibotoh hanami, atap aha do na masa bani si Musa, 
na dob mangarahkon hanami luar hun tanoh Masir.’ 


Lahoan Ni Apostel 7 3808 


41 Jadi igana sidea ma ijia sada anak ni lombu, 
iboan sidea ma galangan bani gana-gana ai, anjaha 
marmalas ni uhur ma sidea halani bahen-bahenan 
ni tangan ni sidea ai. 

42 Tapi itundali Naibata ma sidea, ipaturut ma sidea 
marsombah bani na pinarnaibata ni sidea i langit 
ai, songon na tarsurat ibagas buku ni nabi-nabi, 
“Ai adong do isombahkon nasiam Bangku galangan 
sisayaton ampa sibere-bere ibagas siompat puluh 
tahun na i halimisan ai, ale bangsa Israel? 

43 Ipausung-usung nasiam do rumah ni Molok ampa 
bintang ni naibata Rephan ampa gana-gana na 
binahen nasiam gabe sisombahon nasiam. Hu dipar 
ni Babel ope buangkonon-Ku nasiam.' 

44Adong do bani ompungta lampolampo 
hasaksian, usih songon na dob niaturhon ni 
Naibata hubani si Musa marhitei hata-Ni, ai 
ma, ase ibahen ai domu hubani usihan, na dob 
nididahni ai. 

45 Ai ma na ijalo ompungta, lanjar iboan rap pakon si 
Josua laho patundukkon bangsa-bangsa, na niusir ni 
Naibata i lobei ni ompungta ai, das hubani panorang 
ni si Daud. 

46 Jumpahan idop ni uhur do ia i lobei ni Naibata, 
gabe ipindo ma, ase ipalopas ia laho pasirsirhon 
ianan bani Naibata ni si Jakob. 

47 Tapi si Salomo do saud pajongjong rumah Bani. 

48 Tapi lang marianan Sitimbulan in ibagas rumah na 
pinauli ni tangan, songon na hinatahon ni nabi ai, 
49 langit do paratas Bangku, anjaha tanoh 
onjolan bani nahei-Hu. Rumah aha ma in, na sihol 
paulionmu Bangku, nini Tuhan in, “atap ianan aha 
ma na boi gabe parsaranan Bangku? 

20 Ai lang tangan-Ku do paulihon in ganup?” 

51F nasiam sihengkeng uhur, na so marsunat uhur 
ampa pinggolni, ilawan nasiam do tongtong Tonduy 
Na Pansing in; usih do nasiam songon ompung 
nasiam ai. 

52 Ike ma humbani nabi ai, na so pinarburu ni 
ompung nasiam? Ibunuh sidea do na manjaha pasal 
parroh ni Parpintor in, ai ma na dob tinahihon ampa 
na binunuh nasiam, 

53 hasiam sijalo titah in, na pinadas marhitei 
malekat, hape seng idalankon nasiam.” 


Parmatei ni si Stepanus 


54 Mambogei ai marah tumang ma uhur ni sidea, 
harat-harat ipon ma sidea hu bani. 

55Gok Tonduy Na Pansing ma si Stepanus; 
mangkawah ma ia dompak langit, gabe ididah ma 
hasangapon ni Naibata ampa Tuhan Jesus jongjong 
i siamun-Ni. 

56 Jadi nini ma, “Tonggor ma, huidah do mungkab 
langit, anjaha Anak ni Jolma in jongjong hampit 
siamun ni Naibata!” 

57 Jadi marsurak-surak ma sidea anjaha marsitutup 
pinggolni bei: lanjar rap ma sidea mandorabsi. 

58 [sarad sidea ma ia hu darat ni huta ai, anjaha 
ipargijig bani batu. Ia saksi-saksi ai, itibalhon bei do 
pakeianni i lobei ni sada garama, na margoran si 
Saulus. 

59 Sanggah na ipargijig sidea ai si Stepanus bani 
batu, dilo-dilo do ia, nini, “Ham Tuhan Jesus, jalo 
Ham ma tonduyhu!” 

60 Manrogop ma ia anjaha ipagomos ma sorani 
mangkatahon, “Ham Tuhan, ulang ma hira Ham 
dousa ni sidea in!” Jadi dob ihatahon sonai, matei 
ma ia. 


Si Saulus Marburu Halak Kristen 


lla si Saulus rosuh do uhurni pasal 
8 pambunuhon ai. Jadi masa ma bani panorang 
ai pangayak-ayakon banggal dompak kuria na i 
Jerusalem. Haganup sidea, merap ma hu nagori 
Judea ampa Samaria, sobali apostel-apostel ai. 
2 itanom halak na daulat maruhur ma si Stepanus, 
anjaha tangis tumang do sidea halani ai. 
3la si Saulus, iparseda do kuria ai: imasuki do 
rumah-rumah, anjaha isarad ma hunjai dalahi ampa 
naboru laho padaskon hu tutupan. 

Horja ni si Pilippus i Samaria 


4la halak na merap ai, isiar sidea ma sab tanoh ai 
lanjar mangambilankon Ambilan Na Madear. 

3 Anjaha si Pilippus pe tuad ma hu huta Samaria, 
iambilankon ma bani sidea Kristus in. 

6 Jadi dob ibogei na mabuei ai ambilan ni si Pilippus, 
anjaha ididah homa tanda-tanda na binahenni ai, 
sauhur ma sidea marimbagaskonsi. 

7 Ai buei do humbani na setanon luar tonduy na 
mabutak marhasoman sora na mardilo-dilo. Buei 
do homa na oyangon ampa na tempang ipamalum. 
8 Jadi malas tumang ma uhur ni sidea na sahuta ai. 


Si Simon Parsibalik Mata 


9Tapi adong do ibagas huta ai hinan sada halak 
na margoran si Simon, parsibalik mata, na paoto- 
otohon halak Samaria ai, ai ihatahon na lobih do ia. 
10 Jadi haganup ma na etek na magodang porsaya 
bani, nini sidea, “On ma hagogohon ni Naibata, na 
ginoran, 'Tang na Banggal!” 

11 Ase ipairik-irik sidea pe ia, halani na dob dokah do 
sidea ipaoto-oto marhitei parsibalik-mataonni ai. 
12 Tapi dob porsaya sidea bani na niajarhon ni si 
Pilippus, ai ma pasal Harajaon ni Naibata ampa 
Goran Jesus, gabe tardidi ma sidea dalahi ampa 
naboru. 

13 Si Simon pe porsaya ma, anjaha dob tardidi ia, 
sai ipairik-irik ma si Pilippus, longang tumang ia 
mangindah tanda ampa hagogohon na banggal, na 
masa ai. 

14 Anjaha dob ibogei apostel-apostel nai Jerusalem, 
na dob ijalo halak Samaria ai hata ni Naibata, isuruh 
sidea ma si Petrus ampa si Johannes marayak sidea. 
15 Tuad ma sidea anjaha itonggohon ma sidea ase 
ijalo sidea Tonduy Na Pansing, 

16 ai seng ope sogop Tonduy Na Pansing atap bani 
ise pe sidea, pitah tardidi ope sidea hubagas goran 
ni Tuhan Jesus. 

17 Jadi itampeihon apostel ai ma tanganni bani 
sidea, gabe ijalo sidea ma Tonduy Na Pansing. 

18 Dob ididah si Simon, apostel ai mambere Tonduy 
Na Pansing marhitei na manampeihon tangan, roh 
ma ia mamboan duit bani sidea, 

19 hini ma, “Bere nasiam ma homa kuasa na sonin 
bangku, ase manjalo Tonduy Na Pansing halak, 
anggo hutampeihon tanganku bani.” 

20 Jadi nini si Petrus ma hu bani, “Magou ma ho 
rap pakon pirakmin, ai iagan ho gakni tarboli sibere- 
bere ni Naibata marhitei duit! 

21 Seng parrupei atap marhak ho bani kuasa on, ai 
seng pintor uhurmu dompak Naibata. 

22 hi. pe, paubah ma  uhurmu humbani 
hajahatonmin, dob ai pindo ma humbani 
Naibata, andohar boi tarsasap tahi-tahi ni uhurmin. 

23 Ai huidah gok pogu na paet ampa jorat 
hagedukon do ho.” 

24 Jadi nini si Simon ma marbalos, “Tonggohon 
nasiam ma ahu hubani Tuhan in, ase ulang 
mangonai bangku na hinatahonmu ai.” 

25 Ase dob isaksihon anjaha ihatahon sidea hata 
ni Tuhan in, mulak ma sidea hu Jerusalem, lanjar 
mangambilankon Ambilan Na Madear bani buei 
huta ni Nagori Samaria. 


Tardidi Parpangkat na Hun Etiopia 


26 Tapi iparsahapkon malekat ni Tuhan in ma si 
Pilippus, nini ma, “Jongjong ma ho, laho ma 
ho marayak tongah ari hu dalan ai, tuadan hun 
Jerusalem hu Gaza. la dalan ai lungun do.” 

27 Jadi jongjong ma ia lanjar misir. Anjaha tonggor 
ma, adong do ijai sada halak Etiopia, sada pegawai 
istana, manteri ni Kandake, raja naboru ni Etiopia, 
siramotkon haganup artani. Na laho do ia hu 
Jerusalem martonggo, 

28 anjaha na mulak ma ia nuan, hundul ibagas 
garetani mambasa buku ni Nabi Jesayas. 

23 Ihatahon Tonduy in ma hubani si Pilippus, “Laho 
ma hujai, dohori ma gareta ai!” 

30 Laho ma si Pilippus, ibogei ma ia mambasa surat 


ni Nabi Jesayas. Nini ma, “larti ham do na binasamu 
in?” 

31 Jadi nini ma, “Sonaha ma boi huartihon in, anggo 
seng dong na patorangkonsi bangku.” Lanjar iojur 
ma si Pilippus naik, hundul i lambungni. 

32 la hata ni surat, na binasani ai, ai ma, “Itogu do la 
songon biribiri hu panayatan anjaha songon anak ni 
biribiri, na sipsip i lobei ni sipangguntingisi, sonai do 
la seng ibuha pamanganni. 

33 bagas hadorunon salosei do uhum na bani ai. Ise 
ma na boi mangkira ginomparni? Ai tarangkat do 
goluhni hun tanoh on.” 

34Dob ai nini pagawei istana ai ma hubani si 
Pilippus, “Husungkun ma ham, ise do na hinatahon 
ni nabi ai ijin? Pasal dirini do atap pasal halak na 
legan do?” 

35Dob ai marsahap ma si Pilippus marbona 
humbani hata ondi, ibaritahon ma bani pasal Jesus. 
36 Anjaha sanggah na mannunuti dalan ai, das ma 
sidea hubani sada bah, jadi nini pagawei ai ma, 
“Andon ma bah! Adong ope na manlanglangi ase 
tardidi ahu?” 

37 Jadi nini si Pilippus ma, “Anggo na porsaya do 
ham humbani gok ni uhurmu, dear do!” Ibalosi ma 
ia, “Na porsaya do ahu, Anak ni Naibata do Jesus 
Kristus!” 

38 Ihatahon ma marsaran gareta ai, gabe tuad ma 
sidea haduasi, si Pilippus ampa parpangkat ai hu 
bah ai, lanjar ididi ma ia. 

39 Tapi sanggah na tangkog ai sidea humbani bah ai, 
jadi iluahon Tonduy ni Tuhan in ma si Pilippus, gabe 
seng ididah parpangkat ai be ia; marmalas ni uhur 
ma ia mannunuti sidalanni. 

40 Ia si Pilippus, i Asdod do ia jumpah: sanggah na 
montas ai ia, iambilankon do Ambilan Na Madear 
bani ganup huta-huta ai ronsi na das ia hu Kesarea. 


Hamubahon ni Uhur ni si Saulus 
(bd. 22:3-21: 26:9-20: Gal. 1:13-24) 


tla si Saulus sai tong ope iondamkon ondam- 
9 ondam ampa pamunuhon dompak susian ni 
Tuhan in. Laho ma ia hubani sintua ni malim, 
2 ipindo ma humbani surat, siboanonni hu 
Damaskus bani parguruan na ijai ai, ase anggo 
adong jumpahsi siirikkon ugama ai, dalahi atap 
naboru pe, boi sangkutonni anjaha boanonni ai hu 
Jerusalem. 
3 Tapi sanggah i tongah dalan ia, mandohori huta 
Damaskus, sompong ma marsinalsal sondang hun 
langit, inggot hu bani, 
4 sabe tompas ma ia hu tanoh, anjaha ibogei ma 
sada sora, na marsahap hu bani, “Saul, Saul, mase 
pardakdakonmu Ahu?” 
5Jadi nini ma, “Ise do Ham Tuhan?” Roh balos, 
“Jesus do Ahu, na pinardakdakmin. 
6 Tapi jongjong ma ho, masuki ma huta in, ijai pe 
patugahon bam sibahenonmu!” 

7 la hasomanni na saodoran ai, jonong do hansa, ai 
ibogei sidea do sora ai, tapi ise pe lang ididah. 

8 Jadi jongjong ma si Saulus hun tanoh ai: age pe 
bodak matani, aha pe lang ididah. Gabe itogu sidea 
mando ia, laho mambobansi hu Damaskus. 

9 Tolu ari dokahni seng marpangidah ia, anjaha seng 
mangan atap minum pe. 

10 Jadi adong ma sada susian i Damaskus, na 
margoran si Ananias. Ihatahon Tuhan in ma hu bani 
ibagas sada panonggoran, “Ale Ananias!” Balosni, 
“Ijon do ahu, Tuhan!” 

11 Jadi ihatahon Tuhan in ma hu bani, “Jongjong ma, 
laho ma ho hu dalan na margoran Dalan Sipintor, 
anjaha sungkun ma ijai, i rumah ni si Judas pasal 
sada halak na margoran si Saulus, na hun Tarsus. 
Jumpah ho do ia martonggo, 

12 anjaha domma ididah masuk sada halak, na 
margoran si Ananias, manampeihon tanganni bani, 
ase mulak marpangidah ia.” 

13 Tapi nini si Ananias ma mambalosi, “Tuhan, 
hubogei do humbani buei halak pasal buei ni 
na jahat, ibahen hubani halak na mapansing i 
Jerusalem. 

14 Ijon pe markuasa do ia humbani sintua ni malim, 
manangkuti haganup na mandilo goran-Mu.” 

15 Jadi nini Tuhan in ma hu bani, “Laho ma ho, ai 
ia do parugas pilihon-Ku laho mamboan goran-Ku 

hu lobei ni bangsa-bangsa, raja-raja ampa anak ni 
Israel. 

16 Ahu sihol patuduhkon hubani pasal buei ni 
sitaronon sidageionni halani goran-Ku.” 

17 Jadi laho ma si Ananias, imasuki ma rumah ai. 
Itampeihon ma tanganni hu bani, anjaha nini ma, 
“Ale Saul, saninangku, isuruh Tuhan in do ahu, ai 
ma Jesus, na nididahmu bani pardalananmu hujon, 
ase suang marpangidah ho, anjaha gok Tonduy Na 
Pansing ho.” 

18 Jadi mintor mangkatektek ma humbani matani 
songon sisik, gabe mulak ma ia marpangidah, dob 
ai jongjong ma ia lanjar tardidi. 

19 Anjaha mangan ma ia, gabe suang ma gogohni. 
Soh ope ia piga-piga dokah ijai rap pakon susian na 
i Damaskus ai. 


Parambilanon ni si Saulus i Damaskus 


20Anjaha mintor marambilan do ia ibagas 
parguruan-parguruan ai, isaksihon do Jesus, paboa 
Anak ni Naibata do la. 

21 Longang do haganup halak na mambogeisi, nini 
sidea do, “Ai lang ia do in, na mardakdak i 
Jerusalem haganup halak na mandilo Goran in? Na 
nilangkahkonni pe hujon, ai lang laho manangkuti 
anjaha mamboan sidea do hu sintua ni malim?” 

22 Tapi lambin margomos do si Saulus, gabe jut 
ma ibaen uhur ni Jahudi, na i Damaskus, marhitei 
hatorangan-hatorangan, paboa Jesus do Kristus in. 
23 Jadi, dob hun dokah, manriah ma halak Jahudi, 
laho mamunuhsi. 

24 Tapi tarbogei do hubani si Saulus tahi-tahi ni sidea 
ai. Gabe ijagai sidea ma sagala horbangan arian 
pakon borngin, ase boi bunuhon ni sidea ia. 

25 Tapi iarahkon susian ai ma ia borngin-borngin, 
anjaha itantan sidea ma ia ibagas karanjang hu 
darat ni tembok ai. 

26 Ase dob das ia i Jerusalem, isuba ma pasaorhon 
dirini bani susian ai, tapi haganup do sidea mabiar 
mangidahsi, ai seng porsaya sidea, na dob gabe 
susian ia. 

27 Tapi ijalo si Barnabas ma ia, anjaha iarahkon ma 
hubani apostel ai; ibaritahon ma bani sidea sonaha 
pangidahni bani Tuhan in, na marsahapkonsi, 
anjaha sonaha torang ni parambilanonni i 
Damaskus ibagas goran ni Jesus. 

28 Dob ai sai rap ma ia pakon sidea mardalani i huta 
Jerusalem, marhinsah ni uhur marambilan ibagas 
goran ni Tuhan in. 

29Marsahap anjaha marsual do ia pakon halak 
Jahudi parhata Gorik; tapi martahi-tahi do sidea, 
sihol mambunuhsi. 

30 Dob tarbotoh ai bani sanina-sanina ai, itaruhkon 
sidea ma ia tuad hu Kesarea, lanjar isuruh ma laho 
hu Tarsus. 

31 Ase mardamei-damei ma kuria ai i sab Judea, 
Galilea ampa Samaria, anjaha lambin toguhni 
marparlahou ibagas biar bani Tuhan in, anjaha 
lambin roh bueini do sidea halani pangojur ni 
Tonduy Na Pansing. 


Ipamalum si Petrus Sada Halak na Oyangon i Lidda 


32 Sanggah na mardalani ai si Petrus i tongah- 
tongah ni haganup sidea, laho do ia homa marayak 
halak na mapansing na i Lidda. 

33 Jadi jumpahsi ma ijai sada halak, na margoran 
si Eneas, na oyangon anjaha na tibal-tibal bani 
podomanni ualuh tahun dokahni. 

34 Jadi nini si Petrus ma hu bani, “Ale Eneas, 
ipamalum Jesus Kristus ma ho! Jongjong ma ho, 
anjaha patorsa ma podomanmu!” Jadi mintor 
jongjong ma ia. 

35 Anjaha haganup do pangisi ni Lidda ampa Tanoh 
Saron mangidahsi, gabe idompakkon sidea ma 
Tuhan in. 


Ipagoluh si Petrus si Tabita i Joppe 


36 Ia i Joppe, adong do sada halak susian naboru, 
na margoran si Tabita, artini Balua, na surung 

mangkorjahon na madear ampa mambahen idopni 
uhur. 

37 Boritan do ia bani panorang ai lanjar matei. Dob 
iparidi ia, inahkon ma bani kamar pardatas. 

38 Dohor do huta Lidda hun Joppe: jadi dob ibogei 
susian ai, na i Lidda do si Petrus, gabe isuruh sidea 
ma dua halak laho marayaksi, mangindohon bani, 
ase sapodas-podasni ia roh marayak sidea. 

39 Jadi mintor bingkat do si Petrus, mangkasomani 
sidea, anjaha dob das iboan ma ia hu kamar 
pardatas ai. Jadi marrohan ma hubani sagala na 
mabalu, tangis-tangis, anjaha ipatuduhkon sidea 
ma bani baju-baju ampa mantel, na pinauli ni si 
Tabita, sanggah rap ope ia pakon sidea. 

40 Jadi isuruh si Petrus ma sidea hu darat, anjaha 
manrogop ma ia laho martonggo. Idompakkon ma 
bangkei ai, lanjar nini ma, “Ale Tabita, jongjong 
ma!” Gabe ipabodak ma matani, anjaha dob ididah 
si Petrus, hundul ma ia. 

Alisurdukkon si Petrus ma tanganni laho 
pajongjongkonsi. Dob ai idilo ma halak na 
mapansing ai ampa na mabalu ai, gabe iarahkon 
ma naboru ai manggoluh hu lobei ni sidea. 

42 Jadi sar ma barita ai i sab Joppe, gabe buei ma na 
porsaya bani Tuhan in. 

43 Hun dokah do ia marianan i Joppe, tondok bani 
sada halak, na margoran si Simon, tukang sipatu ai. 

Hamubahon ni Uhur ni si Kornelius 


1 Tapi adong ma i Kesarea sada halak, na 
10 margoran si Kornelius, kopala tentara bani 
pasukan Italia. 
2Na daulat do ia anjaha na marhabiaran bani 
Naibata rap pakon ganup rumah tanggani. Buei do 
ia marsibere-bere bani bangsa in, anjaha tongtong 
do ia martonggo bani Naibata. 

3 Bani na sadari, hira-hira pukul tolu arian, ididah 
ma torang bani panonggoranni sada malekat ni 
Naibata, roh marayaksi anjaha marsahap hu bani, 
“Ale Kornelius!” 

4 Ikawahkon ma ia anjaha ihatahon ibagas biar, “Ai 
aha in Tuhan?” Gabe nini ma, “Ia tonggomu ampa 
idop ni uhurmu domma das ai hu lobei ni Naibata, 
anjaha idingat do ai.” 

5 Ai pe suruh ma halak hu Joppe mangalopi si 
Simon, na margoran homa si Petrus, 

5na tondok bani si Simon, tukang sipatu ai, na 
marrumah i topi laut. 

7 Ase laho honsi malekat na marsahap pakonsi ai, 
idilo ma juakjuakni dua halak ampa sada tentara na 
daulat maruhur, na mangkasomanisi tongtong. 

8 Ipatugah ma haganup ai bani sidea, dob ai isuruh 
ma sidea hu Joppe. 

Pangajari ni Naibata bani si 
Petrus Marhitei Panonggoran 


3 Patarni ai, sanggah i tongah dalan ope sidea 
marayak huta ai, naik do si Petrus hu kamar 
pardatas laho martonggo, ai ma hira-hira tongah 
arian. 

10 Gabe loheian ma ia, sihol mangan ma ia. 
Jadi sanggah na pasirsirhon ai sidea bani, 
marpanonggoran ma ia. 

11 jdidah ma buha langit, anjaha turun ma songon 
hiou bolag, martali bani suhi-suhini na ompat ai, 
itantan hu toruh. 

12 Ibagas ai adong do bagei ni siompat nahei ampa 
na manjulur i atas tanoh on ampa manuk-manuk na 
i awang-awang. 

13 Dob ai adong ma sada sora na marsahap hu bani, 
“Ale Petrus, jongjong ma, sayati anjaha pangan 
ma!” 

14 Jadi nini si Petrus ma, “Pantang Tuhan! Seng 
ongga hupangan na butak atap na so borsih.” 
15Dob ai roh ma use sada sora paduahalihon, 
mangkatahon hu bani, “Na dob pinapansing ni 
Naibata ulang hatahon butak!” 

16 Tolu hali do masa sonai, dob ai mintor tarangkat 
ma hiou ai hu langit. 

17 Sanggah sungkun-sungkun ope si Petrus pasal 
arti ni panonggoran, na nididahni ai, domma 

jongjong i lobei ni labah ai suruhan ni si Kornelius, 
na mangindahi rumah ni si Simon ai. 

18 idilohon sidea ma manungkun, atap ijai do 
tondok si Simon, na margoran si Petrus. 

19 Anjaha sanggah na marpingkir ai ope si Petrus 
pasal na nididahni ai, nini Tonduy in ma hu bani, 
“Adong do dua halak, na mangindahi ho! 

20 Jongjong ma ho, susur ma: laho ma ho rap pakon 
sidea, ulang sangsi uhurmu, ai Ahu do na marsuruh 
sidea!” 


Ambilan ni si Petrus 


Parsogop ni Tonduy Na Pansing bani Parbegu 


21 Jadi susur ma si Petrus manjumpahkon halak ai, 
nini ma, “Ahu do na pinindahan nasiam ai! Aha do 
halani ase roh nasiam?” 

22 Dob ai nini sidea ma, “la si Kornelius, sada 
kopala ni tentara, sada halak na pintor uhur anjaha 
sihabiari Naibata, na dear baritani bani haganup 
halak Jahudi, dapotan parentah do ia humbani sada 
malekat na mapansing, ase ialopi ham hu rumahni, 
laho manangihon hata hun bamu.” 

23 Jadi iarahkon ma sidea hu rumah, anjaha itamuei 
ma. Patarni ai bingkat ma ia rap pakon sidea, 
anjaha dihut do deba hasoman na hun Joppe 
mangkasomanisi. 

24 Patarni ai das ma sidea i Kesarea. Domma paima- 
imahon si Kornelius, anjaha domma ipatumpu diha- 
diha ampa huan-huanni. 

25 Sanggah na masuk ai si Petrus, ialo-alo si 
Kornelius ma ia, manrogop ma ia marsombah hu 
bani. 

26 Tapi itogu si Petrus ma ia, nini ma, “Jongjong ma 
ham, ahu pejolma do.” 

27 Anjaha turut marsahapi masuk ma sidea, anjaha 
domma buei halak tumpu dapotsi ijai. 

28 Dob ai nini ma hubani sidea, “Ibotoh nasiam do, 
pantang do bani halak Jahudi marayak atap marsaor 
bani bangsa na legan. Tapi domma ipatuduhkon 
Naibata bangku, na so bulih goranon halak butak 
atap lang borsih. 

29 Halani ai do, ase lang manjua ahu roh, sanggah 
na ialopi ahu. Husungkun ma sonari, aha do halani, 
ase isuruh nasiam na mangalopi ahu?” 

30 Dob ai nini si Kornelius ma, “Ompat ari na 
salpu, sangkan sanggah sonari, ai ma pukul tolu, 
martonggo do ahu i rumah on, jadi jongjong ma i 
lobeihu sada halak parhiou na marsinalsal. 

31 Nini hu bangku, “Ale Kornelius, itangihon Naibata 
do tonggomu anjaha idingat do sibere-beremu. 

32 Ai pe suruh ma hu huta Joppe na mandilo si 
Simon, na margoran si Petrus, tondok i rumah ni si 
Simon, tukang sipatu ai, i topi laut.” 

33 Jadi mintor husuruh ma na mangalopi ham, dear 
do pambahenanmu in, ai mintor roh do ham. Ai 
pe, domma tumpu hanami haganup ijon i lobei ni 
Naibata, sihol manangihon haganup na tinonahkon 
ni Tuhan in bamu.” 

34 Dob ai marsahap ma si Petrus, nini ma, “Domma 
tangkas ididah uhurhu, na so sididah bohi Naibata. 
35Hun bani sagala bangsa tene, ijalo do sagala 
na mangkabiarisi anja4ha na mangkorjahon 
hapintoron. 

36 jtongos do hata-Ni hubani anak ni Israel, anjaha 
ijambilankon do damei marhitei Jesus Kristus: la do 
Tuhan ni haganup. 

37 Ibotoh nasiam do haganup na masa i sab tanoh 
Jahudi, mamungkah i nagori Galilea, dob salpu 
pandidion na binaritahon ni si Johannes, 

38 ai ma pasal Jesus, na hun Nasaret, na mininakan 
ni Naibata marhitei Tonduy Na Pansing ampa 
hagogohon. Mardalani do la mambahen na madear 
ampa pamalumkon haganup na siniaran ni setan, ai 
ihasomani Naibata do la. 

39 Hanami do saksi pasal haganup na binahen-Ni i 
tanoh Jahudi age i Jerusalem. Ibunuh sidea do Ia, 
igantungkon bani hayu. 

40 Ipapuho Naibata do la bani ari patoluhon, anjaha 
ipatalar do diri-Ni, 

41 Seng hubani haganup, tapi pitah hubani saksi- 
saksi do, na dob ipilih Naibata hinan, ai ma hanami, 

na rap mangan ampa minum pakon-Si dob puho la 
humbani na matei. 

42 Iparentahkon do bannami, mangambilankon 
anjaha manaksihon bani halak na mabuei, paboa 
la do in, na dob tinotapkon ni Naibata hinan, gabe 
panguhum bani na manggoluh ampa na matei. 

43 Haganup do nabi manaksihon pasal-Si, paboa 
jaloon ni sagala na porsaya Bani do hasasapan ni 
dousa marhitei goran-Ni.” 

44 Jadi sanggah ihatahon si Petrus hata ai, sogop ma 
Tonduy Na Pansing bani haganup na manangar hata 
ai. 

45 Haganup halak na porsaya ai, ai ma halak Jahudi, 
na roh mangkasomani si Petrus, longang do halani 
iuseihon do homa sibere-bere ni Tonduy Na Pansing 
bani halak parbegu. 

46 Ai ibogei do sidea marsahap bani hata na legan 
mamuji Naibata. 

41 Jadi nini si Petrus ma, “Ai pag ma diri mamandang 
didion halak on, na dob manjalo Tonduy Na Pansing 
songon hita?” 

48 Gabe ihatahon ma didion sidea marhitei goran ni 
Tuhan Jesus Kristus. Dob ai ielek-elek sidea ma ia, 
ase marianan lobei ia i tongah-tongah ni sidea piga- 
piga dokah. 

Hatorangan ni si Petrus Pasal na Masa i Kesarea 


1 1 1 Jadi ibogei apostel ampa sanina na i Judea 
ma, na dob dihut do hape sipajuh begu-begu 
manjalo hata ni Naibata. 
2 Gabe ihata na porsaya humbani Jahudi ma si 
Petrus, das honsi ia i Jerusalem, nini sidea ma, 
3“Masuk do ham hape hu rumah ni halak na 
so marsunat, anjaha rap mangan do ham pakon 
sidea!” 
4 Jadi jojor ma humbani mulani ipatorang si Petrus 
na masa ai, nini ma, 
5 “Sanggah martonggo ahu i huta Joppe, huidah 
ma ibagas panonggoran sada ianan songon hiou 
na bolag, martali haompatsi suhi-suhini, turun hun 
langit, itantan hu lobeihu. 
6Jadi sanggah na hukawahkon ai, laho 
papangkeihon, huidah ma binatang siompat 
nahei ni tanoh on, binatang sipanjulur ampa na liar 
ampa manuk-manuk na i awang-awang. 
7 Anjaha hubogei ma sora na mangkatahon hu 
bangku, Jongjong ma, Petrus, sayati ma anjaha 
pangan ma! 
8 Tapi ningku ma, “Lang, Tuhan! Ai lang ongga ope na 
butak atap na so pansing masuk hu pamanganku.' 
3 Jadi marbalos ma sora ai paduahalihon hun langit, 
“Na dob pinapansing ni Naibata, ulang hatahon ai 
butak!’ 

10Tolu hali do masa na sonai, dob ai itarik ma 
haganupan ai hu langit. 

11 Bani panorang ai jongjong ma tolu halak i lobei 
ni rumah ianannami, ai ma na sinuruh hun Kesarea, 
marayak ahu. 

12 Anjaha ihatahon Tonduy in do bangku, ase ulang 
sangsi uhurhu mangirikkon sidea. Sanina na onom 
halak on do mangkasomani ahu, gabe masuk ma 
hanami hu rumah ni halak ai. 

13 fbaritahon do bannami sonaha pangidahni bani 
malekat ai jongjong i rumahni, na mangkatahon 
bani, Suruh ma hu Joppe na mangalopi si Simon, 
na margoran si Petrus. 

14 Hatahononni do bamu hata na sihol paluahkon 
ham ampa haganup sinrumahmu!' 

15 Tapi sanggah mulai ope ahu marambilan ijai, 
sogop ma Tonduy Na Pansing bani sidea, songon na 
hu banta mungkahni ondi. 

16 Jadi taringat ma ahu bani hata ni Tuhan in, na 
mangkatahon, “Bah do ididihon si Johannes, tapi 
Tonduy Na Pansing do didihononkon bani nasiam!' 
17 Jadi, anggo ibere Naibata do bani sidea sibere- 
bere-Ni songon na hu banta, dob porsaya sidea 
bani Tuhan Jesus Kristus, sonaha ma boi ahu 
manlanglangi Naibata?” 

18 Ase dob ibogei sidea ai, sip ma sidea. Ipuji sidea 
ma Naibata, nini ma, “Ase dihut do hape bani 

sipajuh begu-begu ibere Naibata hamubahon ni 
uhur, ase manggoluh.” 


Pasal Kuria na i Antiokia 


19 |a halak na merap ai, pangkorhon ni parburuon 
marhalanihon ni si Stepanus, laho ma hu Penesia, 
hu Pulou Kiprus ampa hu Antiokia, anjaha 
marambilani do sidea, tapi pitah hubani halak 
Jahudi do hansa. 

20Tapi adong do deba humbani sidea, na marasal 
hun Kiprus ampa Kirene, na roh hu Antiokia, gabe 
ibaritahon sidea do homa ijai Tuhan Jesus hubani 
halak Gorik. 

21 Anjaha ihasomani tangan ni Tuhan in do sidea: 
gabe buei do na gabe porsaya, na mandompakkon 
Tuhanin. 

22 Tarbogei ma pasal ai hu kuria na i Jerusalem, gabe 
isuruh sidea ma si Barnabas hu Antiokia. 

23 Das ma ia hujai, ididah ma idop ni uhur ni Tuhan 
in, gabe malas ma uhurni: iojur ma sidea haganup, 
ase poltik uhur ni sidea marsijoloman bani Tuhanin, 
24 ai halak sidear uhur do ia, gok Tonduy Na Pansing 
ampa haporsayaon: buei do halak na gabe tartogu 
bani Tuhan in. 

25 Jadi laho ma ia hu Tarsus, mangindahi si Saulus, 
anjaha dob jumpahsi iboan ma ia hu Antiokia. 

26 Anjaha adong do sidea, na rap ai pakon kuria ai, 
satahun dokahni, buei do halak na jajari sidea. | 
Antiokia do mulai igoran susian ai halak Kristen. 


Ilumbahon Nabi Agabus Lohei Maningting 


Pangurupion ni Kuria Antiokia bani 
Halak Kristen na i Jerusalem 


27 Bani panorang ai roh ma nabi-nabi hun Jerusalem 
hu huta Antiokia. 

28 Jadi roh ma sada halak humbani sidea, na 
margoran si Agabus, gabe ipatugah ma marhitei 
Tonduy in pasal lohei maningting, na sihol sogop 
hu sab tanoh on, ai ma na tongon masa sanggah 
panrajaion ni si Klaudius. 

29 Jadi sapanriah ma susian ai manongos tumpak, 
domu hubani na tarbahensi bei, hubani sanina na i 
Judea. 

30 Saud ma ibahen sidea ai, itongos ma ai hubani 
sintua-sintua na ijai ai marhitei si Barnabas ampa 
si Saulus. 


Ibunuh si Herodes Agrippa si Jakobus 


Hona Tahan si Petrus ampa Parluahni 


Ig G bani panorang ai ma mardas 
tangan raja Herodes bani piga-piga halak 
pagori ni kuria ai, laho mangarsik sidea. 

2 Ibunuh do si Jakobus, ai ma sanina ni si Johannes, 
marhitei podang. 

3 Anjaha dob ididah, marosuh do Jahudi mangidah 
ai, gabe inunut ma, itangkap ma pakon si Petrus, 
ai ma sanggah panorang mangankon ruti na so 
marragi. 

4Jadi dob itangkap, ipamasuk ma ia hubagas 
tutupan, anjaha iondoskon ma ia jagaon ni ompat 
bagian siparjaga, ganup bagian ompat halak, ase 
dob salpu pesta ai, arahkonon ma ia hu lobei ni na 
mabuei, ninuhurni. 

3 Ase sonai ma hona jaga si Petrus ibagas tutupan 
ai; ia kuria ai sai inunut do manonggohonsi bani 
Naibata. 

6 Bornginni ai, paima ondoskononkon ni si Herodes 
ia, modom do ia i holangkolang ni dua tentera, 
tarsangkut bani dua gari, anjaha adong do homa na 
manjaga i lobei ni tutupan ai. 

7 Tapi tonggor ma, roh ma sada malekat ni Tuhan in, 
anjaha marsinalsal ma sada panondang i kamar ai. 
Idugur ma i lambung ni si Petrus, laho mamuhoisi, 
nini ma, “Podas ma puho!” Anjaha mangkatektek 
ma gari ai humbani tanganni. 

8 Nini malekat ai ma hu bani, “Marpakeian ma ho!” 
Jadi ibahen ma sonai. Ihatahon ope bani, “Pakei ma 
mantelmu, anjaha irikkon ma ahu!” 

9 Jadi luar ma ia anjaha irikkon ma ia: seng ibotoh 
atap na tongon do sonai masa bani ibahen malekat 
ai, ai ninuhurni, na marpanonggoran do hansa ia. 
10 Jadi dob ibontas sidea parjaga na parlobei ampa 
na paduahon, das ma sidea hu horbangan bosi, 
dalan dompak huta ai. Jadi buha sandiri ma ai i lobei 
ni sidea, gabe luar ma sidea bani sada dalan na i 
huta ai, dob ai malekat ai pe sirang ma hun bani. 
11 Jadi tarjolma ma si Petrus, nini ma, “Sonari 
ma hubotoh torang, na dob isuruh Tuhan in do 
malekat-Ni laho paluahkon ahu humbani tangan 
ni si Herodes ampa humbani sura-sura ni halak 
Jahudi.” 

12 Anjaha dob torang ai bani, laho ma ia hu rumah 
ni si Maria, inang ni si Johannes, na margoran 
homa si Markus: buei do ijai na martumpu, anjaha 
martonggo. 

13 Anjaha dob ihartuk labah pardarat, laho ma sada 
juakjuak naboru, margoran si Rode, manangihon ai. 
14 Dob itandai sora ni si Petrus do ai, halani malas ni 
uhurni, seng mintor ibuka labah ai, tapi marlintun 
ma ia hubagas anjaha ipatugah ma, na dob i labah 
ai do hape jongjong si Petrus. 

15 Jadi ihatahon sidea ma bani, “Na podoan do ho 
Tapi sai ionjolhon do hatani ai. Gabe nini sidea ma, 
“Malekatni do ai!” 


|” 


Lahoan Ni Apostel 12 3833 


16 Tapi sai inunut si Petrus do mangkartuki. Dob 
ibuha, ididah sidea ma ia, gabe longang ma uhur ni 
sidea. 

17Jadi ihilaphon ma tanganni bani sidea 
mangkatahon sip, gabe ibaritahon ma, sonaha 
parpadarat ni Tuhan in bani hun tutupan ai. 
Ihatahon ma, “Patugah nasiam ma in bani si 
Jakobus ampa bani sanina-sanina in. Dob ai misir 
ma ia, laho bani ianan na legan.” 

18 Anjaha dob siang ari, bulinsah tumang ma 
tentera ai, manguhurhon pasal na masa ai bani si 
Petrus. 

19 Dob isuruh si Herodes na mangindahisi, hape 
lang jumpah, ipareksa ma parjaga ai, anjaha 
iparentahkon ma bunuhon sidea. Dob ai tuad ma 
ia hun Jerusalem hu Kesarea, anjaha ijai ma ia 
marianan. 


Parmatei ni Raja Herodes 


20 Ia si Herodes, sogam do uhurni mangidah halak 
Tirus ampa Sidon. Gabe sauhur ma sidea roh 
manjumpahkonsi, anjaha dob jumpah sidea uhur 
ni si Blastus, manteri ni raja ai, ipindo sidea ma 
mardamei, halani humbani tanoh ni raja ai do roh 
ni sipanganon bani sidea. 

21 Bani ari na dob tinotapkon ipakei si Herodes ma 
pakeian harajaonni: hundul ma ia bani paratasni 
anjaha ipadas ma hatani bani sidea. 

22 Jadi idilohon na mabuei ai ma, “Sora ni Naibata 
do in, sedo sora ni jolma!” 

23 Tapi mintor ipukul malekat ni Tuhan in ma ia, 
halani seng bani Naibata ibere hasangapon: iharati 
gilok-gilok ma angkulani, lanjar matei. 

24 Tapi lambin manrarat do anggo hata ni Naibata. 
25 la si Barnabas ampa si Saulus mulak ma hun 
Jerusalem, dob ipadas sidea pangurupion ai. Iboan 
sidea do si Johannes, na margoran homa si Markus. 


PARDALANAN SENDING NI SI 
PAULUS NA PARLOBEI 


(bd. 13 ampa 14) 


Parbingkat ni si Barnabas ampa si 
Paulus hu Nagori ni Parbegu 


1 Adong do i Antiokia, bani kuria na ijai ai, 
13 nabi ampa guru, ai ma si Barnabas ampa si 
Simon, na ginoran si Niger, si Lucius na hun Kirene, 
si Manahen hasoman magodang ni raja Herodes 
ampa si Saulus. 
2 Jadi sanggah martonggo anjaha marpuasa sidea 
bani Tuhan in, nini Tonduy Na Pansing ma, “Papulig 
hanima ma bangku si Barnabas ampa si Saulus 
hubani horja siondoskonon-Ku bani sidea.” 

3 Jadi marpuasa ma sidea anjaha martonggo, 
itampeihon ma tanganni bani sidea, laho 
paingkatkon. 

4 Sidea pe, dob isuruh Tonduy Na Pansing, tuad ma 
hu Seloikia, hunjai markapal ma sidea hu Pulou 
Kiprus. 

3 Das honsi sidea hu Salamis, iambilankon sidea ma 
hata ni Naibata bani rumah-rumah parguruan ni 
Jahudi: si Johannes do pangurupi bani sidea. 


Si Barnabas ampa si Paulus i Pulou Kiprus 


6 Dob ibontas sidea ganup pulou ai das hu Papos, 
jumpah sidea ma sada halak Jahudi, parsibalik mata 
anjaha nabi sipahulah-hulah, na margoran Bar- 
Jesus. 

7 Tondok do ia bani panggomgomi Sergius-Paulus, 
sada halak na pantas maruhur. Idilo ma si Barnabas 
ampa si Saulus, sihol do bogeionni hata ni Naibata. 
8 Ia si Elimas, parsibalik mata ai (ai do arti ni goranni 
ai), ilawan do sidea, laho manlanglangi panrajai ai, 
ase ulang porsaya. 

93 Gabe inolnol si Saulus, na margoran homa si 
Paulus, na ginokan ni Tonduy Na Pansing ai ma ia, 
10 pini ma, “Ho, na gok akal-akal ampa hajahaton, 
anak ni sibolis, imbang ni sagala hapintoron! Seng 
maronti ope ho, papeolhon dalan ni Tuhan na pintor 
in? 

11 Ai pe, tonggor ma, mangonai ma bam tangan ni 
Tuhan in! Ai pe pitung ma ho, seng be idahonmu 
mata ni ari.” Jadi mintor rambon anjaha golap 
ma ididah, dadap-dadap mando ia mangindahi na 
mambobaisi. 

12 Jadi porsaya ma panrajai ai, dob ididah na masa 
ai, anjaha longang do uhurni bani podah ni Tuhan 
in. 


Si Barnabas ampa si Paulus i Asia na Etek 


Ambilan ni si Paulus 


13 Jadi marparau ma si Paulus ampa hasomanni hun 
Papos, gabe das ma sidea hu Perge, na i Pampilia. 
Tapi itadingkon si Johannes do sidea, mulak ma ia 
hu Jerusalem. 

14 |toruskon sidea do mardalan hun Perge, gabe das 
ma sidea hu Antiokia, na i Pisidia. Bani ari Sabat, 
laho ma sidea hu rumah parguruan lanjar hundul 
ma. 

15 Dob salpu ibasa titah ampa surat ni nabi-nabi, 
isuruh sintua ni parguruan ai ma mangkatahon 
bani sidea, “Nasiam sanina, anggo adong hata 
sihatahonon nasiam bani na mabuei on, hatahon 
nasiam ma!” 

16 Jadi jongjong ma si Paulus, ihilaphon ma tanganni 
anjaha nini ma, “Nasiam halak Israel ampa nasiam 
na mangkabiari Naibata, tangar nasiam ma! 

17 Naibata ni bangsa Israel do mamilih ompungta, 
anjaha  ipatimbul do  bangsanta sanggah 
manginsolat i tanoh Masir, anjaha ipadarat do 
sidea hunjai marhitei tangan na pinagostong. 

18 fanju-anju do sidea hira-hira ompat puluh tahun 
i halimisan. 

19 Dob iboiskon pitu bangsa i tanoh Kanaan, ibere 
Naibata ma tanoh ni sidea ai bahen parbagianan ni 
sidea, ai ma hira-hira ompat ratus lima puluh tahun 
dokahni. 

20 Dob ai, ibere ma bani sidea panguhum das bani 
si Samuel, nabi ai. 

21Dob ai mangindo raja ma sidea, gabe ibere 
Naibata ma bani sidea si Saul, anak ni si Kis, marga 
Benyamin, dokahni ompat puluh tahun. 

22 Jadi dob ipaturun ia, ipabangkit Naibata ma si 
Daud gabe raja bani sidea, isaksihon do pasalsi, 
nini, Domma jumpah Ahu si Daud, anak ni si Jesse, 
harosuh ni uhur-Hu, sipadas sura-surang-Ku.' 

23 Hun bani ginomparni do iparoh Naibata bani 
Israel Sipaluah in, in ma Jesus, na pinarbagah-bagah 
in. 

24Paima roh la, iambilankon si Johannes do 
pandidion hamubahon ni uhur bani haganup halak 
Israel. 

25 Anjaha laho marujung horja ni si Johannes, nini 
do, ‘Ise do ahu ninuhur nasiam? Sedo ahu Ia, 

niarapkon nasiam ai. | pudingku do la roh, hurang 
talup do ahu mananggali sipatu-Ni.” 

26 Nasiam sanina, ginompar ni si Abraham, na 
mangkabiari Naibata! Hu banta do itongos hata 
haluahon on. 

27 la pangisi ni Jerusalem ampa kopala-kopala ni 
sidea, halani seng itanda sidea la anjaha iarusi hata 
ni nabi, na binasa ganup ari Sabat, gabe iuhumi 
sidea ma la, laho pasaudkon ai. 

28 Age pe seng dong jumpah sidea halani, ase 
marutang hosah la, ipindo sidea do humbani si 
Latus ase ibunuh la. 

29 Ase dob ipasaud sidea haganup na tarsurat pasal- 
Si, ipasusur sidea ma la humbani hayu ai, anjaha 
ipatibal ibagas tanoman. 

30 Tapi ipapuho Naibata do la humbani na matei. 
31 Hun dokah do ipataridahkon diri-Ni hubani halak, 
hasoman-Ni tangkog hun Galilea hu Jerusalem, ai 
ma sonari, na manaksihon bani bangsa in. 

32 Ambilan Na Madear on do iboan hanami bani 
nasiam, ai ma: Domma ipasaud Naibata bagah- 
bagah-Ni na bani ompungta, hu banta, ginompar ni 
sidea, marhitei na ipapuho Jesus, 

33 songon na tarsurat bani Psalm dua, “Anak-Ku do 
Ho, sadari on do Ho Hutubuhkon.' 

34 Anjaha, paboa na maningon puho do Ia humbani 
na matei, anjaha na so mulak be la hu hamarsikon, 
sonon do ihatahon, “Berehonon-Ku do Bam pasu- 

pasu na mapansing ampa na totap, na bani si Daud 
ai.” 

33 Anjaha bani Psalm na legan ihatahon do, 
“Seng paturuton-Mu Na Pansing-Mu mangidah 
hamarsikon.' 

36 lą si Daud, dob ipasaud rosuh ni Naibata bani 
goluhni, matei do ia, anjaha itanom hu lambung ni 
ompungni, gabe ididah do hamarsikon. 

37 Tapi anggo na pinapuho ni Naibata, seng ididah 
hamarsikon. 

38 Ase nasiam sanina, botoh nasiam ma, na 
ambilankon do bani nasiam hasasapan ni dousa 
marhiteihon-Si, 

39 anjaha marhiteihon-Si ipintori do sagala na 
porsaya humbani haganup, na so boi pintor nasiam 
marhitei titah ni si Musa. 

40 Ase, jaga nasiam ma, ase ulang mangonai bani 
nasiam, na hinatahon ni nabi-nabi, 

41 Tonggor ma, nasiam sipanrehei, longang ma 
anjaha magou, ai hubahen do sada horja bani 
panorang nasiam, sada horja na so hinaporsayaan 
nasiam, age pe adong na mambaritahon bani 
nasiam!”” 

42 Sanggah na luar ai sidea, ipindo halak ai ma, ase 
ihatahon use hata ai bani sidea bani ari Sabat na 
mangihut hujai. 

43Dob salpu partumpuan ai, buei ma humbani 
halak Jahudi ampa parguru na daulat mangihutkon 

si Paulus ampa si Barnabas, gabe iambilani anjaha 
iojur ma sidea, ase totap sidea marianan ibagas 
idop ni uhur ni Naibata. 


Pangayak-ayakon bani si Paulus ampa si Barnabas 


44Anjaha bani ari Sabat na mangihut hujai, 
martumpu ma hira haganup pangisi ni huta ai, laho 
mambogei hata ni Tuhan in. 

45Tapi dob ididah Jahudi buei ni jolma ai, 
marsimburu ma sidea, iimbang anjaha irehei sidea 
ma ambilan ni si Paulus. 

46Dob ai nini si Paulus ampa si Barnabas ma 
ibagas hinsah ni uhur, “Patut namin bani nasiam 
parlobei ambilankononkon hata ni Naibata, tapi 
halani itulak nasiam do in, anjaha lang talup nasiam 
ninuhur nasiam parrupei bani hagoluhan sisadokah 
ni dokahni, jadi hubani halak sipajuh begu-begu ma 
hanami laho. 

47 Ai sonon do itonahkon Tuhan in bennami, 
“Hupajongjong do ho gabe panondang bani halak 
parbegu, ase iboan ho haluahon ronsi ujung ni 
tanoh on! 

48 Mambogei ai marmalas ni uhur ma parbegu, 
anjaha ipuji sidea ma hata ni Tuhan in, gabe 
porsaya ma na dob tinontuhon hinan hu hagoluhan 
sisadokah ni dokahni.” 

49 Gabe rarat ma hata ni Tuhan in hu sab tanoh on. 

50 Tapi ipajobu-jobu halak Jahudi ma puang-puang 
na sangap anjaha na daulat, sonai na sangap- 
sangap ni huta ai, gabe ibahen sidea ma pangayak- 
ayakon dompak si Paulus ampa si Barnabas, lanjar 
jusir ma sidea hun nagori ai. 

51 Jadi ipaspaskon sidea ma orbuk na longkot bani 
nahei ni sidea, lanjar laho ma sidea hu Ikonium. 

22 la susian ai gok do bani malas ni uhur ampa 
Tonduy Na Pansing. 


Si Paulus ampa si Barnabas i Ikonium 


14. Ikonium pe masuk do sidea hu rumah 
parguruan ni Jahudi, anjaha sonai do homa 
ambilanni, gabe buei tumang ma na porsaya, halak 
Jahudi age halak Gorik. 

2 Ia halak Jahudi, na so ra porsaya, ipajobu-jobu 
anjaha ipamilas sidea ma uhur ni halak sipajuh 
begu-begu dompak sanina-sanina ai. 

3 Hun dokah do sidea ijai, marhinsah ni uhur do 
sidea marambilan, mangunsagahkon Tuhan in, na 
mambere tanda ampa halongangan sibahenon ni 
sidea, laho manaksihon hata idop ni uhur in. 
4Marbolah dua ma pangisi ni huta ai, na deba 
hampit halak Jahudi, anjaha na deba nari hampit 
apostel ai. 

5 Jadi manriah ma halak sipajuh begu-begu, halak 
Jahudi ampa kopala-kopalani sihol manggosam 
ampa manggijigi sidea. 

6 Dob tarbogei ai bani sidea, gabe lintun ma sidea 
hu huta nai nagori Likaonia, ai ma huta Listra ampa 
Derbe ampa huta-huta na ingot hujai; 

7 ijai pe iambilankon sidea do Ambilan Na Madear 
in. 


Sada na Repat Ipamalum i Listra 


Hona Pargijig si Paulus 


8 Jadi adong ma sada halak i Listra, na hundul- 
hundul, seng margogoh naheini, repat humbani 
partubuhni, seng ongga boi ia mardalan. 

3 Ibogei do si Paulus marambilan. Ikawahkon si 
Paulus ma ia anjaha ididah, na porsaya do ia, boi 
malum naboritni ai, 

10 gabe ipagogoh ma sorani mangkatahon, “Pintor 
ma onjolhon naheimin!” Jadi mintor jongjong ma 
ia anjaha mardalan. 

11 Jadi dob ididah na mabuei ai na binahen ni si 
Paulus ai, ipagogoh sidea ma sorani, nini sidea ma 
ibagas hata Likaonia, “Domma susur banta naibata 
marrupa songon jolma!” 

12 'goran sidea ma si Barnabas Naibata Sois, anjaha 
si Paulus Naibata Hermes, halani ia siparsahap. 

13 Anjaha malim-malim ni Sois ai pe, na 
pinajongjong bani rumah panumbahan i lobei ni 
huta ai, iboan sidea ma lombu jonggi ampa bunga 

hu horbangan ai, laho manggalang rap pakon halak 
na mabuei ai. 

14 Mambogei ai Apostel Paulus ampa si Barnabas, 
irigati sidea ma hiouni, marlintun ma sidea 
manjumpahkon halak na mabuei ai, anjaha 
idilohon ma, 

15“Nasiam hasoman, aha do na binahen nasiam 
on? Jolma do age hanami, na marpangahapan 
songon nasiam, na mamboan Ambilan Na Madear 
bani nasiam, ase mulak nasiam humbani naibata 
nasiam na lang in hubani Naibata na manggoluh, na 
manompa langit, tanoh, laut ampa haganup isini. 
16 Ipaturut do bani sundut na dob salpu haganup 
bangsa-bangsa marsidalani dalanni, 

17 tapi age pe sonai, isaksihon do diri-Ni marhitei 
dear layak, ai ibere do bani nasiam udan hun langit 
ampa partahunan na madear, anjaha ipasabou do 
uhur nasiam marhitei sipanganon ampa malas ni 
uhur.” 

18 Age sonai hata ai, mahol do tarlanglangi sidea 
halak na mabuei ai laho manggalang bani sidea. 

19 Tapi roh do hujai halak Jahudi na hun Antiokia 
ampa Ikonium; iojur-ojur ma halak na mabuei ai, 
gabe ipargijig sidea ma si Paulus anjaha isarad hu 
darat ni huta ai, anjaha iagan sidea, domma matei 
ia. 

20Tapi dob maringgot roh susian ai hu bani, 
jongjong ma ia, anjaha masuk ma hu huta ai. Patarni 
ai laho ma ia pakon si Barnabas hu Derbe. 


Mulak si Paulus ampa si Barnabas 
hu Antiokia na i Siria 


21 Dob iambilankon sidea Ambilan Na Madeari huta 
ai, anjaha buei do iajari sidea na gabe susian, mulak 
ma sidea hu Listra, Ikonium ampa Antiokia, 

22|aho patoguhkon uhur ni susian ai, anjaha 
mangojur sidea ase totap marhaporsayaon, nini 
sidea ma, “Maningon bontasonta do buei sitaronon 
laho masuk hubagas harajaon ni Naibata.” 

23 Dob ipabangkit sintua bani sidea bani ganup 
kuria, marhasoman tonggo ampa puasa, iondoskon 
ma sidea bani Tuhan, na hinaporsayaan ni sidea. 

24 Jadi ibontas sidea ma nagori Pisidia, gabe das ma 
hu Pampilia. 

25 Anjaha dob ihatahon sidea hata in i Perge, tuad 
ma sidea hu Atalia. 

26 Hunjai ma sidea marparau hu Antiokia: ijai do 
hinan iondoskon sidea hubani idop ni uhur ni 
Naibata, laho mangkorjahon horja na hinorjahon ni 
sidea ai. 

27 Anjaha dob das sidea, ipatumpu sidea ma 
kuria ai, anjaha ibaritahon sidea ma haganup na 
binahen ni Tuhan in marhitei sidea, ampa sonaha 


Lahoan Ni Apostel 14-15 3845 


pangungkap ni Tuhan in labah haporsayaon bani 
sipajuh begu-begu. 

28 Anjaha hun dokah do sidea ijai rap pakon susian 
ai. 


Rapot ni Apostel-apostel i Jerusalem 


Pasal Parmasuk ni Halak Sipajuh Begu-begu 


1Tuad ma piga-piga halak hun Judea, na 
15 mangajarhon bani sanina-sanina ai, “Anggo 
lang tarsunat nasiam mangihutkon aturan, na 
binahen ni si Musa, seng boi nasiam maluah.” 
2 Jadi gogoh ma sidea isual anjaha ilawan si 
Paulus ampa si Barnabas, gabe isuruh ma si 
Paulus ampa si Barnabas ampa hasoman deba 
nari hu Jerusalem marayak apostel-apostel 
ampa pangintuai-pangintuai, laho patorangkon 
parsalisihan ai. 
3Dob ipaingkat kuria ai sidea, idalani sidea ma 
Tanoh Penisia ampa Samaria, ibaritahon sidea ma 
ijai parmubah ni uhur ni halak sipajuh begu-begu, 
gabe malas tumang ma uhur ni sanina-sanina ai 
ibahen. 
4Das honsi sidea hu Jerusalem, ialo-alo kuria ai, 
pakon apostel-apostel ampa pangintuai ai ma sidea, 
gabe ibaritahon sidea na roh ai ma buei ni na 
binahen ni Naibata marhitei sidea. 

3 Tapi jongjong ma deba humbani Golongan Parisei, 
na dob gabe porsaya, ihatahon maningon sunaton 
do sidea anjaha ojuron mandalankon titah ni si 
Musa. 

6 Dob ai martumpu ma apostel ai ampa pangintuai 
ai laho mansahapkon parsahapan ai. 

7 Dob dokah sidea marsual, jongjong ma si Petrus, 
nini ma bani sidea: “Nasiam sanina, ibotoh nasiam 
do, na girah do ahu ipilih Naibata i tongah-tongah 
nasiam, laho patugahkon Ambilan Na Madear in 
bani halak sipajuh begu-begu, ase porsaya sidea. 

8 Naibata, sitanda uhur in do manaksihon sidea 
marhitei na mambere Tonduy-Ni bani sidea, songon 
na hu banta. 

9Seng adong ubah ni hita pakon sidea ibahen 
Naibata, dob ipaborsih uhur ni sidea marhitei 
haporsayaon. 

10 Anggo sonai, mase ma lajouon nasiam nuan 
Naibata, marhitei na manampeihon pasangan bani 
tangkuhuk ni susian in, na sotarusung bapanta atap 
hita pe? 

11 Marhitei idop ni uhur ni Tuhan Jesus do, ase 
maluah hita ihaporsayai uhurta; sidea pe sonai do.” 
12Dob ai sip ma haganup na martumpu ai, 
manangar hata ni si Barnabas ampa si Paulus, na 
mambaritahon buei ni tanda ampa halongangan 
na binahen ni Naibata i tongah-tongah ni sipajuh 
begu-begu marhitei sidea. 

13 Ase dob salosei sidea marsahap, marbalos ma si 
Jakobus, nini, “Nasiam sanina, tangihon nasiam ma 
hatangkon! 

14Domma ipatugah si Simon, sonaha baru on 
panatap ni Naibata, mamilih bani diri-Ni na gabe 
bangsa-Ni humbani halak sipajuh begu-begu. 

15 Anjaha mardomu do ai bani hata ni nabi-nabi, 
songon na tarsurat in, 

16 ‘Dob salpu in mulak ma Ahu, laho patureihon 
use lampolampo ni si Daud na dob marumbak 
in; ulakan-Ku do padearhon na dob maseda in, 
pajongjongon-Ku do use in, 

17 ase ipindahi na tading in ma Tuhan, ampa 
haganup sipajuh begu-begu, na manjujung goran- 
Ku, 

18 pini Tuhan, sibahen in, ai ma dob binotoh 
humbani na basaia. 

19 Halani ai, mangihutkon timbanganku, lang 
be sisunsahan halak sipajuh begu-begu na 
mandompakkon Naibata. 

20 Tapi naaturhon ma bani sidea, ase ipantangkon 
ma parnaibataon na legan, parriah-riahon, 
mangankon daging ni pinahan na matei seng 
sinayat ampa daroh. 

21 Ai humbani na basaia pe adong do bani ganup 
huta na mangambilankon si Musa, ai ibasa do 
suratni ganup ari Sabat bani parguruan.” 

Surat Tongosan bani Halak Kristen na i Antiokia 


22 Dob ai iputuskon apostel-apostel, pangintuai- 
pangintuai ampa haganup kuria ai ma mamilih piga- 
piga halak hun tongah-tongah ni sidea, sisuruhon 
hu Antiokia rap pakon si Paulus ampa si Barnabas, 
ai ma si Judas, na igoran homa si Barnabas, ampa si 
Silas, si pambobai bani sanina-sanina ai. 

23 |a hata ni surat, siboanon ni sidea ai, ai ma: 
“Hanami sanina nasiam, apostel-apostel ampa 
pangintuai-pangintuai, manongos tabi do bani 
nasiam hasoman na humbani sipajuhbegu-begu, na 
marianan i huta Antiokia, nagori Siria ampa Silisia. 

24Ibogei hanami, adong do piga-piga halak hun 
tongah-tongahnami, na so sinuruhnami, roh 
manggeori ampa mambumbangi uhur nasiam 
marhitei podah ni sidea. 

25 Halani ai sauhur do hanami mamilih halak 
sisuruhon bani nasiam rap pakon si Barnabas ampa 
si Paulus, na hinaholongan in, 

26ha ra marnalangkon hosahni halani goran ni 
Tuhan Jesus Kristus. 

27 Ase isuruh hanami do si Judas ampa si Silas, ase 
dihut sidea padaskon hata in bani nasiam. 

28 Dear ma nini Tonduy Na Pansing ampa hanami, 
na so paporsanonkon be bani nasiam, sobali na 
porlu on: 

29Pantangkon nasiam ma galangan bani 
sisombahon, daroh, daging ni pinahan na matei 
seng sinayat ampa parriah-riahon. Anggo ibalosi 
nasiam in, dear ma in. Horas ma!” 

30 Ase ipaingkat ma sidea, gabe das ma hu Antiokia; 
dob ipatumpu sidea na mabuei ai, ipadas ma surat 
ai bani sidea. 

31 Anjaha dob ibasa surat ai, malas ma uhur ni sidea, 
halani hata pangapohon ai. 

32 Ia si Judas ampa si Silas, nabi do homa; buei do 
marsahap sidea ampa sanina ai, laho mapargogohi 
sidea. 

33 Dob hun dokah sidea ijai, ipaingkat sanina ai 
ma sidea ibagas damei, mulak hubani na marsuruh 
sidea. 

34 Ia si Silas, marosuh do uhurni tading ijai. 


PARDALANAN SENDING NA PADUAHON 
(bd. 15:35--18:22) 


Marsirang si Paulus ampa si Barnabas 


35 ja si Paulus ampa si Barnabas soh do lobei i 
Antiokia, gabe iambilankon sidea ma hata ni Tuhan 
in rap pakon halak na legan. 

36 Dob salpu piga-piga ari, nini si Paulus ma hubani 
si Barnabas, “Laho ma hita use mangidah saninanta 

in, bani ganup huta na dob niambilananta bani hata 
ni Naibata, atap na sonaha do sidea.” 

37Ninuhur ni si Barnabas, sihol ma dihut 
arahkononkon si Johannes, na margoran si Markus. 
38 Tapi ninuhur ni si Paulus, seng dear be dihut ia, 
halani na dob itadingkon sidea i Pampilia, anjaha 
seng ihasomani sidea bani horja ai. 

39 Gabe tubuh ma paringoran i tongah-tongah ni 
sidea, pala sirang, gabe iarahkon si Barnabas ma si 
Markus marparau hu Pulou Kiprus. 

40 Jadi ipilih si Paulus ma si Silas bahen hasomanni, 
gabe bingkat ma sidea, dob iondoskon sanina- 
sanina ai sidea, bani idop ni uhur ni Tuhan in. 

41 Jadi idalani sidea ma Siria pakon Kilikia, laho 
patoguhkon uhur ni kuria ai. 


larahkon si Paulus si Timoteus hun Listra 


16 1 Dob ai das ma sidea hu Derbe ampa Listra. 
Ijai adong ma sada susian, na margoran si 
Timoteus, anak ni sada boru Jahudi na porsaya, tapi 
halak Gorik do anggo bapani. 

2 Dear do baritani isaksihon hasoman na i Listra 
ampa Ikonium. 

3 Jadi ipangindo uhur ni si Paulus ma ia hasomanni 
laho. Iboan ma ia anjaha isunat, halani halak Jahudi 
na ijai ai, ai ganup do mambotoh halak Gorik do 
bapani. 

4Tapi sanggah na isiari sidea huta-huta ai, 
jondoskon ma bani sidea aturan sidalankonon ai, 
na dob tinotapkon ni apostel ampa pangintuai- 
pangintuai ai i Jerusalem. 

3 Gabe lambin toguhni ma haporsayaon ni kuria ai, 
anjaha lambin tambah do bilangan ni sidea ganup 
ari. 

6 Tapi ibolus sidea ma nagori Prigia ampa Galatia, 
halani ilanglangi Tonduy Na Pansing sidea 
mangkatahon Hata in i Asia. 

7 Jadi dob das sidea hampit Nagori Misia, iuji sidea 
ma laho hu Bitinia, tapi lang ilopas Tonduy ni Jesus 
sidea. 

8 Gabe ilopusi sidea ma Misia, anjaha tuad ma hu 
Troas. 


Si Paulus i Troas 


Mandipar hu Makedonia 


9 Jadi taridah ma bani si Paulus sada panonggoran 
borngin-borngin. Jongjong ma sada halak 
Makedonia mangelek-eleksi, nini, “Mandipar ma 
ham hu Makedonia, urupi ham ma hanami!” 

10 Jadi dob ididah panonggoran ai, mintor iuhurhon 
hanami ma laho hu Makedonia, ai itimbangi 
hanami, Naibata do na mandilo hanami, laho 
mangambilankon Ambilan Na Madear bani sidea. 

11 Dob ai marparau ma hanami hun Troas torus hu 
Samotrake, anjaha sadari patarni ai hu Neapolis. 
12 Hunjai hu Pilippi, ai ma huta pamatang ni 
Makedonia anjaha jajahan ni Rom. | huta ai ma 
hanami soh piga-piga ari. 

13 Sanggah ari Sabat luar ma hanami hu darat 
ni huta ai, hubani sada bah: hu partonggoan 
na niarapkon ni uhurnami, anjaha hundul-hundul 
ma hanami ijai marsahap-sahap pakon naboru na 
martumpu ijai. 


Parmubah ni Uhur ni si Lidia ampa Sijaga Tutupan 


14 Jadi adong ma sada naboru, na margoran si 
Lidia, partiga-tiga hiou sigerger, hun huta Tiatira, 
sisombah Naibata. Ibuka Naibata ma uhurni gabe 
iparimbagaskon ma na hinatahon ni si Paulus. 

15 Ase dob tardidi ia rap pakon parrumahni, iojur ma 
hanami, nini, “Anggo na tongon do ahu porsaya bani 
Tuhan in, ninuhurnasiam, roh ma nasiam tondok hu 
rumahku.” Igogohkon do mangojur-ojur hanami. 

16 Jadi masa ma, sanggah laho hanami hu 
partonggoan, pajumpah ma hanami pakon sada 
jabolon naboru sipartondung, buei do untung ni 
tuanni humbani partondungonni ai. 

17 Ipaihut-ihut ma si Paulus ampa hanami lanjar 
mardilo-dilo: “Juakjuak ni Naibata Sitimbulan in 
do halak on, na patugahkon dalan haluahon bani 
nasiam!” 

18 Sonai ma ibahen ganup ari. Tapi sogam do uhur ni 
si Paulus mangidah ai, marhusor ma ia, marsahap 
bani tonduy ai, nini ma, “Huparentahkon ma bam 
marhitei goran ni Jesus Kristus, luar ma ho hun 
bani.” Jadi luar ma ia bani na satongkin ai. 

19Tapi dob ididah tuanni ai, na so adong be 
pansarian siaraphonon hun bani, itangkap sidea ma 
si Paulus ampa si Silas anjaha isarad ma hu tiga hu 
lobei ni pamarentah. 

20 Anjaha dob iboan sidea ia hubani panguhum 
ai, nini sidea ma, “Halak Jahudi do halak on, na 
manggeori hutanta on. 

21 Ibaritahon sidea do adat, na so bulih jaloon 
barang horjahononnami, ai halak Rom do hanami.” 
22 Halak na mabuei ai pe marurup do manlawan 
sidea, gabe ihatahon panguhum ai ma rintakon hiou 
ni sidea, ase ilonsingi. 

23 Dob dokah sidea hona lonsingan, idabuh ma 
sidea hubagas tutupan, anjaha iparentahkon ma 
bani sijaga tutupan, ase pangkei sidea ijaga. 

24 Domu hubani parentah, na jinaloni ai, ipamasuk 
ma sidea hu tutupan parbagas, anjaha poltik ma 
ibayangkon nahei ni sidea. 

25 Tapi marayak tongah borngin, martonggo ma si 
Paulus ampa si Silas mamuji Naibata ipatangi-tangi 
na tartutup ai. 

26 Tapi sompong ma masa lalou bolon, pala dugur 
onjolan ni tutupan ai, gabe mintor mangkabuha 

ma haganup labah, tanggal ma age gari ni sidea 
haganupan. 

27 Jadi tarpuho ma sijaga tutupan ai, anjaha dob 
ididah domma buha ganup labah ni tutupan ai, 
isintak ma podangni laho mamunuh dirini, ai iagan 
domma maporus ganup na tartutup ai. 

28 Tapi ipagogoh si Paulus ma sorani mandilohon: 
“Ulang bahen ham hasedaon bamu, ai ijon do 
hanami haganup!” 

29 Jadi ipindo ma suluh, marlintun ma ia hubagas, 
anjaha manrogop ma ia hitir-hitir i lobei ni si Paulus 
ampa si Silas. 

30 larahkon ma sidea hu darat, nini ma, “Aha ma 
sibahenonku, nasiam tuannami, ase maluah ahu?” 
31 Jadi nini sidea ma, “Haporsayai ma Tuhan Jesus, 
ase maluah ham pakon parrumahmu!” 

32 Anjaha ihatahon sidea ma hata ni Tuhan in bani 
pakon bani haganup parrumahni. 

33 Anjaha bani panorang ai, bornginni ai, iarahkon 
ma sidea anjaha iburihi ma ugah ni sidea, dob 
ai mintor tardidi ma ia ampa haganup sidea na 
satangga. 

34 Iboan ma sidea hu rumahni, anjaha ipatorsa ma 
sipanganon bani sidea. Jadi malas ma uhurni ampa 
haganup sidea na sarumah, halani na dob porsaya 
ai sidea bani Naibata. 

35 Jadi dob siang ari, isuruh panguhum ai ma upas 
na mangkatahon, “Paluah ma halak in!” 

36 Jadi ipadas sijaga tutupan ai ma hata ai bani si 
Paulus, nini ma, “Domma isuruh panguhum ai na 
mangkatahon, ase paluahon nasiam. Ai pe hu darat 
ma nasiam, anjaha laho ma ibagas damei!” 

37 Tapi nini si Paulus ma bani sidea, “Halak Rom 
do hanami, hape ilonsingi do hanami i lobei ni 
halak na mabuei, seng palobei ipareksa, dob ai 
idabuh hu tutupan. Mintor sonai ma marponop- 
ponop sidea, sihol paluahkon hanami? Lang sonai, 
maningon sidea do roh padarat hanami!” 

38 Jadi ipatugah upas ai ma hata ai bani panguhum 
ai, gabe mabiar ma sidea dob ibogei halak Rom do 
hape sidea. 

39 Jadi roh ma sidea, mangelek ma sidea bani 
apostel ai. Dob iarahkon hu darat, iojur ma sidea, 
ase itadingkon huta ai. 

40 Ase dob mandarat sidea hun tutupan ai, laho ma 
sidea hu rumah ni si Lidia. Jadi dob ididah anjaha 
iapohi sanina-sanina ai, laho ma sidea. 


Si Paulus pakon si Silas i Tessalonika ampa Beroa 


17 1 Anjaha ibontas sidea ma Ampipolis ampa 
Apollonia, gabe das ma sidea hu Tessalonika. 
Adong do ijai rumah parguruan ni halak Jahudi. 

2 Jadi songon na somal, masuk ma si Paulus hujai, 
anjaha marsahap ma ia bani sidea tolu ari Sabat 
tuntun humbani surat in, 

3patugahkon ampa patorangkon, paboa na 
maningon marsitaronon anjaha puho do use 
Kristus in humbani na matei, anjaha ihatahon, 
“Jesus, na hubaritahon in bani nasiam, in do Kristus 
in.” 

4Deba humbani sidea marhatongonkon ai, gabe 
mardomu hubani si Paulus ampa si Silas, sonai 
homa halak Gorik sihabiari Naibata, buei tumang, 
age naboru na sangap pe humbuei do. 

> Tapi subil do uhur ni halak Jahudi, gabe iarahkon 
sidea ma piga-piga jolma na jahat laho pajobu-jobu 
halak na mabuei ai, gabe geor ma haganup huta ai. 
Martumpu ma sidea i lobei ni rumah ni si Jason laho 
mamboan si Paulus ampa si Silas hu lobei ni sidang 
rayat. 

6 Tapi halani seng jumpah sidea, isarad ma si Jason 
ampa piga-piga hasoman ai hu lobei ni pamarentah 
kota ai, lanjar mardilo-dilo: “Roh do homa hu banta 
on sigeori sab dunia on, 

7 anjaha si Jason do manjalo sidea ibagas rumahni. 
Haganup do sidea siimbang aturan ni Kesar, ai 
ihatahon, adong do raja na legan, ai ma Jesus.” 

8 Geor do ibahen sidea halak na mabuei ampa 
pamarentah kota pabogei-bogei ai. 

9 Dob ijalo sidea pe jaminan humbani si Jason ampa 
halak na legan ai, ase ipaluah sidea. 

10 Jadi mintor ipabingkat sanina ai ma si Paulus 
ampa si Silas, bornginni ai hu Beroa, anjaha dob das 
hujai, laho ma sidea hu rumah parguruan ni Jahudi. 
11 Bujuran do halak na ijai ai ase na i Tessalonika, 
ai malas do uhur ni sidea manjalo hata in, anjaha 
ganup ari do itangkasi Surat in atap na sintong do 
sonai. 

12 Buei do humbani sidea na gabe porsaya, nai 
homa buei humbani halak Gorik, na sangap naboru 
age dalahi. 

13 Tapi dob ibotoh halak Jahudi na i Tessalonika, 
na dob ibaritahon si Paulus homa hata ni Naibata 
i Beroa, roh ma sidea hujai, laho pajobu-jobuhon 
ampa manggeori halak na mabuei ai. 

14 Jadi mintor ipaingkat hasoman ai ma si Paulus 
laho dompak laut: tading ma anggo si Silas ampa 
si Timoteus ijai. 

15Das do si Paulus itaruhkon sidea ronsi 
Aten, anjaha dob ai mulak ma sidea, dob ijalo 
sidea tonahni bani si Silas ampa si Timoteus 
mangkatahon, ase roh sidea sapodas-podasni 
mangkasomanisi. 


Ambilan ni si Paulus i Aten 


16 Sanggah na ipaima-ima si Paulus sidea i Aten, gok 
ringis tumang ma uhurni ibagas, mangidah buei ni 
gana-gana i huta ai. 


Lahoan Ni Apostel 17 3858 


17 Jadi sai iparsahapkon doi rumah parguruan halak 
Jahudi ampa sihabiari Naibata, sonai homa ari-ari i 
tiga halak na roh hujai. 

18 Marsual ma deba parpilsapat Epikurei ampa 
Stoiki pakonsi. Deba mangkatahon, “Aha do na 
sihol hatahonon ni sibuei sahap in?” Na deba 
mangkatahon, “Siambilankon naibata na legan do 
gakni on, ai ibaritahon do Jesus ampa parpuhoon 
humbani na matei.” 

19 Jadi ialop sidea ma ia, iboan ma hu Areopagus, 
anjaha nini sidea ma, “Boi do botohonnami atap 
podah baru aha do na hinatahonmin? 

20 Ai songon na legan do podah na binobanmin 
bennami, sihol botohannami do pasal in.” 

21|a halak Aten haganup ampa halak na legan na 
ijai, seng dong panorangni dompak na legan sobali 
na mansahapkon ampa na mambogei pingkiran 
baru. 

22 Ase jongjong ma si Paulus i tongah-tongah 
ni Areopagus ai, nini ma, “Nasiam halak Aten, 
huidah bani haganup, pongkut do nasiam bani 
parugamaon. 

23 Ai sanggah na mardalani ahu, paidah-idah 
sisombahon nasiam, gabe jumpah ahu ma sada 
anjapanjap na marsurat, “Bani Naibata na so 
tinanda.' Jadi na so tinanda, na sinombah nasiam 
ai, in do na sihol baritahononku bani nasiam. 

24 Ia Naibata, sitompa dunia on ampa haganup isini, 
in ma Tuhan ni langit ampa tanoh, seng marianan la 
i rumah pinauli ni tangan. 

25 Seng hurangan la, mambahen pala idangan ni 
tangan ni jolma la, ai la do sibere bani ganup na 
tinompa hagoluhan ampa hosah ampa haganupan 
ai. 

26Hun bani sada jolma do ijadihon bangsa ni 
manisia, ase iiani haganup sisik ni tanoh on. 
Itotaphon hinan do panorang ni ganup bangsa 
ampa parbalogan ni ianan bani sidea, 

27 ase ipindahi sidea Naibata, andohar tardadap 
sidea la, anjaha jumpahsi, ai seng daoh la humbani 
ganup hita. 

28 hi ibagas diri-Ni do hita manggoluh, miut anjaha 
marhosah, songon na hinatahon ni deba pandoding 
nasiam, “Ginompar-Ni do tongon hita.” 

29 hi pe, anggo ginompar na marasal humbani 
Naibata do hita, ulang ma iagan uhurta, usih 
Naibata bani omas, barang bani pirak, barang bani 
batu na tinukangan atap na piningkiran ni uhur ni 
jolma. 

30 Domma isalpuhon panonggor ni Naibata tahun 
haotoon, tapi anggo nuan ihatahon do bani 
haganup hajolmaon, ija-ija pe, ase ipaubah uhurni, 
313i domma itontuhon sada ari paruhuman bani 
dunia on, ibagas hapintoron, marhitei sada halak 
na pinilih-Ni. Anjaha ibere do bani haganup jolma 

dalan ase boi porsaya Bani, marhitei na ipuhoi Ia 
humbani na matei.” 

32Tapi dob ibogei sidea hatani ai pasal 
parpuhoon, manrisai ma na deba, anjaha na deba 
mangkatahon, “Sihol bogeionnami ope hatamu 
sahali nari pasal ai.” 

33 Dob sonai, laho ma si Paulus hun tongah-tongah 
ni sidea. 

34Tapi adong do deba na mangihutkonsi, na 
gabe porsaya, songon si Dionisius, sada pagori 
ni Areopagus ai, ambah ni ai sada naboru, na 
margoran si Damaris, ampa deba nari hasoman ni 
sidea. 


Si Paulus i Huta Korint 


18 1 Dob ai bingkat ma si Paulus hun huta Aten 
laho hu huta Korint. 

2 Jadi jumpahsi ma ijai sada halak Jahudi, na 
margoran si Akila, tubuh i Pontus, na roh baru hun 
Italia rap pakon parinangonni, si Priskilla, halani 
iparentahkon si Klaudius, maningon haganup halak 
Jahudi bungkas hun huta Rom. 

3 Bani sidea ma ia marianan anjaha rap marhorja 
pakon sidea, halani sada hapandeian do sidea, ai 
ma martonun hiou tenda. 

4Marambilan do ia ganup ari Sabat i rumah 
parguruan, andohar marhatongon halak Jahudi 
ampa Gorik. 

3 Ase dob roh si Silas ampa si Timoteus hun 
Makedonia, igogohi si Paulus ma marambilan, laho 
manaksihon bani Jahudi, paboa Jesus do Kristus in. 
6Halani manlawan sidea anjaha manrehei, 
ipaspaskon si Paulus ma hiouni, anjaha nini ma 
bani sidea: “Marsapata bani nasiam ma daroh 
nasiam! Borsih do anggo ahu. Hunjon-hujanan 
bani halak sipajuh begu-begu ma ahu laho.” 

7 Lanjar misir ma ia hunjai, tondok ma ia bani sada 
halak na margoran si Titius Justus, sihabiari Naibata: 
rombankon rumah parguruan ai do rumahni. 

8la si Krispus, kopala ni rumah parguruan 
ai, porsaya do bani Tuhan in sonai haganup 
parrumahni: anjaha buei do halak Korint, dob 
ibogei ai, gabe porsaya anjaha tardidi. 

9 Jadi nini Tuhan in ma bani si Paulus borngin- 
borngin marhitei sada panonggoran, “Ulang ho 
mabiar, tapi hatahon ma, ulang ho sip! 

10 Ai Huhasomani pe ho, sahalak pe lang dong na 
mangkahua ho, na sihol mangagou ho: ai buei do 
halak Bangku i huta on!” 

11 (jai ma ia marianan satahun onom bulan dokahni, 
mangajarhon hata ni Naibata bani sidea. 

12 Tapi sanggah si Gallio panggomgomi i Akaya, 
sapanriah ma halak Jahudi manlawan si Paulus, 
anjaha iboan ma ia hu paruhuman. 

13 Nini sidea ma, “Isahap-sahapi halak on do jolma 
mambalosi Naibata marsilawanan bani titah in.” 

14 Jadi sanggah sihol marsahap si Paulus, nini si 
Gallio ma dompak Jahudi, “Nasiam halak Jahudi! 
Ambit halani parkara hasalahan atap hajahaton, 
patut do bantuanku nasiam. 

15 Tapi halani parsalisihan pasal podah ampa goran 
ampa titah nasiam do in, uhur nasiam ma ijin: seng 
ra ahu manguhumi na sonin.” 

16 Jadi ipalaho ma sidea hun paruhuman ai. 

17 Gabe roh ma sidea haganup manangkap si 
Sostenes, kopala ni rumah parguruan ai, ibogbogi 
sidea ma ia i lobei ni paruhuman ai, tapi seng 
isampuri si Gallio ai. 


Pardalanan ni si Paulus Tiba 
Epesus hu Antiokia na i Siria 


18Tapi hun dokah ope si Paulus ijai: dob ai 
mamuhun ma ia humbani sanina-sanina ai, anjaha 
marparau ma ia hu Siria rap pakon si Priskilla ampa 
si Akilla. | Kenkerea, ipasuhurhon do jambulanni 
halani adong bagah-bagahni. 

19 Das ma sidea hu Epesus anjaha itadingkon ma 
sidea ijai; ia sandiri laho do hu rumah parguruan, 
laho marsahap pakon halak Jahudi. 

20 [pindo sidea do, ase hun dokah ia ijai, tapi seng ra 
ia. 

21 Tapi sanggah na laho marsirang humbani sidea, 
ihatahon do, “Anggo marosuh Naibata, mulak do 

ahu bani nasiam.” Dob ai misir ma ia marparau hun 
Epesus. 

22 Dob das hu Kesarea, tangkog ma ia hu Jerusalem, 
anjaha dob itabi kuria ai, tuad ma ia hu Antiokia. 


PARDALANAN SENDING NI SI 
PAULUS NA PATOLUHALIHON 


(bd. 18:23--21:17) 


23 Ase dob hun dokah ia ijai, bingkat ma ia: ibontas 
ma nagori Galatia ampa Prigia, laho patoguhkon 
uhur ni haganup susian ai. 


Si Apollos i Epesus 


24 Tapi roh ma hu huta Epesus sada halak Jahudi, na 
margoran si Apollos, tubuh i huta Aleksandria; halak 
na pentar do ia, na torang mambotoh surat in. 

25 Dommaiajari ia pasal dalan ni Tuhan in, hinsah do 
uhurni marsahap anjaha torang do pamodahionni 
pasal Jesus, tapi pitah pandidion ni si Johannes do 
ibotoh. 

26 Ipungkah ma ibagas hinsah ni uhur marsahap 
ibagas rumah parguruan. Ibogei si Akilla ampa si 
Priskilla ma ai, gabe iarahkon sidea ma ia, anjaha 
ipatorang sidea ma bani tulimat pasal dalan ni 
Naibata. 

27 Jadi sanggah na sihol laho ia hu Akaya, 
ihadearhon sanina-sanina ai do ai, anjaha 


Lahoan Ni Apostel 18-19 3864 


manongos surat do sidea, mangkatahon, ase ijalo 
sidea ia. Anjaha dob das ijai, gabe pangurupi na 
banggal do ia bani halak na porsaya, marhitei idop 
ni uhur ni Naibata, 

28 aj torang-torang do italuhon halak Jahudi i lobei 
ni halak na mabuei, marhitei na mambuktihon 
humbani surat in, paboa Jesus do Kristus in. 


Si Paulus i Huta Epesus 


19 1Tapi sanggah i huta Korint si Apollos, 
ibontas si Paulus ma bagian pardologan ni 
tanoh ai, anjaha das ma ia hu huta Epesus, gabe 
jumpahsi ma ijai deba susian ai. 

2 Ihatahon ma hubani sidea, “Domma ijalo nasiam 
Tonduy Na Pansing sanggah na gabe porsaya 
nasiam?” Jadi nini sidea ma hu bani, “Seng ongga 
ibogei hanami adong Tonduy Na Pansing!” 

3 Isungkun ma sidea, “Ai pandidion aha do ijalo 
nasiam?” Balos ni sidea, “Pandidion ni si Johannes 
do.” 

4 Nini si Paulus ma, “la pandidion ni si Johannes, na 
mangkatahon paubahkon uhur do, ai iojur do halak 
na mabuei mangkaporsayai na sihol roh hun pudini, 
ai ma Jesus.” 

3 Mambogei ai, ipandidihon sidea bei ma dirini 
hubagas goran ni Tuhan Jesus. 

6 Anjaha sanggah itampeihon si Paulus tanganni 
bani sidea, sogop ma Tonduy Na Pansing bani sidea, 
jadi marhata na legan ma sidea anjaha manjahai. 

7 Adong do sidea haganup tarsapuluh dua halak na 
martumpu ai. 


Ambilan ampa Halongangan na 
Binahen ni si Paulus i Epesus 


Slaho do ia hu rumah parguruan anjaha 
marambilani ma ia ijai tolu bulan dokahni, laho 
patorangkon ampa mangajarhon pasal Harajaon ni 
Naibata. 

9Tapi halani ipahengkeng na deba do uhurni, 
anjaha lang ra porsaya, ipabajan-bajan ope tene 
ugama ai i lobei ni na mabuei ai, gabe itadingkon 
ma sidea, iarahkon ma susian ai jadi i sikolah ni si 
Tiranus ma ia marambilan ganup ari. 

10 Adong do dua tahun masa sonai, gabe haganup 
ma na marianan i Asia, mambogei hata ni Tuhan in, 
halak Jahudi age halak Gorik pe. 

11 Hagogohon na sumurung do ibahen Naibata 
marhitei tangan ni si Paulus, 

12 bala do saputanganni atap gonditni humbani 
angkulani iboan halak bani na boritan, gabe laho 
ma naborit ai humbani sidea anjaha luar tonduy na 
mabutak. 

Halak Siusir Setan na i Epesus 


13 Tapi adong ma deba halak Jahudi, na mardalan- 
dalan, halak siusir setan, na mansuba manobut 
goran ni Tuhan Jesus bani na setanon, nini, “Huusir 
ma hanima marhitei Jesus, na niambilankon ni si 
Paulus!” 

14 hi adong do pitu halak anak ni sada malim ni 
Jahudi, na margoran si Skoia, na mambahen sisonai 
ai. 

15 Tapi nini tonduy na butak ai ma mambalosi sidea, 
“Hutanda do Jesus, pasal si Paulus pe hubotoh do, 
tapi ise do hanima?” 

16 Anjaha halak partonduy na butak ai pe, idorab 
anjaha magosam tumang ma sidea haganupan 
ibahen, gabe lintun ma sidea hun rumah ai, 
talanjang anjaha mangkaluha. 

17la na masa ai, tarbotoh do ai bani haganup 
halak Jahudi ampa halak Gorik, na marianan i huta 
Epesus, gabe roh ma biar bani sidea haganup, 
anjaha tunggung ma goran ni Tuhan Jesus. 

18 Gabe roh ma buei halak na dob porsaya, 
mansopotkon anjaha patugahkon horja ponopan ni 
sidea. 

19 Anjaha buei do sihorjahon hadatuon hinan, 
mamboan pustaha-pustahani, lanjar itutung ma ai 
i lobei ni halak na mabuei: hargani, adong do itaksir 
lima ribu duit pirak. 

20 Sonai ma lambin rarat hata ni Tuhan in anjaha 
lambin margogoh. 


Sura-sura ni si Paulus 


21 Dob salpu na masa ai, isurahon si Paulus ma 
mandalani nagori Makedonia ampa Akaya, dob ai 
laho hu Jerusalem, nini, “Dob hunjai ahu, maningon 
dihut do huta Rom idahonku.” 

22 Jadi isuruh ma deba halak siparugas bani, ai ma si 
Timoteus ampa si Erastus, hu Makedonia; ia sandiri 
soh ope tongkin i Asia. 


Hageoron na i Epesus 


23Tapi tubuh ma ijia hageoron banggal halani 
ugama ai. 

24 hi adong ma sada halak tukang pirak, na 
margoran si Demetrius, sipauli rumah-rumah ni 
naibata Artemis, buei do untung iparoh bani 
tukang-tukang ai. 

25 Ipatumpu ma tukang ai ampa parhorja ni sidea, 
jadi nini ma, “Ibotoh nasiam do, humbani horja on 
do pansarianta. 

26 ididah anjaha ibogei nasiam do, seng pitah i 
Epesus on, tapi bani haganup Asia do, iojur lanjar 
ipagoling si Paulus buei halak. Nini: “Sedo na tongon 
naibata na pinauli ni tangan.” 

27 Anjaha seng pitah pansarianta marmara laho 
seda, dihut do naibata Artemis na banggal in, na 

sinombah i sab dunia on, gabe hiri ma rumahni 
anjaha magou hamuliaonni.” 

28 Mambogei ai gok marah ma uhur ni sidea, anjaha 
mardilo-dilo, nini ma, “Na banggal do Artemis ni 
halak Epesus!” 

29 Jadi lutu ma huta ai, anjaha marurup ma sidea, 
laho hu ianan panontonan, lanjar isarad ma hujai 
si Gayus ampa si Aristarkus, halak Makedonia ai, 
hasoman sapardalanan ni si Paulus. 

30 Sihol do si Paulus laho hu tongah-tongah ni halak 
ai, tapi seng ilopas susian ai. 

31 Pala do deba pangintuai na hun Asia, na marhuan 
pakonsi, marsuruh na mangkatahon hu bani, ase 
ulang laho ia hu panontonan ai. 

32 Palegan-legan do hata ni surak-surak ni sidea, ai 
lutu tumang do partumpuan ai, anjaha buenan do 
sidea na so mambotoh, atap halani aha do sidea 
martumpu. 

33 Domu hubani ojur ni halak Jahudi, ipalobei 
ma si Aleksander humbani halak na mabuei ai, 
anjaha ia pe, ihilaphon ma tanganni laho mambere 
hatorangan bani halak na mabuei ai. 

34 Tapi dob ibotoh sidea, halak Jahudi do ia hape, 
rap marsurak-surak ma sidea, hira dua jam dokahni, 
“Banggal do Artemis ni halak Epesus!” 

35 Jadi ipasonang jurutulis ni huta ai ma halak na 
mabuei ai, nini, “Nasiam halak Epesus, ise na so 
mambotoh, paboa huta Epesus on do siparugas 

bani naibata Artemis na banggal in, ampa bani 
gombaranni, na madabuh hun langit? 

36 Halani na so tarparnalang do ai, ai pe sonang ma 
nasiam, anjaha ulang ma tarolos atap mambahen 
aha pe. 

37 Iboan nasiam do halak on hujon, seng sirampok 
rumah panumbahan sidea, atap pe sipahiri 
sisombahonta. 

38 Ai pe anggo adong pangaduan ni si Demetrius 
ampa hasomanni tukang dompak atap ise pe, 
adong do paruhuman atap panguhum, sidea ma 
marsiaduan. 

39 Tapi anggo adong pangaduan nasiam na legan, 
bani pangadilan ma ai iputuskon. 

40 Ulang das hona aduhon hita halani halutuon 
sisadari on, ai seng dong tarbere hita alasan pasal 
halutuon on.” 

41 Anjaha dob ihatahon ai, ipalaho ma tumpuan ai. 


Paulus Laho hu Makedonia pakon hu Tanoh Gorik 


20 1 Dob maronti na lutu ai, idilo si Paulus ma 
susian ai, anjaha dob marhata partadingan 
ia hubani sidea, bingkat ma ia hu Makedonia. 

2 Dob idalani nagori ai anjaha ipatoguh uhur ni sidea 
marhitei hatani, jadi das ma sidea hu tanoh Gorik. 
3 Tolu bulan do ia soh ijai, anjaha halani ionggopi 
halak Jahudi ia, sanggah na laho marparau hinan 

ia hu Siria, gabe ipaputus ma uhurni mulak hun 
Makedonia. 

4Na mangkasomanisi ai ma si Sopater, anak ni si 
Pirus hun Beroa, si Aristarkus ampa si Sekundus, 
halak Tessalonika, si Gayus hun huta Derbe pakon si 
Timoteus, si Tikikus, pakon si Tropimus na hun Asia. 
3 Hun lobei do sidea laho, anjaha i Troas do hanami 
ipaima sidea. 

6Dob salpu pesta Paskah, bingkat ma hanami 
marparau hu Pilipi, anjaha palimaarihon pajumpah 
ma hanami pakon sidea i Troas, anjaha soh ma 
hanami ijai pitu ari dokahni. 


Ipagoluh si Paulus si Oitikus 


7 Bani ari parlobei ni minggu ai, sanggah martumpu 
hanami manopiki ruti, marambilan ma si Paulus 
bani sidea anjaha ipaganjang do ambilanni ai pala 
das tongah borngin halani sihol misir ia patarni ai. 
8 Buei do suluh bani kamar pardatas ai, ianannami 
martumpu ai. 

9 Jadi adong ma sada garama, na margoran si 
Oitikus, na hundul bani jandela; tartunduh do ia, 
sanggah na inunut si Paulus marambilan, gabe 
madabuh hu toruh humbani loteng patoluhon, 
anjaha domma matei sanggah hona angkat. 

10 Jadi turun ma si Paulus, ijomba ma ia lanjar 
labing, anjaha nini ma, “Ulang nasiam lutu, ai ibagas 
dirini ope tonduyni!” 

11 Dob ai mulak ma ia hu atas, itopiki ma ruti, lanjar 
mangan ma; dokah ope ia marsahap-sahap pakon 
sidea, ronsi marayak siang ari, dob ai pe ase misir. 
12 Manggoluh do garama ondi mulak hu rumahni, 
gabe tarapoh ma uhur ni sidea. 

13 Parlobei do hanami masuk parau laho marlayar 
hu Assos, ijai do ia jaloonnami masuk parau; ai sonai 
do iaturhon, halani sihol mardalan darat ia. 

14 Anjaha dob jumpahsi hanami i Assos, ijalo 
hanami ma ia masuk parau, gabe misir ma hanami 
marlayar hu Mitelene. 

15Dob marlayar hanami hunjai, das ma hanami 
patarni hu Pulou Kios, patarni ai dohorhon Pulou 
Samos, dob ai patarni ai use das ma hanami hu 
Miletos. 

16 Ai domma iputuskon si Paulus manlopusi Epesus, 
ase ulang magou panorang i Asia, ai tarolos do ia, 
andohar das ia i Jerusalem bani ari Pentakosta. 


Marhata Partadingan si Paulus bani 
Sintua-sintua na hun Epesus 


17 Tapi isuruh do hun Miletus hu Epesus na mandilo 
sintua-sintua ni kuria ai. 

18 Jadi dob das sidea hu bani, nini ma hubani sidea, 
“Ibotoh nasiam do parlahouhu, sadokah rap ahu 
pakon nasiam, olat ni ari parlobei dob hudogei Asia. 

19 Hubalosi do Tuhan in ibagas toruh ni uhur, 
mariluh-iluh manaron parlajouan na roh hu bangku 
halani tahi-tahi ni Jahudi. 

20Seng adong huponopkon barang aha na 
marguna, na so niambilankon barang pinodahkon 
bani nasiam i lobei ni halak na mabuei atap 
marrumah-rumah pe. 

21Tongtong do husaksihon bani halak Jahudi age 
bani halak Gorik, hamubahon ni uhur bani Naibata 
ampa haporsayaon bani Tuhanta Jesus Kristus. 

22 Anggo sonari, songon na tarsangkut do ahu 
ibahen Tonduy in laho hu Jerusalem, anjaha seng 
hubotoh, barang aha na sihol masa bangku ijai. 

23 Pitah on, bani haganup huta ilumbahon Tonduy 
in do, paboa tali ampa hamarsikon do sitagamonku 
ijai. 

24Tapi seng pala harga huhira hosahku, asal ma 
boi hupaujung langkahku ampa horja na dob 
hujalo humbani Tuhan Jesus, ai ma na manaksihon 
Ambilan Na Madear pasal idop ni uhur ni Naibata. 
25 Anjaha sonari, hubotoh do lang idahon nasiam 
be bohingku, haganup nasiam na huparayak laho 
mangambilankon Harajaon ni Naibata. 

26 Halani ai husaksihon ma bani nasiam sadari on, 
na dob borsih do ahu humbani sapata ni daroh 
nasiam, 

27 ai seng dong hubuati age aha, hupabotohkon do 
bani nasiam ganup rosuh ni Naibata. 

28 Halani ai jaga nasiam ma diri nasiam ampa 
haganup hulanan in, ai na dob ipabangkit 
Tonduy Na Pansing do nasiam mardimata in, ase 
iparmahani nasiam kuria ni Tuhan in, na tinobus-Ni 
marhitei daroh-Ni sandiri. 

29 Ai hubotoh, anggo dob laho ahu, masuk ma bani 
nasiam begu panoroh, na so manarihon hulanan in. 
30 Gari hun tongah-tongah nasiam jongjong do 
halak na mamodahkon na lepak, laho mangojur- 
ojur susian in mangirikkonsi. 

31 Halani ai jaga ma nasiam, ingat nasiam ma, na so 
marnamaronti ahu arian pakon borngin tolu tahun 
dokahni pagolpahon nasiam marhasoman iluh. 

32 Ai pe huondoskon ma nasiam hubani Naibata 
ampa hubani hata idop ni uhur-Ni, na margogoh 
patoguhkon uhur anjaha mambere siteanon bani 
haganup na mapansing in. 

33 Seng ongga ipindo uhurhu omas atap pirak ampa 
hiou humbani atap ise pe. 

34 Ibotoh nasiam do, tanganku do mansarihon na 
porlu bangku ampa bani na mangkasomani ahu. 

35 Bani haganup do hupatuduhkon bani nasiam, 
maningon sonai do hita laho mangurupi halak na so 
margogoh, mardingat hata ni Tuhan Jesus, ai Ia do 
mangkatahon, “Martuahan do na mambere ase na 
manjalo.” 

36 Dob ihatahon sonai, manrogop ma ia martonggo 
rap pakon sidea haganup. 

37 Anjaha tangis ma sidea haganup, irohop anjaha 
isummah sidea ma si Paulus. 

38 Na parahni ipusokkon uhur ni sidea, ai ma hatani 
na hinatahonni, na so idahon ni sidea be bohini. 
Lanjar itaruhkon sidea ma ia hu kapal. 


Pardalanan ni si Paulus hun Miletus hu Kesarea 


Panjahaion ni si Agabus 


1Dob sirang hanami humbani sidea, 
21 marlayar ma hanami torus hu Kos, anjaha 
patarni ai hu Rodus, hunjai hu Patara. 
2 Anjaha dob dapot hanami kapal na laho hu 
Penesia, ai ma imasuki hanami, lanjar marlayar ma 
hanami. 
3 Dob ai ididah hanami ma Pulou Kiprus, ilopusi 
hanami ma ai hampit sambilounami, anjaha 
marlayar ma hanami dompak Siria, gabe das ma i 
Tirus; ai ijai do bongkaron muatan ni kapal ai. 
4 Iparayak hanami ma susian ai anjaha marsaran ijai 
pitu ari dokahni. Marhitei Tonduy in ipalumba sidea 
do si Paulus, ulang tangkog namin hu Jerusalem. 
> Dob salpu arini hanami ijai, misir ma hanami 
manoruskon pardalanan. Haganup do sidea 
manaruhkon hanami hu darat ni huta ai, 
parinangon age dakdanak. I topi laut ai manrogop 
do hanami anjaha martonggo. 


Lahoan Ni Apostel 21 3875 


6 Anjaha dob marjabat tangan, masuk ma hanami 
hu kapal, anjaha sidea pe mulak ma. 

7 Hun Tirus marlayar ma hanami hu Ptolomais: 
anjaha ijai ma ujung ni parlayarannami, isalami 
hanami ma hasoman-hasoman ai, anjaha ijai ma 
hanami marsaran sadari. 

8 Patarni ai bingkat ma hanami, anjaha das ma hu 
Kesarea. Masuk ma hanami hu rumah ni si Pilippus, 
evangelis ai, ai ma sada humbani na pitu ai, gabe 
tondok bani ma hanami. 

9 Adong ompat boruni, sipanjahai. 

10 Sanggah na marsaran ai hanami piga-piga ari ijai, 
tuad ma hun Judea sada halak, na margoran si 
Agabus. 

11 jumpahkon ma hanami, ibuat ma gondit ni si 
Paulus, anjaha isangkutkon ma ai bani tanganni 
ampa naheini, lanjar ihatahon ma, “Sonon do 
simada gondit on sangkuton ni halak Jahudi i 
Jerusalem, anjaha ondoskononkon hubagas tangan 
ni sipajuh begu-begu.” 

12Mambogei hata ai, ielek-elek hanami ma rap 
pakon halak na ijai ai, ase ulang tangkog ia hu 
Jerusalem. 

13 Tapi nini si Paulus ma, “Aha do na binahen nasiam 
in, tangis mambahen galek uhurhu? Sirsir do ahu 
sangkuton ronsi matei i Jerusalem halani goran ni 
Tuhan Jesus.” 

14 Halani seng ra ia ojuron, sip ma hanami, nini 
hanami ma, “Sai saud ma harosuh ni Tuhan in!” 


Apostel Paulus i Jerusalem 


15 Ase dob salpu ari ai, marugas ma hanami, laho 
tangkog hu Jerusalem. 

16 Anjaha dihut do deba susian na hun Kesarea 
mangkasomani hanami, anjaha ibobai do hanami 
tondok hubani si Manason, na hun Kiprus, ai ma 
sada halak na dob dokah gabe susian. 

17 Das honsi hanami i Jerusalem, malas do uhur ni 
sanina-sanina ai manjalo hanami. 

18 Anjaha patarni ai laho ma si Paulus rap pakon 
hanami marayak si Jakobus, anjaha roh do ganup 
sintua-sintua. 

19 Jadi dob ipadas tabini bani sidea, ipajojor ma na 
binahen ni Naibata bani halak sipajuh begu-begu 
marhitei horjani. 

20 Mambogei ai ipasangap sidea ma Naibata. Dob 
ai ihatahon sidea ma bani, “Ididah ham do sanina, 
marribu-ribu do halak Jahudi na dob porsaya, 
anjaha haganup do sidea mampongutkon titah in. 

21ibogei sidea, ipodahi ham do halak Jahudi, 
na i tongah-tongah ni sipajuh begu-begu, ase 
itadingkon si Musa, anjaha ihatahon ham bani 
sidea, seng pala be sunaton anak ni sidea atap 
dalankonon adat-adat in. 

22 Ai pe sonaha ma? Tontu ibogei do na dob roh 
ham. 

23 Halani ai bahen ma songon na hinatahonnami 
on bamu! Adong do bannami ompat halak, na 
marutang bagah-bagah. 

24 Arahkon ma sidea, uras ma dirimu rap pakon 
sidea, anjaha harugihon ma papangkaskon 
jambulan ni sidea, gabe botohon ni haganup halak 
ma, na so tongon do hape barita pasal ham ai, 
anjaha na dihut do homa ham mangkorjahon titah 
in. 

25la sipajuh begu-begu, na dob gabe porsaya, 
domma iputuskon hita anjaha na parentahkon, ase 
ijaga bei dirini dompak galangan bani sisombah- 
sombahon, daroh, na matei seng sinayat ampa 
parriah-riahon.” 

26 Jadi patarni ai iarahkon si Paulus ma halak ondi, 
anjaha dob iuras dirini rap pakon sidea, laho ma 
sidea hu rumah panumbahan, laho patugahkon 
sadihari marujung panorang pangurason ai, anjaha 
sadihari padason galangan ni sidea bei. 


Manlutui Halak Jahudi 


Tartangkap si Paulus 


27 Tapi sanggah na laho marujung sipitu ari ai, 
ididah halak Jahudi na hun Asia ma ia i rumah 

panumbahan, jadi ipajobu-jobu sidea ma haganup 
halak na mabuei ai, itangkap ma ia, 

28 lanjar idilo-dilohon, “Nasiam halak Israel, 
urupi nasiam ma hanami on! On ma halak ia, 
na mangajar-ajari halak ija-ija pe manlawan 
bangsanta, ampa titah in ronsi ianan on. Ambahni 
ai dihut do halak Gorik iarahkon hu rumah 
panumbahan on, anjaha ibutaki do ianan na 
pansing on!” 

29 Ai ididah sidea do si Tropimus, na hun huta 
Epesus rap pakonsi i huta ai, gabe iagan na dob 
jarahkon si Paulus do ia hu rumah panumbahan ai. 
30 Jadi lutu ma ganup huta ai, anjaha martumpu 
ma ganup halak na mabuei ai, itangkap sidea ma si 
Paulus, isarad ma ia hu darat ni rumah panumbahan 
ai, anjaha mintor itutup ma sagala labah. 

31 Anjaha sanggah na sihol bunuhon ni sidea ia, das 
ma hata hubani kapiten, na dob lutu do huta ai. 

32 Jadi mintor iarahkon ma tentara ampa letnan, 
laho mandorab sidea; dob ididah sidea kapiten ai 
ampa tentarani, iparontihon sidea ma mambalbali 
si Paulus. 

33 laho ma kapiten ai hujai, itangkap ma si Paulus, 
anjaha ihatahon ma garion ia bani dua gari; ai 
ipareksa ma atap parja do ia ampa aha do na 
binahenni. 

34Tapi marsihatahon hatani do na mabuei ai: 
anjaha halani seng jumpahsi hatorangan na sintong, II 
halani na lutu ai, ihatahon ma boanon ia hu tangsi. 
35 Anjaha dob das ia bani andar ai, tentara ai mando 
mangusungsi, halani parurup ni halak na mabuei ai, 
36 aj sai mangihut do halak na mabuei ai, lanjar dilo- 
dilo, “Bunuh ia!” 

37 Sanggah na sihol arahkonon ni sidea ia hubagas 
tangsi ai, ihatahon ma hubani kapiten ai, “Boi do 
ahu manluar bamu?” Gabe nini ma, “Ibotoh ho do 
hape hata Gorik? 

38 Sedo ho hape halak Masir ai, na manlutui baru- 
baru on anjaha na mangarahkon ompat ribu halak 
gerombolan hu halimisan?” 

39 Jadi nini si Paulus ma, “Halak Jahudi do ahu, 
marasal hun Tarsus nai nagori Silisia, warga kota na 
tarbarita ai. Hupindo atap na boi do ahu marsahap 
hubani halak na mabuei in!” 

40 Jadi halani ilopas do, jongjong ma si Paulus bani 
andar ai, anjaha ihilaphon ma tanganni bani halak 
na mabuei ai. Jadi dob sip bei, marsahap ma ia bani 
sidea ibagas hata Heber, nini ma, 


Sahap ni si Paulus Bani Bangsa ai 


1 “Nasiam sanina ampa bapa, tangar nasiam 


22 ma sonari pangapition diri na huhatahon i 
lobei nasiam!” 

2 Ase dob ibogei sidea, na iparsahapkon ai sidea 
ibagas hata Heber, lambin sip ma sidea. 

3 “Halak Jahudi do ahu, tubuh i Tarsus na i Silisia, 
tapi magodang i huta on, i lobei ni si Gamaliel 
do ahu iajari domu hubani hatulimaton ni titah ni 
ompungta, pongkut do ahu mangirikkon Naibata, 
songon haganup nasiam sadari on. 

4Huparburu do ronsi matei parugama on, 
husangkut anjaha hupatutupkon do dalahi age 
naboru, 

> anjaha pasal ai, sintua ni malim ampa harungguan 
ni pangintuai-pangintuai do saksi bangku. Hun bani 
sidea do hujalo surat siboanon hubani sanina- 
sanina ai, anjaha laho ma ahu hu Damaskus, sihol 
manangkapi na ijai ai homa, anjaha mamboan sidea 
ibagas gari hu Jerusalem, ase iuhumi. 

6Tapi masa ma, sanggah i tongah dalan ahu, 
dohorhon Damaskus, hira-hira tongah arian, 
sompong ma marsinalsal hun datas, inggot hu 
bangku, sinalsal na lihar tumang. 

7 Tompas ma ahu hu tanoh, anjaha hubogei ma sora 
na mangkatahon hu bangku, 'Saul! Saul! Mase ma 
pardakdakonmu Ahu?” 

8 Jadi ningku ma mambalosi, ‘Ise do Ham Tuhan?” 
Nini ma hu bangku, Jesus do Ahu, na hun Nasaret, 
na pinardakdakmin!' 

3 Ididah hasomanku do namin sinalsal ai, tapi anggo 
sora ai, na marsahap pakon ahu, seng ibogei sidea. 

10 Jadi ningku ma, “Aha ma sibahenonku, Tuhan?” 
Jadi ihatahon Tuhan in ma hu bangku, Jongjong ma 
ho, laho ma ho hu Damaskus, ijai ma patugahon 
bam haganup na patut sihorjahononmu.' 

11 Tapi seng marpangidah be ahu ibahen sinalsal ni 
sondang ai, gabe itogu hasomanku mando ahu das 
hu Damaskus. 

12 Anjaha dong ma ijai sada halak na margoran si 
Ananias, halak na daulat domu hubani titah in, dear 
do baritani bani haganup Jahudi na marianan ijai. 
13Roh do ia hu bangku nini, “Ambia Saul, 
marpangidah ma ho! Jadi mintor marpangidah ma 
ahu anjaha huidah ma ia. 

14Dob ai nini ma, “Domma ipilih Naibata ni 
ompungta ham, ase itanda ham rosuh ni uhur-Ni, 
ididah ham Parpintor in anjaha ibogei ham sandiri 
sora-Ni, 

15 ase gabe saksi-Ni ham bani haganup jolma pasal 
na nididah ampa na binogeimu.' 

16 Ai pe, mase ma sonai sangsi-sangsi uhurmu? 
Jongjong ma anjaha tardidi, paburihkon dousamu 
marhitei na mandilo goran-Ni.” 

17 Dob mulak ahu hu Jerusalem anjaha martonggo i 
rumah panumbahan, marpanonggoran do ahu. 

18 Huidah do la mangkatahon bangku, “Papodas 
ma misir hun Jerusalem, ai seng ra sidea manjalo 
hasaksianmu pasal Ahu.” 

19 Jadi ningku ma, “Ibotoh sidea do Tuhan, na 
hupatutupkon anjaha hulonsingi do na porsaya 
Bamu bani ganup rumah parguruan. 

20 Anjaha sanggah na hona duruskon daroh ni si 
Stepanus, saksi-Mu ondi, jongjong do au homa ijai, 
huhadearhon do ai, anjaha ahu manjaga pakeian ni 
na mambunuhsi.’ 

21 Jadi nini ma dompak ahu, “Laho ma, ai hubani na 
daoh do ho suruhon-Ku, ai ma hubani sipajuh begu- 
begu.” 

22 Das hubani hatani on, itangihon sidea do ia; dob 
ai ipagogoh sidea ma sorani, nini ma, “Padaoh 
ma jolma sisonin hun tanoh on, seng patut ia 
manggoluh!” 

23Tapi sai mardilo-dilo do sidea, ihilap-hilapkon 
pakeianni anjaha ipansaburhon orbuk hu atas. 

24 Jadi ihatahon kapiten ai ma ia boanon hubagas 
tangsi, anjaha isuruh ma pareksaon ia marhitei 
na manlonsingisi, ase ibotoh mase sonai parsurak- 
surak ni sidea dompaksi. 

25 Tapi dob isangkut sidea ia bani tali hulingkuling, 
nini si Paulus ma dompak letnan na jongjong ijai, “Ai 
bulih do lonsingan nasiam warga negara Rom, age 
lape napareksa parkarani?” 

26 Mambogei ai letnan ai, laho ma ia bani kapiten 
ai, patugahkon ai, nini ma, “Ai aha do na sihol 
bahenonmu? Halak Rom do hape halak ai.” 

27 Jadi roh ma kapiten ai hu bani, nini ma, “Patugah 
bangku, halak Rom dohotongon?” Balosni, “Ai do!” 
28 Dob ai marbalos ma kapiten ai, “Anggo ahu, buei 
do rugi mamboli hak warga negara in.” Tapi nini si 
Paulus ma, “Anggo ahu, humbani partubuhku do 
sonai.” 

23 Jadi mintor surut ma halak na sihol mamareksa 
ai. Kapiten ai pe mabiar ma, dob ibotoh halak Rom 
do hape si Paulus, na dob sinuruhni sangkuton. 

30 patarni ai sihol ma torang botohonni, aha halani 
mambahen na iaduhon halak Jahudi ia: ipadarat ma 
ia, ihatahon ma martumpu sintua ni malim ampa 
rapot bolon ai, anjaha si Paulus pe itogu ma hu 
tongah-tongah ni sidea. 


Si Paulus i Lobei ni Rapot Bolon 


1 Jadi ikawahkon si Paulus ma rapot bolon ai, 
23 nini ma, “Nasiam hasoman, na marparlahou 
do ahu humbani gok ni uhurhu i lobei ni Naibata 
ronsi sadari on.” 
2 Tapi ihatahon Sintua ni malim Ananias ma halak na 
jongjong ijai mamastap babahni. 
3 Jadi nini si Paulus ma hu bani, “Pastapon ni 
Naibata ma ho, ale dingding na hinapur! Na hundul 
do ho manguhumi ahu marguru hubani titah, hape 
ihatahon ho do ahu pastapon marlawan bani titah!” 
4 Dob ai nini halak na jongjong ijai ma, “Ai pahirion 
do sintua ni malim ni Naibata?” 

5 Jadi nini si Paulus ma, “Lang na hubotoh, ale 
hasoman, ia sintua ni malim. Ai tarsurat do, “Seng 
bulih pahirionmu sintua ni bangsamu.” 

6 Tapi ibotoh si Paulus ma deba humbani sidea, 
ai ma Sadukei, na deba nari halak Parisei, gabe 
idilohon ma i rapot ai, “Nasiam sanina! Halak Parisei 
do ahu, anjaha anak ni Parisei. Halani pangarapan 
ai ampa parpuhoon humbani na matei do, ase hu 
paruhuman on ahu.” 

7 Jadi dob ihatahon sonai, marsalisih ma halak 
Parisei pakon halak Sadukei, gabe marbolah ma 
rapot ai. 

8 Ai ihatahon Sadukei do, paboa seng dong 
parpuhoon humbani na matei, sonai age malekat, 
age tonduy. Tapi anggo Parisei, iparhatongon do 
haduasi. 

3 Gabe lutu tumang ma. Tapi jongjong ma deba 
sibotoh surat humbani golongan ni Parisei 
manlawan, nini ma, “Seng dong jumpah hanami 
na jahat bani halak on. Atap na tongon do 
iparsahapkon Tonduy ia atap malekat ni Naibata?” 
10Tapi lambin banggalni ma paringoran ai, jadi 
mabiar ma kapiten ai, atap sonaha iparsirak sidea 
si Paulus, gabe ihatahon ma tuad tentara ai laho 
manariksi hun tongah-tongah ni sidea, anjaha ase 
iboan hu tangsi. 

11 Anjaha bornginni ai jongjong do Tuhan in i 
lambungni, nini ma, “Tenger ma uhurmu! Songon 

na dob sinaksihonmu Ahu i Jerusalem, sonai do 
saksihononmu Ahu i huta Rom.” 


Marbulawan Jahudi Laho Mambunuh si Paulus 


12 Dob siang ari, mambahen panriahan ma halak 
Jahudi, marbulawan ma sidea, seng mangan atap 
minum sidea, anggo lape hona bunuh si Paulus. 

13 Adong do lobih ompat puluh halak sidea, na 
mambahen parbulawanan ai. 

14|parayak sidea ma sintua ni malim ampa 
pangintuai-pangintuai, nini. ma, “Domma 
marbulawan hanami, na so bulih daionnami age 
aha, anggo seng ibunuh hanami ope si Paulus. 

15 Ai pe, rap ma nasiam pakon rapot in 
mangindohon bani kapiten ai, ase iboan ia hu lobei 
nasiam, songon na laho mamareksa parkara ai 
hun torang, anjaha hanami pe marsiap-siap ma 
mambunuhsi sanggah i tongah dalan ope.” 

16 Tapi tarbogei do partahi-tahian ai bani panogolan 
ni si Paulus, gabe laho ma ia hu tangsi, patugahkon 
ai bani si Paulus. 

17 Jadi idilo si Paulus ma sada letnan, anjaha 
ihatahon ma dompaksi, “Arahkon ham lobei parana 
on bani kapiten ai, ai adong do sipatugahonni bani.” 
18 Jadi iarahkon ma ia, anjaha iboan ma bani kapiten 
ai, nini ma, “Na idilo si Paulus na tartutup ai do ahu; 
ipindo hu bangku, ase huboan parana on bamu, 
halani adong sihatahononni bamu.” 

19 jolom kapiten ai ma tanganni, iarahkon ma ia 
bani na suhi, anjaha isungkun ma ia, “Ai aha do 
sipatugahonmu bangku?” 

20 Jadi nini ma, “Na dob manriah do halak Jahudi, 
mangindohon bamu, ase boanon patar si Paulus hu 
lobei ni rapot bolon, songon na laho mamareksa 
parkarani in huntorang. 

21 Ai pe, ulang ma balosi ham sidea, ai lobih 
do ompat puluh halak humbani sidea, na dob 
marbulawan, seng mangan atap minum pe, anggo 
lape ibunuh sidea ia, domma marsiap-siap sidea, 
pitah na paimahon hatamu mando.” 

22 Dob sonai isuruh kapiten ai ma parana ai mulak, 
ihatahon ma bani, “Ulang patugah atap bani ise pe, 
na dob ipadas ho on bangku.” 


Iboan si Paulus hu Kesarea 


23 Jadi idilo ma dua letnan hu lobeini, nini ma, 
“Pasirsir nasiam ma dua ratus tentara laho hu 
Kesarea, rap pakon pitu puluh halak tentara siajak 
huda, ambah ni ai dua ratus sipartanja, pukul tolu 
borngin. 

24 Pasirsir homa huda siajakon ni si Paulus, laho 
mamboansi horas-horas hubani Gubernur Feliks.” 
25 Lanjar ibahen ma surat sonon isini, 

26 “Klaudius Lisias hubani na pinarsangapan 
Gubernur Feliks. 

27 Na itangkap halak Jahudi do halak on sanggah 
sihol bunuhon ni sidea ia, roh do ahu ampa tentera 
paluahkonsi, dob hubotoh halak Rom do ia. 
28|aho mambotoh atap halani aha do, ase 
isalahkon sidea ia, gabe huarahkon ma ia hu lobei 
ni rapot ni sidea. 

29 Jadi jumpah ahu ma, halani parsalisihan pasal 
titah ni sidea do ase iaduhon sidea ia, seng 
dong alasan mambahen marutang hosah ia atap 
tartutup. 

30 Tapi adong ma na patugahkon bangku pasal 
partahi-tahian ni sidea dompak halak on, gabe 
mintor husuruh ma ia bamu, anjaha huhatahon 
homa bani sipangadu, ase bamu ma isahapkon 
sihatahononni.” 

31 Ase iboan tentara ai ma si Paulus domu hubani 
parentah ai, iarahkon ma ia bani na saborngin ai das 
hu Antipatris. 

32 Patarni ai isuruh ma siparhuda manaruhkonsi 
torus, mulak hu tangsi ma anggo sidea. 

33 Jadi das ma sidea hu Kesarea, ipadas sidea ma 
surat ai hubani gubernur ai, anjaha si Paulus pe 
jarahkon ma hu lobeini. 

34 Jadi dob ibasa surat ai, isungkun ma, barang hun 
nagori ja do ia. Anjaha dob ibotoh na hun Silisia do 
ia, nini ma, 

35 “Hupareksa pe ho, anggo roh na mangaduhon 
ho ai.” Jadi ihatahon ma, ase itahan ia i rumah 
paruhuman ni Raja Herodes. 


Si Paulus i Lobei ni Gubernur Feliks 


lAse dob salpu lima ari, tuad ma si 
24 Ananias, sintua ni malim ai, rap pakon deba 
pangintuai ampa sada siparhata, na margoran si 
Tertullus; jadi ipadas sidea ma pangaduanni pasal 
si Paulus bani gubernur ai. 
2 Jadi dob idilo ia, ihatahon si Tertullus ma 
pangaduanni, nini ma, 
3 “Paboa na dapotan damei na buei do hanami 
marhitei usahamu, anjaha marhitei panarihonmu 
buei ma tambah hadearon bani bangsa on, 
pasal ai iakui hanami do tongtong atap ija-ija pe 
marhasoman tarima kasih banggal, ham Feliks, na 
pinarsangapan. 
4Tapi ase ulang madokahtu hanami patangi- 
tangionmu, hupangindo ma bamu, ase ra ma 
ham, domu hubani rosuh ni uhurmu, manangihon 
hanami tongkin. 
> Jumpah hanami do halak on songon sampar ampa 
panggeori bani haganup halak Jahudi i sab dunia on, 
anjaha pambobai ni sekte Nasarani do ia. 
6 luji do homa pabutakkon Rumah Panumbahan, 
halani ai do, ase itangkap hanami ia, ase iuhumi 
hanami ia domu hubani titahnami. 

7 Tapi roh ma Kapiten Lisias, anjaha ibuat ma ia 
marhasoman paksa hun bennami, 

Sanjaha iparentahkon sagala sipangadu roh 
mangadap ham. Anggo isungkun ham ia, boi do 
botohonmu, paboa sintong do pangaduannami in. 
9 Halak Jahudi pe dihut do mambahen pangaduan, 
anjaha ionjolhon sidea do, paboa sonai do tongon 
parkara ai.” 


Balos ni si Paulus 


10 Jadi dob ihilaphon gubernur ai tanganni 
mangkatahon, ase marsahap ia, gabe nini si Paulus 
ma mambalosi, “Halani hubotoh, domma dokah 
ham panguhum bani bangsa on, hinsah do uhurhu 
mansahapkon hata pangapition bani diringku. 

11 Boi do patangkasonmu, paboa sapuluh dua ari 
ope salpu, dob tangkog ahu hu Jerusalem laho 
martonggo. 

12 Seng dong jumpah sidea ahu marsual pakon 
atap ise pe, barang manlutui halak na mabuei, 
age i Rumah Panumbahan, age i Rumah Parguruan 
barang ibagas huta pe. 

13 Anjaha seng tarbuktihon sidea bamu pasal 
pangaduan ni sidea ai dompak ahu. 

14 Tapi pasal on huakui do bamu, na hubalosi do 
Naibata ni ompung, mangihutkon podah ai, na 
ginoran ni sidea sekte, anjaha huhaporsayai do 

haganup na tarsurat bani titah atap marhitei nabi- 
nabi pe. 

15 Na marpangarapan do ahu bani Naibata, paboa 
mulak manggoluh parpintor ampa pargeduk, 
songon na niarapkon ni sidea ai. 

16 Halani ai do mambahen huhabujurhon, ase 
maruhur na borsih ahu tongtong i lobei ni Naibata 
ampa i lobei ni jolma. 

17 Tapi dob salpu piga-piga tahun, roh ma ahu 
mamboan sibere-bere ampa galangan bani 
bangsangku. 

18 Anjaha sanggah na hudalankon ai, dob salosei 
pangurasion, jumpah piga-piga halak Jahudi na hun 
Asia ma ahu, tapi seng adong marhasoman halak na 
mabuei barang ibagas na geor pe. 

19Sidea do na patut mangadap ham laho 
mangaduhon, anggo adong pangaduan ni sidea 
dompak ahu. 

20 Age sidea on pe ihatahon ma barang aha do 
salahku jumpah sidea, sanggah na jongjong ahu i 
rapot bolon ai. 

21 Pitah hata on do na husahapkon, sanggah na 
jongjong ahu i tongah-tongah ni sidea, “Halani 
parpuhoon humbani na matei do, ase jongjong ahu 
i lobei ni paruhuman nasiam sadari on.” 

22 Tapi ilalab-lalabi si Feliks ma sidea, halani torang 
tumang do ibotoh pasal podah ai, nini ma, “Dob 

tuad pe Kapiten Lisias, ase huputuskon parkara 
nasiam on.” 

23 Jadi iparentahkon ma hubani kopala ni tentara, 
ase itahan si Paulus, tapi bebas otik, anjaha seng 
bulih larangon hasomanni marugas bani. 

24 Dob salpu piga-piga ari, roh ma si Feliks ampa 
parinangonni si Drusilla, boru Jahudi: isuruh ma na 
mangalopi si Paulus, laho mambogei hatani pasal 
haporsayaon bani Kristus Jesus. 

25 Tapi sanggah na marsahap ia pasal hapintoron, 
na manrajai diri ampa uhum magira, mabiar ma si 
Feliks, gabe nini ma, “Mulak ma ho lobei, anggo 
adong panorangku use, hudilo pe ho.” 

26 Mangarap do ia, ra si Paulus mambere duit bani, 
halani ai gati do isuruh na mangalop si Paulus, lanjar 
marsahap-sahap pakonsi. 

27 Tapi dob salpu dua tahun, roh ma si Porkius 
Festus manggantih si Feliks. Anjaha halani sihol 
do uhurni mambuat uhur ni halak Jahudi, gabe 
ipaturut si Feliks ma si Paulus tartahan. 


Si Paulus i Lobei ni si Festus 


1Dob adong tolu ari si Festus manjolom 
25 pamarentahan, tangkog ma ia hun huta 
Kesarea hu Jerusalem. 
2 Jadi roh ma hu lobei ni sintua ni malim ampa 
kopala-kopala ni halak Jahudi mangaduhon si 
Paulus. 

3 Ipindohon sidea ma hu bani, songon idop ni 
uhurni bani sidea manlawan si Paulus, ase isuruh ia 
hu Jerusalem, tapi domma iranggihon sidea hinan 
manggompangisi i tongah dalan, laho mambunuhsi. 
4Tapi nini si Festus ma mambalosi, “Na dob 
tartahan do si Paulus i Kesarea, ahu pe podas ma 
mulak hujai.” 

P Ai pe, rap tuad ma na sangap-sangap nasiam 
pakon ahu, anjaha anggo adong na salah bani halak 
ai, ase sidea ma mangaduhonsi. 

6 Ase dob adong ia i tongah-tongah ni sidea ualuh 
ronsi sapuluh ari, tuad ma ia hu Kesarea; anjaha 
patarni ai hundul ma ia bani kursi paruhumanni, 
anjaha ihatahon ma boanon si Paulus hu lobeini. 

7 Ase dob roh ia, iinggoti halak Jahudi, na roh 
hun Jerusalem ma ia, anjaha ipangkatahon sidea 
ma dompaksi pangaduan na borat, tapi seng 
tarbuktihon sidea. 

8Tapi nini si Paulus ma bani hata pangapition 
dirini, “Seng mardousa ahu dompak titah ni Jahudi, 
barang dompak Rumah Panumbahan barang 
dompak Kesar pe.” 

3 Tapi laho mambuat uhur ni Jahudi, nini si Festus 
ma mambalosi si Paulus, “Ra do ho tangkog hu 
Jerusalem, ase ijai ho huuhumi pasal haganupan 
ai?” 

10 Jadi nini si Paulus ma, “Na jongjong do ahu 
nuan i lobei ni paruhuman ni Kesar, anjaha ijon do 

ahu patut iuhumi. Hu bani halak Jahudi seng dong 
marsalah ahu, songon na torang ibotoh ham. 

11 hi pe, anggo adong huhorjahon na jahat, na patut 
mambahen marutang hosah ahu, seng manjua ahu 
matei; tapi anggo seng tongon na tinukaskon ni 
sidea ai bangku, ise pe lang boi na padas ahu bani 
sidea. Naik apel do ahu bani Kesar.” 

12 Ia si Festus, dob manriah ia pakon hasomanni 
sapanriahan, nini ma mambalosi, “Mangindo apel 
do ho bani Kesar, ai pe bani Kesar ma ho laho!” 


Si Festus Manriah pakon Raja Agrippa 
Pasal Parkara ni si Paulus 


13 Dob salpu piga-piga ari roh ma Raja Agrippa 
pakon si Bernike hu Kesarea, laho mangkormat si 
Festus. 

14Sanggah na ijai sidea barang piga-piga ari, 
ipatugah si Festus ma bani raja ai pasal parkara ni 
si Paulus, nini ma, “Adong do ijon sada halak na 
tartutup, itadingkon si Feliks. 

15 Sanggah na i Jerusalem ahu, mangadap do hu 
bangku sintua ni malim ampa kopala-kopala ni 
halak Jahudi, ipindo ase hona uhum ia. 

16 Jadi ningku ma mambalosi sidea, “Seng adat 
ai bani halak Rom mangondoskon sada halak, 
anggo lang palobei mardumpar bohi nabahen 
na niaduhon ampa sipangadu, anjaha nabere 
panorang mangapiti dirini dompak pangaduan ai.” 

17 Halani ai dob tumpu sidea ijon, seng hupadokah- 
dokah be; patarni ai mintor hundul ma ahu bani 
paruhuman, anjaha huhatahon ma boanon dalahi 
ai. 

18 Sanggah jongjong sipangadu ai, seng adong age 
sada salahni tarbuktihon sidea, songon niagan ni 
uhur hinan. 

19 Tapi adong do parsalisihan ni sidea pasal ugama 
ni sidea pakon pasal sada halak, na margoran Jesus, 
na dob matei gabe mulak manggoluh, nini si Paulus. 
20Tapi sanggah na sosak ahu pasal parkara ai, 
husungkun ma, atap na marosuh do ia laho hu 
Jerusalem, ase ijai ia iuhumi pasal ai. 

21Tapi ipindo si Paulus do ramotkononkon ia, 
paimahon haputusan ni na marmulia in: jadi 
huhatahon ma jagaon ia, paima husuruh ia bani 
Kesar.” 

22 Tapi nini si Agrippa ma hubani si Festus, “Sihol do 
bogeionku hata ni halak ai.” Jadi nini ma, “Anggo 
sonai, patar ma bogei ham ia!” 

23 Jadi patarni ai, roh ma si Agrippa ampa si Bernike 
marhasangapon banggal, masuk ma sidea hu kamar 
paruhuman rap pakon panglima-panglima ampa na 
sangap-sangap i huta ai, anjaha ihatahon si Festus 
ma boanon si Paulus hujai. 

24 Jadi ihatahon si Festus ma, “Ham Raja Agrippa 
ampa haganup na adong ijon rap pakon hanami, 
tonggor nasiam ma halak in! Halani ia do ase 

iparayak halak Jahudi ahu, i Jerusalem age ijon, 
anjaha sai idilo-dilohon, na so patut be manggoluh 
ia. 

25 Tapi torang do hubotoh na so adong do salahni 
mambahen patut marutang hosah ia. Halani naik 
apel doia bani Kesar huputuskon ma marsuruhsi hu 
bamu. 

26 Tapi seng dong tarsuratkon ahu pasalsi bani 
tuanku: halani ai do ase huboan ia hu lobei nasiam, 
tapi tarlobih ma ai hu lobeimu, ale Raja Agrippa, ase 
adong sisuratkononku, dob napareksa ia. 

27 Ai haru do huahap, suruhon na tartahan, lang 
napatugah hasalahanni.” 


Sahap ni si Paulus i Lobei ni Raja Agrippa 


26% ai ihatahon si Agrippa ma hubani 
si Paulus, “Dear ma marsahap ho pasal 
dirimu!” Jadi iangkat si Paulus ma tanganni, lanjar 
marsahap ma ia mangapiti dirini: 

2 “Na martuah do ahu huahap, ham Raja Agrippa, 
halani boi ahu sadari on mambahen pangapition 
pasal diringku dompak sagala pangaduan ni Jahudi, 
3 halani botoh tumang do ham pasal adat ampa 
parsalisihan ni halak Jahudi; halani ai mangindo ma 
ahu bamu, sabar ma ham manangihon hatangku! 
4lbotoh halak Jahudi do ganup parlahouhu 
humbani haetek-etekonku nari i tongah-tongah ni 
bangsangku i Jerusalem. 

> Tongon domma dokah itandai sidea ahu, anjaha 
ambit ra sidea, tarsaksihon sidea do, paboa na 
huirikkon do golongan Parisei, ai ma situlimatan 
pasal ugamanta. 

6 Anjaha sonari jongjong do ahu i paruhuman, 
halani pangarapan ni uhur bani bagah-bagah, na 
binere ni Naibata bani ompungta. 

7 Sihol das hujai do na niarapkon ni bangsanta na 
sapuluh dua morga in, mambahen na ibalosi sidea 
Naibata arian pakon borngin humbani bois ni gogoh 
ni sidea. Halani pangarapan ai do, ale Rajanami, 
mambahen na iaduhon halak Jahudi ahu. 

8 Sonaha ma, ase adong i tongah-tongah nasiam na 
so mangkaporsayai, paboa pagoluhon ni Naibata do 
na matei? 

9 Ahu sandiri huagan do lobei, maningon patut do 
lawanon goran ni Jesus na hun Nasaret in sagogoh- 
gogohni. 

10 Anjaha sonai do hubahen i Jerusalem. Seng pitah 
hupatutupkon buei humbani halak na mapansing 
ai, marhitei kuasa na humbani sintua ni malim, tapi 
anggo tarbunuh sidea, huhadearhon do ai. 

11 Gati do huarsik sidea bani haganup Rumah 
Parguruan, andohar ra sidea manrisai, halani gila ni 
uhurhu, huparburu do sidea ronsi huta sidaohan. 
12 Sonai homa laho do ahu hu Damaskus marhitei 
kuasa ampa parpaingkat ni sintua ni malim. 

13 Tapi sanggah i tongah dalan, ham Rajanami, 
sanggah tongah arian, huidah ma sinalsal na liharan 
marimbang mata ni ari roh hun langit, manondangi 
ahu inggot ampa hasomanku saodoran. 

14 Jadi martompasan ma hanami haganup hu tanoh, 
anjaha hutangar ma sada sora ibagas hata Heber, 
“Saul, Saul! Mase pardakdakonmu Ahu? Sunsah ma 
ho manandaki suga-suga!” 

15 Tapi ningku ma, “se do Ham, Tuhan?” Jadi nini 
Tuhan in ma, Jesus do Ahu, na pinardakdakmin! 
16Tapi jongjong ma ho! Ase Hupataridahkon 
pe diring-Ku bam, on do sura-surang-Ku, ai ma 
pabangkit ho gabe juakjuak ampa saksing-Ku, laho 
manaksihon na dob nididahmu ampa na sihol 
pataridahon-Ku ope bam! 

17 Hupaluah pe ho humbani bangsa on ampa 
humbani bangsa sipajuh begu-begu, ai hubani sidea 
do ho suruhon-Ku, 

18 laho mambuka mata ni sidea, ase mulak sidea 
humbani hagolapan hubani haliharon, anjaha 
humbani kuasa ni sibolis hubani Naibata, ase ijalo 
sidea hasasapan ni dousa ampa rupei rap pakon 
halak na pansing, halani haporsayaon Bangku.' 

19 Halani ai, ale Raja Agrippa, seng mangengkar ahu 
bani panonggoran na hun nagori atas ai, 

20 sabe huambilankon ma parlobei bani halak na i 
Damaskus, dob ai bani na i Jerusalem, sonai homa 
bani haganup na i Judea ampa halak sipajuh begu- 

begu, ase ipaubah uhur ni sidea anjaha mulak bani 
Naibata, anjaha iparlahouhon na patut domu bani 
uhur na dob mubah. 

21 Halani ai do ase itangkap Jahudi ahu i rumah 
panumbahan, anjaha domma sihol bunuhon ni 
sidea ahu. 

22Tapi iurupi Naibata do ahu ronsi sadari on, 
mambahen boi ahu jongjong marambilan bani na 
etek-etek ampa na magodang, anjaha seng dongna 
huhatahon na so domu hubani na jinahaan ni nabi- 
nabi ampa si Musa, 

23paboa na maningon manaron do Kristus, 
anjaha la parlobei puho humbani na matei, laho 
mamaritahon haliharon bani bangsa in ampa bani 
bangsa sipajuh begu-begu.” 

24 Halani sonai pangkatahonni mambela dirini, nini 
si Festus ma marsora na gogoh, “Na podoan do ho 
Paulus! Parbinotohanmu na buei in do mambahen 
podoan ho.” 

25 Nini si Paulus ma, “Seng na podoan ahu, ham 
Festus, na pinarsangapan, tapi hata na tongon 
anjaha na torang do na huhatahon. 

26 Halani torang do in ibotoh raja in, mambahen 
na hinsah uhurhu mansahapkon ai bamu; ai tenger 
do uhurhu seng adong age sada hunjai na lingod i 
lobeimu, ai seng masa ai bani na ponop. 

27 Ham Raja Agrippa, porsaya do ham bani nabi? 
Hubotoh na porsaya do ham!” 

28 Jadi nini si Agrippa ma hubani si Paulus, “Tongkin 
nari mando ase gabe Kristen ahu ibahen ho.” 

29 Jadi nini si Paulus ma, “Ipangindo uhurhu 
humbani Naibata, tongkin atap dokah, seng 
pitah ham, tapi haganup halak na adong ijon na 
mambogei hatangku, gabe songon ahu on ma 
namin sobali gari on.” 

30 Jadi jongjong ma raja ai ampa gubernur ai ampa 
si Bernike ampa hasoman ni sidea, 

31 anjaha dob holang sidea, nini sidea ma samah 
sidea, “Seng dong ihorjahon ia, na mambahen 
marutang hosah ia barang tartutup pe.” 

32 | anjar nini si Agrippa ma hubani si Festus, “Na boi 
do namin maluah halak ai, ambit lang apel ia bani 
Kesar.” 


Si Paulus Tarboan hu Huta Rom 


1 Dob iputuskon, na maningon marlayar ma 
21 hanami hu Italia, gabe iondoskon ma si 
Paulus ampa deba hasomanni na tartutup hubani 
sada letnan, na margoran si Julius, humbani 
pasukan ni Kesar. 
2Masuk ma hanami hubagas sada kapal na hun 
Adramitium, na laho hu pelabuhan na i Asia, dob ai 
bingkat ma hanami, ihasomani si Aristarkus, halak 
Makedonia, na hun Tessalonika ai. 


Lahoan Ni Apostel 27 3900 


3 Patarni ai mandarat ma hanami i Sidon: basar 
do si Julius hubani si Paulus, ilopas do ia marayak 
hasoman, ase itamuei sidea ia. 

4 Hunjai marlayar ma hanami manopi-nopi Pulou 
Kiprus, halani manuhar logou, 

P anjaha dob nabontas laut tontang Silisia ampa 
Pampilia, das ma hanami hu Mira na i Likia. 

6 jai jumpah letnan ai ma sada kapal Aleksandria, 
na sihol marlayar hu Italia, gabe hujai ma hanami 
ipamasuk. 

7 Piga-piga ari nanget do parlayaronnami, anjaha 
mahol do hanami das hu Knidus. Anjaha, torus do 
manuhar logou bannami, i laut ni Salmone marlayar 
ma hanami manopi-nopi Pulou Kreta. 

8 Anjaha dob marhasunsahan hanami na manopi- 
nopi ai das ma hanami bani sada ianan, na 
margoran Palabuhan Na Majenges, dohorhon Huta 
Lasea. 

9 Domma buei bois panorang parlayaron ai anjaha 
domma homa salpu panorang puasa, halani ai 
marmara ma manoruskon parlayaron ai, gabe 
ipaingat si Paulus ma sidea, nini ma, 

10 “Nasiam hasoman, ia parlayaronta on huidah 
marhasunsahan anjaha marharugian banggal do, 
seng pitah bani muatan ampa kapal on tumang, tapi 
dihut do pakon bani hosahta.” 

11 Tapi porsayaan do letnan ai bani jurumudi ai 
ampa bani simada kapal ai, ase bani hata ni si 
Paulus. 

12 Halani hurang dear do palabuhan ai ianan 
pasalpuhon musim borgoh, sihol marlayar ma sidea 
hunjai ninuhur ni sidea buenan, andohar boi sidea 
das i Penike pasalpuhon musim borgoh, ai ma sada 
palabuhan i Kreta, na buha dompak nariti ampa 
manabia. 

13 Anjaha, sanggah jenges parombus ni logou hun 
dangsina gabe tarpasaud ma sura-sura ai ninuhur ni 
sidea, jadi iangkat sidea ma sauh, anjaha marlayar 
ma sidea manopi-nopi Pulou Kreta. 

14 Tapi seng pala piga dokah roh ma hun pulou ai 
habahaba bolon, na margoran haba-haba Irisanna. 
15 jluahon ma kapal ai: halani seng tardompakkonsi 
logou ai gabe ipaturut hanami mando, lanjar iboan 
ma hanami mumbang-umbang. 

16 Sanggah mayub-ayub hanami i topi ni sada pulou 
na etek, na margoran Klauda, ikuasai hanami ma 
sikosi ai, tongon marhasonam buei hasunsahan. 

17 Anjaha dob iangkat sikosi ai hu atas kapal, 
jusahahon sidea ma manlilit kapal ai bani tali. 
Anjaha halani mabiar sidea tardempar hu Sirtis, 
ipaturun mando layar, jadi sonai mando hanami 
mumbang-umbang. 

18 Halani sosak tumang hanami ibahen habahaba ai, 
patarni ai ibuang ma muatan ni kapal ai, 

19 anjaha bani ari patoluhon iambukkon sidea ma 
homa parugas-parugas ni kapal ai marhitei tangan 
ni sidea sandiri. 

20 Anjaha halani domma piga-piga ari seng taridah 
mata ni ari barang bintang pe, anjaha torus do 
homa gogoh habahaba, putus ma arapannami boi 
hanami maluah. 

21 Anjaha halani dokah ma sidea lang mangan, 
jongjong ma si Paulus i tongah-tongah ni sidea, nini 
ma, “Nasiam hasoman, ambit ma namin itangihon 
nasiam ahu, ulang laho hun Kreta, lang pala 
manaron hasunsahan ampa harugian on hita! 

22 Ai pe, huojur ma nasiam marhinsah ni uhur, ai 
sahalak pe lang hun banta on na mahua, pitah kapal 
on do hansa. 

23 Ai na jongjong do na borngin i lambungku 
malekat ni Naibata, simada ahu anjaha na hubalosi, 
24 pini, “Ulang ho mabiar, ale Paulus, ai maningon 
jongjong do ho i lobei ni Kesar, anjaha domma 
iondoskon Naibata bam haganup hasomanmu na 
sakapal in.” 

25 Halani ai, tenger ma uhur nasiam hasoman, ai 
porsaya do ahu bani Naibata, maningon saud do na 
hinatahonni ai bangku. 

26 Tapi maningon tardempar do hita bani sada 
pulou.” 

Tardempar i Pulou Malta 


27 Pasapuluh-ompat-bornginkon na  mumbang- 
umbang ai hanami i Laut Adria, hira-hira tongah 
borngin, iahap uhur ni parkapal ai ma dohor 
daratan. 

28 Jadi idabuh sidea ma tali panibar, gabe dapot 
ma dua puluh holag bagasni: dob maju otik hunjai 
julakkon ma use isibar, gabe dapot ma sapuluh lima 
holag. 

29 Halani mabiar tombom holi hanami bani batu 
karang, gabe idabuh ma ompat sauh hampit pudi- 
pudi ni kapal ai, paima siang ari. 

30 Dob ai sihol lintun ma anak kapal ai hun kapal 
ai, ipatoruh ma sikosi ai hu laut, iparsidalian sihol 
mandabuh sauh hun lobei-lobei ni kapal ai. 

31 Jadi ihatahon si Paulus ma hubani letnan ai ampa 
hubani tentara ai, “Anggo seng soh sidea i kapal on, 
seng tarbahen nasiam maluah.” 

32 Jadi irotap tentara ai ma tali ni sikosi ai, lanjar 
ipaturut mayub. 

33Tapi marayak siang ari, iojur si Paulus ma 
sidea mangan, nini ma, “Pasapuluhompatarihon ma 
sadari on, nasiam paima-imahon, seng mangan, 
aha pe lang idai nasiam. 

34 Halani ai huojur ma ase mangan nasiam, ai 
panumpak do in bani haluahon nasiam, ai sada 

jambulan pe lang marurus humbani ulu nasiam 
bei.” 

35 Ase dob ihatahon sonai, ibuat ma ruti ai, ihatahon 
ma tarima kasih bani Naibata i lobei ni sidea ganup, 
iponggoli ma ai, lanjar ipungkah ma mangankon. 
36 Jadi hinsah ma uhur ni sidea lanjar mangan bei 
ma. 

37 Ja bueinami i kapal ai, dua ratus pitu puluh onom 
halak do. 

38 Dob bosur sidea idabuh ma gandum ai hu laut 
laho pahampung parau ai. 

39 Dob torang ari, ididah sidea ma daratan, tapi 
lang itanda sidea. Ididah sidea ma sada teluk na 
marpasir, gabe hujai ma isura sidea padason kapal 
ai, anggo tarbahen. 

40 Jadi irotap sidea ma tali-tali ni sauh ai, ipaturut 
i laut ai, anjaha itanggali ma homa tali ni amudi 
ai; ipasang ma layar lobei-lobei dompak logou, ase 
iboan sidea hu pasir ai. 

41 Jadi tarlanggar ma kapal ai bani sada gosong, 
lanjar ipaturut tardempar ijai. Longkot ma lobei- 
lobei ni kapal ai ijai, seng miut be, anjaha pudi-pudi 
ni kapal ai maseda ibahen gilumbang. 

42 Sihol do tentara ai mambunuh sagala halak 
tahanan, ase ulang lintun sidea marhitei na 
marlanguy, 

43 tapi ilang-langi letnan ai do sura-sura ni sidea ai, 
halani sihol do pagoluhonni si Paulus. Iparentahkon 

ma na pandei marlanguy manlumpat hu laut, ase 
parlobei hu darat, 

44 anjaha na legan ai hun pudi martilampung papan- 
papan ampa ponggol-ponggol ni kapal ai. Sonai ma 
boi sidea ganup maluah hu darat. 


Tolu Bulan i Pulou Malta 


28 1 Dob das hanami hu darat, ibogei hanami 
ma Malta do goran ni pulou ai. 

2 Basar tumang do parpulou ai bannami. Halani 
roh udan anjaha borgoh homa ari, ipagara sidea 
ma apuy banggal anjaha isuruh hanami hundul 
maringgot. 

3 Jadi sanggah na patumpuhon ranting-ranting si 
Paulus, laho mannahkon ai hubagas apuy, luar ma 
hunjai sada ulog darih halani milasni, lanjar ipagut 
ma tanganni. 

4 Mangidah ulog ai gantung-gantung bani tangan ni 
si Paulus, nini parpulou ai ma samah sidea, “Tontu 
pamunuh do halak on. Ai age pe maluah ia hun laut 
in, seng ipalopas sipambalas in ia manggoluh.” 

5 Tapi ipirpirhon ma ulog ai hubagas apuy, anjaha 
seng pala mahua ia. 

6 Tapi anggo sidea iagan do maningon butong ma 
ia barang mintor matei jurgang, anjaha dob dokah 
ipaima sidea, tapi seng mahua ia ididah, mubah ma 
pingkiran ni sidea, gabe ihatahon ma, naibata do ia. 

7 Lang daoh humbani ianan ai, adong do kobun ni 
kopala ni pulou ai, na margoran si Publius. Dear do 
panjaloni bannami, anjaha itamuei do hanami tolu 
ari dokahni. 

8 Bani panorang ai tibal-tibal do bapa ni si Publius, 
pane-paneon anjaha disentrion. Jadi masuk ma 
si Paulus marayaksi, anjaha sanggah martonggo, 
itampeihon ma tanganni hu bani, gabe malum ma. 
9 Dob sonai, roh ma na boritan na legan i pulou ai, 
jadi malum bei ma. 

10 Gabe sangap tumang ma hanami ibahen sidea, 
anjaha sanggah na misir hanami marlayar, ipasirsir 
sidea do na porlu bennami. 


Hun Malta hu Rom 


11 Jadi dob salpu tolu bulan, bingkat ma hanami 
marlayar bani sada kapal Aleksandria, na martanda 
Silinduat, na dob pasalpuhon musim borgoh i pulou 
ai. 

12 Das ma hanami hu Sirakusa, anjaha marsaran ma 
ijai tolu ari dokahni. 

13 Hunjai manopi-nopi pasir ma hanami, anjaha das 
ma i Regium. Patarni marombus ma logou dangsina, 
gabe das ma hanami ari paduahon i Putioli. 

14 (jai pajumpah ma hanami pakon sanina-sanina, 
anjaha iontang do hanami rap pakon sidea pitu ari 
dokahni. Dob sonai, bingkat ma hanami hu huta 
Rom. 

15Dob ibogei sanina-sanina na ijai ai pasal 
hanami, roh ma sidea mangalo-alo hanami hu 
Appiiporum ampa Tres Taberne. Mangidah sidea 
ai, mangkatahon tarima kasih ma si Paulus bani 
Naibata, anjaha lambin tenger ma uhurni. 

16 Anjaha dob das hanami hu huta Rom ilopas do si 
Paulus, marianan sandirian rap pakon sada tentera 
na manjagaisi. 


Si Paulus i Huta Rom 


17 Dob salpu tolu ari, idilo si Paulus ma kopala- 
kopala ni halak Jahudi, anjaha dob roh sidea, nini 
ma hubani sidea, “Ia ahu, nasiam hasoman, seng 
dong hubahen barang aha bani bangsanta barang 
bani adat ni ompungta, hape isangkut do ahu i 
Jerusalem anjaha iondoskon bani halak Rom. 

18 Dob ipareksa sidea ahu, sihol paluahon ni sidea 
do ahu, halani seng dong jumpah salahku, na 
mambahen marutang hosah ahu. 

19 Tapi halani sai manlawan do halak Jahudi ai, gabe 
tarpaksa ma ahu mangindo apel bani Kesar, sedo 
halani adong siaduhononku dompak bangsanta. 
20|n do halani, ase hudilo nasiam, ase huidah 
anjaha huparsahapkon, ai halani pangarapan ni 
bangsa Israel do mambahen na hona gari ahu.” 

21 Jadi nini sidea ma dompaksi, “Seng dong ijalo 
hanami surat ni sidea pasal ham, anjaha hasoman 

na roh hunjai pe, seng dong patugahkon atap aha 
pe na jahat pasal ham. 

22 Tapi sihol do bogeionnami pingkiranmu, halani 
ibotoh hanami ia sekte injumpahan parlawanan do 
atap ija-ija pe.” 

23 Ase dob itontuhon sidea arini rap pakonsi, roh 
ma sidea buei marayaksi hubani iananni ai. Jadi 
ipatorang anjaha isaksihon ma bani sidea humbani 
sogod das hubani bodari pasal Harajaon ni Naibata, 
anjaha ilajou ma mambahen marhatongon sidea 
pasal Jesus maronjolan bani titah ni si Musa ampa 
nabi-nabi. 

24 Deba porsaya do marhitei na hinatahonni ai, tapi 
na deba lang porsaya. 

25 Jadi marsalisih ma sidea samah sidea, gabe laho 
bei ma, dob lobei ihatahon si Paulus bani sidea, 
“Sintong ma na hinatahon ni Tonduy Na Pansing 
marhitei Nabi Jesayas bani ompung nasiam, 

26 ai nini do, “Laho ma ho bani bangsa in, anjaha 
hatahon, sai na bogeionmu do in, tapi lang 
arusanmu, anjaha sai na idahonmu do in, tapi lang 
tandaonmu. 

27 Ai domma mapir uhur ni bangsa on, anjaha 
pinggol ni sidea borat marbinogei: mata ni 
sidea itutup sidea, ase ulang marpangidah mata 
ni sidea, ulang marpanangar pinggolni, ulang 
mangarusi uhurni anjaha mulak sidea Bangku, 
gabe Hupamalum sidea.' 

28 Botoh nasiam ma, domma itongos Naibata 
haluahon on bani halak sipajuh begu-begu, anjaha 
tangihonon ni sidea do in. 

29 Ase dob ihatahon ai laho ma Jahudi ai hunjai: buei 
do parsualan ni sidea samah sidea. 

30 Dua tahun do si Paulus marianan bani rumah 
sewaanni ai, ijalo do sagala na roh hu bani. 
31Marhinsah ni uhur do ia mangambilankon 
Harajaon ni Naibata, ampa mangajarhon pasal 
Tuhan Jesus Kristus, anjaha seng dong na 
mangambat. 


Rom 


Hata Tabi Bani Kuria Rom 


1 1 Ahu Paulus, juakjuak ni Jesus Kristus, na tardilo 
gabe apostel, na pinapulig mangambilankon 
Ambilan Na Madear na hun bani Naibata, 

2 ha pinarbagah-Ni ai hinan ibagas Surat Na Pansing 
in marhitei nabi-nabi-Ni, 

3 pasal Anak-Ni, na dob tubuh humbani ginompar ni 
si Daud ia daging-Ni, 

4anjaha na pinabangkit gabe Anak ni Naibata 
ibagas hagogohon, mangihutkon Tonduy Na 
Pansing, marhitei na puho hun bani na matei, ai 
ma Jesus Kristus, Tuhanta in. 

5 Hun Bani do ijalo hanami idop ni uhur ampa 
jabatan apostel, laho manuankon haporsayaon 
ampa pambalosion bani goran-Ni, i tongah-tongah 
ni bangsa sipajuh begu-begu, 

6 humbani sidea do homa nasiam, nasiam na dob 
nidilo ni Jesus Kristus. 

7 nasiam haganup, na i huta Rom, na hinaholongan 
ni Naibata, na mapansing anjaha na tardilo: Idop ni 
uhur ma bani nasiam ampa damei humbani Naibata 
Bapanta ampa Tuhan Jesus Kristus! 

Sihol ni Uhur ni si Paulus Marayak Kuria Rom 


8 Parlobei huhatahon ma tarima kasih bani 
Naibatangku marhitei Jesus Kristus halani nasiam 
haganup, ai tarambilan do haporsayaon nasiam i 
sab dunia on. 

9 Naibata, na hubalosi ibagas tonduyhu marhitei na 
mangambilankon Ambilan Na Madear ni Anak-Ni 
in, la do saksingku, paboa na so marnamaronti ahu 
mardingat nasiam. 

10Tongtong do hupangindo ibagas tonggongku, 
andohar boi ahu marayak nasiam, atap antigan pe, 
domu hubani rosuh ni Naibata. 

I1Aji masihol do uhurhu mangidah nasiam, 
andohar tarbere ahu deba bani nasiam sibere-bere 
partonduyon, laho patoguhkon haporsayaon 
nasiam, 

12 artini ai, ase dapotan gogoh age ahu humbani 
nasiam halani haporsayaonta rombang. 

13 Tapi sihol ma botohon nasiam, ale hasoman, 
na dob gati do husurahon marayak nasiam, ase 
marbuah ahu bani nasiam songon na bani bangsa 
na legan, tapi tarlanglang do ronsi sonari. 

14 Parutang do ahu bani halak Gorik age bani bangsa 
na legan, bani halak na pentar-pentar age bani 
halak na bodoh, 

15halani ai do ase husurahon mangambilankon 
Ambilan Na Madear in age bani nasiam i huta Rom. 

Kuasa ni Ambilan Na Madear 


16 Ai seng huhailahon Ambilan Na Madear in, ai 
hagogohon ni Naibata do in paluahkon sagala na 
porsaya, halak Jahudi parlobei, dob ai halak Gorik. 
17 Ai ipatalar do ijin hapintoron ni Naibata, humbani 
haporsayaon hubani haporsayaon, songon na dob 
tarsurat in, “Na manggoluh do parpintor in halani 
haporsayaonni.” 


Ringis ni Naibata Dompak Sipajuh 
Begu-begu Halani Hajahatonni 


18 Aj ipatalar do ringis ni Naibata hun nagori atas 
dompak sagala jolma na so daulat anjaha na geduk, 
na mangambat hasintongan in marhitei hagedukon. 
19 Halani pambotoh pasal Naibata, torang do bani 
sidea, ai Naibata sandiri do pabotohkon ai bani 
sidea. 

20 Ai boi do taridah biak ni Naibata na ponop in, 
ai ma hagogohon-Ni na manongtong in ampa 
hanaibataon-Ni, timbangon ni uhur humbani 
pambahenan-Ni ai, dob itompa dunia on, ase ulang 
adong sidalian ni sidea. 

21 Halani age pe ibotoh sidea adong Naibata, seng 
ipasangap sidea la songon Naibata, anjaha seng 
ipuji, gabe ipaoto-oto pingkiranni ma sidea, anjaha 
golap ma pingkiran ni sidea na so marpangarusion 
ai. 

22 |agan na maruhur sidea, hape na oto do. 
23|tukar sidea do hasangapon ni Naibata na 
manongtong in bani gana-gana ni jolma na laho 
salpu in, bani manuk-manuk, binatang ampa 
sipanjulur. 

24 Halani ai iondoskon Naibata do sidea ibagas 
hisap-hisap ni uhur ni sidea hu habutakon, pala 
ipabutak sidea dagingni samah sidea. 

25 tukar sidea do hasintongan ni Naibata gabe 
ladung, gabe isombah anjaha ibalosi sidea ma na 
tinompa gantih ni Panompa, sipujion ronsi sadokah 
ni dokahni. Amen. 

26 Halani ai iondoskon Naibata ma sidea bani hisap- 
hisap habadoron, iubah parinangon ni sidea do 
hasomalan na patut hu bani ulah na so somal. 

27 Sonai homa dalahi, itadingkon do ruhut 
pardomuan bani parinangonni, gabe garang ma 
sidea ibagas hahisapon, pala dalahi samah dalahi 
mambahen habadoron, gabe sonai ma ijalo sidea 
upah ni hakahouon ni sidea bani dirini bei. 

28 Halani lang iporluhon sidea na mananda Naibata, 
gabe iondoskon Naibata ma sidea bani paruhumon 
na so margagan, ase ihorjahon na so patut. 

29Gok do sidea bani masam ni hagedukon, 
hajahaton, hasamboron, uhur haut, latei, 
pamunuhon, paringoran, uhur sipahulah-hulah 
ampa akal-akal. 

30Sidea, ai ma sipangkata-hatai, munsuh ni 
Naibata, sipanrisai, na jungkat, sigijang uhur, sibuei 
hata, paruhur na masambor, silawan na matoras, 
31 ha so maruhur, siosei padan, na so mambotoh 
holong ampa idop ni uhur. 

32 ibotoh sidea do namin aturan ni Naibata, 
na mangkatahon patut do marutang hosah na 
mangkorjahon sisonai, hape tong do ihorjahon, 
tapi seng pitah ihorjahon sidea, marosuh do sidea 
tene bani na mangkorjahon ai. 


Halak Jahudi pe Pardousa do 


2 1 Halani ai seng tarapiti ho dirimu, ale jolma 
sipanguhum, atap ise pe ho. Ai marhitei na 
manguhum halak na legan, iuhum ho do dirimu 
sandiri, ai na sonai do homa idalankon ho, ale 
sipanguhum! 

2 Ai ibotoh hita, domu hubani hasintongan 
do mangonai uhum ni Naibata hubani na 
mangkorjahon na sonai ai. 

3 Ai iagan ho, ale jolma, tarsimbili ho uhum ni 
Naibata, anggo iuhum-uhumi ho na mangkorjahon 
na sonai, hape dihut do ho mambahensi? 

4 Atap na mapas do uhurmu bani dear ni layak- 
Ni na buei in, bani panganjuon-Ni age lumbang ni 
uhur-Ni? Seng ibotoh ho, dear layak ni Naibata sihol 
manogu ho bani hamubahon ni uhur? 

3 Tapi halani hengkeng ni uhurmu ampa uhurmu na 
so ra mubah in, ipajunjun ho do bam ringis bani 
ari parsogop ni ringis ai ampa partalar ni uhum ni 
Naibata na pintor ai, 

6 na mambalaskon bani ganup domu hubani horjani 
bei: 

7 hi ma hagoluhan na sadokah ni dokahni bani 
halak na golgol mangkorjahon na madear, anjaha 
na mangindahi hasangapon, hamuliaon ampa na 
manongtong ai, 

8 tapi ringis ampa gila do bani halak sipanlawan 
anjaha na so ra mambalosi hasintongan in, ai ma 
sipambalosi bani hagedukon. 

9 Hamarsikon ampa biar do sogop bani uhur ni 
sagala jolma, na mangkorjahon hajahaton, bani 
halak Jahudi parlobei, sonai homa bani halak Gorik. 
10 Tapi hasangapon, hamuliaon ampa damei do 
bani sagala na mangkorjahon na madear, halak 
Jahudi parlobei, sonai homa halak Gorik. 

11 Ai seng sididah rupa Naibata. 


Seng Marhasurungan Jahudi Halani Titah Tumang 


12 Ai sagala sipardousa, na so martitah, magou do 
homa lang martitah, anjaha sagala na mardousa, 
sipartitah, uhumon ni titah do. 

13 Ai seng na mambogei titah in pintor i lobei 
ni Naibata, tapi na mangkorjahon titah in do 
pintoranni. 

14 Ai sipajuh begu-begu pe, na so martitah in, 
ihorjahon do humbani biakni na pinindo ni titah in, 
ase sidea sandiri ma gabe titah bani sidea na so 
martitah in. 

15 Hunjai ma taridah, paboa na dob tarsurat do 
na pinindo ni titah in ibagas uhur ni sidea. 
Anjaha panggora ni uhur ni sidea pe dihut do 
manaksihon, anjaha pingkiran ni sidea marsiaduan 
atap marsiapitan, 

16 ai ma bani ari, roh konsi Naibata manguhumi 
sagala na ponop bani jolma in marhitei Kristus 
Jesus, domu hubani na huambilankon in. 

17 Igoran ho do dirimu Jahudi, marhatengeran do ho 
bani titah in, anjaha Naibata ipangunsagahkon ho. 
18 ibotoh ho do rosuh-Ni, anjaha ibotoh ho do 
manimbangi na malo ampa na so malo, niajaran ni 
titah in. 

19 Talup do ho, ninuhurmu pambobai na mapitung, 
panondang bani halak na ibagas hagolapan, 

20 pamodahi bani na hurang uhur, sipangajari 
bani na etek, ai dong do bam habotohon ampa 
hasintongan pasal titah in. 

21 Hape halak na legan ipodahi ho, tapi dirimu 
sandiri lang ipodahi ho. Ho do mangkatahon, “Seng 
bulih manangko.” 

22 ihatahon ho, “Ulang marbangkis,” hape ho do 
marbangkis. Magigi do ho bani gana-gana, hape 
panrampok do ho i rumah panumbahan. 

23 Ipangunsagahkon ho do titah in, tapi ipahiri ho do 
Naibata marhitei panlanggaronmu bani titah in. 
24Songon na tarsurat in, “Mahiri do goran ni 
Naibata i tongah-tongah ni sipajuh begu-begu 
halani nasiam.” 


Seng Marhasurungan Jahudi 
Halani Parsunaton Tumang 


25 Marguna do parsunaton in anggo idalankon ho 
titah in. Tapi anggo panlanggar do ho bani titah in, 
gabe seng marguna be parsunaton in bam. 

26 Ase anggo idalankon na so tarsunat in pinindo 
ni titah in, ai lang hiraon ma ia, na so tarsunat ai, 
songon na tarsunat? 

27 Ai lang na so marsunat ai ma, anggo idalankon 
titah in, na manguhumi ho, simada hata ampa 
parsunaton in, anggo ilanggar ho titah in? 

28 Ai sedo pardarat ai Jahudi na sintong, anjaha 
sedo bani daging ai parsunaton na tongon. 

23 Tapi Jahudi na sintong, ai ma Jahudi parbagas ai, 
anjaha parsunaton na botul, ai ma na ibagas uhur 
ai, marhitei Tonduy sedo marhitei surat ni titah. 
Sisonai ma dapotan puji-pujian, sedo humbani 
jolma, tapi humbani Naibata do. 


Adong do Hasurungan ni Jahudi 


1 Ase aha ma hasurungan ni Jahudi, anjaha aha 
ma gunani parsunaton ai? 

2 Buei do, ibagas haganup. Parlobei, ondosan ni 
hata ni Naibata do sidea. 

3Ai sonaha? Anggo seng porsaya deba, mintor 
halani na so porsaya ai ma sidea gabe seda 
habujuron ni Naibata? 

4Seng sonai. On do tene, parsintong do Naibata, 
tapi parladung do haganup jolma, songon na 
tarsurat in, “Ase pintor Ham bani hata-Mu, anjaha 
monang Ham ibagas panguhumon-Mu.” 

"Tapi anggo hagedukonta mambahen jongjong 
hapintoron ni Naibata, aha ma sihatahononta? Ai 
na so adil ma Naibata, anggo ipadalan ringis-Ni? 
Sahap hajolmaon do sahapkai. 

6 Seng sonai. Ambit sonai, ija ma taruhum Naibata 
dunia on? 

' Tapi anggo ladungku pabanggal habonaron ni 
Naibata gabe hasangapon-Ni, mase uhumon-Ni ope 
ahu songon pardousa? 

8 Ai lang dearan ma horjahon hita na masambor ase 
roh na madear? Patut do hona uhum halak sisonai 
ai. 


Haganup do Jolma Pardousa 


9Ase sonaha ma? Marhasurungan do hita? Otik 
pe lang. Domma hupatorang: Halak Jahudi pe atap 
halak Gorik, rap ginomgoman ni dousa do, 

10 songon na tarsurat in: Seng dong na pintor, 
sahalak pe lang. 

11 Seng dong na maruhur, seng dong na pindah- 
pindah bani Naibata. 

12 Haganup do manlembang, rap na so margagan do 
sidea, seng dong sihorjahon na madear, sahalak pe 
lang. 

13 Tanoman na ngangang do tolonan ni sidea, dilah 
ni sidea mansahapkon ladung: bisa ni ulog darih do 
i toruh ni bibir ni sidea. 

14 Gok do babah ni sidea bani bura-bura ampa hata 
podou. 

15 Hinsah do nahei ni sidea manduruskon daroh. 

16 Hamagouan ampa hamarsikon do ibagas dalan ni 
sidea, 

17 ja dalan hadameion in, seng ibotoh. 

18 Seng dong biar dompak Naibata ibagas pangidah 
ni sidea. 

19 Tapi ibotoh hita do, bani na ginomgoman ni 
titah in do haganup hata ni titah in, ase sip sagala 
pamangan, anjaha marsalah ganup sindunia on i 
lobei ni Naibata. 

20 Ai marhitei na mangkorjahon titah seng adong 
jolma na dapotan hapintoron i lobei ni Naibata. Ai 
marhitei titah panandaion bani dousa do roh. 


Pamintorion ni Naibata Marhitei Haporsayaon 


21 Tapi sonari domma torang hapintoron ni Naibata, 
sedo hun bani titah, songon sinaksihon ni titah in 
ampa nabi-nabi, 

22aj ma hapintoron ni Naibata, na das marhitei 
haporsayaon bani Jesus Kristus hubani haganup na 
porsaya. 

23 Ai seng dong ubahni, sabonar haganup do sidea 
mardousa, anjaha seng dong sipujion i lobei ni 
Naibata. 

24 Gabe ipintori do sidea marhitei silayak-layak 
halani idop ni uhur-Ni, hinorhon ni panobusion na 
ibagas Kristus Jesus. 

23 Ia do ipajongjong Naibata gabe hitei pardearan 
marhitei haporsayaon bani daroh-Ni ai, laho patalar 
hapintoron-Ni, halani domma isalpuhon dousa 
sapari ibagas sabar ni uhur-Ni, 

26 laho patalar hapintoron-Ni bani panorang sonari, 
ase pintor la, anjaha ipintori na porsaya bani Jesus. 
27 Ase adong ope siunsagahononkon? Seng dong be 
ai. Marhitei titah ja do? Marhitei titah horja do? 
Lang, tapi marhitei titah haporsayaon in do. 

28 Ase on do ijolom uhurta: Marhitei haporsayaon 
do ipintori jolma, sedo marhitei na mangkorjahon 
titah. 

29 Ai pitah Jahudi do simada Naibata? Ai lang dihut 
do bangsa sipajuh begu-begu? Nai ma tongon, 
dihut do bangsa sipajuh begu-begu! 

30 Aj sada do Naibata na mamintori na tarsunat 
marhitei haporsayaon ni sidea ampa na so 
marsunat halani haporsayaon ni sidea. 

31Ase na manrumbakkon titah do hita halani 
haporsayaon in? Seng sonai, tapi na pajongjongkon 
titah in do hita. 


Si Abraham pe Marhitei Maporsayaon do Ipintori 


4 1Jadi aha ma hatahononta, na dapot 
si Abraham, ompungta ai mangihutkon 
pardagingon? 

2 Porini ipintori si Abraham halani horjani, adong do 
sipangunsagahkononni, tapi seng dompak Naibata. 
3 Aha do na hinatahon ni Surat in? “Na porsaya do 
si Abraham bani Naibata, gabe ai ma ihira gabe 
hapintoronni.” 

4Bani halak siparhorja, upah do ai ihira, sedo 
songon idop ni uhur, tapi songon hakni do. 

3 Bani halak na so marhorja, tapi na porsaya bani 
Sipintori halak na jahat in, haporsayaonni ai do ihira 
gabe hapintoronni. 

6 Sonai homa si Daud, iparhatuah do halak na gabe 
pintor ihira Naibata, seng humbani horjani, 

7 “Martuah ma halak na dob sinasap salahni, anjaha 
na dob nirungkub dousani! 

8Martuah ma halak, anggo lang ihira Tuhan in 
dousani bani!” 

9 Ise do na iparhatuah ijai? Halak na marsunat do 
hansa, atap dihut do na so marsunat? Ai ihatahon 
hita do, “Ihira do haporsayaon ni si Abraham gabe 
hapintoronni.” 

10 Ai sonaha do iparhirahon bani? Dob marsunat do 
ia, atap lape marsunat? Sedo dob marsunat, tapi 
sanggah lang marsunat ope. 

11 'jalo do parsunaton ai songon tanda atap lak ni 
hapintoron na humbani haporsayaon ai, sanggah 
lape tarsunat ia, ase bapa ia bani sagala na porsaya 
na so marsunat, gabe iparhirahon homa bani sidea 
hapintoron ai. 

12 Bapa do ia homa bani na marsunat, tapi seng 
asal tarsunat, sihol ma iirikkon haporsayaon ni si 
Abraham, bapanta ondi, sanggah lape marsunat ia. 
13 Ai seng marhitei titah in roh bagah-bagah bani si 
Abraham atap bani ginomparni, paboa ia do sitean 
dunia on, tapi marhitei hapintoron na humbani 
haporsayaon in do. 

14 Ai ambit sihorjahon titah in do gabe sipanean, 
seng marguna be haporsayaon in, anjaha seng be 
asi bagah-bagah in. 

15 Ai ringis do ihorjahon titah in, tapi anggo seng 
dong titah, seng dong panlanggaron. 

16 Ase humbani haporsayaon in do in, ase 
maronjolan bani idop ni uhur, totap bagah-bagah 
in bani haganup ginomparni, seng pitah bani na 
humbani sipartitah, tapi dihut do bani na porsaya 
songon si Abraham. la do bapa ni hita haganup, 

17 (songon na tarsurat in, “Hubahen do ho gabe 
bapa ni buei bangsa”) i lobei ni Naibata, na 

hinaporsayaanni ai, Sipagoluh na dob matei anjaha 
na mandilo na so adong hinan gabe adong. 

18 Marimbang sagala pangarapan do haporsayaonni 
na mangarap ai, ase gabe bapa ni buei bangsa 
ia, domu hubani hata ai, “Sonai ma magira 
ginomparmu.” 

19 Anjaha seng roh galekni haporsayaonni paidah- 
idah angkulani na matei-matei ai, age pe domma 
hira-hira saratus tahun umurni, sonai age mangidah 
si Sara na dob hasayoban ai. 

20Seng ra bungbang uhurni manadingkon 
haporsayaonni bani bagah-bagah ni Naibata, tapi 
lambin toguhni do tene haporsayaonni anjaha 
ipasangap do Naibata. 

21 Tenger tumang do uhurni, paboa tuk do kuasa ni 
Naibata pasaudkon bagah-bagah-Ni. 

22 Halani ai do ase ihira ai gabe hapintoronni. 
23Hata “iparhirahon bani,” seng pitah halani ia 
tumang, ase tarsurat ai, 

24 tapi dihut do halani hita, anjaha iparhirahon do ai 
banta, na porsaya bani Sipapuho Jesus, Tuhanta in, 
humbani na matei. 

25 Ai iondoskon do la halani panlanggaronta, anjaha 
ipagoluh halani pamintorion banta. 

Buah ni Hapintoron na hun Bani Haporsayaon 


1 Ase, dob ipintori hita halani haporsayaon, 
mardamei ma hita pakon Naibata, marhitei 
Tuhanta Jesus Kristus. 
2 Marhiteihon-Si do boi masuk hita hubani idop 
ni uhur halani haporsayaon, ai ma hajongjonganta 
nuan, anjaha megah do hita halani pangarapan bani 
hasangapon ni Naibata. 
3 Tapi seng pitah ai, megah do homa hita ibagas 
hamarsikon, ai ibotoh hita, ihorhon hamarsikon ai 
do hasabaron; 
4hasabaron ai mangkorhon hatalupon, anjaha 
hatalupon ai mangkorhon pangarapan. 
3 Anjaha pangarapan ai seng paroh habadoron, ai 
domma iuseihon hubagas uhurta holong ni uhur 
ni Naibata marhitei Tonduy Na Pansing, na dob 
binere-Ni banta. 
6 Ai sanggah galek ope hita, ijai ma tongon matei 
Kristus mangkopkop parjahat. 
7Ai payah do dong na ra matei mangkopkop 
parpintor: ra, adong do na barani matei 
mangkopkop halak na bujur. 
8 Tapi Naibata, domma ipatalar holong ni uhur-Ni ai 
banta, ai ma marhitei na matei Kristus mangkopkop 
hita, sanggah pardousa ope hita. 

9 Ase lambin maluah ma hita nuan humbani ringis 
in marhiteihon-Si, dob ipintori hita ibagas daroh-Ni 
ai. 

10 Ai anggo ipadamei hita pakon Naibata sanggah 
munsuh-Ni ope hita, marhitei parmatei ni Anak- 
Ni in, ai lang lambin maluah ma hita, na dob 
pinadamei-Ni in, dob manggoluh la? 

11 Tapi seng pitah ai, megah do homa hita ibagas 
Naibata, marhitei Tuhanta Jesus Kristus, ai 
marhiteihon-Si do ijalo hita nuan pardameian in. 
Dousa pakon hamatean roh marhitei si Adam, tapi 
idop ni uhur ampa hagoluhan roh marhitei Kristus 
12 Halani ai, songon na masuk dousa in hu dunia on 
marhitei sada halak, anjaha marhitei dousa in roh 
hamatean, anjaha sonai ma das hamatean in bani 
haganup jolma, halani haganup sidea mardousa. 
13 la dousa domma i dunia on hinan, age seng roh 
hinan ope titahin, tapi dousa seng ihira, anggo seng 
dong titah. 

14Tapi hamatean in domma manggomgomi 
humbani si Adam nari das hubani si Musa, age pe 
seng dos pardousaon ni sidea hubani panlanggaron 
ni si Adam: usihan ni na sihol roh do ia. 

15 Tapi silayak-layak ai seng songon panlanggaron 
ai. Ai anggo halani panlanggaron ni sada halak 
matei na mabuei in, daoh do surungan das bani 
na mabuei in idop ni uhur ni Naibata ampa silayak- 

layak, marhitei pangidopi ni sada jolma, in ma Jesus 
Kristus in. 

16 Anjaha silayak-layak ai pe seng songon 
pangkorhon ni dousa ni na sada halak ai. Ai ihorhon 
uhum halani sada panlanggaron do hamagouan, 
tapi ihorhon silayak-layak ai do pamintorion 
humbani buei panlanggaron. 

17 Ai anggo manggomgomi hamatean marhitei na 
sada halak ai halani panlanggaronni ai, lobihni ai 
ma halak na manjalo idop ni uhur na marlobih- 
lobih ampa silayak-layak hapintoron in, manggoluh 
anjaha manggomgomi marhitei na sada in, in ma 
Jesus Kristus. 

18 Ase songon panlanggaron ni sada halak 
mangkorhon uhum hamagouan bani haganup 
jolma, sonai do marhitei pamintorion ni sada 
halak das hapintoron na pagoluhkon bani haganup 
jolma. 

19 Ai songon marhitei panlawanon ni sada jolma 
gabe mardousa simbuei in, sonai do marhitei 
pambalosion ni na Sada in bahenon-Ni pintor 
simbuei in. 

20 Jadi roh ma titah in patambah panlanggaron: tapi 
tambah pe dousa, lambin tambah do idop ni uhur. 
21 Ase, songon na manggomgomi lobei dousa 
marhitei hamatean, sonai do age idop ni uhur 
in manggomgomi marhitei hapintoron na 

mangkorhon hagoluhan na sadokah ni dokahni 
marhitei Jesus Kristus Tuhanta in. 


Matei Bani Dousa, Manggoluh Ibagas Kristus 


1 Ase, aha ma hatahononta? Nunutonta ma 
mardousa, ase lambin tambah idop ni uhur? 
2Seng sonai! Hita, na dob matei bani dousa in, 

sonaha tarbahen hita be manggoluh ibagas in? 

3 Na so ibotoh nasiam do, haganup hita, na tardidi 
ibagas Kristus Jesus, hubagas hamatean-Ni do hita 
tardidi? 

“Jadi na dob rap tartanom do hita rap pakon-Si 
marhitei pandidion in, ase songon Kristus Jesus, 
na dob pinapuho humbani na matei marhitei 
hasangapon ni Bapa-Ni, sonai homa hita mardalan 
ibagas goluh na baru. 

3 Ai anggo domma sangkabona hita pakon-Si ibagas 
na songon parmatei-Ni ai, sada do homa hita 
pakon-Si ibagas parpuho-Ni ai. 

6 Ai ibotoh hita, na dob tarsilang do hajolmaonta 
na buruk in rap pakon-Si, ase iparseda badan 
pardousaon, ase ulang ra be hita parjabolonan ni 
dousa, 

7 ai barang ise na dob matei, maluah do ia humbani 
dousa. 

8 Tapi, anggo domma matei hita rap pakon Kristus 
ihaporsayai uhurta, rap manggoluh ma hita homa 
pakon-Si. 

9 Ibotoh hita, ia Kristus, dob puho Ia humbani na 
matei, seng matei be: seng irajai hamatean in be Ia. 
10 la matei pe la, sahali ai do matei halani dousa; ia 
manggoluh nuan, manggoluh bani Naibata do. 

11 Sonai ma hira nasiam diri nasiam: Matei bani 
dousa, tapi manggoluh bani Naibata ibagas Kristus 
Jesus. 

12 Ase, ulang be dousa ai manrajai ibagas badan 
nasiam na ra matei in, laho mambalosi hisap- 
hisapni. 

13 Anjaha ulang ma ondoskon nasiam pagori nasiam 
bani dousa in, gabe sinjata ni hajahaton, tapi 
ondoskon nasiam ma diri nasiam bani Naibata, 
songon na dob pinagoluh humbani na matei, anjaha 
pagori nasiam pe, bani Naibata ma in, gabe sinjata 
ni hapintoron. 

14 Ai seng rajaan ni dousa in be nasiam, ai seng titah 
be manggomgomi nasiam, tapi idop ni uhur do. 

15 Ase, sonaha do? Mardousai ma hita, halani seng 
be titah manggomgomi hita, tapi idop ni uhur do? 
Seng sonai! 

16 hi lang ibotoh nasiam, bani ise iondoskon nasiam 
diri nasiam gabe jabolon pambalosi, jabolon ma 
nasiam bani na binalosan nasiam ai, atap jabolon 
ni dousa hu hamatean, barang pambalosi bani 
hapintoron. 

17 Tapi tarima kasih ma bani Naibata, ai age pe 
jabolon ni dousa hinan nasiam, tapi gabe pambalosi 

do nasiam sonari hun bani gok ni uhur nasiam bani 
ruhut ni pangajarion, na dob das bani nasiam. 

18 hi dob lopas nasiam humbani dousa in, gabe 
pambalosi do nasiam bani hapintoron. 

19 Ruhut ni jolma ma huhatahon halani hagalekon 
ni daging nasiam. Ai songon na dob niondoskon 
nasiam pagori nasiam pambalosi bani habutakon 
ampa na so uhum, laho mangkorjahon na so uhum 
in, sonai ma nuan ondoskon nasiam pagori nasiam 
bani hapintoron, laho papansingkonsi. 

20 Tongon sanggah jabolon ni dousa nasiam, bebas 
do nasiam humbani hapintoron. 

21 Tapi aha do buahni jumpah nasiam? Sihailaonkon 
anggo sonari bani nasiam, ai hamatean do ujungni. 
22 Tapi sonari, dob bebas nasiam humbani dousa, 
dob gabe pambalosi nasiam bani Naibata, adong do 
buah nasiam hu hapansingon, anjaha ujungni ai ma 
hagoluhan na sadokah ni dokahni. 

23 Ai upah halani dousa, ai ma hamatean, tapi 
silayak-layak ni Naibata do hagoluhan na sadokah 
ni dokahni marhitei Kristus Jesus Tuhanta in. 


Seng be Titah Simada na Porsaya, Tapi Kristus do 


1 hi lang ibotoh nasiam, nasiam sanina 

(hubani na mambotoh titah do hatangkon), na 
igomgomi titah do jolma, sadokah manggoluh ia? 
2Sada naboru, na dob tarsangkut do ia marhitei 
titah bani paramangonni, sadokah manggoluh 

dalahi ai, tapi anggo domma matei dalahi ai, bebas 
ma naboru ai humbani titah dompak dalahi ai. 

3 Halani ai parbangkis do ia goranon, anggo laho 
ia bani dalahi na legan, sanggah manggoluh ope 
paramangonni. Tapi, anggo domma matei dalahi ai, 
bebas ma ia humbani titah, seng be parbangkis ia 
goranon, anggo laho ia bani dalahi na legan. 
4Sonai ma nasiam, ale hasoman, domma matei 
nasiam bani titah in marhitei daging ni Kristus, 
ase na legan simada nasiam, ai ma na dob puho 
humbani na matei in, ase marbuah hita bani 
Naibata. 

3 Ai, sanggah ibagas daging hita, margogoh do hisap 
pardousaon in ibagas pagorinta halani titah in, gabe 
naparbuahkon hamatean. 

6 Tapi sonari domma sirang hita humbani titah in, 
matei bani sipanjolomi hita hinan, ase pambalosi 
hita ibagas habayuon ni Tonduy in, ulang be ibagas 
haburukon ni surat ni titah in. 


Titah na Dear in Gabe Sihorhon Dousa 


7 Ase sonaha ma hatahononta? Dousa do titah in? 
Seng sonai! Tapi seng na hutanda dousa, anggo 
seng marhitei titah in. Ai seng na hubotoh hisap- 
hisap in, ambit lang ihatahon titah in, “Ulang ho 
marhahisapon.” 

8Marbona humbani titah in, ipuhoi dousa in do 
ibagas ahu bagei ni hisap-hisap, ai matei do dousa, 
anggo seng adong titah. 

9 Manggoluh do ahu hinan, seng martitah. Tapi roh 
ma titah in, gabe manggoluh ma dousa in. 

10 Tapi anggo ahu matei do, ase gabe hamatean do 
bangku titah in, sihorhon hagoluhan namin. 

11 Ai marbona hunjai, ipaoto-oto anjaha ipamatei 
dousa in do ahu marhitei titah in. 

12 Ase na pansing do titah in, pansing do tonah ni 
Naibata, pintor anjaha dear. 

13 Ai gabe hamatean do bangku na madear in? Seng 
sonai! Tapi dousa in do paroh hamatean bangku 
marhitei na madear, ase talar dousa in, anjaha tidak 
jahatni na tarlobih in marhitei titah in. 


Kuasa ni Dousa Ibagas Diri ni Jolma 


14Ai ibotoh hita, partonduyon do titah in: tapi 
paruhur daging do ahu, na dob tarjual bani dousa. 
15 Ai seng huarusi na hubahen in: ai seng na 
huharosuhkon ai huhorjahon, tapi na huhagigihon 
ai do hulahoi. 

16 Tapi anggo huhorjahon na so huharosuhkon, na 
husatujui ma hadearon ni titah in. 

17 Ase sedo ahu na mangkorjahon ai, tapi dousa ai 
do na marianan ibagas ahu. 

18 Ai hubotoh do, seng dong na madear marianan 
ibagas ahu, ai ma ibagas dagingku. la sihol ni uhur 

jumpah do namin bangku, tapi na mandalankon na 
madear seng dong jumpah. 

19 hi. seng huhorjahon na  madear, na 
hinarosuhkonkai, tapi na sambor na so 
huharosuhkon do hubahen. 

20 Jadi anggo hubahen na so huharosuhkon, seng 
ahu na mangkorjahon ai, tapi dousa ai do na 
marianan ibagas ahu. 

21 Ase on ma titah na jumpah ahu ibagas diringku: 
Na madear do husurahon sihol bahenonku, tapi na 
masambor do huhorjahon. 

22 Ai ihamalaskon jolma parbagas na bangku ai do 
namin titah ni Naibata, 

23 tapi huidah do titah na legan ibagas pagori ni 
dagingku, na marmunsuh dompak titah na ibagas 
uhurhu, gabe ipatunduk do ahu bani titah ni dousa, 
na adong ibagas pagoringku. 

24 Aih, ahu jolma na masombuh on. Ise ma na 
paluahkon ahu hun bani angkula hamatean on? 

25 Tarima kasih ma bani Naibata marhitei Jesus 
Kristus Tuhanta in. Ase, sonai ma nuan: Ahu sandiri 
mambalosi titah ni Naibata marhitei uhurhu ibagas, 
tapi marhitei daging, titah ni dousa do. 


Pasal Goluh Partonduyon ni Halak na Porsaya 


g 1 Ase, seng mangonai be nuan uhum bani halak 
na ibagas Kristus Jesus, (na so marparlahou 

marguru hubani saging, tapi marguru bani Tonduy 
do). 

2 Ai titah ni tonduy hagoluhan na ibagas Kristus 
Jesus do na mamardekahon ahu humbani titah ni 
dousa ampa hamatean. 

3 Ai dob seng margogoh be titah in, pinagalek ni 
daging, isuruh Naibata ma Anak-Ni sandiri marrupa 
daging pardousaon, marhalanihon ni dousa. Gabe 
sonai ma ihonahon uhum bani dousa in, ibagas 
daging ai, 

4 ase jumpah ma hapintoron na pinangindo ni titah 
in banta, hita na marparlahou mangihutkon Tonduy, 
seng mangihutkon daging. 

3 Ai pardagingon do iparuhurhon na mangihutkon 
daging, tapi partonduyon do iparuhurhon na 
mangihutkon Tonduy in. 

6Ai hamatean do hauhuron ni daging, tapi 
hauhuron ni Tonduy ai ma hagoluhan ampa 
hadameion. 

7 Ia hauhuron ni daging ai ma hamunsuhon dompak 
Naibata: seng ra tunduk in bani titah ni Naibata, ai 
seng tarbahensi. 

8 Halak na ibagas daging seng tarbahensi pamalas 
uhur ni Naibata. 

9 la nasiam, seng ibagas daging, tapi ibagas Tonduy 
do, anggo tongon Tonduy ni Naibata marianan 
ibagas nasiam. Tapi anggo seng Tonduy ni Kristus 
bani jolma, seng Kristus simadasi. 

10Tapi anggo Kristus ibagas nasiam, matei do 
tongon badan halani dousa, tapi manggoluh do 
tonduy halani hapintoron. 

11 Tapi anggo marianan ibagas nasiam Tonduy ni 
na mamuhoi Jesus humbani na matei, pagoluhon 
ni Sipuhoi Jesus humbani na matei in do age 
badan nasiam na ra matei in, marhitei Tonduy-Ni na 
marianan ibagas nasiam. 


Pasal Haanakon ni Halak na Porsaya 


12 Ai pe ale hasoman, parutang do hita, tapi sedo 
bani daging, ase marparlahou marguru hubani 
saging. 

13 hi. anggo marguru hu daging nasiam 
marparlahou, maningon matei do nasiam: 
tapi anggo ipamatei nasiam horja ni daging 
marhitei Tonduy in, manggoluh ma nasiam. 

14 hi sagala na binobahon ni Tonduy ni Naibata, ai 
ma anak ni Naibata. 

15 hi seng ijalo nasiam tonduy jabolon ase 
mangulaki biar, tapi tonduy anak do ijalo nasiam: 
marhitei in do hita mardilo: “Abba, Ham Bapa!” 

16 Tonduy in do manaksihon rap pakon tonduyta, 
paboa anak ni Naibata do hita. 

17 Ai anggo anak hita, dihut ma panean, panean 
bani Naibata, hasoman panean ni Kristus. Anggo 
hasoman-Ni hita manaron, gabe hasoman-Ni ma 
homa hita ibagas hasangapon. 

18 Ai huhira, sitaronon bani panorang sisonari seng 
satimbang in marimbang hasangapon, na sihol 
sipatalaron ope banta. 


Pangarapan Ampa Hatotapon ni 
Uhur ni Halak na Porsaya 


19Ai masihol do sagala na tinompa in paima- 
imahon panorangni, ase ipatalar anak ni Naibata. 
20 Ai bani na lang do ipatunduk na tinompa in, seng 
humbani rosuhni, tapi halani na patundukkonsi do, 
ase dong pangarapan, 

215i simardekahononkon do age na tinompa 
in, humbani parjabolonan ni hamagouan hu 
hamardekaon hasangapon ni anak ni Naibata. 

22 Ai ibotoh hita do, rap marhoih anjaha mangarou 
do sagala na tinompa in ronsi sonari. 

23 Ambah ni ai, age hita, na dob manjalo limbuah 
ni Tonduy in, marhoih do ibagas uhurta, paima- 
imahon haanakon, ase maluah pamatangta. 

24 Ai ase marpangarapan do, ase ipaluah hita. Ai 
anggo naidah na niarapkon in, seng pangarapan be 
ai; ai anggo domma naidah, mase arapkonon be ai. 
25 Tapi, anggo mangarap do hita bani na so nididah 
ope, sabar ma hita paima-imahonsi. 

26Tapi age Tonduy in, iurupi do hita bani 
hagalekonta. Ai seng ibotoh hita, barang aha do 
na patut sipindoonta, gabe iapiti Tonduy in do hita 
marhitei hoih na so tarhatahon. 

27 Tapi ibotoh Sitanda uhur in do paruhuron ni 
Tonduy in, ai marguru bani rosuh ni Naibata do 
pangapiti-Ni bani halak na mapansing in. 

28 Ai ibotoh hita do, haganup do manumpak hubani 
na madear bani sagala na marholong ni uhur bani 
Naibata, na nidilo-Ni hun bani sura-sura-Ni hinan. 
29 Ai na tinanda-Ni hinan, ai do itodoh, ase usih 
sidea hu bani rupa ni Anak-Ni in, ase la ma na 
parlobei tubuh humbani sanina na buei in. 

30 Ai na tinanda-Ni hinan, ai do idilo, anjaha na 
nidilo-Ni, ai do ipintori, anjaha na pinintoran-Ni, ai 
do ipasangap. 

31Ai pe, aha ma hatahononta pasal ai? Anggo 
Naibata hasomanta, ise ma imbangta? 

32 Seng ilioi Anak-Ni sandiri, tapi iondoskon do 
mangkopkop hita haganup, mintor lang ma layak- 
layakkonon-Ni rap pakon-Si haganupan ai banta? 
33 Ise ma na mangaduhon na pinilih ni Naibata? 
Naibata do na mamintori. 

34 Ise ma na mandabuh uhum? Domma matei 
Kristus Jesus, lobih ni ai ope tene, domma mulak 
manggoluh, i siamun ni Naibata do la mangapiti 
hita. 

35 Ise manirang hita humbani holong ni uhur ni 
Kristus? Hamarsikon do atap hasosakan, parburuon 
do atap lohei, hatalanjangon do atap mara atap 
podang do? 


Rom 8-9 3937 


36 Songon na tarsurat in, “Halani Ham do hanami 
ibunuhi layur ari, songon biribiri sisayaton do 
hanami ihira.” 

37 Tapi ibagas haganupan ai monang do hita halani 
na mangkaholongi hita ai. 

38Tenger do uhurhu, seng tarbahen sirang hita 
humbani holong ni uhur ni Naibata, na ibagas 
Kristus Jesus Tuhanta in, barang bahenon ni 
hamatean, barang hagoluhan, barang malekat, 
barang siparkuasa, barang na masa sonari, barang 
na sihol masa, barang hagogohon pe, 

39 barang bahenon ni na i atas age na i toruh, ronsi 
sagala na tinompa na legan pe. 


Pusok ni Uhur ni si Paulus Halani 
Hona Padarat Bangsa Jahudi 


1 Sintong do na huhatahon on ibagas Kristus, 
9 ppa marladung ahu, dihut do panggora ni 
uhurhu manaksihon marhitei Tonduy Na Pansing, 
2 paboa pusok tumang do uhurhu anjaha tongtong 
marborit ni uhur ibagas. 
3Ipangindo uhurhu do age bali humbani 
Kristus halani saninangku, hasomanku sabangsa 
mangihutkon pardagingon. 
4Bangsa Israel do sidea, simada hak haanakon, 
hasangapon, parpadanan, titah, parugamaon, 
bagah-bagah, 

3 ampa ompung ni bangsa in, anjaha humbani sidea 
do roh Kristus mangihutkon pardagingon, Naibata 
na mangatasi haganup, na tarpuji ronsi sadokah ni 
dokahni. Amen. 


Totap do Bagah-bagah ni Naibata, Tapi Lang 
Bani Haganup Halak Israel Mangasi ai 


6Tapi sedo na gabe lang asi hata ni Naibata. Ai 
seng haganup na marasal humbani Israel, margoran 
Israel ai. 

7 Anjaha seng haganup ginompar ni si Abraham 
anak ni si Abraham, tapi: Na susur humbani si Isak 
do goranon ginomparmu. 

8 Artini ai: Sedo anak ni daging anak ni Naibata, 
tapi anak na pinarbagah-bagah ai do ihira anak na 
tongon. 

P Ai sonon do hata ni bagah-bagah ai: Sonon 
musimni use, roh do Ahu, anjaha adong ma ijai sada 
anak bani si Sara. 

10 Seng pitah ai buktini, tapi dihut do si Rabekka, na 
boratan rumah humbani sada halak, ai ma si Isak, 
ompungta ai. 

11 Ai sanggah lape tubuh ope sidea, lang ope 
ihorjahon na madear barang na masambor, ase 
totap sura-sura ni Naibata domu hubani pamilihon- 
Ni. 

12 Seng marguru bani pambahenan, tapi pitah 
bani na mandilo tumang do, ihatahon do hu 

bani: “Maningon sikahanan do pambalosi bani 
sianggian.” 

13 Songon na tarsurat ai homa, “Holong do uhur 
hubani si Jakob, tapi sogam do bani si Esau.” 


Ipahengkeng Naibata do Deba Halak 
Jahudi Domu hu Bani Sura-sura-Ni 
Laho Paluahkon Sipajuh Begu-begu 


14 Ai pe, aha ma hatahononta? Ai lang songon na 
geduk ma Naibata? Seng sonai. 

15 Ai ihatahon do hubani si Musa, “Maidop do uhur- 
Hu bani na Huidopi, anjaha marontou do uhur-Hu 
bani siontouan ni uhur-Hu. 

16 Ase seng marguru bani rosuh ni jolma atap 
horjani, tapi bani idop ni uhur ni Naibata do.” 

17 Ai sonon do nini surat in hubani siarao, “Halani on 
do ase Hupabangkit ho, ase Hupatalar kuasang-Ku 
marhitei ho, ase tarambilan goran-Ku hu sab dunia 
on.” 

18 Ase iidopi do na sihol siidopan-Ni, anjaha 
ipahengkeng do na sihol sipahengkengon-Ni. 

19 Ra ihatahon ham do bangku: Mase mansalahkon 
ope la? Ai ise boi manlawan harosuh-Ni? 

20 Ale jolma, ai ise ma ho, na pag manjabab 
Naibata? Mintor hatahonon ni na pinauli ma bani 
na paulihonsi: “Mase ma sonon ahu ibahen ham?” 
21 Ai lang markuasa sitopa hudon, laho manjadihon 
humbani sangkimpal tanoh halampung, deba 

parugas bani na sangap anjaha deba nari bani na 
dorun? 

22 Tapi sonaha ma, laho pataridahkon ringis-Ni 
anjaha pabotohkon kuasa-Ni, marsabar ni uhur do 
Naibata manganju parugas siringisan, na pinasirsir 
hinan hu hamagouan, 

23 ase ipabotohkon habayakon ni hasangapon-Ni 
bani parugas siidopan, ai ma na pinasirsir-Ni hinan 
bani hasangapon, 

24 ai ma hita, na dob nidilo-Ni, seng pitah humbani 
Jahudi tumang, tapi dihut do homa humbani 
sipajuh begu-begu? 

25 Songon na hinatahon-Ni ai bani surat ni si 
Hosea, “Goranon-Ku ma na so bangsang-Ku hinan 
bangsang-Ku, anjaha na so hinaholongan hinan 
haholongan-Ku.” 

26 Anjaha, bani ianan ai, dob ihatahon bani sidea, 
“Seng bangsang-Ku hanima,” pala ijai ma sidea 
goranon anak ni Naibata na manggoluh in. 

27 Ai idilohon si Jesayas do pasal bangsa Israel: “Age 
pe nasa buei ni horsik na i topi ni laut buei ni anak 
ni Israel, pitah teba-tebani do na maluah.” 

28 Ai pasaudon ni Tuhan in do hata-Ni i tanoh on gok 
anjaha podas. 

29Songon na dob jinahaan ni si Jesayas hinan: 
“Ambit lang itebai Tuhan Zebaot bonih banta, usih 
do hita bani Sodom ampa Gomora.” 

30 Ase aha ma hatahononta? Sipajuh begu-begu na 
so mangindahi hapintoron, manjalo hapintoron, ai 
ma hapintoron na humbani haporsayaon. 

31 Tapi Israel, na mangindahi titah hapintoron in, 
seng das hujai. 

32Halani aha? Ai ma halani seng humbani 
haporsayaon, tapi humbani horja do, gabe tartolsu 
sidea bani batu partolsuan in, 

33 Songon na tarsurat in: “Tonggor ma, hupatibal 
do i Sion sada batu partolsuan ampa sada batu 
gingging parsangsian, anjaha seng sipabadoron na 
porsaya Bani.” 


Hamagouan ni Bangsa Israel: 


Haondosan ni Ambilan Na Madear do Sidea, Hape 
Sai Ipindahi do Hapintoron na hun Bani Titah 


10. hasoman, ipindo uhurhu do anjaha 
hutonggohon do sidea bani Naibata, 
andohar maluah. 

2 Ai husaksihon ma pasal sidea, paboa na pongkut 
uhur ni sidea dompak Naibata, tapi seng maruhur. 
3 Ai seng itanda sidea hapintoron ni Naibata anjaha 
ipindahi sidea do, pajongjongkon hapintoron ni 
sidea sandiri, seng unduk sidea bani hapintoron ni 
Naibata. 

4 Ai Kristus do ujung ni titah in, laho mamintori 
sagala na porsaya. 

3 hi isuratkon si Musa do, paboa jolma na 
mangkorjahon hapintoron, na maronjolan bani 
titah, ai do na manggoluh marhitei ai. 

6Tapi hapintoron na humbani haporsayaon 
mangkatahon sonon: Ulang ma hatahon ibagas 
uhurmu: Ise ma na manaik hu nagori atas, ai ma, 
mangalop Kristus hunjai? 

7 Atap: Ise ma tuad hu nagori toruh, ai ma, 
mangarahkon Kristus humbani na matei? 

8 Tapi sonon do ihatahon, “Dohor do bamu hata in, 
ibagas pamanganmu anjaha ibagas uhurmu.” Ai ma 
hata haporsayaon, na niambilankonnami. 

3 Ai maluah ma ham, anggo isaksihon ham marhitei 
pamanganmu Tuhan Jesus, anjaha ihaporsayai ham 
ibagas uhurmu, na dob ipuhoi Naibata la humbani 
na matei. 

10 Ai marhitei uhur do halak porsaya laho 
hu hapintoron, anjaha marhitei pamangan 
manaksihon laho hu haluahon. 

11 Aj ihatahon surat in do, “Sagala na porsaya Bani, 
seng pabadoron.” 

12 Ai seng dong ubahni halak Jahudi age halak Gorik, 
ai sada do Tuhan ni haganup, na manlayak-layakkon 
habayakon-Ni bani haganup na mandilo-Si. 

13 Ai sagala na mandilo goran ni Tuhan in, sai 
paluahon do. 

14Tapi sonaha ma pardilo ni sidea bani na 
so hinaporsayaon ni sidea? Tapi sonaha ma 

pangkaporsayai ni sidea bani na seng ongga ibogei 
sidea? Sonaha ma pambogei ni sidea, anggo seng 
dong na mangambilankon? 

15 Sonaha ma marambilan sidea, anggo lang adong 
na marsuruh? Songon na tarsurat in: “Jenges ni in 
langkah ni siambilankon na madear.” 


Israel na So Porsaya 


16 Tapi seng haganup na mambalosi Ambilan Na 
Madear in, ai nini si Jesayas do: “Ham Tuhan, ise ma 
na porsaya bani ambilannami?” 

17 Ai humbani na manangar ambilan do roh ni 
haporsayaon, anjaha ambilan ai roh humbani hata 
ni Kristus. 

18 Tapi on ma hatahononku: “Ai na so ibogei sidea 
do nani?” Domma namin! “Na dob das do sora ni 
sidea hu sab tanoh on, anjaha ronsi ujung ni dunia 
on do barita ni sidea.” 

19 Tapi ningku use, “Seng nani ibotoh Israel ai?” 
Parlobei si Musa do na mangkatahon, “Bahenonku 
ma hanima marsimburu mangidah na so bangsa in, 
anjaha papuhoonku ma ringisnima dompak bangsa 
na so maruhur.” 

20Pag do si Jesayas mangkatahon, “Na so 
mangindahi Ahu, ai do jumpahan, anjaha talar do 
Ahu bani na so sungkun-sungkun Bangku.” 

21Tapi bani Israel ihatahon do, “Layur-layur ari 
do hupaherbang tanganku bani bangsa na so 
mambalosi anjaha na manlawan.” 


Otik Tumang do Jahudi na Porsaya 


iio husungkun ma, “Ai na iambukkon 
Naibata do bangsa-Ni?” Seng sonai! Ai halak 
Israel do age ahu, humbani ginompar ni si Abraham, 
marga Benjamin. 

2 Seng iambukkon Naibata bangsa-Ni, na dob 
tinanda-Ni hinan. Na so ibotoh nasiam do na 
hinatahon ni surat in pasal si Elias, sanggah na 
mangadu-adu ia bani Naibata pasal halak Israel: 

3 “Ham Tuhan, domma ibunuhi sidea nabi-nabi- 
Mu, iparreong anjapanjap-Mu, anjaha sahalak ahu 
mando na tading manggoluh, anjaha hosahku pe 
sihol do buaton ni sidea.” 

4Tapi aha do balos ni Naibata na roh hu bani? 
“Husarihon do Bangku pitu ribu halak, na so 
marsombah bani naibata Baal!” 

> Sonai homa bani panorang sonari, adong do teba- 
teba na tading, na pinilih marhitei idop ni uhur. 

6 Tapi anggo humbani idop ni uhur, seng be 
humbani horja, ai ambit sonai, seng goranon be ai 
idop ni uhur. 

7 Ase sonaha do? Na pinindahan ni halak Israel, 
seng jumpah sidea, tapi halak na pinilih ai jumpahsi 
do ai; ia na legan ai domma ipahengkeng uhurni, 

8 songon natarsurat ai, “Ibere Naibata do bani sidea 
tonduy na tarpodom, mata na so marpangidah 
ampa pinggol na so marbinogei ronsi sadari on.” 

3 Anjaha si Daud pe ihatahon do, “Meja ni sidea 
gabe tirangkap ampa siding ma bani sidea, gabe 
partolsuan ampa pambalason ma tene! 

10|pagolap ma mata ni sidea, ase ulang 
marpangidah, anjaha tanggurung ni sidea gundung 
ma tongtong!” 


Tarbuang Jahudi Gabe Tarjalo Sipajuh Begu-begu 


110n do na huhatahon, “Na sihol tompas do sidea, 
ase tartolsu? Seng sonai! Tapi panlanggaron ni sidea 
do gabe haluahon bani halak sipajuh begu-begu, 
ase marsimburu sidea pasal ai. 

12Tapi, anggo panlanggaron ni sidea gabe 
habayakon ni dunia on, anjaha hahurangan ni sidea 
ai gabe habayakon ni sipajuh begu-begu, ai lang 
lobih ni ai ma, anggo masuk sidea haganup? 

13 Hu bani nasiam sipajuh begu-begu do hatangkon: 
Halani apostel bani sipajuh begu-begu do ahu, 
sangap do hubahen jabatankin, 

14andohar marsimburu hubahen hasomanku 
sabangsa, andohar maluah deba humbani sidea. 

15 hi anggo gabe pardameian do bani dunia on na 
tarbuang ai sidea, ai lang hagoluhan humbani na 
matei ma in, anggo tarjalo use sidea? 

16 Ai anggo pansing ruti na parlobei igalangkon ai, 
pansing ma age aguan na tading ai: anjaha anggo 
pansing uratni, pansing ma age dangkahni. 


Limbaga Pasal Hayu Jetun Harangan 
ampa Hayu Jetun na Sinuan 


17 Tapi anggo irampingkon deba rantingni, ase boi 
ho, na marasal humbani hayu jetun harangan hinan, 
isumbatkon hujai, gabe parrupei ho bani hayu 
jetun, na gok minak ai, 

18 Ulang ma gijang uhurmu dompak ranting ai. 
Anggo gijang uhurmu, ingat ma, sedo ho na 
mangusung urat ai, tapi niusung ni urat ai do ho. 

19 Sihol hatahononmu, “Irampingkon pe ranting ai, 
ase ahu do isumbatkon hujai!” 

20 Dear! Halani na so porsaya do sidea ase 
irampingkon, tapi halani haporsayaon do ase 
jongjong ho. Ulang ma gijang uhurmu, tapi mabiar 
ma tene! 

21 Ai anggo seng ipaturut Naibata ranting hinan, ho 
pe sabonar seng paturuton-Ni. 

22 hi pe, tonggor ma layak ni Naibata ampa koras- 
Ni: Koras do la dompak na dob tompas ai: layak do 
la dompak ho, anggo totap ho ibagas halayakon-Ni 
in, anggo lang, rotapon-Ni do age ho! 

23 Sidea pe, anggo seng martahan sidea ibagas na 
lang porsaya ai, sumbatkononni do; margogoh do 
Naibata manumbatkon sidea use. 

24 Ai anggo irampingkon ho humbani hayu jetun 
harangan hinan, gabe isumbatkon ho hubani 
hayu jetun na sinuan, marlawanan hubani biak 
hinan, lambin sidea ma lang tarsumbatkonsi bani 
hayu jetun hinan? Dob masuk sipajuh begu-begu, 
jumpahan haluahon do age Jahudi na tading ai 

25 Seng marosuh uhurhu, ale hasoman, seng ibotoh 
nasiam pasal rusia on, ase ulang mangunsagah 
nasiam bani pambotoh nasiam. Na dob sogop do 
lobei hahengkengon bani deba bangsa Israel, paima 
gok bilangan ni sipajuh begu-begu masuk, 

26 anjaha marhitei na sonai maluah haganup Israel, 
songon na tarsurat in, “Na roh ma hun Sion 
Sipaluah, padaohon-Ni ma hajahaton hun Jakob!” 
27 Anjaha on ma padanku pakon sidea, anggo 
hubuat ma dousa ni sidea. 

28 Ase domu hubani Ambilan Na Madear in, 
munsuh do sidea halani nasiam, tapi domu hubani 
pamilihon in, haholongan do sidea halani ompung 
na lobei. 

29 Ai seng ongga manosal Naibata pasal sibere- 
bere-Ni ampa pandiloon-Ni. 

30 Ai hinan seng sibalosi Naibata nasiam, tapi sonari 
jumpahan idop ni uhur do, halani na so porsaya ai 
sidea. 

31Sonai ma sidea sonari seng pambalosi, gabe 
dapotan idop ni uhur nasiam, ase jumpahan idop 
ni uhur homa sidea. 


Rom 11-12 3948 


32 Ai domma iondoskon Naibata haganup hubani 
uhur na so mambalosi, ase idopan-Ni use haganup. 


Pujian-pujian Pasal Dalan Halongangan ni Naibata 


33 Bagasni in tene habayakon, hapentaran ampa 
habotohon ni Naibata! Na so tarpareksa do uhum- 
Ni, anjaha na so taririk-irik do dalan-Ni! 

34 Ai ise ma na mambotoh pingkiran ni Tuhan in? Ise 
do sipanuturi Bani? 

35Ise do na parlobei mambere Bani, ase Ia 
mambalas use bani? 

36 Ai hun Bani, marhiteihon-Si anjaha hu Bani do 
haganupan in. Bani ma hasangapon sadokah ni 
dokah ni, Amen! 


Goluh Hakristenon na Sintong 


lAi pe, hupaingat ma nasiam sanina 
12 marhitei idop ni uhur ni Naibata, ondoskon 
nasiam ma angkula nasiam gabe galangan na 
manggoluh, na susi anjaha na hinarosuhkon ni 
Naibata, in ma parsombahon nasiam na maruhur! 
2 Anjaha ulang ma sarupa nasiam pakon dunia on, 
tapi mubah ma marhitei habayuon ni uhur, ase boi 
nasiam manimbangi atap aha do rosuh ni uhur ni 
Naibata, ai ma na madear, harosuh ampa na gokan 
dear. 

Bagei ni Sibere-bere Partonduyon 
Ampa na Mandalankon ai 


3 Ase marhitei idop ni uhur na binere-Ni hu bangku, 
huhatahon ma bani ganup nasiam, “Ulang ma 
gijang hira nasiam diri nasiam lobih humbani na 
patut, tapi pandei ma nasiam maruhur, ganup ma 
domu hubani banggal ni haporsayaon, na binagihon 
ni Naibata bani.” 

4 Ai songon hita marpagori na buei do bani sada 
badan, tapi seng sahorja pagori ai haganup, 

3 sonai do homa hita, na buei ai, sada badan ibagas 
Kristus, tapi pagori bei do hita samah hita. 

6 Palegan-legan do sibere-bere banta domu hubani 
idop ni uhur na binere banta. Anggo panjahaion, 
sihol ma domu hubani haporsayaon. 

7 Anggo horja marugas, horja marugas ma: anggo 
pangajarion, mangajari ma! 

8 Anggo horja mamodahi, ai ma: anggo na 
marsibere-bere, ibagas bulus ni uhur ma, anggo na 
mambobahon, marringgas ni uhur ma, anggo na 
marsilayak-layak, humbani malas ni uhur ma. 


Ojur-ojur Mandalankon na 
Madear Maronjolan Bani Holong 


3 Ulang ma marsipahulah-hulah holong ni uhur in! 
Hagigihon nasiam ma na jahat in, parayak ma na 
madear! 

10Marsihaholongan ma nasiam ibagas holong 
parsaninaon! Marsilobei-lobeian ma  nasiam 
marsipasangapan! 

11 Ulang ma surut ringgas ni uhur nasiam, hinsah ma 
ibagas tonduy, sisir ma mambalosi Tuhan in! 

12 Marmalas ni uhur ma nasiam mangarap, sabar 
bani hamarsikon, golgol bani tonggo! 

13 Sarihon nasiam ma na porlu bani halak na 
mapansing: haporluhon ma partamueion! 

14 Pasu-pasu nasiam ma na marburu nasiam, pasu- 
pasu ma, ulang burai! 

15Marmalas ni uhur ma nasiam rap pakon na 
marmalas ni uhur, tangis ma pakon na tangis! 

16 Sada ma uhur nasiam samah nasiam, ulang ma 
hagijangon ai pingkiri nasiam, tapi hatoruhon ma 
parayak, ulang ma na pandei nasiam iagan uhur 
nasiam! 

17 Ulang ma balaskon nasiam na jahat balas ni na 
jahat; porluhon nasiam ma na madear i lobei ni 
haganup halak. 

18 Anggo tarbahen, sibar na tarhorjahon nasiam, 
mardamei ma nasiam pakon haganup halak. 

19 Nasiam na hinaholongan, ulang ma nasiam 
mambalas, tapi padas nasiam ma ringis in bani 
Naibata, ai tarsurat do, “Bangku do pambalason, 
Ahu pe mambalaskon, nini Tuhan in.” 

20 Ai pe, anggo loheian munsuhmu, bere mangan 
ia, anggo horahan ia, bere minum! Ai anggo ibahen 
ham sonai, na pajunjun narnar do ham bani uluni. 
21 Ulang ma talu ham ibahen na jahat, tapi taluhon 
ham ma na jahat in marhitei na madear. 


Parjongjong Dompak Pamarentah 


13 1 Unduk ma ganup halak bani pamarentah 
na markuasa. Ai seng dong pamarentah 
anggo seng na humbani Naibata, na dong ai pe 
Naibata do manotapkon ai. 

2 Ase, na manlawan aturan ni Naibata do na 
manlawan pamarentah. Anjaha na manlawan ai, 
jaloonni do uhum bani. 

3 la pamarentah seng sihabiaran ai bani sihorjahon 
na madear, tapi bani sihorjahon na jahat do. 
Marosuh ham seng mabiar bani pamarentah? Na 
dear ma horjahon, ase dapotan puji-pujian ham 
hun bani sidea. 

4 Juakjuak ni Naibata do sidea, laho mambahen na 
madear bamu. Tapi, anggo na jahat ihorjahon ham, 
patut do mabiar ham, ai seng gurou-gurou podang 
na binoanni ai. Juakjuak ni Naibata do sidea, laho 
mangkonahon uhum bani sihorjahon hajahaton. 

> Halani ai patut do unduk hita, seng pitah halani 
ringis ai, tapi homa halani panggora ni uhur in. 

6 Halani ai galar nasiam ma balasting. Pagawei ni 
Naibata do sidea na tongtong mardiateihon pasal 
in. 

7 Galar nasiam ma bani ganup halak na patut 
situngguonni. Balasting bani na patut manjalosi, 
sohei bani haondosanni, biar bani na patut 
habiaran anjaha sangap bani na patut pasangapon. 


Holong do Rimpun ni Sagala Titah 


8Ulang ma marutang nasiam age bani ise pe, 
sobali na marsihaholongan, ai na mangkaholongi 
hasoman, in do na manggoki titah in. 

3 Ai titah na mangkatahon, “Ulang ho marbangkis, 
ulang ho mamunuh, ulang ho manangko, ulang 
ho manguhur-uhuri,” ronsi titah na legan pe, on 
do rimpunni: “Haholongi ma hasomanmin songon 
dirimu!” 

10la holong in seng ibahen na jahat dompak 
hasoman, ase holong do hagogok ni titah in. 


Ojur-ojur Margoluh Hapansingon 


11 Ambah ni ai, ibotoh nasiam do, sonaha panorang 
on, paboa na jumpah ma panorangni puho 
humbani na modom, ai domma lambin dohor 
haluahonta nuan, marimbang mulai porsaya hita. 
12 Na laho salpu ma borngin, na dohor ma siang ni 
ari. Ai pe, tanggali hita ma pambahenan hagolapan, 
anjaha pakei hita ma sinjata haliharon! 

13 Tipak ma parlahounta songon na patut arian, 
ulang marmangan-mangan ampa marminum- 
minum, ulang marhabutakon ampa uhur na so 
maila, ulang maringor ampa marsimburu! 

14Tapi pakei nasiam ma Tuhan Jesus Kristus, 
anjaha ulang ma balosi nasiam daging nasiam, laho 
mamuhoi hisap-hisapni. 


Pasal na Marsianju-anjuan 


1 Anju nasiam ma na galek marhaporsayaon, 
14 ulang ma marsalisih pasal pingkiran. 

2 Porsaya do na sada boi panganonni haganup, tapi 
na galek ai sayur-sayuran do hansa ipangan. 

3 Na mangankon ulang ma mapas uhurni bani na 
so mangankon, anjaha na mangorom pe ulang 
ma iuhum-uhumi na mangankon, ai na dob ijalo 
Naibata do age ia. 

4 Ai ise do ham, mambahen na iuhumi ham jabolon 
ni halak na legan? Marguru bani tuanni do ia, atap 
na jongjong ia barang na tompas. Tapi totap do ia, 
ai tarpatotap Tuhan in do ia. 

“Bani uhur ni na deba, marsisurungan do ari, 
bani uhur ni na legan, dos do ari in. Ganup ma 
marsijoloman bani hatengeran ni uhurni bei. 
6Napapansingkon ari in, bani Tuhan in ma 
ipapansing in: na mangankon, halani Tuhan in 
ma ipangan, ai bani Naibata do ia martarima 
kasih: anjaha na mangorom, halani Tuhan ma ia 

mangorom, anjaha bani Naibata ma ia martarima 
kasih. 

7 Ai ganup hita seng manggoluh bani dirinta, anjaha 
ganup hita seng matei bani dirinta. 

8 Ai manggoluh pe hita, manggoluh bani Tuhan in 
do, anjaha matei pe hita, matei bani Tuhan in do. 
Ase manggoluh barang matei pe hita, tong do bani 
Tuhan in hita. 

9 Ai ase matei pe Kristus anjaha mulak manggoluh, 
ase la do Tuhan ni na matei age na manggoluh. 
10la ham, mase ma uhum-uhumonmu 
hasomanmu, anjaha mase ma mapas uhurmu bani 
hasomanmu? Ai lang haganup do hita maningon 
jongjong i lobei ni paratas ni Naibata? 

11 Ai tarsurat do, “Na manggoluh do Ahu, nini 
Tuhan. Bangku do manrogop sagala towod, anjaha 
sagala dilah mangakui Naibata.” 

12 Ase ganup do hita marbalos pasal dirinta bei i 
lobei ni Naibata. 


Ulang Sangsi Hasoman Nabahen 


13 Ase ulang be hita marsiuhum-uhuman! Tapi 
dearan ma naputuskon, ulang be nabahen 
partolsuan atap parsangsian bani sanina. 

14 Torang do hubotoh marhitei Tuhan Jesus, na so 
adong na butak hinan, tapi gabe butak do ai bani 
na mangahapkon ai butak. 

15 Ai anggo ipusoki ham uhur ni hasomanmu 
marhitei na pinanganmu, seng be mardalan 
ibagas holong ham. Ulang ma magou hasomanmu 
halani sipanganon, ai na dob matei do Kristus 
mangkopkopsi. 

16 Ulang mana madear ai bani nasiam gabe sirisaon 
ni halak. 

17 Ai sedo sipanganon barang siinumon Harajaon ni 
Naibata, tapi hapintoron ampa damei ampa malas 
ni uhur do ibagas Tonduy Na Pansing. 

18 Ai anggo pambalosi ham bani Kristus pasal ai, 
harosuh ni Naibata ma ham anjaha harga bani 
jolma. 

19 Halani ai parayak hita ma na padameihon ampa 
na patorsa-torsahon hita samah hita! 

20 Ulang ma parseda horja ni Naibata halani 
sipanganon. Haganup do namin pansing, tapi gabe 
hasedaon do ai bani sada halak, anggo sangsi ia 
ibagas na mangankon ai. 

21 Dearan ma ulang mangan gulei, ulang minum 
anggur, atap mangkorjahon aha pe, anggo 
mambahen parsangsian do ai bani hasomanmu. 

22 la adong pe haporsayaonmu, bamu ma ai i lobei 
ni Naibata. Martuah ma halak, na so mansalahkon 
dirini be, pasal na dob hinadearhon ni uhurni. 
23|se na sangsi, tapi ipangan do, domma hona 
uhum, halani seng humbani haporsayaon ai. Ai 

sagala na so tubuh humbani haporsayaon, dousa 
do. 


Pasal Parjongjong ni Halak 
na Gogoh Dompak Halak na Galek 


1Tapi hita na margogoh in, patut do 
15 manganju hagalekon ni na hurang gogoh, 
anjaha ulang ma rosuhta sandiri pindahi hita. 
2 Ganup ma hita mambahen rosuh ni uhur ni 
hasoman, gabe hadearonni, laho pauli-ulihonsi. 
3 Ai Kristus pe seng rosuh-Ni sandiri ipindahi, 
songon na tarsurat in, “Risa-risa ni na manrisai Ham 
mangonai do hu Bangku!” 
4 Ai sagala na tarsurat hinan, bahen podah banta do 
ai, ase tarsurat ai, ase marpangarapan hita halani 
hasabaron ampa apoh-apoh na ibagas Surat in. 
3 Tapi Naibata, simada hasabaron ampa apoh-apoh 
ma mambere bani nasiam hasadaon ni uhur samah 
nasiam mangihutkon rosuh ni Kristus Jesus, 
tase sauhur anjaha sasora ma nasiam mamuji 
Naibata, Bapa ni Tuhanta Jesus Kristus. 


Ojur-ojur Marsada ni Uhur Samah Jahudi Ampa 
Kristen na hun Bani Sipajuh Begu-begu 


7 Halani ai marsijaloan ma nasiam, songon panjalo 
ni Kristus banta, bahen hasangapon ni Naibata. 

8 Ai huhatahon ma bani nasiam, na dob gabe 
pambalosi do Kristus bani na tarsunat halani 

hasintongan ni Naibata, laho patotapkon bagah- 
bagah, na hubani ompung na lobei, 

Janjaha sipajuh begu-begu pe pasangapkon 
Naibata do halani idop ni uhur-Ni, songon 
na tarsurat in, “Halani ai pujionku do Ham i 
tongah-tongah ni sipajuh begu-begu, anjaha 
dodingkononku do goran-Mu.” 

10 Anjaha ihatahon use, “Marmalas ni uhur ma 
nasiam sipajuh begu-begu rap pakon bangsa-Ni!” 
11 Dob ai use, “Puji ma Tuhan in, nasiam haganup 
sipajuh begu-begu, anjaha haganup ma bangsa 
mamyji-Si.” 

12 Anjaha si Jesayas pe nini do, “Adong ma urat ni si 
Jesse, anjaha jongjong ma na manggomgom sipajuh 
begu-begu. Bani do mangarap sipajuh begu-begu.” 
13Tapi Naibata, simada pangarapan in ma 
manlayak-layakkon bani nasiam hagogok ni malas 
ni uhur ampa damei marhitei haporsayaon, ase 
lambin tambah nasiam marpangarapan marhitei 
gogoh ni Tonduy Na Pansing. 


Hatorangan ni si Paulus Ase Itongos Surat on 


14 Ahu pe torang do hubotoh, nasiam saninangku, 
paboa na dob gok do nasiam bani na madear, marisi 
bani haganup habotohon, anjaha boi marsipodah- 
podahan samah nasiam. 

15Tapi sonai pe, mapagtu do ahu manurat bani 
deba suratku bani nasiam, songon na pasingatkon 

nasiam, halani idop ni uhur na binere ni Naibata 
bangku, 

16 ai gabe siparugas bani Kristus Jesus ampa gabe 
malim ni Ambilan Na Madear na humbani Naibata 
bani bangsa sipajuh begu-begu, ase gabe galangan 
na hinarosuhkon ni Naibata sidea haganup, na 
pinapansing ibagas Tonduy Na Pansing. 

17 bagas Kristus Jesus, adong do na mambahen 
megah uhurhu pasal horjangku i lobei ni Naibata. 
18 Ai seng barani ahu mangkatahon atap aha pe, 
sobali na binahen ni Kristus marhitei ahu, ai ma laho 
manogu-nogu sipajuh begu-begu hu pambalosion 
ibagas hata ampa pambahenan, 

19 marhasoman hagogohon ni tanda ampa 
halongangan, ibagas hagogohon ni Tonduy Na 
Pansing, gabe das huambilankon Ambilan Na 
Madear na humbani Kristus, mamungkah hun 
Jerusalem ampa nagori inggotni ai das ronsi Iliria. 
20 Hasangaponku do huhira na mangambilankon 
Ambilan Na Madear in bani ianan, na so tarbogei 
ope ijai goran ni Kristus, ase ulang ahu songon na 
pauli rumah bani onjolan ni halak na legan, 

21 tapi songon na tarsurat in ma, “Marpangidah ma 
na so dapotan barita pasalsi, anjaha mangarusi ma 
na so ongga mambogeisi.” 

220n do halani mambahen gati tarabat ahu 
marayak nasiam. 

23 Tapi anggo nuan, seng adong be sihorjahononku 
i nagori ai, anjaha domma piga-piga tahun 
hinan ihasiholi uhurhu marayak nasiam, bani 
pardalananku na laho hu Spania. 

24 Ai arap do uhurhu, idahonku nasiam sanggah na 
montas ahu, anjaha itaruhkon nasiam ahu hujai, 
dob lobei sombuh uhurhu otik mangidah nasiam. 
25 Tapi hu Jerusalem ope langkahku sonari, laho 
marugas bani halak na pansing ai, 

26 ai iputuskon kuria na i Mekedonia ampa na i 
Akaya do, mambahen tumpak pangurupion bani 
hasoman na mapansing na hurangan i Jerusalem. 
27 Domma sonai iputuskon sidea, ai parutang do 
sidea tongon bani sidea ai. Ai anggo gabe parrupei 
sipajuh begu-begu bani arta partonduyon na adong 
bani sidea, patut do sipajuh begu-begu mangurupi 
sidea pasal na porlu bani pardagingon. 

28 Anggo domma husaloseihon ai anjaha hupadas 
buah ai bani sidea, sihol do ahu bingkat hu Spania, 
anjaha singgah bani nasiam. 

29 Tapi hubotoh do, anggo roh ahu bani nasiam, 
ibagas hagogok ni pasu-pasu ni Kristus do ahu roh. 
30 Tapi ojur-ojur hubani nasiam, ale hasoman, 
marhitei Tuhanta Jesus Kristus ampa marhitei 
holong ni uhur ni Tonduy in: Hasomani nasiam ma 
ahu maruntol marhitei na manonggohon ahu bani 
Naibata, 

3landohar ipaluah ahu humbani halak na so 
porsaya i Judea, anjaha iharosuhkon halak na 
mapansing ai horjangku na hu Jerusalem ai, 

32 andohar marmalas ni uhur ahu das bani nasiam, 
domu hubani rosuh ni Naibata, boi marsaran bani 
nasiam. 

33 Naibata Pardamei in ma mangkasomani nasiam 
ganup. Amen. 


Ondos-ondos Pasal si Poibe 


Hata Tabi Ampa Lumba-lumba Bani Kuria ai 


16 1 Huondoskon ma bani nasiam botouta si 
Poibe, siparugas i kuria Kenkerea, 

2 ase ijalo nasiam ia ibagas Tuhan in, songon na 
patut bani halak na mapansing, anjaha iurupi 
nasiam ia bani sagala horja, anggo porlu urupan. Ai 
na dob gabe sipangurupi do ia bani buei halak, age 
bangku pe. 

3 Padas nasiam ma tabingku bani si Priska ampa 
bani si Akila, hasomanku parhorja ibagas Kristus 
Jesus, 

4na ra mamberehon borgokni laho mangkopkop 
ahu, gabe seng pitah ahu martarima kasih bani 
sidea, tapi haganup kuria na hun bani sipajuh begu- 
begu. 

3Tabingku homa bani kuria na martumpu 
i rumahni. Tabingku bani si Epenetus, 

haholongankin, bunga tubuh bani Kristus i 
Asia. 

6 Tabingku bani si Maria, na buei mangkalojahon 
nasiam. 

7Tabingku bani si Andronikus ampa si Junias, 
hasomanku samarga anjaha hasomanku tartutup, 
sidear barita bani apostel-apostel in, anjaha na 
parlobei ibagas Kristus ase ahu. 

8 Tabingku bani si Ampliatus, na huhaholongi ibagas 
Tuhan in. 

3Tabingku bani si Urbanus, hasomanta sahorja 
ibagas Kristus, sonai bani si Stakis, haholongankin. 
10 Tabingku bani si Apelles, na tahan ibagas Kristus. 
Tabingku bani hasoman sarumah ni si Aristobulus. 
11 Tabingku bani si Herodion, hasomanku samarga. 
Tabingku bani hasoman sarumah ni si Narkissus, na 
adong ibagas Tuhan in. 

12 Tabingku bani si Tripena ampa si Triposa, na 
ra loja halani Tuhan in. Tabingku bani si Persis, 
haholongan in, na ra loja tumang halani Tuhan in. 
13 Tabingku bani si Rupus, na pinilih ni Tuhan in, 
sonai bani inangni, na songon inang homa bangku. 
14 Tabingku bani si Asinkritus, si Plegon, si Hermes, 
si Patrobas, si Hermas, age bani sanina na rap pakon 
sidea. 

15 Tabingku bani si Pilologus, si Julia, si Nereus ampa 
botouni ai, bani si Olimpas ampa bani haganup 
hasoman ni sidea na pansing in. 

16 Marsitabian ma nasiam marhitei summah na 
mapansing. Padas tabi do bani nasiam ganup kuria 
ni Tuhan in. 

17 Hupaingat ma nasiam, saninangku, jaga ma 
nasiam bani halak na mambahen parsalisihan ampa 
parsangsian marhitei na manlawan podah, na dob 
jinalo nasiam. Padaoh nasiam ma diri nasiam hun 
bani sidea. 

18 hi halak na sonai, sedo Tuhanta Kristus in na 
binalosanni ai, tapi boltokni do, anjaha marhitei 
sahap na lampot-lampot ampa na mantin-mantin 
ipaoto-oto sidea do halak paruhur na saluju. 

19Na tarbarita do age ija pambalosion nasiam, 
anjaha malas do uhurhu pasal ai. Tapi huparsinta 
do ase pentar ma nasiam pasal na madear, anjaha 
pitah dompak na masambor. 

20 Tapi Naibata Pardamei in podas do ropukan-Ni 
sibolis hu toruh ni nahei nasiam. Idop ni uhur ni 
Tuhanta Jesus Kristus ma mangkasomani nasiam! 


Hata Tabi hun Bani Hasoman Sahorja ni si Paulus 


21Manongos tabi do bani nasiam si Timoteus, 
hasomanku sahorja, sonai si Lusius, si Jason ampa 
si Sosipater, hasomanku samarga. 

22 Mangkatahon tabi bani nasiam ibagas Tuhan in, 
ahu si Tertius, sisurat surat on. 

23Mangkatahon tabi bani nasiam si Gayus, na 
manamuei ahu ampa haganup kuria in, sonai homa 

si Erastus, bendahara kota in, ampa si Kuartas, 
sanina in. 

24 idop ni uhur ni Tuhanta Jesus Kristus ma 
mangkasomani nasiam ganup! Amen. 


Hata Puji-pujian Bani Naibata 


23 Tapi Bani ma, na boi margogohi nasiam, domu 
hubani Ambilan Na Madear na huambilankon 
ampa barita pasal Jesus Kristus, domu hubani 
pangungkabon ni rusia in, na iponopkon hun bani 
na basaia, 

26 tapidomma ipatalar anggo nuan, anjaha marhitei 
surat ni nabi-nabi ipabotohkon bani sagala bangsa, 
domu hubani tonah ni Naibata na manongtong 
in, laho mamboan sidea hu haporsayaon ampa 
pambalosion: 

27 Bani Naibata parhapentaran na sasada in ma 
hasangapon ronsi sadokah ni dokahni marhitei 
Jesus Kristus! Amen. 


1 Korint 


Tabi ampa Tarima Kasih ni Apostel Paulus 


1 Hun bani si Paulus, na tardilo gabe apostel 
1 ni Kristus Jesus mangihutkon rosuh ni Naibata, 
ampa si Sostenes sanina in, 
2 hubani kuria ni Naibata na i Korint, na dob 
pinapansing ibagas Kristus Jesus, halak na 
mapansing, na tardilo rap pakon haganup halak na 
mandilo goran ni Tuhanta Jesus Kristus atap ija pe 
Tuhan ni sidea ampa Tuhanta: 
3|dop ni uhur ma bani nasiam ampa damei 
humbani Naibata Bapanta ampa humbani Tuhan 
Jesus Kristus! 


Hata Tarima Kasih Halani Idop ni Uhur ni Naibata 


4 Mangkatahon tarima kasih do ahu tongtong bani 
Naibata halani nasiam, mardingat idop ni uhur ni 
Naibata na binere-Ni bani nasiam ibagas Kristus 
Jesus. 

> Ai na dob bayak do nasiam ibagas la pasal haganup 
ibagas ganup hata in ampa bani ganup pangarusion, 
6 halani hasaksian pasal Jesus domma totap bani 
nasiam, 

7gabe seng marhahurangan be nasiam pasal 
haganup masam ni sibere-bere partonduyon 
ibagas na paimahon nasiam bani partalar ni 
Tuhanta Jesus Kristus. 

8 Patotapon-Ni do nasiam ronsi ujungni, gabe seng 
sihataon be bani ari ni Tuhan Jesus Kristus. 
9Haposan do Naibata, na mandilo nasiam hu 
parsaoran pakon Anak-Ni Jesus Kristus Tuhanta in. 


Lumba-lumba Pasal na Marbolah-bolah 


10 Tapi hupodahi ma nasiam, nasiam saninangku, 
marhitei goran ni Tuhanta Jesus Kristus, ase sahata 
ma nasiam haganup, ulang ma adong parbolah- 
bolahan bani nasiam, tapi totap ma nasiam sada 
marhitei sada ni uhur ampa sada ni pingkiran. 

11 Ai das do hu bangku marhitei parrumah ni si 
Kloe pasal nasiam, saninangku, paboa adong do 
paringoran i tongah-tongah nasiam. 

12On do na huhatahon: Ganup do nasiam 
mangkatahon, “Ahu susian ni si Paulus! Ahu susian 
ni si Apollos! Ahu susian ni si Kepas! Ahu susian ni 
Kristus!” 

13 Ai na binagi do Kristus in? Ai na dob tarsilang do 
si Paulus mangkopkop nasiam? Ai hubagas goran ni 
si Paulus do nasiam tardidi? 

14 Tarima kasih ma huhatahon, halani seng dong 
hudidi humbani nasiam sobali si Krispus ampa si 
Gayus, 

15ase ulang adong na mangkatahon hubagas 
goranku sandiri nasiam tardidi. 

16 Tapi dihut do tene parrumah ni si Stepanas 
hudidi: na legan, seng hubotoh atap adong ope na 
dob hudidi. 

17Ai seng isuruh Kristus ahu mandidihon, tapi 
mangambilankon Ambilan Na Madear do, anjaha ai 
pe seng marhata hapentaron, ase ulang lumei kuasa 
ni silang ni Kristus. 


Hapentaron ni Naibata na 
Mangimbang Hapentaron ni Dunia on 


18 Ai haotoon do hata pasal silang in bani halak na 
laho magou, tapi hagogohonni Naibata do in banta, 
na jumpahan haluahon. 

19 Ai tarsurat do, “Huparseda do hapentaron ni na 
pentar, anjaha huambukkon do uhur ni siparuhur.” 
20 Ija do halak na pentar? Ija do sibotoh surat? Ija 
do siparsual-sual ni dunia on? Ai lang gabe haotoon 
do hapentaron ni dunia on ibahen Naibata? 

21 Ai halani ibagas hapentaron ni Naibata, seng 
itanda dunia on Naibata marhitei hapentaron, gabe 
iharosuhkon Naibata ma paluahkon na porsaya in 
marhitei ambilan haotoon. 

22 Ai na mangindo tanda do halak Jahudi, anjaha 
mangindahi hapentaron halak Gorik. 

23 Tapi anggo hanami, Kristus na tarsilang in do 
iambilankon hanami: parsangsian do in bani Jahudi 
anjaha haotoon bani halak sipajuh begu-begu. 

24 Tapi bani na dob tardilo ai, halak Jahudi age halak 
Gorik, Kristus, ai ma hagogohon ni Naibata ampa 
hapentaron ni Naibata. 

25 Ai haotoon ni Naibata, pentaran do ai ase jolma 
in, anjaha hagalekon ni Naibata, gogohan do ai ase 
jolma in. 

26Tonggor nasiam ma pandiloon-Ni in bani 
nasiam, saninangku, seng piga nasiam na pentar 
mangihutkon pardagingon, seng piga na markuasa, 
seng piga na sangap. 

27 Tapi na oto ninuhur ni dunia on, ipilih Naibata 
laho pailahon na pentar, anjaha na galek ninuhur 
ni dunia on, ipilih Naibata laho pailahon na gogoh. 
28Na toruh anjaha na mahiri i dunia on ipilih 
Naibata, na lang in do tene, ase langkononni na 
adong hinan, 

29 ase ulang adong hajolmaon na mangunsagah i 
lobei ni Naibata. 

30 Tapi marhiteihonsi do ase ibagas Kristus Jesus 
nasiam, ai la do gabe hapentaron banta humbani 
Naibata, hapintoron ampa hapansingon ampa 
haluahon, 

31 ase saud na dob tarsurat in, “Na mamuji dirini, 
ibagas Tuhan in ma ia mamuji!” 

Jesus na Tarsilang in do lambilankon si Paulus 


1 Ahu pe, nasiam sanina, sanggah na roh ahu 
bani nasiam, seng roh ahu mangambilankon 
hasaksian pasal Naibata marhitei hata hamaloon 
atap hapentaron pe. 
2 Ai huputuskon do ibagas uhurhu, aha pe lang sihol 
botohonku i tongah-tongah nasiam sobali Jesus 
Kristus, ai ma na dob tarsilang ai. 
3 Ia ahu, ibagas hagalekon, biar ampa hagobiron do 
i tongah-tongah nasiam. 
4Hatangku ampa parambilanonku pe, seng 
marhata hapentaron na manarik ai, tapi 
marhasoman hagogohon pakon Tonduy do, 
“ase maronjolan haporsayaon nasiam bani 
hagogohon ni Naibata, ulang ma bani hapentaron 
ni jolma. 


Hapentaron na humbani Naibata 


6 Tapi hapentaron do na sinahapkonnami ai bani 
halak na dob matoras, tapi sedo hapentaron ni 
dunia on atap hapentaron ni pambobai ni dunia on, 
na laho salpu in. 

7Tapi hapentaron na sinahapkonnami ai, ai ma 
hapentaron ni Naibata, gok rusia anjaha ponop, na 
dob tinotapkon ni Naibata, paima dong dunia on 
bahen hamuliaonta. 

8 Ai ma na so tinanda ni pambobai ni dunia on, ai 
ambit itandai, tontu seng parsilangkononni Tuhan 
ni hamuliaon in. 

9 Tapi songon na tarsurat in, “Na so ongga nididah 
ni mata, na so ongga binogei ni pinggol, anjaha na 
so ongga tubuh ibagas uhur ni jolma, ai do ipasirsir 
Naibata bani na mangkaholongi-Si.” 


Tonduy Na Pansing do Sipatalar 
Hapentaron ni Naibata 


10 Tapi ipatalar Naibata do ai banta marhitei Tonduy 
in. Ai haganup do idadap Tonduy in, ronsi na ibagas 
uhur ni Naibata. 

11 Aj ise jolma mambotoh na bani jolma in, sobali 
tonduy ni jolma na ibagas dirini? Sonai ma homa, 
seng dong na mananda na bani Naibata, sobali 
Tonduy ni Naibata. 

12 Tapi seng ijalo hita tonduy ni dunia on, tapi 
Tonduy na humbani Naibata do, ase ibotoh hita na 
nilayak-layakkon ni Naibata banta. 

13 Anjaha in do na hinatahonnami, seng ibagas 
hata hapentaron ni jolma na targuruhon, tapi 
na pinodahan ni Tonduy do, laho patorangkon 
partonduyon bani halak na dob igoki Tonduy. 

14 la jolma pardunia on, seng tarjalosi na humbani 
Tonduy ni Naibata, ai haotoon do ai bani, anjaha 
seng tartandasi, ai marhitei Tonduy do hansa boi 
dadapon ai. 

15 Tapi sipartonduy idadap do haganupan ai, tapi ia 
sandiri seng tardadap atap ise pe. 

16 Ai ise ma na mananda pingkiran ni Tuhan in, ase 
ia ma mangajari-Si? Tapi uhur ni Kristus do banta. 


Uhur na Marpartei i Kuria Korint 


1 Ahu pe, nasiam sanina, seng tarbahen ahu 
hinan marsahap bani nasiam songon bani 
partonduy, tapi songon dompak pardaging do, 
anjaha poso-poso ibagas Kristus. 
2 Dadih do hupainumkon bani nasiam, sedo 
sipanganon hinan, ai seng tarjalo nasiam ope in, 
gari sonari, seng tarjalo nasiam ope, 
3 ai tong ope nasiam pardaging. Ai anggo masa bani 
nasiam parsimburuon ampa parsalisihan, ai lang 
pardaging do nasiam, anjaha marparlahou domu 
hubani biak hajolmaon? 
4Ai anggo adong na mangkatahon, “Susian ni si 
Paulus do ahu,” anjaha na legan use mangkatahon, 
“Susian ni si Apollos do ahu,” ai lang paruhur 
hajolmaon do nasiam ai? 


Juakjuak ni Naibata do Hansa 
Siparambilan na Madear 


5 Ai ise do si Apollos? Ise si Paulus? Juakjuak 
do sidea, parhiteian nasiam gabe porsaya, anjaha 
ganup domu hubani pambere ni Tuhan bani. 

6Ahu do manuan, si Apollos mangarbahi, tapi 
Naibata do patubuhkon. 

7 Sedo sipanuan atap sipangarbahi na penting, tapi 
Naibata, na patubuhkon ai do. 

8Dos do sipanuan ampa sipangarbahi, anjaha 
ganup manjalo upahni domu hubani horjani bei. 

9 Ai hasoman parhorja ni Naibata do hanami: juma 
ni Naibata anjaha rumah ni Naibata do ia nasiam. 


Kristus do Onjolan ni Kuria in 


10Domu hubani idop ni uhur ni Naibata na 
binere-Ni bangku, hupauli onjolan ai, songon 
binahen ni tukang na pandei, tapi na legan 
do na pajongjongkon i atasni. Tapi ganup ma 
mardiateihon, sonaha parpajongjongni i atas ni ai. 
11 Aj seng tarpauli onjolan na legan, sobali na dob 
pinajonam in, ai ma Jesus Kristus in. 

12 Ase anggo adong halak na paulihon i atas ni ai, 
omas, pirak, batu na maharga, hayu, lamlam atap 
anggala pe, 

13 hinorjahon ni ganup halak maningon talar do ai. 
Ai ari simagira ai do patandahon ai, halani marhitei 
apuy do ai roh, anjaha apuy ai do manguji barang 
sonaha horja ni ganup halak. 

14Anggo totap horja ni atap ise pe, na 
pinajongjongni i atas ni ai, jaloonni do upah. 

15 Tapi anggo bois mosog hinorjahonni, rugi ma ia: 
maluah do anggo ia sandiri namin, tapi songon na 
manlopusi apuy ma. 


Rumah ni Naibata do Ganup na Porsaya 


Lumba-lumba Dompak Hapentaron Dunia 


16 Ai seng ibotoh nasiam, rumah ni Naibata do 
nasiam anjaha Tonduy ni Naibata marianan ibagas 
nasiam? 

17 Anggo adong na parsedahon rumah ni Naibata, 
parsedaon ni Naibata do ia, ai na pansing do rumah 
ni Naibata, ai ma nasiam. 

18 Ulang ma adong na paoto-otohon dirini. Anggo 
adong i tongah-tongah nasiam na mamingkir na 
pentar ia i tanoh on, gabe oto ma ia lobei, andohar 
pentar use. 

19 Ai hapentaron ni dunia on, haotoon do in i lobei 
ni Naibata, ai tarsurat do: “Itangkap do halak na 
pentar ibagas akal ni sidea.” 

20 Dob ai use, ibotoh Tuhan in do, sisoya-soya do 
pingkiran ni halak na pentar. 

21 Ase ulang ma adong na mangunsagah bani jolma. 
Ai haganup in nasiam do simadasi, 

22 harang si Paulus, si Apollos, si Kepas, dunia on, 
hagoluhan, hamatean, na masa sonari ampa na 
sihol masa, haganup do bani nasiam, 

23 tapi Kristus do simada nasiam anjaha Naibata do 
simada Kristus. 


Surung ni Jabatan Apostel 


4 1 hira jolma in ma hanami juakjuak ni Kristus 
anjaha sijolom anakkunsi ni rusia ni Naibata. 

2 Na parlobei ipindo humbani sijolom anakkunsi, ai 
ma ase haposan sidea jumpah. 

3 Anggo bangku, parkara na hampung do ai, ia 
juhumi nasiam pe ahu, atap pangadilan ni jolma pe, 
tapi ahu pe, seng huuhumi diringku. 

4 Ai seng dong salahku, anggo na hubotoh, tapi seng 
pintor ahu halani ai, Tuhan in do na manguhumi 
ahu. 

> Halani ai ulang ma nasiam manguhumi i lobei 
ni panorangni, i lobei ni parroh ni Tuhan in, na 
manondangi sagala na ponop ibagas na golap, 
anjaha na patalarhon sagala sura-sura ni uhur. Jadi 
ganup ma bani panorang ai dapotan puji-pujian 
humbani Naibata. 


Toruh ni Uhur ampa Sitaronon ni Apostel 


6 Tapi hu bangku ampa hubani si Apollos do, nasiam 
sanina, hutarik hata ai, halani nasiam, ase marhitei 
hanami iguruhon nasiam, ulang ma nalobihi na 
tarsurat in: Ulang ma adong humbani nasiam 
na pabanggal dirini mangkasomani na sada, laho 
mangimbang na sada nari. 

7 Ai ise mambahen marhasurungan ham? Ai aha na 
adong bamu, na so jinalomu? Anggo na manjalo do, 
mase ma mangenjeng ham songon na so manjalo? 
8 Domma bosur nasiam, domma bayak. Domma 
gabe raja nasiam, hanami lape. Ambit ma namin 
gabe raja nasiam, ase dihut hanami raja rap pakon 
nasiam! 

9 Ai ninuhurhu, na dob ibahen Naibata do hanami 
apostel, gabe sitoruhan, songon na dob ipadas hu 
hamatean, gabe sitontonan do hanami bani dunia 
on, bani malekat ampa jolma. 

10 Na oto do hanami halani Kristus, tapi nasiam, na 
pentar do ibagas Krisdo ibagas Kristus. Hanami na 
galek, tapi nasiam na gogoh. Hanami na dorun, tapi 
nasiam na sangap. 

11 Ronsi panorang on loheian anjaha horahan do 
hanami, hurang bani parhiouan, hona bogbogan 
anjaha seng marianan na totap, 

12|oja marhorja marhitei tangannami sandiri. 
Anggo hona parpahiri, mamasu-masu do hanami, 
anggo hona parburu, sabar do hanami, 

13 anggo ipahata-hata, basar do hanami. Gabe 
songon tompoh-tompoh ni dunia on do hanami, 
songon apus-apus ni nahei ni haganup halak ronsi 
sonari. 

Sihol Roh Apostel ai Marayak Sidea 


14Sedo na laho pailahon nasiam ase husurat 
on, laho paingat nasiam do songon anak na 
hinaholongan. 

15 Ai age pe adong salaksa pangajari bani nasiam 
marhitei Kristus, seng piga anggo bapa, ai ahu do 
manubuhkon nasiam ibagas Kristus Jesus, marhitei 
Ambilan Na Madear. 

16 Halani ai huojur ma nasiam, gabe sitiru ahu ma 
nasiam! 

17 Halani ai do ase husuruh bani nasiam si Timoteus, 
ai ma anak bangku, na hinaholongan anjaha 
hatengeran ni uhur ibagas Tuhan, ase ia ma 
paingatkon nasiam pasal dalanku ibagas Kristus 
Jesus, songon na huajarhon ija-ija pe bani haganup 
kuria in. 

18 Adong do deba na pabanggal-banggal dirini, 
songon na so roh be ahu bani nasiam. 

19 Tapi podas do ahu roh marayak nasiam, anggo 
marosuh Tuhan, anjaha botohonku ma ijin gogoh ni 
na pabanggal-banggal dirini, sedo hata ni sidea. 

20 Ai sedo ibagas hata Harajaon ni Naibata, tapi 
ibagas hagogohon do. 

21 Aha do ipangindo uhur nasiam? Marlonsing- 
lonsing do ahu roh bani nasiam, barang ibagas 
holong atap lamlam ni uhur do? 

Sipabalion do Siparriah-riah hun Kuria 


1 Tongon, tarbogei do, masa parriah-riahon bani 
5 nasiam, anjaha gari bani sipajuh begu-begu 
parriah-riahon na sonai seng masa, ai ma, pala 
iparjolma parinangon ni bapani. 
2 Anjaha sonai pe, ipagijang nasiam do diri nasiam. 
Ai lang dearan ma namin marpusok ni uhur 
nasiam, ase ipabali hun tongah-tongah nasiam na 
mangkorjahon na sonai? 
3 Anggo ahu, age pe daoh pamatangku, i tongah- 
tongah nasiam do mangihutkon partonduyon: 
domma songon na i tongah-tongah nasiam ahu 
mandabuh uhum bani na mangkorjahon sisonai ai, 
4ibagas goran ni Tuhan Jesus. Anggo martumpu 
nasiam, anjaha tonduyhu rap pakon nasiam, 
marhasoman hagogohon ni Tuhanta Jesus, 
5padason ma halak na sonai bani setan, laho 
mangagou dagingni, andohar maluah tonduyni bani 
ari ni Tuhan Jesus. 
6 Seng dear pangenjengon nasiam in. Lang ibotoh 
nasiam, otik pe na migar in, iigari do ganup niagu 
in? 
7 Borsih ma padarat nasiam na migar na dob dokah 
in, ase na niagu na baru nasiam, halani seng 
niigaran nasiam. Ai domma ibunuh Biri-biri Paskah 
banta, in ma Kristus. 

8 Ai pe marpesta ma hita, ulang marhitei na 
migar na dob madokah, ulang marhitei na migar 
hajahaton atap hasamboron, tapi marhitei ruti na 
so niigaran ma ibagas hasusion ampa hasintongan. 


Lumba-lumba Pasal Parsaoran pakon 
Hasoman na Sambor Parlahouni 


3 Domma husuratkon bani nasiam, na so bulih saor 
nasiam pakon parriah-riah. 

10 Seng huhatahon ganup parriah-riah na i dunia on 
atap paruhur haut atap panrampok atap sisombah 
gana-gana, ambit sonai, maningon mandarat ma 
nasiam hun dunia on. 

11 On do tene na huhatahon bani nasiam bani surat 
in. Ulang ma saor nasiam bani halak na margoran 
sanina, hape parriah-riah do, atap bani paruhur 
haut atap sisombah gana-gana atap sipanrisai atap 
siparmabuk atap sipanrampok. Gari rap mangan 
pakon halak sisonai ai seng bulih. 

12 hi mase ma uhumonku nai darat ni kuria? Ai lang 
nasiam siuhumi na ibagas kuria? 

13Na i darat, Naibata do na manguhumi ai. 
Padarat nasiam ma siparjahat in hun tongah-tongah 
nasiam! 


Pasal na Marpakara 


1 Anggo adong humbani nasiam na marpakara 
dompak hasomanni, pag do ia pauhumkon 

dirini bani halak sipargeduk, anjaha sedo bani halak 
na mapansing? 

2 Ai lang ibotoh nasiam, halak na pansing do na sihol 
manguhum dunia on? Jadi, anggo nasiam do na 
manguhumi dunia on, ai lang talup do homa nasiam 
manguhumi parkara na sonin etekni? 

3 Ai lang ibotoh nasiam, malekat pe uhumonta do? 
Lambin pasal pargoluhon ari-ari on ma lang? 
4Hape anggo adong parkara nasiam pasal 
pargoluhan ari-ari, mase ma ipauhumkon nasiam 
in bani halak na madorun bani kuria in? 

3 Na pailahon nasiam do hatangkon, na so adong 
do na maruhur bani nasiam, age sahalak, na boi 
manguhumi sanina samah sanina? 

6Na marpakara do hape sanina samah sanina, 
anjaha i lobei ni na so porsaya? 

7 Tongon, hataluon nasiam do in, anggo marpakara 
nasiam samah nasiam. Mase ma lang rahanan 
itaron nasiam na so pintor? Mase ma lang rahanan 
balosan nasiam hona rampas? 

8 Hape nasiam sandiri do mambahen na so pintor 
anjaha manrampasi, anjaha samah na marsanina. 
9 Ai lang ibotoh nasiam, na so sitean Harajaon 
ni Naibata do halak pargeduk? Ulang nasiam 
kahou! Seng sitean Harajaon ni Naibata parriah-riah 
atap sisombah gana-gana atap parbangkis atap na 
marjolmahon dalahi, 

10 atap panangko atap paruhur haut atap parmabuk 
atap panrisai atap panrampok pe. 

11 Anjaha sisonai do nasiam deba lobei. Tapi 
domma nasiam iburihi, domma ipapansing, domma 
ipintori marhitei goran ni Tuhan Jesus Kristus ampa 
marhitei Tonduy ni Naibatanta. 


Lumba-lumba Dompak Habutakon 


12 Haganup do bulih bangku, tapi seng haganup 
marguna. Haganup do bulih bangku, tapi seng bulih 
palopasonku diringku patundukon ni atap aha pe. 
13 Bani boltok do sipanganon anjaha boltok bani 
sipanganon, tapi rap parontihonon ni Naibata do in. 
Tapi anggo angkula in, ulang bani parriah-riahon, 
bani Tuhan ma in, anjaha bani angkula in do Tuhan. 
14Naibata do na dob papuho Tuhan in, anjaha 
papuhoon-Ni do age hita marhitei hagogohon-Ni ai. 
15 Ai lang ibotoh nasiam pagori ni Kristus do angkula 
nasiam? Mintor pakeionku ma pagori ni Kristus in 
gabe pagori ni boru jalang? Lang ale! 

16 hi lang ibotoh nasiam, na padomu dirini bani 
boru jalang, na gabe sada angkula do ai? Ai nini do, 
“Na gabe sada daging do na dua ai.” 

17 Tapi na padomu dirini bani Tuhan in, gabe sada 
tonduy do ia pakon-Si. 

18 Maporus ma nasiam humbani parriah-riahon! 
Sagala dousa na hinorjahon ni jolma, i darat 

ni angkulani do ai, tapi na manriah-riah, bani 
angkulani do ia na mardousa ai. 

19 Ai lang ibotoh nasiam, angkula nasiam do rumah 
ni Tonduy Na Pansing, na adong ibagas nasiam, na 
dob jinalo nasiam humbani Naibata, anjaha sedo 
nasiam simada nasiam? 

20 Ai harga do nasiam itobus, halani ai pasangap 
nasiam ma Naibata marhitei angkula nasiam. 


Pasal na Marhajabuan ampa na So Marhajabuan 


1Tapi pasal na sinuratkon nasiam, on ma 
balosku: Dear do bani dalahi, ulang manjamah 
naboru. 
2 Tapi laho manlembangi parriah-riahon, dear ma 
ganup dalahi adong parinangonni sandiri, anjaha 
ganup naboru adong paramangonni sandiri. 
3 Idalankon paramangon ma hawajibanni bani 
parinangonni, sonai homa parinangon dompak 
paramangonni. 
4Seng saguru bani parinangon in angkulani, tapi 
bani paramangonni do; sonai homa, seng saguru 
bani paramangon angkulani, tapi bani parinangonni 
do. 
3 Ulang ma marsipadaohan nasiam, anggo seng 
humbani dos ni riah anjaha marpanorang, ase 
sompat martonggo: dob ai marsipadohoran ma 
use, ase ulang ilajou sibolis in nasiam, halani seng 
tahan mangorom. 

6Tapi huhatahon pe sonai, na mambere 
partimbangan do ahu, sedo na mamarentah. 

7 Huparsinta do ase ganup jolma songon ahu on, 
tapi bani ganup do adong silayak-layak humbani 
Naibata, na sada sonon, na sada nari sonin. 

8 Tapi on ma hatangku bani na so mompo ampa 
bani naboru na mabalu: “Dear ma bani sidea, totap 
songon ahu on.” 

9Tapi anggo seng tarrajai sidea diri ni sidea, 
marhajabuan ma, ai dearan do marhajabuan 
humbani na garang. 


Pasal na Marsirang-sirang 


10 Bani na dob marhajabuan huparentahkon ma, 
sedo ahu tene, tapi Tuhan do: Seng bulih sirang 
naboru ai humbani paramangonni, 

11 tapi anggo domma sirang, ulang be laho, atap 
mardomu ma use bani paramangonni hinan. 
Anjaha dalahi pe, seng bulih sirangkononni 
parinangonni. 

12 Bani na legan ai ahu mangkatahon, sedo Tuhan 
in: Anggo adong sada sanina na marparinangon na 
so porsaya, anggo marosuh do uhur ni naboru ai rap 
pakonsi, ulang ma isirangkon ia. 

13 Anjaha anggo seng porsaya halahoan ni sada 
naboru, anggo marosuh do dalahi ai rap pakonsi, 
ulang ma itadingkon ia. 

14 Ase gabe pansing do dalahi na so porsaya ai 
marhitei parinangon ai, anjaha gabe pansing do 
naboru na so porsaya ai marhitei sanina ai. Ambit 
lang, butak ma niombah nasiam, tapi tongon 
pansing do sidea. 

15 Tapi anggo isirangkon na so porsaya ai dirini, 
paturut ma sirang. Seng sangkut sanina atap 
botou na dob Kristen bani na sonai ai, tapi bani 
pardameian do idilo Naibata nasiam. 

19 Ai sonaha ma ibotoh ham inang, atap na 
tarpaluah ham do paramangonmu? Ham bapa, ai 
sonaha ma ibotoh ham, atap na tarpaluah ham do 
parinangonmu? 

17 Tapi ganup ma marpalahou domu hubani na 
binere ni Tuhan bani, domu hubani pandilo ni 
Naibata bani. Lanjar in do bani ganup kuria in 
hutaurhon. 


Na Marsunat Atap na So Marsunat, 
Jabolon Atap na So Jabolon, 


Seng Dong Ubahni ibagas Kuria 


18 Anggo domma tarsunat sada halak tardilo, ulang 
ma ipaubah ai: na so tarsunat, sanggah tardilo ia, 
ulang ma ipasunatkon dirini. 

19 Ai na marsunat atap na so marsunat seng adong 
harga ni ai, tapi na mandalankon titah ni Naibata do. 

20 Ganup ma totap songon sanggah na tardilo ai ia. 
21 Anggo jabolon ham sanggah na tardilo ai, ulang 
ma haru uhurmu pasal ai. Tapi anggo boi do maluah 
ham, dearan ma maluah. 

22 Ai jabolon na tardilo ibagas Tuhan in, halak na 
maluah do ai bani Tuhan in: sonai homa, halak na 
maluah na tardilo ai, jabolon ni Kristus do. 

23 Harga do nasiam itobus, ulang ma ra nasiam 
parjabolonon ni jolma. 

24 Ganup ma nasiam sanina, sonin ia tardilo, sonai 
ma ia totap i lobei ni Naibata. 


Pasal na So Marhajabuan 


23 Ia pasal anak boru, seng adong bangku parentah 
ni Tuhan in. Tapi pingkiranku ma huhatahon songon 
sada halak hatengeran, halani idop ni Tuhan in. 

26 Ninuhurhu, mangidah hasunsahan na masa 
sonari, dear ma sada halak totap ia songon sisonari 
ai. 

27 Domma sangkut ham bani sada naboru? Ulang 
pindahi dalan sirang! Seng sangkut ham bani sada 
naboru? Ulang pindahi naboru! 

28 Anggo mompo ham, seng mardousa ham ijai, 
anjaha anggo laho anak boru seng mardousa ia. 
Tapi marhasunsahan do halak sisonai bani daging, 
anjaha sihol do uhurhu maluah nasiam hunjai. 
29Tapi on do na huhatahon, nasiam sanina: 
Pondok mando panorangni. Sonon ma hu 


1 Korint 7 3984 


lobeian on: Songon na so marparinangon ma na 
marparinangon, 

30 anjaha na tangis songon na so tangis, anjaha na 
marmalas ni uhur songon na so marmalas ni uhur, 
anjaha na mamboli songon na so marnah, 

31 anjaha na mamorluhon dunia on songon na so 
mamorluhon, ai na laho salpu do ruhut ni dunia on. 
32Tapi sihol do uhurhu ulang sunsah nasiam. 
Isarihon na so marhajabuan do na porlu bani Tuhan 
in, ai ma, sonaha mambahen rosuh ni Tuhan in. 
33Tapi na marparinangon mansarihon na porlu 
i dunia on, sonaha ia boi mambuat uhur ni 
parinangonni, jadi mardua uhur do ia. 

34 Anjaha puang-puang na so marparamangon 
pakon anak boru isarihon do na porlu bani Tuhan 
in, ai ma sonaha ase pansing sidea bani angkula age 
bani tonduy. Tapi na dob marparamangon isarihon 
do na porlu i dunia on, sonaha ase boi ia mambuat 
uhur ni paramangonni. 

35 Tapi huhatahon pe sonin, ase marguna do bani 
nasiam, sedo na laho manidingi nasiam, tapi ase 
porman do nasiam anjaha totap bani Tuhan in, seng 
manirpang-nirpang. 

36 Tapi anggo hurang patut do iahap sada halak 
paturutonni sonin boruni, na dob anak boru, na 
dob torasan, anggo maningon do laho, ipasaud ma 
rosuhni ai: seng mardousa ia ijai, marhajabuan ma 
sidea. 

37 Tapi barang ise na dob martotap ni uhur, sedo 
na tarpaksa, tapi humbani rosuhni do sura-surani 
ai, anjaha domma iputuskon ai ibagas uhurni torus 
manramotkon boruni ai, dear do pambahenni ai. 
38 Ase, atap ise na palaho boruni na dob anak boru, 
dear do pambahenni ai, tapi dearan do pambahen 
ni na so palahohonsi. 


Pasal na Mabalu 


33 Sangkut do naboru na dob laho sadokah 
manggoluh paramangonni, tapi anggo matei 
paramangonni, maluah ma ia anjaha boi laho atap 
bani ise harosuh ni uhurni, asal ma ibagas Tuhan in. 
40Tapi ninuhurhu, sonangan ma ia, anggo sonai 
totap ia, anjaha porsaya do ahu adong do homa 
bangku Tonduy ni Naibata. 


Pasal Gulei na dob Ginalangkon 


1Tapi pasal gulei na dob ginalangkon, ibotoh 
hita do, paboa haganup do hita marnah 
habotohon. Na pabanggal-banggalhon diri do 
habotohon, tapi na padear-dearhon do holong ni 
uhur. 
2Anggo adong na mangagan, na dob dong 
binotohni, seng ibotoh ai ope sonaha habotohon 
na sasintongni. 
3 Tapi barang ise na mangkaholongi Naibata, ai do 
na tinanda ni Naibata. 

4Pasal na mangankon gulei na dob ginalangkon, 
ibotoh hita do, paboa seng dong naibata-naibata i 
dunia on, anjaha seng adong Naibata sobali Sisada- 
sada in. 

> Ai age pe dong igoran naibata i langit sonai i tanoh 
on, ai buei do tongon iparnaibata ampa ipartuhan, 
6 tapi banta sada do Naibata, Bapa in, parmulaan ni 
haganup anjaha hita hu Bani: anjaha sada do Tuhan, 
in ma Jesus Kristus, parhiteian ni haganup, anjaha 
marhiteihon-Si do hita adong. 


Ulang Parsangsian Diri bani na Galek 


7 Tapi seng haganup simada habotohon ai, adong 
ope na mangankon ai songon galangan tongon, 
halani somal iparhatongon naibata-naibata ronsi 
nuan, gabe butak ma panggora ni uhur ni sidea na 
hurang toguh in. 

8 Tapi seng ipadohor sipanganon hita bani Naibata. 
Anggo seng napangan ai, seng harugian hita, anjaha 
napangan pe seng maruntung hita. 

9Tapi jaga ma, ulang ma kuasa nasiam in gabe 
parsangsian bani halak na galek. 

10 hi anggo adong na mangidah ham, simada 
habotohon ondi, hundul mangan i rumah 
panumbah-numbahan, ai lang na mangojur 
panggora ni uhur ni na galek ai ma ai, mangankon 
gulei sigalangkononkon bani naibata-naibata? 

11 Gabe magou mana galek in halani habotohonmu 
in, ai ma sanina, na hinopkop ni Kristus marhitei 
parmatei-Ni. 

1? Anggo mardousa nasiam sonai bani sanina ai, 
anjaha isedai nasiam panggora ni uhur ni na galek 
ai, mardousa do nasiam homa ijai bani Kristus. 

13 Halani ai, anggo sangsi do saninangku halani 
sipanganon, sabonar lang be panganonku gulei 
lalab, ase ulang sangsi saninangku hubahen. 


Seng Ipangunsagahkon Apostel 
Hakni Laho Manganju Kuria 


1 Ai lang bebas do ahu? Ai lang apostel do ahu? 
Ai lang domma huidah Jesus, Tuhanta in? Ai lang 
horjangku do nasiam ibagas Tuhan in? 
2 Anggo lang apostel ahu bani halak na legan, tapi 
apostel do anggo ahu bani nasiam, ai nasiam do lak 
ni haapostelonku ibagas Tuhan in! 
3 On ma balosku bani halak na sihol mamareksai 
ahu. 
4Na so marhak do hanami mangan ampa minum? 
5Na so marhak do hanami ase adong na gabe 
sinrumah pangkasomani bennami, songon apostel 
na legan ai, pakon anggi ni Tuhan in ampa si Kepas? 
6 Ai pitah ahu ampa si Barnabas do na maningon 
marhorja laho mansarihon goluhnami? 
7|ja ma adong tentara, na mambalanjai dirini 
sandiri? Ise ma na mambahen pohon anggur, 

na so mangankon humbani buahni? Ise ma na 
marmahan pinahan, na so minum dadih humbani 
na pinarmahanni? 

8Domu hubani hasomalan ni jolma do na 
huhatahon in? Ai lang sonin do homa hata ni titah 
in? 

P Ai bani titah ni si Musa pe tarsurat do, “Seng 
bulih huntamonmu babah ni lombu na mardogei!” 
Ai lombu do sinarihon ni Naibata ijai? 

10 hi lang hu banta do hata ai? Ai halani hita do ase 
tarsurat, “Patut do mangarap paninggala humbani 
na tininggalaanni, anjaha pardogei mangarap bani 
parbagiananni.” 

11 Anggo isuan hanami bani nasiam partonduyon, ai 
banggal ma ai anggo marpariama hanami humbani 
nasiam na porlu bani pardagingon? 

12 hi anggo marrupei na legan humbani nasiam, 
samintolah hanami ma lang? Seng ipakei hanami 
hak in, tapi sabar do hanami bani haganup, ase 
ulang tarambat Ambilan Na Madear ni Kristus 
ibahen hanami. 

13 hi lang ibotoh nasiam, na mangkorja i rumah 
panumbahan mangan hun rumah panumbahan, 
anjaha na marugas bani anjapanjap, dapotan 
hunjai? 

14lanjar sonai do iaturhon Tuhan in bani 
siparambilan na madear, “Hun bani Ambilan Na 
Madear in ma sidea manggoluh.” 

15Tapi anggo ahu, sada pe lang hudalankon ai: 
anjaha seng husuratkon on, ase ipadalan in bangku. 
Ai rahanan do matei ahu, humbani na maseda 
hasurungankai. 

16 hi anggo huambilankon Ambilan Na Madear in, 
seng hasurungan in bangku, ai na maningon do in 
bangku. Bursik ma ahu, anggo seng huambilankon 
Ambilan Na Madear in. 

17Ai anggo huhorjahon in humbani rosuh ni 
uhurhu, marupah ma ahu. Tapi anggo seng 
humbani rosuh ni uhurhu, na niondoskon ma 
jabatan in bangku. 

18 Ase aha do upahku? Ai ma, huambilankon do 
Ambilan Na Madear in, seng pala marupah, ase 
ulang hupakei hakku na mardomu bani Ambilan Na 
Madear in. 

19 Ai age pe bebas ahu humbani ganup halak, 
huparjabolon do diringku bani haganup, ase 
hunbuei sidea dapot ahu. 

20 Gabe songon Jahudi do ahu bani Jahudi, ase 
dapot ahu Jahudi. Bani na ginomgoman ni titah in, 
songon na ginomgoman ni titah do ahu, age pe lang 
ginomgoman ni titah in ahu, andohar dapot ahu na 
ginomgoman ni titah in. 

21 Bani na so martitah songon na so martitah, age 
pe sedo na so martitah ahu humbani Naibata, tapi 
i toruh ni titah ni Kristus do, ase jumpah ahu na so 
martitah. 

22 Bani na galek, gabe songon na galek do ahu, ase 
dapot ahu na galek in. Huparomban do diringku 
bani haganup, andohar siotikanni maluah deba 
hubahen. 

23 Tapi haganupan in huhorjahon halani Ambilan Na 
Madear, andohar dihut ahu marrupei bani pasu- 
pasu-Ni. 

24 hi lang ibotoh nasiam, ia na marlumba haganup 
do namin na marlintun, tapi sada do na manjalo 
upah hamonangan. Sonai ma bujur nasiam 
marlintun, ase dapotan nasiam. 

25Tapi sagala siparlumba mangorom do bani 
haganup. Ibahen sidea do sonai, ase ijalo sidea 
sortali rudang na ra seda, tapi hita na so ra maseda. 
26 la ahu, sedo na so martujuan parlintunonku, sedo 
songon na manenju logou ahu martenju. 

27 Tapi hupukpuki do angkulangku anjaha 
hupatunduk, ase ulang halak na legan huambilani, 
hape ahu magou. 


Bahen Lumba-lumba do ase 
Isuratkon na Mangonai bani Israel 


10 1Seng dear uhurhu lang ibotoh nasiam, 
nasiam saninangku, ia ompungta haganup 
do sidea nilinggoman ni hombun ai, anjaha ganup 
do sidea mandipari laut ai, 

2 anjaha haganup do sidea tardidi hubani si Musa 
ibagas hombun ai ampa ibagas laut ai, 

3anjaha haganup do sidea mangan sipanganon 
partonduyon na samasam ai, 

4lanjar haganup do sidea manginum siinumon 
partonduyon na samasam ai. Ai minum do sidea 
humbani dolog batu partonduyon na mangirikkon 
sidea ai, anjaha Kristus do dolog batu ai. 

3 Tapi seng marosuh Naibata bani buenan humbani 
sidea, ai rasei do sidea i halimisan ai. 

6Tapi gabe panjoraan ma ai banta, ase ulang 
hisapan hita bani na masambor songon sidea na 
hisapan ai. 

7Anjaha ulang ma sibalosi naibata na legan 
nasiam songon deba humbani sidea, ai tarsurat 
do: “Hundul ma bangsa ai mangan ampa minum, 
anjaha jongjong ma sidea manortori.” 

8 Ulang ma hita manriah-riah songon deba humbani 
sidea na manriah-riah ai, gabe rasei ibagas sadari 
dua puluh tolu ribu halak. 

9Ulang ma lajou hita Tuhan in songon deba 
humbani sidea na manlajou ai, gabe marmateian 
sidea ibahen ulog ai. 

10 Ulang ma nasiam marungut-ungut songon deba 
humbani sidea na marungut-ungut ai, gabe magou 
sidea ibahen sipangagou. 

11Gabe usihan do na masa bani sidea, tapi 
isuratkon do ai bahen lumba-lumba banta, na 
manggoluh ibagas panorang ni ujung ni dunia on. 

12 Halani ai, halak na mangagan jongjong ia, pangkei 
ma, ase ulang tompas ia. 

13 Parlajouan na somal bani jolma do masa bani 
nasiam, hatengeran do Naibata, seng paturuton- 
Ni nasiam lajouon lobih humbani gogoh nasiam, 
tapi rap pakon parlajouan ai bahenon-Ni do homa 
hadobanni, ase tartaron nasiam. 


Lumba-lumba ase Ulang Marnaibata na Legan 


14 Halani ai, nasiam na huhaholongi, maporus ma 
nasiam humbani parsombahon bani sisombah- 
sombahon. 

15Hu bani na maruhur do hatangku. Timbangi 
nasiam ma aha na huhatahon. 

16 Panginuman pasu-pasu, na tinarimakasihkonta 
in, ai lang parsaoran pakon daroh ni Kristus do in? 
Anjaha ruti na ipartopik hita in, ai lang parsaoran 
pakon badan ni Kristus do in? 

17 Halani sada do ruti ai, gabe sada daging do hita 
buei, ai haganup do hita parrupei bani ruti na sada 
ai. 

18Tonggor nasiam ma Israel mangihutkon 
pardagingon! Ai lang gabe marpardomuan do 
sidea, na mangan humbani galangan ai ampa 
anjapanjap ai? 

19 Aha do na huhatahon? Na marnidok do gulei 
na ginalangkon, atap na margogoh do sisombah- 
sombahon? 

20 Ai lang ginalangkon ni sidea ai, bani tonduy na 
jahat do igalangkon sidea ai, sedo bani Naibata? 
Tapi seng dear uhurhu saor nasiam bani tonduy na 
jahat. 

21Seng tarbahen nasiam minum  humbani 
panginuman ni Tuhan in, sonai homa humbani 
panginuman ni tonduy na jahat. Seng tarbahen 
nasiam parrupei humbani meja ni Tuhan in, sonai 
homa humbani meja ni tonduy na jahat. 

22 Puhoanta ma simburu ni Tuhan in? Ai gogohan do 
hita hun Bani? 

23 Haganup do boi, tapi lang haganup marguna. 
Haganup do boi, tapi lang haganup padearhon. 

24 Ulang ma marsisarihon na bani dirini bei, tapi na 
bani hasoman ma. 

25 Pangan nasiam ma haganup na jinual i pajak 
gulei, ulang pala martimbang-timbang halani 
panggora ni uhur in, 

26 ai gok bani Tuhan in do tanoh on ampa isini. 

27 Anggo iontang na so porsaya nasiam, anjaha 
marosuh do uhur nasiam laho, pangan nasiam ma 
haganup na pinatibal i lobei nasiam, ulang pala 
martimbang-timbang halani panggora ni uhur in! 
28 Tapi anggo adong na mangkatahon bani nasiam, 
“Gulei na ginalangkon do on,” ulang ma pangan 
nasiam ai, halani halak na mangkatahon ai, ampa 
halani panggora ni uhur in. 

29 Sedo panggora ni uhurmu na huhatahon ai, tapi 
panggora ni uhur ni na legan ai do. Ai mase ma 
uhuman ni panggora ni uhur ni na legan ahu, bani 
hamardekaonku? 

30 Aj anggo hupangan ai marhasoman tarima kasih, 
mase ma pala hona risa ahu, halani na dob hujalo 
marhasoman tarima kasih? 

31 Ai pe, atap na mangan atap na minum nasiam, 
atap aha pe ihorjahon nasiam, bahen nasiam ma 
haganup ai pasangapkon Naibata. 

32 Ulang ma bahen nasiam parsangsian bani halak 
Jahudi, barang bani halak Gorik, barang bani kuria 
ni Naibata pe. 

33 Songon ahu pe, hubuat do uhur ni halak bani 
haganup, ai seng hupindahi na marguna bangku, 
na marguna bani na mabuei in do, andohar maluah 
sidea. 


Aturan Sidingaton bani Partumpuan 


1 Usihi nasiam ma ahu, songon ahu na 
1 1 mangusihi Kristus. 

2 Tapi hupuji do nasiam, halani idingat nasiam do 
ahu bani haganup, anjaha ijolom nasiam do aturan 
in, songon na dob huaturhon bani nasiam. 

3 Tapi sihol ma botohon nasiam, ninuhurhu, “Kristus 
do ulu ni haganup paramangon, paramangon ulu ni 
parinangon, anjaha Naibata do ulu ni Kristus in.” 

4 Sagala paramangon, na martangkuluk martonggo 
atap manjahai, pahiri uluni do ai. 

“Tapi sagala parinangon, na martonggo barang 
manjahai, seng marpanrungkub uluni, na pahiri 
uluni do ai, ai doskon na jinambak do sidea ai. 

6 hi anggo seng irungkub parinangon ai uluni, 
dearan ma ipaguntingkon. Tapi, anggo mahiri iahap 
parinangon igunting atap ijambak, irungkub ma 
dearan. 

7la paramangon, seng pala irungkub uluni, ai 
usihan ampa sinalsal ni hasangapon ni Naibata do 
ia. Tapi parinangon ai, sinalsal ni hasangapon ni 
paramangonni do. 

8 Ai seng humbani naboru roh ni dalahi, tapi 
humbani dalahi do roh ni naboru. 

9 Anjaha sedo halani naboru tartompa dalahi, tapi 
naboru halani dalahi do. 

10 Halani ai, patut do marpanrungkub hasangapon 
parinangon bani uluni, halani malekat-malekat in. 
11 Tapi age sonai, ibagas Tuhan parinangon marguru 
bani paramangon do, anjaha paramangon marguru 
bani parinangon. 

12 Ai songon naboru marharohan humbani dalahi, 
sonai do homa dalahi marharohan humbani 
naboru, tapi haganup marharohan humbani 
Naibata do. 

13Nasiam sandiri ma manimbang, atap na 
patut do naboru martonggo bani Naibata seng 
marpanrungkub uluni? 

14 Ai lang biak pe iajarhon do bani nasiam, anggo 
marjambulan ganjang dalahi, hadorunon do ai 
bani? 

15Tapi anggo marjambulan ganjang naboru, 
hasangapon do ai bani, ai jambulan ganjang ai do 
ibere bani sidea gabe panrungkub. 

16 Tapi anggo adong na sihol manlawan ai, adat na 
sonai seng adong banta, sonai age bani kuria ni 
Naibata. 


Horja Banggal Na Pansing 


17Tapi ibagas na sihol mangaturhon on, seng 
hupuji nasiam, ai seng lambin dearni, tapi lambin 
samborni do anggo martumpu nasiam. 

18 Parlobei hubogei, anggo martumpu nasiam 
ibagas kuria in, adong do parbolah-bolahan i 
tongah-tongah nasiam, anjaha huparhatongon do 
ai deba. 

19 Ai maningon do adong golongan-golongan, ase 
talar paruhur na totap bani nasiam. 

20 Anjaha sanggah martumpu nasiam, seng tongon 
nasiam mangankon parpadanan ni Tuhan in. 

21Ai sanggah na mangan nasiam, mintor 
marsipangan panganonni bei do nasiam, gabe 
loheian ma na deba, mabuk na deba nari. 

22 hi na so adong do rumah nasiam, ase ijai 
nasiam mangan anjaha minum? Atap na mapas do 
nasiam bani kuria ni Naibata, gabe ipaila nasiam na 
marhahurangan? Aha ma hatahononku? Pujionku 
do nasiam? Pasal on seng hupuji nasiam. 

23 Ai na hujalo humbani Tuhan, ai do hupadas bani 
nasiam. la Tuhan Jesus, bani borngin sanggah hona 
partahian la, ibuat ma ruti, 

24 ihatahon ma tarima kasih, ipartopik, anjaha 
ihatahon ma: “Daging-Ku do on, na mangkopkop 
nasiam. Bahen nasiam ma sonin, gabe pardingatan 
Bangku!” 

25 Lanjar sonai do homa panginuman ai dob salpu 
na mangan ai, nini: “la panginuman on, padan na 
baru ma on ibagas daroh-Ku. Bahen nasiam ma 
sonin, gabe pardingatan Bangku, ganup hali iinum 
nasiam in.” 

26 Ai ganup hali ipangan nasiam ruti na sonin, 
anjaha iinum nasiam humbani panginuman in, 
parmatei ni Tuhan in do iambilankon nasiam, ronsi 
roh la. 

27 Ase anggo adong na mangankon ruti in, anjaha 
na minum humbani panginuman ni Tuhan in ibagas 
na so talup, parsalah do ia bani badan ampa daroh 
ni Tuhan in. 

28 Tapi ipareksa jolma in ma dirini, dob ai pe ase 
ipangan ruti in, anjaha iinum humbani panginuman 
in. 

29 Ai barang ise na mangankon anjaha na manginum 
in, uhum bani dirini do na pinangan anjaha na 
niinumni ijin, anggo seng itimbangi daging in. 

30 Halani in do ase buei na galek anjaha na boritan 
bani nasiam, anjaha hundong ma na dob modom. 
31 Tapi anggo iuhumi hita dirinta, seng siuhumon be 
hita. 

32 Tapi hita na niuhuman ni Tuhan in, hona ajar 
do hita marhitei ai, ase ulang hona uhum hita rap 
pakon dunia on. 

33 Halani ai, nasiam saninangku, anggo martumpu 
nasiam laho mangan, marsipaimaan ma nasiam. 

34 Anggo dong na loheian, i rumahni ma ia mangan, 
ase ulang paroh uhum partumpuan nasiam. la na 
legan ai, dob roh pe ahu ase huatur. 


Bagei ni Sibere-bere Partonduyon 


12 1 Anjaha pasal sibere-bere partonduyon, 
nasiam sanina, seng dear uhurhu lang 
marpambotoh nasiam. 

2 Ibotoh nasiam do, sanggah sipajuh begu-begu ope 
nasiam, na dob itogu anjaha isarad do nasiam bani 
gana-gana na longah. 

3 Halani ai hupabotohkon ma bani nasiam, seng 
adong halak, na marsahap marhitei Tonduy ni 
Naibata mangkatahon, “Hona papa ma Jesus,” 
anjaha seng adong na boi mangkatahon, “Jesus ai 
ma Tuhan,” anggo lang marhitei Tonduy Na Pansing. 

4Bagei do sibere-bere partonduyon, tapi sada do 
Tonduy. 

3 Bagei do horja pangidangion, tapi sada do Tuhan. 
6 Bagei do hagogohon, tapi sada do Naibata, na 
mangkorhon haganupan ai ibagas haganup. 

7 Bani ganup do ibere partalar ni Tonduy in bahen 
hadearon ni ganup. 

8Bani na sada ibere marhitei Tonduy in hata 
hapentaran, bani na sada nari hata habotohon 
romban hubani Tonduy na sasada in. 

9 Bani na legan use haporsayaon marhitei Tonduy 
na sada in, bani na legan sibere-bere pamalumkon 
marhitei Tonduy na sada in. 

10Bani na legan hagogohon  mambahen 
halongangan, bani na legan panjahaion, bani na 
legan panimbangion pasal bagei ni tonduy, bani na 
legan marsahap ibagas hata na legan, anjaha bani 
na legan use patorangkon sahap ai. 

11 Tapi haganupan ai ihorjahon Tonduy na sada in, 
palegan-legan ibagihon bani ganup romban bani 
rosuh ni uhur-Ni. 


Buei do Pagori Tapi Sada do Badan 


12 Ai songon badan, sada do in, anjaha marpagori 
buei, tapi haganup pagorini in, age pe buei in, sada 
badan do in: sonai do age Kristus. 

13 Ai ibagas sada Tonduy do haganup hita tardidi 
hubagas sada badan, age Jahudi, age Gorik, age 

jabolon age halak na bebas, anjaha sada do Tonduy 
ipainumkon bani hita haganup. 

14 Ai badan in pe, seng sada pagori, tapi buei do. 

15 Porini ihatahon nahei: “Halani seng tangan ahu, 
seng masuk ahu bani badan, mintor lang masuk 
badan ma ai halani ai?” 

16 Anjaha porini ihatahon pinggol: “Halani seng 
mata ahu, seng masuk ahu bani badan, mintor lang 
ma masuk badan ai halani ai?” 

17 Anggo mata haganup badan, ija ma 
parbinogeian? Anggo haganup pinggol, ija 
ma panganggoh? 

18 Tapi iatur Naibata do pagori in, ganup bani 
iananni bei bani badan, domu hubani rosuh ni uhur- 
Ni. 

19 Porini sada pagori haganup, ija ma badan? 

20 Ase age pe buei pagori, sada do badan. 

21 Ase seng boi hatahonon ni mata bani tangan: 
“Seng benahangku ho,” atap ulu mangkatahon bani 
nahei: “Seng benahangku ho!” 

22Tapi tene, pagori na tar hurang idahon, ai do 
siporlunan, 

23 anjaha pagori ni angkulanta, na hurang harga 
ninuhurta, ai do sangapan ibahen hita, anjaha na 
hurang sangap ninuhurta sarinan do hita pasal ai. 
24Tapi seng pala porlu ai bani pagori na sangap 
hinan. la Naibata, iatur do angkula in, anjaha 
sangapan ibahen pagori na dorun hinan, 

25 ase ulang adong parbolah-bolahan ibagas badan, 
tapi ase marsiurupan pagori samah pagori. 

26 Anggo mangarou sada pagori, rap mangarou do 
haganup pagori in, anjaha anggo ipasangap sada 
pagori, rap marmalas ni uhur do ganup pagori in. 
27 Nasiam do badan ni Kristus in, anjaha pagori do 
nasiam samah nasiam. 

28 Anjaha ipabangkit Naibata do ibagas kuria 
in parlobei apostel, paduahon nabi, patoluhon 
sipangajari, dob ai hagogohon mambahen 
halongangan, dob ai sibere-bere pamalumkon, 
gogoh laho mangurupi, hapentaran mambobai, 
marsahap na legan. 

29 Ai haganup do gabe apostel? Ai haganup do gabe 
nabi? Ai haganup do gabe sipangajari? Ai haganup 
do margogoh mambahen halongangan? 

30 Ai. haganup do dapotan  sibere-bere 
pamalumkon? Ai haganup do marhata na 
legan? Ai haganup do pandei patorangkon? 

31 Tapi pindahi nasiam ma sibere-bere sibanggalan. 
Anjaha patuduhononku ope bani nasiam dalan 
sisurungan. 


Pasal Holong ni Uhur 


1 3 1 Porini pe husahapkon sagala sahap ni jolma 

ampa malekat pe, anggo seng adong holong 
bangku, songon ogung na marolol do ahu atap 
giring-giring na mardiring. 

2 Porini pe adong bangku sibere-bere panjahaion, 
anjaha hubotoh haganup rusia ampa haganup 
habotohon, anjaha porini pe parhaporsayaon na 
botul ahu gabe tarpaosor ahu dolog, anggo seng 
adong holong bangku, na lang do ahu. 

3 Anjaha porini hulayak-layakkon haganup artangku 
anjaha huondoskon badanku ase itutung, anggo 
seng adong haholongon bangku, sabonar na so 
marguna do ai bangku. 

4 Na sabar do haholongon in anjaha na basar, seng 
subil haholongon in, seng mangunsagah anjaha 
ipajuntul-juntul dirini. 

> Hormat do haholongon in, seng ipindahi na bani 
sandiri, seng urah marah, anjaha seng ipadingat- 
dingat na jahat. 

6 Seng malas uhurni mangidah hagedukon, tapi 
malas do uhurni bani hasintongan. 

7Bani haganup do ia tahan, haganup do 
ihaporsayai, haganup do iarapkon, sabar do ia 
manaron haganup. 

8 Seng na ra salpu haholongan in. la panjahaion 
maronti do, mangadi do age sahap, habotohon pe 
maronti do. 

3 Ai mardeba-deba do habotohonta, anjaha 
mardeba-deba do age panjahaionta. 

10 Anggo roh na gokan dear ai, parontihonon ma na 
mardeba-deba. 

11Sanggah dakdanak ahu, danak do parsahapku, 
danak paruhuronku, danak pingkiranku, tapi dob 
mangodang ahu, hutadingkon do biak hadanakon 
ai. 

12 Anggo sonari, mangkawah do hita songon bani 
sormin, samak hansa, tapi use padumpar bohi 
ma. Mardeba-deba do panandaionku nuan, tapi 
anggo use gok ma panandaionku, songon na dob 
tinandani ahu. 

13 Ase tolu do na totap, ai ma haporsayaon, 
pangarapan ampa holong, tapi holong ai do 
sibanggalan. 


Pasal Marsahap na Legan ampa Panjahaion 


1 Parayak nasiim ma haholongon in, 
14 porluhon  nasiam  partonduyon, tapi 
siporlunan, ai ma panjahaion. 

“la na marhata na legan, sedo jolma na 
pinarsahapkonni, tapi Naibata do. Ise pe lang na 
mangarusi, ai rusia do ihatahon ibagas tonduy. 
3Tapi na manjahai, jolma do iparsahapkon, laho 
pauli-ulihon, mamodahi ampa mangapohi. 

4Na pauli-ulihon dirini do na marhata na legan, tapi 
kuria in do ipauli-uli na manjahai. 

5Marosuh do uhurhu namin, anggo haganup 
nasiam marhata na legan, tapi harganan do na 
manjahai. Halak na manjahai surungan do ai 

humbani na marhata na legan, anggo seng lanjar 
ipatorang, laho pauli-ulihon kuria in. 

6 Ai pe, nasiam sanina, anggo roh ahu bani nasiam 
marhata na legan, aha ma gunani ai bani nasiam, 
anggo seng huhatahon bani nasiam pangungkabon 
atap habotohon atap panjahaion atap pangajarion? 
7Umpamani parugas na so manggoluh, songon 
sordam atap husapi, anggo samak sorani, sonaha 
ma boi botohon atap na isordamkon atap na 
ihusapihon? 

8 Anjaha anggo seng torang sora ni tarompit, ise ma 
na ra marugas laho hu parporangan? 

9 Sonai ma nasiam pasal sahap na legan ai. Anggo 
isahapkon nasiam hata na so torang, sonaha ma boi 
botohon na hinatahon nasiam? Ai lang songon na 
marsahap bani logou mando in? 

10 Buei do tongon bagei ni sahap i dunia on, anjaha 
sada pe lang na so adong artini. 

11 Anggo lang hubotoh arti ni hata ai, gabe bangsa 
na legan ma ahu bani na marsahap ai, anjaha na 
marsahap ai pe gabe bangsa na legan ma bangku. 
12 Anjaha sonai ma nasiam, halani ihaporluhon 
nasiam do partonduyon, pindahi nasiam ma 
hasurungan, laho pauli-ulihon kuria in. 

13 Halani ai martonggo ma parhata na legan ai, ase 
tarpatorangsi. 

14 Anggo martonggo ahu ibagas hata na legan, 
tonduyhu do na martonggo soh do anggo 
pingkiranku. 

15Ase sonaha ma bahenon? Martonggo ma ahu 
ibagas tonduyhu, tapi sihol martonggo do ahu 
homa ibagas pingkiranku. Mandoding ma ahu 
ibagas tonduyhu, tapi sihol mandoding do ahu 
homa ibagas pingkiranku. 

16 Ai anggo mamuji ham ibagas tonduymu, sonaha 
ma tarbahen halak na dihut ijai mangkatahon amen 
bani hata tarima kasihmu ai, anggo seng iarusi? 

17 Dear do namin hata tarima kasih ai, tapi seng 
paulihon ai bani hasoman. 

18 Tarima kasih do uhur hubani Naibata, halani 
pandeinan ahu marhata na legan marimbang 
nasiam haganup. 

19 Tapi anggo ibagas kuria in, rosuhan do uhurhu 
mangkatahon lima hata na tararusi humbani 
saloksa ibagas hata na legan, ase tarajari ahu na 
legan. 

20 Nasiam sanina, ulang ma dakdanak nasiam 
ibagas paruhuron, dakdanak ma nasiam pasal 
hajahaton, tapi matoras ma bani paruhuron. 

21 Bani titah in tarsurat do, “Marhitei parhata na 
legan ampa marhitei bibir ni halak na legan sihol 
marsahap do ahu bani bangsa in, tapi age pe sonai, 
seng tangihonon ni sidea Ahu,” nini Tuhan in. 

22 Ase tanda do sahap na legan, sedo bani na 
porsaya, tapi bani na so porsaya do, tapi anggo 
panjahaion sedo bani na so porsaya, tapi bani na 
porsaya do. 

23 Ase anggo martumpu haganup kuria in, anjaha 
marhata na legan haganupan, anjaha adong masuk 
parguru atap na so porsaya, ai lang hatahonon ni 
sidea ma na gila nasiam? 

24Tapi anggo haganup manjahai, anjaha adong 
masuk na so porsaya atap parguru, gabe haganup 
ma marsipaingat bani, anjaha haganup ma 
manguhumi na ibagas uhurni, 

25 gabe talar ma ponopan na ibagas uhurni, gabe 
manrogop ma ia, marsombah bani Naibata, anjaha 
marhatongonkon, na tongon do Naibata i tongah- 
tongah nasiam. 


Aturan Sidingaton bani Partumpuan 


26 Ase sonaha do, nasiam sanina? Anggo martumpu 
nasiam, adong do bani na sada doding, bani na sada 
pangajarion, bani na sada pangungkabon, bani na 
sada sahap na legan, bani na sada hatorangan, tapi 
haganupan ai laho pauli-ulihon kuria in ma namin. 
27 Anggo adong na marhata na legan, sungkup ma 
dua atap sibuenan ma tolu halak, anjaha sada-sada 
ma, anjaha sahalak ma na patorangkon. 

28 Tapi anggo seng adong na patorangkon, sip ma ia 
i lobei ni kuria in; bani dirini ampa bani Naibata ma 
ai ihatahon. 

29 Anggo nabi, dear ma dua atap tolu halak 
manjahai, anjaha na legan ai manimbangi. 

30 Tapi anggo dapotan pangungkabon sada halak na 
hundul ijai, sip ma na parlobei ai. 

31 Ai bulih do nasiam haganup manjahai sada-sada, 
ase haganup dapotan podah ampa sipaingat, 

32 anjaha pambalosi do tonduy ni nabi bani nabi in, 
33i seng iharosuhkon Naibata na geor, tapi 
damei do. Songon bani haganup kuria ni halak na 
mapansing in, 

34 parsip ma naboru ibagas kuria in: ai seng 
patut mangkatahon hata sidea, tapi pambalosi ma, 
songon na hinatahon ni titah in. 

35 Tapi anggo adong na sihol sibotohon ni sidea, 
isungkun ma i rumah paramangonni, ai pantang do 
bani parinangon marsahap i kuria in. 

36 Ai humbani nasiam do luar hata ni Naibata? Atap 
hubani nasiam do hansa das in? 

37 Ganup ma mamingkir, nabi atap partonduy ia 
ibotoh ma, ia na husuratkon bani nasiam, in ma 
parentah ni Tuhan. 

38 Tapi anggo adong na mangakui in, seng siakuan 
ia! 

39 Ai pe, nasiam sanina, haporluhon nasiam ma 
na manjahai, tapi ulang ma pandang nasiam na 
marhata na legan. 

40 Asal ma haganup mardalan dear anjaha maratur. 


PASAL PARPUHOON HUN BANI NA MATEI 


Saksi-saksi Pasal Parpuhoon ni Kristus 


1 5 1 Nasiam sanina, hupaingat ma nasiam pasal 
Ambilan Na Madear, na dob huambilankon 

bani nasiam, na dob jinalo nasiam, na gabe 

hajongjongan nasiam, 

2 anjaha parhiteian nasiam maluah, anggo poltik 

panjolom nasiam bani na dob huambilankon bani 

nasiam: anggo na so soya do nasiam porsaya. 

3 Ai parlobei do hupadas bani nasiam, na dob hujalo 

sandiri, ai ma, na dob matei do Kristus halani 

dousanta domu hubani na tarsurat in. 

4 Na dob tartanom do la, anjaha ipapuho bani ari 

patoluhon, domu hubani na tarsurat in. 

> Anjaha ipataridahkon do diri-Ni bani si Kepas, dob 

ai bani na sapuluh dua ai. 

6 Dob ai ipataridahkon do diri-Ni sahali bani lobih 

lima ratus sanina; buenan ope hunjai na manggoluh 

ronsi nuan, deba do na dob modom. 

7 Dob ai ipataridahkon do diri-Ni bani si Jakobus, 

dob ai bani haganup apostel in. 

8Tapi i pudi ni haganupan ai, ipataridahkon do 
diri-Ni bangku, na tarhatahon tubuh bani na so 
panorangni. 

93 Ai ahu do sietekan humbani apostel in, na 
seng talup namin goranon apostel, halani na dob 
huparburu kuria ni Naibata. 

10 Tapi halani idop ni uhur ni Naibata do, ase sonon 
ahu nuan, anjaha seng soya idop ni uhur-Ni na hu 
bangku in, ai buenan do na huhorjahon humbani 
sidea haganup, sedo ahu tene, tapi idop ni uhur ni 
Naibata do na mangkasomani ahu. 

11 Atap ahu pe atap sidea, sonin do 
parambilanonnami, anjaha sonin do nasiam 
gabe porsaya. 


Pangkorhon ni Parpuhoon ni Kristus 


12Tapi anggo domma naambilankon Kristus, 
paboa na dob puho do la humbani na matei, 
mase ma adong deba i tongah-tongah nasiam na 
mangkatahon, na so adong parpuhoon humbani 
na matei? 

13 Tapi, anggo seng adong parpuhoon humbani na 
matei, Kristus pe seng puho humbani na matei. 

14 Tapi, anggo seng puho Kristus humbani na matei, 
jadi lumei ma ambilannami, anjaha lumei ma homa 
haporsayaon nasiam. 

15 Tardapot ma age hanami saksi palsu ni Naibata, 
halani isaksihon hanami pasal Naibata, na dob 

papuho Kristus, hape seng ipapuho, anggo na 
tongon do seng mulak manggoluh na matei. 

16 Ai anggo seng ipapuho na matei, seng tongon 
puho age Kristus. 

17 Tapi, anggo seng ipapuho Kristus in, soya ma 
haporsayaon nasiam, anjaha tong ope nasiam 
ibagas dousa nasiam. 

18 Anjahana dob matei pe ibagas Kristus magou ma. 
19 Anggo sanggah manggoluh on do hansa 
mangarap hita bani Kristus, hita ma sisombuhan 
humbani haganup. 

20Tapi domma puho Kristus humbani na matei, la 
do parlobei ni sagala na dob modom in. 

21 Ai songon marhitei sada jolma roh hamatean, 
sonai do marhitei sada jolma adong parpuhoon 
humbani na matei. 

22 Ai songon ibagas si Adam haganup matei, sonai 
do ibagas Kristus haganup ipagoluh. 

23 Tapi ganup ma mangihutkon parjojorni: parlobei 
Kristus, dob ai na bani Kristus bani parroh-Ni ai. 

24 Dob ai roh ma ujungni: ijai ma ondoskonon- 
Ni harajaon in bani Naibata anjaha Bapa, dob 
iparontihon sagala pamarentahan, kuasa ampa 
hagogohon. 

25 Ai maningon manrajai do la, ronsi ipatunduk 
haganup munsuh in hu toruh ni nahei-Ni. 

26 Munsuh na parpudi siparontihonon-Ni, ai ma 
hamatean. 

27 Ai haganup do patundukon ni Naibata hu 
toruh ni nahei-Ni. Tapi anggo ihatahon haganup 
do ipatunduk, torang ma ijai seng dihut la, na 
patundukkon haganup hu Bani. 

28 Tapi dob tunduk haganup ai hu Bani, gabe 
dihut ma Anak in sandiri unduk hubani sipatunduk 
haganup Bani, ase Naibata gabe haganup ibagas 
haganup. 

29 Anggo seng sonai, aha do guna ni pambahenan 
ni halak na padidihon dirini mangkopkop halak na 
matei? Ai anggo sabonar na so puho do na matei, 
mase ma padidihonon ni sidea dirini mangkopkop 
na matei? 

30 Anjaha hanami pe, mase ma pala tarononnami 
parmaraan ganup panorang? 

31 Narus-narus matei do ahu ganup ari: tongon, 
nasiam sanina, halani hamegahonku pasal nasiam, 
na adong bangku ibagas Kristus Jesus, Tuhanta in. 
32 Ai anggo mangihutkon hajolmaon do maringor 
ahu ampa binatang panoroh i Epesus, aha ma 
gunani ai bangku? Anggo seng puho na matei, 
mangan minum ma lah hita, ai matei do hita patar. 
33 Ulang nasiam kahou! Magou do biak na madear, 
anggo nahombari na masambor. 

34 Patut ma nasiam tarjolma, ulang be mardousa, 
ai adong do deba na so mananda Naibata. Laho 
pailahon nasiam do na huhatahon. 

Pasal Badan ni Jolma na dob 
Puho humbani na Matei 


35 Tapi nini halak deba, “Sonaha ma parpuho ni na 
dob matei? Marbadan na sonaha ma sidea na roh 
ai?” 

36E, ham na oto! Na sinaburhonmu ai, seng 
manggoluh ai, anggo seng matei lobei. 

37 Anjaha sanggah manabur ham, seng badan ni 
na sihol roh ai isaburhon ham, tapi sangkamata 
gandum do atap na legan. 

38 Tapi Naibata do mambere badan hujai, domu 
hubani rosuh ni uhur-Ni, bani ganup bonih ibere 
badanni bei. 

39 Seng sarupa ganup masam ni daging in, tapi legan 
do na bani jolma, legan na bani pinahan, legan na 
bani manuk-manuk, anjaha legan na bani dengke. 
40 Adong do badan parnagori atas anjaha adong do 
badan parnagori tongah on, tapi legan do sangap ni 
na i nagori atas, legan nai tanoh on. 

41|egan do sondang ni mata ni ari, legan do 
sondang ni bulan, anjaha legan do homa sondang 
ni bintang-bintang. Ai bintang pe palegan-legan do 
sinondangni. 

42 Sonai do homa bani parpuhoon ni na dob matei. 
Isaburhon do na ra maseda, tapi ipapuho na so ra 
maseda. 

43Tarsabur do ibagas hahirion, tapi ipapuho do 
ibagas hasangapon. Tarsabur do ibagas hagalekon, 
tapi ipapuho do ibagas hagogohon. 

44 Na isaburhon, ai ma badan pardagingon, ipapuho 
badan partonduyon. Anggo adong pardagingon, 
adong do age badan partonduyon. 

45 Domu hubani na tarsurat in, Jolma na parlobei, 
ai ma si Adam, gabe hosah na manggoluh do. Si 
Adam na parpudi gabe Tonduy na pagoluhkon.” 

46 Tapi sedo badan partonduyon na parlobei, badan 
pardagingon do, dob ai pe ase badan partonduyon. 
47 Jolma na parlobei ai ma hun tanoh on, anjaha 
marbiak tanoh on, jolma na paduahon hun nagori 
atas do. 

48 Domu hubani biak ni na hun tanoh on do sagala 
na i tanoh on, anjaha domu hubani biak ni na hun 
nagori atas do sagala nai nagori atas. 

49 Anjaha songon na dob ipakei hita rumang tanoh 
on, sonai do pakeionta rumang na hun nagori atas. 


Hasangapon ni Parpuhoon na 
Sihol Masa ampa Ojur-ojur 


50 Nasiam sanina, on do na huhatahon, seng 
tarbahen daging ampa daroh manean Harajaon ni 
Naibata, seng tartean na ra salpu on na totap ai. 
51Tonggor ma, hupatugah ma bani nasiam sada 
rusia: “Seng haganup hita matei, tapi haganup do 
hita paubahon.” 

52 Sompong ibagas sangkidop mata, bani parsora ni 
tarompit na parpudi ai, ai marsora ma tarompit, 
gabe puho ma na matei hu hatongtongon, lanjar 
paubahon-Ni ma anggo hita. 

53 Ai maningon na totap ai do solukkononkon 
bani na ra salpu on, anjaha goluh na totap ai 
solukkononkon bani na ra matei on. 

54Tapi dob isolukkon na totap ai bani na ra 
salpu on, anjaha dob isolukkon goluh na totap 
ai bani na ra matei on, ijai ma jumpah hata na 
tarsurat in, “Domma tarbondut hamatean hubagas 
hamonangan.” 

50 hamatean, ija do hamonanganmu? O 
hamatean, ija do sorodmu? 

56 Sorod ni hamatean ai ma dousa, anjaha gogoh ni 
dousa ai ma titah. 

57 Tapi tarima kasih ma bani Naibata, na pamonang 
hita marhitei Tuhanta Jesus Kristus. 

58 Ai pe, nasiam sanina na hinaholongan, totap ma 
nasiam, ulang mubah-ubah, anjaha lambin surung 
ma ibagas horja ni Tuhan in, ai ibotoh nasiam, sedo 
na soya halojaon nasiam ibagas Tuhan in. 


Tumpak bani Kuria na i Jerusalem 


16 tla pasal tumpak na hubani halak na 
mapansing ai, bahen nasiam ma, songon na 
dob huaturhon bani kuria Galatia. 

2 Siap ari Minggu ma ganup nasiam papuligkon sibar 
na tarbahensi, anjaha isimpan ma ai, ase lang pala 
be patumpuhon tumpak rohkonsi ahu. 

3 Anjaha rohkonsi ahu, suruhonku ma hasoman 
na patut ninuhur nasiam, marhasoman surat hu 
Jerusalem, laho padaskon tumpak idop ni uhur 
nasiam ai. 

4Tapi anggo hun banggal do, gabe pala dihut ahu 
misir, rap pakon ahu ma sidea laho. 


Ranggi ni Pardalanan 


“Roh do ahu bani nasiam, dob hudalani 
Makedonia: ai dalananku do lobei Makedonia, 

6 tapi ra soh do ahu bani nasiam, atap pasalpuonku 
do musim borgoh ai rap pakon nasiam, ase boi 
taruhkonon nasiam ahu barang huja ahu laho. 

7 Ai seng marosuh uhurhu asal tuluy bani nasiam 
sahali on, tapi arap do uhurhu marianan hun dokah 
rap pakon nasiam, anggo ilopas Tuhan in. 

8Tapi i Epesus do ahu soh, das ronsi pesta 
Pentakosta. 

9 Ai mungkab do bangku labah na banggal, na 
marpangkorhon tumang, tapi buei do homa 
imbang. 

Hata Parujungan ampa Hata Tabi 


10 Tapi anggo roh si Timoteus, jaga nasiam ase ulang 
mabiar ia i tongah-tongah nasiam. Ai horja ni Tuhan 
in do ihorjahon, usih songon ahu. 

11 Ulang ma adong na mapas bani. Tapi taruhkon 
nasiam ma ia ibagas damei, ase roh ia marayak ahu, 
ai hupaima-ima do ia rap pakon sanina in. 

12 Tapi anggo saninanta, si Apollos, domma gogoh 
namin huojur, ase itohu nasiam rap pakon sanina 
on. Seng ra ope ia sonari, tapi sihol roh do ia, anggo 
adong panorang na dear bani. 

13 Puho ma nasiam, totap ma jongjong ibagas 
haporsayaon, gopas songon dalahi anjaha 
margogoh. 

14 Dalankon nasiam ma haganup pambahenan 
nasiam ibagas holong. 

15 Ibotoh nasiam do, nasiam sanina, ia si Stepanas 
ampa keluargani, ai ma limbuah ni nagori Akaya, 
anjaha iondoskon sidea do dirini marugas bani 
halak na mapansing in. 

16 Huojur ma, ase marunduk ni uhur nasiam bani 
halak sisonai, age bani haganup halak na dihut 
marhorja anjaha loja. 

17 Malas do uhur hubani parroh ni si Stepanas, si 
Fortunas ampa si Akaikus, ai sidea do manggoki na 
lang tarbahen nasiam, 

18 ai tarapoh do tonduyhu ibahen sidea, tontu age 
tonduy nasiam. Harga ma bahen nasiam halak na 
sonin. 

19 Manongos tabi do bani nasiam kuria na i Asia. 
Manongos tabi na buei do bani nasiam ibagas 
Tuhan in, si Akila ampa si Priska rap pakon kuria, na 
martumpu i rumah ni sidea. 

20 Das ma tabi ni haganup sanina in bani nasiam. 
Marsitabian ma nasiam samah nasiam, marhitei 
summah na mapansing. 

21 Ahu, si Paulus, manuratkon hata tabi on marhitei 
tanganku sandiri. 

22 Hona papa ma na so marholong ni uhur bani 
Tuhan in! Maranata (Na roh ma Tuhanta)! 

23 hasomani idop ni uhur ni Tuhan Jesus ma 
nasiam! 

24 Ihasomani holong ni uhurhu ma nasiam haganup 
ibagas Kristus Jesus! 


2 Korint 


Hata Parlobei ampa Tabi ni Apostel 


1 Hun bani si Paulus, apostel ni Kristus Jesus, 

marhitei rosuh ni Naibata, pakon si Timoteus, 
saninani hubani kuria ni Naibata na i Korint, ampa 
hubani haganup halak na mapansing na i sab Akaya. 
2 idop ni uhur ma bani nasiam ampa damei 
humbani Naibata Bapanta ampa humbani Tuhan 
Jesus Kristus. 


Hata Tarima Kasih ni Apostel 


3 Puji-pujian ma bani Naibata, Bapa ni Tuhan 
Jesus Kristus, Bapa paridop ni uhur ampa Naibata 
sipangapoh in, 

4na mangapoh hanami ibagas sagala 
sitarononnami, ase tarapoh hanami hasoman na 
ibagas bagei ni sitaronon, hinorhon ni apoh-apoh 
na jinalonami sandiri humbani Naibata. 

> Ai songon surung ni sitaronon ni Kristus sogop 
bannami, sonai do homa surung ni pangapohon 
bannami marhitei Kristus. 

ela marsik pe iahap hanami, bahen apoh-apoh 
ampa huluahon do in bani nasiam, ia tarapoh 
hanami, gabe apoh-apoh bani nasiam do in, ase 

margogoh nasiam manaron sitaronon nasiam, na 
dos songon tinaronnami. 

7 Anjaha pangarapannami pasal nasiam totap do, ai 
ibotoh hanami, songon na dihut nasiam parrupei 
bani sitaronon, sonai do homa bani apoh-apoh. 

8 Ai seng marosuh hanami, nasiam sanina, lang 
ibotoh nasiam sitaronon na mangonai bannami i 
Asia borat tumang, lobih humbani na tarporsan, 
pala putus ma pangarapannami manggoluh. 

9 Tongon, matei mando hanami ninuhurnami, ase 
ulang dirinami ihatengerhon hanami, tapi Naibata 
ma, sipuhoi na dob matei. 

10 la do na paluahkon hanami humbani hamatean, 
anjaha paluahon-Ni ope, anjaha tenger do 
uhurnami Bani, paluahon-Ni do age hunjon 
hujanan, 

11 marhitei na iurupi nasiam homa hanami 
marhitei tonggo, andohar buei hasoman na 
mangkatarimakasihkon idop ni uhur na jinalonami, 
pangkorhon ni tonggo ni sidea na buei ai. 


Totap do Paruhuron ni Apostel bani Kuria ai 


120n do onjolan ni puji-pujiannami, isaksihon 
panggora ni uhurnami do, na marparlahou hanami i 
lobei ni dunia on, tarlobih ma i lobei nasiam, ibagas 
hapansingon ampa hapolinon na humbani Naibata, 
sedo ibagas hapentaron pardagingon, tapi ibagas 
idop ni uhur ni Naibata do. 

13 Ai seng legan arti ni suratnami humbani na binasa 
ampa na niarusan nasiam. Anjaha huarapkon do, 
ase gok ma pangarusion nasiam, 

14songon na dob mamungkah iarusi nasiam 
hanami, paboa hanami do puji-pujian bani nasiam 
anjaha nasiam puji-pujian bannami bani ari ni 
Tuhanta Jesus. 

15Mangunsagahkon in, adong hinan do sura- 
surangku marayak nasiam, ase lompit idop ni uhur 
jaloon nasiam, 

16 Sihol tuluy do ahu hubani nasiam laho hu 
Makedonia, anjaha dob hun Makedonia, mulak use 
bani nasiam, ase nasiam paingkatkon ahu laho hu 
Judea. 

17 Marhampung ni uhur do ahu marsura-surahon 
in? Atap marguru hubani saging do sura-surangkin, 
gabe rap jumpah bangku hata eak ampa hata lang? 
18 Tapi songon Naibata hatengeran ni uhur, seng 
marhata eak anjaha marhata lang hanami bani 
nasiam. 

19 Ai Jesus Kristus, Anak ni Naibata, na iambilankon 
hanami bani nasiam, ai ma ahu, si Siluanus ampa si 
Timoteus, seng rap dong Bani hata eak ampa hata 
lang, tapi hata eak do hansa adong Bani. 

20 Ai sagala bagah-bagah ni Naibata marhiteihon-Si 
do ai saud. Halani ai, marhiteihon-Si do hita 
mangkatahon Amen, bahen hasangapon ni 
Naibata. 

21Tapi Naibata do na patotapkon hanami pakon 
nasiam ibagas Kristus, anjaha iminaki do hanami. 
22 lanjar la do mambahen lak bannami, anjaha 
ibere do Tonduy-Ni hubagas uhurnami songon 
jaminan. 

23 Tapi Naibata do hudilo saksi bani tonduyhu, 
halani manimbangi nasiam do, ase lang roh ope ahu 
hu Korint. 

24 Ai sedo na laho manrajai haporsayaon nasiam 
hanami, tapi hasoman parhorja do hanami bani 
malas ni uhur nasiam, ai na dob jongjong do nasiam 
ibagas haporsayaon. 


Sijaloon do Pardousa dob Mubah Uhurni 


1Domma hupaputus ibagas uhurhu, na so 
2 ulakanku be roh bani nasiam ibagas pusok ni 
uhur. 
2 Ai anggo hupusoki uhur nasiam, ise ma na boi 
pamalas uhurhu, ai lang na hupusoki in do? 
3 Anjaha husurat pe on, ase ulang, anggo roh ahu, 
marpusok ni uhur ahu humbani na patut pamalas 
uhurhu, ai tenger do uhurhubani nasiam haganup, 
paboa malas ni uhurhu, malas ni uhur nasiam do 
homa ai. 
4 Ai ibagas buei sitaronon ampa pusok ni uhur do 
hubahen surat on bani nasiam, marhasoman buei 
iluh-iluh, sedo ase pusok uhur nasiam, tapi ase 

ibotoh nasiam do holong ni uhurhu na tarlobih in 
bani nasiam. 

> Tapi na mambahen pusok ni uhur ai, sedo ahu 
tumang pinusokanni, tapi hinaotikni, ase ulang 
salputu parsahapku, nasiam haganup do tene. 

6 Sungkup ma bani halak sisonai ai pinsang-pinsang 
humbani halak simbuei. 

7 Tapi suharni ai, dearan ma sasap nasiam salahni, 
anjaha apoh nasiam ma ia, ase ulang ibondut pusok 
ni uhur na tarlobih in ia. 

8 Halani ai huojur ma nasiam, manotapkon holong 
ni uhur bani. 

9 Lanjar in do tujuan ni suratku bani nasiam, laho 
manguji nasiam, ase hubotoh atap pambalosi do 
nasiam bani haganup. 

10 Barang ise na dob isasap nasiam salahni, ahu pe 
husasap do. Anjaha ahu pe, barang aha na husasap, 
halani nasiam do husasap ai i lobei ni Kristus, 

11 ase ulang iakali sibolis in hita, ai sedo na so ibotoh 
hita uhurni ai. 


Pardalanan hu Makedonia 


12 Tapi dob das ahu i Troas, laho mangambilankon 
Ambilan Na Madear ni Kristus, mungkab do labah 
bangku ibagas Tuhan in, 

13 tapi seng sonang uhurhu, halani seng jumpah ahu 
si Titus, sanina in ijai. Jadi mamuhun ma ahu hubani 
sidea, anjaha laho ma ahu hu Makedonia. 

14 Tapi tarima kasih ma bani Naibata, na tongtong 
manogu-nogu hanami ibagas hamonangan-Ni 
marhitei Kristus, anjaha ipatalar do misbou ni 
habotohon pasal-Si marhitei hanami bani haganup 
ianan. 

15 Aj uap na misbou ni Kristus do hanami i lobei ni 
Naibata bani halak na maluah, age bani halak na 
laho magou, 

16 hani na deba ai uap hamatean hu hamatean, bani 
na deba nari uap hagoluhan hu hagoluhon. Anjaha 
ise do na talup hujai? 

17 Ai seng usih hanami songon na mabuei in, na 
mambuat untung bani diri sandiri marhitei hata ni 
Naibata, tapi humbani pitah ni uhur do, sinuruh 
ni Naibata, ihatahon hanami in i lobei ni Naibata 
ibagas Kristus. 


Halak Korint do Surat Hasaksian bani si Paulus 


1 Ai na mamuji-muji diri do hanami use? Atap na 
3 porlu do bannami surat hasaksian bani nasiam 
atap humbani nasiam, songon bani na deba? 
2Nasiam do suratnami, na dob sinurat ibagas 
uhurnami, na tinanda anjaha na binasa ni haganup 
halak, 
33njaha tanda do nasiam surat ni Kristus, na 
sinuratnami, na sinurat sedo marhitei tinta, tapi 
marhitei Tonduy ni Naibata na manggoluh in do: 

seng bani panuratan batu, tapi bani panuratan 
daging do, ai ma pusu-pusu. 


Surung ni Padan Na Baru 
Martimbangkon Padan Na Basaia 


4 Sonai do tenger ni uhurnami marhitei Kristus bani 
Naibata. 

3Seng mangasup hanami humbani dirinami 
mamingkiri atap aha pe humbani dirinami, tapi 
Naibata do na mambahen mangasup hanami. 

ela do na mambahen mangasup hanami gabe 
siparugas bani padan na baru, sedo bani surat, tapi 
bani Tonduy in do, ai na mamunuh do surat, Tonduy 
in do na pagoluhkon. 

7 Ai gari parugason hamatean, na marsurat, na 
niuhir bani batu, marhasangapon do, pala seng 
tarbahen halak Israel mangkawahkon bohi ni si 
Musa halani sangap na ra salpu na bani bohini ai, 

8 ai lang sangapan ma parugason bani Tonduy in? 

9 Ai anggo sangap parugason na bani uhum, ai lang 
sangapan ma parugason na bani hapintoron? 

10 Tongon, seng sangap be na marsangap hinan ijai, 
halani surung ni hasangapon on. 

11 Ai anggo sangap na ra salpu, jadi lobihan ma 
sangap ni na manongtong. 

12 Halani adong bannami pangarapan na sonai, pag 
tumang do hanami, 


2 Korint 3-4 4025 


13 seng songon si Musa, na mambahen panrungkub 
bani bohini, ase ulang tarkawahkon halak Israel 
ujung ni na laho salpu ai. 

14Tapi gabe hengkeng do uhur ni sidea. Ai ronsi 
sadari on, anggo ibasa sidea padan na basaia, 
tong do rungkub ai: lanjar seng ibuha ope, halani 
marhitei Kristus do hansa tarpadaoh ai. 

15 Tongon, ronsi sadari on, tibal do panrungkub ai i 
atas uhur ni sidea, anggo ibasa surat ni si Musa. 

16 Tapi sadihari mulak uhur ni sidea bani Tuhan in, 
ibuat ma panrungkub ai. 

17 Ia Tuhan in Tonduy do in: anjaha ija Tonduy ni 
Tuhan in, ijai do haluahon. 

18Tapi hita. haganup,  marbohi na so 
marpanrungkub,  mangidah  hasangapon ni 
Tuhan in songon ibagas sormin, gabe salih songon 
rupa-Ni, humbani hasangapon hu hasangapon, 
halani Tuhan, Tonduy in. 


Pandalankon ni Apostel Paulus bani Jabatanni 


1 Ai pe, halani na dob ijalo hanami jabatan on 

humbani idop ni uhur, seng marnaloja hanami. 
2 lambukkon hanami do na ponop-ponop, 
sihailahononkon, seng marakal-akal hanami, 
anjaha seng ipalsuhon hanami hata ni Naibata, 
tapi marhitei na mambaritahon hasintongan in 
talar-talar, gabe ipataridahkon hanami do dirinami 

bani haganup uhur panimbangion ni jolma i lobei 
ni Naibata. 

3 Anjaha anggo tartutup Ambilan Na Madear, na 
niambilankonnami, bani na laho magou do in 
tartutup. 

4 Ai ipapitung naibata ni dunia on do pingkiran ni 
na so porsaya, ase ulang ididah sidea sondang ni 
Ambilan Na Madear pasal hasangapon ni Kristus, ai 
ma usihan ni Naibata. 

3 Ai sedo dirinami iambilankon hanami, tapi Kristus 
Jesus, Tuhan in do; ia hanami juakjuak nasiam do 
halani Jesus. 

6Halani Naibata, na dob  mangkatahon, 
“Marsinalsal ma na lihar humbani na golap, la do 
paliharhon uhurnami, papoltak habotohon pasal 
sangap ni Naibata, na ibagas bohi ni Kristus.” 


Gogoh na humbani Naibata do Sipatotap 


Apostel Paulus ibagas Haganup Sitarononni 


' Tapi ibagas ianan na urah mabolah do iboan 
hanami arta on, ase Naibata simada hagogohon na 
sumurung in, ulang hanami. 

8 Ibagas haganup do hanami hona odoh-odoh, 
tapi lang tarpisat, marhabiaran, tapi lang putus 
pangarapan. 

9Hona ayak-ayak, tapi lang itadingkon: 
ipatompaskon, tapi lang maropuk. 

10Tongtong do iboan-boan hanami parmatei ni 
Jesus bani angkulanami, ase talar homa goluh ni 
Jesus ibagas angkulanami. 

11 Ai tongtong do hanami na manggoluh ope, 
iondoskon hu hamatean halani Jesus, ase talar 
homa goluh ni Jesus bani dagingnami na ra matei 
on. 

12 Ase hamatean do marhorja ibagas hanami, tapi 
hagoluhan do ibagas nasiam. 

13Tapi halani adong do bannami Tonduy 
haporsayaon in, songon na tarsurat in, “Na porsaya 
do ahu, halani ai do ase husahapkon,” hanami pe 
porsaya do, ai do ase marsahap age hanami, 

14 halani ibotoh hanami, paboa Sipuhoi Jesus in, 
papuhoon-Ni do age hanami rap pakon Jesus in, 
anjaha pajongjongon-Ni rap pakon nasiam hu lobei- 
Ni. 

15 Tapi haganupan in halani nasiam do, ase lambin 
ganda ni idop ni uhur in, gabe marhitei buei jolma 
lambin surungni homa hatarima kasihon bahen 
hasangapon ni Naibata. 

16 Halani ai seng marnaloja hanami, ai lambin 
roh burukni pe hajolmaonnami pardarat on, tapi 
parbagas ai, ari-ari do ipabayu. 

17 Ai sitaronnami sisonari anjaha na hampung 
porsanon, in do manjadihon bannami hasangapon 
na tarsulur, na tarlobih hamuliaon-Ni sadokah ni 
dokahni, 

18 halani ikawahkon hanami na so taridah in, sedo 
na taridah in; ai tongkin do na taridah in, tapi totap 
do ronsi sadokah ni dokahni na so taridah in. 


Pangarapan ampa Sihol ni Uhur ni si 
Paulus bani Angkula na Baru 


1 Ai ibotoh hanami do, anggo irumbakkon 
lampolamponami na i dunia on, adong do 
bannami rumah humbani Naibata, rumah na so 
pinauli ni tangan, na totap sadokah ni dokahni i 
nagori atas. 
2 Ai sadokah ijon marhoih do hanami, anjaha 
masihol manolukkon ianannami na hun nagori atas 
ai, 
3 ase marhitei na manolukkon ai, seng talanjang 
hanami dapot. 
“Ai sanggah i parlampolampoan on hanami, 
marhoih do hanami anjaha boratan, halani sihol 
uhurnami, ase ulang itanggali, tapi isolukkon ma 
lah, ase ibondut hagoluhan ai na ra matei on. 
> Tapi na pasirsirhon hanami hujai, ai ma Naibata, 
na mambere bannami Tonduy in songon sikoram. 
6 Ase tenger do uhurnami tongtong, anjaha ibotoh 
hanami, daoh ope hanami humbani Tuhan in, 
sadokah marianan hanami ibagas angkula on, 
Tai ibagas haporsayaon do pardalanannami, lape 
ibagas na mangidah. 

8 Tenger do uhurnami, anjaha malasan do uhurnami 
pindah humbani angkula on, laho marianan rap 
pakon Tuhan in. 

9 Halani ai iporluhon hanami do, ase harosuh-Ni 
hanami, atap sanggah ibagas angkula atap dob 
tanggal humbani angkula. 

10 Ai maningon talar do hita haganup i lobei ni 
paruhuman ni Kristus, ase ijalo bei domu hubani 
na hinorjahonni, sanggah ibagas angkula, atap na 
madear atap na masambor. 


Jabatan Pardearan 


11 Ai pe, halani ibotoh hanami, biar bani Tuhan 
in, iojur hanami do jolma in ase porsaya, talar do 
hanami bani Naibata, anjaha arap do uhurnami, 
talar do homa hanami ibagas panggora ni uhur 
nasiam. 

12Sedo na mangulaki hanami na mamyji-myji 
dirinami i lobei nasiam, tapi mambere dalan do bani 
nasiam, ase adong pamujion nasiam pasal hanami 
marimbang hasoman, na mamuji-muji diri pasal 
pardarat sedo pasal paruhuran. 

13 Ai anggo siaran hanami, halani Naibata do ai: 
anjaha anggo maruhur hanami, halani nasiam do. 
14Ai holong ni uhur ni Kristus do na mangatur 
hanami, halani ibotoh hanami, anggo domma matei 
Na Sada in mangkopkop haganup, na dob matei do 
sidea haganup. 

15 Anjaha mangkopkop haganup do Ia matei, ase 
ulang manggoluh bani dirini bei na manggoluh in, 
tapi ase manggoluh sidea Bani, na dob matei anjaha 
mulak manggoluh mangkopkop sidea. 

16 Halani ai seng itanda hanami be atap ise 
mangihutkon pardagingon, anjaha anggo itanda 
hanami pe na ijia Kristus mangihutkon pardagingon, 
tapi seng be sonai panandaionnami sonari. 

17 Ase barang ise ibagas Kristus, na tinompa na baru 
ma in. Domma salpu sisapari, tonggor ma, domma 
gabe na baru. 

18 Haganupan ai humbani Naibata do: ai la do 
padearhon hita Bani marhitei Kristus, anjaha ibere 
do bannami jabatan pardearan in. 

19 hi ipadear Naibata do dunia on Bani 
ibagas Kristus, marhitei na so ihira bani sidea 
panlanggaron ni sidea, anjaha iondoskon do 
bannami ambilan pardearan in. 

20 Ase utusan ni Kristus do hanami, sahira Naibata 
do mangojur marhitei hanami. Gantih ni Kristus do 
hanami mangelek: “Sai ra ma nasiam padearon bani 
Naibata!” 

210n do ibahen Naibata: Mangkopkop hita gabe 
dousa do la, na so mananda dousa, ase gabe 
hapintoron ni Naibata hita ibagas la. 

Pandalankon ni Apostel Paulus bani Jabatanni 


1 Songon hasoman parhorja, ipalumba hanami 
ma nasiam, ase ulang soya panjalo nasiam bani 
idop ni uhur ni Naibata, 
Zai nini do, “Bani panorang idop ni uhur do ho 
hutangihon, anjaha bani panorang haluahon do ho 
huurupi. Tonggor ma, sonari ma panorang idop ni 
uhur, tonggor ma, sonari ma panorang haluahon.” 
3 Seng mambahen partolsuan hanami atap bani aha 
pe, ase ulang hona risa jabatannami 
4 Ibagas haganup do ipatuduhkon hanami dirinami 
songon juakjuak ni Naibata: Ibagas hasabaron 
banggal, ibagas hamarsikon, ibagas hasunsahan, 
ibagas hasosakan, 
> ibagas na hona pukul, ibagas na tartutup, ibagas 
hageoron, ibagas halojaon, ibagas mangkar ni mata, 
ibagas parpuasaon, 
Sibagas hasusion, ibagas habotohon, ibagas 
lumbang ni uhur, ibagas habasaron, ibagas 
Tonduy Na Pansing, ibagas holong ni uhur na so 
marsipahulah-hulah, 
7ibagas hata hasintongan, ibagas hagogohon ni 
Naibata, ai ma marhitei sinjata hapintoron i siamun 
ampa i sambilou: 
8 marhitei na tarpuji ampa na hona parpahiri, 
marhitei hata-hata na masambor ampa hata na 

madear: songon halak na pakahouhon, hape 
parsintong do, 

9 songon na so tinanda, hape na tinanda do: songon 
na laho matei, hape tonggor ma manggoluh do: 
songon halak na niarsik-arsik, hape seng tarbunuh: 
10 songon na marhoru, hape tongtong do marmalas 
ni uhur; songon na miskin, hape buei do na 
ipabayak, songon na so marnadong, hape haganup 
do adong bani. 


Ipangindo si Paulus Holong 
Pambalason humbani Kuria Korint 


11Torang-torang do panluarnami bani nasiam, 
halak Korint, ungkab do uhurnami 

12 Seng sompit uhurnami mangidah nasiam, tapi 
uhur nasiam do na sompit 

13 Songon na bani anakku do hatangkon, “Balos 
na dos hujai ma homa bahen nasiam: Palumbang 
nasiam ma homa uhur nasiam!” 


Pasal Goluh Hapansingon 


14Ulang ma sapasangan nasiam pakon na so 
porsaya! Ai aha ma pardomuanni hapintoron ampa 
na so uhum, anjaha aha ma parsaoran ni haliharon 
ampa hagolapan? 

15 Aha ma pardomuan ni Kristus ampa Belial? Aha 
ma hasadaon ni na porsaya ampa na so porsaya? 

16 Mintor ra ma mardomu rumah na mapansing 
ni Naibata ampa sisombah-sombahon? Ai hita do 
rumah na mapansing ni Naibata na manggoluh in, 
songon na hinatahon ni Naibata, “Sihol marianan 
do Ahu i tongah-tongah ni sidea anjaha mardalani, 
gabe Naibata ni sidea ma Ahu, anjaha sidea gabe 
bangsang-Ku.” 
17 “Halani ai, luar ma hanima hun tongah-tongah ni 
sidea, anjaha paholang hanima ma dirinima,” nini 
Tuhan in, “Ulang ma jamah hanima na butak, ase 
Hujalo hanima!” 
18 “Jadi gabe Bapa ma Ahu bannima, anjaha 
hanima gabe anak ampa boru Bangku,” nini Tuhan, 
Sigomgom haganup. 
7 1 Halani adong banta bagah-bagah na sonai, 
nasiam hinaholongan, paborsih hita ma dirinta 
humbani sagala na pabutakkon daging ampa 
tonduy, laho marayak hapansingon ibagas biar 
dompak Naibata. 


Ipindo si Paulus Use Holong ni Uhur 
ni Halak Korint bani Sidea 


2 Jalo nasiam ma hanami, seng adong na ijahati 
hanami, seng adong na iparseda hanami, anjaha 
seng adong na iuhur-uhuri hanami. 

3 Seng na laho manguhumi nasiam ase huhatahon 
in, ai domma huhatahon, na dob ibagas uhurnami 

do nasiam, ase rap matei anjaha rap manggoluh 
hita. 

4 Banggal do tenger ni uhur hubani nasiam, banggal 
do age pamujingku bani nasiam, tarapoh tumang 
uhurhu, marmalas ni uhur tumang do uhurhu 
ibagas haganup sitarononnami. 


Tarapoh Uhur ni Si Paulus Mambogei Barita 
Hamubahon ni Halak Korint Marhitei si Titus 


“Ai age bani parrohnami hu Makedonia, seng 
marparsaranan dagingnami, tapi sosak do ibagas 
haganup, parlawanan hun darat, biar humbagas. 
6Tapi Naibata, Siapoh na toruh maruhur. la do 
mangapoh hanami marhitei, parroh ni si Titus, 

7 seng marhitei parrohni tumang, dihut do marhitei 
pangapohon, na jinaloni humbani nasiam: ai 
ibaritahon do bannami sihol ni uhur nasiam, 
partangis nasiam, ampa ringgas ni uhur nasiam 
mangkopkop ahu, gabe lambin malas ma uhurhu 

8 Ai pusok pe uhur nasiam hubahen marhitei surat 
ondi, seng husolsoli uhurhu. Anggo husolsoli pe 
lobei uhurhu, ai huidah pusok uhur nasiam tongkin 
ibahen surat ondi, 

9 sonari nani malas do uhurhu, sedo halani na dob 
pusok ai uhur nasiam, tapi halani hamubahon ni 
uhur, pangkorhon ni pusok uhur ai do. Ai humbani 
Naibata do pusok ni uhur nasiam, ase ulang rugi 
nasiam halani hanami ibagas atap aha pe 

10 Ai ihorhon pusok ni uhur na humbani Naibata 
do hamubahon ni uhur hu haluahon, seng 
marpanosalan, tapi pusok ni uhur dunia on 
mangkorhon hamatean. 

11 Tanda nasiam ma pusok ni uhur na humbani 
Naibata, na mangkorhon ibagas nasiam sonai buei 
ni ringgas ni uhur, pangapition, ringis, biar, sihol ni 
uhur, pongkut ni uhur, ampa paminsangon. Ibagas 
haganupan ai domma ipatuduhkon nasiam, paboa 
borsih do nasiam ijai 

12 Ase hutongos pe surat ai bani nasiam: sedo halani 
parjahat ai, atap halani na jinahatanni, tapi ase talar 
do bani nasiam i lobei ni Naibata, ringgas ni uhur 
nasiam mangkopkop hanami 

13Halani ai tarapoh do hanami. Ambah ni 
pangapohon na bannami ai, lambin malas do 
uhurnami halani malas ni uhur ni si Titus, ai sonang 
do tonduyni ibahen nasiam haganup 

14 hi seng tarmela ahu, na hupapuji-puji ai nasiam 
dompaksi, tapi songon na ihatahon hanami 
haganupan in bani nasiam sintong-sintong, sonai 
do homa gabe sintong pamujinami dompak si Titus 
15 Anjaha lambin banggalni do holong ni uhurni bani 
nasiam, mardingat pambalosion nasiam haganup, 
sonaha panjalo nasiam bani ibagas biar ampa hitir. 
16 Malas do uhurhu, halani boi ahu martenger ni 
uhur bani nasiam ibagas haganup. 

Ojur-ojur Patumpu Tumpak 
bani Kuria na i Jerusalem 


1 Tapi nasiam sanina, ipabotohkon hanami ma 
bani nasiam pasal idop ni uhur ni Naibata, na 
binere-Ni bani kuria-kuria na i Makedonia. 
2 Ai age pe ibagas parlajouan ampa sitaronon 
banggal sidea, tapi ibagas haganupan ai malas 
tumang do uhur ni sidea, gabe surung do halayakon 
ni sidea, age pe miskin tumang sidea 
3 Ibere sidea do domu hubani na tarbahen sidea, 
husaksihon do ai, lobih humbani na tarbahen sidea 
tene, humbani rosuh ni sidea 
4Gogoh do ipindo sidea hun bannami, ase boi 
dihut sidea mandalankon horja idop ni uhur, laho 
mangurupi halak na mapansing ai. 
3 Anjaha lobih humbani na niarapkonnami, ai diri ni 
sidea do parlobei ibere sidea bani Tuhan in, pakon 
hu bannami, domu hubani rosuh ni Naibata, 
6 gabe iojur hanami ma si Titus, ase itoruskon 
i tongah-tongah nasiam horja idop ni uhur on, 
songon na dob pinungkahni hinan 
1Tapi songon bani haganup marhasurungan 
nasiam, ai ma bani haporsayaon, bani hata, bani 
habotohon, bani sagala haringgason, bani holong 
dompak hanami, sihol ma sonai hasurungan 
nasiam age bani horja idop ni uhur on. 

8Sedo songon parentah hatangkon, tapi laho 
manguji sintong ni holong ni uhur nasiam do 
marimbang habujuron ni halak na legan 

9 Ai ibotoh nasiam do idop ni uhur ni Tuhanta Jesus 
Kristus, na bayak hinan, gabe miskin halani nasiam, 
ase bayak nasiam halani sombuh-Ni ai. 

10ibagas pahara on sonon do pingkiranku, 
sihatahononku, “Dear ma ai bani nasiam, ai 
domma ipungkah nasiam tahun na salpu, 
sedo pitah na mandalankon, tapi dihut do na 
mansurahon.” 

11 Ase sonari pe dalankon nasiam ma homa in, ase 
songon porlu ni uhur laho manriahkon, sonai ma 
homa mandalankon, domu hubani na tarbahen 

2 hi. anggo adong  porlu ni uhur, 
sihamalaskononkon do ai domu hubani na 
adong, seng domu hubani na so adong. 

13 Artini ai sedo ase sonang na legan, hape susah 
nasiam, marsipadosan ma namin 

14 Anggo sonari na lobih bani nasiam ma manggoki 
na hurang bani sidea, ase na lobih bani sidea 
manggoki na hurang bani nasiam, ase dos, 

15 songon na tarsurat in, “Na marnah na buei seng 
marlobih-lobih, anjaha na marnah na otik seng 
hurangan.” 

Parsuruh bani si Titus 


16Tapi tarima kasih ma bani Naibata, na 
mamberehon ringgas ni uhur na sonin hubagas 
uhur ni si Titus, laho mangkopkop nasiam 

17Na ra do ia ojuron, anjaha lambin hinsah 
do uhurni roh marayak nasiam humbani rosuhni 
sandiri 

18 Anjaha rap pakonsi isuruh hanami do sanina in, 
na tarpuji bani ganup kuria in, halani Ambilan Na 
Madear in 

19 Anjaha seng pitah ai, tapi na ipabangkit kuria 
in do ia mangkasomani hanami bani horja idop ni 
uhur on, na idalankon hanami bahen hasangapon 
ni Tuhan in ampa laho patuduhkon ringgas ni 
uhurnami. 

20 ibahen hanami sonai, ase ulang adong na 
mangkata-hatai hanami pasal tumpak na banggal, 
na nidalankonnami, 

21 ai ipingkiri hanami do na madear, seng pitah i 
lobei ni Tuhan in, tapi dihut do homa i lobei ni jolma 
22 Anjaha rap pakon sidea isuruh hanami do 
saninanami na legan, dob gati iuji hanami ringgas 
ni uhurni ibagas buei pahara, anjaha sonari lambin 
tambah do ringgas ni uhurni, halani banggal ni 
tenger ni uhurni bani nasiam 

23 Ia si Titus, ai ma hasomanku anjaha hasoman 
sahorja bani nasiam, anjaha hasomannami ai, ai ma 
suruhan ni kuria-kuria, sipasangap Kristus. 

24 Ai pe, pataridahkon nasiam ma bani sidea holong 
ni uhur nasiam ampa pamujinami bani nasiam, i 
lobei ni kuria in! 


Tumpak hu Jerusalem 


lla pasal pangurupion na bani halak na 

mapansing, seng porlu be suratkononku ai bani 
nasiam. 
2 Ai hubotoh do ringgas ni uhur nasiam, na dob pala 
hupapuji-puji i lobei ni halak Makedonia, paboa 
na dob marugas Akaya humbani na tahun in ope, 
anjaha haringgason nasiam ai do manjuljul sibueian 
hasoman ai. 
3 Tapi husuruh do sanina in, ase ulang lang mararti 
pamujinami bani nasiam pasal ai, ase sirsir ma 
nasiam tongon, songon na dob huhatahon hinan: 
4 ase ulang, anggo roh halak Makedonia rap pakon 
ahu, jadi jumpah nasiam lang sirsir, gabe maila 
hanami, ulang ma lobei nasiam ihatahon hanami, 
halani tenger ni uhurnami in 
3 Halani ai porlu do ninuhurhu, marsuruh sanina 
in parlobei bani nasiam, laho pasirsirhon sibere- 
bere hatarimakasihon, na dob ipadankon nasiam, 
ase sirsir ma in, songon sibere-bere na unjah, ulang 
ma na hinolit 

6 Tapi ingat nasiam ma on: Na mantidahkon otik, 
otik do sabionni: na mantidahkon buei, buei do 
sabionni. 

7 Ganup ma jinuljul ni uhurni, ulang ma humbani 
borat ni uhur atap halani paksa, ai ihaholongi 
Naibata do halak na malas uhur mambere. 

8 Ai markuasa do Naibata mambere unjah sagala 
pasu-pasu bani nasiam, ase sungkupan nasiam 
tongtong bani haganup, anjaha marlobih-lobih 
nasiam bani ganup horja na madear, 

3domu hubani na tarsurat in, “la do na 
mambagihon, ibere do bani na miskin, totap do 
hapintoronni ronsi sadokah ni dokahni.” 

10 Anjaha na pasirsirhon bonih bani sipanabur ampa 
indahan bani na mangankon, pasirsiron anjaha 
pagandaonni do bani nasiam sisaburhononkon 
anjaha pabueionni buah ni hapintoron nasiam. 

11 Ase bani haganup nasiam ipabayak, laho 
mandalankon halayakon, na mangkorhon tarima 
kasih bani Naibata, marhitei hanami. 

12/39 horja panumpakion on seng pitah na 
manungkupi hahurangan ni halak na mapansing ai 
in, tapi surung do pangkorhon ni ai homa marhitei 
buei martarima kasih bani Naibata. 

13 hi marhitei habujuron nasiam bani horja 
panumpakion on ipuji sidea do Naibata, halani 
ibalosi nasiam do Ambilan Na Madear ni Kristus 
marhitei hasaksian nasiam, anjaha halani unjah 

nasiam marsibere-bere ibagas parsaoran nasiam 
pakon sidea ampa haganup halak na legan 

14 Anjaha itonggohon sidea do nasiam ibagas sihol 
ni uhur bani nasiam, mardingat idop ni uhur na 
tarsulur, na humbani Naibata bani nasiam 

15 Tapi tarima kasih ma bani Naibata halani sibere- 
bere-Ni, na so tarpajojor in. 


Ipartahankon si Paulus Dirini 
Dompak Imbang-imbangni 


10.” si Paulus, hupodahi ma nasiam 
marhitei halamlamon ampa hasabaron ni 
Kristus, ahu na toruh maruhur dompak nasiam 
anggo dumpar bohi bei, tapi na barani anggo 
padaoh-daoh, 

2ahu mangindohon, ase anggo padumpar 
bohi holi, ulang pala tarpaksa ahu patuduhkon 
habaranionku, songon na dob husurahon 
martindak koras dompak deba halak, na mangkira 
hanami manggoluh mangihutkon pardagingon. 
3Tongon ibagas daging ope hanami, tapi seng 
mangihutkon pardagingon hanami marporang. 

Ala sinjatanami marporang sedo  sinjata 
pardagingon, tapi gok hagogohon do humbani 
Naibata, laho manrumbakkon benteng-benteng. 
5Irumbakkon hanami do sura-sura ampa uhur 
hagijangon na manlawan habotohon na humbani 

Naibata, anjaha itaban hanami do sagala pingkiran, 
ase pambalosi ai bani Kristus. 

6 Anjaha sirsir do hanami maminsang sagala na 
so mambalosi, anggo domma gok pambalosion 
nasiam. 

7Tonggor nasiam ma na talar i lobei nasiam in! 
Anggo adong na mangahap, Kristus do simadasi, 
ijuhurhon ma on homa, paboa songon Kristus 
simadasi, sonai do homa hanami. 

8 Ai anggo hutambahi pe pamujingku bani kuasa, 
na binere ni Tuhan in bannami, laho pauli-ulihon 
do, sedo laho parsedahon nasiam, seng maila ahu 
ibagas ai. 

9 Ulang ma adong na mangagan, na mambiar-biari 
nasiam do ahu marhitei surat in 

10 Ai adong do na mangkatahon, “Koras anjaha 
margogoh do suratni in, tapi anggo dumpar, galek 
do ia anjaha seng maharga hatani.” 

11|pingkiri halak ai ma on, paboa sonin 
hadirionnami ibagas hatanami marhitei surat 
sanggah daoh, sonai do homa ibahen hanami 
sanggah dumpar 

12 Seng barani hanami padoskon atap pausihkon 
dirinami bani halak na pajuntul-juntulhon dirini, na 
mangukur dirini marhitei ukuran ni sidea sandiri, na 
pausihkon dirini marhitei dirini sandiri homa. Seng 
dong pangarusion ni sidea. 

13 Tapi seng ra hanami mamuji-muji dirinami ibagas 
na so marukuran, tapi mangihutkon ukuran na dob 
tinontuhon ni Naibata do bannami, na das ronsi 
bani nasiam homa. 

14Seng na manalpui hawajibannami hanami, 
songon na so ongga bani nasiam. Ai lang hanami 
do na roh mamboan Ambilan Na Madear pasal 
Kristus bani nasiam? 

15 Anjaha seng tarlanjur hanami, gabe ipuji hanami 
dirinami marhitei buah ni horja ni halak na 
legan. Tapi arap do uhurnami lambin toguhni ma 
haporsayaon nasiam ibagas nasiam, ase lambin 
bolagni ma parhorjaan, na itotapkon bannami, 

16 laho mangambilankon Ambilan Na Madear bani 
nagori-nagori sidaohan ope humbani nasiam, tapi 
lang pala manalpui balog parhorjaan ni halak na 
legan, anjaha mangkamegahkon buah ni horja ni 
sidea. 

17 Tapi na mamuji dirini, marhitei Tuhan in ma ia 
mamuji! 

18 Ai sedo halak na mamuji dirini, na totap botul, 
tapi na niuji ni Tuhan in do. 


Ipatidak Apostel Paulus Paruhuron ni 
Imbang-imbangni na Hurang Dear ai 


11. ra ma nasiam otik manganju 
habodohonku! Nai ma tene, anju nasiam 
ma ahu! 

2 Ringis ni Naibata do na adong bangku 
mangkopkop nasiam, ai domma hupatunangankon 
nasiam bani sada dalahi, anjaha hupasirsir nasiam 
bani Kristus songon sada anak boru na so haliaban. 
3Tapi biar do uhurhu songon si Hawa nasiam, 
na pinaoto-oto marhitei akal-akal ni ulog, gabe 
seda pingkiran nasiam, anjaha manirpang humbani 
bulus ni uhur dompak Kristus. 

4 Halani ihadearhon nasiam do, anggo adong na 
roh mangambilankon Kristus legan humbani na 
iambilankon hanami, anjaha ijalo nasiam do tonduy 
na legan, na sojinalo nasiam hinan, barang ambilan 
na madear na legan, na so jinalo nasiam hinan. 
"Tapi ninuhurhu, seng etekan ahu marimbang 
apostel na banggal in. 

6Tapi anggo hurang pandei pe ahu bani hata, 
tapi lang anggo bani habotohon: tongtong do 
ipataridahkon hanami ai bani nasiam ibagas 
haganup. 

7 Atap na mardousa do ahu, halani hupatoruh 
diringku, ase ipagijang nasiam, ai ma, halani 
huambilankon Ambilan Na Madear na humbani 
Naibata bani nasiam, seng pala mangindo upah? 

8 Hun bani kuria na legan do hubuati, hujalo upah 
humbani sidea, laho marhorja bani nasiam. 

3 Anjaha ia hurangan pe ahu i tongah-tongah 
nasiam, seng husunsahi age ise: ai sanina na roh 
hun Makedonia, ai do patukkon na hurang bangku. 

Tongtong do hujaga diringku, ase ulang husunsahi 
nasiam, sonai do homa hu lobeian on. 

10 Halani hasintongan ni Kristus na ibagas ahu, puji- 
pujian on seng bulih langlangon bangku i nagori 
Akaya. 

11 Halani aha? Halani na so holong do uhur hubani 
nasiam? Naibata do mambotohsi 

12 Tapi na hubahen nuan, age hu lobeian on pe 
bahenonku do, laho manlanglangi paruhuran ni 
halak do, na marsura-surahon ase dos hanami 
pakon sidea bani pamujion in 

1319 sidea, apostel parladung do, parhorja 
sipakulah-kulah, na pausih-usihkon dirini bani 
apostel ni Kristus. 

14 Seng pala longang uhur ijai, ai age sibolis ipausih- 
usih do dirini bani malekat haliharon 

15Seng pala ganjil ai, anggo juakjuakni pausih- 
usihkon dirini bani juakjuak ni hapintoron. Domu 
hubani horjani do ujung ni sidea bei. 


Ipatugah si Paulus Hasurunganni Halani Munsuhni 


16 Huulaki ma mangkatahon, ulang ma adong na 
mangagan na bodoh ahu. Tapi anggo sonai do, jalo 
nasiam ma ahu songon na bodoh, ase tarpuji-puji 
ahu diringku otik. 

17'la na huhatahon on, seng huhatahon in 
mangihutkon pingkiran ni Tuhan in, tapi songon 

na bodoh do, domu hubani pambahen ni na 
mamuji-muji diri 

18 Halani buei na mamuji-muji diri mangihutkon 
pardagingon, dihut ma ahu mamuji-muji diri 

19 Ai lang malas do uhur nasiam manganju halak na 
bodoh, halani pentar nasiam? 

20 Tongon sabar do nasiam, anggo iparjabolon halak 
nasiam, anggo ionsop daroh nasiam, anggo ibuati 
parbagianan nasiam, anggo adong na pagijang- 
gijang dirini, anggo ipastap nasiam 

21 Hamelaon do namin hatangkon, ra na galek do 
hanami ijai. Tapi, anggo adong barang ise na pag 
mangunsagahkon atap aha pe, ahu pe barani do 
mangunsagah. Haotoon do namin hatangkon 

22 Halak Heber do sidea? Ahu pe homa. Halak Israel 
do sidea? Ahu pe homa. Ginompar ni si Abraham do 
sidea? Ahu pe homa. 

23 Jyakjuak ni Kristus do sidea? Haotoon do 
hatangkon, lobihan do ahu. Lobihan manaron 
torik ni horja, gati tartutup, gati hona bogbog, gati 
ibagas parmaraan hamatean. 

24 Lima hali ma ahu ilonsingi halak Jahudi, ompat 
puluh pukul hurang sada. 

25 Tolu hali ma ahu ibogbogi, sahali ipargijig bani 
batu, tolu hali harom, sadari saborngin mumbang- 
umbang i laut bolag, 

26 gati i pardalanan anjaha marmara i bah banggal, 
marmara ibahen panrampok, marmara humbani 

bangsangku sandiri, marmara humbani bangsa 
sipajuh begu-begu, marmara ibagas huta, marmara 
i halimisan, marmara i laut, marmara i tongah- 
tongah ni sanina sipakulah-kulah 

2/loja do ahu anjaha sunsah, gati mangkar 
matangku, loheian anjaha horahan, gati marpuasa, 
marborgoh anjaha hurangan hiou. 

28 Sobali ai, adong ope na mandondon ahu ari-ari, 
ai ma na mansarihon haganup kuria in. 

29 |se na galek, seng dihut ahu galek? Ise na gabe 
sangsi ibahen halak, seng dihut milas uhurhu? 

30 Anggo maningon mamuji diri ahu, hagalekonkin 
ma hupapuji-puji. 

31 j3 Naibata, Bapa ni Tuhan Jesus, na tarpuji ronsi 
sadokah ni dokahni, ibotoh do na so marladung 
ahu. 

32| Damaskus, ijagai wakil ni raja Aretas do huta 
Damaskus, laho manangkap ahu 

33 Jadi ibagas karanjang ma ahu itantan humbani 
jandela hu darat ni tembok, gabe maluah humbani 
tanganni. 


Pangungkabon na Bani Apostel ai 
Ampa Sitaronon na Sogop Bani 


12 1 Maningon mamuji diri, age seng marguna 
namin: ase patugahonku ma panonggoran 
ampa pangungkabon na humbani Tuhan in 

2 Hutanda sada jolma ibagas Kristus: sapuluh ompat 
tahun ma dob salpu ai (atap na ibagas angkula ia 
seng hubotoh, atap na idarat ni angkula ia seng 
hubotoh, Naibata do mambotohsi), na tarangkat do 
halak ai ronsi lapis patoluhon ni nagori atas 

3 Anjaha hutanda do jolma ai (tapi atap na ibagas 
angkula ia ijia, atap sirang humbani angkula, seng 
hubotoh, Naibata do mambotohsi), 

4na tarangkat do ia ronsi Paradeiso, anjaha ibogei 
do hata na so tarhatahon, na so boi tarsahapkon 
jolma 

> Pasal halak ai mamuji-muji ma ahu, tapi pasal 
diringku seng mamuji-muji ahu sobali halani 
hagalekonkin. 

6 Ai anggo hupapuji-puji pe diringku, seng na so 
maruhur ahu ijai, ai na sintong do hatangku. Tapi 
huhorom mando ai, ase ulang lobih ahu ihira halak 
humbani na nididahni bangku ampa na binogeini 
hun bangku. 

7 Anjaha, ase ulang huhagijangkon pangungkabon 
na tarsulur na hu bangku ai, ibere do bangku sada 
duri ibagas dagingku, ai ma suruhan ni sibolis, na 
mangkantam ahu, ase ulang hupagijang diringku. 

8 Tolu hali ma hupangindo humbani Tuhan in, ase 
tanggal in hun bangku 

9 Jadi nini ma hu bangku, “Sungkup do idop ni 
uhur-Hu bam, ai ibagas hagalekon do gabe gok 

hagogohon.” Ase dearan ma hupuji diringku halani 
hagalekon, ase sogop bangku hagogohon ni Kristus 
10 Halani ai sonang do uhurhu ibagas hagalekon, 
hahirion, hasunsahan, parburuon ampa hasosakan 
halani Kristus, ai sanggah galek ahu, ijai do ahu 
margogoh. 


Pitah ni Uhur ni si Paulus Mangkopkop Kuria Korint 


11Na dob gabe maoto do ahu hape! Nasiam do 
na mamaksa ahu sonai. Patut do namin palobeion 
nasiam ahu. Ai seng adong tadingku humbani 
apostel na banggal in, age pe na lang ahu. 

12 Napamasa do namin tanda ni apostel i tongah- 
tongah nasiam ibagas sagala hasabaron, marhitei 
tanda ampa halongangan pakon hagogohon. 

13 Ai aha ma adong hatadingan nasiam marimbang 
kuria na legan in, sobali na so husunsahi in nasiam? 
Sasap nasiam ma hasalahankin! 

14 Tonggor nasiam ma, domma pala patoluhalihon 
sirsir ahu marayak nasiam, anjaha sedo na laho 
manunsahi ahu. Ai sedo na adong bani nasiam sihol 
pindahanku, tapi nasiam sandiri do. Ai seng patut 
anak patumpu-tumpu arta bani namatorasni, tapi 
namatorasni do bani anakni. 

15Tapi malas do uhurhu mambere, lanjar 
mamberehon  diringku wmangkopkop  tonduy 
nasiam. Anggo lobih pangkaholongingku bani 
nasiam, mase ma hurang ahu ihaholongi? 

16 Sonai pe ai, seng husunsahi nasiam, tapi halani 
parakal ahu, gabe hubuat do uhur nasiam ibagas 
akal 

17 Ai adong mambuat untung ahu humbani nasiam, 
marhitei halak na husuruh bani nasiam? 

18 Huojur do tongon si Titus anjaha husuruh sanina 
in mangkasomanisi. Ai adong do mambuat untung 
si Titus humbani nasiam? Ai lang ibagas sada 
Tonduy do hanami marparlahou? Ai lang sada do 
bokas iirikkon hanami? 

19Domma ipingkir uhur nasiam hinan, na 
mamintori diri do hanami i lobei nasiam? | lobei 
ni Naibata, ibagas Kristus ihatahon hanami, 
“Haganupan ai, nasiam hinaholongan, laho 
pauli-ulihon nasiam do.” 

20 Ai mabiar do ahu, atap lang dapot ahu nasiam 
bani parrohku, domu hubani na pinindo ni uhurhu, 
anjaha ahu pe seng jumpah nasiam songon na 
pinindo ni uhur nasiam, anjaha mabiar do ahu, 
atap adong do i tongah-tongah nasiam paringoran, 
parsimburuon, ringis, uhur haut, hata tundal, 
panrisaon, uhur hagijangon ampa hageoron. 

21 Sai ulang ma ipatoruh Naibatangku ahu i tongah- 
tongah nasiam bani parrohku use, gabe pala tangis 
ahu halani buei halak na mardousa hinan, na so 
manolsoli uhurni pasal habutakon, parriah-riahon 
ampa hasumsamon, na hinorjahon ni sidea. 

Lumba-lumba, Sura-sura ampa 
Pangarapan ni Apostel ai 


13 1 Patoluhalihon ma ahu roh sonari marayak 
nasiam. Sipaputuson do sagala parsahapan 
marhitei hasaksian ni dua atap tolu halak saksi. 
2Songon na dob hupatugah bani parrohku 
paduahalihon ijia, sonai age sonari, age pe lang ijin 
ahu, ahu patugahkon use bani sidea na mardousa 
hinan, sonai homa bani haganup halak na legan, 
paboa rohkonsi ahu holi, seng maralang-alang ahu 
atap bani ise pe 

3 Ipangindo nasiam do tene tanda, atap na tongon 
do marsahap Kristus marhitei ahu, na seng galek 
bani nasiam, tapi marhagogohon do i tongah- 
tongah nasiam 

4Ai tarsilang pe la halani hagalekon, tapi 
manggoluh do la marhitei hagogohon ni Naibata. 
Anjaha hanami pe galek do ibagas la, tapi 
manggoluh do rap pakon-Si marhitei hagogohon ni 
Naibata i tongah-tongah nasiam. 

5 Lajou nasiam ma diri nasiam, atap na ibagas 
haporsayaon do nasiam, pareksa nasiam ma diri 
nasiam. Ai na so ibotoh nasiam do bani diri nasiam, 
paboa na ibagas nasiam do Jesus Kristus? Anggo 
lang, na so talup ma nasiam. 

6 Tapi arap do uhurhu, botohon nasiam do, paboa 
sedo na so talup hanami 

7 Tapi martonggo do hanami bani Naibata, ase ulang 
ihorjahon nasiam na jahat, sedo ase talup hanami 
idahon, tapi ase ihorjahon nasiam do na madear, 
hanami na songon na so talup idahon 
SAI seng adong gogohnami mangimbang 
hasintongan in, tapi mangkopkop hasintongan in 
do 
3 Ai malas do uhurnami anggo galek hanami, tapi 
margogoh ia nasiam. Lanjar in do tonggonami, ase 
lambin toguh uhur nasiam 
10 Husurat do on, sanggah holang ope ahu, ase 
ulang rohkonsi ahu, koras ahu mamakei kuasa na 
binere ni Tuhan in bangku. laho pauli-ulihon, sedo 
laho parsedahon. 

Tabini 
11 Ambah ni ai, nasiam sanina, malas ma uhur 
nasiam, sai ra ma nasiam patorsaon, sai ra 
ma nasiam palumbaon, sauhur ma nasiam, sai 
mardamei ma nasiam, anjaha ihasomani Naibata 
parholong anjaha pardamei in ma nasiam. 
12 Marsitabian ma nasiam marhitei summah na 
mapansing. 
13 idop ni uhur ni Tuhanta Jesus Kristus pakon 
holong ni uhur ni Naibata ampa parsaoran ni 
Tonduy Na Pansing ma mangkasomani nasiam 
haganup! 
14 (13:13) 


Galatia 


Tabi ni Apostel ai 


1Hun bani si Paulus, ai ma apostel, sedo 
humbani jolma atap marhitei sada jolma, tapi 
marhitei Jesus Kristus anjaha marhitei Naibata Bapa 
do, na dob papuhohon-Si humbani na matei, 
2 rap pakon sanina in haganup, na mangkasomani 
ahu, hubani kuria-kuria na i nagori Galatia. 
3]dop ni uhur ma bani nasiam ampa damei 
humbani Naibata Bapa pakon humbani Tuhanta 
Jesus Kristus, 
4 na dob mamberehon diri-Ni halani dousanta, laho 
paluahkon hita humbani dunia sisonari, na jahat on, 
mangihutkon uhur ni Naibata Bapanta. 
> Bani ma hasangapon ronsi sadokah ni dokahni. 
Amen. 


Longang ni Uhur ni Apostel Paulus 
Halani Parbalikon ni Halak Galatia 


6 Longang do uhurhu, halani sonin podasni nasiam 
marbalik hun Bani, na dob mandilo nasiam marhitei 
idop ni uhur ni Kristus, laho mangihutkon Ambilan 
Na Madear na legan, 

Tai seng adong na legan. Tapi adong do halak na 
manggeori uhur nasiam, anjaha na sihol paubahkon 
Ambilan Na Madear ni Kristus. 

8 Tapi porini hanami, atap malekat na hun nagori 
atas pe, mangambilankon Ambilan Na Madear bani 
nasiam, legan humbani na dob niambilankonnami, 
hona papa ma ia. 

9Songon na dob ihatahon hanami hinan, sonari 
pe sonai do huhatahon, “Anggo adong na 
mangambilankon Ambilan Na Madear bani nasiam, 
legan humbani na dob jinalo nasiam, hona papa 
ma ia. 

10 Rosuh-rosuh ni jolma do na hupindahi ijai, atap 
rosuh ni Naibata do? Na mantin bani pinggol ni 
jolma do na hupindahi? Ambit sonai, seng sintong 
ahu juakjuak ni Kristus.” 


Ipatorang si Paulus na humbani 
Naibata do Haapostelonni 


11 Ai hupatugah ma bani nasiam sanina, ia Ambilan 
Na Madear na huambilankon in, sedo na humbani 
jolma in. 

12 Ai seng hujalo atap huguruhon in humbani jolma, 
tapi marhitei pangungkabon ni Jesus Kristus do. 

13 Ai domma ibogei nasiam parlahouhu sanggah 
ibagas hajahudion ope ahu, sonaha parahni 
parburungku bani kuria ni Naibata, laho 
parsedahon ai. 

14Surungan do ahu humbani buei hasomanku 
magodang mangkorjahon hajahudion, ai na 
tarlobih do pongkut ni uhurhu mangkaporluhon 
aturan-aturan na humbani ompungnami. 

15Tapi ipapulig Naibata do ahu humbani 
parnaibataan nari, anjaha idilo do ahu halani idop 
ni uhur-Ni, 

16 anjaha marosuh do la patalarhon Anak-Ni in 
bangku, ase huambilankon la bani halak sipajuh 
begu-begu. Seng lobei marguru ahu ijia bani daging 
ampa daroh, 

17 anjaha seng tangkog ahu hu Jerusalem marayak 
apostel, na dob parlobei hun bangku, tapi hu tanoh 
Arab do ahu laho. Dob ai use mulak ma ahu hu 
Damaskus. 

18Dob salpu tolu tahun, tangkog ma ahu hu 
Jerusalem, laho marayak si Kepas, anjaha tondok 
ma ahu bani sapuluh lima ari dokahni. 

19 Tapi seng adong huidah apostel na legan sobali si 
Jakobus, sanina ni Tuhan in. 

20 la na husurat on bani nasiam, i lobei ni Naibata 
do on, paboa sedo na marladung ahu. 

21 Dob ai laho do ahu hu nagori Siria ampa Silisia. 
22 Tapi seng itanda kuria ni Kristus na i nagori Judea 
anggo bohingku. 

23 Pitah na tarbogei do bani sidea, “Na marburu hita 
ijia, ia do sonari mangambilankon haporsayaon, na 
pinarsedani ijia.” 

24 Jadi ipasangap sidea ma Naibata halani ahu. 


lakui Apostel na Legan do Ambilan Na Madear na 
Binoan ni si Paulus bani Halak Sipajuh Begu-begu 


11 pudini ai, dob salpu sapuluh ompat tahun, 
tangkog ma ahu use hu Jerusalem rap pakon si 
Barnabas, anjaha huboan do homa si Titus. 
2 Tapi mangihutkon pangungkabon do na tangkog ai 
ahu. Anjaha hupatorang ma bani sidea Ambilan Na 
Madear na huambilankon bani halak sipajuh begu- 
begu, tarlobih ma ai hubani na sangap-sangap ai, 
ase ulang soya parlintunonku hu lobeian on age na 
dob in. 
3 Gari si Titus, hasomankin, halak Gorik in, seng 
ipaksa ase tarsunat. 
4Tapi adong do deba sanina na so haru sanina, na 
pasamak-samakkon dirini, na roh masuk bannami, 
laho manggompangi hamardekaon na adong 
bannami ibagas Jesus Kristus, laho patunduk 
hanami bani parjabolonon. 
> Tapi tongkin pe lang tunduk hanami bani sidea, 
ase totap bani nasiam hasintongan ni Ambilan Na 
Madear in. 
6 Tapi sidea na marsangap ai (atap ise sidea hinan, 
seng penting bangku ai, ai seng sididah bohi 
Naibata), seng adong itambahi sidea bani na adong 
bangku hinan. 

' Tapi suharni ai do, ididah sidea do, na dob 
iondoskon do bangku Ambilan Na Madear hubani 
halak na so marsunat, songon si Petrus hubani halak 
na marsunat. 

8 Ai la, na pabangkitkon si Petrus gabe apostel bani 
halak na tarsunat, lanjar la do pabangkitkon ahu 
bani halak na so marsunat. 

3 Anjaha dob ididah sidea idop ni uhur na dob 
binere bangku, ai ma si Jakobus, si Kepas ampa si 
Johannes, na songon tiang iahap hasoman, gabe 
ijabattangani sidea ma ahu pakon si Barnabas, ai ma 
tanda ni parsaoran, paboa hanami hubani sipajuh 
begu-begu, tapi sidea hubani na marsunat, 

10 asal ma iingat hanami halak na masombuh: 
anjaha saud do huporluhon mandalankon ai. 


Ihata si Paulus si Petrus Halani 
Hasintongan ni Ambilan Na Madear 


11 Tapi sanggah roh si Kepas hu Antiokia, dumpar do 
hulawan ia, halani torang adong salahni. 

12 hi paima roh piga-piga halak suruhan ni si 
Jakobus, rap mangan do ia pakon sipajuh begu- 
begu, tapi dob roh sidea, surut ma ia anjaha 
ipaholang ma dirini, halani biar ni uhurni bani sidea 
na marsunat ai. 

13 Anjaha halak Jahudi na legan ai pe dihut do 
marsipahulah-hulah, pala do age si Barnabas dihut 
bani hasipahulah-hulahon ni sidea ai. 

14Tapi dob huidah, na so pintor be langkah 
ni sidea domu hubani hasintongan ni Ambilan 
Na Madear in, ningku ma dompak si Kepas i 
lobei ni sidea haganup, “Anggo ham, sada halak 
Jahudi, manggoluh mangihutkon adat ni sipajuh 
begu-begu, sedo adat ni Jahudi, sonaha ma boi 
paksaonmu halak sipajuh begu-begu, mangihutkon 
adat Jahudi? 

15 Halak Jahudi do hanami mangihutkon partubuh, 
sedo pardousa humbani sipajuh begu-begu. 

16Tapi ibotoh hanami do, na so dapotan 
hapintoron jolma marhitei na mangkorjahon 
titah, tapi marhitei haporsayaon bani Jesus Kristus 
do. Halani ai, hanami pe, marhaporsayaon do 
bani Kristus Jesus, ase ipintori hanami marhitei 
haporsayaon bani Kristus, sedo marhitei na 
mangkorjahon titah, ai marhitei na mangkorjahon 
titah, seng adong na dapotan hapintoron. 

17 Tapi anggo pardousa do jumpah age hanami, na 
sihol pintor marhitei Kristus, ai lang juakjuak ni 
dousa ma age Kristus? Lang ale! 

18Tapi anggo hupauli use na dob huparseda, 
hupajongjong do diringku sipanlanggar. 

19 Ai domma matei ahu bani titah in marhitei titah 
in, ase manggoluh ahu bani Naibata. Rapkon Kristus 
in do ahu tarsilang. 

20Seng be ahu na manggoluh in nuan, tapi 
Kristus do manggoluh ibagas ahu. la manggoluh 

pe ahu nuan ibagas daging, ai ma manggoluh 
ibagas haporsayaon bani Anak ni Naibata, na 
mangkaholongi ahu anjaha na mamberehon diri-Ni 
mangkopkop ahu. 

21 Seng hutulak idop ni uhur ni Naibata, ai ambit 
adong hapintoron marhitei titah, soya ma parmatei 
ni Kristus.” 


Haporsayaon do na Mamintori Jolma, 
Sedo na Mangkorjahon Titah 


1E nasiam, halak Galatia na so maruhur! 
Ise do na mandormai nasiam? Ai domma 
pala targambar bani panonggor nasiam Jesus na 
tarsilang in. 
2 Pitah on sihol botohonku humbani nasiam, 
humbani horja titah do ijalo nasiam Tonduy in, 
atap humbani ambilan haporsayaon do? 
3 Sonin ma hape nasiam maoto? Ibagas Tonduy do 
ipungkah nasiam, hape sonari ibagas daging do 
pangujungini ibahen nasiam? 
4Mintor soya ma panaronon nasiam na buei in? 
Eak, anggo tongon soya-soya. 
>la, na mambere Tonduy in bani nasiam, anjaha 
na mangkorjahon hagogohon ibagas nasiam, ai 
sonaha, marhitei horja titah atap marhitei ambilan 
haporsayaon do in? 
6 Songon si Abraham, “Porsaya do ia bani Naibata, 
jadi ai do ihira bani gabe hapintoronni.” 

7 Ase botoh nasiam ma, halak na porsaya, ai do anak 
ni si Abraham. 

8 Surat in pe domma ibotoh hinan, paboa marhitei 
haporsayaon do pintoron ni Naibata sipajuh begu- 
begu, gabe ibaritahon do hubani si Abraham, 
“Marhitei ho do pasu-pasuon haganup bangsa.” 

9 Ase, halak na porsaya in do ipasu-pasu rap pakon 
si Abraham na porsaya in. 

10 Ai haganup halak, na sihol manggoluh humbani 
na mangkorjahon titah, ikuasai papa do, ai tarsurat 
do, “Hona papa do ganup, na so totap ibagas 
haganup na tarsurat ibagas buku titah in, ase 
ihorjahon ai.” 

11 Tapi torang do, paboa seng adong na pintor i 
lobei ni Naibata bahenon ni titah in, ai “Parpintor 
humbani haporsayaon do na manggoluh.” 

12 Tapi seng humbani haporsayaon anggo titah in, ai 
na mangkorjahonsi, ai do na manggoluh bahenonni 
in. 

13 itobus Kristus do hita humbani papa ni titah 
in, marhitei na hona papa la mangkopkop hita, ai 
tarsurat do, “Hona papa do haganup na targantung 
bani hayu, 

14ase ibagas Kristus Jesus sogop bani halak 
sipajuh begu-begu pasu-pasu na bani si Abraham, 
ase marhitei haporsayaon ijalo hita Tonduy na 
pinarbagah-bagah in.” 

Seng Soya Bagah-bagah in Halani Titah, Tapi 
Siparorot do in Paima Roh Kristus 


15 Nasiam sanina, hasomalan na masa bani jolma 
ma huhatahon, “Parpadanan ni jolma, anggo 
domma totap ai, seng iosei ai, atap itambahi.” 

lela bagah-bagah ai, hubani si Abraham ampa 
hubani ginomparni do ihatahon. Seng ihatahon, 
“Ampa bani sagala ginomparni,” songon hubani na 
buei, tapi hubani sada halak do, “Ampa hubani 
ginomparmu,” ai ma Kristus. 

17On do na huhatahon ijai, “la padan, na dob 
pinatotap ni Naibata, seng boi sundat in bahenon ni 
titah, na roh ompat ratus tolu puluh tahun i pudini 
in, gabe lumei bagah-bagah in ibahen.” 

18 Ai anggo humbani titah do paneanon in, seng 
be humbani bagah-bagah in, tapi marhitei bagah- 
bagah do ibere Naibata in bani si Abraham. 

19 Ase bahen aha do titah in? Itambahkon do in 
halani panlanggaron, paima roh Ginompar, simada 
bagah-bagah in, iparentahkon marhitei malekat- 
malekat marparhiteian sada siholang. 

20]a siholang sedo na paturei-tureihon salopah 
tumang, tapi sada do anggo Naibata. 

21 Ase na mangimbang bagah-bagah ni Naibata 
do titah in? Lang ale! Ai ambit ibere titah na 
margogoh pagoluhkon, humbani titah in ma tongon 
hapintoron. 

22 Tapi itutup Surat in do haganup hubagas dousa, 
ase marhitei haporsayaon bani Jesus Kristus ibere 
bagah-bagah in bani na porsaya. 

23Tapi paima roh haporsayaon, tartutup do hita 
ibagas kuasa ni titah, anjaha ikunsi managam 
haporsayaon, na sihol sipatalaron ope. 

24 Ase siparorot do titah in banta, paima roh Kristus, 
ase humbani haporsayaon hita ipintori. 

25 Tapi dob roh haporsayaon in, seng be ibagas 
kuasa ni siparorot in hita. 

26 Ai haganup do nasiam anak ni Naibata marhitei 
haporsayaon bani Kristus Jesus. 

27 Ai haganup nasiam, na tardidi hubagas Kristus, 
Kristus do iparhiouhon nasiam. 

28 Seng dong be ijai Jahudi barang Gorik, jabolon 
barang halak na mardeka, dalahi barang naboru, ai 
sada do nasiam haganup ibagas Kristus Jesus. 

29 Tapi anggo Kristus simada nasiam, ginompar ni si 
Abraham do nasiam, anjaha panean mangihutkon 
bagah-bagah in. 


Haluahon humbani Parjabolonan ni 
Titah Marhitei Kristus 


4 1 Tapi on do na huhatahon, “Sadokah danak ope 
panean in, seng dong leganni humbani jabolon, 
age pe ia tuan simada haganup, 

2 tapi i toruh ni kuasa ni sipanramoti ampa sijolom 
anakkunsi do ia, das bani panorang na tinontuhon 
ni bapani hinan.” 

3Sonai do homa hita: Sadokah danak hita, 
iparjabolon kuasa ni unsur-unsur ni dunia on do 
hita. 

4 Tapi dob gok panorangni, isuruh Naibata ma Anak- 
Ni, tubuh humbani naboru, gabe ginomgoman ni 
titah, 

3 ase itobus na ginomgoman ni titah in, ase ijalo hita 
hak haanakon. 

6Tapi halani anak nasiam, isuruh Naibata 
do hubagas uhurta Tonduy ni Anak-Ni in, na 
mandilohon, “Abba, Bapa!” 

7 Ase, seng be jabolon ham, tapi anak do. Tapi anggo 
anak, lanjar panean ma, marhitei Naibata. 


Ulang be Ra Parjabolonon ni Titah 


8 Tapi ijia, sanggah lape itandai nasiam Naibata, 
ibalosi nasiam do naibata-naibata, na so Naibata 
mangihutkon hadirionni. 

9 Tapi sonari, domma itanda nasiam Naibata, atap 
sasintongni, Naibata do na mananda nasiam. Mase 
ma nasiam marbalik use, mulak hubani kuasa ni 
unsur-unsur na so margogoh anjaha na lumei, ase 
balosan nasiam ai use? 

10 Gabe siramotkon ari, bulan, panorang na 
tinontuhon pakon tahun do nasiam. 

11 Mabiar do uhurhu pasal nasiam, atap na soya do 
halojaonku mangkopkop nasiam. 

12 Nasiam sanina, hupindo ma bani nasiam, songon 
ahu ma nasiam, ai ahu pe songon nasiam do. Seng 
ongga na so pintor ibahen nasiam bangku. 

13Tapi ibotoh nasiam do, ibagas hagalekon ni 
daging do huboan Ambilan Na Madear bani nasiam 
bani mulani ondi. 

14 Anjaha sanggah na tarlajou nasiam halani 
pardagingonku, seng magigi barang mapas uhur 
nasiam pasal ai, tapi songon malekat ni Naibata do 
ijalo nasiam ahu, songon Kristus Jesus do tene. 

15 (ja do nuan hatuahon nasiam in? Ai husaksihon 
ma bani nasiam, sihol buaton nasiam do ijia 
mata nasiam, laho mambere ai bangku, ambit na 
tarbahen. 

19 Ai na gabe imbang nasiam do ahu, halani 
huhatahon bani nasiam hasintongan? 

17 Seng pitah haringgason ni sidea ai bani nasiam, 
tapi sihol padaraton ni sidea do nasiam, ase ringgas 
nasiam mangkopkop sidea. 

18Dear do tongtong marringgas ni uhur nasiam 
dompak na madear, anjaha ulang ma pitah sanggah 
i lambung nasiam ahu. 

19 Nasiam niombahku, na dob huarou use, paima 
manjadi rupa ni Kristus ibagas nasiam. 

20 |parsinta uhurhu do, ase i tongah-tongah nasiam 
ahu sonari, anjaha tarpadear-dear ahu sorangku, ai 
jut do uhurhu pasal nasiam. 

21 Nasiam na marosuh gomgoman ni titah in, 
hatahon nasiam ma bangku, “Ai lang domma ibogei 
nasiam titah in?” 

22 Tarsurat do ijai, “Dua do anak ni si Abraham, 
sada humbani jabolonni naboru anjaha na sada nari 
humbani boru mardeka ai.” 

23 Tapi mangihutkon daging do partubuh ni na 
humbani boru jabolon ai, tapi humbani bagah- 
bagah do na humbani boru mardeka ai. 

24 |imbaga na mararti do in. Ai padan na dua in do 
sidea: Na sada hun Dolog Sinai, na manubuhkon 
anak gabe jabolon, ai ma si Hagar. 

25 Ai Hagar ai ma Dolog Sinai i tanoh Arab, anjaha 
usih ma ai bani Jerusalem sisonari, ai jabolon do ai 
rap pakon niombahni. 

26 Tapi Jerusalem nai atas ai, ai do boru mardeka ai, 
anjaha ai do inang banta. 

27 Ai tarsurat do, “Marmalas ni uhur ma ho na 
lambang, na so tubuhan tuah: marolob-olob ma ho 
anjaha marsora na gogoh, na so mangarou anak. Ai 
buei do niombah ni na punjung in, buenan humbani 
na marparamangon.” 

28 Tapi nasiam sanina, anak bagah-bagah do nasiam 
mangihutkon si Isak. 

29Tapi ijia age sonari, iparburu na tinubuhkon 
mangihutkon daging do na tinubuhkon 
mangihutkon Tonduy. 

30 Tapi aha do nini Surat in? “Usir ma borujabolon in 
rap pakon anakni, ai seng bulih anak ni boru jabolon 
in rap manean pakon anak ni boru mardeka in.” 

31 Ase, nasiam sanina, sedo anak ni boru jabolon 
hita, tapi anak ni boru mardeka do. 


Ojur-ojur Ase Totap gabe Jolma na Pinaluah 


t Ase mardeka hita, ai do ase imardekahon 
Kristus hita. Totap ma nasiam jongjong, anjaha 
ulang be ra nasiam patundukon ni pasangan 
parjabolonon! 
2 Ahu si Paulus mangkatahon bani nasiam, anggo 
ipasunatkon nasiam diri nasiam, otik pe lang 
marguna be Kristus bani nasiam. 
3 Huulaki ma manaksihon bani haganup jolma: 
Na pasunatkon diri, maningon horjahononni do 
haganup titah in. 
4 Na dob sirang do nasiam humbani Kristus, anggo 
sihol pintor nasiam marhitei na mangkorjahon 
titah, domma madabuh nasiam humbani idop ni 
uhur. 
“Ai na paima-imahon do hita bani hapintoron 
siarapkonon ai marhiteihon Tonduy, maronjolan 
bani haporsayaon. 

6 Ai ibagas Kristus Jesus marsunat atap lang 
marsunat, seng dong gogoh ni ai, tapi haporsayaon 
sihorjahon holong ai do. 

7Dear hinan do pardalan nasiam, ise do na 
manlanglangi nasiam, gabe seng be pambalosi 
nasiam bani hasintongan in? 

8 Pangojur-ojuron na sonai, seng humbani na 
mandilo nasiam rohni ai. 

3 Ragi na otikmambahen migar ganup itak na niagu. 
10 Tenger do uhur hubani nasiam marhitei Tuhan in, 
seng na margoling uhur nasiam. Tapi barang ise pe 
na manggeori nasiam, sai porsanonni do uhum na 
hu bani. 

11 Anjaha ahu, nasiam sanina, ambit huambilankon 
parsunaton, mase ma pala parburuon ahu? Ambit 
sonai, maronti ma parsangsian halani silang in. 

12 [kasih ma namin na manggeori nasiam. 


Marparlahou Marguru hubani Tonduy 


13 Ai hu hamardekaon do nasiam tardilo, nasiam 
sanina, tapi ulang ma pakei nasiam hamardekaon 
nasiam in gabe bonsir mambalosi daging, tapi 
marsibalos-balosan ma nasiam ibagas holong. 

14 Ai haganup titah in ibagas hata na sangkababah 
on do rimpunni, “Haholongi ma hasomanmin 
songon dirimu!” 

15 Tapi anggo marsiharatan anjaha marsipanganan 
nasiam samah nasiam, jaga ma nasiam, ase ulang 
marsisedaan nasiam. 

16 Tapi on do na huhatahon, “Marguru bani Tonduy 
in ma nasiam marparlahou, anjaha ulang ma suhun- 
suhuni nasiam hisap-hisap ni daging in. 

17 Ai na mangimbang Tonduy do sura-sura ni daging, 
anjaha na mangimbang daging do sura-sura ni 
Tonduy, na marsilawanan do in, ase lang tarpasaud 
nasiam pinindo ni uhur nasiam. 

18 Tapi, anggo Tonduy do na mambobahon nasiam, 
seng be ginomgoman ni titah in nasiam. 

19 Tapi talar do horja ni daging, ai ma: Parriah- 
riahon, habutakon, goluh na so marrantei, 

20 marnaibata na legan, hadatuon, parmunsuh- 
munsuhon, partinggilan, parsimburuon, ringis, 
uhur haut, parbolah-bolahon, parlegan-leganon, 
21 subil, parmabukon, marpoyapoya ampa na usih 
hujai. Songon na dob huhatahon bani nasiam ijia, 
sonai do age sonari, “Sihorjahon na sonai, seng 
teanon ni ai Harajaon ni Naibata.' 

22 Tapi on do buah ni Tonduy: Holong, malas ni uhur, 
damei, lumbang ni uhur, habasaron, halayakon, 
haporsayaon, halamlamon, ampa panrajaion diri. 
23 Seng marlawan titah dompak na sonai ai. 

24Tapi halak na ginomgoman ni Kristus Jesus, 
iparsilangkon do dagingni, hisap-hisapni ampa 
rosuh-rosuhni. 

25 Anggo domma ipagoluh Tonduy in hita, mardalan 
ma hita homa mangihutkon Tonduy in. 

26 Ulang ma parayak hita hasangapon na lumei, 
ulang ma marsipagila-gilaan, anjaha ulang ma 
marsilateian.” 


Ojur-ojur ase Marsipadear-dearan 


1Nasiam sanina, anggo dong tardapot 
halak ibagas sada panlanggaron, nasiam na 
marpartonduyon ma patorsa-torsahonsi marhitei 
tonduy halamlamon, tapi jaga dirimu, ase ulang 
dihut ham tarlajou. 
2 Marsiurupan ma nasiam mamorsan na borat in, 
ai marhiteihon ni in idalankon nasiam do titah ni 
Kristus. 
3 Ai anggo ipajuntul-juntul halak dirini, hape aha pe 
lang ia, na paoto-otohon dirini do ai. 
4 Tapi ganup ma mamareksa horjani bei: jadi halani 
dirini tumang ma ia mamuji-muji diri, sedo halani 
na legan, 
3 ai ganup do adong siporsanonni bei. 


Ulang Rayohan Mambahen na Madear 


6 Tapi patut do na niajaran bani Hata ni Naibata 
mambere humbani sagala artani bani na 
mangajarisi. 

7 Ulang ma kahou nasiam, seng ra Naibata apasan! 
Ai ia in itidahkon halak, ai do sabionni. 

8Na manidahkon bani  dagingni, manabi 
do humbani dagingni hamagouan, tapi na 
manidahkon bani tonduy, manabi do humbani 
tonduy hagoluhan sisadokah ni dokahni. 

Tapi ulang ma marnaloja hita mambahen na 
madear, ai na manabi do use hita bani panorangni, 
anggo seng gabe galek hita sonari. 

10 hi pe, halani sompat ope, horjahon hita ma 
na madear bani haganup halak, tapi buenan bani 
hasomanta sahaporsayaon. 


Sipaingat Parpudi 


11 Tonggor nasiam ma, sonaha banggal-banggal ni 
huruf na husurat bani nasiam marhitei tanganku 
sandiri. 

12Haganup na marsura-sura sangap bani 
pardagingon, ai do na mamaksa nasiam ase 
tarsunat, pitah ase ulang marsitaronon sidea halani 
silang ni Kristus. 

13 Ai gari sidea siparsunat ai seng idalankon titah in, 
tapi ihasiholhon sidea do, ase tarsunat nasiam, ase 
boi sidea mamuji diri marhitei daging nasiam. 
14Tapi daoh ma hun bangku na mamuji diri, 
anggo lang halani silang ni Tuhan Jesus Kristus! 
Marhiteihon-Si domma tarsilang dunia on bangku, 
anjaha ahu bani dunia on. 

15 Atap na marsunat atap na so marsunat, seng 
dong age aha artini ai, tapi na tinompa na baru ai 
do. 

16 Anjaha haganup na marparlahouhon ruhut 
sisonai ai, damei ampa idop ni uhur ma bani sidea, 
sonai homa bani Israel ni Naibata. 

17 Hu lobeian on ulang adong be na manlojai ahu, 
ai hupaboan-boan do tanda ni ugah ni Jesus bani 
angkulangku. 

18|[dop ni uhur ni Tuhanta Jesus Kristus ma 
mangkasomani tonduy nasiam, nasiam sanina! 
Amen. 


Epesus 


Tabi ni Apostel Paulus 


1 Hun bani si Paulus, apostel ni Kristus Jesus, 

humbani rosuh ni uhur ni Naibata, hubani halak 
na pansing i Epesus, na porsaya bani Kristus Jesus. 
2 idop ni uhur ma bani nasiam ampa damei 
humbani Naibata Bapanta pakon Tuhan Jesus 
Kristus. 


Hata Puji-pujian Halani Bagei ni Pasu-pasu 


3 Napuji ma Naibata, Bapa ni Tuhan Jesus Kristus, 
na dob mamasu-masuhon banta bagei ni pasu-pasu 
partonduyon hun nagori atas ibagas Kristus. 

4 Ai ipilih do hita ibagas la, sanggah lape itombei 
dunia on, ase pansing hita anjaha lang panurakon 
i lobei-Ni, ibagas holong ni uhur. 

> Itotapkon hinan do hita Bani, gabe anak niain-Ni 
marhitei Jesus Kristus, mangihutkon rosuh ni uhur- 
Ni, 

6 sabe puji-pujian bani idop ni uhur ni na marmulia 
in, na niidopkon-Ni banta ibagas na hinaholongan- 
Ni in. 


Epesus 1 4073 


7 Ibagas la do dapot hita haluahon marhitei daroh- 
Ni, ai ma hasasapan ni panlanggaron, domu hubani 
habayakon ni idop uhur-Ni, 

8 ha unjah binerehon-Ni banta ibagas hapentaron 
ampa hauhuron. 

9 Ipabotohkon do banta rusia ni sura-sura ni uhur- 
Ni domu hubani haputusan ni uhur-Ni, na dob 
tinotapkon-Ni hinan ibagas Diri-Ni. 

10 |surahon do bani gok ni panorangni, pasadahon 
haganup, na adong i nagori atas ampa na i atas 
tanoh on, i toruh ni sada ulu, ai ma Kristus. 

11 ibagas la do ipilih hita, na dob tinontuhon-Ni 
hinan domu hubani sura-sura-Ni, ai ma Naibata 
sipasaud haganupan ai, domu hubani rosuh ni uhur- 
Ni, 

12 ase tarpuji hasangapon-Ni marhitei hita, na dob 
mangarap hinan bani Kristus in. 

13 Anjaha ibagas Ia do nasiam dob ibogei nasiam 
hata hasintongan in, ai ma Ambilan Na Madear 
pasal haluahon nasiam, anjaha ibagas la dob 
porsaya nasiam Bani, ilak nasiam marhitei Tonduy 
Na Pansing na pinarbagah-bagah in, 

14 ai ma sikoram ni siteanonta in, bahen haluahon 
ni na hinopkop-Ni, ase tarpuji hasangapon-Ni in. 
15Ase ahu pe, dob hubogei pasal haporsayaon 
nasiam bani Tuhan Jesus ampa holong ni uhur 
nasiam bani haganup halak na pansing in, 

16 geng maronti ahu mangkatahon tarima kasih 
halani nasiam, mardingat nasiam, sanggah na 
martonggo ahu, 

17andohar ibere Naibata ni Tuhanta Jesus 
Kristus, Bapa ni hasangapon in bani nasiam 
Tonduy hapentaron ampa pangungkabon, laho 
mananda-Si. 

18 Sai ipalihar Naibata ma mata ni uhur nasiam, 
ase ibotoh nasiam aha do arta siarapkononkon 
halani pandiloon-Ni ai, anjaha sonaha surung ni 
hasangapon, siteanon na hun Bani, bani halak na 
mapansing in; 

19 anjaha sonaha sulur ni habanggalon ni kuasa- 
Ni in banta na porsaya halani horja hagogohon na 
surung in, 

20ha hinorjahon-Ni bani Kristus, sanggah na 
pinapuho-Ni ai la humbani na matei, anjaha 
ipahundul hu siamun-Ni i nagori atas, 

21lhu atas ni sagala harajaon ampa kuasa ampa 
hagogohon ampa hamuliaon, ampa haganup goran 
na targoran, seng pitah i dunia on, tapi dihut do bani 
na roh magira. 

22 Haganup do ipatunduk hu toruh ni nahei-Ni, 
anjaha ipabangkit do la gabe kopala ni haganup, 
bani kuria in, 

23in ma angkula-Ni, hagogok-Ni, na manggoki 
haganup ibagas haganup. 

Ipagoluh Naibata Jolma na Matei Ibagas Dousani 


2 1Nasiam pe, na dob matei hinan halani 
panlanggaron ampa dousa nasiam, 

2 ai ma na hinorjahon nasiam hinan mangihutkon 
panorang ni dunia on, mangihutkon rosuh ni na 
markuasa i awang-awang ai, ai ma tonduy na 
marhorja nuan ibagas jolma na so siat hata. 
3Rapkon sidea do hinan age hita haganup 
mangkorjahon hisap-hisap ni dagingta, ai ma 
ibagas na ipaihut-ihut hita sura-sura ni daging in 
hinan ampa rosuh-rosuhni; jadi jolma sigilaan do 
hita humbani biakta hinan, songon na legan ai. 
“Tapi Naibata, na bayak bani idop ni uhur, halani 
holong-Ni na banggal in banta, 

>ipagoluh do hita rapkon Kristus, sagala na dob 
matei ibagas panlanggaron (halani idop ni uhur do, 
ase maluah nasiam). 

6 Anjaha rap pakon Kristus Jesus do hita ipapuho, 
anjaha ipabangkit do hita hu gomgoman nagori atas 
ibagas Kristus Jesus, 

7ase ipatuduhkon bani panorang na sihol roh 
ope, surung ni habayakon-Ni marhitei banggal ni 
habasaron-Ni banta ibagas Kristus Jesus. 

8 Ai humbani idop ni uhur do ase maluah nasiam, 
marhitei haporsayaon; sedo binahen nasiam, 
sibere-bere ni Naibata do. 

9 Sedo humbani horja, ase ulang adong na mamuji 
diri. 

10 Ai jadi-jadian-Ni do hita, na tinompa ibagas 
Kristus Jesus, bani horja na madear: hujai do 
hita ipasirsir Naibata hinan, ase ibagas ai hita 
marparlahou. 


Jahudi ampa Sipajuh Begu-begu 
Gabe Sada do Marhitei Kristus 


11 Halani ai, nasiam sipajuh begu-begu hinan ibagas 
pardagingon, nasiam na so siparsunat igoran halak 
siparsunat ibagas daging marhitei tangan, ingat 
nasiam ma, 

12 “Ijia sirang do nasiam humbani Kristus: i darat ni 
warga Israel do nasiam, seng marulih bani padan 
bagah-bagah, seng marpangarapan, anjaha seng 
adong Naibata bani nasiam i tanoh on. 

13 Tapi anggo sonari, ibagas Kristus Jesus do nasiam: 
anjaha daoh pe nasiam ijia, gabe ipadohor daroh ni 
Kristus do nasiam sonari. 

14 hi la do pardameian banta, na pasadahon na dua 
ai, anjaha na parsedahon dingding bolat-bolat ai, ai 
ma hamunsuhon ai. 

15 Ai ibagas daging-Ni do iparseda titah in rap pakon 
tonah-tonah ampa aturan-aturanni, ase itompa 
ibagas diri-Ni na dua ai, gabe sada jolma na baru, 
bani na pinajongjong-Ni damei. 

16 Anjaha ipadear do na dua ai ibagas angkula na 
sada ai bani Naibata marhitei silang ai; ai ijai do 
ibunuh hamunsuhon ai. 

17 Dob roh la, ibaritahon do damei bani nasiam na 
daoh, damei homa bani na dohor. 

18 Ai marhiteihon-Si adong do dalan marayak Bapa 
in, banta haduasi ibagas sada Tonduy. 

19 Ase lang be panginsolat atap partoloh nasiam, 
tapi hasoman saharajaon ni halak na mapansing do, 
anjaha hasoman sarumah ni Naibata. 

20 [pauli do nasiam i atas ni onjolan ni apostel ampa 
nabi, Kristus Jesus sandiri do batu parsuhi ijin. 

21 bagas la do mardomu ganup rumah in anjaha 
lambin banggalni, gabe rumah panumbahan na 
mapansing ibagas Tuhan in. 

22 [bagas la do homa nasiam ipauli-uli, gabe ianan 
ni Naibata ibagas Tonduy in.” 


Paulus, Apostel bani Sipajuh Begu-begu 


1Halani ai, ahu si Paulus, na tarrantei halani 

Kristus Jesus, halani nasiam sipajuh begu-begu. 
2Tontu domma ibogei nasiam pasal jabatan 
mandalankon idop ni uhur ni Naibata, na dob 
pinadas-Ni ai hu bangku, laho paturei-tureihon 
nasiam. 
3 Marhitei pangungkabon do ipabotohkon bangku 
rusia ai, songon na dob husuratkon hinan otik pasal 
ai. 

4Bani na mambasa ai, boi ma botohon nasiam 
sonaha pangarusionku bani rusia ni Kristus. 

3 Seng ipabotohkon ope ai bani anak ni jolma bani 
sundut sapari, tapi domma ipatalar ai nuan bani 
apostel-Ni na pansing in ampa nabi-nabi-Ni ibagas 
Tonduy, 

6paboa dihut halak sipajuh begu-begu hasoman 
panean anjaha hasoman saangkula anjaha 
hasoman parrupei bani bagah-bagah na ibagas 
Kristus Jesus marhitei Ambilan Na Madear in. 

7 Na dob gabe siparugas ni ai do ahu domu hubani 
idop ni uhur na binere ni Naibata hu bangku, domu 
hubani pangkorhon ni hagogohon ni ai. 

8Hu bangku, sietekan humbani haganup halak 
na mapansing in, ibere idop ni uhur on, ai 
ma mangambilankon bani sipajuh begu-begu 
habayakon ni Kristus na so tardadap in, 

3 anjaha patorangkon sonaha dalan parsaud ni 
rusia ai, na ponop humbani mulani ibagas Naibata, 
Sitompa haganup, 

10 ase ipatandahon ma sonari marhitei kuria in buei 
ni masam ni hapentaron ni Naibata bani siparrajai 
anjaha na markuasa i nagori atas, 

11 domu hubani na sinurahon-Ni humbani mula ni 
mulani, gabe ipasaud ibagas Kristus Jesus, Tuhanta 
in. 

12 Marhiteihon-Si jumpah hita do hinsah ni uhur 
ampa dalan masuk ibagas tenger ni uhur halani 
haporsayaon Bani. 

13 Halani ai, hupindo ma bani nasiam, ase 
ulang mandolei nasiam mangidah sitarononku 
mangkopkop nasiam, ai hasangapon nasiam do in. 


Tonggo ni si Paulus Mangkopkop na Niajaranni 


14 Halani ai, manrogop do ahu i lobei ni Bapa in. 

15 Marpanggorani hu Bani do sagala bapa ni bangsa- 
bangsa, na i nagori atas age nai tanoh on, 

16 ase, domu hubani habayakon ni hasangapon-Ni 
in, ibere gogoh ampa kuasa marhitei Tonduy-Ni bani 
jolma parbagas nasiam, 

Il ase marianan Kristus marhitei haporsayaon 
ibagas uhur nasiam, gabe totap nasiam marurat 
anjaha maronjolan bani holong, 

18 se boi nasiam rap pakon haganup halak na 
pansing in mangarusi sonaha ganjangni ampa 
bolagni, bagasni ampa gijangni, 

19 anjaha mananda holong ni uhur ni Kristus, na 
mangatasi sagala pangarusion, ase das ma bani 
nasiam haganup hagogok ni Naibata. 

20 Tapi tarbahen-Si do lobih humbani na pinindonta 
barang na piningkiranta, domu hubani hagogohon 
na marhorja ibagas hita. 

21Bani ma hasangapon ibagas kuria in ampa 
ibagas Kristus marsundut-sundut ronsi sadokah ni 
dokahni. Amen. 


Pasal Hasadaon ni Kuria Ibagas 
Tonduy ampa Holong 


l Ase ahu, na tarsangkut halani Tuhan in, 
huelek-elek ma nasiam. Parlahouhon nasiam 
ma na talup, domu hubani pandiloon na dob das 
bani nasiam! 
2 Martoruh ni uhur botul ma, marlamlam anjaha 
marlumbang ni uhur, marsianjuan ma nasiam 
ibagas uhur na holong! 
3 Haporluhon nasiam ma manramotkon hasadaon 
ni tonduy marhitei panrahut ni damei. 
4 Sada daging anjaha sada tonduy, songon nasiam 
na tardilo ibagas sada pangarapan bani pandiloon 
ai, 
3 sada Tuhan, sada haporsayaon, sada pandidion, 
6 sada Naibata, ai ma Bapa ni haganup, sigomgomi 
haganup, sitorusi haganup ampa siiani haganup. 
7 Tapi bani ganup do hita ibere idop ni uhur ai domu 
hubani ukuran ni pambere ni Kristus. 
8 Ai do ase nini, “Naik do la hu atas, iboan rapkon-Si 
na tartaban, ibere do sibere-bere bani jolma.” 
3 Tapi naik ma la, ai lang mararti ma ai, paboa na dob 
tuad do la lobei hubani ianan na i toruh ni tanoh? 

10 la, na dob tuad ai, lanjar la do na naik hu atas ni 
haganup nagori atas, ase igoki haganup. 

11 Lanjar la do mambere deba gabe apostel, deba 
nabi, deba evangelis, deba use parmahan, ampa 
pangajari, 

12 laho pasirsirhon na mapansing in bani horja 
diakoni, laho pauli-ulihon daging ni Kristus in, 
13ase das hita haganup hu hasadaon ni 
haporsayaon ampa habotohon bani Anak ni 
Naibata, gabe jolma na gok, matoras anjaha gok 
songon Kristus, 

14 ase ulang be hita danak, na pinalindak-lindak 
anjaha na binoan-boan ni ganup logou ni ajaran, 
marhitei horja akal-akal ni jolma, marhitei sipaoto- 
oto na laho pakahouhon. 

15 Gabe parhasintongan hita tene ibagas holong 
anjaha lambin magodang ibagas haganup, 
mangayaki la, Ulu in, in ma Kristus. 

16 Hun Bani do haganup angkula in ipadomu anjaha 
iparapat marhitei ganup urat-urat pangurupi, gabe 
lambin magodang daging in domu hubani horja ni 
ganup pagori bani bagianni bei, pinauli-uli ibagas 
holong. 


Parlahou na Baru 


17 On do hatangku anjaha husaksihon ibagas Tuhan 
in, “Ulang ma nasiam marparlahou songon halak 

sipajuh begu-begu, na mangihutkon pingkiran 
sisoya-soya. 

18 Paruhur na golap do sidea, holang humbani goluh 
ni Naibata, halani haotoon ni uhur ni sidea, pakon 
halani mapir ni uhur ni sidea. 

19 |ang be ibotoh sidea na maila, gabe iondoskon 
ma dirini hubani na marpoya-poya anjaha 
ihorjahon sagala habutakon marhasoman uhur 
haut. 

20 Tapi anggo nasiam, seng sonai iguruhon nasiam 
pasal Kristus. 

21 Ai lang domma ibogei nasiam barita-Ni, anjaha 
iajarhon pasal-Si domu hubani hasintongan na 
adong ibagas Jesus? 

22 Tanggali nasiam ma jolma na buruk in, ai ma 
parlahou sisapari ai, ai laho magou do in hinorhon 
ni hisap-hisap sipaoto-oto. 

23 Anjaha gabe bayu ma nasiam ibagas tonduy ni 
uhur nasiam. 

24 Anjaha pakei nasiam ma jolma na baru, na 
tinompa usih hubani Naibata, ibagas hapintoron 
ampa hapansingon na botul. 

25 Halani ai ambungkon nasiam ma ladung in anjaha 
hatahon nasiam ma na sintong, ganup dompak 
hasomanni jolma, ai pagori do hita samah hita. 

26 Anggo manggila nasiam ulang ma mardousa! 
Ulang ma sundut mata ni ari, lang mintop ringis 
nasiam. 

27 Ulang ma pasiat nasiam sibolis in! 

28 Sipanangko hinan, ulang be manangko, tapi ra ma 
ia loja, anjaha ihorjahon tanganni ma na madear, 
ase adong siberehononni bani na hurangan. 

29 Ulang ma luar hata na mabutak humbani 
pamangan nasiam, tapi na madear ma, na boi 
pauli-ulihon na hurang, ase dapotan ulih, na 
mambogeisi. 

30 Anjaha ulang ma pusoki nasiam Tonduy Na 
Pansing ni Naibata, na dob tinokankon bani nasiam 
bani ari haluahon in. 

31 Sagala riting ni uhur, gila, marah, sorgang- 
sorgang, panrisaon ampa sagala hajahaton, sai 
ipadaoh ma humbani nasiam. 

32 Tapi basar ma nasiam samah nasiam, paridop 
ni uhur, anjaha sirsir marsisasapan dousa, songon 
panasap ni Naibata bani dousa nasiam ibagas 
Kristus.” 


Parlahou Haliharon 


1 Ai pe, sitiru Naibata ma nasiam, songon anak 
5 na hinaholongan! 

2Anjaha  marparlahou ma  nasiam  ibagas 
haholongan, songon Kristus na mangkaholongi 
nasiam, anjaha ibere do diri-Ni mangkopkop hita, 
gabe siluah ampa galangan bani Naibata, gabe uap 
na misbou. 

3 Tapi parriah-riahon ampa bagei ni habutakon atap 
uhur haut pe, ulang ma tarsobut bani nasiam, 
songon na patut bani halak na pansing. 

4Sonai homa sihamelahononkon, hata sumsam, 
atap huria-huria na so patut, tapi sidearan ma 
sahap tarima kasih. 

P Ai botoh anjaha ingat nasiam ma, anggo bani 
harajaon ni Kristus ampa Naibata, seng dong 
siteanon ni siparriah-riah, barang halak na 
mabutak, barang paruhur haut, ai sibalosi na so 
Naibata do in. 

6 Ulang ma ra nasiam paoto-otoon ni atap ise 
pe marhitei hata-hata na lumei, ai halani ai do 
mangonai ringis ni Naibata bani halak na so 
mambalosi. 

7 Halani ai, ulang ma nasiam ra marhasomankon 
sidea! 

8 Ai golap hinan do nasiam, tapi sonari lihar do 
nasiam ibagas Tuhan in, marparlahou ma nasiam 
songon anak haliharon: 

9 ai buah-buah ni haliharon ai ma sagala halayakon, 
hapintoron ampa hasintongan. 

10 Paruhurhon nasiam ma, atap aha do harosuh ni 
Tuhan in! 

11 Ulang ma saor nasiam bani horja hagolapon, 
na so adong buahni, tapi patalar nasiam ma ai 
rahanan. 

12 Ai gari manarsingati na hinorjahon ni sidea ibagas 
na ponop, hamelaon do ai. 

13 Tapi maningon talar do ai haganup, pinatalar ni 
haliharon in, ai sagala na pinatalar, lihar ma ai. 

14 Halani ai, nini do, “Puho ma ho na modom 
in, anjaha puho ma humbani na matei, gabe 
sondangan ni Kristus ma ho.” 

15 Halani ai paruhurhon ma, sonaha patut parlahou 
nasiam, ulang ma songon halak na so maruhur, tapi 
songon halak siparuhur ma, 

16 pangkei manggunahon panorang, ai ari 
hasunsahan do nuan. 

17 Halani ai ulang ma maoto nasiam, tapi arusi 
nasiam ma, atap aha harosuh ni Tuhan in. 

18 Anjaha ulang ma mabuk nasiam halani anggur, 
ai hamagouan do ibagas ai, tapi gok Tonduy ma 
nasiam! 

19 Marsahap ma nasiam samah nasiam marhitei 
doding Psalm, doding puji-pujian ampa doding 
partonduyon, dodingkon anjaha puji nasiam ma 
Tuhan in ibagas uhur nasiam! 

20 Tongtong ma nasiam mangkatahon tarima kasih 
halani haganup bani Naibata Bapa, ibagas goran ni 
Tuhanta Jesus Kristus! 

21 Marsibalosan ma nasiam ibagas biar mangidah 
Kristus! 

Parrumahtanggaon ni Halak Kristen 


22Nasiam  parinangon, balosi nasiam ma 
paramangon nasiam, songon pambalosi nasiam 
bani Tuhan in. 

23 Ai paramangon in do ulu ni parinangonni, songon 
Kristus ulu ni kuria in, sipaluah angkula, (kuria in). 
24 Songon pambalosi ni kuria in bani Kristus, sonai 
ma pambalosi ni parinangon bani paramangonni 
ibagas haganup. 

25Nasiam  paramangon,  haholongi  nasiam 
ma parinangon nasiam, songon Kristus na 
mangkaholongi kuria in anjaha ibere diri-Ni 
mangkopkopsi, 

26 ase ipapansing in, marhitei na ipaborsih marhitei 
na mandidihon bah ibagas Hata in, 

27 ase la sandiri pasirsir kuria in Bani, sangap, seng 
martikas, seng marringut barang marhahurangan 
atap aha pe, tapi ase pansing tene anjaha seng dong 
sihataon. 

28Sonai do patut haholongan ni paramangon 
parinangonni bei, songon angkulani sandiri. 
Na wmangkaholongi parinangonni, dirini do 
hinaholonganni ijai. 

29Seng ongga isogami jolma dagingni, tapi 
iparmudu-mudu anjaha isarihon do ai, songon 
pambahen ni Kristus bani kuria in, 

30 ai pagori ni angkula-Ni do hita. 

31 Halani ai tadingkonon ni halak do bapani ampa 
inangni, laho mangkasomani parinangonni, anjaha 
gabe sada daging do sidea na dua ai. 

32 Ia rusia on banggal do, tapi bani Kristus ampa 
kuria in do hulimbagahon in. 

33 Ase ganup ma nasiam  marsihaholongi 
parinangonni bei songon dirini sandiri, anjaha 
parinangon pe ihabiari ma paramangonni. 


Parlahou na Talup bani Anak, 
Bapa, Jabolon, ampa Kopala 


1Nasiam  dakdanak, balosi nasiam ma 
6 namatoras nasiam ibagas Tuhan in, ai in do na 
pintor. 
2 Pasangap bapamu pakon inangmu! In do titah na 
parlobei marhasoman bagah-bagah, 
3 ai ma ase martuah ho anjaha dokah manggoluh i 
tanoh on! 
4 Nasiam bapa, ulang pasoru-soru nasiam dakdanak 
nasiam, pagodang-godang nasiam ma sidea ibagas 
ajar ampa podah ni Tuhan in! 
3 Anjaha nasiam jabolon, balosi nasiam ma kopala 
nasiam na i tanoh on, marhasoman biar ampa gobir 
ibagas bujur ni uhur, songon bani Kristus. 
6 Ulang ma pambalosi sanggah ididah tuan nasiam 
tumang, songon na mambuat-buat uhur ni jolma, 
tapi songon jabolon ni Kristus ma horjahon nasiam 
rosuh ni Naibata humbani gok ni uhur nasiam. 

7Hun bani bujur ni uhur ma nasiam mambalosi, 
songon bani Tuhan in, sedo bani jolma. 

8 Ai ibotoh nasiam do, suang do jaloon ni ganup 
humbani Tuhan in, anggo adong na madear na 
hinorjahonni, barang jabolon ia atap jolma na 
bebas pe. 

3 Anjaha nasiam kopala-kopala, sonai ma bahen 
nasiam bani sidea, anjaha parontihon nasiam ma 
na sorgang-sorgang in, ai ibotoh nasiam do, i nagori 
atas do Tuhan ni sidea ampa Tuhan nasiam, anjaha 
seng sididah bohi la. 


Sinjata Partonduyon 


10 Ambahni ai, lambin margogoh ma nasiam ibagas 
Tuhan in ampa ibagas gogoh ni kuasa-Ni in. 

11 Pakei nasiam ma pakeian sinjata na humbani 
Naibata, ase boi tahan nasiam dompak akal-akal ni 
sibolis in. 

12 hi seng maruntol hita manlawan daroh pakon 
daging, tapi dompak sipanrajai do, siparkuasa, 
sigomgomi dunia hagolapan on, tonduy hajahaton 
na i awang-awang ai. 

13 Halani ai, jalo nasiam ma pakeian sinjata na 
humbani Naibata, ase tarbahen nasiam manlawan 
bani ari na jahat ai, anjaha totap jongjong, dob 
italuhon nasiam ganupan in. 

14 Ase, jongjong ma nasiam, margondit hasintongan 
bani binongei nasiam, marbaju bosi hapintoron, 

15anjaha nahei marsipatu ringgas ni uhur, laho 
mangambilankon Ambilan Na Madear, pardameian 
in. 

16 Ambah ni ganupan in, jalo nasiam ma gantar 
haporsayaon in, ai tarintopi nasiam do marhitei in 
haganup panah apuy ni parjahat in. 

17 Jalo nasiam ma homa tangkuluk bosi haluahon 
ampa podang ni tonduy, ai ma hata ni Naibata. 

18 Martonggo ma nasiam barang sadihari pe ibagas 
Tonduy in, ibagas tonggo ampa elek-elek, anjaha 
puho ampa golgol manonggohon haganup halak na 
susi in, 

19 age ahu pe, ase ibere bangku hata-Ni, anjaha 
iungkab pamanganku laho pabotohkon rusia ni 
Ambilan Na Madear in marhasoman hinsah ni uhur, 
20 (halani in do ase marhorja ahu songon 
suruhan na tarrantei), ase marhinsah ni uhur ahu 
mangkatahonsi, songon na patut. 


Hata Parujungan 


21Tapi, ase ibotoh nasiam na masa bangku ampa 
horjangku, patugahon ni si Tikikus do bani nasiam 
ganupan in, ai ia do sanina na hinaholongan anjaha 
siparugas hatengeran ni uhur ibagas Tuhan in. 

22 Halani in do ase husuruh ia marayak nasiam, ase 
boi botohon nasiam na masa bannami, anjaha ase 
japohi uhur nasiam. 

23 Damei ma bani sagala sanina ampa holong 
rapkon haporsayaon humbani Naibata Bapa in 
ampa humbani Jesus Kristus. 

24 idop ni uhur ma mangkasomani haganup na 
marholong ni uhur bani Tuhanta Jesus Kristus, na 
totap sadokah ni dokahni. 


Pilippi 


Tabi bani Kuria ampa Pambobaini 


1 1 Hun bani si Paulus ampa si Timoteus, juakjuak 
ni Kristus Jesus, bani haganup halak na pansing 
ibagas Kristus Jesus, na marianan i Pilippi, rapkon 
sintua ampa siparugas, 

2 “dop ni uhur ma bani nasiam ampa damei 
humbani Naibata Bapanta ampa humbani Tuhan 
Jesus Kristus.” Hata Tarima Kasih ampa Tonggo 
Mangkopkop Kuria 

3Mangkatahon tarima kasih do ahubani 
Naibatangku siap huingat nasiam. 

4Tongtong ibagas ganup tonggongku pasal nasiam 
ganup, ibagas malas ni uhur do ahu na martonggo 
ai, 

> mardingat saor nasiam bani Ambilan Na Madear 
in humbani mungkahni ronsi nuan. 

6 Anjaha tenger do uhurhu, Ia na dob mamungkah 
horja na madear ibagas nasiam, dobkonon-Ni do in 
das ronsi ari ni Kristus Jesus. 

7 Patut do sonin uhurhu pasal nasiam haganup, 
halani ibagas uhurhu do nasiam, ai parrupei do 
nasiam ganup bani idop ni uhur na hu bangku, 
sanggah na tartutup ai ahu age sanggah na 

mampartahankon ampa na pajonamkon Ambilan 
Na Madear ai. 

8 Ai Naibata do saksingku pasal banggal ni 
siholhubani nasiam haganup marhitei holong ni 
atei ni Kristus Jesus. 

3 Anjahha on do hutonggohon, ase lambin 
marbanggal holong ni uhur nasiam marisi 
habotohon ampa pangarusion na gok, 

10 sabe boi nasiam mananda na ija siporlunan, ase 
pitah nasiam, anjaha seng dong sihataon bani ari ni 
Kristus, 

11 gok bani buah-buah hapintoron na roh marhitei 
Jesus Kristus, bahen hasangapon ampa puji-pujian 
bani Naibata. 


Mangkorhon Pasu-pasu do Age Tartutup Apostel 


12 Ipangindo uhurhu do, nasiam sanina, ase ibotoh 
nasiam, paboa lambin manumpak bani hamajuon 
ni Ambilan Na Madear do na masa bangku, 

13 pala do tarbotoh bani ganup pangisi ni tangsi 
ai ampa bani haganup na legan ai, paboa halani 
Kristus do na targari ai ahu, 

14 gabe roh tengerni do uhur ni buenan sanina ai 
bani Tuhan in, anjaha roh boranini mangkatahon 
hata ni Naibata seng mabiar-biar. 

15 Deba dong homa manaksihon Kristus humbani 
uhur subil ampa paringoran, tapi deba nari 
humbani bujur ni uhur do. 

16 Hun bani jinuljul ni holong ma anggo on, halani 
ibotoh sidea, halani na mampartahankon Ambilan 
Na Madear do, ase tartutup ahu. 

17 Tapi na legan ai nani mangambilankon Kristus 
humbani uhur na maringor, seng humbani uhur 
na pitah, ase tambah ninuhur ni sidea sitaronon 
bangku na targari on. 

18 Ase sonaha do? Atap na sonaha pe pardalan ni ai, 
marsipahulah-hulah atap maruhur na sintong, asal 
ma tarambilan Kristus: pasal ai malas do uhurhu. 
19Tongon, malas do uhurhu, ai hubotoh gabe 
marujung bani hatuahon do on bangku halani 
tonggo nasiam ampa halani pangurupi ni Tonduy ni 
Jesus Kristus. 

20 Ai in do na huhasiholhon anjaha mangarap ahu 
seng anjai tarmela ahu ibagas atap aha pe, tapi 
marhasoman hinsah ni uhur, songon nasaindokah 
age sonari, maningon marsangap Kristus marhitei 
angkulangku, marhitei goluhku barang parmateihu. 
21 Ai Kristus do hagoluhan bangku, anjaha untung 
do hamatean. 

22 Tapi anggo marbuah do horjangku hinorhon ni 
goluh ni daging on, gabe lang hubotoh barang aha 
do sipilihonku. 

23 Haduasi do manosak ahu: Masihol do uhurhu 
misir, ase rap pakon Kristus, ai daoh do dearan ai, 
24 tapi porlunan do marianan ibagas daging halani 
nasiam. 

25 Anjaha marhatengeran hujai, hubotoh do, 
paboa manggoluh ope ahu anjaha marianan pakon 
nasiam haganup, laho pamajuhon ampa pahinsah 
haporsayaon nasiam, 

26 3se lambin tambah pamuji nasiam bani Kristus 
Jesus marhitei ahu, rohkonsi ahu use bani nasiam. 


Sipaingat ase Totap Marhaporsayaon 


27 Hansa, marparlahou ma nasiam domu hubani 
Ambilan Na Madear ni Kristus, ase barang sanggah 
na roh ai ahu, huidah bani nasiam, barang age 
sanggah padaoh-daoh, hubogei bani nasiam, 
totap nasiam jongjong ibagas hasadaon ni 
tonduy, marsada ni uhur, marporang mangkopkop 
haporsayaon bani Ambilan Na Madear in. 

28 Anjaha ulang ma ra nasiam pabiar-biaran 
ni imbang pasal atap aha pe, ai ma tanda ni 
hamagouan bani sidea, tapi bani nasiam tanda ni 
haluahon do, anjaha humbani Naibata do in. 

29 Ai domma ibere bani nasiam, seng pitah porsaya 
bani Kristus, tapi dihut do marsitaronon halani-Si. 
30 Maruntol do nasiam nuan, songon na nididah 
nasiam ijia bangku, anjaha na binogei nasiam nuan 
bangku. 


Martoruh ni Uhur songon Kristus 


2 1 Anggo adong apoh-apoh ibagas Kristus, 
pakon ojur-ojur ibagas holong ni uhur, pakon 

parsaoran ni Tonduy, pakon ontou ni uhur, ampa 
idop ni uhur, 

2 goki nasiam ma malas ni uhurhon: Sada ma 
paruhuron nasiam, sada ma haholongon nasiam, 
sauhur, sapingkiran ma nasiam! 

3 Ulang ma maruhur haut atap marhasangapon na 
lumei, tapi ibagas toruh ni uhur hira nasiam ma 
hasoman nasiam lobihan humbani nasiam sandiri! 
4Ulang ma na porlu bani nasiam paruhurhon 
nasiam, tapi dihut ma na bani hasoman! 

3 Songon paruhuron ni Kristus Jesus ma paruhuron 
nasiam! 

6 Age pe marrupa Naibata la, sedo songon nirampas 
ihira uhur-Ni usih-Ni ai bani Naibata, 

7tapi ipalumei do diri-Ni anjaha ipakei rupa ni 
jabolon, gabe usih bani jolma do la, anjaha rumang 
jolma jumpah Bani. 

8 Ipatoruh do diri-Ni, na gabe pambalosi do Ia ronsi 
matei, pala matei tarsilang. 

9 Halani ai do ase ipagijang Naibata la, anjaha ilayak- 
layakkon Bani sada goran na mangatasi sagala 
goran, 

10 ase manowod anjaha marsombah ibagas goran ni 
Jesus sagala na i nagori atas pakon na i atas tanoh 
on, age nai toruh ni tanoh, 

11 anjaha sagala pamangan marhatongonkon, Jesus 
Kristus do Tuhan, bahen hasangapon ni Naibata 
Bapa. 

Mamorluhon Goluh Partonduyon 


12 hi pe nasiam na hinaholongan ni uhurhu, songon 
totap ni pambalosion nasiam na saindokah, lang 
pitah sanggah i lambung nasiam ahu, tapi tarlobih 
ma nuan, sanggah daoh ahu. Marhasoman biar 
pakon gobir ma haporluhon nasiam haluahon 
nasiam, 

13 ai Naibata do mangkorjahon ibagas nasiam sura- 
sura ampa na pasaudkon ai mangihutkon rosuh ni 
uhur-Ni. 

14 Bani sagala pambahen nasiam, ulang ma nasiam 
marungut-ungut barang maruhur sangsi, 

15 ase ulang adong sihataon bani nasiam, tapi pitah 
ma, gabe anak ni Naibata, na so martikas i tongah- 
tongah ni sundut na geduk anjaha siparbalik, ijin ma 
nasiam marsinondang songon bintang i dunia on, 
16 marsijoloman bani hata hagoluhan in, bahen 
puji-pujian bangku bani ari ni Kristus, paboa na so 
soya parlumbaonku anjaha sedo na so marguna 
halojaonku. 

17 Ai porini iduruskon darohku gabe galangan ampa 
parsombahon mangkopkop haporsayaon nasiam, 
malas anjaha megah do uhurhu rap pakon nasiam 
haganup. 

18 Sonai ma homa malas ma uhur nasiam, anjaha 
marmalas ni uhur ma nasiam rap pakon ahu. 

Ibagahkon si Paulus Marsuruh si Timoteus 


19 Tapi arap do uhurhu ibagas Tuhan Jesus, podas 
ma si Timoteus suruhonku bani nasiam, andohar 
marhinsah ni uhur age ahu, anggo domma hubogei 
sonaha pasal nasiam. 

20 Ai seng adong be hasomanku na marparuhuron 
songonsi, na ra mansarihon nasiam humbani uhur 
na bujur. 

21 Ai haganup do sidea mangindahi na porlu bani 
dirini bei, seng be na porlu bani Kristus Jesus. 

22 Pasal hataluponni ibotoh nasiam do, songon anak 
rap pakon bapa marhorja do ia pakon ahu bani 
Ambilan Na Madear in. 

23 Arap do uhurhu mintor suruhonku do ia, ijin 
hubotoh, sonaha pasal langkahku. 

24Tapi tenger do uhurhu ibagas Tuhan in, ahu 
sandiri pe podas do roh. 

25 Anjaha domma huputuskon porlu do marsuruh 
bani nasiam si Epaproditus, sanina in, hasomanku 
sahorja ampa saparuntolon, na sinuruh nasiam 
mamboan na porlu bangku, 

26 3i masihol do ia bani nasiam haganup, anjaha 
rusak do ia, halani tarbogei bani nasiam naboritni 
ai. 

27 Anjaha tongon parah hinan do naboritni, pala 
narus matei, tapi maidop do uhur ni Naibata 
mangidahsi, seng pitah mangidahsi tene, dihut do 

mangidah ahu, ase ulang mardapot-dapot pusok ni 
uhurhu. 

28 Domma hupapodas marsuruhsi, ase marmalas 
ni uhur nasiam mangidahsi, anjaha ahu pe hun 
lumbang uhurhu. 

29 Ai pe, malas ma panjalo nasiam bani ibagas Tuhan 
in, anjaha sangap ma bahen nasiam halak na sonin. 
30 Ai halani horja ni Kristus narus do ia matei, anjaha 
iajamkon do hosahni laho manggoki pangidangion 
nasiam bangku. 


Lumba-lumba dompak Pambobai Palsu 


Hamuliaon ni Panandaion bani Kristus 


1 Ambah ni ai, nasiam sanina, marmalas ni uhur 
ma nasiam ibagas Tuhan in! Manuratkon in hun 
gati bani nasiam, seng borat uhurhu, ai patotap 
uhur nasiam do in. 
2 Jaga ma nasiam bani baliang, jaga bani parhorja 
na jahat, jaga bani parsunaton na lepak! 
3 Ai hita do siparsunat na tongon, siparsombah 
ibagas Tonduy ni Naibata, siparmegah-megah 
ibagas Kristus Jesus, na so martenger ni uhur bani 
daging, 
4 porini pe adong do namin sipangunsagahkononku 
ibagas daging. Ai anggo adong halak na legan, 
na mangagan adong sipangunsagahkononni ibagas 
daging, ahu buenan: 

> Tarsunat bani ari paualuhkon, marasal humbani 
halak Israel, humbani marga Benjamin, halak Heber 
anjaha tubuh humbani halak Heber, halak Parisei 
mangihutkon titah in, 

6 garang mardakdaki kuria in, seng dong sihataon 
ibagas hapintoron mangihutkon titah. 

7 Tapi paruntungan hinan pe bangku, harugian do in 
huhira halani Kristus. 

8 Tongon haganup do harugian huhira marimbang 
hamuliaon ni panandaion bani Kristus Jesus, 
Tuhankin. Marhalani-Si harugian do bangku 
ganupan ai, anjaha tompoh-tompoh do ai huhira, 
ase bangku Kristus, 

9 ase ibagas la ahu jumpah, seng marhapintoron 
sandiri marhitei titah, tapi marhitei haporsayaon 
ibagas Kristus do, ai ma hapintoron na humbani 
Naibata, maronjolan bani haporsayaon, 

10 ase hutanda la ampa hagogohon ni parpuhoon- 
Ni ai ampa hasadaon bani sitaronon-Ni ai, gabe 
songon-Si ibagas parmatei-Ni, 

11 andohar das ahu hubani parpuhoon humbani na 
matei. 

12 Seng ope na dob jumpah ahu ma ai, atap na 
dob gokan dear ma ahu, tapi sai huparayak do ase 
jumpah ahu, halani na dob tinangkap ni Kristus 
Jesus ahu. 

13 Nasiam sanina, lape huhira, na dob jumpah ahu 
ai, tapi on do tene: Huhalupahon do na i pudingku, 
huparayak na i lobeihu, 

14 dompak tujuan ai do hupojong, dompak upah 
hamonangan ni pandiloon na hun babou, na 
humbani Naibata ibagas Kristus Jesus. 

15Barang piga hita na gokan dear, in ma 
paruhurhon hita; anjaha anggo legan ope pingkiran 
nasiam pasal atap aha pe, age ai patalaron ni 
Naibata do bani nasiam. 

16Asal ma torus dalani hita dalan na dob 
nidalananta. 


Mangkagoluhkon na Niarapkon 


17 hasiam sanina, usihi nasiam ma ahu, anjaha 
pardiatei nasiam ma na marparlahou songon 
hanami, siusihan nasiam. 

18 Ai buei do na marparlahou gabe munsuh ni 
silang ni Kristus; anjaha pasal sidea domma gati 
huhatahon bani nasiam, anjaha anggo sonari 
marhasoman iluh do huhatahon bani nasiam. 

19 Hamagouan do ujung ni sidea, boltokni do 
iparnaibata, sihamelahononkon do ihasangapkon, 
anjaha na i tanoh on iparuhurhon. 

20 Ai warga nagori atas do hita, hunjai do ipaima- 
ima hita Sipaluah hita, in ma Tuhanta Jesus Kristus 
in. 

21 Paubahon-Ni do angkulanta na dorun on gabe 
doskon angkula-Ni na sangap in, domu hubani 
hagogohon-Ni, na boi patundukkon haganupan ai 
Bani. 


Sipaingat Pangujungi 


1 Halani ai, nasiam sanina, na huhaholongi 
A... na huhasiholi, malas ni uhur bangku 
ampa sortalingku, sai sonin ma nasiam totap ibagas 
Tuhan in, nasiam hinaholongan. 
2Nasiam Oiodia ampa Sintike, hupaingat ma 
nasiam marsada ni uhur ibagas Tuhan in. 

3 Anjaha hupindo homa bamu, ham hasomanku 
sahorja na botul, urupi ma parinangon in, in ma 
hasomanku marporang mangkopkop Ambilan Na 
Madear in, rap pakon si Klemens ampa hasomanku 
sahorja na legan ai, na dob ibagas buku hagoluhan 
in goran ni sidea. 

4Marmalas ni uhur ma nasiam tongtong ibagas 
Tuhan in, huulaki ma mangkatahon, marmalas ni 
uhur ma! 

5Habasaron nasiam ai, sihol ma talar ai bani 
haganup halak! Dohor do Tuhan in. 

6 Ulang ma haru uhur nasiam pasal atap aha pe, 
tapi pabotohkon nasiam ma pangindoan nasiam 
bani Naibata marhasoman tonggo, elek-elek ampa 
tarima kasih. 

7 Anjaha damei ni Naibata, na mangatasi haganup 
paruhuron, in ma manramotkon uhur ampa 
pingkiran nasiam ibagas Kristus Jesus! 

8 Ambahni ai, nasiam sanina, paruhurhon nasiam 
ma sagala na sintong, na hormat, na pintor, na 
borsih, na jenges, na dear bogeion atap biak na 
madear atap na patut sipujion. 

3 Anjaha aha na ginuruhon nasiam, na jinalo, na 
binogei ampa na nididah nasiam hun bangku, ai ma 
horjahon nasiam, anjaha Naibata Sipardamei in ma 
mangkasomani nasiam. 


Malas ni Uhur ni si Paulus 
Halani Sibere-bere na Jinaloni 


10 Malas tumang do uhurhu ibagas Tuhan in halani 
mangulaki use nasiam nuan mansarihon na porlu 
bangku. Tongtong do ipingkirhon nasiam pasal ai, 
tapi na so adong do hasompatan bani nasiam. 

11 Seng halani hurangan ahu ase huluarhon ai, ai 
domma huguruhon, mangkadearhon na adong. 
12Hubotoh do manggoluh ibagas na hurang, 
hubotoh do ibagas na marlobih-lobih: domma 
ilatih ahu bani haganup, bosur pakon loheian, 
marlobih-lobih pakon hurangan pe. 

13 Haganup do tarhorjahon ahu marhiteihon la, na 
margogohi ahu. 

14Tapi tene, dear do pambahenan nasiam in, ai 
itatap nasiam do hasosakanku. 

15 Ai ibotoh nasiam halak Pilippi do, na so adong, 
sobali nasiam, kuria na hubahen hasomanku, 
mambahen parhiraan pasal na binere pakon na 
nijalo, sanggah na mamungkah mangambilankon 
Ambilan Na Madear in, dob na hutadingkon 
Makedonia, 

16 aji hu Tessalonika pe domma itongos nasiam na 
porlu bangku sahali dua hali. 

17 Sedo sibere-bere ai na hupindahi, tapi buahni ai 
do na hupindahi, na gabe idou bani nasiam. 

18 Domma hujalo haganup anjaha marlobih-lobih 
do ahu. Marlobih-lobih tumang do ahu nuan, dob 
hujalo tinongos nasiam marhitei si Epaproditus, 
ai ma uap na misbou, galangan na hinamalaskon 
ampa hinarosuhkon ni Naibata. 

19 Tapi gokan ni Naibatangku do sagala na porlu bani 
nasiam, domu hubani habayakon-Ni na sangap ai 
ibagas Kristus Jesus! 

20 Anjaha hasangapon ma bani Naibata, Bapanta in, 
ronsi sadokah ni dokahni. Amen. 


Hata Tabi pakon Pasu-pasu 


21 Padas nasiam ma hata tabi hun bangku bani 
ganup halak na mapansing in ibagas Kristus Jesus! 
Manongos tabi do homa bani nasiam sanina- 
sanina, na rap pakon ahu. 

22 Manongos tabi do haganup halak na mapansing 
in bani nasiam, tarlobih ma ai na hun rumah ni 
kesar. 

23 dop ni uhur ni Tuhan Jesus Kristus ma 
mangkasomani tonduy nasiam. 


Kolosse 


Tabi ni Apostel Paulus 


1 Hun bani si Paulus, apostel ni Kristus Jesus 
marhitei rosuh ni Naibata, ampa si Timoteus 
sanina in, 
2 marayak halak na mapansing na i Kolosse ampa 
sanina na porsaya bani Kristus in, idop ni uhur 
ma bani nasiam ampa damei humbani Naibata, 
Bapanta in. 


Tarima Kasih ni Apostel Pasal Sidea ampa Tonggoni 


3 Mangkatahon tarima kasih do hanami tongtong 
bani Naibata, Bapa ni Tuhanta Jesus Kristus, ibagas 
tonggonami bani nasiam, 

4ai ibogei hanami do pasal haporsayaon nasiam 
bani Kristus Jesus ampa holong ni uhur nasiam 
dompak haganup halak na mapansing in, 

> halani pangarapan, na dob pinasirsir bani nasiam i 
nagori atas. Domma ibogei nasiam hinan pasal in 
marhitei hata hasintongan in, in ma Ambilan Na 
Madear in. 

6 In ma na dob adong bani nasiam, age i sab dunia 
on, na marbuah do in anjaha lambin marbanggal, 
songon na bani nasiam, mulai humbani panorang, 

dob ibogei nasiam anjaha itanda nasiam idop ni 
uhur ni Naibata ibagas hasintongan. 

7 Sonin do iguruhon nasiam humbani si Epapras, 
hasomannami juakjuak, na hinaholongan, ia do 
parugas hatengeran ni Kristus mangkopkop nasiam, 
8 anjaha ia do patugahkon bannami holong ni uhur 
nasiam ibagas Tonduy. 

ə Halani ai, mulai humbani panorang dob 
ibogei hanami in, seng maronti hanami 
manonggohon nasiam anjaha mangindo, ase igoki 
bani nasiam panandaion pasal rosuh ni uhur-Ni, 
marhasoman sagala hapentaran ampa pangarusion 
partonduyon, 

10 ase marparlahou na talup nasiam bani Tuhan in, 
gabe harosuh tumang Bani, marbuah nasiam bani 
sagala horja na madear, anjaha martambah bani 
nasiam panandaion pasal Naibata, 

11 gabe ipargogohi tumang nasiam domu hubani 
gogoh ni hasangapon-Ni in, mangkorhon hasabaron 
ampa hatahanon marhasoman malas ni uhur, 

12 martarima kasih bani Naibata, na dob patalupkon 
nasiam marparbagianan bani siteanon ni halak na 
mapansing ibagas haliharon. 

1313 do na paluahkon hita humbani kuasa ni 
hagolapan, anjaha ipapindah do hita hubagas 
harajaon ni Anak na hinaholongan ni uhur-Ni in. 

14 bagas la do adong banta haluahon, ai ma 
hasasapan ni dousa. 

Hatimbulon ampa Horja Pardearan 
na Binahen ni Kristus 


15 Anjaha la do usihan ni Naibata na so taridah in, 
na parlobei tubuh humbani sagala na tinompa, 

16 ai marhiteihon-Si do itompa haganup, na i nagori 
atas ampa na i tanoh on, na taridah pakon na 
so taridah, atap paratas pe ai atap harajaon 
atap gomgoman atap kuasa. Haganupan ai itompa 
marhiteihon-Si anjaha marhadoban hu Bani. 

17 Parlobei do la humbani haganup, anjaha ganupan 
in marhiteihon-Si do torus adong. 

18|a do ulu ni badan in, in ma kuria in. la do 
parmulaan, na parlobei tubuh humbani na matei, 
ase la na parlobei bani haganup. 

19 Ai ibagas la do itontuhon Naibata marianan 
hagogok-Ni in, 

20 anjaha padear haganup marhiteihon-Si bani diri- 
Ni, na i tanoh on age na i nagori atas, dob 
ipajongjong damei marhitei daroh-Ni na madurus 
in bani hayu pinarsilang. 

21 Anjaha nasiam na daoh hinan anjaha munsuh 
marhitei paruhuron ampa horja hajahaton, 

22 ipadear Jesus nuan ibagas daging hajolmaon-Ni, 
marhitei parmatei-Ni, laho pajongjongkon nasiam 
ase pansing, lang dong sihataon anjaha sipinsangon 
i lobei-Ni. 

23 Asal ma marianan nasiam jonam anjaha toguh 
ibagas haporsayaon, anjaha lang ra mosor humbani 
pangarapan na binogei nasiam ibagas Ambilan Na 
Madear na binaritahon bani haganup na tinompa, 
na i toruh ni langit, anjaha ahu, si Paulus, do gabe 
siparugas bani in. 


Sitaronon ampa Horja ni si 
Paulus Mambalosi Kristus 


24Malas do uhurhu nuan ibagas sitaronon 
mangkopkop nasiam, anjaha ibagas dagingku 
hugoki na so jumpah ope bani na tinaron ni Kristus, 
laho mangkopkop angkula-Ni, in ma kuria in. 

25Na dob gabe siparugas-Ni in do ahu, domu 
hubani jabatan, na pinadas ni Naibata bangku 
halani nasiam, laho padaskon hata ni Naibata, 

26 in ma rusia in, na ponop marabad-abad ampa 
marsundut-sundut, tapi sonari ipatalar do bani 
halak na mapansing-Ni in. 

27Hu bani sidea do pabotohkonon ni Naibata 
surung ni hamuliaon ni rusia on, i tongah-tongah 
ni sipajuh begu-begu, ai ma, Kristus ibagas nasiam, 
pangarapan in bani hasangapon. 

28 la do ibaritahon hanami, ipaingat anjaha iajari 
hanami do sagala jolma pasal sagala hapentaron, 
laho pajongjongkon ganup jolma gokan dear ibagas 
Kristus. 

29 Halani in do ase loja anjaha maruntol ahu, domu 
hubani hagogohon-Ni na marhorja gogoh ibahen 
ibagas ahu. 


Golpa-golpa ase Totap Ibagas Haporsayaon 


1 Tapi ipangindo uhurhu do, ase ibotoh nasiam, 
2 sonaha banggal ni halojaonku mangkopkop 
nasiam ampa sidea na i Laodikea, ampa haganup na 
so ongga mangidah bohingku ope, 
2 ase tarapoh uhur ni sidea, ase marpardomuan 
ibagas holong, ase bayak bani pangarusion na gok, 
anjaha ase itandai sidea pasal rusia ni Naibata, in 
ma Kristus in. 
3|bagas la do ponop sagala arta na marisi 
hapentaran ampa habotohon. 
4 Huhatahon pe in, ase ulang adong na mangoto- 
otoi nasiam marhitei pandei ni parsahap. 
3 Ai padaoh-daoh pe ibagas pardagingon, rap pakon 
nasiam do ahu ibagas tonduy, marmalas ni uhur 
mangidah partorsani bani nasiam ampa partotap ni 
haporsayaon nasiam bani Kristus. 
6 Ai pe, songon panjalo nasiam bani Kristus Jesus, 
Tuhan in, sonai ma marparlahou nasiam ibagas la, 
7 marurat anjaha ipauli-uli ibagas la, jonam 
marhaporsayaon, songon na dob niajarhon bani 
nasiam, anjaha lambin martarima kasih. 

Lumba-lumba ase Marjaga-jaga 
dompak Parpodah na Kahou 


8 Jaga ma nasiam, ase ulang adong halak na 
mangagou nasiam marhitei hapentaron dunia 
ampa sipaoto-oto na lumei, na maronjolan bani 
tonah-tonah ni jolma, bani kuasa ni unsur-unsur 
dunia on, seng bani Kristus. 

9 Ai ibagas la do marianan haganup hagogok ni 
hanaibataon marrupahon angkula, 

10 anjaha ibagas la do gabe gok nasiam, la do kopala 
ni sagala pamarentahan ampa kuasa. 

11 fanjar ibagas la do nasiam tarsunat, sedo 
binahen ni tangan, ai ma mananggalhon daging 
pardousaon, marhitei parsunaton na ibagas 
Kristus. 

12 Ai tartanom do nasiam rap pakon-Si ibagas 
pandidion in, anjaha ibagas ai do homa nasiam 
ipapuho rap pakon-Si marhitei haporsayaon bani 
hagogohon ni Naibata, na papuhohon-Si humbani 
hamatean. 

13 Ase nasiam, na matei hinan ibagas panlanggaron 
ampa ibagas daging na so tarsunat in, rap 
pakon-Si do nasiam ipapuho, dob isasap sagala 
panlanggaronta, 

14 marhitei na isasap surat utang dompak hita, ai ma 
paraturan na mangimbang hita, anjaha ipadaoh do 
ai hun tongah-tongahta, ipakuhon bani silang ai. 

15|rampas do sinjata humbani  siparkuasa 
ampa sipargogoh: talar do ipatontonkon sidea, 
marhamonangan do la dompak sidea. 

16 Ai pe, ulang ma iuhumi halak nasiam halani 
sipanganon ampa siinumon barang halani pesta 
barang poltak ni bulan barang halani ari Sabat pe. 
17 Halinoh ni na sihol roh ai do in, tapi Kristus do 
anggo badanni. 

18 Ulang ma ra nasiam rampason pasal upah 
hamonangan 7  nasiam  marhitei halak, na 
mangkarosuhkon parnalangon diri ampa 
parsombahon bani malekat, na mangunsagah 
bani na nididahni ibagas alatan ni tonduyni, na 
pabanggal-banggal diri, lang maralasan, marhitei 
pingkiran pardagingon, 

19tapi lang totap marsijoloman bani ulu in, ai 
ma na mansarihon angkula in anjaha padomuhon 
marhitei urat-urat ampa ringring, gabe marbanggal 
domu hubani ranggian ni Naibata. 

20 Anggo domma matei nasiam rap pakon Kristus 
dompak kuasa unsur-unsur ni dunia on, mase ma 
ra nasiam paksaon marhitei paraturan-paraturan, 
songon halak na manggoluh i dunia on: 

21 Ulang jamah on, ulang pangan, ulang giut! 

22 Haganupan ai magou do anggo domma hona 
pakei. Titah ampa podah-podah ni jolma tumang do 
ai. 

23Tongon, songon na marisi hapentaran do 
ai idahon, ai ionjolhon do hadaulaton, na 
marnalangkon diri, na mangarsik-arsik angkula, 
tapi seng na marguna ai manlawan hisap ni daging. 


Na i Nagori Atas do Siparuhurhononkon 


1 Ase anggo domma ipapuho nasiam rap pakon 
Kristus, pindahi nasiam ma na i atas ai; ijai do 
Kristus hundul i siamun ni Naibata. 
2 Nai babou ai ma paruhurhon nasiam, ulang ma na 
i atas tanoh on. 
3 Ai domma matei nasiam, anjaha ponop do goluh 
nasiam rap pakon Kristus ibagas Naibata. 
4Tapi, anggo talar ma Kristus, hagoluhanta in, 
ijai ma talar age nasiam rap pakon-Si ibagas 
hasangapon. 


Pasal Goluh na Baru 


3 Ai pe, bunuh nasiam ma pagori nasiam na i tanoh 
on, parriah-riahon, habutakon, hisap-hisap, sura- 
sura jahat ampa uhur haut, ai ma parnaibataon na 
legan, 

6 ai halani ai do roh ringis ni Naibata. 

7 Anjaha ai do idalankon nasiam hinan, sanggah 
ibagas ai ope goluh nasiam. 

8Tapi sonari, ambukkon nasiam ma haganupan 
in, ringis, gila hajahaton, panrisaon ampa hata 
sumsam humbani pamangan nasiam. 

9Ulang ma marsiladungan nasiam, ai domma 
itanggali nasiam jolma na buruk in rap pakon 
pambahenanni, 

10 anjaha domma ipakei nasiam na baru in, na 
pinabaru domu hubani rupa ni na manompasi, ase 
marpangarusion. 

11 jai seng dong ubah ni halak Gorik atap halak 
Jahudi, na marsunat atap na so marsunat, bangsa 
na legan atap na so maju, jabolon atap halak na 
bebas, ai Kristus do haganup ibagas haganup. 


Pasal na Marsihaholongan 


12 Ai pe, nasiam na dob pinilih ni Naibata, na 
mapansing anjaha na hinaholongan, pakei nasiam 
ma biak paridopniuhuran, habasaron, toruh ni 
uhur, halamlamon, ampa lumbang ni uhur, 

13 marsianju-anjuan anjaha marsisasapan dousa, 
anggo marpangkurangi uhur ni na sada dompak 
hasomanni, songon na dob isasap Kristus dousa 
nasiam, sonai ma homa nasiam marsisasapan. 

14 | atas ni ganupan ai dalankon nasiam ma holong, 
ai in do rahut-rahut ni sagala hadearon. 

15 Anjaha damei ni Kristus ma manrajai ibagas 
uhur nasiam, ai hujin do nasiam tardilo gabe sada 
angkula. Gabe sipartarima kasih ma nasiam. 

16 Gugun ma hata ni Kristus marianan i tongah- 
tongah nasiam, marhasoman gok hapentaron 
ma nasiam marsiajaran anjaha marsipaingatan 

marhitei doding Psalm, doding puji-pujian ampa 
doding partonduyon: dodingkon nasiam ma 
Naibata ibagas uhur nasiam maruhur tarima kasih. 
17 Anjaha sagala horja nasiam, marhitei hata atap 
pambahenan, horjahon nasiam ma haganup in 
ibagas goran ni Tuhan Jesus, anjaha martarima 
kasih bani Naibata, Bapa in, marhiteihon-Si. 


Sidingaton ni Parinangon, Paramangon, 
Dakdanak, ampa Jabolon 


18Nasiam  parinangon, balosi nasiam ma 
paramangon nasiam, songon na talup ibagas Tuhan 
in. 

19 Nasiam paramangon, haholongi nasiam ma 
parinangon nasiam, anjaha ulang ma kasar dompak 
sidea. 

20 Nasiam dakdanak, balosi nasiam ma namatoras 
nasiam ibagas haganup, ai in do rosuh ni Tuhan in. 
21 Nasiam bapa, ulang ma makorastu nasiam 
dompak niombah nasiam, ase ulang mandolei 
sidea. 

22 Nasiam jabolon, balosi nasiam ma tuan nasiam 
na i tanoh on ibagas haganup, ulang ma pambalosi 
bani mata nasiam, songon na mambuat uhur ni 
jolma, humbani bulus ni uhur ma, halani biar bani 
Tuhan in! 

23 Hun bani gok ni uhur ma horjahon nasiam sagala 
horja nasiam, songon na bani Tuhan in, sedo bani 
jolma, 
243i ibotoh nasiam, jaloon nasiam do humbani 
Tuhan in siteanon ai balos ni in, sibalosi Kristus 
Tuhan in ma nasiam. 
25Ai na mangkorjahon hagedukon, jaloonni do 
pambalason bani hagedukon, na hinorjahonni ai, ai 
seng dong na martonggor jumbak ijai. 

1 Nasiam tuan-tuan, bahen nasiam ma na pintor 
4 ampa na patut bani jabolon nasiam, ingat 
nasiam, adong do homa bani nasiam Tuhan i nagori 
atas. 


Golpa-golpa Pasal na Martonggo, 
Marsahap, ampa Marparlahou na Madear 


2 Tongtong ma nasiam martonggo, anjaha puho ma 
pasal ai marhasoman tarima kasih. 

3Tonggohon nasiam ma homa hanami, ase 
ibere Naibata labah na ungkab  bannami 
mangambilankon hata in, mangkatahon rusia pasal 
Kristus, ai halani in do ahu targari, 

4 ase hupatalar in, songon na patut pangkatahonku. 
3 Marpantas ni uhur ma nasiam marparlahou 
dompak halak na i darat, pargunahon nasiam ma 
panorang. 

6 Sai tongtong ma jenges hata nasiam, songon 
na ginaraman, ase ibotoh nasiam, sonaha patut 
marbalos bani ganup halak. 


Hata Parujungan pakon Tabi 


7 Patugahon ni si Tikikus do bani nasiam haganup 
na masa bangku, sanina na hinaholongan do ia, 
siparugas na bujur, anjaha hasoman sahorja ibagas 
Tuhan in. 

8 Husuruh do ia bani nasiam, ase ibotoh nasiam na 
masa bannami, anjaha ase iapoh uhur nasiam. 
9Dihut do homa si Onesimus, sanina na 
hinaholongan, na bujur in, ai ma na roh humbani 
nasiam. Patugahon ni sidea ma bani nasiam sagala 
na masa bannami. 

10 Manongos tabi do bani nasiam si Aristarkus, 
hasomanku tartutup, ampa si Markus, panogolan ni 
si Barnabas. Domma ijalo nasiam hata pasalsi, ase 
anggo roh ma ia bani nasiam, jalo nasiam ma ia. 

11 Sonai homa si Jesus, na margoran si Justus. Pitah 
sidea do humbani halak Jahudi hasomanku sahorja 
ibagas Harajaon ni Naibata: na gabe apoh-apoh do 
sidea bangku. 

12 Manongos tabi do bani nasiam si Epapras, na 
roh humbani nasiam, juakjuak ni Kristus Jesus: 
tongtong do ia maruntol manonggohon nasiam, 
ase gokan dear nasiam jongjong anjaha atok ibagas 
haganup, na hinarosuhkon ni Naibata. 

13 Ahu ma manaksihon pasalsi, paboa buei tumang 
do halojaonni mangkopkop nasiam ampa hasoman 
na i Laodikea pakon na i Hierapolis. 

14 Manongos tabi do bani nasiam si Lukas, doktor 
in. 

15 Padas nasiam ma tabingku bani sanina na i 
Laodikea ampa bani si Nimpas ampa bani kuria na 
martumpu i rumahni. 

16 Dob ibasa surat on i tongah-tongah nasiam, ibasa 
ma homa on i kuria Laodikea; anjaha surat na hu 
Laodikea ai pe basa nasiam ma homa. 

17 Hatahon nasiam ma hubani si Arkippus, jaga ma, 
ase tohonan na dob jinalomu ibagas Tuhan in, torsa 
idalankon ho in! 

18 On ma tabi hun bangku, si Paulus, na sinurat ni 
tanganku. Dingat nasiam ma ahu, na tarrantei on. 
Idop ni uhur ma bani nasiam. 


1 Tessalonika 


Tabi bani Kuria 


1Hun bani si Paulus, si Silpanus pakon si 

Timoteus, hubani kuria na i Tessalonika, na 
ibagas Naibata Bapa pakon Tuhan Jesus Kristus: 
Idop ni uhur ma bani nasiam ampa damei! 


Tarima Kasih ni Apostel Halani 
Haporsayoan ni Kuria 


2 Mangkatahon tarima kasih do hanami tongtong 
hubani Naibata halani nasiam haganup, anjaha 
itarsingati hanami do nasiam ibagas tonggonami. 

3 Idingat hanami do totap i lobei ni Naibata horja 
haporsayaon nasiam, horja holong nasiam ampa 
hatotapon ni pangarapan nasiam bani Tuhanta 
Jesus Kristus. 

4 Ai ibotoh hanami do, nasiam na hinaholongan ni 
Naibata, na dob pinilih-Ni do nasiam, 

> ai pangambilankonnami bani Ambilan Na Madear 
in bani nasiam seng pitah ibagas hata masa ai bani 
nasiam, tapi homa ibagas hagogohon ampa ibagas 
Tonduy Na Pansing do, marhasoman atok ni uhur 
na gok. Ibotoh nasiam do, sonaha marparlahou 
hanami i tongah-tongah nasiam halani nasiam. 

6 Ase domma gabe sipaniru nasiam bannami ampa 
bani Tuhan in, ai ibagas buei sitaronon do ijalo 
nasiam hata in, marhasoman malas ni uhur na 
humbani Tonduy Na Pansing, 

7 gabe siusihan do nasiam bani sagala na porsaya i 
Makedonia ampa i Akaya. 

8 Ai humbani nasiam do tarambilan Hata in, seng 
pitah i Makedonia ampa Akaya, tapi bani ganup 
ianan do sar haporsayaon nasiam bani Naibata, 
gabe seng pala be taringatannami pasal ai. 

9 Ai sidea sandiri do mambaritahon pasal sonaha 
parmasuknami bani nasiam, anjaha sonaha 
parmubah nasiam humbani sisombah-sombahon 
hubani Naibata, laho mambalosi Naibata na 
manggoluh ampa na sintong in, 

10 anjaha paima-imahon bani Anak-Ni roh hun 
nagori atas, na pinapuho-Ni humbani na matei, ai 
ma Jesus, na paluahkon hita humbani ringis na sihol 
roh. 


Pangkopkopon ni Apostel bani Kuria 


1 Ai ibotoh nasiam sandiri do, nasiam sanina, na 
2 so soya parrohnami bani nasiam. 

2 hi age pe marsitaronon hinan anjaha hona 
arsik hanami i Pilippi, songon na binotoh nasiam, 
marhinsah ni uhur do hanami ibagas Naibata, 
mangambilankon bani nasiam Ambilan Na Madear 
na humbani Naibata ibagas buei parlawanan. 

3 la pamodahionnami, sedo ibagas hakahouon ai 
barang hasipahulah-hulahon barang akal-akal, 

4 tapi songon na dob niakuhon ni Naibata hanami 
gabe haondosan ni Ambilan Na Madear in, sonai 
do ihatahon hanami, sedo ase harosuh hanami bani 
jolma, tapi bani Naibata do, siuji uhurnami. 

3 Ai seng ongga hanami marhata lemes-lemes, 
songon na binotoh nasiam, barang marakal-akal 
laho mambuat arta, Naibata do saksi pasal ai: 

6 barang mangindahi sangap hanami humbani 
jolma, atap humbani nasiam, atap humbani na 
legan pe, age pe songon apostel ni Kristus boi 
hanami namin marhatunggungon. 

' Tapi basar do hanami i tongah-tongah nasiam 
songon parinangon patorsa-torsa niombahni. 

8 Sonai ma, halani masihol hanami bani nasiam, 
ihamalaskon uhurnami do mamberehon bani 
nasiam, sedo pitah Ambilan Na Madear in, 
tapi dihut do hosahnami, halani na dob holong 
uhurnami bani nasiam. 

P Ai idingat nasiam do, nasiam sanina, halojaon 
ampa hasunsahannami, arian pakon borngin do 
hanami marhorja, ase ulang marhaboratan age 
ise nasiam. Sonin do pangambilankonnami bani 
nasiam Ambilan Na Madear na humbani Naibata. 
10 Nasiam do saksi, Naibata homa, paboa daulat, 
pintor anjaha seng panurakon parlahounami 
dompak nasiam na porsaya, 

11 ai ibotoh nasiam do, sonaha hanami songon bapa 
hubani niombahni mamodahi nasiam sada-sada, 
mangojur anjaha pabijahon nasiam, 

123se marparlahou na patut nasiam dompak 
Naibata, na dob mandilo nasiam hubagas 
harajaon-Ni ampa hasangapon-Ni. 


Dear ni Panjalo ni Kuria ai 
bani Ambilan Na Madear 


13 Halani ai mangkatahon tarima kasih do hanami 
tongtong bani Naibata, ai ijalo nasiam do hata 
ni Naibata na binogei nasiam hun bennami, ijalo 
nasiam do in, sedo songon hata ni jolma, tapi 
songon hata ni Naibata do, ai in do in tongon, gabe 
marpangkorhon ibagas uhur nasiam na porsaya. 

14 Nasiam sanina, na dob gabe paniru do nasiam 
bani kuria ni Naibata na i nagori Judea, na ibagas 
Kristus Jesus, ai manaron na parngit do nasiam 
humbani hasoman nasiam sabangsa, songon sidea 
na niarsik-arsik ni halak Jahudi, 

3na mambunuh Tuhan Jesus ampa nabi-nabi, 
na mangayak-ayak hanami anjaha na mambahen 
sogam ni uhur ni Naibata, imbang ni haganup jolma, 
16 ha manlarang hanami mangambilankon Ambilan 
Na Madear bani sipajuh begu-begu, ase andohar 
maluah sidea. Sonai ma tongtong igoki sidea suhat- 
suhat ni dousa ni sidea. Jadi sogop ma bani sidea 
ringis ai bani ujungni. 

Sihol ni Uhur ni si Paulus bani Kuria ai 


17 la hanami, nasiam sanina, dob lingod nasiam 
tongkin hun bannami lingod bani panonggor, 
tapi sedo bani uhur, lambin ihaporluhon hanami 
do marhasoman uhur na masihol tumang sihol 
mangidah bohi nasiam. 

18 Halani ai, sihol roh do hanami marayak nasiam, 
ahu tene si Paulus, sahali barang dua hali, tapi 
tarlanglang do hanami ibahen sibolis in. 

19 Ai ise do pangarapan bannami, malas ni uhur 
ampa sortali puji-pujian sobali nasiam i lobei ni 
Tuhanta Jesus Kristus bani parroh-Ni ai? 

20 Tongon, nasiam do hasangapon ampa malas ni 
uhur bannami. 


Barita na Madear humbani 
si Timoteus Pasal Kuria ai 


1 Jadi halani lang be tartahan hanami siholnami, 
3 gabe isurahon hanami ma, ase pitah hanami ma 
lobei tading i Huta Aten, 
2 anjaha isuruh hanami ma si Timoteus, sanina 
in, anjaha juakjuak ni Naibata bani Ambilan Na 
Madear ni Kristus, laho patotapkon nasiam ibagas 
haporsayaon nasiam anjaha pagolpa-golpa nasiam, 
3 ase ulang adong na madabuh halani hamarsikon 
on. Ibotoh nasiam sandiri do, in do rupeita. 

4Ai sanggah rap ope hanami pakon nasiam, 
domma ilumbahon hanami hinan bani nasiam, na 
maningon sogop do sitaronon banta, songon na 
dob masa torang ibotoh nasiam. 

5 Jadi halani seng tartaron ahu be, gabe husuruh 
ma, ase boi botohonku pasal haporsayaon nasiam, 
ai mabiar do ahu, atap na dob hona lajou donasiam 
ibahen sipanlajou in, gabe soya ma halojaonnami. 
6Tapi sonari, dob mulak si Timoteus humbani 
nasiam, anjaha iboan barita na madear pasal 
haporsayaon nasiam pakon holong ni uhur nasiam, 
anjaha ipatugah habujuron nasiam mardingat 
hanami ampa sihol ni uhur nasiam mangidah 
hanami, songon sihol ni uhurnami bani nasiam, 

7 gabe tarapoh ma hanami halani nasiam, nasiam 
sanina, halani haporsayaon nasiam, ibagas haganup 
hasunsahan ampa sitarononnami, 

Sai na manggoluh ma hanami sonari, anggo totap 
nasiam jongjong ibagas Tuhan in. 


Tonggo, Andohar Boi 
Marsididahan Use ampa Kuria ai 


9 Ai tarima kasih na sonaha ma boi hatahononnami 
bani Naibata, bahen balos ni haganup malas ni 
uhur na iahap hanami i lobei ni Naibata mardingat 
nasiam? 

10Borngin ampa arian gomos do hanami 
martonggo, andohar boi idahonnami bohi nasiam 

anjaha gokannami atap aha na hurang bani 
haporsayaon nasiam. 

11 in pe, Naibata Bapanta ampa Tuhanta Jesus ma 
na parandang langkahnami bani nasiam! 

12 Anjaha Tuhan in ma na manggoki ampa na 
manambahi holong ni uhur nasiam samah nasiam, 
age bani haganup, songon hanami mangkaholongi 
nasiam. 

13 Sai ipatoguh ma uhur nasiam, gabe boi nasiam 
jongjong i lobei ni Naibata Bapanta, pansing anjaha 
seng panurakon bani parroh ni Tuhanta Jesus rap 
pakon haganup na pansing-Ni. 


Golpa-golpa ase Marparlahou na Pansing 


1 Ambah ni ai, nasiam sanina, ipangindo anjaha 
4 ipodahi hanami ma nasiam ibagas Tuhan Jesus, 
songon na dob ibogei nasiam hun bennami, ai ma 
pasal sonaha nasiam patut manggoluh anjaha gabe 
harosuh bani Naibata, anjaha songon na nidalankon 
nasiam nuan ai, lambin martambah ma nasiam 
ibagas la. 
2 Ai ibotoh nasiam do aturan na binerenami bani 
nasiam marhitei Tuhan Jesus. 
3 On do harosuh ni Naibata, ase pansing ma nasiam, 
ase daoh ma nasiam humbani parriah-riahon, 
4ase ganup ma nasiam mambotoh marbinuat 
ibagas hapansingon ampa hahormaton, 

“ulang ma mangihutkon hisap-hisap na garang, 
songon sipajuh begu-begu, na so mananda Naibata, 
tase ulang adong na manlanggar, anjaha irugii 
saninani ibagas pahara ai (pansarian), ai parlulu 
do Tuhan in pasal haganupan ai, songon na 
dob ipatugah anjaha isaksihon hanami hinan bani 
nasiam. 

7 Ai seng hu habutakon hita idilo Naibata, tapi bani 
hapansingon do. 

8 Halani ai, barang ise na manulak ai, sedo jolma na 
tinulakni, tapi Naibata do, na mambere Tonduy-Ni 
Na Pansing bani nasiam. 

9Tapi pasal holong ni uhur dompak sanina, 
seng pala porlu be pasingaton nasiam marhitei 
surat, ai Naibata sandiri do mangajari nasiam 
marsihaholongan, 

10 anjaha tongon idalankon nasiam do sonai bani 
haganup sanina na i Makedonia. Tapi ipodahi 
hanami do, nasiam sanina, ase lambin sonai ibahen 
nasiam. 

11 Anjaha haporluhon nasiam ma ase parsip nasiam 
marsiurus urusanni bei anjaha marhorja ma tangan 
nasiam, songon na dob iparentahkon hanami bani 
nasiam. 

12 Ase marparlahou na patut ma nasiam idahon ni 
pardarat, anjaha ulang mangarap humbani halak. 

Podah ampa Apoh-apoh Pasal Halak na dob Matei 


13 Seng marosuh hanami, nasiam sanina, seng dong 
pambotoh nasiam pasal halak na dob modom in, 
ase ulang pusok uhur nasiam songon halak na 
legan, na so marpangarapan. 

14 hi anggo porsaya hita, na dob matei do Jesus 
anjaha puho, sonai ma homa marhitei Jesus, 
arahkonon ni Naibata do na dob modom in rap 
pakon-Si. 

15 Ai Hata ni Tuhan in do na ihatahon hanami 
bani nasiam, “Hita, na manggoluh, na tading ronsi 
parroh ni Tuhan in, seng lobeianta sidea, na dob 
modom in.” 

16 Ai Tuhan in sandiri ma tuad hun nagori atas 
marhasoman surak-surak, parentah pakon hata ni 
raja ni malekat, anjaha tarbogei ma tarompit ni 
Naibata. Jadi puho ma parlobei na matei ibagas 
Kristus. 

17 Dob sonai, hita na manggoluh in, na tading in 
ope, tarikon-Ni ma hita rap pakon sidea ibagas 
hombun, laho mangalo-alo Tuhan in hu awang- 
awang, jadi tongtong ma hita rap pakon Tuhan in. 
18 Ase marsiapohan ma nasiam marhitei hata in. 

Tongtong Puho bani Parroh ni Tuhan 


1 Tapi anggo pasal panorangni atap musimni, 
5 nasiam sanina, seng pala suratonnami bani 
nasiam. 

2 Ai ibotoh nasiam sandiri do torang, paboa songon 
panangko borngin do parroh ni Ari ni Tuhan in. 

3 Anggo ihatahon halak, “Damei do anjaha sonang,” 
jadi sompong ma roh hamagouan ai bani sidea, 
songon pangarouan bani na boratan rumah, anjaha 
seng dong haporusan. 

4Tapi nasiam sanina, seng ibagas na golap nasiam, 
ulang ma hasiangan nasiam songon panangko. 

3 Ai haganup do nasiam anak ni na lihar anjaha anak 
arian, seng borngin atap na golap simada hita. 

6 Ase ulang ma hita tarpodom songon halak na 
legan, tapi puho ma hita anjaha torang maruhur. 

7 Ai borngin do modom na modom in, anjaha 
borngin do mabuk na mabuk in. 

8 Tapi, halani humbani na siang hita, torang ma 
uhurta, anjaha pakei hita ma baju bosi haporsayaon 
ampa haholongan ampa tangkuluk pangarapan 
bani haluahon. 

9 Ai seng, ase sigilaan hita itotapkon Naibata, tapi 
ase jumpahan hagoluhan do marhitei Tuhanta Jesus 
Kristus, 

10 ha dob matei mangkopkop hita, ase barang na 
puho hita, barang na modom, manggoluh hita rap 
pakon-Si. 

11 Halani ai marsipodahan ma nasiam anjaha 
marsipauli-ulian, songon na binahen nasiam. 


Hata Sipaingat ampa Tabi 


12 Tapi ielek-elek hanami ma nasiam sanina, 
“Hormat ma bani na mangkalojahon nasiam, bani 
na mambobahon nasiam ibagas Tuhan in,” bani na 
mamodahi nasiam, 

13 anjaha sangap tumang ma bahen nasiam sidea 
ibagas holong halani horja ni sidea. Mardamei ma 
nasiam samah nasiam. 

14 Anjaha iojur hanami do nasiam sanina, palumba 
nasiam ma halak na so torsa marparlahou, apohi 
nasiam siotik uhur, anju bani na galek, marlumbang 
ni uhur dompak haganup. 

15 Jaga ma nasiam, ase ulang adong mambalaskon 
na jahat balas ni na jahat, tapi na madear ma 
parayak nasiam tongtong samah nasiam, age bani 
haganup halak. 

16 Tongtong ma nasiam marmalas ni uhur, 

17 totap martonggo, 

18 martarima kasih pasal haganup, ai in do na 
pinindo ni Naibata humbani nasiam marhitei Kristus 
Jesus. 

19 Ulang ma intopi nasiam Tonduy in, 

20 ulang ma marhampung ni uhur pasal panjahaion, 
21 tapi uji nasiam haganup, jolom nasiam ma na 
madear, 

22 anjaha simbili nasiam ma sagala masam ni na 
masambor. 

23 Naibata Sipardamei in ma mambahen tang 
pansing nasiam, anjaha la ma manramotkon 
tonduy, uhur ampa daging nasiam, ase pansing, 
seng panurakon bani parroh ni Tuhanta Jesus 
Kristus! 

24 Hatengeran ni uhur do la, na mandilo nasiam, 
anjaha pasaudon-Ni do in. 

25 Nasiam sanina, tonggohon nasiam ma hanami. 
26 Padas nasiam ma tabi bani haganup sanina in 
marhitei summah na mapansing. 

27 Hupindo ma bani nasiam halani Tuhan in, 
pabasahon nasiam surat on bani haganup sanina. 
28 dop ni uhur ni Tuhanta Jesus Kristus ma 
mangkasomani nasiam! 


2 Tessalonika 


Tabi bani Kuria ai 


1Hun bani si Paulus, si Silpanus, ampa si 
Timoteus, hubani kuria Tessalonik, na ibagas 
Naibata Bapanta ampa Tuhan Jesus Kristus. 
2idop ni uhur ma bani nasiam ampa damei 
humbani Naibata Bapanta ampa Tuhan Jesus 
Kristus. 


Tarima Kasih ampa Tonggo 


ase Lambin Totapni Kuria ai 


3 Patuttumang do hanami, nasiam sanina, tongtong 
mangkatahon tarima kasih bani Naibata halani 
nasiam. Patut do sonai, ai lambin ganda tumang do 
haporsayaon nasiam, anjaha martambah do holong 
ni uhur ni ganup nasiam samah nasiam. 

4Hanami sandiri mamuji-muji dirinami halani 
nasiam i lobei ni ganup kuria ni Naibata, halani 
hatotapon ampa haporsayaon nasiam ibagas 
sagala parburuon ampa hamarsikon, na tinaron 
nasiam. 

“In ma na patandahon pintor ni paruhuman ni 
Naibata, gabe talup nasiam ihira masuk hu Harajaon 
ni Naibata: halani ai do manaron nasiam nuan. 

6 Pintor do in tongon, ninuhur ni Naibata, 
mambalaskon hamarsikon bani na mangarsik-arsik 
nasiam, 

7 tapi hasonangan bani nasiam, na niarsik-arsik, rap 
pakon hanami, bani partalar ni Tuhan Jesus tuad 
hun nagori atas rap pakon malekat ni hagogohon- 
Ni, 

8 ibagas apuy na marjilam-jilam, laho mandabuh 
uhum bani na so mananda Naibata, anjaha na so ra 
mambalosi Ambilan Na Madear ni Tuhanta Jesus. 

3 Hona uhum ma sidea, ai ma hamagouan sisadokah 
ni dokahni, humbani bohi ni Naibata ampa humbani 
hasangapon ni hagogohon-Ni, 

10sanggah roh la bani ari ai, ase marsangap la 
humbani na mapansing-Ni anjaha longang sagala 
na porsaya bani, ai porsaya do nasiam tongon bani 
hasaksian na binoannami bani nasiam. 

11 Jadi martonggo do hanami tongtong pasal 
nasiam, ase Naibatanta ma na patalup nasiam 
domu hubani pandiloon-Ni ai, anjaha ipasaud ma 
ganup sura-sura na madear ampa ganup horja 
haporsayaon marhitei hagogohon-Ni, 

12 ase marsangap ma goran ni Tuhanta Jesus Kristus 
ibagas nasiam, sonai homa nasiam ibagas la, domu 

hubani idop ni uhur ni Naibatanta ampa Tuhan 
Jesus Kristus. 


Parroh ni Kristus ampa na Masa Parlobeini 


1Tapi anggo pasal parroh ni Tuhanta Jesus 
Kristus ampa pardasta hu Bani, mangindo ma 
hanami bani nasiam sanina, 
2 ase ulang urah idugur nasiam humbani totap ni 
paruhuron, anjaha rusak ibahen marhitei tonduy 
ni sipartonduy atap hata, barang marhitei surat na 
ihatahon roh hun bennami, na patugahkon, paboa 
na dob roh do ari ni Tuhan in. 
3 Ulang ma adong na paoto-otohon nasiam atap 
marhitei aha pe. Ai seng anjai roh ari ai, anggo seng 
masa lobei parbalikon, anjaha ipatalar jolma na so 
parduli bani titah in, ai ma anak hamagouan ai, 
4 na manlawan anjaha na pabangkit dirini dompak 
haganup na targoran naibata ampa sisombahon, 
na pahundul dirini i Rumah ni Naibata, na 
maningtingkon, paboa ia do naibata. 
> Ai lang idingat nasiam, na dob hupatugah in hinan, 
sanggah rap ope ahu pakon nasiam? 
6Ambahni ai, ibotoh nasiam do, aha na 
mangambatsi nuan, paima roh  panorangni 
patalaron ia. 
7Ai domma marhorja nuan gogoh ni rusia ni 
hajahaton ai, paima ipadaoh na mangambatsi nuan. 

8Dob ai pe ase patalaron siparjahat ai, tapi 
ripaskonon ni Tuhan Jesus ma ia marhitei hosah ni 
pamangan-Ni, anjaha siapkonon-Ni ma ia talarhonsi 
la bani parroh-Ni ai. 

9 Hun bani kuasa ni sibolis do parroh ni parjahat ai, 
marhasoman haganup bagei ni hagogohon ampa 
tanda ampa halongangan ladung, 

10ambahni ai marhasoman haganup bagei 
ni hajahaton sipaoto-oto bani halak na laho 
magou, halani lang ijalo sidea holong na humbani 
hasintongan in, ase maluah namin sidea. 

11 Halani ai isuruh Naibata do bani sidea tonduy na 
pakahouhon, ase porsaya sidea bani ladung, 

123se hona uhum sagala na so porsaya bani 
hasintongan in, na marosuh bani hagedukon. 


Ojur-ojur ase Martotap ni Uhur 


13 Tapi na patut do hanami mangkatahon tarima 
kasih tongtong bani Naibata halani nasiam, sanina 
na hinaholongan ni Tuhan in, ai ipilih Naibata 
do nasiam humbani mulani, ase saud nasiam 
maluah marhitei pangurasion ni Tonduy in ampa 
haporsayaon bani hasintongan in. 

14 hi hujai do nasiam idilo marhitei Ambilan Na 
Madear, na niambilankonnami, ase parrupei 
nasiam bani hasangapon ni Tuhan Jesus Kristus. 


2 Tessalonika 2—3 4134 


15 Ase nasiam sanina, totap ma nasiam jongjong 
anjaha marsijoloman bani podah na niajarhonnami 
bani nasiam, marhitei hata atap surat pe. 

16 Ase Tuhanta Jesus Kristus pakon Naibata Bapanta 
na mangkaholongi hita anjaha na mambere banta 
apoh-apoh na manongtong ampa pangarapan na 
madear marhitei idop ni uhur, 

la ma mangapohi anjaha patotaphon uhur 
nasiam bani sagala horja ampa hata na madear. 


Pangindoan ni si Paulus ase Itonggohon Kuria ai la 


Sipaingatni bani Kuria 


1 Ambahni ai, nasiam sanina, tonggohon nasiam 
ma hanami, ase rarat hata ni Tuhan in anjaha 
marsangap songon na bani nasiam, 
2 anjaha hanami maluah humbani halak na jungkat 
anjaha na jahat, ai seng haganup halak porsaya bani 
Ambilan Na Madear. 
3 Tapi hatengeran ni uhur do Tuhan in, pargogohan- 
Ni do nasiam anjaha ondingan-Ni dompak 
hajahaton. 
4 Anjaha tenger do uhurnami bani Tuhan in 
pasal nasiam, paboa horjahonon nasiam do na 
hinatahonnami bani nasiam, sonari age hu lobeian 
on. 

3Sai itogu-togu Tuhan in ma uhur nasiam 
marholong songon Naibata, ampa marhasabaron 
songon Kristus. 

6 Tapi ibagas goran ni Tuhanta Jesus Kristus, nasiam 
sanina, ipaingat hanami ma nasiam, sai surut ma 
nasiam humbani sanina na so torsa marparlahou, 
na so mangihutkon podah, na jinalo nasiam hun 
bennami. 

7 Ai ibotoh nasiam sandiri do, sonaha patut usihan 
nasiam hanami, ai sedo na so torsa marparlahou 
hanami i tongah-tongah nasiam, 

8seng dong ipangan hanami ruti ni atap ise pe 
seng margalar, tapi loja anjaha sunsah do hanami 
marhorja arian pakon borngin, ase ulang adong 
humbani nasiam na isunsahi hanami. 

3 Sedo na so marhak hanami namin pasal ai, tapi 
mambere usihan do hanami bani nasiam marhitei 
parlahounami ibagas ai. 

10 Ai age sanggah rap ope hanami pakon nasiam, 
domma iaturhon hanami bani nasiam, “Barang ise 
na so ra marhorja, ulang ma ia mangan.” 

11 Ai tarbogei do bannami, paboa adong do deba 
humbani nasiam, na so torsa parlahouni, na so ra 
marlahoan, tapi mangkorjahon na so horja do. 
12Bani halak sisonai ai iparentahkon anjaha 
ipalumba hanami ma ibagas Tuhan Jesus Kristus, 
marhorja ma sidea nunut, sinarini ma ipangan! 

13 Tapi nasiam sanina, ulang ma marnaloja nasiam 
mambahen na madear! 

14 Anggo adong na manjua mambalosi hatanami na 
tarsurat on, pardiatei nasiam ma ia, ulang ma ra 
nasiam marsaor pakonsi, ase maila ia. 

15Ulang songon munsuh ia ihira nasiam, tapi 
palumba nasiam ma ia songon sanina. 

16 Tuhan Sipardamei in ma mambere damei bani 
nasiam tongtong marhitei haganup pambahenan- 
Ni! Tuhan in ma mangkasomani nasiam! 

17 Ahu, si Paulus, manurat hata tabi on marhitei 
tanganku sandiri. Sonon do tanda tanganku bani 
sagala suratku, sonon do suratku. 

18jdop ni uhur ni Tuhanta Jesus Kristus ma 
mangkasomani nasiam haganup! 


1Timoteus 


Tabi bani si Timoteus 


1 Hun bani si Paulus, apostel ni Kristus Jesus, 
marhitei parentah ni Naibata Sipaluah hita 
ampa Kristus Jesus Pangarapanta, 
2hubani si Timoteus, anakku na botul ibagas 
haporsayaon, idop ni uhur, holong ni uhur ampa 
damei ma bamu humbani Naibata Bapa ampa 
Kristus Jesus Tuhanta! 


Golpa-golpa Manjaga Hapansingon 
ni Ambilan Na Madear 


Pasal Tujuan ni Titah 


3 Sanggah na bingkat ahu hu Makedonia, domma 
huhatahon bamu, ase soh ham lobei i Epesus, 
laho palumbahon deba halak, ase ulang ipodahkon 
pangajaran na legan, 

4ulang ra saor bani turi-turian barang bani 
tarombo-tarombo na so marbona marujung, na 
patubuhkon buenan parsalisihan marimbang 
parsombahon bani Naibata ibagas haporsayaon. 

3 Ja tujuan ni titah in, in ma holong na roh humbani 
uhur na borsih ampa panggora ni uhur na madear 
ampa haporsayaon na pitah. 

6 Deba halak, halani manlembang hunjai, marbalik 
do bani hata-hata na lumei, 

7 marsura-sura do gabe guru bani titah in, age pe 
seng iarusi na hinatahon ni sidea atap na sinaksihon 
ni sidea pe. 

8 Tapi ibotoh hita do, dear do titah in, anggo domu 
hubani tujuanni ipargunahon in, 

9 marhitei na mambotoh, sedo bani halak parpintor 
ibere titah in, tapi bani na so martitah ampa na 
so pambalosi do, bani na so marnaibata ampa 
pardousa, bani halak na so pansing ampa na 
mabutak, bani halak sibunuh bapani ampa sibunuh 
inangni, sibunuh jolma, 

10hani panriah-riah, na marjolmahon dalahi, 
pamangus, parladung, sibijahon na so tongon, 
ampa haganup na legan na marlawanan dompak 
pangajaran na sintong in, 

11 ha maronjolan hubani Ambilan Na Madear, na 
niondoskon bangku, ai ma pasal hasangapon ni 
Naibata na martuah in. 


Pasal Pangidopi ni Naibata bani si Paulus 


12Mangkatahon tarima kasih do ahu bani na 
margogohi ahu, in ma Kristus Jesus Tuhanta in, ai 

ihira do ahu hatengeran ni uhur, gabe ipabangkit do 
ahu bani horja parugason on, 

13 hu, sipanrisai, siparburu ampa siunsagahkon 
gogohku hinan. Tapi jumpahan idop ni uhur do ahu, 
ai ibagas na so hubotoh do huhorjahon ai, ibagas na 
so parsaya, 

14 anjaha linir do bangku idop ni uhur ni Tuhanta rap 
pakon haporsayaon ampa holong na ibagas Kristus 
Jesus. 

15 Hatengeran ni uhur do hata on anjaha talup 
jaloon, “Domma roh Kristus Jesus hu tanoh on, 
laho paluahkon pardousa, anjaha ahu ma pardousa 
sibanggalan.” 

16 Tapi halani on do ase jumpahan idop ni uhur ahu, 
sihol parlobei ibagas diringku patidakon ni Kristus 
Jesus lumbang ni uhur-Ni na gok in, gabe usihan 
bani na sihol porsaya Bani, ase bani hagoluhan na 
sadokah ni dokahni. 

17 Hamuliaon ampa hasangapon sisadokah ni 
dokahni ma bani Raja na marmulia in, Naibata 
na manongtong, na so boi idahon, na Sasada in! 
Amen. 


Ojur-ojur hubani si Timoteus 


18Tonah on huondoskon do bamu, ale anakku 
Timoteus, romban hubani hata panjahaion hinan 
pasal ham, ase domu hujai iporangkon ham porang 
na madear in, 

19 ibagas haporsayaon ampa panggora ni uhur na 
borsih. Marhitei na mangambukkon ai, adong do 
deba na harom ibagas haporsayaon, 

20 songon si Himeneus ampa si Aleksander, na dob 
huondoskon hubani sibolis, ase marhitei ai hona 
ajar sidea, gabe seng be manrisai sidea. 


Pasal Tonggo Pangapition 


1 Ai pe, on do sipaingatku parlobei humbani 
haganup. Sihol ma dalankononkon pangindoan, 
partonggoon, pangapition ampa hatarimakasihon 
mangkopkop haganup jolma, 
2 mangkopkop raja-raja ampa haganup siparkuasa, 
ase boi hita sonang anjaha mardamei-damei 
manggoluh, daulat anjaha hormat ibagas haganup. 
3 Dear do in, anjaha harosuh ni Sipaluah hita, ai ma 
Naibata, 
4 na mangkarosuhkon, ase haganup jolma maluah 
anjaha das mananda hasintongan in. 
> Ai sada do Naibata, anjaha sada do siholang ni 
Naibata pakon jolma, ai ma Jolma Kristus Jesus in, 
6 ha mamberehon diri-Ni gabe tobus mangkopkop 
haganup, in ma sisaksihononkon bani panorang na 
dearhonsi. 
7 Hujin do ahu ipabangkit gabe parambilan ampa 
apostel, guru bani sipajuh begu-begu ibagas 
haporsayaon ampa hasintongan, sintong do 
hatangku, seng marladung ahu. 

Pasal Hahormaton Ibagas Partumpuan 


8 Ai pe iparsinta uhurhu do, sihol ma martonggo 
sagala dalahi bani ganup ianan, manombahkon 
tangan na pansing, ulang ibagas ringis atap 
paringoran. 

3 Anjaha naboru-naboru pe, hormat anjaha 
bulus ma pamakeini, ulang ma marjambulan na 
marpanjagar na malobihtu, barang irungkub dirini 
bani omas atap mata intan atap pakeian-pakeian 
na maharga-maharga, 

10tapi marhitei pambahenan na madear ma, 
songon na patut bani naboru, na mangaku, na 
daulat ia i lobei ni Naibata. 

11 Masip ma naboru ibagas na marguru, marunduk 
ni uhur tumang. 

12 Seng hulopas naboru mangajari barang manrajai 
dalahi, tapi sip ma ia. 

13 Ai parlobei do si Adam itompa, dob ai pe ase si 
Hawa: 

14 anjaha sedo si Adam hona paoto-oto: naboru ai 
do hona paoto-oto, gabe manlanggar. 

15 Tapi maluah do ia marhitei na mantubuhkon 
anak, anggo totap ia ibagas haporsayaon 
ampa holong pakon hapansingon marhasoman 
hahormaton. 

Pasal Jabatan Parmahan Ibagas Kuria 


1 Hata na sintong do on, “Halak na sihol gabe 
3 parmahan ibagas kuria, sipindahi horja na 
madear do ai. 
2 Halani ai, ia parmahan ibagas kuria, ulang ma 
adong sihataon bani, pargotong ni sada naboru, 
torang maruhur, pandei, hormat marparlahou, 
sipartamuei, na pandei mangajari, 
3 ulang parminum, ulang parringis, tapi parlamlam 
ma, ulang siparingor, anjaha ulang simata duit. 
4 Halak na pandei mangatur rumah tanggani ma ai, 
pardakdanak sibalosi ajar, hormat ibagas haganup. 
3 Ai anggo seng ibotoh manrajai rumah tanggani, 
sonaha ma boi ia patorsahon kuria ni Naibata? 
6 Ulang ma halak na baru masuk Kristen, ase ulang 
gabe gijang uhurni jadi madabuh hubagas uhum ni 
sibolis. 
7 Maningon dear baritani bani halak pardarat, ulang 
madabuh ia jadi sirisaon ampa hubagas siding ni 
sibolis.” 


Pasal Jabatan ni Siparugas 


8 Sonai homa siparugas maningon hormat do, seng 
sipardua hata, seng parminum, seng simata duit. 

9Maningon marsijoloman sidea bani rusia ni 
haporsayaon in ibagas panggora ni uhur na borsih. 

10 Maningon siujion do homa lobei sidea: dob 
torang nani, seng dong sihataon bani sidea, ai pe 
ase boi sidea gabe siparugas. 

11Sonai homa parinangon ni sidea maningon 
hormat do, ulang sihata-hatai hasoman, torang 
maruhur anjaha bujur bani haganup. 

12|a siparugas, maningon paramangon ni sada 
naboru do, na mambotoh manrajai anakni ampa 
rumah tanggani. 

13 Sidalankon horja parugason ai dear-dear, tontu 
lambin marsangap do, anjaha lambin martenger ni 
uhur ibagas haporsayaon bani Kristus Jesus. 


Rimpun ni Haporsayaon 


14 Mangarap do ahu, podas do ahu roh marayak 
ham, tapi husuratkon do on bamu, ase, 

15 porini hun dokah ahu roh, gabe ibotoh ham 
sonaha patut marparlahou ibagas Rumah ni 
Naibata, in ma kuria ni Naibata na manggoluh in, 
tiang ampa onjolan ni hasintongan in. 

16 Banggal do tongon rusia ni hadaulaton in, 
domma talar ibagas daging, iparhatongon 
hapintoronni marhitei Tonduy, taridah bani 
malekat, iambilankon bani sipajuh begu-begu, 
ihaporsayai i dunia on, tarangkat hu hasangapon. 

Parpodah na Kahou 


1Tapi torang do ihatahon Tonduy in, paboa 
bani panorang parpudi adong ma deba na 
marbalik humbani haporsayaon in, marhitei na 
mambalosi tonduy sipangoto-otoi ampa podah- 
podah ni sibolis, 
2 marhitei hasipahulahkulahon ni sihatahon ladung, 
na pinapaan ni panggora ni uhurni, 
3ilarang sidea do  marhajabuan 7 anjaha 
iparentahkon mangorom  sipanganon, na 
jinadihon ni Naibata, na patut sijaloon ni halak na 
porsaya ampa na dob mananda hasintongan in 
namin marhasoman tarima kasih. 
4 Ai sagala na jinadihon ni Naibata dear do ai anjaha 
seng pantang, anggo marhasoman tarima kasih 
najalo ai, 
3 halani gabe pansing do ai marhitei hata ni Naibata 
ampa tonggo. 
6 Anggo in ipodahkon ham bani sanina in, juakjuak 
na madear ma ham bani Kristus Jesus, manggoluh 
humbani hata haporsayaon ampa humbani 
pangajaran na madear, na niirikkonmin. 
7 Turi-turian na so margagan, na hinarosuhkon ni 
naboru-naboru na matua, tulakkon ma ai. Pasomal- 
somal ma dirimu mangkorjahon hadaulaton. 

8 Ai otik do guna ni latihan badan, tapi hubani 
haganup do marguna hadaulaton in, ai hagoluhan 
sisonari ampa simagira iparbagah. 

9 Hatengeran do hata in, anjaha talup jaloon ni 
haganup jolma. 

10 Ai do ase loja hita anjaha maruntol, halani 
mangarap hita bani Naibata na manggoluh in, 
Sipaluah bani haganup jolma, tarlobih bani na 
porsaya. 

11|n ma titahkon anjaha ajarhon! 

12 Ulang ma adong na marmapas ni uhur bam halani 
haposoonmu, tapi gabe siusihan ma ham bani na 
porsaya, ibagas hata, parlahou, holong ni uhur, 
haporsayaon age hapormanon. 

13 Nunuti ma mambasa surat na mapansing in, 
mamodahi ampa mangajari paima roh ahu. 

14 Ulang ma hampung uhurmu pasal sibere-bere 
idop ni uhur na adong bam in, na pinadas hu 
bam marhitei panjahaion ampa na manampeihon 
tangan marhitei sintua-sintua. 

15 Dalankon ma in anjaha parlahouhon, ase talar 
hasurunganmu bani ganup halak. 

16 Jaga ma ham bani dirimu ampa bani pangajaran 
in, totap ma ham ibagas in, ai anggo ihorjahon ham 
in, na paluahkon dirimu do ham ijin sonai age na 
manangihon ham. 

Sidingaton dompak na Matua ampa na Mabalu 


Ulang ma sorgangi na matua, tapi paingat 
ma ia songon bapa, anjaha na maposo songon 
sanina, 
2haboru na matua songon inang anjaha 
naboru siposonan songon botou, ibagas sagala 
hahormaton. 
3 Pasangap ma naboru na mabalu, na botul mabalu. 
4Tapi, anggo marniombah atap marpahompu do 
na mabalu ai, iparlajari sidea ma lobei mansarihon 
ibagas hadaulaton parrumah ni sidea sandiri, 
mambahen pambalason dompak toras-toras ni 
sidea ai, ai do harosuh ni Naibata. 
> Anggo na mabalu na botul, na seng mardiha-diha, 
mangarap do ia bani Naibata, anjaha torus do ia 
mangindo ampa martonggo arian pakon borngin, 
6 tapi sihorjahon hisap-hisap, na dob matei do ai, 
age manggoluh ope ia. 
7 In ma parentahkon, ase ulang sihataon sidea. 
8 Tapi, anggo adong barang ise, na so mansarihon 
diha-dihani, tarlobih ma parrumahni sandiri, na dob 
marnalangkon haporsayaon do ia ai, anjaha jahatan 
do ia marimbang na so porsaya. 
9 Naboru na mabalu, na boi sidaftarhononkon, ai 
ma na dob marumur onom puluh tahun, sahali ope 
hansa laho, 

10 ha dear horjani isaksihon halak, na pagodang- 
godangkon anakni dear-dear, malas uhurni 
martamuei, ra mamburihi nahei ni halak na 
mapansing, sipangurupi bani halak na tarsosak, 
anjaha iporluhon sagala horja na madear. 

11Tapi ulang ma daftarhon naboru na mabalu na 
poso, ai anggo oji tumang sidea holi, ai ma na 
manirang sidea humbani Kristus, sihol do ase sidea 
marhajabuan, 

12 sabe hona uhum, marhitei na iosei sidea padanni 
ai hinan. 

13 Ambah ni ai, parrayoh do sidea, martandangi 
hun rumah hu rumah, seng pitah parrayoh, tapi 
hertep do sidea anjaha mangalop manaruhkon 
hata, mansahapkon na so patut sihatahononkon. 
14 Halani ai, ipangindo uhurhu do ase marhajabuan 
na mabalu na poso ope, tubuhan tuah, iurus rumah 
tanggani, ase ulang adong dalan bani imbang, laho 
manrisai hita, 

15 ai domma adong deba na marbalik mangirikkon 
sibolis in. 

16 Tapi anggo adong naboru na mabalu bani sada 
halak naboru na porsaya, ia ma lobei patorsa- 
torsahonsi: ulang ma iborati kuria in, ase tarpaturei- 
turei na mabalu na botul. 

Sidingaton dompak Sintua-sintua 


17 Sintua-sintua na bujur mandalankon 
hasintuaonni, lompit do hiraon hasangapon 
hubani sidea, tarlobih hubani na mandalankon 
parambilanon ampa pangajarion. 

18 Ai ihatahon surat in do, “Seng bulih tutupon 
babah ni lombu na mardogei,” anjaha, “Na patut do 
marupah siparhorja.” 

19 Ulang tangihon pangaduan dompak sada sintua, 
anggo seng sinaksihon ni dua atap tolu halak. 

20 Pinsang ma sipardousa i lobei ni sagala hasoman, 
ase mabiar halak na legan. 

21] lobei ni Naibata, ampa Kristus Jesus, ampa 
malekat na tarpilih in, huparentahkon ma bam 
marramotkon haganupan in, ulang maralangalang, 
ulang manonggor jumbak. 

22 Ulang mapodastu ham manampeihon tangan 
bani halak, anjaha ulang saor ham bani dousa ni na 
legan, ramotkon dirimu, ase borsih ham. 

23 Ulang be pitah bah inum, tapi inum ma anggur 
otik-otik, halani boltokmu, ai gati do ham boritan. 
24 Bani na deba halak, talar do dousani, sanggah 
lape sogop uhum: tapi bani na legan mangihut hun 
pudi. 

25 Sonai homa horja na madear talar do, anjaha age 
na so talar ai ope, seng boi ponop ai. 

Sipaingat bani Jabolon 


1 Sagala halak na marhorja songon jabolon, ihira 

ma tuanni patut sipasangapon ibagas haganup, 
ase ulang hona risa goran ni Naibata ampa ajaran 
in. 
2Tapi jabolon, na martuankon halak na porsaya, 
ulang ma moru parpasangapni bani, halani sanina 
ia; tapi lambin ibalosi ma ia, halani na porsaya ia 
anjaha sanina na hinaholongan, na buei marsilayak- 
layak. In ma ajarhon anjaha podahkon. 


Podah na Kahou 


Ulih ni Uhur na Sabar 


3 Barang ise na mangajarhon ajaran na legan, na 
so romban hubani hata hasintongan ni Tuhanta 
Jesus Kristus ampa ajaran na mardomu hubani 
hadaulaton in, 

4na pajuntul-juntulhon diri do ai, anjaha na so 
marpambotoh, na gila marsual-sual do ai ampa 
martongkar, na parohkon subil, paringoran, risa- 
risa, tukas-tukas na jahat, 

3 ampa parsalisihan na manorus humbani halak na 
dob seda uhurni, na dob magouan hasintongan in, 
na mangagan pansarian do hadaulaton in. 
6Pansarian banggal do tongon hadaulaton in, 
anggo marhasoman uhur na sonang. 

7 Ai seng adong iboan hita hu tanoh on anjaha aha 
pe lang tarboan hita laho luar. 

8 Halani ai, anggo adong banta sipanganon ampa 
parhiouon, hasonangkon hita ma in. 

əla halak na sihol bayak, madabuh do hubagas 
parlajouan ampa siding ampa bagei ni hisap-hisap 
haotoon, na mangagou anjaha na mandabuhkon 
jolma in hubagas hamagouan ampa hasedaon. 

10 Ai urat ni sagala hajahaton do uhur na holongan 
bani duit, in do isura-surahon na deba, mambahen 
kahou humbani haporsayaon, gabe iaikkon buei 
sitaronon bani dirini. 


Podah bani si Timoteus 


11Tapi ham, siminik ni Naibata, maporus ma 
ham hunjai. Parayak ma hapintoron, hadaulaton, 
haporsayaon, holong ni uhur, hasabaron ampa 
lamlam ni uhur. 

12 Habujurhon ma porang haporsayaon na madear 
in, tangkap hagoluhan sisadokah ni dokahni, ai hujai 
do ham idilo, anjaha ibahen ham do pangakuan na 
madear in i lobei ni buei saksi. 

13 Huparentahkon ma bam i lobei ni Naibata, 
sipagoluh haganup, ampa i lobei ni Kristus Jesus, na 
mambahen hasaksian na madear i lobei ni si Pontius 
Latus: 

14Dalankon ma titah in, seng martikas, seng 
panurakon, ronsi talar Tuhanta Jesus Kristus. 

15 Ai jumpahkonsi panorangni, talar ma Ia bahenon 
ni Na Martuah in, Pargogoh Sisada-sada in, Raja ni 
sagala raja anjaha Tuhan ni sagala tuan, 

l6na sada in, na so ra matei, siiani haliharon 
na so tardohori, na so ongga nididah ni jolma, 
anjaha seng boi idahon. Bani ma hasangapon ampa 
hagogohon sadokah ni dokahni. Amen. 

17 Hatahon ma bani na bayak i dunia on, ulang 
gijang uhur ni sidea, ulang marhatengeran bani 
habayakon na so totap in: tapi bani Naibata ma 
martenger ni uhur, na unjah mamberehon banta 
sihamalaskononta. 

18 Mangkorjahon na madear ma sidea, bayak bani 
horja na madear, paruhur na unjah anjaha ringgas 
marsilayak-layak, 

19 ai ma parhiteian bani sidea, patumpuhon arta na 
madear bani panorang na sihol roh, ase itangkap 
sidea goluh na sintong. 

20 Ale Timoteus, ramotkon ma na dob jinalomu: 
lembangi parsahapan na so daulat ampa parsual- 
sualan, na salah ginoran “habotohon.” 

21ih do iirikkon deba halak, gabe manlembang 
humbani haporsayaon. Idop ni uhur ma 
mangkasomani nasiam! 


2 Timoteus 


Tabi bani si Timoteus 


1 Hun bani si Paulus, apostel ni Kristus Jesus 
marhitei rosuh ni Naibata, domu hubani bagah- 
bagah hagoluhan na ibagas Kristus Jesus. 
2 Hu bani si Timoteus, anakku na hinaholongan, 
idop ni uhur, holong ampa damei ma bamu 
humbani Naibata Bapa ampa Kristus Jesus, Tuhanta 
in. 


Hata Tarima Kasih ampa Ojur-ojur bani si Timoteus 


3Mangkatahon tarima kasih do uhurhubani 
Naibata, na huidangi humbani borsih ni panggora 
ni uhur, songon pangidangi ni ompung-ompungta, 
sanggah na hudingat ham tongtong ibagas 
tonggongku, arian pakon borngin. 

4Anggo hudingat iluh-iluhmu, masihol do ahu 
mangidah ham, ase dapotan malas ni uhur na gok 
ahu. 

3Ai hudingat do haporsayaonmu na so 
sipahulahkulah in, haporsayaon, na marianan 
hinan homa ibagas uhur ni ompungmu naboru, si 
Lois, ampa inangmu, si Oinike, anjaha tenger do 
uhurhu, marianan homa bamu. 

6 Halani ai, hupagolpa do ham, ase iparatah-ratah 
ham sibere-bere ni Naibata na bamu in, marhitei na 
hutampeihon tanganku bamu. 

7Ai seng tonduy biar ibere Naibata banta, tapi 
tonduy hagogohon, holong ampa panrajaion diri 
do. 

8 Ai pe, ulang ma ham maila manaksihon Tuhanta, 
anjaha ulang homa maila ham pasal ahu, na 
tartutup halani-Si, tapi dihut ma ham tene manaron 
halani Ambilan Na Madear in ibagas gogoh na 
humbani Naibata. 

9 Ai ipaluah anjaha idilo do hita marhitei pandiloon 
na mapansing, sedo halani pambahenanta, tapi 
mangihutkon sura-sura ampa idop ni uhur-Ni do, 
na binere-Ni banta ibagas Kristus Jesus, humbani 
mulani nari, 

10 sonari nani, ipatidak marhitei partalar ni Sipaluah 
hita, Kristus Jesus, na parontihon hamatean, anjaha 
na paulgapkon hagoluhan ampa biak na so ra matei 
marhitei Ambilan Na Madear in. 

11 Hujin do ahu ipabangkit gabe siparambilan, 
apostel ampa guru, 

12 anjaha halani in do ase manaron ahu sonon, 
tapi seng maila ahu, ai hutanda do la, na 
huhaporsayai, anjaha tenger do uhurhu, margogoh 
la manramotkon na pinasimpankon-Ni in bangku 
das hubani ari simagira. 

13 Marsijoloman ma ham bani hata hasintongan, 
na binogeimu hun bangku, ai ma tiru marhitei 
haporsayaon ampa holong bani Kristus Jesus. 

14 Ramotkon ma arta na madear, na pinasimpankon 
in bam marhitei Tonduy Na Pansing, na marianan 
ibagas hita. 


Pasal si Onesiporus 


15 Ibotoh ham do, na dob itadingkon haganup halak 
na hun Asia do ahu, deba humbani sidea ai ma si 
Pegelus ampa si Hermogenes. 

16 Sai maidop ma uhur ni Tuhan in bani rumah 
tangga ni si Onesiporus, ai gati do malas uhurhu 
ibahen, anjaha seng maila ia halani garingku. 

17 Ai sanggah roh ia hu huta Rom, iporluhon do 
mangindahi ahu, ronsi jumpahsi ahu. 

18 Sai ibere Tuhan in ma, ase jumpahan idop ni 
uhur ia humbani Tuhan in bani ari simagira. Anjaha 
ibotoh ham do torang, sonaha pangidangini bangku 
i huta Epesus. 


Sirsir Marsitaronon songon Tentara ni Kristus Jesus 


1Ham pe, ale anakku, margogoh ma ham 
marhitei idop ni uhur ni Kristus Jesus, 
2 anjaha na binogeimu hun bangku i lobei ni buei 
saksi, ai ma padas hubani hasoman hatengeran ni 
uhur, na boi mangajari halak na legan. 

3Ra ma ham marsitaronon, songon tentara ni 
Kristus Jesus na bujur. 

4Sada tentara na mandalankon tugas, seng ra ia 
taralit bani urusan-urusan goluh siganup ari, ase 
harosuh ia bani kopalani. 

5 Halak siparlumba pe, seng boi jumpahan sortali 
rudang ia, anggo seng pambalosi ia bani paraturan- 
paraturanni. 

6 Siparjuma, na torik marhorja, ai do na patut 
parlobei jumpahan gogoh ni juma ai. 

7 Paruhurhon ma na huhatahon in, ai bereon ni 
Tuhan in do bam hauhuron ibagas haganupan in. 

8 Padingat-dingat ma Jesus Kristus, na dob 
pinapuho humbani na matei, na humbani ginompar 
ni si Daud, domu hubani na huambilankon in. 

9 Marhalanihon-Si do ase marsitaronon ahu, pala 
hona garihon songon parjahat, tapi hata ni Naibata, 
seng targarihon. 

10 Tapi hutaron do haganupan in halani na tarpilih 
in, ase dihut sidea marulih bani haluahon na ibagas 
Kristus Jesus ampa bani hasangapon sisadokah ni 
dokahni. 

11 Hatengeran ni uhur do hata on: Anggo rap matei 
hita pakon-Si, rap manggoluh ma homa hita pakon- 
Si. 

12 Anggo sabar hita manaron, rap manrajai ma hita 
pakon-Si, anggo iparnalang hita la, parnalangon-Ni 
ma age hita. 

13 la lang pe hatengeran ni uhur hita hatengeran ni 
uhur do anggo la, ai seng tarparnalang-Si diri-Ni. 


Siparlahouhonon ni Siparhorja 


14In ma pasingat anjaha lumbahon i lobei ni 
Naibata, ase ulang marsual-sual na so marguna 
sidea, gabe hasedaon bani na mambogeisi. 

15 Haringgaskon ma patuduhkon, paboa na bujur 
ham i lobei ni Naibata, songon sada parhorja na 
so tarbador, na padalankon hata hasintongan in 
pintor-pintor. 

16 Tapi simbili ma parsahapan na so marisi, na so 
margagan, ai lambin tambah do hajahaton ni sidea 
pangkorhonni ai, 

17 ai songon kanker do panggagat ni podah ni sidea 
ai inggot, si Hemeneus ampa si Piletus ma deba 
sidea ai. 

18 Na kahou do sidea humbani hasintongan in, ai 
ihatahon sidea do, domma masa parpuhoon in, 
gabe seda ibahen haporsayaon ni deba halak. 

19 Tapi totap do onjolan na humbani Naibata na 
toguh in, anjaha hata on ma surat ni lakni, “Itanda 
Tuhanin do halak, na la simadasi, anjaha barang ise 
na mandilo goran ni Tuhan in, maningon sirang ma 
ia humbani hajahaton.” 

20 [bagas rumah na banggal, seng pitah parugas 
omas barang pirak adong, dihut do parugas hayu 

ampa tanoh, deba bani horja na sangap, na legan 
bani horja na so sangap. 

21 Halak na paborsih dirini humbani nongkan ai, 
ai ma gabe parugas na mapansing, na bani horja 
hasangapon, na marguna bani simada rumah ai, 
sirsir bani sagala horja na madear. 

22 | embangi ma hisap-hisap haposoon, tapi parayak 
ma hapintoron, haporsayaon, holong ampa damei, 
rap pakon halak na mandilo goran ni Tuhan in 
humbani uhur na borsih. 

23 Tapi parsual-sualon haotoon ampa na so patut, 
simbili ma ai, ai ibotoh ham, na paroh paringoran 
do ai. 

24Seng patut paringor-ingor anggo juakjuak ni 
Tuhan in, tapi parbasar do dompak haganup, 
pandei mangajari, sabar manaron na jahat, 

25 parlamlam mamodahi sipanlawan, andohar ibere 
Naibata bani sidea hamubahon ni uhur, laho 
mananda hasintongan in, 

26 ase tarjolma sidea, maluah humbani siding ni 
sibolis in, na dob manangkap sidea, laho pasaudkon 
rosuh-rosuhni ai. 


Parlahou Hasamboron ni 
Jolma bani Panorang Parpudi 


3 1 Tapi botoh ma, na roh ma ari hasunsahan bani 
panorang parpudi. 

2 Ai mangkaholongi dirini ma jolma ijai, paruhur 
duit, parhata toal, paruhur gijang, panrisai, seng 
pambalosi bani na matorasni, na so mambotoh 
martarima kasih, parhabutakon, 

3seng parholong, na so ra mardear, na so 
ra mardamei, sipanukas-nukasi, seng ibotoh 
mangorom, parringis-ringis, magigi bani na 
madear, 

4 sipartahi-tahi, na hampung maruhur, na pajuntul- 
juntulhon diri, na holongan bani hisap ni daging ase 
bani Naibata. 

3Songon-songon na daulat do sidea, tapi 
iparnalang sidea do gogoh ni ai. Ai pe simbili ma 
sisonai ai. 

6Halak sisonai do na ra marponop-ponop 
mammasuki rumah ni halak, mandormai naboru, 
na dob boratan ibahen dousa, na niarsik-arsik ni 
bagei ni hisap-hisap, 

7na tongtong marlajar, tapi lanjar seng boi 
mananda hasintongan in. 

8Songon si Jannes ampa si Jamberes panlawan 
bani si Musa, sonai do homa sidea panlawan 
bani hasintongan in, ai ma halak, na dob seda 
pingkiranni anjaha na talu ibagas haporsayaon. 

9 Tapi seng anjai tarpasaud sidea ai torus, ai idahon 
ni ganup halak do haotoon ni sidea ai, songon na 
bani sidea halak ondi. 

Marsijoloman bani Hata ni Naibata 


10 Tapi iihutkon ham do ahu bani podah, parlahou, 
tujuan, haporsayaon lumbang ni uhur, holong ampa 
hasabaron, 

11 bani parburuon, sitaronon, na mangonai bangku 
i Antiokia, Ikonium ampa Listra. Ai ma pangayak- 
ayakon na hutaron, tapi ipaluah Tuhan in do ahu 
humbani haganupan in, 

12 tapi sagala na sihol daulat marparlahou ibagas 
Kristus Jesus, hona parburu do. 

13|3 halak parjahat ampa sipangoto-otoi sai na 
lambin jahat do, na mangoto-otoi do sidea anjaha 
hona oto-otoan. 

14Tapi anggo ham, totap ma ham bani na dob 
ginuruhonmu ampa na hinaporsayaanmu,, ai ibotoh 
ham do ise na mangajarhonsi bamu, 

15anjaha ibotoh ham do humbani haetek- 
etekonmu nari, Surat Na Pansing in do, na 
margogoh papentarhon ham, ase marulih ham 
bani haluahon marhitei haporsayaon bani Kristus 
Jesus. 

16 Ai sagala Surat in sinahapkon ni Naibata do, 
anjaha marguna mamodahi, maminsang, pauli- 
ulihon ampa manogu-nogu hu hapintoron, 

17 ase gokan dear siminik ni Naibata, mangasup 
bani sagala horja na madear. 

Ojur-ojur ase Bujur Mandalankon Tohonan 


1 Huparentahkon ma bamu i lobei ni Naibata 
4 amoa Kristus Jesus, na sihol manguhumi na 
manggoluh ampa na matei, ampa halani partalar-Ni 
ampa harajaon-Ni: 
2 Ambilankon ma hata in, haringgaskon ma bani 
panorang na dear atap na lang dear pe, pinsang, 
paingat, podahi marhitei lumbang ni uhur banggal 
ampa pangajarion. 
3 Ai roh ma panorangni, seng tartahan halak be ijai 
pangajaran na sintong in, tapi domu hubani rosuh 
ni sidea diloonni ma buei guru bani sidea, laho 
mambogei na mantin-mantin tangaron, 
4 anjaha pagolingon ni sidea ma pinggolni humbani 
hasintongan hubani turi-turian. 
"Tapi anggo ham, torang ma uhurmu pasal 
haganup, tahan ibagas hasunsahan, dalankon horja 
parambilanon anjaha gok dalankon tugasmu. 


Pasal Parmatei ni Apostel ai 


ela ahu, galangkononkon ma, domma roh 
panorangku laho matei. 

7Domma hudobkon parlawanan na madear in, 
hupaujung parlumbaonku anjaha ramot hubahen 
haporsayaon in. 

8 Domma sirsir i lobeihu sortali hapintoron in, 
sibereon ni Tuhan, Panguhum na pintor in bangku 

bani ari simagira, tapi seng pitah bangku, bani 
haganup do, na mangkasiholi partalar-Ni ai. 

9 Papodas ma roh marayak ahu! 

10 Ai domma itadingkon si Demas ahu, halani na 
dob holong uhurni bani dunia on, lanjar laho hu 
Tessalonik: si Kreskens laho do hu Galatia, si Titus 
hu Dalmatia. 

11 Sahalak si Lukas mando hasomanku. Arahkon 
si Markus, boan ia hasomanmu, ai porlu do ia 
marugas bangku. 

12 Si Tikikus, husuruh do hu Epesus. 

13 Anggo roh ham, boan ma baju panas, na 
hutadingkon bani si Karpus, Huta Troas; sonai homa 
buku-buku in, siporlunan ai ma pustaha (perkamen) 
in. 

14 Buei do hajahaton ibahen si Aleksander, tukang 
bosi ai, bangku: Tuhan in ma mambalaskon bani 
domu hubani pambahenanni ai. 

15Ham pe, jaga ma ham bani, ai gomos do 
panlawanni bani hatanami. 

16 Bani na mampartahankon diringku na parlobei 
ahu, sahalak pe lang adong na mangurupi, haganup 
do manadingkon ahu; ulang ma ibalaskon in bani 
sidea. 

17Tapi Tuhan in do mangkasomani anjaha 
margogohi ahu, ase mardalan parambilanon in 
marhitei ahu, gabe haganup sipajuh begu-begu 

mambogeisi, anjaha maluah do ahu humbani 
babah ni singa ai. 

18 Paluahon ni Tuhan in do ahu humbani haganup 
hajahaton, anjaha pamasukon-Ni ahu hubagas 
harajaon-Ni na i nagori atas ai. Bani ma hasangapon 
ronsi sadokah ni dokahni. Amen. 


Hata Parujungan 


19 Padas ma tabingku bani si Priska ampa si Akila, 
sonai hubani keluarga ni si Onesiporus. 

20Tading do si Erestus i Korint; tapi boritan do 
hutadingkon si Tropinus i Milete. 

21 Podas ma ham roh paima musim borgoh. Tabi 
bamu humbani si Oibulus, si Pudens, si Linus, si 
Klaudia ampa haganup sanina. 

22 ihasomani Tuhan in ma tonduy nasiam! Idop ni 
uhur ma bani nasiam! 


Titus 


Tabi bani si Titus 


1 1 Hun bani si Paulus, juakjuak ni Naibata anjaha 
apostel ni Jesus Kristus, laho manogu-nogu 
halak na pinilih ni Naibata hubani haporsayaon 
ampa pangarusion bani hasintongan in, na 
mardomu hubani hadaulaton, 

2 maronjolan hubani pangarapan bani hagoluhan 
na so ra bois, na dob humbani mulani iparbagah 
Naibata, na so siparladung in, 

3 anjaha ipatalar do hata-Ni in bani panorangni, 
marhitei parambilanon na dob niondoskon-Ni 
bangku, romban hubani pangkatahon ni Naibata, 
Sipaluah hita, 

4marayak si Titus, anakku na tongon, marhitei 
haporsayaon riap in. Idop ni uhur ma bamu 
ampa damei humbani Naibata Bapa ampa humbani 
Kristus Jesus, Sipaluah hita. 


Siparlahouhonon ni Sada Sintua 


5Ase hutadingkon pe ham i Kreta, ai ma, ase 
ipatorsa ham horja na tading ope, anjaha 
ipabangkit ham sintua bani ganup huta, songon na 
dob huaturhon bamu, 

bai ma dalahi na so dong sihataon bani, 
paramangon ni sada naboru, pardakdanak na 
porsaya, na so adong pamandangon bani parlahou 
anjaha seng jungil. 

7 Ia parmahan, sijolom anakkunsi ni Naibata, ulang 
ma panurakon, ulang sihorjahon uhur-uhurni, ulang 
pargila-gila, ulang parmabuk, ulang paringor, ulang 
na marpansarian humbani na so dalanni, 

3tapi sipartamuei ma, na malas uhur bani na 
madear, siparuhur, na bonar, na pansing, sirajai 
diri, 

9 ha marsijoloman bani hata na sintong in, domu 
bani pangajaran in, ase margogoh ia, mangojur 
marhitei pangajaran na pintor in, age maminsang 
sipanlawan. 


Parpodah na Kahou i Kreta 


10Tapi buei do halak, na jungil, sibuei sahap 
ampa na pakahouhon, tarlobih humbani parugama 
Jahudi. 

11 Maningon pasipon do pamangan ni sidea, ai 
igeori sidea do bulat-bulat rumah tangga marhitei 
na mangajarhon na so patut, laho mambuat duit 
sihailahononkon. 

12 Sahalak humbani sidea, ai ma nabi ni sidea 
sandiri, mangkatahon, “Halak Kreta, parladung do 
ai tong, binatang panoroh, sitahar boltok.” 

13 Sintong do hasaksian ai, halani ai gomos ma 
paminsangmu bani sidea, ase dear sidea ibagas 
haporsayaon, 

14 anjaha ulang be ipatangi-tangi sidea turi-turian ni 
halak Jahudi pakon titah-titah ni jolma, na marbalik 
humbani hasintongan in. 

15 Borsih do haganup bani halak na borsih, tapi bani 
halak na butak, na so porsaya, seng dong na borsih, 
ai domma butak uhur ni sidea ampa panggora ni 
uhur ni sidea. 

16 Ihatahon sidea, domma itanda Naibata, tapi 
iparnalang do la marhitei horja ni sidea, ai hagigi do 
sidea anjaha seng sipambalosi, seng tarpakei bani 
atap aha pe horja na madear. 


Tugas ni Halak na Matua, Paramangon 
na Maposo, ampa Jabolon 


1 Tapi anggo ham, hatahon ma na domu hubani 
2 pangajaran na pintor in. 

2 Ojur ma dalahi na matua maruhur na torang, 
daulat, porman, sintong ibagas haporsayaon, 
ibagas holong pakon ibagas hasabaron. 

3 Sonai homa naboru na matua, marparlahou ma 
sidea songon halak na mapansing, ulang sipanukas, 
ulang homa hatagihan bani anggur, tapi sipodahkon 
na madear ma, 

4ase tartogu-togu sidea naboru na poso ope 
mangkaholongi paramangonni ampa dakdanakni, 


Titus 2 4166 


5 porman, sopan, bujur mamorluhon horja irumah, 
unduk dompak paramangonni bei, ase ulang hona 
risa hata ni Naibata. 

6 Podahi homa dalahi na maposo, ase 
marhahormaton. 

7la ham, ibagas haganup, maningon sitiruan ma 
ibagas horja na madear, pitah anjaha ringgas bani 
pangajarion: 

8sihatahon podah na sintong, na seng dong 
sihataon, ase maila sipanlawan ai, halani seng dong 
na bajan sihatahononni dompak hita. 

3 Jabolon pe maningon balosanni do tuanni, 
pamalasonni uhurni ibagas haganup, ulang 
manlawan-lawan, 

10 ulang manangko, tapi ipatuduhkon ma haganup 
habujuron, ase marsangap pangajaran na humbani 
Naibata, Sipaluah hita, ibagas haganup. 


Idop ni Uhur ni Naibata 


11 Ai domma mulgap idop ni uhur ni Naibata bahen 
haluahon ni haganup jolma. 

12 fajari do hita marhiteihon idop ni uhur-Ni 
marnalangkon uhur na so daulat ampa hisap-hisap 
dunia on, ase iparlahouhon hita hapormanon, 
hapintoron, ampa hadaulaton i dunia on, 

13 sanggah na paima-imahon hita bani hatuahon 
na niarapkonta in pakon partalar ni hamuliaon ni 

Naibata na banggal in ampa Kristus Jesus, Sipaluah 
hita, 

14 ha mamberehon diri-Ni mangkopkop hita, laho 
manobus hita humbani haganup hajahaton, anjaha 
urason-Ni bani diri-Ni sada bangsa, ase Ia simadasi, 
na mangkaringgaskon sagala horja na madear. 

15 Inma hatahon, podahkon anjaha akimkon hubani 
halak humbani gok ni uhurmu. Ulang ma dong na 
mapas bam. 


Golpa-golpa ase Pambalosi bani Pamarentah 
anjaha Parlamlam bani Haganup 


1 Paingat ma sidea ase unduk anjaha pambalosi 
bani pamarentah ampa siparkuasa, janah sirsir 
bani sagala horja na madear, 
2 ulang sipanrisai atap bani ise pe, ulang siparingor, 
basar anjaha lamlam bani haganup halak. 
3Ai dihut do hita hinan halak na oto, seng 
sipambalosi, na kahou, pinarjabolon ni bagei ni 
hisap-hisap ampa rosuh-rosuh, ibagas hajahaton 
ampa subil, jolma hagigi do hita anjaha na 
marsidomdoman. 


Pasu-pasu Hinorhon ni Pandidion 


4Tapi talarhonsi halayakon ampa holong ni uhur ni 
Naibata, Sipaluah hita, 

3 ipaluah do hita, sedo halani horja hapintoron na 
binahenta, tapi halani idop ni uhur-Ni do, marhitei 

pandidion pangulakion tubuh ampa habayuon 
marhitei Tonduy Na Pansing, 

6 ha dob niuseihon-Ni banta unjah, marhitei Jesus 
Kristus, Sipaluah hita, 

7 ase gabe pintor hita halani idop ni uhur-Ni, anjaha 
gabe sitean hagoluhan na sadokah ni dokahni, 
domu hubani pangarapan in. 

8 Hatengeran ni uhur do hata in, anjaha ipindo 
uhurhu, ase gomos ma panaksihonmu bani hata 
in, ase sidea na dob porsaya bani Naibata, ra 
mangkaringgaskon horja na madear: in ma na 
madear anjaha na marguna bani jolma. 


Manlembangi Parsual-sualon 


Manulak Parpodah na Kahou 


9 Tapi lembangi ma sual-sual haotoon ampa pasal 
tarombo-tarombo, parsalisihan ampa paringoran 
pasal titah in, ai seng marguna in anjaha sisoya-soya 
do. 

10 Siparpodah na kahou, dob ipaingat ham ia sahali 
dua hali, tulak ma ia, 

113i ibotoh ham do, na dob marbalik do halak 
sisonai anjaha mardousa, anjaha ia sandiri 
mamapaisi. 

Golpa-golpa Parpudi 


12 la dob husuruh si Artemas ampa si Tikikus bamu, 
papodas ma roh manjumpahkon ahu hu Nikopolis, 
ai ijai do ahu sihol soh sanggah musim borgoh. 
13Si Semas, sibotoh titah in, ampa si Apollos, 
porluhon ma pabingkatkon sidea, ase ulang 
hurangan sidea atap bani aha pe. 

14 Hasomanta pe iguruhon ma mampongkutkon 
horja na madear, laho mansarihon na porlu 
pakeion, ase ulang lang marbuah sidea. 

15 Manongos tabi do bamu haganup na rap pakon 
ahu. Padas tabinami bani na mangkaholongi 
hanami ibagas haporsayaon. Idop ni uhur ma 
mangkasomani nasiam haganup! 


Pilemon 


Tabi bani si Pilemon 


1 Hun bani si Paulus, na tartutup halani Kristus 
Jesus, ampa si Timoteus, sanina in, hubani 
si Pilemon, na hinaholongan ampa hasoman 
sahorjanami, 
2 ampa hubani si Appia, botounami, ampa hubani 
si Arkippus, hasomannami maruntol, ampa hubani 
kuria na martumpu i rumahmu: 
3]dop ni uhur ma bani nasiam ampa damei 
humbani Naibata Bapanta, ampa humbani Tuhan 
Jesus Kristus. 


Holong ampa Haporsayaon ni si Pilemon 


4 Mangkatahon tarima kasih do ahu tongtong bani 
Naibatangku, siap hudingat ham bani tonggongku. 
“Ai hubogei do holong ni uhurmu ampa 
habujuronmu bani Tuhan Jesus pakon dompak 
haganup halak na mapansing. 

6 Anjaha hutonggohon do, ase parsaoranmu ibagas 
haporsayaon in mangkorhon panandaion ma in 
bani haganup na madear na adong banta ibagas 
Kristus. 

7 Holongmu ai, ham saninangku, ihorhon do bangku 
buei malas ni uhur ampa apoh-apoh, ai ipahinsah 
ham do uhur ni halak na mapansing in. 


Pangindoan Pasal si Onesimus 


8 Halani ai, age pe barani do namin ahu ibagas 
Kristus, mamarentahkon bamu mambahen na 
patut, 

3 tapi dearan ma halani uhur holong ahu mangindo 
bamu, ahu, si Paulus, sada halak na dob matua, na 
targari nuan halani Kristus Jesus. 

10 Ase huelek-elek ma ham pasal si Onesimus (na 
marguna), anakku ibagas Kristus, na hutubuhkon 
sanggah na tartutup on ahu. 

11Seng marguna hinan ia bamu, tapi sonari 
marguna ma bamu age bangku. 

12 Husuruh do ia mulak bamu, tampuk ni atei-ateihu 
do ia. 

13 Sihol do namin jolomanku ia, ase gantihmu ia 
laho patorsa-torsahon ahu, na tartutup on halani 
Ambilan Na Madear in. 

14 Tapi seng ra ahu mambahen age aha pe, anggo 
seng humbani dear ni uhurmu, ase ulang ma 
songon paksaan dear ni layakmu, tapi humbani 
rosuh ni uhurmu ma. 

15 Ra, ase sirang pe ia tongkin hun bamu, ase lalab 
do ia bamu, 

16 seng be songon sada jabolon, tapi lobih ma 
humbani jabolon, ai ma sanina na hinaholongan, 
tarlobih hu bangku, tontu lobihan ma bamu, ibagas 
daging ampa ibagas Tuhan in. 

17 Ase anggo huanmu do ahu ihira ham, jalo ham 
ma ia songon ahu. 

18 Tapi, anggo adong salahni atap utangni bamu, hu 
bangku ma ai parkirahon ham. 

19Ahu, si Paulus, manuratkon on marhitei 
tanganku sandiri. Ahu ma manggalar ai; seng pala 
tarsingatanku, na marutang do ham namin pasal 
dirimu hu bangku. 

20 Ham saninangku, sihol do hun bamu maruntung 
ahu ibagas Tuhan in: pahinsah ham ma uhurhu 
ibagas Kristus. 


Hata Parujungan 


21Tenger do uhurhu, sanggah na manurat on, 
balosanmu do na hupindohon, lobih tene humbani 
na huhatahon. 

22 Ambah ni ai pasirsir ham ma ianan bangku, ai 
mangarap do ahu, halani tonggo nasiam bereon-Ni 
do mulak ahu bani nasiam. 

23 Manongos tabi bamu, si Epapras, hasomanku 
tartutup ibagas Kristus Jesus, 

24 sonai homa si Markus, si Aristarkus, si Demas 
ampa si Lukas, hasomanku sahorja. 

25 Ihasomani idop ni uhur ni Tuhan Jesus Kristus ma 
tonduy nasiam. 


Heber 


Sahap ni Naibata Marhitei Jesus, Anak-Ni in 


1 Gati anjaha bagei do sapari dalan ni Naibata 
mamparsahapkon ompungta marhitei nabi- 
nabi in, 
2 tapi bani panorang parpudi on iparsahapkon do 
hita marhitei Anak-Ni, ai ma na pinabangkit-Ni gabe 
sitean haganup, parhiteian-Ni homa manompa 
sagala na adong. 
3 Sinalsal ni hasangapon-Ni ampa usihan ni 
hadirion-Ni do la, anjaha la do na manatang 
haganup na adong in marhitei hata-Ni na 
marhagogohon in. Dob iadongkon haborsihon 
humbani sagala dousa, laho do la hundul hu 
siamun ni Hamuliaon in, na i babou ai. 
4Songon lobih ni goran na tinean-Ni ai humbani 
goran ni sagala malekat, sonai do surung ni 
hasangapon-Ni humbani sidea. 


Lobih ni Kristus Martimbangkon Malekat 


5 Ai hubani malekat na ija ma ongga ihatahon, 
“Anakku do ho, sadari on do ho hutubuhkon?” Dob 
ai use, “Ahu do gabe Bapa bani, anjaha la anak 
Bangku?” 

6 Anjaha, sanggah na sihol arahkonon-Ni hu dunia 
on Anak-Ni, na parlobei tubuh in, ihatahon do, 
“Maningon do manrogop hu lobei-Ni sagala 
malekat ni Naibata.” 

7Tongon, ihatahon do pasal malekat, a 
mambahen logou malekat-Ni, apuy na marjimbur- 
jimbur do juakjuak-Ni.” 

8 Tapi ihatahon do pasal Anak in, “Ronsi sadokah 
ni dokahni do paratas-Mu, Ham Naibata, tungkot 
hapintoron do tungkot ni harajaon-Mu. 

9Holong do uhur-Mu bani hapintoron anjaha 
magigi bani na salah, halani ai do ase iminakkon 
Naibata-Mu minak malas ni uhur Bamu, Ham 
Naibata, lobih humbani hasoman-Mu.” 

10]hatahon do homa, “Ham do, ale Tuhan, na 
pajonam tanoh on bani mulani, anjaha jadi-jadian 
ni tangan-Mu do langit in. 

11 Magou do ganupan in use, tapi totap do anggo 
Ham, laho buruk do in ganup songon hiou. 

12 Sorpihon-Mu do in ganup songon baju mantel, 
gabe mubah ma, tapi anggo Han, totap do, anjaha 
tahun-Mu pe seng marujung. 

13 Tapi bani malekat na ija ma ongga ihatahon, 
“Hundul ma ho hu siamunkon, paima hubahen 
munsuhmin sidogeian ni naheimu?” 

14 Ai lang tonduy siparugas do sidea haganup, na 
sinuruh mangidangi halani sitean haluahon in? 


“| 

Lumba-lumba ase Ulang Lansei bani Haluahon in 


1Halani ai, maningon lambin poltikni do 
2 panjolomta bani hata na dob binogeita, ase 
ulang mayub hita. 
2 Hata na hinatahon ni malekat totap do, anjaha 
sagala panlanggaron ampa pangengkaron dapot 
pambalason na pintor. 
3 Tumaram ma boi maporus hita anggo lansei hita 
bani haluahon na sain banggal? Tuhan in sandiri 
do mangkatahon haluahon ai lobei, anjaha na 
mambogei ai manaksihon banta hasintonganni ai, 
4 anjaha isaksihon Naibata ope ai marhitei tanda, 
halongangan, bagei-bagei ni hagogohon ampa 
Tonduy Na Pansing, na binagihon-Ni domu hubani 
rosuh ni uhur-Ni. 


Hagijangon ni Jesus dob Ipatoruh la Tongkin 


P Ai seng malekat ibahen Naibata panrajai bani 
dunia na sihol roh ai, ai ma dunia na sinahapkonta 
on. 

6 Tapi adong do isaksihon ibagas Surat in, “Aha do 
jolma in, ase idingat Ham ia, barang anak ni jolma 
in, ase itatap Ham ia?” 

7 Ipatoruh Ham do ia tongkin toruhan marimbang 
malekat, hasangapon ampa hamuliaon do 
isortalihon Ham bani. 

8 Haganup do ipatunduk Ham hutoruh ni nahei-Ni. 
Marhitei na pinatundukni ai haganup hu Bani, seng 
adong na tading ibahen na so unduk hu Bani, tapi 
anggo sonari lang ididah hita ope, na dob tunduk 
hu Bani haganup. 

9 Tapi Ia, na pinatoruh ai tongkin i toruh ni malekat, 
ai ma Jesus, ididah hita do marsortali hasangapon 
ampa hamuliaon, halani na dob itaron hamatean, 
ase marhitei idop ni uhur ni Naibata ihopkop 
haganup marhitei hamatean na tinaron-Ni ai. 

10 Aj patut do, la parmulaan ampa na mandobkon 
haganup, ibagas na sihol boanon-Ni buei anak hu 
hasangapon, pajongjongon-Ni gokan dear marhitei 
sitaronon pambobai in, na mamboan sidea hu 
haluahon. 


Jesus gabe Sintua ni Malim Laho Paluahkon Jolma 


11 hi la, na papansingkon ai ampa na pinapansing- 
Ni ai, sada do harohan ni haganup. Halani ai, seng 
maila la manggoran sidea sanina-Ni, 

123i nini do, “Ambilankononku do goran-Mu 
hubani saninangku: i tongah-tongah ni kuria in do 
dodingkononku Ham.” 

13Dob ai use, “la do bahenon-Ku hatengeran 
ni uhur-Hu.” Ambah ni ai, “Ijon do Ahu ampa 
dakdanak in, na binere ni Naibata hu Bangku” 

14 Ase, songon dakdanak parrupei bani daging 
ampa daroh, sonai do homa la parrupei ijai, ase 

marhitei hamatean ai iparseda do sibolis in, na 
markuasa bani hamatean, 

15 ase ipaluah haganup na pinarjabolon ni biar bani 
hamatean sadokah manggoluh. 

16 Ai sedo malekat na sinarihon-Ni, tapi ginompar ni 
si Abraham do. 

17 Halani ai maningon gabe dos do la pakon sanina- 
Ni pasal haganup, ase gabe paridop ni uhur la 
ampa Sintua ni Malim hatengeran ni uhur i lobei ni 
Naibata, laho pasaloseihon dousa ni bangsa in. 

18 Halani na dob marsitaronon la anjaha tarlajou, 
margogoh do la mangurupi sagala na tarlajou. 


Jesus Lobihan humbani si Musa 


1 Halani ai, nasiam sanina na mapansing, 
3 siparrupei bani pandiloon na hun nagori atas, 
tonggor nasiam ma Apostel anjaha Sintua ni Malim 
in, na sinaksihonta in, ai ma Jesus. 
2 Hatengeran ni uhur do la bani na pabangkitkon-Si, 
songon si Musa ibagas ganup rumahni ai. 
3 Tapi bueian do hasangapon ibere Bani ase hubani 
si Musa, domu hubani surung ni hasangapon 
bani na pajongjong rumah marimbang rumah na 
pinajongjong ni ai. 
4 Ai ganup rumah, adong do na paulihonsi, tapi 
Naibata do na mangadongkon haganup. 

“la si Musa tongon, haposan do ia i rumah ni 
Naibata, songon siparugas, laho manaksihon na 
sihol sisahapkononkon ope use, 

6 tapi anggo Kristus haposan do songon Anak, na 
manggomgomi rumah ni Naibata, anjaha hita do 
rumah-Ni ai, anggo poltik ijolom hita ronsi ujungni 
hinsah ni uhur ampa tenger ni uhur bani na 
niarapkon ai. 


Lumba-lumba dompak Uhur na So 
Porsaya ampa na Marbalik 


7 Halani ai, songon na hinatahon ni Tonduy Na 
Pansing, “Sadari on, sanggah na binogei nasiam 
sora-Ni, 

8 ulang ma pamapir nasiam uhur nasiam, songon 
sanggah ari parlawanon ai, sanggah ari parlajouan 
ai i halimisan. 

9 Ijai ilajou anjaha isuba ompung nasiam do Ahu, 
age pe ididah sidea na Huhorjahon ompat puluh 
tahun dokahni. 

10 Halani ai manggila do Ahu bani na sasundut ai 
anjaha Huhatahon, 'Tongtong do kahou uhur ni 
sidea, seng itanda sidea dalan-Ku,' 

11 pala marbija Ahu ibagas ringis-Hu, sabonar seng 
bulih masuk sidea hu parsaranan-Ku. 

12 Nasiam sanina, jaga ma nasiam, ase ulang adong 
paruhur na jahat, na so porsaya humbani nasiam, 
na manundali Naibata na manggoluh in. 

13Tapi marsipagolpaan ma nasiam ganup ari, 
sadokah hata ‘Sadari on’ marlaku ope, ase ulang 
adong humbani nasiam, na gabe mapir uhurni 
halani dousa na paoto-otohon in. 

14 hi domma parrupei hita bani Kristus, anggo poltik 
ijolom hita tenger ni uhur, na dob adong banta bani 
mulani ronsi ujungni. 

150n do na hinatahon ni Surat in, ‘Sadari on, 
sanggah na binogei nasiam sora-Ni, ulang ma 
pamapir nasiam uhur nasiam, songon sanggah ari 
parlawanon ai. 

16 Ise do sipanlawan ai, age pe ibogei sora-Ni? Ai 
lang haganup do sidea, na mandarat hun Masir, 
binobahon ni si Musa? 

17 Ise do na ginilaan-Ni ai pala ompat puluh tahun 
dokahni? Ai lang sidea na mardousa ai do? Radag 
do bangkei ni sidea i halimisan ai. 

18 Dompak ise do la marbija, paboa na so bulih sidea 
masuk hu parsaranan-Ni ai? Ai lang dompak sidea 
na so sipambalosi ai do? 

19 Jadi ididah hita ma, halani na so porsaya do sidea 
ase lang tarbahen sidea masuk.” 


Parsaranan Sabat bani Bangsa ni Naibata 


1 Halani ai, sadokah adong ope bagah-bagah boi 

masuk hita hu parsaranan-Ni ai, marhabiaran 
ma hita, ase ulang adong atap ise hun banta na 
tading. 

2 Ai dihut do hu banta roh Ambilan Na Madear, 
songon na hubani sidea, tapi seng marguna bani 
sidea hata na binogei ni sidea ai, halani sanggah 
ibogei sidea ai, seng ijalo sidea ai marhasoman 
haporsayaon. 

3la hita, na dob gabe porsaya, masuk do hu 
parsaranan ai, songon na hinatahon-Ni ai, “Songon 
na Hubijahon ibagas ringis-Hu, sabonar seng bulih 
masuk sidea hu parsaranan-Ku, age pe horja ai 
domma siap humbani partombei ni dunia on.” 

4 Halani ongga do ihatahon pasal ari na papituhon 
ai, “Jadi marsaran ma Naibata bani ari papituhon in 
humbani ganup horja-Ni.” 

5Dob ai use, “Na so bulih do masukan ni sidea 
parsaranan-Kin!” 

6 Ase adong ope deba na boi masuk hu parsaranan 
ai, tapi na parlobei niambilanan ai lang masuk, 
halani seng mambalosi. 

7 Halani ai itotapkon ma use sada nari “Sadari on” 
ibagas na ihatahon marhitei si Daud, dob sonai 
dokahni i pudini ai, songon na dob hinatahon 
nongkan, “Sadari on, sanggah na binogei nasiam 
sora-Ni, ulang ma pamapir nasiam uhur nasiam 
songon sapari.” 

8 Ai ambit si Josua na pamasukkon sidea hu 
parsaranan ai, seng hatahononni be i pudini ai pasal 
ari na legan. 

9 Ase, adong ope parsaranan Sabat bani bangsa ni 
Naibata. 

1OAi barang ise na masuk hu parsaranan ni 
Naibata, marsaran do homa humbani horjani, 
songon Naibata na marsaran humbani horja-Ni. 


Gogoh ampa Marot ni Hata ni Naibata 


11 Halani ai, porluhon hita ma masuk hu parsaranan 
ai, ase ulang adong na tompas, mangihutkon usihan 
ni sidea na so sipambalosi ai. 

12 hi na manggoluh do hata ni Naibata anjaha 
marhagogohon, marotan humbani ganup podang 
sidua mata, anjaha torus masuk hubagas, isirang do 
tonduy pakon pingkiran, sonai homa ringring ampa 
utokutokni, lanjar iuhumi do na piningkir ampa 
sura-sura ni uhur. 

13 Anjaha seng dong na tinompa, na lingod hun 
lobei-Ni, haganup do tene tidak anjaha ungkab bani 
pangidah-Ni, hu Bani do hita martanggung jawab. 


Jesus, Sintua Ni Malim na Bolon 


14Ai pe, halani adong do banta Sintua ni Malim 
na bolon, na dob torus das hu nagori atas, ai ma 
Jesus, Anak ni Naibata, poltik ma jolom hita hata 
haporsayaonta in. 

15 Ja Sintua ni Malim na adong banta, sedo na so 
tarbahen la hasoman mangahap bani hagalekonta, 

na tarlajou do la bani haganup songon hita, tapi 
seng mardousa. 

16 Ase marhinsah ni uhur ma hita marayak paratas 
idop ni uhur ai, ase dapotan parontou ampa idop 
ni uhur hita bahen pangurupion bani panorang 
haporluanni. 


Sintua Ni Malim na Tongon do Kristus 


1 Ai sagala sintua ni malim, na pinilih humbani 
5 jolma, ipabangkit do halani jolma, laho marugas 
i lobei ni Naibata, ase igalangkon sibere-bere ampa 
galangan halani dousa. 
2 Na tarbahen do ia mangahapkon ahap ni na oto 
ampa na kahoy, ai ia pe ibagas hagalekon do. 
3Halani ai. maningon wmamboan galangan 
pardousaon do ia, sedo halani bangsa ai hansa, 
tapi dihut do halani dirini. 
4 Anjaha seng adong na mambuat hamuliaon na 
sonai bani dirini, tapi na nidilo ni Naibata do ia hujai 
songon si Aron. 
> Sonai do homa Kristus in, seng la pasangap diri- 
Ni gabe Sintua ni Malim, tapi Naibata do, na dob 
mangkatahon hu Bani, “Anak-Ku do Ho, sadari on 
do Ho Hutubuhkon.” 
6 Bani ianan na legan homa ihatahon do, “Malim do 
Ho ronsi sadokah ni dokahni mangihutkon orde ni 
si Melkisedek.” 


Heber 5 4184 


7 Sanggah jolma la, igalangkon do pangindoan- 
Ni ampa elek-elek-Ni marhasoman doruh banggal 
ampa iluh hubani na boi paluahkon-Si humbani 
hamatean, anjaha itangihon do la, gabe maluah 
humbani habiaran ai. 

8 Ai age pe Anak la, iguruhon do pambalosion 
marhitei na tinaron-Ni ai. 

3 Anjaha dob gabe gokan dear la, jadi bona ni 
haluahon sisadokah ni dokahni do la bani haganup, 
na mambalosi-Si. 

10 'goran Naibata do la Malim mangihutkon orde ni 
si Melkisedek. 


Lumba-lumba ase Ulang Marbalik 


11Buei ope namin sihatahononnami pasal ai, tapi 
payah do patorangkon ai bani nasiam, halani na so 
marpangarusion ai nasiam. 

12 Ai marimbang dokahni ai domma patut jadi guru 
nasiam, hape maningon porlu ope ajarhonon bani 
nasiam humbani pangajaran pamungkah ni hata ni 
Naibata, gabe dadih mando porlu bani nasiam, sedo 
sipanganon na koras. 

13 Ai sagala siinum dadih, seng marpambotoh ope 
ai bani ajaran na sasintongni, halani dakdanak ope 
ai. 

14Tapi sipanganon na koras, ai ma bani na 
dob matoras, na dob pasomal-somalhon dirini, 

gabe ibotoh parleganan ni na madear ampa na 
masambor. 


Hasedaon ni Halak na Marbalik 
humbani Haporsayaon 


1 Halani ai tadingkon hita ma lobei podah 
6 pamungkah pasal Kristus, anjaha toruskon hita 
ma hubani podah bani halak na dob matoras. Ulang 
be naulaki pauli onjolan pasal na paubahkon uhur 
humbani horja hamatean ampa na mangkaporsayai 
Naibata, 
2 podah pasal pandidion ampa na manampeihon 
tangan, pasal parpuhoon ni halak na dob matei 
ampa paruhuman sisadokah ni dokahni. 
3 Anjaha bahenonta do ai, anggo ilopas Naibata. 
Ala sidea, na dob ongga santorap ipalihar, idai 
sibere-bere parnagori atas ai, gabe parrupei bani 
Tonduy Na Pansing, 
3 na dob idai hata na mantin na humbani Naibata 
ampa hagogohon ni dunia simagira, 
6 anggo marbalik sidea, sabonar na so tarpabayu 
be sidea, ase mubah use, ai na dob mangulaki 
mamparsilangkon Anak ni Naibata do sidea ijai 
anjaha ipabador, gabe hamagouan ni sidea sandiri. 
7 Ai tanoh, na mangonsop bah udan, na sai roh 
hujai, anjaha itubuhkon suan-suanan na marguna 
bani na mangkorjahonsi, ai do na dapotan pasu- 
pasu humbani Naibata, 

8 tapi tanoh na manubuhkon hupihupi ampa duri- 
duri, seng na marguna ai, sipapaan ma ai podas, 
anjaha mosogkonon bani ujungni. 


Golpa-golpa ase Totap 
Marsijoloman bani Bagah-bagah ai 


9Tapi age pe sonai hatanami, nasiam na 
hinaholongan, tenger do uhurnami sidearan ai do 
bani nasiam, ai ma na mamboan hu haluahon. 
10 Ai sedo na geduk Naibata, gabe lupa la bani 
pambahenan nasiam ampa bani holong ni uhur 
nasiam, na pinatuduhkon nasiam bani goran-Ni, 
marhitei pangidangi nasiam hinan ampa sorani bani 
halak na mapansing in. 

11Tapi ipindo uhurnami do, ase ganup ma 
nasiam patuduhkon porlu ni uhur na sonai, ai 
ma marsijoloman botul bani pangarapan in ronsi 
ujungni, 

12 ase ulang gabe rayohan nasiam, tapi tiru nasiam 
ma sidea, sitean bagah-bagah ai, marhitei na 
marhaporsayaon ampa marsabar ni uhur. 

13 Ai sanggah na mambere bagah-bagah-Ni 
Naibata bani si Abraham, halani seng dong be 
sibanggalhononni parbijaan-Ni, hubani siri-Ni 
sandiri do la marbija, 

14 pini, “Tongon pasu-pasuon-Ku do ho, anjaha 
tongon pabueion-Ku tumang do ho.” 

15 Jadi, halani sabar ia paima-imahon, gabe dapotsi 
do bagah-bagah ai. 

16 Ja jolma, sibanggalhonni do ibahen parbijaanni, 
anjaha bija ai do mangujungi sagala parsalisihan 
lanjar songon jaminan do ai. 

17 Halani ai, Naibata pe, bija do ipakei manjamin, 
laho patuduhkon bani sitean bagah-bagah ai sura- 
sura-Ni na so ra mubah ai, 

18 se marhitei na adong banta dua fakta na 
so mubah-ubah in, ibagas ai seng boi Naibata 
marladung, adong do banta apoh-apoh na 
margogoh, banta na marhaporusan hujai laho 
marsijoloman hubani pangarapan na i lobeita ai. 

19 lag pangarapan in, ai ma songon sauh bani 
tonduyta, na totap anjaha na toguh, na masuk das 
hubagas hirei-hirei ai. 

20 Hujai do masuk, gabe parlobeita, Jesus, na 
dob gabe Sintua ni Malim sadokah ni dokahni, 
mangihutkon aturan ni si Melkisedek. 


Malim Malkisedek Martuduh-tuduh bani Kristus 


1 Ja si Melkisedek, ai ma raja ni Salem, malim ni 
Naibata na Timbul in, ialo-alo anjaha ipasu-pasu 
do si Abraham sanggah mulak, dob italuhon raja- 
raja, 
2 anjaha ibere si Abraham do bani saparsapuluh ni 
haganup na adong bani. Parlobei arti ni goranni ai, 

“Raja Hapintoron”, dob ai “Raja Salem”, artini, Raja 
Hadameion. 

3 Anggo ia, seng marbapa, seng marinang, seng 
marpartuturan, seng dong parmulaan ni arini 
barang ujung ni goluhni, anjaha halani hadosanni 
pakon Anak ni Naibata, ia pe malim do tongtong 
ronsi sadokah ni dokahni. 

4Tapi tonggor nasiam ma sangapni in, si Abraham, 
ompungta parsadaan ai pe, mambere do bani 
saparsapuluh humbani taban-tabanni. 

3Tongon, ginompar ni si Levi pe, na manjalo 
jabatan hamalimon in, adong do bani sidea aturan 
mangihutkon titah in manjalo parsapuluhan 
humbani bangsa in, ai ma humbani sanina ni sidea, 
age pe ginompar ni si Abraham homa. 

6Tapi si Melkisedek, na so adong partuturanni 
hubani sidea, manjalo parsapuluhan do humbani 
si Abraham, anjaha ipasu-pasu do haondosan ni 
bagah-bagah ai. 

7 Anjaha seng tarparnalang on, sisangapan do na 
mamasu-masu sietekan. 

8Ambahni ai, ia halak Levi, na manjalo 
parsapuluhan ai, jolma na ra matei do, tapi pasal 
na legan ai isaksihon do, manggoluh do ia. 

3 Ase tarhatahon ma, ibagas si Abraham sibere 
parsapuluhan do age si Levi, sijalo parsapuluhan ai 
namin, 

10 ai ibagas angkula ni ompungni si Abraham ope ia, 
sanggah na roh si Melkisedek mangalo-alosi. 


Lobihan do Hamalimon ni Kristus 
humbani Hamalimon ni Halak Levi 


11 Ambit domma dapot hadearon na gok marhitei 
hamalimon ni halak Levi (ai maronjolan hujai 
do ijalo bangsa ai titah in), mase ma pala 
pajongjongon malim na legan, mangihutkon aturan 
ni si Melkisedek, na so mangihutkon aturan ni si 
Aron. 

12 hi anggo marubah hamalimon, tontu maningon 
marubah ma homa titah. 

13 Anjaha la, na tinarsingatan ni hata on, masuk 
marga na legan do, seng ongga adong na humbani 
marga ai na marugas bani anjapanjap in. 

14 hi torang do, humbani marga Juda do 
marharorohan Tuhanta, anjaha seng adong 
itarsingati si Musa hamalimon ni na samarga on. 

15 Lambin torangni ma homa ai, halani ipabangkit 
do sada Malim na legan, na usih hubani si 
Melkisedek, 

16 ha so marhitei aturan pardagingon gabe malim, 
tapi marhitei gogoh ni goluh na so marpunsa do. 
17 Ai isaksihon do pasal-Si, “Malim do Ho ronsi 
sadokah ni dokahni mangihutkon orde ni si 
Melkisedek.” 

18 Marhitei ai iparontihon ma titah na parlobei ai, 
halani seng margogoh anjaha marguna. 

19 Ai aha pe lang na pinajongjong ni titah in na gabe 
gokan dear. Halani ai ipamasuk ma pangarapan 
sidearan, parhiteianta mandohori Naibata. 

20 Anjaha seng masa ai, anggo lang marhitei bija. 
Sidea tongon, gabe malim do, seng pala marbija, 
21 tapi anggo on, marhitei bija do, na binijahon ni 
na mangkatahon ai hu Bani: Domma marbija Tuhan 
in, anjaha seng solsolan-Ni diri-Ni, “Ho do malim 
sadokah ni dokahni.” 

22 Mardomu hujai, surungan do padan, na jinalomin 
marhitei Jesus. 

23 Anjaha buei do sidea na gabe malim, halani seng 
torus sidea malim pambahen ni hamatean. 

24Tapi anggo la, halani totap do ronsi sadokah 
ni dokahni, seng boi mandipar hamalimonni bani 
halak na legan. 

25 Halani ai, tarbahensi do mambere haluahon 
na totap bani sagala na mandohori Naibata 
marhiteihonsi, ai na manggoluh do la tongtong 
laho mangapiti sidea. 

26 Sintua ni malim na sonin do patut banta, na 
pansing, na so ongga marsalah, na so martikas, 
sirang humbani pardousa, na dob gabe gijangan 
humbani nagori atas, 

27 ha so pala songon sintua ni malim na legan, 
padaskon ganup ari parlobei galangan halani 


Heber 7-8 4191 


dousani sandiri, dob ai pe halani dousa ni bangsa 
ai, ai sahali do ihorjahon in, sanggah ginalangkon-Ni 
ai diri-Ni. 

28 Ai ipabangkit titah in do jolma na galek gabe 
sintua ni malim, tapi bija, na pudinan humbani titah 
in do na pabangkitkon Anak in, na dob gabe gokan 
dear ronsi sadokah ni dokahni. 


Sintua ni Malim bani Padan na Baru 


Sidearan humbani Sintua ni Malim Hinan 


tla siporlunan bani na dob hinatahon ai, ai 
ma: Adong do banta Sintua ni Malim, na dob 
laho hundul hu siamun ni paratas ni Hamuliaon in 
i nagori atas, 
2 Siparugas bani ianan na tang pansing, ai ma 
lampolampo na sintong ai, na pinauli ni Tuhan in, 
sedo jolma. 
3 Ai sagala sintua ni malim ipabangkit do, laho 
manggalangkon sibere-bere ampa galangan, ase 
maningon adong do age Bani sigalangkonon-Ni. 
4 Ambit i dunia on Ia sonari, tontu seng malim Ia, ai 
adong ijin malim, na manggalangkon sibere-beere 
mangihutkon titah. 
> Parugason ni sidea ai ma usihan ampa halinoh ni 
na i nagori atas ai, songon na dapotan parentah si 
Musa hun babou, sanggah sihol paulionni rumah 
panumbahan in, “Ingat ma,” nini mangkatahon, 

“Paulihon ganupan in domu hubani usihan, na dob 
pinatuduhkon bam i atas dolog in!” 

6Tapi Jesus, dapot-Si do jabatan hamalimon 
sisurungan, ai la do siholang bani parpadanan 
sidearan, na itotapkon maronjolan bani bagah- 
bagah sidearan. 

7Ai ambit lang adong sihataon bani padan na 
parlobei ai, tontu seng pala porlu na paduahon on. 
8 Tapi hona hata do sidea, nini, “Tonggor ma, nini 
Tuhan in, na roh ma ari, pajongjongon-Ku ma ijai 
padan na baru bani ginompar ni Israel pakon Juda! 
9Seng songon padan na Hubahen bani ompung 
ni sidea, sanggah na Hutangkap tangan ni sidea, 
laho mamboan sidea luar hun tanoh Masir, ai seng 
totap sidea bani padan-Kin, anjaha Ahu pe seng 
Husarihon be sidea, nini Tuhan in.” 

10 “Tapi on do padan, sibahenon-Ku hubani 
ginompar ni Israel, dob salpu panorang ai,” nini 
Tuhan in, “Hubagas uhur ni sidea do nahkonon-Ku 
titah-Ku, anjaha hubani atei-atei ni sidea do 
suratkonon-Ku ai, gabe Ahu do Naibata ni sidea, 
anjaha sidea gabe bangsang-Ku. 

11 Anjaha seng pala be ajaran ni sada halak 
hasomanni sabangsa barang hatahononni hubani 
saninani, Tanda ma Tuhan in, ai haganup do sidea 
manandai Ahu, na etek age pe na magodang. 

12 Marpangulaki do uhur-Hu pasal panlanggaran ni 
sidea, anjaha seng be paingat-ingaton-Ku dousa ni 
sidea.” 

13 Marhitei na isahapkon padan na baru, ihira 
Naibata do padan na parlobei ai domma matua. 
Anjaha sagala na dob buruk anjaha matua, podas 
ma laho salpu ai. 


Parugamaon bani Padan Na 
Basaia Martuduh-tuduh bani 
Parugamaon na i Padan Na Baru 


1 Adong do tongon age bani padan na parlobei 
9 ai aturan-aturan parugamaon ampa rumah 
panumbahan marbiak dunia. 
2 Ai ipauli do ianan lobei-lobei ai, ijai do parsuluhan 
ai ampa meja ampa ruti sigalangkonon ai, ai ma na 
margoran kamar na mapansing. 
3| pudi ni hirei-hirei na paduahon ai do ianan na 
margoran kamar na tang sipansingan. 
4 Ijai do anjapanjap pardahupaan omas ampa poti 
parpadanan ai, na ilampis haganup bani omas, 
na marisi gusi omas, ianan ni manna ai, ampa 
tungkot ni si Aron na martunas ai, sonai homa batu 
panuratan ni padan ai. 
>| atas ni poti parpadanan ai Herubin na marmulia, 
na manlinggomi tutup pardearan na i atas ni poti 
parpadanan ai, seng tarpajojor ai haganup nuan 
sada-sada. 

6Dob ipauli sonai haganup, gabe masuk ma 
tongtong malim hu ianan lobei-lobei ai, laho 
mandalankon horja parsombahon ai. 

' Tapi bani ianan na paduahon ai, pitah sintua 
ni malim do hansa, sahali satahun, anjaha seng 
tarbahen lang mamboan daroh, sigalangkononni 
halani ia sandiri ampa halani dousa haotoon ni 
bangsa in. 

8 Anjaha marhitei ai ipatuduhkon Tonduy Na 
Pansing do, paboa na so ungkab ope dalan hubani 
na mapansing ai, sadokah totap ope rumah 
panumbahan na parlobei ai. 

93Na martuduh-tuduh hubani sisonari do ai, ai 
igalangkon do ijai sibere-bere ampa galangan na so 
tuk pasonangkon botul panggora ni uhur ni halak na 
marsombah ai. 

10 Pitah mangonai pasal paraturan-paraturan 
pardagingon do hansa ai, ai ma pasal sipanganon, 
siinumon ampa bagei ni pamurihion, na itotapkon 
paima roh panorang ni paraturan na sintong. 
11Tapi roh do Kristus, Sintua ni Malim ni arta 
na sihol roh in. Anjaha sahali do imasuki ianan 
na mapansing ai, dob ibontas ianan panumbahan 
sibanggalan anjaha sidearan ai, ai ma na so pinauli 
ni tangan, na so humbani panompaon on: 

12 seng marhitei daroh ni hambing tunggal pakon 
anak ni lombu, tapi marhitei daroh-Ni sandiri do, 
gabe dapot haluahon sadokah ni dokahni. 

13 Gari daroh ni hambing tunggal ampa lombu 
jonggi ampa abuan ni anak ni lombu, na pinispiskon 
bani na mabutak mangkorhon hapansingon ni 
parangkulaon do; 

14 ai lang lobihan ma daroh ni Kristus in paborsihkon 
panggora ni uhurta humbani horja hamatean, laho 
mangidangi Naibata Sipargoluh in? Ai igalangkon do 
diri-Ni seng martikas bani Naibata, marhitei Tonduy 
na manongtong in. 

15 Anjaha in do halani, ase gabe Siholang la bani 
padan na baru, ai ma, ase ijalo na tardilo in na 
binagahkon ai, in ma siteanon na so ra mubah in, 
dob lobei matei la, laho pasaloseihon panlanggaron 
na tarjadi bani padan na parlobei ai. 

16 Ai anggo adong padan (testament), maningon 
torang do lobei matei sibahen testament ai, ase sah 
ai. 

17 Ai dob matei pe halak ai, ase totap testament 
ai, seng margogoh ai sadokah manggoluh ope na 
mambahensi. 

18 hi padan na parlobei ai pe, marhitei daroh do 
isahkon. 

19 Ai dob ihatahon si Musa hubani ganup bangsa 
ai sagala parentah domu hubani titah ai, ibuat ma 
daroh ni anak ni lombu ampa hambing tunggal 
marhasoman bah, wol na gerger ampa hisop, 
anjaha ipispisi ma marhitei ai buku ai ampa 
haganup bangsa ai, 

20 lanjar ihatahon, “On do daroh ni parpadanan, na 
niaturhon ni Naibata bani nasiam.” 

21 Sonai homa lampolampo panumbahan ai ampa 
haganup parugas na mapansing ai ipispisi do bani 
daroh ai. 

22 Anjaha hira haganup do iuras marhitei daroh 
domu hubani titah in: anjaha seng adong hasasapan 
ni dousa, anggo seng madurus daroh. 

23 Ase maningon sonai ma iuras tiruan ni na hun 
nagori atas ai, tapi na i nagori atas ai, marhitei 
galangan na surungan hunjai. 

24 Ai seng masuk Kristus hubagas na mapansing na 
pinauli ni tangan, gambaran ni na sintong ai, tapi hu 
nagori atas sandiri do, laho patuduhkon diri-Ni nuan 
i lobei ni Naibata mangkopkop hita, 

23 anjaha seng homa laho manggalangkon diri-Ni 
gati, songon sintua ni malim ai, na mammasuki 
janan na mapansing ai siap tahun marhitei daroh ni 
na legan. 

26 Ambit sonai, maningon gati do la marsitaronon 
olat ni partombei ni dunia on, tapi sahali tumang 
do talar la bani ujung ni panorang, laho parontihon 
dousa in, marhitei galangan diri-Ni. 

27 Songon na dob itotapkon bani jolma, matei sahali 
dob ai uhum ai, 

28 sonai do age Kristus, dob hona galangkon sahali, 
laho mamorsan dousa ni jolma na mabuei in, 
paduahalihon talar ma la, sedo halani dousa, 

tapi laho mamboan haluahon do bani na paima- 

imahon-Si. 

10. halani halinoh ni parulihan na sihol 
roh do hansa titah in, sedo anggo badanni 

sandiri, halani ai seng tarbahen titah in mambahen 

gokan dear sagala na roh hujin, mamboan galangan 

na dos torus siap tahun. 

2 Ai ambit sonai, parontihonon ma na manggalang 

ai, halani seng adong be dousa idingat sidea 

siparsombah ai, anggo domma borsih hinan sidea 

santorap. 

3 Tapi halani galangan ai, puho do pardingat bani 

dousa ai ganup tahun. 

4Ai seng tarbahen daroh ni lombu jonggi atap 

hambing tunggal pasaloseihon dousa. 

3 Halani ai, nini do bani parmasukni hu dunia on, 

“Seng ihasiholhon uhur-Mu galangan atap sibere- 

bere, tapi badan do ipasirsir Ham bangku. 

6 Seng marosuh uhur-Mu bani galangan situtungon 

barang bani galangan pardousaon.” 

7 Jadi ningku ma, “Tonggor ma, na roh ma Ahu 

mangkorjahon rosuh ni uhur-Mu, ale Naibata, bani 

buku gulungan in do tarsurat pasal Ahu.” 

8 Ase, anggo ihatahon lobei, “Seng ihasiholhon 

uhur-Mu anjaha seng marosuh uhur-Mu bani 

galangan, sibere-bere, galangan situtungon barang 

galangan pardousaon, age pe igalangkon namin ai 

romban hubani titah,” 

9 anjaha dob ai use ihatahon, “Tonggor ma, na roh 
ma Ahu mangkorjahon rosuh ni uhur-Mu, ijai ma 
iparontihon na parlobei ai, laho pajongjongkon na 
paduahon ai.” 

10 Anjaha marhitei rosuh-Ni ai gabe pansing do hita, 
halani badan ni Jesus Kristus, na dob ginalangkon- 
Ni ai, torus lalab marhitei na sahali ai. 

11/39 malim-malim, ganup do jongjong ari-ari 
marugas, laho manggalangkon galangan na sarupa 
marnunut, na so boi ongga tongon pasaloseihon 
dousa. 

12 Tapi anggo la, sada galangan hansa iboan laho 
pasaloseihon dousa; dob ai laho ma la hundul 
sadokah ni dokahni hu siamun ni Naibata. 

13Na paima-imahon ma la hunjai nari, ronsi 
ipatunduk munsuh-Ni gabe sidogei-dogeian ni 
nahei-Ni. 

14 hi marhitei sada galangan, gok do dearni 
ipajongjong ronsi sadokah ni dokahni, sagala na ra 
papansingon-Ni. 

15 Dihut do Tonduy Na Pansing manaksihon ai 
banta, ai ihatahon do lobei, 

16“On do padan sibahenon-Ku bani sidea, dob 
salpu panorang ai,” nini Tuhan in, “Nahkonon-Ku do 
titah-Ku hubagas uhur ni sidea, anjaha suratkonon- 
Ku do ai hubagas atei-atei ni sidea.” 

17 Dob ai use, “Anjaha seng be ingaton-Ku dousa ni 
sidea pakon hajahaton ni sidea.” 

18 Ase anggo domma sasap ai, seng be masa 
galangan pardousaon. 


Golpa-golpa Mangkagoluhkon Haporsayaon 


Lumba-lumba ase Ulang Marbalik 


19 Ai pe nasiam sanina, halani domma adong banta 
hinsah ni uhur laho masuk hubagas ianan na 
mapansing ai ibagas daroh ni Jesus, 

20 humbani dalan na baru anjaha na manggoluh 
ai, na ibuka banta, manlopusi hirei-hirei ai, ai ma 
daging-Ni ai, 

21 anjaha domma adong homa banta malim bolon, 
na manggomgom Rumah ni Naibata, 

22 halani ai, dohori hita ma Naibata, maruhur na 
sintong, ibagas haporsayaon na gok, maruhur na 
dob hona uras humbani panggora ni uhur na 
sambor ampa ibagas angkula na dob pinapansing 
marhitei bah na borsih. 

23 Poltik ma jolom hita pangarapan na dob 
niakuhonta in, ai hatengeran ni uhur do na 
marbagahkonsi. 

24 Pardiateihon hita ma samah hita, ase marsiojuran 
hita mandalankon holong ampa horja na madear, 
23 anjaha ulang ma tadingkon hita partumpuanta, 
songon na dob somal bani deba halak, tapi lambin 
marsipagolpaan ma hita, halani na lambin dohor 
ma ari ai ididah nasiam. 

26 Ai anggo ituntun hita mardousa, dob sompat ijalo 
hita panandaion bani hasintongan in, seng adong 
be dapot galangan pasaloseihon dousa. 

27 Uhum mando sipaimaon ibagas biar ampa apuy 
ringis, na mangagouhon sagala sipanlawan. 

28 Na manlanggar titah ni si Musa, maningon do 
matei, seng dong be idop ni uhur, anggo adong dua 
barang tolu halak na manaksihon ai. 

2? Timbang nasiam ma, ai lang boratan ma 
uhum mangonai bani jolma, na mandogei-dogei 
Anak ni Naibata anjaha na so mangkargai daroh 
parpadanan in, na dob papansingkonsi, anjaha na 
pahirihon Tonduy Paridop ni uhur in? 

30 Ai itanda hita do la, na mangkatahon, “Ahu do 
simada pambalason, sai na balaskonon-Ku do!” Dob 
ai use ihatahon do, “Uhumon ni Tuhan in do bangsa- 
Ni.” 

31 Jangin ni in, madabuh hu tangan ni Naibata na 
manggoluh in! 

32 Tapi ingat nasiam ma panorang na dob salpu 
ondi. Ijia, dob ipalihar nasiam, tahan do nasiam 
ibagas buei paruntolon na marhamarsikon. 

33 Deba nasiam gabe sitontonan halani apas-apas 
ampa hamarsikon, na deba nari dihut manaron 
homa halani halak na manaron ai. 

34Ai rap manaron do nasiam pakon halak na 
tartutup, anjaha age hona rampas arta nasiam, 
malas do uhur nasiam ijai, halani ibotoh nasiam, 

adong ope bani nasiam arta sidearan anjaha na 
totap. 

35 Ai pe, ulang ma ambukkon nasiam hinsah ni uhur 
nasiam, ai banggal do upah balas ni in! 
36Hasabaron do na porlu bani nasiam, laho 
mandalankon rosuh ni uhur ni Naibata, ase dapot 
nasiam bagah-bagah in. 

37 Ai tongkin nari tumang mando, roh ma na sihol 
roh, anjaha seng padokah-dokahonni. 

38Tapi humbani haporsayaon do manggoluh 
parpintor in, anjaha seng marosuh uhur hubani 
halak na surut. 

39 Tapi seng surut anggo hita ase hu hamagouan: na 
porsaya do laho paluahkon tonduy. 


Pasal Haporsayaon ampa na Marhaporsayaon 


1 1 lla haporsayaon, ai ma tenger ni uhur 
bani siarapkononkon, ampa na mambahen 
torang pasal na so nididah. 
2 Marhitei haporsayaon ai do dapotan hasaksian na 
madear ompung-ompungta hinan. 
3Marhitei haporsayaon do tararusi hita, paboa 
marhitei hata ni Naibata do ijadihon dunia on, gabe 
manjadi na taridah on humbani na so taridah. 
4Marhitei haporsayaon do igalangkon si Abel 
hubani Naibata galangan sidearan marimbang si 
Kain, gabe isaksihon ia parpintor marhitei ai, ai 
isaksihon Naibata do galangan ai sanggah na ijalo 

ai, matei do ia, tapi marsahap ope ia marhitei 
haporsayaonni ai. 

5Marhitei haporsayaon do tarangkat si Henok, 
gabe seng ididah hamatean, seng jumpah be ia, 
halani domma iangkat Naibata. Ai paima tarangkat 
ia, isaksihon do pasalsi, paboa rosuh do uhur ni 
Naibata bani. 

6 Tapi anggo seng porsaya halak, seng tarbahen 
harosuh ia bani Naibata, ai halak na sihol 
mandohori Naibata, maningon porsaya do ia 
adong Naibata, anjaha la mambere upah bani na 
mangindahi-Si. 

7 Marhitei haporsayaon do ipauli si Noak ibagas biar 
parau bahen haluahon ni sidea na sajabu, dob ijalo 
pangungkabon pasal na so boi idahon ope; marhitei 
ai iuhum si Noak do dunia on, anjaha gabe itean ma 
hapintoron na humbani haporsayaon. 

8 Marhitei haporsayaon do mambalosi si Abraham, 
sanggah na idilo ia, bungkas hu tanoh sijaloonni 
gabe tean-teanan, anjaha bungkas do ia, age pe 
lang ibotoh siparayakonni ai. 

9 Marhitei haporsayaon do ia manginsolat i tanoh 
na dob pinarbagah in, songon i tanoh na legan, 
marianan ibagas tenda rap pakon si Isak ampa 
si Jakob, hasomanni panean bani bagah-bagah na 
sada in. 

10 Ai ipaima-ima do huta na maronjolan na totap, 
na niranggi ampa na pinauli ni Naibata. 

11 Marhitei haporsayaon do ijalo si Sara gogoh 
manubuhkon, age pe domma matua ia, halani 
hatengeran ni uhur do ihira na marbagahkonsi. 

12 Halani ai, tubuh do humbani na sada halak ai, 
na dob matei tarhatahon, ansa buei ni bintang na 
i langit, ansa buei ni horsik ni na i topi ni laut, na so 
tarbilangi. 

13 bagas haporsayaon do sidea matei haganup, 
seng sompat ijalo na pinarbagah ai: humbani na 
daoh mando itatap anjaha ihamalaskon sidea ai, 
anjaha iparhatongon sidea: Halak na legan anjaha 
panginsolat do sidea i tanoh on. 

14 hi marhitei na mangkatahon sisonai ai, 
ipatuduhkon do, na mangindahi do sidea bani 
tanoh hasusuran. 

15 Ambit idingat sidea tanoh habungkason ni sidea 
ai, sompat do sidea mulak hujai. 

16 Tapi sidearan do ihasiholhon sidea, ai ma na i 
nagori atas ai. Halani ai, lang maila Naibata bani 
sidea, ra do la goranon Naibata ni sidea, ai domma 
ipauli bani sidea sada huta. 

17 Marhitei haporsayaon do igalangkon si Abraham 
si Isak, sanggah na tarlajou ai ia, tongon anakni na 
sasada ai do igalangkon, sijalo bagah-bagah ai. 

18 Hu bani do ihatahon hinan, “Ibagas si Isak do 
targoran bam ginompar!” 

19 Ihira uhurni do, markuasa Naibata mamuhoi age 
dob matei, anjaha halani ai do ia ijalo songon 
usihan. 

20 Marhitei haporsayaon do ipasu-pasuhon si Isak 
hubani si Jakob ampa hubani si Esau pasal na sihol 
masa ope. 

21 Marhitei haporsayaon do, sanggah laho matei 
ia, ipasu-pasu si Jakob anak ni si Josep sada-sada, 
marsijoloman bani tungkotni marsombah do ia bani 
Naibata. 

22 Marhitei haporsayaon do itarsingatkon si Josep, 
bani na laho matei ia, pasal parluar ni halak Israel, 
anjaha martonah ia pasal holi-holini. 

23 Marhitei haporsayaon do si Musa, dob tubuh ia, 
iponopkon namatorasni, tolu bulan dokahni, halani 
anak na jenges ia ididah, anjaha seng mabiar sidea 
bani parentah ni raja ai. 

24Marhitei haporsayaon do, dob magodang, 
manjua si Musa goranon anak ni boru ni Parao. 

25 Rahanan do ia manaron na marsik rap pakon 
bangsa ni Naibata humbani na marsonang-sonang 
tongkin ibagas dousa. 

26Manaron hadorunon ni Kristus, ai do ihira 
habayakon sibanggalan humbani arta na i tanoh 
Masir, ai pambalason ai do itonggor. 

27Marhitei haporsayaon do itadingkon tanoh 
Masir, seng mabiar bani ringis ni raja ai: ai totap do 

ia marsijoloman bani na so taridah ai, songon na 
dob ididah. 

28 Marhitei haporsayaon do idalankon Paskah ai 
ampa na mamispiskon daroh ai, ase ulang mahua 
bunga tubuh ni sidea ibahen sipangagou ai. 

29 Marhitei haporsayaon do ibontas Laut Sigerger 
songon tanoh na horah, iuji halak Masir ma ai, gabe 
matei mogap ma sidea. 

30 Marhitei haporsayaon do mareong tembok ni 
huta Jeriko, dob pitu ari dokahni iinggoti. 

31 Marhitei haporsayaon do ase lang matei si Rahab 
boru jalang ai rap pakon na so mambalosi, ai ibagas 
damei do ijalo parkahap ai. 

32 Aha ope hatahononku? Seng dong be panorang 
bangku, laho mambaritahon pasal si Gideon, si 
Barak, si Simson, si Jepta, si Daud, si Samuel pakon 
nabi-nabi ai. 

33 Marhitei haporsayaon do italuhon sidea 
harajaon, ihorjahon hapintoron, ijalo bagah-bagah, 
itutup babah ni singa, 

34 jintopi gogoh ni apuy, maluah humbani mata ni 
podang, suang margogoh humbani hagalekon, gabe 
margogoh i parporangan anjaha ibahen maporus 
tentara ni bangsa na legan. 

35 jalo puang-puang do na mateini mulak 
manggoluh. Tapi deba na legan ai iarsik-arsik do, 
seng saud maluah, ase marulih bani parpuhoon 
sidearan. 


Heber 11-12 4206 


36 Na deba nari manaron risa-risa ampa lonsing- 
lonsing, seng pitah sonai, tapi isangkut do anjaha 
itutup, 

37 ipargijig, ilajou koras, igargaji, matei hona bunuh 
ibahen podang, minsah-insah marhiou bobak ni 
biribiri atap hambing pe, marhahurangan, hona 
odoh-odoh ampa hona jahatan. 

38 Seng maharga be dunia on bani sidea, gabe laho 
sidea hu halimisan, hu dolog, hu liang-liang ampa 
lombang-lombang ni tanoh on. 

39 Anjaha haganup sidea, age pe dapotan hasaksian 
na madear marhitei haporsayaon ni sidea, seng ijalo 
ope na pinarbagah-bagah ai, 

40 ai sidearan do isurahon Naibata bereon-Ni banta, 
ase ulang das sidea hubani na gokan dear, anggo 
lang rap pakon hita. 


Mangkawah dompak Jesus 


Sabar ibagas Parlajouan 


1 Ase, halani domma songon hombun buei 
12 ni saksi manginggoti hita, tadingkon hita ma 
sagala na paboratkon ampa dousa na manrahuti 
hita, anjaha marsabar ni uhur ma hita marlintun 
bani parlumbaan na adong i lobeita. 
2|bagas ai mangkawah ma hita dompak Jesus, 
sipungkah ampa sidobkon haporsayaon in, na 
manaronkon parsilang ai, gantih ni malas ni uhur na 

i lobeini, anjaha seng ihira hailaon ai, gabe hundul i 
siamun ni paratas ni Naibata. 

3 Ingat nasiam ma la, na manaronkon parlawanon 
na sonai dompak-Si humbani pardousa, ase ulang 
marnaloja nasiam, mandolei uhur nasiam. 

4 Bani paruntolon nasiam mangimbang dousa, seng 
ongga ope tiris daroh nasiam maruntol. 

3Ai domma lupa nasiam bani sipaingat, na 
hinatahon bani nasiam songon na bani anak, 
“Ale anakku, ulang ma hampung uhurmu bani 
pangajarion ni Tuhan in, anjaha ulang ma mandolei 
anggo ipinsang, 

6 ai jajar Tuhan in do na hinaholongan ni uhur-Ni, 
anjaha ilonsing do anak na niain-Ni. 

7Sabar ma nasiam, gabe pangajarion do on bani 
nasiam, ai anak-Ni do nasiam ijai ihira Naibata. Ai 
ija ma adong anak na so niajar ni bapani? 

8 Ai anggo seng hona ajar nasiam, songon na dob 
mangonai ai bani haganup, anak salong-salongan 
ma nasiam ai, seng anak na botul. 

3 Ambah ni ai, bapanta pardagingon do sipangajar 
banta, anjaha mabiar do hita bani sidea, ai lang 
patut ma lambin marunduk ni uhur hita bani Bapa 
ni Tonduy, ase manggoluh hita? 

10 hi anggo sidea, tongkin do hita iajar domu hubani 
partimbangan ni sidea, tapi la, hubani na marguna 
banta do, ase parrupei hita bani hapansingon-Ni. 

11 Sagala pangajaran tongon, sanggah hamamasani 
seng malas ni uhur, tapi pusok ni uhur do ai 
ahapkonon, tapi use ihorhon ai do buah hapintoron 
na marisi damei bani sagala na dob tarlatih ibagas 


n 


ai. 
Mangkaporluhon Damei ampa Hapansingon 


Halani Mardingat Bagah-bagah ai 


12 Halani ai, pagostong nasiam ma tangan na galek- 
galek, anjaha patotap nasiam ma towod na hitir- 
hitir. 

13 Papintor nasiam ma dalan sidalanan ni nahei 
nasiam ase ulang puhei nahei na repat in, tapi 
malum ma namin. 

14 Porluhon nasiam ma ase mardamei nasiam 
hubani haganup halak anjaha margoluh na 
mapansing, halani anggo seng sonai, seng boi 
idahon ni atap ise Tuhan in. 

15Jaga nasiam ma ase ulang adong na liah bani 
idop ni uhur ni Naibata, ase ulang martumbor urat 
na paet, na mangkorhon hasunsahan anjaha buei 
halak butak ibahen. 

19 Ulang ma adong siparriah-riah atap na 
marhabutakon songon si Esau, na manjualhon hak 
sikahanan halani sipanganon na otik. 

17 Ai ibotoh nasiam do dobni, sanggah na sihol 
teanonni pasu-pasu ai namin, itulak do ia; ai seng 

jumpahsi be panorang paubahkon uhur age pe 
mariluh-iluh ia mangindohon. 

18|a sijumpahkonon nasiam ai sedo na tarjamah, 
apuy na gajag, barang na golap, barang na lotir, 
barang haba-haba, 

19 barang parhata ni tarompit ampa sora ni hata, 
pala mangelek-elek na mambogeisi, ase ulang 
hubani sidea ipadompak hata ai: 

203i seng tartahan sidea parentah ai, na 
mangkatahon, “Age pinahan, anggo dais hu dolog 
ai, maningon matei do pargijigon.” 

21 Pala do ihatahon si Musa halani jangin ni na 
nididahni ai, “Mabiar do ahu anjaha hitir-hitir.” 

22 Tapi Dolog Sion in do iparayak nasiam ampa huta 
ni Naibata na manggoluh in, ai ma Jerusalem na i 
nagori atas ai, ampa malekat na marlaksa-laksa ai, 
ampa humpulan pesta, 

23 ampa kuria ni na parlobei tubuh ai, na dob 
tarsurat i nagori atas, ampa Naibata, siuhum 
haganup, ampa tonduy ni parpintor na dob gokan 
dear ai, 

24ampa Jesus, Siholang ni parpadanan na baru 
ampa daroh, na pinispiskon ai, parsora sidearan 
humbani daroh ni si Abel. 

25 Jaga ma nasiam, ulang das itulak nasiam la, na 
marsahap in. Ai anggo seng maluah sidea, halani 
ijua sidea na palumbahon sidea i tanoh on, lambin 

sonaha ma hita, anggo itundali hita la, na hun 
nagori atas in? 

26Tanoh on do idugur sora-Ni ijia, tapi sonari 
marlumba-lumba do la, “Duguron-Ku do sahali nari, 
seng pitah tanoh on, dihut do nagori atas.” 

27 Hata na mangkatahon “Sahali nari” patuduhkon 
na mubah ma na tardugur on, in ma na tinompa on, 
ase totap na so tardugur ai. 

28 Halani ai, mangkatahon tarima kasih ma hita, ai 
ijalo hita do harajaon na so tardugur, anjaha ibagas 
ai iidangi hita ma Naibata domu hubani rosuh-Ni, 
marhasoman hormat ampa biar, 

23 ai apuy na mangankon do Naibatanta. 


Golpa-golpa Mandalankon Holong 


Lumba-lumba dompak 
Habutakon ampa Uhur Haut 


1 Holong ni uhur bani sanina, sai totap ma ai. 
13 2 Ulang ma halupahon nasiam partamueion, 
ai marhitei na sonai ongga do itamuei halak malekat 
seng ibagas botohni. 
3 Ingat nasiam ma na tartutup, songon na dihut 
nasiam tartutup, sonai homa na hona arsik-arsik, ai 
nasiam pe ibagas angkula do. 
4 Sangap ma parunjukon bani haganup halak, ulang 
butak podoman, ai uhumon ni Naibata do parriah- 
riah ampa parbangkis. 

“Ulang ma mata duiton parlahou nasiam, 
hasonangkon nasiam ma na adong, ai la sandiri do 
mangkatahon, “Sabonar na so tadingkonon-Ku do 
ho, sabonar na so paturuton-Ku do ho!” 

6 Halani ai, tenger do uhurta mangkatahon, “Tuhan 
in do pangurupi bangku, seng mabiar ahu, aha ma 
boi bahenon ni jolma bangku?” 


Golpa-golpa ase Bujur Marhaporsayaon 
anjaha Pambalosi bani Sipambobai 


7 Dingat nasiam ma na mambobahon nasiam, na 
mangkatahon hata ni Naibata bani nasiam, ujung ni 
pardalanan ni sidea ma tonggor nasiam, anjaha tiru 
nasiam ma haporsayaon ni sidea. 

8 Ia Jesus Kristus totap do, sonai nantuari, sonai do 
sadari on, lanjar sonai do ronsi sadokah ni dokahni. 
9 Ulang ma ra nasiam taruyun halani podah na 
marbagei-bagei anjaha na legan. Dear ma gabe 
toguh uhurta marhitei idop ni uhur, sedo halani 
aturan-aturan pasal sipanganon, na so marguna 
bani na mandalankonsi. 

10Adong do banta anjapanjap: seng marhak 
mangankon hunjai siparugas na i lampolampo ai. 
11 Ai idarat ni parsaranan ai do itutung daging 
ni pinahan, dob iboan sintua ni malim daroh ai 
hubagas kamar na pansing ai, halani dousa. 

12 Halani ai Jesus pe idarat ni horbangan ai do Ia 
marsitaronon, ase ipapansing bangsa-Ni marhitei 
daroh-Ni sandiri. 

13 Ase, laho ma hita hubani Jesus hudarat ni 
parsaranan ai, mamorsan hadorunon-Ni ai. 

14 Ai seng dong banta ijon huta na totap, tapi 
ipindahi hita do na sihol roh ai. 

15 Anjaha marhiteihon-Si ma galangkon hita 
tongtong bani Naibata galangan puji-pujian, ai ma 
buah ni bibir, na mangakui goran-Ni in. 

16 Mambahen na madear ampa na marsibere-bere, 
ulang ma halupahon nasiam ai, ai galangan na sonai 
do iharosuhkon Naibata. 

17 Tangihon nasiam ma na mambobahon nasiam, 
anjaha balosi nasiam ma sidea. Ai sidea do manjagai 
tonduy nasiam, anjaha martanggung jawab pasal 
ai. Sihol ma marmalas ni uhur sidea mandalankon 
ai, ulang ma marhoih-hoih, ai seng marguna ai bani 
nasiam. 


Hata Parujungan ampa Tabi 


18Tonggohon nasiam ma hanami. Ai tenger do 
uhurnami, paboa borsih do panggora ni uhurnami, 
halani ihaporluhon hanami marparlahou na 
madear ibagas haganup. 

19 Lambin iojur hanami do nasiam mangkorjahon ai, 
andohar lambin podasni ahu ipaulak bani nasiam. 

20Tapi Naibata Sipardamei in, na mangarahkon 
humbani na matei Siparmahan bolon ni biribiri in, 
marhitei daroh parpadanan sisadokah ni dokahni, 
in ma Tuhanta Jesus. 

21 la ma pasirsirhon nasiam bani sagala na madear, 
laho mangkorjahon rosuh ni uhur-Ni, anjaha 
manjadihon ibagas hita, rosuh ni uhur-Ni marhitei 
Jesus Kristus! Bani ma hasangapon ronsi sadokah 
ni dokahni! Amen. 

22 Tapi huojur ma nasiam sanina, jalo nasiam ma 
hata podah in ai pondok do husuratkon bani 
nasiam. 

23 Botoh nasiam ma, na dob maluah do saninanta 
si Timoteus, ai ma hasomanku mangidah nasiam, 
anggo podas ia roh. 

24 Padas nasiam ma tabinami bani haganup 
na mambobahon nasiam ampa haganup halak 
na mapansing. Manongos tabi do bani nasiam 
hasoman na hun Italia. 

25 |dop ni uhur ma bani nasiam haganup! 


Jakobus 


Hata Tabi 


1 Hun bani si Jakobus, juakjuak ni Naibata ampa 
Tuhan Jesus Kristus, marayak na sapuluh dua 
marga na merap in, “Tabi ma bani nasiam!” 


Ojur-ojur ase Totap Marhaporsayaon 
age ibagas Sitaronon 


2 Nasiam sanina, hira nasiam ma in malas ni uhur 
tumang, anggo madabuh nasiam hubagas bagei ni 
parlajouan, 

3anjaha botoh nasiam ma, na mangkorhon 
hasabaron do parlajouan na hubani haporsayaon 
nasiam. 

4 Anjaha hasabaron ai mangkorhon horja na gokan 
dear, ase gabe gokan dear nasiam, seng dong 
sihataon anjaha seng marhahurangan. 

“Tapi anggo adong i tongah-tongah nasiam na 
hurangan bani hauhuron, ipindo ma ai hubani 
Naibata, na layak mambere bani haganup, anjaha 
seng marpangayah, jadi bereon-Ni ma ai hu bani. 

6 Tapi ibagas haporsayaon ma ia mangindo, ulang 
bungbang, ai halak na bungbang uhur usih do 

ai hubani gilumbang ni laut, na pinalindak-lindak 
anjaha nionjar ni logou. 

7 Ulang ma iagan uhur ni halak sisonai, adong 
jaloonni atap aha humbani Tuhan in, 

Sai halak na mardua uhur, na geor do ai bani 
haganup dalanni. 

3 Ipuji sanina na toruh uhur in ma dirini halani 
hagijangonni, 

10 tapi na bayak in halani hatoruhonni: ai na laho 
salpu do ia songon bunga ni poyon-poyon. 

11 hi na poltak ma mata ni ari rap pakon milasni, 
jadi melus ma poyon-poyon ai, marurus bungani, 
anjaha rupani na jenges ai pe magou ma. Sonai ma 
laho melus na bayak in ibagas langkah-langkahni. 
12 Martuah ma halak na tahan bani parlajouan, ai 
dob monang ia bani parlajouan ai, jaloonni ma 
sortali hagoluhan, na dob pinarbagah ni Naibata 
bani na marholong ni uhur Bani. 

13 Ulang ma adong na mangkatahon sanggah na 
tarlajou ia, “Na tarlajou do ahu humbani Naibata!” 
Ai seng boi hona lajou Naibata laho mangkorjahon 
na jahat, anjaha Ia sandiri seng adong na ilajou. 

14 Tapi hona lajou do halak, anggo itarik-tarik anjaha 
iompan-ompani hisap-hisap ni uhurni sandiri ia. 

15 Jadi anggo marbanggal ma hisap-hisap ni uhur 
ai, itubuhkon ma dousa, anjaha dob gok dousa ai, 
itubuhkon ma hamatean. 

16 Ulang ma nasiam kahou, nasiam sanina na 
hinaholongan. 

17 Haganup sibere-bere na madear, anjaha haganup 
silayak-layak na gokan dear, ai ma na roh hun datas, 
humbani Bapa ni na lihar, seng ra mubah Ia anjaha 
seng dong na golap Bani halani partukaran. 

18 Marhitei sura-sura ni uhur-Ni itubuhkon do hita 
marhitei hata hasintongan in, ase hita gabe limbuah 
ni sagala na tinompa-Ni. 

19 |ngat  nasiam ma, nasiam sanina na 
hinaholongan: Ganup halak, ringgas ma ia 
manangi-nangi, asok marsahap anjaha lambat 
marringis. 

20 Ai seng ihorhon marah ni jolma hapintoron i lobei 
ni Naibata. 

21 Halani ai ambukkon nasiam ma sagala na 
mabutak ampa sagala masam ni hajahaton, anjaha 
jalo nasiam ma ibagas halamlamon hata na sinuan 
ibagas uhur nasiam, na tarbahen paluahkon tonduy 
nasiam. 

22Gabe sihorjahon hata in ma nasiam, ulang 
panangi-nangi tumang, na paoto-otohon dirini 
sandiri. 

23 Ai panangi-nangi bani hata in anggo seng 
ihorjahon, usih ma ai bani halak na patonggor- 
tonggor rupa ni bohini bani sormin. 

24 |didah do namin rupani, dob ai laho ma ia, gabe 
mintor lupa ma ia, atap sonaha do rupani ai. 

25Tapi na manorih torus hubagas titah 
hamardekaon na gokan dear ai, anjaha totap 
ijai, seng sipanangi-nangi na urah lupa ia, tapi 
sihorjahon hata in ma ia tene, martuah ma ia 
ibagas na mandalankon ai. 

26 Anggo adong na mangkatahon ibagas uhurni, 
na daulat ia, hape lang irantei dilahni, ipaoto-oto 
uhurni do ia ai, na parsuma do parugamaonni ai. 
27 On do parugamaon na borsih anjaha na so dong 
sihataon bani uhur ni Naibata, Bapa in, ai ma 
manorih na tading maetek ampa na mabalu ibagas 
hamarsikonni, anjaha manjagai diri ulang butak 
marhitei dunia on. 


Lumba-lumba dompak Halak Sididah-idah Bohi 


1Nasiam saninangku, ulang ma ibagas na 

mangidah-idah bohi nasiam marhaporsayaon 
bani Tuhanta Jesus Kristus, na marmulia in. 
2Umpamani, roh ma sada halak partintin omas 
ampa na marpakeian na majenges hu parguruan 
nasiam, anjaha roh homa sada halak na miskin 
marhiou na marigat-rigat, 
3 jadi dob ididah nasiam parhiou na majenges ai, 
gabe ihatahon nasiam hu bani, “Hundul ma ham 
ijon, bani sidearan on,” tapi bani na miskin ai 
ihatahon nasiam, “Ijai ma ham jongjong barang 
hundul ijon i lambung ni naheihon,” 

dai lang domma mambahen parlegan-leganan 
nasiam ijai i tongah-tongah nasiam, anjaha 
manguhumi nasiam marhitei pingkiran na jahat? 

3 Tangihon nasiam ma, ale sanina na hinaholongan, 
ai lang na masombuh i dunia on do ipilih Naibata, 
ase bayak sidea ibagas haporsayaon anjaha panean 
bani harajaon, na dob pinarbagah-Ni hinan bani na 
marholong ni atei Bani? 

6 Tapi idoruni nasiam do na masombuh in. Ai lang 
halak na bayak in do na mangarsik-arsik anjaha na 
manarad-narad nasiam hu paruhuman? 

7 Ai lang sidea do na pasambor-samborhon Goran 
na dear in, na dob ipartigorankon bani nasiam? 

8 Sibahen na madear ma nasiam tongon, anggo gok 
idalankon nasiam titah ni Harajaon in, domu hubani 
hata ni Surat in, “Haholongi ma hasomanmin 
songon dirimu!” 

9Tapi, anggo sididah-idah bohi nasiam, na 
mardousa do nasiam ijai, gabe patalaron ni titah in 
ma nasiam songon sipanlanggar. 

10 Porini pe idalankon sada halak haganup titah in, 
hape ilanggar sada, parsalah do ia bani haganup. 
11 Ai la na mangkatahon, “Ulang ho marbangkis!” 
lanjar la do mangkatahon, “Ulang ho mamunuh!” 
Ase porini pe seng marbangkis ham, hape 
mamunuh do, panlanggar do ham bani titah in. 

12Bani parsahap atap horja pe ingat nasiam 
ma, siuhumon do nasiam bahenon ni titah 
hamardekaon in. 

13 Ai uhum na so maridop ni uhur do bani na so 
mandalankon idop ni uhur, tapi monang do idop ni 
uhur marimbang uhum. 


Pardomuan ni Haporsayaon ampa Horja 


14Aha ma gunani, nasiam saninangku, anggo 
ihatahon sada halak, adong bani haporsayaon, tapi 
seng dong pangkorjahonni? 

15 Porini dong sanina atap botou na so marhiou 
anjaha hurangan bani sipanganon ari-ari, 

16 gabe adong humbani nasiam na mangkatahon 
hu bani: “Laho ma nasiam ibagas damei, malas ma 
pangahap nasiam anjaha bosur ma nasiam,” hape 
seng dong ibere nasiam bani, aha ma gunani ai? 

17 Haporsayaon in pe sonai do. Anggo seng dong 
horjani, na dob matei do ai ibagas dirini. 

18 Tapi ra do adong halak na mangkatahon, “Bamu 
ma haporsayaon, bangku parhorjaan! Patuduhkon 
ham ma bangku haporsayaonmu, na so pala adong 
horjani, ase hupatuduhkon bamu haporsayaon in 
marhitei horjangku.” 

19 Na porsaya do ham, sada do hansa Naibata. Dear 
ma ai. Setan-setan pe porsaya do anjaha hitir-hitir. 

20 Tapi sihol ma botohonmu, ale jolma na oto, na 
so marguna do haporsayaon, anggo seng adong 
horjani. 

21 Ai lang humbani horja do ipintori ompungta si 
Abraham, dob na binoanni ai si Isak, anakni ai, hu 
panggalangan? 

22 ididah ham ma ijai, na rap marhorja do 
haporsayaonni ampa pangkorjahonni, anjaha 
marhitei horja ai gabe gokan dear haporsayaon ai. 
23 Jadi jumpah ma na hinatahon ni Surat in, 
“Ihaporsayai si Abraham do Naibata, anjaha ai ma 
ihira bani gabe hapintoronni, anjaha igoran do ia 
huan-huan ni Naibata.” 

24 Ase idah nasiam ma, “Hun bani horja do ipintori 
jolma, seng humbani haporsayaon tumang.” 

25 Sonai do age si Rahab, boru jalang ai, ai lang 
humbani horjani do ia ipintori, dob na jinaloni ai 
suruhan ai, anjaha isuruh sidea humbani dalan na 
legan? 

26 Ai songon badan na so martonduy, matei do, 
sonai do matei age haporsayaon na so marhorja. 


Dousa ni Dilah 


3 1 Nasiam sanina, ulang ma buei nasiam na ra 
gabe guru, ai ibotoh hita, uhum na lobih borat 
do jaloonta. 

2 Ai ganup hita gati marsalah: anggo adong na so 
marsalah bani sahap, ai ma halak na gokan dear, na 
boi manrantei haganup angkulani. 

3 Anggo ibahen hita rantei bani babah ni huda, 
ase ibalosi hita, gabe marguru hu banta do ganup 
badanni ai. 

4Tonggor ma, age kapal ai, na sonai banggalni, 
anjaha nionjar-onjar ni logou na gogoh, ipatontang- 
tontang do marhitei amudi na etek tumang, atap 
dompak ja uhur ni pangamudi ai. 

> Sonai do homa dilah in, pagori na etek do in, tapi 
buei do sahap-sahapni. Tonggor ma, etek pe apuy, 
boi do mosog ibahen harangan na bolag. 

6 Apuy do age dilah in. Dunia na gok hagedukon do 
dilah in i tongah-tongah ni pagorinta, ipabutak do 
haganup dagingta anjaha ipagajag panggulmiton ni 
goluhta, marhitei apuy na roh hun naraka. 

7 la sagala bagei ni binatang, manuk-manuk, ulog 
ampa dengke tarpalomuk do, anjaha domma lomuk 
ibahen jolma, 

8 tapi seng tarpalomuk age sada jolma pe anggo 
dilah in, panjahati na so ra soh do in, gok bisa 
hamatean. 

9 Marhitei in do hita mamuji Tuhanta, Bapa in: lanjar 
in do ipakei hita mamurai jolma, na tinompa domu 
hubani rupa ni Naibata. 

10 Hun bani sada pamangan kaluar pasu-pasu ampa 
papa-papa. Nasiam sanina, ulang ma sonai! 

11 Mintor adong ma sada bah tubuh, na marjullak- 
jullakkon na matobu ampa na mapaet? 

12 Nasiam sanina, mintor tarbuahkon hayu ara ma 
buah ni hayu jetun, atap hayu anggur marbuahkon 
buah ni hayu ara? Sonai do homa, seng tarjullak- 
jullakkon bah tubuh na porad bah na matobu. 
13|se humbani nasiam na maruhur anjaha 
na pentar? Ipatuduhkon ma horjani marhitei 
parlahouni na madear, ibagas halamlamon ni 
hapentaran. 

14Tapi anggo ijolom-jolom nasiam ibagas uhur 
nasiam parsimburuon na mapaet ampa paringoran, 
ulang ma puji nasiam diri nasiam anjaha marladung 
nasiam dompak hasintongan. 

15 Sedo in hauhuron na roh hun datas, na hun tanoh 
on do in, humbani uhur ni jolma, humbani sibolis. 
16 Ai ijin adong parsimburuon ampa paringoran, ijai 
ma adong hageoron ampa haganup bagei ni horja 
hajahaton. 

17 Tapi ia hauhuron na hun babou ai sabonar borsih 
do ai, ambah ni ai ra mardamei, lamlam, pambalosi, 
gok idop ni uhur ampa buah-buah ni hadearon, 
seng singapit-apit ampa lang marsipahulah-hulah. 
18 Anjaha buah ni hapintoron ibagas damei do ai 
isaburhon bani halak na mangkorjahon hadameion. 

Hasedaon do Parhuan-huanon pakon Dunia on 


1Hunja do roh ni parmunsuhon ampa 
4 partinggilan na bani nasiam? Ai lang humbani 
hisap-hisap nasiam do, na marsilawanan ibagas 
pagori nasiam? 
2 Na marsura-sura do nasiam, tapi lang dapotan, 
mamunuh nasiam anjaha marsimburu, lanjar seng 
marulih nasiam. Na marsiimbangan do nasiam 
anjaha marporang, tapi seng dong bani nasiam, 
halani seng ipindo nasiam. 
3 Mangindo do namin nasiam, tapi seng manjalo, 
halani salah pangindo nasiam, ai sihol parbois- 
boiskonon nasiam do ai marhitei hisap-hisap 
nasiam. 
4Nasiam parbangkis, ai lang ibotoh nasiam, ia 
parhuan-huanon dompak dunia on hamunsuhon 
dompak Naibata do in? Ase, na sihol huan-huan 
ni dunia on, ipajongjong do dirini gabe munsuh ni 
Naibata. 
= Atap iagan nasiam, gurou-gurou do na hinatahon 
ni Surat in, “Parsimburu do Tonduy in, na dob 
ibahen marianan ibagas hita?” 
6 Tapi lambin bueini do idop ni uhur ibere. Halani ai 
do ase ihatahon, “Ilawan Naibata do sigijang uhur, 
tapi ibere do idop ni uhur bani na toruh maruhur.” 

7Ai pe, ondoskon nasiam ma diri nasiam bani 
Naibata, lawan nasiam ma sibolis in, jadi maporus 
ma ia humbani nasiam. 

8 Padohor nasiam ma bani Naibata, jadi padohoron- 
Ni ma bani nasiam. Paborsih nasiam ma tangan 
nasiam, nasiam pardousa, anjaha papitah nasiam 
ma uhur nasiam, nasiam na mardua uhur! 

9 Marhoru ma nasiam, tangis anjaha doruh-doruh. 
Mubah ma tawa nasiam gabe partangison, malas ni 
uhur nasiam gabe pusok ni uhur! 

10 Patoruh nasiam ma uhur nasiam i lobei ni Tuhan 
in, jadi pagijangon-Ni ma nasiam. 


Ulang Manguhum-uhumi 


11 Ulang ma nasiam marsipahata-hataan, nasiam 
sanina! Barang ise na mangkatai anjaha na 
manguhum-uhumi hasomanni, na mangkatai 
anjaha na manguhum-uhumi titah in do ia ai. Tapi 
anggo iuhumi ham titah in, seng be sihorjahon 
titah in ham, tapi panguhum do. 

12 Sada do Sibere titah anjaha Panguhum, na boi 
paluahkon ampa mangagou. Tapi, ise ma ham, ase 
uhumonmu hasomanmu? 

Lumba-lumba Ulang Martenger ni 
Uhur bani Diri Sandiri 


13Fe nasiam, na mangkatahon, “Sadari on atap 
patar laho ma hanami hu kota ai, ase ijai hanami soh 
pala satahun on, martiga-tiga ampa mansari-sari.” 
14 Hape pasal ari patar pe seng ibotoh nasiam. Ai 
aha do goluh nasiam in? Usih do nasiam bani timus, 
na taridah tongkin, dob ai seng taridah be. 

15 Gantih ni ai, sonon ma patut hatahonon nasiam, 
“Anggo marosuh Tuhan in anjaha manggoluh 
hanami, bahenonnami ma on atap ai.” 

16 Hape mangenjeng do nasiam anjaha sombong: 
na jahat do pangenjengon na sonai ai. 

17 Ase, na mambotoh mambahen na madear, hape 
seng ihorjahon, na mardousa do ia ijai. 


Lumba-lumba bani Halak na Bayak 


1Fe nasiam na bayak, tangis anjaha doruh- 
doruh ma nasiam halani sitaronon na sihol roh 
bani nasiam. 
2Domma busuk habayakon nasiam, domma 
ngitngiton hiou nasiam. 
3 Domma tasikon omas ampa pirak nasiam, anjaha 
tasik ai, saksi ma ai dompak nasiam, anjaha 
gagatonni ma daging nasiam songon apuy. Na 
patumpu-tumpu arta do hape nasiam sanggah 
panorang parpudi. 


Jakobus 5 4226 


4Tonggor ma, upah ni halak siparhorja, na manabi 
i juma nasiam, na ijolomi nasiam ai, doruh-doruh 
do, anjaha dilo-dilo ni sipanabi ai domma das bani 
pinggol ni Tuhan Zebaot. 

> Marmewah-mewah anjaha marlobih-lobih do 
goluh nasiam i tanoh on. Ipamombur-mombur 
nasiam do diri nasiam hubani ari pamotongan. 

6 Juhum anjaha ibunuh nasiam do halak parpintor: 
seng dong ilawan sidea nasiam. 


Sabar anjaha Martonggo 


7 Ai pe, nasiam sanina, sabar ma nasiam das hubani 
ari parroh ni Tuhan in! Ai parjuma pe, ipaima-ima 
do buah na maharga hun tanoh in, anjaha sabar do 
ia paima-imahon udan partidahonkon ampa udan 
paima pariama. 

8 Nasiam pe sabar ma, patotap nasiam ma uhur 
nasiam, ai dohor ma parroh ni Tuhan in. 

9Ulang ma nasiam marsiungut-ungutan samah 
nasiam, nasiam sanina, ase ulang hona uhum 
nasiam. Tonggor ma, domma jongjong Panguhum 
in bani labah. 

10 Nasiam sanina, nabi-nabi na marsahap ibagas 
goran ni Tuhan in, sidea ma bahen nasiam tiruan 
ibagas sitaronon ampa hasabaron. 

11 |parhatuah hita do halak na sabar. Ibogei nasiam 
do hasabaron ni si Job, anjaha ididah nasiam do 

sonaha dobni ibahen Tuhan in, ai parontou ni uhur 
banggal do Tuhan in anjaha paridop ni uhur. 


Pasal na Marbija 


12 Tapi i lobei ni haganup, nasiam saninangku, ulang 
ma nasiam marbija, barang hubani langit barang 
hubani tanoh barang hubani na legan. Hatahon 
nasiam ma “Eak” anggo eak ma, atap “Lang” anggo 
lang ma, ase ulang hona uhum nasiam. 


Pangabak Sanggah Marsitaronon 
ampa Malas ni Uhur 


13 Anggo adong na marsitaronon i tongah-tongah 
nasiam, martonggo ma ia. Anggo adong na 
marmalas ni uhur, idodingkon ma doding 
puji-pujian. 


Gogoh ni Tonggo 


14 Anggo adong na boritan i tongah-tongah nasiam, 
idilo ma sintua ni kuria in, ase itonggohon anjaha 
iminaki ia ibagas goran ni Tuhan in. 

15 Jadi paluahon ni tonggo haporsayaon in ma na 
boritan ai, anjaha pajongjongon ni Tuhan in ma ia: 
anjaha sasap ma dousani, anggo adong ihorjahon. 
16 Ai pe, marsisopotkon dousani bei ma nasiam 
anjaha marsitonggoan, ase malum nasiam. Na 
margogoh tumang do pangkorhon ni tonggo ni 
halak parpintor, anggo ihabujurhon. 

17 Jolma do si Elias, sabiak pakon hita: pongkut do ia 
martonggo, ase ulang roh udan, gabe seng roh udan 
i tanoh in tolu tahun onom bulan dokahni. 

18 Dob ai iulaki ma martonggo, gabe ibere langit in 
ma udan, anjaha ipantubuhkon tanoh in buahni. 


Mambobai na Kahou Mulak 


19 Nasiam sanina, anggo adong humbani nasiam 
na kahou humbani hasintongan in, hape adong na 
mambobansi mulak, 

20 ibotoh ma, barang ise na mamboan pardousa 
mulak humbani hakahouonni, na paluahkon 
tonduyni do ia humbani hamatean anjaha 
manrungkub buei dousa. 


1 Petrus 


Hata Tabi 


1 Hun bani si Petrus, apostel ni Jesus Kristus, 

hubani sagala panginsolat, na merap i Pontius, 
Galatia, Kappadosia, Asia ampa Bitinia, na dob 
tarpilih in, 
2 domu hubani panandaion ni Naibata Bapa 
hinan, marhitei na pinapansing ibagas Tonduy Na 
Pansing, ase pambalosi bani Jesus Kristus, anjaha 
juras marhitei pamispison bani daroh-Ni in. Sai 
martambah-tambah ma idop ni uhur ampa damei 
bani nasiam. 


Puji-pujian halani Pangarapan ampa Haluahon 


3 Pinuji ma Naibata, Bapa ni Tuhanta Jesus Kristus, 
na dob manubuhkon hita paduahalihon, domu 
hubani banggal ni idop ni uhur-Ni, marhitei 
parpuhoon ni Jesus Kristus humbani na matei, ase 
marpangarapan na manggoluh hita, 

4 ase banta siteanon na so ra seda, na so martikas, 
na so ra melus, na sinimpan banta i nagori atas. 

5 Iramotkon do hita hinorhon ni gogoh ni Naibata, 
marhitei haporsayaon, ase das hita hu haluahon, na 
dob sirsir sipatalaron bani panorang parpudi. 

bin do ihamalaskon nasiam, age pe marhoru 
nasiam tongkin sonari, anggo porlu ibagas bagei ni 
parlajouan, 

Tase taridah ma pitah ni haporsayaon nasiam, 
na harganan marimbang omas na ra seda, age 
pe domma iuji ibagas apuy, bahen puji-pujian, 
hasangapon ampa hamuliaon bani partalar ni Jesus 
Kristus. 

3Ihaholongi nasiam do la, age pe seng ididah 
nasiam la, ihaporsayai nasiam do la, age pe seng 
ididah nasiam la sonari, gabe marolob-olob do 
nasiam ibagas malas ni uhur na marhasangapon, na 
so tarpajojor pamangan, 

3halani dapot nasiam tujuan ni haporsayaon 
nasiam, ai ma haluahon ni tonduy nasiam. 

1din ma haluahon, na pinindahan anjaha na 
pinapangkei-pangkei ni nabi-nabi, na dob manjahai 
pasal idop ni uhur na bani nasiam in. 
11|papangkei-pangkei sidea do barang sadihari 
panorangni ai, anjaha sonaha do ai, domu hubani 
na pinatalar ni Tonduy ni Kristus, na ibagas sidea, na 
manaksihon hinan pasal sitaronon, na sihol sogop 
bani Kristus, ampa hamuliaon na ipudi ni ai. 

12 Ipatalar pe ai bani sidea, sedo bani sidea sandiri, 
nasiam do na sinarihon ni sidea ijai. Lanjar in do 
ipatugah parambilan na madear nuan bani nasiam 
marhitei Tonduy Na Pansing, na sinuruh hun nagori 

atas. Masihol do malekat-malekat mangkawah 
hubagas ai. 


Ojur-ojur Margoluh na Mapansing 


13 Halani ai, gonditi nasiam ma uhur nasiam, torang 
ma uhur nasiam, anjaha sabonar mangarap ma 
nasiam bani idop ni uhur na sihol bereon bani 
nasiam bani partalar ni Jesus Kristus. 

14 Songon dakdanak sipambalosi, ulang be paihut- 
ihut nasiam hisap-hisap, na binalosan nasiam hinan 
sanggah haotoon nasiam, 

15 tapi songon Sipandilo nasiam pansing, sonai ma 
homa nasiam pansing ibagas haganup parlahou 
nasiam. 

16 Ai tarsurat do, “Pansing ma nasiam, ai na pansing 
do Ahu!” 

17 Anggo Bapa igoran nasiam la, na so sididah-idah 
bohi manguhumi ganup jolma pasal pambahenanni 
bei, marhasoman biar ma nasiam marparlahou 
sanggah panginsolatan nasiam on. 

18 Ai ibotoh nasiam do, sedo marhitei arta na ra 
maseda, omas barang pirak, ase maluah nasiam 
humbani pargoluhon nasiam na so margagan in, na 
tinean nasiam humbani bapa nasiam, 

19 tapi marhitei daroh ni Kristus na maharga in do, 
na songon daroh ni biribiri na so martikas, na so 
marsining. 

20 Na dob ipilih do la, sanggah lape jonam dunia 
on, anjaha ipatalar bani ujung ni panorang halani 
nasiam. 

21 Marhiteihon-Si do nasiam porsaya bani Naibata, 
na papuhohon-Si humbani na matei, anjaha na 
mamberehon hasangapon Bani, ase bani Naibata 
nasiam porsaya anjaha marpangarapan. 

22 Halani domma ipapansing nasiam diri nasiam 
marhitei na mambalosi hasintongan in, laho 
mandalankon holong na so sipahulah-hulah 
bani hasoman, sai marsihaholongan ma nasiam 
humbani gok ni uhur. 

23 Ai domma mangulaki tubuh nasiam, sedo 
humbani bonih na ra maseda, tapi humbani na so 
ra maseda do, ai ma marhitei hata na manggoluh 
anjaha na totap in, na humbani Naibata. 

24 Ai sagala daging songon poyon-poyon do, anjaha 
sagala hasangaponni ai songon bunga ni poyon- 
poyon ai. Meluskonsi poyon-poyon ai, bungani pe 
marurus ma. 

25Tapi anggo hata ni Tuhan in, totap do ronsi 
sadokah ni dokahni. In ma hata na niambilankon 
bani nasiam. 


Gabe Batu na Manggoluh i Rumah ni Naibata 


2 1 Ai pe, ambukkon nasiam ma sagala hajahaton, 
sagala pangoto-otoion, hasipahulah-hulahon, 
subil ampa sagala tukas-tukas. 

2 Songon dakdanak na baru tubuh, horahan ma 
nasiam bani tadah partonduyon na pitah, ase 
lambin magodang nasiam halani ai anjaha maluah, 
3 anggo na tongon ma domma idai nasiam dear 
layak ni Tuhan in. 

4 Hu Bani ma nasiam roh, batu na manggoluh in, na 
niambukkon ni jolma tongon, tapi na pinilih anjaha 
na maharga bani Naibata. 

“Sai ra ma nasiam paulion songon batu na 
manggoluh, jadi rumah partonduyon ampa 
hamalimon na mapansing, laho mamboan 
galangan partonduyon, harosuh ni uhur ni Naibata, 
marhitei Jesus Kristus. 

6 Ai tarsurat do bani Surat in, “Tonggor ma, 
hupatibal do i Sion sada batu parsuhi na pinilih 
anjaha na maharga, sabonar seng tarbador na 
porsaya Bani.” 

7 Anjaha harga do la bani nasiam na porsaya. Tapi 
bani na so porsaya: Batu na niambukkon ni tuhang 
ai, ai ma na gabe batu parsuhi ai, 

8 anjaha batu partolsuan ampa batu parsangsian. Ai 
tartolsu do sidea hujai, halani seng porsaya sidea 
bani hata in, age pe hujai do sidea namin ipasirsir. 
93Tapi marga na pinilih do nasiam, harajaon 
hamalimon, bangsa na mapansing, bangsa ni 
Naibata sandiri, ase iambilankon nasiam dear ni 
hauhuron-Ni, na dob mandilo nasiam humbani na 
golap hu haliharon-Ni, na gok halongangan in. 

10 Hinan seng bangsa ni Naibata nasiam, sonari nani 
bangsa-Ni ma, hinan seng dapotan idop ni uhur 
nasiam, sonari nani dapotan idop ni uhur ma. 


Manggoluh songon Juakjuak 
ni Naibata ibagas Haganup 


11Nasiam na hinaholongan, huojur ma nasiam 
songon panginsolat ampa halak dagang: Horom 
nasiam ma hisap-hisap pardagingon, na marlawan 
dompak tonduy. 

12 Marpangabak na madear ma nasiam i tongah- 
tongah ni sipajuh begu-begu, ase anggo adong 
na pahata-hata nasiam songon parjahat, gabe 
ipasangap sidea Naibata bani ari parroh-Ni, dob 
ididah sidea horja nasiam na madear in. 

13 Unduk ma nasiam dompak sagala paraturan na 
tinotapkon ni jolma halani Tuhan, age dompak raja, 
parkuasa sigijangan, 

14 age dompak siparrajai, ai ma sinuruh-Ni, laho 
maminsang sibahen na jahat, tapi laho mamuji 
sihorjahon na madear. 

15 Ai on do rosuh ni uhur ni Naibata, sihol ma 
marhitei horja na madear pasipon nasiam haotoon 
ni halak na hurang uhur, 

16 songon halak na bebas, tapi ulang ma napakei 
habebason ai, laho manrungkub na masambor, 
songon juakjuak ni Naibata ma tene. 

17 Hormat ma nasiam bani haganup, marholong ni 
uhur bani hasoman, mabiar bani Naibata anjaha 
pasangap ma raja. 


Siusihan do Jesus na Marsitaronon 


18 Unduk ma nasiam juakjuak bani tuan nasiam, 
marhasoman biar, ulang pitah dompak paruhur na 
dear ampa na basar, tapi dihut do dompak paruhur 
na jungkat. 

19 Ai idop ni uhur do ai, anggo tahan halak manaron 
na marsik ampa pambahenan na so patut, halani 
ingat ia bani Naibata. 

20 Ai aha ma sipujion ijai, porini sabar pe nasiam 
hona lonsingan anggo halani salah nasiam do? Tapi 
anggo sabar nasiam manaron halani pambahenan 
na madear, ai ma na hinarosuhkon ni Naibata. 

21 Ai hujin do nasiam tardilo, ai Kristus pe manaron 
na marsik do halani nasiam, mambere siusihan bani 
nasiam, ase iirikkon nasiam bokas ni nahei-Ni. 

22 Seng dong dousa ihorjahon, anjaha seng dong 
jumpah akal-akal ibagas pamangan-Ni. 

23 Seng manrisai Ia sanggah na hona risa: seng asup- 
asup la sanggah manaron na marsik, tapi iondoskon 
do ai bani Panguhum na pintor in. 

24 Iporsan do dousanta ibagas angkula-Ni hubani 
hayu ai, ase matei hita bani dousa, gabe manggoluh 
bani hapintoron. Anjaha marhitei ugah-Ni ai do 
malum nasiam. 

25 Ai songon biribiri na kahou do nasiam jjia, 
tapi domma idompakkon nasiam nuan Parmahan 
anjaha Sijaga tonduy nasiam in. 


Pasal Parrumahtanggaon 


1Sonai homa nasiam parinangon, unduk ma 
3 nasiam bani paramangon nasiam, ase porini 
adong deba na so pambalosi bani Hata in, gabe 
tartarik uhurni marhaporsayaon marhitei parlahou 
ni parinangon ai, seng pala marhasoman hata, 
2 anggo ididah sidea nasiam marparlahou ibagas 
hasusion ampa biar dompak Naibata. 
3 Ulang ma ipajagar-jagar rupani hun darat, 
marhitei na mangkariting-karitingkon jambulan, na 
mamakei-makei omas barang na pajenges-jenges 
pakeian. 
4Tapi jolma parbagas na ponop ai, na tongtong 
martonduy na lamlam anjaha na mardamei, ai do 
na harga bani Naibata. 
3Sonin do sapari parinangon na mapansing, na 
mangarap bani Naibata, somal pajengeskon dirini 
anjaha unduk bani paramangonni. 
6 Umpamani si Sarah, ibalosi do si Abraham, anjaha 
igoran do ia “tuanni.” Anjaha gabe boruni ma 
nasiam, anggo ihorjahon nasiam na madear, anjaha 
seng mabiar bani asup-asup aha pe. 
7 Paramangon pe sonai ma, maruhur ma nasiam 
mangkasomani sidea, halani galekan do hadirion 

ni parinangon. Sangap ma bahen nasiam sidea, 
halani dihut do sidea hasoman panean bani sibere- 
bere hagoluhan na humbani Naibata, ase ulang 
tarlanglang tonggo nasiam. 


Marsitaronon halani Hapintoron 


8 Na songon rimpunni: Sauhur ma nasiam haganup, 
sapangahapan, parholong ni uhur bani hasoman, 
paridop ni uhur, anjaha partoruh ni uhur. 

9 Ulang ma balaskon nasiam na jahat imbang ni na 
jahat, risa-risa imbang ni risa-risa, lambin mamasu- 
masu ma nasiam, ai sihol teanon nasiam do pasu- 
pasu, ase tardilo nasiam. 

10 Aj ise na holong uhur bani hosahni, anjaha sihol 
mangidah ari na sonang, iparontihon ma dilahni 
humbani na jahat, age bibirni ulang ma isahapkon 
ladung. 

11 isimbili ma hajahaton anjaha ihorjahon na 
madear: ipindahi ma damei, ai ma iparayak. 

12 Ai hubani paruhur na pintor do pangkawah 
ni Tuhan in, anjaha bani pangindoan ni sidea 
do pinggol-Ni, tapi iimbang bohi ni Tuhan in do 
sihorjahon na jahat. 

13 Anjaha ise do na manjahati nasiam, anggo na 
madear iporluhon nasiam? 

14Tapi anggo manaron nasiam halani hapintoron, 
na martuah do nasiam ai. Ulang ma mabiar nasiam 

bani pambibiari ni sidea, anjaha ulang ma gobir 
uhur nasiam. 

15Tapi papansing nasiam ma Kristus Tuhan in 
ibagas uhur nasiam, tongtong ma nasiam sirsir 
patorangkon bani haganup halak na manungkun 
nasiam pasal onjolan ni pangarapan nasiam, tapi 
marhasoman lamlam ampa hormat ma. 

16 Anjaha marpanggora ni uhur na borsih ma 
nasiam, ase maila sidea na manukas-nukasi nasiam, 
na manrisai parlahou nasiam na madear ibagas 
Kristus. 

17 Ai rahanan ma nasiam manaron na marsik halani 
horja na madear, anggo sonai rosuh ni Naibata, 
ulang ma halani horja na masambor. 

18 Ai Kristus pe matei do sahali halani dousa, 
la parpintor ai halani pargeduk, ase iboban 
hita hubani Naibata. Na tarbunuh do la ibagas 
pardagingon, tapi ipagoluh do ibagas partonduyon. 
19 [bagas tonduy laho do la marambilan bani tonduy 
na ibagas tutupan ai, 

20 ai ma na so mambalosi ijia, sanggah na paima- 
imahon lumbang ni uhur ni Naibata bani panorang 
ni si Noak, sanggah na paulihon parau ai. Halak na 
otik i parau ai, ualuh halak haganup, maluah do 
marhitei na manlopusi bah ai. 

21 Ai do usihan ni pandidion in, na paluahkon 
nasiam nuan, sedo ai songon na mangambukkon 
na mabutak humbani angkula, tapi ipindo hita do 

ijin humbani Naibata panggora ni uhur na borsih, 
marhitei parpuho ni Jesus Kristus. 

22| siamun ni Naibata do la hundul dob laho hu 
nagori atas: tunduk do hu Bani haganup malekat, 
kuasa, ampa hagogohon. 


Ojur-ojur na Legan ase Margoluh Hadaulaton 


1hi pe, halani na dob marsitaronon Kristus 
4 ibagas pardagingon, uhur sisonai ma gabe 
sinjata age bani nasiam, ai barang ise na manaron 
bani pardagingon, maronti do ia mangkorjahon 
dousa, 
2 ase ulang be nasiam manggoluh marguru hubani 
hisap-hisap ni hajolmaon, tapi marguru bani rosuh 
ni Naibata ma, barang sadiha dokah nari nasiam 
ibagas goluh on. 
3Ai sungkup ma panorang na dob salpu in 
marpambahenan nasiam domu hubani harosuh 
ni sipajuh begu-begu, ai ma marparlahou ibagas 
goluh na so marrantei, hahisapon, parmabukon, 
parmangan-manganon, parminum-minumon, 
ampa pambalosion bani gana-gana sihagigihonon 
ai. 
4 Ai na ganjil ma ai ninuhur ni sidea, na so dihut ai 
be nasiam mandalankon pambahenan ni sidea na 
butak anjaha na so margagan ai, gabe manrisai ma 
sidea. 

3 Tapi maningon martanggung jawab do holi sidea 
bani Naibata, na sirsir manguhum na manggoluh 
ampa na matei. 

6 On do halani ase iambilankon Ambilan Na Madear 
age bani na dob matei, ase manggoluh sidea ibagas 
partonduyon halani Naibata, age pe hona uhum 
ibagas pardagingon mangihutkon hajolmaonni. 
1Tapi domma dohor ujung ni haganup. Ai pe 
maruhur ma nasiam, anjaha torang ma uhur nasiam 
martonggo. 

8| lobei ni haganup, marsihaholongan botul ma 
nasiam, ai irungkub holong ni uhur in do buei 
dousa. 

9 Marsitamueian ma nasiam, ulang ibagas ungut- 
ungut. 

10 Marsipadear-dearan ma nasiam marhitei sibere- 
bere idop ni uhur na jinaloni bei songon sijolom 
anakkunsi na bujur bani bagei-bagei ni idop ni uhur 
ni Naibata. 

11 Anggo adong na marsahap songon pangkatahon 
ni Naibata ma, anggo adong na marugas, domu 
hubani gogoh na binere ni Naibata ma, ase bani 
haganupan ai ipasangap Naibata marhitei Jesus 
Kristus. Bani ma hasangapon ronsi sadokah ni 
dokahni. Amen. 

Marmalas ni Uhur ma age ibagas Pangayak-ayakon 


12 Nasiam hinaholongan, ulang ma pala longang 
nasiam pasal hamilason in, na roh manguji nasiam, 
ulang ma pala songon na ganjil in, ninuhur nasiam. 
13 Tapi malas ma uhur nasiam, anggo saor nasiam 
bani sitaronon ni Kristus in, ase bani partalar ni 
hasangapon-Ni ai marmalas ni uhur homa nasiam 
anjaha marolob-olob. 

14Martuah do nasiam, anggo hona risa nasiam 
halani goran ni Kristus, ai sogop do bani nasiam 
Tonduy Hasangapon, Tonduy ni Naibata. 

15Ulang ma adong hun tongah-tongah nasiam 
na manaron halani mamunuh, barang manangko, 
barang marjahat, barang halani mangurus na so 
siurusonni. 

16 Barang ise na marsitaronon halani halak Kristen 
ia, ulang ma maila ia, tapi ipasangap ma Naibata 
marhitei goran in. 

17Ai jumpah ma panorangni madabuh uhum, 
mamungkah humbani Rumah ni Naibata. Ai anggo 
parlobei hun banta, sonaha ma ujung ni na 
so mambalosi Ambilan Na Madear, na humbani 
Naibata? 

18 hi anggo narus lang maluah halak parpintor, huja 
ma gakni halak na so daulat anjaha sipardousa ai? 
19 Halani ai, na marsitaronon halani rosuh 
ni Naibata, iondoskon ma tonduyni hubani 

Sipanompa  hatengeran in,  marhitei na 
mangkorjahon na madear. 


Ojur-ojur bani Sintua 


1 Ase, hupaingat ma sintua-sintua na i tongah- 
tongah nasiam, songon hasoman sintua anjaha 
saksi pasal sitoronon ni Kristus, homa siparrupei 
bani hasangapon na sihol sipatalaron ope, 
2 “Parmahani nasiam ma hulanan ni Naibata na bani 
nasiam, ulang songon paksaan, tapi humbani malas 
ni uhur ma, domu hubani rosuh ni Naibata, ulang 
ma halani uhur haut, tapi humbani porlu ni uhur 
ma. 
3 Ulang ma songon na mamaksa dompak hasoman 
na niondoskon bani nasiam, tapi gabe siusihan ma 
bani na pinarmahan in. 
4 Jadi, jaloon nasiam ma sortali hasangapon na so 
ra melus ai, talarhonsi Parmahan Bolon in. 


Sipaingat ase Toruh anjaha Totap Maruhur 


5 Lanjar sonai ma homa nasiam na maposo, unduk 
ma nasiam bani partua-partua. Haganup ma 
nasiam margonditkon toruh ni uhur samah nasiam, 
ai iimbang Naibata do sigijang uhur, tapi ibere do 
idop ni uhur bani na toruh maruhur. 

6 Halani ai patoruh nasiam ma diri nasiam hu toruh 
ni tangan ni Naibata na gogoh in, ase ipagijang 
nasiam bani panorangni. 

7 Ompaskon nasiam ma haganup na hinolsohkon 
nasiam hu Bani, ai isarihon do nasiam. 

8 Torang ma uhur nasiam anjaha puho ma nasiam, 
ai mawat-awat doimbangnasiam, sibolis in, songon 
singa na maraum mangindahi sibondutonni. 

9 Imbang nasiam ma ia marhitei haporsayaon na 
toguh, ai ibotoh nasiam do, age haganup sanina 
nasiam na i sab dunia on ihonai sitaronon na sonai 
do. 

10 Tapi Naibata, paridop ni uhur in, na mandilo 
nasiam ibagas Kristus Jesus hu hasangapon-Ni 
na manongtong in, pauli-ulion-Ni, patotapon-Ni, 
pargogohan-Ni anjaha pajonamon-Ni do nasiam, 
dob manaron nasiam tongkin. 

11 Bani ma hagogohon ronsi sadokah ni dokahni. 
Amen.” 


Hata Pangujungi ampa Tabi 


12 Marhitei si Siluanus, na huhira hasoman 
hatengeran ni uhur, hubahen do surat na 
pondok on bani nasiam, laho pagolpahon anjaha 
manaksihon, in do tongon idop ni uhur ni Naibata 
na sintong in, hajongjongan nasiam in. 

13 Manongos tabi do bani nasiam kuria na i Babel, 
na tarpilih songon nasiam, sonai homa anakku si 
Markus. 

14 Marsitabian ma nasiam marhitei summah holong 
ni uhur. Damei ma bani nasiam haganup na ibagas 
Kristus. 


2 Petrus 


Hata Tabi 


1 Hun bani si Simon Petrus, juakjuak anjaha 
IL... ni Jesus Kristus, hubani sagala na 
dob manjalo haporsayaon, na dos hargani songon 
na jinalonami, marhitei hapintoron ni Naibatanta 
ampa Jesus Kristus, Sipaluah in. 

2 Sai lambin martambah ma bani nasiam idop ni 
uhur ampa damei, marhitei panandaion nasiam 
bani Naibata ampa Jesus, Tuhanta in. 


Ojur-ojur Marparlahouhon Goluh Hakristenon 


3 Ibere hagogohon ni hanaibataon-Ni ai do banta 
sagala na porlu bahen hagoluhon pakon hadaulaton 
marhitei na itandai hita la, na mandilo hita marhitei 
hasangapon-Ni ampa hadearon-Ni sandiri. 
4Marhitei ai ibere do banta bagah-bagah-Ni na 
maharga ampa na banggal tumang, ase marhitei 
ai boi nasiam maporus humbani hamagouan na 
i dunia on, pinaroh ni hisap-hisap, anjaha gabe 
parrupei nasiam bani hanaibataon-Ni. 

5Halani ai, haringgaskon nasiam ma humbani 
sagala gogoh pataridahkon dear ni parlahou ibagas 

haporsayaon nasiam, dob ai hapentaron ma ibagas 
parlahou na madear ai; 

6 dob ai panrajaion diri ma ibagas hapentaron ai, 
dob ai hasabaron ma ibagas panrajaion diri ai, dob 
ai hadaulaton ma ibagas hasabaron ai: 

7 dob ai holong ni uhur bani hasoman ma ibagas 
hadaulaton ai, dob ai holong bani haganup ma 
ibagas holong ni uhur bani hasoman ai. 

SAI anggo jumpah in bani nasiam anjaha 
martambah-tambah, seng paturuton-Ni nasiam 
rayohan anjaha seng marbuah, laho mananda 
Jesus Kristus, Tuhanta in. 

9 Tapi, bani ise seng jumpah ai, halak na mapitung 
ma ai, anjaha parpangidah na sompit, na dob lupa 
bani haborsihon humbani dousa-dousani hinan. 

10 Halani ai, nasiam sanina, lambin ringgasni ma 
nasiam patotapkon pandiloon-Ni ampa pamilihon- 
Ni bani nasiam, ai anggo ihorjahon nasiam in, seng 
ra be nasiam tompas. 

11 Jadi sonin ma unjah bereon-Ni bani nasiam 
hamasukan hubagas harajaon ni Tuhanta, Jesus 
Kristus Sipaluah in, na totap sadokah ni dokahni. 

12 Halani ai, tongtong do husurahon pasingatkon 
ganupan in bani nasiam, age pe domma ibotoh 
nasiam in, anjaha maronjolan nasiam totap ibagas 
hasintongan, na dob adong bani nasiam. 

13 Ai patut do, ninuhurhu, sadokah ibagas 
lampolampo on ope ahu, pagolpaonku nasiam 
marhitei singat-singat, 

143i hubotoh, podas ma tadingkononku 
lampolampo on, songon na dob pinabotohkon ni 
Tuhanta Jesus Kristus bangku. 

15 Halani ai huporluhon do, ase tongtong tarbahen 
nasiam mardingat in, dob misir ahu. 


Hasaksian ni Apostel ai Pasal Kristus 


Maronjolan bani na Nididahni 
ampa Hata Panjahaion 


16 Ai seng turi-turian na piningkiran ni halak na 
pentar iirikkon hanami, sanggah ipabotohkon 
hanami bani nasiam hagogohon ampa parroh ni 
Tuhan Jesus Kristus, tapi ididah matanami sandiri 
do hasangapon-Ni. 

17 Ai ijalo do hamuliaon ampa hasangapon humbani 
Naibata Bapa, sanggah na roh Bani humbani 
hasangapon na majombut ai sora on, “On do Anak- 
Ku, haholongan ni uhur-Hu, marosuh do uhur-Hu 
Bani.” 

18 In ma sora na ibogei hanami roh hun nagori atas, 
sanggah rap hanami pakon-Si i dolog na mapansing 
ai. 

19 Jadi lambin totap ma hata panjahaion in 
bannami: anjaha dear ma marsijoloman nasiam 

hujin songon bani sada lampu na marsinalsal 
ibagas ianan na golap paima siang ari, anjaha 
poltak bintang buha siang in ibagas uhur nasiam. 
20On ma parlobei botoh nasiam: Seng jumpah 
hatorangan ni sagala panjahaion na tarsurat, anggo 
humbani uhur ni jolma sandiri. 

21 Ai seng ongga humbani rosuh ni jolma harohan ni 
panjahaion, tapi binobahon ni Tonduy Na Pansing 
do, ase marsora jolma in, isuruh Naibata. 


Lumba-lumba Pasal Parpodah na Kahou 


1Tapi adong do hinan nabi sipahulah-hulah i 
tongah-tongah ni Bangsa Israel, sonai homa i 
tongah-tongah nasiam adong do guru sipahulah- 
hulah, na mamboan marponop-ponop podah na 
parsedahon, pala do parnalangon ni sidea Tuhan 
na manobus sidea. Marhitei ai iparoh sidea do 
hamagouan na podas bani sidea sandiri. 
2 Anjaha buei do na mangihutkon hasumsamon ni 
sidea, anjaha halani sidea hona risa do pangajaran 
na sintong in. 
3 Anjaha halani uhur haut ni sidea, buaton ni 
sidea do untung humbani nasiam marhitei hata 
tipu, humbani sapari nari seng maronti uhum 
mangonai bani sidea, anjaha seng ipadokah-dokah 
hamagouan roh bani sidea. 
4Ai age malekat na mardousa seng ipaturut- 
turut Naibata, tapi idabuh do sidea hu nagori 

toruh, hu luhung na golap, pajagahon sidea paima 
paruhuman. 

3 Anjaha dunia sisapari ai pe seng ipaturut Naibata; 
tapi iramotkon do si Noak, parambilan hapintoron 
ai, rap pakon pitu halak nari, sanggah na pinaroh-Ni 
ai bah na sumbang manrungkub dunia najahat ai. 
6 Age huta Sodom ampa Gomora imonsongkon 
do, laho manguhumi ai, marhitei hasedaon, bahen 
lumba-lumba bani siparjahat i pudini ai, 

7 tapi ipaluah do si Lot na pintor ai, na sai marhoru 
tong ibahen goluh hasumsamon ni parjahat ai. 

8 Ai marhitei na nididahni ampa na binogeini ari-ari, 
sai ihoruhon tonduy ni parpintor in do pambahenan 
ni sidea na so maradat in, sanggah na marianan ia i 
tongah-tongah ni sidea. 

3 Ase ibotoh Tuhan in do paluahkon na daulat 
humbani  parlajouan, halak parjahat nani 
ipajagahon do laho manguhumi ai magira, 
10tarlobih ma ai halak na mambalosi hisap-hisap 
pardagingon ni sidea na mabutak ai anjaha na 
mapas bani si parkuasa. Na garang do sidea, 
seng hitir anjaha seng maralang-alang manrisai 
siparhasangapon. 

11Gari malekat-malekat, age pe surungan bani 
hagogohon ampa kuasa, seng mansahapkon uhum 
panrisaion dompak sidea i lobei ni Tuhan in. 

12 la sidea on, songon binatang na so maruhur do, 
na laho sitangkapon anjaha sibunuhon ase tubuh. 

Sai manrisai do sidea pasal na so niartihon ni sidea, 
gabe magou songon binatang ai: 

13ase ijalo sidea do balos ni pambahenan 
hajahaton ni sidea ai. Layur-layur ari mangan- 
mangan, ai do harosuh ni sidea: gok habutakon 
ampa sihagigihononkon do sidea, marmabuk- 
mabuk ibagas hisap-hisap ni sidea, sanggah na rap 
mangan sidea pakon nasiam. 

14 Gok parbangkison do pangkawah ni sidea, seng 
marnamaronti mambahen dousa. lompan-ompani 
do uhur ni halak na galek, maruhur haut do tong 
sidea. Halak na hona papa do sidea. 

15 Itadingkon sidea do dalan na pintor in, gabe 
kahou mangirikkon dalan ni si Bileam, anak ni si 
Beor, na mangkarosuhkon upah na geduk, 

16 tapi na hona ajar halani panlanggaron ni ai, ai 
marsahap jolma do sada halode na longah, laho 
manlanglangi sura-sura ni nabi ai. 

17 Bah tubuh na so marbah do sidea, hombun na 
niombus ni halisungsung: na golap marimpot-impot 
do iparsirsir bani sidea. 

18 Ai marhitei na mangkatahon hata burnang na 
lumei, iompan-ompani sidea do halak na baru 
ope manundalhon halak na marparlahou ibagas 
hakahouon, marhitei pambalosion bani hisap-hisap 
pardagingon na so marrantei. 


2 Petrus 2-3 4251 


19 Ibagahkon sidea do hamardekaon, tapi sidea 
sandiri do jabolon ni hamagouanj ai in na patunduk 
halak, ai do na marjabolonsi. 

20 Ai halak na dob maluah humbani habutakon 
ni dunia on, marhitei na tinanda ni sidea Tuhan 
Jesus Kristus, Sipaluah in, hape taralit use hujai 
anjaha talu, janginan ma hadoban ni ai humbani 
mungkahni hinan. 

21Ai dearan do bani sidea, seng ongga hinan 
mananda dalan hapintoron in, humbani dobkonsi 
itanda sidea in, marbalik use humbani titah na 
mapansing in, na dob pinadas bani sidea. 

22 Jumpah do bani sidea hata ni limbaga na sintong 
on, “Mulak do baliang hubani utah-utahni, anjaha 
babuy na dob pinaridi mulak do margulu hubagas 
hubang.” 


Parroh ni Tuhan Jesus na Paduahalihon 


1Nasiam na hinaholongan, on ma surat na 
3 paduahon, na husurat bani nasiam, laho 
mamuhoi uhur na borsih bani nasiam marhitei 
hata sipaingat, 
2 ase idingat nasiam hata na dob hinatahon ni nabi- 
nabi na mapansing in ampa titah ni Tuhan anjaha 
Sipaluah in marhitei apostel nasiam. 
3 On ma na parlobei botohon nasiam: Na roh ma 
bani ari parpudi sipanrisai, na mansahapkon risa- 
risa, na mambalosi hisap-hisapni sandiri, 

4na mangkatahon, “Ija do bagah-bagah pasal 
parroh-Ni ai? Ai dob matei ompung-ompungta, 
totap do haganup songon humbani panompaon ni 
dunia on.” 

“Tapi ponop do bani sidea, ibagas na sonai 
pingkiran ni sidea ai, paboa marhitei Hata ni 
Naibata do ase adong langit sapari, anjaha tanoh on 
humbani bah anjaha marhitei bah, 

elanjar marhitei ai do magou ijia tanoh on, 
manongnong ibahen bah ai. 

7 Anjaha langit pakon tanoh sisonari, iramotkon do 
marhitei hata nongkan ai bahen panganon ni apuy, 
iramotkon do das hubani ari paruhuman pakon 
hamagouan bani halak parjahat. 

8 Tapi na sada on, ulang ma ponop humbani nasiam, 
na hinaholongan, “Sada ari bani Tuhan in ai ma 
doskon saribu tahun, anjaha saribu tahun doskon 
sadari.” 

9 Seng ipadokah-dokah Tuhan in bagah-bagah-Ni, 
songon hinatahon ni na deba, tapi lumbang do 
uhur-Ni mangidah nasiam, ai ipangindo uhur-Ni 
ulang ma magou namin atap ise pe, tapi das ma 
haganup tene hu hamubahon ni uhur. 

10 Tapi na roh ma ari ni Tuhan in songon panangko, 
mardorob ma ijai langit in laho maseda, anjaha 
masarsar ma unsur ni tanoh on halani apuy ai, sonai 
age tanoh in ampa horja na i atasni mosog ma. 

Pangabak na Patut Managam Ari ai 


11 Ai pe, anggo na sihol maseda do hape haganupan 
in, ai lang patut ma goluh nasiam lambin pansing 
anjaha daulat, 

12 bani na paima-imahon anjaha na siholan nasiam 
bani parroh ni ari ni Naibata, bani na masarsar ai 
langit ibahen apuy, anjaha na malala ai unsur-unsur 
ai ibagas hamilason ai? 

13 Tapi na paima-imahon do hita bani langit na baru 
pakon tanoh na baru, ianan ni hapintoron in, domu 
hubani bagah-bagah-Ni. 

14 hi pe, nasiam na hinaholongan, halani ai do 
na pinaima-ima nasiam, porluhon nasiam ma, 
ase jumpah-Si nasiam seng martikas, lang dong 
sihataon, ibagas damei. 

15 Hira nasiam ma lumbang ni uhur ni Tuhanta in 
haluahon bani nasiam, songon na dob sinuratkon 
ni si Paulus, hasoman haholonganta ai bani nasiam, 
domu hubani hapentaran na dob binere bani. 

16 'sahapkon do pasal on ibagas haganup suratni. 
Adong do tongon deba ibagas ai na payah arusan, 
ai ma na pinalepak ni deba na so maruhur anjaha 
na so toguh, sonai age bani surat na legan, gabe 
hamagouanni sandiri do pambahenanni ai. 

17 Ai pe, nasiam na hinaholongan, halani domma 
ibotoh nasiam hinan in, jaga ma nasiam, ase 
ulang taruyun nasiam halani hakahouon ni halak 

na so martitah in, anjaha madabuh humbani 
hajongjongan nasiam na toguh hinan. 

18 Tapi lambin marbanggal ma nasiam ibagas idopni 
uhur ampa panandaion bani Tuhanta Jesus Kristus, 
Sipaluah in. Bani ma hasangapon, sonari age ronsi 
sadokah ni dokahni! 


1 Johannes 


Hata Hagoluhan Sinaksihon ni si Johannes 


1Na dob adong humbani mulani, na dob 
binogeinami, na dob nididah ni matanami, na 
dob kinawahkonnami, anjaha na dob jinamah ni 
tangannami, ai ma pasal hata hagoluhan in. 
2 (Na dob talar do hagoluhan in, anjaha domma 
ididah hanami in, gabe isaksihon anjaha ibaritahon 
hanami bani nasiam hagoluhan na sadokah ni 
dokahni in, na dob adong hinan i lobei ni Bapa in 
anjaha ipatalar do bannami). 
3Na nididahnami anjaha na binogeinami ai, 
in do ibaritahon hanami age bani nasiam, ase 
marparsaoran homa nasiam rap pakon hanami. 
la parsaoranta in, ai ma parsaoran pakon Bapa in 
ampa pakon Anak-Ni Jesus Kristus. 
4 Anjaha isuratkon hanami pe on bani nasiam, ase 
gok do malas ni uhurta. 


Marparlahou ibagas na Lihar 


Pasal Hasasapan ni Dousa 


3 Anjaha on do barita na dob binogeinami hun Bani 
anjaha binaritahon bani nasiam, “Panondang do 

Naibata, anjaha aha pe lang dong na golap ibagas 
la.” 

6 Anggo ihatahon hita, domma saor hita hu Bani, 
hape mardalan hita ibagas na golap, parladung do 
hita ai, anjaha seng ihorjahon hita hasintongan in. 
7 Tapi, anggo marparlahou hita ibagas haliharon, 
songon la ibagas na lihar in, saor do hita samah hita, 
anjaha ipaborsih daroh ni Jesus, Anak-Ni in do hita 
humbani sagala dousa. 

8 Anggo ihatahon hita, seng dong dousanta, ipaoto- 
oto hita do dirinta, anjaha seng ibagas hita 
hasintongan in. 

3 Anggo isopotkon hita dousanta, hatengeran ni 
uhur anjaha bonar do la manasap dousanta ampa 
paborsih hita humbani haganup hagedukon. 

10 Anggo ihatahon hita, seng dong dousanta, 
parladung do la ibahen hita, anjaha seng ibagas 
hita hata-Ni. 


Kristus do Sipangapiti Banta 


1Nasiam anakku, husuratkon do on bani 
2 nasiam, ase ulang mardousa nasiam. Anggo 
adong na mardousa, adong do Sipangapiti banta 
bani Bapa in, in ma Jesus Kristus, Parpintor in. 
“la do pardearan pasaloseihon sagala dousanta, 
tapi seng pitah dousanta, tapi dihut do dousa ni 
haganup dunia on. 

Tanda ni na Mananda Naibata 


3 Hunjon do botohonta, na dob itanda hita la, anggo 
ihorjahon hita titah-Ni. 

4Na mangkatahon, “Hutanda do la,” tapi seng 
ihorjahon titah-Ni, parladung do ai, anjaha seng 
dong hasintongan in ibagas ia. 

> Tapi na marramotkon hata-Ni, na dob tongon ma 
gok holong ni Naibata ibagas diri-Ni. Hunjin ma 
ibotoh hita, na dob ibagas la hita. 

6Na mangkatahon, marianan ia ibagas Naibata, 
maningon iparlahouhon ma songon parlahou-Ni ai. 
7 Nasiam na hinaholongan, sedo titah na baru na 
husurat on bani nasiam, tapi titah na dob dokah 
do, na dob adong bani nasiam humbani mungkahni. 
Titah na dob dokah do hata na dob binogei nasiam. 
8Sonai pe, titah na baru do na husuratkon bani 
nasiam, anjaha sintong do in ibagas Kristus ampa 
ibagas nasiam, ai na salpu ma na golap in, anjaha 
domma marsinalsal Panondang na Sintong in. 

9 Halak na mangkatahon, ibagas na lihar in ia, hape 
idomdomi hasomanni, ibagas na golap in ope tong 
ia. 

10 Halak, na mangkaholongi hasomanni, ai do na 
marianan ibagas na lihar in, seng parsangsian ia. 
11Tapi halak na mardomdom ni uhur bani 
hasomanni, ibagas na golap do ai, mardalan ibagas 

na golap do ia ai, anjaha seng ibotoh na laho huja 
do ia, ai ipapitung na golap in do matani. 


Sirang hun Dunia on 


12 Hubahen surat on bani nasiam dakdanak, halani 
domma sasap dousa nasiam halani goran-Ni in. 
13Hubahen surat on bani nasiam bapa, halani 
domma itanda nasiam la, na adong humbani mulani 
in. Hubahen surat on hubani nasiam anak garama, 
halani domma italuhon nasiam parjahat in. 
14Hubahen surat ondi hubani nasiam dakdanak, 
halani domma itanda nasiam Bapa in. Domma 
hubahen surat ondi hubani nasiam bapa, halani 
domma itanda nasiam la, na adong humbani mulani 
in. Domma hubahen surat ondi bani nasiam anak 
garama, halani margogoh nasiam, anjaha marianan 
hata ni Naibata ibagas nasiam, anjaha halani 
domma italuhon nasiam parjahat in. 

15 Ulang ma haholongi nasiam dunia on, age na 
ibagas dunia on. Anggo ihaholongi halak dunia on, 
seng dong ibagas ia holong ni uhur ni Bapa in. 

16 Ai sagala na i dunia on, ai ma rosuh-rosuh 
ni daging, rosuh-rosuh ni mata ampa na 
mangenjengkon haadongan, seng humbani Bapa 
in ai, tapi humbani dunia on do. 

17 Anjaha na laho salpu do dunia on ampa rosuh- 
rosuhni, tapi sihorjahon rosuh ni Naibata, totap do 
ronsi sadokah ni dokahni. 

Lumba-lumba Pasal Antikristus 


18 Nasiam dakdanak, panorang parpudi ma nuan: 
anjaha songon na dob ibogei nasiam, na roh ma 
Antikristus, anjaha sonari domma buei Antikristus; 
hunjin boi botohonta panorang parpudi ma nuan. 

19 Hun tongah-tongahta do harohan ni sidea, tapi 
seng hasomanta sidea; ambit hasomanta sidea, rap 
pakon hita ma sidea tongtong. Tapi maningon talar 
do, na so hasomanta sidea haganup. 

20 Anjaha na dob nimininakan ni Na Pansing in do 
nasiam, anjaha haganup do nasiam mambotoh in. 

21 Hubahen pe surat hubani nasiam, sedo halani 
na so ibotoh nasiam hasintongan in, tapi halani 
domma ibotoh nasiam in, anjaha halani sagala 
ladung seng humbani hasintongan in. 

22 se do siparladung, anggo lang halak na 
marnalangkon, paboa sedo Kristus in Jesus? In ma 
Antikristus, na marnalangkon Bapa in ampa Anak 
in. 

23 Sagala na marnalangkon Anak in, seng adong 
bani Bapa in, halak na mangakui Anak in, adong do 
bani Bapa in. 

24Totap ma marianan ibagas nasiam, na dob 
binogei nasiam humbani mulani in. Anggo totap 
marianan ibagas nasiam na binogei nasiam 
humbani mulani in, totap ma marianan age nasiam 
ibagas Anak in ampa ibagas Bapa in. 

25 Anjaha ia bagah-bagah, na pinarbagah-bagah-Ni 
ai banta, in ma hagoluhan na sadokah ni dokahni. 
26 Husuratkon do on bani nasiam, ai ma pasal halak 
na pakahouhon nasiam. 

27 Anjaha pasal nasiam, marianan do totap ibagas 
nasiam pamminakion, na dob jinalo nasiam hun 
Bani. Anjaha seng pala porlu bani nasiam, ase 
ajaran ni atap ise pe nasiam. Sintong do na 
niajarhon ni pamminakion in haganup bani nasiam, 
seng dong ladung ijin, anjaha songon na niajarhon 
ai bani nasiam, totap ma nasiam ibagas la. 

28 Ai pe, nasiam dakdanak, totap ma nasiam ibagas 
la, ase talar honsi la marmalas ni uhur hita, ulang 
ma maila dompak-Si bani parroh-Ni ai. 

29 Anggo ibotoh nasiam na pintor do la, botoh 
nasiam ma, paboa sagala na mangkorjahon 
hapintoron, ai ma na dob tubuh hun Bani. 


Partinandaan ni Anak ni Naibata 
Marimbang Anak ni Sibolis 


1 Tonggor nasiam ma banggal ni holong ni uhur 
3 na binere ni Bapa in banta, gabe targoran do 
hita anak ni Naibata, anjaha in do hita tongon. 
Halani ai, lang itanda dunia on hita, halani seng 
itanda la. 
2Nasiam hinaholongan, anak ni Naibata do hita 
nuan, anjaha seng talar ope, barang na gabe aha 
do hita, tapi ibotoh hita do, anggo dob talar la, 

usih ma hita songon-Si, ai idahonta ma la, sonaha 
la sasintongni. 

3 Anjaha ganup, na marpangarapan sonin Bani, 
ipapansing ma dirini, songon la na pansing ai. 

4 Ganup na mangkorjahon dousa, panlanggar do ai 
homa bani titah, ai dousa, ai ma panlanggaron bani 
titah. 

3 Ibotoh nasiam do, laho mambuat dousanta do la 
ase roh, seng adong dousa ibagas la. 

6 Ganup na marianan ibagas la, seng mardousa: 
ganup sipardousa lape ongga ididah la, anjaha 
itanda pe lang la. 

7 Nasiam dakdanakku, ulang ma ipaoto-oto halak 
nasiam. Na mangkorjahon hapintoron, ai do na 
pintor, songon la na pintor ai. 

8 Halak sihorjahon dousa ai ma humbani sibolis, 
ai humbani mulani do mardousa sibolis in. Halani 
on do ase ipatalar Anak ni Naibata, ai ma laho 
mansedahon horja ni sibolis. 

9Ganup, na dob tubuh humbani Naibata, seng 
mardousa, ai marianan do totap bani bonihni ai. 
Seng tarbahensi mardousa, ai na dob tubuh do ia 
humbani Naibata. 

10 Hunjon do boi tandaon anak ni Naibata pakon 
anak ni sibolis, ganup na so mangkorjahon 
hapintoron seng humbani Naibata ai, sonai homa 
na so marholong ni uhur bani hasomanni. 

Holong do Padiparhon Hita hu Hagoluhan 


Domdom Mambahen Totap ibagas Hamatean 


11 hi on do barita na binogei nasiam humbani 
mulani, ase marsihaholongan hita. 

12 Ulang ma songon si Kain, na roh humbani na 
jahat ai, gabe ibunuh anggini. Aha do halani ase 
ibunuh ia? Halani jahat horjani, tapi horja ni anggini 
ai pintor. 

13 Ulang ma longang uhur nasiam sanina, anggo 
idomdomi dunia on nasiam. 

14Ibotoh hita do, na dob mandipar hita hun 
hamatean hu hagoluhan, halani holong uhurta bani 
hasoman. Na so parholong ni uhur, marianan do 
totap ibagas hamatean. 

15Barang ise na mardomdom bani hasomanni, 
sibunuh jolma do ai, anjaha ibotoh nasiam do, na so 
marianan totap hagoluhan na sadokah ni dokahni 
bani sagala sibunuh jolma. 

16 Hunjon do itanda hita holong ni uhur in, ai ma 
marhitei na binere-Ni ai hosah-Ni mangkopkop hita. 
Hita pe patut do bereonta hosahta mangkopkop 
hasomanta. 

17 Anggo adong halak na bayak, anjaha ididah 
hurangan hasomanni, hape itutup labah ni uhurni 
dompaksi, ija ma boi totap marianan holong ni uhur 
ni Naibata ibagas ia? 

18 Nasiam dakdanakku, ulang ma hatanta pakon 
dilahta mangkaholongi, tapi marhitei pambahenan 
ma ampa hasintongan. 


Malas ni Uhur na Roh humbani 
Tenger ni Uhur bani Naibata 


19Hunjon ma botohonta, paboa humbani 
hasintongan hita, anjaha ipatenger hita uhurta i 
lobeini, 

20 sanggah na manosal uhurta ibagas, “Banggalan 
do Naibata humbani uhurta anjaha ibotoh 
haganup.” 

21 Nasiam hinaholongan, anggo seng isalahkon 
uhurta hita, marhinsah ni uhur do hita i lobei ni 
Naibata. 

22 Anjaha barang aha pe ipangindo hita, jaloonta 
do hun Bani, halani iramotkon hita titah-Ni, anjaha 
ihorjahon hita rosuh ni uhur-Ni. 

23 Anjaha on do titah-Ni, ase porsaya hita bani goran 
ni Anak-Ni Jesus Kristus, anjaha marsihaholongan 
hita, songon na dob tinonahkon-Ni ai banta. 
24Halak na manramotkon titah-Ni, ai do na 
marianan ibagas la, anjaha Naibata ibagas ia. 
Anjaha hunjon do ibotoh hita, na dob marianan 
la ibagas hita, ai ma humbani Tonduy in, na dob 
binere-Ni banta. 

Partinandaan ni Tonduy ni Naibata 
Marimbang Tonduy ni Antikristus 


1Nasiam hinaholongan, ulang ma haganup 

tonduy haporsayai nasiam, tapi uji nasiam ma 
tonduy in, atap na humbani Naibata do in, ai 
domma buei nabi sipahulah-hulah roh hu dunia on. 
2 Hunjon ma tandaon nasiam Tonduy ni Naibata, 
“Ganup tonduy, na mangakuhon, na dob roh Jesus 
Kristus ibagas daging, ai ma na humbani Naibata.” 
3 Anjaha ganup tonduy, na so mangakui Jesus, seng 
humbani Naibata in. In ma tonduy ni Antikristus, na 
dob ibogei nasiam pasal parrohni, anjaha domma i 
dunia on ia nuan. 
4 Nasiam dakdanakku, humbani Naibata do nasiam, 
anjaha domma italuhon nasiam sidea, ai banggalan 
do la na ibagas nasiam, humbani na ibagas dunia 
on. 
> Hun dunia on do sidea, halani ai sahap parduniaon 
do sahap ni sidea, anjaha itangihon dunia on do 
sidea. 
6 Hita nani humbani Naibata do. Halak na mananda 
Naibata, ai do na manangihon hita, ise na so 
humbani Naibata, ai do na so manangihon hita. 
Hunjon do tandaonta Tonduy Hasintongan ampa 
tonduy sipaoto-oto. 

Holong ni Uhur do Padohorhon Jolma bani Naibata 


7 Nasiam hinaholongan, marsihaholongan ma hita, 
ai humbani Naibata do haholongan in, anjaha 
ganup na marholong ni uhur, ai ma na dob tubuh 
humbani Naibata anjaha itanda do Naibata. 
8Halak na so marholong ni uhur, seng itanda 
Naibata, ai Naibata ai ma haholongon. 

3 Hunjon do gabe talar holong ni uhur ni Naibata 
banta, ai ma humbani na dob sinuruh-Ni Anak- 
Ni na sasada in hu dunia on, ase manggoluh hita 
marhiteihon-Si. 

10 bagas on do haholongan ai, ai ma, sedo 
hita na mangkaholongi Naibata, tapi la do na 
mangkaholongi hita, anjaha isuruh do Anak-Ni 
bahen pardearan pasaloseihon dousanta. 

11 Nasiam na hinaholongan, anggo sonin ma holong 
ni uhur ni Naibata banta, maningon do age hita 
marsihaholongan samah hita. 

12 Seng dong atap ise na ongga mangidah Naibata. 
Anggo marsihaholongan samah hita, marianan ma 
Naibata ibagas hita, anjaha gok ma holong-Ni in 
ibagas hita. 

13 Hunjon ma ibotoh hita, na marianan hita ibagas 
la, anjaha la ibagas hita, ai ma halani na dob binere- 
Ni ai banta humbani Tonduy-Ni in. 

14 Domma ididah anjaha isaksihon hanami, paboa 
domma isuruh Bapa in Anak-Ni, ai ma Sipaluah 
dunia on. 

15 Barang ise na mangakui, Jesus do Anak ni 
Naibata, totap ma marianan Naibata ibagas ia 
anjaha ia ibagas Naibata. 

16 Anjaha domma ibotoh anjaha ihaporsayai hita 
pasal holong ni uhur ni Naibata banta. Naibata do 
haholonganin, anjaha halak na totap ibagas holong, 
ai do na totap ibagas Naibata, anjaha Naibata ibagas 
ia. 

17 (jai ma gok dear ni holong ai ibagas hita, pala 
marhinsah ni uhur hita bani ari paruhuman ai, ai 
songon-Si sonai do homa hita i dunia on. 

18Seng dong biar ibagas holong, tapi ipadaoh 
holong na dob gokan dear ai do biar, ai marisi 
uhum do biar, anjaha halak parbiar, seng gokan 
dear ibagas holong ni uhur. 

19 Maruhur holong ma hita, ai parlobei do Ia 
mangkaholongi hita. 

20 Anggo adong halak na mangkatahon holong 
uhurni bani Naibata, hape idomdomi hasomanni, 
parladung do ai. Ai anggo seng ihaholongi 
hasomanni na nididahni, Naibata na so nididahni 
pe, seng boi haholonganni. 

210n do titah na ijalo hita hun Bani, “Na 
mangkaholongi Naibata, maningon haholonganni 
do homa saninani.” 

Haporsayaon do na Manaluhon Dunia on 


1 Ganup na porsaya, Jesus do Kristus, ai ma na 
dob tubuh humbani Naibata, anjaha ganup na 
mangkaholongi la, na manubuhkon-Si, holong do 
homa uhur-Ni bani halak na dob tubuh hun Bani. 
2 Hunjon do ibotoh hita, na dob holong uhurta bani 
Anak ni Naibata, anggo holong uhurta bani Naibata 
anjaha ihorjahon hita titah-Ni. 
3Ai on do holong ni uhur bani Naibata, anggo 
idalankon hita titah-Ni, anjaha seng borat titah-Ni 
in. 
4 Ai sagala na dob tubuh humbani Naibata, ai do na 
manaluhon dunia on. Haporsayaonta, in do na dob 
monang manaluhon dunia on. 
3]se do na manaluhon dunia on, anggo lang na 
porsaya, paboa Jesus do Anak ni Naibata? 


Hasaksian ni Naibata Pasal Jesus, Anak-Ni in 


ela do in, na dob roh marhitei bah pakon daroh, 
ai ma Jesus Kristus, seng pitah ibagas bah, tapi 
ibagas bah ampa daroh do. Anjaha Tonduy in do na 
manaksihon, ai Tonduy in do hasintongan. 

7 Ai tolu do na manaksihon, 

8 ai ma Tonduyin, bah in ampa darohin, anjaha sada 
do na tolu in. 

3|a hasaksian humbani jolma ijalo hita do, tapi 
banggalan do hasaksian na humbani Naibata, 

ai hasaksian na humbani Naibata do on, na 
sinaksihon-Ni pasal Anak-Ni in. 

10Na porsaya bani Anak ni Naibata, ijolom do 
hasaksian in. Na so porsaya bani Naibata, ibahen 
do la parladung, halani lang porsaya ia bani na 
sinaksihon ni Naibata pasal Anak-Ni in. 

11 Anjaha on do na sinaksihonni ai, ai ma, na dob 
ibere Naibata do banta hagoluhan na sadokah ni 
dokahni, anjaha ibagas Anak-Ni in do hagoluhan in. 
12 Simada Anak in, bani do hagoluhan in, na so 
simada Anak ni Naibata, seng bani hagoluhan in. 
13 Ase husurat on bani nasiam na porsaya bani 
goran ni Anak ni Naibata, ai ma, ase ibotoh nasiam, 
na dob bani nasiam do hagoluhan na sadokah ni 
dokahni. 


Pasal Tonggo ampa Parsaoran pakon 
Naibata ibagas Jesus Kristus 


14 Anjaha on do hinsah ni uhurta na dong banta i 
lobeini, “Anggo ipindo hita atap aha domu hubani 
rosuh ni uhur-Ni, itangihon do hita. 

15 Anjaha, anggo ibotoh hita, itangihon do hita pasal 
atap aha pe na pinindonta, jadi ibotoh hita ma, na 
tongon ma jumpah hita na pinindonta ai hun Bani. 
16 Anggo ididah sada halak hasomanni mardousa, 
na so marujung hu hamatean, martonggo ma ia, 
jadi bereon-Ni ma bani hagoluhan, ai ma bani 
sipardousa, na so marujung hu hamatean ai. 

Adong do dousa, na marujung hu hamatean, seng 
huhatahon, ase itonggohon anggo ai. 

17 Sagala hagedukon, dousa do ai, anjaha adong do 
dousa, na so marujung hu hamatean. 

18 botoh hita do, na so mardousa sagala halak na 
dob tubuh humbani Naibata, tapi marsijoloman 
bani Naibata do halak, na dob tubuh hun Bani, 
anjaha seng tarkahua parjahat in ia. 

19 Ibotoh hita, na humbani Naibata do hita, anjaha 
ganup dunia on ibagas kuasa ni hajahaton do. 
20Tapi ibotoh hita do, na dob roh do Anak ni 
Naibata, anjaha ibere do uhur banta, ase itanda hita 
la na sintong in. Anjaha ibagas la na sintong in do 
hita, ibagas Anak-Ni Jesus Kristus. la do Naibata na 
sintong in ampa hagoluhan na sadokah ni dokahni. 
21 Nasiam dakdanakku, jaga nasiam ma diri nasiam 
dompak sisombahon na lepak.” 


2 Johannes 


Hata Tabi bani Inang 
na Porsaya ampa bani Dakdanakni 


1 1 Hun bangku, sintua in, hubani inang na tarpilih 
in, ampa dakdanakni, na huhaholongi ibagas 
hasintongan, seng ahu tumang tene, tapi dihut do 
haganup na dob mananda hasintongan in, 

2 halani hasintongan na marianan ibagas hita, 
anjaha na mangkasomani hita ronsi sadokah ni 
dokahni. 

3 Jhasomani idop ni uhur, parontou ni uhur ampa 
damei ma hita, humbani Naibata Bapa ampa 
humbani Jesus Kristus, Anak ni Bapa in, marhitei 
hasintongan ampa haholongon. 


Parlahou ibagas Hasintongan 


4Malas tumang do uhurhu halani jumpah ahu i 
tongah-tongah ni anakmu na marparlahou ibagas 
hasintongan domu hubani titah, na dob ijalo hita 
humbani Bapa in. 

3 Anjaha sonari, mangindo ma ahu bamu inang 
na pinarsangapan, sedo songon titah na baru 
husuratkon bamu, tapi na dob dong banta humbani 
mulani do, “Marsihaholongan ma hita samah hita.” 

6 Anjaha on do holong ni uhur in, ase marparlahou 
hita domu hubani titah-Ni in. On ma titah in, songon 
na dob ibogei nasiam humbani mungkahni, ase 
ibagas ai nasiam marparlahou. 


Lumba-lumba dompak Parpodah na Kahou 


7 Aidomma bingkat buei parpodah na kahou roh hu 
dunia on, na so mangakui Jesus Kristus roh ibagas 
daging. In ma parpodah na kahou anjaha Antikristus 
in. 

8 Jaga nasiam ma diri nasiam, ase ulang magou 
humbani nasiam na dob hinorjahon nasiam, tapi 
jumpahan upah na gok ma nasiam. 

9Ganup na manadingkon na so totap ibagas 
pangajaran ni Kristus, seng parrupei ai bani Naibata. 
Na totap ibagas pangajaran in, in do parrupei bani 
Bapa in ampa Anak in. 

10Anggo adong na roh bani nasiam, na so 
mamboan pangajaran on, ulang ma jalo nasiam ia 
hu rumah, anjaha ulang ma tabi nasiam ia. 

11 Ai barang ise na manabisi, na dihut ma ai bani 
horja hajahatonni ai. 

12Buei do namin na sihol suratkononku bani 
nasiam, tapi seng marosuh uhurhu marhitei kortas 
ampa tinta tumang, huarap do boi ahu roh 
manjumpahkon nasiam, ase boi dumpar bohi bei 
marsahap, ase gok malas ni uhurta. 

13 Manongos tabi do bamu anak ni saninamu, na 
tarpilih in. 


3 Johannes 


Tabi bani si Gayus 


Ba bangku, sintua in, hubani si Gayus, 
na hinaholongan, na huhaholongi ibagas 
hasintongan. 

2 Ham na hinaholongan, iparsinta uhurhu do, ase 
horas anjaha jorgit ham ibagas haganup, domu 
hubani hajorgiton ni tonduymu. 


Pasal Partamueion 


3Malas tumang do uhurhu, sanggah na roh 
hasoman-hasomanta, anjaha isaksihon sidea do 
pasal hasintongan na adong bamu, sonaha ham 
marparlahou ibagas hasintongan. 

4 On do malas ni uhurhu sibanggalan, ai ma, anggo 
hubogei marparlahou anakku ibagas hasintongan. 
> Ham na hinaholongan, dear do pambahenmu in 
bani hasoman-hasoman ampa bani halak na legan. 
6 Isaksihon sidea do holong ni uhurmu i lobei ni 
kuria in. Dear ma in anggo ipabingkat ham sidea 
bani pardalanan ni sidea, domu hubani rosuh ni 
Naibata. 

7 Ai halani goran in do sidea bingkat, anjaha seng 
dong ijalo sidea atap aha pe humbani halak sipajuh 
begu-begu. 

8 Halani ai, patut do jaloonta halak sisonin, ase 
hasoman parhorja hita bani hasintongan in. 

9 Manongos surat do ahu otik bani kuria in, tapi lang 
ijalo si Diotrepes hanami, ai ma na sihol sigijangan 
ai humbani sidea ninuhurni. 

10 Halani ai, anggo roh ahu, tarsingatanku ma 
pambahenanni ai, ai ma na pasambor-samborhon 
hanami marhitei hata-hata, anjaha seng sonang 
uhurni singgan sonai tumang, manjua do ia manjalo 
sanina in, anjaha ilanglangi na sihol manjalo, ipabali 
humbani kuria in. 

11Ham na hinaholongan, ulang ma tiru na 
masambor, tapi na madear ma. Hun bani Naibata 
do halak na mangkorjahon na madear, tapi 
sihorjahon na masambor seng ongga ididah ai 
Naibata. 

12 Jumpahan hasaksian do si Demetrius humbani 
haganup, ampa humbani hasintongan in sandiri, 
sonai homa hun bennami, anjaha ibotoh ham do, 
sintong do hasaksian na hun bennami in. 


Hata Tabi Parujungan 


13 Buei do namin sisuratkononku bamu, tapi seng 
marosuh uhurhu manurat bamu marhitei tinta 
ampa panurat. 

14 Tapi arap do uhurhu podas ham boi idahonku, 
jadi boi ma hita padumpar bohi marsahapi. (13- 
15) Damei ma bamu. Manongos tabi do bamu 
hasoman-hasoman in. Padas ham tabingku bani 
hasoman-hasoman in sada-sada! 


Judas 


Lobei ni Hata 


1 1 Hun bani si Judas, juakjuak ni Jesus Kristus, 
sanina ni si Jakobus, hubani na tardilo in, 
na hinaholongan ibagas Naibata Bapa, anjaha na 
niramotkon bani Jesus Kristus. 

2 Lambin igoki ma bani nasiam idop ni uhur, damei 
ampa holong! 


Lumba-lumba dompak Parpodah na Kahou 


3 Nasiam hinaholongan, sanggah na marpongkut 
ni uhur ahu mambahen surat bani nasiam pasal 
haluahon parriapanta in, huahap tarpaksa do 
ahu pagolpa nasiam marhitei surat, ase maruntol 
nasiam mangkopkop haporsayaon in, na dob sah 
iondoskon hubani halak na mapansing. 

4 Ai adong do deba halak, na dob padomuhon dirini 
sip-sip bani nasiam, ai ma halak, na dob dokah 
hinan itontuhon bani uhum on, na dob tarsurat 
hinan, “Na so daulat, na paubahkon idop ni uhur 
ni Naibata hubani goluh na so manrantei, anjaha 
na marnalangkon Jesus Kristus, Raja ampa Tuhanta 
sisada-sada in.” 

3 Sihol do pasingatonku nasiam, age pe domma 
torang ibotoh nasiam ganupan in, “Tuhan in, na dob 
paluahkon bangsa-Ni hun Tanoh Masir, iboiskon do 
use na so porsaya ai. 

6Malekat-malekat pe, na so manramotkon 
jabatanni, na manadingkon iananni hinan, 
ipajagahon do ibagas hagolapan marhitei gari na 
manongtong das hubani ari uhum na banggal in. 

7 Usih songon Sodom ampa Gomora ampa huta 
na inggot hujai, na marhabutakon songon sidea, 
anjaha na mandalankon hisap-hisap bani na 
tinompa na legan, gabe usihan lumba-lumba 
marhitei na bois sidea ibahen apuy sisadokah ni 
dokahni. 

8 Anjaha sonai do homa sidea on, marhitei nipi- 
nipini ibutaki do dagingni, mapas uhurni bani 
siparkuasa anjaha irisai na sangap-sangap.” 

əla si Mikael, sintua ni malekat in, sanggah na 
maringor anjaha marsual ia pakon sibolis pasal 
bangkei ni si Musa, seng pag ia mandabuh uhum 
paminsangon dompak sibolis in, tapi ihatahon do, 
“Tuhan in ma na maminsang ho.” 

10Tapi anggo sidea, manrisai do pasal na so 
binotohni, tapi pambotoh ni sidea, songon na 
adong bani binatang na so maruhur in, na roh 
humbani biakni hinan, ai do mangagou sidea. 

11 Bursik ma sidea, ai idalani sidea do dalan ni si 
Kain, ai mayub do sidea halani upah sipaoto-oto ni 


Judas 1 4278 


si Bileam, anjaha magou marhitei panlawanon na 
usih hubani panlawanon ni si Kora. 

12 Songon tikas do sidea sanggah marsipanganon 
haholongan nasiam, na so maila hisapan mangan 
rap pakon nasiam, na pamombur-mombur dirini 
sandiri, hombun na so marbah, na sinompul ni 
logou do sidea, hayu na melus, na so marbuah, na 
dob dua hali matei, na dob mabungkar, 

13 doskon gilumbang ni laut na liar do sidea, na 
margubohkon hailaonni sandiri, bintang na kahou, 
golap na marimpot-impot do ipasirsir bani sidea 
ronsi sadokah ni dokahni. 

14 Pasal sidea do homa manjahai si Henok, 
papitusundutkon humbani si Adam, nini, “Tonggor 
ma, roh do Tuhan in marhasoman Na Pansing-Ni, 
marlaksa-laksa, 

15 manguhumi haganup ampa maminsang haganup 
halak na so daulat halani pambahenan ni sidea na 
so daulat ai ampa halani haganup hata panlawanon 
ni sidea na so daulat dompak-Si.” 

16 Sidea, ai ma halak na marungut-ungut, na 
mamurai sombuh ni pargoluhonni, na mansuhun- 
suhuni hisap-hisapni, parhata sumbang, na 
pamantin-mantin parsahap laho mambuat untung. 

Ojur-ojur Sipatoguh Uhur 


17 Tapi nasiam, hinaholongan, ingat nasiam ma hata 
na dob nilumbahon ni apostel ni Tuhanta Jesus 
Kristus. 

18 Nini sidea do bani nasiam, “Bani panorang 
parpudi adong ma sipanrisai, na mambalosi hisap- 
hisapni na jahat ai.” 

19 Sidea ai ma sipamolah-molah, jolma pardunia on, 
na so sipartonduy. 

20 Tapi, nasiam na hinaholongan, pauli-uli nasiam 
ma diri nasiam i atas ni haporsayaon nasiam na 
pansing sahalian in, anjaha martonggo ma nasiam 
ibagas Tonduy Na Pansing. 

21 Ramotkon nasiam ma diri nasiam ibagas holong 
ni uhur ni Naibata, anjaha paima-ima nasiam ma 
idop ni uhur ni Tuhanta Jesus Kristus, na mamboan 
nasiam hu hagoluhan na sadokah ni dokahni. 

22 Maridop ni uhur ma nasiam bani na ganggu 
maruhur, 

23anjaha paluah nasiam ma sidea marhitei na 
manrintaksi humbani apuy, na legan use idopi 
nasiam ma marhasoman biar, magigi age bani hiou 
na dob mabutak halani dagingni. 

24 Tapi Bani ma, na margogoh manramotkon nasiam 
ase ulang tompas, ampa na pajongjongkon nasiam 
marolob-olob, lang martikas i lobei ni hasangapon- 
Ni ai, 

253i ma Naibata na sasada in, na paluahkon 
hita marhitei Jesus Kristus, Tuhanta in, Bani ma 
hasangapon, hamuliaon, hagogohon ampa kuasa 
humbani mula ni mulani, age nuan, ronsi sadokah 
ni dokahni. Amen. 


Pangungkabon 


Hata Parlobei 


1On ma pangungkabon ni Jesus Kristus, na 

binerehon ni Naibata hu bani, laho patuduhkon 
hubani juakjuak-Ni na laho podas masa, jadi isuruh 
ma malekat-Ni pabotohkon ai bani juakjuak-Ni, si 
Johannes. 
2 Isaksihon do hata ni Naibata pakon hasaksian 
pasal Jesus Kristus, ai ma haganup na dob nididahni. 
3 Martuah ma na mambasa pakon na mambogei 
hata ni panjahaion on, na marimbagaskon na 
tarsurat ibagas on, ai dohor ma panorangni. 


Tabi ni si Johannes bani na Pitu Kuria 


4 Humbani si Johannes hubani na pitu kuria i Asia, 
Idop ni uhur ma bani nasiam pakon damei hun Bani, 
na dong sonari, na dob dong hinan ampa na laho 
roh, pakon humbani tonduy na pitu na i lobei ni 
hotak-Ni, 

3ampa humbani Jesus Kristus, saksi na bonar in, 
na parlobei tubuh humbani na matei, sigomgom 
sagala raja ni dunia on. la, na mangkaholongi 
hita anjaha na paluahkon hita humbani dousanta 
marhitei daroh-Ni, 


Pangungkabon 1 4282 


5na manjadihon hita gabe harajaon hamalimon 
bani Naibata Bapa-Ni: Bani ma hasangapon pakon 
hagogohon ronsi sadokah ni dokahni! Amen. 


Tongon do Roh use Tuhan Jesus 


7Tonggor ma, na roh ma la marhasoman hombun, 
anjaha idahon ni sagala mata ma la, sonai homa 
sidea na mamantom-5i: jadi mandoruh ma sagala 
bangsa na i tanoh on marhalani-Si. Sonai ma 
tongon. Amen. 

8“Ahu do Alpa pakon Omega, Bonani pakon 
Ujungni, nini Tuhan Naibata, “Na dong sonari, na 
dob dong hinan pakon na laho roh, Pargogoh Na 
So Tarimbang.' 


Pangungkabon bani si Johannes i Pulou Patmos 


3 Ahu si Johannes, sanina nasiam anjaha hasoman 
nasiam ibagas sitaronon pakon ibagas harajaon 
ampa ibagas hasabaron ibagas Jesus Kristus; i Pulou 
Patmos do ahu ijia halani hata ni Naibata pakon 
halani panaksihon bani Jesus. 

10 ibagas Tonduy do ahu bani ari ni Tuhan in: jadi 
hubogei ma i pudingku sora na maling songon sora 
ni tarompit, 

1na mangkatahon, “Atap aha na nididahmu, 
suratkon ma in bani sada buku anjaha tongoskon 
ma bani kuria na pitu ai, ai ma Epesus, Simirna, 

Pergamon, Tiatira, Sardes, Piladelpia, pakon 
Laodikea.” 

12 Jadi marhusor ma ahu dompak sora na marsahap 
pakon ahu ai. Sanggah na marhusor ai ahu, huidah 
ma pitu parsuluhan omas. 

13 Anjaha i tongah-tongah ni parsuluhan ai adong 
ma sada songon Anak ni Jolma, na marbaju ganjang 
das hu nahei-Ni anjaha na margondit omas bani 
tonton-Ni. 

14Lopak do ulu-Ni pakon jambulan-Ni songon 
ambulu ni biribiri silopak, songon salju, anjaha 
songon gara ni apuy do ia mata-Ni. 

15Nahei-Ni songon tombaga na ilala ibagas 
panloburan, sora-Ni songon parhasak ni bah 
banggal. 

16 Ijolom do pitu bintang ibagas tangan-Ni siamun, 
anjaha humbani pamangan-Ni luar do podang sidua 
mata na marot, anjaha bohi-Ni marsinalsal songon 
mata ni ari sanggah hadetenganni. 

17 Sanggah huidah la, tompas ma ahu songon na 
matei i lobei ni nahei-Ni. Jadi itampeihon ma tangan 
siamun-Ni hu bangku, nini ma, “Ulang mabiar! Ahu 
do Na Parlobei pakon Na Parpudi, 

18anjaha na manggoluh. Na dob matei do Ahu, 
anjaha tonggor ma, na manggoluh do Ahu ronsi 
sadokah ni dokahni, anjaha Bangku do anakkunsi ni 
hamatean pakon nagori toruh. 

19 Ase suratkon ma na ni idahmu, ai ma na masa 
sonari, age na laho masa ope i pudi ni on. 

20 Anjaha on do rusia pasal bintang na pitu, 
na nididahmu bani tangan siamun-Ku pakon 
parsuluhan omas na pitu in: Ia bintang na pitu in, 
in ma malekat ni kuria na pitu in, anjaha na pitu 
parsuluhan in, in ma na pitu kuria in.” 


Surat hubani Kuria Epesus 


1 “Suratkon ma bani malekat ni kuria Epesus: 
On do hata ni na manjolom bintang na pitu 
bani tangan siamun-Ni, anjaha na mardalan-dalan 
i tongah-tongah ni parsuluhan na pitu in: 
2 Hubotoh do sagala horjamu pakon paruntolonmu 
ampa hasabaronmu, anjaha na so tarpataron-taron 
ham halak parjahat. luji ham do na mangkatahon, 
apostel sidea, hape sedo na tongon: parladung do 
sidea jumpah ham. 
3 Marsabar ni uhur do ham, manaron do ham halani 
goran-Ku, anjaha seng marnaloja ham. 
4Tapi adong do pangkurangi ni uhurhu dompak 
ham, ai ma, “Itadingkon ham do holong ni uhurmu 
na bani mungkahni ondi.’ 
> Ingat ma, hunja ham madabuh, paubah ham ma 
uhurmu, anjaha horjahon ma horjamu songon na 
bani mungkahni! Anggo lang, roh ma Ahu hu bamu, 
Hupadaoh ma parsuluhanmu in humbani iananni, 
anggo lang ipaubah ham uhurmu. 

6Tapi on adong do bamu, “Ihagigihon ham do 
pambahenan ni halak Nikolai. Ahu pe huhagigihon 
do ai.” 

7 Itangihon na marpinggol ma na hinatahon ni 
Tonduy in hubani kuria in, “Na monang in do 
bereon-Ku mangan humbani hayu hagoluhan, na i 
Paradeiso ni Naibata.”” 


Surat hubani Kuria Simirna 


8 “Suratkon ma bani malekat ni kuria Simirna: On do 
hata ni na Parlobei pakon na Parpudi, na dob matei 
anjaha na dob mulak manggoluh: 

3 Hubotoh do hamarsikonmu pakon 
hasombuhonmu, tapi na bayak do ham, 
ampa parpahiri ni halak na mangkatahon Jahudi 
sidea, hape seng tongon, tapi tumpuan ni sibolis 
do. 

10 Ulang habiarhon sagala sitaronon, na sihol roh 
bamu. Tonggor ma, dabuhon ni sibolis ma atap piga 
nasiam hubagas tutupan, ase iuji nasiam anjaha 
marsik ma nasiam sapuluh ari dokahni. Sai bujur ma 
ham ronsi matei, dob ai berehonon-Ku ma bamu 
sortali hagoluhan ai! 

11 Sagala na marpinggol itangihon ma na hinatahon 
ni Tonduy in bani kuria in. Na monang in seng anjai 
mahua ia bahenon ni hamatean na paduahon in.” 

Surat hubani Kuria Pergamon 


12 “Suratkon ma bani malekat ni kuria Pergamon: 
On do hata ni na manjolom podang sidua mata na 
marot ai: 

13 Hubotoh do, ija ham marianan, ai ma dohor 
bani hotak ni sibolis in. Marsijoloman do ham bani 
goran-Ku, seng iparnalang ham haporsayaonmu 
Bangku, age sanggah panorang ni si Antipas, 
saksing-Ku hatengeran ni uhur-Hu, na dob ibunuh 
i lobei nasiam bani ianan ni sibolis in. 

14Tapi adong do otik pangkurangi ni uhur- 
Hu dompak ham, adong do deba nasiam na 
mangihutkon podah ni si Bileam, na mangajari 
si Balas mambahen jarot bani halak Israel, gabe 
ipangan sidea na ginalangkon bani sisombah- 
sombahon anjaha manriah-riahi. 

15Sonai homa, adong do deba nasiam na 
mangihutkon pangajaran ni halak Nikolai. 

16 Paubah ham ma uhurmu! Anggo lang, podas 
ma Ahu roh, marmunsuh dompak sidea marhitei 
podang ni pamangan-Ku. 

17 Sagala na marpinggol itangihon ma na hinatahon 
ni Tonduy in bani kuria in. Bani na monang in ma 
bereon-Ku manna na ponop in, anjaha bereon-Ku 
ma bani batu putih ampa goran na baru, na tarsurat 
bani batu ai, na so binotoh ni atap ise sobali na 
manjalosi.” 

Surat hubani Kuria Tiatira 


18 “Suratkon ma bani malekat ni kuria Tiatira: On do 
hata ni Anak ni Naibata, na marmata songon gara ni 
apuy anjaha nahei-Ni songon tombaga: 

19Hubotoh do sagala horjamu pakon holong 
ni uhurmu pakon haporsayaonmu pakon 
pansarihonmu pakon  hasabaronmu ampa 
pambahenanmu na parpudi on, na bueinan 
humbani na parlobei ai. 

20 Tapi adong do pangkurangi ni uhur-Hu dompak 
ham, ipaturut ham do si Isebel, naboru ai, na 
mangkatahon nabi ia, gabe iajari anjaha ipakahou 
do juakjuak-Ku, ase manriah-riahi sidea anjaha 
ipangan galangan, na ginalangkon bani sisombah- 
sombahon. 

21 Domma Hubere panorang bani, ase ipaubah 
uhurni, tapi seng ra ia paubahkon uhur humbani 
panriah-riahonni ai. 

22 Tonggor ma, bahenon-Ku ma ia boritan i atas 
podomanni, anjaha hasomanni marbangkis ai 
dabuhon-Ku do hu hamarsikon banggal, anggo 
lang ipaubah sidea uhurni manadingkon horjani ai. 
23 Anjaha dakdanak ni sidea bois do bahenon- 
Ku matei, ase ibotoh ganup kuria in, paboa Ahu 
do sipareksa piah-piah pakon atei-atei, anjaha 
Hubalaskon bani ganup nasiam romban hubani 
horjani bei. 

24Tapi bani nasiam na legan ai i Tiatira, na so 
mangirikkon pangajaran ai, anjaha na so mambotoh 
rusia ni setan na bagas-bagas ai, songon na 
hinatahon ni sidea, Huhatahon ma bani nasiam, 
seng be tampeihonon-Ku siporsanon na legan bani 
nasiam. 

25 Tapi, aha na dong bani nasiam, jolom nasiam ma 
ai poltik, ronsi roh Ahu. 

26 Bani na monang in pakon bani na mangkorjahon 
horjang-Ku das hu ujung, bereon-Ku do kuasa bani, 
manrajai bangsa parbegu. 

27 Parmahanonni ma sidea marhitei tungkot bosi 
anjaha rosakonni do sidea songon hudon tanoh, 
songon Ahu na dob manjalo kuasa in humbani 
Bapang-Ku, 

28anjaha berehonon-Ku do hubani bintang 
buhasiang. 

29 Sagala na marpinggol itangihon ma na hinatahon 
ni Tonduy in bani kuria in.” 


Surat hubani Kuria Sardes 


1 “Suratkon ma bani malekat ni kuria Sardes: 
On do hata ni Partonduy na pitu na humbani 
Naibata pakon Parbintang na pitu in: Hubotoh do 
sagala horjamu, na targoran do ham manggoluh, 
hape na matei do ham. 
2Puho ma ham, anjaha pargogohi ham ma 
hasomanmu na tading in, na laho matei in: ai seng 

dong jumpah Ahu horjamu na gokan dear i lobei ni 
Naibatang-Ku. 

3 Halani ai ingat ma aha na jinalomu anjaha aha na 
binogeimu, ramotkon ham ma ai, anjaha paubah 
uhurmu. Anggo lang ham puho, roh ma Ahu songon 
panangko, anjaha seng botohonmu panorangni, 
sadihari parroh-Ku bamu. 

4 Tapi dong do piga-piga halak bani nasiam i Sardes, 
na so pabutakkon pakeianni: sidea ma na sihol 
mardalan rapkon Ahu marpakeian putih, ai sidea do 
na talup. 

Bani na monang in do hiouhononkon pakeian 
putih, anjaha seng sasapon-Ku goranni humbani 
buku hagoluhan in. Saksihonon-Ku do goranni i 
lobei ni Naibata ampa i lobei ni malekat-Ni. 

6 Sagala na marpinggol itangihon ma na hinatahon 
ni Tonduy in hubani kuria in.” 


Surat hubani Kuria Piladelpia 


7 “Suratkon ma bani malekat ni kuria Piladelpia: On 
do hata ni Na Pansing anjaha Na Sintong in, na 
manjolom anakkunsi ni si Daud, na mangungkab, 
anjaha seng dong na boi manutup, na manutup, 
anjaha seng dong na boi mangungkab. 

8 Hubotoh do sagala horjamu. Tonggor ma, domma 
Huungkab i lobeimu labah, na so boi tutupon ni 
barang ise pe. Ai age pe otik gogohmu, idalankon 

ham do hatang-Ku, anjaha seng iparnalang ham 
goran-Ku. 

9 Tonggor ma, Huboan ma halak humbani tumpuan 
ni setan, na mangkatahon Jahudi sidea, hape seng 
tongon, parladung do sidea. Tonggor ma, parohon- 
Ku do sidea marsombah bani jampal ni naheimu, 
ase ibotoh sidea, paboa na holong do uhur-Hu 
bamu. 

10 Halani iramotkon ham do hata hasabaron na hun 
Bangku, Ahu pe ramotkonon-Ku ma ham bani ari 
parlajouan, na sihol roh hu sab dunia on, laho 
manlajou sagala na mangiankon tanoh on. 

11 Barah ma Ahu roh! Jolom ham ma na dong bamu, 
ulang dong na mambuat sortalimu! 

12Na monang in do bahenon-Ku gabe basikah 
ibagas rumah ni Naibatang-Ku, seng anjai mandarat 
be ia hunjai, anjaha suratkonon-Ku ma goran 
ni Naibatang-Ku bani pakon goran ni huta ni 
Naibatang-Ku, ai ma Jerusalem na baru, na susur 
hun nagori atas humbani Naibatang-Ku, sonai homa 
goran-Ku na bayu in. 

13 Sagala na marpinggol itangihon ma na hinatahon 
ni Tonduy in hubani kuria in!” 


Surat hubani Kuria Laodikea 


14 “Suratkon ma bani malekat ni kuria Laodikea: On 
do hata ni si Amen, Saksi na bujur anjaha na bonar, 
mula ni panompaon ni Naibata. 

15 Hubotoh do sagala horjamu, seng sai ngilu, seng 
sai milas ham. Ambit ngilu ma namin atap milas! 
16 Tapi, halani danggol-danggol sisilon ham, seng 
ngilu seng milas, utahkonon-Ku ma ham humbani 
pamangan-Ku. 

17 Ihatahon ham, “Na bayak do ahu anjaha marnah 
na dong, seng hurangan ahu.' Seng ibotoh ham, na 
madoyuk do ham hape anjaha na masombuh, na 
musil, na mapitung anjaha na talanjang. 

18 Hupodahi ma ham mamboli omas hun Bangku, 
na dob pinapitah bani apuy, ase tongon bayak ham, 
sonai age pakeian putih sihiouhononmu, ase ulang 
taridah hailaonmu halani hatalanjangonmu, sonai 
age minak maminaki matamu, ase marpangidah 
ham. 

19 Ai sagala na Huhaholongi, ai do Hupinsang anjaha 
Huajar. Ase pongkutkon ma, anjaha paubah ham 
ma uhurmu! 

20 Tonggor ma, na jongjong do Ahu i lobei ni labah 
in mangkartuki. Atap ise na mambogei sorang-Ku 
anjaha iungkab labah ai, masuk ma Ahu hu bani, 
mangan ma Ahu rap pakonsi, anjaha ia rap pakon 
Ahu. 

21 Bani na monang in do berehonon-Ku hundulan 
bani hotak-Ku rap pakon Ahu, songon Ahu, dob 
monang, hundul rap pakon Bapang-Ku bani hotak- 
Ni ai. 

22 Sagala na marpinggol itangihon ma na hinatahon 
ni Tonduy in hubani kuria in.” 


Hajombuton ni Naibata na 
Marparatas i Nagori Atas 


1 Dob salpu ai, mangkawah ma ahu, jadi tonggor 
ma, tarbuka ma sada labah i nagori atas. Anjaha 
sora na hubogei bani mulani ai, na marsora songon 
sora ni tarompit hu bangku, nini ma, “Naik ma ho 
hujon, ase Hupatuduhkon bam na maningon laho 
masa, dob salpu on.” 
2 Jadi mintor ibagas Tonduy ma ahu, anjaha tonggor 
ma, adong do sada paratas i nagori atas, anjaha 
adong do na hundul bani paratas ai. 
3 la rupa ni na hundul ai songon intan jaspis pakon 
sardis do. Dong do sada halibitongan manlioti 
paratas ai songon intan samarah rupani. 
4Inggot paratas ai adong do dua puluh ompat 
hotak, hundulan ni dua puluh ompat sintua, na 
marhiou silopak anjaha marsortali omas bani ulu ni 
sidea. 
> Anjaha luar do humbani paratas ai hilap ampa sora 
pakon longgur. Gara do pitu suluh i lobei ni paratas 
ai, ai ma na pitu Tonduy ni Naibata. 
6 | lobei ni paratas ai adong ma songon laut kasa usih 
songon kristal. | tongah-tongah ni paratas ai pakon 
inggotni ai, adong do ompat pargoluh, parmata na 
buei i lobei ampa i pudi. 

7 Pargoluh na parlobei ai usih do songon singa, 
pargoluh na paduahon songon lombu jonggi, 
pargoluh na patoluhon marbohi songon jolma, 
anjaha na paompatkon usih songon manuk-manuk 
nanggordaha na habang. 

8 Ganup pargoluh na ompat ai marhabong do onom 
bei; marmata na buei inggot ampa ibagas. Seng 
marsaran sidea arian borngin mangkatahon, “Na 
pansing, na pansing, na pansing do Tuhan Naibata, 
Sigomgom haganupan, na dob dong hinan, na dong 
nuan pakon na laho roh.” 

9 Siap hali, sanggah ibere pargoluh ai hasangapon 
pakon hamuliaon pakon tarima kasih bani na 
hundul i atas paratas ai, na manggoluh ronsi 
sadokah ni dokahni, 

10 manrogop ma na dua puluh ompat sintua ai i 
lobei ni na hundul bani paratas ai, isombah ma la na 
manggoluh sadokah ni dokahni, itibalhon ma sortali 
ni sidea hulobei ni paratas ai, anjaha ihatahon ma, 
11“Ham Tuhan Naibatanami, na talup do 
Ham manjalo hasangapon, hamuliaon pakon 
hagogohon, ai Ham do na manompa sagala na 
dong: humbani rosuh-Mu do ase manjadi in 
haganup anjaha tartompa.” 

Anak ni Biri-biri ai hansa na 
Boi Mangungkab Buku na Marlak ai 


1 Dob ai huidah ma bani tangan siamun ni na 
hundul bani paratas ai sada buku, na marsurat 
hun darat pakon humbagas, na ilak marhitei pitu 
lak. 
2 Anjaha huidah ma sada malekat na gogoh, na 
mandilohon maling, “Ise ma na talup mangungkab 
buku in pakon mananggali lakni in?” 
3 Tapi seng dong barang ise i nagori atas, age i tanoh, 
age i toruh ni tanoh, na boi mambuka buku ai atap 
manonggor hubagas. 
4Gabe tangis-tangis ma ahu, halani seng dong 
na talup mangungkab buku ai atap manonggor 
hubagas. 
3 Jadi nini sada humbani sintua ai ma hu bangku, 
“Ulang ham tangis! Tonggor ma, domma monang 
singa na humbani marga Juda, urat ni si Daud. la do 
na boi mambuka buku in pakon mananggali lakni.” 
6 Anjaha huidah ma i tongah-tongah ni paratas 
ai pakon pargoluh na ompat ai ampa sintua ai 
jongjong sada Anak ni biribiri, songon na dob 
isambolih, pitu do tandukni anjaha pitu do matani, 
ai ma na pitu Tonduy ni Naibata, na dob isuruh hu 
sab tanoh on. 
7 Jadi roh ma Anak ni biribiri ai, ijalo ma buku ai hun 
tangan siamun ni na hundul i atas paratas ai. 

8 Jadi dob ijalo buku ai, manrongop ma pargoluh na 
ompat ai ampa sintua na dua puluh ompat ai i lobei 
ni Anak ni biribiri ai; haganup do sidea manjolom 
husapi pakon pinggan omas gok bani na misbou, ai 
ma tonggo ni halak na pansing. 

3 Idodingkon sidea ma doding na bayu, nini ma, “Na 
talup do Ham manjalo buku in pakon mambuka 
sagala lakni, ai na dob tarbunuh do Ham anjaha 
marhitei daroh-Mu itobus Ham do bani Naibata 
jolma humbani ganup morga, hata, pangku, pakon 
bangsa, 

10 anjaha ijadihon Ham do sidea bani Naibatanta 
gabe sada harajaon ampa malim-malim, anjaha 
manrajai sidea i atas tanoh in.” 

11 Jadi sanggah mangkawah ahu, gabe hubogei 
ma sora ni buei malekat inggot paratas ai ampa 
pargoluh ai ampa sintua-sintua ai; ia bilangan ni 
sidea marlaksa-laksa anjaha marribu-ribu do. 
12Marsora na maling do sidea mangkatahon, 
“Na talup do Anak ni biribiri, na dob tarsambolih 
in, manjalo kuasa, habayakon, hapentaron, 
hagogohon, hasangapon, hamuliaon, ampa 
puji-pujian.” 

13 Jadi hubogei ma sagala na tinompa na i nagori 
atas, i tanoh pakon i toruh ni tanoh ampa ibagas 
laut, haganup na ibagas ai mangkatahon, “Puji- 
pujian, hasangapon, hamuliaon ampa hagogohon 

ronsi sadokah ni dokahni ma bani na hundul i atas 
paratas in pakon bani Anak ni biribiri in!” 

14 Anjaha ihatahon pargoluh na ompat ai ma, 
“Amen!” Anjaha manrogop ma sintua-sintua ai 
anjaha marsombah. 


Ibuha Anak ni Biri-biri ai do 
Onom Lak humbani na Pitu ai 


1Dob ai huidah ma, ibuha Anak ni biribiri ai 

ma sada lak humbani na pitu ai. Jadi hubogei 
ma sada humbani pargoluh na ompat ai marsora 
songon longgur mangkatahon, “Roh ma!” 
2 Mangkawah ma ahu, gabe huidah ma sada huda 
putih. Marsior do na mangajak huda ai, ibere do 
bani sortali, anjaha misir ma ia songon parmonang 
laho marhamonangan. 
3 Jadi dob ibuha lak na paduahon, hubogei ma 
pargoluh na paduahon mangkatahon, “Roh ma!” 
4 Jadi luar ma sada huda na legan, gerger songon 
apuy. Ibere do bani na mangajak huda ai kuasa 
mambuat damei hun tanoh on, ase marsibunuhan 
sidea: lanjar ibere do bani sada podang na banggal. 
“Sanggah ibuha lak na patoluhon, hubogei ma 
sora ni pargoluh na patoluhon mangkatahon, “Roh 
ma!” Jadi huidah ma adong sada huda sibirong, 
anjaha adong do sada timbangan bani tangan ni na 
mangajak ai. 

6 Anjaha hubogei ma sora hun tongah-tongah ni 
pargoluh na ompat ai mangkatahon, “Satumba 
boras hargani sadinar, tolu tumba andolei hargani 
sadinar! Tapi ulang ma parseda minak pakon 
anggur.” 

7 Jadi dob ibuha lak na paompatkon, hubogei ma 
sora ni pargoluh na paompatkon mangkatahon, 
“Roh ma!” 

8Mangkawah ma ahu gabe huidah sada huda 
silabu, ia goran ni na mangajak huda ai Hamatean 
do, anjaha nagori toruh do mangihutkonsi. Ibere 
do bani sidea kuasa bani saparompat ni tanoh on, 
ase ibunuh marhitei podang, lohei, sampar ampa 
binatang panoroh na i tanoh on. 

3 Jadi dob ibuha lak na palimahon, huidah ma i 
toruh ni anjapanjap ai tonduy ni sagala na sinayat 
halani hata ni Naibata ampa halani panaksihon ni 
sidea. 

10 Marsora na maling do sidea mardilo-dilo, nini ma, 
“Piga dokah nari do, Ham Tuhan Na Pansing anjaha 
Na Sintong, ase manguhumi Ham anjaha iluluhon 
Ham darohnami dompak na marianan i tanoh in?” 
11 Jadi ibere ma bani sidea hiou putih sada bei, 
anjaha ihatahon ma bani sidea ase sabar tongkin 
nari, paima gok bilangan ni juakjuak hasoman ni 
sidea ampa sanina ni sidea, na laho bunuhon ope 
songon sidea. 

12 Jadi huidah ma, sanggah na ibuha lak na 
paonomkon, masa ma lalou bolon, gabe marbirong 
ma mata ni ari songon guni horu anjaha ganup 
bulan ai songon daroh. 

13 Anjaha bintang na i langit ai mardabuhan ma 
hu tanoh, songon pardudur ni buah ni hayu ara, 
sanggah idugur logou na mapor. 

14 Masab ma langit songon surat ginulung, anjaha 
sagala pulou pakon dolog mosor humbani iananni 
hinan. 

15 Anjaha sagala raja ni tanoh on pakon na sangap- 
sangap pakon puanglima pakon halak na bayak 
pakon na markuasa, sagala jabolon ampa halak na 
mardeka, marponop bei ma sidea hubagas liang 
pakon batu na i dolog. 

16 Nini sidea ma bani dolog ampa batu, “Jombai ma 
hanami anjaha rungkub ma hanami humbani bohi 
ni na hundul bani paratas in ampa humbani ringis 
ni Anak ni biribiri in, 

173i domma roh ari ni ringis-Ni na banggal in: 
anjaha ise ma na boi manahan in?” 


Hona Sap Halak na Porsaya 


1 Dob ai huidah ma ompat malekat jongjong 

bani na ompat suhi-suhi ni tanoh on, manjolom 
na ompat logou ni tanoh on, ase ulang mangombus 
logou hu tanoh, laut ampa haganup hayu. 

2 Anjaha huidah ma homa sada malekat na legan, 
naik hun hapoltakan ni mata ni ari, manjolom sap ni 
Naibata na manggoluh in. Maling do ia mardilo-dilo 
bani malekat na ompat ai, na dob manjalo kuasa 
laho mansedahon tanoh pakon laut in, 

3hini ma, “Ulang parseda nasiam lobei tanoh 
pakon laut, age hayu pe, paima isap hanami sagala 
juakjuak ni Naibatanta bani pardompakanni.” 

4 Anjaha hubogei do buei ni sagala na dob marsap 
ai: Saratus ompat puluh ompat ribu humbani 
haganup marga ni Israel. 

3 Hun bani marga Juda sapuluh dua ribu na dob 
marsap, humbani marga Ruben sapuluh dua ribu, 
humbani marga Gad sapuluh dua ribu, 

6 humbani marga Aser sapuluh dua ribu, humbani 
marga Naptali sapuluh dua ribu, humbani marga 
Manasse sapuluh dua ribu, 

7humbani marga Simeon sapuluh dua ribu, 
humbani marga Lepi sapuluh dua ribu, humbani 
marga Isasar sapuluh dua ribu, 

Shumbani marga Sebulon sapuluh dua ribu, 
humbani marga Josep sapuluh dua ribu, humbani 
marga Benjamin sapuluh dua ribu, na dob marsap. 


Halak na Tinobus humbani Bangsa-bangsa 


9 Dob salpu ai, huidah ma humpulan na banggal, na 
so boi bilangan ni atap ise, humbani ganup bangsa, 
suku, marga, ampa hata jongjong i lobei ni paratas 

ai pakon i lobei ni Anak ni biribiri ai, marhiouhon 
hiou putih anjaha manjolom bulung ni palem. 

10 Maling do sora ni sidea mardilohon, “Bani 
Naibatanta, na hundul bani paratas in do haluahon, 
ampa bani Anak ni biribiri in!” 

11 Anjaha jongjong ma sagala malekat inggot 
paratas ai ampa ingot sintua ampa pargoluh na 
ompat ai, anjaha manrogop ma sidea i lobei ni 
paratas ai marsombah bani Naibata, 

12 hini ma, “Amen! Puji-pujian pakon hasangapon, 
hapentaron pakon tarima kasih, hamuliaon pakon 
hagogohon ampa kuasa ma bani Naibatanta in ronsi 
sadokah ni dokahni! Amen.” 

13 Jadi marsahap ma sada humbani sintua ai, nini 
ma dompak ahu, “Ise do siparhiou putih in, anjaha 
hunja do in roh?” 

14 Jadi huhatahon ma dompaksi, “Ham tuanku, ham 
do mambotohsi.” Jadi nini ma dompak ahu, “In 
ma na dob roh humbani hamarsikon banggal ai: 
domma iburihi sidea hiou ni sidea anjaha ipaputih 
ibagas daroh ni Anak ni biribiri in. 

15 Halani ai sai i lobei ni paratas ni Naibata do 
sidea marugas Bani arian pakon borngin ibagas 
rumahni, anjaha la, na hundul bani paratas ai ma, 
paherbangkon lampolamponi i atas ni sidea. 

16 Seng be loheian sidea, lang be horahan, lang be 
hona milas ni ari sidea atap aha na milas pe: 

17 ai parmahanon ni Anak ni biribiri na i tongah- 
tongah ni paratas ai do sidea, anjaha arahkononni 
do sidea hubani bah tubuh hagoluhan, anjaha 
apusan ni Naibata ma sagala iluh humbani mata ni 
sidea.” 


Tarungkab Lak na Papituhon: Pitu 
Malekat na Martarompit 


1Sanggah ibuha lak na papituhon ai, sip ma 
haganup inagori atas tar satongah jam dokahni. 
2 Jadi huidah ma malekat na pitu ai, na jongjong i 
lobei ni Naibata, anjaha ibere ma bani sidea pitu 
tarompit. 
3 Dob ai roh ma sada malekat na legan jongjong hu 
lambung ni anjapanjap panggalangan ai, manjolom 
sada pardahupaan omas. Ibere ma bani buei 
dahupa, ase igalangkon ai mangurupi tonggo ni 
halak na pansing bani anjapanjap omas ai i lobei ni 
paratas ai. 
4Gabe naik ma timus ni dahupa ai mangurupi 
tonggo ni halak na pansing, humbani tangan ni 
malekat ai hu lobei ni Naibata. 
3 Dob ai ibuat malekat ai ma pardahupaan ai anjaha 
igoki ma ai bani apuy na humbani anjapanjap ai, 
anjaha igijigkon ma ai hu tanoh; jadi masa ma 
longgur, sora, hilap pakon lalou. 
6 Jadi marugas ma sipitu malekat ai, na manjolom 
tarompit na pitu ai, laho manompul ai. 

7Gabe isompul malekat na parlobei ai ma 
tarompitni, jadi masa ma sira-sira pakon apuy 
marsaor daroh, iuseihon ma ai hu tanoh, gabe 
mosog ma sapartolu ni tanoh pakon sapartolu 
ni hayu, anjaha mosog ma homa haganup 
poyon-poyon na maratah. 

8Dob ai isompul malekat na paduahon ai ma 
tarompitni, gabe adong ma songon dolog na 
banggal anjaha na gara igijigkon hu laut: gabe daroh 
ma sapartolu ni laut in, 

“lanjar matei ma sapartolu ni na tinompa na 
manggoluh i laut, anjaha maseda sapartolu ni 
sagala kapal. 

10 Dob ai isompul malekat na patoluhon ai ma 
tarompitni, gabe madabuh ma hun langit sada 
bintang na banggal, na gara songon suluh, lanjar 
idabuhi ma sapartolu ni bah mardalan pakon bah 
tubuh. 

11 Ia goran ni bintang ai Apsintos (Hapaeton) do: 
gabe paet ma sapartolu ni bah in, lanjar matei ma 
buei jolma ibahen bah na gabe mapaet ai. 

12 Dob ai isompul malekat na paompatkon ai ma 
tarompitni, gabe hona bogbog ma sapartolu ni 
mata ni ari pakon sapartolu ni bulan ampa sapartolu 
ni bintang, gabe golap ma sapartoluni bei, gabe 
seng marsinondang be sapartolu ni arian, sonai age 
borgin. 

13 Dob ai mangkawah ma ahu, gabe hubogei ma 
sada manuk-manuk nanggordaha habang i tongah 
langit, na marsora na maling mangkatahon, “Bursik, 
bursik, bursik ma sagala na mangiankon tanoh in, 
pangkorhon ni sora na tading ai ope, ai ma tarompit 
ni malekat na tolu nari, na sihol manompul tarompit 


n 


ope. 


Tarompit na Palimahon: Hona Arsik Jolma Manisia 


1 Dob ai isompul malekat na palimahon ai ma 

tarompitni, gabe huidah ma madabuh sada 
bintang hun langit hu tanoh; ibere ma hubani 
anakkunsi ni ruang partoruh ai. 
2 Jadi ibuha ma ruang partoruh ai, gabe naik 
ma timus humbani ruang ai, songon timus ni 
pamurunan banggal, gabe golap ma mata ni ari 
pakon awang-awang ibahen timus na humbani 
ruang ai. 
3 Anjaha mangkaluar ma balang humbani timus ai 
hu tanoh in, anjaha ibere ma bani sidea kuasa 
songon kuasa ni gansip golang na i tanoh in. 
4 Jadi iparentahkon ma bani sidea, ase ulang ikahua 
poyon-poyon na i tanoh in, sonai sagala na maratah 
atap hayu aha pe, tapi pitah jolma hansa, na so 
marsap bani pardompakanni humbani Naibata. 
“Seng ipalopas sidea mambunuh jolma, pitah 
mangarsik-arsik hansa lima bulan dokahni: 

pangarsik ni sidea ai usih songon pambahen ni 
gansip golang sanggah idoit jolma. 

6 Bani panorang ai pindahan nijolma ma hamatean, 
tapi seng jumpahsi, sihol do namin uhur ni sidea 
matei, tapi lintun do hamatean in humbani sidea. 
7la rupa ni balang ai, usih do songon huda na 
sirsir laho hu parmunsuhan: adong do bani uluni 
sortali na songon omas, anjaha bohini songon bohi 
ni jolma do. 

8Marjambulan do sidea songon jambulan ni 
naboru, anjaha iponni songon ipon ni singa. 

3 Marbaju-baju porang do sidea usih hubani baju- 
baju bosi: ia sora ni habong ni sidea songon sora 
ni buei gareta porang do, tinarik ni buei huda na 
marpojong hu parmunsuhan. 

10 Marihur do sidea songon ihur ni gansip golang 
anjaha marsorod. Bani ihur ni sidea ai do kuasa 
ni sidea laho mangarsik-arsik jolma lima bulan 
dokahni. 

11 Dong do sada raja bani sidea, ai ma malekat 
hun ruang partoruh, na margoran Abaddon bani 
hata Heber anjaha Apollion (Sipangagou) bani hata 
Gorik. 

12 Domma salpu bursik-bursik na parlobei: tonggor 
ma, roh ope dua nari ipudi ni on. 

Tarompit na Paonomkon: 
Marmateian Jolma Manisia 


13Dob ai isompul malekat na paonomkon ma 
tarompitni, jadi hubogei ma sada sora hun tanduk 
na ompat na bani anjapanjap omas, na i lobei ni 
Naibata. 

14 Ihatahon ma dompak malekat na paonomkon, na 
martarompit ai: “Paluah ma malekat na ompat ai, 
na sangkut i lambung ni Bah Eprat na banggal ai!” 
15 Jadi ipaluah ma malekat na ompat ai, na dob 
pinasirsir bani jamni, arini, bulanni pakon tahunni 
laho mamunuh sapartolu ni manisia. 

le Ja bilangan ni tentara na marhuda ai dua ratus 
juta do: hubogei do bilangan ni sidea. 

17 Sonon do huidah huda pakon na mangajaksi 
ibagas panonggoranku: Ipakei sidea do baju-baju 
bosi na gerger songon apuy, mahonda tumang 
anjaha magorsing songon hirtah. Ulu ni huda ni 
sidea songon ulu ni singa, anjaha kaluar do humbani 
babahni apuy, timus pakon hirtah. 

18 Marhitei pangarsikon na tolu in matei tarbunuh 
do sapartolu ni manisia, ai ma pangkorhon ni apuy, 
timus pakon hirtah, na kaluar humbani babah ni 
sidea. 

19 Ai ibagas babah pakon ihur ni sidea do gogoh 
ni huda ai: ai usih hubani ulog do ihur ni sidea 

na marulu ai, marhitei ai do sidea mambahen 
hasedaon. 

20 la jolma na tading ai, na so binunuh ni hamarsikon 
ai, lanjar do seng ipaubah sidea uhurni humbani na 
hinorjahon ni tangan ni sidea, ase ulang be namin 
marsombah bani setan-setan pakon bani gana-gana 
na humbani omas, pirak, tombaga, hayu atap batu, 
na so tarbahen mangidah, manangar atap mardalan 
pe. 

21 Seng ipaubah sidea uhur ni sidea manadingkon 
pamunuhon, uti-utian, habutakon pakon 
panangkoon ni sidea. 


Buku na Niondoskon ni Malekat bani si Johannes 


1Dob ai huidah ma sada malekat na 
10... na gogoh, turun hun nagori atas, 
marhiouhon hombun, halibitongan i atas uluni, 
bohini songon mata ni ari anjaha naheini songon 
basikah na humbani apuy. 
2 jolom do bani tanganni sada buku etek-etek na 
buha. Anjaha idogeihon do naheini siamun hu atas 
laut, anjaha nahei sambilouni hu tanoh. 
3 Mardilo-dilo ma ia maling songon singa na 
maraum, sanggah na mardilo-dilo ai ia, marhata ma 
na pitu longgur ai. 
4Dob marhata longgur na pitu ai, sihol manurat 
ma ahu; tapi hubogei ma sora hun nagori atas 

mangkatahon, “Lak ma na hinatahon ni longgur na 
pitu in, ulang suratkon!” 

> Dob ai ipagostong malekat na huidah jongjong i 
atas laut pakontanoh ai matanganni dompak datas. 
6 Marbija ma ia marhitei Naibata na manggoluh 
ronsi sadokah ni dokahni, na dob manompa langit 
pakon isini, tanoh pakon sagala na i atasni ampa 
laut pakon na dong ibagas: Seng paganjangon be 
panorang, 

7 tapi bani panorang ni sora ni tarompit na sihol 
sompulon ni malekat na papituhon ai, ijai ma gok 
rusia ni Naibata, songon na dob hinatahon-Ni bani 
juakjuak-Ni, nabi-nabi ai. 

Sila sora na dob hubogei ai hun nagori atas, 
marsahap do use bangku, nini ma, “Laho ma, buat 
ma buku na buha ai, na i tangan ni malekat ai, na 
jongjong i atas laut pakon tanoh ai.” 

9 Dob ai huparayak ma malekat ai, huhatahon ma 
hubani ase ibere bangku buku ai. Jadi nini ma hu 
bangku, “Na ma, pangan ma, gabe paet do in bani 
boltokmu, tapi tobu do songon manisan ni lobah 
anggo bani pamanganmu.” 

10 Jadi hubuat ma buku ai hun tangan ni malekat 
ai anjaha hupangan ma ai; anjaha tobu do ai bani 
pamanganku songon manisan, tapi dob hupangan 
ai, gabe paet ma ibagas boltokku. 

11 Jadi ihatahon ma dompak ahu, “Maningon 
ulakanmu ope manjahai dompak suku pakon 
bangsa ampa hata age dompak buei raja-raja.” 


Isibar Rumah Panumbahan 


11 1Dob ai ibere ma bangku sada buluh 
songon tungkot sibar-sibar anjaha nini ma, 
“Jongjong ma ho, sibar ma rumah ni Naibata pakon 
anjapanjap in ampa na marsombah ibagas in. 

2 Tapi alaman pardarat ni rumah panumbahan in 
ulang sibar, laosi ma in, ai domma iondoskon in 
bani bangsa sipajuh begu-begu. Dogei-dogeian ni 
sidea ma huta na pansing in ompat puluh dua bulan 
dokahni.” 


Dua Saksi na Hona Bunuh Tapi Manggoluh Use 


3 Anjaha bereon-Ku do kuasa bani saksing-Ku na 
dua ai, ase manjahai sidea saribu dua ratus onom 
puluh ari dokahni, marhiouhon guni. 

4Sidea ma na dua hayu jetun pakon na dua 
parsuluhan, na jongjong i lobei ni Tuhan simada 
tanoh on. 

> Anggo adong na sihol mansedahon sidea, kaluar 
ma apuy humbani babah ni sidea mamboiskon 
munsuhni: anggo dong na sihol mansedahon sidea, 
sonai ma maningon matei sidea. 

6 Na markuasa do sidea mangkunsi langit, ase ulang 
roh udan sadokah panorang manjahai sidea. Na 

markuasa do sidea paubahkon bah gabe daroh 
anjaha mangkonahon bagei sitaronon bani tanoh 
in, atap sonaha hotopni ninuhur ni sidea. 

7 Anggo domma idobkon sidea hasaksian ni sidea, 
tangkog ma binatang ai hun ruang partoruh ai, laho 
marmunsuh dompak sidea, taluhononni ma sidea 
anjaha bunuhonni. 

8 Ragei ma bangkei ni sidea i alaman ni huta na 
banggal in, na margoran mangihutkon partonduyon 
Sodom pakon Masir, ijai do homa Tuhan ni sidea 
tarsilang. 

3 Jadi idahon ni buei bangsa, suku, hata pakon 
marga ma bangkei ni sidea tolu satongah ari 
dokahni, anjaha seng ilopas sidea tanomon bangkei 
ni sidea ai. 

10 Jadi sagala na mangiankon tanoh on, marmalas ni 
uhur ma anjaha marmegah-megah mangidah sidea, 
pala marsitongosan siluah samah sidea, halani 
nabi na dua on do sipangarsik-arsik hinan bani na 
mangiankon tanoh on. 

11Dob salpu tolu satongah ari, sorap ma Tonduy 
hagoluhan na humbani Naibata bani sidea, 
jongjong ma sidea, jadi mabiar tumang ma sagala 
na mangidah sidea. 

12 Ibogei sidea ma sora na maling hun nagori atas, 
na mangkatahon bani sidea, “Naik ma hujon!” Jadi 
naik ma sidea hu nagori atas ibagas hombun, ididah 
munsuh ni sidea. 

13Bani panorang ai masa ma lalou banggal, 
marumbak ma saparsapuluh ni huta ai, matei ma 
bani lalou ai pitu ribu halak, mabiar ma sagala na 
tading, anjaha ipasangap sidea ma Naibata na i 
nagori atas. 

14Domma salpu bursik-bursik na paduahon: 
tonggor ma, barah ma roh hamagouan na 
patoluhon. 


Tarompit na Papituhon: Puji-pujian 
bani Naibata na Bangkit gabe Raja 


15Dob ai isompul malekat na papituhon ai ma 
tarompitni, jadi masa ma sora na gogoh i nagori 
atas, na mangkatahon, “Domma ondos bani 
Tuhanta pakon bani Kritus-Ni harajaon ni dunia on, 
manrajai ma la ronsi sadokah ni dokahni.” 

lela sintua na dua puluh ompat ai, na hundul 
bani hotakni bei i lobei ni Naibata, manrogop ma 
marsombah bani Naibata. 

17 Nini sidea ma, “Na mangkatahon tarima kasih 
do hanami Bamu, Ham Tuhan Naibata, Sigomgom 
haganup, na dong sonari ampa na dob dong hinan, 
halani na dob ijalo Ham kuasa-Mu na banggal in 
anjaha bangkit Raja Ham. 

18 Manringis do sagala bangsa, gabe roh do ringis- 
Mu, jumpah ma panorangni, ase hona uhum sagala 
na dob matei lanjar mambere upah bani juakjuak- 
Mu, nabi-nabi ai, pakon halak na pansing ronsi 

sagala na mangkabiari goran-Mu, na etek ampa na 
banggal, sonai homa laho mansedahon siparseda 
tanoh in.” 

19 Dob ai ungkab ma rumah panumbahan ni Naibata 
i nagori atas, gabe taridah ma poti parpadanan- 
Ni ibagas rumah panumbahan ai, anjaha masa ma 
hilap, sora pakon longgur ampa lalou pakon sira-sira 
na banggal-banggal. 


Sada Naboru na Laho Tubuhan Tuah 
ampa Naga na Banggal ai 


12 1 Dob ai taridah ma sada tanda na banggal 
i nagori atas: Sada naboru marhiou mata ni 
ari, bulan i toruh ni naheini anjaha sapuluh dua 
bintang sortali ni uluni. 

2 Na boratan rumah do ia anjaha mandoruhi ibahen 
boritni ampa pangarouon laho mantubuhkon anak. 
3 Dob ai taridah ma tanda na legan i nagori atas: 
Sada naga na banggal songon apuy, pitu do uluni, 
sapuluh tandukni anjaha pitu sortali harajaon bani 
uluni. 

4 Isarad ihurni do sapartolu ni bintang na i langit 
anjaha idabuhkon ma ai hu tanoh. Jadi jongjong ma 
naga ai i lobei ni naboru na laho tubuhan tuah ai, 
laho mambondut dakdanakni ai tubuhkonsi. 

5 Jadi itubuhkon ma sada anak, na sihol marmahan 
sagala bangsa sipajuh begu-begu marhitei tungkot 

bosi. Jadi tarangkat ma anakni ai hu lobei ni Naibata 
pakon paratas-Ni ai, 

6 anjaha maporus ma naboru ai hu halimisan bani 
sada ianan na pinasirsir ni Naibata, ase ijai ipatorsa- 
torsa ia saribu dua ratus onom puluh ari dokahni. 


Partalu ni Naga ai 


7 Anjaha masa ma porang i nagori atas: marporang 
ma si Mikael rap pakon sagala malekatni 
marmunsuh dompak naga ai. Jadi naga ai pe rap 
pakon sagala malekatni roh ma marporang. 

8 Tapi seng tahan sidea, anjaha seng dong be ianan 
bani sidea i nagori atas. 

9 Jadi idabuhkon ma naga na bolon ai, ulog na 
basaia ai, na margoran sibolis pakon setan, na 
pakahouhon haganup dunia on, hu tanoh do ia 
idabuhkon rap pakon sagala malekatni. 

10Dob ai hubogei ma sada sora na maling i 
nagori atas, na mangkatahon, “Domma das sonari 
haluahon pakon hagogohon pakon Harajaon ni 
Naibatanta ampa kuasa ni Kristus-Ni: ai domma 
idabuh sipanukasi, na manukasi saninanta arian 
borngin i lobei ni Naibata. 

11 Domma italuhon sidea ia marhitei daroh ni Anak 
sidea, anjaha seng ihargahon sidea hosahni ronsi 
matei. 

12 Halani ai marmalas ni uhur ma ham nagori atas 
pakon sagala na marianan ibagas! Tapi bursik ma 
tanoh pakon laut in, ai domma susur sibolis in 
bennima, marah tumang, ai ibotoh pondok mando 
panorangni.” 


Naga Mangayak-ayak Naboru ai 


13 Tapi dob ididah naga ai, na dob idabuhkon ia hu 
tanoh, iayak-ayak ma naboru na mantubuhkon anak 
ai. 

14 Jadi ibere ma bani naboru ai dua habong 
ni manuk-manuk nanggordaha na banggal, ase 
habang ia bani iananni hu halimisan, ase ijai ma ia 
ipatorsa-torsa sada panorang, dua panorang pakon 
satongah panorang daoh humbani panonggor ni 
ulog ai. 

15 Jadi ibursikkon ulog ai ma bah humbani babahni 
songon bah banggal hun pudi ni naboru ai, ase 
iayubkon bah banggal ai ia. 

16 Tapi iurupi tanoh ai do naboru ai, ipatanggak 
ma babahni anjaha ibondut ma bah banggal ai, na 
binursikkon ni naga ai humbani babahni. 

17 Jadi manringis ma naga ai dompak naboru ai, 
gabe laho ma ia marmunsuh dompak ginomparni 
na tading ai, sagala na mandalankon Titah ni 
Naibata pakon na manjolom hasaksian pasal Jesus. 

13 1 (12-18) Jadi jongjong ma ia i topi ni laut ai. 


Binatang na Mandarat hun Laut (13-1) Jadi 
huidah ma mandarat humbagas laut ai sada 
binatang, sapuluh do tandukni anjaha pitu uluni. 
Bani tandukni ai adong do sapuluh sortali anjaha 
goran-goran panrisaion do bani uluni ai. 


2la binatang na huidah ai songon begu 
do rupani, naheini songon nahei ni gipul anjaha 
babahni songon babah ni singa. Ibere naga ai 
ma gogohni bani, sonai age hotakni ampa kuasa 
banggal. 
3Huidah do sada humbani uluni ai ugahan, 
sihamateihononni namin: hape malum do ugahni 
sihamateihononkonni ai. Jadi longang ma ganup 
tanoh on mangidah binatang ai. 
4Isombah sidea ma naga ai, sibere kuasa bani 
binatang ai: binatang ai pe isombah sidea ma, nini, 
“Ise ma na doskon binatang in, anjaha ise ma na 
mangasup mangimbangsi?” 
5Ibere ma bani sada babah, na mangkatahon 
hata pangenjengon pakon panrisaion:, ibere ma 
kuasa bani mandalankon ai ompat puluh dua bulan 
dokahni. 
6 ibuha ma babahni manrisai Naibata, manrisai 
goran-Ni pakon ianan-Ni pakon na marianan i 
nagori atas. 

7Ibere ma kuasa bani mammunsuhi halak na 
pansing pakon mantaluhon sidea: ibere do homa 
hubani kuasa manggomgomi sagala marga, suku, 
hata pakon bangsa. 

8 Anjaha sombahon ni haganup pangisi ni tanoh on 
ma ia, sagala na so tarsurat goranni humbani mula 
ni dunia on bani buku hagoluhan ni Anak ni biribiri 
ai, na dob tarbunuh ai. 

9 Sagala na marpinggol, itangihon ma! 

10 Sagala sipanaban maningon tartaban do: sagala 
sipamunuh marhitei podang maningon matei do 
bunuhon ni podang. Ibagas ai sabar anjaha porsaya 
do halak na mapansing. 


Binatang na Mandarat hun Tanoh 


11Dob ai huidah ma sada binatang na legan 
mandarat hun tanoh, dua do tandukni songon 
tanduk ni biribiri, anjaha songon parsahap ni naga 
ai do parsahapni. 

12 |dalankon do sagala kuasa ni binatang na parlobei 
ai i lobeini. Isuruh do tanoh on pakon sagala na 
marianan ibagas manombah binatang na parlobei 
ai, simada ugah hamatean na dob malum ai. 

13 Ibahen do tanda na banggal, pala ipaturun apuy 
hun langit hu tanoh i lobei ni jolma. 

14 Ipakahou do sagala na marianan i tanoh in 
marhitei tanda halongangan, na ibere hubani 
sidalankononni ilobei ni binatang ai; ai ihatahon do 

bani sagala na mangiankon tanoh in, mambahen 
gana-gana bani binatang ai, na dob ugahan hinan 
ibahen podang, hape manggoluh do. 

15 Ibere do kuasa bani mambere hosah bani gana- 
gana ni binatang ai, gabe boi marsahap gana-gana 
ni binatang ai, anjaha isuruh do na mambunuh 
sagala na so manombah gana-gana ni binatang ai. 
16 Anjaha isuruh ma haganup, na etek ampa na 
magodang, na bayak ampa na musil, halak na 
mardeka pakon jabolon, mambahen tanda bani 
tanganni atap bani pardompakanni, 

17 ase ulang boi atap ise mamboli atap manjual, 
anggo seng dong bani tanda ai, ai ma goran ni 
binatang ai atap bilangan ni goranni. 

18 Ibagas on porlu hauhuron. Barang ise na 
maruhur, ietong ma bilangan ni binatang ai: 
Bilangan ni sada jolma do ai, anjaha onom ratus 
onom puluh onom do bilangan ai. 


Anak ni Biri-biri ai Rap pakon 
Tinobus-Ni i Atas ni Dolog Sion 


14 1 Jadi mangkawah ma ahu, anjaha tonggor 
ma, jongjong do Anak ni biribiri in i atas 
Dolog Sion anjaha rap pakon-Si saratus ompat 
puluh ompat ribu halak, tarsurat do goran-Ni pakon 
goran ni Bapa-Ni bani pardompakan ni sidea. 

2 Hubogei ma sora hun nagori atas songon parhasak 
ni buei bah banggal anjaha songon pardobur ni 

longgur na maling: ia sora na hutangar ai, songon 
sora ni husapi na giniut ni parhusapi do. 

3 Idodingkon sidea do doding na baru i lobei ni 
paratas ai ampa i lobei ni pargoluh na ompat 
ai ampa sintua ai; sahalak pe seng dong na boi 
mangguruhon doding ai, sobali sisaratus ompat 
puluh ompat ribu halak ai, na tinobus hun tanoh in. 
4Sidea do na so pabutakkon dirini bani naboru: 
songon anak boru na so haliaban do sidea. lirikkon 
Sidea do na dob tinobus humbani hajolmaon, 
limbuah bani Naibata pakon bani Anak ni biribiri in. 
3 Seng dong dapot ladung bani pamangan ni sidea. 
Seng dong tikas bani sidea. 


Lumba-lumba humbani Tolu Malekat 


6Huidah ma sada malekat na legan habang i 
tongah langit; adong do bani Ambilan Na Madear 
sisadokah ni dokahni, siambilankononni bani na 
mangiankon tanoh in, bani haganup bangsa, marga, 
hata pakon suku, 

7 anjaha maling do sorani mangkatahon: “Habiari 
nasiam ma Naibata anjaha pasangap ma Ia, ai 
domma jumpah panorang ni panguhumon-Ni! 
Sombah nasiam ma la, Sitompa langit pakon tanoh 
pakon laut pakon sagala bah tubuh!” 

8 Jadi mangihut ma malekat na legan, ai ma na 
paduahon, ihatahon ma: “Domma madabuh, 

domma madabuh Babilon na banggal in, na 
mambahen mabuk sagala bangsa marhitei anggur 
sipagarang uhur parbangkison.” 

9 Dob ai mangihut ma bani sidea malekat na legan, 
ai ma na patoluhon, na mangkatahon maling, 
“Barang ise na manombah binatang ai ampa gana- 
gana ni, anjaha na manjalo tanda ai bani bohini atap 
bani tangani, 

10 maningon inumonni do anggur hamarahon ni 
Naibata, na dob pinasirsir seng maragu ibagas 
panginuman hamarahonni: siarsik-arsikon do ia 
ibagas apuy pakon hirtah i lobei ni sagala malekat 
na pansing in ampa i lobei ni Anak ni biribiri in.” 
11Naik ma timus ni hamarsikon ni sidea ronsi 
sadokah ni dokahni. Seng jumpahan parsaranan 
arian borgin sagala na manombah binatang ai 
pakon gana-ganani, sonai sijalo tanda ni goranni ai. 
12 ibagas on sabar do uhur ni halak na pansing, 
siramotkon titah ni Naibata pakon haporsayaon 
bani Jesus. 

13 Jadi hubogei ma sora hun nagori atas, na 
mangkatahon, “Suratkon ma: Martuah ma na matei 
ibagas Tuhan in humbani sonari nari. Tongon,” 
nini Tonduy in, “na marsaran ma sidea humbani 
halojaon ni sidea, ai na mangihut ma bani sidea na 
hinorjahon ni sidea.” 

Panorang Paruhuman 
Igambarhon Marhitei Pariama 


14 Dob ai mangkawah ma ahu, anjaha tonggor ma: 
Sada hombun na lopak, anjaha i atas hombun ai 
hundul sahalak na usih hubani Anak ni jolma in, 
marsortali omas bani uluni anjaha sasabi na marot 
bani tangan-Ni. 

15 Jadi haluar ma sada malekat na legan hun 
rumah panumbahan ai, na mardilo-dilo marhitei 
sora na maling hubani na hundul i atas hombun ai: 
Sabihon ma sasabimu anjaha sabi ma, ai jumpah ma 
panorang sabion, ai masak tumang ma sisabion na 
itanoh in. 

16 Jadi isabihon na hundul i atas hombun ai ma 
sasabini hu tanoh in, isabi ma tanoh in. 

17 Luar ma homa malekat na legan hun rumah 
panumbahan na i nagori atas in, ia pe manjolom 
sasabi na marot do. 

18 Anjaha luar ma humbani anjapanjap ai sada 
malekat na legan na markuasa pasal apuy, na 
mandilohon marhitei sora na maling hubani na 
manjolom sasabi na marot ai, nini: Sabihon ma 
sasabimu na marot in, buati ma haganup buah ni 
hayu anggur na i tanoh in, ai domma mabei buahni. 
19 Jadi isabihon malekat ai ma sasabini hu tanoh in, 
ibuati ma sagala buah ni hayu anggur na i tanoh 

in, anjaha igijigkon ma ai hu kilang hamarahon ni 
Naibata na banggal ai. 

20 [darat ni huta ai do idogei buah anggur ai, gabe 
mandarat ma daroh humbani pangilangan ai pala 
das hubani kokang ni huda, saribu onom ratus 
stadia daohni. 


Doding ni Sagala na dob Monang i Nagori Atas 


15 1 Dob ai huidah ma sada tanda na legan 
i nagori atas, banggal anjaha halongangan: 
Pitu malekat manjolom pitu sitaronon na parpudi, 
ai marhiteihon ai ma marpunsa ringis ni Naibata. 

2 Jadi huidah ma na songon laut kasa marsaor apuy, 
anjaha i topi ni laut kasa ai jongjong do sagala na 
dob monang mangimbang binatang ai ampa gana- 
ganani ampa bilangan ni goranni, manjolom husapi 
ni Naibata. 

3 Anjaha idodingkon sidea do doding ni si Musa, 
juakjuak ni Naibata, pakon doding ni Anak ni biribiri 
in, nini, “Banggal anjaha halongangan do sagala 
horjamu, Ham Tuhan Naibata, Sigomgom haganup: 
pintor anjaha sintong do sagala dalan-Mu, Ham 
Raja ni sagala bangsa! 

4 Ise ma na so mangkabiari Ham, ale Tuhan, janah 
na so pasangapkon goran-Mu? Ai Ham do hansa na 
pansing, anjaha sagala bangsa roh ma marsombah 
Bamu, ai domma talar panguhum-Mu na pintor in.” 

Ijalo Sipitu Malekat ai Batil Omas na Pitu ai 


= Jadi dob salpu ai mangkawah ma ahu, anjaha 
mungkab ma rumah panumbahan, lampolampo 
hasaksian ai, i nagori atas. 

6 Jadi kaluar ma hun rumah panumbahan ai sipitu 
malekat, na manjolom sitaronon na pitu ai, anjaha 
hiou putih na marlinang-linang do pakeian ni sidea 
anjaha margondit omas bani tontonni. 

7 Jadi roh ma sada humbani pargoluh na ompat ai 
mambere hubani sipitu malekat ai pitu batil omas, 
na gok bani ringis ni Naibata, na manggoluh ronsi 
sadokah ni dokahni. 

8 Jadi gok timus ma rumah panumbahan ai ibahen 
hasangapon ni Naibata pakon hagogohon-Ni: seng 
boi age ise masuk hu rumah panumbahan ai, paima 
marujung na pitu sitaronon na humbani sipitu 
malekat ai. 


luseihon Batil Omas na Pitu ai, na 
Gok bani Ringis ni Naibata 


1 Dob ai hubogei ma sora na maling hun 
16 rumah panumbahan ai hubani malekat na 
pitu ai, “Misir ma nasiam, useihon nasiam ma batil 
na pitu in, ianan ni ringis ni Naibata, hubani tanoh 
in.” 

2 Jadi misir ma na parlobei ai, iuseihon ma batilni 
hu tanoh in. Jadi masa ma bayoh na bajan anjaha 

na sambor bani jolma, na dob manjalo tanda ni 
binatang ai anjaha sisombah gana-ganani. 

3 Dob ai iuseihon na paduahon ai ma batilni hu laut: 
jadi gabe daroh ma ai songon daroh ni na matei, 
lanjar matei ma sagala na manggoluh i laut ai. 

4 Dob ai iuseihon na patoluhon ai ma batilni hubani 
bah banggal pakon bah tubuh, anjaha gabe daroh 
ma ai. 

“Jadi hubogei ma malekat sigomgom bah 
mangkatahon, “Na pintor do Ham, na dong sonari 
ampa na dong hinan, Ham na mapansing, halani 
sonai panguhum-Mu: 

6 ai juseihon sidea do daroh ni halak na pansing 
pakon nabi-nabi, gabe daroh do ipainumkon Ham 
bani sidea: patut do ai bani sidea.” 

7 Anjaha hubogei do humbani anjapanjap ai sora 
na mangkatahon, “Tongon, Ham Tuhan Naibata, 
Sigomgom haganupan, sintong anjaha pintor do 
uhum-Mu in.” 

8Dob ai iuseihon na paompatkon ai ma batilni 
hubani mata ni ari: ibere ma bani mata ni ari kuasa 
mammosogkon jolma in marhitei apuy. 

9 Jadi mosog ma jolma in ibahen milas ni na 
parah ai, gabe irisai sidea ma goran ni Naibata, na 
markuasa bani sagala sitaronon ai, lanjar do seng 
ipaubah sidea uhurni laho pasangapkon-S5i. 

10 Dob ai iuseihon na palimahon ai ma batilni bani 
hotak ni binatang ai, gabe golap ma harajaonni 

ai, anjaha marsiharat dilahni bei ma sidea halani 
boritni, 

11 gabe irisai sidea ma Naibata ni nagori atas ai 
halani boritni ampa bayoh niarou ni sidea ai, tapi 
lanjar do seng ipaubah sidea uhurni manadingkon 
parlahou ni sidea ai. 

12 Dob ai iuseihon na paonomkon ai ma batilni hu 
Bah Eprat na banggal ai, gabe horah ma bahni, 
ase ipasirsir dalan ni raja-raja na hun hapoltakan ni 
mata ni ari. 

13 Jadi huidah ma kaluar humbani babah ni naga 
ai pakon humbani babah ni binatang ai pakon 
humbani pamangan ni nabi sipakulah-kulah ai tolu 
tonduy na mabutak songon tiktikan. 

14 hi ma tonduy ni setan-setan na mambahen 
tanda-tanda, na bingkat marayak raja-raja ni sab 
dunia on, laho patumpuhon sidea hu parporangan 
bani ari na banggal ai, ari ni Naibata, Sigomgom 
haganupan. 

15 Tonggor ma, na roh ma Ahu songon panangko. 
Martuah mana jaga anjaha na manramotkon hiouni 
ase sirsir, ase ulang talanjang ia mardalan, gabe 
taridah hailaonni. 

16 Jadi ipatumpu ma sidea bani sada ianan, na 
margoran Harmagedon bani hata Heber. 

17 Dob ai iuseihon na papituhon ai ma batilni hu 
awang-awang, jadi tarbogei ma sora na maling 

hun rumah panumbahan ai, humbani paratas ai, 
mangkatahon, “Domma saud!” 

18 Dob ai masa ma hilap, sora pakon longgur, masa 
ma homa lalou bolon, songon na so ongga masa, 
sadokah dong jolma manisia i tanoh on, lalou na 
sonai bolonni. 

19 Jadi mabolah ma huta na banggal ai bolah 
tolu, mangkarumbak ma huta ni bangsa-bangsa, 
anjaha Babel na banggal ai pe seng ihalupahon 
Naibata laho painumkon hubani panginuman, na 
gok anggur hamarahon-Ni na banggal ai. 

20 Magou ma sagala pulou, anjaha dolog pe seng 
dong be jumpah. 

21 Anjaha madabuh ma sira-sira na banggal, boratni 
satalenta, hun langit bani jolma, gabe irisai jolma 
ma Naibata halani sitaronon humbani sira-sira ai: ai 
parah do sitaronon ai. 


Pasal Hadirion ampa Ujung ni Babel 


17.2? ai roh ma sada humbani malekat 
na pitu ai, na manjolom batil na pitu ai, 
marsahap ma ia hu bangku, nini ma, “Roh ma, 
ase hupatuduhkon bam uhum bani boru jalang na 
banggal ai, na hundul bani bah na mabuei ai. 

2 Hasomanni marbangkis do raja-raja ni tanoh in, 
anjaha mabuk do ganup pangisi ni dunia on ibahen 
anggur parbangkisonni ai.” 

3 Jadi iboan ma ahu ibagas tonduy hubani sada 
halimisan. Jadi huidah ma sada naboru, hundul 
bani sada binatang sigerger, na gok bani goran 
panrisaion, pitu do uluni anjaha sapuluh tandukni. 
4la pakeian ni naboru ai hiou saholat pakon 
hiou hasumba do, na ilampis bani omas, intan 
pakon mutiha, adong do bani tanganni panginuman 
omas, gok marisi hagigi pakon habutakon ni 
parbangkisonni. 

5 Bani pardompakanni tarsurat do sada goran na 
marrusia: Babel na banggal in, inang ni sagala 
parbangkison pakon hagigi na i tanoh on. 

6 Jadi huidah do naboru ai mabuk ibahen daroh ni 
halak na mapansing ampa daroh ni saksi-saksi ni 
Jesus. Longang tumang do uhurhu mangidahsi. 

7 Gabe ihatahon malekat ai ma dompak ahu, “Mase 
longang uhurmu? Hupatugah ma hu bamu rusia ni 
naboru on pakon rusia ni binatang na mambobansi 
ai, na marulu pitu anjaha na martanduk sapuluh ai. 
8 Ia binatang na nididahmai, na manggoluh do ai 
hinan, sonari lang be, anjaha naik ma ai use hun 
ruang partoruh ai, laho masuk hu hamagouan: 
anjaha sagala pangisi ni tanoh in, na so tarsurat 
goranni bani buku hagoluhan humbani tombei ni 
dunia on, longang ma mangidah binatang ai, na dob 
dong hinan, sonari seng dong be, hape roh use. 

9 Ibagas on porlu do pangarusion na marhasoman 
hauhuron! Na pitu ulu ai, ai ma pitu dolog, na 
hinundulan ni naboru ai, anjaha pitu raja do ai. 

10 Lima hunjai domma madabuh, na sada adong 
ope, na sada nari lang roh ope; anjaha anggo roh, 
tongkin do hansa ia adong. 

11|a binatang na adong hinan, anjaha sonari seng 
dong be, ai do na paualuhkon, anjaha humbani na 
pitu ai do ai, anjaha na laho ma ia hu hamagouan. 
12 la na sapuluh tanduk nididahmai, ai ma sapuluh 
raja, na so manjalo harajaonni ope. Tapi jaloon ni 
sidea do kuasa songon raja-raja sajam dokahni rap 
pakon binatang ai. 

13 Sauhur do sidea anjaha ibere sidea do gogoh 
pakon kuasa ni sidea bani binatang ai. 

14 Marmunsuh ma sidea dompak Anak ni biribiri in, 
tapi taluhononkon ni Anak ni biribiri in do sidea; ai 
la do Tuhan ni sagala tuan anjaha Raja ni sagala raja. 
Halak na rapkonsi ai pe monang do, ai ma sagala na 
nidilo, na pinilih anjaha na porsaya.” 

15 Dob ai nini ma dompak ahu, “la sagala bah na 
nididahmai, na hinundulan ni boru jalang ai, ai ma 
bangsa-bangsa, halak simbuei, suku pakon hata. 
16|a tanduk na sapuluh ai, na nididahmai, pakon 
binatang ai, domdoman ni sidea ma boru jalang ai, 
lungunan ma bahenon ni sidea ia anjaha talanjang, 
panganon ni sidea ma dagingni, anjaha tutungon ni 
sidea ma ia bani apuy. 

17Ai ipuhoi Naibata do uhur ni sidea, laho 
pasaudkon sura-sura ni uhur-Ni, laho pasadahon 
sura-sura ni sidea, laho mangondoskon harajaon ni 
sidea bani binatang ai, ronsi saud hagogok ni hata 
ni Naibata. 

18 la naboru na nididahmai, ai ma huta na banggal 
in, na manggomgomi raja-raja na i tanoh on.” 


Parseda ni Huta Babel ampa 
Hata Tangis-tangis Pasalsi 


1 Dob salpu ai huidah ma sada malekat na 
18 legan, susur hun nagori atas, na markuasa na 
banggal, jadi isondangi hasangaponni ma tanoh in. 
2 Jadi mardilo-dilo ma ia marhitei sora na maling, 
nini ma, “Domma madabuh, domma madabuh 
Babilon na bolon in, domma gabe ianan ni setan- 
setan ai ampa parponopan ni sagala tonduy na 
mabutak, pakon harang ni sagala manuk-manuk na 
mabutak, sihagigihononkon.” 
3 Ai na dob minum do sagala bangsa humbani 
anggur parbangkisonni, na pagarangkon ai, anjaha 
raja-raja ni tanoh in marriah-riahi do pakonsi, 
anjaha gabe bayak do partiga-tiga ni tanoh in 
marhitei banggal ni hadoharonni. 
4Dob ai hubogei ma use sora na legan hun 
nagori atas mangkatahon: “Kaluar ma nasiam, ale 
bangsang-Ku, hun tongah-tongahni, ase ulang saor 

nasiam bani dousani, anjaha ulang dihut nasiam 
ihonai sitarononni. 

“Ai domma sundol ronsi langit sagala dousani, 
anjaha idingat Naibata do sagala hajahatonni. 
6Balaskon nasiam ma hubani romban hubani 
pambahenanni bani nasiam, marlompit ma 
balaskon nasiam na binahenni ai, marlompit ma 
saorhon nasiam bani panginuman, na sinaorni bani 
nasiam. 

7 Honahon ma hubani na maborit ampa hamarsikon 
ansa buei ni hamuliaon ampa hamantinonni hinan. 
Ai nini do ibagas uhurni, “Marparatas do ahu 
songon raja naboru, sedo na mabalu ahu seng anjai 
idahonku pusok ni uhur.” 

8 Halani ai ibagas sadari do roh bani sitarononni: 
Hamatean, pusok ni uhur ampa lohei, dob ai 
tutungon ma ia bani apuy, ai na gogoh do Tuhan 
Naibata, na manguhumsi. 

? Tangisan anjaha doruhan ni raja-raja ni tanoh 
in ma ia, ai ma hasomanni marbangkis anjaha 
marhabutakon sanggah na ididah sidea timus ni 
apuy, na manutungsi ai.” 

10 Mandaoh-daoh mando sidea jongjong halani biar 
mangidah sitarononni ai, nini, “Aih, aih, ale huta 
Babel na bolon in anjaha na toguh in! Ibagas sajam 
do mangonai uhum bam.” 

11 Tangis anjaha marhoru do partiga-tiga ni tanoh 
on mangidahsi, halani seng dong be na mamboli 
boniaga ni sidea, 

12 3i ma boniaga omas pakon pirak, mata intan, 
mutiara, hiou putih, hasumba, sitora, hiou sigerger 
pakon sagala hayu na misbou-misbou, pakon 
masam ni parugas na pinauli humbani gading, 
pakon parkakas na pinauli humbani hayu na 
maharga, humbani tombaga, bosi ampa batu 
marmar, 

13 ambah ni ai kulit manis pakon minak na morum, 
hamonan, mir pakon dahupa, anggur, minak jetun, 
topung pakon gandum, lombu pakon biribiri, huda 
pakon gareta, jabolon pakon jolma. 

14 Buah ni hayu pe, na hinarosuhkon ni uhurmu, 
mosor do hun bamu, anjaha sagala hajengeson 
ampa hajombuton magou do hun bamu, seng anjai 
jumpah be ai. 

15 Halak na mantiga-tigahon ai, na dob bayak 
marhitei ai, jongjong do mandaoh-daoh, halani 
mabiar mangidah sitarononni, tangis anjaha 
mandoruhi, nini, 

16 “Aih, aih, huta na banggal in, na marhiou 
hiou putih, saholat ampa hasumba, nilampis bani 
omas, mata intan pakon mutiara! Ibagas sajam do 
mahansur habayakon na sonai!” 

17 Anjaha haganup kapiten ni kapal ampa halak 
siparlayar, halak siparhorja i kapal ampa na 

marpansarian hun laut, jongjong do sidea 
mandaoh-daoh, 

18 anjaha doruh-doruh mangidah timus ni apuyni ai, 
nini, “Huta ja ma na songon huta na banggal an?” 
19 Inahkon sidea ma orbuk bani uluni, sanggah na 
tangis-tangis anjaha na mandoruhi ai, nini, “Aih, 
aih, huta na banggal in, na mambahen bayak sagala 
siparkapal na i laut marhitei artani! Ibagas sajam do 
seda haganupan ai!” 

20 Marmalas ni uhur ma pasalsi, ale nagori atas, ale 
halak na mapansing, apostel ampa nabi-nabi! Ai 
domma idabuh Naibata uhum bani halani nasiam. 
21 Jadi roh ma sada malekat na gogoh mangangkat 
sada batu na salosung banggalni, anjaha idabuhkon 
ma ai hu laut, nini ma, “Sonai ma sampakkononkon 
huta Babel na banggal in, anjaha seng anjai jumpah 
be. 

22 Seng tarbogei be ibagas ho sora ni 
parhusapi pakon  sipandoding,  sipartulila, 
pakon sipartarompit: seng jumpah be ibagas ho 
situkangi atap aha pe, anjaha sora hun losung pe 
seng tarbogei be ibagas ho: 

23anjaha sinondang ni sada palita pe lang be 
marsinalsal ibagas ho, anjaha sora ni siparunjuk 
pakon tunanganni seng tarbogei be i tongah- 
tongahmu. Ai partiga-tigamu do gabe halak na 
sangap-sangap i tanoh on, anjaha sagala bangsa 
kahou do ibahen uti-utianmu, 

24 anjaha ibagas huta ai do jumpah daroh ni nabi- 
nabi pakon halak na mapansing, sonai homa daroh 
ni haganup na dob binunuh i atas tanoh in.” 


Doding Puji-pujian ni Parnagori Atas 
Halani Uhum na Mangonai bani Babel 


19 1 Dob salpu ai hubogei ma sora na gogoh 
humbani humpulan banggal i nagori 
atas, mangkatahon, “Haleluya! Haluahon pakon 
hasangapon ampa hagogohon, Naibatanta do 
simada ai. 

2 Ai sintong anjaha pintor do uhum-Ni, ai domma 
iuhumi boru jalang na banggal ai, na dob 
mangagou tanoh in marhitei panriah-riahonni, 
anjaha ibalaskon do hubani saroh ni juakjuakni.” 
3Dob ai ihatahon sidea ma paduahalihon, 
“Haleluya! Anjaha naik do timusni ai ronsi sadokah 
ni dokahni.” 

4 Jadi manrogop ma sintua na dua puluh ompat 
ai pakon pargoluh na ompat ai marsombah bani 
Naibata, na hundul bani paratas ai, nini, “Amen! 
Haleluya!” 

3 Anjaha roh ma sada sora humbani paratas ai, 
mangkatahon, “Puji nasiam ma Naibatanta, nasiam 
haganup juakjuak-Ni, na mangkabiari-Si, na etek 
age na banggal!” 

Pesta Parunjukon ni Anak ni Biribiri in 


6 Jadi hubogei ma songon sora ni jolma mabuei, 
songon sora ni buei bah banggal, songon sora 
ni longgur na gogoh, mangkatahon, “Haleluya! 
Ai domma manrajai Tuhan Naibatanta, Sigomgom 
haganup. 

7 Marmalas ni uhur ma hita anjaha marolob-olob, 
anjaha bere hita ma hasangapon Bani! Ai jumpah 
ma pesta parunjukon ni Anak ni biribiri in, domma 
sirsir parinangon-Ni. 

8Domma ibere hubani hiou putih na borsih 
sipaheion-Ni. la hiou putih ai, ai ma horja 
hapintoron ni halak na mapansing.” 

3 Anjaha nini ma hu bangku, “Suratkon ma, 
“Martuah do na niontang bani pesta parunjukon ni 
Anak ni biribiri in.”” Dob ai ihatahon ma hu bangku, 
“Hata on tongon do hata humbani Naibata.” 

10 Jadi manrogop ma ahu i lobei ni nahei-Ni 
laho manombah-Si, tapi nini ma dompak ahu, 
“Ulang sonin, hasomanmu juakjuak do ahu anjaha 
hasoman juakjuak ni saninamu, na manjolom 
hasaksian ni Jesus. Naibata do sisombahonmu! Ai 
hasaksian ni Jesus, ai ma tonduy ni panjahaion.” 

Jesus Kristus Siparmonang 
Manaluhon Binatang ampa Balani 


11Dob ai huidah ma mungkab nagori atas, 
anjaha tonggor ma, sada huda na putih, anjaha 
na mangajak ai margoran do Haposan anjaha 
Parsintong, anjaha ibagas hapintoron do Ia 
manguhumi anjaha mamorang. 

12 Songon gara ni apuy do mata-Ni, anjaha buei do 
sortali bani ulu-Ni, adong do goran-Ni tarsurat, na 
so binotoh ni age ise, sobali Ia sandiri. 

13 'pakei do hiou na nironjamkon bani daroh anjaha 
goran-Ni ai ma, “Hata ni Naibata.” 

14 Mangihut do Bani sagala bala na i surga mangajak 
huda putih. Hiou na putih anjaha na borsih do 
pakeian ni sidea. 

15Mandarat do humbani pamangan-Ni podang 
na marot, sitampulhonon-Ni bani bangsa-bangsa. 
Parmahanon-Ni ma sidea marhitei tungkot bosi, 
anjaha la do mandogei pangilangan anggur ni ringis 
banggal ni Naibata, Sigomgom haganup. 
16Tarsurat do goran-Ni bani hiou-Ni pakon 
binongei-Ni, “Raja ni sagala raja anjaha Tuhan ni 
sagala tuan.” 

17 Dob ai huidah ma sada malekat jongjong ibagas 
mata ni ari, anjaha mandilohon marhitei sora na 
gogoh bani manuk-manuk na i awang-awang na 


Pangungkabon 19-20 4334 


gijang in, “Roh ma hanima martumpu bani pesta 
mangan-mangan bolon ni Naibata, 

18laho mangankon daging ni raja-raja, daging ni 
puanglima pakon halak na gogoh, daging ni sagala 
huda pakon daging ni na mangajaksi, daging ni 
sagala halak na mardeka pakon jabolon, age na etek 
age na banggal.” 

19 Jadi huidah ma binatang ai ampa raja-raja ni 
tanoh on rap pakon bala ni sidea martumpu laho 
marmunsuh dompak na mangajak huda ai pakon 
balani. 

20 Gabe tartangkap ma binatang ai rap pakon 
nabi sipahulah-kulah ai, na dob mambahen tanda- 
tandai lobeini, parhiteianni paoto-otohon sagala na 
manjalo tanda ni binatang ai pakon na manombah 
gambaranni. Manggoluh do na dua ai idabuhkon hu 
laut apuy na gajag marhasoman hirtah. 

213 na tading ai ibunuh do marhitei podang na 
kaluar humbani pamangan ni na mangajak huda ai, 
gabe bosur ma sagala manuk-manuk ibahen daging 
ni sidea. 


Igarihon Sibolis Saribu Tahun Dokahni 


20 1 Dob ai huidah ma sada malekat susur hun 
nagori atas, na manjolom anakkunsi ni ruang 
partoruh anjaha gari banggal do bani tanganni. 

2 Jadi itangkap ma naga ai, ulog na basaia ai, ai ma 
sibolis pakon setan, anjaha igarihon ma ia saribu 
tahun dokahni. 

3 idabuhkon ma ia hu ruang partoruh, itutup anjaha 
ilak ma i atasni, ase ulang be ipakahou sagala 
bangsa, paima gok na saribu tahun ai. Dob salpu ai 
maningon paluahon do ia tongkin. 


Pasal Harajaon Sisaribu Tahun 


4 Jadi huidah ma buei paratas anjaha adong do 
na hundul i atasni, ibere ma bani sidea kuasa 
manguhumi. Anjaha huidah ma tonduy ni sagala 
na hona tampul uluni halani na manaksihon 
Jesus pakon halani hata ni Naibata, sagala na so 
manombah binatang ai atap gambaranni pe, anjaha 
na so manjalo tanda bani pardompakanni atap 
bani tanganni. Mulak manggoluh do sidea anjaha 
manrajai rap pakon Kristus saribu tahun dokahni. 
"la na matei na legan, seng mulak manggoluh, 
paima salpu na saribu tahun ai. Ai ma parpuhoon 
na parlobei. 

6Na martuah anjaha na pansing do halak na 
marrupei bani parpuhoon na parlobei ai. Seng 
markuasa be hamatean na paduahon ai bani sidea, 
gabe malim ni Naibata pakon Kristus do sidea 
anjaha mamarentah rap pakon-Si saribu tahun 
dokahni. 

Uhum bani Sibolis 


7 Dob salpu na saribu tahun ai, ipaluah ma sibolis ai 
humbani tutupanni. 

8 Jadi luar ma ia pakahouhon sagala bangsa na bani 
na ompat deisa ni tanoh on, ai ma Gog pakon 
Magog, laho patumpuhon sidea hu parmunsuhan, 
ia bilangan ni sidea songon horsik na i topi laut do. 
9 Jadi tangkog ma sidea hu hanopan na bolag ai, 
anjaha ihubu ma bala ni halak na pansing pakon 
huta na hinaholongan ai: gabe madabuh ma apuy 
hun nagori atas, ai ma na mamboiskon sidea. 

10 Anjaha sibolis ai, na pakahouhon sidea ai, idabuh 
ma hu laut apuy pakon hirtah, hu ianan ni binatang 
pakon nabi sipahulah-kulah ai, ase iarsik-arsik arian 
pakon borgin ronsi sadokah ni dokahni. 


Paruhuman na Parpudi 


11 Dob ai huidah ma sada paratas na banggal 
anjaha na putih ampa na hundul i atasni ai. 
Mandompakkon bohini maporus do tanoh pakon 
langit, seng dong be jumpah ianan bani sidea. 

12 Dob ai huidah ma sagala na matei, na banggal 
pakon na etek, jongjong i lobei ni paratas ai, jadi 
ijungkab ma buku-buku. Dob ai iungkab ma sada 
buku na legan, ai ma buku hagoluhan ai, gabe 
iuhum ma na matei ai mangihutkon na tarsurat 

ibagas buku-buku ai, romban hubani horja ni sidea 
bei. 

13 Jadi ibere laut ai ma sagala na matei ibagas ai, 
anjaha hamatean pakon nagori toruh ai pe ibere ma 
sagala na matei na ijai ai: jadi iuhum ma ganup sidea 
domu hubani horja ni sidea. 

14la hamatean pakon nagori toruh ai idabuh 
ma hubagas laut apuy ai. Ai ma hamatean na 
paduahon, laut apuy ai. 

15 Barang ise na so jumpah tarsurat bani buku 
hagoluhan ai, idabuhkon ma ia hubagas laut apuy 
ai. 


Langit na Bayu pakon Tanoh na Bayu 


1 Dob ai huidah ma langit na bayu pakon 
21 tanoh na bayu; ai domma salpu langit na 
parlobei ai pakon tanoh na parlobei ai, laut ai pe 
seng dong be. 

2 Anjaha huidah ma huta na pansing ai, ai ma 
Jerusalem na bayu, susur hun nagori atas, humbani 
Naibata, na pinasirsir songon tunangan na pinajagar 
marayak paramangonni. 

3 Dob ai hubogei ma sada sora na gogoh humbani 
paratas ai, mangkatahon, “Tonggor ma, on ma 
janan ni Naibatai tongah-tongah ni jolma: marianan 
ma la i tongah-tongah ni sidea, anjaha sidea ma 
bangsa-Ni anjaha Naibata sandiri saor bani sidea. 

4 Anjaha apusan-Ni ma sagala iluh humbani mata 
ni sidea, seng dong be hamatean, age pusok ni 
uhur, age partangisan, age halojaon seng dong be, 
ai domma salpu na parlobei in.” 

> Dob ai nini na hundul bani paratas ai ma, “Tonggor 
ma, bayu do Hubahen haganup. Ambah ni ai 
ihatahon do: Suratkon ma in, hatengeran anjaha 
sintong do hata in.” 

6 Lanjar ihatahon ma hu bangku, “Domma saud! 
Ahu do Alpa pakon Omega, Bonani pakon Ujungni. 
Bereon-Ku do minum halak na horahan humbani 
bah tubuh hagoluhan, seng pala marpamboli. 

7 Na monang in do manean ai haganup, Ahu ma 
gabe Naibata bani, anjaha ia ma gabe anak Bangku. 
8Tapi halak siparbiar, na so porsaya, na butak, 
pamunuh, panriah-riah, partabas-tabas, parnaibata 
na legan ampa sagala parladung, parrupei do bani 
laut na gara ibahen apuy pakon hirtah. Ai ma 
hamatean na paduahon.” 


Jerusalem na Bayu 


3 Dob ai roh ma sahalak humbani na pitu malekat ai, 
na manjolom batil na pitu ai, na marisi hamarsikon 
parpudi na pitu ai, marsahap ma ia dompak 
ahu, nini ma, “Roh ma, ase hupatuduhkon bam 
tunangan ai, parinangon ni Anak ni Biri-biri in.” 

10 Jadi iboan ma ahu ibagas tonduy hubani 
sada dolog na banggal anjaha na gijang, anjaha 

ipatuduhkon ma hu bangku huta na pansing ai, ai 
ma Jerusalem, na susur hun nagori atas, humbani 
Naibata, 

11 jbagas hasangapon ni Naibata. Sinalsalni usih 
hubani mata intan na maharga, songon mata intan 
jaspis na marlinang-linang. 

12 Banggal janah gijang do tembokni, horbanganni 
sapuluh dua do anjaha sapuluh dua malekat i 
atasni, anjaha tarsurat do goran-goran ijai, ai ma 
goran ni marga ni halak Israel na sapuluh dua ai. 

13 Dompak purba tolu horbangan, dompak utara 
tolu horbangan, dompak dangsina tolu horbangan 
anjaha dompak pastima tolu horbangan. 

14 Sapuluh dua do batu onjolan ni tembok ni huta 
ai, anjaha tarsurat do ijai goran ni na sapuluh dua 
apostel ni Anak ni biribiri in. 

15 Ijolom na marsahapkon ahu ai do sada tungkot 
sibar-sibar na humbani omas, laho manibar huta ai, 
horbanganni ampa tembokni. 

16 Marompat suhi do popou ni huta ai, dos do 
ganjangni pakon bolagni. Isibar ma huta ai marhitei 
sibar-sibar ai: Sapuluh dua ribu stadia. Dos do 
ganjangni pakon bolagni pakon gijangni. 

17 Isibar ma homa tembok ni huta ai: Saratus ompat 
puluh ompat asta; sibar-sibar nijolma do sibar-sibar 
ni malekat ai. 

18 Ig onjolan ni tembok ni huta ai mata intan jaspis 
do, anjaha huta ai sandiri omas pitah do, lihar 
songon kasa. 

19 Ipajagar do onjolan ni tembok ni huta ai marhitei 
bagei ni batu na maharga: Onjolan na parlobei 
jaspis do, na paduahon sapir, na patoluhon 
kalsedon, na paompatkon samarah, 

20 ha palimahon sardonik, na paonomkon sardion, 
na papituhon kerisolit, na paualuhkon beril, na 
pasiahkon topasion, na pasapuluhkon kerisopras, 
na pasapuluhsadahon kiasin, na pasapuluhduahon 
ametis. 

213 na sapuluh dua horbangan ai, sapuluh dua 
mutiha do, ganup horbangan ipauli humbani sada 
mutiha, ia alaman ni huta ai omas pitah do songon 
kasa na lihou. 

22 Seng dong huidah rumah panumbahan ibagas 
huta ai, ai Tuhan Naibata, Sigomgom haganup do 
na gabe rumah panumbahan ijai, rap pakon Anak ni 
biribiri in. 

23 Seng porlu bani huta ai mata ni ari atap bulan 
laho manondangisi:, ai hasangapon ni Naibata do 
na paliharhonsi anjaha Anak ni biribiri in do 
panondangni. 

24 Mardalani ma bangsa-bangsa ibagas sinalsalni, 
anjaha boanon ni raja-raja ni tanoh on ma 
hamuliaon ni sidea hubagas. 

25 Seng pala itutup horbanganni arian, ai seng masa 
ijai borgin. 

26Boanon ni sidea ma hasangapon pakon 
hamuliaon ni sagala bangsa hubagas huta ai. 

27 Tapi seng anjai masuk hubagas huta ai sagala na 
mabutak, na mangkorjahon hagigi pakon ladung, 
pitah na dob tarsurat bani buku hagoluhan ni Anak 
ni biribiri ai do hansa. 


Bah Hagoluhan pakon Hayu Hagoluhan 


22 1 Dob ai ipatuduhkon ma hu bangku sada 
bah banggal hagoluhan, lihou songon kasa, 
na luar humbani paratas ni Naibata pakon Anak ni 
biribiri in. 

2 | tongah-tongah ni alaman ni huta ai pakon angkup 
topi ni bah ai, dong do hayu hagoluhan, na marbuah 
sapuluh dua hali satahun, na mamberehon buah 
siap bulan, ia bulung ni hayu ai gabe hamalumon 
do ai bani bangsa-bangsa. 

3 Seng be dong na hona bura ijai. Paratas ni Naibata 
pakon Anak ni biribiri in do jongjong ijai, anjaha 
juakjuak-Ni marugas Bani. 

4Idahon ni sidea ma bohi-Ni, anjaha goran-Ni 
tarsurat bani pardompakan ni sidea. 

> Seng masa be ijai borngin, seng porlu be bani 
sidea sondang ni suluh atap sondang ni mata ni ari, 
ai sondangan ni Tuhan Naibata ma sidea, anjaha 
manrajai ma sidea ronsi sadokah ni dokahni. 

Sipaingat Parujungan 


6Jadi ihatahon ma hu bangku, “la hata on 
hatengeran ni uhur do anjaha sintong, isuruh 
Tuhan Naibata, simada tonduy ni nabi-nabi do 
malekat-Ni, laho patuduhkon hubani juakjuak-Ni 
na laho barah masa. 

7Tonggor ma, barah do Ahu roh! Martuah ma na 
manramotkon hata ni panjahaion na ibagas buku 
on!” 

8 Ahu, si Johannes, do na mambogei anjaha na 
mangidah na masa in. Jadi dob hubogei anjaha 
huidah, manrogop ma ahu anjaha marsombah hu 
lobei ni nahei ni malekat, na patuduhkon ai hu 
bangku. 

3 Jadi nini ma dompak ahu, “Ulang sonai! Ai 
hasomanmu juakjuak do ahu anjaha hasoman 
juakjuak ni saninamu, nabi-nabi ai, ampa na 
manramotkon hata ni buku on. Naibata ma 
sombah!” 

10 Dob ai nini ma dompak ahu, “Ulang ma lak hata 
panjahaion ni buku on! Ai dohor ma panorangni.” 
11Halak sihorjahon  hajahaton inunut ma 
mambahen na jahat, anjaha halak na butak 
lambin mambutaki dirini; tapi halak parpintor 
mangkorjahon hapintoran, anjaha halak na pansing 
papansing dirini. 


Pangungkabon 22 4343 


12 Tonggor ma, podas do Ahu roh! Huboan do upah, 
laho mambalas hubani ganup halak romban hubani 
na hinorjahonni bei. 

13 Ahu do Alpa pakon Omega, Na Parlobei pakon Na 
Parpudi, Bonani pakon Ujungni. 

14 Martuah ma sagala na mamburihi hiouni, gabe 
marhak sidea marrupei bani hayu hagoluhan ai, 
anjaha boi masuk hun horbangan ai hubagas huta 
ai. 

15 | darat ma anggo baliang pakon sipartabas pakon 
parbangkis pakon pamunuh pakon parnaibata na 
legan ampa sagala na mangkarosuhkon anjaha na 
mangkorjahon ladung. 

16 Ahu, Jesus, marsuruh malekat-Ku bani nasiam, 
manaksihon on bani kuria in. Ahu do Urat 
pakon Marga ni si Daud, Bintang buha siang, na 
marsinalsal in. 

17 Jadi ihatahon Tonduy pakon tunangan ai ma, 
“Roh ma Ham!” Anjaha na mambogei ai pe 
ihatahon ma, “Roh ma Ham! Barang ise na horahan, 
roh ma, na marhasihol, ijalo ma bah hagoluhan in 
seng pala marpamboli.” 

18 Ahu manaksihon bani sagala na mambogei hata 
ni panjahaion na bani buku on, “Anggo adong na 
manambahi hujin, tambahan ni Naibata ma bani 
hamarsikon na tarsurat ibagas buku on. 

19 Anggo adong halak na mambuati hata na ibagas 
buku panjahaion on, buaton ni Naibata ma rupeini 

na bani hayu hagoluhan in ampa na bani huta na 
pansing in, na tarsurat ibagas buku on.” 

20 fhatahon sisaksihon on, “Tongon, barah do Ahu 
roh!” Amen! Roh ma Ham, Tuhan Jesus! 

21 (dop ni uhur ni Tuhan Jesus ma mangkasomani 
nasiam haganup! 

